
Contele Gorciacov stătea pe cal ca un păun, mulțumind 
cu clătinări din cap mulţimii care îl aclama. În fata 
Primăriei, unde era locuința guvernatorului, contele 
Gorciacov fu primit de toţi funcţionarii orașului și primarul 
Dubroului rosti o cuvântare solemnă, prin care mulțumea 
guvernatorului, nu numai în numele orașului, ci în numele 
întregii Rusii că scăpase ţara de pacostea ce se abătuse 
asupra ei prin isprăvile bandei Vulturului Morţii. 

Contele Gorciacov ascultă cu vădită mulțumire cuvintele 
de laudă care îi fură adresate, apoi socoti că era nimerit să 
răspundă și el atât primarului, care îi vorbise, cât și 
cetăţenilor, care îl aclamaseră. 

— Domnule primar! Cetăţeni ai Dubroului! își începu el 
cuvântarea. Vă mulțumesc pentru laudele pe care mi le-aţi 
adus și vă înţeleg prea bine bucuria de a vă vedea scăpaţi 
de un blestemat răufăcător care a ţinut sub teroare 
întreaga Rusie. Timp de ani de zile, Stanislau Rimsky a 
primejduit viaţa și avutul pașnicilor cetăţeni și prin 
îndrăzneala, prin viclenia spiritului său, a înlăturat cât a 
putut autoritatea publică. Ani de zile și-a bătut joc de 
această autoritate care în cele din urmă însă a găsit ac și 
de cojocul lui. Înţeleg prea bine bucuria și atmosfera de 
sărbătoare care domnește astăzi la Dubro, căci într-adevăr 
trebuie socotită ca o zi mare, ziua în care puterea 
Vulturului Morţii a fost înfrântă. Munca noastră a fost 

grea, dar izbânda n-a întârziat s-o încununeze și fiți 
încredinţaţi că răufăcătorul își va primi pedeapsa cuvenită. 
Nenumăratele păcate de care s-a făcut vinovat, nu vor 
rămâne nerăsplătite. lar dacă am izbutit să-l facem 
nevătămător, pentru aceasta nu ni se cuvin laude, fiindcă 
nu ne-am îndeplinit decât datoria. Fapta aceasta dovedește 
cu câtă râvnă păzesc autorităţile Rusiei viaţa locuitorilor 
săi. De aceea, nu trebuie să fiţi îngrijoraţi, fiindcă noi 
suntem aici și vă apărăm, dacă va trebui, chiar și de o mie 
de Vulturi ai Morţii! 

Mulţimii îi plăcu grozav cuvântarea guvernatorului 
Varșoviei și izbucni în urale: 

— Trăiască! 

— Trăiască contele Gorciacov! 

— Să piară Vulturul Morţii! 

— Trăiască guvernatorul! 

— Moarte lui Stanislau Rimsky! 

— Trăiască! Trăiască! 

— Jos cu Vulturul Morţii! 

Blestemele la adresa lui Rimsky și uralele ridicate 
pentru guvernator se amestecară într-o gălăgie grozavă. 
Stanislau Rimsky se uita abătut, trist la acești cetăţeni ai 
Dubroului, care acum, când îl vedeau legat cobză, îl 
blestemau, în scuipau, îl loveau fără milă, dar care, cu 
câteva zile mai înainte se îngrozeau chiar și numai când 
auzeau rostindu-se numele lui. 

Acum își băteau joc de el; atunci un singur cuvânt din 
partea lui ar fi fost îndeajuns ca toată această mulţime să 
se împrăștie, ca potârnichile. 

O nemărginită amărăciune pusese stăpânire pe inima 
Vulturului Morţii. Ar fi vrut să fie oriunde, numai să fie 
singur, pentru ca mulțimea aceasta să nu-i mai poate râde 
în nas, să nu-l mai poată lovi, batjocori. 

Cazacii de-abia mai puteau ţine piept adunăturii, care 
devenise deodată, foarte războinică, fiind vorba de un 
prizonier ce nu se putea apăra. 


Fu neapărată nevoie de intervenţia contelui Gorciacov 
pentru a liniști spiritele. 

— Înapoi, oameni buni! strigă guvernatorul Varșoviei. N- 
aţi auzit ce v-am spus? Vă făgăduiesc că Stanislau Rimsky 
își va primi pedeapsa bine meritată! 

— Trebuie ucis pe loc! 

— Va fugi! 

— Jos cu el! 

— A mai fugit odată din temnița Dubroului! 

— Moarte Vulturului Morţii! 

Contele Gorciacov făcu liniște din nou. 

— Nu trebuie să vă temeti! Îl vom păzi noi în așa fel, 
încât să nu mai poată fugi! Nu! De data aceasta a apus 
steaua lui cea bună și își va primi pedeapsa pentru 
nenumăratele lui ticăloșii! 

Dar mulţimea nu voia să se liniștească și atunci cazacii 
fură nevoiţi să se folosească de paturile armelor, spre a 
opri furia adunăturii. 

La porunca guvernatorului, prizonierii fură duși în 
curtea Primăriei, iar pe urmă contele Gorciacov, se sfătui 
cu primarul, pentru a-i așeza undeva unde să fie în cât mai 
mare siguranţă. 

— Dar de ce voiţi să-i mai așezați pe undeva, domnule 
guvernator? Ce se va întâmpla cu ei? 

— Ce să se întâmple? Vor fi duși în faţa unui tribunal 
special care va avea să-i judece de îndată! 

— În privinţa sentinţei cred că nu mai poate exista nicio 
îndoială! 

— Firește! răspunse contele Gorciacov, nepăsător, ca și 
când nici n-ar fi fost vorba despre vieţi omenești. Îi vom 
spânzura pe toţi! 

— Atunci n-ar fi mai bine să scăpăm de ei, chiar acum? 
întrebă primarul. 

— De ce? 

— Pentru a liniști mulțimea! 

— Mulțimea se linişteşte de la sine! 


Primarul zâmbi. 

— Excelenţa Voastră nu cunoaște încă îndeajuns de bine 
pe cetăţenii Dubroului! Atât timp cât Vulturul Morţii va fi 
în viaţă mulţimea nu se va potoli. Vor tremura neîncetat să 
nu scape și apoi să se răzbune pe ei! Nu se vor liniști, vă 
spun eu, Excelenţă, decât numai când îl vor vedea 
legănându-se cu laţul de gât! 

— Dar deocamdată, aceasta nu se poate întâmpla! 

— De ce nu? 

— Fiindcă mai înainte de toate trebuie să-mi fac raportul 
la Petrograd! 

— Şi până atunci? 

— Până atunci trebuie să așezăm prizonierii pe aici pe 
undeva! 

— Şi ce fel de instrucţiuni așteaptă Excelenţa Voastră de 
la Petrograd? 

— La Petrograd se va hotărî soarta prizonierilor. Se 
poate să vină un ordin să-i ducem acolo, se poate să ni se 
poruncească să-i judecăm aici. 

— Atunci lucrul cel mai bun ar fi să-i ducem la 
închisoare. 

— La închisoare, domnule primar? Oare ticăloșii aceștia 
n-au pustiit faimoasa temniţă a Dubroului, nimicind-o până 
la pământ? 

— Așa este! O parte însă, cea subterană, a rămas 
întreagă. Celulele mocirloase din partea aceasta a temniţei 
au fost făcute tocmai pentru ticăloși de talia acestor 
bandiți. 

Contele Gorciacov dădu din cap, mulțumit. 

— Foarte bine! Te rog ia măsurile necesare ca prizonierii 
să fie duși de îndată în celulele mocirloase. Fiecare să fie 
așezat deosebit, iar afară de aceasta să fie păziţi zi și 
noapte, de o pază cât mai numeroasă, ca nici măcar prin 
minte să nu le treacă să se gândească la evadare. Pentru 
mine, te rog să îngrijești de un curier pe care să-l trimit 
îndată la Petrograd cu raportul asupra celor întâmplate. 


— Voi îngriji de toate, Excelenţă. 

Primarul plecă, iar contele Gorciacov se așeză la masă 
pentru a așterne pe hârtie marele eveniment al prinderii 
Vulturului Morţii. 

În timpul acesta, tristul convoi al prizonierilor își urmă 
calea. 

După o scurtă odihnă de un sfert de ceas în curtea 
Primăriei Dubroului, fură porniţi din nou. Nu știau unde și 
pentru ce se duc, nu știau ce se va întâmpla cu ei, dar 
mergeau supuși în mijlocul cazacilor cu baioneta la armă. 

Și trecând pe străzi trebuiră să îndure din nou batjocura 
mulțimii, care îi scuipa, îi blestema, îi lovea cu pietre. Spre 
norocul lor una din pietre greşi ţinta și lovi pe un ofiţer, 
care înfuriindu-se împrăștie mulţimea, amenințând să 
tragă în ea, dacă nu dă ascultare poruncilor sale. Din clipa 
aceea convoiul înaintă fără să mai fie stânjenit. 

Dar prizonierii fuseseră separați unul de altul, așa că 
bieţii oameni nu puteau nici măcar să schimbe între ei un 
cuvânt care să le ușureze durerea sufletului. Când 
ajunseră spre marginea orașului zăriră clădirea pustiită a 
temniţei. 

— Aici să se sfârșească drumul nostru? se întrebă 
Vulturul Morţii. 

Nu se înșelase. Cazacii se îndreptară în spre clădirea în 
ruină a vestitei închisori din Dubro. 

Peste un sfert de ceas voinicii aflară apoi soarta care le 
fusese hărăzită. Cazacii îl duseră pe Stanislau Rimsky și pe 
tovarășii săi, prin curtea închisorii care mai purta urmele 
nopţii de pomină, în spre celulele subterane. 

Străbătând curtea, inima Vulturului Morţii se strânse din 
nou de durere. 

Işi reamintise de crâncena luptă ce să dăduse în curtea 
aceasta cu câteva săptămâni mai înainte și își reamintise și 
de pricina pentru care voinicii dăduseră această luptă. 

Pentru salvarea contelui Riminsky care răsplătise printr- 
o josnică trădare jertfa adusă de voinici. 


Cu toate acestea Stanislau Rimsky nu era supărat pe 
contele Riminsky. 

El își reaminti de scena pe care o văzuse în fereastra 
vilei, pe când străbătea Dubroul legat de cal. El revăzu 
chipul îngrozit al contelui  Riminsky, privirea lui 
înspăimântată, ochii aceia șterși și mișcarea bruscă cu 
care deschise apoi fereastra pentru a implora iertare. 

Chipul acela ca de mort, glasul acela îndurerat nu putea 
fi uitat și Stanislau Rimsky pricepu toată tragedia ce se 
petrecea în sufletul fostului său tovarăș. Și tocmai fiindcă 
înţelesese zbuciumul sufletului contelui Riminsky, tocmai 
de aceea răspunse cu o privire atât de blândă, la 
implorarea lui deznădăjduită. 

Gândurile acestea îl frământară pe Vulturul Morţii până 
când ajunse la intrarea celulelor mocirloase. Ușa grea de 
fier mai purta încă urmele gloanţelor și ale loviturilor de 
securi din noaptea de pomină, dar jos, celulele mai puteau 
fi întrebuințate încă. 

Și noi amintiri triste năvăliră în mintea voinicului. El își 
aduse aminte de suferinţele îndurate în una din aceste 
celule, când se predase lui Verșeghin pentru a-l scăpa pe 
Nicorov. Atunci mai putea nădăjdui însă că va scăpa, 
mulțumită prietenilor săi care erau liberi. 

Acum însă?... 

Ceilalţi erau și ei acolo, prizonieri neputincioși, ca și el, 
iar aceia care lipseau, Lew Vlasovici și Severin, își 
dormeau somnul de veci pe pământul acoperit cu zăpadă al 
pădurii Rudinului. 

Acum nu mai putea nădăjduit nimic. Din temniţa tristă și 
îngheţată nu mai era alt drum pentru el decât până la 
spânzurătoare. 

Cazacii îi așezară pe prizonieri pe rând, pe fiecare în 
câte o celulă deosebită după cum poruncise guvernatorul 
Varșoviei, pentru a nu se putea înţelege între ei. După 
aceea doisprezece cazaci rămaseră acolo de pază, iar 
ceilalţi se întoarseră în oraș, de unde peste șase ceasuri 

urmau să vină alţi doisprezece spre a-i schimba pe cei 
dintâi. 

Voinicii Vulturului Morţii puteau să se gândească acum 
în liniște la cruda întorsătură pe care o luase soarta lor. 

Dar niciunul din ei nu mai era în stare, nici măcar să se 
gândească. Toţi căzură istoviţi pe pământul îngheţat al 
celulei, căci suferinţele îndurate de ei erau de natură să 
doboare chiar și pe omul cu constituţia cea mai oţelită. 
Drumul făcut din Rudin și până la Dubro, luându-se la 
întrecere cu caii cazacilor, le istovise orice putere. 

Dar la suferinţele trupești se mai adăugă și frământările 
sufletelor lor, care erau poate mai chinuitoare decât 
tortura trupească. Niciunul nu se mai îndoia de viitorul 
său, deoarece toţi îl cunoșteau prea bine pe contele 
Gorciacov, pentru a-și da seama că de la el nu se puteau 
aștepta la nicio îndurare. 

Peste o zi, sau peste o săptămână, ușa celulei lor se va 
deschide, pentru a face loc... călăului să intre. In privinţa 
aceasta nu mai putea exista nicio îndoială. Și atunci se 
sfârșea cu totul, se sfârșea frumosul roman de aventuri, 
care începuse în pădurea de la Zlepitnak și se termina în 
celula rece a dărâmatei temnițe din Dubro. 

Chiar nici Stanislau Rimsky, care nu-și pierdea nădejdea 
nici chiar în împrejurările cele mai critice, chiar nici el nu 
mai putea spera acum. 

Nu-i părea rău de viaţa sa, ci de aceea a bunilor prieteni, 
care trebuiau să pătimească pentru el. Dacă s-ar fi putut, 
și-ar fi dat cu drag viaţa sa, în schimbul vieţii acestor 
prieteni. 

Nu s-ar fi despărţit cu nicio părere de rău de lumea 
aceasta, care pentru el nu mai însemna decât amărăciune. 

Dar chiar și până atunci, ce bucurie avusese el în viaţă? 
O goană plină de zbucium în decursul căreia mai avea 
parte din când în când, de câte o licărire de mulțumire, 
pentru ca îndată cerul vieţii sale să se întunece din nou cu 
norii negri ai amărăciunii și ai suferinţei. 


Singura lui bucurie constantă, fusese dragostea și 
credința cu care-l înconjuraseră prietenii săi. Acum însă, 
nici chiar această mulțumire n-o mai putea avea, deoarece 
bunii și credincioșii prieteni îl urmăreau și ei la moarte. 

Aceste gânduri dureroase, somnul binefăcător i le răsfiră 
pentru câtva timp. 

În vremea aceasta contele Gorciacov își sfârși raportul 
către ministrul de interne din Petrograd, raport în care 
guvernatorul Varșoviei descrise amănunțit minunata 
captură făcută în pădurea Rudinului. In același timp, 
contele Gorciacov îl ruga pe ministru să anunţe și ţarului 
prinderea Vulturului Morţii și să-i trimeată vorbă ce să 
facă cu prizonierii. 

În curând se înfăţișă și curierul înaintea contelui 
Gorciacov, căruia guvernatorul Varșoviei îi înmână 
scrisoarea, poruncindu-i să pornească de îndată la drum, 
să meargă cu cai de schimb și să se înapoieze cât mai 
curând. 

Curierul plecă îndată, iar spre amiază se duse și contele 
Gorciacov să se odihnească, căci nu dormise toată noaptea 
și pica de oboseală. 

Firește că după izbânda repurtată, odihna avea să-i 
tihnească cu atât mai bine. In noaptea aceea se îndeplinise 
cea mai arzătoare dorinţă a vieţii sale și se și vedea în faţa 
țarului, care-i strângea mâna cu recunoștință și care-i 
înmâna cea mai mare distincţie ce putea fi acordată unui 
rus: Ordinul lânii de aur! 

Călăul Varșoviei adormi cu gândul că, în curând numele 
său va fi pe buzele tuturor cetăţenilor marii Rusii și toată 
lumea se va gândi la el cu admiraţie, ca la un erou. 

Dar de-abia aţipise, când deodată se născu gălăgie în 
anticamera odăii sale. 

— Nu se poate intra! 

— Dar eu trebuie să intru! 

— Excelenţa Sa se odihnește! 

— Sculaţi-l! 

— Nu se poate! 

Contele Gorciacov auzi ca în vis acest schimb de cuvinte, 
care avea loc între secretarul său și o femeie și-și deschise 
ochii, furios: 

— Nici să mă odihnesc nu mă mai lasă? strigă el. Cine 
zbiară acolo? 

Ușa se și deschise și în pragul ei se ivi o femeie cu 
veștmintele în dezordine, cu părul aproape despletit, cu 
faţa consternată. 

Era Natașa Smirnovska. 

Contele Gorciacov strigă, mirat: 

— Natașa, ce s-a întâmplat? 

Nataşa Smirnovska se uită la contele Gorciacov cu 
priviri ucigătoare, apoi vorbi încet, apăsând pe fiecare din 
cuvintele sale, care erau tot atâtea învinuiri la adresa 
guvernatorului Varșoviei: 

— Contele Riminsky s-a împușcat... Când l-a văzut pe 
Rimsky, trecând pe stradă, s-a repezit în odaia vecină... 
Când am ajuns lângă el era mort... 

— Şi de ce îmi spui mie toate acestea? întrebă contele 
Gorciacov, batjocoritor. Sau poate că vrei să-l reînvii? 

— Vreau să spun doar că, d-ta ai fost ucigașul lui... d-ta 
l-ai omorât... prin aceea că... l-ai silit să săvârșească 
trădarea! 

Contele Gorciacov ridică din umeri. 

— De ce vorbești copilării? Sau crezi oare că ar fi fost 
mai plăcut pentru contele Riminsky să fie și el purtat pe 
străzile orașului, legat de cal, ca Rimsky și tovarășii săi?... 
De altfel, chestiunea nu mă interesează, câtuși de puţin! 

Cu aceste cuvinte se întoarse pe partea cealaltă spre a-și 
vedea de somn. 

Dansatoarea nu sfârșise încă. 

— Lucrurile nu stau tocmai așa, conte Gorciacov! strigă 
ea, înfuriată. Eu îţi cer ţie socoteală de viaţa contelui 
Riminsky!... L-am iubit pe contele Riminsky și l-am 

pierdut... din pricina ta! Şi de aceea, ochi pentru ochi, 
dinte pentru dinte! 

În aceeași clipă, în mâna dansatoarei se ivi lama unui 
pumnal. 

Ea se repezi la pat și ridică mâna să lovească. Dar 
guvernatorul Varșoviei zărise strălucirea pumnalului și 
strigă, îngrozit: 

— Ajutor! 

Spre norocul lui, atacul mai fusese observat și de 
secretarul, care stătea în pragul ușii și care se repezi la ea 
într-o clipă și-i suci arma din mână. 

Peste o secundă năvăliră și cazacii în odaie. 

Contele Gorciacov arătă în spre dansatoarea care 
rămăsese încremenită, cu chipul alb ca varul. 

— Domnișoara Nataşa Smirnovska dorește să se 
înapoieze la Varșovia. O veţi însoţi imediat! Îi veţi strânge 
lucrurile îndată, comandaţi un poștalion special și peste un 
ceas va părăsi orașul. Până la graniţa polonă n-o lăsaţi 
singură nicio clipă! Aţi înţeles? 

— Da, prea milostive stăpâne! 

Cazacii o și înconjurară pe biata dansatoare care 
tremura ca varga și plângea de mânie, de a nu-și fi putut 
duce planul la îndeplinire. Se mai întoarse odată în spre 
guvernator și strigă: 

— Fii blestemat, conte Gorciacov... fii blestemat... 

Dar cazacii o și îmbrânciseră afară din odaie. 

Contele Gorciacov încercă să doarmă. 

Somnul însă îl ocolea cu încăpățânare. 

Se zvârcolea în pat, se întorcea când pe o parte, când pe 
cealaltă, dar somnul nu-i venea de loc. 

Înaintea ochilor săi treceau pe rând: Stanislau Rimsky, 
Fedora Feodorovna, contele Ion Riminsky și necontenit îi 
suna în urechi blestemul și învinuirea Natașei Smirnovska. 

El revedea mereu pumnalul strălucind în mâna 
dansatoarei și i se părea că tăișul lui ascuţit îi pătrunsese 
în inimă, de unde sângele curgea ca un râu. 

Fiori de gheaţă îl trecură. 

Așa se zvârcoli ceasuri întregi, picând de somn și totuși, 
fără a putea adormi. Aţipea, pentru câteva secunde, dar 
îndată i se năzărea câte una din nălucirile de mai sus și 
zvârcolirea începea din nou. 

lar când se sculă, spre seară, era și mai obosit, decât 
atunci când se culcase. 


* * 


Zilele trecură fără nicio întâmplare vrednică de amintit. 
Înfrigurarea cetăţenilor mai scăzuse în timpul din urmă, 
dar nu dispăruse cu totul. 

Ei așteptau cu nerăbdare să vadă ce se va face cu 
Stanislau Rimsky. Mai nerăbdător decât ei însă era contele 
Gorciacov care, de-abia mai putea aștepta înapoierea 
curierului de la Retrograd. 

În ceea ce-i privește pe voinici, ei duceau viaţa 
monotonă, tristă și amarnică a întemniţaţilor. Pentru 
Vulturul Morţii celula mocirloasă a închisorii din Dubro nu 
era o noutate, așa că el își îndura soarta cu resemnare. 

La chinurile trupești și sufletești însă, se mai adăugase 
acum și frigul din celulă și mâncarea, care era 
neîndestulătoare și proastă, chiar și pentru un câine. 
Soarele nu pătrundea în celulele mocirloase. Zgomotul 
uniform al râuleţului doar. Bieţii oameni erau învăluiţi de o 
veșnică beznă, neștiind când e noapte, când e zi. 

Nu știau nici măcar cât timp trecuse de când fuseseră 
aruncaţi în celulele temniţei. 

Vulturul Morţii ar fi vrut să doarmă mereu pentru a nu 
mai fi chinuit de gânduri. 

El, temutul Vultur al Morţii, se împăcase cu soarta pe 
care i-o hărăzise destinul. 

Dacă ar fi căzut în captivitate în alte împrejurări, atunci 
poate că s-ar mai fi gândit la evadare. Așa însă? Ce rost ar 
mai fi avut să încerce să fugă? 

Chiar dacă prin imposibil ar fi izbutit să evadeze, unde 
să se ducă, ce să facă? Acum nu se mai putea înapoia nici 
la ascunzătoare, iar aceea pe care o iubise... era moartă. 

Și apoi, să fugă singur? Să-și lase prietenii care îl 
iubiseră atâta și care se jertfiseră pentru el? 

Niciodată! 

Dacă nu putea fugi împreună cu ei atunci va avea măcar 
mângâierea de a muri împreună. Fiind că nu mai încăpea 
nicio îndoială că îi aștepta moartea. Stanislau Rimsky știa 
prea bine că guvernatorul Varșoviei nu cunoștea îndurarea 
și mai știa că dușmanul său de moarte îi va face parte de 
un sfârșit înjositor. 

Nu-și dădea seama însă pentru ce se tot amâna 
executarea și pentru ce nu sfârșea odată cu ei. De moarte 
nu se temea... O înfruntase doar de atâtea ori, așa că și de 
data aceasta ar fi mers în întâmpinarea ei cu fruntea sus, 
mândru, cum se cuvenea unui voinic. 

Trecură zile după zile, fără ca soarta prizonierilor să se 
fi schimbat. Cea mai mare pedeapsă pentru ei era că nu 
puteau sta de vorbă și nici măcar nu se puteau vedea. 

Contele Gorciacov se interesa zilnic, dacă prizonierii 
sunt bine păziţi. In fiecare zi călărea până la ruinele 
închisorii spre a se încredința că paza nu lasă nimic de 
dorit. 

El avu prilejul să se încredinţeze că soldaţii își dădeau 
seama de însemnătatea însărcinării ce le fusese dată și-l 
păzeau pe Vulturul Morţii și pe tovarășii acestuia cu un zel 
neobișnuit. 

Intr-o zi apoi, sosi și atât de mult așteptatul curier de la 
Petrograd. Era plin de praf, obosit, istovit, de-abia mai 
putea să se ţină pe cal. 

Călărise tot timpul, neodihnindu-se decât câteva ceasuri 
pe noapte, iar ultimele două zile nu mai dormise de loc, 
numai spre a ajunge cât mai iute la Dubro. 

La Petrograd i se spusese să se înapoieze cât mai iute la 
Dubro și curierul își îndeplini însărcinare în chipul cel mai 
conștiincios. 

Ușa odăii de lucru a guvernatorului Varșoviei se 
deschise în faţa curierului care aducea instrucţiunile de la 
Petrograd. 

Contele Gorciacov deschise scrisoarea cu înfrigurare și 
citi cu adâncă mulțumire rândurile care îi aduceau cea mai 
desăvârșită recunoștință din partea guvernului. Scrisoarea 
mai cuprindea porunca următoare: Contele Gorciacov să 
vină numaidecât la Petrograd, aducând cu el pe toţi 
prizonierii. 

Guvernatorul Varșoviei era în culmea fericirii din pricina 
laudelor pe care Curtea i le trimitea prin ministrul de 

interne și dădu îndată porunca să se facă toate pregătirile 
pentru transportarea prizonierilor. 

Contele Gorciacov găsi de cuviinţă să se intereseze 
personal de aceste pregătiri, deoarece transportarea 
prizonierilor până la Petrograd era foarte anevoioasă. Pe 
jos ei nu puteau fi duși, fiindcă toţi s-ar fi prăpădit până în 
capitala Rusiei, iar cai nu le putea da deoarece în chipul 
acesta puteau fugi cu ușurință. 

Contele Gorciacov găsi soluţia și pentru aceasta. Se duse 
el singur la poștă și alese un poștalion care i se păru 
nimerit pentru a face drumul până la Petrograd. 

După aceea porunci să se pună zăbrele groase de fier, la 
uși și la ferestre, la uși mai adăugând și câte o cruce mare 
de fier care făcea cu neputinţă deschiderea lor de către 
aceia care se găseau înăuntru. 

Într-o zi, poștalionul fu schimbat într-o închisoare pe 
roate de care contele Gorciacov rămase foarte mulțumit. 

Plecarea fu hotărâtă pentru a doua zi de dimineaţă. 

În zorii zilei următoare, când cazacii deschiseră celulele 
voinicilor, aceștia erau încredinţaţi că le sunase ceasul cel 
din urmă, deoarece la o asemenea oră prizonierii nu sunt 
sculaţi decât pentru a fi duși la execuţie. 

leșind în curte privirile lor căutau înfrigurate după 
spânzurătorile, care credeau că-i așteaptă, dar spre marea 
lor mirare nicio singură furcă nu fusese ridicată în curtea 
închisorii. 

Cazacii îi luară la mijloc și porniră cu ei în spre Primărie 
și atunci tovarășii Vulturului Morţii își ziseră că pe semne 
execuţia avea loc în curtea Primăriei. 

În zadar căutau ei sa afle ceva din gura cazacilor. 
Cerchezii aceștia de statură uriașă tăceau cu încăpățânare 
de catâr ca și când nici n-ar fi auzit ce li se spunea. 

Dar mirarea voinicilor crescu și mai mult când ajungând 
în curtea primăriei nu zăriră furcile nici aici. 

— Dar ce vor mai îi având de gând cu noi? se întrebă 
Vulturul Morţii, care ar fi vrut grozav să știe ce le mai 
pregătea contele Gorciacov. 

Prizonierii aveau cătușe cu lanţuri grele la mâini și la 
picioare și când vreunul din ei făcea vreun pas, zornăitul 
lanțurilor se auzea cât colo. 

În curând veni și guvernatorul Varșoviei în curte. El 
trecu în revistă prizonierii care îl urmăreau cu priviri pline 
de ură. 

Contele Gorciacov îl întrebă pe subofiţerul cazacilor: 

— Totul este gata? 

— Gata, prea milostive stăpâne! 

— Atunci vom porni îndată! 

Peste câteva minute un poștalion dintre cele mai mari 
intră în curtea Primăriei. Atunci Vulturul Morţii își dădu 
seama că vor fi transportaţi din Dubro. Ar fi vrut însă să 
știe și unde? 

La Varșovia, sau la Petrograd? 

La porunca contelui Gorciacov cazacii îi suiră pe 
prizonieri în poștalion, la ușile căruia traseră apoi 
puternicele zăvoare de fier, și însoţit de o escortă foarte 
numeroasă, poștalionul porni. 

Contele Gorciacov încălecă și el și porni după poștalion, 
care era însoţit de treizeci și șase de soldaţi înarmaţi până 
în dinţi. Contele Gorciacov luase cu sine o trupa atât de 
numeroasă fiindcă se temea ca nu cumva, pe drum, să se 
ivească vreo bandă care să încerce să-l elibereze pe 
Vulturul Morţii. 

El nu era pe deplin încredinţat că cu prilejul capturi din 
pădurea Rudinului izbutise să pună mâna pe toţi tovarășii 
Vulturului Morţii. El se temea ca Stanislau Rimsky să nu 
mai aibă și alți tovarăși, care să încerce să-și scape 
căpitanul din mâinile autorităţilor. 

În oraș se răspândise vestea că Vulturul Morţii va fi 
transportat la Petrograd și când auziră huruitul diligenţei, 
oamenii năvăliră din nou pe străzi și dezamăgiţi de a nu 

putea fi de faţă la executarea Vulturului Morţii se porniră 
din nou să le facă voinicilor o manifestaţie ostilă. 

Gălăgia lor nu încetă decât numai după ce poștalionul 
ieși din oraș. 

Pentru Rimsky și tovarășii săi noua întorsătură însemna 
o fericire la care niciunul nu s-ar fi așteptat. După timp 
îndelungat erau iarăși împreună, se puteau vedea, își 
puteau vorbi. 

Dar cât de tristă era această revedere! 

Lui Stanislau Rimsky i se înlăcrămară ochii când își văzu 
credincioșii prieteni care sufereau din pricina lui și 
revederea aceasta îi mișcă până la lacrimi și pe ceilalţi. 

Vulturul Morţii își desfăcu braţele încătușate și cu voce 
tremurândă se rugă: 

— Iertaţi-mă! 

— Pentru ce să te iertăm, căpitane? întrebă Dan 
Dragomir. 

— Fiindcă numai mie îmi datoraţi toate suferinţele pe 
care trebuie să le înduraţi și numai eu sunt vinovat de ceea 
ce vă pândește de acum înainte. 

Adânc mișcat, Dan Dragomir îi zise: 

— Dar bine căpitane, noi când ţi-am jurat credinţă, ţi-am 
jurat să te urmăm atât la bucurii, cât și la necazuri, așa că 
învinuirea pe care singur ţi-o aduci n-are niciun rost! Noi 
ne-am împăcat cu soarta care ne-a fost hărăzită și le vom 
arăta tuturor că am știut nu numai să trăim pentru tine, 
dar chiar și să murim! 

— Scumpii mei prieteni!... 

— Dar nu te îngriji, căpitane, căci... la urma urmelor 
cine poate ști care va fi sfârșitul... Atât timp cât mai 
suntem în viaţă, trebuie să nădăjduim... 

— Așa este... lar dacă va trebui să murim, atunci vom 
muri bărbătește, cu fruntea sus. 

Chiar și cele două fete, Minerva și Ludovica, chiar și ele 
dădură dovadă de o nebănuită tărie sufletească. Alte femei 
în locul lor ar fi leșinat de mult dacă ar fi auzit vorbindu-li- 

se de moarte, de călău; ele însă stăteau dârze și își 
așteptau soarta fără să crâcnească. 

Toţi ar fi vrut însă ca această călătorie să ţină cât mai 
mult. Situaţia lor de acum nu putea fi asemuită cu aceea 
din temnița Dubroului. Mai înainte de toate, acum erau 
împreună și chiar și numai această împrejurare preţuia 
nespus de mult pentru ei. 

Pe urmă, jilțurile poștalionului erau ceva mai plăcute, 
decât celulele mocirloase ale închisorii. Voinicii călătoreau 
în diligenţă chiar mai bine decât însoțitorii lor care erau 
nevoiţi să stea mereu ţepeni pe cai. 

Drumul se scurta însă mereu și deci și timpul ce le mai 
rămânea voinicilor de petrecut împreună și odată Vulturul 
Morţii auzi chiar pe un cazac, care mânca prin apropierea 
poștalionului, spunându-i tovarășului că peste câteva zile 
vor ajunge la Petrograd. 

La auzul acestei vești inima Vulturului Morţii se strânse 
și amărăciunea cuprinse și sufletele celorlalţi. 

Cine știe ce-i mai aștepta, cine știe, dacă în zilele 
următoare vor mai fi în viaţă! 

Nesiguranţa aceasta era ucigătoare. Flacăra bucuriei 
dispăru din ochii voinicilor. 

Mai înainte, mai zâmbeau din când în când, dacă își 
aduceau aminte de vreun amănunt de pe vremea când erau 
liberi, stăpâni pe pădurea Rudinului... Acum zâmbetul nu li 
se mai ivea pe buze... 

Acum se uitau doar triști unul la altul... 

Triști și tăcuţi... cu capul lăsat peste piept! 

Și în ochii fiecăruia se putea citi întrebarea: 

— Ce se va întâmpla? 


* * 


Oricât ar fi dorit ei să se întâmple ceva care să împiedice 
pe cazaci să înainteze, în curând ajunseră atât de departe 

încât nu-i mai despărţea de Petrograd decât cale de o 
singură zi. 

Și Doamne, cât se mai rugaseră să se rătăcească, să se 
rupă osia poștalionului, să se îmbolnăvească contele 
Gorciacov și așa mai departe. 

Totul era însă în zadar. Hotărârile soartei nu puteau fi 
schimbate. 

Astăzi mai aveau o zi până la Petrograd... 

Mâine vor fi la Petrograd... 

Mâine la Petrograd... 

Și poimâine?... 

Nu se temeau de moarte, totuși, un simţământ de 
nesupusă jale pusese stăpânire pe sufletele lor. 

Înainte de toate tremurau la gândul că vor fi siliți să se 
despartă din nou. 

Ce gând îngrozitor! El nu-i lăsă să închidă ochii nicio 
singură clipă, toată această ultimă noapte pe care o mai 
petreceau împreună. 

A doua zi de dimineaţa se și iviră în zare turnurile și 
casele înalte ale Petrogradului, din toate ieșind la iveală 
măreţul palat de iarnă al ţarului. 

Prin ferestrele zăbrelite ale poștalionului voinicii zăriră 
și ei turnurile din depărtare. 

Dan Dragomir le văzuse cel dintâi. 

El ridică mâna încătușată și zise: 

— Priviţi! 

Durerea li se citea în ochi, tristeţea pe faţă. 

— Turnurile Petrogradului! exclamă. Vulturul Morţii. 

— Acum ne vor despărți din nou! oftă Micislav și la auzul 
acestor cuvinte lacrimile le podidiră și pe cele două fete. 

După amiază poștalionul intră în Petrograd. 


x 

Închisoarea  ambulantă străbătu multe străzi 
întortocheate, până când se opri, în cele din urmă, în faţa 
unei clădiri monumentale. 

Vulturul Morţii își aruncă privirea pe fereastră. 

— Fortăreaţa Petropavlovsk! îngână el. 

De afară se și luară zăvoarele de la ușă. 

— Ieșiţi! răsună o voce poruncitoare. 

Prizonierii coborâră din poștalion, unul după altul, apoi 
intrară în fortăreața Petropavlovsk, trecând prin mijlocul 
cazacilor așezați ca două ziduri vii, de o parte și de alta. 

Poarta uriașă de fier se încuie în urma lor... 

CAPITOLUL 76 
Mănușa însângerată 


Din clipa în care poarta cea mare de fier a fortăreței s-a 
închis în urma lor, deznădejdea îi cuprinse din nou pe 
tovarășii lui Stanislau Rimsky. 

După așezarea prizonierilor, contele Gorciacov se duse 
îndată la ministerul de interne, spre a raporta, pe deoparte 
că sosise, pe de altă parte că prinderea Vulturului Mortii îi 
costase o viaţă scumpă, viața lui Marius Gersot, tânărul 
prefect de poliţie al Petrogradului. 

Ministrul de interne ascultă cu luare aminte raportul 
contelui Gorciacov, căruia, după ce sfârși, îi strânse mâna 
cu căldură și-i spuse: 

— Daţi-mi voie, domnule guvernator să vă exprim cele 
mai sincere felicitări pentru isprava săvârşită. 
Însărcinarea, pe care luând-o, ați dus-o la un sfârșit atât de 
bun, este o nouă dovadă că Excelenţa Voastră este într- 
adevăr unul din stâlpii pe care ordinea publică a Rusiei se 
poate bizui cu toată nădejdea. 

Contelui Gorciacov îi râdea inima la auzul acestor laude 
venite dintr-un loc atât de înalt, dar căută să se arate 
modest: 

— Nu mi-am îndeplinit, decât datoria, Excelenţă! Așa 
că, nu mi se datorează niciun fel de mulţumire. 

— O datorie însă, care era foarte greu de îndeplinit, 
adăugă ministrul de interne, zâmbitor. Prinderea temutului 
căpitan de bandiți n-o putem mulţumi, decât curajului, 
științei și puterii dv. de voinţă! 

— Şi acum ce este de făcut, Excelenţă? întrebă 
guvernatorul Varșoviei. 

— Majestatea Sa Ţarul a cerut ca Vulturul Morţii să fie 
adus la Petrograd. Din păcate, astăzi este prea târziu, spre 
a-i raporta Majestății Sale, mâine însă, acesta va fi cel 
dintâi gând al meu. 

— Şi... 

— Ştiu, Excelenţă... Voi face să fiți primit în audienţă și 
dv. 

— Tocmai... asta voiam să vă rog! 

— Se va întâmpla, domnule guvernator! Majestatea Sa 
va fi încântat să-și poată exprima personal mulţumirile faţă 
de un om atât de preţios, ca dv. 

Contele Gorciacov trase la hanul lui Rene Piccard, unde 
fu primit cu toate onorurile ce se cuveneau puternicului și 
iscusitului guvernator, care izbutise să-i vină de hac 
temutului Vultur al Morii. 

Tot Petrogradul aflase despre prinderea lui Stanislau 
Rimsky. lar când se mai răspândi și vestea că Vulturul 
Morţii va fi adus la Petrograd, o înfrigurare de nedescris 
cuprinse pe locuitorii capitalei. 

Oamenii se adunau pe străzi grupuri-grupuri și discutau 
cu înflăcărare marele eveniment care scosese capitala din 
liniștea-i de toate zilele. 

Era pentru a doua oară că Vulturul Morţii stârnea 
senzație la Petrograd. 

Prima oară locuitorii capitalei se ocupaseră de el după 
noaptea memorabilă în care Vulturul Morţii se duelase cu 
prințul Dimitri Trubetzkoi, pe Insula Strigoilor, până când 
fusese surprins de oamenii lui Marius Gersot. 

Pe vremea aceea se răspândise vestea că faimosul Vultur 
al Morţii dispăruse în valurile Nevoi și populaţia capitalei îl 
și dăduse uitării, cum se uită orice mort, când deodată veni 
vestea că Vulturul Morţii își continuă isprăvile prin ţinutul 
din jurul Dubroului. 

La început, la ministerul de interne și la prefectura 
poliției se credea că este vorba numai de vreun bandit 
viclean, care vrea să bage groaza în populaţia satelor 
dându-se drept temutul Vultur al Morţii. Mai târziu însă, 
Marius Gersot se încredinţă prin curier special că acela 
care se ivise din nou prin ţinuturile de la graniţa ruso- 
poloneză era într-adevăr Vulturul Morţii, adevăratul 
Stanislau Rimsky, și că deci, temutul căpitan de bandiți nu 
se înecase în Neva. 

Vestea aceasta pătrunse și în palatul Trubetzkoi, unde 
tânărul prinţ zăcu vreme îndelungată, din pricina rănii pe 
care o primise cu prilejul duelului de pe Insula Strigoilor. 

Prințul Dimitri Trubetzkoi nu-i mărturisise nici chiar 
soţiei sale, cine și în ce împrejurări îl rănise atât de grav, 
deci, cu atât mai puţin altora. 

Tânărul pescar, răsplătit bine de către Dimitri 
Trubetzkoi, tăinui adevărul și în înțelegere cu rănitul, 
povesti că prințul fusese victima unui atac banditesc, 
săvârșit asupra sa, în apropiere de malul Nevei. 

În chipul acesta nimeni nu află că în noaptea aceea de 
sfârșit de vară, prințul Dimitri Trubetzkoi și cu Vulturul 
Morţii se duelaseră pe viaţă și pe moarte în Insula 
Strigoilor. 

Nici chiar prinţul Dimitri nu știa nimic hotărât despre 
soarta lui Stanislau Rimsky și el fiind încredinţat că 
versiunea răspândită de Marius Gersot era cea adevărată, 
adică, cum că Vulturul Morţii pierise în valurile Nevei. 
Aceasta o dovedea și împrejurarea că, după salvele de foc 
ale polițiștilor, Stanislau Rimsky nu se mai ivise la 
suprafaţă și nici bărcile trimise în căutarea lui nu se 
înapoiaseră cu vreun rezultat. 

După cum era și firesc, vestea morţii lui Stanislau 
Rimsky o impresionă cel mai adânc pe Mioara Comăneanu. 
O întreagă înlănţuire de întâmplări rânduise lucrurile 
astfel ca, în vreme ce Vulturul Morţii aflase despre 

prezenţa la Petrograd a iubitei sale Mioara, aceasta să nu 
știe că destinul îi adusese pe amândoi sub același acoperiș. 

Mioara nu citise nici măcar scrisoarea trimisă în numele 
lui Stanislau Rimsky, ci i-o predase nedesfăcută, soţului 
său, care după ce luă cunoștință de cuprinsul ei, se 
hotărâse să se ducă pe Insula Strigoilor. 

Mioara Comăneanu nu află decât că Vulturul Morţii 
pierise în valurile Nevei și vestea aceasta o făcu și mai 
abătută și mai tristă, îi mări jalea și mai mult. 

Nici până atunci Dimitri n-o văzuse râzând prea mult; 
din clipa aceea însă, nici măcar zâmbetul nu-i mai însenină 
frumosul chip, căci gândul îi fugea mereu la iubitul pierdut 
pentru totdeauna. 

Ea nu cunoștea pricinile adevărate care îl făcuseră pe 
Vulturul Morţii să vină la Petrograd, dar era încredinţată 
că acesta nu venise decât pentru ea. 

Și împrejurarea că Stanislau Rimsky murise, fără ca 
măcar să se fi putut întâlni cu ea, îi îndoi durerea. În inima 
ei, Mioara Comăneanu purtă un doliu sincer pentru 
pierderea nobilului său iubit. 

În timpul lunilor care urmară apoi, Mioara se simţi tot 
mai mult atrasă în spre soţul său. 

Dimitri își dădu seama și el că soţia sa sta de vorbă cu el 
din ce în ce cu tot mai mult drag și înțelese că, în curând, 
dragostea va încolţi în inima tinerei femei. 

Tocmai de aceea nu se pripi, ci așteptă cu răbdare ziua 
care era încredinţat că va sosi, zi, în care Mioara avea să-i 
dăruiască toată inima sa. 

Şi ziua aceasta nu mai putea fi departe. 

Purtarea bărbătească, firea blândă și mintea ageră a 
prinţului Dimitri Trubetzkoi o captivau tot mai mult pe 
Mioara, care începu să-și dea seama și ea că, în curând, 
situaţia nefirească dintre ei doi era pe punctul să dispară. 

Mioara Comăneanu începuse să-și iubească soţul... 

Într-o seară însă, la o serbare, la care era de fată și 
Marius Gersot, Mioara îl auzi pe prefectul de poliție 
spunând: 

— Da, doamnelor și domnii mei! Tocmai astăzi mi-a adus 
un curier din Dubro vestea că Stanislau Rimsky trăiește și 
că și-a reluat păcătoasa activitate în ţinutul pe care l-a 
terorizat atâta vreme. După cât se pare, n-a pierit în 
valurile Nevei, ci a izbutit să scape în împrejurări care 
până acum n-au putut fi dezvăluite. Dar de spânzurătoare 
tot nu va scăpa! 

La auzul acestor cuvinte Mioara Comăneanu păli. Lumea 
începu să se învârtească în jurul ei și-i zise prinţului: 

— Dimitri, te rog să mergem acasă! 

Dimitri Trubetzkoi se supuse. 

Din seara aceea, Mioara Comăneanu deveni din nou cea 
veche. Flacăra care începuse să se aprindă în inima sa se 
stinse într-o clipă și prinţesa Trubetzkoi redevenise o soţie 
curtenitoare, duioasă, blândă, însă nu îndrăgostită. 

Inima Mioarei Comăneanu era din nou a Vulturului 
Morţii. 

În ceea ce-l privește pe Dimitri, el simţi îndată 
întorsătura pe care o luaseră lucrurile, era însă un om prea 
fin, pentru ca să facă vreo aluzie, sau să amintească fie 
chiar și numai cu un singur cuvânt că observase 
schimbarea survenită în purtarea soţiei sale. 

Inima îi sângera și-l durea nespus că îi fusese scris să 
piardă din nou dragostea soţiei sale, pe care de-abia o 
regăsise, dar n-avea ce face. 

El se purtă și pe mai departe așa după cum trebuia să se 
poarte un prinţ Trubetzkoi. 

Se hotărî să aștepte din nou cu răbdare, poate că 
fericirea tot nu-l va ocoli până la sfârșit. 

Deocamdată însă orice nădejde era zadarnică, deoarece 
inima Mioarei Comăneanu era prinsă din nou de Vulturul 
Morţii. 

Și într-o bună zi veni vestea că Vulturul Morţii a fost 
prins în pădurea Rudinului. 

Dimitri se hotărî să nu tăinuiască faţă de Mioara această 
veste. 

Până atunci fusese sincer faţă de ea, așa voia să rămână 
până la sfârșit. 

El îi spuse tot ceea ce aflase despre prinderea lui 
Stanislau Rimsky. Îi spuse deci că el fusese prins îndată 
după cununie și că Fedora Feodorovna murise în lupta ce 
s-a încins între cazaci și oamenii Vulturului Morţii. 

Mioara Comăneanu nu putea înţelege ce legătură putea 
să fie între Fedora Feodorovna și Vulturul Morţii. Cum 
ajunseseră ei împreună și cum se făcea că prietenia dintre 
acești doi oameni să fi fost atât de înaintată încât să 
sfârșească prin o căsătorie! Nu avea însă niciun motiv să 
nu dea crezare cuvintelor soțului său. 

Și de altfel la Petrograd nici nu se mai vorbea despre 
altceva decât despre Vulturul Morţii. Fostul student 
polonez ajunsese un adevărat erou legendar, mai ales după 
ce se mai răspândise odată vestea morții sale, pentru ca 
după câteva luni să fie dezminţită. 

La curtea ţarului, ca și în cea mai sărăcăcioasă colibă de 
pescari, nu se mai vorbea decât despre Vulturul Morţii și 
toată lumea aștepta cu înfrigurare ziua în care contele 
Gorciacov urma să sosească la Petrograd, împreună cu 
preţiosul său prizonier. 

Dar cea mai nerăbdătoare era Mioara Comăneanu. 

Toată truda ei de a înăbuși vechea dragoste care se 
reaprinsese în inima ei rămase zadarnică. 

În fiecare zi, Mioara își primea soţul, care se înapoia de 
la curtea ţarului cu următoarea întrebare: 

— Când vine Stanislau Rimsky? 

Dimitri Trubetzkoi însă nu știa nimic hotărât. El aflase 
că Vulturul Morţii urma să fie adus la Petrograd, însă nu 
știa ziua precisă când va sosi. 

Mioara însă îi punea soţului său întrebarea de mai sus 
necontenit și în ziua în care acesta află de la curierul trimis 
înainte că Vulturul Morţii se apropie de Petrograd, Mioara 
Comăneanu fu cuprinsă de o mare înfrigurare. 

Nu-și mai găsea locul, tresărea la fiecare zgomot și toată 
ziua nu se mișca din fereastra palatului Trubetzkoi prin 
faţa căruia urma să treacă prizonierul adus din Dubro. 

Și deodată inima i se strânse, amenințând s-o înăbușe. 

Pe stradă apăruse o puternică escortă de cazaci, 
condusă de contele Gorciacov, în mijlocul escortei 
înaintând o caleașcă cu ferestrele zăbrelite. 

În ziua aceea de-abia mai putea aștepta înapoierea 
soțului său. 

Prinţul Dimitri Trubetzkoi era și el foarte enervat în ziua 
aceea, dar faţă de soţia sa căută să se arate cât mai liniștit. 

Mioara Comăneanu nu-i mărturisi ce văzuse. Voia să se 
încredinţeze de sinceritatea soțului său. 

Ea își primi soţul cu aceeași întrebare cu care îl primea 
în fiecare zi, de câteva săptămâni: 

— Ai vreo veste nouă, Dimitri? 

Tânărul prinţ Trubetzkoi știa prea bine la cine se referea 
această întrebare și mărturisi sincer: 

— Stanislau Rimsky a fost adus la Petrograd! 

— Ah! 

— Nu știai? 

— Ba da... ba da... dar nu eram îndeajuns de sigură. 

— Contele Gorciacov l-a adus. 

— Şi ce s-a întâmplat cu el? 

— In clipa de față este prizonierul fortăreței 
Petropavlovsk. 

— Singur a fost adus? 

— Nu! Împreună cu tovarășii săi. 

— Şi ei sunt acolo? 

— Acolo. 

După o scurtă pauză, Mioara întrebă din nou: 

— Nu-i așa că... din fortăreaţa Petropavlovsk nu se poate 
fugi? 

— E cu neputinţă! Până acum cel puţin, niciun prizonier 
n-a izbutit să fugă de acolo. Așa că nu-mi vine să cred că 
Stanislau Rimsky va izbuti. 

Mioara tăcu din nou, apoi întrebă, sfioasă: 

— Şi... și... ce soartă-l așteaptă pe Stanislau Rimsky? 

Tânărul prinţ Trubetzkoi, nu răspunse. 

Mioara se uită speriată la soțul său. 

— Dimitri! 

Prințul nu răspunse nici de data aceasta. 

— De ce taci? 

În cele din urmă răspunse, dar tot șovăielnic: 

— E greu să răspunzi la o asemenea întrebare... 

— Dar dacă te rog? 

— Tot greu rămâne răspunsul, mai ales când... tu și așa 
știi ce-ţi voi răspunde! 

— Nu te înţeleg, Dimitri! 

— Dar oare nu știi câte păcate apasă pe sufletul lui 
Stanislau Rimsky? 

— Eu știu însă că, nu este vinovat! 

— După părerea ta! Faţă de autoritatea rusească însă, a 
păcătuit greu și... 

— Care-i va fi pedeapsa? 

— Va fi executat! 

Un țipăt de groază răspunse și Mioara Comăneanu se 
făcu albă ca varul. 

— Va fi executat? 

A AN e HERAA T ' 

— Fără nicio îndoială! E urmărit de ani de zile şi în 
timpul acesta păcatele lui s-au înmulţit necontenit... Chiar 
și în timpul din urmă... 

— Ce s-a întâmplat? 

— Tovarășii lui l-au ucis pe Marius Gersot... prefectul de 
poliţie al retrogradului. 

Ochii Mioarei Comăneanu se aprinseră de mânie. 

— Marius Gersot și-a meritat soarta. A fost un trădător... 
Tot ce era nu putea să-i mulțumească, decât numai lui 
Stanislau Rimsky și drept recunoștință, l-a trădat în chipul 
cel mai josnic. 

Dimitri încercă să-și lămurească soţia, cu cuvinte 
blânde: 

— Se poate, draga mea, că din punctul tău de vedere, 
fapta lor să fi fost îndreptăţită. Noi însă vedem lucrurile 
altfel. 

— Şi nu poate fi scăpat? 

— E cu neputinţă! 

— Nu, nu spune aceasta, Dimitri! 

— Ştii prea bine, Mioara mea că am fost întotdeauna 
sincer faţă de tine. Cunosc situaţia îndeajuns de bine, spre 
a ști ce se va întâmpla. 

— Şi va trebui să moară? 

— Întreaga Rusie așteaptă de ani de zile, cu nerăbdare, 
clipa în care Vulturul Morţii să fie dat pe mâna 
judecătorilor. Acum, în sfârșit, Vulturul Morţii a căzut în 
mâinile autorităţilor și va trebui să-și ispășească păcatele. 

— Dumnezeule! suspină Mioara și începu să plângă 
amarnic. 

Tânărul prinţ Trubetzkoi mângâie duios părul soţiei sale. 

— Nu fi atât de tristă, Mioara mea... Purtarea ta mă face 
să cred că tot îl mai iubeşti... or, prin aceasta îmi 
pricinuiești mie o durere neţărmurită! 

Mioara Comăneanu își ridică privirile înlăcrămate și 
răspunse cu hotărâre: 

— Nu... nu... Dimitri... Nu-l mai iubesc... și în orice caz, 
ție, care ești atât de bun față de mine, nu vreau să-ți 
pricinuiesc nicio durere. 

— Atunci? 

— Soarta lui însă îmi strânge inima... Nu trebuie să uiţi 
că a fost o vreme când l-am iubit... când m-a iubit... și-mi 
mai amintesc încă și astăzi de clipele de fericire când 
stăteam unul lângă altul și-mi șoptea cuvinte dulci, 
mângâindu-mi părul, mâinile, umerii... Îmi amintesc încă și 
acum, cum a căutat să mă salveze, cu primejduirea 
propriei sale vieţi... Toate aceste amintiri nu pot fi uitate 
de pe o zi pe alta! 

Tânărul prinţ Trubetzkoi mângâie duios mâinile soţiei 
sale. 

— Înţeleg că soarta lui să te impresioneze, dar... trebuie 
să-ți dai seama că, situaţia este de așa natură, încât nu 
poate fi schimbată. 

— Nu! Nu!... ţipă sărmana Mioara. Rimsky nu trebuie să 
fie executat! Nu vreau! 

— Din nefericire nu atârnă de voința noastră... Nu ne 
putem împotrivi justiţiei și legilor! 

Cuvintele prințului Dimitri Trubetzkoi răsunară rece, ca 
niște picături de gheaţă. Parcă ar fi fost literele unei 
sentinţe judecătorești, al cărei cuprins nemilos nu poate fi 
schimbat de nicio putere omenească. 

Gândurile Mioarei Comăneanu erau prinse într-un vârtej 
ametitor și casa începu să se învârtească cu ea. Chipul lui 
Stanislau Rimsky se ivea mereu înaintea sa și închipuirea-i 
înfrigurată o făcea să vadă mai dinainte ceea ce va urma... 

Il văzu pe Vulturul Morţii pășind sub spânzurătoare și un 
fior de groază îi zgudui trupul. 

— Nu... nu vreau ca Stanislau Rimsky să moară!... ţipă 
ea. 

Dar Dimitri nu putu răspunde nici de data aceasta 
altceva decât ceea ce spusese și mai înainte: 

— Nu se mai poate face nimic! 

— Dar eu vreau să-l scap! 

— Nu se poate! 

— Nu există „nu se poate!” 

— De data aceasta, da! 

— Nu pentru mine! 

— Dar ce vrei să faci? 

— Ce vreau să fac? fu răspunsul rostit încet, al Mioarei 
Comăneanu. 

În clipa următoare căzu în genunchi în faţa lui Dimitri, îi 
îmbrăţișă picioarele și plângând în hohote, îl imploră: 

— Scapă-l! Scapă-l! 

— Nu se poate! 

— Nu spune aceasta! 

— Nu pot face nimic, draga mea! 

— Dimitri, dacă ai un Dumnezeu în Ceruri... 

— Nu mă pot împotrivi împărțirii dreptăţii! 

El voi să-și ridice soţia de la pământ, dar biata femeie îi 
împresurase genunchii cu atâta putere, încât tânărul maior 
nu izbuti să desfacă lanţul viu alcătuit de braţele soţiei sale 
în jurul genunchilor lui... 

— Scapă-l! se ruga ea, deznădăjduită. 

— Aș face orice, scumpa mea, dar e în zadar... 

— Nu, nu-i adevărat! 

— În chestiunea aceasta n-am nicio putere, de oarece nu 
mă pot măsura cu contele Gorciacov. 

Atunci Mioara Comăneanu se ridică de la pământ. Ea 
căută să se arate tare. Își șterse lacrimile și se uită ţintă în 
ochii soțului său. 

— Dimitri, răsună vocea ei cristalină, de când suntem 
căsătoriţi, niciodată nu ţi-am cerut încă nimic... Astăzi se 
întâmplă pentru prima oară că vin la tine, nu să te rog, ci 
să te implor! Să te implor să-l scapi de la moarte pe 
Stanislau Rimsky! 

— Așadar, îl iubești? întrebă tânărul prinţ, abătut! 

— Nu cer să-i scapi viața pentru mine, ci pentru el 
însuși. Nici nu trebuie să știe că eu sunt amestecată cu 
ceva... Să nu știe nimic! Numai să fie liber! 

— Nu se poate! 

— Îmi dau seama, Dimitri, exclamă tânăra femeie, că nu 
vrei să-l scapi numai din pricina că te temi că-l iubesc... Îţi 
mărturisesc sincer că nu-l mai iubesc... nu-l mai iubesc pe 
el! 

— Ci? 

— Pe tine! mărturisi Mioara Comăneanu. 

Bucuria ilumină deodată chipul prinţului Dimitri 
Trubetzkoi. 

— Pe mine?... Să fie adevărat, Mioara? 

Mioara Comăneanu își ridică privirile în spre cer și cu 
glas solemn, repetă: 

— Este tot atât de adevărat, după cum există un 
Dumnezeu în cer! 

— Mioaro! 

— Şi să nu crezi că simțământul acesta este doar o 
izbucnire de o clipă! Nu! Te iubesc, de mult, însă până 
acum am căutat să-ţi ascund simţămintele care îmi 
încălzesc inima. Te iubesc fiindcă ai fost bun cu mine, 
fiindcă m-ai înţeles, te iubesc fiindcă m-ai așteptat! 

— Mioaro! 

— Şi acum te rog să-mi dovedești că ești vrednic de 
această dragoste. Acum, când voi fi cu adevărat soţia ta, îţi 
cer un dar de nuntă. 

— Anume? 

— Viaţa lui Stanislau Rimsky! 

Braţele prințului Dimitri Trubetzkoi căzură obosite, de-a 
lungul trapului. 

— E cu neputinţă... cu neputinţă! 

— Ţi-am mai spus, Dimitri că nu există „nu se poate”. 

— Pentru tine Mioara mea, sunt gata să fac orice! 

— Atunci nu mai zăbovi! 

— Dar ce să fac? Nici prin gând nu-mi trece, cum să 
încep! 

— Îţi voi spune eu! 

— Să auzim! 

— Du-te la ţar! 

— La ţar? 

— Da. Țarul este prietenul tău! Eşti omul lui de 
încredere, mâna lui dreaptă... or, totul atârnă de ţar! 

— Așa este! 

— Atunci cere-i să-ţi dăruiască viaţa lui Stanislau 
Rimsky. 

Tânărul prinţ Trubetzkoi se zbătea neștiind ce să facă. 

— Îmi ceri un lucru imposibil, Mioara mea... 

— Nu trebuie să crezi aceasta... lar mie nu-mi vine să 
cred că, ţarul ţi-ar putea refuza rugămintea! 

— Dar cum pot eu să mă duc la el cu o asemenea 
rugăminte? 

— Nu te mai frământa atâta, ci fă-o! 

— S-ar putea să pierd pentru totdeauna favoarea de care 
mă bucur acum! 

— Nu te teme! 

— Şi cine știe, dacă-mi va îndeplini rugămintea! 

— Nu încape nicio îndoială că ţi-o va îndeplini! 

— Tu nu știi că, de câtva timp chiar și ţarul urmărește de 
aproape chestiunea lui Stanislau Rimsky și i s-ar părea 
foarte ciudat, dacă m-ar vedea acum venind cu o asemenea 
rugăminte. Ce explicaţie să-i dau? Ce să-i spun, pentru ce 
cer graţierea Vulturului Morţii? Da, dacă ar fi vorba de 
viața unui ilustru necunoscut... atunci aș făce-o fără nicio 
șovăire și sunt încredinţat că nu m-ar refuza. Dar este 
vorba de Stanislau Rimsky și aici chestiunea devine mult 
mai grea! 

— Cu toate acestea vei izbuti, dacă vei voi! 

Prinţul Dimitri Trubetzkoi răspunse, cu multă hotărâre: 

— Eu vreau... dar nu cred că voi izbuti! 

— Așadar vei cere graţierea lui? exclamă Mioara, 
tremurând de emoție. 

— De dragul tău... da! 

De bucurie Mioara se repezi la tânărul maior și-l copleși 
cu sărutări. 

— Dimitri, scumpul meu Dimitri! Așadar o vei face!... 
Nici nu-ţi poţi închipui cât de fericită m-ai făcut! 

— Numai de aș izbuti! 

— Vei izbuti! Eu vreau aceasta, deci, vei izbuti! Mă voi 
ruga și vei vedea că Dumnezeu îmi ascultă rugămintea. 

Și iarăși își sărută soţul în prada unei mari bucurii. 

Dimitri nu-și mai recunoștea soţia, atât de mult se 
schimbase. Fericirea începuse să licărească pentru el și 
pentru atingerea acestei fericiri ar fi fost în stare să sară și 
în foc. 

A doua zi de dimineaţă tânărul prinţ Trubetzkoi se 
îmbrăcă în uniforma de gală. 

Văzându-l Mioara îl întrebă cu ochi strălucitori de 
nădejde: 


35 


— Te duci la ţar? 

— Da! 

— Îţi urez izbândă deplină! îi zise ea. 

— Voi face tot ce-mi va sta în putinţă, draga mea! 
răspunse tânărul maior, apoi plecă. 

El mergea încet, frământându-se încă. 

În timpul nopţii se gândise bine asupra situaţiei, dar nu 
întrezărise nimic ce l-ar fi putut face să nădăjduiască în 
izbândă. Își dădea seama că-și luase o însărcinare pe care 
n-o putea duce la bun sfârșit, deoarece cunoștea prea bine 
munca înfrigurată care fusese depusă pentru prinderea 
Vulturului Morţii. 

Ştia prea bine că prefectura de poliție a capitalei nu lăsa 
să treacă o zi, fără de a lua noi măsuri pentru prinderea lui 
Stanislau Rimsky. Ştia că, premiul pus pe capul Vulturului 
Morţii fusese mărit de mai multe ori, numai spre a stârni și 
mai mult zelul urmăritorilor. Ştia cu câtă mulțumire 
primise ţarul vestea prinderii căpitanului de banditi. 

În asemenea împrejurări o minte așezată nu mai putea 
să nădăjduiască obţinerea grațţierii. 

Lui Dimitri i se strângea inima, când își dădea seama că 
se pregătește să dea o luptă cu imposibilul. 

El era însufleţit de gândurile cele mai bune și chiar și 
fără rugămintea Mioarei, ar fi fost gata să-l scape pe 
Stanislau Rimsky, deoarece, în noaptea aceea memorabilă 
de pe Insula Strigoilor avusese prilejul să se încredinţeze 
că Stanislau Rimsky este un vrăjmaș, care merită toată 
admiraţia! 

lar ceea ce urmă după aceea, când Dimitri se prăbuși la 
pământ rănit și Stanislau Rimsky, în loc să-i dea lovitura de 
graţie, îl îngriji ca pe un prieten, făcu să se nască în inima 
tânărului prinţ și o adâncă simpatie pentru Vulturul Morţii. 
Din clipa aceea, când Vulturul Morţii îi sărise în ajutor, în 
loc să-l ucidă, din clipa aceea Dimitri Trubetzkoi se simți 
pe veci îndatorat față de potrivnicul său. Pe vremea aceea 

el avusese nevoie de ajutor... acum avea nevoie Vulturul 
Morţii. 

Și acum împrejurările erau de așa natură că el trebuia 
să-l ajute pe cel ce era ameninţat de o moarte cumplită. 

Dar oare va putea el să-l ajute? 

Situaţia i se părea mai mult decât deznădăjduită. 

Dar de aceea era hotărât să încerce tot ce-i stătea în 
putinţă. 


* * 


În anticamera odăii în care primea ţarul, cei veniţi 
pentru a fi primiţi în audienţă se adunaseră din nou, în 
număr destul de mare. Anticamera era aproape plină de 
lame, când sosi și contele Gorciacov, guvernatorul 
Varșoviei, însoţit de ministrul de interne. 

Numele contelui Gorciacov fusese destul de cunoscut în 
Rusia și până atunci, dar de când guvernatorul Varșoviei 
izbutise să pună mâna pe Vulturul Morţii, numele lui 
deveni și mai popular. 

Chiar și aghiotantul țarului, zărindu-l se grăbi să-l salute 
cu toată cinstea și să-și exprime sincerele felicitări pentru 
fapta eroică de a-l fi prins pe Stanislau Rimsky. 

El îl rugă pe conte să mai aibă puţină răbdare, deoarece 
Majestatea Sa nu venise încă. Peste câteva minute însă, un 
ofiţer îl anunţă pe aghiotant că ţarul intrase în odaia unde 
primea audienţele. 

Aghiotantul ţarului intră îndată spre a raporta 
domnitorului numele acelora care se prezentaseră în 
audienţă. 

Aghiotantul citi următoarele nume, de pe o foaie de 
hârtie: 

— Generalul Marinoff, inspectorul general al cazacilor. 

— Colonelul Tankov, comandantul garnizoanei 
Tzarskojeselo. 

— Don Elmendez, noul ambasador al Spaniei. 

— Petrov Evakov, arhimandritul Petrogradului. 

— Von Kellstein, ambasadorul Germaniei. 

— Generalul  Hornikov, comandantul garnizoanei 
Petrograd. 

— Ligurov, primarul Moscovei. 

— Vivian Gautier, ambasadorul Franţei. 

— Contele Gorciacov, guvernatorul Varșoviei. 

La acest din urmă nume ţarul își ridică deodată capul. 

— Ah, și contele Gorciacov este aici? 

— Tocmai a sosit, Majestate! 

— Să vină numaidecât în faţa mea! 

— Şi ceilalţi, Majestate? 

— În ordinea în care au venit. Deocamdată însă, vreau să 
vorbesc cu contele Gorciacov. 

— Am înţeles Maiestate! 

Ușa cu două canaturi se deschise. 

Cei din anticameră se uitau cu încordare la aghiotant, 
așteptând să vadă, pe cine cheamă ţârul cel dintâi. 

În clipa următoare, aghiotantul rosti, cu voce tare: 

— Excelenţa Sa, contele Gorciacov! 

Guvernatorul Varșoviei sări de pe scaunul, pe care 
șezuse pană atunci. 

Călăul Varșoviei se îndreptă, își mai rândui odată tunica, 
apoi porni cu pași măsuraţi în spre cabinetul de lucru al 
domnitorul. 


Țarul şedea la masa sa de lucru. 

Altă dată, când intrau cei anunţaţi, ţarul avea obiceiul să 
răsfoiască mai departe prin hârtiile așezate în fața sa, 
acum însă, chipul i se însenină, lăsă hârtiile de-o parte, se 
ridică de pe scaun și așa așteptă până când contele 
Gorciacov ajunse înaintea sa. 

Guvernatorul Varșoviei se înclină adânc în faţa 
monarhului care-i întinse mâna cu multă bucurie. 

— Te salut, dragă conte Gorciacov! 

— Majestate! 

— Şi înainte de toate, primește expresia recunoștinţei 
mele... 

— Majestatea Voastră mă copleșește. 

— Prin prinderea Vulturului Morţii ai săvârșit o operă 
vrednică de toată lauda. Îmi pare nespus de bine că 
aceasta mi-a oferit prilejul de a te saluta aici! 

— Nu mi-am îndeplinit, decât datoria, Majestate!... 

— Sunt mândru când văd că am supuși atât de pricepuţi 
și conștiincioși de datoria lor ca d-ta! Îți mărturisesc sincer 
că începusem să mă îndoiesc că vom mai izbuti vreodată să 
punem mâna pe acest Stanislau Rimsky! Dacă-mi amintesc 
bine, acest om este urmărit de autorităţi de ani de zile, 
fără niciun rezultat. D-ta însă, ai știut cum să pui mâna pe 
el! Au mers greu treburile? 

Contele  Gorciacov povesti amănunțit prinderea 
Vulturului Morţii, având grijă să spună lucrurile astfel, 
încât persoana lui să apară în luminile cele mai favorabile. 
După spusele guvernatorului Varșoviei, el fusese eroul 
acestei acțiuni, luptase în primele rânduri și el personal îl 
făcuse nevătămător pe Vulturul Morţii. El fusese veşnic 
acolo unde primejdia era mai mare și orice faptă eroică era 
strâns legată de numele său. 

Ţarul ascultă cu luare aminte istorisirea contelui 
Gorciacov, istorisire, care, chiar dacă nu era redată în 
culori adevărate, totuși, descria oarecum lupta ce să 
dăduse în pădurea Rudinului. 

Pe ţar îl impresionă moartea lui Marius Gersot. Fostul 
secretar al contelui Gorciacov dovedise în timpul cât 
fusese prefect al Poliţiei Petrogradului că era un om iscusit 
și priceput și stârnise chiar și admiraţia domnitorului. 

— Şi unde se găsește Stanislau Rimsky, acum? întrebă 
țarul. 

— În fortăreaţa Petropavlovsk, împreună cu tovarășii săi 
- răspunse contele Gorciacov - de acolo nu va mai putea 
fugi! 

— În fortăreaţa Petropavlovsk! repetă ţarul. Acţiunea 
judecătorească împotriva lui va fi pornită aici la Petrograd. 

— După cum dorește Majestatea Voastră! răspunse 
guvernatorul Varșoviei,  înclinându-se adânc. Eu aș 
îndrăzni doar să-mi spun și umila mea părere. 

— Să auzim, conte Gorciacov! zise domnitorul, curios. 

— De altfel cred că, aceeași părere o are și Majestatea 
Voastră, în privinţa aceasta. Sentința tribunalului militar 
nu va putea fi decât moartea... Dușmanii Rusiei trebuie să 
piară... 

Țarul dădu din cap, fără a răspunde. 

Contele Gorciacov urmă: 

— Stanislau Rimsky a meritat moartea de o sută de ori și 
toată Rusia va primi cu urale sentinţa. 

În legătură cu această sentință aș avea o umilă 
rugăminte către Majestatea Voastră. Anume că, după 
rostirea sentinței să-mi fie îngăduit să iau prizonierii cu 
mine, la Varșovia. 

— Dar de ce ai dori să-i iei pe osândiţi cu d-ta? întrebă 
ţarul curios. 

—Aș dori ca executarea sentinţei să aibă loc la Varșovia 
și nu la Petrograd. 

— Dar ce deosebire poate fi între Varșovia și Petrograd? 
întrebă ţarul, zâmbind. Cred că osândiţilor le va fi tot una 
dacă sunt executaţi aici, sau la Petrograd! 

— Pentru osândiţi e tot una, răspunse contele Gorciacov, 
nu însă și pentru interesele Rusiei. 

— Ce vrei să spui prin aceasta, conte? 

— Găsesc că este de mare însemnătate ca execuţia să 
aibă loc la Varșovia. Să-mi îngăduie Maiestatea Voastră să- 
i atrag atenţia că, la început Vulturul Morţii s-a arătat prin 
jurul Varșoviei și că fărădelegile lui au fost atât de 
numeroase în ţinutul acela încât chiar și astăzi locuitorii îi 

mai rostesc numele cu groază. În primul rând deci, este în 
interesul autorităţilor ca poporul acesta, care a tremurat 
atâta vreme sub tirania lui Stanislau Rimsky... să fie 
martor la pedepsirea vinovatului. 

Țarul dădu din cap. 

— Te-am înţeles dragă conte și firește că dorința d-tale 
este ca și îndeplinită. Ministrul de interne va lua măsurile 
necesare pentru transportarea prizonierilor la Varșovia 
după ce sentinţa va fi fost adusă la cunoștința publicului. 

Contele Gorciacov se înclină adânc. 

— Vă mulţumesc cu profundă recunoștință, Maiestate! 

— În ceea ce te privește pe d-ta, dragă conte - urmă 
țarul - vei fi răsplătit după cum se cuvine pentru fapta-ţi 
curajoasă. 

— Mulţumirea Majestății Voastre este răsplata cea mai 
mare ce mi-ar putea fi conferită! zise contele Gorciacov 
făţarnic, deoarece în realitate nu visa decât ordinul Lânii 
de Aur. 

Țarul îi întinse mâna guvernatorului, care se înclină 
până la pământ în faţa stăpânului tuturor rușilor. 

Audienţa luase sfârșit. 

Contele Gorciacov părăsi încăperea, în mijlocul unor 
temeneli, care nu se mai sfârșeau, apoi aghiotantul rosti 
numele următorului, care trebuia să intre în audientă. 

Contele Gorciacov mai stătu puţin de vorbă cu ministrul 
de interne, cu care hotări ca judecarea procesului 
Vulturului Morţii să înceapă chiar în una din zilele 
următoare. 

— Nu ne trebuie nicio pregătire - zise ministrul de 
interne - deoarece judecarea procesului este numai 
îndeplinirea unei formalităţi. Rezultatul procesului îl 
cunoaștem doar, de pe acum! 

Contele Gorciacov dădu din cap, mulţumit. 

O flacără diabolică îi lucea în ochi. Era fericit că, 
izbutise, după atâtea neajunsuri, să-și dea dușmanul cel 
mai înverșunat pe mâna călăului. 

Guvernatorul Varșoviei își luă rămas bun de la ministrul 
de interne și plecă. 

Între timp ţarul sfârși și cu a treia audienţă. După 
plecarea contelui Gorciacov, domnitorul nu mai găsi 
vrednică de reţinut niciuna din chestiunile, care i se 
supuneau. 

Contele Gorciacov cobora tocmai treptele de marmoră 
ale palatului imperial, când în faţa porţii se opri trăsura 
prinţului Dimitri Trubetzkoi. 

Cei doi bărbaţi, care se cunoșteau de ani de zile, se 
întâlniră pe scară. 

— O, prinţe Trubetzkoi, nici nu-ţi poţi închipui, ce bine- 
mi pare că te văd! zise contele Gorciacov, surâzând. 

— Bucuria mea nu este mai mică! răspunse curtenitor, 
prințul Trubetzkoi, dând ușor din cap. Fără îndoială că, 
Excelenţa Voastră se găsește la Petrograd, în cauza lui 
Stanislau Rimsky! 

— Într-adevăr, l-am adus la Petrograd pe Vulturul Morţii, 
spre a-și lua pedeapsa bine meritată. Tocmai vin de la 
Majestatea Sa, Ţarul, care este furios pe Stanislau Rimsky. 

Cuvintele acestea, aruncate de guvernatorul Varșoviei 
așa, într-o doară, îl impresionară foarte neplăcut pe 
tânărul prinţ Trubetzkoi. 

El căută însă, să-și ascundă înfrigurarea și să pară cât 
mai nepăsător de soarta ce-l aștepta pe Stanislau Rimsky. 
Cu toate acestea, voia să afle cât mai mult despre ceea ce 
se pregătea și întrebă: 

— Este neîndoios că, va fi osândit la moarte? 

— În privința aceasta nu mai încape nicio îndoială. 
Majestatea Sa este și el pentru pedeapsa cu moartea și s-a 
învoit și ca osândiţii să fie duși la Varșovia, spre a fi 
executaţi acolo. 

Dimitri Trubetzkoi știa acum îndeajuns. El își luă rămas 
bun de la contele Gorciacov și porni grăbit, în spre 
anticamera odăii de audienţe. 

* * 


În odaia de așteptare numărul solicitatorilor de audienţe 
sporise mult, cu toate acestea, de îndată ce-l zări pe prinţul 
Dimitri Trubetzkoi, aghiotantul îl introduse la ţar, peste 
rând. 

Domnitorul, îl primi pe tânărul prinţ, pentru care în 
timpul din urmă avea o slăbiciune și mai accentuată ca 
până atunci pentru tânărul maior, se datora în primul rând 
sincerităţii prințului Dimitri Trubetzkoi, chiar și în 
raporturile sale faţă de ţar. 

Dacă se întâmpla de pildă ca Dimitri să nu fie de aceeași 
părere cu domnitorul în vreo chestiune oarecare, maiorul 
din regimentul de gardă nu se sfia să-i spună ţarului pe 
faţă că el crede că dreptatea este de partea sa. 

Din toată mulțimea curtenilor lui Alexandru I, prinţul 
Dimitri Trubetzkoi era singurul care nu căuta să-și câștige 
popularitatea prin lingușiri. 

Tocmai de aceea ţarul îl copleșise pe Dimitri nu numai 
cu dragostea sa, ci și cu necondiţionata sa încredere. De 
altfel chiar și tatăl tânărului prinţ, bătrânul guvernator din 
Tomsk, se bucura de aceeași trecere la curte. Ţarul 
obișnuia să ceară sfatul tânărului prinţ Trubetzkoi în toate 
chestiunile, nu numai militare, ci și politice, așa că pentru 
Dimitri nu exista taină a curții imperiale, sau chiar și a 
Rusiei, în care să nu fi fost iniţiat. 

Era deci firesc ca, văzându-l înaintea sa pe confidentul 
său, ţarul să aducă vorba despre chestiunea Vulturului 
Morţii. 

— Ei, ce zici de isprava eroică a contelui Gorciacov? îl 
întrebă ţarul. 

— Majestatea  Voastră se gândeşte la prinderea 
Vulturului Morţii? întrebă Dimitri. 

— Da. Cred că este evenimentul cel mai însemnat, prin 
care a trecut Rusia în timpul din urmă. Purtarea eroică a 

contelui Gorciacov merită toată lauda, trebuie să recunoști 
aceasta! 

Tânărul prinţ Trubetzkoi se uită la ţar foarte mirat și nu- 
și putu stăpâni o întrebare, care trăda neîncredere: 

— Purtarea eroică?... 

— Da. Cu o mână de oameni s-a abătut asupra 
ascunzătoarei bandiţilor, pe care a găsit-o după căutări 
foarte îndelungate și trudnice! 

Dimitri Trubetzkoi rămase și mai mirat. 

— Mărturisesc că încep să nu mai înţeleg nimic. 

— De ce? Sau poate că tu ai aflat altceva? 

— Da, Majestate! Informațţiunile culese de mine se 
deosebesc în multe privințe de cele spuse de Maiestatea 
Voastră. Mai înainte de toate, Stanislau Rimsky avea o 
mână de oameni și nu contele Gorciacov. Contele 
Gorciacov s-a das cu o adevărată armată împotriva 
vagabonzilor din Rudin, a căror ascunzătoare a aflat o prin 
trădare. 

Acum fu rândul ţarului să se mire. 

— Contele Gorciacov să nu-mi fi spus adevărul? Dar ce 
interes să fi avut? 

— Fără îndoială că numai spre a se pune pe sine într-o 
lumină mai favorabilă. 

— Ce prostie! exclamă ţarul. Putea să-și dea seama că 
faptul în sine interesează și nu împrejurările. Or, faptul 
este că a pus mâna pe Stanislau Rimsky și puţin îmi pasă 
de împrejurările care l-au dus la capturarea temutului 
bandit! De altfel, Vulturul Morţii își va primi pedeapsa bine 
meritată... și pe urmă totul va fi dat uitării. 

— Vulturul Morţii va fi executat? 

— Firește! I-am și făgăduit contelui Gorciacov, că după 
darea sentinței de moarte și după sancţionarea ei, va putea 
să-l ia pe Stanislau Rimsky și pe tovarășii săi, spre a-i 
executa la Varșovia. 

— Dar de ce trebuie ca execuţia să aibă loc la Varșovia? 
întrebă tânărul prinţ Trubetzkoi. 

— Contele  Gorciacov vrea așa! Vrea ca această 
executare să alcătuiască o sperietoare pentru polonezi! 

Chipul lui Dimitri se întunecă. 

— Mi-e teamă că va avea un efect tocmai contrar!... 

— Ce vrei să spui? 

— Polonia este în veșnică fierbere... Nemulțumirea 
crește mereu și toată lumea știe că contele Gorciacov nu se 
bucură de prea mare popularitate și că nemulţumirile 
polonezilor sunt în primul rând din pricina lui... Dacă astfel 
stau lucrurile, pentru ce să mai ațâțăm populaţia poloneză? 

Executarea lui Stanislau Rimsky n-ar face decât să 
dezlănţuiască patimile din nou... Or, nu este în interesul 
nostru să facem așa ceva! 

Țarul rămase pe gânduri și văzu că tot credinciosul său 
prieten avea dreptate. 

— Îmi dau seama, Dimitri - zise el - că ai dreptate. Din 
nefericire însă, lucrurile nu mai pot fi schimbate, deoarece 
i-am făgăduit formal contelui Gorciacov. 

— Nu există niciun mijloc de a schimba această 
hotărâre, Majestate? 

— Țarul nu-și poate călca cuvântul dat! 

— Cu toate acestea, tot ar mai exista o modalitate, ca 
Vulturul Morţii să nu fie dus la Varșovia. 

— Anume? 

— Judecata să nu-l osândească la moarte. 

Țarul se uită mirat la Dimitri Trubetzkoi. 

— Asta nu se poate! 

— Să mă ierte Majestatea Voastră, dacă îndrăznesc să 
întreb, de ce ar fi cu neputinţă? 

— Fiindcă Stanislau Rimsky își are sufletul încărcat de 
păcate și trebuie să-și primească pedeapsa! 

— Sunt pe deplin încredinţat că Stanislau Rimsky nu 
este tocmai atât de păcătos după cum îl descrie contele 
Gorciacov. 

— Bine Dimitri, dar tu însuţi n-ai auzit câte păcate are 
omul acesta pe cuget? 

— Majestate, trebuie să știm să facem deosebire între 
păcat și păcat. 

— Dar păcatul trebuie să fie pedepsit, oricare ar fi el! 

— Da, însă nu putem pedepsi cu aceeași pedeapsă orice 
păcat. Sunt oameni care ucid pentru a prăda; sunt însă și 
alţii care păcătuiesc fiindcă soarta îi aruncă în prada unor 
împrejurări, care îi silesc să păcătuiască. Din aceștia din 
urmă face parte și Stanislau Rimsky, care n-a păcătuit 
niciodată cu gânduri josnice, mârșave. li cunoaștem 
trecutul și știm, în ce împrejurări a fost silit să fugă din 
societatea în care a trăit. Şi de altfel, Majestatea Voastră 
nu trebuie să uite că viaţa Vulturului Morţii nu este plină 
numai de păcate, ci și de numeroase fapte bune. Ceea ce a 
luat de la alţii, de la aceia care au adunat averi pe căi 
necinstite și asuprind pe cei umili, el n-a ţinut pentru sine, 
ci a împărţit la cei săraci, la aceia care erau în mizerie. 
Vulturul Morţii a apărut acolo unde se simțea nevoia 
ajutorului său și a ajutat, a dat... 

Țarul asculta povestirea lui Dimitri cu o înfrigurare 
crescândă și când tânărul prinţ făcu o scurtă pauză întrebă 
foarte mirat: 

— Dimitri, ceea ce-mi spui tu, mă interesează în cel mai 
mare grad! Tu mi-ai descris acum un Stanislau Rimsky cu 
totul nou, cu totul necunoscut mie!... 

— Mi-am închipuit, Majestate, că aţi fost înarmat numai 
pe jumătate. Tocmai de aceea am socotit că era de datoria 
mea să dau Majestății Voastre aceste amănunte. 

— Toată lumea mi l-a descris ca pe un bandit nemilos, 
crud, în stare de cele mai cumplite mârșăvii! 

— În realitate, însă, Vulturul Morţii nu este omul 
acesta... Dimpotrivă, e curajos și bun la inimă... Sunt sate 
întregi, unde este socotit ca un fel de semi-zeu și locuitorii 
acestor sate ar fi în stare să se răscoale dacă ar afla în ce 
primejdie se găsește idolul lor. 

— Așa să fie? 

— Afirm aceasta pe conștiința mea! răspunse tânărul 
prinţ, cu hotărâre. Și Vulturul Morţii n-ar trebui să fie dus 
la Varșovia chiar și numai din pricină că populaţia satelor 
poloneze ar sări cu arma în mână în apărarea căpitanului, 
pe care tare mă tem că ar izbuti să-l smulgă din mijlocul 
unei escorte, oricât de numeroase. 

Țarul dădu din cap. 

— Poate că ai dreptate... Dar ce să fac acum, după ce i- 
am făgăduit contelui Gorciacov că il voi da să-l ducă la 
Varșovia? 

— Nu există altă modalitate decât aceea de care am 
amintit Majestății Voastre, mai adineauri. Stanislau Rimsky 
nu trebuie să fie osândit la moarte! 

— Dar la Tribunalul Militar toată lumea este atât de 
pornită împotriva lui, încât nimeni nu va avea în vedere 
circumstanţele atenuante și va fi osândit la moarte, fără 
nicio îndoială. 

— Cu _ îngăduinţa Majestății Voastre, voi rândui eu 
lucrurile astfel ca pedeapsa să fie doar numai câţiva ani de 
pierdere a libertății. Dacă voi vorbi cu membrii 
Tribunalului Militar și-i voi face să înţeleagă, cum că 
aceasta este dorința Majestății Voastre, nimeni nu va 
îndrăzni să se împotrivească. 

Țarul nu răspunse. 

Dimitri Trubetzkoi întrebă, încet: 

— Pot să fac aceasta, Majestate? 

Țarul tot nu răspunse încă. El stătea dus pe gânduri la 
birou și privirea îi rătăcea pe fereastră. 

În cele din urmă se întoarse în spre Dimitri, care aștepta 
cu înfrigurare. 

— Dimitri! zise el, încet. 

— Porunciţi, Majestate! 

— Trebuie să mă mai gândesc. 

— Mâine, sau poimâine Tribunalul Militar se va întruni. 

— Ascultă, mai înainte de a-mi da asentimentul la 
această grațiere, sau de a lăsa justiţia, să judece după 
părerea sa, vreau să-l văd pe omul acesta! 

— Pe Stanislau Rimsky? 

— Da! 

— Ciudată idee, Majestate! 

— Recunosc Dimitri că ai dreptate. Ideea este ciudată, 
dar... tu ești de vină! 

— Eu? 

— Da! Tu! 

— Cum? 

— Tu mi-ai atras atenţia asupra acestui om. Atâta timp 
cât mi-l închipuiam un răufăcător de rând, puţin îmi păsa 
de el. Era atât de egal, dacă pământul ducea în spinare un 
ucigaș mai mult, sau mai puţin! Povestirea ta însă, m-a 
făcut atât de curios, încât vreau să-l văd la faţă. 

— Dorinţa Majestății Voastre este poruncă! 

— Vreau să-l văd, Dimitri! Vreau să mă uit în ochii lui... 
Ştii și tu că ochii sunt oglinda sufletului... Și eu vreau să 
citesc în ochii lui Stanislau Rimsky... O singură privire îmi 
va fi de ajuns spre a-mi da seama, cu cine am de-a face... 
spre a ști, care este adevăratul Vultur al Morţii: cel descris 
de alţii, sau acela pe care mi l-ai arătat tu astăzi! 

— Majestatea Voastră a găsit soluţia cea mai înţeleaptă! 
răspunse tânărul prinţ Trubetzkoi. Nu voiţi să hotărâți 
până când nu-l vedeţi! Eu am cea mai desăvârșită 
încredere în vederea clară și în spiritul de dreptate al 
Majestății Voastre. În clipa în care Majestatea Voastră a 
hotărât astfel, eu știam că Stanislau Rimsky nu va fi 
executat. 

Țarul zâmbi. 

— Bine, Dimitri!l Să vedem ce este cu protejatul tău. Pe 
tine însă te mai așteaptă o însărcinare destul de grea în 
decursul zilei de astăzi! 

— Intotdeauna stau la dispoziţia Majestății Voastre! 

— Așadar pe tine te însărcinez cu aducerea aici a 
Vulturului Morţii. 

Dimitri Trubetzkoi tresări. 

— Cum? Majestatea Voastră dorește să-l aduc aici pe 
Stanislau Rimsky, aici în palatul imperial! 

— Da! Dar ce găsești atât de ciudat? zise ţarul râzând. 
La urma urmelor cred că este de datoria lui Stanislau 
Rimsky să-mi facă o vizită și nu eu sunt obligat să mă duc 
la el! 

— Da... da... răspunse Dimitri, încurcat. Dar în clipa de 
faţă Stanislau  Rimsky este prizonierul fortăreței 
Petropavlovsk! 

— Îl vei aduce deseară într-o trăsură închisă, când nu va 
mai fi lume nici pe stradă și nici prin palat. Firește îl vei 
aduce cu escortă armată, căci protejatul tău pare să fie un 
om foarte primejdios. 

— După cum porunciţi, Maiestate! răspunse Dimitri. 

Țarul îi întinse mâna. 

— Așadar, pe deseară! Să nu cumva să uiţi! 

— Nu voi uita, Maiestate! Voi fi aici! 

Prinţul Dimitri Trubetzkoi bătu din pinteni, se înclină și 
părăsi camera de primire a ţarului. 

— Acasă! Dar iute! îi strigă el, vizitiului său... 

Trăsura trecu repede pe străzile Petrogradului și în 
curând se opri în fata măreţului palat al principilor 
Trubetzkoi. 

Dimitri băgă de seamă că la huruitul trăsurii chipul 
Mioarei se ivise pentru o clipă la una din ferestre. El cobori 
iute din trăsură și alergă în casă grăbit. 

Mioara îi ieși în cale încă pe coridor. 

— Ce ai făcut? 

— Țarul nu s-a hotărât încă! 

— Dar sunt speranţe? 

— Cred că, da! 

— Ești sigur? 

— Pe cât se poate fi sigur în asemenea împrejurări. Căci, 
de pildă, contele Gorciacov mi-ar putea nărui foarte ușor 
planul, alcătuit cu atâta grijă, pentru a-ţi satisface dorinţa! 

Mioara sări de gâtul soțului său și de bucurie îl copleși 
cu sărutări. 

— Dimitri, scumpul meu Dimitri... cât îmi ești de drag!... 
Cât de nobil, cât de bun e sufletul tău!... Altul în locul tău, 
s-ar trudi din răsputeri să grăbească sfârșitul potrivnicului 
său, tu însă cauţi să-mi procuri o bucurie... 

— Mi-ai cerut ceva, draga mea - răspunse Dimitri, cu 
duioșie - și eu găsesc că este de datoria mea să-ţi 
îndeplinesc dorinţa, atât timp cât îndeplinirea ei stă în 
puterile mele. 

— Scumpul meu Dimitri! 

— Iar dacă voi izbuti să-mi ajung ţinta, atunci eu voi fi 
cel mai fericit! 

— Şi când se va hotărî soarta Vulturului Morţii? 

— In noaptea aceasta! 

— In noaptea aceasta? 

— Da! Țarul dorește să-l vadă pe Vulturul Morţii, iar eu 
trebuie să-l conduc din fortăreața Petropavlovsk și până la 
palat. 

— În noaptea aceasta - zise Mioara, încet - mă voi ruga, 
pentru izbânda scopului, pe care-l urmărești... 


* 
x x 


Prințul Dimitri Trubetzkoi aștepta cu înfrigurare sosirea 
clipei când urma să îndeplinească porunca țarului. 

Ceasurile trecură unul după altul și când noaptea se lăsă 
deasupra Petrogradului, Dimitri îşi luă rămas bun de la 
soția sa. 

Mioara Comăneanu își sărută soțul și-i zise: 

— La revedere, dragul meu! Scapă-l! Cerul să fie cu tine! 

— Voi face tot ce-mi va sta în putinţă! 

Dimitri se duse de-a dreptul la palatul imperial. 

Aici porunci să se pună caii la o caleașcă închisă, apoi 
luă cu sine câţiva cazaci și porni în spre fortăreaţa 
Petropavlovsk. 

Străzile erau pustii. Ici și colo doar, câte un trecător 
întârziat. 

În curând caleașca ajunse în faţa fortăreței 
Petropavlovsk, a cărei clădire întunecată se înălță 
înspăimântătoare pe malul Nevei. În faţa închisorii se 
vedea Insula Strigoilor, petecul acela de pământ, pe care 
prinţul Dimitri Trubetzkoi avusese memorabilul duel cu 
Vulturul Morţii. 

Dimitri își reaminti de această aventură ce nu putea fi 
uitată. 

Ea trăia atât de vie în mintea sa, ca și când s-ar fi 
petrecut numai cu câteva zile mai înainte. lar acum, când 
se găsea în faţa vestitei închisori, lui Dimitri i se păru că 
retrăiește clipele acelea pline de groază. 

I se părea că în clipa aceea îl rănise Vulturul Morţii, 
pentru ca o secundă mai târziu să se aplece peste el, spre 
a-i da o mână de ajutor. Din vrăjmaș Rimsky îi devenise 
deodată prieten și scena aceasta nu mai ieșea din mintea 
tânărului prinţ. 

Paznicul fortăreței Petropavlovsk deschise poarta și 
Dimitri se duse în cancelaria fortăreței. 

— Maiorul Dimitri Trubetzkoi, din regimentul de gardă! 
se prezentă el comandantului fortăreței... 

— Cu ce vă pot fi de folos, domnule maior? întrebă 
comandantul. 

— Am venit după prizonierul Stanislau Rimsky! zise 
Dimitri Trubetzkoi. 

— După Vulturul Morţii? 

— Da. 

— Este adevărat că Vulturul Morţii este prizonierul 
fortăreței, dar, aș putea să știu și eu, domnule maior, 
pentru ce voiţi să-l luaţi de aici pe Stanislau Rimsky? 

— În privința aceasta nu vă pot da nicio lămurire! fu 
răspunsul hotărât, dar politicos, al tânărului maior. 

— Dar domnul maior trebuie să știe că, prizonierii 
fortăreței Petrogradului nu pot părăsi închisoarea, decât 
numai în urma unor dispoziţiuni luate de autorităţile în 
drept! 

— Eu însă am un permis, în baza căruia îl pot lua cu 
mine pe Stanislau Rimsky, pentru câteva ceasuri. 

— Asemenea permise nu pot fi date, decât de contele 
Gorciacov, guvernatorul Varșoviei, care este cel dintâi în a 
dispune de Vulturul Morţii. 

— Permisul meu nu este iscălit de contele Gorciacov - 
răspunse maiorul 'Trubetzkoi - cu toate acestea, cred că 
este valabil! 

— Dar cine l-a iscălit, domnule maior, dacă-mi daţi voie 
să vă întreb? 

— Majestatea Sa, Ţarul, răspunse Dimitri, care zicând 
acestea întinse o foaie de hârtie sub nasul comandantului 
închisorii, care se uită uluit la iscălitură. 

— Ţarul! exclamă comandantul fortăreței, aproape în 
extaz. 

— Dar ce poate să vrea țarul de la... Vulturul Morţii? se 
gândi el. 

După aceea se întoarse în spre Dimitri și zise, nespus de 
curtenitor: 

— După cum doriţi, domnule maior! Să dau ordin ca 
prizonierul să fie adus aici? 

— Da, v-aș ruga! 

— Şi tovarășii lui? 

— Nu! Numai Stanislau Rimsky, singur! 

Comandantul închisorii chemă un cazac, căruia îi 
porunci să-l aducă pe Vulturul Morții. 

Cazacul se îndepărtă. 

Minutele trecură în mijlocul unei vădite încordări. 
Prinţul Dimitri Trubetzkoi era curios să vadă cum va arăta 
Vulturul Morţii. Și mai era curios dacă Rimsky îl va 
recunoaște. Aceasta nu i-ar fi fost prea plăcut în faţa 

comandantului fortăreței și de aceea se retrase ceva mai la 
o parte, unde lumina lămpii nu era tocmai atât de 
puternică. 

Peste câteva minute se auzi zgomotul unor pași care 
înaintau pe coridor. Apoi ușa se deschise și prin ea intră în 
odaie în mijlocul a doi cazaci înarmaţi, cu mâinile 
încătușate, Stanislau Rimsky, temutul Vultur al Morţii. 

Voinicul se uita cercetător în jurul său și căuta să-și dea 
seama, oare ce voiau oamenii aceștia cu el, la o oră atât de 
puţin obișnuită. 

Comandantul fortăreței se întoarse în spre maiorul 
Trubetzkoi. 

— Domnule maior, vă predau prizonierul! 

Stanislau  Rimsky se întoarse atunci spre prinţul 
Trubetzkoi, dar în aceeași clipă, acesta se așeză la birou, 
cu spatele la el și aruncă câteva rânduri pe o bucată de 
hârtie. 

Între timp el grăi: 

— Prizonierul să fie coborât. În faţa fortăreței se găsește 
o trăsură închisă. Să fie așezat în trăsura aceasta și păzit 
de cazaci înarmaţi. Pentru plecare se va aștepta până când 
voi veni și eu! 

Cazacii îl luară la mijloc pe Stanislau Rimsky și porniră 
cu el mai înainte ca voinicul să-și fi putut da seama cine 
era ofițerul la a cărui poruncă era dus spre necunoscut. 

Cazacii îndepliniră porunca întocmai și peste câteva 
minute Vulturul Morţii aștepta nedumerit în trăsura 
închisă înconjurată de cazaci. 

În timpul acesta sus, în cancelaria fortăreței, prinţul 
Dimitri Trubetzkoi își luă rămas bun de la comandant 

— V-am dat o adeverinţă despre primirea prizonierului. 
Peste câteva ceasuri însă, vi-l voi aduce înapoi. 

După aceste cuvinte salută și plecă. 

Ajungând în fața fortăreței, nu luă loc în trăsură, ci 
cobori un cazac de pe cal și călări alături de caleașcă. 

— Înainte! dădu el porunca de plecare. 

Vizitiul dădu bice cailor și convoiul porni spre palatul de 
iarnă al ţarului. 


* * 


Trăsura trecu prin străzi părăsite la ora aceea și copitele 
cailor loveau monoton în caldarâm. 

Creierul prințului Trubetzkoi era frământat de gândurile 
cele mai ciudate. Se gândea anume că, ce prilej minunat i 
se oferea acum, să-l facă scăpat pe Vulturul Morţii. Intr- 
adevăr, nu i-ar fi fost greu de loc să-i dea voinicului prilej 
să dispară din trăsură, spre a îndeplini în chipul acesta, 
dorinţa soţiei sale. 

Dar îndată își aduse aminte de ţar. 

Și gândul de mai înainte se risipi într-o clipă. 
Simţământul de onoare era mai puternic la el, decât 
dorinţa de a îndeplini o rugăminte a soţiei sale. 

El n-avea dreptul să pună piedici în calea dreptăţii și să 
se folosească de mijloace violente. Ţarul era, stăpânul 
tuturor cetăţenilor Rusiei, ţarul să hotărască. 

În timpul acesta Stanislau Rimsky se întreba nedumerit, 
oare unde putea să ducă această ciudată plimbare cu 
trăsura? În viaţa sa trăise multe aventuri ciudate, puţin 
obișnuite, oare și aceasta făcea parte din lanţul început de 
mult, încă la Varșovia? El voi să se uite pe fereastră, spre 
a-și da seama pe unde trecea, dar perdelele fuseseră 
coborâte cu îngrijire la amândouă ferestrele. Așa că n-avu 
ce face și trebui să se resemneze la așteptare. 

Dar așteptarea nu-i fu prea îndelungată. 

Peste câteva minute trăsura se opri. 

Dar nu la poarta principală a palatului, ci la portiţa din 
dos, deoarece prințul Trubetzkoi voia să se ferească de a 
atrage atenția lumii. 

Ușa caleștii se deschise și vocea prinţului Trubetzkoi 
răsună, poruncitoare: 

— Coboară! 

Stanislau Rimsky se supuse. 

El se uită curios în jurul său. 

Împrejurimea i se părea necunoscută. Nu vedea în fața 
sa decât o clădire monumentală. În curând însă n-o mai 
văzu nici pe aceasta, deoarece patru cazaci ca niște munţi 
de înalţi îl luară la mijloc, împiedicându-l să vadă prea 
mult. 

— Unde mă duceţi? întrebă el, curios; dar nu primi 
niciun răspuns. 

La un semn al prințului Trubetzkoi, cazacii porniră. 

Mica portiță se deschise și intrară într-o grădină în 
formă de parc, la capătul căreia ajunseră la palat. Atunci 
Vulturul Morţii începu să aibă o slabă bănuială unde se 
găsește. 

Mai ales când intrară în palat și zări sentinelele, care 
stăteau la fiecare cotitură a coridoarelor, își dădu seama că 
trebuia să se găsească în palatul de iarnă al ţarului. 

Și când își dădu seama de aceasta, curiozitatea începu 
să-l roadă și mai mult și se întreba, oare cu ce scop fusese 
el adus acolo? 

Ei trecură dintr-un coridor într-altul, pașii lor răsunară 
multă vreme sub bolțile înalte, până când în cele din urmă 
cei patru cazaci se opriră și odată cu ei se opri și Stanislau 
Rimsky. 

În apropiere se afla o ușă mare, poleită cu aur, iar în faţa 
ușii stătea un ofiţer mai în vârstă: aghiotantul ţarului. 

Dimitri Trubetzkoi se apropie de ofițer, schimbă câteva 
cuvinte cu el, apoi ușa se deschise și tânărul maior dispăru 
în dosul ei. 

Ţarul se găsea în odaia de audienţe. Pe masă ardea o 
lampă, a cărei lumină neîndestulătoare o  întreceau 
numeroase lumânări așezate în sfeșnice întărite în pereţi. 

Când auzi ușa deschizându-se, domnitorul își ridică încet 
privirea apoi, zărindu-l pe prinţul Dimitri Trubetzkoi, se 
sculă de la masa de lucru și venind înaintea lui, îl întrebă: 

— Ei, e aici? 

— La ordin, Maiestate! L-am adus! 

— Cu escortă? 

— Cu patru cazaci înarmaţi! 

Țarul dădu din cap, mulţumit. 

— Foarte bine! 

— Să-l aduc în faţa Majestății Voastre?- 

— Adu-l! 

Dimitri se înclină și porni în spre ușă spre a îndeplini 
porunca. Dar nu ajunsese încă la ușă, când ţarul îl strigă: 

— Dimitri! 

— Porunciţi, Majestate! 

— Numai tu să intri cu el! Cazacii să rămână afară! 

Prințul Trubetzkoi rămase foarte mirat. 

— Majestatea Voastră crede că... e mai bine așa? 

— Da! răspunse ţarul, cu hotărâre. 

Dimitri se înclină și își urmă drumul în spre ușă. Ajuns 
aici însă se opri și-și pipăi pistolul în buzunar. Gestul 
acesta îl făcuse fără să vrea... 

În fundul minţii lui se gândi că, oricât era de încătușat 
Vulturul Morţii, totuși, nu strica să fie pregătit, și el, 
pentru orice întâmplare neașteptată. 

După aceea ieși din odaie. 

Când păși din nou pe coridor, razele lămpilor de pe 
pereţi îi luminară chipul și Stanislau Rimsky recunoscu în 
el pe eroul duelului de pe Insula Strigoilor. Un simțământ 
ciudat, un amestec de bucurie și amărăciune pusese 
stăpânire pe sufletul său, când îl recunoscu pe prinţul 
Dimitri Trubetzkoi... soțul Mioarei Comăneanu. 

Era gata să strige de uimire. e 

Îi părea bine că-l revede în viață pe tânărul prinț. În 
noaptea aceea de pomină, când trebuise să fugă dinaintea 
oamenilor lui Marius Gersot, îl lăsase pe prinţ, grav rănit, 
pe Insula Strigoilor. 

Acum se bucura că îl revedea sănătos, dar în clipa 
următoare îndoiala luă loc bucuriei, căci se întrebă, dacă îi 

era îngăduit să se bucure, în împrejurările de faţă. Cine 
știe, dacă prințul Trubetzkoi nu-i rezervase vreo surpriză, 
care numai plăcută nu va fi? 

Cine știe ce-l aștepta? De ce-l aduseseră acolo? Totul se 
desfășura în atâta taină, învăluit de atât mister, încât o 
bănuială neagră îi cuprinse sufletul. 

Tânărul prinţ se duse în spre prizonierul încătușat. 

— Rimsky! 

Prizonierul făcu un pas înainte. 

— Vei veni cu mine! Pornește înainte! 

Vulturul Morţii se îndreptă în spre ușa pe jumătate 
deschisă și cazacii îl urmară. 

Dar prinţul Trubetzkoi le zise: 

— Staţi! Prizonierul va merge numai cu mine. Voi 
așteptați aici! 

După aceea se aplecă în spre urechea unuia din ostași și- 
i zise: 

— Dar să fiţi gata la orice! 

Cazacul dădu din cap. 

Prinţul Trubetzkoi se grăbi lângă Stanislau Rimsky și 
intrară amândoi în odaia de audienţe a ţarului. 

Palatul de iarnă al țarilor Rusiei nu mai avusese 
niciodată un oaspe atât de special. 

Până acum prin faţa ţarului se perindaseră diplomaţi, 
miniștri, înalţi funcţionari de stat, înălțimi bisericești și 
militare; acum ușa odăii stăpânului tuturor rușilor se 
deschise în faţa unui prizonier încătușat. 

Tocmai de aceea, Vulturul Morţii rămase uluit, când păși 
în strălucitoarea odaie de lucru a lui Alexandru I. După 
semiîntunericul coridorului, lumina orbitoare de aici îl 
zăpăci. După ce-și mai reveni, își plimbă privirile în jurul 
său, apoi și le opri asupra bărbatului care stătea la masa 
de scris. 

Voinicul recunoscu îndată pe ţar. 

Dimitri opri pe prizonier în mijlocul odăii, apoi se duse 
până la domnitor, căruia îi spuse câteva cuvinte în șoaptă. 

Ţarul se uita ţintă la Stanislau Rimsky, îl cercetă 
scrutător, timp de câteva minute, apoi zise... încet: 

— Spune-mi, Dimitri, unde am văzut eu chipul acesta? 

— I se pare cunoscut Maiestăţii Voastre? 

— Fără îndoială! Pot afirma cu certitudine că l-am mai 
văzut odată! 

Dimitri se uită neîncrezător la Stanislau Rimsky și nu-i 
scăpă un zâmbet ușor, ce se înfiripă în jurul buzelor 
Vulturului Morţii. 

Deodată Dimitri întrebă: 

— Răspunde, Stanislau Rimsky, se poate ca Majestatea 
Sa să te fi zărit pe undeva? 

— Majestatea Sa are o memorie foarte bună! - răspunse 
Vulturul Morţii, politicos. 

Țarul sări de lângă masa sa de lucru și exclamă: 

— Şi glasul îmi este cunoscut! Parcă și acum îmi mai 
sună în ureche! Vorbește, Stanislau Rimsky, te-am mai 
văzut eu pe undeva? 

— Da, Majestate! 

— Ah! 

Stanislau Rimsky tăcu. 

— Vorbește! zise prinţul Trubetzkoi, aproape răstit de 
înfrigurare. 

Vulturul Morţii, răspunse, fără să-și piardă cumpătul: 

— Să tot fie vreun an, de când m-am întâlnit cu 
Majestatea Voastră... Și domnul maior era de faţă... 
Noaptea, în grădina unei vile, de pe malul Nevei, când o 
femeie a încercat un atentat... 

Privirea ţarului se aprinse deodată. 

— Ah, da... da... Acum îmi aduc aminte. 

Prințul Trubetzkoi rămase și el mirat. 

— D-ta să fi fost acela care a salvat viaţa Majestății Sale? 

— Eu! răspunse Stanislau Rimsky, cu modestie. 

Ţarul se apropie de voinic. 

— Tu să fi fost cu adevărat? 

Stanislau Rimsky își ridică mâna. Cătușele îi zăngăniră, 
când își vâri mâna în buzunarul dinăuntru al surtucului și 
scoase de-acolo o mănușă din piele de căprioară, pe care 
se mai putea zări pete de sânge. 

Rimsky întinse ţarului mănușa. 

— Dovada, Majestate! 

Țarul încă tot nu se dezmeticise din uluire. El se uita 
când la Vulturul Morţii, când la mănușa din piele de 
căprioară. 

— Acum înțeleg - zise domnitorul, încet. Acum îmi dau 
seama, pentru ce n-ai vrut să-mi spui cine ești! Cercetările 
mele, pentru descoperirea misteriosului meu salvator au 
rămas zadarnice! _ 

Stanislau Rimsky tăcu. Întâlnirea aceasta nu era mai 
puţin uluitoare, nici pentru el. 

CAPITOLUL 77 
Răsplata 


Tăcerea apăsătoare ţinu câteva minute. 

Ea fu întrerupta de glasul Vulturului Morţii. 

— În noaptea aceea memorabilă, Maiestatea Voastră a 
vrut să mă răsplătească... 

— Așa este! răspunse ţarul. 

— Eu însă am refuzat orice răsplată, deoarece graţia 
țarului nu-mi putea da nimic ce să-mi umple sufletul de 
bucurie... Mănușa însă, amintirea sângeroasei întâmplări 
am primit-o și am păstrat-o până în ziua de astăzi. 

— Așa a fost, Stanislau Rimsky! răspunse ţarul, în 
mintea căruia reînviară toate amănuntele acelei nopţi 
memorabile, când Stanislau Rimsky îl scăpase de la o 
moarte sigură. Şi-mi aduc aminte chiar și de cuvintele, cu 
care ţi-am înmânat mănușa. Tu îţi mai aduci aminte de ele? 

— Îmi amintesc, Maiestate! răspunse Vulturul Morţii, cu 
hotărâre. Am păstrat mănușa dar n-aș fi crezut niciodată 
că voi ajunge în situaţia de a o înapoia aceluia de la care 
am primit-o! Am păstrat-o, purtând-o veșnic la mine... 
Poate din obișnuinţă, poate supunându-mă unei porunci 
lăuntrice, nu știu... și acum... 

Rimsky tăcu deodată. 

Țarul îl încuraja. 

— De ce nu urmezi? Parcă voiai să mai spui ceva? 

— Da, Majestate! 

— Vorbește! E dreptul tău să vorbești! 

— Acum, continuă Vulturul Morţii, după o scurtă 
gândire, când mă găsesc din nou înaintea Maiestăţii 
Voastre, de data aceasta nu ca salvator, ci ca un prizonier 
pus în lanţuri, rog pe Maiestatea Voastră să-mi îngăduie o 
rugăminte. 

— Vorbește, Stanislau Rimsky... îţi sunt doar dator! 

— Da, Majestate... vorbesc în calitate de creditor! Am 
adus poliţa, mănușa însângerată și cer să fie plătită! 

— Bine, vorbește! Ce dorinţă ai? Vrei graţierea? 

— Da, Majestate! răspunse Stanislau Rimsky. Cer 
grațiere! 

— Şi crezi - răspunse ţarul, cu o ironie abia perceptibilă - 
că graţierea este un lucru tocmai atât de ușor? 

— Nu de graţierea mea este vorba! răspunse, Stanislau 
Rimsky, mândru. 

— Atunci? 

— De graţierea prietenilor mei, care suferă în fortăreaţa 
Petropavlovsk... Vă rog, Majestate, folosiţi-vă de dreptul de 
grațiere pe care-l aveţi și redaţi-le libertatea, fiindcă ei nu 
sunt vinovaţi! 

— Cum nu sunt, când au fost tovarășii tăi? 

— N-are a face! Dacă vreţi un vinovat, vinovat pot fi 
decât eu! Ei n-au fost decât niște unelte mâinile mele. Mă 
iubeau, deci au urmat orbește poruncile mele. Tot ceea ce 
s-a făcut, a încolţit în mintea mea, totul a pornit de la mine, 
toată vina cade asuma mea, iar eu... îmi iau toată 
răspunderea! 

Felul bărbătesc de a se purta al lui Stanislau Rimsky îl 
impresionă adânc pe ţar. În clipa, în care au întrerupt-o, 
din pricină că au fost prinși, ţarul era încredinţat că 
temutul Vultur al Morţii, vestitul căpitan, de bandiți nu 
era, decât un laş, care de îndată ce simţea lațul 
spânzurătorii apropiindu-i-se de gât, se făcea mic și 
implora să fie grațiat. 

Acum însă, domnitorul își dădu seama că... Vulturul 
Morţii era într-adevăr bărbatul curajos, drept și cu gândire 
nobilă... așa după cum i-l descrisese prinţul Trubetzkoi. 

— Majestate - răsună din nou glasul Vulturului Morţii - 
vă rog, vă implor, redaţi-le libertatea! 

— Bine, dar atunci vor reîncepe cu viaţa pe care au 
întrerupt-o din pricină că au fost prinși! - răspunse ţarul - 
or, noi vrem să punem capăt odată întreprinderilor 
acestora aventuroase. 

— Vă făgăduiesc, Majestate, să nu se mai întâmple! Dacă 
Majestatea Voastră îmi dă prilejul să mai vorbesc odată cu 
ei, înainte de moarte, pot făgădui solemn că se vor întoarce 
la viața lor cea veche, la societatea, din care ne-a alungat 
contele Gorciacov... Graţia ţarului le va redeschide drumul 
ce duce la viaţa tihnită de burghez și tovarășii mei se vor 
înapoia la viaţa aceasta. 

— Şi tu... - zise atunci ţarul - tu nu ceri nimic pentru 
tine? 

Vulturul Morţii tăcu, câteva clipe, apoi zise: 

— Dacă după graţierea prietenilor mei, Majestatea 
Voastră ar mai avea puţină bunăvoință și pentru mine... 
atunci m-aș ruga să nu fiu dat pe mâinile contelui 
Gorciacov, să nu fiu trimis să mor la Varșovia, ci să fiu 
executat aici la Petrograd... și nu prin spânzurătoarea 
înjositoare, ci să fiu împușcat în fața ţevilor de pușcă voi 
muri eu mult curaj... Aceasta este rugămintea mea! 

Țarul începu să se plimbe prin odaie, dus pe gânduri. 

Apoi, se opri deodată în faţa prizonierului. 

— Bine, Stanislau Rimsky! Mă voi gândi, ce trebuie să 
fac! 

După aceea îi făcu un semn lui Dimitri și-i spuse la 
ureche: 

— Să nu-l ducă încă, înapoi! 

Prințul Trubetzkoi pricepu gândul ţarului. El îl însoţi pe 
Stanislau Rimsky până în coridor, unde-l lăsă în paza 
cazacilor, iar el se înapoie la ţar. 

— Ce să-ţi spun, Dimitri, nu mă aşteptam de loc, la o 
asemenea întorsătură! zise domnitorul. 

— Nici eu, Majestate! răspunse tânărul maior, zâmbind. 

— Ce să fac eu acum? Niciodată nu m-am mai găsit într- 
o situaţie atât de curioasă! Va trebui să mă gândesc mult și 
bine pentru a găsi o soluţie! Mai înainte de toate, însă, am 
nevoie de sfatul tău. 

— Majestate! zise atunci prinţul Trubetzkoi. Eu am 
propus Majestății Voastre să-l graţieze, încă atunci, pe 
când nici nu știam încă ce merite are Stanislau Rimsky!... 
După cele aflate mai adineaori, este firesc să stârnesc și 
mai mult în sfatul pe care mi-am îngăduit să-l dau! 

— Şi contele Gorciacov? 

— Dacă Majestatea Voastră îl ridică la rangul de prinţ și- 
i mai dă și vreo decorație, contele Gorciacov va fi atât de 
fericit, încât nici nu se va mai sinchisi de Vulturul Morţii! 

—Da, însă aceasta nu-i va mulţumi pe aceia care, ca și 
contele Gorciacov, așteaptă executarea Vulturului Morţii! 

— Nu este greu să facem lumea să creadă că Vulturul 
Morţii nu mai este printre cei vii! 

Ţarul se gândi puţin asupra celor spuse prinţul 
Trubetzkoi, apoi strigă deodată: 

— Ai dreptate! Am găsit și modalitatea! 

— Ce anume, Majestate? 

— Vei afla, îndată! Deocamdată cheamă-l înăuntru pe 
Stanislau Rimsky. 

Prinţul Trubetzkoi ieși și peste un minut Stanislau 
Rimsky se afla din nou înaintea ţarului Rusiei... 

Domnitorul se duse lângă Vulturul Morţii și privindu-l 
ţintă în ochi, îi zise: 

— M-am gândit asupra rugăminţii, pe care mi-ai făcut-o! 

Vulturul Morţii pândea cu înfrigurare cuvintele ţarului. 

— Dorinţa ta - urmă Alexandru I - va fi îndeplinită! 
Tovarășii tăi vor fi graţiaţi! 

Un zâmbet de fericire însenină chipul voinicului. 

— Majestate! îngână el, plin de recunoștință. 

— ...cu condiția însă - urmă ţarul, din nou - să se 
înapoieze la viața, pe care au dus-o pe vremuri și să fie 
folositori societății! 

— Vă făgăduiesc aceasta, Majestate! răspunse Stanislau 
Rimsky. 

— Iar în ceea ce te privește pe tine, am hotărât și în 
privința ta! urmă ţarul, care apropiindu-se și mai mult de 
voinic, zise, cu voce foarte caldă: 

— Stanislau Rimsky! Tu mi-ai cerut moarte, eu îţi dau... 
viață! Acum un an mi-ai salvat viața... Atunci ai dispărut, 
așa că nu știam cu cine am de-a face, nu știam, pe cine 
trebuie să răsplătesc! Acum mi se oferă prilejul să-mi achit 
datoria, pe care o am faţă de tine. Stanislau Rimsky, în 
schimbul vieţii, pe care mi-ai salvat-o, îți redau viaţa, îţi 
redau libertatea! 

Vulturul Morţii nici nu putu să răspundă de uimire. El se 
uita uluit la ţar; dar nu mai puţin uluit era și prințul Dimitri 
Trubetzkoi. 

— Majestate... Majestate - îngână el, nevenindu-i să 
creadă în cele auzite. Adevărat să fie? Nu-mi vine să cred! 

— Așa este, după cum ţi-am spus! Răspunse ţarul. Dar îţi 
redau libertatea, cu o singura condiţie... 

— Şi condiţia? 

— Pentru ca Stanislau Rimsky să rămână în viaţă, 
Vulturul Morţii trebuie să moară, încă în noaptea aceasta. 

Uimirea lui Stanislau Rimsky, crescu și mai mult. 

— Vulturul Morţii trebuie să moară - urmă ţarul, cu voce 
ridicată - ceea ce însemnează că trebuie să părăsești 
Rusia. Trebuie să-mi făgăduiești că niciodată în viața 
aceasta nu vei mai călca... nici în Rusia și nici în Polonia. 
Îţi voi da putinţă și chiar și mijloacele materiale să începi o 
viață nouă, sub un nume nou, în străinătate. Dacă te simți 
în stare să te ţii de această condiţie, atunci te graţiez! 

Stanislau Rimsky cădea dintr-o surpriză într-alta. 

— Să plec?... Să părăsesc Polonia? 

— Pentru veșnicie! răspunse ţarul, neînduplecat. 

Dimitri Trubetzkoi se amestecă și el în vorbă: 

— Ce mai șovăi? Nu trebuie să mai stai pe gânduri nici 
măcar o singură clipă! 

— Dar Majestatea Sa îmi cere un preţ mult prea mare! 

— Nu trebuie să uiţi însă - strigă ţarul atunci - că-ţi dau 
în schimb viaţa! 

— Fie! răspunse Vulturul Morţii, înăbușit. Primesc! 

Țarul dădu din cap, mulţumit. 

— Asta am așteptat! Dar cu asta chestiunea n-a fost 
terminată. Oricât sunt eu stăpânul Rusiei, în cazul de faţă 
nu-mi stă în putere să te graţiez, pur și simplu! Dacă aș 
face aceasta, aș stârni împotriva mea toată opinia publică, 
împreună cu cercurile oficialităţii. 

— Așa este! zise și prinţul Trubetzkoi. 

— De aceea trebuie să căutăm o modalitate, care să-mi 
îngăduie să rămân și eu acoperit. 

— Şi aţi găsit-o, Majestate? întrebă Dimitri, curios. 

Țarul se așeză la masa sa de lucru și aruncă pe hârtie 
câteva rânduri. După ce turnă nisip pe coala de hârtie, i-o 
întinse lui Dimitri. 

— Citește! 

Dimitri Trubetzkoi o citi, apoi exclamă, îngrozit: 

— Dar Majestate... aceasta... aceasta este... sentința de 
moarte a lui Stanislau Rimsky! 

Vulturul Morţii tresări și el, la auzul acestor cuvinte. 

— Da! răspunse ţarul. Foaia aceasta de hârtie este 
sentinţa de moarte a Vulturului Morţii și în baza ei, el va fi 
executat încă în noaptea aceasta, în curtea fortăreței 
Petropavlovsk! 

Stanislau Rimsky și cu prinţul Dimitri Trubetzkoi se 
uitară zăpăciţi, când unul la altul, când la ţar. 

Domnitorul urmă: 

— lar cu executarea acestei sentinţe îl însărcinez pe 
prinţul Dimitri Trubetzkoi, maior al regimentului de 
gardă... 

— Am... am înţeles, Majestate! îngână Dimitri, galben ca 
ceara. 

— Prinţul Trubetzkoi va lua cu sine soldaţi de aici, urmă 
țarul. Puștile cazacilor vor fi încărcate cu gloanţele 
acestea... 

Țarul scoase o cutie din saltarul mesei sale de lucru. 

— Ţine, Dimitri, acestea sunt gloanţe oarbe, așa că 
osânditul nu va fi rănit de ele! 

Vulturul Morţii și chiar și Dimitri Trubetzkoi răsuflară 
ușurați. 

Țarul urmă: 

— Ceea ce se va întâmpla pe urmă îi voi spune prinţului 
Trubetzkoi! 

Stanislau Rimsky înţelese că, domnitorul vrea sa rămână 
singur cu maiorul. 

Își lipi călcâiele și se înclină. 

— Totul se va întâmpla așa - zise el - după cum dorește 
Majestatea Voastră! 

Țarul îi zâmbi, binevoitor. 

— Îţi spun sincer, Stanislau Rimsky că îmi pare bine că 
te pot scăpa pentru societatea omenească. Și tot atât de 
sincer îţi urez, ca pe meleaguri străine să-ţi întemeiezi un 
cămin, unde să trăiești fericit, ca om cumsecade! 

Țarul făcu un semn și Vulturul Morţii se îndepărtă. 

Dimitri Trubetzkoi mai rămase câtva timp cu ţarul, care-i 
dădu maiorului mai multe instrucţiuni. Dimitri ascultă cu 
multă luare aminte cuvintele ţarului și făgădui să facă 
întocmai după cum poruncise Majestatea Sa. 

Peste câteva minute apoi, ieși și el pe coridor, unde 
Stanislau Rimsky aștepta în mijlociii cazacilor. 

Dimitri Trubetzkoi se uită în jurul său, apoi porunci: 

— Înapoi, la Petropavlovsk! 

Vulturul Morţii fu condus din nou până la caleașca 
închisă, care apoi porni din nou pe străzile părăsite ale 
Petrogradului. 

În curând ajunseră în faţa fortăreței Petropavlovsk. 
Prinţul Trubetzkoi le porunci cazacilor să-l ducă pe 
Stanislau Rimsky, în curte și să aștepte acolo, poruncile 
sale. 

CAPITOLUL 78 
Moartea Vulturului Morţii 


În vreme ce cazacii îl conduceau pe Stanislau Rimsky 
spre curtea închisorii, prinţul Trubetzkoi se duse în 
cancelaria fortăreței. 

— Aţi adus înapoi prizonierul, domnule maior? întrebă 
comandantul. 

— L-am adus! răspunse Dimitri. 

— A fost dus în celulă? 

— Nu! 

— Dar ce s-a întâmplat cu el? 

— Se găsește în curtea fortăreței, sub paza cazacilor. 

— Dar ce caută în curte? 

— Porunca forurilor superioare. 

— Nu înţeleg! 

Prinţul Trubetzkoi scoase la iveală hârtia iscălită de ţar 
și i-o înmână comandantului. 

— Hârtia aceasta vă va face să înţelegeţi totul! 

Comandantul fortăreței citi ucazul ţarului și rămase 
uluit. A 

— Vulturul Morţii va fi executat acum... Îndată? 

Niciun singur mușchi nu se mișcă pe chipul prinţului 
Trubetzkoi. 

— Ucazul spune că sentința trebuie executată 
numaidecât! Maiestatea Sa m-a însărcinat ca execuţia să 
aibă loc sub supravegherea mea, ceea ce am onoare a vă 
aduce la cunoștință. 

— Ce va zice contele Gorciacov? se tângui comandantul 
închisorii. El nu știe nimic, despre ceea ce se va întâmpla 
acum! 

— Este adevărat că contele Gorciacov nu știe nimic 
despre ceea ce se va întâmpla, răspunse prinţul 
Trubetzkoi. Iar în ceea ce privește, ce va spune contele 
Gorciacov, asta nu-l privește nici pe ţar și nici pe noi, care 
nu facem decât să executăm porunca stăpânului nostru! 

— Dar de ce trebuie ca sentinţa aceasta să fie executată 
cu atâta grabă? 

— Dv. v-o pot mărturisi, domnule comandant, zise 
Dimitri, luând o înfățișare, ca și când ar fi trădat cine știe 
ce secret de stat. Maiestatea Sa a fost înștiințat că anumite 
cercuri se pregătesc să-l scape pe Vulturul Morţii din 
închisoare. O înfrigurare de nedescris domnește în toată 
ţara, mai ales în Polonia însă unde se așteaptă chiar ca 
populaţia să se răzvrătească și atunci Majestatea Sa a 
hotărât să răspundă la toate aceste pregătiri cu executarea 
Vulturului Morţii. Tot astfel suntem înștiinţaţi că s-a 
organizat o adevărată răscoală, pentru timpul când ar 
urma ca contele Gorciacov să treacă spre Varșovia, cu 
prizonierii și scopul acestei răscoale ar fi eliberarea 
Vulturului Morţii și a tovarășilor săi și asasinarea contelui 
Gorciacov. 

— Groaznic! exclamă comandantul celebrei fortărețe. 

— Acum vă daţi seama și dv. domnule comandant, 
pentru ce dorește Majestatea Sa ca execuţia să aibă loc cât 
mai neîntârziat. 

Prinţul Trubetzkoi își luă rămas bun de la comandantul 
fortăreței și porni în spre curte. 

În curtea pustie la ora aceea, cazacii îl păzeau pe 
Stanislau Rimsky să nu fugă, cu toate că o fugă ar fi fost cu 
neputinţă, din pricina zidurilor înalte, care înconjurau 
fortăreaţa din toate părțile. 

Prințul Dimitri Trubetzkoi se adresă plutonierului 
cazacilor. 

— Toţi patru sunteţi aici? 

— Aici, domnule maior! 

— Armele sunt încărcate? 

— Da, domnule maior! 

— Scoateţi gloanţele din puști. 

Cazacii nu prea pricepeau la ce putea sluji aceasta, dar 
fiindcă porunca venea de la un superior atât de bine văzut 
la curtea ţarului, se supuseră, fără să crâcnească. 

Prinţul Trubetzkoi luă încărcăturile, de la fiecare, apoi 
scoase din buzunar cutia pe care i-o încredinţase ţarul. 

— Gloanţele acestea sunt mult mai puternice... omoară 
și un elefant... Încărcaţi-vă armele cu ele! 

Cazacii luară noile încărcături și gloanţele dispărură în 
ţevile puștilor, în mai puţin de un minut. 

Atunci, prințul 'Trubetzkoi rosti următoarele, cu voce 
ridicată: 

— În numele Majestății Sale, Țarul tuturor Rușilor! 
Stanislau Rimsky pregătește-te de moarte, fiindcă pentru 
numeroasele tale păcate, pe care le-ai săvârșit în Varșovia 
și în împrejurimi, iar mai târziu, în ţinutul Dubroului, 
Majestatea Sa te-a osândit la moarte prin împușcare. 
Sentința va fi executată chiar acum! 

Aceia, care rămaseră uluiţi, în urma cuvintelor prinţului 
Dimitri Trubetzkoi, fură cazacii. 

S-ar fi așteptat la orice, numai la aceea nu, ca venirea 
lor acolo să fi avut ca scop executarea Vulturului Morţii. 

Dimitri 'Trubetzkoi se mai întoarse odată în spre 
Stanislau Rimsky și-l întrebă: 

— Ești gata, Stanislau Rimsky? 

— Sunt gata! se auzi răspunsul rostii voce slabă. 

— Nu ai vreo ultimă dorință? Nu vrei să transmitem ceva 
familiei tale? 

— N-am nicio dorință! Mor mândru, fiindcă mor pentru 
Polonia mea! 

Atunci prințul Trubetzkoi se întoarse în spre soldaţi. 

Două făclii luminau slab chipul Vulturului Morţii, care 
fusese așezat în fata unuia din zidurile fortăreței. 

— Sunteţi gata? îi întrebă prinţul Trubetzkoi, pe cazaci? 

— Gata! răspunse unul din ostași. 

— Arma la ochi! răsună apoi din nou glasul lui Dimitri. 

Cazacii ridicară puștile. 

— Ochiţi! 

Încă o scurtă clipă do tăcere mormântală, apoi, sabia 
prințului Trubetzkoi ieși din teacă, șuierând și în aceeași 
clipă răsună și comanda dătătoare de moarte: 

— FOC! 

Aproape în aceeași secundă se auzi și detunătura celor 
patru puști. 

Când fumul prafului de pușcă se împrăștie... Stanislau 
Rimsky zăcea nemișcat, pe pământ. 

Prinţul Trubetzkoi se duse iute până lângă cel executat, 
se aplecă, îl cercetă, apoi zise: 

— A murit! 

Cazacii rămaseră uluiţi în fața acestei scene, care se 
petrecuse cu o iuţeală, încât aproape nici nu puteau să-și 
dea seama dacă fusese realitate sau numai un vis. 

Prinţul Trubetzkoi îi făcu un semn unuia dintre cazaci și 
acesta se apropie. 

— Porunciţi, domnule maior. 

— O foaie de cort, să-l acoperim! 

Peste câteva minute sosi și foaia de cort, în care prinţul 
Trubetzkoi învălui personal trupul neînsufleţit al Vulturului 
Morţii. 

După aceea Dimitri le spuse celorlalţi doi cazaci: 

— Duceţi-l și așezaţi-l în trăsura închisă! 

Cazacii ridicară cadavrul și-l transportară până la 
trăsura lui Dimitri. 

Prinţul 'Trubetzkoi era mereu pe urmele lor. 

După ce-l așezară în trăsură, Dimitri le spuse din nou: 

— Acum puteţi să vă duceţi acasă! Și nu trebuie să 
tăinuiţi, ce s-a petrecut în noaptea aceasta. Puteţi spune 

oricui că, Stanislau Rimsky, Vulturul Morţii nu mai este 
printre cei vii! 

Cazacii săriră pe cai și se îndepărtară. 

Iar Dimitri îi strigă vizitiului: 

— La palatul Trubetzkoi! 

Trăsura porni, Dimitri sări și el pe cal și până la palatul 
Trubetzkoi călări în imediata apropiere a caleștii. 

Ajunși la palat, Dimitri încredinţă trupul bine înfășurat la 
doi servitori, care îl duseră în odaia desemnată de stăpânul 
lor. 

După plecarea servitorilor, prințul desfăcu foaia de cort 
cu înfrigurare. 

— Slavă Domnului! credeam că mă înăbuș! strigă 
Stanislau Rimsky, sărind în picioare. 

Dimitri se întoarse zâmbind spre Vulturul Morţii: 

— Cred că ești mulțumit cu moartea d-tale? Totul a mers 
de minune! 

— Nici nu-mi vine să cred că mai trăiesc, domnule 
maior... Execuţia a fost făcută cu atâta seriozitate, încât mi 
se părea că într-adevăr mi-a sosit ultima clipă, pe care o 
mai aveam de trăit pe lumea aceasta. lar când am auzit 
detunăturile puștilor, eram încredințat că gloanţe 
adevărate, plumburi ucigătoare vor veni să se înfigă în 
inima mea. 

— Dar după cât se pare - zise Dimitri, zâmbind - 
gloanţele nu prea l-au vătămat pe osândit! Cred însă că nu 
vei uita niciodată această dovadă de bunătate a ţarului! 

— Aș mai avea doar o rugăminte, domnule maior. 

— Anume! 

— Aș vrea să mai scap și de aceste cătușe blestemate, 
care mă chinuiesc îngrozitor. 

— Îţi voi îndeplini și această rugăminte! zise prinţul 
Trubetzkoi, care se și îndeletnici cu scoaterea cătușelor de 
pe mâinile voinicului. 

Peste câteva minute nimic nu-i mai amintea Vulturului 
Morţii că cu un ceas mai înainte doar era încă prizonierul 
cel mai bine păzit al fortăreței Petropavlovsk. 

— Şi acum, zise prinţul Dimitri Trubetzkoi, că nu te mai 
împiedică blestematele cătușe, aș vrea sa-ţi strâng mâna 
Stanislau Rimsky. 

Vulturul Morţii întinse nedumerit mâna, după mâna ce-i 
fusese oferită. 

— Nu-ţi mai aduci aminte?... Insula Strigoilor?... M-ai 
rănit, pentru ca apoi să-mi sări în ajutor... Pe un vrăjmaș 
care se poartă astfel, nu pot decât să-l stimezi - zise prinţul 
Trubetzkoi și strânse cu căldură mâna voinicului. 

Scena aceasta îl mișcă adânc pe Vulturul Morţii. 

— Ce însemnă ceea ce am făcut eu, faţă de ceea ce ai 
făcut d-ta astăzi pentru mine? D-ta vorbești despre 
recunoștință, atunci despre ce să vorbesc eu? Cuvintele-mi 
sunt prea sărace, pentru a putea tălmăci ce simt clipa 
aceasta și prea sărace sunt, pentru a-ți putea mulțumi 
marea, marea bunătate... Fiindcă sunt încredinţat că și 
ţarul numai de aceea m-a grațiat... fiindcă așa ai dorit d- 
ta... 

— Nu eu am fost acela, care a dorit aceasta! răspunse 
prințul Dimitri Trubetzkoi, în șoaptă. 

— Dar cine? întrebă Vulturul Morţii, curios. 

— Soţia mea! răspunse Dimitri, după o scurtă 
răzgândire. 

Stanislau Rimsky se uită buimac la prinţul Trubetzkoi. 
Uimirea îl năucise.. 

Dimitri deschise ușa, care dădea în odaia vecină și 
strigă: 

— Mioara! 

— Da, Dimitri! 

— Vino puţin! 

În clipa următoare, în pragul ușii se ivi... Mioara 
Comăneanu. 

Ea se uită la Dimitri. 

— Ceea ce ai dorit s-a îndeplinit! zise Dimitri, arătând în 
spre Vulturul Morții. 

Mioara Comăneanu nu observă decât acum că în odaie 
mai era cineva și acest cineva era... Stanislau Rimsky. 

Ea ţipă de uimire; dar uimirea Vulturului Morţii o 
întrecu chiar și pe aceea a Mioarei și două strigăte 
consecutive se auziră: 

— Stanislau! 

— Mioara! 

Timp de o clipă ei se uitară muţi unul la altul. Surpriza 
amândurora era nemărginită și prin fața ochilor lor se 
perindară toate aventurile și frământările prin care 
trecuseră în ultimii ani ai vieţii lor. 

Ei își amintiră de Varșovia... 

De cea dintâi întâlnire a lor... 

Apoi de cumplita aventură care era s-o coste viața pe 
Mioara Comăneanu... 

Scena de sub spânzurătoare, când se văzuseră pentru 
cea din urmă oară... 

Cât timp trecuse și câte se întâmplaseră de atunci!... 

Pe vremea aceea dragostea le stăpânea inimile. 

Iar acum?... 

Dimitri rupse tăcerea. 

— lată - zise tânărul maior, arătând în spre Mioara - cui 
îi poţi mulţumi libertatea de care te bucuri astăzi! Soţia 
mea a fost aceea care m-a îndemnat să te scap. Eu am 
făcut tot ce mi-a stat în putință și, din fericire, 
străduinţelor mele s-a adăugat și bunăvoința ţarului. 

Mioara Comăneanu sări atunci de gâtul lui Dimitri și-l 
sărută plină de fericire. 

— Dimitri, scumpul meu Dimitri, cât de mult te iubesc! 

Stanislau Rimsky văzu scena, auzi cuvintele și-și dădu 
seama că mărturisirea era sinceră. 

Dar dacă mărturisirea era sinceră, atunci de ce îl 
scăpase de la moarte, de ce îl implorase tocmai pe soţul 
său să facă tot ce-i va sta în putinţă pentru a-l salva? 

Purtarea Mioarei Comăneanu îi părea de neînțeles 
Vulturului Morţii. 

Clipa următoare însă îi aduse tălmăcirea pe care o 
dorea. 

— Stanislau - sună vocea caldă a Mioarei - nu trebuie să 
te mire, ceea ce s-a întâmplat! Când am auzit ce soartă te- 
a ajuns și ce soartă te mai așteaptă de acum înainte, am 
socotit de datoria mea să-l ajut pe acela pe care l-am iubit 
atât de mult, pe vremuri... Dragostea s-a risipit din inimile 
voastre, dar prietenia a rămas. Şi mi-am adus aminte de 
ziua în care Stanislau Rimsky m-a scăpat de la moarte... 
Acum mi se oferea prilejul să-mi arăt recunoștinţa... lar 
dacă planul nostru a izbutit de aceasta eu mă bucur cel 
mai mult. 

Vulturul Morţii luă mâna Mioarei și o sărută, cu 
recunoștință. 

— Mioara dragă Mioară... cum să-ţi mulțumesc!... 

— A fost o vreme - urmă Mioara - când nici n-aş fi visat 
să ne revedem în asemenea împrejurări... A fost o vreme, 
când eram încredinţată că fericirea nu mi-o voi putea găsi, 
decât alături de d-ta... 

— Şi eu credeam la fel! zise Stanislau Rimsky, profund 
mișcat. 

— Pe când trăiam în iadul acela din Siberia, singura mea 
țintă în viaţă era să ne mai întâlnim odată... 

— Şi? 

Un zâmbet ușor trecu pe chipul Mioarei Comăneanu. 

— Şi?... Timpul trece și schimbă multe lucruri, de care 
mai înainte am fi jurat că nu se vor schimba niciodată - 
urmă frumoasa româncă. Scăpând din Siberia, m-am 
întâlnit la Tomsk cu un om, care, a fost într-adevăr om cu 
mine. După iadul din Siberia, mi se părea că am ajuns în 
rai. Omul acesta a fost prinţul Trubetzkoi. 

Stanislau Rimsky aruncă o privire plină de recunoștință 
în spre Dimitri. 

— Când ne-am cunoscut - continuă Mioara - nu puteam 
să-mi dau seama, unde va sfârși prietenia noastră... Într-o 
bună zi, mi-a cerut mâna... Situaţia era de așa natură, 
încât nu puteam spune „nu”, cu toate că atunci nu-l iubeam 
încă. Și eram încredinţată că afară de stima pe care i-o 
purtam acestui om, niciodată un alt simțământ nu va 
încolţi în inima mea pentru el. Dimitri continuă să fie bun 
și blând cu mine. Mi-a făgăduit că până când nu voi vrea 
eu, vom trăi unul lângă altul, dar numai ca doi prieteni, nu 
ca soţ și soţie și făgăduinţa aceasta nu și-a călcat-o nici 
până în ziua de astăzi... Acum, acum am ajuns la cotitura 
cea mai mare, cea mai însemnată a vieţii noastre... l-am 
făgăduit lui Dimitri că, dacă-mi îndeplinește o rugăminte, 
atunci... atunci voi fi soţia lui... 

— Și rugămintea aceasta era pentru salvarea mea? 
întrebă Stanislau Rimsky. 

Mioara Comăneanu dădu din cap tăcută. 

Vulturul Morţii se aplecă și-i sărută mâna. 

— Îţi mulţumesc... Mioara... îţi mulţumesc! 

_ — Iar acum - zise Mioara - drumurile noastre se despart! 
În decursul anilor situaţia s-a schimbat, d-ta ai iubit o altă 
femeie, eu iubesc un alt bărbat! 

Cu aceste cuvinte Mioara se lipi de Dimitri, care o 
îmbrăţișă duios. 

— Nu găsesc cuvinte, care să tălmăcească în chip fidel 
simțămintele mele! zise Vulturul Morţii, adresându-se 
amândurora. Stau năuc în faţa dv. și un fior de ciudată 
mulțumire îmi străbate trupul... A fost o vreme, când dacă 
m-aș fi gândit numai s-o văd la braţul altuia, pe aceea pe 
care o iubeam nespus, aș fi înnebunit de durere... Acum... 
acum văd lucrurile cu totul altfel... Acum sunt fericit că o 
știu mulțumită pe aceea pe care am iubit-o! 

O tăcere adâncă învălui odaia. Stanislau Rimsky era atât 
de mișcat... încât numai într-un târziu putu să urmeze: 

— Eu mă găsesc acum în fața unui drum, în faţa unui 
destin nesigur...Voi pleca... fără a ști unde mă voi opri!... 

Voi pleca, fiindcă trebuie să părăsesc meleagurile acestea, 
trebuie să părăsesc chiar și ţara, care era totul pentru 
mine în viaţă și nu știu care va fi noua mea patrie! Trebuie 
să mă despart de cei mai credincioși prieteni ai mei, 
trebuie să-mi încep viaţa cea nouă în mijlocul străinilor... 
Aceasta este condiția  graţierii, care în asemenea 
împrejurări nu știu, dacă mai o pot numi grațiere. Nu știu, 
dacă nu era mai bine să fiu executat, fiindcă atunci n-aș 
mai fi fost frământat de gânduri, nu m-aș mai fi găsit în 
fața grozavului semn de întrebare pe care-l alcătuiește 
nesiguranța soartei mele! Dar nu! Nu m-am înspăimântat 
eu de primejdiile care m-au pândit până acum, nu mă voi 
teme nici astăzi să merg cu fruntea sus înaintea viitorului 
misterios ce mă așteaptă! 

În orice caz, calea îmi va fi mai ușoară, când după atâta 
îndoială, am putut afla în sfârșit de soarta Mioarei și știu 
că nu trebuie să mai fiu îngrijorat din pricina ei, fiindcă 
este fericită... foarte fericită... 

Prinţul Dimitri Trubetzkoi se întoarse cu duioșie în spre 
Vulturul Morţii în ochii căruia străluceau două lacrimi: 

— Fii liniștit, Stanislau Rimsky... lar acum, te rog să 
primeşti invitaţia, pe care trebuie să ţi-o fac. O zi, sau 
două, până când vom putea porni în spre graniţă, va trebui 
să rămâi aici, firește, în cea mai mare taină, deoarece 
lumea știe că Vulturul Morţii a murit astă noapte. 

— Da - zise Stanislau Rimsky, încet - Vulturul Morţii nu 
mai există! 

— Voi pune să ţi se deschidă o odaie, unde să te poţi 
odihni, după zbuciumările, prin care ai trecut, urmă 
Dimitri. 

— Şi prietenii mei? întrebă Rimsky, îngrijorat. 

— Nu trebuie să te neliniștești nici din pricina lor. Ţarul 
ţi-a făgăduit că-i va graţia! 

— Dar mi s-a îngăduit să mai vorbesc odată cu ei... 

— Aceasta se va și întâmpla în una din zilele următoare. 
Mai înainte de a-ţi lua rămas bun de la pământul Rusiei, 
vei mai vorbi cu ei. 

Dimitri îl luă de braţ pe Stanislau Rimsky și-l duse în una 
din odăile de mosafiri ale palatului. 

— Așa! zise tânărul prinţ. Cred că aici te vei simiţi destul 
de bine! Mai înainte de a-ţi spune noapte bună însă, aș mai 
avea o rugăminte. 

— La ordinele d-tale, prinţe! 

— D-ta nu mai ești prizonier, Stanislau Rimsky! zise 
prințul Dimitri 'Trubetzkoi. Nu voi pune să fi păzit, 
deoarece știu că și așa nu vrei să fugi... 

Vulturul Morţii înţelese teama lui Dimitri și se grăbi să-l 
liniștească: 

— Îţi dau cuvântul meu, prinţe, că nu mă gândesc să 
fug! Totul se va întâmpla așa după cum a poruncit ţarul. 
Până acum Stanislau Rimsky nu și-a călcat cuvântul 
niciodată, nu și-l va călca nici de data aceasta... 

— Mulţumesc! zise prinţul Trubetzkoi, întinzându-i 
mâna... 

Ochii lor se  întâlniră în aceeași privire caldă, 
prietenească. 

— Noapte bună, Stanislau Rimsky! urmă Dimitri. 

— Noapte bună, prinţe Trubetzkoi! răspunse Vulturul 
Morţii. 

Dimitri se îndepărtă. 

Stanislau Rimsky rămase singur în noaptea aceea care 
fusese atât de bogată în surprize pentru el. 

Aproape că se întreba, dacă totul nu fusese decât un vis. 

Fortăreaţa Petropavlovsk... 

Palatul de iarnă... 

Țarul... 

Înapoi, în fortăreață... 

Comedia execuţiei... 

Revederea Mioarei Comăneanu... 

Imaginile acestea se perindară pe dinaintea ochilor lui, 
ca o înșiruire nesfârșită de scene de vis și când răsună cel 
dintâi cântec de cocoș, Vulturul Morţii tot mai ședea la 
masă, doborât de atâtea surprize și întâmplări 
neobișnuite... 

CAPITOLUL 79 
Raâmas bun 


Zgomotul  detunăturilor treziră din amorțeală pe 
locuitorii fortăreței Petropavlovsk și prizonierii alergară la 
ferestrele lor zăbrelite, fără însă de a-și dă seama ce se 
petrecuse. Pe de o parte, fiindcă ferestrele erau atât de 
înalte, încât nu puteau ajunge până la ele, pe de-altă parte 
fiindcă noaptea era foarte întunecoasă. 

Așa că, toţi rămaseră cu îndoială în suflet, fiecare 
tălmăcindu-și în alt chip, rostul acelei singure salve de 
puști. 

Prizonierii de-abia așteptau venirea dimineţii, deoarece 
știau că atunci vor fi scoși la plimbare, în curtea fortăreței 
și nădăjduiau ca atunci să afle ceva despre cele petrecute. 

La această plimbare de dimineaţă, prizonierii se 
învârteau în jurul curţii unul câte unul și paznicii vegheau 
cu strășnicie ca deţinuţii să nu schimbe nicio singură vorbă 
între ei. 

Dan Dragomir, Micislav și doctorul Leonida, fură 
coborâţi deodată și ajungând în curtea fortăreței, se uitau 
că înfrigurare după căpitanul lor. 

Privirile lor alergau de la un prizonier la altul, îl 
cercetau cu amănunţime, pe fiecare, dar Stanislau Rimsky 
nu era niciunde. 

Ce să se fi întâmplat? 

Cei trei voinici, se uitară unul la altul și privirile lor 
reflectau aceeași întrebare: 

— Unde este căpitanul? 

Și așa cum se plimbau mereu în cerc, Dan Dragomir auzi 
convorbirea a doi cazaci. 

— Ce era cu împușcăturile acelea, astă noapte? întrebă 
unul din ei. 

— Nu știi? O execuţie! 

— Execuţie? 

— Firește! 

— Şi pe cine l-au executat? 

— Pe Vulturul Morţii! 

Dan Dragomir nu se mai putu stăpâni. Se repezi la cei 
doi cazaci și cu mâinile împreunate se rugă. 

— Te conjur pe numele lui Dumnezeu, pe tot ce-ţi este 
mai scump în lumea aceasta, spune-mi, este adevărat că 
Stanislau Rimsky a fost ucis? 

Strigătul lui fu auzit și de ceilalţi, inclusiv doctorul 
Leonida și Micislav și un murmur de nemulțumire se auzi 
din mulțime. 

Cazacul îl îmbrânci, brutal pe Dan Dragomir. 

— Firește! strigă el. Şi mâine, poimâine vine și rândul 
nostru! 

Un hohot de plâns îl cuprinse pe Dan Dragomir, care 
începu să urle, ca un smintit: 

— Căpitanul a fost executat! Totul s-a sfârșit! 

Lacrimile năpădiră și ochii lui Micislav și ai doctorului 
Leonida. Picioarele li se tăiaseră din genunchi și trebuiau 
să facă sforțări supraomenești, spre a putea urma 
plimbarea chinuitoare. 

— Căpitanul a fost executat! răsuna încă și acum în 
urechile lor, strigătul deznădăjduit al lui Dan Dragomir și 
cuvintele acestea făceau să se audă parcă din nou salva de 
foc din noaptea trecută. 

Vai, încă de atunci inima lor tresărise, sub o presimţire 
funestă, totuși, nu îndrăzniseră să creadă că s-ar fi putut 
întâmpla. 

Când fuseseră porniţi din Dubro în spre Petrograd își 
dăduseră seama că nimic bun nu-i poate aștepta acolo și 

știau că Tribunalul Militar din Petrograd va fi neîndurător 
cu ei. Totuși, ei nu se așteptau de loc să-l piardă atât de 
iute și într-un chip atât de tragic pe acela pe care-l iubeau 
mai mult decât orice pe lume. 

Erau încredinţaţi că se vor duce împreună la moarte și 
vor putea arăta mulțimii de gură cască cum știu să moară 
voinicii Vulturului Morţii. 

Şi acum trebuiră să audă că, bunul lor căpitan nu mai 
era printre cei vii... 

Nici măcar rămas bun nu-și luaseră de la el, îl 
trimiseseră din lumea aceasta fără să-i fi putut strânge 
mâna măcar, fără să-l fi putut îmbrăţișa. Plânsul îi îneca pe 
cei trei voinici pentru care sfârșitul plimbării fu o 
adevărată mântuire, fiindcă acum puteau să plângă în voie 
în singurătatea celulelor lor. 

Niciunul din ei nu se atinse de mâncarea adusă de 
paznici. Care ar fi avut inima să se mai gândească la sine, 
când tragica soartă a Vulturului Morţii flutura necontenit 
înaintea ochilor lor cu priviri năucite de durere? 

Fiecare din ei aștepta acum cu nerăbdare, să vină și 
rândul său. Până atunci inima li se strângea, dacă se 
gândeau la ziua când urmau să se ducă înaintea călăului; 
acum însă de-abia așteptau ziua aceea, clipa aceea, 
deoarece știau că după moarte, în viaţa de apoi, aveau să 
se întâlnească cu Stanislau Rimsky. 


* 
x x 


Nici nu trebuiră să aștepte prea mult. 

Broaștele ușilor de la celulele lui Dan Dragomir, doctorul 
Leonida și Micislav, scârțăiră una după alta. Pe coridor 
voinicii se întâlniră cu cele două fete, Ludovica și Minerva, 
cu care împreună fură luaţi la mijloc de cazaci. 

Nu-și puteau închipui ce-i așteaptă. Stăteau tăcuţi, 
nedumeriţi, unul lângă altul și numai Micislav rosti o 
scurtă observaţie: 

— Mi se pare că e rândul nostru! 

— Cel puţin se va sfârși cu toate! îngână Dan Dragomir. 

Cele două fete auziseră cuvintele acestea dar amândouă 
rămaseră uluitor de liniștite. Nu se temeau de moarte și 
așteptau curajoase să înfrunte nouă încercare pe care le-o 
hărăzise soarta. 

Peste câteva minute veni și un tânăr ofiţer de cazaci, la a 
cărui poruncă convoiul se puse în mișcare. Dan Dragomir 
și tovarășii săi înaintau nepăsători în mijlocul cazacilor. 
Gândul lor era dus tot la Vulturul Morţii, a cărui soartă 
erau fericiți că o puteau împărtăși și ei. 

Poate că și pe ei îi duceau tot acolo unde îl executaseră 
pe Vulturul Morţii, poate că aceleași arme se vor îndrepta 
împotriva lor, care au stins și viaţa lui Stanislau Rimsky. 

Dar când ajunseră la parter, observară cu mirare că nu 
erau duși spre curte, ci în spre poartă. 

Și fură chiar scoși pe poartă afară și merseră, merseră 
pe străzi și bulevarde, lumea uitându-se curioasă la ei. 

Mulțimea aceasta vorbea pe socoteala lor și bieţii voinici 
trebuiau să asculte neputincioși la cuvintele de ocară, care 
le erau aruncate: 

— Aceștia sunt tovarășii Vulturului Morţii! 

— Acum vor fi executaţi și ei! 

— Moarte ticăloșilor! 

— În furci cu ei! 

— Să se ducă după Stanislau Rimsky! 

Fiecare cuvânt era asemenea unei lovituri de pumnal 
pentru voinici. 

In cele din urmă fură opriţi în fata unei mari clădiri a 
cărei poartă fu deschisă înaintea lor. 

Era clădirea tribunalului. 

Voinicii fură purtaţi printre cazaci pe scări și coridoare 
nenumărate până când în cele din urmă se opriră într-o 
sală. 

În mijlocul acestei săli se găsea o masă lunguiaţă, pe 
masă un crucifix. 

Acum își dădeau seama și voinicii că se găseau în fata 
Tribunalului Militar. _ 

La intrarea lor, masa era neocupată. În curând însă o 
ușă se deschise și prin ea intrară în sală membrii 
tribunalului Militar. 

Cinci bărbaţi cu chipurile întunecate, cu priviri aspre, 
luară loc în jurul mesei, iar cel din mijloc, rosti formula 
următoare: 

— În numele Majestății Sale, Ţarul Rusiei! Deschid 
dezbaterile procesului intentat pentru numeroase crime, 
tovarășilor lui Stanislau Rimsky. 

Prizonierii începură să se miște. 

— Acuzaţii să pășească înainte, pe rând! răsună glasul 
președintelui judecății. 

Cel dintâi păși în față Dan Dragomir. 

— Numele și pronumele? 

— Dan Dragomir! 

— Nu ești polonez? 

— Sunt român! 

— Ai doilea! 

— Doctorul Leonida Kipriotis. 

— Şi tu? întrebă președintele, arătând în spre Micislav. 

— Micislav Strilinsky! 

— Dar fetele? 

Ludovica păși în fata mesei. 

— Ludovica Rimsky! zise ea. 

Președintele deschise ochii mari. 

— Ești sora lui Stanislau Rimsky, care a fost executat? 

— Nu. Am fost crescută doar de mama lui Stanislau 
Rimsky. 

— Care-ţi este numele adevărat? 

— Nu știu. Am fost găsită pe Vistula și fiindcă nimeni nu 
știa al cui copil sunt, lumea mi-a spus Rimsky. 

— Şi cealaltă fată? 

— Minerva Kipriotis. 

— Cunoașteţi învinuirea ce vi se aduce! De altfel avem 
aici declaraţiile lui Stanislau Rimsky, ale căror părți mai 
însemnate vi le voi citi. În decursul interogatorului, care i-a 
fost luat ieri Stanislau Rimsky și-a luat răspunderea pentru 
toate faptele de care a fost învinuit. El a recunoscut toate 
acuzațiile, care i-au fost aduse și a mărturisit că toate 
faptele le-a pus la cale singur, singur a făurit planurile și 
că niciunul din tovarășii săi nu l-a ajutat într-o măsură mai 
însemnată la ducerea la îndeplinire a planurilor sale. 

Acuzaţii se uitară unul la altul. 

În ochii lor străluceau lacrimi și toţi se gândiră la 
neţărmurita dovadă de dragoste pe care căpitanul le-o 
dăduse chiar și în ultimele clipe ale vieţii sale. 

El își luase răspunderea tuturor isprăvilor, numai spre a- 
și salva tovarășii. 

— Această mărturisire - urmă președintele - Stanislau 
Rimsky a întărit-o și prin jurământ, așa că Tribunalul 
Militar și-a dat sentinţa bizuindu-se pe declaraţiile lui. 
Asupra lui Stanislau Rimsky sentința de moarte a fost 
executată încă în decursul nopţii trecute. 

Pe fețele prizonierilor se putea observa mirarea 
pricinuită de aceste cuvinte. 

Chiar dacă în fundul sufletelor lor ar mai fi existat vreo 
îndoială cât de mică, ea era risipită acum de președintele 
tribunalului, care îi anunţa în mod oficial că Stanislau 
Rimsky fusese executat în noaptea trecută. 

— Mai aveţi ceva de adăugat la mărturisirea lui 
Stanislau Rimsky? întrebă președintele, cu glasul lui rece 
ca gheaţa. 

Prizonierii se uitară unul la altul și în cele din urmă, Dan 
Dragomir luă cuvântul, în numele lor: 

— Afară de cele două fete, noi suntem tot atât de 
vinovaţi, ca și Stanislau Rimsky. Așa că, dacă el a fost 
osândit la moarte, aceeași pedeapsă ni se cuvine și nouă. 
Noi nu ne temem de ceea ce ne așteaptă... 

Președintele răspunse, răstit: 

— Ce se va întâmpla cu voi, aceasta o va hotărî 
tribunalul! 

— Dar și noi suntem vinovaţi! răspunse Dan Dragomir. 

— Stanislau Rimsky a declarat tocmai contrariul! zise 
președintele. 

— Numai pornirea sa nobilă l-a făcut pe căpitanul nostru 
să-și ia toată răspunderea asupra lui! 

— Dar a și jurat! 

— Numai pentru a ne scăpa pe noi! 

— Nu poate fi un om tocmai atât de prost, încât să se 
acuze singur... 

Dan Dragomir vru să mai răspundă ceva, dar 
președintele îl opri. 

— Orice mărturisire a voastră este de prisos, deoarece 
din cele spuse până acum, judecata a putut să-și dea 
seama că vreţi s-o induceţi în eroare... 

Președintele schimbă apoi câteva cuvinte în șoaptă, cu 
ceilalți membri ai tribunalului, iar după aceea se întoarse 
din nou spre prizonieri. 

— Judecata socotește neîntemeiată mărturisirea făcută 
de voi în faţa ei și de aceea își sprijină sentința pe 
declaraţiile lui Stanislau Rimsky. De aceea, achită pe cei 
cinci acuzaţi și ordonă punerea lor în libertate. 

Un murmur de surpriză însufleţi micul grup al voinicilor 
din mijlocul cărora se ridică vocea pătimașă a lui Dan 
Dragomir: 

— Dacă bunul nostru căpitan a fost ucis, vrem să fim 
executaţi și noi! 

Președintele urmă, cu glasul lui nepăsător: 

— Judecata v-a achitat în nădejdea că, vă veţi întoarce la 
viața de mai înainte și veţi renunţa la aventurile la care v- 
aţi dedat în anii din urmă. 

— Nu! Nu! strigă Dan Dragomir. Dacă ne daţi drumul de 
aici, vom continua cu viaţa de bandit, fiindcă ne așteaptă o 
chemare sfântă: să răzbunăm moartea căpitanului nostru. 
Și martor ne este Dumnezeu că-l vom răzbuna! 

Președintele se înfurie și răspunse, răstit: 

— Niciun cuvânt mai mult! Ţin să subliniez că judecata a 
fost binevoitoare cu voi. La darea sentinţei tribunalul a 
avut în vedere, întâi, mărturisirea Vulturului Morţii, al 
doilea, dorinţa de a reda societăţii cinci fiinţe omenești. 
Gândiţi-vă bine la ceea ce veţi face de acum înainte și dați- 
vă seama cât mai mult preţuiește viaţa liniștită, de familie, 
decât viața aventuroasă și nesigură de bandit. lar dacă 
totuși veţi alege această din urmă, atunci nu trebuie să vă 
pară rău că n-aţi fost osândiţi la moarte, fiindcă mai 
curând sau mai târziu tot aici veţi ajunge și atunci nu veţi 
mai putea scăpa de mâinile călăului. 

După aceea președintele le spuse cazacilor să-i ducă pe 
prizonieri înapoi, în fortăreaţa Petropavlovsk, de unde apoi 
urmează să fie puși în libertate, cu toate formele necesare. 

Prizonierii părăsiră abătuţi clădirea tribunalului. Poate 
că, dacă ar fi fost osândiţi la moarte, ar fi fost mai veseli, 
decât în urma sentinţei de achitare... 

Ei intraseră în clădirea aceea, pe deplin încredinţaţi că 
vor fi osândiţi la moarte și... iată, ieșeau din ea, ca oameni 
liberi, ca oameni care nu mai aveau de ispășit nici măcar 
câţiva ani de închisoare. 

Ce să facă ei, de ce să se apuce? 

Fiecare din ei se gândi numai la aceasta tot timpul 
drumului până la fortăreață. 

Aici, ei fură duși deocamdată în celulele lor, iar ofițerul 
însoțitor se duse să raporteze comandantului închisorii. 


88 


Hârtiile cu sentinţa tribunalului sosiră la fortăreață 
numai în decursul după amiezii, așa că, numai atunci fură 
puși în libertate. 

Comandantul fortăreței le legă și el de suflet să se 
schimbe și să se facă oameni de treabă și voinicii părăsiră 
închisoarea urmaţi de acest sfat al ofițerului. 

Dar ei nu se puteau bucura de libertatea pe care n-o 
doriseră. leșind din fortăreață, se opriră nehotărâţi, 
neștiind ce să facă, de ce să se apuce, unde să se ducă. 

Erau liberi, absolut liberi, nimeni nu-i mai urmărea, 
nimeni nu le mai putea face vreun rău și totuși, niciodată 
nu se mai simţiseră atât de părăsiţi ca de data aceasta. 

— Nu ne rămâne altceva de făcut - zise Dan Dragomir - 
decât să ne înapoiem la Rudin și să reîncepem viaţa, pe 
care am întrerupt-o! 

— Dacă e bine, sau nu - zise Dan Dragomir - asta se va 
vedea mai târziu. Deocamdată eu știu doar atât că mai 
avem o mare îndatorire de îndeplinit! Nu uitaţi că, în 
pădurea Rudinului au pierit doi buni prieteni de-ai noștri, 
precum și prințesa Fedora Feodorovna. Nu uitaţi că, aici, 
în curtea acestei fortărețe și-a dat sfârșitul căpitanul 
nostru, Stanislau Rimsky, care și-a jertfit viaţa, pentru a ne 
da nouă libertatea! Iar acela, căruia îi putem mulțumi toate 
acestea, contele Gorciacov, trăiește încă. 

Ochii voinicilor se aprinseră, la auzul numelui Călăului 
Varșoviei. 

— Nu trebuie să uitaţi că - urmă Dan Dragomir, pătimaș 
- atâta timp cât inima noastră mai bate, cât creierul nostru 
mai poate judeca și mai suntem în stare să ţinem o armă în 
mână, atâta timp fiecare gând al nostru trebuie să se 
îndrepte în spre răzbunarea care ne așteaptă... 

În clipa aceea un bărbat se opri lângă grupul voinicilor. 

Bărbatul acesta purta uniformă ostășească și pe sub 
pelerină se putea observa uniforma strălucitoare a 
regimentului de gardă Semonov. Ofiţerul avea pe umeri 
tresele gradului de maior. 

Era prinţul Dimitri Trubetzkoi. 
El se oprise lângă voinici și se adresă lui Dan Dragomir: 

— Sunteţi tovarășii lui Stanislau Rimsky? 

Voinicii se uitară bănuitori la tânărul ofiţer. 

Se gândeau că, poate din nou îi aștepta închisoarea. 

Ofiţerul observă îndoiala lor și căută să-i liniștească. 

— Răspundeţi fără teamă, căci nu vi se va întâmpla 
nimic! 

Dan Dragomir își ridică mândru capul și răspunse: 

— Da, noi suntem tovarășii credincioși ai Vulturului 
Morţii! 

— Atunci urmaţi-mă! 

Voinicii se uitară din nou unul la altul. Privirile lor 
trădau teamă, nedumerire. 

— Veniţi! Veniţi! îi îmbărbătă Dimitri din nou și porni 
încet, înainte. 

Voinicii șovăiră, nu știau ce să facă, până în cele din 
urmă însă tot se hotărâră să-l urmeze. 

Nu știau unde se duc, nu știau dacă fac bine că se duc, 
dar o voce lăuntrică le șoptea tuturor să urmeze pe 
necunoscutul ofițer. 

În aripa din spre apus a fortăreței aștepta o căruţă 
soldăţească, un fel de furgon. 

Dimitri arătă în spre furgon și zise: 

— Urcaţi-vă! 

— Dar am vrea să știm unde mergem! zise doctorul 
Leonida. 

— Veţi afla la vremea sa! răspunse Dimitri. 

— Dar dacă nu vrem să mergem mai departe? zise atunci 
și Micislav. 

— Eu nu vă silesc să mergeţi! răspunse prinţul 
Trubetzkoi, nepăsător. Vă atrag atenţia însă că vă va părea 
foarte rău, dacă nu vreţi să mă urmaţi. 

Dan Dragomir le făcu un semn tovarășilor săi. 

— Să mergem, băieţi! 

Şi porniră în spre furgon. 

— Mai rău decât ni s-a întâmplat până acum nu ni se 
poate întâmpla! zise doctorul Leonida, dând din umeri. 

Și unul după altul voinicii se suiră în furgon. 

Prinţul Trubetzkoi îi strigă vizitiului: 

— Mână! 

Furgonul porni încet, pe străzile Petrogradului, peste 
care începuse să se lase amurgul. Călătorii furgonului 
ședeau tăcuţi și se frământau să ghicească, oare unde 
ducea acest drum tainic și ce-i aștepta la capătul lui? 

Prinţul Trubetzkoi se afla și el printre ei, dar zadarnice 
rămaseră toate încercările lor de a-l face să vorbească. 

La fiecare întrebare a lor, Dimitri răspundea cu aceleași 
cuvinte: 

— Veţi afla totul la vremea sa! 

După un drum destul de îndelungat, furgonul se opri și 
maiorul le spuse să coboare. 

Tovarășii Vulturului Morţii se văzură în fața unui palat 
minunat. În depărtare străluceau valurile Nevei. Câteva 
din ferestrele din spre stradă ale palatului erau luminate. 

— Ce să fie casa aceasta? întrebă Dan Dragomir, mai 
mult pentru el, deoarece nu se aștepta să primească vreun 
răspuns. 

— Palatul Trubetzkoi! răspunse Dimitri, de data aceasta. 

— Şi ce căutăm noi aici? 

— Dacă mai ai putină răbdare, vei afla! 

Cu aceste cuvinte Dimitri porni înainte. 

— Urmaţi-mă! 

Voinicii porniră după el. 

Dar Dimitri nu se îndreptă spre intrarea principală, ci 
ocoli clădirea, înconjurată de un zid înalt și se apropie de o 
poartă dosnică, din vecinătatea Nevei. 

Drumul lor duse mai întâi printr-o grădină foarte mare, 
apoi ajunseră în fata unei mici uși. Dimitri scoase o cheie 
din buzunar și în clipa următoare voinicii urcau o scară 
îngustă, în spirală. 

Drumul acesta întortocheat era luminat de razele slabe 
ale unui felinar, ce arunca o lumina misterioasă asupra 
făpturilor care înaintau încet, cu băgare de seamă. 

Drumul acesta se termină însă în curând și ajunseră pe 
un coridor lat, în care dădeau numeroase uși înalte, cu 
două canaturi. 

Prinţul Trubetzkoi îi conduse în una din odăile ce se 
găseau în dosul acestor uși. 

— Luaţi loc și așteptați până când mă voi înapoia. 

Voinicii se uitară miraţi în jurul lor. 

— Nu veţi aștepta prea mult - mai zise Dimitri - deoarece 
mă voi înapoia îndată! 

Cu aceste cuvinte părăsi încăperea și se duse de-a 
dreptul spre odaia lui Stanislau Rimsky. 

Vulturul Morţii nu ieșise din odaie, toată ziua. Prinţul 
Trubetzkoi se ferea, ca nici măcar servitorii să nu-l 
zărească pe Stanislau Rimsky, deoarece, dacă vreunul din 

ei îl recunoștea, atunci îndată se răspândea vestea că 
Vulturul Morţii este în viaţă și că deci, executarea din 
curtea fortăreței Petropavlovsk nu fusese decât o comedie. 

Or, aceasta nu trebuia să se întâmple, chiar și numai din 
consideraţie pentru ţar. 

Zbuciumul ultimelor zile îl istovise pe Rimsky cu totul. 
Afară de aceasta, noaptea trecută el nu dormise de loc. El 
nu se dusese să se culce decât în zorii zilei, dar chiar nici 
atunci somnul nu i se lăsă peste ochi. În noaptea aceea 
trecuse prin atâtea încât chiar dacă închidea ochii pentru o 
clipă, în clipa următoare îi deschidea din nou, o nouă 
vedenie a celor întâmplate ivindu-se pentru a suta oară 
înaintea ochilor săi înfriguraţi. 

Ceasuri întregi se zvârcolise în chipul acesta și nu aţipi 
decât numai când soarele răsărise pe cer. 

lar ziua ce urmă o petrecu într-o chinuitoare îndoială. 
Prințul Trubetzkoi veni la el în mai multe rânduri, îi 
adusese friptură rece și vin, pe Mioara Comăneanu însă, n- 
o mai văzuse de loc. 

Dimitri îi făgăduise că-i va da prilejul să vorbească cu 
tovarășii săi încă în decursul acelei zile și acum îl 
neliniștea această promisiune. În ce chip va izbuti oare 
maiorul să-i îndeplinească această dorinţă? 

În odaia ce-i fusese pusă la dispoziţie el găsi și cărţi de 
citit, dar povestirea cea mai senzaţională nu izbutea să-l 
pasioneze decât câteva minute. Mereu își aducea aminte 
de tovarășii săi: Dan Dragomir, doctorul Leonida, ceilalţi, 
precum și aceia care își dormeau somnul de veci în 
pădurea Rudinului. 

Viitorul său îl preocupa și el. 

În Rusia nu putea rămâne, în Polonia nu se putea duce! 
Atunci unde să-și caute o nouă patrie? 

Se gândi la Germania. 

Își reaminti de trecerea sa prin Germania, ca prilejul 
fugii sale din Petrograd, pe bordul vaporului „Rheinland”. 

Cu acest prilej trăise timp mai îndelungat printre nemți și- 
și făcuse și câţiva prieteni. 

Se gândi și la Franţa, la Paris, despre care îl auzise 
odată vorbind pe prinţul Poniatowsky. Nu putea însă să se 
hotărască în care din aceste două ţări să se ducă. 

Tocmai se gândea la ceea ce urma să facă în viitor când, 
deodată, ușa se deschise și Dimitri intră în odaie. 

Chipul lui Stanislau Rimsky se însenină. 

— Ce bine îmi pare că te văd, printe! 

Dimitri zâmbi: 

— Pesemne că ai simţit că-ţi aduc o veste bună! 

— Ce veste bună îmi mai poţi aduce mie! exclamă 
Vulturul Morţii, îndurerat. 

— Oare ieri nu ţi-am procurat o bucurie, când ţi-am dat 
prilejul să o vezi pe aceea, care ţi-a fost dragă? 

— Da... da... însă... 

— Ei bine, m-am gândit să-ţi procur și pentru astăzi o 
surpriză! 

— Care, anume? 

— Urmează-mă și vei vedea! 

— Prietenii mei? 

— Nu-ţi voi spune încă! Nu-i bine să fi atât de 
nerăbdător. 

— Atunci să mergem! strigă Stanislau Rimsky cu 
înflăcărare și porni după Dimitri. 

Maiorul o luă cu pași grăbiţi pe coridor și în cele din 
urmă deschise o ușă. 

— Vino! îi zise el lui Stanislau Rimsky. 

Cei din odaie se uitau curioși în spre ușă. Oare cine avea 
să intre prin ea? 

Rimsky nu așteptă să i se spună de două ori. 

În clipa următoare era în pragul ușii. Lacrimile îi 
năpădiră ochii și deschizându-și braţele, strigă, în prada 
unei nespuse bucurii: 

— Prieteni... scumpii mei prieteni! 

Rimsky rămase uluit când intră în odaie. Dar cine ar 
putea să descrie simțământul ce năpădi inimile voinicilor 
când văzură că bunul lor căpitan, pe care-l credeau mort, 
venea înaintea lor râzând, sănătos, fericit. 

Vorba li se opri în gât. Ar fi vrut să izbucnească în urale, 
dar surpriza le fu atât de neașteptată încât nu numai că nu 
fură în stare să rostească vreun cuvânt, dar nici măcar să 
se miște din loc nu putură. 

Dimitri privi mulţumit la această scenă înduioșătoare. 

Într-un târziu voinicii își reveniră din uluire și strigăte de 
bucurie umplură încăperea: 

— Căpitane! 

— Eşti în viață? 

— Nu te-au executat? 

Ei se repeziră la Stanislau Rimsky, îl îmbrăţișară, îl 
sărutară. 

— Ce s-a întâmplat? 

— Te-am crezut mort! 

— Ni s-a spus că ai fost împușcat astă-noapte. 

Vulturul Morţii de-abia mai apucă să vorbească. 

— Scumpi prieteni! Nu vi s-a spus nicio minciună când vi 
s-a istorisit că am fost executat, deoarece într-adevăr 
puștile, ale căror detunături le veţi fi auzit și voi ieri 
noapte, au fost îndreptate asupra inimii mele. 

— Dar atunci cum se face că tu totuși ești aici și în viaţă? 

— Vorbește! 

— Explică-ne! 

— Ce minune s-a întâmplat? 

Stanislau Rimsky zâmbi. 

— Nu s-a întâmplat nicio minune! Am fost salvat de omul 
acesta de treabă, prințul Dimitri Trubetzkoi. 

Voinicii se uitară cu priviri pline de recunoștință la 
prințul Trubetzkoi, care căuta să se scuture de laudele pe 
care i le aducea Vulturul Morţii. 


95 


— Eu n-am niciun merit! Ţarul l-a grațiat pe Stanislau 
Rimsky și tot Țarul a luat toate măsurile necesare ca 
prietenii Vulturului Morţii să nu fie osândiţi. 

Dan Dragomir nu mai putea de curiozitate și se rugă, 
aproape implorător: 

— Căpitane, povestește-ne ce s-a întâmplat? Ne găsim în 
faţa unei enigme pe care în zadar ne-am trudi s-o dezlegăm 
căci fără ajutorul tău n-am izbuti niciodată. Până când nu 
ne vei povesti cele-petrecute în noaptea misterioasă din 
fortăreaţa Petropavlovsk, noi nu vom pricepe niciodată 
cum a fost cu putinţă ca Vulturul Morţii să fi fost executat 
și după un răstimp mai mic de douăzeci și patru de ceasuri 
să ne găsim faţă în faţă cu el. 

— Veniţi în jurul meu, copii, zise Vulturul Morţii, și 
ascultați povestea acestei nopţi care vi se pare atât de 
enigmatică. 

Și Stanislau Rimsky istorisi povestea miraculoasei sale 
salvări. El istorisi cum a ajuns în faţa Țarului care a 
recunoscut în el pe salvatorul său de acum un an de zile, 
istorisi povestea comediei cu executarea, după aceea 
transportarea în palatul Trubetzkoi unde se întâlnise cu 
Mioara Comăneanu. 

După aceea luă cuvântul Dan Dragomir care istorisi 
ciudatele dezbateri ale procesului lor în fața Tribunalului 
Militar. 

— Acum suntem iarăși împreună! strigă voinicul român, 
fericit. Înaintea noastră se deschide din nou calea vieţii 
libere și nimeni și niciodată nu ne va mai putea despărţi! 

— Nu, Dane... zise Vulturul Morţii, abătut... 

— Ce-ai spus, căpitane? 

— Am spus că nu, adică, cum că trebuie să renunţăm la 
asemenea planuri. 

— De ce? Sau oare nu vrei să mai rămâi alături de noi? 

— Aș rămâne cu dragă inimă alături de voi, dar nu se 
mai poate! 

— Nu se mai poate? Pentru ce? Cine se împotrivește? 

— Nu se poate, fiindcă, chiar dacă am rămas în viaţă, 
pentru lume însă sunt executat în noaptea de ieri! 

— Nu te înţeleg? 

— Vulturul Morţii nu mai există! Vulturul Morţii s-a 
prăbușit sub gloanţele cazacilor în curtea fortăreței 
Petropavlovsk... Nu mai există decât Stanislau Rimsky! Dar 
chiar și Rimsky trebuie să plece de aici, trebuie să plece 
departe, pe meleaguri străine! 

— Nu face nimic, căpitane! strigă Dan Dragomir cu o 
însufleţire de adevărat erou. Mergem și noi cu tine! 

Lui Stanislau Rimsky îi căzu foarte bine această dovadă 
de nemărginită dragoste și credință pe care i-o dădeau 
prietenii săi, dar fu silit s-o respingă. 

— E în zadar, dragii mei, nu se poate! De ce să ne 
apucăm noi într-o ţară necunoscută? Lăsaţi-mi numai mie 
soarta aceasta, mă voi lupta eu cumva cu ea. 

— Şi noi? 

— Voi rămâneţi aici... Înapoiaţi-vă în Polonia! 

— Niciodată! 

— Nu te pripi cu răspunsurile, Dane! Aceasta este 
dorinţa ţarului și condiţia lui pentru ca să putem rămâne în 
viaţă. 

— Mai bine mor decât să mă despart de tine! 

Glasul lui Stanislau Rimsky suna moale, mătăsos, așa 
cum nu-l mai auziseră voinicii niciodată. În ochi îi 
străluceau lacrimile și cu mare greutate putea să-și 
ascundă înduioșarea. 

De-abia acum se găsea în fața celei mai mari greutăţi: 
trebuia să se despartă de prietenii săi, trebuia să-i silească 
să se înapoieze în mijlocul societăţii, la viaţa liniștită. 

El se adresă trist tovarășilor care îl înconjurau: 

— Nu vă pripiţi, dragii mei prieteni! In trecut am dat 
destule dovezi cât de credincioși, cât de legaţi am fost unul 
de altul. În viitor însă, ne așteaptă alte îndatoriri și trebuie 
să ne căutăm un alt fel de viaţă, un alt destin. 

— Nu există în lumea aceasta o viaţă mai frumoasă, 
decât aceea pe care am trăit-o noi! zise Dan Dragomir, cu 
înflăcărare. 

— Frumoasă, dar primejdioasă! 

— Puțin ne pasă de primejdii! 

— Ai dreptate, Dane... Ceea ce spui tu însă nu stă în 
picioare decât pentru trecut, când într-adevăr, nu ne-am 
sinchisit de primejdii... Acum însă, trebuie să vă daţi 
seama că a fost îndeajuns viața de vagabonzi pe care am 
dus-o... Tu, Dane, ai plecat din patria ta și ai venit la 
Varșovia pentru a învăţa... Tu, Micislav, ai fost studentul 
cel mai sârguincios, ai fost plin de dorinţe, de ambiţii, de 
planuri... Tu, Leonida, ești doctor și aveai o minunată 
carieră înaintea ta... lar voi, dragele mele, Minerva și 
Ludovica... aţi visat să vă trăiţi viaţa alături de un bărbat 
bun, liniștit, cinstit, stimat de lume... În locul unei vieţi 
fericite, tihnite, de ce aţi alege un trai nesigur, plin de 
primejdii, în care nenorocirea să vă pândească la fiecare 
pas?... Nu, de o mie de ori, nu... Credeţi-mă că asta nu este 
o viaţă... 

O tăcere adâncă urmă cuvintelor lui Stanislau Rimsky. 

Toţi cei de faţă își dădeau seama că Vulturul Morţii avea 
dreptate și nu îndrăznea niciunul să se împotrivească. 

Dan Dragomir doar vru să mai spună ceva, să mai 
încerce o slabă împotrivire, însă Stanislau Rimsky i-o luă 
înainte. 

— Nu, nu vorbi, Dane... Orice vorbă a ta ar fi în zadar, 
deoarece, ceea ce v-am spus eu acum aici nu poate fi 
tăgăduit. Coborâţi-vă în sufletele voastre, gândiţi-vă bine la 
ceea ce v-am spus și veţi vedea că am dreptate. 

— Da, se amestecă atunci în vorbă și prinţul Trubetzkoi. 
Gândiţi-vă că de data aceasta v-aţi înapoiat din gura 
morţii... Face să vă mai jucaţi și în viitor cu moartea?... 
Face să vă primejduiţi cea mai mare comoară pe care 
Dumnezeu i-a lăsat-o omului: viaţa?... Ascultaţi-l pe 
căpitanul vostru... Dacă el și-a dat seama că aceasta este 

calea cea bună, ascultaţi-l, după cum l-aţi ascultat și până 
acum și viitorul vă va dovedi că el a grăit adevărul. 

— Căpitane - luă atunci cuvântul și doctorul Leonida - 
prinţul Trubetzkoi are dreptate. Până acum am ascultat 
întotdeauna de sfatul tău. Te vom asculta și de astă dată. 
Te rugăm însă să te scobori și tu în sufletul tău, să te 
gândești și tu bine și să ne spui sincer dacă ceea ce ne 
sfătuiești acum pornește din convingerea ta personală sau 
a-i fost silit să ne vorbești astfel? 

Stanislau Rimsky își dădu seama că totul atârna acum de 
răspunsul său. Doctorul Leonida dădu dovadă înc-odată că 
știa să cumpănească lucrurile, să citească în sufletele 
oamenilor și prin întrebarea lui îl pusese pe Vulturul Morţii 
în situaţia de a nu putea răspunde decât adevărul. 

Dar nici Stanislau Rimsky nu șovăi. 

Trebuia să aducă o jertfă mare, dureroasă, dar era 
hotărât s-o aducă, fiindcă îl lega cuvântul, pe care i-l 
dăduse ţarului. De aceea, el nu mărturisi că, sfatul acesta 
era voinţa ţarului, ci că ar fi într-adevăr dorinţa sa. 

Vulturul Morţii își ridică mândru capul și zise: 

— Ştiţi prea bine, cât de dragi îmi sunteţi. Este în zadar 
să mai subliniez lucrul acesta. Or, dacă știți aceasta, nu 
mai aveţi dreptul să vă îndoiţi că nu v-aș dori decât 
binele... De aceea, îți răspund ţie doctore Leonida și 
tuturor celorlalți prieteni că sunt pe deplin încredinţat că 
trebuie să ne despărțim unii de alţii și că voi trebuie să vă 
întoarceţi la vechea, fericita, liniștita viaţă de odinioară. 

O tăcere mormântală urmă cuvintelor lui Stanislau 
Rimsky. 

Acesta căuta să-și învingă înc-odată înduioșarea și 
pentru a-și convinge prietenii cât mai bine, urmă: 

— Graţia ţarului v-a dat tuturor putinţa de a vă înapoia 
în Varșovia... Micislav, fii sincer, n-ai vrea tu să-ţi revezi 
bătrânii tăi părinţi? 

Cel amintit își lăsă capul peste piept. 

El își aduse aminte de o cășcioară în care trăiau doi 
bătrâni și a căror singură nădejde era el. 

Și cuvintele căpitanului deșteptară în sufletul lui un 
nețărmurit dor de casă. Ar fi vrut să se vadă în micuța 
căscioară, să-și îmbrăţișeze bătrânul părinte și să-i sărute 
mâna bunei sale mame. 

— Căpitane... căpitane... exclamă el, cu lacrimile în ochi, 
tare aș mai vrea să mai dau o raită pe acasă! 

— Vezi? zise  Stanislau  Rimsky, binevoitor. Eram 
încredinţat că de îndată ce-ţi voi aduce aminte, vei voi să 
te mai vezi odată acasă... 

Micislav dădu din cap, fără să mai spună ceva. 

— Şi tu, doctore Leonida, zise apoi Vulturul Morţii, 
adresându-se tânărului doctor, adu-ţi aminte cât de fericiţi 
trăiaţi pe vremuri, tu și cu Minerva!... Tu ești un om tăcut, 
ești un om de știință apreciat de lume, închină-ţi deci viața 
chemării tale: lecuiește pe semenii tăi de bolile cu care îi 
încearcă soarta. Nu ucide, ci redă-le bolnavilor viaţa. 

— Ai dreptate, căpitane, zise doctoral Leonida... 

— Minerva, Ludovica, înapoiaţi-vă și voi la viaţa liniștită 
de familie, căci numai acolo vă puteţi găsi fericirea. 

— Căpitane, zise atunci Micislav. Dacă, într-adevăr, se 
va hotărî să ne întoarcem toţi pe la căminurile noastre, 
atunci aș avea să-ţi fac o rugăminte. 

— Vorbește, Micislav! 

— Ludovica a venit cu tine, tu ai adus-o în mijlocul 
nostru... 

— Așa este. 

— A crescut la voi în casă și a trăit ca și când ar fi fost 
sora ta. 

— Şi aceasta este adevărat. 

— Ai putea să te desparti chiar și de ea? 

— Dacă mi-aș da seama că la Varșovia Ludovica ar putea 
fi mai fericită, decât alături de mine, atunci, da... Pe mine 
mă așteaptă un viitor nesigur, nu pot ști ce va aduce ziua 
de mâine și ar fi o mârșăvie din partea mea să târăsc în 

mizerie sau noi primejdii, pe o biată fată, care în altă parte 
ar putea trăi mulţumită. 

Micislav dădu din cap. 

— Ai dreptate, căpitane! 

— Parcă voiai să mai spui ceva, Micislav? zise Stanislau 
Rimsky, văzând că tovarășul său se codea să continue. 

Micislav se frământă, se pregăti câteva clipe, apoi își luă 
inima în dinţi și zise: 

— Căpitane, eu te scap de grija aceasta! 

— Cum? 

— O iau cu mine la părinţii mei, iar dacă vrea și 
Ludovica... ne cununăm! 

Vulturul Morţii se uită la fată. 

În ochii Ludovicăi străluci flacăra bucuriei. Rimsky 
mângâie părul fetei. 

— Ludovica, tu ce zici? 

— Stanislau... și eu... și eu îl iubesc de mult pe Micislav. 


ii 


IE CA 


Stanislau Rimsky o sărută, fericit. 

— Nici nu vă puteţi închipui, zise el, ce bucurie mi-aţi 
făcut prin cuvintele acestea! Mărturisesc, Micislav că îmi 
iei o mare piatră de pe inimă și sunt nespus de fericit s-o 
știu pe Ludovica alături de un bărbat de treabă ca tine. Mă 
voi gândi întotdeauna cu drag la voi și rog Cerul să fiţi 
fericiţi, cât se poate de fericiţi! 

Privirea căpitanului căzu apoi asupra lui Dan Dragomir 
care stătea într-un colţ, abătut. 

— De ce stai trist, Dane? îl întrebă el. Oare și pentru tine 
nu va fi mai bine dacă te vei înapoia la ai tăi? 

— Nici eu n-am pe nimeni, răspunse românul, 
posomorât, nici pe mine nu mă așteaptă nimeni acasă, sunt 
un biet vagabond singuratic, un om fără rost, fără 
căpătâi... 

— Te vei înapoia la Varșovia. 

— Niciodată! Dacă contele Gorciacov mi-ar mai ieși în 
cale vreodată, l-aș sfâșia în bucăţi! 

— Atunci înapoiază-te în patria ta! 

— Ce să fac în sărmana mea patrie subjugată de turci? 
Am fugit de-acolo, fiindcă mă răzvrăteam în fiecare zi 
împotriva asupritorilor și fiindcă dacă mai rămâneam, 
sfârșeam în spânzurătoare... Așa că, vezi prea bine că și eu 
sunt tot atât de singur pe lumea aceasta ca și tine... 
Tocmai de aceea, te rog, te implor, ia-mă cu tine! Cele 
spuse de tine în privinţa tovarășilor noștri sunt adevărate... 
Cu mine însă lucrurile stau cu totul altfel... De aceea 
căpitane, te implor, lasă-mă să nu mă despart de tine, lasă- 
mă să te urmez ca un servitor, ca un câine credincios... Eu 
nu mai am patrie, tu nu mai ai patrie... Eu nu te mai am 
decât pe tine în lumea aceasta, tu mă vei avea pe mine... 

Stanislau Rimsky se apropie de credinciosul său tovarăș 
și-l îmbrăţișă: 

— Bine, Dane! Vom merge împreună în spre 
nesiguranţă, în spre viaţa cea nouă... 

Chipul până atunci abătut al lui Dan Dragomir se 
însenină deodată. 

— Căpitane, Dumnezeu să te binecuvânteze! 

Clopotele bisericilor din Petrograd bătuseră miezul 
nopţii și Vulturul Morţii mai era încă tot împreună cu 
prietenii săi. Voinicii aveau mereu să-și spună câte ceva, 
erau doar pentru cea din urmă oară împreună. De îndată 
ce se vor ivi zorile, grupul de voinici care urma să se 
înapoieze la Varșovia, va porni la drum și din clipa aceea 
cine știe dacă se vor mai revedea vreodată. 

Prinţul Trubetzkoi luă măsurile necesare pentru plecare 
și doctorul Leonida, Micislav și cele două fete se întristară. 

Bieţii oameni erau adânc emoţionaţi deoarece își dădeau 
seama că nu mai aveau decât doar câteva minute de 
petrecut împreună. În mintea lor reînviară frumoasele zile 
petrecute la Varșovia, Zlepitnak și Rudin și cu cât se 
apropia clipa despărțirii cu atât mai strânse le erau inimile, 
cu atât mai tremurător glasul, cu atât mai înlăcrimaţi ochii. 

Ar fi vrut să oprească timpul în loc, să facă ceasurile cât 
o lună, dar timpul trecea vertiginos, o oră părându-li-se un 
minut. 

Un orologiu din depărtare sună ceasurile două. 

Prințul Trubetzkoi se ridică de pe scaun. 

— A sosit timpul să plecaţi... Trebuie să părăsiţi 
Petrogradul încă în decursul acestei nopti. 

Atunci, aceia care trebuiau să plece nu se mai putură 
stăpâni și izbucniră într-un sfâșietor hohot de plâns. 

Micislav, omul ce nu cunoștea frica, doctorul Leonida, 
înțeleptul, plângeau ca niște copii și plângea și Stanislau 
Rimsky, atât de temutul Vultur al Morţii. 

Împreună cu Dan Dragomir, el își luă rămas hun pe rând 
de la aceia cu a căror viaţă se contopise viaţa lui în timpul 
anilor din urmă. 

— Dumnezeu să vă aibă în paza lui, zicea Vulturul 
Morţii, printre sughiţuri. Nu mă uitaţi niciodată, după cum 
nu vă voi uita nici eu. 

— Căpitane,  căpitane, răsună glasul îndurerat al 
doctorului Leonida, cum să te uităm, când tu ne-ai fost 
totul în lumea aceasta! 

După doctorul Leonida, Stanislau Rimsky își luă rămas 
bun de la Minerva, apoi de la Micislav și în urmă de tot, de 
la Ludovica. 

Despărțirea de Ludovica îi veni foarte greu lui Rimsky 
căci alături de fata aceasta își petrecuse doar toată 
tinereţea... iar când soarta hotărâse să-l facă vagabond, un 
urmărit al puterii publice, Ludovica îl urmă fără șovăire. 

Rimsky o îmbrăţișă deodată și pe fată și pe Micislav și 
zise: 

— Să dea Dumnezeu să fiţi foarte, foarte fericiţi! 

Acest rămas bun atât de mișcător, îl impresionă până la 
lacrimi chiar și pe prinţul Dimitri Trubetzkoi. Acum, scena 
ce se desfășurase înaintea lui îl făcuse să înțeleagă în ce 
constase acea nemaiauzită putere cu care Stanislau 
Rimsky speriase întreaga Rusie și cu prilejul acestei scene 
pricepu și nemărginita dragoste pe care soţia lui i-o 
purtase pe vremuri lui Stanislau Rimsky. 

Dar trebuia să se sfârșească și cu această dureroasă și 
întristătoare scenă. Dimitri căută să-și învingă emotia și 
zise: 

— Plecaţi... plecaţi odată! 

Chiar și Vulturul Morţii ar fi vrut să se sfârșească odată 
cu luarea bunului rămas, deoarece simţea că dacă scena 
aceasta mai ţine nu va fi în stare să se mai stăpânească și 
cine știe ce se mai putea întâmpla. 

— Plecaţi... da... plecaţi! îngână și el, printre lacrimi. Cu 
cât ţine mai mult, cu atât e mai dureros, cu atât e mai rău. 

Prinţul Trubetzkoi trebui să-l smulgă cu sila din braţele 
doctorului Leonida și ale Ludovicăi. Micislav pleca și se 
înapoia mereu și el spre a-l îmbrăţișa pe Rimsky sau pe 
Dan Dragomir. 

Românul ţinu piept cel mai mult năvalei simțămintelor. 
În cele din urmă însă se sfârși și cu tăria lui sufletească și 

trântindu-se la pământ, izbucni într-un plâns din care nu-l 
mai putură opri. 

Și Dan Dragomir mai plângea încă și după ce voinicii 
părăsiră odaia și nu se mai auzea decât zgomotul pașilor 
lor pe coridor. 

Cei ce plecau erau conduși de prinţul Trubetzkoi. 

Ei coborâră scara în spirală, străbătură grădina și 
ajunseră în stradă, unde la ora aceea nu era ţipenie de om. 

Prinţul Trubetzkoi îl luă puţin la o parte pe doctorul 
Leonida. 

— Doctore! îi zise el. Pe drum veţi avea nevoie de multe. 
Ţine aceasta să nu duceţi lipsă de nimic! 

Şi-i vâri în mână o pungă plină cu aur. 

Doctorul Leonida mulțumi înduioșat, pentru această 
dovadă de bunătate sufletească. 

Dar prințul Trubetzkoi căută să se scuture de orice 
recunoștință. 

— N-am făcut nimic mai mult, decât ar fi făcut oricare 
alt om în locul meu, zise el. Mergeţi cu Dumnezeu, fiți 
fericiţi și Cerul să vă binecuvânteze... 

Voinicii plecară și micul lor grup se pierdu în ceața 
dimineţii. 

Dimitri Trubetzkoi rămase timp îndelungat în poarta 
palatului și se uită în direcţia pe unde dispăruseră voinicii. 

După aceea își șterse lacrimile care tot îi mai umezeau 
ochii și în urmă închise poarta și se înapoie în palat, la 
Vulturul Morţii. 


* * 


El îi regăsi pe cei doi bărbaţi tot plângând. 

Se duse de-a dreptul la Stanislau Rimsky și strângându-i 
mâna cu căldură, îi zise: 

— Stanislau Rimsky, de-abia după cele petrecute aici am 
învăţat să te stimez! Ceea ce ai făcut în noaptea aceasta 

este cea mai frumoasă faptă a vieţii d-tale și ea îţi 
răscumpără toate păcatele pe care le vei fi săvârșit până 
acum... Ai redat fericirii, vieţii, patru oameni... N-aș fi 
crezut niciodată că un om, în asemenea împrejurări, va 
izbuti să se arate atât de tare, după cum ai fost d-ta, 
stăpânindu-ţi lacrimile și inima... 

— Pentru fericirea lor eram dator să fac orice! răspunse 
Vulturul Morţii, în șoaptă. 

— Acum însă, sus capul! Acum este rândul vostru! Dacă 
ai știut să te gândești la fericirea altora, acum trebuie să 
ști să ţi-o găsești și pe a d-tale. 

Stanislau Rimsky clătină din cap, trist. 

— Fericire? 

— Nu trebuie să fi atât de deznădăjduit, zise prinţul 
Trubetzkoi, încercând să-l îmbărbăteze. Ești tânăr încă, 
mai ai o viaţă întreagă înaintea dumitale! Sunteţi doi, vă 
veţi încuraja unul pe altul. 

Stanislau Rimsky se uită la Dan Dragomir și lacrimile îl 
podidiră din nou. 

— Am rămas doi, scumpul meu prieten, doi... Severin, 
Vlasovici, ei sunt fericiţi... Ceilalţi au plecat acum cu 
sufletul plin de nădejdi... Numai noi doi am rămas aici 
trişti, nehotărâţi, îndoiţi, fără să știm ce ne va aduce ziua 
de mâine. 

— Ne vom strecura și noi cumva prin viață, căpitane, 
zise voinicul român. Vom trece piedicile care se vor ivi în 
calea noastră cu puteri unite și poate că tot vom ieși 
învingători. 

— La ceasurile șase, dimineaţa pornește poștalionul, zise 
prinţul Trubetzkoi, trebuie să plecaţi cu el. 

— Așa este, răspunse Stanislau Rimsky, de altfel noi 
suntem gata de plecare. 

— Trebuie să plecăm și noi, chiar astăzi? întrebă Dan 
Dragomir, mirat! 

— Da! răspunse Stanislau. Porunca ţarului este să 
părăsim pământul Rusiei cât mai iute. Și de altfel, ce rost 


106 


am mai avea noi aici? Poate că va fi chiar mai bine să 
mergem, să mergem cât mai departe de aici... Zbuciumul 
unei călătorii mai lungi poate că ne va face să uitam 
durerile care ne sfâșie inimile acum. 

Prințul Trubetzkoi părăsi odaia pentru câtva timp. Viaţa 
furtunoasă pe care o trăia de câteva zile nu-l lăsase să se 
odihnească nicio clipă, nici ziua, nici noaptea. Dar de 
aceea era gata să pornească la drum. Ţarul îl însărcinase 
să-l conducă pe Vulturul Morţii până la graniţă și prinţul 
Dimitri Trubetzkoi nu cunoștea oboseala când era vorba să 
îndeplinească vreo poruncă a stăpânului său. 

El se retrăsese spre a face toate pregătirile pentru 
îndelungata călătorie. 

Cei doi tovarăși rămaseră singuri. 

— Când mi-aduc aminte de cuibul nostru din Rudin, zise 
Dan Dragomir, unde am fost cu toţii împreună... și astăzi 
câţi și cum am rămas... 

Stanislau Rimsky nu răspunse. 

— Cine ar fi crezut atunci, când am nimicit închisoarea 
din Dubro și am doborât un vrăjmaș de cincizeci de ori mai 
tare decât noi, că vom ajunge aici? 

Vulturul Morţii stătea cu capul aplecat peste piept și nu 
spunea niciun cuvânt, ca și când nici n-ar fi auzit vorbele 
tovarășului său. 

— Ehei, căpitane, oftă Dan Dragomir, dacă am putea noi 
să reînviem aceste frumoase zile de aventură!... Eu cred că 
niciodată nu mă voi putea obișnui cu viaţa liniștită, cu viaţa 
de casă... Mie îmi trebuie împărăţia pădurii, îmi trebuie 
cântecul frunzelor de copaci, îmi trebuie furtuna fără de 
care nu pot înțelege viaţa. 

Rimsky nu răspunse nici de data aceasta. El stătea tot 
trist și tăcut, căzut pe gânduri, fără a auzi cuvintele 
tovarășului său de suferinţă, 

— Căpitane, ce este cu tine? întrebă Dan Dragomir, 
sărind la el. 

Vulturul Morţii tăcu. 


107 


Dan Dragomir nu observă decât atunci că ochii 
căpitanului erau plini de lacrimi. 

— Căpitane, de ce plângi? 

— Scumpul meu prieten! zise el și-l îmbrăţișă pe Dan. 

— Dar ce ai căpitane? 

— Nimic! 

— Nu este adevărat! De ce n-ai încredere în mine? 

— Ah... e prea greu... 

— Cum ai spus?... la spune-mi despre ce este vorba 
poate că te pot ajuta! 

— Nu poţi tu să mă ajuţi! 

— Totuși, spune-mi, ce te doare? 

— Mioara Comăneanu! mărturisi Stanislau Rimsky în 
cele din urmă. 

— Mioara?! 

— Da! N-o pot uita! 

— Bine, dar... 

— Da... Credeam că am uitat-o! 

— Şi? 

— Dar nu... leri seară când am văzut-o nu mi-am dat 
seama încă... După aceea însă... 

— Ce s-a întâmplat? 

— Flacăra vechii iubiri se aprinse din nou în sufletul 
meu... Ea veni furioasă, ca un vârtej și mă cuprinse pe 
mine, un biet fir de nisip pentru a mă duce, pentru a mă 
târî cu sine. 

— Căpitane! 

— Şi de-atunci puterea acestei iubiri pune stăpânire pe 
mine, tot mai mult... Și cu cât se apropie clipa plecării, cu 
atât mai mult mă copleșește... 

— Poate că o vei uita, după ce vom pleca de aici... 

— Nu... nu... De-abia acum îmi dau seama că dragostea 
aceasta a fost totul pentru mine... Căci trebuie să știi Dane 
că cea dintâi dragostea este aceea care lasă urme de 
neșters în sufletul omului... Mioara Comăneanu a fost 
prima mea dragoste și în zadar mi-am spus eu că am uitat- 


108 


o, iată că acum reiese că tot o mai iubesc... Da, o iubesc 
mai mult decât orișicând și în inimă cu această dragoste 
nețărmurită, stau nehotărât, nu știu ce să fac? 

— Te gândești la prinţul Trubetzkoi? 

— Ai ghicit! În ultimul timp prinţul Trubetzkoi a făcut 
pentru noi mai mult decât ar fi făcut un frate. Numai lui îi 
putem mulţumi că astăzi mai suntem în viaţă, așa că, nu ne 
putem arăta nerecunoscători... Și cu atât mai puţin cu cât 
Mioara îl iubește foarte mult. 

— Şi ce crezi tu, Mioara este fericită? 

— Da! răspunse Vulturul Morţii fără șovăire, dar 
îndurerat. Când am revăzut-o, asta mi-au spus vorbele ei, 
dar tot asta se putea citi și în ochii ei, în mișcările ei, în 
întreaga ei purtare. 

— Dacă astfel stau lucrurile, zise Dan Dragomir, atunci 
într-adevăr că n-avem dreptul să tulburăm această liniște. 
Dorinţa ta este ca Mioara să fie fericită. 

— Da. 

— Atunci... trebuie să renunti la ea! 

Stanislau Rimsky își dădu seama că Dan Dragomir avea 
dreptate. 

— Așa este, Dane! 

— Fii tare, căpitane! 

— Voi încerca! 

— Cu timpul se vor schimba multe. 

— Voi încerca să-mi înmormântez inima, să-mi înăbuș 
simțămintele... Să dea Domnul să reușesc, căci dacă eu 
sunt un copil al nenorocului, măcar ea să fie fericită. 

Pe coridor se auzi zgomot de pași. 

În pragul ușii se ivi prinţul Dimitri Trubetzkoi, gata de 
drum. 

— Se apropie plecarea poștalionului! zise el. 

Stanislau Rimsky răspunse obosit: 

— Sunt la ordinele d-tale, prinţe! 

— Sunteţi gata? 

— Gata! 

— Atunci putem pleca! 

— Să mergem, Dane! 

Toţi trei porniră. 

Palatul  Trubetzkoi era  cufundat în întuneric. 
Coridoarele, grădina, erau tăcute; o singură fereastră mai 
era luminată în tot palatul. 

Stanislau Rimsky își aruncă privirea în spre această 
fereastră și i se păru că vede umbra Mioarei trecând prin 
dreptul ferestrei. 

După aceea merseră mai departe și după cel dintâi colț 
de stradă palatul Trubetzkoi nu se mai zări... 

Mai aveau puţin până la staţia poștei. 

Cei trei bărbaţi înaintau tăcuţi, fiecare cufundat în 
gândurile lui. 

Deodată se auzi glasul prințului Trubetzkoi, care zise: 

— Am ajuns! 

În lumina slabă a zorilor se zăriră liniile unei mari 
diligențe. Oameni se învârteau în jurul poștalionului, 
vizitiul aduse caii și-i înhămă, apoi răsună cel dintâi sunet 
de bucium, care chema pe călători să se grăbească pentru 
a nu pierde poștalionul. 

Stanislau Rimsky se adresă atunci lui Dimitri cu 
următoarele cuvinte: 

— Prinţe, oricât mi-ar fi de plăcută tovărășia d-tale, 
totuși, n-aș vrea să te ostenești mai mult din pricina 
noastră. Îţi făgăduim în chip solemn că vom părăsi Rusia. 

Dimitri Trubetzkoi, zâmbi: 

— Nu că n-aș avea încredere în d-ta, dar i-am făgăduit 
țarului că vă voi însoţi până la graniţă și te rog nu-mi cere 
ca eu, ofițerul, să-mi calc cuvântul dat stăpânului meu. 

— Ai dreptate, prinţe... Însă eu am vrut să te cruţ de 
zbuciumul unei călătorii atât de lungi. 

Buciumul poștei răsună pentru a doua oară. 

— Aș fi de părere să ne urcăm în poștalion, pentru a ne 
alege locuri mai bune, zise prinţul Trubetzkoi și cei trei 

bărbaţi ocupară locurile cele mai bune ale poștalionului 
care, în curând, se umplu cu încă șapte călători. 

Apoi, când cel dintâi orologiu de biserică din Petrograd 
sună ceasurile șase, buciumul sună și pentru a treia oară și 
diligenta porni încet la drum. 

Prin oraș poștalionul înaintă încet, dar când ajunse pe 
șosea, vizitiul dădu bice cailor și diligența porni iute pe 
drumul luminat din ce în ce mai mult de soarele care 
începuse să se ivească în zare. 

Dan Dragomir și cu Stanislau Rimsky aveau același 
gând. 

Ei își amintiseră de drumul făcut pentru a veni la 
Petrograd. Şi atunci stăteau așa, unul lângă altul și nicio 
nădejde n-aveau în suflet. Ei se gândeau la moartea 
neîndoielnică ce-i aștepta la Petrograd și iată că... drumul 
ducea și înapoi. 

Acum însă, rămăseseră numai doi... 

Erau foarte obosiţi. E 

Prinţul Trubetzkoi adormi cel dintâi. Încetul cu încetul 
somnul îi dobori și pe cei doi voinici și în curând cei trei 
bărbaţi dormeau duși, legănaţi de mișcarea necontenită a 
diligenţei ce-i ducea spre graniţă. 

CAPITOLUL 80 
Spre o nouă patrie 


Poștalionul înainta monoton pe drumu-i obișnuit. Vizitiul 
moțţăia liniștit pe capră, nu trebuia să se teamă, deoarece 
caii cunoșteau drumul îndeajuns și nu aveau nevoie să mai 
fie supravegheați. 

Când soarele se ivi în toată splendoarea lui la orizont 
poștalionul era departe de Petrograd. El trecuse prin sate, 
câmpii și păduri, îndreptându-se spre alte sate, alte câmpii, 
alte păduri. 

Dar cu cât înaintau cu atât își dădeau seama mai bine 
Vulturul Morţii și cu Dan Dragomir ce însemnează să te 
desparţi de meleagurile cu care te-ai obișnuit. 

Și până acum umblaseră numai pe pământ rusesc; dar 
cum le va mai sângera inima când vor trebui să lase în 
urma lor ţinuturile dragi ale Poloniei... 

Cea dintâi zi de drum trecu și cei trei bărbaţi de-abia 
schimbaseră câteva vorbe unul cu altul. 

Când ajunseră la staţia unde trebuiau să fie schimbaţi 
caii, de-abia se atinseră de mâncare și aproape că le păru 
bine când se dădu semnalul de plecare, deoarece acum 
puteau să stea iarăși tăcuţi, cu privirea pierdută pe decorul 
firii ce se perinda prin faţa ferestrelor diligenţei. 

Călătorii diligenţei încercară să intre în vorbă cu ei, dar 
toate încercările lor se izbiră de mutismul încăpățânat al 
Vulturului Morţii și al voinicului român. Dimitri Trubetzkoi 
n-avea nici el prea mult chef de vorbă. 

Dimitri se supuse poruncii ţarului, fiindcă era un ostaș 
credincios și conștient de îndatoririle sale, dar mult mai 
bine ar fi vrut să fie acasă, lângă soţia sa, de care se 
despărțise cu atâta greutate. Acum o iubea și mai mult pe 
Mioara, așa că, despărțirea fusese și mai dureroasă. Inima 
i se strângea, când se gândea cât de lung este drumul pe 
care-l are înaintea sa și cât de lung mai era și acela, de la 
înapoiere. 

Stanislau Rimsky se obișnui atât de mult cu călătoria 
încât nici nu mai tinu socoteală de zilele pe care le 
petrecuse în diligenţă. Zilele treceau una după alta, toate 
la fel de triste, la fel de posomorâte. Deodată însă, Dan 
Dragomir își ridică mâna și îndreptând-o în spre fereastră, 
zise: 

— Privește căpitane! 

Stanislau Rimsky urmă cu privirea direcţia arătată de 
prietenul său și exclamă: 

— Dubro! î 

— Da... Dubro... Iti mai aduci aminte de suferinţele 
noastre? 

— Da...da... zise Vulturul Mortii gânditor. 

— Mult ne-am mai învârtit prin ţinutul acesta!... Dubro! 


Poștalionul intră în oraș și opri în faţa poștei. 

— Coborâţi! zise prinţul Dimitri Trubetzkoi. 

— Cu schimbul cailor se pierde aproape un ceas. 

Dar Stanislau Rimsky și cu Dan Dragomir nu se mișcară. 

— De ce nu coborâţi? 

— Nu coborâm, răspunse Vulturul Morţii, fiindcă în 
Dubro ne cunoaște multă lume și n-ar fi plăcut nici pentru 
d-ta dacă am fi recunoscuţi! 

Peste un ceas diligenţa porni din nou la drum și se 
însera când ajunseră pe șoseaua Rudinului. Poștalionul 
trecu pe lângă mândrul castel al Rudinului în care pe 
vremuri locuise prințesa Fedora Feodorovna și voinicii 

zăriră tumul vechii cetăţui care le oferise adăpost și în care 
fuseseră fericiţi, timp atât de îndelungat 

— Cuibul Vulturilor! zise Dan Dragomir, cu ochii înecaţi 
în lacrimi. 

— Cuibul Vulturilor! repetă și Vulturul Morţii. 

— Cine știe, urmă Dan Dragomir, poate că totul se 
găsește încă întocmai ca în clipa când am pornit la 
cununie... 

— La cununia, care s-a sfârșit printr-o baie de sânge... 

— Totul trebuie să fie așa după cum le-am lăsat noi... 
Paharele... cana cu vin... scaunele... masa... Nimeni nu le-a 
putut atinge... Toate ne așteaptă pe noi... 

— În zadar ne așteaptă! 

Poștalionul merse mai departe, încet. 

Voinicii cunoșteau fiecare copac, fiecare fir de iarbă în 
ţinutul acesta. De câte ori nu umblaseră ei pe aici!... În 
fiecare zi, în fiecare ceas, ani de zile!... Mii de amintiri îi 
lega de ţinutul acesta, amintiri bune și rele care toate 
reînviară acum în sufletele celor doi urgisiţi ai soartei. 

Amintirile acestea le pricinuiră noi dureri, iar când 
diligenţa trecu de meleagurile cunoscute, inimile li se 
strânseră și se uitară unul la altul cu ochii înlăcrimaţi. 

Ce-i așteaptă oare? 

Nu știau și nici nu se sinchiseau prea mult. Dimitri îi 
întrebase în mai multe rânduri unde doresc să-și urmeze 
viaţa, însă Stanislau Rimsky se feri întotdeauna să dea 
vreun răspuns hotărâtor. 

— N-are nicio însemnătate, unde ne vom așeza, zicea el. 
Pe Rusia n-o mai interesează persoanele noastre! 

— Pe Rusia, nu, răspunse prinţul Trubetzkoi, pe mine 
însă, da. 

— Oricât de bine ne-ar cădea grija pe care ne-o porți, 
totuși, prinţe, te rog uită-ne! Nu face să-ţi mai frămânțţi 
creierul din pricina noastră! 

Mai trecu o zi... 

Apoi alta... și altele... 

În curând se ivi înaintea lor apa sclipitoare ia Vistulei și 
într-o bună zi, poștalionul intră în Varșovia. 

Varșovia! 

Inima voinicilor se strânse din nou. De-acolo începuse 
totul. 

Ei petrecură în Varșovia o noapte. Traseră la un han 
uitat de lume, în cea mai mare taină, pentru a nu fi văzuţi 
de nimeni. În noaptea aceasta însă nici Stanislau Rimsky și 
nici Dan Dragomir nu închiseră ochii. Zilele fericite, de 
demult, le reveniseră în minte... 

Își reamintiră de vremurile pe când se plimbau mândri 
pe străzile Varșoviei și Rimsky revăzu înaintea ochilor săi 
clipa în care o cunoscuse pe Mioara Comăneanu. 

lar dimineaţa, când poștalionul plecă mai departe, 
voinicii trecură pe lângă toate locurile de care îi lega câte 
o amintire. Palatul guvernatorului apoi casa în care locuise 
Mioara Comăneanu. 

Stanislau Rimsky nu se putu stăpâni ca arătând cu mâna 
pe fereastră să nu zică: 

— Uite, prinţe, aici a locuit... ea! 

— Mioara? 

Stanislau Rimsky dădu mut din cap. 

Amândoi se uitau cu priviri duioase la căsuţa în care 
trăise iubita comună a inimilor lor. 

După aceea apăru și închisoarea Varșoviei, de care era 
legată una din aventurile cele mai măreţe ale Vulturului 
Morţii. În închisoarea aceasta o salvase el pe Mioara de la 
o moarte groaznică împreună cu tovarășii săi. Acolo 
avusese loc cea dintâi ciocnire între el și contele 
Gorciacov. 

Și de îndată ce-și aduse aminte de contele Gorciacov, 
mânia și amărăciunea îi puse stăpânire pe suflet. Și era 
amărât Stanislau Rimsky, deoarece trebuia să-și ia rămas 
bun pentru vecie de la pământul acesta pe care contele 
Gorciacov, nimicitorul vieţii sale, va continua să trăiască, 
fără ca răzbunarea lui să-l fi ajuns. 

Și Doamne, cum ar mai fi vrut să se răzbune pe Călăul 
Varșoviei, pe Vampirul Poloniei, care-i pricinuise atâta 
suferinţă, atâtea nenorociri! 

Soarta rânduise însă lucrurile astfel ca el să fie silit să 
renunţe la această răzbunare. Renunţarea lui însă nu era 
sinceră. Din fundul inimii sale sângerânde o voce tainică îi 
șoptea că ceasul răzbunării tot va veni odată și odată... 

El nu voia să lase pe seama destinului aceasta 
răzbunare, deoarece în decursul vieţii sale zbuciumate 
avusese prilejul să se încredinţeze că adeseori soarta avea 
toane foarte ciudate. Vulturul Morţii avea mult mai multă 
încredere în mâna sa decât în soartă. Şi Lew Vlasovici, 
Severin, Fedora Feodorovna, cei căzuţi în pădurea 
Rudinului, contele Riminsky, împins la trădare de mârșăvia 
lui Gorciacov, toţi aceștia cereau răzbunare. 

Poștalionul înainta mereu lăsând acum în urma sa și 
ținuturile Poloniei și apropiindu-se tot mai mult de graniţă. 

Sosi și ultima noapte petrecută în Polonia iar a doua zi 
de dimineaţă... când porniră din nou la drum se și iviră în 
zare culmile Carpaţilor. 

Dan Dragomir arăta în spre piscurile acoperite de nori și 
zise: 

— Dincolo de vârfurile acestea, în spre Soare Răsare e 
sărmana mea ţară!... [ara Românească!... Căpitane, ce ar 
fi dacă ne-am așeza acolo? 

Stanislau Rimsky strânse cu căldură mâna tovarășului 
său: 

— Acolo ne așezăm, Dane! 

Ajunseră la staţia de la graniţă. 

Un mic oficiu poștal, la poalele Carpaţilor. Dincolo se 
întindea Bucovina, căzută de curând sub stăpânire 
austriacă... 

Acum nu mai erau decât trei în poștalion. Coborâră și își 
urmară drumul pe jos, înaintând printr-o trecătoare 
îngustă. 

Trecătoarea aceasta ducea în Bucovina. 


116 


Dan Dragomir și cu Stanislau Rimsky se opriră și se 
întoarseră în spre prințul Trubetzkoi. 

— Mi se pare, zise Vulturul Morţii, că de aici drumurile 
noastre se despart! 

— Așa este! răspunse Dimitri Trubetzkoi. Și acum, în 
clipa despărțirii, vă doresc tot binele și cât de mult noroc... 
Când Majestatea Sa Ţarul l-a grațiat pe Stanislau Rimsky, 
a spus că-i va da și putinţa de a-și începe o viaţă nouă, în 
țară străină... 

Zicând acestea, prințul Trubetzkoi scoase din buzunar 
un portofel plin cu bancnote. 

— Te rog să iei aceasta. Veţi găsi în portofel bani 
îndeajuns pentru a putea începe viaţa liniștită și fără griji 
pe care v-o dorește și ţarul. 

Stanislau Rimsky nu prea voia să primească banii, dar 
Dimitri îi dădu cu sila. 

După aceea prințul Trubetzkoi strânse mâna celor doi 
surghiuniți. 

— Dumnezeu să te aibă în paza lui. Vă doresc înc-odată 
să aveţi parte de mult noroc. Și te rog, Stanislau Rimsky, 
să nu uiţi niciodată și în nici un fel de împrejurare că 
pentru d-ta nu mai există întoarcere în Rusia 

Vulturul Morţii strânse cu căldură mâna tânărului prinţ. 

— Dumnezeu să te binecuvânteze, prinţe, pentru ceea ce 
ai făcut pentru noi. Acum, când îmi iau rămas bun de la d- 
ta, te rog transmite-i Mioarei salutul meu cel mai călduros. 

Dan Dragomir își luă și el rămas bun de la tânărul maior, 
apoi cei doi drumeţi se îndreptară înspre trecătoarea 
Carpaţilor. Multă vreme prințul Dimitri Trubetzkoi rămase 
nemișcat, ca o statuie, cu privirea îndreptată în spre cei 
doi voinici pe care îi însoţise până acolo. Numai după ce 
aceștia dispărură printre munţi, numai atunci se hotărâse 
să pornească din loc și el, spre a se înapoia la micul oficiu 
poștal de unde urma să se întoarcă acasă. 

Inima i se umplu de amărăciune când se gândi cât de 
lung era drumul până înapoi la Petrograd. El îi făgădui 

vizitiului un bacșiș într-adevăr princiar dacă mână mai 
iute. Vizitiul nu se lăsă rugat de mai multe ori și biciul lui 
cădea necontenit pe spinarea bietelor animale... care 
alergau din răsputeri. Dimitri însă tot nu era mulțumit. 

I se părea că un melc merge mai iute decât diligenţa în 
care se găsea el. Ar fi vrut să zboare, să străbată în câteva 
clipe văile, munţii, câmpiile care îl despărţeau de capitala 
Rusiei, spre a ajunge cât mai iute la Mioara lui. 

Și cum să nu se grăbească bietul om când se gândea la 
răsplata ce-l aștepta acasă! Era mulţumit că îndeplinise 
întocmai porunca ţarului, era mulţumit că scăpase Rusia 
pentru totdeauna de Vulturul Morţii, dar cea mai mare 
mulțumire i-o pricinuia totuși gândul că o câștigase pe 
Mioara și de data aceasta pentru totdeauna. 

I se păru o veșnicie drumul, chiar și numai până la 
Varșovia și doar aceasta era o mică parte din ceea ce mai 
avea de făcut. 

Unde era încă Petrogradul? 

Dimitri Trubetzkoi nu se odihni nicio singură clipă. De 
îndată ce se schimbară caii, el porni mai departe... A doua 
zi băgă de seamă că vizitiul era foarte obosit și de câteva 
ori era gata să cadă de pe capră. La cel dintâi popas fu 
nevoit deci să schimbe nu numai caii ci și vizitiul. 

Vizitiului celui nou îi făgădui același bacșiș ca și celui 
dintâi și caii porniră în goană nebună în spre ţinta 
îndepărtată. 

Ajungând la Dubro, Dimitri făcuse jumătate din drum, 
însă lui i se părea că Petrogradul se găsește încă la 
marginea pământului. 

Gândul lui nu se îndrepta decât în spre palatul său din 
capitală, unde îl aștepta tânăra și frumoasa sa soţie de la 
care urma să primească de-abia acum cel dintâi sărut 
adevărat. 

Acum Dimitri nu se mai îndoia de dragostea Mioarei. 
Purtarea ei față de el, în prezenţa lui Stanislau Rimsky, 
făcea cu neputinţă orice îndoială în privinţa aceasta. 

Așa că nu era de mirat dacă lui i se păreau melci chiar și 
caii cei mai iuți și mai focoși. 

Drumul acesta, care ţinea acum de câteva săptămâni, l- 
ar fi slăbit chiar și pe omul cel mai tare. Constituţia voinică 
a lui Dimitri însă rezistă zbuciumului călătoriei. Nu simţea 
oboseala, cu toate că era mult de când nu mai dormise 
într-un pat așternut, deoarece chiar și nopţile și le 
petrecea prin poștalioane. 

La toate staţiile alegea caii cei mai buni și o diligență 
obișnuită ar fi avut nevoie de un timp de trei ori mai 
îndelungat pentru același drum, dar Dimitri tot nemulțumit 
era. 

Trecură zile după zile, poștalionul lăsă în urma lui sate, 
orașe, munți, păduri, câmpii și cu cât se apropia mai mult 
de Petrograd, cu atât devenea mai nerăbdător. 

Iar când zări în cele din urmă turnurile Petrogradului, îi 
venea să sară din diligenţă și să se ia la întrecere cu caii 
care i se părea lui că nu înaintau îndeajuns de iute. 

Inima îi bătea să-i spargă coșul pieptului. Înaintea 
ochilor săi n-o vedea decât pe Mioara cum își îndreaptă 
braţele în spre el, cum își întinde buzele roșii și rumene, 
spre a fi sărutate, sărutate și iar sărutate. 

Drumul ce-l făcu din clipa când zări turnurile 
Petrogradului și până când se văzu printre casele orașului i 
se păru mai lung, mai nesfârșit decât drumul de la graniţă 
și până în capitală. 

Mereu striga la vizitiu să mâne mai repede și caii 
simțind parcă nerăbdarea călătorului alergau mâncând 
pământul. 

Casele de pe o parte și alta a străzilor începură să-i fie 
cunoscute și peste câteva minute poștalionul trecu peste 
podul Alexandru. 

Coti apoi pe prima stradă, mai făcu câţiva pași și se opri 
în faţa palatului Trubetzkoi. 

Dimitri nici nu aşteptă ca diligenţa să oprească, ci sări 
din trăsură și urcând câte trei-patru trepte deodată o luă în 
sus pe scara principală. 

Aici se întâlni cu un vechi și bătrân servitor al casei 
Trubetzkoi. 

— Bine aţi venit, prea milostive stăpâne! zise servitorul, 
vădit îmbucurat de a-și vedea stăpânul. 

— Ce mai e nou pe aici, Alexe? întrebă Dimitri, în goană. 
Unde este soţia mea? 

Bătrânul servitor se uită încurcat la stăpânul său... 

— Prea milostivă prinţesă... 

Dimitri prinsese această privire încurcată și se opri. 

— Nu cumva s-a întâmplat vreo nenorocire? întrebă el, 
cu strângere de inimă. 

— Nu... nu... 

— Dar atunci de ce ai o purtare atât de ciudată?... Soţia 
mea este în odaia sa? 

— Nu! 

— Dar unde este? întrebă Dimitri, încă tot neliniștit. 

— A plecat! 

— A... ple... cat? 

— Două zile, după ce prea milostivul stăpân a pornit la 
drum. 

Dimitri urlă ca o fiară rănită. 

— Ce ai spus?... Ce s-a întâmplat? 

— Așa după cum v-am spus, prea milostive stăpâne! 

glasul tremurător. 

— Prea milostiva stăpână nu ne-a spus! 

— Sfinte Dumnezeule! urlă Dimitri, cu inima sfâșiată. Şi 
nu mi-a lăsat nicio vorbă? 

— A lăsat o scrisoare. 

— O scrisoare? 

— Da. Este sus, în odaia prea milostivului stăpân. 

Fără a mai spune vreun cuvânt Dimitri se repezi pe scări 
în sus. Alerga ca un om beat, clătinându-se și fiind 
ameninţat în fiecare clipă să se prăbușească. 

Gândurile alergau nebune în creierul lui. 

Ce să se fi întâmplat? 

Ajungând în fata ușii odăii sale o smulse din ţâţâni și 
repezindu-se la masa de scris luă de pe ea un plic pe care 
se vedea scrisul fin al Mioarei Comăneanu: 


„Pentru Dimitri” 

Prinţul Trubetzkoi se prăbuși pe un scaun. 

El învârtea scrisoarea în mâini, se uita la ea, se uita 
mereu, cu ochii înneguraţi de lacrimi și nu îndrăznea s-o 
deschidă. 

Presimţea, știa că scrisoarea aceasta nu-i aducea nicio 
veste bună. Se temea s-o deschidă... Tremura la gândul că 
rândurile ei vor fi prea cumplite pentru a putea fi suportate 
de o inimă omenească. 

Mioara a plecat... 

Două zile după ce părăsise el Petrogradul... Groaznica 
întrebare îi chinuia mintea fără cruţare: 

— De ce? 

El își desfăcu degetele, spre a rupe marginea plicului, 
pentru a primi răspuns la acest chinuitor: „de ce”, dar în 
ultimul moment mâna îi căzu greoaie... Nu îndrăznea să 
rupă plicul. 

Deodată se trezi că lacrimile îi curg pe plic și observă că 
ele ștergeau scrisul fin al Mioarei. 

— Tot trebuie să știu ce s-a întâmplat! își zise el în cele 
din urmă și în clipa următoare scrisoarea îi tremura 
deschisă între degete. 


Dragul meu Dimitri, 


Pana îmi tremură în mână, ochii îmi sunt plini de 
lacrimi, creierul îmi zvâcnește și nu știu cum să încep 
cuvintele cu care trebuie să mă adresez ţie. 

Dragă Dimitri, îmi vine atât de greu să-ți vorbesc de 
data aceasta, nespus de greu, deoarece trebuie să-ți 
îndurerez sufletul. 

Mi se pare însă că durerea aceasta mă rănește pe mine 
mai întâi! Vai, dacă ai putea străbate prin cuvintele 
acestea în inima mea spre a-ţi da seama de ceea ce se 
petrece în sufletul meu, atunci poate că n-ai fi supărat pe 
mine, poate că m-ai înțelege! 

Trebuie să mă opresc din scris... 

Pana ameninţă să-mi cadă din mână și trebuie să bag de 
seamă ca lacrimile să nu șteargă rândurile prin care îţi 
trimit salutul meu... 

Ultimul meu salut... 

Mă trudesc să găsesc cuvinte potrivite, pentru a-ti 
tălmăci hotărârea mea într-un fel care să nu doară, dar e 
așa de greu să găsesc cuvintele acestea! Imi dau bine 
seama că oricât aș căuta să te crut, ceea ce trebuie să-ți 
spun acum va fi pentru tine una din loviturile cele mai 
dureroase pe care le vei fi avut de îndurat în viaţă. 

Iartă-mă, Dimitri, dar eu nu m-am gândit niciodată că 
lucrurile vor lua întorsătura de astăzi. lartă-mă, Dimitri, 
dar voința mea n-a fost aceasta de la început... Slaba-mi, 
firava-mi voință este stăpânită de puteri mult mai mari 
decât să le pot învinge prin simpla mea vrere... 


Rândurile acestea îl năuciră cu totul pe prinţul 
Trubetzkoi pe a cărui frunte nădușeala se adunase 
broboane. Acum își dădea seama de cuprinsul scrisorii și 
știa bine ce va mai urma. Rândurile de până acum erau 
îndeajuns de clare pentru a nu mai îngădui nicio îndoială. 

Dar paharul suferinţei trebuia golit până la fund și de 
aceea citi scrisoarea mai departe: 


Acum, în clipele sincerei mărturisiri, iți jur Dimitri că 
niciodată n-aș fi crezut că se va întâmpla ceea ce urmează 
să se întâmple. Tu ai fost întotdeauna bun cu mine și-mi 
amintesc încă îndeajuns de bine de zilele petrecute încă la 
Tomsk unde mi-a fost dat să cunosc pentru prima oară 
dragostea ta, la care, din nefericire, nu am putut răspunde 
cu același simțământ. Dar în schimb te-am stimat, te-am 
cinstit, te-am socotit drept un bun prieten și întotdeauna 
mă gândeam că va veni o zi, când și inima mea se va 
încălzi pentru tine, când te voi iubi și eu și atunci iţi voi 
răsplăti toate drăgălășeniile, toate duioșiile cu care m-ai 
copleșit tu. 

Și acum, în timpul din urmă, începusem să calc pe 
drumul, pe care-l doreai tu. Eram mulțumită când puteam 
fi împreună, îmi era dor de tine, îmi plăcea să-ți aud vocea 

sonoră și fiori dulci îmi cutremurau trupul, de câte ori îmi 
sărutai mâinile. 

Și atunci Dimitri, mi-am dat seama că nu mă mai 
desparte decât un singur pas de dragoste. Și crede-mă că 
doream din suflet ca și acest pas să fie făcut odată. Atunci 
însă s-a întâmplat neaștepiatul eveniment:  Stanislau 
Rimsky a venit la Petrograd. 

Voi fi sinceră, Dimitri. Eram încredințată că în inima 
mea nici urmă nu mai era din vechea dragoste. Se spune 
că timpul vindecă rănile și eu eram convinsă că acest mare 
magician, timpul, mă făcuse și pe mine să uit iubirea-mi 
cea mare, cea dintâi dragoste. Și dacă ajunsesem la 
această convingere meritul cel mare este numai al tàu. 
Firea ta bună, purtarea ta aleasă, drăgălășenia ta, toate 
acestea mi-au întors inima spre tine. 

Auzind însă de situația în care se găsea Stanislau 
Rimsky și dându-mi seama de soarta ce-l aștepta, mi-am zis 
că este de datoria mea să încerc să-i vin în ajutor. Și 
datoria mea era cu atât mai mare cu cât îmi aduceam bine 
aminte de cele petrecute cu ani în urmă, la Varșovia, când 
Stanislau Rimsky m-a scăpat de la o moarte cumplită, 
primejduindu-și propria sa viață. Numai lui Stanislau 
Rimsky îi puteam mulțumi că am scăpat de răzbunarea 
contelui Gorciacov și el, sărmanul, bietul meu logodnic de 
atunci, cât de scump a trebuit să plătească salvarea mea! 

A fost silit să fugă... să-și lase căminul, să se ascundă 
prin păduri, să doarmă sub cerul liber, să se ascundă de 
sutele și miile de urmăritori care voiau să pună mâna pe el 
și din clipa aceea n-a mai avut odihnă, n-a mai avut un 
minut de mulțumire, n-a mai avut o secundă de siguranță. 

Și toate acestea de ce? 

De aceea fiindcă mă scăpase de la moarte pe mine, 
fiindcă nu îngăduise ca o fată nevinovată să fie dusă la 
spânzurătoare. 

Gândește-te bine la toate acestea, Dimitri și spune 
sincer dacă nu era de datoria mea să mă rog tie pentru 
salvarea lui Stanislau Rimsky.... 

Tu te-ai purtat și de data aceasta așa cum trebuia să se 
poarte un adevărat bărbat. N-ai dat însemnătate 
împrejurării că bărbatul pe care-l scăpai fusese cea dintâi 

dragoste a mea, nu te-ai gândit prea mult că pe omul 
acesta îl iubisem pe vremuri mai mult decât orice pe lume, 
ci l-ai scăpat numai fiindcă te rugasem eu, l-ai scăpat 
fiindcă știai că prin aceasta îmi vei pricinui o bucurie. 

După aceea a urmat noaptea de neuitat când m-ai pus 
față în faţă cu Stanislau Rimsky. Acum iți pot mărturisi că 
mă temeam grozav de întâlnirea aceasta, mă temeam de 
clipa când îl voi revedea pe acela pe care-l iubisem și care 
mă iubise atâta. Îţi închipui deci ce mirată am rămas când 
am văzut că această întâlnire nu-mi pricinuise nicio 
zguduire sufletească mai însemnată. 

Tot mai eram încredințată că flacăra vechii iubiri nu se 
va mai putea reaprinde. Dar de îndată ce ați pornit la drum 
am fost cuprinsă de groaznice chinuri sufletești. Mereu îl 
vedeam în fața mea pe Stanislau Rimsky, pe vechiul, 
chinuitul meu Stanislau, care îndurase atâtea în decursul 
anilor. Mi-am adus aminte de fuga lui pe Vistula, de viața 
cumplită pe care a dus-o prin ascunzătorile înghețate ale 
pădurilor acoperite de zăpadă, suferințele lui din temnița 
Dubroului, dispariția-i misterioasă de pe Insula Strigoilor, 
prinderea lui de către contele Gorciacov și toate înjosirile 
la care a fost supus, până la întemnițarea sa la 
Petropavlovsk... 

Si toate acestea... pentru mine! 

Vai, Dimitri, dacă ai sti cât am suferit eu sub apăsarea 
acestor amintiri! 

Dar poate că aș fi trecut peste aceste gânduri 
chinuitoare dacă vechea dragoste nu reiînvia în inima mea. 
Ea se ivi din nou, îndată după plecarea voastră, crescu 
clipă cu clipă, până când ajunse un puhoi, care avea să ia 
cu sine tot ce întâlnea în cale... 

Chiar și pe tine, dragul meu Dimitri. 

Nu mai simțeam decât dragostea ce-mi mistuia sufletul 
pentru el cu cea mai sălbatică dintre patimi... Nu mai 
simțeam decât că niciodată nu voi putea fi a altuia, decât a 
lui... 

Câtă durere mi-a pricinuit gândul acesta ar fi în zadar să 
încerc să-ți descriu, deoarece cuvintele omenești sunt prea 
sărace pentru a putea tălmăci toată nemărginirea ei. 

Dimitri, când îţi scriu aceste rânduri, mi se pare că te 
văd înaintea mea. Imi dau seama de amărăciunea ce-ţi va fi 
cuprins sufletul când în loc să mă găsești pe mine, vei fi 
dat peste această scrisoare la înapoierea ta. 

Știu însă și că inima ta bună nu te va lăsa să fi supărat 
pe mine și vei înțelege situația în care mă găsesc. Crede- 
mă, dragul meu, că am făcut tot ce mi-a stat în putință 
pentru a-mi stăpâni patima ce m-a cuprins, dar voința mea 
este mult prea slabă spre a se putea împotrivi talazurilor 
iubirii renăscute. 

În asemenea împrejurări am înțeles că nu-mi rămâne 
altceva de făcut decât să-mi iau rămas bun de la palatul 
Trubetzkoi, de la Petrograd... de la tine! Inima îmi 
sângerează, dar a trebuit s-o fac, fiindcă n-aveam de ales. 
N-as fi putut să mă prefac, n-as fi putut să-ți mint ţie că te 
iubesc, când în adevăr iubesc pe altcineva. 

In zadar m-am trudit să găsesc o portiță de scăpare, n- 
am izbutit. Mă simțeam pierdută în furtuna sufletească ce 
mă cuprinsese și care amenința să mă nimicească cu 
desăvârșire. 

Crede-mă, Dimitri că eu n-am vrut aceasta! Se întâmplă 
uneori, ca omul să fie cuprins de dorinţe nebune și atunci 
nu mai există scăpare... În aceeași situație sunt și eu... 
Trebuie să plec, ceva mă atrage cu o putere căreia nu mă 
pot împotrivi... Pe semne că așa a trebuit să fie, așa a fost 
scris în cartea destinului meu. 

Trebuie să-mi iau rămas bun de la bună starea, de la 
viața fără griji, de la bogăția, pe care mi le aducea 
dragostea ta... 

Rămâi cu bine, Dimitri! Lacrimile-mi curg șiroaie din 
ochi, inima-mi suspină... Rămâi cu bine... 

Mă duc spre necunoscut! _ 

Unde? Nici eu singură nu știu... Imi dau seama însă că 
trebuie să plec! 

Doamne, ce bine ar fi fost să te pot aștepta aici, în casa 
ta... Ce bine ar fi fost să-mi fie îngăduită fericirea și miel... 
Dar nu se poate, soarta mi-a hărăzit alt destin! 

Nu mai avem de ales, dragă Dimitri, trebuie să ne 
resemnăm! Eu mă uit fără teamă în faţa celor ce vor urma 
de acum înainte. Sunt hotărâtă să înfrunt orice încercare 

iar dacă-mi va fi scris să trec prin suferințe și mai mari 
decât acelea de care am avut parte din belșug și până 
acum, nu mă voi răzvrăti, ci le voi indura cu resemnare, 
deoarece eu singură mi le voi fi căutat luându-mi rămas 
bun de la palatul Trubetzkoi, de la tine... 

Acum, când mă apropii de sfârșitul lungii mele scrisori - 
nu te supăra că ti-am scris atâta, dar e atât de greu să-ți iei 
rămas bun! - nu mă gândesc la tine, dragul meu Dimitri, 
decât cu simțămintele cele mai curate și te încredințez că 
nu voi uita niciodată bunătatea de care mi-ai dat dovadă și 
dragostea pe care mi-ai purtat-o. 

Iar acum, când peste câteva ceasuri palatul acesta va fi 
gol, inima mi se strânge și te implor din depărtare, Dimitri: 
Iartă-mă și uită-mă pentru totdeauna! 

Nu fi supărat că, nu m-am arătat vrednică de bunătatea 
și dragostea cu care m-ai copleșit și crede-mă că 
despărțirea aceasta este cât se poate de dureroasă și 
pentru mine, dar sinceritatea, simțământul meu de cinste, 
îmi cer să fac pasul acesta. 

Rămâi cu bine, Dimitri! Te implor înc-odată să nu fi 
supărat pe mine și înc-odată te rog s-o uiţi pentru vecie pe 
nefericita ta 


MIOARA 


Scrisoarea căzu din mâinile prinţului Trubetzkoi. El se 
uita ţintă înaintea sa cu ochii împăinjeniţi de lacrimi, cu 
sufletul sfâșiat de durere. 

Nici nu-i venea să creadă că toate acestea erau 
adevărate. I se părea cu neputinţă ca buna, nobila sa 
Mioara să-l părăsească în felul acesta. _ 

Amărăciunea amenința să-i înăbușe inima. Își aduse 
aminte de goana nebună în care se înapoiase la Petrograd. 
Nu se odihnise nici măcar un ceas, călătorise necontenit, 
fără popasuri, numai spre a ajunge cât mai iute acasă. 

Pentru ce? 

Pentru ca să găsească acasă groaznică, sfâșietoarea 
dezamăgire. 

Pentru asta se grăbise el atâta? Pentru a afla dureroasa 
știre avea timp oricând! 

Sau poate că era mai bine că trecuse peste ea? Vru să se 
ridice de pe scaun, dar nu putu. 

Trupul i se părea de plumb... Deodată îl cuprinse un 
hohot de plâns. Înaintea ochilor săi totul se întunecă, 
puterea de voinţă îl părăsi și nu se mai putu stăpâni. 

Nădușeala i se adună pe frunte, trupul îi fu cuprins de 
un tremurat nervos, lucrurile din odaie începură să se 
învârtească în jurul său, capul îi căzu pe speteaza 
scaunului și își pierdu cunoștința. 

Așa îl găsiră servitorii. 

Ei îl luară și-l așezară în pat. 

Tânărul prinţ Trubetzkoi zăcu săptămâni de zile fără să- 
și revină în fire, zbătându-se între viaţă și moarte. 

Zguduirea nervoasă fusese atât de puternică, încât cei 
mai vestiți doctori ai Petrogradului stăteau neputincioşi 
lângă patul lui. 

Dimitri nu recunoștea pe nimeni și avea fel de fel de 
viziuni. 

Și în aiurările acestea Mioara era amestecată 
întotdeauna. De cele mai multe ori Mioara se uita la el 
râzând, iar după aceea se ivea și Stanislau Rimsky, care-și 
lipea buzele pe gura ei și-i spunea parcă cu un zâmbet 
triumfător: 

— Vezi, tot a mea este! 

În asemenea ocazii prinţul Dimitri Trubetzkoi începea să 
se zvârcolească ca un șarpe în pat și striga, sfâșietor: 

— Nu... nu... este a mea... A mea vei rămâne... 

Strigătele lui deznădăjduite răsunau lugubre prin odăile 
palatului Trubetzkoi. Prietenii lui veneau în fiecare zi și în 
fiecare noapte îngrijorarea lor creștea văzând că starea 
bolnavului nu se îmbunătățește de loc. 

Într-o zi, veni chiar și ţarul dar Dimitri nu-l recunoscu. 

Domnitorul rămase adânc mișcat de starea 
deznădăjduită a celui mai bun prieten al său și se interesa 

în fiecare zi la doctori dacă bolnavului îi merge mai bine. 
Doctorii însă nu-i dădeau vești prea îmbucurătoare. 

— Starea prinţului e grea, e foarte grea, spunea chiar 
doctorul palatului imperial, pe care ţarul îl trimisese la 
căpătâiul lui Dimitri. Totul atârnă, dacă constituţia 
prințului este îndeajuns de tare pentru a suporta cumplitul 
zbucium sufletesc prin care a trecut. 

Și tânărul prinţ Trubetzkoi zăcu săptămâni și luni 
întregi. Dar constituţia lui de fier îl ajută să învingă boala 
și într-un târziu starea lui începu să se îmbunătățească, 
până când, într-o bună zi, se înzdrăveni într-atât încât putu 
părăsi chiar și patul. 

Însă Dimitri Trubetzkoi nu mai era ceea ce fusese. 
Îmbătrânise, în părul lui negru se iviseră multe fire albe, 
fața i se zbârcise, expresia figurii îi devenise mult mai 
serioasă și privirea lui vioaie altădată, era acum obosită, 
tulbure... Ea purta pecetea amărăciunii sufletești. 

Încetul cu încetul se înzdrăveni pe deplin, dar glasul i se 
auzea foarte rar. Gândul lui era și acum preocupat numai 
de Mioara și în nopţile fără somn și în zilele însorite când 
stătea în grădină, altceva nu vedea înaintea ochilor săi 
decât chipul aceleia care fusese cea dintâi și singura lui 
iubire. 

În timpul convalescenţei ţarul îl vizită din nou. 

Dimitri Trubetzkoi ședea într-un fotoliu, în grădină, când 
deodată ţarul se ivi pe aleea presărată cu nisip. 

De multă vreme acum era pentru cea dintâia oară că 
chipul prințului Trubetzkoi se însenină. 

El îl recunoscu îndată și zâmbi fericit în spre augustul 
său prieten. 

Domnitorul se așeză lângă el, îi strânse mâna cu căldură 
și-l întrebă plin de duioșie: 

— Te simţi mai bine, Dimitri? 

Prințul Trubetzkoi dădu mut din cap. 

Țarul îl îmbărbătă: 

— Sus fruntea, Dimitri! Nu trebuie să deznădăjduiești! 
Ești tânăr încă și la vârsta ta nu există lovitură căreia să nu 
i te poţi împotrivi. 

— Afară de aceasta una care a căzut asupra mea acum! 

O tristeţe fără margini se putea citi în vorbele lui. 

— Ce tot spui, Dimitri, continuă ţarul să-l încurajeze. Nu- 
ţi este îngăduit să te dai bătut cu atâta ușurință! De altfel, 
arăţi foarte bine și în curând nici urmă nu se va mai vedea 
că ai fost bolnav. 

— Că am fost bolnav, poate că nu se va mai vedea, 
răspunse prinţul Trubetzkoi, în șoaptă. Inima mea însă va 
purta veșnic urmele cumplitei dezamăgiri ce mi-a fost dat 
să trăiesc acum. 

— Fii bărbat, Dimitri! 

— N-o pot uita, Majestate! 

— Îţi dau un sfat, dragă Dimitri. Pleacă într-o călătorie 
cât mai îndelungată. Lumea nouă care te va împrejmui îţi 
va vindeca rana și te vei înapoia ca și renăscut. 

Dimitri zâmbi îndurerat și răspunse: 

— În zadar aș căuta să mă încredinţez că rana se va 
vindeca... Îmi dau seama că nu se va întâmpla... Va 
sângera întotdeauna. 

Dar ţarul nu se lăsă. 

Cu o duioșie de părinte, el îl îmbărbătă pe Dimitri, care 
era plictisit de viaţă și de tot ce-l înconjura și era hotărât 
să nu se lase până când nu-i va reda dorul de viaţă. 

— Ascultă-mă, Dimitri! Eu nu vorbesc decât în propriul 
tău interes, numai pentru binele tău. 

— Știu... știu aceasta, Majestate! 

— Dacă știi, atunci de ce nu vrei să primești sfatul meu? 


— Nu mai pot avea nicio încredere în mine... Speranţa s- 
a irosit din inima mea. 

— Nu-ţi este îngăduit să vorbești în chipul acesta! 

— Lumea mi se pare goală, pustie! 

— Dimitri! 

— Viaţa mea nu mai are niciun rost. 

— Cum poţi vorbi astfel? 

— E în zadar, Majestate, asta așa este și nu se poate 
schimba. 

— Vorbe nesăbuite! Eu îmi dau seama care este pricina 
tristeţii tale... În palatul acesta toate îţi amintesc numai de 
ea. 

Dimitri tresări. Cuvintele ţarului îi atinseră coarda 
simţitoare și încet, ca și când și-ar fi vorbit sieși, zise: 

— Da... da... aici toate îmi amintesc de ea și e atât de 
bine să-ți amintești de ea... Ea a umblat prin grădina 
aceasta, a trecut pe aleea de colo... Plopii aceștia i-au zărit 
adeseori minunatul trup și adeseori fotoliul acesta de 
grădină i-a cuprins mijlocul... 

— Dimitri, zise ţarul, nu te mai frământa din nou... 

Dar prințul Trubetzkoi, ca și când nici n-ar fi auzit 
observaţia țarului, urmă: 

— Acolo sunt trandafirii aceia în mijlocul cărora îi plăcea 
mult să stea... Sus, prin palat, oriunde mă uit nu-mi 
amintesc decât de ea... Adeseori îi văd făptura alunecând 
prin încăperi și atunci strig: Mioaro!... Pe urmă îmi dau 
seama că totul n-a fost decât o nălucire, căci ea este 
departe, cine știe unde... 

Lacrimile îi năpădiră ochii și i se prelinseră pe faţă. 

— Vezi, vezi, Dimitri, zise ţarul, aici e toată buba și cele 
dintâi măsuri pentru a curma răul, trebuiesc luate în 
privinţa aceasta. Și eu vreau ca răul să-i fie curmat. Ai 
înţeles?... Vreau!... Tu mi-ai fost întotdeauna un prieten 
credincios, cel mai credincios, cel mai devotat... Atunci de 
ce mi te-ai împotrivi acum?... Ai înţeles, Dimitri? Îţi 
poruncesc să pleci! Palatul meu de vară de la 
Tsarskojeselo îţi stă la dispoziţie... 

— Nu... 

— Ai dreptate, nu trebuie să te duci acolo, deoarece 
Tsarskojeselo e mult prea aproape de Petrograd... Dar du- 
te în Crimeea... Ai acolo o proprietate foarte frumoasă... 

Minunata priveliște a naturii te va face să uiţi de tristeţe și 
te vei înapoia oţelit, plin de dor de viaţă... 

Dimitri își lăsă capul peste piept, obosit. Soarele de 
primăvară îi împresură chipul. 

Țarul îi întinse mâna. 

— Așadar, Dimitri, dacă-mi mai porţi o scânteie din 
vechea prietenie, atunci îmi vei făgădui că te duci. 

Dimitri își întinse încet mâna slabă, lipsită de sânge. 

— Făgăduiesc... că mă voi duce. 

Țarul zâmbi mulțumit. 

— Va veni o zi, dragă Dimitri, când îmi vei fi 
recunoscător pentru sfatul pe care ţi l-am dat acum. Vreau 
însă să pleci cât mai neîntârziat. 

— De îndată ce mă voi simţi în stare, voi porni la drum. 

— Până atunci îţi urez tot binele, dragă Dimitri. Și înc- 
odată: Sus fruntea! 

Țarul se îndepărtă. 

Dimitri rămase singur în grădina scăldată în soarele 
primăverii și se gândi la cuvintele domnitorului. 

Îi făgăduise și trebuia să se ţină de această făgăduinţă, 
așa după cum se ţinuse de toate promisiunile pe care le 
făcuse până atunci. 

Cine știe, poate chiar că era mai bine așa. 

Poate că ţarul avea dreptate. Poate că acolo în 
îndepărtata Crimee nu-l vor mai urmări toate nălucirile, 
toate fantomele care îl urmăreau în palatul acesta unde nu 
putea avea o clipă liniștită. 

Aici totul și toate îi aminteau numai de Mioara. 

Trandafirii din grădină, scaunele din casă în care șezuse 
de atâtea ori, mobilele, tablourile, toate acestea îi 
reaminteau necontenit de iubita dispărută. 

Aproape în fiecare noapte sărea speriat din somn. 

Dacă auzea huruitul unei trăsuri pe stradă, alerga iute la 
fereastră să vadă cine șade în trăsură, deoarece în sufletul 
lui tot mai trăia speranţa ascunsă că poate se va înapoia. 

De fiecare dată însă nu avea decât o nouă dezamăgire și 
aceste repetate dezamăgiri nu făceau decât să deschidă 
necontenit rana inimii sale... 

Vai, dacă s-ar înapoia!... 

De câte ori nu-și spusese cuvintele acestea! 

Cu câtă fericire ar reprimi-o, cu câtă bucurie i-ar 
deschide porţile palatului. 

S-o mai vadă odată s-o simtă iarăși în jurul său, să-i 
mângâie mâinile din nou și din nou să-i audă glasul 
argintiu!... 

Ar uita totul, ar ierta totul, numai de s-ar înapoia! 

În timpul convalescentei credincioșii săi servitori erau 
mereu în jurul lui, temându-se să nu i se întâmple vreo 
nenorocire. 

Dar lui Dimitri îi plăcea să rămână singur și întotdeauna 
găsea câte o nouă pricină spre a-și îndepărta de lângă el 
pe oamenii devotați care îl înconjurau cu atâta grijă și 
dragoste neprefăcută. 

lar când rămânea singur, lua iarăși scrisoarea... 
scrisoarea de rămas bun a Mioarei. 

O citise poate de peste o sută de ori, dar tot nu se 
săturase de cuvintele acelea care, la drept vorbind, nu-i 
pricinuiau decât durere. 

Dar nu-i pasa. 

Ochii lui se odihneau cu duioșie și iertători pe literele 
care îi transmiteau cel din urmă salut din partea adoratei. 


„„.„Crede-mă, Dimitri, că eu n-am vrut aceasta! Se 
întâmplă însă uneori ca omul să fie cuprins de dorințe 
nebune și atunci nu mai există scăpare... In aceeași 
situație sunt și eu... Trebuie să plec, ceva mă atrage cu o 
putere căreia nu mă pot împotrivi... Pe semne că așa a 
trebuit să fie, așa a fost scris în cartea destinului meu...” 


Orice frânturi citea din scrisoare toate îi aduceau aminte 
numai de Mioara. 
Da, acestea erau cuvintele ei. 

Parcă nici nu erau tălmăcite de niște litere neînsufleţite 
ci le auzea parcă rostite de buzele ei mult iubite. 

Sinceritatea care se vedea din fiecare rând, din fiecare 
literă a scrisorii, era dovada firii blânde, cinstite, curate, a 
Mioarei Comăneanu. 

Ar fi putut pleca fără să lase vreo înștiințare, fără să 
aștearnă atâtea rânduri pe hârtie, luându-și doar rămas 
bun, în câteva cuvinte reci, nesimţitoare... 

Dar Mioara era un suflet curat și ea își dezvălui fără 
nicio înfrumusețare lupta cumplită care se dăduse în inima 
ei. 

Paginile acelea cu rânduri dese erau oglinda cea mai 
fidelă a sufletului său și cu cât le citea mai mult cu atât mai 
multă sinceritate descoperea Dimitri în ele. 

Tocmai de aceea nu se mai sătura de scrisoarea aceasta 
și de câte ori putea o scotea la iveală și o citea din nou. 


„.„.Nu te supăra că, ti-am scris atâta, dar e atât de greu 
să-ţi iei rămas bun! - nu mă gândesc la tine, dragul meu 
Dimitri, decât cu simțămintele cele mai curate și te 
încredințez că, nu voi uita niciodată, bunătatea de care mi- 
ai dat dovadă și dragostea pe care mi-ai purtat-o. lar acum, 
când peste câteva ceasuri palatul acesta va fi gol, inima mi 
se strânge și te implor din depărtare, Dimitri: lartă-mă! și 
uită-mă, pentru totdeauna!” 


Erau părți din scrisoare pe care nici nu trebuia să le mai 
citească, deoarece le știa pe dinafară. El învățase pe de 
rost această mărturisire zguduitoare și dureros de 
frumoasă. 

În scrisoarea aceasta Mioara implora iertare și Dimitri o 
iertase încă de la prima ei citire. 

Dar cu cât treceau zilele, durerea în loc să scadă, 
creștea necontenit. Erau clipe când ar fi vrut să urle de 
durere, atât de mult dorea s-o vadă pe Mioara. 

Într-o zi, Dimitri chemă în faţa sa pe unul din cei mai 
vechi servitori ai săi. Îi dădu o însărcinare tainică și 

servitorul părăsi palatul îndată, spre a duce la îndeplinire 
porunca stăpânului său. 

El se duse de-a dreptul la prefectura de poliţie, de unde 
se întoarse în curând cu cel mai iscusit om din Serviciul de 
Siguranţă al Rusiei, cu Grigore lamuchin. 

De ani de zile Grigore lamuchin era însărcinat cu 
chestiunile cele mai gingașe care erau aduse la cunoștința 
prefecturii de poliție. Pe vremea când postul de prefect de 
poliție al Petrogradului era ocupat de Marius Gersot, 
Grigore lamuchin repurtase multe succese pentru care, 
firește, că laudele erau culese de Marius Gersot. 

Cu toate acestea, cei de la ministerul de interne 
cunoșteau prea bine calităţile lui Grigore lamuchin și mai 
ales iscusinţa lui în urmăririle cele mai anevoioase; de 
aceea, când ministrul de interne se duse iarăși la ţar în 
chestiunea postului de prefect de poliţie, devenit vacant 
din nou, prin moartea lui Marius Gersot, ministrul se 
adresă, domnitorului, cu următoarele cuvinte: 

— Majestate, eu aș avea o idee, care ne-ar scăpa de grija 
numirii prefectului de poliție în capitală. Pentru postul 
acesta nu avem decât un singur om, într-adevăr nimerit și 
omul acesta este Grigore lamuchin. 

— Din nenorocire însă, nu poate fi vorba de el pentru 
postul de prefect de poliţie! răspunse ţarul. Gândește-te la 
înfățișarea lui! 

Într-adevăr, numai înfățișarea lui monstruoasă fu de vină 
că minunata lui carieră se oprise la un punct mort. În 
postul de prefect de poliţie fu așezat un om oarecare, a 
cărui singură îndatorire era să culeagă laurii activităţii 
geniale a lui Grigore lamuchin care, din pricina înfățișării 
sale nenorocite, era menit să rămână o viaţă întreagă un 
biet copoi de poliţie. 

Grigore lamuchin rămase foarte uimit când auzi că 
prinţul Dimitri Trubetzkoi îl cheamă până la el, dar nu se 
împotrivi și se duse îndată. 

Nu trecu nicio jumătate de ceas și se și prezentă la 
palatul Trubetzkoi unde fu condus îndată înaintea lui 
Dimitri. 

Ca toţi locuitorii Petrogradului, Grigore lamuchin 
cunoștea și el tragedia tânărului prinţ și era încredinţat că 
Dimitri Trubetzkoi îl chema în chestiunea aceasta. 

— Grigore lamuchin, îi zise Dimitri, încet, vreau să te 
rog ceva, într-o chestiune foarte însemnată. 

— Porunciţi, prea milostive stăpâne! 

— Te voi răsplăti împărătește, dacă îmi vei face treabă 
bună! 

— Despre ce este vorba? 

— Ştii doar și d-ta... soţia mea... 

Grigore lamuchin dădu din cap. 

Vorbind, glasul Prințului Trubetzkoi deveni implorator: 

— Trebuie s-o găsești... trebuie să-i dai de urmă...Vreau 
să știu unde este?... Ce s-a întâmplat cu ea?... 

— Voi face tot ce-mi va sta în putinţă, pentru a-l mulţumi 
pe prea milostivul stăpân! răspunse Grigore lamuchin. 

— Dacă truda-ţi va fi încununată de succes, îţi dau tot ce 
vrei! Te fac om bogat, îţi asigur viaţa pentru tot restul 
zilelor. Să afli însă ce s-a întâmplat cu dânsa. 

Grigore lamuchin se interesă... de împrejurările plecării. 
El interogă pe toţi servitorii care se găseau la palat în 
momentul plecării Mioarei, după aceea mai schimbă câteva 
cuvinte cu prinţul Trubetzkoi și în urmă se îndepărtă. 

Din ziua aceea Dimitri Trubetzkoi nu se mai gândi decât 
numai la însărcinarea pe care i-o dăduse lui Grigore 
lamuchin și se ruga necontenit ca truda polițistului să fie 
încununată de succes. 

El aștepta zilnic întoarcerea poliţistului care trebuia să-i 
aducă o veste îmbucurătoare, însă zilele treceau una după 
alta, fără ca Grigore lamuchin să vină. 

Dimitri își trimise servitorul la prefectura de poliţie, 
pentru a-i aduce vești. 

Servitorul se înapoie cu răspunsul nesatisfăcător: 

— Încă nu are niciun rezultat! 

După două zile îl trimise din nou. 

— Grigore lamuchin zice că, de îndată ce va avea vreo 
știre, vă înștiințează fără întârziere! 

Mai trecură încă câteva zile de chinuitoare așteptare. 

În cele din urmă servitorul îi anunţă într-o zi: 

— Grigore lamuchin, 


j 


Speranţa încolţi în inima lui Dimitri și se uită cu priviri 
înflăcărate la polițistul care intră în odaie. Dar când văzu 
chipul acestuia, orice nădejde îi dispăru. 

Răspunsul, rezultatul era întipărit pe faţa Iui lamuchin. 

— Toată truda mea a fost zadarnică, raportă polițistul. 

— N-ai găsit nicio urmă? 

— Din păcate, niciuna, prea milostive stăpâne... M-am 
interesat la staţiunile de poștă nu numai de la Petrograd 
dar și de prin împrejurimi, însă nimeni nu-și aduce 
aminte... Deoarece n-am găsit niciun singur om care să-mi 
poată da vreo lămurire, trebuie să cred că a părăsit 
Petrogradul sau cu vreo trăsură particulară sau pe jos. 

Prinţul Trubetzkoi rămase ca trăsnit. Chipul îi era alb ca 
varul. 

— S-a sfârșit... S-a sfârșit! îngână el, printre dinţi. 

Grigore lamuchin se mai scuză pentru neizbânda 
însărcinării sale apoi părăsi palatul. 

Vestea aceasta îl dobori pe Dimitri cu desăvârșire. 

Dispariția atât de tainică a Mioarei i se părea de 
neînțeles și un gând cumplit se sălășlui în mintea sa: Dacă 
Mioara va fi căutat ușurare în valurile Nevei?... 

Starea sănătăţii sale se înrăutăţi din nou. În zadar îl 
îngrijeau cei din jurul său, melancolia punea tot mai mare 
stăpânire pe sufletul tânărului prinţ. 

Într-o bună zi apoi, ţarul veni din nou la Dimitri și de 
data aceasta îi porunci să pornească în spre Crimeea chiar 
a doua zi. El îi mai porunci unuia din ofiţerii regimentului 
de gardă, locotenentului Kriguiev, care de altfel era un 
prieten al lui Dimitri, să-l însoţească pe bolnav în Crimeea 
și să stea mereu în apropierea lui. 

Țarul nădăjduia că tovărășia unui prieten va avea o 
înrâurire bună asupra nervilor zdruncinaţi ai lui Dimitri. 

Şi a doua zi de dimineaţă, prințul Dimitri Trubetzkoi 
porni într-adevăr în spre Crimeea. 


* 
x x 


Când Dimitri Trubetzkoi ajunse în Crimeea, unde avea 
un minunat castel în formă de cetățuie, așezat chiar pe 
malul mării, vara era în toi... 

Tânărului prinț îi făcu o deosebită plăcere să revadă 
aceste locuri. Pe vremea copilăriei fusese adeseori pe 
acolo și câţiva ani de-a rândul se dusese în fiecare vară la 
castelul unchiului său, care cu prilejul nunţii i-l dăruise lui. 

Când primise acest castel, Dimitri nădăjduia să vină aici 
împreună cu Mioara spre a trăi zile fericite și iată că soarta 
voise să vină singur, zdrobit la trup și suflet și nu pentru a 

trăi clipe de mulțumire ci spre a căuta să-și vindece rana 
sângerândă a inimii. 

Locotenentul Kriguiev se ocupa de Dimitri, cu o grijă 
aproape părintească, se trudea să-l înveselească, să-i 
împrăștie gândurile negre, dar toată truda lui rămase 
zadarnică. 

Dimitri aproape că nici nu vorbea cu Kriguiev, cu toate 
că locotenentul era unul din cei mai buni prieteni ai săi. 
Tânărul prinț şedea toată ziulica în odaia din turn și își 
plimba privirea rătăcită pe valurile ondulate ale mării. 

Locotenentul Kriguiev îl chema adeseori: 

— Vino, Dimitri să colindăm puţin prin munţi... sau să 
vâslim... sau să jucăm șah!... De ce ai chef? 

Dimitri răspundea obosit: 

— De nimic! 

— Ascultă-mă, Dimitri... 

— Lasă, Kriguiev... 

— În chipul acesta nu te vei lecui niciodată... 

— Îmi place să rătăcesc cu privirea pe mare... 

Și nu putea să-l miște din loc. 

Erau zile când stătea acolo de dimineaţă până seara și 
nu cobora decât pentru a mânca. Dar nici mâncarea nu-i 
lua decât câteva minute, deoarece de-abia gusta câte ceva. 

Peste câteva zile însă prinse poftă să se plimbe, dar 
numai singur. Când locotenentul Kriguiev voia să-l 
însoţească, prinţul Trubetzkoi îl ruga să rămână la castel, 
fiindcă vrea să se plimbe singur. 

Și așa colinda singur munţii stâncoși ai Crimeii. Se 
căţăra pe culmi, peste prăpăstii, prin văgăuni, spre a-și 
liniști sufletul tulburat, spre a-și uita durerea ce-i sfâșia 
inima. 

Și într-o zi prințul Dimitri Trubetzkoi își linişti sufletul, 
își uită durerea... 

Locotenentul  Kriguiev îi găsi trupul zdrobit cu 
desăvârșire, în fundul unei prăpăstii... 

CAPITOLUL 81 
Peste doi ani 


Trecură doi ani. 

Zilele se scurseseră aproape pe nesimţite, adunându-se 
în săptămâni, săptămânile în luni și lunile în ani. 

Stanislau Rimsky trăia de mult pe pământ românesc. El 

se ţinuse cu sfinţenie de făgăduinţa făcută ţarului și de 
atunci nu mai trecuse graniţa Poloniei, de la care își luase 
rămas bun cu lacrimi în ochi în ziua memorabilă în care 
prințul Dimitri Trubetzkoi îl însoţise până la poalele 
Carpaţilor. 
__ Vechile aventuri se pierduseră și ele în negura timpului. 
Încetul cu încetul își schimbă felul de viaţă, învăţă limba 
noii sale patrii, la ceea ce Dan Dragomir îi fu de mare folos 
și căută să fie cât mai de folos pământului care-l primise cu 
atâta drag. 

Cu banii primiţi de la ţar izbuti să ducă o viaţă lipsită de 
griji, ba mânuindu-i cu iscusinţă, el se înmulţiră, în loc să 
scadă. In curând Stanislau Rimsky ajunse cunoscut în 
capitala Ţării Românești și împreună cu Dan Dragomir era 
primit cu braţele deschise în toate cercurile boierești. 

Totuși, erau mulţi aceia care nu-l înțelegeau pe Rimsky. 
Cu toate că era tânăr, el fugea de petreceri, nu se ducea la 
baluri, la serate, ci trăia o viaţă retrasă, o viaţă de cărturar 
bătrân a cărui singură patimă sunt cărţile de știință. 

Adeseori se întâmpla să fie poftit la vreo petrecere dar el 
refuza întotdeauna, oricât de călduroasă era invitaţia ce i 
se făcea. 

Dar Stanislau Rimsky avea motive bine hotărâte pentru 
a duce viaţa retrasă, pe care și-o impusese. 

Din clipa în care părăsise pământul ţării sale, durerea nu 
încetase să-i sfâșie inima. Era amărât că nu putea să 
trăiască în patria sa, dar pricina de căpetenie a 
amărăciunii sale era alta. El găsi în români un popor bun, 
nobil și ospitalier, găsi chiar anumite trăsături comune 
românilor și polonilor și cu schimbarea de patrie s-ar fi 
împăcat el cumva dacă n-ar fi fost Mioara Comăneanu, de 
care se despărțise acum pentru veșnicie și pe care astăzi o 
iubea mai mult decât oricând. 

Cât de mare era dragostea lui pentru gingașa româncă, 
Rimsky nu-și dădu seama decât atunci când fusese nevoit 
să părăsească Petrogradul. 

Revederea, când prințul Dimitri Trubetzkoi îl dusese 
înaintea soţiei sale, îl tulburase cu desăvârșire și din clipa 
aceea el nu-și mai regăsi liniștea sufletească. 

La început mai izbutise să-și stăpânească puţin 
simțămintele; cu timpul însă, ele deveniră tot mai 
furtunoase, pentru a sfârși prin a-i sfâșia inima în fiecare 
zi, în fiecare ceas, în fiecare secundă. 

El trebui să-și dea seama că Mioara Comăneanu fusese 
singura femeie pe care o iubise sincer și din toată inima. 

Dar când își dădu seama de aceasta, o depărtare de zeci 
și sute de leghe îl despărţea de iubita sa și afară de asta 
mai era o piedică și mai de neînlăturat decât depărtarea: 
cuvântul dat țarului. Dar chiar dacă nu s-ar fi obligat către 
domnitorul Rusiei să nu se mai înapoieze niciodată acolo, 
tot nu și-ar fi putut duce la îndeplinire planul ce-i încolţise 
în minte în taină de a se întoarce la Petrograd. Nu se putea 
întoarce fiindcă era adânc îndatorat faţă de prinţul 
Trubetzkoi și ar fi fost cea mai josnică nerecunoștinţă din 
partea lui să spulbere fericirea binefăcătorului său. 

De aceea se hotări să poarte cu resemnare calvarul 
durerii sale. 

La început avea nădejdea că lumea nouă, prin care se 
învârtea, îl va face să-și uite dragostea și durerea; cu 
timpul însă îi fu dat să constate că se înșelase amar, 
deoarece noii săi prieteni și cunoscuţi în loc să-i scoată din 
minte vechea iubire i-o reîmprospătau mereu, prin vorba 
lor, prin felul lor de a fi, prin portul lor, care toate îi 
reaminteau de Mioara Comăneanu. 

O noapte nu putea să doarmă liniștit. Mereu sărea din 
somn în urma unui vis, veșnic același: prințul Dimitri 
Trubetzkoi, la braţ cu... Mioara Comăneanu. 

Adeseori i se întâmpla ca trecând pe lângă o femeie pe 
stradă, să tresară, crezând că este Mioara. Se lua după ea, 
se pregătea să-i vorbească și atunci își dădea seama că era 
o străină, al cărei mers sau a cărei statură semăna doar cu 
a iubitei sale. Pe urmă își dădea seama cât de nesăbuită 
fusese bănuiala sa. Ce să caute Mioara la București, când 
ea trăiește în îndepărtata capitală a Rusiei... mulțumită și 
fericită, alături de Dimitri Trubetzkoi? 

Dacă se întâlnea cu Dan Dragomir, în timpul unei 
plimbări, în serile senine, își reaminteau de eroicele lor 
aventuri și atunci venea vorba întotdeauna și despre 
Mioara. 

Rimsky era fericit când putea să vorbească despre ea, 
să-i rostească numele, numele acela scump, care-l făcea să 
tresară de fericire și durere, de câte ori îl auzea. 

Dan Dragomir îl întreba adeseori: 

— Şi n-o poţi uita? 

— Niciodată! 

— Dar vezi tu, asta nu e bine! Eu care am trăit alături de 
tine, ani de zile, îţi înţeleg durerea, îţi înțeleg dragostea, 
dar nu pricep de ce trebuie să fugi de oameni din pricina 
aceasta! 

— Dacă nu mă atrage nimic către ei! 

— Şi vrei să-ţi trăieşti toată viaţa în acest soi de sihăstrie 
benevolă? Ce rost ar avea? Uită-te puţin în jurul tău. 

Bucureștii sunt plini de femei frumoase. Mai curând sau 
mai târziu tot va trebui să te gândești la însurătoare. 

— Nu! răspunse Stanislau Rimsky, scuturând din cap. 

— Şi de ce, mă rog? 

— Fiindcă trecutul îmi este destulă învăţătură. 

— Nimic nu te poate îndreptăţi să crezi că și viitorul va fi 
cum a fost trecutul. Dimpotrivă! Tocmai de aceea avem 
viitorul înaintea noastră, pentru ca el să repare greșelile, 
amărăciunile, pe care ni le-a pricinuit trecutul. 

— Sunt un om blestemat de soartă! zise Rimsky, 
întunecat. Dacă mi-e dragă vreo femeie, îndată se întâmplă 
câte o nenorocire, care mă smulge de lângă ea... Gândește- 
te la Mioara Comăneanu, la Fedora Feodorovna. 

— Acesta nu este un motiv care să te facă să crezi că și 
de acum înainte se va întâmpla la fel. 

— Se poate, dar mie îmi este tot una! Eu o iubesc încă 
pe Mioara Comăneanu și o voi iubi până la ultima suflare. 

— Treaba ta... zise Dan Dragomir și nu mai zgândări 
chestiunea aceasta, fiind încredinţat că timpul va vindeca 
rana fostului său căpitan și-i vă schimba simțămintele. 

Tocmai de aceea se trudi din răsputeri să preocupe cu 
altceva mintea lui Stanislau Rimsky și cu mare greutate 
izbuti să-l facă să mai iasă din când în când și cu el. 

Acum se plimbau mai des împreună, intrau prin cârciumi 
de la mahala, se duceau la dare la semn și într-o Duminică, 
fiind rânduit un mare concurs de dare la semn, Dan 
Dragomir izbuti să-l hotărască pe Rimsky să ia și el parte 
la concurs. Rezultatul a fost că Stanislau Rimsky a luat 
premiul întâi, deoarece toate gloanţele lui au nimerit ţinta. 

Țintașii cei mai de vază ai Bucureștilor veniră să-l 
felicite și Dan Dragomir era încântat că reușise să-și 
dezmorțească prietenul și să-l facă să se mai intereseze 
puţin și de viaţa socială. 

Într-o zi cei doi prieteni erau iarăși împreună la locuinţa 
lui Rimsky, care ședea aproape de Dan Dragomir. 

— Stanislau, zise Dan Dragomir, cu bucurie, am o idee 
minunată. 

— Să auzim! 

— Pentru mâine vom avea o petrecere de soi. 

— Ce anume? 

— Cred că ai auzit și tu că mâine are loc Sărbătorirea 
Primăverii. 

— Da, am auzit. 

— Trebuie să mergem și noi! 

— În privinţa aceasta, îmi cunoşti hotărârea îndeajuns 
de bine! 

— O cunosc, dar asta nu însemnează că nu poţi să-mi 
faci și mie odată o plăcere. Petrecerea este rânduită afară, 
pe Lacul Tei și vei vedea ce bine te vei simţi. 

— Iartă-mă, Dane, dar n-am niciun chef. 

— Cheful îţi va veni! Ascultă-mă pe mine! Și pe urmă ti- 
am mai spus că este vorba să-mi faci și mie o plăcere. 

Stanislau  Rimsky tăcu. Dan Dragomir îi pusese 
chestiunea în așa fel, încât nu se mai putea împotrivi. 

— Ei, ce zici? îl întrebă voinicul român. 

— Bine, fie! De data aceasta voi merge, dar numai de 
dragul tău! 

Dan Dragomir nu mai putea de bucurie. 

— Bravo, Stanislau... Dacă ai ști ce bucurie mi-ai făcut! 
Sărbătoarea Primăverii face adevărate minuni. Ea scoate 
din vizuină chiar și pe un urs morocănos ca tine. 

Stanislau Rimsky zâmbi. 

Dan Dragomir se bucură și mai mult. 

— Bine că te mai văd odată zâmbind și pe tine. 
Nădăjduiesc că în curând vei fi un om ca toţi oamenii! 

Rimsky nu putu să-ţi stăpânească un nou zâmbet și 
strânse cu căldură mâna prietenului său. 

— Cât de bun prieten ești tu, Dane!... Fără tine, 
Dumnezeu știe ce m-aș fi făcut! Mi se întâmplă destul de 
des să mă plictisesc de viața aceasta și nu odată m-am 
gândit să mă lepăd de ea, dar întotdeauna m-am gândit la 

tine și dragostea ta de viaţă îmi dădea noi puteri, îmi 
umplea inima da noi speranţe. 


* 
x x 


Pe drumul ce ducea în spre Lacul Tei domnea o 
forfoteală neobişnuită în ziua Sărbătorii Primăverii. 
Trăsurile și caleștile particulare se îndreptau în șiruri 
nesfârșite, spre lacul care, împreună cu lacurile de astăzi, 
Floreasca, Herăstrău și Băneasa, alcătuiau pe vremea 
aceea o singură suprafaţă de apă acoperită în mare parte 
cu păpuriș. Pe această întinsă suprafaţă de apă, 
bucureștenii de atunci se plimbau cu bărcile, apoi se 
adunau pe o mică insulă, așezată la vreo cinci-șase sute de 
pași de mal, unde un grec mai iscusit deschisese o 
cârciumă mai de mâna întâi. Pe lângă cârciumă el își 
rânduise și o grădină în care plantase tei. În umbra acestor 
tei sărbătoreau bucureștenii de ani de zile Sărbătoarea 
Primăverii și oricine își poate închipui că grecul făcea 
afaceri minunate. 

Pe malul lacului o mulţime foarte mare își așteaptă 
rândul să fie transportată pe mica insulă, care în asemenea 
ocazii era prea mică pentru a putea cuprinde pe toţi aceia 
care voiau să ia parte la Sărbătoarea Primăverii. 

În mijlocul mulţimii se găseau și Stanislau Rimsky și Dan 
Dragomir, așteptând cu nerăbdare să pună mâna pe un 
barcagiu care să-i ducă și pe ei, până la insulă. Amândoi 
erau ca scoși din cutie și trupurile lor voinice, cu 
înfățișarea lor chipeșă, atrăgeau privirile tuturor fetelor. 

Cerul parcă își dădea seama că populaţia Bucureștilor se 
pregătea de sărbătoare, căci nicio umbră de nor nu păta 
nesfârșitul său albastru, pe care soarele strălucea ca un 
bulgăr uriaș de aur încins. 

— Vom avea vreme frumoasă! ziceau cei ce așteptau 
bărcile. 


145 


— Anul trecut ploaia ne-a stricat toată sărbătoarea! 

— Dar de-am apuca și noi un loc într-o barcă, fiindcă mă 
tem că n-o să mai avem loc pe insulă! 

Nădușeala curgea șiroaie de pe chipurile barcagiilor, 
care lucrau necontenit, încă de pe la amiază. Dar lucrau cu 
dragă inimă, deoarece nu aveau multe zile pe an când 
puteau câștiga atâtea parale deodată. Chiar și până atunci 
transportaseră foarte multă lume pe insulă, dar numărul 
doritorilor de petrecere, în loc să scadă, creștea 
necontenit. 

Bărcile porneau una după alta în spre insulă și în una 
din ele izbutiră și Dan și cu Stanislau Rimsky să ia loc. 

Stanislau Rimsky fu foarte impresionat de sălbatica 
frumuseţe a lacului, acoperit cu păpuriș, din care bărcile 
se iveau pe neașteptate, plutind pe canaluri întortocheate 
și speriind rațele sălbatice, care pe vremea aceea erau 
destul de numeroase pe Lacul Tei. 

Vâslele plescăiau necontenit în apă, barcagiii ramau din 
răsputeri și în curând barca ajunse la insulă. 

Dan Dragomir și eu Stanislau Rimsky coborâră pe țărm 
și se amestecară îndată în mijlocul mulţimii care forfotea 
ca într-un furnicar. Păsărelele cântau printre crengile 
acoperite de frunze ale copacilor și tinereţea râdea în 
natură și în oameni. 

Din loc în loc se vedeau grupuri de prieteni sau 
cunoscuţi care își omorau timpul cu jocuri de societate 
până când urma să înceapă sărbătorirea primăverii, care 
avea loc în fiecare an, cu mult alai. 

Mesele așezate de iscusitul cârciumar prin toate 
colturile grădinii, erau ocupate aproape toate de orășenii 
care chefuiau în muzica celor două-trei tarafuri de lăutari, 
ce veniseră încă de dis-de-dimineaţă. 

Stanislau Rimsky se uita cu strângere de inimă la 
perechile care treceau vesele pe lângă el. Nu le invidia, 
dar văzându-le, nu-și putea stăpâni amărăciunea ce-i 
năpădea sufletul gândindu-se la viaţa lui nefericită, la 

singurătatea în care trăia el, omul tânăr și plin de atâtea 
dorinţe la care fusese nevoit să renunte. 

Dan Dragomir observă îndată norii negri care 
începuseră să brăzdeze fruntea prietenului său și căută să- 
l] înveselească. 

— Nu fi trist, dragul meu, sunt în București destule fete 
frumoase, care ar fi fericite să se vadă curtate de un 
bărbat chipeș ca tine! 

Un zâmbet trist se înfiripă în jurul buzelor lui Rimsky. 

— Din păcate însă, toate fetele acestea nu-mi mai spun 
nimic mie... Crede-mă, dragă Dane, că eu aș fi cel mai 
fericit dacă dragostea ar înflori din nou în inima mea. Dar 
în zadar îmi dau toată osteneala... O pavăză de gheaţă îmi 
învăluiește parcă inima, care a uitat că a fost făcută pentru 
a iubi. 

— Va trece și asta, dragă Stanislau! Nu deznădăjdui. 

Cei doi prieteni se îndreptară din nou spre debarcader 
spre a privi sosirea acelora pe care bărcile îi aduceau 
necontenit. 

Târziu după amiază începu apoi și Sărbătoarea 
Primăverii cu defilarea a o sută de fete tinere. 

Una era mai frumoasă decât alta și din mijlocul lor fu 
aleasă Regina Primăverii. Odată regina aleasă, comitetul 
serbărilor îi așeză pe cap o coroană împletită din flori și în 
aceeași clipă o sută de porumbei albi își luară zborul în 
spre cer. 

Porumbeii se ridicară în văzduh ca un nor alb, ridicat 
printr-o minune din senin. În aceeași clipă începu și bătaia 
de flori și în mijlocul cântecelor vesele ale celor trei 
tarafuri de lăutari tinerețea sărbători Primăvara, 
anotimpul cel mai frumos. 

La Sărbătoarea Primăverii toată lumea se împrietenea și 
cei doi voinici ajunseră și ei într-o societate. 

Și timpul trecu pe nesimţite și în mijlocul acestui puhoi 
de râs și veselie se mai risipi puţin și tristeţea lui Stanislau 
Rimsky. Dan Dragomir era în culmea fericirii iar Stanislau 

Rimsky îi era recunoscător prietenului său că-l adusese 
acolo. 

Spre seară o bună parte din lume se înapoie pe mal, cu 
toate că sărbătoarea avea să se sfârșească cu jocuri de 
artificii. Cei ce părăseau insula însă se gândeau că focurile 
de artificii erau mai frumoase de văzut de pe mal. 

Stanislau Rimsky fu și el de aceeași părere și-i propuse 
lui Dan Dragomir să se întoarcă acasă. Cei doi voinici 
porniră în spre debarcader, dar aici trebuiră să aștepte din 
nou vreme îndelungată, deoarece numărul acelora care se 
înapoiau pe mal crescuse simţitor. 

O societate mai mare tocmai luase loc într-o barcă 
încăpătoare. Stanislau Rimsky nici nu-i băgă în seamă 
decât numai după ce barca se puse în mișcare. 

In aceeași clipă însă trupul îi fu străbătut de un fior care- 
l cutremură, atât fusese de puternic. 

El strigă, uitând aproape de sine: 

— Dane! 

Dan Dragomir, care se găsea la câțiva paşi de el, alergă, 
speriat. După strigătul lui Rimsky, voinicul își dădu seama 
îndată că se petrecuse ceva neobișnuit. 

— Ce este? întrebă Dan Dragomir, când ajunse lângă 
Rimsky. 

Stanislau Rimsky își întinse mâna în spre barca ce se 
îndepărta. 

— Privește! 

Dan Dragomir se uită în direcţia arătată. 

— Vezi? întrebă Stanislau Rimsky. 

— Ce să văd? 

— Pe cucoana aceea! 

— Care? 

— Aceea în rochie albastră! 

— Da... da... zise atunci și Dan Dragomir care-și dăduse 
seama acum de pricina înfrigurării prietenului sau. 

— Mioara Comăneanu! strigă Stanislau Rimsky. Nu-i așa 
că e ea? 

— Da, da... 

— Așadar nu m-am înșelat! 

— Dumnezeule, dar cum a ajuns aici? 

— E de neînţeles!... Dar nu face nimic, strigă Stanislau 
Rimsky... După ea! 

— Da, dar cum? Nu este nicio singură barcă la 
debarcaderul insulei! 

Stanislau Rimsky își mușcă buzele de necaz. Ar fi vrut să 
sară în lac dar apa era prea mică pentru a putea înota și 
fundul era alcătuit din nămol prin care nu se putea umbla. 

— Trebuie s-o găsesc!... zise el, cu înfrigurare. Trebuie 
să-i vorbesc! 

— Linișteşte-te, dragă  Stanislau, răspunse Dan 
Dragomir. li vom da noi de urmă... Nu trebuie să uiţi însă 
că s-ar putea întâmpla să te fi înșelat! 

— Nu... nu... Nu se poate, Dane, să ne fi înșelat amândoi. 

— Ai dreptate! 

— Tocmai de aceea te-am strigat... Mie mi s-a întâmplat 
să mă iau după femei pe care le-am asemuit cu Mioara... 
Acum însă nu mai poate fi nicio asemuire, deoarece ai 
recunoscut-o și tu... 

— Fără îndoială! 

— Şi pe urmă nu trebuie să uiţi că Mioara Comăneanu 
este româncă și că deci, este foarte firesc s-o găsim în 
capitala Ţării Românești!... Cine știe ce se va mai fi 
întâmplat în decursul celor doi ani din urmă! 

— Stai! zise Dan Dragomir. Vom ști cu certitudine, 
îndată! 

Și în clipa următoare se și repezi la un tânăr, care la 
câţiva pași de ei, făcea semne spre barca, ce se îndepărta. 

Voinicul așteptă până când tânărul sfârși cu semnele din 
pricină că barca se apropia de malul celălalt și atunci se 
adresă cuviincios: 

— Mă iertaţi, domnul meu... 

Necunoscutul se întoarse. 

— Ce doriţi? 

— Nu vă supăraţi, dar v-aș rămâne îndatorat, dacă mi-aţi 
spune cine erau domnii cărora le-aţi făcut semne? 

— Era boierul Mircea Vulpescu și prietenii săi! fu 
răspunsul. 

— Şi doamna aceea în rochie albastră face parte tot din 
societatea boierului? 

— Firește! 

Intre timp ajunse și Stanislau Rimsky lângă Dan și auzi 
următoarea întrebare a prietenului său. 

— Şi, dacă aţi mai fi atât de bun să-mi spuneţi, cine este 
doamna cu rochia albastră? 

— Mioara Comăneanu! 

— Nu ţi-am spus eu? strigă Stanislau Rimsky, triumfător. 

Necunoscutul se uită foarte mirat la cei doi voinici. 

— Domnii o cunosc cumva? 

— Da, firește! Și încă de ani de zile. 

Necunoscutul zâmbi ironic. 

— Atunci tot vă înșelaţi, deoarece acum câţiva ani 
Mioara Comăneanu se găsea în străinătate. 

— În Rusia! 

— Da. A fost soţia unui prinţ rus. 

Rimsky rămase foarte mirat. 

— Ce spuneţi dv.? A fost soţia unui prinţ rus, nu mai 
este? 

— Nu, nu mai este. 

— Dar ce s-a întâmplat? 

— Mioara Comăneanu l-a părăsit pe prinţ încă de acum 
câţiva ani. Peste câteva luni prinţul a murit apoi. 

— Prinţul Trubetzkoi a murit? 

— Da. S-a prăbușit de pe o stâncă la moșia lui din 
Crimeea și nu i s-a mai găsit decât trupul groaznic zdrobit. 

Pământul începu să se învârtească cu Stanislau Rimsky. 

În decurs de câteva clipe el aflase lucruri atât de 
neașteptate, lucruri care puteau să dea cu totul o altă 
întorsătură vieţii sale. 

Dan Dragomir băgă de seamă înfrigurarea prietenului 
său și de aceea căută să-l descoase și mai mult pe 
necunoscut. 

— Şi ce s-a mai întâmplat? 

— Mioara Comăneanu s-a înapoiat atunci în Tara 
Românească și de atunci locuiește la ruda sa, boierul 
Mircea Vulpescu. 

— La București? 

— Şi la București și lângă Brateș, la moșia boierului. Şi 
deoarece văd că vă interesaţi atât de mult, pot să vă mai 
spun că Mioara Comăneanu este logodită. 

— Ah! exclamă Stanislau Rimsky la auzul acestei știri, 
care-i străpunse inima, ca un vârf de pumnal. 

— Sunteţi sigur de asta? 

— Așa se vorbește în lume. 

— Şi cine să fie logodnicul? 

— Boierul Panait Fotache. Trebuie să adaug însă că 
Mioara Comăneanu nu dorește această căsătorie, numai 
unchiul său, boierul Vulpescu vrea s-o mărite cu de-a sila. 

— Ah! 

— Căsătoria aceasta e pusă la cale de multă vreme, dar 
Mioara Comăneanu găsește întotdeauna câte o portiță de 
scăpare. Acum iarăși o zoresc grozav și sfârșitul va fi că tot 
se va îndeplini dorinţa boierului Vulpescu și Mioara va fi 
silită să se mărite cu Panait Fotache care este un om 
violent și antipatic. 

— Vom vedea, dacă se va întâmpla așa! se gândi 
Stanislau Rimsky. 

Dan Dragomir îi mulţumi străinului, pentru lămuririle 
date, apoi o luă din loc împreună cu Stanislau Rimsky. 

După ce făcură câţiva pași se uitară unul la altul, mirati. 

— Ei, ce zici de vestea aceasta? întrebă Stanislau 
Rimsky. 

— O surpriză, la care nu m-aș fi așteptat niciodată... 

— Parcă nici nu-mi vine să cred! urmă Rimsky. Dacă n-ai 
fi fost și tu de faţă aș fi crezut că totul n-a fost decât un vis. 

— Mioara Comăneanu la București... Şi pe de asupra 
încă și văduvă... Și-a părăsit soţul și prințul Trubetzkoi a 
murit! 

— Cine poate ști, zise Stanislau Rimsky, încet, ca și când 
și-ar vorbi sieși, dacă soarta n-a rânduit lucrurile în așa fel 
ca până în cele din urmă tot să fiu și eu fericit alături de 
aceea pe care o iubesc atât de mult! 

— Însă nu trebuie să uiţi, dragă Stanislau, zise Dan 
Dragomir, că vor s-o mărite. 

— Lasă-i să vrea! Asta nu însemnează că o vor și mărita. 

— Dar ce vrei să faci? 

— Voi împiedica această căsătorie și le voi arăta, că 
Mioara Comăneanu tot numai a mea va fi! 

— Îţi iei o însărcinare grea, foarte grea, dragă Stanislau. 
Boierul Vulpescu este un om încăpățânat și violent, iar 
mirele este pur și simplu o brută. 

— Nu mă tem să mă măsor cu ei! 

— Dacă vei avea nevoie de un prieten credincios, te rog 
să nu mă uiţi... Voi sta alături de tine, cu același avânt, cu 
aceeași dragoste ca și altădată. 

Stanislau Rimsky strânse cu căldură mâna credinciosului 
prieten. 

— Îţi mulţumesc, dragă Dane... îți mulţumesc! De altfel 
voi avea chiar nevoie de ajutorul tău. Fiindcă sunt hotărât 
să recurg la orice mijloace pentru a-mi câștiga fericirea. 

_ CAPITOLUL 82 
In câutarea iubitei 


Stanislau Rimsky și cu Dan Dragomir de-abia așteptau 
să pună mâna pe o barcă. In cele din urmă găsiră una 
liberă și Rimsky îi făgădui barcagiului an bacșiș foarte bun 
dacă ajunge cât mai iute la mal. Promisiunea nu rămase 
fără rezultat și barcagiul vâslea de parcă ar fi avut tătarii 
în urma sa. 

Stanislau Rimsky tot mai nădăjduia că va putea da de 
Mioara, fie pe mal, fie în apropierea malului și credea că va 
putea să stea de vorbă cu ea. Speranţa aceasta însă i se 
spulberă odată cu ajungerea la țărm, unde nici urmă nu 
era de boierul Vulpescu și prietenii săi. 

— Acum ce ne facem? întrebă Rimsky, nehotărât. 

— Deocamdată nu putem face nimic, răspunse Dan 
Dragomir, deoarece nu văd nicio modalitate de a ne pune 
în legătură cu ea. Nici idee n-am unde poate locui boierul 
Mircea Vulpescu. Mâine însă vom afla unde șade și vom 
găsi un mijloc de a ne apropia de Mioara. 

— Aș vrea ca aceasta să se întâmple chiar acum! Nu mă 
voi putea liniști, până când nu voi afla în ce împrejurări a 
ajuns aici și până când nu-i voi spune că o iubesc, că numai 
pe ea o iubesc. 

În prada unor asemenea gânduri Stanislau Rimsky nu 
dormi toată noaptea. În zadar încerca să închidă ochii, 
chipul Mioarei Comăneanu nu-l mai părăsea nicio clipă. 

Mioara Comăneanu îi mai pricinuise lui multe nopţi de 
nesomn, dar niciodată nu-l tulburase atât de năprasnic ca 

de data aceasta. Nu știa ce va urma, ce-l așteaptă acum în 
viaţă, ce nouă întorsătură îi va pricinui întâlnirea aceasta 
atât de neașteptată. 

De-abia aștepta să se lumineze de ziuă și la cel dintâi 
cântat de cocoș sări în picioare. 

El se uită îndată la Dan Dragomir. 

Credinciosul prieten se sculase și el. Cele întâmplate în 
ajun îl împiedicaseră și pe Dan să închidă ochii. 

— Nu mai puteam să stau acasă, zise Stanislau Rimsky. 
A trebuit să viu la tine, fiindcă mă frământă grozav dorul 
de a da de urma Mioarei Comăneanu. 

— Poţi fi liniștit, răspunse Dan Dragomir. În privinţa 
aceasta nu mai poate încăpea nicio îndoială. 

În curând apoi, cei doi voinici treceau grăbiţi pe stradă. 
Ei se duceau la un prieten de al lui Dan Dragomir, de la 
care aveau de gând să afle adresa boierului Vulpescu. 

Prietenul lui Dan le și dădu lămuririle dorite și voinicii 
mergeau acum în spre casa în care locuia unchiul Mioarei. 

Stanislau Rimsky ardea de nerăbdare. 

Voia să știe cât mai iute ceva sigur despre iubita sa și 
începuse de acum să făurească planuri pentru viitorul 
fericit, când va ști că nimeni nu-l mai poate despărţi de 
aleasa inimii sale. 

În cele din urmă ajunseră la frumoasa locuință a 
boierului Mircea Vulpescu. 

— Să fim cu ochii în patru, sfătui Dan Dragomir. Nimeni 
nu trebuie să prindă de veste ce scop urmărim. 

— Cu ochii în patru, da... dar eu ard de nerăbdare... Așa 
că nu trebuie să pierdem niciun minut! 

Dan Dragomir zâmbi. 

— Dragă Stanislau, dacă ai așteptat ani de zile, atunci 
nu trebuie să-ţi pierzi cumpătul, pentru câteva minute! 

— Dar cum facem? 

— Lasă pe mine! Vezi cafeneaua aceea, acolo? 

— O văd. 

— Este așezată chiar în faţa casei lui Vulpescu. De-acolo 
putem pândi în voie pe toţi care intră și ies din casă. 

— Şi ce-am făcut cu asta? 

— Foarte simplu. Nu încape nicio îndoială că Mioara va 
ieși din casă în cursul zilei și atunci nu va fi nimic mai ușor 
decât s-o însoţești și să stai de vorbă cu ea. 

Chipul lui Stanislau Rimsky se însenină. 

— Ai dreptate! Planul tău este minunat! Hai să ne 
așezăm! 

Peste câteva clipe cei doi voinici luaseră loc la una din 
mesele din stradă ale cafenelei, în care, afară de ei nu mai 
erau decât câţiva boieri bătrâni care stăteau la taifas. 

De la masa lor se vedea toată casa boierului Vulpescu. 

— Ce clădire sumbră! zise Stanislau Rimsky... 

— Ca și stăpânul ei! răspunse Dan Dragomir. 

— După cât știu eu, boierul Vulpescu este un om foarte 
morocănos. 

— Din partea mea n-are decât să fie. Eu știu că nu voi 
avea nici în clin nici în mânecă cu el! 

— Asta vezi, nu se poate ști. Nu uita că boierul Vulpescu, 
este acela care vrea s-o silească pe Mioara să se mărite cu 
Panait Fotache. 

— În zadar vrea el s-o silească dacă Mioara este de altă 
părere. Și în orice caz, voinţa ei va fi hotărâtoare și nu a lui 
Vulpescu. 

— Eu doresc din tot sufletul să fie astfel. 

— Iar eu nădăjduiesc că în curând Mioara îi va și spune 
hotărârea ei. Sunt pe deplin încredinţat că Mioara tot mă 
mai iubește! Nu mi-a spus oare, la Petrograd, în ce 
împrejurări a devenit soţia prințului Trubetzkoi? Nu 
dragostea, ci recunoștinţa a împins-o să facă ceea cea 
făcut! Care au fost simțămintele ei față de Dimitri, aceasta 
o dovedește îndeajuns ceea ce am auzit ieri. Anume că 
Mioara a părăsit casa prinţului Trubetzkoi. 

— Şi eu cred, zise Dan Dragomir, că Mioara îţi poartă în 
inimă dragostea cea mai fierbinte. Aceia care v-au văzut 

împreună la Varșovia, își dau seama ce strânsă era 
legătura dintre voi. 

— Şi te încredinţez, Dane, strigă Stanislau Rimsky, cu 
înflăcărare, că această legătură mai există încă și astăzi! 

În timp ce vorbeau astfel, ei nu pierdeau din ochi casa 
lui Vulpescu, în care însă nu se vedea niciun semn de viaţă. 
Poarta grea de stejar rămase închisă tot timpul, nicio 
singură dată nedeschizându-se spre a lăsa pe cineva să 
iasă, sau să intre. 

— Ce să fie cu casa aceasta, de pare atât de părăsită? 
zise Stanislau Rimsky, nerăbdător. 

— Pe semne că am venit prea de timpuriu. 

— Dar ești sigur că suntem în loc bun? Nu cumva nu-i 
asta casa lui Vulpescu? 

— În privinţa aceasta nu mă îndoiesc de loc. 

— Atunci, mai curând sau mai târziu tot trebuie să iasă 
cineva din casă! 

Așteptarea lor însă rămase zadarnică. 

Şedeau de patru ceasuri la cafenea și poarta casei 
Vulpescu nu se deschise încă nicio singură dată. 

Stanislau Rimsky era foarte neliniștit și nici nu căută să- 
și ascundă neliniștea. 

— Trebuie să vedem care e pricina acestei tăceri! îi zise 
el lui Dan Dragomir. 

— Atunci aș propune să trecem drumul și să ne 
interesăm. 

— Dar s-o facem îndată! zise Stanislau Rimsky și se și 
ridică de la masă. 

Plătiră și trecură drumul. 

Ajungând lângă marea poartă de stejar a casei Vulpescu, 
Dan Dragomir trase de mânerul clopoţelului care sună în 
depărtare. 

Timp îndelungat nu răspunse nimeni, ca și când toată 
lumea ar fi murit în casa Vulpescu. Dar când Dan Dragomir 
voi să tragă de mâner pentru a doua oară, din depărtare se 
auzi târâitul unor pași și în curând cineva umblă la partea 

dinăuntru a porţii. Apoi poarta grea se deschise puţin și în 
deschizătura ei se ivi chipul unui servitor bătrân. 


— Pe cine caută domnii? întrebă servitorul, cu glas 
răguşit. 

— Aici şade boierul Mircea Vulpescu? 

— Aici, fireşte! 

— Este acasă boierul? 

—Nu este! 

— Dar unde e? 

— A plecat! 

— Adevărat să fie? 

— Păi de ce să nu fie adevărat? 

— Fiindcă ieri mai era încă în București! 

— Ieri da, dar au plecat astăzi de dimineață. 

— Şi nimeni n-a rămas aici din familia boierului? 

— Nimeni. 

— Şi nepoata boierului, jupâneasa Mioara Comăneanu și 
dânsa a plecat? 

— Şi. 

— Şi unde s-au dus? 

— La moșia de lângă Brateș. Toată vara o petrec acolo. 

Dan Dragomir vâri un galben în mâna servitorului care-i 
dăduse aceste lămuriri, apoi se întoarse în spre Stanislau 
Rimsky care stătea lângă el cu capul aplecat și foarte 
amărât. 

— După cât se pare, zise Dan Dragomir, norocul nu ne 
prea surâde... 

— Mi se pare și mie! răspunse Stanislau Rimsky, trist. 

— Ieri am recunoscut-o pe Mioara în ultima clipă, iar 
acum, sosim aici după ce a plecat... Şi când te gândești cu 
câtă încăpățânare am spionat casa timp de patru ceasuri 
încheiate! 

Rimsky rămase pe gânduri. 

Această nouă dezamăgire îl durea grozav. Pe de altă 
parte însă îi părea bine, deoarece din spusele bătrânului 
servitor se vedea lămurit că Mioara Comăneanu era într- 
adevăr oaspele boierului Vulpescu, așa că în privința 
aceasta cel puţin nu mai putea avea nicio îndoială. 

Și încredințarea aceasta îi întări nădejdea că fericirea 
atât de mult dorită nu mai putea fi prea îndepărtată. 

— Acum ce este de făcut? întrebă Dan Dragomir. 

Stanislau Rimsky începu să râdă. 

— Ce?... Mă mai întrebi? 

— Nu-mi pare tocmai atât de simplu, ce să-ţi spun! 

— Şi totuși, este foarte simplu! Fără a mai pierde vreun 
minut, vom porni spre Brateș! 


* * 


Și într-adevăr așa se întâmplă, după cum spuse Stanislau 
Rimsky. 

Își rânduiră toate treburile în București, apoi cumpărară 
doi cai buni și-și făcură pregătirile pentru a putea pleca la 
drum a doua zi de dimineaţă. 

Iar a doua zi în zori, cei doi prieteni porniră spre Galaţi. 

În decursul zilei din ajun Dan Dragomir se interesă mai 
de-aproape de moșia lui Vulpescu și astfel află exact în 
care parte a lacului Brateș se găsea aceasta, așa că acum 
mergeau înainte fără teamă. 

Călărind așa pe șosea, amândoi își aduseră aminte de 
timpurile vechi și Stanislau Rimsky zise, oftând: 

— De când n-am mai călărit noi așa, unul lângă altul! 

— De mult, zău! răspunse Dan Dragomir. Dar pe vremea 
aceea nu umblam pe pământ românesc, ci pe șoseaua 
Rudinului, mărginită pe amândouă părţile de păduri 
aproape virgine, în mijlocul cărora se ridica mândru Cuibul 
Vulturilor, minunata noastră ascunzătoare. 

— Oare cine va fi stăpân acolo acum? se întrebă 
Stanislau Rimsky. Cine să o fi moștenit pe Fedora 
Feodorovna? Biata prințesă!... Ce bună a fost cu noi!... Și-a 
jertfit chiar și viaţa pentru noi... Ehei, dacă rămânea în 
viață, multe ar fi fost altfel astăzi... Poate că atunci n-aş fi 
ajuns niciodată pe pământul ţării Românești... Și cine știe, 
dacă n-ar fi fost mai bine pentru noi toţi! 

— De ce vezi deodată lucrurile atât de întunecate? 
întrebă Dan Dragomir. Nu poţi ști ce bucurie, ce fericire îţi 
rezervă pământul acesta, această nouă patrie a ta. 

— Așa este, răspunse Stanislau Rimsky, ai și tu 
dreptate... Dar nici nu pot ști ce amărăciuni ce noi lovituri 
va trebui să îndur pe pământul acesta. 

— Nu trebuie să te gândești numai la rău. De ce să 
amintești numai de amărăciune, numai de lucruri triste? 
De când ești în ţara Românească, soarta nu te-a încercat 
cu niciuna din vitregiile de care ai avut parte în Rusia. Ai 
trăit liniștit și fără supărări. 

— Numai de s-ar îndura Dumnezeu și să nu-mi retragă 
harul cu care m-a învrednicit în ultimul timp, pentru ca să 
pot gusta și eu puţină fericire. 

— Dacă este cineva în lumea aceasta - zise Dan 
Dragomir, cu convingere - care merită să fie fericit, atunci 
acest cineva poţi fi numai tu, dragă Stanislau și vei vedea 
că răsplata pentru suferințele îndurate nici nu va întârzia 
să vină. 

Făcură o bună bucată de drum, când se gândiră să 
poposească pentru prima oară, dar mai aveau încă destul 
de mers până la ţinta călătoriei lor. 

Dar popasul nu tinu decât un ceas. După ce mâncară și 
oamenii și animalele, călăreţii porniră mai departe călărind 
până noaptea târziu. 

A doua zi de dimineaţă o luară iarăși la drum din zorii 
zilei și spre seară ajunseră la Galaţi, unde însă nu 
rămaseră nicio clipă ci merseră mai departe... 

De îndată ce intrară în cel dintâi sat după Galaţi, 
voinicii aflară multe amănunte, care nădăjduiau să le fie de 
folos pentru mai târziu. Așa de pildă ei aflară că boierul 
Vulpescu sosise într-adevăr pe conacul său, așezat pe 
malul Brateșului. Moșia Vulpeștilor era una dintre cele mai 
fertile moșii ale ţării Românești. Ea fusese irigată cu 
meșteri străini de unul din strămoșii lui Mircea Vulpescu, 
care ridicase și conacul, aproape un castel, chiar pe 
marginea lacului Brateș, pe care în partea aceasta robii 
țigani îl curăţiseră cu totul de stuf. 

Dar ţăranii cu care vorbiră voinicii se gândeau cu groază 
la conacul lui Vulpescu, unde putea fi găsit veșnic și 
moșierul vecin, Panait Fotache. 

Mircea Vulpescu era un om rău și fără suflet, dar Panait 
Fotache întrecea orice închipuire prin cruzimea lui. Ţăranii 
de pe moșia lui munceau din zori și până în noapte, iar 
dacă vreunul îndrăznea să se plângă era bătut îndată până 
la sânge. Chiar în ziua sosirii sale la moșie a pus să fie 

bătut un ţăran bătrân până când nenorocitul și-a dat 
sufletul. 

Stanislau Rimsky și cu Dan Dragomir ascultară cu 
groază povestirile ţăranilor și din cele auzite puteau să-și 
facă o imagine despre cei doi moșieri fără inimă. 

Pumnul lui Stanislau Rimsky se încleștă când auzi 
vorbindu-se de cruzimile lui Panait Fotache și strigă: 

— Şi pe mâna unui asemenea nemernic vor s-o dea pe 
biata Mioara! Sărmana fată, cum să trăiască alături de o 
asemenea fiară! 

Dincolo de sat, pe malul Brateșului, se ridica conacul în 
formă de castel al Vulpeștilor. 

— Acolo este Mioara, zise Stanislau Rimsky, întinzându- 
și mâna în spre conacul scăldat în ultimele raze ale 
soarelui. 

— Şi ce ai de gând să faci? întrebă Dan Dragomir. 

— Să mă duc acolo! 

— Asta nu-ţi poate pricinui decât neplăceri. 

— Cum? 

— N-ai auzit ce om morocănos și rău este boierul 
Vulpescu? 

— Şi ce-mi pasă mie? 

— Apariţia unui bărbat străin, care ar veni să se 
intereseze de Mioara Comăneanu, n-ar face decât să-l 
învrăjbească împotriva noastră, or, aceasta n-ar fi în 
folosul tău. 

— Atunci ai tu vreun plan? 

— Aici nu ne mai putem teme că vom avea aceeași 
surpriză ca la București. Ne așezăm undeva pe aici și nu se 
poate ca în vreuna din zilele următoare să nu ni se ofere un 
prilej de a sta de vorbă cu Mioara. 

— Dar eu aș vrea să stau de vorbă cu ea chiar acum! 

— Fi tare, Stanislau! Stăpânește-te și așteaptă răbdător 
până când soarta ţi-o va scoate în cale. 

Stanislau Rimsky își dădu seama că Dan Dragomir avea 
dreptate și vrând nevrând trebui să se împace cu situaţia. 

După aceea dădură o raită prin sat, pentru a se interesa 
de locuinţă și într-o casă izbutiră să închirieze o odaie în 
care se instalară destul de comod. 

În noaptea aceea se odihni și Stanislau Rimsky. Călăria 
neîntreruptă de două zile îl obosise grozav și cu toate că 
gândurile i se duceau necontenit la Mioara Comăneanu, de 
îndată ce simţi o pernă sub cap, adormi buștean, de nu l-ai 
mai fi trezit nici chiar cu tunul. 

A doua zi de dimineaţă se sculă apoi odihnit și după ce 
mâncă bine, porni împreună cu Dan Dragomir, spre 
conacul moșiei. 

Apropiindu-se de conac și observând în curte o mișcare 
înfrigurată, se retraseră și se ascunseră în desișul ce 
mărginea șoseaua. 

— Am văzut cai în curte, zise Dan Dragomir. După cât se 
pare vor ieși cu trăsura, sau călare. 

— La fel cred și eu. 

— Atunci trebuie să fim cu ochii în patru deoarece cred 
că a sosit momentul să poţi sta de vorbă cu Mioara 
Comăneanu. S-ar putea întâmpla ca numai bărbaţii să iasă 
la călărie... 

— Şi? 

— Atunci îţi va fi mai ușor să intri în vorbă cu cei rămași 
la conac. 

— Dar la drept vorbind, câţi sunt aceia, care locuiesc 
aici? 

— Boierul Mircea Vulpescu, cu soţia și cele două 
nepoate ale sale. Una este Mioara Comăneanu, iar 
cealaltă, Cornelia Vulpescu, o fată sărăcită a familiei 
Vulpescu cu a cărei creștere s-a însărcinat bogatul moșier. 

— Și Mioara? 

— Mioara se înrudește cu Mircea Vulpescu, după mamă. 
Mama Mioarei a fost născută Vulpescu. 

— Şi cine se mai află la conac? 

— Deocamdată numai Panait Fotache, care este un 
oaspe nelipsit la conac. 

— Pst... pst!... 

Se auzi tropot de cai. 

Cei doi voinici ascunși în dosul tufișurilor de la marginea 
drumului zăriră ieșind trei călăreţi pe poarta conacului. 

Doi bărbaţi și o femeie. 

— Boierul Mircea Vulpescu, Cornelia Vulpescu și Panait 
Fotache! îl lămuri Dan Dragomir pe Rimsky. 

Din dosul tufișului Stanislau Rimsky urmărea cu priviri 
aprinse pe cei trei călăreţi. El își întipări bine în minte 
chipurile lor, cu toate că nu le putu zări decât timp de 
câteva clipe. 

Cei porniţi de la conac mergeau înainte pe șoseaua 
Galaţilor și când nu se mai văzu în urma lor decât un nor 
de praf, Dan Dragomir și cu Stanislau Rimsky ieșiră din 
tufiș. 

Pe fața amândurora era întipărită nedumerirea. 

— Unde a rămas Mioara? 

Dan Dragomir sări pe cal și Stanislau Rimsky îi urmă 
pilda. 

— Nu încape nicio îndoiala că Mioara a rămas la conac! 
zise Dan Dragomir. Să mergem și poate că ni se va oferi un 
prilej de a sta de vorbă cu ea. 

Tocmai voiau să iasă pe șosea, când se auzi un nou 
tropot de cai. 

Voinicii se retraseră îndată. 

— Bagă de seamă! zise Dan Dragomir. 

În clipa următoare se zări un nou călăreț, venind dinspre 
conac. 

Era Mioara Comăneanu. 

Stanislau Rimsky tremura da varga. El îl auzi pe Dan 
spunându-i ceva, dar înfrigurarea îi era atât de mare, încât 
nu pricepu nimic. 

— Înainte! strigă el și în clipa următoare calul lui și sări 
pe șosea. 

Dan Dragomir îl urmă. 

Stanislau Rimsky dădu pinteni calului, care cu trupul 
întins zbura ca o săgeată. Mioara Comăneanu auzi tropotul 
cailor, își întoarse capul, dar nu-l recunoscu pe Stanislau 
Rimsky deoarece acesta era aplecat cu totul pe gâtul 
calului. 

Simti însă că este urmărită și bătându-și calul pe ceafă îl 
îndemnă să alerge mai iute. 

Dar gândul că peste câteva minute va sta de vorbă cu 
iubita inimii sale îi dădu aripi lui Rimsky care făcând apel 
la toată știința sa de bun călăreț, îl făcu să zboare, nu 
altceva și nu trecură nici cinci minute, că și ajunse calul 
Mioarei, pe care-l apucă de căpăstru. 

Mioara ţipă îngrozită, crezând că este vorba de un atac 
banditesc. 

Atunci însă Stanislau Rimsky își ridică iute capul și și-l 
întoarse în spre ea. 

Mioara scoase un al doilea țipăt. Acesta însă nu mai era 
de groază, nu mai era spaimă, ci de mirare, de uimire, 
poate de bucurie. 

La început amândoi se uitară uimiţi unul la altul. 
Niciunul nu era în stare să scoată vreun cuvânt... 

Într-un târziu, Stanislau Rimsky îngână: 

— Mioaro! 

— Stanislau! 

— Slavă Domnului că te-am găsit! 

— Cum ai ajuns aici? 

— Te-am urmat de la București. 

— Dar Stanislau... cum ajungi tu în Tara Românească, 
Stanislau? 

— Stau aici de ani de zile... Îţi mai amintești, Mioaro, de 
noaptea aceea memorabilă, când prințul Trubetzkoi - la 
auzul acestui nume un nor de tristeţe trecu pe chipul 
Mioarei Comăneanu - m-a scăpat? În schimbul graţierii, 
ţarul mi-a cerut să părăsesc pentru totdeauna pământul 
Rusiei și Polonia și să încep o viaţă nouă în ţară străină. 
Am pornit atunci la drum cu Dan Dragomir... 

— Dane! zise Mioara, observând de-abia atunci că 
Rimsky nu era singur și întinzându-și mâna mulțumită în 
spre compatriotul său. 

— Așa am ajuns aici, urmă Stanislau Rimsky, și iată, sunt 
doi ani de când ne găsim pe pământ românesc. Şi în timpul 
acestor doi ani nu numai că nu te-am uitat, dar te-am dorit 
din ce în ce mai mult, deoarece tu faci parte din femeile 
care nu pot fi uitate. 

Voinicul polonez rostise aceste cuvinte cu o căldură 
nemărginită care o mișcase pe Mioara până la lacrimi. 
Oare nu se gândise și ea la fel, la Stanislau Rimsky? 

Ea își întinse mâna pe care Stanislau Rimsky o acoperi 
cu sărutări. 

Vru să spună ceva, dar în clipa aceea se auzi un tropot 
de cai și Mioara strigă speriată: 

— Vin! 

— Cine? 

— Societatea... cu care sunt... Se vede că, au pornit în 
căutarea mea... 

— Şi? 

— Trebuie să plecaţi. Nu vreau să fiți văzuți. 

— De ce? 

— Îţi voi spune mai târziu! 

— Dar eu nu vreau să te mai părăsesc, Mioara mea. 
Acum, când te-am regăsit... 

— Dragă Stanislau, dacă mă iubeşti într-adevăr, atunci 
te rog fă ceea ce spun eu! 

— Dar ce te poate face să mă trimiţi de lângă tine? 

— Ţi-am spus că vei afla mai târziu... Mai târziu îţi voi 
explica totul! 

— Dar când? 

— Când vrei tu! 

Stanislau se gândi puţin, apoi se învoi. 

— Bine, zise el. Astă seară însă trebuie să ne întâlnim! 
După ce se vor fi culcat cei de la conac, te voi aștepta aici. 

— Voi veni! răspunse Mioara. 

Stanislau Rimsky și cu prietenul său se ascunseră din 
nou în desiș, de altfel tocmai la timp, deoarece, cei trei 
călăreţi se iviseră la cotitura șoselei și se apropiau în galop 
de Mioara care porni și ea spre ei. 

Panait Fotache venea în frunte și el ajunse cel dintâi 
lângă Mioara. De îndată ce ajunse lângă ea, o întrebă, 
îngrijorat: 

— Unde ai întârziat atâta, frumoasa mea domniță? 
Începusem să mă tem că ţi se va fi întâmplat ceva. 

— De ce să te temi, răspunse Mioara, când v-am spus că 
voi veni după voi? 

— Fiindcă ai întârziat prea mult. 

— Am mai avut câte ceva de făcut la conac. 

Între timp ajunseră lângă boierul Vulpescu și Cornelia și 
urmară călăria în patru. 

Panait Fotache călărea lângă Mioara și căuta s-o 
distreze, ea însă îi răspundea foarte rece, ca întotdeauna și 
aproape că nici nu se sinchisea de bărbatul pe care voiau 
să i-l dea de soţ cu sila. 

De-abia răspundea la întrebările lui Panait Fotache, cu 
câte un nu sau un da scurt și niciodată nu începea ea 
conversaţia. 

Panait Fotache nici nu se putu stăpâni de a o întreba: 

— Ce s-a întâmplat cu d-ta, domniţa mea? Niciodată n-ai 
fost atât de rece față de mine? Eu aştept cu nerăbdare să 
te aprinzi și d-ta te porţi tot mai rece cu mine! 

Și în ochii boierului se aprinse focul bănuieli. 

Mioara nici nu-l învrednici cu un răspuns. Niciodată nu 
dorise mai mult ca atunci să rămână singură. De obicei nu 
prea putea spune ea că era liniștită; acum însă, întâlnirea 
cu Stanislau Rimsky o tulburase cu desăvârșire. 

Boierul Vulpescu îi vorbi și el nepoatei sale, dar aceasta 
se părea că nici nu aude cuvintele unchiului său. 

— Ce s-a întâmplat cu tine, Mioaro, de te porţi atât de 
ciudat? întrebă el. 

— Nimic, nimic! răspunse Mioara. Mă simt foarte 
obosită. N-am nicio poftă de călărit... Aș fi preferat să 
rămân acasă! 

— Dacă vrei, n-ai decât să te întorci. Fotache te va însoți 
cu dragă inimă... 

— Mai încape îndoială! zise Panait Fotache. 

Fără să mai spună vreun cuvânt, Mioara își întoarse 
calul și porni în spre conac. 

Panait Fotache o urmă. 

Când ajunseră la poarta conacului, Mioara, care tot 
timpul drumului nu scosese nicio vorbă, se întoarse în spre 
însoțitorul său și-i zise: 

— Îţi mulțumesc că m-ai condus. 

— Nu dorești să te conduc și până sus? 

— E de prisos. Cunosc drumul îndeajuns de bine, pentru 
a mă putea duce și singură. D-ta mai bine înapoiază-te la 
unchiul și la Cornelia. 

— După cum doriţi! răspunse Panait Fotache, vădit 
nemulțumit. 

El își întoarse calul și porni în goană pe șosea înapoi. 

Mioara lăsă calul în curte, de unde îl luă unul din băieţii 
de grajd, iar ea intră în conac, ducându-se în odaia sa, 
unde putea rămâne singură numai cu gândurile sale. 

CAPITOLUL 83 
De la Petrograd la București 


Mioara Comăneanu se așeză lângă fereastră, de unde se 
deschidea o minunată priveliște asupra lacului. Razele 
soarelui se reflectau în strălucire orbitoare pe apa 
Brateșului, pe care dăinuia ici colo câte o luntre. 

Frumoșii ochi ai Mioarei rătăceau pe apele line ale 
lacului, al cărui țărm opus încântătoarea femeie mai mult îl 
bănuia decât îl vedea. 

Şi așa cum stătea acolo, cu privirea pierdută, i se păru 
că Brateșul își schimbă înfățișarea. I se păru că suprafaţa 
lină a lacului este întocmită de valurile furioase ale Nevei, 
pe care o văzuse de atâtea ori... 

Înaintea ochilor săi se ivi Neva, se ivi podul Alexandru și 
palatul Trubetzkoi, a cărei stăpână fusese și totuși, din 
care se furișase într-o noapte, ca un hot... 

Întâlnirea cu Stanislau Rimsky îi reîmprospăta în minte 
drumul pe care-l făcuse de la palatul prinţului Trubetzkoi, 
din Petrograd și până în capitala Ţării Românești... 


x 
x x 


Calea aceasta fusese grea și plină de suferinţe. 

Suferința începuse chiar în clipa părăsirii palatului 
Trubetzkoi, când își dădu seama că prin fuga ei 
pricinuiește o neţțărmurită durere soţului său. 

Cu toate acestea fugise, deoarece simţea că niciodată nu 
va putea fi fericită în palatul Trubetzkoi, fiindcă își dădea 
seama că mai curând sau mai târziu tot va trebui să plece. 

Ea porni pe jos, pentru ca nimeni să nu știe încotro o 
luase. Pe drum însă se întâlni cu o trăsură care o culese de 
pe șosea și cu care merse o bucată de drum. Mai târziu, 
într-un oraș îndepărtat luă poștalionul și așa își urmă 
calea. 

Era hotărâtă să se înapoieze în patria sa de unde plecase 
de atâta vreme și unde avea de gând să trăiască o viață 
retrasă, de pustnic. Dacă o mai reţinea ceva în lumea 
aceasta nu era decât amintirea lui Stanislau Rimsky. 

Ştia că nu va mai putea fi niciodată a bărbatului adorat, 
pe care soarta îl aruncase spre meleaguri necunoscute, dar 
jură să nu-l uite niciodată și dragostea lui să fie un scut de 
oțel pentru orice alte simțăminte care ar mai căuta să-i 
pătrundă în suflet. 

După o călătorie lungă și obositoare ajunse pe pământul 
Ţării Românești, unde o aștepta o nouă amărăciune, o nouă 
durere. În vreme ce ea îndurase grozăviile surghiunului în 
Siberia, părinţii ei muriseră și în locul revederii atât de 
mult dorite nu găsi decât două morminte triste și mute. 

Părinţii ei lăsaseră prin testament ca în cazul înapoierii 
în ţară, Mioara să fie crescută de ruda cea mai apropiată, 
boierul Mircea Vulpescu, pe care îl și însărcinară cu 
administrarea averii Mioarei. lar în scrisoarea adresată 
Mioarei părinţii săi o sfătuiau să-și urmeze viaţa așa, după 
cum va crede de cuviinţă boierul Mircea Vulpescu. 

Așa a ajuns Mioara Comăneanu în casa lui Vulpescu, 
unde, peste câteva luni află că, soţul său, prințul Dimitri 
Trubetzkoi, murise pe moșia sa din Crimeea. 

Vestea aceasta o dobori și mai mult, o făcu și mai tristă. 
Nu cunoștea împrejurările morţii prinţului Trubetzkoi, știa 
însă că murise omul acela care o iubite atât de mult și atât 
de curat și nobil. 

Sufletul îi fu cuprins de mare amărăciune și se gândea 
cu melancolie la propria ei soartă care nu era mai puţin 
tragică. Ajunsese văduvă, mai înainte de a fi devenit 
femeie. 

În casa din București a boierului Mircea Vulpescu se 
întâlneau familiile cele mai de seamă ale capitalei și în 
mod firesc și toţi tinerii din buna societate. Aceștia nu 
întârziaseră să-și dea seama nu numai de frumuseţea dar și 
de minunatele calităţi sufletești ale Mioarei Comăneanu. 

La început Mioara fugea de baluri și petreceri. Mai 
târziu însă unchiul său o sili să ia parte la aceste întruniri 
vesele ale societăţii alese și atunci se porni o adevărată 
întrecere între tinerii care toţi voiau să câștige inima 
frumoasei femei. 

Pe Mioara însă toate acestea o lăsau rece și dacă era 
drăguță față de toţi aceia care o curtau niciunul nu se 
putea făli însă că a izbutit să câștige încrederea sau inima 
nepoatei lui Vulpescu. 

Nici chiar curtea pe care i-o făcea boierul Panait 
Fotache nu schimbă purtarea Mioarei. Panait Fotache, 
care avea ca la vreo treizeci și cinci, treizeci și șase de ani 
se interesă foarte mult de Mioara de când o văzu pentru 
cea dintâia oară și din ziua când o întâlni, vizitele lui în 
casa lui Mircea Vulpescu deveniră tot mai numeroase. 

Toată lumea știa că vizitele acestea erau pentru Mioara, 
care însă nu făcu nimic ce să-l fi îndreptăţit pe boier să 
creadă că simțămintele lui ar fi împărtășite și de aceea 
care i le trezise în suflet. 

Dar Panait Fotache nu se lăsă descurajat de purtarea 
rece a tinerei femei, ba într-o zi îi vorbi chiar și boierului 
despre proiectul său de căsătorie. 

Mircea Vulpescu primi cu multă căldură propunerea lui 
Panait Fotache. Îl cunoștea de mult, știa că este foarte 
bogat, avea moșii întinse chiar lângă el, pe Brateș și își 
zicea că lângă Fotache, Mioara ar duce o viaţă nu numai 
lipsită de grija zilei de mâine ci chiar îmbelșugată. 


170 


De aceea, când Panait Fotache îi vorbi despre căsătoria 
sa cu Mioara, Vulpescu nu se împotrivi. 

— Așadar, pot socoti pe d-ta, zise Panait Fotache, că vei 
pune o vorbă bună pe lângă Mioara? 

— Fără îndoială, răspunse boierul Vulpescu, cu hotărâre. 
Aș crede chiar că ar fi mai nimerit să vorbesc eu cu 
Mioara, spre a-mi da seama ce crede ea despre această 
căsătorie. 

— Aș fi încântat, dacă ţi-ai lua această însărcinare. 

— Voi vorbi chiar în decursul zilei de astăzi. 

Și într-adevăr, Mircea Vulpescu îi vorbi Mioarei chiar în 
aceeași zi. 

— Ce ai zice tu de boierul Panait Fotache? 

— Nu înţeleg! 

— Se interesează grozav de tine. 

— Pe mine mă interesează tot atât de puţin, ca și oricare 
alt boier care-ţi vizitează casa. 

— Mă mir, zise Mircea Vulpescu, fiindcă după câte am 
putut să observ eu, Panait Fotache are gânduri foarte 
serioase... Gânduri pe care de altfel nici nu-și dă osteneala 
să le ascundă. 

— Nici n-am băgat de seamă, îți mărturisesc foarte 
sincer. 

Mioara nu spuse tocmai adevărul, dar ea voia ca prin 
cuvintele acestea să sublinieze și mai mult nepăsarea ei 
pentru acela de care-i vorbea unchiul său. 

Boierul Vulpescu rămase uimit auzind acestea și căută 
să-și hotărască nepoata pentru a-și schimba părerea. 

Dar Mioara respinse cu hotărâre orice încercare a 
unchiului său. 

— Nu înţeleg, unchiule, de ce susţii planurile boierului 
Panait Fotache, când ști prea bine care este părerea mea! 
Tu ști bine prin câte am trecut în anii din urmă și crede-mă 
că mi-a trecut orice poftă de a încheia o nouă căsătorie. 

— Tocmai de aceea ar trebui să te măriţi, îi explică 
Mircea Vulpescu, fiindcă ai avut de îndurat atâtea lovituri. 
Căsătoria te va ajuta să uiţi mai ușor... 

— Nul Nu! Trebuie să treacă ani de zile până când mă 
voi mai putea gândi la măritiș. Dar chiar și dacă s-ar 
întâmpla să mă mai gândesc vreodată ta măritiș, nu aș lua 
de bărbat decât un om pe care-l iubesc... Or, pe boierul 
Panait Fotache nu-l iubesc. 

Boierul Vulpescu nu vru să forțeze lucrurile, cel puţin 
deocamdată și a doua zi, când se întâlni cu Fotache, îi 
comunică acestuia cu o înfățișare cât se poate de acră care 
erau părerile Mioarei despre căsătorie. 

Panait Fotache rămase uimit de cele auzite. 

Cu toate acestea nu se gândi nicio singură clipă să 
renunţe la planul său. 

Totuși, îi spuse el lui Mircea Vulpescu, cu hotărâre, eu 
nu mă voi astâmpăra, până când n-o voi ști pe Mioara soţia 
mea. 

— Îmi pare bine să văd că nu descurajezi cu una, cu 
două, răspunse boierul Vulpescu. 

— Şi voi fi cu atât mai sigur de izbândă, urmă Fotache, 
cu cât voi ști că d-ta îmi vei sta în ajutor. 

— Părerile Mioarei n-au reușit să le schimbe pe ale mele. 
Din partea mea îţi voi da tot ajutorul ce-mi va sta în putință 
și, repet că eu aș vedea cu ochi buni această căsătorie. 

Panait Fotache îi mulțumi boierului pentru ajutorul 
făgăduit. 

— Se prea poate ca astăzi Mioara să nu mă iubească. 
Poate și fiindcă nici nu mă cunoaște încă îndeajuns. Sunt 
încredinţat însă că dacă ne vom vedea mai des își va 
schimba simțămintele faţă de mine: 

— Și părerea mea este că, cu timpul se va schimba totul. 
Deocamdată are și ea dreptate. Prea a avut multe de 
îndurat! Trebuie să mai așteptăm până când va mai uita 
necazurile pe care i le-a hărăzit soarta. 

— Voi aștepta cu răbdare, răspunse Panait Fotache. 

Și din ziua aceea, ca și când nu s-ar fi întâmplat nimic, 
continua să vină regulat în casa boierului Vulpescu, fără a 
aminti vreodată înaintea Mioarei, de planurile sale de 
căsătorie. El aștepta ca timpul să-și desăvârșească opera și 
își zicea că tot va sosi odată ziua când va putea rupe din 
pom fructul copt. 

Peste vreo șase luni apoi, îi aminti din nou boierului 
Vulpescu, care căută să afle de la Mioara, dacă între timp 
nu-și va mai fi schimbat părerea. 

Mircea Vulpescu fu foarte neplăcut impresionat de 
declaraţia și mai hotărâtă a Mioarei, de a nu vrea să fie 
soţia lui Panait Fotache. 

— Nu vreau să înrâuresc asupra hotărârii tale, zise el, 
mărturisesc însă că sunt mai mult decât nedumerit. La 
urma urmelor ești tânără și nu-mi pot închipui că ai avea 
de gând să rămâi singură până la capătul vieţii! 

— Ai dreptate, unchiule, dar eu socotesc că timpul n-a 
sosit încă. Inima mea nu dorește căsătoria, iar situația mea 
materială este de așa natură încât nu am nevoie de 
altcineva care să mă întreţină, deoarece averea ce mi-a 
rămas de la părinţi îmi ajunge spre a trăi fără griji, oricum 
s-ar întoarce împrejurările. 

Vulpescu nu fu mulţumit deloc de rezultatul convorbirii 
sale cu Mioara. Din ziua aceea însă el îi vorbi nepoatei sale 
tot mai des de proiectul de căsătorie, firește fiind împins la 
aceasta de către Panait Fotache. 

Acum chiar și Fotache îi vorbea adeseori Mioarei despre 
căsătorie, căutând să-i smulgă „da”-ul hotărâtor prin fel de 
fel de făgăduieli și descriindu-i viitorul în culorile cele mai 
frumoase. Soţia lui Mircea Vulpescu, ca și Cornelia, îi 
împuiau și ele capul Mioarei cu cele mai neînchipuite 
promisiuni de fericire. 

Și într-o zi, sărmana Mioara Comăneanu băgă de seamă 
că nu mai există om în jurul ei care să nu i-l laude pe 
Panait Fotache. Toată lumea o zorea să nu mai amâne și 
toată ziua nu se mai vorbea decât de această căsătorie. 


173 


Mioara răbda ea cât rabdă, dar veni o zi când se plictisi 
și, nemaigăsind altă scăpare, declară că se învoiește la 
căsătorie. 

— Bine, zise ea, de faţă fiind Mircea Vulpescu și 
Fotache, mă învoiesc. Însă cu o singură condiţie. 

— Care, anume? întrebă Panait Fotache, arzând de 
curiozitate. 

— Eu voi hotărî ziua cununiei! Vă învoiţi? 

Panait Fotache, se învoi, vrând nevrând. 

— Bine, răspunse el, n-am nimic de zis, dacă vom ţine 
nunta cât mai curând. 

— Nu voi întârzia nicio singură zi, din clipa când voi 
crede că a sosit timpul! răspunse Mioara. 

— Totuși, cam pe când aș putea nădăjdui? 

— Poate, foarte curând... poate foarte târziu... 
Deocamdată nu pot spune nimic hotărât. Așteptaţi și veţi 
vedea. 

Mioara rezolvase chestiunea într-un chip cu adevărat 
diplomatic. Din ziua aceea n-o mai plictisiră cu Panait 
Fotache, iar dacă totuși, se mai vorbea despre nuntă, putea 
să răspundă liniștită: 

— V-am făgăduit că se va face. Deocamdată însă n-a 
sosit încă timpul. 

Și răspunsul acesta îl dădea mereu. Boierul Panait 
Fotache trecea drept logodnicul ei, este adevărat, dar ea 
nu se sinchisea prea mult de ceea ce credea lumea, 
deoarece așa zisul ei logodnic n-o interesa câtuși de puţin. 

Aceasta era situaţia când capricioasa soartă îi aduse din 
nou laolaltă pe cei doi îndrăgostiţi, pe Mioara Comăneanu 
și pe Stanislau Rimsky. 

CAPITOLUL 84 
Idile tainice 


Mioara Comăneanu de-abia aștepta să se întunece, spre 
a se putea întâlni cu iubitul ei cu care, în cursul dimineţii, 
nu putuse să schimbe decât câteva cuvinte, în grabă. 

Mii de întrebări se ridicaseră în mintea ei la care aștepta 
răspunsul cu nerăbdare. Mărturisirea lui Stanislau Rimsky, 
cum că dragostea lui pentru ea este tot atât de mare ca și 
în trecut, îi umpluse sufletul de bucurie, deoarece aceasta 
însemna că legătura pe care voinicul o avusese cu prințesa 
Fedora Feodorovna și despre care Mioara aflase încă pe 
când se găsea la Petrograd, nu avusese la temelie una din 
acele iubiri care nu pot fi uitate niciodată... 

Amurgul se lăsă și globul roșu al soarelui cobori în spre 
orizont, aruncând vâlvătăi de culoarea sângelui pe 
suprafaţa Brateșului. 

— Când se va întuneca odată? oftă Mioara, gândindu-se 
că undeva la fel ofta și Stanislau Rimsky, așteptând cu 
nerăbdare scurgerea timpului. 

Mircea Vulpescu și cu Panait Fotache se interesară de 
mai multe ori în cursul zilei de starea sănătăţii ei. Dar 
Mioara, nevoind să stea în societatea lor tocmai atunci 
când se desfășurase clipele cele mai hotărâtoare ale vieţii 
sale, le trimise vorbă că încă tot nu se simte bine. 

Chiar și după cină, la care nu putu să nu vină spre a nu 
stârni îngrijorări care ar fi putut-o împiedica să părăsească 
noaptea conacul, ea se retrase îndată în odaia sa, spunând 
că vrea să se odihnească. În realitate însă ea se pregătea 

pentru a se duce la întâlnire și pândea cu nerăbdare ca 
lumea din conac să se ducă la culcare pentru a se putea 
trecură apoi neobservată din castel. 

Ea coborâse în mai multe rânduri până la o daia unde 
stăteau de vorbă cei ai casei și spre ceasurile nouă răsuflă 
ușurată deoarece auzise că rudele sale se pregăteau să se 
ducă la odihnă. 

Ea mai așteptă încă un ceas, iar pe la zece, când într- 
adevăr nimeni nu mai era treaz la conac, Mioara își părăsi 
odaia. 

Ea trecu prin curte ca o umbră. Câinii n-o lătrară, 
deoarece o cunoșteau îndeajuns de bine și prin poarta 
deschisă ea ieși din curte, apoi o luă pe șosea, îndreptându- 
se în spre locul unde se întâlnise cu Stanislau Rimsky 
înainte de amiază. 

Razele lunii luminau șoseaua în mijlocul căreia Mioara 
zări în curând statura unui bărbat. 

Era Stanislau Rimsky care o aștepta. 

Mioara își grăbi pașii iar Rimsky care o zărise acum 
porni și el în spre iubita inimii sale. 

— Mioaro, scumpa mea Mioară! 

— Stanislau! 

Se sărutară adânc mișcaţi. Și în sărutul acesta ardea 
focul vechii lor iubiri, care rămăsese întreagă cu toate 
încercările la care îi supusese soarta. 

— Cum să-i mulţumesc lui Dumnezeu că mi-a îngăduit să 
te mai revăd, Mioara mea? 

— Ce bine e lângă tine, Stanislau! 

Cine ar putea descrie bucuria celor două inimi atât de 
crunt lovite până atunci? 

În clipele acelea ei uitară de tot ceea ce avuseră de 
îndurat în viaţă. Mioara uită de tot, chiar și de zilele de 
groază petrecute în Siberia... Iar Stanislau Rimsky nu se 
mai gândi la zilele acelea pline de primejdii, pe care le 
petrecuse în pădurile de la Zlepitnak și Rudin, nu se mai 
gândi la captivitatea din Dubro și la suferinţele din temnita 

din Petropavlovsk, ci se bucura din suflet, se bucura din 
toată inima că trecând prin toate primejdiile și înlăturând 
toate piedicile, Mioara rămăsese tot a lui și numai a lui. 

Ei pășeau încet unul lângă altul, îndreptându-se spre 
malul Brateșului a cărui apă strălucea feeric sub razele 
argintii ale lunii. 

Stanislau Rimsky îi povesti tot ce se întâmplase cu el, de 
la despărţirea de prinţul Trubetzkoi la granița Bucovinei, 
iar Mioara îi istorisi cum ajunsese la boierul Mircea 
Vulpescu, neascunzându-i nimic din ultimele lovituri cu 
care o încercase soarta. Firește că-i spuse și că toată lumea 
o socotea drept logodnica lui Panait Fotache. 

Stanislau Rimsky ascultă în tăcere povestirea Mioarei 
Comăneanu. Era fericit că putea auzi din nou glasul acesta 
atât de drag lui. Chipul i se întunecă însă de îndată ce veni 
vorba despre Panait Fotache. 

— Ce mult mă doare că din nou trebuie să-mi dai o 
asemenea veste! 

— Dar nu te speria, dragul meu, căci din căsătoria 
aceasta nu se va alege nimic. 

— Nici nu aș putea supraviețui acestei noi lovituri! Să te 
pierd iarăși acum, când am izbutit să te regăsesc după 
atâta trudă? 

— Aceasta nu se va întâmpla! 

— Dar ce va fi? 

— Vom găsi noi vreun mijloc oarecare de a zădărnici 
această căsătorie pentru a putea fi unul al altuia. 

Stanislau Rimsky exclamă fericit: 

— L-am și găsit! 

— Să auzim! 

— Fugim, atât și nimic mai mult! 

— Asta n-o pot face! zise Mioara, tristă. 

— De ce te temi? 

— Nu mă tem, dar n-o pot face, deoarece regretaţii mei 
părinţi mi-au încredinţat soarta în mâinile lui Mircea 
Vulpescu. 

— Nu cred însă că boierul Vulpescu s-ar învoi la 
căsătoria noastră. 

— Tocmai problema aceasta trebuie s-o dezlegăm! 

— Îţi mărturisesc sincer că, în privinţa aceasta nu-mi fac 
prea mari iluzii. 

Mioara îl sărută pe Rimsky spre a-i alunga descurajarea 
care vedea că pusese stăpânire pe el. 

— Unde este Stanislau al meu de altă dată? Ce s-a 
întâmplat de a devenit atât de neîncrezător? Nu mai ai nici 
în mine încredere că voi face totul pentru dragostea, 
pentru fericirea mea? 

Sărutării îi răspunse un alt sărut. Buzele lui Stanislau 
Rimsky se apăsară fierbinţi pe gura iubitei sale și apoi zise: 

— Iartă-mă, iubito, iartă-mă că am putut descuraja chiar 
și numai o singură clipă! Pricina este însă prea marea 
dragoste pe care ţi-o port și aș vrea ca vieţile noastre să fie 
înlănţuite una de alta cât mai curând cu putinţă. 

— Tocmai de aceea, fiindcă mă iubești, scumpul meu 
Stanislau, trebuie să ai răbdare. Dacă am izbutit să ne 
păstrăm dragostea întreagă chiar și în mijlocul crudelor 
încercări, la care ne-a supus soarta, atunci nu trebuie să ne 
pripim pentru a strica poate o înţelegere la care ar 
subscrie toată lumea. 

— Aștept, draga mea, aștept! 

— Să nădăjduim că nu va trebui să așteptăm prea mult. 
Voi face tot ce-mi va sta în putinţă spre a-l hotărî pe 
unchiul să-și dea învoirea. Și atunci, nu va fi pereche mai 
fericită în lumea aceasta ca noi! 

— Câtă încredere, câtă nădejde ai tu, iubita mea! Și dacă 
ai ști, ce fericit sunt să te știu astfel! Eu am și început să 
întrezăresc viitorul care ne așteaptă în culorile cele mai 
trandafirii. Doi porumbei care se iubesc nu vor fi mai 
fericiţi decât noi! 

— Trebuie să-ţi mărturisesc însă, zise Mioara, că nu va fi 
tocmai atât de ușor să schimb părerea unchiului, deoarece 
îl leagă o veche prietenie de Panait Fotache, prietenie 

care, în cazul reușitei planului nostru, ar trebui să 
înceteze. De aceea poate ca voi avea nevoie de săptămâni, 
poate chiar de luni întregi, pentru a duce planul nostru la 
îndeplinire. Îţi jur însă iubitule că nu voi fi decât a ta șia 
nimănui altuia! 

Stanislau Rimsky o îmbrăţișă pe Mioara și zise adânc 
mișcat: 

— lau eu te voi aștepta, Mioara mea, deoarece simt că o 
voce lăuntrică îmi șoptește că va veni o zi când vom fi unul 
al altuia și când soarta ne va despăgubi de toate 
amărăciunile pe care ni le-a pricinuit până acum! 


x 
x x 


Prima întâlnire fu urmată de altele. 

Când luna apărea pe cerul împodobit cu miriade de 
stele, Mioara Comăneanu se furișa veșnic din conac pentru 
a se întâlni cu alesul inimii sale. 

Luna argintie, Brateșul sclipitor și cerul plin de stele 
erau singurii martori ai dragostei lor ce creștea necontenit 
în intensitate. 

Întocmai după cum Mioara Comăneanu nu se putea 
gândi la nimic fără de a-l amesteca și pe Rimsky în 
gândurile sale, tot astfel nici voinicul polonez nu făcea 
nimic fără a se întreba dacă fapta lui este sau nu în 
vederile iubitei sale. Şi marea bucurie a lui Stanislau 
Rimsky era împărtășită și de credinciosul prieten, de Dan 
Dragomir. 

Ziua erau veșnic împreună, numai seara se despărțeau 
pentru câteva ceasuri, atunci când Stanislau Rimsky se 
ducea la întâlnirea pe care o aștepta cu atâta înfrigurare. 
Ziua însă, după cum am mai spus, erau mereu împreună. 
Când se plimbau cu barca pe Brateș, când călăreau, când 
se pierdeau în pădurea dinspre Tecuci unde se simțeau că 
în pădurea Rudinului. 

lar când se cobora seara, se înapoiau în sat, mâncau 
bine, Dan Dragomir se culca, iar Stanislau Rimsky pleca la 
locul întâlnirii. 

Când îndrăgostiţii se întâlneau uitau de toţi și de toate. 
Fiecare întâlnire le pricinuia noi bucurii și amândoi 
așteptau cu nerăbdare viitorul când nu vor mai fi siliţi să se 
ascundă de lume spre a putea fi împreună. 

Stanislau Rimsky o întrebă de mai multe ori pe Mioara, 
dacă n-are să-i dea vreo veste. Mioara însă nu putea încă 
să-i dea niciun răspuns mulţumitor. 

— Am căutat să văd ce ar zice unchiul dacă s-ar întâmpla 
să-mi fie drag un alt bărbat și aș vrea să rup logodna cu 
Panait Fotache, dar el m-a râs. Nu-i venea să creadă că s- 
ar putea întâmpla așa ceva și m-a luat în glumă. 

— Totuși, trebuie să se hotărască odată! zise Stanislau 
Rimsky. Crede-mă, iubita mea că e păcat de fiecare clipă 
pe care n-o petrecem împreună. Nu-ţi dai seama oare că va 
veni o vreme când ne va părea rău de zilele, de 
săptămânile acestea pe care le trăim departe unul de altul? 

— Dacă ar depinde de mine, răspunse Mioara, atunci 
chiar și mâine am putea fi unul al altuia. Cunoști însă prea 
bine situaţia, așa că trebuie să ne acomodăm ei. 

— Cu toate acestea, eu îţi spun, Mioara mea că sfârșitul 
va fi că tot va trebui să te fur într-o bună zi și să te duc cu 
mine acolo unde vom putea fi fericiţi și fără învoirea 
boierului Mircea Vulpescu. 

— Crede-mă, dragă Stanislau, zise Mioara atunci - că, 
dacă voi vedea că nu merge altfel, eu însumi îţi voi spune, 
să fugim. 

Stanislau Rimsky își îmbrăţișă iubita și-i zise: 

— Eu te cred, Mioara mea și voi aștepta și de astăzi 
înainte așa după cum am așteptat și până acum. 

După aceea porniră în spre conac în poarta căruia își 
luară rămas bun. 

Mioara se furișă încet în casă și se îndreptă spre odaia 
sa cu cea mai mare băgare de seamă. Cineva însă tot îi 
auzi pașii. 

Boierul Panait Fotache. 

El auzise pașii ușori ai Mioarei și în clipa următoare și 
sări la ușă, pe care o deschise cu băgare de seamă. 

Tocmai atunci se deschise și ușa odăii Mioarei și Panait 
Fotache văzu cu uimire cum Mioara se furișează în odaie. 


ji 


A IMN E 


— Mioara?!... Ce căuta ea la ceasul acesta? se întrebă el. 

Această plimbare nocturnă i se păru foarte ciudată, dar 
se feri să tragă concluzii mai înainte de a-și da seama ce 
scop o făcea pe logodnica sa să părăsească conacul în miez 
de noapte. 

El închise ușa, se înapoie în odaie și gândindu-se asupra 
celor întâmplate își aduse aminte că mai auzise și altădată 
zgomote asemănătoare pe coridor, dar nu le dăduse nicio 
însemnătate mai deosebită. Acum însă înţelese rostul 

acelor zgomote și hotărî să nu spună nimănui nimic despre 
descoperirea sa, în schimb să pândească prilejul pentru a 
prinde rostul plimbărilor nocturne ale Mioarei. 

De aceea, a doua zi așteptă cu înfrigurare înseratul. De 
data aceasta se despărţi de boierul Vulpescu foarte de 
vreme, nu mai jucă nici obișnuita partidă de cărți, ci se 
retrase în odaia sa, spunând că are dureri de cap. 

El lăsă ușa ușor întredeschisă, pentru a auzi cât mai bine 
zgomotul pașilor, iar lampa o stinse prevăzător, pentru ca 
lumina ei să nu cumva să se strecoare prin crăpătura ușii. 

Trecu un sfert de ceas după altul și Panait Fotache 
stătea nemișcat, ca o statuie în dosul ușii, așteptând cu 
înfrigurare să audă zgomotul pașilor. 

Şi deodată, în liniștea desăvârșită a nopţii se auzi 
scârțâitul unei uși. Ochii lui Panait Fotache începură să 
strălucească ciudat. 

— Ea este! 

El auzi apoi cum ușa se închide ușor, apoi auzi 
cunoscutul zgomot al pașilor care treceau pe furiș pe 
coridor. 

După tăria zgomotului acestor pași, Panait Fotache își 
dădu seama când ajunse Mioara la treptele care coborau 
de la etaj și atunci deschise ușa iute și se furișă după ea, 
urmând-o ca o umbră. 

În curte o văzu pe Mioara ieșind pe poartă și se luă după 
ea. 

Chestiunea începu să-l intereseze tot mai mult. Ardea de 
nerăbdare să vadă unde duce drumul logodnicei sale. 
Judecând după aparente s-ar fi zis că Mioara se ducea la o 
întâlnire de dragoste, aceasta însă i se părea lui Panait 
Fotache cu neputinţă, deoarece logodnica lui trăise retrasă 
de lume și niciodată nu se sinchisise de bărbaţi. 

Realitatea însă era cu totul contrară părerii lui Panait 
Fotache. 

În curând ajunseră în dreptul tufișurilor care mărgineau 
șoseaua și ceea ce văzu atunci îl umplu de cea mai 
neînchipuită uimire, de groază aproape. 

În mijlocul șoselei aștepta un bărbat care de îndată ce o 
zări pe Mioara apropiindu-se, veni înaintea ei și o sărută 
îndelung. 

Uimirea lui Panait Fotache fu atât de mare, încât nu lipsi 
mult să strige. După aceea vru să se repeadă la ei pentru a 
tulbura întâlnirea amoroasă a celor doi îndrăgostiţi, prin 
prezenţa sa neașteptată, dar se răzgândi, zicându-și că are 
altceva mai bun de făcut. 

Înainte de toate ar fi vrut să știe cine era bărbatul 
acesta. De aceea se furișă cât mai aproape, pentru a-și da 
seama de identitatea necunoscutului din convorbirea celor 
doi îndrăgostiţi. După câţiva pași însă, trebui să se 
oprească deoarece tufișul se rărea atât de mult, încât, dacă 
mai înainta, nu se putea să nu fie observat. 

Or, el voia să se ferească de a fi descoperit, deoarece 
între timp își făcuse planul, pe care-l avea de urmat. 

Pumnii i se încleștară, ochii lui aruncau scântei de mânie 
și sufletul îi era dornic de răzbunare împotriva aceluia 
care-i răpise logodnica. 

El nu era obișnuit să cunoască piedici în calea scopurilor 
ce-și propunea. Mergea drept la ţintă, folosindu-se de orice 
mijloace pentru a o atinge. Pentru îndeplinirea planurilor 
sale era în stare de orice. 

La fel fusese și în planul căsătoriei sale cu Mioara. Scena 
pe care o văzuse desfășurându-se înaintea sa pe șosea, în 
loc să-l readucă la realitate, îl întărâtă, îl îndârji și mai 
mult. Un alt bărbat dacă ar fi văzut că logodnica sa - care 
de altfel nu i-a dat nicio dovadă de dragoste nici până 
atunci - iubește pe un altul, și-ar fi dat seama că dragostea 
cu sila nu se poate, și s-ar fi retras, atât pentru a nu se mai 
frământa pe sine însuși, cât și pentru a-i da putinţa fiinţei 
iubite să fie fericită. 

Însă Panait Fotache nu era omul acesta. 

Acum Mioara îi trebuia cu atât mai mult și era hotărât la 
orice, pentru a-i arăta că, până la urmă, tot a lui va fi. 

Văzând că un altul vrea să i-o fure, se îndâriji și mai mult 
și se gândea cu o ură neîmpăcată la necunoscutul care 
pusese ochii pe comoara lui. 

— Îmi vei plăti scump sărutările Mioarei! se gândi el, 
furios. 

Panait Fotache se înapoie la conac și se așeză iarăși la 
pândă în dosul ușii pentru a vedea când se întoarce 
Mioara. Peste vreun ceas apoi, auzi zgomot de pași și 
Mioara trecu pe coridor. 

Panait Fotache trebui să facă apel la toată puterea sa de 
voinţă, pentru a se stăpâni și a nu ieși din odaie, spre a se 
ivi pe neașteptate înaintea logodnicei sale. Dându-și însă 
seama că aceasta nu i-ar folosi la nimic, se stăpâni și 
renunţă la pofta ce-o avea de a vedea încurcătura Mioarei 
când aceasta și-ar fi dat seama că este descoperită. 

De aceea o lăsă pe Mioara să se înapoieze în odaia sa iar 
el se dezbrăcă și se lungi în pat. De dormit însă nu putu 
adormi, decât foarte târziu. 


xX * 


A doua zi de dimineață, la cafeaua cu lapte, îl făcu pe 
boierul Vulpescu să înțeleagă că ar avea ceva foarte 
interesant să-i spună, iar mai târziu, când porniră amândoi 
călare la câmp, pentru a supraveghea lucrul ţăranilor, îi 
comunică descoperirea sa din noaptea trecută. 

Boierul Mircea Vulpescu era să cadă de pe cal de uimire. 

— Ce tot spui, boier Panait? Să fie adevărat? 

— Cuvânt, cu cuvânt, după cum ţi-am spus! 

— Nu cumva ai visat toate acestea? 

— Cum poţi să-ţi închipui așa ceva? Am văzut cu ochii 
mei! 

— Totuși, pare așa de imposibil! 

— Cu toate acestea este adevărat! 

— Nu... nu se poate... Nu se poate... Mioara nu este în 
stare să facă așa ceva! 

— La fel credeam și eu. Însă ceea ce am văzut cu proprii 
mei ochi nu mai poate fi făgăduit. 

Boierul Vulpescu își opri calul și vru să se înapoieze. 
Panait Fotache îl întrebă mirat: 

— Ce vrei să faci? 

— Mă înapoiez la conac. 

— De ce? 

— Vreau să-i cer socoteală Mioarei. 

— Nu e bine... 

— Pentru ce să nu fie bine?... Eu nu pot accepta ca 
Mioara să facă asemenea lucruri. La urma urmelor și în 
vinele ei curge sângele Vulpeștilor și o membră a familiei 
mele nu poate avea întâlniri de dragoste în miez de noapte. 

Zicând acestea, boierul își și întoarse calul. 

Panait Fotache însă, se repezi după el. 

— Stai puţin, boier Mircea! 

— Nu, nu se poate! Trebuie să-i cer socoteală! 

— Dar ascultă-mă, mai întâi! 

— Orice mi-ai spune nu mă mai poţi abate de la 
hotărârea pe care am luat-o! 

— Dar eu am făcut un alt plan! Ascultă-mă! 

În cele din urmă Mircea Vulpescu se opri și se întoarse 
curios în spre prietenul său. 

— Ce plan ai? 

— La noapte ne așezăm la pândă și atunci vei avea 
prilejul să-ţi dai seama și d-ta că Mioara umblă la întâlniri 
nocturne. 

— Şi punem mâna pe ei? 

— Nu! 

— Atunci? 

— Aşteptăm până când întâlnirea amoroasă va lua 
sfârșit. 

— Şi? 

Panait Fotache se aplecă mai aproape de Vulpescu și-i 
vorbi cu înfrigurare. Trecu un sfert de ceas, până când își 
explică planul, în amănunţime... plan care fu cu totul pe 
placul lui Vulpescu. 

Pe chipul lui Panait Fotache se ivi un rânjet diabolic, 
când boierul Vulpescu îi întinse mâna, încântat. 

— Planul este foarte bun! Felicitările mele! 

— Vreau să mă răzbun, cum nu s-a mai văzut! 

— Dorinţa ţi se va îndeplini! 

— Cred că necunoscutului cavaler îi va pieri odată 
pentru totdeauna cheful de a mai iubi. 

După aceea își urmară mulţumiţi drumul spre arături, 
unde sute de ţărani munceau din greu. Lucrul la câmp 
ţinea din zorii zilei și până se întuneca. 

Vulpescu și cu Panait Fotache nu se înapoiară la conac 
decât la ora mesei. Aici se întâlniră cu Mioara care, la 
drăgălășeniile silite ale lui Panait Fotache, răspundea cu 
obișnuita-i răceală. Boierul Vulpescu se uita pe furiș la 
Mioara, se ferea însă ca prin vreun gest nesăbuit să nu 
cumva să trădeze taina pe care i-o încredinţase acela pe 
care îl alesese de soț nepoatei sale. 

În ziua aceea timpul trecu foarte încet pentru amândoi 
boierii. Altădată ei s-ar fi dus și după amiază la câmp. De 
data aceasta însă rămaseră acasă, deoarece aveau unele 
pregătiri de făcut pentru aventura din noaptea aceea. 

După cină cei doi bărbaţi se așezară la obișnuitul lor joc 
de cărţi. Mioara rămase și ea câtva timp acolo urmărind 
jocul, în curând însă se ridică, ură noapte bună și se 
retrase în odaia sa. 

Atât așteptau boierul Vulpescu și cu Panait Fotache. 

Sfârșiră îndată jocul de cărți și se duseră în odăile lor 
spre a se odihni. Ei trecură pe coridor cu pași apăsați, 
pentru a-i da de știre Mioarei că s-au dus să se odihnească. 
Peste câteva clipe însă coborâră din nou și părăsiră 
conacul, pe portiţa de din dos. 

CAPITOLUL 85 
Pecetea rușinii 


Mioara auzi pașii lui Vulpescu și ai lui Panait Fotache și 
inima îi tresări, deoarece știa că în curând va putea să 
plece. 

Cu toate că trecuse atâta timp de când se regăsise cu 
iubitul inimii sale, totuși, ea mai tremura încă și acum 
chiar și numai când se gândea că se va întâlni cu Stanislau 
Rimsky. Ceasul acesta din noapte însemna pentru ea o 
bucurie nemărginită, fiind singura oră în care putea spune 
și ea că este fericită. 

Dar un singur ceas era prea puţin pentru inima ei 
dornică de o veșnică fericire și începu să-și dea seama că 
Stanislau Rimsky avea dreptate. Hotărârea de a fugi cu 
iubitul său, în cazul când boierul Vulpescu nu s-ar 
îmblânzi, se înrădăcinase și în mintea ei. Da, chiar și 
Mioara era decisă să fugă pentru a pune capăt odată 
acestei stări de lucruri care nu mai putea dăinui. 

Ea așteptă ca la vreo jumătate de ceas, apoi își aruncă 
un șal pe spate și fugi înfrigurată în spre locul întâlnirii. 
Niciodată nu-i fusese așa dor de Stanislau Rimsky ca în 
seara aceea. Ea se strecură prin curte tremurând de 
fericire, apoi ieși pe șosea. 

Stanislau Rimsky o aștepta sub un plop. De îndată ce o 
zări apropiindu-se se grăbi înaintea ei și ajungând lângă ea 
o sărută fierbinte. 

— Scumpa mea! 

— Stanislau! 

Și obișnuita lor plimbare pe malul Brateșului începu din 
nou. Ei își spuneau dulci cuvinte de dragoste și inima le era 
plină de nespusă bucurie. 

Din când în când câte un nor negru venea să le 
umbrească seninătatea fericirii. Și norii aceștia se iveau ori 
de câte ori își aduceau aminte de ciudata lor situaţie. 

— Doamne, când voi putea să te știu cu totul a mea?... 
oftă Stanislau Rimsky. 

— Nu mai poate fi vorba, decât de câteva zile! răspunse 
Mioara. 

Bucuria ilumină ochii lui Stanislau Rimsky. 

— Într-adevăr, iubita mea? Doamne, ce fericit aș fi! 

— Vei vedea! M-am săturat și eu de viața aceasta cu 
două feţe... 

— Nici nu-mi vine să cred în ceea ce aud!... Dar ce te-a 
făcut să-ţi schimbi părerea? 

— Ce m-a făcut? Mi-am dat seama că cu unchiul n-o pot 
scoate la capăt. Acum îmi cere mai îndârjit decât oricând 
să mă mărit cu boierul Panait Fotache. Dacă astfel stau 
lucrurile, atunci le voi arăta că eu sunt stăpână pe mine și 
nimeni altul. 

— Slavă Domnului că te aud vorbind astfel! Vei vedea tu 
ce fericiți vom fi! Vom pleca departe de aci și nimeni nu ne 
va mai tulbura fericirea... 

Mioara mângâie duios buclele negre ale lui Stanislau 
Rimsky. 

— Mâine îl voi mai întreba odată pe unchiul dacă se 
învoiește să desfac logodna cu Panait Fotache și să mă 
mărit după placul inimii mele... 

— Și dacă se va împotrivi din nou? 

— Atunci voi face așa după cum cred eu că este bine! 
Chiar în decursul zilei de mâine îmi voi face toate 
pregătirile pentru a părăsi pentru totdeauna casa unchiului 
meu... Și atunci întâmple-se ce se va întâmpla! 

Stanislau Rimsky o îmbrăţișă pe Mioara cu tot dragul. 

— Nu te teme, draga mea... Vei vedea tu că vom învinge 
toate piedicile și tot vom fi fericiţi. 

Acum se îndreptară în spre conac. 

Firea era liniștită. Nu se auzea decât murmurul monoton 
al Brateșului. În poarta conacului își mai luară odată rămas 
bun, printr-un sărut fierbinte, apoi Mioara intră în curte, 
iar Stanislau Rimsky porni înapoi. 

Stanislau Rimsky fluiera vesel. 

De altfel în tot timpul din urmă... de când soarta îl 
adusese iarăși împreună cu Mioara Comăneanu, era atât 
cu voie bună, încât nici n-ai mai fi recunoscut în el pe omul 
posomorât și trist de altădată. In seara aceea însă cele 
spuse de Mioara îl înveseliră într-atâta încât îi venea să 
joace de bucurie. 

Așadar, în cele din urmă visul vieţii sale avea să se 
îndeplinească. 

Ceea ce crezuse că nu-i va fi dat să ajungă niciodată iată 
că se îndeplinea acum, poate chiar a doua zi. 

Gândul acesta de fericire îl preocupă tot timpul cât se 
îndreptă în spre locuinţa sa. Viitorul i se părea acum cât se 
poate de surâzător. Durerile și suferinţele vor rămâne 
numai amintiri ale trecutului și prinși în vraja fericirii ce-i 
aștepta nici nu-și vor mai aduce aminte de grelele încercări 
la care îi supusese soarta. 

— Mâine va fi ziua cea mare! își zicea el. 

Era pe deplin încredinţat că boierul Vulpescu va rămâne 
și pe mai departe la părerea sa, despre necesitatea 
căsătoriei Mioarei cu Panait Fotache, așa că, nu numai 
Mioara, dar și el trebuia să-și facă pregătirile de plecare. 
De aceea hotări ca în ziua următoare să închirieze sau să 
cumpere o trăsură cu care urmau să facă drumul până la 
București, unde apoi aveau să hotărască asupra viitorului. 

El se aştepta și la aceea ca boierul Vulpescu să 
pornească în urmărirea nepoatei sale. În asemenea 
împrejurări trebuiau să plece noaptea pentru ca fuga să nu 
fie observată decât dimineaţa când ei vor fi departe. 

Dar chiar dacă i-ar ajunge din urmă, tot nu avea de ce să 
se teamă, fiindcă-l avea alături de el pe Dan Dragomir, 
împreună cu care dăduse el lupte mult mai crâncene și 
care fără îndoială că nu avea să-l părăsească nici de data 
aceasta, mai ales că acum era vorba să lupte pentru 
fericirea vieţii sale. 

În vreme ce mergea așa în spre locuinţa sa cufundat în 
gânduri, nici nu băgă de seamă că șoseaua se populă 
deodată pe ambele părţi, ca și când oamenii ar fi crescut 
din pământ. 

Când băgă de seamă oamenii aceștia se și repeziseră la 
el. 

Atacul acesta venise atât de pe neașteptate încât la 
început nici nu se gândi să se apere. 

În mijlocul șoselei se găseau doi bărbaţi care îi 
îmbărbătau pe agresori. 

— Puneti mâna pe el! 

— Nu vă temeti! 

— Trebuie făcut nevătămător! 

— Legaţi-l! 

Stanislau Rimsky nici nu-și putu da seama câţi erau 
aceia care îl atacaseră, opt, zece, doisprezece, nu știa. El 
se apără însă acum cu deznădejde. Mâinile îi umblau ca o 
împletitoare. Luptele date în pădurea Rudinului îi oţeliseră 
mușchii și mulțumită lor lovea în stânga și în dreapta, 
zvârlind cât colo pe agresorii care se rostogoleau 
văicărindu-se. În locul celor căzuţi însă se iveau alţii și 
Stanislau Rimsky începu să-și dea seama că nu se va mai 
putea împotrivi vreme îndelungată. 

Între timp, cei doi bărbaţi din mijlocul șoselei urlau 
necontenit: 

— Nu vă temeti! 

— Puneti mâna pe el! 

— Legaţi-l! 

— La naiba, doar sunteţi destui! 

— Prindeţi-l! 

Stanislau Rimsky nu putea înţelege pricina acestui atac. 
Nu știa de ce se năpustiseră oamenii aceștia asupra lui, nu 
știa ce voiau de la el dar fiindcă îl atacaseră, se apăra. 

Lovea cu pumnii, cu picioarele, mușca, zgâria, se apăra 
și el așa cum putea. Loviturile lui erau îngrozitoare. Pe 
cine-l atingea pumnul său de fier se și rostogolea la 
pământ. Dar agresorii erau atât de numeroși încât ar fi fost 
cu neputinţă ca un singur om să li se poată împotrivi cu 
succes și pe Stanislau Rimsky îl aștepta soarta tristă a 
învinșilor. 

La urma urmelor nici el nu era mai mult decât un om. 

Puterea covârșitoare trebuia să-l doboare. 

El zăcea obosit, istovit, în mijlocul șoselei unde-l 
trântiseră ţăranii și îndura neputincios să fie legat. 

Din când în când mai făcea câte o încercare 
deznădăjduită să se smulgă din braţele lor, dar până în 
cele din urmă văzu că totul era în zadar și atunci se 
resemnă. 

Simţea cum i se înfășură în jurul trapului frânghia care-l 
împiedica să mai facă vreo mișcare. El striga deznădăjduit, 
dar nu-i răspunse decât un hohot de râs batjocoritor. 

— Ce vreţi de la mine? întrebă el. 

— Vei vedea tu! 

— Dar acum vreau să știu! Numai bandiții au obiceiul de 
a ataca atât de josnic pe un om pașnic. 

Unul din cei doi bărbaţi care îi încurajaseră pe agresori 
se apropie atunci de el și-i zise: 

— Eşti foarte îndrăzneţ! Vom îngriji noi să te învăţăm să 
vorbești cum se cuvine! 

La lumina lunii Stanislau Rimsky zări atunci chipul 
acestui bărbat. Îi era cu totul necunoscut. 

— Eu cred că nu poate fi vorba decât de o greșeală! 

— Nu este nicio greșeală! 

— Ascultaţi-mă! 

Un nou hohot de râs batjocoritor îi răspunse: 

— Nu suntem curioși să știm ce vrei să spui! 

— Dar d-ta nu m-ai văzut niciodată! Ce vrei de la mine? 

— Este adevărat că nu te-am văzut niciodată, dar nici nu 
te-am prins fără nicio pricină! 

— Mă rog și care este pricina? Să știu și eu măcar! 

— O vei afla, nu te teme! 

După aceea necunoscutul se întoarse în spre oamenii săi 
și le porunci: 

— Înainte! Duceţi-l! 

Convoiul porni. 

Stanislau Rimsky era dus ca un trunchi de copac 
neînsufleţit. 

El era în culmea nedumeririi. În jurul său numai oameni, 
pe care nu-i mai văzuse niciodată. 

Nu-și putea închipui decât că era vorba de o greșeală 
fatală. Nu-și putea da seama ce vor oamenii aceștia cu el. 
Era doar cu desăvârșire necunoscut în ţinutul acela, nu 
avusese cu nimeni nimic de împărţit și nimeni nici nu știa 
măcar că există și el pe lume. 

Peste câteva minute însă începu să bănuiască pentru ce-l 
prinseseră. Şi bănuiala aceasta îi veni când la razele lunii 
zări conacul Vulpeștilor. 

Ce capricioasă mai era și soarta! 

Cu o jumătate de ceas mai înainte, umblând pe drumul 
acesta fusese fericit, se despărţise de Mioara Comăneanu 
cu un sărut înduioșător și iată că acum era purtat pe 
același drum, legat cobză, ca prizonier neputincios. 

Deodată îi mai veni în minte încă un nume. 

Panait Fotache! 

De-abia acum își aduse aminte că mai zărise undeva 
chipul bărbatului cu care avusese violentul schimb de 
cuvinte de mai înainte. 

Da, îl văzuse și știa chiar și unde. 

Cu prilejul Serbării Primăverii, pe Lacul Tei, la 
București, când aștepta pe insulă o barcă și când o zărise 
pentru prima oară pe Mioara Comăneanu. Bărbatul acesta 
se găsea și el în barca în care luase loc Mioara. 

Și bărbatul acesta era boierul Panait Fotache, logodnicul 
Mioarei. 

lar când descoperi identitatea conducătorului atacului 
își dădu seama și care putea fi pricina acestui atac 
neașteptat. 

Acum nu se mai îndoi că răpirea aceasta fusese pusă la 
cale din pricina Mioarei Comăneanu și cunoscând din 
auzite îndeajuns de bine cruzimea lui Panait Fotache știa 
că nu se poate aștepta la nimic bun. 

Dar Stanislau Rimsky nu știa în ce chip aflase Panait 
Fotache de existenţa lui, în ce chip prinsese de veste 
despre legătura dintre el și Mioara Comăneanu. 

Şi de ce avusese loc atacul acesta tocmai atunci, tocmai 
în ziua, când Mioara se hotărâse să fugă? 

Să fi spus ceva Mioara? 

Sau poate că au pândit-o și au spionat convorbirea lor? 

Toate acestea însă erau numai presupuneri la care 
aveau să răspundă ceasurile care urmau. 

Convoiul ajunse la conac. Poarta se deschise și oamenii 
intrară în curte. 

În fruntea convoiului se găsea Panait Fotache. 
Logodnicul Mioarei Comăneanu se duse la un șopron de 
lemne, din curte, îi deschise ușa, apoi le zise oamenilor săi: 

— Aruncaţi-l aici! 

În clipa următoare trupul lui Stanislau Rimsky căzu pe 
pământul șopronului cu un zgomot surd. 

După aceea auzi cum ușa este încuiată peste el. 

— Așa! se auzi vocea lui Panait Fotache. Acum doi din 
voi să rămână aici, de sentinelă. Veţi păzi prizonierul cu 
schimbul, toată noaptea. Să știți însă că-mi veţi plăti cu 
viaţa voastră dacă ar izbuti cumva să fugă! 

— Fi fără grijă, boierule! Îl păzim ca pe ochii din cap! fu 
răspunsul. 

După aceea se auzi zgomotul pașilor care se îndepărtau 
și liniștea tainică a nopţii cobori peste Stanislau Rimsky, 
care se zbătea neputincios în șopronul îngust și întunecos. 

În vremea aceasta boierul Mircea Vulpescu și cu Panait 
Fotache se înapoiară la conac, mulţumiţi de isprava lor. 

— Asta ne-a reușit foarte bine! zise boierul Vulpescu, 
mândru. Într-adevăr meriţi toate felicitările că ai izbutit să- 
l faci nevătămător! 

— A fost greu, dar am izbutit! răspunse Panait Fotache, 
cu un zâmbet batjocoritor. 

— Un vlăjgan foarte primejdios! Şi de-o putere de 
necrezut! S-a luptat ca un leu! Îi scutura pe ţărani de pe el 
ca pe niște fulgi! La un moment dat mă temeam că cei 
doisprezece oameni vor fi prea puţini, pentru a-i înfrânge 
împotrivirea. 

Pe chipul lui Panait Fotache se ivi din nou un zâmbet 
batjocoritor. 

— Mâine dimineaţă cred că nu va mai fi la fel! Până 
atunci se va mai îmblânzi el, prietenul nostru! 

Boierul Mircea Vulpescu zâmbi și el, tainic. 

— Mai ales mâine dimineaţă! 

— Până atunci însă, sunt de părere să tragem un pui de 
somn! 

Cei doi bărbaţi tocmai se despărţiseră pe coridor, când 
deodată se deschise ușa odăii Mioarei. 

Amândoi se uitară uimiţi la tânăra femeie. 

— Cum, Mioara, tu nu dormi încă? întrebă boierul 
Vulpescu, mirat. 

— Zgomotul din curte m-a trezit din somn. Ce s-a 
întâmplat, unchiule? 

În locul boierului Vulpescu răspunse Panait Fotache. 

— Nu trebuie să fi neliniștită, domnița mea! 

— Totuși aș vrea să știu ce s-a întâmplat? 

— Nimic deosebit... Am pus mâna pe un hoţ... Acum 
hoţul e la loc bun și mâine vom îngriji noi să-i tăiem pofta 
de a mai cotrobăi prin bunurile altora! 

Cuvintele acestea din urmă le însoţi cu un zâmbet 
misterios. Mioara însă nu băgă nimic de seamă. 

Se mulţumi cu explicaţia primită și se retrase în odaia 
sa. Boierul Vulpescu și cu Panait Fotache mai schimbară 
câte o privire plină de înţeles, apoi se retraseră în odăile 
lor. 


* * 


A doua zi de dimineaţă se sculară amândoi mai devreme 
ca de obicei. 

Şi cel dintâi drum al lui Panait Fotache fu la șopronul de 
lemne din curte. 

Oamenii săi stăteau de veghe. 

— Mai există prizonierul? 

— Este boierule! 

Panait Fotache deschise ușa șopronului. Stanislau 
Rimsky zăcea într-adevăr la pământ, legat cobză și 
uitându-se cu priviri pline de ură la boierul care intră în 
șopron. 

— Aici ești, pasăre rară? 

Stanislau Rimsky se răsti furios: 

vrei cu mine? 

— Tot atât de limbut ai rămas? 

— Îţi cer să-mi dai drumul îndată! Cu ce drept mă ţii 
prizonier? 

— Ha, ha, ha! Mai îndrăznești să mă întrebi cu ce drept? 
Află că eu sunt stăpân în ţinutul acesta. Aici poruncește 
moșierul și în consecinţă se întâmplă ceea ce vreau eu! 

— Şi ce urmărești prin prinderea mea? 

— Vei primi răspunsul îndată. Mai înainte însă, vreau să- 
ti cunosc numele! Cine ești? 

— La aceasta nu voi răspunde, atâta timp cât eu însumi 
nu voi primi răspuns la întrebarea pe care ţi-am pus-o mai 
adineauri. 

— Îţi cer să-mi spui cum te numești! 

Ochii lui Stanislau Rimsky aruncară scântei. 

— Ce-ţi poate folosi numele meu? În orice caz însă, te 
încredinţez că vei mai auzi despre mine! Căci nu cumva să- 
ţi închipui că voi lăsa nerăzbunată mișelia săvârșită asupra 
mea! 

— Mai îndrăznești încă să mă ameninţi? 

— Nu sunt omul cuvintelor ci al faptelor! Nu obișnuiesc 
să ameninţ numai. Poţi fi pe deplin încredinţat că mă voi și 
răzbuna! 

— Sunt tare curios să văd cum vei face aceasta! 

— Când vei vedea îţi va părea tare rău că ai fost atât de 
curios! 

— Te mai întreb înc-odată, îmi spui cum te numești? 

— Nu! 

Atunci Panait Fotache se întoarse în spre servitori. 

— Luaţi-l și duceţi-l la Stâlpul Infamiei! 

Cei doi servitori ridicară trupul neputincios al lui 
Stanislau Rimsky și-l duseră în mijlocul curții. 

— Legaţi-l de stâlp, tună Panait Fotache, și rupeţi-i 
hainele de p e el! 

Stanislau Rimsky se uită furios la aceste pregătiri. 

In mijlocul curții se găsea un stâlp spre care-l așezară cu 
faţa, apoi îi legară de el mâinile și picioarele, ca și când l- 
ar fi îmbrățișat. 

Groaznic era locul acesta. Câtă jale, câte gemete, câte 
lacrimi erau legate de el! Aici își băteau moșierii, țăranii. 

— Te voi pedepsi așa, după cum se cuvine unui hoţ! urlă 
Panait Fotache. 

— N-am furat nimic! N-am păcătuit cu nimic! 

— Taci! strigă Panait Fotache, înfuriat. Te-ai atins de 
bun străin! 

— Nu este adevărat! 

— Nu?... Dar sărutările, pe care le-ai furat de pe buzele 
logodnicei mele? 

— Mioara Comăneanu este iubita mea... Pe mine mă 
iubește și nu va fi niciodată soția ta, câine! 

Un zâmbet prevestitor de rele trecu peste chipul lui 
Panait Fotache. 

— Cum?... Indrăzneşti să vorbeşti astfel? Ei, bine, atunci 
nu-ți voi cruța pecetea rușinii! 

Cu aceste cuvinte se întoarse din nou în spre slugi și le 
zise: 

— Pregătiţi totul! 

Servitorii știau ce au de făcut. 

Ei se îndepărtară grăbiţi, iar Panait Fotache chemă alţi 
doi servitori cărora le strigă: 

— Nuielele! 

Și acești doi servitori dispărură, dar peste câteva clipe 
se înapoiară din nou, fiecare ţinând în mână câte o nuia de 
alun. 

— Rupeţi-i hainele! tună Panait Fotache. 

Mâinile grosolane ale slugilor îndepliniră porunca. 

Ei sfâșiară surtucul și cămașa lui Stanislau Rimsky care 
rămase acum cu trupul gol până la brâu. 

— Şi acum, daţi-i drumul! 

Unul din servitori se așeză la stânga, celălalt la dreapta 
stâlpului. 

Și la porunca boierului Panait Fotache nuielele de alun 
șuierară prin aer, apoi căzură pe trupul gol al 
nenorocitului. 

Odată... de două ori... de zece ori. 

Servitorii loveau cu schimbul, când unul, când celălalt. 
După fiecare lovitură se ivea o nouă dungă roșie, pe 
spinarea nenorocitului iar când nuiaua lovea pentru a doua 
oară același loc, sângele ţâșnea din carne. Dar Stanislau 
Rimsky îndura această crâncenă pedeapsă fără să scoată 
vreun vaiet. Își mușca buzele și își strângea dinţii cât putea 
pentru a nu-i scăpa niciun singur cuvânt de durere. 

Panait Fotache urla necontenit: 

— Daţi-i!... încă... încă... 

Și loviturile cădeau necontenit. 

— Mai departe... Fără milă! 

Nuielele loviră din nou. 

— Câinilor, pun să vă bată pe voi, dacă nu daţi mai cu 
nădejde! 

Spatele lui Stanislau Rimsky era numai sânge. 

Îndura dureri îngrozitoare, dar suferinţa tot nu-l 
doborâse încă și nu scosese niciun singur vaiet. 

— Încă! Încă! 

Între timp curtea se populase. Venise la faţa locului și 
boierul Mircea Vulpescu, care, se uita nepăsător la această 
scenă înfiorătoare. 

Deodată însă se auzi un țipăt ascuţit. 

— Rimsky! 

În ușa care dădea din conac în curte se ivise Mioara 
Comăneanu. 

Nu lipsise mult să-și piardă cunoștința la vederea acestei 
grozăvii. Dându-și seama însă că salvarea iubitului stătea 
în mâinile sale își adună toate puterile și învinse 
slăbiciunea care o cuprinse. 

Alergă la Panait Fotache și se răsti mânioasă: 

— Ce ai făcut? Ce ai făcut? 

Groaza sărmanei femei era nețărmurită. Nu-și putea 
închipui că un om care avea o inimă în piept să poată fi 
atât de crud. 

După aceea privirea îi căzu asupra lui Stanislau Rimsky, 
asupra  bietului om care suferise dureri atât de 
nemărginite. 

Se apropie de el. Lacrimile îi năpădiră ochii și exclamă 
cu nespusă durere: 

— Stanislau! Stanislau! 

Și privind la Mioara Comăneanu, o tristeţe nemărginită 
se oglindi și în ochii voinicului polonez. 

Numai ieri încă, ce fericiţi erau! 

Și acum? 

Ce tristă revedere! 

Scena aceasta neașteptată îi zăpăcise și pe servitorii 
care îl loveau cu nuielele de alun pe Stanislau Rimsky și se 
opriră din trista lor îndeletnicire. 

Boierul Vulpescu se amestecă și el atunci și o trase la o 
parte pe Mioara. 

— Intră în casă! Aceasta nu este o priveliște pentru tine! 

Mioara ţipă deznădăjduită. 

— Dar Panait... omul acesta... este... este... 

— Daţi-i!... șuieră Panait Fotache. 

Nuielele căzură din nou pe spinarea plină de sânge a lui 
Stanislau Rimsky. 

Mioara își pierdu cunoștința. 

— Duceţi-o în casă! tună boierul Vulpescu și doi servitori 
săriră îndată spre a ridica trupul nemișcat al fetei. 

Priveliștea aceasta îngrozitoare o doborâse cu totul pe 
sărmana Mioara Comăneanu. Ea nu impresionase însă mai 
puţin pe o altă spectatoare a acestei oribile scene: Cornelia 
Vulpescu. 

Încercă și ea să se roage de unchiul său, dar fără de 
folos. 

Boierul Vulpescu o respinse cu răceală. 

— Niciun cuvânt! Să-și primească pedeapsa, pe care o 
merită. 

Loviturile cădeau necontenit. În curând însă, Panait 
Fotache găsi că felul acesta de tortură ajunge acum și-i 
opri pe servitori să mai lovească. Aceasta însă nu din milă, 
ci pentru a schimba tortura cu una și mai neomenoasă. 

Cei doi servitori pe care Panait Fotache îi trimisese încă 
înainte de începerea bătăii cu nuielele de alun, se 
înapoiaseră. Unul din ei avea în mână un drug scurt de 
fier. Unul din capetele acestui drug era învăluit în cârpe, 
spre a putea fi ţinut în mână, iar celălalt era înroșit în foc. 

Panait Fotache se apropie atunci de Stanislau Rimsky și- 
i zise cu un zâmbet batjocoritor: 

— Așa! Cu asta am terminat! Dar pentru ca să nu uiţi 
niciodată în viața ta ziua aceasta, îţi voi mai da o mică 
amintire. 

Stanislau Rimsky se uită plin de dezgust la această ființă 
dezbrăcată de orice simțământ omenesc. 

— Este cu putinţă oare să-mi mai pregătești o nouă 
tortură? Nu-ţi ajung chinurile la care m-ai supus până 
acum? se gândi el. 

Panait Fotache își urmă vorbirea plină de cruzime: 

— Îţi vei aduce întotdeauna aminte de ziua aceasta, 
deoarece vei purta veșnic pecetea isprăvii tale! Spatele tău 
va purta în vecii vecilor pecetea rușinii care se aplică 
hotilor! 

Stanislau Rimsky se cutremură și scrâșni din dinți. 
Acesta era cel dintâi sunet, pe care-l scoase, din clipa, 
când fusese legat de stâlpul infamiei. Dar chiar și acest 
sunet de mânie fu pentru Panait Fotache un prilej de a-l 
batjocori pe nenorocit și mai departe: 

— Ţi-e teamă, nu-i așa? Tremuri? Dar în zadar! Nu există 
îndurare! 

Stanislau Rimsky își înăbuși durerea și mândru plin de 
demnitate aruncă în fata chinuitorului său: 

— Nici nu-mi trebuie îndurarea ta! Mi-e nu-mi trebuie 
decât răzbunarea și jur că va veni vremea când îţi voi 
răsplăti cu vârf și îndesat tot ceea ce mi-ai făcut acum! 

Dar Panait Fotache nu se sinchisi prea mult de această 
ameninţare, ci-i făcu semn servitorului. 

— La lucru! Puneţi-i pecetea infamiei! A 

Stanislau Rimsky își adună toată puterea de voinţă. Își 
dădea seama că de-abia acum venea încercarea cea mare 
și în gândul lui adresă următoarea rugă: 

— Doamne, dă-mi putere să îndur și tortura aceasta! 

Fierul înroșit se apropie de trupul lui sângerând și în 
clipa următoare servitorul apăsă cu toată puterea fierul pe 
spinarea lui Rimsky. 

Fierul înroșit se lipi sfârâind de spatele voinicului, care 
îndura dureri supraomenești. 

Acum însă nu-și mai putu stăpâni nervii. g 

Groaznica durere îi înzecise puterile de uriaş. În 
neputința lui începu să zgâlțâie stâlpul infamiei de care 
fusese legat și urla de se auzea cât colo. 

Adunându-și toate puterile, încercă să-și rupă legăturile, 
pentru a-și dobori chinuitorul, cu o singură lovitură, dar 
frânghiile erau foarte tari și nici nu se slăbiră. 

Oamenii din curte se uitau curioși la omul acesta, care 
se zbătea în jurul stâlpului infamiei. Râdeau de el, își 
băteau joc, se uitau râzând la sforţările lui supraomenești. 
În clipa următoare însă le trecu pofta de râs și se 
împrăștiară ca potârnichile. 

Sforțările uriașe ale lui Stanislau Rimsky fuseseră 
încununate de succes. El nu putuse să rupă frânghiile, dar 
mulțumită puterii lui neobișnuite smulsese din pământ 
stâlpul infamiei pe care-l legăna acum de colo până colo. 

Dar nehotărârea lui nu tinu decât o clipă deoarece, când 
Panait Fotache asmuţi servitorii din nou împotriva lui, 
Stanislau Rimsky știa ce are de făcut. 

El începu să se învârtească, la început mai încet, apoi 
din ce în ce mai repede. Stâlpul infamiei se ridică de la 
pământ și ca o coasă uriașă dobori tot ce întâlnea în cale. 

Stanislau Rimsky se îndreptă într-acolo unde mulţimea 
era mai deasă, mulțimea acelora care se adunaseră pentru 
a se bucura de chinurile sale. Stâlpul infamiei șuiera prin 
văzduh iar hoarda servitorilor și a ţăranilor se împrăștie 
ţipând ca din gură de șarpe. 

Aceia pe care îi atingea stâlpul zburător, se prăbușeau la 
pământ, fără a mai scoate vreo vorbă, cu ţestele despicate 
sau cu oasele frânte. 

Și în vreme ce Stanislau Rimsky băga spaima în oamenii 
lui Panait Fotache, în faţa porţii se auzi tropot de cal. 

În curând apoi se ivi și un călăreț. 

Sărind de pe cal călăreţul se îndreptă grăbit în spre 
poarta care era deschisă. Iar când zări priveliștea ce se 
desfășura în curte, urlă înspăimântător. 

— Ce se întâmplă aici? 

Era Dan Dragomir. 


* * 


Văzând că Stanislau Rimsky nu se înapoiase acasă în 
cursul nopţii, credinciosul prieten fu foarte neliniștit. Până 
atunci Rimsky se înapoiase întotdeauna acasă după 
întâlnirea cu Mioara Comăneanu. Aceasta era pentru cea 
dintâia oară că nu venise. 

Dan Dragomir se temea să nu i se fi întâmplat vreo 
nenorocire prietenului său. Ştia că, Rimsky, avea obiceiul 
să se plimbe cu barca cu Mioara Comăneanu și se temea 
ca nu cumva să-i fi apucat vreun vânt, să fi răsturnat barca 
și bunul său prieten să-și fi găsit moartea, împreună cu 
iubita sa în apele Brateșului. 

El își alungă însă presimţirile rele spunându-și că până 
dimineața trebuie să se înapoieze. Dar nici nădejdea 
aceasta nu i se îndeplini, deoarece zorile se iviră fără ca 
Stanislau Rimsky să se fi înapoiat. 

Atunci Dan Dragomir se hotări să pornească în căutarea 
lui. 

Încălecă în grabă și porni de-a lungul Brateșului, pe 
drumul pe care știa că Rimsky obișnuiește să se plimbe cu 
Mioara. 

Nu dădu însă peste nicio urmă. 

Se duse mai departe deznădăjduit. 

Începu să se apropie de conacul Vulpeștilor. 

Atunci îi veni în minte să caute un mijloc de a sta de 
vorbă cu Mioara Comăneanu și s-o întrebe pe ea despre 
soarta prietenului său. 

Dacă era cineva care trebuia să știe despre soarta lui 
Stanislau Rimsky, atunci acest cineva nu putea fi decât 
Mioara Comăneanu. 

Dacă Mioara nu era la conac, atunci nu mai încăpea 
nicio îndoială că nenorocirea îi ajunsese pe amândoi, pe 
când se găseau împreună, sau că... vor fi fugit. 

Dar această din urmă idee nu i se părea prea verosimilă. 
Şi nu i se părea cu putinţă deoarece n-avea niciun rost ca 
Stanislau Rimsky să pregătească singur fuga fără să-l 
avertizeze și pe el. Așa că, toate aparențele păreau să 
dovedească cum că Stanislau Rimsky căzuse jertfă vreunei 
nenorociri. 

Chinuit de această neagră presimţire el se apropia tot 
mai mult de conacul Vulpeștilor din curtea căruia se auzea 
un murmur neînțeles. 

Deodată apoi văzduhul fu străbătut de un urlet sălbatic. 

Era urletul, pe care-l scosese Stanislau Rimsky când 
servitorul îi apăsase pe spate pecetea infamiei... 

Dan Dragomir recunoscu îndată glasul prietenului său. 

Nu văzuse încă nimic, cu toate acestea bănuia pricina 
acelui urlet înfiorător care ieșise din pieptul lui Stanislau 
Rimsky. 

Dan Dragomir sări de pe cal și se năpusti cu pași de 
uriaș în curtea conacului, unde adevărul i se înfăţișă în 
toată cruzimea lui. 


* * 


Cu toată gălăgia din curte Rimsky tot auzise strigătul lui 
Dan Dragomir. Se uită în dosul său și zărindu-și 
credinciosul tovarăș încetă de a mai învârti stâlpul 
infamiei. 

Dar în clipa în care Rimsky lăsă din mâini această armă 
prețioasă vocea lui Panait Fotache răsună din nou: 

— Puneţi mâna pe el! Ne-a rănit grav doi oameni! 
Trebuie să-și ia pedeapsa pentru fapta aceasta! 

În același timp însă Dan Dragomir își scoase pistolul și-l 
îndreptă asupra lui Panait Fotache. 

— La cea dintâi mișcare a oricăruia din voi apăs pe 
trăgaci și stăpânul vostru este un copil al morţii! 

Panait Fotache se uită înmărmurit la acest ajutor care-i 
venise lui Rimsky pe neașteptate. 

— Nicio mișcare! strigă din nou Dan Dragomir și 
cutezanţa lui nu întârzie să-și facă efectul! 

Și atunci, folosindu-se de spaima slugilor de la conac 
văzu de eliberarea lui Stanislau Rimsky. 

Dar tot atunci zări și dungile pline de sânge de pe 
spinarea lui Stanislau Rimsky, precum și rana înfiorătoare 
pricinuită de fierul înroșit care imprimase pecetea infamiei 
în carnea prietenului său. 

Dan Dragomir se apropie de nefericitul său prieten. 

În ochii chinuitului ardea lucirea frigurilor. Pe faţă, pe 
frunte, nădușeala i se adunase în broboane, iar în 
trăsăturile lui erau întipărite torturile pe care le îndurase. 

— Nu te teme căpitane, strigă voinicul român, te 
eliberez eu! 

Și fără a-și lăsa în jos mâna dreaptă, în care ţinea 
pistolul îndreptat asupra lui Panait Fotache, el smulse de 
la brâu stiletul, pe care-l avea întotdeauna cu sine și dintr- 
o singură mișcare tăie legăturile de la mâinile lui Stanislau 
Rimsky. 

Stâlpul infamiei se prăbuși la pământ iar Stanislau 
Rimsky își prinse îndurerat mâinile chinuite pline de 
sânge. 

Apoi își deschise larg braţele spre a și le desmorți. 

Atunci Dan Dragomir îi zise în șoaptă: 

— Te simţi îndeajuns de tare pentru a putea fugi? 

— Da! 

— Grajdurile se găsesc în spatele tău. Alege un cal bun 
și fugi fără zăbavă! Calul meu se găsește în faţa porții, de 
unde te voi urma și eu îndată. Până atunci îi voi ţine 
nemișcaţi pe ticăloșii aceștia. 

Stanislau Rimsky se supuse. 

El își târî trupul încet, obosit. Chinurile îndurate îl 
doborâseră cu totul. 

Văzând că Stanislau Rimsky se pregătește să fugă Panait 
Fotache strigă: 

— Fuge! 

Dar glasul tunător al lui Dan Dragomir îi tăie orice 
avânt. 

— Tăcere! Ti-am spus că te joci cu viaţa! 

Panait Fotache tăcu. În schimb slugile începură să se 
miște. Văzând aceasta Dan Dragomir le zise următoarele: 

— La cea mai mică împotrivire, trag! Și pentru ca să vă 
dați seama, cum stă pistolul în mâna mea, vă voi da o 
dovadă. 

Cu aceste cuvinte se întoarse în spre boierul Mircea 
Vulpescu. 

— Ei, boier Vulpescu, nu ţi-ai pus bine căciula pe cap! Ti- 
o voi îndrepta eu! 

În aceeași clipă pistolul și luă foc și glontele zbură 
căciula de pe capul boierului Vulpescu. 

Toată lumea rămase cu gura căscată uitându-se uimită la 
acest ţintaș neobișnuit care chiar de la o depărtare atât de 
mare știa să ochească cu atâta siguranţă. 

Boierul Vulpescu se sperie atât de tare încât nu fu în 
stare să scoată niciun singur cuvânt. Mai simţea încă parcă 
și acum șuieratul glontelui care-i maturase căciula de pe 
cap. Era gata să leșine și se uita la Dan Dragomir cu o 
teamă superstițioasă neștiind dacă are de-a face cu un om 
sau chiar cu dracul. 

Atunci Dan Dragomir mai luă un pistol și în mâna stângă 
și ţinându-le pe amândouă gata de tras, începu să se 
retragă în spre poartă. 

Când ajunse la poartă rosti cu voce tunătoare 
următoarele: 

— Aţi merita, câinilor, ca drept rămas bun să vă zbor 
creierii la amândoi. Dar aceasta ar însemna o moarte prea 
ușoară și prea frumoasă pentru niște ticăloși ca voi cărora 
le-am hărăzit o pedeapsă mult mai pilduitoare. Să știți cu 
toţii că Stanislau Rimsky v-a jurat o cumplită răzbunare și 
în acţiunea lui de răzbunare îl voi ajuta și eu din toate 
puterile mele. Să nu mai aveţi nicio clipă de odihnă, mereu 
să aveţi înaintea ochilor voștri priveliștea la care vă 
delectarăţi mai adineaori și să știți că o soartă 
asemănătoare vă așteaptă și pe voi, ba încă mult mai 
cumplită, mult mai îngrozitoare, când veţi încăpea pe mâna 
lui Stanislau Rimsky... Și vă jur că de răzbunarea aceasta 
nu veţi scăpa! 

Apoi mai aruncă o privire pe șosea. 

În urma calului lui Stanislau Rimsky se ridica departe un 
nor de praf. Așadar căpitanul era destul de înaintat spre a 
nu mai putea fi ajuns din urmă. 

Se mai răsti odată la hoarda de ţărani și slujitori. 

— Să tremuraţi, câinilor, căci va sosi ceasul răzbunării! 

Apoi se repezi afară pe poartă, se aruncă pe calul ce-l 
aștepta acolo și zbură ca vântul după Stanislau Rimsky. 

Furia lui Mircea Vulpescu și a lui Panait Fotache nu mai 
cunoștea margini acum. Amândoi înjurau, blestemau, 
făceau o gălăgie diabolică: 

— Lașilor! 

— Nu vă e rușine! Un singur om să sperie o ciurdă 
întreagă de dobitoci! 

— După el! 

— Trebuie să puneţi mâna pe amândoi! 

— După ei! 

— Îndreptaţi-vă greșeala! 

Servitorii însă nu erau prea dispuși să pornească în 
urmărirea celor doi oameni primejdioși. 

Cutezanţa lui Dan Dragomir îi zăpăcise cu totul și nu 
îndrăzneau să pornească în urmărirea acestui om care nu 
s-a temut să sară singur împotriva lor a tuturor. 

Dar Panait Fotache nu știa ce însemnează să nu te supui 
la poruncile sale. 

— După ei! 

— Porniţi odată, câinilor! 

— Ce staţi ca niște dobitoace? 

— Vreţi să pun să vă lege pe toţi, pe rând, la stâlpul 
infamiei? 

— La cai! lute, că vă ia dracu! 

Servitorii se repeziră atunci la grajd, săriră pe cai, dar 
până să ajungă afară pe poartă nici urmă nu se mai vedea 
din Dan Dragomir și Stanislau Rimsky. 

Nici măcar norii de praf nu se mai vedeau, așa că nu 
puteau ști nici măcar încotro o luaseră fugarii. 

Boierul Vulpescu și cu Panait Fotache săriră și ei pe cai 
și veniră iute în fața porţii unde slugile stăteau nehotărâte. 

— Încotro au luat-o? 

— Nu știm! 

— Nicio urmă? 

— Nimic! 

Panait Fotache proferă o groaznică înjurătură, apoi zise: 

— Atunci trebuie să scotociţi tot ţinutul. Ne vom împărți 
în trei cete, fiecare luând-o în altă parte. Veţi întreba pe 
toți aceia pe care îi veţi întâlni în cale dacă n-au văzut pe 
fugari. În orice caz, trebuie să punem mâna pe ei, căci 
obrăznicia lor nu poate rămâne nepedepsită. Înainte! 

Călăreţii porniră în toate direcţiile, mânându-și caii ca 
niște nebuni. 


* * 


Ei cutreierară tot ţinutul, dar niciunde nu dădură de 
urma fugarilor. Două din cete se înapoiară până în prânz. 
Boierul Vulpescu și cu Panait Fotache nădăjduiau că cea 
de a treia ceată de urmăritori să fi fost mai norocoasă 
decât ei. Peste vreo jumătate de ceas, când pe șosea se ivi 
un nor de praf și apoi din nor se desprinseră pe rând 
oamenii de la conac cei doi boieri erau încredinţaţi că 
slugile aduceau cu ei și pe fugari. 

Dar nădejdea aceasta le fusese zadarnică. 

Urmăritorii celei de a treia cete se întoarseră și ei cu 
mâna goală. 

— N-aţi dat de urma lor? 

— Nu! 

Așadar trebuia să se resemneze la gândul că izbutiseră 
să fugă. 

Mircea Vulpescu și cu Panait Fotache intrară furioși în 
conac. 

Soţia boierului Vulpescu îi primi tânguindu-se. 

— Slavă Domnului că vă văd înapoindu-vă! 

— Dar ce este? Ce s-a întâmplat? 

— Închipuiţi-vă... 

— Ce? 

— Mioara a dispărut! 

Cei doi bărbaţi rămaseră uluiți auzind vestea aceasta. 
Panait Fotache mai ales rămase încremenit. 

— A dispărut? repetă el. 

— Nu se poate! zise boierul Vulpescu... Trebuie să fie pe 
aici pe undeva! 

— Nu... nu este... Am scotocit tot conacul și nu e 
niciunde! 

— Ciudat! 

— De neînțeles! 

— Vă mărturisesc că pe mine m-a doborât cu totul 
dispariţia aceasta... Vedeţi, n-ar fi trebuit să-l chinuiţi în 
halul acela pe... 

— Ţine-ţi gura, femeie! se răsti boierul Vulpescu. Din 
pricina ticălosului acela mi-au împușcat căciula și dacă 
glontele trecea numai cu două degete mai jos, acum nu 
mai stăteai de vorbă cu mine. 

— Sfinte Dumnezeule! 

— Nu te mai văita atâta și mai bine spune-ne cum a 
dispărut Mioara? 

— Este un adevărat mister și pentru mine. Când și-a 
pierdut cunoștința în curte, doi oameni au ridicat-o și au 
dus-o în odaia ei unde au așezat-o pe divan... Când am 
intrat în odaie, după plecarea voastră nu mai era nicăieri. 
Am  căutat-o peste tot, n-am lăsat niciun colţișor 
necercetat, dar n-a fost chip să dăm de ea. 

— Asta este foarte neplăcut! zise boierul Vulpescu. 

— Trebuie s-o scoatem din pământ, din iarbă verde! 
strigă Panait Fotache. 

— Eu cred, zise soţia lui Vulpescu, că a părăsit conacul 
în vreme ce gălăgia din curte era în toi. 

— Şi eu sunt de aceeași părere, zise Panait Fotache. Dar 
la ce ne folosește că știm când a plecat? Trebuie să aflăm 
unde s-a dus? 

— Este foarte ciudat, reluă boierul Vulpescu, că în 
timpul urmăririi, când am cutreierat tot ţinutul, nimeni să 
n-o fi văzut pe Mioara. 

— Asta dovedește că trebuie să fie undeva tot pe aici, 
prin apropiere, zise Panait Fotache. 

— Atunci trebuie să pornim îndată după ea. 

— Firește! 

Peste câteva clipe cei doi boieri erau din nou în curte. 

Slugile erau moarte de oboseală din pricina urmăriri de 
mai înainte, dar stăpânii lor le porunciră din nou să 
încalece. 

Noua urmărire începu, dar și ea rămase fără rezultat, ca 
și cea de mai înainte. 

Târziu după amiază urmăritorii se înapoiară unul după 
altul la conac, dar nici unul nu aflase nimic. 

Pare cum venea, spunea: 

— N-am văzut-o! 

— Nu-i nicăieri! 

— Nimeni n-a zărit-o! 

— Am cutreierat tot ţinutul în zadar! 

— Nici urmă n-am găsit! 

Panait Fotache înjura ca la ușa cortului.. Ochii lui 
aruncau scântei, pumnii i se încleștară. 

— Așadar tot ne-a fugit păsărica din colivie! se gândi el. 
Dar o voi găsi eu și-i voi arăta că tot a mea va fi! 

Dispariţia fără urmă a fugarei impresionase adânc pe 
toţi membri familiei Vulpescu. Soţia boierului și cu 
Cornelia plângeau, deoarece se gândeau cu groază că 
poate de aceea nu puteau să dea de Mioara, deoarece... se 
înecase în Brateș. 

Când îi împărtășiră și lui Vulpescu bănuiala lor boierul 
se cutremură. 

Îl mustra conștiința. 

Și porunci ca lacul să fie cercetat încă chiar în după 
amiaza acelei zile. O barcă pornea după alta, mergea până 
aproape de celălalt țărm, dar niciuna nu putu să dea de 
trupul dispărutei. 

Așadar nici această presupunere nu era întemeiată. 

Dar atunci unde să fie? 

Ce să se fi întâmplat cu ea? 

În ziua aceea Mioara Comăneanu dispăruse fără urmă 
din conacul moșiei Vulpeștilor. 

CAPITOLUL 86 
Fugarii 


Calul lui Dan Dragomir fugea ca o săgeată și în curând îl 
și ajunse pe Stanislau Rimsky care pornise înainte. 

Îngrozitoarele chinuri prin care trecuse nu-și arătau 
efectul decât acum când voinicul polonez de-abia se mai 
putea ţine pe cal, fiind ameninţat în fiecare clipă să se 
prăbușească. _ 

Dan Dragomir îl ajunse din urmă tocmai la timp. Înainte 
de toate Dan își scoase surtucul și-l așeză pe spatele 
însângerat al lui Stanislau Rimsky iar pe urmă scoase la 
iveală plosca. Băutura întăritoare turnă noi puteri în trupul 
istovit al voinicului așa că acum mâna mai departe cu 
puteri înnoite. Cei doi călăreţi nu schimbară decât câteva 
vorbe răzlețe. 

— Suntem urmăriţi? întrebă Stanislau Rimsky... 

Dan Dragomir se întoarse în șea și se uită în urmă. 

— Nu zăresc ţipenie de om! 

— Atunci să mergem înainte! 

— Mai poţi? 

— Pot, fiindcă am nevoie de viață pentru a mă răzbuna! 

— Atunci înainte! 

Și își îmbărbătară caii care alergau ca vântul. 

Dan Dragomir se uita mereu înapoi, dar spre bucuria lui 
nu văzu nimic ce să-l fi făcut să creadă că sunt urmăriţi, 
nici chiar când cotiră pe drumul ce ducea în sat. 

Curând după aceea ajunseră acasă. 

Dan Dragomir îl luă în braţe pe Rimsky pe care durerile 
îl chinuiau acum atât de cumplit încât era aproape să-și 
piardă cunoștința. Ajuns însă în odaie se mai liniști și își 
redobândi chiar și puterea de viaţă. 

Amândoi se întrebară aproape în același timp: 

— Cum ai dat de mine? 

— Ce s-a întâmplat cu tine? 

Stanislau Rimsky își povesti păţania, apoi istorisi și Dan 
Dragomir în ce împrejurări ajunsese la conacul Vulpeștilor. 

Stanislau Rimsky îi mulţumi vechiului prieten prin 
cuvinte pline de recunoștință pentru grija pe care i-o 
purtase. 

— Ai sosit tocmai la timp! 

— Mă îngrozesc când mă gândesc la ceea ce ai îndurat! 

Stanislau Rimsky dădu din cap, obosit. 

— Se pare că așa mi-a fost scris! Pe semne că m-am 
născut într-o zodie nenorocoasă dacă până și într-o ţară 
străină trebuie să trec prin asemenea grozăvii. 

În timpul acesta Dan Dragomir pregăti patul neutru 
prietenul său. 

— Culcă-te, căpitane! Trebuie să te-odihnești după 
suferinţele pe care a trebuit să le înduri. 

— Rănile mă ustură grozav. 

— Tu culcă-te și eu mă voi duce să fac rost de o alifie 
vindecătoare. Cunosc eu câteva plante care au darul de a 
lecui și vei vedea că în curând vei fi iarăși pe picioare. 

— Dar la urma urmelor nu este vorba de mine, zise 
Stanislau Rimsky, îndurerat, ci de Mioara! 

— Dar ce s-a întâmplat cu ea? 

— Tocmai asta aș vrea să știu și eu! 

— Fii fără grijă căpitane, vom afla și asta! 

— Cum? 

— Lasă pe mine! 

— Vrei să te duci la conac? 

— Poate! 

— Dar te vor recunoaște și atunci... 

Dan Dragomir zâmbi. 

— Nu sunt eu atât de prost să mă duc astfel încât să pot 
fi recunoscut. Nu te neliniști, căci nu le voi pricinui bucuria 
de a mă lăsa prins. 

— Bine, am încredere în tine... du-te! 

— Tu odihnește-te, căpitane! 

— Aș mai avea o rugăminte! 

— Spune! 

— Fă astfel ca să poţi să-i trimiţi o vorbă Mioarei. 

— Ce anume? 

— Că deocamdată, până când mă voi vindeca, să rămână 
la conac. După aceea o voi vesti eu când va sosi timpul să 
fugim. 

— Bine, căpitane! 

Dan Dragomir mai rândui câte ceva prin casă, apoi 
plecă. 


* * 


Volnicul nu se înapoie acasă decât pe înserat. Stanislau 
Rimsky dormea adânc. Zbuciumul prin care trecuse îl 
istovise cu totul și somnul era o adevărată binefacere 
pentru trupul lui zdrobit. Dan Dragomir se învârti în vârful 
picioarelor prin casă spre a nu-și trezi din somn prietenul. 

De îndată ce văzu că Dan se înapoiase, chipul i se 
însenină. 

— Ei, ce ai făcut? 

— Tot, cu ce m-am însărcinat. 

Dan Dragomir așeză pe masă un braţ de frunze verzi. 

— Cu astea te vei vindeca. 

— Dar Mioara... ce este cu Mioara? 

Dan Dragomir nu răspunse îndată. 

Stanislau Rimsky îi văzu încurcătura și întrebă, speriat: 

— S-a întâmplat vreo nenorocire? 

— Nu te speria căpitane, dar... 

— Dar? 

— Nu știu dacă vestea pe care ţi-o aduc este bună, sau 
rea. 

— Vorbește! 

— Mioara a dispărut de la conac, în vreme ce tu îndurai 
chinurile pe stâlpul infamiei. 

— Sfinte Dumnezeule! exclamă Stanislau Rimsky. 

— Boierul Mircea Vulpescu și cu Panait Fotache au 
cutreierat ţinutul toată după amiaza, dar n-au dat de ea 
niciunde. 

— Unde să fie? 

— E de neînțeles! 

— Sărmana mea Mioara, zise Stanislau Rimsky, adânc 
mișcat, n-a vrut să mai stea sub același acoperiș cu aceia 
care m-au chinuit... 

— Cei de la conac sunt fierţi. 

— Dar oare unde să se fi dus mititica, așa, singură? Și 
cum să-i dau de urmă, cum s-o întâlnesc? 

— Ai încredere în Domnul, dragă Stanislau. Va rândui el 
lucrurile astfel încât să vă întâlniți din non. Nu se poate ca 
Mioara să nu se fi gândit să-ţi trimită vreo știre într-un 
chip oarecare. 

— Dar unde să-mi trimită când nu știe unde locuiesc? 

— Deocamdată tu fă-te bine! După aceea îi vom da noi 
de urmă! Nu știi tu că nu există problemă pe care noi să n- 
o putem rezolva? 

Vrând nevrând Stanislau Rimsky fu silit să se liniștească 
în urma cuvintelor lui Dan Dragomir. Într-adevăr și el de- 
abia aștepta să fie iarăși sănătos, deoarece dorul 
răzbunării îi ardea inima. Voia să plătească cu vârf și 
îndesat chinurile și înjosirea la care fusese supus. 

Dar soarta Mioarei îl neliniștea grozav. Nu-și putea 
închipui, unde să „se fi refugiat iubita lui și nici nu bănuia 
măcar, cum va face să se întâlnească din nou cu ea. 


x 

* * 


Stanislau Rimsky zăcu zile întregi, având dureri 
îngrozitoare. Rana pricinuită de fierul înroșit îl ustura mai 
ales atât de cumplit încât adeseori îi storcea lacrimi din 
ochi. Îngrijirea lui Dan Dragomir însă îi mai alină durerile 
și încetul cu încetul rănile începură să se închidă. Voinicul 
polonez și începuse să nădăjduiască cum că peste câteva 
zile va fi sănătos pe deplin. 

Dar în vremea cât stătu țintuit de pat, dorul răzbunării 
nu-l părăsi nicio singură clipă. Acum se gândea la Panait 
Fotache cu aceeași ură de moarte cu care se gândea pe 
vremuri la contele Gorciacov, guvernatorul Varșoviei. 

Toată ziua nu făcea altceva decât să se gândească la 
chipul cum se va răzbuna pe bărbatul care a vrut să-l 
nenorocească nu numai pe el, ci și pe Mioara Comăneanu. 

În vreme ce Stanislau Rimsky zăcea neputincios în patul 

său de suferinţă, Dan Dragomir umbla necontenit prin 
împrejurimi și-o căuta pe Mioara Comăneanu. Bietul om 
nădăjduia mereu că într-o bună zi va putea veni la Rimsky 
cu vestea că a dat de urma iubitei căpitanului, dar 
nădejdea aceasta nu i se îndeplini. 
__ Zadarnică Îi fu toată truda, zadarnice cercetările zilnice. 
Intocmai după cum nici boierul Vulpescu nu izbutise să dea 
de urma Mioarei Comăneanu, tot astfel nu reuși s-o 
găsească nici Dan Dragomir. 

Dar nici cei de la conac nu renunţaseră să dea de urma 
celei dispărute. După neizbânda cercetărilor din prima zi, a 
doua zi ei le reluară, iar mai târziu, se mângâiară cu 
gândul că într-o bună zi Mioara se va înapoia la conac de 
bună voie. Dar zadarnică le fu și această nădejde. Mioara 
Comăneanu nu era de găsit niciunde și nici de bună voie 
nu se înapoiase la conac. 

In timpul acesta boierul Vulpescu și cu Panait Fotache 
se gândeau cu o ură neîmpăcată la Stanislau Rimsky și Dan 
Dragomir, care dispăruseră și ei fără urmă. Şi ura lor 

crescu și mai mult în ziua când unul din servitorii loviți de 
Stanislau Rimsky cu stâlpul infamiei, muri în urma loviturii 
primite. 

Când Panait Fotache află că servitorul a murit, „Boierul 
Inimă Neagră” - așa-i ziceau ţăranii lui Panait Fotache - se 
duse îndată la Mircea Vulpescu. 

— A sosit timpul, îi zise el lui Vulpescu, să pornim o 
urmărire cât mai strașnică împotriva celor doi bandiți. 

— De ce? 

— Servitorul rănit a murit, așa că îl putem trage la 
răspundere pentru omucidere. 

Îndată după aceea „Inimă Neagră” trimise un om la 
comandamentul pandurilor din Galaţi și comandantul 
pandurilor veni la conac încă în după amiaza aceleași zile. 

Cei doi boieri îl vestiră că unul din servitorii lor a fost 
asasinat și că asasinul este omul care fusese prins pe 
moșia Vulpeștilor asupra furtului. 

— Cine este omul acela? întrebă comandantul 
pandurilor. 

— Cum îl cheamă, Doamne? se frământă boierul Mircea 
Vulpescu. 

— Stanislau Rimsky! anunţă Panait Fotache. 

Comandantul pandurilor ciuli urechile. 

— Stanislau Rimsky? 

— Da. 

— Vă aduceţi aminte cu siguranţă, boierule? 

— Fără îndoială! Dar de ce ţi se pare așa de curios? 
Cunoști numele acesta sau poate că ai mai avut de a face 
cu acest bandit? 

Comandantul pandurilor răspunse foarte serios: 

— Mă întrebaţi dacă îmi este cunoscut numele acesta? 
Cred și eu, când Stanislau Rimsky este cel mai mare 
răufăcător al secolului nostru. 

Boierul Vulpescu râmase cu gura căscată. 

— Ce ai spus? 

— Am spus că, Stanislau Rimsky este cel mai mare 
răufăcător al veacului nostru, răspunse comandantul 
pandurilor. Mă miră că n-aţi auzit de numele lui care nu de 
mult era pe buzele tuturor. 

— Dar cine este omul acesta? 

— E de origină poloneză, dacă nu mă înșel, de fel din 
Varșovia. Acolo și-a alcătuit el o bandă cu care a băgat în 
sperieţi ani de zile toată populaţia Rusiei și a Poloniei. 

Un zâmbet dispreţuitor se înfiripă în jurul buzelor lui 
Panait Fotache. El se apropie de Mircea Vulpescu și-i zise: 

— Acum înţeleg de unde o cunoaște pe Mioara! 

Comandantul pandurilor urmă: 

— Pe vremuri toată Europa nu vorbea decât despre 
grozăviile săvârșite de el. Deodată însă fărădelegile lui 
încetară de a mai pasiona lumea, fiindcă încetă și 
activitatea banditului. Pe vremea aceea se răspândise 
vestea că banditul a fost prins și executat. Se pare însă că 
nu acesta este adevărul, din moment ce boierii spun că s-a 
ivit pe aici! 

— De necrezut! 

— Şi totuși, așa trebuie să fie! zise comandantul 
pandurilor. Pe semne că va fi izbutit să fugă din temniţă și 
fiindcă în Rusia îi ardea prea tare pământul sub picioare s- 
a mutat în Tara Românească. 

— Trebuie împiedicat să facă și la noi, ceea ce a făcut în 
țara lui, strigă Panait Fotache, care acum începu să se 
teamă de amenințările pe care i le aruncase Stanislau 
Rimsky după ce-l chinuise pe stâlpul infamiei. 

Comandantul pandurilor răspunse, încrezut: 

— Nu trebuie să vă faceţi griji din pricina aceasta, 
boierule! Din moment ce ne-aţi adus faptul la cunoștință 
puteţi fi încredinţat că vom pune mâna pe el. 

— Foarte bine! 

— De data aceasta și-a găsit nașul! Voi lua toate 
măsurile pentru a pune mâna pe el. 

Panait Fotache era foarte mulţumit. 

— Eu, personal, ofer un premiu de o sută de galbeni 
aceluia care-l va prinde pe Stanislau Rimsky, viu sau mort. 

Comandantul pandurilor se ridică de pe scaun și salută. 

— Mulţumesc boierului cu adâncă recunoștință și-l 
încredinţez că și fără acest premiu noi tot ne am fi făcut 
datoria cu aceeași râvnă. Fiindcă este datoria noastră să 
punem mâna pe asemenea bandiți îndrăzneţi. Nu ne-ar mai 
lipsi, decât să înceapă și aici cu aceleași isprăvi cu care s-a 
făcut cunoscut în Rusia. 

Comandantul pandurilor mai salută odată, își luă rămas 
bun, apoi încălecă și porni pe șoseaua Galaţilor. 


* 
x x 


La câteva zile după această vizită, Dan Dragomir veni 
foarte grăbit acasă. Stanislau Rimsky se mai înzdrăvenise 
putin, îi mai trecuseră rănile și durerile și ieșea chiar la 
plimbări mai scurte. 

Și în ziua aceea voinicul se plimba la marginea păduricii 
în arșiţa soarelui când veni Dan Dragomir. De îndată ce-și 
zări prietenul el își dădu seama că se petrecuse ceva 
neobișnuit de serios fiindcă Dan Dragomir care, de obicei, 
era vesel și bine dispus, se apropia acum cu o faţă foarte 
posomorâtă. 

— Ce s-a întâmplat? îl întrebă Rimsky pe prietenul său. 

— Căpitane, răspunse Dan Dragomir, ne pândește o 
mare primejdie. 

— Ce anume? 

— Ne-au pus sub urmărire. 

— Au aflat unde locuim? 

— Încă nu. Însă se prea poate ca în curând s-o afle. 

— Vorbește mai lămurit. 

— Unul din servitorii pe care i-ai atins cm stâlpul a murit 
din pricina loviturii primite și-acum suntem urmăriţi 
amândoi pentru omucidere. 


220 


— Ah! 

— Pandurii am și fost puși pe urma noastră. 

— Ciudat! 

— Dar adevărata surpriză nici nu ţi-am spus-o încă! 

— Să auzim! 

— Au aflat trecutul nostru și în circularele care sunt 
răspândite prin ţinut, se vorbește de toate isprăvile 
noastre, adevărate și închipuite. 

— Nu se poate! 

— Nu crezi? răspunde Dan Dragomir, zâmbind, trist. 
lată, te poţi încredința cu proprii tăi ochi. 

Acestea zicând vâri mâna în buzunar și scoase de-acolo o 
foaie de hârtie tipărită cu litere groase. 

Dan Dragomir o întinse în fata lui Stanislau Rimsky și-i 
zise: 

— Citește! 

Privirea lui Stanislau Rimsky alunecă pe hârtia tipărită, 
care avea următorul cuprins: 


CIRCULARĂ 

Se aduce la cunoștința tuturor că de câteva zile și- 
a început isprăvile prin ținutul nostru, banditul 
polonez 


SIANISLAU RIMSKY 


care impreună cu banda sa a terorizat luni de zile 
Polonia și Rusia. Activitatea lui Stanislau Rimsky în 
Polonia și Rusia este legată de nenumărate spargeri 
și asasinate. De aceea atragem luarea aminte a 
locuitorilor asupra tâlharului care s-a sălășluit în 
jurul Brateșului. 

In tovărășia prietenului său Dan Dragomir, 
Stanislau Rimsky a săvârșit o crimă, zilele acestea, 
în curtea conacului boierului Mircea Vulpescu, faptă 
pentru care bandiții sunt urmăriți în conformitate cu 
legile și obiceiurile pământului. 

De aceea toată populația este rugată să stea în 
ajutorul pandurilor, pentru a le inlesni să pună mâna 
pe numiții Stanislau Rimsky și Dan Dragomir. 
Boierul Panait Fotache, al cărui servitor a fost ucis 
de Stanislau Rimsky, oferă un premiu de 


UNA SUTĂ GALBENI 


aceluia, care-l va prinde pe vestitul căpitan de 
bandiți. 


Comandantul Pandurilor 
Stanislau Rimsky rămase uluit după ce citi această 
circulară. Uimirea lui fu atât de mare încât numai după 


trecere de câteva minute fu în stare să vorbească. 
— E de neînțeles, de unde au aflat toate acestea! 

— Cum, tu credeai, zise Dan Dragomir, că faima 
isprăvilor noastre din pădurea Rudinului n-a trecut dincolo 
de hotarele Rusiei? 

— Ai dreptate! 

— Cel mult ne poate uimi faptul că faima aceasta a 
străbătut chiar și până aici, pe malurile Brateșului. 

— Şi cum ai ajuns la această circulară? 

Dan Dragomir începu să râdă. 

— Cum am ajuns la ea? Foarte simplu! Au lipit una și pe 
poarta conacului lui Vulpescu... 

— Şi? 

— Eu am luat-o de-acolo și ţi-am adus-o ca o amintire. 

Stanislau Rimsky zâmbi și el. 

— Foarte bine... Dar n-au băgat de seamă? 

— Stai, încă n-am sfârșit! 

— Dar ce mai este? 

— În locul ei am așezat pe poartă o altă hârtie, pe care 
am scris: 


„Am preluat circulara - Stanislau Rimsky” 


— Minunat! strigă voinicul polonez. Ai fost foarte iscusit, 
dar prin aceasta i-ai întărâtat și mai mult împotriva 
noastră. 

Dan Dragomir arătă în spre circulară. 

— Dar după cele cuprinse în hârtia aceasta nu este tot 
una? 

— Ai dreptate! răspunse Stanislau Rimsky, dând trist din 
cap. 

Chipul i se întunecase și stătea acolo palid și nemișcat, 
fără a mai scoate vreo vorbă. Se vedea prea bine că 
gânduri negre îl chinuiau. 

— Ce ai, Stanislau? întrebă Dan Dragomir. 

Rimsky oftă din adâncul sufletului. 

— Ceva nelămurit îmi strânge inima... Mă tem de viitor! 

. Şi oare n-am dreptate?... Acum, după ce am trăit pașnic 

timp de doi ani, iată că vin să ne taie din nou drumul ce 
duce la o viaţă cumsecade. 

— Nu trebuie să te îngrijorezi! 

— Nu mă mai pot stăpâni! De ce răscolesc trecutul cu 
atâta cruzime? Noi nu suntem criminali și chiar dacă am fi, 
ţarul ne-a grațiat... Acum vor să ne arunce iarăși în braţele 
pieirii? 

Dan Dragomir încercă să-l liniștească: 

— Nu-ţi pierde cumpătul, căpitane, căci toate se mai pot 
întoarce spre bine. 

— Asta nu se mai poate! 

— De ce? 

— Cum Dane, tu nu-ţi dai seama că, noi nu ne mai putem 
întoarce printre oameni?... Toată lumea ne cunoaște ca 
niște răufăcători, niște ucigași. Oriunde am căuta să ne 
adresăm și să ne spunem numele, îndată ne-ar da pe 
mâinile pandurilor. 

Acum se întunecă și chipul lui Dan Dragomir, care 
răspunse posomorât: 

— Așa este, căpitane... Iarăşi suntem niște bieţi urmăriţi, 
întocmai ca atunci, când am fugit pe gheaţa Vistulei. 

Amândoi tăcură. 

Și așa tăcuţi se înapoiară în casă. 

Dar chiar și în mica lor odăiţă tăcerea era atât de 
desăvârșită încât se auzea zbârnăitul muștelor... 

Cei doi voinici se uitau trişti, îndureraţi, muţi, unul la 
celălalt. 

După o tăcere grea și apăsătoare, Dan Dragomir zise: 

— Acum ce ne facem? 

— Mă întreb și eu! 

— În orice caz, aici primejdia este prea mare. 

— Poate că dacă n-au dat peste noi până acum, nu vor 
da nici în viitor! 

— Poate! zise Dan Dragomir. Așadar, deocamdată 
rămânem pe loc! 

— Şi după aceea? 

— Aşteptăm până când se va mai potoli goana pornită 
după noi și pe urmă ne retragem în cealaltă parte a ţării, 
spre Carpaţi, sau poate trecem în Ardeal și ne reîncepem 
viața acolo sub alt nume. 

Stanislau Rimsky vru să vorbească, dar atunci cineva 
bătu în ușă. 

Cei doi bărbaţi tresăriră. 

— Cine să fie? 

Dar ușa se și deschise. 

Îngrijorarea lor se risipi, deoarece cel ce intrase în odaie 
era bătrânul ţăran care le închiriase odăița. 

— Bună seara, boierilor! zise țăranul. 

— Bună, moșule! răspunse Dan Dragomir. Ce vești mai 
ai? 

— Vești sunt ele, boierule... 

— Anume? întrebă Dan Dragomir, fără a-și trăda 
neliniștea ce i se încuibase în suflet. 

Bătrânul ţăran își căuta cuvintele, nu-i venea să spună 
ce avea pe suflet și până în cele din urmă strigă speriat: 

— Fugiţi, boierilor! 

Amândoi săriră de pe scaune. 

— Ce s-a întâmplat? 

— Fugiţi! repetă bătrânul ţăran. 

— Dar ce s-a întâmplat? 

— Nu știți că... 

În clipa aceea observă pe masă circulara pe care Dan 
Dragomir o luase de pe poarta conacului. 

Glasul îi tăcu, privirea îi rămase aţintită pe coala de 
hârtie tipărită. 

Acum Dan Dragomir și cu Stanislau Rimsky își dădură 
seama că bătrânul ţăran știa totul. 

Dan Dragomir se răsti la el: 

— Vorbește! 

— Viu din satul vecin! 

— Şi? 

— Pandurii au năvălit în sat... și peste tot nu se pot 
vedea decât înștiințări de acestea... 

— Mai departe, ce ai mai văzut? 

— Toate casele au fost cercetate! Iar când am auzit cum 
îi descriau pe cei căutaţi mi-am dat seama cine sunt 
urmăriţii și am fugit iute acasă. 

— Şi? 

— Trebuie să fugiţi, fiindcă mâine e rândul satului 
nostru... și vor intra în fiecare casă... Se poate însă, să vină 
încă și la noapte... De aceea, fugiţi, până nu va fi prea 
târziu. 

Stanislau Rimsky se apropie de bătrânul ţăran. 

— Moșule, nu cumva ne-ai trădat? 

Ochii voinicului căutară cercetător în ochii ţăranului. 
Ochii bătrânului însă îl priveau fără să clipească și ţăranul 
răspunse cu neţărmurit dispreţ: 

— Să vă trădez?... Dar ce sunt eu grec sau turc? 

— Bine, dar un singur cuvânt ti-ar fi adus o sută de 
galbeni, răspunse Stanislau Rimsky. N-ar fi trebuit, decât 
să spui: Veniţi să vă arăt unde se ascund aceia pe care îi 
căutaţi! 

— Şi? 

— O sută de galbeni sunt mulţi bani, ti-ar fi ajuns pentru 
toată viaţa. 

— Asta cam așa este! Aș fi putut avea o casă mai ca 
lumea, o vacă, un cal, poate chiar și puţin pământ... toate 
acestea le-aș fu putut avea... 

— Şi cu toate acestea nu te-ai lăsat ispitit? 

Bătrânul ţăran își clătină capul cărunt. 

— Cu preţul acesta n-am nevoie de bani! Chiar dacă mi- 
ar făgădui de o sută de ori pe atâta și tot nu m-aș lăsa 
ispitit. 

Stanislau Rimsky luă mâna bătrânului ţăran și o strânse 
cu căldură: 

— Dumnezeu să te binecuvânteze pentru sufletul tău 
bun și curat... 


226 


În clipa următoare își vâri mâna în buzunar, scoase 
portofelul și luă de-acolo douăzeci de hârtii de câte o sută 
de lei, pe care le așeză pe masă. 

— Ţine... două mii de lei... Atâta a oferit boierul Panait 
Fotache aceluia care ne va trăda... Eu îţi dau această sumă 
fiindcă nu ne-ai trădat. 

Bătrânul ţăran nu voia să-și creadă ochilor. 

— Spuneţi adevărat?... Banii aceștia sunt ai mei?... Chiar 
ai mei? 

— Pune-i bine moșule şi-ţi doresc din tot sufletul ca banii 
aceștia să-ţi aducă bucurie și fericire. În schimb nu-ţi cer 
decât să crezi că suntem oameni cumsecade și nicidecum 
ceea ce spune despre noi hârtia aceasta! 

— Dar eu eram încredințat de asta... încă din clipa cea 
dintâi... Un om necinstit nu calcă pragul casei mele... Și 
dacă nu eram încredinţat de cinstea dv. atunci n-aş fi 
alergat iute acasă, de îndată ce am prins de veste despre 
apropierea pandurilor. 

Stanislau Rimsky mai strânse odată mâna ţăranului. 

— Dumnezeu să te binecuvânteze! 

Țăranul răspunse cu aceeași caldă strângere de mână. 

— Acum însă, vă rog, fugiţi... In curând se va însera și, 
după cum v-am spus s-ar putea întâmpla ca pandurii să 
vină încă în noaptea aceasta. 

— Dar unde să ne ducem? exclamă Stanislau Rimsky, 
uitându-se la Dan care și începuse să împacheteze puţinele 
boarfe pe care le aveau cu ei. 

— Unde? zise bătrânul ţăran. Bălţile Dunării sunt 
îndeajuns de mari, pentru ca doi oameni să găsească 
adăpost acolo. 

— Bălţile Dunării sunt îndeajuns de mari! repetă 
Stanislau Rimsky și înaintea ochilor săi se ivi desișul 
nemărginit al pădurii Rudinului. 

Da. Bălţile Dunării îi ofereau un adăpost cel puţin tot 
atât de bun ca și pădurea Rudinului. 

După aceea se uită la Dan Dragomir ca și când ar fi 
așteptat un răspuns. 

Credinciosul prieten dădu din cap. 

— Să mergem! 

— Ești gata, cu toate? 

— Gata! 

— N-ai uitat nimic aici, ce ne-ar putea trăda și l-ar băga 
în bucluc pe omul acesta care a fost atât de cumsecade? 

— Nimic! 

— Atunci, să mergem! 

Mai  strânseră odată mâna bătrânului ţăran, îl 
îmbrăţișară chiar, apoi părăsiră casa. 

Ţăranului îi veniseră lacrimile în ochi. 

— Dumnezeu să vă lumineze calea! 

Luna tocmai răsărea pe cer. 

Firea era cufundată într-o liniște desăvârșită. 

De departe se auzea doar murmurul Brateșului, ca un fel 
de cânt înăbușit. 

Cei doi voinici călăreau unul lângă altul, tăcuți, 
amărăciunea nelăsându-i să vorbească. 

Sufletele lor erau copleșite de apăsătorul simțământ ce 
năpădește inimile celor fără patrie, fără cămin. 

Viitorul lor era pentru ei iarăși o enigmă. 

Ce se va întâmpla acum? 

Unde să se ducă? 

Unde să-și găsească un nou cămin? 

Tot atâtea întrebări, la care nimeni nu le putea da 
răspuns. 

În cele din urmă Stanislau Rimsky rupse tăcerea. 

— Mi se strânge inima de durere, când mă gândesc că 
trebuie să plec, fără să știu, ce s-a întâmplat cu Mioara! 

— Mărturisesc că la fel aș simţi și eu în locul tău, zise 
Dan Dragomir, fiindcă acum ne va fi cu atât mai greu să 
aflăm ceva... 

— Puțin mi-ar păsa de această nouă surghiunire, aș fi 
gata să mă împotrivesc oricăror noi încercări ale soartei, 

răspunse Stanislau Rimsky numai dacă aș ști măcar atât, 
dacă-mi va fi dat să mă mai întâlnesc vreodată cu ea... 
Fiindcă, dacă n-aș mai putea avea nici măcar nădejdea 
aceasta, atunci nu mi-ar mai trebui viața, nu mi-ar mai 
trebui nimic. 

Glasul lui suna dureros, o tristeţe adâncă îi apăsa 
sufletul. _ 

Dan Dragomir își pierdu și el toată veselia. Işi dădea 
seama și el, îndeajuns, cât de tragică era situaţia. 

Luna strălucea acum sus pe cer, iar stelele sclipeau ca 
mii de felinare menite să lumineze văzduhul. 

Stanislau Rimsky se uită trist la acest cer înstelat. 

Işi aminti că numai cu câteva zile mai înainte, stelele 
acestea fuseseră martorele fricii sale. 

Vai, cât de aproape stă fericirea de nefericire. 

Nu de mult credea că inima îi va plesni de fericire și n-ar 
fi schimbat cu nimeni în lumea aceasta. Acum soarta lui 
era aceea a unui câine părăsit. 

Voinicul oftă adânc, ca și când ar fi vrut să-și sufle din 
piept nemărginita amărăciune ce-i apăsa inima. 

Și în noaptea aceea liniștită, fermecătoare, el își ridică 
ochii din nou spre stele și glasul lui sună sfâșietor când 
zise următoarele: 

— Dumnezeule, Tu care vezi și ști toate, Tu îmi vezi și 
viaţa și soarta mea... Doamne, Tu știi prin câte am trecut, 
Tu știi că, întotdeauna am vrut numai binele... Pe săraci i- 
am ajutat, niciodată nu m-am atins de cei nevinovaţi și de 
pedepsit nu i-am pedepsit decât pe cei care meritau. 
Acestui este singurul meu păcat! Pentru el trebuie să sufăr 
atâta?... 

Doamne, Tu știi ce planuri nutream în suflet, chiar și în 
zilele din urmă... Credeam că, în sfârșit, nenumăratele-mi 
suferinţe vor fi răsplătite și voi putea fi fericit alături de 
aceea care a suferit tot atât ca și mine... Credeam că sunt 
cel mai fericit om de pe lume, când o mână răutăcioasă m- 
a smuls de pe pragul fericirii... Trăsnetul m-a lovit din cer 

senin... A trebuit să sufăr din nou și am suferit... Nu m-am 
răzvrătit, mi-am îndurat soarta cu resemnare, fiindcă îmi 
ziceam că toate acestea sunt pentru fericirea mea... 

Acum mă găsesc iarăși la începutul drumului, pe care nu 
credeam că voi mai fi silit să apuc vreodată... Acum va 
trebui să reîncep viaţa cu care nădăjduiam că s-a sfârșit... 
Doamne, Tu știi că nu eu am vrut aceasta, ci am fost 
împins s-o fac... Tu știi prea bine că eu nu sunt un păcătos, 
fiindcă nu poate fi păcat să iubești pe cineva care și el te 
iubește... Din această pricină am suferit în trecut, din 
această pricină va trebui să sufăr și de acum înainte... ” 

Glasul îndurerat, umil, începu să devină mai tare, mai 
impetuos. 

— Bine! Să vină, ceea ce trebuie să urmeze! Stăpâne 
Atotputernic, Tu știi că eu nu mi-am dorit viața aceasta!... 
Alţii au vrut-o, facă-se deci voia lor!... M-au silit să încep 
din nou cu acest fel de viaţă, ei singuri vor fi răspunzători 
de ceea ce vai urma... Vechiul Stanislau Rimsky va 
reînvia... va reînvia, pentru a continua aici, în Bălţile 
Dunării Românești opera începută în pădurea Rudinului... 
Să tremure lașii și răii, să tremure asupritorii, fiindcă 
Stanislau Rimsky își va reîncepe activitatea... ” 

Dan Dragomir se uită ca în extaz la Stanislau Rimsky. 

— Căpitane!... 

Mai mult nu fu în stare să spună, atât de mult îl 
extaziase clipa aceea în care îl văzuse reînviind pe Vulturul 
Morţii! 

— Ce este, Dane? 

— Căpitane... tu iarăși ai devenit cel vechi... iarăși ai 
devenit Vulturul Morţii! 

— Nu... nu Vulturul Morţii! Până acum nu mi-am călcat 
cuvântul niciodată, nu vreau să mi-l calc nici de acum 
înainte. I-am făgăduit ţarului că Vulturul Morţii a murit... 

Dan Dragomir strigă cu înflăcărare: 

— Dar nu numele este lucrul de căpetenie ci omul care 
se ascunde în dosul numelui! Iar eu văd cu bucurie că omul 
acesta este Stanislau Rimsky, cel de odinioară. 

— Dane... tu vrei să mă urmezi și de data aceasta? 

— Cum ai putea să te mai îndoiești, căpitane? 

— Scumpul meu prieten! 

— Dar acum trebuie să se sfârșească și cu slăbiciunea 
care ne-a stăpânit în timpul din urmă, strigă Dan 
Dragomir. Eu nu mă tem de nimeni și de nimic! Vechile 
noastre aventuri din pădurea Rudinului vor învia... Acum 
știu că în curând va suna și ceasul când ne vom putea 
răzbuna pe Panait Fotache! 

— Da, clipa răzbunării se apropie! strigă și Stanislau 
Rimsky cu ochi scânteietori. 

— Trăiască libertatea! exclamă Dan Dragomir. Priveşte, 
Dunărea! Dincolo începe Balta... Balta! misterioasă și de 
nepătruns unde pandurii nu ne vor putea da de urmă 
niciodată. 

Stanislau Rimsky se uită ţintă înaintea sa. 

La lumina lunii privirea-i mângâie sclipirile argintii ale 
Dunării, iar mai departe, pe ţărmul celălalt se pierdu pe o 
întindere nelămurită, care se contopea în depărtare cu 
orizontul întunecat al nopţii. 

— Balta! exclamă Stanislau Rimsky, cu privirea aţintită 
asupra acestui ţinut misterios, a cărui faimă ajunsese chiar 
și până la Varșovia. 

— Balta, noua noastră patrie! adăugă Dan Dragomir. 

— Oare ce ne așteaptă acolo? urmă Stanislau Rimsky. 
Bucurie, fericire, sau noi dezamăgiri, noi amărăciuni? Dar 
la urma urmelor tot una îmi este! Să mergem înainte, 
Dane! Destinul nostru trebuie să se împlinească. 

Acum o sută de ani - când se petrece acțiunea romanului - vestita Baltă a Dunării era și 

mai puţin cunoscută decât astăzi și era și mai mare, ea începând de la Galaţi și întinzându-se 
până departe în jos de Brăila. 

Peste câteva minute cei doi călăreţi bătură la ușa celei 
dintâi cocioabe de pescar lipovean, care urma să-i treacă 
Dunărea. 

CAPITOLUL 87 
Mihu Inimă de Leu 


Doi cobzari cântau de mama focului în grădină, iar 
flăcăii și fetele ziceau după ei cântecul de dor și jale. 
Îndată însă cobzarii o dădură într-o sârbă veselă, deoarece 
la veselie omul bea mai mult decât la necaz și cârciumarul, 
care voia să-și umple tejgheaua cu bani și în Dumineca 
aceea le poruncise să cânte mai mult cântece vesele. La 
auzul sârbei, flăcăii săriră de pe bănci, fetele îi urmară și 
se încinse un joc de ţi-era mai mare dragul să privești. 

O singură fată ședea singură într-un colţ și părea tristă 
de moarte. 

Era Florica, fata adoptivă a cârciumarului. 

Flăcăii îi dădeau târcoale dar fata nu părea făcută 
pentru a se bucura de tinereţea vieţii, căci nu cânta, nu 
juca, nu glumea, cum făceau celelalte fete... 

Cârciumaru băgă de seamă și el jalea fiicei sale și se 
apropie de ea. 

— De ce nu joci? 

— Fiindcă n-am poftă! 

— Şi de ce n-ai poftă? 

— Ştii prea bine, de ce mă mai întrebi? 

— Ai înnebunit de-a binelea, fată! În loc să-ţi pară bine 
că ţi-am găsit un bărbat de treabă, îmi faci nazuri! 

— Dar dacă nu-mi place! 

— Ce-are a face! 

— Nu voi putea trăi alături de un om pe care nu-l iubesc! 

— Te vei obişnui! 

— Niciodată! 

— Mofturi! 

— Crede tu ce-i vrea, eu însă îţi spun că nu se va alege 
nimic din căsătoria asta! 

— Te și frâng în două atunci! 

Cuvintele din urmă fură rostite cu destulă violenţă 
pentru a atrage atenţia celor dimprejur. 

— Cârciumarul iar se ceartă cu Florica. 

— Are dreptate! 

— N-are nicio dreptate! 

Și se încinse și aici un mic schimb de cuvinte. 

— Firește că n-are dreptate, cârciumarul! se amestecă în 
vorbă o fată. Auzi colo, o frumuseţe ca Florica să se mărite 
cu un bătrânog! 

— E bătrân, așa este, dar e și bogat! 

— Şi Florica e bogată. 

— Ce tot spui tu prostii! De unde să fie bogată! N-are un 
capăt de aţă! 

— Oho, mai încet! Eu știu de la tata că Mitică 
Promoroacă numai Floricăi îi poate mulțumi că ajuns atât 
de înstărit. 

— Năzbâtii! Atât și nimic mai mult! 

— Nu sunt năzbâtii, ci adevăruri. 

— Dimpotrivă! Promoroacă o ţine de milă pe Florica. 
Tocmai de aceea vrea s-o mărite, pentru a scăpa odată de o 
gură care mănâncă pe degeaba. 

Dar fata se împotrivi din nou. 

— Eu știu că adevărul este cu totul altul. Că Florica nu e 
fata cârciumarului asta o știe toată lumea. Ea a fost adusă 
aici, pe când era mică de tot și Mitică Promoroacă, pe 
vremea aceea sărac lipit pământului, a primit o mare sumă 
de bani pentru creșterea fetei. Cu banii aceștia și-a deschis 
cârciuma, cu ei s-a îmbogăţit. 

Între timp cobzarii îi ziceau mereu și flăcăii jucau 
necontenit. În faţa Floricăi se opri din nou un flăcău. 

— Nu, nu joc! 

— Ţi-e teamă de logodnicul tău? fu întrebarea 
batjocoritoare a flăcăului. N-ai de ce să te temi, căci el nu 
joacă. 

Fata îi întoarse spatele, fără a-l învrednici de vreun 
răspuns. 

O parte din cei ce petreceau se uitară atunci cu mult 
interes la un bărbat mai în vârstă, care intrase în grădină 
și care se duse de-a dreptul la Mitică Promoroacă. 

Omul acesta era Vasile Ţoboc, logodnicul Floricăi... 

Anii trecuseră mulţi peste el, dar și avea parale multe. 
Despre chipul cu care adunase banii aceștia, se povesteau 
foarte multe prin Galaţi și dacă judecai după lucirea 
bănuitoare, piezișă a ochilor săi, calea urmată de Toboc, 
pentru a face avere, nu părea de loc să fie dreaptă. 

— Unde este frumoasa mea logodnică? întrebă el, cu un 
rânjet hidos. 

— Florica! Florica! strigă cârciumarul. 

Fata însă se făcu că n-aude chemarea tatălui său. 

Sărmana fată știa prea bine ce o așteaptă, știa că va 
trebui să asculte ceasuri întregi vorbele fără miez ale lui 
Vasile Toboc. 

Ce fericită ar fi fost dacă ar fi putut fugi undeva pentru a 
nu fi silită să se supună poruncii tatălui său. 

În clipa aceea un flăcău care până atunci stătuse singur, 
de-o parte, simțind parcă ce gânduri frământau creierul 
fetei se apropie de ea și-i zise: 

— Nu vrei să joci, frumoasă Florica? 

Spre uimirea tuturor celor de faţă fata se ridică și se 
prinse în joc alături de flăcău. Toată lumea se uita 
înmărmurită după ei. Pe flăcău nu-l cunoștea nimeni, 
deoarece nimeni nu-l mai zărise prin partea locului. Purta 
scurteică cu șireturi de mătase și pantaloni de catifea, ca 
polonezii și rușii, așa că, nu putea să fie un om de rând. 

Dar cine să fi fost? 

Cobzarii își ascuţiră glasul și mai tare și în vreme ce 
jucau, flăcăul o întrebă pe Florica: 

— De ce ești atât de tristă, frumoasă Florica? 

— Jalea mi-e mare și pricina întemeiată! 

— Căsătoria? 

— Da! 

— Şi n-ai chef de ea? 

— Uită-te și d-ta la omul acela... Nu vezi ce rău pare să 
fie? Cu un asemenea bărbat să pășesc în fata altarului? 
Mai bine mor... 

— Nu trebuie să vorbești astfel! Un om tânăr n-are voie 
să se gândească la moarte! 

— Atunci îmi voi lua lumea în cap! 

— Să pornești singură în lume? 

— Dumnezeu e mare și nu mă va lăsa! 

— Nu trebuie să uiţi însă că o fată tânără este pândită de 
nenumărate primejdii! 

— Mai bine înfrunt aceste primejdii decât să rămân și pe 
mai departe aici. Promoroacă nu este tatăl meu, nu mă 
leagă nimic de nimeni, așa că pot pleca cu inima liniștită. 

— Dacă ai încredere în mine, te voi ajuta cu dragă inimă. 

Fata se uită cu priviri implorătoare la chipeșul flăcău. 

— Ajută-mă... ajută-mă! 

— Bine, Florico! Fi liniștită, căci te voi lua de aci chiar 
astăzi. 

Cârciumarul și cu Ţoboc se uitau furioși la străinul cu 
care juca Florica. Toboc mai ales tremura de mânie și se 
vedea prea bine că-l rodea gelozia. Tânăra pereche însă nu 
se prea sinchisea de cei doi bătrâni. 

Cârciumarul însă socoti că purtarea Floricăi era de 
neîngăduit și-i făcu un semn să vină la el. 

Fata însă se prefăcu că nu vede chemarea tatălui său 
adoptiv. Atunci Promoroacă se amestecă printre cei ce 
jucau și-i strigă fetei: 

— Florica, lasă jocul și vino cu mine căci avem ceva de 
vorbit. 

— Mai târziu, tată! răspunse fata. Acum petrec prea 
bine! 

— N ai auzit ce ţi-am spus? se răsti cârciumarul atunci. 

Dar atunci se amestecă în vorbă și dănţuitorul fetei. 

— Mai puţină gălăgie, hangiule! Ai auzit? Fata joacă 
acum cu mine și va juca până când voi crede eu de 
cuviință! Ai înţeles? 

— Dar cine ești tu de îndrăznești că vorbești astfel cu 
mine? întrebă cârciumarul, furios. 

— Treaba mea cine sunt! Iar în ceea ce privește felul 
meu de a vorbi, află că eu vorbesc cu fiecare după cum 
merită. Ai înţeles? 

Cârciumarul se făcu roșu de mânie. 

— Ei, bine, eu totuși vă voi arăta că nu veţi juca mai 
mult! 

— Aș vrea să văd fi eu! zise străinul râzând. 

— Vei vedea îndată! 

Cârciumarul se duse la cobzari, le șopti ceva la ureche și 
aceștia încetară de a mai cânta. 

Perechile prinse în joc se opriră. 

— Vino și șezi lângă mine! îi zise necunoscutul fetei, 
care aștepta cu inimă tremurândă să vadă ce va urma. 

Se așezară la una din mesele mai mărginașe ale grădinii. 
Promoroacă se apropie ameninţător de ei. Florica se 
ghemui sfioasă, în vreme ce flăcăul de lângă ea nici nu-l 
băgă în seamă pe cârciumar. 

Ajungând lângă masă, cârciumarul o prinse pe fată de 
braţ și o smulse cu putere, strigând: 

— Vei veni cu mine îndată! 

Florica ţipă de durere. 

Ea își aţinti ochii ei mari, albaștri, asupra flăcăului și 
ochii aceștia implorau ajutor. Flăcăul se ridică. În toată 
înfățișarea lui era atâta bărbăţie atâta curaj, încât toată 
lumea rămase uimită văzându-l. Flăcăul îl prinse de mână 
pe cârciumar și-l strânse. 

Promoroacă suspină și-i dădu drumul fetei. 

În schimb se răsti și mai tare la flăcău: 

— Acum însă, ajunge! Cine ești tu mă, vântură-ţară și cu 
ce drept te amesteci în chestiunile mele de familie? 

— Ţi-am mai spus că e treaba mea cine sunt! Îţi cer însă, 
să nu te atingi de fata aceasta! strigă flăcăul cu ochii 
scânteietori. 

— Ce-ţi pasă (ie? 

— De ce vrei s-o nefericești pe această fată? Nu te temi 
de Dumnezeu? De ce vrei s-o silești la o căsătorie care 
pentru ea n-ar însemna decât nenorocire? Te-ai uitat 
vreodată mai bine la slăbănogul acela bătrân?... O păstaie 
de fasole uscată e mai plină decât el!... Ţi-e scârbă chiar și 
numai să te uiţi la el!... Și omul acesta să fie bărbatul unei 
fete tinere și frumoase ca Florica? 

Între timp se apropie și Vasile Ţoboc care acum se 
năpusti și el cu vorba asupra flăcăului. 

— Ce-ţi bagi nasul unde nu-ţi fierbe oala măi 
derbedeule! 

Ochii tânărului aruncară scântei. 

— Dacă mai scoţi o vorbă îţi sucesc gâtul ca la o găină, 
ai înţeles? 

La auzul acestei ameninţări un murmur de mânie trecu 
prin mulțime. Murmurul acesta îl încuraja pe Promoroacă 
și mai mult și întorcându-se în spre flăcăi, le strigă: 

— Auziţi cum vorbește? Îngăduiţi voi ca un târâie-brâu 
ca ăsta să vină printre noi și să vrea să ne cârmuiască 
după pofta lui? Pe voi v-a refuzat mofturoasa asta, dar cu 
el a jucat! Și acum veneticul își închipuie că el este 
împăratul turcilor! 

Cuvintele cârciumarului nu rămaseră fără rezultat. 
Murmurul flăcăilor se înteţi mai ales atunci când 
Promoroacă le aduse aminte că Florica nu venise să joace 
cu niciunul din ei. 

Asta îi înfurie și un glas din mulţime strigă: 

— Lasă fata în pace! 

Cel dintâi strigăt fu îndeajuns pentru a-i stârni și pe 
ceilalți. 

— Ce te amesteci? 

— Cară-te de aici! 

— Şi iute, dacă vrei să-ţi meargă bine! 

Dar străinul nu se sperie. El păși în faţa acelora ce 
strigau și o acoperi pe Florica cu trupul său pentru ca 
Promoroacă să nu poată ajunge până la ea. 

— Gura! tună el. 

Dar mulţimea începu să strige și mai tare. 

— Ajunge! 

— Bagă de seamă! 

— Avem noi ac de cojocul tău! 

— Să plece! 

— Daţi-l afară! 

Și porniră ameninţători în spre el. 

Dar străinul nu se sperie nici de asta. El puse mâna pe 
flăcăul cel mai apropiat, îl ridică în aer ca pe un fulg și 
zvârlindu-l în mulţime dobori cu el alţi șase oameni. 

Promoroacă urla ca un nebun. 

— Ce mai așteptaţi?... Daţi-i în cap! 

Situația devenea tot mai primejdioasă. Flăcăii vrură să 
se năpustească asupra lui, dar la primul lor pas 
necunoscutul scoase la iveală câte un pistol în fiecare 
mână și le îndreptă ţevile asupra lor. 

— Care îndrăznește să mai facă un pas, îl împușc ca pe 
un câine. 

Drept răspuns se făcu o liniște de moarte. 

Promoroacă și Vasile Ţoboc începură să se răstească 
furioși la flăcăii îngroziţi. 

— Vă e teamă? 

— Puneţi mâna pe el! 

— Nu vă e rușine, ca un singur om să-și bată joc de 
atâţia flăcăi zdraveni? 

În rândurile flăcăilor se ivi o nouă mișcare, dar atunci 
glasul străinului tună din nou: 

— Nimeni să nu îndrăznească să se apropie!... Eu sunt 
Mihu Inimă de Leu! 

La auzul acestui nume flăcăii se speriară și mai mult 
decât de pistoale. Numele lui Mihu Inimă de Leu băgase în 
sperieţi ţinutul și de câteva luni toată lumea îl rostea cu 
groază. Flăcăii, care mai înainte erau gata să se 
năpustească asupra lui, acum dădeau înapoi îngroziţi, iar 
Promoroacă și cu 'Ţoboc se făcură albi ca varul de îndată 
ce văzură că au de-a face cu temutul Mihu Inimă de Leu... 

În vreme ce cu cele două pistoale îi ţinea pe loc pe 
flăcăi, el începu să se retragă împreună cu Florica în spre 
poarta grădinii, unde îl aștepta calul înșeuat. Dintr-o 
singură mișcare sări pe cal și în clipa următoare o ridică și 
pe Florica în șea. 

— Acum veniți după mine, dacă vă dă mâna! strigă spre 
oamenii din grădină și în clipa următoare și dădu pinteni 
calului. 

Cârciumarul, logodnicul rămas fără mireasă și ceilalți 
oameni se uitară năuci după el. 

Cel dintâi care se dezmetici fu Toboc. El începu să strige 
cât îl ţinea gura: 

— După el! Puneţi mâna pe el! Trebuie s-o luăm înapoi 
pe Florica! 

Dar niciunul dintre flăcăi nu se oferi. 

— Vă dau o sută de lei dacă puneţi mâna pe el... 

Dar tot nu se oferi nimeni. 

— Două sute de lei. 

— Cinci sute... 

Un flăcău îi răspunse: 

— Chiar dacă mi-ai da toate comorile pământului, nici 
atunci n-aș porni după el... N-am nicio poftă să-l înfurii 
împotriva mea pe Mihu Inimă de Leu așa că nu pornesc în 
urmărirea lui... Gloanţele lui nu dau greș, or, n-am niciun 
chef să mă duc de pe acum pe lumea cealaltă! 

— Lașilor!... Păcătoșilor!... urlă înfuriatul Toboc. 

— De ce nu te duci tu după el? La urma urmelor pe 
logodnica ta a furat-o nu pe a noastră! 

Mihu Inimă de Leu merse până la o pădurice de la 
marginea Dunării. Aici se opri, descălecă și ţipă de trei ori 
ca bufnița. 

Peste câteva clipe ţipătul de bufniţă reveni din mijlocul 
păduricii și în curând apoi se ivi un flăcău care veni de-a 
dreptul la Mihu. 

— Tu ești, căpitane? întrebă flăcăul care avea hainele 
unse cu untură de pește, cum obișnuiau pescarii lipoveni. 

— Eu, Leonte! răspunse Mihu. Du calul în grajd și 
pregătește-mi barca! 

— Barca e pregătită, căpitane și te așteaptă ca 
întotdeauna! 

— Ceva vești ai să-mi dai? întrebă Mihu Inimă de Leu. 

— Nimic, căpitane! Zilele trecute au fost pandurii și m- 
au întrebat de unde am doisprezece cai, eu, un biet pescar. 
Le-am arătat hârtia pe care mi-ai dat-o tu și în care se 
spune că cei doisprezece cai mi-au fost lăsaţi în păstrare 
de hatmanul cazacilor. Pandurii au crezut fiindcă nu le dă 
mâna să se îndoiască de o hârtie venită de la ruși și au 
plecat. 

— Bine, Leonte! Dacă mai revin, ameninţă-i că te plângi 
la comandamentul rusesc din Galaţi și cum astăzi rușii sunt 
aici ca la ei acasă, nu va îndrăzni nimeni să se atingă de ei 
sau de tine. Acum du calul și întoarce-te, căci vreau să trec 
în baltă. 

Leonte dispăru cu calul și peste câteva minute se ivi din 
nou. 

In tovărășia lui, Mihu Inimă de Leu și cu Florica se 
îndreptară apoi în spre ţărmul Dunării, unde o barcă era 
săltată de valurile fluviului. 

Mihu și cu Florica luară loc în barcă și Mihu îi făcu vânt, 
împingând-o în mijlocul curentului. 

Mihu puse mâna pe vâsle și cu lovituri puternice 
îndreptă barca spre celălalt țărm unde începea Balta. 

Aici, în baltă, era ascunzătoarea lui Mihu Inimă de Leu, 
care pe vremuri își ţesuse visuri de fericire și iubire sub 
numele de Stanislau Rimsky și Vulturul Morţii. 

Soarta însă îi încurcă socotelile și-i rupse cu o mână 
nemiloasă firul frumoaselor visuri pe care și le făurise. 

După pierderea aceleia pe care o iubise mai mult decât 
orice pe lume, atât el cât și credinciosul său prieten, Dan 
Dragomir, fură din nou puși sub urmărire și amândoi se 
retraseră în Balta Dunării. 

De data aceasta răutatea omenească îl aruncase în 
ghearele unei vieți pe care n-o dorea și de care ar fi fost 
bun bucuros să se poată lepăda. Dar din momentul ce-l 
împinseseră la această viaţă, nu se sperie, ci porni cu 
hotărâre pe drumul pe care i-l impuseseră alţii. În chipul 
acesta avea măcar prilejul să se răzbune pe toţi aceia care 
îl nenorociseră pentru a doua oară, care îl chinuiseră și-l 
înjosiseră. 

Ei porniseră numai doi spre Baltă; acolo însă găsiseră 
numeroși alți izgoniți ai soartei, care li se alăturară cu 

dragă inimă, deoarece până atunci nu avuseseră un 
căpitan care să-i adune laolaltă și care să-i conducă la 
îndeplinirea cât mai desăvârșită a planurilor lor de 
răzbunare. 

Toţi oamenii aceștia nici nu bănuiau măcar că Stanislau 
Rimsky este străin de neamul lor. Dan Dragomir îi căută un 
nume curat românesc și-i dădu o poreclă care ea singură 
să fie o sperietoare pentru dușmani. 

Așa a ajuns Stanislau Rimsky regele Bălţilor, sub numele 
de Mihu Inimă de Leu. 

Şi Mihu Inimă de Leu era un căpitan cum urgisiţii 
soartei nu-și puteau dori mai bun. 

Cu ajutorul lui Dan Dragomir el ţinu rânduială printre 
noii săi voinici, iar prin curajul și deșteptăciunea sa, 
precum și cu priceperea sa la luptă, dobândi nu numai 
încrederea, dar și admiraţia acelora care de bună voie se 
puseseră sub porunca lui. 

Toţi tovarășii i se supuneau fără crâcnire și-i îndeplineau 
orice poruncă, deoarece știau că bine nu poate fi decât 
numai cum poruncește căpitanul. 

Faima lui Mihu Inimă de Leu se răspândi ca fulgerul, nu 
numai în Baltă, ci chiar și dincolo de Dunăre. 

Nu trecea săptămână să nu vină noi nenorociţi, noi 
asupriţi ai turcilor, sau ai rușilor, care stăpâneau atunci 
ţara pe din două, nenorociţi care se rugau în genunchi să 
fie primiţi în bandă. Dar faima lui Mihu Inimă de Leu trecu 
și dincolo de Galaţi și Brăila și peste tot numele lui era 
rostit cu teamă. 

Firește însă că teamă n-aveau decât aceia care se știau 
cu musca pe căciulă. 

Mihu Inimă de Leu era foarte bine informat. Ştia tot ce 
se petrecea prin împrejurimi și întotdeauna se ivea acolo 
unde se simţea cel mai mult nevoie de el. Adeseori se 
întâmpla ca o biată familie de ţărani să fie deznădăjduită, 
neștiind de unde să plătească dijma boierului, când cineva, 

în miez de noapte, bătea la ușă pe neașteptate și lăsa o 
pungă cu galbeni în pragul ei. 

Cine o adusese? 

Mihu Inimă de Leu, prietenul săracilor. 

Legendele nu întârziară să se nască în jurul lui și numele 
său era cunoscut din zi în zi de tot mai multă lume. 

În Bălţile Dunării Mihu Inimă de Leu erau tocmai ceea 
ce Vulturul Morţii fusese în Rusia. 

Numele lui trecea din gură în gură și seara, la clacă, 
flăcăii și fetele nu povesteau decât despre isprăvile lui. 

În curând toată lumea îl cunoștea și moșierii de prin 
împrejurimi, care luau și pielea de pe bieţii ţărani, 
începură să ceară ajutoare  deznădăjduite de la 
comandamentul pandurilor, pentru a-i apăra împotriva 
temutului bandit, cum îi ziceau ei, haiduc, cum îl numeau 
cei săraci și asupriţi. 

Acţiunea împotriva lui Mihu era condusă de boierii 
Panait Fotache și Mircea Vulpescu, care se îndârjiseră 
împotriva voinicului, de când găsiră pe poarta conacului de 
lângă Brateș, trei zile de-a rândul, câte o bucată de hârtie, 
pe care era scris doar atât: 


Tremurați! 
Fiindcă Mihu Inimă de Leu va veni când vă va fi 
lumea mai dragă să-l răzbune pe Stanislau Rimsky! 


Nimeni nu putea să-și dea seama în ce chip ajunsese 
bilețelul acela pe poarta conacului. Cel dintâi, hai, mai 
treacă-meargă! De atunci însă, argaţi anume însărcinaţi 
urmăreau pe toţi aceia care treceau pe lângă conac și nu 
numai ziua, ci chiar și noaptea. 

Oameni înarmaţi păzeau din toate părţile așteptând 
apariţia vestitului căpitan de haiduci, pe care voiau să-l 
ciuruiască cu gloanţele puștilor lor. Dar toată paza lor era 
zadarnică deoarece a doua zi de dimineaţă bileţelul iar era 
pe poartă. 

Asta le întrecea pe toate. 

Boierii Panait Fotache și Mircea Vulpescu, care erau 
socotiți ca moșierii cei mai cu vază prin împrejurime, 
trimiseră îndată înștiinţare la Galaţi, vestind despre 
nemaiauzita îndrăzneală a lui Mihu. 

Ispravnicul din Galaţi veni el însuși la conac, urmat de o 
mare ceată de panduri și dorobanţi, pentru a lua el însuși 
măsurile necesare pentru prinderea celui urmărit. 

De-abia ajuns la conacul lui Vulpescu află ispravnicul 
despre toate isprăvile lui Mihu Inimă de Leu. Într-un 
răstimp foarte scurt, banda lui prădase cinci conacuri, 
două diligenţe, fără a mai vorbi de numeroasele alte 
aventuri mai mici, despre care păgubașii de multe ori nici 
nu îndrăzneau să se plângă la autorităţi, de teamă să nu-l 
înfurie pe Mihu și mai rău. 

Ispravnicul își dădu seama cu groază că faptele lui Mihu 
Inimă de Leu primejduiesc siguranţa întregului ţinut și de 
aceea hotări ca îndată după înapoierea sa la Galaţi să ia 
toate măsurile necesare pentru prinderea temutului 
căpitan de bandiți. 

Ispravnicul se și ținu de cuvânt. 

Îndată după înapoierea sa la Galaţi rândui patrule de 
panduri care să colinde zi și noapte ţinutul primejduit, iar 
peste câteva zile trimise și dorobanţi pe urmele lui Mihu. 

Dar puterea lui Mihu Inimă de Leu n-o putură înfrânge 
nici chiar dorobanțţii. 

Voinicii își continuară isprăvile ca și mai înainte, poate 
chiar cu mai multă îndrăzneală și adeseori își făceau 
apariţia chiar în satul în care se găsea oștirea. Nu făceau 
nimănui niciun rău, veneau doar spre a dovedi că nu era 
putere în lume de care să se teamă. 

Adeseori dorobanţii porneau pe urmele lor, dar în zadar. 

Caii voinicilor zburau ca niște zmei, iar când apucau să 
ajungă în Baltă, nimeni nu le mai putea da de urmă. 

Voinicii aveau acolo nenumărate ascunzători peste care 
era cu neputinţă să dea, deoarece prin canalurile 

întortocheate ale Bălții nici nu prea îndrăzneau dorobanţii 
să se avânte, pentru că știau că acolo îi așteaptă o moarte 
sigură. 

Canalele acestea, cu miile la număr, erau atât de 
întortocheate, încât era cu neputinţă să te orientezi prin 
ele și dacă te avântai prea adânc în labirintul lor, era 
aproape sigur că nu vei mai ști să te înapoiezi și vei pieri 
acolo, dându-ţi ultima suflare în căutarea zadarnică a 
drumului ce ducea înapoi. De aceea, de obicei dorobanţii 
încetau urmărirea de îndată ce ajungeau la malul Dunării. 

Mihu Inimă de Leu avea tăinuitori pe tot ţărmul de la 
Galaţi și până dincolo de Brăila și oriunde ajungea, găsea 
îndată bărci care îl așteptau spre a-l transporta în 
împărăţia sa, în Baltă. 

Dacă se întâmpla vreodată ca vreun pandur sau vreun 
dorobanţ mai îndrăzneţ să se încumete să pătrundă cu 
barca în Baltă, spre a spiona, cu siguranţă că nu se mai 
întorcea să-și dea raportul, căci, pe când nici nu se aștepta, 
deodată răsuna o detunătură de armă din mijlocul stufului 
și îndrăznețul plătea cu viața cutezanţa sa. 

Arcadie Costescu, ispravnicul de Galaţi era cunoscut în 
toată ţara pentru liniștea sa din care nu-l putea scoate 
nimeni. Ani de zile nu se petrecuse în ţinutul său sau chiar 
și în ţară vreun eveniment care să-l fi făcut să-și piardă 
cumpătul. Războiul ruso-turc, pacea de la Adrianopol, 
regulamentul organic, stăpânirea rusească, nimic nu-l 
scosese din liniștea-i devenită proverbială. Acum însă, când 
faima isprăvilor lui Mihu Inimă de Leu se răspândise în 
toată ţara și când văzu că nici chiar dorobanţii nu sunt în 
stare să pună mâna pe primejdiosul bandit ce neliniștea 
ţinutul a cărui supraveghere îi fusese încredinţată își 
pierdu chiar și el cumpătul și deveni nervos. 

— Cum, nu se poate pune mâna odată pe acest bandit? 
strigă el, furios, într-o bună zi. Se vede că eu însumi 
trebuie să pornesc în urmărirea acestui Mihu Inimă de 
Leu. 

În aceeaşi noapte ispravnicul avu o aventură 
neobișnuită. 

Arcadie Costescu locuia într-o casă foarte frumoasă la 
Galaţi. Era burlac, dar de aceea se îngrijea foarte mult de 
casa sa pe care și-o aranjase cu mobilele cele mai 
frumoase și mai de preţ, comandate anume pe la meșterii 
din Ardeal. Avea o gospodină care-i conducea treburile 
casei și își luase chiar și lachei. 

Pe lângă ocupaţia lui de ispravnic, mai avea o mare 
slăbiciune pentru științele naturale. În una din odăile casei 
sale cărţile de știință acopereau toţi pereţii și din aceste 
cărţi Arcadie Costescu căuta să pătrundă în cât mai multe 
taine ale naturii. 

Cea mai mare plăcere a ispravnicului de Galaţi era ca 
după o cină îmbelșugată să se poată tolăni într-un fotoliu 
din biblioteca sa spre a se cufunda în citirea unei cărți de 
știință. 

Acum, când fusese nevoit să conducă operaţiunile 
împotriva lui Mihu Inimă de Leu își părăsise obișnuitul fel 
de viaţă de câteva zile ceea ce-l amărâse peste măsură. 

Trecuseră zile întregi fără să mai fi răsfoit vreo carte, 
fără să se mai fi tolănit în fotoliu și în asemenea 
împrejurări oricine își poate închipui cât de mare-i fu 
bucuria când înapoindu-se din inspecția făcută de-a lungul 
Brateșului, se putu întinde din nou în fotoliul favorit, în 
mână cu una din cărţile preferate. 

De-abia mai putea aștepta sfârșitul cinei, după 
consumarea căreia alergă iute în bibliotecă unde se 
cufundă în lectura-i obișnuită. Cu pipa în colţul gurii, cu 
ochii pierduţi în nesfârșitele rânduri de litere, Arcadie 
Costescu părea mai curând un cărturar, decât un 
ispravnic. 

Arcadie Costescu era atât de cufundat în lectură încât 
nici nu băgă de seamă un mic zgomot care venise din 
dreptul ferestrei. În faţa ferestrei deschise se ivise un cap 

cu doi ochi scânteietori care se uitau ţintă la ispravnicul 
care habar n-avea de ceea ce se petrecea în jurul său. 

Neașteptatul vizitator nocturn se ridică atunci, după cap 
ieșindu-i la iveală și trupul. Voia parcă să intre în odaie. Pe 
urmă se răzgândi însă și se așeză doar pe pervazul 
ferestrei, unde începu să fluiere ca și când ar fi fost la el 
acasă. 

Auzind acest fluierat, Arcadie Costescu își ridică curios 
capul și se uită în jurul său. 

Dar când zări chipul aceluia care luase loc pe pervazul 
ferestrei, pipa îi căzu din colţul gurii, iar el însuși sări de 
pe scaun, tulburat. 

— Ce cauţi aici? 

Străinul se întoarse zâmbind în spre ispravnic. 

— Șezi liniștit, domnule ispravnic! răspunse el foarte 
calm. 

Cuprins de o mânie fără margini, Arcadie Costescu vru 
să se năpustească asupra necunoscutului său vizitator care 
însă nu-și pierdu cumpătul nici chiar în urma gestului 
grăbit al ispravnicului. 

— N-ai auzit că ţi-am spus să stai liniștit? sună glasul 
puternic al necunoscutului, care, pentru a-și sublinia 
cuvintele, scoase și un pistol de la brâu îndreptându-l 
asupra ispravnicului. 

Arcadie Costescu se uită uluit la străinul al cărui glas 
tună din nou: 

— Ia loc pe scaun, dar îndată! 

Arcadie Costescu se supuse în mod mecanic. 

— Dar cine... cine ești? îngână el, încurcat și speriat. 

— Cine sunt? fu răspunsul. Cine poate fi acela care știe 
să pătrundă cu aţâţa ușurință chiar și într-o casă atât de 
bine păzită ca aceasta? 

Ispravnicul se uită nedumerit. 

— Ei, domnule ispravnic, d-ta ar trebui să știi mai bine 
decât oricine că ai onoarea să saluţi în casa d-tale pe Mihu 
Inimă de Leu! 

— Mihu... Inimă de Leu? 

— Da... da... Te-ai speriat oare? 

— Dar cum ai ajuns aici? 

— După informaţiile mele în ultimele zile mi-ai amintit 
numele de nenumărate ori și atunci mi-am zis că s-ar 
cuveni să-ţi fac o vizită! 

— Voi pune să te prindă... 

Mihu râse din toată inima. 

— Ușor de zis, dar greu de făcut! 

— Voi striga după ajutor! 

— Poţi striga cât vrei! 

— Cum, nu ţi-e teamă? 

— De ce? De cine? 

— De oamenii mei! De panduri! 

— De ce să-mi fie teamă? În clipa, în care îndrăznești să 
strigi, te împușc, iar mie tot îmi va mai rămâne timp să fug. 

— Şi mă rog, ce vrei de la mine? 

— Vreau să-mi făgăduiești că vei înceta cu urmărirea 
pornită împotriva mea! 

Arcadie Costescu începu să zâmbească. 

— La ce ţi-ar folosi dacă ţi-aș făgădui? Nu sunt singurul 
care am pornit împotriva lui Mihu Inimă de Leu. 
Însărcinarea aceasta ne-a fost dată la mai mulţi deodată. 
Dacă m-aș retrage eu, cu asta n-ai folosi nimic. Aceasta 
este una din feţele medaliei... 

— Şi cealaltă? 

— Cealaltă, dragul meu este aceea că pe mine nici prin 
rugăminţi și nici prin ameninţări nu mă poate îndepărta 
nimeni de la îndeplinirea datoriei... Mărturisesc că aș 
prefera să citesc toată ziua, decât să-mi frământ creierul 
cu urmărirea bandiţilor, dar dacă datoria îmi cere aceasta, 
nu mă voi da înlături... 

Era vădit că mărturisirea aceasta atât de sinceră îl 
impresionase adânc pe Mihu Inimă de Leu care nici nu 
căută să ascundă ceea ce simţea. 

— Domnule ispravnic, d-ta pari să fii un vrăjmaș 
primejdios și mare în același timp. Nu mi-ar fi prea greu să 
scap acum odată pentru totdeauna de d-ta, dușmanul meu 
cel mai de seamă, dar asemenea fapte nu sunt vrednice de 
mine, nu sunt vrednice de Mihu Inimă de Leu. Altădată, 
dacă se va întâmpla să ne găsim faţă în faţă în toiul luptei, 
amândoi bătându-ne cu arme egale, atunci voi fi fără 
cruţare... Atunci se va hotărî care din noi doi este mai tare. 

Ispravnicul Galaţilor se uită uluit la căpetenia de bandiți 
care urmă liniștit: 

— Dar fiindcă nu sunt încredinţat că și d-ta te-ai purta la 
fel cu mine și nu ţi-ai asmuţi asupra mea copoii în clipa 
când aș pleca de aici, trebuie să-mi iau măsurile de 
prevedere...  Nădăjduiesc că nu vei căuta să te 
împotrivești... 

În clipa următoare o frânghie zbură din mâna voinicului, 
frânghie în formă de „lasso”, care se încolăci în jurul 
spetezei fotoliului și a trupului lui Arcadie Costescu. Mihu 
Inimă de Leu sări atunci de pe pervazul ferestrei și 
apropiindu-se de ispravnic îi mai înfășură frânghia de 
câteva ori în jurul trupului, așa că Arcadie Costescu nici nu 
se mai putea mișca. După aceea scoase o batistă cu care 
legă gura ispravnicului spre a-l împiedica să strige ajutor. 
Şi apoi spre a da de știre a cui ispravă era aceasta, luă o 
foaie de hârtie de pe masă și scrise pe ea: 


Mihu Inimă de Leu a fost pe aici! 
Apoi se înclină înaintea ispravnicului și pe urmă sări 


pervazul ferestrei, făptura lui dispărând în întunericul 
noptii. 

Noua îndrăzneală a căpitanului de haiduci, pe care-l 
urmăreau cu atâta îndârjire, atât pandurii, cât și 
dorobanţii, stârni o adevărată panică în ţinutul Galaţilor. 
Din ziua aceea însă Arcadie Costescu porni și mai 
înverșunat în urmărirea lui Mihu și pentru ca să nu mai 
aibă și a doua oară surpriza unei vizite asemănătoare, 
porunci ca panduri înarmaţi să-i păzească locuinţa zi și 
noapte. 

Numărul  urmăritorilor se înmulţi și mai mult. 
Ispravnicul luase hotărârea ca dorobanţii să lucreze mână 
în mână cu pandurii, nu răzleţi ca până atunci. Dar nici 
această măsură nu fu de vreun folos, deoarece în faţa 
urmăritorilor se ridică aceeași piedică de neînvins: Balta, 

cu nemărginirea ei, în care nu se putea pătrunde fără 
primejdia unei morți sigure. 

CAPITOLUL 88 
Moara de pe malul Dunarii 


Puțin mai sus de Galaţi, spre Brăila, pe vremea aceea 
Dunărea se despărțea în două, prinzând la mijloc o mică 
fâșie de pământ, ca o insulă. Cele două braţe ale Dunării 
însă erau neegale. Pe când pe braţul stâng trecea aproape 
toată Dunărea, brațul drept semăna mai mult ca un 
pârâiaș, putând fi trecut cu piciorul. 

Astăzi Dunărea este împreunată la locul acela. Apele au 
mâncat mica insulă, an de an și într-o bună zi, după o 
inundație, fâșia de pământ n-a mai ieșit la suprafaţă. 

Pe acest braţ drept al Dunării, pe vremea aceea exista o 
moară al cărei zgomot monoton se auzea până departe. 
Socotind după mersul roţilor, care nu se opreau mai 
niciodată, ai fi zis că morarului acesta trebuia să-i meargă 
foarte bine, dacă lucrul se ţinea lanţ la moara lui. În 
realitate însă, roţile se învârteau nu pentru a măcina, ci 
pentru a păcăli pe străinii care s-ar fi rătăcit prin partea 
locului. 

De săptămâni de zile își așezase tabăra un moara 
aceasta, Mihu Inimă de Leu. Înainte vreme, morarul locuia 
în moară numai cu fata lui Smaranda și veșnic se plângea 
deoarece n-avea de lucru. 

El își ridicase moara acolo, pe braţul drept al Dunării, cu 
speranţa că toţi pescarii din Baltă vor veni să macine la el, 
pentru a nu mai trece Dunărea cu bucatele. Bietul om însă 
se înșelase amar în socotelile lui. Pescarii din Baltă îi 
aduceau lui bucatele spre măcinat, este adevărat, dar 

bucatele acestea erau atât de puţine încât din zeciuiala lor 
morarul n-ar fi avut ce să mănânce nici două luni din cele 
douăsprezece ale anului. 

De unde să fie bucate multe, când pământul uscat ce 
exista ici și colo în baltă, de-abia le ajungea oamenilor spre 
a-și ridica o colibă, în care să se poată adăposti? 

În asemenea împrejurări era firesc ca morarului să-i 
meargă treaba foarte prost. 

În schimb, de când își făcuse Mihu Inimă de Leu apariţia 
în Baltă, pe morar nu-l mai durea capul. El se dădu cu trup 
și suflet lui Mihu Inimă de Leu și din clipa aceea avu din 
belșug tot ce-i trebuia și pe deasupra nici nu mai trebuia să 
muncească. 

Smarandei îi plăcea și ei grozav de mult viaţa aceasta, 
deoarece acum putea să umble în rochii care mai de care 
mai frumoase și nici nu era silită să mai asude cărând sacii 
și deșertând bucatele aduse la moară, din an în Paști. 

Amândoi nu știau cum să-i mai mulţumească lui 
Dumnezeu că li-l scosese în cale pe Mihu. Teamă nu le era 
că-și vor aprinde paiele în cap, deoarece urmăritorii nu 
îndrăzneau să treacă în Baltă, spre a căuta să pună mâna 
pe voinici. De altfel, voinicii erau foarte prevăzători, așa că 
morarul și cu fiica să nu trebuiau să se teamă că se va găsi 
cineva care să descopere taina Morii de pe malul drept al 
Dunării. 

Dar oricât de mare ar fi fost siguranța, Mihu Inimă de 
Leu tot luă măsurile de pază pe care le crezu necesare. 

Pe sub sălciile care înconjurau moara stătea veșnic de 
pază câte un voinic care scruta Dunărea spre a observa din 
timp dacă se apropie vreo barcă. Dacă se întâmpla așa 
ceva, voinicul de pază fluiera într-un chip mai dinainte 
hotărât și prietenii săi se ascundeau îndată în magazia 
morii. lar dacă veneau pescarii cu ceva bucate de măcinat, 
morarul le și măcina pentru a nu stârni bănuieli. 

Asta însă se întâmpla destul de rar. 

Printre oamenii săi Mihu Inimă de Leu ţinea o rânduială 
foarte aspră. Acum situaţia era cu totul alta decât cu ani 
înainte în Pădurea Rudinului, când Mihu Inimă de Leu și 
Stanislau Rimsky fusese poreclit Vulturul Morţii. Pe 
vremea aceea își avea alături de el pe cei mai credincioși 
prieteni ai săi, de a căror fidelitate nu se putea îndoi nicio 
singură clipă. Acum însă, dintre vechii tovarăși nu-l avea 
alături de el, decât pe Dan Dragomir, toţi ceilalți complici 
îi erau străini. 

Cu toate acestea, atât de mult temuta ceată de haiduci a 
lui Mihu Inimă de Leu se alcătuise numai în decurs de 
câteva zile. 

În clipa când porniseră în doi spre Baltă nici prin minte 
nu le trecuse că peste câteva zile vor avea alături de ei o 
adevărată armată de oameni credincioși, gata la orice. 

La început se alăturară de ei numai doi urgisiți ai 
soartei, fugiţi în Baltă dinaintea nedreptăţii oamenilor. 

După aceea urmară ceilalţi și în curând banda lui Mihu 
Inimă de Leu era alcătuită din doisprezece oameni. În 
curând însă numărul voinicilor se înmulţi cu încă șase 
tovarăși, oamenii lui Grigore Muscan, un alt căpitan de 
bandiți, care se așezase mai de mult în Baltă, de unde 
dădea lovituri mai mici prin satele din jurul Galaţilor și 
Brăilei. 

Mihu Inimă de Leu îi primi cu dragă inimă și astfel 
numărul voinicilor săi se ridică la optsprezece. Căpitan al 
bandei fu ales Mihu Inimă de Leu, care veghea ca 
disciplina cea mai desăvârșită să domnească printre 
oamenii săi, deoarece știa că altfel nu poate ajunge la 
niciun rezultat. 

În privinţa isprăvilor bandei însă, felul lor rămase același 
ca și pe vremea când Rimsky stăpânea pădurile din jurul 
Rudinului. De nevinovaţi, de săraci, de oropsiți nimeni n- 
avea voie să se atingă. Este adevărat că Grigore Muscan și 
cu oamenii săi erau obișnuiți să se poarte cu toată lumea la 
fel, prădând pe toţi aceia care le ieșeau în cale, fără nicio 

deosebire, dar Mihu Inimă de Leu nici nu voi să audă 
despre așa ceva. 

Hotărârea lui Mihu stârni oarecari murmure de 
nemulțumire, dar până în cele din urmă căpitanul tot izbuti 
să înăbușe aceste murmure. 

— Cui nu-i place, n-are decât să plece! Eu n-am chemat 
pe nimeni la mine și nici nu voi sili pe nimeni să rămână... 
Acela care nu se poate obişnui cu felul de viaţă pe care-l 
cer eu, să plece chiar acum, nimeni nu-l va împiedica... 

Mihu Inimă de Leu nu și-ar fi schimbat aceste vederi 
pentru nimic în lume și oamenii lui Grigore Muscan fură 
nevoiți să se supună poruncilor lui. Este adevărat că 
nemulțumirea nu se împrăștie cu totul din sufletele 
oamenilor lui Grigore Muscan care se gândeau adeseori la 
vremurile când totul le era îngăduit, dar simțământul de 
nemulțumire nu izbucnea decât numai atunci când Mihu 
Inimă de Leu nu era alături de ei. 

Când căpitanul era acasă, disciplina de fier era 
observată de toată lumea și toate se întâmplau după 
prescripţiile lui Mihu. 


* * 


După cum am mai amintit, tabăra și adăpostul voinicilor 
era acum moara de pe braţul drept al Dunării. De aici 
porneau la aventuri și aici se înapoiau după terminarea 
isprăvilor. Isprăvile erau puse la cale mai dinainte, 
întotdeauna. Când porneau să pedepsească, pe câte un 
vătaf care se purta rău cu ţăranii, când venea câte un 
voinic cu vestea că, două-trei lăzi cu bani de argint sunt în 
drum în spre isprăvnicie. 

Asemenea vești erau cele mai pe placul bandiţilor. Puțin 
le păsa că dorobanţi înarmaţi însoțeau transportul. Ei ar fi 
fost gata să se măsoare chiar și cu o armată întreagă de 
draci, numai să pună mâna pe bani. 

Cunoșteau nenumărate locuri propice pentru a da atacul 
și adeseori se întâmpla ca lăzile cu bani să le cadă în mână 
după încăierări scurte, de câteva minute, după care, 
punând ostașii pe fugă, se urcau în bărcile care îi așteptau 
și trecând Dunărea, dispăreau în Baltă. 

lar dacă apucau să ajungă la Baltă, atunci putea să-i 
urmărească armate întregi, căci nu le-ar mai fi dat de 
urmă. 

În asemenea împrejurări populaţia de prin împrejurimi 
nu întârzie să rostească cu teamă numele ui Mihu Inimă de 
Leu. Orice se întâmpla prin ţinut, oamenii erau gata să 
spună: 

— Mihu Inimă de Leu a făcut-o! 

S-au găsit oameni, care folosindu-se de împrejurarea că 
pentru orice ispravă bănuiala cădea asupra lui Mihu, se 
răzbunau pe aceia cu care nu se înțelegeau apoi ei erau cei 
ce strigau mai tare: 

— Mihu Inimă de Leu a făcut-o! 

Firește că, vestea acestor isprăvi nu întârzia să ajungă și 
până la moara de pe malul Dunării și ea umplea de 
amărăciune inima căpitanului de banditi... 

Așa s-a întâmplat odată că, auzind despre o asasinare 
mârșavă, care fusese pusă tot în socoteala lui, Mihu se 
înfurie grozav și luându-și barca se duse îndată în satul cu 
pricina. 

El se amestecă printre săteni, îi spionă ce vorbeau și în 
curând își dădu seama cam cine putea fi dușmanul celui 
ucis. Și atunci, întocmai ca un agent de poliţie, el făcu 
cercetări până când descoperi pe adevăratul ucigaș. lar 
când află adevărul se duse la cel mai apropiat post de 
panduri și le spuse să stea de pândă în noaptea aceea în 
jurul casei ucigașului, deoarece vor avea prilejul să vadă 
lucruri foarte puţin obișnuite. 

Iar când se înnoptă, în odaia în care dormea ucigașul se 
auzi deodată o voce, spunând: 

— Scoală-te! 

Ucigașul se trezi și observă cu groază că o făptură 
înfășurată într-un cearceaf alb stătea în faţa sa, făcându-i 
semne curioase. 

— Cine e?... Ce este?... 

— N-am liniște în mormânt, de când m-ai ucis... De ce 
nu-ţi mărturisești păcatul, spre a te pocăi?... De ce dai vina 
pe Mihu Inimă de Leu, când tu ești acela care mi-ai 
împlântat cuțitul în inimă?... Până când nu-ţi vei mărturisi 
fapta, eu nu voi avea liniște în mormânt și voi veni în 
fiecare noapte spre a-ţi aminti de datoria pe care o ai față 
de sufletul tău... 

Făptura învăluită în cearceaf alb se strecură atunci din 
odaie, cu pași lungi, nefirești, iar ucigașul se luă după ea, 
cu inima tremurândă, cu fruntea plină de broboane de 
sudoare rece. 

El se năpusti în curte, spre a respira aer curat, un aer 
mai puţin înăbușitor ca acela din odaie, în care se ivise 
stafia, dar când făcu primul pas în curte, deodată, îi ieșiră 
în cale doi panduri, iar ucigașul, prins pe neașteptate, 
strigă: 

— Eu... eu l-am ucis! 


* * 


Scăpând pe Florica din mâinile tatălui său adoptiv, Mihu 
o aduse la moara de pe malul Dunării. 

Pe drum Florica îi istorisi toată viaţa nefericită pe care o 
dusese în casa cârciumarului Promoroacă și Mihu simţi și 
mai multă compătimire pentru nenorocita copilă. 

Și în vreme ce Florica își istorisea viaţa trudită, Mihu 
Inimă de Leu se transformă din nou în Stanislau Rimsky. 

Se revăzuse pe malul Brateșului, așteptând-o pe 
Mioara... pe Mioara Comăneanu, pe care tutorele ei voia s- 
o căsătorească cu un bărbat pe care fata nu-l iubea. 

Oare nu aceeași soartă o avusese și această nefericită 
fată? Și pe ea voiau s-o silească să se mărite cu un om pe 
care nu-l iubea. Gândul că o scăpase de la o soartă 
asemănătoare cu aceea pe care i-o pregătiseră iubitei sale, 
îi umplu inima de bucurie. 

Pe Mioara el tot n-o uitase încă, se gândea necontenit la 
ea și mereu trăia cu nădejdea că poate Cerul va fi 
îndurător și-l va ajuta s-o reîntâlnească. 

De îndată ce barca lui se apropie de moară, voinicul de 
pază îl observă și un fluierat întreit străbătu văzduhul. 

Fluieratul întreit fu auzit și de cei din moară care 
pricepură îndată că venea căpitanul.  Voinicii se 
îngrămădiră în curte, spre a-l vedea și a-l saluta cât mai 
iute. 

Dar când Mihu Inimă de Leu intră în curtea morii 
împreună cu Florica, voinicii rămaseră cu gura căscată. 

Unul din oamenii lui Grigore Muscan nu-și putu stăpâni 
bucuria și strigă, vesel: 

— Ura! Căpitanul și-a adus ibovnica! Acum vom putea 
face la fel și noi! 

Dan Dragomir însă se răsti la el, mânios: 

— Nu vorbi până când nu știi cine este fata aceasta și în 
ce împrejurări a ajuns la căpitanul nostru! 

Banditul ridică din umeri și răspunse, pe un ton ironic: 

— Ia nu te mai făli atâta cu el... căci doar nu mai încape 
nicio îndoială... 

Dan Dragomir nu-i mai răspunse, ci se grăbi în 
întâmpinarea căpitanului. 

Bandiţii îl salutară pe Mihu cu strigăte înflăcărate: 

— Trăiască! 

— Ura! 

— Trăiască căpitanul! 

Florica se uită speriată la oamenii aceștia cu înfățișări 
atât de războinice, dar Mihu Inimă de Leu o linişti: 

— Nu te teme, căci nu ţi se va întâmpla nimic! 

Bandiţii se uitau cu priviri aprinse la fata al cărei farmec 
și frumuseţe tinerească îi subjugase de la cea dintâi 
privire. 

Mihu Inimă de Leu se duse cu ea de-a dreptul la 
tovarășii săi. 

— Fraţilor, zise el, cu voce sonoră, pe această biată 
copilă au vrut s-o nenorocească pentru toată viața căutând 
s-o împingă la o căsătorie în care numai de nefericire ar fi 
avut parte. Eu am scăpat-o de această crudă soartă și până 
când îi voi găsi vreun rost, va rămâne aici, la noi. Fetei nu 
trebuie să i se întâmple nicio neplăcere. O pun sub scutul 
meu! Aţi înțeles? 

Un murmur înăbușit fu răspunsul. 

Mihu Inimă de Leu se uită cu ochi cercetători în jurul 
său ca și când ar fi căutat pe cineva. 

În cele din urmă o zări pe fata morarului stând în 
apropierea fântânii. 

— Smarando! strigă el. 

Fata se apropie cu pași grăbiţi. 

— Poruncește, Mihule! 

— Uite fata aceasta, Smărăndiţo! zise el, arătând în spre 
Florica. Ai grijă de ea și iubește-o ca și când ar fi sora ta. 

Ochii mari ai Smarandei se uitau ascultător la căpitanul 
de banditi. În clipa în care îl zărise pe Mihu venind la braţ 
cu Florica, gelozia începu să-i roadă inima. Fiindcă din cea 
dintâi clipă când îl zărise, o dragoste neţărmurită încolţi în 
sufletul Smarandei pentru căpitanul de bandiți. 

Toată ziua nu făcea altceva decât să se gândească în ce 
chip ar putea stârni aceleași simțăminte și în sufletul lui 
Mihu. Dar în zadar se îmbrăca în veștminte scumpe și 
frumoase, în zadar se trudea să fie cât mai mult pe placul 
voinicului, Mihu Inimă de Leu rămase cu inima de gheaţă, 
față de toate încercările Smarandei de a-l atrage și afară 
de o dragoste prietenească nu simţi nimic pentru fata 
morarului. 

Inima lui era inima lui Stanislau Rimsky și inima lui 
Stanislau Rimsky era a Mioarei Comăneanu. 

Orice furtună să fi dat peste el, inima aceasta nu-și 
schimba simțămintele. El n-o uitase pe Mioara și n-avea s-o 
uite vreodată. 

De aceea nici n-o băgă în seamă pe Smaranda, oricât îi 
arunca priviri pătimașe chipeșa fată a morarului. Dar chiar 
dacă simţurile-i ar fi tresărit la apropierea fetei, el tot 
trebuia să și le stăpânească, deoarece în calitatea lui de 
căpitan nu putea călca el, cel dintâi, regulile pe care singur 
le impusese tovarășilor săi. Oamenii lui Mihu Inimă de Leu 
trebuiau să-și alunge din suflet orice simțăminte de 
dragoste pentru o femeie, deoarece acela care este prea 
stăpânit de acest simțământ nu mai poate fi un adevărat 
bandit. 

Acela a cărui inimă bate prea tare pentru o femeie nu 
poate fi îndeajuns de bărbat, nu poate avea destulă liberate 
de acțiune. Afară de aceasta o femeie trădează mai ușor o 
taină decât un bărbat. Femeia știe cum să-l descoasă, chiar 
și pe bărbatul cel mai iscusit, iar când bărbatul acesta o 
părăsește, ea nu mai are niciun fel de consideraţie, ea nu 
se mai gândește că a fost o vreme când l-a iubit orbește, 
când i s-a supus ca o sclavă, și-l trădează numai pentru a-și 
potoli setea de răzbunare. 

Florica rămase cam zăpăcită în mijlocul acestor oameni, 
pe care îi vedea pentru cea dinâia oară în viaţa sa. 
Smaranda o luă de braţ și o duse din mijlocul bandiţilor. 
Grigore Muscan o urmări cu priviri pătimașe și mormăi, 
mulțumit: 

— Pe Dumnezeul meu... tare-i frumoasă! 

După plecarea fetelor bandiții îl încercuiră pe Mihu 
Inimă de Leu. Căpitanul lipsise mai multe zile și erau 
curioși să știe pe unde fusese și ce făcuse în timpul acesta. 

Întrebările cădeau ploaie: 

— Unde ai fost, căpitane? 

— Ce ai făcut? 

— Ce vești ne aduci? 

Mihu de-abia mai apucă să vorbească. 

— Urmărirea împotriva noastră este dusă cu aceeași 
îndârjire. 

— N-au decât să vină, strigă Mișu Drăgan, unul din 
bandiți. Vom vedea noi cine este mai tare!... 

— Nici nu trebuie să vă temeti, răspunse căpitanul, căci 
aici și așa nu vor ajunge ei. Trebuie să fim însă ceva mai 
prevăzători, când pornim la aventuri. 

— Şi cel dintâi drum unde ne va duce, căpitane? întrebă 
Dan Dragomir. La conacul Vulpeștilor? 

Mihu Inimă de Leu dădu din cap. 

— Din păcate n-a sosit încă timpul să mergem acolo. 

— De ce? 

— Fiindcă tot mai este păzit de panduri și dorobanţi și 
încă atât de numeroși, încât nu putem avea nicio speranţă 
să ieșim învingători. 

— Trăsni-i-ar Dumnezeu, dar nu se mai cotorosesc odată 
de-acolo? strigă cineva, mânios. 

— Ştie el Mircea Vulpescu, de ce își păzește conacul cu 
atâta teamă! zise Mihu Inimă de Leu. 

— Ştie, zău! strigă și Dan Dragomir. 

— Dar nu-i nimic! zise Mihu din nou. Mai curând sau mai 
târziu tot își va primi pedeapsa! 

— De ne-am vedea odată acolo! strigă Grigore Muscan. 
Zău, căpitane, ai putea să ne și duci odată la conacul 
Vulpeștilor și nu numai să ne făgăduiești doar. Acolo știu 
că am avea ce prăda! 

Mihu Inimă de Leu se întoarse în spre Muscan și-l privi 
ţintă în ochi, timp de câteva clipe, apoi zise: 

— Ai dreptate să fi nerăbdător, Muscane. Vă daţi seama 
însă cu toţii că nu eu sunt vinovat de această repetată 
amânare. Părerea ta este să mergem cât mai iute la 
conacul Vulpeștilor. Eu însă mă împotrivesc acestei păreri, 
deoarece nu m-aș putea împăca cu gândul să pierd pe 
niciunul din oamenii mei. Este adevărat că nu se poate 

luptă fără pierderi și că fiecare suntem pregătiţi și ne 
așteptăm oricând să fim doborâţi. Ar fi însă o prostie să 
alergăm în braţele unei pieiri sigure. Mie îmi sunt dragi 
toți oameni mei, deopotrivă... Ai înţeles, Muscane? 

Grigore Muscan se uită în ochii căpitanului, fără să 
răspundă. Ceilalţi însă erau de aceeași părere cu Mihu. 

— Căpitanul are dreptate! 

— Așa este! 

— De ce să mergem la o moarte sigură? 

Mihu Inimă de Leu se uită mulțumit la tovarășii care îl 
înconjurau. Dan Dragomir zise, apoi: 

— Dacă nu mergem încă la conacul Vulpeștilor, care este 
planul tău pentru viitorul cel mai apropiat, căpitane? 

Mihu Inimă de Leu se gândi o clipă, pe urmă răspunse: 

— Părerea mea este că deocamdată, cel mai bine ar fi să 
stăm liniștiți, aici la moară. Trebuie să renunțăm la 
aventuri pentru câteva zile, poate chiar pentru câteva 
săptămâni. Este de mare însemnătate să nu ne arătăm, să 
nu ne vadă nimeni, pentru ca cine știe prin ce împrejurare 
să nu cumva să ne descopere cineva ascunzătoarea. Ar fi 
păcat să fim siliți să părăsim această moară, care ne 
adăpostește mult mai bine, decât colibele umede și 
nesănătoase din interiorul Bălții. 

— Ai dreptate, căpitane! zise Dan Dragomir... 

Vorbele lui Mihu fură hotărâtoare și pentru ceilalţi 
bandiți. Chiar și Mișu Drăgan, unul din bandiții cei mai 
dornici de aventuri, dădu din cap, în semn că și el este de 
aceeași părere. 

— Vom face așa, după cum vrea căpitanul! 

Grigore Muscan voia să se împotrivească iarăși însă în 
urma acestei aprobări unanime a tovarășilor săi, nu mai 
îndrăzni să spună ceea ce-i stătea pe limbă. 

După aceea bandiții se risipiră, care încotro. Mihu Inimă 
de Leu se duse să se odihnească, deoarece în cele câteva 
zile petrecute departe die moară dormise foarte puţin și 

oboseala îl dobora. El se retrase în odaia sa, unde se trânti 
pe pat și în curând adormi. 

Bandiţii se răspândiră prin curte de unde în curând se 
auzi cântecul lor, când de dor și jale, când de bucurie. 

Și în vreme ce cântau, bandiții pregătiră focul, așezând 
deasupra ceaunul cel mare în care urmau să-și fiarbă 
vestitul borș pescăresc. 

Grigore Muscan se despărți și de acei membri ai bandei 
de care știa că sunt cu trup și suflet alături de Mihu Inimă 
de Leu. El nu se simţea bine decât în mijlocul vechilor săi 
tovarăși, cu care se cunoștea de pe vremea când predau de 
capul lor, mai înainte de a se fi întovărășit cu Mihu Inimă 
de Leu. Cu oamenii aceștia cu care în majoritate era din 
același sat Muscan era prieten adevărat. 

— Iarăşi trebuie să stăm săptămâni întregi cu mâinile în 
sân! mormăi el, nemulțumit. 

— Şi ce te supără? răspunse unul dintre bandiți, în 
timpul acesta știu măcar că niciun glonte de pandur nu-mi 
va șuiera pe lângă urechi. 

— Dar nici nu prădăm nimic! 

— Parcă și așa mult putem prăda sub conducerea lui 
Mihu! 

Grigore Muscan se făcu roșu de mânie. 

— Așa este! Ai dreptate! De ce credeţi că mă lovește 
damblaua pe mine? 

— O fi, dar n-avem ce face! Ştii prea bine că în privința 
aceasta căpitanul este neîndurător. Nimeni nu este în stare 
să-l facă să-și schimbe părerea. 

Grigore Muscan rosti atunci câteva cuvinte pline de 
înţeles. 

— Lăsaţi că se vor schimba lucrurile! Fiţi fără grijă! Vor 
mai reveni vremurile acelea fericite când ne simțeam atât 
de bine! 

Cu aceste cuvinte se duse de lângă tovarășii săi. 

El se îndreptă în spre iazul morii, pe lângă care începu 
să se plimbe. Spre această parte dădeau ferestrele morii, 

ferestre, care în seara aceea de vară erau toate deschise. 
Grigore Muscan își aruncă privirile prin aceste ferestre 
deschise. 

În una din odăi o zări pe Florica, noua locatară a morii. 

Frumoasa copilă stătea pe marginea patului, cu capul 
lăsat între mâini, gânditoare. 

Muscan o măsură cu priviri pătimașe. 

— De-abia acum îmi pot da seama într-adevăr, cât este 
de chipeșă. După cât se pare Mihu n-are gusturi proaste... 

Şi se uită mai departe la frumoasa fată care nici nu 
băgase de seamă că cineva o privește prin fereastra 
deschisă cu atâta încăpățânare. 

Și cu cât se uita mai mult la ea, cu atât mai mult îi 
plăcea fata lui Grigore Muscan. O dorinţă arzătoare îl 
cuprinse de a fi acolo lângă ea spre a o putea săruta. 

În clipa următoare își făcu vânt și trupul lui mlădios fu în 
odaie dintr-o singură săritură. 

Florica ţipă. 

Dar Grigore Muscan o cuprinse în braţe și cu un sărut îi 
înăbuși ţipătul mai înainte de a fi ieșit din piept cu toată 
puterea lui. 

— Încet, frumoasa mea, zise el. La naiba, eu n-am văzut 
încă nicio fată frumoasă care să se sperie de sărutarea 
flăcăului! 

— Lasă-mă!... Dă-mi drumul... 

Muscan râse batjocoritor. 

— Să-ţi dau drumul când eu ardeam de nerăbdare să mă 
văd odată singur cu tine? 

Florica își adună toate puterile, spre a se smulge din 
braţele banditului, însă mâinile de fier ale lui Muscan o 
ţineau strâns. 

— Nu te temi de Mihu Inimă de Leu care v-a poruncit să 
nu vă atingeţi de mine? 

— De ce să mă tem, porumbiţțo? Ceea ce-i este îngăduit 
lui Mihu Inimă de Leu îmi este îngăduit și mie... Și nu mai 
face pe năzuroasa... Dă-mi odată o guriţă! 

Drept răspuns la această cerere, Florica își înfipse 
unghiile în obrajii lui Muscan și trase cu toată puterea. In 
urma unghiilor se iviră dâre roșii de sânge. 

Banditul urlă de durere. 

— Stai tu numai pisicuţă sălbatică!... Numai de necaz și 
nu te voi mai lăsa acum... 

Și adunându-și toate puterile, se pregăti să învingă 
îndărătnicia fetei prin forța sa mult mai mare decât aceea 
a plăpândei copile. Florica se apăra, se stătea, ţipa 
deznădăjduită. 

— Lasă-mă... Pleacă de aici... 

Între bandit și fată se încinse o luptă deznădăjduită. 
Banditul era mult mai puternic însă primejdia înzecise 
forţele fetei. 

Din când în când izbutea să se strecoare din mâinile lui 
Muscan și atunci se repezea în spre ușă spre a fugi afară. 
Dar banditul o ajungea dintr-o săritură și atunci lupta 
reîncepea și mai deznădăjduită. 

În vreme ce Florica se apăra din toate puterile ușa se 
deschise încet. 

În pragul ei se ivi Mihu Inimă de Leu, care rămase 
îngrozit, văzând scena ce se desfășura înaintea ochilor săi. 

În clipa următoare un strigăt înfiorător răsună în mica 
odăiţă: 

— Muscane! 

Mihu nici nu mai așteptă să primească răspuns la 
această strigare; dintr-o săritură el fu lângă tovarășul său 
și cu o singură smucitură o eliberă pe Florica din braţele 
agresorului. 

În urma energicei intervenţii a lui Mihu, Grigore Muscan 
zbură tocmai în celălalt capăt al odăii, unde își pipăi, 
gemând îndurerat, oasele crunt lovite în urma grozavei 
căderi. 

— Nu ţi-am spus că fata aceasta stă sub scutul meu? 
continuă Mihu Inimă de Leu, furios. Tu, tocmai tu, Grigore 
Muscan, care mai înainte ai fost căpitan de bandiți, tocmai 

tu nesocotești disciplina? Piei din ochii mei și află că dacă 
te mai atingi o singură dată de fata aceasta, te fac una cu 
pământul! Ai înţeles? 

Grigore Muscan nu îndrăzni să se împotrivească. Ştia 
prea bine că dacă s-ar măsura cu Mihu Inimă de Leu, el ar 
fi cel care ar trage scurta. Mihu avea o putere de taur și 
dacă s-ar fi luat la luptă cu el fără îndoială că acesta i-ar fi 
zdrobit oasele. 

De aceea găsi că era mai nimerit să dispară cât mai iute 
din odaie. 

În sinea lui însă fierbea ca o oală pe foc. O mânie 
nemărginită îl cuprinse și jură să se răzbune pe Mihu. 

În timpul acesta Mihu Inimă de Leu se apropie de 
Florica și-i zise, blând: 

— Nu te teme, Florica! Dacă cineva va mai îndrăzni să se 
atingă de tine, eu voi fi aici și te voi apăra oricând și de 
oricine! 

Florica își ridică ochii și se uită plină de recunoștință la 
Mihu Inimă de Leu. 

După această aventură sfârșită într-un chip atât de puţin 
plăcut, Grigore Muscan se furișă din odaie, cu obrajii 
zgâriaţi și pipăindu-și oasele care îl dureau grozav din 
pricina căzăturii. 

Bandiţilor nu le fu greu să ghicească ce se întâmplase cu 
el, cu toate acestea ei îl întrebară: 

— Cine ţi-a dăruit aceste amintiri Muscane? 

— M-am împiedicat și am căzut! răspunse banditul. 

Ici-colo răsunară râsete batjocoritoare. 

Muscan se uită furios la aceia care râdeau de el, le 
aruncă priviri fulgerătoare, dar pe urmă se duse mai 
departe, fără a răspunde ceva deoarece n-avea poftă de 
nimic. Fu fericit când se putu întinde pe culcușul său. 
Locul unde se lovise în cădere îl durea încă grozav, de 
parcă și-ar fi rupt toate oasele. 

După plecarea lui Muscan bandiții nu mai vorbiră decât 
de el. 

— Nu încape nicio îndoială că numai căpitanului îi poate 
mulțumi aceste amintiri, zise Dan Dragomir. Se vede că iar 
a căutat să se împotrivească la ceva. De data aceasta însă, 
a cam păţit-o! 

— Nu-i strică! zise Mișu Drăgan. Muscan este un 
răzvrătit încăpățânat, care caută să aţâţe pe oameni. 
Părerea mea este că, el ar vrea să fie căpitan în locul lui 
Mihu. 

Dan Dragomir începu să râdă. 

— În privinţa aceasta își va pune pofta în cui, căci nu se 
va alege nimic din toate planurile lui. 

— Mă tem însă că oamenii cu care a venit aici Muscan, 
nu sunt tocmai potrivnici acestei idei. 

Ochii lui Dan Dragomir aruncară fulgere. 

— Şi cu toate acestea nu va fi nimic din dorinţa lor 
nesăbuită! Singurul lucru ce se poate întâmpla este ca, 
într-o bună zi să-l rugăm pe Muscan să-și strângă 
catrafusele și să spele putina. Deoarece noi, toţi care 
suntem aici, am jurat credinţă nestrămutată lui Mihu Inimă 
de Leu... 

— Așa este! întări Mișu Drăgan. 

— Iar în ceea ce mă privește pe mine, sunt gata oricând 
să-mi jertfesc chiar și viața pentru căpitanul meu! adăugă 
Dan Dragomir, cu înflăcărare. 

Un bandit mai în vârstă se amestecă și el în vorbă. 

— Oricât de tânăr ar fi Mihu, totuși, el este cel mai 
nimerit și cel mai vrednic de a fi căpitanul nostru, fiindcă 
el este cel mai curajos dintre noi și cel mai deștept. 

Dan Dragomir se uită recunoscător la bătrânul bandit. 

— Orice aţi spune voi, Nea Mitache știe să pună punctul 
pe i. Acum ne dăm seama cu toţii, pentru ce-i suntem atât 
de credincioși lui Mihu Inimă de Leu... Nea Mitache a uitat 
însă un lucru: Mihu are o inimă de om, o inimă cum nu se 
mai găsește printre bandiți și din această pricină ne simţim 
atât de legaţi de el. 

CAPITOLUL 89 
Taina Schitului Sfânta Treime 


Trecură două săptămâni. 

În tot acest răstimp, aproape niciunul din membri bandei 
lui Mihu Inimă de Leu nu părăsise moara de pe malul 
Dunării, deoarece nu voiau ca dorobanţii să le dea de urmă 
spre a-i sili să părăsească minunatul adăpost pe care li-l 
oferea moara. 

Peste două săptămâni însă, Mihu Inimă de Leu socoti că 
a sosit timpul să mai iasă din vizuină. 

Mai întâi îl chemă la sine pe Dan Dragomir, vechiul lui 
prieten și-i spuse: 

— Repede-te până pe lângă Brateș și vezi ce mai e pe 
acolo! 

Dan Dragomir porni îndată la drum, neluându-și, decât 
lucrurile cele mai trebuincioase. 

Dar Mihu mai trimise spioni și prin alte părţi și de 
rapoartele acestor soli atârna noua lovitură ce trebuia pusă 
la cale. 

Dan Dragomir fu cel dintâi care se înapoie. 

De îndată ce sentinela de pe mal dădu de știre că 
voinicul se apropie, Mihu îi și ieși în întâmpinare și peste 
câteva minute cei doi vechi prieteni își strânseră mâna cu 
căldură. 

— Ei, ce vești ne aduci? întrebă Mihu Inimă de Leu. 

— Situaţia nu s-a schimbat cu nimic! răspunse Dan 
Dragomir, abătut. 

— Tot mai sunt ostași la conac? 

— Şi încă atâţia, de-ţi face impresia că conacul s-a 
transformat într-o cazarmă. 

— Ce ai mai aflat despre Mioara? 

— Din nenorocire nimic nou! 

— Nu s-a înapoiat la conac? 

— Nu! Nimeni n-a mai văzut-o din ziua aceea. 

Lacrimile îl năpădiră pe Mihu, care îngână, abătut de 
moarte: 

— Sărmana... sărmana mea Mioara... Atunci se pare că, 
tot va fi murit! 

Dan Dragomir se uita neîncrezător la Mihu Inimă de 
Leu. 

— Şi tu ai început să te gândești astfel? Te-ai schimbat 
cu totul!... Eu îmi amintesc că am avut un prieten care-mi 
era tare drag, îl chema Stanislau Rimsky și era un om care 
nu  deznădăjduia nici chiar în situaţiile cele mai 
deznădăjduite. 

Mihu Inimă de Leu îl îmbrăţișă pe Dan Dragomir și 
răspunse, adânc mișcat: F 

— Ai dreptate, dragă Dane!... Ai dreptate! Imi aduc 
aminte și eu de speranțele pe care le avea acest Stanislau 
Rimsky. Şi îţi mulțumesc pentru aceste cuvinte, deoarece 
ele mi-au redat vechea putere de a nădăjdui... Așadar, tu 
crezi că mai este cu putință ca Mioara să fie în viață? 

— N-aș putea să afirm cu certitudine... Nu-mi pot 
închipui însă ca ea să-și fi pus capăt zilelor. 

— Ce te face să crezi asta? 

— Ce? Cum îţi închipui tu că o femeie se desparte de 
viață tocmai atunci când se găsește în faţa celei mai mari 
fericiri? Adu-ţi aminte că tocmai atunci plănuiserăţi să 
fugiţi și că Mioara Comăneanu era mai fericită decât 
oricând, gândindu-se că se apropie clipa în care-și va putea 
vedea realizat visul vieţii sale. 

— Ai dreptate... Așa este!... Tu uiţi însă ce s-a petrecut 
între timp și că această Mioară Comăneanu a fost martoră 
la tot ce s-a întâmplat în curtea conacului Vulpeștilor. 

— Cele petrecute în curtea conacului, răspunse Dan 
Dragomir, nu puteau decât să-i mărească dragostea, 
fiindcă își dădea seama că toate aceste suferinţe le îndurai 
numai din pricina ei, fiindcă își dădea seama că numai din 
pricina ei ai fost legat de stâlpul infamiei. 

— Dar atunci ce s-a întâmplat cu ea? Unde să fie? S-o fi 
ajuns vreo nenorocire? 

— Nu cred! Dacă o ajungea vreo nenorocire, nu se putea 
să nu se afle. Mai curând înclin a crede că se va fi rătăcit și 
acum colindă cine știe pe unde, printre străini. 

Un fior de fericire străbătu trupul lui Mihu Inimă de Leu. 

— Poate că Dumnezeu tot va fi îndurător cu mine și mi-o 
va scoate în cale pe aceea pe care o iubesc mai mult decât 
orice pe lume! Crede-mă, dragă Dane că zi și noapte nu mă 
gândesc decât la ea!... 

— Nu trebuie să cauţi să mă convingi pe mine, căpitane, 
căci eu cunosc îndeajuns de bine marea dragoste care vă 
leagă pe voi doi. Și te rog să mai crezi că eu aș fi cel mai 
fericit dacă s-ar adeveri că nu în zadar ţi-am reînnoit 
nădejdea ce ameninţa să te părăsească. 

Cei doi voinici mai stătură de vorbă multă vreme. 

Încetul cu încetul se întunecă, pe lângă moară focurile 
se aprinseră și bandiții se așezară în jurul lor. 

Cântecele începură, vechi cântece haiducești, care pe 
vremea aceea erau în fiecare gură. 

— Căpitane, zise Dan Dragomir, de câte ori mă uit la 
fetele acestea, îmi aduc aminte de timpurile de demult... 
Ludovica... Minerva... pădurea  Rodinului... Cuibul 
Vulturilor... 

— Da! Da! răspunse și căpitanul, melancolic. Năluca 
trecutului reînvie adeseori și în sufletul meu. Severin, 
Vlasovici, bunii prieteni care își dorm somnul de veci în 
pădurea Rudinului. Doctorul Leonida... Micislav... 

— Oare ce să mai fie cu ei? 

— Fără îndoială că trăiesc o viaţă mai liniștită decât noi. 
Doctorul Leonida va fi devenit un doctor căutat prin 
Cracovia, Lemberg, sau Varșovia... Micislav... 

— Trăiește fericit alături de Ludovica... Și poate că e 
chiar tată... 

— Îţi vine să râzi când te gândești: Micislav legănându-și 
copilul care domnește ca un mic tiran și peste el și peste 
Ludovica! 


yan 


NRA 

Dan Dragomir zâmbi, mişcat: 
— Şi dacă Micislav are un copil, cum crezi tu că-l 
cheamă? 

— Cum? 

— Stanislau! 

— Stanislau? 

— Fireşte... Pe Stanislau Rimsky nu-l uiţi cu una cu 
două. 

La lumina focului Dan Dragomir observă două lacrimi 
prelingându-se din ochii căpitanului. 

Erau lacrimile aducerii aminte. 

După aceea rămaseră amândoi, multă vreme tăcuti. 

Năluca timpurilor trecute, a vieţii petrecute la Rudin, se 
coborâse în sufletele lor. 


* * 


În liniștea nopţii se auzi un fluierat prelung. 

Bandiţii așezați în jurul focului se uitară unul la altul. 

— Se înapoiază unul din tovarășii noștri plecaţi... 

Fluieratul se auzi din nou. Acesta era semnalul aceluia 
care se apropia cu barca de țărm. 

Peste câteva minute apoi, în curtea morii își făcu 
apariţia Grigore Muscan. Şi pe el îl trimisese Mihu Inimă 
de Leu pentru a spiona prin împrejurimi. 

Banditul se înapoie plin de praf, rupt de oboseală. 

— Bună, fraţilor! 

— Bună, Muscane! îi strigară din toate părţile... 

Grigore Muscan se duse de-a dreptul la Mihu. 

— Ce vești aduci Muscane? întrebă căpitanul. 

— Am fost prin jurul Schitului Sfintei Treimi! răspunse 
Muscan. 

— Nu cumva pandurii au pătruns și acolo? 

— Chiar în schit nu, dar prin împrejurimi sunt câţi vrei. 
Pot să-ţi spun însă că chiar și populaţia a început să-i 
urască. 

— Şi ce ai făcut? 

— Îţi aduc o veste care cred că te va bucura. 

Mihu Inimă de Leu se uită curios la banditul ce stătea în 
fata lui. 

— Mă faci curios! la spune, ce ai descoperit? 

Muscan tăcu o clipă. Apoi, încet, măsurându-și fiecare 
cuvânt, întrebă: 

— Dacă nu mă înșel, boierul Panait Fotache este omul de 
care ne-ai vorbit întotdeauna cu atâta ură. 

— El este! Dar de ce mă întrebi asta? 

— Te interesează? 

— Mai mult decât îţi poţi închipui! 

— De câteva zile boierul Panait Fotache se găsește în 
apropierea Schitului Sfintei Treimi. 

Mihu Inimă de Leu sări deodată în picioare. 

— Să fie cu putinţă? 

— Este... fiindcă Panait Fotache își are conacul în 
apropierea Schitului Sfintei Treimi. Lângă Brateș el a fost 
numai musafirul boierului Vulpescu. 

— Şi ce știi despre el? 

— Tot ce vrei, căpitane! 

La auzul acestei știri îmbucurătoare Mihu Inimă de Leu 
se uită atât de mulţumit la Muscan, de ai fi jurat că 
niciodată n-au avut nici măcar un schimb de cuvinte mai 
violent. 

— Vorbește! Vorbește! îl rugă el. 

— După câte am aflat, boierul Panait Fotache nu rămâne 
decât câteva săptămâni la conac. 

— Şi după aceea? 

— Pleacă la București. De altfel pregătirile de plecare au 
și început. 

Ochii lui Mihu Inimă de Leu aruncară fulgere de mânie. 

— Din călătoria aceasta nu se va alege nimic! exclamă el 
cu ură și pumnii i se încleștară. Mai curând va face o 
călătorie până în lumea cealaltă, decât până la București. 

— Ce vrei să faci? 

— O vizită la conac... spre a mă răfui cu el! 

— Ar fi cam primejdios. Aici lucrurile stau la fel ca și la 
conacul Vulpeștilor. Și conacul lui este ocupat de dorobanţi 
și panduri. 

Pe chipul lui Mihu Inimă de Leu se putea citi o mânie 
neîmpăcată. 

— Este de necrezut cât mă urmărește nenorocul!... 
Atunci îl voi aștepta până când va porni în spre București 
și-l voi ataca pe drum. Poate că așa va fi chiar mai ușor. 

— Nu trebuie să aștepți până atunci. 

— De ce? 

— Fiindcă planul tău poate fi dus la îndeplinire și mai 
curând! zise Grigore Muscan. 

— Cum? 

— Am eu modalitatea! răspunse Muscan misterios. 

— Vorbește! zise Mihu Inimă de Leu, nerăbdător. 

— Conacul boierului Panait Fotache este așezat în 
imediata apropiere a Schitului Sfintei Treimi. 

— Da. 

— De la Schitul Sfintei Treimi și până la conacul lui 
Panait Fotache duce un coridor subteran de existenţa 
căruia știu foarte puţini oameni. 

— Într-adevăr? 

— Eu știam de mult despre acest tunel. Acum însă, 
dându-mi seama că pe tine te interesează, am căutat atâta, 
până când am descoperit unde este intrarea în acest tunel. 

— Ai găsit-o? întrebă Mihu Inimă de Leu. 

— Da! răspunse Grigore Muscan triumfător. 

Mihu se întoarse recunoscător spre bandit. 

— Bravo, Muscane! Sunt foarte mulţumit de tine! De- 
abia acum am putut să-mi dau seama ce om de ispravă 
ești! 

Grigore Muscan zâmbi batjocoritor, dar într-un chip 
imperceptibil și cuvintele lui mai ales nu trădau întru nimic 
adevăratele simțăminte care îi sălășluiau în suflet. 

El nu răspunse decât atât: 

— Îmi pare bine căpitane că, în sfârșit ești mulțumit de 
mine! 

Mihu Inimă de Leu îl zori: 

— Vorbește, vorbește, vreau să știu totul! 

— Tunelul acesta pornește din păduricea de lângă schit, 
urmă Grigore Muscan, este foarte lung și se vede că de 
mult nu s-a mai umblat pe el. 

— Și ești sigur că duce la conacul lui Panait Fotache? 

— N-am ajuns până la capătul lui. Am mers pe el numai 
până la schit. Acolo am fost oprit de o ușă de fier... 

— Şi n-ai putut pătrunde mai departe? 

— Ușa aceasta este atât de ruginită, încât mi-a fost cu 
neputinţă s-o deschid. Poate să fie veacuri de când nu s-a 
mai umblat pe ea. Neavând la mine nici uneltele 
trebuincioase am fost silit să mă înapoiez. 

Mihu Inimă de Leu umbla înfrigurat de colo până colo. 

Trecură câteva minute, până când Mihu zise: 

— Nici nu-ți poţi da seama, Muscane, ce veste bună mi- 
ai adus! În sfârșit, acum voi putea răsplăti cruzimea cu 
care s-a purtat cu mine Panait Fotache! Nu voi mai sta o 
clipă la îndoială... Ești gata să pornești la drum cu mine 
chiar acum? 

— În orice clipă! răspunse Grigore Muscan. 

— Dar ești obosit! 

— Nu face nimic! D altfel, unuia de teapa noastră nu-i 
este îngăduit să fie obosit niciodată. 

Lui Mihu îi plăcu acest răspuns. 

— Așadar putem pleca... Mâine seară aș vrea să dăm 
atacul! 

— Atunci într-adevăr trebuie să plecăm pentru a putea fi 
gata cu toate până mâine seară. 

Dan Dragomir zise încet: 

— Căpitane, să merg și eu cu voi? 

— E de prisos. Ajunge dacă suntem doi. Adică, sau vom fi 
îndeajuns doi pentru a sfârși cu Panait Fotache, sau dacă 
nu, ne vom înapoia pentru a porni la atac cu toată trupa. 

Dan Dragomir se înclină în faţa voinţei căpitanului. 

— Bine căpitane, cum crezi tu! 

Între timp Grigore Muscan se așeză să mănânce, 
deoarece în timpul cât lipsise de la moară cam flămânzise, 

căci nu îndrăznise să se arate printre oameni spre a nu fi 
recunoscut. Tocmai de aceea, auzind că Mihu pornește la 
drum Smaranda îi pregăti merinde pentru ca să nu 
flămânzească și el. 

Peste vreun ceas cei doi bărbaţi și porniră la drum. 

— Băgaţi bine de seamă! îi zise Mihu Inimă de Leu lui 
Dan Dragomir, luându-și rămas bun de la el. Pe tine te las 
în locul meu. Peste trei-patru zile mă înapoiez. Până atunci 
să nădăjduim că nu se va întâmpla nimic. 

Dan Dragomir strânse călduros mâna lui Mihu. 

— Mergi cu bine, căpitane! Dumnezeu să te ajute! 

Ochii lui Mihu Inimă de Leu aruncară scântei. 

— Îţi mulțumesc, Dane... Mărturisesc că niciodată nu mi- 
am dorit nici eu mai mult noroc la drum ca de data 
aceasta... Panait Fotache merită o pedeapsă pilduitoare. 

După aceea se întoarse în spre bandiți: 

— Rămâneţi cu bine! 

În clipa următoare ieși pe poartă în tovărășia lui Grigore 
Muscan. Peste câteva minute se auzi plescăitul regulat al 
lopeţilor care loveau apa Dunării 


x 
x x 


Cei doi bărbaţi călătoriră aproape toată ziua. 

Conacul lui Panait Fotache era așezat dincolo de Brateș, 
la o depărtare destul de mare de Galaţi. 

Cu toate acestea cei doi călăreţi făcură drumul 
îndeajuns de iute. Ei se așteptau să ajungă numai spre 
seară la locul dorit și când colo turnul Schitului Sfintei 
Treimi se ivi înaintea lor încă pe la ceasurile patru după 
amiază. 

— Am ajuns! zise Grigore Muscan. 

— Prea de vreme! răspunse Mihu Inimă de Leu. Mai bine 
însă, căci în chipul acesta mai avem vreme să ne odihnim 
puţin înainte de a ne așeza la lucru. 


277 


Grigore Muscan se bucură, deoarece era istovit de 
drumul pe care-l făcuse după atâtea zile de zbucium. 

El se trânti obosit pe iarbă și în câteva clipe adormi. 
Mihu Inimă de Leu făcu și el același lucru, după ce 
împiedică amândoi caii să nu se poată îndepărta prea tare. 

Când se deșteptară soarele dispăruse de pe cer și 
amurgul se lăsa încet, încet peste fire. 

— Cred că putem merge mai departe! zise Grigore 
Muscan. 

— Sunt gata! Arată-mi drumul, căci tu îl cunoști... 

Muscan o luă înainte, iar Mihu Inimă de Leu porni după 
el. 

În pieptul lui Mihu dorul de răzbunare ardea ca un foc 
mistuitor și de-abia aștepta să se vadă fată în faţă cu acela 
care-l înjosise într-un chip atât de neomenesc în curtea 
conacului Vulpeștilor. 

— Mai avem mult de mers? întrebă el, cu nerăbdare. 

— Nu fi prea zorit, căpitane! răspunse Grigore Muscan. 
N-am făcut nici jumătate din drum. De-abia de acum 
înainte avem de mers. 

— Cum înţelegi tu asta? 

— Mă gândesc la tunel... Acolo nu putem merge așa, 
drepţi, ca aici. Va trebui să ne obișnuim să mergem 
încovoiaţi deoarece coridorul subpământean nu este înalt 
de loc. 

— Dacă va trebui voi merge și în mâini, numai să știu că 
la sfârșitul drumului mă așteaptă răsplata: Să pot trosni 
puţin oasele lui Panait Fotache! 

— Cred că vei avea prilejul să-ţi satisfaci această 
dorinţă. 

— Măcar de m-aș vedea odată acolo! 

Merseră mai departe. 

Peste vreun sfert de ceas ajunseră la păduricea la 
marginea căreia era așezat schitul. 

Intrară în ea și deodată Muscan zise: 

— Am ajuns! 

Mihu Inimă de Leu se opri și se uită curios în jurul său. 

În faţa lor se găsea un copac foarte gros, mult mai gros, 
decât toți ceilalți copaci din pădure, dar niciunde nici un 
semn care să fi arătat începutul tunelului de care-i vorbise 
Muscan. 

Grigore Muscan băgă de seamă nedumerirea căpitanului 
Și zise: 

— Priveşte copacul acesta, căpitane! Frumos copac, nu-i 
așa? Acum urcă-te puţin în el și vezi ce gaură se deschide 
acolo unde trunchiul se desparte în patru craci. 

— Văd! Văd! 

— Nu-i așa că chiar și doi oameni pot încăpea deodată 
prin scorbura aceasta? 

— Firește că încap! Dar asta să fie intrarea? 

— Asta, căpitane! Din scorbura aceasta începe lungul 
tunel care se sfârșește în conacul lui Panait Fotache. 

— Să mergem atunci! Condu-mă! exclamă Mihu cu 
înfrigurare. 

— Mai înainte trebuie să ne pregătim făcliile, deoarece 
jos este un întuneric beznă. 

— Iată făclia! zise Mihu Inimă de Leu, scoțând făclia de 
sub haină. 

Grigore Mușcau și-o scoase și el pe a lui, luă apoi 
scăpărătoarea și peste câteva minute amândouă făclii erau 
aprinse. La lumina lor Grigore Mascau începu să coboare 
în scorbură. 

El ţinea într-o mână făclia, iar cu cealaltă se sprijinea la 
coborâre,  explicându-i căpitanului  întortocheturile 
drumului. 

— Coboară cu băgare de seamă, căpitane! 

— Cât e de adâncă scorbura? 

— Vreo zece-doisprezece coţi. Pe părți vei găsi rădăcini 
groase, în care te vei putea sprijini. 

Glasul lui Muscan se auzea tot mai slab. 

În cele din urmă picioarele lui atinseră pământul și 
atunci strigă: 

— Eu am ajuns! Acum poţi porni și tu, căpitane! Îţi 
luminez eu drumul. 

Și el ridică făclia, cât putu mai sus. 

Mihu Inimă de Leu începu să coboare și el, cu băgare de 
seamă. În mâna stângă ţinea făclia, cu dreapta se sprijinea 
în rădăcini. Cobori și el, fără nicio neplăcere și peste 
câteva minute ajunse lângă Muscan. 

— Acum vine partea cea mai grea a lucrului! îi explică 
Grigore Muscan. Poate să fie și un veac, poate chiar și mai 
mult, de când s-a umblat prin tunelul acesta pentru ultima 
oară. Aerul era înăbușitor și când am fost aici zilele 
trecute, adeseori mi se părea că-mi voi da sfârșitul. 

— Cu voinţă și cu hotărâre nu se poate să nu învingem și 
această greutate! răspunse Mihu Inimă de Leu. Apoi, nu 
trebuie să uităm că în ploscă avem ţuică veche de zece ani. 
Asta te trezește și din morţi! Ea nu ne va lăsa să cădem! 

— Pe urmă, trebuie să bagi bine de seamă, urmă Grigore 
Muscan, căci sunt locuri pe unde tunelul este foarte 
strâmt. 

— Să mergem... să mergem! îl zori Mihu. 

— Atunci, cu Dumnezeu înainte! strigă Muscan, care 
ridicându-și făclia porni înainte prin tunel. 

Mihu Inimă de Leu după el. 

În tunel era într-adevăr un aer înăbușitor. La început îl 
mai suportară ei cumva; mai târziu însă, când se 
îndepărtau tot mai mult de intrare, unde aerul, de bine de 
rău mai era puţin schimbat de acela care pătrundea de 
afară, atmosfera deveni atât de apăsătoare încât de-abia 
mai puteau respira. 

Mai ales când ajungeau la locurile unde tunelul se 
strâmta, îi apuca tusea și numai după ce treceau mai 
departe și coridorul subpământean se mai lărgea, numai 
atunci mai dădeau de puţin aer ce era mai ușor de respirat. 

Dar chiar și aerul acesta era atât de stricat, încât dacă îl 
trăgeau mai adânc în piept, erau din nou ameninţaţi să se 
înăbușe. 

La un moment dat Mihu Inimă de Leu se simţi atât de 
rău încât era gata să strige: 

— Să ne înapoiem! 

Îndată însă el își aduse aminte de cele petrecute în 
curtea conacului Vulpeștilor, el simţi din nou cumplita 
durere a loviturilor cu nuiaua de alun și mai ales pe aceea 
a peceţii infamiei. 

Amintirile acestea îi dădură noi puteri. El revăzu 
înaintea ochilor săi chipul schimonosit de un rânjet 
diabolic al lui Panait Fotache și își zise că chiar dacă ar 
trebui să înfrunte piedici de o sută de ori mai grele și tot 
nu trebuie să se oprească mai înainte de a ajunge la ţintă. 

— Mai departe... mai departe... îngână el încet, dar în 
glasul său se putea citi o hotărâre nestrămutată. 

Și merseră mai departe. 

Merseră încă vreo zece minute când Grigore Muscan se 
opri deodată. 

— Am ajuns la ușa de fier! 

Într-adevăr, înaintea lor se ivi o ușă veche, ruginită. 

— La drept vorbind, unde suntem noi acum? întrebă 
Mihu Inimă de Leu. 

— Dacă nu mă înșeală socotelile, atunci tocmai sub 
Schitul Sfintei Treimi, răspunse Grigore Muscan. 

— Atunci la lucru! Să deschidem ușa aceasta! A 

— Va fi o muncă cam grea! zise Grigore Muscan. In 
rândul trecut m-am proptit cu umărul în ea, dar nici n-a 
scârţâit măcar! 

— Dar oare unde va fi ducând ușa aceasta? întrebă Mihu 
Inimă de Leu. Dacă au așezat o ușă aici, atunci ceva 
trebuie să fie în dosul ei. 

— Vom afla atunci când o vom deschide! 

— Așa este! Dă-mi drugul de fier pe care l-am luat cu 
noi. 

Din traista bandiţilor ieșiră la iveală două fiare. 

După aceea Mihu Inimă de Leu se apropie cu făclia de 
ușă și o cercetă cu de-amănuntul. După o cercetare destul 

de îndelungată izbuti să găsească locul cam unde putea să 
fie deschizătura ușii. 

Pe urmă amândoi se așezară la lucru cu cele două 
druguri. Dar cea dintâi neizbândă nu-i descurajă. Ei 
continuară să se lupte din răsputeri cu ușa care însă 
rezista cu îndărătnicie. 

Toată puterea lor uriașă părea zadarnică și nădușeala 
curgea șiroaie de pe ei. 

— Ce n-aș da, zise Grigore Muscan, să mă ude cineva cu 
o găleată cu apă rece! Ce bine mi-ar prinde! 

— Te cred! Nici eu nu m-aș da înapoi! zise Mihu Inimă 
de Leu. Dar să nu pierdem timpul în zadar! 

Și amândoi se așezară la lucru cu puteri noi. Niciodată 
nu și-ar fi închipuit Mihu că odată îi va fi dat să lucreze din 
răsputeri alături de Grigore Muscan, tocmai alături de 
Muscan pe care niciodată nu-l avusese la suflet. Acum 
rămase foarte plăcut impresionat de îndârjirea și hotărârea 
cu care Grigore Muscan se așezase pe lucru. Se părea că 
tot se înșelase în aprecierea calităţilor acestui om. Din cea 
dintâi clipă în care Muscan intrase în banda lui, Mihu își 
zise că niciodată nu va putea avea prea mare încredere în 
omul acesta! 

Acum însă, în timpul acestei lupte pe care o dădeau cu 
puteri unite împotriva unei uși de fier simțămintele lui faţă 
de Muscan se schimbară din clipă în clipă. 

— Mi se pare că ușa a început să slăbească! zise deodată 
Mihu. _ 

— Da... da... Încă puţin și vom fi gata! 

— Atunci să-i zicem! 

Un scârțâit dureros, lugubru, în locul acela neprietenos 
și ușa se întredeschise. 

— Am izbutit! strigă Mihu Inimă de Leu, triumfător. 

Ei aruncară drugii de fier din mână și apucară ușa cu 
mâinile spre a o deschide de tot. 

Dar nici aceasta nu era ușor. În decursul veacurilor ușa 
grea de fier se lăsase mai jos decât suprafața pământului, 

așa că era nevoie de sforțări uriașe spre a o putea 
deschide. 

— Mai întâi trebuie să săpăm puţin pământul aici, jos! 
zise Mihu Inimă de Leu. 

În clipa următoare amândoi se trântiră cu burta la 
pământ și săpară de zor pământul în jurul ușii spre a-i face 
acesteia loc să se deschidă. 

Lucrau de zor, când Mihu exclamă deodată plin de 
bucurie: 

— Simţi? 

— Ce? 

— Aerul curat care pătrunde prin deschizătura ușii? 

— Ai dreptate! 

— Acum nu mai încape nicio îndoială că ușa dă într-un 
loc unde trebuie să fie aer mai bun decât în tunelul acesta! 
S-ar putea ca tunelul să se sfârșească aici? 

— Nu-mi vine să cred, răspunse Muscan, fiindcă sunt 
încredinţat că sfârșitul tunelului se găsește în conacul lui 
Panait Fotache. 

— Vom afla îndată totul! zise Mihu Inimă de Leu. Ia 
încearcă să deschizi ușa acum! 

Grigore Muscan își adună toate puterile și trase de ușă 
care într-adevăr se deschise atâta încât trupul unui om să 
poată pătrunde prin deschizătura ei. 

— Drumul e liber! strigă el, cu bucurie. 

Și în clipa următoare și dispăru dinaintea ochilor lui 
Mihu Inimă de Leu. Căpitanul însă se tinu după el. 

Trecând prin ușă rămaseră cu gura căscată. 

Un loc foarte mare se întindea înaintea ochilor lor, un 
loc în care domnea o liniște desăvârșită. 

— Nu mai încape nicio îndoială, zise Mihu Inimă de Leu, 
că aceasta este pivniţa schitului. 

— Şi eu cred la fel, zise Grigore Muscan și se întoarse. Ia 
privește! De aici nici nu se poate vedea ușa de fier. Aceia 
care coboară în pivniţa aceasta poate că habar n-au de 
existenţa unui tunel care trece prin pivniţa lor. 


283 


— Cred că nu strică, zise Mihu, să închidem ușa în urma 
noastră. Nu se poate ști, te pomenești că cineva coboară în 
pivniță și observă taina. 

— Ai dreptate! zise și Grigore Muscan și îndeplini 
dorinţa căpitanului. 

— Acum, zise Mihu Inimă de Leu uitându-se în jurul său 
cu priviri cercetătoare, aș mai fi curios să știu unde este 
continuarea acestui tunel? 

— Undeva trebuie să fie! 

— Şi eu cred la fel. Fiindcă, dacă acum ne găsim în 
pivnița Schitului, și părerea mea este că acolo ne găsim, 
atunci de aici și până la conacul lui Panait Fotache trebuie 
să mai fie un tunel cel puţin tot atât de lung ca și acela pe 
care am venit până aici. 

— Fii fără grijă căpitane, că vom da noi de el! răspunse 
Muscan. 

Cu aceste cuvinte banditul o luă înainte și Mihu Inimă de 
Leu îl urmă. 

Ei merseră de-a lungul zidului pipăind necontenit în 
semi-întunericul care îi înconjura misterios. 

Prin pivniță zăceau fel de fel de mobile vechi aruncate 
claie peste grămadă. 

— După cât se pare, asta este magazia de vechituri a 
schitului, zise Mihu Inimă de Leu. Și mobilele acestea ne 
dovedesc că pe aici au mai umblat oameni. De aceea 
trebuie să înaintăm cu multă băgare de seamă, deoarece 
se prea poate să ne mai trezim faţă în fată cu cineva. 

— Dacă ne întâlnim cu cineva vom ști noi să-i astupăm 
gura! zise Grigore Muscan, ducându-și mâna la pumnal, în 
vreme ce ochii începură să-i lucească diabolic. 

— Nu trebuie să ne pripim și nici să vărsăm sânge, fără 
a fi nevoiţi s-o facem! Ştii prea bine care sunt vederile 
mele. Acelora care nu ne fac nouă niciun rău nu trebuie să 
le facem nici noi! 

— Să nădăjduim că nu vom fi siliți să ne folosim de 
arme! răspunse Muscan și porni mai departe, încet. 

— Nici urmă de o continuare a tunelului. Să ne uităm 
unde duc treptele acestea. 

Porniră mai departe, mergând încet și trudindu-se să nu 
facă nici cel mai mic zgomot. Merseră vreo douăzeci- 
treizeci de trepte în sus, când ajunseră în fata unei mici 
uși. 

Ușa aceasta nu era încuiată. 

Mihu apăsă pe clanţă și ușa se deschise, încet. El își vâri 
capul prin deschizătură și se uită cu băgare de seamă să 
vadă unde da ușa aceasta. 

— Ei? răsună întrebarea nerăbdătoare a lui Grigore 
Muscan. 

— Un coridor! răspunse Mihu Inimă de Leu, în șoaptă. 
Nici ţipenie de om! 

— Atunci, înainte! 

Amândoi se furișară prin ușă în vârful picioarelor... 

— Oare unde ajungem acum? se întrebă Mihu Inimă de 
Leu mergând înainte la întâmplare. 

— Priveşte acolo! șopti deodată Grigore  Muscan, 
arătând cu mâna înainte. 

— Ce este? 

— Nu vezi? O ușă! 

Într-adevăr, Mihu nu observă decât de-abia atunci o 
mică ușă așezată într-o adâncitură de zid. 

Se îndreptară spre ușa aceasta, pe care, nefiind încuiată, 
o deschiseră. 

În faţa lor se ivi biserica schitului. 

Tăcerea majestoasă a bisericii, liniștea ei sfântă îi 
impresionă chiar și pe cei doi bărbaţi cu inima oţelită de 
loviturile soartei. 

Cei doi bandiți se uitară unul la altul. 

Biserica era goală. 

— Acum ce facem? întrebă Mihu Inimă de Leu. 

— După mine, răspunse Grigore Muscan, biserica 
trebuie să mai aibă și o altă ieșire în pivniță. Poate că 

mergând pe acolo vom putea da de tunelul care duce la 
conacul lui Panait Fotache. 

— Cine știe dacă suntem în loc bun! Ar fi trebuit să 
ciocănim pereţii jos, în pivniţă, căci se prea poate ca ușa 
prin care se continuă tunelul să fie și ea ascunsă în perete, 
cum a fost și aceea prin care am intrat noi. 

— Asta o mai putem face și acum! 

— Atunci să ne înapoiem! 

Și porniră îndată pe drumul pe care veniseră. 

leșiră din biserică și o luară pe coridor când deodată 
urechea le fu izbită de un zgomot de pași. 

Mihu Inimă de Leu și cu Grigore Muscan se uitară 
speriaţi unul la altul, neștiind unde să se ascundă în grabă. 

— Dacă suntem văzuţi praf se alege de tot planul nostru. 

Muscan arătă în spre o adâncitură în zid. 

— Acolo nu putem fi văzuţi! 

În clipa următoare amândoi se aflau în adâncitura 
zidului lipiti de perete și de-abia îndrăznind chiar și să 
răsufle. 

Zgomotul pașilor se auzea tot mai apropiat iar când cei 
doi voinici se uitară cu coada ochiului zăriră două 
călugărițe care vorbeau între ele. 

Cele două călugărițe se plimbau liniștite în sus și în jos. 
Dar liniștea din biserică era atât de desăvârșită încât 
convorbirea maicilor ajunse și până la Mihu Inimă de Leu 
și tovarășul său, cu toate că era urmată aproape în șoaptă. 
Astfel că cei doi oameni, ascunși în firidă, ascultară fără să 
vrea tot ceea ce vorbeau călugărițele. 

— Cum merge cu novicea, Maică Pelaghia? întrebă una 
din ele. Dacă nu mă înșel, d-ta o pregătești pentru 
călugărie! 

— Da, Maică Evghenia, eu mă ocup de ea și pe câte de 
frumoasă, pe atât e și de silitoare. 

— Cum se numește novicea? 

— Mioara. 

— Şi când se va călugări? 

— Cred că, peste vreo lună. 

— Ce tânără vrea să intre la călugărie! Pe semne că va fi 
avut o mare dezamăgire în viaţă! 

— Așa este, Maică Evghenia! Cât o vezi de tânără, soarta 
n-a cruţat-o câtuși de puţin și i-a făcut parte de suferințe 
aproape supra-omenești. 

— Se vede de pe faţa ei că a suferit mult! Tocmai de 
aceea mă și interesează atât de mult. Din prima clipă când 
am zărit-o mi-a fost foarte dragă. 

— Este o făptură vrednică să fie iubită de toată lumea. 

La început, în cele dintâi zile pe care le-a petrecut în 
schit, am întrebat-o ce a mânat-o să vină la noi unde 
trebuie să renunțţi la toate bucuriile lumești. Răspuns însă 
nu mi-a dat nici chiar până acum. 

— Nici nu este de mirat, zise Maica Pelaghia. Nu-ţi aduci 
aminte cât era de tulburată, când a venit aici? Și eu am 
întrebat-o pe vremea aceea, dar nu mi-a răspuns nimic și 
se uita doar ţintă înaintea sa. De atunci însă, mai ales de 
când Maica Stariță m-a însărcinat pe mine s-o pregătesc 
pentru depunerea jurământului, inima novicei a început să 
mi se deschidă. Întâlnindu-ne adeseori, stând de vorbă 
împreună ceasuri întregi și pe semne și liniștea cucernică a 
mănăstirii au făcut-o să-şi redobândească liniştea 
sufletească. Cu timpul a început să fie mai vorbăreață și 
mi-a povestit toată trista ei viaţă de până acum... 

— Aș fi grozav de curioasă s-o cunosc și eu viața 
aceasta! 

— Ti-o pot spune, Maică Evghenia. Sărmana noastră 
novice a avut mult, foarte mult de îndurat și a trecut prin 
suferințe cum nu se întâmplă adeseori în lumea aceasta. 

— Sărmana de ea! 

— La Varşovia a fost osândită la moarte, fiindcă şi-a 
apărat cinstea. Au vrut s-o spânzure, când un bărbat 
curajos, pe care-l iubea mult și care la rândul lui și el o 
iubea a scăpat-o de la groaznica moarte ce-i fusese 

pregătită. Dar salvarea aceasta nu însemnă, decât 
reîntoarcerea la viaţă, nu și la libertate. 

— Dar ce s-a întâmplat cu ea? 

— Închipuiește-ţi Maică Evghenia, au trimis-o în Siberia! 

— Îngrozitor! 

— Aproape un an a petrecut în locul acela înfiorător! 

— Şi cum a scăpat de acolo? 

— Prin niște împrejurări pline de aventuri, în decursul 
cărora a ajuns în casa guvernatorului din Tomsk. 
Guvernatorul, un om cu suflet de aur, a primit-o în casa lui, 
unde s-a petrecut una din întâmplările cele mai de seamă 
ale vieţii ei. 

— Ce, anume? 

— Fiul guvernatorului din Tomsk a luat-o de soţie! 

— Oh! făcu Maica Evghenia, foarte mirată. Cine ar fi 
crezut că tânăra noastră novice este femeie? 

— Numai cu numele! Ea nu s-a căsătorit decât numai 
fiindcă a fost nevoită de împrejurări să facă aceasta. Ea 
însă a fost cinstită până la urmă și i-a mărturisit soțului său 
că iubește pe altcineva, pe omul care-i salvase viața la 
Varșovia și care de atunci este un nenorocit, un om pus în 
afară de lege. Soţul își înţelese nevasta, dar a trăit mereu 
în nădejdea că odată și odată tot se va întoarce inima 
acesteia în spre el. 

— Într-adevăr, o întâmplare ca în romane! 

— Mai târziu s-a întâlnit ea cu bărbatul care o scăpase 
de la moarte, dar și-a închipuit că începuse să-și iubească 
soțul. Ea nu-și dădu seama de adevăratele sale simțăminte 
decât numai după plecarea iubitului. Şi atunci, într-o bună 
zi își luă rămas bun de la viaţa fără de griji, de la soţul său 
și părăsi Petrogradul. Se înapoie în ţara Românească, unde 
apoi află că soţul său murise. 

— Și din această pricină vrea să se călugărească? 

— Nu, nu! De atunci au trecut doi ani. 

— Şi ce s-a întâmplat în răstimpul acestor doi ani? 

Convorbirea lor fu întreruptă de sunetele unui clopot. 

Glasul clopotului pătrunse până în biserică și Maica 
Pelaghia se îndreptă atunci în spre coridor. 

— A sunat ora odihnei! zise ea. Îţi voi povesti mâine ce a 
mai urmat. 

Cele două călugărițe porniră mai departe și zgomotul 
pașilor lor se pierdu încetul cu încetul. 

Mihu Inimă de Leu ieși din ascunzătoare, dar era atât de 
schimbat încât aproape că nu l-ai mai fi putut recunoaște. 

Chipul îi era alb ca varul, pe frunte avea broboane de 
sudoare, iar buzele-i tremurau ca și când ar fi vrut să 
spună ceva, dar nu putea. 

— Căpitane, ce-i cu tine? întrebă Grigore Muscan, mirat 
la culme. 

Mihu Inimă de Leu de-abia izbuti să prindă câteva 
cuvinte între buze. 

— Nimic... nimic... îngână el. 

— Ești într-un hal fără de hal! Nu se poate! Trebuie că s- 
a întâmplat ceva! Nu cumva convorbirea celor două 
călugăriţe... Dar nu se poate, căci toată povestea aceea mi 
se pare atât de născocită, încât nu pot crede să fie 
adevărată... 

— Nu... nu... 

— Atunci? Ce este cu tine?... De-abia te ţii pe picioare! 

— Nimic... Să ne urmăm drumul... 

Şi voi să pornească mai departe, dar după primul pas se 
clătină și dacă nu era Muscan acolo să-l prindă în braţe, 
fără îndoială că se prăbușea la pământ. 

— Vezi cât ești de ușuratic? îi zise Muscan căpitanului. 

— Pământul... se învârtește cu mine! zise Mihu Inimă de 
Leu, încet. 

— Șezi puţin! Uite o bancă aici lângă perete. Ia loc pe 
ea. Bea puţin din ploscă. Ţuica îţi va reda puterile. Până 
atunci voi da o raită primprejur, să vedem pe unde o luăm. 

— Bine Muscane, du-te... du-te... 

Mihu Inimă de Leu se lăsă pe bancă și rămase cu 
privirea aiurită. 

I se părea că este în prada unui vis. Dar după aceea, 
uitându-se în jurul său și văzând altarul, icoanele, 
candelele din biserică și aducându-și aminte de firida de pe 
coridor, în care se ascunsese mai adineaori împreună cu 
Muscan, își dădu seama că tot ce se petrecuse cu el era 
realitate, numai că, cele auzite îi zdruncinaseră nervii într- 
atâta, încât era gata să-și piardă cunoștința. 

Cuvintele celor două maici îi mai răsunau încă și acum în 
urechi. 

El auzi parcă din nou cum una din călugăriţe rostește 
numele atât de scump lui: 

— Mioara! 

Un fior îi cutremură tot trupul. 

Era un fior de fericire, urmat de zbuciumul nesiguranţei. 

Pe cât îl îmbucurase știrea că Mioara era în viaţă, pe 
atâta îl chinuia gândul că ea își căutase adăpost în mijlocul 
acelor ziduri sfinte, de unde nu se mai prea putea înapoia 
la viaţa lumească. 

Dar ce s-o fi hotărât pe Mioara să vină la mănăstire? 

Gândul acesta îi frământa creierul și sufletul. 

În clipa următoare însă un alt gând pusese stăpânire pe 
mintea sa: 

— Trebuie scăpată de aici! 

Nu știa cum să-i mai mulțumească lui Dumnezeu că-l 
îndreptase în spre acest schit, unde aflase că aceea pe care 
adeseori o crezuse moartă, era în viaţă. 

Mihu Inimă de Leu se gândise la toate, tocmai la Schitul 
Sfintei Treimi însă nu se gândise. Până în cele din urmă 
însă, el trebui să-și dea seama că venind la Mănăstire, 
Mioara Comăneanu dăduse dovadă de multă 
deșteptăciune, deoarece aici n-o mai putea ajunge mâna lui 
Panait Fotache și era apărată de orice uneltire a ticălosului 
boier. 

Dar acum cum să-i dea de știre Mioarei că este în viaţă? 
La întrebarea aceasta, Mihu nu putea să-și dea niciun 
răspuns, cel puţin deocamdată. De la Grigore Muscan nu 

voia să ceară niciun sfat, deoarece nu voia să-l amestece în 
marea taină a vieţii sale. 

Pentru bandiți el era Mihu Inimă de Leu și nu Stanislau 
Rimsky. 

Or, romanul de dragoste al Mioarei Comăneanu era 
legat de Stanislau Rimsky. 

Bandiţii, sau haiducii, cum își ziceau ei, habar n-aveau 
de împrejurările în care venise căpitanul lor în Baltă, Dan 
Dragomir era singurul, care, ca vechi prieten al lui 
Stanislau Rimsky, îi cunoștea trecutul. Dan însă nu spuse 
nimănui nicio vorbă, deoarece știa că prietenul său voia să- 
și ascundă trecutul de tovarășii săi cei noi. 

În vreme ce Mihu ședea așa, dus pe gânduri, pe bancă, 
deodată auzi zgomot de pași. 

Mihu Inimă de Leu își ciuli urechile și se pregătea 
tocmai să se ascundă, când recunoscu zgomotul 
caracteristic al cizmelor lui Muscan. 

Într-adevăr, Grigore Muscan era. 

În clipa următoare făptura lui se și ivi la cotitura 
coridorului. 

Chipul lui Muscan strălucea de bucurie. 

— Te simţi mai bine, căpitane? întrebă el, îndată ce 
ajunse acolo. 

— Da. 

— Putem porni? 

— Când vrei! 

— Atunci, înainte! 

— Ai făcut ceva? 

— Firește! 

— Ai găsit continuarea tunelului? 

— Găsit! 

— Şi ești sigur că duce acolo unde vrem noi să ducă? 

— Sigur de tot! 

— Încotro vine? 

— Vino cu mine! Te conduc eu! 

Porniră amândoi, în vârful picioarelor, spre a nu fi auziţi 
cumva de vreo călugăriţă întârziată prin partea locului. 

Dorul de răzbunare clocotea în sufletul lui Mihu Inimă 
de Leu. Alături de această dorinţă arzătoare însă, acum se 
mai zbătea în mintea lui și întrebarea, în ce chip s-o scape 
pe Mioara din Schitul Sfintei Treimi, unde iubita sa intrase 
cu gândul să se călugărească, după cum reieșea din 
vorbele celor două maici. 

Pe coridor, Grigore Muscan găsise o altă ușă, care ducea 
în pivniță, așa după cum își închipuise el de la început. 
Acum el îl ducea pe Mihu pe acest drum, pe care ajunseră 
apoi în pivniță, unde dădură din colț în colţ. 

După cât se părea, de multă vreme nu mai umblase om 
prin locurile acelea, și poate că maicile care erau 
adăpostite astăzi în schit nici nu știau de existenţa lor. 

Praful era gros de o palmă peste tot, și aerul era tot atât 
de greu ca și cel de la începutul tunelului, ceea ce dovedea 
că de multă vreme nu mai călcase ne acolo picior de om. 

Mihu Inimă de Leu nu se mai putea orienta prin aceste 
locuri întortocheate. 

— Nu se mai sfârșește odată? întrebă el. 

— Răbdare, căpitane. Tu ia-o drept înainte pe drumul 
acesta. Până atunci eu voi înconjura moviliţele acestea, să 
văd ce este în dosul lor... Se prea poate ca și acolo să fie 
vreo ușă ascunsă. 

Cei doi bandiți se despărțiră. 

Grigore Muscan se îndreptă în spre niște movilițe de 
piatră îngrămădită cine știe de când acolo, dar când ajunse 
la ele nu le înconjură, după cum spusese, ci se pitulă după 
ele, uitându-se în urma lui Mihu Inimă de Leu. 

În timpul acesta Mihu mergea înainte, curajos. 

Nici nu se uita bine unde călca, deoarece dorul de 
răzbunare și dragostea îi absorbeau toate gândurile. El se 
frământa necontenit în ce chip să scape pe Mioara din 
Mănăstire. 

Ştia prea bine că, dacă ar scrie o scrisoare, ea n-ar 
ajunge niciodată în mâinile Mioarei, deoarece toate 
scrisorile trec mai întâi pe la Maica Stariţă, care apoi 
hotărăște dacă ele să fie sau nu predate adresantelor. 

Și oare chiar dacă ar primi scrisoarea, Mioara ar crede 
că vine de la el, sau mai curând s-ar teme că este vreo 
uneltire de a lui Panait Fotache? 

Oare nu mai fusese păcălită odată la Petrograd, când 
lamuchin, secretarul prefecturii de poliţie o invitase pe 
prințesa Trubetzkoi pe Insula Strigoilor în numele lui 
Stanislau Rimsky? 


Așa cum umbla îngândurat, deodată simţi că pământul îi 
fuge de sub picioare. 

Fu un simțământ îngrozitor pentru voinic. 

Vru să sară la o parte, dar era prea târziu... Strigă cât îl 
tinu gura... 


Pereţii retrimiseră ecoul strigătului său: 

— Ajutor! 
După aceea trupul lui voinic se prăbuși. 

CAPITOLUL 90 
Mortul înviat 


Grigore Muscan se repezi în spre locul de unde venise 
strigătul de ajutor. 

Acum totul reintrase în liniște. 

Mihu Inimă de Leu dispăruse fără urmă și Grigore 
Muscan se uita în spre misterioasa gaură care îl înghiţise 
pe căpitanul său. 

Pe chipul lui Grigore Muscan se întipări un zâmbet de 
diabolică bucurie. 

— Așa... așa... mormăi el, acum am scăpat de tine și eu 
voi fi căpitanul bandei... 

Apoi se aplecă deasupra prăpastiei ce se deschidea la 
picioarele sale și strigă: 

— Căpitane... căpitane! 

Nu primi niciun răspuns. 

Zâmbetul diabolic se sălășlui din nou pe chipul lui. 

— Se pare că s-a sfârșit cu el... Dar chiar dacă n-a murit 
încă, tot va muri el în curând de foame și de sete... Tota 
fost bine că am venit înainte și am descoperit această 
prăpastie misterioasă... Acum am scăpat, odată pentru 
totdeauna, de un vrăjmaș care-mi stătea în cale! 

După aceea părăsi această a doua pivniţă cu mulțumirea 
omului care a săvârșit o faptă bună. 

Pe urmă se furișă pe coridorul bisericii, după aceea 
trecu prin a doua ușă, cobori în pivnița dintâi și ieși în 
tunelul prin care venise cu un ceas mai înainte în tovărășia 
lui Mihu Inimă de Leu. 

Și în vreme ce mergea pe acest tunel gândul lui se 
întorcea mereu la Mihu Inimă de Leu. 

— Ţi-am plătit cu vârf și îndesat amărăciunile, pe care 
mi le-ai pricinuit! mormăia el mulțumit. M-am răfuit pentru 
vecie cu faimosul Mihu Inimă de Leu... De astăzi înainte eu 
voi fi căpitanul bandei și se va întâmpla ceea ce voi vrea 
eu!... 


* * 


Trecură câteva ceasuri până când în cele din urmă Mihu 
Inimă de Leu își reveni din buimăceala în care căzuse după 
prăbușire. 

Când își reveni, căută să-și adune gândurile. N 

Își ridică obosit capul. Avea dureri neînchipuite. Își trecu 
mâna peste frunte. 

Fruntea îi era plină de sânge. 

În timpul căderii se rănise și rana sângera acum. 

Se ridică cu greu de la pământ și începu să se uite în 
jurul său spre a și da seama unde căzuse. N 

Un întuneric beznă îl înconjura din toate părţile. Intr-un 
colţ zări ceva alb și se târî până acolo însă se cutremură. 

Era un schelet omenesc. 

Se uită în altă parte și atunci văzu alte oase, alte 
schelete omenești, care se rânjeau la el hidos cu albeaţa 
lor înfiorătoare. 

Căzuse în vechea criptă părăsită a mănăstirii. 

Un gând cumplit îi trecu prin minte: Acesta să-i fie oare 
sfârșitul? De aceea îl mânase soarta aici, pentru ca să 
dispară fără urmă de pe suprafaţa pământului, așa după 
cum dorise țarul Alexandru al Rusiei? 

Cuprins de o neliniște înfiorătoare, începu să caute, să 
cerceteze împrejurul său, spre a-și putea da seama mai 
bine ce era groapa aceasta în care căzuse. Dar întunericul 


296 


ce-l înconjura era atât de desăvârșit încât nu putu să-și dea 
seama de nimic. 

Singura lui nădejde era că, poate Muscan se mai găsea 
prin apropiere și-i auzea strigătele de ajutor. 

— Muscane! Muscane! strigă el din răsputeri, deoarece 
nicio clipă nu și ar fi închipuit că chiar Muscan fusese 
acela care-i pregătise această cursă. El era încredinţat că 
căzuse pradă unei întâmplări nenorocite. Nu-și putea 
închipui atâta mârșăvie la tovarășul său încât să-l creadă în 
stare de a-i fi pregătit moartea. 

Cu cât trecea timpul, cu atâta se simţea mai rău. 
Înconjură toată temniţa în care căzuse în căutarea unei 
portițe salvatoare, dar în zadar. Nicăieri nici urmă de o 
cale care să ducă afară din fioroasa închisoare. 

Își dădu seama că dacă într-un chip oarecare nu 
izbutește să scape de-acolo, îl așteaptă cea mai cumplită 
dintre morţi: moartea de foame! 

Își vârî mâna în traistă, în mod instinctiv. Florica și cu 
Smaranda i-o umpluseră cu merinde. Mai era și acum câte 
ceva de-ale mâncării în ea, dar din merindele acestea 
trebuia să mănânce cu multă economie pentru a-i ajunge 
pentru trei sau patru zile. Dar ce se va întâmpla după 
aceea? 

Soarta ce-l aștepta era îngrozitoare chiar numai când te 
gândeai la ea. 

Pumnii i se încleștară de mânie. 

Gândul că atunci, tocmai atunci i se întâmplase această 
nenorocire când avea o datorie atât de mare de îndeplinit: 
salvarea Mioarei, îl chinuia nespus. În loc să alerge în 
ajutorul iubitei sale, era silit să stea acolo, cu mâinile în 
sân, el însuși așteptând un ajutor care nu știa de unde i-ar 
putea veni. 

— Doamne Dumnezeule de ce mă pedepsești atât de 
greu? îngână el, deznădăjduit. 

Apoi mai încercă odată, poate că Muscan tot mai era 
prin apropiere: 

— Ajutor!... Ajutor!... 

Dar în zadar! Niciun răspuns! 

Strigătul lui de ajutor nu trecu dincolo de acest ochi de 
pivniță și Mihu Inimă de Leu își dădu seama că, așa cum 
era despărțit de restul lumii, nu se putea aștepta decât la o 
moarte sigură. 

Rana îl ustura, trupul îl durea, deoarece se lovise, se 
zgâriase în nenumărate locuri, dar puţin îi păsa de toate 
acestea deoarece în mintea lui nu mai umbla de cât un 
singur gând: să scape de-acolo. 

Își stăpâni scârba și se înapoie la scheletele care erau 
rezemate de-a lungul pereţilor. 

Mihu Inimă de Leu își propuse să cerceteze cu luare 
aminte toţi pereţii, deoarece singura lui nădejde mai era să 
găsească vreo poartă ascunsă în unul din acele ziduri. 

El ciocăni zidul peste tot, dar mereu îi răspundea 
sunetul înăbușit ce trăda un perete gros, foarte gros. 

Și cu cât căuta mai mult, cu atât mai tare i se strângea 
inima, deoarece cu atât mai îndepărtată, mai cu neputinţă 
îi apărea scăparea din acest loc. 

Mișcându-se acolo, printre acele schelete fioroase, i se 
păru că simte suflarea rece a morții. 

Fiecare clipă însemna pentru el o nouă deziluzie. 
Voinicul neînfricoșat, cu inimă de fier, care învinsese în 
viaţă atâtea piedici, își dădea seama din ce în ce mai bine 
că situaţia era din cele mai deznădăjduite și că nici măcar 
o licărire de speranţă nu exista să scape de-acolo. 

Deodată însă bucuria îi lumină faţa. 

Ciocănind mereu în perete, deodată i se păru că 
zgomotul nu mai era tot atât de înăbușit ca până atunci. 
Lovitura revenea, sunetul era mai ușor, ca și când în locul 
acela peretele n-ar mai fi fost atât de gros și în spatele lui 
s-ar afla o altă încăpere. 

Căpitanul haiducilor nu mai simţi nicio durere, deoarece 
toată firea lui fu stăpânită de gândul că poate tot va mai 
găsi un mijloc de scăpare. 

Nu știa încă unde duce calea, care eventual s-ar 
deschide înaintea lui, dar speranţa libertăţii încolţise în 
inima lui. 

— Trebuie să sparg zidul în locul acesta! hotări el, după 
ce cercetă zidul mai bine. 

Spre norocul lui, drugul de fier, cu ajutorul căruia 
deschisese ușa din tunel mai era la el, așa că avea măcar o 
unealtă cu care să se așeze la lucru, căci altfel ar fi fost 
silit să zgârie peretele cu unghiile. 

Nu-și dădea seama cât timp să se fi scurs de când căzuse 
acolo, nu-și putea aminti de vreme, nu se sinchisi de rănile 
pe care le avea pe trup, ci se așeză pe lucru cu îndârjire și 
cu o hotărâre nestrămutată. 


* * 


În moara de pe malul drept al Dunării bandiții își duceau 
viața lor obișnuită, plină de monotonie. 

Ziua mai ieșeau la pescuit sau la vânătoare de rate și 
gâște sălbatice, seara însă se adunau cu toţii în curtea 
morii, în jurul focului. 

Intre timp toţi se gândeau la căpitanul care era departe 
de ei și mai ales Dan Dragomir, care aștepta cu nerăbdare 
înapoierea prietenului său. 

Trecură două zile, fără să primească vreo veste de la cei 
plecaţi în spre Schitul Sfintei Treimi. 

Seara se lăsase din nou și din nou bandiții erau adunaţi 
în jurul focului când deodată văzduhul fu străbătut de un 
fluierat prelung. 

Dan Dragomir sări de lângă foc. 

— Vine căpitanul! strigă el, în vreme ce ochii începură 
să-i strălucească de bucurie. 

Ceilalţi se întoarseră și ei curioși, în spre poarta curtii. 

— Sunt curios, zise Dan Dragomir, să vedem ce ispravă 
au făcut! 

Cu aceste cuvinte porni în spre poartă, spre a fi cel 
dintâi, care să-l salute pe căpitan. Dar de-abia făcu câţiva 
pași că se și dădu înapoi, speriat. 

In curtea morii Grigore Muscan intră singur. 

Dan Dragomir strigă, îngrozit: 

— Unde este căpitanul? 

Grigore Muscan se apropie de Dan Dragomir și răspunse 
scurt: 

— Nu mai avem căpitan! 

— Ce s-a întâmplat? urlă Dan Dragomir, scos din fire. 

— Mihu Inimă de Leu a murit! răspunse Grigore 
Muscan. 

Atunci ceilalţi bandiți săriră și ei de pe locurile lor și în 
clipa următoare o ploaie de întrebări căzu asupra lui 
Muscan. 

— Unde este? 

— Ce i s-a întâmplat? 

— L-au ucis? 

— Vorbește! 

Muscan de-abia apucă să vorbească. 

Cele două fete ieșiră și ele din moară și când auziră 
despre ce este vorba, începură să plângă deznădăjduite. 

Curtea morii se asemăna cu un furnicar răvășit. Bandiţii 
alergau de colo până colo, strigând și ţipând, ca niște 
oameni care își pierduseră judecata. 

Din toată gălăgia aceasta se auzea numai glasul rugător 
al lui Dan Dragomir: 

— Vorbește,  Muscane, vorbeşte... Vestea aceasta 
îngrozitoare nu poate fi adevărată... Nu se poate ca Mihu 
Inimă de Leu să nu mai fie printre cei vii. 

Grigore Muscan se uită la el și răspunse, încet: 

— L-am văzut cu ochii mei, când a murit! 

— E prea îngrozitor! 

— Unde s-a întâmplat? 

— Cum s-a întâmplat? 

— Vorbește! 

— Povestește-ne! 

— Spune-ne odată! 

Grigore Muscan așteptă până când gălăgia se mai potoli 
puţin apoi, începu cu povestirea fioroasei aventuri. 

— Ştiţi cu toţii că am plecat spre a pătrunde în tunelul 
de pe sub Schitul Sfintei Treimi. După ce am ajuns la gura 
tunelului, am pornit pe el, până când am intrat în pivniţa 
schitului. Aici am căutat continuarea tunelului, care 
trebuia să ne ducă în conacul boierului Panait Fotache și în 
vreme ce căutam s-a întâmplat nenorocirea... 

— Așadar o nenorocire? 

— Mihu Inimă de Leu mergea înainte, eu după el. 
Mergeam liniștiți, stând de vorbă, fără să ne gândim la 
groaznica primejdie care ne pândea. 

— Ce s-a întâmplat? 

— Deodată aud strigătul căpitanului și văd că începe să 
se prăbușească, să cadă mai jos, tot mai jos. Imi dau seama 
că la picioarele noastre, se află o prăpastie, întind mâna 
pentru a-l prinde, dar era prea târziu... Peste câteva 
secunde i-am auzit trupul, cum se izbește de ceva. 
Socotind după trecerea timpului, prăpastia în care căzuse 
trebuie să fie foarte adâncă, deoarece zgomotul căderii nu 
veni la mine, decât târziu de tot... 

— Dar cum s-a putut întâmpla una ca asta? întrebă Dan 
Dragomir, mirat. Cum se poate ca într-o pivniţă să se 
găsească o prăpastie atât de adâncă? 

Grigore Muscan dădu din umeri. 

— Ar trebui să ști și tu cât de ciudate sunt clădirile de 
vechimea Schitului Sfintei Treimi... O mul nu poate ști 
niciodată de unde și când îl pândește primejdia. Dacă din 
întâmplare mergeam eu înainte, atunci pe mine mă aștepta 
soarta aceasta! 

— Mai bine spune, ce s-a întâmplat cu căpitanul! îl zori 
Dan Dragomir. 

— Vă închipuiţi, zise Grigore Muscan, cu prefăcătorie, 
cum m-am speriat, când am văzut că bunul nostru căpitan 
dispare așa dinaintea ochilor mei! 

— Şi n-ai făcut nimic să-l scapi? 

— Dimpotrivă, am făcut tot ce mi-a stat în putinţă. 

— Dar atunci cum se face că, tot n-ai izbutit să-l scapi? 
întrebă Dan Dragomir mai departe, în vreme ce Florica și 
cu Smaranda suspinau amarnic. 

— Se vede că nu cunoști situaţia! strigă Muscan, mânios. 
Neavând nimic la îndemână, a trebuit să renunţ la planul 
pe care mi-l făurisem la început, de a mă cobori în 
prăpastie. M-am oprit deci la gura abisului și am strigat de 
mai multe ori. 

— Şi? 

— În zadar... Niciun răspuns. 

— Dar poate că se zăpăcise în prima clipă, sau leșinase 
chiar, strigă Dan Dragomir, tot mai enervat, nu trebuia să 
pleci îndată de-acolo! Să fi așteptat, poate că-și mai venea 
în fire! 

Dar Grigore Muscan nu era omul care să se încurce cu 
una cu două. Se pricepea el să răspundă la orice întrebare, 
mai ales că se așteptase la această descoasere din partea 
lui Dan Dragomir, pe care-l știa mâna dreaptă a lui Mihu 
Inimă de Leu. 

— Dar cine-ţi spune că am plecat îndată? Am mai stat 
multă vreme acolo, așteptând să văd dacă mu cumva mai 
dă vreun semn de viaţă... Cu făclia pe care o aveam am 
luminat în prăpastie, dar lumina nu pătrunse până în 
fundul văgăunii, așa că n-a fost chip să zăresc trupul 
căpitanului... Nu mai încape însă nicio îndoială că, în urma 
cumplitei prăbușiri, bietul nostru căpitan se va fi zdrobit cu 
desăvârșire. Și această bănuială a mea, îmi fu întărită în 
curând de gemetele de moarte, care veniră din fundul 
prăpastiei... Am început să strig din nou, să-l implor să dea 
un semn de viaţă, dar toate rugăminţile mele rămaseră 
zadarnice... Niciun răspuns... Într-un târziu am mai auzit 

un horcăit înfiorător și pe urmă nimic... Căpitanul își 
dăduse sufletul! 

Dan Dragomir se apropie și mai mult de Mușcau și 
strigă, răstit: 

— Şi tu ai plecat de-acolo, fără să fi încercat să-l scapi, 
fără să te fi încredinţat într-un chip neîndoios că a murit? 

— Dar când îţi spun că sunt încredinţat că a murit!... 

— Iar eu îţi spun, tot atât de încredinţat, că mai trăiește 
încă. Nici tu, nici eu, nu i-am văzut încă trupul neînsufleţit. 

Cuvintele acestea rostite cu o hotărâre uluitoare, îl cam 
încurcară pe Grigore Muscan care nu știa ce să răspundă 
în grabă. 

— Crede-mă, îngână el, în cele din urmă, că este cu 
neputinţă ca cineva să mai scape viu de-acolo. 

— Se poate, răspunse Dan Dragomir, răstit, dar de asta 
trebuia să te încredințezi, mai înainte de a veni aici! Și 
fiindcă tu n-ai făcut-o, voi fi nevoit s-o fac eu! 

— Încercare zadarnică! 

— Nu cred că va fi zadarnică! Poate că-l mai găsesc în 
viaţă și atunci eu voi ști să-l scot de unde nu l-ai scos tu! 

— Planul tău este îndrăzneţ și nu poate fi dus la 
îndeplinire... Mihu Inimă de Leu a murit și morţii nu mai 
pot fi înviați... 

În clipa aceea rândurile bandiţilor adunaţi în jurul lui 
Muscan și a lui Dan Dragomir fură rupte de o mână 
vânjoasă și o voce tunătoare rosti: 

— Nici nu trebuie înviaţi, fiindcă au și înviat! 

Toţi se uitară încremeniţi la cel ce sosise pe neașteptate. 

Era Mihu Inimă de Leu. 

Nu le venea să-și creadă ochilor și mai ales Grigore 
Muscan nu putea să creadă în ceea ce vedea în faţa sa. 

Dan Dragomir fu cel dintâi care-și veni în fire și se 
repezi la Mihu în prada unei bucurii de nedescris. El își 
îmbrăţișă prietenul și strigă: 

— Căpitane... căpitane... Așadar tot trăiești!... Slavă 
Domnului că ești iarăși aici! 

De-abia atunci văzu Dan Dragomir că fruntea lui Mihu 
era plină de sânge, că lângă tâmplă avea o rană deschisă, 
că fața și mâinile îi erau pline de zgârieturi. 

— Ce ţi s-a întâmplat, căpitane? Eşti rănit rău? 

Mihu Inimă de Leu răspunse nepăsător: 

— Câteva zgârieturi, fără nicio însemnătate! 

Smaranda, de îndată ce văzu că Mihu e rănit, alergă în 
casă și se înapoie cu apă caldă și cu pânză de in, cu care 
legă rănile căpitanului. 

Grigore Muscan se uită tremurând și zăpăcit la Mihu 
Inimă de Leu, care de-abia îl zărise pe banditul care-i 
fusese însoțitor în acest drum îndrăzneţ. 

— Căpitane! strigă Grigore  Muscan, cu prefăcută 
bucurie. Slavă Domnului că te vedem din nou în mijlocul 
nostru. Eu mă temeam, ce spun, eram încredinţat că ai 
pierit acolo! 

— Mihu Inimă de Leu nu piere atât de ușor! răspunse 
căpitanul, pe un ton nu tocmai prietenos... 

— Am așteptat multă vreme la gura prăpastiei, dar n-ai 
dat niciun semn de viaţă. 

Dan Dragomir se uitase necontenit la Grigore Muscan. 
Niciodată n-avusese încredere în omul acesta; acum însă, 
când îl văzuse înapoindu-se fără căpitanul neîncrederea lui 
crescu până la bănuială. De aceea, el se aștepta acum ca 
Mihu Inimă de Leu să-l demaște, arătând că Muscan nu 
spusese adevărul. Care nu-i fu însă uimirea, când văzu că 
răspunsul căpitanului nu făcea decât să întărească spusele 
banditului. 

— Se poate, zise Mihu Inimă de Leu, deoarece multă 
vreme am stat acolo fără cunoștință. Nu-mi pot da seama 
cât a durat... Când mi-am revenit în simţiri, am strigat 
după tine, dar n-am mai primit niciun răspuns. 

— Da, fiindcă atunci nu mai eram acolo, zise Grigore 
Muscan, care de bucurie că Mihu leșinase într-adevăr și 
deci, nu-l putea demasca, își recăpătă siguranţa de sine. 

— Groaznică mi-a fost deșteptarea, urmă Mihu Inimă de 
Leu, deoarece ajunsesem în cripta Schitului Sfintei Treimi. 
În jurul meu nu erau decât schelete și căpăţâni hidoase, 
care se zgâiau fioros la mine. Ce să vă spun mi-aș fi dorit o 
societate ceva mai plăcută... 

— Şi cum ai scăpat de-acolo? întrebă Muscan. 

— Cu multă greutate! 

— Ai căzut de la mare înălţime, așa că nu-mi vine să cred 
că te vei fi înapoiat pe aceeași cale. 

— Nici n-am venit pe unde am căzut! 

— Ci? 

— Am reușit să dau peste o ușă zidită a criptei. 
Adunându-mi toate puterile am izbutit s-o sparg. Ușa 

aceasta dădea într-un tunel. Nu în acela prin care am mers 
noi, ci în altul mult mai scurt, care ducea tot la pădurice. 
Prin tunelul acesta am fi putut pătrunde mult mai ușor în 
schit și nu am fi avut de îndurat toate neplăcerile tunelului 
înăbușitor pe care l-a descoperit Muscan. 

— Dar de tunelul care duce la conacul lui Panait Fotache 
n-ai dat? 

— Nu! De altfel nici nu l-am căutat, deoarece am vrut să 
ajung cât mai iute înapoi la voi... Aceasta însă nu 
însemnează că Panait Fotache va scăpa de răzbunarea 
mea! Dimpotrivă, de-abia aștept clipa în care voi putea 
pedepsi umilirea la care am fost supus de acest ticălos. 

— În orice caz, căpitane, zise Grigore  Muscan, 
deocamdată trebuie să renunţi de a-ţi satisface dorul de 
răzbunare! 

— De ce? 

— Deoarece, după cum am aflat, boierul Panait Fotache 
a și plecat la Bucureștii 

— Așa!?... Când? 

— Încă mai înainte de a fi ajuns noi la Schitul Sfintei 
Treimi. Așa că, chiar dacă am fi pătruns în conacul 
boierului, drumul nostru tot fără rezultat ar fi rămas. 

Ştirea aceasta îi fu foarte neplăcută lui Mihu Inimă de 
Leu. 

— Acum mi-a scăpat el printre degete - exclamă el, 
amărât. Vă jur însă că răzbunarea mea tot îl va ajunge! Se 
va înapoia el de la București și atunci va sosi și ceasul 
răfuielii... Cu cât trece timpul, cu atât mai puternic devine 
dorul meu de răzbunare. 

— După cât se pare, boierul Panait Fotache s-a dus la 
București pentru a primi o însărcinare cu totul specială! 
urmă Grigore Muscan. 

— Ce anume? 


306 


— N-aș putea să spun cu siguranţă, mi se pară însă că e 
vorba ca Panait Fotache să fie numit un fel de caimacan? al 
acestei părti a ţării. 

— Ce ai spus? strigă Mihu Inimă de Leu, nevenindu-i să- 
și creadă urechilor. 

— V-am spus de la început că, nu sunt sigur de 
temeinicia veștii pe care v-am adus-o. Cu toate acestea 
lumea vorbește că s-au pus stăruinţe pe lângă domnitor, ca 
lui Panait Fotache să i se dea puteri desăvârșite în acest 
ținut, adică, după cum v-am mai spus, să fie numit un fel 
de caimacan. 

— Dacă știrea este adevărată, exclamă Mihu Inimă de 
Leu, ameninţător, atunci voi avea un motiv mai mult 
pentru a sfârși cu el. 

— Cel mai cumplit prăpăd s-ar dezlănţui asupra acestui 
ţinut, se amestecă în vorbă și Dan Dragomir, dacă Panait 
Fotache ar fi numit caimacan. 

— Prăpădul acesta însă, îl vom împiedica cu orice preţ, 
declară Mihu Inimă de Leu, cu hotărâre. 

Grigore Muscan se apropie de Mihu și-i zise, cu ochi 
scânteietori: 

— Chiar dacă boierul Panait Fotache ne-a scăpat pentru 
câtva timp asta nu însemnează că nu vom avea de lucru. 
Înapoindu-mă acasă, am mai cules și o altă veste, foarte 
însemnată. 

— Care? 

— Boierul Petrache Bănuţ... 

— Moșierul de la Piatra Seacă? 

— EI! 

— Ce este cu dânsul? 

— Mâine noapte trece cu fata lui, pe aici, adică, pe 
șoseaua de pe celălalt țărm... 

— Asta într-adevăr este o veste bună! 

— Dar știți voi cine este boierul Petrache Bănuț? Este un 
al doilea Panait Fotache! Tot atât de crud și fără suflet ca 


Caimacan - În Muntenia și Moldova, locţiitor al domnitorului. 

și moșierul de lângă Schitul Sfintei Treimi, e de o 
zgârcenie nemaipomenită și a ajuns spaima bieţilor ţărani. 
E atât de zgârcit, încât îi pare rău de fiecare gologan care 
stă în punga altuia și nu într-a lui. E fără milă cu argaţii și 
țăranii săi, bătaia cu nuiaua de alun se vede pe moșia lui în 
fiecare zi și nu se sfiește să pună la stâlp nici chiar pe 
bătrâni și pe femei. Acum câţiva ani cruzimile lui au fost 
atât de neomenești, încât ţăranii nu le-au mai putut îndura 
și s-au răzvrătit. Îngâmfatul boier a trebuit să fugă de la 
conac în miez de noapte cu ceea ce să găsea pe el. După 
aceea însă s-a înapoiat pe moșie cu o ceată de panduri, a 
înăbușit răscoala și s-a răzbunat înfiorător pe ţărani. De 
atunci se poartă într-un chip și mai barbar cu oamenii săi. 

Bandiţii ascultară cu priviri scânteietoare povestirea lui 
Grigore Muscan. Mihu Inimă de Leu îi învățase să simtă o 
ură fără de margini faţă de aceia care se purtau atât de 
câinește cu bieţii ţărani... 

Mihu ascultase el însuși cu multă luare aminte cele 
istorisite de Grigore Muscan, iar când acesta sfârși ce avea 
de spus, zise: 

— Mâine seară vom pune mâna pe boierul Petrache 
Bănuţ! 

Toată lumea primi vestea aceasta cu multă bucurie. Toţi 
bandiții aprobau această expediţie și bătrânele sălcii din 
jurul morii se cutremurară auzind murmurul ameninţător 
al bandiţilor care în urmă se duseră să se odihnească. 

Cei rămași în jurul focului se împuţinau necontenit, până 
când în cele din urmă nu mai rămase decât Dan Dragomir 
și cu Mihu Inimă de Leu. 

lar când rămaseră numai în doi, Mihu Inimă de Leu 
exclamă: 

— Dane... Dane... Am găsit-o pe Mioara Comăneanu! 

Uimirea lui Dan Dragomir fu atât de mare încât nici nu 
putu să vorbească. 

În schimb Mihu Inimă de Leu era cu atât mai vorbăreţ. 

— Isprava aceasta era să mă coste viaţa, zise el, dar 
făcea, deoarece am dat peste aceea care-mi este atât de 
dragă. 

— Ai văzut-o?... Ai vorbit cu ea?.. 

— Nu! 

— Atunci? 

— Am aflat unde se găsește! 

— La conacul lui Panait Fotache? 

— Nu, Doamne ferește! 

— Atunci? 

— La Schitul Sfintei Treimi. 

— Nu ţi-am spus eu, strigă atunci Dan Dragomir, că nu 
trebuie să deznădăjduiești? Vezi, soarta tot n-a fost tocmai 
atât de crudă cu tine și ţi-a deschis calea care duce la 
iubita inimii tale! 

— Dar încă nu știu cum s-o scap de acolo! 

Dan Dragomir căută să-și liniștească prietenul și 
căpitanul. 

— În privinţa aceasta, dragă Stanislau, cred că n-ai 
niciun motiv să fii neliniștit! Lucrul de căpetenie este că 
știi unde se găsește. Restul vine de la sine. Nu se poate să 
nu găsim noi vreun mijloc de a o scăpa de-acolo! 

— De m-aș vedea odată pornit pe calea ce trebuie să 
ducă la salvarea ei! Ard de nerăbdare s-o pot strânge în 
braţe din nou. Și atunci se va sfârși și cu viaţa mea de 
bandit... Vom porni în spre alte meleaguri pentru ca în 
sfârșit să mă pot bucura și eu de o viaţă tihnită, de o viaţă 
de familie. 

Dan Dragomir își îmbrăţișă vechiul prieten și zise, adânc 
mișcat: 

— Îţi doresc din tot sufletul ca totul să se întâmple așa, 
după cum vrei tu! 

CAPITOLUL 91 
Boierul Petrache Bânuţ 


Era o noapte de vară liniștită. 

Vântul adia ușor, abia mișcând frunzele sălciilor de pe 
țărmul apei, luna strălucea majestoasă și afară de 
murmurul monoton și uniform al bătrânei Dunăre, niciun 
alt zgomot nu tulbura firea. 

Pe ţărmul stâng al Dunării șerpuia o șosea largă. Cu 
toate că șoseaua era dintre cele mai bune, totuși, trăsurile 
se rătăceau foarte rar pe drumul acesta, mai ales în timpul 
nopţii, deoarece drumul era prea aproape de Baltă, unde 
mișunau cetele de bandiți care aveau obiceiul să iese după 
pradă mai ales pe această șosea, atât de apropiată de 
ascunzătoarea lor. 

Mai ales de când se dusese faima lui Mihu Inimă de Leu, 
călătorii preferau să facă ocoluri de poște, numai spre a fi 
siguri că nu riscă să se întâlnească faţă în faţă cu temutul 
căpitan de bandiți. Negustorii n-ar fi trecut pe șoseaua 
aceasta chiar dacă li s-ar fi făgăduit comorile din o mie și 
una de nopţi. Pentru ei Mihu Inimă de Leu era o 
sperietoare mai plină de efect, chiar și decât holera sau 
ciuma... 

Boierului Petrache Bănuţ însă, puţin îi păsa despre 
legendele ce se povesteau pe socoteala bandiţilor din Baltă 
și tocmai de aceea își alesese drumul pe această șosea, 
atât de ocolită de alţii. Dar ceea ce-l îmbărbăta erau mai 
ales cei opt servitori înarmaţi până în dinţi, pe care îi luase 
cu sine spre a-l însoţi și în mijlocul cărora se simţea mai 

mult decât sigur. În asemenea împrejurări el era 
încredinţat că nu există ceată de bandiți care să 
îndrăznească să-l atace. 

Fata lui, Dochiţa, era și ea cu el. Dochiţa era o fată 
înfumurată, îngâmfată, tot atât de nesimţitoare ca și tatăl 
său. Singurul ei gând era cum să se împopoţoneze mai 
mult, cum să se îmbrace mai arătos pentru a place cât mai 
mult. 

Moșierul de la Piatra Seacă și cu fiică-sa se duceau la o 
rudă îndepărtată a lor, boierul Tudorache Bănuţ. Boierul 
Tudorache Bănuţ își avea și el moșia tot pe lângă Dunăre și 
cu toate că era mult mai tânăr decât boierul Petrache, în 
felul de a înţelege viața nu se deosebea întru nimic de 
acesta. Ai fi zis că tot neamul Bănuțţilor era plămădit din 
același aluat. Le plăceau petrecerile și bucuriile ușoare, iar 
de oamenii de pe moșia lor nici nu se sinchiseau și puţin le 
păsa dacă nenorociţii care le munceau pământul tânjeau în 
cea mai neagră mizerie. 

Boierul Petrache Bănuţ avea un vis mare. Adunându-se 
nu de mult la Galaţi toţi membrii familiei Bănuţ, cineva 
făcuse propunerea ca Dochița să se mărite cu boierul 
Tudorache Bănuţ pentru ca în chipul acesta două din cele 
mai frumoase moșii din ţinutul Galaţilor să se unească într- 
o singură mână, pentru ca astfel faima neamului Bănuţilor 
să crească și mai mult. 

Socoteala aceasta fu pe placul tuturor, chiar și pe acela 
al celui mai interesat în cauză, boierul Tudorache Bănuţ, 
care nu vedea cu ochi răi căsătoria sa cu Dochiţa. 

Este adevărat că pe Dochiţa n-o mai văzuse din frageda-i 
copilărie, dar după cât își mai aducea aminte, fata avea o 
înfățișare care putea să placă. De altfel, pentru Tudorache 
Bănuţ n-avea prea mare însemnătate faptul dacă își iubea 
soţia sau nu. Şi el, ca și toţi ceilalți membrii ai familiei, nu 
căuta în această căsătorie decât putinţa de a uni cele două 
mari moșii. 

După căsătorie el avea de gând să-și urmeze felul de 
viaţă de până atunci, fel de viaţă care făcea din numele său 
o sperietoare pentru nefericiţii ţărani. Fetele frumoase ale 
ţăranilor ocoleau cu groază conacul lui Tudorache Bănuţ, 
deoarece știau că dacă boierul punea ochii pe ele, atunci 
nu mai aveau scăpare. Vrerea lui Tudorache Bănuţ trebuia 
să se îndeplinească, puţin păsându-i de vieţile pe care le 
nenorocea. 

Așadar, la consiliul de familie ţinut la Galaţi, Bănuţii 
hotărâseră căsătoria Dochiţei cu Tudorache Bănuţ și 
boierul Petrache îi și spuse vărului său de-al doilea că în 
una din săptămânile următoare îi va face o vizită la conac, 
împreună cu Dochia. 

Acesta era scopul călătoriei lui Petrache Bănuţ și acum 
tatăl și fiica ședeau unul lângă altul în caleașca ce înainta 
pe șoseaua de lângă Dunăre. 

— Dacă nu mă înșel, Balta a și început dincolo de 
Dunăre? zise fata, vorbind din vârful limbii, cum îi era 
obiceiul. 

— Da, fata mea, dincolo de apă se întinde Balta! 

— Şi nu trebuie să ne temem că vom fi atacați de 
bandiții care își au ascunzătoarea prin Baltă? Cum îl 
cheamă pe acela... Mihu Inimă de Leu... 

Boierul Petrache Bănuţ începu să râdă din tot sufletul. 

— La ce te gândești, Dochiţo? Cine ar îndrăzni să se 
atingă de trăsura boierului Petrache Bănuț? Numele meu 
este prea temut prin partea locului pentru ca cineva să se 
încumete să-mi facă vreun rău... Toată lumea știe că o 
asemenea îndrăzneală aș înăbuși-o în sânge! 

— Da, vezi tu, dar despre bandiții aceștia din Baltă am 
auzit povestindu-se lucruri atât de înfiorătoare... Este 
adevărat că au obiceiul să-i tragă în ţeapă pe oameni? 

Boierul Petrache Bănuţ râse din nou. 

— Dochița mea, dar de unde ai mai scos și năzbâtiile 
acestea? 

— Mai înainte de a mă culca, doica îmi povestește în 
fiecare seară grozăvii despre isprăvile lor și și-a luat 
obiceiul de a se uita în fiecare zi de câteva ori sub patul 
meu, pentru a vedea dacă nu cumva ș-a ascuns cineva 
acolo! 

— Baba aceea vede întotdeauna strigoi! Dar când ne 
vom înapoia îi trag eu o săpuneală de-i va trece pofta să-ţi 
mai vâre în cap asemenea prostii! Fii liniștită, Dochița 
mea! Ti-am spus că n-ai niciun motiv să te temi. Se vede că 
nu-i cunoști pe acești faimoși bandiți! Ei nu atacă decât pe 
oamenii care nu sunt înarmaţi. De îndată ce zăresc o pușcă 
fug de mănâncă pământul... 

În clipa aceea tăcerea nopţii fu spintecată de o 
detunătură de armă. 

Dochiţa se uită speriată la tatăl său. 

— Ce este asta? 

În secunda următoare o nouă detunătură spintecă 
văzduhul, apoi se auziră strigăte sălbatice. 

Boierul Petrache Bănuţ își duse mâna la pistol. 

— Trebuie să vedem ce s-a întâmplat! zise el și își întinse 
mâna în spre ușa trăsurii. Dochiţa însă îl împiedică. 

— Ce vrei să faci, tată? N-auzi ce încăierare s-a încins în 
jurul nostru? 

— Bandiţii din Baltă! îngână boierul Petrache Bănuţ, 
tremurând ca varga și acum renunţă și el la gândul de a 
mai părăsi caleașca. 

Avea însă deplina încredere că servitorii săi vor respinge 
atacul bandiţilor și atunci va putea să-și continue călătoria. 
Până atunci însă, el se retrase prevăzător în fundul trăsurii 
și în înfățișarea acestui om, care tremura ca o trestie și pe 
a cărui faţă era  întipărită groaza cea mai 
înspăimântătoare, nu se mai putea vedea nici urmă din 
mândrul moșier de mai înainte care vorbise cu atâta 
dispreț despre bandiții Bălții. 

Dochiţa era tot atât de îngrozită ca și tatăl său. Ea își 
reaminti de toate poveștile înfiorătoare pe care i le 

povestise doica și se întrebă îngrozită, ce se va întâmpla cu 
ea dacă va cădea în mâinile bandiţilor. 

Până atunci, îngâmfata copilă a moșierului de la Piatra 
Seacă nu simţise niciodată nevoia să se roage lui 
Dumnezeu; acum însă, în mijlocul primejdiei neașteptate 
ce căzuse asupra capului său și când nu mai era sigură de 
viața sa, își aduse aminte de Dumnezeu și începu să se 
roage, implorând Cerul să înlăture primejdia în care se 
găsea împreună cu tatăl său. 

Dar în loc să treacă; primejdia devenea tot mai mare, tot 
mai amenințătoare. Împușcăturile nu mai erau atât de 
dese, dar în schimb gălăgia devenise parcă și mai 
infernală. Din mijlocul vacarmului se auzea glasul metalic 
al unui om care striga pe un ton care, după cât se părea, 
nu cunoștea împotrivirea: 

— Legaţi-i cobză! Cine se împotrivește culcaţi-i la 
pământ, fără milă! 

Amenințarea aceasta rostită cu voce tunătoare nu 
întârzie să-și facă efectul și servitorii boierului Petrache 
Bănuţ se predară unul după altul, lăsându-se să fie legaţi 
de bandiți. 

De altfel se făcuse mai multă gălăgie decât merita lupta. 

Atacul neașteptat îi zăpăcise pe servitori atât de tare, 
încât, mai înainte ca aceștia să se fi putut gândi la apărare, 
bandiții și ajunseră lângă ei și începură să-i smulgă de pe 
cai. De altfel ar fi fost și greu să se apere, deoarece pentru 
fiecare servitor erau câte doi bandiți și apoi agresorii erau 
oameni mult mai curajoși și mai obișnuiți cu luptele, decât 
servitorii boierului Petrache Bănuţ. 

Așa că, servitorii se văzură foarte iute prizonierii lui 
Mihu Inimă de Leu care, după ce sfârși cu ei, se apropie de 
caleașcă spre a face cunoștință și cu călătorii ei. 

Dintr-o singură smucitură voinicul deschise ușa trăsurii 
și în vreme ce Dan Dragomir lumină cu un felinar 
interiorul caleștii, Mihu Inimă de Leu zise: 

— Cine călătorește în trăsura aceasta? 

Boierul Petrache Bănuţ ar fi dat orice, numai să nu fie 
silit să răspundă la această întrebare, dar ar fi dat chiar un 
sfert din averea sa, dacă ar fi putut să dispară dinaintea 
omului care se ivise în faţa ușii trăsurii. Dar el își dădu 
seama că, în situaţia în care se găsea, ar fi fost cu 
neputinţă să nu răspundă nimic și se gândi că poate fiind 
energic, va izbuti să scape cu pielea întreagă. Crezând că 
poate bandiții se vor speria la auzul numelui său își adună 
tot curajul ce se mai ascundea prin sufletul său și strigă: 

— Cu trăsura aceasta călătorește boierul Petrache 
Bănuţ! Ce însemnează această îndrăzneală?... Nu vă temeţi 
că veţi fi aspru pedepsiţi pentru curajul pe care l-aţi avut 
de a opri trăsura în care călătoresc eu? 

Mihu Inimă de Leu zâmbi dispreţuitor. 

— Nu prea îmi vine să cred că vei mai avea prilejul să ne 
pedepsești, boier Petrache Bănuţ! zise voinicul nepăsător. 

— Ce... ce spui?... îngână moșierul de la Piatra Seacă. 
Dar cine ești tu de îndrăznești să-mi vorbești cu atâta 
obrăznicie, cine ești tu că nu te temi de mânia mea? 

— Sunt Mihu Inimă de Leu! fu răspunsul și chiar și 
numai auzul acestui nume fu îndeajuns spre a face ca 
vorba să moară pe buzele îngrozitului boier. Un fior de 
groază trecu și prin trupul îngâmfatei Dochiţa la auzul 
acestui nume atât de bine cunoscut prin ţinutul acela. 

— Poate că numele meu nu-i este necunoscut boierului. 

Boierul Petrache Bănuţ se răsti, furios: 

— Mă mir cum de mai îndrăznești să vorbești în clipa 
aceasta! Îţi cer să le dai drumul oamenilor mei de îndată și 
să ne lași să ne urmăm călătoria, căci altfel te vei căi amar 
de îndrăzneala pe care ţi-ai luat-o! 

— Ce tot spui? făcu voinicul, batjocoritor. 

— După cât se pare, nu știi cine este boierul Petrache 
Bănuţ și nici nu știi cât de mare este puterea lui! 

Acum Mihu Inimă de Leu începu să râdă din tot sufletul. 

— Eu să nu știu?... 

— Atunci, cu atât mai mult mă miră că îndrăznești să te 
porți astfel cu mine! 

— Îl cunosc îndeajuns, poate chiar prea bine pe boierul 
Petrache Bănuț, moșierul de la Piatra Seacă... Am auzit 
vorbindu-se destule despre inima lui de piatră, știu cât de 
nemilos este cu ţăranii, și știu că nu face nicio deosebire 
între bătrâni, femei și copii, când e vorba să-i pună la stâlp, 
spre a-i bate cu nuiaua de alun... Cunosc chipul în care 
acest boier a izbutit să-și adune averea pe care o 
stăpânește astăzi, precum și felul cu care el înţelege să-și 
mărească această avere, an cu an... Așadar, îţi poţi da 
seama, cinstite boier Petrache Bănuţ, că te cunosc până în 
cele mai mici amănunte. 

Boierul Petrache Bănuţ ascultă îngrozit învinuirile pe 
care i le aducea voinicul. Până atunci nimeni nu îndrăznise 
încă să-i arunce așa în faţă toate păcatele de care se făcuse 
vinovat în viaţă, deoarece n-ar fi șovăit o clipă să se 
răzbune în chipul cel mai nemilos. Acum însă situaţia era 
de așa natură încât deocamdată cel puţin, nici nu se putea 
gândi la răzbunare. De aceea își zise că cel mai bun lucru 
ce avea de făcut era să tacă spre a nu-l întărâta și mai mult 
pe acest om atât de temut. El nu îndrăzni să contrazică 
decât cu următoarele cuvinte: 

— Nu știu de unde vei fi scos toate acestea, când eu... 

— Gura! tună atunci Mihu Inimă de Leu și la auzul 
acestui glas de oţel, boierul Petrache Bănuţ nu mai zise 
nimic. 

După aceea Mihu Inimă de Leu schimbă câteva cuvinte 
cu Dan Dragomir, apoi se întoarse din nou în spre cei doi 
din caleașcă și le zise: 

— Coborâţi din trăsură! 

Dochiţa, care până atunci stătuse nemișcată în colţul ei 
începu să tipe ca din gură de șarpe: 

— Nu ne ucideţi! Nu ne ucideţi! 

Mihu Inimă de Leu se uită dispreţuitor la ea, apoi zise: 

— Noi nu suntem ucigași de rând care omoară tot ce le 
iese în cale... Pe cei care nu se pot apăra, pe femei, noi nu 
le ucidem... Gloria aceasta le-o lăsăm boierilor Bănuţ, care 
nu se sfiesc să-și arate puterea faţă de cei lipsiţi de 
apărare, faţă de femei, bătrâni și copii. 

Dochiţa se roși până peste urechi la auzul acestor 
cuvinte și în adâncul sufletului său își dădu seama câtă 
dreptate avea căpitanul bandiţilor. 

Mihu Inimă de Leu se răsti din nou: 

— Coborâţi îndată din caleașcă! 

Boierul Petrache Bănuţ se ridică greoi de pe locul său și 
se târi afară din trăsură. 

— Jupâniţă, zise atunci Mihu, coboară și d-ta! 

Dochiţa fu nevoită să se supună poruncii. Ea cobori încet 
din caleașcă și un fior de nețărmurită groază îi străbătu 
trupul când zări chipurile înfiorătoare ale bandiţilor. 

Unul avea o înfățișare mai fioroasă decât celălalt sau cel 
puţin așa îi vedea jupâniţă Dochița în mintea căreia 
reînviaseră povestirile doicii sale, povestiri care ar fi 
îngrozit chiar și firea cea mai curajoasă. 

Mihu Inimă de Leu le făcu un semn tovarășilor săi. 

— Luaţi-i la mijloc! 

Patru bandiți îndepliniră îndată porunca. 

După aceea Mihu Inimă de Leu se uită printre oamenii 
săi și apoi se adresă unuia din ei: 

— Drăgane! 

— Poruncește, căpitane! 

— Vei îmbrăca straiele surugiului! 

— Am înţeles căpitane! 

— Iar voi doi, aici arătă în spre alţi doi bandiți, veţi 
îmbrăca hainele servitorilor! 

Cei arătaţi se retraseră ceva mai la o parte spre a 
îndeplini ordinul căpitanului. 

În timpul acesta Mihu Inimă de Leu schimbă câteva 
cuvinte cu Dan Dragomir. 

— Pentru câteva zile vei lua tu conducerea oamenilor 
noștri... 

— Dar unde te duci, căpitane? 

— Mă duc spre Brăila, unde și-au așezat tabăra niște 
țigani polonezi, deoarece am ceva pentru ei! 

— Şi cum te duci, căci după cât am auzit eu, bulibașa 
ţiganilor polonezi și-a așezat tabăra, departe, în jos de 
Brăila? 

— Mă duc cu trăsura aceasta! 

— Cum te gândești la așa ceva căpitane? răspunse Dan 
Dragomir vădit îngrijorat. Oare nu-ţi dai seama că alergi în 
ghearele pieirii? 

— Ce tot vorbești? 

— Nu te gândești cât de lung este drumul de aici și până 
acolo? Nu te gândești că toate satele sunt ocupate de 
panduri și că, dacă vreunul are curiozitatea să se uite în 
caleașcă, ești pierdut? 

— Nu te îngrijora Dane! Nu sunt eu tocmai atât de prost 
să nu-mi dau seama de toate primejdiile care mă pot pândi 
într-o asemenea călătorie! Spre a te liniști însă, află că în 
trăsura aceasta va călători și de aici înainte, tot boierul 
Petrache Bănuţ... 

— Cu toate acestea, îndrăzneala este mult prea mare! 

Mihu Inimă de Leu începu să râdă. 

— Dane, Dane, văd eu că ţie îţi pare rău că mi se oferă și 
mie odată prilejul de a călători ca un adevărat boier! 

— Nu-mi pare de loc rău, căpitane! Mă tem însă să nu te 
coste prea scump îndrăzneţul tău plan! 

— Nu trebuie să te temi, căci slavă Domnului, mă 
cunoști îndeajuns de bine! 

— Şi ce îndrumări ai să-mi dai pentru timpul cât vei lipsi 
din mijlocul nostru? 

— Pe prizonieri îi vei trece Dunărea și-i vei ascunde în 
moară, firește, având de grijă să nu cumva să ne scape. Vei 
pune să fie păziţi zi și noapte... De îndată ce-i veţi cobori în 
barcă, le vei lega ochii pentru ca în cazul când vor fi 


318 


vreodată puși în libertate să nu-și poată da seama unde au 
fost ţinuţi prizonieri și deci, să nu ne poată trăda 
ascunzătoarea. 

— Voi face întocmai după cum mi-ai poruncit! 

— Mai departe, pe servitorii boierului îi vei duce în 
mijlocul Bălții și-i vei lăsa acolo, bine legaţi de mâini și de 
picioare, pentru ca să nu poată scăpa prea repede. 

— Voi face și asta! 

— Mai multe îndrumări nici nu am a-ţi da, căci tu însuţi 
vei ști cum să conduci trupa în timpul lipsei mele! S-a mai 
întâmplat și pe vremuri să lipsesc timp chiar mai 
îndelungat din mijlocul tovarășilor mei și niciodată aceștia 
nu m-au făcut de râs. 

— În privinţa celor rămași aici, nu trebuie să ai nicio 
grijă, în schimb te rog cu atât mai mult să bagi bine de 
seamă de tine însuți. 

— Fii fără teamă, căci peste câteva zile mă vei revedea 
tot atât de întreg ca și acum! 

Între timp avu loc și schimbarea la faţă a bandiţilor, care 
fuseseră însărcinaţi să îmbrace hainele surugiului și ale 
servitorilor. 

Mihu Inimă de Leu se întoarse în spre Mișu Drăgan și-i 
zise: 

— Pe capră, Drăgane! 

Mișu Drăgan n-așteptă să i se spună de două ori și în 
clipa următoare și sări pe capră și luă hăţurile în mână. Nu 
prea putea el să-și dea seama ce planuri avea căpitanul, 
dar fiind unul din aceia care erau obișnuiți să se supună 
fără întrebare la toate poruncile lui Mihu, nu se codi nici 
acum să îndeplinească fără crâcnire dorinţa căpitanului. 

Mihu Inimă de Leu însă îi dădu câteva amănunte din 
care Drăgan putea să bănuiască cam ce scop avusese toată 
această schimbare la fată a lor. 

— Vom merge dincolo de Brăila, acolo, unde și-au așezat 
șatrele ţiganii polonezi. Dacă s-ar întâmpla ca pe drum să 

te întrebe cineva, cine călătorește în caleașcă tu vei 
răspunde că boierul Petrache Bănuţ! 

— Am înţeles, căpitane! răspunse Drăgan. 

Dar moșierul de la Piatra Seacă se împotrivi, furios: 

— Nu se poate!... Nu pot îngădui una ca asta! 

Mihu Inimă de Leu se uită la el, cu un zâmbet 
nepăsătore 

— Împotrivirea d-tale este caraghioasă! Dacă te-ai fi 
gândit mai înainte de a da drumul gurii ţi-ai fi putut da 
seama că împotrivirea aceasta nu mă poate hotărî, dar încă 
sili să renunţ la plăcerea de a călători în caleașcă și sub 
numele d-tale! Te încredinţez însă că, dacă trăsura îmi 
place, numele d-tale, pe care-l voi purta acum, nu-mi face 
cinste de loc! 

Și fără a mai privi la mânia neputincioasă a boierului 
Mihu Inimă de Leu se întoarse în spre tovarășii săi: 

— Acum, rămâneţi cu bine, băieţi! Vedeţi-vă de treabă 
cumsecade, ca și când aș fi în mijlocul vostru! 

Cu aceste cuvinte sări în trăsură, se așeză comod în jilțul 
moale apoi închise ușa. 

Mișu Drăgan dădu bice cailor, iar bandiții îmbrăcaţi în 
hainele servitorilor o luară după trăsură. 

Mihu Inimă de Leu își rezemă capul de perna jilţului și 
peste câteva clipe adormi adânc. 

CAPITOLUL 92 
Florica dispare 


În vreme ce bandiții erau duși dincolo de Dunăre spre a 
pune mâna pe boierul Petrache Bănuţ și fiica lui, Dochiţa, 
la moară se petrecură întâmplări foarte ciudate. La moară 
nu rămăseseră decât morarul și cele două fete. Toţi 
bandiții trecuseră apa, deoarece Mihu Inimă de Leu se 
aștepta ca boierul Petrache Bănuţ să călătorească însoţit 
de o pază mult mai numeroasă. Nu-l putea crede atât de 
neprevăzător cum se dovedise ulterior. 

Când bandiții porniră la drum, încă înainte de amiază, 
spre a-l putea urmări pe boier pas cu pas, până noaptea, 
când urma să albă loc atacul, cele două fete se învârteau 
prin curte fiecare văzându-și de treaba sa. 

În spre amiază, Smaranda intră în moară, pentru a 
pregăti prânzul. Florica însă, rămase și pe mai departe în 
curte, ba mai târziu se îndepărtă chiar de moară, pentru a 
se plimba pe sub sălciile de la marginea braţului drept al 
Dunării. 

Ea se apucă să culeagă flori pentru a împodobi odăile 
bandiţilor, pentru a le face bucurie la înapoiere. Tot 
strângând la flori, Florica se îndepărtă binișor de moară, 
dar nu-i fu frică, deoarece știa că prin partea locului n-o 
poate pândi nicio primejdie. 

Care nu-i fu însă uimirea, când deodată, într-o clipă când 
Dunărea murmură mai încet, auzi parcă zgomotul unor 
pași. Încetă de a mai culege flori și se uită curioasă în jurul 
său. Era încredinţată că vreunul din bandiți se înapoiase și 

de aceea nu se neliniști de loc. Cine să și umble prin Baltă, 
unde nu existau decât bandiți și pescari, care trăiau însă în 
cea mai desăvârșită bună înţelegere unii cu alţii! 

De altfel părerea Floricăi era îndreptăţită deoarece se 
mai întâmplase adeseori ca vreunul din bandiți să se 
înapoieze, fie fiindcă uitase să ia ceva, fie din însărcinarea 
lui Mihu. Și de data aceasta ea crezu la fel și aștepta să 
vadă chipul cărui bandit se va ivi înaintea sa. 

Dar Floricăi îi fusese dat să aibă o mare dezamăgire în 
privința aceasta. 

Zgomotul pașilor se apropia tot mai mult și în curând se 
ivi și acela care pricinuise acest zgomot: Era un vânător de 
gâște și rațe sălbatice, bine îmbrăcat, elegant chiar, ca 
vârstă să fi tot avut vreo treizeci-treizeci și cinci de ani. De 
îndată ce o zări pe Florica, străinul începu să zâmbească și 
se apropie grăbit de ea. 

Biata fată îl privi încurcată. Ea se gândea că omul acesta 
vâna prea aproape de moara de pe malul Dunării, așa că se 
putea întâmpla foarte ușor ca el să dea peste 
ascunzătoarea lui Mihu Inimă de Leu... 

Or, Florica era hotărâtă să-l împiedice pe străin cu orice 
preţ, de a se apropia prea mult de locul care ascundea taina 
salvatorului său. 

Necunoscutul se opri în fata Floricăi și-i zise, foarte 
curtenitor: 

— Bună ziua, frumoasă jupâniţă. 

„Bună ziua” acesta fusese rostit într-un chip foarte 
distins, așa că Florica răspunse tot atât de politicoasă: 

— Bună ziua, domnul meu! 

— Balta aceasta nu mai are margini, reluă vânătorul, mi 
se pare că m-am îndepărtat prea mult și m-am rătăcit. Dar 
nu-mi pare rău, mărturisesc foarte sincer, deoarece, după 
cât văd, tocmai în inima Bălții înfloresc florile cele mai 
frumoase. 

Florica arătă în spre florile, pe care le ţinea în braţe. 

— De florile acestea vorbești, domnul meu? întrebă ea. 

— Nici prin minte nu-mi trece! răspunse vânătorul, 
zâmbind. 

— Atunci? a 

— De tine, porumbița mea, de tine! Iti mărturisesc 
sincer că am văzut multe fete frumoase în viaţa mea, dar 
niciuna nu se poate lua la întrecere cu tine! 

La auzul acestor cuvinte tot atât de neașteptate, ca și 
apariţia străinului, Florica se înroși până peste urechi și 
începu să se retragă, sfioasă, fiindcă străinul se apropia tot 
mai mult de ea. 

— Dar ce s-a întâmplat, păsărică mea? zise atunci 
vânătorul, râzând. Nu cumva ţi-e frică de mine? 

— Nu... nu... dar... răspunse fata, încurcată. 

— Ei, dă-i drumul!... Ce vrei să spui?... 

— De ce te uiţi la mine, într-un chip atât de ciudat? 

— Ei, drăcie! Nu cumva nu-mi dai voie nici măcar să mă 
uit la tine? Pentru ce te-a făcut Dumnezeu, dacă nu spre a 
fi admirată de aceia care se rătăcesc în calea ochilor tăi 
frumoși? 

În clipa următoare, vânătorul făcu o săritură și o prinse 
pe fată de brat. 

Florica ţipă, speriată. 

Vânătorul însă nu se lăsă intimidat, ci își dădu toată 
silința s-o cuprindă în braţe. 

— O guriță, păpușica mea! Numai una! zicea el cu glas 
pătimaș. 

Fata însă se împotrivea din răsputeri. 

— Nu... nu... Lasă-mă! Dă-mi pace! 

Dar vânătorul era cu atât mai îndârjit. 

— Dar nu mai fi atât de îndărătnică! Sau poate că n-ai 
mai fost sărutată niciodată?... Nu-i nimic, te învăţ eu cum 
se sărută! 

— De sărutat nu mă poate săruta decât numai acela pe 
care-l aleg eu!... răspunse fata, furioasă. 

— Iar eu, răspunse vânătorul, mândru, sărut pe cine 
vreau... 

Și în clipa următoare, cu toată împotrivirea fetei, 
necunoscutul își lipi buzele înfierbântate de patimă, pe 
obrazul Floricăi. 

În timpul încăierării florile îi căzuseră din braţe și acum 
zăceau triste, împrăștiate pe pământ. 

În cele din urmă izbuti să se smulgă din braţele 
vânătorului și căută scăpare în fugă. Din câteva sărituri 
însă, necunoscutul o ajunse și o cuprinse iarăși în braţele 
sale, mult mai voinice, decât ale sărmanei copile. 

— O fată atât de frumoasă ca tine și să se sperie așa de 
grozav, de sărutat! strigă străinul. 

— Lasă-mă! se răsti Florica, cu voce înăbușită de 
sforțarea făcută. 

Dar vânătorului nici prin gând nu-i trecea să renunţe la 
atac și o acoperi din nou cu sărutările sale și din nou fata 
fu biruită de puterea mult superioară a vânătorului. 

Biata Florica se frământa, se zbătea, dădea din mâini, 
din picioare, mușca, zgâria, dar totul era în zadar. Ba 
împotrivirea ei nu făcu decât să ațâţe și mai mult patima 
necunoscutului. 

— Ci sfârșește odată cu împotrivirea aceasta... pisicuţă 
sălbatică, ce ești! îi zise el. 

— Dă-mi drumul! 

— Nici nu mă gândesc! 

— Ajutor! 

— Poţi să strigi până mâine dimineaţă, căci nimeni nu te 
va auzi! 

— Nu ţi-e rușine să ataci o fată care nu se poate apăra? 

Vânătorul răspunse, zeflemisind: 

— Să-mi fie rușine? Când o fată frumoasă ca tine nu-mi 
dă sărutări de bună voie, atunci i le fur! Așa suntem noi 
obișnuiți! 

— Ticălosule! 

Un râs batjocoritor răspunse la această ieșire a Floricăi. 

— Împotrivește-te, cât vrei! Te asigur însă că până în 
cele din urmă, nu eu voi fi acela care se va da bătut! 

— Dă-mi drumul! 

— Prea mă crezi prost! 

Florica mai făcu o încercare eroică să scape, dar totul fu 
în zadar. Braţele voinice ale vânătorului o ţineau ca într-un 
clește de fier. 

— Te vei căi amar, de purtarea d-tale de acum! 

— Ha, ha, ha. N-aș putea să știu și eu cu cine mă 
ameninţi? 

— Când vei afla, mi-e tare teamă că-ţi va trece pofta de a 
râde! 

— Ascultă, nu mai fi proastă și dă-ţi seama că orice 
împotrivire este în zadar! 

— Nu, nu, niciodată! Dă-mi pace! 

— Ascultă-mă! 

— Nu mă interesează ce spui! 

— Dar nici nu știi încă... 

— Nici nu vreau să știu... Dă-mi drumul! 

— Vino cu mine și nu-ţi va părea rău niciodată. 

— Mulţumesc, nu-mi trebuie! 

— Vei locui la conacul Bănuţilor din... 

— Nu vreau să locuiesc în niciun conac. 

— Îţi voi cumpăra rochii scumpe... 

— Ţineţi-le, mie nu-mi trebuiesc... 

— Îţi voi da aur, mult... mult... 

— Cu preţul acesta nu-mi trebuie nicio comoară din 
lume! 

— Dar tare mai ești încăpăţânată! strigă vânătorul și 
începu s-o sărute din nou, cu patimă sălbatică. 

Sărmana fată se lupta cu deznădejde și căuta mereu să 
scape din strânsoarea braţelor necunoscutului. Acesta o 
ţinea însă cu îndârjire și până în cele din urmă puterile ei 
slabe puse la o încercare prea grea începură s-o lase și 
deodată simţurile o părăsiră și căzu leșinată în braţele 
străinului. 

Acesta se uită mulțumit la frumoasa fată, care nu i se 
mai putea împotrivi și murmură zâmbind diabolic: 

— Așa, porumbița mea, acum știu că nu te vei mai 
împotrivi! 

Acum se putea uita mai în voie la prada sa și se delectă 
mulțumit la vederea formelor desăvârșite ale frumoasei 
copile. 

— Lasă că te vei îmblânzi tu, la conacul din Gura 
Dracului! zise el pe urmă. 

Emi n caii ve 


1] l | i 


După aceea o luă pe Florica în brațe și porni cu ea în 
spre malul Dunării. Aici o așeză într-o barcă și luând 
vâslele în mână se îndreptă în spre celălalt țărm. 


x 
x x 


Florica nu-și putea da seama cât timp stătuse în 
nesimţire. Deşteptându-se se văzu într-o încăpere mare, cu 

totul necunoscută ochilor săi, de altfel ca și toate lucrurile 
care împodobeau această încăpere. 

Nu-și putu închipui, cum și când ajunsese acolo. Încetul 
cu încetul însă, amintirile începură să bată la poarta minţii 
sale și își aduse aminte pe rând, de tot ceea ce se 
întâmplase cu ea: plecarea bandiţilor, culesul florilor, 
apariția necunoscutului, lupta deznădăjduită pe care o 
dăduse cu acesta și în urma căreia căzuse în nesimţire, 
rămânând, pradă vânătorului care nu se sfiise să atace o 
fată ce nu se putea apăra. 

După ce-i trecură prin minte toate aceste întâmplări și 
se mai dezmetici, Florica sări de pe divanul pe care fusese 
așezată și se repezi în spre ușă... 

Să fugă!... Să fugă!... 

Dar planul ei de evadare fu zădărnicit din pricina 
măsurilor de prevedere, pe care le luase acela care o 
adusese acolo. Ușa prin care Florica voia să fugă era 
încuiată. În zadar apăsa ea pe clanţă, în zadar zgâlţâia ușa, 
în zadar bătea cu pumnii în ea, toată truda ei rămase fără 
niciun rezultat. Nimeni nu răspunse la zgomotul făcut de 
ea, nimeni nu-i venea în ajutor. 

Nu mai încăpea nicio îndoială că era ţinută prizonieră și 
biata fată își dădu seama de situaţia ei deznădăjduită. Aici, 
despărțită cu desăvârșire de restul lumii și cine știe la ce 
depărtare de aceia care ar fi putut să-i rină în ajutor, ea 
era lăsată cu totul la bunul plac al vânătorului care o 
atacase în Baltă. 

Dar cu toate că sufletul îi fusese cuprins de o groază fără 
margini, totuși ea nu încetă de a se gândi la cele mai 
neînchipuite mijloace de evadare. De la ușă ea alergă la 
fereastră, nădăjduind să găsească acolo putinţa de a fugi. 
Dar la fereastră o aștepta o nouă dezamăgire. Ticălosul său 
răpitor n-o încuiase într-o încăpere din catul de jos, ci într- 
o odaie de la etaj, de unde fuga ar fi fost cu neputinţă, 
deoarece etajul era înalt și prizoniera nu s-ar fi putut 
cobori de-acolo, fără a nu se zdrobi de pietrele curții. 

Așadar, orice putinţă de a scăpa din captivitatea în care 
căzuse îi era tăiată. 

Privind însă în curte, își dădu seama că se găsește în 
conacul de pe moșia Gura Dracului, care era proprietatea 
boierului Tudorache Bănuţ. 

Atunci Florica înţelese că răpitorul ei, vânătorul care se 
ivise pe neașteptate înaintea sa în apropierea morii de pe 
malul Dunării, era moșierul din Gura Dracului. Faima 
boierului Tudorache Bănuţ ajunsese chiar și până în satul 
unde crescuse Florica și biata fată se gândi cu groază la 
soarta ce o aștepta în casa moșierului. 

Vai, cum se căia acum că se îndepărtase prea mult de 
moară și că nu luase în seamă sfatul lui Mihu Inimă de 
Leu, care-i spusese atât ei, cât și Smarandei, să nu 
părăsească ascunzătoarea cât timp el nu este acolo! 

Ce se va întâmpla acum cu ea? 

Să fugă nu putea avea nicio nădejde și nici nu putea 
spera măcar că Mihu Inimă de Leu va porni în căutarea ei, 
deoarece bietului om nici prin minte nu-i putea trece unde 
se găsea ea și în ce împrejurări fusese răpită. Încotro să 
pornească Mihu după ea când se va înapoia la moară? 

O amărăciune fără margini îi cuprinse sufletul când își 
dădu seama de situaţia deznădăjduită în care se găsea și 
când se gândi la ceea ce avea să urmeze. 

Pe când se găsea în prada acestor gânduri chinuitoare, 
deodată auzi un zgomot ușor în jurul ușii. Pe urmă văzu 
cum clanţa începe să se învârtească, cum ușa se deschise 
și cum apare în pragul ei boierul Tudorache Bănuţ, 
ticălosul care o răpise. 

Florica ţipă speriată. 

Dar boierului puţin îi păsa de ţipătul fetei. Ca și când 
nici nu l-ar fi auzit, el scoase cheia din ușă, o vâri în 
broască pe dinăuntru, o învârti de două ori, apoi se 
întoarse înspre biata fată care tremura ca varga. 

— Ei, păsărică mea, tot mai ești supărată? întrebă el, cu 
un zâmbet diabolic. 

— Purtarea d-tale mă silește să fiu chiar mai supărată 
decât la început. 

— Faci foarte rău și drept să-ţi spun asta nu dovedește 
de loc că ai fi o fată deşteaptă! Trebuie să-ți dai seama că 
fetele frumoase n-au fost zămislite pe lumea aceasta decât 
spre a fi bucuria bărbaţilor! 

— Cuvintele d-tale mă fac să te urăsc și mai mult! 

— În schimb mie îmi placi mai mult! 

— Pleacă de aici! strigă Florica din toate puterile, 
văzând că boierul se apropie tot mai mult de ea. 

Tudorache Bănuţ începu să râdă batjocoritor, ceea ce o 
întărâtă și mai mult pe fată. 

— Mai încet, porumbiţa mea, în casa această eu 
poruncesc! Aici toată lumea joacă după cum cânt eu! 

Florica începu să se retragă speriată din fața boierului, 
care se apropia de ea cu priviri pătimașe și se așeză în așa 
chip ca masa mare ce se găsea în mijlocul încăperii să fie 
întotdeauna între ea și Tudorache Bănuţ. Astfel stând 
lucrurile, boierul nu putu să pună mâna pe prada pe care o 
urmărea pas cu pas. 

— Te implor, lasă-mă să-mi văd de drum! se rugă 
sărmana fată, pe care picioarele de-abia o mai ţineau de 
groază. 

— Te voi lăsa să pleci, dar mai întâi vei fi a mea, 
frumoasă floare a Dunării! răspunse boierul. 

— Niciodată!... Niciodată! strigă Florica, cu hotărâre. 

— Vom vedea noi a cui dorinţă se va îndeplini! 

— Mai bine ucide-mă! 

— N-ar fi păcat de tine? 

— Mai bine moartea, decât rușinea pe care mi-o 
pregătești! 

— Ce prostuţă ești fetițo! 

Și boierul Tudorache Bănuț începu din nou goana după 
Florica, goană, care devenea din ce în ce mai îndârjită. În 
jurul mesei avu loc o fugă sălbatică, Florica alergând 

îngrozită din faţa boierului ce ameninţa s-o prindă în 
fiecare clipă. 

— Nesocotito! strigă boierul Tudorache Bănuţ, începând 
să se înfurie și să-și piardă cumpătul. Nu-ţi dai seama că ar 
fi îndeajuns să-mi strig servitorii, pentru a înfrânge 
prosteasca ta încăpățânare? 

— Cheamă-i!... Strigă-i! răspunse Florida, dârză. Să vadă 
și ei ce ticălos, ce netrebnic stăpân au! 

Răspunsul acesta ațâță și mai mult furia și patima 
boierului care strigă: 

— Îţi vei mușca buzele pentru cuvintele acestea! 

— Se poate! Dar în clipa în care te vei atinge de mine va 
suna și sfârșitul tău! 

Mânia boierului Tudorache Bănuţ nu mai cunoștea 
margini. Spumega de furie și urlă, nu mai strigă: 

— Îţi voi arăta eu ţie, blestemato!... Îţi voi arăta eu! 

Și în clipa următoare își și făcu planul diabolic care 
trebuia să ducă la înfrângerea fetei, fără a mai fi nevoie să 
cheme servitorii. Deoarece, la urma urmelor i-ar fi fost 
rușine ca servitorii să vadă că stăpânul lor nu era în stare 
să biruiască o fată slăbuţă și avea nevoie de ajutorul lor. 

Tudorache Bănuţ se năpusti cu toată puterea asupra 
mesei din mijlocul odăii și izbuti chiar s-o răstoarne. În 
urma răsturnării mesei, Florica sări la o parte, ţipând de 
groază, deoarece văzu că și acest mijloc de apărare îi 
fusese luat. După aceea însă se refugie din nou în spatele 
mesei răsturnate, căci alt refugiu nu-i oferea camera 
aceea. 

Boierul Tudorache Bănuţ turba de mânie. 

— Nu-mi scapi tu mie, blestemato! Îţi voi dovedi că chiar 
și numai în ciuda ta și tot vei fi a mea! 

Zicând acestea, se repezi din nou în masă, odată, de 
două ori, de cinci ori, împingând o mereu, până când o lipi 
de perete. În chipul acesta ticălosul spulberă și ultima 
nădejde de scăpare a Floricăi. 

Atunci Florica își dădu seama că totul era în zadar, că 
toată împotrivirea ei de aici înainte n-ar mai avea niciun 
rezultai 

Hohotul strident de râs al boierului răsuna prin odaie 
lugubru, prevestitor de rău. 

Tudorache Bănuţ avea înfățișarea unui om care 
înnebunise de bucurie. El se apropie cu ochi scânteietori și 
nările umflate de patimă de fata care părea că-și va pierde 
cunoștința pentru a doua oară. Dar Florica își adună cele 
din urmă puteri și cu o hotărâre eroică își zise că dacă nu 
se poate altfel atunci își va apăra cinstea chiar cu preţul 
vieţii sale... 

Se uită în jurul său și în clipa următoare glasul ei sună 
ameninţător: 

— Încă un pas și te omor! 

Boierul Tudorache Bănuţ văzu că nu mai este glumă, 
deoarece fata aceasta părea hotărâtă să-și ducă 
ameninţarea la îndeplinire. Ea luase de pe perete un vechi 
iatagan turcesc pe care acum îl învârtea războinic 
deasupra capului. 

Arma aceasta turnase noi puteri în trupul istovit de 
zbucium al Floricăi și ea strângea mânerul iataganului cu 
îndârjire, fiind într-adevăr gata chiar și să-și ucidă 
agresorul dacă acesta ar fi continuat s-o atace. 

Și nici nu era de mirat dacă Florica ar fi fost în stare să 
despice în două ţeasta boierului căci era doar vorba de 
cinstea ei! 

Așa cum învârtea iataganul deasupra capului, gata în 
fiecare clipă să-l lase să cadă pe tigva lui Tudorache Bănuţ, 
Florica părea una din acele fecioare din basme care nu se 
sfiesc să încingă spada spre a răzbuna moartea iubitului, 
sau spre a se măsura cu oricare bărbat de neam străin, 
pentru a salva cinstea ţării sale. 

La început boierul se dădu înapoi, pe urmă încercă s-o 
liniștească cu vorbe blânde: 

— Lasă arma aceea, fetițo! Nu este făcută pentru mâini 
nepricepute de femeie!... Pune-o la loc, să nu-ţi mai faci 
vreun rău cu ea! 

— Poate vrei să zici, să nu-ţi fac d-tale vreun rău, boier 
Tudorache! strigă fata batjocoritoare. Eu nu mă tem și sunt 
gata să mor în orice clipă dacă mi-am salvat cinstea! Să ști 
însă că, voi muri cu atât mai fericită, cu cât voi ști că m-am 
răzbunat pe nemernicul care nu s-a sfiit să răpească o fată 
fără apărare și care n-a șovăit să o atace în urmă spre a o 
necinsti, după ce a închis-o în casa sa, într-un chip atât de 
josnic! 

— Taci! 

— Nu tac! Trebuie să-ți mai spun că, niciodată n-aş fi 
crezut că va veni o zi când voi deveni o ucigașă... astăzi 
însă, în urma nemerniciei tale fără seamăn, sunt gata să te 
ucid și n-aș avea nici cea mai mică mustrare de cuget. 

Și, îmbătându-se pe semne de propriile sale cuvinte 
Florica simţi deodată necesitatea imperioasă de a-l ataca 
pe boierul Tudorache Bănuţ. 

Gândul fu urmat de faptă. 

În mână cu iataganul gata de a lovi, Florica se năpusti 
asupra agresorului său căruia într-o clipă îi dispăru curajul 
de mai înainte. El începu să fugă speriat și era caraghios 
să-l vezi cum caută să scape de fata care era mereu pe 
urmele lui. Odată, când iataganul șuieră chiar pe lângă 
capul lui, își zise că nu era înţelept să continue a se mai 
expune primejdiei ce-l ameninţa și folosindu-se de un 
moment când fata era destul de departe de el descuie ușa, 
o deschise iute, apoi o trânti fulgerător în urma sa. 

Florica se gândi să se repeadă după el, să facă gălăgie, 
să pună în picioare toată lumea de la conac și se repezi 
chiar spre ușă. Atunci însă privirea îi căzu asupra cheii din 
broască. 

Cum o zări, renunţă la planul său de mai înainte și fără a 
mai sta o clipă la îndoială, răsuci cheia în ușă. 

Un oftat de ușurare îi ieși din piept. 

— Așa! Acum am scăpat de el, măcar deocamdată! 

Deocamdată! 

Cât de dureros suna acest cuvânt, câte primejdii se 
puteau ascunde în dosul lui! 

Florica știa prea bine că boierul Tudorache Bănuţ nu va 
întârzia să se înapoieze și mai știa că de data aceasta nu va 
mai veni singur. El va veni însoţit de argaţi spre a-și atinge 
cu orice preţ josnicul său scop. 

Florica își dădea seama că soarta ei fusese pecetluită. 
Orice împotrivire ar fi fost în zadar. Singurul lucru ce-i mai 
rămânea de făcut era să îngreuneze cât mai mult ducerea 
la îndeplinire a planului mârșav al boierului. 

Tocmai de aceea se pregăti din răsputeri pentru atacul 
la care se aștepta. 

Mai întâi se duse la ușă și o cercetă. 

Ușa era croită din stejar, era foarte solidă și numai cu 
multă greutate putea fi spartă. 

Spre a fi însă și mai sigură, luă toate mobilele pe care le 
putu mișca și le împinse în faţa ușii, ridicând o adevărată 
baricadă. 

Fu o muncă grea pentru slabele sale puteri, dar până în 
cele din urmă tot izbuti să-și ducă gândul la îndeplinire. 

După aceea se uită mulțumită în jurul său. 

Nu trecură însă decât câteva minute și zgomotul pașilor 
cunoscuţi se auzi din nou pe coridor. 

Acela care se apropia era boierul Tudorache Bănuţ. 

El bătu în ușă, mânios, apoi glasul lui antipatic se auzi 
din dosul baricadei: 

— Florico, deschide ușa numaidecât! 

Dar Florica se făcu că n-aude nimic și se lipi tăcută de 
baricada de mobile. 

— N-auzi? răsună din nou strigătul sălbatic al boierului. 

Dar Florica nu răspunse nici de data aceasta. 

Tudorache Bănuţ lovi furios cu pumnul în scândura de 
stejar a ușii. 

— Sfârșește odată și nu te mai juca cu mine de-a v-aţi 
ascunselea! tună el. 

O tăcere mormântală îi răspunse și de data aceasta. 

— Fată, tot nu-ţi dai seama că orice împotrivire este 
zadarnică? Nu-ţi dai seama că, nu-mi mai poţi scăpa? 

— Îndurare! strigă atunci Florica, deznădăjduită. 

— Așa, vezi! Ţi-a venit graiul? 

— Nu te atinge de mine! 

— Vei fi a mea! 

— Dacă nu pleci mă omor! 

Un hohot de râs batjocoritor răsună pe coridor... 

— N-ai decât! Eu știu că nu voi simţi nimic! 

În urma unei cruzimi atât de neînchipuite Florica tresări. 
O scârbă fără margini îi umplu sufletul pentru boierul 
Tudorache Bănuţ. Acestea nu mai erau cuvintele unui om, 
ci ale unui diavol, ale unui spirit al răului. 

Intre timp ticălosul bătea mereu în ușă și mereu 
ameninţa. 

— Deschide, n-auzi? 

— M-am plictisit cu comedia asta! 

— Dacă nu deschizi, chem servitorii! 

Florica răspunse cu hotărâre: 

— Adu-i! Eu ţi-am spus ce fac! A 

— Lua-te-ar dracu de fată îndărătnică! Îţi voi arăta eu ţie 
că aici tot aceea se întâmplă e ce vreau eu! 

Loviturile în ușă amuţiră ca și cuvintele amenințătoare. 

Florica își dădu seama că Tudorache Bănuţ plecase spre 
a-și aduce servitorii, pentru a-și duce ameninţarea la 
îndeplinire. 

Ea începu să alerge înfuriată de colo până colo, prin 
odaie, se duse din nou la fereastră, măsură din ochi 
înălțimea și se dădu înapoi, îngrozită. 

Moarte sigură. 

Atunci, dacă era vorba să moară, tot mai bun era 
iataganul. Sfârșea mai ușor, mai demn. 

O singură împunsătură și totul se termina... 

Și cu o hotărâre plină de demnitate, așa cum se cuvine 
unui adevărat erou, ea aștepta curajoasă să vadă ce va 
urma. 

Dacă spărgeau ușa, într-adevăr, atunci își va înfige 
vârful iataganului sub sânul stâng. 

Nu-i lipsea curajul s-o facă. Ea își duse chiar mâna 
dreaptă sub sânul stâng, spre a simţi mai bine unde bate 
inima. Nu se îngrozi de loc la gândul că se va lepăda de 
viaţă. 

De ce să se fi îngrozit? 

Nici până atunci viața nu-i rezervase prea multe bucurii, 
ci dimpotrivă, îi făcuse parte numai de amărăciuni și 
suferințe. Destinul n-o lăsase nici măcar să știe al cui copil 
era, iar în casa omului care o crescuse, nu avusese parte 
decât de umiliri și batjocuri, iar ca o încoronare a acestor 
înjosiri, tatăl său adoptiv voia s-o mărite cu un bătrân, pe 
care ea nu-l putea iubi. 

În asemenea împrejurări, de ce să-i pară rău că pleacă 
din lumea aceasta? Ce pierde, dacă se leapădă de viaţă? 

O gălăgie infernală o trezi din prada acestor dureroase 
gânduri. 

Era boierul Tudorache Bănuţ, care venise împreună cu 
oamenii săi. 

Florica tresări speriată. 

Așadar... totuși! 

O clipă fu cuprinsă de o tristeţe fără seamăn. 

Slăbiciunea însă nu ţinu decât o secundă, căci mâna-i se 
încleștă îndată și mai puternic pe mânerul iataganului. 

— Întâmple-se, dacă nu se poate altfel! exclamă ea, în 
glas cu o hotărâre uluitoare. 

În ușă se auziră câteva lovituri furioase. Florica rămase 
locului, cu chipul ca de ceară, așteptând cu înfrigurare să 
vadă ce va urma. 

— Fată, tună vocea boierului Tudorache Bănuţ, te-ai 
răzgândit? Ţi-a venit mintea la cap? 

— Pleacă de aici, lașule! răspunse Florica, cu scârbă. 

— Spargeţi ușa peste ea! se adresă boierul oamenilor 
săi, drept răspuns. Aduceţi cazmale, topoare, drugi de fier, 
ce vă cade în mână, să spargem ușa peste blestemata 
aceasta!... 

Florica își dădu seama că acum totul se sfârșise. 

De aceea, își îndreptă cel din urmă gând în spre 
Dumnezeu și își închină sufletul Lui, rugându-l să fie 
îndurător cu el. Pe urmă, pipăi vârful iataganului, spre a 
vedea dacă era îndeajuns de ascuţit pentru a o ajuta să 
treacă în lumea cealaltă fără prea mari suferinţe trupești. 

Atunci, deodată, cineva îi rosti numele, parcă dintr-o 
depărtare nemărginită, din altă lume parcă. 

O voce dulce, blândă, de femeie, rostise: „Florica”, dar 
în zadar se uita fata în jurul său, nu vedea niciunde vreo 
ființă omenească, care să o fi strigat pe nume. 

Era însă neîndoielnic că acel cineva nu se găsea afară 
din odaie. 

Dar atunci, cine, când acolo nu era nicăieri, nimeni cine 
să-i fi putut rosti numele? 

Vocea aceea blândă, misterioasă se auzi din nou: 

— Florica! 

De data aceasta însă mai tare și cu mai multă duioșie în 
glas. 

În clipa următoare apoi, Florica își dădu seama de unde 
venea vocea tainică. 

Ea văzu uimită, cum unul din tablourile de pe pereţi, 
tablou ce înfățișa pe unul din strămoșii lui Tudorache 
Bănuţ, se mișcă din loc, cu ramă cu tot, se dă la o parte și 
în locul lui se ivește chipul unei femei cu părul cărunt. 

Florica rămase încremenită văzând scena aceasta 
neașteptată. Adevăratul motiv al uimirii sale fără margini 
însă, era faptul că doamna aceasta cu părul de zăpadă, 
semăna cu ea într-un chip uluitor. 

Infăţișarea, trăsăturile feţei erau aceleași ca ale ei, 
numai că chipul brăzdat de timp și suferinţe era înconjurat 
de un păr alb ca neaua. 

— Florico! se auzi din nou glasul bătrânei. Vino la mine! 

Chemarea aceasta sună atât de blând, atât de dulce, atât 
de rugător, încât iataganul căzu la pământ din mâna fetei, 
cu zgomotul lui caracteristic de metal. După aceea fata 
porni încet, dar fără șovăire, spre înfățișarea ivită într-un 
chip atât de miraculos, din dosul tabloului. 

În curând Florica ajunse în fața bătrânei, care o privea 
cu ochi înlăcrimaţi, în care se putea citi un ciudat amestec 
de tristeţe și bucurie. 

— Vino la mine... copila mea... 

Și în vreme ce de afară loviturile de cazmale și topoare 
se repetau cu furie crescândă, Florica se apropie și mai 
mult de bătrână și un strigăt înăbușit îi ieși din piept: 

— Mamă!... Mamă! 

Chipul acesta încoronat cu cununa albă a timpului o 
privea zâmbind prin ceața trecutului. 

De mult, de mult de tot, cu nenumărați ani în urmă, mai 
zărise ea cândva chipul acesta blând, amintirea n-o înșela, 
dar trecutul prea îndepărtat era învăluit încă într-o ceață 
prea neguroasă pentru a o lăsa să vadă mai lămurit. Cu 
toate acestea însă și chiar dacă asemănarea izbitoare nu i- 
ar fi bătut la ochi, Florica tot ar fi simţit că femeia aceasta 
blândă și duioasă, care se ivise în clipele cele mai grele ale 
vieţii sale, nu putea să fie decât... mama sa. 

Vocea plină de bunătate o zori din nou: 

— Vino, Florica mea... Ia un scaun... Urcă-te pe el... Eu 
te voi ajuta să ajungi până aici! 

Florica se supuse, dar mai mult în mod mecanic decât ca 
o urmare a judecății sale. 

Peste câteva minute ea se și căţără până la deschizătura 
al cărei tablou își reveni în poziţia lui normală în urma unei 
simple apăsări pe un buton aflător în perete. 

Bătrâna o luă de mână pe Florica și o conduse pentru ca 
peste câteva clipe să ajungă cu ea în odaia vecină, unde 
intrarea era mascată într-un chip asemănător, tot printr-un 
tablou. 

— Florico... Florico, zise atunci bătrâna, știi tu cine sunt 
eu? 

Florica se aplecă și-i sărută mâna. 

— Mamă! îngână ea și bătrâna simţi lacrimile fetei pe 
mâinile sale. 

CAPITOLUL 93 
Calătoria lui Mihu Inimă de Leu 


Mihu Inimă de Leu dormi dus în trăsura boierului 
Petrache Bănuţ, ca și când într-adevăr el ar fi fost vestitul 
moșier din Piatra Seacă. Caleașca boierească nu scutura 
așa cum era el obișnuit să-l scuture calul. Afară de aceasta 
se pare că lui Petrache Bănuţ îi plăcea grozav să se simtă 
bine în călătorii, deoarece trăsura era construită cu atâta 
măiestrie încât nu simţeai în ea nici cea mai mică 
zdruncinătură, oricât de rău ar fi fost drumul. Or, pe 
vremea aceea mai ales, drumurile erau mai mult decât rele 
în ţara Românească, deoarece domnii fanarioți, care 
stăpâniseră ţara timp de mai bine de un veac, se gândiseră 
numai cum să-și umple punga mai bine, până la plecare, nu 
însă și să facă ceva pentru birurile grele pe care le luau de 
la populaţie. 

Deci, în minunata caleașcă a lui Petrache Bănuţ, Mihu 
Inimă de Leu putu să doarmă după voia inimii. Când se 
deșteptă, nici el singur neștiind după câte ceasuri, afară 
era dimineaţă, iar când deschise fereastra trăsurii aerul 
rece al dimineţii îl izbi în faţă, înviorându-l. 

Tocmai voia să se aplece pe fereastră, spre a-l întreba pe 
Drăgan, pe unde erau, deoarece priveliștea monotonă a 
ținutului nu-l putea lămuri, când trăsura se opri. 

Mihu Inimă de Leu crezu că se întâmplase vreo 
nenorocire și sări iute din caleașcă, în același timp cu 
coborârea de pe capră a lui Mișu Drăgan. 

— Cum, căpitane, nu dormi? întrebă banditul, mirat. 

— După cum vezi! 

— Eu credeam că dormi dus! 

— S-a întâmplat ceva? 

— Nu! Nu! 

— Atunci de ce ai oprit caii? 

Chipul lui Mișu Drăgan se întunecă. 

— Până acum nu s-a întâmplat nimic, dar... s-ar putea 
întâmpla de acum înainte! 

— Nu te înţeleg! 

— Nu trebuie să uiţi, căpitane, că s-a luminat de ziuă. 

— Ei și? 

— Ar fi primejdios să călătorim mai departe! Ne-ar putea 
descoperi foarte ușor! 

— Ce tot vorbești! Până la sfârșit vom ajunge să ne 
temem de propriile noastre umbre dacă vom fi atât de 
fricoși! 

— Eu am crezut că este de datoria mea să-ţi atrag 
atenţia asupra acestui lucru, căpitane! 

— Te credeam mai curajos, Drăgane! Îmi pare rău că m- 
am înșelat în unul din oamenii mei cei mai de încredere! 

— A fi prevăzător nu însemnează a fi lipsit de curaj! 

Mihu Inimă de Leu își bătu pe umăr credinciosul tovarăș 
și-i zise, îngăduitor: 

— Ştiu, știu, Dragane! Am avut prilej să te cunosc cât 
preţuiești, şi-mi dau seama că nu te-ai gândit decât să 
ocolești o eventuală primejdie ce ne-ar fi putut ameninţa. 

Mișu Drăgan zâmbi fericit. Era mulțumit că Mihu Inimă 
de Leu nu pusese la îndoială curajul lui. 

— Acum, zise pe urmă Mihu, urcă-te din nou pe capră și 
fă întocmai după cum ţi-am spus eu. Fii fără grijă, căci nu 
ni se va întâmpla nimic. 

Banditul se supuse, ca întotdeauna și în curând trăsura 
porni din loc din nou. 

Mai merseră câtva timp, apoi în curând văzură în zare 
mai multe turnuri, când ascuţite, de minaret, când greoaie, 
de biserici creștinești. 

— Ne apropiem de Brăila! murmură Mihu Inimă de Leu, 
zărind clădirile orașului care începuse să se profileze în 
zare. 

Voinicul știa prea bine că și Brăila făcea parte din 
localităţile ce gemeau de pandurii și dorobanţii adunaţi 
spre a pune mâna pe el, dar împrejurarea aceasta îl lăsă 
foarte rece. Întocmai după cum Stanislau Rimsky nu-și 
pierdea cumpătul nici chiar în mijlocul celei mai mari 
primejdii, tot astfel nu-și pierdea nici Mihu Inimă de Leu 
prezenţa de spirit. 

Trăsura și intrase în oraș, iar casele mărunte de la 
margine rămâneau în urmă, când Mihu se aplecă pe 
fereastră și-i strigă lui Drăgan: 

— Oprește la un han mai răsărit și schimbă caii! 

Mișu Drăgan tresări. 

Ştia că Mihu Inimă de Leu era un om foarte curajos; 
atâta îndrăzneală însă nu-și putea închipui că poate avea 
un om. 

Aceasta însemna să se arunce de bună voie în ghearele 
pieirii. Dar deoarece nu putuse să-și convingă căpitanul 
nici mai înainte, se hotări să nu mai zică nici un cuvânt, ci 
să facă totul așa după cum i se părea lui Mihu că este bine. 
La urma urmelor ce era scris în cartea destinului tot 
trebuia să se întâmple. Şi dacă în cartea aceea tainică era 
scris ca Mihu Inimă de Leu și Mișu Drăgan să moară ca 
niște dobitoci, alergând singuri în gura lupului, atunci 
împlinească-se vrerea soartei. Viaţa însă era hotărât să și-o 
vândă cât mai scump și pentru acest scop știa că se poate 
bizui pe pumnalul și pistoalele pe care le avea la brâu. 

El mână caii, încet, pentru ca drumul să fie cât mai lung 
și primejdia să sosească cât mai târziu. 

Totuși, el nu putu mâna tocmai atât de încet, încât 
sosirea la han să nu mai aibă loc. Peste câteva minute 
hanul cel mai de seamă al Brăilei se și ivi pe partea 
dreaptă a drumului. 

La auzul trăsurii care s-a oprit în faţa curții sale, hangiul 
fugi iute afară să vadă ce călător de seamă îi sosește. 
Trăsura nici nu se opri bine și hangiul îl și întrebă pe Mișu 
Drăgan care ședea pe capră: 

— Cine călătorește în caleașca aceasta? 

Banditul nu se încurcă. El răspunse cu curaj ca și când 
într-adevăr așa ar fi fost: 

— Boierul Petrache Bănuţ, moșierul din Piatra Seacă! 

— Ah, boierul Petrache Bănuţ! repetă hangiul, cu 
umilință. 

— Îngrijește să ne schimbe caii, dar de îndată, deoarece 
mai avem cale lungă înaintea noastră! 

Hangiul răspunse cu aceeași voce mieroasă: 

— Voi îngriji... chiar acum... Dar poate că până atunci n- 
ar strica dacă boierul și-ar da osteneala să coboare puţin. 
Vinul meu de Cotnari e cunoscut în toată Brăila! 

La auzul acestor cuvinte Mișu Drăgan se încurcă grozav 
și negăsind altă scăpare se gândi să dea bice cailor și s-o ia 
razna prin orașul acesta blestemat, unde simţise el că li se 
va înfunda. Tocmai se pregătea să-și ducă planul la 
îndeplinire, când din trăsură răsună o voce, întocmai ca 
aceea a bătrânului moșier din Piatra Seacă. _ 

— Nu pot cobori, deoarece mă grăbesc... Îngrijește să se 
schimbe caii cât mai iute. Tine preţul! 

Prin perdeaua de la fereastră se ivi atunci o mână, spre 
care hangiul își întinse propria sa mână, în chip cu totul 
automat și primi cei doi galbeni pe care i-i dădu pretinsul 
boier. 

— Am înţeles, boierule! răspunse hangiul, umil. 

După aceea alergă să îndeplinească porunca... cu toate 
că nu prea era încântat că boierul Petrache Bănuţ nu-l 
învrednicise să coboare, măcar pentru un ceas, în hanul 
lui. Până atunci moșierul din Piatra Seacă nu-i făcuse 
niciodată una ca asta. Pe semne însă că avea într-adevăr 
vreo chestiune prea grabnică de nu putea să piardă nici 
măcar un ceas lângă un păhărel de Cotnari. 

Oamenii lui deshumară iute caii obosiţi și înhămară în 
locul lor alţii, proaspeţi, iar ei însuși intră în han, spre a se 
plânge celor de acolo că pierduse un mușteriu de seamă. 

Printre mușterii hanului se găsea și ispravnicul Brăilei, 
care ascultă foarte mirat cele istorisite de hangiu. lar când 
acesta sfârși, ispravnicul exclamă: 

— Ce tot spui acolo? Cumătru Petrache trece prin 
Brăila? Ce bine cade, tot aveam eu să vorbesc ceva cu el! 

Şi se și sculă de la masă și ieși în stradă. 

În faţa trăsurii servitorii tocmai se trudeau să înhame 
caii de schimb. 

— Unde ești dragă cumetre Petrache? strigă ispravnicul 
Brăilei, pe când se apropia de trăsură. leși la iveală, 
Petrache, băiete! Nu cumva vrei să treci pe aici, fără să vii 
să ciocnim un păhărel? Pe urmă, mai am și ceva de vorbit 
cu tine! Hei, dar te pomenești că nici nu știi cu cine 
vorbeşti! Aici e Enăchiţă, Petrache băiete! 

Cei doi bandiți îmbrăcaţi în argaţi și cu Mișu Drăgan 
încremeniseră aproape. Ei se îngrozeau gândindu-se la 
ceea ce avea să urmeze. Numai Mihu Inimă de Leu era 
liniștit și sângele rece nu și-l pierdu nici de data aceasta. 

Din trăsură se auzi din nou glasul bătrânului boier 
Petrache Bănuţ. 

— Nu te supăra cumetre Enăchiță, dar mă grăbesc 
grozav. Pe urmă, poate că pentru tine tot aș cobori oleacă, 
dar guta mi-a înţepenit piciorul din nou și nu e chip să mă 
mişc. 

— Atunci voi veni eu la tine! strigă ispravnicul Brăilei. 

Groaza lui Mișu Drăgan și a tovarășilor săi crescu și mai 
mult. 

Oare ce se va întâmpla acum? 

Clipa următoare însă le risipi și această nedumerire. 

— Vino, vino, cumetre Enăchiţă! zise Mihu Inimă de Leu, 
cu glasul boierului Petrache Bănuţ. Ba fu chiar atât de 
prietenos, făcând această invitaţie, încât deschise și ușa 

caleștii, ca și când s-ar fi temut ca ispravnicul să nu se 
răzgândească. 

Prin ușa deschisă a trăsurii nu se putea vedea altceva, 
decât piciorul învăluit în pături groase al lui Mihu Inimă de 
Leu. 

Ispravnicul Brăilei puse piciorul pe scară și de îndată ce- 
și vâri capul prin ușă, Mihu Inimă de Leu îl cuprinse cu o 
mișcare fulgerătoare și-l trase la sine. 

— Bine te-am găsit, dragă cumetre, scumpul meu 
Enăchiţă! zise el. 

Şi cumătrul Enăchiţă n-avu vreme nici măcar să-și vină 
în fire când și simţi ţeava rece a unui pistol, apăsându-i 
tâmpla. 

De-abia atunci se uită el să vadă lângă cine se găsea și 
care nu-i fu uimirea, când, în loc de bătrânul boier 
Petrache Bănuţ se văzu în tovărășia unui om tânăr încă și 
cu desăvârșire necunoscut lui. 

Vru să strige, dar mai înainte ca vreun cuvânt să-i fi ieșit 
pe buze, Mihu Inimă de Leu își așeză mâna liberă pe gura 
lui și-i șopti la ureche pe un ton care nu semăna de loc a fi 
glumă: 

— La cel dintâi cuvânt sau strigăt de ajutor, îţi zbor 
creierii... Află că eu sunt Mihu Inimă de Leu și știi prea 
bine că n-am obiceiul să mă joc de-a amenințările! 

La auzul acestor cuvinte bietul ispravnic se sperie atât 
de tare încât nu-i lipsi mult să leșine. 

Mihu Inimă de Leu îi șopti mai departe la ureche: 

— M-ai înţeles, nu-i așa? Nădăjduiesc, căci altfel nu ti-ar 
merge tocmai bine! lar acum vei face ceea ce-ţi voi porunci 
eu... În clipa în care vei încerca să mă trădezi, să știi că ai 
și plecat din lumea aceasta! 

Cumătrul Enăchiţă se uită tot mai îngrozit la acest om 
primejdios în mâinile căruia îl aruncase soarta. 

— Acum îţi voi da drumul la gură și-ţi dau și voie să 
vorbeşti, ba îţi poruncesc chiar să vorbeşti cât mai tare, 
spre a fi auzit de cei din jurul trăsurii. Vei vorbi însă astfel, 

ca și când ai sta alături de bătrânul boier Petrache Bănuţ. 
Ai înţeles? 

Ispravnicul Brăilei dădu din cap. 

În urma acestei, acceptări, Mihu își luă mâna de pe gura 
cumătrului Enăchiţă, ţeava pistolului însă continuă s-o ţină 
lipită de tâmpla prizonierului său. 

În clipa următoare vorbi tot Mihu Inimă de Leu, dar cu 
glasul boierului Petrache Bănuţ. Pretinsul boier părea să 
fie în voie bună căci zise râzând: 

— Nici nu-ţi poţi închipui ce bine-mi pare că te văd 
iarăși! Arăţi foarte bine, măi Enăchiţă, se vede că nu-ți 
merge tocmai prost aici la isprăvnicie! 

Zicând acestea îi dădu un ghiont ispravnicului care se 
făcuse alb ca o coală de hârtie, dându-i să înţeleagă, cum 
că era rândul lui să vorbească. 

— Ce să facem... ce să facem și noi... Uite, facem ce 
putem! îngână, cu mare greu ispravnicul Brăilei. Dar tu ce 
mai faci, Petrache băiete? 

— N-aș putea spune că fac rău, dacă nu m-ar chinui guta 
asta. Blestemata de boală s-a cuibărit în piciorul meu și 
parcă mi-ar fi plătit arenda pe treizeci de ani, nu vrea să 
mai iasă de-acolo! 

Un nou ghiont și ispravnicul Brăilei mai îngână ceva. 

— Ar trebui să te cauţi cu vreun doctor... 

— Ai dreptate. Am început să-mi dau seama și eu că 
trebuie să le mai dau și doctorilor câţiva galbeni. Mai 
înainte însă, aș vrea să-mi văd fata la casa ei. 

— Ai găsit ceva potrivit? 

— Cum să nu! În curând facem și nunta. Nădăjduiesc că 
vei veni și tu, Enăchiţă băiete! zise Mihu Inimă de Leu, 
imitând felul de a vorbi al ispravnicului. 

— Te... Te felicit! 

— Tare aș vrea să te pot felicita și eu pe tine, cumetre 
Enăchiţă! urmă Mihu Inimă de Leu. Dar știi pentru ce? 

— De unde să știu? 

— Pentru prinderea lui Mihu Inimă de Leu, banditul 
acela care taie și spânzură prin ţinutul acesta! 

Ispravnicul Brăilei se  cutremură văzând atâta 
îndrăzneală la banditul ce-l făcuse prizonier într-un chip 
atât de ciudat și iscusit în același timp. Până atunci nu-l 
cunoscuse pe Mihu Inimă de Leu decât din auzite. Multe se 
vorbeau despre curajul și îndrăzneala lui, dar ispravnicul, 
de altfel ca și cei mai mulţi de tagma lui, socoteau drept 
povești și basme toate câte circulau pe seama vestitului 
bandit. lată însă că acum avusese prilejul să se 
încredinţeze singur că toate istorisirile care treceau din 
gură în gură erau încă departe de a-l înfățișa în adevărata 
lui culoare pe Mihu. 

Întrebarea cea din urmă a banditului întrecea tot ce se 
putea născoci pe seama curajului unui om. Până acum nu 
mai auzise de nimeni să fi îndrăznit să se joace cu focul de 
atât de aproape. 

Ispravnicul Brăilei rămase o clipă pe gânduri, ca și când 
ar fi vrut să cântărească dacă să spună, sau nu, ceea ce 
gândea; în cele din urmă el răspunse cu o îndrăzneală tot 
atât de mare ca și aceea a banditului: 

— Fi liniștit, Petrache băiete, căci mai curând sau mai 
târziu tot punem noi mâna pe ticălosul acela de bandit! 
Cred însă că aceasta se va întâmpla destul de iute, 
deoarece ulciorul nu merge la fântână prea de multe ori! 
Iar când vom pune mâna pe el, poţi fi sigur că-l vom aranja 
atât de bine, încât să-i treacă pofta de a se mai îndeletnici 
cu isprăvi ca acelea cu care se poate mândri acum!. 

Mihu Inimă de Leu rămase uimit în fața îndrăznelii 
acestui om care tremura ca varga până mai înainte cu 
câteva clipe. Răspunsul ispravnicului însă îi plăcu... 
deoarece era sincer. 

Exprimarea sinceră a părerii sale în asemenea 
împrejurări, era o notă de laudă pentru cumătrul Enăchiţă. 

Curajul și îndrăzneală i-au plăcut întotdeauna lui Mihu 
Inimă de Leu, chiar și atunci când ele erau îndreptate 
împotriva lui. 

Râzând cu vocea boierului Petrache Bănuţ, el răspunse 
doar atât: 

— Vom vedea! 

În clipa aceea ușa trăsurii se deschise. 

Mihu Inimă de Leu crezu că are de-a face cu vreun 
nepoftit și își și duse mâna spre al doilea pistol; în clipa 
următoare însă teama lui se risipi, deoarece prin 
deschizătura ușii se ivise capul lui Mișu Drăgan. 

Ar fi foarte greu să descriem uimirea, uluirea mai bine 
zis, ce se oglindi, pe chipul lui Drăgan, când zări pe cei doi 
bărbaţi, care stăteau pe jilțul trăsurii în poziţia știută. O 
privire plină de înţeles a căpitanului însă, îl dezmetici și 
apoi falsul vizitiu zise: 

— Caii au fost schimbaţi, boierule! Dacă doriţi, putem 
pleca! 

— Bine, băiete! Vom și pleca, fiindcă e timpul! 

După aceea se întoarse din nou spre prizonier. 

— Îmi pare foarte rău că trebuie să ne despărțim, căci aș 
mai avea multe de vorbit cu tine, scumpul și dragul meu 
Enăchiţă! Dar stai! Mi-a venit o idee! Insoţește-mă până la 
cel dintâi sat! Pe drum vom putea sta de vorbă mai liniștiți! 

Cumătrul Enăchiţă se uită tare nedumerit la Mihu Inimă 
de Leu. Până în clipa aceea el nădăjduise mereu că după ce 
va scăpa din ghearele acestui om primejdios, va da alarma 
și va pune pandurii pe urmele lui. In cazul acesta 
prinderea banditului ar fi fost neîndoielnică și faima 
preţioasei capturi ar fi revenit numelui său. 

Îndată însă văzu că blestematul acesta îi strica și planul 
întocmit cu atâta nădejde de izbândă. Ai fi zis că vestitul 
bandit știe chiar să citească în gândurile oamenilor. 

Mult timp de gândit nu-i prea rămase deoarece Mihu 
Inimă de Leu îi gâdili din nou tâmpla cu ţeava pistolului, 

ceea ce însemna că voia să audă răspunsul cât mai 
neîntârziat. 

— Învoiește-te! îi suflă el la ureche, cu voce 
poruncitoare. 

Şi ce putea să facă cumătrul Enăchiță? 

— Cu dragă inimă, cumetre Petrache! răspunse el cu 
bună voie silită, în vreme ce în fundul sufletului său turba 
de mânie. 

— Spune-i și hangiului că mergi cu mine! șopti atunci 
Mihu Inimă de Leu și ispravnicul Brăilei fu silit să se 
supună și acestei noi porunci. 

Își scoase deci capul pe fereastră și strigă după cum îl 
învăța Mihu Inimă de Leu: 

— ÎI însoțesc pe prietenul meu Petrache până mai încolo. 
Dacă mă caută cineva, spune-i că după amiază voi fi acasă! 

Mai mult n-apucă să zică, deoarece Mihu Inimă de Leu îl 
smuci înapoi în trăsură, iar Mișu Drăgan, ca și când ar fi 
simţit parcă ce trebuie să facă, dădu bice cailor. 

Trăsura porni, dar Mihu Inimă de Leu tot nu luă ţeava 
pistolului de pe fruntea deznădăjduitului  ispravnic. 
Cumătrul Enăchiţă crezu că i-a sosit ceasul cel din urmă și 
se rugă disperat: 

— Pentru numele lui Dumnezeu nu mă ucide! Gândește- 
te că va veni o zi când va trebui să dai socoteală de faptele 
d-tale în faţa Judecătorului nostru al tuturor și nu vei putea 
justifica uciderea unui om care nu ţi-a făcut niciun rău! 

Mihu Inimă de Leu se grăbi să-l liniștească pe 
înspăimântatul ispravnic. 

— Nu-ţi fie frică! Mihu Inimă de Leu n-are obiceiul să ia 
viaţa acelora care nu-i fac nimic și nu sunt în situaţia de a 
se putea apăra. Pe de altă parte, te-ai purtat bine, ai 
îndeplinit toate poruncile mele așa că, n-aș avea niciun 
motiv să te pedepsesc. Dimpotrivă, de-abia aștept să te pot 
pune în libertate, fiindcă sunt foarte curios să văd cum vei 
face spre a te ţine de făgăduiala de mai adineaori, adică de 
a-l prinde pe Mihu Inimă de Leu. 

Cumătrul Enăchiţă păli, temându-se ca nu cumva Mihu 
să-l ducă cu vorba și până în cele din urmă tot să se 
răzbune pentru îndrăzneţele lui cuvinte de mai înainte. Dar 
căpitanul bandiţilor zâmbea atât de binevoitor, încât 
nimeni din aceia care îl cunoșteau nu s-ar mai fi îndoit de 
bunele lui intenţii în ceea ce-l privea pe ispravnicul Brăilei. 

— Dacă te porti bine și asculţi de toate poruncile mele, 
poţi fi încredințat că nu ţi se vă întâmpla niciun rău! mai 
zise Mihu, în vreme ce caleașca înainta tot mai iute pe 
șosea. 

Ispravnicul Brăilei ar fi vrut să afle multe, mai ales însă 
chipul în care Mihu Inimă de Leu ajunsese în stăpânirea 
trăsurii boierului Petrache Bănuţ. Având însă în vedere 
situația critică în care se găsea, nu îndrăzni să pună 
întrebarea care-i rodea inima. Judecând despre cele ce se 
vorbeau pe socoteala vestitului bandit, cumătrul Enăchiţă 
era încredinţat că prietenul său Petrache Bănuţ fusese tras 
în ţeapă și se întreba dacă nu cumva îl aștepta și pe el 
aceeași soartă. 

Fiindcă în zadar zâmbea el Mihu Inimă de Leu, nu se 
poate ști niciodată ce se ascunde în dosul zâmbetului unui 
căpitan de bandiți. 

Trăsura trecu prin cel dintâi sat ce venea după Brăila și 
cumătrul Enăchiţă se uită cu o privire plină de înţeles la 
voinic. Privirea aceasta întreba parcă, dacă n-a sosit timpul 
ca banditul să se ţină de cuvânt. 

Mihu Inimă de Leu înţelese prea bine întrebarea ochilor 
ispravnicului și răspunse: 

— Îndată... Îndată, cumetre Enăchiţă! Să ne mai 
îndepărtăm doar puţin de sat și-ţi voi reda libertatea fără 
să mă ating fie chiar și numai de un fir de păr al d-tale. 

Și într-adevăr, după ce se mai îndepărtară de sat, Mihu 
Inimă de Leu strigă lui Drăgan să oprească. Falsul vizitiu 
îndeplini îndată porunca căpitanului său. 

Ispravnicul Brăilei avu atunci un simțământ care mai 
curând semăna cu groaza decât cu bucuria, cum ar fi fost 

firesc. Se temea bietul om, deoarece nu știa ce-l așteaptă: 
libertatea sau... moartea!... 

De aceea nici nu-i venea să se miște din loc. 

Mihu Inimă de Leu îi zise atunci: 

— Binevoiește de coboară, jupân ispravnic! 

Ispravnicul Brăilei își luă inima în dinţi, deschise ușa 
trăsurii și cobori. 

Privirea lui oglindea o teamă fără margini și se uita plin 
de așteptare la căpitanul de banditi. 

O bănuială cumplită începu să-l cuprindă, și 
încredințarea că punerea lui în libertate nu se va desfășura 
în condițiuni prea plăcute pentru el se întări tot mai mult 
în mintea lui. 

li era frică de cine știe ce încurcături și presimţirea nu-l 
înșelă căci încurcăturile veniră într-adevăr. 

Mihu Inimă de Leu se întoarse spre el și-i spuse pe un 
ton care cumătrului Enăchiţă nu i se păru îmbărbătător de 
loc: 

— Încă două-trei minute și-ţi voi reda libertatea, jupan 
ispravnic! 

— Dar pentru numele lui Dumnezeu, se tângui 
ispravnicul Brăilei, începând să tremure, de ce nu mă lași 
să plec chiar acum? Ce vrei să mai faci cu mine de nu-mi 
dai drumul? 

— Nu te speria, cumetre Enăchiţă, căci nu ţi se va 
întâmpla nimic, după cum ţi-am făgăduit, firește însă, dacă 
te vei supune poruncilor mele, cu aceeași bună credinţă ca 
și până acum. Așa de pildă te-aș ruga să-mi spui ce gânduri 
ai pentru viitor? 

— Ce gânduri aș putea să am? 

— Nu știu! Tocmai de aceea te întreb, ce vrei să faci în 
viitorul cel mai apropiat? 

— Întrebarea mi se pare fără rost, deoarece oricine își 
poate închipui că mă voi înapoia la Brăila, la casa mea, la 
familia mea. 

— Şi firește că vei bate toba atât în sat, cât mai ales la 
Brăila că Mihu Inimă de Leu a trecut pe aici și acum e 
momentul propice pentru a pune mâna pe el! 

Ispravnicul îngână ceva, dar ar fi fost cu neputinţă să se 
înţeleagă ce spune. Rostind cuvintele buzele îi tremurau ca 
varga, deoarece teama că Mihu își va scoate pistolul și-l va 
trimite pe lumea cealaltă prindea rădăcini tot mai adânci 
în creierul său. 

Mihu Inimă de Leu începu să râdă, batjocoritor. 

— Te miri, nu-i așa? că știu atât de bine totul, chiar și 
ceea ce nu s-a întâmplat încă, ci va urma de-abia de acum 
înainte! Nu trebuie să te miri, cumetre Enăchiţă, fiindcă de 
aceea sunt eu Mihu Inimă de Leu, ca să nu existe taine 
înaintea mea... Știu chiar și aceea, dragă jupân ispravnice, 
că de-abia aștepți să te înapoiezi însă, pentru a da alarma 
printre pandurii și dorobanţii care se găsesc pe acolo, cum 
că Mihu Inimă de Leu călătorește în trăsura boierului 
Petrache Bănuţ și că dacă se grăbesc nu se poate să nu-l 
ajungă din urmă, deoarece călare se poate merge mult mai 
iute decât în caleașcă. Nu-i așa că acestea sunt gândurile 
care îţi frământă creierul în clipele acestea, cumetre 
Enăchiţă? 

Ispravnicul Brăilei se îngălbeni și mai tare. 

Acum nu se mai îndoia că Mihu Inimă de Leu îl va ucide, 
tocmai pentru a-l împiedica de a trimite pandurii în urma 
lui. De aceea nu șovăi să recurgă la ultimul mijloc de 
scăpare și căzând în genunchi umil, înaintea căpitanului de 
bandiți, el, puternicul ispravnic al Brăilei, se rugă: 

— Îndurare! Îndurare!... Nu mă ucide... Nu te voi trăda! 

Mihu Inimă de Leu zâmbi binevoitor și se grăbi să-l 
ridice de la pământ. 

— Jupâne ispravnice, dar cum îţi vine să îngenunchezi d- 
ta în faţa mea?... Dacă se întâmplă să afle cineva, s-a dus 
pe gârlă toată consideraţia pe care o mai are astăzi 
poporul pentru d-ta. 

— Ai milă de mine! 

— Cumetre Enăchiţă, dar d-ta nu știi că milă și îndurare 
nu poate cere decât acela a cărui viaţă este în primejdie? 

— Ba știu, dar crezi că eu nu-mi dau seama că vrei să mă 
omori? 

— Nici prin-minte nu-mi trece! Trebuie să-ţi intre odată 
în cap că Mihu Inimă de Leu își ţine cuvântul întotdeauna 
și în orice împrejurări. Ti-am făgăduit că nu ţi se va 
întâmpla niciun rău și de această făgăduială mă voi și ţine. 
Afară de aceasta pentru ce să te omor? Tot timpul 
drumului te-ai purtat așa după cum ţi-am cerut eu și apoi, 
nici nu vreau să te împiedic de a-ţi îndeplini datoria. În 

zadar ţi-aș porunci să n-o faci, în zadar mi-ai făgădui cu mii 
de jurăminte, sunt încredinţat că îndată ce ai ajunge înapoi 
în sat, ai pune pandurii pe urmele mele. Dar nu face nimic, 
jupan ispravnice, du-te cu Dumnezeu! Eu îţi doresc 
petrecere frumoasă și drum bun! 

Ispravnicul Brăilei rămase împietrit. Nu-i venea să-și 
creadă urechilor, nu-i venea să-și creadă ochilor. 

Acesta să fie oare temutul Mihu Inimă de Leu, căpitanul 
de bandiți pentru prinderea căruia fuseseră mobilizați sute 
de panduri și dorobanţi? 

Mihu Inimă de Leu observă uimirea ispravnicului și 
curtenitor, arătă drumul ce ducea înapoi spre sat. 

— Drumul este liber, jupâne ispravnice! D-ta te vei 
înapoia la Brăila, iar noi ne vom urma drumul... 

Cu aceste cuvinte se și sui în trăsură. Mișu Drăgan sări 
pe capră și însoţită de cei doi bandiți îmbrăcaţi în 
veștmintele argaţilor lui Petrache Bănuţ, caleașca porni 
mai departe. 

Timp destul de îndelungat ispravnicul Brăilei rămase 
nedumirit în mijlocul drumului. Toată aventura această i se 
părea atât de puţin adevărată, atât de puţin cu putinţă, 
încât îi venea să creadă că s-a deșteptat dintr-un vis urât. 

În zare însă se mai vedea încă norul de praf ridicat de 
trăsura care se îndepărta, așa că nu mai încăpea nicio 
îndoială că ne visase, ci că totul se întâmplase aievea. Într- 
adevăr el trăise această aventură cu Mihu Inimă de Leu, 
clipă cu clipă și fără îndoială că dacă povestea i ar fi fost 
istorisită de altcineva, cu greu i-ar fi venit s-o creadă. 

Dar de îndată ce se dezmetici din aiureala primelor 
clipe, își schimbă și felul de a gândi. 

Până atunci, până când se văzuse faţă în fată cu temutul 
bandit, curajul și iscusinţa acestuia îl înmărmuriseră, 
inspirându-i chiar o deosebită stimă. Acum însă, când Mihu 
Inimă de Leu se îndepărtase și nu mai însemna pentru el o 
primejdie prea apropiată, singurul lui gând era în ce chip 

ar putea să-l prindă pe căpitanul de bandiți pe care o 
armată întreagă îl urmărea în zadar. 

La gândul că poate ar izbuti să pună mâna pe bandit, o 
licărire de nespusă fericire se ivi în ochii lui. Toată lumea 
n-ar mai vorbi decât despre el, faima numelui său s-ar 
răspândi în întreaga ţară și în faţa cârmuitorilor de la 
București el ar fi socotit printre cei mai de seamă 
ispravnici din ţară. 

Gândul măririlor care l-ar fi putut aștepta în caz de 
izbândă nu-i dădea pace. 

Niciodată nu se mai ivise un prilej mai bun pentru 
prinderea temutului căpitan de bandiți. Acum știa unde se 
găsește, știa pe ce drum apucase, știa că Mihu nu era 
însoţit decât de trei tovarăși și că deci nu era niciun risc de 
a-l ataca cu o mână de panduri. 

Gândindu-se la toate acestea, alergă cât putu mai iute 
spre satul prin care trecuse mai înainte. 

Nădușeala curgea pârâu de pe capul lui chel, picioarele 
de-abia îl mai ţineau, amenințându-l în fiecare clipă să nu-l 
mai slujească, dar de aceea nu se lăsă, ci fugi înainte. 

De îndată ce ajunse la cea dintâi casă din capul satului, 
strigă în curte: 

— Iute, daţi-mi un cal! 

— Oho, mai încet nu se poate? răspunse o voce 
negrăbită. 

— Lasă gura și dă calul mai iute, căci trebuie să pornesc 
în urmărirea lui Mihu Inimă de Leul, strigă ispravnicul. 

— Mihu Inimă de Leu? răspunse ţăranul, care de-abia 
acum își dădu seama că avea de a face cu un boier. Asta-i 
altceva! Iată calul, boierule! 

Nu trecură decât câteva clipe și cumătrul Enăchiţă se și 
azvârli pe spinarea calului, pe care i-l adusese ţăranul în 
grabă și porni în goană spre primărie unde știa că trebuie 
să dea de urma pandurilor împărțiți satului acela. 

Spre norocul lui sergentul pandurilor se afla chiar în faţa 
primăriei. 

— Mihu Inimă de Leu a părăsit satul tocmai acum și 
călătorește în caleașca pe care a luat-o de la boierul 
Petrache Bănuţ... 

— Mii de draci! strigă sergentul înfuriat peste măsură. 
Cum se poate una ca asta?... Am văzut și eu cu ochii mei 
trăsura aceea trecând prin sat. 

— Şi unde mai pui că, eram și eu în ea! 

— Şi dv.?... Dv. în trăsura în care călătorește Mihu Inimă 
de Leu? se minună sergentul pandurilor. Fulgere și 
trăsnete! Acum ce este de făcut? 

— Trebuie să pornești după el neîntârziat. Niciodată nu 
vom avea un prilej mai bun de a pune mâna pe el! 

— Dar eu nu am aici decât opt panduri și nu prea îmi 
vine să cred că mă voi putea măsura cu succes cu banda 
lui Mihu Inimă de Leu. 

— Ba vei putea grozav, fiindcă bandiții sunt numai în 
număr de patru! 

La auzul acestor cuvinte curajul sergentului de panduri 
crescu ca prin minune. 

— Atunci după ei! 

Peste câteva clipe trâmbiţa sună alarma. 

Cei opt panduri se adunară cât ai bate din palmă. 
Sergentul dădu porunca: 

— Pe cai!... E vorba să punem mâna pe Mihu Inimă de 
Leu! 

Nu trecu niciun minut și pandurii și porniră la drum, 
mânând caii într-un galop nebun. Câţiva săteni auzind 
despre ce este vorba se alăturară și ei pandurilor. 

Ispravnicul Brăilei călărea în frunte arătându-le drumul 
celorlalţi. 

Toţi erau cuprinși de mare înfrigurare. Își dădeau bine 
seama că dacă le reușea lovitura, se făceau cunoscuţi în 
toată ţara, deoarece prinderea lui Mihu Inimă de Leu, care 
ajunsese un fel de erou legendar al ținutului și de care 
nimeni nu se putea apropia, ar fi fost socotită la fel ca cel 
mai îndrăzneţ act de eroism. 

Cumătrul Enăchiţă mai ales, punea mari nădejdi în 
izbânda aceasta, de care nici nu se mai îndoia. 

— Ar fi o lovitură grozavă dacă am izbuti să punem mâna 
pe el. Boierul Panait Fotache a fost chemat la București 
tocmai săptămânile trecute. Fotache a și plecat și nu este 
om în ţinutul nostru care să nu știe în ce scop... Este vorba 
să-l numească un fel de caimacan peste ținutul Bălții și 
împrejurimi. Dacă Fotache se întoarce de la București cu 
zapisul de numire, atunci toţi pandurii și dorobanțţii din 
ținutul Brăilei și Galaţilor vor trece sub comanda lui 
supremă. 

— Se poate, dar boierul Panait Fotache nu prea e iubit 
de popor prin partea locului! zise sergentul pandurilor. 

— Tocmai de aceea prinderea lui Mihu Inimă de Leu ar fi 
o lovitură minunată. Noi am pune mâna pe el, iar boierul 
Panait Fotache ar veni cu numirea lui de caimacan, sau 
guvernator, cum i se mai zice, după moda rusească, atunci 
când n-ar mai avea nimic de făcut! 

— Asta zic și eu că ar fi ceva! Să dăm drumul mai iute la 
cai! 

— Trebuie să-i ajungem din urmă! 

— Firește că-i vom ajunge! Caii noștri aleargă mult mai 
iute decât caii lui care trebuiesc să tragă după ei harabaua 
aceea de caleașcă boierească în care încape o familie 
întreagă cu căţel și purcel. 

Pandurii ajunseră la un sătuleţ. Ispravnicul întrebă 
țăranii care se uitau cu gura căscată la trupa ce alerga 
nebunește: 

— Aţi văzut trecând pe aici o caleașcă mare trasă de 
patru cai? 

— Văzut, boierule! 

— Când a trecut pe aici? 

— Să tot fie vreo zece minute! 

Ochii cumătrului Enăchiţă începură să strălucească de 
bucurie. El se întoarse mulțumit spre sergentul pandurilor. 

— Suntem pe urmă bună! 

Sergentul însă răspunse cam îngândurat. 

— Dacă sunt cu douăzeci de minute înaintea noastră, 
atunci ne trebuiesc cel puţin douăzeci, ca să-i ajungem! 

— Atunci să mânăm mai iute! strigă ispravnicul Brăilei, 
care era atât de înfrigurat încât ai fi zis că a și pus mâna 
pe Mihu Inimă de Leu, cel mult căutat. 

Caii pandurilor alergau acum atât de iute pe șosea, încât 
multă vreme norul de praf stârnit de copitele lor nu se 
putea risipi. Cumătrul Enăchiţță mergea în fruntea 
pandurilor, alături de sergentul care peste vreo jumătate 
de ceas strigă în prada unei bucurii fără margini: 

— Trăsnete și fulgere! Uite-i unde sunt! 

— Unde? 

— Acolo, în zare, se mișcă ceva! Nu poate fi decât 
caleașca banditului! 

Cumătrul Enăchiţă se uită și el mai bine și peste câteva 
clipe exclamă în prada aceleiași bucurii: 

— Intr-adevăr!... Într-adevăr ei trebuie să fie! 

Sergentul se întoarse spre panduri și strigă: 

— Mânaţi cât puteţi mai iute! Bandiţii sunt înaintea 
noastră! 

Pandurii, mânaţi și ei de dorul de a se distinge ca și de 
simțământul războinic, dădură pinteni cailor, care, 
nesimţind parcă drumul făcut până atunci, porniră într-o 
goană deznădăjduită. 

Urmăritorii se apropiau tot mai mult de trăsura care 
înainta destul de încet, ca și când bandiții nici n-ar fi băgat 
de seamă apropierea pandurilor, sau ca și când nici nu s-ar 
fi sinchisit de ei. 

Cumătrul Enăchiţă nu scăpă prilejul de a spune pe un 
ton batjocoritor: 

— Tare încrezut trebuie să mai fie și acest Mihu Inimă 
de Leu, de merge atât de încet. Un melc își duce casa în 
spinare mai iute decât înaintează caleașca banditului. 

— Se prea poate, răspunse sergentul pandurilor, că 
merg anume atât de încet pentru a odihni caii, ca mai 

târziu, dacă vor avea nevoie să fugă, să nu fie obosite 
animalele. 

— Oricât de odihniţi ar fi caii lor, zise ispravnicul Brăilei 
și oricât de obosiţi ai noștri, tot vom pune mâna pe ei! 
Chiar dacă le-ar veni în ajutor tot iadul și tot nu ne mai 
scapă de data aceasta! 

— Așa este! încuviinţă și sergentul pandurilor. 

— Bagă de seamă numai că nici chiar cei doi bandiți, de 
care îţi spuneam că însoțesc caleașca, nici chiar ei nu mai 
merg după trăsură. 

— Se vede că au luat-o înainte spre a spiona drumul! 

— Să ne grăbim și vom vedea! 

Trupa se apropia în fiecare clipă tot mai mult de 
caleașcă și următorii începură să facă pregătirile pentru 
atac. 

— Puștile sunt încărcate? întrebă sergentul. 

— Încărcate! 

— Atunci băgaţi bine de seamă, urmă el, e timpul să 
mergem cu mai multă precauţie. Uruitul trăsurii înăbușă 
tropotul cailor așa că nu vor putea prinde de veste prea 
iute de apropierea noastră. Trebuie să ne apropiem cu cât 
mai mare băgare de seamă și pe urmă să atacăm printr-o 
mișcare fulgerătoare, încercuind trăsura, ca nimeni să nu 
mai poată fugi. 

— Așa trebuie să facem! încuviinţă și cumătrul Enăchiţă. 
Nu uitaţi însă că lucrul de căpetenie este să prindem toată 
banda, fără ca vreunul din membri ei să cadă. Sunt multe 
păcatele de care trebuie să ne dea socoteală și dacă-l 
amuţim pe vecie pe Mihu Inimă de Leu, atunci multe taine 
vor rămâne înmormântate pentru totdeauna. 

— Așadar, nu vă veţi folosi de arme decât numai dacă nu 
se poate altfel! zise și sergentul. 

— Nu uitaţi aceasta! 

Peste câteva secunde sergentul se adresă din nou 
pandurilor săi: 

— Pregătiţi-vă pentru atac! Împresurarea trebuie să aibă 
loc într-un chip fulgerător. Sunteţi gata? 

— Gata! 

— Atunci, fiţi cu luare aminte! 

Caii se mișcau neliniștiți sub panduri, ca și când ar fi 
presimţit încercarea grea ce-i aștepta. 

În clipa următoare răsună glasul tunător al sergentului: 

— La atac! Inainte! 

Și atunci pandurii se repeziră după trăsură într-o goană 
atât de sălbatică, încât ai fi zis că sunt niște diavoli scăpațţi 
din iad. 

Din precauţie, ei își aplecaseră capetele cu totul pe gâtul 
cailor, pentru ca eventualele gloanţe trase de urmăriţi să 
nu-i nimerească. Dar călătorii caleștii așteptară atacul cu o 
liniște uluitoare și nu făcură nicio încercare de împotrivire 
sau de apărare. 

Trăsura doar mergea acum ceva mai repede ca înainte. 
Cu toate acestea, nu atât de iute ca pandurii să n-o ajungă 
foarte curând. 

În fruntea trupei călărea sergentul și îndată după el mai 
veneau doi-trei panduri din cei mai curajoși. Când ajunseră 
toţi trei lângă caleașcă... sergentul strigă deodată de ai fi 
zis că se prăpădește pământul: 

— Predaţi-vă! 

În clipa următoare sosiră și ceilalţi, înconjurând trăsura, 
cât ai clipi din ochi și... erau gata să cadă de pe cai de 
uimire. 

În caleașcă nu era ţipenie de om, nici urmă de vizitiu sau 
bandiți îmbrăcaţi în straiele argaţilor boierului Petrache 
Bănuţ. 

Ceea ce se întâmplase era clar ca lumina zilei. 

Din cei patru cai înhămaţi la trăsură desprinseseră doi și 
pe aceștia fugiseră Mihu Inimă de Leu și cu tovarășul său 
care făcea pe vizitiul. Mai înainte de a pleca însă, ei 
legaseră hăţurile de capră și dăduseră bice cailor, care 

porniră liniștiți la drum, trăgând după ei caleașca lui 
Petrache Bănuţ. 

Sergentul pandurilor turba de mânie. 

— Fulgere și trăsnete! urla el în mânia-i neputincioasă. 
Au fugit ticăloșii și pe deasupra ne-au mai și dus de nas ca 
pe niște copii! 

Mult mai furios era însă ispravnicul Brăilei. 

De-abia acum își dădu el seama ce viclean era Mihu 
Inimă de Leu. Cum credea el că va putea pune mâna cu 
atâta ușurință pe un om de seama vestitului căpitan de 
bandiți? 

Sergentul pandurilor era deznădăjduit din pricina rușinii 
ce păţise. 

— Dacă se află, zise el, toată ţara Românească va râde 
de noi de se va tăvăli! În halul acesta Mihu Inimă de Leu 
nu și-a bătut joc încă de nimeni! 

Ca să-și descarce mânia dădu un picior ușii trăsurii, de 
se deschise zbârnăind. Pe jilţ se afla o foaie de hârtie. 

— Dacă nu mă înșel, ne-a mai lăsat și un răvaș! zise el 
întinzând mâna după petecul de hârtie dinăuntrul trăsurii. 

După ce luă foaia de hârtie citi cu voce tare răvașul lui 
Mihu Inimă de Leu, care avea următorul cuprins: 


Dragă jupâne ispravnice, altă dată se te destepti mai de 
vreme dacă vrei să pui mâna pe mine. Te rog predă 
salutările mele pandurilor pe care i-ai adus cu d-ta, pentru 
a fi mai sigur că nu vei scăpa prilejul de a face o ţară 
întreagă să rostească cu admiraţie numele d-tale. Îmi pare 
bine că ai făcut întocmai după cum ti-am prevestit eu că 
vei face. 

Mihu Inimă de Leu 


Ispravnicul Brăilei își smulgea părul de mânie, adică și l- 
ar fi smuls dacă ar fi avut. Neavând însă se mulțumi să se 
lovească peste chelie și să strige disperat: 

— Ce să spun, dar știu că și-au bătut joc de noi! 

Sergentul era și el amărât de tot. 

— Cine știe pe unde umblă ei acum și râd de se 
prăpădesc, gândindu-se la furia care ne-a cuprins pe noi 
când am găsit caleașca goală! Nu înţeleg însă, cum a fost 
cu putinţă ca dv. boierule, să staţi ceasuri întregi alături de 
Mihu Inimă de Leu și să nu găsiţi vreun mijloc oarecare de 
a da de știre în tovărășia cui călătoriţi în trăsura cuconului 
Petrache Bănuţ? Când aţi trecut prin sat de ce n-aţi strigat, 
căci atunci nu ne-ar mai fi scăpat ticăloșii? 

Ispravnicul Brăilei răspunse foarte amărât: 

— Sunt curios să știu care ar fi fost acela care ar fi 
strigat în locul meu, când banditul nu și-a luat o clipă 
măcar ţeava pistolului de pe tâmpla mea. La fiecare hop al 
trăsurii mă așteptam ca degetul să apese fără voie pe 
trăgaci și atunci eram gata. Ar fi trebuit să fiu nebun de-a 
binelea să strig, numai de dragul de a mă lăsa împușcat de 
către un căpitan de bandiți, fie el chiar și Mihu Inimă de 
Leu. 

— După cât îl cunosc eu pe Mihu Inimă de Leu răspunse 
sergentul pandurilor, râzând plin de înţeles, banditul a fost 
în stare să vă îngrozească și cu un pistol pe care dv. îl 
credeaţi încărcat, care însă în adevăr nu mai văzuse plumb 
pe ţeava lui de pe vremea Eteriei! 

Cumătrul Enăchiţă se răsti supărat: 

— Cum a fost, cum n-a fost, asta n-are însemnătate! 
Chestia este că a fost și că din pământ, din iarbă verde, 
trebuie să-l scoatem la iveală pe acest ticălos, căci de nu 
va râde toată ţara de noi! 

— Să punem mâna pe el? întrebă sergentul pandurilor, 
zâmbind ironic. Asta va fi foarte, dar foarte greu! 

— Atunci, singurul lucru ce ne mai rămâne de făcut cred 
că este să tăcem amândoi asupra acestei aventuri, 
deoarece ne-ar fi foarte neplăcut să ne întrebe lumea 
mereu: la spune sergent, băiete, cum a fost chestia aceea 
cu Mihu Inimă de Leu și trăsura goală? 

— În privința aceasta sunt cu totul de părerea dv. 
boierule! răspunse sergentul pandurilor, și vă încredințez 

că niciunul din oamenii mei nu va deschide gura, deoarece 
nici lor nu le-ar fi tocmai la îndemână să se spună că au 
pornit la război împotriva unei trăsuri! 

— Şi acum? Acum ce facem? 

— Acum?... Acum cred că cel mai bun lucru ar fi să ne 
înapoiem. 

— Cum, și să renunţțăm la urmărire? 

— Boierul a spus mai adineaori doar că n-are nicio poftă 
să se lase împușcat numai de dragul de a fi trimis pe lumea 
cealaltă de un căpitan de bandiți. Or, acum nu mai încape 
nicio îndoială că aceasta ne-ar fi soarta noastră a tuturor 
acelora care ne găsim aici... 

— Sfinte Dumnezeule! exclamă cumătrul Enăchiţă, 
speriat. 

— ...în cazul, când am merge mai departe cu urmărirea, 
își sfârși fraza sergentul pandurilor. Căci nu trebuie să 
uitaţi boierule că bandiții aceștia au tovarăși la fiecare pas 
și sunt încredinţat că dacă acum două ceasuri erau numai 
patru, acum vor fi douăzeci. Ascunși pe după sălcii sau 
pitiţi la cotituri, ei ne pot dobori unul câte unul, mai 
înainte ca noi să apucăm să ne facem cruce! Nu trebuie să 
uitaţi că bandiții aceștia cunosc toate colţurile din ţinutul 
acesta și că au ascunzători la fiecare pas. 

Cumătrul Enăchiţă dădu din cap. 

— Ai dreptate... ai dreptate... Văd și eu că nu ne rămâne 
altceva de făcut decât să ne întoarcem acasă. 

Cu aceste cuvinte întoarseră trăsura pentru a o înapoia 
boierului Petrache Bănuţ. Pandurii se întoarseră și ei 
luând-o posomorâţi spre Brăila. 


* 
x x 


În timpul acesta Mihu Inimă de Leu ajunsese într-adevăr 
departe de-acolo. După ce deshămaseră doi cai de la 
trăsura boierului Petrache Bănuț și lăsaseră caleașca în 

voia soartei ei părăsiră șoseaua și o luară de-a curmezișul 
peste câmp. 

Acum erau aproape de ţinta călătoriei lor, de locul unde 
își așezaseră șatra ţiganii polonezi. În noaptea aceea ei și 
ajunseră la tabăra ale cărei focuri de strajă se zăreau de 
departe. 

Tiganii - cei străini, pe care boierii n-aveau dreptul să-i 
ia ca robi - erau întotdeauna veseli. 

Poporul acesta nomad are veselia în sânge. Și acum ei 
cântau, jucau în jurul focului, dădeau în cărți, sau jucau 
zaruri. 

Deodată însă toţi își părăsiseră locurile, speriaţi. Tufișul 
din apropierea șatrei bulibașei se mișcă și Mihu Inimă de 
Leu se ivi în fruntea oamenilor săi. 

Căpetenia  bandiţilor le dăduse adeseori felurite 
însărcinări acestor ţigani, însărcinări pe care Mihu le 
răsplătise în totdeauna cu dărnicie. Așa că el se bucura de 
multă stimă în mijlocul ţiganilor polonezi, care în același 
timp se și temeau grozav de el. 

Ei știau prea bine că Mihu Inimă de Leu plătește bine 
pentru serviciile care i se aduceau, dar mai știau și că se 
răzbuna grozav pe aceia care nu se supuneau poruncilor 
lui. 

Bulibașa se înclină respectuos înaintea lui și la fel făcură 
și ceilalți țigani. 

— Să trăiești, căpitane! strigară cei cu feţele tuciurii. 

Mihu Inimă de Leu se adresă mai întâi oamenilor săi: 

— Acum odihniţi-vă, căci vă va ajunge și vouă după 
drumul obositor pe care l-aţi făcut! 

După aceea se întoarse spre Nuta, bulibașa ţiganilor, cu 
următoarele cuvinte: 

— Ei, Nuta, ce noutăţi mai sunt pe la voi? Aţi aflat ceva 
pe unde ar fi nevoie de mine? 

— Sărut mâna, Mihule Inimă de Leu, în timpul din urmă 
nu prea s-a întâmplat nimic mai de seamă. 

Atunci se ivi și Stanca, fata bulibașei și Mihu Inimă de 
Leu se uită îndelung la ea. Fata era de o frumuseţe 
răpitoare. Părea o statuie de pe vremea faraonilor. 

— Ia te uită, Stanca! Dar tare ai mai crescut de când nu 
te-am mai văzut! Şi te-ai făcut frumoasă încât la soare te 
poţi uita, dar la tine, ba! Parcă văd azi mâine că te măriţi și 
tu! 

Bulibașa dădu din cap. 

— Apăi, cam așa e, sărut mâna. Se mărită cu fiul meu! 

Mihu Inimă de Leu nu se miră de răspunsul acesta 
deoarece știa că Stanca nu era fata lui, ci că ajunsese în 
tabăra ţiganilor încă din frageda ei copilărie. 

Poate că se rătăcise, poate că o găsiseră undeva. Era 
însă mult mai probabil că o furaseră de undeva. 

De altfel se și vedea că Stanca nu era ţigancă adevărată, 
cu toate că viaţa în aer liber îi bronzase faţa, făcându-i-o 
aproape la fel ea aceea a tovarășilor săi de viaţă. Mihu 
mângâie părul fetei. 

— Așadar ești fericită, Stăncuţo? întrebă el, încredinţat 
că va auzi un „da”. 

Fata însă clătină din cap, cu îndârjire. 

Din căsătoria aceasta nu se va alege nimic! 

— Îţi rup șalele de mai vorbeşti așa! se răsti bulibașa 
atunci. Ti-am spus de o sută de ori să nu te mai 
împotrivești, căci totul este în zadar!... Proastă ce ești! In 
loc să-ţi pară bine că băiatul meu se uită la tine, tu te-ai 
găsit să faci pe năzuroasa! 

— Nuta, de ce te porţi astfel cu fata aceasta? întrebă 
Mihu Inimă de Leu, nemulțumit. Te anunţ că Stanca este 
sub scutul meu apărător și să nu aud că mai îndrăznești s-o 
silești la o căsătorie pe care ea n-o dorește, căci pe urmă 
vei avea de-a face cu mine! Ai înţeles? 


364 


Ji Da fi 
— Căpitane, răspunse bulibașa, umil, dar eu nu-i vreau 
decât binele! 

— Tine-ți gura! 

— Întreabă, sărut mâna, pe celelalte fete de ţigan, dacă 
n-ar fi fericite, oricare din ele, să se mărite cu fiul meu 
care cu timpul mă va moșteni la avere și bulibășie? 

— Celelalte fete nu mă interesează! răspunse Mihu 
Inimă de Leu, aspru. Acelea sunt fete de ţigan, Stanca însă 
nu este! 

— Ce are a face! făcu bulibașa Nuta, cu un curaj 
neobișnuit. Când ne-am trudit s-o creștem, să-i dăm de 
mâncare, întrebatu-s-a cineva dacă-i fată de ţigan, sau nu? 
Acum, iată că deodată... 

Mihu Inimă de Leu îi tăie vorba, scurt: 

— Nu vreau să mai aud niciun cuvânt!... De când ai 
devenit atât de îndrăzneţ? Până acum nu prea am fost 
obișnuit să îndrăznești să mi te împotrivești... Ce s-a 
întâmplat cu tine, Nuta, de te-ai schimbat în așa fel, de nu 

te mai recunosc?... Mai înainte vreme n-ai fi îndrăznit să 
ridici o vorbă împotriva dorinţei mele! 

— Da, răspunse bulibașa, dar atunci nu era vorba de 
fată! 

Mihu Inimă de Leu sări de lângă foc, ochii lui aruncară 
scântei și în prada unei mânii de nedescris, strigă: 

— Acum ajunge! Nu vreau să mai aud niciun cuvânt! lar 
pentru purtarea-ţi nesăbuită te voi pedepsi și nu-ţi voi mai 
da însărcinarea pe care ţi-o hărăzisem. Or, trebuie să știi 
că de data aceasta ai fi câștigat atâta, încât o iarnă 
întreagă ai fi putut sta cu mâinile în sân, fără să mai ai 
nevoie să lucrezi și nu ti-ar fi lipsit nimic. 

La auzul acestor cuvinte, bulibașa se făcu deodată mic 
de tot și glasul lui, mai înainte semet, deveni și mai umil ca 
de obicei. 

— Dar căpitane, sărutu-ţi mâinile amândouă, știi prea 
bine că eu nu mă gândeam decât... 

— Taci! Chestiunea nu mă mai interesează! 

Apoi se întoarse spre Stanca. 

— Iar tu, gândește-te că stai sub scutul meu apărător. 
Oricine ar îndrăzni să se atingă de tine, vino la mine, 
spune-mi cine îndrăznește să-ţi facă vreun rău și te voi 
răzbuna în chipul cel mai cumplit... Aţi înţeles? În chipul 
cel mai cumplit! 

După aceea se tolăni lângă foc. 

Ce bine era să te întinzi așa, după o călărie îndelungată 
ca aceea din ziua care se scursese! De altfel, în timpul din 
urmă nu prea avusese el parte de o odihnă mai ca lumea, 
așa că, împrejurarea că avea înaintea sa o noapte întreagă 
pentru a dormi fără grijă, însemna pentru el o adevărată 
fericire. 

Soarta însă nu-l lăsă în pace nici de data aceasta! 

Nici nu aţipise încă, de-abia își închisese ochii, când 
deodată, văzduhul fu străbătut de un fluierat ascuţit. 

Mihu Inimă de Leu își ridică speriat capul. 

Ştia că, fluieratul acela ascuţit era semn că un străin 
sosise în tabăra ţiganilor. 

Se cutremură și duse iute mâna la pușcă, deoarece se 
gândi că poate că ispravnicul Brăilei tot izbutise să-i dea 
de urmă și acum venea cu toată armata lui de panduri și 
dorobanţi să pună mâna pe el. 

Un ţigan venea fugind în goana mare. Ţiganul veni de-a 
dreptul la el. 

— Pe tine te caută, căpitane! zise el. 

Mihu Inimă de Leu tresări. 

— Cum, tot să fi dat de mine? îi trecu ca un fulger prin 
minte. 

— Cine mă caută? îl întrebă el apoi pe ţigan. 

— O fată. 

Cuvântul acesta avu darul să-l mai liniștească puţin. 

— O fată? 

— Da. Spune că vine de la moara de pe malul Dunării! 

— Aduceţi-o îndată înaintea mea! porunci Mihu atunci. 

Neliniștea de mai înainte fu înlocuită acum de una nouă, 
deoarece nu-și putea închipui ce să se fi întâmplat la 
moară, ca Smaranda să se fi hotărât să pornească în 
căutarea lui. 

Să fi dat oare oamenii lui Arcadie Costescu peste 
ascunzătoarea bandiţilor? 

Intre timp Smaranda se apropie cu pași grăbiţi. 

— Slavă Domnului că te-am găsit căpitane! zise fata, de 
îndată ce-l zări pe Mihu Inimă de Leu. 

— Ce s-a întâmplat? întrebă voinicul cu înfrigurare. 

— Inchipuiește-ţi... 

— Ei? Ce? Vreo nenorocire? 

— Florica a dispărut! 

— Cum? 

— Nici eu nu pot să-mi dau seama... A pornit prin Baltă 
să culeagă flori și de atunci nu s-a mai înapoiat. Când 
flăcăii s-au întors acasă cu boierul Petrache Bănuţ și cu 
fata lui și am aflat unde te-ai dus, am pornit îndată la drum 

și am venit călare, zi și noapte, numai spre a te putea 
anunţa cât mai iute, 

— Florica a dispărut... murmură Mihu Inimă de Leu. 
Tocmai acum când aș fi avut așa nevoie de ea! 

Câteva clipe rămase dus pe gânduri, apoi se întoarse din 
nou spre Smaranda. 

— Îţi mulţumesc, Smărăndiţo! Eşti o fată și jumătate! 
Bine ai făcut că ai venit! Meriti însă toată lauda că ai făcut 
drumul într-un timp atât de scurt. Nici chiar un bărbat n-ar 
fi putut ajunge mai iute! 

Smaranda era în culmea fericirii. 

Câtă vreme nu-și bătuse ea capul cum să facă să atragă 
asupra sa luarea aminte a căpitanului și totul fusese în 
zadar! Ea nu se gândea decât la Mihu Inimă de Leu, nu-l 
visa decât pe Mihu, în toate planurile sale nu era 
amestecat decât Mihu și cu toate acestea, Mihu Inimă de 
Leu nici n-o băgase în seamă aproape. 

lată însă că, acum i se ivise un prilej minunat de a se 
face observată de bărbatul iubit și de acum înainte putea 
nădăjdui că lucrurile se vor schimba. 

— Odihnește-te, Smărăndito! îi zise apoi, căpitanul. 
Deocamdată nu putem face nimic. Mâine dimineaţă vom 
hotări. 

Pe urmă se întoarse spre ţigani și le zise: 

— Pregătiţi un culcuș pentru fata aceasta. Călărește de 
zile întregi și după o asemenea ispravă se cuvine să se 
odihnească mai ca lumea! 

În curând focurile se stinseră și noaptea se lăsă peste 
tabăra ţiganilor. 


* * 


A doua zi de dimineaţă Mihu Inimă de Leu fu printre cei 
dintâi care se treziră din somn. Odihna de câteva ceasuri îi 

reîmprospătase forţele, mai ales după ce se mai și spălă în 
apa rece a Dunării. 

Încetul cu încetul apoi, viaţa începu să se ivească în 
tabăra ţiganilor. Locuitorii șatrelor se sculară pe rând și în 
curând toţi supușii bulibașei Nuta erau în picioare. 

De îndată ce se trezi, Smaranda îl căută pe Mihu și-l 
întrebă: 

— Ai hotărât ceva, căpitane, în privinţa Floricăi? 

— Hotărât, Smărăndiţo! 

— Anume? 

— Ne vom înapoia la moară! 

— Şi Florica? 

— O voi căută eu și pe Florica, fii fără grijă!... 
Nădăjduiesc că o voi și găsi... Deocamdată însă am ceva 
mult mai însemnat de făcut! 

— Ce, căpitane? 

— Trebuie să scap o femeie, din Schitul Sfintei Treimi! 

— O femeie? 

— Da? O femeie, Smărăndiţo! Femeia pe care o iubesc, 
care însemnează totul pentru mine în lumea aceasta! 

O umbră neagră întunecă privirea Smarandei. De-abia 
acum își dădu ea seama, care era pricina răcelii cu care se 
purtase Mihu Inimă de Leu față de ea. Așadar, căpitanul 
iubea o altă femeie? 

Descoperirea aceasta umplu de o  nețărmurită 
amărăciune sufletul Smarandei. Voia să știe însă cine era 
fericita care se pricepuse să câștige dragostea lui Mihu 
Inimă de Leu. 

Nu știa încă cine era femeia aceasta, nu știa încă ce 
legături o înlănţuiau de căpitanul bandiţilor, cu toate 
acestea o ura de moarte. 

Din prima clipă când îl zărise pe căpitanul bandiţilor, 
Smaranda își băgase în cap că fericirea ei în lumea aceasta 
nu ar putea fi decât numai alături de Mihu Inimă de Leu. 
Până atunci zi și noapte nu făcuse altceva decât să se 

gândească în ce chip ar putea câștiga dragostea alesului 
inimii sale. Toată truda ei însă rămăsese-zadarnică. 

Acum măcar știa pentru ce. 

Și în clipa aceasta, când află pricina pentru care inima 
căpitanului nu se deschisese pentru a primi dragostea ei, 
Smaranda hotări să înlăture din calea sa pe toate acelea 
care ar împiedica-o de a-și câștiga iubirea lui Mihu Inimă 
de Leu. 

Oricine ar fi aleasa căpitanului, era hotărâtă s-o 
nimicească, deoarece după concepţia ei, Mihu nu trebuia s- 
o iubească decât numai pe ea. 

Fata morarului din Baltă știa să se prefacă de minune. 
Un zbucium cumplit îi frământase sufletul în decurs de 
câteva clipe, Mihu însă nu putu observa nimic din ceea ce 
se petrecuse înlăuntrul Smarandei, deoarece aceasta era o 
adevărată maestră a prefăcătoriei. 

De altfel gândul eliberării Mioarei îl preocupa într-atâta 
încât nici nu-și mai dădu osteneala să observe ca de obicei 
ce se petrece în sufletul acelora care îl înconjurau, spre a 
ști pe cine se putea bizui și pe cine nu. 

În schimb pe Smaranda o rodea curiozitatea să afle cât 
mai multe amănunte, despre necunoscuta sa rivală. 

Pentru a-și satisface această curiozitate ea începu să 
pună căpitanului o ploaie de întrebări. 

— Unde se găsește femeia, de care mi-ai vorbit? Cum ai 
de gând s-o eliberezi de unde se află? 

— Ea s-a refugiat în Schitul Sfintei Treimi, deoarece era 
încredinţată că eu nu mai sunt printre cei vii și vroia să-și 
îngroape durerea printre zidurile sfinte ale unei mănăstiri. 
Până acum însă n-a fost călugărită încă așa că o mai pot 
scăpa de acolo, mai înainte de a fi prea târziu. 

— Şi cum ai de gând să faci aceasta? întrebă Smaranda 
cu priviri scânteietoare. 

— Pentru ducerea la îndeplinire a planului meu, voi avea 
nevoie de ajutorul tău! răspunse Mihu Inimă de Leu. [ţi voi 

da însă, încă pe cineva, pe Stanca, pentru ca însărcinarea 
să ţi fie mai ușoară. 

O altă femeie în locul ei ar fi fost foarte mulțumită să 
audă că i se mai da un ajutor pentru ducerea la îndeplinire 
a unei însărcinări atât de grele. Smaranda însă se împotrivi 
din răsputeri, deoarece se temea ca nu cumva această fată 
s-o împiedice eventual în propriile sale planuri. 

Tocmai de aceea căută să-l hotărască pe Mihu Inimă de 
Leu să renunţe la gândul de a o mai amesteca și pe Stanca 
în această chestiune. 

— Nu-mi trebuie mie niciun ajutor, zise ea. Voi rândui eu 
lucrurile așa cum trebuie și singură. Dimpotrivă, sunt 
încredinţată că singură mi-aș putea vedea de treabă chiar 
mai bine decât dacă aș mai avea pe cineva lângă mine. 
Poate că Stanca este mai greoaie, mai puţin iscusită decât 
mine și mi-ar îngreuna sarcina... 

Mihu Inimă de Leu însă nu renunţă la hotărârea sa. 

— Nu! Nu! zise el. Eu am mai multă experienţă decât 
tine în aventuri asemănătoare și mi-am dobândit 
încrederea că doi oameni pot face mai mult decât unul 
singur. De altfel și zicătoarea spune că: „Unde-i unu, nu-i 
putere, unde-s doi, puterea crește!” 

— Cu toate acestea, căpitane, să-mi dai voie să-ţi spun 
că eu mă cunosc mai bine decât mă poate cunoaște 
altcineva și deci îmi pot da seama ce pot! răspunse 
Smaranda, nevoind să se dea bătută. 

Dar Mihu Inimă de Leu nu era omul care să renunţe cu 
atâta ușurință la o hotărâre luată. 

— N-am pus niciodată la îndoială calităţile tale, 
Smărăndiţo. De data aceasta însă, chestiunea este de prea 
mare însemnătate pentru a nu-mi lua toate măsurile de 
precauţie. Vei vedea tu ce fată îndemânatică este Stanca și 
ce bine vă veţi înţelege! 

Smaranda își dădu seama că aici nu mai era nimic de 
făcut și de aceea se resemnă, zicând: 

— Bine, căpitane! fie cum vrei tu! 

— E mai bine așa! O luăm și pe Stanca cu noi. Pe drum 
vă voi spune cum stau lucrurile și ce aveţi de făcut. Vă 
anunţ însă de pe acum să știți că chestiunea nu este prea 
ușoară! 

— Nu mă tem eu, căpitane! Vei vedea că voi face 
întocmai după dorinţa inimii tale! 

După aceea Mihu Inimă de Leu se întoarse printre 
țigani, unde își găsi și oamenii săi. 

— Băieți, pregătiți-vă de drum! le strigă el, căci peste un 
ceas o luăm din loc. 

— Noi suntem gata, căpitane! răspunse Mișu Drăgan. 

După aceea Mihu se întoarse spre bulibașa. 

— Stanca va veni și ea cu mine! zise el, calm. 

Nuta se uită înspăimântat la căpitanul de banditi. 

— Dar ce gânduri ai cu Stanca, căpitane? întrebă el 
aproape îngrozit. 

— Nu-ţi pierde firea, Nuta, căci nu ţi-o fur și nici n-o duc 
la tăiere! Nu i se va întâmpla niciun rău. Am doar nevoie 
de ajutorul ei pentru ducerea la îndeplinire a unui plan al 
meu. 

— Mă duc și eu cu ea! zise Raşa, fiul cel mai mare al 
bulibașei, acela căruia i-o hărăzise pe Stanca. 

Mihu Inimă de Leu se uită la el cu ochi atât de 
scânteietori încât Rașa crezu că i-a și sosit ceasul cel de pe 
urmă. 

— Eu poruncesc și nu tu! tună căpetenia bandiţilor. Or, 
eu am spus că Stanca va merge cu mine, de tine însă n-am 
amintit cu niciun cuvânt! 

Tiganul își văzu de drum, deoarece știa că nu era bine să 
te împotrivești lui Mihu Inimă de Leu, fiindcă acesta nu 
știa ce-i gluma când era vorbă de-cineva care încerca să i 
se împotrivească. 

În câteva clipe să fi dat oricât și nu l-ai mai fi putut 
aduce pe Rașa în apropierea lui Mihu. 

Mișu Drăgan și cu tovarășii săi puseră șeile pe cai, 
făcură rost de un cal și pentru Stanca și în curând putură 
vesti: 

— Căpitane, noi suntem gata de plecare. 

Nu trecu niciun sfert de ceas și caii celor patru bandiți și 
ai celor două fete înaintau în trap liniștit pe șoseaua plină 
de praf. Mihu Inimă de Leu călărea între cele două fete, 
cărora le descria cum arăta aceea pe care aveau s-o scape 
din Schitul Sfintei Treimi. 

— La început, zise el, mă gândeam să atac schitul cu 
toată tabăra țigănească. Pe urmă însă m-am răzgândit, 
deoarece mi-am dat seama că două fete isteţe pot avea 
același rezultat, fără a mai face vâlvă. Or, cred că voi 
sunteţi mai mult decât istețe, amândouă! 

— Cred că nu te-ai înșelat! răspunse Stanca, zâmbind. 

— Afară de aceasta, vă voi răsplăti împărătește, pe 
amândouă, adăugă Mihu Inimă de Leu. Numai să vedeţi să 
vă purtaţi cum trebuie și cum sper eu! 

— Şi cum vezi tu eliberarea acelei femei, căpitane? 
întrebă Smaranda. 

— Poate să meargă foarte ușor, poate însă și foarte 
greu! Vă voi da o scrisoare pe care o veţi arăta Mioarei și 
la vederea ei, ea vă va urma îndată. 

Gelozia lucea în ochii Smarandei. Ea se gândea din ce în 
ce mai amărâtă, mai înfuriată la această femeie 
necunoscută ei. 

— Lucrul de căpetenie este, urmă căpetenia bandiţilor, 
să găsiți vreun motiv iscusit, pentru a putea pătrunde în 
mănăstire. 

— Vom născoci noi ceva! răspunse Smaranda. 

După aceea merseră mai departe și Mihu Inimă de Leu 
le dădu toate instrucţiunile necesare celor două fete, care 
se pregăteau de zor pentru drumul pe care-l aveau de 
făcut până la schit. 

Mai înainte însă, se mai abătură pe la moara de pe malul 
Dunării, unde bandiții îi primiră cu mare bucurie. 

— A mers totul fără nicio încurcătură, căpitane? întrebă 
Dan Dragomir. 

Mihu Inimă de Leu zâmbi. 

— Dacă ai ști ce aventuri nostime am avut! răspunse 
căpetenia bandiţilor. N 

— Nostime? se miră Dan Dragomir. În orice caz vestea 
este îmbucurătoare, deoarece este de preferat o aventură 
nostimă uneia primejdioase. 

— Dar ce s-a întâmplat cu Florica? întrebă apoi Mihu 
Inimă de Leu. 

— Nu știm nici noi, căpitane! Auzind despre cele 
petrecute, am pornit în căutarea ei îndată după înapoierea 
noastră acasă. Am cercetat tot ţinutul, aproape toată Balta, 
dar n-a fost chip să dăm măcar de o urmă. Nu-mi pot 
închipui unde să fi dispărut. 

— Şi prizonierii noștri? 

— Boierul Petrache Bănuţ și fata lui? 

— Da. 

— Au sosit! 

— I-aţi încuiat bine? 

— Fii fără grijă căci nu vor putea fugi! Este adevărat că 
boierul Petrache Bănuţț ne-a înjurat groaznic și ne-a 
ameninţat necontenit, dar nu i-am făcut nimic, deoarece n- 
am vrut să luăm nicio hotărâre fără tine. 

— Bine! Îndată după plecarea celor două fete să-i 
aduceţi în fața mea. 

Smaranda și cu Stanca erau gata de drum. Mihu Inimă 
de Leu le chemă în odaia lui și-i dădu Smarandei o pungă 
plină cu galbeni. 

— Ţine, zise el, dacă veţi avea nevoie de bani să nu 
duceţi lipsă. 

— Bine căpitane, dar asta este o adevărată avere! zise 
fata, mirată. 

— Nu trebuie să uiţi, Smărăndiţo că pentru a putea 
pătrunde în schit, trebuie să faci o ofrandă însemnată 

pentru mănăstire... Din banii aceștia vei putea face orice 
ofrandă. 

Fata ascunse banii. Mihu Inimă de Leu le mai spuse înc- 
odată ce aveau de făcut, apoi le lăsă să plece... 


* 
x x 


Smaranda și cu Stanca trecuseră Dunărea, când Mihu 
Inimă de Leu se ivi din nou în mijlocul oamenilor săi. 

— Aduceţi prizonierii! porunci el. 

Peste câteva minute căpetenia bandiţilor îi zări venind 
pe boierul Petrache Bănuțţ, fata lui și doi servitori. 

— Dar aceștia cum au ajuns aici? întrebă Mihu Inimă de 
Leu, arătând spre cei doi servitori. După cât îmi aduc 
aminte, eu v-am spus să-i duceţi în Baltă pe servitori și să-i 
lăsaţi acolo. 

— Așa este, căpitane, răspunse Dan Dragomir, numai că 
peste aceștia doi am dat mai târziu, pe când ne îndreptam 
spre casă. Se vede că au izbutit să fugă în timpul luptei și 
atunci mi-am zis că este mai bine să-i iau cu mine! 

— Foarte bine ai făcut! Cred că ne vor fi de folos îndată. 

Boierul Petrache Bănuţ nu-l zărise pe Mihu decât acum 
și se năpusti la el, furios: 

— Îţi cer să-mi dai drumul și încă numaidecât! Dacă voi 
scăpa de aici, te trag în ţeapă, te rup în roată, te... 

Mihu Inimă de Leu îl opri, zâmbitor: 

— Dragă boierule și ce s-ar întâmpla, de pildă, dacă mi- 
ar veni mie pofta să te împărtășesc acum din toate acele 
bunătăţi, pe care ai de gând să mi le pregătești mie? 

Dochia ţipă, îngrozită. 

— Să nu îndrăznești să te atingi de tata! 

— Nici tatăl d-tale nu s-a atins de nimeni în viaţa lui, 
jupâniță? 

— În primul rând nu s-a atins de nimeni. În al doilea 
rând, ce amestec ai d-ta... 

— Ajunge! Așadar, nu s-a atins nimeni, zise Mihu Inimă 
de Leu, apoi se uită în jurul său... 

Pe urmă făcu un semn spre cei doi argaţi făcuţi 
prizonieri. 

— Ia veniţi mai aproape! 

Cei doi servitori se apropiară. Amândoi erau îngroziţi de 
moarte, deoarece știau că se găsesc în faţa temutului 
căpitan de bandiți despre care lumea spunea că are 
obiceiul să-i jupuiască de vii pe aceia care cădeau în 
mâinile lui. 

— Voi sunteţi argaţii boierului Petrache Bănuţ? 

— Da. 

— Bine. Acum să-mi spuneţi cum s-a purtat cu voi în 
timpul cât l-aţi slujit? 

Cei doi argaţi se uitară unul la altul. 

Întrebarea aceasta avea două tăișuri și nu puteau 
răspunde nicicum, fără să nu li se întâmple vreo neplăcere. 

Dacă răspundeau așa cum le poruncea inima și spuneau 
că boierul Petrache Bănuţ se purta întocmai ca și cu niște 
animale, nu numai cu ei, dar și cu toţi aceia pe care soarta 
îi pusese sub stăpânirea lui, era neîndoielnic că moșierul 
din Piatra Seacă se va răzbuna pe ei în chipul cel mai 
cumplit. Își cunoșteau stăpânul prea bine pentru ca să se 
mai îndoiască de aceasta. 

lar dacă spuneau neadevăruri și-l descriau pe boier ca 
pe un om bun și iubitor de semenii săi, atunci își aprindeau 
paiele în cap cu Mihu Inimă de Leu, deoarece erau 
încredinţaţi că acesta cunoștea prea bine toate ticăloșiile și 
cruzimile lui Petrache Bănuţ. 

Mihu Inimă de Leu observă teama lor și căută să-i 
liniștească. 

— Nu trebuie să vă lăsaţi înrâuriţi de nicio împrejurare. 
De răzbunarea boierului Petrache Bănuţ nu trebuie să vă 
temeţi căci nu prea va mai avea prilej și nici poftă să se 
răzbune pe voi! 

La auzul acestor cuvinte argaţii mai prinseră puţin curaj 
și când unul, când celălalt începură să înșire calităţile 
nemilosului boier. 

— Ce să spun, începu cel dintâi, boierul nu s-a purtat 
prea bine cu noi! 

— Dimpotrivă, prea rău! 

— A fost un stăpân aspru și neîndurător... 

— Un om rău... 

— Pentru cel mai mic lucru, își lega oamenii la stâlp! 

— Și pe mine a pus să mă bată cu nuiaua de alun... 

— Niciunul n-am scăpat de această pedeapsă, de cele 
mai multe ori nemeritată. 

Mihu Inimă de Leu se întoarse atunci spre boierul 
Petrache Bănuţ, care asculta palid ca ceara la învinuirile 
pe care i le aduceau proprii săi servitori. 

— Ei, boier Petrache, ce zici la toate acestea? 

— Minciuni!... Nu-i adevărat!... Nu-i adevărat. 

— Proprii d-tale argațţi îți aruncă în faţă aceste învinuiri! 

— Îi pun eu să-i bată, până când vor rămâne laţi, să 
ajung numai acasă! strigă moșierul din Piatra Seacă, 
cuprins de o mânie sălbatică. 

— lată că te trădezi chiar și d-ta însuţi! zise atunci Mihu 
Inimă de Leu prinzându-l cu propriile sale cuvinte. Dar 
pentru a-ţi lua pofta de a-ţi duce la îndeplinire această 
ameninţare dacă vreodată te vei mai înapoia la conacul din 
Piatra Seacă, voi îngriji să-ţi dau o mică lecţie, pe care 
cred că n-o vei uita tocmai atât de curând. 

După aceea Mihu Inimă de Leu Se întoarse spre oamenii 
săi. 

— Aduceţi o bancă, băieţi! 

Peste câteva minute porunca lui Mihu fu adusă la 
îndeplinire. 

Căpetenia bandiţilor se adresă atunci boierului cu 
următoarele cuvinte: 

— Boier Petrache, binevoiește te rog de a te așeza pe 
banca aceea, dar cu pântecele în jos! 

Boierul Petrache Bănuţ tresări, speriat. 

— Dar ce vrei să faci? 

— Vei vedea îndată! 

Boierul presimţi însă ce avea să urmeze și se împotrivi 
cu încăpățânare: 

— Să nu îndrăznești să te atingi de mine, nici măcar cu 
un deget, căci mă voi răzbuna în chipul cel mai cumplit! 

— Culcă-te! tună căpetenia bandiţilor. 

— Pe tine mă voi răzbuna mai întâi, câine de bandit! Voi 
îngriji eu... 

Un urlet îngrozitor, ieșit din pieptul lui Mihu Inimă de 
Leu, tăie ca un cuţit cuvintele boierului. 

— Culcaţi-l! strigă el. 

În clipa următoare patru bandiți îl apucară pe boierul 
Petrache Bănuţ și în mijlocul ţipetelor deznădăjduite ale 
Dochiţei îl târâră până la bancă. 

În zadar se zbătea boierul, în zadar urla, în zadar se 
frământa. Cei patru bandiți erau însă mult prea puternici 
pentru ca frământările boierului să-i împiedice de a-l culca 
pe bancă. Ei îl lungiră pe scândură și pe urmă, fără să mai 
aștepte vreun nou ordin de la căpitanul lor, ca și când ar fi 
ghicit ce gânduri avea acesta îl legară pe boier de nici nu 
se mai putea mișca. 

Dar cu toate că era legat de mâini și de picioare și cu 
toate că situaţia lui nu era de loc de invidiat, Petrache 
Bănuţ nu încetă de a-i ameninţa: 

— Voi pune să vă bată, până când vă veţi da sufletul... 
când voi scăpa de aici!... Vă arăt eu vouă, câini blestemaţi 
ce sunteţi, cum trebuie să vă purtaţi cu boierul Petrache 
Bănuţ. 

Dochiţa se repezi la Mihu Inimă de Leu și trufașă ca 
întotdeauna, strigă: 

— Îți cer să-i dai drumul tatii, numaidecât, căci altfel... 

Mai departe nu urmă, cu toate că Mihu îi lăsă timp să 
sfârșească, fiind curios să audă cu ce-l mai ameninţa și ea. 

Văzând însă că fata tace, căpetenia bandiţilor răspunse: 

— D-ta, jupâniţă, ai uitat pe semne că nu te găsești în 
conacul din Piatra Seacă, unde ești obișnuită să 
poruncești, ci pe teritoriul unde se întâmplă ceea ce vrea 
Mihu Inimă da Leu! 

— Scapă-mă, Dochiţo! strigă între timp și boierul legat 
de bancă. Scapă-mă! 

— Nu-l ucideţi! strigă atunci fata. 

Mihu Inimă de Leu zâmbi. 

— Ce crezi, jupâniţă, răspunse căpitanul bandiţilor, 
dispreţuitor, că noi avem nevoie să legăm pe cineva când 
vrem să-l ucidem? Noi nu avem obiceiul să omorâm 
oamenii numai pentru a ne satisface o plăcere drăcească. 
Cu aceea care ne atacă cu armele în mână, ne luptăm și 
învinge acela care este mai tare... Boierul Petrache Bănuţ 
nu este un vrăjmaș tocmai atât de primejdios încât să 
trebuiască să hotărască armele între noi. De altfel arma lui 
nu este nici sabia și nici pușca, arma lui este nuiaua de 
alun, cu ea îi vom răspunde și noi! 

După aceea se întoarse spre argaţii din Piatra Seacă. 

— Luaţi aceste nuiele. Aveţi fiecare câte una. Așezaţi-vă 
de cele două părţi ale băncii și faceţi-l pe boierul Petrache 
Bănuţ să simtă și el puţin, ce simțământ are omul când 
este mângâiat pe spinare cu niște nuiele bune de alun! 

Cuvintele acestea ale lui Mihu Inimă de Leu stârniră 
mare gălăgie în mijlocul celor de față. Bandiţii începură să 
râdă zgomotos, boierul Petrache  Bănuţ, gemu 
deznădăjduit, jupâniţa Dochiţa începu să se tânguie, iar pe 
urmă alergă iute în moară, ca și când ar fi venit tătarii în 
urma ei. 

— Jupâniţa are o fire foarte simţitoare, zise Mihu Inimă 
de Leu, dar numai acum și aici. Acasă, la conacul din 
Piatra Seacă privește cu cea mai desăvârșită seninătate 
cum sunt bătuţi până la sânge ţărani bătrâni, copii și 
femei... Dar s-o lăsăm în pace! Sunteţi gata? 

Cei doi argaţi se uitară nedumeriţi când la Mihu Inimă 
de Leu, când la boierul Petrache Bănuţ care zăcea 
neputincios înaintea lor. La orice s-ar fi așteptat, numai la 
așa ceva nu! Şi pe urmă, cum puteau ei să lovească în 
propriul lor stăpân, în acela, care hotăra de viaţa și de 
moartea lor? 

— De ce șovăiţi? întrebă Mihu Inimă de Leu. 

— Să nu îndrăzniţi să daţi în mine, strigă moșierul din 
Piatra Seacă, peste măsură de furios, căci vă rup în bucăţi 
când voi scăpa de aici! 

— Dacă nu începeţi peste un minut, atunci vom scoate la 
iveală pistoalele! tună Mihu Inimă de Leu. Ce mai 
așteptați, proștilor? Amintiţi-vă de câte ori a pus ticălosul 
acesta să vă lege la stâlp și de câte ori va bătut până la 
sânge, nesinchisindu-se dacă vă dădeaţi sufletul sub 
loviturile slugoilor lui... Loviţi-l, ca propriile lui dureri să-l 
facă să-și dea seama de mârșăviile lui de până acum, ca 
propria-i umilire să-l dezmeticească și să-i arate cât de 
groaznic este să înduri neputincios loviturile semenilor tăi. 

— Voi pune să vă tragă în ţeapă dacă vă atingeţi de 
mine! urlă boierul Petrache Bănuţ din nou, dar de data 
aceasta orice ameninţare era în zadar. 

Cei doi argaţi își dădură seama că Mihu Inimă de Leu 
avea dreptate. Ei își aduseră aminte pe rând de toate 
cruzimile boierului și începură să prindă poftă de a 
îndeplini porunca căpitanului de bandiți. 

După ce își învinseră și cea din urmă teamă, nuielele 
începură să cadă pe spinarea boierului care urla ca o fiară 
sălbatică. Argaţii se răzbunau cu vârf și îndesat pentru 
toate loviturile de care avuseseră parte la conacul din 
Piatra Seacă. 

Mihu Inimă de Leu îi îmbărbătă. 

— Mai departe! Mai departe! Fără îndurare căci nici el 
n-a avut milă de voi! 

După aceea se apropie de bancă și se răsti la boierul 
care a avut în viaţa lui clipe când s-a simţit și mai bine 
decât acum. 

De îndată ce-l zări pe Mihu Inimă de Leu, moșierul din 
Piatra Seacă turbă de mânie. 

— Îţi voi răsplăti eu aceasta, tâlharule! strigă el. 

— Vom vedea noi, boier Petrache! 

După aceea le făcu semn argaţilor să înceteze. Aceștia 
însă de-abia se înfierbântaseră și simţământul răzbunării 
de-abia se încinse în sufletele lor, așa că chiar după ce 
văzură semnul căpeteniei de bandiți, ei tot îi mai dădură 
boierului câteva lovituri zdravene, acestea ca rămas bun. 

După aceea bandiții îl dezlegară pe boier de pe banca 
unde avusese prilejul să guste și el din plăcerea de a fi 
bătut cu nuiaua de alun. Petrache Bănuţ de-abia se mai 
ținea pe picioare. 

— Acum, boier Petrache, ai avut prilejul să vezi cum 
pedepsește Mihu Inimă de Leu. Când te vei mai gândi să-ţi 
legi vreun om la stâlp pentru a-l bate cum făceai până 
acum, amintește-ţi de ziua aceasta! 

— 'Ţine-ţi gura, câine! urlă boierul. 

Dar Mihu Inimă de Leu nu-și pierdu cumpătul. 

— După cât văd, zise el, nepăsător vrei să guști și partea 
a doua. Nu ţi-o voi refuza dacă mai îndrăznești să spui fie 
chiar și numai un singur cuvânt jignitor! 

Cei doi argaţi își și suflecaseră mânecile și se întoarseră 
spre Mihu Inimă de Leu: 

— Să începem din nou? 

Argaţii se dăduseră pe făgaș. Pe cât de greu le fusese să 
înceapă, pe atât de dornici erau acum să continue cu 
pedepsirea  crudului boier, deoarece între timp își 
aduseseră aminte de toate înjosirile, de toate suferințele 
pe care li le pricinuise Petrache Bănuţ. 

Ei își ziseră că cel mult nu se vor mai înapoia niciodată, 
nici măcar prin apropierea Pietrei Seci, acum însă, când 
aveau un prilej atât de unic, voiau să se răzbune pe acela 
care nu-i lăsase să aibă o zi liniștită în viaţa lor de până 
atunci. 

Și fără a mai aștepta porunca lui Mihu Inimă de Leu, 
începură să lovească din nou în îngrozitul boier, care nici 
n-apucă să se mai apere, atât de des și cu atâta putere 
cădeau nuielele pe trupul lui. 

Sub loviturile argaţilor, pielea de pe corpul lui Petrache 
Bănuţ începu să crape și până în cele din urmă, trufașul 
boier, nu numai că sfârși cu amenințările, dar începu să se 
vaiete ca o bocitoare, de ţi-era milă să te uiţi la el. 

— Așa! zise atunci Mihu Inimă de Leu. lar acum, boier 
Petrache Bănuț, îţi jur aici, în liniștea Bălții că dacă mai 
aud vreodată că ai îndrăznit să-ţi baţi vreun ţăran, sau 
vreun servitor, te voi prinde din nou cu oamenii mei și te 
voi bate și mai crunt de cât ai fost bătut astăzi! Și acum, 
înapoi cu el în închisoare. 

— Cum?... Tot nu mă lași să plec? îngână boierul, pe 
buzele căruia de-abia mai veneau cuvintele. 

— Despre plecare nu poate fi vorba, răspunse Mihu 
Inimă de Leu, decât numai după ce vom fi rânduit și 
chestiunea preţului de răscumpărare. 

Doi bandiți îl luară pe boier de braţe și-l târâră spre 
moară, deoarece el nu mai era în stare nici măcar să 
meargă singur. 

Bandiţii îl duseră acolo, unde fusese păzit și până atunci. 

Dochiţa se uită îngrozită la tatăl său, pe a cărui faţă se 
vedeau urmele suferinței îndurate. 

— Ce s-a întâmplat cu tine, tată? întrebă ea. 

— Tâlharul acesta de Mihu a pus să mă bată cu nuiaua 
de alun. Dar îi voi răsplăti eu aceasta, îndoit și înzecit!... 
Se va căi amar ticălosul pentru ceea ce a făcut!... Auzi d-ta, 
eu, boierul Petrache Bănuţ să fiu bătut ca cel din urmă 
dintre argaţi!... De m-aș vedea numai scăpat odată din 
acest iad pământesc! 

— Cum, nu ne lasă să plecăm nici acum? 

— Îmi cere preţ de răscumpărare diavolul acela băgat în 
piele de om! 

— Dă-i-l, tată! Trebuie să-i dat tot, tot ce-ţi cere, numai 
să scăpăm odată de aici! Pe urmă te vei putea răzbuna pe 
ei... Atâta timp însă cât suntem ţinuţi prizonieri aici, nu 
putem face nimic și te mai pomenești că într-o bună zi, 
Mihu Inimă de Leu se plictisește de a ne mai păzi și ne 

leagă câte un bolovan de gât și ne aruncă în Dunăre! Pe 
urmă, nu trebuie să uiţi că, boierul Panait Fotache este 
plecat la București, pentru a fi numit caimacan, sau 
guvernator, cum se zice acum, al acestui ținut. El va veni 
cu o întreagă armată de dorobanţi, va înconjura toată balta 
și atunci se alege praful și pulberea de toţi bandiții în 
frunte cu Mihu Inimă de Leu. 

— De-aș mai trăi s-o văd și p-asta! oftă boierul Petrache 
Bănuț, așezându-se abătut, alături de fiica sa. 

In aceeași clipă însă, sări ca ars de pe laviţă. 

Dochiţa înţelese pricina și-l întrebă: 

— Te doare tare, tată? 

— Cumplit!... Dar îi voi plăti eu aceasta lui Mihu Inimă 
de Leu! 

CAPITOLUL 94 
O dramă în Schitul Maicilor 


Zilele Mioarei Comăneanu se scurgeau la schit într-o 
uniformitate plină de monotonie. 

Pe vremuri, când luase drumul Schitului Sfintei Treimi, 
pornise cu convingerea că înlăuntrul zidurilor sfinte ale 
mănăstirii își va găsi liniștea sufletească pe care o căuta. 

În privinţa aceasta nici nu se înșelă. 

Când se desfășurase în curtea conacului de pe marginea 
Brateșului, cumplitul spectacol al torturii lui Stanislau 
Rimsky, biata fată nu mai fu în stare să-și stăpânească 
nervii. Îşi pierduse cunoștința și nu-și mai putea aduce 
aminte nici de cine, nici în ce împrejurări a fost luată și 
dusă de la locul supliciului. 

Ea își reveni în fire, sus, în odăiţa ei din conac. Când își 
recăpătă simţirea, își aminti de neomeneasca tortură la 
care fusese supus alesul inimii sale. 

Atunci se repezi la fereastră, o deschise cu înfrigurare și 
se uită în curte. 

Acolo torturarea lui Stanislau Rimsky nu luase încă 
sfârșit. Mioara Comăneanu se cutremură de groază și 
oricât de blândă era ea din fire, în clipa aceea simţi că ar fi 
putut înfige un pumnal, fără nicio mustrare de cuget, în 
inima lui Panait Fotache, omul care era în stare să 
chinuiască pe un semen al său într-un chip atât de sălbatic. 

Privind de-acolo de sus și din depărtare, Mioarei i se 
păru că viaţa părăsise trupul iubitului său. De altfel nici nu 
era de mirare că sărmana fată avu această impresie când 

ne gândim cu câtă neîndurare loveau argaţii în bietul 
Stanislau Rimsky, care era legat de stâlp de nici nu se 
putea mișca. 

Mioara scoase un țipăt de groază. 

Işi dădu seama că soarta o lovise din nou, tot atât de 
crud, tot atât de nemilos ca și până atunci. 

Incă o lovitură a acestui destin neîndurător!... Și doar 
avusese parte de destule alte lovituri și până atunci. 

Și în clipele acelea de deznădejde, în sufletul zbuciumat 
al nefericitei făpturi, se născu o hotărâre mare. 

O mânie și o ură de nedescris o cuprinse împotriva 
boierului Panait Fotache, pe care acum avusese prilejul să- 
] cunoască în adevărata lui fire și aceeași mânie o simţi și 
pentru unchiul său, Mircea Vulpescu, care îngăduia ca o 
asemenea sălbăticie să aibă loc în curtea conacului său și 
sub proprii săi ochi. 

Atunci simţi că nu s-ar mai putea întâlni nici cu boierul 
Panait Fotache și nici cu unchiul său fără a nu le arunca în 
faţă în fiecare clipă, tot disprețul, toată scârba pe care le-o 
inspirau, ba simţi că nici măcar n-ar mai fi în stare să stea 
sub același acoperiș cu acești doi oameni care dăduseră 
dovadă că sunt mai sălbatici, mai cruzi chiar decât fiarele 
pădurilor. 

Inima îi șoptea să fugă, să fugă cât mai departe de 
conacul atâtor cruzimi, unde nu avusese parte decât de 
amărăciuni și lacrimi. 

Ea se năpusti în odaia alăturată, cu pieptul în prada unei 
furtuni de nedescris. 

În odaia aceasta își avea ea lucrurile: hainele, 
giuvaerurile, banii! 

O clipă rămase pe gânduri, neștiind ce să ia cu dânsa. 

Rochiile scumpe?... Giuvaerurile sclipitoare?... 

Până în cele din urmă nu întinse mâna decât spre o mică 
lădiţă în care își ţinea banii. 

După aceea, fugi din conac, departe, cât mai departe de 
locul acela blestemat, unde i se răpise iubitul tocmai în 

clipa când se aștepta să fie și ea fericită după atâtea 
vitregii ale soartei. 

În ajun visase încă despre dragoste, o viaţă liniștită, 
veselă, fericită și iată că nu trecuseră nici douăzeci și patru 
de ceasuri și nenorocul se năpustise din nou asupra ei cu 
toată furia. 

Departe, cât mai departe de-acolo! 

Ea alerga pe scări în jos ca și când ar fi fugărit-o turcii. 

Nu se îndreptă spre curte, unde erau aceia care după 
părerea ei îi uciseseră iubitul în bătăi, deoarece nici Panait 
Fotache și nici unchiul său n-ar fi lăsat-o să plece. Mioara 
se furișă pe portița din dos, fără să se mai sinchisească de 
ceea ce se petrecea în curtea conacului. 

Nici nu voia să se mai uite înapoi, căci dacă vedea trupul 
însângerat, neînsufleţit al iubitului său, cine știe ce se mai 
întâmpla. 

Era mai bine nici măcar să nu se gândească la toate 
acestea. 

Între timp, alergând din ce în ce mai iute, ajunse pe 
șosea și fugi mai departe. 

Deodată se opri. 

Încotro să apuce? Unde să se ducă? 

Își dădea seama că, dacă îi vor băga de seamă dispariţia 
o vor căuta peste tot locul și că Panait Fotache va porni pe 
urmele sale toţi argaţii de la conac, numai spre a o găsi, 
pentru a o aduce înapoi. Tocmai din această pricină se 
gândi să aleagă un drum unde să i se piardă urma, unde să 
nu rămână niciun amănunt, niciun semn, care să trădeze 
că a trecut pe acolo. 

Deodată ochii începură să-i strălucească. 

Pe marginea Brateșului, o barcă era legănată ușor și 
ritmic de valurile line ale apei. 

Mioara Comăneanu își zise că dacă fugea cu barca, 
argaţii boierului Panait Fotache nu puteau să-i dea de 
urmă. 

Ea nu stătu mult pe gânduri, ci porni îndată spre Brateș, 
iar peste câteva minute și puse piciorul în barca ce se 
legăna pe apă. 

După aceea dezlegă barca de la ţărușul de care era 
legată, luă vâslele în mână și porni fără șovăire spre 
mijlocul lacului. 

Oboseala n-o sperie, de primejdii nu se temea. Ea vâsli 
curajoasă, mereu înainte, iar când soarele începu să apună 
ajunse și barca Mioarei la țărm. 

Sufletul și gândurile ei erau în prada unui zbucium atât 
de puternic, încât nici nu se gândi să se uite, spre a vedea 
unde ieșise la țărm. N 

După ce trase barca pe mal, porni pe jos, mai departe. In 
curând ajunse la nişte colibe de pescari lipoveni care o 
găzduiră cu dragă inimă peste noapte. 

Era atât de obosită, atât de istovită, încât, când îi 
arătară patul în care avea să-și petreacă noaptea, se 
prăbuși în el, nu altceva. Nervii îi erau atât de zdruncinaţi, 
atât de obosiţi și ei, încât nici nu mai ceru de mâncare, ci 
rămase întinsă pe patul simplu de scânduri, acoperit cu 
păpuriș, unde adormi îndată, pentru a nu se mai deștepta 
decât a doua zi de dimineaţă. 

Și atunci, a doua zi de dimineaţă, bătrânul pescar, care o 
găzduise în coliba lui îi povesti ceea ce se petrecuse cât 
timp dormise ea. 

— Jupâniţă, argaţii boierului Vulpescu au fost pe aici! 

— Şi?... întrebă Mioara, îngrozită de moarte. 

— Căutau o doamnă tânără... 

— Ce le-ai spus? 

— Că n-am văzut pe nimeni! 

Mioara Comăneanu îi mulțumi cu lacrimi în ochi 
bătrânului pescar: 

— Dumnezeu să te binecuvânteze, pentru ceea ce ai 
făcut! 

— Şi doar știam - urmă bătrânul lipovean - că jupâniţa 
vine de la conacul boierului Vulpescu. 

Mioara deschise ochii mari de uimire. 

— Dar dacă știai aceasta, de ce nu m-ai trădat? întrebă 
ea, foarte mirată. 

— Fiindcă eu știu ce însemnează să trăiești la conacul 
boierului Mircea Vulpescu și știu și ce însemnează să fugi 
de-acolo... Eu nu sunt omul care să mă bucur de 
nefericirea altora și de aceea am tăcut, cum tace peștele 
din Brateș. 

— Dumnezeu să te răsplătească! exclamă Mioara 
Comăneanu, cu adâncă recunoștință. Mulţumesc Tatălui 
Ceresc că mi-a îndreptat pașii spre casa unui om 
cumsecade ca d-ta! 

După aceea Mioara Comăneanu își luă rămas bun de la 
pescar, deoarece, voia să ajungă cât mai iute departe de 
locul nenorocirii sale. Plecând, ea lăsă pe masă câţiva 
galbeni și mulțumi înc-odată bătrânului pescar pentru 
simțămintele omenești de care dăduse dovadă fată de ea. 

Pe urmă porni la drum, mergând spre o ţintă nehotărâtă. 

Nici ea singură nu știa unde duce drumul pe care 
apucase. 

Ce o aștepta oare la capătul acestui drum? 

Cu toate acestea ea mergea, mergea necontenit. 

Nu se temea de nimic. 

Nu se temea de primejdii, nu se temea că s-ar putea 
întâmpla să cadă în mâinile unor bandiți. Oriunde ar fi 
ajuns, în mâinile oricui ar fi căzut, ar fi așteptat-o o soartă 
mai bună decât aceea pe care i-o pregătiseră unchiul său și 
cu Panait Fotache. 

Gândul ei se ducea mereu la Stanislau Rimsky și când 
trupul însângerat și chinuit al iubitului se ivi din nou 
înaintea ochilor săi, se gândi că cel mai bun lucru ar fi să 
se lepede de viaţă. 

Și din prima clipă, când îi veni în minte acest gând, el nu 
o mai părăsi și îi revenea mereu în minte. N-avea însă 
curajul să treacă la fapte, deoarece era o ființă cu frica lui 
Dumnezeu și cum știa că viaţa le este dată oamenilor de 

Domnul, își zicea că ar fi un păcat prea mare să renunti la 
un dar pe care ţi-l dă Cel de Sus. Când Domnul va crede de 
cuviință s-o cheme la El, atunci va avea loc sfârșitul. Până 
atunci însă, ea n-avea dreptul să-și curme firul zilelor de 
care trebuia să dea socoteală Judecătorului de Apoi. 

Făcându-și această judecată, deznădejdea o cuprinse 
parcă și mai mult și ea se traduse prin următoarele cuvinte 
pline de amărăciune: 

— Doamne Dumnezeul meu, de ce nu mă chemi la tine și 
mă lași să sufăr atâta în lumea aceasta unde tot omul îmi 
este dușman? 

Sărmana fată era încredințată că nimeni în lumea 
aceasta nu suferise mai mult decât ea. Își aminti de 
grozăviile prin care trecuse la Varșovia, apoi în Rusia, 
grozăvii care îi puseseră răbdarea la cea mai grea 
încercare, de sute, poate de mii de ori. Dar Mioara 
Comăneanu răbdase și îndurase totul, fără să se 
răzvrătească împotriva soartei. 

Ca oricare din noi, așa și ea, căută și acum să 
întrezărească un liman al suferințelor și își zise că pe 
semne Dumnezeu o mai punea la cele din urmă încercări, 
pentru ca în urmă s-o răsplătească pentru ceea ce 
îndurase, poate pentru păcatele ei, de care nu-și dădea 
seama, poate pentru păcatele vreunui strămoș. 

Dar oare ce răsplată o mai putea aștepta pe ea, când 
acela care fusese totul pentru ea în lumea aceasta nu mai 
era în viaţă? 

Și în vreme ce-și frământa creierul cu asemenea 
gânduri, deodată îşi aduse aminte de zidurile 
înspăimântătoare și pașnice ale Schitului Sfintei Treimi, 
ziduri pe care le văzuse pentru cea dintâia oară atunci 
când venise la conacul de lângă Brateș împreună cu 
Mircea Vulpescu și Panait Fotache. 

Aducându-și aminte de sfântul lăcaș, Mioara se gândi că 
numai în mijlocul acestor ziduri liniștite s-ar putea refugia 
odată pentru totdeauna de lumea de afară, pentru a nu mai 

ști niciodată ce se petrece la ceilalţi oameni, care până 
atunci nu-i pricinuiseră decât durere și amărăciune. 

Și gândul acesta puse stăpânire tot mai mult pe mintea 
sa subjugându-i sufletul și inima. 

Numai între zidurile sfinte ale unei mănăstiri putea găsi 
un cămin pașnic, plin de fericire spirituală, mai mult decât 
omenească. 

Sfântul lăcaș va fi pentru rana ei sângerândă astăzi un 
balsam alinător și îi va alunga din suflet toate amărăciunile 
și toate durerile pământești. lar când va sosi ziua, când va 
trebui să-și ia rămas bun de la viața aceasta, va putea 
pleca din lume cu sufletul liniștit, împăcată cu cugetul său 
și cu Cerul. 

A treia zi după fuga sa din conacul Vulpeștilor, Mioara 
Comăneanu bătu cucernică la poarta Schitului Sfintei 
Treimi. 

Cei rămași la conacul de pe malul Brateșului o căutară 
în zadar pe dispărută. Toate cercetările rămânând fără 
niciun rezultat ei ajunseră la convingerea că Mioara nici 
nu mai era în rândurile celor vii. În urma evenimentelor 
petrecute în curtea conacului, ei erau încredințaţi că 
Mioara își pusese capăt zilelor și pe semne că acum zăcea 
în fundul Brateșului... 


* * 


Pe vremea aceea, în jurul fiecărei mănăstiri era obiceiul 
să se ţină cel puţin câte două târguri pe an. Veneau 
negustori, veneau locuitorii de prin împrejurimi și la zile 
bine știute, de obicei zile de sărbătoare, își dădeau cu toţii 
întâlnire, în fața mănăstirilor care mai întotdeauna erau 
așezate în apropiere de câte un sat mai răsărit, sau mai 
drept zis, satele din jurul mănăstirilor se măreau, creșteau 
în însemnătate tocmai din pricina lăcașurilor sfinte. 
Mănăstirile cuprindeau aproape întotdeauna atâtea suflete 

câte avea și satul cel mai apropiat. Călugării și călugărițele 
aveau nevoie de multe braţe, pentru muncirea întinselor 
moșii de care dispuneau mănăstirile pe acele vremuri și de 
aceea satele învecinate se măreau și numărul populaţiei 
creștea. 

Același lucru s-a întâmplat și cu Schitul Sfintei Treimi. 
Satul cel mai apropiat deveni în scurtă vreme după zidirea 
sfântului lăcaș, un sat de seamă și ca în toate localităţile 
mai răsărite, se ţineau și în el mai multe bâlciuri pe an. 

În ziua aceea o lume numeroasă și pestriță se adunase în 
ocolul de la marginea satului, unde se ţineau bâlciurile. 
Negustorii își lăudau marfa cu glas tare, cumpărătorii se 
tocmeau și mai zgomotos, oricât de mic fiind preţul cerut 
pentru marfă, ei găsindu-l tot exagerat. 

Era zi de târg. 

Cele două fete venite de departe, Smaranda și Stanca, se 
amestecară și ele în lumea pestriță a bâlciului. 

Stanca observase de departe clădirea impunătoare a 
schitului, așezată în vârf de colină, așa cum se așezau de 
obicei mânăstirile, pentru a putea fi apărate, la caz de 
nevoie, de aceia cărora le-ar fi venit pofta să le prade. 

Tot timpul drumului ea fusese foarte vorbăreaţă, găsind 
mereu câte ceva de spus. Smaranda însă era foarte 
închisă, de-abia îi răspundea și părea necontenit cufundată 
în gânduri. 

Să o fi preocupat într-atâta însărcinarea pe care i-o 
dăduse căpitanul? 

Nicidecum. Ea își frământa creierul cu totul cu alte 
gânduri. 

Mihu Inimă de Leu i-o dăduse pe Stăncuţa, ca 
însoţitoare, pentru a-i fi de ajutor, la caz de nevoie. Ea însă 
hotărâse să scape de Stanca, cu orice preţ. În ce chip va 
izbuti să-și ducă la îndeplinire planul acesta, nici ea 
singură nu știa. Dar că și-l va duce la îndeplinire de asta ar 
fi fost în stare să jure. 

Smaranda era o ființă care când își propunea să facă un 
lucru, îl și făcea, orice s-ar fi întâmplat. Mai ales însă, când 
de acest ceva atârna fericirea vieţii sale, este ușor de 
închipuit cu câtă râvnă și încăpățânare se așeza pe lucru 
cu câtă îndârjire îl urmărea, până când își vedea scopul 
atins. 

Ceea ce-și punea ea în gând trebuia să se întâmple. Or, 
având neapărată nevoie să se descotorosească de Stanca, 
tot timpul drumului nu făcu altceva, decât să facă fel de fel 
de planuri, cum să scape de însoţitoarea pe care i-o dăduse 
pe cap căpitanul. 

În prada acestor gânduri era și când ajunseră la bâlciul 
unde se amestecară iute printre ceilalți oameni, veniţi să 
vândă sau să cumpere. 

Gălăgia aceea uriașă din târg o inspiră pe Smaranda, în 
născocirea unui plan într-adevăr diabolic... 

Acum știa, în ce chip va putea scăpa de însoţitoarea sa 
care era o povară pentru ea. 

Cele două fete se uitau curioase în dreapta și în stânga, 
Smaranda atrăgând mereu atenţia Stancăi, asupra 
feluritelor obiecte expuse spre vânzare. Stanca, fată 
găsită, sau furată a bulibașei Nuta, care-și trăise aproape 
toată viaţa în pustiul Bărăganului se uita uluită la tot ceea 
ce vedea desfășurându-se înaintea ochilor săi. 

Sărmana fată, aproape tot ce vedea acolo, erau noutăţi 
pentru ea și adeseori rămânea cu gura căscată în fața câte 
unei șatre, de unde Smaranda de-abia mai era în stare s-o 
facă să se miște. 

Fata morarului însă era în culmea fericirii, deoarece își 
dădea seama că planul ei îi va reuși mai ușor decât își 
închipuise la început. 

Dându-și seama că totul se întâmpla după dorinţa inimii 
sale nu întârzie cu ducerea la îndeplinire a planului său 
drăcesc. 

Tocmai se opriseră în fața șatrei unui negustor de 
basmale. Nenumărate năframe erau agăţate în faţa șatrei 

și Stanca se uita minunându-se la toate podoabele acestea 
femeiești care se găseau înaintea sa. Cu multă băgare de 
seamă, așa ca nimeni să n-o observe, Smaranda luă din cui 
o basma roșie și o strecură pe nesimţite în desagii Stancăi. 

După aceea porni mai departe, spre a se ascunde în 
dosul unui grup de ţărani, care stăteau de vorbă în mijlocul 
drumului. De acolo apoi, ea se uită pe furiș să vadă ce va 
urma. 

Nu trecură decât câteva clipe și ceea ce Smaranda 
aștepta cu atâta înfrigurare se și întâmplă. 

Negustorul băgă de seamă că una din basmalele agăţate 
în faţa șatrei dispăruse și începu săi strige, ca un smintit: 

— Ajutor!... Hoţii!... Ajutor! 

Intr-o clipă se adună acolo o mulţime de lume. 

— Ce este? 

— Cine strigă după ajutor? 

— Ce s-a întâmplat? 

Negustorul începu să îngâne, furios peste măsură: 

— Adineaori mai era agăţată acolo, o minune de năframă 
cu flori roșii, dar în vreme ce eu mă tocmeam cu unul din 
cumpărători, cineva mi-a furat-o!... Nu este nicăieri!... Nu 
este!... Mi-au furat-o! 

— Trebuie prins hoţul! 

— După el! 

— Chemaţi pandurii! 

— Cine s-o fi furat? 

— Ce îndrăzneală! 

— Să i-o fure dinaintea nasului! 

Se făcuse o gălăgie ca la Turnul Babel. De mult nu se 
mai văzuse un asemenea scandal la bâlciul Schitului Sfintei 
Treimi. Stanca se uită și eu curioasă, la toată această 
frământare și vru să o întrebe ceva pe Smaranda. Când se 
întoarse însă, fata morarului nu mai era lângă ea. Atunci 
porni în căutarea tovarășei sale. 

Dar cum se întoarse și vru să-și croiască drum printre 
oamenii adunaţi în jurul șatrei negustorului păgubit, cineva 
zări basmaua cu flori roșii în desagii ei. 

În clipa următoare se auzi un strigăt triumfător: 

— Uite hoţul! 

La auzul acestor cuvinte se întoarse și Stanca. 

Nici prin minte nu-i trecea că strigătul acela îi fusese 
adresat ei. Auzind însă că hoţul fusese găsit, se întoarse 
curioasă să vadă cine era acela care furase basmaua cu 
flori roșii. 

Nu trecu însă nicio secundă și Stanca tresări, speriată. 

Oamenii se uitau cu toţii la ea, mâini se îndreptară spre 
braţele ei, o prinseră, o zgâlţâiră. Biata Stanca stătea 
nedumerită și nu-și putea închipui ce se întâmplase. 

— Hoaţo! 

— A fost prinsă! 

— Puneţi mâna pe ea! 

— Chemaţi pandurii! 

— Daţi-i câteva să se înveţe minte! 

— Nerușinata! 

— Hoaţa! 

Stanca se uită speriată în jurul sau și nu înţelegea ce 
voia mulțimea aceasta înfuriată de la ea. Dar cum se 
întoarse, spre a găsi undeva, la cineva o tălmăcire pentru 
purtarea sălbatică a acestor oameni, zări și ea basmaua cu 
flori roșii care îi atârna pe jumătate din desagi. 

La vederea obiectului furat se cutremură. Nu putea 
înţelege în ce chip ajunsese basmaua în desagii ei. Dar 
acum nu era timp de gândit, deoarece mulțimea zbiera tot 
mai ameninţător: 

— Hoaţo! 

— Chemaţi pandurii! 

— Daţi-i o bătaie bună! 

— La închisoare cu ea! 

— Puneţi mâna pe ea, să nu fugă! 

Văzând basmaua în desagii săi și auzind strigătele 
mulțimii, biata Stanca se gândi să fugă. 

Smucindu-se din mâinile acelora care o ţineau o luă la 
fugă, spre partea unde cercul viu al celor veniţi la târg 
părea mai puţin des. 

Fuga ei însă nu fu decât de câţiva pași, deoarece cercul 
se strânse și se întări iute, așa că orice evadare era cu 
neputinţă. 

Nenumărate braţe o prinseră din nou și iarăși începu să 
fie zgâlțâită, când de unul, când de altul, ba din când în 
când acum mai primea și câte un ghiont în coaste sau câte 
un pumn în cap. 

Stanca se uită în jurul său cu ochi înlăcrămaţi, căutând-o 
pe Smaranda, care se ascunsese în dosul unei femei grase, 
de unde asculta nepăsătoare la strigătele deznădăjduite ale 
Stancăi: 

— Smarando!... Smarando!! 

Strigătul Stancăi însă nu se auzi decât câteva momente, 
fiindcă urletul mulțimii sălbăticite înăbuși tipetele ei slabe. 

— Ţineţi-o să nu mai fugă! 

— Uite hoata! 

— Legaţi-o! 

— Aduceţi iute pandurii! 

— Alergaţi! 

Lacrimile curgeau șiroaie din ochii sărmanei fete. Nu 
putea să-și dea seama nici în ruptul capului ce se 
întâmplase cu năframa care fusese găsită în desagii ei. 

— Eu nu știu nimic... eu n-am furat-o! striga ea, 
deznădăjduită. 

Drept răspuns auzi râsete batjocoritoare și un murmur 
ameninţător. 

— Ha, ha, ha! 

— Mai tăgăduiește! 

— Cu năframa în desagi și zice că nu ea a furat-o! 

— Sfântul Duh i-a pus-o acolo! 

Între timp sosi și negustorul la faţa locului. Până atunci 
fusese ocupat să trimită pe cineva după panduri. Acum se 
repezi și el la Stanca și o apucă de păr cu atâta sălbătăcie, 
încât sărmana fată căzu în genunchi de durere. 

— Blestemato, cum de ai îndrăznit să pui mâna pe ceea 
ce nu este al tău? Ţi-a trebuit basma scumpă, hai? Stai că 
te învăţ eu pe tine să știi să faci deosebire între ceea ce 
este al tău și ceea ce e bunul altuia! 

Stanca tăgăduia din răsputeri, în vreme ce lacrimile o 
înăbușeau: 

— Jur... că nu eu am luat-o! 

Negustorul smulse atunci basmaua din desagi. 

— Dacă n-ai luat-o tu, atunci cum de a ajuns aici? 

— Nu știu... nu știu nici eu! 

— Nu știi, blestemato? Nu-ţi dai seama ce prostii 
vorbești?... Nu-ţi ajunge că ai furat, acum mai vrei și să 
tăgăduiești? 

— Se prea poate ca cineva s-o fi furat? spuse Stanca, cu 
ultima nădejde, și când a văzut că furtul a fost băgat de 
seamă, mi-o fi vârât-o mie în desagi, pentru ca să scape el. 

Negustorul îi râse în fată, batjocoritor. 

— Se prea poate ca cineva s-o fi furat? repetă el. Firește 
că cineva a furat-o, căci singură n-a zburat basmaua în 
desagii tăi, dar acest cineva ai fost tu! 

— N-am fost eu! Nu... 

— Nu minţi! 

— Nu mint... 

— Gura! Te-am văzut eh ochii mei cum dădeai târcoale 
șatrei și cum îţi lăsa gura apă după o basma. Pe semne că 
te-ai folosit de o clipă de nebăgare de seamă din partea 
mea, pe când eram prins de vreun cumpărător, ai tras-o 
iute din cui și ai ghemuit-o în desagi! Așa a fost? 

— Nu... nu! 

— Firește că nu vei mărturisi! Dar vei vorbi tu! lată că a 
și venit pandurul! ţi dezleagă el limba! 

Un pandur cu mustaţa răsucită sparse atunci cercul 
curioșilor adunaţi în jurul negustorului și al Stancăi. 

— Ce s-a întâmplat aici? întrebă el, cu glasul semet al 
omului, care reprezintă autoritatea. 

Negustorul povesti faptele, pe scurt. 

Pandurul dădu din cap, apoi se întoarse spre fată, care 
tremura ca varga. 

— Înainte! strigă el, poruncitor. 

— Nu eu am furat-o! mai încercă odată Stanca să se 
dezvinovăţească. Jur pe tot ce am sfânt în lumea aceasta că 
nu eu am luat-o! 

Dar pandurul era neîndurător. 

Puțin îi păsa lui de tipetele, de vaietele, de jurămintele ei 
de nevinovăție. El o prinse de braţ și o târî fără milă după 
sine. 

Pământul începu să se învârtească cu Stanca. 

Era înfiorător ceea ce se întâmplase cu ea, dar și mai de 
neînțeles i se părea că n-o vede pe Smaranda niciunde, 
spre a o putea vesti despre nenorocirea ce căzuse pe capul 
ei din senin. 

— De unde să afle Smaranda ce i s-a întâmplat? gândul 
acesta o frământă chiar și atunci când ușa temniţei se 
închise peste ea. 


* * 


La bâlci multă vreme lumea nu mai vorbi decât despre 
această întâmplare care puse o notă de noutate în 
convorbirile ce se învârteau până atunci numai în jurul 
scumpetei mărfurilor. Smaranda era și ea printre aceia 
care se mai învârteau prin târg și pe chipul ei se putea citi 
o bucurie diabolică. 

Puțin îi păsa de nenorocirea pe care o aruncase pe capul 
bietei fete, nu simţea nici cea mai mică mustrare de cuget, 
deoarece singura ei dorinţă se împlinise: avea să se ducă 

singură, fără Stanca, la Schitul Sfintei Treimi unde urma să 
ducă la îndeplinire însărcinarea pe care și-o luase. Firește 
că felul cum avea ea de gând să îndeplinească această 
însărcinare se deosebea cu desăvârșire de chipul cum îi 
făgăduise lui Mihu Inimă de Leu, dar aceasta n-o supăra pe 
ea. 

Prima parte a scopului său era atinsă: scăpase de 
însoţitoarea care o încurca în planurile sale, așa că acum 
putea lua liniștită drumul mănăstirii... 

Smaranda se apropia cu o înfrigurare crescândă de 
zidurile sfântului lăcaș, unde urma să-și îndeplinească a 
doua parte a planurilor sale, parte mult mai grea și mai 
primejdioasă decât cea dintâi. 

În curând ea ajunse la Schitul Sfintei Treimi, care era 
înconjurat de un zid înalt, de culoare cenușie. 

O liniște desăvârșită, o pace plină de cucernicie domnea 
în jurul acestor ziduri. Smaranda se opri impresionată în 
faţa marii porţi a mănăstirii. 

După câteva clipe în care căuta parcă să-și facă curaj, 
întinse mâna și trase de mânerul clopoţelului al cărui ecou 
răsună vreme îndelungată prin coridorul schitului. 

Smaranda  pândea  nerăbdătoare să vadă poarta 
deschizându-se înaintea sa. Trecură câteva minute până 
când se auzi zgomotul unor pași tărăgănați. 

Dar nici acum nu se deschise poarta ei, numai o mică 
ferestruică a ei, în cadrul căreia se ivi chipul cercetător al 
unei călugărițe mai în vârstă. 

— Cine este acolo? întrebă călugărița. 

Smaranda răspunse, în glas cu toată stima cuvenită: 

— Aș dori să vorbesc cu Maica Stareţă! 

— La Maica Stareţă nu se poate pătrunde. 

— Dar eu am ceva de mare însemnătate de vorbit cu ea! 

Smaranda luă un galben din punga pe care i-o 
încredinţase Mihu Inimă de Leu și-l întinse prin 
ferestruică, lăsându-l să cadă în mâna bătrânei portărese. 

Mihu Inimă de Leu o învățase la aceasta și aurul nu 
întârzie să-și facă efectul așteptat. 

— Așteaptă puţin, copila mea, zise atunci bătrâna 
portăreasă, voi încerca! Poate că voi izbuti s-o fac pe 
Maica Stanţă să te primească. 

Cu aceste cuvinte călugărița deschise poarta mănăstirii 
și o lăsă pe Smaranda să intre. 

— Așteaptă-mă aici! mai zise portăreasa, pe urmă se 
întoarse și se îndreptă spre clădirea propriu zisă a 
schitului. Smaranda rămase locului, așteptând 
nerăbdătoare și între timp uitându-se cercetătoare prin 
curtea mănăstirii unde domnea cea mai desăvârșită 
curăţenie și bună rânduială. 

Bătrâna călugăriță se înapoie în curând și pe chipul ei se 
putea citi expresia mulțumirii. Smaranda își dădu seama 
îndată că Stareţa primise s-o asculte. 

— Ai noroc, copila mea, zise portăreasa, Maica Stareţă 
își face tocmai plimbarea de dimineaţă prin grădina 
mănăstirii și în timpul acesta a spus că este dispusă să te 
asculte. 

— Îţi mulțumesc, îţi mulțumesc din tot sufletul, Maică! 
răspunse Smaranda, vădit fericită de răspunsul pe care i-l 
adusese portăreasa. 

— Vino după mine, te voi conduce la Maica Stareţă! zise 
apoi bătrâna călugăriţă și porni înainte. 

Peste câteva minute ajunseră în minunat îngrijită 
grădină a mănăstirii, pe una din aleile căreia se plimba o 
călugăriță care inspira respect, chiar și numai prin 
înfățișarea ei. Era Maica Stareţă a Schitului Sfintei Treimi. 

Bătrâna portăreasă i-o arătă Smarandei. 

— Uite-o pe Maica Stanţă! Du-te fără teamă la ea și 
spune-i ce ai pe suflet și ce te aduce aici! 

Smaranda îi mai mulţumi odată portăresei, pe urmă 
porni spre Maica Stanţă care o observă și o salută de 
departe: 

— Fii bine-venită în Casa Domnului, copila mea! 

Smaranda se aplecă și sărută cucernică, mâna ca de 
alabastru a Maicii Stareţe. 

— Ce te aduce la noi, copila mea? 

Smaranda începu atunci cu prefăcătoria și își îndeplini 
rolul cu atâta măiestrie, încât ai fi jurat că tot ce spune 
este adevărul adevărat și nu numai născociri. 

— O mare dezamăgire mi-a îndreptat pașii spre zidurile 
acestui sfânt lăcaș, Maică Stareţă! zise ea, aplecându-și 
ochii în pământ și oftând îndurerată. 

— Ce ţi s-a întâmplat, copila mea? 

— Durerea mea este mare, Maică Stanţă și de aceea aș 
vrea să fiu primită și eu în sânul acestei Sfinte Mănăstiri, 
deoarece afară, în viaţă, n-am avut parte decât de 
dezamăgiri și suferinţe. 

— Şi ce crezi, copila mea, zise stanţa cu blândeţe, că 
aici, între zidurile mănăstirii vei putea găsi bucuria și 
fericirea, pe care viaţa lumească ţi-a refuzat-o până acum? 

— Nu, Maică Stareţă, nu m-am gândit la așa ceva! Știu 
prea bine că acela care se hotărăște să intre în sânul 
acestui sfânt ordin, trebuie să renunţe la toate 
deșertăciunile și la toate plăcerile lumești. 

— Şi tu copila mea, ai fi gata să renunti la toate acestea? 

— Da, Maică Stareţă. 

— Dar te-ai gândit bine, la ceea ce vrei să faci? Ești încă 
atât de tânără! 

— Sunt tânără, Maică Stareţă și cu toate acestea am 
avut de suferit nespus de mult în viaţă. 

— Nu trebuie să uiţi, copila mea că mai ai timp să uiţi tot 
ceea ce ai suferit până acum și că nu este prea târziu 
pentru ca viaţa să-ţi mai facă parte de multe bucurii 
lumești. Dacă n-ai fost fericită de la început, aceasta nu 
însemnează că fericirea te va ocoli până la sfârșit. Pe când, 
dacă intri aici, între aceste ziduri sfinte, atunci s-a sfârșit 
cu orice nădejde la o fericire pe acest pământ, deoarece de 
aici nu mai există întoarcere la viaţă. 

— Ştiu, Maică Stariţă. 

— Şi cu toate acestea ești hotărâtă să te călugărești? 

— Da. 

— Astea toate ar fi bune, copila mea! Mai este însă, încă 
o piedică. Schitul Sfintei Treimi, a fost zidit pentru a primi 
în sânul său numai odraslele familiilor boierești, or, după 
cât văd eu, tu ești din popor. 

Nici chiar cuvintele acestea n-o puseseră în încurcătură 
pe Smaranda. 

— Maică  Stareţă, răspunse fata cu desăvârşită 
prefăcătorie, nu trebuie să vă lăsaţi înrâurită de 
veștmintele care îmi acoperă trupul. Veștmintele acestea 
n-au avut alt scop, decât să-mi îngăduie să plec nebăgată 
în seamă, din mijlocul acelora care m-au înconjurat până 
acum... Nu-mi cereţi, Maică Stareţă să vă spun cine sunt și 
mulțumiţi-vă să știți că aveţi de a face cu o fată nenorocită, 
greu încercată de soartă, cu toată vârsta ei tânără. 

— Bine, copila mea! Dacă hotărârea ta este 
nezdruncinată, atunci te voi primi în mijlocul novicelor 
mănăstirii. Dacă te tragi dintr-o familie boierească, nu se 
poate să nu știi ce trebuie să facă aceea care vrea să fie 
primită în Schitul Sfintei Treimi. 

Smaranda dădu din cap, deoarece Mihu Inimă de Leu o 
învățase la toate. 

— Da, Maică Stareţă, știu că este obiceiul să se 
dăruiască ceva pentru mănăstire. 

— Şi tu, copila mea, ai putinţa să faci aceasta? 

Smaranda scoase punga cu galbeni și i-o întinse stareţei. 

— lată, Maică Stareţă, aceștia sunt toţi banii pe care i- 
am luat cu mine de acasă. li dau cu dragă inimă pentru 
nevoile Schitului Sfintei Treimi. 

— Şi pe ce nume să trecem dania? întrebă Stareţa. 

— V-aș ruga că nu scrieţi nici un nume, ci să puneţi 
numai literele începătoare. 

— Şi care sunt aceste litere? 

— ML. 

— Bine, copila mea! răspunse Stareţa, care luând-o de 

braţ pe Smaranda porni cu ea spre clădirea mânăstirii. 
_ Smaranda își jucase rolul ca o adevărată artistă. 
Imprejurarea că trecuse cu atâta ușurință peste cea dintâi 
piedică, îi dădu și mai mult curaj, o făcu și mai 
încrezătoare în izbânda finală. 

— Cât sunt de fericită că mi s-a îndeplinit dorinţa! 
exclamă ea, părând adânc impresionată. 

— Doresc din tot sufletul, zise Maica Stareţă, cu 
demnitate, să nu-ţi pară rău niciodată de pasul pe care l-ai 
făcut și să găsești într-adevăr înlăuntrul acestor ziduri, 
pacea și liniștea pe care le cauti. 

— Sunt încredinţată că așa se va întâmpla, Maică 
Stareţă. 

— Aceasta ne-o va dovedi viitorul, copila mea! Eu trăiesc 
de patru decenii în slujba Domnului și îţi dai seama că, în 
atâta vreme am avut prilejul să văd și să cunosc multe! Am 

văzut nenorocite ale vieţii care au venit și au cerut să fie 
primite, pentru ca după ani de zile, să vrea să se înapoieze 
în lume! De aceea copila mea, îți mai spun înc-odată: Mai 
bine gândește-te acum, cât mai ai timp, decât să te 
răzgândești atunci când va fi prea târziu. 

— Nu trebuie să mă mai răzgândesc, Maică Stareţă! 

— Bine, copila mea. Acum te voi da în grija Maicii 
Paraschiva, care te va pregăti pentru sfânta călugărie. 

Așa a ajuns Smaranda în Schitul Sfintei Treimi, unde 
chiar în după amiaza aceleiași zile, Maica Paraschiva 
începu să-i vorbească despre fericirea de apoi, despre 
frumuseţile spirituale pe care le-am căuta în zadar în 
lumea pământească. 

Dar Smaranda n-ascultă decât pe jumătate, la ceea ce-i 
spunea călugărița. Ea căuta mereu din ochi pe cealaltă 
novice, pe Mioara Comăneanu, pentru care o trimisese 
acolo căpitanul. 

După ce pregătirea sufletească luă sfârșit și o convorbire 
liniștită se legă între ea și buna călugăriță, Smaranda 
căuta s-o tragă de limbă pe maică, pentru a afla ceea ceo 
interesa, anume, care era Mioara Comăneanu. Numai după 
descrierea lui Mihu Inimă de Leu, îi era foarte greu s-o 
recunoască, deoarece toate călugărițele purtau același fel 
de îmbrăcăminte, care nu lăsa să se vadă de cât o parte 
foarte neînsemnată din figură. 

— În clipa de faţă sunt multe novice la schit? o întrebă 
ea pe maica Paraschiva, care, nebănuind gândurile 
Smarandei, îi dădu toate lămuririle dorite, lămuriri de 
foarte mare însemnătate pentru fata morarului. 

— Afară de tine, nu mai avem decât numai încă o 
singură novice, copila mea! 

Smarandei nu-i fu greu să ghicească, cum că cealaltă 
novice nu putea fi decât Mioara Comăneanu. 

Nu mult după aceea avu și prilejul s-o vadă pe cea 
căutată, deoarece pe una din aleile grădinii zări 

apropiindu-se trei maici, dintre care una purta veștminte 
de novice. 

Maica Paraschiva se întoarse atunci spre Smaranda și-i 
zise: 

— Uite, copila mea, acolo trece cealaltă novice, Mioara, 
însoţită de Maicile Pelaghia și Evghenia. 

Smaranda se uită scrutătoare la tânăra femeie, a cărei 
frumuseţe reieșea parcă și mai mult în evidenţă de sub 
îmbrăcămintea sobră de călugăriţă. 

Așadar, aceasta era femeia pe care o iubea Mihu Inimă 
de Leu cu atâta ardoare! 

Ea se uită cu priviri fulgerătoare la albeaţa acelor obraji 
ca de alabastru, împodobiţi de doi ochi senini și blânzi, ca 
ochii unei icoane. Frumuseţea acestui chip era atât de 
desăvârșită, încât o uimi chiar și pe Smaranda. 

— Cât este de frumoasă! exclamă ea, fără voie... 

— Şi vezi tu, copila mea, se auzi atunci glasul blând al 
Maicii Paraschiva, la ce folosește o asemenea frumuseţe, 
când ea nu pricinuiește decât nefericire? Și Mioara a fost 
condusă aici, de nefericirea, de multele amărăciuni, de 
numeroasele dezamăgiri pe care le-a întâmpinat în viaţă! A 
căutat să uite cu totul viaţa lumească cu care era obișnuită 
și de când trăiește înlăuntrul acestor ziduri sfinte și-a 
regăsit liniștea sufletească, pe care cei de afară n-au fost 
în stare să i-o dea. 

Smaranda urmări cu privirea vreme îndelungată pe 
tânăra și fermecătoarea novice și se mai uită după ea chiar 
și când făptura îi dispăruse în dosul copacilor grădinii. 

— Şi când va fi călugărită Mioara? întrebă Smaranda, 
într-un târziu. 

— Ea este de mult aici, răspunse Maica Paraschiva, și 
dacă nu mă înșel, n-o mai despart, decât câteva săptămâni 
de ziua când va intra pentru totdeauna în ordinul nostru. 

După aceea Smaranda continuă să se plimbe cu Maica 
Paraschiva prin grădină, dar gândurile ei nu erau de loc la 
ceea ce-i spunea pregătitoarea ei întru cele sfinte, ci se 

îndreptau necontenit spre Mioara pe care o văzuse atunci, 
pentru cea dintâia oară. Acum, după ce avusese prilejul s-o 
vadă, înțelegea și ea, dragostea cea mare pe care stăpânul 
Bălții o avea pentru această încântătoare făptură. Ar fi fost 
cu neputinţă ca văzând-o, un bărbat să nu se 
îndrăgostească de ea. 

Smaranda își dădea seama de asta și își mai dădea 
seama că... nici măcar pe departe ea nu se putea asemui 
cu Mioara Comăneanu. De obicei, femeile nu prea 
recunosc frumuseţea semenelor lor, deoarece invidia le 
împiedică de a fi drepte în judecată. Smaranda însă, își 
dădu seama îndată că Mioara era una din cele mai 
frumoase femei pe care le văzuse în viața ei, poate chiar 
cea mai frumoasă. 

Astfel stând lucrurile, ce trebuia ea să facă pentru ca 
totuși, această femeie uluitor de frumoasă să nu fie 
niciodată a lui Mihu Inimă de Leu, la a cărui dragoste 
aspira ea? 

Chestiunea era foarte încurcată, mai ales că Mihu o 
însărcinase tocmai cu contrariul! 

Dar oricât de încurcate erau lucrurile și oricât de grea i 
se părea ducerea la îndeplinire a planului său, Smaranda 
era hotărâtă să-și îndeplinească dorinţa cu orice preț și 
pentru ajungerea scopului pe care-l urmărea, nu s-ar fi dat 
înapoi de la nimic. 

Ea se gândi că mijlocul cel mai bun ar fi să tărăgănească 
lucrurile până la călugărirea Mioarei, căci odată 
călugărită, fără îndoială că iubita căpeteniei de bandiți n-ar 
mai fi primit sub niciun cuvânt să părăsească mănăstirea, 
pentru a nu deveni sperjură jurământului făcut Domnului. 

Dar, după cum aflase de la Maica Paraschiva, timpul 
acesta era încă îndeajuns de îndepărtat și Smaranda știa 
că Mihu Inimă de Leu nu va mai aștepta săptămâni întregi. 
Dacă ea nu izbutea s-o elibereze pe Mioara, în decurs de 
câteva zile, atunci fără îndoială că Mihu Inimă de Leu, pus 

pe gânduri și de lipsa ei îndelungată va ataca Schitul 
Sfintei Treimi cu toată banda și o va răpi pe Mioara. 

Așa că planul trebuia dus la îndeplinire mai iute și în alt 
chip, pentru ca chiar dacă ar veni Mihu Inimă de Leu cu 
ceata lui de bandiți, el să n-o mai poată redobândi pe 
Mioara Comăneanu și atenţia căpitanului să se îndrepte 
asupra ei. 

În chipul acesta Smaranda nădăjduia că va putea câștiga 
dragostea mult dorită a lui Mihu și gândul acesta îi dădea 
curajul să se hotărască la săvârșirea unor fapte, la 
plănuirea unor isprăvi, de care nu s-ar fi crezut în stare 
niciodată până atunci. 

Și atunci, acolo, în acel sfânt lăcaș, între zidurile căruia 
nu s-au născut niciodată decât gânduri cucernice și unde 
n-au răsunat decât cântece și rugăciuni pentru slăvirea 
dumnezeirii și a frumuseții  nevinovăţiei sufleteşti, 
Smaranda, fata morarului de la moara de pe malul Dunării 
puse la cale un plan dintre cele mai drăcești. 

Planul acesta avea ca scop... nimicirea Mioarei 
Comăneanu. 

După părerea ei, acesta era singurul mijloc neîndoielnic, 
de a scăpa odată pentru totdeauna, de primejdioasa sa 
rivală. 

Trebuia să se întâmple! 

Și cu cât se gândea la această unică posibilitate de a-și 
deschide calea spre inima căpeteniei de bandiți, cu atât 
mai strașnice rădăcini prindea planul diabolic în mintea, în 
sufletul ei. 

Nu mai șovăia, nu mai simţea nicio mustrare de cuget, 
nu se sinchisea de nimic, ci mergea orbește înainte, spre 
ţinta pe care și-o hotărâse și din care își făcuse scopul 
vieţii sale. 

Că era păcat, un păcat strigător la cer, ceea ce voia să 
facă?... Ce-i păsa ei că păcătuia, dacă acest păcat îi asigura 
dragostea lui Mihu Inimă de Leu! 

Trăindu-și toată viaţa în mijlocul sălbăticiei Bălții, în 
apropierea bandiţilor sângeroși și fără suflet, Smaranda 
aproape că nici nu înţelegea bine ce însemnă să te temi de 
păcat. Datorită acestui fel de a vedea, de a nu se teme de 
pedepsirea păcatului săvârșit, Smaranda era hotărâtă să 
nu se dea înlături de la nimic, nici chiar de la o crimă, dacă 
numai cu preţul acesta își putea asigura fericirea la care 
râvnea. Patima dragostei o orbise cu desăvârșire. 

— Acum, copila mea, o auzi ea deodată spunând pe 
blânda Maică Paraschiva, să mergem la cină. După aceea 
ne vom mai duce odată la biserică, spre a ne face 
rugăciunea de seară și în urmă, ne vom retrage să ne 
odihnim, cu gândul la stăpânul nostru al tuturor. 

Cu aceste cuvinte, Maica Paraschiva intră în mănăstire, 
iar Smaranda o urmă supusă. 

În tot timpul cinei, precum și în timpul rugăciunii de 
seară, fata morarului nu scăpă o clipă din ochi pe cealaltă 
novice. 

După terminarea rugăciunii, călugărițele se retraseră 
spre chiliile lor. Maica Paraschiva desemnă patul în care 
avea să se odihnească noua novice și Smaranda se lungi 
îndată pe cearceaful alb. Era ruptă de oboseală, după ziua 
aceea plină de peripeții. 

Cu toate acestea, nu se gândi nicio singură clipă să 
închidă ochii. Ea nu aștepta decât ca celelalte călugăriţe 
din jurul său se adoarmă. 

Mintea ei era frământată de gânduri sălbatice, de 
planuri diabolice, care toate așteptau să fie duse la 
îndeplinire. Hotărârea de a sfârși cu Mioara Comăneanu 
pusese stăpânire nu numai pe minte, ci și pe toată fiinţa 
fetei de morar. Nu știa însă, în ce chip își va putea ajunge 
scopul. Era prea nouă încă în mănăstire, nu cunoștea bine 
nici locul, nici pe călugăriţe și mai puţin pe Mioara 
Comăneanu. 

De aceea, gândul la mijlocul prin care și-ar fi putut 
ajunge ţinta o frământa necontenit. 

Lucrul ar fi fost foarte simplu și ușor, dacă nu s-ar fi 
temut de urmări. Ce ar fi fost mai ușor decât să se furișeze 
până la patul Mioarei Comăneanu și să-i străpungă inima 
cu pumnalul pe care-l luase cu sine de la moară? 

În chipul acesta însă, nu și-ar fi ajuns scopul. 

Fiindcă, ce-i folosea, dacă reușea s-o înlăture din calea 
sa pe Mioara, pentru totdeauna, omorând-o fără să se 
gândească la urmările care ar fi fost foarte rele pentru ea. 
Dacă o descopereau, fără îndoială că ar fi fost spânzurată 
sau sfâșiată în bucăţi de Mihu Inimă de Leu, când acesta ar 
fi prins de veste că în loc să-i elibereze iubita, ea i-a ucis-o, 
mișelește. Tocmai de aceea, planul nu era prea ușor de dus 
la îndeplinire. Ea trebuia să rânduiască lucrurile astfel ca 
nici cea mâi mică bănuială să nu cadă asupra ei. 

Și așa, cum ședea ea lungită în pat, fără să poată închide 
ochii, își aduse aminte de cele povestite de Mihu Inimă de 
Leu, când acesta se înapoiase de la Schitul Sfintei Treimi, 
unde Grigore Muscan spusese că pierise căpitanul într-un 
chip atât de tragic și misterios. 

Smaranda își aminti că Mihu vorbise despre niște 
coridoare tainice, ascunse undeva pe acolo, prin 
mănăstire, coridoare pe care umblaseră căpitanul și cu 
Muscan, până când deodată, pământul se deschise sub 
picioarele lui Mihu Inimă de Leu și căpetenia bandiţilor se 
prăbuși într-un abis necunoscut, unde era să-și dea 
sfârșitul. 

Smaranda se gândi tot mai mult la acest chepeng, la 
această capcană misterioasă a mănăstirii maicilor. Vai, 
dacă ar izbuti ea să dea peste acest chepeng! Acolo ar 
trebui să sfârșească ea cu Mioara Comăneanu, care ar 
dispărea fără urmă, într-un chip care n-ar da nimănui de 
bănuit, deoarece moartea ei ar rămâne o taină pe care 
nimeni și niciodată n-ar putea-o dezlega. 

Drama petrecută în pivnițele Schitului Sfintei Treimi ar 
fi numai secretul ei, or ea, n-avea niciun interes să-l 
dezvăluie vreodată cuiva. 

Gândul acesta puse stăpânire pe mintea ei cu atâta 
putere, încât deodată, Smaranda se ridică în pat în capul 
oaselor și începu să tragă cu urechea, spre a vedea dacă 
celelalte călugărițe dormeau. Urechile ei fură izbite de 
peste tot, de respiraţii liniștite, egale, ceea ce dovedea 
că... toate maicile din dormitorul acela dormeau adânc. 

Și atunci Smaranda își zise că, sosise vremea să nu se 
mărginească la gânduri, ci să treacă la fapte. 

Ea luă un şal pe spate și desculţă, așa cum era, se furișă 
afară din dormitor. 

Fata morarului se strecură pe coridoare, trecu prin fața 
chiliilor maicilor - căci călugărițele dormeau în chilii 
separate și nu era decât un singur dormitor comun, în care 
erau aşezate  novicele, împreună cu călugărițele 
pregătitoare și alte câteva maici, desemnate de Stareţă, să 
se intereseze de candidatele la călugărie - și se îndreptă 
spre capela mănăstirii. Ea cunoștea drumul, deoarece în 
decursul zilei se uitase bine unde ducea fiecare coridor. 

Ajunsă în capelă, nu-i fu greu să dea peste treptele 
despre care îi auzise vorbind atât pe Mihu Inimă de Leu 
cât și pe Muscan. Luând unul din felinarele care erau 
așezate din loc în loc pe coridoare, ea porni fără șovăire să 
cerceteze tainele pivniţei Schitului Sfintei Treimi. 

Smaranda cobora cu înfrigurare treptele drepte care 
mergeau spre pivniţă, care părea că se găsește în fundul 
pământului, atât era de departe. 

Până în cele din urmă însă, ea tot ajunse în pivnița 
părăsită, plină de miros de mucegai, a cărei liniște 
mormântală tot o mai făcea din când în când să se 
cutremure, oricât de curajoasă era ea. 

Atmosfera din pivniţa unei mănăstiri, mai ales în miez de 
noapte, este atât de fantomatică, încât la fiecare pas te 
aștepți să te vezi în faţa unui strigoi, care vine spre tine, cu 
braţele-i osoase și rânjetu-i hidos. Același simțământ 
apăsător stăpâni și acum sufletul fetei morarului. Dar 
scopul pe care-l urmărea Smaranda avea pentru ea o 
însemnătate atât de covârșitoare încât, chiar dacă ar fi fost 
încredinţată că va trebui să dea faţă cu toate stafiile din 
iad, ea tot n-ar fi șovăit să meargă înainte, pe drumul pe 
care pornise. 

De aceea, stăpânindu-și frica și alungându-și gândurile 
fioroase din minte, Smaranda începu să umble prin pivniţă, 
cercetând și scrutând tot ce i se ivea în cale. 

Ea mergea însă cu foarte multă băgare de seamă, 
deoarece își mai aducea bine aminte de povestirea lui 
Grigore Muscan, care spusese că Mihu Inimă de Leu 
înainta  nebănuitor, printr-un coridor, când deodată 
pământul îi fugi de sub picioare. 

Nici prin minte nu-i trecea unde putea să fie acest loc 
primejdios și tocmai de aceea, înainte de a face vreun pas 
ea își lumina mai întâi calea cu felinarul pe care-l ținea în 
mână. În curând apoi, Smaranda și dădu peste prăpastia în 
care se prăbușise căpetenia bandiţilor și de unde Mihu 
Inimă de Leu scăpase numai printr-o adevărată minune. 

Smaranda tresări speriată. Groaza ei însă nu crescu cu 
adevărat, decât numai când lăsă felinarul în jos în 
prăpastie și la razele lui zări oasele și căpăţânile albicioase 
ale scheletelor celor ce pe semne fuseseră înmormântați 
acolo. 

Văzând acestea, nu lipsi mult să cadă ea însăși în 
groapă, atât de nețărmurită-i fu spaima. 

Fioroasa priveliște n-o impresionă însă decât numai 
câteva clipe. După aceea, Smaranda se reculese iute și 
porni mai departe, ocolind, firește groapa, cu multă băgare 
de seamă. Pe unde umbla, peste tot praful era așezat de-o 
palmă de gros, dovadă că trecură mulţi, foarte mulţi ani, 
de când nicio ființă omenească nu mai călcase prin locurile 
acelea. Pânze de păianjeni îi stăteau în cale, se încolăceau 
pe picioarele, pe mâinile, pe faţa ei, din când în când mai 
zbura și câte un liliac speriat de razele felinarului, iar când 
se împiedică deodată într-o grămadă de pietre, era gata să 
tipe de groază, deoarece crezuse că-i ieșise în cale vreun 
strigoi... 

După aceea porni mai departe, în căutarea unor noi 
taine, unor noi ciudăţenii, în care pivniţa Schitului Sfintei 
Treimi într-adevăr era foarte bogată. 

Razele felinarului aruncau o dâră de lumină roșiatică pe 
pereţi, însemnând calea pe care umbla fata morarului. 
Smaranda ar fi vrut să se coboare și în gropile ca niște 
mine care se putea observa sub pivnița mănăstirii pentru 
a-și mulțumi curiozitatea de a ști ce taine ascund aceste 
locuri misterioase și fără îndoială că ar fi făcut-o dacă avea 
la îndemână vreo frânghie sau vreo scară pe care să se 
poată scobori. 

Lipsindu-i însă și una și alta, trebui să-și înăbușe 
curiozitatea și să se resemneze de a cerceta numai partea 
de deasupra a pivniţei. 

De aceea, porni mai departe, prin tainicul coridor 
subteran și în curând avu parte să dea peste o nouă 
surpriză. 

Auzul îi fu izbit de zgomotul unei căderi de apă, ceea ce 
o miră nespus, deoarece nu-și putea închipui cum ajungea 
o cădere de apă acolo, în pivniţă, sub pământ. 

Pe urmă însă ea își aduse aminte de un mic pârâu, care 
trece prin păduricea ce mărginește movila pe care era 
ridicată mănăstirea maicilor. Pârâul acesta se prelingea pe 
lângă movilă și pe semne că, o parte din el, își croise drum 
prin pământ și se scurgea pe sub movilă, reapărând cine 
știe unde, mai încolo. 

Smaranda făcu iute câţiva pași și pe urmă își dădu 
seama, de ce auzea atât de clar plescăitul apei. Luminând 
cu felinarul înainte, văzu, nu departe de ea, o nouă 
prăpastie, mai mare încă ceva, decât aceea în care căzuse 
Mihu Inimă de Leu când cercetase subteranele mănăstirii 
împreună cu Muscan. 

Smaranda se aplecă și luminând prăpastia mai de 
aproape o cercetă cu amănunţime. În fundul ei curgea într- 
adevăr un pârâu, care nu putea să fie decât o ramură 
ascunsă a pârâului din păduricea de lângă schit. 

Pe chipul Smarandei se ivi un zâmbet diabolic. 

Acum știa ce avea de făcut. 

Cu aceasta își și sfârși călătoria de studii făcută prin 
catacombele Schitului Sfintei Treimi și se pregăti să se 
înapoieze. Ea își însemnă bine în minte drumul pe care 
venise, deoarece se prea putea, ba era chiar încredinţată 
că în curând va fi silită să mai treacă odată pe acolo. 

Smaranda porni înapoi încet, cu multă băgare de seamă, 
deoarece știa că moartea o pândește la cea dintâi 
prăpastie, în care era să piară și Mihu Inimă de Leu. Când 
trecu însă de aceasta, fata morarului își grăbi pașii și 
luând-o pe treptele care duceau în capelă se înapoie în 
dormitor, unde celelalte călugărițe dormeau liniștite, 
nebănuind nimic din diabolica uneltire a noii lor novice. 

Ajunsă în dormitor, Smaranda se lungi din nou în pat, 
somnul însă n-o cuprinse nici de data aceasta, deoarece 
gândurile ei înfrigurate se duceau necontenit la ceea ce 
avea de făcut de acum înainte. 


* 
x x 


Maica Paraschiva se ocupă cu multă râvnă și a doua zi, 
de novicea ce-i fusese încredințată. Ca și în ziua din ajun 
însă, Smaranda n-o prea asculta nici de data aceasta, 
deoarece creierul ei era prins de gânduri foarte 
îndepărtate de cele sfinte despre care îi vorbea 
pregătitoarea. Fata morarului se gândea necontenit în ce 
chip ar putea-o atrage pe Mioara în capcană spre a o face 
s-o urmeze în pivnița mănăstirii. 

A doua zi, Smaranda izbuti să afle că în fiecare după 
amiază, când celelalte călugărite obișnuiesc să se 
odihnească puţin, Mioara Comăneanu se duce în capelă, 
unde  îngenunchind în fata altarului, se roagă lui 
Dumnezeu. Aflând aceasta, Smaranda își spuse că numai 
după amiază ar putea să-și ducă planul la îndeplinire. 

Și într-adevăr, după amiază, când Mioara se duse în 
capelă și începu să se roage, cucernică, Smaranda o urmă 

ca o umbră și născoci și cel din urmă amănunt al 
drăcescului său plan prin care nădăjduia să-și croiască 
drumul până la inima lui Mihu Inimă de Leu. 

Fata morarului tremura din tot trupul. 

Își dădea seama că începuse un joc îndrăzneţ, foarte 
primejdios, care se putea să reușească, dar care tot atât de 
bine se putea sfârși printr-o neizbândă și în acest caz ar fi 
plătit foarte scump îndrăzneala ei. 

Dârză însă, ca întotdeauna, ea își strânse pumnii și 
ridicându-și fruntea, își zise cu o hotărâre, aproape 
bărbătească: 

— Trebuie să izbutesc! 

Toată fiinţa ei nu era decât voinţă și dorul de izbândă. 
ardea în ea cu atâta putere, încât pentru nimic în lume n-ar 
fi crezut că, nu va izbuti. 

În vreme ce Mioara Comăneanu era cufundată în 
rugăciuni, Smaranda se strecură binișor prin capelă și se 
furișă pe treptele care duceau în pivniţă. De acolo se așeză 
la pândă și rămase câtva timp pe gânduri, ca și când ar fi 
căutat să măsoare în minte, depărtarea de la ea și până la 
Mioara, care era îngenunchiată în fața altarului. După 
aceea, cobori câteva trepte mai în jos și cu o voce înăbușită 
ca și când ar fi venit de la o mare depărtare, ea strigă: 

— Ajutor! 

Peste câteva clipe repetă strigătul: 

— Ajutor! 

După aceea trase cu urechea, spre a-și da seama dacă 
strigătul ei ajunsese până acolo unde fusese menit să 
ajungă. 

Mioara Comăneanu îi auzise strigătul de ajutor și 
încetând de a se mai ruga, se ridică de lângă altar, 
uitându-se nedumerită să vadă de unde venea glasul acela 
ce părea atât de îndepărtat. 

Smaranda, neauzind zgomotul pașilor novicei pe treptele 
care duceau în pivniţă mai strigă odată: 

— Ajutor! 

Atunci Mioara recunoscu direcţia de unde venea glasul, 
alergă iute spre ușa care stătea deschisă și după ce făcu 
câţiva pași în jos pe trepte, întrebă: 

— Cine este acolo? 

Smaranda își înăbuși glasul și mai mult și răspunse cu 
aceeași voce plângătoare, de mai înainte: 

— Ajutor! 

Mioara Comăneanu nu se sperie ci porni curajoasă în jos 
pe trepte, spre partea de unde se auzea vocea aceea 
înspăimântată care cerea ajutor și întrebă din nou: 

— Cine este acolo... 

— Aglaia... Maica Aglaia! răspunse Smaranda. 

Între timp Mioara ajunsese în pivniţă și rămase toarte 
neplăcut surprinsă când auzi răspunsul îndurerat al 
pretinsei Maici Aglaia. 

— Dumnezeule! strigă sărmana Mioara Comăneanu, 
îngrozită. Maică Aglaia, dar cum ai ajuns d-ta aici?... Unde 
ești?... Ce s-a întâmplat? 

Între timp Smaranda se retrăgea mereu, înșelând-o tot 
mai adânc pe novice, în catacombele Schitului Sfintei 
Treimi. 

— M-am  rătăcit!... Vino, ajută-mă!... De trei zile 
orbecăiesc pe aici, fără să pot da de drumul care duce 
afară. 

— Dar unde ești?... E atât de întuneric pe aici încât îmi 
este cu neputinţă să te zăresc! 

— Mergi înainte... mereu înainte! 

Mioara, cu sufletu-i curat, nu se putea gândi la nicio 
primejdie și din moment ce cineva avea nevoie de ajutorul 
ei nu șovăi o clipă să alerge în direcţia de unde se auzea 
glasul îndurerat al pretinsei călugăriţe. 

Pentru a înlătura orice surpriză, Smaranda acoperise 
cea dintâi prăpastie cu niște scânduri care erau așezate în 
apropierea gropii, parcă tocmai anume pentru a servi de 
ușă sau de pod peste abis. Trecând acum peste prăpastia 
în care căzuse Mihu Inimă de Leu, ea înaintă tot mai adânc 

pe coridorul subteran, înșelând-o necontenit după sine pe 
Mioara Comăneanu, care mergea orbecăind nesigură de 
niciun pas pe care-l făcea. 

Când ajunse apoi la cea de a doua groapă, la aceea în 
fundul căreia curgea pârâul subpământean Smaranda se 
opri. Pe urmă se strecură până pe cealaltă margine a 
prăpastiei și aici se așeză pe o piatră. După aceea începu 
să strige din nou cu glas suferind: 

— Vino... vino!! 

— Unde ești? 

— Aici... aproape de tot. 

— Îmi face impresia că te îndepărtezi mereu... 

— Ţi se pare... Acum îţi aud glasul mult mai bine, dovadă 
că te-ai apropiat simţitor. N 

— Vino și d-ta spre mine, Maică Aglaie, strigă Mioara. În 
felul acesta ne vom întâlni mai curând... 

— Aş veni eu, răspunse Smaranda, cu glas şi mai 
plângător, dacă aş putea! Dar sunt atât de istovită din 
pricina orbecăielii timp de trei zile în care vreme n-am 
mâncat o coajă de pâine și pe deasupra mi-am mai lovit și 
piciorul, așa că, nici să mă mai mișc nu sunt în stare. 

— Atunci  așteaptă-mă, aici, răspunse Mioara 
Comăneanu, mă reped până la mănăstire și mă înapoiez cu 
ajutoare, deoarece singură tot nu-ţi voi putea fi de prea 
mare folos! 

— Nu! Nu! strigă atunci Smaranda, speriată și sinceră 
de data aceasta, deoarece se temea grozav ca jertfa pe 
care o credea cu siguranţă căzută în mâinile sale să nu 
cumva să-i scape tocmai acum când trebuia să 
îndeplinească și cea din urmă parte a drăcescului său plan. 

— Nu te mai înapoia la mănăstire, strigă ea cu 
deznădejde în voce, căci nu mă mai simt în stare să aștept 
mai mult... Vino lângă mine, maică și sprijinindu-mă de 
braţul d-tale vom ajunge noi cumva până sus... 

Și Mioara merse mai departe, deoarece își dădea seama 
că într-adevăr, groaznic trebuia să fie simțământul să 

bâjbâi trei zile printr-un întuneric și printr-o atmosferă atât 
de înăbușitoare ca aceea din catacombele unei mănăstiri. 
Când, după trei zile de fioroasă singurătate, auzi în sfârșit 
o voce omenească și simţi apropiindu-se de tine o făptură 
umană, nu-ți mai vine să te desparţi de ea nici măcar 
pentru o singură clipă. 

Pe de altă parte, vocea Maicii Aglaia se auzea acum mult 
mai de aproape și împrejurarea aceasta o făcu pe Mioara 
să-și urmeze drumul pentru a o scăpa pe nenorocită cât 
mai iute din neplăcuta situaţie în care se afla. 

— De aș avea măcar un felinar la îndemână, zise ea. Nu 
văd niciun pas înaintea mea... Trebuie să bâjbâi ca un orb 
pentru a putea înainta. 

— Vai, ţipă atunci Smaranda, cu glas pierdut, ca al unui 
om, care nu mai are de trăit, decât câteva clipe. Vino... 
grăbește-te... deoarece mă simt foarte rău... Mi-e teamă că 
nu voi apuca să mai văd soarele niciodată... Vino... vino... 

Mioara auzi acum de foarte aproape vocea aceleia care o 
implora să-i vină în ajutor. lar când auzi ţipătul 
deznădăjduit și vocea aceea stinsă, ca de muribund, uită de 
orice precauţie și nemaigândindu-se decât să ajungă cât 
mai iute la nenorocita maică, o luă la fugă și alergă, alergă, 
până când deodată... 

Simţi că pământul îi fuge de sub picioare, în loc să 
pășească pe teren solid, calcă în aer și începe să cadă... să 
cadă... 

Un țipăt înfiorător îi ieși de pe buze, după aceea 
continuă să se prăbușească, să cadă, pentru ca apoi trupul 
ei să se izbească, cu un plescăit lugubru de apa repede a 
pârâului subpământean. 

Intr-o clipă pârâul, adânc acolo, sub pământ, înghiţi 
corpul copilei nevinovate care alergase în ajutorul unei 
semen al său pe care-l credea în primejdie. 

Un zâmbet triumfător încolţi în jurul buzelor Smarandei. 

Ea sări sprintenă de pe piatra pe care se așezase și 
alergă la gura prăpastiei. 

În fundul abisului apa curgea nepăsătoare, ca și când 
nimic nu s-ar fi întâmplat. 

Nepăsătoare și tainică... 

Smaranda așteptă. Un minut trecu după celălalt. Ea tot 
aștepta să vadă dacă nu cumva va auzi vreun strigăt de 
ajutor... _ 

Dar în zadar trăgea ea cu urechea. În afară de murmurul 
monoton al pârâului nu se auzea nimic, nici urmă de voce 
omenească sau măcar ceva asemănător. 

Nu mai încăpea nicio îndoială... Mioara Comăneanu 
încetase de a mai fi printre cei vii. 

lar Smaranda se gândea fericită că acum reușise să 
înlăture din calea sa pe o rivală foarte primejdioasă pentru 
dragostea ei. 

Vestea morţii frumoasei călugăriţe va ajunge și până la 
căpetenia bandiţilor și Mihu Inimă de Leu o va plânge pe 
Mioara, fără îndoială, dar pe urmă va căuta să se mângâie 
și mângâierea o va găsi în fata care va fi mai aproape de el: 
în ea... 

Încercase ea și până atunci să câștige dragostea 
căpeteniei bandiţilor dar toată truda îi fusese zadarnică. 
Smaranda nu putea înţelege de ce nu se uită Mihu Inimă 
de Leu la ea căci la urma urmelor era fată frumoasă, 
vrednică de a fi dorită și oricare din ceilalți bandiți ar fi 
fost încântat să se știe iubit de chipeșa fată a morarului. 

Dar Smarandei nu-i trebuia altul afară de Mihu Inimă de 
Leu, deoarece în ochii ei căpitanul preţuia mai mult decât 
toţi ceilalți bandiți laolaltă. 

Mihu Inimă de Leu nu-i spusese nimănui, niciodată că 
există undeva o ființă pentru care bătea inima lui și poate 
că dacă nu avea de gând s-o însărcineze pe ea cu 
eliberarea acestei femei, poate că niciodată Smaranda n-ar 
fi știut pricina pentru care toată truda ei de a se face iubită 
de voinic rămânea fără rezultat. 

Soarta voise ca Mihu s-o însărcineze tocmai pe ea cu 
eliberarea Mioarei Comăneanu și ea își îndeplinise această 

însărcinare, însă... așa după cum îi porunciseră interesele 
și planurile ei. 

Acum drumul la inima căpeteniei bandiţilor era liber și 
era cu neputinţă ca Mihu să n-o bage în seamă, nici de 
acum înainte. 

Acum, după ce-și duse la îndeplinire acest plan pus la 
cale în nopţi de nesomn se gândi cum să iasă ea din Schitul 
Sfintei Treimi unde nu mai avea ce căuta. 

Ea voia să se înapoieze în Baltă, cât mai neîntârziat 
pentru a-i duce lui Mihu Inimă de Leu trista veste și pentru 
a reîncepe atacul împotriva inimii căpeteniei bandiţilor. 

În vederea acestei fugi ea se pregătise mai dinainte. 
Veștmintele cu care venise la schit și le adusese mai 
dinainte acolo, jos, în catacombele mănăstirii. Ea se 
îmbrăcă deci iute, în hainele-i obișnuite și ardea de dorinţa 
de a se vedea cât mai repede la moara de pe malul Dunării 
cu toate că nu știa încă pe unde va ieși din catacombele 
acelea. 

La început se gândi să aștepte până când se va înnopta 
și atunci să se furișeze afară din catacombe. Își aduse 
aminte însă că poarta grea de stejar era foarte bine 
încuiată și că nici peste zid nu putea sări deoarece era 
foarte înalt și ca să se arunce din vârful lui ar fi însemnat o 
moarte sigură sau în cazul cel mai fericit, vreo mână sau 
vreun picior rupt. 

Tot gândindu-se la diferitele chipuri de a ajunge dincolo 
de zidurile Schitului Sfintei Treimi, Smaranda își aminti de 
calea pe care o urmase Mihu Inimă de Leu, pentru a scăpa 
din această pivniţă. Da, cel mai bun lucru era să se 
coboare în prăpastia în care se prăbușise Mihu Inimă de 
Leu și să fugă din mănăstire pe drumul pe care fugise și 
căpetenia bandiţilor. 

De îndată ce-i veni în minte acest gând nu mai șovăi 
nicio clipă, ci porni spre gura prăpastiei. Ajunsă acolo, 
ridică scândurile cu care acoperise groapa pentru a nu 
cădea înăuntru nici ea și nici Mioara Comăneanu, apoi 

porni în căutarea unui mijloc de a cobori în fundul 
prăpastiei. 

Mai întâi încercă cu scândurile care slujeau de acoperiș 
pentru gura gropii. Scândurile acestea însă erau mult prea 
scurte pentru scopul pe care-l urmărea ea. Atunci răscoli 
toate vechiturile din pivniţă și până în cele din urmă izbuti 
să dea peste o prăjină cu care apoi reuși să atingă fundul 
prăpastiei. 

Cu aceeași grabă cu care lucrase și până atunci, 
încălecă pe prăjină și se lăsă să alunece pe ea până când 
picioarele-i atinseră pământul. 

Încercarea era destul de primejdioasă deoarece prăjina 
era prea subţire pentru lungimea ei și dacă se rupea 
Smaranda putea să-și rupă gâtul cu multă ușurință. Voința- 
i încăpăţânată însă birui chiar și asupra lucrurilor 
neînsufleţite, căci prăjina se îndoi, este adevărat, dar nu se 
rupse. Aceasta nu se întâmplă și mulțumită faptului că 
Smaranda se lăsă să alunece foarte repede, dându-și 
seamă că cu cât greutatea trupului său apăsa timp mai 
puţin îndelungat pe prăjină, cu atât mai redusă era și 
primejdia ca prăjina să se rupă. 

Așa că fata morarului ajunse întreagă și nevătămată în 
fundul prăpastiei, unde  zăceau într-o  lugubră 
neorânduială, oseminte, schelete și căpăţâni omenești. 

Priveliștea aceasta fioroasă îl îngrozise chiar și pe Mihu 
Inimă de Leu; cum era deci să n-o înspăimânte de moarte 
pe Smaranda care credea că-și va pierde cunoștința de 
groază. 

Și sub înrâurirea acestei priveliști fioroase, Smaranda 
începu să aibă năluciri sălbatice. Așa de pildă i se păru că 
ţeasta unui schelet începe să crească, să se mărească 
necontenit. Capul acesta părea să fie al Mioarei 
Comăneanu pe care ea o ucisese și care acum își întindea 
spre ea braţele de oase, pentru a o strânge în ele și pentru 
a o lua cu sine în împărăţia morții. 

Năluciri asemănătoare o urmăriră necontenit și numai 
cu multă greutate și tot numai datorită voinţei sale putu să 
și le alunge dinaintea ochilor. 

Dar căutarea aceasta îi rezervase noi grozăvii. Trebuia 
să atingă cu mâinile scheletele, căpăţânile, oasele acelea 
pentru a le da la o parte spre a putea căuta ieșirea și fiori 
de groază îi străbăteau trupul, de câte ori punea mâna pe 
oseminte. Își stăpâni însă simţământul de cumplită scârbă 
și groază pe care i-l insufla atingerea acelor rămășițe ale 
unor ființe omenești, dispărute poate cu veacuri înainte și 
își urmă îndeletnicirea lugubră, deoarece numai așa putea 
nădăjdui să scape de acolo. 

Ea pipăi pereţii cu o ardoare neobosită căută cu 
înfrigurare cercetând groapa groazei pas cu pas și în cele 
din urmă izbuti să dea peste intrarea în tunelul despre 
care îl auzise vorbind pe Mihu Inimă de Leu. 

Atunci se împrăștiară, se spulberară și nălucirile care îi 
pricinuiseră mai înainte clipe atât de grele. 

Voi să ajungă cât mai iute afară, în păduricea de lângă 
schit să fugă cât mai repede de locurile acestea, unde se 
lăsase târâtă într-un păcat atât de greu, unde mânată de o 
patimă oarbă stinsese viața nevinovată a unei femei blânde 
și frumoase care nu păcătuise față de ea decât prin 
dragostea pe care i-o insuflase lui Mihu Inimă de Leu, 
dragoste pe care Smaranda voia s-o stârpească cu orice 
preţ. Nu-i plăcea să se gândească la acestea, nu-i plăcea 
să-și reamintească de grozăvia clipei când o auzise pe 
Mioara Comăneanu prăbușindu-se în prăpastie și apoi 
dispărând în apa pârâului subpământean. Și nu-i plăcea să 
se gândească la toate acestea deoarece se înspăimânta 
când își dădea seama ce o aștepta dacă planul nu-i reușea 
întocmai după cum îl întrezărise ea. 

Pentru atingerea acestui scop criminal își primejduise și 
ea viaţa, fiindcă, dacă fapta ei era descoperită, atunci nu 
mai încăpea nicio îndoială că ar fi sfârșit în spânzurătoare 
sau ar fi pierit sub mâna răzbunătoare a lui Mihu Inimă de 
Leu. Şi încă, parcă tot mai bine ar fi vrut să se vadă în 
spânzurătoare decât să fie pedepsită de căpetenia 
bandiţilor deoarece răzbunarea acestuia ar fi fost cumplită. 

Dar la ce bun să se mai gândească la toate acestea când 
își dusese planul la îndeplinire cu aţâţa iscusinţă, când nu 
exista niciun martor care să poată dezvălui chipul în care o 
înlăturase din calea sa pe Mioara Comăneanu și deci, 
nimeni și niciodată nu putea afla cum dispăruse frumoasa 
călugăriţă din Schitul Sfintei Treimi, iubita lui Mihu Inimă 
de Leu? 

Fără îndoială că maicile din schit le vor căuta pe 
amândouă peste tot locul. De această căutare însă 
Smaranda nu se temea de loc, deoarece nu exista niciun 
semn, niciun amănunt care să le pună pe urma acestei 
îndoite dispariţii. 

Dar fata morarului era atât de nerăbdătoare cum nu mai 
fusese niciodată. Tunelul i se părea nespus de lung și 
credea că nu se va mai sfârși niciodată. 

Nu cumva se va fi rătăcit și va fi pornit pe vreo ramură 
laterală a tunelului, ramură care nu ducea niciunde și era 
poate făcută numai spre a-i zăpăci pe aceia care eventual 
ar fi dat peste taina acestor catacombe? 

Nu, nu putea să fie acesta adevărul, deoarece peste 
câteva minute Smaranda zări o slabă dâră de lumină, ceea 
ce însemna că gura tunelului nu mai putea fi departe. 

În curând ea și ajunse la gura tunelului și respiră cu 
nesaţ aerul curat de afară. 

Atunci nu mai simţi nici foame, nici oboseală, nici 
mustrare de cuget. Veselă și fericită, Smaranda porni prin 
pădurice, singurul ei gând fiind să ajungă cât mai iute la 
moara de pe malul Dunării. 

În curând se înnoptă, dar nici chiar întunericul n-o putu 
împiedica de a merge înainte. Ea merse mereu, aproape 
toată noaptea și nu se odihni decât puţin, spre revărsatul 
zorilor. A doua zi apoi, ajunse la moara tatălui său. 

Când ajunse ea acasă, căpetenia bandiţilor nu era la 
moară, ci era dus să facă o raită prin Baltă. Mai târziu însă, 
când înapoindu-se, banditul de la postul de observaţie îi 
spuse că Smaranda se întorsese, Mihu Inimă de Leu alergă 

vesel spre moară, deoarece era încredințat că fata îi 
aducea o veste bună. 

Nu trecură nici cinci minute de când auzise vestea 
înapoierii Smarandei și Mihu Inimii de Leu se și găsea în 
faţa ei. 

— Ce vești îmi aduci? o întrebă el, cu înfrigurare. Ai 
scăpat-o de-acolo? 

— Nu! răspunse Smaranda, cu ochii în pământ. 

— Dar ce s-a întâmplat? exclamă căpetenia bandiţilor, 
cuprins deodată de bănuieli. 

— Povestea este foarte lungă! răspunse Smaranda, 
căreia nu-i venea să treacă de-a dreptul la vestirea 
„nenorocirii”, deoarece își dădea seama că vestea pe care 
o aducea ea avea să cadă ca un trăsnet pe capul lui Mihu. 

— Unde este Stanca? întrebă deodată Mihu Inimă de 
Leu. 

— Stanca? repetă Smaranda, clătinând din cap. N-aș 
putea să-ţi spun, deoarece n-am mai văzut-o încă dinainte 
de a pătrunde în mănăstire. 

— Cum se poate una ca aceasta? Oare nu v-am spus să 
rămâneţi împreună tot timpul? _ 

— Nu știu căpitane ce s-a întâmplat cu ea. În sat era 
tocmai zi de târg și i-am pierdut urma prin bâlci, toate 
căutările mele de a o regăsi rămânând zadarnice. Poate că 
se va fi răzgândit și s-a înapoiat la ţiganii ei. 

— Nu se poate! Stanca nu face una ca asta! Dar tu? Tu 
ai reușit să pătrunzi în mănăstire? 

— Da. 

— Ai văzut-o? 

— Am văzut-o! 

Un suspin de ușurare ieși din pieptul căpeteniei 
bandiţilor. 

— Așadar tot acolo este!... Doamne, cât sunt de fericit că 
știu că mai trăiește! 

Această sinceră bucurie a lui Mihu Inimă de Leu îi 
pricinui Smarandei o crudă mustrare de cuget. De-abia 

acum își dădea ea seama de toată grozăvia păcatului pe 
care-l săvârșise și înțelese și mai mult cât de cumplit s-ar 
răzbuna omul acesta, dacă vreodată ar afla cine și în ce 
chip îi ucisese iubita. 

Întrebările căzură ploaie asupra ei. 

— Ai vorbit cu ea?... I-ai spus că, eu te-am trimis?... Ce 
știre ţi-a spus să-mi dai? 

Frumoasa fată de morar era în mare încurcătură. Nu știa 
cum să înceapă, pentru a-i spune căpitanului că iubita lui 
nu mai era în viaţă. 

Căpetenia bandiţilor deveni tot mai bănuitor și din 
încurcătura crescândă a fetei el înţelese că lucrurile nu 
merseseră tocmai așa după cum ar fi dorit el. 

Tremurând de teamă, cuprins de o bănuială chinuitoare, 
el strigă, aproape răstit: 

— Vorbește, fată!... De ce nu vorbești! 

— Căpitane... începu Smaranda, dar îndată tăcu din nou. 

— Ce este?... S-a întâmplat cumva ceva rău? 

— Da! 

— Ce? 

Smaranda nu răspunse. 

— Vorbește, pentru numele lui Dumnezeu! Răspunde! 
Sau mi-a trimis cumva vorbă că nu mă mai iubește?... Nu 
se poate... Nu se poate... 

— Nu! Ti-am spus doar că n-am vorbit cu ea! 

— Atunci? 

— Nu știu... 

— Ce nu știi? Spune odată, căci simt că înnebunesc! 

— Căpitane... 

— Vorbește odată, fată! 

— Mioara... a murit! 

La auzul acestei știri Mihu Inimă de Leu se clătină. Ochii 
i se umflară, amenințând parcă să-i iasă din orbite, bărbia 
îi tremura și de-abia putu îngâna cuvintele: 

— Ce... ce ai spus? 

— Căpitane, Mioara s-a înecat în pârâul ce trece pe 
lângă schit. Maicile an primit vestea aceasta cu multă 
îndurerare. 

— Să fie cu putinţă?... Nu te înșeli, Smarando? 

— Din nefericire nu mai încape nicio îndoială! 

— Dumnezeule! 

— E groaznic, căpitane, e groaznic! zise fata morarului, 
cu voce plângătoare. 

— Dar spune-mi, cum s-a întâmplat? Ce s-a întâmplat? se 
rugă Mihu Inimă de leu, cu lacrimile în ochi. 

— Cu toate cercetările făcute, nu s-a putut hotărî dacă 
este vorba numai despre o nenorocire sau dacă e la mijloc 
o sinucidere... 

— Şi trupul ei neînsufleţit... l-ai văzut? 

— Cât timp am fost eu acolo, la schit, n-au putut da 
peste cadavrul Mioarei. Poate însă că de atunci va fi fost 
găsit. 

Pământul începu sa se învârtească cu căpetenia 
bandiţilor. Sufletul lui era chinuit de dureri nespuse și 
aproape nu-i venea să creadă că ar fi cu putinţă ca soarta 
să fie tocmai atât de crudă cu el încât să-l urmărească 
tocmai în așa fel, pas cu pas, clipă cu clipă. 

Durerea lui era atât de nemărginită încât nici nu fu în 
stare să mai spună ceva, ci îngâna doar necontenit, ca un 
om care era pe punctul de a-și pierde judecata: 

— Mioaro... Mioaro... 

După aceea îl cuprinse o ameţeală cumplită și se prăbuși 
la pământ, cât era de lung. 

CAPITOLUL 95 
Răzvrâtirea lui Grigore Muscan 


Zile întregi Mihu Inimă de Leu nu-și putu reveni din 
lovitura primită cu prilejul știrii pe care i-o adusese 
Smaranda. Auzind despre ce este vorba, Dan Dragomir se 
grăbi să alerge lângă căpitanul său, ca întotdeauna când 
soarta îl punea pe acesta la vreo grea încercare, căutând 
să-l mângâie, să-l îmbărbăteze. De data aceasta însă se 
părea că toate cuvintele blânde și duioase ale 
credinciosului prieten erau zadarnice, deoarece Mihu 
Inimă de Leu nu-și mai putea reveni din cumplita lovitură 
cu care-l încercase soarta din nou. 

Lui Dan Dragomir începu să-i fie teamă că prietenul și 
căpitanul său își va pierde minţile, ceea ce de altfel nici n- 
ar fi fost de mirare dacă ne gândim la toate nenorocirile 
care se abătuseră în timpul din urmă pe capul acestui biet 
om, atât de greu încercat. 

Trecuseră trei zile de la înapoierea Smarandei de la 
mănăstire, dar afară de Dan Dragomir nimeni nu-l văzuse 
pe căpetenia bandiţilor. Nu mânca, nu bea, nu voia să vadă 
pe nimeni. Trăia amărât, doborât în cea mai desăvârșită 
singurătate. 

— Revino-ţi în fire, odată, dragă Stanislau! îi zise Dan 
Dragomir. Gândește-te că nu poate să meargă așa până în 
ziua de apoi... 

— Dragă Dane, pentru mine nimic nu mai are vreo 
însemnătate... Îmi este tot una, orice s-ar întâmpla. Îţi 
mărturisesc sincer că mă gândesc foarte serios să sfârșesc 

odată cu viaţa aceasta care pentru mine a fost un chin prea 
fără de sfârșit! 

— Căpitane, cum îţi vine să vorbești astfel? exclamă Dan 
Dragomir, speriat. Tocmai tu, acela care ne-ai îmbărbătat 
întotdeauna, tocmai tu să te lași doborât cu atâta ușurință? 

Mihu Inimă de Leu, răspunse, aproape plângând: 

— Nu pot... nu mai pot îndura mai mult!... Inima mi-e 
prea grea și nu voi mai putea îndura și această nouă 
lovitură! 

— Sus fruntea, căpitane! Tu, mai puţin decât oricare 
altul, n-ai dreptul să te lași doborât de încercările soartei. 

— Mioara nu mai poate învia din morţi... Atunci în ce să 
mai nădăjduiesc? 

— Gândește-te căpitane, zise Dan Dragomir, de câte ori 
nu s-a întâmplat să se repete între noi scene asemănătoare 
cu aceasta! Gândește-te, de câte ori nu credeai că ţi-ai 
pierdut iubita pentru totdeauna, dar eu n-am deznădăjduit 
și nu te-am lăsat nici pe tine să disperi. Până acum, 
dreptatea a fost întotdeauna de partea mea, căci 
întotdeauna ai regăsit-o pe aceea pe care o credeai 
pierdută pentru vecie! Judecând după ceea ce s-a 
întâmplat până acum, cine poate ști, ce se va mai întâmpla! 

Dan Dragomir nu era nici el încredinţat de ceea ce 
spunea dar trebuia să alunge cu ceva gândurile negre ale 
căpitanului și atunci reîncepu cu aceleași cuvinte cu care îl 
mai îmbărbătase de atâtea ori. 

Dar Mihu Inimă de Leu nu mai putea fi înrâurit de 
cuvinte goale, deoarece de data aceasta lucrurile erau mai 
tragice decât oricând. 

— Acum însă, e moartă! răspunse Mihu Inimă de Leu cu 
glasul tremurând de suferinţă. Acum nu se mai poate 
întâmpla nimic!... lar eu nu am putere făcătoare de minuni 
pentru a-i reda viața... pentru a-i face ochii să strălucească 
din nou, pentru a-i reda zâmbetul pe buze! 

— I-ai văzut trupul neînsufleţit? întrebă Dan Dragomir 
deodată, sub stăpânirea unui gând ciudat. 

— Nu! 

— Dar atunci, ce te face să crezi că totul s-a întâmplat 
așa după cum ţi s-a povestit? Din mine viaţa a făcut un fel 
de Toma Necredinciosul și nu mai cred decât ceea ce văd 
cu proprii mei ochi. 

— Smaranda a văzut și n-are niciun motiv să nu spună 
adevărul. 

— Eu nu caut motivul și nici nu mă îndoiesc de spusele 
ei... 

— Atunci? 

— Cu toate acestea, eu îţi spun că nu cred decât ceea ce 
văd cu proprii mei ochi. 

Mihu Inimă de Leu își ridică fruntea, deodată. 

— Dane! zise el și în ochi îi strălucea un foc ciudat. 

— Ce este, căpitane? 

— Eu aș fi de părere să ne repezim până la Schitul 
Sfintei Treimi! 

— Cu dragă inimă, căpitane. Şi eu cred că acesta este 
lucrul cel mai bun! 

— Ai dreptate, Dane. Trebuie să ne încredințăm cu 
proprii noștri ochi despre adevărata stare a lucrurilor. 

După trei zile de viaţă de pustnic, Mihu Inimă de Leu 
ieși din moară, atunci, pentru cea dintâia oară. Bandiţii se 
uitară uimiţi la căpitanul lor. Lovitura fusese atât de grea 
pentru Mihu Inimă de Leu încât aproape că nici măcar 
proprii săi tovarăși nu-l mai recunoșteau. 

Mihu Inimă de Leu se așeză tăcut la masa în jurul căreia 
erau adunaţi tovarășii săi. Niciunul din bandiți nu îndrăzni 
să-i adreseze cuvântul de teamă să nu-i mărească durerea. 
Fiecare aștepta ca Mihu să vorbească întâi. 

După trei zile de post, căpetenia bandiţilor acum înghiţi 
ceva pentru prima oară. 

După masă, se adresă tovarășilor săi cu următoarele 
cuvinte: 

— Băieți, eu mă voi repezi până la Schitul Sfintei Treimi, 
împreună cu Dan Dragomir... În timpul cât voi lipsi de la 

moară, n-ar strica, dacă Drăgan și-ar lua câţiva oameni și 
ar mai da o raită pe lângă Brateș. 

— Mă duc, căpitane! răspunse Mișu Drăgan. Să iau toţi 
oamenii cu mine? 

— Nu! Să mai rămână din voi și acasă! 

— Eu rămân cu dragă inimă aici! mormăi Grigore 
Muscan. 

Peste vreun sfert de ceas tabăra bandiţilor se împrăștie. 
O ceată sub conducerea lui Mișu Drăgan porni spre Brateș, 
Mihu Inimă de Leu și cu Dan Dragomir o luară spre Schitul 
Sfintei Treimi iar Grigore Muscan rămase la moară, 
împreună cu cei opt oameni ai săi. 

Acești opt oameni erau foștii tovarăși ai lui Muscan și în 
același timp aceia care îl îndemnaseră pe Grigore Muscan 
să renunţe de a mai fi el căpitan de bandiți și să se alăture 
la ceata lui Mihu Inimă de Leu. 

Prinzând de veste că ceata lui Mihu Inimă de Leu dă 
lovituri mai mari, că noul căpitan de bandiți își cruța 
oamenii și-i conducea la atac cu atâta chibzuinţă și 
istețime încât niciodată nu se întâmplase încă să cadă 
vreunul din ei, bandiții lui Grigore Muscan îl sfătuiră să se 
asocieze cu Mihu Inimă de Leu, ba îl făcură chiar să 
înţeleagă că dacă el nu vrea să se înscrie în banda lui Mihu 
Inimă de Leu, îl vor părăsi și se vor duce fără el la noul 
căpitan, a cărui faimă se și răspândise în Baltă. 

Acum însă Muscan observase că nici oamenilor săi nu 
prea le era pe plac viața pe care erau siliți s-o ducă sub 
conducerea lui Mihu Inimă de Leu. Ei nădăjduiseră cu totul 
altceva decât ceea ce găsiseră în tabăra lui Mihu și de 
aceea începuseră să murmure împotriva stăpânirii 
acestuia. 

Grigore Muscan, mai ales, era nespus de amărât că după 
alipirea la ceata lui Mihu Inimă de Leu, din căpitan se 
înjosise la un simplu bandit, care trebuia să se supună cu 
totul poruncilor noului stăpân, care n-avea niciun cuvânt 
de spus în nicio chestiune, căruia nu i se cerea nici măcar 

sfatul în niciun plan ce era pus la cale. În asemenea 
împrejurări, nimic din ceea ce voia Muscan nu se mai 
întâmpla. 

Alăturându-se la o ceată mai mare, Grigore Muscan 
nădăjduise și el, ca și oamenii săi că și prada va fi mai 
mare, deoarece era firesc ca o trupă mai puternică să dea 
lovituri mai însemnate, care fatal, trebuiau să aducă și o 
pradă mai bogată. În curând însă Muscan trebui să-și dea 
seama că Mihu Inimă de Leu nu conducea o ceată de 
bandiți așa după cum crezuseră ei, ci într-adevăr o 
asociaţie de haiduci care pedepseau pe asupritori și ajutau 
pe oropsiţi, neprădând decât rare ori și atunci numai pe cei 
bogaţi și zgârciţi. Muscan fusese obișnuit să prade tot ce-i 
ieșea în cale, bogat, sărac, femei și nu se sinchisea dacă 
lua cel din urmă ban de la o văduvă sau ultima zeghe de pe 
umerii unui nenorocit de ţăran. 

Mihu Inimă de Leu era un judecător drept, Muscan era 
un tâlhar de rând al cărui singur scop în viaţă era prada. 

Cu asemenea vederi deosebite era firesc ca cei doi 
oameni să nu se poată împăca. 

Și în ziua aceea, când rămase la moară numai cu 
oamenii săi, Grigore Muscan îi adună în jurul său și le zise: 

— Aţi văzut, Mihu își vede iarăși numai de treburile lui și 
pe noi nici nu ne mai bagă în seamă! 

— Așa este! Așa este! murmurară ceilalţi. 

— Şi n-aș zice nimic, dacă asta ar fi numai o întâmplare, 
dacă Mihu n-ar fi făcut-o anume, ca întotdeauna... Dar, 
după cum aţi putut vedea și voi, el ne nesocotește pe noi 
pentru a-și îngriji de vechii lui oameni. 

— Are dreptate! strigară ceilalţi în cor. 

— Tot timpul nu face altceva, decât să se sfătuiască în 
taină cu Dan Dragomir, iar acum, când poate că ar fi fost 
rost de o pradă, l-a trimis pe celălalt om al său, pe Mișu 
Drăgan. 

Muscan nici nu trebui să-și dea prea multă osteneală 
pentru a-și aţâţa oamenii, deoarece aceștia erau și așa 

nemulțumiți de conducerea lui Mihu Inimă de Leu și mânia 
fierbea în sufletele lor negre, ca și sufletul fostului lor 
căpitan. 

Unul după altul începură atunci să înșire păcatele lui 
Mihu Inimă de Leu: 

— Nici nu se sinchisește de noi! 

— Parcă am fi servitorii lui! 

— Ce fel de bandiți suntem noi care n-avem voie să 
prădăm? 

— Nu ne îngăduie să avem ibovnice! 

— Ajunge! 

— Ne-am săturat! 

Văzând patimile oamenilor săi dându-se la iveală, 
Grigore Muscan socoti că sosise timpul să-și ducă la 
îndeplinire marele lui plan, pe care-l cocea de vreme 
îndelungată. El se repezi ca un tigru și strigă: 

— Aveţi dreptate! Ne-am săturat! 

— Așa este! 

— Trăiască Muscan! 

— Prieteni, reluă atunci Grigore Muscan, vreţi să duceti 
din nou viaţa cu care aţi fost obișnuiți pe vremuri? Vreţi să 
aveţi iarăși dreptul de a prăda, fără să facem deosebire 
între aceia pe care îi atacăm? Vreţi să aveţi din nou dreptul 
de a strânge fetele în braţe și mai ales pe acelea pe care le 
găsim pe drum și care nesilite și-ar ţine nasul în sus și nici 
nu s-ar uita la noi? 

— Vrem! 

— Trăiască! 

— Ura! Muscan. 

— Vrem! 

— Asta ne trebuie nouă! 

— Pentru asta ne-am făcut bandiți! 

Ochii lui Muscan începură să lucească sălbatic. 

— Atunci nu trebuie să mai șovăim nicio singură clipă! 
Ne vom întoarce la traiul nostru de odinioară! Dracul să-l 

ia pe Mihu Inimă de Leu! Nu este el căpitan de bandiți ci 
un îndrăgostit înfumurat! Nu-i așa, prieteni? 

— Așa este! răspunseră bandiții în cor. 

— Nu ne trebuie nouă un asemenea căpitan de lapte 
acru, ci unul cu inima de oţel, cu braţ de otel, unul care să 
nu se lase înrâurit de lacrimile unei femei... 

— Vreti, strigă atunci Grigore Muscan, să fiu eu iarăși 
căpitanul vostru? 

Bandiţii ațâtțați și nemulţumiţi, începură să strige 
sălbatic: 

— Vrem! 

— Asta ne trebuie nouă! 

— Trăiască Muscan! 

— Ne-am săturat de Mihu Inimă de Leu! 

— Mihu Inimă de brânză! 

— Trăiască Muscan! 

— Trăiască viaţa liberă, de odinioară! 

Grigore Muscan se îmbătase de bucurie. Acesta era 
vechiul lui plan, vechiul lui vis, gândul care-i frământa 
mintea de vreme îndelungată: să dezbine ceata lui Mihu 
Inimă de Leu. Atâta vreme însă cât Mihu Inimă de Leu sau 
oamenii credincioși lui se aflau la moară, el nu îndrăznise 
să-și dea planul în vileag, nu îndrăznise să-și mărturisească 
gândul. El așteptă liniștit până când se ivi cel dintâi prilej, 
când la moară nu mai rămâneau decât oamenii din vechea 
sa bandă, pe care știa că se poate bizui și al căror fel de a 
vedea îl cunoștea îndeajuns de bine. 

Cei opt bandiți îl încurajară mulţumiţi pe Grigore 
Muscan și strigară: 

— Tu să ne fi căpitan! 

— Te vom urma orbește! 

— Să ne căutăm altă ascunzătoare! 

— Să plecăm de aici! 

Grigore Muscan se întoarse fericit spre oamenii săi: 

— Vă mulţumesc, prieteni, pentru vechea încredere de 
care-mi daţi dovadă. În ceea ce mă privește, vă făgăduiesc 

că nu vă voi da prilej să vă înșelaţi în mine și veţi vedea că 
veţi fi mândri de căpitanul vostru! 

— Trăiască Muscan! 

— Trăiască noul nostru căpitan! 

— Începând de astăzi, vom duce din nou, vechiul fel de 
viaţă! urmă Grigore Muscan. Eu nu vă pun nicio îngrădire 
la nimic. Veţi face tot ceea ce voiţi, veţi prăda acolo unde 
veţi vrea și veţi răpi pe acea fată care vă va place mai 
mult!... Vedeţi voi, Mihu Inimă de Leu nu s-ar fi învoit 
niciodată la aceasta! Eu însă vă spun mai dinainte ce veţi 
avea atât timp cât voi conduce eu ceata, deoarece eu îmi 
dau seama care este adevărata viaţă de bandit! Banditul 
nu-și găsește fericirea în a sta cu burta la soare sau în a 
număra stelele de pe cer, nefăcând nimic cât e ziulica de 
mare. Bucuria banditului este să vină acasă cu pradă cât 
mai îmbelșugată unde să-l aștepte vinul și femeia... 

— Așa este! 

— Trăiască Muscan! 

— Trăiască viaţa de odinioară! 

— Asemenea căpitan ne trebuie nouă, nu un papă-lapte 
ca Mihu! 

Grigore Muscan își ridică dârz capul. 

— Vom pleca de aici, chiar astăzi, zise el, mândru, ca la 
înapoierea lui Mihu Inimă de Leu să nu ne mai găsească 
nici urma măcar. 

— Așa este! 

— Așa trebuie să facem! 

— Cunosc un loc minunat pentru noi! zise Grigore 
Muscan. Acolo vom avea o ascunzătoare atât de minunată 
încât chiar și Mihu Inimă de Leu ne va invidia. 

— Şi unde este asta, căpitane? întrebă unul din bandiți. 

— La Iglița?! 


3 Localitate dispărută în prezent, situată pe amplasamentul actual al localității Turcoaia, 
jud. Tulcea. Ruinele rămase după distrugerea sistematică din perioada 1860-1870, au aparținut 
vestitei cetăți Troemis în care și-a avut sediul Legiunea a V-a Macedonica, care a asigurat paza 

cetății timp de 160 de ani (cca. 100-271 d.H.) până la părăsirea Daciei de către romani (271- 

Bandiţii se uitară nedumeriţi unul la altul. 

— Voi nu știți, strigă Grigore Muscan, triumfător, dar eu 
știu și vedeţi, chiar și numai de aceea sunt vrednic de a fi 
căpitanul vostru. 

— Şi unde, anume? întrebă alt bandit. 

— Sub ruinele romane de lângă lgliţa se găsesc 
numeroase încăperi, despre care nimeni nu știe. 

— Într-adevăr? 

— Întocmai după cum vă spun! Eu l-am auzit pe tata 
vorbind despre aceste încăperi subpământene și n-am uitat 
de ele nici până acum. Veţi vedea voi ce minunată 
ascunzătoare vom avea acolo! Va trebui însă să facem rost 
de ceva boarfe, deoarece viitoarea noastră cetăţuie e goală 
pușcă. 

— Dar pentru ce am devenit bandiți liberi, strigă un 
bandit, ca să nu ne pricepem nici măcar să facem rost de 
câteva lucruri, care ne trebuiesc în casă? 

— Așa este! Le vom fura!, strigă îndată, un altul. 

— Şi cu furatul putem începe chiar acum! strigă Grigore 
Muscan, spre nedumerirea tovarășilor săi. 

— Unde? 

— Aici la moară! 

— Bună idee! 

— Puteţi lua cu voi tot ce vă place! urmă Grigore 
Muscan. Nu vreau să duceţi lipsă de aceea cu ce v-aţi 
obișnuit prea mult aici! 

— Dar ce va zice Mihu Inimă de Leu, când va veni și va 
vedea că i-am prădat moara? exclamă unul din bandiți. 

Muscan începu să râdă batjocoritor. 

— Ha, ha, ha! Ce va zice Mih-u Inimă de Leu? Dar ce-mi 
pasă mie de ceea ce va zice el? Este o binemeritată lecție 
pe care i-o dăm, prădându-l întâi tocmai pe el, pe acela 
care nu ne-a lăsat să prădăm. Și pe urmă, cine este acest 
Mihu Inimă de Leu? Tăria și faima cetei lui de bandiți i-am 
făcut-o noi, cei obișnuiți cu lupta și cu primejdiile. Oamenii 

lui? Nişte lași, niște mămăligi, care îl vor lăsa baltă de 
îndată ce vor vedea că se îngroașă gluma! Așa că puneţi 
mâna pe tot ceea ce vă place prieteni și pregătiţi-vă de 
plecare. 

— Trăiască Muscan! 

— Veţi vedea voi în ce adevărat rai vă duc eu! Nu vă veţi 
mai sătura de frumuseţile Tulcei. Și afară de aceasta, locul 
care va fi de acum înainte cetățuia noastră este atât de 
fermecător încât nici nu se poate asemui cu moara aceasta. 
Pe urmă, el va fi atât de bine ascuns, sub pământ, încât 
nimeni și niciodată nu va putea da peste el. 

— Să mergem, căpitane! strigă unul din bandiți. 

— Aţi luat tot ce ne trebuie? 

— Am luat, tot. Am și adunat lucruri cu care să încărcăm 
o barcă întreagă. 

— Bine! răspunse Grigore Muscan. Așadar n-aţi lăsat 
aici nimic din ceea ce ne poate trebui în noua noastră 
locuință? 

— Nimic! 

— Sunteţi încredinţaţi? 

— Firește! 

— l-aţi luat și pe boierul Petrache Bănuţ și pe fiică-sa? 

Bandiţii se uitară uimiţi unul la altul. 

— Ce vrei cu boierul Petrache Bănuţ, Muscane? întrebă 
unul dintre bandiți. Ce să mai târâm după noi un om gras 
ca moșierul din Piatra Seacă? Mai bine îl lăsăm aici! 

Muscan râse din nou batjocoritor. 

— Văd eu că tot eu sunt cel mai vrednic printre voi de a 
purta gradul de căpitan, fiindcă voi nu prea vedeţi mai 
departe de vârful nasului! 

— Ce vrei să spui, căpitane? 

— Voi nu vedeţi în boierul Petrache Bănuţ decât un om 
gras, eu însă văd că mulțumită lui putem pune mâna și pe 
un destul de gras preţ de răscumpărare! 

Ochii bandiţilor începură să sclipească, deodată... 

— Ai dreptate, Muscane! ziseră ei plini de admiraţie. 

— Ei, vedeţi, zise noul căpitan de bandă, zâmbind 
triumfător, eu m-am gândit că e mai bine ca aurul ce se va 
plăti pentru răscumpărarea boierului Petrache Bănuţ să 
intre în buzunarele noastre decât în ale lui Mihu Inimă de 
Leu! 

— Așa este! 

— Bine te-ai gândit! 

— Trăiască Muscan! 

— Puneţi mâna pe boier! 

Doi bandiți se îndreptară îndată spre odaia în care erau 
ţinuţi prizonieri boierul Petrache Bănuţ și cu fiica sa, 
Dochiţa. 

Boierul Petrache Bănuţ încă tot nu se simţea prea bine, 
deoarece împărțirea de dreptate a lui Mihu Inimă de Leu 
tot îl mai durea, mai ales când ședea. 

Acum, când îi văzu pe cei doi bandiți năpustindu-se în 
odaia lui începu să tremure din nou, deoarece se temea că 
i se va servi o nouă porţie din bătaia cu nuielele de alun. 
Bietul boier se îngrozea chiar și numai când se gândea la 
lecţia pe care o primise. 

Nat e (71 d. 
— Ce mai vreţi de la mine? se răsti el la bandiții care 
intraseră în odaie. 

— Îţi aducem o veste bună! răspunse unul din banditi. 

— Mă lăsaţi să plec de aici? 

Pentru boierul Petrache Bănuţ într-adevăr că și aceasta 
era o veste bună. Este adevărat că s-ar fi putut spune că a 
căzut din lac în puț, dar el își zicea că totuși, este o 
adevărată fericire să te simţi scăpat din ghearele lui Mihu 
Inimă de Leu. 

— Încă nu, dar în curând se va întâmpla şi aceasta. 

— Atunci ce vreţi de la mine? 

— Te scăpăm din ghearele lui Mihu Inimă de Leu și te 
ducem într-un loc mai sigur. 

Pe Mihu Inimă de Leu îl ura de moarte și tremura grozav 
de el, mai ales de când îi făcuse cunoștință cu nuielele de 
alun, cu aceleași nuiele pe care nu se sfia să le servească 
zilnic oamenilor de pe moșia sa. 

— Să mergem! Să mergem! îi zori banditul și-i și 
îmbrânci pe boier și pe fata lui afară pe ușă. 

Prizonierii fură duși spre locul unde se adunaseră 
bandiții în curte. 

Când ajunseră acolo, Grigore Muscan îi salută cu o 
veselie zgomotoasă. 

— Ei, boierule, ce zici de schimbul acesta? Să nădăjduim 
că la mine te vei simţi mai bine decât cum te-ai simţit la 
Mihu Inimă de Leu! 

— Sfârșește cu glumele tale nesărate, strigă boierul, 
mult mai curajos acum, când văzu că nu mai are de-a face 
cu temutul Mihu Inimă de Leu, și mai bine lăsaţi-mă să-mi 
văd de drum! 

— Cu dragă inimă... de îndată ce ne vom fi înţeles 
asupra preţului de răscumpărare! zise Grigore Muscan. 

— Şi cât vreţi? N 

— Acum n-am timp să stau de vorbă! In schimb, de 
îndată ce vom ajunge la noul nostru cămin, te voi asculta 
cu dragă inimă și cred că ne vom putea înțelege. Până 
atunci nădăjduiesc că nu te vei împotrivi ca să te 
găzduiesc, atât pe tine, cât și pe fiica ta! 

Zicând acestea, Muscan îl lovi pe boier peste burtă ca și 
când ar fi fost prieteni de când e lumea. 

Muscan nu zări decât acum pe Dochiţa, care stătea în 
apropierea lui Petrache Bănuţ. El își ascuţea colții asupra 
Dochiţei încă de când o prinseseră împreună cu tatăl său. 
Din pricina lui Mihu Inimă de Leu însă el nici nu îndrăznise 
să aducă vorba despre dorința ce-i rodea sufletul și-i 
biciuia simţurile. 

Acum însă, împrejurările se schimbară. 

Acum putea să facă ce-i plăcea deoarece acum era și el 
căpitan de bandiți și nu mai avea pe nimeni peste el care 
să-l fi împiedicat de a face totul după bunul său plac. 

De aceea, se apropie de Dochiţa și dintr-o singură 
smucitură o trase lângă el. 

— Ia fă-te mai încoace, frumuseţeo! zise el, răsucindu-și 
mustaţa cu o mână. 

Dochiţa însă îl împinse cât colo și se răsti la el. 

— Pleacă de aici ticălosule! Ce-ţi închipui oare? 

Grigore Muscan începu să râdă la această împotrivire și 
încăpățânat, acum voia s-o sărute chiar și numai în ciudă 
pe mofturoasa fată a boierului Petrache Bănuţ. 

— Ei, las-o dracului! zise el, glumeţ. Cum, într-adevăr n- 
ai de gând să-mi dai o guriță? 

— Ai înnebunit? 

— Ascultă, eu te-aș ruga să vorbești mai frumos cu mine 
căci pe urmă întorc și eu foaia! Iute! Dă-mi o guriţă! 

— Obraznicule, cum îndrăznești să-mi vorbești cu tonul 
acesta? Ai uitat că eu sunt fata boierului Petrache Bănuţ? 
Nu te gândești că mă voi răzbuna cumplit pentru jignirea 
pe care mi-o aduci? 

Muscan râse ironic. 

— Eu te întreb înc-odată, ai de gând sau nu, să-mi 
îndeplinești dorința? 

— Nu! răspunse Dochiţa, cu încăpățânare. 

Muscan le făcu un semn tovarășilor săi. 

— Ia pregătiţi-l pe boier! _ 

Porunca sibilică fu urmată îndată de faptă. În decurs de 
câteva clipe, boierul care se zbătea și țipa ca din gură de 
șarpe fu întins pe un trunchi de copac. Bandiţii tocmai se 
pregăteau să-l lege și să aducă nuielele de alun, când se 
amestecă Dochiţa, strigând: 

— Poruncește-le acestor oameni să-i dea drumul tatii 
numaidecât! 

— Mai înainte însă, îmi vei da tu o guriţă! 

— Ţine! 

Și înăbușindu-și revolta și scârba, îl sărată pe noul 
căpitan de bandiți. 

Muscan le făcu un semn oamenilor săi. 

— Acum lăsaţi-l! Însă la prima ocazie, dacă fiică-sa nu va 
voi să se supună poruncilor mele, bătrânul își va căpăta 
portia. 

De pe fruntea boierului Petrache Bănuţ nădușeala 
curgea pârâu și începuse să-și dea seama cu părere de rău 
că, la drept vorbind, nu făcuse o afacere tocmai atât de 
strălucită cu schimbul de stăpân. Omul acesta părea să fie 
de o mie de ori mai rău și mai fără milă decât Mihu Inimă 
de Leu. 

Mihu Inimă de Leu era cavaler cel puţin, adevărat 
bărbat, care nu se atingea de cinstea fetei ce-i cădea în 
mâini. Muscan acesta însă nu părea să cunoască legile 
cavalerismului. 

Boierul Petrache Bănuţ se îngrozea chiar și numai dacă 
se gândea la ceea ce se va întâmpla dacă va rămâne vreme 
mai îndelungată în ghearele acestui sălbatic. 

Muscan se întoarse la oamenii săi. 

— Gata! Luaţi-l și pe boier și pe fiica lui și să pornim. Cu 
barca vom putea merge chiar până la Igliţa. 

Porunca fu îndeplinită îndată și bandiții porniră spre 
țărm ducând cu ei pe cei doi prizonieri, precum și tot ceea 
ce le plăcuse din moară. 

Din clipa aceea, drumul lui Grigore Muscan se despărţi 
pentru totdeauna de acela al lui Mihu Inimă de Leu. 
Morarul, care fusese martorul răzvrătirii și plecării lui 
Muscan se uită năuc după bandiți și se întrebă, îngrijat, ce 
va mai fi dacă chiar și bandiții se întorceau unul împotriva 
celuilalt... 


* * 


În timpul acesta Mihu Inimă de Leu ajunse la Schitul 
Sfintei Treimi, întovărășit de Dan Dragomir. Ei își 
schimbaseră înfățișarea cu desăvârșire, pentru ca nu 
cumva să recunoască cineva în ei pe atât de mult căutaţii 

haiduci din Baltă și așa se duseră mai întâi în sat, unde, 
interesându-se izbutiră să afle câteva amănunte despre 
misterioasa moarte a Mioarei Comăneanu. 

La cea dintâi întrebare, când li se spuse că cu câteva zile 
mai înainte, într-adevăr oamenii pescuiseră în pârâu o 
femeie îmbrăcată în haine de călugăriţă, Mihu Inimă de 
Leu se întoarse spre credinciosul său prieten Dan 
Dragomir și-i zise, aproape plângând: 

— Vezi tu, Dane... vezi că tot era adevărat! 

Dan Dragomir se întunecă și el, văzându-și căpitanul 
atât de trist, atât de doborât din pricina acestei știri care 
venea să se confirme moartea acum neîndoielnică a 
Mioarei Comăneanu, îl durea și pe el, aproape tot atât de 
mult, ca și pe prietenul său. 

Dar oare, într-adevăr să fi murit? 

O voce lăuntrică parcă tot îi mai șoptea lui Dan 
Dragomir că nu era adevărat. Mioara nu murise... 

El căută să alunge acest gând, care nu i se mai părea cu 
putinţă să fie adevărat, căută să se încredinţeze pe sine 
însuși că era o prostie, să mai creadă în ceea ce-i șoptea 
această voce lăuntrică. Dar tainicul glas revenea cu 
încăpățânare: 

— Nu-i adevărat... Mioara Comăneanu n-a murit! 

Lui Dan Dragomir i se mai întâmplase adeseori să audă 
șoapta acestui glas misterios, ce nu venea din minte, ci de 
undeva din sufletul său și adeseori se întâmplase să 
prevadă ceea ce avea să urmeze. Tocmai de aceea, nici de 
data aceasta nu crezu că este vorba numai de o idee fixă, 
cum ar fi crezut oricare altul în locul lui și lăsă vocea să-i 
șoptească necontenit tainicul ei mesaj care avu ca rezultat 
că Dan Dragomir ajunse la convingerea nezdruncinată că 
Mioara Comăneanu nu părăsise încă viaţa aceasta, cu 
toate cele spuse de oamenii din sat. 

În schimb, Mihu Inimă de Leu era pe deplin încredinţat 
de moartea iubitei sale. 

— Totul este în zadar! exclamă el, îndurerat de moarte. 
Totul s-a sfârșit! Aceea pe care am iubit-o mai mult decât 
mi-am iubit propria viaţă, nu mai este printre cei vii. 

Atunci Dan Dragomir își așeză mâna pe umărul 
prietenului: 

— Bine, dragă Stanislau! zise voinicul. Dacă n-o mai poți 
saluta pe Mioara în viața aceasta atunci îndeplinește-ţi 
măcar datoria faţă de o moartă și să ducem un mănunchi 
de flori pe mormântul sărmanei Mioara Comăneanu. 

— Ai dreptate, Dane! Vezi tu, durerea mea este atât de 
mare, încât stăpânit fiind de ea, nici nu m-am mai gândit la 
aceasta! 

— Atunci să mergem, căpitane! 

— Să mergem, dar unde?... Oare unde va fi fost 
înmormântată? 

— Acela care ne-a spus mai adineauri că Mioara a pierit 
în pârâul care trece pe lângă schit, trebuie să știe și unde a 
fost înmormântată! 

— Firește că trebuie să știe! Astăzi sunt năuc cu totul și 
nu mai sunt în stare să mă gândesc la nimic. 

— Lasă, dragă Stanislau, căci astăzi mă voi gândi eu și 
pentru tine. Și de aceea, îți voi spune că, dacă într-adevăr 
cineva a murit, trebuie să fie și înmormântat, căci așa se 
obișnuiește în lumea aceasta. 

— Firește că da! 

Ei se înapoiară din drum și în curând îl regăsiră pe omul 
care le dăduse lămurirea de mai înainte despre moartea 
femeii îmbrăcată în haine de călugăriță. 

Mihu Inimă de Leu îl opri și-l întrebă: 

— Mai adineauri ai avut bunăvoința să ne vorbeşti 
despre groaznica nenorocire ce a ajuns-o pe tânăra maică 
de la Schitul Sfintei Treimi care era ruda noastră! N-ai fi 
bun să ne mai spui acum și unde au înmormântat-o pe 
nefericita noastră rubedenie? 

Omul rămase pe gânduri. 

— Asta n-aş mai putea să v-o spun! Dacă nu mă înșel, 
înmormântarea nici n-a avut loc aici. 

— Dacă aici i-au pescuit din apă trupul neînsufleţit, 
atunci tot aici trebuiau s-o și înmormânteze! răspunse 
Mihu Inimă de Leu, cam nedumerit. 

— Așa este, cu toate acestea eu n-aș putea să vă dau 
nicio lămurire în privinţa aceasta! 

Atunci deodată se amestecă în vorbă și Dan Dragomir și- 
l întrebă pe ţăran: 

— Te-aș mai ruga numai să-mi spui dacă d-ta ai văzut 
trupul neînsufleţit al celei înecate? 

— De văzut, nu l-am văzut. De altfel, toată povestea 
aceasta o știu numai din auzite. În schimb mai știu că, în 
aceeași zi a mai dispărut de la mănăstire încă o tânără 
călugăriţă și de aceea Maica Stareţă bănuiește că ar fi 
vorba despre o îndoită sinucidere. 

— Așadar, cine ar putea să ne dea lămuriri mai 
amănunțite? întrebă Dan Dragomir din nou. 

— Poate că pescarii care au scos-o din apă. 

Dan Dragomir mulțumi pentru lămuririle date, apoi 
merse mai departe împreună cu Mihu Inimă de Leu. 

Îndată ce se îndepărtă puţin de străin, Dan se întoarse 
triumfător spre prietenul său. 

— Ai văzut? Încă un om care vorbea cu cea mai sfântă 
convingere despre moartea Mioarei Comăneanu, dar care 
nu i-a văzut nici el trupul neînsufleţit. 

— Cum, Dane, făcu fostul Vultur al Morţii, foarte mirat, 
tu tot te mai îndoiești de moartea Mioarei? 

— Mă îndoiesc și mă voi îndoi neîncetat până atunci 
până când nu-i voi fi văzut trupul neînsufleţit! 

— Unde nu dă Dumnezeu să ai dreptate? suspină Mihu 
Inimă de Leu, o scânteie de bucurie trecându-i prin inimă. 
Aș fi omul cel mai fericit de pe pământ! Inima îmi este 
stăpânită însă de o presimţire neagră și de aceea nu mai 
pot nădăjdui. 

— În schimb, răspunse Dan Dragomir, în inima mea nu 
este nici urmă de asemenea presimţire și de aceea pot 
nădăjdui! 

— Vom vedea, de partea cui va fi dreptatea! Rog Cerul 
să mă fi înșelat eu! zise Mihu Inimă de Leu, îndreptându-și 
privirea către cer. 

Între timp cei doi voinici ajunseră pe malul pârâului. 

În depărtare se zărea Schitul Sfintei Treimi și privirea 
căpeteniei de bandiți mângâie blând zidurile acelea 
cenușii, înlăuntrul cărora trăise câtva timp aceea a cărei 
dispariţie îi umpluse sufletul de atâta amărăciune. Privirea- 
i blândă dispăru însă deodată din ochii lui care aruncau 
acum fulgere de mânie. Nu departe de zidurile cenușii ale 
mănăstirii, căpetenia bandiţilor zări turnul mândru al 
conacului boierului Panait Fotache, turn care se ridica 
provocator spre cerul de un albastru neprihănit. 

Nici chiar în această clipă de nemărginită durere el nu 
uitase de răzbunarea pe care i-o jurase îngâmfatului 
stăpân al acestui conac pentru umilirea pe care i-o adusese 
în curtea moșierului de lângă Brateș. Mihu nu-și uitase 
răzbunarea și aștepta cu nerăbdare să sosească ziua când 
va putea să-i plătească cu vârf și îndesat lui Panait Fotache 
nuielele de alun pe care argaţii le lăsaseră să cadă pe 
spinarea voinicului din ordinul trufașului și crudului boier. 

Întocmai după cum îi nimicise viaţa pe vremuri contele 
Gorciacov, nemilosul guvernator al Varșoviei, întocmai 
astfel rupsese și boierul Panait Fotache firele de fericire pe 
care voinicul și Mioara Comăneanu le împletiseră, numai 
cu câteva ceasuri mai înainte de întâmplarea catastrofei. 

Pumnul puternic al lui Mihu Inimă de Leu se ridică 
ameninţător în direcţia conacului lui Panait Fotache. 

— Tremură, ticălos boier! Timpul care a trecut n-a slăbit 
dorul meu de răzbunare, ci dimpotrivă, l-a întărit și poţi fi 
încredinţat că va suna și ceasul când îţi voi putea plăti 
cruzimea purtării tale faţă de mine și nenorocirea pe care 
ai dezlănţuit-o pe capul nefericitei mele Mioara! 

Dan Dragomir îl trase la o parte făcându-i blânde 
imputări. 

— Nu te gândi acum la răzbunare, zise credinciosul 
prieten, nu-ţi frământa creierul cu boierul Panait Fotache, 
ci mai curând caută să fii sigur despre soarta pe care a 
avut-o Mioara Comăneanu. 

— Doamne, exclamă voinicul, dar cine ar putea să ne 
lămurească cu siguranţă în această privinţă? 

— Cine? zise Dan Dragomir, întinzându-și braţul și 
arătând spre un punct anumit. Uite pescarul acela! Poate 
că el va putea să ne dea lămuririle pe care le căutăm. 

— Bine, să mergem până la el! 

Peste câteva minute cei doi voinici ajunseră în faţa 
pescarului care-și ridică umil pălăria înaintea lor. 

Dan Dragomir îi și spuse îndată în ce scop umblau prin 
partea locului. 

— Cum să nu-mi aduc aminte, răspunse pescarul, 
binevoitor, când nu se întâmplă decât odată într-o viaţă de 
om sau poate și mai rar, ca apa să ne aducă un trup 
îmbrăcat în veștminte călugărești! Nu v-aș putea spune 
anume în ce zi s-a petrecut asta dar că s-a petrecut, de 
asta îmi aduc tot atât de bine aminte ca și când s-ar fi 
întâmplat astăzi. 

Mihu Inimă de Leu îi vâri un galben în mână. 

— Povestește-ne, moșule, tot ce știi! D-ta ai scos-o din 
apă? 

— Nu eu! 

— Dar cine? 

— Nici n-au scos-o aici, ci pe ţărmul celălalt și dacă-mi 
aduc bine aminte, doi ţigani, dar nu de-ai noștri... 

— Ce ai spus? Ţigani?... 

— Da, da! Doi ţigani! 

— Îţi aduci bine aminte?... Nu cumva te înșeală 
memoria? _ 

— Nu mă înșeală nimic, boierule!... Îţi spun eu că au fost 
doi ţigani! 

— Şi ce au făcut cu ea? 

— Au luat-o cu ei! 

— Au luat cu ei un trup neînsufleţit? 

— Dar cine spune că era un trup neînsufleţit? exclamă 
pescarul. 

Dan Dragomir se apropie mirat de bătrân: 

— Ce ai spus? întrebă el, cuprins de o neobișnuită 
înfrigurare. 

— Păi am spus că după cât am văzut eu, călugăriţa aceea 
nu prea era moartă! 

Privirea lui Dan Dragomir se întoarse triumfătoare spre 
Mihu Inimă de Leu, care se răsti la bătrânul pescar, de 
credeai că-l va face una cu pământul: 

— Omule, îţi dai seama ce spui?... Să fie adevărat? 

— Așa să-mi ajute Dumnezeu, boierule, dacă nu-i 
adevărat! 

— Într-adevăr să nu fi fost moartă? 

— Când valurile au dus-o pe aici, eu am văzut că mai 
dădea din mâini. Mai târziu s-a mai dat la fund de câteva 
ori, dar pe urmă a ieșit iar la suprafaţă... Tocmai mă 
pregăteam să-i viu în ajutor, când am văzut că doi ţigani se 
și aruncară în apă de pe ţărmul celălalt și se apropiau din 
răsputeri de călugăriţă. Ei izbutiseră apoi să tragă trupul 
la țărm și după cât am văzut eu de aici chiar și atunci mai 
era viaţă în el. Dacă aș fi știut că mai târziu vor veni rudele 
ei să mă întrebe ce s-a întâmplat cu ea firește că aș fi 
căutat să aflu. Așa însă n-am vrut să mă mai duc până la 
podul care este îndeajuns de îndepărtat de aici pentru a 
trece pe celălalt țărm și am privit de aici la ceea ce se 
întâmpla acolo. 

Mihu Inimă de Leu suspină amărât: 

— Păcat, căci te-aș fi răsplătit împărătește dacă puteai 
să-mi dai vreo lămurire mai temeinică! 

— Vă spun, zise bătrânul pescar înc-odată, eu cred că 
mai era încă în viaţă când au scos-o din apă. Cei doi ţigani 
au ridicat-o apoi în braţe și au pornit cu ea prin pădurice. 

Dan Dragomir dădu din cap. 

— Chiar și împrejurarea aceasta, zise el, dovedește că 
Mioara mai era încă în viaţă. Fiindcă, dacă era moartă, 
țiganii n-ar mai fi luat-o în braţe s-o ducă cu ei, ci ar fi 
lăsat-o pe țărm în voia soartei. 

— Doamne, dar cum să le dăm de urmă acum, acestor 
țigani? exclamă Mihu Inimă de Leu. 

— Nimic mai ușor decât asta, boierule! zise bătrânul 
pescar. După cum v-am mai spus, nu erau ţigani de ai 
noștri, deoarece ai noștri sunt robi și nu se pot plimba așa 
în voie. Or, dacă sunt ţigani străini, atunci fără îndoială că 
tabăra lor trebuie să fie din jos de Brăila, deoarece numai 
pe acolo au voie să se așeze, fiindcă pe aici nu le dă voie să 
stea mai mult de două zile într-un sat. Așa că nu mai 
încape nicio îndoială că ţiganii se vor fi înapoiat la tabăra 
lor și o vor fi luat și pe călugăriţă cu ei. 

Mihu Inimă de Leu își dădu seama că bătrânul pescar 
avea dreptate. Nu-i rămânea altceva de făcut decât să 
pornească în căutarea taberei ţiganilor și să se intereseze 
pe acolo dacă nu auziseră cumva de o călugăriță pescuită 
în pârâul ce curge pe lângă Schitul Sfintei Treimi. 

După, ce îl răsplăti pe pescar, Mihu Inimă de Leu porni 
mai departe, întovărășit de Dan Dragomir. 

Ei se înapoiară în pădurice unde își lăsaseră caii. 

Între timp, Dan Dragomir observase cu multă bucurie că 
bunul său prieten era acum în toane mai bune și că 
expresia nădejdii se întipărise din nou pe chipul lui. 

— Dane... Dane, zise căpitanul bandiţilor, întorcându-se 
spre prietenul său. De ce n-am dat eu crezare încrederii 
tale căci atunci aș fi scăpat de multe din zbuciumările care 
mi-au frământat sufletul în decursul ultimelor zile! 

— Vezi tu, că tot eu am avut dreptate! 

— Da, da, ai avut dreptate, Dane și acum îmi dau seama 
și eu că noi mai ales, după toate câte am avut de îndurat în 
viața aceasta, n-avem dreptul să mai credem în ceea ce 
spune lumea decât numai după ce am văzut cu proprii 

noștri ochi. Acum nu mai sunt deznădăjduit nici eu, acum 
speranţa trăiește și în inima mea și sunt încredinţat, pe 
deplin încredinţat că Mioara trăiește și că în curând o voi 
găsi iar! 

— Să dea Dumnezeu să se întâmple întocmai după 
dorinţa inimii tale! zise Dan Dragomir, adânc impresionat 
și dorind din suflet, ceea ce spunea. A 

Intre timp ajunseră la locul unde își lăsaseră caii. În 
câteva clipe săriră în șea, pe urmă porniră mai departe în 
galop grăbit. 

CAPITOLUL 96 
Mama și fiica 


Boierul Tudorache Bănuţ turba de mânie. El își îndemna 
necontenit servitorii să spargă cât mai iute ușa baricadată 
pe dinăuntru. Loviturile cădeau chiar una după alta, dar 
ușa grea de stejar se împotrivi multă vreme atacului dat 
împotriva ei. 

— Mai departe! Mai departe! striga moșierul din Gura 
Dracului, furios. Nu vă opriţi nicio singură clipă! Trebuie 
să spargem ușa cu orice preţ și chiar dacă ar trebui ca să 
nu mai rămână piatră pe piatră din tot ceea ce este clădit 
în jurul conacului și tot va fi a mea, fata aceasta atât de 
încăpăţțânată. 

Loviturile începură să cadă atunci cu puteri înzecite, una 
după alta, ca și când nu ar mai fi urmat să se sfârșească 
niciodată cu acest atac. Ușa trosnea, scârțâia și boierul 
Tudorache Bănuţ nu mai putea de bucurie, deoarece vedea 
că nu mai putea să fie vorba decât numai de câteva minute 
până când ușa se va prăbuși și atunci drumul va fi liber. 

Ochii începură să-i lucească... 

Omul nu se bucură într-adevăr decât numai de aceea la 
ce poate ajunge cu preţul unor mari greutăţi. Când îţi poţi 
satisface o dorinţă ușor, bătând din palme, cum zice vorba 
românului, nu simţi bucuria intensă, mare, pe care o simţi 
atunci când îţi vezi dorinţa îndeplinită numai după mari 
zbuciumări. 

Boierul Tudorache Bănuţ se gândi la acest adevăr și își 
zise că bucuria lui de a o putea avea pe Florica, va fi foarte 

mare, deoarece destul se frământase până când avea să-i 
vadă îndărătnicia înfrântă. 

Un zgomot asurzitor și Tudorache Bănuţ observă cu 
nespusă mulțumire că ușa grea de stejar începe să se 
aplece înăuntru. 

— Puneţi umerii în ea! Așa! împingeţi! urlă el ca scos din 
fire și argaţii se supuseră poruncii stăpânului lor. 

Dar ușa tot nu voia să se dea la o parte și drumul tot nu 
era liber încă. 

— Ce însemnează, aceasta, câinilor? strigă moșierul din 
Gura Dracului, peste măsură de furios. O ușă să fie mai 
tare decât o șleahtă de dobitoci ca voi? Să vă fie rușine, 
porcilor, mâncaţi pâinea mea de pomană! 

— Ușa a fost baricadată pe dinăuntru, boierule! îndrăzni 
unul din argaţi să răspundă. 

— Şi ce-i dacă a fost baricadată? se răsti Tudorache 
Bănuţ. O armată întreagă de mâncăcioși nu sunt în stare să 
dărâme o ușă pe care a baricadat-o o fată slabă?... 

Nădușeala curgea șiroaie de pe bieţii argaţi, dar de 
aceea nu încetară de a îndeplini porunca stăpânului lor, 
fiindcă știau că o clipă de odihnă le-ar fi adus douăzeci și 
cinci de nuiele de alun pe spatele gol. Umerii se opintiră 
din nou, câteva scaune căzură zgomotos din vârful 
baricadei. După aceea argaţii se mai opintiră odată cu 
pateri unite și deodată se auzi un zgomot asurzitor. Ușa se 
prăbuși, argaţii căzură înăuntru și trecând triumfător peste 
trupuri, mobile și scânduri din ușă, boierul Tudorache 
Bănuţ pătrunse în odaie. 

Ochii lui lucind drăcește, o căutară pe Florica... dar 
Florica nu era nicăieri! 

La început, crezând că se va fi ascuns pe undeva, o 
căută peste tot, însă nu dădu de ea niciunde. 

Argaţii se mirau și ei, neînțelegând pentru ce a fost 
nevoie să asedieze această cetate în care nu era nici urmă 
de dușman. 

Trebuind să-și descarce mânia pe cineva boierul 
Tudorache Bănuţ se năpusti asupra bieţilor argaţi care de- 
abia mai puteau răsufla de oboseală și se răsti: 

— Ce vă zgâiţi la mine ca niște dobitoci în loc să porniţi 
în căutarea, fetei? Înainte, leneșilor! Să mi-o scoateţi din 
pământ din iarbă verde! 

Unul dintre argaţi îndrăzni să răspundă: 

— Boierule, dar... 

Acest cuvânt avu darul să-l aţâţe și mai mult pe 
înfuriatul moșier care urla de ai fi crezut că-și pierduse 
mințile. 

— Ce tot dai din gură, în loc să te așezi pe lucru?... 
Minuni nu se mai văd în zilele noastre și fata n-a putut 
dispărea sub pământ! Trebuie să fie pe aici pe undeva! 

Servitorii scotociră toată încăperea dar fără de niciun 
rezultat. 

— Boierule, afară de noi nu mai este nicio făptură 
vieţuitoare în odaia aceasta! zise cel mai curajos dintre 
argaţi. 

— Dar atunci unde să fie fata? urlă ca scos din fire 
moșierul. 

— Fereastra este deschisă, să nu cumva să fi fugit pe 
acolo! zise un alt argat. 

Boierul Tudorache Bănuţ se repezi la fereastră și se uită 
jos în curte. 

— Dacă sărea pe fereastră praful se alegea de ea și 
atunci ar trebui ca stârvul ei să fie acolo, în curte! strigă 
Tudorache Bănuţ, văzând că Florica nu se aruncase nici pe 
fereastră, ceea ce, cu inima lui haină ar fi preferat, decât 
să știe că i-a scăpat din gheare. 

— Nu se poate ști boierule, zise atunci un argat mai în 
vârstă, multe lucruri ciudate mai vede omul cât trăiește! 
Te pomenești că a sărit pe fereastră și cu toate acestea, nu 
i se va fi întâmplat nimic. 


453 


Negăsind niciunde nicio urmă despre Florica, boierul 
Tudorache Bănuţ se văzu silit să primească și el această 
teorie, oricât de imposibilă îi părea ea. 

— Dacă într-adevăr s-a putut întâmpla una ca aceasta, 
strigă moșierul, atunci nu poate fi departe și vom mai pune 
mâna pe ea prin împrejurimi. După ea! 

Cu aceste cuvinte se repezi cel dintâi pe ușă și servitorii 
după el. Conacul lui Tudorache Bănuţ avea înfățișarea unui 
stup de albine la gura căruia așezase cineva un tăciune 
aprins.  Alergând, boierul își strigă pe rând toată 
servitorimea, iar când ajunse în fata porţii conacului se 
opri și începu să împartă la porunci arătând fiecăruia 
încotro trebuia s-o ia pentru a o căuta pe fugară. 

După ce sfârși cu instrucţiunile, le mai zise: 

— Să nu îndrăzniţi să veniţi în faţa mea fără fată căci vă 
așez la stâlp pe toți. 

Pe urmă porni și el printre urmăritori, crezând că poate 
tot el va avea norocul să dea peste fata care dispăruse în 
condiţii atât de misterioase. 

Dar ceasurile se scurgeau unul după altul, argaţii 
cercetaseră toată împrejurimea de pe moșia Gura Dracului 
fără însă ca vreunul din ei să fi dat peste cea căutată. 

Servitorii începură să se înapoieze unul câte unul, 
fiecare nădăjduind că poate celălalt va fi dat peste fugară. 
Când se înapoiară toţi, și toţi fără Florica, de-abia atunci 
își dădură ei seama că nădejdea în iscusința celorlalţi 
tovarăși le fusese neîntemeiată. 

Niciunul nu dăduse nici măcar peste urma Floricăi. 

Boierul Tudorache Bănuţ turba de mânie. Chipul lui 
devenise un fel de cameleon. Când era roșu ca racul, când 
alb ca varul, când galben ca ceara. În timpul acesta înjura 
și blestema ca la ușa cortului și firește că toată mânia și-o 
descărca pe bieţii argaţi care stăteau neputincioşi și umili 
în faţa furiei stăpânului lor. 

— Numai voi sunteţi de vină, câinilor, urla el, ca un 
nebun, fără îndoială că aţi găsit-o, dar de dragul ochilor ei 
frumoși ați lăsat-o să fugă mai departe! 

El se înapoie la conac și curiozitatea îl mâna în odaia de 
unde fata dispăruse în împrejurări atât de neînţelese și 
unde mobilele scumpe, preţioase lucruri ale familiei 
Bănuţilor, zăceau sparte, stricate sau, în cel mai fericit caz, 
răsturnate și aruncate care încotro. 

Dar în zadar se uită el cu de-amănuntul peste tot, prin 
toate unghiurile. Niciunde, nici cea mai mică urmă despre 
Florica... 


* * 


În timpul acesta Florica era acolo, la câţiva pași numai 
de acela care o căuta cu atâta îndârjire. Ea auzi tot ceea ce 
se petrecuse în odaia alăturată: spargerea ușii, înlăturarea 
baricadei, înjurăturile și blestemele lui Tudorache Bănuţ și 
sfioasă și speriată, biata fată se ascunse la sânul femeii cu 
părul cărunt care o scăpase tocmai în clipa cea mai grea a 
vieţii sale. 

Femeia aceasta o îmbărbătă și acum, căuta s-o 
liniștească cu vorbe blânde, mângâietoare: 

— Nu te teme, copila mea! Aici nu pot veni, deoarece 
coridorul acesta secret nu-i este cunoscut nici chiar 
boierului Tudorache, așa că n-are de unde să bănuiască 
cum că te găsești la mine. 

După aceea, doamna cu părul ca de zăpadă își lipi 
urechea de tabloul care ascundea coridorul secret și 
ascultă cu luare aminte la tot ce se petrecea în odaia 
alăturată. 

Intr-un târziu ea se îndepărtă din nou de tablou și-i zise 
Floricăi cu un zâmbet de fericire: 

— Vezi, ei cred că te-ai aruncat pe fereastră... Lasă-i să 
creadă... lasă... să creadă! E mai bine așa! 

Florica se uita înmărmurită la această ciudată femeie, 
care era... mama ei! În privința aceasta nu mai încăpea 
nicio îndoială, deoarece inima unei mame nu se înșeală 
niciodată, or, femeia aceasta o recunoscuse îndată, 
întocmai cum de la prima vedere își dăduse seama și ea că 
doamna aceasta cu părul ca neaua care venise s-o scape 
din ghearele unui destin înfiorător în ultimul moment, 
trebuia să fie o persoană foarte aproape de inima ei. 

Mii de întrebări și de nedumeriri năvăliră atunci în 
sufletul și în creierul sărmanei copile. 

Cum ajungea mama ei acolo, în conacul boierului 
Tudorache Bănuţ? 

De ce se despărțise de ea, copila ei? 

Ce căuta ea acolo? 

Și ce însemna purtarea aceasta a ei, atât de ciudată? 

La această ultimă întrebare găsi Florica cel dintâi 
răspuns dar răspunsul pe care-l găsi o amări peste măsură. 

Ştia, simţea că, femeia aceasta, mama ei, era... nebună! 

Acum își aduse aminte și despre legendele care vorbeau 
despre „femeia albă” a conacului moșiei Gura Dracului. 
Oamenii din popor, care cred în existenţa strigoilor, 
povestesc că adeseori în miez de noapte o stafie albă 
colindă prin încăperile conacului boierului Tudorache 
Bănuţ și cei mai fricoși, dacă treceau noaptea prin faţa 
conacului își făceau cruce înspăimântați și căutau să 
ajungă cât mai iute mai departe de împrejurimile conacului 
necurat. 

Legendele acestea ajunseseră și la urechile Floricăi, încă 
de pe vremea când ea fusese la doică în satul lui 
Tudorache Bănuţ, unde femeia în grija căreia fusese dată 
nu pierdu ocazia de a-i vorbi printre alte basme pentru 
copii și de stafia de la conac. 

lată că întâmplarea rânduise lucrurile astfel ca acum 
Florica să descopere că „femeia albă” a conacului lui 
Tudorache Bănuţ nu era nimeni alta decât propria ei 
mamă. 

Sărmana fată nu știa dacă să râdă sau să plângă în urma 
acestei revederi. Să se bucure că după atâţia ani de tristă 
și îndurerată despărțite își regăsise mama care-i dăduse 
viață, sau să se întristeze din pricina stării în care o 
regăsea pe aceasta femeie cu părul cărunt. 

Cine își poate da seama ce simțământ este acela de a știi 
că mama ta este nebună? 

Tocmai gândul acesta îi trecu prin minte când în ochii 
bătrânei se ivi deodată o lumină ciudată. 

— Florico, zise ea, liniștită, fără umbră de zbucium, eu 
știu la ce te gândești tu acum. 

Florica se uita surprinsă, încurcată, la mama ei. 

— Da... da... în zadar te miri, urmă bătrâna. Știu că mă 
compătimești, că te doare sufletul când te gândești că 
judecata îmi este tulburată, că nu sunt în toate minţile, că 
sunt nebună!... Te rog însă să nu crezi una ca aceasta... 
Am fost... da... îmi aduc foarte bine aminte că am avut de 
îndurat o groaznică nenorocire, cândva, trebuie să fie 
foarte mult de atunci... Astăzi însă, adineauri chiar, când 
ţi-am auzit glasul, când te-am văzut pe urmă, ceața ce-mi 
acoperea mintea și sufletul s-a împrăștiat ca prin minune și 
acum mă pot gândi din nou deoarece neţărmurita durere 
care mi-a apăsat inima o viaţă întreagă a încetat de a mai 

— Mamă, mamă! strigă atunci Florica. Dar ce s-a 
întâmplat cu tine? 

— Ce s-a întâmplat cu mine? răspunse bătrâna, 
gânditoare. Doamne, cine ţi-ar putea descrie tot trecutul 
vieţii mele? 

— Dar la drept vorbind, cine ești tu? 

— Sunt Catinca Palade, răspunse bătrâna, ridicându-și 
mândră capul. Soţia boierului Ștefăniță Palade. 

— Catinca Palade? 

— Da, fata mea? 

— Şi tata... Ce este cu el? 

— Tatăl tău, copila mea, a murit mai înainte ca tu să fi 
venit pe lume! 

— Doamne, ce crudă soartă, exclamă Florica. Și tu, 
mamă, tu cum ai ajuns aici? Vorbește, spune-mi mamă, 
căci vreau să știu totul! 

— Sărmana mea copilă, ce bucurie poate fi pentru tine 
să-ţi depăn tot firul nespus de lung al suferințelor mele? 
răspunse bătrâna doamnă, vădit îndurerată. 

— Mamă, nu uita că sunt copila ta și că durerile tale 
sunt și ale mele! Vreau să știu cine ești, cine sunt, vreau să 
știu acestea deoarece de astăzi înainte nu te voi mai 
părăsi, vom sta mereu împreună și vei vedea că nu vei mai 
cunoaște suferința, nu vei mai ști ce însemnează tristeţea. 

Lacrimile năpădiră ochii sărmanei bătrâne. 

— Florica, fetița mea dragă! Vezi tu, chiar și după 
această bunătate a sufletului te-aș fi recunoscut... Cât de 
mângâietor sună glasul tău! 

— Mamă, măicuţa mea scumpă! 

— Spuneai că nu vom mai cunoaște suferinţa și tristeţea, 
că vom fi fericite?... Doamne, dar cine ar mai putea înlocui 
nenumăraţii ani pe care i-am pierdut, pe care i-am trăit sub 
apăsătoarea povară a nebuniei? Eu, copila mea, nu mai pot 
fi fericită niciodată! 

— Nu crede, mamă! 'Toate pot fi uitate în lumea aceasta! 
Te rog mamă, te implor, împarte-ţi durerea cu mine și 
spune-mi tot ce ai pe suflet! 

— Bine, copila mea! Fie, dacă ţii atât de mult! Voi căuta 
să nu te plictisesc prea mult povestindu-ţi lungi amănunte, 
ci-ţi voi spune totul pe scurt, descriindu-ţi doar părțile cele 
mai însemnate ale vieții mele. 

— Te ascult, mamă! 

— Rămasă singură în viață după moartea tatălui tău, m- 
am simţit nespus de părăsită și atunci l-am cunoscut pe 
boierul Șerban Bănuţ, tatăl lui Tudorache, care credeam că 
va ști să mă consoleze de cruda lovitură cu care mă 
încercase soarta. Eu m-am încrezut în făgăduielile lui; 

măcar de nu m-aș fi încrezut! L-am ascultat și am venit 
aici, în conacul din Gura Dracului, vrednic nume de 
stăpânii moșiei, și aici, nu-mi cere să-ți dau prea multe 
amănunte, nenorocirea a căzut asupra capului meu. 
Boierul Şerban Bănuţ, de îndată ce m-a văzut în puterea 
lui, a început să se poarte tot mai urât cu mine, până când, 
într-o bună zi, ca și când ar fi vrut să-și încoroneze 
mârșăviile, mi te răpi și te trimise printre străini. Tu ai fost 
totul pentru mine, și conștiința de a te știi îndepărtată de 
lângă mine, pentru vecie, îmi tulbură judecata... În noaptea 
aceea de groază, mă cuprinse un simțământ îngrozitor, am 
vrut să-l omor pe boierul Șerban Bănuţ și atunci... de 
atunci... n-am mai știut nimic despre mine. 

Florica ascultă înspăimântată povestirea tristă a mamei 
sale. Lacrimile îi năpădiră ochii și mângâind îndurerată 
mâna bătrânei, îngână: 

— Mamă... sărmana mea mamă! 

— Acum, urmă bătrâna, cu glas șoptit, când amintirile 
îmi revin, îmi aduc aminte cu groază de ceea ce s-a 
întâmplat. Da, așa este... m-au ţinut aici, departe de lume, 
departe de orice ființă vieţuitoare, timp de peste un 
deceniu și jumătate... Iti dai tu seama... copila mea ce 
însemnează să nu schimbi o vorbă cu nimeni vreme de 
peste cincisprezece ani?... Da, Florica mea, m-au încuiat 
aici, în odaia aceasta, de unde nu se deschide niciun drum, 
care n-are nicio ușă pentru mine! Totuși, eu am dat peste 
ușa coridorului secret prin care te-am scăpat pe tine și în 
fiecare noapte colindam prin conac, căutându-te pe tine, 
căutându-te mereu... 

— Mamă, strigă atunci Florica, îngrozită. Așadar tu ai 
fost stafia conacului Bănuţilor?... Tu ai fost „femeia albă”? 

— Stafia conacului?... Femeia albă? repetă bătrâna, 
îndurerată. Așa am fost poreclită?... Se poate!... Eu trebuie 
că am fost stafia conacului... femeia albă... Șerban Bănuţ a 
făcut din mine un strigoi! 

— Dumnezeule! 

— Dar Dumnezeu nu l-a lăsat nepedepsit! 

— Ce i s-a întâmplat? 

— Într-o noapte m-am rătăcit în odaia în care dormea el 
și când m-am oprit lângă patul lui, cu felinarul în mână, s-a 
speriat. Nu s-a uitat la mine decât o singură clipă... căci pe 
urmă, capul i-a căzut înapoi pe pernă și a rămas nemișcat, 
cu ochii sticloși holbaţi în tavan. Groaza îl ucisese. 

Florica își duse mâna la frunte, ca și când ar fi vrut să 
scotocească prin amintiri îndepărtate, apoi zise: 

— Da, da, îmi aduc aminte, eu toate că pe vremea aceea 
eram încă foarte mică... Oamenii din sat au vorbit vreme 
îndelungată că pe boierul Șerban Bănuţ îl ucisese Femeia 
Albă... 

— L-a ucis propria lui mustrare de cuget! 

— Şi după moartea lui ce s-a mai întâmplat? 

— În ceea ce mă privește pe mine nu s-a schimbat nimic! 
În locul bătrânului a rămas fiul său, care mă ţine închisă, 
cu aceeași strășnicie ca și tatăl său și cine știe până când 
aș mai fi rămas aici, tăcută, părăsită și uitată, dacă nu 
veneai tu, sau mai bine zis, dacă soarta nu te arunca în 
acest conac blestemat. 

Lacrimile curgeau șiroaie din ochii Floricăi. Ea ridică 
mâna mamei sale, o duse la buze și o sărută aproape cu 
evlavie. 

— Mamă, scumpa și buna mea mamă! 

Afară, pe coridor, se auzi zgomotul unor pași. 

Bătrâna sări speriată de pe scaun. 

— Îmi aduc mâncarea! zise ea în șoaptă. Acum, copila 
mea, trebuie să te ascund, să nu te găsească aici! 

În clipa următoare ușa secretă se deschise și Catinca 
Palade își ascunse fata în coridor. 

Tocmai la timp, deoarece nici n-apucă să se așeze pe un 
scaun, că cheia se și învârti în broască și boierul 
Tudorache Bănuţ intră în odaie însoţit de unul din argaţii 
săi. 

— Pune-i mâncarea pe masă, să se sature coropișnița 
aceasta bătrână! se auzi glasul grosolan al lui Tudorache 
Bănuţ. 

Până atunci, din pricină că judecata nu-i era tocmai 
clară, Catinca Palade rămăsese întotdeauna nesimţitoare 
la jignirile care i se aduceau. Acum însă, redobândindu-și 
facultăţile mintale, se ridică de pe scaun înfuriată și se 
repezi la Tudorache Bănuţ. 

Moșierul din Gura Dracului se retrase, înspăimântat. 

— Piei dinaintea ochilor mei, ticălosule! strigă bătrâna. 

— Ce?... Cum?... îngână boierul, speriat de moarte. Ţi-ai 
recăpătat glasul?... Până acum nu te-am auzit rostind 
niciun singur cuvânt... 

Argatul așeză mâncarea pe masă, apoi dispăru, 
împreună cu stăpânul său. 

Ușa se închise din nou peste nenorocita bătrână. Catinca 
Palade trase cu urechea câteva clipe și când se încredinţă 
că Tudorache Bănuţ se îndepărtase într-adevăr, deschise 
din nou așa secretă și o chemă pe Florica să intre din nou 
în odaie. 

Florica se adresă mamei sale, îngrijorată: 

— Mamă, ce se va întâmpla acum? 

— Vei rămâne aici, copila mea! 

— Aici? În închisoarea aceasta? 

Catinca Palade zâmbi cu blândeţe: 

— Numai până atunci, Florico, până se va deschide 
înaintea noastră drumul libertăţii! 

— Dar dacă până atunci vor da peste mine, aici? 

— Nu te teme, fetița mea dragă, deoarece nu vor avea 
când să mai dea peste tine! 

— De ce, mamă? 

— Fiindcă vom fagi de aici, încă în decursul nopţii care 
vine. 

Florica se uita nedumerită la mama sa. 

— Vom fugi? întrebă ea, mirată și abătută în același 
timp. Dar încotro? Şi pe urmă, tu uiţi că nu putem părăsi 
nu numai conacul, dar nici măcar odaia aceasta? 

— N-am uitat, copila mea. Amintește-ţi însă de coridorul 
secret, pe care afară de mine și de tine nu-l cunoaște 
nimeni în casa aceasta. Prin el vom ajunge în odaia 
alăturată care nu este încuiată niciodată. Noaptea, toată 
lumea de la conac doarme, așa că nu ne va fi greu să 
fugim, mai ales că nimeni nu bănuiește că tu ești la mine, 
iar de mine nimeni nu se teme că aș încerca o evadare 
deoarece o cred cu neputinţă. 

— Bine, mamă, să zicem că toate merg bine și izbutim să 
ne furișăm neobservate din această casă blestemată. Dar 
unde ne ducem, încotro o apucăm, noi, două femei lipsite 
de mijloace și de un scut apărător? 

— Nu te teme, copila mea, răspunse bătrâna, liniștită. 
Dumnezeu este bun și nu ne va lăsa pe noi care am suferit 
atâta în viaţă! Pe urmă oriunde ne-ar duce destinul, am 
avea o soartă mai bună decât aceea care ne-ar aștepta 
dacă am rămâne aici. 

Planul Catincăi Palade fu dus la îndeplinire încă în 
decursul acelei nopţi. La miezul nopţii, la ora stafiilor, 
două umbre albe se furișară afară, pe poarta conacului 
boierului Tudorache Bănuţ. 


* * 


A doua zi de dimineaţă, când unul din servitori intră în 
odaia de tristă amintire, spre a-i duce Catincăi Palade, 
cafeaua cu lapte, el nu mai găsi nici urmă din nebuna care 
fusese ţinută prizonieră acolo timp de cincisprezece ani. 

Servitorul alergă îngrozit la boierul Tudorache Bănuţ și 
tremurând de spaimă superstiţioasă, îi anunţă: 

— Boierule, boierule, s-a întâmplat ceva de necrezut 

— Ce este omule? 

— Coana Catinca, nebuna, a dispărut fără urmă... 

Boierul Tudorache Bănuţ se răsti furios la servitor: 

— Se vede că ai înnebunit tu în locul ei! Cum vrei să 
fugă din odaia aceia când nu era nicio ieșire liberă pentru 
ea? 

— Știu, boierule... și tocmai de aceea mă îngrozesc când 
mă gândesc că totuși, coana Catinca a dispărut! 

— Ești beat, câine și pe semne de aceea n-ai văzut-o! 

— Nu sunt beat boierule! Veniţi și dv. să vă încredinţaţi! 

— Bine, voi veni! Dar să știi că șapte piei trag de pe tine 
dacă ai minţit sau n-ai văzut bine! 

Zicând acestea, Tudorache Bănuţ o și luă înaintea 
servitorului, furios de a nu fi fost lăsat să-și sfârșească 
trândăvia de dimineaţă. 

Peste câteva minute însă, trebui să recunoască și el, cu 
groază, că fiecare cuvânt al servitorului corespundea 
adevărului. 

Boierul Tudorache Bănuţ își duse îngrozit mâna la frunte 
și exclamă: 

— Am înnebunit și eu sau conacul din Gura Dracului a 
ajuns un loc de întâlnire pentru strigoi?... Ieri a dispărut 
fata, astăzi dispare coropișnița aceea bătrână și amândouă, 
fără urmă... Fereastra e zăbrelită, pe acolo n-a putut fugi, 
ușa zăvorâtă și încuiată și totuși nebuna nu este nicăieri!... 


463 


j 
(A 


Cu 


(d li AM V Wr 


A ua 


si 


Servitorul îşi făcu cruce, îngrozit. 

— Boierule, boierule, asta nu poate fi decât isprava 
strigoilor! Ei au umblat pe aici și au dus-o pe „femeia 
albă”... 

CAPITOLUL 97 
Mireasa lui Mirko 


Cei din tabăra ţiganilor erau foarte veseli. Ţiganii erau 
așezați în cerc. Unul din ei cânta din scripcă, un altul bătea 
toba într-o căldare de aramă și toți cântau în cor un cântec 
monoton. 

Cei mai tineri jucau chiar, spre a-i face plăcere bulibașei 
Nuia, care ședea turcește în mijlocul cercului și privea 
nepăsător la petrecerea supușilor săi. 

— Păcat că nu e și Raşa aici! zise cineva. 

— Când se înapoiază oare? întrebă un altul. 

Bulibașa răspunse, numai așa, din vârful limbii: 

— Ar fi trebuit să fie de mult aici. De nu i s-ar fi 
întâmplat vreo nenorocire! 

Un flăcău cu faţa tuciurie răspunse, nepăsător: 

— Nu te îngriji de Raşa, bulibașă, căci e isteţ el! Afară 
de aceasta și Mirko e cu el. Nu încape nicio îndoială că 
fiind doi vor izbuti s-o aducă înapoi pe Stanca. 

— Cine știe dacă vor izbuti s-o smulgă din ghearele lui 
Mihu Inimă de Leu! zise bulibașa, dând din cap, trist. Din 
păcate, știm cu toţii îndeajuns de bine ce om primejdios 
este căpetenia bandiţilor! 

— Primejdios! adăugă un alt ţigan. Şi pe deasupra acum 
îl mai și înfuriem pe noi deoarece Rașa vrea să și-o ia 
înapoi pe Stanca... 

Bulibașa tocmai vroia să răspundă când un fluierat 
ascuţit spintecă văzduhul. 

— Te pomenești că ei sunt! zise Nuta, atunci. 

Ceilalţi încetară de a mai cânta, lăutarul își lăsă scripca 
de sub bărbie, cel cu căldarea de aramă trânti căldarea la 
pământ și din spre focurile de strajă, un tânăr ţigan alergă 
de-a dreptul la bulibașa Nuta. 

— Ei, ce vești ne aduci? 

— Au venit! gâfâi tiganul. 

— Au adus-o cu ei și pe Stanca? 

— Da, am văzut cu ei și o femeie! 

Fruntea bulibașei se încruntă. El se gândi că prin 
purtarea lui, Rașa atrăsese mânia lui Mihu Inimă de Leu 
asupra întregii naţii ţigănești și Nuta știa ce însemna să-ţi 
atragi mânia bandiţilor. 

Până atunci, ţiganii de sub conducerea lui fuseseră 
oameni supuși și de încredere ai lui Mihu Inimă de Leu, 
care îi însărcinase adeseori cu felurite treburi, pentru care 
Mihu îi răsplătise împărătește întotdeauna. Acum însă, 
dacă bandiții începeau să se dușmănească cu ţiganii, 
vrăjmășia aceasta nu putea să ducă la niciun rezultat bun 
pentru tuciurii, deoarece Nuta cunoștea îndeajuns de bine 
îndârjirea și puterea lui Mihu Inimă de Leu. 

Între timp, din depărtare se vedeau venind cei trei 
așteptați. 

Unul din ei o luă mai iute la picior și ajunse cel dintâi 
lângă bulibașa. 

Era Rașa, fiul lui Nuta. 

— Ai făcut ceva, Rașa? întrebă bulibașa. 

— Nu, dare-ar benga în ticălosul ăla de Mihu Inimă de 
Leu! răspunse amărât tânărul ţigan. 

— Ce tot vorbești acolo, Rașa? Eu știu că aţi adus-o cu 
voi pe Stanca! 

— Pe Stanca? întrebă Rașa, foarte mirat. 

— Da, da! întări bulibașa. Doar n-am orbit încă și văd că 
vine, uite, acolo, cu Mirko! 

— Așa? făcu atunci flăcăul. Vine, tată, ai dreptate, dar nu 
e Stanca! 

— Nu e Stanca? Dar cine e atunci? 

— Am pescuit-o din pârâul ce curge pe lângă Schitul 
Sfintei Treimi și fiindcă fata i-a plăcut lui Mirko, am adus-o 
cu noi. 

— Şi Stanca? 

— Nu știu ce s-a întâmplat cu ea, nu știu unde a dus-o 
Mihu Inimă de Leu! N-a fost chip să-i dăm de urmă, oricât 
am căutat-o! 

Între timp ajunseră și ceilalţi doi lângă cortul bulibașei. 
Unul din acești doi era... Mioara Comăneanu. 

Chiar și ochii bătrânului Nuta începură să strălucească 
tinerește, când zăriră desăvârșita frumuseţe a acestei 
femei. 

Cu un zâmbet aproape pătimaș, bulibașa întrebă: 

— De unde aţi făcut rost de această floare încântătoare? 

Mirko răspunse, cu un zâmbet plin de înţeles: 

— Este mireasa mea, bulibașă! 

Zicând acestea, Mirko vru s-o îmbrăţișeze, dar Mioara 
Comăneanu îl îmbrânci cu atâta mânie, încât tiganul se 
rostogoli până la focul din faţa șatrei lui Nuta. 

— Lăsaţi-mă să plec! strigă Mioara, peste măsură de 
furioasă. Mă târâţi de câteva zile după voi! M-am săturat, 
vreau să plec! 

— Pentru a pleca de aici, trebuie să se învoiască două 
părţi: tu ca să pleci și noi, ca să te lăsăm! 

— De asta nici vorbă nu poate fi! strigă Mirko. 

— Firește că, nici vorbă nu poate fi! repetă și bulibașa. 
Noi avem nevoie de o floare atât de frumoasă cum ești tu! 
Pe de altă parte, ar trebui să fi mândră că a pus ochii pe 
tine unul din cei mai vrednici flăcăi ai neamului ţigănesc. 

Mioara Comăneanu fu cuprinsă de o teamă și o scârbă 
tot mai mare. 

— Daţi-mi drumul! strigă ea și vru să fugă. 

Mirko însă o ajunse dintr-o săritură și o cuprinse în 
braţe. 

— Oho, trandafirul meu, de aici nu se scapă atât de ușor! 

Sărmana Mioara Comăneanu se zbătea neputincioasă în 
braţele grosolane ale ţiganului. Iar bulibașa se răsti, 
supărat: 

— Te sfătuiesc să nu mai încerci să fugi, căci va fi vai de 
tine! După câte am aflat, Mirko ţi-a scăpat viața, de aceea, 
vei fi a lui! 

— Mai bine mă înecam! suspină Mioara. 

— Ar fi fost păcat pentru o floare atât de frumoasă, ca 
tine! De altfel, zise bulibașa, râzând, n-ai de ce să te temi, 
căci la noi o vei duce foarte bine! Mâine vom și face nunta, 
fără popă, fără biserică, o nuntă în legea noastră, 
țigănească. Eu vă voi binecuvânta. Când Mirko se va 
plictisi de tine, atunci te va schimba de soţie. Işi va lua 
alta, iar pe tine te va da altui flăcău, după obiceiul 
țigănesc. 

Mioara Comăneanu continua să se zbată și să ţipe. 

— Lăsaţi-mă să plec! se ruga ea. Lăsaţi-mă să plec și vă 
voi da preţ de răscumpărare... 

— Crezi că ar putea cineva să plătească preţul de 
răscumpărare, pentru care te-aș lăsa să pleci? zise Mirko, 
râzând pătimaș. Toate bogăţiile pământului n-ar fi 
îndeajuns pentru a te putea plăti pe tine!... Nu, rosmarinul 
meu, nu te dau pentru nimic în lume, iar mâine, când vor 
răsări stelele pe cer, vei fi a mea, vei face parte dintre 
femeile cortului meu! 

— Niciodată, auzi tu? Niciodată! Mai bine mor, decât să 
fiu a ta! 

— Până mâine mai ai timp să te răzgândești. Iar dacă nu 
te vei răzgândi, n-are nicio însemnătate, căci tot a mea vei 
fi! 

Bulibașa le făcu un semn ţiganilor. 

— Duceţi-o într-un cort, dar păziţi-o bine, să nu cumva să 
ne scape! zise el, poruncitor. Și eu cred că până mâine nu 
va mai fi atât de încăpăţânată. 

Și râse batjocoritor. 

În inima păduricii, la marginea căreia își așezaseră 
tabăra, era ridicat un cort. Acolo socotiră ţiganii că ar fi 
mai bine să o ducă pe prizonieră. Biata fată se împotrivi 
din răsputeri, dar în zadar, căci ce putea ea, o femeie 
slabă, faţă de aţâţi ţigani? Ei o duseră în cortul din 
pădurice și apoi se așezară în jurul cortului pentru a tăia 
orice putinţă de fugă a prizonierei. 

Sărmana de ea căzu plângând amarnic, pe paiele care 
ţineau loc de pat. 

Ar fi vrut să doarmă, pentru a uita, dar gândul la noua 
răspântie la care o dusese soarta nemiloasă nu lăsă somnul 
să se apropie de ochii ei. Ea se gândea înfiorându-se la 
ziua de mâine și se întreba cu teamă, oare ce noi grozăvii îi 
mai pregătește destinul care nu voia s-o cruţe de loc? 

Doamne, prin câte suferinţe nu trecuse ea până atunci și 
cu toate acestea, încercările soartei tot nu luaseră încă 
sfârșit. 

— Dumnezeule, suspină nenorocita femeie, ce am făcut 
eu să mă pedepsești atât de cumplit? De ce nu te înduri de 
mine, de ce nu mă chemi la tine, dacă mi l-ai luat pe acela 
pe care l-am iubit mai mult în lumea aceasta? 

Mioara se gândea la Stanislau. 

Vai, dacă Stanislau Rimsky ar fi fost acum lângă ea spre 
a-i veni în ajutor, spre a o lua sub scutul său! 

Dar nu mai avea pe nimeni în lumea aceasta, se zbătea 
singură și părăsită în vâltoarea vieţii, aruncată de colo 
până colo de toanele destinului. 

— Ce mă așteaptă din nou, Doamne, ce mă mai așteaptă 
oare? oftă ea, îndurerată și ar fi preferat de o mie de ori să 
fi pierit în valurile apei de lângă schit, decât să mai 
înfrunte cine știe ce înjosiri, cine știe ce grozăvii. Ar fi fost 
de o mie de ori mai bine să zacă în fundul pârâiașului decât 
să se știe prizoniera acestor ţigani nomazi, despre a căror 
neîndurare auzise vorbindu-se atâtea grozăvii. 

Este adevărat că o scăpaseră de la moarte, dar la ce-i 
folosea viaţa? Când au plecat cu ea de lângă Schitul Sfintei 

Treimi se rugase necontenit s-o lase să-și vadă de drum, 
dar toate rugăminţile ei rămăseseră zadarnice. Noaptea 
când se așezaseră să se odihnească, încercase să fugă, dar 
și această încercare îi fusese zadarnică. 

Ea se prefăcuse că doarme, nădăjduind că-i va înșela pe 
ţigani. Dar aceștia nu se culcau decât cu schimbul, unul 
din ei păzind-o întotdeauna, astfel că, i-ar fi fost cu 
neputinţă să fugă. Și Doamne, cum ar fi vrut să se 
înapoieze la mănăstire, între zidurile pașnice și liniștite ale 
schitului unde n-o tulbura nimeni, unde nimeni nu se 
atingea de ea. 

În mijlocul acelor sfinte ziduri rănile i se vindecaseră 
aproape de tot și aștepta cu nerăbdare ziua când urma să 
fie călugărită, ziua din care gândurile lumești nu-i mai 
puteau frământa mintea și de când toată făptura ei nu se 
mai putea dedica decât dumnezeirii. 

Se pare însă că în cartea destinului era altfel scris. Și 
acum, în cortul din tabăra ţiganilor, Mioara Comăneanu 
plânse, plânse amarnic și până în cele din urmă se 
resemnă, dându-și seama că împotriva destinului, ea, cea 
atât de greu încercată, nu mai avea putere să lupte. 

— Doamne, ţie îţi închin sufletul meu! Întâmplă-se după 
cum vrei Tu, căci eu, grăunte de nisip, ce aș putea face 
împotriva soartei pe care în atotputernicia Ta mi-ai 
hotărât-o? 

Noaptea aceea o petrecu zvârcolindu-se pe paiele umede 
ce-i ţineau loc de așternut și fără a putea închide ochii, fie 
chiar și numai o singură clipă. A doua zi de dimineaţă, 
când păsărelele începură să cânte prin pădurice și când 
aerul proaspăt pătrunse până în cort, foaia șatrei se dădu 
la o parte și în deschizătura ei se ivi trista realitate: chipul 
rânjit al lui Mirko. 

— Cum ai dormit, frumoasa mea mireasă? întrebă 
tiganul. 

Mioara Comăneanu nici nu se uită măcar la chipul 
drăcesc din deschizătura cortului, dar încă să-i răspundă. 

— Dar încăpăţânată mai ești, lămâița mea! strigă atunci 
Mirko. Se vede că ai uitat că deseară ţinem nunta! De-abia 
aștept să văd stelele pe cer, pentru ca să te pot duce în 
cortul meu! 

Mioara se întoarse cu scârbă de la ţiganul care o privea 
cu ochii injectaţi de patimă. 

— Şi cu toată încăpăţânarea ta, tot a mea vei fi! strigă el 
îndepărtându-se. El se duse de-a dreptul la bulibașă lăsând 
paza cortului cu Mioara... în grija unui alt ţigan. De altfel... 
acum ar fi fost și mai greu ca Mioara să poată fugi, 
deoarece odată cu răsăritul soarelui se populase și tabăra 
țiganilor, așa că i-ar fi fost cu neputinţă să fugă 
neobservată. 

Nuta îl primi pe Mirko și stătu multă vreme de vorbă cu 
el, pe urmă îl chemă și pe Rașa, pe fiul său, pentru a pune 
la cale împreună nunta din seara aceea. 

Ceasurile treceau unul după altul și odată cu scurgerea 
timpului, creștea și bucuria lui Mirko și groaza Mioarei. 

Soarele era aproape de asfinţit când fluieratul ascuţit al 
paznicului străbătu tabăra. 

Bulibașa se uită mirat la Rașa. 

— Cine să fie? întrebă el. 

Nu trecu mult și curiozitatea-i fu satisfăcută. 

Unul din ţigani veni în goană și-i vesti: 

— Se apropie Mihu Inimă de Leu, împreună cu un omăl 
său! 

Nuta, bulibașa, dădu din cap, vădit nemulţumit. 

— Mihu Inimă de Leu? exclamă el. Dar ce caută iarăși pe 
aici? 

— Nu mai putem avea odihnă din pricina lui, zise cu 
necaz Rașa, fiul bulibașei, ne tiranizează, de parcă el ar fi 
voievodul ţiganilor și nu tu, tată! 

Nuta zâmbi viclean și răspunse: 

— Dar nu ne va tiraniza decât până când i se va înfunda 
și lui odată. Dar să vedem ce vânt îl aduce iarăși pe la noi. 
Poate că ne va da ceva vești despre Stanca. În orice caz, 

băgaţi bine de seamă și vegheaţi asupra fetei pe care aţi 
adus-o ieri cu voi. Să n-o lăsaţi să iasă din cort, fiindcă 
dacă Mihu Inimă de Leu bagă de seamă că, ţinem 
prizonieră o fată albă, o scapă, fără nicio îndoială! 

Mirko însă zise, încrezut, de parcă el ar fi fost 
ispravnicul ținutului: 

— Fii pe pace, căci nu va avea prilejul s-o scape! Voi fi 
eu cu ochii în patru! 

— Iar eu, sună glasul ameninţător al lui Raşa, îi voi cere 
socoteală, să vedem ce a făcut cu Stanca mea! 

Chiar și ochii ţiganului scânteiau ameninţător. 

Bulibașa Nuta, se uita mirat la cei doi flăcăi care 
deveniseră deodată atât de războinici. 

— Cum, băieţi, nu vă temeţi de Mihu Inimă de Leu? 
întrebă el, ca și când ar fi vrut să-și dea seama, dacă la caz 
de nevoie, se putea bizui pe voinicia țiganilor. 

— De ce să ne temem, răspunse Mirko, oare nu este și el 
tot numai un om, ca și noi? 

— Ba da, dar Mihu Inimă de Leu este mai tare și mai 
curajos decât ceilalți oameni! 

— Se poate, dar chiar și omul cel mai tare poate fi 
învins! 

— Bine, băieţi! Acum însă, plecaţi de aici și vegheaţi 
asupra fetei, căci căpetenia bandiţilor trebuie să sosească 
în fiecare clipă. 

Mirko se retrase iute, pe din dos. Rașa însă, rămase 
acolo, lângă tatăl său. 

— Uite-l că vine! zise Nuta, bulibașa și arătă cu mâna 
spre Mihu Inimă de Leu și Dan Dragomir, care se 
apropiau, într-adevăr. 

Rașa nici n-așteptă ca cei doi voinici să ajungă lângă 
șatra tatălui său, ci le ieși înainte. 

— Unde este Stanca? strigă el, pe un ton cu care voinicul 
nu prea era obișnuit. Să mi-o dai înapoi pe Stanca! 

— Pleacă de aici! răspunse Mihu Inimă de Leu și o 
singură mișcare a braţului său puternic fu îndeajuns 
pentru ca tânărul ţigan să zboare cât colo. 

Rașa însă nu se lăsă, ci strigă mai departe, pe un ton și 
mai ameninţător: 

— Mi-ai răpit logodnica! Dacă nu mi-o dai înapoi să știi 
că mă voi răzbuna cumplit! 

Mihu Inimă de Leu se întoarse foarte mirat. El fusese 
obișnuit până atunci ca ţiganii aceștia să se poarte cu el cu 
o curtenire și o stimă de robi și iată că acum, deodată, unul 
din ei, și încă fiul bulibașei chiar îndrăznea să-l ameninte. 

O mânie de nedescris îl cuprinse și când se răsti odată la 
Rașa, vocea lui tunătoare se auzi la mari depărtări. 

— Ce ai spus? Îndrăznești să mă ameninţi tu pe mine? 

Zicând acestea, el porni spre Raşa, cu o înfățișare atât 
de prevestitoare de rău, încât fiul bulibașei se sperie 
grozav și uitând cu totul de făgăduiala făcută tatălui său cu 
câteva clipe mai înainte, o luă la fugă, mâncând pământul. 
Bietul Rașa tremura ca varga și credea că i-a și sosit ceasul 
din urmă, deoarece Mihu Inimă de Leu îi va sfărâma capul 
cu o singură lovitură și tocmai de aceea se gândi că cel mai 
bun lucru ce avea de făcut era să dispară cât mai iute cu 
putinţă în păduricea la marginea căreia era așezată tabăra 
țiganilor. 

După aceea Mihu Inimă de Leu se duse la bulibașa Nuta 
și cu ochii scânteietori de mânie, îi zise: 

— Nuta, bagă bine de seamă la ceea ce-ţi spun acum și 
însemnează-ţi cuvintele mele în cap, căci a doua oară nu le 
voi mai repeta: Să știi că dacă îndrăzniţi să vă răzvrătiți 
împotriva mea, sau poate chiar să vă ridicaţi împotriva 
mea, îmi iau oamenii, viu peste voi și unul nu va mai 
rămâne viu în tabăra țigănească. Tu știi că eu nu glumesc, 
așa că să vă băgaţi minţile în cap! 

Bătrânul ţigan era un om viclean. El nu voia să-l întărâte 
pe Mihu Inimă de Leu și mai mult, deoarece știa că Mihu 

este groaznic la mânie. Dimpotrivă, el căută să-l 
liniștească, luându-l ca binișorul. 

— Bine, căpitane,, zise el zâmbind, dar cam ai crede tu 
că, ne-ar trece nouă prin cap să ne ridicăm împotriva ta, 
când știm prea bine, cât de puternic ești? Dimpotrivă, 
căpitane, noi suntem gata oricând, să facem tot ce vrei tu 
și să-ţi îndeplinim orice dorinţă. 

— Bine! Află că și de data aceasta vin la voi tot pentru ca 
să-mi îndepliniţi o dorinţă. 

— Despre ce este vorba, căpitane? 

— Să-mi daţi și numaidecât pe fata aceea pe care au 
pescuit-o ţiganii din pârâul de lângă Schitul Sfintei Treimi. 

Bătrânul bulibașă se uită foarte mirat la Mihu Inimă de 
Leu. 

— Nu te înţeleg, căpitane! 

— Nuta, strigă Mihu Inimă de Leu, supărat, nu te face că 
nu înţelegi! 

— Cu toate acestea, nu te înţeleg, căpitane! Nu știu ce 
vrei să spui! zise bulibașa Nuta cu atâta seninătate că ai fi 
băgat mâna în foc că spune adevărul. 

— Nu? întrebă Mihu Inimă de Leu, privindu-l ţintă în 
ochi. Așadar, vrei să spui că n-au fost doi ţigani din tabăra 
ta prin apropierea Schitului Sfintei Treimi? 

— Eu nu știu nimic despre așa ceva! 

— Şi nici nu știi că acești ţigani să fi adus aici o fată 
îmbrăcată în veștminte de călugăriță pe care au pescuit-o 
în pârâul ce curge pe lângă mănăstirea, de care ţi-am 
amintit? 

Bulibașa Nuta era un mare artist al prefăcătoriei. El nu- 
și pierdu cumpătul nicio clipă și tăgădui cu încăpățânare 
totul, fără să clipească din ochi măcar. 

— Te-a îndreptat rău, cine te-a îndreptat la noi, căpitane, 
fiindcă aici n-a fost adusă nicio fată. Dimpotrivă, suntem 
deznădăjduiţi, deoarece Stanca a dispărut fără urmă și nu 
e chip să dăm de ea! 


474 


— Din pricina Stancăi nu trebuie să vă îngrijoraţi. Din 
moment ce eu am luat-o cu mine, tot eu mă voi îngriji și s-o 
aduc înapoi. În ceea ce o privește pe cealaltă fată însă, în 
zadar căutaţi să mă duceti de nas, fiindcă știu cu siguranţă 
că ţigani de ai tăi au răpit-o! 

— Te  înșeli, căpitane! Şi te-aș ruga chiar să nu 
asemuiești țiganii mei cu ţiganii unui alt bulibașă. 

— Chiar dacă aș vrea să-i asemuiesc și n-aș putea 
deoarece prin împrejurimi nu mai sunt alţi ţigani nomazi. 

— Asta nu însemnează însă că cei doi ţigani, de care 
vorbești tu, nu puteau veni și de mai departe... Pe urmă, 
cine-ţi spune că ţiganii care au furat fata despre care 
vorbești, nu erau ţigani robi ai vreunui boier de prin partea 
locului? Cercetat-ai pe acolo să vezi dacă nu cumva 
răpitorii erau robi?... Și pe urmă, căpitane, nu ne cunoști 
de ieri, de alaltăieri și ști că noi nu avem obiceiul de a răpi 
femei pentru a stoarce preţ de răscumpărare... 

Mihu Inimă de Leu rămase pe gânduri. Bulibașa îi 
vorbise cu atâta seninătate, cu atâta hotărâre, încât începu 
să creadă și el că Nuta putea să aibă dreptate. Tocmai voia 
să se întoarcă spre Dan Dragomir, pentru a se sfătui cu el 
asupra celor ce aveau de făcut, când deodată, liniștea ce 
urmă fu spintecată de un țipăt înăbușit. 

Mihu Inimă de Leu auzi ţipătul acesta și își ridică iute 
capul. Pe urmă se întoarse spre Dan Dragomir. 

— Ai auzit? 

— Ţipătul? Firește că l-am auzit! 

— De unde să fi venit? 

Zicând acestea se uită la bulibașa Nuta al cărui chip însă 
nu trăda nici cea mai mică teamă sau uimire. 

— "Ţipătul acela? întrebă Nuta, nepăsător. 

— Da. Cineva a strigat ajutor! 

— Vezi-ţi de treabă, căpitane, răspunse bulibașa, 
zâmbind. Sunt fete care se joacă cu flăcăii. 

Atunci însă ţipătul se auzi din nou, de data aceasta, ceva 
mai ascuţit și mai deznădăjduit. 

Mihu Inimă de Leu sări în sus și strigă: 

— Asta nu mai e glumă! Vreţi să mă amăgiţi, să mă 
înșelaţi pe mine, dar nu se poate!... Nuta, voi ţineţi pe 
cineva prizonier aici! 

— Vai de mine, căpitane! Se poate? 

— Nu minţi! tună atunci și Dan Dragomir. Înainte, 
căpitane! Trebuie să cercetăm tabăra ţiganilor și vei vedea 
că vom da peste cine căutăm! 

— Să mergem, Dane! 

Și fără a mai spune vreun cuvânt, porniră. 

Bulibașa însă, li se așeză în cale. 

— Căpitane, nu te duce, căci și așa te duci în zadar! 

— Piei din faţa mea! strigă Mihu Inimă de Leu și un 
singur ghiont fu îndeajuns pentru ca bulibașa să se 
rostogolească la pământ. 

Bătrânul Nuta însă sări de la pământ, cu o vioiciune de 
necrezut, pentru vârsta sa și chemă iute la sine pe un copil 
de ţigan care se juca prin apropiere. 

— Aleargă cât te ţin picioarele la cortul lui Mirko și 
spune-i să fugă deoarece Mihu Inimă de Leu cercetează 
toate șatrele. 

Copilul de ţigan începu să alerge spre cortul lui Mirko 
iar bulibașa Nuta porni și el după Mihu Inimă de Leu și 
Dan Dragomir. 

Dar cum mergea după cei doi bandiți deodată se mișcă 
un tufiș pe lângă care trecuse. 

Nuta făcu speriat un pas înapoi. Credea că are de-a face 
cu vreun nou dușman neașteptat, dar se liniști îndată căci 
văzu capul lui Rașa, fiul său. 

— Mihu Inimă de Leu vrea să cerceteze toată tabăra! 
șopti bulibașa, speriat. 

— Ştiu! răspunse Raşa. Am auzit tot ce s-a petrecut, 
deoarece m-am furișat prin tufiș până la cortul tău... Fii 
fără grijă însă, tată, căci nu-și va ajunge scopul... 

— Fără îndoială că vrea să ne-o răpească și pe această 
fată albă... Însă asta nu o vom mai răbda... 

Rașa ridică atunci mâna și într-însa lui strălucea un 
cuţit. 

— Mai curând va pleca Mihu Inimă de Led pe lumea 
cealaltă decât să ne mai ducă pe cineva din tabără! 

Tata și fiul porniră după căpetenia bandiţilor și tovarășul 
său, care se uitau pe rând, dintr-o șatră într-alta, urmaţi de 
privirile pline de ură ale ţiganilor. 

— Pe aici trebuie să fie! zise Dan Dragomir, arătând spre 
pădurice. Sunt pe deplin încredinţat că de aici a venit 
strigătul de ajutor. 

— Ai dreptate și mie mi s-a părut la fel. Numai că după 
cât poţi vedea și tu de aici încolo nu se mai vede nicio șatră 
iar în acelea pe care le-am cercetat n-a fost chip să dăm 
peste nimeni. 

— Să nu cumva să fie în pădurice! 

— În orice caz, nu strică să aruncăm o privire și acolo. 

Tocmai atunci îi ajunseră din urmă și bulibașa și cu fiul 
său. Raşa însă, după păţania de mai înainte, se gândi că ar 
fi mai bine să rămână ceva mai la urmă pentru a nu avea 
prilejul de-a face cunoștință cu pumnii lui Mihu Inimă de 
Leu. 

Zărindu-l pe Nuta, căpetenia bandiţilor se răsti la el: 

— Nuta, te sfătuiesc să-mi spui unde aţi ascuns fata mai 
înainte de a o găsi noi căci atunci va fi vai și amar de tine! 

Bulibașa se înclină, supus, în faţa căpeteniei bandiţilor. 
El voia cu orice preţ să-i dea timp lui Mirko să fugă și 
pentru a-și atinge acest scop făcu tot ce-i stătu în putinţă 
să-l împiedice pe Mihu Inimă de Leu din cercetările sale, 
fie chiar și numai pentru câteva minute. 

— Ţi-am spus, căpitane, sărut mâna, zise el, lingușitor, 
că eu nu știu despre niciun fel de fată... S-ar putea însă ca, 
vreunul din oamenii mei s-o fi adus aici pe fata aceea 
îmbrăcată în veștminte de călugăriţă, dar fără știrea mea. 
De aceea, poate n-ar strica să-i întrebăm. 

Mihu Inimă de Leu se uită scrutător în ochii bulibașei și 
nu răspunse nimic, deoarece nu putea să-și dea seama, 
dacă Nuta spune adevărul sau minte. 

Bulibașa se întoarse spre ţiganii care se luaseră după ei 
și-i întrebă: 

— Ştiţi voi ceva, despre o fată cu veștminte de călugăriță 
care ar fi fost adusă în tabăra noastră? 

Tiganii tăgăduiră toţi, ca unul. 

Această negare generală îl făcu pe Mihu Inimă de Leu să 
se îndoiască pentru a doua oară. El se gândi din nou că 
poate umblă pe urme greșite, dar în clipa aceea ţipătul 
înăbușit se arizi din nou: 

— Ajutor!... aju... 

Și deodată, ca și când cineva ar fi vârât un căluș în gura 
aceluia ce striga, țipătul muri. 

Cei doi prieteni se uitară unul la altul. Tipătul venise de 
undeva de prin apropiere. 

Țiganii tresăriră înspăimântați. Mihu Inimă de Leu se 
răsti furios peste măsură, la bulibașa, care stătea lângă el: 

— Iar ai vrut să mă înșeli, câine de ţigan! Dar pentru 
asta îţi vei mușca tu buzele! 

Acum nu era momentul oportun, pentru a se socoti cu 
Nuta. 

Dan Dragomir o și luase la goană în direcţia de unde 
auzise glasul și Mihu Inimă de Leu fugi după prietenul său. 

Atunci însă, auzi deodată în urma sa un urlet plin de 
patimă: 

— A sosit clipa să ne răfuim, Mihule Inimă de Leu. 

Căpetenia bandiţilor se opri și se întoarse cu o mișcare 
fulgerătoare. 

În spatele lui îl zări pe Raşa. În ochii lui negri ardea o 
lumină plină de ură iar în mâna lui ridicată lucea lama unui 
pumnal. 

Încă o clipă și pumnalul lovi. Mihu Inimă de Leu de-abia 
mai avu vreme să sară la o parte în ultimul moment. 

Rașa urlă ca o fiară sălbatică văzând că planul nu-i 
reușise și sub stăpânirea urii care-l orbea ridică pumnalul 
din nou pentru a lovi și a doua oară. Mai înainte însă ca 
pumnalul să se fi coborât din nou, groaznicul pumn al lui 
Mihu Inimă de Leu și lovi tâmpla ţiganului care se prăbuși 
la pământ fără a mai scoate vreo vorbă. Lovitura data în 
frunte, cu o putere cum numai la Mihu Inimă de Leu se 
putea întâlni, îl omori pe loc pe ţigan. 

Bulibașa și ceilalţi ţigani rămaseră încremeniţi. Peste o 
clipă însă toţi se repeziră la trupul neînsufleţit al lui Rașa 
și căutară să-l readucă la viață pe fiul bulibașei. Dar 
pumnul lui Mihu Inimă de Leu nu prea avea obiceiul să 
mângâie, când lovea și toate încercările ţiganilor de a-l 
deștepta pe Rașa rămaseră fără de rezultat. 

Nuta începu să urle ca o fiară rănită când își văzu fiul 
ucis și ceilalţi ţigani începură și ei să murmure din ce în ce 
mai ameninţător. 

— Asta n-o mai putem răbda! 

— Jos cu Mihu Inimă de Leu! 

— Raşa trebuie răzbunat! 

— Să piară ucigașul! 

Între timp Mihu Inimă de Leu și intrase în pădurice. Dan 
Dragomir fugea mai înainte dar căpetenia bandiţilor îl 
ajunse din urmă, deoarece îndată după doborârea lui Rașa, 
pornise și el după prietenul său. 

Peste câteva clipe, cei doi prieteni zăriră aici, în mijlocul 
păduricii, încă un cort așezat cu totul în afară de tabăra 
țiganilor. 

— Acolo trebuie să fie! strigă Dan Dragomir.. 

Alergară mai departe și în curând dădură la o parte foaia 
de cort care ţinea loc de ușă. 

— E gol! strigă Mihu Inimă de Leu dezamăgit., 

— Acum un minut însă, nu era gol! zise Dan Dragomir. 

— Ce te face să crezi aceasta? 

Dan Dragomir ridică de la pământ o bucată de stofă 
cafenie. 

— Priveşte! îi zise el căpitanului, arătându-i bucăţica de 
ștofă. 

— Ce este asta? 

— Călugăriţele poartă veștminte făcute din ștofă de 
culoarea aceasta. Acum nu mai încape nicio îndoială că 
Mioara a fost pe aici și fără îndoială că bucata aceasta de 
ștofă i s-a rupt din veștmânt în timpul luptei care pesemne 
că s-a dat aici în cort. 

— Sfinte Dumnezeule! 

Dan Dragomir însă, nu disperă, ci strigă, cu înfrigurare: 

— Să mergem... să mergem... fiindcă trebuie sa fie încă 
pe aici, prin apropiere! 

Cei doi prieteni se puseră din nou pe fugă. 

— Adineauri i-am mai auzit strigătul de ajutor, zise Dan 
Dragomir, în vreme ce fugea, alături de căpitan, pesemne 
că, atunci au scos o din cort! 

— După ei! 

Alergară mai departe și peste câteva minute Mihu Inimă 
de Leu strigă, triumfător: 

— Uite-i! 

La o depărtare de vreo douăzeci de pași îl zăriră pe 
Mirko care ducea în braţe trupul căzut în nesimţire al unei 
femei. 

— Stai! strigă Dan Dragomir după el căci dacă nu te culc 
la pământ! 

Dar ţiganul nici nu se gândi să se oprească. Fugea din 
răsputeri, cu toate că nu prea putea înainta iute deoarece 
trebuia să o ducă în braţe și pe Mioara, care-și pierduse 
cunoștința. 

Depărtarea între urmărit și urmăritori scădea văzând cu 
ochii și nu mai putea să treacă decât câteva clipe până 
când Mirko avea să fie ajuns. Deodată însă în spatele 
urmăritorilor răsună un urlet sălbatic, urmat de alte 
strigăte războinice. Uitându-se îndărăt, cei doi voinici 
văzură că toată tabăra ţiganilor pornise pe urmele lor. 

Urlete sălbatice tăiară liniștea solemnă a pădurii și din 
strigătele îndrăcite Dan Dragomir desprinse cu groază o 
frază care se repeta necontenit. Şi această frază era 
următoarea: 

— Moarte lui Mihu Inimă de Leu! 

Dan Dragomir se întoarse spre prietenul său. 

— O nouă primejdie! zise el, fugind înainte. Ţiganii s-au 
răzvrătit împotriva noastră! 

— Da, răspunse Mihu Inimă de Leu, fiindcă l-am trimis 
pe lumea cealaltă pe Rașa, care a sărit la mine cu un 
pumnal. 

— Atunci, ce ne facem, căpitane? 

— Nu te îngriji, Dane! Cu hoarda aceasta lașă terminăm 
noi, iute. Trebuie însă s-o scăpăm și pe Mioara. 

Intre timp depărtarea dintre voinici și Mirko se redusese 
la câţiva păși și atunci își dădu seamă și ţiganul că orice 
încercare de fugă ar fi fost zadarnică. Nu mai puteau să 
treacă decât câteva clipe până când urmăritorii îl ajungeau 
și își dădea seama că nu mai putea să nădăjduiască la nicio 
îndurare din partea lui Mihu Inimă de Leu. 

De aceea, se gândi să rezolve problema în chipul cel mai 
puţin primejdios pentru el. Oricât de greu îi venea, totuși 
își dădu seama că trebuia să renunţe la Mioara, care-și 
pierduse cunoștința din pricina zbuciumului sufletesc prin 
care trecuse. De aceea, se opri o clipă, o așeză pe fată pe 
pământ și apoi, scăpat de povara trupului ce-l purtase în 
braţe până atunci, fugi mult mai ușor spre inima pădurii. 

Socoteala lui Mirko fusese întemeiată. De îndată ce văzu 
că aceea pe care o căuta nu mai era în primejdie, nu se mai 
sinchisi de răpitorul ei ci se gândi numai la fată. 

Dintr-o singură săritură el fu lângă fata îmbrăcată în 
veștminte de călugăriță, se aplecă, o privi... O singură 
privire îi fu îndeajuns pentru a o recunoaște pe femeia 
adorată, pe femeia, de care îl lega dragostea cea mai 
fierbinte și mai curată, ce s-a prins vreodată în vreo inimă 
omenească. 

EKAN 
— Mioaro! exclamă el, bucurii de 
nedescris. 

— Ea este! strigă și Dan Dragomir, cu aceeași bucurie. 
Ti-am spus eu căpitane, că trăiește! 

— Slavă Tie, Doamne! exclamă Mihu Inimă de Leu, că 
mi-ai îngăduit s-o mai regăsesc în viaţă! 

După aceea se întoarse din nou spre fata care zăcea 
nemișcată în faţa sa. 

— Mioaro!... Mioara mea! 

Aplecându-se îi acoperi obrajii cu sărutări. Mioara 
Comăneanu își deschise ochii încet și ochii aceștia 
minunaţi se uitară nedumeriţi, miraţi, uluiți la chipul 
aceluia, care se apleca peste ea. 

— Stanislau... îngână ea. 

— Da, eu sunt, Mioara mea dragă! 


— Să fie cu putinţă?... 


în prada unei 

Nenorocita fată, căreia soarta îi făcuse parte de atâtea 
grele încercări, nu-și mai putu stăpâni nervii și își pierdu 
cunoștința din nou. 

Intre timp însă ţiganii se apropiau tot mai mult și mai 
ameninţător. 

Mihu Inimă de Leu se uită în urmă și văzu apropierea 
hoardei sălbăticite a ţiganilor. 

— Căpitane, suntem pierduţi! strigă Dan Dragomir, 
deznădăjduit. 

Căpetenia bandiţilor își întoarse capul foarte liniștit și 
răspunse, fără cea mai neînsemnată îngrijorare: 

— Nu suntem pierduţi de loc! 

— Căpitane, dar nu vezi că au și ajuns lângă noi? 

— Lăsă-i pe seama mea! 

— Ce vrei să faci? 

— Ascultă! Ia-o în braţe pe Mioara și fugi cu ea! Du-te la 
caii noștri, fă un ocol, ieși cu ei la șosea și așteptaţi-mă 
acolo! Până atunci îi voi împiedica eu pe acești ticăloși să 
mai înainteze. 

— Singur? 

— Singur! răspunse Mihu Inimă de Leu atât de liniștit, 
ca și când ar fi fost vorba de lucrul cel mai simplu din 
lume. 

Dan Dragomir o luă în braţe pe Mioara care nu-și 
revenise încă în fire. 

— Dar grăbește-te, Dane! îl zori căpetenia bandiţilor al 
cărui singur gând era salvarea Mioarei. 

În clipa următoare Dan Dragomir și dispăru printre 
copacii pădurii ducând-o cu sine și pe Mioara Comăneanu. 

lar Mihu Inimă de Leu se întoarse spre hoarda 
răzvrătiților, hoardă care se apropia cu o furie sălbatică de 
locul unde se găsea căpitanul de banditi. 

— Dacă mai îndrăzniţi să faceţi un pas, strigă el, peste 
măsură de furios, îl culc la pământ pe cel dintâi care se 
apropie de mine! 

Căpetenia bandiţilor avea câte un pistol în fiecare mână. 

Din mijlocul ţiganilor se auzi o detunătură de pistol și 
glontele trecu prin imediata apropiere a urechii lui Mihu. 

De-abia acum își dădu seama Stanislau Rimsky, cum că 
gluma se îngroașe mai mult decât și-ar fi putut el închipui. 
Dacă i-ar fi spus cineva vreodată că va veni o zi când acest 
popor laș se va răzvrăti împotriva lui și-l va ataca chiar, 
Mihu Inimă de Leu i-ar fi spus fără nicio îndoială că este 
nebun. Chiar și acum când îi vedea apropiindu-se, atât de 
războinici, atât de ameninţători, parcă tot nu-i venea să 
creadă că era o realitate răzvrătirea lor. 

Și totuși, cu câteva minute mai înainte, unul din ei îl 
atacase cu cuțitul, iar acum toată tabăra se ridicase 
împotriva lui. 

La detunătura de pistol, Mihu Inimă de Leu răspunse și 
el din dosul unui puternic trunchi de copac în spatele 
căruia se ascunsese. Glontele lui însă nu-și greși ţinta ca 
glontele tras din rândurile tuciuriilor și unul din ţiganii mai 
războinici din frunte se prăbuși la pământ cu un țipăt de 
durere. 

La vederea cadavrului însângerat, hoarda ţiganilor se 
opri o clipă, însă Nuta, bulibașa, îi aţâţă din nou. 

— Nu vă temeti! strigă el! Nu e nici el decât tot un om 
ca noi! Multă vreme nu se va putea împotrivi. 

Ceilalţi începură să strige și ei, văzând că războinicii se 
opriseră și fetele mai ales strigau de răsuna pădurea de 
tipetele lor fioroase: 

— E singur! 

— Nu vă temeti! 

— Trebuie să cadă! 

— Să piară Mihu Inimă de Leu! 

Drept răspuns la aceste aţâţări se auzi o nouă 
detunătură de pistol și în aceeași clipă aproape se prăbuși 
la pământ, scăldat în sânge, un al doilea ţigan din cei mai 
gălăgioși. 

Gloanţele lui Stanislau Rimsky nu dădeau greș. Şi în 
vreme ce trăgea cu unul din pistoale, cu cealaltă mână și-l 

încărca pe al doilea, pentru a nu rămâne dezarmat nicio 
singură clipă. 

Gloanţele lui porneau fără întrerupere, în vreme ce el 
însuși se ascundea mereu după copaci spre a nu servi de 
țintă armelor țiganilor. 

...În urma pierderilor suferite ţiganii fugiră îngroziţi din 
luminișul unde nu aveau nici un scut apărător și la 
propunerea lui Nuta hotărâră să facă un ocol mai mare 
pentru a-l înconjura astfel pe Mihu Inimă de Leu, care în 
chipul acesta n-ar mai fi putut scăpa, tot astfel ca și Mioara 
Comăneanu și Dan Dragomir pe care ţiganii îi credeau prin 
apropierea căpitanului bandiţilor. 

Tiganii începură deci să se retragă, cu multă băgare de 
seamă, dar și în timpul retragerii gloanţele lui Mihu Inimă 
de Leu săvârșiră o adevărată pustiire în rândurile lor. O 
împușcătură o urma pe cealaltă și fiecare din gloanţele lui 
dobora la pământ câte un tuciuriu. 

Stanislau Rimsky cunoștea îndeajuns viclenia ţiganilor 
și-și dădea seama că în dosul acestei retrageri trebuia să 
se ascundă vreun șiretlic. De aceea se gândi îndată să facă 
ceva pentru a răsturna planul răzvrătiţilor. 

Ascuns în dosul puternicului trunchi de copac el urmări 
cu multă luare aminte fiecare mișcare a ţiganilor. Văzând 
direcţia spre care se retrăgeau el înţelese îndată că planul 
ţiganilor era să-l înconjoare din toate părţile, pentru ca în 
chipul acesta să nu se mai poată apăra. 

De la plecarea lui Dan Dragomir cu Mioara Comăneanu 
trecuse aproape o jumătate de ceas și în acest răstimp 
Mihu Inimă de Leu își zise că prietenul său va fi ajuns la 
șosea. De aceea el se gândi cam să facă spre a se îndrepta 
și el spre locul de întâlnire, spre locul unde îl aștepta 
Mioara, scumpa lui Mioara, pe care de-abia o regăsise. 

Gândul la iubita sa îi întări și mai mult dorinţa de a se ști 
în afară de lanţul viu ce se forma tot mai mult în jurul său 
și-l îndemnă și mai mult să fugă, oricât de îndrăzneață ar fi 

fost evadarea din mijlocul cercului ce se strângea aproape 
cu desăvârșire. 

Din când în când tăcerea pădurii era străbătută de 
fluierături ascuţite. Acestea erau semnalele prin care se 
înțelegeau între ei ţiganii care se pregăteau de atac. Prin 
aceste fluierături fiecare tuciuriu arăta tovarăşului său 
locul unde se afla pentru ca cercul ce se strângea în jurul 
căpeteniei bandiţilor să fie cât mai complect. 

Stanislau Rimsky mai așteptă câteva clipe, apoi deodată 
porni cu multă băgare de seamă înainte. 

El merse înainte spre locul unde cu o jumătate de ceas 
mai în urma se găsea încă tabăra ţiganilor și de unde 
tuciuriii se răspândiseră în toate părțile. O singură privire 
fu îndeajuns pentru căpitanul de bandiți pentru a-și putea 
da seama care era situaţia. 

Işi dăduse seama că dacă se retrăgea înapoi atunci nu va 
putea scăpa, deoarece ţiganii îl vor ajunge și-l vor 
înconjura. Singurul mijloc de scăpare părea să fie numai să 
se arunce de bună voie în groapa leilor, adică să caute să 
ajungă la șosea trecând prin tabăra ţiganilor, adică pe 
acolo pe unde tuciuriii se așteptau mai puţin ca vrăjmașul 
să se retragă. 

Mijlocul acesta de scăpare era cam primejdios dar în 
orice caz părea singurul. 

De aceea el înainta mereu, pas cu pas, până când ajunse 
la luminiș, unde se trânti deodată pe burtă pentru a nu fi 
văzut de vreunul din ţiganii care se pregăteau de atac. 

Și în vreme ce ţiganii, orbiţi de dorul de răzbunare, se 
îndepărtau tot mai mult de el, bănuindu-l tocmai în partea 
opusă a pădurii, Mihu Inimă de Leu izbuti să treacă cu 
bine și cea mai primejdioasă parte a retragerii sale: 
luminișul din pădure... 

Ajungând din nou între copaci... se ridică în picioare 
deoarece trunchiurile groase ale arborilor îl fereau de 
privirile urmăritorilor. 

Acum, chiar și cel mai apropiat ţigan era la o depărtare 
de cel puţin cincizeci de pași de el. 

Mihu Inimă de Leu râse cu poftă când se gândi cum îi 
păcălise pe ţiganii care voiau să-l prindă la mijloc, după 
aceea trecu cu pași grăbiţi prin tabăra unde nu mai erau 
decât câteva femei, câţiva bătrâni și copii. 

Dar când aceștia îl zăriră pe căpitanul bandiţilor 
alergând din răsputeri prin tabără începură să strige, cât îi 
ținea gura: 

— Aici este Mihu Inimă de Leu! 

— Săriţi, căpitanul bandiţilor fuge! 

— Ajutor! 

— Veniţi înapoi! 

Dar Stanislau Rimsky nu se sinchisi prea mult de aceste 
țipete deznădăjduite, deoarece știa că dacă reușește să 
pună mâna pe vreun cal atunci niciun ţigan nu mai era în 
stare să-l ajungă. 

Intr-o clipă el ajunse la locul unde ţiganii își ţineau caii 
deshămaţi. El mai avu chiar și timp să-și aleagă calul cel 
mai bun, pe care, după ce-l găsi, se avântă dintr-o singură 
săritură și dându-i pinteni îl făcu să zboare nu altceva. Nu 
trecură nici trei minute și căpitanul bandiţilor alerga pe 
șosea. 

In timpul acesta ţiganii cercetau furioși locul unde-l 
lăsaseră cu câteva minute mai înainte pe Mihu Inimă de 
Leu. Spre nemărginita lor uimire însă căpetenia bandiţilor 
dispăruse de parcă l-ar fi înghițit pământul. 

Tuciuriii căutau deznădăjduiţi prin pădure când deodată 
unul din copiii rămași în tabără apăru gâfâind din pricina 
sforțării făcute de a fugi cât mai iute. 

— Mihu Inimă de Leu... Mihu Inimă de Leu! 

— Ce s-a întâmplat cu Mihu Inimă de Leu? se răsti 
bulibașa la copilul trimis de bătrânii din tabără. 

— A fugit... trecând prin tabără! 

— Dare-ar benga în el, strigă bulibașa, furios, dar atunci 
îl putem noi căuta pe aici până în ziua de apoi!... Măi, 

băieţi! le strigă el supușilor săi care se adunară în grabă în 
jurul lui. 

Nuta, bulibașa ţiganilor, le povesti tuciuriilor felul în 
care căpetenia bandiţilor se pricepuse să-i tragă pe sfoară, 
fugind tocmai pe acolo pe unde nimeni nu s-ar fi așteptat. 

La auzul acestei știri, ţiganii începură să înjure și să 
blesteme și se înapoiară în tabără deoarece orice căutare 
prin pădure nu mai avea niciun rost. În tabără apoi aflară 
că Mihu Inimă de Leu fugise cu cel mai bun cal și atunci 
ţiganii începură să blesteme și mai furioși deoarece își 
dădură seama că dușmanul le scăpase cu desăvârșire 
deoarece ar fi fost cu neputinţă să-l mai poată ajunge. 

Nuta, bulibașa, mai ales, turba de mânie. 

— De-abia acum va începe nenorocirea noastră! striga 
el, deznădăjduit. Nu mai încape nicio îndoială că Mihu 
Inimă de Leu nu va lăsa lucrurile baltă ci se va înapoia cu 
ceata lui de bandiți și se va răzbuna cumplit... Dacă 
izbuteam să-l trimitem pe lumea cealaltă atunci habar n- 
aveau și nu trebuia să ne mai temem de mânia lui!... Acum 
însă, n-ajunge că mi l-a ucis pe fiul meu, pe sărmanul Rașa 
și încă vreo alţi șase-șapte voinici, dar trebuie să ne mai și 
temem necontenit de mânia lui, de răzbunarea lui, care 
poate să cadă pe capul nostru în orice clipă... 

— Așa este! zise și un alt țigan mai în vârstă. 

— Ce este de făcut? se frământă bulibașa Nuta. Dacă 
vine aici cu oamenii lui, ne va pustii toată tabăra și ne 
trage în ţeapă pe toţi!... Dracul ne-a pus să ne luăm la 
hartă cu Mihu Inimă de Leu! 

— Nu ne rămâne altceva de făcut, urmă bătrânul ţigan, 
decât să plecăm de prin ţinutul acesta cât mai departe, ca 
să nu mai poată da de urma noastră. 

— Ai dreptate, încuviinţă și bulibașa. Ne vom îngropa 
morții și pe urmă ne vom duce mai departe pentru ca Mihu 
inimă de Leu să nu ne mai poată da de urmă niciodată... 
Pregătiţi-vă de drum băieţi! Strângeţi corturile, adunaţi tot 

ce avem aici și să pornim cât mai iute din acest loc unde s- 
a dezlănţuit asupra noastră o nenorocire atât de mare. 


* 
x x 


Mihu Inimă de Leu nu cruţă calul care alerga pe șoseaua 
prăfuită de parcă ar fi avut aripi. Pe voinic îl mâna, îl 
gonea dorul de neînvins de a se întâlni cât mai iute cu 
Mioara Comăneanu. Inima îi bătea să-i spargă coșul 
pieptului și în câteva clipe uitase cu desăvârșire de 
primejdiile prin care trecuse mai adineauri în tabăra 
țiganilor. Mintea lui nu mai putea să primească alt gând 
decât pe acela că în curând își va revedea iubita și că, de 
acum înainte, o va putea apăra împotriva oricărei primejdii 
și în sfârșit vor putea fi unul al altuia. 

În vreme ce căpetenia bandiţilor nu pregetase să se 
măsoare el singur cu întreaga tabăra a ţiganilor răzvrătiți, 
Dan Dragomir și cu Mioara Comăneanu făcuseră o bună 
bucată de drum. Mihu Inimă de Leu trebui deci să-și mâne 
calul din răsputeri dacă voia să-și ajungă prietenul și 
iubita. 

Privirea lui scruta mereu orizontul, așteptând să vadă 
când se vor ivi în zare făpturile celor căutaţi. Făcuse și el o 
bună bucată de drum și văzând că tot nu poate să dea 
peste Dan Dragomir și Mioara, începuse să se 
neliniștească. 

Îngrijorarea lui însă nu ţinu decât doar câteva clipe 
deoarece îndată chipul i se însenină și ochii lui trădară o 
bucurie fără margini. În depărtare se iviseră doi călăreți. 

— Ei sunt! exclamă Mihu Inimă de Leu, dând pinteni 
calului. 

Roibul, simțind parcă dorul călăreţului, pe care-l ducea 
în spinare, alerga ca vântul. 

Depărtarea scădea mereu și Mihu Inimă de Leu se 
aștepta din moment în moment să vadă că cei doi îi 

observaseră apropierea. De altfel nici nu trebui să aștepte 
prea mult pentru aceasta deoarece urechea deprinsă a lui 
Dan Dragomir auzi îndată tropotul unui cal care venea în 
urma lui și întorcându-și capul se adresă apoi, fericit, 
Mioarei Comăneanu: 

— Vine, uite că vine și Stanislau! 

Mioara își întoarse capul și ea și cine ar putea descrie 
bucuria pe care o simţi sufletul său când îl zări pe călăreţul 
care se apropia ca vântul. 

O fericire fără margini îi cuprinse sufletul, inima era 
parcă pe punctul să-i crape din pricina prea marii bucurii 
care o năpădise. De-abia după ce-și revenise în fire din 
leșin, de-abia atunci putu Mioara să-și dea seama într- 
adevăr ce fericire însemnează pentru ea revederea cu 
Stanislau Rimsky. 

Ea își reaminti de clipa din pădure când zărise chipul lui 
Rimsky aplecat asupra sa; atunci însă nu-și revenise în 
simţiri decât numai pentru câteva secunde și când zări 
înaintea sa chipul drag al aceluia pe care nu-l mai văzuse 
de vreme îndelungată, Mioara crezuse că visează. 

Nu-i venea să creadă că era realitate și până când să se 
încredinţeze că nu visează își pierdu din nou cunoștința. 

Ea nu se încredință de adevăr decât numai când își 
reveni în fire pentru a doua oară și când îl zări alături de 
ea pe Dan Dragomir, vechiul și credinciosul prieten. Dar 
de-abia apucară să schimbe câteva vorbe că și trebuiră să 
fugă mai departe. Dan Dragomir o zorea grozav, deoarece 
el își dădea seama că fiecare minut de întârziere putea să 
le fie fatal. 

Când Mioara îl întrebă unde este Stanislau Rimsky, Dan 
nu voi să i spună ce însărcinare primejdioasă își luase 
căpitanul, deoarece prin aceasta n-ar fi făcut decât s-o 
înspăimânte și mai tare pe fata care și așa nu prea era ea 
stăpână pe nervii săi. 

Era oare de mirare când trecuse prin atâtea nenorociri 
în decurs numai de câţiva ani? 

Dar dacă nu-i spusese adevărul, era și pentru că Dan 
Dragomir era încredinţat că Stanislau Rimsky o va scoate 
la capăt cu ţiganii răzvrătiți. Cunoștea îndeajuns de bine 
curajul lui fără margini, puterea-i de neînvins, gândirea-i 
repede, care se valorifica mai ales în grabnica pricepere a 
situaţiilor, așa că, nu s-ar fi îngrijorat de prietenul său nici 
chiar dacă ar fi avut de luptat cu o trupă și mai numeroasă 
de ţigani. 

Amândoi descălecară și așa așteptară sosirea lui Rimsky 
a cărui făptură se desprindea tot mai bine din volbura de 
praf ce stârnea în jurul său calul care alerga într-un galop 
nebun. 

Peste câteva minute Rimsky îi și ajunse și sări de pe cal 
pe când acesta nici nu se oprise încă. 

În clipa următoare cei doi îndrăgostiți pe care soarta îi 
încercase atât de greu, căzură unul în braţele celuilalt, în 
prada unei fericiri, ce mi poate fi descrisă de nicio pană 
omenească. 

Dan Dragomir, puternicul și dârzul Dan Dragomir, fu 
chiar și el adânc impresionat când văzu scena aceasta. El 
își aminti că nu de mult el fusese martorul unei scene 
asemănătoare în apropierea conacului de pe Brateș și 
atunci cei doi îndrăgostiţi căzuseră unul în braţele celuilalt 
cu aceeași uitare de sine ca și acum. 

El fusese și atunci martorul bucuriei lor. Atunci crezuse 
că aceste două făpturi, atât de greu încercate de soartă, s- 
au regăsit pentru a nu mai fi despărțite niciodată, pentru a 
putea gusta în sfârșit din atât de mult dorita cupă a 
fericirii și iată câte, dar câte nu s-au mai întâmplat într-un 
timp relativ atât de scurt! 

Dar din noile lovituri, din noile amărăciuni crescuseră 
pentru ei noi fructe ale bucuriei, noi roade ale fericirii. 

— Mioaro! 

— Stanislau! 

— Scumpa mea! 

— Slavă Domnului că te-am regăsit! 

— Doamne, cum să-ţi mulţumesc că, m-ai ajutat să ne 
mai revedem! 

— Iubirea mea! 

— Fericirea mea! Acum vei fi a mea, nimeni nu mi te va 
mai putea lua, vei fi a mea... 

— Pentru vecie! 

Și iarăși se sărutară. 

Dan Dragomir ar fi vrut să-i spună lui Rimsky că ar fi 
timpul să pornească mai departe dar nu-l lăsă inima să le 
tulbure fericirea. 

— Dar cum ai dat de mine? întrebă Mioara, foarte 
mirată. 

— Te-am căutat peste tot. M-am strecurat chiar și în 
Schitul Sfintei Treimi. Aflând unde te găsești am căutat să 
te scap de-acolo și atunci mi-au adus zguduitoarea veste 
că, te-ai înecat în pârâul care trece pe lângă mănăstire. 

— N-a lipsit mult să mă înec, într-adevăr! 

— Îţi închipui, iubita mea, cum am primit eu vestea 
aceasta. Mi se părea că nu voi mai putea îndura și această 
nouă lovitură a soartei. Dan însă care nu m-a părăsit nicio 
clipă, a venit să mă mângâie, să mă îmbărbăteze, să caute 
să mă încredinţeze că n-ai murit și cuvintele lui bune și 
frăţești, au stârnit în sufletul meu noi nădejdi. Dumnezeu 
să-l binecuvânteze pentru ceea ce a făcut, căci fără el, cine 
știe ce s-ar mai fi întâmplat cu mine. 

Mioara îi întinse mâna lui Dan. 

— Dragă Dane, zise ea, mișcată, toate comorile 
pământului n-ar fi îndeajuns pentru a răsplăti credinţa 
prieteniei tale, bunătatea sufletului tău... De aceea, 
neputându-ţi răsplăti ceea ce ai tăcut pentru Stanislau și 
pentru mine, îngăduie-mi să-ţi mulţumesc doar din suflet 
pentru toate acestea și să te socotesc și de acum înainte ca 
pe un adevărat frate al meu. 

Dan Dragomir sărută mâna Mioarei și cuvintele ei 
sincere, calde, îl impresionară atât de mult, încât nu fu în 
stare să răspundă niciun cuvânt. 

— Şi dacă ai ști, zise atunci Stanislau Rimsky, cum te-am 
căutat peste tot locul când ai dispărut din conacul 
Vulpeștilor! 

— Cum aţi aflat? 

— Încă în aceeași zi! 

— Vai, nici nu vreau să mă mai gândesc la ceea ce s-a 
petrecut atunci... exclamă Mioara, ţipând aproape de 
durere. 

— Nici nu te mai gândi tu, dragă Mioaro, zise Stanislau 
Rimsky, căci mă gândesc eu îndeajuns și în locul tău! 

— Stanislau! 

— Pecetea infamiei mă arde și mă va mai arde și în 
viitor, atâta timp cât nu mă voi fi răzbunat pe boierul 
Panait Fotache... Până acum n-am izbutit să mă răzbun... 
În clipa de faţă de altfel nici nu este prin partea locului... 
Dar se va înapoia el și atunci... 

Ochii voinicului aruncau scântei de ură, pumnii i se 
încleștară și vocea lui răsuna amenințătoare: 

— Boierul Panait Fotache trebuie să plătească cu viața 
cruzimea faptei sale. 

— Stanislau! strigă Mioara, când îl văzu pe Rimsky 
asemenea unei statui a răzbunării. larăși ai devenit 
Vulturul Morţii? 

— Nu! Nu! răspunse Stanislau Rimsky. Vulturul Morţii a 
rămas acolo, în îndepărtata pădure a Rudinului. În Balta 
românească însă s-a născut... Mihu Inimă de Leu! 

Mioara se uită mirată ia iubitul său. 

— Ce-ai spus? îngână ea, neputându-și crede urechilor. 

— Mioara mea, trebuie să știi că eu nu mai sunt 
Stanislau Rimsky, ci... 

— Mihu Inimă de Leu? 

— Da, Mihu Inimă de Leu! 

— Dumnezeule Sfinte! 

— De ce te terni, Mioara mea? De ce ai pălit atât de 
tare? 

— Doamne... răspunse Mioara Comăneanu, numele Mihu 
Inimă de Leu a pătruns până și în Schitul Sfintei Treimi și 
se povestesc lucruri atât de îngrozitoare pe socoteala lui! 

— Şi tu le-ai dat crezare? 

— Nu știam că este vorba de tine... și în singurătatea 
mănăstirii, îl uram pe Mihu Inimă de Leu. 

— Dar acum? 

Mioara se lipi de pieptul lui Stanislau Rimsky și zise: 

— Acum... te iubesc... te iubesc... te iubesc... 

CAPITOLUL 98 
Noul căpitan 


Printre părăsitele ruine romane de la Iglița, vechiul 
Troemis, se mută iarăși viaţa. De câteva zile Grigore 
Mușcam se mutase acolo împreună cu cei opt bandiți care 
se rupseseră de ceata lui Mihu inimă de Leu și printre 
părăsitele ruine bandiții își găsiseră într-adevăr un cămin 
și un adăpost minunat. 

O scară secretă ducea dintre ruine și până în 
subteranele vechiului Castru roman, scară, care era 
ascunsă cu desăvârșire de dărâmături. Chiar și ochiul cel 
mai obișnuit cu asemenea locuri nu putea observa decât cu 
multă greutate această scară secretă. 

Grigore Muscan și cu oamenii săi se rânduiră în 
subteranele acestor ruine și aici își aranjară toate lucrurile 
pe care le aduseseră cu ei din moara de pe malul Dunării. 
Bandiţii lui Muscan nu uitaseră să ia cu ei nici merinde. 
Șunci întregi, roate de caşcaval, coaste de slănină, cârnaţi 
afumati, erau îngrămădite în noua locuinţă, de unde firește 
că nu lipsea nici un butoi cu vin, adus tot de la moara lui 
Mihu Inimă de Leu. 

Printre ruine începu apoi o viaţă veselă pentru bandiți 
nu însă și pentru boierul Petrache Bănuţ și fiica lui care 
aveau să cunoască zile foarte triste. Cei doi prizonieri fură 
așezați într-una din încăperile subteranei, încăpere care 
servise de temniţă încă și pe vremea romanilor. Bietul 
boier, de altfel ca și fiica sa, Dochiţa, nu se puteau obişnui 
de loc cu noua viaţă care se deosebea atât de mult de 

traiul pe care-l duseseră până atunci. Afară de aceasta, 
atât Grigore Muscan, cât și oamenii săi, îi umileau zilnic 
într-un chip atât de nemilos încât prizonierii ajunseseră 
aproape la disperare. 

Noul căpitan de bandiți nu se sfia s-o pună pe jupânița 
Dochiţa la treburile cele mai josnice și fata boierului era 
silită să curețe zi de zi locuința subpământeană a 
bandiţilor și fără a crâcni deoarece la cea mai mică 
împotrivire Muscan o ameninţa că-l va bate iarăși pe tatăl 
său cu nuiaua de alun, de care boierul Petrache Bănuţ se 
temea poate chiar mai tare decât de dracii din iad. 

În cea dintâi zi a sosirii lor acolo, când serbară sfinţirea 
noului adăpost, vinul cursese râu. Grigore Muscan făcea ce 
făcea și aducea mereu vorba de el pentru a fi sărbătorit și 
de fiecare dată le făgăduia bandiţilor că nici în sânul lui 
Avram nu le va merge atât de bine ca sub căpitănia lui. 

— Veţi vedea voi, zise el într-un rând, râzând hidos, că 
va veni o zi, când chiar și Mihu Inimă de Leu va cere să fie 
primit aici! 

Bandiţii râseră zgomotos. 

Și turnară vin din nou, umplură din nou paharele și din 
nou le goliră până în fund. Vinul le dezlegă limbile, cineva 
începu să cânte și atunci bandiții strigară fericiţi: 

— Aceasta este viața cea adevărată! Sub Mihu Inimă de 
Leu n-aveam voie nici să crâcnim măcar. De băut nu ne 
lăsa să bem decât din an în Paște... Parcă eram niște 
pustnici și nu bandiţi!... Aceasta este adevărata viaţă de 
bandit! 

— Firește că, aceasta este cea adevărată! strigă și 
Grigore Muscan. 

— Ei, tocmai, tocmai cea adevărată nu este nici asta! 
mormăi unul din banditi. 

— Dar ce mai lipsește? 

— Ce lipsește? răspunse banditul, uitându-se scrutător 
în jurul său. Niciunul nu știţi?... Ne lipsește lucrul de 
căpetenie... femeia! 

Grigore Muscan râse cu poftă. 

— De ce nu spui mai iute, omule? strigă Muscan. Nimic 
mai ușor decât să ne îndeplinim și această dorinţă! 

— Cum? 

— Vă repeziţi până în sat, puneţi mâna pe câteva fete 
frumoase și vă trăiţi viaţa! Fiecare din voi să-și găsească 
perechea, căci viaţa nu-i frumoasă decât atunci când este 
trăită în doi! 

Bandiţii începură să urle de bucurie. 

— Trăiască Muscan! 

— Trăiască căpitanul! 

— Asemenea căpitan ne trebuie nouă! 

Muscan râse cu hohote. 

— Cred că nu vă închipuiaţi că și eu voi duce aceeași 
viață de călugăr pe care a dus-o Mihu! 

— Așa este căpitane! strigă unul din bandiți. Dar tu 
trebuie să ne slujești drept pildă! 

— Eu mi-am și ales-o! 

— Dar pe cine, oare? 

— Pe jupânița Dochiţa, fata boierului Petrache Bănuţ! 
vesti Grigore Muscan cu mândrie. 

— Trăiască! 

— Trăiască căpitanul! 

Muscan îi și făcu un semn unuia dintre banditi. 

— Aduceţi-o aici pe gingașa noastră jupâniţă căci tare aș 
vrea să simt ce gust are sărutul ei! 

— Bine, căpitane, dar și noi vrem câte o ibovnicuţă! 
strigă unul din tovarășii lui Muscan. 

— Dar v-am spus doar cum să vă faceţi rost de ibovnice! 
Cine nu e un papă-lapte, nu va mai șovăi nicio clipă. 

— Așa este! 

— Bravo! 

— Trăiască Muscan! 

Și în mijlocul unor urlete sălbatice bandiții începură să 
se pregătească de a cobori în sat pentru a-și căuta 
ibovnice. 

Între timp, jupânița Dochiţa Bănuţ se ivi tremurând în 
mijlocul bandiţilor care se pregăteau de plecare. Ea nu 
putea să-și închipuie de ce o aduseseră acolo; instinctul 
însă îi șopti parcă cum că va avea parte de o nouă înjosire 
și de aceea tremura ca varga. 

— Căpitane, nu vii cu noi? întrebă un bandit răgușit de 
băutură. 

— De ce ar veni? răspunse un altul. Muscan nu mai are 
nevoie să-și răpească ibovnică! El o are la îndemână și și-a 
ales-o pe cea mai frumoasă și pe cea mai de neam... 

Dochiţa auzise cuvintele acestea și se înroșise până 
peste urechi. 

Ea voi să fugă, îngrozită, dar Muscan se răsti la ea pe un 
ton care nu admitea niciun fel de împotrivire: 

Intre timp încăperea se goli încetul cu încetul, bandiții 
se îndepărtară unul după altul și în curând se auzi tropot 
de cai, ceea ce însemna că ei și porniseră spre sat. 

Grigore Muscan rămase singur cu Dochiţa Bănuţ. 

El își plimbă mulțumit și pătimaș privirea pe trupul fetei 
de boier, a cărei frumuseţe suferise mult din pricina 
frământărilor din timpul din urmă. Obrajii îi erau palizi, 
părul răvășit, în jurul ochilor avea cearcăne vinete, dovadă 
că în ultimele nopţi nu prea închisese ochii. 

— Ei, frumoasă  jupâniţă, răsună glasul răgușit, 
tărăgănat al lui Grigore Muscan, n-ai vrea să te mai apropii 
puţin de mine? 

Dar Dochiţa nu se mișcă din loc, ca și când picioarele i- 
ar fi prins rădăcini în pământ. 

— N-ai auzit ce ţi-am spus? strigă atunci Muscan pe un 
ton mult mai poruncitor. 

Dochiţa se împotrivi, vădit îndurerată de atâta 
persecutare din partea soartei pe care ea o socotea 
nedreaptă: 

— Lasă-mă să plec!... Nu te atinge de mine! 

— Ia te uită, rânji Grigore Muscan, frumoasa fată de 
boier știe și să se roage! În schimb, cei de la conacul din 
Piatra Seacă, nu prea îmi vine să cred că i-au auzit 
vreodată această voce mieroasă! Acolo, la conac, ea nu știa 
decât să poruncească, da, să poruncească pentru ca 
oameni nevinovaţi să fie legaţi la stâlp și bătuţi până la 
sânge cu nuiaua de alun! 

— Ei, da, mă rog... ce mai vrei? 

— Ce mai vreau?... Vreau să fi a mea frumoasă fată de 
boier! 

Dochița ţipă, speriată: 

— Nu! niciodată! 

Grigore Muscan începu să râdă batjocoritor. 

— Ar trebui să-ţi dai seama că aici orice împotrivire este 
zadarnică! E păcat să mai pierdem vremea cu cuvinte de 
clacă deoarece aici nu se întâmplă decât ceea ce vreau eu. 

Cuvintele lui Grigore Muscan răsunară măsurat, încet, 
înfiorător de reci, ameninţarea lor înspăimântând-o pe 
Dochiţa mai mult decât ar fi putut-o înspăimânta orice pe 
lumea aceasta. 

De aceea, ea se aruncă în genunchi în faţa căpitanului 
de banditi și așa îl imploră: 

— Pentru numele lui Dumnezeu, te rog, te implor, nu mă 
mai chinui și lasă-mă să plec împreună cu tatăl meu. 

— Dorința ta e cam lipsită de modestie, frumoasă 
jupâniţă! zise Grigore Muscan, batjocoritor. 

— Nu-ţi cer să-mi faci aceasta degeaba! urmă Dochiţa. 
Îți făgăduiesc solemn că nu ţi se va întâmpla nimic și-ţi voi 
plăti un preţ de răscumpărare atât de mare, încât toată 
viața nu te vei mai îngriji de ziua de mâine. 

— Parcă așa mă îngrijesc eu mult de ziua de mâine! 
răspunse Grigore Muscan, trufaș, ridicând din umeri. 

— Atunci mă adresez inimii d-tale! continuă Dochiţa pe 
un ton și mai rugător. Gândește-te că nu se poate ca 
boierul Petrache Bănuţ și cu fiica să mai îndure și pe mai 
departe înjosirile acestea... 


499 


— De ce nu s-ar putea? rânji Grigore Muscan. 
Dimpotrivă, poate să se aștepte la înjosiri și mai mari, căci 
la drept vorbind, prea i-a mers bine până acum... Da, da, 
frumoasa mea, până acum ne am purtat cu voi cu prea 
multă blândeţe și mai ales cu tine! 

— Nu se poate... nu se poate! strigă atunci Dochiţa, 
deznădăjduită și în deznădejdea ei își dădu pe față 
adevărata fire, ceea ce o durea mai mult, în situaţia în care 
se găsea. Eu sunt obișnuită să fac ce vreau, să locuiesc 
într-un conac frumos, să fiu îmbrăcată în mătăsuri, să fiu 
slujită de mulţi servitori și nu să mă târâi prin mocirle ca 
acestea unde... 

Lacrimile îi înăbușiră glasul. 

Grigore Muscan se apropie de ea și-i zise, în șoaptă: 

— Dacă nu-ţi place viaţa aceasta, atunci ţi-o poţi 
schimba singură și cu multă ușurință! 

— Atunci de ce nu mă lași să plec? 

— Păi nu m-am gândit așa! 

— Dar cum? 

— Ibovnica căpitanului, zise Grigore Muscan, cu un ton, 
ca și când ar fi spus cel puţin „soţia împăratului Rusiei”, se 
bucură printre bandiți de o stimă cu totul deosebită... Ea 
are mătăsuri, rochii scumpe, giuvaericale... tot ce vrea! Ea 
locuiește în odaia cea mai frumoasă, nu trebuie să 
muncească și este slujită de toată lumea... 

Obrajii Dochiţei se făcură ca jăratecul și strigă cu toată 
hotărârea: 

— Nu-mi trebuie... cu preţul acesta nu-mi trebuie! Piei 
din faţa mea! 

Dar Muscan, în loc să se îndepărteze, sări la ea și vru s-o 
cuprindă în braţe dar Dochiţa îi alunecă din mâini și se uită 
la el cu scârbă și adânc dispreţ. 

— De ce te uiţi la mine atât de dispreţuitor, porumbiţa 
mea, ca și când cine știe ce păcat aș fi săvârșit? strigă 
Muscan. 

— Bandit mârșav și ticălos ce ești! răspunse Dochiţa cu 
un nemărginit dispreţ. 

— Se poate, dar de aceea tot a mea vei fi! răspunse 
batjocoritor Grigore Muscan, care nici nu se sinchisea de 
cuvintele jignitoare pe care i le arunca fata. 

— Niciodată! strigă fata boierului Petrache Bănuţ. 

— Ha, ha, ha! Vom vedea noi! 

— Mai bine mă sinucid! 

— Fii pe pace, căci voi fi eu cu ochii în patru ca să nu se 
întâmple una ca asta! 

— Şi totuși, vei vedea că nu-ţi vei ajunge niciodată 
scopul tău josnic... 

Ochii lui Grigore Muscan avură o lucire ironică: 

— Nu? Ce tot spui? Dar ce vei zice când se vor înapoia 
oamenii mei din sat și-i voi pune să-l bată pe tatăl tău 
înaintea ochilor tăi până când își va da sufletul?, 

— Fiară sălbatică, ce ești! 

— N-ai decât să-mi dai numele cele mai urâte pe care le 
poate născoci mintea ta învățată, rânji căpitanul bandiţilor 
din Iglița, dar de aceea tot vei fi a mea! Acum firește că 
depinde dacă vrei să fi a mea cu tatăl tău în viaţă, sau 
poate că preferi să-l vezi mai întâi stingându-se în faţa 
ochilor tăi sub loviturile oamenilor mei și numai după 
aceea să mi te dai! În privinţa aceasta îţi las libertatea să 
alegi. 

Dochiţa începu să plângă în hohote. Ar fi vrut să spună 
ceva dar nu mai avu puterea să îngâne niciun cuvânt. 
Hohotele de plâns îi zguduiră tot trupul și-și dădu seama 
de deznădăjduita situaţie în care se găsea. 

Înţelese prea bine că era cu totul în puterea banditului 
din mâinile căruia nu mai putea scăpa decât numai doar 
dacă se întâmpla vreo minune. 

Acum i se ivise din nou prilejul să vadă deosebirea dintre 
Mihu Inima de Leu și acest ticălos căpitan de bandiți. Da, 
Mihu Inimă de Leu era un adevărat haiduc, pe când 
Muscan acesta era cel mai mârșav bandit pe care și-l putea 

închipui o minte omenească. Mihu Inimă de Leu le 
poruncise oamenilor săi să nu se atingă nici măcar cu un 
deget de ea pe când acesta... acesta se folosea de cel 
dintâi prilej pentru a o umili din nou, pentru a o necinsti. 

De durere Dochiţei i se părea că i se va rupe inima. De- 
abia acum își dădu ea seama că numai purtarea ei faţă de 
supușii tatălui său o aduseseră în situaţia aceasta din care 
nu mai există scăpare și-și zise că tot ceea ce i se întâmpla 
era numai pedeapsa lui Dumnezeu pentru viaţa ei de până 
atunci. 

Și acum, când Grigore Muscan se apropia tot mai mult 
de ea, nu mai avu nici măcar puterea să se mai 
împotrivească. Ea simţi cum căpitanul bandiţilor din Igliţa 
se aplecă peste ea, simţi duhoarea de vin ce ieșea din gura 
lui, simţi cum este sărutată cu patimă, cu sălbăticie și... nu 
mai avu puterea să se împotrivească. 


x 
x x 


Peste câteva ceasuri o gălăgie asurzitoare tulbură 
liniştea ascunzătoarei din ruinele romane de la Iglița. 
Oamenii lui Muscan se înapoiau din expediția din sat și 
fiecare din ei aducea câte o fată care ţipa ca din gură de 
șarpe. 

— Ei, căpitane, zise, rânjind, unul din bandiți, acum ni s- 
a îndeplinit și această dorinţă. Am luat cu noi pe cele mai 
frumoase fete din sat. Este adevărat că deocamdată mai 
fac ele puţină gălăgie, dar cu timpul se vor îmblânzi și vor 
prinde chiar gust de această frumoasă viaţă liberă pe care 
o duc bandiții și care n-are pereche pe toată suprafaţa 
pământului! 

— Şi cum a mers isprava? întrebă Grigore Muscan. Aţi 
avut de furcă cu sătenii? 

Banditul începu să râdă. 

— Da de unde, căpitane, răspunse el. Măcar de ai fi fost 
și tu acolo să vezi! Când am început să strigăm că a sosit 
Mihu Inimă de Leu, să fi văzut cum fugeau sătenii care 
încotro și s-au ascuns atât de bine de nici măcar urechile 
nu li se mai vedeau! 

— Cum?, zise Grigore Muscan, încruntat. Isprava 
aceasta aţi săvârșit-o în numele lui Mihu Inimă de Leu? 

— Firește, răspunse banditul. Nu-i mai bine să-l 
urmărească pe el decât să ne urmărească pe noi? 

Fruntea lui Muscan se descreţi și-l bătu pe umeri pe 
bandit, zicându-i: N 

— Foarte bine ați făcut! Ideea este minunată! În viitor ne 
vom duce peste tot în numele lui Mihu Inimă de Leu. In 
chipul acesta autoritățile nu vor da niciodată peste ceata 
noastră, în schimb o vor urmări cu atât mai multă îndârjire 
pe cealaltă, ceata lui Mihu Inimă de Leu. 

— Grozav, căpitane! Ideea aceasta este într-adevăr 
minunată! 

— De bucuria izbânzii voastre şi a ideii mele să ne 
urmăm petrecerea. 

Zicând acestea, bandiții trecură în odaia alăturată, în 
unul din colțurile căreia se zgribuliseră, tremurând ca 
nişte trestii, fetele răpite din sat. Când se întâmpla ca 
vreunul din bandiți să ajungă în apropierea lor țipau ca din 
gură de şarpe. 

— Lasă că, în curând nu veți mai țipa voi atâta! zise unul 
din bandiți, amenințător. Priviţi acolo, urmă el, arătând 
spre jupânița Dochița, luați pildă de la ibovnica viteazului 
nostru căpitan și vedeți cât este de liniștită și de supusă! Şi 
unde mai pui că ea este fată de boier! 

Fetele se uitară uimite la Dochiţa, care şedea în celălalt 
capăt al încăperii, nemișcată, cu ochii plini de lacrimi. Era 
nespus de rușinată și nu se simţea în stare să-și ridice ochii 
spre a se uita în altă pereche de ochi. 

Dar cu toată durerea ce-i sfâșia sufletul, totuși, în inima 
ei tot încolţise o mică rază de nădejde. Ea spera anume că 

acum îi va fi mai ușor să pregătească drumul evadării din 
ascunzătoarea bandiţilor și mai ales nădăjduia că după 
cele întâmplate, Grigore Muscan nu se va mai purta cu 
tatăl ei atât de rău, ca până atunci. 


* 
x x 


Răpirea fetelor din Iglița stârni o adevărată consternare, 
nu numai prin împrejurimi, ci și dincolo de Baltă. Acum îl 
blestemau pe Mihu Inimă de Leu chiar și aceia care până 
ieri îl stimaseră pentru curajul și pentru bărbăția sa, 
precum și pentru ajutoarele pe care le împărțea celor 
săraci. 

— E aproape de necrezut, zicea un ţăran, ca Mihu Inimă 
de Leu, care până astăzi s-a dovedit a fi un apărător al 
familiei, să se înjosească deodată în așa fel printr-o 
mârșăvie ca aceea a răpirii fetelor. 

— Şi cu toate acestea, el a fost, susţinea morţiș un 
martor ocular, care cu prilejul expediției bandiţilor, se 
ascunsese iute într-o șură de paie. Mi-aduc aminte, de 
parcă s-ar întâmpla acum, când a strigat: Eu sunt Mihu 
Inimă de Leu! 

— Şi atunci? 

— Atunci firește că toată lumea a fugit pe unde a apucat 
fiindcă nimeni n-avea poftă să se ia la harţă cu Mihu Inimă 
de Leu. 

— Așadar, aţi stat cu mâinile în sân și v-aţi uitat cum vă 
fură fetele? întrebă ţăranul dintâi. 

— N-aveam ce să facem! Dar de altfel, cine s-ar fi gândit 
că bandiții aceia veneau să răpească fete!... Până acum 
Mihu Inimă de Leu nu s-a mai dedat niciodată la o 
asemenea mârșăvie! 

— Oare unde va fi acum Vetuţa mea? se boci una din 
femei. 

— Dar Gherghina mea? 

— Dar Marioara mea? 

Și așa mai departe, fiecare își bocea fata pierdută și 
fiecare se întreba, oare unde să fi târât bandiții fetele și 
cum ar fi cu putinţă să le ia înapoi de la ei? 

— Nu ne rămâne altceva de făcut, zise un ţăran, decât să 
ne repezim până la Brăila, ba mai bine până la Galaţi, la 
ispravnicul Arcadie Costescu, care are la îndemână cei mai 
mulți dorobanţi și panduri și care este adevăratul 
conducător al războiului ce se duce împotriva bandiţilor și 
să-i spunem ce ni s-a întâmplat. 

Îndată se și alcătui o delegaţie de trei pescari care 
hotărâră să se ducă până la ispravnicul Galaţilor și să 
ceară panduri, care să-i apere de atacurile atât de 
îndrăzneţe ale lui Mihu Inimă de Leu. Bieţii oameni se 
temeau ca ceea ce se întâmplase ieri să nu se mai întâmple 
și mâine, din nou... 

Chiar dacă ele nu mai avură loc în Iglița, dar ele se 
repetară prin alte sate din împrejurimi. Inainte vreme, 
Mihu Inimă de Leu nu se rătăcise prin partea locului și 
temutul căpitan de bandiți era cunoscut numai din auzite. 
Acum însă, el se ivea mereu prin partea locului și făcea să 
se vorbească de numele lui în legătură cu fapte a căror 
josnicie îl puneau în rândul bandiţilor de cea mai joasă 
categorie. 

El prăda casele oamenilor nevinovaţi, cinstiți, gospodari 
și le lua economiile strânse în curs de mulţi ani, cu 
sudoarea frunţii lor, iar dacă încercau să se împotrivească, 
fie chiar și numai cu un cuvânt, îi ucidea în chipul cel mai 
barbar. 

Grozăviile se ţineau lanţ. Nu treceau două-trei zile să nu 
se audă că Mihu Inimă de Leu a săvârșit din nou vreo 
josnicie. Toate noile isprăvi ale căpeteniei de bandiți erau 
atât de mârșave, atât de pline de cruzime, încât lumea se 
întreba nedumerită, ce se întâmplase că Mihu, care mai 
înainte nu se deda la nicio cruzime, la nicio josnicie, se 
schimbase deodată atât de mult. 


505 


Chiar și Arcadie Costescu, ispravnicul Galaţilor, care 
avusese prilejul să-l cunoască mai de aproape pe căpitanul 
bandiţilor și să-i cunoască chiar și felul lui de a vedea și de 
a gândi, se mira grozav de schimbarea care se operase în 
sufletul banditului. 

— Oare ce să se fi întâmplat cu Mihu Inimă de Leu că s-a 
schimbat deodată atât de grozav? 

Ispravnicul trimise un raport la București încă în aceeași 
zi, amintind despre noile isprăvi ale bandiţilor și cerând 
noi trupe de întărire, pentru a putea presăra armată și prin 
comunele din jurul Igliţei. 


* * 


În timpul acesta, în subteranele ruinelor romane din 
Iglița, viața veselă își urma cursul cu care începuse. 
Oamenii lui Grigore Muscan înotau în fericire deoarece 
prăzile luate în timpul din urmă erau foarte bogate și 
aceste prăzi erau împărţite între ei, nu ca pe vremea lui 
Mihu Inimă de Leu, când niciodată nu dobândeau din 
pradă atâta cât credeau ei că li se cuvine. 

Mihu Inimă de Leu împărțea săracilor prada pe care o 
lua de la aceia care prin faptele lor se făceau vinovaţi și 
rămâneau nepedepsiţi de legile ţării. 

Mihu Inimă de Leu nu prăda pentru ca să se 
îmbogăţească, ci pentru a-i pedepsi pe aceia care asupreau 
poporul și pentru a putea veni în ajutorul celor săraci și 
oropsiţi. 

Or, aceasta nu era pe placul celor obișnuiți cu școala lui 
Grigore Muscan. 

Acum, după ce se rupseseră de Mihu Inimă de Leu, 
fiecare avea aur și argint pe care-l făceau să sune în 
buzunar sau îl puneau deoparte, pentru a aduna avere. 

— Aceasta știu și eu că este viaţă de bandit, strigă unul 
din oamenii lui Muscan. Trăim bine, avem tot ce ne dorește 

inima și pe lângă toate acestea, mai strângem și bani, 
încetul cu încetul... Dacă lucrurile merg tot astfel, veţi 
vedea voi că peste câţiva ani îmi mai cumpăr și eu moșie și 
mă fac moșier! 

— Foarte bine faci, răspunse un altul, atunci te vom 
prăda și pe tine! 

Nu trecea zi ca oamenii lui Grigore Muscan să nu 
pornească la vreo aventură. Dorul de pradă pusese 
stăpânire pe sufletele tuturor și deoarece primele aventuri 
se terminaseră cu un rezultat material mulțumitor, acum 
râvneau tot mai mult la bogăţie și doreau să prade cât mai 
des, fără să se sinchisească că prin aceasta îndârjeau 
autorităţile și mai mult împotriva bandiţilor. În ceea ce-i 
privește pe aceia care îi prădau, ei nu făceau nicio 
deosebire. Populaţia de prin împrejurimi se îngrozise și 
mârșăviile lor și aștepta cu nerăbdare dorobanţii și 
pandurii făgăduiţi de Arcadie Costescu, deoarece bieţii 
oameni voiau să se mai poată culca și ei odată liniștiți. 

_ CAPITOLUL 99 
Intoarcerea acasă 


Înapoindu-se la moara de pe malul Dunării, oamenii 
plecaţi sub conducerea lui Mișu Drăgan rămaseră 
încremeniţi auzind despre marele eveniment care se 
petrecuse la moară în lipsa lor: răzvrătirea și plecarea lui 
Grigore Muscan și a tovarășilor săi. 

Nimănui nu-i părea rău, mai ales de Muscan, deoarece 
nimănui nu-i plăcea omul acesta trufaș, lipsit de orice 
simțământ de prietenie, care n-avea odată o vorbă bună 
pentru tovarășii săi și care au se gândea decât la bani și la 
femei. De aceea, în loc să le pară rău celor întorși la 
moară, ei dimpotrivă, se bucurară de plecarea lui Muscan. 

— Dar ce va spune căpitanul? întrebă morarul, 
îngrijorat. 

— După cum îl cunosc eu pe Mihu Inimă de Leu, zise 
Mișu Drăgan, se va bucura și el că a scăpat de Muscan... 
Cred că nu i va părea rău nici de ceea ce au luat cu ei! De 
altfel, mai curând sau mai târziu, Mihu Inimă de Leu tot l- 
ar fi izgonit de aici, deoarece toată ziua nu făcea altceva 
decât să ne aţâţe și să încerce să ia el locul lui Mihu, la 
căpitănie... 

— Acum și-a văzut visul împlinit și a devenit căpitan de 
bandiți. 

— Mie unul nu-mi pare rău de aceia care au plecat și nici 
nu-i invidiez. Sunt încredinţat eu că-și vor mușca buzele de 
a-l fi părăsit pe Mihu Inimă de Leu și tare vor mai vrea să 
vină înapoi... 

— Pentru aceia care l-au părăsit odată pe Mihu Inimă de 
Leu, calea întoarcerii este închisă pentru totdeauna! 

— Așa este! 

— Numai de s-ar înapoia odată și căpitanul, să-l știm aici 
între noi! De câte ori îl știm plecat, tremur, deoarece mi-e 
teamă să nu-l ajungă vreo nenorocire. 

— Nu trebuie să tremuraţi pentru Mihu Inimă de Leu 
căci știe el să se strecoare din orice încurcătură. 

— Cu toate acestea eu tot sunt mai liniștit când îl știu 
acasă. 

Cuvintele acestea din urmă le rostise Smaranda. 
Dragostea pentru căpetenia bandiţilor îi frământa acum 
inima cu și mai mare furie. De la plecarea lui Mihu Inimă 
de Leu o cuprinsese un dor de neînvins de a-l revedea cât 
mai grabnic pe căpitan și în zadar căuta ea să-și 
stăpânească simțămintele, patima o mistuia cu o putere 
mereu crescândă. 

Tot atât de puternică era însă și hotărârea ei de a 
câștiga inima lui Mihu cu orice preţ. De împrejurarea că ei 
pornise în căutarea Mioarei Comăneanu, Smarandei nu-i 
venea decât să zâmbească. 

Smaranda văzuse cu ochii ei când Mioara se prăbușise 
în catacombele Schitului Sfintei Treimi și era pe deplin 
încredinţată că în prăbușire își pierduse viaţa, așa că, în 
cel mai bun caz, Mihu inimă de Leu nu-i putea găsi decât 
trapul neînsufleţit. 

În alte împrejurări, poate că ar fi durut-o mult faptul că 
fusese nevoită să-i pricinuiască amărăciuni atât de mari 
tocmai bărbatului pe care-l iubea, dar acum, când a izbutit 
să înlăture din calea sa pe aceea, cu prețul nimicirii căreia 
putea doar să ajungă la inima banditului, cugetul n-o 
mustra câtuși de puţin. 

Acum era încredințată că va izbuti să-și câștige 
dragostea căpeteniei bandiţilor. Cu toată încrederea pe 
care o avea în această izbândă, totuși, trecutul, trecutul 
acela în care toate încercările și toata truda ei de a-l 

apropia pe voinic de sufletul său rămăseseră zadarnice, 
trecutul acesta îi apărea ca o umbră neagră, menită să-i 
toarne în inimă îndoiala chiar și acum, când se credea mai 
aproape de a-și ajunge scopul. 

Ce se va face dacă nici acum nu va izbuti? 

Ce se va face dacă Mihu Inimă de Leu n-o va băga în 
seamă nici acum? Atunci în zadar va fi săvârșit un păcat 
după altul, în zadar va fi săvârșit o crimă. 

Gândul acesta îi amări sufletul. 

Ea se așeză tristă pe malul apei ce mâna moara și 
rămase melancolică, cu privirea pierdută în valurile care se 
alergau unele pe altele. Din când în când i se părea că 
valurile acestea căpătau viaţă și din mijlocul lor se 
desprindea chipul Mioarei Comăneanu, care parcă o 
chema la sine. 

Smaranda fugi îngrozită de această vedenie... Ea începu 
să umble fără ţintă, în jurul morii și tristeţea îi era 
întipărită pe faţă. 

Niculiţă, unul din bandiți, se apropie de ea și o întrebă: 

— De ce ești atât de tristă, Smărăndiţo? 

Fata nu răspunse nimic. 

— Smarando, te-am întrebat ceea! 

— Te-am auzit! 

— Atunci, de ce nu-mi răspunzi? 

— Ce să-ţi spun, tu știi prea bine care-i păsul meu! 

— Mihu Inimă de Leu? 

— Firește! 

— Rău faci fată, că te întristezi din pricina lui, căci după 
Mihu Inimă de Leu ţi se vor scurge ochii în zadar până în 
ziua de apoi. 

— Găsești că nu sunt destul de amărâtă? Vrei să mai pui 
paie peste foc? 

— Eu nu mai pun paie peste foc și nici nu vreau să te 
amărăsc, ci îţi spun doar adevărul. 

— Şi ce te face să crezi asta? 

— Bine, fată, dar dacă Mihu nu te-a băgat în seamă până 
acum cum crezi tu că se va uita la tine de acum înainte? 

— Cu toate acestea eu vreau să fiu fericită! 

— Eşti prostuţă, Smărăndiţo! Câţi flăcăi, tot unul și unul, 
nu se învârtesc în jurul tău, de ce nu pui ochii pe unul din 
ei? Eu știu că le placi, la toţi! De ce te încăpăţânezi cu 
Mihu Inimă de Leu? 

— Fiindcă el mi-e drag! 

— Caută de-l uită! 

— Nu se poate, deoarece când îl văd dragostea-mi se 
aprinde necontenit... Şi cu toate că mă trudesc din 
răsputeri să-i fiu pe plac totuși, el nici nu mă bagă în 
seamă. 

— Păi cum să te bage în seamă? Ce tu ești de nasul lui? 

Smaranda se înfurie. 

— De ce să nu fiu? Sau poate că nu sunt îndeajuns de 
frumoasă? 

— De frumoasă ești tu frumoasă, numai că nu ești 
îndeajuns de distinsă! 

— Ce vrei să spui? 

— Tu nu-ţi dai seama? răspunse Niculiță. Cu Mihu Inimă 
de Leu niciunul nu suntem lămuriţi... Nimeni nu-i știe 
numele adevărat, toţi bănuiesc însă că este dintr-o familie 
boierească și că cine știe ce nenorocire sau dezamăgire l-a 
făcut să apuce calea pe care a apucat-o... Or, dacă este 
adevărat că Mihu Inimă de Leu este dintr-o familie 
boierească, atunci cum vrei să i se oprească ochii la tine?... 
Pe el inima nu-l poate mâna decât spre femeia din lumea 
lui și cine știe ce domniţă are ca ibovnică la care se duce în 
ascuns când lipsește de acasă! 

— Puțin îmi pasă mie de toate domniţele lui! strigă 
Smaranda, înfuriată... Dacă va fi nevoie, mă voi măsura 
chiar și cu o armată de boieroaice, dar Mihu Inimă de Leu 
va fi al meu! 

Banditul dădu din cap. 

— Umbli după potcoave de cai morţi, Smarando! 

— Dar ce să fac? întrebă fata, deznădăjduită. Dacă nu 
poate fi al meu, mai bine îmi pun capăt zilelor, decât să 
trăiesc fără el! 

— Ar fi păcat de tine... 

— Fără el, viaţa nu mai preţuiește doi bani pentru mine! 

Sfătuiește-mă ce să fac, cum să-l întorc inima spre 
mine?! 

Banditul începu să râdă. 

— Drept ce mă iei, Smarando? Drept ghicitoare? Nu mă 
pricep eu să fierb băuturi de dragoste! Dacă ai nevoie de 
așa ceva, du-te la vrăjitoare, dar nu veni la mine, căci eu 
nu știu să fac farmece! 

Zicând acestea o luă din loc, râzând. 

Smaranda se așeză cu spatele la moară și rămase așa pe 
gânduri, de parcă ar fi fost de piatră. Ea se uita ţintă 
înaintea sa fără a clipi măcar din ochi. Deodată își ridică 
fruntea, se cutremură din tot corpul și de pe faţă i se vedea 
că luase o mare hotărâre. 

— Da, șopti ea, încet, vrăjitoarea... 

Niculiţă îi dăduse un sfat bun. li arătase calea pe care 
trebuia s-o ia pentru a ajunge la inima lui Mihu Inimă de 
Leu. 

Smaranda își aducea aminte de vrăjitoarea care locuia în 
inima Bălții, într-un loc unde nu puteau nimeri decât numai 
aceia care cunoșteau această împărăție a apelor de când 
erau copii. 

Era o bătrână de o urâţenie îngrozitoare; de aceea 
fusese numită vrăjitoare. Bătrâna aceasta era o sperietoare 
de copii și când se întâmpla de ieșea din Baltă și cobora în 
vreun sat după cumpărături, trecând rezemată în băț și 
tâărându-și picioarele, părinţii cu ea își speriau odraslele 
neascultătoare. 

Smaranda o văzuse și ea de câteva ori, dar îi fusese 
îndeajuns pentru a nu dori s-o mai revadă. Misterul de care 
era învăluită bătrâna, era mărit prin împrejurarea că ea se 
pricepea să tămăduiască nenumăratele boli. 

Când îi durea ceva, sătenii se duceau la vrăjitoare; iar 
când cădeau la pat de vreo boală mai grea, atunci, în loc 
de doctor, o chemau la căpătâiul lor pe vrăjitoare, care 
întotdeauna le alunga durerile și îi vindeca mulțumită 
băuturilor sale misterioase, a ceaiurilor, sau a prafurilor 
sale măcinate din buruieni uscate. 

Smaranda nici nu s-ar fi gândit la vrăjitoare dacă nu i-o 
aducea aminte Niculiţă. Acum însă ardea de nerăbdare să 
pună în practică ideea pe care banditul i-o aruncase în 
glumă, anume, de a se folosi de această vrăjitoare pentru a 
găsi calea care ducea la inima căpeteniei bandiţilor. 

Chiar în după amiaza aceleiași zile, pe când toată lumea 
de la moară se odihnea din pricina căldurii prea mari, 
Smaranda se pregăti pentru drumul cel mare. Ea își 
alesese anume timpul acesta, deoarece nu voia ca bandiții 
să prindă de veste unde se ducea. 

Ştia că vrăjitoarea nu făcea farmece pe degeaba și de 
aceea luă cu ea și câţiva galbeni. Smaranda avea bani 
destui și nu-i părea rău de ceea ce avea să-i dea vrăjitoarei, 
ba dimpotrivă, i-ar fi jertfit pe toţi cu dragă inimă dacă prin 
aceasta putea ajunge la inima lui Mihu Inimă de Leu. 

După ce-și făcu toate pregătirile, porni la drum. Se 
ducea cu o oarecare strângere de inimă, cu toate că era 
încredinţată că de data aceasta izbânda va fi de partea ei. 
Avea însă o strângere de inimă la gândul că s-ar putea 
întâmpla ca nenorocul s-o urmărească și de data aceasta 
după cum o urmărise de la început, din cea dintâi zi, când 
Mihu Inimă de Leu se ivise la moară. 

Smaranda nu mai fusese niciodată acasă la vrăjitoare; 
cunoștea însă drumul din auzite și cum nu era colţ din 
Baltă pe unde să nu fi trecut, nu se temu că nu va găsi 
locuinţa bătrânei făcătoare de farmece. 

Ea porni cu barca pe întortocheatele canale ale Bălții, 
coti la stânga, coti la dreapta, străbătu păpurișuri, ocoli 
nămoluri, unde s-ar fi putut împotmoli, dădu bună ziua 
pescarilor, pe care îi întâlnea și se înfundă tot mai spre 

inima Bălții. Vâslise mai bine de două ceasuri când în cele 

— Acolo locuieşte baba! murmură ea. 

Până atunci înaintase plină de curaj, vâslind 
răsputeri, acum însă începu să se teamă, deodată... Taina 
de care era înconjurată toată partea aceasta a Bălții, avu o 
înrâurire atât de mare asupra Smarandei, încât de-abia 
mai mișca vâslele, lăsând barca să alunece încet, numai 
atât cât o ducea curentul. 

Ea înconjurase aproape peninsula de pământ solid pe 
care-și avea locuinţa vrăjitoarea, când deodată, din dosul 
crengilor unei sălcii plângătoare, se ivi chipul groaznic de 
zbârcit al babei. 

Atunci, vrând-nevrând, Smaranda înfipse vâslele mai 
adânc în apă și din câteva vâsliri ajunse la țărm. 

Bătrâna vrăjitoare o văzuse de departe și venise anume 
la țărm, spre a pândi dacă vine la ea sau se rătăcise numai 
prin Baltă. Acum se uita curioasă la fată și așteptă. 

Smaranda vru să-i spună ceva, însă, văzându-se atât de 
aproape de baba aceea înfiorătoare la vedere vorbele îi 

rămaseră în gât și nu fu în stare să rostească niciun 
cuvânt. 

Bătrâna zgripţoroaică înţelese îndată încurcătura fetei și 
zâmbi. Apoi, fără a-i spune un cuvânt, îi întinse mâna. 
Smaranda, subjugată de privirea tainică a bătrânei se 
supuse în mod automat și păși pe țărm. 

— Bine ai venit, frumoasă copilă, zise atunci vrăjitoarea. 
Ce vânt te aduce la mine? 

Smaranda răspunse, bâlbâindu-se: 

— Am... am venit... să... să-ţi cer... să mă ajuti... 

— Să te ajut? făcu baba. Dar ai parale?... Fiindcă vezi tu, 
copila mea, chiar și vrăjitoarele au nevoie de bani, hihihi! 
Da, da și vrăjitoarele știu să se folosească de aur, hihihi, nu 
numai fetele frumoase! 

La auzul acestui râs de strigoi, Smaranda se cutremură 
și începu să-i pară rău că îndrăznise să vină singură până 
la baba aceasta, pe care o ocolise la mari depărtări de câte 
ori o întâlnise. 

— Ei, copila mea, răspunde ai parale? o zori bătrâna, 
văzând că fata tace. Căci fără parale, baba nu face nimic, 
hihihi! 

Smaranda scoase atunci din batistă un galben la vederea 
căruia ochii bătrânei începură să strălucească drăcește și 
mâna ei uscată se și repezi la aurul strălucitor, întocmai 
cum se repede un erete asupra prăzii sale. 

— Dacă-mi faci ceea ce vreau eu, zise atunci Smaranda, 
mai prinzând puţin curaj, îți mai dau un galben. 

Pe chipul încreţit al vrăjitoarei se ivi un zâmbet care ar fi 
înfiorat pe oricine, nu numai pe o fată slabă ca Smaranda. 

— Vino, cu mine, copila mea, zise atunci bătrâna, 
arătând spre interiorul peninsulei, unde se putea vedea o 
colibă alcătuită din pământ, stuf și bucăţi de lemn. Vino, 
spune-mi ce vrei și-ţi voi da tot de ceea ce ai nevoie. 

Smarandei nu prea îi venea să intre în coliba aceea prin 
ușa deschisă a căreia se vedeau arzând luminiţe 
misterioase și prin care ieșeau aburi cenușii... 

— Asta trebuie să fie bucătăria vrăjitoarei! se gândi 
Smaranda. 

Dar când intră în colibă, luată mai mult cu forța de 
bătrâna sperietoare de copii, picioarele începură să-i 
tremure, inima i se făcuse cât un purece și o teamă 
cumplită puse stăpânire pe sufletul ei. 

Intrând în coliba aceasta, aveai impresia, că... intri în 
casa unui strigoi. 

Deasupra focului atârnau ceaune de felurite mărimi în 
care  clocoteau  amestecături  nedeslușite. Acolo se 
pregăteau farmecele vrăjitoarei din Baltă. 

Bătrâna zgripţoroaică arătă cu mâna în sure aceste 
ceaune. 

— Vezi tu, copila mea, aici clocotesc leacurile tuturor 
bolilor. Fără îndoială că în una din căldările acestea vom 
găsi balsam tămăduitor și pentru rana care te doare pe 
tine. 

Dintr-un colţ mai întunecat al colibei doi ochi lucitori, ca 
două puncte de foc, se uitau la Smaranda. Fata își tot 
întorcea capul de acolo deoarece ochii aceia de foc îi 
îngheţau sângele în vine. Dar o putere misterioasă o silea 
să se uite din nou la ei de îndată ce nu-i mai vedea. 

Şi atunci i se păru că ochii aceștia se măreau necontenit 
și deveneau din ce în ce mai scânteietori, mai plini de foc. 
Deodată apoi, se auzi un șuierat și un urlet care te 
pătrundea până în măduva oaselor. 

Smaranda era gata să cadă la pământ de groază. Vru să 
fugă din această locuinţă de strigoi și în clipa aceea groaza 
ei era atât de mare, încât ar fi fost în stare să renunţe 
pentru totdeauna, chiar și la dragostea lui Mihu Inimă de 
Leu. Vrăjitoarea însă i se așeză în cale și-i zise: 

— Unde te duci? 

— Vreau să plec! 

— Te-ai speriat copila mea, dar nu trebuie să te temi, 
căci sunt doar lângă tine, hihihi! 

Smaranda vru să mai răspundă ceva dar cuvântul îi muri 
pe buze din nou. Din colțul întunecos al colibei, de acolo de 
unde priveau ochii aceia înflăcăraţi și de unde venise 
șuieratul înfiorător, se auzi acum un fâlfâit tot atât de 
îngrozitor în atmosfera de iad ce domnea în coliba 
vrăjitoarei.. 

Cu ochii aţintiţi spre colţul misterios al cocioabei, ca și 
când n-ar mai fi fost în stare să-și desprindă privirea de 
acolo, Smaranda se rugă de zgripţoroaică: 

— Lasă-mă... lasă-mă să plec! 

— Stai! răspunse atunci vrăjitoarea. Dar de data aceasta 
glasul ei nu mai avea intonaţia implorătoare de până 
atunci, ci un ton de poruncă, care nu îngăduia niciun fel de 
împotrivire. 

După aceea cu mâna ei uscată, subţire, o apucă pe 
Smaranda de braţ, dar cu atâta tărie, încât fata ţipă de 
durere. 

— Nu te teme! 

Noi încercări, noi grozăvii o așteptau pe Smaranda. 

Uitându-se tot spre colţul de unde auzise fâlfâitul acela 
misterios, văzu deodată că cei doi ochi înflăcăraţi se ridică 
spre bolta colibei, măi sus, tot mai sus, de parcă înălțimea 
cocioabei ar fi fost de zece ori mai mare decât cum se 
vedea de afară și după ce plutiră câteva clipe la înălţimea 
aceasta, începură să coboare din nou, venind spre ea. 

Smaranda ţipă din nou, îngrozită, vru să fugă, dar mâna 
osoasă a vrăjitoarei o ţinea ca într-un clește de fier. 

Leșinul începu s-o ameninte pe tata morarului, broboane 
de nădușeală i se îngrămădiseră pe frunte și nu mai fu în 
stare să privească mai mult la priveliștea înfiorătoare ce se 
desfășura înaintea ochilor săi. Ea își ridică mâna rămasă 
liberă și își acoperi ochii cu ea pentru a nu mai vedea 
nimic din grozăviile ce se desfășurau înaintea sa, precum 
nici din acelea care aveau să mai urmeze. 

Urechile însă, nu fu în stare să și le astupe, așa că fu 
nevoită să asculte și pe mai departe tainicul fâlfâit și 

fiorosul plescăit al acelei ființe misterioase din care nu 
putuse zări decât doi ochi arzători. 

După aceea, timpanele îi fură izbite de glasul pițigăiat al 
vrăjitoarei: 

— Deschideţi ochii, fata mea, privește în jurul tău și vei 
vedea că nu ai nicio pricină să te sperii atât de mult. 

Smaranda își luă sfioasă mâna de pe ochi. 

Acum însă se sperie din nou atât de tare, încât se 
împletici și fără îndoială că fără sprijinul bătrânei s-ar fi 
prăbușit la pământ. 

Pe umerii vrăjitoarei se așezase o bufniță uriașă. 
Vrăjitoarea se încovoiase cu totul sub greutatea acelei 
poveri. 

Bufnița stătea nemișcată, ca și când ar fi fost din piatră 
și nu din carne și pene și numai ochii îi luceau fioros. În 
ochii aceștia sclipitori Smaranda recunoscu cei doi ochi ca 
de jăratec care o speriaseră atât de tare mai înainte. 

Vrăjitoarea se adresă fetei, zâmbind: 

— Vezi tu, fata mea, nu trebuie să-ţi fie frică! Bufnița 
aceasta este singurul meu tovarăș credincios în 
singurătatea în care trăiesc. Ea a făcut mai adineauri 
gălăgia aceea neobișnuită care te-a speriat atât de mult. 

Spaima o prinsese pe Smaranda atât de tare în puterea 
sa încât nici chiar acum fata nu fu în stare să rostească 
vreun cuvânt. 

— Ia te uită, urmă vrăjitoarea, cât de liniștită și pașnică 
stă aici pe umărul meu! Nu face ea nimănui, nici un rău! 
Mângâi-o, puţin! 

Un fior de groază trecu prin trupul Smarandei. 

Atât îi mai lipsea! Nicio comoară din lume n-ar fi fost 
îndeajuns de prețioasă pentru a o face să se atingă de 
bufniță. 

Bătrâna zgripţoroaică o luă atunci din nou de mână pe 
Smaranda și o duse mai înăuntru în colibă. 

— Vino cu mine, fără frică, fata mea, căci nu ţi se va 
întâmpla nimic. 

Vrăjitoarea o duse în apropierea focului, unde se găseau 
două scaune scunde, fiecare având câte trei picioare. 

— Şezi, copila mea! zise vrăjitoarea, cu o duioșie 
prefăcută. 

Smaranda se prăbuși aproape pe ciudatul scaun 
deoarece picioarele de-abia o mai ţineau. 

Vrăjitoarea se așeză în faţa ei, pe celălalt scaun cu trei 
picioare. Bufnița ședea tot pe umărul bătrânei, de parcă ar 
fi fost crescută acolo. Între timp, vrăjitoarea luă o lingură 
mare de aramă și începu să amestece prin toate ceaunele 
de pe foc, mormăind cuvinte neînţelese. 

— Acum, copila mea, zise ea, după ce scoase lingura din 
ultimul ceaun, spune-mi, ce vânt te aduce la mine? 

Smaranda se uită bănuitoare la bătrână și nu se putea 
hotări ce să facă. Nu știa, dacă era bine să-și dezvăluie 
taina în faţa acestei fioroase vrăjitoare, sau poate că era 
mai bine să nu-i spună nimic, să renunţe la galbenul pe 
care i-l dăduse și să plece îndată din locul acela al 
grozăviilor. 

Vrăjitoarea observă însă frământările din creierul fetei, 
înţelese la ce se gândea și în clipa următoare glasul său 
răsună, dojenitor: 

— De ce n-ai încredere în mine? De ce trebuie să te 
gândești atâta, până să-mi spui scopul venirii tale aici? 

Smaranda rămase încremenită. Nu răspunse niciun 
cuvânt, dar privirea cu care se uită la vrăjitoare exprima: 

— Cum, femeia aceasta știe tot? 

— Da, răspunse vrăjitoarea îndată, ca și când ar fi citit în 
gândurile Smarandei, care acum se ului și mai mult, într- 
adevăr eu știu tot și tocmai de aceea am o putere făcătoare 
de minuni! 

Atunci Smaranda strigă cu ochii plini de bucurie: 

— Ştii tot și ai o putere făcătoare de minuni? 

— Intocmai după cum ţi-am spus! răspunse vrăjitoarea. 
Dacă nu mă crezi, n-ai decât să mă pui la încercare. 

— Eu am nevoie de amândouă aceste cunoștințe ale tale! 
zise Smaranda. 

— Te poţi împărtăși din amândouă, răspunse bătrâna 
zgripţoroaică. Trebuie să-mi spui doar ce vrei și eu îţi voi 
îndeplini dorinţa cât ai bate din palme. 

Un foc ciudat se aprinse în ochii Smarandei. 

— Ai spus mai adineauri că știi tot! 

— Așa este! 

— Atunci ai putea să-mi spui ce face acum cineva care 
este departe de aici? 

Chipul zbârcit al vrăjitoarei se schimonosi într-un 
zâmbet hidos: 

— Așadar, te interesezi mai aproape de cineva? 

Smaranda tresări. Se gândi că baba aceasta voia s-o 
descoase pentru a-i afla taina. 

Ea își adună tot curajul și răspunse cât putu mai 
nepăsătoare: 

— Nu mă interesez mai de-aproape de cineva, ci, fiindcă 
mi-ai spus că știi totul, m-am gândit la un anumit om și 
vreau să te încerc, să văd dacă într-adevăr îmi poţi spune 
ce face. 

Vrăjitoarea zâmbi. 

— Bine, fata babii, pune-mă la încercare, vei vedea că 
totul este așa după cum ţi-am spus eu. Ba, eu merg chiar și 
mai departe. Tu vrei să-ţi spun ce face persoana, la care te 
gândești. Eu nu mă mulțumesc numai cu atâta, fiindcă 
orice ţi-aș spune, nu mă poţi controla și trebuie să mă crezi 
deoarece nu poţi să-mi dovedești că n-am dreptate. Așa 
este? 

— Da. 

— Ei bine, eu nu-ţi voi spune ce face acela de care te 
interesezi ci îţi voi arăta! 

Smaranda se uită mirată la vrăjitoare. 

— Îmi arăţi? 

— Da! 

— Chiar și atunci, dacă persoana la care mă gândesc eu 
este departe, foarte departe de aici? 

— Chiar și atunci când ar fi la capătul pământului!... 

Cuvintele acestea ale vrăjitoarei o impresionară grozav 
pe biata Smaranda. 

Bătrâna zgripţoroaică zâmbi. 

— Spune-mi numai cine este persoana, de care te 
interesezi? întrebă vrăjitoarea. Din partea, mea poate fi 
bărbat, sau femeie, tânăr sau bătrân, poate fi departe, sau 
aproape, cunoscut sau necunoscut, mi-e tot una! 

Smaranda se uită uimită la vrăjitoare. Pe urmă însă, 
rămase pe gânduri, ca și când s-ar gândi pe cine să 
numească vrăjitoarei. 

Dar când era tocmai pe punctul să rostească numele, 
vrăjitoarea zise deodată: 

— Văd, fata mea, că-ţi trebuie cam multă vreme să te 
gândești! De aceea, aș zice să-ți spun eu pe cineva, pe 
cineva pe care să-l cunoști și tu și să-ţi arăt ce face în clipa 
de față persoana aceasta. Vrei? 

— Bine! răspunse Smaranda atât de încet, de de-abia se 
putu auzi, apoi așteptă cu înfrigurare să audă pe cine-i va 
numi bătrâna zgripţoroaică. 

Vrăjitoarea se învârti pe lângă ceaunele de pe foc și 
deodată zise, fără măcar să se uite la Smaranda: 

— Vom vedea fata mea, ce face acum Mihu Inimă de 
Leu! Hihihi! 

Smaranda era cât pe aci să se clatine. Capul începu să-i 
ţiuie, broboane de nădușeală îi ieșiră pe frunte, obrajii i se 
făcuseră roșii ca jăratecul. 

Voise să spună numele acesta tocmai atunci când 
vrăjitoarea o întrerupse și iată că acum bătrâna rostea 
același nume care-i era și ei pe limbă. 

Dacă baba aceasta știe să citească atât de bine în 
gândurile oamenilor și să privească în sufletele lor, atunci 
nu putea fi decât într-adevăr o vrăjitoare. 

Între timp vrăjitoarea mai așeză un ceaun deasupra 
focului, ceaun în care turnă felurite lichide, spunându-i 
Smarandei: 

— Hihihi, fata mea, dar nici nu mi-ai spus dacă te 
învoiești la ceea ce ţi-am spus eu. Sau poate că tu nu ești 
curioasă să știi ce face Mihu Inimă de Leu? 

— Ba... da... ba... da... 

— Îmi pare bine că nu m-am înșelat... Acum nu vor mai 
trece decât câteva minute și mi se va îndeplini dorința. 
Vom vedea ce face Mihu Inimă de Leu, hihihi! 

Tremurând de înfrigurare Smaranda urmări cu multă 
luare aminte fiecare mișcare a babei. Vrăjitoarea luă acum 
ceaunul și-l așeză în acea parte a focului unde flacăra era 
mai puternică și după ce îl așeză acolo, se duse până la un 
dulăpior din fundul întunecos al colibei și se întoarse de- 
acolo cu o lingură lungă. 

Baba arătă fetei cu mândrie lingura aceasta care era 
turnată din aur curat. 

— Vezi, aceasta este lingura făcătoare de minuni! zise 
ea. 

La lumina flăcărilor metalul galben al lingurii strălucea 
minunat și Smaranda se uită curioasă cum înmuia baba 
lingura aceasta în fiertura multicoloră din ceaun. 

Și în vreme ce Smaranda ședea încremenită pe scaunul 
cu trei picioare fără a-și lua ochii de la vrăjitoare, aceasta 
mestecă cu lingura în curioasa fiertură, mormăind 
neînțelese cuvinte cabalistice. 

La auzul cuvintelor ciudate, pe care Smaranda nu le 
putea prinde decât pe jumătate, deoarece vrăjitoarea le 
rostea în șoaptă, fata morarului se îngrozi și mai tare 
deoarece niciunul din aceste cuvinte nu-i erau cunoscute și 
în atmosfera misterioasă în care erau rostite i se păreau 
cuvintele unui grai din altă lume. 

Mâna slăbănoagă a babei amestecă mai departe 
conţinutul ceaunului care începuse să dea în fiert și urmă a 
rosti cuvinte cu totul neînţelese fetei de morar. 

Vrăjitoarea repetă de vreo trei ori aceleași vorbe ciudate 
și neînţelese, în vreme ce lichidul din ceaun începea să 
fiarbă tot mai tare. 

După aceea, se adresă Smarandei, dar tot în șoaptă: 

— Vino mai aproape! 

Fata morarului se supuse, fără voia sa. 

— Când îl voi vedea? întrebă ea, tot în șoaptă, deoarece 
tare de tot n-ar fi avut putere să vorbească. 

— Încă un minut și cel chemat se va ivi... 

Și într-adevăr, după vreun minut, vrăjitoarea strigă, 
triumfătoare: 

— Acum! Vino iute, căci nu se va vedea decât o singură 
clipă! 

Smaranda se repezi la foc. 

Privirea ei se aţinti asupra lingurii de aur în fundul 
căreia se ivi, numai pentru câteva clipe, chipul lui Mihu 
Inimă de Leu, aplecat deasupra chipului unei femei, pe 
care o sărată îndelung... 

Smaranda se împletici... 

Mihu Inimă de Leu săruta pe o altă femeie. 

Vai, ce n-ar fi dat ea să știe, cine era femeia aceasta! Dar 
n-o putuse vedea deoarece chipul lui Mihu Inimă de Leu 
era aplecat cu totul asupra chipului acestei femei. 

lar când se uită din nou în fundul lingurii nu mai văzu 
nimic. Vedenia se sfârșise. 

— Ce ţi-am spus eu? întrebă vrăjitoarea. 

— Da... da... îngână Smaranda, abia perceptibil. 

— Ai văzut? 

— Da... am văzut! 

— Şi de ce te-ai îngălbenit așa? 

— Nu știu! 

— Poate că nu ţi-a fost tocmai pe plac să-l vezi pe Mihu 
Inimă de Leu în braţele altcuiva? 

Smaranda tăgădui, cu îndârjire: 

— Nu... nu! 

— Dar atunci, de ce ai rămas atât de mirată? 

— Nu din pricina celor ce am văzut, ci chiar din pricina 
însă a vedeniei!... O asemenea minune n-am mai văzut 
niciodată în viaţa mea! 

— Așadar, vezi că n-ai venit în zadar până la vrăjitoarea 
din Baltă! se rânji baba. Dar la urma urmelor, tu n-ai venit 
la mine pentru așa ceva. Prin ceea ce ai văzut, n-am făcut 
decât să-ţi dovedesc cât de mare este puterea mea. Acum, 
spune-mi ce dorești și-ți voi îndeplini și această dorinţă. 

Smaranda era adânc impresionată de puterea făcătoare 
de minuni a vrăjitoarei. 

Acum avea o încredere oarbă în ea. Dacă a putut ea să 
facă astfel ca chipurile unor oameni ce se găseau la 
depărtări atât de mari să se perinde prin faţa ei, acolo, în 
coliba vrăjitoarei din Baltă, atunci nu mai încăpea nicio 
îndoială că baba aceasta o va putea ajuta și în chestiunea 
pentru care venise aici... 

— Ei, vorbește, fata mea! îi zise vrăjitoarea. 

Smaranda își spuse păsul: 

— Sunt îndrăgostită! 

— Dar asta nu-i nicio nenorocire, răspunse vrăjitoarea, 
râzând. Pe când eram și eu tânără ca tine și eu am fost 
îndrăgostită. 

— Se poate, dar eu sunt nefericită și de aceea am venit 
la tine, să mă ajuţi! 

— Acela, pe care îl iubești, nu te iubește? Asta-i buba? 

— Da, asta e! repetă fata morarului, dând trist din cap. 

Vrăjitoarea începu să zâmbească. 

— Păi atunci te pot ajuta ușor! 

Smaranda strigă, fericită: 

— Într-adevăr?... Mă poţi ajuta?... Vai, dă-mi vreo 
băutură fermecată cu ajutorul căreia să mă pot face iubită! 

Vrăjitoarea se apropie de foc, luă iarăși câteva sticluţe, 
turnă din ele câteva picături în unul din ceaune și își 
reîncepu vrăjitoria. 

Tot spunând așa cuvinte neînţelese, lichidul din ceaun se 
fierse și atunci vrăjitoarea luă căldărușa de pe foc. 

— Acum trebuie să aștepți, se adresă ea Smarandei, 
până când se răcește băutura și o pot turna în sticle. 

— Aștept eu, cu dragă inimă, răspunse fata morarului, 
numai să izbutim! 

Vrăjitoarea umblă de colo până colo prin coliba ei și 
până în cele din urmă se înapoie cu două sticluțe goale cu 
care se duse la Smaranda: 

— Ascultă-mă cu luare aminte, deoarece totul atârnă 
dacă ţii bine în minte cuvintele mele! 

Smaranda era numai urechi. Cum să nu fie ea cu luare 
aminte când era vorba de fericirea vieţii sale? 

Vrăjitoarea îi arătă cele două sticluțe, zicându-i: 

— Vezi aceste două sticluțe? _ 

— Le văd! 

— Şi ce deosebire găseşti între ele? 

Smaranda se uită bine la ele, apoi răspunse: 

— Una are dop obişnuit, pe când cealaltă are un dop de 
sticlă, cu cap de mort pe el. 

— Așa este, zise vrăjitoarea, dând din cap, acesta este 
semnul după care le poţi deosebi. Să fii cu multă băgare de 
seamă, căci dacă le încurci se va întâmpla o mare 
nenorocire. 

— Voi fi! 

— În curând vom avea lună plină! urmă vrăjitoarea. 
Când luna plină va străluci pe cer, atunci să torni câteva 
picături din sticluța cu dopul obișnuit în băutura sau în apa 
bărbatului ce-ţi este drag. 

— Şi atunci mă va iubi? întrebă Smaranda, cu ochi 
strălucitori. 

Vrăjitoarea o liniști. 

— Bărbatul va fi cuprins de o neînvinsă dorinţă de a iubi. 
Asta însă este numai patima. Adevărata dragoste nu vine 
decât atunci când după trei zile îi vei mai turna în băutură 
și câteva picături din sticluța cu capul de mort. 

— Bine! 

— M-ai înţeles bine? 

— Da. Numai când e lună plină îi pot da din sticla cea 
dintâi... 

— Așa... Lucrul de căpetenie este să nu cumva să 
schimbi cele două sticluţe... Nu în zadar i-am pus un dop 
cu cap de mort celei de a doua sticluțe... Ea poate să 
pricinuiască o groaznică nenorocire... Efectul dorit nu-l pot 
avea decât amândouă împreună, dar și atunci, numai în 
cazul când te foloseşti de ele în ordinea care ţi-am vorbit. 

Smaranda răspunse cu ochi strălucitori de bucurie: 

— Voi face întocmai după cum m-ai învăţat... Dar atunci 
efectul e sigur? 

— Fără nicio îndoială! Băutura aceasta nu dă greș! Până 
acum întotdeauna a avut efectul dorit. 

— Doamne, numai de ar fi așa! exclamă Smaranda. 

— Va fi! răspunse baba. La început, bărbatul pe care vrei 
să-l cucerești te va iubi cu o patimă sălbatecă. Pe urmă, 
după ce-i vei da a doua băutură te va iubi cu dragoste 
curată, cu adoraţie... 

Vrăjitoarea se duse apoi cu cele două sticluţe și umplu 
una din ele cu lichid din ceaunul luat de pe foc. Sticluţa 
aceasta era aceea cu dopul obișnuit. 

După aceea, mai luă puţin lichid dintr-o altă căldare, îl 
turnă în căldarea dintâi, amestecă bine și amestecul acesta 
îl turnă în a doua sticluţă, în cea cu dopul cu cap de mort. 

După aceea dădu sticluțele Smarandei și-i zise: 

— "Ţine, fata mea! Umblă sănătoasă! 

Smaranda luă sticluţele și în schimb îi dădu vrăjitoarei și 
celălalt galben pe care i-l făgăduise de la început. 

Vrăjitoarea zâmbi după fata care se îndepărta și zise 
liniștită: 

— Dacă n-aș știi cine ești și te-aș vedea aruncând 
galbenii cum îi arunci aș zice că ești fată de boier 
îmbrăcată în straie țărănești. 

Smaranda se întoarse speriată. 

— Ai spus: Dacă n-aş ști cine ești... Așadar mă cunoști, 
știi cine sunt?... De unde, căci eu nu ţi-am amintit nimic, cu 
niciun cuvânt? 

— Nu mi-ai amintit nimic, răspunse bătrâna 
zgripțoroaică, rânjind, cu toate acestea eu tot știu cine 
eşti... Tu eşti Smaranda, fata morarului de la moara de pe 
malul Dunării, hihihi! 

Smaranda se uită încremenită la vrăjitoarea care râdea 
atât de fioros. Faptul că o recunoscuse, o uimise într-atâta, 
încât nici nu mai fu în stare să rostească vreun cuvânt. 

Vrăjitoarea însă ghici îndată ce voia să spună și se grăbi 
s-o liniștească: 

— Nu trebuie să te miri așa, deoarece mai înainte ai 
văzut lucruri mult mai vrednice de mirare. Pe de altă 
parte, nu trebuie să te temi că te voi trăda, deoarece chiar 
meseria mea mă silește să știu să tac... Hihihi... 

Smaranda părăsi coliba însoţită de acest râs ironic al 
vrăjitoarei. 

leșind din întunecimea cocioabei și dând iarăși de 
lumină, văzu scântei înaintea ochilor. Stând vreme 

îndelungată în întunericul din colibă, ochii i se obișnuiseră 
și lumina soarelui o supăra acum chiar mai mult decât o 
supărase întunericul din colibă la început. 

Dar dacă ochii îi scăpărau; în schimb plămânii ei trăgeau 
cu nesat aerul curat de afară care-i făcea Smarandei mult 
bine după aerul greoi, plin de miresmele fierturilor din 
bucătăria vrăjitoarei. 

Baba o însoţi până la barcă, râzând mereu cu râsul ei 
strident care te pătrundea până în măduva oaselor. 

Smaranda apucă vâslele în mâini și fără a mai întoarce 
capul se avântă pe întortocheatele canale ale Bălții. Și în 
vreme ce vâslea spre moara de pe malul Dunării, în mintea 
ei se perindară din nou toate acele întâmplări ciudate și 
misterioase prin care trecuse cu prilejul vizitei sale la 
vrăjitoarea din Baltă. 

Ea văzuse în fundul lingurii de aur chipul lui Mihu Inimă 
de Leu care sărata pe o altă femeie. 

Inima îi bătea mai repede, sângele începea să-i fiarbă 
când se gândea la această scenă. 

— Așadar Mihu Inimă de Leu iubea pe altcineva? 

Pentru altcineva nu era zgârcit cu sărutările și pe ea nici 
n-o băga în seamă măcar? 

Dar cine să fie femeia aceea? Cine știuse să topească 
sloiul de gheaţă care învăluia inima căpeteniei bandiţilor? 

Gândul acesta o chinuia, o frământa și o mânie 
năprasnică o cuprinse, gândindu-se că bărbatul pe care-l 
iubea cu toată patima tinereţii sale ţinea o altă femeie în 
braţe, săruta o altă femeie. 

Cine să fie această femeie fericită care izbutise să 
cucerească inima căpeteniei de bandiți, care izbutise să 
pună stăpânire pe o dragoste la care ea râvnea de atâta 
amar de vreme? 

Gândul acesta o chinuia mereu pe fata morarului și nu-i 
mai lăsă o clipă liniștită. 

Să fie poate una din domnițele de care îi vorbise 
banditul Niculiţă? Dacă era adevărat că Mihu Inimă de Leu 

se trăgea dintr-o familie boierească, atunci era și firesc ca 
ibovnica lui să facă parte din lumea în mijlocul căreia 
trăise până când apucase drumul Bălții. 

Și aducându-și aminte de cuvintele banditului inima i se 
strânse, deoarece se gândi, cine știe dacă se va putea 
măsura cu o asemenea femeie din lumea boierilor, ea, fata 
unui biet morar. Cine știe dacă Niculiţă n-avea dreptate! 

Pe urmă însă, aducându-și aminte de cele două sticluțe 
pe care i le dăduse vrăjitoarea se mai liniști puţin. 

În creierul ei se înrădăcinase gândul că băutura aceea 
fermecată nu se putea să nu-și facă efectul, așa că, până în 
cele din urmă dragostea lui Mihu Inimă de Leu tot a ei 
avea să fie. 

Gândul acesta îi umplu inima de bucurie și aprinse o 
credință oarbă în puterea fermecătoare a băuturii băbești. 
Ceea ce văzuse în coliba vrăjitoarei o încredințase despre 
puterea misterioasă şi supraomenească a bătrânei 
zgripţoroaice, așa că, nici o urmă de îndoială nu mai 
încăpea în sufletul ei în privința efectului pe care băutura 
fermecată trebuia s-o aibă asupra dragostei lui Mihu Inimă 
de Leu. 

Și de îndată ce ajunse acasă, se duse de-a dreptul în 
odaia ei unde ascunse cu îngrijire cele două sticluţe. 

Din clipa aceea tot timpul era cuprinsă de o mare 
înfrigurare și numai cu multă greutate izbutea să-și 
ascundă de ceilalţi adevăratele simţțăminte care sălășluiau 
în sufletul ei. De-abia mai putea aștepta înapoierea lui 
Mihu Inimă de Leu, cu toate că până la luna plină mai era 
încă destul. Simţea însă nevoia să-l revadă cât mai grabnic 
pe căpitanul bandiţilor, pe chipeșul Mihu Inimă de Leu, 
care în curând va cădea în genunchi înaintea ei și așa îi va 
implora dragostea. 

Chiar și numai gândul acesta și o umplea de fericire. 
Bucuria aceasta a fetei morarului nu mai cunoscu margini 
când într-o după amiază însorită văzduhul fu străbătut de 
trei fluierături ascuţite vestindu-le celor din moară că: 

— Vine căpitanul! 

Bandiţii  săriră iute în picioare spre a ieși în 
întâmpinarea căpitanului și firește că printre cei dintâi 
care se repeziră spre țărm era și Smaranda. 

Până să ajungă însă ei la Dunăre, barca și trăsese la mal 
și din ea coborâseră trei oameni. 

La dreapta Mihu Inimă de Leu, la stânga Dan Dragomir, 
iar la mijloc, o femeie... 

Mioara Comăneanu! 

Bandiţii rămaseră înmărmuriţi când îi văzură pe căpitan 
înapoindu-se acasă însoţit de o femeie. 

Ei nu-și puteau închipui pricina acestei schimbări de 
principiu la căpitanul lor. Până atunci tocmai Mihu inimă 
de Leu fusese acela care susţinuse cu tărie că un bandit nu 
trebuie să fie legat de o femeie, deoarece atunci nu-și mai 
vede de treabă cum trebuie și nu mai are libertate în 
faptele sale. Căpitanul își oprise bandiții întotdeauna să 
răpească fete, sau femei. 

Și acum tocmai el să fie acela care venea cu pilda cea 
rea? 

Aproape că nu le venea să-și creadă ochilor! 

Cea mai mare surpriză însă n-o avură bandiții, ci 
Smaranda. 

Ea se uită cu ochii ieșiți din orbite, cu privirea 
încremenită la femeia ce pășea între cei doi voinici și un 
fior de gheaţă îi străbătu trupul. 

Da, nu mai încăpea nicio îndoială... 

Femeia aceasta era Mioara Comăneanu, novicea din 
Schitul Sfintei Treimi la care o trimise pe ea Mihu Inimă de 
Leu. 

Smaranda trebui să-și adune toată puterea ei de voinţă 
pentru a nu-și pierde capul. 

Nu-i venea să-și creadă ochilor. 

De unde apăruse fata aceasta când în mintea ei mai era 
încă proaspătă scena petrecută în catacombele mănăstirii, 
unde Smaranda o văzuse cu proprii săi ochi prăbușindu-se 

în prăpastie și unde ea auzise lămurit lugubrul plescăit cu 
care novicea fusese înghițită de pârâul subteran? 

Cum, acum morții înviau?... 

Smaranda își făcu semnul crucii. 

Mintea ei nu putea să priceapă cum scăpase fata aceasta 
de acolo, când oricare alta în locul ei ar fi pierit fără nicio 
îndoială dacă se prăbușea în prăpastia aceea. 

Poate că Dumnezeu o luase sub scutul său pe novice!... 

Și atunci, deodată își dădu seama că Mihu Inimă de Leu 
ar ucide-o fără nicio șovăire dacă ar ști că ea a fost aceea 
care o înșelase pe Mioara ademenind-o în catacombele 
Schitului Sfintei Treimi. 

Norocul ei era că fusese îndeajuns de prevăzătoare și tot 
timpul cât îl petrecuse la schit o ocolise necontenit pe 
Mioara, așa că aceasta n-o putea recunoaște pentru a o 
trăda. Afară de aceasta ea rânduise atât de bine toată 
comedia cu maica rătăcită prin pivnițele mănăstirii, încât 
Mioara Comăneanu nici nu putea bănui măcar că fusese 
ademenită pentru a fi înlăturată din calea unei rivale. 

Între timp cei sosiți se apropiară tot mai mult de grupul 
încremenit al bandiţilor și Mihu Inimă de Leu, arătând spre 
moară, zise: 

— Moara aceasta este pentru noi ceea ce a fost în Rusia 
„Cuibul Vulturilor” din calea Rudinului. lar oamenii aceștia 
pe care îi vezi aici îmi sunt tovarăși tot atât de credincioși 
cum mi-au fost pe vremuri Severin, Micislav, doctorul 
Leonida, Lew Vlasovici... Din cei vechi n-a mai rămas cu 
mine decât Dan Dragomir... 

După aceste cuvinte adresate Mioarei, Mihu Inimă de 
Leu se întoarse spre bandiți și zise tare, pentru a fi auzit 
de toată lumea: 

— Văd întipărită pe chipurile voastre mirarea care vă 
cuprinde văzând că nu m-am înapoiat singur acasă... 
Aceea pe care o vedeţi lângă mine este logodnica mea, de 
care mă leagă o dragoste ce ţine de mulţi ani de zile... Din 
nenorocire, soarta ne-a urmărit cu prea multă vitregie pe 

amândoi; încercările acestei soarte s-au ţinut lanţ și până 
astăzi am fost împiedicaţi necontenit de a fi unul al altuia... 
Până atunci, până când vom lua o hotărâre în privinţa vieţii 
pe care avem de gând s-o ducem de astăzi înainte, Mioara 
va locui aici, la moară și vă cer, băieţi, să vă purtaţi cu ea 
cu toată dragostea și cu toată cinstea ce i se cuvine. 

Bandiţii o salutară pe Mioara ridicându-și cușmele, 
numai Smaranda îi aruncă priviri de ură. 

După aceea Mihu Inimă de Leu îi oferi Mioarei braţul 
său și o conduse în moară. 

Voinicul îi arătă pe rând, toate; totuși, chipul Mioarei nu 
se însenină nicio singură clipă. 

Căpetenia bandiţilor observă aceasta și o întrebă: 

— De ce ţi-e fruntea atât de îngândurată și privirea 
tristă, Mioara mea? 

— Mă întristez, când văd, răspunse Mioara Comăneanu, 
cu amărăciune că soarta ţi-a rezervat aceeași viață 
zbuciumată și plină de primejdii, pe care ţi-a hărăzit-o și 
mai înainte. Nu-ţi mai aduci aminte, scumpul meu 
Stanislau, de seara aceea de la Petrograd când în urma 
stăruinţelor prințului Dimitri Trubetzkoi, ai făgăduit că vei 
rupe cu viața ta de până atunci, cu viața aceasta 
îngrozitoare în care nu poţi fi sigur nici măcar o singură 
clipă de ceea ce te așteaptă peste un minut? 

— Stanislau Rimsky s-a și ţinut de făgăduiala făcută, 
răspunse căpitanul bandiţilor, devenind melancolic, la 
aceste amintiri. De atunci nimeni n-a mai auzit vorbindu-se 
de Vulturul Morţii... Vulturul Morţii a fost împușcat, a fost 
executat în curtea fortăreței Petropavlovsk. 

— Da, răspunse Mioara Comăneanu, cu aceeași 
amărăciune, ca și mai înainte, dar în locul lui s-a ivit Mihu 
Inimă de Leu. Numele s-a schimbat, faptele însă au rămas 
aceleași 

— Nu sunt eu de vină! exclamă Stanislau Rimsky. De 
vină sunt numai aceia care m-au minţit, care m-au făcut de 

râsul lumii... Nu eu am căutat aceasta... Am fost împins la 
viaţa pe care o duc... 

— Dar trebuie să te lași de viaţa aceasta, atât timp cât 
nu este prea târziu! 

— Nu, Mioaro, nu este tocmai așa! Până când nu mă voi 
fi ţinut de cuvânt, până când nu mă voi fi răzbunat pe 
boierul Panait Fotache, pentru rușinea de la conacul 
Vulpeștilor, până atunci Mihu Inimă de Leu nu poate înceta 
de a mai exista. 

— Atât de cumplit este dorul tău de răzbunare? 

— Atât de cumplit este dorul meu de răzbunare după cât 
de cumplită a fost și purtarea boierului Panait Fotache faţă 
de mine. Sau poate că tu ai uitat ce s-a petrecut în curtea 
conacului de pe marginea Brateșului? 

— Nu!... Nu! 

— Atunci? 

— Eu sunt de părere că răzbunarea cea mai nobilă este 
iertarea! răspunse Mioara, blând. 

— Ai dreptate, Mioaro, zise Stanislau Rimsky, însă nu 
trebuie să uiţi că întotdeauna vrăjmașul este acela care, 
prin purtarea lui, își hotărăște singur chipul răzbunării. Se 
poate ca faptele unuia să fie de așa natură încât 
răzbunarea cu arma ta, cu iertarea, să fie cea mai nimerită, 
fiindcă poate că n-a săvârșit ticăloșia decât într-un moment 
de uitare sau de patimă de o clipă sau de slăbiciune; sunt 
însă alţii, a căror ticăloșie săvârșită asupra ta nu este 
decât o mică verigă dintr-un nesfârșit lanţ de ticăloșii și 
josnicii pe care-l mărește în fiecare zi a vieţii sale și faţă de 
aceștia nu se mai poate întrebuința arma ta. În rândul 
acestora din urmă intră și boierul Panait Fotache, 
asupritorul ţărănimii, ucigătorul de prunci, femei și 
moșnegi, lașul năruitor de fericiri. Pentru un asemenea 
om, singura răzbunare ce poate exista este legea care 
spune: ochi pentru ochi, dinte pentru dinte! 

Mioara Comăneanu suspină, îndurerată. 

— Văd că nu pot avea nicio înrâurire asupra ta. 
Urmează-ţi calea pe care ai apucat-o, calea veșnicelor 
frământări și primejdii, fiindcă știu că după o asemenea 
viaţă ai fost însetat întotdeauna... Nu uita însă niciodată, 
dragul meu Stanislau că inima mea va tremura veșnic 
pentru tine și veșnic gândul meu te va urma îndurerat. 
Adu-ţi aminte întotdeauna că, atâta timp cât nu ești lângă 
mine ochii mei nu-i va închide somnul. 

Stanislau Rimsky sări de pe scaun; luă mâinile Mioarei și 
le acoperi cu sărutările sale. 

— Mioaro, scumpa mea Mioară, exclamă el, cât de bună 
ești și cât de fericit sunt eu că pot simţi toată căldura, 
toată dragostea inimii tale... Nu trebuie să te temi de mine, 
iubita mea, căci orice s-ar pune în socoteala mea, oricât s- 
ar spune că sunt un tâlhar de rând, nu este adevărat, de o 
mie de ori nu este adevărat... Dumnezeu îmi este martor că 
nu m-am abătut o clipă de la calea cea dreaptă, că nu mi- 
am ridicat mâna niciodată asupra celor nevinovaţi, că arma 
mea n-a atins niciun fir de păr, decât în legitimă apărare și 
că niciun ban n-a fost luat de mine, sau oamenii mei, de la 
aceia care nu meritau să li se dea o lecţie pentru viitor... 
Tu cunoști prea bine, iubita mea, legenda ce se ticluise în 
Rusia în jurul numelui Vulturului Morţii... Fii încredinţată 
că și aici lumea a aflat că Mihu Inimă de Leu nu se atinge 
de aceia care nu păcătuiesc față de el sau faţă de semenii 
săi și nici nu se lasă stăpânit de impulsiuri, decât într-un 
singur caz: boierul Panait Fotache! Iar în privința acestui 
ticălos, cred că oricine va găsi dorul meu de răzbunare mai 
mult decât îndreptăţit! 

Mioara Comăneanu își aplecă resemnată capul. 

— Facă-se voia ta! îngână ea. Eu nu mă rog lui 
Dumnezeu decât să te ocrotească și să îngăduie ca după 
atâtea grele lovituri pe care le-am avut de îndurat, să vină 
totuși o zi când să se însenineze cerul și deasupra noastră 
și să putem fi unul al altuia, în liniște și pace! 


534 


— Amin! răspunse căpitanul bandiţilor, căzând în 
genunchi înaintea Mioarei și sărutându-i mâna ca de 
alabastru. 

Mioara Comăneanu simţi că mâinile ei erau acoperite nu 
numai de sărutările ci și de lacrimile voinicului. 

Mihu Inimă de Leu plângea... 


x 
x x 


Totul se întâmplă aşa după cum voise Mihu Inimă de 
Leu. Bandiții se purtară cu Mioara cu stima cea mai 
desăvârșită și niciunul din ei nu îndrăzni să atingă nici 
măcar cu un cuvânt legătura care era între căpetenia lor și 
Mioara Comăneanu. Dacă Muscan și cu oamenii săi ar mai 
fi fost acolo, poate că vreunul din ei s-ar fi ridicat împotriva 
faptului că Mihu își adusese iubita la moară. Dar la moara 
de pe malul Dunării rămăseseră numai oamenii lui Mihu 
Inimă de Leu, tovarăși credincioși, care erau în stare să 
priceapă situaţia și nu căutau să se folosească de această 
situație pentru a cere să li se îngăduie să-și aducă și ei 
ibovnice în ascunzătoare. 

În asemenea împrejurări, cea mai bună înţelegere 
domnea printre bandiți. 

Mihu Inimă de Leu o însărcinase pe Smaranda, încă din 
ziua cea dintâi, să facă rost de veștminte corespunzătoare 
pentru Mioara și oricât nu-i era fetei morarului pe plac 
această însărcinare, totuși ea trebui să îndeplinească 
dorinţa căpitanului... 

Cei doi îndrăgostiți avură în sfârșit parte și ei de câteva 
zile liniștite și fericite. O adevărată surpriză, după 
nesfârșitele zile de restriște de care avuseseră parie până 
atunci. 

Amândoi se bucurau de această fericire cu bucuria 
sinceră și neprihănită a copiilor. De când așteptau ei 
această fericire! 

Bandiţii rămaseră foarte uimiți văzând schimbarea care 
se înfăptuise în sufletul căpitanului lor. Bărbatul războinic 
și neînduplecat de mai înainte, era acum mai blând decât 
un copil. Era plin de atenţiuni, de gesturi duioase. Nu se 
gândea decât la Mioara și tot ce făcea căuta să fie pe 
placul iubitei sale, pentru a vedea veșnic senină faţa 
sărmanei fete, fată care, mai purta încă, ici-colo, urmele 
suferințelor îndurate în decursul anilor. 

Îndrăgostiţii făceau lungi plimbări cu barca, fie pe 
Dunăre, fie prin Baltă. Adeseori se întâmpla să plece de la 
moară dimineaţa și să nu se înapoieze decât seara. Toată 
ziua hoinăreau prin Baltă ca doi îndrăgostiţi tineri și 
fericiţi ce erau. 

La drept vorbind, ei își trăiau de-abia acum adevărata 
lor viață de îndrăgostiţi, viața aceea care colorează tot și 
toate în culori atât de fermecătoare și atât de felurite; 
deoarece când dragostea lor de-abia încolţise, se 
amestecase mâna crudă a contelui Gorciacov și-i aruncase 
pe unul într-un capăt al lumii, pe celălalt în alt capăt. 
Drumurile lor se despărţiseră, fiecare îndurând la rândul 
său cele mai groaznice chinuri trupești și sufletești pe care 
și le poate închipui o mine omenească. 

De-abia acum puteau ei să se răzbune pe timpul petrecut 
departe unul de altul, căutând să fie mereu împreună, 
numai ei doi, cu dragostea și sărutările lor. In timpul 
plimbărilor prin Baltă ei ţeseau planuri pentru viitor, 
pentru vremea când vor putea fi cu totul unul al altuia, 
când vor putea să trăiască numai unul pentru altul. 

— Fericirea noastră nu va fi desăvârșită, zise Mioara, 
într-o zi, decât atunci când se va sfârși cu viața aceasta 
zbuciumată. Dorinţa mea cea mai vie este ca, după 
Vulturul Morţii, să dispară de pe suprafaţa pământului și 
Mihu Inimă de Leu și să nu mai rămână decât Stanislau 
Rimsky, vechiul, bunul și dragul meu Stanislau Rimsky!... 

O sărutare fierbinte închise șirul exprimării acestei 
dorinţi și Stanislau Rimsky zise, vesel: 

— i se va îndeplini și această dorinţă... Mioara mea, ţi 
se va îndeplini foarte curând. 

— Mi e teamă, răspunse frumoasa Mioara Comăneanu 
cu tristețe, că acest „foarte curând” să nu fie foarte 
îndepărtat! Eu aș vrea, dacă s-ar putea, să mergem chiar 
mâine la altar pentru a mărturisi lumii întregi nemărginita 
dragoste care ne însufleţește pe amândoi. 

— Cât de dulce ești tu, Mioaro și dacă ai ști cât de fericit 
mă fac cuvintele tale! Vezi tu, când stau așa lângă tine și te 
aud spunându-mi cuvinte atât de încântătoare, atât de 
frumoase, mi se pare că vara a însorit deodată sufletul 
meu, învăluit în iarnă îngheţată, până mai ieri. 

— Nu atârnă decât de tine, ca această fericire să fie 
veșnică! răspunse Mioara Comăneanu. 

Fruntea lui Stanislau Rimsky se întunecă. 

— Atârnă numai de mine?... repetă el, îngândurat. Nu 
este tocmai așa, Mioara, mea! Dacă ar atârna numai de 
mine, atunci n-aș mai aștepta nicio singură clipă pentru a 
zbura împreună cu tine spre fericirea veșnică. Dar dacă aș 
face-o acum, atunci groaznic m-ar arde o viaţă întreagă 
pecetea infamiei care mi-a fost pusă pe spate... Chiar și 
acum se întâmplă adeseori, ca locul acela, unde mi-au 
înfipt pecetea hoţilor argaţii boierului Panait Fotache, să 
mă doară, să mă usture atât de îngrozitor, încât mi se pare 
că nu mai pot vedea răsărind soarele a doua zi... 

— Sărmanul meu, Stanislau! 

— Trebuie să pun capăt acestei dureri, urmă Stanislau 
Rimsky, trebuie să răzbun pecetea de rușine pe care o port 
pe nedrept... Se pare însă că soarta îmi este potrivnică și 
în această privinţă. Boierul Panait Fotache e dus la 
București de câteva săptămâni, așa că, nu-i pot face dorita 
vizită la conacul lui de lângă Schitul Sfintei Treimi... Dar 
de îndată ce se va înapoia, primul meu gând ar fi să 
sfârșesc odată cu această răfuială care se tărăgănează de 
atâta vreme. Atunci nimeni și nimic nu ne va mai sta în 
cale. După Vulturul Morţii, va apune, va dispare și Mihu 

Inimă de Leu. Vom pleca, draga mea, undeva împreună 
pentru a găsi fericirea după care umblăm de atâta amar de 
vreme. 

Dar chipiul Mioarei Comăneanu nu se înveseli, nici chiar 
în urma acestei încurajări. 

— De ce ești tot tristă, Mioara mea? întrebă Stanislau 
Rimsky cu o duioșie nemărginită. 

— Mi-e teamă că această răfuială să nu se lungească 
prea mult! Lucrul cel mai simplu ar fi totuși, să ierti... 

— Nu se poate! răspunse Stanislau Rimsky, fără să mai 
aștepte ca iubita sa să sfârșească ceea ce avea de spus. Ti- 
am amintit doar chiar și mai adineauri că atunci rana 
aceasta de colea m-ar arde și m-ar chinui toată viaţa! În 
ceea ce privește grăbirea răfuielii, voi îngriji eu ca ziua ei 
să nu fie prea îndepărtată. 

— Cum? Ce vrei să faci? întrebă Mioara, îngrijorată. Sau 
poate crezi că de dragul tău boierul Panait Fotache se va 
înapoia acasă mai iute decât avea de gând? Pe de altă 
parte, fii sigur că dacă află cu câtă nerăbdare îl aștepți, 
atunci cu siguranţă că nu se va grăbi să se înapoieze. 

— Voi găsi eu ac și de cojocul lui! 

— Dar ce ai de gând să faci? 

— Sau îl ademenesc să vină acasă, sau, dacă nu, atunci 
mă voi duce eu singur la el... la București... și mă voi răfui 
acolo cu el. La drept vorbind îmi este tot una: ori acolo, ori 
aici! Rezultatul va fi același în oricare parte a pământului 
ne-am întâlni. 

Și din ziua aceea, Stanislau Rimsky începu să-și 
frământe capul tot mai mult asupra chipului cum ar putea 
să se socotească mai grabnic cu dușmanul său de moarte. 
De când își pusese în cap aceasta, el începuse să se ocupe 
iarăși mai mult de haiducii săi. El îi trimitea mereu să 
spioneze prin apropierea conacului lui Panait Fotache spre 
a afla când se înapoiază boierul. 

Și într-o zi, Mișu Drăgan, asupra căruia căzuse tocmai 
însărcinarea de a spiona împrejurimile Schitului Sfintei 
Treimi, se înapoie vesel. 

— Veste bună, căpitane! strigă Drăgan încă de departe. 

— Ce, anume? întrebă Mihu Inimă de Leu. Nu cumva s-a 
înapoiat boierul Panait Fotache? 

— Încă nu, dar nici nu mai rămâne la București vreme 
îndelungată! 

— Când sosește? 

— Luna viitoare pornește spre casă. 

— Asta într-adevăr este o veste bună! 

— Dar mai știu încă ceva! 

— Să auzim! 

— Am aflat ce rost are călătoria boierului Panait Fotache 
la București! răspunse Mișu Drăgan, triumfător. 

Mihu Inimă de Leu zâmbi. 

— Asta eu o știu de mult! El va fi caimacamul, sau după 
cum i se zice de când cu rușii, guvernatorul ținutului 
acesta și comandantul suprem al tuturor dorobanțţilor și 
pandurilor care vor porni împotriva noastră. 

— Nu! fu răspunsul hotărât al lui Mișu Drăgan, răspuns 
în urma căruia Mihu Inimă de Leu rămase adânc uimit. 

— Nu? întrebă căpetenia bandiţilor, foarte mirat. 

— S-ar putea, răspunse Mișu Drăgan, ca și aceasta să fie 
una din pricinile pentru care boierul Fotache a rămas la 
București vreme atât de îndelungată. Adevărata pricină 
însă și cred, cea mai de căpetenie pentru el, este că s-a dus 
în... peţitorie! 

— Cum? strigă atunci Stanislau Rimsky și mai mirat. 
Aceasta este într-adevăr o surpriză foarte mare. La așa 
ceva nu m-aș fi așteptat nici în ruptul capului! De unde ai 
aflat? 

— De unde? M-am împrietenit cu argaţii de la conac și 
aceștia mi-au spus totul. Scrisoarea boierului Panait 
Fotache sosise tocmai în ziua aceea la administratorul 
moșiei și în scrisoarea aceea boierul spune să se facă 

rânduială prin conac deoarece conacul va avea de acum 
înainte, nu numai stăpân, ci și stăpână. 

— O veste foarte însemnată! 

— Argaţii și celelalte slugi de la conac s-au mirat și ei 
foarte mult de vestea aceasta, deoarece stăpânul lor nu de 
mult mai era încă logodit cu o fată de o frumuseţe 
răpitoare după cum spun ei care însă, într-o bună zi, a 
dispărut în împrejurări foarte ciudate și de atunci, 
dispărută a rămas. 

— Da... da, răspunse Mihu Inimă de Leu, vădit enervat, 
și eu am auzit despre așa ceva! 

Se vedea prea bine că nu prea voia să lungească vorba 
asupra acestei delicate chestiuni. 

— Dar n-ai auzit pe cine are de gând să ia acum? 

— Ba da, am aflat și asta! răspunse Mișu Drăgan, cu 
mândrie. 

— Ia spune, să știm și noi! 

— Numai vezi, căpitane, este o bubă la mijloc. 

— Care? 

— Nu sunt în stare să-i rostesc numele! 

— Nu ţi l-ai însemnat? 

— De însemnat nu mi l-am însemnat și este un nume așa 
de pocit... 

— Gândește-te și tu puţin, poate că-ţi reamintești! 

— Trebuie să fie așa ceva... contesa... Su... Si... 
Sobutuchin... 

— Poate contesa Subotkin? 

— Așa... așa! răspunse Mișu Drăgan, bucuros că Mihu îl 
ajutase să iasă din încurcătură. 

— Așadar ia o rusoaică? 

— Rusoaică, dar se pare ca știe și românește, deoarece 
și ea a scris câteva rânduri în scrisoarea boierului Panait 
Fotache. Spune că este foarte curioasă să-și vadă noua 
locuinţă. Are însă un scris așa de ciudat că nu prea-mi vine 
să cred să fie o femeie la locul ei. 

Mihu Inimă de Leu rămase pe gânduri. 

El se miră de împrejurarea că boierul Panait Fotache se 
mângâiase atât de iute de pierderea Mioarei Comăneanu și 
o uitase într-un timp atât de scurt. 

— Bine, Drăgane, zise ei apoi, adresându-se din nou 
banditului, care-i adusese aceste vești, atât de însemnate, 
ţi-ai îndeplinit bine însărcinarea, sunt mai mult decât 
mulțumit cu tine. Acum, nu pierde din vedere conacul 
boierului Panait Fotache nici în viitor, iar când vei afla ca 
boierul se înapoiază, dă-mi de știre, îndată... Atunci va sosi 
și ziua răfuielii! 

Cu aceste cuvinte își văzu de drum și se îndreptă spre 
odaia Mioarei Comăneanu. 

Mioara își dădu seama îndată că Stanislau Rimsky avea 
să-i dea vreo știre însemnată și nu mai așteptă să înceapă 
el, ci-l întrebă: 

— Ce veste îmi aduci, scumpul meu Stanislau? 

Stanislau Rimsky râse, amarnic. 

— Vestea că boierul Panait Fotache merită astăzi, mai 
mult decât până acum, să fie pedepsit într-un chip 
pilduitor. Prin noua lui ispravă a dovedit odată mai mult că 
răzbunarea mea este îndreptăţită. 

— Dar ce a mai făcut? 

— Am aflat că s-a dus la București în peţite. Se pare că 
n-a făcut drumul în zadar, deoarece în curând conacul de 
lângă mănăstire va avea o stăpână... Vezi tu deci, care a 
fost dragostea lui cea mare pentru tine, de care-ţi vorbea 
necontenit! 

— Dragostea aceasta m-a lăsat rece întotdeauna, 
răspunse Mioara, cu nepăsare. Eu cunoșteam îndeajuns de 
bine firea boierului Panait Fotache. De altfel, când îmi 
spunea cele mai fierbinţi cuvinte de dragoste, eu mă 
gândeam cum aș face să scap de el. 

Ochii lui Stanislau Rimsky începură să strălucească. 

— Acum se va înapoia acasă, în curând și atunci se va 
îndeplini și dorinţa ta cea mai vie, vom sfârși cu viaţa pe 

care o ducem astăzi. Cu răzbunarea pe boierul Panait 
Fotache voi pune capăt și vieţii mele de haiduc. 

— Dar cine știe, cât timp va mai trece până atunci! zise 
Mioara Comăneanu, cu tristeţe. 

— Nu mai poate fi vorba, decât de câteva săptămâni, 
draga mea! răspunse căpetenia bandiţilor. Or, dacă am 
știut să răbdăm ani de zile pentru a ajunge la fericire, 
atunci nu se poate să ne pierdem răbdarea când nu ne mai 
despart decât câteva săptămâni de fericirea pe care am 
visat-o! 

Mioara se lipi de pieptul voinicului. 

— Dar mie îmi e așa de frică, dragul meu Stanislau! Mă 
tem, mă tem grozav... pentru tine! 

La aceste cuvinte de îngrijorare, Stanislau Rimsky 
răspunse cu nenumărate și calde sărutări. 

— Nu trebuie să te mai temi din pricina mea, scumpa 
mea Mioara, zise el, deoarece acum nu mi se mai poate 
întâmpla nimic. Moara de pe malul Dunării este o 
ascunzătoare inexpugnabilă. Nimeni nu știe de rostul ei și 
nimeni nu se poate apropia de ea pentru a ne primejdui 
viaţa. 

— Nu știu... nu știu... dar sufletul îmi este stăpânit de un 
cumplit simțământ de îngrijorare. 

Stanislau Rimsky răspunse plin de încredere în puterea 
Și iscusinţa sa: 

— N-ai niciun motiv îndreptăţit să-ţi fie frică. Sunt aici, 
lângă tine și dacă va fi nevoie, te voi apăra chiar și față de 
toți diavolii din iad! Crede-mă, draga mea, că mi-ajunge cât 
am suferit până acum, deoarece suferințele acestea mi-au 
luat minţile aproape... Te-am pierdut de atâtea ori; dar 
până acum soarta a fost întotdeauna milostivă cu noi și mi 
te-a redat tocmai atunci când simțeam că nebunia îmi 
ameninţă judecata... De astăzi înainte nu vreau să te mai 
pierd... Cel mai mare, cel mai scump diamant al lumii nu 
este păzit așa cum te păzesc eu pe tine. Nu mă voi mișca 

de lângă tine mereu voi fi aici și vei vedea tu că în curând 
va urma și ceasul fericirii noastre! 

— De aș apuca odată să văd și ziua aceasta! exclamă 
Mioara Comăneanu, cu priviri pline de dorul dragostei. 

După aceea, o luă de braţ și porniră amândoi pe sub 
lunca de sălcii de pe malul Dunării. Se plimbau fermecaţi 
de cântecele păsărelelor, de razele aurii ale soarelui, de 
murmurul misterios al Dunării și din când în când se mai 
opreau pe sub o salcie pentru a se săruta. 

Fericirea lor părea desăvârșită, în decorul acesta parcă 
anume făcut pentru îndrăgostiţi. 

Dar în vreme ce își pecetluiau fericirea cu sărutări pline 
de dragoste, ei nu observară că doi ochi scânteietori și 
plini de o sălbatică ură îi priveau din dosul trunchiului unei 
sălcii uriașe, așa cum numai pe malul Dunării se pot 
întâlni. 

Stăpâna acestor ochi privi vreme îndelungată fericirea 
îndrăgostitei perechi, apoi deodată, șuieră, printre dinţi, 
dar încet, pentru a nu fi auzită: 

— Sărut-o, sărat-o, Mihule Inimă de Leu!... Şi mai ales, i- 
aţi rămas bun de la ea, deoarece în curând nu va mai fi 
pentru tine nicio altă femeie pe acest pământ în afară de... 
mine! 

Mai aruncă o privire plină de ură diabolică, apoi se 
furișă printre sălcii. 

CAPITOLUL 100 
Fioroasa crimă din Macin 


Pe piaţa Brăilei se adunase o mare mulțime de oameni și 
din mijlocul acestor oameni care vociferau gălăgios se 
desprindeau mereu cuvinte ca: 

— E nemaiauzit! 

— Omul nu mai poate fi sigur că se va deștepta a doua 
zi! 

— Unde te întorci, nu dai decât de ucigași! 

— Ispravnicul Galaţilor, pe care l-au însărcinat rușii cu 
paza ținutului, este neputincios! 

— Dorobanţii nu fac nimic! 

— Nu sunt în stare să-i vină de hac lui Mihu Inimă de 
Leu! 

— Se tem de el! 

— Tremură de el! 

— Cum să nu se teamă, când pandurii sunt niște 
mămăligi... 

Strigăte ca acestea se auzeau tot mai tare, tot mai 
pătimașe. 

Un domn mai în vârstă, Călinescu, judecătorul 
districtului, numit conform Regulamentului organic, 
trecea pe stradă. Văzând adunarea aceea de oameni se 
opri lângă ei și strigă: 

4 Lege organică cvasi-constituțională promulgată în 1831-1832 de către autoritățile 
imperiale rusești în Țara Românească și Moldova. Conservator în esenţă, documentul a iniţiat 
totuși o perioadă de reforme, care au pus baza occidentalizării societăţii locale. Regulamentul a 


confirmat parțial guvernarea tradiţională (inclusiv conducerea de către hospodari). 
Regulamentul a oferit celor două principate primul lor sistem comun de guvernare. 

— Mii de draci, dar ce veţi fi făcând aici, oameni buni, 
căci de departe s-ar zice că puneţi la cale o revoluţiei? 

— Nici nu lipsește mult! răspunse un negustor mai în 
vârstă. 

— Dar ce s-a mai întâmplat? întrebă judecătorul. Cine 
știe, poate că lucrurile se pot împăca și cu binișorul! 

— Nu prea se pot împăca, boierule! 

— Ei, drăcie! Dar de ce sunteţi atât de amărâţi? 

— Din pricina lui Mihu Inimă de Leu! 

— Mii de fulgere și trăsnete, iarăși nu ne lasă în pace 
ticălosul acesta de bandit? Se vede că nu vrea să se 
astâmpere până când vântul nu-i va legăna trupul și ciorile 
nu vor veni să se înfrupte din el. 

— Asta n-o vom mai apuca noi atâta vreme cât nu se vor 
schimba și lucrurile... 

— Ce vreţi să se schimbe? 

— Situaţia, pentru ca Mihu Inimă de Leu să nu se mai 
plimbe peste tot locul, ca pe moșia lui! 

— Dar ce a mai făcut? 

— Mai deunăzi s-a coborât în Igliţa, în fruntea bandei 
sale și au răpit o sumedenie de fete, despre care de atunci 
nimeni n-a mai auzit nimic. Părinţii au cercetat tot ţinutul, 
dar în zadar. Fetele au dispărut de parcă le-ar fi înghiţit 
pământul. S-au dus la Galaţi, la ispravnic, căruia i-au spus 
ce s-a întâmplat, cerându-i să ia măsuri de îndreptare. 
Rezultatul însă a fost nul. Ispravnicul a trimis câţiva 
panduri în sat, dar fricoșii aceștia n-au îndrăznit să 
pătrundă în Baltă. Ei se plimbă doar prin sat ca vodă prin 
lobodă și cer să li se pună deoparte bucatele cele mai 
bune, vinurile cele mai scumpe, în schimb însă nu fac nicio 
ispravă și Mihu Inimă de Leu își vede de treabă. 

Judecătorul Călinescu strigă, enervat: 

— La naiba, dar banditul acesta nu mai poate fi înfrânt! 

— Isprăvnicia Galaţilor, care a fost însărcinată cu 
prinderea bandiţilor nu face nimic! strigă negustorul mai 

în vârstă... Așa că, nu este de mirare dacă după Iglița au 
prins curaj să se ducă și alt-undeva. 

— Dar ce au mai făcut? 

— Au spart biserica din Ghecet, au furat toate odăjdiile, 
iar acum a căzut victimă părintele din Măcin. 

— L-au ucis pe părintele din Măcin? 

— Da, fiindcă n-a vrut să spună unde erau ascunse 
lucrurile de preţ ale bisericii. 

— O mârșăvie fără seamăn! Și toate acestea le-a săvârșit 
Mihu Inimă de Leu? 

— lată aici pe omul acesta din Măcin, el ne-a adus 
fioroasa veste! A venit să ceară ajutor, deoarece de la 
săvârșirea omorului tot Măcinul este în fierbere și cere 
capul lui Mihu Inimă de Leu! 

Judecătorul clătină din cap, neîncrezător. 

— Ciudat, foarte ciudat! mormăi el. Mai înainte vreme 
Mihu Inimă de Leu, nu numai că n-ar fi săvârșit o 
asemenea mârșăvie, dar el singur ar fi fost acela care l-ar fi 
pedepsit pe ticălos. 

— Da... așa este... o știm și noi... Acum însă... parcă 
Dumnezeu i-ar fi întunecat minţile deodată, nu mai are 
nimic sfânt în lumea aceasta. Or dacă astfel stau lucrurile, 
nu mai putem sta cu mâinile în sân și trebuie să punem 
mâna pe el, căci te pomenești că mâine nu se va sfii să 
pătrundă chiar și în Brăila și să ne aprindă casele în cap. 

Mulțimea începu să murmure din nou fiind cu totul de 
părerea vorbitorului. 

— Așa este! 

— Ne putem aștepta la orice! 

— Poate cădea pe capul nostru când ne așteptăm mai 
puţin! 

— Trebuie să luăm măsuri pentru a împiedica așa ceva! 

— Trebuie să luăm măsuri de apărare! 

Apoi cineva strigă deodată și acesta fu semnalul: 

— Să mergem la ispravnicul Galaţilor, căci este aici! 

Ceilalţi strigară în cor: 

— Să mergem la ispravnicul Galaţilor! 

Convoiul porni și între timp cei care îl alcătuiau se 
înmulțiră din ce în ce. În curând apoi convoiul ajunse în 
faţa isprăvniciei, ai cărei slujbași, auzind zumzetul ca de 
albine, se repeziră la ferestre. 

Chiar și Arcadie Costescu, ispravnicul Galaţilor, auzind 
zgomotul neobișnuit, veni la fereastră. Când oamenii 
adunaţi în faţa isprăvniciei îl zăriră, începură să strige 
înfuriaţi: 

— Uite-l! 

— Jos cu ispravnicul Galaţilor! 

— Cerem ca viaţa cetăţenilor să fie apărată! 

— Ce este cu Mihu Inimă de Leu? 

— De ce și-a luat această însărcinare, dacă nu este în 
stare s-o duca la bun sfârșit? 

Strigăte de felul acesta se auzeau necontenit și 
ispravnicul Galaţilor se uita palid la față la mulţimea al 
cărei număr creștea mereu. 

Secretarul isprăvniciei se uită speriat la Arcadie 
Costescu, iar când văzu că ispravnicul șovăie să dea 
poruncile necesare, întrebă: 

— Să spun pandurilor să împrăștie mulţimea? 

— Ferească Dumnezeu! răspunse ispravnicul, cu 
hotărâre. Nu trebuie să întărâtăm oamenii și mai mult 
împotriva noastră. Dimpotrivă, trebuie să-i chemăm aici, să 
vedem ce vor! 

— Dar cum să-i chemăm, căci nici a zecea parte din ei nu 
încap în isprăvnicie? 

— Nu pe toţi! Să se alcătuiască o delegaţiune și numai 
membrii delegaţiei să vină. 

Secretarul isprăvniciei dădu din cap. 

— Am înţeles, boierule! 

Cu aceste cuvinte el părăsi odaia pentru a îndeplini 
porunca stăpânului său. 

Peste câteva minute apoi, delegaţii brăilenilor, în frunte 
cu judecătorul Călinescu, care primise cu căldură delegația 

pentru a împiedica o aţâţare a spiritelor, se prezentă în 
faţa ispravnicului, cerând să se ia măsuri cât mai grabnice, 
pentru ca să pună capăt odată cruzimilor lui Mihu Inimă de 
Leu, care devenea din zi în zi tot mai ameninţător în 
isprăvile sale... 

Arcadie Costescu ascultă cu uimire noile isprăvi ale lui 
Mihu Inimă de Leu și făgădui să ia măsurile cele mai aspre 
și mai grabnice pentru prinderea atât de fiorosului căpitan 
de bandiți. 

Și într-adevăr, el trimise încă în aceeași zi la București 
un raport amănunţit despre cele din urmă isprăvi ale 
căpeteniei bandiţilor și în care raport ceru noi ajutoare și 
anume, dorobanţi români, pentru a porni cu mai multă 
strășnicie războiul împotriva lui Mihu Inimă de Leu. 


x 
x x 


În vreme ce aceste întâmplări ţineau într-o veșnică 
înfrigurare populaţia Brăilei și a împrejurimilor, Grigore 
Muscan pornea zilnic după pradă din minunata-i 
ascunzătoare de la Igliţa, lucrând firește în numele lui 
Mihu Inimă de Leu. 

Oriunde ajungea, cel dintâi gând al lui era să sperie 
lumea cu numele fostului său căpitan, după aceea nici nu-i 
era prea greu să prade niște oameni speriaţi de moarte. 

Tot el jefuise și biserica din Ghecet” și tot glontele lui 
trimisese pe lumea cealaltă și pe bravul preot din Măcin. 
Prada se îngrămădea zi de zi în subteranele ruinelor 
romane de la Igliţa. 

Este adevărat că obiectele cele mai frumoase și mai de 
preţ și le reținea Muscan pentru sine, aceasta, după 
spusele lui, cuvenindu-i-se în calitate de căpitan, dar și 
celorlalți bandiți le rămânea îndeajuns. 


5 Localitatea se numește în prezent Smârdan. 

Aurul, argintul, giuvaericalele zăceau în grămezi în 
ascunzătoarea bandiţilor și mătăsurile și covoarele scumpe 
erau călcate de cișmele murdare ale bandiţilor de parcă ar 
fi fost niște zdrenţe. 

Boierul Petrache Bănuţ continua să fie prizonierul lui 
Grigore Muscan, iar Dochiţa continua să îndure groaznica 
și adânc umilitoarea soartă ce-i fusese hărăzită. 

Într-adevăr că mânia Celui de Sus n-ar fi putut pedepsi 
mai pilduitor cruzimea și neîndurarea boierului Petrache 
Bănuţ și trufia și lipsa de simțăminte omenești a jupâniţei 
Dochiţa. 

Grigore Muscan era stăpânul lor neînduplecat, tiranul 
lor atotputernic și trebuiau să i se supună orbește 
amândoi. Dochiţa se supunea și în nădejdea că în chipul 
acesta va putea ușura soarta tatălui său. 

În privinţa aceasta însă ea avu o mare dezamăgire. În 
zadar erau toate rugămințţile, toate implorările ei. Lui 
Muscan îi părea bine că putuse să pună mâna pe fată; de 
tatăl ei puţin îi păsa. 

Urmele captivităţii se vedeau grozav pe boierul Petrache 
Bănuţ. Slăbise într-un chip de nerecunoscut și hainele 
atârnau pe el de mai încăpeau încă trei boieri înăuntru. 

Dochiţa se ruga adeseori de Muscan: 

— Lasă-ne să plecăm odată... Oricare ar fi preţul de 
răscumpărare, pe care ni-l ceri, îţi jurăm să ţi-l dăm și nu 
ne vom plânge împotriva voastră. 

Atunci Muscan îi arăta aurul și argintul, din care avea 
grămezi și-i zise: 

— Ia privește! Mai avem noi nevoie de vreo nadă? 

— Dar nu suntem în stare să mai îndurăm viaţa aceasta! 
riposta Dochița. Priveşte la tatăl meu, n-a mai rămas decât 
pielea și osul din el, iar eu... eu... sunt o nenorocită! 

— Eşti o nenorocită? întrebă el, batjocoritor. Dar oare de 
ce? 

Grigore Muscan începu să râdă. Puțin îi păsa lui de 
lacrimile unei femei și în general de durerile altora. 

— De ce? se răsti Dochiţa, în vreme ce ochii ei trădară o 
durere nețărmurită. Cum vrei să mă mai înapoiez în 
mijlocul oamenilor? Fiecare om, fiecare țăran ar râde de 
mine și arătându-mă cu degetul ar striga: Iat-o pe jupânița 
Dochița, vestita fiică a boierului Petrache Bănuţ, aceea 
care a fost ibovnica unui căpitan de banditi! 

— Asta n-o vei ajunge tu, draga mea, nu-ți face gânduri 
zadarnice, răspunse Grigore Muscan. Pe tine nu te las eu 
să pleci nici în ruptul capului deoarece mă simt tare bine 
lângă tine. 

— Dar uiţi de prețul de răscumpărare... 

— Ti-am spus că nu-mi trebuie! 

Și Dochiţa devenea din zi în zi tot mai amărâtă. Grozav 
de crud o pedepsise soarta pentru păcatele ei de până 
atunci. Își jertfise toată fericirea, toată multumirea, pe 

care se putea aștepta s-o găsească în viitor, pentru viaţa 
searbădă și fără de folos pe care o dusese până atunci. 

Intr-o bună zi însă se sfârși și cu liniștea netulburată a 
bandiţilor ascunși în subteranele ruinelor romane. Ei 
primiră anume vestea că autorităţilor li s-au pus la 
dispoziție mari întăriri de dorobanţi și panduri și că, deci, 
de acum înainte satele și orașele vor fi mult mai bine 
păzite de armată. 

Vestea aceasta fusese adusă de unul din oamenii lui 
Muscan, care plecase să spioneze unde ar mai fi vreo 
lovitură de dat. 

— Isprăvile noastre din ultimul timp n-au rămas fără 
răsunet, zise el. Am fost prin Iglița și am văzut că unde 
înainte nu erau în sat decât șase panduri, acum toate 
casele gem de dorobanţi. 

Chipul lui Grigore Muscan se întunecă. 

— Şi ai mai aflat ceva? întrebă el. 

— Pe Mihu Inimă de Leu îi caută peste tot, răspunse 
banditul, și autorităţile pregătesc un război împotriva 
noastră cum nu s-a mai pomenit până acum! 

— Vom vedea noi cine va fi mâi tare! zise Muscan, 
trufaș. 

— Mă tem, căpitane că, de data aceasta se îngroașe 
gluma! 

— Ei, se îngroașe! Va trebui și noi să fim mai cu băgare 
de seamă. Atâta timp, cât va sta armata în Igliţa și prin 
apropiere, nu ne vom mișca din ascunzătoare și gata! Vom 
face și noi putină pauză! De altfel nu ne vom plictisi, 
deoarece avem aici tot ce ne trebuie: vin, femei, zaruri, 
avem ca ce să ne omoram timpul! 

Grigore Muscan își spuse apoi planul și celorlalţi bandiți 
care fură în totul de părerea lui. Niciunul nu se împotrivi 
să stea pe loc câteva zile sau chiar câteva săptămâni, până 
când va trece primejdia ce i-ar fi pândit acum dacă nu se 
astâmpărau. 

Cei fricoși erau chiar foarte mulţumiţi, deoarece în 
chipul acesta nu-și mai primejduiau viaţa. Cei mai deștepţi 
își dădură seama că puţină odihnă nu le putea strica și pe 
urmă, vorba căpitanului, nu trebuiau să se teamă că vor 
muri de urât. 

După ce se hotărî ca nimeni să nu mai iasă din 
ascunzătoare, Grigore Muscan mai făcu o inspecţie în jurul 
ruinelor spre a vedea dacă nu cumva a mai rămas pe acolo 
ceva ce i-ar putea trăda. 

Așadar, oamenii lui Grigore Muscan își impuseseră ei 
singuri o captivitate benevolă. Dar când se lăsă noaptea și 
prizonierii se duseră să se odihnească, una din fetele din 
Igliţa care fusese răpită de bandiți odată cu celelalte copile 
smulse fără milă de lângă părinţii lor se hotări la o faptă 
foarte îndrăzneață. Auzind ceea ce vorbiseră bandiții în 
ziua aceea, aflase că în sat erau adunaţi foarte mulţi 
dorobanţi. 

Și atunci se aprinse în inima ei dorul de răzbunare. 
Ticăloșii aceștia o nenorociseră, voia să-i pedepsească așa 
după cum meritau. 

Ea aștepta tremurând de emoție ca bandiții să se culce 
pentru a-și putea duce planul la îndeplinire. 

Dar oamenii lui Grigore Muscan petrecuseră și jucaseră 
zaruri toată noaptea și nu se gândiră să se culce decât spre 
dimineaţă. Fata din Iglița era trează și când crezu că toată 
lumea doarme părăsi colțul nenorocit ce-i fusese desemnat 
și se furișă afară din ascunzătoare. 

Dar în clipa în care ea părăsea tocmai subteranele, unul 
clin oamenii lui Muscan, acela care fusese însărcinat să 
stea de veghe, o văzu pe fugară și începu să strige cât îl 
ținea gura: 

— Ajutor!... Sculaţi, tovarăși! 

Strigătul lui pricinui o încurcătură de nedescris. Bandiţii 
săriră buimăciţi de primul somn de prin culcușurile lor și 
care fugea pentru a se ascunde mai bine, care își căuta 

arma pentru a se apăra, care îl căuta din ochi pe căpitan 
spre a vedea ce este de făcut. 

Grigore Muscan, trezit și el din somn, odată cu ceilalţi, 
era încredințat că dorobanţii din sat dăduseră peste 
ascunzătoare și acum îl atacau. 

Din toate colțurile subteranelor se auzeau strigăte 
înfrigurate, întrebări îngrozite: 

— Ce este? 

— Ce s-a întâmplat? 

— Am fost atacați? 

— Cine a venit peste noi? 

Banditul care făcea de veghe răspunse: 

— Domnica, una din fetele noastre a fugit! Pe semne că 
vrea să ne trădeze! 

La auzul acestor cuvinte se născu un adevărat iad. 
Bandiţii începură să strige toţi deodată: 

— După ea! 

— Ticăloasa! 

— Trebuie să punem mâna pe ea! 

— S-o jupuim de vie! 

— Moarte trădătoarei! 

Şi fără a mai aștepta porunca lui Muscan se și repeziră 
după ea. Domnica însă care auzise că bandiții prinseseră 
de veste de fuga ei, căută să scape alergând din răsputeri. 

Era născută, crescută la Iglița, acolo își petrecuse 
copilăria, cunoștea fiecare colţ al împrejurimilor, fiecare 
piatră. Așa că îi fu îndeajuns să scape de printre ruine, 
pentru ca pe urmă să se poată ascunde în așa fel încât 
bandiții, care nu erau din partea locului, să nu-i mai poată 
da de urmă. 

Și într-adevăr, oamenii lui Grigore Muscan se înapoiară 
în curând, fără să fi dat de urma fetei. De mânie căpetenia 
bandiţilor începu să înjure și să blesteme ca la ușa 
cortului. 

Toată lumea era de vină că Domnica fugise, numai el, 
nu. 

Este adevărat însă că și ceilalți bandiți o băgaseră pe 
mânecă rău de tot, deoarece nu mai încăpea nicio îndoială 
că Domnica avea să asmuţească dorobanţii asupra lor. 

— Tot are dreptate Mihu Inimă de Leu, urla Muscan, că 
nu le dă voie oamenilor săi să-și ţină ibovnice. Iată 
rezultatul: de îndată ce și-a pus piciorul aici o femeie ne- 
am și aprins paiele în cap! 

— Acum la ce bun să mai recunoaștem că Mihu Inimă de 
Leu avea dreptate, răspunse Ilie Cocoş, unul din cei mai 
vechi tovarăși ai lui Muscan, când și așa este prea târziu. 
Nu trebuie să ne mai batem capul cu ceea ce ar fi fost bine 
și ceea ce s-a dovedit că e rău, ci mai bine să ne gândim 
cum putem ieși din încurcătură. 

— Până răsare soarele, dorobanţii vor și fi peste capul 
nostru! se tângui Grigore Muscan deznădăjduit. 

— Până atunci mai avem vreme să ne gândim la vreun 
mijloc de scăpare! strigă un alt bandit. 

Toţi bandiții erau acolo, în jurul lui Muscan, așteptând 
cu înfrigurare poruncile căpitanului. 

Timp de câteva minute o liniște mormântală domni în 
subteranele romane de la Igliţa. Liniştea fu întreruptă de 
glasul lui Ilie Cocoș care zise: 

— Ei, Muscane, tu ești căpitanul, de ce nu ne spui ce 
trebuie să facem pentru a scăpa din încurcătura în care ne 
găsim? 

Grigore Muscan era pus el însuși în cea mai mare 
încurcătură. El era căpitanul, el era creierul acestei cete 
de bandiți, deci el trebuia să găsească și mijlocul de a 
scăpa de primejdia care-i ameninţa pe toţi. Fără îndoială 
că Mihu Inimă de Leu ar fi găsit îndată soluţia. 

Dar cum, el să nu fie în stare să încurce socotelile unor 
dobitoci de panduri, sau dorobanţi? 

— Ce facem Muscane căci timpul trece? îl zori din nou 
Ilie Cocoș. 

Muscan se gândi, se frământă și deodată strigă 
triumfător: 

— Am găsit! Acum știu ce avem de făcut! 

— Vorbește! strigară bandiții în cor, uitându-se la el cu 
priviri înfrigurate. 

— Nu prea departe de conacul moșiei Gura Dracului, în 
mijlocul unei păduri, se găsește o clădire părăsită, care pe 
semne că pe vremuri va fi fost locul de retragere al 
vreunuia din boierii Bănuţ. Clădirea aceasta este așezată 
peste mână, într-un loc aproape pustiu, așa că nimeni nu 
se rătăcește pe la ea. Acolo ne vom duce. 

— Dar când? 

— Când? Îndată! Nu trebuie să pierdem niciun singur 
minut. La lucru toţi câţi suntem aici! Pregătiţi iute totul, 
luaţi tot ce se poate lua, nu-l uitaţi nici pe boierul Petrache 
Bănuţ și apoi, la drum! Până să răsară soarele și să vină 
dorobanţii noi vom fi departe. 

Propunerea fu pe placul bandiţilor și Ilie Cocoș și zise cu 
recunoștință: 

— Bravo, Muscane, ideea este minunată! Nu în zadar 
ești tu căpitanul nostru! 

— Eu v-am dat ideea, răspunse căpitanul bandiţilor din 
Iglița, acum atârnă de voi ca ea sa și fie înfăptuită. Lucrul 
de căpetenie este să sfârșim cât mai iute... Dacă nu vom fi 
în stare să adunăm boarfele destul de repede, atunci s-a 
sfârșit cu noi... suntem pierduţi. 

Dar bandiții își dădeau seama că nu era vorba numai de 
prada pe care o îngrămădiseră în subterane, ci chiar și de 
propria lor piele și împachetară totul cu o iuțeală care ar fi 
uimit chiar pe oamenii cei mai îndemânateci. Nu trecu 
niciun ceas și bandiții lui Grigore Muscan porniră la drum 
lăsând goală ascunzătoarea din subteranele ruinelor 
romane. 

Când răsări soarele apoi, dorobanţii veniră într-adevăr, 
călăuziți de Domnica. Nenorocita copilă din Igliţa îi 
conducea cu hotărâre pe ostași și când ajunse la ruine, le 
arătă drumul ascuns care ducea în subterane. 

Dorobanţii coborâră cu armele în mână, pregătiţi de a 
găsi acolo cea mai îndârjită împotrivire. Care nu le fu însă 
uimirea când în subteranele ruinelor nu găsiră nici ţipenie 
de om! 

Ascunzătoarea era goală și toate cercetările, pentru a da 
de urma bandiţilor rămaseră zadarnice. 


* 
x x 


Vestea fioroasei crime din Macin ajunse și până la moara 
de pe malul Dunării și Mihu Inimă de Leu află despre noua 
mârșăvie săvârșită de Grigore Muscan. Şi, ceea ce era 
josnicia cea mai mare, că Muscan n-avusese curajul să 
săvârșească fărădelegea în numele lui ci o aruncase tot în 
spinarea lui Mihu Inimă de Leu. 

Dar veștile despre noile isprăvi ale lui Grigore Muscan îl 
înfuriară nu numai pe căpetenia bandiţilor, ci pe fiecare 
membru al bandei în parte. Oamenii aceștia cu judecata 
simplă se simțeau jigniţi de faptul că lumea îi socotea ca pe 
niște bandiți de rând pe ei, care niciodată nu vărsaseră 
sânge nevinovat și tremurau de mânie gândindu-se la 
blestemele pe care le rosteau acum desigur preoţii în 
biserici împotriva bandei lui Mihu Inimă de Leu. 

Ei se făleau tocmai că fac parte din ceata lui Mihu Inimă 
de Leu, deoarece oamenii căpeteniei de bandiți nu-și 
ridicaseră mâna nici când asupra acelora care nu meritau 
să fie pedepsiţi. 

Dan Dragomir era și el peste măsură de înfuriat și se 
adresă lui Mihu Inimă de Leu: 

— Căpitane, nu mai putem îndura ticăloșiile lui Muscan! 
Trebuie să-i dovedim că suntem în stare să ne impunem 
voința noastră în Baltă unde noi suntem stăpâni. 

Ceilalţi strigară după el: 

— Așa este! 

— Dan are dreptate! 

— Şi eu sunt de aceeași părere! se auzi atunci răspunsul 
lui Mihu Inimă de Leu. Vă făgăduiesc că voi pune ordine în 
Baltă și că domnia lui Grigore Muscan își are zilele 
numărate! 

După aceea se uită în jurul său și-l chemă pe Mișu 
Dragau la sine. 

— Poruncește, căpitane! zise voinicul.. 

— Vei porni îndată la drum, zise căpetenia bandiţilor, cu 
hotărâre, și vei afla unde se ascunde Muscan și cu oamenii 
săi. 

Peste câteva minute o barcă se desprinse da lângă 
moară și se pierdu prin Baltă. 

CAPITOLUL 101 
Moartea Mioarei Comăneanu 


Un fluierat ascuţit străbătu liniștea solemnă a nopţii din 
Baltă. Cel ce făcea de pază vestea prin aceasta că cineva, 
om bun însă, se apropia. Peste puţin timp apoi o barcă 
venind de pe Dunăre, acostă nu departe de moară și în 
curând, în curtea morii, se ivi un flăcău ale cărui veștminte 
pline de praf purtau ici-colo, roșii pete de sânge. 

— Ce s-a întâmplat cu tine? îl întrebă Mihu Inimă de Leu 
pe banditul care părea că de-abia se mai ţine pe picioare. 

— M-au cam fugărit puţin dorobanţii ispravnicului din 
Brăila, răspunse banditul, în care un străin n-ar fi 
recunoscut niciodată pe veșnic curatul și îngrijitul Mișu 
Drăgan, care acum era într-o stare vrednica de plâns. 

— Dar ce ai căutat la Brăila? îl întrebă căpitanul. 

— Întorcându-mă din Iglița, m-am gândit să mă abat și 
pe la Brăila, în nădejdea că voi putea să mai culeg ceva 
noutăţi. În ceea ce-l privește pe Muscan, el s-a adăpostit 
împreună cu oamenii săi sub ruinele romane de lângă 
Iglița și mai mulţi pescari de prin împrejurimi au și prins 
de veste că locuitorii ruinelor sunt haiduci. Oamenii din 
Iglița sunt încredinţaţi că haiducii din subteranele ruinelor, 
nu sunt alţii decât Mihu Inimă de Leu împreună cu 
tovarășii săi. 

— Ticălosul! strigă atunci Mihu Inimă de Leu înfuriat. 
Așadar, crima din Măcin, care a fost pusă în socoteala mea 
nu este singura ticăloșie de acest fel a lui Muscan? Se pare 

atunci că tot timpul și în tot locul s-a dat drept Mihu Inimă 
de Leul 

— Așa a făcut, căpitane! răspunse Drăgan. 

— După cum ţi-am spus, la înapoiere m-am gândit să dau 
o raită prin Brăila, spre a vedea ce noutăţi mai sunt pe 
acolo. Mi-am trimis barca din jos de oraș cu unul din 
oamenii noștri și am intrat în Brăila... călare. În fața 
hanului unde știam că se adună oamenii de seamă ai 
orașului, m-am oprit prefăcându-mă că vreau să-mi adap 
calul, în realitate însă spre a trage cu urechea la ceea ce se 
vorbește. 

— Cum de ai îndrăznit să faci una ca asta? întrebă 
căpitanul mirat. 

— Credeam că am reușit să-mi schimb înfățișarea 
îndeajuns de bine și nu voi fi recunoscut. Spre ghinionul 
meu însă ispravnicul Brăilei era tocmai în han, ca și atunci 
când mânam caii trăsurii luată de la boierul Petrache 
Bănuţ. Ce să vă spun însă, dar cumătrul Enăchiţă are o 
pereche de ochi pentru care i-aș da cu dragă inimă pe ai 
mei! De-abia mă zărise oprindu-mi calul că și veni în 
pragul hanului, mă măsură o singură dată și-l văzui 
înapoindu-se grăbit în cârciumă. Eu am bănuit ceva 
necurat și îndată după ce calul își scoase botul din găleată, 
din care de altfel nici nu prea băuse, deoarece de-abia îi 
încălecasem, mă aruncai în șea și pe-aci ţi-e drumul, am 
pornit iute spre locul unde mă aștepta barca. Nu făcusem 
însă nici cinci minute și deodată aud un ropot de cai în 
urma mea. Îmi întorc capul și, ce să vezi?... Ispravnicul 
venea după mine mânându-și calul de ai fi zis că se 
prăpădește pământul. 

— Şi te-ai speriat de bătrânul Enăchiţă? întrebă 
batjocoritor unul din bandiți. 

— Ehei, dacă era singur, răspunse Mișu Dragau, nu mă 
speriam eu de el! Numai vezi că buba era că cumătrul 
Enăchiţă nu îndrăznise să pornească singur după mine, ci 
mai luă cu el și vreo șase panduri, care începură să strige 

ca să mă opresc. Mie însă nici prin gând nu-mi trecu să le 
fac pe poftă ci dimpotrivă, dădui pinteni calului. Drept 
răspuns pandurii au trimis câteva gloanţe după mine. Mi 
se pare chiar că unul m-a și nimerit. Calul meu însă era un 
roib rusesc, nu din caii de grămadă din care au pandurii și 
când i-am fluierat odată a început să zboare, nu altceva. 
Ispravnicul și cu pandurii lui se luară ei după mine dar de 
unde să mă ajungă. Unde cotește Dunărea, apoi, mă 
aștepta Leonte cu barca. Am sărit iute le pe cal, l-am urcat 
pe el în șea și i-am dat drumul înainte. Eu m-am pitit sub 
mal și peste vreo zece minute i-am văzut pe cumătrul 
Enăchiţă și pe pandurii lui alergând ca niște nebuni după 
Leonte, care nici nu se mai vedea pe șosea. După ce au 
trecut de mine, mi-am luat și eu barca și am trecut 
Dunărea. Pe când mă apropiam de moară, i-am văzut 
înapoindu-se, firește, fără Leonte. 

— Prea bine n-ai făcut tu, ceea ce ai făcut, Drăgane, zise 
căpitanul, clătinând din cap deoarece acum l-ai îndârjit 
împotriva noastră și mai mult pe cumătrul Enăchiţă. Dar 
nu face nimic! Mai întâi ne vom răfui cu Muscan pentru 
ticăloșiile lui și pe urmă n-au decât să vină împotriva 
noastră toţi ispravnicii și toţi pandurii ţărilor Românești! 
Mai înainte însă, după cum v-am spus, trebuie să sfârșim 
cu trădătorii din Iglița. 

— Trebuie să-i dăm o lecţie, pe care s-o ţină minte câte 
zile va mai avea, zise Dan Dragomir. N-are nicio fărâmă de 
cinste. Or, noi știm că pentru a fi haiduc, trebuie să fii, 
mai înainte de toate, un om de omenie. 

— Așa este, așa este! ziseră și ceilalţi. Trebuie să-i 
învăţăm puţină omenie. 

— Firește, a vrut să fie căpitan, strigară alţii, de aceea a 
plecat de la noi! 

— Eu unul știu că n-aș sta sub căpetenia lui, nici un 
ceas! 

— Ascultaţi aici, băieţi! zise deodată Mihu Inimă de Leu, 
punând capăt convorbirii haiducilor. 

El stătuse multă vreme, tăcut, privind ţintă, înaintea sa. 
Se părea că se gândește asupra unui lucru ce-l interesa 
mult. Pe semne că în timpul acesta se gândea el la chipul 
în care urma să-i atace pe ticăloșii care se ascunseseră în 
ruinele romane de la Igliţa, căci atunci când luă cuvântul, 
spuse: 

— Acum, duceţi-vă de vă odihniţi, băieţi! Peste două 
ceasuri pornim la drum și în noaptea aceasta avem mult de 
furcă iar greul va veni abia după aceea! 

Când haiducii se duseră să se odihnească, deoarece 
acum, când nu mai aveau în mijlocul lor oameni de tagma 
lui Muscan, aveau tot dreptul să se numească haiduci, 
Mihu Inimă de Leu se îndreptă spre odaia în care locuia 
Mioara Comăneanu. 

De când venise la moara de pe malul Dunării, Mioara 
Comăneanu nu se mai gândea la altceva decât la mijlocul 

prin care l-ar fi putut hotărî pe iubitul său să renunţe la 
viaţa pe care o ducea. Chiar și acum, când Stanislau 
Rimsky deschise ușa odăii sale ea stătea îngândurată, 
frământând mereu aceeași întrebare. 

— Nu dormi încă, Mioara mea? o întrebă Stanislau 
Rimsky, mirat. 

— Nu, dragă Stanislau, răspunse Mioara, nu pot dormi. 
Căldura e atât de mare, încât nu pot închide ochii! 

— Atunci vino, draga mea, să ne plimbăm puţin pe malul 
Dunării, zise Stanislau Rimsky, acolo este ceva mai 
răcoare! 

— Viu, dragul meu, răspunse frumoasa fată, căci și așa 
aș vrea să vorbesc ceva cu tine despre o chestiune foarte 
însemnată. 

— Atunci să mergem mai iute, iubito, căci n-am prea 
mult timp liber, deoarece în curând va trebui să plec! 

— Dar unde te duci, dragă Stanislau? întrebă Mioara 
Comăneanu și oricine și-ar fi putut da seama că tonul 
glasului său nu trăda numai duioșia pentru bărbatul iubit, 
ci și îngrijorarea pe care i-o pricinuia vestea că iubitul va 
pleca de lângă ea. 

— M-ai întrebat, unde mă duc, iubita mea? Nu mă duc 
prea departe de tine și nu vor trece nici trei zile și voi fi din 
nou alături de tine, draga mea. Trebuie să mă duc să 
pedepsesc pe un tovarăș necredincios care s-a folosit de 
numele meu, în chipul cel mai josnic, aruncând asupra 
acestui nume o umbră nemeritată. 

— Vai, Stanislau și ai fi în stare să-l ucizi, pentru atâta 
lucru? strigă Mioara Comăneanu, îngrozită. 

— Nu-l voi ucide, ci numai îi voi pedepsi! răspunse Mihu 
Inimă de Leu. 

— Vai, dragul meu  Stanislau, exclamă Mioara, 
implorătoare, ștergându-și o lacrimă din ochi, până când 
vei mai duce tu viața aceasta? De ce nu vrei tu să te 
desparţi de oamenii tăi, de Balta aceasta unde primejdia te 
pândește din toate unghiurile? De ce nu vrei să renunti 

odată la o viaţă în care nu ne putem găsi fericirea pe care 
ne-o dorim de atâţia ani? 

— Scumpa mea, îţi mulțumesc din tot sunetul că nu 
încetezi o clipă de a te gândi la mine, la soarta care mă 
așteaptă și care văd cât de mult dorești să ne împreună 
odată pentru totdeauna... Ti-am spus și nădăjduiesc că 
această dorinţă, care de altfel este și a mea, se va îndeplini 
cât mai iute. Crede-mă, iubita mea că eu aș fi cel mai 
fericit dacă aș putea pleca chiar astăzi, numai cu tine de 
aici, spre a ne retrage undeva, într-un colț de ţară unde să 
nu trăim decât unul pentru altul. Ţi-am spus însă că 
aceasta nu este cu putinţă până când nu voi fi pedepsit 
toate nedreptăţile de care s-a făcut vinovat boierul Panait 
Fotache, atât faţă de tine, cât și faţă de mine, deoarece n- 
aș avea nicio zi, niciun ceas, nicio clipă de odihnă, de 
liniște. Repet, ţi-am spus aceasta de multe ori și-mi este cu 
neputinţă să-mi schimb hotărârea, oricât de mult aș dori eu 
să mă văd cât mai iute, numai singur cu tine și cu 
dragostea noastră. 

— Scumpul și dragul meu Stanislau, exclamă Mioara 
Comăneanu, te iubesc nespus de mult, totuși, nu știu ce aș 
putea face pentru a te împiedica să-ți mai primejduiești 
viaţa din nou! 

— Am făgăduit să pedepsesc rușinea ce mi s-a făcut, 
răspunse căpitanul haiducilor, și Stanislau Rimsky are 
obiceiul de a se ţine de cuvânt, chiar și dacă ar trebui să-și 
primejduiască viaţa de o sută de ori și nu numai odată. 
După aceea după ce-mi voi fi îndeplinit și această 
îndatorire atunci voi pleca cu dragă inimă, cu tine și cu 
Dan în altă ţară unde să putem trăi liniștiți și netulburaţi 
de nimeni, de niciunul din aceia care ne-au amărât viața 
până acum. | 

Cei doi îndrăgostiţi se sărutară îndelung. În clipa aceea 
nu mai exista în lumea aceasta nimeni pentru ei, așa că, 
nici Stanislau Rimsky și nici Mioara nu băgară de seamă o 
umbră ce se furișă în dosul sălciilor de pe malul Dunării. 

Stăpâna acestei umbre  ascultase fiecare vorbă a 
îndrăgostiţilor și când îl auzi pe căpitanul haiducilor 
descriind în culori atât de fericite, planurile sale de viitor, 
aruncă o privire plină de ură spre Mioară Comăneanu, apoi 
șuieră ca o șerpoaică: 

— Praful se va alege de toate planurile voastre! 

Acum, când nici Rimsky și nici Mioara nu mai scoteau 
niciun cuvânt, ci stăteau de vorbă doar prin graiul 
sărutărilor, aceea care spionase convorbirea îndrăgostiţilor 
aruncă priviri și mai fulgerătoare spre frumoasa iubită a 
căpitanului de haiduci. În curând apoi, când sărutările și 
îmbrăţișările deveniră din ce în ce mai pătimașe, ea nu se 
mai putu uita la fericirea celor doi îndrăgostiţi și se furișă 
cu băgare de seamă spre moară. 

Smaranda, deoarece ea fusese aceea care spionase 
convorbirea lui Rimsky cu Mioara, ajunse în curtea morii. 
Cuprinsă de patimă și roasă de gelozie fata morarului de 
pe malul Dunării se mistuia tot mai mult de dorul lui Mihu 
Inimă de Leu și tot în aceeași măsură creștea și ura ei 
împotriva Mioarei Comăneanu care stătea în calea fericirii 
sale. De când nu-i reușise planul încercat în catacombele 
Schitului Sfintei Treimi și Mioara Comăneanu scăpase cu 
viaţă într-un chip aproape miraculos, Smaranda era și mai 
pornită împotriva rivalei sale, pe care n-aștepta decât 
momentul potrivit pentru a o înlătura din calea sa. 

Pentru atingerea acestui scop al său fata morarului nu s- 
ar fi dat înlături de la nicio faptă, întocmai după cum nu 
șovăise s-o atragă pe Mioara în criminala cursă din 
pivnițele mănăstirii. 

— Nu, de o mie de ori nu, șuiera ea, turbând de mânie, 
nu se va întâmpla nimic din ceea ce a plănuit blestemata 
aceea! Nimeni nu-l va lua de lângă mine pe Mihu Inimă de 
Leu. El va fi al meu și oricine ar îndrăzni să se așeze între 
mine și el, îl voi nimici ca pe o scorpie. 

Smaranda umbla înfrigurată de colo până colo, prin 
odaie. Se gândea, se frământa ce să facă, cum să-i 

împiedice pe îndrăgostiți de a-și duce planul la îndeplinire. 
Un gând îi venise ei în minte dar nu îndrăznea sau mai 
bine zis, parcă nu se putea hotări la punerea lui în 
practică. Până în cele din urmă însă, tot spiritul răului ieși 
învingător și cu o mișcare bruscă, Smaranda deschise 
laviţă ei înflorită. Într-un sertar ascuns al acestei laviţe, 
printre alte multe nimicuri, se găseau și două sticluţe, 
ascunse cu multă îngrijire. Ea luă cele două sticluţe și se 
uită la ele vreme îndelungată la lumina palidă a opaiţului. 
Pe urmă, luă una din sticluţe, pe aceea care avea un lichid 
albicios și o ascunse înapoi în laviță. Pe cealaltă și-o vâri în 
sân. 

— Oare să-mi fi spus adevărul, bătrâna vrăjitoare? se 
întreba ea. 

În vreme ce se îndreptă spre odaia Mioarei, ea își aduse 
aminte de tot ceea ce se petrecuse în coliba bătrânei 
zgripţoroaice și amintirile acestea îi întăriră încrederea pe 
care o avea în izbândă. 

Mioara Comăneanu tot se mai plimba încă cu Mihu 
Inimă de Leu. Prin fereastra deschisă se putea vedea în 
odaia ale cărei mobile simple nu se puteau asemui nici pe 
departe cu luxoasele aranjamente de care avusese parte 
atât în palatul prințului Trubetzkoi cât și în conacul 
Vulpeștilor. Cu toate acestea, Mioara era mult mai fericită 
aici decât în palatele princiare deoarece aici era măcar în 
apropierea iubitului său! 

În odaia aceasta nu se găseau decât un pat țărănesc, o 
masă, două laviţe și trei scaune, de-abia date la rindea. Din 
tavan atârna un opaiţ care lumina îndeajuns de slab odăița, 
ea însăși foarte mică. 

Pe scaunul de lângă pat era așezată o cană de pământ și 
o ulcică, tot din pământ smălţuit. 

Smaranda se uita necontenit la ulcică, întocmai ca și 
când ar fi fermecat-o ulcica aceasta simplă de pământ de la 
care nu mai putea să-și întoarcă privirea. După aceea ea 

porni spre ușa odăiţei mergând cu pași mecanici, cu ochii 
aţintiţi în gol, întocmai ca un lunatic. 

Odaia aceasta, ca de altfel aproape toate odăile morii, 
dădea în bucătărie. În marea bucătărie a morii domnea 
mare înfrigurare la ora aceea. Unii din haiduci își frigeau 
sau își coceau de ale mâncării pentru drum, alţii jucau 
zaruri, iar alţii își coseau hainele rupte. Firește că toate 
acestea se făceau alături cu sticluța de vin. Veselia 
haiducilor era în toi în clipa când Smaranda intră în 
bucătărie. Văzându-i pe bandiți, adunaţi cu toţii acolo, 
Smaranda tresări. În prezenţa atâtor oameni ea nu 
îndrăznea să se furișeze în odaia Mioarei Comăneanu 
deoarece se temea ca vreunul din bandiți să nu bage de 
seama că intrase în odaia căpitanului unde ea nu prea avea 
ce căuta. 

Toate acestea îi trecură prin minte în decurs de câteva 
clipe și peste o secundă și făcu stânga împrejur, 
prefăcându-se că uitase ceva. Ea se învârti câtva timp prin 
curte ca și când ar fi avut ceva de isprăvit pe acolo, iar pe 
urmă ocoli casa și se furișă până lângă fereastra odăii 
Mioarei. Ajunsă acolo, mai întâi se uită eu băgare de 
seamă în jurul său, spre a se încredința dacă nu cumva o 
vede cineva, iar când se asigură că într-adevăr nu era 
nimeni prin apropiere, își făcu vânt și dintr-o singură 
săritură ajunse pe pervazul ferestrei, de unde sări în 
mijlocul odăii cu ușurința unui leopard. 

În mijlocul odăii se opri o clipă, pentru a respira. Apoi, 
după ce se mai încredinţă odată că isprava ei n-avea niciun 
fel de martor nedorit, scoase iute sticluţa din sân și turnă 
jumătate din cuprinsul ei în ulcica de pe scaun. 

După aceea vâri din nou sticluţa în sân și pe același 
drum și cu aceeași iuțeală cu care venise, părăsi odaia. 

Sărind pe fereastră, se uită cu băgare de seamă în jurul 
său, iar când observă că nimeni n-o văzuse, ocoli casa din 
nou și se înapoie în fata bucătăriei unde își văzu de treabă 
ca și când nimic nu s-ar fi întâmplat. 

Smaranda era pe deplin încredințată că fapta ei nu 
fusese văzută de nimeni. În adevăr însă, lucrurile stăteau 
altfel și dacă fata morarului ar fi știut aceasta, fără îndoială 
că nu și-ar mai fi văzut de treabă cu aceeași nepăsare ca 
acum. 

Gavrilă, unul din haiduci, o văzuse pe Smaranda 
furișându-se în odaia Mioarei. Gavrilă acesta nu intrase de 
mult printre haiducii lui Mihu Inimă de Leu. Tatăl lui era 
un om cu oarecare stare la Măcin. Fiul său nu prea călca 
pe urmele tatălui său, îi plăcea să trândăvească și mai ales 
să bea și într-o Duminică, după ce se îmbată, se luă la 
bătaie cu un alt flăcău. În timpul încăierării, Gavrilă scoase 
deodată cuțitul de la brâu și-și înjunghie potrivnicul. Când 
se trezi din beţie și-și dădu seamă de urmările faptei sale, 
fugi de acasă și se ascunse în Baltă. După ce rătăci timp de 
trei zile prin Baltă, nemâncat și nebăut, Smaranda dădu 
din întâmplare peste el și făcându-i-se milă îl aduse la 
moară. 

Dar din prima clipă când flăcăul o zări pe Smaranda se și 
îndrăgosti de ea. Şi dacă nu era fata morarului, dacă nu se 
gândea că numai în chipul acesta ar putea să rămână în 
apropierea ei, fără îndoială că Gavrilă nu ar fi intrat în 
rândurile haiducilor. 

Smaranda însă, care era îndrăgostită de Mihu inimă de 
Leu până peste urechi, nici nu-l băgă în seamă pe flăcău. 
lar când acesta începu să-i spună că-i e dragă, fata 
morarului îi răspunse fără ocolire că ea nu-l iubește și nici 
nu-l va putea iubi vreodată. Cu toate acestea, flăcăul nu 
deznădăjdui, spunându-și că dacă Smaranda îl refuză odată 
aceasta nu însemna că cu timpul nu-și va putea schimba 
hotărârea. El voia cu orice chip ca Smaranda să fie a lui. 
De câte ori îi stătea în putinţă, se ţinea după ea ca o 
umbră, urmărind-o pas cu pas, poate și în nădejdea că în 
chipul acesta va putea să descopere pricina pentru care 
fata morarului nu voia să răspundă la dragostea lui. În 
seara aceea lucrurile se întâmplaseră la fel. În clipa când 

Smaranda se strecurase din bucătăria de unde nu putea 
intra în odaia Mioarei fără a fi văzută de vreunul din 
bandiți, Gavrilă se luase după ea, urmărind-o pas cu pas, 
până în faţa ferestrei logodnicei căpitanului. Când văzu că 
Smaranda sare în odaie, Gavrilă se ascunse prin apropiere 
de unde putea observa fiecare mișcare a fetei morarului. 

— Ei, acum mi-ai căzut în mâini, porumbiţo! își zise 
mulțumit Gavrilă, care înţelese îndată că ceea ce turnase 
Smaranda în ulcica Mioarei nu putea fi decât otravă. 
Flăcăul însă nu zise nici un cuvânt. Mai târziu, după ce 
Smaranda părăsise odaia victimei sale și se înapoiase în 
faţa bucătăriei, Gavrilă făcu și el ocolul casei și se întoarse 
în mijlocul tovarășilor săi. 

Până să ajungă ei la bucătărie se înapoiase și Mihu 
Inimă de Leu împreună cu Mioara. 

— Fiţi gata, băieţi, se adresă el oamenilor săi, vom porni 
la drum îndată. Doi din voi însă, trebuie să rămână acasă 
pentru a păzi moara. Cine vrea să rămână? 

Dar niciunul dintre haiduci nu se arătă dispus să rămână 
la moară. 

— Ei, ce-i asta? Nimeni nu vrea să rămână acasă? 
întrebă Mihu Inimă de Leu. Atunci voi desemna eu doi 
oameni care vor rămâne aici, pentru a avea ei grijă de 
moară și de logodnica mea, atât timp cât noi, ceilalţi, vom 
fi departe. Codobatură, tu vei fi unul, iar tu, Drăgane, al 
doilea. Bietul Drăgan și așa are nevoie de puţină odihnă, 
după fuga pe care a tras-o! 

— Căpitane, zise atunci Mișu Drăgan, implorător, mai 
bine îngăduie-mi să merg și eu cu voi, căci tare m-a mâhnit 
ticăloșia lui Muscan și a oamenilor săi și aș vrea să le pot 
arunca și eu în faţă toată scârba pe care o simt pentru ei. 
In ceea ce privește oboseala, te încredințez că nici nu mă 
resimt de cele întâmplate. 

— Bine, zise Mihu Inimă de Leu, care înţelese ruga 
credinciosului său tovarăș. Atunci, tu vei merge cu noi și 
va rămâne aici Gavrilă. 

Pentru Gavrilă era o adevărată fericire să rămână la 
moară și dacă nu s-ar fi temut că stârnește bănuieli, sau că 
va fi socotit fricos, fără îndoială că s-ar fi prezentat cel 
dintâi pentru a rămâne de pază. Cu toate că era de curând 
haiduc, cu toate acestea el avusese prilejul să-l cunoască 
îndeajuns de bine pe Mihu Inimă de Leu, așa că își dăduse 
seama că se putea întâmpla foarte ușor ca Mihu să-i 
citească în ochi gândul pe care-l avea și de-abia atunci îl 
lua cu el. Pe de altă parte, acum, după cele descoperite, el 
era încredinţat că își va putea ajunge scopul, fie prin 
blândeţe, fie prin ameninţări și Smaranda avea să fie a lui 
și nu mai avea niciun chef să-și primejduiască viaţa în 
lupta eventuală cu bandiții lui Muscan. 

Pentru atingerea scopului său se părea că și soarta îi 
este favorabilă. Codobatură, tovarășul său de pază, era un 
om mai în vârstă și bolnăvicios; Gavrilă știa că acesta nu-l 
va împiedica prea mult la ducerea la îndeplinire a 
planurilor sale, deoarece Codobatură, cum avea o clipă 
liberă se ducea să se culce. 

Așadar, afară de Gavrilă și Codobatură, ceilalți membri 
ai cetei se pregătiră de drum. Mihu Inimă de Leu stătu 
lângă Mioara, până în ultimul moment, privind la 
pregătirile oamenilor săi, iar când aceștia fură gata, își luă 
un înduioșător rămas bun de la ea. 

— Dumnezeu să te ia sub scutul Său, îngână Mioara 
Comăneanu, și să te păzească de orice nenorocire, dragul 
meu! 

— Îţi mulţumesc din suflet, iubito, răspunse Stanislau 
Rimsky, pentru grija pe care mi-o porţi și poţi fi 
încredinţată că Dumnezeu îţi va asculta ruga! 

— Măcar de ţi-ar conduce pașii cât mai iute spre mine! 
mai zise Mioara Comăneanu, dându-i iubitului său o 
sărutare care trăda toată căldura dragostei sale. 

Încă o îmbrăţișare fierbinte și apoi Mihu Inimă de Leu 
ieși în curte, de unde cobori la Dunăre spre a porni în 

fruntea oamenilor săi în expediţia de pedepsire a lui 
Grigore Muscan și a oamenilor săi. 


* 

Mioara se mai uită multă vreme după haiduci, pe urmă 
se întoarse în odaia sa și se pregăti de culcare. 

În vreme ce Mihu Inimă de Leu cobora spre bărci, 
Smaranda se furișă iarăși din bucătărie și apropiindu-se de 
fereastră, se ascunse tocmai în locul de unde o pândise mai 
înainte Gavrilă pe ea. La rândul său, Gavrilă, băgând de 
seamă că fata morarului se strecoară iarăși pe furiș din 
bucătărie se luă după ea în ascuns și-i observă fiecare 
mișcare. 

Îndată după ce închise ușa în urma sa Mioara 
Comăneanu începu să se dezbrace. Veștmintele alunecau 
una după alta de pe trupul ei și fata morarului se uită cu 
invidie la corpul minunat al rivalei sale. Oricât de mult o 
orbea gelozia totuși, Smaranda trebui să recunoască cum 
că Mioara Comăneanu avea nu numai capul, dar și trupul 
de o frumuseţe fără seamăn. Un trup cu linii atât de 
desăvârșite fata morarului nu mai văzuse niciodată. 

În cele din urmă Mioara ajunse să-și îmbrace cămașa de 
noapte. O clipă mai târziu, inima Smarandei tresări. 
Mioara, cu gâtul uscat de căldura înăbușitoare a nopţii de 
vară, se apropie de scaunul pe care era așezată cana cu 
apă și ulcica. Setea Mioarei era atât de mare încât ea bău 
dintr-odată tot cuprinsul ulcelei, al acelei ulcele în care cu 
vreo jumătate de ceas mai înainte Smaranda turnase 
jumătate din otrava pe care i-o dăduse vrăjitoarea din 
Baltă. 

După ce bău apa Mioara se mai răcori puţin. Pe urmă 
îngenunche în faţa patului și rosti ruga pe care o înălța 
Cerului în fiecare seară. 

Își sfârșise obișnuita rugă dar Mioara tot nu se ridicase 
de lângă pat. În curând ea începu o nouă rugăciune. 

De data aceasta însă rugăciunea ei nu mai era o rugă 
veche, învățată pe dinafară încă din copilărie, ci cuvinte 
simple, necântate, așa cum îi veneau în minte, cuvinte 
calde însă pe care inima i le șoptea să le adreseze 
Atotputernicului Stăpân al Cerurilor. 

„Atotputernice Părinte Ceresc, Tu care știi tot ce se 
petrece pe pământ, ascultă umila mea rugăminte! Tu, 
Doamne, știi că Stanislau Rimsky este un om bun, cu suflet 
nobil, știi că el nu ar fi în stare să se atingă nici măcar de o 
muscă dacă este lăsat în pace și nu-l provoacă nimeni. Tu 
mai știi, Părinte Ceresc, că Stanislau Rimsky a fost 
întotdeauna apărătorul văduvelor și al orfanilor, scutul 
celor săraci, al celor oropsiţi și nenorociţi și că întotdeauna 
a disprețuit tirania și asuprirea. 

Tu știi, o Drept Judecător din Ceruri că iubitul meu luptă 
pentru izbânda adevărului, chiar și în drumul pe care a 
pornit astăzi. Te implor, Doamne, apără-l și astăzi, cum l-ai 
apărat și până acum, fă ca izbânda să fie de partea lui, căci 
pentru dreptate se zbate. Ferește-l, Doamne de dușmani, 
de prieteni necredincioși și trădători și de tot soiul de 
uneltiri ascunse. Apără-l Dumnezeule de apă, de foc și de 
orice altă primejdie. Dă, Doamne, să se întoarcă din 
drumul acesta cât mai iute și să-l revăd sănătos și voinic, 
așa după cum a plecat. 

Sfinte Dumnezeule, îndeplinește-mi ruga și facă-se voia 
Ta, întocmai după cum ea s-a făcut și în trecut, Amin!” 

După ce sfârși această rugăciune, Mioara rămase tot în 
genunchi, înaintea patului. Gândurile ei alergau la haiducii 
care porniseră sub conducerea iubitului său. 

Într-un târziu se ridică din genunchi și se duse să se 
odihnească. Dar pe când altădată adormea de îndată ce-și 
așeza capul pe pernă, acum somnul o ocolea cu 
încăpățânare. 

Se zvârcolea de colo până colo în pat, apoi, deodată, avu 
un simțământ de ciudată neliniște. 

Simţământul acesta de neliniște, a cărui pricină nu și-o 
putea tălmăci în niciun chip creștea mereu, până când în 
cele din urmă ajunse atât de puternic încât începu să 
ameţească. I se părea că se găsește într-o mică luntre, pe 
valurile Dunării înfuriate. Patul începu parcă să se legene 
ameţitor cu ea, în vreme ce pereţii odăiţei jucau un dans 
nebunesc, învârtindu-se ca prinși în mijlocul unei volburi. 
Gâtul i se usca tot mai tare și tâmplele i se zbăteau 
cumplit, ca și când ceva din creierul ei ar fi plesnit. Inima îi 
bătea tot mai iute și dedată simţi o durere înfiorătoare în 
cap. Avea impresia că cineva îi despică în două capul cu o 
secure. 

Obrajii ei, care mai înainte erau roșii ca para focului din 
pricina frigurilor care o zbuciumaseră, acum deveniseră 
mai albi decât peretele. Mioara își dădea seama că puterea 
o părăsea, încetul cu încetul. O slăbiciune crescândă punea 
stăpânire pe întreaga ei făptură și setea o chinuia tot mai 
arzător. Gâtul îi era mai uscat decât nisipul Saharei și 
setea aceasta chinuitoare îi ucidea voinţa, putinţa de a face 
ceva, o împiedica chiar și să strige după ajutor. 

În zadar se trudea biata fată să-și întindă mâna până la 
cana cu apă de pe scaunul de lângă patul său cu care și-ar 
fi putut potoli setea arzătoare; nici în urma celor mai 
nebănuite sforțări nu fu în stare să facă vreo mișcare. 

Slăbiciunea, sfârșeala creștea și atunci creierul mai 
funcţionând încă, își dădu seama că pe semne i s-a 
întâmplat o mare nenorocire. Atunci încercă din nou să 
strige după ajutor dar nici un cuvânt nu-i veni pe buze. 
Obrajii i se făceau tot mai albi, puterea îi părăsea trupul 
tot mai mult și până în cele din urmă își pierdu cunoștința. 


* 

Observând că Mioara zace nemișcată în patul său 
Smaranda ieși din ascunzătoare, se apropie de fereastră și 
cu multă băgare de seamă o întrebă: 

— Mioara, ce ai, nu ţi-e bine? 

Neprimind niciun răspuns, se avântă din nou pe pervazul 
ferestrei și dintr-o singură săritură fu lângă patul Mioarei. 

Ea apucă mâna Mioarei, care era tot atât de rece ca și 
un sloi de gheaţă. 

— Acum am reuşit! exclamă Smaranda, mulțumită. În 
sfârşit, am scăpat de tine odraslă de neam boieresc! Te-ai 
dus frumoasă domniță, nu mai eşti decât un trup 
neînsufleţit! Acum nu mi te mai poți așeza în calea mea nu 
mă mai poţi împiedica de a ajunge la inima lui Mihu Inimă 
de Leu! 

După ce rosti aceste cuvinte care, ca și chipul său, 
trădau o mulțumire drăcească, se pregăti să părăsească 
odaia. 

Gavrilă, care până atunci stătuse liniștit în 
ascunzătoarea sa și privise rând pe rând la tot ceea ce 
făcuse Smaranda, nu așteaptă acum ca fata morarului să 
sară pe fereastră, ci în clipa în care ucigașa se avântă pe 
pervaz se pierdu neobservat în lumina cenușie a zorilor. 

Nenumăratele  păsărele ale Bălții îşi începuseră 
concertul de revărsat de zi, când Smaranda își părăsi odaia 
pentru a-și vedea de îndeletnicirile ei zilnice. Se învârtea 
de colo până colo, rânduia prin bucătărie, prin curte, în 
jurul casei și din purtarea ei nimeni n-ar fi putut bănui ce 
păcat strigător la Cer o apăsa pe suflet. 

Este adevărat însă că sufletul acesta nu era tocmai atât 
de liniștit, după cum trăda felul ei de a se purta. Mustrarea 
de cuget începuse să încolțească în inima ei și din când în 
când glasul conștiinței ameninţa să năruie toată aparenţa 
de liniște pe care și-o impusese înfățișării sale. Pentru a nu 
auzi strigătul din ce în ce mai puternic al acestei voci 
lăuntrice, fata morarului căută să se gândească numai la 
lucruri vesele și începu chiar să cânte. 

— Dar în bune toane te-ai mai sculat, Smărăndiţo! sună 
deodată un glas în spatele ei. 

Fata se sperie la auzul acestui glas neașteptat și-și 
întoarse capul, iute. In spatele său râdea Gavrilă. 

— Vai cum m-ai mai speriat! exclamă ea, mai liniștindu- 
se puţin. Dar cum se face de te-ai și sculat? De ce nu te 
mai odihnești când nici soarele n-a răsărit bine pe cer? 

— Nu puteam să dorm și atunci am ieșit puţin să văd ce 
se mai întâmplă pe lângă moară. Tocmai mă pregăteam să 
mă înapoiez când cântecul tău m-a ademenit aici! 

— Ce tot spui? 

— Nu-ţi vine să crezi? 

— Nu prea! De ce anume să-ţi placă ţie atât de mult felul 
cum cânt eu, încât să nu te odihnești și mai bine să vii să 
mă auzi zbierând? 

— Nu știu, după cum nu știu nici de ce anume îmi placi 
tu. Știu doar că-mi placi, că-mi placi al naibii, așa cum nu 
mi-a mai plăcut nicio fată în viaţa mea! 

— Minti! 

— Pe Dumnezeul meu că nu spun decât adevărul! Şi 
apoi, nu înțeleg de ce faci pe Toma Necredinciosul, când 
știi prea bine că numai de dragul tău am intrat printre 
haiduci! Dacă nu mă întâlneam cu tine atunci prin Baltă, 
niciodată n-aş fi ajuns eu la moara de pe malul Dunării. 
Crede-mă că nu muream din pricina celor douăzeci și cinci 
pe care le-aș fi primit în spate pentru înjunghierea 
ticălosului acela. După aceea însă aș fi putut rămâne și pe 
mai departe la casa tatălui meu și nimeni nu m-ar fi putut 
împiedica de a mă înapoia în rândul oamenilor cinstiţi. 

— Te pomenești că-ţi pare rău de a te fi luat după mine 
și de a fi venit aici la moară? 

— Rău nu-mi pare, deoarece în chipul acesta pot fi 
veșnic alături de tine și îţi mărturisesc sincer că pentru a fi 
alături de tine aș fi gata oricând să îndur chiar și chinurile 
cele mai îngrozitoare ale iadului! 

— Cu toate acestea, eu îţi spun înc-odată: vino-ţi în fire, 
băiete, căci totul este în zadar! 

— Şi cu toate acestea eu nu cred că va fi tocmai așa de 
în zadar! Mai curând sau mai târziu nu se poate să nu-ţi vii 
în fire și tu și să nu-ţi dai seama că nicăieri și nici cum în 
lumea asta nu ţi-ar merge mai bine ca atunci când vei fi 
nevasta mea! 

— Din asta nu se va alege nimic, dragul meu! 

— Crezi? 

— Sunt sigură! 

— Şi mă rog, de ce nu? Aș fi tare curios să știu și eu care 
este pricina că nu mă vrei? 

— Pricina este una și bună. Vrei s-o știi? Bine! Uite, 
fiindcă nu-mi placi! N-ajunge? 

— Nu-ţi plac? Asta nu face nimic! Îţi voi plăcea mai 
încolo, mai târziu! 

— Nu-mi vei plăcea nici mai târziu, după cum nu-mi placi 
nici acum, fiindcă și atunci ca și astăzi eu voi iubi pe 
altcineva! 

— Iubești pe altcineva? Ce tot spui? Și mă rog pe cine? 

— Asta este treaba mea! 

— Ba este și a mea, fiindcă îţi jur pe Dumnezeul meu din 
cer că dacă mă împiedică cineva să ajung la inima ta îl fac 
una cu pământul! Sau mă trimite el pe lumea cealaltă, 
firește! 

— Așa, așa, cred că vorbele-ţi din urmă sunt mai 
potrivite! zise Smaranda batjocoritoare. 

— De ce? 

— De ce?... Fiindcă sunt încredințată că dacă ţi-aș spune 
cine-mi este ibovnic, îndată ţi-ar pieri graiul și n-ai mai 
face pe viteazul! 

— Crezi, porumbiţa mea? Ei bine află că te înșeli! Îţi 
închipui oare că nu știu după cine-ţi lasă gura apă? Dacă 
aș fi fost orb și tot aș fi băgat de seamă că ești îndrăgostită 
până peste urechi de căpitanul nostru! 

După aceea, Gavrilă adăugă, ceva mai apăsat: 

— Asta o știu și ceilalţi băieţi! Eu însă știu ceva mai 
mult! 

La auzul acestor cuvinte ale flăcăului Smaranda păli. 
Dar, cu toate că înlăuntrul sufletului său tremura ca varga, 
totuși, căută să se arate liniștită și făcând o sforţare 
supraomenească, izbuti să întrebe, destul de netulburată: 

— Şi mă rog, cam ce ar fi acel „ceva mai mult”, ce crezi 
că știi tu? 

— Ştiu tot! răspunse flăcăul de data aceasta cu o 
intonaţie care îngheţă sângele în vinele Smarandei. 

Totuși, fata morarului nu-și pierdu cumpătul nici de data 
aceasta și întrebă: 

— Tot? Dar n-ai putea să-mi spui și mie ceva din acel 
„tot”? 

— Ştii și tu, îndeajuns de bine! răspunse Gavrilă, dar 
dacă vrei neapărat să le auzi din gura mea, atunci află că 
te-am văzut când te-ai strecurat pe fereastră în odaia 
Mioarei Comăneanu. 

— Nu-i adevărat! strigă Smaranda, tremurând din tot 
trupul. 

— Te-am văzut, continuă Gavrilă, neîndurător, când ai 
amestecat ceva otravă în apa de băut a Mioarei! 

— Minciună! Eu n-am făcut nimic! strigă Smaranda 
căutând să nege ceea ce flăcăul văzuse cu proprii săi ochi.. 

— Minciună! Poate și asta este minciună că, după ce 
Mioara a băut otrava, nebănuind nimic, tu te-ai furișat 
lângă fereastra ei și te-ai uitat cum se zbate în ghearele 
morții nefericita jertfă a geloziei tale? 

— Minciună!... Nu este adevărat! Nu este adevărat! 
Taci!... Nu mai vorbi! Eu n-am făcut nimic din toate 
acestea! strigă Smaranda pierzându-și cumpătul cu 
desăvârșire. 

— Ba zău, tot este adevărat, până la cel din urmă 
cuvânt! răspunse Gavrilă, liniștit. Tot atât de adevărat este 
după cum e adevărat că niciun om în lumea aceasta n-a 
murit de o moarte mai cumplită decât moartea de care vei 
muri tu dacă Mihu Inimă de Leu află că tu ai fost aceea 
care i-a omorât iubita! 

Smaranda se cutremură și mai mult la auzul acestor 
cuvinte, care fură pentru ea, pentru războinicia ei de mai 
înainte, ca o găleată de apă rece pentru doi câini care se 
bat. 

Ea rămase doborâtă, nimicită. Cu ochii aţintiți în 
pământ. 

— Și acum spune-mi, porumbiţța mea, tot te mai 
încăpăţânezi și nu vrei să fii a mea? 

— Nu... nu... lasă-mă! strigă Smaranda, deoarece 
haiducul voia s-o îmbrăţișeze. 

Între timp, cum tonul convorbirii lor devenise tot mai 
zgomotos, cuvintele lor ajunseră până la urechile 
morarului, care auzind că cineva se ceartă în bucătărie 
porni într-acolo. 

— Răspunde, dar repede, o zori flăcăul, căci dacă nu te 
dau de gol! 

— Lasă-mă! Lasă-mă! zise fata în șoaptă, acum nu sunt 
în stare să-ți răspund nimic! 

— Dacă nu, atunci eu mă reped după Mihu Inimă de Leu 
și dezvălui cum stau lucrurile! 

— Vai, nu! Nu! Voi fi a ta, nu-mi pasă, dar nu acum! 
Acum lasă-mă, te rog! Nu vezi cât sufăr? 

Tocmai atunci ajunse acolo și morarul, tatăl Smarandei, 
care văzând înfățișarea îngrozită a fiicei sale o întrebă, 
îndată: 

— Dar ce-i cu tine, Smarando? 

— Nimic, tată! răspunse fata. 

— Cum nimic, când ai o înfățișare de sfântă din Biserică? 
urmă bătrânul morar. Sau poate că Gavrilă este de vină că 
are chipul unui om care a postit treisprezece luni din an? 

— Firește că el, răspunse Smaranda, deoarece eu 
cântam liniștită aici și numai odată îl aud strigând în 
spatele meu de m-am speriat grozav. 

— Ei, ei, bată-vă norocul de copii! făcu morarul, râzând. 
Pentru atâta lucru nu trebuie să vă certati! Dar unde să fie 
Mioara, de nu se vede încă? urmă morarul, apoi. Altădată 
pe vremea asta era în curte și dădea de mâncare la 
porumbei! 

— Poate că doarme, căci s-a culcat târziu aseară! 
răspunse Smaranda. 

— În orice caz, Smărăndiţo, deschide ușa și vezi să nu 
cumva să nu se simtă bine! Căpitanul m-a rugat să 
îngrijesc de ea ca de ochii mei din cap. Hai Smărăndiţo, 
mișcă! 

— Las-o să doarmă, tată! Se scoală ea, când va voi, 
răspunse fata. 

— Ei, drăcie, dacă ţie ţi-e lene să faci câţiva pași, atunci 
voi fi silit eu să mă duc să văd ce este de întârzie! 

În tot timpul acestei discuţii, Smaranda schimbă fețe- 
feţe și se simţea din ce în ce mai rău. Acum nu îndrăzni să 
se împotrivească tatălui său care porni încet, cu pași târâţi, 
spre odaia Mioarei. 

Ajungând acolo, bătrânul bătu în ușă, dar nu primi 
niciun răspuns. Atunci mai bătu odată, ceva mai tare. 

Din nou niciun răspuns. 

Crezând că Mioara va fi ieșit să se plimbe pe malul 
Dunării, cum făcea de multe ori, deschise ușa pentru a se 
încredința că părăsise odaia. 

Dar când deschise ușa, rămase încremenit, în prag, apoi 
începu să tremure și făcând un pas împleticindu-se înapoi, 
strigă: 

— Fată, ce s-a întâmplat aici?... Mioara. Mioara a murit! 

— Eu nu știu nimic, tată! răspunse Smaranda îngrozită, 
și de data aceasta groaza ei nu mai era prefăcătorie. 

La strigătul morarului se  deșteptă și bătrânul 
Codobatură și când auzi despre cele întâmplate se luă cu 
mâinile de păr. 

— Sfinte Dumnezeule, dar cum de s-a prăpădit, exclamă 
el, când azi noapte doar era zdravănă și sănătoasă. 

Nimeni nu-i răspunse și toți patru rămaseră înmărmuriţi 
în faţa odăii Mioarei. 

Într-un târziu, morarul întrebă: 

— Acum ce este de făcut? 

— Eu cred că cel mai bun lucru ar fi să lăsăm totul așa 
cum este, până când se va înapoia căpitanul! zise bătrânul 
Codobatură și ceilalţi încuviințară părerea lui, niciunul 
neîndrăznind să-și ia asupra sa răspunderea unor măsuri 
care puteau să nu fie pe placul căpitanului. 


x 

A treia zi, pe la amiazi, se înapoie și Mihu inimă de Leu. 

Căpitanul fusese în toane foarte rele tot drumul. Fie că 
aceia care îi spuseseră lui Mișu Drăgan că Muscan și cu 
oamenii săi se ascund printre subteranele ruinelor romane 
de la Iglița minţiseră, fie că bandiții prinseseră de veste că 
Mihu Inimă de Leu se pregătește să se răzbune pe ei 
pentru ticăloșiile săvârșite în numele lui și fugiseră, lucru 
hotărât este că, ajungând la locul arătat de Drăgan, 
haiducii nu dădură nici măcar de urma lui Grigore Muscan. 
Mihu Inimă de Leu jertfi o zi întreagă pentru cercetarea 
ruinelor, cu toate acestea însă nu dădu peste niciunul din 
bandiții care se răzvrătiseră împotriva sa și plecaseră cu 
Muscan. Drumul acesta, făcut în zadar, îl amări mult. 
Acum era nevoit să amâne pentru mai târziu și această 
răfuială. 

Ajungând în apropierea morii, rămase foarte nedumerit, 
negăsind la locul lui pe haiducul care trebuia să stea de 
sentinelă. Împrejurarea aceasta îl făcu să bănuiască 
îndată că la moară se petrecuse ceva cu totul neobișnuit. 

Haiducii și intraseră în curte și încă tot nu se ivise 
niciunul din aceia care rămăseseră la moară. 

Mihu Inimă de Leu se uită foarte mirat la Dan Dragomir. 

— Dane, ce zici tu de asta? Să se fi întâmplat vreo 
nenorocire? îl întrebă căpitanul pe cel mai bun prieten al 
său. 

— Nu înţeleg nici eu! îngână Dan. 

— În timpul lipsei noastre să fi dat oare autorităţile 
peste ascunzătoarea noastră? 

— Atâta ne-ar mai lipsi! 

Atunci Mihu Inimă de Leu porni cu pași grăbiţi spre 
moară și în câteva clipe ajunse în bucătărie, unde îi găsi 
adunaţi laolaltă pe toţi aceia pe care îi lăsase pentru a păzi 
ascunzătoarea. Codobatură, Gavrilă, morarul și Smaranda, 
toţi erau acolo trişti și abătuți. 

— Dar cu voi ce mai este? întrebă căpitanul. 

Niciunul din cei întrebaţi nu răspunse. 

Atunci Mihu Inimă de Leu avu o presimţire rea... 

Mioara nu era de faţă printre cei rămași la moara și 
faptul acesta îl neliniști în gradul cel mai înalt. 

— Unde este Mioara? întrebă el cu inima strânsă de o 
neagră presimţire. 

Aceeași tăcere răspunse și de data aceasta la întrebarea 
lui. 

Atunci Mihu Inimă de Leu se repezi la bătrânul 
Codobatură și-l zgâlțâi de-i trosniră oasele. 

— Ce-mi staţi aici, așa de posomorâţi? strigă căpitanul 
haiducilor. De ce nu răspundeţi la niciuna din întrebările 
mele? Vorbiţi odată, spuneţi-mi, ce s-a întâmplat cu 
Mioara? Vreo nenorocire poate? 

Bătrânul Codobatură răspunse, trist: 

— Logodnica ta a scăpat de orice nenorocire, căpitane! 
răspunse bătrânul haiduc. 

Un strigăt îndurerat ieși atunci din pieptul lui Mihu 
Inimă de Leu. 

— Ce ai spus? A scăpat de orice nenorocire?... Nu mă 
mai chinuiţi atâta și vorbiţi odată lămurit! Oricât ar fi de 
dureros ceea ce aveţi să-mi spuneţi, daţi-i drumul! 

Dintre toţi, bătrânul Codobatură își luă inima în dinţi de 
a-i da căpitanului trista veste. El se frământă mult până să 
rostească cuvântul acela care înmormântează atâtea 
speranţe, atâtea iluzii, dar până în cele din urmă tot 
îngână: 

— A murit... 

Înaintea ochilor lui Mihu Inimă de Leu lumea începu să 
se întunece. Apoi se clătină și dacă Dan Dragomir nu era 
lângă el pentru a-l prinde în braţe, s-ar fi prăbușit la 
pământ, cât era de lung. 

Cuvântul rostit atât de încet de bătrânul haiduc urla în 
urechile lui ca un uragan și creierul îi huruia de parcă mii 
de ciocane ar fi căzut necontenit pe el. 

De-abia târziu de tot izbuti să se reculeagă într-atâta 
încât să poată îngâna câteva cuvinte pline de nădejde: 

— Nu... nu se poate! Nu poate fi adevărat! E cu 
neputinţă să fi murit! Vai, spuneti-mi că, nu-i adevărat... 
spuneţi-mi că aţi glumit doar! 

In loc de orice răspuns bătrânul Codobatură porni spre 
odaia Mioarei, deschise ușa și mut de durere arătă spre 
trupul neînsufleţit al Mioarei Comăneanu care zăcea întins 
pe catafalc. 

Și atunci un urlet plin de durere străbătu văzduhul. 

Mihu Inimă de Leu se năpusti în odaia care-i rezervase o 
surpriză atât de dureroasă. Ajuns lângă catafalc el rămase 
împietrit lângă trupul nemișcat al iubitei sale. Când se uită 
la chipul acesta alb ca neaua, nemișcat ca de statuie, la 
chipul acesta care cu câteva zile mai înainte radia de viaţă 
și pe care-l sărutase cu atâta dragoste în clipa despărțirii, 
lacrimile îl podidiră. 

Un hohot îndurerat de plâns scutură pieptul voinicului și 
urletul lui deznădăjduit părea că va dărâma zidurile morii: 

— Mioaro! Mioaro! 

După aceea se prăbuși peste trupul neînsufleţit și 
lacrimile îi curgeau șiroaie, fără ca el să mai fi avut 
puterea să mai rostească vreun cuvânt afară de acel 
îndurerat strigăt de deznădejde. 

Haiducii se  uitară  încremeniţi la  zvârcolirea 
îndureratului lor căpitan. Aproape că nici nu le venea să 
creadă că bărbatul acesta, care plângea în hohote, acolo în 
faţa lor, era același, care îi dusese la atac cu a atâta 
însufleţire, cu atâta zel războinic. 

Timp de câteva minute nimeni nu rosti un cuvânt și în 
tăcerea mormântală din moară nu se puteau auzi decât 
suspinele căpeteniei haiducilor, suspine în care din când în 
când se mai amesteca și câte un cuvânt: 

— Nu se poate... să fi murit... Nu se poate... 

După aceea își ridică deodată capul și ca și când ar fi 
vorbit cu Mioara, îi zise încet, în șoaptă: 

— Mioara... Mioara mea dragă... cum m-ai putut lăsa 
aici?... Vorbeşte, scumpa mea... spune-mi că nu-i 

adevărat... totul nu este decât un vis, un vis neîndurător... 
din care mă voi trezi în curând... Adu-ţi aminte că te 
iubesc... cum se poate să mă părăsești?... Vai, de ce nu 
vorbești?... De ce nu-mi spui nimic? 

Glasul începu să-i tremure de durere. 

Dar Mioara zăcea nemișcată, nimic din ea neputând 
încuraja speranţele lui Mihu Inimă de Leu. 

Așadar, trebuia să se împace, cu ceea ce nu se mai putea 
schimba. Oricât de dureros era, oricât îi sfâșia inima 
gândul acesta, trebuia să-și dea seama că o pierduse pe 
Mioara Comăneanu, o pierduse pentru totdeauna. 

Dan Dragomir îi spuse și el același lucru când îl luă de 
braţ, și-l scoase din odaia mortuară, trecând cu el printre 
haiducii care rămaseră aiuriţi văzând neţărmurita durere a 
căpitanului lor. f 

Dan Dragomir îl duse pe căpitan în odaia acestuia. Il 
duse cu multă greutate deoarece Stanislau Rimsky nu voia 
să se lase să fie luat de lângă catafalc. 

— Vino, căpitane! îi zicea Dan Dragomir cu multă 
duioșie, trăgându-l însă aproape după el. 

— Vai, Dane, spune-mi, este adevărat tot ceea ce se 
petrece în jurul meu, sau visez numai? 

O durere fără margini se întipări pe chipul lui Dragomir. 

— Din nenorocire, căpitane, este adevărat! zise 
credinciosul prieten. Această tristă împrejurare nu mai 
poate fi schimbată de nimeni și nimic, cu toate că eu mi-aş 
jertfi viața cu dragă inimă dacă prin aceasta i-aș putea 
reda viața Mioarei! 

Cuvintele acestea îl impresionară adânc pe greu 
încercatul Stanislau Rimsky. 

— Dane... Dane... tu tot vechiul și bunul meu prieten ai 
rămas!... Te încredinţez că dacă n-ai fi tu lângă mine, n-aş 
șovăi nicio singură clipă să-mi trag un glonte în cap, 
pentru a sfârși cu viaţa aceasta care mi-a făcut parte de 
prea multe amărăciuni! 

— Nu trebuie să uiţi, căpitane, zise Dan Dragomir, 
căutând să-l îmbărbăteze, că omul este făcut pentru a avea 
și nenorociri... 

— Dar nenorocirile acestea au căzut prea des pe capul 
meu! exclamă Stanislau Rimsky. 

— Așa a fost voinţa Celui de Sus și noi nu ne putem 
răzvrăti! zise Dan Dragomir. 

Durerea întipărită până atunci pe chipul lui Stanislau 
Rimsky deveni parcă și mai covârșitoare când voinicul își 
ridică ochii asupra lui Dan Dragomir și zise: 

— Eu nu mă răzvrătesc împotriva voinţei Celui de Sus, 
dar mi-e teamă că de data aceasta nu voi mai putea 
îndura... Gândește-te că prea s-au ţinut lanţ nenorocirile și 
prea puţine, prea nespus de puţine au fost clipele mele de 
mulțumire... 

— Eu, dragă Stanislau, te înţeleg mai bine decât oricine 
altul. 

— Nu poate fi pe pământul acesta un om mai nenorocit 
ca mine! 

— Trebuie însă să fii tare, dragă Stanislau, și să-ţi porţi 
cu bărbătească resemnare crucea calvarului tău. 

Stanislau Rimsky își ridică privirea spre cer și strigă: 

— Doamne, Dumnezeule, oare când se va sfârși cu 
încercările Tale, oare până când mai ai de gând să-mi faci 
parte de asemenea suferințe? Stăpâne Atotputernice, oare 
razele soarelui nu vor putea risipi niciodată norii tristeţii și 
ai amărăciunii, oare niciodată nu-mi va fi dat și mie să 
cunosc fericirea? In timpul din urmă începusem să 
nădăjduiesc că se sfârșise cu loviturile Soartei și iată că 
destinul îmi pregătea cea mai cumplită dintre lovituri! 
Acum, când după atâtea nenorociri, credeam că Mioara va 
putea fi a mea, iată că a trebuit s-o pierd!... Dar nu, nu se 
poate să fie adevărat!... Nu cred... Nu pot crede ca Mioara 
să fi murit! 

— Din nenorocire, căpitane, așa este! zise Dan 
Dragomir, trist. În privinţa aceasta nu mai poate ajuta 
nimeni și nimic! 

— Nu, nu mă pot împăca cu gândul acesta! N-a văzut-o 
niciun doctor! Poate că nici n-a murit! Poate că o mai 
putem readuce la viaţă! 

— Căpitane, zise Dan Dragomir, căutând să-și aducă 
prietenul la simţul realităţii, omului nu-i stă în putință să 
facă minuni! Or, orice doctor ai aduce, el ar fi tot om și 
deci n-ar putea-o învia pe sărmana Mioara... 

— Cu toate acestea, doctor tot trebuie să aducem, să 
știu măcar care a fost pricina morţii! 

— Nu se poate, căpitane, zise Dan Dragomir, căci dacă 
am aduce doctor, n-am putea aduce decât din Brăila sau 
cel mult din Galaţi. Or, niciunul din acești doctori n-ar 
primi să vină în Baltă, mai ales când nu i se spune unde 
este dus. Iar ca să aducem un doctor de mai departe, care 
nu cunoaște faima Bălții, până să sosească aici scumpa 
noastră moartă ar intra în putrefacție. 

— Şi acum este încă tot așa, ca și când era în viaţă! zise 
Stanislau Rimsky. Numai trandafirii din obraji i s-au ofilit. 

— Din nefericire, nimeni n-o mai poate ajuta! 

Stanislau Rimsky strigă, îndurerat: 

— Dar eu nu mă pot împăca cu gândul acesta! 

Dan Dragomir se uită compătimitor la prietenul său care 
se zbătea îngrozitor sub povara apăsătoare a suferinţei. Ar 
fi dat orice, numai să-l poată ajuta într-un chip oarecare, 
numai să-i poată ușura cumva groaznica lovitură cu care 
soarta îl încercase din nou. 

— Dragă Stanislau, dă-ţi seama că este cu neputinţă să 
aducem vreun doctor, zise el. În schimb însă voi încerca s- 
o aduc pe vrăjitoarea din Baltă, care șade pe aici, prin 
apropiere și despre care lumea povestește adevărate 
minuni. Babele acestea sunt un fel de doctori fără 
învăţătură care își dobândesc știința prin experienţă și 
observaţii. Cine știe dacă ea nu ne va putea fi de folos, sau, 

în cel mai rău caz, dacă nu ne va putea lămuri asupra 
durerosului punct care ne interesează. 

Ochii lui Stanislau Rimsky începură să strălucească 
ciudat și voinicul se adresă implorător prietenului său: 

— Du-te, du-te! Pleacă numaidecât! Nicio clipă nu 
trebuie să mai zăbovești, deoarece nu putem ști, dacă 
soarta nefericitei Mioare nu atârnă tocmai de clipa 
aceasta. 

Dan Dragomir se și ridică să plece fără întârziere. 

— Spune-i babei că o îmbogăţesc dacă va fi în stare să-i 
redea iubitei mele viaţa. 

Dan Dragomir mai strânse mâna căpitanului iar peste 
câteva minute era cu vâslele în mână, mânându-și barca 
spre peninsula unde locuia vrăjitoarea din Baltă. 


x 

Se înserase. După plecarea lui Dan Dragomir, Stanislau 
Rimsky se înapoiase în odaia mortuară și nici nu se mai 
mişcă de acolo. Când îngenunchea în fața catafalcului 
privind ţintă la trupul nemișcat al iubitei sale, când alerga 
la fereastră spre a vedea dacă Dan Dragomir nu se înapoia 
eu vrăjitoarea. 

Îndelungata lui așteptare luă sfârșit, când haiducul ce 
stătea de veghe, fluieră ascuţit. 

Dan Dragomir se înapoiase și adusese cu sine și pe 
bătrâna vrăjitoare din Baltă. 

Zărindu-i, Stanislau Rimsky nu se mai putui stăpâni, 
alergă înaintea lor și se adresă implorător, bătrânei 
ghicitoare: 

— Ajută-mă... ajut-o pe Mioara mea! 

Ochii mici și pătrunzători din chipul brăzdat de mii de 
zbârcituri al bătrânei vrăjitoare, îl recunoscuseră îndată pe 
căpitanul haiducilor și baba nu zise decât atât: 

— Voi face tot ce-mi va sta în putinţă! 

După aceea intră încet în odaia în care Mioara 
Comăneanu era așezată pe catafalc. Ea se opri lângă 
catafalc și se uită îndelung și cercetător la femeia care 
zăcea nemișcată în faţa sa. 

— De când zace aici? întrebă ea, într-un târziu. 

— Astăzi este a treia zi! răspunse Dan Dragomir.. 

La auzul acestui răspuns chipul bătrânei se întunecă. 

După aceea se apropie, mângâie mâna moartei, își trecu 
mâna peste fruntea ei, îi ridică pleoapa. 

Stanislau Rimsky îi urmărea cu înfrigurare fiecare 
mișcare şi aștepta tremurând răspunsul vrăjitoarei, 
răspuns care pentru el avea aceeași valoare ca și o 
osândire la moarte sau libertatea de a trăi. 

Dar bătrâna vrăjitoare nu zicea nimic ci se uita doar 
ţintă înaintea sa. Stanislau Rimsky își pierdu răbdarea și o 
întrebă: 

— Vorbește, spune odată, îi poţi veni în ajutor? 

Chipul bătrânei zgripţoroaice rămase tot nemișcat. 
Vrăjitoarea era de o seriozitate impunătoare. 

În cele din armă vorbi. 

— Din păcate, aici nu mai poate fi vorba de niciun fel de 
ajutor! zise ea. 

Stanislau Rimsky se împletici. 

— Așadar... a murit, într-adevăr? întrebă el și întrebarea 
lui ascundea o mare de durere. 

— Toate semnele par să întărească aceasta! 

— Dar când am lăsat-o aici era asemenea întruchipării 
vieţii!... Obrajii îi străluceau, era fericită... Să fie cu putinţă 
ca acum... așa... așa deodată... 

— Căile Domnului sunt de nepătruns! răspunse bătrâna 
zgripţoroaică în șoaptă. 

Atunci Stanislau Rimsky izbucni într-un hohot de plâns. 
Temutul căpitan de haiduci se moleșise întocmai ca o 
femeie slabă din fire... 

— Dumnezeule, Dumnezeule, strigă el, sfâșietor, cu ce 
am păcătuit eu pentru ca să mă pedepsești atât de 
cumplit? 

Apoi se trânti peste catafalc și așa plânse. 

Cât timp stătuse el acolo așa, câteva clipe numai, sau 
poate câteva ceasuri, nu-și putea da seama. Când se 
dezmetici din această toropeală simţi că cineva îl atinsese 
pe umăr. 

Se întoarse și se văzu în faţa vrăjitoarei din Baltă. 

Pe bătrâna zgripţoroaică n-o înduioșase nici chiar 
nemărginita durere a lui Stanislau Rimsky. Glasul ei sună 
rece, nesimţitor: 

— Mihule Inimă de Leu, eu nu vreau să trezesc în tine 
speranțe zadarnice, dar n-ar strica să dai ascultare și 
sfatului meu... 

Stanislau Rimsky își ridică fruntea îngândurată și se uită 
cu atâta nerăbdare la bătrâna zgripţoroaică de parcă și-ar 
fi așteptat mântuirea sufletului de la ea. 

— Vorbește! Ce vrei! 

— Vreau să-ţi dau un sfat! 

— Spune! 

— Să nu-ţi înmormântezi iubita într-un coșciug obișnuit 
de lemn! 

— Ci? întrebă  Stanislau  Rimsky, cu crescândă 
nerăbdare. 

— Ci într-un coșciug de sticlă! 

— Da... și... și... 

Bătrâna vrăjitoare nu mai așteptă ca Stanislau Rimsky 
să-și sfârșească întrebarea, ci și continuă: 

— Şi după ce vei avea coșciugul de sticlă să n-o îngropi 
la cimitir cum se îngroapă ceilalţi oameni, ci s-o aduci în 
Baltă, acolo unde se găsește coliba mea. 

— Pentru ce? întrebă căpetenia haiducilor. 

— În spatele colibei mele se găsește o piatră, căreia 
poporul i-a dat numele de Racla. Acolo să-ţi așezi iubita. 

Rimsky căuta cuvintele cu înfrigurare: 

— Şi... și... atunci... 

Vrăjitoarea răspunse tainic: 

— TŢi-am spus că nu vreau să-ţi deștept în suflet speranţe 
zadarnice. Nu strică însă să dai ascultare sfaturilor mele. 

— Așa voi face, răspunse Stanislau Rimsky, fără șovăire. 
Voi face totul după cum m-ai sfătuit, numai de s-ar împlini 
ceea ce astăzi nu îndrăznesc nici măcar să nădăjduiesc și 
ar reînvia Mioara din somnul acesta misterios care pare a 
fi moartea, dar care o voce tainică îmi șoptește că tot nu 
este moarte... 

— Care pare să fie moartea, repetă vrăjitoarea din 
Baltă... încet de tot, cuvintele lui Stanislau Rimsky, și care 
tot nu este moarte... Cine știe?... Viaţa, soarta, sunt atât de 
minunate, încât multe din tainele lor rămân nedezlegate 
pentru noi!... Așadar, nu uita ce ţi-am spus! 

Cu aceste cuvinte baba se pregăti să plece. 

Stanislau Rimsky îi vâri în mână o pungă grea, plină cu 
galbeni, cu care vrăjitoarea părăsi apoi moara, înapoindu- 
se la coliba sa din Baltă. 

După aceea, Stanislau Rimsky îi porunci lui Mișu Drăgan 
să ia trei oameni cu el și din pământ din iarbă verde să-i 
facă rost de un coșciug de sticlă. 

Haiducii trecură Dunărea îndată spre a îndeplini 
porunca îndureratului lor căpitan, iar Stanislau Rimsky nu 
închise ochii toată noaptea, ci stătu de veghe până în zori 
la căpătâiul scumpei sale Mioara. 

Dan Dragomir nu-l părăsi nici aici și stătu și el de 
priveghi toată noaptea. 

A doua zi haiducii de sub conducerea lui Mișu Drăgan se 
înapoiară din Brăila și aduseră cu ei și coșciugul de sticlă 
pe care-l dorise căpitanul. 

Atunci o îmbrăcară pe Mioara în veștmintele ei cele mai 
scumpe și mai frumoase, o împodobiră cu toate 
giuvaericalele și apoi, o așezară încet, cu îngrijire, în 
sicriul de sticlă. Sicriul fusese mai dinainte căptușit cu 
perne din fulgii cei mai moi. 

După ce trupul neînsufleţit al Mioarei Comăneanu fu 
așezat în sicriu, Stanislau Rimsky nu lăsă pe haiduci multă 
vreme să așeze și capacul coșciugului. El se uită, se uită 
nesăţios la chipul surâzător al Mioarei pe care nu se vedea 
parcă suflarea morții și care dormea doar parcă cufundată 
într-un somn adânc. 

Numai târziu, spre seară, când soarele începuse să 
apună se învoi Stanislau Rimsky să se închidă sicriul de 
sticlă, dar și atunci numai în urma stăruitoarelor rugăminţi 
ale lui Dan Dragomir. Dar chiar și după ce se așezase 
capacul, Rimsky tot mai rămase vreme îndelungată alături 
de el. Unii dintre haiduci spuneau că Mihu Inimă de Leu se 
ruga. 

Niciunul dintre cei de faţă însă nu scotea o vorbă, de se 
auzea chiar și zbârnăitul muștelor. Dar nici ochii niciunuia 
dintre haiduci nu rămaseră neînlăcrimați. 

— Haideţi, băieţi! zise deodată Mihu Inimă de Leu. Să 
pornim pe drumul ei cel din urmă! 

Haiducii coborâră în bărci, fiecare ţinând în mână câte o 
făclie. 

În barca din faţă luase loc Mihu Inimă de Leu. Tot în 
această barcă fu așezat și sicriul de sticlă în care se găsea 
trupul neînsufleţit al Mioarei Comăneanu. Vâslele acestei 
bărci le mânuia Dan Dragomir. 

Ceilalţi haiduci, veneau pe rând, câte trei, câte patru 
într-o barcă, fiecare, care nu vâslea, ţinând în mână câte o 
lumânare. 

După ce străbătură o mulţime de canale, ajunseră la 
peninsula în care se găsea coliba vrăjitoarei. In mijlocul 
acestei peninsule se găsea o stâncă, un fel de bolovan 
mare, pătrat, venit acolo Dumnezeu știe de unde, pe care 
poporal îl botezase Racla Bălții. 

Poate din cauza numelui, poate din pricina vrâjitoarei 
care se așezase în apropierea ei, Racla era ocolită de 
departe de pescari, care spuneau că locul acela era 
populat de strigoi. 

Haiducii coborâră din bărci, luară pe umeri sicriul de 
sticlă și porniră încet spre piatra care fusese menită să-i fie 
Mioarei Comăneanu un mormânt atât de puţin obișnuit. 

Și dacă în noaptea aceea s-ar fi rătăcit pe acolo vreun 
pescar lipovean sau vreun vânător de rațe sălbatice el ar fi 
avut dreptate să spună că ţinutul din jurul Raclei era 
bântuit de strigoi. 

Așa cum mergeau în miez de noapte, cu lumânările în 
mână, purtând pe umeri un sicriu, oricine i-ar fi luat drept 
fantome. 

Ajungând la Raclă, haiducii așezară sicriul cu multă 
băgare de seamă. După aceea îl întăriră bine de cele patru 
laturi ale pietrei, iar când răsări soarele cele dintâi raze 
ale lui luminară de-a dreptul chipul Mioarei Comăneanu 
care, scăldat în razele aurii, fu înconjurat de o strălucire 
aproape supraomenească. 

Multă, foarte multă vreme stătură haiducii liniștiți în 
jurul acestui catafalc natural și nu se mișcară din loc, spre 
a se înapoia trişti și posomorâţi la moară, decât numai 
când soarele strălucea sus pe cer. 

Mihu Inimă de Leu își luă cu greu rămas bun de la iubita 
sa moartă. El stătuse ceasuri întregi în faţa sicriului de 
sticlă și lacrimile îi curgeau șiroaie. Prin vălul lacrimilor el 
se uita necontenit și fără să se poată sătura la Mioara 
Comăneanu care zăcea nemișcată înaintea sa. 

Așadar tot murise?... 

N-o mai putea ajuta nicio putere omenească? 

Ochii înlăcrimaţi ai lui Mihu Inimă de Leu se întoarseră 
spre vrăjitoarea din Baltă ca și când ar fi așteptat vreo 
minune de la ea. 

Bătrâna stătea nemișcată lângă catafalc. Mihu Inimă de 
Leu îi era adânc recunoscător că-l învățase să-și așeze 
iubita într-un sicriu de sticlă. În chipul acesta o va putea 
admira cel puţin întotdeauna și-i va putea privi și în viitor 
frumuseţea care-i rămăsese neatinsă, chiar și după moarte. 

Mihu Inimă de Leu ar mai fi rămas acolo cine știe până 
când dacă Dan Dragomir nu-i aducea aminte că trebuie să 
plece. 

— Vino, căpitane, să mergem! 

Mihu porni după el, aproape fără să-și dea seama de 
ceea ce făcea. 

Capul îi era buimăcit, lacrimile tot îi mai întunecau 
privirea, picioarele îi erau ca de plumb, de-abia se putu 
târi până la barcă. 

Dar chiar și după ce luase loc în barcă lacrimile tot nu 
încetaseră de a-i brăzda obrajii. 

CAPITOLUL 102 
Bâutura fermecată 


Balta este o regiune nemărginită, care parcă nu are nici 
început nici sfârșit. Cu toate acestea, după fuga Domnicăi 
din subteranele ruinelor romane de la lIglița, Grigore 
Muscan nu se gândi să caute adăpost în Baltă, deoarece, 
oricât spunea el că nu se terne de Mihu Inimă de Leu, în 
adâncul sufletului său își dădea seama de puterea fostului 
său căpitan și își mai dădea seama că acesta va căuta să se 
răzbune pentru faptele lui mârșave în numele lui Mihu 
Inimă de Leu. De aceea, el se gândi să treacă Dunărea și 
să se adăpostească în casa părăsită, din pădurea ce 
mărginea moșia Gura Dracului. 

Bandiţii se gândiră cu recunoștință la Grigore Muscan, 
care-și câștigase dreptul la căpitănie prin faptul că le 
găsise acum pentru a doua oară un adăpost minunat. 

Ei înconjurau mulţumiţi casa părăsită din pădure, care 
părea să fie un adăpost foarte nimerit din toate punctele 
de vedere și Grigore Muscan exclamă: 

— Eu cred că aceasta va fi o ascunzătoare mai bună 
chiar și decât subteranele ruinelor de la Igliţa... Aici nici 
dracului nu-i va veni în gând să ne caute! 

— Nici în pivnițele ruinelor de la Igliţa nu ne-ar fi găsit 
nimeni, niciodată, mormăi unul din bandiți supărat, dacă 
blestemata aceea de fată nu ne trăda! 

Ochii lui Grigore Muscan începură să lucească deodată 
ameninţător. 

— Să nu vă pară rău, băieţi, strigă el, căci își va mai 
mușca ea buzele, ticăloasa, pentru ceea ce a făcut! Intr-o 
bună zi ne vom repezi până în lIglița și atunci va avea 
prilejul tot satul să-și dea seama cu groază de felul cum îi 
pedepsește Grigore Muscali pe trădători! 

Bandiţii primiră cu murmure de aprobare cuvintele 
căpitanului lor. j 

— Foarte bine!... zise unul din ei. In chipul acesta ştiu 
cel puțin că le vom lua celorlalte fete rămase cu noi pofta 
de a ne mai trăda. 

Deocamdată însă bandiții își întrebuințară primele zile 
după mutare pentru a se putea rândui cât mai bine în casa 
părăsită din pădurea Gura Dracului. Singura lor expediţie 
fu până la hanul cel mai apropiat unde bandiții se duseră 
pentru a se aproviziona cu de-ale mâncării și cu băutură 
spre a nu duce lipsă de nimic. 

După ce se rânduiră după placul inimii lor, Grigore 
Muscan începu să se gândească din nou la chipul în care ar 
mai putea pune mâna pe ceva pradă, deoarece trecuse cam 
mult, câteva zile, de când nu mai jefuiseră pe nimeni. 
Muscau se sfătui cu tovarășii săi pentru a pune împreună 
lucrurile la cale. În timpul consfătuirii unul din bandiți 
dădu ideea următoare: 

— Dar nici nu trebuie să ne îndepărtăm prea mult de 
acasă pentru a pune mâna pe o pradă cât se poate de 
bogată! 

— Unde? 

— Unde, dacă nu aici, la conacul din Gura Dracului! 

Muscan dădu din cap, mulțumit. 

— Ai dreptate! Şi aici este stăpân tot un Bănuţ. 

— Da! Boierul Tudorache Bănuţ, rudă de aproape a 
prizonierului nostru. 

— Bravo! Atunci să-i ușurăm puţin socotelile și să-i mai 
luăm din grija de a nu ști pe ce să-și cheltuiască averea! 
Așa e? 

— Așa e! strigară ceilalţi. 

Unul singur fu de altă părere. 

— N-ar fi mai bine să mergem altundeva? 

— Dar de ce? 

— Mie teamă că dacă jefuim conacul boierului 
Tudorache Bănuţ atunci dorobanţii vor fi asmuţiţi cu și mai 
mare îndârjire pe urmele noastre. 

— Prostii! făcu Grigore Muscan, dispreţuitor. 

Dar banditul de mai înainte nu era de aceeași părere. 

— Nu uitaţi, zise el, că de obicei, câinii cu cât sunt mai 
mari, cu atât fac și gălăgie mai mare. Dacă-l prădăm pe 
boierul Tudorache Bănuţ, el este în stare să trimită după 
noi toată armata care se găsește prin împrejurimi. 

Grigore  Muscan izbucni într-un hohot de râs, 
batjocoritor. 

— Şi ce ne pasă nouă? La naiba, doar nu suntem făcuţi 
din mămăligă! Şi pe urmă, nu uita că dorobanţii și pandurii 
nu ne vor căuta pe noi, ci pe... Mihu Inimă de Leu! 

— Așa este! Așa este! strigară ceilalţi și la auzul acestui 
argument nu se mai împotrivi nici banditul de mai înainte 
la jefuirea conacului lui Tudorache Bănuţ. 

— Acum, pregătiţi-vă, băieţi! zise Grigore Muscan. Sau 
astăzi, sau mâine, îi vom face o vizită boierului și veţi 
vedea voi că nu ne va părea rău. Conacul din Gura 
Dracului este plin cu lucruri de aur și argint și dacă nu mă 
înșel, Tudorache Bănuţ este mai bogat chiar și decât conu 
Petrache, prizonierul nostru. 

Și într-adevăr, în noaptea următoare bandiții porniră să 
atace conacul boierului Tudorache Bănuţ. Ei se furișară 
din pădure sub mantia neagră a nopţii, fiecare înarmat 
până în dinţi și fiecare fiind încredinţat de izbândă. Aurul 
și argintăria, care știau că-i așteaptă în conacul din Gura 
Dracului, le dădu și mai mult curaj, îi făcu și mai hotărâți. 

Când bandiții ajunseră la ţintă la conacul lui Tudorache 
Bănuţ, toată lumea dormea. Grigore Muscan se îngrijise ca 
sosirea lor să nu fie observată de nimeni și în acest scop el 
își trimise înainte pe unul din oamenii săi care dădu carne 

otrăvită câinilor, așa că la sosirea lui  Muscan 
credincioasele animale zăceau nemișcate prin curte și 
nimeni nu prinse de veste despre atacul care se pregătea 
împotriva conacului. 

Sub conducerea lui Grigore Muscan, bandiții izbutiră 
astfel să se strecoare în curte fără să fie observați de 
cineva. 

— Acum pe unde o luăm? întrebă unul din banditi. 

— Cunosc drumul îndeajuns de bine, răspunse Grigore 
Muscan, liniștindu-l pe cel ce se temea. Veniţi peste tot 
după mine! 

Și nu trecură nici zece minute și bandiții erau adunaţi în 
faţa ușii principale a conacului. Ușa încuiată nu era o 
piedică pentru ei deoarece Vișan, unul din oamenii lui 
Muscan, se pricepea să deschidă chiar și broasca cea mai 
complicată. 

După deschiderea ușii, bandiții își pregătiră armele, 
deoarece acum trebuiau să se aștepte să fie descoperiţi. 
Grigore Muscan înainta fără șovăire deoarece cunoștea 
bine conacul și știa chiar și odaia în care boierul 
Tudorache Bănuţ își ţinea lucrurile de preţ 

Bandiţii se furișau încet după el mergând în vârful 
degetelor. Când intrară în odaia arătată de Muscan unul 
din ei scoase la iveală un felinar la lumina căruia apoi se 
putură orienta prin încăpere. În unul din colţurile odăii se 
găsea un dulap mare. 

Grigore Muscan arătă spre acest dulap, zicând: 

— Acolo își ţine banii și lucrurile de preţ! 

Trei bandiți se apropiară îndată de el și fără să șovăie 
începură să-l spargă. Dar lucrul acesta nu era cu putință 
fără a face zgomot și zgomotul făcut de bandiți îl 
deșteptară pe boierul Tudorache Bănuţ care dormea prin 
apropiere. 

La început boierul crezu că totul nu este decât o 
închipuire, dar când trase cu urechea mai bine își dădu 
seama că zgomotul acela nu era numai o născocire a 

imaginaţiei sale, ci că venea într-adevăr de undeva de prin 
apropiere. 

— Nu cumva au pătruns tâlharii în casă? se întrebă el, 
neputând înţelege cum se făcea că nici câinii și nici argaţii 
nu băgaseră de seamă că un străin se furișase în casă. 

Își duse iute mâna până la saltarul dulăpiorului de lângă 
patul său și luă de acolo un pistol încărcat cu care apoi se 
îndreptă spre odaia de unde se auzeau zgomotele. 

Cu cât se apropia mai mult de odaia aceasta cu atât mai 
tari deveneau zgomotele, după care Tudorache Bănuțţ își 
putu da seama acum că tâlharii spărgeau dulapul cu 
lucrurile de preţ. 

O mânie de nedescris îi cuprinse atunci pe boierul 
Tudorache Bănuţ care și începu să se gândească cum își va 
pedepsi servitorii care dormeau ca niște bușteni și nu 
păzeau casa în care putea să intre cel dintâi venit. 

În clipa următoare el și deschise ușa odăii. 

Bandiţii tresărită la ivirea acestui vizitator neașteptat și 
îndată se și opriră din îndeletnicirea lor în vreme ce 
boierul Tudorache Bănuţ strigă: 

— Ticăloșilor, ce căutaţi aici? 

Tresărirea bandiţilor însă nu ţinu decât o singură 
secundă căci în clipa următoare se și auzi glasul obraznic 
al lui Grigore Muscan care strigă: 

— Sus mâinile, dacă ţi-e dragă viaţa! Eu sunt Mihu Inimă 
de Leu! 

— Mihu Inimă de Leu? urlă atunci boierul Tudorache 
Bănuţ. Cu atât mai bine căci voi avea prilejul să scap 
lumea de un nemernic! 

Și își și ridică mâna în care ţinea pistolul pentru a trage. 

Grigore Muscan însă fu mai iute cu a zecea parte dintr-o 
clipă decât boierul și până când să apese pe trăgaci 
Tudorache Bănuţ, el își și descarcă pistolul. 

Glontele nu dădu greș. 

Boierul Tudorache Bănuţ se prăbuși la pământ scăldat în 
sânge și buzele lui nu mai îngânară decât câteva cuvinte: 

— Ticăloșilor... m-aţi... omo... rât... 

Muscan nu se mai sinchisi de moșierul rănit de moarte ci 
se întoarse spre oamenii săi cărora le strigă: 

— Acum grăbiţi-vă, băieţi!... Fiecare clipă este prețioasă. 

Pe coridor se auziră zgomote de pași. Detunătura armei 
trezise din somn pe cei de la conac. 

— Încuiați ușa! tună Grigore Muscan și bandiții îi 
îndepliniră porunca îndată. 

În ceea ce priveşte spargerea dulapului ei renunţară de 
a mai umbla cu băgare de seamă și fără zgomot. Loviturile 
de topor cădeau fără milă în ușa de nuc a dulapului care 
slăbea văzând cu ochii și care, până în cele din urmă, căzu 
în ţăndări. 

În faţa bandiţilor se ivi o adevărată comoară alcătuită 
din giuvaeruri încărcate cu pietre preţioase din bani de aur 
și argint și din teancuri de bancnote străine. 

Ochii bandiţilor străluceau de bucurie. 

Mâinile grosolane se adânciră în această comoară, 
buzunarele lor se umplură cu lucruri preţioase, în vreme 
ce loviturile în ușa odăii deveneau tot mai puternice și în 
vreme ce câţiva din cei aflaţi afară începură să vocifereze: 

— Ce se întâmplă aici? 

— Cine este acolo? 

— Boierule... Boierule! 

Grigore Muscan se răsti la ei. 

— Căraţi-vă de acolo! Aici se află Mihu Inimă de Leu și 
cui îi este dragă viaţa să nu apară înaintea mea! 

Muscan nu se înșelase în socotelile sale. 

Numele acesta fusese îndeajuns pentru a băga spaima în 
ceata servitorilor. Fiecare își iubea viaţa mai mult decât să 
și-o primejduiască pentru a scăpa averea lui Tudorache 
Bănuţ. Poate dacă boierul ar fi fost un altfel de stăpân. Așa 
însă, preferau să aleagă soluţia cea mai plăcută pentru ei 
și se răspândiră, trimițând doar trei oameni până în sat 
pentru a-i vesti pe panduri. Ceilalţi apoi se ascunseră cu 
multă băgare de seamă ca nu cumva să fie găsiți de Mihu 

Inimă de Leu sau de oamenii lui, deoarece știau că atunci 
puteau să-și ia rămas bun de la viaţă. 

În timpul acesta Grigore Muscan își zorea oamenii 
necontenit. 

Dulapul cu comorile Bănuţilor se golise aproape de tot 
dar hrăpăreţii bandiți nu voiau să lase acolo nici un singur 
galben și continuară să-și înfunde buzunarele până când 
luară cu ei chiar și cel din urmă ban de argint. 

În cele din urmă terminară. 

— Acum să mergem! zise Grigore Muscan. 

— Numai cu multă băgare de seamă, sfătui unul din 
bandiți, căci mă tem să nu fim pândiţi. 

— Fiecare să ţină pistolul în mână, gata de a trage! 
porunci căpitanul bandiţilor. Să fiți fără milă faţă de 
oricine s-ar ivi în calea noastră! Pe oricine întâlniți, culcaţi- 
l la pământ! 

După aceea Muscan se duse și trase cu urechea în dosul 
ușii încuiate. 

Cu toate că nu se auzea nici cel mai mic zgomot, totuși, 
nu socoti de cuviinţă să se retragă pe acolo. 

El le făcu oamenilor săi un semn. 

— Acum boierul Tudorache Bănuţ nu ne mai stă în cale! 
zise el. Din odaia lui de culcare este o ieșire care duce 
afară. Pe acolo trebuie să plecăm! 

Cu aceste cuvinte el și porni înainte. 

Cunoștea drumul atât de bine de parcă toată viaţa și-ar 
fi petrecut-o la conacul lui Tudorache Bănuţ. El înaintă cu 
pași siguri și peste câteva minute ajunse, împreună cu 
tovarășii săi, în odaia de culcare a boierului, de unde apoi, 
pe o scară îngustă dădură în spatele conacului. 

Bandiţii se strecurau ca niște umbre mute, băgând bine 
de seamă să nu-și trădeze prezenţa prin nici un soi de 
zgomot. În curând apoi ajunseră la locul unde își lăsaseră 
caii. Nimeni nu-i văzuse plecând, nimeni nu era prin 
apropiere. Ei se aruncară în șea și dând pinteni cailor se 
îndepărtară grăbiţi de conacul pe care-l jefuiseră. 

După ce ajunseră la pădurea în care se găsea casa 
părăsită ce le slujea drept ascunzătoare răsuflară ușurațţi și 
nemaitemându-se că vor fi descoperiţi, stăteau acum de 
vorbă liniștiți. 

— Ne-a reușit! zise Grigore Muscan, mulțumit. După 
părerea mea, astăzi am pus mâna pe prada cea mai bogată. 

— Boierul Tudorache Bănuţ însă a plătit cam scump 
cinstea de a fi primit vizita noastră! zise unul din bandiți. 

— A plătit atât de scump fiindcă nu s-a astâmpărat și a 
vrut să ne atace. 

— Nu-i nici-o pagubă! adăugă un alt bandit. 

După aceea își văzură de drum mai departe și fiecare își 
făcea socoteala cam cât vine pe cap de om din această 
pradă, a cărei bogăţie întrecuse așteptările tuturor. 

Grigore Muscan și cu oamenii lui erau departe de 
conacul moșiei Gura Dracului când pandurii, treziți din 
somn de argaţi, sosiră în goană nebună la faţa locului. 

Servitorii rămași îi așteptau cu făclii aprinse și pandurii 
intrară la conac, primiţi cu torţe ca la paradă. 

Sergentul major al pandurilor mai ales, era foarte 
impresionat auzind că Mihu Inimă de Leu se găsește în 
conac și bietul om și începuse să-și facă planuri despre 
distincţiile care îi vor fi acordate și înaintarea pe care o lua 
ca sigură după capturarea atât de mult căutatului bandit. 

La lumina făcliilor ei nu zăriră decât trupul neînsufleţit 
al boierului Tudorache Bănuţ. 

Sergentul major strigă, speriat: 

— Dar acesta este boierul Tudorache! 

Care nu fu însă mirarea pandurilor când, spărgând ușa 
odăii în care li se spusese că se găsesc bandiții, nu mai 
găsiră nici urmă din aceia care prădaseră conacul. 

Argaţii alergară și ei acolo și începură să strige îngroziţi: 

— Da, boierul este! 

— Stăpânul nostru! 

— Asta este isprava lui Mihu Inimă de Leu! 

Sergentul se aplecă pentru al cerceta pe boierul care 
zăcea nemișcat la pământ. În jurul moșierului era un lac de 
sânge. Glontele lui Grigore Muscan îl nimerise în piept dar 
cu toate că nu murise numaidecât, totuși nu i se mai putea 
da niciun fel de ajutor. Boierul Tudorache Bănuţ își trăia 
cele din urmă clipe ale vieţii sale. 

La lumina torțelor se văzu acum cum își ridică ochii și 
cum se trudește spre a-și mai aduna ultimele puteri pentru 
a spune ceva. 

Sergentul major se aplecă și mai mult deasupra 
muribundului și întrebă: 

— Ce s-a întâmplat, boierule? Vorbiţi! 

Tudorache Bănuţ șopti, dar atât de încet, încât de-abia 
putu fi înţeles: 

— Mihu Inimă de Leu... m-a ucis... m-a prădat... 
răzbunaţi-mă... 

După ce îngână aceste cuvinte își închise pleoapele din 
nou. 

Boierul Tudorache Bănuţ murise. 

Argaţii și pandurii se descoperiră impresionați. Pe urmă 
ridicară de pe podea trupul neînsufleţit al boierului și-l 
duseră în odaia vecină unde îl așezară în pat. După aceea, 
sergentul major își adună pandurii și porni cu ei în 
căutarea bandiţilor care nu se sfiiseră să ia viața boierului 
Tudorache Bănuţ. 

Pandurii încunjurară împrejurimile de nenumărate ori și 
de nenumărate ori bătură toate drumurile care duceau la 
Dunăre, dar în zadar, căci Mihu Inimă de Leu, fiindcă el 
credeau că este ucigașul, deoarece, așa spuseseră și 
servitorii și cel ucis, dispăruse de parcă l-ar fi înghiţit 
pământul. Ceea ce se părea însă pandurilor foarte ciudat, 
era că nimeni, dar absolut nimeni nu-l văzuse prin partea 
locului pe temutul căpitan de banditi. 

Să treacă Dunărea și să-i caute prin Baltă, la aceasta nici 
nu se gândea sergentul major. Cum să se aventureze el în 
Baltă cu o mână de oameni când nici chiar ispravnicul 
Arcadie Costescu, cu toată armata care-i stătea la 
dispoziţie, și nu îndrăznea să intre în regatul haiducilor? 

A doua zi de dimineaţă, pandurii se înapoiară acasă 
obosiţi, ca vai de lume, fără însă de a fi dat măcar de urma 
lui Mihu Inimă de Leu. 

Şi dacă ar fi știut bietul sergent major că ucigașul 
boierului Tudorache Bănuţ nici nu trecuse Dunărea, ci se 
găsea nu prea departe de conac, în pădurea Gura Dracului! 


Noua ascunzătoare a bandiţilor era deci de două ori mai 
bună decât aceea pe care o avuseră în subteranele ruinelor 
de la Igliţa. Întâi, fiindcă era mult mai plăcut să stai într-o 
casă decât într-o pivniţă și al doilea, fiindcă tot ceea ce 
făceau în numele lui Mihu Inimă de Leu nu-i băga în nicio 
primejdie deoarece pandurii și dorobanţii se repezeau mai 
întâi la Dunăre, știind că Mihu șade în Baltă și în timpul 
acesta Muscan și cu oamenii săi aveau vreme destulă să se 
facă nevăzuţi în casa părăsită din pădure 

În timpul acesta Grigore Muscan și cu oamenii săi 
ajunseră  neîmpiedicaţi, aproape plimbându-se, la 
ascunzătoarea lor din pădurea Gura Dracului unde apoi nu 
se mai săturau să admire bogata pradă luată de la conac, 
pradă asemenea căreia într-adevăr că nu le mai căzuse în 
mâini niciodată. Cu toate că nu dormiseră toată noaptea, 
totuși, nici unul nu se simţi obosit când fu vorba să se 
împartă prada. Fiecare se uita cu ochii lacomi ca 
tovarăşului său să nu-i revină nici o leţcaie mai mult decât 
lui. 

Numai după ce prada fu împărţită până la cel din urmă 
galben, împărţire în timpul căreia bandiții erau să se 
încaiere de nenumărate ori, numai atunci se gândiră să se 
ducă să se odihnească. 

Vizita făcută la conacul boierului Tudorache Bănuţ îi 
aduse lui Grigore Muscan câștigul cel mai însemnat. Pe de 
o parte, deoarece fiind căpitan lui i se cuvenea mai mult 
decât tovarășilor săi, pe de altă parte, fiindcă după o 

izbândă atât de strălucită, oamenii lui dobândiră o 
încredere și mai mare în el. 

Deocamdată bandiții hotărâră să se odihnească. Este 
adevărat că după o asemenea ispravă nu le strica putină 
odihnă; adevăratul motiv al odihnei lor însă era că de când 
se răspândise știrea că boierul Tudorache Bănuţ fusese 
ucis în conacul lui, de atunci pandurii și dorobanţii erau și 
mai neobosiţi în cercetările lor, cutreierau ţinutul zi și 
noapte, arestau pe toţi aceia care li se păreau suspecți și-i 
chinuiau cu torturile cele mai neînchipuite pentru a-i sili să 
trădeze ascunzătoarea lui Mihu Inimă de Leu. 

În chipul acesta, nevinovaţii sufereau, iar păcătoşii 
petreceau nepăsători, râzându-și în barbă că autorităţile îl 
căutau în ruptul capului pe Mihu Inimă de Leu pentru 
ultima ispravă pe care o săvârșiseră ei. 

Dar de aceea Muscan nu voia să rămână fără știri despre 
ceea ce se mai petrecea prin ţinut și de aceea trimise 
iscoade nu numai la conacul din Gura Dracului dar chiar și 
până la lIgliţa. Iscoadele se și înapoiară apoi și raportară 
căpitanului despre ceea ce izbutiseră să afle. 

— In conacul din Gura Dracului, zise unul din spioni, s-a 
adunat o adevărată armată de panduri și dorobanţi. 

— Tot mai continuă cu urmărirea? 

— Fără răgaz! Firește însă că urmărirea lor este pornită 
pe o cale cu totul greșită. Dar nu noi le vom arăta unde 
trebuie să caute pe făptași. Chiar și Arcadie Costescu, 
ispravnicul, a venit la conac și a rămas încremenit când a 
auzit în ce împrejurări a avut loc atacul și uciderea 
boierului. 

— Şi ce au de gând să facă? mai întreba Muscan 

Banditul care fusese în iscoadă începu să râdă. 

— Să pună mâna pe ucigașul boierului Tudorache Bănuţ. 

Grigore Muscan râse și el. 

— Că au de gând să facă asta nu mă miră. M-ar mira 
însă să văd că vor și putea să-și ducă gândul la îndeplinire. 

După aceea se întoarse spre celalalt bandit și-l întrebă: 

— Dar tu ce vești ne aduci? 

Vișan, care venea de la Igliţa, răspunse misterios: 

— Mult mai neașteptate decât ţi-ai putea închipui! 

— Ce tot spui! Ia să le auzim! 

— După ce am părăsit ascunzătoarea noastră din Iglița 
au avut loc două atacuri împotriva ruinelor în care 
locuiserăm până atunci! 

— Două? întrebă Grigore Muscan, foarte mirat. 

— Da. Mai întâi s-au repezit în ruine pandurii și 
dorobanţii, care, după ce n-au fost în stare să ne dea de 
urmă, s-au înapoiat în sat cu buzele umflate. După aceea 
însă... 

— Ei, ce s-a întâmplat după aceea? 

— A mai venit o trupă la ruinele din Igliţa cu gândul să 
ne curețe de pe suprafaţa pământului. 

— Ce fel de trupă? întrebă Muscan, nedumerit. Te 
pomenești că vă fi venit chiar ispravnicul Galaţilor! 

— Nu! Nu! 

— Nici dorobanţi, nici panduri, nici ispravnic... Dar 
atunci cine naiba? 

— Ghici! 

— Haide, spune odată! 

— Închipuiește-ţi  căpitane, răspunse Vișan, după ce 
stârnise curiozitatea bandiţilor în cel mai înalt grad. Mihu 
inimă de Leu a fost cu oamenii săi. 

— Mihu Inimă de Leu?... Nu se poate! exclamă Muscan 
nevenindu-i să creadă. 

— Dacă-ţi spun eu, căpitane, să știi că așa este. 

— Şi ce căuta la Igliţa? 

— Poate mai bine ai întreba pe cine căuta la Igliţa? 
Pentru că atunci aș putea să-ţi răspund că ne căuta pe noi 
pentru a ne trimite pe lumea cealaltă! 

— Dar pentru ce? 

— S-a supărat grozav Măria Sa, că tot ceea ce facem 
punem în socoteala lui și de aceea a jurat să se răzbune. 

Chipul lui Grigore Muscan se schimonosi de mânie. 

— Ah! A jurat să se răzbune? așa?... Ei bine, vom vedea 
noi cine va fi mai tare!... Mihu Inimă de Leu ne-a declarat 
război!... Vedeţi voi cum înţeleg ei cinstea de haiduc?... Se 
ridică împotriva noastră... 

Bandiţii începură să murmure, înfuriaţi. 

— Nemaipomenit! 

— Își va mușca el încă buzele! 

— Îl vom învăţa noi minte! 

— Nu putem răbda una ea asta! 

Lui Grigore Muscan îi părea foarte bine că toţi oamenii 
săi erau atât de porniţi împotriva lui Mihu Inima de Leu, 
deoarece aceasta era mai întâi o dovadă că niciunul din ei 
nu s-ar gândi să-l părăsească pentru a se înapoia la vechiul 
căpitan și în al doilea rând, mai era o dovadă că bandiţilor 
le plăcea felul cum îi conducea el. 

— Prieteni, strigă el. Dacă am fi mai mulţi la număr 
decât suntem, n-aș mai sta pe gânduri o clipă și aș ști ce 
trebuie să fac. Am ataca moara de pe malul Dunării și am 
șterge-o de pe suprafaţa pământului împreună cu aceia 
care o locuiesc... 

— Așa este! 

— Are dreptate! 

— Ar trebui s-o facem! 

— Să piară Mihu Inimă de Leu! strigară bandiții. 

Grigore Muscan își liniști oamenii. 

— Din nenorocire însă, urmă el, noi suntem mai puţini la 
număr de cât ei, așa că lupta ar fi inegală și fără îndoială 
că izbânda ar fi de partea lor. 

— Atunci ce este de făcut? întrebă unul din bandiți. 

— Ce este de făcut? repetă Grigore Muscan și în jurul 
buzelor sale se întipări un zâmbet batjocoritor. Este o 
zicătoare care spune că ceea ce nu poate face forța, poate 
face mintea. De aceea, noi trebuie să ne luăm după această 
zicătoare și acolo unde nu putem învinge prin forță să 
întrebuinţăm viclenia. 

— Care este planul tău? întrebă Vișan. 

Grigore Muscan rămase câteva clipe pe gânduri apoi 
zise: 

— Trebuie să ne apropiem de Mihu Inimă de Leu prin 
viclenie și așa să ne descotorosim de el. 

— Cum, trebuie să ne descotorosim de el? întrebară mai 
mulți bandiți deodată. 

— S-ar părea că vouă vă pare rău de acela care n-a 
șovăit să pornească împotriva voastră pentru a vă ucide 
până la cel din urmă! strigă Grigore Muscan, mânios. 
Parcă nici nu l-aţi fi auzind pe Vișan spunând că venise cu 
toată ceata lui pentru a ne trimite pe lumea cealaltă!... 
Lăsaţi-l să piară, câinele, să ne cunoască puterea... Cine 
trage spada de spadă trebuie să moară! 

— Și cum vrei să-i faci de petrecanie? 

— Vreau să văd dacă se găsește în ceata mea un om care 
nu știe ce-i teama! 

— Ce trebuie să facă? întrebară mai mulţi bandiți, 
deodată. 

— Să se furișeze înapoi, în tabăra lui Mihu Inimă de Leu 
și la momentul potrivit să-l trimită pe lumea cealaltă! 
răspunse Grigore Muscan aruncând priviri întunecate. 

După aceea se uită în jurul său și așteptă să vadă câţi 
vor fi aceia care se vor grăbi să-i îndeplinească dorinţa. 

Câţi?... 

Niciunul! Cuvintele lui fură urmate de tăcerea cea mai 
desăvârșită. Niciunul din oamenii lui Mihu nu părea 
înclinat să-și ia răspunderea acestei grele însărcinări. 

Grigore Muscan rămase adânc uimit și strigă furios: 

— Ce-i asta?... Niciun singur om curajos nu se găsește în 
mijlocul vostru? 

Dar nici chiar în urma acestor energice cuvinte tot nu se 
prezentă nimeni. 

Atunci Muscan se înfurie peste măsură și pierzându-și 
cumpătul, începu să strige cât îl ţinea gura: 

— Lașilor... fricoșilor... Ruşine să vă fie!... Asemenea 
fricoși într-o ceată de haiduci!... Rușine vouă! 

Căpitane “ncoace, căpitane încolo, unul din bandiți nu se 
sfii să-i răspundă lui Muscan pe același ton obraznic pe 
care le vorbise și el lor. 

— Ia mai ţine-ţi gura! strigă banditul. Tu știi tot atât de 
bine ca și noi ce putere neobișnuită are Mihu Inimă de 
Leu! Cu un asemenea om să ne măsurăm noi? Dar ar fi 
îndeajuns să prindă cea mai mică bănuială pentru ca să te 
trimită pe lumea cealaltă cu degetul cel mic de la mâna 
stângă! 

Grigore Muscan râse batjocoritor. 

— Da, zise el, și aţi merita chiar să vă trimită în fundul 
iadului dacă aţi fi atât de proști încât să credeţi că de 
îndată ce aţi ajunge acolo ar și trebui să vă daţi gândul pe 
faţă. 

Râsul lui batjocoritor răsună din nou prin încăperea în 
care erau adunaţi bandiții. 

— Nu, proștilor, nu trebuie să vă năpustiţi în casă ca 
niște nebuni dărâmând tot ce întâlniți în cale căci atunci 
nu faceţi nimic și mușcaţi pământul mai înainte de a fi 
apucat să vă trageţi măcar pistolul de la brâu. Nu așa 
trebuie să vă duceţi, ci plecaţi umili, cerând iertare, 
implorându-l să vă primească înapoi în banda lui deoarece 
sub Grigore Muscan nu vă mai place... Pe urmă, pândiţi un 
moment prielnic când nu vă vede nimeni și atunci cu o 
lovitură de pumnal totul s-a sfârșit... Aţi înţeles? 

Ochii lui Grigore Muscan aruncau scântei de ură... 

— Trăsnete și fulgere! tună el. Tot nu se găsește nimeni 
cine să-și ia această însărcinare? 

Chiar nici după explicaţiile lui Muscan bandiții nu prea 
păreau înclinați să-și ia asupra lor uciderea lui Mihu Inimă 
de Leu. În loc să se prezinte în faţa căpitanului lor, bandiții 
începură să se uite unul la altul, fiecare așteptând ca 
celălalt să-și ia primejdioasa însărcinare. 

În cele din urmă însă, tot se găsi unul. 

Acesta era Vișan. 

— Păi o să mă duc eu! strigă el. 

Muscan se uită mulțumit la bandit. 

— Se vede, Vișane, zise căpetenia bandiţilor, că tot tu 
ești cel mai curajos din toată ceata mea. Dar nu-ţi va părea 
rău, căci dacă te întorci învingător te voi răsplăti 
împărătește!... Din cele dintâi zece prăzi pe care le vom 
lua, tu vei primi partea leului. 

Ochii lui Vișan străluciră de bucurie. Acum știa măcar că 
nu-și primejduiește viaţa în zadar. 

— Numai uite ce te-aș ruga eu, căpitane, zise Vișan. Să- 
mi dai voie s-o iau cu mine și pe Tanţa. 

— Pe Tanta, ibovnica ta? făcu Muscan, mirat. Nu-s bune 
femeile pentru așa ceva, Vișane! 

— Dimpotrivă, răspunse Vișan, eu cred că tocmai Tanţa 
poate să-mi fie de mare folos. Ştii prea bine ce fată 
curajoasă este! Mânuiește arma de minune și de câte ori 
plecăm după vreo pradă întotdeauna vrea să vină cu noi! 

— Bine, se învoi atunci, Muscan. la-o cu tine! Plecaţi 
împreună și umblaţi norocoși. Tare aș vrea să aud că v-aţi 
îndeplinit cu izbândă deplină însărcinarea pe care v-aţi 
luat-o. 

— Însărcinarea aceasta nu este prea ușoară, Muscane! 
răspunse banditul care urma să pornească la drum. 

— Dar dacă acela care și-a luat-o este bărbat și nu 
femeie, ripostă Grigore Muscan, pentru a-și încuraja 
tovarășul, atunci nu se poate să nu se întoarcă învingător. 

După aceea Muscan îi mai dădu nenumărate sfaturi lui 
Vișan, învățându-l cum să se poarte pentru a câștiga 
încrederea lui Mihu Inimă de Leu, iar când se înnoptă, 
Vișan porni la drum, însoţit de ibovnica sa cu ochi de 
gândac, Tanţa, spre moara de pe malul Dunării pentru a-l 
ucide pe Mihu Inimă de Leu. 

În marea încăpere a morii, care le servea haiducilor 
drept sală de mâncare, toată trupa lui Mihu Inimă de Leu 
era de faţă. Haiducii erau așezați în jurul mesei cât era ea 
de mare. Își luaseră cina și acum mai stăteau de vorbă la 
un pahar eu vin, ba, din când în când mai și cânta câte 
unul din ei. 

Mihu Inimă de Leu era și ei printre oamenii săi. 

Ședea în capul mesei și privea trist în faţa sa. 

De când o îngropaseră pe Mioara Comăneanu în 
coșciugul de sticlă, aproape că nici nu i se mai auzise 
glasul. De atunci nimeni nu-l mai văzuse râzând sau măcar 
chiar și numai zâmbind. 

Și doar trecuse destul de mult timp de atunci, cu toate 
acestea îi era cu neputinţă s-o uite pe aceea pe care o 
iubise atât de mult. El devenise închis și tăcut, chiar și faţă 
de Dan Dragomir, or, acest credincios prieten îl 
înconjurase întotdeauna cu dragostea și credința cea mai 
desăvârșită. 

Mihu Inimă de Leu se schimbase cu totul. Trăia retras, 
fugea de oameni, chiar și de tovarășii săi și de cele mai 
multe ori se refugia prin Baltă, unde-și petrecea toată ziua, 
în cea mai desăvârșită singurătate. Mulţi credeau că se 
duce la peninsula vrăjitoarei, unde să găsea sicriul de 
sticlă al iubitei sale; în realitate însă căpetenia haiducilor 
se dusese la Raclă o singură dată. 

Atunci se împlineau tocmai două săptămâni de când 
murise Mioara Comăneanu și iubita voinicului era încă tot 
atât de frumoasă și de fragedă, de ai fi jurat că doarme și 
nu că e moartă. 

Priveliștea aceasta îl zdruncină pe Mihu Inimă de Leu 
atât de mult încât credea că-și va pierde minţile. Aflând 
despre aceasta, Dan Dragomir l-a sfătuit să ocolească 
Racla cu sicriul său de sticlă, deoarece revederea repetată 
a iubitei îi mistuia atât de mult încât trebuia să se teamă 
de urmările cele mai nenorocite. 

Căpetenia haiducilor își dădu seama că Dan Dragomir 
avea dreptate și acum, ca și întotdeauna, și făgădui să nu 
se mai ducă prin peninsula vrăjitoarei. 

În schimb se ducea Dan din când în când la Raclă și de 
fiecare dată se înapoia cu aceeași veste uimitoare: Trupul 
Mioarei Comăneanu tot nu intrase încă în putrefacție și era 
întocmai la fel ca în clipa când o așezară în sicriul de sticlă. 

Mihu Inimă de Leu se gândi multă vreme la minunea 
aceasta, dar îi fu cu neputinţă s-o dezlege. Poate că timpul 
o va dezlega, cândva? 

Chiar și acum, după cină, când ședea acolo, împreună cu 
tovarășii săi care chefuiau, chiar și acum tot numai Mioara 
îi umbla prin cap. 

Sus, pe cer, luna strălucea argintie și razele ei se 
strecurau și în odaia în care erau adunaţi haiducii luându- 
se la întrecere cu razele opaiţelor. 

Gândurile lui Mihu Inimă de Leu erau departe, cu toate 
că între timp haiducilor li se dezlegaseră limbile și mai 
mult și acum cântau cu toţii în cor. 

Mihu Inimă de Leu se uita trist la veselia tovarășilor săi 
și îi invidia pentru veselia lor. 

Câte odată îl apuca dorul să se amestece cu ei, să se lase 
prins cu totul de petrecerea haiducilor, dar atunci chipul 
încântător ai Mioarei Comăneanu se ivea deodată înaintea 
ochilor săi și tristeţea punea stăpânire din nou pe sufletul 
său. 

Și atunci își îneca necazul în vin. În faţa lui se găsea o 
cană mare și această cană o golea necontenit. Cana cu vin 
era și acum în faţa sa și în vreme ce haiducii lui cântau și 
râdeau el bea mereu din cană pentru a se ameţi de vin și a 
uita durerea mistuitoare care-i chinuia inima. 

Cana se golise din nou și Smaranda, care în asemenea 
prilejuri îi servea pe banditi întinse mâna după ea. 

— Stai, căpitane, îi zise ea, mă duc până în pivniţă și-ţi 
voi aduce puţin din vinul aceia vechi de Cotnari. 

Fără a mai aștepta vreun răspuns, ea luă cana și porni 
cu ea spre pivniţă. 

Inima i se făcuse cât un purece și tremura toată atât era 
de impresionată. 

Se găsea în faţa celei mai mari întâmplări din viața sa. 
Sosise clipa să toarne în vinul lui Mihu Inimă de Leu 
băutura fermecată pe care i-o dăduse vrăjitoarea din Baltă 
pentru a câștiga dragostea căpeteniei haiducilor. 

Un simţțământ de fericire o și cuprinse numai la gândul 
că în curând, sub înrâurirea băuturii fermecate, Mihu 
inimă de Leu o va cuprinde în braţe, o va săruta cu patimă, 
așa după cum îi făgăduise vrăjitoarea din Baltă. Dacă baba 
avea dreptate și toate acestea se întâmplau, atunci nu va 
mai fi pe pământ o femeie mai fericită decât ea. 

Cu aceste gânduri în minte, ea scoase din sân sticluța pe 
care i-o încredințase vrăjitoarea, turmă din ea câteva 
picături în fundul cănii, apoi umplu cana cu vin vechi de 
Cotnari. 

Pieptul i se mișca furtunos, mâna îi tremura, obrajii i se 
împurpurară când se gândi că peste câteva minute îi va 
întinde lui Mihu Inimă de Leu cana aceasta în care turnase 
băutura fermecată, băutura ce avea s-o facă fericită. 

După ce ascunse din nou sticluța în sân, luă cana și 
porni cu ea spre sufrageria bandiţilor pe care o străbătu cu 
multă băgare de seamă pentru ca nicio picătură să nu se 
verse din preţioasa băutură. Ea se duse de-a dreptul la 
Mihu Inimă de Leu și așezându-i cana în faţă, îi zise: 

— Gustă vinul acesta, căpitane și dacă-ţi va place nu-ţi 
voi mai aduce decât numai din el. 

Mihu Inimă de Leu dădu din cap, dar fără să fi înţeles ce 
spunea Smaranda. Era atât de prins de gândurile sale încât 
nici nu auzea ce se vorbea în jurul său, cuvintele zburând 
pe lângă timpanele lui fără a le face să vibreze. 

Smaranda se retrase mai la o parte și se pregătea să se 
așeze la pândă spre a vedea când va goli căpitanul cupa. 

Nici nu se așeză bine la locul hotărât că se și văzu 
înconjurată de trei flăcăi. 

— Dar bine că te-am găsit, Smărăndiţo, zise Niculiță. Mi- 
e o foame de aș fi în stare să mănânc și varul de pe pereţi! 

— Şi mie! Și mie! adăugară și ceilalţi doi haiduci. 

— Dacă-i așa, atunci de ce nu-l mâncaţi? răspunse 
Smaranda, râzând cu poftă, căci acum avea motiv să fie 
veselă. 

— Pentru ce? Fiindcă se mai găsește la moară și altceva 
mai bun de mâncat! zise Niculiţă. Hai Smărăndiţo, du-te și 
adu puţină carne afumată și niște brânză, căci vezi tu, nici 
băutura nu cade bine la stomac dacă nu-l căptușești puţin 
cu de-ale mâncării! 

Vrând-nevrând, Smaranda fu nevoită să-și părăsească 
postul de pândă, deoarece, dacă-i refuza pe haiduci aceștia 
ar fi făcut gălăgie și căpitanul ar fi putut-o trage la 
răspundere că nu le dădea de mâncare oamenilor săi. Așa 
că ea părăsi sala de mâncare pentru a aduce cele cerute de 
haiduci. 

Între timp, haiducii deveneau tot mai gălăgioși. Dintre 
haiduci, bătrânul Codobatură se simţea cel mai bine, 
deoarece, după somn, vinul însemna pentru el cea mai 
mare fericire de pe pământ. 

El golea pahar după pahar și voia bună îi creștea pe 
măsură ce dădea pe gât mai multe pahare de vin. 

Deodată se întoarse spre tovarășul său de masă și-i zise: 

— Bietul nostru căpitan, cât de abătut mai este și acum. 

— Săracul, nu-i de loc în toane bune! 

— Se uită năuc la lună și habar n-are de ceea ce se 
petrece în jurul său. 

— Te pomenești că vrei să zici că n-a băgat de seamă 
nici măcar că tu te-ai îmbătat? întrebă haiducul, râzând. 

Codobatură se simţi jignit. 

— Mai întâi de toate, eu nu sunt beat; pe urmă, căpitanul 
este atât de departe de aici încât n-ar băga de seamă nici 
măcar dacă i-aș bea vinul din cana pe care o are în faţa sa! 

Celălalt haiduc începu să râdă și mai tare. 

— Va fi el abătut și dus pe gânduri dar tocmai în halul 
acesta nu-mi vine să cred! 

— Punem rămășag? 

— Pe ce să punem rămășag? 

— Că-i voi bea vinul din cană și el habar nu va avea! 
răspunse Codobatură. 

— S-a făcut! 

— Pe ce ne prindem? 

— Pe o pungă de tutun turcesc! 

Cei doi haiduci își dădură mâna și aceasta strângere de 
mână însemna pentru ei consfinţirea rămășagului. 

După aceea, Niculiţă, deoarece el era celălalt haiduc, 
începu să-l zorească pe Codobatură: 

— Haide, să te vedem ce ești în stare! 

Codobatură n-așteptă să i se mai spună odată, deoarece 
nu voia ca Niculiţă să creadă despre el că este un lăudăros 
și porni spre capul mesei unde ședea Mihu Inimă de Leu. 
Cu toate că nu era prea lung, totuși, bătrânului haiduc îi 
trebuiră câteva minute să ajungă de la locul său până 
lângă căpitan și aceasta din două motive binecuvântate: 
întâi, fiindcă vedea totul ca prin ceaţă din pricina vinului 
pe care-l băuse și al doilea, fiindcă nu se mai putea ţine 
prea drept pe picioare și aceasta tot din pricina vinului. 

Până în cele din urmă însă el tot izbuti să se strecoare 
până lângă căpitan. 

Niculiţă urmărea cu multă băgare de seamă fiecare 
mișcare a bătrânului Codobatură; ceilalţi însă nici nu se 
uitau la isprava bătrânului lor tovarăș, deoarece erau 
preocupaţi cu poveștile pe care și le istoriseau, amintiri din 
tinereţe sau de pe vremea când mai erau încă oameni 
așezați, cu rostul și gospodăria lor, sau îi interesa mai mult 
vinul și cântecul decât truda lui Codobatură despre a cărui 
ispravă, la drept vorbind, nu știa decât Niculiţă. 

Codobatură se opri lângă Mihu inimă de Leu și întinse 
mâna după cană. O apucă cu băgare de seamă, o trase 

până lângă el, apoi îi dădu cuprinsul pe gât cât ai clipi din 
ochi. Când lăsă cana de la gură aruncă o privire 
triumfătoare spre Niculiţă, care şedea în celălalt capăt al 
mesei și-i urmărea fiecare mișcare. 

După ce-i reuși isprava, bătrânul haiduc luă o altă cană, 
îi turnă cuprinsul în cana lui Mihu Inimă de Leu, împinse 
apoi cana căpitanului la locul de unde o luase și pe urmă se 
strecură din nou la locul său lângă Niculiţă, care-l primi 
felicitându-l pentru istețimea de care dăduse dovadă. 

— Mărturisesc că mai curând mă așteptam să cazi sub 
masă, zise el, decât să câștigi rămășagul. 

— Şi dacă ai știi că cu un singur glonte am împușcat doi 
iepuri! 

— Cum așa! 

— Ţi-am câștigat și ţie punga cu tutun turcesc și am băut 
și un vin pe cinste. 

În clipa aceea se născu o gălăgie și mai mare. Smaranda 
intrase în bucătărie, aducând de ale mâncării. Gălăgia 
aceasta îl trezi din reverie și pe Mihu Inimă de Leu, care 
de-abia acum văzu cana plină cu vin din faţa sa. 

Nu-i era sete, dar din obișnuinţă, întinse mâna după ea 
și o dădu pe gât. 

Smaranda, intrând pe ușă, cea dintâi privire i-o aruncă 
lui Mihu. lar când îl văzu golind cana până în fund era să 
scape tava cu mâncarea din mână, deoarece se gândi că, 
odată cu vinul, Mihu Inimă de Leu înghiţise și băutura 
fermecată. 

Acum, în sfârșit, avea să se îndeplinească și ceea ce 
dorea cu atâta ardoare de atâta amar de vreme: căpetenia 
haiducilor va fi al ei și nu il va mai putea lua nimeni. O 
bucurie nemărginită se întipărise pe chipul ei. În sfârșit 
sunase și ceasul fericirii sale. 

Haiducii o strigau pe fată care mai de care: 

— Smarando, vino aici! 

— Dă-mi și mie, fata moșului! 

— Smărăndiţo, să nu mă uiţi! 

Haiducii o strigau cu toţii și în câteva clipe, toată 
grămada de șuncă și cașcaval dispăru de pe tava fetei. 
Smaranda aruncă iute pe masă cele câteva fărâmituri care 
mai rămăseseră pe tavă, după aceea se retrase într-un colț 
al odăii pentru a putea urmări nestânjenită mișcările 
căpitanului. 

Ea nici nu bănuia măcar cum avea să se manifeste 
efectul băuturii fermecate, așa că, avea un motiv mai mult 
să aștepte cu înfrigurare rezultatul farmecelor babei. Dar 
Mihu inimă de Leu se purta și acum întocmai ca și altădată 
și în mișcările, în înfățișarea lui, nu se putea observa nimic 
neobișnuit. 

Dar Smaranda nu deznădăjdui. Ea își zise că dacă Mihu 
mai rezista încă efectului băuturii de dragoste, aceasta nu 
se datora decât faptului că haiducul avea o constituţie 
neobișnuit de voinică. 

Era încredințată că nu mai putea să fie vorba decât de 
minute, cel mult de sferturi de ceas, până când să se 
îndeplinească ceea ce-i proorocise vrăjitoarea. 

În seara aceea Mihu Inimă de Leu se părea că are o sete 
cu totul neobișnuită. El băuse mult mai mult ca altădată și 
Smaranda, care aștepta efectul farmecelor cu o înfrigurare 
de nedescris, văzu în aceasta numai o urmare a celor 
câteva picături pe care le turnase ea în cana căpitanului. Și 
atunci, gândindu-se că dacă la efectul farmecelor se mai 
adaugă și beţia vinului, atunci era cu totul cu neputinţă ca 
visul ei să nu se îndeplinească în noaptea aceea. 

Mihu Inima de Leu golea cană după cană și de setea lui 
se molipsiră și ceilalţi haiduci care se uitau tot mai des în 
fundul ulcelelor lor. 

Niculiţă strigă deodată: 

— Smarando, vinul este pe sfârșite, de ce nu ne aduci 
proaspăt, din pivniță? 

Smaranda se supuse, ascultătoare, luă două câni mari și 
porni cu ele spre pivniță pentru a le umple cu vin. In seara 
aceea ar fi fost în stare să alerge chiar și până la Galaţi 

pentru a aduce vin dacă n-ar mai fi fost în pivniță, atât de 
frumoasă i se părea lumea și atât de dragi îi erau toți 
haiducii. 

Cum să nu-i pară lumea frumoasă și cum să nu-i fie dragi 
și haiducii când în seara aceea avea să cunoască fericirea 
după care tânjea de vreme atât de îndelungată! 

Când ieși pe ușă, i se păru că Mihu Inimă de Leu îi 
aruncase o privire plină de dragoste. 

— Începutul este bun! își zise ea. 

Pe urmă alergă grăbită în pivniță, umplu cele două căni 
cu vin, apoi se îndreptă spre sala de mâncare tot atât de 
iute după cum venise, deoarece vroia să-l vadă cât mai iute 
pe căpitan, bănuind că va mai observa încă o schimbare în 
purtarea lui. Sângele îi alerga atât de iute prin vine, inima 
îi bătea atât de tare, obrajii îi erau atât de înfierbântaţi, 
încât ai fi zis că ea băuse băutura fermecată. 

leșise din pivniţă și trecea prin bucătărie când deodată 
văzu o umbră care venea de-a dreptul la ea. 

— Smărăndiţo! 

La început nu știa cine este, dar când ajunse în dreptul 
opaițului îl recunoscu pe Codobatură, bătrânul haiduc. 

Nu-și putea închipui ce voia bătrânul haiduc de la ea și 
tresări când îl auzi îngânând mieros, pentru a doua oară: 

— Smărăndiţo! 

Fata morarului se opri, deoarece Codobatură i se 
așezase în drum. 

— Lasă-mă să trec, moș Codobatură! zise ea. 

— De ce te grăbești așa? 

— Ştii prea bine că mă așteaptă cu vinul! 

— Lasă-i să aștepte, că doar nu li se va usca gâtlejul 
dacă se vor mai odihni puţin! 

— Dar eu nu vreau să-i fac să aștepte!... Vreau să le duc 
vinul! 

Bătrânul haiduc o prinse de mâini și cuprins de patimă, 
zise: 

— Cât de frumoasă ești tu, Smărăndiţo! 

Fata morarului începu să râdă. 

— Ce te încălzește pe d-ta dacă sunt frumoasă, sau nu? 

— Mă încălzește, fiindcă-mi placi! 

La auzul acestor cuvinte Smaranda nu știa ce să facă: să 
se supere, sau să râdă. Mai auzise ea nenumărate 
declaraţii de dragoste până atunci, dar întotdeauna numai 
din gura haiducilor tineri. 

Dar acum... bătrânul acesta... Codobatură, cel mai 
bătrân dintre haiduci, el, care mai înainte nici nu se uita la 
femei, pe care aproape le ura, da, Codobatură îi spunea 
cuvinte de dragoste?... 

Schimbarea aceasta, așa, deodată, i se părea de 
neînțeles și nici nu se putu stăpâni să nu-l întrebe: 

— Dar ce s-a întâmplat cu d-ta? 

Ochii bătrânului începură să strălucească, ciudat. 

— Ce s-a întâmplat ca mine? Nimic! Mi-ai plăcut însă, 
așa, deodată și simt că n-aș putea trăi fără de tine! 

— Moș Codobatură! 

Dar bătrânul haiduc întinerise nu numai în dorinţe ci și 
în mișcări. El voi s-o cuprindă în braţe pe fată cu mișcări 
pătimașe și Smaranda nu se putu smuci din mâinile lui 
decât numai cu multă greutate. 

— Ţi-ai pierdut minţile, moș Codobatură, sau ce-i cu d- 
ta? strigă atunci Smaranda, supărată. Eu atât îţi spun să 
mă lași în pace, căci de nu îţi scot ochii! M-ai înţeles? 

— Ai putea să fii atât de nemiloasă, Smărăndiţțo? sună 
glasul aproape îndurerat al bătrânului. 

— Chiar și mai nemiloasă, răspunse fata, amenințătoare, 
dacă nu mă lași în pace! 

— Dar tare războinică mai ești! 

— Așa sunt eu, dacă-ţi place! răspunse Smaranda, 
încercând necontenit să ajungă până la ușa care dădea în 
sala de mâncare. Încercarea ei însă rămase zadarnică, 
deoarece Codobatură se așezase anume astfel ca s-o 
împiedice de a pătrunde în odaia unde erau adunaţi ceilalți 
bandiți. 

Cearta dintre ei devenea tot mai aprigă. 

In sângele bietului bătrân lucra băutura fermecată și 
haiducul se simţea din ce în ce tot mai atras de Smaranda. 
Cu timpul, patima puse stăpânire atât de mult pe simţurile 
lui, încât ar fi fost în stare de orice, numai să poată pune 
mâna pe fată, încă în noaptea aceea. 

De altfel, acum nici nu mai încercă să-și ascundă gândul, 
ci-i spuse Smarandei în faţă, cu voce din ce în ce mai 
pătimașă: 

— Vei fi a mea... 

— Ai înnebunit de-a binelea! răspunse fata, înfuriată. 

— Nu vorbi astfel, Smărăndiţo, se rugă Codobatură. 
Ascultă, nu simţi tu cât de mult te iubesc? Fiecare gând al 
meu nu se îndreaptă decât spre tine și nu voi putea fi 
fericit în lumea aceasta decât numai atunci când te voi fi 
cuprins în braţele mele, când te voi săruta cu patimă, cu 
ardoare... 

— Moș Codobatură, cată-ţi de drum! 

Dar bătrânul haiduc își desfăcu braţele și mai tare și 
închise și mai mult drumul fetei spre odaia unde se aflau 
ceilalți haiduci. 

— Nu! Nu! strigă el. Nu-mi vei mai scăpa, frumoasa 
mea! De altfel, nici nu va fi femeie mai fericită decât tine în 
lumea aceasta deoarece nu este pe pământ bărbat care să 
te iubească mai mult decât te iubesc eu! Dar și tu ești cea 
mai frumoasă, cea mai încântătoare femeie din lume și în 
noaptea aceasta trebuie să fii a mea! 

— Lasă-mă... dă-mi drumul! 

O scârbă fără margini o cuprinse pe fata morarului. Era 
de altfel și firesc căci avuse de îndurat o mare dezamăgire. 

Fiecare părticică, fiecare celulă a fiinţei sale ardea de 
dor după Mihu Inimă de Leu și iată că, în locul chipeșului 
căpitan de haiduci, trebuia să asculte rătăcirile amoroase 
ale bătrânului Codobatură, care voia s-o aibă cu tot 
dinadinsul. 

Asta întrecea orice așteptare. 

Braţele bătrânului haiduc se încleștară în jurul trupului 
său, căuta să scape din strânsoarea lor, dar în zadar. 

— Lasă-mă! strigă ea, deznădăjduită. 

— Nici prin minte nu-mi trece! 

— Dacă nu mă lași, încep să tip! 

— N-ai decât... Ce-mi pasă mie? 

— Vor veni băieţii! 

— Și dacă vin? Ce crezi că mi-e rușine să le spun că te 
iubesc? 

— Se poate, dar mie mi-e scârbă de d-ta, auzi, mi-e 
scârbă... de un bătrân... 

— Taci! 

— Nu, nu tac de loc!... Așa este, mi-e scârbă de d-ta, 
hodorog bătrân ce ești! 

— Smarando! 

— Dă-mi drumul! 

— Dă-mi mai bine tu, o guriţă! 

Fata începu să râdă dispreţuitor. 

Râsul acesta adânc jignitor, îl înfurie și mai tare pe 
Codobatură, care nu mai era stăpân pe voinţa și simţurile 
sale. 

El se năpusti ca o fiară asupra Smarandei și vru s-o 
sărute. Dar fata morarului se apără cu deznădejde, mușca, 
zgâria, dădea din picioare, numai pentru a-și ţine agresorul 
mai la distanță. Pe Codobatură însă nu-l impresionară 
aceste slabe arme de apărare pentru un haiduc încercat ca 
el și cu cât fata se apăra mai deznădăjduită, cu atât mai 
aprig era și atacul lui. 

Gura lui se aplecase peste gura Smarandei care făcu o 
ultimă încercare deznădăjduită de a-l împinge de la sine. 
Văzând că nu izbutește, începu să-l tragă de păr pe 
Codobatură, de-i smulgea șuviţe din cap. Dar bătrânul nici 
nu se sinchisea, ci își lipi buzele de buzele ei și o sărută, o 
sărută cu patimă nebună. Scârbită peste măsură de 
duhoarea de vin ce ieșea pe gura bătrânului haiduc, 
Smaranda făcu o sforțare supraomenească și izbuti să se 

scuture de bătrânul Codobatură. Apoi, ea începu să strige, 
cât o ţinea gura: 

— Ajutor!... Ajutor! 

Codobatură îi râse în nas. 

— Poţi striga până în ziua de apoi, căci nimeni nu te va 
auzi! 

Într-adevăr, cei dinăuntru erau de o veselie prea 
gălăgioasă, pentru a mai putea auzi strigătul de ajutor al 
Smarandei. 

Fata morarului însă, dându-și seama că dacă nu vine 
cineva toată împotrivirea ei va fi zadarnică, deoarece nu se 
putea măsura în putere cu bătrânul haiduc, continuă să 
strige cu disperare: 

— Ajutor!... Ajutor! 

În sala de mâncare se făcu tăcere pentru o clipă, poate 
fiindcă haiducii își umpleau ulcelele tocmai atunci, așa că 
strigătul Smarandei putu fi auzit. Haiducii se uitară 
nedumeriţi unul la altui. 

La început crezură că li se păruse doar, îndată însă se 
auzi din nou: 

— Ajutor!... Ajutor! 

Mihu Inimă de Leu sări de la masă. 

— Aţi auzit? Cineva strigă ajutor! 

Cuvintele acestea fură ca un semnal. Haiducii se ridicară 
de la masă cât ai clipi din ochi și părăsiră odaia unul după 
altul. 

Deschizându-se ușa lumina opaițelor din sala de 
mâncare se revărsă și în bucătărie și atunci, văzând scena 
ce se desfășura înaintea ochilor lor sângele le îngheţă în 
vine. 

Ei s-ar fi așteptat la orice în lumea aceasta, numai să-l 
vadă pe bătrânul Codobatură luptându-se cu o femeie, nu. 

Smaranda tresări de bucurie, când văzu că în sfârșit 
strigătele ei fuseseră auzite și i se venea în ajutor. Îndată 
însă, rămase adânc mirată, văzând că haiducii stau 


621 


împietriţi acolo în loc să alerge spre a o scăpa din ghearele 
înfuriatului bătrân. 

— Ajutaţi-mă! strigă ea atunci, deznădăjduită, deoarece 
Codobatură tot nu încetase cu asalturile sale. 

Rugămintea aceasta îl trezi din buimăceală pe Mihu 
Inimă de Leu care se duse iute aproape de cei doi 
încăieraţi spre a-i despărți. 

La strânsoarea ca de fier a mâinii lui Mihu Inimă de Leu, 
Codobatură își mai veni puţin în fire. Se uită încurcat în 
jurul său și se părea că el se minunează mai mult de ceea 
ce se întâmplase. Pentru un moment avu chiar aerul că se 
dezmetecise de-a binelea. Dar dezmeticirea aceasta nu 
tinu decât o clipă, deoarece băutura vrăjitoarei începu din 
nou să-i biciuiască sângele și simţurile, patima îl cuprinse 
din nou cu toată furia ei și bătrânul începu să urle ca un 
smintit: i 

— Ce vreți? Lăsaţi-mă în pace! Imi place Smaranda și 
vreau să fie a mea. 

Şi iarăși vru să se repeadă spre fata morarului spre a o 
strânge în brațe, fără să se sinchisească de prezența 
tovarășilor săi. Bietul Codobatură avea într-adevăr 
înfățișarea unui om care-și pierduse minţile. Mihu Inimă de 
Leu însă îl prinse de mână și-l trase spre sine, încă la timp, 
așa că toate sforţările bătrânului haiduc de a se apropia de 
Smaranda, rămaseră zadarnice. 

— Căpitane... lasă-mă... strigă el, lasă-mă, căci îmi place 
Smaranda... îmi place... 

— Este foarte  îmbucurător, răspunse căpetenia 
haiducilor, că după somn și băutură, te-ai lăsat stăpânit 
acum de o nouă patimă! Nu trebuie să uiţi însă că pentru a 
face târgul acesta, trebuie învoirea a două persoane și nu 
ajunge numai dorința uneia... Dacă Smaranda nu te vrea, 
nu trebuie să te încăpățânezi, deoarece tu știi că nu e bine 
să fugi după un căruţaș care nu vrea să te ia în căruţa lui. 

— Dar eu o iubesc... o iubesc!... Simt o dorinţă de 
neînvins ca să fie a mea... 

Între timp, pentru a nu mai fi ameninţată de 
îmbrăţișările lui Codobatură, Smaranda se îndepărtă de el 
cât putu. Lupta cu bătrânul haiduc, dezamăgirea de a fi 
simţit sărutările lui Codobatură în locul celor ale lui Mihu 
Inimă de Leu, rușinea de a fi fost văzută de căpitan în 
braţele celui mai puţin vrednic de dorit dintre haiduci, 
toate acestea o impresionară în gradul cel mai înalt și 
strecurându-se printre cei ieșiți din sala de mâncare se 
furișă, în odaia sa. Ca măsură de precauţie, temându-se ca 
peste noapte să nu cumva să-i mai vină poftă lui 
Codobatură de a gusta din nou sărutările ei, Smaranda 
încuie ușa odăii sale, chiar de două ori. 

În timpul acesta, Mihu Inimă de Leu se trudea, zâmbind, 
să-l liniștească pe bătrânul Codobatură... 

— Măi Codobatură, măi, zise căpetenia haiducilor, pe 
jumătate serios, pe jumătate glumind, n-aș fi crezut 
niciodată că-mi va fi dat să mai văd și una ca asta... Cine s- 
ar fi așteptat să se vadă silit de a scăpa vreo fată din 
braţele tale? 

— Mi-e dragă Smaranda, strigă bătrânul haiduc, 
necontenit. Lăsaţi-mă la ea! 

— Lasă măi Codobatură că nu-ţi este ţie tocmai atât de 
dragă! Ti s-a suit puţin vinul la cap și aici e toată buba! 
Până mâine dimineaţă vei vedea tu că vei uita totul și sunt 
în stare să pun orice rămășag că chiar dacă ne-ai auzi pe 
toţi jurând despre ceea ce ai făcut acum, tu tot n-ai vrea să 
ne crezi! 

— Nu-i aşa  căpitane, răspunse  haiducul, cu 
încăpățânare. Crede-mă că nu vorbesc în vânt! Sunt pe 
deplin încredințat că Smaranda mi-e dragă, că o iubesc, 
cum n-am mai iubit femeie pe pământul acesta! 

— În ceea ce privește gustul pentru Smaranda, este 
vrednic de toată landa, deoarece sincer vorbind, fata 
merită să fie iubită și de zece, nu numai de unul, fiindcă e o 
fată şi jumătate. În schimb însă, la ce bun să-ți pierzi 

vremea cu ea și să te frămânţi atâta, dacă vezi bine că ea 
nu te vrea? 

— Ce-mi pasă mie, dacă nu mă vrea ea! Asta n-o 
împiedică să fie a mea! 

Mihu Inimă de Leu își dădu seama că cel mai bun lucru 
era să zică și el ca haiducul, deoarece omul beat nu poate 
fi potolit decât în felul acesta. 

— Bine, Codobatură, răspunse el. Smaranda va fi a ta, 
însă numai după ce o vei cuceri. 

— Mii de draci, Căpitane, dar oare nu tocmai asta 
făceam, când aţi venit voi și m-aţi întrerupt? strigă 
bătrânul haiduc, amărât. 

Mihu Inima de Leu zâmbi. 

— Numai că, vezi tu, Codobatură, o fată nu se cucerește 
în felul acesta! Nu-ţi este îngăduit să cauţi să-ţi ajungi 
scopul cu forţa. Mai întâi trebuie să-i faci curte, să încerci 
s-o atragi spre tine căutând să faci tot ce-i este pe plac, să-i 
spui vorbe frumoase, încântătoare și dacă vei face toate 
acestea, cu timpul poţi nădăjdui ca inima fetei să se 
întoarcă spre tine. 

— Dar eu vreau acum, nu cu timpul! răspunse 
Codobatură, înciudat, ca un copil care-și vede amânată o 
plăcere ce i se făgăduise. 

— Bine,  Codobatură, vom mai vorbi noi despre 
chestiunea aceasta! zise Mihu Inimă de Leu. Acum însă, 
vino să ne întoarcem la vinul nostru care se va fi încălzit de 
când tot stăm de vorbă aici! 

Căpetenia haiducilor spera că vinul îl va turti cu totul și 
va uita de nebunia ce-i intrase în cap. Dar această speranţă 
a lui Mihu Inimă de Leu și, de altfel și a tovarășilor săi, nu 
se îndeplini. In zadar goleau ei pahar după pahar, avântul 
amoros al lui Codobatură nu numai că nu scăzu, ci 
dimpotrivă, creștea necontenit. 

Nu golea nicio ulcică de vin, fără să nu ofteze și sa nu 
zică: 

— Smarando, Smărăndiţa mea... câte de dragă-mi ești! 

La început haiducii luară lucrurile în glumă, apoi râseră 
de năzbâtia bătrânului lor tovarăș, până în cele din urmă 
însă, văzând că gluma se îngroașe, începură să se 
îngrijoreze deoarece credeau că bietul Codobatură își 
pierduse minţile, într-adevăr. 

Cu toate acestea, îndrăgostitul Codobatură dădea 
răspunsuri atât de bine judecate și atât de la locul lor, 
încât nici această bănuială a haiducilor nu mai putea sta în 
picioare. Așa că, bieţii oameni se uitau nedumeriţi unul la 
altul și nu puteau pricepe nici cum, ce se întâmplase cu 
bătrânul Codobatură. 

Nu mult timp după ce haiducii se înapoiaseră în sala de 
mâncare, Mihu Inimă de Leu își părăsi tovarășii pentru 
câteva clipe spre a se duce s-o liniștească pe Smaranda 
după spaima pe care o trăsese. 

Ajuns în fata ușii fetei morarului, căpetenia haiducilor 
bătu, deoarece ușa era încuiată. 

La auzul bătăii în ușă Smaranda se înspăimântă și mai 
tare, deoarece era încredinţată că, iarăși Codobatură este 
acela, care o urmărește cu dragostea sa și nici prin minte 
nu-i trecea să deschidă. 

Peste puţin timp bătaia în ușa se repetă și o voce 
energică, strigă: 

— Dar deschide odată! 

Smaranda răspunse, tremurând de teamă și de mânie: 

— Codobatură, dacă nu pleci îndată, sar pe fereastră și 
mă duc la căpitanul. 

Drept răspuns, se auzi un hohot de râs. 

— Fată, dar eu sunt, Mihu, ce naiba, nu-mi mai recunoști 
nici vocea? 

Chipul Smarandei se însenină, deodată. Îi venea să-și 
sară din piele, atât de mult o bucura vizita aceasta. 

Acum era pe deplin încredinţată că băutura fermecată 
își făcuse efectul și Mihu Inimă de Leu venea la ea mânat 
de dorul dragostei. 

Fiori dulci începură să-i străbată trupul. Poate că, n-o 
mai despărţeau decât câteva minute, până când căpitanul 
urma s-o strângă în braţele sale, s-o sărute, s-o dezmierde 
și atunci... atunci nu va fi nicio femeie, în lumea aceasta 
largă, mai fericită decât ea. 

De aceea, alergă iute să deschidă ușa. De-abia aștepta 
să-l vadă în faţa sa, în odaia sa, pe Mihu Inimă de Leu. Iar 

când statura voinică a căpeteniei haiducilor se ivi într- 
adevăr înaintea sa, sângele începu să-i alerge mai repede 
prin vine, inima să-i bată mai iute. 

— Căpitane, zise ea cu glas șoptit, tremurând, îmi pare 
așa de bine că ai venit!... Sunt atât de fericită... 

Mihu o luă de mână pe fată, ceea ce Smaranda luă din 
nou, ca un semn bun și de-abia mai putea aștepta clipa în 
care căpitanul avea s-o ia în braţe, s-o sărute, să-i spună 
cuvinte pătimașe. 

— N-am venit, zise Mihu inimă de Leu decât să te 
liniștesc și să văd dacă nu cumva ţi s-a întâmplat ceva în 
decursul luptei cu Codobatură... 

Răspunsul acesta fu ca o găleată cu apă rece pentru 
înfierbântata Smaranda. Ea își reveni însă iute și își zisă că 
Mihu Inimă de Leu spusese vorbele acestea... numai așa, 
pentru a face o introducere, deoarece nu putea să sară de 
gâtul ei, de îndată ce intrase în odaie. 

— Îţi mulţumesc, căpitane, pentru grija, pe care mi-o 
porţi, răspunse ea, zâmbind cât putea mai frumos. Acum 
mă simt ceva mai bine și mă bucur că nu trebuie să-l mai 
văd pe sălbaticul acela de Codobatură. 

— Nu pot înţelege ce vei fi făcut, pentru a-l înnebuni 
într-atâta pe bietul bătrân! 

— Eu înţeleg și mai puţin, căpitane, deoarece până acum 
nici ochii nu și-i ridica spre mine. Nu știu ce s-a petrecut 
cu el, de m-a atacat în seara aceasta... Slavă Domnului însă 
că mi-aţi venit în ajutor, căci altfel Dumnezeu știe ce mi s- 
ar mai fi întâmplat!... Căci la urma urmelor, ce să-ţi spun, 
căpitane, dar nu m-a făcut Dumnezeu chipeșă pentru a 
răscoli inima unui bătrânog ca moș Codobatură! 

Mihu Inimă de Leu zâmbi. 

— S-a îmbătat puţin, asta-i totul. Până mâine însă își va 
reveni în fire și atunci el va fi acela care se va rușina mai 
mult. 

— Așa mi-am zis și eu că numai vinul putea să fie de 
vină. 

Mihu Inimă de Leu se îndreptă spre ușă ceea ce o miră 
grozav pe Smaranda. Cum, asta era toată vizita pe care i-o 
făcea căpetenia haiducilor? Într-adevăr numai de aceea 
venise, pentru a vedea dacă nu i se întâmplase ceva, în 
decursul luptei cu Codobatură?... Dar cum rămânea cu 
efectul băuturii fermecate? 

— Noapte bună, Smarando, zise Mihu Inimă de Leu, 
dormi liniștită! De Codobatură nu cred că trebuie să te mai 
temi, căci mai curând sau mai târziu moșulică tot va cădea 
sub puterea vinului și dacă va adormi odată, atunci nu-l 
mai trezești nici cu toate tunurile Stambulului. 

— Să poftească numai, strigă atunci fata, căci îi scot 
amândoi ochii! De mine nu se poate atinge oricine! 

— Dar războinică mai ești, Smarando! Atât de 
năprasnică ură le porţi tu bărbaţilor?... N-aș fi crezut 
niciodată! 

Fata morarului zâmbi atunci fermecător și zise: 

— Ei, nu le port ură tuturor, ci numai hodorogilor 
bătrâni ca Moș Codobatură. Dar dacă ar veni odată un 
voinic, tânăr, frumos, înflăcărat, așa ca... așa ca... atunci 
știu că n-aș fi zgârcită cu sărutările mele! 

Mâna lui Mihu Inimă de Leu apăsă pe clanţă și fără a da 
vreo însemnătate mai deosebită cuvintelor fetei, mai zise: 

— Somn ușor, Smarando. Și, cred totuși că n-ar strica, 
dacă ţi-ai încuia ușa! 

Cu aceste cuvinte el părăsi odaia. 

Smaranda se uită după el, dezamăgită și dezamăgirea-i 
fu atât de mare încât i se strânse inima din pricina ei. 

Pașii lui Mihu Inimă de Leu se auzeau mai slab, tot mai 
slab, apoi zgomotul lor dispăru cu totul și de-abia atunci 
cunoscu fata morarului toată amărăciunea pe care o 
pricinuiește o asemenea dezamăgire. 

Ea se grăbi la ușă, mâna ei se și așezase pe cheie pentru 
a o răsuci, între timp însă se răzgândi și lăsă ușa 
neîncuiată. 

— Nu, n-o încui! zise ea, cu hotărâre. Numai în ciuda lui 
și n-o încui!... Cine știe... te pomenești că tot se mai 
răzgândește... și atunci... să găsească ușa deschisă... 

Smaranda se culcă în noaptea aceea cu convingerea că 
Mihu Inimă de Leu va mai veni. Gândul acesta o frământa 
necontenit și n-o lăsa să doarmă. Dacă închidea ochii, își 
aducea aminte de băutura fermecată și îndată apărea 
înaintea ochilor săi chipul cu trăsăturile nobile ale 
căpeteniei haiducilor. 

Dragostea pe care o simţea pentru Mihu Inimă de Leu 
era atât de nemărginită, încât îi preocupa toate gândurile, 
îi răpea toate clipele, împiedicând-o aproape cu 
desăvârșire de a se mai gândi la altceva. Chiar și când 
lucra ziua prin curte sau prin bucătărie, ea tot la Mihu se 
gândea și din pricina aceasta devenise atât de distrată 
încât adeseori i se întâmpla să măture pe unde mai 
măturase odată, sau să se ducă la fântână cu găleata plină. 

Smaranda avusese prilejul să întâlnească mulţi bărbaţi 
în viaţă, dar niciunul nu izbutise să-i aprindă inima afară 
de Mihu Inimă de Leu. 

Și tocmai el nu voia s-o bage în seamă. 

Dar nu, de o mie de ori nu, asta nu putea rămâne așa! 
Smaranda avea o încredere nezdruncinată în efectul 
băuturii fermecate. Că băutura pe care i-o încredinţase 
vrăjitoarea din Baltă avea efectul dorit, asta o dovedise și 
moartea Mioarei Comăneanu. Dacă băutura din sticluța cu 
cap de mort putuse să pricinuiască moartea iubitei 
căpitanului, atunci nu se putea ca și băutura din cealaltă 
sticluţă să nu-și aibă efectul dorit. 

Chiar dacă deocamdată efectul acesta nu se putea 
observa, Smaranda era pe deplin încredinţată că în curând 
inima căpitanului de haiduci tot se va înflăcăra pentru ea. 

În vreme ce ea se zvârcolea în pat pradă acestor gânduri 
chinuitoare, încetul cu încetul amuţiră și chiotele 
haiducilor, cântecele se răriră, pentru ca apoi să dispară 
cu totul, odată cu încetarea haiducilor de a mai ciocni. 

Mihu Inimă de Leu poruncise stingerea și oamenii săi se 
retraseră cu toţii pentru a se duce să se odihnească. 

Pe îndrăgostitul Codobatură, care tot timpul nu încetase 
de a vorbi despre dragostea sa pentru fata morarului, Mihu 
Inimă de Leu nu-l slăbise din ochi toată seara, pentru a-l 
împiedica de a mai face vreo prostie. Chiar când se 
ridicară de la masă el nu-l lăsă să plece singur ci-l 
conduseră până la patul său. 

— Acum, Codobatură, nădăjduiesc că te vei culca, îi zise 
Mihu Inimă de Leu, haiducului, și nu vei mai face nicio 
poznă! Cred că ţi-ai scos-o din cap pe Smaranda! 

— Ce să mi-o scot, căpitane, răspunse bătrânul, spre 
uimirea lui Mihu, dimpotrivă, mi-e dragă din ce în ce mai 
mult! 

— Bine, Codobatură, zise atunci, căpitanul, eu ţi-am dat 
sfatul despre calea care poate duce la inima Smarandei. 
Trebuie s-o cucerești cu vorbe bune, cu răbdare și nu să te 
pripești, căci atunci nu vei ajunge la niciun rezultat. M-ai 
înţeles? 

— Înţeles, căpitane! mormăi Codobatură și se lungi în 
pat. 

Moara de pe malul Dunării fu învăluită în tăcere și o 
nesfârșită liniște puse stăpânire pe întreaga Baltă. Luna 
plină lumina feeric dând nopţii o înfățișare cu adevărat 
încântătoare. 

Deodată Smaranda tresări în pat. Ea auzi zgomot de pași 
înaintea ușii sale, apoi ușa se deschise și prin ea văzu 
pătrunzând în odaie, făptura clătinândă a lui Codobatură. 
Prin fereastră razele lunii pătrundeau din belșug în odaie 
așa că în privința aceluia care intrase pe ușă nu mai 
încăpea nicio îndoială. 

O teamă de nedescris o cuprinse pe fata care începu să 
tipe. 

Lui Codobatură nu-i plăcu de loc că fata morarului 
prinsese de veste că intrase în odaie și vru să se repeadă la 
ea spre a o face să tacă, astupându-i gura cu mâna. Dar 

până să ajungă la pat, odaia se și umplu cu haiduci. 
Aceștia, atrași de tipetele deznădăjduite ale Smarandei, 
alergaseră în grabă și acum îl împiedicară pe bătrânul lor 
tovarăș să se atingă de fată. 

Firește că lui Codobatură nu-i plăcu de loc noul amestec 
al haiducilor și începu să strige, înfuriat: 

— Lăsaţi-mă! Mi-e dragă Smărăndiţa... V-am spus că mi- 
e dragă! 

Între timp, atras de gălăgie, sosi și Mihu Inimă de Leu. 
Căpitanul se apropie de bătrânul haiduc și îi zise, 
dojenitor: 

— Așa ne-am înţeles noi, Codobatură?... Eu ţi-am dat un 
sfat bun, iar tu nu vrei să-l urmezi! Acum însă vreau să se 
sfârșească odată cu gluma aceasta... Ai înţeles?... 

Doi din haiduci îl luară de mijloc pe Codobatură și-l 
duseră pe o mica terasă din faţa morii unde-i făcură în 
grabă un așternut. 

— Aerul proaspăt al nopţii îl va dezmetici! zise unul din 
haiduci. 

În timpul acesta, înăuntru, în odaia fetei morarului, Mihu 
Inimă de Leu o ţinu de rău pe Smaranda. 

— Şi ţie ţi-am spus, zise el, să-ţi încui ușa în noaptea 
aceasta. Ştii prea bine că un om beat nu-și mai dă seama 
de ceea ce face și nu poate fi tras la răspundere pentru 
niciun fel de prostie pe care ar săvârși-o! Acum te rog să-ţi 
încui ușa după plecarea noastră! 

Cuvintele acestea reci, aspre, o amărâră de moarte pe 
Smaranda. Ea tot se mai aștepta să audă din gura 
căpitanului dulci cuvinte de dragoste și iată că în locul lor, 
Mihu îi aruncase vorbe de dojană și încă pe un ton care 
părea menit să-i spulbere orice nădejde, chiar și pentru 
viitor. 

După aceea părăsi odaia și căpetenia haiducilor și 
Smaranda se gândi că tot mai bine era să se supună 
dorinţei căpitanului și coborând din pat răsuci cheia în 
broască, chiar de două ori. De dormit însă nu putu dormi 

nici de acum înainte. Ea continuă să se zvârcolească în pat 
și după multă caznă, izbuti să ațipească puţin. Atunci însă 
fu din nou trezită de o voce răgușită ce venea de sub 
fereastra ei. 

Sări din pat, speriată, se duse lângă fereastră și la 
lumina lunii zări din nou chipul lui Codobatură. 

Bătrânul haiduc venise să-i facă serenadă. 

Bietul Codobatură nu era un om prea complicat. El n- 
avea calităţi și nici defecte prea numeroase. S-ar putea 
spune chiar că ceea ce la alţii ar fi însemnat un defect, la el 
era o calitate. Când era vorba de dormit, se putea lua la 
întrecere cu un urs, iar în privința băuturii nu-l întrecea 
niciun burete. Dar când începu să cânte, câinii se porniră 
pe un lătrat, încât ai fi crezut că se apropie cel puţin 
câteva mii de tătari. 

Şi dacă vocea lui Codobatură nu le era pe plac nici celor 
cu patru picioare, atunci cum era ea s-o cucerească pe 
Smaranda? Fata  morarului rămase  încremenită în 
fereastră și după ce se mai liniști puţin, începu să 
zâmbească. Se pare însă că bătrânul Codobatură fusese 
tare mulțumit de felul cum cântase prima melodie fiindcă 
nici n-o isprăvi bine și o și începu pe a doua. 

Smaranda nu putea decât să zâmbească de aceste 
ciudate declaraţii de dragoste. Haiducii însă erau peste 
măsură de furioși... deoarece, după noaptea de chef, acum 
Codobatură nu-i lăsa să doarmă, ba mai aţâţa și câinii cu 
stridenta lui voce. Într-adevăr, credincioasele patrupede 
lătrau necontenit, crezând pesemne că bătrânul haiduc 
voia să omoare pe toată lumea cu cântecele sale. 

— Căpitane, zise,  Niculiţă.  Codobatură acesta a 
înnebunit de-a binelea! Ceea ce face el întrece orice 
măsură! 

— Uite că a început al treilea cântec! strigă un alt 
haiduc. Se pare că nu mai are de gând să sfârșească 
niciodată! 

— Lăsaţi-l numai pe mine, că-l fac eu să tacă! răspunse 
Mihu Inimă de Leu, zâmbind și fără să mai stea pe gânduri 
își și scoase pistolul de la brâu. 

— Pentru Dumnezeu, căpitane, strigă Dan Dragomir, 
speriat, dar ce vrei să faci? 

— Ei, dar de ce te sperii așa. Dane? Nu te teme că nu-i 
fac nimic! Vreau doar să-l sperii puţin! Şi n-ar strica, dacă 
aţi scoate și voi pistoalele la iveală. Câteva împușcături în 
aer, uite așa! 

În clipa următoare se auzi o detunătură de armă și 
frunzele copacului din apropierea lui Codobatură tresăriră. 
Dar tresări și Codobatură care în aceeași clipă și încetă de 
a mai cânta. El se uită în jurul său spre a vedea de unde 
venea detunătura și între timp răsunară pe rând și 
pistoalele celorlalţi haiduci. Auzind aceste împușcături 
care nu mai voiau să ia sfârșit, Codobatură se gândi că era 
o prostie să mai stea așa, cu mâinile în sân, în mijlocul unei 
primejdii de care nu-și putea da seama nici măcar de unde 
venea și o rupse la fugă, ascunzându-se prin Baltă. 

— Așa!... zise atunci Mihu Inimă de Leu, mulţumit. 
Acum, cel puţin până mâine dimineaţă vom avea liniște de 
el, deoarece nu cred că va îndrăzni să apară mai înainte. 

Mihu nu se înșelase. Codobatură, după ce se sătură de 
fugit prin Baltă, se trânti la rădăcina unei sălcii și adormi. 
Și adormi atât de bine încât nu se deșteptă nici chiar când 
soarele se înălțase. 

Dar oricât de greu îi fu somnul, totuși el nu-i spulberă 
din inimă dragostea pentru Smaranda. Băutura fermecată 
nu încetase de a și face efectul. Toată truda haiducilor de 
a-l readuce la simţul realităţii, fu zadarnică. Pe Smaranda 
nu i-o mai putea scoate din cap nimeni... 

Fata morarului nu se putea arăta înaintea lui căci dacă o 
vedea, Codobatură se sălbăticea deodată și trei oameni de- 
abia erau în stare să-l înfrâneze. 

Mihu Inimă de Leu și cu Dan Dragomir vorbeau cu 
compătimire de sărmanul lor tovarăș. 

— Este de neînțeles ce s-a putut întâmpla cu bietul 
Codobatură! zise Dan Dragomir. 

— Şi eu mă mir grozav, deoarece până acum îl știam ca 
pe un om de treabă și serios. El era cel mai serios din toată 
ceata noastră. 

— Însă mai zici, treacă-meargă, când e vorba de un om 
tânăr, care-și pierde minţile așa, din pricina vreunei fete! 
Dar la vârsta lui!?... Și încă să se înflăcăreze pentru o fată 
tânără, căreia ar putea să-i fie bunic! 

— Mă întreb, cum am putea să-l ajutam, într-un chip 
oarecare și nu găsesc nici un mijloc. 

— Şi eu mi-am frământat creierul îndeajuns în privința 
aceasta! răspunse Dan Dragomir. Dar nici eu n-am ajuns la 
vreun rezultat. De altfel, chestiunea este cât se poate de 
ciudată. Acum s-a trezit din beţie, a dormit cât șapte și 
totuși nu-i umblă prin cap decât Smaranda și iar numai 
Smaranda. 

— Te pomenești că i se vor fi făcut farmece! Oricât am 
râde noi, dar babele acestea, cărora poporul le zice 
vrăjitoare, cunosc plante al căror suc are cele mai felurite 
efecte! Așa că s-ar putea prea ușor ca cineva să fi vrut să-și 
bată joc de bietul bătrân. 

— Dar atunci cum să-l lecuim? 

— Uite, în clipa aceasta îmi vine în minte un mijloc care 
pare să fie singurul! 

— Anume? 

— Trebuie să-o chemăm pe vrăjitoarea din Baltă. Ea este 
singura care ar putea să-i găsească leacul. 

— Ai dreptate, căpitane! Aș crede însă că ar fi mai bine 
dacă l-am duce pe el la vrăjitoare, deoarece în chipul 
acesta ar mai putea să răsufle puţin și Smaranda, fiindcă 
biata fată nici nu mai îndrăznește să iese din odaie de 
teama lui Codobatură! 

Mihu Inimă de Leu dădu din cap. 

— Așa este! E mult mai bine cum spui tu. 

— Dar să nu mai amânăm și să-l și ducem! 

— Ia-l și pe Niculiţă cu tine și duceţi-l amândoi... De 
altfel, voi veni și eu! 

Dan Dragomir și cu Niculiţă izbutiră să-l ademenească 
pe Codobatură și împreună cu Mihu Inimă de Leu, porniră 
cu el spre Raclă. Ajunși acolo, haiducii îl lăsară pe bătrânul 
lor tovarăș în îngrijirea vrăjitoarei. 

În vreme ce haiducii stăteau de vorbă cu bătrâna 
zgripțuroaică, Mihu Inimă de Leu se duse să-și mai vadă 
iubita moartă. Nu se putu împotrivi ca odată venit atât de 
aproape să nu se ducă și până la sicriul de sticlă de pe 
Raclă. 

El se îndreptă fricos, aproape tremurând de coșciugul de 
sticlă. Mergea atât de încet, atât de șovăitor, încât ai fi zis 
că dorea să ajungă cât mai târziu acolo. Iar când zări în 
dosul sticlei trupul neînsufleţit al iubitei sale, lacrimile îl 
podidiră din nou și durerea îi sfâșie iarăși pieptul. 

Nici chiar acum nu-i venea să creadă că era adevărat că 
moartea i-o răpise pe iubita sa atât de adorată. 

Într-adevăr, Mioara zăcea în transparentul sicriu de 
sticlă, atât de frumoasă, atât de fragedă încă, chiar și 
acum, încât oricine ar fi fost îndreptăţit să creadă că nu 
era moartă, ci dormea numai. 

Mihu Inimă de Leu stătea încremenit în faţa acestui 
coșciug care încuiase în el toată fericirea vieţii sale. 

Apoi, într-un târziu, buzele-i se mișcară și ca o șoaptă 
ieși din gura lui, îndurerata exclamațţie: 

— Mioara, iubita mea, de ce m-ai părăsit? 

Ochii lui exprimau o tristeţe fără margini. 

Dan Dragomir și cu Niculiţă îl lăsaseră pe Codobatură în 
grija vrăjitoarei din Baltă și Mihu Inimă de Leu tot nu se 
mișcase încă din faţa Raclei pe care era așezat sicriul de 
sticlă. 

Dan Dragomir porni în căutarea căpitanului și pentru 
acest scop nu trebui să rătăcească prea mult, deoarece știa 
bine că nu putea fi decât la Raclă. 

Într-adevăr acolo îl găsi pe nefericitul său prieten, 
galben la faţă și cu ochii înlăcrămaţi. 

Văzându-l pe Dan Dragomir, Mihu Inimă de Leu se 
rezemă de umărul credinciosului prieten și zise aproape 
plângând: 

— De abia acum îmi dau seama, dragă prietene, cât de 
nețărmurită este nenorocirea mea... Durerea și 
amărăciunea m-au copleșit din nou și simt că nu voi putea 
supraviețui acestei lovituri... 

— Ti-am spus eu, răspunse Dan Dragomir, dojenindu-l cu 
blândeţe, că nu este bine să te atingi de o rană care doare, 
deoarece cu atât mai greu se va putea vindeca. Te-am 
prevenit îndeajuns să nu mai vii pe aici și câtva timp ai 
izbutit să nu calci sfatul meu. Astăzi însă iarăși ai venit aici 
și iată că inima-ţi poartă din nou o rană deschisă... 

— Mioara nu poate... niciodată nu poate fi uitată! 
exclamă Mihu Inimă de Leu, adânc îndurerat. 

— Acum, căpitane, vino să mergem! zise Dan Dragomir, 
blând și luându-l de braţ pe Mihu, care mai aruncă o 
ultimă privire îndurerată înspre Mioara, care zăcea 
nemișcată în sicriul de sticlă, se îndepărtă cu el, de lângă 
Raclă. 

Multă vreme căpetenia bandiţilor nu mai scoase niciun 
cuvânt. Cele petrecute după înmormântarea Mioarei 
Comăneanu, când Mihu nu vorbise cu nimeni săptămâni 
întregi, amenințau să se repete acum. De la Raclă și până 
la Moara de pe Dunăre de-abia scoase două trei cuvinte. 
Chiar și pe acestea însă le rostise mai mult instinctiv decât 
în urma unei chibzuiri a creierului său. 

Dan Dragomir și cu Niculiţă încercară în mai multe 
rânduri să-l intereseze și pe el în convorbirea lor, dar nu 
era chip. Cuvintele lor alunecau pe lângă urechile 
căpitanului, întocmai cum aluneca barca lor pe lângă 
sălciile de pe marginea canalelor, fără să le atingă. 

Chiar și de Codobatură își aduse aminte să întrebe 
numai într-un târziu, când erau de-acum prin apropierea 
morii. 

— Ce este cu nenorocitul acela? De-abia acum bag de 
seamă că nu mai este cu noi! 

— Așa este, răspunse Dan Dragomir nu mai e cu noi, 
deoarece vrăjitoarea l-a oprit la ea. Ne-a spus că nu-l poate 
lecui decât dacă îl are la îndemână pentru a-l observa. 

— Ei ce a spus, ce are? 

— Spune că i s-au făcut farmece. 

— Şi-l poate vindeca? 

— Fără îndoială! 

— Cum poţi afirma cu atâta hotărâre? 

— Fiindcă am văzut ce putere cu adevărat vrăjitorească 
are baba aceasta. 

— Ce ai văzut? 

— Ce am văzut? repetă Dan Dragomir, cu un aer 
misterios. S-a uitat cu ochii ei mici și neastâmpăraţi la 
Codobatură și nu i-a spus decât atât: „Vreau să dormi”! În 
clipa următoare pleoapele lui Codobatură se închiseră și 
respiraţia lui adâncă și regulată dovedea că adormise 
adânc. 

Pentru a zecea parte dintr-o secundă un zâmbet flutură 
în jurul buzelor lui Mihu Inimă de Leu. 

— Dragă Dane, asta n-a fost cine ştie ce vrăjitorie. 
Oricine i-ar spune bătrânului nostru Codobatură: „dormi”, 
hodorogul şi adoarme! 

— Se poate, dar aceasta a fost cu totul altceva, răspunse 
Dan Dragomir, eu am văzut focul ce împrăștia ochii 
vrăjitoarei și am mai văzut că pleoapele lui Codobatură nu 
s-ar închis de bună voie ci în urma unei siliri, căreia nu 
avea puterea să se împotrivească. Zgripţoroaica aceasta 
este o adevărată vrăjitoare și are o putere 
supraomenească. 

Mihu Inimă de Leu dădu din cap și răspunse, cu tristeţe: 

— Are o putere supraomenească și totuși, pe Mioara 
mea n-a fost în stare să mi-o scape. 


x 

Viaţa în moara de pe malul Dunării își urma cursul ei 
monoton. Mihu Inimă de Leu căzuse iarăși pradă tristeţii și 
fugea de haiduci. Sau se închidea în odaia sa, sau rătăcea 
prin Baltă ducându-se pe rând, prin toate locurile pe unde 
umblase cu Mioara și unde se bucuraseră împreună de 
fericirea pe care o așteptau de la viitor. 

Dar pe cât de retrasă era viaţa pe care căpetenia 
haiducilor o ducea în zilele acelea, tot atât de retrasă trăia 
și Smaranda. Acum știa de ce așteptase în zadar dragostea 
lui Mihu Inimă de Leu și de ce fusese nevoită să îndure 
atacurile amoroase ale bătrânului  Codobatură. Din 
desfășurarea evenimentelor reieșea clar că băutura 
fermecată nu fusese băută de acela căruia-i fusese menită. 

Descoperirea aceasta o amări și mai mult, de oarece își 
dădea seama că, după cele întâmplate, repetarea 
experienţei ar însemna propria ei nimicire. Deocamdată 
scăpase cu fața curată, deoarece nimeni nu bănuia că 
cineva de la moară îi turnase în vin lui Codobatură vreo 
băutură fermecată. Dar dacă o scenă asemănătoare se 
repeta, atunci era neîndoielnic că haiducii vor începe să 
bănuiască și cum ea era singura femeie în toată moara, 
descoperirea vinovăţiei, adică a aceleia care avea interes 
să răscolească simţurile căpitanului, ar fi fost o jucărie de 
copil. 

De aceea, ea se hotări să renunţe, deocamdată cel puţin, 
la folosirea băuturii vrăjite, nădăjduind că, poate 
întâmplarea va crea împrejurări potrivite pentru a apropia 
inima căpitanului de ea. 

Este ușor de închipuit deci cât de mare fu amărăciunea 
Smarandei când văzu că Mihu Inimă de Leu devenise și 
mai ursuz și mai retras decât până atunci și că toată 
purtarea lui era la fel ca pe vremea morţii Mioarei 
Comăneanu. 

Gândul acesta trezea amintiri neplăcute și în creierul 
fetei de morar. 

Cu prilejul primei încercări de omor săvârșită asupra 
Mioarei Comăneanu în catacombele Schitului Sfintei 
Treimi nu simţise niciun fel de mustrare de cuget. Poate 
fiindcă atunci crima fusese săvârșită în întuneric și deci 
nu-i mai puteau reveni în minte zvârcolirile muribundei, 
poate fiindcă locul atentatului era departe de ea. Acum 
însă, conștiința o mustra destul de des și tocmai de aceea 
ocolea locurile și convorbirile care erau în legătură cu 
amintirea iubitei căpitanului. 

În schimb se învârtea tot mai mult în jurul lui Mihu 
Inimă de Leu. Așa că Mihu se întâlnea foarte des cu fata 
morarului care-l întreba mereu dacă nu poate să-i fie de 
folos cu ceva. 

Spre marea mâhnire a Smarandei însă căpetenia 
haiducilor refuza întotdeauna serviciile fetei. Smaranda 
nu-și părăsise însă planul și de câte ori se despărțea de 
Mihu Inimă de Leu, se uita după el cu priviri pline de 
patimă și șuiera: 

— Şi cu toate acestea, tot al meu vei fi! 

_ CAPITOLUL 103 
In luptă cu pandurii 


Din ziua în care Mihu Inimă de Leu se înapoiase de la 
Raclă, unde văzuse iarăși trupul neînsufleţit al Mioarei 
Comăneanu, căpitanul haiducilor umbla prin moara de pe 
malul Dunării ca un somnambul. Haiducii aproape că îi și 
uitaseră glasul, căci toată ziua era plecat căutând 
necontenit locurile pe unde mai înainte umblase cu iubita 
sa. 

Dan Dragomir se gândea cu îngrijorare crescândă la 
iubitul său prieten și se temea grozav că această tristeţe, 
care pusese stăpânire pe sufletul lui Mihu Inimă de Leu, să 
nu se sfârșească printr-o dezechilibrare a facultăţilor 
spirituale. De aceea se gândi în fel și chip la mijlocul care 
ar putea să alunge melancolia din sufletul prietenului său. 
Într-o zi își aduse aminte ce mult bine îi făcuse căpitanului, 
după moartea Mioarei Comăneanu, faptul că Mihu fusese 
atras mereu în mijlocul tovarășilor săi, care în urma 
îndemnurilor lui Dan, se ţineau numai de petreceri. Pe 
vremea aceea căpitanul izbutea să-și uite durerea, din 
când în când măcar. 

Aducându-și aminte de aceasta nu întârzie să-și ducă 
planul la îndeplinire. El îi stârni pe haiduci din nou, rândui 
chiar el câteva petreceri și constată cu mulţumire că Mihu 
se lăsase prins în cursă. El bea și petrecea alături de 
tovarășii săi. Bea însă nespus de mult și cu toate acestea n- 
ajungea niciodată să fie beat mort ca tovarășii săi. Golea 
una după alta cănile de vin, iar când se lua la întrecere cu 

ceilalți haiduci, toţi ajungeau sub masă, numai el mai 
rămânea drept. 

Alcoolul însă își făcea efectul, îi înțepenea mintea, nu 
mai lăsa gândurile să zboare în toate părţile, îi înnegura 
amintirile și în asemenea ocazii uita de tot, chiar și de 
Mioara Comăneanu, chiar și de boierul Panait Fotache, 
căruia îi jurase o răzbunare atât de cumplită. 

Înainte vreme nu vedea cu ochi buni dacă haiducii lui 
beau prea mult. Acum însă el era cel cu pilda, el bea cel 
mai nemăsurat. Dar aceasta, în cazul lui, era un rău 
necesar, deoarece beţia vinului îl făcea să uite. 

Ajunsese că nu se mai gândea de loc la expedițiile care îl 
însufleţeau pe vremuri și Dan Dragomir începu să-și dea 
seama că panta pe care alunecase prietenul său avea acum 
o nouă latură primejdioasă. 

Și întocmai după cum fusese hotărât mai înainte să-l 
scape de primejdia melancoliei, tot astfel hotărî și acum să 
oprească prăbușirea iubitului său căpitan. 

Într-o zi el îl trase pe căpitan mai la o parte și-i zise: 

— Căpitane, n-ar strica să mai dăm o raită pe undeva, 
căci ne uităm meseria! 

Mihu Inimă de Leu se uită la el și zâmbi. 

— Nu mă mai interesează nimic, Dane! răspunse el cu 
nepăsare și-și văzu de drum. 

Dan Dragomir își dădu seama că cu Mihu Inimă de Leu 
nu se mai putea sta de vorbă și până în cele din urmă, cam 
după vreo trei săptămâni de când chefurile se ţineau lanţ, 
Dan hotări să pășească la fapte și singur, chiar și fără 
învoirea căpitanului. Dan Dragomir știa că și haiducii erau 
dornici de o mică încăierare și de aceea trimise câţiva 
oameni să vadă ce mai era nou prin lume. Nădăjduia că 
dacă Mihu Inimă de Leu auzea despre vreo nedreptate 
prea mare ce se făcea vreunui nenorocit, sau despre vreo 
pradă mai însemnată ce putea fi luată de la bogaţi sau 
autorităţi, nu va mai rămâne în nepăsarea în dosul căreia 
se baricadase în timpul din urmă. 

Haiducii trimiși să iscodească, se înapoiară toţi fără 
niciun rezultat mai de seamă. Unii raportară despre 
anumite isprăvi de ale autorităţilor sau de ale boierilor de 
prin împrejurimi, dar acestea erau atât de mărunte, atât de 
fără însemnătate, încât Dan își dădea seama că Mihu Inimă 
de Leu nu se va lăsa înflăcărat în starea sufletească în care 
se găsea de chestiuni atât de mici. De aceea, Dan 
Dragomir hotări nici să nu-i amintească despre rapoartele 
iscoadelor. 

Bietul voinic își și vedea planul năruindu-i-se, când sosi 
și cea din urmă iscoadă. Acesta se înapoia din Măcin și cu 
toate că Dan Dragomir nu se aștepta la nimic mai de 
seamă de acolo, haiducul, în ciuda vârstei sale prea 
fragede, aduse știri foarte preţioase. 

De altfel era și unul din oamenii cei mai iscusiţi și mai 
vicleni ai lui Mihu Inimă de Leu. 

Cristache Roată, așa-l chema pe flăcău, era dintre 
oamenii cei mai proaspeţi ai căpitanului de haiduci, așa că 
el se duse fără teamă la Măcin, deoarece nimeni nu putea 
ști că intrase în rândurile haiducilor lui Mihu Inimă de Leu. 

Ajuns la Măcin, intră în han și se așeză la o masă. 
Comandă o oca de vin și-și văzu nepăsător de băutura lui. 
Cine-l vedea jura că omul acesta nu se sinchisea de nimic 
ce se petrece în jurul său. În adevăr însă Cristache Roată 
trăgea cu urechea la tot ce se vorbea în cârciuma hanului. 

Așa a ascultat el timp de peste an ceas și jumătate toate 
fleacurile pe care le discutară mușterii hangiului la un 
păhărel de vin sau un ţoi de ţuică. Tocmai se pregătea să 
plece dezamăgit, când intrară în cârciumă câţiva panduri 
care se așezară la una din mesele vecine. 

Un sergent blând, cu chip de fată, luă cuvântul cel 
dintâi. 

— Nu mai fiti așa trişti, zicea sergentul, deoarece nu mai 
avem mult de stat prin mlaștinile acestea, unde ţânţarii ne 
mănâncă de vii! 

— Dar ce s-a întâmplat? Vine vreo schimbare? întrebară 
ceilalţi panduri, cu înfrigurare. 

— Încă nu este hotărât, răspunse sergentul. Dar astăzi, 
trecând pe la cancelarie, l-am auzit pe domnul locotenent, 
spunându-i sergentului-major că se prea poate ca în 
curând compania noastră să ajungă pe la București. 

— Ei, asta știu că ne-ar bucura pe toţi! strigă unul dintre 
panduri. 

— Te cred și eu, să mergem la București, să mai vedem 
și noi un oraș mai ca lumea! zise al doilea. 

— Ar fi și timpul să ne mai scoată la aerisire din Măcinul 
ăsta! adăugă al treilea. 

— Lucrurile stau cam astfel, urmă sergentul să le 
povestească tovarășilor săi de arme, că, mi se pare că 
trebuie să însoțim un transport de aur până la București. 
Bani mulţi după cât am auzit, ar fi vorba de birul de pe un 
an întreg din trei districte. Dar cum drumul nu este tocmai 
ferit de primejdii, deoarece transportul trebuie să treacă 
pe șoseaua care-i despărțită de Baltă numai de Dunăre, 
autorităţile vor să însoţească banii cu o întreagă companie 
de panduri călări. Or, cum în Baltă stăpânește Mihu Inimă 
de Leu, vă daţi seama că autorităţilor nu le-ar fi pe plac de 
loc să vadă banii adunaţi din biruri, strecurându-se în 
punga lai Mihu Inimă de Leu. Și alegerea se pare că a 
căzut tocmai pe compania noastră. 

— Să poftească Mihu Inimă de Leu, zise unul din 
panduri, lăudăros, îi vom face noi de petrecanie! Nu-i așa, 
băieţi? 

— Firește, firește, strigară ceilalţi, în cor. Îl învăţăm noi 
minte, de-i trece pofta să mai atace transporturi însoţite de 
panduri! 

— Şi când ar fi să plecăm? întrebă unul din panduri. Ai 
auzit ceva în privinţa aceasta? Eu, ce să vă spun, de-abia 
aștept să mă mai văd la o horă prin Obor! 

— Dacă nu se schimbă hotărârea luată și noi vom fi aceia 
care vor însoţi lăzile cu bani, atunci peste patru zile 

pornim la drum, răspunse sergentul. Este vorba ca până 
atunci să sosească banii din toate părțile. Fiindcă, vedeţi 
voi, autorităţile s-au gândit bine, ele nu lucrează fără cap și 
și-au zis că dacă adună banii la Galaţi sau la Brăila, unde 
este lume multă, bandiții prin iscoadele lor pot afla mai 
ușor că pornește un transport de bani. De aceea au hotărât 
să adune banii la Măcin, unde nimănui nu-i va trece prin 
minte că se va găsi atât aur adunat laolaltă. 

— Va să zică, peste două săptămâni aș putea juca la o 
horă în Obor? întrebă pandurul de mai înainte. 

— Firește! răspunse sergentul. 

— Ura, fraţilor! strigă pandurul. Peste două săptămâni 
suntem la București! Măi băieţi, atunci știu că ne vom mai 
scoate și noi din pârleală! 

— Şi noi! zise încet, Cristache Roată și ieși din cârciumă. 

Pe urmă cobori la Dunăre, își luă barca și nici nu se mai 
opri până la moară, unde-i povesti lui Dan Dragomir, din fir 
în păr, tot ceea ce auzise de la panduri în cârciuma din 
Măcin. 

— Bravo, Cristache, exclamă  voinicul, bătându-l pe 
haiduc pe umeri, tu știu că nu te-ai întors cu mâinile goale! 
li voi povesti și căpitanului știrile pe care le-ai adus și-i voi 
atrage luarea aminte asupra felului cum ţi-ai îndeplinit 
însărcinarea. 

Mihu Inimă de Leu ședea și acum în faţa cănii cu vin și 
cânta cântece de jale, prin care mai amesteca din când în 
când și câteva versuri vesele. 

Dan Dragomir văzându-l clătină din cap și-i părea nespus 
de bine că i se ivea un prilej de a-l mai scoate din patima în 
care căzuse. 

— Ei, căpitane, zise voinicul, eu cred că a sosit timpul să 
ne mai mișcăm puţin! Ni s-au înțepenit picioarele, mâinile 
nu mai sunt dibace și în curând nu vom mai ști nici măcar 
să stăm pe cai! 

— Şi mai lasă-mă în pace! zise Mihu Inimă de Leu. Mai 
bine șezi colea lângă mine, uite o ulcică și bea și tu! 

Cu aceste cuvinte turnă vin și în ulcica lui Dan iar el 
începu un alt cântec și mai trist decât cel dintâi. 

— Stanislau, Stanislau, zise Dan trist, după ce Mihu își 
sfârși cântecul, mi-e teamă că asta nu se va termina cu 
bine! Oamenii sunt nemulţumiţi, au început să murmure... 

— Au început să murmure? 

— Da, și părerea mea este că au dreptate. Gândește-te și 
tu că e o groază de vreme de când stăm cu mâinile în sân, 
aici, la moară și nu mai facem nicio ispravă. Oamenii 
aceștia nu s-au făcut haiduci pentru ca să trândăvească, 
pentru a sta cu burta la soare toată ziulica, săptămâni și 
luni de-a rândul. Fiecare are o răzbunare de împlinit, 
fiecare vrea să pedepsească pe aceia care l-au nenorocit, 
fiecare urmărește un scop, așa cum urmăream și noi, pe 
vremuri, dacă-ţi mai aduci aminte! 

— Da, da, Dane, ai dreptate, zise Mihu Inimă de Leu. 
Dar ce este de făcut? 

— Eu știu ce trebuie să facem, căpitane. Ascultă! 
răspunse Dan Dragomir și-i istorisi tot ce aflase de la 
Cristache Roată. 

— Tii! exclamă Mihu Inimă de Leu, când prietenul său își 
termină raportul. Prilejul acesta nu trebuie scăpat! Cu 
aurul pe care vor să-l ducă la București pentru a umple cu 
ei buzunarele turcilor și ale rușilor, câte lacrimi n-am 
șterge noi, câte nenorociri n-am preîntâmpina! Afară de 
aceasta, o parte din ei ne-ar ajunge și nouă, să ne 
asigurăm viața pentru un timp destul de îndelungat. 

Chipul lui Dan Dragomir se însenină deodată. 

— Atunci, căpitane, zise voinicul, nu ne mai rămâne 
altceva de făcut decât să punem mâna pe lăzile cu galbeni. 
Marea întrebare este însă, vom putea noi să ne măsurăm 
cu o companie întreagă de panduri? 

Mihu Inimă de Leu râmase pe gânduri câtva timp, apoi 
răspunse: 

— Ar fi păcat să jertfim chiar și numai o picătură de 
sânge. De aceea, nici nu vom pune mâna pe bani cu forţa, 
ci printr-o viclenie oarecare, printr-o cursă bine chibzuită. 

— Şi care ar fi cursa aceasta? întrebă Dan Dragomir. 

— Nu știu încă. Mă voi mai gândi asupra acestei 
chestiuni, răspunse căpetenia haiducilor și după expresia 
feţei sale se vedea că și începuse să rumege planul, sau 
planurile, care i-ar fi putut duce la izbândă. 

— Să nădăjduim că voi reuși să găsesc ceva vrednic de 
numele lui Mihu Inimă de Leu! 

Dan Dragomir nu mai putea de bucurie. 

Își dădea seama că dacă isprava aceasta reușea, atunci 
Mihu Inimă de Leu se lăsa de patima beţiei care pusese 
stăpânire pe întreaga sa fiinţă. O singură clipă, o singură 
vorbă, o idee, fusese îndeajuns pentru a-l schimba cu totul. 
Mihu Inimă de Leu era iarăși cel vechi. Vinul era acolo, în 
faţa lui, dar nu numai că nu-l mai bea, dar nici măcar nu se 
mai uita la el, ci stătea acolo la masă, gândindu-se, 
cumpănind toate posibilităţile care puteau duce la izbândă, 
cu preţul unor jertfe cât mai reduse. 

Haiducii se uitau cu luare aminte la căpitanul lor care 
deodată își ridică fruntea, se uită la haiducii din jurul său, 
apoi zise: 

— Drăgane! 

— Poruncește căpitane! răspunse cel chemat. 

— Te repezi până la Măcin și mi-l aduci pe Zamiris! Dar 
trebuie să vă înapoiaţi încă în noaptea aceasta. 

— Am înţeles, căpitane! răspunse flăcăul și îndată și 
cobori în Baltă, pentru a-și pregăti barca cu care avea să 
se ducă la Măcin pentru a îndeplini porunca lui Mihu Inimă 
de Leu. 

Zamiris acesta, era samsar care cumpăra și vindea tot 
ce-și poate închipui o minte omenească. De la moșii și până 
la un rând de straie demodate, el se ocupa cu vânzarea și 
cumpărarea a tot ce era de vândut și de cumpărat! Cum 
era un om cinstit, toată lumea îl iubea, atât orășenii, cât și 

cei de la sate. Nimeni nu-și aducea aminte să fi auzit pe 
cineva spunând că Zamiris l-ar fi înșelat. Tocmai de aceea 
îl iubea și Mihu Inima de Leu și dacă avea vreo chestiune 
mai grea se descurcat, dacă voia să vândă ceva din 
obiectele luate ca pradă de la aceia pe care îi ataca pentru 
a-i pedepsi pentru păcatele lor, atunci întotdeauna se 
adresa lui Zamiris. 

Trecuse de mult miezul nopţii, când Mișu Dragau se 
înapoie cu Zamiris, de la Măcin. 

— Cu ce-ţi pot fi de folos, căpitane? întrebă Zamiris pe 
Mihu Inimă de Leu, când fu dus în faţa lui. Ai cumva din 
nou ceva de vândut? 

— Nu, Zamiris, de data aceasta nu vreau să vând nimic, 
răspunse căpetenia haiducilor, ci dimpotrivă, vreau să 
cumpăr. 

Dan Dragomir se uită mirat la Mihu Inimă de Leu. 

— Să cumpere? Dar ce naiba are de gând să cumpere 
căpitanul? se întrebă el. 

Clipa următoare avea să-l lămurească asupra acestui 
punct, care-l lăsase în nedumerire. 

— Vreau să cumpăr vreo douăzeci de capete de vite de la 
tine Zamiris! zise Mihu Inimă de Leu. 

— Vai, căpitane, n-am eu nici una, dar încă douăzeci! se 
văită Zamiris. 

— Dar nici nu vreau eu să-ți cumpăr vitele tale, zise 
căpetenia haiducilor. Uite, ţine acești o sută de galbeni și- 
mi vei cumpăra pentru ei vite. 

— Vrei să te ocupi cu crescătoria de vite, căpitane? 
întrebă Zamiris, râzând. 

— Ce-ţi pasă ţie ce vreau eu să fac cu vitele? Spune-mi 
însă, pe când îmi poţi procura vacile și boii? 

— Dacă vrei să ie ai mai ieftin, atunci trebuie să-mi lași 
vreo săptămână, zece zile. 

— Nu se poate, îmi trebuiesc mult mai repede! 

— Pe când? 

— Pe poimâine, să zicem! 

— Se poate, dar atunci vor costa mai scump, deoarece 
nu am timp să le dibuiesc pe cele mai ieftine. 

— Nu te uita la preţ. Totul este ca până poimâine să-mi 
aduni douăzeci de vite. 

— Bine, căpitane. Și ce să fac cu ele? Să le aduc aici? 

— Nu, ar fi cam greu. Între Brăila și Galaţi însă, drumul 
trece pe lângă o pădurice. 

— Ştiu! răspunse Zamiris. 

— La marginea acelei pădurici, trei oameni de ai mei te 
vor aștepta poimâine noapte. Le vei încredința lor vitele. 
Dacă-ţi îndeplinești bine însărcinarea, afară de ceea ce-ţi 
rămâne din suta de galbeni, oamenii mei îţi vor mai aduce 
încă douăzeci. 

Zamiris făgădui că va îndeplini poruncile lui Mihu Inimă 
de Leu și încă în decursul aceleiași nopţi se înapoie la 
Măcin, pentru a putea rândui totul. 

După plecarea grecului, Dan Dragomir se uită la 
prietenul său, deoarece nu putea înţelege ce rost avea 
această cumpărătură de vite. 

Mihu Inimă de Leu înţelese îndată privirea lui Dan. 

— Preţul acestor vite ne va fi înapoiat înmiit din banii pe 
care îi vor însoţi pandurii, răspunse el. N-am vrut să fac 
rost și de aceste douăzeci de vite tot fără bani, ceea ce n-ar 
fi fost poate prea greu, dar n-am vrut să primejduiesc un 
câștig de multe mii de galbeni din pricina unei cheltuieli de 
câţiva cocoșei. Dacă luam de undeva cele douăzeci de vite, 
fără îndoială că se făcea vâlvă, toată lumea ar fi vorbit 
despre noua și neînţeleasa lovitură a lui Mihu Inimă de Leu 
și atunci poate că autorităţile se răzgândeau și nici nu mai 
porneau la drum cu transportul banilor sau chiar dacă tot 
îl trimiteau, atunci îl îndreptau pe altă cale, despre care 
poate că noi am afla prea târziu. Căci îţi dai seama și tu că 
autorităţile ar prefera să facă un ocol, oricât de mare și 
banii să ajungă la București decât să-i trimită pe drumul 
cel mai scurt și să se verse în pungile noastre. Așa însă, 
cum de multă vreme n-au mai auzit de noi, nu vor lua 

tocmai așa de strașnice măsuri de siguranță cum ar lua 
atunci dacă ar bănui că noi știm despre acest transport. 

Dan Dragomir trebui să recunoască înc-odată că Mihu 
Inimă de Leu avea dreptate. 

— Dane, urmă căpitanul haiducilor, vei lua cu tine patru 
oameni și vei porni cu ei spre punctul unde ai auzit că va 
veni Zamiris cu vitele. Ajuns acolo, vei îngrădi un ocol. Vei 
băga de seamă ca ocolul să fie bine îngrădit, din trei părți. 
În partea a patra, aceea care dă spre șosea, vei trage 
numai un rând de nuiele, pe care nici nu trebuie să le legi 
între ele. După ce vei fi gata cu asta, mai aduni uscături și 
mușchi pentru a putea căptuși cu ele cele trei părţi ale 
ocolului. Pe urmă, mai adunaţi și rășină cu care veţi îmbiba 
bine gardul astfel construit. Trebuie să plecaţi însă, îndată, 
pentru ca până la sosirea lui Zamiris cu vitele, totul să fie 
gata. Cred că ai înţeles ce trebuie să faci! 

— Am înţeles căpitane! 


* * 


Nu trecuse niciun ceas de când Dan Dragomir plecase 
împreună cu cei patru tovarăși ai săi, când deodată se auzi 
un fluierat scurt și ascuţit. Fluieratul acesta era semnalul 
sentinelei ce stătea de veghe la marginea Dunării și care le 
dădea haiducilor de știre că se apropie un străin de moară. 

Mai mulţi dintre haiduci dormeau, deoarece noaptea era 
înaintată. La semnalul de alarmă al căpitanului însă toată 
lumea sari din pat și în câteva clipe, flăcăii erau în 
picioare, gata îmbrăcaţi pentru a primi pe necunoscutul 
vizitator. 

În curând apoi, la lumina ce se strecura din bucătărie, 
haiducii zăriră un bărbat, un fel de păstor, care intră în 
curtea morii, ţinând de mână o fată. 

Noul sosit nu părea să se găsească pentru prima oară la 
moară, deoarece se duse de-a dreptul la Mihu Inimă de 
Leu și ridicându-și pălăria, salută. 

— Să trăieşti, căpitane! Îţi mai aduci aminte de mine? Eu 
sunt Vișan, care pe vremuri v-am părăsit, pentru a mă duce 
cu Grigore Muscan. Între timp s-a întâmplat ca mama să 
moară și surioara mea, rămasă singură pe lume, fu 
urmărită cu gânduri mârșave de boierul Panait Fotache pe 
moșia căruia lucra mama. 

Fata de lângă Vișan începu să plângă. 

— Deznădăjduită, fata a venit la mine, la tabăra lui 
Muscan, urmă banditul reîntors la moară. E singură pe 
lume, căpitane și nevoind s-o las pradă blestematului de 
boier am luat-o la mine. Din pricina aceasta apoi, n-a 
trecut mult și mi-am aprins paiele în cap. Grigore Muscan, 
îl cunoști ce om este căpitane. De îndată ce a văzut-o pe 
sora mea, Tanţa a început să n-o mai lase în pace și zor 
nevoie că să fie ibovnica lui. Văzând că lucrurile nu se vor 
sfârși cu bine, ne-am adunat tot ce am avut și într-o noapte 
am fugit din tabăra lui Muscan și nu ne-am mai oprit până 
când n-am ajuns aici, la moară. 

Haiducii ascultară curioși povestea lui Vișan, care după 
o pauză de câteva clipe urmă: 

— lar acum că am venit, te-aș ruga căpitane să mă 
primeşti înapoi printre oamenii tăi. Iti făgăduiesc să-ţi fiu 
întotdeauna un tovarăș credincios și supus și să nu ies din 
vorba ta, după cum știi că, n-am ieșit nici pe vremuri, până 
când nu m-am lăsat ispitit de cuvintele ademenitoare ale 
lui Muscan, bătu-l-ar Dumnezeu, acolo unde este. Te-aș 
mai ruga pe urmă, să-i dai voie și surioarei mele să rămână 
aici, deoarece, după cum ţi-am spus, afară de mine, nu mai 
are pe nimeni în lumea aceasta. Aici știu că nimeni nu se 
va atinge de ea dacă tu o iei sub scutul tău. 

Mihu Inimă de Leu se uită multă vreme în faţa sa și era 
gata să respingă cererea de înapoiere a banditului când 
privirea îi căzu asupra ochilor scăldaţi în lacrimi ai Tanţei. 

— Bine, fie! răspunse atunci Mihu Inimă de Leu, căruia i 
se făcu milă de lacrimile fetei, pe care o credea sinceră. Te 
reprimesc printre noi, Vișane! De altfel, după cât îmi 
amintesc eu, într-adevăr tu erai cei mai rânduit din toți 
oamenii lui Grigore Muscan. Nădăjduiesc că nici în viilor 
nu-mi vei da prilej să-mi schimb aceasta părere bună pe 
care o am despre tine. În ceea ce o privește pe sora ta, poţi 
fi liniștit, căci aici nimeni nu se va atinge de ea. 

— Îți mulţumim, căpitane, îţi mulţumim, răspunseră 
Vișan și Tanţa, cu umilinţă. 

După aceea locuitorii morii se duseră din nou să se 
odihnească. Vișan își reluă locul lui de mai înainte printre 
haiduci, iar Tanţa fu adăpostită într-o mică odăiță, ce se 
găsea prin apropierea odăii lui Mihu Inimă de Leu. 

A doua zi trecu cu pregătirile pentru atacul ce urma să 
se dea împotriva pandurilor care însoțeau transportul de 
bani. Seara apoi, haiducii se așezară iarăși la chef și 
pentru ca oamenii să fie veseli, căpitanul porunci să se dea 
cep unui butoi neînceput de vin de Cotnari. 

Pe vremea aceea vestita viță de Cotnari nu fusese încă 
pustiită de filoxeră* și vin de Cotnari se găsea peste tot, 
firește însă, mai scump decât celelalte neamuri de vin. 
Având însă în vedere bogata pradă, pe care haiducii urmau 
s-o facă prin capturarea întregii sume ce fusese adunată 
din birul pe un an, în trei judeţe sau districte, cum li se 
zicea atunci, Mihu Inimă de Leu se gândi că era îndreptăţit 
să le dea oamenilor săi din renumitul vin de Cotnari. 

Vinul tare nu întârzie să-și facă efectul și în curând 
haiducii începură să cânte. 

Chiar și Mihu Inimă de Leu se înveselise deoarece băuse 
cam mult din nectarul viței de Cotnari și se amestecă și ei 
în cântecele oamenilor săi. 

Numai doi oameni nu voiau să ia parte la acest chef: 
Vișan și cu Tanta. 


9 În România, pentru prima dată a fost semnalată filoxera în 1866, la Chirnogeni, pe lângă 
Valea Călugărească, în zona Dealu Mare. 

Erau și ei acolo, în sala de mâncare a haiducilor, cântau 
și ei, glumeau și ei, dar mai mult de un pahar nu golise nici 
unul. 

Spre miezul nopţii apoi, Mihu Inimă de Leu se duse să se 
odihnească. Atunci Vișan și făcu un semn ascuns Tantei, 
care în urma acestui semn părăsi odaia, fără să atragă 
luarea aminte a celorlalţi. Vișan o urmă în curând și peste 
câteva minute amândoi se întâlniră în faţa ferestrei 
deschise de la odaia căpitanului. 

Privind prin fereastra deschisă, ei văzură că Mihu Inimă 
de Leu se trântise în pat, îmbrăcat, cum era și după cât se 
părea, dormea dus. 

— Acum este momentul cel mai prielnic! șopti Vișan în 
urechea Tanţei. 

Fata scoase cu băgare de seamă din sân pumnalul 
otrăvit pe care-l avea ascuns acolo. 

— Nu cumva ţi-e teamă! zise Vișan, văzând că fata se 
făcuse albă ca varul, în clipa când scosese pumnalul 
otrăvit. 

— Nu! răspunse Tanţa dar vocea-i tremurândă dovedea 
că, sau se temea, sau era la cea dintâi a ei faptă de felul 
acesta și atunci era firesc ca primul pas făcut pe 
povârnișul răului s-o impresioneze în chip deosebit 

— Atunci, înainte! zise Vișan. 

Tanţa sări pe pervazul ferestrei, iar de acolo se lăsă ușor 
în odaie. Pe urmă, se apropie încet, cu pași de pisică de 
patul căpeteniei haiducilor. 

Mihu Inimă de Leu, care nu dormea, își deschise atunci 
ochii și fără a se ridica din pat, prinse mâna fetei, 
răsucind-o dintr-o singură mișcare. Primejdiosul pumnal 
căzu pe podea cu caracteristicu-i zgomot de pumnal. 

Vișan, văzând că josnicul său plan dăduse greș, sări și el 
în odaie și scoase pistolul de la brâu. Dar mai înainte ca 
ticălosul să fi apăsat pe trăgaci, căpetenia haiducilor puse 
mâna pe sfeșnicul greu de bronz, ce se găsea pe măsuţa de 
lângă pat și-l repezi în capul banditului. Sfeșnicul îl lovi pe 

Vișan cu atâta putere, încât banditul se prăbuși la pământ, 
scăldat în sânge, fără să mai fie în stare de a scoate vreun 
cuvânt. 

— Acum e rândul tău! strigă Mihu Inimă de Leu spre 
Tanţa care rămăsese încremenită de frică. 

Fata căzu în genunchi, în faţa lui Mihu și o trestie, 
bătută de vânt nu tremură mai tare decât tremura ea în 
clipa aceea. 

— Îndurare, căpitane, îndurare! Gândește-te că și tu ești 
tânăr și tu ai iubit și știi ce însemnează când te roagă să 
faci ceva acela pe care-l iubești din toată inima. Eu nu sunt 
sora lui Vișan, ci ibovnica lui. El m-a silit să încerc să te 
ucid, fiindcă Grigore Muscan l-a însărcinat să te șteargă de 
pe suprafaţa pământului. 

Căpitanul asculta, foarte curios, deoarece tot ceea ce 
auzea erau noutăţi pentru ei. 

— Indură-te de mine, căpitane, îndură-te de tânăra-mi 
viață și-ți jur că nu vei mai fi avut niciodată o servitoare 
atât de credincioasă și de ascultătoare cum îţi voi fi eu. 

— Îţi las viața, dar numai cu o singură condiţie! 
răspunse Mihu Inimă de Leu. Să mă duci pe urmele lui 
Grigore Muscan! 

Fata răspunse fără niciun fel de șovăire: 

— Banda lui Grigore Muscan și-a așezat tabăra în casa 
părăsită din pădurea Gura Dracului. Este însă foarte greu 
să te apropii de ascunzătoarea lor, deoarece drumul până 
la casa aceasta duce prin fundul unui deal surpat, cine știe 
când. Pe drumul acesta nu se poate înainta decât unul câte 
unul. Grigore Muscan a așezat două sentinele acolo unde 
începe cărăruia ce duce prin fundul dealului surpat. De 
acolo, din vârful văgăunii, acești doi oameni pot împușca 
Chiar și un regiment de panduri sau de dorobanţi, 
deoarece, după cum ţi-am spus, pe cărăruie nu se poate 
înainta decât unul câte unul. 

— Şi alt drum care să ducă la ascunzătoare nu mai este? 

— Ba mai este încă un drum, căpitane și eu îl cunosc. 
Dacă mă lași în viaţă, te voi călăuzi pe drumul acesta, până 
la tabăra lui Grigore Muscan. Și fii încredinţat că voi știi să 
te călăuzesc în așa fel ca Muscan să nu prindă de veste 
decât numai atunci când va fi prizonierul tău! 

— Bine fată! De data aceasta mai dau crezare cuvintelor 
tale, răspunse căpetenia haiducilor. Dar de iertat, nu te 
voi ierta definitiv, decât numai dacă cu ajutorul tău voi 
izbuti să-i fac nevătămători pe aceia, care îmi terfelesc 
numele slujindu-se de el în toate mârșăviile lor. 

— Căpitane, exclamă Tanţa, sărutând mâinile lui Mihu 
Inimă de Leu, cât de mare, cât de nemărginită este 
bunătatea ta! Nu te supăra însă, căpitane, dar aș mai avea 
o rugăminte. 

— Să auzim! 

— Pune să mi se dea haine bărbătești, căci aș vrea să iau 
și eu parte la expedițiile voastre. 

— Bine fată! Îţi voi îndeplini și această rugăminte. 

După aceea bătu în palme și haiducii se adunară în 
grabă în jurul lui. 


aa 

Când haiducii îl văzură pe Vișan cu capul spart, zăcând 
într-un lac de sânge și pe Tanţa, tremurând încă într-un 
colţ, înţeleseră îndată ce se întâmplase și disprețul lor 
pentru josnica faptă a lui Vișan nu mai cunoștea margini. 

— Trebuie sfâșiat în bucăţi! 

— Să-i legăm o piatră de gât și să-l aruncăm în Dunăre! 

— Să-l spânzurăm! 

— Să-i tăiem limba, nasul și urechile și așa să i-l 
trimitem înapoi lui Muscan! strigau haiducii, cuprinși de o 
mânie fără margini. 

— Acum n-avem timp de pierdut cu el! zise Mihu Inimă 
de Leu. În noaptea aceasta trebuie să ne odihnim, pentru a 
nu ne face de râs mâine când ne vom măsura cu pandurii. 
Deocamdată legaţi-l bine pe ticălosul acesta și după ce ne 
vom înapoia, vom vedea ce facem cu el. 

Haiducii îl legară cobză pe Vișan și-l aruncară în pivniţă. 

Pe urmă, conform poruncii căpitanului, toată lumea se 
duse să se odihnească. 


* * 


După ce se lăsă amurgul, a doua zi, haiducii porniră la 
drum. Trecură Dunărea în bărci și pe ţărmul celălalt găsiră 
caii de care aveau nevoie aduși acolo de Leonte, care 
fusese înștiințat prin unul din oamenii cu care plecase Dan 
Dragomir. 

Haiducii merseră încet, în plimbare, deoarece n-aveau 
nicio grabă și spre miezul nopţii ajunseră la locul hotărât. 

La sosirea lor vitele și fuseseră închise în ocol, unde 
rumegau vesele, iarba de curând cosită. 

Mihu Inimă de Leu cercetă bine terenul, apoi își împărți 
trupa în două. O parte, cea mai puţin numeroasă, o așeză 
în spatele ocolului sub conducerea lui Dan Dragomir. 
Cealaltă parte, cea mai mare, o luă cu el și o așeză în faţa 
ocolului, peste drum, la vreo două sute de pași de ocol. 

De-abia se  așezaseră oamenii la locurile arătate 
fiecăruia când haiducul așezat de sentinelă dădu de știre 
că avangarda companiei de panduri se și ivise în zare. 

După cât se părea, pandurii se simțeau foarte siguri de 
ei deoarece cântau veseli și nu luaseră nici cele mai 
elementare măsuri de precauţie. Într-adevăr, numărul lor 
era atât de mare încât nimeni nu s-ar fi așteptat să se 
găsească cineva care să îndrăznească să se măsoare cu o 
companie întreagă de oameni înarmaţi până în dinţi. 

Comandantul pandurilor, căpitanul Guriotis era de puţin 
timp în ara Românească. Fusese căpitan în armata 
Eteriei, pe urmă se dăduse cu rușii și aceștia îl numiseră 
căpitan de panduri. La început, el fusese trimis la Craiova. 
Acolo însă îi plăcuseră prea mult fetele frumoase și vinul și 
făcu câteva pozne în urma cărora boierii interveniră pe 
lângă domnitor, care-l mută la Măcin, ceea ce pentru 
Guriotis era același lucru ca și un surghiun. Chiar și acum, 
căpitanul Guriotis se gândea la frumoasele timpuri 
petrecute la Craiova și în gândul său îi blestema pe boierii 
care interveniseră să fie mutat din orașul lor. 

Gândindu-se însă că avea de petrecut câteva zile în 
capitala ţării, chipul i se însenină și hotărî ca aceste câteva 
zile să le petreacă numai într-un chef, pentru a-și scoate 
pârleala pentru cine știe câţi ani până când i se va mai ivi 
din nou prilejul să mai scape din Măcin. 

Căpitanul Guriotis vorbea tocmai despre frumoasele zile 
ce-i aștepta la București cu ofițerii companiei sale, 
locotenentul de neam bulgar, Paludoff și sublocotenentul 
Balaban, când deodată răsună înaintea lor, un răget 
înfricoșător. 

Ofițerii se uitară speriaţi în direcţia de unde venea 
răgetul acesta, urmat acum de alte răgete, tot atât de 
fioroase și nici nu-și dădură încă seama că la urma urmelor 
ce fel de răgete erau acestea când deodată zăriră trei limbi 
de foc înălțându-se în noaptea întunecoasă. 

Caii pandurilor se opriră deodată și apoi începură să se 
ridice în două picioare, să necheze, să lovească speriaţi în 
vecinii lor și rândurile regulate ale companiei fură rupte 
producându-se o învălmășeală de nedescris. 

În clipa următoare cele trei limbi de foc părură că se 
sting și noaptea redeveni întunecoasă. Întunericul nu ţinu 
însă decât o singură secundă, căci îndată apoi gardul de 
vreascuri uscate, îmbibate cu rășină, luă foc în toată 
întinderea lui și în jurul ocolului se făcu o lumină ca în 
toiul zilei. 

Odată cu ivirea din nou a flăcărilor răgetele izbucniră și 
ele și mai fioroase și mai înfricoșătoare decât la început. 
Răgetele celor douăzeci de vite cornute închise în ocolul 
care ardea ca focul iadului, spintecau liniștea nopţii de 
vară. Sălbăticite cu totul de flăcări și fum, vitele alergau ca 
turbate de colo până colo, căutând să iasă pe undeva din 
brâul de foc ce le împresura, amenințând să le ardă de vii. 

Urletele acestea, ca și mirosul de fum și flăcările care se 
înălțau spre cer, avură o înrâurire foarte curioasă și asupra 
cailor pandurilor. Caii aceștia, obișnuiți să-și ducă încet, în 
pas de plimbare, călăreţii lor greoi, se simţiră deodată 
armăsari de pur sânge arab și începură dintr-odată să 
alerge ca niște cai de curse. Pandurii, treziţi prin surpriză 
la această mișcare neașteptată, traseră brusc de hăţuri și 
atunci caii începură să se învârtească în jurul lor propriu, 
rupând rândurile și pricinuind o mare învălmășeală. 

Cai și călăreţi se văzură deodată prinși într-un vârtej 
care devenea cu atât mai plictisitor cu cât picioarele 
animalelor ridicaseră nori de praf și din această pricină 
caii nechezau, călăreţii se înăbușeau și încurcătura 
devenea și mai mare. Toată truda ofițerilor și a 
subofițerilor de a restabili din nou ordinea, rămase 
zadarnică, deoarece răgetele înfricoșătoare ale vitelor 
acoperea cu totul strigătele lor... 

Cele douăzeci de animale adunate în ocolul destul de 
îngust pentru ele, alergau ca turbate de colo până colo, 

dădeau din picioare, loveau cu coarnele străduindu-se să 
dărâme gardul pentru a-și putea salva viața. Flăcările 
mistuitoare se întindeau tot mai mult și când gardul fu 
cuprins în întregime de ele vitele se adunară în mijlocul 
ocolului, singurul loc unde deocamdată nu le putea ajunge 
focul. Firește însă că ocolul fiind strâmt, vitele care cădeau 
mai la margine nu puteau scăpa de flăcări și acestea, 
înnebunite de groază, căutară să-și croiască un drum prin 
împrejmuirea arzândă. Ele se repezeau ca turbate în 
fiecare gard, pe rând, reveneau însă și mai îngrozite în 
mijlocul ocolului, deoarece gardul de nuiele, așezat pe trei 
rânduri și legat bine laolaltă cu mușchi, rezista încercărilor 
lor. Cel de al patrulea gard însă, acela care dădea spre 
șosea, fiind mult mai slab, dintr-un singur rând de nuiele, 
cedă în curând apăsării animalelor înfuriate. Tinerele 
vlăstare de copaci începură să se îndoiască, iar când părți 
din gardul din fund se prăbușiră arzânde spre mijlocul 
ocolului, strâmtorând și mai mult locul liber încă de flăcări, 
animalele se repeziră cu ultima deznădejde în gardul din 
spre șosea, care, sub apăsarea lor disperată, fu culcat la 
pământ. 

Prin deschizătura ivită în gard în chipul acesta vitele se 
năpustiră afară din ocol, călcându-se unele pe altele, 
culcând la pământ tot ce întâlneau în cale asemenea unor 
diavoli scăpaţi din focul gheenei. 

In goana lor nebună, animalele scăpate din ocolul arzând 
măturară aproape cu desăvârșire mijlocul companiei de 
panduri. 

Clipa următoare era menită însă să pricinuiască 
pandurilor o surpriză și mai neașteptată. Goana 
apocaliptică a vitelor nu luase încă sfârșit, când deodată 
porni câte o salvă de foc, din ambele părți ale șoselei. 

Detunăturile răsunau una după alta, presărate fiind de 
strigăte, sălbatice. Pandurii nici nu se dezmeticiseră încă 
din surpriza pricinuită de goana vitelor înnebunite de 

groaza focului, când iată că o nouă surpriză le fusese 
rezervată: un atac neașteptat. 

De unde, din partea cui venea atacul acesta în miez de 
noapte? 

Dar nici cailor nu le trebui mai mult. Gălăgia aceea de 
iad băgase groază în bietele animale, care se ridicară în 
două picioare sau alergau înnebunite unde vedeau cu 
ochii, aruncându-și călăreţii la pământ. 

Între timp și gloanţele care veneau din cele două părți 
ale șoselei pricinuiră mari pierderi companiei de panduri 
care se năucise cu desăvârșire. Și ceea ce era și mai 
uluitor, dușmanul nu putea fi văzut niciunde, ca și când 
gloanţele aducătoare de moarte ar fi venit de undeva de 
prin văzduh, trimise de spirite nevăzute. 

Ofițerii pandurilor strigau din răsputeri, trudindu-se să 
refacă rândurile rupte. Truda lor însă rămase fără niciun 
rezultat, deoarece în învălmășeala aceea de nedescris, în 
loc ca pandurii și caii să-și revină în fire, își pierdură capul 
și mai mult. Strigătele lor avură efectul tocmai contrar: ele 
zăpăciră și mai mult, atât caii, cât și călăreţii. 

Gemetele pandurilor căzuţi de pe cai și călcaţi în 
picioare, se amestecau cu înjurăturile ofițerilor, cu 
nechezatul cailor, cu detunăturile armelor și cu răgetele 
fioroase ale vitelor care alergau care încotro. 

lar când învălmășeala era în toi, sosi la fața locului și 
căruţa în care erau transportaţi banii adunaţi din birurile 
de pe un an, în cele trei districte... 

Când căruţa cu lăzile de aur sosi la fața locului, copacii 
din marginea pădurii luară viaţă pe neașteptate și din 
mijlocul lor porni ca o volbură o ceată de călăreţi. 

Călăreţii aceștia păreau niște făpturi supraomenești. Ei 
nu cunoșteau piedică în calea lor, treceau peste tot ce le 
ieșea în drum și strigătele lor sălbatice se auzeau chiar și 
prin gălăgia diabolică de pe șosea. 

Într-adevăr, puteai crede că sunt călăreţii iadului. 

Pandurii nu-și veniseră încă în fire, când se și văzură 
atacați de acești cavaleri misterioși ai nopţii. Oamenii 
căpitanului Guriotis erau preocupaţi de gândul de a se feri 
de vitele care năvăliseră din ocol și iată că acum trebuia să 
se apere și de această nouă primejdie: atacul cavalerilor 
nopţii. 

Dar pandurii, îngreunaţi de armele cu care fuseseră 
înarmaţi până în dinţi, se mișcau greoi și până să apuce să 
se apere, călăreţii îi și culcau la pământ, secerându-i 
întocmai ca pe niște spice de grâu. 

În mijlocul sălbaticei încăierări, în mijlocul răgetelor 
vitelor cornute, al nechezatului de cai și al înjurăturilor 
ofițerilor, se auzea din când în când, câte un strigăt care le 
întrecea pe toate celelalte. 

— Ura! Pe ei, băieţi! 

— Mihu Inimă de Leu e cu noi! 

— Să tremure adunătura de străini! 

Atât le trebui pandurilor. 

Aflând că misteriosul agresor era Mihu Inimă de Leu, 
începură să tremure ca varga. Unicul gând al fiecăruia era 
să scape cât mai iute de acolo, ascunzându-se în desișul 
pădurii. 

La auzul numelui căpeteniei de haiduci, pandurii se 
îngroziră atât de tare, încât pentru voinici nu mai era decât 
o jucărie să-i împrăștie pe toţi ca pe niște potârnichi! 

Și în vreme ce învălmășeala era în toi, iar lupta aceasta 
cerea ca tribut tot mai multe jertfe omenești, câţiva din 
oamenii lui Mihu Inimă de Leu puseră stăpânire pe căruța 
cu bani. După ce se încredinţară că în lada din acea căruţă 
se afla într-adevăr marea sumă de bani pe care o căutau, ei 
sfârșiră iute cu cei câțiva panduri, care păzeau comoara și 
pe urmă traseră căruţa în pădure... 

Mihu Inimă de Leu sosi și el îndată lângă căruţa cu aur, 
lângă care îl găsi pe Dan Dragomir. 

— Dane, zise el, așezați iute lada cu aur în căruța adusă 
de noi și porniţi cu ea spre Dunăre, treceţi apa și duceţi-o 
la moară! 

— Am înţeles, căpitane! 

— Altcineva, urmă Mihu inimă de Leu, cu împărțirea 
poruncilor, se va urca pe capra căruţei cu care a fost adus 
aurul până aici și va porni cu ea înapoi, pe drumul, pe care 
au venit pandurii, lăsând-o în părăsire, pe undeva. Prin 
aceasta vreau să-i păcălesc pe panduri, pentru că dacă 
celor refugiaţi prin pădure le-ar veni în minte să pornească 
în urmărirea noastră, să ia o direcţie cu totul opusă aceleia 
pe care va porni lada cu aur în realitate. 

— Bine, căpitane! 

— Ceilalţi tovarăși vor veni cu mine, pentru a-i fugări 
puţin pe panduri. După ce-i vom fi alungat de prin 
apropiere, ne vom înapoia și noi la moară. 

— Am înţeles, căpitane! 

— Atunci, ura, înainte! tună vocea lui și porni ca o 
furtună în fruntea voinicilor săi, pentru șa-i alunga pe 
panduri. 

Aceștia fugeau mâncând pământul. 

Chiar și numai numele lui Mihu Inimă de Leu fusese 
îndeajuns pentru a băga groaza în ei, dar încă acum, când 
îl vedeau venind spre ei, asemenea unui uragan menit să 
culce la pământ tot ce întâlnea în calea sa? 

Cristache Roată, care luase și el parte la bătălie, 
constată cu uimire că pandurii nu mai erau acum nici pe 
departe atât de gălăgioși ca cu câteva zile mai înainte în 
cârciuma din Măcin. 

Unul fugea mai deznădăjduit decât celălalt și fără 
îndoială că, dacă ar fi fost vorba să treacă la atac, niciunul 
n-ar fi dat pinteni cailor, cu atâta râvnă, ca acum. 

În faţa acestei fugi fără pereche, Mihu Inimă de Leu, 
socoti că urmărirea era zadarnică, deoarece în niciun caz 
pandurii nu se vor mai gândi să pornească pe urmele lui, 
pentru a-i lua înapoi comoara. De aceea, la o cotitură a 

drumului el își opri voinicii și apoi porni spre Dunăre 
pentru a se întoarce la moară, așa după cum vorbise cu 
Dan Dragomir. 

Dar pandurii, în credinţa că Mihu Inimă de Leu se 
găsește tot pe urmele lor, continuară să fugă. Și fugiră, 
fugiră multă vreme, până când în cele din urmă unul din ei 
își luă inima în dinţi și își întoarse capul. Atunci de-abia 
observară pandurii că urmăritorii nu mai erau niciunde. 

Făcând aceasta constatare răsuflară ușuraţi cu toţii și nu 
știau cum sări mulțumească lui Dumnezeu că-i scăpase din 
ghearele atât de temutului Mihu Inimă de Leu. 

li apuca groaza chiar și numai când se gândeau la soarta 
ce i-ar fi așteptat dacă ar fi căzut în mâinile temutului 
căpitan de haiduci. Cunoșteau doar prea bine faima care 
umbla despre obiceiul lui Mihu Inimă de Leu de a-și trage 
în ţeapă dușmanii care îi cădeau în mânai 

Pandurii se opriră deci și începură să se sfătuiască 
asupra celor ce aveau de făcut. Tocmai pe când discuţia 
era în toi, din pădure ieși la iveală un om plin de sânge și 
de praf speriat de moarte, cu hainele rupte și care de-abia 
se mai putea târî pe picioare. Pandurilor le trebui multă 
vreme spre a recunoaște în această făptură vrednică de 
plâns pe căpitanul Guriotis, comandantul lor. 

— Domnule căpitan, pentru numele lui Dumnezeu, dar 
ce s-a întâmplat cu dv.? întrebă unul din subofiteri, într- 
adevăr speriat la vederea halului în care se găsea 
comandantul său. 

Căpitanul Guriotis era cam mucalit și nu se sfia să râdă 
nici chiar atunci când situaţia era dintre cele mai 
primejdioase. 

— Ce s-a întâmplat cu mine? repetă el, cu un zâmbet 
amar. Mai întâi, calul mi s-a speriat și m-a trântit la 
pământ, după aceea au trecut peste mine câteva vite 
sălbăticite de priveliștea focului, iar una din ele își vâri 
cornul sub mine și mă zvârli de credeam că m-am 
transformat într-o rândunică care zboară. Cu chiu cu vai 

m-am ridicat de la pământ, dar în aceeași clipă unul din 
haiduci îmi trânti în cap un pat de pușcă de rămăsei lungit, 
Dumnezeu știe cât timp. Încolo nu mi s-a întâmplat nimic! 

După ce-și povesti păţania nu tocmai plăcută, căpitanul 
Guriotis se interesă de soarta companiei sale și porni 
înapoi pentru a-și aduna oastea împrăștiată. 

El găsi nenumărați morţi și răniţi și foarte puţini panduri 
loviți mai ușor, care se ascunseseră de haiduci prin pădure 
și scăpară astfel cu viaţă. 

Dar adevărata surpriza pentru căpitanul Guriotis fu 
numai atunci când căruţa cu lada cu aur nu fu găsită 
niciunde. 

— Mii și mii die draci! exclamă el, amărât. Nu cumva ne- 
au furat comoara ce ne-a fost încredințată? 

Dar în curând trebui să-și dea seama că planul atacului 
lui Mihu Inimă de Leu nu avusese decât un singur scop, 
prădarea aurului ce-i fusese încredinţat și că temutul 
căpitan de haiduci își atinsese pe deplin scopul acesta. 

Căpitanul pandurilor se înfuria văzând cu ochii, tot mai 
mult. Puțin îi păsa acum de rănile pe care le primise, 
mintea lui nu mai rumega decât un singur gând: reintrarea 
în posesia lăzii cu aur, fără de care putea fi încredinţat că 
niciodată nu va mai fi înaintat și toată viaţa lui va rămâne 
la Măcin și căpitan. _ 

— Trebuie să punem mâna pe căruţa cu bani! Înainte! se 
auzi glasul lui poruncitor. 

Pandurii n-aveau nicio tragere de inimă de a se măsura 
cu temutul vrăjmaș, mai ales după ce avuseseră prilejul să 
se încredinţeze cu proprii lor ochi de puterea și iscusința 
oamenilor lui Mihu Inimă de Leu. Șovăirea lor nu întârzie 
să fie observată de căpitanul Guriotis, care încercă să-i 
îmbărbăteze: 

— Nu trebuie să vă temeti, căci acum nu ni se mai poate 
întâmpla o surpriză ca aceea din trecut. Nu încape nicio 
îndoială că haiducii nu pot fi prea numeroși. Afară de 
aceasta, căruţa cu banii era îndeajuns de greoaie pentru a- 

i împiedica pe bandiți de a înainta prea iute cu ea. Dacă 
dăm pinteni cailor nu se poate să nu-i ajungem din urmă. 

— Dar de unde putem știi noi, încotro a luat-o? întrebă 
locotenentul, care încă de la începutul luptei, se căţărase 
într-un copac și așteptase tremurând acolo sfârșitul 
bătăliei și de unde nu se coborâse, decât numai după ce se 
încredinţase că niciun haiduc nu se mai găsește prin 
apropiere. 

— Nu ne va fi greu să aflăm aceasta, răspunse căpitanul 
Guriotis, deoarece urmele roţilor căruţei noastre se pot 
deosebi cu ușurință, de orice altă urmă de căruţă, din 
pricină că fiind mult mai grea, lasă urme mult mai adânci 
pe șosea. 

Cu aceste cuvinte el se îndepărtă puţin de locul unde se 
găseau pandurii, ai căror cai șterseseră orice urma pe 
șosea și în curând strigă mulțumit: 

— Am găsit-o! 

Ceilalţi alergară și ei acolo și se încredinţară că Guriotis 
avea dreptate. 

— Așa este! 

— Asta e urma căruţei noastre! întăriră și ei. 

Căpitanul Guriotis zise atunci: 

— Pe cai și după ei! 

În câteva clipe pandurii săriră în şea și căpitanul 
Guriotis îi duse într-o goană atât de mare încât în curând 
se și zări turnul bisericii din cel dintâi sat. 

— Îndată vom fi acolo! zise atunci unul din ofiţeri. 

— Dar oare să fie cu putinţă, întrebă căpitanul Guriotis, 
ca Mihu Inimă de Leu să se fi ascuns în satul acesta? 

— În ţinutul acesta toate sunt cu putinţă, răspunse al 
doilea ofiţer. 

Atunci pandurii dădură pinteni cailor pentru a ajunge 
cât mai iute în satul unde nădăjduiau să dea peste temutul 
căpitan de haiduci. Dar n-apucară să intre în sat, deoarece 
chiar la marginea lui dădură peste o mulțime de ţărani 
adunaţi laolaltă. 

— Ce să mai însemneze și asta? întrebă căpitanul 
Guriotis. 

— Te pomenești că au pus mâna pe bandiți! 

— Atunci să ne grăbim! 

În câteva minute ajunseră și ei la faţa locului și spre 
nețărmurita lui uimire, căpitanul Guriotis recunoscu într- 
adevăr în mijlocul sătenilor adunaţi acolo căruţa cu care 
transportase aurul ce-i fusese încredinţat. 

În schimb, lada de fier, în care se găsea birul adunat din 
cele trei districte, nu era niciunde și nimeni nu se găsea pe 
capra căraţii. 

— Unde este primarul? strigă căpitanul Guriotis. 

Un om mai în vârstă se desprinse atunci din mijlocul 
țăranilor. 

— Eu aș fi acela. 

— Unde este vizitiul acestei căruțe? întrebă Guriotis, 
poruncitor. 

— Tocmai asta am vrea sa știm și noi! 

— Dar cum a ajuns căruţa aceasta aici? 

— Și asta am fi tare curioși să știm! 

Căpitanul Guriotis își pierdu răbdarea și se răsti furios la 
primarul, care de altfel nu prea îl avea la inimă pe fostul 
eterist: 

— Să-mi spuneţi îndată, unde se găsește Mihu Inimă de 
Leu! 

Primarul zâmbi., 

— Şi asta am fi curioși să știm! răspunse el, fără să-și 
piardă cumpătul. Mai ales că și noi am avea oarecari 
socoteli de încheiat cu el! 

— Dar căruţa aceasta a fost prădată de Mihu Inimă de 
Leu! tună căpitanul pandurilor. 

— Asta nu mă miră. 

— Şi atunci trebuie să fie aici! 

— De ce să fie aici! 

— Fiindcă aici am găsit căruţa... 

— Căruţa a fost găsită aici fără stăpân de către săteni și 
tocmai de aceea m-au chemat oamenii, pentru a lua 
cunoștință de ea pe cale oficială. Asta s-a întâmplat. 
Celelalte nu mă mai interesează pe mine! Eu trebuie să 
aştept ca stăpânul căruţei să vină pentru a și-o lua în 
primire. 

Cu aceste cuvinte făcu stânga împrejur și-l lăsă acolo pe 
căpitanul Guriotis, care încetul cu încetul începu să 
întrezărească adevărul. 

Fără îndoială că Mihu Inimă de Leu trimisese căruţa 
aceasta goală anume aici, pentru a-i păcăli și pentru ca el 
să poată fugi cu prada, pe alt drum, fără nicio primejdie de 
a fi descoperit. 

Pe de o parte căpitanului Guriotis îi era grozav de rușine 
de a fi fost păcălit într-un chip atât de simplu, pe de altă 
parte era nespus de furios pe aceia care își bătuseră joc de 
el, făcându-l de râsul lumii. 

Acum nu știa de ce să se apuce mai iute. El stătea 
nehotărât lângă căruţa ușurată de preţiosul său cuprins, 
spre bătaia de joc a sătenilor. 

După aceea schimbă câteva cuvinte cu locotenentul său 
și pe urmă dădu porunca: 

— Inapoi, la Galaţi! 

Un nor de praf se ridică în urma pandurilor care goneau 
din răsputeri, pentru a ajunge cât mai iute la Galaţi. În 
câteva minute apoi după sosirea pandurilor în portul 
dunărean toată lumea nu mai vorbea decât despre noua și 
neînchipuita ispravă a lui Mihu Inimă de Leu. 

— Mihu Inimă de Leu a furat birul pe un an din trei 
districte! 

Căpitanul se îndreptă spre isprăvnicie unde-l caută pe 
Arcadie Costescu, ispravnicul Galaţilor. 

În curând el se și găsi în fata ispravnicului Galaţilor 
care-l primi cu nețărmurită nedumerire: 

— Căpitane Guriotis, d-ta aici? Nu cumva s-a întâmplat 
vreo nenorocire? 

— Mi-au furat lada cu bani!... Încolo nu s-a întâmplat 
nimic! 

Arcadie Costescu sări de pe scaun, cu faţa aprinsă de 
mânie. 

— Ce vorbeşti? strigă el. Ţi-au furat banii care ti-au fost 
încredinţaţi și d-ta mai îndrăznești să faci glume pe 
chestiunea aceasta? Este de necrezut ceea ce-ţi îngădui d- 
ta, căpitane Guriotis!... Dar la urma urmelor, cum a fost cu 
putință așa ceva, când transportul de aur era însoţit de o 
întreagă companie de panduri? 

— Așa este și totuși s-a întâmplat! 

— Dar cum se tălmăcește una ca asta, domnule căpitan? 

— 'Tălmăcirea este foarte simplă: Mihu Inimă de Leu! 

Ispravnicul Galaţilor păli, când auzi pomenindu-i-se 
numele căpeteniei haiducilor. 

— Mihu Inimă de Leu? repetă el, ca și când n-ar fi fost 
sigur de ceea ce auzise. 

— Da! EI! 

— Ești sigur de ceea ce spui? 

Căpitanul pandurilor începu să râdă. 

— Dacă sunt sigur de ceea ce spun?... Priviţi vă rog 
urma lăsată pe ţeasta mea de patul de pușcă al unuia din 
oamenii săi. 

— Dar asta este îngrozitor! 

— Şi eu sunt de aceeași părere, cu atât mai mult cu cât 
eu am luat parte personal la această luptă nocturnă unde 
mi-am pierdut o parte din oamenii mei. 

Arcadie Costescu umbla de colo până colo prin odaie 
fără să-și găsească locul. Enervarea ispravnicului Galaţilor 
ajunsese la culme. Vestea adusă de căpitanul Guriotis 
întrecea tot ce și-ar fi putut închipui. 

Atât de mare să fie puterea acestui Mihu Inimă de Leu, 
încât nici chiar o companie de panduri, înarmaţi până în 
dinţi, să nu fie în stare să-i ţină piept? 

Căpitanul pandurilor îi adresă cuvântul în mai multe 
rânduri dar vorbele treceau pe lângă urechile ispravnicului 

ca și când nici n-ar fi fost rostite. Căpitanul Guriotis 
renunță de a se mai adresa lui Arcadie Costescu și 
apropiindu-se de fereastră se uită în piaţa din faţă 
isprăvniciei unde o mare mulțime de oameni se adunase în 
jurul pandurilor săi. 

Pandurii dădeau amănunte, fără îndoială despre noua 
ispravă a lui Mihu Inimă de Leu și gălăţenii ascultau cu 
gura căscată povestirile pandurilor care aveau tot interesul 
să înflorească întâmplările. 

Căpitanul Guriotis era cufundat cu totul în privirea 
gesticulărilor oamenilor săi. Din cufundarea aceasta îl trezi 
deodată un zgomot surd. 

Își întoarse capul iute. 

Ispravnicul Galaţilor se prăbușise la pământ și acum 
zăcea întins pe podea cu faţa în jos. 

— Jupân ispravnic! strigă căpitanul pandurilor, speriat. 

Niciun răspuns. 

Guriotis sări lângă el, se trudi să-l ridice și cu multă 
greutate îl târî până la fotoliu. 

— Jupân ispravnic! strigă el atunci pentru a doua oară. 

Dar nici de data aceasta nu primi niciun răspuns. 
Ispravnicul Galaţilor, Arcadie Costescu, rămăsese ţeapăn, 
cu ochii sticloși în fotoliul în care îl așezase căpitanul 
pandurilor. 

Ofiţerul tresări. 

Nu-și putea închipui ce se întâmplase, cum se 
întâmplase. 

El ieși din biroul ispravnicului, alarmă toţi funcţionarii 
isprăvniciei și trimise în grabă după doctor, care în curând 
și veni. 

Dar până să vină doctorul, trupul lui Arcadie Costescu se 
răcise cu desăvârșire. 

Doctorul nu mai avu altceva de făcut decât să constate 
moartea. 

— S-a enervat prea tare, zise doctorul, și a murit în urma 
unui atac de inimă! 

Cuvintele doctorului fură primite cu adâncă consternare 
și în câteva minute toţi gălăţenii știau că Arcadie Costescu, 
ispravnicul districtului, murise. 

În vremea aceasta, căpitanul Guriotis arătă spre trupul 
neînsufleţit al ispravnicului și le zise, celor de faţă: 

— Iată cea mai nouă ispravă a lui Mihu Inimă de Leu! 

CAPITOLUL 104 
Fata colonelului Ispirescu 


Cititorii noștri își mai aduc aminte că, luându-și 
însărcinarea de a o scăpa pe Mioara Comăneanu din 
Schitul Sfintei Treimi, Smaranda fusese nevoită să se lase 
să fie însoţită și de Stanca, deoarece așa voise Mihu Inimă 
de Leu. 

Pe Smaranda însă, ţiganca o încurca grozav, deoarece 
ea avea alte planuri cu Mioara Comăneanu decât acelea cu 
care o însărcinase căpetenia haiducilor și tocmai de aceea, 
de îndată ce ajunse în satul din apropierea schitului căută 
să se descotorosească de ea. 

Vicleana fată de morar izbuti chiar să arunce bănuiala 
unui furt în spinarea naivei Stanca, așa că tiganca se văzu 
târâtă la primărie, iar de-acolo trimisă la Galaţi sub 
supravegherea a doi panduri care o vârâră în temniţă. 

Sărmana Stanca își strigase nevinovăția, plânse, se 
împotrivise din răsputeri dar totul fusese în zadar. 
Basmaua cu floricele roșii fusese găsită în desagii ei așa că 
orice tăgadă era în zadar, vinovăția ei părea dovedită. 

Așa că, nefericita copilă auzi deodată închizându-se în 
urma ei ușa grea de fier a temniţei în una din celulele 
căreia rămăsese singură. 

Lacrimile îi curgeau șiroaie, dar în zadar plângea, în 
zadar lovea cu pumnii ei micuţi în ușa de fier a celulei: 
pentru aceia care apucau să intre odată în temniţă nu mai 
exista înapoiere la libertate decât numai după ispășirea 
pedepsei. 

Odată însă ușa celulei sale tot se deschise. Era paznicul, 
care venise pentru a o duce în faţa comandantului 
închisorii care se hotărâse să-i ia interogatoriul. 

Stanca își spuse păsul, își strigă nevinovăția, dar 
cuvintele ei nu prea găsiră crezare la omul acesta obișnuit 
de a avea a face numai cu hoți și ucigași care știau să 
mintă de îngheţau apele. 

— Dar dacă nu tu ai furat basmaua, cum de a fost găsită 
în desagii tăi? o întrebă comandantul închisorii. 

La această întrebare Stanca nu mai avea răspuns. Ea se 
uita ţintă înaintea sa și numai într-un târziu îngână, cu 
glasul înăbușit de lacrimi: 

— Nu știu... Nu știu... Poate că cineva mi-a vârât-o în 
desagi! 

Comandantul închisorii începu să râdă. 

— Tare proastă mai ești fată! zise el. Cum îţi închipui tu 
că cineva fură o basma pentru a o băga în desagii altuia? 
Crezi tu că este în lumea asta vreun nebun care să facă așa 
ceva? 

— Nu știu cum s-a întâmplat... 

— Ar fi mult mai bine să mărturisești adevărul căci 
atunci pedeapsa îţi va fi mai. ușoară. 

— N-am ce să mărturisesc! 

— Nu ai? Cum să nu ai, dar nu vrei! Ești a dracului și 
încăpățânată ca toţi ţiganii! Dar nu te teme că te vom face 
noi să... 

Comandantul închisorii se opri deodată. Pe chipul lui era 
întipărită o mirare fără margini și ceea ce urmă, avu darul 
s-o uimească tot atât de mult și pe Stanca. 

Privirea comandantului închisorii rămăsese aţintită pe 
medalionul pe care Stanca îl purta la gât. 

Stanca observă și ea ţinta privirilor comandantului 
închisorii și se uită și ea, nedumerită, la medalion. 

— Fată, strigă deodată comandantul închisorii, vădit 
impresionat, ce este cu medalionul acela de pe gâtul tău? 

— O, medalionul acesta îl am de multă vreme, răspunse 
Stanca, temându-se că acum o vor învinui că și acesta este 
de furat. 

— Dar cum a ajuns la tine? 

— Nu știu. Îl port de pe vremea când nu ajunsesem încă 
printre ţigani. 

— Ce spui? 

— Că-l port încă, de pe vremea când nu ajunsesem 
printre ţigani. 

— Cum?!... Tu nu ești ţigancă? 

— Nu! 

— Dar atunci ce cauţi printre ţigani? Căci portul tău te 
arată a fi ţigancă? Cum ai ajuns la ei? 

— De aceasta nu-mi mai reamintesc, deoarece pe 
vremea aceea eram foarte mică. Mai târziu însă am auzit 
că aș fi fost furată. 

— Da... da... strigă comandantul închisorii, cu 
înfrigurare crescândă. Te-au furat și eu știu chiar și... 

Deodată însă se răzgândi și nu mai urmă. 

— De ce nu vorbiţi? De ce nu spuneţi ceea ce aţi început 
să spuneţi? întrebă fata mirată. 

Comandantul închisorii întinse mâna după medalion. 

— Ai putea să te desparţi de medalionul acesta pentru 
câteva zile? întrebă el. 

— Acesta este talismanul meu, răspunse fata, cu ochii 
înlăcrimaţi, până acum nu m-am despărțit niciodată de el. 
Chiar și țiganii m-au lăsat să-l port. 

— Tocmai acum cred că-ţi va aduce noroc! De altfel ţi-l 
cer pentru binele tău! 

Stanca rămase pe gânduri câteva clipe apoi se hotări 
deodată și luându-și de pe gât medalionul prins de un 
lănţișor subţire de aur, i-l întinse comandantului închisorii. 

— Așa! zise comandantul închisorii, vârând medalionul 
în buzunar. Acum te vei înapoia în celula ta și vei aștepta 
ce va urma. Cred că în decurs de câteva zile, soarta ta se 

va schimba cu totul. Ea va lua o întorsătură foarte ciudată 
pentru tine! 

Ajuns acolo, scoase medalionul din buzunar, se uită 
îndelung la el și își frecă mâinile, mulțumit. 

După aceea o conduse el însuși pe fată până la celulă, 
încuie ușa bine peste ea, apoi se înt 


zl 


Sea! a... E 

— Așa! Mi se pare că această întâlnire neașteptată îmi 
va aduce o frumoasă sumă de bani! 

Se mai uită odată cu luare aminte la micul giuvaer și 
mormăi, încântat: 

— Așa este, nu mai încape nicio îndoială! Pe medalion 
este săpat blazonul familiei Ispirescu și când colonelul 
Ispirescu va afla aceasta, va înnebuni de bucurie... Sunt 
cincisprezece ani de când își caută fata pierdută și a 
făgăduit o răsplată împărătească aceluia care va izbuti să-l 
pună pe urmele fiicei sale. Răsplata aceasta mi se va 
cuveni mie. 

* * 


În casa părăsită din pădurea Gura Dracului, Grigore 
Muscan se gândea cu nerăbdare la Vișan și Tanţa. Oare 
planul celor doi va fi izbutit? Ar fi vrut să audă odată 
vestea fericită că Mihu Inimă de Leu, dușmanul lui de 
moarte, nu se mai găsește printre cei vii. Dar asasinii 
trimiși pentru săvârșirea mârșavei fapte nu dăduseră încă 
niciun semn de viaţă. 

Cu toate acestea Grigore Muscan nu se neliniștea, 
spunându-și că, pesemne, nu se ivise încă niciun prilej 
prielnic pentru săvârșirea faptei și fără îndoială că de 
aceea nu se înapoiaseră încă. De altfel, el nu se îndoia 
nicio singură clipă de izbândă. Il știa pe Vișan un om 
hotărât și curajos și avea toată încrederea și în Tanţa. 

În vreme ce mintea lui Grigore Muscan era frământată 
de aceste gânduri ușa odăii sale se deschise deodată și în 
pragul ei se ivi Dochiţa Bănuţ. 

Muscan se întoarse furios spre fata de boier, care de 
câteva zile căzuse în dizgrație înaintea lui. Intre timp el 
cunoscuse o fată ușuratică din fire, de fel din satul Gura 
Dracului și pe aceea o adusese în ascunzătoarea sa. De 
când pusese fata aceasta piciorul în casa părăsită din 
pădure, Muscan nici nu se mai uita măcar la fiica boierului 
Petrache Bănuţ. 

— Ce cauţi aici? întrebă el răstit, când o văzu ivindu-se 
în pragul ușii. 

În ochii fetei de boier se putea citi și ură și durere. 

— Nu mai pot îndura viața aceasta! exclamă ea. Şi tata 
mai ales, nu mai poate suporta viaţa de care are parte aici! 
Te rog, te implor, lasă-ne să plecăm de aici. 

Grigore Muscan îi râse în faţă, batjocoritor. 

Dochiţa însă urmă, deznădăjduită: 

— Vai, dacă l-ai vedea pe tata!... Numai pielea și osul a 
mai rămas din el și dacă-l mai ţii aici, multă vreme, fără 
îndoială că se va prăpădi! 

La auzul acestor cuvinte Muscan tresări. 

— Ce spui?... strigă el. Se va prăpăd!? Asta nu mi-ar fi 
tocmai pe plac, deoarece atunci n-aș mai putea lua pentru 
el... preţ de răscumpărare. 

Vorbele fetei îl puseră pe gânduri. 

Cobori el însuși în pivnița casei din pădure pentru a se 
încredința personal de starea boierului Petrache Bănuţ. 
Într-adevăr, mândrul boier era într-o stare vrednică de 
plâns. El zăcea pe un mănunchi de paie în pivnița aceea 
umedă și gemea dureros. 

Grigore Muscan își dădu seama că Dochiţța avea 
dreptate. Zilele boierului Petrache Bănuţ erau numărate și 
dacă murea acolo, atunci pierdea un bun preţ de 
răscumpărare. Până atunci nici nu voise să audă de 
punerea în libertate a prizonierilor săi. Acum însă, când 
nimic nu-l mai lega de Dochiţa și când își dădu seama că 
boierul e pe ducă, hotări să le dea drumul, firește însă că 
numai în schimbul unei sume corespunzătoare de bani. 

De aceea se înapoie la Dochiţa și-i comunică planul său. 

— Bine, zise el, vă voi lăsa să plecați... 

Strigătul de bucurie al Dochiţei îl întrerupse în mijlocul 
frazei... 

— ...dacă vei îngriji de un preţ de răscumpărare care să- 
mi convină, urmă Muscan. 

— Îţi dau tot ce-mi vei cere. 

— Tot?!... Ce spui? Mie însă nu-mi treime mai mult decât 
preţuiţi voi. 

— Cât vrei? 

Grigore Muscan se gândi puţin, apoi răspunse: 

— O mie de galbeni! 

Dochiţa primi târgul fără să clipească din ochi cu toate 
că suma era aproape fabuloasă. 


676 


— Dă-mi hârtie și cerneală. Voi scrie câteva rânduri, în 
schimbul cărora administratorul moșiei Piatra Seacă îţi va 
plăti suma dorită. 

Grigore Muscan deveni foarte curtenitor, ca prin farmec. 
El aduse în grabă cele necesare pentru întocmirea scrisorii 
și i le dădu Dochiţei. Aceasta așternu pe hârtie câteva 
rânduri și i le înmână apoi lui Muscan. 

Căpetenia bandiţilor citi scrisoarea, apoi o îndoi și o vâri 
în buzunar. 

— Bine, zise el, dând din cap, chiar în decursul zilei de 
astăzi voi porni la drum spre Piatra Seacă. De îndată ce voi 
fi primit banii, mă voi înapoia și atunci veţi fi liberi. 

— Grăbește-te, însă, îl mai rugă Dochiţa, deznădăjduită, 
căci drumul până acolo e lung și mi-e teamă să nu te 
înapoiezi prea târziu. 


* * 


Două zile după ce comandantul închisorii din Galaţi 
făcuse știuta descoperire mulțumită medalionului pe care 
Stanca îl purta la gât, se înapoie la Galaţi și colonelul 
Ispirescu comandantul suprem al dorobanțţilor și al 
pandurilor din împrejurimi. Colonelul Ispirescu era una din 
notabilitățile cele mai de seamă ale orașului. Toată lumea 
îl iubea și-l stima pe bătrânul soldat, a cărui durere era 
cunoscută de toţi: cu cincisprezece ani mai înainte o ceată 
de ţigani vagabonzi îi răpise fata și de atunci toate 
cercetările de a-i da de urmă rămaseră fără rezultat. 

Acum, după ce colonelul se înapoiase din capitala ţării, 
comandantul închisorii se duse îndată la casa pe care 
colonelul Ispirescu o locuia singur. 

— Nu se poate vorbi încă cu domnul colonel, îi spuse 
unul din servitori, comandantului închisorii, deoarece de- 
abia a venit acasă și este obosit. 

— Nu poate fi atât de obosit, răspunse comandantul 
închisorii, dându-și însemnătate, ca să nu vrea să asculte 
vestea pe care i-o aduc eu. 

— Îmi pare rău, dar nu pot călca porunca ce mi-a fost 
dată! 

— Nu fii încăpățânat, băiete și du-te de-i spune domnului 
colonel că trebuie să-i vorbesc într-o chestiune de foarte 
mare însemnătate. 

Până în cele din urmă servitorul tot se lăsă convins și 
peste câteva minute Gheorghe Melinte, comandantul 
închisorii, se găsea în faţa colonelului. 

— Domnule colonel, începu Melinte să îngâne, am 
pentru dv. o veste senzaţională... 

— Să auzim! răspunse colonelul Ispirescu, liniștit. 

— În clipa de faţă, închisoarea Galaţilor adăpostește o 
fată pe gâtul căreia am găsit acest medalion! 

Cu aceste Cuvinte el îi înmână colonelului micul giuvaer. 

Colonelul Ispirescu luă medalionul și se uită la el. Dar în 
clipa când îl privi, sări de pe scaun, lacrimile îl podidiră și 
în prada unei bucurii de nedescris, exclamă: 

— Fata mea, copila mea... 

După aceea se apropie de Melinte și-i zise: 

— Du-mă acolo, numaidecât! Vreau s-o văd! 

— La ordin, domnule colonel! 

Peste câteva minute amândoi părăsiră casa în prada 
unei mari înfrigurări. Pe drum, comandantul închisorii îi 
povesti colonelului împrejurările în care Stanca ajunsese în 
temniță, precum și cele istorisite de fată. 

Cei doi bărbaţi mergeau ca urmăriţi de tâlhari și în 
curând ajunseră la clădirea închisorii. Gheorghe Melinte 
luă cheile la sine și cobori spre celule, urmat de colonelul 
Ispirescu care ardea de nerăbdare de a-și revedea copila 
pierdută cu cincisprezece ani în urmă. 

Comandantul închisorii vâri cheia în broască, o învârti 
de două ori, deschise ușa și... rămase încremenit. 

Celula era goală. 


678 


— Unde este fata? strigă colonelul Ispirescu, îndurerat. 

Comandantul închisorii se uită speriat în jurul său și 
privirea-i rămase aţintită asupra ferestrei ale cărei zăbrele 
tăiate arătau drumul pe unde evadase Stanca. 

Pe urmă, ochii-i înspăimântați căzură pe o bucăţică de 
hârtie ce zăcea pe pământ. 

Gheorghe Melinte se aplecă și o ridică. 

Când își aruncă privirea pe ea, începu să tremure de 
groază, dar și de mânie. 

Peste o clipă întinse hârtia colonelului și zise: 

— Rândurile acestea tălmăcesc toată enigma! 

Colonelul Ispirescu citi cu înfrigurare următoarele 
cuvinte care erau scrise pe bucata de hârtie: 


„Stanca a fost aruncată în temniță pe nedrept, de 
aceea am eliberat-o! 
Mihu Inimă de Leu” 


Copleșit de durere, colonelul Ispirescu se prăbuși pe 
patul de lemn al celulei și lacrimile îi curgeau șiroaie din 
ochi. 

Colonelul Ispirescu nu renunţă la nădejdea de a-și regăsi 
fata și luă măsurile cele mai întinse pentru a da de urma 
prizonierei care dispăruse din temnița Galaţilor în 
împrejurări atât de tainice. 

În piaţa cea mare, un funcţionar al primăriei urmat de 
un toboșar, dădea tocmai amănunte asupra celei dispărute, 
descriind-o cum arăta și ca înfățișare. Funcţionarul aducea 
la cunoștința cetăţenilor că pentru informaţii mai 
amănunțite, doritorii urmau să se intereseze la Gheorghe 
Melinte, comandantul închisorii Galaţilor, iar pe urmă 
anunţă și vestea senzațională: Un premiu de cinci sute de 
galbeni pentru acela care va aduce fata înapoi. 

— Cinci sute de galbeni! O adevărata avere! se gândiră 
toţi aceia care auziră strigarea și printre aceștia se găsea 
și Grigore Muscan, care în drum spre Piatra Seacă, se mai 
abătuse puţin și pe la Galaţi. 

Tocmai trecea prin piaţă când auzi sunetul tobei și 
curiozitatea îi făcu să se oprească odată cu ceilalţi 
trecători spre a auzi despre ce este vorba. lar când auzi, 
plescăi din limbă, mulțumit. 

— Încă cinci sute de galbeni, lângă cei o mie din Piatra 
Seacă, nici n-ar fi tocmai atât de rău! își zise el. Trebuie să 
fac rost de ei! 

Și fără a mai sta mult pe gânduri și porni spre 
închisoare, pentru a lua de la Gheorghe Melinte 
„informaţiuni mai amănunțite”. Comandantul închisorii 
turba de mânie din pricina evadării fetei, care-l făcuse să 
piardă cinci sute de galbeni, 

O sumă cu care ar fi putut trăi fără nicio grijă, până la 
capătul vieţii. Melinte nu căută să-și ascundă necazul, nici 
chiar de Grigore Muscan, care i se prezentase spre a-l ruga 
să-l lămurească pe deplin în chestiunea dispariţiei fetei 
colonelului Ispirescu. 

Grigore Muscan cunoștea oamenii îndeajuns, pentru a-și 
da seama îndată că avea de a face cu un om a cărui 
lăcomie de bani nu cunoștea margini. 

De aceea, când discuţia lămuritoare era în toi, Muscan 
se adresă deodată comandantului închisorii cu următoarele 
cuvinte: 

— Dv. plângeţi pierderea celor cinci sute de galbeni! Eu 
însă sunt de părere că dacă ai pierdut un topor, e bine să 
te mulțumești și numai cu regăsirea coadei de topor, dacă 
întreg nu-l mai poţi avea înapoi. Așa că, vă întreb, dacă în 
locul celor cinci sute de galbeni pierduţi nu v-aţi mulțumi 
și numai cu două sute cincizeci? 

Gheorghe Melinte se uită nedumerit la străinul din fața 
sa. 

— Nu te înţeleg, bâigui el. 

— Şi cu toate acestea e foarte simplu. Eu vă propun să 
împărţim pe din două cei cinci sute de galbeni. 

Chipul comandantului închisorii se însenină, deodată. 

— Cum, știi unde se găsește fata? 

— Fără îndoială că undeva trebuie să se găsească! 

— Dar cum vrei să pui mâna pe ea? 

— Mai întâi vă rog să-mi răspundeţi dacă vă învoiţi să 
împărțim premiul? 

— Mă învoiesc, mă învoiesc! răspunse comandantul 
închisorii, cu grabă, căci doar nici două sute cincizeci de 
galbeni nu sunt de disprețuit! 

— Cred și eu! Îţi ajung să trăieşti o viaţă întreagă fără să 
te mai sinchisești de ziua de mâine! 

— Dar de unde vrei să scoţi fata? 

— Asta este treaba mea! 

— Așadar tot știi unde se găsește? zise comandantul 
închisorii bănuitor. Nu cumva faci și d-ta parte din banda 
lui Mihu Inimă de Leu? 

Grigore Muscan începu să râdă și ridică mâna dreaptă în 
semn de jurământ. 

— Jur că în lumea aceasta Mihu Inimă de Leu n-are un 
dușman mai înverșunat ca mine! 

— Dar fata... fata... ce este cu ea? întrebă Melinte cu 
înfrigurare. 

Grigore Muscan se aplecă spre urechea comandantului 
închisorii și-i șopti: 

— Dv. nu trebuie decât să faceţi ceea ce vă spun eu. Voi 
aduce aici o fată care va ști ce trebuie să facă. Dv. nu 
trebuie decât să adeveriţi că ea este fata care a evadat din 
închisoarea Galaţilor! 

Gheorghe Melinte îngălbeni. Simţământul onoarei se 
revoltă în el și strigă ca scos din fire: 

— Ticălosule, cum  îndrăznești să-mi propui mie, 
comandantul închisorii Galaţilor, un târg atât de josnic? Nu 
te temi că te arestez chiar acum și nu mai scapi de aici 
câte zile vei avea? 

Dar Grigore Muscan nu-și pierdu cumpătul și răspunse 
foarte liniștit: 

— Că mă arestezi și mă bagi la închisoare nu mă tem, 
deoarece nimeni n-a auzit ce ţi-am spus, așa că nu poţi 
dovedi învinuirea pe care mi-ai aduce-o. lar ca să te 
folosești de puterea pe care o ai și să nu mă mai lași să 
plec de aici nu prea cred că-ţi dă mâna s-o faci acum, când 
și așa ești cam deochiat în urma fugii fetei din închisoarea 
pe care o conduci. Pe urmă, la ce ţi-ar folosi să ai cu un 
prizonier mai mult aici și cu două sute cincizeci de galbeni 
mai puţin în pungă? 

Simțământul de cinste al lui Gheorghe Melinte nu 
rezistă acestei argumentări. După o scurtă răzgândire, el îi 
întinse mâna lui Muscan și-i zise: 

— Ne-am înţeles! 

— Ştiam că nu vei da cu piciorul la singurul prilej de a 
deveni un om bogat! răspunse Grigore Muscan. 

După aceea căpetenia bandiţilor își luă rămas bun de la 
comandantul închisorii căruia nici prin minte nu-i trecea cu 
cine se întovărășise: 

— Peste câteva zile mă voi înapoia și atunci vom împărți 
frățește, cei cinci sute de galbeni. 

CAPITOLUL 105 
Victima lui Muscan 


După plecarea lui Grigore Muscan spre Piatra Seacă 
pentru a încasa preţul de răscumpărare pentru eliberarea 
boierului Petrache Bănuţ și a fiicei sale, Dochiţa, cei 
rămași în casa părăsită din pădurea Gura Dracului se 
ținură numai de chefuri și petreceri. Grigore Muscan nu 
ținea niciun fel de disciplină printre oamenii săi, tocmai 
pentru a-i face pe aceștia să li se pară și mai bun traiul pe 
care-l duceau la el, în comparaţie cu acela de care 
avuseseră parte pe vremea când erau sub căpitănia lui 
Mihu Inimă de Leu. Cu toate acestea, bandiții nu-și prea 
făceau de cap și din obișnuință observau toate poruncile pe 
care li le dădea Muscan, căpitanul lor. Acum însă, când 
Grigore  Muscan și cu însoțitorii săi părăsiseră 
ascunzătoarea pentru a se duce la Piatra Seacă, tovarășii 
săi rămași acasă uitară iute de toate poruncile căpitanului 
și-și dădură în petec. Grigore Muscan nici nu părăsise încă 
hotarul moșiei Gura Dracului că oamenii săi și dădură cep 
unui butoi cu vin furat nu de mult din pivnițele Schitului 
Sfintei Treimi. 

Din clipa aceea apoi, petrecerea ţinu zi și noapte. 
Bandiţii chefuiau și chiuiau atât de strașnic încât ferestrele 
casei părăsite păreau că se vor sparge din moment în 
moment. În zadar căuta Gavrilă Ticuș, pe care Muscan îl 
însărcinase să-i ţină locul, să-și liniștească tovarășii și să 
nu mai facă atâta gălăgie. Cuvintele lui se pierdeau în vânt 
și nici nu erau auzite de bandiții care începeau să chiuie și 

mai tare de îndată ce-l vedeau că începe să le vorbească. 
Gavrilă Ticuș se gândi și la un șiretlic, numai să astupe 
odată gura chefliilor. La un moment dat, când tovarășii săi 
nu băgară de seamă, el izbuti să ascundă butoiul golit pe 
jumătate. Dar când beţivii observară dispariţia butoiului, 
se repeziră la Gavrilă Ticuș și-l bătură cu ce le cădea în 
mâini până când acesta fu nevoit să mărturisească unde 
era butoiul. Faţă de puterea covârșitoare a tovarășilor săi 
Gavrilă Ticuș nu se mai putu împotrivi și-și dădu seama că 
nu-i rămânea altceva de făcut decât să se resemneze. El 
trebui să privească neputincios cum bandiții goliră butoiul 
până în fund, îmbătându-se într-un hal fără de hal și apoi 
cum dau cep unui nou butoi. 

Afară de cei doi prizonieri, boierul Petrache Bănuț și 
fiica sa, Dochiţa, toţi locuitorii casei părăsite din pădurea 
Gura Dracului căzuseră în sclavia vinului. Boierul Petrache 
Bănuţ se schimbase atât de mult încât era de 
nerecunoscut. El zăcea într-o nemișcare de mort pe paiele 
putrede ale umedei pivnițe. Din când în când mai horcăia 
doar sfâșietor, iar tusea uscată, seacă, îi măcina plămânii 
tot mai des. 

Dochiţa, care-și îngrijea părintele, observa cu strângere 
de inimă că tatăl ei se sfârșea zi de zi, văzând cu ochii. 

— Aer! striga boierul, deznădăjduit, daţi-mi aer, aer 
curat, ticăloșilor! Mă înăbuș, mor aici dacă nu mă lăsaţi să 
respir aerul curat de afară! 

Groaza o cuprinse pe Dochiţa. Ea se gândi cu teamă ca 
nu cumva Grigore Muscan să se înapoieze prea târziu cu 
prețul de răscumpărare. 

Gândul acesta chinuitor punea tot mai mult stăpânire pe 
mintea ei. De aceea își lăsă părintele singur și părăsind 
pivniţa se duse în mijlocul bandiţilor care chefuiau. Când 
păși în odaia în care petreceau oamenii lui Grigore 
Muscan, mai mulţi bandiți se repeziră îndată spre ea. Dar 
Dochiţa se strecură sprintenă printre braţele lor deschise 
pentru a o cuprinde. 

Ea voia să vorbească cu Gavrilă Ticuș, deoarece știa că 
el îi ţinea locul lui Muscan. Se duse deci de-a dreptul la el 
și-l imploră: 

— Dacă ai un Dumnezeu în Ceruri, atunci lasă-mă să 
plec de aici împreună cu tata, care e pe moarte! 

— Nu se prea poate așa ceva porumbița mea! îi răspunse 
banditul. Ştiu eu că ai vrea să-ţi iei zborul din colivie dar 
nu se poate! Ştii prea bine că Grigore Muscan s-a dus la 
Piatra Seacă tocmai pentru preţul vostru de răscumpărare! 
Până când nu sosesc banii, până atunci nu puteţi face un 
pas de aici. Dacă vine Muscan cu cocoșeii atunci duceţi-vă 
cu Dumnezeu! 

Dar fata nu se lăsă și continuă să se roage: 

— Gândește-te la bătrânii tăi părinţi, că a fără îndoială 
că și tu îţi iubești tata și mama. Ai măcar o fărâmă de milă 
pentru mine și tatăl meu care trage să moară și care se 
prea poate ca până la înapoierea lui Muscan să nu mai fie 
în viaţă. De aceea, te rog, îngăduie-i bătrânului meu 
părinte să moară acasă la el. 

— Eu nu pot să-ţi fac nimic! răspunse banditul. Ştii prea 
bine că Muscan este un om foarte crud care nu cunoaște 
îndurarea. Nu m-ar mira deci să mă împuște pe mine, dacă 
înapoindu-se nu v-ar mai găsi aici! 

— Dar de ce să vă mai temeti? strigă Dochiţa cu 
amărăciune. Până când să ajungem noi acasă, Muscan va fi 
de mult în stăpânirea preţului de răscumpărare. Dar chiar 
dacă nu ar fi astfel și Grigore Muscan n-ar fi ridicat încă 
banii, eu mi-am dat cuvântul că voi plăti preţul de 
răscumpărare și când jupâniţa Dochiţa Bănuţ își dă 
cuvântul, ea se și ţine de el, orice s-ar întâmpla. 

— Risipești vorbele în zadar, fetițo! răspunse Gavrilă 
Ticuș. 

Văzând că prin rugăminţi nu poate ajunge la niciun 
rezultat cu Gavrilă Ticuș, Dochiţa se întoarse spre ceilalți 
bandiți. Aceștia erau aproape toţi beţi morţi și cei mai 
mulţi nici nu înțelegeau cuvintele Dochiţei, iar aceia care 

mai erau în stare s-o priceapă, își băteau joc de ea, fără 
nicio milă. 

Dochiţa însă nu se dădu bătută și continuă să se roage 
de fiecare bandit în parte. La mulţi se întoarse chiar de 
două și de trei ori, dar totul era în zadar. Numai într-un 
târziu, când își dădu seama că o piatră putea fi mișcată de 
durerea ei dar inima acestor bandiți nu, numai atunci se 
hotărî să renunţe la rugăminţile ei, care și de data aceasta 
nu-i pricinuiseră decât noi înjosiri, noi umilinţe. 


x 
x x 


În vreme ce Grigore Muscan și cu însoțitorii săi se 
apropiau de moșia Piatra Seacă și în vreme ce cei rămași 
în casa părăsită din pădure dădeau mereu cep la noi 
butoaie, o mică ceată de călăreţi se apropia de 
ascunzătoarea bandiţilor. 

Aceia care îl văzuseră chiar și numai o singură dată, l-ar 
fi recunoscut îndată pe Mihu Inimă de Leu în conducătorul 
cu faţa aspră și ochi scânteietori al acestei cete de călăreţi. 
Alături de căpitan călărea un bandit tânăr, cu chip de fată, 
care din când în când își oprea calul pentru a se orienta. 
Acest tânăr călăreț era... Tanţa, care acum se ţinea de 
făgăduiala făcută lui Mihu Inimă de Leu, care-i lăsase viața 
după neizbutitul atentat încercat asupra lui. 

Tanţa era îmbrăcată în straie bărbătești și călărea 
bărbătește, înaintând alături de căpetenia haiducilor. 
Vorbeau în șoaptă deoarece nu puteau ști dacă 
întâmplarea nu-i va aduce faţă în faţă cu banda lui Muscan, 
care se putea întoarce tocmai atunci de la vreo ispravă sau 
cu vreuna din sentinelele bandiţilor. 

Or, Mihu Inimă de Leu nu voia nici în ruptul capului ca 
Muscan să prindă de veste despre apropierea lui. Nu că s- 
ar fi temut, Doamne ferește, căci luptase el împotriva unor 
forțe înzecit de mari și tot ieșise biruitor; nu voia însă ca 

să-i lase lui Muscan timp să fugă sau să se pregătească de 
luptă, deoarece el voia să-și surprindă tovarășul rătăcit și 
devenit vrăjmaș de moarte fără nicio vărsare de sânge. 

Mihu Inimă de Leu hotărâse să-l pedepsească pe 
uzurpatorul numelui său, atunci când aflase că Grigore 
Muscan îl ucisese pe boierul Tudorache Bănuţ și apoi 
aruncase în spinarea lui și această crimă, întocmai cum 
făcuse și până atunci cu toate faptele josnice săvârșite de 
banda lui. 

După uciderea boierului Tudorache Bănuţ ispravnicii din 
jurul Bălții se adunaseră la ispravnicul Galaţilor unde 
ținură o  consfătuire. Prin servitoarea ispravnicului 
Galaţilor, servitoare care era ibovnica unuia din oamenii 
lui Mihu Inimă de Leu, acesta află că la acea consfătuire 
ispravnicii hotărâseră să ia cele mai întinse măsuri pentru 
pustiirea haiducilor din ţinutul acela. 

Deoarece peste tot pe unde se iveau oamenii lui Grigore 
Muscan se dădeau drept ceata de haiduci a lui Mihu Inimă 
de Leu, ispravnicii hotărâră să facă tot ce le va sta în 
putinţă pentru a pune mâna pe vestitul căpitan de haiduci. 
Pentru atingerea acestui scop, cerură noi forțe militare, 
care în curând și sosiră, așa că acum patrulele de 
dorobanţi se iveau când ici, când colo, ba, ceea ce era și 
mai grav, ostașii îndrăzneau acum să se aventureze chiar 
și prin Baltă, ceea ce mai înainte nu se întâmplase 
niciodată. Firește că deocamdată nu se îndepărtau prea 
mult de ţărmul Dunării și nici nu veneau decât în număr 
mare, dar lucrul de căpetenie era că ostașii puseseră 
piciorul în Baltă și era de prevăzut că, în curând, ei vor 
îndrăzni chiar și s-o străbată dintr-un capăt până în 
celălalt. În asemenea împrejurări, nici moara de pe malul 
Dunării nu mai putea fi o ascunzătoare prea sigură pentru 
haiduci. 

Când ajunseră, la vreo două sute de pași de casa 
părăsită din pădure, auzul haiducilor fu izbit de gălăgia și 
chiotele bandiţilor care petreceau de zor... 

Atunci căpitanul își opri trupa, pe urmă ţinu un consiliu 
de război cu Dan Dragomir și cu Tanta, în urma căruia se 
hotări ca ascunzătoarea lui Grigore Muscan să fie atacată 
deodată... din toate părțile... 

În acest scop, el își împărţi oamenii în patru cete mai 
mici. El însuși rămase în faţa intrării împreună cu Tanta. 
Trupa și-o așeză paralel cu cele patru laturi ale clădirii sub 
conducerea lui Dan Dragomir, a lui Mișu Drăgan și a lui 
Cristache Roată. Când toată lumea se găsea la locul său 
Mihu Inimă de Leu își scoase pistolul de la brâu și trase un 
foc în aer. 

La auzul detunăturii, cei am casă amuţiră ca prin farmec 
și niciun chiot, niciun strigăt de veselie nu se mai auzi din 
încăperea care până atunci fusese scena unui vacarm de 
bâlci. 

După ce văzu că gălăgia celor din casă amuţise, Mihu 
Inimă de Leu strigă, așa, ca să fie auzit de cei din casă: 

— Muscane, mă auzi? Eu sunt aici, Mihu Inimă de Leu! 
Vă somez să vă predaţi! Am înconjurat casa din toate 
părţile, așa că la fugă este în zadar să vă gândiţi. Eu nu 
vreau să vărs sânge, fără niciun rost, de aceea, vă cer să 
vă predaţi, până nu întorc foaia. Lăsaţi în casă toate 
armele pe care le aveţi asupra voastră și apoi ieșiţi aici, în 
fața casei, în luminiș. Acela, care va rămâne în casă sau la 
care vom găsi vreo armă este un copil al morţii! Aţi auzit 
ce am spus? 

Din casa părăsită nu veni niciun răspuns. Dar în clipa 
următoare, focul, care până atunci ardea vesel pe vatra din 
bucătărie fu stins deodată, așa că un întuneric beznă 
învălui ascunzătoarea bandiţilor. 

— Nu răspundeţi? strigă atunci Mihu Inimă de Leu, 
mânios. Bine! Să știți însă că tot vouă vă va părea rău! 

Mihu Inimă de Leu nici n-apucă să sfârșească bine 
vorba, când deodată se auzi o detunătură și un glonte 
pornit din casa părăsită trecu în direcţia de unde se auzea 
glasul lui Mihu Inimă de Leu. 

Atunci căpetenia haiducilor se înfurie și mai tare și 
porunci: 

— Foc! 

O ploaie de gloanţe, venind din cele patru laturi ale casei 
căzu asupra ascunzătoarei bandiţilor. 

După această salvă Mihu Inimă de Leu le strigă din nou 
celor din casă: 

— Vedeţi că mie nu-mi arde de glumă! Vă somez înc- 
odată să vă predati! 

De data aceasta, îndată după cuvintele căpeteniei 
haiducilor se făcu iarăși lumină în casa părăsită, apoi ușa 
se deschise și prin ea se iviră, unul după altul, toţi oamenii 
lui Grigore Muscan. 

Când toţi ieșiră din casă, Gavrilă Ticuș, care pășise cel 
dintâi în luminiș, zise: 

— Nu mai este niciunul înăuntru! 

— Dar Muscan unde e? întrebă Mihu Inimă de Leu, când 
se uită la bandiții ieșiţi în luminiș. 

— E plecat la Piatra Seacă după preţul de răscumpărare 
pentru boierul Petrache Bănuţ! sună răspunsul. 

Mihu Inimă de Leu nu-și putu înăbuși un blestem când 
auzi că acela pe care venise să se răzbune îi scăpase din 
mână fără să vrea. 

— Porniţi spre dreapta, unul câte unul! porunci atunci 
căpetenia haiducilor. 

Bandiţii încremeniseră, deoarece credeau că Mihu Inimă 
de Leu vrea să-i trimită pe lumea cealaltă, unul câte unul, 
cel din urmă trebuind să privească cu mâinile în sân și 
neputincios la moartea celui dinaintea sa. 

Văzând că niciunul nu se mișcă, Mihu Inimă de Leu 
ridică din nou pistolul în mână și îndreptându-l spre 
Gavrilă Ticuș, care era mai în faţă, strigă: 

— Dacă nu pornești spre dreapta, trag! 

În aceeași clipă, Gavrilă Ticuș o și luă din loc și porni 
spre locul arătat de Mihu, unde apoi haiducii îl legară 

cobză. Pe rând apoi urmară și ceilalţi bandiți, fiind legaţi 
unul câte unul de către oamenii lui Mihu Inimă de Leu. 

Când și cel din urmă bandit fu legat, Mihu Inimă de Leu 
pătrunse în casa părăsită urmat de Dan Dragomir și de 
Tanţa. 

Dar nici n-apucă să deschidă bine ușa că o femeie ce 
plângea în hohote se și trânti la picioarele lui și strigă 
sfâșietor: 


— Îndurare! Îndurare! 

zi 
Suferințele avuseseră o înrâurire atât de covârșitoare 
asupra chipului acestei femei, încât numai cu multă 
greutate recunoscu Mihu Inimă de Leu în ea pe jupâniţa 
Dochița Bănuțţ. 
— Îndură-te de mine, Mihule Inimă de Leu, se rugă fata, 
în genunchi, și îndură-te de tatăl meu care este pe moarte! 

Mihu Inimă de Leu rămase adânc impresionat în fața 
zdrenţei vrednice de plâns ce ajunsese mândra fată de 
boier. 

— Ridică-te, jupâniţă! zise căpetenia haiducilor, ridicând 
fata cu blândeţe de la pământ. Nu te teme, căci nu ţi se va 
întâmpla nimic. Dar spune-mi unde se găsește boierul 
Petrache Bănuţ? 

În loc de răspuns fata continuă să plângă. 

— De ce nu-mi spui unde este boierul, căci altfel nu 
putem să-i dăm nicio mână de ajutor? zise atunci căpitanul 
de haiduci. 

— Dumnezeule, mi se rupe inima, chiar și numai când 
mă gândesc ce au făcut ticăloșii aceștia din sărmanul meu 
părinte! răspunse Dochița printre lacrimi, apoi adunându- 
și toate puterile, porni pe drumul ce ducea în pivniţă. Ea îl 
conduse pe căpitanul haiducilor și pe însoțitorii săi acolo 
unde zăcea bătrânul boier. 

Trupul ajuns numai pielea și osul al boierului Petrache 
Bănuţ zăcea pe un mănunchi de paie putrezite în colţul cel 
mai întunecos al pivniței casei părăsite. 

Mihu Inimă de Leu și cu Dan Dragomir se uitară 
îngroziți la ceea ce mai rămăsese din acela ce fusese pe 
vremuri mândrul boier Petrache Bănuţ. Mânaţi de un 
adânc simțământ de milă faţă de această făptură atât de 
greu pedepsită de soartă pentru greșelile săvârșite faţă de 
semenii săi, căpetenia haiducilor și cu Dan Dragomir 
ridicară cu multă băgare de seamă trupul boierului și-l 
duseră în bucătărie. Aici cei doi voinici îi rânduiră iute un 
culcuș. Dochiţa îl mângâia pe frunte și-i șoptea cuvinte 
duioase, în vreme ce Mihu Inimă de Leu își scoase plosca 
și-i așeză gura între buzele boierului. Dar ţuica tare de 
Văleni, se prelinse încet pe lângă gura boierului. 

— Nu-i mai da să bea, căpitane, zise atunci Dan 
Dragomir, care se uitase mai bine la boier, căci gura 
boierului Petrache Bănuţ nu se va mai descleșta niciodată, 
fiindcă a murit! 

— Nu-i  adevărat!... Nu-i adevărat! ţipă  Dochiţa, 
sfâșietor. Nu-i așa că nu-i adevărat? 

Cu aceste cuvinte ea se aruncă peste trupul pe jumătate 
răcit al tatălui său și începu să-l zgâlțâie cu atâta putere 
încât numai cu multă greutate izbuti Dan Dragomir s-o 
ducă de acolo. 

Și Dochiţa mai plânse mult, foarte mult și adeseori Tanţa 
fu nevoită să se lupte cu adevărat cu biata fată de boier 
care mereu voia să se arunce peste cadavrul tatălui său. 

Durerea sfâșia cumplit inima Dochiţei. La început, când 
îl auzise pe Dan Dragomir spunând că tatăl său murise, ea 
nu voise să creadă că ar putea fi adevărat. Acum însă 
trebui să-și dea seama și ea că boierul Petrache Bănuţ 
murise din pricina purtării de bestie a lui Grigore Muscan. 

Durerea fetei îl impresionă adânc chiar și pe Mihu Inimă 
de Leu, care căuta s-o mângâie, s-o readucă la realitate. 

— Nu mai plânge jupâniţă, zise el, cu blândeţe, căci 
lacrimile d-tale nu mai pot ajuta nimic. Trebuie să te 
resemnezi și să înduri cu seninătate această lovitură cu 
care te a încercat soarta. 

— Dar nu pot... nu pot să mă resemnez, răspunse fata, 
plângând. Nimeni nu-mi va mai putea reda părintele pe 
care l-am pierdut. 

— N-aș fi crezut niciodată că acesta va fi sfârșitul! 

— Blestemat să fie Muscan, strigă deodată Dochița, cu 
ochi scăpărători de mânie, și jur, aici, lângă trupul 
neînsufleţit al tatălui meu că nu voi avea odihnă până când 
nu-l voi da pe mâna călăului pe acest nemernic dezbrăcat 
de orice simțământ omenesc! 

Afară se crăpase de ziuă și cele dintâi raze ale soarelui 
începură să se strecoare printre coroanele copacilor. 

Dochiţa stătea încremenită în odaie și se uita cu ochii 
pironiți pe cadavrul tatălui său. Ea nu se dezmetici din 
buimăceala ce pusese stăpânire pe mintea sa decât atunci 
când Mihu Inimă de Leu se opri în faţa ei și-i zise: 

— Jupâniţă Dochiţa, pregătește-te! 

— Unde? întrebă ea, speriată. 

— Să te înapoiezi la Piatra Seacă! 

— Cum?!... Îmi redai libertatea? 

— Eşti liberă, încă din clipa în care mi-am pus piciorul în 
această casă blestemată! 

— Şi preţul de răscumpărare? 

— Eşti liberă, fără niciun preţ de răscumpărare! 

Dochiţa se uita neîncrezătoare la căpetenia haiducilor. 
Ea nu-și putea închipui că există în lumea aceasta și 
bandiți care știu să fie milostivi. 

— Voi îngriji și ca tatăl d-tale, urmă Mihu Inimă de Leu, 
să fie dus înapoi la moșia Piatra Seacă, pentru ca trupul 
său să se odihnească în cripta familiară. 

Dochiţa se uită adânc mișcată la căpetenia haiducilor și 
în vreme ce lacrimile o podidiră din nou, întrebă: 

— Cum... cum aș putea să-ți mulțumesc pentru 
bunătatea sufletului d-tale, pentru simțămintele adânc 
omenești de care văd că ești însufleţit? 

Mihu Inimă de Leu nu răspunse numaidecât. 

— Eu nu cer nimănui recunoștință! Dar, adăugă el, peste 
câteva clipe, dacă ai vrea, totuși ai putea să-mi fii de folos! 

— Cum? Spune-mi ce dorești și poţi fi încredinţat că 
dorinţa îţi este ca și împlinită. 

— Cererea mea este îndeajuns de modestă și 
îndeplinirea ei nu-ţi va cere jertfe prea mari. 

— Spune-mi, te rog, despre ce este vorba? 

— În toate satele din jurul Bălții numele meu este 
blestemat. Mai înainte lumea mă iubea, în timpul din urmă 
însă poporul s-a întors împotriva mea pentru cruzimile pe 
care le-aș fi săvârșit... Cruzimile acestea au fost săvârșite 
într-adevăr, dar nu de mine, ci de Muscan... care s-a folosit 
de numele meu. Soarta tragică a tatălui d-tale te va 
împuternici să chezășuiești de adevărul acesta și să poţi 
striga sus și tare că acela care săvârșește cruzimile, acela 
care jefuiește orfani și bătrâni, acela care nu se dă în lături 

de la nicio mârșăvie este Grigore Muscan și nu Mihu Inimă 
de Leu. 

Dochiţa Bănut îi întinse mâna căpitanului de haiduci. 

— Îţi făgăduiesc că-ţi voi îndeplini dorinţa, Mihule Inimă 
de Leu! zise ea cu hotărâre. Eu însămi voi fi aceea, care va 
zori zi și noapte, prinderea lui Grigore Muscan, deoarece 
vreau sa mă răzbun pentru cruzimea purtării sale. 

CAPITOLUL 106 
O nuntă tulburată 


După plecarea Dochiţei Bănuţ, își adună oamenii și Mihu 
Inimă de Leu și porni cu ei la drum, înapoi, spre moara de 
pe malul Dunării. Mai înainte de a pleca însă cercetă cu 
amănunţime ascunzătoarea lui Grigore Muscan și luă de 
acolo tot ceea ce oamenii lui Muscan luaseră cu ei de la 
moară, când se răzvrătiseră și-l părăsiseră pe Mihu. 
Firește că Mihu luă cu el și pe oamenii lui Grigore Muscan. 
Deocamdată îi duse tot legaţi. Aceasta însă nu însemna că 
nu se purta omenește cu ei, așa că, încă pe drum bandiții 
se vorbiră să-i ceară lui Mihu să-i primească în ceata sa. 

Gavrilă Ticuș fu acela care se prezintă căpitanului, în 
numele tovarășilor săi, atunci când trupa făcu un popas, 
într-o mică pădure de sălcii. 

— Căpitane, zise Gavrilă Ticuș, ne dăm seama că am 
păcătuit împotriva ta atunci când am dat ascultare 
cuvintelor ademenitoare ale lui Muscan și te-am părăsit. 
Am păcătuit împotriva ta atunci când am prădat și am ucis, 
folosindu-ne de numele tău și dându-ne drept oamenii tăi. 
Trebuie însă să-ţi dai seama și tu că noi n-am fost decât 
niște unelte în mâinile lui Grigore Muscan. Crede-mă însă, 
căpitane, că ne am plictisit și noi de atâta prădat și ucis 
fără nici un rost și de aceea, te rugăm căpitane, primește- 
ne iarăși în ceata ta și niciodată nu vei mai avea pricină să 
te plângi de vreunul din noi. Îţi vom fi întotdeauna slujitori 
supuși și credincioși și niciodată nu ne vom mai răzvrăti și 

nu ne vom mai arăta nemulțumiți de disciplina care știm că 
domnește în ceata ta. 

Lui Mihu Inimă de Leu îi păru tare bine văzând că 
oamenii lui Grigore Muscan își ofereau serviciile lor, fără 
ca cineva să le fi cerut aceasta. Totuși el nu voia ca bandiții 
să-și dea seama de asta și de aceea răspunse astfel: 

— Am luat cunoștință de ceea ce mi-ai spus în numele 
tău și al tovarășilor tăi. Trebuie însă să mă mai gândesc 
înainte de a lua vreo hotărâre. 

Ceata de haiduci își urmă apoi drumul și ajunse la 
moară, fără niciun fel de incident. 

Dar pe cât îi păru bine lui Mihu Inimă de Leu că bandiții 
se oferiseră de bună voie să intre în rândul oamenilor săi, 
pe atât de furios era că Grigore Muscan nu-i căzuse în 
mâini de data aceasta. 

A doua zi Dan Dragomir trimise mai multe iscoade prin 
împrejurimi. Haiducii fură duși de acasă toată ziua și nu se 
înapoiară decât spre înserat. 

Mișu Drăgan fusese și el printre aceia care plecaseră în 
iscoadă. Împrejurarea că flăcăul nu se înapoiase până la 
timpul hotărât, îl făcu pe Mihu Inimă de Leu să bănuiască 
cum că Drăgan se va întoarce cu știri foarte însemnate. 

Căpitanul haiducilor nu se înșelase. 

Peste vreun ceas sosi și Mișu Drăgan. 

— Pe unde ai umblat, Drăgane? îl întrebă căpitanul. 

— La Galaţi, căpitane! răspunse flăcăul. 

— Şi ce vești ne-aduci de acolo? 

— Veşti interesante, căpitane! răspunse Mișu Drăgan. 

— Ce tot vorbeşti, Drăgane! Te pomenești că i s-a născut 
vreun vițel cu două capete vrunui gospodar! făcu Mihu 
Inimă de Leu, glumind. 

— Căpitane, vestea pe care ţi-o aduc este și mai și decât 
nașterea unui vițel cu două capete. 

— Măi Drăgane, tu mă faci din ce în ce mai curios! strigă 
atunci Mihu Inimă de Leu. 

— Ai de ce, căpitane, căci în curând nunta boierului 
Panait Fotache, despre care ţi-am mai vorbit, va avea loc, 
răspunse Mișu Drăgan. 

Mihu Inimă de Leu sări deodată de pe scaun. 

— Asta zic și eu că este o veste interesantă. 

Chipul i se întunecă însă, îndată, deoarece își aduse 
aminte că, la drept vorbind, boierul Panait Fotache era de 
vină că din Stanislau Rimsky devenise Mihu Inimă de Leu, 
că, din om cumsecade, care rupsese pentru totdeauna cu 
viața de haiducie, apucase iarăși drumul codrului. 

În sufletul său trăia încă vie amintirea înjositoarei scene 
al cărei erou neputincios fusese în curtea conacului 
Vulpeștilor. Acum însă, când auzi că chinuitorul său se 
pregătea de nuntă, amintirea aceasta îl mistuia, îl frământa 
și mai mult. 

Dar în vreme ce sufletul său era în prada unui zbucium 
sălbatic, înfățișarea lui nu trăda cu nimic lupta sa 
lăuntrică. Căci afară de vechiul și credinciosul său prieten, 
Dan Dragomir, niciunul din haiducii săi nu știa ce legătură 
strânsă era între căpetenia de haiduci, Mihu Inimă de Leu 
și Stanislau Rimsky, căpitanul voinicilor din pădurea 
Rudinului, al cărui nume era cunoscut în lung și lat în 
întreaga Rusie. 

Mihu Inimă de Leu îl întrebă pe Drăgan cu înfrigurare: 

— Şi spune, Drăgane, ce ai aflat? 

— Numai atâta, căpitane, răspunse flăcăul, că, 
pregătirile de nuntă sunt în toi și că fericitul logodnic își 
așteaptă cu nerăbdare mireasa, pe contesa aceea 
Subotkin. 

— Fericitul logodnic! repetă Mihu Inimă de Leu, 
batjocoritor și pumnii i se încleștară. 

Din  scânteierea privirilor căpitanului lor, haiducii 
înţeleseră că Mihu Inimă de Leu plămădea un mare plan. 

Și într-adevăr Mihu Inimă de Leu se gândi că acesta ar fi 
prilejul cel mai prielnic spre a se răzbuna pentru pecetea 
infamiei, pe care ticălosul boier i-o arsese pe umăr, pentru 

umilirea la care fusese supus pentru nimicirea fericirii 
sale. De aceea hotări să se repeadă el însuși până la Galaţi 
pentru a strânge mai multe amănunte despre ceea ce se 
punea la cale. 

Era încredinţat că în orașul care era cuprins de 
înfrigurarea pregătirilor marelui eveniment și unde cu 
prilejul nunţii urmau să vină atâţi străini, prezenţa lui nu 
va fi observată pentru a fi ameninţat să se vadă descoperit 
și porte chiar arestat. 

Oamenilor săi le porunci ca în noaptea următoare să 
vină și ei la Galaţi și după ce rândui totul, porni la drum. 

Galaţii, care pe vremea aceea erau încă un oraș destul 
de mic, semănau cu un furnicar. Cununia boierului Panait 
Fotache fusese hotărâtă pentru duminică dimineaţa și 
acum gălăţenii erau în toiul pregătirilor pentru nunta care 
făgăduia să fie cum nu se mai văzuse de mult în portul 
dunărean. Toate casele erau împodobite cu steaguri și 
covoare și orașul luase într-adevăr o înfățișare de 
sărbătoare. 

Boierul Panait Fotache își găsise logodnica la București. 
Când plecase la București, cu câteva luni mai înainte, 
pentru a cere ajutoare împotriva lui Mihu Inimă de Leu, el 
cunoscu la curtea domnitorului, pe contesa Subotkin, care 
venise la București cu un unchi al său, generalul rus, care 
făcea parte din anturajul guvernatorului rus al celor două 
provincii, generalul Kiseleff”. Contesa Subotkin nu era 
frumoasă, iar în ceea ce-i privește vârsta, nu mai era 
tocmai tânără și gurile rele spuneau că ar fi chiar cu câţiva 
ani mai mare decât Panait Fotache. Cu toate acestea, 


A Contele Pavel Dmitrievici Kiseliov (Masen [lmurpueuu Kucen&8), cunoscut mai bine sub 
numele în forma franceză Kisseleff (8 ianuarie 1788, Moscova, 14 noiembrie 1872, Paris). Între 
1829 și 1834 a condus administraţia militară rusească a Țării Românești. Președinte 
plenipotenţiar al divanurilor Moldovei și Țării Românești în timpul administraţiei militare ruse. A 
contribuit la reorganizarea administrativă a celor două principate și la întocmirea 
Regulamentelor Organice, care de fapt au fost primele Constituţii din istoria Moldovei și 
Valahiei. Aceste regulamente organice au fost introduse în Țara Românească în 1831 și în 
Moldova în 1832. 

boierul îi făcu o curte îndrăcită contesei Anastasia, 
deoarece, după câte aflase el ea era singura fată a 
bătrânului și bolnăviciosului conte Subotkin, care avea 
moșii nesfârșite prin Basarabia. 

Panait Fotache, care era din fire foarte zgârcit ar fi fost 
în stare să se însoare chiar și cu mama dracului, numai 
bogată să fie. Pe el nu-l interesa frumuseţea, căci fete 
frumoase găsea câte voia printre copilele ţăranilor de pe 
moșia sa. Lui îi trebuiau bani. Or, cum la București se 
povesteau minuni despre bogăţia familiei Subotkin, boierul 
Panait Fotache se gândi că aceasta ar fi nevasta care i-ar 
trebui lui și nu mai șovăi o clipă pentru a începe asaltul, iar 
peste câteva zile și ceru mâna contesei Anastasia, ceea ce 
firește că i se și acordă, îndată. Pentru a nu tărăgăna 
lucrurile prea mult, logodna fu ţinută chiar la București. 

Boierul Panait Fotache ţinea însă morţiș ca nunta să 
aibă loc la Galaţi, la reședința lui. 

Mireasa se învoi și la aceasta. Ea era fericită că în sfârșit 
se putea mărita și încă cu un boier destul de cunoscut. Ea 
puse însă condiţia ca nunta să se ţină cât mai curând. 

Contesa avea motivele ei binecuvântate pentru care 
ţinea ca nunta să aibă loc cât mai curând. Ea își dădea 
seama că, oricât de ispititoare ar fi bogăţia Subotkinilor, 
totuși, era fatal ca bărbatul care trăia mai multă vreme în 
apropierea ei, fără a fi legat de ea în mod oficial, mai 
curând sau mai târziu o părăsește din pricina 
nenumăratelor sale toane. Aceasta i se mai întâmplase 
doară și nu numai o singură dată. 

De aceea, îndată după înapoierea sa de la București, 
boierul Panait Fotache dădu ordine ca în timpul cel mai 
scurt conacul de lângă Galaţi să fie împodobit, pentru a 
primi cum se cuvine pe moștenitoarea averii Subotkin. 

Servitorii împodobiră conacul, gălățenii orașul, așa că, 
atunci când începură să sosească oaspeţii, micul port 
dunărean era de nerecunoscut. 

Afară de steagurile și covoarele cu care fuseseră 
împodobite casele, gălățenii mai ridicaseră în piaţa din faţa 
isprăvniciei un arc de triumf în vârful căruia așezaseră 
blazoanele familiilor Subotkin și Fotache, precum și 
literele începătoare ale numelor celor doi miri, săpate în 
lemn și poleite cu aur. 

Boierul, care era cunoscut ca un om foarte zgârcit și 
nemilos, se întrecu pe sine de data aceasta. El luase 
hotărârea ca de sâmbătă dimineaţa și până luni noaptea, 
toată lumea să mănânce și să bea gratis, în oricare han sau 
cârciumă din Galaţi pe socoteala lui. Cine ar putea spune 
dacă zgârcitul boier luase această hotărâre pentru a uimi 
pe oaspeţii străini, care urmau să vină la nunta lui, sau de 
dragul zestrei pe care o aducea cu sine contesa Anastasia 
Subotkin? 

Gălăţenii rămaseră  uimiţi, auzind despre această 
dărnicie a boierului și mulţi se întrebau dacă Panait 
Fotache nu-și pierduse minţile cumva. Aceasta nu-i 
împiedică însă pe gălăţeni să se folosească de dărnicia 
boierului și se așezară pe mâncare, încât cârciumarii nu 
mai pridideau. Firește că mâncarea trebuia însoţită și de 
băutură și cum nici aceasta nu costa niciun ban, în curând 
toți gălăţenii se îmbătară. 

Pe străzi nu vedeai decât grupuri-grupuri de oameni 
care cântau sau făceau gălăgie, iar în cârciumi nu găseai 
un loc, să poţi așeza măcar un picior de scaun. 

În această stare necunoscută lui găsi Galaţii Mihu Inimă 
de Leu, când pătrunse în oraș. El se duse de-a dreptul la 
hanul cel mare și avu noroc căci cârciumarul tocmai atunci 
dăduse afară niște cheflii, care își pierduseră capul din 
pricina vinului, din care băuseră peste orice măsură și 
începuseră să spargă sticle, căni, geamuri, tot ce le ieșea 
în cale. În asemenea împrejurări Mihu Inimă de Leu putu 
pătrunde în cârciumă fără să fie observat și se așeză în 
locul acelora, care tocmai plecaseră, nu din voia lor. 

Mihu Inimă de Leu șezu multă vreme la o masă din colț, 
dar din pricina fumului de tutun care plutea prin aer, nu 
putea vedea mai departe de vârful nasului. Numai într-un 
târziu, după ce ochii i se mai obișnuiseră, izbuti el să 
zărească chipurile celor adunaţi în cârciumă. Atunci își 
dădu seama că toţi aceștia erau servitori sau ceva 
asemănător, veniţi fără îndoială cu oaspeţii sosiți pentru 
nuntă. 

În cârciumă era o gălăgie de iad. Toţi căutau să 
vorbească odată, așa că nu puteai să-ţi auzi nici măcar 
propriul tău glas, dar încă pe acela al vecinilor. 

Deodată, un vlăjgan cât toate zilele, îmbrăcat în straie 
de argat și care părea să facă parte din servitorii boierului 
Panait Fotache, se ridică în picioare, la o masă așezată în 
apropierea căpeteniei haiducilor. 

— Tăcere! strigă argatul, cât îl ţinu gura. 

În urma urletului lui ca de fiară, gălăgia amuţi pentru o 
clipă și atunci argatul continuă: 

— Acum toată lumea să-și toarne vin și ridicându-se în 
picioare să bea în sănătatea iubitului nostru stăpân, 
boierul Panait Fotache și a logodnicei sale, contesa 
Anastasia Subotkin. Trăiască! 

— Trăiască! 

— Trăiască boierul și logodnica lui! 

— Trăiască tânăra pereche! 

— Ura! Trăiască, strigară ceilalţi, în cor și urmând pilda 
argatului, se ridicară de pe scaune, cu chiu cu vai, din 
pricina vinului din care băuseră cam mult și goliră ulcelele, 
cât ai clipi din ochi, în sănătatea tinerei perechi. 

În toată cârciuma un singur om nu se ridicase de pe 
scaunul său: Mihu Inimă de Leu! 

Vlăjganul din slujba boierului Panait Fotache își roti 
privirea în jurul său ca un comandant triumfător și 
constată cu mândrie că toată lumea se supuse chemării lui. 

Tocmai se pregătea să bea și el, când privirea îi căzu pe 
o masă îndepărtată de el și atunci îl zări pe Mihu Inimă de 
Leu care ședea nepăsător la masa lui. 

Argatul era să se înece cu înghiţitura de vin pe care o 
dăduse pe gât. În clipa următoare însă, urletul lui de fiară 
răgușită se auzi din nou. 

— Mă, tu ăla de colo, ești surd, sau nu auzi? Sau poate 
că dormi! N-ai auzit că închinăm în sănătatea boierului 
Panait Fotache? Scoală de acolo, bădărane, căci de nu, te 
scol eu, de nu te mai așezi niciodată! 

Dar Mihu Inimă de Leu nici nu se sinchisi. El șezu mai 
departe liniștit pe scaunul său și se făcu că nici n-aude ce 
spunea argatul, sau că, se adresează altcuiva. 

Atâta îi trebui argatului. El se apropie ameninţător de 
Mihu Inimă de Leu, care stătu mai departe nepăsător pe 
locul său. Dar în clipa în care argatul ajunse lângă el, îl 
prinse de braţ, fără a se ridica de pe scaun și-i întoarse 
braţul cu atâta putere încât vlăjganul se prăbuși la pământ, 
ca un sac de făină, urlând ca din gură de șarpe. 

Tovarășii argatului nici nu se dezmeticiseră bine când 
Mihu Inimă de Leu îl prinse cu două mâini pe vlăjgan, îl 
ridică în aer și-l azvârli prin ușă în stradă, unde, după ce se 
rostogoli de trei ori, se opri tocmai într-un șanț plin cu apă. 

Argaţii de la masa vecină nu-și veniră în fire decât numai 
când îl văzură pe tovarășul lor zbătându-se în apa murdară 
din șanț. Ei se repeziră atunci spre Mihu Inimă de Leu, 
urlând de mânie și arzând de dorul de răzbunare. 
Căpetenia haiducilor își așeză iute masa în fata sa, în așa 
chip încât întotdeauna numai un singur om să poată ajunge 
până la el în colț unde se retrăsese. Și atunci dorul de 
luptă al argaţilor se potoli foarte iute, deoarece Mihu 
Inimă de Leu le luă cheful de a se mai apropia de el. O 
singură mișcare a mâinilor sale vânjoase era îndeajuns 
pentru a-l face să zboare până în celălalt colţ al cârciumii, 
sau prin ușă, până în stradă, pe acela, care se apropia de 
el. După ce azvârli în chipul acesta vreo trei, patru argaţi, 

ceilalți socotiră că era mai cuminte dacă se retrăgeau și nu 
mai riscau să împărtășească soarta puţin plăcută a 
tovarășilor lor. De aceea, ei dispărură pe ușă, unul câte 
unul. 

După fuga rușinoasă a argaţilor, Mihu Inimă de Leu, 
care până atunci nu rostise niciun singur cuvânt rămase 
singur în toată cârciuma. În jurul său zăceau în dezordine, 
scaune și mese răsturnate și un lac de vin vărsat din cănile 
de pe masă. După aceea, ca un om mulțumit de isprava sa, 
se așeză din nou la masă și-și bău vinul în liniște ca și când 
nimic nu s-ar fi întâmplat. 

Hangiul nu îndrăzni să intre în cârciumă, decât numai 
într-un târziu, când uitându-se prin ușa întredeschisă, se 
încredinţase că mușteriului său îi trecuse arțagul și deci, 
nu mai risca să se trezească și el, zburând prin aer. 
Hangiul se apropie tremurând de căpetenia haiducilor și-l 
întrebă dacă mai dorește vin. 

— Nu, hangiule, nu-mi mai trebuie! răspunse Mihu Inimă 
de Leu. Aș vrea însă să-mi faci rost de un loc pentru calul 
meu, prin grajd, iar pentru mine de un culcuș. 

Cu toate că hangiului nu prea îi surâdea să petreacă 
noaptea sub același acoperiș cu mușteriul acesta care 
părea atât de primejdios, n-avu însă încotro și fu silit să-i 
îndeplinească dorinţa. 

El porunci să fie dus calul în grajd, iar lui Mihu Inimă de 
Leu îi dădu o odaie care avea fereastra spre stradă. 

După ce-și bău vinul, căpitanul haiducilor părăsi 
cârciuma și se duse în odaia pe care i-o arătase hangiul. 
Când cârciumarul îl lăsă singur în odaie, Mihu încălecă cu 
ușurință pervazul ferestrei, păși în stradă și scoțând din 
buzunar o bucată de cărbune, desenă cu el, o mână cu 
degetele resfirate, pe peretele alb al casei. Pe urmă reveni 
în odaie pe aceeași cale, adică tot pe fereastră și se trânti 
în pat, pentru a se odihni ca și când ar fi fost în odaia sa 
din moara de pe malul Dunării. 

În același timp se găsea la Galaţi și Grigore Muscan, 
dușmanul de moarte al lui Mihu Inimă de Leu. El își 
părăsise tocmai locuinţa și se îndrepta spre hanul cel mare 
pentru a lua ceva în gură. 

Dar pe când trecea pe lângă zidul cârciumii, zări 
deodată mâna cu degetele resfirate pe care căpetenia 
haiducilor o desenase pe zid. Muscan cunoștea semnul 
acesta încă de pe vremea când făcea și el parte din banda 
lui Mihu Inimă de Leu. 

Semnul acesta îi vestea pe haiduci că Mihu Inimă de Leu 
se găsea în casa aceea. 

lar faptul că degetele mâinii desenate erau resfirate, 
însemna că haiducii trebuiau să pătrundă în cârciumă câte 
unul, cu multă băgare de seamă, fără a stârni bănuieli. 


ES AIKAA 


— De data aceasta mi-ai căzut în mână, bădie Mihu! 
mormăi Grigore Muscan. Cred că-ți vei aminti câte zile vei 

avea de expediția aceasta pe care ai făcut-o la Galaţi! 
Grigore Muscan are obiceiul să plătească oricui, orice 
datorie. A venit ziua în care se va socoti și cu tine, Mihule 
Inimă de Leu! 

După ce mai aruncă o privire plină de ură, spre 
ferestrele în dosul cărora îl bănuia pe Mihu Inimă de Leu, 
Muscan intră în cârciumă. 

Hangiul mai era ocupat cu curățirea locului bătăliei 
nocturne și se văita amarnic, plângându-și numeroasele 
scaune, mese, căni și ulcele, care îi fuseseră rupte și 
sparte. Socotind după cioburile care zăceau pe podeaua 
îmbibată de vin, cănile și ulcelele lui se împuţinaseră 
grozav. Încăierarea îl costase cam mult pe bietul hangiu. 
Dacă acesta era câștigul pe care i-l aducea nunta boierului 
Panait Fotache, atunci mai bine nu mai avea loc nunta 
aceasta niciodată sau dacă tot trebuia să se fi făcut naibii 
acolo, în fundul Basarabiei, de unde era mireasa. 

— Sfinte și Puternice Dumnezeule, cine-mi va plăti mie 
toată paguba aceasta? se tânguia el de unul singur. Fără 
îndoială că boierul nu-mi va da nicio leţcaie, căci după cele 
petrecute cu argaţii săi aici, cum să mai dau eu ochii ou el? 
Ticălosul acesta, care sforăie colo în odaie, ar trebui să 
plătească toată paguba! Mutul naibii! Era așa de tăcut, de 
credeai că nu știe să numere nici până la doi și când colo 
opt oameni am văzut zburând prin aer, ca niște mingi, în 
urma ghionturilor lui. Cum dracul să-i ceri plată unui astfel 
de om? Te pomenești că mă aruncă și pe mine afară din 
propria mea casă... 

Când hangiul ajunse aici cu convorbirea cu sine însuși, și 
cu văicărelile, care nu se mai sfârșeau, intră în cârciumă și 
Grigore Muscan. 

— Sfântă Maică Precistă, iarăși vreun derbedeu! își zise 
hangiul în gând, când îl zări pe cel ce intrase în cârciumă. 

Bietul om avea toată dreptatea să se sperie căci Muscan 
avea o înfățișare cât se poate de puţin liniștitoare. La brâu 

purta două pistoale, iar în mână ţinea o măciucă, cu un cap 
de aramă, de te băga în speriețţi. 

— Dar pe ăsta ce vânt i-a mai adus aici? se gândi 
cârciumarul. Pentru ce este hanul meu cel mai bun din 
oraș, pentru a adăposti pe toţi candidaţii la spânzurătoare? 

Dar cum era un om foarte prevăzător, ba am putea 
spune, mai curând laș, el nu-și trădă cu nimic părerea pe 
care o avea despre noul său mușteriu, ci dimpotrivă, îi ură 
bună dimineaţa în chipul cel mai cuviincios. 

Întâmplarea făcu ca Grigore Muscan să se așeze și el tot 
la masa la care șezuse în seara trecută Mihu Inimă de Leu. 
La bună dimineaţa hangiului, el nu răspunse nici măcar cu 
o clătinare din cap, ceea ce nu era de loc menit să-l 
încurajeze pe bietul cârciumar. 

Muscan ceru de mâncare și de băut, precum și hârtie, 
cerneală și toc. Cârciumarul îi îndeplini dorinţa. 

Mai întâi îi aduse cele necesare stomacului, pe urmă 
porni în căutarea celor trebuincioase pentru scris. Dar 
Grigore Muscan sfârșise de mult cu mâncarea când 
hangiul izbuti să găsească toate uneltele de scris. Muscan 
îl primi cam nemulțumit de această întârziere. Pe urmă 
însă își așeză hârtia în faţă și începu să scrie, ceea ce nu 
era un lucru tocmai atât de ușor, după cum părea. 

Dacă ar fi căutat să-și aducă aminte, de câte ori pusese 
el mâna pe toc în viaţă, fără îndoială că degetele de la o 
mână i-ar fi fost îndeajuns pentru a număra. Tocmai de 
aceea, întocmirea scrisorii merse foarte greu și nespus de 
anevoios. Trecu mai bine de un ceas, când sfârși scrisoarea 
care avea următorul cuprins: 


Mare, Viteazule și Vestitule d-le Colonel! 


Acela care vă scrie scrisoarea asta este un adevărat 
patriot, care de aceea nu-și scrie numele în josul scrisorii, 
fiindcă, după câte știu eu, ticălosul, nemernicul, nelegiuitul 
acela de Mihu Inimă de Leu, cel mai crud și sângeros 
bandit pe care l-a cunoscut ținutul acesta vreodată și cu a 

cărui prindere ati fost însărcinat dv. ca comandant suprem 
al dorobanților și al pandurilor din ținutul Bălții Dunării, 
după câte știu eu; zic, ticălosul acesta are tovarăși ascunși, 
Chiar și printre oamenii care trec prin casa dv.. 

Deoarece ar trebui să tremur zi și noapte de răzbunarea 
numitului bandit Mihu Inimă de Leu, în cazul când dv. n-aţi 
da crezare spuselor mele, sau când cu toata prevenirea 
mea, ar fi cu neputinţă să se pună mâna pe el, răzbunare 
care, fără îndoială că m-ar ajunge atunci și ea ar fi tot atât 
de cumplită ca și faptele de până acum ale tâlharului. Așa 
că, adresându-vă rândurile de mai sus, vă rog să mă iertați, 
dacă nu vă dau și numele meu. Vreau să vă spun însă că 
numitul tâlhar, Mihu Inimă de Leu, după câte am aflat eu, 
se găsește în clipa de față la Galaţi și anume cu josnicul 
scop de a săvârși un atentat împotriva boierului Panait 
Fotache și a tinerei sale soții chiar în ziua cununiei lor. 

In acest scop, Mihu Inimă de Leu a venit la Galaţi, 
împreună cu toată banda lui și dacă viteazul domn colonel 
vrea să ducă la bun sfârșit însărcinarea pe care a primit-o 
din București, atunci astăzi va putea scăpa cu ușurință 
ținutul acesta de tâlharul cel mai sângeros și mai temut pe 
care l-a avut vreodată Balta Dunării. In același timp, 
domnul colonel va scăpa și viața boierului Panait Fotache 
și a tinerei sale soţii, precum va scăpa și pe alesii oaspeți 
străini de priveliștea cumplitei băi de sânge pe care vrea s- 
o pregătească Mihu Inimă de Leu. 

Un necunoscut 


După ce Grigore Muscan izbuti, după sforțări uriașe, să 
întocmească scrisoarea de mai sus, o mai citi odată, iar 
după aceea o presără bine cu nisip pentru a usca cerneala. 

Pe urmă o vâri în plic și pe plic scrise adresa: 


Marelui, Viteazului și Vestitului 
domn Colonel Alexandru Ispirescu 
Comandantul tuturor dorobanţilor și al pandurilor 
din ţinutul Dunării 
Galaţi 

După ce băgă apoi scrisoarea în plicul pe care-l lipi, ieși 
din cârciumă fără a-i da hangiului măcar bună ziua și 
pornind pe străzile Galaţilor, nu se mai opri până când n- 
ajunse în faţa casei colonelului Ispirescu. 

Ajuns acolo Muscan se uită cercetător în jurul său și 
când se încredință că nu era nici ţipenie de om prin 
apropiere văzu de ducerea la îndeplinire a planului său. 

Se apropie de poarta casei, scoase scrisoarea la iveală și 
apoi o vâri pe sub ușă, cu multă băgare de seamă. După ce 
făcu aceasta trase de clopoțel cu toată puterea. 

În clipa următoare Grigore Muscan și ajunse la a treia 
poartă din adâncitura căreia se uită să vadă ce soartă va 
avea scrisoarea lui. El îl zări pe vistavoiul€ colonelului, care 
veni somnoros și furios să deschidă poarta. Dar mânia îi 
crescu și mai mult, când deschizând poarta nu văzu pe 
nimeni în faţa casei. 

Vistavoiul mormăi, supărat: 

— Cine dracul își bate joc de mine? Sau poate că numai 
mi s-a năzărit că a sunat cineva! 

Se mai uită odată în jurul său, dar deoarece nu zări pe 
nimeni, se întoarse, pentru a se înapoia în casă. Atunci 
băgă de seamă că în dreptul porţii se găsea pe pământ 
ceva alb. 

Se aplecă și ridică scrisoarea așezată acolo de Grigore 
Muscan. 

Vistavoiul silabisi adresa, apoi mormăi din nou de data 
aceasta, mirat: 

— Dracul a mai văzut una ca asta! Să aduci o scrisoare și 
s-o lași în faţa porții! 

El luă scrisoarea, o vâri în buzunar și hotărî ca îndată ce 
se va trezi colonelul să i-o înmâneze, căci cine știe ce putea 
cuprinde o scrisoare sosită în împrejurări atât de ciudate. 


H Vistavoi, Soldat în vechea armată, ataşat pe lângă un ofițer pentru servicii personale; 
ordonanță. 

Grigore Muscan avea motivele sale binecuvântate să nu 
vrea să se arate prin apropierea casei colonelului 
Ispirescu. Planul său anume, în legătură cu dispăruta fata 
a bătrânului soldat, era pe punctul de a fi dus la 
îndeplinire. De aceea căpitanul bandiţilor din pădurea 
Gura Dracului nu voia să fie văzut dând târcoale casei 
colonelului. 

El se înţelesese cu Gheorghe Melinte, stricatul și beţivul 
comandant al închisorii Galaţilor, să-i prezinte colonelului 
Ispirescu o fată, oricare ar fi ea, pe care s-o dea drept fata 
colonelului. 

Grigore Muscan nici nu șovăi prea mult pentru ducerea 
la îndeplinire a planului său. El își trimisese pe unul din 
oamenii săi înapoi la casa părăsită din pădure, pentru a 
aduce la Galaţi pe Sofica, noua ibovnică a lui Muscan, pe 
care banditul voia s-o prezinte colonelului Ispirescu, drept 
fiica acestuia. 

Acum Grigore Muscan aștepta cu nerăbdare înapoierea 
banditului și sosirea Soficăi și hotărî să nu se ducă la 
Piatra Seacă până când nu va fi terminat mai întâi afacerea 
cu Ispirescu. Puțin îi păsa lui că boierul Petrache Bănuţ 
avea să stea câteva zile mai mult în captivitatea lui. De mia 
de galbeni era sigur, căci fără ea, boierul și cu Dochița nu 
puteau părăsi ascunzătoarea. De aceea, el hotărâse să se 
intereseze mai întâi de afacerea cu cei două sute cincizeci 
de galbeni care i se cuveneau din împărţirea premiului 
colonelului Ispirescu, dacă planul pus la cale cu Gheorghe 
Melinte, comandantul închisorii, reușea. Și planul acesta 
nu se putea să nu reușească, iar rezultatul avea pentru 
Muscan o însemnătate deosebită: Cei două sute cincizeci 
de galbeni îi rămâneau lui, în întregime, deoarece tovarășii 
săi nu știau despre această afacere și deci nu era silit să-i 
împartă cu ei, cum împărțea celelalte prăzi. 

Or, două sute cincizeci de galbeni nu erau de aruncat. 
Este adevărat însă că, cinci sute de galbeni făceau mai 
mult și Grigore Muscan și începu să-și frământe capul 

pentru a găsi vreun mijloc de a încasa el singur întregul 
premiu pus pentru găsirea fetei colonelului Ispirescu. 

Până în cele din urmă așteptarea lui luă sfârșit, căci 
banditul trimis la Gura Dracului se înapoie și o aduse cu 
sine și pe Sofica. Pe faţa banditului înapoiat însă era 
întipărită o amărăciune atât de mare, încât Muscan își 
dădu seama îndată că, trebuie să fie vorba despre vreo 
mare nenorocire, ce va fi căzut pe capul tovarășilor săi 
rămași la casa părăsită din pădure. 

Bănuiala lui se adeveri a fi fost îndreptăţită. 

Tocmai pe când se pregătea să-l întrebe, flăcăul și 
începu să se vaiete: 

— Căpitane,  căpitane, s-a întâmplat o groaznică 
nenorocire! 

— Ce nenorocire omule? strigă Muscan. 

— Vai de noi, bine că măcar n-am fost acasă! răspunse 
banditul, pe același ton de bocitoare, ca și mai înainte. 

— Vorbește odată mai lămurit, omule! se răsti atunci 
Muscan, furios, văzând că tovarășul său nu mai încetează 
să se văicărească, dar nu-i spunea nimic. 

— Mihu Inimă de Leu a atacat casa părăsită, pe oameni 
i-a luat cu sine, iar clădirii i-a dat foc. 

Grigore Muscan rosti o groaznică înjurătură. 

— Trebuie să fi fost o noapte înfiorătoare. După cât am 
auzit te căuta pe tine și voia să te ucidă. 

În ochii lui Grigore Muscan se ivi o lucire îndărătnică. 

— Îmi pare foarte rău că nu ne-am întâlnit, căci și eu aș 
fi avut o mică socoteală cu el. Cred însă că Mihu Inimă de 
Leu n-a îndrăznit să se ducă la ascunzătoarea noastră din 
Gura Dracului decât numai fiindcă va fi prins de veste că 
nu va da ochi cu mine. Și cam ce a făcut dumnealui pe- 
acolo? 

— A pustiit grozav! Din casă n-am mai găsit decât o 
ruină... 

— Şi ce s-a întâmplat cu oamenii noștri? 

— La asta îţi va răspunde Sofica. 

Căpitanul bandiţilor se întoarse spre fata venită cu 
banditul. 

— Ce știi, Sofico? 

— Am fost acolo, căpitane și am văzut totul! 

— Vorbește! 

— Au venit noaptea și... ne-au atacat pe neașteptate... 
Ne-a fost cu neputinţă să ne apărăm împotriva lor. 

— Şi v-aţi predat? 

— N-am avut ce face! 

— Câini lași ce sunteţi! șuieră Grigore Muscan, amărât. 

— Mihu Inimă de Leu a venit cu o putere covârșitoare, 
căută fata să se apere pe sine și pe oamenii rămași la casa 
părăsită, și a înconjurat ascunzătoarea din toate părţile. Pe 
urmă, a întâlnit-o pe fata boierului, care l-a rugat să-l 
scape pe tatăl său din captivitate... 

— Şi ce s-a întâmplat cu boierul? 

— Până când să ajungă Mihu inimă de Leu la el, în 
pivniţă, unde-l ţineam noi, bătrânul boier a dat ortul popii! 

Grigore Muscan sări de pe scaun cu un urlet ca de fiară: 

— A murit? 

— Până să ajungă la el în pivniţă s-a și răcit! 

— Dar atunci s-au dus dracului cei o mie de galbeni, 
preţul de răscumpărare... tună căpitanul bandiţilor. 

— Firește că s-a dus dracului preţul de răscumpărare, 
deoarece Mihu Inimă de Leu i-a dat drumul și Dochiţei, 
adăugă Sofica. 

— Mii de trăsnete! șuieră Grigore Muscan, asta întrece 
orice închipuire... Dar îi voi plăti eu asta, cu vârf și 
îndesat! Jur că nu mă voi odihni până când nu mă voi 
răzbuna. 

Și zicând aceste cuvinte, ochii lui aruncau fulgere. 

Ziua aceea fu pentru Grigore Muscan o zi foarte rea. 
Veștile proaste aduse de Sofica nu mai voiau să ia sfârșit. 
Mânia lui însă nu cunoscu margini, când mai află că 
oamenii săi îl rugaseră pe Mihu Inimă de Leu să-i 

primească din nou înapoi în banda sa și că acum erau 
iarăși credincioși căpitanului haiducilor din Baltă. 

Vestea aceasta îl amări cel mai mult deoarece acum se 
alesese praful de toată puterea lui, de toată căpitănia lui. 

De mânie înjura și blestema fără încetare. 

— Ticăloșii dracului! urla el. De îndată ce lipsesc de 
acasă, chiar și numai câteva zile, se și întâmplă ceva! Căci 
știu că, dacă eram acolo, niciuna din nenorocirile acestea 
n-ar fi căzut pe capul nostru! 

Și amărăciunea lui în loc să-i mai treacă, creștea văzând 
cu ochii. Nu-i mai ieșea din cap că acum se sfârșise cu 
puterea lui, că Mihu Inimă de Leu luase cu el marea pradă 
pe care o adunase cu atâta trudă și că prin moartea 
boierului Petrache Bănuţ pierduse și mia de galbeni pe 
care o și simţea în buzunarul său. 

— Ce să mă fac? Ce să mă fac? se tângui el, până în cele 
din urmă. 

Ar fi vrut să se apuce de multe deodată și mai ales să se 
răzbune pe Mihu Inimă de Leu, căci dorul de răzbunare îl 
chinuia cel mai cumplit. Încetul cu încetul se mai liniști 
însă și atunci își dădu seama că deocamdată trebuia să 
renunţe la această răzbunare, căci singur și așa nu putea 
ajunge la niciun rezultat față de temutul căpitan de 
haiduci. Înainte de toate trebuia să facă rost de ceva bani, 
pentru că fără bani nu se putea mișca niciun pas. De aceea 
primul său gând era să pună mâna pe premiul de cinci sute 
de galbeni pe care colonelul Ispirescu îi dădea pentru 
găsirea fiicei sale. 

Mânia cumplită ce-i frământa sufletul lui hain nu se mai 
potoli decât numai când zări pe zidul hanului semnul bine 
cunoscut al lui Mihu Inimă de Leu. Semnul acesta era 
dovada că Mihu Inimă de Leu se găsea în ziua aceea la 
Galaţi. Scopul pentru care căpetenia haiducilor venise în 
portul dunărean chiar în ziua cununiei boierului Panait 
Fotache nu era mister pentru Muscan, deoarece el 
cunoștea prea bine ura neţărmurită pe care Mihu Inimă de 

Leu i-o purta boierului, așa că, căpitanului bandiţilor nu-i 
fu greu să facă legătura dintre prezenţa lui Mihu Inimă de 
Leu la Galaţi și nunta lui Panait Fotache. Mihu Inimă de 
Leu fiind la Galaţi, Muscan putea să-și ducă planul la 
îndeplinire mai curând decât s-ar fi așteptat. 

După aceea îi scrisese el colonelului Ispirescu scrisoarea 
prin care îi aducea la cunoștință că Mihu Inimă de Leu se 
găsește la Galaţi. 

Când soarele se ridica pe cer, Grigore Muscan porni 
spre Grigore Melinte, comandantul închisorii Galaţilor 
ducând-o cu sine și pe Sofica, fata pe care tovarășul său o 
adusese din Gura Dracului. 

Pătrunzând în cabinetul de lucru al lui Gheorghe 
Melinte, Muscan exclamă, triumfător: 

— Iată fata! 

Gheorghe Melinte se uită cercetător la fată. 

Sofica era o fată cu pielea arsă de soare, cu priviri pline 
de foc. Grigore Muscan îi explicase cum stăteau lucrurile, 
o învățase ce trebuie să spună și să facă așa că atunci când 
comandantul închisorii o întrebă: 

— Cum te cheamă? 

Ea răspunse fără înconjur: 

— Stanca! 

Comandantul închisorii zâmbi, îi plăcu că Muscan o și 
învățase pe fată ce trebuia să știe. După aceea îi mai dădu 
și el amănuntele pe care Muscan nu avea de unde să le 
cunoască. 

Mai înainte de toate o învăţă să știe cum arăta micul 
medalion pe care el îl luase de la Stanca și care medalion 
era dovada hotărâtoare că Stanca era fata colonelului 
Ispirescu, fată care dispăruse de acasă cu cincisprezece 
ani în urmă. 

Sofica ascultă cu luare aminte tot ceea ce i se spunea, își 
întipări în minte fiecare cuvânt și era pe deplin 
încredinţată că nu va uita nimic. 

Gheorghe Melinte o conduse pe Sofica și în celula în 
care fusese ţinută Stanca și de unde dispăruse în 
împrejurări atât de misterioase cu ajutorul lui Mihu Inimă 
de Leu., 

După ce-i vâri în cap și acest amănunt, Gheorghe 
Melinte socoti timpul sosit, pentru a începe marea 
înșelătorie, a cărei victimă trebuia să cadă nefericitul 
colonel Ispirescu. 

El se despărţi de Muscan și de Sofica și-i îndrumă să se 
ducă la colonelul Ispirescu. El însuși hotări să aștepte la 
închisoare și aceasta din două motive. Întâi, pentru ca 
Ispirescu să nu bănuie nimic cum că el ar fi putut să-i dea 
Soficăi oarecari amănunte; în al doilea rând, pentru a nu fi 
amestecat cu nimic, dacă cine știe din ce pricină 
înșelătoria nu reușea. 

După ce se despărți de complicele său, Grigore Muscan 
se duse de-a dreptul spre casa colonelului pe unde mai 
umblase odată în zorii zilei. 

El mergea îngândurat alături de Sofica. 

Altă dată, în alte împrejurări, când pornea pentru 
săvârșirea vreunei isprăvi, puţin îi păsa, dacă va izbuti sau 
nu. Nu se temea de primejdii, căci fricos nu era Muscan. 
Acum însă, după ce nenorocirile se ţinuseră lanţ, oamenii 
săi îl părăsiseră, prada adunată îi fusese luată, boierul 
Petrache Bănuţ, mina lui de aur, murise, acum era foarte 
îngrijorat de izbânda întreprinderii sale. 

— Mai avem mult de mers? întrebă Sofica. 

Contrar lui Muscan, fata era cât se poate de liniștită și 
nu se îngrijora de loc din pricina primejdiosului rol pe care 
avea să-l joace. Parcă toată viața ei n-ar fi făcut altceva, 
decât să joace teatru și încă teatru unde nu fusese 
obișnuită să culeagă decât izbânzi. 

— Îndată vom ajunge acolo! răspunse Muscan, care însă 
mergea tot mai încet cu cât se apropiau mai mult de ţinta 
drumului lor. 

Cu toată încetineala banditului însă, până în cele din 
urmă tot ajunseră la casa colonelului, deoarece ori ce 
drum se sfârșește. 

Acum poarta nu mai era încuiată, așa că cei doi ticăloși 
putură să intre nestânjeniţi. Tocmai când ajunseră la ușa 
casei îi opri un vistavoi: 

— Ehei, încotro? 

— La domnul colonel! răspunse Grigore Muscan. 

— Acum nu se poate vorbi cu d-sa. 

— Dar de ce nu s-ar putea? 

— Fiindcă de-abia s-a sculat! 

Grigore Muscan dădu din cap. 

— Asta nu face nimic! 

— Ce vorbă-i aia că, nu face nimic? făcu vistavoiul și 
mirat și mânios. Cum îndrăznești să vorbești astfel? 

— Spune-i numai domnului colonel că vreau să vorbesc 
cu el în chestiunea fiicei d-sale. Ai înţeles? 

La auzul acestor cuvinte purtarea vistavoiului se 
schimbă, ca prin farmec. Nu se mai împotrivi, ca până 
atunci, ci se repezi ca o furtună în odaia colonelului 
Ispirescu și cu faţa strălucind de bucurie, vesti: 

— Domnule colonel, afară se găsește un om, care aduce 
vești despre fata dv. Mai este și o fată eu el... 

Colonelul Ispirescu sări de pe scaun și strigă: 

— Lasă-i să intre numaidecât! 

Vestea aceasta îl impresionă pe colonel într-atâta, încât 
uită cu totul de scrisoarea care ajunsese la el în 
împrejurări atât de tainice și pe care tocmai o citise. 

Mihu Inimă de Leu să fie la Galaţi? 

I se părea un lucru prea cu neputinţă. Dar la urma 
urmelor de ce nu s-ar putea? Și cu toate că scrisoarea nu-i 
dădea niciun amănunt despre locul unde s-ar găsi temutul 
haiduc, totuși, hotărî să se uite mai de aproape la toţi 
străinii care se vor găsi în oraș cu prilejul nunţii boierului 
Panait Fotache. 

Se auzi o bătaie în ușă. 

Inima colonelului Ispirescu tresări. 

Acum, acum va suna clipa cea mare, când își va revedea 
copila, pierdută cu cincisprezece ani în urmă. 

El însuși se grăbi să deschidă ușa. 

Prin ușă Grigore Muscan intră în odaie cel dintâi, 
salutându-l respectuos pe bătrânul soldat. 

Colonelul Ispirescu nu se sinchisi prea mult de Muscan. 
Privirile lui se îndreptară în spre fata care venea în urma 
banditului. 

Sofica, învățată mai dinainte să dea buna ziua frumos, 
cum se cuvine, îl salută pe colonel, apoi luă o înfățișare 
blândă, de mironosiţă, ceea ce pentru temperamentul ei nu 
era un lucru tocmai atât de ușor. Cu toate acestea își jucă 
rolul în chipul cel mai vrednic de laudă. 

Colonelul Ispirescu o măsură ou priviri cercetătoare și 
se cam miră că fata aceasta să fie copila lui, mica lui Pia, 
pe care ţiganii i-o furaseră la vârsta de trei ani. 

— Ce vânt te aduce la mine, omule? îl întrebă colonelul 
Ispirescu, pe Grigore Muscan. 

— Viteazule domn colonel, răspunse banditul cu 
șiretenie, am auzit când s-a bătut toba prin oraș, dându-se 
populaţiei de știre, în ce împrejurări neînchipuite a 
dispărut copila dv.... 

În clipa aceea Sofica scoase un țipăt și arătă spre masă. 

— Medalionul meu! 

Într-adevăr, pe masă se găsea medalionul pe care era 
săpat blazonul familiei Ispirescu. Sofica juca atât de bine, 
atât de meșteșugit scena aceasta, pe care nimeni nu i-o 
spusese mai dinainte, deoarece nimeni nu putea bănui că 
va avea loc, încât chiar și Grigore Muscan rămase adânc 
uimit. 

— Îmi daţi voie să mi-l iau? îl întrebă fata pe colonel... L- 
am purtat întotdeauna pe gât, numai acum mi l-a luat 
comandantul închisorii Galaţilor! 

Sofica își juca rolul ca o adevărată actriţă. 

Colonelul Ispirescu se uita la ea, adânc mișcat, lacrimile 
îi și podidiră ochii și abia se mai putu stăpâni de a nu se 
repezi la ea spre a o cuprinde în braţe, spre a o săruta. 

Deocamdată se stăpâni însă, deoarece voia să afle totul 
despre soarta fetei sale pierdute și de aceea îl întrebă pe 
Muscan: 

— Dar spune-mi, omule, cum de a ajuns fata aceasta la 
d-ta? 

— E lungă povestea, domnule colonel. 

— Spune-mi-o, vreau să știu! 

— Lucrurile s-au întâmplat așa că, eu mergeam spre 
casă. Pe drum am zărit un om, care părea să fie haiduc și 
care târa după sine o fată. Cum nu fac parte din oamenii 
fricoși, n-am stat la îndoială o clipă să sar în ajutorul fetei 
care se găsea la nevoie. Haiducul se răsti la mine, îngâmfat 
ca un păun și-mi strigă: 

— Vezi-ţi de drum, dacă ţi-e dragă viața, deoarece eu 
sunt Mihu Inimă de Leu și nu glumesc! 

Dar nici mie nu mi-a trebuit mai mult. Credea, pe semne 
că auzind că am de a face cu Mihu Inimă de Leu, voi cădea 
la pământ de frică. Eu însă, bucuros de a mă fi văzut odată 
în faţa acestui blestemat căpitan de bandiți, care mi-a furat 
și mie câteva capete de vite, mi-am tras pumnalul de la 
brâu ca să-l trimit pe lumea cealaltă și să scap pământul de 
un ticălos ca el. Mihu Inimă de Leu însă nu se sperie și 
începu să se apere. Încăierarea noastră ţinu câteva minute 
și ce mai încoace și încolo, mărturisesc că nemernicul s-a 
dovedit a fi mai tare decât mine, căci în curând mi-am dat 
seama că clipele de viaţă îmi erau numărate. Spre norocul 
meu însă, mahalaua a fost trezită din somn de ţipetele 
deznădăjduite ale fetei, care mă și vedea căzând la 
pământ, găurit de cuțitul haiducului și oamenii începură să 
iasă de prin case. Atunci Mihu Inimă de Leu îmi dădu 
drumul și socoti că, fuga e rușinoasă dar e sănătoasă, căci 
în câteva clipe se făcu nevăzut. 

Situaţia era atât de primejdioasă pentru el, continuă 
Muscan, după o pauză de câteva clipe, încât renunţă de a 
mai duce fata cu el. Așa a ajuns Stanca la mine. Îndată ce i- 
am auzit numele, mi-am adus aminte că după amiazi se 
bătuse toba în piaţă vestindu-se dispariția unei fete cu 
numele acesta. 

Privirile colonelului se odihneau blând pe chipul Soficăi, 
care, în urma instrucţiunilor primite de la Muscan, stătea 
smerită, cu privirile lăsate în pământ. 

Grigore Muscan vru să mai spună ceva, dar colonelul 
Ispirescu se întoarse spre fată și-i zise cu multă blândeţe: 

— Stăncuţo! 

Fata își ridică privirile și se uită plină de așteptare în 
ochii buni și blânzi ai colonelului. 

— Dar spune-mi, copila mea, ce legătură este între tine 
și Mihu Inimă de Leu? 

Fata răspunse, fricoasă: 

— Pe Mihu Inimă de Leu l-am cunoscut în tabăra 
țiganilor unde am fost crescută. Venea adeseori prin 
tabără, dar eu cum prindeam de veste că este pe acolo, mă 
ascundeam, deoarece haiducul mă urmărea mereu cu 
dragostea lui. Eu însă nu-l puteam vedea în ochi și-l uram 
din pricina cruzimii sale. 

— Totul merge ca pe strună! se gândi Grigore Muscan, 
mulțumit. 

— Vorbește, copila mea! o încurajă colonelul Ispirescu 
pe fată. 

— Dar Mihu Inimă de Leu nu vru să înțeleagă că nu-mi 
trebuie dragostea lui, urmă Sofica, și acum când am ajuns 
în temnița din Galaţi, jur că, fără să fiu vinovată, el se 
gândi să mă scape de acolo, pentru ca în chipul acesta să- 
mi câștige dragostea. 

— Dar cum a putut pătrunde până în celula ta? întrebă 
colonelul, curios. 

— Nici eu nu pot pricepe. Am rămas uluită, chiar și eu. 
În miezul nopţii m-a trezit din somn un zgomot pe care l- 

am auzit în jurul ferestrei celulei mele. Tocmai voiam să 
strig, când o voce șoptită îmi spuse să stau liniștită și să nu 
fac nici cel mai mic zgomot. Am recunoscut îndată vocea 
lui Mihu Inimă de Leu, cu toate că haiducul îmi vorbise 
numai în șoaptă. Firește că libertatea mi se păru mai bună 
decât temniţa și de aceea am primit ajutorul lui, cu gândul 
ca mai târziu, la un moment prielnic, să fug de lângă el. 
Mihu Inimă de Leu a tăiat gratiile de la fereastră cu un mic 
ferăstrău pe care-l adusese cu sine și apoi a coborât în 
celulă de unde apoi am ieșit amândoi, părăsind 
închisoarea. Căpitanul haiducilor credea că odată ce m-a 
scăpat din închisoare, trebuia să-i fiu adânc 
recunoscătoare și începu să-mi și dea a înţelege care era 
preţul pe care mi-l cerea pentru scăparea mea din 
temniţă... La auzul scopului pe care-l urmărea, eu am 
început să mă împotrivesc tot mai mult și când am văzut că 
situaţia devine tot mai amenințătoare am vrut să fug. 
Atunci ticălosul s-a întors împotriva mea... 

— Da, da, se amestecă în vorbă și Grigore Muscan, 
cearta era foarte aprinsă când m-am amestecat și eu! 

Colonelul Ispirescu ascultase cu cea mai mare luare 
aminte povestirea Soficăi. Într-adevăr fata minţise cu atâta 
măiestrie de parcă ar fi citit într-o carte deschisă. Și 
istorisirea ei, povestită cu atâta hotărâre, cu atâta putere 
de convingere, îl făcu pe bietul colonel să creadă tot mai 
mult că într-adevăr se găsea în faţa copilei sale de mult 
pierdută. Privirile lui blânde, mângâietoare căutau pe 
chipul fetei amintirile trecutului, înfățișarea micuţei sale 
Pia, pe care ţiganii nemiloși i-o răpiseră pe când fetița n- 
avea decât trei anișori. Și ochii lui de tată, găsiră într- 
adevăr o oarecare asemănare între micuța de acum 
cincisprezece ani și fata urgisită de soartă care se găsea în 
faţa lui. 

Dar tocmai pe dos se gândea Marin, bătrânul servitor al 
colonelului Ispirescu, care stătuse nemișcat într-un colț al 
odăii și urmărise cu multă luare aminte toată scena. 

Bătrânul servitor era în slujba colonelului Ispirescu de mai 
bine de două decenii și fusese în casă și când se născuse 
nădejdea colonelului, micuța Pia. Pe urmă, după ce copila 
se mai înfiripase, bătrânul Marin se juca adeseori cu ea și-i 
era tare dragă. Tocmai de aceea, durerea lui fu mare când 
într-o bună zi drăgălașa făptură dispăru fără urmă. 

Vestea cu care venise în zilele de urmă comandantul 
închisorii aprinsese, flacăra bucuriei și în inima bătrânului 
servitor. Era fericit că o va putea revedea pe draga lui Pia, 
care, el era încredinţat că-și va recunoaște vechiul tovarăș 
de joacă cu toţi anii care se scurseseră între timp. 

Dar Sofica nici nu-i băgă în seamă pe bătrânul Marin. 

Și cu cât se uita mai mult la ea, cu atât mai încredinţat 
devenea Marin că aici nu putea fi vorba decât de o 
greșeală, deoarece fata aceea nu putea fi Pia Ispirescu. 

El nu spuse însă nimic, despre bănuiala lui, deoarece nu 
voia să strice bucuria stăpânului său, mai înainte de a fi 
sigur că nu se înșela. 

El se uită doar îndelungat la fată, în speranţa că până în 
cele din urmă tot va găsi ceva amintiri pe chipul aceleia 
care se dădea drept fata colonelului. 

Din această cercetare îl trezi glasul colonelului. 

— Marine! 

Bătrânul servitor se apropie de stăpânul său care se 
aplecă la urechea lui și-i șopti, încet, așa ca ceilalţi să nu-l 
audă: 

— Marine, trimite pe cineva până la închisoare să-l 
aducă îndată aici pe Gheorghe Melinte. 

Marin dădu din cap și plecă, grăbit. 

Peste câteva minute, unul din vistavoi porni iute spre 
închisoarea Galaţilor, unde îl și găsi pe comandant. 
Melinte aștepta doar cu nerăbdare chemarea aceasta a 
colonelului. 

Când vistavoiul îi spuse pentru ce a venit el lăsă 
deoparte tot ce avea de lucru și porni îndată spre locuința 
colonelului. 

Ştia prea bine despre ce putea să fie vorba. Muscan și cu 
falsa Stanca doar de-abia plecaseră de la el pentru a duce 
la îndeplinire îndrăzneţul plan de înșelătorie născocit de 
Muscan. 

În vremea aceasta colonelul îi tinu de vorbă pe Muscan 
și pe  Sofica, așteptând cu nerăbdare sosirea 
comandantului închisorii, deoarece prin această 
confruntare voia să se încredinţeze definitiv că fata care se 
găsea acum în fața lui era într-adevăr copila sa. 

În privința aceasta colonelul Ispirescu era foarte 
prevăzător. Medalionul nu era decât o jumătate de dovadă 
pentru el. Nu-și putea da seama pentru ce anume, dar o 
bănuială nelămurită îi strânse inima și-i șoptea parcă cum 
că fata aceasta nu este una și aceeași cu cealaltă care 
fusese vârâtă în închisoarea Galaţilor. 

De aceea avea nevoie de confirmarea lui Gheorghe 
Melinte, comandantul închisorii, singurul martor ce putea 
exista în cazul acesta, el fiind acela, care luase medalionul 
de la fata ce-i fusese adusă sub învinuirea de furt. Dacă 
comandantul închisorii o recunoștea pe fată, atunci nu mai 
putea exista nicio îndoială, în privința identităţii ei și 
atunci orice urmă de bănuială trebuia să dispară. Atunci el 
trebuia să-și deschidă larg braţele pentru a primi în ele cu 
toată dragostea părintească pe fata de care soarta îl 
despărțise vreme atât de îndelungată dar pe care 
îndurarea Celui de Sus i-o trimisese iarăși înapoi. 

În asemenea împrejurări era firesc ca bietul colonel să 
aștepte cu nerăbdare sosirea comandantului închisorii și 
chipul i se însenină când auzi zgomot de pași în faţa ușii. 

Nu se înșelase. 

Ușa se deschise într-adevăr și în pragul ei se ivi 
Gheorghe Melinte, comandantul închisorii Galaţilor. 

Văzându-l pe Melinte intrând în odaie, Sofica sări de pe 
scaunul pe care şedea, scoase un mic țipăt și fugi lângă 
colonelul Ispirescu. 

Toate privirile se  îndreptară spre ea. Colonelul 
Ispirescu, bătrânul Marin, dar chiar și Muscan și cu 
comandantul închisorii rămaseră uluiţi, văzând purtarea 
fetei. 

— Ce să se fi întâmplat cu ea? se întreba fiecare din 
aceștia de mai sus. 

Clipa următoare le tălmăci însă pricina acestei purtări. 

După ţipătul, de care am vorbit mai sus, Sofica se adresă 
colonelului cu cuvinte imploratoare: 

— Comandantul închisorii! strigă ea arătând spre 
Gheorghe Melinte. Vrea să mă ia înapoi, să mă întemniţeze 
din nou, nu mă lăsaţi!... Mai bine mă înapoiez la Mihu 
Inimă de Leu decât să mă duc la închisoare iarăși... 

Grigore Muscan și cu comandantul închisorii Galaţilor 
nu băgară de seamă decât acum, că fata aceasta era o 
adevărată artistă și că instinctul o învățase să facă ceea ce 
n-o învăţaseră ei. Scena era redată cu atâta măiestrie încât 
Muscan și cu comandantul închisorii rămaseră uluiţi. 

Ea fu însă hotărâtoare pentru colonelul Ispirescu, în 
sufletul căruia nu mai exista acum nicio urmă de îndoială. 

Cu ochii plini de lacrimi de fericire, colonelul Ispirescu o 
îmbrăţișă pe ibovnica banditului Grigore Muscan și 
exclamă: 

— Copila mea... scumpa mea copilă! 

Căpitanul bandiţilor din pădurea Gura Dracului răsuflă 
ușurat. 

Cei cinci sute de galbeni erau asiguraţi acum și i se 
părea că-i și simte în buzunar. 

Intre timp Sofica juca cu cea mai desăvârșită măiestrie 
pe fata care nu mai putea de bucurie de a-și fi regăsit 
părintele. Lacrimile îi curgeau șiroaie și se prefăcea atât 
de adânc mișcată și atât de fericită, încât ai fi crezut că 
într-adevăr îl găsise pe părintele său pe care-l pierduse cu 
mulţi ani înainte. 

Ea îl îmbrăţișa, îl copleșea cu sărutări pe bătrânul 
colonel pe al cărui chip serios altădată, acum era întipărită 

o expresie de desăvârșită bucurie și lacrimile de fericire îi 
brăzdau necontenit obrajii. 

Grigore Muscan se cam plictisise de toată scena aceasta. 
O scenă mișcătoare ca aceasta nu era pentru el, nu-l 
interesa. În schimb, îl interesa mult mai mult premiul, pe 
care colonelul Ispirescu i-l făgăduise aceluia care-i va găsi 
copila și ardea de nerăbdare să audă odată sunetul 
ispititor al aurului ce urma să-i fie numărat lui. 

Colonelul Alexandru Ispirescu era un adevărat boier, 
care nu uită de ceea ce făgăduise, cu toate că premiul 
acesta era o adevărată avere. După ce bucuria revederii se 
mai potoli el se apropie de Grigore Muscan și-i strânse 
mâna soldățește. 

— Îţi mulțumesc, prietene, zise colonelul, cu lacrimi în 
ochi, îţi mulțumesc că mi-ai readus fata! 

— Mai bine plătește, se gândi Grigore Muscan, decât să- 
mi mulțumești! 

De aceea el nu-și trădă gândurile, ci zâmbi, zâmbi 
necontenit. 

Colonelul Ispirescu se îngriji ca zâmbetul acesta să 
rămână vreme cât mai îndelungată pe chipul aducătorului 
copilei sale. El se apropie de masa sa de scris, trase un 
saltar și luă din el o pungă în care pregătise cei cinci sute 
de galbeni făgăduiţi aceluia care-i va găsi fata. 

Lui Grigore Muscan îi lăsa gura apă când zări punga 
plină cu galbeni, dar lăcomia lui nu mai cunoscu margini 
când aurul acela ajunse în mâinile lui. 

Grigore Muscan era atât de hrăpăreţ, încât dacă în clipa 
aceea nu l-ar fi preocupat alte gânduri, fără îndoială că s- 
ar fi așezat să numere banii, spre a vedea dacă nu cumva 
lipsește vreun cocoșel din cei cinci sute care trebuiau să fie 
acolo. 

Dar mintea lui frământa în clipa aceea un gând mult mai 
josnic, mult mai mârșav chiar și decât acela de a număra 
premiul pe care-l primea printr-o groaznică înșelătorie. 

Gheorghe Melinte, comandantul închisorii, se uita cu 
priviri tot atât de lacome la punga cu aur din mâinile 
complicelui său, ceea ce nu-i scăpă lui Grigore Muscan. 

Prin capul căpitanului de bandiți trecu un gând tot atât 
de josnic, ca și celelalte fapte ale lui de până atunci. 

— Uite-te bine la ei, prostule, își zise el, căci și așa nu 
vei vedea niciunul din galbenii aceștia! 


După ce-i predă punga cu bani colonelul Ispirescu mai 
strânse odată mâna lui Muscan care se pregătea să plece. 

Gheorghe Melinte, care simţise parcă ce avea de gând 
să facă banditul, se îndreptă și el spre ieșire, ca nu cumva 
Muscan să dispară. 

În ochii banditului lucea o lumină ciudată și 
comandantul închisorii se gândi că omul acesta, care 
fusese în stare să născocească grozava înșelătorie cu falsa 
fata a colonelului, ar putea să fie în stare să-l tragă pe 
sfoară și pe el și să nu-i dea partea care i se cuvenea în 
urma înțelegerii avute. 

Grigore Muscan își frământa creierul cum să facă spre a 
se descotorosi de comandantul închisorii, când întâmplarea 
îi veni în ajutor. 

— Melinte! se auzi deodată glasul colonelului Ispirescu, 
la care Gheorghe Melinte se opri, vrând-nevrând. 

— Porunciţi, domnule colonel! zise el, contrariat, de a nu 
se putea duce după tovarășul său de pungășie. 

Colonelul Ispirescu mai deschise odată saltarul mesei 
sale de Lucru și luând o mână de galbeni îi întinse 
comandantului închisorii, zicându-i: 

— Vino aici, Melinte, căci și d-ta ai partea d-tale de merit 
în regăsirea fiicei mele. Tine acești douăzeci și cinci de 
galbeni și folosește-i sănătos. s 

Comandantul închisorii luă banii cu lăcomie. Intre timp 
însă nu scăpă din vedere că în vreme ce el stătea în faţa 
mesei de scris a colonelului, tovarășul său se și strecurase 
afară din odaie. 

De aceea își dădu toată osteneala să părăsească și el 
casa cât mai neîntârziat și mulţumindu-i colonelului înc- 
odată pentru darul său se grăbi pe urmele lui Muscan. 

De îndată ce ieși în stradă porni în pas alergător după 
căpitanul bandiţilor care intre timp și ajunsese în celălalt 
capăt al străzii. 

Imprejurarea aceasta îi întări bănuiala că Grigore 
Muscan nu mai voia să împartă cu el premiul pe care 
pusese mâna prin ajutorul său. Căci dacă n-ar fi avut de 
gând să-l tragă pe sfoară, atunci n-ar fi fugit, ci l-ar fi 
așteptat la primul colț de stradă pentru a împărți cu el cei 
cinci sute de galbeni, așa după cum le fusese vorba. 

Faptul acesta îl înfurie nespus pe comandantul închisorii 
Galaţilor. 

— Blestematul, vrea să mă tragă pe sfoară? șuieră el, 
printre dinţi. Dar lasă că, am eu ac de cojocul lui! 

Zicând acestea, nu se rușină să pornească în goană după 
cel ce voia să spele putina. 

El începu să alerge cât îl ţineau picioarele și depărtarea 
dintre el și urmărit începu să scadă foarte repede. 

La un moment dat însă căpitanul bandiţilor întoarse 
capul și văzându-l pe Melinte în urma sa începu să fugă și 
el. Dar Melinte, mai subţirel și mai ușor decât greoiul 
Muscan fugea mai repede și depărtarea dintre cei doi 
scădea văzând cu ochii. Grigore Muscan văzând că 
urmăritorul său îl va ajunge în orice caz, se opri și-l așteptă 
pe comandantul închisorii. 

Peste câteva clipe el îl și ajunse pe căpitanul bandiţilor. 

Cei doi bărbaţi se uitară pieziș unul la altul. 

În ochii lui Melinte lucea flacăra mâniei, Muscan se uita 
cu priviri batjocoritoare la tovarășul său de înșelătorie. 

În cele din urmă, Gheorghe Melinte exclamă, furios: 

— De ce ai vrut să fugi? 

— Cine a vrut să fugă? răspunse Muscan, netulburat. 

— Îndrăznești să mai și tăgăduiești? 

— Dar oare nu vezi că m-am oprit? 

— Te-ai oprit, fiindcă în orice caz te aș fi ajuns din urmă! 

Situaţia începea să devină amenințătoare. 

Grigore  Muscan se uita mereu  batţjocoritor la 
comandantul închisorii, care nu-și mai pierdu vremea în 
zadar, ci trecu de-a dreptul la chestiunea care-l interesa. 

— Dă-mi banii! 

Grigore Muscan luă o înfățișare foarte mirată, ca un om 
care nu știe despre ce este vorba. 

— Ce fel de bani? întrebă el. 

— Banii, pe care i-ai primit de la colonelul Ispirescu! 

— Așa?! Dar banii aceia sunt ai mei! 

— Se poate, dar numai o parte din ei, căci în privința 
celeilalte părți ne-am înţeles altfel. 

Grigore Muscan întrebă, cu un zâmbet batjocoritor: 

— Cum să ne fi înţeles? 

— De ce te faci că nu știi? 

— Nu mă fac de loc! 

— Ascultă, pe mine nu mă tragi tu pe sfoară! Dă-mi 
banii, până ţi-i cer cu frumosul! 

— Şi când nu mi-i vei mai cere cu frumosul ce va fi? 
întrebă Grigore Muscan pe un ton provocator! 

— Atunci nu cred că vei mai rânji ca acum, ticălosule! 

— Nu găsești că ești cam obraznic? 

— Tot atât de obraznic ca și tine! 

— Eu te sfătuiesc să-ți măsori cuvintele. 

— Nu mă tem de amenințările tale! 

— Vom vedea! 

Cu aceste cuvinte Muscan făcu câţiva pași mai încolo, ca 
și când ar fi vrut să-și vadă de drum. Comandantul 
închisorii însă, îl ajunse dintr-o săritură și-l prinse de braţ: 

— Nu vei mai face niciun pas, până când nu-mi vei da 
jumătate din banii pe care i-ai încasat! strigă el, furios. 

— Ce fel de jumătate din bani ceri, omule? 

— Nu te mai juca cu mine, căci încep să-mi pierd 
răbdarea! 

— Sfârșește cu amenințările acestea, căci eu nu sunt un 
om care să se sperie de propria sa umbră! Tu ţi-ai primit 
răsplata de la colonel. Ceea ce am căpătat eu nu te 
privește... Și acum lasă-mă să-mi văd de drum! 

— Bine măi, ticălosule, dar așa ne-am învoit noi? 

Grigore Muscan începu să râdă și mai batjocoritor. 

— Prostule! strigă el. Altădată alege-ţi oamenii cu care 
faci afaceri căci de la mine nu vei vedea nicio lețcaie din 
ceea ce am luat de la colonelul Ispirescu! 

Gheorghe Melinte urlă de mânie și vru să se repeadă 
asupra banditului. 

— Nemernicule... 

În aceeași clipă însă, în mâna lui Muscan se vi ţeava 
amenințătoare a unui pistol. 

— Încă un pas și te culc la pământ! șuieră banditul. Și 
pentru ca să-ţi dai seama că eu nu glumesc și ca să știi cu 
cine ai de a face, află că eu sunt... Mihu Inimă de Leu! 

În faţa acestei întorsături neașteptate, comandantul 
închisorii rămase încremenit și mai înainte de a se fi 
dezmetecit, Grigore Muscan îl lovi cu patul armei în cap cu 
atâta putere încât Melinte se culcă la pământ fără să mai 
scoată vreun cuvânt. 

Când își veni în fire, apoi, Muscan nu mai era niciunde. 
Gheorghe Melinte se gândi cu amărăciune la chipul josnic 
în care fusese tras pe sfoară de către bandit. Şi pe de- 
asupra nici măcar nu se putea răzbuna pe Muscan, 
lămurindu-i pe colonelul Ispirescu cum că ticălosul acesta 
îi adusese în casă o altă fată în locul Stancăi, fată care n- 
avea nimic comun cu aceea de la care luase el medalionul 
în închisoare. Căci dacă ar da lucrurile pe faţă, colonelul s- 
ar răzbuna în primul rând asupra lui și l-ar face una cu 
pământul sau în cel mai fericit caz l-ar da afară 
numaidecât din postul pe care-l ocupa. 

În asemenea împrejurări nu-i mai rămânea altceva de 
făcut, decât să se consoleze cu cei douăzeci și cinci de 
galbeni, pe care colonelul i-i dăruise pentru mâna de ajutor 
pe care o dăduse pentru regăsirea „Stancăi”. 

Dar pe Gheorghe Melinte îl aștepta o mare și dureroasă 
surpriză și în privinţa aceasta. 

Care nu-i fu mirarea când vârând mâna în buzunarul în 
care își pusese cei douăzeci și cinci de galbeni constată că 
aceștia nu mai erau acolo și că pe semne îi fuseseră luaţi 
de către Grigore Muscan, în vreme ce el zăcea în nesimţire 
la pământ în urma loviturii cu puful pistolului. 

Așa că toată munca lui Gheorghe Melinte, toată truda și 
înfrigurarea lui fuseseră zadarnice, deoarece Muscan îi 
luase și puţinul pe care i-l dăruise colonelul Ispirescu. 


k 
La prima întâlnire, colonelul Ispirescu nu putu să stea 


prea multă vreme de vorbă cu fiica sa, deoarece datoria îl 
chema în alta parte. El se îmbrăcă iute în haine de paradă 

și se grăbi să se ducă la conacul lui Panait Fotache unde se 
făceau cele din urmă pregătiri pentru nuntă. 

La conac domnea o mare înfrigurare, oaspeţii veneau 
necontenit și marile săli ale conacului gemeau de lumea 
venită să fie martoră la cununia boierului. 

Colonelul Ispirescu își aduse aminte din nou de 
scrisoarea aceea care-i venise pe o cale atât de puţin 
obișnuită și în care i se aducea la cunoștință că Mihu Inimă 
de Leu se găsea la Galaţi împreună cu întreaga sa bandă. 
Dar cu toate că vestea aceasta i se părea neserioasă, 
colonelul Ispirescu tot nu neglijă de a lua măsurile pe care 
le credea el necesare. 

Lui i se părea de necrezut ca Mihu Inimă de Leu să-și 
aleagă pentru săvârșirea unui atac tocmai un prilej dintre 
cele mai primejdioase. Tot orașul era în picioare. Galaţii 
gemeau de oaspeţii veniţi la nuntă, așa că, atentatul de 
care se vorbea în scrisoare ar fi fost foarte greu de dus la 
îndeplinire în asemenea împrejurări. 

De aceea, colonelul Ispirescu se gândi că totul trebuie să 
fie numai o glumă de prost gust a vreunui om care n-are cu 
ce-și omori timpul. După cât îl cunoștea el pe Mihu Inimă 
de Leu, după faptele acestuia, căpetenia haiducilor era 
mult mai prevăzător decât să se aventureze orbește într-o 
luptă care l-ar fi putut costa libertatea. 

Cu toate acestea el le spuse câtorva din ofițerii săi 
despre ce fusese înștiințat și le atrase luarea aminte 
pentru cazul când atacul tot ar fi avut loc. 

Ofițerii primiră vestea aceasta zâmbind. 

— Nu se poate! 

— Nu îndrăznește să vină aici, cât ar fi el de Mihu Inimă 
de Leu! 

— Eu, ce să vă spun, zise râzând un tânăr ofiţer, tare aș 
vrea să dau ochi cu acest faimos căpitan de haiduci. 

Un ofițer de panduri se amestecă și el în vorbă. 

— Aceasta sunt mai în drept s-o spun eu, zise el 
întunecat, deoarece eu am o veche socoteală cu acest 
faimos bandit! 

Era căpitanul Guriotis, care mai purta încă semnul 
întâlnirii cu oamenii lui Mihu Inimă de Leu. Cu toate 
acestea, își îmbrăcase și el uniforma de gală și făcea și el 
parte din ofiţerii care comandau trupa trimisă să ţină 
ordinea la cununia boierului Panait Fotache. 

— Așadar, pot avea încredere în dv. domnii mei că nu se 
va întâmpla nimic neplăcut? întrebă colonelul Ispirescu 
mai înainte de a se îndepărta. 

— Nu, nu! răspunseră ofițerii în cor. Domnul colonel 
poate fi fără nicio grijă. 

Colonelul Ispirescu se despărţi de ofiţerii săi, apoi intră 
în casă pentru a-l saluta pe boier, precum și pe oaspeţii 
adunaţi acolo. 

Cu toată înfrigurarea cu care fuseseră urmărite 
pregătirile, totuși mai erau încă câteva ceasuri până când 
nunta avea să înceapă în mod oficial, așa că oaspeţii 
stăteau de vorbă, râdeau, glumeau. În ziua aceea se 
adunaseră în conacul boierului Panait Fotache cunoscuţi și 
prieteni de prin toate orașele de prin împrejurimi și chiar 
și din orașe mai îndepărtate. Erau adunaţi acolo cunoscuţi 
care nu se vedeau decât la câţiva ani odată sau care nu se 
mai văzuseră nicicând, dar care se împrieteneau foarte 
iute, așa cum se întâmplă de obicei în asemenea prilejuri. 

Colonelul Ispirescu îl căută pe stăpânul casei și în 
curând îl și găsi într-unul din colțurile mai retrase ale unei 
odăi unde stătea de vorbă cu generalul Kiseleff, 
guvernatorul rus al celor două principate române, care 
onorase cu prezenţa sa nunta boierului Panait Fotache, 
deoarece era el însuși prieten cu tatăl contesei Subotkin. 

Generalul Kiseleff fusese într-o inspecţie la lași și 
Trânduise lucrurile astfel ca la întoarcerea sa spre 
București, să treacă prin Galaţi, pentru a lua parte la 
nuntă. 

Oricine își poate închipui mândria ce cuprinse sufletul 
boierului Panait Fotache când auzi că însuși Excelenţa Sa 
guvernatorul va veni la nunta sa. Mândria aceasta crescu 
însă la culme când caleașca aurită a generalului Kiseleff 
trase în curtea conacului și din această caleașcă cobori 
prea puternicul guvernator al celor două principate. 

Excelenţa Sa, generalul Kiseleff era oaspele cel mai de 
seamă al cununiei, așa că toată lumea găsi că era firesc ca 
garda să se ocupe mai întâi de el și numai pe urmă de 
ceilalți oaspeţi. 

Moșierul de lângă Galaţi făcu tot ce-i stătu în putinţă 
pentru ca înaltul său oaspe să se simtă cât mai bine în casa 
sa și de aceea îi vorbea mereu și mereu îi povestea câte 
ceva pentru ca acesta să nu se plictisească nicio singură 
clipă. 

Ajungând în faţa guvernatorului, colonelul Ispirescu își 
lipi călcâiele și pintenii de argint sunară melodios. 
Guvernatorul Kiseleff îi întinse cu drag mâna colonelului 
Ispirescu pe care-l cunoștea încă din armata rusă, unde 
acesta învățase arta ostășească. Toată lumea știa că 
colonelul Ispirescu era unul din oamenii cei mai influenți 
pe lângă guvernatorul rus. 

— Îmi pare nespus de bine, dragă colonele, că te pot 
revedea! zise generalul, râzând. 

— Norocul este pentru mine, Excelenţă! răspunse 
ofițerul, înclinându-se. 

— Boierul Fotache nu se va supăra, urmă guvernatorul, 
dacă voi mărturisi că, trecând prin Galaţi, am socotit că voi 
sta de vorbă și cu d-ta, deoarece avem multe, foarte multe 
de vorbit! 

— Stau cu totul la dispoziția Excelenței Voastre! 
răspunse colonelul. 

— Mai întâi de toate aș vrea să știu cum stăm cu 
urmărirea bandiţilor care s-au încuibat în Balta Dunării? 

— Urmărirea își urmează cursul, Excelenţă. Din păcate 
însă, Balta aceasta este foarte încăpăţânată și nu vrea să-și 

trădeze taina, ascunzându-i pe bandiți atât de bine încât ne 
este cu neputinţă să le dăm de urmă. 

Boierul Panait Fotache se amestecă în vorbă și ochii îi 
scăpărau de mânie. 

— La drept vorbind ar fi timpul să sfârșim odată cu 
nemermnicii aceștia care primejduiesc tot mai mult viaţa și 
avutul populaţiei. Până când va mai exista fie chiar și 
numai un singur bandit în Baltă, până atunci nu va fi liniște 
în ţinutul acesta! 

Guvernatorul celor două provincii românești dădu din 
cap. 

— Şi eu sunt de aceeași părere. 

— Da, Excelenţă, părerile noastre sunt aceleași, urmă 
colonelul Ispirescu, numai că avem nevoie de timp pentru 
ducerea la îndeplinire a planului hotărât. Acum, că am la 
dispoziție trupe îndestulătoare, cred că nu va mai trece 
multă vreme și le voi putea da bandiţilor lovitura de 
moarte. 

— Îţi mărturisesc sincer, dragă colonele, că tare aș vrea 
să-mi dai odată vestea aceasta! urmă guvernatorul. Până 
acum, vestea cea mai însemnată pe care am primit-o în 
legătură cu acești faimoși haiduci este că ei au pus mâna 
pe birurile a trei districte. Ce să vă spun, o asemenea 
ispravă întrece orice închipuire! 

— Toată buba în afacerea aceasta, zise boierul Panait 
Fotache, a fost că Arcadie Costescu era prea slab. Să-i fie 
ţărâna ușoară și Dumnezeu să-l odihnească în pace căci eu 
nu vreau să-l bârfesc acum, după ce nu mai este printre cei 
vii. Dar trebuie să recunoaștem adevărul. Toată lumea știe 
că Arcadie Costescu era mult mai fericit să-și petreacă 
timpul printre cărțile lui de știință, decât să pornească prin 
Balta Dunării în urmărirea bandiţilor. 

— Acum însă, lucrurile se vor schimba! zise guvernatorul 
Kiseleff. Viceguvernator și comandant cu depline puteri în 
ţinutul acesta l-am numit pe colonelul Ispirescu și, aici 
guvernatorul zâmbi plin de înţeles, toată lumea îl cunoaște 

pe colonelul Ispirescu ca pe un om curajos, aspru, ca pe un 
soldat de elită și toți nădăjduim că mulţumită iscusinţei 
sale, domnia bandiţilor din Balta Dunării își va trăi traiul! 

— Așa este! zise boierul Panait Fotache, care în fundul 
sufletului său fusese adânc rănit de faptul că nu pe el îl 
numiseră caimacan, sau viceguvernator, cum era titlul 
oficial. Și eu sunt pe deplin încredinţat că așa va fi și toată 
lumea de aici privește cu multă încredere numirea 
domnului colonel ca viceguvernator. 

Colonelul Ispirescu mulțumi pentru cuvintele de laud, 
care i se aduceau. 

— Cuvintele acestea m-au impresionat adânc, zise el, cu 
toate că eu sunt mai mult omul faptelor decât al vorbelor. 
Tocmai de aceea, v-aș ruga Excelenţă să-mi îngăduiţi ca și 
în chestiunea aceasta faptele să vorbească în locul meu. 
Firește că eu voi face tot ce-mi va sta în putinţă ca să 
corespund în totul înaltei însărcinări cu care am fost 
onorat. Pentru atingerea acestui scop voi face apel la toată 
știința, la toată puterea mea de muncă. Spunând aceasta 
însă, nu însemnează că nu mi-aș da seama și de faptul că 
însărcinarea ce mi-a fost dată este cât se poate de grea. Şi 
însărcinarea este grea, pe de o parte din pricina 
cutezanţei, a curajului, precum și a precauţiei cu care 
lucrează bandiții, pe de altă parte, și acesta este motivul 
principal, din pricina Bălții, care este aproape 
inexpugnabilă, de care aproape că e cu neputinţă să ne 
apropiem. 

— Noi nu deznădăjduim, dragă colonele, răspunse 
generalul Kiseleff. Noi te cunoaştem pe d-ta ca pe un om 
care va ști să învingă toate aceste greutăţi. 

— Să nădăjduim că va fi așa... 

— Eu aș fi cel mai fericit, zise atunci boierul Panait 
Fotache, dacă s-ar pune mâna odată pe blestematul acela 
de Mihu inimă de Leu, pentru a-l duce la spânzurătoare, pe 
care a meritat-o de o sută, de o mie de ori! 

Cuvintele acestea, rostite cu o ură și o patimă fără 
margini, deșteptară interesul colonelului Ispirescu, care 
îndată căută să facă o legătură între scrisoarea primită de 
el, pe o cale atât de puţin obișnuită și ura care vedea că 
clocotește în pieptul boierului împotriva căpeteniei 
haiducilor. 

— Boier Fotache, aveţi poate vreo anume pricină pentru 
a-l uri pe Mihu Inimă de Leu? îl întrebă el pe moșier. 

Boierul Panait Fotache rămase foarte surprins de 
întrebarea aceasta neașteptată. 

— Vreo anume pricină? repetă el, neștiind ce să 
răspundă îndată. 

— Da! M-ar interesa să știu! 

— Nu, n-am! Până acum n-a îndrăznit să pătrundă până 
la mine. Se pare că știe de frica argaţilor mei și nu vrea să- 
și primejduiască pielea. Îl urăsc însă, fiindcă este un tâlhar 
crud, setos de sânge, care n-are nimic sfânt în lumea 
aceasta și care nu merită altceva decât spânzurătoarea! 

— Așa este! încuviinţă și guvernatorul. 

— Dar de ce mi-aţi pus această întrebare? se interesă 
boierul Panait Fotache. Este rândul meu să vă întreb: Aţi 
avut vreo anume pricină pentru a mă întreba? 

— Da! răspunse colonelul Ispirescu. 

— Ah! exclamă Fotache, surprins. Şi ce pricină, dacă se 
poate ști? 

— Scrisoarea aceasta! răspunse colonelul și-i înmână 
boierului scrisoarea primită de dimineaţă. 

Boierul Panait Fotache citi rândurile cu înfrigurare. 
Culoarea feţii lui însă se schimba cu cât ajungea mai 
departe cu cititul, iar când sfârși, chipul lui era mai galben 
decât ceara. 

— Dar asta e îngrozitor! exclamă el, speriat de moarte. 

— Ce este? Ce este? întrebă și generalul Kiseleff, a cărui 
curiozitate fusese stârnită de taina pe care se părea că o 
cuprinde scrisoarea. 

El luă hârtia din mâinile boierului, îi citi rândurile și apoi 
răspunse, zâmbind: 

— Dar de ce te-ai înspăimântat așa, boier Fotache? 

— Dar este îngrozitor, Excelenţă... Înfiorător... nici nu 
găsesc cuvinte... Mihu Inimă de Leu vrea să săvârșească 
un atentat... 

Generalul Kiseleff dădu din umeri. 

— Nu trebuie să ne speriem chiar și de propria noastră 
umbră. După părerea mea, scrisoarea aceasta nu este 
decât o glumă proastă. 

Colonelul Ispirescu se amestecă în vorbă. 

— Și eu am fost de aceeași părere, ba chiar și ofițerii mei 
gândesc la fel. Cu toate acestea, am luat toate măsurile de 
precauţie. 

— Foarte bine ai făcut! zise guvernatorul rus. Cu toate 
că mie nu-mi vine să cred că acest căpitan de haiduci va 
avea îndrăzneala să vină aici, unde este atâta lume! 

— Intocmai la fel mă gândesc și eu, Excelenţă! zise din 
nou, colonelul Ispirescu. 

— Dar dacă totuși va îndrăzni să vină? exclamă boierul 
Panait Fotache îngrijorat peste măsură. 

— Aceasta nu se va întâmpla! răspunse colonelul 
Ispirescu. Orașul geme de ostași. 

— Căpitanul acesta de tâlhari a făcut multe lucruri care 
păreau cu neputinţă! zise boierul Fotache, tot atât de 
îngrijorat ca și mai înainte. Am o părere foarte bună 
despre oștire, cu toate acestea, eu tot sunt îngrijorat din 
pricina celor cuprinse în scrisoare! 

— De altfel acum, după ce am fost numit viceguvernator, 
urmă colonelul Ispirescu, am cercetat cu luare aminte 
toate dosarele și am descoperit lucruri foarte interesante. 

Guvernatorul rus se întoarse curios spre colonelul 
Ispirescu. 

— Să auzim, colonele! Mă interesează foarte mult! 

Boierul Panait Fotache se uită și el curios, spre bătrânul 
soldat, care urmă astfel: 

— Descoperirea la care am ajuns este că acest căpitan 
de haiduci, sau mai există în două persoane, sau este 
cineva, care se folosește de numele lui... 

O uimire fără margini se întipări pe chipurile 
guvernatorului și a boierului Panait Fotache la auzul 
acestor cuvinte. Amândoi întrebară aproape în același 
timp: 

— Cum se poate așa ceva? 

Colonelul Ispirescu urmă: 

— Cercetând actele, am văzut că fapte diverse, săvârșite 
în două părți cu totul deosebite ale Bălții, au fost săvârșite 
în același timp, ceea ce exclude cu totul posibilitatea ca ele 
să fi fost făptuite de aceeași persoană. 

— Ciudat! 

— Şi eu am rămas uimit! spuse colonelul Ispirescu. 

— Nu s-ar putea întâmpla să fie vorba despre vreo 
eroare? întrebă generalul Kiseleff. 

— Nu, Excelență, zise  viceguvernatorul, deoarece 
asemenea cazuri s-au întâmplat nu odată, ci de trei, sau 
patru ori chiar. 

Boierul Panait Fotache se amestecă în vorbă, cu vădită 
ironie: 

— Şi dv. credeţi, domnule colonel că împrejurarea 
aceasta micșorează păcatul lui Mihu Inimă de Leu? 

Câteva clipe colonelul rămase pe gânduri și numai după 
aceea răspunse: 

— Părerea mea este că, Mihu Inimă de Leu are păcate, 
fără îndoială, așa de pildă prădarea ultimului transport de 
aur, când a împrăștiat compania căpitanului Guriotis... 

— Şi nenumăratele lui isprăvi de o cruzime înfiorătoare! 
exclamă boierul Panait Fotache. 

— Acesta este punctul în fața căruia sunt cam 
nedumerit! răspunse colonelul Ispirescu. In decursul 
cercetărilor pe care le-am întreprins, am ajuns la 
încredințarea că faptele acestea n-au fost săvârșite de 
Mihu Inimă de Leu, ci de altcineva, care s-a folosit de 
numele lui, urmărind anumite scopuri. 

— Dar cine să fi fost acest cineva? 

— Deocamdată nu știu. Insă, cel dintâi gând al meu va fi 
să pun mâna pe acest fals Inimă de Leu! Dacă am făcut 
aceasta, cred că am izbutit să pun capăt faptelor fioroase 
care au îngrozit ținutul nostru în timpul din urmă. 

— Cum, adevăratul Mihu inimă de Leu să nu fie 
primejdios? Acesta poate că, nici nu trebuie băgat în 
seamă?... întrebă boierul Panait Fotache. 

Colonelul Ispirescu se uită la Fotache cu o privire 
aproape impunătoare. 

— Se pare, boier Fotache că dv. aţi uitat că eu însumi 
am spus mai adineauri că și Mihu Inimă de Leu își are 
păcatele sale. Nu trebuie să uităm însă că, atâta timp cât 
nu s-a găsit cineva să săvârșească orori, pe care le-a pus în 
spinarea lui, Mihu Inimă de Leu se bucura de multă 
popularitate printre oamenii din partea locului. 

— Şi eu am auzit despre aceasta, zise guvernatorul rus. 
Dar să fie adevărat? Mie nu-mi prea vine să cred. 

— Este adevărat, Excelență! răspunse colonelul 
Ispirescu, cu hotărâre. Şi pentru a fi sincer, trebuie să 
mărturisesc că Mihu Inimă de Leu își merita chiar 
popularitatea de care se bucura. Niciodată nu s-a 
amestecat decât atunci când dreptatea era alături de el. 
Firește că dreptatea aceasta putea să fie și numai o 
închipuire a lui. Vreau să ilustrez doar omul, spre a-i 
dovedi sufletul. El nu s-a atins niciodată de vreun om 
sărac, ba dimpotrivă, pe cei nevoiaşi i-a ajutat în 
totdeauna. Chiar și din banii luaţi de la căpitanul Guriotis, 
el a împărțit o bună parte printre populația nevoiașă. 

Guvernatorul rus clătină din cap. 

— Nu este un merit să ajuţi oamenii din banii pe care îi 
iei de la altcineva, cu forta. 

Colonelul era de aceeaşi părere. 

— Într-adevăr așa este și nici eu nu văd lucrurile altfel. 
Trebuie să recunoaștem însă că împrejurarea aceasta 
micșorează păcatul, foarte simţitor. Dar de altfel, nu este 
gândul meu de a micșora vina lui Mihu Inimă de Leu. Am 
vrut doar să arăt care a fost pricina marii popularităţi pe 
care a știut să și-o câștige acest căpitan de haiduci. De 
altfel, prin acestea mi-am încheiat raportul în privinţa lui 

Mihu Inimă de Leu, mai departe rămânând să vorbească 
faptele în locul meu. 

— Foarte drept, zise guvernatorul rus. De altfel, cred că 
este și timpul să sfârșim cu această temă, deoarece clipa 
cununiei nu mai poate fi departe, fiindcă, după cât văd eu, 
oaspeţii au venit toţi sau aproape toți. 

Boierul Panait Fotache se ridică de pe scaun și se 
înclină, curtenitor, în fața generalului Kiseleff. 

— Dacă-mi îngăduiţi, Excelenţă, voi da o raită printre 
oaspeţi... 

— Dar firește, firește, boier Fotache! Aceasta este doar 
datoria d-tale, astăzi! Du-te de-ţi vezi de mosafiri, căci și 
așa mai am eu câteva chestiuni de discutat cu colonelul 
Ispirescu. 

După acestea, boierul Panait Fotache îl părăsi pe 
guvernator, ducându-se când la unul, când la celălalt 
dintre oaspeţii săi pentru a le mulțumi în câteva cuvinte 
curtenitoare pentru cinstea ce i-o făcuseră venind la nunta 
lui. 

Un murmur de voci și de râsete umplea tot conacul. 

Toată lumea vorbea numai despre boierul Panait 
Fotache și femeile mai ales erau foarte nerăbdătoare de a 
o vedea pe aceea pe care și-o alesese moșierul de soţie. 

— Oare cum este? 

— Se spune că e frumoasă! 

— Eu am auzit că este o frumuseţe cam ofilită! 

— Şi că la drept vorbind, nici n-ar mai fi tocmai atât de 
tânără! 

— Dar și eu am auzit că, ar fi mai în vârstă decât boierul 
Fotache! 

— Să fie cu putinţă? 

— Totul este cu putinţă, mai ales când mireasa este atât 
de bogată cum e confesa Subotkin. 

— Se povestesc minuni despre averea bătrânului conte! 

— Se zice că jumătate din Basarabia ar fi a lui! 

Cam acestea erau cuvintele pe care le schimbau 
cucoanele între ele, firește însă că în șoaptă, deoarece ca 
întotdeauna și peste tot, așa și în conacul lui Panait 
Fotache, de ziua nunţii lui, răutăţile se spuneau numai în 
șoaptă. 

— Peste o jumătate de ceas va începe ceremonia! zise 
cineva. 

— Da, peste o jumătate de ceas! 

— Să sperăm însă că mireasa va veni mai iute... 

— Dacă nu mă înșel, vine chiar. 

Într-adevăr, în capătul celălalt al marii săli, mulțimea se 
desfăcu deodată, pentru a face loc contesei Anastasia 
Subotkin, care tocmai intra în sală înveșmântată cu o 
minunată rochie de mireasă. 

Curioasele cucoane o luară îndată în cercetare și în 
curând își spuseră părerea. 

— Frumoasă toaletă are! 

— Nici n-am mai văzut încă așa ceva! 

— Nu trebuie să ne mirăm, când este atât de bogată! 

— Fără îndoială că rochia vine de-a dreptul de la Paris. 

— Dantela e din Bruxelles... 

— Mătasea din Lyon... 

— Dar într-adevăr pare să nu mai fie tocmai în floarea 
vârstei! zise o gură rea. 

— Trebuie să ai ochi foarte buni pentru a vedea aceasta, 
răspunse altă cucoană. După mine contesa este fragedă ca 
roua. 

— Da, fiindcă așa o arată sulimanurile... 

— Atunci trebuie să fie o adevărată artistă în 
sulimeneală! 

— Toate rusoaicele se pricep la asta! 

Mireasa trecu prin sală, dând din cap zâmbitor la 
salutările care nu mai conteneau din dreapta și din stânga. 

Auzind că viitoarea sa soţie se apropie, boierul Panait 
Fotache se duse înaintea ei, salutând-o printr-un sărutat de 
mână, ceea ce nu se prea obișnuia în ţările românești pe 

vremea aceea, fiind un obicei împământenit mult mai 
târziu. 

— Cât sunt de fericit, frumoasa mea Anastasia că te văd 
atât de strălucitoare! zise el lingușitor. 

— Ziua aceasta este pentru mine o zi de tot atâta fericire 
ca și pentru d-ta! răspunse contesa Subotkin, zâmbind cât 
putea mai fermecător. 

— Ziua în care preotul ne unește pentru vecie, nu poate 
fi pentru mine, decât ziua cea mai fericită a vieţii mele! 
zise boierul Panait Fotache și mai lingușitor. 

— Frumoasele d-tale cuvinte mă copleșesc, boier Panait! 

— Prea puţin frumoase încă, pentru a fi la înălțimea 
farmecului d-tale! 

— Dacă aș ști că, vorbele acestea pornesc din suflet și nu 
sunt numai complimente! 

— Privește în fundul inimii mele și vei vedea cât sunt de 
simţite, Anastasia mea! 

După aceea boierul Panait Fotache își luă mireasa de 
braţ și așa merseră mai departe, amândoi. 

— Dacă-mi dai voie, ne vom opri puţin să stăm de vorbă 
cu câţiva din oaspeţii care au venit la nunta noastră! zise 
Panait Fotache. 

— Imi va face plăcere, răspunse contesa. Sunt curioasă 
să-i cunosc pe aceia care sunt prietenii d-tale! 

— Mai întâi de toate însă, trebuie să-i spui bună ziua 
Excelenței Sale, generalului Kiseleff. 

Anastasia dădu din cap și Fotache o conduse în odaia 
unde guvernatorul ţărilor românești tot mai stătea de 
vorbă cu colonelul Ispirescu. 

De îndată ce o zări pe contesă, generalul Kiseleff se 
sculă de pe canapea și veni înaintea ei, sărutându-i mâna și 
adresându-i câteva cuvinte de admiraţie pentru 
strălucitoarea înfățișare pe care o avea în ziua aceea. 

După aceea fu prezentat și colonelul Ispirescu și toţi 
patru se așezară la vorbă, în așteptarea episcopului 
Dunării de Jos, care urma să oficieze cununia. 

Nu mai era decât un sfert de ceas până la începerea 
ceremoniei, când servitorii deschiseră ușa în faţa unui 
tânăr îmbrăcat în straie boierești. 

Nu-l cunoșteau, nu știau de unde vine, dar aceasta nu 
miră pe nimeni, deoarece pentru servitori cea mai mare 
parte a oaspeţilor din ziua aceea erau necunoscuţi. La 
nunta lui Panait Fotache se adunase boierimea de prin 
toate unghiurile celor două principate și de aceea, lumea 
credea că și noul sosit trebuia să fie vreo rudă îndepărtată 
sau vreun prieten de al boierului Panait Fotache. 

După cum am mai spus, tânărul era îmbrăcat în straie 
boierești și purta sabie, așa după cum mai obișnuiau să 
poarte pe vremea aceea unii fii de boieri. După felul cum 
își ţinea fruntea sus, după mișcările sale nestânjenite, după 
încrederea de sine, care-i lucea în priviri, după pașii 
hotărâți cu care înainta, puteai crede că nu este pentru 
prima oară în conacul boierului Panait Fotache. 

Era ciudat însă că în toată mulţimea aceea de oaspeţi el 
nu găsi niciun singur prieten, niciun singur cunoscut cu 
care să stea de vorbă, pe care să-l salute. 

Ajungând la capătul sălii celei mari, se uită în jurul său, 
ca și când ar fi căutat pe cineva. 

În clipa următoare însă, porni mai departe, îndreptându- 
se spre locul unde se găsea boierul Panait Fotache cu 
mireasa sa și cu Generalul Kiseleff și colonelul Ispirescu. 

El nu se lăsă tulburat de nimeni și nimic, ci merse mereu 
înainte, cu pași hotărâți, spre ţinta pe care și-o alesese. 

Boierul Panait Fotache era atât de cufundat în discuţie 
încât nici nu băgă de seamă apropierea acestui tânăr, pe 
care nu-l observă decât numai atunci când ajunse în 
imediata sa apropiere. 

Dar chiar nici atunci nu văzu altceva decât numai doi 
ochi înflăcăraţi, cu privirea aţintită asupra sa. Boierul simţi 
că cineva îl privește necontenit și avu senzaţia că privirea 
aceasta îl arde ca un fier înroșit în foc. 

Fotache se scutură și se uită speriat în jurul său. De-abia 
atunci îl zări el de-a binelea pe tânărul care se găsea în 
apropierea sa. 

La început nu știa cine este. _ 

Chipul, înfățișarea, îi erau cunoscute. Își dădea seama 
prea bine că-l mai văzuse undeva, poate chiar că și vorbise 
cu el, dar nu-și putea aduce aminte unde și cu ce prilej. 

Timp de câteva clipe încercă să-și împrospăteze 
amintirile și se uită ţintă înaintea sa când deodată tună 
glasul tânărului: 

— Am venit și eu la nunta ta, boier Panait Fotache! 

Moșierul tresări. 

Acum își aminti cine era acest oaspe misterios. Acum își 
aduse aminte deodată de dimineaţa aceea când în curtea 
conacului boierului Mircea Vulpescu, îl chinuise de moarte 
pe Stanislau Rimsky după ce-l prinsese după întâlnirea 
avută cu Mioara Comăneanu. 

— Rimsky! strigă el, îngrozit. 

Cei din jurul său și în primul rând mireasa, pe urmă 
guvernatorul rus și colonelul Ispirescu se uitară nedumeriţi 
la gazda casei. 

Nu-și puteau închipui ce se întâmplase, nu-și puteau 
închipui ce legătură era între boierul Panait Fotache și 
acest tânăr a cărui apariţie îl îngrozise într-atâta pe boier. 

Dar încă nici nu apucară să se dezmeticească bine, când 
misteriosul mosafir reluă cu voce tunătoare: 

— Da, am venit, fiindcă avem o mică socoteală 
împreună! 

— Rimsky! strigă boierul Panait Fotache și mai îngrozit. 

— Nu Rimsky, tună glasul străinului, ci Mihu Inimă de 
Leu!... Da, Mihu Inimă de Leu, căci asta ai făcut din mine! 
Acum însă am venit pentru a mă socoti cu tine atunci când 
te simţi mai fericit! 

Atâta le trebui celor de faţă. 

În clipa în care se amestecă în flecăreala lor fără 
gânduri numele atât de temut: Mihu Inimă de Leu, 

zâmbetul, râsul, gluma, pieriră într-o secundă și oamenii se 
retraseră speriaţi cât mai departe de vestitul căpitan de 
haiduci. 

Chiar și numele lui era îndeajuns pentru a băga groaza 
în ei. 

Deodată apoi se auziră ţipete deznădăjduite: 

— Mihu Inimă de Leu! 

— Fugiţi! 

— A venit haiducul! 

Într-o clipă se produse o învălmășeală de nedescris și cei 
mai slabi de înger începură să fugă călcându-se în picioare 
unul pe altul. 

Dintre toţi însă, boierul Panait Fotache era cel mai 
îngrozit. 

Dinţii îi clănțăneau în gură, picioarele îi tremurau, lumea 
se întunecă înaintea ochilor săi și credea că s-a și sfârșit cu 
el. 

Buzele lui îngânară, abia perceptibil: 

— Rimsky... Mihu Inimă de Leu... 

Generalul Kiseleff pălise și el și-i șopti încet colonelului 
Ispirescu: 

— Vezi, colonele... tot n-a fost glumă... tot a îndrăznit să 
vină aici! 

Numai colonelul Ispirescu nu-și pierdu cumpătul. 

Țipetele deznădăjduite, strigătele îngrozite, zgomotul 
fugii sălbatice nu-i făcură să-și piardă sângele rece. El se 
uită ţintă la Mihu Inimă de Leu și când văzu că căpetenia 
haiducilor face câţiva pași spre boier cu gândul vădit de a 
sfârși cu el, se aruncă deodată înaintea lui și strigă: 

— Stai! 

Mihu Inimă de Leu tresări în faţa acestei im potriviri, la 
care nu se așteptase. 

— La o parte din calea mea! 

— Stai, Mihule Inimă de Leu! tună glasul colonelului 
Ispirescu. 

Căpetenia haiducilor își duse mâna la spadă, dar în 
aceeași clipă își scoase sabia și colonelul Ispirescu. 

Peste o clipă tăișul a două săbii sclipi în aer. 

— La o parte! mai strigă Mihu Inimă de Leu înc-odată. 
Altfel voi fi nevoit să-mi croiesc drum cu spada! 

— Spada va fi primită de spadă! răspunse colonelul. Vom 
vedea atunci, cine va fi mai tare! 

— Am primit provocarea! 

În clipa următoare săbiile se și încrucișară. Ceilalţi 
priveau la acest neașteptat duel, reţinându-și răsuflarea. 

Se găsiră câţiva care căutară să îndemne pe ceilalţi: 

— Trebuie să se apropie cineva de el, pe la spate! 

— Trebuie făcut nevătămător! 

— Înjunghiaţi-l! 

Dar nu se găsi nimeni cine să-și riște viaţa, îndrăznind 
să-l atace pe Mihu Inimă de Leu. 

Mihu Inimă de Leu ataca cu iuţeala fulgerului, dar 
colonelul Ispirescu se apăra ca un erou. 

În decursul acestui duel, Stanislau Rimsky își aduse 
aminte deodată de celălalt duel, pe care-l avusese cu 
prinţul Dimitri Trubetzkoi pe una din insulele părăsite de 
pe Neva. El își aduse aminte de lovitura cu care-l rănise 
atunci pe ofițerul de gardă, care se lupta cu un curaj și cu 
o iscusinţă de neînchipuit. 

Amintindu-și de această lovitură, el căută s-o pună în 
practică și acum, cu prilejul duelului pe care-l avea cu 
colonelul Ispirescu. 

Întocmai la fel, ca pe vremuri, pe Insula Strigoilor... 

Efectul loviturii fu același. 

Printr-o mișcare de iuțeala fulgerului, el zbură spada din 
mâna colonelului și se pregăti să-i dea lovitura de graţie. 
Inima colonelului era acolo, neapărată, în faţa sa și nu 
trebuia decât să împingă sabia pentru a isprăvi cu el. 
Atunci însă privirea îi căzu asupra chipului colonelului 
Ispirescu. 

Și de îndată ce zări chipul nobil al bătrânului soldat, 
ochii lui blânzi, privirea lui dreaptă, mâna i se înţepeni. 

Ochii aceștia erau plini de bunătate. 

El simţi o adâncă simpatie pentru colonelul Ispirescu cu 
toate că colonelul trăsese spada cel dintâi și s-ar fi putut 
întâmpla prea ușor, ca el, Mihu, să ajungă în situaţia în 
care se afla acum bătrânul ofiţer. 

Mihu nu fu în stare să-i dea lovitura de graţie. Vârful 
spadei alunecă de pe piept și în loc de împunsătura de 
moarte, spada nu izbi decât mâna colonelului, care îndată 
și fu năpădită de sânge. 

Vederea sângelui înspăimântă și mai mult mulţimea și 
așa, îndeajuns de înspăimântată. 

Din toate unghiurile veneau strigăte deznădăjduite: 

— O crimă! 

— Ne ucide pe toţi! 

— Fugiţi! 

Învălmășeala deveni și mai sălbatică. Oaspeţii fugeau, 
călcându-se unul pe altul, fără milă, cucoanele rupându-și 
scumpele toalete pregătite pentru cununie. Tipetele lor, 
amestecându-se cu strigătele de ajutor ale bărbaţilor, nu 
făceau decât să  zăpăcească și mai mult ceata 
înspăimântată a mosafirilor. 

Câţiva bărbaţi mai curajoși, se hotărâră până în cele din 
urmă să-l atace pe Mihu Inimă de Leu și începură să se 
apropie de el, însă numai cu multă băgare de seamă. 
Căpitanul haiducilor însă băgă de seamă ce aveau aceștia 
de gând să facă și strigă: 

— Cătaţi-vă de drum, căci îl culc la pământ, fără cruţare 
pe acela care îndrăznește să se apropie de mine! 

Amenințarea aceasta potoli dorul de luptă al acelora, 
care se pregăteau să atace și care se retraseră 
înspăimântați în faţa lui Mihu Inimă de Leu care începuse 
să învârtească spada amenințătoare în jurul său. Bieţilor 
boieri le era teamă acum ca nu cumva spada aceasta să-i 
atingă, fie chiar și numai din întâmplare. 

Ochii fulgerători ai căpitanului de haiduci umblau 
cercetători în jurul său. 

Stanislau Rimsky îl căută pe boierul Panait Fotache, care 
însă se folosise de duelul de câteva clipe al acestuia cu 
colonelul Ispirescu pentru a se evapora ca aburii. 

De altfel toată lumea fugea, mâncând pământul. 

Chiar și guvernatorul rus dispăruse. Dar nu de frică, 
deoarece generalul Kiseleff era un viteaz, ci pentru că-și 
dăduse seama că dacă anunţa soldaţii care așteptau în 
curte, ar fi putut să-l prindă viu pe vestitul căpitan al 
haiducilor din Baltă. l-ar fi fost ușor să-l străpungă pe la 
spate cu spada, în vreme ce se duela cu colonelul 
Ispirescu, dar aceasta nu era o faptă vrednică de un ofițer 
și de aceea plecase să aducă soldaţii cu care să pună mâna 
pe haiduc, fără a se mânji el însuși cu o faptă înjositoare. 

Generalul Kiseleff își dădu seama de situaţie îndată și 
înţelese că ostașii n-aveau de unde să cunoască prezenţa 
lui Mihu Inimă de Leu la conac, deoarece acesta se 
furișase în casă ca și când ar fi putut băga de seamă. 

Mihu Inimă de Leu fusese îndeajuns de șiret pentru a 
pătrunde în casă în chipul cel mai puţin bătător la ochi și 
cum nu-i lipsise nici curajul trebuincios pentru a intra în 
conacul ce gemea de mosafiri, nu stătuse la îndoială o clipă 
să treacă la fapte. 

Judecând sincer, guvernatorul rus trebui să recunoască 
cum că fapta lui Mihu Inimă de Leu era o adevărată faptă 
de erou și era gata să renunţe la gândul său de a mai 
chema ostașii. Peste o clipă însă, conștiința datoriei se 
trezi în sufletul lui și își spuse că el se găsea în ţările 
Românești nu pentru a admira faptele vitejești ale unui 
haiduc, ci pentru a veghea la menţinerea ordinei pe care el 
însuși o instituise. 

— Va fi el viteaz acest Mihu inimă de Leu își zise 
generalul Kiseleff, dar la urma urmelor tot este un păcătos 
care trebuie să sfârșească în spânzurătoare! 

Nu prea era el acasă în conacul boierului Panait 
Fotache, dar de aceea, după numeroase rătăciri prin 
coridoare și odăi ajunse în curte unde se repezi spre locul 
unde stăteau soldaţii. 

In timpul acesta Mihu Inima de Leu mergea necontenit 
după mulțimea care fugea îngrozită din faţa lui. Era mai 
mult decât caraghios să vezi zeci și sute de oameni fugind 
mâncând pământul în faţa unui singur flăcău. 

Mihu Inimă de Leu însă nu se sinchisea de toate acestea. 
Privirile cercetătoare îl căutau numai pe boierul Panait 
Fotache, care, după cât se părea, se folosise de duelul lui 
cu colonelul Ispirescu pentru a spăla putina. Faptul acesta 
îl înfuriase nespus pe căpitanul haiducilor, care tot 
căutând prin conac ajunsese iarăși la locul unde stătuse 
mai înainte boierul Fotache cu mireasa și ceilalţi oaspeţi ai 
săi. 

Din societatea aleasă și veselă de mai înainte, nu mai 
rămăsese acolo decât o singură făptură: contesa Anastasia 
Subotkin, mireasa. 

Sărmana contesă nu știa pe unde s-o apuce și cum toată 
lumea uitase de ea, se retrăsese acolo într-un colţ, în care 
o găsi acum Mihu Inimă de Leu. 

La vederea căpitanului de haiduci, mireasa se îngrozi de 
moarte. Era pe deplin încredinţată că Mihu Inimă de Leu 
va sfârși cu ea și că nu va apuca să mai vadă soarele 
răsărind. 

De aceea își făcu semnul crucii și întocmai ca un osândit 
la moarte, ca un om care nu mai are nicio nădejde de 
ajutor în faţa pericolului, își închină sufletul lui Dumnezeu. 

Mihu Inimă de Leu se opri în faţa ei și o privi cu 
blândeţe. 

— După cât văd eu, zise el, nimeni nu și-a dat osteneala 
s-o scape pe frumoasa mireasă. 

Nu primi niciun răspuns. 

— Toată lumea a fugit numai dv. aţi rămas aici! Se pare 
că și acela a cărui primă datorie ar fi fost să se ocupe de 

siguranța dv. boierul Panait Fotache, îndrăgostitul, 
fericitul mire, chiar și el s-a gândit să-și salveze numai 
propria sa viaţă! 

Mihu Inimă de Leu nădăjduia că, măcar acum, să 
primească vreun răspuns, dar contesa însă amuţise parcă, 
fiindcă buzele ei nu îngânară niciun singur cuvânt. 

Atunci se aplecă peste ea și băgă de seamă că sărmana 
contesă leșinase de spaimă. 

Tocmai voia să se aplece, pentru a o ridica din colț, când 
deodată văzduhul fu străbătut de un fluierat prelung și 
ascuţit. Mihu Inimă de Leu recunoscu îndată semnalul 
oamenilor săi. 

Era semnalul de primejdie. 

Oare ce să se fi întâmplat? 

Mihu se repezi la fereastră pentru a vedea care era 
pricina semnalului de primejdie pe care-l dăduseră oamenii 
săi ascunși prin curte, dar nu ajunse până la ea când ușa 
se deschise deodată și în pragul ei se ivi Dan Dragomir. 

Voinicul de-abia mai putea răsufla. 

— Căpitane! 

— Ce s-a întâmplat? 

— Trebuie să fugim! 

— Ce este? 

— Trebuie să fugim, deoarece au asmuţit soldaţii asupra 
noastră! 

— Mii de trăsnete, dar de ce n-aţi băgat de seamă? 

— Nici eu însumi nu știu cum și în ce chip s-a întâmplat! 

— Acum tot una e! 

— Așa este, ai dreptate... dar să fugim! îl zori Dan 
Dragomir, cu înfrigurare. 

— Trebuie să fug și nici măcar nu mi-am putut duce 
planul la îndeplinire! 

— Panait Fotache? 

— A izbutit să fugă! 

— Iute, căpitane... iute... Fiecare clipă de întârziere 
poate însemna moartea noastră! 

Mihu Inimă de Leu își umflă pieptul și strigă cât îl ţinu 
gura, așa că glasul lui trecu dintr-o încăpere în alta: 

— Nu te bucura, boier Panait Fotache, căci ne vom mai 
întâlni noi! Chiar dacă de data aceasta n-am putut încheia 
socoteala, fii sigur că în curând ne vom răfui! Mihu Inimă 
de Leu nu-și uită promisiunea dată, iar Stanislau Rimsky 
cu atât mai puţin! 

După ce strigă aceste cuvinte se pregăti să plece. 

Dar Dan Dragomir îl prinse deodată de braţ. 

— Privește, căpitane! 

Voinicul arătă spre contesa Anastasia Subotkin, care 
zăcea în nesimţire, în colţul încăperii. 

— Mireasa... 

— Da, da! îngână Stanislau Rimsky, în vreme ce un gând 
foarte îndrăzneţ încolţi în mintea lui! 

El se repezi înapoi, urmat de glasul îngrijorat al lui Dan 
Dragomir: 

— Căpitane, pe scări se și aud pașii ostașilor care 
năvălesc în căutarea ta!... Nu mai avem nicio clipă de 
pierdut. 

— Mireasa n-o putem lăsa aici! Ieşirea din dos a 
conacului e liberă încă? 

— Mi se pare că da! 

— Atunci fă astfel ca urmăritorii să fie reţinuţi aici câtva 
timp. 

Dan Dragomir nu aşteptă să i se spună de două ori. El 
era obișnuit să se supună orbește tuturor poruncilor 
căpitanului și de aceea nu șovăi nici acum să treacă îndată 
la fapte. 

El apucă iute tot ce-i căzu în mână, mobile, scaune, 
fotolii, divanuri și le aruncă în faţa ușii. 

Când soldaţii ajunseră în faţa ușii, o grămadă mare de 
mobile baricada ușa prin care era cu neputinţă de pătruns. 
În zadar se repeziră ei, ușa rezista cu încăpățânare. 

În timpul acesta Mihu Inimă de Leu o luă în braţe, ca pe 
un fulg, pe mireasa leșinată a boierului Panait Fotache și 

porni cu ea grăbit, spre ieșirea din dos a conacului. El îi 
mai strigă lui Dan Dragomir: 

— Pune mâna pe pistoale și apără retragerea noastră! 
Vei împușca pe oricine ar îndrăzni să se așeze în calea 
noastră! 

Cei doi bărbaţi alergau acum cu pași repezi, prin 
coridorul părăsit. 

Să tot fi ajuns pe la mijlocul coridorului, când deodată 
toată casa răsună de un zgomot cumplit. 

Ostașii izbutiseră să spargă ușa și acum dărâmau 
baricada, pe care Dan Dragomir o îngrămădise din mobile 
în spatele ușii. 

— Iute, iute! îl zori Dan Dragomir pe Mihu. 

— Oamenii noștri ne așteaptă tocmai la portița din dos! 

— Toţi sunt acolo? 

— Până la cel din urmă! Dacă izbutim să ajungem până 
acolo, atunci aproape că ne putem socoti scăpaţi. Caii 
noștri fug mai bine decât ai pandurilor. 

Atunci văzduhul fu spintecat deodată de câteva 
detunături de armă. 

— Mi se pare că situaţia devine cam serioasă! mormăi 
căpitanul haiducilor. 

— În câteva clipe suntem acolo! răspunse Dan Dragomir, 
care urmărea același gând. 

Credinciosul prieten nu se înșelase, căci într-adevăr, 
peste câteva clipe fugarii ajunseră la ceilalţi tovarăși ai lor 
care așteptau la portița de din dos a conacului și care 
fierbeau de nerăbdare deoarece credeau că i se și 
întâmplase vreo nenorocire căpitanului. 

De aceea când îl zăriră apărând împreună cu Dan 
Dragomir nu mai putură de bucurie. Unul din ei îi aduse 
iute calul și Mihu Inimă de Leu sări în șea dintr-un singur 
salt. După aceea Dan Dragomir i-o dădu în braţe pe 
contesa Subotkin, care tot nu-și revenise încă în simţiri. 

Pe urmă Mihu Inimă de Leu dădu porunca: 

— Înainte! Mânaţi caii în galopul cel mai iute, căci 
urmăritorii sunt mulţi și primejdioși. 

Din cealaltă parte a conacului se auzeau lămurit tipetele 
îngrozite ale nuntașilor și strigătele ostașilor urmăritori. 

— Unde sunt? 

— Au fugit! 

— Trebuie să fie încă tot în conac! 

— După ei! 

— Trebuie scotocit fiecare ungher! 

— Nu-i lăsaţi să fugă! 

Mihu Inimă de Leu dădu pinteni calului, care porni ca o 
săgeată. 

Un nor de praf se ridică din copitele cailor care lovind 
pământul făceau un zgomot ca de tobe, care se auzi până 
la poarta conacului unde se găsea generalul Kiseleff în 
fruntea ostașilor. 

Deodată cineva îi zări pe fugari și începu să strige: 

— Uite-i, uite-i! 

Ceilalţi îi văzură și ei și atunci căpitanul Guriotis strigă: 

— După ei! 

În aceeași clipă haiducii care fugeau fură văzuţi prin 
ferestre și de către soldaţi care pătrunseseră în conac. 
Atunci apăru și boierul Panait Fotache, murdar, plin de 
funingine, cu hainele mototolite, deoarece se ascunsese în 
cămin de teama haiducilor mai ales de teama dușmanului 
său de moarte, Mihu Inimă de Leu. 

Și cu faţa-i înnegrită de funingine, cu ochii strălucitori 
ca de drac, cu gura ca de arap, acum strigă cât îl ţineau 

plămânii: 


— După el... Mi-a furat mireasa! 

În timpul acesta, în fața conacului domnea o 
învălmășeală și o încurcătură de nedescris. 

La auzul știrii că, Mihu Inimă de Leu nu mai era acolo, 
nuntașii începură să iasă la iveală de prin ascunzători și 
știindu-se păziți de ostași, acum toţi voiau să fie de faţă la 
scena în care temutul haiduc urma să fie prins. 

Dorobanţii și pandurii săriră unul după altul în șea. 
Ceilalţi ostași, care n-aveau cai, porniră pe jos în urmărirea 
lui Mihu Inimă de Leu, ca și câţiva servitori, care încurajați 
de prezenţa atâtor soldaţi, porniră și ei în urma fugarilor 
cu puști, cu coase, cu topoare, cu ce le căzuse în mână. 

Între timp, boierul Panait Fotache, cel cu faţa ca de 
harap din pricina funinginii, striga cât îl ţinea gura. 

— Mi-a furat mireasa!... Aduceţi-o înapoi!... Plecaţi după 
ea!... Scăpaţi-o! 

— Dar boier Fotache, îi zise atunci cineva, de ce nu pleci 
și d-ta în urmărirea căpitanului haiducilor? 

Cuvintele acestea, care erau o provocare făţișă, nu prea 
fură pe placul boierului. Având însă în vedere că între timp 
Mihu Inimă de Leu câștigase o bună bucată de drum și că 
deci primejdia pentru urmăritori nu mai era așa de mare, 
boierul Panait Fotache porunci să se pună șeaua și e calul 
său și porni și el pe urmele fugarilor. 

CAPITOLUL 107 
Urmarirea 


Iubiţi cititori, ați văzut voi vreodată, vreun furnicar, sau 
vreun roi de albine spulberat? Ei bine, cam cu un furnicar, 
sau un roi de albine se puteau asemui Galaţii, după ce se 
răspândi vestea în oraș despre prezenţa lui Mihu inimă de 
Leu și rolul pe care căpetenia haiducilor îl jucase la nunta 
boierului Panait Fotache. Lumea alerga de colo până colo, 
fiecare cetățean își oprea semenul său în drum fără a-l 
cunoaște pentru a afla mai amănunţit ce se petrecuse la 
conac, femeile se adunaseră în poartă și blestemau sau 
râdeau de necazul boierului căruia i se furase mireasa 
chiar în ziua nunţii și până chiar și copii alergau pe străzi, 
strângând amănunte tot mai fanteziste despre noua și 
nemaiauzita ispravă a căpitanului de haiduci. 

În timpul acesta, oamenii lui Mihu Inima de Leu părăsiră 
orașul prin diferite puncte, așa după cum se înţeleseseră 
de mai înainte. Ei își dăduseră întâlnire în sus de Galaţi, 
într-o pădurice de sălcii. 

Haiducii sosiră la locul întâlnirii unul după altul. Caii 
tuturor erau numai o apa și chiar și oamenii erau plini de 
nădușeală din pricina goanei. De altfel, nici aici, în 
păduricea aceasta nu se simțeau ei în prea mare siguranţă 
și tare ar fi vrut să se vadă odată în Baltă, unde găseau 
ascunzători la fiecare pas. Erau nevoiţi însă să-l aștepte și 
pe căpitan, deoarece Mihu Inimă de Leu dăduse porunca, 
cum că numai împreună se pot înapoia la moară. Or, cu 
poruncile lui Mihu Inimă de Leu nu era bine să te joci, nici 

chiar când primejdia era mare, deoarece căpitanul nu 
glumea când era vorba de neascultarea ordinelor sale. 

Conform poruncii primite deci, de îndată ce ajungea în 
pădurice, fiecare haiduc descăleca și mai înainte de toate 
căuta să-și învioreze animalul și numai după aceea se 
putea gândi și la sine însuși. 

Cel dintâi sosi Mișu Drăgan, după el Crista Roată, 
Gavrilă din Măcin și așa mai departe. În cele din urmă toţi 
erau de faţă, numai căpitanul și cu Dan Dragomir mai 
lipseau, care o duceau cu ei pe contesa Subotkin, pe care o 
răpiseră de la conac. 

— Numai de nu li s-ar fi întâmplat ceva! le zise Mișu 
Drăgan tovarășilor săi. 

Deodată însă, din spre partea Brăilei se auzi cunoscutul 
fluierat, care era semnalul cu ajutorul căruia se înțelegeau 
haiducii între ei, când erau resfiraţi prin vreo pădure, sau 
prin Baltă. 

Haiducii porniră în direcţia de unde venise fluieratul și 
într-un luminiș mai mic îl găsiră pe căpitan și pe Dan 
Dragomir, odihnindu-se în iarbă. Alături de ei se găsea și 
contesa Anastasia Subotkin care mai purta încă și acum 
rochia albă de mireasă. 

— Începusem să fim neliniștiţi, din pricina voastră 
căpitane! zise Mișu Drăgan când ajunseră acolo. 

— Am făcut un mic ocol din pricina contesei, pe care n- 
am vrut s-o aducem tocmai așa, de-a dreptul, pe de o parte 
din pricina drumurilor rele, pe de altă parte, pentru a-i 
păcăli pe urmăritori. 

De-abia își sfârșise căpitanul cuvintele acestea, când 
dinspre Galaţi se auzi un zgomot ce se întărea tot mai 
mult. Câteva minute mai târziu, în zgomotul acesta surd se 
amestecară și sunete de tobă și de goarne. 

— Alarma! strigă Dan Dragomir, căpitane, eu cred că ar 
fi mai bine să trecem în Baltă. 

Una din sentinelele care fuseseră așezate în toate 
direcţiile, vesti acum că urmăritorii se apropie. Mihu Inimă 

de Leu se duse până în șosea și atunci văzu și el într- 
adevăr un imens nor de praf pe drumul ce venea dinspre 
Galaţi. 

„Se îngroașă gluma”, se gândi căpitanul haiducilor, fără 
însă de a-și comunica această părere și oamenilor săi. 
Dimpotrivă el se arătă cât se poate de liniștit și văzându-l 
cu câtă seninătate își împărțea poruncile n-ai fi crezut că 
ar fi cu putinţă ca în sufletul acestui om să se dea lupta pe 
care o dezlănţuise îngrijorarea pentru soarta tovarășilor 
săi. 

Haiducii săriră în șea și luând-o la mijloc pe contesa 
Subotkin, porniră în galop spre sunetul unde treceau ei de 
obicei Dunărea. 

Intre timp norul de praf ce venea din spre Galaţi se 
mărea tot mai mult, se apropia din ce în ce și nu trecură 
nici douăzeci de minute și călăreţii ai căror cai pricinuiau 
acest nor de praf și ajunseră la păduricea în care se 
odihniseră haiducii mai înainte. 

Călăreţii aceștia erau alcătuiți din panduri și dorobanţi 
călări. Din ordinul generalului Kiseleff, se trimisese anume 
în ţinuturile mărginașe cu Balta și dorobanţi călări, 
deoarece pandurii și dorobanţii pedeștri nu se dovediseră 
îndeajuns de iscusiți pentru a lupta cu haiducii. 

Comandantul acestei trupe amestecate de călăreţi era 
același căpitan Guriotis, de care Mihu Inimă de Leu își 
bătuse joc într-un chip atât de rușinos, nu de mult, când îi 
prădase transportul de aur pentru București, transport 
care era păzit de o companie întreagă de soldaţi. 

Căpitanul Guriotis, care se bucurase mai dinainte de 
zilele pe care socotea că le va petrece la București, nu se 
mai înapoiase la Măcin, ci la porunca viceguvernatorului, 
colonelul Ispirescu, rămăsese la Galaţi, până când aveau să 
se încheie cercetările în privința îndrăzneţului atac care 
frustrase visteria statului cu o ladă întreagă de aur. 
Guriotis, care de altfel era deochiat mai dinainte, fusese 
aspru dojenit de către superiorii săi. Acum, când să-și mai 

spele oarecum rușinea înfrângerii trecute, se prezentă cel 
dintâi ca conducător al trupei ce urma să pornească pentru 
a pune mâna pe temutul căpitan de haiduci. 

O parte din călăreţi erau și ei tot din aceia care cu 
prilejul arderii ocolului de vite, fuseseră doborâţi de pe cai 
și călcaţi în picioare de către animalele sălbătăcite de foc. 
Mulţi din ei mai purtau și acum semnele acelei nopţi de 
groază și rușine și mulţi mai aveau capul legat, o mână 
rănită, un picior cu osul rupt neînchegat încă pe deplin. 
Toţi aceștia, însufleţiți de dorul răzbunării, jurau pe Sfânta 
Cruce că de data aceasta îl vor sfâșia în bucăţi pe 
căpitanul haiducilor dacă se va mai ivi înaintea ochilor lor. 

Cum marea majoritate a pandurilor lui Guriotis erau 
străini de neamul românesc, dorobanţii, care toţi erau 
români, râdeau cu hohot de jurămintele zgomotoase ale 
pandurilor și numai pentru a le face în ciudă, hotărâră să 
facă tot ce le va sta în putinţă pentru a pune ei mâna pe 
vestitul căpitan de haiduci, pentru ca gloria prinderii lui 
Mihu Inimă de Leu să nu revină unor venetici. 

Întocmai ca și haiducii, urmăritorii se odihniră și ei în 
păduricea de sălcii. Mai înainte de a poposi, căpitanul 
Guriotis le porunci câtorva din oamenii săi să continue 
urmărirea, pentru ca în timpul popasului grosului trupei 
haiducii să nu câștige prea mult timp și pentru ca soldaţii 
să nu le piardă urma, neștiind în ce punct vor trece 
Dunărea, deci, cam unde poate fi ascunzătoarea lor. 

Între timp în păduricea de sălcii soseau soldaţii 
necontenit. Aceștia porniseră în urmărirea haiducilor după 
ce se sunase alarma. În chipul acesta, în curând trupa din 
păduricea de sălcii se ridică la vreo patru sute de oameni. 
Căpitanul Guriotis se pregătea tocmai să pornească iarăși 
pe urmele haiducilor, când sosi și colonelul Ispirescu în 
persoană, în fruntea a două companii de dorobanţi 
pedeștri, care veniseră în pas alergător din Galaţi. 

Tot atunci se înapoie și unul din ostașii porniţi în 
patrulare după haiduci. El aduse vestea că Mihu Inimă de 

Leu și cu oamenii săi trecuseră Dunărea. Comandantul 
patrulei și cu câţiva din oamenii săi se apropiaseră de 
haiduci la o bătaie de pușcă, socotise însă că ar fi fost în 
zadar să se măsoare cu fugarii, deoarece numărul acestora 
era mult mai mare și ar fi fost bătuţi, fără nicio îndoială. 
De aceea, rămăsese chiar mai în urmă, la o depărtare de 
unde să poată urmări mișcările haiducilor. 

În chipul acesta au văzut că în dreptul unei pădurici de 
sălcii, haiducii descălecară și se îmbarcară în mai multe 
luntre ieșite la iveală ca din pământ. 

Când luntrele se îndepărtară de mal, unul din haiduci 
porni în goană nebună cu caii rămași fără călăreţi spre 
miază-zi. 

Comandantul patrulei dădu atunci poruncă oamenilor săi 
să dea pinteni cailor, pentru a ajunge cât mai iute la locul 
unde se îmbarcaseră haiducii, de unde fără îndoială că cu 
câteva salve i-ar fi omorât pe toţi, deoarece, fiind 
imobilizaţi în bărci, nu s-ar mai fi putut apăra. Dar până să 
ajungă în dreptul păduricii, haiducii, vâslași încercaţi, se și 
apropiaseră de ţărmul celălalt. Comandantul patrulei își 
așeză totuși oameni în linie de trăgători; când vru însă să 
comande foc, în una din bărci se ridică o făptură învăluită 
cu totul în alb, în care ostașii recunoscură pe contesa 
Subotkin, mireasa răpită a boierului Panait Fotache. 

În asemenea împrejurări, nu se mai trase nicio salvă, 
deoarece aceasta ar fi putut aduce uciderea miresei. 

Așa că, haiducii debarcară nestânjeniţi pe celălalt țărm 
și se făcură nevăzuţi printre sălciile Bălții. 

După ascultarea acestui raport, colonelul Ispirescu 
hotărî ca să se rechiziţioneze toate bărcile și toate luntrele 
care se vor găsi pe Dunăre, și cu ajutorul lor, trupa să 
treacă apa pentru a debarca în Baltă, unde soldaţii aveau 
să înainteze în chip de lanţ viu până când vor da peste 
ascunzătoarea haiducilor. Pentru ca urmărirea să se facă și 
mai repede, la ordinul colonelului Ispirescu fu oprit și un 

vaporaș care trecea pe Dunăre și cu ajutorul căruia fură 
trecuţi în Baltă și o parte din cai. 

Călăreţii aveau să alcătuiască un prim lanţ care înainta 
mai iute. Din când în când aceștia urmau să trimită câte un 
om până la dorobanţii pedeștri care veneau în urma lor, 
spre a-i înștiinţa în ce parte se găsesc, pentru ca legătura 
dintre pedeștri și călăreţi să nu se piardă. Pe de altă parte, 
toate bărcile rechiziționate aveau să cutreiere cu soldaţii 
canalele Bălții în lung și în lat, pentru ca, pe cât se putea, 
niciun colț din faimoasa Baltă a Dunării să nu rămână 
necercetat. Atât călăreţii însă, cât și cei porniţi în bărci, n- 
aveau voie să înceapă lupta cu haiducii decât numai după 
ce soseau și întăririle de dorobanţi pedeștri. 

După această punere la cale a planului de război se și 
păși la aplicarea lui. Soldaţii fură trecuţi dincolo, pe ţărmul 
opus, o parte din cai la fel. Călăreţii alcătuiră îndată o 
formaţiune în semicerc și începură să înainteze în Baltă. 

La vreo jumătate de ceas după aceea se alcătui un nou 
semi-cerc viu, cuprinzând dorobanţi pedeștri, argaţi și 
cetăţeni înarmaţi, care porniră și ei prin Baltă pe urmele 
călăreţilor. 


* 
XX 


În timpul acesta, Mihu Inimă de Leu și cu oamenii săi 
ajunseră la moara de pe malul Dunării împreună cu prada 
lor vie, contesa Anastasia Subotkin. 

Intre timp se lăsase seara și Mihu Inimă de Leu așeză un 
număr îndoit de sentinele, nu numai în jurul morii dar și pe 
malul Dunării. După aceea, haiducii se adunară cu toţii în 
bucătăria morii unde obișnuia căpitanul să-și împartă 
poruncile și îndrumările. 

Haiducii se așezară în mijlocul focului și în vreme ce 
îmbucară câte ceva, se mai și odihniră după oboselile 
acelei zile pline de activitate. La una din mese, în jurul 

căreia se găsea Smaranda, Tanţa, Stanca cea de curând 
scăpată din temniţa Galaţilor, luase loc și oaspele cel mai 
proaspăt al morii de pe malul Dunării, contesa Anastasia 
Subotkin, pe care tot mai strălucea încă scumpa rochie 
albă, de mireasă. 

În cartea destinului însă, era scris ca în seara aceea 
Mihu Inimă de Leu și cu tovarășii săi să nu-și poată 
adulmeca cina liniștiți. Bieţii oameni, atât de hărţuiţi în 
ziua aceea, de-abia apucaseră să-și mestece cele dintâi 
bucate, că deodată se și auzi fluieratul repetat scurt, de 
două ori, al uneia din sentinele. 

— De două ori, scurt! strigă atunci, Dan Dragomir. 
Primejdie! 

Într-o clipă haiducii își aruncară mâncarea cât colo și se 
înarmară până în dinţi. 

Mihu Inimă de Leu porni spre direcţia de unde venise 
semnalul de primejdie dat de sentinelă. Peste câteva 
minute se și găsi faţă în faţă cu sentinela care venea în 
goană spre el. 

— Ostașii au trecut Dunărea! raportă sentinela, gâfâind. 
Au trecut-o mai în jos pentru a nu fi văzuţi. O parte din ei 
au și ajuns până la Raclă! 

Mihu Inimă de Leu nu răspunse niciun cuvânt ci se 
întoarse iute la moară. El le porunci haiducilor să așeze tot 
de ce puteau avea neapărată nevoie în patru bărci, iar el 
însuși începu să împacheteze aurul și praful de pușcă. 
Lucrurile mai mari, de argint, care ar fi luat prea mult loc, 
nici nu le mai împachetă. Şi așa umpluse trei lăzi mari cu 
tot soiul de obiecte preţioase pe care le așeză, sub directa 
lui supraveghere, în una din bărci. Barca aceasta i-o 
încredinţă lui Dan Dragomir și-i șopti la ureche unde 
trebuia să se ducă cu preţiosul transport. 

Între timp oamenii săi aduseră în grabă lucrurile cele 
mai trebuincioase și le îmbarcară în luntre așa după cum 
poruncise căpitanul. Firește că nu uitară să ia cu ei nici de- 
ale mâncării. 

— Sunteţi toţi aici? întrebă căpitanul, după ce se uită la 
bărcile încărcate. 

— Toţi! fu răspunsul. 

Intre timp se înapoiaseră și sentinelele de la posturile 
lor și vestiră că soldaţii înaintau din trei direcţii. 

— Smarando, Tanţo, Stanco, vreţi să veniţi și voi cu noi? 
le întrebă Mihu Inimă de Leu, pe cele trei fete. 

— Da, căpitane! răspunseră fetele, ca un singur glas. 

— Atunci așezaţi-vă și voi în bărci și luaţi-o lângă voi și 
pe această contesă rusă. V-o încredinţez vouă! Nădăjduiesc 
că veţi avea grijă de ea pe drum. Nu trebuie să i se 
întâmple niciun rău. Băgaţi de seamă însă, ca nici ea să nu 
ne facă vreun bucluc. 

— Avem noi grijă de ea, căpitane, nu te teme! răspunse 
Smaranda. 

Apoi, luând-o la mijloc pe contesa Subotkin, luară loc 
toate patru în una din bărci. 

— Drăgan, Roată, Gavrilă, Mesteacăn, Toma și Niţă! 

Cei șase haiduci ai căror nume îl strigase Mihu Inimă de 
Leu, pășiră în față. 

— Împrăștiindu-vă printre sălcii, voi veţi trage asupra 
soldaţilor care vor veni în urma noastră. De fiecare dată 
însă după ce aţi tras trei-patru focuri, veţi schimba de loc, 
ca ostașii să creadă că aceia care trag asupra lor sunt mult 
mai numeroși. Însărcinarea voastră este să le aţineţi calea, 
atât timp cât puteţi. Când veţi vedea însă că s-au apropiat 
prea tare, mai trimiteţi-le câteva plumburi și apoi veniţi 
după noi. 

— Unde, căpitane? întrebă Mișu Drăgan. 

— Noua noastră ascunzătoare va fi printre ruinele de la 
Iglița! 

— Vechea ascunzătoare a lui Muscan? exclamă Mișu 
Drăgan, vădit nemulțumit de alegerea căpitanului. 

— Nu vă speriaţi, băieţi, răspunse Mihu Inimă de Leu, 
căci nu vă duc eu acolo unde ticălosul acela mi-a târât 
numele prin noroi și unde aţi fi ameninţaţi să cădeţi în 

mâinile pandurilor. Odată, colindând prin Baltă, am 
descoperit o ascunzătoare minunată, mai bună decât 
moara și decât cea avută de trădător. După ce vă veţi îi 
îndeplinit însărcinarea, veniți numai până la poalele 
ruinelor romane și acolo vă va aștepta cineva care vă va 
arăta drumul. Cu soldaţii nu vă va fi prea greu să vă 
măsuraţi, deoarece o parte din ei sunt călări și 
împrejurarea aceasta, care cred ei că este un avantaj în 
Baltă, e un mare neajuns din pricina pământului mocirlos, 
iar pe de altă parte, voi cunoașteţi fiecare colţ cum vă 
cunoașteţi buzunarele, așa că-i veţi putea încurca cu 
ușurință prin labirintul de canale, păpuriș și pădurici de 
sălcii. M-aţi înţeles, băieţi? 

— Da, căpitane! răspunseră cei șase haiduci în cor. 

Sub conducerea lui Mișu Drăgan, cei șase voinici porniră 
în întâmpinarea ostașilor, în vreme ce Mihu Inimă de Leu 
și cu oamenii ceilalţi luară loc în bărci și se îndreptară spre 
miază-zi, direcţie cu totul contrară aceleia spre care 
plecaseră Drăgan și tovarășii lui. 

Dar aproape că nici nu înmuiaseră bine vâslele în apă, 
că din spre moară se și auziră mai multe detunături de 
armă. 

— Daţi-i zor, băieţi, zise atunci Mihu Inimă de Leu, căci 
de nu, ne ajung pandurii! 

Haiducii înfipseră vâslele mai adânc în apă și bărcile 
începură să alunece ca niște săgeți pe luciul netulburat al 
canalelor. 

Mihu Inimă de Leu, care se găsea în barca din faţă, 
conducea convoiul mereu prim canalele cele mai năpădite 
de păpuriș, pentru ca bărcile să nu poată fi zărite de vreo 
patrulă de soldaţi, care s-ar fi rătăcit prin apropiere. Afară 
de aceasta, unde era păpuriș, era și pământul mocirlos, așa 
că pe acolo nimeni nu se putea apropia de ei pe uscat. În 
ceea ce-i privește pe soldaţii care i-ar fi urmărit eventual 
cu bărcile, de aceștia Mihu Inimă de Leu se temea mai 
puţin. Era pe deplin încredinţat că aceia care s-ar aventura 

cu bărcile prin Baltă și s-ar îndepărta prea mult de ţărmul 
Dunării, nici peste o săptămână n-ar izbuti să se înapoieze 
la locul de unde au plecat. Canalele Bălții sunt tot atât de 
înșelătoare ca și coridoarele faimosului labirint al 
antichităţii. Te poţi învârti ceasuri întregi în același loc 
crezând că ai înaintat câţiva kilometri și când colo nu te-ai 
mișcat niciun pas de unde ai pornit. 

Haiducii însă, care își trăiau toată viaţa acolo, cunoșteau 
fiecare colț, fiecare cotitură, aveau semnele lor pe care nu 
le știau decât ei, așa că în acest labirint de canale ei 
umblau tot atât de ușor ca și un alt om pe Dunărea 
deschisă. 

Tocmai de aceea, nici haiducii lui Mihu Inimă de Leu nu 
întâlniră în tot drumul până la Iglița, picior de soldat. 

Cum am mai arătat în decursul acestor istorisiri, nu 
departe de Igliţa, se găsesc vechile ruine romane, Troemis. 
Pe vremea când se desfășoară acţiunea povestirii de faţă, 
ruinele Troemisului se mai vedeau, erau însă, chiar și 
atunci, numai o grămadă de pietre, cărămizi și moloz, 
printre care Muscan, după cele aflate de la tatăl său găsise 
o scară care ducea în pivnițele vechiului castru roman. Ca 
Muscan, firește că mai erau și alţii care știau de existenţa 
acestor pivnițe, puțuri, foarte puţini erau încă aceia - poate 
chiar nimeni - care știau că acest castru era în legătură, 
printr-un coridor subteran, cu o altă întăritură 
subpământeană așezată ca la vreo jumătate de ceas de 
drum mai spre miază-zi. 

Aceasta a doua fortăreață, fusese făcută de romani, fără 
îndoială, pentru ca în cazul când castrul cunoscut de toată 
lumea ar fi fost atacat, o parte din trupe să poată trece pe 
sub pământ, până în întăritură cea de a doua, de unde 
ieșind la iveală pe neașteptate, să-l prindă pe dușman între 
două focuri, atunci când acesta s-ar fi așteptat mai puţin. 

Odată, nu mult timp după moartea Mioarei Comăneanu, 
pe când Mihu Inimă de Leu hoinărea zile întregi prin Baltă, 
uitând de moară și de tovarăși care tremurau acolo pentru 

el, căpitanul haiducilor fusese surprins de furtună în 
apropiere de Iglița. Pentru a se feri de ploaie, Mihu Inimă 
de Leu se retrăsese în scorbura unui copac. Cum furtuna 
se întețea mereu, căpetenia haiducilor se trase tot mai tare 
în scorbură, până când simţi deodată că pământul începe 
să-i fugă de sub picioare și alunecă în jos, cam la o 
adâncime de vreo zece picioare, unde se văzu într-un fel de 
tunel. Copacul scorburi era tocmai deasupra coridorului 
subteran al cărui tavan pe semne că se surpase din pricina 
intemperiilor. 

Mihu Inimă de Leu nu șovăi o clipă să cerceteze acest 
ciudat coridor subpământean de existenţa căruia nu știa 
nimeni prin împrejurimi. După o muncă grea și 
îndelungată, deoarece prin tunelul acela pe semne că nu 
mai umblase nimeni de multe secole, căpetenia haiducilor 
ajunse într-o mare încăpere subpământeană, din care 
ducea o ușă de bronz, apoi mai multe trepte, până la 
câteva odăi tăiate în pământ și întărite apoi cu grele 
lespezi de piatră care pe semne că și împiedicaseră 
prăbușirea clădirii subpământene. Odăile acestea, în 
număr de trei, erau foarte mari, așa că puteau cuprinde 
mulți oameni deodată. Din odaia așezată mai sus, porneau 
câteva trepte, care duceau în sus, spre suprafața 
pământului. Treptele acestea însă erau prăbușite. Cu multă 
greutate el îngrămădi unele peste altele câteva lespezi din 
piatra care alcătuise treptele și cu ajutorul lor ajunse cu 
mâna până în tavanul din dreptul locului unde fuseseră 
treptele. Mihu luă apoi patul armei și începu să lovească 
cu el în acest tavan care în locul acela părea să fie alcătuit 
numai din pământ. 

Acest ciudat tavan suna a plin, avea însă o rezonanţă 
care i se păru lui Mihu foarte curioasă. 

leșind prin el, Mihu se văzu în vârful unei movilițe 
acoperite de tufișuri, pe care o recunoscu îndată, deoarece 
o zărise de mai multe ori în decursul colindărilor sale prin 
Baltă. De unde să se gândească el însă atunci că sub 
această moviliţă se găsea cea mai ideală ascunzătoare pe 
care și-o putea dori o ceată de haiduci! 

De aceea începu să sape pământul cu cuțitul său de 
vânătoare, și în curând dădu peste un chepeng de aramă. 
Cu preţul unei noi munci uriașe, el izbuti chiar să deschidă 
acest chepeng care ducea afară, în aer liber. 

După ce făcu această descoperire, Mihu așeză la loc 
chepengul, a cărui parte din afară era acoperită cu un strat 
gros de pământ și cobori din nou în încăperile subterane. 

Tot umblând prin ele dădu peste un al doilea tunel care 
pornea spre ruinele castrului roman. Acest tunel însă, era 
înfundat de vreo surpare de pământ survenită în decursul 
veacurilor, așa că după câţiva pași se văzu nevoit să se 

întoarcă. Mihu înţelese îndată că acesta trebuise să fie 
coridorul subteran prin care veneau romanii în a doua lor 
cetățuie și că tunelul prin care venise el fusese construit, 
pe semne, pentru a ușura fuga oștirii în caz de înfrângere 
sau pentru a înlesni ieșirea neobservată din castru a 
ostașilor care erau însărcinaţi să meargă după ajutoare, la 
un alt castru roman, în caz de primejdie. 

Mihu porni apoi prin coridorul pe care venise, însă nu se 
opri în dreptul scorburii copacului pe unde căzuse în tunel, 
ci merse mai departe, în căutarea intrării până când ajunse 
la suprafața pământului, în mijlocul unui tufiș care 
ascundea cu desăvârșire intrarea coridorului 
subpământean. 

Intrarea aceasta aproape că nici nu exista însă, din 
pricină că ploaia măcinase molozul și pământul surpându- 
se, o acoperise cu totul. Mihu trebui să se muncească 
vreme îndelungată până când izbuti să-și croiască drum 
prin pământul acesta surpat și amestecat cu moloz și 
cărămizi vechi de mii de ani. 

leșind deasupra pământului, Mihu Inimă de Leu își 
însemnă bine în minte locul unde era intrarea în coridorul 
subpământean, așa că, acum, când veni acolo, fugind din 
faţa soldaţilor care îl urmăreau, găsi cu ușurință ceea ce 
căuta. După ce trimise pe unul din oamenii săi să-l aștepte 
pe Drăgan la poalele ruinelor castrului roman și după ce 
așeză o sentinelă în apropierea intrării tunelului, Mihu 
Inimă de Leu intră în coridorul subteran împreună cu toţi 
însoțitorii săi precum și cu bagajele luate din moară. 

În largul tunel, zgomotul pașilor haiducilor răsuna 
înfiorător. 

Ajungând în sala cea mare, care era separată de 
celelalte încăperi prin ușa cea grea de aramă, haiducii 
rămaseră cu gura căscată. Uimirea lor însă nu mai cunoscu 
margini când căpitanul le făcu cunoștință și cu celelalte 
încăperi, precum și cu chepengul care le îngăduia să iasă 
îndată la suprafaţa pământului. 

Glasul căpitanului însă care le porunci să se rânduiască 
prin odăi îi trezi pe haiduci din uimirea care-i amuţise. 
Fiecare își căută de lucru, unul mătura, altul ștergea 
mucegaiul și praful de pe pereţi, altul rânduia cele aduse 
de la moară și firește că, nici chiar cele trei fete nu fură 
cruţate și ele trebuind să dea o mână de ajutor la aranjarea 
nonei locuinţe. Numai contesa Subotkin, care nu se 
dezmeticise parcă bine, nici chiar acum, numai ea nu făcea 
nimic. Ea se retrăsese într-un colţ al uneia din încăperi și 
ghemuindu-se acolo, plângea înăbușit. 

Haiducii erau în toiul aranjării noii lor locuințe, când 
veniră și cei șase voinici rămași la moară, sub conducerea 
lui Mișu Drăgan. 

Drăgan istorisi că ostașii, atât cei călări, cât și cei 
pedeștri, înaintau în semicerc, fără nicio măsură de 
precauţie, vorbind tare și râzând, de ai fi crezut că sunt în 
plimbare și nu în urmărirea unor dușmani. Când cel dintâi 

cerc viu de ostași ajunse în bătaia puștilor celor șase 
haiduci resfiraţi prin Baltă, Drăgan porunci foc. Atacul 
acesta neașteptat stârni o adevărată panică în rândurile 
soldaţilor. 

Conform ordinului primit de la căpitanul lor, haiducii 
schimbară locul, după fiecare două-trei gloanţe trase, așa 
că urmăritorii credeau într-adevăr că au de a face cu un 
dușman foarte numeros. Spre nenorocirea lor însă, 
dușmanul acesta, pe care ei îl credeau numeros, era și 
nevăzut. Gloanţele ucigătoare plouau în jurul soldaţilor, 
fără ca aceștia să poată avea vreo ţintă în care să tragă. 

De aceea, ei nici nu înaintau, decât pas cu pas, trăgând 
la întâmplare, spre direcţiile de unde vedeau că vin 
gloanţele. 

Planul lui Mihu Inimă de Leu reușise deci, pe deplin. 

Când haiducii băgară de seamă că în curând soldaţii tot 
îi vor înconjura, mai traseră iute, câteva salve, apoi, se 
aruncară în cele două bărci pe care și le pregătiseră la 
îndemână și o luară pe același drum întortocheat pe care 
trecuse și Mihu Inimă de Leu cu restul trupei. 

Văzând că focul haiducilor a încetat, soldaţii la început 
se temură de vreo cursă și nu îndrăzniră să mai înainteze. 
Ei stătură așa, ca la vreo zece minute, apoi unul din ei se 
urcă într-o salcie mai înaltă și atunci, la lumina lunii, el 
zări bărcile haiducilor care înaintau ca săgeata pe canale. 

Atunci ostașii își pierdură capul de bucurie că în sfârșit 
au dat de urma acestui dușman care-i sâcâise atâta vreme, 
fără să se lase să fie văzut și se repeziră orbește în direcția 
arătată de tovarășul lor din salcie. 

Aceasta însă a fost nenorocirea lor. 

Uitând că se găsesc în Baltă, ei alergară mereu înainte, 
până când deodată, toţi aceia care se găseau în faţă, se 
cufundară până la brâu în pământ. 

Nenorociţii intraseră în mlaștină și nu se mai puteau 
mișca. Călăreţii, speriaţi, începură să sară de pe caii lor, 
care rămăseseră deodată nemișcaţi și săreau și ei în 

nămolul care îi ţinea prinși ca în niște clești îngrozitoare, 
moi, umede și totuși e neînvins. 

Se zbăteau ei, dădeau ei din mâini, încercau să-și ridice 
măcar unul din picioare, dar totul era în zadar. Nămolul 
nu-și lăsa prizonierii și era într-adevăr jalnic să-i vezi pe 
acești soldaţi, îngropaţi până la brâu, cum se trudeau, cum 
se zbăteau să scape din ghearele acestui nou dușman cu 
care aveau de luptat. 

Firește că, în asemenea împrejurări nimeni nu se mai 
gândi la urmărirea haiducilor, cei care avuseseră norocul 
să nu intre în mlaștină fiind nevoiţi acum să-și scoată 
tovarășii din tragica situaţie în care erau, întinzându-le 
crengi, frânghii, curele cu ajutorul cărora, după sforțări 
supra-omenești, izbuteau apoi să-și salveze camarazii. 

Așa că, Mișu Drăgan și cu tovarășii săi izbutiră să se 
facă nevăzuţi și să ajungă la noua ascunzătoare fără nicio 
piedică. 

Unul din gloanţele trase la întâmplare însă de către 
soldaţi, îl nimerise în număr pe Niţă și rana părea să fie 
adâncă, deoarece îndată ce se văzu la adăpost, haiducul se 
trânti istovit într-un colţ. 

Mihu Inimă de Leu îi spălă iute rana și i-o legă. 

După ce mai află de la Drăgan că după terminarea 
luptei, ostașii s-au retras, după cât se părea, spre moară, 
căpetenia haiducilor porunci ca contesa Subotkin, care tot 
mai plângea în colţul său să fie adusă înaintea lui. 

Contesa Anastasia Subotkin tremura de mânie și de 
teamă când se văzu în faţa vestitului căpitan de haiduci. 

Faima haiducilor din Balta Dunării ajunsese chiar și 
până la urechile ei, care prin saloanele palatelor rusești 
erau obișnuite să asculte cu totul altfel de povestiri. De 
aceea, acum, când se văzu adusă în faţa temutului căpitan 
de haiduci, era încredinţată că i-a sunat ceasul cel de pe 
urmă. Ea nici nu se mai îndoia că soarta cea mai blândă 
care o putea aștepta era să fie jupuită de vie de către 
acești haiduci. 

Care nu-i fu deci uimirea, când în locul vocii aspre, în 
locul cuvintelor grosolane la care se aștepta, Mihu Inimă 
de Leu i se adresă blând, cu cuvinte alese, încât la un 
moment dat i se păru că nu se găsește în Baltă, ci în 
vreunul din pompoasele saloane rusești, unde un cavaler 
bine crescut îi făcea curte. 

— Contesă, zise căpitanul haiducilor, vă rog să mă 
iertati, dacă împrejurările s-au înlănţuit în așa fel încât am 
fost silit să vă pricinuiesc câteva ceasuri puţin plăcute. 
Credeţi-mă că nu sunt eu vinovatul. Imi vine nespus de 
greu că tocmai dv. trebuie să fiți aceea pe care soarta a 
desemnat-o să-mi servească drept unealtă răzbunării mele. 

In urma acestor cuvinte, rostite pe un ton prietenesc, 
curtenitor, contesa Anastasia încetă de a mai plânge, însă 
buzele ei încă tot nu erau în stare să îngâne vreun cuvânt 
și trupul tot îi mai tremura de teamă. _ 

— Contesă, îngăduiţi-mi o întrebare, puţin discretă. Il 
iubiți pe logodnicul dv. boierul Panait Fotache? întrebă 
deodată căpetenia haiducilor. 

— Nu, răspunse atunci contesa, adică la drept vorbind, 
nici nu știu bine. Cred însă că, nu! Pentru a fi sinceră, 
trebuie să mărturisesc că aproape nici nu-l cunosc pe 
boierul Fotache. De-abia l-am zărit de câteva ori, când ne- 
am dat bună ziua, până în ziua logodnei. După aceea, 
boierul s-a înapoiat îndată la Galaţi, iar eu n-am venit aici 
decât alaltăieri, iar în decursul acestor două zile am stat 
foarte puţin de vorbă cu logodnicul meu. 

— Contesă, zise atunci Mihu inimă de Leu, trebuie să-i 
mulțumiți lui Dumnezeu și zi și noapte că lucrurile s-au 
petrecut astfel. Nici nu vă închipuiţi ce noroc aţi avut că nu 
vi s-a ivit prilejul de a-l cunoaște mai de aproape pe boierul 
Panait Fotache. Din nenorocire, soarta a vrut ca eu să-l 
cunosc sub toate formele pe acela care fusese hărăzit să fie 
soțul dv. și pot să vă spun cu toată sinceritatea contesă că 
nu trebuie să fiți tristă din pricina sfârșitului neașteptat cu 
care s-a încheiat ziua aceasta, pe care dv. îl așteptați cu 

totul altfel, chiar și numai acum câteva ceasuri, când vă 
găseaţi ca mireasă, în conacul boierului Panait Fotache. 

Contesa începu să se teamă tot mai puţin de căpitanul 
haiducilor al cărui glas plăcut și a cărui purtare 
cavalerească îl făceau din ce în ce mai simpatic în ochii 
Anastasiei Subotkin. 

— Dacă nu voiţi să-mi daţi crezare, urmă Mihu Inimă de 
Leu, după o scurtă pauză, atunci vă voi istorisi o 
întâmplare din care veţi putea cunoaște adevărata fire a 
aceluia alături de care, fără amestecul meu, ar fi urmat să 
vă petreceţi toată viaţa. 

În câteva cuvinte, Mihu Inimă de Leu îi spuse contesei 
Subotkin povestea Mioarei Comăneanu și a boierului 
Panait Fotache, firește fără a trece sub tăcere cele 
pătimite de el însuși în curtea conacului Vulpeștilor. 

— Dar aceasta este îngrozitor, nemaiauzit! strigă 
contesa Subotkin, în prada unei tulburări de nedescris. 
Atunci omul acesta este o fiară sălbatică, nu un om! 

— Așa este, contesă. Imi pare nespus de bine că 
povestirea mea a avut darul să vi-l înfăţișeze pe boierul 
Panait Fotache în adevărata lui lumină, zise căpitanul. 

— Domnul meu, îţi mulțumesc din tot sufletul pentru 
intervenţia d-tale, mulțumită căreia am fost împiedicată de 
a deveni soţia acestei fiare dezbrăcate de orice simțământ 
omenesc. Îţi voi fi veșnic recunoscătoare că lucrurile s-au 
petrecut astfel și nu-mi va părea rău de niciun ban din 
preţul de răscumpărare pe care-l vei cere pentru punerea 
mea în libertate. 

— Vă înșelaţi, contesă -, zise Mihu Inimă de Leu, 
zâmbind - eu nu cer pentru punerea dv. în libertate niciun 
fel de preţ de răscumpărare. 

— Cum? strigă atunci contesa Subotkin, îngrozită. Poate 
ai de gând să mă ţii în vecii-vecilor aici? 

— Nici prin minte nu-mi trece, contesă! răspunse 
căpitanul cu același zâmbet. Dv. sunteţi liberă și vă puteţi 
duce unde doriţi fără niciun preţ de răscumpărare! 

— Cum?! Ce spui d-ta?! strigă atunci Anastasia 
Subotkin, nevenindu-i să-și creadă urechilor. Sunt liberă și 
mă pot duce unde vreau? 

— Da! răspunse căpetenia haiducilor. 

— Şi nu mi se va întâmpla nimic? Chiar nimic, nimic? 

— Mihu Inimă de Leu a cinstit și va cinsti întotdeauna 
sexul slab! răspunse căpitanul, zâmbind... 

— Dar aceasta, exclamă contesa, adânc mișcată, este o 
faptă, pe care nici în vis nu m-aș fi așteptat s-o văd!... Cum 
aș putea să-ţi arăt toată recunoștința mea? 

Și în aceeași clipă, mai înainte ca Mihu Inimă de Leu s-o 
fi putut împiedica, mândra contesă Anastasia Subotkin luă 
mâna căpeteniei haiducilor și i-o sărută. 

— Contesă... dar ce faceţi?... exclamă haiducul uluit. Eu 
nu sunt episcop să-mi sărutaţi mâna! 

Drept orice răspuns, contesa Subotkin își trase de pe 
deget un inel scump, bătut în diamante. 

— Primește te rog ca amintire din partea mea inelul 
acesta, zise ea, pentru nobila d-tale faptă. Inelul acesta 
este o comoară prețioasă a familiei mele. De cinci sute de 
ani, inelul acesta trece din mamă la fiica cea mai mare. 
Păstrează bine inelul acesta și dacă vreodată vei fi în mare 
încurcătură, trimite-mi-l. Eu voi îndeplini îndată, orice 
dorinţă, aducătorului acestui inel. 

Mihu Inimă de Leu luă inelul, adânc mișcat. După aceea 
o întrebă: 

— Şi acum unde aveţi de gând să vă duceţi, contesă? 

— Unde am de gând să mă duc? Îţi spun sincer că nici eu 
însămi nu știu. Este sigur însă că, pragul casei boierului 
Panait Fotache nu-l voi mai călca niciodată. Te rog să 
primeşti înc-odată mulțumirile mele cele mai pline de 
recunoștință pentru că m-ai împiedicat de la săvârșirea 
unui pas asupra căruia nu s-ar mai fi putut reveni și de 
care m-aș fi căit o viață întreagă. Da, îţi voi fi veșnic 
recunoscătoare pentru fapta aceasta. Unde mă duc, nu știu 
încă. Din nenorocire nu am prin împrejurimi nicio rudă, 

nicio familie cunoscută, ceea ce de altfel este și firesc, 
deoarece nu sunt din ţara aceasta. Generalul Kiseleff mă 
cunoaște, nu vreau însă să mă duc la el deoarece e găzduit 
la boierul Fotache și am spus că pragul acelei case nu 
vreau să-l mai calc. Aș vrea însă să mă înapoiez la 
București, unde a rămas unchiul meu, care n-a putut să ia 
parte la nuntă, deoarece generalul Kiseleff l-a lăsat să-i 
țină locul pe timpul lipsei sale de acolo. 

— Dacă-mi îngăduiţi contesă, vă voi da ca însoțitor pe 
drum pe unul din oamenii mei, în care puteţi avea toată 
încrederea. Omul acesta al meu, care în același timp va 
îndeplini și însărcinarea de vizitiu, vă va scoate în șoseaua 
Bucureștilor pe un drum dosnic, cunoscut numai de noi. In 
veștmintele în care sunteţi îmbrăcată acum însă, aţi fi prea 
bătătoare la ochi și aţi putea fi iute recunoscută de oamenii 
lui Fotache, care fără îndoială că și-a pornit toată ceata 
argaţilor în căutarea dv. Cred că lucrul cel mai bun ar fi să 
îmbrăcaţi pe drum, portul românesc și nici să nu călătoriţi 
cu trăsura, ci cu căruţa. Mâine de dimineaţă vi se va da un 
asemenea costum, naţional, iar în amurg veţi putea porni 
la drum spre București. 

Așa s-a întâmplat apoi că, a doua zi, pe înserat, o căruţă 
porni de la poalele ruinelor romane de la Iglița. Căruţașul 
era Dan Dragomir. În mușteriul din căruţă însă, nici chiar 
însuși boierul Panait Fotache n-ar fi recunoscut-o pe 
logodnica sa, contesa Anastasia Subotkin. 

Mihu Inimă de Leu o însoţise pe contesă până la ruinele 
romane, de unde se uită multă vreme în urma căruţei din 
care Anastasia Subotkin îi făcu multă vreme semne cu 
batista. 


* * 


Cam în același timp se înapoiară la Galaţi și trupele care 
îl urmăriseră fără nici un rezultat pe Mihu Inimă de Leu. 

Boierul Panait Fotache nu fu în stare să reziste multă 
vreme oboselilor urmăririi și se înapoie lăsând pe seama 
soldaţilor grija de a pune mâna pe haiduc și de a-i aduce 
mireasa înapoi. Se temea omul, ca vreun glonte rătăcit să 
nu-i găurească pielea la care ţinea foarte mult. De aceea el 
se întoarse la conac și așteptă acolo rezultatul din pricina 
căruia era atât de neliniștit, încât nu dormi toată noaptea, 
ba chiar nici a doua zi nu-și găsi locul nicăieri. Nu-i venea 
nici măcar să se mai așeze pe un scaun și mereu bătea 
drumul, când călare, când cu trăsura, când chiar și pe jos, 
între conac și locuinţa colonelului Ispirescu. 

Nu lăsa să treacă un ceas, fără a da o fugă până la casa 
bătrânului soldat, pentru a întreba dacă colonelul nu se 
înapoiase încă din Baltă. 

Vești din Baltă însă nu sosiră la Galaţi decât numai luni 
de dimineaţă și veștile acestea spuneau că soldaţii sunt în 
luptă cu haiducii. 

Știri mai precise însă despre felul cum a decurs lupta, nu 
aflară gălăţenii, decât numai luni după amiazi. Atunci se 
înapoiase anume din Baltă, colonelul Ispirescu, împreună 
cu dorobanţii pedeștri. 

Colonelul era foarte rău dispus, așa că multă vreme 
nimeni nu îndrăzni să-l întrebe anume ce se petrecuse în 
Balta Dunării. Atât ofiţerii, cât și soldaţii, refuzară orice 
lămurire, deoarece așa primiseră ordin de la colonel. 

Poate însă că nici n-ar fi fost nevoie de un asemenea 
ordin, pentru a-i opri pe soldaţi de a vorbi despre noua 
înfrângere sau despre tragi-comica lor împotmolire în 
mlaștinile Bălții. Aceia care luaseră parte la această 
vânătoare, de la care patru sute de oameni se înapoiaseră 
fără urmă de vânat, oricine își poate închipui că nu prea 
aveau chef să vorbească despre isprava lor, de care ar fi 
râs și copiii din leagăn. Fiecare nădăjduise că el va izbuti 
să pună mâna pe temutul haiduc și deci lui i se va cuveni 
marele premiu pus pe capul lui Mihu Inimă de Leu. lată 
însă că niciunul din ei nu săvârșise isprava și ca în orice 

asemenea caz, fiecare căuta să găsească un tap ispăşitor 
pe care-l învinuia de nereușita întreprinderii. 

Generalul Kiseleff era și el foarte curios să cunoască 
amănuntele urmăririi și cum colonelul Ispirescu nu părea 
dispus să vină de bună voie, trimise să-l cheme oficial, 
pentru a-i da raportul asupra celor întâmplate. 

— Ei, colonele, zise guvernatorul, când îl văzu pe 
bătrânul soldat intrând în odaia sa, spune-mi și mie, ce s-a 
petrecut în Baltă? 

— Excelenţă, răspunse colonelul Ispirescu, care ţinea în 
mână o coală de hârtie, înainte de toate fie-mi îngăduit să-i 
înmânez Excelenței Voastre... 

— Ce-i aceea? întrebă guvernatorul. 

— Cererea mea de ieșire la pensie și demisia din înaltul 
post cu care am fost însărcinat... 

— Ei, colonele, colonele, dar ce fleacuri mai sunt și 
acestea? exclamă generalul Kiseleff, neplăcut impresionat. 

— Da, Excelenţă, mi-am luat îndrăzneala de a vă înmâna 
această cerere, cu rugămintea de a o înainta Vistieriei, 
care urmează să-mi reguleze drepturile la pensie. 

— Bine, colonele, mai întâi spune-mi ce s-a întâmplat, 
pentru ce ești atât de amărât? Haide, nu mai fi copil și 
povestește-mi cum s-au petrecut lucrurile? 

— Excelenţă, neizbânda aceasta mă copleșește, mă 
doboară. Eu, care tot timpul cât am slujit, fie în armata 
ţarului, fie acum, în armata naţională, mi-am îndeplinit 
întotdeauna cu sfințenie porunca primită și însărcinarea ce 
mi s-a dat, eu să nu fiu în stare să pun mâna pe un Mihu 
Inimă de Leu?... Aceasta n-o pot suporta, Excelenţă! 

— Bine, colonele, dar ăsta nu este un motiv din pricina 
căruia să deznădăjduiești! Dacă n-ai izbutit de data 
aceasta, nu însemnează că nu vei izbuti cu alt prilej. Sunt 
încredinţat că va veni o zi când mi se va aduce la 
cunoștință că Mihu Inimă de Leu a fost prins... de trupele 
colonelului Ispirescu. De altfel, nu trebuie să uiţi că noi 
știam mai dinainte că lucrul nu este tocmai atât de ușor 

după cum pare. Cu toate că mărturisesc sincer că eu 
aveam multă nădejde în știința și iscusinţa d-tale! 

— Dar tocmai aceasta este pricina deznădejdii mele, că 
n-am putut corespunde așteptărilor. 

— Sunt pe deplin încredinţat că în niciun caz nu ești d-ta 
de vină că n-ai corespuns așteptărilor și că până acum 
acest Mihu Inimă de Leu nu este încă în mâinile noastre. 
Nu uita că, chiar și cei mai mari căpitani au fost învinși, 
dar aceasta nu însemna că renunţau de a mai conduce 
oștiri. Dimpotrivă, fiecare neizbândă este pentru un soldat 
un nou imbold de a scoate triumfător steagul sub cutele 
căruia slujește. 

— Vă mulţumesc cu adâncă recunoștință, Excelenţă, 
pentru neștirbita încredere pe care o aveţi în mine! Vă 
încredinţez că voi face și de acum înainte tot ce-mi va sta 
în putință pentru a dovedi că încrederea cu care mă 
cinstește Excelența  Voastră n-a fost dăruită unui 
nevrednic! 

— Dragă colonele, dar de așa ceva nici vorbă nu poate fi! 
răspunse guvernatorul rus. Te rog însă sfârșește cu aceste 
imaginare învinuiri pe care ţi le aduci fără rost și spune-mi 
cum a decurs urmărirea? 

La această întrebare a generalului Kiseleff, chipul 
colonelului Ispirescu, care începuse să se mai însenineze, 
se întunecă din nou. În cele din urmă însă, când își dădu 
seama că în niciun caz nu poate scăpa fără a satisface 
dorinţa guvernatorului, începu să vorbească: 

— Când am ajuns din urmă cu ostașii adunaţi prin 
sunetul de alarmă pe călăreţii plecaţi mai din vreme în 
urmărirea haiducilor, trupa călare poposea tocmai pe locul 
unde se odihniseră câteva minute și haiducii mai înainte. O 
parte din călăreţi continua însă să se ţină pe urmele 
haiducilor și aceștia au văzut când Mihu Inimă de Leu a 
trecut Dunărea împreună cu oamenii săi. Comandantul 
patrulei voia tocmai să comande o salvă, care fără îndoială 
că ar fi răpus pe mulţi dintre haiduci, când deodată în una 

din bărcile care înaintau strâns una lângă alta, spre ţărmul 
celălalt, se ridică... contesa Anastasia Subotkin. Dacă salva 
ostașilor pornea, fără îndoială că acum contesa n-ar mai fi 
printre cei vii. În chipul acesta ticăloșii au izbutit să se facă 
nevăzuțţi în Baltă. Atunci am hotărât să trec Dunărea și să 
pătrund și eu, cu oamenii mei, în misterioasa împărăție a 
haiducilor. Am rechiziționat toate bărcile care se găseau 
pe Dunăre, chiar și un vaporaș pentru trecerea cailor și am 
transportat în Baltă toată trupa. Odată acolo, i-am așezat 
în două semicercuri și am început să înaintăm spre 
mijlocul Bălții și spre punctul unde i-a văzut patrula 
debarcând pe haiduci. Călăreţii sub comanda căpitanului 
Guriotis, dorobanţii pedeștri, sub comanda mea. La început 
haiducii nu opuseseră niciun fel de împotrivire, de altfel, 
după cum mi-a raportat căpitanul Guriotis, care mergea în 
frunte cu călăreţii; ticăloșii dispăruseră fără urmă. 

Călăreţii își continuară însă urmărirea, înaintând cu 
multă băgare de seamă. Ei trebuiau să înainteze cu foarte 
multă atenţie, deoarece în dreapta, în stânga, înaintea lor, 
se deschideau numai mlaștini și canale, așa că erau nevoiţi 
să facă ocoluri de câte un sfert de ceas pentru a înainta o 
sută de pași. La început am trimis o parte din oameni și cu 
bărcile. În curând am băgat însă de seamă că aceasta ne 
încurca mai mult, deoarece, cei mai mulţi din aceia care 
porniseră cu bărcile se învârteau neputincioşi în loc, 
neputându-se orienta prin labirintul de canale. Își poate 
închipui și Excelenţa Voastră că în asemenea împrejurări 
înaintarea călăreţilor chiar devenea aproape cu neputinţă 
și de aceea, în curând cu trupele pedestre, i-am ajuns din 
urmă. Tocmai pe când Guriotis îmi dădea raportul despre 
desfășurarea de până atunci a luptei, haiducii, care până 
atunci se arătaseră lipsiți de orice chef de luptă, atacară 
trupele din mai multe părți deodată. 

Cum însă ei cunoșteau fiecare colţ al acestei blestemate 
Bălți și știau să tragă din locuri unde era cu neputinţă să-i 
zărim și cum pe deasupra își mai și schimbau poziţia, după 

fiecare salvă, n-am putut înainta, decât numai după o luptă 
de trei ceasuri. Când haiducii și-au dat seama că trupele 
noastre, care, având în vedere vitregia terenului, merită 
toată lauda, înaintează pas cu pas, este adevărat, dar 
totuși înaintează și în curând urmau să fie încercuiți, ei 
încetară focul, brusc. 

— Nădăjduiesc colonele că atunci, n-ai mai stat pe 
gânduri ci i-ai atacat vertiginos. 

— Nu! 

— Rău ai făcut! 

— Mă iertati, Excelenţă, dar războiul în Baltă, se duce cu 
totul altfel, decât pe pământ solid. De altfel, de atacat i-am 
atacat noi, dar mai bine era dacă nu-i atacam. 

— Cum vine asta? 

— După încetarea focului din partea  haiducilor, 
cunoscând șiretenia lui Mihu Inimă de Leu, am dat ordin să 
nu se miște nimeni deoarece mă temeam că haiducul ne 
pregătește vreo cursă, pentru când vom înainta. Aceasta 
este tactica lui și de aceea a izbutit întotdeauna să iasă 
învingător din toate luptele chiar și atunci când dușmanul 
era de zece ori mai numeros decât el. 

— Mai departe! Mai departe! îl zori generalul Kiseleff. 

— După o așteptare de câteva minute, urmă colonelul 
Ispirescu, am pus pe unul din dorobanţi, să se caţere pe o 
salcie înaltă, spre a cerceta dacă nu-i vedea undeva pe 
bandiți, la lumina lunii. Dorobanţul îi zări într-adevăr, 
fugind în două luntri și ne arătă direcţia. Căpitanul 
Guriotis, în zelul lui de a pune mâna pe haiducul care-i 
împrăștiase o companie întreagă, nu mai așteptă porunca 
mea, ci dădu ordin de atac. Călăreţi și pedeștri se 
năpustiră atunci ca o furtună pe urmele bandiţilor. 

— Şi? întrebă guvernatorul rus, plin de așteptare. 

— Cursa de care m-am temut, continuă colonelul 
Ispirescu, era acolo. 

— Pentru Dumnezeu,  colonele, exclamă generalul 
Kiseleff, nemulțumit, dar ce fel de cursă pot întinde o mână 
de oameni, unei armate de patru sute de soldaţi? 

— Cursa Bălții, Excelenţă! Haiducii anume, s-au retras, 
pas cu pas, până în marginea unei lungi fășii de pământ 
mlăștinos. Când au ajuns aici, au încetat focul și urcându- 
se în bărcile pe care și le pregătiseră mai dinainte au 
pornit prin labirintul de canale, fără să se mai sinchisească 
de noi. Și aveau toată dreptatea, căci trupele, călăreţi și 
pedeștri, în dorinţa lor de a nu mai pierde urma haiducilor 
se  năpustiră orbește după fugari. Aceasta a fost 
nenorocirea noastră. În avântul lor și din pricina 
întunericului nopţii, soldaţii intrară cu toată linia întâi de 
înaintare în mlaștină, unde rămaseră înțepeniţi, îngropaţi 
până la brâu în nămol. 

Jumătate din oastea pe care o aveam cu mine se găsea în 
primejdie de a fi înghițită de diabolica mlaștină, care-mi 
ţinea oamenii prizonieri, nămolul scufundându-se mereu 
sub picioarele bieţilor oameni și amenințând să-i înghită cu 
totul. În asemenea împrejurări, m-am văzut silit să opresc 
înaintarea, pentru a-mi salva trupa din mlaștină de la o 
moarte cumplită. 

Poate că un altul în locul meu, ar fi lăsat oamenii acolo, 
în ghearele blestematului nămol, și alergând după glorie ar 
fi continuat urmărirea, ocolind mlaștina și poate, spun însă 
poate, izbutind să pună mâna pe bandiți. Pe mine însă, 
Excelenţă, nu m-a răbdat inima să-mi las în ghearele unei 
morți cumplite peste două sute de soldaţi și în loc să-i 
urmăresc pe haiduci, am poruncit să se sară în ajutorul 
acelora care erau ameninţaţi să fie îngropaţi de vii în 
mlaștină. 

Poale că, având în vedere însărcinarea ce mi s-a dat, 
datoria mea ar fi fost să continui urmărirea și să-mi las 
oamenii să moară. Conștiinţa mea de om însă mi-a poruncit 
altfel și de aceea am pus la dispoziţia Excelentei Voastre 
demisia mea. 

Generalul Kiseleff făcu un pas înainte apucă dreapta 
colonelului și strângându-i-o, îi zise: 

— În locul d-tale și eu aș fi făcut la fel colonele! Socotesc 
însă că n-ar fi stricat, dacă tot mai continuai urmărirea, 
după ce ţi-ai scos oamenii din mlaștină. 

— Am și făcut aceasta, Excelenţă, răspunse colonelul 
Ispirescu. După ce mi-am scăpat oamenii de la moartea 
cumplită care-i aștepta, am pornit mai departe, ca ocolind 
mlaștina, să mergem spre inima Bălții, unde îi văzuse 
dorobanţul pe haiduci refugiindu-se. Fâșia de mlaștină era 
însă foarte lungă, așa că mergând pe marginea ei, deodată 
am ajuns la Dunăre. Aici se găsea o moară. Oamenii însă, 
mai ales aceia care stătuseră câteva ceasuri în nămol, erau 
istoviţi cu desăvârșire, așa că mi-am dat seama că, cu ei 
cel puţin, nu mai pot continua urmărirea. 

Atunci am făcut un triaj, alegându-i pe aceia care 
rezistaseră mai bine încercărilor și sub comanda 
căpitanului Guriotis, i-am trimis să cerceteze inima Bălții, 
firește, după ce vor fi perchiziționat moara, iar eu, 
împreună cu trupa mai greu încercată, m-am înapoiat la 
Galaţi. 

— Şi cu ce rezultat s-a încheiat urmărirea căpitanului 
Guriotis? întrebă generalul Kiseleff. 

— Nu știu, Excelenţă, deoarece Guriotis nu s-a înapoiat 
încă din Baltă. 

În clipa aceea intră în odaie aghiotantul guvernatorului 
rus, anunțând că Guriotis se înapoiase tocmai din Baltă și-l 
caută pe colonelul Ispirescu pentru a-i raporta cum a 
decurs restul urmăririi. 

— Să intre căpitanul Guriotis! porunci guvernatorul. 

Căpitanul Guriotis intră în odaie, murdar, plin de nămol, 
cu hainele de gală făcute într-un hal fără de hal. 

Generalul Kiseleff nici nu-l lăsă să salute, ci-l și întrebă, 
de îndată ce deschise ușa: 

— Te putem felicita, căpitane? 

— Din nenorocire, nu, Excelenţă! răspunse Guriotis, 
abătut. 

— Așadar nici d-ta n-ai reușit să pui mâna pe tâlharul 
acela? strigă generalul Kiseleff, furios. Dar cine dracul 
este omul acesta de a știut să-și bată joc de o întreagă 
armată? 

— Dracul însuși, Excelenţă! răspunse căpitanul Guriotis, 
cu convingere. 

— Sau, cei puţin tovarășul lui! adăugă colonelul 
Ispirescu. 

— Nu vă faceţi de râsul lumii, domnii mei! zise 
guvernatorul. 

— Iertați-mă, Excelenţă, zise limbutul Guriotis, dar după 
ceea ce am văzut, nu pot crede decât că Mihu Inimă de 
Leu este tovarăș cu dracul. 

— Dar ce ai văzut, căpitane? întrebă generalul Kiseleff. 

— Închipuiţi-vă, Excelenţă că ticălosul acesta își avea 
ascunzătoarea în nasul nostru, într-o moară de pe malul 
Dunării! 

— Aţi dat peste  ascunzătoarea lui? întrebă și 
guvernatorul și colonelul Ispirescu, deodată. 

— Da, Excelenţă! urmă căpitanul Guriotis. 
Ascunzătoarea atât de mult căutată a faimosului Mihu 
Inimă de Leu era într-o moară de pe malul Dunării, pe care 
dacă știam, o puteam arunca în aer cu o ghiulea de tun de 
pe ţărmul celălalt, fără să pierdem niciun om și fără să ne 
obosim măcar. Dar dacă aţi fi văzut ce locuinţă strălucită 
își rânduise ticălosul în această moară, pe care, socotind-o 
după înfățișarea de afară, nu dai doi bani pe ea, fără 
îndoială că și Excelenţa Voastră ar crede că Mihu Inimă de 
Leu trebuie să fie în legătură cu Necuratul. 

— Și unde s-a refugiat de acolo? 

— Siguri nu suntem, decât că nu mai este în moară. Dar 
unde s-a dus de acolo, aceasta n-am putut-o afla, cu toate 
cercetările pe care le-am întreprins. Cercetând moara, am 
găsit nenumărate urme, care dovedeau că multă vreme 

Mihu Inimă de Leu a locuit acolo împreună cu oamenii săi. 
Am putut stabili chiar că... haiducii și-au îmbarcat în bărci, 
tot ce au putut mișca din loc și așa au plecat. 

— Şi n-aţi găsit nicio fiinţă vie în moară? întrebă 
colonelul. 

— Am scotocit de două ori, toată moara, răspunse 
căpitanul Guriotis, dar n-am dat peste nicio făptură vie. Cu 
toate acestea, când am plecat din moară, cineva a tras în 
mine. Glontele a trecut tocmai pe lângă urechea mea. La 
un deget depărtare de cap. Soldaţii mei au scotocit din nou 
toată clădirea și atunci, din fundul unui grajd, au scos la 
iveală un bătrân. Era morarul, care a vrut să mă împuște 
mișelește. Soldaţii au vrut să-l taie în bucăţi, eu însă nu le- 
am dat voie, nădăjduind că voi putea să scot ceva de la el 
în privința noii ascunzători a lui Mihu Inimă de Leu. 
Infuriaţi, ostașii au dat atunci foc morii. 

— Şi ce a mărturisit morarul? întrebă guvernatorul, 
nerăbdător. 

— Din păcate, Excelenţă, n-a fost chip să-l fac să 
vorbească. Face pe mutul, sau poate că și este, Dumnezeu 
știe. Fapt este însă că, din clipa când am pus mâna pe el, 
nu l-am auzit scoțând niciun cuvânt. 

— Şi unde este acum prizonierul? întrebă colonelul 
Ispirescu. 

— L-am pus în lanţuri și l-am aruncat în închisoare. În 
faţa celulei am așezat două sentinele! își încheie raportul 
căpitanul Guriotis. 

— Îi voi lua eu însumi interogatoriul, Excelenţă! zise 
atunci colonelul Ispirescu. 

— Şi te rog să-mi raportezi îndată, rezultatul 
interogatoriului! mai zise generalul Kiseleff, apoi părăsi 
încăperea. 

CAPITOLUL 108 
Un mort ciudat 


Liniștea monotonă a colibei vrăjitoarei din Baltă n-o 
tulbura, decât din când în când, clocotul furios al 
băuturilor fermecate din ceaune sau ţipătul strident al 
bufniței. 

Ghicitoarea din Baltă era ghemuită în faţa focului, ale 
cărui flăcări luminau ciudat ochii ei ce luceau și mai 
ciudat. 

Într-unul din colţurile colibei zăcea bătrânul Codobatură, 
care de săptămâni de zile se găsea în îngrijirea vrăjitoarei. 
Bietul om o păţise urât cu băutura fermecată a Smarandei. 

Efectul din prima zi ai băuturii fermecate se manifestase 
printr-o furie de dragoste ce-l cuprindea pe bătrân de 
îndată ce o zărea pe fata morarului. Cum furia aceasta de 
dragoste nu scăzuse nici mai târziu, Mihu Inimă de Leu 
hotări să-l ducă la vrăjitoarea din Baltă. 

— Numai vrăjitoarea îi poate ajuta! zise el. 

Și într-adevăr, vrăjitoarea îl și ajută. 

Când îl zări pe bătrânul Codobatură și i se mai și spuse 
ce năzbâtii îl apucase acum la bătrâneţe, când o viaţă 
întreagă urâse femeile, vrăjitoarea înţelese îndată de unde 
i se trăgea boala. 

Era pe deplin încredinţată că, din întâmplare, sau anume 
cineva îi dăduse să bea din băutura fermecată pe care ea i- 
o încredinţase Smarandei. 

Buba era doar că fusese vestită cam târziu despre 
ciudata boală a bătrânului, atunci când băutura fermecată 

își făcea efectul din plin și deci lecuirea era mult mai 
anevoioasă. 

Vrăjitoarea îl ţinea pe bătrânul Codobatură acolo, în 
coliba ei, unde se întâmpla adeseori să vină câte cineva de 
prin împrejurimi, condus de vreun pescar lipovean care 
cunoștea drumul prin labirintul Bălții. Când se îmbolnăvea 
cineva prin satele de prin împrejurimi și acasă nu i se 
găsea leacul, singurul doctor căutat de populaţie era 
vrăjitoarea din Baltă, care într-adevăr le și dădea leacul 
vindecător. 

Când i-l aduseră pe Codobatură, vrăjitoarea se gândi mai 
întâi să-l adoarmă pe bătrân, deoarece știa că băutura 
fermecată îi biciuise nervii și pentru nervi somnul este 
leacul cel mai bun. 

Şi Codobatură dormi, se pricepea doar așa de bine să 
doarmă, vreo zi și jumătate, fără întrerupere. Dar chiar și 
acum când se deșteptă, gândul lui se îndrepta tot numai 
spre Smaranda și tot nu era încă stăpân pe voinţa sa. 

Vrăjitoarea însă de aceea era vrăjitoare ca să se 
priceapă să și desfacă ceea ce a făcut. Încetul cu încetul, 
starea bătrânului Codobatură începu să se 
îmbunătăţească, cu toate acestea însă, el tot nu era încă 
cel vechi, acela care fusese mai înainte de a fi băut din 
farmecele Smarandei. Erau zile când îl apuca un fel de 
aiureală și când umbla de colo până colo, ca năuc, de-i era 
mai mare mila să-l vezi. Altădată, dormea zile întregi și 
somnul îl ţinea atât de mult prizonierul său, încât toată 
truda vrăjitoarei de a-l pune odată pe picioare rămânea 
zadarnică. Chiar dacă pentru un moment starea lui 
Codobatură se îmbunătăţea, peste o zi-două, boala revenea 
și tot ceea ce câștigase dădea înapoi. 

Afară de boala lui Codobatură, vrăjitoarea din Baltă se 
mai ocupa foarte mult și de misterioasa moartă din sicriul 
de sticlă, de Mioara Comăneanu. Ea se ducea în fiecare zi, 
de două ori, până la Raclă. In sicriul de sticlă, Mioara 

Comăneanu mai era încă și acum tot atât de frumoasă ca și 
în prima zi a morţii sale. 

Cel dintâi drum al vrăjitoarei, în fiecare dimineaţă, 
ducea la Raclă. Câte odată se uita la ea, timp de câteva 
minute și numai după aceea răsuna vocea ei subţire care 
trăda o voinţă neţărmurită: 

— Scoală-te! 

Cuvântul acesta îl rostea cu atâta tărie, cu atâta 
convingere, încât dacă s-ar fi găsit prin apropiere vreun 
martor oarecare, el s-ar fi așteptat neapărat ca moarta să 
se supună. 

De altfel așa se și întâmplă. 

Trupul moartei se ridică încet-încet, până când ajunse în 
capul oaselor. 

Vrăjitoarea se uită atunci și mai pătrunzător la iubita lui 
Mihu Inimă de Leu, moartă în împrejurări atât de 
misterioase și glasul rece, searbăd, zise: 

— Auzi ceea ce-ţi spun? 

Buzele Mioarei Comăneanu se mișcară, abia perceptibil 
și în șoaptă, ca și când cuvintele ar fi venit dintr-o 
neţărmurită depărtare, răspunse: 

— Te aud! 

Vrăjitoarea scotea atunci la iveală o sticlă cu lapte din 
care turna câteva înghiţituri printre buzele Mioarei. Fetei 
îi făcea mult bine laptele acesta și ca și când sângele ar fi 
început să circule din nou prin vinele ei, chipul i se 
îmbujora și fata își deschidea chiar și ochii pentru o clipă. 

Ochii aceștia, însă, priveau nedumeriţi în jurul lor și în 
lucirea lor ștearsă se vedea prea bine că Mioara 
Comăneanu se supunea misterioasei puteri a vrăjitoarei, 
fără să-și dea seama câtuși de puţin de ceea ce se petrecea 
în jurul său. 

Vrăjitoarea turnă aproape tot laptele din sticlă în gura 
Mioarei, pe urmă se mai uită câtva timp cercetătoare la 
chipul fetei, îi mângâie fruntea, îi frecă regiunea inimii și 
cu ochii avizi căută să vadă efectul. 

— Încă tot nu este în regulă! mormăi ea, nemulțumită. 
Și eu, care credeam că se va sfârși mult mai curând cu 
blestematul de cârcel la inimă! 

Bătrâna oftă, apoi se întoarse din nou spre Mioara. 

Vrăjitoarea își adună din nou toată puterea de voinţă și 
aţintindu-și privirile pătrunzătoare în ochii fetei, zise: 

— Înţelegi ce spun? 

— Înţeleg! fu răspunsul, ce părea că vine din lumea de 
apoi, atât era de slab. 

— Acum vei dormi din nou, adânc, până când voi veni 
iarăși și-ţi voi porunci să te trezești. Ai înţeles? Vei dormi 
din nou... 

Cuvintele acestea din urmă, vrăjitoarea le rostise 
apăsând pe ele cu tărie. Efectul nu întârzie să se arate. 
Trupul Mioarei căzu deodată înapoi, în sicriu și în clipa 
următoare redevenise tot atât de nemișcat și de ţeapăn, 
cum fusese și până la venirea vrăjitoarei care o trezise la 
viaţă pentru câteva clipe. 

După aceea bătrâna vrăjitoare încuie cu multă băgare de 
seamă capacul sicriului de sticlă și se înapoie la coliba ei. 

Era obosită, istovită, de-abia își târa trupul încovoiat. 
Redeșteptarea la viață a Mioarei Comăneanu o obosea 
întotdeauna în halul acesta. 

Înapoindu-se în colibă, se prăbuși aproape pe patul său 
și nu trecură nici cinci minute și adormi într-un somn 
adânc. 


* * 


Zilele treceau și încetul cu încetul bătrânul Codobatură 
se înzdrăveni după ciudata lui aventură. Acum puteai rosti 
numele Smarandei în fața lui fără nicio teamă, căci nu mai 
avea niciun fel de înrâurire asupra lui. El redevenise 
vechiul Codobatură, ale cărui bucurii pe acest pământ 
erau: băutura, tutunul și somnul. 

Din când în când îl mai apuca doar câte o slăbiciune. În 
asemenea ocazii lumea se întuneca înaintea lui, inima-i 
înceta parcă de a mai bate și trebuia să se sprijine de ceva 
pentru a nu se prăbuși la pământ. 

Tocmai din această pricină, vrăjitoarea nu voia să-l lase 
pe Codobatură să se înapoieze încă la moara de pe malul 
Dunării, oricât dorea bătrânul haiduc să se vadă iarăși 
împreună cu vechii săi tovarăși și prieteni. 

— Nu trebuie să te pripești! îi spunea vrăjitoarea. Nu te 
teme, căci trăiesc ei și fără tine! Tu trebuie să mai stai aici, 
până când te vei înzdrăveni de-a binelea. 

— La naiba, babo, dar ce sunt damblagiu de nu mă lași 
să plec? se revoltă Codobatură. Toată viaţa am fost sănătos 
ca un stejar! 

— De data aceasta, însă, n-a lipsit mult să-ţi facă 
tovarășii o hăinuţă de scânduri! 

— Dar la drept vorbind, ce dracu mi s-a întâmplat? 

Bătrânul haiduc nu voia să creadă nici în ruptul capului 
povestea pe care vrăjitoarea i-o istorisise de nenumărate 
ori. Acum, după ce se însănătoșise și nu mai era sub 
puterea băuturii fermecate, nu-și mai aducea aminte de 
nimic din ceea ce făcuse. Sub vraja farmecelor, el își 
pierduse judecata și faptele lui erau pornite din imbold, nu 
gândite... 

Nu-i venea să creadă și socotea că era cu totul cu 
neputinţă ca el, omul ce fusese chibzuit și liniștit o viaţă 
întreagă, să se fi apucat așa, deodată, de niște năzbâtii ca 
acelea, despre care îi vorbea baba. 

Și era un motiv foarte puternic pentru care bătrânul 
Codobatură nu se simţea de loc bine în coliba vrăjitoarei și 
din pricina căruia voia s-o șteargă de acolo cât mai iute. 
Bătrâna, anume, îi dădea să bea numai lapte, când lui îi 
lăsa gura apă după un păhăruţ cu vin. Pe urmă, se și 
plictisea grozav. Lui îi era dor de mișcare, de aventurile, 
cu care se obișnuise atâta și tare ar fi vrut să se mai vadă 
odată prins într-o încăierare, sau măcar la un chef, din 

care în timpul din urmă avusese parte din belșug în jurul 
lui Mihu Inimă de Leu. 

Când trândăvea fără rost prin apropierea colibei 
vrăjitoarei, gândurile bătrânului haiduc fugeau mereu la 
moara de pe malul Dunării, unde se găsea vin din belșug, 
unde era tutun bun și unde parcă și somnul îi cădea mai 
bine. 

Într-o zi bătrânul haiduc trândăvea în faţa colibei când 
deodată vrăjitoarea ieși din colibă și porni spre Raclă. 

Codobatură se uită după ea și rămase uimit, văzând 
vioiciunea, mlădierea tinerească, cu care pășea bătrâna 
vrăjitoare. 

Cu toate că bătrânul haiduc nu era curios din fire, totuși, 
de data aceasta, pe semne din lipsă de lucru, din 
plictiseală, voia să știe, oare unde se ducea vrăjitoarea și 
de aceea se furișă după ea. 

Vrăjitoarea nu băgă de seamă că este urmărită, de altfel 
nici n-ar fi îndrăznit să creadă cum că bătrânului 
Codobatură i-ar putea veni pofta s-o spioneze. De aceea, 
nebănuind nimic, se duse de-a dreptul la Raclă. 

— Oare ce caută zgripţoroaica acolo? se minună 
bătrânul haiduc. 

Sicriul de sticlă strălucea în bătaia razelor de soare și 
vrăjitoarea se duse de-a dreptul la el. 

— Într-adevăr se duce la logodnica moartă a căpitanului! 
își zise haiducul, care era încredinţat că numai mila o făcea 
pe bătrână să mai viziteze trupul neînsufleţit al inimoasei 
fete care părăsise lumea aceasta în împrejurări atât de 
misterioase. Convins de aceasta, Codobatură își zise că, 
pesemne vrăjitoarea ducea flori la mormânt. În zadar căuta 
el însă să vadă vreo floare în mâinile bătrânei 
zgripţuroaice, ea nu ducea în mână decât un coș de papură 
în care nu prea obișnuia să se ducă flori. 

Curiozitatea lui Codobatură crescu și mai mult și pentru 
a putea vedea tot ce va urma, se furișă până în dosul unui 

copac din imediata apropiere a Raclei, de unde putea 
vedea lămuri, toate îndeletnicirile babei. 

De data aceasta însă, truda lui de a sa fi furișat până 
acolo, fu răsplătită cu vârf și îndesat, căci peste câteva 
clipe i se înfăţișă înaintea ochilor o priveliște care-l făcu să- 
și frece ochii de mai multe ori, deoarece nu-și putea da 
seama dacă ceea ce se desfășura înaintea sa era adevăr, 
realitate, sau numai închipuire. 

I se părea cu neputinţă să fie adevărat și nu-i venea să 
creadă nici chiar atunci când ciupindu-se își dădu seama 
că este treaz și nu visează. 

Auzise el, bătrânul Codobatură, vorbindu-i-se de multe 
minuni, dar nu i se întâmplase niciodată să-i vorbească 
cineva de învierea morților. 

Or, ceea ce vedea el, nu era decât o înviere din morți. 

Nu visa, nu era beat, nu era nici victima unei năluciri. 
Logodnica căpitanului se ridicase într-adevăr în capul 
oaselor în sicriul de sticlă și Codobatură o văzuse chiar și 
cum își deschisese ochii. 

După aceea auzi cum vrăjitoarea îi vorbește moartei 
înviate și chiar dacă nu auzise glasul Mioarei Comăneanu, 
din mișcarea buzelor ei haiducul înţelese că logodnica 
căpitanului răspundea la întrebările vrăjitoarei. 

Bătrânul haiduc mai văzu și aceea că vrăjitoarea îi dădu 
de mâncare Mioarei. 

Uimirea lui Codobatură nu mai cunoștea margini. 

Era aiurit, buimăcit cu desăvârșire, deoarece despre o 
asemenea minune nu mai auzise nici măcar vorbindu-se. 

Un mort care vorbea, care mânca... 

Un mort, care... trăia... 

Acum însă, chestiunea aceasta îl preocupa și mai mult și 
hotărî să facă tot ce-i va sta în putință pentru lămurirea 
acestui caz atât de misterios. Nu învățase carte, nu-și 
tocise coatele pe băncile școlilor, pentru a pătrunde tainele 
firii, dar oricât de simplă era mintea lui, știa că morţii nu 

pot fi înviaţi și deci, dacă Mioara Comăneanu trăia, aceasta 
însemna că nici nu fusese moartă niciodată. 

Atunci însă își aduse aminte de scena când o găsiseră 
moartă pe sărmana Mioara Comăneanu. 

Nu! nu! În privinţa aceasta nu mai încape nicio îndoială, 
Mioara Comăneanu murise într-adevăr. 

Zăcea doar cu desăvârșire nemișcată în pat, ochii ei erau 
țepeni, lipsiţi de orice căldură. Ochii aceștia frumoși, care 
altădată împrăștiau atâta căldură, atâta blândeţe și 
bunătate, stăteau ţepeni și sticloși în orbite. Trupul se 
răcise și zilele trecură fără să se fi produs vreo schimbare. 
Nemișcarea trupului rămase aceeași ca și în prima zi. 

Nu, nu, în privinţa aceasta nu mai încăpea niciun fel de 
îndoială. 

Mioara Comăneanu murise într-adevăr. 

Bietul Codobatură era frământat de gândurile cele mai 
neînchipuite, cele mai fantastice. 

— Dar atunci ce să se fi întâmplat? murmură el. Mioara 
Comăneanu a murit și cu toate acestea, trăiește! Să fie 
moartă sau vie? lată-mă încurcat, aiurit, zăpăcit, cum n-am 
mai fost niciodată în viaţa mea! Şi numai Dumnezeu știe 
care va mai fi și sfârșitul acestei afaceri întunecate! 

Între timp, el urmărea cu tot mai multă luare aminte 
desfășurarea evenimentelor de lângă Raclă. Era gata-gata 
să-și părăsească ascunzătoarea și să încerce să se 
încredinţeze mai de aproape de natura acestor 
evenimente, să încerce să-și tălmăcească chiar acolo, lângă 
sicriul moartei vii, minunea pe care n-o putea înţelege, dar 
în ultimul moment se răzgândi și rămase locului. 

Renunţă să-și pună în practică planul acesta care îi 
încolţise în minte și rămase tot în dosul sălciei. 

El privi până la sfârșit cum îi dădea vrăjitoarea de 
mâncare Mioarei, cum o mângâie pe frunte, cum îi freca 
regiunea inimii, cum îi vorbi și apoi cum în urma poruncii 
vrăjitoarei, Mioara căzu iarăși în sicriul, al cărui capac 
bătrâna zgripţoroaică îl așeză iarăși la loc. 

Văzând toate acestea, bătrânul haiduc se îngrozi atât de 
tare, ca și când peste el s-ar fi închis capacul coșciugului. 
Era cât pe aci să ţipe de spaimă și trebui să-și adune toată 
puterea de voinţă pentru a-și înăbuși ţipătul de groază. 

După ce izbuti să se stăpânească, privi mai departe, spre 
a vedea ce va mai urma, de ce noi grozăvii, de ce noi taine 
va mai avea parte. 

Deocamdată însă, vrăjitoarea nu mai făcu nicio nouă 
minune, ci câtva timp rămase nemișcată lângă sicriu. Ea se 
uita ţintă la trupul care acum zăcea iarăși neînsufleţit în 
sicriu. După aceea își adună din nou lucrurile pe care le 
adusese cu sine, le așeză în coșul de papură, pe care 
trecându-și-l pe mână, porni încet, spre colibă. 

Vrăjitoarea mergea încet, obosită, istovită aproape și cu 
toate că de la Raclă și până la coliba ei nu erau nicio sută 
de pași, ea se oprea mereu și răsufla greoi. 

Când trecu pe lângă salcia din dosul căreia spionase 
Codobatură, bătrânul haiduc nu se mai putu stăpâni. El 
sări deodată din dosul copacului și ivindu-se în fata 
vrăjitoarei ca din pământ, strigă: 

— Babo! 

Apariţia lui Codobatură fu atât de neașteptată pentru 
vrăjitoare, încât scoase un țipăt ușor și se speriase, ceea ce 
nu i se mai întâmplase niciodată. 

De altfel nici nu căută să-și ascundă spaima. 


792 


BS / : 
— Firea-i să fii măi Codobatură, dar rău m-ai mai 
speriat! strigă ea. Cum ajungi tu aici, omule? 

Bătrânul haiduc se uită cu priviri tulburi la vrăjitoare. 

— Ce ai făcut? o întrebă el, cu glasul răgușit de emotie. 

La întrebarea lui, vrăjitoarea răspunse tot printr-o 
întrebare. 

— Ai văzut? 

— Ce este cu iubita căpitanului? 

— Dacă ai văzut, la ce bun mă mai întrebi? 

— Te întreb, fiindcă ceea ce am văzut este înfiorător... Și 
la drept vorbind, nu știu încă nici chiar acum dacă ceea ce 
am văzut, am văzut într-adevăr, sau numai închipuirea mea 
zdruncinată și-a bătut joc de mine, nălucindu-mi lucruri, 
care în adevăr n-au existat niciodată! 

— Ce te miră? întrebă atunci bătrâna zgripţoroaică, 
deoarece între timp își redobândise stăpânirea de sine. 

— Mă miră... mă miră, îngână Codobatură, deoarece 
până acum n-am văzut încă niciodată înviind morții! 

— În privinţa aceasta ai dreptate, răspunse vrăjitoarea, 
căci morţii nici nu învie! 

— Dar atunci, iubita căpitanului?... Ce este cu ea?... Am 
văzut-o când s-a așezat în capul oaselor, în coșciug! 

— Așa este! 

— Atunci? 

Vrăjitoarea nu răspunse. 

— De ce nu-mi răspunzi? De ce nu vrei să-mi spui, ce s-a 
întâmplat cu lubita Lui Mihu Inimă de Leu? Trăiește sau a 
murit? 

— Trăiește! 

— Şi n-a fost moartă, niciodată? 

— Nu! Ţi-am spus doar că morţii nu învie. 

— Bine, dar când am dat peste ea, la moară... 

— Da! Știu! 

— Aș fi fost în stare să jur pe orice în lumea aceasta că 
nu mai era nicio fărâmă de viaţă în trupul ei. 

— Așa se părea și oricine ar fi crezut la fel! 

— Dar atunci, cum s-a întâmplat, totuși? 

Glasul vrăjitoarei sună în șoaptă, tainic: 

— Sunt oameni, care au fost înzestrați cu o putere care 
le dă putinţa de a pătrunde tainele vieţii pământești! 

— Văd, văd că tu ești o putere cu totul deosebită! 
răspunse bătrânul Codobatură, pe deplin încredințat de 
ceea ce spunea. Te rog însă, spune-mi și mie, ce s-a 
întâmplat cu Mioara Comăneanu, să pot pătrunde și eu 
taina, care  înconjură ciudata moarte a Mioarei 
Comăneanu? 

Vrăjitoarea răspunse, încet și liniștit: 

— Cred că Mioara a ajuns la vreo otravă, cine știe cum, 
otravă pe care a luat-o fără să-și dea seama ce face. Se 
prea poată însă, adăugă bătrâna, apăsând pe cuvintele 
care urmează, într-un chip cu totul deosebit, ca cineva să-i 
fi dat să ia această otravă! 

— Doamne, babo, dar cine să-i fi dat Mioarei Comăneanu 
otravă, când toată lumea o iubea? 

— Să nu cercetăm! răspunse vrăjitoarea. Se prea poate 
ca frumoasa fată să fi stat în calea năzuinţelor cuiva și să fi 
căutat să se scape de ea, în chipul acesta! Otrava aceasta 
nu pricinuiește moartea, ci numai un fel de cârcel la inimă, 
care oprește sângele să mai alerge prin vine, oprește 
pătăile inimii și nenorocitul care a luat-o, pare mort de-a 
binelea. Trupul însă nu putrezește, ci rămâne întreg. 

— Ciudat! zise bătrânul Codobatură, clătinând din cap. 
Dar spune-mi, rogu-te, cum ai dat de ciudăţenia aceasta? 

— Într-adevăr, răspunse vrăjitoarea, lucrul de căpetenie 
a fost să descopăr adevărata bubă. Deoarece se putea ușor 
întâmpla, ceea ce de altfel s-a mai întâmplat atât de des, ca 
nenorocita să fie îngropată de vie... 

— Dumnezeule! Asta însemnează că biata fată ar fi fost 
ucisă chiar de noi, care am fi îngropat-o, dacă nu ne venea 
în gând să te chemăm pe tine. 

— Firește! 

— Sfinte Dumnezeule, mulțumescu-ţi că ne-ai ferit de 
așa nelegiuire! 

— Da, da, asta se putea întâmpla foarte ușor! 

— Spune-mi însă, babo, de unde ai aflat tu că iubita lui 
Mihu Inimă de Leu n-a murit într-adevăr? 

— Asta ar fi trebuit s-o vedeţi și voi! 

— Cum? 

— Adu-ţi bine aminte măi Codobatură! răspunse baba. 
Trecuseră cinci zile de la moartea Mioarei când aţi început 
să vă gândiţi la înmormântarea ei. Mai auzit-ai tu vreodată 
ca un mort să stea cinci zile fără să înceapă să 
putrezească? 

— Așa e... așa €e!... făcu Codobatură, dând din cap.. 

— Așadar, era vădit că, Mioara nu murise. Când m-aţi 
chemat pe mine și am venit lângă trupul ei, eu mi-am dat 
seama îndată de lucrul acesta și atunci v-am spus să n-o 

îngropaţi în pământ, ci s-o băgaţi într-un sicriu de sticlă și 
s-o aduceţi la mine. 

— Dar dacă astfel stăteau lucrurile, strigă atunci 
bătrânul haiduc, cam supărat, de ce nu i-ai spus adevărul 
și lui Mihu Inimă de Leu ca să știe omul de ce să se ţină? 
De ce nu i-ai lăsat să mai aibă o rază de nădejde, de ce l-ai 
aruncat în prada unor suferinţe de neînchipuit? Dacă-i 
spuneai adevărul, de câte dureri nu l-ai fi cruțat tu pe omul 
acesta! 

Dar vrăjitoarea nu se încurcă de loc. 

— Îţi voi răspunde și la această întrebare, bătrâne 
Codobatură! zise ea. Când am fost chemată la moară, 
Mihu Inimă de Leu era pe deplin încredinţat că iubita lui 
nu mai era printre cei vii. N-am vrut să-i risipesc această 
credință, deoarece adeseori, de cele mai multe ori chiar, 
cârcelul la inimă sfârșește tot prin a pricinui moartea. Așa 
că la ce bun să-i mai fi trezit speranţe în suflet, când se 
putea întâmpla ca Mioara să moară într-adevăr? Durerea 
lui n-ar fi fost mai mare atunci? Am vrut să-l cruţ de 
această nouă dezamăgire care i-ar fi pricinuit o nouă 
suferinţă. Printre rânduri însă, totuși i-am dat a înţelege că 
nu este cu neputinţă să se întâmple și o minune... Imi aduc 
bine aminte că ultima oară când a fost aici, se uita la 
trupul neînsufleţit al Mioarei, ca și când aceasta ar fi 
dormit numai și umbla încet, spre a nu o deștepta din 
somn. 

— Atunci alerg, strigă Codobatură, cu însufleţire, și-i voi 
spune căpitanului ce am văzut... 

Zicând aceste cuvinte se și repezi să fugă dar vrăjitoarea 
îl împiedică. 

— Stai! 

— De ce să stau? 

— Ştirea ar fi prea pripită! 

— De ce? 

— Fiindcă fata n-a trecut încă de orice primejdie! 

— Cum, tot i se mai poate întâmpla ceva? întrebă 
Codobatură, mirat. Eu văd că mănâncă, se scoală, își 
deschide ochii, vorbește... Nu mai încape nicio îndoială că 
Mioara Comăneanu trăiește! 

— Trăiește, dar nu este încă stăpână pe viaţa ei! 

— Cum se poate așa ceva? 

— Viaţa pe care o vezi astăzi în ea, nu mi se poate 
mulțumi decât numai mie! răspunse vrăjitoarea, misterios. 

Codobatură făcu uimit un pas înapoi. 

În clipa aceea o putere diabolică radia parcă din trupul 
bătrânei vrăjitoare. Codobatură se uită uimit la vrăjitoare. 

— Nu înţeleg! îngână el, în șoaptă, ca și când și glasul i- 
ar fi amuţit. 

— Nu înţelegi? sună atunci răspunsul vrăjitoarei, care lui 
Codobatură i se păru că crescuse deodată în înălţime, încă 
cu un cap. Cred și eu că nu înţelegi, fiindcă de unde să 
cunoști tu taina acestei puteri pe care firea o dă unor 
oameni? Află deci că eu sunt aceea care torn viaţa în 
trupul neînsufleţit. Minunea este săvârșită de puterea 
razelor care sunt împrăștiate de ochii mei, de voinţa mea, 
care nu cunoaște împotrivire. Dacă eu îi spun: scoală-te! se 
scoală, dacă-i spun: mănâncă! ea mănâncă. Numai 
cuvintelor mele se supune, numai aceea face ce vreau eu. 
Voința mea este aceea care-i pune sângele în mișcare, 
care-i face inima să bată. 

Codobatură ascultă năucit cuvintele vrăjitoarei și se uită 
la ea, într-adevăr ca la o făptură făcătoare de minuni. 

Dacă toate acestea le-ar fi auzit de la altcineva, atunci 
nu le-ar fi dat crezare. Minunea însă se desfășurase 
înaintea ochilor săi, așa că nu se mai putea îndoi de ea. 

El se uita mut, plin de o mistică admiraţie, la vrăjitoarea 
care acum redevenise o mână de carne și oase, o babă 
cocoșată, a cărei vedere îți stârnea mila. Se vedea prea 
bine că trecuse prin mari suferinţe, că risipise multă 
energie, deoarece nu mai putea să vorbească decât numai 


797 


cu multă greutate, nu putea să rostească vorbele decât 
numai ca o suflare. 

— Așa este... li dau viaţă... prin voința mea o readuc de 
pe ţărmul morţii și între timp... eu mă duc pe copcă... eu 
mă duc pe copcă... 

Bătrâna era palidă ca varul, focul acela ciudat, care îi 
înviora ochii de obicei se stinsese și ochii îi erau obosiţi, 
șterși, fără pic de lucire. 

După o scurtă pauză, Codobatură vorbi din nou: 

— Eu cred, zise el, că totuși, lucrul cel mai bun ar fi să-l 
înștiințăm pe căpitan. 

— Ferească Dumnezeu! 

— Ascultă-mă pe mine! 

— Mă rog, ce vrei? 

— Vreau să-l chem aici pe căpitan și când Mioara va fi 
trează, îl voi duce acolo. Sunt încredinţat că la vederea 
iubitului, Mioara s-ar însănătoși îndată, și-ar redobândi 
cunoștința. 

— Nu! nu! strigă vrăjitoarea. Nici nu poate fi vorba de 
așa ceva! De altfel, ar fi în zadar. 

— De ce să fie în zadar? 

— Fiindcă ţi-am spus că, în asemenea cazuri, Mioara nu- 
și dă seama de nimic ce se petrece în jurul său. În zadar l- 
ai aduce acolo pe Mihu Inimă de Leu, căci ea nici nu l-ar 
vedea măcar. În zadar i-ar vorbi, căci eu nu i-ar auzi glasul. 
Inţelege că ea este într-o stare asemănătoare cu aceea 
care-i cuprinde pe lunatici, care nu văd, nu aud și ca toate 
acestea înaintează cu o siguranţă uluitoare pe marginea 
oricărei prăpăstii. 

— Ciudat! 

— Așa este! 

— Şi nu-i putem ajuta? 

— Deocamdată, nu! 

— Dar cât trebuie să mai așteptăm până când își va 
reveni biata fată? 

— Poate că, numai câteva zile, poate că câteva luni! 

Chipul lui Codobatură se întunecă. 

— Doamne, ce soartă! îngână bătrânul haiduc. Și până 
atunci durerea îl va mistui pe sărmanul meu căpitan!... Dă- 
mi voie măcar să-l înștiințez, pentru ca noua nădejde să-i 
mai toarne putin curaj în sufletu-i atât de chinuit. 

— Numai atunci când Mioara va fi iarăși pe picioare. 

— Dar cine poate aștepta până atunci? 

— Până atunci, nici tu nu vei pleca de aici, zise 
vrăjitoarea, cu glas ridicat. Trebuie să rămâi aici, pentru 
ca să se găsească cineva cine s-o ducă pe Mioara înapoi la 
moară, căci biata fată va fi atât de slăbită încât chiar și o 
boare o va dobori. 

Bătrânul haiduc dădu din cap, apoi deodată chipul i se 
însenină. 

— Doamne, când mă gândesc cât de mare va fi fericirea 
căpitanului când își va revedea iubita pe care o crede 
moartă. Dar Dumnezeu îmi este martor că vorbesc sincer, 
Mihu Inimă de Leu merită să aibă parte de o asemenea 
bucurie, deoarece este un om tare de treabă și, cu toate că 
nu ne-a spus niciodată, totuși eu cred că a avut parte de 
multe, foarte multe nenorociri în viață. Spune-mi însă 
babo, ești încredințată că Mioara Comăneanu se va 
înzdrăveni? 

— Viaţa îi este în mâinile lui Dumnezeu! Eu nu pot decât 
să încerc să i-o scap. Dacă voi izbuti, asta n-o pot știi mai 
dinainte! În orice caz, voi face tot ce-mi va sta în putință 
pentru a o reda vieţii și lui Mihu Inimă de Leu. 

Bătrânul Codobatură se rugă, cu ochi înlăcrimaţi și 
mâinile împreunate: 

— Scap-o și vei vedea că Mihu Inimă de Leu te va face 
bogată, fericită. 


Trecu o zi după alta. 

Între timp Codobatură se însănătoși pe deplin, dar cu 
toate acestea nu se întoarse la tovarăși ci rămase acolo, în 
coliba vrăjitoarei, pândind cu atâta îngrijorare soarta 
Mioarei Comăneanu ca și când ar fi fost propria lui copilă. 

Cu aceeași dragoste plină de duioșie o îngriji și 
vrăjitoarea pe frumoasa fata care zăcea încă și acum în 
sicriul străveziu de sticlă. 

De câte ori se ducea la Raclă, bătrâna îi lua acum cu ea 
și pe haiduc și amândoi pândeau cu înfrigurare să vadă 
când se va îmbunătăţi soarta nefericitei copile. 

Dar ciudata prizonieră a sicriului de sticlă, tot nu-și 
revenea încă în fire, decât numai sub puterea hipnotică a 
vrăjitoarei care în asemenea prilejuri de redeșteptare se 
folosea întotdeauna, pentru a o hrăni. 

Codobatură băgase de seamă că această transmisiune 
de viaţă, aceasta încercare continuă de a o trezi pe Mioara 
din letargie, pentru câteva clipe, o mistuia pe bătrâna zi cu 
zi. Puterile babei scădeau văzând cu ochii, de-abia se mai 
ţinea pe picioare și adeseori era atât de istovită încât 
haiducul era nevoit s-o sprijine pentru a nu o lăsa să cadă 
la pământ. 

lar când se înapoiau la colibă, Codobatură vedea cu 
adâncă îndurerare că biata bătrână cădea ca un sac pe pat, 
unde rămânea ceasuri întregi în cea mai desăvârșită 
nemișcare. 

Într-o bună zi apoi, pe haiduc nu-l mai răbdă inima. 

— Babo! îi zise el vrăjitoarei. 

Bătrâna nu-i răspunse îndată. Haiducul credea că 
vrăjitoarea aţipise, din pricina prea marii pierderi de 
energii, dar într-un târziu baba întrebă: 

— Ce vrei? 

— Voiam numai să-ţi spun că mă vei fi făcut tu bine pe 
mine, vei fi scăpat tu viața Mioarei Comăneanu, dar asta n- 
ajunge! Ar trebui să te mai gândești puţin și la tine. 

Vrăjitoarea, răspunse, încet: 

— Dar oare cui îi pasă de viața mea? 

— Nu-i așa, babo! Trebuie să mai vezi și de tine însă-ţi. 

— Vezi bine că mă odihnesc... adun puteri noi... pe 
urmă... pe urmă... după ce Mioara se va fi însănătoșit pe 
deplin... atunci... voi fi și eu... iarăși... cea veche... cea de 
altă dată... 

— Să dea Dumnezeu, babo, să fie așa! 

Starea bătrânei vrăjitoare era vrednică de plâns. 

Până atunci ea îngrijise de alţii, acum alţii trebuiau să 
îngrijească de ea. 

Și Codobatură o și îngriji într-adevăr, cu toată tragerea 
de inimă, cu toată dragostea. El îi dădea o mână de ajutor 
unde putea, rânduia chiar și treburile prin casă, numai 
pentru a o feri de noi sforţări. 

Și biata bătrână, zăcea toată ziua în colibă, ca o cârpă 
neputincioasă. Între timp veniră odată s-o cheme la un 
bolnav care-și dădea sufletul. O rugară, o implorară să se 
ducă până în sat, pentru a scăpa viaţa nenorocitului. 

Dar toate implorările fură în zadar. Baba nu se putu 
mișca din Baltă, fiindcă era prea slabă pentru așa ceva. Ea 
nu putu să vină în ajutorul bolnavului decât numai dând 
instrucţiuni acelora care veniseră după ea asupra felului 
cum trebuiau să-l îngrijească. 

Dar când sosea timpul să se ducă la Raclă, atunci 
deodată îi revenea parcă toată puterea de mai înainte. 

Până la Raclă se ducea rezemându-se de braţul lui 
Codobatură și tot haiducul trebuia să ridice și capacul 
sicriului. Pe urmă însă, ca și când trupul i-ar fi fost pătruns 
de o putere nevăzută, se cutremura din tot corpul, se 
îndrepta, capul și-l ridica, în ochi i se reaprindea focul 
acela magic și glasul îi suna metalic, când spunea: 

— Scoală-te! Vreau să te scoli! 

Și trupul alb al moartei-vii se ridica încet în sicriu. 

Codobatură văzuse de nenumărate ori scena aceasta, 
dar de fiecare dată rămânea uimit, uluit, în faţa schimbării 
care vedea că se petrece cu bătrâna vrăjitoare. În zadar 
căutase baba să-l facă să înţeleagă că puterea de voință 
joacă rolul de căpetenie în toate acţiunile omului, el nu 
putea pricepe cum era cu putinţă ca trupul acesta 
gârbovit, istovit, stors de orice vlagă, să se îndrepte, să 
întinerească așa, într-o singură clipă, mulțumită numai 
faptului că baba își spunea: Vreau să fiu iarăși tare! 

Tot atât de neînţeleasă i se părea lui Codobatură și 
împrejurarea că, în urma simplei porunci a babei, Mioara 
se deștepta, vorbea, mânca. Toate acestea erau lucruri 

prea extraordinare ca mintea lui simplă să le poată 
înţelege. 

Un lucru însă, trebuia să recunoască și el. Anume că, 
totul era așa după cum spusese vrăjitoarea. 

Pentru Mioara Comăneanu, când se trezea din somnul ei 
ciudat, nu mai exista nimic pe lumea aceasta afară de ochii 
bătrânei vrăjitoare. Privirea ei rece, aproape fără de viaţă, 
nu vedea altceva decât numai ochii bătrânei. 

Mioara Comăneanu era cu desăvârșire sclava vrăjitoarei. 

Și când bătrânul haiduc o vedea pe biata vrăjitoare cât 
de obosită, cât de sleită de puteri se înapoia la colibă, îl 
apuca îngrijorarea și își zicea îngrozit că dacă s-ar 
întâmpla ca baba să moară, atunci și soarta Mioarei 
Comăneanu ar fi pecetluită, pentru vecinicie. 

O îngrijise el și până atunci pe bătrână, de acum înainte 
însă n-o mai lăsă să pună mâna chiar pe nimic. Și bătrânul 
haiduc, care până atunci fusese nepăsător pentru tot ce se 
întâmpla în lumea aceasta, se ruga acum lui Dumnezeu zi 
și noapte, cu atâta căldură, cu atâta cucernicie pentru 
viața bătrânei vrăjitoare, de parcă ar fi fost vorba de 
propria lui viaţă. 


* * 


Într-o zi apoi, când se duseră din nou la neobișnuita 
prizonieră a Raclei, bătrânul Codobatură exclamă, în prada 
unei nețărmurite bucurii: 

— Babo! Babo! 

— Ce s-a întâmplat? întrebă vrăjitoarea, curioasă. 

— Apropie-te și privește! 

Vrăjitoarea se târî până la Raclă și când își aruncă 
privirea prin sticla sicriului, rămase și ea uimită. 

— Vezi? întrebă haiducul cu înfrigurare. 

Vrăjitoarea dădu din cap și răspunse în șoaptă: 

— Da... da... o ușoară îmbujorare... 

— Şi răsuflă! 

— Da! Cârcelul de la inimă a încetat, viaţa s-a mutat 
iarăși în trupul ei! 

După aceea baba oftă adânc și zise: 

— Aceasta însemnează că am izbutit! 

Codobatură se întoarse mișcat, spre bătrâna vrăjitoare. 

— Babo, babo, asta numai ţie îţi putem mulţumi! 

— Acum lasă mulțumirile, răspunse bătrâna, căci n-avem 
timp de așa ceva. Trebuie să îngrijim de fată! 

— Ce să facem? 

— Trebuie s-o ducem la colibă... Acolo îi vom pregăti un 
pat, pentru a se odihni ca lumea, căci până să-și recapete 
putere va mai curge multă apă pe Dunăre. 

— S-o iau din sicriu? întrebă haiducul. 

— Da. Acesta ar fi lucrul cel mai bun. Dar stai, mă voi 
duce eu înainte spre a-i pregăti culcușul... 

Cu aceste cuvinte baba și porni spre colibă. 

Dar după ce făcu câţiva pași se întoarse din nou și zise: 

— Numai vezi să umbli binișor cu ea, căci e tare slăbuţă, 
sărăcuţa! 

Schimbarea ce se ivise în starea Mioarei Comăneanu, 
avu darul de a o mai întări, de a o mai înzdrăveni și pe 
vrăjitoare. Ea se duse vioaie, bucuroasă până în colibă, 
unde așternu îndată cu pat pentru Mioara Comăneanu. 

Intre timp Codobatură o ridică încet pe Mioara din 
sicriul de sticlă. Fata era atât de ușurică, de ai fi zis că este 
un fulg. După aceea porni încet cu ea spre colibă, unde 
ajungând, o așeză în pat, cu multă băgare de seamă. 

— Așa! zise vrăjitoarea. Acum trebuie să ne dăm toată 
silinţa s-o facem să-și recapete puterile. 

— Când crezi că se va înzdrăveni, pe deplin? întrebă 
nerăbdătorul haiduc. Când o voi putea duce din nou 
căpitanului? 

— Totul atârnă de îngrijirea pe care i-o vom da-o... 
Trebuie să-i dăm mâncări și băuturi întăritoare și s-o ferim 
mai ales de orice frământări, de orice zbucium sufletesc... 

Căci vezi, chiar și acum, cu toate că răsuflă, cu toate că 
viaţa a revenit în trupul ei, totuși, ea tot nu-și dă seama de 
ceea ce se petrece cu dânsa. Chiar dacă își deschide ochii 
și se uită în jurul său, ea nu știe și nu recunoaște pe 
nimeni. 

În clipa aceea, Mioara își deschise ochii într-adevăr și 
privirea-i se plimbă prin coliba întunecoasă. Vrăjitoarea 
observă aceasta și îndată se aplecă peste ea. Focul acela 
ciudat ardea din nou în ochii ei. 

— Ești trează? întrebă ea. 

— Da! răspunse Mioara Comăneanu, încet. 

— Ce simţi? 

— Sunt obosită și... aș vrea să dorm... să dorm... 

După aceste cuvinte își și închise ochii și căzu într-un 
somn foarte adânc. 

Codobatură începu să se neliniștească, temându-se să nu 
i se fi întâmplat ceva, dar vrăjitoarea îl liniști: 

— Nu vezi că respiră regulat? Acesta este semn bun. 

— Acum nu mai încape nicio îndoială că se va însănătoși, 
nu-i așa? 

— Dacă organismul ei suportă și această parte a bolii, 
atunci putem fi liniștiți! Până atunci însă... 

— Tot mai ești îngrijorată? 

— Mi-e teamă că organismul ei, sleit peste măsură, nu 
va fi în stare să îndure zguduirea pricinuită de revenirea la 
viață. Dar puterea lui Dumnezeu este nețărmurită. 

La auzul acestor cuvinte, chipul lui Codobatură se 
întunecă. 

El se gândi la sicriul de sticlă al Raclei, sicriu care acum 
se găsea gol și haiducul se rugă lui Dumnezeu ca Mioara 
Comăneanu nici să nu mai ajungă acolo, niciodată. 

Din ziua aceea bătrânul haiduc se arătă a fi mai bun 
pentru a îngriji de bolnavi decât toate surorile de caritate 
din lume. Când se iveau zorile, el era în sat și cumpăra 
lapte proaspăt, pui, miere, unt, ouă, pentru ca alimentele 


805 


acestea nutritoare să ajute trupul plăpând al bolnavei să-și 
recapete puterea. 

Îngrijirea aceasta nici nu rămase fără rezultat. 

Într-o bună zi Mioara Comăneanu se ridică în pat și 
întrebă, încet, în șoaptă: 

— Unde sunt? 

Chipul vrăjitoarei străluci de bucurie și din expresia 
acestei fețe Codobatură înţelese că faptul că fata vorbise, 
însemna o îmbunătăţire în starea ei. 

Își dăduse seama și el, îndată că întrebarea aceasta nu 
mai putea fi pusă de o făptură care nu-și dă seama de ceea 
ce spune și ea nu mai era rezultatul puterii magice a 
vrăjitoarei, ci era rezultatul unui gând de sine stătător care 
încolţise în creierul bolnavei. 

Vrăjitoarea se grăbi s-o liniștească: 

— Ești în loc bun, copila mea, printre oameni de treabă! 

Mioara Comăneanu se uita nedumerită la chipul zbârcit 
al vrăjitoarei. 

— Cine ești tu? întrebă, ea, apoi, cu aceeași voce slabă. 

— Cineva care te iubește, copila mea - zise vrăjitoarea 
cu o căldură și o duioșie de care niciodată n-ai fi crezut-o 
în stare - și care se trudește să te redea vieţii! 

— Dar ce s-a întâmplat cu mine? întrebă atunci Mioara 
din nou și în glasul ei se putea citi o nețărmurită spaimă. 

— Ai fost bolnavă, copila mea, greu bolnavă... Acum însă 
ai scăpat de primejdie și mergi spre însănătoșire. 

Mioara nu mai avea putere să urmeze cu întrebările, 
oricât de mare i-ar fi fost curiozitatea. 

Întrebările de până atunci o sleiseră cu totul, de-abia 
mai putea respira, se vedea însă că tare ar fi vrut să mai 
afle ceva. 

Vrăjitoarea însă o liniști: 

—Acum odihnește-te, copila mea, căci deocamdată, 
leacul tău cel mai de căpetenie este odihna. 

— Dar... se auzi glasul abia șoptit al frumoasei fete. 

— Fii liniștită, copila mea! zise vrăjitoarea, împiedicând- 
o să urmeze. De îndată ce te vei înzdrăveni, vei afla totul! 

Mioara dădu ascultare cuvintelor liniștitoare și peste 
câteva minute somnul puse din nou stăpânire pe ea. 

Atunci vrăjitoarea se întoarse spre Codobatură și-i zise: 

— Acum... acum... putem nădăjdui că se va vindeca! 

La auzul acestor cuvinte ochii bătrânului haiduc se 
umplură cu lacrimi și îngână, fericit: 

— Slavă Ţie Doamne! 

Peste doua zile apoi, Codobatură avu parte de o nouă 
surpriză. 

Pe când ședea acolo, lângă patul Mioarei Comăneanu, 
deodată simţi mângâierea unor mâini moi care treceau 
blând peste mâinile lui aspre și muncite. 

Întorcându-și capul, o zări pe iubita căpitanului său care- 
i spuse: 

— Nu-i așa că, tu ești bătrânul Codobatură? 

— Eu sunt... eu! îngână bătrânul haiduc în culmea 
fericirii. M-ai recunoscut? 

— Da. 

— Doamne, cât sunt de fericit! 

— Dar Stanislau unde este? urmă apoi Mioara, al cărei 
glas se putea asemui cu sunetul unui clopoțel de argint. De 
ce nu este și el aici lângă mine? 

Codobatură și vrăjitoarea se uitară nedumeriţi unul la 
altul. 

— Cine să mai fie și Stanislau acesta? se frământau ei 
amândoi. 

— De ce nu-mi răspundeţi? întrebă Mioara, când văzu 
încurcătura celor doi. Vai cât aș vrea să-l văd pe Stanislau 
al meu și el nu este aici! 

Crezând că din pricina frigurilor care poate o mai 
stăpâneau Mioara încurcase numele iubitului său cu un alt 
nume, cine știe al cui, Codobatură căută să-i îndrepte 
greșeala. 

— Stanislau?... Poate vrei să spui Mihu... Mihu Inimă de 
Leu? 

— Da, da răspunse Mioara Comăneanu. Mihu Inimă de 
Leu. S-a înapoiat? A pus mâna pe Muscan? 

Bătrânul haiduc nu se fâstâci ci răspunse îndată: 

— Dar de-abia a plecat! În curând însă, va fi aici! 

— Vai, numai de nu i s-ar întâmpla ceva! Doamne, ia-l 
sub scutul Tău și apără-l de primejdii! suspină Mioara. 

În curând după aceea, fata aţipi din nou. Atunci 
Codobatură se adresă astfel vrăjitoarei: 

— Ai auzit ce dor îi este de Mihu Inimă de Leu? 

Vrăjitoarea dădu din cap. 

— Am auzit! 

— Acum cred că nu te mai împotrivești să-l chem aici pe 
căpitan! 

— Mai așteaptă încă! 

— Vei vedea ce bună înrâurire va avea revederea asupra 
ei!... Se va însănătoși într-o clipă! 

— Sau, va recădea în vechea-i stare de inconștienţă din 
care apoi n-aș mai putea-o scăpa a doua oară deoarece nu 
mai am putere... nu mai am putere. 

Codobatură se uită uimit la vrăjitoare. 

— De ce ţi-e teamă? Eu cred că revederea ar avea o 
înrâurire tocmai contrară asupra bolnavei noastre. 

— Tu crezi așa fiindcă nu cunoşti taina acestei boli 
ciudate, răspunse vrăjitoarea, liniștit. Cel mai mic zbucium 
sufletesc și i-ar putea fi fatal, dar încă revederea cu Mihu 
Inimă de Leu! 

— Dar ai văzut ce dor îi este de căpitanul? 

— Ehei, bolnavilor le este dor de multe, care ar însemna 
moartea lor dacă li s-ar îndeplini dorinţele. 

— Dacă astfel stau lucrurile, zise Codobatură, dând din 
cap, atunci nu mă mai amestec! Facă-se voia ta, babo! 

— Vei vedea tu mai târziu, urmă vrăjitoarea, că eu am 
avut dreptate! 

— Dar ce ne facem dacă Mioara se încăpăţânează și vrea 
neapărat să-l vadă pe Mihu? 

Vrăjitoarea ridică din umeri. 

— Nu-ţi face griji din pricina aceasta, zise ea, căci vom 
găsi noi vreo portiță de scăpare. Odată îi vom spune că e 
pe drum, a doua zi că a fost aici la patul ei de suferinţă, 
dar n-a vrut s-o deștepte din somn și așa mai departe. Vei 
vedea că va da crezare spuselor noastre și în chipul acesta 
vom izbuti s-o liniștim! 

Codobatură suspină. 

— Vai, de aș auzi odată că s-a însănătoșit pe deplin și se 
poate înapoia la moara de pe malul Dunării! 

— Vă veţi duce înapoi, împreună. 

— De-abia mai pot aștepta ziua aceea! Așa de bine mi-ar 
cădea să mă văd iarăși în mijlocul tovarășilor mei alături 
de bunul nostru căpitan! 

Vrăjitoarea căută să-l mângâie pe haiducul amărât: 

— Nu va trebui să mai aștepți multă vreme! 

— Zău? 

— Poate că nu mai este vorba decât numai de câteva 
zile. În orice caz, nu cred să se prelungească peste o 
săptămână. 

Bătrânul Codobatură își recăpătă deodată voia bună. 

— Ei, dacă-i vorba numai de o săptămână, n-o să mă ia 
dracul! zise el. 

Din clipa aceea el număra zilele cu nerăbdare. 

Și într-adevăr, vrăjitoarea nu se înșelase, căci starea 
Mioarei Comăneanu se îmbunătăţea văzând cu ochii. 
Necesitatea de a dormi devenea tot mai puţin imperioasă, 
devenea din ce în ce mai vorbăreaţă, mânca cu poftă și 
toate aceste semne erau dovezi de însănătoșire. 

În aceeași măsură creștea însă și interesul ei pentru 
Mihu Inimă de Leu. 

— De ce nu mă duceţi la el? întrebă ea, odată. Așa aș 
vrea să-l văd! Sau, de ce nu vine el aici? 

Vrăjitoarea salvă situaţia și de data aceasta, cu multă 
iscusinţă. 

— Mihu a fost pe aici, răspunse ea, cu un zâmbet 
binevoitor pe buze. Te-a văzut și te-a sărutat! 

— Când? 

— Astă noapte, pe când dormeai! 

— Dar de ce nu m-aţi deșteptat? strigă ea, amărâtă. 

— Noi am vrut să te deșteptăm, dar căpitanul nu ne-a 
lăsat. A spus că, trebuie să te odihnești și că numai după 
ce te vei înzdrăveni pe deplin, să te înapoiezi la moară. 

— Dar eu mă simt sănătoasă tun! zise Mioara. Atunci 
putem pleca... 

— Încă nu se poate! zise baba, căutând să potolească 
înfrigurarea fetei. Asta o voi hotări eu, când poţi pleca! 
Mai ai încă nevoie de odihnă, copila mea! Peste câteva zile 
însă te vei putea duce și atunci ți se va deschide poarta 
fericirii! 

A doua zi apoi, Mioara Comăneanu părăsi patul și făcu o 
mică plimbare, sprijinindu-se de braţul bătrânului 
Codobatură. Deocamdată însă, toată plimbarea constase 
din câţiva pași făcuţi prin faţa patului, în colibă. Dar chiar 
și aceasta o obosise pe Mioara peste măsură. 

Și atunci își dădu seama că era mult prea de timpuriu să 
se gândească la înapoierea la moară. 

Boala îndelungată o istovise cu desăvârșire. Genunchii i 
se îndoiau, picioarele îi erau de plumb parcă și dacă nu era 
lângă ea bătrânul Codobatură, atunci s-ar fi prăbușit la 
pământ după primul pas. 

Era atât de slăbită, încât trebui să înveţe din nou să 
umble, întocmai ca și copiii. 

Codobatură însă, era lângă ea, se ocupa de ea cu 
dragoste și devotament. Bietul om aștepta doar și el ziua 
înapoierii la moara de pe malul Dunării, cu aceeași 
nerăbdare, ca și Mioara Comăneanu. 

Ziua următoare apoi, plimbarea avu loc prin faţa colibei, 
iar a treia zi, prin peninsula, unde era ridicată cocioaba 
vrăjitoarei. 

Mioara Comăneanu se uita cu ochii mari deschiși la 
priveliștea aceasta pe care n-o mai văzuse de vreme atât 
de îndelungată. 

— Dumnezeule, ce s-a întâmplat? întrebă ea, cu mirare. 

— De ce? făcu Codobatură, care nu știa despre ce este 
vorba. 

— Copacii înmuguresc pentru a doua oară? Uite, nu vezi 
mugurii? Acum dau iarăși frunzele, așa cum se întâmplă 
numai primăvara! 

— Firește că înmuguresc copacii, dacă suntem în 
primăvară! răspunse Codobatură. 

— Primăvara? Cum se poate? se miră Mioara, eram la 
sfârșitul verii? 

— De atunci însă a trecut vreme îndelungată, răspunse 
bătrânul haiduc. A trecut toamna, a trecut iarna, care de 
altfel a fost destul de călduroasă și acum suntem din nou în 
primăvară și ne apropiem de vară. 

Mioara rămase foarte surprinsă. 

— Cum, atât de mult am fost eu bolnavă? exclamă ea. 

— Foarte mult timp! 

— Şi mie mi s-a părut că, numai ieri și-a luat rămas bun 
de la mine, Mihu Inimă de Leu... 

— Zilele s-au scurs iute, s-au adunat în săptămâni, 
săptămânile în luni... 

— Şi spune-mi, bătrâne Codobatură, se întoarse deodată 
Mioara spre haiduc. Mihu Inimă de Leu tot în moara de pe 
malul Dunării își are tabăra? Nu i s-a întâmplat nimic, 
niciun rău, în tot acest răstimp? Nu cumva, de aceea nu 
vine aici, fiindcă... fiindcă l-a ajuns vreo nenorocire? 

— Liniștește-te, răspunse Codobatură, cu hotărâre, nu i 
s-a întâmplat nimic căpitanului! 

Întrebarea aceasta însă avu darul de a trezi îngrijorări și 
în sufletul bătrânului haiduc. 

Și pentru el timpul trecuse așa de iute, încât nici nu 
băgase de seamă, cum a trecut toamna, cum a trecut iarna. 
Două anotimpuri! Dar nici nu era de mirare, deoarece el 
însuși fusese multă vreme lipsit de judecată, așa că nu 
putuse să-și dea seama de scurgerea vremii. 

Și oare ce să se mai fi întâmplat în tot acest răstimp? 

Aceasta era o taină și pentru el și bănuiala care pusese 
deodată stăpânire pe sufletul lui, fu mărită acum și de 
împrejurarea că, în tot acest răstimp nimeni nu mai venise 
de la moară să se intereseze de soarta lor, or înainte 
vreme, el își aduse bine aminte că nu treceau două-trei 
zile, ca vreunul din tovarășii săi să nu se repeadă până la 
coliba vrăjitoarei. 

Ce să se fi întâmplat? 

În mintea lui încolţi deodată gândul că n-ar strica să se 
repeadă până la moară. 

Și gândul acesta prinse cu atât mai mult rădăcini în 
creierul său, cu cât nu putea să-și explice ce să se fi 
întâmplat că tovarășii săi nu mai veneau să-l ia înapoi. 

De îndată ce se înapoie la colibă, îi spuse vrăjitoarei ce 
are de gând să facă, aceasta însă îl făcu să se 
răzgândească. 

— Acum e de prisos să te mai duci, zise baba, deoarece 
peste câteva zile poţi pleca cu Mioara împreună. 

— Zău, babo? 

— Starea sănătăţii fetei s-a îmbunătăţit într-atâta, încât 
peste câteva zile o pot lăsa să pornească la drum. Atunci o 
vei putea lua, spre a o reda lui Mihu Inimă de Leu. 

— Cât de mare va fi bucuria bietului om! exclamă 
bătrânul Codobatură și în fata ochilor sufletului său și 
văzu, cu câtă neţărmurită fericire își primește căpitanul 
iubita, pe care o credea moartă. 

După această veste pe care i-o dădu vrăjitoarea, 
Codobatură renunță la gândul său, de a se duce mai 
înainte la moară, spre a cerceta, care era pricina tăcerii 

atât de îndelungate a tovarășilor săi. El se hotări să mai 
aștepte câteva zile, după ce așteptase atâta. 

În urma aerului curat, pe care-i respira acum afară din 
colibă, Mioara Comăneanu se întrema văzând cu ochii. 

Ea se întărea tot mai mult, frumoșii săi obraji începură 
să se îmbujoreze din nou și chiar de a doua zi se simţi 
destul de tare de a porni singură la plimbare. Vrăjitoarea 
observă și ea, cu adâncă mulţumire, că Mioara se întorsese 
definitiv din împărăţia morţii. Și Doamne, cât de aproape 
fusese de a rămâne pentru totdeauna acolo! 

Într-o bună zi apoi, baba anunţă că nimic nu se mai 
opunea ca Mioara să se poată înapoia la moara de pe malul 
Dunării. 

— Codobatură, îi zise ea bătrânului haiduc, pregătiți-vă 
de drum! 

Codobatură nu-și mai încăpea în piele de bucurie și 
Mioara era și ea nespus de fericită. 

— Într-adevăr, putem pleca? întrebă fata. 

— Te-ai vindecat pe deplin, copila mea, îi răspunse 
vrăjitoarea. Acum nu-ți mai rămâne altceva de făcut decât 
să-ți cauţi fericirea alături de Mihu Inimă de Leu. Eu îţi 
doresc din toată inima să se întâmple așa! 

Mioara Comăneanu o îmbrăţișă plină de recunoștință pe 
bătrâna vrăjitoare. 

— Cum să-ţi mulţumesc pentru bunătatea pe care ai 
avut-o faţă de mine? exclamă fata, adânc mișcată. Ce să-ţi 
dau, cu ce să-ţi răsplătesc, ceea ce ai făcut pentru mine? 

Vrăjitoarea zâmbi. 

— Nu-ţi bate capul cu așa ceva, copila mea! răspunse 
bătrâna. Singurul tău gând să fie să-ţi găsești fericirea! 

Codobatură își luă și ei adânc mișcat rămas bun de la 
misterioasa stăpână a puterii magice. 

— Dumnezeu să te binecuvânteze, babo! zise el. Mioara 
nici nu știe încă, ce mult îţi datorează. Eu însă, care am 
fost mereu lângă tine, am văzut ce ai făcut și fi 
încredinţată că, nu voi uita să-i spun lui Mihu Inimă de 

Leu, totul! El va ști apoi, cum să-ţi răsplătească bunătatea, 
jertfa pe care ai adus-o pentru a-i salva iubita. 

Mioara și cu bătrânul haiduc își adunară puţinele boarfe, 
pe care le aveau cu ei, apoi, după ce-și mai luară odată 
rămas bun de la vrăjitoare, părăsiră coliba. 

Coborâră amândoi până la canal, unde se găseau două 
bărci. Acestea erau ale babii. Cei doi se urcară într-una din 
ele, Codobatură puse mâna pe vâsle și le adânci în apă. 

Bătrâna vrăjitoare se mai uită multă vreme după ei, din 
ușa colibei sale. 


Mioara Comăneanu și cu bătrânul Codobatură înaintau 
spre moara de pe malul Dunării cuprinși de o fericire 
nețărmurită. Cu toate că haiducul vâslea din răsputeri, cu 
toate acestea lor li se părea că luntrea înaintează prea 
încet. Amândoi ar fi vrut să zboare pentru a ajunge cât mai 
iute la ţinta călătoriei, acolo, în mijlocul acelora de care 
amândoi erau legaţi, prin legături atât de strânse. 

Drumul însă, prin întortocheatele canale ale Bălții era 
lung și în vreme ce vâslea, Codobatură îi povesti Mioarei 
ciudata întâmplare cu moartea ei, care nu era moarte, 
precum și felul și mai ciudat prin care vrăjitoarea o 
scăpase, mulțumită misterioasei sale puteri. 

Până atunci nu-i spusese niciun cuvânt. Acum însă îi 
povesti totul, din fir în păr, deoarece socotea că a sosit 
timpul ca iubita căpitanului să știe de la ce a scăpat și în ce 
împrejurări. 

Mioara asculta cu interes crescând povestirile 
bătrânului haiduc. Totul i se părea atât de extraordinar. 
Totul suna atât de fantastic, încât nici nu-i venea să creadă 
în povestea acestei misterioase morți și a și mai 
misterioasei sale reînvieri. 

Codobatură îi povesti însă cele întâmplate cu atâta 
putere de convingere, încât până în cele din urmă Mioara 
sfârși prin a crede în spusele haiducului. Cu acest prilej 
apoi, Mioara Comăneanu își dădu seama că soarta îi făcuse 
parte de întâmplări care poate nu se repetă pe pământul 
acesta decât odată într-un veac. 

Între timp barca aluneca mereu pe luciul apei și cei doi 
socoteau mereu cât mai au până la moara de pe malul 
Dunării. 

— Numai de ar fi acasă! oftă Mioara Comăneanu. De- 
abia mai pot aștepta clipa, în care-mi va fi dat să-l revăd! 

— Fără îndoială că va fi acasă! căută s-o liniștească 
bătrânul Codobatură. Presimţirea îmi spune că este acasă! 

În curând apoi, începură să ajungă prin locuri 
cunoscute, prin locuri pe unde pe vremuri treceau aproape 
în fiecare zi. 

— Nu mai suntem departe! zise Codobatură. 

— Ai dreptate! întări și Mioara. De locurile acestea îmi 
amintesc și eu! 

Atunci bătrânul haiduc începu să vâslească și mai iute. 

În curând apoi ajunseră la locul unde mai înainte 
întotdeauna stătea de pază unul din haiduci. Codobatură 


815 


recunoscu locul, deoarece pe vremuri își petrecuse doar și 
el destule ceasuri, în vârful acelei sălcii și tocmai de aceea 
rămase foarte uimit văzând că astăzi niciun haiduc nu 
făcea de sentinelă în copac. 

— Să se fi schimbat oare locul sentinelei? se gândi el și 
merseră mai departe. 

Acum coborâseră din barcă și înaintau pe jos, unul lângă 
altul. 

Codobatură se uită în stânga și în dreapta, nădăjduind în 
fiecare clipă să zărească sentinela al cărui post fusese 
schimbat. Tot așa, el aștepta mereu să audă răsunând 
cunoscutul fluierat care semnala apropierea tovarășilor. 
Dar semnalul cunoscut nu se auzi și nici haiducul nu zări 
sentinela atât de căutată de el. 

Atunci, deodată, începu să-l cuprindă îngrijorarea. 

Ce să se fi întâmplat? 

Înfăţișarea întunecată, privirile îndoielnice ale 
haiducului îi bătură la ochi și Mioarei, care-l întrebă: 

— De ce te-ai întristat așa, deodată? 

Codobatură cam întârzia cu răspunsul. 

— Răspunde, moş Codobatură! Dacă este ceva ce te face 
să rămâi pe gânduri, spune-mi și mie! De ce să te ascunzi 
de mine? 

Codobatură găsi că era mai bine dacă-i spunea și 
Mioarei îngrijorarea sa, căci după toate acestea, se temea 
să nu-i aștepte surprize și mai neplăcute și atunci era mai 
bine dacă Mioara era pregătită. 

— Mi se pare ciudat, răspunse el, că nu văd niciunde 
sentinelele căpitanului! 

— Ai dreptate, zise Mioara. De-abia acum bag și eu de 
seamă că oamenii noștri nu sunt nicăieri! Acesta nu poate 
fi decât un semn rău! 

— Ei, Doamne, dar nu trebuie să ne speriem de orice 
fleac! căută Codobatură s-o liniștească cu toate că și el 
însuși ar fi avut nevoie de cineva care să-i alunge 
îngrijorarea. Se prea poate ca toţi să fie plecaţi în vreo 

ispravă mai mare, sau, poate că Mihu Inimă de Leu a 
socotit că nu mai are niciun rost să ţină sentinele în jurul 
unei ascunzători, pe care nimeni n-o poate descoperi, 
tocmai fiindcă nu este ascunsă de privirile oamenilor. 

— Nu prea îmi vine să cred, zise Mioara Comăneanu. Eu 
știu bine ce mult ţine Mihu ca sentinelele să fie 
întotdeauna la locul lor pentru a nu putea fi atacat pe 
neașteptate. Nu văd pentru ce să fi renunţat la acest 
obicei, care având în vedere felul vostru de viaţă, nu putea 
decât să vă aducă foloase. 

— De unde știm noi ce se va mai fi întâmplat pe aici, în 
lipsa noastră! mormăi bătrânul haiduc. 

— În privinţa aceasta ai dreptate! zise Mioara 
Comăneanu, cuprinsă deodată de tristeţe. Aşa mi s-a 
strâns mima și mă tem grozav să nu fi căzut vreo nouă 
nenorocire pe capul aceluia pe care-l iubesc atât de mult! 

— Să nu ne mai facem gânduri negre degeaba! În 
curând vom ajunge la moară și atunci vom ști cum stau 
lucrurile. 

— Numai de nu ne-ar aștepta vreo dezamăgire! zise 
Mioara, oftând și în zadar fu toată truda lui Codobatură, el 
n-o mai putu liniști pe fată. 

Peste câteva minute, apoi, ajunseră lângă gardul viu 
care împrejmuia curtea morii. 

Poarta era scoasă din ţâţâni, lăsând drum liber tuturor 
acelora care ar fi vrut să intre. 

La vederea porţii deschise, Mioara fu cuprinsă și mai 
mult de teamă. Ea se uită la bătrânul haiduc, care 
rămăsese și el foarte surprins și care murmură: 

— Aici s-a întâmplat ceva! 

În clipa următoare Mioara Comăneanu se și repezi spre 
moară. Dar n-apucă să facă zece pași prin curte că se și 
opri locului, tresărind. Picioarele i se înţepeniseră parcă în 
pământ. 

Înaintea ochilor săi se iviră zidurile arse, mistuite de 
flăcări ale morii, adăpostul atât de prietenos al lui Mihu 

Inimă de Leu, adăpost, care acum nu mai era alcătuit decât 
din niște ruine înnegrite de fum. 

Între timp ajunse și Codobatură lângă ea. Amândoi se 
uitau muţi de durere și de deznădejde la dărâmăturile 
triste care se întindeau în fata lor. 

Trecură minute după minute fără ca vreunul din ei să fie 
în stare să rostească vreun cuvânt. 

Spectacolul ce li se înfățișa înaintea ochilor era prea 
trist, prea dătător de deznădejde, pentru a mai îngădui 
cuvintelor să vină pe buze. 

Priveliștea aceasta o zgudui pe Mioara într-atâta, încât 
cel dintâi sunet cei ieși din gură fu un geamăt plin de 
durere, urmat de un hohot de plâns. Dar priveliștea 
aceasta stârni și lacrimile bătrânului și nepăsătorului 
haiduc. 

Bietului om i se strângea inima când se gândea la ceea 
ce se va fi petrecut acolo. El văzu înaintea ochilor lupta 
îndârjită ce se va fi dat cu prilejul arderii morii, luptă la 
care el nu putuse să ia parte. 

În cele din urmă, glasul Mioarei Comăneanu rupse 
tăcerea apăsătoare. 

— Nu ţi-am spus eu... nu ţi-am spus eu... că... amo 
presimţire rea... Vezi... nu m-am înșelat! 

— Măcar de te-ai fi înșelat! răspunse bătrânul haiduc, 
adânc îndurerat. 

— Ce să se fi întâmplat aici? 

— Numai Dumnezeu știe! 

Și cu pași târâţi, porni spre moara care nu mai era decât 
o grămadă de dărâmături. 

Mioara îl urmă tăcută. 

— Acum încep să înţeleg multe... multe..., îngână 
bătrânul haiduc, încet. 

— Ce anume? întrebă Mioara. 

— Acum știu, de ce n-au venit după mine la coliba 
vrăjitoarei și acum știu și pentru ce n-a mai dat căpitanul 
pe la sicriul de sticlă! 

Mioara se uită nedumerită la haiducul care vorbea 
cuvinte pe care ea nu le putea înţelege. 

— Ce ai spus? Căpitanul n-a fost... 

— Nu! 

— Bine, dar voi aţi spus că a fost acolo în vreme ce eu 
dormeam! 

Codobatură își lăsă capul peste piept. 

— Acum îţi pot mărturisi că nu ţi-am spus adevărul! Nu 
ţi-am spus aceasta, decât numai pentru a te linişti. 

— Dumnezeule! ţipă atunci Mioara Comăneanu și 
izbucni în plâns amarnic. 

Codobatură se uită adânc mișcat la fata care plângea cu 
capul rezemat de trunchiul unui copac. Dar nici ochii lui nu 
rămaseră uscați. Lacrimile îi curgeau șiroaie și-i brăzdau 
obrajii ca niște pârâuri ieșite din izvoare nesecate. 

Câtă deosebire, între ceea ce speraseră ei și ceea ce 
găsiseră aici! Codobatură mai ales, se aștepta să-i vadă pe 
cei doi tineri zburând plini de fericire, unul din braţele 
celuilalt și el vărsând lacrimi de bucurie. 

Așa își închipuise el întoarcerea la moară. 

Și ce se alesese din toată această închipuire? 

Plânsul trist, sfâșietor al Mioarei Comăneanu răsuna 
prin Balta împrimăvărată. Și el, el însuși plângea, dar nu 
de bucurie ci de durere. 

Dar Codobatură își reaminti că cea dintâi îndatorire a lui 
era să o liniștească pe cât îi stătea în putință pe Mioara și 
de aceea își porunci să fie tare, să se arate la înălţimea 
îndatoririi ce cădea în sarcina sa. 

Durerea o copleșise atât de mult pe biata fată, hohotele 
de plâns o zdruncinaseră într-atâta, încât bătrânul haiduc 
începu să se teamă de sănătatea ei. 

La plecare, baba îi spusese doar că trebuie s-o mai 
ferească încă multă vreme pe fată de orice frământări 
sufletești, deoarece boala o slăbise mai mult decât se putea 
vedea cu ochii. 

De aceea, haiducul se apropie de ea, spre a încerca s-o 
îmbărbăteze. Mioara însă își dădu seama îndată de ţinta 
haiducului și i-o luă înainte. 

— Nu, bătrâne Codobatură, nu mă mângâia, căci știu că 
asta vrei să faci!... Nu, nu, nu mai spune nimic... Nu mă 
îmbărbăta! Îmi dau seama prea bine că aici a trebuit să se 
întâmple o groaznică nenorocire... Doamne, de ce m-ai mai 
însănătoșit, de ce nu m-ai luat mai bine la tine? 

— Nu-ţi este îngăduit să vorbeşti astfel! 

— Acum mă așteaptă noi suferinţe, noi încercări... 

— Nu trebuie să alungăm din sufletul nostru orice 
nădejde! Poate că le mai dăm de urmă! 

Mioara arătă tristă spre și mai tristele ruine. 

— După ceea ce s-a petrecut aici vrei să le mai dai de 
urmă?... Oare nu-ţi dai seama că s-a sfârșit... s-a sfârșit cu 
toate? 

Codobatură nu mai răspunse nimic, ci se duse printre 
ruinele morii. O gaură mare într-un zid pe jumătate 
dărâmat, mai arăta încă locul unde fusese ușa ce dădea în 
marea sală unde haiducii se adunaseră de atâtea ori pentru 
a chefui. 

— Voi încerca, îi zise el Mioarei, poate că voi da peste 
vreun amănunt care să mă pună pe urmele lor. 

— Du-te, moș Codobatură, du-te, răspunse Mioara. Mi-e 
tare teamă că toată truda ta va fi în zadar! 

Ea nu se mișcă din loc. Rămase și mai departe acolo, 
rezemată de trunchiul copacului, în vreme ce bătrânul 
Codobatură începu să se plimbe printre ruine. 

El recunoscu locurile, odăile, prin care se învârtise de 
atâtea ori, i se strânse inima când se gândi ce s-a ales din 
ascunzătoarea care răsuna pe vremuri atât de des de 
cântecele vesele ale haiducilor. 

Tot urmând peste cărămizi și grinzi prăbușite și 
înnegrite de fum, deodată se opri într-un fost colţ de odaie. 
Se aplecă și ridică de la pământ obiectul care-i atrăsese 
luarea aminte. 

Era căciula unui pandur. 

— Așadar și pandurii au trecut pe aici? îngână el. Acum 
încep să înţeleg totul! 

După aceea se înapoie la Mioara, mai trist, mai abătut, 
decât cum plecase. 

Când ajunse lângă ea, Mioara își ridică încet capul și-l 
întrebă: 

— Ai găsit ceva, moș Codobatură. 

— Da! Asta! răspunse haiducul și aruncă cu scârbă 
cușma la picioarele Mioarei. 

Mioara Comăneanu se uită cutremurându-se la căciula 
pe care se vedea tricolorul ţării. 

— Soldaţi! ţipă ea, îngrozită. 

— Da! răspunse bătrânul haiduc cu glasul înăbușit de 
amărăciune. Nu mai încape nicio îndoială că aici s-a dat o 
luptă pe viaţă și pe moarte, deoarece am mai găsit și arme 
aruncate în stânga și în dreapta. 

— Doamne Dumnezeule!  suspină biata Mioara 
Comăneanu. Cu câtă nădejde, cu câtă bucurie mă 
gândeam eu la această revedere și acum mă așteaptă noi 
amărăciuni, noi suferinţe... Doamne, iată... în locul 
bucuriei pe care o căutam, acum de ce nu m-ai lăsat pentru 
vecie în sicriul de sticlă?... Acolo n-aș mai fi avut parte de 
aceste îndurări... acolo nu m-ar mai fi așteptat această 
amarnică dezamăgire... Ce bine ar fi fost! 

— Mioara, nu vorbi așa, încercă bătrânul Codobatură s-o 
mai îmbărbăteze, căci încă nu este sigur că... 

— Cine poate ști, ce s-a întâmplat cu el? 

— Vom afla noi! 

— Dar cine știe ce îngrozitor va fi, ceea ce vom afla! 

Și inima bătrânului Codobatură se strânse, când se 
gândi la asta! 

— lată, zise el, niciunde nu mai poate spune omul că 
este în siguranţă! Cât de siguri ne credeam toţi în moara 
aceasta și acum trebuie să ne dăm seama că au dat și 
peste ea și au făcut-o una cu pământul. 

— Vai și cât m-am rugat de el, zise Mioara, cu lacrimi în 
ochi, să sfârșească odată cu viața aceasta, care-i plină de 
primejdii! N-a vrut să mă asculte și iată urmarea! 
Sărmanul, meu Stanislau!... N-a vrut să mă asculte și... 
aceasta i-a fost pieirea! 

— Poate că n-a pierit! zise bătrânul haiduc, încercând să 
mai aprindă odată flacăra speranţei în inima fetei. 

Mioara, însă, clătină din cap și zise: 

— Dacă l-au prins, atunci e și mai rău! 

— Asta nu s-a întâmplat! răspunse Codobatură, ridicând 
glasul. 

— De ce? întrebă Mioara curioasă. 

— Fiindcă eu îl cunosc pe Mihu Inimă de Leu ca pe un 
om care moare, dar nu se predă! 

Lacrimile o podidiră din nou pe biata fată. 

Amintirile o mișcară adânc. 

— Da... acesta era el! 

Oricât de mult l-ar fi durut pe Codobatură cuvintele 
acestea, totuși ele îl umplură de mândrie, deoarece 
cuvintele simple ale iubitei, preamăreau noblețea 
sufletească, voința și curajul dispreţuitor de moarte al 
căpitanului său. 

Moare, dar nu se predă! 

— Da! Acesta era Mihu Inimă de Leu! 

— Acesta era Stanislau Rimsky! se gândi și Mioara. 

Și aducându-și aminte de bărbăţia iubitului său Mioara 
mai prinse și ea puţin curaj. 

Trecuse prin atâtea suferințe, soarta o încercase de 
atâtea ori cu lovituri pe care puţine femei le-ar fi putut 
îndura cum le îndurase ea, așa că era aproape firesc ca 
inima-i să se mai oţelească. 

Ea se ridică de la rădăcina copacului de care șezuse 
rezemată până atunci și porni încet spre ruinele morii. 

Mergând așa spre dărâmături, deodată păși peste ceva 
tare. 

— Ce este asta? întrebă ea și vru să se aplece spre a 
ridica obiectul, dar Codobatură i-o luă înainte. 

— Ia te uită, un briceag! zise el, apoi, recunoscându-l, 
adăugă, plin de bucurie: Briceagul cu stele al căpitanului! 


7 DC ———— 

Cu aceste cuvinte i-l întinse Mioarei, care îl mângâie cu 
nespusă duioșie. 

Briceagul acesta fusese doar cândva în mâinile lui 
Stanislau. 

Privirea ei se odihnea caldă, duioasă, pe briceagul 
împodobit cu stele de aur. 

După aceea se apropie de una din sălciile din curte și cu 
ajutorul briceagului își sapă litera începătoare a numelui 
său în coaja copacului. 

Pe trunchiul copacului se vedea acum litera M, cea din 
urmă amintire a vizitei Mioarei Comăneanu la moara de pe 
malul Dunării. 

Dacă ar fi întrebat-o cineva pentru ce a făcut aceasta, 
nici ea însăși n-ar fi știut ce să răspundă. Poate însă că 

vârâse vârful briceagului în coaja copacului pentru a nu și-l 
vâri în propria sa inimă. 

Ea rămase apoi multă vreme în faţa sălciei cu litera M, 
până când Codobatură o trezi din prada melancoliei ce o 
cuprinsese. 

— Eu cred că, aici nu mai avem ce căuta! zise el. Cel mai 
bun lucru ar fi să ne îndepărtăm căci amintirile sunt prea 
dureroase... 

— Să ne îndepărtăm? repetă Mioara, ca trezită din vis. 
Dar unde să mergem? 

— Vom găsi noi undeva vreun adăpost! 

— Oare unde-mi voi mai găsi eu adăpost? îngână Mioara, 
sfâșietor de trist și porni încet, obosită, istovită, alături de 
bătrânul haiduc. 

Ajungând la gardul ce împrejmuia acum ruinele morii își 
mai întoarseră capul înc-odată. 

Codobatură se uită la dărâmături, apoi la Mioara și 
zărind tristețea ce se ascundea în ochii ei, zise: 

— Nu trebuie să fii atât de tristă, Mioaro. Vom trece 
Dunărea, poposim în vreun sat și nu se poate să nu aflăm 
ceva sigur despre soarta căpitanului. 

Și se înapoiară la barca pe care o lăsaseră la malul unuia 
din canalele Bălții. Se urcară în ea și Codobatură luă din 
nou vâslele în mâini și vâsli... vâsli mereu... 

Dar câtă deosebire între felul cum vâslise când mâna 
barca spre moară și vâslitul de acum, când se îndepărta de 
ascunzătoarea pustiită! Braţul îi era greoi, mușchii de-abia 
se mai supuneau voinţei, barca de-abia înainta. 

Venind, amândoi erau plini de speranţe și de-abia 
așteptau să se vadă la moara de pe malul Dunării și 
acum... 

Acum amândoi erau copleșiți de durere, de nefericire... 
Atunci barca aluneca pe apă ca o săgeată și totuși li se 
părea că înaintează prea încet. Acum de-abia putea să 
înfrunte valurile Dunării și totuși li se părea că merge prea 
repede. Acum nu mai era nimic ce să-i zorească, acum nu 

mai aveau nicio ţintă înaintea lor la care să fi vrut să 
ajungă cât mai iute. 

Mioara Comăneanu nu punea prea multă speranţă în 
știrile pe care bătrânul haiduc nădăjduia să le culeagă din 
sat. 

Ce puteau să însemneze știrile acestea pentru ea? Cel 
mult noi amărăciuni, noi suferinţe. 

Trecură Dunărea și până să ajungă în primul sat se și 
înserase. 

Codobatură bătu la ușa celei dintâi case din sat, unde le 
deschise un ţăran. 

— Ce vânt vă aduce, oameni buni? îi întrebă ţăranul. 

— Te-am ruga să ne găzduiești peste noapte, răspunse 
Codobatură, căruţa ni s-a răsturnat încă după amiazi și am 
fost siliți să venim pe jos până aici. Eu o însoțesc pe 
jupâniţa până la Galaţi. În timpul nopţii nu îndrăznim însă 
să ne continuăm drumul. 

— Dacă sunteţi oameni de treabă, intraţi mai înăuntru, 
răspunse ţăranul, după ce se uită mai bine la cei doi 
străini. Din păcate, loc prea mult nu avem nici noi. În 
singura odaie a cocioabei mele se odihnesc ai mei. 
Jupâniţei însă, îi voi da cu dragă inimă patul meu, așternut 
în tindă, iar noi doi vom căuta să dormim în grajd pe 
undeva. 

— Foarte bine! răspunse Codobatură, făcându-i Mioarei 
semn să primească propunerea. 

Mioara nu întârzie să-i mulțumească ţăranului pentru 
bunătatea inimii sale. 

— Noapte bună, jupâniţă, zise bătrânul Codobatură. 
Mâine dimineaţă vom porni mai departe! 

După aceea, haiducul și cu ţăranul părăsiră tinda, spre a 
se duce în grajd, unde începură să vorbească de una de 
alta. 

După ce discutară de multe altele, Codobatură aduse 
vorba și despre ceea ce-l interesa. 

— Am fost siliți să batem la ușa d-tale, zise el, pentru a-ţi 
cere găzduirea, căci, după cât știu eu, prin partea locului 
nu prea e bine să umbli noaptea pe drum. 

— Cam așa este! Din când în când se mai abat și pe aici 
haiducii! răspunse ţăranul. 

— Numai din când în când? se agăţă Codobatură îndată 
de răspunsul ţăranului. Este adevărat că, e cam mult de 
când n-am mai călcat pe aici, dar pe vremea aceea Mihu 
Inimă de Leu nu venea numai din când în când, ci 
îndeajuns de des! 

— Mihu Inimă de Leu? exclamă ţăranul. Ehei, cine știe 
ce s-a mai ales și de acesta! 

— Ce s-a întâmplat cu el? Nu cumva l-au prins? 

— Așa se spune, sau, în sfârșit, cam așa ceva! Eu nu știu 
decât că au dat peste ascunzătoarea din Baltă, care era 
într-o moară de pe malul Dunării și toată banda lui a fost 
împrăștiată. Din ziua aceea nimeni n-a mai auzit vorbindu- 
se de Mihu Inimă de Leu... Părerea mea este că sau i-au 
prins, sau i-au măcelărit pe toti. 

Codobatură de-abia își putu stăpâni durerea. Norocul lui 
că era întuneric, căci altfel ţăranul ar fi băgat de seamă, 
fără îndoială, ce ciudată impresie îi  pricinuiseră 
necunoscutului cuvintele sale. 

Bătrânul haiduc rămase atât de cufundat în gânduri, 
încât nici nu se mai gândi să răspundă. 

Țăranul crezu că mosafirul său vrea să doarmă, fiind 
obosit de îndelungatul mers pe jos și de aceea se întoarse 
și el spre perete, pe culcușul de paie. 

— Așadar, mai zise el, deoarece nu trebuie să ne mai 
temem de Mihu Inimă de Leu, îţi doresc somn ușor, 
unchiașule! 

— Somn ușor! răspunse și Codobatură, dar în noaptea 
aceea, somnul nu se lăsă peste ochii săi, atât de mult îl 
frământară gândurile. 

* * 


A doua zi se sculară dis-de-dimineaţă. 

Ei mâncară ceea ce le oferi țăranul, cu multă bună voie, 
apoi mulțumiră pentru găzduire și-și văzură de drum, 
pornind mai departe spre Galaţi. 

De îndată ce rămaseră singuri, Mioara și întrebă: 

— Ei, moș Codobatură, ai aflat ceva? 

Bătrânul haiduc nu răspunse. 

Mioara se uită cercetătoare la tovarășul său de drum și 
citi îndată pe chipul haiducului că vestea pe care avea să i- 
o dea nu era de loc îmbucurătoare. 

Cu toate acestea, ea îl zori: 

— Răspunde... vorbește, moș Codobatură! 

Dar haiducul tăcea cu încăpățânare. N 

— Acum și așa este tot una! urmă frumoasa fată. Iti 
făgăduiesc că oricât de tristă ar fi vestea pe care mi-o vei 
da voi şti s-o suport cu adâncă resemnare. Noaptea 
aceasta n-am închis ochii de loc. Gânduri peste gânduri mi- 
au frământat creierul și până în cele din urmă am ajuns la 
hotărârea că dacă l-am pierdut pe Mihu Inimă de Leu, 
atunci mă voi înapoia la Schitul Sfintei Treimi spre a căuta 
în mijlocul acelor ziduri sfinte, linişte sufletului şi vieții 
mele zdruncinate. Mănăstirea mi-a mai adus odată 
alinarea, fără îndoială că-mi va închide și acum rana 
sângerândă a inimii mele. 

Codobatură suspină adânc și cuvintele ieșiră încet, 
tărăgănate, printre buzele lui: 

— Atunci... atunci... jupâniță Mioara... întoarce-te la 
mănăstire, fiindcă totul pare să dovedească cum că Mihu 
Inimă de Leu a pierit. 

Mioara Comăneanu scoase un țipăt sfâșietor, dar se 
stăpâni în urmă. Numai lacrimile nu și le putu stăpâni și 
ele curgeau șiroaie, vrând parcă să se ia la întrecere cu 
Dunărea care trecea la câţiva pași. Codobatură se gândi că 
era mai bine să-i dea braţul, spre a o sprijini, deoarece 

după această veste zdrobitoare, biata fată de-abia se mai 
putea ţine pe picioare. 

Într-un târziu, Mioara își întoarse spre bătrânul haiduc, 
faţa ei plânsă și-l rugă: 

— Acum, te rog, moș Codobatură, spune-mi, ce ai aflat? 

Bătrânul haiduc socoti că acum nu mai avea niciun rost 
să tăinuiască adevărul și-i povesti cuvânt cu cuvânt cele 
vorbite noaptea cu ţăranul. 

După ce sfârși tot ce avu de spus, Mioara își lăsă capul 
peste piept și zise cu o tristeţe nemărginită: 

— Ai dreptate! Într-adevăr, nu-mi rămâne altceva de 
făcut, decât să mă întorc la mănăstire!... Poate că suferința 
nu-mi va fi prea lungă... Poate că Dumnezeu se va îndura 
de mine... În sfârșit, eu voi avea un lăcaș, voi avea o pernă 
pe care să-mi odihnesc capul, dar ce se va alege de tine, 
moș Codobatură? 

— Mă voi întoarce în satul meu, mormăi haiducul. Fără 
Mihu Inimă de Leu nici mie nu-mi trebuie haiducie. 

Târziu, când ajunseseră în marginea Galaţilor, cei doi 
tovarăși de tristeţe își luară un duios și mișcător rămas 
bun unul de la altul, Codobatură apucând spre apus, 
Mioara Comăneanu spre Schitul Sfintei Treimi. 

CAPITOLUL 109 
Doisprezece flăcâi și toţi 
doisprezece 


Afară de generalul Kiseleff, colonelul Ispirescu și câţiva 
oameni de încredere ai viceguvernatorului, nimeni din 
Galaţi n-ar fi știut să spună ceva sigur despre rezultatul 
urmăririi din Baltă și despre soarta lui Mihu Inimă de Leu 
și a tovarășilor săi. Această nesiguranţă nu se risipi din 
sufletele gălăţenilor nici chiar la sfârșitul săptămânii ce 
urmă faimoasei nunţi a boierului Panait Fotache. 

Ofițerii, care luaseră parte la urmărire, era firesc să nu 
vorbească nimic despre cele întâmplate, deoarece nu prea 
le dădea mâna să răspândească ei înșiși vestea înfrângerii, 
iar soldaţii, atât panduri, cât și dorobanţi, fuseseră 
consemnați în cazarmă, așa că nu era cine să răspândească 
știrea. 

În asemenea împrejurări, bieţii gălăţeni nu se puteau 
bizui decât pe ceea ce spunea unul și altul, spuse care se 
bazau pe presupuneri sau pe imaginaţii fecunde. 

Unii credeau că urmăritorii izbutiseră să pună mâna pe 
temutul căpitan de haiduci. Alţii cunoșteau chiar amănunte 
și povesteau că soldaţii n-au reușit să-i facă nevătămători 
pe haiduci, decât numai după o luptă înverșunată și cu 
preţul unor mari jertfe omenești. Aceștia se bizuiau pe 
semne pe starea soldaţilor care se înapoiară din Baltă 
istoviţi, plini de nămol până la brâu, fără cușme, fără arme, 
care cea mai mare parte rămăseseră în mlaștină. Se mai 
găseau firește și numeroși cetățeni care ar fi fost în stare 

să jure cu mâna pe cruce că au auzit de la cutare sau 
cutare pandur, sau dorobanţ, care fugise noaptea din 
cazarmă spre a-și vedea ibovnica, cum că haiducii fuseseră 
măcelăriți până la cel din urmă. Numai Mihu Inimă de Leu 
ar fi fost prins viu. Aceștia spuneau anume că prizonierul 
pus în grele lanţuri în temniţa din Galaţi, prizonier, care se 
încăpățâna să facă pe mutul, nu era nimeni altul decât 
Mihu Inimă de Leu. 

Prizonierul acesta care făcea pe mutul, le dădu mult de 
vorbă flecarilor gălățeni. Toată lumea pretindea că l-a 
văzut, iar când se zvonea că prizonierul va fi dus la 
colonelul Ispirescu spre a i se lua interogatoriul, nu mai 
rămase în oraș nicio femeie, niciun moșneag măcar, care 
să nu se fi înșirat pe drumul ce ducea de la temniţă și până 
la locuinţa viceguvernatorului. Bunii gălățeni voiau să-l 
vadă măcar acum, spre a nu putea fi prinși cu minciuna de 
aceia care ar fi văzut. 

Multimea adunată pe străzi avu însă o mare dezamăgire, 
deoarece prizonierul era înconjurat de atâta armată încât 
aproape nimeni nu izbuti să-i zărească chipul. 

Colonelul Ispirescu îl aștepta pe răufăcător în odaia sa 
de lucru. În odaia de alături, a cărei ușă rămăsese 
deschisă, se găseau însuși guvernatorul general împreună 
cu boierul Panait Fotache. 

Dar oricât de mare era curiozitatea generalului Kiseleff 
și a boierului, ei nu putură să afle prea multe în urma 
acestui interogatoriu, deoarece bătrânul morar nu-și 
schimbă punctul de vedere și continuă să facă pe mutul, 
nerăspunzând la niciuna din întrebările pe care i le punea 
colonelul Ispirescu. 

— Cum te numești? se răsti colonelul Ispirescu, când 
morarul fu adus înaintea sa. 

Niciun mușchi al feţei morarului nu tresări la auzul 
acestei întrebări. 

— De ce nu răspunzi, omule? strigă colonelul care, 
crezând că are de a face cu un simulant, începu să se 
înfurie. Sau nu știi să vorbești? 

Morarul tăcu, întocmai cum tace mormântul. Nici măcar 
ochii nu-și schimbară privirea care căta ţintă în ochii 
colonelului. 

— De când s-a stabilit Mihu Inimă de Leu în moară? îl 
întrebă viceguvernatorul mai departe, nădăjduind într-un 
răspuns. 

Răspunsul însă nu veni nici de data aceasta. 

— Ce s-au făcut bandiții? Unde au dispărut? Care este 
noua lor ascunzătoare? Răspunde odată! tună colonelul 
Ispirescu care, de mânie, îl apucă pe morar și-l zgâlţâi de-i 
trosniră oasele. 

Dar nici de data aceasta nu urmă niciun răspuns. 

— Unde aţi dus-o pe mireasa boierului Panait Fotache? 
întrebă apoi viceguvernatorul. 

O nouă tăcere. 

— Răspunde odată, câine! urlă atunci Panait Fotache 
care  urmărise  reţinându-și răsuflarea rezultatul 
interogatoriului ce era luat în odaia vecină. Acum, văzând 
că toate întrebările puse într-un mod omenesc de către 
colonelul Ispirescu rămăseseră zadarnice, neizbutind să 
dezlege limba morarului, își pierdu răbdarea și năpustindu- 
se în odaia vecină cu cravașa de călărie în mână, se pregăti 
s-o lase să cadă cu toată puterea pe capul morarului. 

Bătrânul morar aștepta fără tresărire să primească 
lovitura. Expresia feţei sale nu se schimbă însă întru nimic, 
nici chiar atunci când, în ultimul moment, colonelul 
Ispirescu prinse mâna boierului și-l împiedică astfel de a-l 
lovi pe arestat. 

După aceea începură să-l întrebe când unul, când 
celălalt, pe morar. Dar după un interogatoriu de o jumătate 
de ceas nu izbutiră să stoarcă de la prizonier nicio singură 
silabă. 

Atunci colonelul Ispirescu își pierdu, răbdarea și porunci 
ca prizonierul să fie dus înapoi în temniţă, tot astfel, 
înconjurat de ostași, după cum fusese adus acolo. In 
același timp, viceguvernatorul mai porunci ca morarul să 
fie închis în celula fără ferestre și până a doua zi să nui se 
dea nici de mâncare, nici de băut. 

— Îţi vei dezlega tu limba! strigă colonelul Ispirescu, 
furios, după el. Mâine știu că vei urla de foame și de sete! 
Dacă nu vrei să răspunzi cu binele, atunci vom căuta alt ac 
de cojocul tău! 

După ce soldaţii îl luară pe morar din nou în mijlocul lor 
și porniră cu el înapoi spre temniţă generalul Kiseleff intră 
și el în odaia de lucru a viceguvernatorului. 

— Te rog să primeşti adânca mea compătimire, boier 
Fotache, zise guvernatorul general, adresându-se boierului 
care stătea încremenit.  lţi doresc din tot sufletul ca 
mireasa d-tale, o veche cunoștință a mea, să se înapoieze 
cât mai curând. Cu toate acestea, după rezultatul acestui 
interogatoriu, la care am fost toţi de față, părerea mea este 
că dacă lucrurile vor continua în același fel, niciodată nu 
vom putea da peste ascunzătoarea lui Mihu Inimă de Leu și 
deci sunt slabe speranţe și ca Anastasia Subotkin să se 
înapoieze, dacă nu vreodată, măcar în curând. 

— Îl fac bucăţi, îl sfâșii, îl trag în ţeapă pe ticălosul 
acela! urlă boierul Panait Fotache, în prada furiei 
neputincioase ce-l cuprinsese. 

— Mai încet, mai încet, boier Petrache, zise atunci 
generalul Kiseleff, care rămăsese la Galaţi numai din 
pricina dispariţiei contesei Subotkin, pe care ţinea cu orice 
preţ s-o scape din mâinile haiducilor. Eu cred că mai întâi 
ar fi bine să ne gândim cum am putea pune mâna pe acela 
pe care d-ta vrei să-l faci bucăţi, să-l sfâșii, să-l tragi în 
ţeapă! Căci, urmă guvernatorul general, cu un zâmbet plin 
de ironie, după părerea mea, în clipa de faţă n-ai putea să 
faci bucăţi, să sfâșii, sau să tragi în ţeapă decât cel mult 
aerul din jurul d-tale! 

Panait Fotache observă zâmbetul plin de ironie al 
guvernatorului rus, ba băgă de seamă chiar și că colonelul 
Ispirescu de-abia se mai putea ţine să nu izbucnească în 
râs. De aceea își mai potoli pornirile războinice, fiindcă își 
dădea seama că dacă se face de râs în fața lumii, atunci 
aceștia de care avea atâta nevoie pentru redobândirea 
miresei sale, vor sfârși prin a nu-l mai compătimi și poate 
chiar prin a-l lăsa baltă. Fotache era viclean din fire și știa 
că trebuia să stârnească compătimirea generalului Kiseleff 
și nu atât pentru sine, ci mai ales pentru contesa Anastasia 
Subotkin cu a cărei familie guvernatorul rus era în strânsă 
prietenie. De aceea își schimbă deodată atitudinea și se 
adresă guvernatorului general cu glasul blând și rugător al 
iubitului deznădăjduit. 

— Vai, Excelenţă, se tângui el, la drept vorbind, ce-mi 
pasă mie ce se va întâmpla cu blestematul acela de bandit 
și cu tovarășii săi scăpaţi din iad! Pe mine mă interesează 
soarta nefericitei mele logodnice care mi-a fost răpită 
tocmai în clipa când credeam că-mi fusese dat și mie să 
trec pragul fericirii! Oare unde este, ce face, mult adorata 
mea Tazi? urmă el, cu glas înăbușit, apoi, scoțându-și 
batista din buzunar și-o duse la ochi și făcu astfel ca și 
când și-ar fi șters lacrimile. Aș da orice, oricât, numai să 
pot primi un semn de viaţă de la iubita mea logodnică. 

Dumnezeu nu bate niciodată cu bâta și de aceea nu-l lovi 
nici pe boierul Panait Fotache cu trăsnetele sale pentru 
fățărnicia cu care se prefăcea, în fața generalului Kiseleff, 
îndrăgostit de femeia care-l atrăgea numai prin banii săi. 

Nici n-apucase bine să rostească vorbele de mai sus, 
când ușa odăii de lucru a colonelului Ispirescu se deschise 
și în pragul ei se ivi aghiotantul guvernatorului general, 
aducând vestea că o ștafetă venită anume de la București, 
îl căuta pe boierul Panait Fotache spre a-i preda o 
scrisoare. 

Boierul Panait Fotache preluă scrisoarea cu mult 
interes. Pe plic observă un scris pe care nu-l cunoștea. 

Care nu-i fu însă uimirea când, desfăcând plicul, îi căzu în 
mâini o scrisoare de la contesa Anastasia Subotkin, 
precum și un inel care fusese alăturat scrisorii. 

— Ce  însemnează aceasta? strigă boierul Panait 
Fotache. Scrisul Taziei și inelul acesta? Inelul de 
logodnă... inelul meu de logodnă!... Inelul pe care i l-am 
dăruit cu prilejul logodnei noastre? Dar ce mai este și asta? 
Ce însemnează asta? Și Tazi îmi scrie din București? Dar 
asta însemnează că e liberă!... Şi-mi trimite înapoi inelul 
de logodnă?... Nu mai înţeleg nimic... chiar nimic... nimic... 

— Poate că din scrisoarea alăturată vom înţelege mai 
multe, boier Fotache! zise atunci colonelul Ispirescu. 

— Da, da și eu sunt de părere să citești scrisoarea care 
te va lămuri, fără îndoială! zise și guvernatorul general. 

— Dacă Excelenţa Voastră îmi îngăduie atunci o voi citi 
îndată! răspunse boierul Panait Fotache și se apucă să 
citească scrisoarea. 

Guvernatorul general și cu colonelul Ispirescu se uitară 
cu multă luare aminte la boierul Panait Fotache care se 
cufundase într-atâta în cititul scrisorii încât, după cât se 
părea, uitase cu totul chiar și de prezenţa generalului 
Kiseleff, deoarece, în vreme ce citea scrisoarea, trântea 
înjurături din ce în ce mai grosolane. Furia boierului 
devenea tot mai nemărginită, chipul i se înroșea tot mai 
mult. Tot sângele i se suise la cap, așa că, până în cele din 
urmă, începu să se înăbușe și zbătându-se după aer, striga: 

— O omor, îi omor pe toţi! 

— Ce s-a întâmplat, boier Fotache? îl întrebă 
guvernatorul rus. Pe contesa Subotkin vrei cumva s-o 
omori? Sau poate că și pe noi, de vorbești de toţi? 

Dar boierul Panait Fotache nu mai era în stare să 
răspundă la întrebarea guvernatorului, deoarece, din 
pricina sângelui care i se suise la cap, căpătă o congestie și 
se prăbuși la pământ, în vreme ce scrisoarea primită îi 
căzu din mâini. 

Colonelul Ispirescu luă îndată măsurile necesare pentru 
salvarea boierului. La porunca lui, boierul fu dus în odaia 
vecină, apoi fu chemat doctorul îndată, care îi tăie o vână 
spre a-i lăsa puţin sânge. 

După ce boierul fu dus în odaia vecină, colonelul se 
întoarse spre generalul Kiseleff, cu următoare cuvinte: 

— Excelenţă, în interesul cercetărilor, părerea mea este 
că ar trebui sa citim scrisoarea pe care contesa Anastasia 
Subotkin i-a scris-o boierului Panait Fotache. De vreme ce 
boierul este într-o stare în care nu ne poate da niciun fel 
de lămurire asupra acelora care ne interesează în grad 
atât de mare și care trebuiesc să fie cuprinse în această 
scrisoare, cred că ar fi bine ca Excelenţa Voastră să mă 
împuternicească să calc secretul scrisorilor și să citesc 
rândurile contesei Subotkin, în nădejdea că, ulterior, 
boierul Fotache îmi va da încuviințarea sa. 

Generalul Kiseleff se gândi o clipă, apoi răspunse: 

— Fă cum crezi că este mai bine, colonele! 

Atunci colonelul Ispirescu ridică de jos scrisoarea 
contesei Anastasia și cu voce tare, citi următoarele: 


Boier Panait Fotache, 


Fără îndoială că, vei rămâne foarte mirat când vei 
primi această scrisoare de la mine, pe care mă crezi 
pierdută, sau poate în mare nevoie. 

De aceea, mai înainte de toate țin să te linistesc 
spunându-ți că scrisoarea aceasta ţi-o scriu din 
locuința unchiului meu din București, unde am ajuns 
fără prea multă greutate și fără vreo peripetie 
vrednică de amintit. Dacă te interesează, pot chiar să- 
ți comunic că sunt pe deplin sănătoasă și că nu mi s-a 
întâmplat nimic, dar chiar nimic, de când ne-am văzut 
pentru cea din urmă oară. 

După această introducere, cred că pot trece la 
adevăratul scop al scrisorii mele, scop care cred că l- 

ai bănuit îndată după alăturatul dar de logodnă pe 
care ţi-l trimit înapoi. Dacă totuși n-ai bănuit încă 
scopul scrisorii mele, atunci îl vei afla acum. 

Da, dragul meu boier Panait Fotache, eu contesa 
Subotkin, îti trimit prin aceasta înapoi darul d-tale de 
logodnă, inelul acela prin care d-ta m-ai însemnat ca 
pe mireasa d-tale. Și îti trimit înapoi acest inel, boier 
Panait Fotache, iți trimit înapoi acest simbol, 
deoarece - te rog să nu mă înţelegi greșit - eu, contesa 
Anastasia Subotkin, nu voi fi niciodată, dar niciodată, 
soția d-tale. 

Dar, pentru ca nu cumva să crezi că hotărârea 
aceasta ar fi numai rezultatul unui capriciu trecător și 
că aș mai putea reveni asupra ei, îţi voi scrie clar și 
punct cu punct, care au fost motivele care m-au făcut 
să iau această hotărâre și să-ți scriu scrisoarea de 
fată. 

Mai înainte de toate trebuie să-ți mărturisesc boier 
Fotache că de iubit, eu nu te-am iubit cu adevărat 
nicio singură clipă. Dacă totuși am spus da, atunci 
când mi-ai cerut mâna, am făcut-o numai fiindcă mi se 
părea că d-ta ești îndrăgostit de mine până peste 
urechi. Eu, sărmana de mine, mi-am închipuit că 
simțămintele d-tale pentru mine erau într-adevăr 
acelea pe care d-ta știai cu atâta măiestrie să le arăţi 
ca adevărate. 

Din nenorocire, foarte iute mi-a fost dat să înțeleg 
că simțămintele acestea nu erau decât prefăcute. Încă 
din timpul logodnei noastre mi se atrăsese luarea 
aminte că, în vreme ce față de mine făceai pe 
îndrăgostitul și nu scăpai un prilej de a-mi jura că fără 
de mine n-ai putea să trăiești, pe de altă parte 
aceleași declarații de dragoste nebună le mai făceai și 
altor femei, printre care și unei artiste italience, în 
treacăt prin București, căreia ai avut nerușinarea să-i 

mărturisești că nu mă iei de soție decât numai pentru 
a pune mâna pe întinsele mele moșii din Basarabia. 

La început n-am dat nicio crezare scrisorilor 
anonime care îmi veneau cu droaia, precum nici 
celorlalte știri pe care le primeam din dreapta și din 
stânga, din partea acelora care nu voiau să mă vadă 
nenorocită. Mai târziu însă, mi-a fost dat să mă 
încredințez eu însămi că tot ceea ce se spunea despre 
d-ta și firea d-tale era adevărat și că nimic din tot 
ceea ce mi se scrisese, sau mi se spusese cu privire la 
viitorul meu soț, nu era exagerat. 

Mărturisesc insă că aș fi fost în stare să-ți iert toate 
greșelile si păcatele de până acum, dacă, măcar într-o 
măsură cât de mică și chiar dacă m-ai fi iubit într- 
adevăr, dar cel putin de ochii lumii, te-ai fi prefăcut că 
mă iubești. Dacă ai fi făcut aceasta, m-aș fi ferit să 
mai dau lumii prilej de a vorbi și mi-aş fi îndurat 
soarta care ar vrut să devin soția d-tale. 

D-ta însă nici măcar nu te-ai gândit să faci cel puţin 
ceva pentru a salva aparența. 

Nu, boier Panait Fotache, nu pot fi soția d-tale chiar 
și numai din pricină că atunci când am fost răpită de 
lângă d-ta, n-ai făcut niciun pas, nicio mișcare, pentru 
a încerca măcar să arăţi că ai fi vrut să-mi vii în 
ajutor. 

Prin această purtare a d-tale, boier Panait Fotache, 
ai dat dovadă de două lucruri. Și anume: sau că eu 
însemnam atât de puțin pentru d-ta, încât nu mă 
socoteai vrednică să-ți primejduiești viața pentru 
mine; sau că, dacă această presupunere n-ar fi pe de- 
a-ntregul așa, atunci, boier Panait Fotache d-ta ești un 
om atât de laș încât eu nu pot fi soția d-tale. 

Una din aceste posibilități a trebuit să fie la baza 
purtării d-tale și oricare din ele ar fi cea adevărată, 
dacă nu cumva amândouă, mă îndreptățește să-ți 
trimit înapoi inelul de logodnă... 

Nepăsarea d-tale pentru soarta mea m-a revoltat 
peste măsură, mai ales că d-ta nu puteai ști cum se va 
purta cu mine, o femeie fără apărare, căzută în 
mâinile lui Mihu Inimă de Leu, pe care dv. îl faceți un 
tâlhar, un bandit, un criminal. 

Ei bine, află boier Panait Fotache că Mihu Inimă de 
Leu, haiducul, pe care-l urmăriți dv. cu atâta 
înverșunare, pe capul căruia ați pus premiu, acest 
Mihu Inimă de Leu este adevărat cavaler, un om cu 
un suflet mult mai nobil decât al d-tale, deoarece 
acest Mihu Inimă de Leu, de care mă îngrozeam mult 
mai mult decât ar fi trebuit să mă îngrozesc de d-ta, 
de pildă, nu s-a atins de mine nici măcar cu un cuvânt 
nelalocul lui. Dimpotrivă, după ce m-am odihnit de 
oboselile îndelungatei urmăriri, și-a cerut scuze 
pentru neplăcerile pe care a fost silit să mi le 
pricinuiască și m-a trimis la București pe drumul cel 
mai scurt, dându-mi ca însoțitor pe cel mai credincios 
tovarăș al său. 

Dar oricât de repede s-ar fi făcut transportarea mea 
din mijlocul Bălții Dunării și până la București, totuși, 
Mihu Inimă de Leu a găsit timpul și prilejul de a-mi 
aduce la cunoștință câteva din josnicele d-tale isprăvi. 

Timpul petrecut printre haiduci mi-a fost îndeajuns 
spre a lua cunoștință de josnicele d-tale mijloace prin 
care ai silit-o pe fosta d-tale logodnică, pe Mioara 
Comăneanu, să fugă din casa rudelor sale. Mai 
departe Mihu Inimă de Leu mi-a povestit și mârșava 
d-tale purtare față de el. 

Toate acestea, ajunse la cunoștința mea, pe calea 
de care ti-am vorbit mai sus, n-au făcut decât să mă 
întărească în hotărârea mea de mai înainte, hotărâre, 
pe care nu întârzii de a o pune în aplicare chiar acum, 
îndată după sosirea mea la București. 

Iti trimit deci alăturat inelul de logodnă, cu 
rugămintea de a nu mai ieși în calea mea niciodată și 


838 


cu dorința pentru d-ta de a te îndrepta și de a o uita 
pe fosta d-tale logodnică, 


Contesa Anastasia Subotkin. 


Când colonelul Ispirescu ajunse aici cu citirea scrisorii, 
guvernatorul general se sculă de pe scaun și apropiindu-se 
de colonel, îi zise: 

— Urât i-a mai făcut-o contesa Tazi, prietenului nostru 
Fotache! 

Colonelul Ispirescu era pus în vădită încurcătură, 
deoarece nu știa ce să-i răspundă generalului Kiseleff. 

— Ce e drept, nu-i păcat! urmă guvernatorul rus. 
Boierul acesta Panait Fotache nu prea este el cavaler. În 
ceea ce mă privește, cred că nu exagerez de loc dacă 
subscriu în totul acea parte din scrisoarea Anastasiei 
Subotkin care se referă la curajul prietenului nostru. 

— Pe mine mă miră un singur lucru, zise colonelul 
Ispirescu, pentru a pune odată capăt tăcerii sale, destul de 
neplăcută pentru el. Anume, cum se face că Mihu Inimă de 
Leu s-a purtat atât de cavalerește cu contesa Subotkin? Nu 
numai că a pus-o în libertate, dar s-a îngrijit chiar și de 
mijloc de transport pentru ea, ba i-a mai dat și ca însoțitor 
pe cel mai credincios dintre tovarășii săi. 

— Într-adevăr, lucrul acesta este surprinzător, întări și 
guvernatorul general. Nu-l mai recunosc pe Mihu Inimă de 
Leu! Ciudat om mai este și haiducul acesta! Dar oare unde 
să fie el acum, unde să-și aibă el noua ascunzătoare? 

— Nădăjduiesc, Excelenţă, că mâine voi dezlega limba 
morarului. lar dacă a apucat să rostească un singur 
cuvânt, atunci Dumnezeu îmi este martor că nu mă voi mai 
odihni până când nu-l voi face să-mi spună unde este noua 
ascunzătoare a lui Mihu Inimă de Leu. Vă dau cuvântul 
meu, Excelenţă, că lucrurile se vor întâmpla așa după cum 
v-am spus acum. 

— Vom vedea, colonele, răspunse generalul Kiseleff, 
până unde te vei putea ţine de cuvântul dat. 

După aceea, strânse mâna colonelului Ispirescu și se 
îndepărtă. 


* * 


Soarta a vrut însă ca Mihu Inimă de Leu să mai încurce 
și de data aceasta socotelile colonelului Ispirescu, care nu 
se putu ţine de cuvântul dat guvernatorului general. 

A doua zi de dimineaţă anume, când sergentul însărcinat 
cu schimbarea gărzii care păzea prizonierii veni să 
schimbe  sentinelele, nu găsi posturile la locul lor. 
Sergentul căută paznicii în dreapta și în stânga, dar nu-i 
găsi niciunde, de parcă i-ar fi înghiţit pământul. Bănuind 
vreo nenorocire, el alergă în goană la prizonierul care 
fusese pus în lanţuri grele. 

Dar prizonierul dispăruse. 

Bătrânul morar avea greutăţi de câte șase kilograme la 
fiecare mână, la fiecare picior și cu toate acestea dispăruse 
de parcă ar fi fost de camfor. 

Sergentul dădu alarma și-l vesti și pe colonelul Ispirescu 
despre cele întâmplate. 

Colonelul mai era încă în pat. Tocmai visase că 
interogatoriul bătrânului morar se sfârșise cu un rezultat 
foarte satisfăcător. Pe baza amănuntelor primite de la 
bătrânul morar, colonelul Ispirescu izbutise să ajungă la 
noua ascunzătoare a lui Mihu Inimă de Leu. Firește însă 
că... numai în vis. 

Tocmai când se afla în fața ascunzătorii lui Mihu Inimă 
de Leu, vistavoiul îl trezi din somn, spunându-i că a venit 
sergentul de gardă. 

Colonelul porunci să fie lăsat să intre, iar când sergentul 
îi raportă întâmplarea cu  neînţeleasa dispariţie a 

morarului, bietul colonel era încredinţat că încă tot 
visează. 

Numai când sergentul de gardă îl întrebă ce măsuri să 
ia, numai atunci își dădu seama că totul era adevărat. 

Colonelul Ispirescu se îmbrăcă iute și alergă la temniţă 
ca un ieșit din fire. El scotoci celula până în cele mai mici 
unghere. Pe zăbrelele de la fereastră nu se putea observa 
nici cea mai mică zgârietură, iar broasca dublă a ușii de 
fier era neatinsă. 

Prizonierul nu putuse fi dus în celula fără ferestre, 
deoarece lăcătușii lucrau tocmai la ușa de fier a acesteia, 
care se lăsase și nu se mai putea închide, așa că, morarul 
fusese ţinut tot în celula în care-l aruncaseră de la început. 

Totuși, și celula aceasta era destul de întunecoasă și 
pentru a o cerceta mai bine colonelul Ispirescu porunci să 
se aducă o făclie. 

La lumina făcliei apoi, el cercetă din nou celula și atunci, 
într-un colţ, găsi o bucăţică de hârtie. 

Pe hârtia aceasta erau așternute următoarele rânduri, 
vădit scrise în grabă: 


„Mihu Inimă de Leu a trecut pe aici și cu acest 
prilej îi urează domnului colonel Ispirescu, mult 
succes în urmărire”. 


Mânia îl năpădi pe colonel, când citi aceste rânduri. 

El porunci îndată să se sune alarma și mobiliză toţi 
oamenii care erau în stare să ţină o armă în mână pentru a 
porni pe urmele fugarului. 

Oamenii porniră într-adevăr în căutarea celui dispărut și 
nu se înapoiară decât seara târziu. Fără niciun rezultat 
însă. Numai cei doi paznici fură găsiți pe malul Dunării, 
într-o barcă. Amândoi dormeau tun și toate încercările de 
a-i trezi din somn rămaseră zadarnice. 

A doua zi apoi, cei doi paznici se treziră din somnul lor 
ca de moarte, dar deșteptarea sentinelelor nu-i fu de niciun 
folos colonelului Ispirescu. 

Ei nu-și aduceau aminte nimic din ceea ce se petrecuse 
cu ei și nu fură în stare să dea nicio lămurire cu privire la 
evadarea morarului. Mai mult decât atât, ei rămaseră chiar 
foarte surprinși, când li se spuse că morarul a dispărut și 
că ei înșiși au fost găsiţi dormind tun într-o luncă de pe 
malul Dunării. 


- 7 
După spusele lor, paznicii își mâncaseră ca de obicei 
cina pe care le-o adusese unul din oamenii bucătarului. 
Niciunul din ei nu mărturisi însă că băuseră și câte o oca 
de vin. Asupra vinului însă puteau să tacă fără nicio 
mustrare de cuget, deoarece ar fi fost o neghiobie ca 
cineva să spună că o oca de vin ar putea să facă pe cineva 
să doarmă o zi și o noapte fără întrerupere. 

Firește că bieţii soldaţi nu știau că fata cârciumarului 
era ibovnica lui Mișu Drăgan. Or, se întâmplase ca în seara 
aceea fata cârciumarului să fie foarte veselă că-și putea 
revedea iubitul. Și veselia ei fu atât de mare, încât ea nici 
nu băgă de seamă că Mișu Drăgan turnase câte un praf alb 
în fiecare din cele două ocale de vin pe care venise să le 
cumpere unul din soldaţii de gardă la temniţă în noaptea 
aceea. 

În asemenea împrejurări, cei doi paznici de noapte ai 
închisorii nu putură raporta decât că preluaseră paza în 
cea mai bună regulă și că își îndepliniseră însărcinarea în 
chipul cei mai conștiincios. Ei nu băgaseră de seamă nimic 
ce le-ar fi putut da de bănuit și chiar și prizonierul dormea 
cât se poate de liniștit. Fiecare din ei se așezase la locul 
care-i fusese desemnat și nici măcar nu stătuseră de vorbă 
în timpul nopţii. Deodată apoi, simţiră amândoi ca și când 
o oboseală ucigătoare ar pune stăpânire pe ei. Plimbarea 
lor reglementară de trei pași și-o îndeplineau tot mai greu 
până când deodată, își pierdură cunoștința. Despre ceea ce 
s-a întâmplat, atât cu ei, cât și în jurul lor nu mai știau 
nimic. A doua zi, când deschiseră ochii se văzură în patul 
comun din cazarmă. 

Doctorul regimentului, care-i vizită pe amândoi, nu găsi 
nicio urmă de beţie și până în cele din urmă ajunse la 
singura concluzie ce putea fi acceptată, anume că paznicii 
fuseseră adormiţi cu vreun narcotic care le fusese dat cine 
știe în ce formă. 

Și cum paznicii, temându-se de o eventuală pedeapsă, 
tăcură asupra vinului pe care-l băuseră, toate cercetările 
rămaseră fără rezultat. 

Singurul rezultat al acestor cercetări fu că bietul colonel 
Ispirescu își alcătui din nou cererea de scoatere la pensie, 
precum și demisia din înalta însărcinare de viceguvernator 
ce i se dăduse pentru a putea urmări ca mai mulţi sorţi de 
izbândă pe Mihu Inimă de Leu. 

Înarmat cu aceste două cereri el se duse încă în aceeași 
zi la generalul Kiseleff, care însă i le respinse pe 
amândouă, însărcinându-l și pe mai departe pe colonelul 
Ispirescu cu comanda supremă a forţelor militare din 
regiunea Bălții Dunării. 

El însuși însă, nemainădăjduind în prinderea temutului 
haiduc atât de iute și cum singurul scop al rămânerii sale 
la Galaţi fusese atins, contesa Anastasia Subotkin era 
iarăși liberă, își luă rămas bun de la colonelul Ispirescu și 
porni spre București, urmat de întreaga sa suită. 


* 
x x 


De-abia a doua zi își veni complect în fire boierul Panait 
Fotache din leșinul ce-l cuprinse după citirea scrisorii 
trimise de contesa Anastasia Subotkin. De îndată ce fu în 
stare să stea pe picioare, se și repezi la colonelul Ispirescu. 
De la acesta Panait Fotache află noul eșec de care avură 
parte urmăritorii, prin evadarea morarului, de la care 
nădăjduiseră să afle amănunte asupra noii ascunzători a lui 
Mihu Inima de Leu. 

Auzind vestea aceasta nu lipsi mult ca boierul să capete 
o nouă congestie. Evadarea morarului umplu inima 
boierului de o neţărmurită amărăciune. Nu fiindcă bătrânul 
morar l-ar fi interesat într-un chip cu totul deosebit, ci 
fiindcă arestarea morarului fusese singura izbândă la care 
ajunseseră urmăritorii haiducilor până atunci. 

Acum, când și acest singur prizonier izbutise să fugă, 
boierul Panait Fotache se văzu silit să renunţe la orice 
speranţă. Și Doamne, ce n-ar fi dat el să pună mâna odată 
pe Mihu Inimă de Leu! 

— Aceasta este a doua logodnică pe care mi-o răpește 
blestematul acesta de haiduc! îi zise boierul colonelului 
Ispirescu. Căci nu mai încape nicio îndoială că ticălosul 

acesta își are partea lui de vină și în dispariția primei mele 
logodnice, Mioara Comăneanu. 

— Da, și eu mă gândesc la fel! răspunse colonelul. 

— Or, cu pierderea celei de a doua logodnice, cu 
pierderea contesei Anastasia Subotkin nu mă pot împăca 
de loc, deoarece o iubeam mult, mult de tot. 

— Şi acum, ce ai de gând să faci, boier Fotache? întrebă 
colonelul. 

— Dacă urmărirea începută de dv. nu va avea niciun 
rezultat, atunci voi încerca eu însumi să pun mâna pe 
această spaimă a Bălții. Firește că, aceasta numai în cazul 
când amestecul meu nu v-ar supăra pe dv. 

— Vă rog, vă rog, boier Fotache, eu nu mă împotrivesc 
de loc ca dv. să vă răfuiţi cu Mihu Inimă de Leu! Rămâne 
numai de văzut, adăugă colonelul Ispirescu, cam enervat, 
dacă vă veţi putea răfui cu el! Din partea mea nu voi pune 
nicio piedică în calea acţiunii dv. și vă asigur că nu voi 
avea nimic împotrivă dacă, într-o bună zi, mi se va aduce la 
cunoștință că Mihu Inimă de Leu a fost spânzurat de vreun 
copac, de oamenii dv. Firește însă că eu nu-mi mai iau 
niciun fel de răspundere pentru neplăcerile pe care le-aţi 
putea avea de pe urma acestei urmăriri personale. 

— Nu mă sperie niciun fel de neplăcere, răspunse 
boierul Panait Fotache, cu înfrigurare, când este vorba să 
mă răzbun pe răpitorul iubitei mele logodnice! 

Cu aceste cuvinte, boierul Panait Fotache părăsi 
încăperea. 

— Te doare dispariţia iubitei tale logodnice, ciocoiașule? 
își zise colonelul Ispirescu, furios. Acum era să-ţi spun 
ceva! Te doare pierderea celor douăzeci de mii de pogoane 
ale contesei Subotkin, nu dispariţia fetei lui! Pe Dumnezeul 
meu că nici nu pot fi supărat pe Mihu Inimă de Leu că ţi-a 
zădărnicit acest plan, căci la drept vorbind, din voi doi, tot 
tu ești cel mai mare ticălos! 

Cu aceste cuvinte trânti fereastra prin care se uitase 
după boierul care se îndepărta și pentru a-și mai liniști 
furia, porni spre cazarmă pentru a face o inspecţie. 


* 
x x 


În timpul acesta, boierul Panait Fotache dădu toate 
poruncile, pentru aducerea la îndeplinire a planului său. 

Mai înainte de toate, trimise un argat să bată toba în tot 
orașul că fiecare bărbat din Galaţi care se putea ţine pe 
picioare, să se prezinte la conacul lui din marginea 
orașului, în decurs de un ceas, căci altfel le va da tuturor 
câte douăzeci și cinci de nuiele la spate. 

De-abia tăcuse toba că gălăţenii și începură să 
pornească spre conacul boierului, în curtea căruia intrară 
cu sutele și miile, așa că, cu mult înainte de ora stabilită, o 
mare de oameni se adunase în curtea conacului. Cea mai 
mare parte nu izbutise însă să pătrundă în curte, așa că 
rămase pe dinafară, în drum. 

Nimeni n-ar putea spune la drept vorbind, pentru ce 
anume dăduseră gălățenii ascultare chemării boierului: de 
teama celor douăzeci și cinci de nuiele sau mai curând 
mânaţi de curiozitatea de a vedea ce mai pune la cale 
blestematul moșier, care se purta chiar și cu orășenii ca și 
cu niște sclavi ai săi, cu toată noua orânduială stabilită în 
țară de generalul Kiseleff, care ciuntise mult din puterea 
discreţionară a boierilor. 

Prin mulțimea adunată în curtea conacului se strecură și 
un tânăr, îmbrăcat în straie curate de cioban, a cărui 
prezentă însă nu putea să bată la ochi nimănui, din pricina 
miilor de oameni care se adunaseră acolo. Nimeni nu-l 
băgă în seamă. Şi dacă ar fi știut gălăţenii că omul acesta 
cu o înfățișare atât de blândă, care se retrăsese modest 
într-un colț al curţii, nu era nimeni altul decât cel mai bun 
prieten și tovarăș al lui Mihu inimă de Leu, anume Dan 

Dragomir, fără îndoială că n-ar fi stat nimeni cu mâinile în 
sân și toţi s-ar fi repezit asupra lui. 

Dar cum gălăţenii nu știau nimic din toate acestea, Dan 
Dragomir putu să asculte până la sfârșit și nestingherit de 
nimeni, ceea ce avea să urmeze. 

Când argaţii îi dădură de știre lui Panait Fotache că în 
curte se adunase atâta lume încât nici pe drum nu mai 
încăpeau, nemilosul boier se ivi la una din ferestrele de la 
etajele conacului. 

La ivirea moșierului mulțimea care vorbea gălăgios până 
atunci, tăcu deodată. 

După ce se făcu liniște, Panait Fotache zise următoarele: 

— Oameni buni, v-am chemat aici pentru ca în cele din 
urmă, noi, gălăţenii să punem rânduială în ţinutul nostru 
dacă alţii nu sunt în stare să ne apere avutul și viața! 

După cum aţi văzut și voi, oștirea nu este în stare să 
pună mâna pe blestematul acela de Mihu Inimă de Leu, așa 
că, este de datoria noastră să scăpăm ţinutul de această 
pacoste. 

Nu mai putem răbda ca acest primejdios bandit să-și 
facă de cap fără să fie supărat de nimeni, nu mai putem 
îndura ca ticălosul acesta să fure, să prade și să omoare în 
ţinutul acesta ca pe moșia lui și noi să stăm cu mâinile în 
sân, văicărindu-ne doar ca niște bocitoare când nenorocul 
ni-l trimite pe cap! 

Nu mai putem răbda ca Mihu Inimă de Leu și cu ticăloșii 
săi tovarăși să ne răpească în fiecare zi, ba soţia, ba fata, 
ba logodnica. 

Oameni buni, voi știți prea bine, ce am pierdut eu, 
tocmai din pricina lui Mihu Inimă de Leu, voi știți că 
nemernicul mi-a furat cea mai mare, cea mai scumpă 
comoară a vieţii mele, mi-a furat mireasa! 

Dacă mie mi s-a întâmplat una ca asta, mie, boierului 
vostru, a cărui casă era păzită de sute de dorobanţi, vă 
închipuiţi că, cu cât mai ușor vi se va întâmpla mâine 
același lucru vouă, care n-aveţi în ogradă nici dorobanţi, 

nici panduri. De aceea, trebuie să vă daţi seama că 
interesul vostru de a pune mâna pe temutul căpitan de 
haiduci, este cel puţin tot atât de mare, ca și interesul 
meu. Cu toate acestea, eu voi plăti două sute de galbeni 
aceluia care mi-l va aduce pe Mihu Inimă de Leu, viu sau 
mort, în curtea conacului meu. 

— Două sute de galbeni! O adevărată avere! începură 
gălăţenii să murmure. 

— Dar nici Mihu Inimă de Leu nu este oricine! adăugară 
alții. 

— Aceia care vor să ia parte la urmărirea lui Mihu Inimă 
de Leu să pășească înainte! urmă Panait Fotache. 

Cuvintele acestea însă n-avură niciun fel de răsunet în 
mijlocul mulțimii. 

— Ce însemnează asta? tună boierul, furios. Așa sunteți 
de lași încât niciunul nu îndrăzniți să vă luaţi însărcinarea 
de a porni pe urmele lui Mihu Inimă de Leu? Cum, în tot 
orașul acesta, nu este niciun singur om pe care să mă pot 
bizui? 

Vorbele furioase ale boierului fură urmate de un murmur 
de nemulțumire din partea mulțimii care începu să se 
miște în dreapta și în stânga. Argaţii lui Panait Fotache, 
care erau amestecați prin mulțime, încercară să-i îndemne 
pe gălăţeni să se prezinte. 

— Gândiţi-vă la rușinea ce apasă pe orașul nostru! 
spuneau ei. Trebuie să sfârșim odată cu Mihu Inimă de 
Leu! Trebuie să îndepărtăm batjocura de pe capul nostru! 

Dar gălăţenilor nici prin minte nu le trecea să se lase 
legaţi la gard. 

— Nu suntem noi lași! începură ei să strige. 

— Eu am luat parte la războaiele împotriva lui Napoleon, 
strigă un om mai în vârstă, și am căpătat mai multe 
medalii. Prin asta am dovedit că nu sunt laș. Dar nici nu 
vreau să fiu nebun, ducându-mă la o moarte sigură. Căci să 
pornești împotriva lui Mihu Inimă de Leu însemnează să te 
arunci de bună voie în braţele morții! 

În cele din urmă însă, se găsi unul care să iasă din 
mijlocul mulţimii. Era un flăcăiandru de vreo douăzeci de 
ani, orfan de tată și de marnă. 

— Eu și așa n-am ce pierde, zise el, și nici nu mă va 
plânge nimeni, dacă-mi las oasele prin Baltă. lar dacă 
reușesc, atunci m-am făcut om pentru toată viața! 

Boierul Panait Fotache constată cu mulţumire că gheaţa 
se rupsese. De aceea, cobori în curte și pentru a-i 
îmbărbăta pe ceilalţi, îl îmbrăţișă pe flăcău. Pilda este 
întotdeauna molipsitoare. În curând ieși din mulţime un alt 
flăcău și apoi mai urmară doi. 

Într-o jumătate de ceas apoi, doisprezece oameni stăteau 
la masa întinsă în curtea conacului. Toţi doisprezece erau 
bătăuși cunoscuţi, oaspeţi obișnuiți ai cârciumilor, eroi ai 
tuturor încăierărilor pricinuite de vin și de ţuică. Acești 
doisprezece pierde-vară goliră într-o clipă o damigeană de 
vin, atât din obișnuință cât și pentru a-și face curaj și 
atunci se ivi în mijlocul lor și boierul Panait Fotache. 

Mai înainte de toate moșierul stătu de vorbă cu fiecare 
în parte. Pentru a-i aţâţa, pentru a-i linguși, Fotache îi 
numi copiii lui buni, salvatorii Galaţilor și afară de premiul 
de două sute de galbeni, el le mai făgădui tuturor acelora 
care vor lua parte la urmărirea lui Mihu Inimă de Leu, de 
a-i lua pe vecie în slujba sa, nu ca iobagi, ci ca servitori cu 
leafă. 

După aceea fu adusă o nouă damigeană cu vin și cei 
doisprezece se așezară din nou pe băutură. 

Deodată, acela care se prezentase cel dintâi, se ridică în 
picioare și zise: 

— Băieți, toţi care ne-am adunat aici pornim la luptă cu 
același avânt, cu aceeași dorinţă de a învinge și unul ne 
vom primejdui viața la fel ca ceilalți unsprezece. De aceea, 
părerea mea este că și premiul de două sute de galbeni 
trebuie să fie împărţit între noi, în părţi egale. Mai 
departe, să jurăm că ne vom sprijini unul pe altul, că nu ne 
vom părăsi tovarășul în caz de nevoie și că, mai bine 

murim până la cel din urmă, decât să ne întoarcem fără 
Mihu Inimă de Leu, viu sau mori 

— Așa este! 

— Așa vom face! 

— Foarte bine a vorbit! 

— Jurăm! 

— Jurăm! strigară flăcăii unul după altul. 

— Băieți, urmă apoi primul flăcău, să mai jurăm că toţi 
vom lua parte la primejdie fără ca vreunul din noi să se dea 
în lături când gluma se va îngroșa, deoarece, pentru ca 
premiul să fie împărțit în părţi egale, trebuie ca și 
primejdia să fie egală pentru toţi. Așadar, vă întreb înc- 
odată băieţi, juraţi că oricare din noi va avea norocul să 
pună mâna pe Mihu Inimă de Leu, cei două sute de galbeni 
vor fi împărțiți în părţi egale între toţi cei de faţă? adăugă 
primul flăcău, care se părea că era cel mai ahtiat după 
bani, deoarece le cerea viitorilor săi tovarăși să 
făgăduiască pentru a doua oară, împărțirea premiului. 

— Jurăm! Jurăm! strigară ceilalţi unsprezece. 

Firește însă că în mintea lui fiecare din ei se gândea să 
pună numai el mâna pe căpetenia haiducilor și pe urmă va 
sta de vorbă și asupra împărțirii premiului. În schimb însă, 
dacă un altul îl va prinde pe temutul haiduc, atunci firește 
că lucrurile se schimbau și fiecare avea să ceară cu 
strășnicie împărțirea premiului. 

În vreme ce cei doisprezece mâncau și beau necontenit, 
cei adunaţi în curtea conacului începură să se risipească 
încetul cu încetul. Odată cu mulţimea se strecură din curte 
și Dan Dragomir. Mai înainte de a pleca însă el își însemnă 
bine în minte chipurile celor doisprezece pierde-vară, care 
se însărcinaseră să pună mâna pe Mihu Inimă de Leu. 

— Veniţi, veniţi, bătăușilor, mormăi Dan Dragomir, căci 
vă vom primi cu braţele deschise, în fiecare mână însă cu 
câte un pumnal! Vă arătăm noi că a lupta cu Mihu Inimă de 
Leu nu însemnează a sparge capul unui om beat, la 
cârciumă! 

După aceea se îndreptă spre o casă dărăpănată din 
grajdul căreia își scoase la iveală calul pe care, încălecând, 
porni în goană spre Brăila. 


* * 


În curtea conacului boierului Panait Fotache vinul și 
tuica nu lipsi de la masa celor doisprezece, până târziu în 
noapte. 

A doua zi de dimineaţă apoi, toţi cei doisprezece fură 
găsiți sub masă. Argaţii și ceilalți servitori ai moșierului 
avură mult de furcă cu ei spre a-i readuce la viaţă. 

După ce se mai dezmeteciră, boierul Panait Fotache veni 
în mijlocul lor, le mai tinu o cuvântare de laudă și 
îmbărbătare, apoi le dădu tuturor câte o pușcă, un pistol, 
un pumnal, precum și câte o traistă cu merinde pentru trei 
zile. 

După aceea, cei doisprezece eroi ai cârciumilor 
gălățene, porniră spre Baltă, cântând și chiuind și făcând o 
gălăgie de ai fi zis că sunt o întreagă armată de tătari. 


* 
x x 


Din clipa aceea apoi, boierul Panait Fotache nu mai auzi 
nicio veste despre oamenii săi. Trecu o zi, dar niciunul din 
cei doisprezece nu dădu vreun semn de viață. Nimeni din 
oraș nu știa ceva despre soarta lor. Trecu și a doua zi, tot 
fără ca vreo veste să fi sosit de la cei din Baltă. Și atunci, 
trecând chiar peste ironia cu care era încredinţat că-l va 
primi colonelul Ispirescu, boierul Panait Fotache se hotări 
să ceară ajutorul viceguvernatorului. 

Zgârcitului moșier nu-i era atâta de oameni, cât de cele 
douăsprezece puști și pistoale cu care se împuţina magazia 
lui de arme dacă oamenii nu se mai înapoiau. 

Colonelul Ispirescu râse de boier, îl și luă chiar puţin 
peste picior, dar până în cele din urmă îi dădu ajutorul 
cerut, deoarece la urma urmelor era vorba despre viaţa a 
doisprezece cetăţeni și viaţa acestora trebuia salvată... 
dacă se mai putea. De aceea, el trimise o companie de 
dorobanţi, să scotocească partea Bălții care se întindea 
între Galaţi și Brăila. Mai departe nu credea el că vor fi 
ajuns oamenii lui Panait Fotache. Dar dorobanţii se 
înapoiară fără să fi dat de urma haiducilor sau a celor 
doisprezece. Haiducii lui Mihu Inimă de Leu dispăruseră 
de parcă i-ar fi înghiţit pământul și pilda lor o urmară și 
oamenii boierului Panait Fotache care se făcuseră nevăzuţi 
și ei. 

Fotache turba de mânie. Se jura pe sfinţi și pe toți 
dumnezeii din lume că acum îl va spânzura nu numai pe 
Mihu Inimă de Leu, ci și pe cei doisprezece ticăloși care 
după ce au mâncat și au băut bine, au fugit cu preţioasele 
lui puști și pistoale. El era pe deplin încredinţat că cei 
doisprezece bătăuși îl traseră pe sfoară. 

În curând însă, boierului Panait Fotache îi fu dat să se 
încredinţeze că se înșelase amarnic. 

A treia zi de la plecarea lor, anume, boierul Panait 
Fotache își revăzu oamenii trimiși în Baltă și încă pe toţi 
doisprezece. Nici unul nu lipsea. 


x 
x x 


În zorii celei de a treia zi de la plecarea mercenarilor 
săi, boierul Panait Fotache fu sculat din somn de argat 
care se năpusti în odaia lui de culcare cu părul vâlvoi, pe 
faţă cu expresia unei groaze cumplite. Argatul îi aduse la 
cunoștință boierului că, cei doisprezece oameni erau în 
curte. 

Boierul Panait Fotache sări iute din pat, luă ceva pe el și 
alergă în curte unde își găsi într-adevăr cei doisprezece 
oameni, însă toţi... morti. 

Nimeni, niciodată n-a aflat ce s-a petrecut cu cei 
doisprezece flăcăi. Pe trupurile lor nu se vedea nici urmă 
de glonte, nici de cuţit și nici de sugrumare. 

Boierul Panait Fotache se uita încremenit, cu genunchii 
tremurând, galben ca ceara, la cele douăsprezece cadavre 
care zăceau în curte, în aceeași ordine și pe același loc, 
unde chefuiseră cu trei zile mai înainte și unde juraseră că 
vor muri până la cel din urmă, dar pe Mihu Inimă de Leu 
tot vor pune mâna. 

Panait Fotache de-abia mai avu putere să se târască 
până în odaia sa. 

Aici însă îl aștepta o nouă surpriză. De patul lui, din care 
se sculase cu câteva clipe mai înainte, era prinsă o foaie 
albă de hârtie. Pe această foaie de hârtie era scris, cu 
litere mari: 


BOIER PANAIT FOTACHE: 
AL TREISPREZECELEA VEI FI TU! 

alai | i 


Boierul Fotache rămase împietrit. Credea că aceasta nu 
era decât o nălucire a creierului său prea impresionat de 
cele văzute în curte. Dar trecu minut după minut și 
nălucirea nu voia să dispară de loc dinaintea ochilor săi. 
Atunci boierul Panait Fotache își dădu seama că nici nu 
visa și nici nu era o nălucire ceea ce vedea, ci adevărul și... 
pierzându-și cunoștința, se prăbuși la pământ. 

CAPITOLUL 110 
Maica Agapia 


Copacii seculari din grădina Schitului Sfintei Treimi își 
îmbrăcaseră hlamida verde a reînvierii. Sus, în văzduh, 
păsările călătoare zburau în V cu cunoscutul lor croncănit 
uniform. În jurul schitului se auzeau cântecele acelora, 
care ieșeau la câmp, pentru a-l munci. În grădina 
mănăstirii însă domnea tăcerea cea mai desăvârșită, din 
când în când întreruptă doar de zgomotul făcut de 
sandalele vreunei maici care trecea pe vreo alee. 

În mediul acesta trăia Mioara Comăneanu, departe de 
gălăgia lumii din afară, purtându-și în tăcere jalea și doliul 
sufletului său. După ce părăsise sicriul de sticlă de pe 
Racla Bălții și zărise apoi ruinele negre de fum ale morii, 
care fuse ascunzătoarea și adăpostul iubitului său, ea 
hotărâse să caute uitare și liniște sufletului său zbuciumat 
printre zidurile acestui sfânt lăcaș. 

Novicea Agapia, acest nume și-l luase Mioara după 
intrarea în mănăstire, își petrecea toată ziua în 
singurătatea cea mai desăvârșită, meditând asupra 
trecătoarei fericiri pământești. Și în vreme ce citea Biblia 
și alte cărți sfinte, oricât căuta ea să se lepede de orice 
legătură cu viaţa ei pământească, amintirile trecutului îi 
reveneau mereu în minte și îi torturau sufletul. 

— Doamne Sfinte Dumnezeule,  suspină Mioara, 
îndurerată, până când îmi vor mai reveni în minte toate 
aceste amintiri ale unui trecut pe care vreau să-l 
înmormântez pentru totdeauna? De ce nu-mi dă pace odată 

trecutul acesta? Nu vreau să-mi aduc aminte de nimic. 
Sfinte și Atotputernice Tată Ceresc, aruncă vălul uitării 
peste mintea și sufletul meu! 

Așa se ruga Mioara, dar ruga ei nu fu ascultată sau 
poate că, Cei din Ceruri voiau s-o pună la o nouă încercare 
pe atât de greu încercata maică Agapie, deoarece în vreme 
ce citea și acum Viaţa Sfintei Fecioare, deodată își dădu 
seama că gândurile ei nu erau la ceea ce citea, ci la lucruri 
și oameni care n-aveau nimic de a face cu viața Fecioarei 
Maria. 

— Așadar, își zise ea, Cerul vrea neapărat să mă pună și 
la această nouă încercare! Bine, atunci voi căuta să înving 
mai întâi aceste noi piedici care se ivesc în calea drumului 
meu către Domnul! 

După aceea Mioara închise cartea sfântă și se lăsă cu 
totul în prada gândurilor care nu voiau să se îndepărteze 
de mintea sa. 

Toate suferințele vieţii sale de până atunci trecură pe 
dinaintea ochilor săi. Ea se revăzu prin splendidele saloane 
ale palatului Trubetzkoi din Petrograd, își reaminti de 
toate nenorocirile de care avuse parte tot timpul cât 
stătuse în Rusia și pe urmă celelalte nenorociri, pe care le 
îndurase după întoarcerea sa din împărăţia țarilor. 

Aproape că retrăi mai ales întâmplările ultimelor câteva 
luni. Dezgustul o făcu să se cutremure când își aduse 
aminte de acea parte a vieţii sale pe care o petrecuse în 
casa rudelor sale, a boierului Vulpescu, unde fusese 
logodită cu Panait Fotache. După aceea își aduse aminte 
de prima ei fugă din conacul de pe malul Brateșului și 
revăzu întreaga scenă când bătuse pentru întâia oară la 
poarta acelei mănăstiri, cerând să fie primită în ordinul 
călugărițelor. 

Evenimentele care urmară apoi i se păreau acum 
aproape întâmplările unui roman, pe care-l citise, nu-l 
trăise ea însăși. Într-adevăr, evenimentele acestea erau cu 
totul neobișnuite. Glasul rugător al maicii rătăcită prin 

pivnițele schitului, catacombele mănăstirii, căderea în 
pârâul subteran, salvarea ei de către cei doi ţigani. Pe 
urmă, scena tragică a salvării sale de către Mihu Inimă de 
Leu și Dan Dragomir din tabăra ţiganilor care hotărâseră 
să fie soţia unuia din ai lor. 

Pe urmă se gândi cu o bucurie și o fericire aproape 
supra-pământească la cele câteva zile,pe care le petrecuse 
alături de Stanislau Rimsky în moara de pe malul Dunării. 
Acestea fuseseră zilele cele mai fericite ale vieţii sale. 

Ceea ce urmă după aceea, n-a mai fost decât jale și 
durere. Și toate aceste suferinţe fură încoronate de clipa 
tragică când, înapoindu-se la moară, nu mai găsi decât o 
grămadă de dărâmături din ea. Mioara Comăneanu avea 
simțământul că ruinele morii de pe malul Dunării erau și 
ruinele fericirii sale. 

După toate acestea nu-i rămase altceva de făcut decât să 
renunţe de a mai găsi fericirea pe acest pământ și să intre 
în slujba Domnului, retrăgându-se în liniștea sfântă a 
mănăstirii. 

Ea se pregătea cu multă sârguință pentru nobila sa 
chemare, deoarece rămăsese hotărât ca la începutul lunii 
viitoare să intre definitiv în ordinul călugărițelor, adică, să 
fie sfinţită călugăriţă. 

Un zgomot de pași o trezi din prada acestor gânduri. Era 
maica Stareţă care venea pe o alee în tovărășia unei 
doamne mai în vârstă și a unui boier. 

Oaspeţii maicii Stareţe erau boierul Mircea Vulpescu și 
cu soţia sa. Ei aveau obiceiul să vină în fiecare an, în ziua 
aceea, la Schitul Sfintei Treimi, zi, care însemna 
aniversarea morții cu douăzeci de ani în urma, a singurei 
lor copile. 

Dezamăgită în dragoste, fiica boierului Mircea Vulpescu 
se retrăsese de bună voie la mănăstire. Dar nici chiar 
liniștea și tăcerea mănăstirii nu putură alunga tristețea 
ucigătoare din inima sa și nu mult timp după ce a fost 

sfințită călugăriţă, a ajuns din nou la conacul de pe malul 
Brateșului, de data aceasta însă pe catafalc. 

În urma dorinţei sale, fiica boierului Vulpescu nu fu 
înmormântată în cavoul familiei, ci la schit, împreună cu 
celelalte surori ale sale. 

Părinţii săi n-o uitaseră însă și în fiecare an, când venea 
ziua morții sale, se duceau la mănăstire, unde duceau cu ei 
de fiecare dată câte o mare cunună de flori. 

Și acum veniseră cu același scop pios și se înapoiau 
tocmai de la mormântul scumpei lor copile, când deodată 
jupâneasa Vulpescu scoase un țipăt și-l apucă de braţ pe 
soțul său. 

— Dumnezeule! strigă ea. 

— Ce este? Ce s-a întâmplat? întrebă Mircea Vulpescu. 

— Priveşte acolo... acolo! răspunse soţia boierului și 
chipul ei se făcu alb ca varul. 

Maica Stareţă se uită și ea în direcţia arătată și o văzu 
pe novicea Agapia. 

— Mioara! strigă atunci și boierul Mircea Vulpescu. Dar 
e cu neputinţă! Mioara a murit! Sau poate că numai 
închipuirea mea înfierbântată își bate joc de mine? 

— Maică Stareţă, spune-ne, rogu-te, cine este călugărița 
aceasta? o întrebă deodată soţia lui Vulpescu pe stareță. 

— Novicea Agapia! răspunse stareța. 

— Înainte însă, înainte cine era? Cum se numește cu 
numele ei lumesc? întrebă acum boierul Vulpescu. 

— Îmi pare rău, boier Mircea, dar nu știu! răspunse 
Maica Stareţă. Dar chiar dacă aș ști, tot nu mi-ar sta în 
putință să vă spun, deoarece regulamentul mănăstirii 
noastre ne împiedică de a da orice fel de lămurire asupra 
călugăritelor adăpostite în mijlocul zidurilor acestui sfânt 
lăcaș. 

— Trebuie să ne înţelegi însă maică Stareţă, zise atunci 
soţia lui Vulpescu cu înfrigurare, că noi bănuim că novicea 
Agapia nu este nimeni alta decât o radă de a noastră, 

dispărută de curând și pe care noi o credeam moartă, 
văduva prințului Dimitri Trubetzkoi. 

— Domnul nu face deosebire între slujitoarele sale și le 
primește cu aceeași bunăvoință, fie că în viaţa din afară de 
zidurile mănăstirii au fost prințese sau numai simple fete 
de târgoveţi. Din clipa în care copila de care vă interesaţi a 
pășit pragul acestui sfânt lăcaș, ea nu mai există pentru 
noi decât ca novicea Agapia. 

De-abia acum, când oaspeţii ajunseră în imediata ei 
apropiere, se trezi Mioara din prada gândurilor care o 
frământau și observă cu nespusă groază că aceia care 
stăteau în fata sa erau boierul Mircea Vulpescu și soţia sa. 

— Mioaro! strigă deodată Mircea Vulpescu. Răspunde, 
tu ești? 

Mioara se gândi o clipă ca, mărturisindu-și identitatea, 
să le spună rudelor sale tot ceea ce îndurase din pricina lor 
și a sufletului lor neînţelegător. Se gândi însă că unchiul 
său, om cu trecere în ţară, atât la curte, cât și la înaltele 
feţe bisericești, ar putea s-o scoată din mănăstire și s-o 
ducă înapoi în casa lui unde ar fi nevoită să se mărite cu 
Panait Fotache și gândul acesta o hotări să nu-și dezvăluie 
identitatea. 

— Agapia! zise maica stareță. 

— Poruncește, maică sfântă! răspunse Mioara. 

— Copila mea, cunoști tu pe boierii aceștia? o întrebă 
stareţa, arătând spre Mircea Vulpescu și soţia lui. 

Mioara nu răspunse îndată. 

— Această cinstită pereche, urmă atunci stareţa, boierul 
Mircea Vulpescu și soţia sa, cred a recunoaște în tine pe o 
rubedenie a lor, pe care o credeau trecută în împărăţia 
tatălui ceresc. Răspunde, Agapia, copila mea, adevărat să 
fie ceea ce cred boierii? 

— Prea cinstitul boier se înșeală, răspunse novicea 
Agapia. Eu nu-mi amintesc nici de d-sa și nici de cinstita 
sa soţie! Este pentru prima oară în viaţa mea că-i văd. Pe 
semne că mă asemuiesc cu cineva. De altfel eu sunt fata 

unor simpli târgoveţi. Părinţii mei trăiesc și acum la 
București. 

— Ai auzit, boier Vulpescu, ce spune novicea? se 
întoarse atunci stareţa către Mircea Vulpescu. 

— Da, da, am auzit. Dar asemănarea aceasta atât de 
izbitoare parcă mă împiedică să cred! 

Când Vulpescu și cu soţia sa părăsiră mănăstirea și 
frumoasa lor caleașcă, trasă de patru cai, îi duse spre 
conacul moșiei lor de pe malul Brateșului, soția moșierului 
se întoarse spre bărbatul său și-i zise: 

— Cu toate acestea ea este! 

— Dar atunci de ce să fi tăgăduit? întrebă boierul. 

— Nu știu ce motiv va fi având Mioara să tăgăduiască! 
răspunse doamna Vulpescu. 

— Părerea mea este că n-ar strica să-i povestesc lui 
Fotache toată afacerea aceasta. El va ști ce să facă, mai 
ales că, la urma urmelor, Mioara era logodnica lui. 

— Fă cum crezi, dragul meu, răspunse soţia boierului. 
Tu știi că, eu nu vreau să am niciun fel de amestec în 
chestiunea aceasta. De altfel, Mioara este ruda ta, așa că 
pe tine te interesează mai mult decât pe mine. 

Boierul Mircea Vulpescu nu mai zise niciun cuvânt, 
părând că nu mai dădea nicio însemnătate întâlnirii din 
grădina schitului. Dar când caleașca ajunse în dreptul 
conacului lui Panait Fotache, Vulpescu cobori din trăsură 
și-i spuse soţiei sale: 

— Cred că tot mai bine este să-i comunic și lui Fotache 
ce am descoperit. Tu du-te acasă cu trăsura, eu voi lua un 
cal de la Fotache și voi veni călare. 

Cu aceste cuvinte boierul Mircea Vulpescu intră pe 
poarta conacului lui Panait Fotache. 


* 

Cam în același timp, în Schitul Sfintei Treimi, novicea 
Agapia ceru să fie primită de maica stareță, având a-i 
comunica lucruri de mare însemnătate. 

— Care-ţi este dorinţa, copila mea? o întrebă stareța pe 
Mioara, care stătea în faţa ei umilă, cu capul lăsat peste 
piept. 

După ce sărută mâna întinsă a stareţei și-și îndoi puţin 
genunchii, după moda de atunci, Agapia zise, tot fără a-și 
ridica ochii din pământ: 

— Am păcătuit maică stareță, deoarece am căzut în 
păcatul minciunii. 

— Când ai păcătuit, copila mea? o întrebă stareţa cu 
blândeţe. 

— Mai adineauri, maica stareță, își urmă Mioara 
mărturisirea, când ne-am întâlnit în grădină cu boierul 
Mircea Vulpescu și soţia sa. Căci eu sunt într-adevăr aceea 
drept care m-a luat boierul Vulpescu. Numele meu este 
Mioara Comăneanu și sunt nepoata lui Mircea Vulpescu. 

După aceea Mioara îi povesti stareţei toată viața sa, 
povestire pe care venerabila călugăriță o ascultă până la 
capăt, fără s-o întrerupă pe vorbitoare, fie chiar și numai 
cu un singur cuvânt. 

Când Mioara Comăneanu își sfârși povestirea, cuvioasa 
stareță îi vorbi astfel: 

— Ai îndurat mult copila mea și-ţi înţeleg prea bine 
dorința ca nimeni să nu-ţi știe adevăratul tău nume. Fii 
liniștită însă, căci aici, în mijlocul zidurilor acestui sfânt 
lăcaș, ești în siguranţă. Nimeni nu va putea să ajungă până 
la tine fără învoirea ta și nu este în lumea aceasta nicio 
putere omenească, oricare ar fi ea, care să te poată smulge 
din acest schit, afară doar, dacă tu însăţi vrei. Pe de altă 
parte, poţi fi liniștită și în privinţa tainei pe care mi-ai 
dezvăluit-o, căci de la mine nu va afla nimeni niciun cuvânt 
din tot ceea ce mi-ai spus. In ceea ce privește minciuna ta 
de adineauri, Domnul ţi-o va ierta, deoarece El a văzut 
gândul pios care te-a împins să păcătuiești. 

După aceea, stareţa sărută fruntea novicei Agapia, 
dându-i astfel să înţeleagă cum că convorbirea luase 
sfârșit. 

Agapia, liniștită întrucâtva, se duse îndată în bisericuţa 
mănăstirii unde îngenunchind în faţa altarului se rugă 
vreme îndelungată, întocmai după cum avea obiceiul să 
facă încă de la prima ei venire la mânăstire. 


x 
x x 


În timpul acesta boierul Mircea Vulpescu vorbea de zor 
cu Panait Fotache. 

În ceea ce-l priveşte pe acesta din urmă, el se 
înzdrăvenise numai în timpul din urmă. Servitorul lui 
Panait Fotache îi atrăsese luarea aminte boierului 
Vulpescu cum că să vorbească cu multă băgare de seamă 
cu stăpânul său și să nu aducă vorba nici despre Mihu 
Inimă de Leu și nici despre nunta care se sfârșise în 
împrejurări atât de tragi-comice. 

De aceea, boierul Vulpescu nu vorbi decât numai despre 
lucruri fără nicio însemnătate până când însuși Fotache 
aduse vorba despre temutul căpitan de haiduci. 

La început, Fotache se mulțumi doar să blesteme, așa, în 
general, banda lui Mihu Inimă de Leu, apoi însă, după ce 
se înfierbântă, urmă astfel: 

— Un singur lucru nu înţeleg eu: Cum am ajuns eu la 
rolul acela, care la drept vorbind nu mă cinstește de loc, 
dar de care mi-a făcut parte, vrând-nevrând, ticălosul acela 
de bandit. Anume, rolul aceluia, căruia i se răpește a doua 
mireasă. Crede-mă boier Mircea că, chiar și după ce toată 
lumea deznădăjduise de a mai da de urmele Mioarei eu 
chiar nici atunci nu credeam că totul s-a sfârșit și mai ales 
nu-mi venea să cred că nu va mai veni o zi când o voi 
regăsi pe adorata inimii mele. Nu, boier Mircea, niciodată 
eu nu am renunţat la nădejdea de a o strânge în braţe pe 

aceea care a fost singura femeie în lumea aceasta pe care 
am iubit-o într-adevăr. 

— Dar contesa Anastasia Subotkin? aruncă boierul 
Vulpescu. 

— Vai, dar pe contesa Anastasia n-am iubit-o niciodată 
cu ardoare, cu patima, cu focul, cu care am iubit-o pe 
Mioara. Și a trebuit să treacă vreme îndelungată de la 
moartea neuitatei mele Mioara, moarte care astăzi este în 
afară de orice îndoială, pentru ca să mă pot împăca cu 
gândul că Dumnezeu mi-a luat-o și că niciodată nu-mi va 
mai fi dat s-o revăd în viaţa aceasta. Numai după ce am 
fost pe deplin încredinţat că niciodată n-o voi mai putea 
duce în faţa altarului pe iubita și adorata mea Mioara și 
chiar și atunci, după o grea luptă pe care am avut de dat 
cu mine însumi și după mari zbuciumări, m-am putut hotări 
să mă uit după o altă soţie. Așa am făcut cunoștință cu a 
doua mea logodnică, contesa Anastasia Subotkin, pe care 
dacă din nou n-am putut-o duce la altar, de vină este numai 
blestematul acela de Mihu Inimă de Leu. Acum, când mi- 
am pierdut și pe a doua logodnică, tot din pricina lui îmi 
amintesc cu strângere de inimă zilele acelea de tristețe 
când am pierdut-o și pe Mioara, tot din pricina acestui 
căpitan de haiduci. Nu știu de ce, dar în timpul din urmă 
mă gândesc foarte mult la prima mea logodnică pe care am 
pierdut-o. Dacă aș fi superstițios, ar trebui să zic că 
aceasta trebuie să aibă oarecare însemnătate. Dar de ce 
ești atât de enervat, boier Mircea? 

— Nimic, nimic, dragă prietene! răspunse boierul 
Vulpescu, cam încurcat. Nu vreau să-ţi spun încă nimic, 
deoarece în clipa de faţă ești încă prea slăbit de boală și 
orice enervare n-ar putea decât să-ţi strice. Mai târziu 
după ce te vei mai întrema și vei fi iarăși sănătos tun, 
atunci ne vom mai întoarce noi la convorbirea aceasta de 
astăzi. 

Dar boierul Panait Fotache nu era dispus de loc să lase 
lucrurile nelămurite. În zadar se trudea Mircea Vulpescu 

să vorbească despre altceva, în zadar căuta el să schimbe 
vorba, Panait Fotache făcea ce făcea și aducea iarăși vorba 
despre Mioara și despre felul misterios de a fi al boierului 
Vulpescu în ziua aceea... 

Mircea Vulpescu își dădu seama că nu va putea să 
reziste mult timp întrebărilor lui Fotache și de aceea se 
ridică de pe scaun cu gândul de a pleca. Stăpânul casei se 
așeză în faţa lui și-i zise: 

— Dragă boier Mircea, nu mă mai chinui, nu mă mai lăsa 
în prada bănuielilor și a nesiguranţei. Crede-mă că-mi face 
mult mai rău să mă frământ neîncetat, cu gândul la ceea ce 
nu vrei să-mi spui acum, decât dacă mi-ai comunica pe loc, 
ceea ce crezi că mă interesează. 

— Bine, fie! răspunse Mircea Vulpescu, după o lungă 
răzgândire. Poate că ceea ce vreau să-ţi spun va avea 
darul să aducă o îmbunătăţire în actuala d-tale stare 
sufletească. 

— Aștept cu nerăbdare cuvintele d-tale, boier Mircea, 
răspunse Panait Fotache umplând până în vârf paharul de 
vin al prietenului său. După aceea își turnă și el și după ce 
goliră paharele amândoi, boierul Mircea Vulpescu începu 
cu ceea ce avea de spus: 

— Cred că știi și d-ta, boier Fotache că eu am avut o 
fată, care cu mulţi ani în urmă, a intrat printre călugărițele 
de la Schitul Sfintei Treimi. N-a apucat însă să stea multă 
vreme înlăuntrul zidurilor sfinte ale mănăstirii, deoarece 
foarte curând după călugărire, se îmbolnăvi greu de tot și 
muri. Ultima ei dorinţă a fost să nu fie îngropată în cavoul 
familiei Vulpescu, ci în cripta Schitului Sfintei Treimi, 
alături de celelalte surori ale sale întru Christos. Eu m-am 
supus acestei ultime dorinţe a fiicei mele și am 
înmormântat-o la mănăstire. De atunci, atât eu, cât și 
nevastă-mea, ne ducem în fiecare an, când se împlinește 
ziua morţii sale, până la Schitul Sfintei Treimi, spre a 
depune pios câte o coroană de flori pe mormântul scumpei 
noastre dispărute. 

Boierul Panait Fotache avu o oarecare dezamăgire 
auzind cele ce-i spunea Mircea Vulpescu. El se aștepta ca 
vecinul său de moșie să-i istorisească lucruri care să-l 
privească mult mai de aproape și când colo el îi povestea 
un păs cu care Fotache n-avea nici în clin, nici în mânecă. 
Tocmai de aceea el asculta cu tot mai puţină luare aminte 
cuvintele lui Vulpescu. Dar când acesta ajunse la acea 
parte a povestirii sale în care boierul istorisea întâlnirea 
din grădina schitului cu novicea Agapia, Fotache începu 
iarăși să devină mai atent. 

— Pe când mă înapoiam de la cripta mănăstirii, - zise 
Mircea Vulpescu - împreună cu Maica Stareţă și soţia mea, 
am zărit pe una din băncile grădinii schitului o femeie cu 
trupul tras ca prin inel, o călugăriță, o novice în care 
nevastă-mea crezu s-o recunoască pe Mioara. 

— Cum? strigă atunci deodată, boierul Panait Fotache. 
Ce ai spus, boier Mircea, pe cine aţi văzut acolo pe banca 
grădinii mănăstirii? 

— Mai încet, boier Fotache - răspunse Mircea Vulpescu - 
căci tocmai aceasta este ceea ce nu pot afirma cu toată 
hotărârea. 

— Dar cum, nu înțeleg? exclamă Panait Fotache. Cum se 
poate ca nici d-ta, boier Mircea, a cărui nepoată este 
Mioara Comăneanu și nici soţia d-tale să nu vă puteţi da 
seama dacă novicea aceea era sau nu Mioara Comăneanu? 

— Vei vedea îndată cum s-a putut, dragă boier Panait - îi 
răspunse Vulpescu, lui Fotache, care umbla de colo până 
colo prin odaie. Lucrurile s-au petrecut așa că, mai întâi a 
văzut-o soţia mea, care de uimire a scos un țipăt. La auzul 
acestui țipăt, am urmărit și eu direcţia arătată de mâna 
întinsă a soţiei mele și atunci și mie mi s-a părut că mă 
găsesc în faţa nepoatei mele. Trebuie să știi că haina aceea 
de călugăriţă îl schimbă pe om grozav și pentru un moment 
am avut chiar și eu unele îndoieli. 

— Şi? întrebă Panait Fotache, nerăbdător. 

— Firește că, atât eu, cât și nevastă-mea, am strigat-o pe 
nume pe novice, dar ea s-a făcut că nu ne cunoaște. Ea 
susţinea cu încăpățânare că ne-am înșelat, că am asemuit- 
o, că ea nu este văduva prințului Dimitri Trubetzkoi, nu 
este Mioara Comăneanu, ci novicea Agapia, pe care însă, 
nici în lumea din afara mănăstirii n-o chemase niciodată 
așa cum spusesem eu. Spunea că nu se trage din neam de 
boier, ci că este fata unor simpli târgoveţi. 

— Şi, mă rog, nu s-a găsit niciun mijloc de a putea stabili 
cu certitudine dacă în dosul novicei Agapia se ascundea 
într-adevăr logodnica mea, sau nu? De ce n-aţi întrebat-o 
pe stareță? Ea trebuie să știe! strigă boierul Panait 
Fotache, pe care vestea aceasta îl turburase grozav. 

— Dar cine ţi-a spus, boier Fotache că n-am vorbit și cu 
Maica Stareță? urmă boierul Vulpescu. Am vorbit și am 
întrebat-o destul, din păcate însă, nici de la ea n-am putut 
afla nimic. Maica Stareţă susține că novicea Agapia și-a 
tăinuit numele chiar și față de ea, când a cerut să fie 
primită în mănăstire. De altfel însă, Schitul Sfintei Treimi 
are un regulament foarte aspru, care interzice chiar și 
Stareţei de a da amănunte sau lămuriri unei a treia 
persoane despre viața lumească a călugărițelor. Aceste 
amănunte stareţa nu le poate da decât numai și numai cu 
consimțământul călugăriței respective. 

— Dar aceasta este o veste cu totul neașteptată! exclamă 
boierul Panait Fotache, ca și când ar fi urmat cu voce tare 
un gând pe care-l rumegase în minte. Vai, ce fericit aș fi, 
ce nespus de fericit aș fi, dacă în locul celei de a doua 
logodnice a mea, pe care, în treacăt fie zis, n-am iubit-o 
niciodată, soarta mi-ar reda-o pe mult adorata mea 
mireasă dintâi! 

— Acuma, dragă boier Fotache, - își sfârși Mircea 
Vulpescu ceea ce avea de spus - nu mai atârnă decât de d- 
ta ca să dezvălui taina ce învăluie chestiunea aceasta. Ceea 
ce nu ne-a reușit nouă, poate că-ţi va reuși d-tale! Se prea 

poate ca, văzându-te pe d-ta, novicea Agapia să-și piardă 
cumpătul și să se trădeze. 

— Dacă voi putea stabili cu certitudine că scumpa mea 
logodnică locuiește în Schitul Sfintei Treimi, poţi fi 
încredinţat, boier Mircea, că voi găsi eu mijlocul de a o 
scoate din dosul acelor ziduri care vor să despartă pentru 
totdeauna de lumea de afară pe nenorocitele care au 
apucat să pășească pragul schitului! Dacă într-adevăr ea 
este, atunci fii încredinţat boier Mircea că în curând, foarte 
curând, Mioara, nepoata d-tale, va fi stăpâna acestei case! 

— Eu îţi doresc din tot sufletul, boier Panait, zise Mircea 
Vulpescu. În orice caz, eu am socotit de datoria mea să-ţi 
dau de știre, despre ceea ce am văzut, acum d-ta fă după 
cum te va tăia capul! Ti-am spus: Totul atârnă de d-ta și eu 
am încredere că d-ta vei știi să dezlegi enigma. 

Cu aceste cuvinte strânse mâna boierului Panait Fotache 
și părăsi conacul. 


* * 


Boierul Mircea Vulpescu nici n-apucă să iasă bine din 
curtea conacului, când și Panait Fotache părăsi casa. 

Gălăţenii nu se puteau minuna îndeajuns de ceea ce 
văzură în ziua aceea. Anume că boierul Panait Fotache, pe 
care nu erau obișnuiți să-l vadă trecând prin oraș decât 
trântit pe pernele trăsurii sale umbla acum pe jos pe 
strada principală a Galaţilor. Uimirea bieţilor cetăţeni 
crescu însă la culme când văzură că ţinta drumului 
boierului era casa preotului de la biserica cea mare. 

Părintele Spiridon, preotul bisericii, tocmai mânca și era 
cât p-aci să se înece cu un bulgăr de mămăligă când văzu 
ca acela care venea să-l caute era chiar boierul Panait 
Fotache. 

— Mănâncă liniștit, părinte Spiridoane, îi zise moșierul. 
Vreau să-ţi istorisesc numai o poveste foarte ciudată. 

După această introducere, Panait Fotache îi istorisi 
preotului tot ceea ce auzise de la boierul Mircea Vulpescu. 
După ce sfârși, urmă astfel: 

— Părinte Spiridoane, d-ta știi prea bine că ai face o 
faptă cu adevărat creștinească dacă m-ai conduce la 
logodnica mea! 

— Dar boierule, ce pot face eu, un biet servitor al 
Domnului, în această încurcată chestiune? întrebă preotul. 

— Eu n-aș vrea să aflu, prin intermediul d-tale, de la 
Cuvioasa Maică Stareţă, decât dacă într-adevăr aceea, 
care se ascunde sub numele novicei Agapia, este logodnica 
mea. 

— Maica Stareţă îmi este o foarte bună soră întru 
Domnul, răspunse părintele Spiridon, dar nu-mi vine să 
cred că ar fi dispusă să calce regulamentul foarte aspru al 
mănăstirii pentru a-mi trăda, fie chiar și mie, numele 
lumesc al novicei Agapia. 

— Dacă izbutești să afli ceva, părinte Spiridoane, atunci 
îți ofer douăzeci de galbeni pentru săracii d-tale! zise 
boierul Panait Fotache. 

— Voi încerca! răspunse preotul, care, îndată după 
plecarea boierului, pomi și el, spre Schitul Sfintei Treimi. 

Peste vreun ceas apoi, părintele Spiridon bătu la ușa 
odăii turcești a conacului lui Panait Fotache. 

— Ce vești îmi aduci, părinte? întrebă Panait Fotache cu 
nerăbdare. 

— Din păcate, lucrurile s-au petrecut așa după cum am 
bănuit eu, boierule! răspunse preotul. 

— Maica Stareţță m-a primit cu multă bucurie, dar nici n- 
a vrut s-audă de călcarea regulamentului, ceea ce ar fi 
trebuit să facă neapărat pentru a-mi satisface cererea mea. 

— Atunci nu-mi mai rămâne altceva de făcut - zise 
boierul Panait Fotache - decât să caut să mă încredinţez eu 
însumi, dacă novicea de la schit este aceeași cu logodnica 
mea. 

Puțin după aceea apoi, o căruţă de la curtea boierească 
se opri în faţa porții Schitului Sfintei Treimi. În căruţă erau 
așezați cinci saci cu grâu. Pe capră şedea un căruţaș mai 
în vârstă, iar alături de el mai ședea un ţăran sau vreun 
servitor de la curte, după cum părea să-l arate 
îmbrăcămintea. În orice caz, nimeni n-ar fi bănuit că 
argatul acesta era chiar prea cinstitul boier Panait 
Fotache, moșierul mândru și îngâmfat din fire care din 
trăsură nu se mai dădea jos. 

Boierul Panait Fotache obișnuia să trimită în fiecare an 
câţiva saci cu grâu pentru nevoile mănăstirii. Aceasta însă 
n-o făcea din propria lui pornire, ci în urma dorinţei 
evlavioasei sale mame, care-i lăsase cu gură de moarte să 
trimită în fiecare an această danie pentru odihna sufletului 
său. Firește, că, dacă ar fi fost după fiul său Panait, acesta 
n-ar fi trimis niciun grăunte, nu câţiva saci. Dar cum de 
faţă la exprimarea acestei dorinţe fusese și preotul care o 
împărtășise şi acesta comunicase stareţei hotărârea 
muribundei, Panait Fotache se văzu silit să trimită dania în 
fiecare an, cu toate că, de fiecare dată îl durea inima când 
vedea ieșind pe poartă cei cinci saci cu grâu pentru care 
nu lua niciun ban. 

Călugărița, care făcea pe portarul, nu găsi nimic ciudat 
în aducerea grâului, deoarece știa că aceasta se întâmpla 
în fiecare an. 

Cu toate acestea, deoarece așa cerea regulamentul, 
călugărița îi vesti stareţei sosirea grâului de la curte și 
Maica Stareţă porunci să lase căruţa să intre în curtea 
schitului. 

Dar în vreme ce altădată, argatul care venea cu 
căruţașul obișnuia să ajute la coborârea sacilor cu grâu, 
acum acesta nu-și mișcă nici măcar degetul cel mic pentru 
a da o mână de ajutor. În vreme însă ce căruțașul descărcă 
sacii cu grâu și-i goli într-una din magazii, falsul argat, 
adică boierul Panait Fotache se furișă din curte în grădina 
mănăstirii fără să fi fost observat de cineva. El se uită 

cercetător în stânga și în dreapta prin întinsa grădină. Zări 
chiar mai multe călugărițe, dinaintea cărora se ascunse 
însă iute în desișul ce mărginea aleile. 

Aproape că renunţase de a o mai întâlni pe Maica 
Agapia, când deodată, la cotitura unei alei, zări o femeie 
îmbrăcată în veștminte de novice. 

Ea stătea cu spatele la boier, așa că Panait Fotache nu-i 
putu vedea chipul, dar la vederea trupului ei, care chiar și 
prin veștmintele de călugăriţă reieșea în evidenţă, cu liniile 
lui minunate, boierul simţi fiori furnicându-i prin tot 
corpul. 

Panait Fotache se îndreptă în grabă spre novice. Sub 
scutul boschetelor el făcu un ocol, apoi deodată i se ivi în 
cale și atunci văzu lămurit că Agapia era într-adevăr... 
Mioara Comăneanu. 

— Mioaro! strigă atunci boierul. 

Novicea însă, nu răspunse niciun cuvânt. 

— Mioara - zise atunci Panait Fotache, din nou - 
părăsește zidurile acestea reci, posomorâte și întoarce-te 
la viaţă! Tot sufletul, toată făptura mea arde de nerăbdare, 
de dorul de a te conduce la altar! 

Zicând aceste cuvinte, Panait Fotache prinse mâna 
novicei. 

Mioara însă se smuci din mâna boierului printr-o 
mișcare bruscă. Spre norocul ei, pe aceeași alee se mai 
iviră încă vreo câteva călugărițe, așa că boierul Panait 
Fotache socoti că era mai cuminte să se retragă, cât mai 
avea timp, pe același drum pe care venise. De aceea, sări 
iute în desiș și fugi cât îl ţinură picioarele până înapoi în 
curtea mânăstirii... 

Între timp, căruțașul sfârşise cu descărcarea așa că 
ajungând lângă căruţă, Panait Fotache sări iute pe capră și 
căruţa părăsi mănăstirea. 

Pe drum, boierul fu foarte rău dispus. 

— De data aceasta nu voi mai șovăi! mormăi el. Vei fi a 
mea, Mioaro, cu orice preţ, cu orice preţ! 

Creierul frământa fel de fel de planuri, care toate nu 
erau de loc surâzătoare pentru sărmana Mioara 
Comăneanu. Când ajunse apoi în curtea conacului său 
boierul Panait Fotache se întoarse și își ridică pumnul 
ameninţător spre Schitul Sfintei Treimi. 

CAPITOLUL 111 
Vestea cea mare 


Ceata de haiduci, care se retrăsese printre ruinele celui 
de al doilea castru roman de la Iglița, se abținuse în timpul 
din urmă de la orice nouă ispravă și nu dădeau semne de 
viață decât numai atunci, când voiau să le mai dea 
autorităților de știre că nu-i înghiţise încă Balta, unde tot 
ei continuau să fie stăpâni absoluti. 

Oștirea din Galaţi, colonelul Ispirescu și boierul Panait 
Fotache atacau și Mihu Inimă de Leu nu voia decât să se 
apere împotriva acestor atacuri. 

Bătrânul morar, tatăl Smărăndiţei fusese prins de 
soldații căpitanului Guriotis, era deci firesc ca Mihu Inimă 
de Leu să alerge în ajutorul tovarăşului său în nevoie, așa 
după cum alergase întotdeauna în ajutorul tovarășilor săi 
căzuţi în mâinile autorităţilor. 

Bătrânul morar, tatăl Smărăndiţei, fusese prins și tocmai 
de aceea se și prefăcuse a fi mut, tot timpul cât șezuse în 
temniţă. Morarul era pe deplin încredinţat că Mihu Inimă 
de Leu îi va veni în ajutor și care nu-i fu bucuria când 
constată că, într-adevăr nu se înșelase în această așteptare 
a sa. 

Intr-o bună noapte, pe când dormea pe mănunchiul de 
paie din celula sa, auzi deodată un zgomot ciudat în jurul 
ușii. Peste câteva clipe apoi, cheia se învârti în broască, 
odată, de două ori, ușa se deschise și în pragul ei se ivi... 
căpitanul. 

Limba bătrânului morar se dezlegă atunci, deodată și 
începu să strige în prada unei nespuse bucurii: 

— Căpitane, căpitane, așadar tot ai venit! 

— Încet, moșule, încet! Este adevărat că pe paznicii tăi i- 
am trimis să se mai odihnească puţin, dar de aceea nu 
strică să fim cu mai multă băgare de seamă. 

Mulțumită puterii lui de uriaș, Mihu Inimă de Leu îl 
scăpă foarte iute pe morar de lanţurile grele care îi 
atârnau de mâini și de picioare, apoi îl prinse de braţ și 
trăgându-l după sine, îi zise: 

— Vino! 

După aceea încuie din nou ușa celulei, iar legătura de 
chei o vâri în buzunarul paznicului de la care o luase cu 
câteva clipe mai înainte și care dormea dus, de nu l-ai fi 
putut trezi, nici chiar cu toate tunurile din lume. 

— Așa! zise Mihu Inimă de Leu, râzând. Acum lasă-i să-și 
bată capul spre a ghici cum ai scăpat de aici! Fără îndoială 
că nici unuia nu-i va trece prin minte! 

După aceea îl scoase pe morar din temniţă și ducându-l 
pe drumuri ascunse prin oraș, ajunse cu el la Dunăre unde 
îi aștepta barca mai dinainte pregătită cu care trecură în 
Baltă. 

A doua zi apoi ajunse și morarul la ruinele celui de al 
doilea castru roman de la Iglița și le povesti haiducilor 
amănunţit despre chipul cum i-a luat interogatoriul 
colonelul Ispirescu și firește și despre mânia nemărginită a 
boierului Panait Fotache. 

— Nici nu vă puteţi închipui ce furios este boierul din 
pricina răpirii miresei sale! zise bătrânul morar. 

— Lasă-l să fie! mormăi Mihu Inimă de Leu. Dar dacă ar 
ști încă, cum că prin aceasta răfuiala noastră de-abia a 
început și că adevărata socoteală definitivă va urma de- 
abia de acum înainte. Boierul Panait Fotache nu va scăpa 
de mâna mea răzbunătoare. 

Al doilea caz în care Mihu Inimă de Leu făcu să se 
vorbească despre el, a fost chestiunea cu cei doisprezece 

mercenari ai boierului Panait Fotache. Prin această ispravă 
însă, el făcu mai mult decât numai să-l îngrozească pe 
Panait Fotache. Fapta aceasta băgă groază nu numai în 
boierul Fotache, dar și în toată populaţia de prin 
împrejurimi. 

Nimeni nu putea să-și dea seama care fusese pricina 
morții acestor doisprezece flăcăi deochiaţi ai Galaţilor. 
Trupul lor nu purta nici urmă de glonte, nici de pumnal și 
nici semne de sugrumare nu se puteau zări în jurul gâtului 
lui, cu toate acestea, toţi doisprezece pieriră, iar într-o 
bună dimineaţă trupurile lor neînsufleţite zăceau în curtea 
conacului aceluia care-i trimisese pe urmele lui Mihu Inimă 
de Leu, în același timp cu apariţia unui bileţel prins de 
patul boierului, bileţel pe care stătea scris: 


„Boier Panait Fotache! Al treisprezecelea vei fi tu!” 


Vestea celor doisprezece morți misterioși și a scrisorii 
adresată boierului, se răspândi ca fulgerul în tot ţinutul și 
stârni cea mai mare consternare în rândurile populaţiei. 

— Cine poate fi acest Mihu Inimă de Leu care săvârșește 
o minune după alta? 

— Fără îndoială că este în legătură cu Necuratul, de nu 
este broască ce să nu se deschidă înaintea lui, el apare și 
dispare de peste tot fără ca cineva să-l vadă... 

— Ştie să se facă nevăzut! 

— Fără îndoială că e însuși Necuratul! 

— Firește! Altfel cum să fi murit cei doisprezece flăcăi 
din Galaţi? Fără îndoială că le va fi arătat chipul diavolului 
și bieţii oameni au murit de groază. 

— Așa este! Numai așa poate să fie! 

Acestea erau cele ce se spuneau pe socoteala lui Mihu 
Inimă de Leu prin ţinutul Bălții. În timpul acesta căpetenia 
haiducilor trăia liniștit în vechiul castru roman de la Iglița, 
unde se trudea să desfunde vechile coridoare subterane, 
care, după cum descoperise mai târziu, erau destul de 

numeroase și duceau în mai multe direcţii. Mihu Inimă de 
Leu voia să desfunde aceste tunele pentru ca, dacă 
vreodată s-ar fi întâmplat să fie siliți să părăsească și 
această nouă ascunzătoare, să poată fugi în liniște și fără 
emoţii, așa cum au fugit din moara de pe malul Dunării. 

Haiducii lucrau toată ziua la această desfundare 
deoarece cel de al doilea castru roman era un adevărat 
punct de întâlnire pentru nenumărate coridoare subterane 
care porneau în toate direcţiile, ieșind la suprafaţa 
pământului în locurile cele mai diferite. 

Într-o bună zi însă, Mihu Inimă de Leu se sătură de 
lucrul acesta și în loc să desfunde tuneluri vechi de mii de 
ani se apucă de altceva: să culeagă flori. Blândele, 
parfumatele, frumoasele floricele se adunau una câte una 
în mâna haiducului care le prindea în buchet. 

Dan Dragomir se uită foarte nedumerit la prietenul și 
căpitanul său, deoarece până atunci nu-l mai văzuse 
niciodată îndeletnicindu-se cu așa ceva. Asprul, dârzul 
căpitan de haiduci strângea flori? 

Aceasta nu era ceva ce se putea vedea în fiecare zi. 

Tocmai de aceea se apropie și Dan Dragomir de el spre a 
vedea care era pricina acestei neașteptate schimbări. 

— Ce faci, căpitane? Cui îi strângi florile acestea? 
întrebă Dan Dragomir. 

Și întrebarea voinicului sună veselă, plină do bucurie; 
dar când zări chipul îndurerat al căpitannului, se întunecă 
și fruntea voinicului. 

Mihu Inimă de Leu răspunse, liniștit: 

— Astăzi se împlinește un an de când am pierdut-o pe 
Mioara, pe aceea, pe care am iubit-o atât de mult, atât de 
fierbinte. Cu prilejul acestei triste aniversări, vreau să mă 
reped până la sicriul de sticlă pentru a mai revedea chipul 
ei fermecător, a cărui frumuseţe nici moartea n-a îndrăznit 
s-o șteargă. 

Aducerile aminte năpădiră și sufletul lui Dan Dragomir 
care rămase adânc mișcat. 

— Căpitane, - zise el, cu voce tristă - îngăduie-mi să 
merg și eu cu tine! Știi prea bine, cât de dragă îmi era și 
mie Mioara Comăneanu, pe care am iubit-o întotdeauna ca 
pe o soră și am stimat-o ca pe o regină. 

Mihu Inimă de Leu își îmbrăţișă vechiul și credinciosul 
prieten., 

— Vino, vino, dragul meu Dan - zise el, îndurerat. Voi 
avea măcar lângă mine pe cineva care să-mi aline suferința 
pe care tot timpul ce s-a scurs n-a fost în stare s-o alunge 
din sufletul meu. Nu, Dane, durerea aceasta îmi sfâșie 
pieptul necontenit, cu aceeași neîndurare, cu aceeași 
putere ca și în ziua aceea neuitată când înapoindu-mă la 
moară m-am găsit iubita întinsă pe catafalc. 

Dan Dragomir începu să strângă flori și el și una lângă 
alta se adunau și în mâna lui florile ale căror petale mai 
purtau încă sărutarea înrourată a dimineţii. 

Ceilalţi haiduci de-abia se treziră din somn, când Mihu și 
cu Dan Dragomir erau deja pe drum. Drumul acesta era 
însă lung acum. Soarele ajunsese în cruce și cei doi 
prieteni tot nu ajunseseră încă la Raclă. 

Tot drumul Mihu Inimă de Leu fu foarte tăcut, iar Dan 
Dragomir nu vru să-l facă să vorbească. Știa prea bine că 
acum căpitanul căzuse cu totul în prada gândurilor și după 
expresia feţii lui, după trăsăturile-i crispate înţelese că 
acum căpitanul retrăia toate suferinţele, toate torturile, 
toate chinurile cu care îl copleșise soarta în timpul din 
urmă. La ce bun să fi încercat să împrăștie aceste aduceri 
aminte când știa prea bine că, mai ales acum, când se 
apropiau de trupul neînsufleţit al aceleia ce fusese totul în 
viaţă pentru Mihu Inimă de Leu, încercarea lui ar fi rămas 
zadarnică? 

Dan Dragomir nu rupse tăcerea decât numai atunci când 
se apropiară de peninsula pe care se găsea coliba 
vrăjitoarei. 

— Căpitane! zise el, în curând vom ajunge la ţintă! Uite, 
acolo este coliba vrăjitoarei și dacă te înalţi puţin în vârful 

picioarelor zărești chiar și stânca posomorâtă din dosul ei: 
Racla Bălții. 

Mihu Inimă de Leu își ridică încet capul și se uită drept 
înainte. 

— Da... văd... Acolo unde strălucește ceva... 

— Da... da... sunt razele soarelui care se răsfrâng în 
sticla sicriului... 

— Sicriul de sticlă... - îngână Mihu Inimă de Leu, 
melancolic - sicriul care mi-a închis în el toată fericirea 
vieţii. 

După aceea vâsliră mai departe, mai încet însă ca până 
atunci. Acum căpitanul nu se mai grăbea. O teamă 
neînțeleasă îi cuprinse mintea și sufletul la gândul că în 
curând va revedea chipul scumpei și mult iubitei sale 
moarte. 

Simţea că vechea rană a sufletului său va începe să 
sângere din nou și că această sângerare va însemna pentru 
el o nouă și grea încercare a sorții, încercare care-l umplea 
cu fiori de groază, încă dinainte. 

— Ce mult e de când n-am mai fost pe aici! zise Dan 
Dragomir, pentru a pune capăt tăcerii care devenea 
amenințătoare. 

Mihu Inimă de Leu mormăi ceva, dar Dan nu putu 
înțelege niciun cuvânt. 

Dan Dragomir arată spre miază-zi. 

— Acolo era moara de pe malul Dunării Doamne, ce 
fericiți am mai fost noi cândva, acolo. 

Totul era însă în zadar. Pe Mihu Inimă de Leu era cu 
neputinţă să-l facă să rostească fie chiar și numai un singur 
cuvânt. Căpitanul şedea nemișcat în partea din faţă a 
bărcii și nici măcar nu mai vâslea, lăsând ca barca să fie 
purtată doar de curentul apei care mergea tocmai spre 
peninsula vrăjitoarei. 

În cele din urmă ajunseră la țărmul care era ţinta 
călătoriei lor. Ei legară barca de trunchiul unei sălcii și 
merseră pe jos mai departe. Dan Dragomir mergea înainte, 

pentru a o vesti pe babă despre sosirea lor, iar Mihu Inimă 
de Leu îl urma încet, cu pași tărăgănaţi și nezoriţi. 

Ajungând la ușa colibei, Dan Dragomir strigă: 

— Babo! 

Dar nu primi niciun răspuns. 

El mai repetă odată: 

— Babo! 

Dar nici de data aceasta nu-i răspunse nimeni. 

— Pe semne că nu este acasă! se gândi voinicul și porni 
mai departe spre Racla Bălții. 

Pe drum se mai aplecă și mai culese câteva flori 
proaspete. Mihu Inimă de Leu era încă destul de departe 
când Dan Dragomir și ajunse la vestita Raclă. 

Dar în clipa în care se aplecă peste sicriul de sticlă, un 
strigăt înfiorător îi ieși din piept. 

La auzul acestui strigăt tresări chiar și Mihu Inimă de 
Leu. Văzându-l pe tovarășul său lângă Raclă, își dădu 
seama îndată că se petrecuse ceva cu Mioara. 

Când ajunse însă acolo și din pieptul lui ieși același 
strigăt înfiorător, care ieșise cu câteva clipe mai înainte 
din pieptul lui Dan Dragomir: 

— Sfinte Dumnezeule! 

Sicriul de sticlă era gol. 

Cei doi prieteni se uitară încremeniţi unul la altul ca și 
când ar fi așteptat unul de la celălalt dezlegarea 
misterioasei enigme. 

Timp de câteva minute ei rămaseră împietriţi, fără a 
rosti vreun cuvânt, cu privirile aţintite asupra sicriului gol, 
de pe care nu-și mai puteau lua ochii. 

În cele din urmă Mihu Inimă de Leu fu acela care răpuse 
apăsătoarea tăcere. 

— Ce să se fi întâmplat aici? 

— Cine ar putea să ne dea vreo lămurire? 

Apoi focul mâniei se aprinse în ochii căpeteniei de 
haiduci. 

— Mi-au furat până și trupul ei neînsufleţit! Dar să-l 
ferească Dumnezeu pe acela care a săvârșit acest 
sacrilegiu, să cadă în mâinile mele căci praful și pulberea 
se alege din el! 

— Dar cine să fi avut vreun interes să facă una ca asta? 
întrebă Dan Dragomir. 

Atunci Mihu Inimă de Leu se întoarse deodată și arătă 
spre coliba vrăjitoarei. 


— Vrăjitoarea aceea nu se poate să nu știe ceva despre 
ceea ce s-a petrecut aici! 

— Am căutat-o, dar se pare că nu este acasă! În zadar 
am strigat-o de mai multe ori, nu mi-a răspuns nimeni! 

— Atunci vom aștepta până când se va înapoia, dar de 
aici nu mă mișc până când nu voi dezlega această enigmă! 

Un gând ciudat încolţi atunci deodată în mintea lui Dan 
Dragomir. 

El se gândi anume la misterul ce o învăluia întotdeauna 
pe baba aceasta, mister din pricina căruia și fusese 
poreclită „Vrăjitoarea din Baltă”. 

Își aduse aminte de ziua când a umblat el prin coliba 
babei și când rămăsese uluit de toate tainele de care o 
văzuse înconjurată pe babă. Își amintea foarte bine acum 
că oricât era el de curajos și oricât nu se temea el de nimic 
pe lumea aceasta, totuși, atunci fu bun bucuros când se 
văzu afară din misterioasa colibă și apoi, după ce plecă, cât 
mai departe de ea. 

După aceea își mai aminti că vrăjitoarea fusese aceea 
care-l sfătuise pe căpitan să-și așeze iubita într-un sicriu de 
sticlă și sicriul acesta să nu-l bage în pământ, creștinește, 
ci să-l așeze deasupra Raclei, în apropierea colibei sale. 
Dan Dragomir fu cuprins de o teamă superstiţioasă când se 
gândi apoi că se putea întâmpla ca vrăjitoarea să fi urmărit 
vreun scop anumit cu trupul Mioarei Comăneanu, din 
moment ce-l sfătuise pe căpitan să-și lase iubita în 
apropierea colibei sale. 

Gândul acesta fu urmat îndată de întrebarea: 

— Şi ce ar fi, dacă bătrâna zgripţoroaică și-a luat rămas 
bun pentru totdeauna de la Balta Dunării, pentru a se duce 
cine știe unde și unde să n-o mai poată găsi nimeni? 

Mihu Inimă de Leu se uită cutremurându-se la prietenul 
său. 

— Ce te face să crezi una ca asta? 

— Nimic nu mă face să cred una ca asta... este însă un 
gând ca oricare altul care mi-a încolţit în minte! 

— Stai, că ne vom dumeri noi îndată! răspunse căpetenia 
haiducilor și porni cu pași hotărâți spre coliba vrăjitoarei. 

Dan Dragomir îl urmă ca o umbră. 

Iar când ajunseră aproape în același timp în faţa colibei, 
glasul tunător al lui Mihu Inimă de Leu făcu frunzele să se 
miște când strigă: 

— Vrăjitoareo, ieși afară din vizuină! 

Cuvintele lui însă, fură urmate de liniștea cea mai 
desăvârșită. 

— N-auzi ce am spus? tună din nou vocea lui Mihu Inimă 
de Leu. Eu sunt, Mihu Inimă de Leu și dărâm cocioaba 
peste tine dacă nu vii în faţa mea! 

Dar nici-o vorbă, nici-un zgomot nu urmă cuvintelor sale. 

Atunci căpitanul haiducilor se întoarse spre prietenul 
său și zise: 

— Dane, eu cred că ar fi mai bine să pătrundem în 
colibă, să scotocim toate colţurile, poate că tot vom da 
peste vreo urmă oarecare. 

— Să mergem, căpitane! 

Și porniră. 

Înaintau încet, cu multă băgare de seamă. 

În cocioaba unei vrăjitoare nu știi niciodată ce primejdie 
necunoscută te pândește. 

În colibă însă domnea tăcerea cea mai desăvârșită. 
Numai după ce pătrunseră ceva mai înăuntru se auzi un 
glas ciudat, înfiorător. 

Dan Dragomir își duse mâna la pumnal, Mihu Inimă de 
Leu îi prinse însă braţul, șoptindu-i: 

— Fii liniștit! Acesta este ţipătul bufniței! 

— Dacă bufnița este aici, atunci aici trebuie să fie și 
vrăjitoarea! zise Dan Dragomir. 

— Ai dreptate! strigă atunci Mihu Inimă de Leu. Şi dacă 
n-a venit când am chemat-o aceasta însemnează că are 
ceva pe suflet! Să mergem înainte, Dane! 

Mai făcură câţiva pași. 

În ceaunele vrăjitoarei acum nu mai clocoteau băuturile 
fermecate iar pe vatră nu se mai vedeau decât câţiva 
tăciuni acoperiţi cu cenușă. 

— Dacă este cineva pe aici, să răspundă! 

În tăcerea ce urmă cuvintelor voinicului se auzi parcă un 
geamăt surd, foarte slab, ca și când ar fi venit de la o mare 
depărtare sau mai curând de la o voce ce răspundea de 
undeva de sub pământ. 

— Ai auzit? îl întrebă Dan Dragomir pe Mihu Inimă de 
Leu. 

— Da! Un glas foarte ciudat... mai mult un horcăit 
îndepărtat! 

— Atunci nu m-am înșelat... Nu mai încape nicio îndoială 
că cineva a răspuns! 

Mihu Inimă de Leu strigă din nou: 

— Cine este aici? 

Geamătul acela lugubru se auzi din nea. 

— Răspunde, unde ești? 

Dar iarăși nu răspunse, decât același horcăit neînțeles. 

Dan Dragomir o luă înainte, dar nu făcu decât câţiva 
pași și strigă cu înfrigurare: 

Căpitane! 

— Ce este? 

— Vino aici! 

Mihu Inimă de Leu alergă lângă tovarășul său. 

— Privește! Aproape să mă împiedic de ceva! Dacă nu 
mă înșel, aici zace cineva! 

— Da, da... Așa este! 

Atunci se aplecară amândoi și Dan Dragomir exclamă cu 
uimire: 

— Dar asta este chiar vrăjitoarea! 

Mihu Inimă de Leu se uită mai de aproape. 

— Într-adevăr... ea este! 

După aceea se întoarse spre vrăjitoare. 

— Babo, haide scoală-te, căci vreau să-ţi vorbesc!... 

Vrăjitoarea gemu din nou. Cu multă greutate cei doi 
prieteni înţeleseră doar atât din geamătul ei: 

— Nu pot... 

— Dar ce ţi s-a întâmplat? 

Un horcăit neînțeles răspunse din nou. 

— Dane, pune mâna - zise atunci, căpitanul. S-o scoatem 
puţin la aer căci aici nici să respire nu poate! 

Dan Dragomir o ridică ca pe un fulg pe bătrâna 
vrăjitoare care rămăsese cât un pumn și o duse în faţa 
colibei... De-abia aici văzură voinicii în ce stare vrednică de 
plâns era biata bătrână... Obrajii îi erau galbeni ca 
pergamentul, ochii îi luceau obosiţi, gura de-abia mai era 
în stare să și-o miște. 

— Doamne! exclamă Mihu Inimă de Leu, înspăimântat. 
Dar ce s-a întâmplat cu femeia aceasta? 

Vrăjitoarea îngână ceva, dar niciunul din cei doi voinici 
nu fură în stare să înţeleagă vreun cuvânt din ceea ce 
spusese sau, mai bine zis, voise să spună. 

Atunci Mihu Inimă de Leu își scoase plosca în care avea 
tuica tare de Văleni și o apropie de buzele palide și fără 
urmă de sânge ale vrăjitoarei. 

— Bea! Asta te va mai înzdrăveni! 

El turnă câteva înghiţituri printre buzele nenorocitei 
bătrâne. Şi ţuica tare nu întârzie să-și facă efectul căci 
ochii babei începură să lucească ceva mai viu și parcă și 
puţină viaţă se mai ivi pe chipul ei ca de mumie. 

— Se pare că se simte mai bine! zise Dan Dragomir. 

Vrăjitoarea dădu din cap. 

— Dar ce ai păţit babo? o întrebă atunci Mihu Inimă de 
Leu. 

— Ce am păţit? repetă vrăjitoarea în șoaptă. Sunt pe 
drum spre lumea cealaltă! 

— Babo, babo! strigă atunci căpetenia  haiducilor, 
speriat. Dar de ce este gol sicriul de sticlă? Unde este 
trupul nefericitei mele iubite pe care l-am lăsat în el? 

— Trupul mort... a înviat! răspunse bătrâna, abia 
perceptibil. 

— Ce ai spus? urlă Mihu Inimă de Leu asupra căruia 
cuvintele acestea avură întocmai același efect pe care-l are 
trăsnetul asupra vietăţii pe lângă care trece, fără a o lovi. 

El se uită apoi aiurit, buimăcit, neîncrezător la Dan 
Dragomir, care-l privi cu aceeași uimire, cu aceeași 
încremenire. 

Apoi, amândoi se întoarseră spre vrăjitoare, aproape în 
aceeași clipă, așteptând cu o înfrigurare de nedescris ca 
aceasta să-i lămurească, asupra tainicului înţeles al 
cuvintelor sale. 

— Vorbește! Vorbește! strigă Mihu Inimă de Leu, arzând 
de nerăbdare. 

Vrăjitoarea vru să vorbească, dar fiecare cuvânt îi cerea 
sforțări aproape supraomenești. 

Ea le făcu semn celor doi bărbaţi să se apropie mai mult. 

Mihu Inimă de Leu și cu tovarășul său înţeleseră rostul 
acestui semn și se aplecară cât putură peste trupul babei 
pentru a nu pierde nicio silabă din ceea ce avea să le 
spună ea. Atunci vrăjitoarea începu să vorbească, dar atât 
de întretăiat și atât de slab încât chiar și voinicii trebuiră 
să facă adevărate sforţări, pentru a o înţelege. 

— Mioara... Mioara... n-a murit... a fost cuprinsă... de... 
cârcel... la inima... așa a zăcut... săptămâni... luni... 

— Doamne Dumnezeule! exclamă Mihu Inimă de Leu. Să 
fie cu putinţă așa ceva? 

— Întocmai... după cum v-am spus... Asta este o boală 
ciudată... Dar eu am descoperit-o la timp... și am scăpat- 
9 

— Ai scăpat-o? întrebă Mihu Inimă de Leu, nevenindu-i 
să-și creadă ochilor. 

— Da... Am tinut-o în viaţă... prin puterea mea de voinţă. 
Am hrănit-o... am îngrijit-o... 

— Şi ce s-a întâmplat cu ea?... Unde este?... Răspunde? 


— Când s-a însănătoșit, am trimis-o cu Codobatură... 
căci și pe el l-am lecuit... la moara de pe malul Dunării... 
căci murea de dorul tău... 

— Dar atunci, de ce nu m-aţi chemat aici? strigă Mihu 
Inimă de Leu, cu un ton de imputare în vorbă. 

— Fiindcă asta... asta s-ar fi putut s-o coste viaţa... pe 
Mioara... 

Capul vrăjitoarei căzu istovit pe spate.. 

S-ar fi zis că-și dăduse ultima suflare.. 

Mihu Inimă de Leu îi așeză din nou plosca cu ţuică între 
buze. 

— Bea... bea, babo! 

Și iarăși îi mai turnă pe gât câteva înghiţituri. 

După aceea așteptă cu nerăbdare să vadă dacă 
vrăjitoarea își mai revine în fire. 

Trecură astfel câteva minute, în timpul cărora cei doi 
haiduci pândeau cu înfrigurare fiecare mișcare a bătrânei. 
În cele din urmă vrăjitoarea își deschise ochii și gemu: 

— Mi-am dat toată vlaga... mi-am dat-o... pentru a o 
salva pe ea... Zile întregi n-am fost în stare... nici măcar să 
mă ridic... spre a mânca ceva... Acum s-a sfârșit... 

— Vorbește... vorbește... te implor... o rugă Mihu Inimă 
de Leu - ce s-a întâmplat cu iubita mea? 

— Când a placat de aici, era pe deplin sănătoasă... și s-a 
dus la moara de pe malul Dunării. 

— La moara de pe malul Dunării? Strigă Mihu Inimă de 
Leu. Dar de acolo noi am plecat de mult! 

— Asta... noi n-am putut... s-o știm... acolo s-a dus... 

— Dumnezeule, atunci cum să-i mai dau de urmă? 

— În orice caz - sfătui Dan Dragomir - trebuie să ne 
repezim până la moară. N-ar fi tocmai cu neputinţă ca în 
tovărășia bătrânului Codobatură, Mioara să se fi stabilit 
printre ruinele morii! Fără îndoială că și ei se gândesc cum 
că odată și odată tot ne vom mai întoarce careva din noi pe 
la vechea noastră ascunzătoare. 

— Ai dreptate, Dane!... strigă atunci Mihu Inimă de 
Leu... Să mergem la moara de pe malul Dunării! 

Cu aceste cuvinte căpitanul haiducilor se și sculă pentru 
a porni spre moară. 

Atunci însă privirea lui căzu deodată asupra Vrăjitoarei 
care zăcea nemișcată la picioarele sale. 

— Trebuie s-o ajutăm, căci și ea o ajutat-o pe Mioara! 

Mihu Inimă de Leu se aplecă din nou. 

— Spune, babo, ce dorești? Ce să-ţi aducem? Unde să te 
ducem? Cu ce să-ţi venim în ajutor? 

Vrăjitoarea își ridică încet capul și se uită la Mihu Inimă 
de Leu. 

Ochii ei erau luminaţi din nou de vechiul foc magic. 

Trapul i se cutremură și buzele-i lipsite de sânge 
începură să se miște. Se vedea că și adunase cele din urmă 
puteri pentru a putea vorbi... De data aceasta însă glasul ei 
sună metalic, ca în vremurile de demult. 

— Mie nu-mi mai trebuie nimic... nimic... 

După aceea capul îi căzu pe spate, un suspin adânc îi 
ieși din piept, un singur oftat, lung și sfâșietor de trist: 
rămasul bun de la viaţă. 

Dan Dragomir strigă, speriat: 

— A murit! 

Mihu Inimă de Leu o prinse de mână pe bătrână, îi 
ascultă bătăile inimii, apoi repetă și el scurt: 

— A murit! 

Cei doi prieteni își scoase pălăriile, adânc mișcaţi. 

În colibă bufnița începu să tipe înfiorător, ca un urlet de 
stafie. 

Căpetenia haiducilor și cu tovarășul său... rămaseră 
timp de câteva minute nemișcaţi lângă trapul neînsufleţit 
al vrăjitoarei. 

În cele din urmă Mihu Inimă de Leu zise: 

— Cât de ciudate mai sunt și toanele destinului! Dacă 
veneam aici numai cu o jumătate de zi mai târziu, atunci 
niciodată n-am mai fi aflat ce soartă a avut Mioara! Acum 
știu măcar că trăiește și avem cel puţin un amănunt 
oarecare după care putem porni în căutarea ei! 

— Da! Da! răspunse Dan Dragomir. Mai înainte însă 
trebuie să ne îngrijim de rămășițele pământești ale 
sărmanei babe! 

— Ai dreptate, Dane! răspunse Mihu Inimă de Leu. Cu 
toate că de-abia mai pot aștepta clipa de a mă vedea la 
moara de pe malul Dunării, cu toate acestea găsesc că cea 
dintâi și mai grabnică datorie a noastră este să îngropăm 
trupul neînsufleţit al acestei bătrâne care fără îndoială că 
și ea a avut parte de o viaţă destul de zbuciumată. 

Cu aceste cuvinte amândoi se înapoiară în colibă unde 
scotociră prin toate colțurile până când dădură peste sapă 
și lopată cu ajutorul cărora voinicii pregătiră în grabă 
mormântul. 

Mihu Inimă de Leu arătă spre Raclă. 

— Dane du-te și adu sicriul de sticlă pentru ca s-o 
așezăm în el! 

Dan Dragomir porni pentru a îndeplini dorința 
căpitanului iar în timpul acesta Mihu Inimă de Leu mai 
adânci puţin groapa... 

Nu trecu un sfert de ceas și vestita vrăjitoare a Bălții își 
dormea somnul de veci în sicriul de sticlă pe care-l 
comandase Mihu Inimă de Leu pentru iubita sa. O mică 
ridicătură de pământ, o cruce simplă de lemn, un 
mănunchi de flori, acestea arătau locul unde se odihnea 
aceea care scăpase pe mulţi din ghearele morţii, care 
făcuse multe minuni prin știința și puterea voinţei sale, 
minuni printre care cea mai de seamă era, fără îndoială, 
redarea vieții Mioarei Comăneanu. 

Cei doi haiduci mai spuseră o rugăciune îngenunchind 
lângă mormântul săpat de ei, pe urmă porniră spre moara 
de pe malul Dunării... Pe Mihu Inimă de Leu îl mâna dorul 
de a ajunge cât mai iute la ruinele morii unde nădăjduia s-o 
găsească pe iubita sa și de aceea vâslea atât de iute, încât 
Dan Dragomir de-abia putea să se ţină de el cu vâslitul. 

Barca aluneca pe luciul apei ca o săgeată și adeseori, la 
cotituri mai ales, amenința să se răstoarne din pricina 
vitezei cu care înainta. 

Altădată, pentru a scurta drumul, tăia ca un fulger mici 
fâșii de păpuriș și trebuiau să-și închidă ochii pentru ca 

vârfurile papurii care le izbea obrajii să nu-i lase fără 
vedere. 

Nici chiar când fugiseră din moară urmăriţi de soldaţi, 
nici chiar atunci nu vâslise căpitanul haiducilor cou atâta 
ardoare, cu atâta înfrigurare. 

Cu toate acestea, lui Mihu Inimă de Leu i se părea că 
înaintează tot prea încet și mereu îi striga lui Dan 
Dragomir: 

— Bagă lopata mai afund, Dane, că nu mai ajungem 
niciodată! 

În cele din urmă ajunseră la locul unde trebuiau să 
coboare din bărci. 

De aici și până la gardul viu ce împrejmuia moara nu 
făcură decât câteva clipe. 

— Am ajuns! strigă atunci Mihu Inimă de Leu și se 
repezi în curte. 

Dan Dragomir îl urmă la câţiva pași. 

Ascunzătoarea lor de pe vremuri nu mai era de cât o 
grămadă de ruine înnegrite de fum și nici urmă de viaţă nu 
se zărea printre ele. 

Dar nădejdea nu-l părăsise încă pe Mihu Inimă de Leu 
care intră în moară cu pași grăbiţi. Impreună cu Dan 
Dragomir el scotoci toată grămada de ruine, nu lăsă colţ 
necercetat, dar totul fu în zadar, deoarece niciunde nu 
găsiră vreun semn care să dovedească cum că de la 
arderea morii mai trecuse cineva pe acolo. 

— Am venit în zadar, Dane, exclamă căpitanul amărât. 
Mioara a fost aici și nu ne-a găsit. Doamne, mă întreb ce 
gânduri îi vor fi trecut prin minte când va fi văzut în ce hal 
se găsește bunul și prietenosul nostru adăpost de 
odinioară? 

— Măcar dacă ar fi lăsat vreun semn care să ne îndrepte 
pe drumul pe care a apucat! zise Dan Dragomir. 

— Da... unde s-o căutăm, cum să dăm de ea? exclamă 
Mihu Inimă de Leu și rezemându-și capul de trunchiul unui 
copac lacrimile începură să-i curgă șiroaie. 

Dan Dragomir fu adânc mișcat de plânsul îndurerat al 
căpitanului. 

— Doamne Dumnezeule - strigă Mihu Inimă de Leu - de 
ce mă pedepsești atât de greu! 

— Liniștește-te, căpitane! 

— În toată lumea aceasta nu este om mai nenorocit ca 
mine! Nimeni n-a suferit atâta cât am suferit eu... 

— Așa este - zise credinciosul prieten - cu toate acestea 
trebuie să te stăpânești... Dacă Dumnezeu ne trimite 
încercări prea dese aceasta este pentru a ne face să simţim 
cu și mai mare intensitate bucuriile ulterioare... 

— Bucuriile acestea însă par a nu fi făcute pentru mine... 
De câte ori n-am pierdut-o eu până astăzi pe Mioara, de 
câte ori n-am crezut că n-o voi mai găsi niciodată... 

— Vezi - îl întrerupse Dan Dragomir - tocmai 
împrejurarea aceasta trebuie să te facă să ai încredere în 
viitor! 

— De ce? 

— Fiindcă de câte ori ai pierdut-o, tot ai sfârșit prin a da 
peste ea și așa, durerea ţi-a fost urmată de bucurie. Vei 
vedea că și de data aceasta se va întâmpla la fel. 

— Da, dar nu mai am putere să rabd... Chinurile acestea 
care nu mai iau sfârșit, mă înnebunesc! Gândește-te că nici 
iadul n-ar fi putut născoci torturi mai îngrozitoare decât 
acelea de care am eu parte necontenit. 

— Ai încredere în Dumnezeu și în bunătatea lui! 

— Să am încredere în Dumnezeu? repeta Mihu Inimă de 
Leu, cu un zâmbet îndurerat. Dar oare cum vrei să-i dau de 
urmă când n-am niciun semn, niciun amănunt care să mă 
poată îndrepta pe calea cea bună?... Nici măcar atât nu pot 
ști cu siguranţă, dacă trăiește într-adevăr, dacă într-adevăr 
a înviat, dacă într-adevăr a părăsit sicriul de sticlă așa 
după cum ne-a povestit baba! 

Zicând aceste cuvinte își ridică încet capul și așa se uită 
la Dan Dragomir. 

Timp de câteva clipe domni o liniște adâncă. Niciunul 
din cei doi prieteni și tovarăși nu rosti vreun cuvânt. După 
aceea căpitanul vru să pornească mai departe dar privirea 
îi rămase aţintită asupra copacului de trunchiul căruia își 
rezemase capul. 

În aceeași clipă un strigăt de fericire îi ieși din piept 

Dan Dragomir se uită năuc la el, neputându-și da seama 
ce se întâmplase. 

De aceea alergă lângă el și-i întrebă: 

— Căpitane, ce s-a întâmplat? 

Mihu Inimă de Leu își întinse mâna și zise: 


VECA I H sA 
A D ih 


WENIG 
Ka 


— Priveşte acolo! 

Atunci și privirea lui Dan Dragomir rămase atțintită 
asupra trunchiului copacului 

— Văd... văd! îngână el. 

Pe trunchiul copacului se putea vedea litera „M”, pe 
care Mioara o crestase în coajă. 

Mihu Inimă de Leu nu-și mai încăpea în piele de bucurie. 

— Acum nu mai încape nicio îndoiala ca Mioara trăiește, 
a umblat pe aici și litera aceasta M este o înștiinţare 
pentru mine... 

În clipa următoare apoi sări de gâtul lui Dan Dragomir, îl 
îmbrăţișă și-l sărută ca un nebun. 

— Dane, dragă Dane... Mioara trăiește! Cât sunt de 
fericit! Mioara trăiește! 

Și credinciosul prieten se bucură împreună cu căpitanul 
său. 

— Mioara trăiește! strigă și el, în culmea fericirii - și jur 
căpitane că nu mă voi liniști până când nu-i vom da de 
urmă... 

— Așa să fie! zise Mihu Inimă de Leu și strânse adânc 
mișcat mâna credinciosului prieten. 

După această mare descoperire se înapoiară la castrul 
roman de la Igliţa. 

Tot drumul ei cercetară ţinutul, în nădejdea că vor da 
undeva peste vreo urmă de la Mioara Comăneanu. Nicăieri 
însă nici un semn care să îi fi arătat calea pe care apucase 
iubita căpitanului. 

— Oare unde să fie? se întrebă Mihu Inimă de Leu. 

— Nu te neliniști, căpitane, încercă Dan Dragomir să-l 
îmbărbăteze, să-i dea speranţe. Vei vedea că Mioara va 
găsi vreun mijloc oarecare de a ne trimite înștiințare! 

— Măcar de ar fi așa! oftă căpetenia haiducilor. 

— Așa va și fi! Cunosc îndeajuns dragostea fără seamăn 
pe care ţi-o poartă Mioara și de aceea sunt încredinţat că, 
de îndată ce va auzi despre Mihu Inimă de Leu, nu se va 
odihni până când nu va da de urma ascunzătorii noastre! 

Dan Dragomir își ajunse scopul. 

El izbutise să sădească grăuntele nădejdii în sufletul 
căpitanului său. Grăuntele acesta prinse iute sămânță. 

Mihu Inimă de Leu devenea din ce în ce mai vesel, mai 
bine dispus, ceea ce nu i se mai întâmplase de multă, de 
foarte multă vreme. 

Trandafirii fericirii se iviseră iarăși pe obrajii săi și se 
gândi cu nespusă bucurie că din mila Lui Dumnezeu tot îi 
va fi dat să cunoască și el odată fericirea și va putea fi 
împreună cu Mioara. 

El înălță în gând o rugă fierbinte, către Tatăl Ceresc, 
implorându-l să-i îngăduie ca această fericire să vină cât 
mai curând. 

După înapoierea la Iglița, haiducii rămaseră înmărmuriţi 
văzându-l pe căpitan atât de vesel. Nu-și puteau închipui 
ce se întâmplase cu el. 

Seara, când se adunară toţi laolaltă, Mihu Inimă de Leu 
le povesti tovarășilor săi descoperirea făcută cu prilejul 
excursiei din ziua aceea. El istorisi ciudata poveste a 
învierii Mioarei Comăneanu, apoi, drumul făcut până la 
moara de pe malul Dunării, cu care prilej s-au putut 
convinge, fără niciun fel de îndoială că Mioara trăiește 
într-adevăr. 

Chipul lui Mihu Inimă de Leu strălucea de bucurie și 
când ajunse la această parte a povestirii sale, strigă din tot 
pieptul: 

— Mioara trăiește! Înţelegeţi, băieţi? Mioara trăiește și 
acum datoria noastră este să-i dăm de urmă. De aceea, 
băieţi, vă rog, când colindaţi prin împrejurimi, cercetaţi și 
nu se poate ca truda voastră să nu fie încununată de 
izbândă, să nu dăm undeva peste iubita mea pierdută. 

— Poţi fi liniștit, căpitane - răspunse Mișu Dragau, în 
numele tovarășilor săi - noi vom face tot ce ne va sta în 
putinţă, căci toţi suntem fericiţi atunci când tu ești 
mulțumit. 

— Dumnezeu să vă binecuvânteze! răspunse Mihu Inimă 
de Leu, adânc mișcat și haiducii băgară de seamă că bunul 
și viteazul lor căpitan își șterse o lacrimă din ochi. 

Lacrima aceasta, era o lacrimă de recunoștință pentru 
credinţa de care haiducii îi dădeau dovadă. 

Fiecare din haiduci ardea de dorinţa să dezlege el 
problema. Numai ochii unei singure ființe aruncară fulgere 

de mânie la auzul vestei celei mari, la auzul vestei că 
Mioara Comăneanu trăiește. 

Această ființă era... Smaranda. 

— Bine, bine, căutaţi-o voi până nu veţi mai putea - se 
gândi ea, cu ochi scăpărători de mânie, căutaţi-o spre a o 
reda lui Mihu Inimă de Leu, dar și eu voi căuta mijlocul 
prin care să scap de ea pentru totdeauna! Căci, orice s-ar 
întâmpla, Mihu Inimă de Leu nu poate fi decât numai al 
meu! 

Vechea flacără, vechea patimă se aprinse din nou în 
inima sa și hotărî cu sălbatică încăpățânare să-și pună 
planul în aplicare cu orice preţ. 

Când o văzuse pe Mioara așezată în sicriul de sticlă, 
Smaranda era pe deplin încredinţată că scăpase pentru 
totdeauna de rivala aceasta care, după părerea ei, venise 
fără niciun drept să-i răpească fericirea. Iată însă că acum 
lupta trebuia să înceapă din nou! Dar nu-i nimic! 

Ochii Smarandei luceau drăcește și mâinile i se 
strânseră în pumni în vreme ce privirile ei trădau o 
hotărâre grozavă. 

— Să înceapă lupta! Mie nu mi-e frică! 

CAPITOLUL 112 
Răpirea din mănăstire 


Câteva zile după înapoierea boierului Panait Fotache de 
la vizita pe care o făcuse în straie de argat la Schitul 
Sfintei Treimi, boierul Fotache stătea de vorbă cu acela 
dintre argaţii săi care fusese hotărât pentru serviciile lui 
cele mai intime. 

Argatul acesta se numea Timoftei Bălan și fusese 
tovarășul de joacă din copilărie al boierului Panait 
Fotache, care-l ţinu și pe mai departe ca omul său de 
încredere. Timoftei cunoștea toate matrapazlăcurile, toate 
isprăvile boierului și Panait Fotache îi ceru sfatul argatului 
său, care de altfel fusese foarte viclean, nu numai o 
singură dată. 

Și de data aceasta, când văzu că nu se poate înţelege cu 
Mioara Comăneanu cu vorba bună, boierul Panait Fotache 
hotărî cu încăpățânare de catâr că, orice s-ar întâmpla, dar 
planul lui tot și-l va duce la îndeplinire și se va însura cu 
frumoasa nepoată a lui Mircea Vulpescu. 

— Acum să te văd câte parale faci, măi Timoftei! îi zise 
boierul Fotache argatului său, care cunoștea prea bine 
patima stăpânului său pentru Mioara Comăneanu. 

— Poruncește, boierule! 

— Mai întâi șezi colea, lângă mine! zise boierul și-i turnă 
servitorului un pahar de vin. 

Mai înainte de a se așeza însă, Timoftei se duse pe rând 
la toate ușile și le încuie, deoarece știa că dacă boierul se 
purta atât de prietenește cu el atunci voia să-i vorbească 

despre vreo chestiune foarte gingașă, care nu trebuia să 
fie cunoscută și de o a treia persoană. 

Într-adevăr așa se întâmplă și acum. De-abia se așezase 
Timoftei pe scaunul din faţa stăpânului său că acesta și 
începu să-i vorbească cu o voce atât de mieroasă, cum 
niciunul din ceilalți argaţi nu avuseseră norocul să-l audă 
vreodată. 

— Măi Timoftei, știi tu ce vreau eu să vorbesc cu tine? 

— Bănuiesc, boierule! răspunse argatul. 

— Ştii că, Mioara Comăneanu este găzduită la Schitul 
Sfintei Treimi. Dar nu ca un oaspe oarecare ci ca novice, 
ceea ce însemnează că în curând se va călugări. Cu toate 
acestea, chiar dacă ar trebui să se prăbușească toată 
lumea, eu vreau ca Mioara Comăneanu să fie a mea! 

— Păi asta se poate! răspunse argatul. 

— Se poate, se poate, dar vezi că ea nu vrea nici măcar 
să audă de mine! zise boierul, cu amărăciune. 

— Păi nu știm noi s-o îmblânzim, boier Panait! făcu 
argatul râzând plin de înţeles. 

— În ceea ce privește îmblânzirea nu mă tem eu, căci 
asta o fac eu și singur. 

— Dar atunci? 

— Alta este buba! 

— Anume! 

— Nu pricepi? Mioara Comăneanu este la mănăstire, de 
unde nu vrea să plece. Mai mult chiar decât atâta: ea a 
tăgăduit în fața boierului Mircea Vulpescu, care este 
unchiul său, cum că ar fi Mioara Comăneanu. 

— Te pomenești că așa și este! 

— Şi eu m-am gândit la asta și tocmai de aceea am 
căutat să mă încredinţez cu proprii mei ochi dacă aceea 
care se ascunde sub numele novicei Agapia, este sau nu 
Mioara Comăneanu, fosta mea logodnică. 

— Și? întrebă argatul. 

— Bine măi prostule, ce mă ţii numai în „și”, în „păi”, în 
„atunci”? Deschide-ţi capul și înţelege odată că Mioara 

Comăneanu n-a vrut să știe despre mine nici chiar atunci 
când eram logodiţi, dar încă acum, când se ascunde chiar 
și de propriul său unchi? Sau poate, tu crezi că dacă aș 
apărea deodată în fața ei și i-aș spune: „Scumpa mea 
Mioară, vino cu vine să-mi fii soţie”, ea le-ar lăsa acolo pe 
călugărițele acelea și ar veni cu mine? 

— Păi, zău că ar fi mult mai cuminte dacă ar face așa! 
răspunse argatul. 

— Vezi tu însă că femeile nu sunt cuminţi niciodată și 
nici nu sunt în stare să-și dea seama de ceea ce ar fi bine 
pentru ele. Tocmai de aceea trebuie să ne gândim la un alt 
mijloc de a pune mâna pe ea. 

— Păi dacă lucrul nu merge cu binișorul, atunci o vom 
scoate noi cu forța din mănăstire! răspunse Timoftei. 

— Slavă Domnului că, ai înţeles și tu odată despre ce 
este vorba! strigă boierul Fotache înfuriat. 

— Şi cam cum gândești boierule că ar trebui să 
întrebuinţăm forța pentru a ajunge la ţintă? 

— Ar trebui s-o răpim din mănăstire! 

— S-o răpim? Lucrul este cam primejdios! Dacă suntem 
descoperiţi, dracul ne-a luat! se îngrijoră argatul. 

— Nătângul, dar tocmai de aceea lucrul trebuie făcut 
astfel ca nimeni și niciodată să nu-și poată da seama cum 
s-au petrecut lucrurile și de cine au fost puse la cale! 

— Şi cu cine ai de gând, boier Panait, să o răpești pe 
prea frumoasa Mioară din mănăstire? întrebă Timoftei. 

— Tocmai acesta este punctul asupra căruia sunt 
nedumerit! Tu nu știi vreun om hotărât și fără teamă, care 
ar fi gata să ne dea o mână de ajutor pentru ducerea la 
îndeplinire a planului nostru? 

— Vezi d-ta, boier Panait, chestiunea este foarte 
încurcată, căci la urma urmelor se poate ușor întâmpla ca 
lumea să creadă despre acela care ar lua parte la răpirea 
călugăriţei că face parte din banda lui Mihu Inimă de Leu 
și dacă pun mâna pe el, îl spânzură îndată acolo unde-l 

prind, fără interogatoriu, fără judecată, de cel dintâi 
copac! 

— Asta se poate întâmpla - zise boierul - și tocmai de 
aceea nu vreau ca eu să fiu amestecat în chestiunea 
aceasta, căci în caz de eșec, chiar și eu aș mai putea avea 
vreun bucluc. 

— Trebuie să facem rost de câţiva flăcăi îndrăzneţi care 
pentru bani buni să fie gata să-și primejduiască viaţa. 

— Iar ai început să vorbeşti năzbâtii! făcu boierul 
Fotache, mânios. După isprava lui Mihu Inimă de Leu, cu 
cei doisprezece oameni pe care i-am trimis pe capul lui în 
Baltă, nu prea îmi vine să cred că voi mai găsi în ţinutul 
acesta vreun om care să se încumete la săvârșirea răpirii, 
chiar dacă aș oferi un premiu înc-odată atât de mare. Pe 
urmă, acei care și-ar lua însărcinarea să ducă planul nostru 
la îndeplinire ar trebui să fie oameni de mâna întâi, 
deștepţi, vicleni, trecuţi prin ciur și dârmon, căci dacă 
trimitem oameni așa, luaţi la întâmplare, nici nu vor izbuti 
să pătrundă în mănăstire sau chiar dacă pătrund, cine știe 
prin ce neîndemânare se trădează și atunci se alege praful 
de tot planul nostru. În al treilea rând, vreau să mă 
folosesc în scopul acesta de oameni cu totul străini, care să 
nu mă cunoască pe mine, pentru ca în cazul când ar fi 
prinși, să nu mă poată arăta pe mine ca acela care i-a plătit 
pentru a o răpi pe călugăriţă. 

— În privinţa asta ai mare dreptate, boier Panait! zise 
argatul. 

— Atunci arată-mi că ești deștept, mă Timoftei! Ia 
gândește-te tu puţin și vezi, de cine ne-am putea noi folosi 
pentru a scoate castanele din foc? 

Timoftei își mai turnă un pahar de vin și după ce-l goli 
până în fund, își încreţi fruntea tare, vrând să dovedească 
prin aceasta că se gândește serios la ceea ce i-a spus 
stăpânul său. 

— Ei, Timoftei, ce s-aude? îl întrebă boierul Fotache, 
nerăbdător. 

— Am găsit! strigă Timoftei, cu ochi strălucitori de 
bucurie. 

— Să auzim! 

— Tiganii! zise argatul. 

— Ce ai spus? 

— Țiganii, boier Panait! Cu ei trebuie s-o răpim pe 
Mioara Comăneanu. Țiganii sunt vicleni, îndrăzneţi, pentru 
bani sunt în stare să facă orice și nu-mi vine să cred că l-ar 
cunoaște pe boierul Panait Fotache. 

— Ai înnebunit, Timoftei? Tiganii vrei să nu mă cunoască 
pe mine? 

Timoftei începu să râdă. 

— Păi nu ţiganii noștri, boier Panait! Ţiganii străini, cei 
vagabonzi, care umblă cu șatra din ţară în ţară. 

— Așa parcă ar mai merge! zise boierul Panait Fotache 
și rămase pe gânduri, în vreme ce ochii lui începeau să se 
învioreze tot mai mult, ceea ce însemna că propunerea lui 
Timoftei îi era pe plac. 

— Dar oare unde găsim noi ţigani de aceștia vagabonzi, 
pe care să-i putem întrebuința pentru scopul nostru? 
întrebă Panait Fotache. După cât știu eu, pe aici prin 
apropiere nu prea se mai găsesc ţigani lăieţi, căci eu 
însumi am pus de i-a izgonit de prin împrejurimi. 

— Tocmai asta este partea cea bună a lucrului că nu 
sunt prin apropiere și că deci nu-l pot cunoaște pe boierul 
Panait Fotache. Îi aducem aici, ne facem treaba cu ei, pe 
urmă n-au decât să se înapoieze iarăși acolo unde îi 
așteaptă șatrele lor. 

— Dar nu cumva îţi închipui că acum mă voi așeza să 
caut zile și săptămâni întregi, până când voi găsi ţiganii 
lăieţi de care am nevoie, pentru ducerea la îndeplinire a 
planului meu! 

— Partea asta las-o pe mine, boier Panait! răspunse 
Timoftei, cu ton familiar. Dincolo de Brăila, pe Bărăgan, 
sunt ţigani destui și voi găsi nu unul, ci o sută de 

vagabonzi, care să vrea să meargă cu noi în această mică 
excursiune! 

— Bine! La urma urmelor, nu pierdem nimic, dacă 
încercăm - zise boierul Panait Fotache. Dă ordin să se pună 
caii la o căruţă țărănească, pregătește-mi mie niște straie 
țărănești și îmbracă-te și tu, tot ţărănește. Mai poruncește 
jos la bucătărie, să ne pregătească niște merinde pentru 
drum. Peste o jumătate de ceas plecăm. 


x 

Peste o jumătate de ceas, o căruță țărănească înainta pe 
drumul Brăilei. În căruță ședeau doi bărbaţi, îmbrăcaţi 
ţărănește. 

Spre seară căruţa aceasta ajunse la Brăila, dar nu opri, 
ci mână mai departe, luând-o de-a dreptul spre Bărăgan. 

Și căruţa merse înainte toată noaptea și a doua zi până 
spre înserat, când ajunse într-un ţinut mocirlos, așezat pe 
marginea Dunării. 

În fiecare an Dunărea inunda ţinutul acesta și de aceea, 
cu toate că era partea aceea a Bărăganului care cădea spre 
Dunăre, totuși nu era cultivat. Nu creștea nimic în 
regiunea aceasta, decât papură, stuf și câteva plante de 
apă, nefolositoare însă. 

În schimb erau mii și milioane de broaște. Din această 
pricină, berzele din ţinuturi îndepărtate își dădeau 
întâlnire aici. 

Din cauza mulțimii de berze, care populau regiunea, 
poporul o poreclise „Mlaștina Berzelor”. 

Mlaștina Berzelor era, într-adevăr, o mlaștină fără de 
sfârșit, în mijlocul căreia doar se întindea o bucată de 
pământ uscat, de vreo câteva pogoane. 

La insula aceasta, așezată în mijlocul unui adevărat 
ocean de noroi, ducea un drum lat doar de vreo doi metri și 
pe drumul acesta, foarte rar se rătăcea câte cineva. 

Timoftei Bălan, care mai fusese prin partea locului, era 
printre puţinii care știau de insula din mijlocul Mlaștinii 
Berzelor. 

Cum străbătuseră tot Bărăganul fără să dea de ţigani, 
spre nemărginita mânie a boierului Panait Fotache care 
înjura ca cel din urmă surugiu din pricina arșiţei și a lipsei 
de apă, Timoftei își puse ultima nădejde în Mlaștina 
Berzelor. 

Pe vremuri, după ce tatăl său se răscumpărase din 
iobăgie, Timoftei plecase cu el spre ţinutul acesta pentru a 
face gospodărie pe cont propriu. După un an însă, tatăl său 
murise și atunci Timoftei se întoarse la Galaţi unde intră în 
slujba lui Panait Fotache. 

De pe vremea aceea știa Timoftei că ţiganii nomazi, 
după ce erau alungaţi din toate satele și orașele, aveau 
obiceiul să se așeze vreme mai îndelungată în insula, sau 
mai bine zis, peninsula din Mlaștina Berzelor, căci acolo 
nimeni nu se mai sinchisea de ei. De aceea, el nădăjduia și 
acum să găsească acolo vreo ceată de lăieţi cu care apoi să 
pună în aplicare planul stăpânului său. 

Timoftei nici nu se înșelă în această așteptare a sa. 

De-abia coti căruţa pe drumul îngust ce ducea la insulă 
că și săriră în faţa cailor doi ţigani zdrenţăroși, cu părul 
uns, cu hainele de pe ei mai unsuroase decât o cămașă de 
cioban de la stână. 

Când băgară de seamă că ţăranii au și arme cu ei, se mai 
îmblânziră puţin, cu toate acestea tot mai erau destul de 
provocatori și-i întrebă, obraznici, că ce caută pe acolo și 
unde vor să meargă? 

— Duceţi-ne la bulibașa! strigă Timoftei și pentru ca 
vorbele sale să aibă și mai mare căutare, luă pușca și trase 
una zdravănă cu patul ei în umărul ţiganului care era mai 
aproape de el. 

Din aceasta ţiganii își dădură seama că pe oaspeţii 
aceștia nu-i puteai lua prea repede și de aceea își 


900 


schimbară purtarea îndată, arătându-se mult mai umili și 
fiind gata de a-i duce în faţa bulibașei. 

Bulibașa era un om bătrân, gârbovit, cu barba albă și la 
sosirea celor doi falși ţărani, tocmai își bătea una din 
numeroasele lui neveste, care părea să fie cea mai 
neascultătoare, cu toate că era cea mai bătrână, după cât 
se părea, chiar mai bătrână și decât bulibașa însuși. 

— Bună ziua, bulibașă! îi zise Timoftei. Am venit la tine 
ca prieteni și prieteni vrem să și rămânem. 

Bulibașa se uită cam neîncrezător la cei doi străini. 
Mintea lui nu putea să-și închipuie ce vânt îi aducea pe cei 
doi ţărani în necunoscuta Mlaștină a Berzelor. Socotind 
după praful de pe călători și cai, aceștia trebuiau să vină 
tare de departe. Pe urmă, chiar și forma căruţei și 
oboseala animalelor dovedeau că străinii nu erau oameni 
de prin partea locului. Apoi, ceata aceasta de ţigani se 
așezase în Mlaștina Berzelor de vreo doi ani, așa că tot 
colindând prin împrejurimi pentru repararea tingirilor și a 
căldărilor, bulibașa avuse prilejul să cunoască aproape pe 
toţi gospodarii ținutului. 

Timoftei observase că neîncrederea bulibașei în loc să 
scadă, creștea mereu și de aceea trecu de-a dreptul la 
scopul venirii sale acolo. 

— Ascultă, bulibașă, vrei să câștigi un pumn de aur? 

— Auzi colo întrebare? făcu bulibașa. Dacă-i vorba de a 
câștiga parale pe o cale cinstită, atunci sunt omul vostru. 
Se pune însă întrebarea, despre ce este vorba? 

— Despre nimic rău! zise Timoftei. Dar și din partea mea 
se pune întrebarea: ai tu vreo trei-patru oameni isteti, 
deștepţi și destul de îndrăzneţi pentru a se măsura chiar și 
cu Necuratul, dacă ar fi nevoie? Mă înţelegi tu, bulibașă, 
oameni care să nu se sperie de propria lor umbră. 

— Cum să nu am! răspunse bulibașa mândru. 

— Am vrea să-i vedem și pe aceia! 

— Bine, bine, îi vei vedea - răspunse voievodul ţiganilor - 
mai înainte însă, aș vrea să știu, la ce vrei să te folosești de 
oamenii mei? 

— Bine! zise Timoftei, argatul lui Panait Fotache. Află 
deci că fiecare din oamenii tăi poate câștiga câte cinci 
galbeni, iar tu însuţi, zece, dacă vă îndepliniţi cum trebuie 
însărcinarea pe care vrem să v-o dăm. 

— Bine, bine, banii sunt bani, aș vrea însă să știu despre 
ce este vorba? 

— Nu întreba cine suntem și nici de unde venim. Asta să 
nu te intereseze! Însărcinarea pe care vrem să ţi-o dăm 
este, ca oamenii tăi să se strecoare într-un chip oarecare în 
Schitul Sfintei Treimi de lângă Galaţi, de unde să ia o 
anumită călugăriţă și s-o ducă acolo unde îi vom spune noi. 
Trebuie să știți însă că, nici ei și nici altei călugărițe nu 
trebuie să i se întâmple nicio neplăcere, dar chiar niciuna. 
Pe de altă parte, chestiunea și mai însemnată este ca, 
atunci când veţi ieși din mănăstire împreună cu femeia de 
care ţi-am vorbit, nimeni să nu vă vadă. Dacă totuși, s-ar 
întâmpla ca cineva să vă iasă în cale, atunci oamenii tăi nu 
trebuie să șovăie nicio singură clipă să-l trimeată pe lumea 
cealaltă, deoarece băgaţi bine în cap ceea ce-ţi spun, 
niciun suflet de om nu trebuie să știe cine au fost aceia 
care au furat-o pe călugăriţă din mănăstire. Mai puţin 
trebuie să afle cineva, unde a fost dusă călugăriţa. 

Bulibașa rămase puţin pe gânduri, apoi îi spuse ceva, 
țţigănește, soţiei sale, pe care tocmai o bătuse când 
veniseră străinii. Femeia dispăru atunci, cu o vioiciune 
neînțeleasă pentru vârsta ei și peste câteva minute se 
înapoie cu patru ţigani vânjoși și fioroși la vedere. 

— Ei, care-i răspunsul? întrebă Timoftei, văzând că 
bulibașa nu spuse nimic la propunerea lui. 

— Aceștia ar fi flăcăii, de care ați avea nevoie! zise 
atunci bulibașa. Stai puţin, să le spun și lor despre ce este 
vorba. 

După aceea bulibașa se întoarse spre cei patru supuși ai 
săi și începu să le vorbească în limba țigănească. 

Tiganii ascultară liniștiți spusele voievodului lor, din 
când în când mai întreba doar câte unul din ei câte ceva. 
Se vedea însă lămurit că întrebările acestea se refereau la 
amănunte despre isprava pe care trebuiau s-o săvârșească. 
Când în cele din urmă ţiganii fură lămuriţi pe deplin și 
bulibașa le dădu toate instrucţiunile, voievodul se întoarse 
spre cei din căruţă și zise: 

— Noi nu ne-am da înlături de la isprava despre care ne- 
ai vorbit, numai că, în privinţa preţului nu prea suntem de 
aceeași părere. 

— Cât vreţi? întrebă Timoftei. 

— Câte zece galbeni de căciulă și câte un armăsar de 
trei ani! 

Timoftei se uită întrebător la tovarășul său de drum, 
care nu rostise niciun cuvânt până atunci. Nici acum însă 
nu răspunse cu graiul, ci printr-o singură clipire a ochilor 
săi, clipire care însemna că se învoiește. 

— Bine, fie! îi răspunse atunci Timoftei, bulibașei. Veţi 
primi fiecare ceea ce ați cerut, iar tu, bulibașă, dacă 
oamenii tăi își vor îndeplini însărcinarea cum se cade, tu 
vei primi înc-odată pe atâta. 

— Las’ pe noi! Las’ pe noi! strigară atunci ţiganii, 
bucuroși că izbutiseră să mai stoarcă ceva. 

— Şi cum aveţi voi de gând să faceţi treaba aceasta? 

— Nu te îngriji matale - răspunse unul din cei patru 
țigani - căci știm noi ce avem de făcut! 

— Mai înainte de toate - zise atunci bulibașa - vom face 
rost de ceva căldări și tingiri vechi, de care se găsesc 
îndeajuns în tabăra noastră și pe urmă, eu voi cere intrare 
în mănăstire pentru a drege tingirile și căldările găurite. 
Nu se poate ca într-o mănăstire să nu se găsească 
întotdeauna ceva tingiri de dres. Asta știm noi, căci doar 
din spoitul tingirilor trăim, când nu ne pică vreo afacere 
mai de seamă. După ce voi fi pătruns astfel în mănăstire, 

voi drege atâta la tingiri până când văd cum stau lucrurile 
și până când dau cu ochii de călugărița pe care trebuie s-o 
răpim. 

— Planul nu este tocmai rău! zise Timoftei și se uită 
întrebător la tovarășul său care şedea tăcut pe jilţul 
căruţei. 

Boierul Panait Fotache dădu din cap, făcându-l pe 
Timoftei să înţeleagă cum că planul îi plăcea și lui. 

— Uite aici vă dau la toţi câte doi galbeni, ca arvună! 
zise Timoftei. Restul îl veţi primi îndată ce fata va fi în loc 
sigur, afară de zidurile mănăstirii. 

Tiganii luară galbenii, mulţumiţi și după ce-i mușcară pe 
rând, pe toţi, pentru a se încredința că sunt bani adevăraţi, 
îi aruncară, care în sân, care prin vreun buzunar tainic, 
care în poala cămășii zdrenţuite. 

După aceea Timoftei le explică ţiganilor cum și unde era 
așezat Schitul Sfintei Treimi și le dădu amănunte foarte 
complete și asupra Mioarei Comăneanu, spunându-le chiar 
și unde și când avea fata obiceiul să stea singură. 

După aceea mai stabiliră că cei patru ţigani vor porni la 
drum numai a doua zi, pe când bulibașa va pleca cu 
Timoftei și tovarășul lor cu căruţa cu care urmau să-l ducă 
până în marginea Galaţilor. Mai hotărâră ca răpirea 
călugăriței să aibă loc a treia zi, pe înserat. 

După ce stabiliră toate amănuntele, până în cele mai 
mici, precum și locul și timpul când aveau să se 
întâlnească ţiganii cu voievodul lor, bulibașa îi mai dădu 
una nevestei sale, drept duios rămas bun, pe urmă apoi 
sări pe capră, lângă Timoftei. 

Boierul Panait Fotache nu rostise niciun singur cuvânt, 
ba își trăsese chiar și pălăria, adânc peste ochi, așa că 
ţiganii nu putuseră să vadă aproape nimic din înfățișarea 
sa. 

Când bulibașa dădu să se urce în căruţă, Panait Fotache 
se așeză pe jilţul dinapoi, deoarece socoti că nu era tocmai 
cuminte să meargă o zi și o noapte cu un ţigan lăieț în 

spatele său. Tiganii aceștia, de orice nație ar fi ei, 
mânuiesc cuțitul cu multă dibăcie și știu grozav de bine 
unde să-l împlânte în spate, pentru a ajunge la inimă. De 
aceea, socoti că era mai practic să șadă el în fund și să-l 
aibă pe ţigan în bătaia puștii și a pistoalelor sale. 

După ce bulibașa se așeză pe capră, Timotei dădu bice 
cailor și porni în goană spre drumul de ţară prost și plin de 
gropi care mărginea Mlaștina Berzelor. 

Când ajunseră însă pe drumul acesta, se înnoptase de-a 
binelea. 

Oricât de rău ar fi fost însă drumul de ţară, tot era mai 
bun decât câmpul și potecile abia bătătorite pe care mâna 
argatul caii. 

Și până în marginea Galaţilor, Timoftei conduse căruța 
tot pe asemenea căi lăturalnice, unde nu se putea întâlni 
cu nimeni care să recunoască în ţăranul din fundul căruţei 
pe boierul Panait Fotache. 

Își închipuie oricine că praful s-ar fi ales de tot planul lui 
Panait Fotache dacă-l vedea cineva în straie țărănești, 
mergând în aceeași căruţă cu un ţigan lăieţ. După 
dispariția novicei Agapia din mănăstire, legătura ar fi fost 
făcută îndată și toată afacerea cu răpirea călugăritei ar fi 
ieșit la iveală. 

A doua zi după amiază apoi, când în zare se iviră 
turnurile bisericilor din Galaţi, Timoftei îi mai explică 
odată lămurit bulibașei pe unde s-o ia pentru a ajunge cât 
mai iute și fără a fi văzut de prea multă lume la Schitul 
Sfintei Treimi. 

Bulibașa își agăţă atunci de gât căldarea cu care pornise 
de acasă, luă în mână o tingire și porni apoi pe drumul pe 
care-i spusese Timoftei că va ajunge la mănăstirea căutată. 
După ce se despărţiră de ţigan, Timoftei dădu bice cailor și 
luând-o tot pe drumuri lăturalnice, în curând intră cu 
căruţa și stăpânul său pe poarta conacului. 

Bulibașa ţiganilor din Mlaștina Berzelor nu se înșelase 
socotind că dacă va bate la poarta mănăstirii, ca dregător 

de tingiri și cazane, poarta aceasta i se va deschide. În 
schit zăceau într-adevăr mai multe tingiri și cazane care 
așteptau să li se repare stricăciunile, așa că atunci când 
călugărița-portar îi vesti Stareţei că la poartă se găsește un 
țigan tingiriu, Maica Stareţă porunci îndată ca tiganul să 
fie lăsat să intre. 

De unde putea biata stareță să cunoască scopurile 
necurate ale aceluia pe care-l lăsase să pătrundă în curtea 
sfântului lăcaș? 

Bătrânul bulibașă adună toate tingirile și toate cazanele 
din mănăstire, începând cu cazanele de rufe și sfârșind cu 
tingirile de dulceaţă și le cercetă pe toate spre a vedea 
dacă n-au vreo gaură de astupat sau dacă nu trebuiesc 
spoite. 

Și bulibașa își îndeplini meseria cu atâta râvnă și 
conștiinciozitate încât nici nu-și sfârși lucrul până pe 
înserate, când, după regulamentul schitului, orice străin 
era obligat să părăsească mănăstirea. De aceea, a doua zi 
de dimineaţă, după primul sunet de clopot, el se înapoie la 
mănăstire, pentru a-și termina lucrul. 

Între timp însă bulibașa se și întâlnise cu oamenii săi în 
păduricea de lângă mănăstire. 

Acum însă bulibașa își pregăti planul de război după 
propriile sale cunoștințe. Bulibașa mai stabili odată totul 
cu cei patru oameni ai săi, apoi se trântiră să se 
odihnească. 

A doua zi de dimineaţă, a treia de la plecarea bulibașei 
din Mlaștina Berzelor - când voievodul lor se înapoie la 
mănăstire, cei patru ţigani se ascunseră în desișul 
păduricii și rămaseră acolo până când se înseră. 

Numai când auziră mau clopotului de seară de la 
schit, numai atunci ieșiră la iveală și se furișară cu multă 
băgare de seamă până la zidul mănăstirii unde traseră și 
căruţa cu doi cai, pe care o aduseseră cu ei. Doi din ţigani 
rămaseră la poalele zidului. Unul din ei ţinea caii de 
căpestre, iar al doilea se uita în dreapta și în stânga spre a 
vedea dacă nu se zărește cineva prin împrejurimi. Ceilalţi 
doi însă, se căţărară cu iscusința unor pisici pe zidul înalt 
de trei metri care înconjura mănăstirea. Ajungând de 
partea cealaltă în grădină, se furișară până sub un plop 
înalt și se ascunseră în umbra lui, pândind de acolo la 
aleile care șerpuiau prin grădină. 

În curând apoi auziră un fluierat ca de mierlă, la care ei 
răspunseră prin același semnal. 

După o așteptare de câteva clipe, bulibașa apăru pe 
marginea drumului ce ducea în curte. După cât se părea, 

bătrânul bulibașă se încovoia sub greutatea unei mari 
căldări de aramă. Peste câteva minute, în capătul dinspre 
grădină al drumului se ivi trupul ca tras prin inel al novicei 
Agapia. 

Novicea Agapia șezuse și acum pe locul ei preferat și 
citea Viaţa Sfinţilor Martiri. Tocmai sfârșise de citit și se 
îndrepta spre bisericuţa schitului spre a-și face rugăciunea 
de seară, când se întâlni pe drum cu tiganul care gemea 
sub greutatea căldării. 

La câţiva pași de Agapia, bulibașa se clătină și căzu la 
pământ, doborât după cât se părea de greutatea căldării. 

Novicea Agapia alergă îndată spre el pentru a-l ajuta să 
se ridice. Ea se aplecă chiar deasupra bătrânului, care 
părea că suferă grozav din pricina căzăturii și voi să-l 
ajute. 

În aceeași clipă însă, văzu deodată negru înaintea 
ochilor și simţi cum șase mâini o ridică în aer și o duc în 
goană spre un punct de așezarea căruia nu-și putea da 
seama. Toate acestea se petrecură cu atâta repezeală și 
atât de neașteptat încât uită chiar și să strige după ajutor. 

Lucrurile se întâmplaseră în chipul următor: Când 
novicea Agapia se aplecase peste bulibașa pentru a-i da o 
mână de ajutor să se ridice, cei doi ţigani săriră ca niște 
iepuri din dosul plopului și din câteva salturi ajungând 
lângă Mioara îi aruncară un sac în cap. 

La început, Agapia nici nu-și dădu seama ce se petrecea 
cu ea. Negreala pe care o văzu înaintea ochilor crezu că 
este numai rezultatul unui rău care o cuprinsese deodată și 
aștepta ca răul să treacă și întunericul să se împrăștie. În 
clipa însă în care ţiganii o ridicaseră în aer și începură să 
fugă cu ea, Agapia lovi cu mâinile, cu picioarele, se 
zvârcoli cât putu, doar doar va izbuti să scape din 
strânsoarea lor. 

Tiganii însă, nici nu băgară în seamă loviturile novicei, ci 
se trudiră din răsputeri să ajungă cât mai iute la zidul 
mănăstirii dincolo de care voiau să se vadă odată. 

Tiganii ajunseră aproape lângă zid când Mioara izbuti 
să-și scoată capul din sac și atunci strigă după ajutor. 

Atunci țiganii îi vârâră în gură un căluș făcut la iuţeală 
dintr-o bucată de cârpă murdară, ruptă din veștmintele lor 
și biata Mioara aproape că nici să răsufle nu mai putea. 
După aceea cei trei ţigani se uitară cercetători în jurul lor 
pre a vedea dacă nu cumva auzise cineva strigătul de 
ajutor al fetei. 

Când văzură că nimeni nu se mișca prin grădină se 
liniștiră și-și văzură de drum. 

În grădină nu văzuse nimeni răpirea Mioarei 
Comăneanu. Din păduricea de lângă schit însă, cineva, 
care era ascuns acolo auzi strigătul de ajutor se venea din 
grădina mănăstirii, 

Nici chiar ţiganii care stăteau de veghe în afara zidurilor 
nu băgaseră de seamă trupul acela femeiesc care stătea 
pitit în dosul unui tufiș din marginea păduricii. Femeia 
aceasta urmărea cu mult interes fiecare mișcare a ţiganilor 
care așteptau la poalele zidurilor. 

Martorul răpirii Mioarei Comăneanu era Smaranda, fata 
morarului de la moara de pe malul Dunării. 

Smaranda aflase că Mioara Comăneanu înviase din 
starea de moarte aparentă în care o cufundase ea, cu 
ajutorul băuturii fermecate pe care i-o dăduse vrăjitoarea 
din Baltă pentru a câștiga dragostea lui Mihu Inimă de 
Leu, băutură, a cărei a doua jumătate era o puternică 
otravă și nu avea efectul dorit - filtru de dragoste - decât 
numai dacă era dat după ce mai înainte cel ales băuse 
prima jumătate a farmecului. Din povestirea lui Mihu 
Inimă de Leu, Smaranda mai aflase și că, părăsind coliba 
vrăjitoarei, unde după lungi luni de suferință se 
însănătoșise, Mioara pornise spre moara de pe malul 
Dunării unde îi credea pe haiduci, neștiind că Mihu Inimă 
de Leu își schimbase ascunzătoarea. 

În clipa în care Smaranda prinse de veste că rivala ei era 
iarăși printre vii, jură că nu se va liniști până atunci până 
când nu va scăpa de ea, odată pentru totdeauna. 

Pentru a ajunge la dragostea căpeteniei haiducilor, fata 
morarului, socotea că nicio jertfă nu era prea mare și de 
aceea hotărî să o suprime din viaţă pe iubita căpitanului. 

Tocmai de aceea hotări să caute cu orice preţ să dea 
peste refugiul Mioarei. 

Făcându-și fel de fel de socoteli asupra locului unde s-ar 
fi putut refugia iubita căpitanului, Smaranda găsi că cel 
mai bun refugiu pentru o fată singură, lipsită de orice scut, 
nu poate fi decât mănăstirea. Împrejurarea că Mioara mai 
fusese odată în Schitul Sfintei Treimi o făcu să bănuiască 
cum că și de data aceasta tot acolo se va fi dus. Pentru a se 
încredința dacă bănuiala ei era întemeiată sau nu, 
Smaranda se furișă, fără știrea nimănui, până la mănăstire. 

Tocmai voia să se caţere pe zid pentru a pătrunde în 
mănăstire, când băgă de seamă că ceva mai în sus se 
oprise o căruţă cu patru ţigani, din care doi săriră zidul iar 
ceilalţi doi rămaseră lângă căruţă. 

În urma acestei întâmplări, Smaranda renunţă 
deocamdată de a mai trece zidul, temându-se să nu fie 
văzută de ţigani și hotărî să aștepte. De aceea se târî până 
în dosul unui tufiș de la marginea pădurii pe unde de altfel 
trecea și drumul și se ascunse acolo, rămânând în 
așteptare. 

De acolo auzi ea apoi strigătul de ajutor al Mioarei 
Comăneanu. 

Nu mult timp după aceea văzu apoi că cei doi ţigani, 
care pătrunseseră în mănăstire se iviră din nou pe zid și că 
apoi predară tovarășilor lor de lângă căruţă trupul unei 
femei. Pe urmă, săriră în drum și ţiganii care fuseseră în 
grădină. 

În clipa aceea femeia răpită se întoarse cu faţa spre 
Smaranda, așa că fata morarului îi văzu chipul și 

nemaiputându-și stăpâni uimirea, scoase un țipăt de 
mirare: 

— Mioara! 

Mai mult n-apucă Smaranda să spună căci unul din 
țigani se repezi la ea și o întinse la pământ. 

În clipa următoare apoi, fără a mai spune vreun singur 
cuvânt, ţiganul își înfipse cutitul în inima Smarandei. 

Smaranda ţipă sfâșietor. Din rana adâncă sângele 
curgea șiroaie. Ţiganul, fără a se mai trudi de a-și scoate 
cuțitul din pieptul fetei, fugi după tovarășii săi. 

Între timp ceilalți săriseră în căruţă și-și așteptau 
tovarășul cu nerăbdare. Când și acesta ajunse acolo, 
dădură bice cailor și dispărură în întunericul înserării. 

Smaranda zăcea nemișcată în șanțul ce mărginea 
drumul care trecea între pădure și zidul mănăstirii. În clipa 
în care tiganul își vârâse cutitul în pieptul ei, Smaranda își 
pierduse cunoștința și când își reveni în fire, în jurul său se 
lăsase noaptea. Fata morarului se simţea foarte slăbită și 
oricât ar fi vrut ea să-și ridice mâna măcar, puterile n-o 
ajutară. Atunci își dădu seama că i se apropie sfârșitul, 
simţi că puterile o părăsesc din ce în ce. Fiecare zvâcnire a 
inimii sale rănite o făcea să simtă fierul rece al cuţitului 
ţiganului. Ştia că moartea nu mai putea fi departe. Şi 
simțind că va trebui să moară, o nemărginită deznădejde 
puse stăpânire pe sufletul său. 

Și în aceste clipe supreme, ea își aminti de tot ceea ce o 
învățase preotul satului pe când era copilă, de iad și de 
pedepsele la care sunt supuși păcătoșii în lumea de apoi. 
Își zise atunci că cuțitul ţiganului putea să fie foarte bine 
pedeapsa lui Dumnezeu, mai ales că ea însăși era acolo 
spre a încerca să stingă pentru a treia oară o viaţă 
omenească. 

Singurătatea de moarte care o înconjura și apropierea 
clipei sale din urmă pe acest pământ, o făcură să se 
coboare înlăuntrul sufletului său și să se căiască de tot 
ceea ce făcuse. 

Se ruga Tatălui Ceresc să arunce asupra ei măcar o 
fărâmă din mila Sa și să-i îngăduie să nu moară singură, în 
pustietatea nopţii. Il implora pe Dumnezeu să-i trimită pe 
cineva care să-i închidă ochii, creștinește. Și dacă se ruga 
cu atâta căldură ca Cerul să-i trimită pe cineva, o făcea și 
cu gândul că, vroia să treacă în lumea cealaltă ușurată 
măcar în parte de păcatele care o apăsau cu greutatea 
unei stânci. Și sufletul acesta îngreunat de păcate nu și-l 
putea ușura decât numai dacă se spovedea cuiva, numai 
dacă ar fi avut pe cineva acolo, lângă căpătâiul ei, cui să-i 
spună ce greșeli săvârșise în viața pământească. 

După cât se părea, Cerul auzise ruga nefericitei fete, 
deoarece, după cât mai erau simţurile ei slăbite în stare să 
perceapă, Smarandei i se păru că aude tropotul unui cal 
care trecea tocmai pe drumul de lângă mănăstire. 

Tropotul calului se auzea tot mai tare, tot mai aproape și 
nocturnul călăreț, care, după cât se părea era tare zorit, 
era gata să treacă prin dreptul locului unde zăcea 
Smaranda în șanț când calul se opri deodată și începu să-și 
ciulească urechile. 

Călărețul părea cufundat în gânduri căci nu observă 
îndată că bravul său animal se oprise. Când își dădu seama 
însă, ridică brusc capul și privi mirat în jurul său. 

— Ce este, Murgule? Ce ai păţit? mormăi călăreţul și 
tocmai voia să-și înfigă pintenii în coastele calului spre a-l 
îndemna să alerge mai departe când auzul îi fu izbit de un 
geamăt slab. 

Călărețul nu stătu o clipă la gânduri să coboare de pe cal 
și pornind în direcţia de unde venea geamătul acela surd, 
în curând dădu peste Smaranda. 

Zărind lacul de sânge în care zăcea fata, călăreţul 
scoase un strigăt de spaimă, apoi, aplecându-se trase din 
pieptul nenorocitei cuțitul care tot mai era acolo unde îl 
împlântase tiganul. 

— Smarando, pentru numele lui Dumnezeu, dar ce s-a 
întâmplat cu tine? întrebă nocturnul călăreț, zărind chipul 
ca de ceară al fetei care zăcea nemișcat în șanț. 

— Mă recunoști, Smarando? urmă călărețul. Eu sunt, 
Dan Dragomir. 

— Da! răspunse fata, mai slab decât în șoaptă. Vino mai 
aproape... simt că puterile mă părăsesc. 

— Dar ce s-a întâmplat cu line? întrebă Dan Dragomir, 
care nu putea să priceapă, ce căuta acolo fata morarului și 
mai ales cine și cu ce scop o rănise atât de grav? 

— Nimic, Dane... Lasă... Pe mine nu mă mai doare nimic! 

— Dar Smarando nu te lăsa așa, nu descuraja căci rana 
ta nici nu este tocmai atât de primejdioasă! Am avut eu 
parte în viaţă de înjunghieri mai păcătoase și vezi bine că 
nu mi-am dat ochii peste cap. Pe urmă, acum că sunt lângă 
tine... 

— În zadar, Dane! îl întrerupse fata morarului. Puterile 
mă părăsesc... sfârșitul se apropie... 

Smarandei îi veni rău deodată și timp de câteva minute 
horcăi îngrozitor. După aceea însă își adună cele din urmă 
puteri și-și continuă ce avea de spus cu glasul și mai slăbit 
încă decât înainte: 

— Mai înainte de toate, te rog Dane, spune-i căpitanului 
că din cea dintâi clipă când l-am văzut toate gândurile, 
toate zvâcnirile inimii mele n-au fost decât ale lui. Spune-i 
căpitanului că tot ceea ce am făcut, am făcut numai pentru 
a-l câștiga pe el, pentru a-i câștiga dragostea lui. Spune-i 
căpitanului - urmă Smaranda cu vocea atât de slabă că de- 
abia putea fi înțeleasă - că, pentru a-mi asigura dragostea 
lui nu m-am dat în lături de la folosirea niciunui mijloc. 
Spune-i lui Mihu Inimă de Leu că atunci când am prins de 
veste că inima lui era dată, o mânie și o ură nemărginită 
îmi năpădi sufletul și această ură se revărsă toată asupra 
Mioarei Comăneanu. Acum pot mărturisi că atunci când 
căpitanul m-a însărcinat s-o scap pe aleasa inimii sale din 
mijlocul călugărițelor Schitului Sfintei Treimi nu mi-am 

îndeplinit însărcinarea, așa după cum îmi fusese dată, ci 
dimpotrivă, tocmai eu am fost aceea care ademenind-o pe 
Mioara Comăneanu în catacombele mănăstirii, am atras-o 
în cursă spre a o face să cadă în pârâul subpământean care 
curge prin pivnițele schitului. 

Dan Dragomir se îngrozi la auzul acestei dezvăluiri și 
vru să spună ceva, dar Smaranda îl împiedică, urmând: 

— Când Mioara a scăpat de la moartea sigură, numai 
mulțumită voinţei lui Dumnezeu, care o ocrotea și 
căpitanul a scăpat-o din ghearele ţiganilor lăieţi, atunci eu 
am fost aceea care într-o noapte înăbușitoare de vară, am 
amestecat în apa Mioarei otrava pe care o primisem de la 
vrăjitoarea din Baltă. Nu m-am simţit fericită decât numai 
atunci când mi-am văzut rivala zăcând moartă în sicriul de 
sticlă din Racla Bălții. 

Dar fericirea mea n-a fost de lungă durată. Nu mi-a fost 
îndeajuns că nici în chipul acesta nu izbutisem să întorc 
inima căpitanului spre mine, dar într-o bună zi, întorcându- 
mă dintr-o hoinăreală prin Baltă a trebuit să mai aud și că 
Mioara Comăneanu, rivala de care credeam că scăpaseră 
pentru totdeauna, trăiește, deoarece aţi găsit gol sicriul de 
sticlă de pe Raclă. 

Smaranda tăcu o clipă, adună noi puteri, apoi continuă: 

— Atunci ura puse din nou stăpânire pe inima mea. Nu 
mă puteam simţi liniștită, atâta vreme cât rivala mea era în 
viață. Și atunci mi-am zis că dacă Mioara n-a dat de urma 
iubitului său la moară, atunci fără îndoială că ea se va fi 
înapoiat la mănăstire, unde se refugiase și întâia oară, 
când a crezut că Mihu Inimă de Leu nu mai este printre cei 
vii. De aceea am venit aici, la mănăstire, pentru a mă 
încredința dacă bănuielile mele sunt întemeiate sau nu. În 
cazul când presimţirea nu m-ar fi înșelat și aș fi dat aici 
peste Mioara Comăneanu eram hotărâtă să sfârșesc îndată 
cu ea, deoarece eram încredințată că dacă Mihu prindea 
de veste că iubita sa se găsea înlăuntrul zidurilor sfântului 
lăcaș, s-ar fi făcut luntre și punte și tot ar fi găsit vreun 

mijloc oarecare pentru a o scoate de la mănăstire și atunci 
eu trebuia să renunţ pentru totdeauna la inima lui. Nici nu 
eram încă bine hotărâtă asupra celor ce aveam de făcut, 
când deodată, am auzit un strigăt de ajutor care venea din 
partea cealaltă a zidului. În curând apoi, din dosul tufișului 
unde ședeam pitită, am văzut cum doi ţigani scot din 
grădina schitului o femeie cu care săriră zidul înalt. Când 
am zărit însă chipul acestei femei, uimirea mea fu atât de 
mare, încât nu-mi putui stăpâni un țipăt de mirare. Femeia 
din mâinile ţiganilor era Mioara Comăneanu. 

— Cum? strigă Dan Dragomir atunci, pe Mioara 
Comăneanu au răpit-o ţiganii? 

— Da, răspunse horcăind Smaranda, la a cărei gură se 
ivi o spumă plină de sânge. Mioara a fost aceea pe care au 
răpit-o ţiganii. Dar strigătul de uimire prin care mi-am 
trădat ascunzătoarea m-a costat viața. Unul din ţigani m-a 
rănit de moarte cu pumnalul său... 

— Şi încotro au luat-o ţiganii? întrebă Dan Dragomir cu 
înfrigurare. 

— Spre miază-zi... spre Brăila, răspunse Smaranda. 
Spune-i căpitanului să mă ierte pentru tot răul pe carei l- 
am făcut, iar Mioarei, să mă ierte și ea pentru păcatele pe 
care le-am săvârșit împotriva ei. Simt că în curând Mioara 
se va întâlni cu căpitanul și vor trăi fericiţi împreună. 
Spune-le că-i rog să-mi ierte păcatele săvârșite împotriva 
lor, căci simt că fără iertarea lor nu voi avea odihnă în 
mormânt. 

— Liniștește-te, Smarando! Îi voi spune căpitanului tot 
ceea ce mi-ai spus tu mie. 

— Iar tu, Dane, fii fericit și nu uita să mai spui din când 
în când câte o scurtă rugăciune pentru odihna păcătosului 
meu suflet. Rămâi cu bine, Dane... Dumnezeu să te 
binecuvânteze... 

Mai horcăi odată, de două ori, pe urmă sufletul 
Smarandei de pe malul Dunării se despărți de trup printr- 
un suspin adânc, sfâșietor. 

Dan Dragomir închise ochii moartei, apoi, după ce rosti 
un Tatăl Nostru la căpătâiul trupului neînsufleţit al 
Smarandei, se aruncă din nou pe cal și porni ca vântul spre 
miază zi, spre partea unde dispăruseră ţiganii, care o 
furaseră pe Mioara Comăneanu. 


* 
x x 


Pornind cu Mioara Comăneanu de sub zidul Schitului 
Sfintei Treimi, țiganii o luară pe un drum părăsit de țară pe 
care merseră ca vreun sfert de ceas. 

După aceea, ajunseră la una din acele pădurici de sălcii, 
care sunt atât de dese în ţinutul Dunării de jos. Tiganii 
intrară cu căruţa în mijlocul pădurii și aici bulibașa începu 
să se uite cercetător în stânga și în dreapta ca și când ar fi 
căutat un semn mai dinainte hotărât. În curând apoi 
bulibașa și găsi semnul căutat, căci le porunci oamenilor 
săi să oprească. Semnul căutat era o salcie bătrână, foarte 

bătrână, care avea una din puternicele sale crăci, lovită de 
trăsnet. 

Aici, la rădăcina acestei sălcii trăsnite se vorbiseră 
țiganii să se întâlnească cu aceia care-i tocmiseră pentru 
isprava din noaptea aceea. 

Tiganii coborâră din căruţă. Ei o luară pe sus pe Mioara 
și făcându-i în grabă un culcuș, din iarbă și crengi o 
așezară cu multă băgare de seamă pe acest pat improvizat. 

Nu mult timp după aceea se auzi huruitul unei căruţe. 
Tiganul așezat ca paznic în marginea pădurii îi spuse 
bulibașei că aceia care se apropiau erau oamenii lor. 

Într-adevăr, căruța sosi în curând în dreptul sălciei 
trăsnite și Timoftei sări cu înfrigurare de pe capră. Celălalt 
călător din căruţă, rămase și de data aceasta mut ca un 
pește, cu pălăria trasă peste ochi, cu fața aproape complet 
ascunsă de borul pălăriei. 

— S-a făcut? îl întrebă Timoftei pe bulibașă. 

Drept orice răspuns, cel întrebat arătă spre Mioara 
Comăneanu, care zăcea întinsă la rădăcina copacului. 

Atunci Timoftei se apropie de Mioara și se uită la ea 
cercetător. 

— Ea este! îi zise el atunci bulibașei. A mers ușor 
treaba? Aţi avut vreo neplăcere? 

— Răpirea a mers destul de ușor, răspunse bulibașa. Dar 
tocmai când voiam să dăm bice cailor am găsit în șanțul de 
lângă drum o femeie, care, după cât se pare o cunoștea pe 
jupânița, deoarece, când a văzut-o, a strigat: Mioara! 

— Nu cumva aţi lăsat-o să fugă? întrebă Timoftei cu 
înfrigurare. 

— Nu trebuie să-ţi faci gânduri, deoarece noi ori facem 
ceea ce am făgăduit, ori nu ne băgăm. Cuţitul lunganului 
de colo a avut grijă ca femeia aceea să nu mai poată 
povesti nimănui, niciodată, ce a văzut la poalele zidului 
mănăstirii. 


917 


Cel care nu coborâse din căruță și care la auzul 
ultimelor cuvinte ale bulibașei se cam mișca nervos pe 
locul său acum răsuflă ușurat. 

— Nu mai încape nicio îndoială că a murit? mai întrebă 
Timoftei argatul. 

— Niciuna! răspunse bulibașa. 

— Bine! zise atunci Timoftei. Nădăjduiesc că nici gura 
voastră nu va bate toba. 

— În privinţa aceasta poţi fi fără nicio teamă! îl liniști 
bulibașa. 

— De altfel - urmă Timoftei - aceasta este nu numai spre 
binele nostru, ci mai ales, spre al vostru! 

După aceea tăcutul călător din căruţă îi dădu lui 
Timoftei o pungă cu bani. Argatul la rândul lui înmână 
punga bulibașei. 

— Aici aveţi preţul, cu care ne-am înţeles! zise el. Caii îi 
veţi lua în primire pe drumul Brăilei, acolo unde șoseaua 
se împarte în două. Peste un ceas animalele vă vor aștepta 
la răscruce. 

Cu aceste cuvinte o ridică pe Mioara ca pe un fulg și o 
așeză cu multă băgare de seamă în căruță. După aceea se 
urcă și el pe capră și luând hăţurile în mână dădu bice 
cailor care porniră spre Galaţi. 

De-abia părăsiră ţiganii căruţa care o ducea pe Mioara 
Comăneanu din păduricea de sălcii că Dan Dragomir sosi și 
el în pădurice. 

Ochii lui pătrunzători observară îndată că ţiganii 
poposiră la rădăcina sălciei trăsnite deoarece în jurul 
copacului iarba era mâncată de caii care păscuseră acolo. 
Din iarba și crengile adunate la rădăcina copacului el mai 
înţelese și scopul pentru care fuseseră îngrămădite acolo. 

El rămase însă cam încurcat în faţa celor două urme de 
căruţă. Cum însă pe drumul acesta lăturalnic treceau 
foarte rar căruțele, nu-i fu greu să stabilească cum că una 
din căruţe, pesemne a ţiganilor, își urmase drumul mai 
departe, pe când a doua se înapoiase de la rădăcina sălciei 

trăsnite pe unde venise. Căutând să-și lămurească rostul 
pe care-l puteau avea cele două căruţe, voinicul își dădu 
iute seama că aceia care se găseau în cele două căruţe își 
dăduseră întâlnire la salcia trăsnită. Într-o căruţă erau 
ţiganii, dar în cea de a doua? 

Fără îndoială că erau aceia pentru care o răpiseră ţiganii 
pe Mioara din mănăstire și care veniseră să-și ia prada în 
primire. 

Așadar, Mioara nu putea fi decât în căruţa care venise 
numai până la salcia trăsnită și nu în aceea care pornise 
mai departe. În consecinţă, urma pe care trebuia să 
pornească era urma căruţei care se înapoiase. 

După ce cumpăni astfel lucrurile, Dan Dragomir se 
aruncă iarăși în șea și porni după căruţa ce plecase spre 
Galaţi. 

Cum calul lui era mult mai iute decât caii boierului 
Panait Fotache, voinicul auzi în curând huruitul căruţei și 
peste câteva clipe chiar și zări căruţa care înainta în goană 
pe șosea. Apropiindu-se mai mult, observă că pe capră 
ședeau doi bărbaţi. Mai văzu însă că în fundul căruţei mai 
era încă ceva negru, ce nu putea fi deslușit din pricina 
întunerecului. 

— Mioara! își zise haiducul și își încetini galopul calului 
pentru a nu fi observat de cei din căruţă. 

Dan Dragomir urmă căruţa pas cu pas, de la o depărtare 
destul de mare însă pentru a nu fi văzut, până când ajunse 
la marginea Galaţilor. 

Aici însă căruţa nu intră pe strada principală, ci ocoli 
orașul și o luă pe drumuri lăturalnice. Dan Dragomir n-o 
slăbi din ochi, ci o urmă necontenit până aproape de 
conac. 

Când văzu că intră pe poarta conacului, voinicul 
descălecă își legă calul de un pom și se furișă până 
aproape de tot de curtea conacului. De aici apoi văzu până 
și odaia în care fusese dusă Mioara Comăneanu. 

După ce află toate acestea se înapoie la calul său, se 
aruncă în șea și cât putu de iute alergă până la acel punct 
al Dunării unde se găsea noua ascunzătoare a lui Leonte, 
paznicul cailor haiducilor. Aici lăsă nobilul animal în grija 
lui Leonte, luă o barcă și trecu în Baltă, unde se îndreptă 
spre ruinele castrului roman de la Igliţa pentru a-i raporta 
lui Mihu Inimă de Leu despre ceea ce văzuse și aflase în 
noaptea aceea. 


* * 


Din pricina frământărilor și a zbuciumului prin care 
trecuse, Mioara Comăneanu își pierduse cunoștința, încă 
atunci când ţiganii o așezară în căruţa care aștepta la 
poalele zidului mănăstirii. 

Când o așezară ţiganii sub salcia trăsnită, ea își revenise 
în simţiri pentru câteva clipe, dar încă mai înainte de 
sosirea boierului Panait Fotache își pierduse cunoștința din 
nou. 

Tot timpul cât ţinu drumul până la conac, ea nu-și mai 
reveni în fire de loc și nu se trezi din leșin nici chiar atunci 
când căruţa se opri în curtea conacului lui Panait Fotache. 

Ticălosul moșier și cu Timoftei, omul său de încredere, o 
ridicară pe Mioara din căruţă, cu multă băgare de seamă și 
o duseră într-una din odăile conacului unde o așezară pe 
patul mai dinainte pregătit. De-abia atunci se îndură 
boierul Fotache să scoată din gura nefericitei fete 
murdarul căluș pe care i-l vârâseră în gură ţiganii încă în 
grădina Schitului Sfintei Treimi. 

Acum, după ce putea să respire iarăși mai ușor, Mioara 
se simți mai bine și în curând își recăpătă cunoștința. 

La început i se păru că zace pe patul tare al colibei sale 
din mănăstire. Când se mai dezmetici însă puţin băgă de 
seamă că nimic din ceea ce se găsea în jurul său nu-i era 
cunoscut. Încetul cu încetul apoi își aduse aminte de tot 

ceea ce se petrecuse cu ea în timpul din urmă. Atunci se 
puse însă în mintea ei o altă întrebare: Pentru cine și 
pentru ce o răpiseră ţiganii? 

În clipa însă în care își întoarse capul într-o parte zări 
chipul unui bărbat care o privea ţintă de vreme 
îndelungată. Bărbatul acesta era boierul Panait Fotache, 
omul pe care Mioara Comăneanu îl ura mai mult decât 
orice în lumea aceasta. 

— Slavă Domnului că ţi-ai revenit în fire, Mioaro! 
exclamă moșierul. Începusem să-mi fac gânduri de teamă 
să nu-ţi fi făcut rău prea brusca schimbare de aer. 

Panait Fotache râdea vesel, iar Mioara Comăneanu, 
dându-și seama atunci că se găsea în mâinile fostului său 
logodnic, se îngrozi de scârbă și deznădejde. 

— Cum te simţi acum, Mioaro? o întrebă Panait Fotache. 

Mioara însă nici măcar nu-l învrednici de răspuns. 

— Aranjează-te cât mai bine aici - urmă boierul - ba aș 
putea spune chiar că, fă ca la d-ta acasă deoarece și așa în 
curând casa aceasta va fi și a d-tale. Cred că îţi dai seama 
că acum după ce te-am regăsit după atâtea căutări 
zadarnice, te socotesc iarăși logodnica mea și nădăjduiesc 
că nu vei avea nimic împotrivă să facem nunta cât mai 
curând cu putinţă. 

Mioara Comăneanu tăcu însă și de data aceasta, așa că 
până în cele din urmă Panait Fotache își dădu seama că 
fosta sa logodnică anume nu răspundea la ceea ce-i spunea 
el. 

— Dar de ce nu vorbești, draga mea? o întrebă atunci 
moșierul. Poate vrei să te așezi împotriva voinţei mele? Ei 
bine, fă cum crezi! Să știi însă că nu vei părăsi odaia 
aceasta până când nu te vei învoi să hotărâm ziua cununiei 
noastre. Noapte bună! 

Cu aceste cuvinte boierul Panait Fotache părăsi odaia în 
care se găsea Mioara Comăneanu și încuie ușa în urma sa. 

Rămânând singură în odaie, Mioara încercă să se ridice 
în patul pe care Panait Fotache și cu Timoftei o așezară 

îmbrăcată, așa cum era. Dar în urma zbuciumului prin care 
trecuse se simţi atât de slăbită încât de-abia fu în stare să 
se miște. 

Numai cu multă greutate izbuti să se ridice în pat. 

Fereastra odăii sale care dădea în curtea conacului era 
zăbrelită cu gratii groase de fier. Odaia era mobilată cu 
gust și pe semne că înainte slujise de odaie de locuit, 
deoarece patul pe care se găsea Mioara nu făcea parte din 
mobila odăii. 

Pe semne că boierul Fotache alesese anume odaia 
aceasta pentru Mioara deoarece fereastra era zăbrelită și 
deci împiedica orice tentativă de fugă din partea Mioarei. 

De toate acestea nefericita iubită a lui Mihu inimă de 
Leu își dădu seama în decurs de câteva clipe. Ea își adună 
toate puterile, cobori din pat și cu multă greutate se târi 
până la fereastră. 

In curtea conacului stăteau de pază doi argaţi înarmaţi 
și afară de ei, mai alergau prin curte trei dulăi, trei câini 
de măcelar, a căror singură privire și era îndeajuns pentru 
a te îngrozi. 

Atunci Mioara se duse la ușă. Aceasta era o ușă grea de 
stejar, avea o broască întocmai ca de celulă de temniţă și 
când Mioara se propti în ea cu toată puterea ușa nici nu 
trosni măcar. 

Atunci Mioara își dădu seama că era cu totul în puterea 
boierului Panait Fotache. Işi dădea seama că Panait 
Fotache nu glumea cu amenințările și că într-adevăr n-o va 
lăsa să iasă din această temniță până când nu-și va da 
învoirea la căsătoria cu el. La gândul de a deveni soţia lui 
Panait Fotache, biata fată se cutremură până în adâncul 
sufletului său. 

Se îngrozea chiar și numai când se gândea că 
dezgustătorul boier îi va cere să-l sărute. Scârba îi fu atât 
de mare, încât nu lipsi mult să-și piardă cunoștința din nou. 

Până a doua zi de dimineaţă ea nu mai închise ochii, cu 
toată oboseala care-i slăbise trupul. Nu îndrăznea să se 

culce, deoarece se temea ca nu cumva ticălosul boier să 
pună la cale vreo nouă mârșăvie în vreme ce ea dormea. 

Ea moţăi pe marginea patului până când se crăpă de 
ziuă și atunci puterea de rezistenţă o părăsi cu totul. 


* 
x x 


Când se trezi, mai târziu, își dădu seama că cineva 
umbla prin odaie. La început nu-și dădu seama unde se 
găsește. Pe urmă însă își aminti că era prizoniera lui Panait 
Fotache. 

Multă vreme ea nu-și deschise ochii, deoarece nu vroia 
ca boierul Fotache să bage de seamă că se deșteptase. În 
schimb, ea se uită pe sub gene la făptura care rânduia prin 
odaie și atunci văzu că nu era boierul, ci o ţărancă curată 
și destul de frumușică la înfățișare. 

Fata se numea Gherghina Coșaru și nu făcea parte din 
supușii lui Fotache. Boierul o luase în slujba sa anume 
pentru a o servi pe Mioara Comăneanu. Timoftei fusese 
acela care i-o recomandase moșierului, deoarece argatul îi 
dădea de mult târcoale Gherghinei, care era fata unui 
ţăran mai înstărit din marginea Galaţilor. Bătrânul Coșaru 
își avea casa lui și dacă Gherghina intrase în slujba 
boierului n-o făcuse pentru slaba simbrie pe care i-o 
făgăduise Panait Fotache, ci fiindcă se plictisise în casa 
părintească și nădăjduia să găsească o plăcută schimbare 
la conacul moșierului. 

Timoftei, care-și petrecea toate clipele libere alături de 
Gherghina, nu șovăi o clipă s-o recomande boierului când 
acesta îi spuse că ar vrea să angajeze o fată curată, 
îndemânatică și mai ales de încredere pentru Mioara 
Comăneanu. 

Dacă Fotache nu voia o fată de pe moșia lui știa el de ce 
o face. Fără îndoială că oricare fată ai cărei părinţi mai 
erau supuși lui Panait Fotache l-ar fi trădat pe moșier la 

cea dintâi propunere a Mioarei de a o ajuta să fugă 
deoarece Fotache își dădea seama că soarta pe care o 
aveau ţăranii de pe moșia lui era o soartă bună pentru 
câini, dar nu pentru oameni. 

In ceea ce-l privește pe Timoftei, acesta era mai mult 
decât încântat de împrejurarea că Gherghina fusese luată 
în slujbă la conac. În chipul acesta fata urma să fie mereu 
în apropierea lui, așa că acum putea nădăjdui că va izbuti 
în ceea ce nu izbutise până atunci, cu toată truda lui: să 
câștige inima Gherghinei. 

Fata nu se simţea atrasă de loc de înaltul, subțirelul și 
roșcatul Timoftei. Îl lăsa însă să-i dea târcoale, deoarece 
părea să-i fie foarte credincios. Când Timoftei îi vorbi 
despre slujba pe care ar putea-o avea la conacul boierului 
Panait Fotache, Gherghina sări de bucurie și se arătă 
îndată gata să intre la stăpân. 

Gherghina rânduia de multă vreme prin odaie când băgă 
de seamă că Mioara se trezise din somn. Fata se duse 
îndată la tânăra sa stăpână și sărutându-i mâna, după cum 
se cuvenea, o întrebă dacă n-are nevoie de ceva, dacă nu 
vrea să-f aducă cafeaua cu lapte sau dacă nu are vreo altă 
dorinţă. 

Mioara se uită întâi cu neîncredere la fată. Pe urmă însă, 
instinctul său de femeie îi șopti că ţărăncuţța aceasta nu 
putea să fie rea la suflet. De aceea, ea hotări s-o apropie 
cât mai mult de sufletul său, nădăjduind să găsească în ea 
un prieten care s-o ajute la nevoie, împotriva uneltirilor lui 
Panait Fotache. 

Tocmai i se adresa fetei cu câteva cuvinte prietenești 
pentru a o pregăti pe fată la ceea ce voia să-i spună când 
ușa se deschise pe neașteptate și în pragul ei se ivi boierul 
Panait Fotache. 

— Bună dimineaţa, porumbiţa mea! zise boierul Fotache 
adresându-se Mioarei. 

În clipa în care Fotache intrase în odaie, Gherghina se 
făcu îndată nevăzută, cu toate că tare ar fi vrut să rămână 

acolo, fiindcă era din fire foarte curioasă să știe și să afle 
cât mai multe. Dar atât Timoftei cât și însuși Panait 
Fotache îi atrăseseră luarea aminte că atunci când boierul 
intra în odaia Mioarei Comăneanu, ea trebuia să plece pe 
loc de acolo și că nu mai avea voie să se înapoieze decât 
numai după plecarea boierului sau dacă era chemată. 

Gherghina însă nu-și putu stăpâni firea curioasă și după 
ce ieși din odaie nu plecă de lângă ușă, ci-și lipi urechea de 
gaura cheii și ascultă la ceea ce se petrecea dincolo de 
ușă. 

După plecarea fetei boierul se apropie de Mioara, îi luă 
mâna și i-o acoperi cu sărutări. Mioara îndură cu 
resemnare aceste dovezi de dragoste pe care căuta să i le 
dea Panait Fotache, dezgustul însă nu și-l putu stăpâni și la 
fiecare sărutare de mână ea se cutremura. 

— Mă urăști, îngerașul meu? o întrebă boierul Panait 
Fotache. Și nu mă învrednicești nici măcar să stai de vorbă 
cu mine? 

Mioara însă nu răspunse nimic, nici de data aceasta. 

— Ei, dar îndărătnică mai ești! strigă atunci moșierul, 
supărat. Mă rog, vreau să știu dacă într-adevăr nu mă 
socotești vrednic să stai de vorbă cu mine! 

Prizoniera se uită la boierul Panait Fotache tot fără a 
rosti vreun cuvânt. Ochii ei însă trădau o ură atât de 
neţărmurită, încât chiar și Fotache o băgă de seamă. El îi 
zise atunci: 

— Te sfătuiesc, pentru binele d-tale, Mioaro, sfârșește cu 
încăpăţânarea în dosul căreia te-ai baricadat deoarece, 
dacă vei urma cu acest fel de a te purta cu mine, atunci voi 
recurge la alte mijloace de îmblânzire 

— Nu mă tem nici de d-ta și nici de vreuna din 
amenințările d-tale! răspunse atunci Mioara Comăneanu. 

— Slavă Domnului că ţi-a revenit graiul! zise boierul, 
râzând batjocoritor. Atunci toate sunt în bună regulă, căci 
asta însemnează că, în câteva zile, te vei îmblânzi cu totul 
și atunci nu vom mai întârzia cu nunta nicio zi. 

— Nu voi fi soţia d-tale niciodată! strigă Mioara, 
înfuriată. 

— La ce bun să-ţi faci atâta sânge rău în zadar, îngerașul 
meu? zise Panait Fotache și vru s-o îmbrăţișeze. 

— Dă-mi bună pace! Să nu te atingi de mine! Îţi interzic 
să te apropii de mine! strigă atunci, Mioara în prada unei 
mânii de nedescris. Înţelege odată că te urăsc, mi-e scârbă 
de d-ta și nu voi fi niciodată a d-tale, după cum nu voi fi 
nici a altuia! Nu mă voi mai mărita niciodată, deoarece 
Stanislau Rimsky, care a devenit Mihu Inimă de Leu, 
tocmai din pricina mârșăviei și a răutăţii d-tale nu mai este 
printre cei vii! 

— Cum?... Așadar tot pe ticălosul, pe banditul acela îl 
mai iubești? făcu boierul Fotache furios. 

— Da și numai pe el îl voi iubi, cât timp voi mai rămâne 
în lumea aceasta! Știu că numai din pricina mea a luat 
calea Bălții, numai din pricina mea, a devenit temutul Mihu 
Inimă de Leu și numai din pricina mea a murit de moartea 
îngrozitoare care l-a răpus în mijlocul flăcărilor care au 
mistuit moara de pe malul Dunării! 

— Te înșeli, Mioaro! zise Panait Fotache, cu vădită 
răutate. Mihu Inimă de Leu n-a murit în flăcări la moara de 
pe malul Dunării! 

— Ce spui? strigă atunci Mioara, cuprinsă de o 
neașteptată bucurie. Stanislau Rimsky n-a murit? 

— Nu! Până acum ticălosul a scăpat de pedeapsa bine 
meritată. Însă nu va mai trece mult timp și nemernicul va 
ajunge acolo unde trebuia să fie de mult: la spânzurătoare! 

— N-a murit?... Stanislau trăiește!... exclamă Mioara 
Comăneanu, ca în extaz. Nu cumva îţi baţi joc de mine din 
dorința de a mă chinui și mai mult decât m-ai chinuit până 
acum? Răspunde boier Panait Fotache, urmă Mioara, în 
prada unei mari înfrigurări, este adevărat ceea ce mi-ai 
spus? 

— Este foarte adevărat! Nu glumesc! Ticălosul tot mai 
este încă în viaţă, din păcate! Fii fără teamă însă, 

porumbița mea, căci voi lua eu toate măsurile ca iubitul d- 
tale să părăsească și încă cât mai iute lumea aceasta. 
Atunci nădăjduiesc că-ţi vor veni minţile și d-tale și-ţi vei 
da seama că tot mai bine este să fii soţia boierului Panait 
Fotache, decât iubita unui bandit care sfârșește în furcă. 
Căci îţi voi arăta eu că, chiar dacă s-ar împotrivi o mie de 
Mihu Inimă de Leu și tot vei fi soţia mea. 

Cu aceste cuvinte, boierul Panait Fotache trânti ușa 
furios în urma sa și învârti cheia de două ori. 

În schimb Mioara Comăneanu era nespus de fericită 
deoarece aflase că iubitul său era în viaţă și că nu murise 
cu prilejul arderii morii de pe malul Dunării cum crezuse 
până atunci. 

CAPITOLUL 113 
Adevărata Pia Ispirescu 


În timpul din urmă bietul colonel Ispirescu avu cam mult 
de furcă din pricina încurcăturilor care îi căzuseră pe cap. 
Atât din București, cât și din orașele și satele din jurul 
Bălții, el era zorit necontenit să facă ceva pentru a pune 
mâna pe Mihu Inimă de Leu; dar toată truda și toate 
încercările sale rămaseră zadarnice. Din ziua în care 
plecase din Galaţi generalul Kiseleff, guvernatorul general 
al celor două provincii românești, cercetările nu 
înaintaseră cu niciun pas. 

Răul de căpetenie era că bietul colonel n-avea la 
îndemână oamenii care i-ar fi trebuit în asemenea 
împrejurări grele. Pandurii, alcătuiți din oameni recrutaţi 
aproape numai din străini - bulgari, turci, sârbi, ruși, 
polonezi, unguri - erau prea ușuratici, îi interesa prea puţin 
siguranţa acestei ţări care nu era a lor și în loc să fie de 
vreun folos la urmărire, ei mai mult îi încurcau și pe 
dorobanţi, oastea naţională, pe deoparte, din pricina 
dorinţei de glorie, pe de altă parte din pricina premiului pe 
care voiau să și-l însușească ei, firește, scoțând castanele 
din foc cu mâna altora. Când porneau în urmărire, de 
pildă, în loc să cerceteze porţiunea de Baltă care le era 
împărţită lor, ei se ţineau scai după dorobanţi, ca nu 
cumva aceștia să-l găsească pe temutul căpitan de haiduci 
și ei să nu fie de faţă. 

Căpitanul Guriotis era o pildă vie a acestei lașităţi. Şi el, 
anume, era foarte curajos atât timp cât Mihu Inimă de Leu 

era departe de el. Căci de îndată ce era vorba să pornească 
în urmărirea haiducilor, rânduia lucrurile astfel ca el să 
rămână în urma trupei, de unde fuga era mai ușoară. Când 
s-a întâmplat odată să dea totuși ochii cu Mihu Inimă de 
Leu la ocolul de vite de pe drumul Bucureștilor, n-a știut 
cum să se ascundă mai iute în pădurice, de unde apoi n-a 
mai ieșit la iveală decât numai după ce n-a mai fost prin 
apropiere nici picior de haiduc. 

Şi ca el, erau toţi pandurii. 

Ceea ce-l supăra însă mai mult pe colonelul Ispirescu era 
că el, soldatul cu experienţă și renumele făcut, trebuia să 
primească sfaturi de la mici funcţionari ai isprăvniciei care 
se credeau îndreptăţiţi să se amestece în toate. Pe vremea 
aceea funcţionari nu puteau fi decât numai fiii de boieri, 
așa că bietul colonel Ispirescu nu-i putea pune la locul lor 
așa după cum ar fi vrut. 

Lucrul acesta îl supăra grozav, pe bătrânul soldat. 

Toată lumea cerea urmărirea lui Mihu inimă de Leu, 
toată lumea cerea capul lui Mihu Inimă de Leu, toată 
lumea cerea ca Mihu Inimă de Leu să atârne odată în 
spânzurătoare, or, părerea colonelului Ispirescu era că nu 
trebuia să înceapă cu urmărirea lui Mihu Inimă de Leu, ci 
dimpotrivă, cu pustiirea micilor cete de haiduci sau mai 
bine zis, bandiți, care își găsiseră refugiu în Balta Dunării. 
Căci colonelul Ispirescu era încredințat că aceștia 
săvârșeau banditismele și grozăviile care înfiorau pe toată 
lumea și nu Mihu Inimă de Leu. 

Mai înainte de toate bătrânul soldat ar fi vrut să pună 
mâna pe falsul Mihu Inimă de Leu, deoarece era convins 
că, odată cu prinderea acestuia, va scăpa ţinutul de una 
din cele mai sângeroase fiare ale sale. 

De aceea, el trimise spioni în toate orașele și în toate 
satele de prin împrejurimi și în urma știrilor aduse de 
aceștia colonelul Ispirescu află că acela care ucidea și 
prăda sub numele lui Mihu Inimă de Leu era Grigore 
Muscan. Şi iată cum s-a ajuns la această constatare. 

Într-o noapte, Grigore Muscan a năvălit într-un sat și 
credincios obiceiului pe care și-l luase, cel dintâi gând al 
lui fu să strige în gura mare: 

— Tremuraţi, căci eu sunt Mihu Inimă de Leu! 

Firește că la auzul acestei vești, cei fricoși au fugit 
îndată, neștiind unde să se ascundă mai iute. Nu tot astfel 
s-a întâmplat însă cu un flăcău voinic, care de mult dorea 
să se vadă odată faţă în faţă cu temutul căpitan de haiduci, 
despre care își zicea că, la urma urmelor nu poate fi decât 
tot un om în carne și oase, ca și el. 

De aceea, fără a șovăi, ieși în fața casei unde Muscan și 
cu cei câţiva tovarăși ai săi, adunaţi în timpul din urmă, 
făceau pe grozavii. 

Zărindu-l pe acela care părea să fie căpitanul bandei 
flăcăul strigă, uimit: 

— Dar tu nu ești Mihu Inimă die Leu, ci Grigore 
Muscan... 

Strigătul acesta, rostit cu mânie și dispreţ, fu auzit și de 
ceilalți săteni care, auzind că au de a face cu temutul 
căpitan de haiduci, se ascunseseră care pe unde apucase. 
Auzind deci că nu Mihu Inimă de Leu este acela care 
năvălise în satul lor, oamenii începură să iasă de prin 
ascunzători. 

Înfuriat peste măsură de a fi fost recunoscut de unul 
care-l știa mai de mult, încă de pe când nu se apucase de 
tâlhării, Muscan își scoase pistolul și îndreptându-l asupra 
flăcăului, apasă pe trăgaci. 

Flăcăul sări la o parte, dar glontele tot îl nimeri în braţ. 
Rana însă era ușoară, așa că ea nu-l împiedică să alarmeze 
pe toată lumea din apropiere. 

Ţăranii ieșiră la iveală, înarmaţi cu coase, cu topoare, cu 
furci de fier, cu puști vechi și se năpustiră asupra lui 
Muscan și a oamenilor săi. Situaţia pentru bandiți deveni 
deodată atât de primejdioasă încât Muscali socoti că era 
mult mai bine s-o șteargă dacă nu voia să-și lase oasele pe 
acolo. 


930 


Și așa însă, expediţia aceasta se sfârși cu pierderi pentru 
ticălosul de Grigore Muscan. Nu numai că nu reușise să 
pună mâna pe nicio pradă, nu numai că înșelăciunea cu 
Mihu Inimă de Leu fusese dată la iveală, dar unul din 
oamenii săi fu ajuns de furca unui ţăran care-l rostogoli de 
pe cal. 

Atât le trebui sătenilor înfuriaţi. Toţi se năpustiseră 
asupra celui căzut și începură să-l lovească, fiecare cu ce 
avea în mână: cu topoare, cu coase, cu bâte. In decurs de 
câteva clipe, îngâmfatul bandit, care mai înainte striga sus 
și tare că este tovarășul lui Mihu Inimă de Leu, se 
transformă într-o grămadă înfiorătoare de carne și oase 
însângerate. 

Prinzând de veste despre ceea ce i întâmplase unuia din 
oamenii săi, Grigore Muscan ridică din umeri, nepăsător și 
zise: 

— În chipul acesta cel puţin știu că nu ne va trăda. 

Întâmplarea aceasta îi dovedi colonelului Ispirescu că 
bănuiala sa în privinţa unui alt bandit care taie și spânzură 
sub numele lui Mihu Inimă de Leu, era îndreptăţită. 

Așadar, presimţirea și concluzia trase de el din 
cercetarea dosarelor, nu-l înșelară. 

Descoperirea aceasta fu pentru colonelul Ispirescu un 
prilej de mare bucurie. Acum știa cel puţin că urma pe 
care pornise era urma cea bună și judecând după 
rezultatul cercetărilor sale de până atunci putea nădăjdui 
că același rezultat îmbucurător îl va culege și în viitor în 
urmărirea haiducilor, firește însă, dacă va fi lăsat să 
lucreze așa după cum va crede el de cuviinţă și dacă nu se 
mai amestecau și alţi nepricepuţi în planurile sale. 

Căci colonelul Ispirescu își alcătuise planul lui amănunţit 
pentru curățirea Bălții de bandiți și până acum ar fi ajuns 
chiar la oarecari rezultate dacă nu se amestecau pandurii 
care îi încurcau toate planurile, parcă înadins. 

În urma acestor sâcâieli, colonelul Ispirescu era gata să- 
și dea demisia pentru a treia oară și de data aceasta, în 

mod irevocabil; câţiva prieteni însă, se așezară pe capul 
lui, îl rugară zi și noapte să nu lase ţinutul pe mâinile cine 
știe cărui nepriceput și rugăminţile acestea nu rămaseră 
fără a-și ajunge scopul. Colonelul Ispirescu renunţă de a 
mai demisiona și a cere scoaterea sa la pensie și hotări să 
lupte din răsputeri pentru prinderea vestitului căpitan de 
haiduci, voind astfel să le arate lăudăroșilor că tot el a avut 
dreptate și că tot planul lui a fost cel bun. 

În ziua aceea, colonelul Ispirescu era acasă în frumoasa 
și, pentru timpurile acelea mai ales... eleganta lui locuinţă 
din Galaţi. 

Monotonia care stăpânise până atunci în casă dispăruse 
de când colonelul își regăsise copila pe care o crezuse 
pierdută. 

Imprejurarea că soarta îi readusese în casă pe iubita și 
adorata lui Pia îi umplea inima de nespusă bucurie. Este 
adevărat că fata nu dovedea a simţi nici cea mai 
neînsemnată dragoste filială față de tatăl său care o 
copleșea cu toată dragostea părintelui ce-și regăsise 
copilul pierdut. 

Și bietul om, făcea tot ce-i stătea în putinţă pentru a fi 
pe placul fetei sale. Inainte de toate colonelul adusese 
croitorese chiar de la București și croitoresele acestea 
rămaseră în casa colonelului săptămâni întregi pentru a-i 
coase fetei rochii, care mai de care mai frumoase, după 
ultima modă sosită de la Paris. 

La vederea scumpelor veștminte, chipul îmbufnatei 
Sofica se mai însenină și când le îmbrăca, admirându-se în 
oglinda venețiană lungă până în pământ, nimeni nu mai 
putea ajunge până la nasul ei, atât era de îngâmfată. 

Niciuna din jupâniţele boierilor de prin împrejurimi n- 
avea rochii atât de scumpe și de frumoase ca fata 
colonelului Ispirescu care nu se dădea în lături de la niciun 
sacrificiu numai să-i poată face plăcere aceleia pe care o 
credea iubita sa Pia. 

Acum, când colonelul o căută pe Sofica, ea era iarăși în 
tovărășia croitoresei or și încerca o rochie după alta. 

— Ei, dragă Pia - îi zise colonelul, cu glasul lui blând 
iubitor - cum îţi plac rochiile? 

— Mulţumesc - răspunse Sofica, din vârful limbii - sunt 
destul de frumoase... 

Când ar fi nădăjduit ea, o simplă fată de ţăran să ducă 
un trai așa de bun ca acela de care avea parte acum în 
casa colonelului Ispirescu? 

Nu exista dorinţă pe care să și-o fi exprimat și pe care 
colonelul să nu i-o fi îndeplinit. Și pe urmă, unde se putea 
asemui cocioaba în care crescuse ea, cu locuința aceasta 
scump mobilată, cu grădina aceea îngrijită, cu servitorii 
care n-așteptau decât s-o slujească? Dacă se gândea din 
când în când, își dădea seama că nu făcuse o prostie 
tocmai atât de mare când primise să se dea drept tiganca 
Stanca. Viaţa pe care o ducea ea putea să fie invidiată 
chiar și de fata celui mai bogat boier de prin împrejurimi. 

Apoi, cu cât era mai bine aici decât lângă Muscan, care o 
bătea adeseori când se îmbăta, cu toate că spunea că n-ar 
putea trăi fără de ea. In asemenea împrejurări era firesc 
să, nu mai dorească de a se înapoia la ascunzătoarea 
bandiţilor. 

Veni însă o zi când Sofica începu să strâmbe din nas. 

Atâta vreme anume, cât fusese vorba numai să 
primească rochii scumpe, să mănânce mâncări alese, să i 
se dăruiască fleacuri care costau mult, Sofica fusese foarte 
încântată de traiul din casa pretinsului său părinte. Când 
colonelul însă îi luă profesoară de franceză și germană și 
încă una pentru a mai spilcui puţin mintea fetei, crescută 
în deplină neștiinţă, lucrurile se schimbară. 

Acestea erau lucruri care nu erau de loc pe placul 
Soficăi și de care ea s-ar fi lipsit cu dragă inimă. Nu-i vorbă 
că nici nu se trudea ea să prindă ceea ce o învățau 
profesoarele. De voie, de nevoie, ea asculta trăncăneala 
fără rost a profesoarelor dar gândul îi fugea în altă parte și 

nu pricepea nimic din ceea ce se trudeau profesoarele să-i 
bage în cap. Din spusele profesoarelor, colonelul Ispirescu 
află cu mirare că Pia nu moștenise nimic din agerimea 
minţii lui și a mamei sale și că toată munca învăţătoarelor 
era sămânță aruncată în pământ sterp. 

Era însă cineva care urmărea cu multă luare aminte 
purtarea pretinsei Pia. Acesta era Marin, vechiul servitor 
al colonelului Ispirescu, care privise ca neîncredere 
intrarea Soficăi în casă, încă din prima zi a venirii sale 
acolo. 

In zadar înșira colonelul toate dovezile care în aparenţă 
confirmau că fata adusă în casă de către Muscan era într- 
adevăr copila lui; ochiul și inima bătrânului servitor nu le 
puteau înșela nicio dovadă din lume. 

Bătrânul Marin era pe deplin încredinţat că fata pe care 
necunoscutul acela o adusese în casa colonelului nu era 
copila stăpânului său, nu era copila mică și dulce, blânda 
Pia, cu care cu cincisprezece ani în urmă el se jucase cu 
atâta drag. 

Toate dovezile acestea nu stăteau în picioare pentru 
sufletul bătrânului Marin care se frământa zi și noapte cum 
să găsească mijlocul prin care să dovedească cum că 
presupunerea lui era cea adevărată. 

Această presupunere a lui era întărită și de împrejurarea 
că, din motive neînţelese, Sofica nu-l plutea suferi nici ea 
pe Marin. De altfel ibovnica banditului Muscan nici nu se 
trudea să-și ascundă aceste resentimente pe care le avea 
împotriva bătrânului servitor. 

Dar măsurându-l pe Marin întotdeauna cu priviri pline 
de ură și de dispreţ, ea nu-și dădea seama că prin aceasta 
venea să întărească și mai mult bănuiala servitorului care 
deschidea ochii din ce în ce mai mult. 

— Furia aceasta să fie micuța și drăgălașa Pia, care 
acum cincisprezece ani mă iubea ca pe tatăl său? își zicea 
bătrânul servitor, clătinând din cap neîncrezător. 

Și presimţind și ea bănuielile de care era cuprins Marin, 
Sofica începu să-i poarte și mai multă ură de acum înainte. 

Într-o bună zi apoi, ea se duse la tatăl său, vădit 
enervată. 

— Ce s-a întâmplat, copila mea dragă? o întrebă 
colonelul care băgase de seamă îndată că ceva o supărase 
pe pretinsa sa fată. 

— Tată - răspunse Sofica, de-abia putându-și stăpâni 
mânia - aș avea o rugăminte. 

— Vorbește, copila mea! 

— De ce-l mai ţii în casă pe hodorogul acela de Marin? 

Colonelul Ispirescu rămase înlemnit la auzul acestei 
întrebări. 

— Dar, Pia dragă - zise colonelul, după o scurtă pauză - 
ce ai tu împotriva bătrânului Marin care de zeci de ani 
slujește în casa noastră și care niciodată nu ne-a dat prilej 
să fim nemulţumiţi de el? In decursul atâtor decenii pe 
care le-am petrecut împreună ne-am legat atât de strâns 
unul de altul, încât nici nu-l mai socotesc ca pe un servitor, 
ci ca pe omul meu de încredere. 

— Foarte rău faci! răspunse fata din vârful limbii și felul 
ei de a vorbi îl miră pe colonel și mai mult. Cu toate 
acestea nu dădu nicio însemnătate faptului. El căută să-și 
explice felul de a se purta al fiicei sale, lipsa de duioșie în 
vorbele pe care i le adresa, lipsa de stimă pe care copilul o 
datorează unui părinte, prin creșterea proastă de care 
Sofica avusese parte în mijlocul ţiganilor. 

Căci soarta, cruda și nemiloasa soartă, rânduise 
lucrurile astfel ca fata lui care se născuse într-un palat, să 
crească în Bărăgan, în mijlocul acelora care nu puteau să-i 
dea creșterea care i se cuvenea. 

De aceea n-o dojeni, ci îi răspunse cu cuvinte tot atât de 
blajine, ca și la început. 

— Dar de ce ești tu supărată pe bătrânul Marin? 

— Este veșnic necuviincios cu mine! strigă Sofica. Și de 
aceea nu-l pot suferi, îl urăsc, îl urăsc din tot sufletul! 

Și rostind aceste cuvinte, bătu pătimaș cu piciorul în 
pământ. 

Bătrânul soldat clătină din cap, neîncrezător. 

— Ei, ei - murmură colonelul Ispirescu - mărturisesc 
sincer că spusele tale mă miră grozav și dacă nu ar veni de 
la tine, copila mea, nici nu le-aș crede. În cuvintele tale 
însă nu vreau să mă îndoiesc, căci ești sânge din sângele 
meu și un Ispirescu nu este în stare să mintă! 

— Nici să nu te îndoiești - sări fata de colo, de parcă ar fi 
vorbit cu un servitor - căci ceea ce spun eu este adevărat! 

— Pia, Pia - zise atunci colonelul Ispirescu clătinând din 
cap, în semn de dojană, - ai putea să vorbești cu tatăl tău 
cu mai mult respect! 

— Cum să vorbesc altfel, când văd că-i iei partea 
hodorogului acela cu sufletul negru. 

— Cine-i ţine partea, Pia mea? Numai vezi tu, mi se pare 
de necrezut ca bătrânul Marin, care este bunătatea, 

blândeţea, cinstea întruchipată, să fi îndrăznit să te 
jignească... Mi se pare foarte ciudat! 

— Şi totuși, m-a jignit - strigă Sofica, cu aceeași patimă - 
a fost necuviincios fată de mine și-ţi cer să-l dai afară! 

O tresărire de durere se observă pe fata bătrânului 
soldat. I se strânse inima când se gândi că furia aceasta, 
răutatea aceasta personificată era copila sa, fata sa, pe 
care și-o închipuise întotdeauna blândă ca un înger. 

Ce dezamăgire alcătuise pentru el convorbirea din ziua 
aceea! 

După ce fata își vărsă necazul în cuvinte pline de patimă 
și de răutate, colonelul Ispirescu răspunse cu blândeţe: 

— N-ai dreptate, copila mea! După cât am băgat eu de 
seamă, ești o fire foarte nervoasă. Trebuie să-ţi dai seama 
că pentru a-ţi satisface ţie un capriciu, care de altfel cred 
că va fi trecător, nu pot arunca pe stradă un om bătrân și 
cinstit, care până acum și-a îndeplinit însărcinările 
întotdeauna cu cea mai mare conștiinciozitate și care prin 
felul lui de a fi, prin purtarea lui onestă a știut să-mi 
câștige nu numai încrederea, dar aș putea zice, chiar și 
prietenia. Cu toate acestea voi lua măsuri ca de astăzi 
înainte Marin să nu te mai servească pe tine. De astăzi 
înainte, el va fi numai la dispoziţia mea. 

Soficăi însă, soluţia aceasta era departe de a-i fi pe plac. 

Ar fi vrut să-și atingă scopul pe deplin, căci atunci ar fi 
avut o dovadă de adevărata putere pe care credea ea că o 
are în casa aceea dacă bătrânul Marin era dat afară chiar 
în ziua aceea, îndată după ce ea apucase să se plângă 
împotriva lui. Speranţa ei rămase însă neîndeplinită 
deoarece planurile sale nevrednice, uneltirile sale se izbiră 
de firea dreaptă, cinstită a colonelului Ispirescu, care 
oricât și-ar fi iubit fata, totuși, pentru mulțumirea toanelor 
ei nu putea să lovească într-un om care-l slujise cinstit o 
viaţă întreagă. 

Colonelul Ispirescu îl chemă la sine pe bătrânul Marin, 
spre a afla de la el care era pricina mâniei fără margini a 
fiicei sale. 

Marin ascultă înmărmurit cuvintele dojenitoare ale 
stăpânului său. Era pentru cea dintâia oară în viaţa lui că 
acesta se arăta nemulțumit de el. 

— Credeţi-mă stăpâne - răspunse bătrânul, aproape cu 
lacrimi în ochi - că n-am jignit-o nici măcar cu un singur 
cuvânt. 

— M-am mirat îndeajuns și eu - răspunse atunci 
colonelul, zâmbind - din pricina învinuirii ce ţi s-a adus, 
căci te cunosc doar îndeajuns pentru a-mi putea da seama 
că nu ești în stare să faci una ca asta! Dar nu trebuie să 
pui nici tu prea mult la inimă chestiunea aceasta, căci totul 
se datorează firii sale prea nervoase, care cu timpul se va 
schimba. În orice caz, te sfătuiesc, pentru a căuta să 
ocolești orice frecături cu Pia, să faci astfel ca să te 
întâlneşti chiar cât se poate mai putin cu ea. 

Marin își lăsă capul peste piept și zise: 

— Am înţeles, domnule colonel! 

Mai mult nu mai zise nimic. 

Cu toate că ar fi avut ce să spună. 

Cunoștea doar prea bine pricina mâniei fetei, știa că 
falsa Pia de aceea voia să-i sape groapa deoarece simţea că 
o ameninţă o primejdie din partea lui. 

Marin își lipi călcâiele soldăţește și plecă. 

A treia zi era duminică. 

Toată ziua în duminică aceea bătrânul Marin nu stătu 
acasă. Plecă dimineaţa și nu se înapoie decât foarte târziu, 
după miezul nopţii. Nimeni nu știa unde fusese, ce făcuse. 


* 

* * 
Haiducii din castrul roman de la Iglița erau veseli acum. 
Se bucurau că Mihu Inimă de Leu nu mai era atât de 

posomorât ca mai înainte, că mai vedeau și câte un zâmbet 
în jurul buzelor lui, că-l mai auzeau și făcând câte o glumă, 
ceea ce de mult nu se mai întâmplase cu el. Pe de altă 
parte se bucurau și din pricină că toate încercările 
soldaţilor de a pune mâna pe ei rămăseseră zadarnice. 
Nimeni, afară de ei, nu cunoștea taina celui de al doilea 
castru roman din care își făcuseră o locuinţă cât se poate 
de plăcută. 

Era o seară frumoasă, încântătoare și haiducii erau 
adunaţi în tufișul de deasupra moviliței sub care se găsea 
ascunzătoarea lor. 

Deasupra lor luceau stelele cerului, în stânga se auzea 
zumzetul neînțeles al vieţuitoarelor din Baltă, în dreapta, 
în depărtare, luminile caselor din lIgliţa păreau niște 
licurici care mureau pe rând, unul câte unul. 

Haiducii erau adunaţi în cerc și cântau cântece 
haiducești atât de cunoscute pe vremea aceea și atât de 
cântate de toată lumea obijduită. 

Firește că fiecare cântec era udat cu vin și încă cu vin 
bun, de Cotnari, din care haiducii aveau o provizie destul 
de mare în castrul lor roman. 

Pentru voinici însă adevărata plăcere era să-l audă pe 
căpitan cântând câte un cântec românesc, din acelea care 
merg la inimă. 

Glasul lui cald, de bariton, răsuna cale îndepărtată și 
înrâurea sufletele tuturor acelora care îl ascultau. 

Firea îl înzestrase pe Mihu Inimă de Leu și cu darul dea 
cânta. Glasul lui suna atât de duios, atât de tulburător de 
inimi, încât atunci când începea să cânte el toată lumea 
amuţea și din ochiul oţeliţilor haiduci începeau să picure 
lacrimile emoţiei. 

Dar cântecele lui erau toate cântece de jale și jalea 
căpitanului haiducilor o cunoșteau toţi voinicii săi. 

Jalea lui singură și marea lui jale era Mioara 
Comăneanu! 

De aceea și în seara aceea, cântându-și focul ca de 
obicei, cântă pentru atât de greu încercata sa iubită. 

Cântecul se sfârși dar recunoștinţa voinicilor nu mai voia 
să se sfârșească. În vreme ce Mihu Inimă de Leu dădu pe 
gât o cană cu vin, haiducii nu mai conteneau cu cuvintele 
de laudă: 

— Cât a fost de frumos! 

— Mai cântă, căpitane! 

— Să auzim! 

— Încă unul, căpitane! 

Cum rugăminţile nu mai încetau, Mihu Inimă de Leu 
începu un nou cântec. 

Gavrilă din Măcin, unui dintre haiduci, se pricepea să 
cânte din vioară și aducându-și scripca din ascunzătoare, îl 
acompanie pe căpitan în cântecul său, trist și acesta. 

Și cântă căpetenia haiducilor și cântă Gavrilă din Măcin 
de nu rămase voinic cu ochii neînlăcrămaţi și nu rămase 
pasăre de noapte, care să mai fi îndrăznit să întrerupă prin 
țipătul ei, frumosul cântec al celor doi haiduci. 

Într-un târziu cântecul se sfârși. 

Glasul căpitanului amuţise, amuţiseră și coardele 
vioarei. Haiducii se uitau adânc mișcaţi la Mihu Inimă de 
Leu care se lăsase târât cu totul de jalea ce se desprindea 
din cântec. 

În curând însă, căpetenia haiducilor își dădu seama că 
versurile lui întristaseră sufletele tovarășilor săi și căută el 
însuși să risipească posomoreala din mijlocul lor. Puse 
mâna pe cana cu vin o ridică în sus și strigă: 

— Să bem, băieţi! 

Haiducii goliră ulcelele până la fund și cheful își reluă 
ritmul vioi de mai înainte. Mihu Inimă de Leu însă, se 
gândea tot mai mult la scumpa lui Mioara. 

Numai acum, în mijlocul veseliei ce-l înconjura își dădu 
el seama pe deplin cât de mare îi era suferinţa din pricina 
pierderii Mioarei Comăneanu. Și suferința îi era cu atât 
mai mare cu cât trebuia să se prefacă vesel, când în 

realitate inima îi era copleșită de durere... Ei, dacă ar fi 
fost și Mioara acolo atunci n-ar fi avut niciun motiv de a fi 
trist, atunci n-ar trebui numai să se prefacă vesel, n-ar 
trebui să râdă numai pentru a nu lăsa posomoreala să 
apese și pe sufletul tovarășilor săi. Atunci ar râde și el din 
suflet, atunci s-ar bucura într-adevăr și el de viaţă! 

Dar gândindu-se la toate acestea, amărăciunea îi aprinse 
sufletul și mai mult. Şi atunci, se scârbi deodată și de vin, 
și de veselie și de cântec căci își dădu seama cât de singur 
era el în lumea aceasta. 

Și în vreme ce haiducii petreceau mai departe fără să-și 
bată capul cu ceea ce se întâmpla în jurul lor, Mihu Inimă 
de Leu se strecură neobservat din mijlocul lor și porni spre 
odaia sa din castrul roman. 

li era atât de dor, dacă se simţea singur, să poată fi 
singur, într-adevăr, întovărășit numai de gândurile sale! 

Cobori prin chepeng și porni în jos, pe scările pe care le 
întrebuinţaseră și romanii aproape cu două mii de ani în 
urmă. 

Când ajunse la treapta cea din urmă, zări pe cineva 
șezând pe piatră. 

Era Stanca. 

Ședea nemișcată, cu capul lăsat în palme, cu privirea 
ţintă înaintea sa. 

— Dar tu, de ce stai aici atât de posomorâtă, Stăncuţo? 
întrebă căpetenia haiducilor. 

— Nu sunt posomorâtă, căpitane! răspunse fata. 

— Dar atunci, ce faci aici, singură? 

— Mă gândesc și eu, căpitane! 

— Şi, mă rog, la ce te gândești? 

Fata nu răspunse. 

— Nu vrei să-mi spui și mie?... Te pomenești că ești 
îndrăgostită! 

— Nu sunt! 


— Atunci? 

Fata tăcu din nou. Lui Mihu Inimă de Leu i se păru 
ciudată această tăcere și n-o lăsă în pace. 

— Ei, Stăncuţo, - zise el - te-am întrebat ceva! De ce te 
lași atâta rugată pentru a răspunde? 

Stăncuţa mai rămase câtva timp nehotărâtă, apoi, în cele 
din urmă zise: 

— Căpitane este ceva ce eu nu ţi-am spus atunci, când 
m-ai ajutat să fug din temniţa Galaţilor. 

— Ce tot spui? făcu atunci căpetenia haiducilor, curios 
de a afla ce taină îi mai ascunde și fata aceasta. 

— Dacă nu ţi-am spus chiar de atunci - începu Stanca - 
este că până acum nici eu însămi nu i-am dat întâmplării o 
însemnătate prea mare. Ba, pentru a fi sinceră de tot, 
trebuie să-fi spun că și uitasem de ea cu totul. Și poate că 
niciodată nu mi-aş mai fi adus aminte de chestiunea 

aceasta, dacă astăzi, Niculiţă, care a dat o raita prin Galaţi, 
nu mi-ar fi vorbit despre ea. 

— Dar despre ce, Stăncuţo? întrebă căpetenia 
haiducilor, nerăbdător. Despre ce ţi-ai adus aminte? 

— După ce am fost luată pe sus de pandur la bâlciul la 
care m-am dus cu Smaranda, când cu însărcinarea pe care 
ne-ai dat-o de a o scăpa pe Mioara din mănăstire, m-au 
trimis în temniţa din Galaţi unde comandantul închisorii m- 
a luat în cercetare... Firește că am tăgăduit furtul basmalei 
aceleia blestemate de care nici până în ziua de astăzi nu 
știu cum de a ajuns în desagii mei. În vreme ce-mi lua 
interogatoriul, privirea comandantului închisorii se opri 
deodată asupra medalionului pe care-l purtam la gât. 

Fără să vrea, Mihu Inimă de Leu se uită la gâtul fetei. 

— Da, da... Îmi amintesc și eu de el! zise căpetenia 
haiducilor. Dar ce s-a făcut cu medalionul acela? 

— Tocmai asta vreau să-ţi povestesc, căpitane! 

— Spune, Stăncuţo. 

— Comandantul închisorii se uită la medalionul meu cu 
luare aminte din ce în ce mai mare și până în cele din 
urmă, mă rugă să i-l încredinţez lui, aceasta fiind spre 
propriul meu bine. I l-am dat. După aceea însă purtarea 
comandantului față de mine se schimbă ca prin farmec. De 
unde până atunci mă repezea, mă făcea hoaţă de rând, mă 
amenința, acum începu deodată să-mi vorbească frumos și 
veni el însuși să mă conducă până în celulă. După aceea a 
plecat. 

— Ciudat! 

— Aceasta este întâmplarea pe care fără îndoială că aș fi 
uitat-o cu totul, dacă... 

— Dacă? 

— Dacă nu vorbeam astăzi după amiază cu Niculiţă care- 
mi povesti niște lucruri foarte ciudate, fără însă ca el însuși 
să-și fi dat seama ce însemnătate aveau pentru mine 
spusele lui. 

— Vorbește odată mai lămurit, Stăncuţo! o zori Mihu 
Inimă de Leu. 

— Printre alte știri cu care se înapoie el din Galaţi, 
Niculiţă mi-a spus și că în oraș s-a petrecut ceva cu totul 
neașteptat, ceva la care nimeni nu se mai aștepta. Fata 
colonelului Ispirescu, fată dispărută de acasă, încă de 
acum cincisprezece ani, a apărut deodată! 

— Şi? 

— Niculiţă a aflat chiar și amănuntul că fata aceasta a 
fost recunoscută după un medalion pe care era săpat 
blazonul familiei Ispirescu, o spadă într-o mână tăiată de la 
cot. 

— Mai departe... mai departe! 

— Tot o spadă într-o mână tăiată din cot era și pe 
medalionul meu! 

— Ah! făcu atunci Mihu Inimă de Leu, foarte mirat. 

— Adevărata surpriză vine însă de-abia de acum înainte! 
adăugă fata. 

— Care? 

— Ştii cine este fiica regăsită a colonelului Ispirescu? 

— Cine? 

— Sofica, ultima ibovnică a lui Grigore Muscan. 

Mihu Inimă de Leu se clătină, atât de mare-i fu mirarea 

— Da... Sofica - urmă fata, râzând - care are cel puţin 
douăzeci și cinci de ani! 

— Ce vrei să spui cu asta? 

— Că fata colonelului Ispirescu a fost răpită cu 
cincisprezece ani în urmă și pe vremea aceea fata avea... 
trei ani! 

Mihu Inimă de Leu începu să râdă. 

— Asta într-adevăr că este o știre cât se poate de 
neașteptată! Și colonelul Ispirescu a crezut toată povestea 
aceasta? 

— Sofica trăiește acolo în casa colonelului Ispirescu și 
face pe păunul îmbrăcând rochiile cele mai scumpe care au 
fost văzute vreodată prin Galaţi... 

— Dar tu câţi ani ai Stăncuţo? o întrebă Mihu Inimă de 
Leu pe fată, deodată. 

— Optsprezece! răspunse fata cu ochii scânteietori. 

Mihu Inimă de Leu dădu din cap. 

— Acum înțeleg totul! Dar atunci... 

— Da, căpitane - zise Stanca, pe deplin încredinţată de 
ceea ce spunea - eu sunt fata colonelului Ispirescu! 

— Eşti sigură de ceea ce spui? 

Glasul Stăncuţei sună hotărât, când răspunse: 

— Căpitane, întotdeauna mi-am adus eu ceva aminte 
despre casa părintească de unde am fost răpită. Până 
acum însă, toate amintirile acestea erau nelămurite, se 
amestecau, nu era nimic clar în mintea mea... Nici nu este 
de mirare, deoarece n-aveam decât trei ani când am văzut 
casa părintească pentru ultima dată... Acum însă, 
amintirile încep să devină mai lămurite, vălul neguros 
începe să se ridice tot mai mult de pe ochii minţii mele... 
Da, acum încep să-mi aduc aminte de grădina în care mă 
jucam atât de des, îmi aduc aminte de rânduirea odăilor 
din casă... 

— Stăncuţo, adevărat să fie, ceea ce spui tu? exclamă 
căpitanul. Fată, dacă astfel stau lucrurile, atunci asta ar 
însemna norocul tău! 

— Da... da... 

— Şi ai vrea să te vezi iarăși în casa tatălui tău?... Să 
duci o viaţă liniștită, fericită? 

— Căpitane, răspunse fata, adânc mișcată, din tot 
sufletul nu mă gândesc decât la asta! M-am săturat de 
viața aceasta de vagabondaj... Este adevărat că aici, la 
tine, am fost primită cu braţele deschise și cu o dragoste 
frăţească, cum nici nu m-aș fi așteptat. Crede-mă însă că în 
decursul celor cincisprezece ani pe care i-am petrecut 
printre ţigani am suferit mult! De multe ori, îţi mărturisesc 
că mă întrebam dacă moartea n-ar fi mai bună decât viața 
aceasta care nu-mi promitea nimic dar chiar nimic! Cu 
toate acestea, m-am ferit de a mă lăsa cuprinsă de 

deznădejde spunându-mi că, cine știe, poate că odată și 
odată tot mi se va mai schimba soarta în mai bine și mie. 

— Iată - zise Mihu Inimă de Leu - că acum ai ajuns la 
această clipă a vieţii tale! 

— Vai, căpitane, dar cum poţi vorbi cu atâta ușurință? 
exclamă Stanca. Cum vrei tu să ajung eu în casa 
colonelului Ispirescu și pe urmă cum vrei tu să-i dovedesc 
cum că eu sunt fata care i-a fost răpită acum cincisprezece 
ani, când medalionul, singura mea dovadă pe care o 
puteam avea, a ajuns la ibovnica lui Muscan în împrejurări 
de care, oricât m-aș trudi, nu pot să-mi dau seama? 

Timp de câteva minute, căpetenia haiducilor nu 
răspunse niciun cuvânt. Căzuse adânc pe gânduri. Umbla 
cu înfrigurare de colo până colo și se vedea prea bine că se 
muncește să născocească un mijloc pentru a-i veni în 
ajutor nefericitei copile. 

Stanca urmărea cu încordare fiecare mișcare, fiecare 
pas al căpitanului, în vreme ce ea însăși se frământa, 
gândindu-se necontenit dacă Dumnezeu va fi îndurător cu 
ea și-i va îngădui să-și vadă visul vieţii sale împlinit. 

Într-un târziu, căpitanul zise: 

— Du-te de te culcă liniștită Stăncuţo. Mâine vom căuta 
noi să rânduim totul după cum va fi mai bine. 

După aceea, fără a o lăsa pe Stanca să bănuiască măcar 
ce plan avea, porni mai departe și se duse în odaia sa. 

Stanca se uită după el, nedumerită. 


* 
x x 


A doua zi de dimineață, Mihu Inimă de Leu, porni spre 
Galaţi, întovărășit de Stanca. 

Pe drum, mânată de curiozitate, dar și tremurând de a 
ști ce va urma, fata îl întrebă pe voinic de mai multe ori 
asupra planurilor sale, dar Mihu Inimă de Leu tăcu cu 
încăpățânare. Acesta era felul său de a porni la lucru. Fără 


946 


a-și împărtăși gândurile și altora care ar fi putut să-l facă 
să-și schimbe planurile. De aceea tăcu și acum și nu 
răspunse, decât atât: 

— Ai răbdare, Stăncuţo, căci vei vedea tu! 

— Bine, bine, dar sunt curioasă! răspunse fata. 

Mihu Inimă de Leu râse cu poftă. 

— Curiozitatea strică frumuseţii! 

Fata râse și ea. 

— Din păcate însă, eu nici nu sunt frumoasă! 

— Lasă că vei fi tu frumoasă - zise căpetenia haiducilor - 
când vei umbla îmbrăcată în rochiile scumpe pe care le 
poartă acum ibovnica lui Muscan în locul tău! 

La auzul acestor cuvinte, chipul fetei începu să 
strălucească de bucurie. 

— Cum... crezi într-adevăr că... vom reuși? 

— Sunt pe deplin încredinţat! 

— Dar cum ai de gând să faci să iasă bine? 

— Oho, până aici! Vei fi tu șireată, dar nici eu nu sunt 
prost! Vrei să mă tragi de limbă, dar nu merge! Dacă ţi-aș 
spune totul de acum, n-ai mai fi curioasă și atunci 
chestiunea și-ar pierde farmecul! 

— Vai, căpitane! sună atunci glasul Stăncuţei - dacă într- 
adevăr vei izbuti, atunci nu va fi în lumea aceasta fată mai 
fericită decât mine!... Dacă ai știi tu ce dor îmi este de 
dragostea părintească, de casa aceia caldă, asemenea 
căreia nu poate fi decât numai casa părintească și de care 
soarta n-a vrut să-mi facă parte până acum! 

— Fii fără teamă, Stăncuţo - răspunse căpetenia 
haiducilor, îmbărbătând-o - chiar dacă fericirea aceasta îţi 
vine cam târziu, dar de venit tot îţi va veni! 

Vorbind mereu în chipul acesta, cei doi ajunseră în 
sfârșit pe străzile Galaţilor. 

Era o îndrăzneală fără seamăn din partea lui Mihu Inimă 
de Leu, să se încumete de a pătrunde în orașul ce gemea 
de soldaţi. Dar căpetenia haiducilor mergea fără teamă, cu 
un curaj dispreţuitor de primejdii, liniștit ca și când ar fi 

umblat prin fața ascunzătorii sale din castrul roman. Nu se 
temea că va îi recunoscut, deoarece nimeni nu putea bănui 
în portul lui simplu pe cel mai temut dintre toţi căpitanii de 
haiduci pe care îi cunoscuse Balta Dunării până atunci. 
Ceea ce-l liniștea însă și mai mult era tocmai faptul că 
nimeni în lumea aceasta nu l-ar fi crezut atât de îndrăzneţ 
încât să se încumete să pătrundă tocmai în Galaţi, cartierul 
general al operaţiunilor care erau îndreptate împotriva lui. 

Când intrară în oraș Mihu Inimă de Leu se adresă 
Stăncuţei cu următoarele cuvinte: 

— Acum rămâi aici, pe locul acesta viran, căci eu mă 
reped până în oraș unde mai am câte ceva de rânduit. Nu 
te teme însă, căci eu mă voi înapoia la timp pentru a te lua 
cu mine. 

— Numai de nu ţi s-ar întâmpla ceva, căpitane! exclamă 
Stăncuţa, îngrijorată de soarta căpitanului. 

— Nu te îngriji, Stăncuţo. Galaţii aceștia nu sunt tocmai 
atât de primejdioși după cum ar părea la prima vedere! 

Cu aceste cuvinte Mihu Inimă de Leu își luă rămas bun 
de la fată și porni singur spre mijlocul orașului. 

El își îndreptă pașii de-a dreptul spre închisoarea 
orașului, spre temniţa Galaţilor, care îl aștepta de atâta 
vreme, dar nu ca om liber ci ca pe un prizonier pus în grele 
fiare. 

Cu toate acestea, acum stătea acolo fără teamă, în faţa 
clădirii cenușii și neprietenoase. 

— Pe cine cauţi? se răsti la el o voce aspră. 

— Pe comandantul închisorii! 

Atunci poarta se deschise și Mihu Inimă de Leu intră 
curajos, cu fruntea ridicată, în fioroasa clădire. 

Peste câteva minute apoi, Mihu Inimă de Leu stătea faţă 
în față cu Gheorghe Melinte. 

— Bună ziua! zise căpetenia haiducilor, ridicându-și 
cușma de pe cap. 

— Ce cauţi aici? 

— Vreau să vorbesc cu d-ta? 

— Dar d-ta cine ești? 

— Vasile Popa! 

— N-am auzit niciodată de numele acesta! 

— Atunci auzi acum! 

— Îmi pari foarte ciudat! 

— Sunt într-adevăr un om cam ciudat! 

— Şi ce cauţi pe aici? 

— Am venit în chestiunea fetei aceleia! 

— În chestiunea cărei fete? 

— Aceea care a fost găsită și care acum e fata 
colonelului Ispirescu! 

Comandantul închisorii păli și pălirea lui de o clipă nu 
scăpă ochilor ageri ai lui Mihu Inimă de Leu. 

— Ce este cu fata aceea? întrebă Gheorghe Melinte 
tremurând de enervare. 

Mihu Inimă de Leu se scărpină după ureche. 

— Păi ce să fie... puţin bucluc! 

— Cum ai spus? 

— Puțin bucluc! 

— De ce? 

— Fiindcă aceea care a fost vârâtă în casa colonelului 
Ispirescu, n-a fost niciodată fata adevărată a colonelului ci 
Sofica, ibovnica lui Grigore Muscan. 

Vestea aceasta îl făcu pe Melinte și mai palid și mai 
galben. Descoperirea aceasta îl impresiona într-un chip 
foarte neplăcut căci dacă uneltirea lui era dată pe faţă și 
colonelul Ispirescu afla despre felul josnic în care fusese 
păcălit cu fata care nu era a lui, fără îndoială că-l va da 
afară din slujba de comandant al închisorii și încă trebuia 
să fie mulțumit dacă din cabinetul de comandant al 
închisorii n-ajungea în una din celulele ei. 

Timp de câteva minute Gheorghe Melinte fu atât de 
încurcat, încât nici nu putu să răspundă. 

În schimb, Mihu Inimă de Leu se gândi să se folosească 
de această încurcătură a comandantului. 

— După cât văd eu - zise el, apăsând pe cuvintele din 
urmă - știi mult mai multe despre chestiunea aceasta decât 
mi-aş fi putut închipui. Acum, tare aș fi curios să știu cum a 
ajuns destrăbălata aceea în casa colonelului Ispirescu? 

— Mai încet! Nu vorbi așa tare! zise comandantul 
închisorii, cu glas rugător. Căci de se întâmplă să afle 
despre înșelătoria a cărei jertfă a fost colonelul ne taie în 
bucăţi pe toţi! 

Mihu Inimă de Leu râse din toată inima văzând groaza 
lui Melinte. 

— În ceea ce mă privește pe mine, eu nu mă tem că mă 
va tăia în bucăţi, deoarece eu n-am tras pe sfoară pe 
nimeni... Dimpotrivă, eu cred că, domnul colonel Ispirescu 
mi-ar fi foarte recunoscător că l-am lămurit asupra felului 
mârșav în care a fost păcălit. 

— Să nu cumva s-o faci! strigă Gheorghe Melinte, 
îngrozit. 

— Păi de ce să n-o fac când eu pot să-i dau înapoi pe 
adevărata lui copilă? 

— Aceea pe care Mihu Inimă de Leu a ajutat-o să fugă de 
aici? 

Căpetenia haiducilor râse iarăși. 

— Dar n-a ajutat-o să fugă niciun Mihu Inimă de Leu! 

— Dar cine? 

— Ibovnicul ei, care a lăsat bileţelul acela în celulă 
numai pentru a-i păcăli pe urmăritori. 

— Şi de unde știi toate acestea atât de bine? 

Mihu Inimă de Leu zâmbi, șiret. 

— Ilacă, știu și eu! De unde, asta e treaba mea! 

Gheorghe Melinte se uită atunci adânc în ochii aceluia 
care se găsea în fata sa. 

— Tare mă tem că tu ai fost acela care a-i ajutat-o să 
fugă din temniţă! 

— Şi dacă ar fi așa? 

— Atunci te arestez îndată și te bag în închisoare ca pe 
complicele ei! 

Mihu Inimă de Leu continuă să zâmbească, nepăsător. 

— Este adevărat că asta o poţi face, dar... fata tot va 
ajunge la colonelul Ispirescu și mulțumită dovezilor pe 
care le are, îi va arăta acestuia că ea este adevărata lui 
copilă... Îţi închipui că atunci nici eu n-aş mai sta mai mult 
de câteva minute în închisoare! Așadar, vezi că prin 
arestarea mea n-ai împiedica-o pe copilă să se întoarcă la 
casa tatălui său, ci dimpotrivă. Or, eu știu prea bine că 
grozav ai vrea să împiedici aceasta! 

Comandantul închisorii își dădu seama că avea de a face 
cu un om foarte șiret și încurcătura lui deveni și mai mare. 

Văzând că prin ameninţări n-ajunge la niciun rezultat, se 
gândi să întoarcă foaia și începu să-l implore pe Mihu 
Inimă de Leu să renunţe la planul său. 

Căpetenia haiducilor însă era de neînduplecat. 

— Dar cum poţi crede că ar fi cu putinţă să mă mai 
răzgândesc? Lăsând la o parte răsplata, pe care fără 
îndoială că mi-o va da colonelul Ispirescu pentru că i-am 
deschis ochii asupra groaznicei înșelătorii a cărui jertfă a 
căzut, eu sunt omul dreptăţii și-ţi mărturisesc sincer că 
grozav m-aș bucura ca mârșăvia care s-a săvârșit faţă de 
bătrânul și cinstitul soldat să fie dată la iveală. 

— Bine omule, dar nu-ţi dai seama că atunci sunt 
pierdut? strigă comandantul închisorii, trădându-se astfel 
fără să vrea. Când își dădu seama de ceea ce făcuse, era 
prea târziu. 

Mihu Inimă de Leu îl prinse îndată asupra vorbei. 

— Așa? Va să zică mărturisești că și tu ai avut partea ta 
de vină în pungășia cu fata colonelului? Te pomenești că ai 
fost chiar complicele lui Grigore Muscan. Or, adineauri 
spuneai că pedeapsa unui complice este temnita... 

Gheorghe Melinte își dădu seama că orice tăgadă ar fi 
fost în zădar. De aceea, începu să se roage deznădăjduit de 
Mihu Inimă de Leu. 

— Îndurare! Ai milă de mine! Nu mă nenoroci! 

Lui Mihu Inimă de Leu îi venea să sară din piele de 
bucurie că descoperise adevărul atât de iute și cu atâta 
ușurință. 

— Mai întâi vreau să știu cum aţi făcut isprava! zise el. 

— Mărturisesc... îngână comandantul închisorii, doborât 
cu desăvârșire - că am fost complicele lui Grigore 
Muscan... Ne-am înţeles ca jumătate din cei cinci sute de 
galbeni, pe care îi dădea colonelul Ispirescu pentru 
regăsirea copilei sale să fie ai mei în schimbul certificării 
din partea mea cum că fata adusă de el este aceeași pe 
care am avut-o eu în închisoare... Dar ticălosul m-a tras pe 
sfoară și pe mine și a fugit fără să-mi dea o leţcaie! 

— Nici nu mă miră! Acesta este Grigore Muscan! 
mormăi Mihu Inimă de Leu. 

— Ce mă fac eu acum? se boci comandantul închisorii. S- 
a sfârșit cu toate... Sunt un om pierdut! 

— Nu te mai văita atâta! se răsti atunci Mihu Inimă de 
Leu. Dacă vei face mărturisiri complete și te vei căi, nu se 
poate ca domnul colonel Ispirescu, al cărui suflet nobil este 
cunoscut în tot ţinutul, să nu te ierte! 

— Dar cum să mai îndrăznesc eu să mă duc înaintea lui, 
cum să mă prezint lui? 

— Nu trebuie să te prezinţi căci te va chema el dacă va 
vedea că este nevoie de mărturisirea ta! 

— Şi crezi că mă va ierta? întrebă Gheorghe Melinte, 
căutând o încurajare în cuvintele aceluia care se găsea în 
faţa lui. 

— Fără îndoială! De altfel tu îl cunoști îndeajuns de bine 
pentru a-ți da seama că așa se va întâmpla! 

— Doamne, măcar de ai avea dreptate! 

Căpetenia haiducilor se pregăti să plece. 

— Eu mă duc acum până la colonelul Ispirescu! Tu rămâi 
aici, fără teamă, nu uita însă ceea ce ţi-am spus. 

Cu aceste cuvinte Mihu Inimă de Leu se îndepărtă și-l 
lăsă singur pe deznădăjduitul comandant al închisorii, care 
acum se căia de fapta sa și se ruga lui Dumnezeu să-i dea 

colonelului gândul cel bun pentru a nu-l pedepsi după cum 
merita. 


* * 


Nu mult timp după aceea, Mihu Inimă de Leu se înapoie 
la locul viran unde o lăsase pe Stanca. Fata îl aștepta cu 
nerăbdare și când îi auzi pașii apropiindu-se, chipul i se 
însenină, deodată. 

— Ei, ce ai făcut, căpitane? îl întrebă ea cu înfrigurare. 

— Totul merge strună! răspunse căpetenia haiducilor, 
strălucind de bucurie și el. 

— Zău? 

— Dacă-ţi spun eu! 

— Vai, căpitane, cum să-ţi pot eu mulțumi... 

Și mai înainte ca Mihu Inimă de Leu s-o fi putut 
împiedica, Stanca îi luă mâna și i-o sărută. 

— Stăncuţo, vino-ţi în fire, căci nu sunt nici popă, nici 
vlădică să-mi săruţi mâna! strigă Mihu Inimă de Leu. 

— Dar sunt atât de fericită, căpitane! 

— Acum, hai să mergem! zise căpetenia haiducilor. De- 
abia acum vine partea cea mai grea. Dacă am trecut și 
hopul acesta, atunci vei putea spune cu adevărat că ești 
fericită! 

Zicând aceste cuvinte, Mihu Inimă de Leu o luă de mână 
pe fată și porni cu ea spre locuinţa colonelului Ispirescu. 

Înainte de a porni la drum însă Mihu Inimă de Leu își 
schimbă înfățișarea pe cât putu, de teamă să nu fie 
recunoscut de colonelul Ispirescu, care-l mai văzuse odată, 
foarte de aproape, cu prilejul nunţii tulburate a boierului 
Panait Fotache. Cu toate că, la drept vorbind, ar fi fost cam 
greu ca Ispirescu să-l recunoască, deoarece în seara aceea 
de pomină Mihu fusese îmbrăcat boierește, pe când acum 
purta numai straie simple de ţăran. 

Ajungând la locuința colonelului Ispirescu, vistavoiul nu 
voia de loc să-i lase pe cei doi necunoscuţi să pătrundă în 
casă. Ce să caute doi ţărani la viceguvernatorul ținutului? 
Mihu Inimă de Leu însă cunoștea cheia cu ajutorul căreia 
se poate intra în orice casă și un ban de argint vârât în 
mâna vistavoiului deschise îndată ușa înaintea sa 

Peste câteva clipe apoi, colonelul Ispirescu îl primi și 
căpetenia haiducilor îi povesti totul din fir în păr, fără nicio 
introducere, fără niciun fel de înconjur. 

Bietul colonel asculta cu groază, cu uimire, cuvintele lui 
Mihu Inimă de Leu iar când acesta își sfârși ce avea de 
spus, o măsură pe Stăncuţa cu priviri pătrunzătoare spre a 
vedea dacă spusele ţăranului aveau o cât de mică aparenţă 
să fie adevărate. 

Și cum se uita așa, îndelung la fată, asemănarea chipului 
ei cu a copilei de-acum cincisprezece ani i se părea tot mai 
izbitoare... Da, da, fata aceasta și nu cealaltă semăna cu 
copila lui ce-i fusese răpită de ţigani. 

— Cum... tu... tu să fii oare mica, draga mea Pia? îngână 
bietul colonel. Doamne, dar cum să mă încredinţez că 
acesta este adevărul și că nu voi cădea iarăși pradă 
vreunei înșelătorii cum se pare că am căzut prima oară? 

Privirea Stăncuţei rătăcind prin odaie, căzu asupra unui 
tablou care înfățișa pe o femeie tânără cu o privire nespus 
de blândă. 

Femeia din pictura aceea semăna grozav cu Stăncuţa, 
care privind tabloul își aducea aminte tot mai lămurit 
despre o făptură blândă, bună, care în copilăria ei se 
ocupase foarte mult de ea 

Deodată amintirea îi împrospăta în minte nu numai 
chipul dar și numele pe care femeia din tablou îl purtase 
de mult, de mult de tot și stăpânită de un simțământ 
nespus de duios, ea rosti: 

— Mama! 

Lacrimile podidiră ochii colonelului Ispirescu care își 
aduse aminte acum că fata cealaltă nici măcar nu se uitase 

mai cu luare aminte la chipul aceleia care pretindea ea că-i 
dăduse viaţă. 

Și cu cât stătea mai mult Stanca în locuinţa colonelului 
Ispirescu, cu atât mai bine își aducea aminte fata de 
trecut. 

Ea arătă pe fereastră și zise: 

— Iată și grădina în care mă jucam zilnic cu bătrânul 
Marin! 

Dar nici n-apucă să rostească bine aceste cuvinte că 
deodată se și repezi în grădină. 

Mihu Inimă de Leu și cu colonelul Ispirescu o urmară, 
grăbiţi. 

Stanca alergase de-a dreptul la fântâna săritoare din 
mijlocul grădinii. 

Miraculoasa putere a amintirii îi reîmprospătase în 
minte o întâmplare petrecută cu cincisprezece ani în urmă. 
Într-o după amiază Stăncuţa se jucase prin grădină cu o 
păpușă de lemn și tot jucându-se cu ea o ascunsese atât de 
bine încât, cu toate încercările servitorilor de a-i da de 
urmă, păpușa de lemn rămase pierdută. Pe vremea aceea 
fetița nu-și mai amintise nici ea unde ascunsese păpușa de 
lemn. Acum însă, după atât amar de vreme, ea își aduse 
aminte de locul unde își ascunsese jucăria din copilărie. 

Stăncuţa se repezi deci la fântâna săritoare și din una 
din găurile ornamentaţiei scoase la iveală păpuşa de lemn. 
Timpul, intemperiile, lăsaseră urme adânci pe biata păpușă 
care putrezise pe jumătate și era toată acoperită de 
mucegai. Se mai putea vedea însă că era o jucărie.. 

— Iată păpușoiul! strigă ea, rostind numele de batjocură, 
pe care-l dăduse cu cincisprezece ani în urmă, păpușii de 
lemn. 

Atunci orice îndoială dispăruse din sufletul colonelului 
Ispirescu. 

El se repezi la fată, o strânse în braţe, o copleși cu 
sărutările sale. 

— Copila mea... scumpa mea copilă! exclamă el cu ochii 
năpădiţi de lacrimi de bucurie. 

Gheorghe Melinte care nu se mai putu împotrivi 
mustrărilor de cuget, se repezi la locuinţa colonelului și-și 
mărturisi păcatul, repetând întocmai ceea ce spusese Mihu 
Inimă de Leu cu câteva minute mai înainte. 

Și Cerul, vroind parcă să îndepărteze din sufletul greu 
încercatului părinte, orice urmă de bănuială, îl trimise în 
grădină și pe bătrânul Marin. Acesta însă nu venea singur, 
ci întovărășit de o babă și mai bătrână decât el. 

În câteva clipe află și el despre ceea ce se petrecuse. 
Bătrânul și cinstitul servitor nu-și mai încăpea în piele de 
bucurie că adevărata Pia Ispirescu fusese regăsită. 

— Şi eu tot pentru asta umblam - îi zise el, colonelului. 
Am răscolit tot orașul și nu m-am lăsat până când n-am dat 
peste doica jupâniţei, pentru ca să dovedească și ea că 
cealaltă nu este fata domnului colonel. 

Bătrâna se apropie de Stanca și-i ridică mâneca de la 
cămașă. 

— Iată - zise baba - aici, pe braţul stâng, semnul acesta, 
pe care-l avea și mama sa, în același loc, dovedește mai 
bine decât orice că aceasta este adevărata Pia Ispirescu! 

Ura bătrânului servitor împotriva aceleia care intrase pe 
nedrept în casa stăpânului său era atât de mare, încât, nici 
chiar cu prilejul acestei mari bucurii nu uită de ea și porni 
în casă pentru a o aduce pe Sofica spre a-și lua pedeapsa 
bine meritată. 

Dar Sofica ștersese putina. Văzând neobișnuita mișcare 
din grădină, ibovnica lui Grigore Muscan deschisese o 
fereastră care dădea în grădină și auzind despre ce este 
vorba, își dădu îndată seama ce o așteaptă și cât ai clipi 
din ochi se făcu nevăzută... 

Colonelul Ispirescu era în culmea fericirii și Stăncuţa nu 
mai putea de bucurie, nici ea. 

— Copila mea dragă... scumpa mea Pia - exclamă 
fericitul părinte. Acum nu mai încape nicio îndoială că tu 

ești fetița mea dulce care mi-a fost răpită acum 
cincisprezece ani de ţigani! Nu, nu mai poate încăpea nicio 
îndoială! De data aceasta și inima îmi spune că tu ești fata 
mea, tu ești Pia mea, mica mea Pia! 

— Tată!... dragă tată! îngână și Stăncuţa, care-și lipi 
capul de pieptul bătrânului soldat. 

După ce mai trecură câteva clipe colonelul Ispirescu se 
gândi și la omul care-i procurase această nesfârșită 
bucurie la apusul vieţii sale. El se uită cercetător în jurul 
său dar Mihu Inimă de Leu nu era nici unde. 

— Unde este omul care mi-a adus-o înapoi pe mica mea 
Pia pentru ca să-l răsplătesc după cum se cuvine? întrebă 
el. 

Dar omul acesta dispăruse fără urmă de parcă l-ar fi 
înghițit pământul. După ce-și isprăvi treaba și văzu că 
Dumnezeu îl ajutase să-i pricinuiască atât Stăncuţei, cât și 
colonelului Ispirescu o bucurie atât de mare, socoti că 
misiunea lui era îndeplinită și folosindu-se de împrejurarea 
că toată lumea se ocupa numai de fiica regăsită, dispăru 
din grădină. 

Acum călărea ca vântul pe drumul Brăilei, ducându-se 
spre locul unde păzea Leonte caii haiducilor. 

Colonelul Ispirescu se întoarse spre fiica sa. 

— Dar cine a fost omul acesta? Nu l-am întrebat nici 
măcar cum îl cheamă? 

— Asta pot să ţi-o spun și eu, tată! răspunse Stăncuţa. 

— Vorbește! Cum îl cheamă? 

— Mihu Inimă de Leu. 

CAPITOLUL 114 
Atacul împotriva conacului lui 
Panait Fotache 


După ce se încredințase că boierul Panait Fotache o 
dusese pe Mioara Comăneanu în conacul său, Dan 
Dragomir se întoarse iute la calul său lăsat la câţiva pași 
de gardul conacului. Intre timp, calul se mai odihnise puţin 
și deoarece, cât timp călăreţul său stătuse la pândă, el 
mâncase din belșug din iarba grasă ce i se îmbia. Acum își 
ducea stăpânul înviorat și ușor, ca și când de-abia atunci ar 
fi pornit la drum. 

Dan Dragomir era un mare iubitor de animale și pe 
Roibul său și-l iubea mai ales foarte mult. Tocmai de aceea 
îl cruța pe cât putea și nu-l silea să meargă în galop prea 
repede decât numai atunci când avea vreo veste prea 
însemnată de a-i comunica prietenului său. 

Or, ce veste mai însemnată ar fi putut el să-i aducă 
căpitanului, decât aceea despre găsirea iubitei sale? De 
aceea, își zori Roibul tot mai tare și în curând ajunse la 
păduricea în care păzea Leonte caii voinicilor. 

— Bravo, Roibule! strigă Dan Dragomir, bătându-și calul 
pe ceafă. Și de data aceasta ai fost la înălţime! Dar acum 
te vei odihni și tu puţin, căluţul meu drag! Până când nu va 
fi vorba să ne înapoiem la conacul acelui blestemat boier, 
până atunci nici nu te mai scot din grajd! 

Și Roibul înţelese parcă rostul cuvintelor stăpânului său, 
sau recunoscuse păduricea unde știa că se găsesc și 
ceilalți tovarăși ai săi, căci necheză mulţumit. 

Leonte luă calul în primire și peste câteva minute Dan 
Dragomir vâslea din răsputeri, îndreptându-și barca spre 
celălalt țărm al Dunării. 

Nici nu se crăpase încă bine de ziuă când barca 
voinicului și ajunse la păpurișul în mijlocul căruia erau 
pitite și celelalte bărci ale haiducilor. 

Dan Dragomir legă barca, apoi se îndreptă cu pași vioi 
spre intrarea în tunelul care ducea în castrul roman. 

La sosirea lui haiducii dormeau încă. 

Cu toate acestea, voinicul se duse de-a dreptul în odaia 
Lui Mihu Inimă de Leu. Căpitanul le poruncise anume 
tuturor oamenilor săi ca la orice oră s-ar înapoia din 
drumul pe care fuseseră trimiși să vină la el spre a-i 
raporta despre rezultatul însărcinării. 

Dacă s-ar fi găsit cineva care să fi cunoscut cel de al 
doilea castru roman de la Igliţa înainte ca haiducii să se fi 
așezat în el și l-ar fi revăzut acum, fără îndoială că nu l-ar fi 
recunoscut. Încăperile acelea murdare, dărăpănate, pline 
de praful ce le acoperise în răstimp de aproape două mii de 
ani, erau acum niște odăi curate, bine mobilate, străbătute 
de aerul curat care pătrundea în ele prin ventilatoarele 
tăiate cu mult meșteșug în zidul de piatră. 

Mihu Inimă de Leu adusese prin oamenii săi, chiar de la 
Odesa, mobile, covoare, tablouri, chiar și tapete și cu 
acestea rânduise castrul cu atâta bun gust și chiar fast, 
încât acela care ar fi pătruns acolo prin surprindere s-ar fi 
crezut oriunde, numai într-o ascunzătoare de haiduci, nu. 
Odaia căpitanului mai ales, era mobilată atât de frumos, 
încât puţini erau chiar și la București boierii care să fi avut 
în casa lor lucruri atât de minunate și de atât bun gust. 

Dar și mai frumoasă și mai scump mobilată decât 
aceasta era o altă odaie a castrului roman. Odaia pe care 
Mihu Inimă de Leu o rezervase pentru Mioara Comăneanu 
după ce trecuse pe la moara de pe malul Dunării, unde 
aflase că iubita sa era în viaţă. 

Din toată Odesa, Zamiris cumpărase tot ce era mai 
scump, deoarece primise poruncă de la Mihu Inimă de Leu 
să nu facă niciun fel de economie când era vorba de ceva 
ce ar fi putut să facă și mai plăcută încăperea în care urma 
să locuiască iubita sa. Şi bietul Zamiris trebui să facă de 
trei ori drumul până la Odesa pentru a cumpăra tot ceea ce 
trebuia pentru odaia iubitei căpitanului. 

Mihu Inimă de Leu simțea acum că ziua în care Mioara 
Comăneanu va fi din nou lângă el și de data aceasta pentru 
totdeauna, nu mai putea fi departe. Tocmai de aceea îl zori 
pe Zamiris cât putu să grăbească transportarea lucrurilor 
cumpărate în frumosul oraș rusesc de pe malul Mării 
Negre. 


* * 


Mihu Inimă de Leu avea somnul foarte ușor și de aceea 
el auzi îndată pașii lui Dan Dragomir și se trezi. Când își 
văzu prietenul intrând pe ușă, citi îndată pe chipul lui că 
acesta îi aducea vești bune. 

— Ce ai făcut, Dane? întrebă căpitanul, cu nerăbdare. Ai 
găsit-o? Ai vorbit cu ea? Răspunde odată! 

— Şi da și nu! răspunse voinicul. De găsit am găsit-o eu 
și știu unde se găsește! De vorbit însă, din păcate, n-am 
putut vorbi cu ea! 

— Dar unde este Mioara mea? 

— Astă noapte boierul Panait Fotache a dus-o în conacul 
lui de lângă Galaţi, unde o ţine prizonieră! 

Mihu Inimă de Leu sări din pat ca mușcat de șarpe. 

— Ce spui, omule? strigă el, înfuriat. Mioara 
Comăneanu, Mioara mea, prizoniera lui Panait Fotache? 
Dar cum, în ce fel, în ce împrejurări a ajuns ea în conacul 
ticălosului acela? Vorbește odată, Dane! 

— Mai ai puţină răbdare, să-ți spun pe rând tot ceea ce 
s-a petrecut, căci altfel mă vei înţelege mai greu! răspunse 
Dan Dragomir. 

— Unde ai dat de urma Mioarei? 

— Dădusem o raită prin satele din jurul Galaţilor în 
nădejdea că poate voi afla pe acolo ceva despre Mioara și 
mă întorceam spre Galaţi. Tocmai treceam pe sub zidurile 
Schitului Sfintei Treimi când deodată am tresărit la auzul 
unui horcăit sfâșietor. Roibu tresări și el și atunci am 
coborât din șea și am pornit în direcţia de unde veneau 
gemetele acelea îndurerate. În șanțul de la marginea 
drumului am dat apoi peste trupul unei femei rănite care 
zăcea într-un lac de sânge. Femeia aceasta era Smaranda! 

— Ce spui? Smaranda a fost rănită? 

— Ba a și murit chiar! Eu însumi i-am închis ochii. A fost 
rănită de unul din ţiganii care au răpit-o pe Mioara din 
Schitul Sfintei Treimi. 

— Cum?! Mioara a fost răpită de ţigani?! Dane, îţi dai 
seama de ceea ce spui? 

— Da, îmi dau prea bine seama, răspunse Dan Dragomir, 
și îţi repet: Mioara Comăneanu a fost răpită din Schitul 
Sfintei Treimi - unde pesemne că se refugiase din nou - de 
către ţigani. Aceștia însă, au predat-o pe iubita ta îndată 
boierului Panait Fotache din a cărui însărcinare se pare că 
lucraseră. 

— Dar cum de a ajuns Smaranda lângă Schitul Sfintei 
Treimi care e dincolo de Galaţi, când nouă ne-a spus că se 
duce până la moară, spre a vedea dacă printre ruine nu 
mai găsește ceva ce ne-ar putea fi de folos aici? 

— Inainte de a trece în lumea de apoi Smaranda mi-a 
dezvăluit multe, ușurându-și sufletul de multe din păcatele 
pe care le-a săvârșit în viaţă. 

— Cum?! se miră căpetenia haiducilor. Smaranda a avut 
sufletul încărcat de păcate? Dane, ceea ce-mi spui tu mi se 
par lucruri din altă lume! 

— Şi, totuși, așa este. Noi ne-am înșelat grozav în 
privința acestei fete care în clipa de faţă nu mai este 
printre cei vii! 

— Ce tot spui! 

— Pentru ca să-ţi dai seama că astfel stau lucrurile este 
îndeajuns să-ți spun următoarele: Smaranda mi-a 
mărturisit că în două rânduri a încercat s-o omoare pe 
Mioara Comăneanu, iar acum, când a auzit că iubita ta 
trăiește, se pregătea pentru a treia oară s-o scoată din 
rândurile celor vii. Bănuiala ei fiind că Mioara se refugiase 
din nou la Schitul Sfintei Treimi, se dusese acolo cu gândul 
de care ţi-am vorbit mai sus 

— Ceea ce spui tu mi se pare de necrezut, zise căpetenia 
haiducilor, uluit cu desăvârșire, de cele auzite. Dacă nu mi- 

ai vorbi tu, aș crede că stau de vorbă cu unul care vrea să 
mă zăpăcească cu cine știe ce scop. 

— Şi cu toate acestea, vei afla încă multe lucruri care ţi 
se vor părea cu neputinţă de a fi adevărate! zise Dan 
Dragomir și apoi îi povesti lui Mihu Inimă de Leu, pe rând, 
tot ceea ce auzise de la fata morarului de pe malul Dunării. 

Dând Dan Dragomir sfârși cu ceea ce avu de spus, Mihu 
Inimă de Leu își împreună mâinile, îngrozit. 

— Cine ar fi crezut - exclamă el - că fata aceasta, cu o 
înfățișare atât de blândă, să fie în stare de ticăloșii atât de 
mari! 

— După ce Smaranda și-a dat sufletul - urmă voinicul 
român - am sărit iarăși în șea și am pornit pe urmele 
țiganilor, după amănuntele pe care mi le dăduse nefericita 
Smaranda. În curând am și dat de urma lor sub un copac 
trăsnit, dintr-o pădurice de sălcii. Până când să ajung eu 
acolo însă nemernicii spălaseră putina. Am observat însă 
urmele unei o a doua căruţe care venise până acolo și apoi 
se înapoiase pe un drum ocolit spre Galaţi și am hotărât să 
pornesc pe urma aceasta. Era clar pentru mine că ţiganii o 
răpiseră pe Mioara Comăneanu pentru altcineva și nu 
pentru ei. Şi cum urmele căruţei de a doua duceau spre 
Galaţi, mi-am zis că ţiganii lucraseră fără îndoială din 
încredințarea boierului Panait Fotache. 

— Şi ai dat peste cea de a doua căruţă? întrebă Mihu 
Inimă de Leu, cu nerăbdare. 

— Așteaptă puţin! În curând am auzit înaintea mea 
huruitul unei căruţe care mergea în goana cailor. Nu mult 
după aceea am și zărit căruţa și am urmărit-o pas cu pas, 
însă din depărtare, pentru a nu fi văzut. Când am ajuns în 
apropierea Galaţilor, căruţa a ocolit orașul și pe urmă s-a 
îndreptat spre conacul boierului Fotache. Atunci, am 
coborât din șea și m-am furișat pe jos până la gardul care 
împrejmuiește conacul. De acolo am văzut cum cei doi 
călători ai căruţei o ridică pe Mioara și o duc în una din 
odăile conacului. 

— Blestematul! strigă căpetenia haiducilor. 

— Liniștește-te, căpitane, zise Dan Dragomir, căci 
Mioara Comăneanu nu va rămâne prea multă vreme în 
ghearele acelui ticălos. 

— Te-ai uitat puţin prin conac - întrebă Mihu Inimă de 
Leu - spre a vedea cum am putea-o scăpa mai ușor pe 
Mioara din captivitatea nemernicului acela? 

— Mărturisesc, căpitane, că nu prea m-am uitat, 
deoarece mă grăbeam să ajung cât mai iute aici spre a-ţi 
da de știre. Dar mă voi înapoia îndată și voi căuta să-mi 
dau seama cum am putea să ajungem mai iute și mai sigur 
la ea! 

— Nu, stai pe loc! zise Mihu Inimă de Leu. Ești îndeajuns 
de obosit. Îţi mulţumesc, în orice caz, îți mulţumesc din tot 
sufletul că mi-ai adus știri de la scumpa mea Mioara. 

Cu aceste cuvinte Mihu Inimă de Leu îl îmbrăţișă și-l 
rugă să-l trezească pe Mișu Drăgan și să-l trimită până la 
el. 

Peste câteva minute, Mișu Drăgan stătea în fața 
căpitanului său. 

In câteva cuvinte Mihu Inimă de Leu îi spuse lui Drăgan 
tot ceea ce credea că este necesar ca acesta să știe pentru 
a-și putea îndeplini cu folos însărcinarea pe care i-o 
dăduse. 

— Așadar, ai înţeles Drăgane, ce ai de făcut? îl întrebă 
căpitanul pe haiduc. 

— Am înţeles, căpitane! răspunse Drăgan. 

— Te furișezi cu multă băgare de seamă până la conac, 
te uiţi bine spre a da de rostul tuturor porților și prin care 
se poate pătrunde mai ușor înăuntru. Vei căuta să afli câţi 
oameni se găsesc la conac în permanenţă și câte și ce fel 
de arme se găsesc acolo. Te vei mai uita la ce depărtare de 
conac sunt așezate locuinţele argaţilor și a celorlalți 
servitori, precum și dacă sunt câini prin curte. Intr-un 
cuvânt, vei căuta să afli tot ceea ce trebuie să știm pentru 
ca atacul nostru să fie încununat de succes! 

— Am înţeles, căpitane! 

— La ceasurile unsprezece din noapte voi fi la salcia 
trăsnită împreună cu oamenii noștri. Până atunci îmi vei 
afla toate aceste amănunte și vei veni și tu acolo. 

— Voi fi acolo, căpitane! răspunse flăcăul. 

— Acum du-te cu Dumnezeu! zise Mihu Inimă de Leu. 

Mișu Drăgan porni la drum, chiar peste câteva minute, 
iar Mihu Inimă de Leu își trezi oamenii din somn pentru a 
începe pregătirile în vederea atacului ce urmau să-l dea în 
noaptea aceea împotriva conacului lui Panait Fotache. 

Pregătirile ţinură toată ziua deoarece Mihu Inimă de Leu 
voia ca de data aceasta să sfârșească odată pentru 
totdeauna cu acela care fusese pricina nenorocirii sale în 
ţara Românească. El nu avea de gând numai s-o scape pe 
iubita sa din ghearele aceluia care o ţinea captivă în 
scopuri pe care el le bănuia, ci voia să se și răfuiască cu 
boierul Panait Fotache. Voia să se folosească de toată 
puterea de care dispunea, pentru a-i răsplăti ticălosului 
boier toate suferinţele și umilirile pe care i le pricinuise 
Fotache atât lui, cât și Mioarei Comăneanu. 

După amiază apoi, haiducii porniră la drum. 

La chemarea lui Mihu Inimă de Leu treizeci de flăcăi 
oţeliţi în lupte porniră la drum din castrul roman de la 
Iglița. Toţi treizeci erau înarmaţi cu puști noi nouţe, cu 
câte două pistoale, câte un pumnal lung, câte o ghioagă și 
câte o frânghie de aruncat, după asemănarea călăreţilor 
din preriile Americii. Și mai înainte de a se îmbarca în 
bărci, Mihu Inimă de Leu privindu-și mica lui ceată părea 
un comandant care-și trece în revistă trupa, mai înainte de 
a pleca la paradă. 

Bărcile înaintau încet prin labirintul de canale ale Bălții, 
deoarece Mihu Inimă de Leu nu voia să-și obosească 
oamenii. 

Ceata haiducilor trecu apoi și Dunărea și se urcă pe caii 
pe care Leonte îi pregătise mai dinainte. La câteva minute 

după unsprezece, Mihu Inimă de Leu și cu oamenii săi 
ajunseră la salcia trăsnită. 

Aici îl și aștepta Mișu Drăgan care se înapoiase de la 
Galaţi cu o exactitate vrednică da admirat. De îndată ce-l 
zări pe căpitan apropiindu-se se apropie de el și-i raportă: 

— Mioara Comăneanu este închisă în odaia cu fereastra 
zăbrelită. Niciunul din servitorii de la conac n-au voie să 
intre în odaia aceasta afară de argatul Timoftei și o tânără 
servitoare, intrată de curând în slujba boierului Panait 
Fotache, care a luat-o anume pentru a o servi pe Mioara. 
Slugile de la conac nici n-au văzut-o măcar până acum pe 
Mioara. În schimb boierul are obiceiul de a se duce la ea, 
chiar și de mai multe ori pe zi. De fiecare dată însă în 
coridorul din faţa odăii pătrunde zgomotul certei care are 
loc mereu între boier și prizoniera sa. Boierul Panait 
Fotache părăsește odaia Mioarei aproape întotdeauna, 
foarte furios. Astăzi la amiază mai ales, s-a necăjit atât de 
grozav, încât i-a venit rău și a trimis după doctor care 
venind i-a lăsat sânge. 

Servitorimea de la conac nu este prea numeroasă - își 
urmă raportul Mișu Drăgan. Zece bărbaţi și cinci femei. 
Asta-i tot. Servitorimea n-are arme, dar într-una din odăile 
conacului sunt îngrămădite atâtea puști și pistoale, încât, 
în caz de primejdie, fiecare servitor poate fi înarmat destul 
de bine. 

Conacul n-are decât două ieșiri. Una este prin poarta cea 
mare din faţă, iar alta în dos, pentru servitorime. Afară de 
aceasta, mai este un coridor lung și închis care leagă 
conacul de locuința vechilului. In mijlocul acestui coridor 
se găsește o ușă de fier, despre care nimeni nu-și 
amintește s-o fi văzut vreodată descuiată. De altfel nici nu 
se știe dacă cheia de la broasca ușii mai este pe undeva, 
sau s-a pierdut de mult. 

Conacul propriu zis este înconjurat de un parc mare, 
care însă n-are altă intrare decât aceea din fată. Locuinţele 
servitorilor sunt foarte departe de conac. Cam la vreo zece 

minute de drum. În curtea conacului noaptea păzesc trei 
câini măcelărești, care trebuie să fie foarte răi, deoarece 
numai noaptea li se dă drumul, ziua fiind legaţi. Am avut 
eu grijă însă, să nu fim trădaţi de lătratul acestor câini. Le- 
am dat la toţi trei câte o bucată de carne otrăvită, așa că, 
nu vom fi tulburaţi de ei. 

— Bravo, Drăgane! zise căpitanul, după ce primi 
raportul flăcăului. Ţi-ai făcut datoria cum nu se putea mai 
bine. Acum, ne vom împărţi în două cete și vom împresura 
conacul. Să nu rămâneţi însă prea depărtaţi unul de altul, 
deoarece planul meu este să împresurăm conacul lui 
Panait Fotache ca un lanţ viu, pentru ca nimeni să nu 
poată părăsi casa. Eu am nevoie de patru oameni care să 
pătrundă odată cu mine în conac pe poarta principală. Cine 
vrea să meargă cu mine? 

Toţi haiducii se oferiră fără ca vreunul să fi căutat să se 
ferească. N 

— Bravo, băieţi! zise atunci căpitanul. Imi pare bine că 
nu vă temeţi de niciun fel de primejdie! Cristache Roată, 
Gavrilă din Macin, Niculiţă și Mitrache, voi veţi veni cu 
mine! 

Drăgane, tu îţi iei doisprezece oameni și pornind spre 
dreapta vei alcătui un semicerc în jurul conacului. Tu, 
Dane, îi vei lua pe ceilalți oameni și mergând spre stânga, 
vei face același lucru. Când voi fluiera de trei ori, veţi 
trage toţi, deodată. M-aţi înţeles? 

— Da! strigară cei treizeci de haiduci. 

— Acum, porniţi la drum. Când cercul va fi încheiat, 
Dane, să faci de trei ori cum face cucuveaua. Când eu voi 
da același semnal, toată lumea pornește înainte, având ca 
țintă conacul. La o sută de pași de gard vă opriţi și nu 
înaintați decât numai dacă vă dau eu semnalul de atac. 
Acum porniţi! 

Haiducii porniră și parcă și Dumnezeu ar fi fost cu ei, 
căci luna, care până atunci luminase orbitor, intră după un 
nor des și negru. 

* * 


În vreme ce haiducii se sfătuiau sub salcia trăsnită, 
luminile conacului boierului Panait Fotache se stingeau 
una după alta. Locuitorii conacului se culcaseră rând pe 
rând. 

Cea dintâi care se culcase fusese Mioara Comăneanu, 
deoarece veșnicul violent schimb de cuvinte cu Panait 
Fotache o obosea grozav. Curând după aceea se duse să se 
odihnească și Panait Fotache, deoarece a doua zi de 
dimineaţă voia să-și isprăvească iute treburile pentru a se 
putea înapoia la conac încă înainte ca Mioara să se scoale. 

Și servitorii dormeau de mult somnul celor drepţi, când 
deodată, doi oameni se furișară din conac pe ușa din dos, 
aceea pe unde umblau numai servitorii. 

Cei doi noctambuli erau Timoftei și Gherghina 

Timoftei se rugase atât de mult de iubita inimii sale, 
până când în cele din urmă Gherghina primi să facă o mică 
plimbare cu el. 

Ei înconjurară încet castelul și mână în mână porniră pe 
șosea mergând mereu înainte. 

Timoftei șoptea cuvinte de dragoste iar Gherghina râdea 
în ascuns de planurile de viitor ale flăcăului, care credea 
că în curând vor fi uniţi într-o singură pereche. 

Inspirat poate de apropierea alesei inimii sale, poate de 
noaptea aceea cu lună plină, Timotei începu să cânte, 
deodată. 

Gherghina se trânti atunci pe marginea câmpului de 
lângă drum, la rădăcina unui salcâm și așa ascultă 
cântecul lui Timotei. 

Argatul preferat al boierului Panait Fotache cânta unul 
după altul, cântecele cele mai frumoase, dar Gherghina 
tăcea cu încăpățânare și privea ţintă înaintea sa. 

Timotei tocmai voia să înceapă un nou cântec, când 
Gherghina îi prinse mâna, deodată. 

— Ce este? o întrebă argatul. 

— Acolo! Acolo! șopti fata. 

— Ce este acolo? 

— Ia te uită, mă Timotei - șopti fata din nou, apropiindu- 
se tot mai mult de argat. Acolo, în marginea păduricii, stă 
de mult un călăreț. Nn se mișcă de loc, parcă ar fi de 
piatră. Timoftei, mie mi-e frică! Hai să ne înapoiem la 
conac! 

Timotei se uită în direcţia arătată de fată și atunci îl zări 
și el pe misteriosul călăreț. 

Atunci o apucă pe Gherghina de mână și porni în grabă 
cu ea spre conac. 

— Nu înţeleg - zise argatul - de ce n-au lătrat câinii la 
apropierea străinului! 

— Şi să știi că e cam mult de când n-am mai auzind 
niciun lătrat! zise și Gherghina. _ 

— Nu cumva să li se fi întâmplat ceva! În orice caz, mă 
voi uita să văd de ce au amuţit așa, pe neașteptate. 

Dar ajungând în curte, în zadar căutară ei câinii. 
Credincioasele animale nu erau niciunde. În cele din urmă 
îi găsiră lângă coteţul lor. Toţi trei zăceau ţepeni, unul 
lângă altul. Unul tocmai își dădea sufletul când Timoftei se 
aplecase peste el. Ceilalţi doi muriseră mai dinainte. 

— Ptiu, drace! strigă Timoftei, când zări cadavrele 
înțepenite ale câinilor. Asta nu mai e șagă! Se pare că 
primejdia e mare! Trebuie să-l scol pe boier. Mai întâi însă, 
tu, Gherghino, fugi iute în odaia ta, să nu prindă cineva de 
veste că am fost împreună. 

Gherghina ascultă de sfatul argatului și fugi iute în 
odăiţa ei. În vremea aceasta Timoftei se duse în odaia 
stăpânului său și fără a-l trezi cu binișorul, strigă: 

— Boierule, boierule... scoală că e mare bucluc! 

Strigătul argatului îl trezi pe Panait Fotache dintr-un vis 
foarte frumos. Visa tocmai că o ducea la altar pe Mioara 

Comăneanu și de aceea era furios pe Timoftei care-l 
deșteptase dintr-un vis atât de frumos. 

— Dracul să te ia, că nici să visez nu mă mai lași! Ce 
este? se răsti el, furios. 

— Boierule, boierule - răspunse argatul, cu glasul 
tremurând - mi se pare că vine Mihu Inimă de Leu peste 
noi! 

— Ai înnebunit? urlă Panait Fotache, scos din sărite. 

După aceea sări din pat drept în mijlocul odăii și se răsti 
atât de grozav la argatul care tremura de teamă, încât 
acesta se fâstâci cu totul și numai cu multă greutate fu în 
stare să povestească ceea ce știa. 

Atunci boierul se îmbrăcă în grabă și se repezi în curte. 
Când se încredinţă și el de moartea câinilor, porunci îndată 
să se închidă poarta grea de stejar a conacului și să se 
așeze și crucile de fier în spatele ei. 

— Toată lumea să se adune cât mai iute în sala cea mare 
a conacului! îi porunci apoi Fotache lui Timoftei. 

Peste câteva minute apoi argaţii și servitoarele speriate 
și somnoroase începură să sosească unii după alţii. 

Boierul Panait Fotache se uită pe rând la toţi oamenii 
săi, apoi întrebă: 

— Toată lumea este aici? 

— Da! răspunseră servitorii. 

— Ascultaţi pentru ce v-am chemat! urmă atunci boierul. 
După cum cred că știți și voi, logodnica mea se găsește 
aici, la conac. Judecând după anumite semne care au fost 
descoperite, se pare că Mihu Inimă de Leu vrea să atace 
conacul pentru a-mi răpi logodnica. Mai știți însă că dacă 
Mihu Inimă de Leu izbutește să pătrundă în conac atunci 
voi toţi veţi fi niște copii ai morții, deoarece ticălosul 
acesta nu cunoaște milă și îndurare faţă de nimeni. În ceea 
ce le privește pe femei, pe ele le așteaptă o soartă mai rea 
chiar și decât moartea dacă vor cădea în mâinile 
bandiţilor. De aceea, vă cer să nu mă lăsaţi... să nu mă 
lăsaţi singur în faţa banditului! 

Niciunul din cei de față nu dorea să cadă în ghearele 
temutului căpitan de haiduci, dar mai puţin să pornească 
împotriva lui cu arma în mână. 

De adevărul acesta se pare că era pătruns și boierul 
Panait Fotache căci deodată schimbă tonul și strigă: 

— Pe acela, care nu va sta de pază acolo unde-l voi așeza 
eu, sau nu va asculta de poruncile mele, îl voi împușca 
întocmai ca pe un câine! 

Și pentru a dovedi că nu glumește, luă în grabă un pistol 
vechi de pe perete și-l îndreptă asupra servitorilor care se 
ghemuiseră speriaţi unii într-alţii. 

Văzând că prin această ameninţare își ajunsese scopul, 
porunci îndată ca toate obloanele de la ferestrele conacului 
să fie trase și toate mobilele care puteau fi mișcate din loc, 
să fie îngrămădite în faţa ferestrelor. 

De-abia apucaseră servitorii să îndeplinească aceste 
porunci ale boierului când deodată, la poarta principală a 
conacului se auzi o gălăgie asurzitoare. Servitorii se 
speriară atât de tare de parcă ar fi căzut în mijlocul lor cel 
puţin o duzină de ghiulele. 

— Deschideţi! strigă Mihu inimă de Leu, lovind cu patul 
puștii în poarta. Deschideţi și daţi-mi înapoi logodnica, pe 
Mioara Comăneanu! Daţi-mi-o de bună voie, căci de nu, voi 
veni eu însu-mi să mi-o iau și atunci nu voi avea milă și 
îndurare de niciunul din aceia pe care îi voi găsi în conac! 

Drept răspuns, boierul Panait Fotache trase două focuri 
prin găurile anume tăiate în poarta principală, pentru a se 
putea împușca prin ele. 

Se pare însă că Mihu Inimă de Leu se așteptase la un 
asemenea răspuns, deoarece el se așeză cu oamenii săi nu 
în faţa porţii, ci la dreapta și la stânga ei, lângă zid. 

Drept răspuns, căpetenia haiducilor fluieră de trei ori și 
atunci, oamenii săi traseră o salvă, aproape în același timp. 

Salva aceasta, cu un răsunet înfiorător în tăcerea nopţii 
îi sperie pe servitori atât de tare, încât începură să alerge 
ca niște nebuni prin conac. Femeile își frângeau mâinile, 

bărbaţii își temeau pielea tot atât de mult. Şi nici unul din 
ei nu se arătă dispus să se așeze cu pușca în mână în dosul 
obloanelor unde le arătă locul boierul Panait Fotache, 
decât numai după ce acesta îl ameninţă pe fiecare în parte 
că-l va ucide ca pe un câine. Dar și așa, numai cu mare 
greutate și după multă scurgere de timp se hotărâră să 
tragă în aceia pe care de fapt nici nu-i vedeau. Şi numai 
când văzură că focul haiducilor se înteţește văzând cu 
ochii, numai atunci începură și ei să tragă mai ca lumea. 

Boierul Panait Fotache era peste tot. 

Își dădea seama că dacă ajunge în mâinile lui Mihu 
Inimă de Leu, nu-l poate aștepta nicio bucurie. Gândul 
acesta îl făcu să fie curajos, ba chiar îndrăzneţ. 

Socotind însă după ploaia de gloanţe a haiducilor, 
moșierul își dădu iute seama că Mihu Inimă de Leu venise 
cu mult mai mulţi oameni decât cu câţi ar fi putut el 
Fotache să se măsoare cu oarecari speranţe de izbândă. Pe 
de altă parte, nici nu putea avea prea mare încredere în 
oamenii săi și pe urmă, se putea aștepta să i se sfârșească 
și muniţia. De aceea, îi făcu un semn lui Timoftei și când 
argatul se apropie îi vorbi astfel: 

— Timoftei, vei căuta să te furișezi afară din conac, pe 
portița din dos. Eu voi porunci în timpul acesta oamenilor 
să pornească un foc aprig în partea cealaltă a clădirii 
pentru a atrage atenţia haiducilor în partea aceea ca tu să 
poţi ieși neobservat. La capătul grădinii de zarzavat se 
găsește o groapă veche de var. Aruncă-te în ea. Într-o 
parte vei vedea o crăpătură îngustă. Crăpătura aceasta 
este intrarea unui tunel subteran care duce până la 
păduricea de sălcii. În capătul celălalt al tunelului așteaptă 
întotdeauna doi cai gata de drum. Vei încăleca pe unul din 
ei și te repezi cât poţi mai iute la Galaţi, la colonelul 
Ispirescu. Colonelului îi vei spune că Mihu Inimă de Leu m- 
a înconjurat cu oamenii săi și că-l rog să trimeată trupa să 
mă elibereze. 

Timoftei nu mai putea de bucurie că în chipul acesta i se 
oferea putinţa de a părăsi conacul împresurat de oamenii 
temutului Mihu Inimă de Leu. De aceea era gata să-și 
primejduiască viaţa pentru câteva clipe, deoarece după 
aceea era aproape sigur că va scăpa de groaznica soartă ce 
l-ar aștepta la conac dacă Mihu Inimă de Leu izbutea să 
pătrundă înăuntru. 

El deschise cu multă băgare de seamă portiţa din dos, pe 
care boierul Panait Fotache o baricadă îndată în urma lui. 
Dar în clipa în care făcu primul pas, haiducii înteţiră focul. 
Poate că nici nu-l văzuseră pe Timoftei și înteţirea focului 
era numai o întâmplare, care n-avea nicio legătură cu fuga 
argatului, se poate însă și ca haiducii să fi observat făptura 
aceluia care se furișase afară din clădire și de aceea 
trăgeau acum mai des. 

Auzind șuieratul gloanţelor în imediata sa apropiere, 
Timoftei își pierdu deodată curajul de care dăduse dovadă 
atâta vreme cât se găsise în dosul zidurilor apărătoare ale 
conacului. Acum, deodată se gândi că tot era mai bine 
acolo, înăuntru, în dosul groșilor pereţi ai clădirii, unde 
nici nu era singur, - decât aici, în noapte, în bătaia 
gloanţelor ucigătoare. 

Ar fi vrut să se înapoieze în conac, dar oricât bătu el în 
ușă, boierul Panait Fotache nu mai deschise, așa că vrând- 
nevrând, era silit acum să încerce imposibilul și să se 
strecoare până la groapa de var din capătul grădinii de 
zarzavat, în mijlocul focului necontenit al haiducilor. 

Timoftei își luă inima în dinţi și porni spre ţinta care 
putea să însemneze tot atât de ușor salvarea, ca și 
moartea. 

El se furișă încet, cu multă băgare de seamă și era gata 
să ajungă la groapa de var, când deodată, luna, care până 
atunci stătuse ascunsă în dosul unui nor ieși la iveală și 
aruncă razele sale argintii asupra pământului. 

În clipa, în care razele astrului nocturn căzură asupra lui 
Timoftei luminându-i făptura, haiducii băgară de seamă 

îndată că cineva se trudește să părăsească pe furiș conacul 
și porniră o adevărată ploaie de gloanţe împotriva lui. 
Atunci Timoftei începu să fugă, să fugă din răsputeri și 
teama îi înzeci vioiciunea, mai ales când întorcându-și 
capul băgă de seamă că unul din haiduci se luase după el. 
Haiducul acesta, văzând însă că fugarul alerga mai iute 
decât el, azvârli cu ghioaga în urmărit. În aceeași clipă 
Timoftei se trânti la pământ și atunci deodată simţi că 
pământul îi fuge de sub picioare și că se prăbușește într-o 
adâncitură de vreo doi metri. 

Mișu Drăgan, căci el era acela, care-l fugărea pe 
Timoftei nu băgase de seamă prea bine unde căzuse 
urmăritul și o luă ceva mai la dreapta de locul unde 
dispăruse argatul. Aici dădu peste o groapă de var, plină 
până în gură cu var stins. Mișu Drăgan era încredinţat că 
fugarul căzuse în groapa de var și mormăi mulțumit: 

— Știu că nici ăsta n-a sfârșit-o prea bine! Dar nu-i păcat 
de el, căci făcea parte din lingăii boierului Panait Fotache. 

Cu aceste cuvinte se întoarse la locul său și continuă să 
tragă asupra conacului. 

Câtva timp, Timoftei nu îndrăzni nici măcar să se miște 
pe locul unde căzuse. Numai când nu mai auzi niciun 
zgomot de pași în jurul său, numai atunci începu să se uite 
împrejur. 

Și atunci, care nu-i fu uimirea lui Timoftei când, uitându- 
se bine în jurul său, băgă de seamă că norocul făcuse să 
cadă tocmai în groapa aceea de var pe care o căuta. Gura 
tunelului se zgâia întunecoasă înaintea sa. Atunci, fără să 
mai stea o clipă pe gânduri, argatul se repezi în tunel. 
Orbecăind prin întuneric, totuși, fugind ca fugărit de 
tâlhari, de teamă să nu-i dea cineva de urmă, Timoftei 
ajunse iute la celălalt capăt al tunelului, unde, după o 
scurtă căutare, dădu peste cei doi cai, gata de drum despre 
care îi vorbie boierul. Timoftei era însă într-un hal fără de 
hal. Căzând în groapa de var se lovise la genunchi și la 
coaste, alergând prin bezna tunelului se lovise necontenit 

când de peretele din dreapta, când de cel din stânga și 
acum era atât de istovit încât de-abia se mai ţinea pe 
picioare. Cu toate acestea își adună cele din urmă puteri și 
se urcă pe cal, deoarece își dădea seama că dacă rămânea 
acolo se putea ușor întâmpla ca haiducii să dea peste ei și 
atunci era pierdut. De aceea, vâri pintenii adânc în 
coastele calului care se repezi ca o nălucă pe drumul ce 
ducea spre Galaţi. 

Spre nenorocul lui însă doi din haiduci zăriră călăreţul 
care alerga în galop nebun pe șosea și porniră în 
urmărirea lui. 

Dar calul lui Timoftei, nefiind obișnuit cu detunăturile de 
armă, se sperie și începu să alerge sălbăticit de groază, 
ducând cu sine și pe călăreţul care nu mai era stăpân pe 
animalul de sub el. Hăţurile nu mai aveau acum niciun rost 
și Timotei dându-și seama de asta, le dădu drumul și se 
prinse cu amândouă mâinile de coama calului. 

Haiducii băgând de seamă că nu vor putea pune mâna 
pe fugar, descărcară câteva focuri după el. În urma acestor 
detunături calul lui Timoftei se sperie și mai rău și porni 
într-un galop și mai sălbatic ducându-și călăreţul într-o 
goană ameţitoare. 

Atunci argatul boierului Panait Fotache avu impresia că 
cineva îl lovise în umăr cu un bolovan. Dar nu se sinchisi 
de această lovitură, ci vâri pintenii și mai adânc în coastele 
calului care i se părea că nu aleargă îndeajuns de iute. 
După vreo zece minute de goană nebună calul obosi și 
începu să alerge ceva mai încet. 

Deodată atunci îndrăzni Timoftei să-și pipăie umărul. 
Sângera grozav. Căci ceea ce el crezuse mai înainte că era 
un bolovan, fusese un glonte. 

Acum rana îl durea grozav și sângera tot mai mult. 
Încercă să oprească scurgerea sângelui dar încercarea lui 
nu prea reuși. De altfel ar fi fost și greu să reușească pe 

spinarea unui cal care alerga într-un galop nebun. Rana 
argatului sângera tot mai tare și Timoftei simțea cum îi 
scad puterile, necontenit. Acum de-abia mai putea să se 
ţină pe spinarea calului care tot mai alerga într-un galop 
sălbatic. Deodată apoi, calul se sperie de craca unui pom 
de pe marginea drumului, se opri brusc și Timoftei, care nu 
era pregătit pentru această oprire neașteptată, căzu din 
șea și se prăbuși în șanțul de pe mărginea șoselei. În urma 
acestei căderi argatul își pierdu cunoștința, iar calul, 
sălbătăcit de groază, nici nu băgă de seamă că a rămas 
fără călăreț și își urma goana nebună. 


* 
x x 


În clipa în care boierul Panait Fotache alarmă toată 
lumea de la conac, se deșteptase și Mioara Comăneanu, 
după cum de altfel era și firesc. La început ea nu prea putu 
să-și dea seama ce anume se întâmplase. Din alergăturile 
înfrigurate însă de pe coridoare, din trântitul ușilor, bănui 
că la conac se petreceau, sau aveau să se petreacă 
întâmplări cu totul neobișnuite. Incă nu știa care era 
pricina acestei gălăgii nocturne, dar instinctul o făcu să 
bănuiască cum că pricina aceasta va avea o înrâurire și 
asupra sorții sale. Când apoi boierul Panait Fotache veni să 
tragă obloanele și de la fereastra odăii sale își dădu seama 
că trebuie să fie vorba despre vreun atac care se dădea 
împotriva conacului, atac care nu putea fi pornit decât de 
iubitul ei, care venea s-o scape din ghearele aceluia ce o 
ținea prizonieră. lar când glasul lui Mihu Inimă de Leu 
răsună în fata porții, Mioara tresări de bucurie. In același 
timp se și cutremură însă de groază gândindu-se la 
primejdiile care nu se puteau să lipsească într-o asemenea 
încercare. 

Când îl auzi pe boierul Fotache împușcând prin poartă, 
drept răspuns la somaţia iubitului, Mioara Comăneanu urlă 

de durere ca un animal rănit deoarece credea că gloanţele 
lui Panait Fotache îl nimeriseră pe Mihu Inimă de Leu. La 
împușcăturile boierului, haiducii răspunseră cu o ploaie de 
gloanţe. Răspunsul acesta energic o mai liniști întru câtva 
pe fata care îngenunchease și începu o rugăciune fierbinte. 
Ea se rugă lui Dumnezeu să i-l apere de orice primejdie pe 
iubitul său Stanislau și să pună capăt cât mai iute acestei 
lupte ucigătoare, pentru ca să-l poată simţi iarăși lângă ea 
pe alesul inimii sale de care soarta vitregă o despărțise în 
atâtea rânduri. 

Tocmai își sfârșise rugăciunea când boierul Panait 
Fotache se repezi în odaie. 

— Vezi, Mioaro - zise Panait Fotache, furios - toate 
pagubele acestea pe care mi le pricinuiesc haiducii sunt 
numai din pricina d-tale. Din pricina d-tale primejduiesc 
viaţa celor mai credincioși oameni ai mei, ba îmi bun în joc 
chiar și propria mea persoană. Toate acestea nu s-ar fi 
întâmplat dacă d-ta nu iubeai un tâlhar! 

— Nu îndrăzni să vorbeşti astfel despre el! strigă 
Mioara, cu ochi strălucitori de mânie. Mă mir că ai curajul 
să-l ponegrești pe el când d-ta ești cu mult, cu mult mai 
rău decât el! De altfel, simt, boier Panait Fotache că în 
curând va sosi vremea când îţi va cere socoteală pentru 
toate faptele, pentru toate mârșăviile d-tale. 

— Oho, mai încet, porumbița mea, nu vinde prea iute 
pielea ursului! răspunse Panait Fotache, cu un zâmbet 
batjocoritor. Este adevărat că în curând voi sta faţă în faţă 
cu Mihu Inimă de Leu, dar atunci ticălosul bandit nu va 
avea nici vreme, nici poftă și nici putinţa de a-mi cere 
socoteală pentru vreuna din faptele mele. Și aceasta 
deoarece în curând Mihu Inimă de Leu va atârna în furcă. 
Da, da, îl voi spânzura aici în curte, chiar de pomul acela 
din faţa ferestrei d-tale, pentru ca să-l poţi admira în toată 
lungimea trupului său, afară de gât, care va fi puţin cam 
strâmbat... Ha, ha, ha! 

— Nu, nu, aceasta nu se va întâmpla! strigă Mioara 
Comăneanu, 

— Nu? Ei bine, vom vedea! 

— Nu, nu se poate întâmpla! strigă Mioara, pentru a 
doua oară. Şi nu se va întâmpla, deoarece îngerul meu 
păzitor îl va păzi și pe Mihu Inimă de Leu. De altfel, aceia 
din faţa portii sunt mult mai numeroși și mult mai pricepuţi 
decât oamenii d-tale, așa că nu va putea rezista prea mult 
conacul atacului lui Mihu Inimă de Leu. Puterea lor 
covârșitoare va birui! 

— Da, da, puterea covârșitoare - repetă Panait Fotache, 
zâmbind plin de înţeles. Numai că vezi matale, Mioaro, 
haiducii nu vor avea prea multă vreme puterea 
covârșitoare de partea lor... Timoftei, argatul meu, e plecat 
de mult pe calul cel mai repede din grajd spre Galaţi 
pentru a aduce ajutoare! Nu va trece un ceas și ostașii 
colonelului Ispirescu vor fi aici. Și îţi dai seama că în 
asemenea împrejurări, Mihu Inimă de Leu nu va mai putea 
scăpa din mâinile noastre. lar peste un ceas și jumătate 
ticălosul va atârna de pomul despre care ţi-am vorbit, iar 
d-ta tot numai soţia mea vei fi! 

Mioara strigă, îngrozită: 

— Nu, nu, niciodată! inţelege că aceasta nu se va 
întâmpla niciodată, deoarece asediatorii vor lua conacul 
mult mai înainte de venirea soldaților. 

După cât se părea, faptele voiau să-i dea dreptate 
Mioarei Comăneanu, deoarece în aceeași clipă, se auziră 
din spre poarta principală repetate lovituri puternice. 

Loviturile acestea erau atât de asurzitoare încât îți 
făceau impresia că sunt bubuiturile unui tun mai mic. 

Ce se întâmplase? 

Mihu Inimă de Leu băgând de seamă că prin împușcături 
n-ajunge la niciun rezultat, porunci să se ia jos braţul de la 
fântâna din curtea administraţiei. Opt oameni ridicaseră 
acum acest trunchi de copac, lung de vreo zece metri și 

începură să lovească cu el în poartă întocmai ca și cu un 
berbec de pe vremuri. 

Sub puterea acestor grele lovituri, poarta de stejar 
gemea grozav. 

Boierul Panait Fotache părăsi enervat odaia Mioarei și 
alergă la poartă. Poarta gemea, scârţâia, tot mai 
ameninţător. Crucile de fier așezate în spatele ei însă 
ţineau bine piept atacului. 

Când asediatorii își dădură seama că nu vor ajunge la 
vreun rezultat mai simţitor prin asedierea porţii principale 
renunţară deodată la această încercare. Boierul Panait 
Fotache se trudea în zadar să bănuiască cam care ar putea 
fi planul haiducilor. Mihu Inimă de Leu însă nu-l lăsă prea 
multă vreme în nedumerire pe boierul Panait Fotache. 

Ticălosul boier începuse să nădăjduiască cum că argatul 
pe care-l trimisese la Galaţi găsise ceva ajutoare încă pe 
drum și acum se înapoia cu ele, speriindu-i pe haiduci, care 
la vederea soldaţilor vor fi încetat asediul. În curând însă îi 
fu dat să înţeleagă că se înșelase amarnic. Bubuiturile 
începură să se audă din nou, însă nu dinspre poarta 
principală, ca prima oară, ci dinspre partea tocmai opusă. 

Se întâmplase anume că, Mihu Inimă de Leu își dădu 
seama că poarta principală nu va izbuti s-o spargă și cum 
între timp prinsese de veste că cineva fugise din conac pe 
poarta din dos, se hotărî să sfârșească iute cu cei 
dinăuntru, încă mai înainte de a veni ajutoarele cerute de 
boier. 

De aceea, renunţă de a mai asedia poarta principală și 
se îndreptă cu oamenii care duceau braţul de fântână spre 
poarta din dos a conacului, aceea de la intrarea 
servitorilor. 

Ştia că intrarea aceasta va fi mult mai îngustă decât 
poarta principală prin care ar fi putut pătrunde în casă cu 
toţi oamenii săi deodată. La poarta din dos aceasta nu era 
cu putinţă, deoarece ea deservea un coridor îngust, 
întortocheat. Toate întortocheturile acestea ale coridorului 

puteau sluji asediaţilor drept acoperire de unde puteau 
trage fără teamă în năvălitori. Cu toate acestea, căpetenia 
haiducilor își zise că n-avea altă cale de ales și asedia 
acum poarta cea din dosul casei. 

Când boierul Panait Fotache auzi că haiducii asediază 
poarta aceasta, își dădu seama îndată că ușa aceasta fiind 
mult mai mică și mai slabă decât poarta principală nu va 
putea rezista prea mult atacului pornit împotriva ei. El își 
mai dădu seama că dacă nu trece la fapte numaidecât s-ar 
putea să fie prea târziu. Cum de altfel mai știa și că dacă 
se întâmpla să cadă în mâna lui Mihu Inimă de Leu putea 
să-și ia rămas bun de la viaţă, se hotărî fără șovăire. 

El se repezi spre odaia Mioarei Comăneanu. 

Mioara nu-și pierduse cumpătul cu toate împușcăturile 
care nu mai încetau și cu toate bubuiturile pricinuite de 
braţul de fântână care lovea necontenit în poarta din dos. 
Dimpotrivă, când auzi că atacul vine acum din spre ușa de 
la intrarea de serviciu chipul i se însenină, deoarece știa că 
poarta aceasta este mult mai puţin rezistentă de cât cea 
din față. Fiecare lovitură ce venea de la ușa de serviciu 
însemna un pas făcut înainte, pentru eliberarea ei. 

Era aproape sigură de izbândă, de libertatea de care în 
curând se va bucura, când deodată ușa se deschise și 
boierul Panait Fotache năvăli în odaie ca o furie. El se 
repezi la Mioara și apucând-o de mâini, strigă: 

— Trebuie să fug! Dumneata vei veni cu mine? 

— Niciodată! strigă Mioara, cu hotărâre. Vreau să rămân 
aici pentru a mă întâlni în sfârșit cu acela pe care-l aștept 
de vreme atât de îndelungată! 

— Ascultă, eu n-am vreme acum să mă cert cu d-ta! 
răspunse boierul și fără a mai adăuga ceva o luă în braţe 
pe Mioara. 

Fata îl lovi, îl zgârie, îl mușcă, dar boierul Panait 
Fotache nu se sinchisi de toate acestea. El porni în pas 
alergător spre acea parte a conacului unde se găsea lungul 
coridor care lega clădirea de locuinţa vechilului. 

După cum am văzut din raportul lui Mișu Drăgan, 
coridorul acesta era întrerupt de o ușă grea de fier, despre 
a cărei cheie cei de la conac nici nu știau dacă mai există 
pe undeva. 

Cheia aceasta însă era în buzunarul boierului Panait 
Fotache care o scoase acum la iveală și o vâri în broască. 
Trecură însă câteva minute până când boierul izbuti să 
descuie numai cu o singură mână broasca ruginită. In cele 
din urmă însă tot izbuti s-o descuie și când o deschise, îi 
dădu Mioarei un brânci de ajunse tocmai în celălalt capăt 
al coridorului. După aceea trecu și el prin ușă, se întoarse, 
o încuie pe partea cealaltă, ba o mai și baricadă cu tot ce 
găsi pe coridor. După aceea o luă pe Mioara de mână și o 
târî după sine în pivniţa locuinţei vechilului, locuinţă care 
era nelocuită. Aici ajunse în fața unei noi uși de fier prin 
care trecu însă cu toată împotrivirea deznădăjduită a 
Mioarei Comăneanu pe care o ducea cu sine. În clipa când 
încuie și această a doua ușă de fier în urma sa din spre 
conac se auzi o nouă salvă asurzitoare de gloanţe, precum 
și un urlet înfiorător, ieșit din zeci de piepturi. 

— Am fugit la timp! își zise boierul Panait Fotache, 
mulțumit. Tâlharii au spart ușa și au pătruns în conac! 

După ce cobori câteva trepte ajunse la un coridor lung. 
El înaintă pe acest coridor timp de vreun sfert de ceas, 
târând-o mereu după sine pe biata Mioara Comăneanu, 
până când în cele din urmă ajunseră din nou la niște 
trepte. În capătul de sus al acestor trepte boierul Panait 
Fotache descuie o nouă ușă de fier și în faţa uimitei Mioara 
Comăneanu se ivi atunci bucătăria unei case țărănești. 
Aceasta era locuința unui căruţaș. Nevasta căruţașului se 
îmbolnăvise greu și omul își dusese soţia la spital, așa că în 
clipa aceea nu era nimeni acasă. 

Împrejurarea aceasta era tocmai pe placul boierului 
Panait Fotache, care, după ce o încuie pe Mioara în casă 
ieși iute în curte. 

În curte însă el nu stătu multă vreme cu mâinile în sân, 
ci se duse la șopron de unde scoase o căruță simplă, 
ţărănească. După aceea se repezi în grajd și se înapoie cu 
doi cai, pe care îi înhamă la căruţă, așa cum se pricepu, 
sau mai bine zis, cum nu se pricepu. 

După ce-și sfârși cu chiu cu vai această îndeletnicire, se 
înapoie în casă, unde se răsti la sărmana Mioara 
Comăneanu care se ghemuise într-un colţ al bucătăriei. 

— Vino! 

Mioara însă, nici nu se mișcă și nu părea de loc dispusă 
să dea ascultare poruncii chinuitorului său. 

Atunci boierul Panait Fotache se răsti din nou la ea: 

— N-ai auzit? Îţi poruncesc să te ridici de acolo și să vii 
îndată cu mine! 

— Niciodată! strigă Mioara, în prada unei mânii de 
nedescris. 

În ochii boierului Panait Fotache începură să 
strălucească fulgerele furiei. 

— Nu trebuie să mai stăm aici, nicio clipă - zise el - căci 
dacă dau peste noi... 

Pe chipul Mioarei Comăneanu se ivi un zâmbet 
batjocoritor. 

— Pe mine asta nu mă sperie de loc! zise ea. Stanislau 
Rimsky de-abia așteaptă să se poată întâlni cu mine. Te 
asigur însă că tot atât de nerăbdător este să te vadă și pe 
d-ta! 

— Încă îţi mai baţi și joc de mine? 

— Aștepţi poate să-ţi fac complimente? Să-ţi laud curajul 
de care ai dat dovadă înfruntând atacul asediatorului? 

Boierul Panait Fotache începu să râdă. 

— Crezi poate că aș fi nebun să-mi primejduiesc viața 
pentru a mă măsura cu un bandit! 

— Parcă adineauri vorbeai altfel? 

— Bine... bine... dar asta nu însemnează că tâlharul nu 
va sfârși în spânzurătoare... Îţi voi arăta eu că tot acesta-i 

va fi sfârșitul... Acum însă, ajunge cu vorbăria! Să 
mergem! Caii sunt înhămaţi la căruţă, să fugim! 

— Eu n-am de cine să fug! 

Panait Fotache își pierdu orice răbdare și se apropie de 
Mioara cu priviri amenințătoare. 

Fata însă nu se sperie, ci se uită îndărătnică în ochii lui. 

— Mioaro - șuieră moșierul - nu mă sili să iau faţă de d- 
ta din nou măsuri mai energice! 

— Pleacă dinaintea ochilor mei! 

Timp de câteva clipe, boierul Panait Fotache se uită 
furios la Mioara Comăneanu și tocmai se pregătea să se 
repeadă la ea când fata urmă astfel: 

— Nu te mai sinchisi de mine, boier Panait Fotache, ci 
mai bine caută să fugi singur căci într-adevăr, îţi plâng de 
milă când mă gândesc ce te așteaptă dacă Mihu Inimă de 
Leu pune mâna pe d-ta! 

— Trebuie să vii și d-ta cu mine! 

— Asta nu se va întâmpla! Eu rămân aici! 

Boierul Panait Fotache turba de mânie. 

— Vom vedea noi... 

În clipa următoare se repezi la Mioara ca un tigru 
flămând. Biata fată se apără din răsputeri. 

Se proptise cu piciorul în perete și așa încercă să se 
apere împotriva atacului moșierului. Când agresorul se 
repezi la ea Mioara își înfipse unghiile în obrajii lui și peste 
o clipă chipul lui Panait Fotache era plin de sânge. 

Boierul scrâșni de durere și furios peste măsură, strigă: 

— Asta ţi-o voi plăti eu, cu vârf și îndesat! 

— N-aveai decât să mă lași în pace! 

— Nici nu mă gândesc! 

— Atunci... 

— Nicio vorbă... 

Şi iarăși se repezi la ea. 

Timp de câteva minute se desfășură o încăierare în toată 
puterea cuvântului. 

Deznădejdea îi dădu Mioarei puteri nebănuite și reuși 
să-l împingă cât colo, de câteva ori chiar, pe boierul 
Fotache. Până în cele din urmă însă, puterea covârșitoare 
tot învinse. 

Panait Fotache o prinse pe Mioara în așa chip încât 
aceasta să nu se mai poată apăra cu unghiile. De loviturile 
ei de picioare nici nu se sinchisea, ci o duse afară în curte 
și o aruncă în căruţă ca pe un sac. 

Mioara scrâșni de durere căci în cădere își lovise braţul. 
În vreme ce ea își freca mâna lovită, boierul Panait 
Fotache aruncă o frânghie peste ea și o legă de marginea 
căruţei atât de strâns, încât biata fată nu mai putea nici 
măcar să se miște. 

Moșierul nu mai avea niciun fel de milă față de Mioara și 
o legă atât de strâns încât frânghia intră adânc în carnea 
nenorocitei. 

— Ticălosule! strigă ea, deznădăjduită. 

— D-ta singură m-ai silit să mă port astfel! răspunse el 
batjocoritor. Dacă veneai de bună voie, nu eram silit să iau 
aceste măsuri. 

— De bună voie? răspunse Mioara, cu nespusă scârbă. 
Dar ce iluzii îţi faci d-ta? 

— Vorbește numai, vorbește! mormăi boierul. De aceea 
tot numai a mea vei fi! 

După aceea lovi ca un sălbatec cu biciul în cai și căruța 
porni pe șosea cu un huruit asurzitor... 

CAPITOLUL 115 
Fuga fatală 


Când cei din conac au băgat de seamă că boierul Panait 
Fotache a fugit încetară de a mai trage în haiduci. De altfel 
și așa n-ar mai fi putut ei să tragă multă vreme deoarece 
asediul haiducilor fu încoronat cu succes și în curând 
poarta de din dos a conacului se prăbuși sub loviturile lor. 

Cel dintâi care intră în conac fu Mihu Inimă de Leu. În 
fiecare mână cu câte un pistol gata de a trage el strigă: 

— Cui îi este dragă viaţa să arunce îndată orice armă are 
asupra sa, căci acela la care vom găsi vreo armă va fi un 
copil al morţii! 

Servitorilor înspăimântați nu le trebui mai mult. De 
îndată ce auziră ameninţarea lui Mihu Inimă de Leu, 
aruncară cât colo armele pe care li le încredinţase Panait 
Fotache. 

Intre timp, haiducii intrară în conac unul după altul. 

— Unde este stăpânul tău? întrebă Mihu Inimă de Leu pe 
cel dintâi argat ce-i ieși în cale. 

De teamă argatul nu era în stare nici măcar să răspundă. 

— Nu...u... ști...u... nu... nu... l-am vă... văzut... Cred... 
cred... că... a... a... fu... fugit! îngână el cu chiu cu vai. 

— Ce spui? Panait Fotache a fugit? urlă Mihu Inimă de 
Leu. 

La auzul acestui urlet, servitorul se înspăimântă atât de 
tare încât leșină și se întinse la pământ 

— Panait Fotache să fi fugit? îi întrebă el pe oamenii săi. 
Nu cumva o fi fost fugarul care a căzut în groapa de var? 

— Nu, căpitane, răspunse Dan Dragomir. Acela era un 
om mai subţire, roșcovan la faţă. Cred că era chiar 
servitorul personal al boierului. 

— Dar atunci pe unde naiba să fi ieșit ticălosul din 
conac? Și unde este Mioara? 

Din lămuririle date de servitori, Mihu Inimă de Leu află 
că Panait Fotache fugise prin coridorul care lega conacul 
cu locuința vechilului și că o târâse cu sine și pe Mioara 
Comăneanu. 

Căpetenia haiducilor se repezi îndată pe urma arătată 
dar n-ajunse decât până la ușa de fier. 

Aici își dădu seama îndată că ușa aceasta n-o va putea 
deschide cu una cu două și de aceea luă cu sine o parte din 
oamenii săi și ieșind din conac năvăli cu ei în locuința 
vechilului. Aici căută toate colţurile, scotoci toate 
ungherele, dar nu găsi nici urmă despre boierul Panait 
Fotache sau Mioara Comăneanu... 

Dan Dragomir $ Și cu Mișu Dragan. coborâră chiar Și în 
pivniță, unde apoi dădură de ușa de fier pe care însă în 
zadar se trudiră s-o deschidă. 

Ei se înapoiară însă îndată la Mihu Inimă de Leu spre a-i 
face cunoscută descoperirea lor. Căpitanul cobori îndată și 
el în pivniță pentru a se încredința personal că ușa nu se 
putea deschide. 

— Firește... firește - zise el - numai pe aici a putut fugi! 

In faţa ușii de fier însă era neputincios. El se întoarse 
amărât în conac, lăsând în părăsire locuinţa vechilului. 
Intre timp, oamenii rămași acolo cercetară tot conacul iar 
pe servitori îi adunaseră în sala cea mare, de primire. 

După înapoierea lui Mihu Inimă de Leu, servitorii fură 
duși pe rând în faţa căpeteniei haiducilor 

Mihu Inimă de Leu se uită pătrunzător la toţi, apoi 
întrebă: 

— Care din voi aţi făcut serviciul pe lângă doamna pe 
care Panait Fotache o ţinea prizonieră aici? 

Gherghina făcu îngrozită un pas înainte. 

— Ceilalţi se pot înapoia în odăile lor! strigă voinicul, 
apoi se întoarse spre Gherghina. Cu tine mai am de vorbit! 

Gherghina tremura ca varga. Aceasta însă, numai la 
început, căci când văzu că haiducul îi vorbește prietenos, 
cu blândeţe chiar, își recăpătă felul ei de a fi și răspunse 
fără teamă și șovăire la întrebările pe care i le punea Mihu 
Inimă de Leu. Ea îi istorisi voinicului cum trăise și ce 
făcuse Mioara Comăneanu la conac. Firește că a spus și 
cât de grosolan se purta boierul cu prizoniera sa și că 
făcea tot ce-i stătea în putinţă pentru a o sili pe Mioara să-i 
fie soţie. Mai departe Gherghina îi destăinui haiducului că 
sărmana Mioara trebuia să recurgă la cele mai 
neînchipuite viclenii pentru a-l ţine departe de sine pe 
moșier. La sfârșit apoi, fata îi spuse lui Mihu Inimă de Leu 
și felul în care Panait Fotache a silit-o pe Mioara să fugă cu 
el. 

Mihu Inimă de Leu turba de mânie, dar toate încercările 
oamenilor săi de a da de urma boierului fugit și a Mioarei, 
pe care o luase cu sine într-un chip atât de samavolnic, 
rămaseră zadarnice. 

În vreme ce Mihu Inimă de Leu și cu oamenii săi 
scotoceau locuinţa vechilului și conacul, căruţa în care se 
găseau boierul Panait Fotache și cu prizoniera sa, Mioara 
Comăneanu, se îndepărta tot mai mult de locul care pentru 
cel dintâi putea să însemneze locul pieirii, iar pentru cea 
din urmă, libertatea. 

Moșierul gonea caii din răsputeri, așa că bietele animale 
înaintau pe șosea ca o furtună și duceau căruţa după ei de 
parcă ar fi fost un fulg. 

Zbuciumul și frământările zilelor din urmă o istoviseră 
cu totul pe Mioara Comăneanu. Dacă izbutise să se 
stăpânească în timpul asediului conacului, aceasta se 
întâmplase numai fiindcă nădăjduise că în curând se va 
putea uni cu alesul inimii sale. 

Nădejdea aceasta i se spulberă însă întocmai ca niște 
baloane de săpun. 

Când boierul Panait Fotache porni cu ea spre o ţintă pe 
care nu o cunoștea, dar care știa că nu putea să-i aducă 
nicio bucurie, biata și atât de greu încercata fată nu mai 
era stăpână pe voinţa sa. Numai atunci își dădu seama ce 
urmări nenorocite ar putea avea pentru ea faptul că Mihu 
Inimă de Leu ar putea să-i piardă din nou urma când păși 
prin a treia ușă de fier și intră în bucătăria locuinţei 
căruţașului. 

De-abia aici începu ea să se împotrivească din răsputeri 
voinţei lui Panait Fotache, dar ce putea ea, o femeie slabă, 
faţă de forţa unui bărbat. 

Purtarea  grosolană a lui Panait Fotache, lupta 
înverșunată pe care o dăduse împotriva acestuia, 
strânsoarea dureroasă a frânghiilor cu care era legată o 
istoviră într-atâta încât își pierdu cunoștința. Ea zăcu 
leșinată în căruţă tot timpul cât moșierul gonea caii ca un 
nebun pe șosea și nu-și reveni în fire decât târziu de tot. 

Când se trezi din leșin, se uită în jurul său spre a-și da 
seama măcar cam pe unde umblă. Dar șoseaua monotonă, 
mărginită ici colo de pădurici de sălcii, nu-i oferi niciun 
amănunt care s-o ajute să recunoască regiunea. 

Deznădejdea punea tot mai mult stăpânire pe sufletul 
său. Ar fi vrut să plângă spre a-și mai ușura inima, dar 
simțământul de nobilă mândrie o împiedica de a se arăta 
slabă, de a se umili în faţa chinuitorului său. 

Boierul Panait Fotache băgă iute de seamă că, Mioara își 
revenise în fire și întorcându-se de pe capră, îi zise: 

— Nădăjduiesc că nu ţi s-a întâmplat nimic, Mioaro și că, 
nici nu-ţi mai pare rău că n-ai dat ochi cu Mihu Inimă de 
Leu? 

— Boier Panait Fotache - răspunse Mioara Comăneanu, 
la ironia moșierului - nu vreau să calific acum purtarea d- 
tale faţă de mine. Sunt încredinţată însă că va veni o zi 
când te vei găsi în faţa omului care are dreptul să 

hotărască de mine și care-ţi va cere o cumplită socoteală 
pentru fapta pe care ai săvârșit-o astăzi! 

— Mioaro! zise atunci boierul, care se întoarse atât de 
tare spre Mioara, încât scăpă din mână chiar și hăţurile. 
Orice s-ar întâmpla și chiar dacă ar trebui să trec peste o 
sută de draci și o mie de haiduci, tot îţi voi arăta că vei fi a 
mea, vei fi soția mea! Înţelege-mă odată că nu pot trăi fără 
d-ta, fiindcă te iubesc prea mult! 

— Dacă mă iubești atât de mult, boier Panait Fotache - 
răspunse Mioara - atunci de ce te porţi cu mine așa cum nu 
s-a mai purtat nimeni, niciodată? De ce ai pus să mă 
răpească din mănăstire? De ce m-ai ţinut prizonieră în 
dosul unor ferestre zăbrelite? Cred că, chiar și prizonierii 
unei închisori au mai multă libertate decât aceea de care 
m-am bucurat eu în timpul cât m-ai ţinut încuiată în 
conacul d-tale! 

— Nu te supăra, Mioaro - încercă boierul Fotache s-o 
mai liniștească pe fată, care se aprinsese grozav - fii 
cuminte! 'Tot ceea ce am făcut, n-am făcut din rea voinţă. 
Am fost nevoit să mă port așa cu d-ta deoarece prin alte 
mijloace n-aș fi ajuns niciodată să-mi văd visul împlinit, să 
te știu soţia mea! 

— Dar te înșeli grozav, boier Panait Fotache - răspunse 
fata, dispreţuitor - căci nici chiar prin asemenea mijloace 
nu vei reuși vreodată să mă silești să fiu soţia d-tale. Nu s-a 
născocit încă în lumea aceasta unealta de tortură care să 
mă silească pe mine să-ţi arăt dragoste d-tale, când nu te 
iubesc câtuși de puţin și să-l uit pe Mihu Inimă de Leu, de 
care mă simt atrasă cu toată puterea făpturii mele. 

— Iar eu sunt pe deplin încredinţat că în curând vei 
vorbi cu totul altfel! strigă boierul Panait Fotache, lovind 
cu toată puterea în cai, pentru a-și vărsa măcar pe ei 
mânia-i neputincioasă. 

Dacă vreun străin se rătăcea în acea parte a pădurii 
Gura Dracului, unde se găsea casa părăsită, fără îndoială 
că ar fi crezut că moșierul stăpân al pădurii rânduise mari 
vânători și cu prilejul acestor vânători dăduse un mare 
banchet în casa părăsită din pădure. Altfel niciun străin nu 
și-ar fi putut tălmăci cheful și petrecerea ce se putea 
observa în casa părăsită. 

Liniștea solemnă a pădurii era străbătută de chiuituri 
sălbatice, cântecele și vivat-urile nu mai încetau, ceea ce 
însemna că cei din casa părăsită erau în toiul petrecerii. 

Înăuntru, în jurul mesei ședeau oameni care nu se mai 
puteau ţine pe picioare de beţi ce erau, iar în capul mesei 
trona Grigore Muscan, care își așezase tabăra din nou în 
casa părăsită din pădurea Gura Dracului. Cea dintâi 
ispravă a lui după întoarcerea la vechea ascunzătoare, fu 
să facă o vizită la cârciuma din satul cel mai apropiat de 
unde apoi se întoarse cu câteva butoaie de vin. 

Cum vinul era grija lui de căpetenie, era firesc să se 
gândească mai întâi la el. Când apoi era din belșug, de 
lângă care firește că nu lipseau nici mâncările, apoi 
petrecerile se ţineau lanţ și adeseori treceau zile întregi 
fără ca bandiții să se mai trezească din beţie. 

După ce Mihu Inimă de Leu îi spărsese gaşca și-i 
împrăștiase oamenii, Grigore Muscan jură din nou o 
cumplită răzbunare dușmanului său de moarte. 

El își alcătui o nouă bandă din oamenii cu care se găsea 
la Galaţi atunci când Mihu Inimă de Leu tăbărâse peste cei 
ce rămăseseră acasă, în pădurea Gura Dracului. 

Între timp apoi, se mai alăturară de bandă și câţiva 
vagabonzi și stâlpi de cârciumă și cu aceștia Grigore 
Muscan cobora prin satele din jurul pădurii băgând spaima 
în locuitori prin cruzimea faptelor sale. 

Alegându-și ca ascunzătoare din nou casa părăsită din 
pădurea Gura Dracului, Grigore Muscan se gândise că nici 
Mihu Inimă de Leu și nici pandurii nu vor veni să-l mai 

caute acolo unde știau că își mai avusese odată 
ascunzătoarea. După socoteala lui, aceasta era 
ascunzătoarea cea mai nimerită pentru el, măcar pentru 
câtva timp. 

De câteva săptămâni, Grigore Muscan și cu oamenii săi 
asupreau din nou populaţia de prin împrejurimi în chipul 
cel mai josnic. Ei nu-i cruţau nici chiar pe oamenii săraci și 
lipsiţi poate chiar și de pâinea zilnică și ar fi fost în stare să 
ia și cea din urmă vită din grajdul unui biet iobag de-abia 
scăpat de sub sclavie, numai pentru a-și îndestula pofta lor 
de pradă. Au fost cazuri chiar când bandiții lui Muscan au 
adunat în curte și au dat foc lucrurilor pe care nu le puteau 
lua cu ei sau am împușcat pe rând toate vitele din câte un 
sat, dacă banda mergea mai departe și nu le putea lua cu 
sine. 

În urma unor asemenea grozăvii, nici nu era de mirat că, 
toată lumea de prin împrejurimi tremura de noua bandă 
care se încuibase în pădurea Gura Dracului. Atât săracii, 
cât și bogaţii se rugau zi și noapte lui Dumnezeu să-i 
ferească de a se întâlni cu Mihu Inimă de Leu, căci Grigore 
Muscan nu-și părăsise vechiul obicei de a se da peste tot 
drept fostul său căpitan, de numele căruia știa că tremură 
toată lumea. De îndată ce ajungea în vreo localitate 
Muscan striga de departe, cât îl ţinea gura: 

— Tremuraţi, eu sunt Mihu Inimă de Leu! 

Grigore Muscan își făcuse un obicei, de a porni în fiecare 
noapte în patrulă cu oamenii săi, în nădejdea că le va 
cădea vreo pradă în mână. 

Cu prilejul acestor patrulări, bandiții atacau tot ce le 
ieșea în cale și adeseori luau cea din urmă leţcaie de la 
câte un biet drumeţ care mergea pe jos de la un sat la 
altul, neavând nici măcar aţâţi bani pentru aș plăti un 
căruţaș. 

În noaptea în care Mihu Inimă de Leu pornise la 
asedierea conacului boierului Panait Fotache, pornise și 
Grigore Muscan după pradă. 


993 


Bandiţii erau în toane foarte rele deoarece, cu toate că 
coborâseră pe șosea până dincolo de Brăila, tot nu le 
căzuse în mâini vreo pradă mai de seamă. 

Tocmai se opriseră în mijlocul drumului și se sfătuiau 
dacă să mai înainteze spre Galaţi sau să se înapoieze 
acasă, când deodată auziră huruitul unei căruţe. 

O scurtă poruncă a lui Muscan și bandiții se așezară de 
cele două părti ale drumului. 

Locul unde se opriseră bandiții însă era foarte aproape 
de satul moșiei Piatra Seacă și de aceea Grigore Muscan le 
spuse tovarășilor săi că, pe cât va fi cu putinţă, prada 
trebuie luată fără împușcături care ar putea atrage atenţia 
pandurilor din sat. 

De aceea, hotări să-și prindă prada prin viclenie. 

— Toată lumea să-și desfacă frânghiile! porunci el. 

Când bandiții îi îndepliniră porunca, Muscan legă 
frânghiile la înălţimi diferite de unul din pomii care 
mărgineau șoseaua. După ce sfârși cu aceasta, el porni cu 
celelalte capete ale frânghiilor spre cealaltă parte a 
șoselei. Aici, el legă capetele frânghiilor iarăși de un pom, 
așa că peste șosea se întinse o reţea de frânghii peste care 
ar fi fost cu neputinţă ca vreo căruţă să mai poată trece. 

Nu mult după ce bandiții ridicară această capcană de 
frânghii la o cotitură a drumului se și ivi căruţa în care se 
găseau boierul Panait Fotache și cu Mioara Comăneanu. 

Caii prinși în goană sălbatecă nu băgară de seamă 
capcana decât numai atunci când frânghiile se izbiră 
tăioase de pieptul lor. Atunci se opriră brusc, răsturnând 
aproape căruţa. 

Boierul Panait Fotache era foarte bine dispus acum. 

Fugind la conacul său de lângă Galaţi el nu se 
îndreptase spre oraș deoarece se temea că prinzând de 
veste despre fuga lui, haiducii lui Mihu Inimă de Leu să nu 
pornească și ei pe același drum, unde fără îndoială că l-ar 
fi ajuns din urmă. El făcuse un ocol mare și se îndrepta 
acum spre Piatra Seacă, unde știa că boierul murise și 

moșia era gospodărită de fiica sa Dochiţa, despre care 
lumea prinsese de veste că fusese ibovnica banditului 
Muscan. Tocmai de aceea Panait Fotache alesese Piatra 
Seacă. Dochiţa, a cărei cinste fusese terfelită în picioare de 
un bandit nu va îndrăzni să-i refuze găzduirea chiar dacă 
aducea cu sine o femeie legată - se gândea ticălosul de 
Fotache. 

De aceea, acum, când albeaţa conacului moșiei Piatra 
Seacă începu să se ivească în zare, boierul Panait Fotache 
se gândea cu mulțumire că scăpase de Mihu Inimă de Leu 
și că în curând se va putea odihni într-un pat moale, după 
oboselile peripeţiilor din noaptea aceea zbuciumată. 

El nici nu se mai uita în faţa căruţei unde se întindea 
șoseaua, ci privea mereu la dreapta, socotind cam cât mai 
avea de mers până la conacul a cărui grădină în unele 
locuri se întindea până la drum. 

Când caii se opriseră brusc, nu lipsise mult ca moșierul 
să cadă de pe capră. Tocmai se pregătea să trântească o 
înjurătură grosolană, dar cuvântul îi muri pe buze, 
deoarece din șanțurile care mărgineau șoseaua, ieșiră 
deodată la iveală o mulțime de oameni înarmaţi până în 
dinţi. Doi din aceștia apucară caii de căpestre iar ceilalți își 
îndreptară puștile asupra boierului. 

— Sus mâinile, dacă ţi-e dragă viaţă! strigă căpetenia 
bandiţilor. Eu sunt Mihu Inimă de Leu! 

În prima lui spaimă, boierul era gata-gata să se supună. 
Dar când auzi numele omului pe care-l ura de moarte, sări 
deodată în picioare. 

— Iar eu sunt boierul Panait Fotache, strigă el. Acum ţi-a 
sunat ceasul cel de pe urmă, câine! 

Cu aceste cuvinte își scoase iute pistolul de la brâu și 
trase asupra banditului. 

Dar mâna lui Panait Fotache tremurase de spaimă și de 
enervare, așa că glontele dădu greș. 

În clipa următoare șase vârfuri de pumnal se îndreptară 
spre pieptul boierului Panait Fotache. 

— Nu vă atingeţi de el, strigă Grigore Muscan, boierul 
trebuie să cadă viu în mâinile noastre. 

— Niciodată! strigă Panait Fotache și vru să-și descarce 
pistolul din nou. 

Tâlharii vrură să-i smulgă pistolul din mână și apoi să-l 
tragă de pe capră, spre a-l face nevătămător jos, la 
pământ. 

Însă Panait Fotache se lupta ca un erou. Groaza de 
soarta care-l aștepta, dacă-i prindeau bandiții, îi dădu un 
curaj de care el nu dăduse dovadă niciodată până atunci. 

El se scutura necontenit de bandiții care îl atacau și care 
se purtau cum nu prea erau obișnuiți să se poarte cu 
victimele lor; auzind însă că au de a face cu boierul Panait 
Fotache, s-au gândit că aici era rost de un mare preţ de 
răscumpărare și de aceea umblau cu el ca și cu un ou. 

Boierul însă nu se lăsa nici în ruptul capului. După ce-i 
luaseră pistolul, se luă la luptă cu Grigore Muscan, care se 
apropiase de el cu gândul de a-l trânti la pământ pentru a-l 
putea lega. 

În timpul luptei, Panait Fotache zări pumnalul pe care 
Muscan îl purta la brâu. Boierul se învârti, se suci, până 
când ajunse cu mâna la pumnal. Atunci îl scoase deodată 
din brâul adversarului său și vru să i-l împlânte în pântece. 

În aceeași clipă însă se auzi o detunătură de armă și 
boierul Panait Fotache se întinse la pământ cu un urlet de 
durere. 

— Ce s-a întâmplat? întrebă Muscan. 

— Eu am tras, căpitane! zise unul din bandiți. 

— Şi de ce te-ai folosit de pistol, când eu v-am spus că 
trebuie să punem mâna viu pe el? 

— Era singurul mijloc de a-i împiedica să nu te 
înjunghie!... Priveşte, tot mai ţine pumnalul în mână. 

De-abia atunci își dădu seama Muscan din ce primejdie 
scăpase... 

Din pieptul boierului Panait Fotache sângele curgea 
șiroaie. Moșierul horcăia cumplit. 

Grigore Muscan se apropie de el și-l lovi cu piciorul. 

— Îmi pregăteai mie moartea și iată că acum tu pornești 
pe lumea cealaltă, câine! strigă banditul, grozav de 
înfuriat. 

— Îndurare! Îndurare! gemu Panait Fotache. 

Ochii lui Grigore Muscan luceau sălbatec. 

— Vrei îndurare? Îţi voi da și asta... 

Cu aceste cuvinte se aplecă, smulse pumnalul din mâna 
boierului Panait Fotache, apoi îl ridică în aer și pe urmă îl 
împlântă cu toată puterea în trupul ce se zvârcolea pe jos. 

— Iată și îndurarea mea, câine! 

Din pieptul boierului Panait Fotache sângele ţâșnea 
acum ca apa dintr-o cișmea. Trupul lui se mai zvârcoli de 
câteva ori, apoi ochii se închiseră pentru vecie... 

Grigore Muscan își șterse pumnalul de sânge, nepăsător, 
apoi îl vâri la loc la brâu. 

— Așa! le zise el oamenilor săi. Cu ăsta am încheiat 
socoteala! Este adevărat că am pierdut prilejul de a pune 
mâna pe un frumos preţ de răscumpărare, dar nu-mi pare 
rău deoarece câinele acesta și-a meritat soarta. 

Și în mânia lui sălbatică, îi mai dădu o lovitură de picior 
trupului neînsufleţit. 

După aceea se întoarse spre oamenii săi. 

— Acum însă, e timpul s-o luăm din loc. Mi-e teamă că 
zgomotul împușcăturii va fi ajuns pană la conacul a cărui 
stăpână, jupâniţa Dochiţa Bănuţ și așa nu se prea gândește 
cu drag la mine! 

— Primejdia nu este prea mare, zise unul din bandiți. 
Cred că nimeni n-a auzit împușcătura. 

— Eu însă nu prea sunt de aceeași părere, răspunse 
Grigore Muscan. Nu trebuie să uiţi că ticălosul acesta a 
tras un foc de pistol chiar la început, când l-am oprit! În 
orice caz, dacă vom sta liniștiți câteva minute, vom putea 
să ne dăm seama dacă împușcăturile au fost auzite sau nu. 
Până atunci cercetaţi buzunarele boierului și luaţi-i tot ce 
are de preţ asupra lui. 

— Şi așa, el nu mai are nevoie de nimic! zise unul din 
bandiți batjocoritor. 

Așa s-a întâmplat că inelul, ceasul, punga boierului 
Panait Fotache au trecut în buzunarele bandiţilor în vreme 
ce Grigore Muscan trăgea cu urechea spre a vedea dacă 
împușcăturile avuseră vreun răsunet. 

Nicăieri însă, nu se arătă ţipenie de om... 

Grigore Muscan se liniști, deoarece într-adevăr n-avea 
de unde să știe că cu toate măsurile lui de prevedere, noua 
lui ispravă sângeroasă tot avusese martor. 

Dincolo de pomii care mărgineau șoseaua se întindea un 
tufiș, prin mijlocul căruia trecea un gard. Gardul grădinii 
conacului Bănuţ. Din dosul acestui gard pândea de multă 
vreme, o femeie îmbrăcată în doliu. 

Femeia aceasta în doliu pândea desfăşurarea 
evenimentelor, încă din clipa când bandiții puseseră la cale 
atacul asupra căruţei care se apropia în goană și când 
baricadaseră șoseaua cu frânghii așezate de-a curmezișul 
ei. 

Dar în clipa când răsună detunătura, femeia în doliu de- 
abia putu să-și stăpânească un țipăt care ameninţa să-i 
iasă din piept. 

La lumina făcută de arderea pulberii ea zărise chipul 
căpitanului bandiţilor. 

— Grigore Muscan! se gândi ea și în învălmășeala 
pricinuită de împușcături, când atenţia bandiţilor era 
aţintită numai asupra aceluia care trăsese în căpitanul lor, 
femeia în doliu își părăsi locul de pândă și se furișă încet 
spre conac. Când ajunse mai departe și nu trebuia să se 
mai teamă că, ar putea fi observată de bandiți, ea începu 
să fugă din răsputeri spre conac. 

Femeia îndoliată era jupânița Dochiţa Bănuţ care, după 
moartea tatălui său și după cumplitele umiliri îndurate în 
ascunzătoarea bandiţilor, trăia retrasă de lume în conacul 
moșiei Piatra Seacă. 

Ea își petrecea nopţile la mormântul tatălui său și acum, 
când gândurile-i chinuitoare n-o lăsaseră să închidă ochii, 
căutase iarăși mângâiere la mormântul celui dispărut în 
împrejurări atât de dureroase pentru ea. 

Când îi zări pe bandiții care plănuiau pe șosea, se opri, 
curioasă să vadă ce va urma. Curiozitatea ei însă se 
transformă într-o ură nemărginită când zări la lumina 
pulberii pistolului chipul omului care era pricina 
nenorocirii, a tristeţii, a doliului său: Grigore Muscan. 

Jupânița Dochița Bănuţ era o fată care nu șovăia prea 
mult când era vorba să ia vreo hotărâre. Ea alergă iute în 
odaia sa își aruncă o mantie pe umăr, apoi cobori în grajd 
unde puse șeaua pe calul cel mai iute. 

Ea singură făcu toate acestea deoarece se grăbea și 
deoarece nu voia să mai piardă timp cu servitorii 
somnoroşi. 


* * 


În timpul acesta bandiții întoarseră pe dos buzunarele 
veștmintelor lui Panait Fotache, ba nu se sfiiră nici chiar 
să-i tragă din picioare și cizmele care erau noi nouţe. 
Trupul neînsufleţit îl aruncară în șanțul de pe marginea 
drumului. 

Numai după aceea se întoarseră și la căruţă. 

— În căruţă se găsește un pachet negru! Ce dracu' va fi 
acolo? zise unul din bandiți. 

— Ce naiba să fie, ceea ce boierul Fotache transportă el 
însuși în miez de noapte? adăugă un alt tâlhar. 

Al treilea însă nu mai așteptă, ci sări în căruţă, unde 
puse mâna pe negreaţa care stârnise curiozitatea 
tovarășilor săi. 

— Mai este cineva aici! strigă banditul. O femeie! 

Din cea dintâi clipă a atacului, Mioara Comăneanu 
rămăsese nemișcată în fundul căruţei. Groaza care-i 

cuprinsese sufletul o făcu să-și piardă cunoștința din nou 
așa că, nici nu văzuse când glontele ucigător al banditului 
pusese capăt vieţii boierului Panait Fotache. 

Banditul din căruţă ridică fără milă capul Mioarei 
Comăneanu și întorcându-l așa, ca razele lunii să-l 
lumineze, strigă: 

— E tânără și frumoasă! 

— Mioara Comăneanu! strigă aproape în același timp și 
Grigore  Muscan, care recunoscuse îndată chipul 
fermecător al iubitei fostului său căpitan, astăzi, dușmanul 
lui cei mai neîmpăcat. 

— O cunoşti? întrebă unul din bandiți, mirat. 

— Da! răspunse Grigore Muscan. Mare noroc am avut pe 
ziua de astăzi. Cu un glonte am împușcat doi iepuri: 
boierul Panait Fotache și Mioara Comăneanu. 

— Dar cine este femeia aceasta? întrebară bandiții, 
curioși. 

— Ibovnica lui Mihu Inimă de Leu, până astăzi, zise 
Muscan, cu un rânjet diabolic. De astăzi înainte însă, 
ibovnica mea! Nu-i așa porumbiţo?... Ha, ha, ha... Ei, 
Mihule Inimă de Leu, de data aceasta știu că mă răzbun și 
încă cu vârf și îndesat! Îţi voi lua ceea ce-ţi este mai drag 
decât orice în lumea aceasta! Îţi iau iubita! Căci vrei nu 
vrei, a mea vei fi, turturico! Și nu te mai uita așa de urât la 
mine, comoara vieții mele, căci la urma urmelor nu sunt 
nici eu tocmai de lepădat! 

Zicând aceste cuvinte căpitanul bandiţilor se apropie de 
Mioara și vru s-o sărute. Mioara însă își adună toate 
puterile și-l împinse cât colo, cu atât mai ușor, cu cât 
banditul nu se aștepta la o asemenea împotrivire din 
partea unei femei ce se găsea singură și fără apărare în 
mijlocul unei cete de bandiți. 

Până atunci, Mioara Comăneanu nu rostise niciun singur 
cuvânt. Era nespus de abătută de faptul că din captivitatea 
boierului Panait Fotache căzuse acum în mâinile unui om și 
mai îngrozitor și mai negru la suflet. 

La început, când caii se opriseră brusc și din șanț văzu 
ivindu-se mai multe făpturi cu gânduri vădit dușmănoase, 
ea crezuse că într-adevăr erau oamenii iubitului său care îl 
atacaseră pe boierul Panait Fotache pentru a o scăpa din 
ghearele lui. Dar de îndată ce auzi glasul aceluia care se 
dăduse drept Mihu Inimă de Leu înţelese că ajunsese în 
mâinile unor tâlhari de rând, care se foloseau de numele 
temutului căpitan de haiduci numai pentru a băga groază 
în victime pentru ca aceștia să se împotrivească cât mai 
puţin. 

Pe Grigore Muscan nu-l cunoștea personal, așa că nu 
știa încă în mâinile cui căzuse. Muscan în schimb o 
cunoștea prea bine pe Mioara Comăneanu, deoarece Mihu 
Inimă de Leu plecase doar întovărășit de el, la Schitul 
Sfintei Treimi, pentru căutarea iubitei sale. 

Aceasta se petrecuse atunci când Grigore Muscan 
atentase pentru prima oară la viaţa lui Mihu Inimă de Leu 
cu gândul de a pune el mâna pe conducerea trupei de 
haiduci. 

Acum însă, când Mioara Comăneanu îl respinse cu atâta 
energie îl cuprinse o mânie fără margini. Se și pregătea să 
se poarte și cu ea așa cum era el obișnuit să se poarte cu 
toate femeile, când unul din oamenii săi îi atrase atenţia, 
zicându-i: 

— Muscane, las-o dracului acum căci nu e timpul pentru 
așa ceva! Mai bine ar fi să ne îndepărtăm de aici, cât mai 
iute! La naiba, doar ai destulă vreme acasă s-o îmbrăţișezi 
pe porumbiţa aceasta sălbatică! 

Muscan își dădu seama că tovarășul său avea dreptate și 
acum el însuși fu acela care-și zori oamenii s-o ia din loc 
cât mai neîntârziat. Doi bandiți se aruncară în căruţă, unul 
din ei luă hăţurile în mână iar celălalt se așeză s-o 
păzească pe Mioara Comăneanu. Ceilalţi bandiți 
înconjurară căruţa și porniră în galop spre casa părăsită 
din pădurea Gura Dracului... 

Bandiţii se credeau în deplină siguranţă și nici unuia nu-i 
trecu prin minte să întoarcă măcar odată capul spre a 
vedea dacă nu cumva îi urmărea cineva dintre cei din sat. 
Tăcerea desăvârșită care domnise tot timpul în jurul 
locului noii lor isprăvi îi liniștise pe deplin. 

Așa s-a întâmplat că ei n-au băgat de seamă nici pe 
călăreţul singuratic care-i urmărea pas cu pas de la o 
depărtare îndeajuns de mare însă pentru a nu fi văzut de 
bandiți. 

Călărețul acesta singuratic era jupâniţa Dochiţa Bănuţ 
care, mânată de dorul de răzbunare, nu se sinchisi de 
primejdia care o pândea pe ea însăși într-o asemenea 
întreprindere și hotărî să urmărească ceata bandiţilor pas 
cu pas, pentru a le afla  ascunzătoarea. Odată 
ascunzătoarea aflată ea avea de gând să le arate ostașilor 
unde puteau da peste ucigașul tatălui său. 

Dorul ei de răzbunare era atât de puternic încât fata 
hotărâse că, cu orice risc, cu orice primejdie, ea îi va 
urmări pe ticăloși și le va afla vizuina. Când apoi, într-un 
târziu și după o goană nebună, bandiții care o furaseră pe 
Mioara Comăneanu, ajunseră la casa părăsită din pădurea 
Gura Dracului, Dochiţa Bănuţ tot mai era în urma lor. 

Nefericita și atât de josnic batjocorita fată a boierului 
Petrache Bănuţ își ajunsese pe jumătate scopul pe care și-l 
propuse. Acum știa unde putea fi prins ucigașul tatălui său. 

De bucuria prăzii bogate din noaptea aceea și de bucurie 
că, în sfârșit, va izbuti să se răzbune, cum nici măcar nu 
îndrăznise să viseze asupra dușmanului său de moarte, 
Grigore Muscan porunci să se dea cep unui butoi de vin. 

În timpul acesta, Dochița Bănuţ băgând de seamă că toţi 
bandiții intraseră din curte în casă, se hotărî să coboare și 
ea de pe cal. Își legă calul de un copac, iar ea însăși se 
apropie de casă. 

La vederea acestei case însă amintirile dureroase se 
treziră din nou în sufletul său. Doamne, nu trecuse doar 
prea multă vreme de când ea fusese sclava acestor banditi, 

unealtă de groaznică batjocură a căpitanului lor, nu 
trecuse prea multă vreme de când tatăl său murise în 
mijlocul unor groaznice chinuri trupești și sufletești în 
pivnița umedă și rece a acestei case blestemate. 

Amintirile o strângeau parcă de gât când toate aceste 
amănunte se perindară din nou pe dinaintea ochilor 
sufletului său. Zilele acelea de groază petrecute în 
captivitate la Grigore Muscan apăsau pe amintirea ei cu 
greutate de stâncă și singură, umilită și batjocorită, altă 
ţintă nu mai avea în viață decât să se răzbune pentru 
mârșăvia cu care se purtase banditul cu ea. 

lată că acum ceasul răzbunării părea că se apropie. 
Setea ei de răzbunare era atât de mare, încât nici nu-și mai 
dădea seama de cumplită primejdie care o pândea pe ea, o 
femeie singură, lipsită de orice armă, în mijlocul unei 
păduri, în miez de noapte și în imediata apropiere a 
doisprezece dintre cei mai sângeroși tâlhari pe care i-a 
cunoscut vreodată ţinutul acela. 

Ea se furișă chiar până lângă casa părăsită și 
netemându-se că Muscan, sau careva din oamenii aceștia 
ar putea-o vedea, spionă să vadă ce făceau cei din casa 
părăsită. 

După cât se părea, bandiții se înapoiaseră de la o 
expediţie mai lungă, deoarece erau foarte obosiţi, flămânzi 
și mai ales însetaţi. 

Ulcelele cu vin se goleau necontenit, pentru a se umple 
îndată, așa că, butoiul căruia i se dăduse cep se goli 
simţitor, în timp foarte scurt. 

De prizoniera lor nu se sinchisea nimeni, cel puţin 
deocamdată. Mioara Comăneanu ședea tristă și abătută pe 
un scaun rupt dintr-un colţ al bucătăriei. 

Bandiţii în schimb deveneau din ce în ce mai gălăgioși, 
ba unii din ei începuseră chiar și să cânte. 

În mijlocul unui cântec, Grigore Muscan își aduse aminte 
deodată de Mioara Comăneanu. 

— Dar unde este îndărătnica mea porumbiţă? strigă el, 
în vreme ce gura i se schimonosi într-un rânjet de fiară 
dornică de pradă. 

Mioara ședea tot în colţul ei, pe scaunul stricat și auzind 
cuvintele lui Muscan, groaza îi cuprinse sufletul din nou. 

— Ia fă-te mai aproape, turturico! strigă apoi Muscan. 

Văzând că fata nu se mișcă, se duse el însuși la ea. 

— Nu pune mâna pe mine! strigă Mioara plină de 
dezgust, când Muscan o prinse de braţ. 

— Nu te atinge de mine căci eu sunt logodnica lui Mihu 
Inimă de Leu și stau sub scutul lui. Ar fi vai și amar de 
acela care ar îndrăzni să-mi facă vreun rău. 

— Mai încet, mai încet, porumbița mea! răspunse 
căpitanul bandiţilor, batjocoritor. Nu logodnica, ci ibovnica 
lui Mihu Inimă de Leu ești tu! Asta o știu eu prea bine! 

— Ţine-ţi gura, ticălosule! strigă biata fată, înfuriată 
peste măsură. 

— Nu cumva crezi că mi-e frică de tine sau de ibovnicul 
tău? Eu sunt mult mai zdravăn decât el! Ia te uită puţin la 
mine și vei vedea că în viaţa ta n-ai mai întâlnit un om mai 
chipeș și mai vrednic de iubit ca mine! 

— Nici nu vreau să te văd! Lasă-mă! Dă-mi drumul! 
strigă Mioara, dând din mâini și din picioare, deoarece 
Grigore Muscan voise să o sărute. 

— Ei, și nu mai fi tocmai atât de mândră, las-o dracului! 
zise Muscan. Dacă ai fost până acum drăguţa lui Mihu 
Inimă de Leu și de astăzi înainte vei fi a lui Grigore 
Muscan, nu-ţi va cădea rangul. Dimpotrivă, te înalţi! 
Întreabă-i pe băieţii aceștia și vei vedea că toţi sunt de 
părerea mea. 

Dar băieţii aceia nu prea erau dispuși să se uite la el, 
căci vinul îi interesa mult mai mult. 

— Haide, puișorule, dă-mi o guriță! zise Muscan și se 
aplecă din nou spre ea. 

Mioara însă îl împinse din nou de lângă sine și strigă: 

— Îţi scot ochii, dacă îndrăznești să te atingi de mine. 

— Dar sălbatică mai ești, fetițo! urlă Grigore Muscan, 
deoarece Mioara, pentru a-i dovedi că nu glumește îi 
zgâriase amândoi obrajii și chipul căpitanului bandiţilor 
purta acum două brazde însângerate. 

Muscan își pipăi zgârieturile care îl usturau grozav, apoi 
zise: 

— Eşti o adevărată pisică sălbatică, fato! Dar nu-i nimic, 
voi îngriji eu să ţi se mai taie puţin unghiile și să vezi cum 
te îmblânzești tu atunci. 

După aceea se întoarse spre oamenii săi și le zise: 

— Băieți, ia puneţi mâna pe mofturoasa aceasta și 
duceţi-o în pivniţă, printre șobolani, să aibă ce zgâria. Nici 
mâncare și nici băutură nu i se va da până când nu va veni 
ea singură la mine să-mi ceară. Și atunci, vom sta de 
vorbă. Eu îţi voi vinde mâncarea și băutura și tu vei plăti 
așa: o strachină de mâncare, două guriţe, o cană cu apă tot 
atât! 

— Mai bine mor de foame! strigă Mioara Comăneanu, 
când bandiții puseră mâna pe ea. Dar dorinţa ta nu ţi-o voi 
îndeplinii 

— Lasă, lasă, porumbiţo, vei vedea tu că vei vorbi altfel, 
după o noapte petrecută în pivniţă! răspunse Muscan. Află 
că în pivniţa aceea a mai murit cineva de foame: boierul 
Petrache Bănuţ, care a fost îndeajuns de prost să vrea să 
facă pe grozavul cu mine! Vezi, fata lui a fost mai cuminte 
decât tine! Ea nu m-a făcut să aștept prea mult și după 
puţină miorlăiala, că pe semne așa trebuie să faceţi voi, 
boieresele, a devenit ibovnica mea. 

Mioara Comăneanu îi urmă, fără a mai scoate vreun 
cuvânt pe cei doi bandiți, care o duseră în pivniţă și 
încuiară ușa peste ea. 

În clipa însă în care Grigore Muscan vorbise despre 
moartea boierului Petrache Bănuţ și despre rușinea adusă 
fiicei sale, setea de răzbunare a Dochiţei, care pândea de 
la fereastră, se înteţi și mai mult. Cuvintele batjocoritoare 

ale banditului fură o cană de untdelemn peste focul ce 
mistuia sufletul Dochiţei Bănuţ. 


x 
x x 


În zorii zilei ce urmă nopţii în care avusese loc atacul dat 
împotriva conacului boierului Panait Fotache, doi ţărani 
dintr-un sat din apropiere mergeau agale pe drum, mânând 
înaintea lor două vaci slabe. În ziua aceea era târg 
săptămânal la Galaţi și voiau oamenii să-și vândă vitele, 
deoarece aveau nevoie de parale. 

Nu prea departe de conacul boieresc însă cei doi săteni 
se opriră din drum, deoarece zăriseră un cal fără stăpân 
care păștea liniștit pe câmpul de lângă drum. 

Ţăranii erau tocmai pe punctul să se ia la ceartă asupra 
calului rămas fără de stăpân, când deodată, unul din ei zări 
pete de sânge nu departe de locul unde se opriseră. 

Urmând aceste pete de sânge, în curând ei dădură apoi 
și peste omul care sângerase. Cei doi ţărani recunoscură 
îndată în el pe argatul și în același timp, omul de încredere 
al boierului Panait Fotache. 

Spaima le fu mare și nu știau ce să facă, deoarece 
Timoftei pierduse foarte mult sânge. Unul din ei scoase 
plosca și punând-o la gura argatului, îi turnă câteva 
înghiţituri pe gât. Tuica tare îl și trezi pe argat din leșin. 
Timoftei spuse în grabă ceea ce știa despre cele petrecute 
în noaptea aceea. 

— Alergaţi în goană la colonelul Ispirescu și spuneţi-i să 
trimită soldaţi, cât mai mulţi, pentru eliberarea conacului. 

Atunci unul din cei doi săteni sări pe calul lui Timoftei și 
porni spre Galaţi în goană nebună. Celălalt rămase lângă 
argat, căutând să-l îngrijească atât cât putea și se 
pricepea. 

* * 


Colonelul Ispirescu fu nespus de furios când îl treziră 
din nou din somnul cel mai dulce de dimineaţă și iarăși din 
pricina blestematului acela de Mihu Inimă de Leu. Dar de 
aceea tot sări din pat și porunci să se sune alarma. Peste 
un sfert de ceas apoi, o companie de panduri și una de 
dorobanţi porniră în goană spre conacul boierului Panait 
Fotache. 

Aceste două companii erau puse iarăși sub comanda 
căpitanului Guriotis, care se jura pe toţi sfinţii din cer, 
cunoscuţi și necunoscuţi că de data aceasta Mihu Inimă de 
Leu nu-i va mai scăpa și va pune mâna pe el, viu sau mort. 

Nu mult după aceea apoi, porni și colonelul Ispirescu 
spre conac în fruntea unei a treia companii de soldați. 

Când ajunse el la conac călăreţii porniţi mai înainte din 
Galaţi își și făcuseră tabăra în faţa conacului. 

Căpitanul Guriotis îi raportă apoi că până să ajungă la el 
acolo n-a mai găsit nici urmă de Mihu Inimă de Leu, sau 
din haiducii acestuia. 

După aceea colonelul Ispirescu ascultă pe toţi servitorii 
conacului, pe rând. 

Dar câţi erau aceștia, în atâtea feluri îi povestiră 
colonelului întâmplările din noaptea trecută. Unii spuneau 
că vestitul căpitan de haiduci venise cu o armată întreagă 
de răufăcători, alţii că a avut chiar și tunuri cu el cu care 
ar fi spart ușa, alţii că l-au văzut chiar cu ochii lor pe 
Necuratul, care i-a ajutat voinicului să sfărâme ușa grea 
stejar. Groaza înzecise, înmiise puterea și calităţile lui 
Mihu Inimă de Leu, în ochii servitorimii înspăimântate. 
Firește însă că, toţi mărturisiseră că au luptat din răsputeri 
pentru a împiedica înaintarea haiducilor și că nu se 
retrăseseră decât numai pas cu pas și luptând ca niște 
adevăraţi eroi. 

Cu multă, foarte multă greutate putu colonelul Ispirescu 
să-și facă o imagine clară despre cele întâmplate la conac. 

Punctele asupra cărora se uneau toate declaraţiile 
servitorilor fură însă în măsură să-l deslușească măcar în 
parte. Punctele acestea erau următoarele: 

Îndată după fuga boierului Panait Fotache cu Mioara 
Comăneanu, haiducii au pătruns în casă. 

Ajuns aici, îl căută numaidecât pe boier și pe jupâniţa pe 
care acesta din urmă o adusese de curând la conac și pe 
care o ţinea încuiată în odaia cu fereastra zăbrelită. 

Când servitorii i-au spus lui Mihu Inimă de Leu că 
boierul Panait Fotache a fugit ducând-o cu sine și pe 
Mioara Comăneanu, căpetenia haiducilor a fost cuprins de 
o mânie neţărmurită. 

El le-a poruncit oamenilor săi să scotocească toată casa, 
să nu lase necăutat niciun colţ, în nădejdea că tot se va 
găsi un amănunt cât de mic despre locul unde se va fi 
refugiat boierul cu prada sa. Haiducii dădură apoi în 
curând peste coridorul care lega conacul cu locuinţa 
vechilului, coridor, care la mijloc era împărţit în două 
printr-o ușă de fier. Văzând că nu pot sparge ușa aceasta 
cu una cu două, haiducii au trecut prin curte în locuința 
vechilului, pe care au cercetat-o la fel, din pod și până în 
pivniţă. Aici pe urmă, au dat peste o a doua ușă de fier 
care era urmarea coridorului ce lega locuinţa vechilului de 
conac. După o muncă îndeajuns de grea oamenii lui Mihu 
Inimă de Leu izbutiră să spargă această a doua ușă și 
astfel intrară pe coridorul subteran care ducea la locuinţa 
căruțașului. Haiducii sparseră și a treia ușă de fier care le 
stătea în cale acolo la capătul coridorului și pătrunseră în 
bucătăria casei căruţașului de unde fugise boierul Panait 
Fotache cu prizoniera sa. 

Mihu Inimă de Leu stabilise chiar că fugarii plecaseră cu 
căruța căruţașului. IÎncotro o luase boierul însă, îi fu cu 
neputinţă să afle. 

Astfel stând lucrurile și fiind sigur că nici boierul și nici 
Mioara Comăneanu nu se mai găseau prin apropiere, Mihu 

Inimă de Leu și cu oamenii săi s-au retras fără să fi pus 
mâna pe cel mai neînsemnat lucru de la conac. 

Colonelul Ispirescu ascultă povestirile acestea, clătinând 
din cap și după ce își făcu o părere din cele auzite de la 
servitori, se adresă astfel căpitanului Guriotis: 

— Este ceva îngrozitor, să ne scape iarăși! 

Căpitanul pandurilor era însă și mai fiert decât 
colonelul. Ce sigur era el că va putea să se răzbune pentru 
batjocura de care-i făcuse parte Mihu Inimă de Leu de 
atâtea ori. 

— Ce să vă spun, domnule colonel - zise el amărât și 
abătut - eu aș fi putut să bag mâna în foc că de data 
aceasta s-a sfârșit cu tâlharul acesta de Mihu Inimă de 
Leu! Se vede însă că ticălosul este într-adevăr în legătură 
cu dracul, căci altfel n-ar fi putut scăpa așa, mereu, 
dinaintea noastră... Acum, ce facem, domnule colonel? 

Colonelul Ispirescu rămase pe gânduri timp de câteva 
clipe. 

— În orice caz, deocamdată trebuie să așteptăm! zise el, 
pe urmă. Eu cred că boierul Panait Fotache se va înapoia 
în curând și poate că el va ști să ne spună încotro a luat-o 
Mihu Inimă de Leu... Până atunci, voi căuta să mai ascult 
odată pe toţi servitorii de la conac, poate că tot voi mai 
putea da de vreo urmă care să ne îndrepte pe calea cea 
dreaptă. 

CAPITOLUL 116 
Răzbunarea jupâniţei Dochiţa 
Băânuţ 


Văzând că Grigore Muscan și cu oamenii săi sunt puși pe 
chef mai îndelungat, de bucuria prăzii însemnate pe care o 
făcuseră în noaptea aceea, Dochiţa nu mai stătu mult pe 
gânduri, ci păși îndată la realizarea planului pe care-l 
concepuse în câteva minute. 

Jupânița Dochiţa Bănuţ cunoștea prea bine obiceiul 
bandiţilor. Avusese doar nenorocirea să fie prizoniera casei 
părăsite din pădurea Gura Dracului vreme atât de 
îndelungată. Ea știa că dacă bandiții se așează pe chef, 
atunci cu greu îi mai poţi mișca din faţa ulcelelor cu vin. 

Tocmai pe această împrejurare se bizuia tot planul său 
pe care-l ticlui în vreme ce călărea înapoi spre casă. 

— De data aceasta ești în mâna mea, Grigore Muscan! se 
gândea ea. Nu este în lumea aceasta nicio putere 
omenească care să fie în stare să mi te mai fure răzbunării 
mele! Tată, scumpul și nefericitul meu tată, dormi în pace 
în mormântul în care te-a aruncat nemernicul acesta prea 
de timpuriu, căci clipa răzbunării nu mai este departe! 
Călăul tău își va primi pedeapsa bine meritată! 

Asemenea gânduri brăzdau creierul jupâniţei Dochiţa 
Bănuţ, în vreme ce calul său o ducea ca vântul spre 
conacul moșiei Piatra Seacă. 

Pe tot drumul până acasă, amintirile grozăviilor îndurate 
de ea și tatăl său în captivitatea lui Grigore Muscan o 
frământau, pricinuindu-i noi chinuri, dar în același timp 

dându-i un sentiment de mulțumire, deoarece știa că 
nemernicul își va primi pedeapsa și această pedeapsă avea 
să fie groaznică, întocmai ca și chinurile pe care i le 
pricinuise el tatălui său. 

— În sfârșit, se gândea ea, mai departe, acum, când îmi 
voi vedea răzbunarea îndeplinită, îmi voi putea regăsi și eu 
liniștea sufletească. Jurământul pe care l-am făcut la 
mormântul nefericitului meu părinte nu va mai rămâne 
numai o dorinţă, ci în curând va fi un fapt îndeplinit. 

În vreme ce Dochiţa se înapoia de la ascunzătoarea 
bandiţilor, soarele se ivi pe cer. Oamenii începură să iasă 
la câmp și oricine își poate închipui uimirea acestora când 
își văzură stăpâna înapoindu-se acasă dintr-o plimbare 
nocturnă, îndeajuns de îndelungată, socotind după 
oboseala calului și praful care acoperea mantia neagră a 
călăreţei. 

— Oare ce să se fi întâmplat cu stăpâna noastră? se 
întrebau oamenii, miraţi. La ceasul acesta să se înapoieze 
acasă și încă, de la un drum, după cât se pare, destul de 
lung. 

— Ciudat! spuneau alţii. Niciodată n-a mai plecat 
noaptea de acasă! 

— Ehei, de unde știm noi - spuneau gurile rele - ce face 
ea noaptea când noi dormim duși? Fără îndoială că vine de 
la drăguţul ei! 

— Da, da, a cam întârziat însă de data aceasta și de 
aceea mâna calul atât de iute! 

— Nu este la mijloc niciun drăguţ - zise o bătrână 
superstițioasă.  Jupâniţa noastră e vrăjitoare, ăsta-i 
adevărul! Am văzut-o eu cu ochii mei, în noaptea Sfântului 
Vasile, călărind pe o coadă de mătură spre Bărăgan, unde 
se adună toţi vrăjitorii! 

— Se poate, se poate! încuviinţa un bătrân ros de gută. 
Pe semne că și acum vine tot de la un sfat de vrăjitori. 

Dochiţa Bănuţ însă nu auzea nimic din toate acestea. Ea 
își gonea calul într-un galop nebun, iar când ajunse în 

curtea conacului bietul animal era atât de obosit încât de- 
abia se mai putea ţine pe picioare. 

Ajunsă la conac, Dochiţa își chemă îndată vechilul. 

— Haralambie! îi zise ea vechilului, astă noapte, boierul 
Panait Fotache a fost ucis de niște ticăloși, de o bandă de 
tâlhari în apropierea conacului nostru. 

— Vai de mine! făcu vechilul, speriat. Așadar cadavrul 
boierului Panait Fotache era acela pe care l-au găsit ţăranii 
pe șosea în zorii zilei! 

— Da! Unde se găsește acum trupul neînsufleţit al 
boierului? 

— Deoarece nu știam cine este mortul - răspunse 
vechilul - l-am dus la primărie și am trimis un om la Galaţi 
să-l  vestească pe colonelul Ispirescu despre cele 
descoperite. 

— Bine! zise Dochiţa. Trupul neînsufleţit al boierului 
însă nu poate rămâne la primărie. Te rog să iei îndată 
măsurile trebuincioase ca rămășițele pământești ale 
boierului să fie aduse la conac. Să fie așezat pe un catafalc, 
aici în sala cea mare și întocmai cu aceeași pompă, ca și 
când ar fi un membru al familiei mele. Viaţa boierului 
Panait Fotache a fost răpusă de aceeași mână care l-a ucis 
și pe tatăl meu! 

— După cum doriţi, jupâniţă! 

După aceea, Dochiţa nici nu se mai duse măcar până în 
odaia sa, și ieși îndată din conac. Fără să se odihnească 
măcar un sfert de ceas după oboselile nopţii trecute, ea 
porunci să se pună șeaua pe cel mai bun cal din grajd, pe 
urmă se aruncă pe cal și fără a mai vorbi cu cineva, porni 
ca o săgeată spre Galaţi, lăsând servitorimea cu gura 
căscată. 

— Doamne, dar ce se va fi întâmplat cu stăpâna noastră? 
se întrebă vechilul când începu să ducă la îndeplinire 
poruncile primite de la Dochiţa. 

a H i z 
— Până acum au trecut luni de zile, fără să iasă din casă 
- îi zise camerista Dochiței, bucătăresei - și acum deodată, 
pune ea însăși șeaua pe cal, în miez de noapte, pleacă de 
acasă, rămâne până în zori, Dumnezeu știe unde, apoi vine, 
schimbă iarăși un cal și pornește din nou! Și-o fi pierdut 
mințile, biata femeie! 

— Să ştii că, așa este - răspunse bucătăreasa. 
Chestiunea cu banditul acela, moartea groaznică a 
boierului, toate acestea sunt lucruri care se prea poate să 
întunece judecata unei jupâniţe învățată să trăiască așa 
cum a trăit ea! 

În timpul acesta Dochiţa Bănuţ înainta ca glonţul spre 
Galaţi. 

Gândurile și dorul de răzbunare o copleșiseră într-atâta, 
încât, vrând să taie drumul pentru a ajunge mai iute la 
ţintă, o luă peste câmp, apoi pe niște cărărui care îi 
scurtară calea într-adevăr, dar o scoaseră în spatele 
Galaţilor, nu departe de conacul boierului Panait Fotache. 

Dochiţa băgă de seamă că în jurul conacului, liniștit 
altădată, domnea acum o forfoteală neobișnuită. 

La stânga conacului pășteau numeroși cai de panduri, 
iar la dreapta stăteau răsfirate nenumărate piramide de 
arme ale dorobanţilor, care își așezaseră tabăra acolo. 

Pandurii, cât și dorobanţii erau împrăștiați peste tot și 
stăteau de vorbă sau jucau barbut. Numai ici și colo să 
zărea câte o sentinelă plimbându-se plictisit în arșiţa 
soarelui. 

Una din aceste sentinele o văzu pe Dochiţa de departe și 
pe semne, părându-i-se ciudat că fata se uita nedumerită la 
oastea adunată în jurul conacului, luă iute pușca în mână și 
strigă, cât îl ţinea gura: 

— Stai! 

Dochiţa, care și așa își oprise calul, nu se mișcă din loc. 

Ostașul se apropie de ea și o întrebă: 

— Cine ești și ce te uiţi așa la conac? 

— Sunt jupâniţa Dochiţa Bănuţ - răspunse fata - și mă 
duc la Galaţi deoarece am treabă cu domnul colonel 
Ispirescu. 

Văzând cu cine are de a face, ostașul deveni îndată mai 
umil și răspunse: 

— Dacă-l căutaţi pe domnul colonel, atunci poftiți vă rog 
la conac, deoarece d-sa este acolo. 

— Cu atât mai bine! zise Dochiţa, care dădu pinteni 
calului și nu se mai opri până la conac. 

Aici lăsă calul în paza unui alt ostaș și intră în casă. 

În conac se vedeau încă urmele luptei date în noaptea 
trecută, urme care nu fuseseră încă îndepărtate. Mobilele 
mai ales, afară de cele grele de tot, erau toate îngrămădite 
în faţa ferestrelor, așa după cum poruncise boierul Fotache 
să fie așezate pentru a opri gloanţele haiducilor. 

În casă se mai simţea încă destul de puternic mirosul 
prafului de pușcă. Podeaua era plină peste tot de cartușe 
trase, pereţii purtau urmele gloanţelor... 

În sala cea mare de la parter, colonelul Ispirescu sfârșise 
tocmai cu al doilea interogatoriu luat servitorilor, când 
aghiotantul său îi anunţă că o doamnă dorește să-i 
vorbească. 

Colonelul Ispirescu o primi îndată pe Dochiţa Bănuţ. 

— Sunt Dochiţa Bănuţ, fiica răposatului boier Petrache 
Bănuţ - îi zise ea colonelului - și aș dori să vorbesc cu dv. 
între patru ochi, chestiunea în care vin fiind de o mare 
însemnătate. 

— La ordinele dv. jupâniţă! zise colonelul Ispirescu și o 
conduse pe Dochiţa într-o odaie vecină. 

— Cu ce vă pot fi de folos, jupâniţă? întrebă el, după ce 
închise ușa în urma sa. 

— Domnule colonel - începu Dochiţa, atunci - fără 
îndoială că vă mai amintiţi și dv. de tragicele împrejurări 
ale morţii tatălui meu! 

— Da, jupâniţă! răspunse colonelul Ispirescu. Cred că 
da! Dacă nu mă înșel, părintele dv. a pierit în captivitate la 
Mihu Inimă de Leu! 

— Lucrurile nu stau tocmai așa, domnule colonel - 
răspunse Dochiţa. Este adevărat că am fost luaţi prizonieri 
de Mihu Inimă de Leu, dar dacă am fi rămas la el, 
nenorocitul și greu încercatul meu părinte ar mai fi fost și 
astăzi în viață. Nenorocirea noastră a fost tocmai că n-am 
mai rămas în captivitate la Mihu Inimă de Leu. 

— Cum? Dar eu nu știu nimic despre aceasta! Este 
pentru prima oară că, aud așa ceva! zise colonelul 
Ispirescu, vădit mirat. 

— Unul din oamenii lui Mihu Inimă de Leu s-a răzvrătit 
împotriva căpitanului său și în lipsa acestuia de acasă, a 
prădat propria locuință a stăpânului său și a fugit 
împreună cu alți răzvrătiți, luându-ne și pe noi cu ei. Pe 
omul acesta îl cheamă Grigore Muscan și el este autorul 
tuturor crimelor și josniciilor pe care lumea le aruncă în 
spinarea lui Mihu Inimă de Leu. 

După aceea Dochiţa îi povesti colonelului toate 
amănuntele captivităţii sale în casa părăsită din pădurea 
Gura Dracului, precum și chipul în care a fost eliberată de 
Mihu Inimă de Leu. 

— La înmormântarea tatălui meu am jurat să nu mă 
odihnesc până când nu mă voi răzbuna pe nemernicul care 
a răpus viaţa părintelui meu în împrejurări atât de crude. 

— În orice caz, ceea ce mi-aţi povestit dv. jupâniţă - zise 
colonelul - este foarte trist și dureros. Spuneaţi însă că 
chestiunea aceasta este în strânsă legătură cu cauza 
pentru care sunt eu aici. Până acum nu înţeleg cum ar fi cu 
putinţă așa ceva! 

— Veţi înţelege îndată, domnule colonel! îi răspunse 
Dochița, colonelului, care ardea de nerăbdare. Același 
Grigore Muscan care a pus capăt vieţii tatălui meu, l-a ucis 
astă noapte și pe boierul Panait Fotache! 

— Cum? strigă colonelul Ispirescu, ca ieșit din minţi. 
Panait Fotache a fost ucis? 

— Da! răspunse Dochiţa. Am văzut cu ochii mei cum l-au 
ucis, însă din nefericire n-am putut împiedica ticăloșia, 
căci ce puteam face eu singură și fără nicio armă asupra 
mea împotriva atâtor bandiți înarmaţi până în dinţi? 

După aceea fata boierului Petrache Bănuţ povesti tot 
ceea ce văzuse în noaptea trecută, firește, fără a uita să 
spună și amănuntele aflate înspre ziuă, la ascunzătoarea 
bandiţilor. 

Colonelul Ispirescu ascultă cu multă luare aminte 
povestirea Dochiţei și numai din când în când o întrerupea 
cu câte o exclamaţie ca: „de necrezut”, „ne mai auzit”, 
sau „așa ticăloși”! 

După ce sfârși ceea ce avea de spus, colonelul se adresă 
astfel fetei: 

— Așadar, jupâniţă, dv. aţi fi gata să ne conduceţi pe 
urmele bandiţilor care au săvârșit atâtea nelegiuiri? 

— Da - răspunse Dochiţa. V-aș ruga însă, domnule 
colonel, să dați ordin soldaţilor să pornească la drum cât 

mai iute, deoarece n-aș vrea ca până când ajungem acolo 
ticăloșii să dispară din ascunzătoare sau să mai 
săvârșească vreo nouă fărădelege. 

— Fiţi liniștită, jupâniță, de data aceasta nemernicii nu 
vor mai putea fugi din faţa justiţiei care trebuie să purifice 
societatea de asemenea elemente dăunătoare! 

Peste câteva clipe toţi ofițerii trupei, atât călări, cât și 
pedeștri, fură chemaţi înaintea lui și în câteva cuvinte el le 
explică anume despre ce era vorba. 

Ofițerii păreau foarte războinici și jurau că de data 
aceasta bandiții nu le vor mai scăpa. 

După aceea hotărâră planul de război, firește, nu fără a 
se folosi și de jupâniţa Dochiţa Bănuţ care cunoștea ţinutul 
mai bine decât oricare din ei. 

După ce planul de bătaie fu stabilit până în cele mai mici 
amănunte, colonelul chemă gorniștii și le porunci să sune 
adunarea. 

După câteva minute apoi cele două companii de călăreţi 
și compania de dorobanţi se înșirară în linie de bătaie în 
faţa conacului. 

Trupele porniră apoi pe rând și anume în așa chip încât 
toată lumea să ajungă în același timp la punctul care-i 
fusese hotărât și de unde urma să înceapă atacul. 

Colonelul Ispirescu și Dochiţa rămaseră cu grosul trupei, 
care era alcătuită din compania de dorobanţi pedeștri și un 
pluton de călăreţi. 

Atacul propriu zis cădea în sarcina acestei trupe, pe 
când călăreţii urmau să alcătuiască un fel de acoperire 
care să împiedice eventuala fugă a bandiţilor. Așa că, în 
vreme ce călăreţii se așezară într-un cerc larg în jurul 
pădurii Gura Dracului, grosul trupei înainta de-a dreptul 
spre casa părăsită unde se găsea ascunzătoarea bandiţilor. 

În decurs de o singură zi iată că Dochiţa Bănuţ se 
apropia pentru a doua oară de tabăra lui Grigore Muscan. 
Dar pe când prima oară îi urmărise pe bandiți în prada 
unui zbucium de nedescris, fiindu-i teamă să nu fie 

observată și arzând de dorul de a-și vedea răzbunarea dusă 
la îndeplinire, acum, când era pe deplin încredinţată că 
sosise ora când se va putea ţine de jurământul făcut la 
mormântul tatălui său era foarte liniștită. Acum nu-i mai 
era teamă nici de bandiți, nici că nu-i va putea pedepsi pe 
aceia care într-un chip atât de josnic își bătuseră joc de ea 
și de tatăl său. 


* * 


În vremea aceasta, în casa părăsită din pădurea Gura 
Dracului domnea aceeași veselie care-i stăpânise pe 
bandiți și când le atacase ascunzătoarea Mihu Inimă de 
Leu. 

Grigore Muscan era acum și mai îngăduitor cu oamenii 
săi decât avea obiceiul să fie altădată. Iar bandiții nu 
șovăiră să se folosească, să abuzeze chiar de această 
îngăduinţă, dând cep tot la mai multe din butoaiele cu vin 
de soi pe care puseseră mâna nu de mult. 

Dar nu toţi erau în stare să suporte vinurile grele. Erau 
destul de numeroși aceia care, doborâţi de tăria vinului, 
zăceau acum prin colţuri, beţi morţi. Niciunul însă nu 
stătea prea multă vreme la masa chefliilor. Ei se trezeau 
din ameţeală unul câte unul și se înapoiau la masă pentru 
a-i înlocui pe aceia care, la rândul lor, simțeau nevoia să se 
mai odihnească și să mai facă o mică pauză în băutură. 

În casa părăsită din pădurea Gura Dracului avu loc o 
adevărată orgie, se desfășura un adevărat război pornit 
împotriva butoaielor cu vin. 

Dintre toţi bandiții însă, nu erau decât doi, care nu se 
odihniseră nicio singură clipă, care nu încetaseră de a bea 
niciun moment. Unul din acești doi era Grigore Muscan, 
iar celălalt Stoica Vârtej, poreclit Știrbul, deoarece cu 
prilejul unei încăierări, cineva îl lovise peste gură cu atâta 
furie încât îi scosese șase măsele. 

Vârtej acesta putea să bea nemaipomenit. Sugea vinul 
de parcă ar fi fost un burete, între timp însă și cânta, dar 
atât de fals, încât te dureau timpanele. 

El nu înțelegea vin fără cântec. De la primul pahar 
începea să-i zică și nu se mai oprea decât după ce dădea 
pe gât și cea din urmă picătură. Lucru ciudat însă: cu cât 
bea mai mult, cu atât cânta mai puţin fals. Tocmai de 
aceea, bandiții cunoscându-i obiceiul, căutau să-l îmbete 
cât mai iute. Firește însă că cu prilejul acestei încercări, ei 
se îmbătau pe rând, pe când pe Vârtej de-abia se putea 
observa efectul vinului. Căci Vârtej, pentru a-și dovedi 
superioritatea, nu bea niciun pahar, până când ceilalţi nu 
și le goleau pe ale lor. Așa se întâmpla că bandiții cădeau 
sub masă de câte două-trei ori până când să se îmbete și 
el. 

Dar când se îmbăta de-a binelea, îi zicea cu atâta patimă 
și cu atâta simţire, încât îţi era mai mare dragul să-l 
asculţi, mai ales că atunci nu mai cânta fals. 

Bucuria cea mai mare a lui Stroie Vârtej era când vedea 
pe câte unul căzând sub masă. Râdea atunci de se ţinea de 
burtă, apoi începea cu cântecele vesele, trecând pe rând, 
până când ajungea iarăși la cele triste, din care îl 
dezmorţea îmbătarea desăvârșită a unui alt bandit. 

Şi asta mergea mereu așa, fără întrerupere. 

Grigore Muscan îl iubea grozav pe Vârtej și mai ales 
atunci când cânta. De aceea el își dădea toată osteneala să- 
l îmbete cât mai iute. 

De data aceasta căpitanul bandiţilor își ajunsese scopul, 
deoarece Știrbul cânta din ce în ce mai frumos și mai puţin 
fals. 

— Măi Vârtej, îi zise Muscan deodată știi tu cântecul 
acela? 

— Care? întrebă Știrbul. 

— Ala, care-i zice despre pușcărie! răspunse Muscan. 

— D-apoi cum să nu-l știu, căpitane! zise Vârtej și îndată 
și începu să cânte. 


1019 


După ce tovarășul său sfârși cântecul, Muscan repetă 
ultimele patru versuri: 


N-am pe nime ‘n lumea asta, 
M-a lăsat pân’ și nevasta, 
Puica-i peste cinci hotare 

Și eu zac la închisoare. 


— Ei, măi Vârtej, măi - oftă Grigore Muscan - că zău, 
tare mai sunt singur și eu pe lumea asta! Nimănui nu-i 
arde de mine, nimănui nu-i sunt drag! Sunt singur, măi 
Vârtej, singur cuc!... Adică nu! zise el deodată. De-abia 
acum îmi aduc aminte că am și eu o drăguță și încă ce 
drăguță! Este adevărat că astă noapte cam făcea mofturi, 
de nu puteai să-i ajungi la nas cu nicio scară din lume, cred 
însă că acolo jos, în pivniță, printre șobolani se va mai fi 
îmblânzit porumbiţa! Ce zici tu, măi Vârtej? Poate n-ar fi 
rău să mă cobor până la ea să vedem ce mai face! 

— Firește, căpitane - răspunse banditul. Unde-i vin și 
cântec, trebuie și femeie! 

Grigore Muscan se ridică, cum putu de la masă și 
mergând, toată truda lui era să se tină drept. Truda 
aceasta însă îi fu cam zadarnică. Băutura, din care gustase 
pierzând orice măsură, i se coborâse rău de tot în picioare 
și se clătina grozav, la fiecare pas. Efectul vinului se văzu 
mai ales, când începu să coboare treptele care duceau în 
pivniţă. Primele două-trei trepte le coborâse el, cumva, 
când vru însă să pună piciorul pe a patra, își pierdu 
echilibrul și ajunse în pivniţă mult mai iute decât și-ar fi 
închipuit. 

Câtva timp își pipăi locurile unde se lovise în timpul 
căderii și alunecase pe trepte, apoi, cu chiu cu vai, izbuti 
să se ridice iarăși în picioare. După aceea se duse și 
deschise ușa în dosul căreia o încuiase pe Mioara 
Comăneanu. 

Doborâtă de întâmplările din noaptea precedentă, 
Mioara dormea încă atunci când Muscan deschise ușa 
nenorocitei sale închisori. 

Banditul rămase împietrit în fata formelor desăvârșite 
ale trupului fetei și multă vreme nu-și putu îndepărta 
privirile de la această apariţie într-adevăr fermecătoare. 

Acum, după ce somnul o luase în braţele sale și nu-și mai 
dădea seama de ceea ce se petrecea cu ea, trăsăturile feţei 
sale schimonosite de ură și dezgust în noaptea trecută se 
distinseseră din nou și chipul ei își redobândise blândeţea 
îngerească. 

Pe semne că visa și visul binevoitor îi adusese aproape 
pe iubitul său pe care nu-l văzuse de atâta amar de vreme, 
deoarece zâmbea prin somn. 

Câtva timp Muscan stătu încremenit. Pe urmă însă 
bestia se trezi din nou în el și nu se mai putu stăpâni să nu 
încerce să-i fure o sărutare, măcar acum, în somn, când ea 
nu se putea apăra. 

Dar în clipa în care își aplecă gura murdară și duhnind 
de vin asupra chipului Mioarei, aceasta se trezi brusc din 
somn și speriată, îi dădu un brânci cu atâta tărie, încât 
Muscan, care și așa nu se ţinea el prea bine pe picioare, 
zbură cât colo. 

Atacul acesta neașteptat al Mioarei înfurie grozav pe 
banditul care se și credea ajuns la ţinta josnicei sale 
dorinți. 

Mioara stătea ghemuită în celălalt colţ al pivniţei și era 
hotărâtă mai bine să moară decât să se lase să fie 
batjocorită de banditul acesta pentru care simţea o ură de 
moarte. 

Oricât de beat era însă Muscan, el observă că fata era 
hotărâtă la orice și mai ales, după ce făcuse cunoștință cu 
unghiile ei în seara trecută, socoti că era mult mai cuminte 
ca deocamdată să renunțe de a-și duce planul la 
îndeplinire. Își dădea seama că cu sila nu putea să ajungă 
la niciun rezultat cu fata. În schimb însă, i-ar fi fost grozav 

de rușine față de tovarășii săi dacă n-ar izbuti să învingă 
îndărătnicia Mioarei. 

De aceea se gândi să se folosească de altă tactică pentru 
a câștiga încrederea fetei. Își zise că poate dacă se va 
purta mai blând cu ea dacă o va lua cu frumosul, va ajunge 
mai curând să-și vadă scopul împlinit. De aceea, își făcu 
glasul atât cât putu mai mieros și-i zise: 

— Porumbița mea, zău că eu nu mai înţeleg nimic. Eşti 
supărată pe mine că te-am scăpat din ghearele ticălosului 
acela de Panait Fotache? Dacă eu nu sunt decât un haiduc, 
asta nu însemnează că nu pot fi mai bun decât mulţi alţii. 
De aceea, te rog, nu mai fi atât de posomorâtă și de 
îndărătnică și zâmbește-mi puţin, așa frumos, cum zâmbeai 
mai adineaori în vis. Haide, turturico, zâmbește-mi puţin 
şi-ţi făgăduiesc că niciodată nu mă voi mai atinge de tine! 

La vederea banditului, care în beţia lui se legăna de colo 
până colo și mai ales, care era nespus de caraghios când se 
trudea să spună cuvinte gingașe, Mioara uită o clipă de 
situaţia, în care se găsea și începu să râdă. 

— Slavă Domnului că te mai văd și eu mai veselă, 
îngerașul meu! strigă atunci Muscan, plin de bucurie. Asta 
vezi, îmi place! Acum mă duc să-ţi aduc ceva de băgat în 
gură căci trebuie să fii tare flămândă. 

Zicând acestea, părăsi pivniţa și - fie din uitare, fie 
anume - lăsă ușa neîncuiată. Cu toate acestea, Mioara nu 
încercă să-și părăsească închisoarea. 

Când văzu că banditul vrea s-o cucerească cu vorba 
bună, se hotări să-și calce pe inimă și să se prefacă, 
întocmai ca și când banditul nu i-ar fi cu totul indiferent. 
Cu vorbe bune, cu prefăcătorie, ea nădăjduia să poată 
rămâne mai multă vreme printre bandiți, fără ca Muscan 
să-și poată ajunge scopul. Un vechi proverb românesc îi 
veni în minte: „Te faci frate cu dracul, până treci lacul” și 
se hotări să-l urmeze, căci numai așa putea nădăjdui să 
scape odată și odată din închisoarea aceasta, fie printr-un 

ajutor care i-ar veni din afară, fie printr-o întâmplare 
favorabilă unei evadări. 

În adevăr, ajutorul era în clipa aceea mult mai aproape 
decât ar fi putut ea nădăjdui. 

În clipa în care Grigore Muscan părăsi pivnița, pentru a-i 
aduce Mioarei ceva de mâncare locul liber din faţa casei 
părăsite se populă deodată cu oameni ieșiţi parcă din 
pământ. Sub scutul copacilor pădurii, soldaţii se 
apropiaseră neobservaţi până în imediata apropiere a casei 
părăsite în faţa intrării căreia se iviră pe neașteptate. 

Veșnic cu urechea la pândă, pentru a prinde cel mai mic 
zgomot ce ar putea trăda apropierea vreunui dușman, 
oricât de beat era Muscan, el tot auzi zgomotul neobișnuit 
făcut de ostașii care se apropiau de ascunzătoare. De 
îndată ce auzi acest zgomot, căpitanul bandiţilor se și 
repezi la o fereastră prin care zări armele ostașilor 
strălucind în bătaia soarelui de după amiază. 

— Trădare! strigă el atunci și primejdia îl făcu să se 
dezmeticească din beţie într-o singură clipă. 

Ca orice ticălos, el nu se mai gândi nici la tovarășii săi și 
nici la frumoasa prizonieră, ci numai și numai la salvarea 
propriei sale vieţi. De aceea se repezi ca un nebun spre ușa 
din dos a casei. Dar când aruncă o privire prin fereastră de 
aici văzu cu groază că și în această parte soldaţii erau tot 
atât de numeroși ca și la intrarea din faţă. 

Văzând că fuga singur nu-i mai era cu putinţă, încercă 
să-și pună oamenii pe picioare. Nădăjduia că printr-un atac 
îndrăzneţ va izbuti să-și croiască drum prin mijlocul 
ostașilor și astfel să scape. 

În curând fu silit însă să-și dea seama că trebuia să 
renunţe și la acest plan, deoarece oamenii săi erau atât de 
beti, încât orice încercare de a-i pune pe picioare rămase 
zadarnică. Nici chiar brutalele lui lovituri de picior nu fură 
în stare să-i dezmeticească pe bandiții care zăceau beţi 
morți, care încotro. 

Grigore Muscan era foarte amărât, dar și groaza îi 
creștea văzând cu ochii. 

Acum nu se mai gândi chiar de loc la tovarășii săi. Nu-l 
mai interesa decât propria lui viaţă. Dacă se îmbătaseră în 
așa hal încât nici chiar la auzul că pandurii dăduseră peste 
ascunzătoare nu erau în stare să-și apere viața, atunci n- 
aveau decât să sfârșească în spânzurătoare. 

Un lucru era însă sigur: din casă nu putea fugi, căci 
toate căile îi fuseseră tăiate. De aceea se gândi să se 
ascundă undeva chiar prin casă, socotind că dacă soldaţii 
vor da peste tovarășii săi și-i vor prinde fără nicio 
împotrivire, nu vor mai scotoci toate ungherele pentru a da 
de urma lui. La urma urmelor, de unde să știe pandurii câți 
erau la număr bandiții? În ceea ce-i privea pe oamenii săi, 
nu-i era teamă că aceștia vor spune că mai au și un căpitan 
care trebuie să fie undeva prin casă, deoarece erau prea 
beti pentru a fi în stare să lege câteva cuvinte. 

Tocmai se gândea unde să se ascundă când de afară 
răsună deodată glasul colonelului Ispirescu, care strigă: 

— Vă somez în numele legii să vă predati! Nu încercaţi 
să vă împotriviţi cu arma căci suntem mult mai numeroși 
decât voi. Voi număra până la zece și până atunci toți 
trebuie să părăsiţi casa fără nicio armă asupra voastră. 
Acela care nu va ieși din casă până când voi număra zece 
sau va încerca să se împotrivească sau să fugă, va fi 
împușcat pe loc! Una... două... trei... patru... 

Muscan nu așteptă ca Ispirescu să ajungă până la zece 
cu număratul. În deznădejdea lui se repezi pe treptele 
pivniţei și se ascunse în chilia unde se găsea Mioara 
Comăneanu, tremurând din tot trupul și așteptând cu 
înfrigurare desfășurarea evenimentelor. 

Mioara auzise și ea zgomote neobișnuite dar nu putu să- 
și dea seama ce se petrece și că salvarea ei era mai 
aproape decât ar fi putut chiar și numai să viseze. 

Numai atunci își dădu seama că trebuie să fie vorba de o 
mare primejdie pentru bandiți, când îl văzu pe Muscan 

repezindu-se în pivniță galben ca ceara și tremurând din 
tot trupul. Dar Muscan nici n-apucă bine să pătrundă în 
chilia în care se găsea Mioara, că se și auzi un ropot 
înfiorător de detunături. Era salva de foc pe care o 
comandase colonelul Ispirescu când văzu că, cu toată 
ameninţarea lui, niciunul dintre bandiți nu ieșise din casă. 

După salva aceasta însă, în casa părăsită se produse o 
panică de nedescris. Groaznica pârâitură a puștilor îi trezi 
chiar și pe bandiți din amorţeala lor ca de moarte. Dar 
zăpăciţi încă de băutură, ei nici nu puteau să-și dea seama 
anume ce se întâmplase. Alergau ca niște nebuni de colo 
până colo, își strigau căpitanul, își strigau tovarășii, care 
tot mai moţăiau încă prin vreun colț, dar până să se 
dezmeticească era prea târziu, deoarece soldaţii și 
pătrunseseră în casă, cu baioneta la armă, năvălind prin 
uși, prin ferestre, pe unde găsiseră un drum. 

Bandiţii mai erau încă tot nedumeriţi când fiecare se 
văzu înconjurat de câte doi panduri sau dorobanţi, în 
vreme ce un al treilea le scotocea buzunarele spre a le lua 
armele pe care le aveau asupra lor sau alte obiecte cu care 
ar fi putut să fie vătămători altora, sau fie chiar și lor înșiși. 

Colonelul intră și el în casă, urmat de Dochiţa Bănuţ. 

— Unde este Grigore Muscan? întrebă ea când văzu că 
acela pe care-l căuta mai mult nu se găsea printre cei 
prinși. 

Bandiţii se uitară la ea, nedumeriţi. Nu-și puteau explica 
ce rost avea femeia aceasta din lumea bună, acolo, cu 
soldaţii și nici ce treabă putea ea să aibă eu căpitanul lor. 

— Nu știm! Nu l-am văzut! răspunseră bandiții, ridicând 
din umeri, nepăsători. 

— Şi totuși, aici trebuie să fie, în casa aceasta, căci de 
fugit i-a fost cu neputinţă să fugă! strigă Dochiţa, cu ochii 
scânteietori de mânie. 

— Unde este Mioara Comăneanu, prizoniera voastră? 
întrebă atunci colonelul Ispirescu. 

— O voi căuta eu însămi! strigă Dochiţa și porni în 
căutarea prizonierei. 

Ea cercetă toate încăperile însă fără niciun rezultat. 

— Fără îndoială că în pivniţă se va fi ascuns lașul! îi zise 
Dochiţa colonelului. Pe semne că tot în același loc a 
aruncat-o și pe Mioara Comăneanu unde l-a chinuit și pe 
nefericitul meu părinte. 

— Să ne grăbim - strigă colonelul Ispirescu - căci 
ticălosul acesta este în stare în amărăciunea lui s-o mai 
ucidă pe biată fată. 

Cu aceste cuvinte se și repezi pe treptele pivniţei, urmat 
de Dochiţa Bănuţ. În aceeași clipă răsunară două 
detunături și două gloanţe trecură pe lângă urechile 
colonelului și a însoţitoarei sale. 

Grigore Muscan își descărcase pistolul asupra lor, dar, 
cum mâna îi tremurase prea tare, gloanţele nu-și 
nimeriseră ţinta 

— Mai îndrăznești și să tragi în noi, câine? strigă 
colonelul Ispirescu, care acum sări mai multe trepte 
deodată și ajunse în pivniţă ca o furtună. Dochiţa după el. 

Grigore Muscan se retrăsese în colțul cel mai îndepărtat 
al pivniţei și ne mai având alt pistol încărcat asupra sa își 
scoase la iveală pumnalul spre a se apăra. 

— Așadar aici ești? strigă Dochiţa, în vreme ce ochii ei 
aruncau fulgere. Aici te-ai ascuns, pe locul unde sărmanul 
meu părinte și-a dat sufletul din pricina ta și în prada 
chinurilor celor mai cumplite? Văd acum că tot mai este 
dreptate în lumea aceasta, tot mai este o dreptate care-i 
lovește pe ticăloși tocmai acolo unde au lovit și ei! 

— Nu... nu mai vorbi despre asta! urlă Muscan. Nu 
deștepta stafiile din somn căci nu vreau să-mi mai 
reamintesc de lucruri care au trecut! 

— Nu vrei să-ţi mai aduci aminte de lucruri care au 
trecut? Dar oare înainte de a li săvârșit mârșăviile de ce nu 
te-ai gândit că va veni o zi când ţi se va cere socoteală de 
faptele tale sângeroase? De ce, când mă rugam în 

genunchi să nu-l mai chinuiești pe tata, îmi râdeai în nas și 
drept răspuns, porunceai să i se reducă la jumătate portia 
de mâncare, care și așa nu ar fi fost îndestulătoare pentru 
un șoarece? De ce, când te imploram să-l scoţi din pivniţa 
aceasta, umedă, plină de mucegai și șobolani, porunceai să 
se mai arunce o găleată de apă pe jos pentru ca umezeala 
să fie și mai mare? De ce, când ai făcut toate acestea nu te- 
ai gândit că va veni o zi când acela pe care l-ai ucis încetul 
cu încetul, zi cu zi, ceas cu ceas, își va trimite 
răzbunătorul? 

— Taci... taci... lasă stafiile... gemu Muscan, pe care 
amintirile îl îngrozeau acum, cum îl îngrozește trecutul pe 
orice ticălos care-și simte sfârșitul apropiindu-se. 

— Ţi-e frică de stafii? răspunse Dochița batjocoritoare. 
Așadar, tu, vestitul, curajosul, lăudărosul Grigore Muscan, 
mai ești și laș, nu numai o bestie sângeroasă? Caută însă 
să te obișnuiești cu aceste stafii pe care le-ai chinuit în 
viaţa aceasta, căci se apropie clipa în care le vei întâlni pe 
lumea cealaltă, unde boierul Petrache Bănuţ, boierul 
Tudorache Bănuţ, boierul Panait Fotache și toţi aceia pe 
care i-ai ucis fără milă, te vor chinui și ei pe tine... 

— Sfârșește, vrăjitoareo, nu mă mai chinui! Mai bine 
ucide-mă acum, căci de nu, te voi ucide eu! strigă Muscan, 
înnebunit de supliciul la care-l supusese Dochiţa. 

În aceeași clipă însă își și ridică pumnalul pentru a lovi. 

Dar Dochiţa fu mai iute și mai înainte ca Muscan să se fi 
putut folosi de pumnal, apăsă pe trăgaciul pistolului pe 
care-l ţinuse tot timpul îndreptat asupra banditului. 

Trupul Lui Grigore Muscan se clătină, braţele i se 
deschiseră largi, se învârti odată în jurul său, apoi se 
prăbuși la pământ fără viaţă. 

— Atunci, piei! strigă Dochița, enervată și vru să-și 
descarce pistolul pentru a doua oară. 

— Ajunge, jupâniţă! strigă atunci colonelul Ispirescu și 
prinse braţul ridicat al Dochiţei; omul acesta este mort și 
morţii nu mai pot fi uciși! 

— Tată! strigă Dochiţa Bănuţ, ca în extaz. Te-am 
răzbunat! 

După aceea aruncă pistolul cât colo și începu să plângă 
cu hohote. 

Toate acestea se petrecuseră în decurs de câteva 
minute. Când ofițerii și soldaţii ajunseră în pivniţă, găsiră 
acolo pe Dochița care plângea de ţi se rupea inima și pe 
colonelul Ispirescu care stătea nedumerit, neștiind ce să se 
facă cu fata. 

În clipa aceea însă, din colţul cel mai întunecat al 
pivniţei se ivi Mioara Comăneanu care se duse de-a dreptul 
la Dochiţa. 

— Nu plânge! îi zise ea Dochiţei, cu nespusă blândeţe. 
Prin fapta d-tale ai răzbunat moartea multor nenorociţi și 
m-ai scăpat chiar și pe mine din ghearele morții. 

Colonelul Ispirescu se uită foarte mirat la Mioara, care 
tot mai purta încă veștmintele călugăriţelor din Schitul 
Sfintei Treimi. 

— Nu vă miraţi, domnule colonel, urmă Mioara, 
adresându-se bătrânului soldat. Eu mă pregătisem pentru 
moarte! Cred că dacă veneaţi numai cu o jumătate de ceas 
mai târziu, numărul jertfelor lui Grigore Muscan ar fi fost 
mai mare cu unul. 

Cu aceste cuvinte ea scoase din mâneca veștmântului 
său câteva cioburi de sticlă. 

— Muscan voia să pună mâna pe mine, cu orice preţ, 
continuă ea. Dacă am scăpat până acum, aceasta se 
datorează numai faptului că bandiții s-au așezat pe 
băutură. Dar dacă mă mai ataca înc-odată și vedeam că 
alta scăpare au mai am, îmi tăiam vinele cu cioburile 
acestea. 

— Sărmana Mioara! exclamă Dochiţa. 

— Mă cunoști? întrebă Mioara, foarte mirată. 

— Da - răspunse Dochiţa. Din auzite te cunosc de multă 
vreme, iar astă noapte am fost martoră când Grigore 
Muscan te-a răpit boierului Panait Fotache. După 

săvârșirea ticăloșiei, m-am luat după bandiți, urmărindu-i 
pas cu pas, până aici și atunci, prin fereastră am văzut că 
Muscan se apropie de d-ta cu gânduri necurate. Crede-mă 
că mi se rupea sufletul când vedeam că trebuie să privesc 
neputincioasă la purtarea mișelească a ticăloșilor aceștia. 
În schimb însă, m-am aruncat pe cal, îndată și iată, am 
venit cu ajutoarele trebuincioase pentru a te scăpa din 
ghearele unui netrebnic. 

— Slavă Domnului că, aţi mai venit la timp, răspunse 
Mioara Comăneanu. Dar la drept vorbind, nici nu știu cui 
trebuie să-i mulțumesc că m-a scăpat de la soarta cumplită 
care mă aștepta. 

— Domnului colonel Ispirescu! zise Dochiţa. 

— Cum puteţi vorbi astfel, jupâniță? făcu colonelul, 
modest. Meritele dv. sunt mult mai mari. Căci dacă dv., nu 
ne-aţi fi condus aici atunci noi n-am fi putut-o salva pe 
jupâniţă Mioara Comăneanu și nici n-am fi putut pune 
mâna pe bandiți. Fără dv. noi n-am fi dat poate multă 
vreme încă peste ascunzătoarea tâlharilor. Așa că - urmă 
colonelul, întorcându-se spre Mioara - meritul salvării dv. 
este în întregime al jupâniţei Dochiţa Bănuţ! 

— Îţi mulţumesc, jupâniţă, îţi mulţumesc din tot sufletul 
pentru ceea ce ai făcut pentru mine! zise atunci Mioara 
Comăneanu și ca un semn al recunoștinţei sale o sărută pe 
Dochiţa. 

Colonelul Ispirescu și ofiţerii care coborâseră pivniță 
între timp, se uitau adânc mișcaţi la cele două fete, care se 
ţineau îmbrăţțișate, acolo, în pivnița aceea cu miros de 


mucegai. 
— Cred că, n-ar strica și mai ales nu i-ar strica 
prizonierei eliberate - sfătui colonelul Ispirescu - să 


părăsim pivnița aceasta unde aerul este atât de înăbușitor. 

— Doamne și câtă vreme a trebuit bietul meu părinte să 
sufere în locul acesta blestemat! exclamă Dochiţa, 
îndurerată. Vă rog, plecaţi dv. înainte și Lăsaţi-mă câteva 

clipe singură aici, spre a rosti o scurtă rugăciune pentru 
odihna părintelui meu care s-a săvârșit pe locul acesta! 

Toţi, până la cel din urmă înţeleseră această dorinţă a 
sărmanei fete și părăsiră pivnița cu aceeași evlavie, cu 
care părăsești un mormânt. Rămânând singură, Dochiţa 
Bănuţ îngenunche pe locul unde zăcuse tatăl său vreme 
atât de îndelungată și se rugă lui Dumnezeu. 

Când se înapoie din pivniţă, ostașii colonelului Ispirescu 
făcuseră de-acum ordine în casa părăsită. 

Legaţi cot la cot, bandiții erau adunaţi în faţa casei unde 
îi păzeau două companii de soldaţi. 

O altă parte din soldaţi se îndeletniceau cu adunarea 
diferitelor și numeroaselor obiecte care se găseau în casă 
și care toate proveneau din furturile săvârșite de bandiți. 
Obiectele acestea fură încărcate într-o căruţă. O singură 
căruţă însă fu prea puţin. Ostașii scoaseră la iveală o a 
doua căruţă și aceasta se umplu până în vârf cu lucrurile 
furate de tâlhari. 

Când sfârșiră și cu aceasta, colonelul Ispirescu dădu 
ordinul de plecare. 

Companiile porniră la drum una după alta, îndreptându- 
se spre Galaţi. În mijlocul trupei mergeau bandiții legaţi 
cot la cot și apoi și unul de altul, iar în urma lor veneau 
cele două căruţe cu obiectele furate de tâlhari. 

Colonelul Ispirescu, Dochiţa și Mioara Comăneanu se 
uitau lung la trupele care se retrăgeau. 

Când nu mai rămăsese în urmă decât o singură 
companie, colonelul le zise celor două fete: 

— Cred că ar fi timpul să pornim și noi la drum, 
jupâniţelor! 

De-abia acum își dădu seama biata Mioara că, la drept 
vorbind, ea nici nu avea unde să se ducă. 

La boierul Mircea Vulpescu nu voia să se ducă, dar și 
mai puţin la mănăstire. Acum, după ce aflase că Mihu 
Inimă de Leu era în viaţă, nu mai avea niciun rost să se 
înapoieze la mănăstire. 

Singura ei dorinţă era să-i poată da de știre lui Mihu 
Inimă de Leu, într-un chip oarecare, că este în viaţă și se 
găsește... unde? Nici ea singură nu știa. Ştia însă că dacă 
Mihu Inimă de Leu primea vreo veste de la ea se va face 
luntre și punte și o va căuta. 

De aceea, hotărî ca deocamdată să caute să afle unde 
era noua ascunzătoare a iubitului său. Își dădea seama 
însă că aceasta nu era un lucru ce se putea face în decurs 
de o singură zi. Ce să se facă până când se va putea întâlni 
cu alesul inimii sale? Gândindu-se la toate acestea, biata 
Mioara nu era departe de a fi cuprinsă de deznădejde din 
nou. Mai înainte, când fusese vorba de viaţa și de cinstea 
ei, n-o chinuiseră gândurile acestea. Acum însă, deodată își 
adusese aminte că în afară de iubitul său n-avea pe nimeni 
în lumea aceasta mare! Dar unde și cum să dea peste Mihu 
Inimă de Leu, când ea n-avea nici măcar unde să-și 
odihnească în noaptea aceea măcar capul. 

Deznădejdea începuse să pună tot mai mult stăpânire pe 
sufletul și inima sa, când Dochiţa, care cu instinctul ei de 
femeie simţi îndată ce se petrecea în sufletul Mioarei, îi 
zise: 

— Mioaro, te rog primește ca ziua aceasta să însemneze 
pentru noi ziua în care s-a legat între noi o prietenie care 
nu poate fi destrămată de nimeni și de nimic în lumea 
aceasta. 

Mioara o sărută pe Dochiţa, cu adâncă recunoștință și 
fata boierului Petrache Bănuţ urmă astfel: 

— Știu că tu nu mai ai pe nimeni în lumea aceasta mare! 
Te rog deci, rămâi cu mine, rămâi lângă mine și în viitor și 
fii oaspele conacului din Piatra Seacă până când vei găsi 
un loc mai corespunzător unde să te adăpostești. 

Bunătatea Dochiţei o impresionă pe Mioara atât de mult 
încât o podidiră lacrimile și neputându-și tălmăci toată 
recunoştinţa în alt chip o sărută din nou pe noua sa 
prietenă. 

Așa s-a întâmplat apoi că în faţa conacului moșiei Piatra 
Seacă se despărţi și Mioara Comăneanu de colonelul 
Ispirescu, care-și continuă singur drumul spre Galaţi, în 
vreme ce cele două noi prietene intrară în casă. 


* 
x x 


Când haiducii lui Mihu Inimă de Leu stabiliră în mod 
neîndoielnic că boierul Panait Fotache fugise cu Mioara 
Comăneanu cu o căruță pe care o luase din curtea 
căruțaşului, ce nu era acasă, ei îi aduseră vestea aceasta 
îndată la cunoștință. 

Căpitanul se așeză la sfat cu oamenii săi și după ce 
ascultă propunerea fiecăruia hotări să cerceteze tot ţinutul 
după un plan mai dinainte hotărât, pentru a da de urma 
boierului Panait Fotache care fugise cu Mioara. 

După ce totul fu hotărât, Mihu Inimă de Leu își împrăștie 
oamenii în toate direcţiile vântului, stabilind pentru 
fiecare, amănunţit, drumul pe care avea să-l urmeze. El 
însuși se înapoie la castrul roman de la Iglița împreună cu 
câţiva din tovarășii săi. Anume nu se dusese și el în 
căutarea iubitei, pentru ca în cazul când vreunul din 
haiduci ar da de urma fugarului să știe de unde să-l ia 
pentru a porni îndată s-o scape pe Mioara din ghearele 
boierului. 

Spre Piatra Seacă pornise Mișu Drăgan. Când ajunse 
însă pe locul unde avusese loc în noaptea trecută 
încăierarea dintre boierul Panait Fotache și Grigore 
Muscan, nu mai văzu nicio urmă din lupta și crima 
săvârșită acolo. Căruţele care trecuseră pe drum 
răscoliseră praful și acesta acoperise sângele scurs din 
rana boierului. În chipul acesta Drăgan nu află că acela pe 
care-l căuta el zăcea mort întins pe una din mesele 
primăriei din sat. 

În timpul din urmă haiducii băgaseră de seamă că Mișu 
Drăgan se schimbase foarte mult. Cu prilejul unei 
încăierări, cineva îi spărsese capul, dar atât de tare, încât 
trecu mai bine de o lună până când rana să se închidă. De 
atunci însă avea groaznice dureri de cap. Când îl apucau 
apoi durerile de cap nu era bine să stai prin apropierea lui 
deoarece era atât de iute la mânie, încât, pentru cea mai 
mică împotrivire sau neînțelegere ar fi fost în stare să sară 
cu cuțitul chiar și la cel mai bun prieten al său. Fără 
îndoială că urmarea rănii primite în cap nu fusese numai 
durerile acelea cumplite care îi reveneau din când în când, 
ci și o oarecare leziune a creierului. Numai așa se putea 
explica faptul că Mișu Drăgan, care mai înainte își 
îndeplinea însărcinările cu multă iscusinţă și prin agerimea 
minţii sale îl uimea adeseori chiar și pe Mihu Inimă de Leu, 
acum avea uneori purtări cu totul neînţelese. Era mult mai 
încet la fapte ca și la gândire și nu mai puteai avea nicio 
încredere în el dacă-i dădeai vreo însărcinare. Nu că s-ar fi 
gândit la trădare, Doamne ferește! Dar memoria se vede că 
nu-l mai ajuta de loc. Adeseori se întâmplase ca Mihu să-l 
cheme pentru a-i porunci să facă ceva sau să se ducă 
undeva într-un scop bine hotărât. El asculta, după cât se 
părea, cu toată luarea aminte. Dar când era vorba să 
treacă la ducerea la îndeplinire a poruncii primite stătea 
ca un lemn și nu era în stare să-și aducă aminte de nimic 
din ceea ce i se poruncise. Este adevărat că Dragan avea și 
clipe lucide, când se purta întocmai ca și mai înainte. Din 
împrejurarea însă că, aceste clipe lucide deveneau tot mai 
rare, căpetenia haiducilor înţelesese că pe unul din 
oamenii săi cei mai iscusiți nu se mai putea bizui. Dacă 
totuși îi mai dădea însărcinări, aceasta o făcea, pe de o 
parte din milă pentru el, deoarece pe Drăgan îl durea 
grozav când vedea că este ocolit și că Mihu nu se mai 
folosește de el ca și mai înainte, pe de altă parte, fiindcă 
nădăjduia că poate cu timpul, Drăgan tot își va reveni și nu 

voia să-l lase singur și fără lucru, deoarece știa că 
trândăvia și singurătatea slăbesc organismul și mai mult. 

Acum, când Mișu Drăgan se despărţise de Mihu Inimă 
de Leu, în faţa conacului lui Panait Fotache, haiducul n- 
avea nimic și porni chiar vesel spre Piatra Seacă. Pe drum 
însă îl apucă din nou durerea de cap. Este adevărat că 
durerea propriu zisă nu ţinu prea mult, dar după aceea 
haiducul se simţi istovit cu desăvârșire. In starea aceasta 
ajunse el la Piatra Seacă și de aceea nu băgă de seamă că 
lumea vorbea cu înflăcărare despre o chestiune care pe el 
l-ar fi interesat nespus de mult, care alcătuia chiar scopul 
venirii sale acolo. El nu prinse nimic din ceea ce vorbea 
lumea, despre cele întâmplate în noaptea trecută. 

Lui Drăgan nu i se păru ciudată nici chiar împrejurarea 
că sătenii se adunaseră în număr foarte mare în jurul 
localului primăriei, fiecare întrebându-se: „Oare cine să 
fie?” 

Toate acestea nu-l interesau pe haiduc câtuși de puţin. 
El se mărgini doar să întrebe doi-trei oameni, adresându-li- 
se cuvânt cu cuvânt, cu vorbele, pe care i le spuse Mihu 
Inimă de Leu, la plecare: 

— N-aţi zărit vreo căruţă din alt sat trecând acum câteva 
ceasuri pe aici? 

Firește că cei din Piatra Seacă au răspuns cum că n-au 
văzut. În urma acestui răspuns, Mișu Drăgan își văzu de 
drum, ca omul, care și-a făcut datoria. 

În vremea aceasta, Mihu Inimă de Leu aștepta cu 
nerăbdare în castrul roman de la Igliţa, să primească vești 
de la oamenii săi trimiși în căutarea Mioarei Comăneanu și 
a boierului Panait Fotache. 

Trecu o zi, trecu a doua. A treia zi veni cel dintâi haiduc, 
care însă nu știu să-i spună nimic îmbucurător. Acolo pe 
unde fusese el, nimeni nu-i zărise pe fugari. 

După aceea veniră și ceilalți haiduci, rând pe rând, dar 
nici ei nu se înapoiară cu o veste mai bună decât aceea 
adusă de tovarășul lor, care sosise cel dintâi. 

Între timp sosise și Mișu Drăgan, care acum era iarăși în 
deplina stăpânire a facultăţilor sale. Din nefericire însă el 
nu-și aducea aminte de nimic din ceea ce vedea sau auzea 
când era în prada nenorocitei sale boli... Așa că el nu 
raportă nici măcar despre mulțimea pe care o văzuse 
adunată în faţa primăriei din Piatra Seacă, ci se mulțumi 
doar să spună că nu găsise nicio urmă despre Panait 
Fotache sau Mioara Comăneanu. 

CAPITOLUL 117 
Mioara Comăneanu și Dochiţa 
Băânuţ 


Trecură câteva luni, de când colonelul Ispirescu și cu 
Dochița Bănuţ o salvaseră pe Mioara Comăneanu din 
mâinile lui Grigore Muscan pe care Dochiţa îl răpusese cu 
un glonte de pistol, răzbunând astfel chinurile și moartea 
tatălui său. 

Când Mioara Comăneanu primise invitaţia Dochiţei de a 
se muta în conacul din Piatra Seacă era primăvara. De 
atunci trecuse vara, trecuse toamna, ba căzuse chiar și cea 
dintâi zăpadă, acoperind cu o mantie albă copacii seculari 
din parcul conacului și Mioara tot mai era încă oaspetele 
Dochiţei Bănuţ. 

Dar când se mutase la conac, nici ea însăși nu-și 
închipuise că va fi nevoită să se folosească vreme atât de 
îndelungată de ospitalitatea noii sale prietene. Ea 
nădăjduia mereu că va primi într-o zi vreo veste de la 
iubitul său, sau că ea va da de urma ascunzătoarei lui. 

Trecu însă zi de zi, trecură săptămâni și luni îndelungate 
fără ca nădejdea Mioarei Comăneanu să se realizeze. 
Adeseori se gândea că n-ar trebui să abuzeze tocmai într- 
atâta de ospitalitatea pe care i-o oferise Dochiţa Bănuţ, pe 
care la urma urmelor, nici măcar n-o cunoștea de vreme 
prea îndelungată și de existenţa căreia nici nu visase 
măcar, înainte de noaptea memorabilă petrecută în casa 
părăsită din pădurea Gura Dracului. 

Dar întotdeauna, când aducea vorba despre intenţia sa 
de a pleca, trebuia să renunţe la ea. Dochiţa se simţea atât 
de jignită de teama Mioarei de a nu abuza de ospitalitatea 
ei, o ruga atât de călduros să socotească cum că se găsește 
în propria ei casă și s-o ia pe ea ca și pe o soră, încât, până 
în cele din urmă Mioara trecu peste toate scrupulele sale și 
hotări să rămână la conac până când va izbuti să dea de 
urma iubitului său, oricând s-ar fi întâmplat aceasta. 

De altfel, prietenia legată între cele două fete în pădurea 
Gura Dracului, se cimenta tot mai mult, pe zi ce trecea. 

În vreme ce, până atunci Dochiţa Bănuţ trăise o viaţă 
foarte retrasă și după tragica moarte a tatălui său aproape 
că nici nu-și mai pusese piciorul afară din curtea conacului, 
acum se schimbase deodată, cu desăvârșire. 

După venirea Mioarei la conac, Dochiţța dădea mereu 
serate după serate, rânduia petreceri în grădină sau 
vânători. La conac era acum veșnic gălăgie și aproape că 
nu trecea zi, ca să nu se oprească câteva călești în faţa 
casei sau să nu vină câţiva tineri călare. 

lar dacă se mai întâmpla vreodată ca liniștea să 
domnească în conac, aceasta nu însemna că Dochiţa și cu 
Mioara stăteau acasă, ci că erau duse la vreo petrecere 
rânduită la vreunul din boierii de prin împrejurimi. 

Pe Mioara o obosea grozav viaţa aceasta de lume și de 
altfel nici nu-i prea plăceau ei petrecerile acestea care nu 
se mai sfârșeau. Dacă totuși mergea peste tot cu Dochiţa o 
făcea numai deoarece își zicea că nu s-ar fi cuvenit ca 
tocmai ea, oaspete casei, să-i strice fetei plăcerea de a 
petrece așa după cum o trăgea inima. Ea se ducea, fiindcă 
trebuia să se ducă, dar nu fiindcă ar fi găsit vreo plăcere în 
aceste neîntrerupte ieșiri în lume. 

Cunoscuţii și prietenii Dochiţei nu-și puteau explica 
schimbarea neașteptată care survenise în viaţa fetei 
boierului Petrache Bănuţ. La început credeau că Dochiţa 
se va fi plictisit de a mai sta singură și vrea să se mărite 
cât mai curând. Cel puţin aceasta era părerea prietenilor și 

cunoscuțţilor de prin împrejurimi. Și când vestea aceasta se 
răspândi, deodată începură să se adune în jurul Dochiţei o 
sumedenie de tineri și de bărbaţi mai puţin tineri, care 
vroiau să se însoare. 

Graba aceasta a tinerilor dornici de însurătoare era de 
altfel foarte firească. Nu numai că Dochița era tânără și 
frumoasă, dar mai aducea și o zestre foarte însemnată și 
acesta era poate un punct de atracţie chiar mai mare și 
decât frumuseţea fetei. Averea pe care ar fi adus-o ea într- 
o căsnicie astupa chiar și gurile rele care răspândiseră mai 
înainte zvonul despre legătura pe care Dochiţa ar fi avut-o 
cu căpitanul bandiţilor pe vremea cât fusese prizoniera lui 
Grigore Muscan. Nimeni însă nu putea dovedi temeinicia 
acestui zvon, răspândit fără îndoială de una din fetele din 
Igliţa care fuseseră furate de bandiți și care se găseau în 
ascunzătoarea bandiţilor odată cu Dochiţa. 

Aceia care luptau din răsputeri pentru dovedirea 
netemeiniciei acestui zvon erau chiar tinerii care aspirau la 
mâna fetei. Ei aveau tot interesul ca cinstea fetei să apară 
neprihănită, pentru a nu se putea spune despre ei că s-au 
însurat cu o fată dezonorată, numai fiindcă avea bani 
mulți. De aceea, tuturor acelora care le dădeau a înţelege 
că Dochiţa n-ar mai fi ceea ce ar fi trebuit să fie, ei le 
cereau dovezi despre păcatul fetei, dovezi pe care știau că 
nimeni nu le va putea produce sau, chiar dacă ar fi putut, 
n-ar fi îndrăznit să le aducă. 

— Este o adevărată mârșăvie să se răspândească 
asemenea zvonuri despre o fată lovită atât de crunt de 
soartă. Dacă jupâniţa Dochiţa ar fi avut oarecari legături 
cu căpitanul bandiţilor, atunci tatăl său n-ar fi suferit ceea 
ce a suferit și nu s-ar fi prăpădit în pivniță pe o mână de 
paie, în mijlocul șobolanilor! le răspundeau peţitorii 
bârfitorilor și argumentul părea atât de puternic, încât, 
încetul cu încetul toate gurile rele amuţiseră și nimeni nu 
mai îndrăznea să arunce cu piatra în Dochiţa. 

Toţi aceia însă care alergau după Dochiţa cu gânduri de 
însurătoare își dădură seama în curând că toate zvonurile 
răspândite despre dorința Dochiţei de a se mărita, erau 
numai simple născociri, deoarece fata îi refuză pe toţi, pe 
rând și nici măcar nu se purta cu vreunul din ei într-un 
chip mai deosebit, spre a le da celorlalţi a înţelege că 
acesta ar fi cel ales. 

Vânătorii de zestre refuzaţi, începură apoi ei să 
născocească tot felul de motive care ar fi putut fi pricina 
petrecerilor de la conac. Firește însă că, în dorinţa lor de 
a-și da de lucru fanteziei, se gândeau la cauzele cele mai 
neînchipuite, cele mai complicate, numai tocmai la cauza 
cea mai simplă și singura adevărată nu se gândi nimeni. 
Dochiţa anume invita lumea la conac, fără întrerupere, 
numai și numai pentru a o înveseli pe Mioara Comăneanu 
și pentru a nu-i lăsa vreme să fie copleșită de amărăciune 
și tristeţe. 

Niciodată Mioara nu amintise nici măcar cu un singur 
cuvânt că ar avea vreo supărare, vreun păs, care-i apasă 
inima. Cu toate acestea, din lacrimile șterse pe furiș, din 
oftările adânci pe care nu și le mai putea stăpâni, din 
tristeţea ce i se putea citi Mioarei în ochi, oricât ar fi 
căutat ea s-o ascundă, Dochiţa simţi că prietena sa este 
chinuită de o mare, foarte mare durere. Pentru a veni în 
ajutorul prietenei sale, Dochiţa Bănuț nu cruţă nicio 
oboseală, nicio cheltuială. Din discreţie, ea nu încercă s-o 
descoasă pe Mioara pentru a afla pricina suferinței sale, în 
schimb, făcea tot ce-i stătea în putinţă pentru a-și înveseli 
prietena. 

Vă veţi întreba dacă Dochiţa aceasta era aceeași Dochiţă 
despre care arătasem noi înainte că era o ființă îngâmfată, 
superficială, nepăsătoare la durerile semenilor săi, 
incapabilă de un simţământ mai duios? 

Da, era aceeași Dochiţă, numai că în sufletul său se 
petrecuse o schimbare foarte mare. 

Din clipa în care căzuse în captivitatea lui Mihu Inimă de 
Leu și apoi în aceea a lui Grigore Muscan și începuse să 
cunoască durerile omenești pe propriul său suflet și trup, 
Dochița Bănuţ se transformă zi cu zi, se schimbă, deveni o 
alta. Când toate rugămințţile ei adresate lui Muscan pentru 
a îndulci cât de cât traiul părintelui său rămaseră 
zadarnice și durerea îi măcina sufletul, Dochiţa își aminti 
că, tot atât de neîndurător și de nesimţitor fusese și tatăl 
sau și chiar și ea, la suferinţele supușilor lor și văzu în 
captivitatea în care o aruncase soarta, mâna Providenţei 
care-i servea o lecţie nespus de dureroasă, dar bine 
meritată. Mizeria și suferinţele îndurate în casa părăsită 
din pădurea Gura Dracului îi înmuiaseră inima de piatră, o 
făcuseră simţitoare la durerile semenilor săi, îi treziseră în 
suflet dorința de a repara răul pe care-l săvârșise atât ea, 
cât și tatăl său, în viaţa aceasta. 

De aceea, după ce Mihu Inimă de Leu o scăpă din 
ghearele chinuitorului său, Dochița Bănuţ, jupânița 
îngâmfată, rea, nemiloasă, chiar crudă, devenise o Dochiţă 
blândă, înţelegătoare a durerilor altora, îndurătoare, 
devenise un înger protector al nenorociţilor. Tot din 
aceeași pricină se purta ea și cu Mioara Comăneanu atât 
de duios. 

În ziua aceea, când poșta aduse invitaţia pentru ea și 
Mioara de a lua parte la balul isprăvniciei din Galaţi, 
Dochița alergă veselă la prietena sa, bucuroasă că se ivise 
un nou prilej dea o putea scoate pe Mioara din melancolia 
în care căzuse de câteva zile. 

Dar Mioara Comăneanu nu se arătă atât de încântată, 
după cum nădăjduise Dochița. Castelana de la Piatra Seacă 
însă, nu se lăsă impresionată de nepăsarea prietenei sale, 
ce-i dădu zor s-o ajute la pregătirile pe care le avea de 
făcut pentru strălucita petrecere, îndemnând-o și pe ea, să- 

și ia toate măsurile pentru a se prezenta cât mai frumoasă 
și mai încântătoare la balul isprăvniciei din Galaţi, care era 
petrecerea cea mai de seamă în ţinutul acela în fiecare an. 

De voie, de nevoie, Mioara Comăneanu fu silită să se 
arate veselă și mulțumită și de data aceasta și începu 
consfătuirile cu croitoresele, cu cizmarii, cu negustorii de 
podoabe femeiești, care toţi trebuiau să contribuie ca 
jupâniţa Dochița Bănuţ și ea să se prezinte la balul 
isprăvniciei în culorile cele mai atrăgătoare, mai uluitoare. 

Dar dacă ea încerca rochii scumpe, pantofiorii de 
mătase, podoabele de preţ, care ar fi pricinuit bucurie 
oricărei alte femei, gândul și inima ei umblau cu totul în 
altă parte și nicidecum la balul isprăvniciei. 

Din clipa în care aflase de la boierul Panait Fotache că 
Mihu Inimă de Leu nu pierise cu prilejul incendiului de la 
moara de pe malul Dunării, gândurile ei nu mai umblau 
decât la iubitul de care nu știa unde să dea. 

În fiecare noapte îl visa numai pe Mihu Inimă de Leu. 
Adeseori voia bună domnea în jurul ei, dar Mioara nu se 
putea înveseli cu aceia care erau veseli, cum putea râde cu 
aceia, care râdeau; căci chiar dacă își uita durerea pentru 
un minut în clipa următoare îi trecea îndată orice chef de a 
mai râde, deoarece se gândea că poate că, în vreme ce ea 
petrecea acolo, în societate, cine știe ce primejdie îl 
ameninţa pe Mihu Inimă de Leu, 

Chiar și acum când sosise ziua balului și când trăsura 
trasă de patru din cei mai frumoși cai din grajdul Dochiţei 
Bănuţ o ducea spre Galaţi, îmbrăcată într-o minunată 
toaletă de seară, dacă Mioara era ceva mai veselă decât de 
obicei, aceasta se datora numai faptului că ea nădăjduia că 
poate pe bucata aceea a drumului care trecea pe lângă 
Dunăre, le va ieși în cale vreun haiduc de la care apoi ar 
putea afla ceva vești despre Mihu Inimă de Leu. Nu se 
temea că haiducii i-ar putea pricinui vreun rău, deoarece 
după prinderea bandiţilor lui Muscan, nu se mai auzise 
nimic despre vreo nouă ispravă sângeroasă sau vreo nouă 

crimă înfiorătoare care ar fi fost săvârșită de haiduci. 
Aceasta însemna că ţinutul fusese curăţat de vampirii săi și 
că acum, populaţia liniștită și oamenii cumsecade nu mai 
trebuiau să se teamă deoarece Mihu Inimă de Leu nu-i 
lovea decât pe asupritorii poporului și pe aceia pe care nu-i 
pedepsise justiţia pentru nelegiuirile lor. 

Se părea însă că haiducii își schimbaseră teatrul 
operaţiunilor, deoarece caleașca jupâniţei Dochiţa atinsese 
hotarul Galaţilor fără ca întâlnirea atât de mult dorită de 
Mioara să fi avut loc. 

Când apoi ajunseră în dreptul celor dintâi case ale 
Galaţilor, voia bună a Mioarei Comăneanu începu să se 
risipească tot mai mult, deoarece fata își dădea seama că 
de acum înainte dorinţa ei nu se mai putea îndeplini. 

Pe înfățișarea ei însă nu se putea citi nimic din 
zbuciumul și amărăciunea ce-i stăpânea sufletul, deoarece 
în timpul din urmă Mioara învățase arta de a zâmbi, de a 
se arăta fără gânduri, de a fi veselă chiar și atunci când 
inima îi era sfâșiată de frământările cele mai dureroase. 

În frumos împodobită sală de bal oaspeţii se adunaseră 
și toaletele jupânitelor și jupâneselor străluceau orbitor, 
întrecându-se unele pe altele în lux și farmec, când valetul 
de la ușă anunţă cu glas sonor: 

— Măria Sa Principesa Mioara Trubetzkoi și jupânița 
Dochița Bănuţ! 

Frumuseţea, trupurile desăvârșite, toaletele splendide 
pe care le purtau cele două noi venite, făcură ca toată 
lumea să se întoarcă spre ele și în curând ajunseră punctul 
de atracţie al balului. 

Nu trecuseră decât câteva minute de la sosirea lor și 
tinerii cei mai de seamă ai boierimii de prin împrejurimi se 
luară la întrecere pentru a putea schimba un cuvânt mai 
mult cu fermecătoarele invitate. Iar aceia care izbutiseră 
să-și înscrie numele în carneţelul de dansuri al Dochiţei 
sau al Mioarei, n-ar fi schimbat nici chiar cu atotputernicul 
sultan al Stambulului. 

Așa s-a întâmplat apoi că nici Mioara și nici Dochiţa nu 
mai putură să se odihnească nicio singură clipă, deoarece 
mereu erau nevoite să danseze... 

Dar nici chiar în scurtele pauze dintre dansuri nu 
izbuteau să mai stea de vorbă între patru ochi una cu alta 
deoarece ceata cavalerilor le asalta necontenit, spre a le 
spune vorbe de laudă, de admiraţie. 

Mioara era însă curtată mai ales de doi cavaleri care nu 
se mai dezlipeau de lângă ea. Se ţineau necontenit pe 
urmele ei, iar dacă dansul era dat altcuiva, se retrăgeau 
într-un colţ al sălii și de acolo se uitau furioși la norocosul 
care le răpiseră idolul pentru câteva minute. 

Îndată după terminarea dansului însă cei doi cavaleri se 
iveau ca din pământ lângă Mioara Comăneanu și iarăși n-o 
mai slăbeau până când nu începea un nou dans. 

Acești doi cavaleri se deosebeau însă grozav unul de 
altul. Unul era cam urâţel și frizerul boierilor din Galaţi 
numai cu multă greutate îi putea pieptăna părul rar, negru 
și sălbatic. Și când te gândești că frizerul acesta era un 
francez, venit la Galaţi din capitala Rusiei, unde pieptănase 
pe toţi principii și conții Petrogradului. Cam aventurier din 
fire, Monsieur Ramanteux - așa se numea frizerul - venise 
și el în țara Românească odată cu armata rusă, nădăjduind 
să-și mărească și mai mult averea destul de frumușică. La 
București însă nu-i mersese prea bine și atunci plecă la 
Craiova, de acolo la Târgoviște iar acum își încerca norocul 
la Galaţi. 

Așadar, nici chiar Monsieur Ramanteux, marele meșter 
al pieptenului, nu era în stare să îmblânzească părul 
recalcitrant al cavalerului acesta cu faţa arsă de soare, cu 
chipul brăzdat de nenumărate tăieturi de spadă, ceea ce 
dovedea că era un om care în viaţa lui făcuse cunoștință cu 
multe tăișuri de săbii. La chipul acesta ars de soare, se 
potrivea foarte bine uniforma de gală a pandurilor, pe care 
se puteau vedea insignele gradului de căpitan, așa că, cu 
toate că vestitul căpitan Guriotis nu se putea număra 

printre așa-zișii „băieţi frumoși”, totuși, avea destulă, 
poate chiar prea multă trecere la femei. De altfel, această 
trecere la sexul frumos a fost și pricina pentru care fusese 
trecut și el de la Craiova, în Baltă. 

Celălalt curtezan al Mioarei Comăneanu era un tânăr cu 
chip feciorelnic, cu păr bălai, cu ochii visători, care purta 
însă cu multă eleganţă straie boierești. lar când Titu 
Frunzescu dănţuia cu Mioara Comăneanu, purtând-o cu 
eleganţă prin sala de bal, toată lumea spunea că nu mai 
văzuse o pereche atât de potrivită și atât de frumoasă. 

După ultimul dans, Mioara Comăneanu se duse la braţul 
lui Titu Frunzescu până într-o odaie alăturată sălii celei 
mari, pentru a se mai odihni și răcori puţin. 

Într-unul din colțurile acestei încăperi se găsea un 
palmier și sub el, două scaune. Titu Frunzescu o conduse 
acolo pe Mioara. 

— Vai, jupâniţă Mioară - zise Frunzescu, după ce se 
așezară - cât sunt de fericit că în sfârșit, pot fi singur cu d- 
ta! Toată seara am pândit prilejul acesta de a-ţi putea vorbi 
între patru ochi. 

— Acum, iată că prilejul este aici! răspunse Mioara, 
zâmbind. Vorbește, eu te ascult! 

— Crede-mă, jupâniţă Mioara că aș da mult să pot găsi 
cuvintele corespunzătoare prin care să-ţi pot tălmăci toate 
simțămintele inimii mele! zise Titu Frunzescu, vădit 
emoţionat. Dacă aș fi poet, aș pune în versuri tot ceea ce 
simt când te văd, din nenorocire însă, natura nu m-a 
înzestrat cu acest dar, nu sunt un meșter al poeziei, așa că, 
nu-ţi voi putea spune, decât versurile marelui nostru Iancu 
Văcărescu, versuri, care sunt mai aproape de sentimentele 
mele. 

— Din nefericire eu nu prea cunosc poeziile lui 
Văcărescu, deoarece soarta m-a ţinut departe de ţară, 
tocmai atunci când era vârsta la care aș fi putut să le 
înţeleg. 

— Păcat, deoarece sunt foarte frumoase! 

— Am auzit că sunt într-adevăr foarte frumoase. Repet 
însă că, din nefericire, nu le prea cunosc. 

— Eu le am pe toate - răspunse Titu Frunzescu - și dacă- 
mi îngădui, ţi le voi trimite. 

— Te rog chiar și îți mulțumesc, boier Frunzescu, zise 
Mioara. 

— Cu dragă inimă, jupâniţță Mioara! răspunse Titu 
Frunzescu fericit că-i poate face un serviciu idolului inimii 
sale. Poeziile Văcăreștilor sunt minunate și mai ales ale lui 
Iancu Văcărescu, în care pâlpâie dragostea de neam și de 
ţară. Da, Iancu Văcărescu, care de altfel îmi este prieten își 
iubește ţara tot atât de fierbinte după cum îl urăsc eu pe 
căpitanul acela de panduri pe care l-aș sfâșia în bucăţi 
dacă mi-ar sta în putinţă. 

— N-ai decât s-o faci, dacă poţi, boier Frunzescu! zise 
atunci căpitanul Guriotis, care, căutând-o pe Mioara 
Comăneanu intrase în odaie tocmai în clipa în care Titu 
Frunzescu rostise cuvintele din urmă. 

— Domnule căpitan! strigă Frunzescu, sărind de pe 
scaun, roșu ca racul. 

— Dar căpitane - încercă Mioara să-l liniștească pe 
Guriotis - nu te aprinde atât de iute! Fii mai calm! 

— Boier Frunzescu - urmă căpitanul Guriotis, nebăgând 
în seamă cuvintele Mioarei - îţi voi da prilejul să încerci de 
a trece la faptă, în ceea ce privește dorinţa, pe care ţi-ai 
exprimat-o mai adineaori! 

— Domnule! 

— Îţi aştept martorii! mai zise căpitanul Guriotis, apoi se 
înclină curtenitor înaintea Mioarei Comăneanu, făcu 
stânga împrejur și părăsi odaia... 

— Boier Frunzescu! strigă Mioara, care nu înţelesese 
decât de-abia acum, ce se întâmplase. Spune-mi te rog, ce 
a mai fost și asta? Ce însemnează copilăriile acestea? 

— O nimica toată, jupâniță! răspunse Titu Frunzescu, 
râzând. Îi voi mai tăia puţin nasul acestui grecotei, care 
crede că trăim încă tot pe vremea Fanarioţilor sau a 

Eteriei! Îl învăţ cu minte să nu mai fie atât de iute la 
mânie, sau dacă nu-și poate stăpâni firea, atunci măcar să- 
și aleagă oamenii cu care poate face pe grozavul! 

— Boier Frunzescu, eu nu pot îngădui aceasta! Dv. v-aţi 
luat la hartă din pricina mea! 

— Şi dacă ar fi astfel? exclamă Frunzescu, cu ochi 
scânteietori. 

— Dacă-i așa, eu nu pot admite una ca asta! Te rog să 
înţelegi, boier Frunzescu, că eu nu te iubesc pe d-ta! 

— Așadar îl iubești pe blestematul acela de grecotei? 

— Nu, boier Frunzescu! Pe el îl iubesc tot atât de puţin 
ca și pe d-ta! 

— Dar atunci... atunci nu mai înţeleg nimic! 

— Nu înţelegi? răspunse Mioara Comăneanu. Mă mir, 
căci explicaţia este foarte simplă. Nu vă iubesc pe niciunul 
din dv. doi, deoarece iubesc pe altcineva. 

— Pe altcineva? întrebă Frunzescu, foarte mirat. Pe cine, 
mă rog? 

— Numele lui nu are niciun fel de însemnătate. De altfel 
nu-l pot destăinui și nici nu-l voi spune nimănui, deoarece 
aceasta este o chestiune care mă privește numai și numai 
pe mine. 

— Nu vrei să-mi spui? Atunci nu mai încape nicio 
îndoială că de aceea mi-ai spus toate acestea, pentru a mă 
împiedica de a mă bate în duel. Ei bine, eu însă nu mă las 
convins! strigă Titu Frunzescu, enervat și părăsi odaia. 

Câteva minute Mioara rămase ca trăsnită. Un duel din 
pricina ei? Doi oameni, care mai înainte vorbeau aproape 
prietenește unul cu altul, să sară acum unul asupra altuia, 
cu spada în mână, numai din cauza ei? Nu, aceasta nu 
trebuia să se întâmple! 

Deodată se ridică de pe scaun, intră din nou în sala de 
bal și începu s-o caute pe Dochiţa. După multe căutări o 
găsi în sfârșit, în mijlocul unei întregi cete de curtezani, de 
unde numai cu multă greutate izbuti s-o scoată pentru a o 

duce într-un colț mai retras, unde îi povesti toate cele 
petrecute. 

— Dochiţo - zise Mioara, după ce-și sfârși istorisirea - te 
rog, fă tot ce-ţi stă în putinţă ca duelul acesta să nu aibă 
loc! Nu vreau ca doi oameni, din care nu iubesc pe 
niciunul, să-și primejduiască viaţa în zadar pentru mine. 
Nu vreau, Dochiţo, nu vreau, deoarece nu-i iubesc pe ei, ci 
pe altcineva. 

— Așadar, tot pe Mihu Inimă de Leu îl mai iubeşti, 
Mioaro? întrebă Dochiţa. 

— Da, pe el și numai pe el! Niciodată inima mea nu va 
bate pentru un alt bărbat și tocmai de aceea, te-aș ruga, 
Dochiţo, dacă ai cumva gânduri de măritiș în ceea ce mă 
privește, să renunţi la ele, deoarece orice trudă ti-ar fi 
zadarnică și n-aș vrea să mă pui în situaţia de a face ceva 
ce nu ti-ar fi pe plac. Nu-mi trebuie mie niciun alt bărbat, 
căci niciunde pe pământul acesta nu există un om mai 
cumsecade, mai ales, ca suflet, mai nobil, decât el. 

Până atunci, Mioara Comăneanu nu vorbise încă 
niciodată cu Dochița despre Mihu Inimă de Leu și de aceea 
jupânița  Dochiţa rămase foarte mirată când văzu 
schimbarea care avu loc pe Mioara, în clipa când rostise 
numele căpeteniei haiducilor. 

Instinctul ei de femeie o făcu să înţeleagă îndată care 
era pricina pentru care prietena ei nu voia ca cei doi 
bărbaţi să se bată în duel din cauza ei. Pe semne că Mioara 
se temea ca nu cumva Mihu Inimă de Leu să audă, prin 
cine știe ce împrejurare despre acest duel și pricina lui și 
atunci să-și închipuie că Mioara nu se mai gândea la el, ci 
la unul din cei doi combatanți. 

După ce-și făcu această socoteală, care nu putea să nu 
fie cea adevărată, Dochiţa își frământă creierul să vadă în 
ce chip ar putea împiedica duelul ce se pregătea. După 
multă sfătuire cu sine însăși, izbuti să alcătuiască un plan 
la îndeplinirea căruia păși fără întârziere. 


1048 


Boierul Titu Frunzescu era al doilea judecător numit, 
conform Regulamentului Organic, de curând la Galaţi. De 
aceea, mai înainte de toate, Dochiţa Bănuţ îl căută pe 
boierul Iurașcu, membru la înalta Curte de Apel, care era 
și el de faţă la balul isprăvniciei din Galaţi. 

Inaltul dregător avea o singură bucurie în lumea aceasta 
mare: vinul. Dar nu, n-am spus adevărul, deoarece patima 
cea mare a boierului lurașcu, era să facă curte fetelor și 
femeilor frumoase. 

Or, cum aici, la bal își putuse satisface amândouă aceste 
patimi, boierul lurașcu era în toane atât de bune, încât ai fi 
putut prinde chiar și muște cu el. 

De aceea o primi pe Dochiţa cu multă bucurie, când 
aceasta îl luă de braţ și trăgându-l mai la o parte îi zise: 

— Dragă boier lurașcu, vino să ne plimbăm puţin 
împreună. 

— Cu dragă inimă, frumoasă jupânită! răspunse lurașcu, 
încântat de a fi fost luat la braţ de o fată atât de frumoasă. 
Dar spune-mi, încântătoarea mea domnișoară, cum se face 
că vrei să mă mai bagi în seamă și pe mine, un hodorog 
bătrân, când ai atâţi boieri tineri, care mai de care mai 
chipeș, și mai îndrăgostit, care îţi fac curte? Dar la urma 
urmelor, de ce-mi frământ eu capul cu așa ceva? Mă bucur 
că m-ai socotit vrednic de atenţia d-tale și asta mi-ajunge! 
Şi acum, despre ce anume ai vrea să vorbim, 
fermecătoarea mea mamzellă? Să-ţi spun versuri în care să 
cânt ochii d-tale negri ca noaptea, sau să-ţi spun ditirambe 
despre frumoasa-ţi toaletă? 

Dochia începu să râdă. 

— Nu, nu, dragă boier lurașcu, nu vreau așa ceva, nu 
vreau versuri. Și așa, din pricina unui vers, era să aibă loc 
o adevărată răscoală în noaptea aceasta, aici la bal. 

— Ce tot spui, jupânită dragă! făcu boierul, mirat. Ia 
istorisește-mi și mie ce s-a petrecut? Eu n-am auzit încă 
nimic! 

Atunci Dochiţa îi povesti înaltului boier cearta dintre 
căpitanul Guriotis și Titu Frunzescu și firește că nu tăcu 
nici asupra duelului care urma să aibă loc. 

Membrul Înaltei Curți de Apel dădu din cap, mulţumit. 

— Bravo, Frunzescule, bravo! exclamă el, bătând din 
palme. Eu, în locul lui, aș fi făcut la fel! Mâine îi trimit un 
butoi de vin, fiindcă a avut curajul să i-o spună grecului așa 
pe faţă. Iar dacă pe deasupra îi mai face și o crestătură, în 
duel, atunci îi voi trimite două butoaie! 

— Va trebui să renunti de a-i trimite al doilea butoi, nene 
Iurașcule - zise atunci Dochiţa - deoarece duelul acesta nu 
va avea loc, fiindcă nu trebuie să aibă loc. 

— Ia te uită! Eşti poate geloasă? întrebă boierul, 
nedumerit. 

— Ferească Dumnezeu! răspunse Dochiţa. Însă, să vezi 
d-ta boier, cum stau lucrurile cu prietena mea. 

Și Dochița Bănuţ, cunoscând prea bine firea curioasă a 
boierului lurașcu și știind că prin aceasta îl câștigă pentru 
cauza sa, îi povesti amănunţit toată viața Mioarei 
Comăneanu, precum și a lui Mihu Inimă de Leu. Cu prilejul 
acestei povestiri ea nu uită să amintească și de purtarea cu 
adevărat cavalerească pe care căpetenia haiducilor a avut- 
o faţă de ea, când a găsit-o în pivnița casei părăsite din 
pădurea Gura Dracului unde zăcuse în captivitatea lui 
Muscan. 

— Cine ar fi crezut că acest Mihu Inimă de Leu să fie un 
om atât de cumsecade! exclamă boierul Ilurașcu, dând din 
cap. 

Or, dacă boierul lurașcu avea o părere bună despre 
Mihu Inimă de Leu, aceasta însemna foarte mult pentru 
căpitanul haiducilor. Boierul lurașcu anume, fiind membru 
la Inalta Curte de Apel, cea mai mare instanţă de judecată 
de pe vremea aceea, era firesc, să fie și unul din oamenii 
cu cea mai multă trecere în ţară. 

— Dar tare-l mai pizmuiesc eu pe acest Mihu Inimă de 
Leu! exclamă el apoi răsucindu-și mustaţa. Il pizmuiesc 
grozav, frumoasa mea jupâniţă și știi d-ta din ce pricină? 

— Nu prea este el vrednic de pizmuit, boier lurașcu - 
răspunse Dochiţa, clătinând tristă din cap. Gândește-te că 
este un biet fugar, urmărit și hărțuit toată viaţa, când ar 
putea trăi atât de fericit alături de iubita sa! 

— Dar tocmai pentru fericirea aceasta îi pizmuiesc eu pe 
vestitul erou al Bălții Dunării! Tocmai de aceea îl 
pizmuiesc că s-a priceput să fure inima unei femei atât de 
fermecătoare ca Mioara Comăneanu și apoi că, pentru 
interesele lui și-a mai găsit și o altă apărătoare, tot atât de 
încântătoare ca și aceea care i-a dăruit inima. Ii 
mărturisesc sincer, dragă jupâniţă că dacă aș fi sigur că aș 
avea parte și eu de o apărătoare atât de frumoasă, mâine 

m-aș face și eu haiduc. Aș fura, aș prăda, cu dragă inimă, 
dacă nu altceva, atunci măcar câte o guriță de la femeile 
atât de dorite ca d-ta, jupâniţă Dochiţa! 

— Ştii ceva, nene lurașcule? zise atunci Dochiţa râzând. 
Dacă rânduiești lucrurile astfel ca din duelul acesta să nu 
se aleagă nimic, atunci ai o guriță de la mine! A 

Cu acestea își luă rămas bun de la consilierul Înaltei 
Curți de Apel, deoarece tocmai îl zărise pe colonelul 
Ispirescu în mijlocul unui cerc de boieri, cărora le spunea 
că de când fusese el numit viceguvernator, bandiții 
dispăruseră cu totul din ţinutul Galaţilor. 

— Adeseori trec luni de zile - zicea colonelul - fără să se 
mai audă ceva despre vreo nouă ispravă de a lor. În ceea 
ce-l privește pe Mihu Inimă de Leu, eu cred că sau și-a luat 
tălpășiţa și a părăsit Balta, sau s-a hotărât să sfârșească 
odată în felul de viaţă pe care l-a dus până acum. Referitor 
la ceilalţi tâlhari de drumul mare care săvârșeau cele mai 
mari nemernicii aruncând vina pe Mihu Inimă de Leu, sub 
numele căruia tăiau și spânzurau, nu vă pot spune decât că 
aceștia au dispărut cu desăvârșire de când am pus mâna, 
cu ajutorul jupâniţei Dochiţa Bănuţ, pe banda sângerosului 
Grigore Muscan. 

— Domnule colonel, te rugăm povestește-ne cum a avut 
loc prinderea bandiţilor? îl rugară boierii din jurul său pe 
colonelul Ispirescu. 

— Ştiţi prea bine, boieri dv. că nu prea îmi place să 
vorbesc despre lucrurile acestea - răspunse colonelul - 
deoarece s-ar putea găsi cineva, cine să creadă că vreau să 
mă laud și de aceea le povestesc. Dar dacă sunteţi foarte 
curioși să cunoașteţi amănunte despre prinderea bandei lui 
Grigore Mascau, atunci întrebaţi-o pe jupânița Dochiţa 
Bănuțţ, care văd că tocmai vine spre noi! 

Toţi cei de faţă o salutară curtenitor pe fiica decedatului 
boier Petrache  Bănuţ.  Dochiţa răspunse amabil la 
salutările boierilor și după ce rosti câteva cuvinte de 

mulțumire pentru complimentele care i se făceau, se 
întoarse spre colonelul Ispirescu căruia îi vorbi astfel: 

— Domnule colonel, te-aș ruga să-mi jertfești câteva 
minute și mie, deoarece aș avea ceva de foarte mare 
însemnătate de vorbit cu d-ta. 

— Tot ceea ce au cucoanele de spus, întotdeauna au o 
mare însemnătate, frumoasă jupâniţă - răspunse colonelul, 
curtenitor. De aceea îţi stau cu dragă inimă la dispoziţie. 

Pe urmă colonelul se scuză față de boieri și se lăsă 
condus de Dochiţa care porni cu el tocmai spre odaia unde 
cu o jumătate de ceas mai înainte avusese loc cearta dintre 
căpitanul Guriotis și Titu Frunzescu. 

Dochiţa Bănuţ îi istorisi din fir în păr cele petrecute. 
Colonelul Ispirescu zise atunci următoarele: 

— De mine nimeni nu poate spune că n-aș fi un bun 
român, dar de aceea tot nu sunt de părere că judecătorul a 
avut dreptate. Tocmai el, împărțitorul dreptăţii, ar fi 
trebuit să fie mai măsurat în cuvinte și să dea pildă de 
bună creștere și stăpânire de sine! Este adevărat că 
sărmana noastră ţară a avut mult de suferit de pe urma 
Fanarioţilor, dar aceasta nu însemnează să jigneşti pe 
fiecare grec care-ţi va ieși în cale! 

— Dar dacă astfel stau lucrurile, atunci trebuie 
împotriva grecilor, în general - zise Dochiţa - ci numai 
împotriva unui singur grec, care simţise că-i este rival la 
dragostea pe care o are pentru Mioara Comăneanu. 

— Iar dacă astfel stau lucrurile, atunci trebuie să se bată 
în duel, deoarece Guriotis este ofițer și a fost jignit de 
boierul Tita Frunzescu. 

— Dar înțelege, domnule colonel - strigă Dochiţa, 
deznădăjduită - că Mioara ar fi nenorocită, dacă duelul 
acesta ar avea loc! Biata fată este deznădăjduită și pe 
drept cuvânt că iubitul său ar putea afla cumva despre 
acest duel, care a avut loc din pricina ei și atunci ar putea 
crede că inima Mioarei s-a întors de la el. Or, cu Mioara 
Comăneanu un lucru este sigur: nu-i trebuie nimeni altul 

decât numai Mihu Inimă de Leu! Domnule colonel, eu am 
și vorbit cu boierul lurașcu, consilierul de la Inalta Curte 
de Apel și acesta mi-a făgăduit că-l va hotări pe Frunzescu 
să-i ceară scuze căpitanului Guriotis pentru jignirea pe 
care i-a adus-o. D-ta nu trebuie decât să-l hotărăști pe 
căpitanul Guriotis să se declare mulțumit cu aceste scuze, 
căci onoarea lui de ofițer este salvată în chipul acesta, fără 
a mai fi nevoie ca, unul din ei să rămână pe teren. 

— Bine, fie, jupâniță Dochița - răspunse colonelul 
Ispirescu - de dragul d-tale și al prietenei d-tale, voi trece 
de data aceasta peste principiile mele de a nu mă 
amesteca în chestiunile intime ale ofițerilor mei. Așa că, te 
rog spune-i prietenei d-tale, prinţesei Trubetzkoi să fie 
liniștită, căci duelul nu va mai avea loc! 

Dochiţa îi mulțumi colonelului din suflet pentru 
bunăvoința arătată, pe urmă o căută pe Mioara și-i spuse 
că totul este în cea mai bună ordine, deoarece duelul nu va 
mai avea loc. 

Mioara se bucură foarte mult de rezultatul atât de 
grabnic al demersurilor prietenei sale, dar bucuria ei nu fu 
desăvârșită decât numai atunci când îl zări pe boierul 
Iurașcu intrând într-o odaie, împreună cu Titu Frunzescu, 
unde peste câteva minute se duse și colonelul Ispirescu, 
însoţit de căpitanul Guriotis. 

Nimeni nu știa exact ce se petrecuse în odaia aceea 
unde se adunaseră cei patru bărbaţi. Un lucru însă fu 
observat de toată lumea. Anume că, peste vreun sfert de 
ceas, boierul Titu Frunzescu părăsi odaia la braţul 
căpitanului Guriotis, iar în urma lor venea boierul lurașcu 
și colonelul Ispirescu, stând de vorbă în cea mai bună 
înţelegere. 

Atât căpitanul, cât și judecătorul nu mai dansară toată 
noaptea, ci se retraseră la o masă din colţ unde apoi 
desfăcură nenumărate butelii de vin, din acelea pe care se 
vedea că stătuseră mulţi ani în nisip, în pivniţă. 

lar când răsări soarele, a doua zi de dimineaţă, boierul 
Titu Frunzescu și căpitanul Guriotis erau prieteni mult mai 
buni decât fuseseră cu douăzeci și patru de ceasuri în 
urmă. 

Pe urmă, plecă și cel din urmă invitat la strălucitul bal al 
isprăvniciei din Galaţi. Căpitanul Guriotis însă și cu boierul 
Titu Frunzescu tot nu se ridicaseră încă de la masa sub 
care zăceau nenumărate sticle de vin... goale. 


x 
x x 


A doua zi în zori, când caleașca Dochiței Bănuţ părăsi 
Galaţii, Mioara Comăneanu își redobândi veselia. Nădejdea 
că poate tot vor fi atacate de haiduci și în chipul acesta va 
putea afla ceva despre soarta iubitului său, îi încolţi în 
inimă din nou... 

Se pare însă că nu se înșelase colonelul Ispirescu când 
spusese că haiducii fuseseră stârpiţi din regiunea aceea, 
deoarece, iată că trăsura trasă de patru cai a Dochiţei 
Bănuţ intră pe poarta conacului din Piatra Seacă și Mioara 
nu zărise nici măcar o urmă de haiduc. 

Lucrul acesta o amări apoi atât de mult încât nici nu mai 
fu în stare să-și ascundă tristeţea. Dochița băgă de seamă 
adânca posomorâre a prietenei sale și o întrebă: 

— De ce ești atât de tristă, Mioaro? Sau, poate că nu te 
simţi tocmai bine? 

Dar Mioara nu-i dezvălui Dochiţei adevărata pricină a 
tristeţii sale ci căută să găsească fel și fel de pricini prin 
care să-și tălmăcească starea de melancolie care pusese 
stăpânire pe întreaga sa făptură. 

Dochiţa însă era departe de a crede în pretextele pe care 
le invoca prietena sa. Și nu le putea crede, deoarece 
observase că tristeţea Mioarei nu era trecătoare ci era o 
urmare a unei stări de melancolie care ameninţa să nu se 
mai risipească niciodată. Biata fată se consuma văzând cu 

ochii, se ofilea, cum se ofilesc trandafirii toamna. Dochiţa 
Bănuţ își dădu seama că dacă lucrurile mergeau așa și mai 
departe, atunci nu numai că frumusețea Mioarei ar fi avut 
de suferit dar chiar și sănătatea ei ar fi fost ameninţată, 
deoarece ea știa ce înrâurire nenorocită are tristețea 
asupra organismului omenesc. 

De aceea, Dochiţa se gândi cu și mai multă râvnă să facă 
tot ce-i va sta în putinţă pentru a ridica moralul prietenei 
sale și spre a nu-i lăsa vreme să fie prea mult sub 
stăpânirea tiranică a gândurilor ce o frământau. 

Toate încercările ei însă rămaseră zadarnice. 

Odată, văzând că amărăciunea și tristețea Mioarei 
deveniră mai amenințătoare chiar și de cât și-ar fi putut 
închipui o luă cu binișorul și încercă s-o hotărască de a se 
destăinui. 

Mioara însă căută să scape și de data aceasta arătând 
motivele cele mai neînchipuite ca fiind pricina posomorârii 
sale, dar Dochiţa o rugă atâta până când în cele din urmă 
iubita căpeteniei haiducilor trebui să cedeze. 

— Ei bine,  Dochiţo, exclamă atunci Mioara, 
nemaipunându-se împotriva rugăminţilor prietenei sale, 
deoarece în afară de Mihu Inimă de Leu tu ești singura 
făptură din lumea aceasta care îmi vrea binele, îmi dau 
seama că nu se cuvine să mă mai ascund de tine. M-ai 
întrebat care este pricina tristeţii mele. Nu ţi-am spus până 
acum deoarece știam că nu-ţi stătea în putinţă s-o înlături 
și nu voiam să te mai amărăsc și pe tine. Află deci că, dacă 
mă vezi mereu posomorâtă, mereu îngândurată și tristă, de 
vină este numai împrejurarea că nici până acum n-a fost 
chip să primesc vreo veste de la iubitul meu Stanislau. Știu 
că suferințele mele sunt și ale lui, știu că împrejurarea că 
nu sunt lângă el îl doare tot atât de mult cât mă doare și pe 
mine despărţirea aceasta care nu vrea să se mai sfârșească 
și de aceea durerea mea este înzecită, înmiită, fiindcă știu 
că lipsa mea de lângă el îi chinuiește sufletul, cum nu i l-ar 
putea chinui nicio altă tortură în lumea această. Doamne, 

Doamne, de ce n-ai lăsat să pier în captivitate la Grigore 
Muscan, sau de ce nu m-ai lăsat să trăiesc mai departe, 
liniștită, în mijlocul întunecoșilor pereţi ai mănăstirii și să 
nu mai fi aflat niciodată că iubitul meu Stanislau mai este 
în viață! Dar Tu n-ai vrut Doamne să fiu liniștită și acum, 
știind că el trăiește și suferă tot atât cât sufăr și eu, 
durerea îmi înnebunește creierul, îmi ucide puterea 
dorinţei de viață! 

Dochiţa nu-și putu stăpâni o lacrimă, când auzi această 
dureroasă, sfâșietor de dureroasă mărturisire a prietenei 
sale pe care deznădejdea o împinsese atât de departe 
încât, iată că nu se mai simţea stăpână nici pe puterea de a 
dori viaţa. Dar nu, aceasta nu se va putea întâmpla! 
Trebuie să fie un Dumnezeu în Ceruri care să vadă cât a 
suferit această nefericită femeie și trebuie ca răsplata 
pentru suferinţele ei să vină odată și odată. 

Din ziua aceea, Dochiţa Bănuţ se frământă zi și noapte 
pentru a găsi o modalitate de a veni în ajutorul prietenei 
sale. 

În cele din urmă, după frământări îndelungate, se pare 
că găsise ceea ce căutase cu atâta râvnă. Într-o frumoasă 
zi de primăvară, porunci să se înhame calul la o trăsurică 
ușoară și singură și fără să fie însoţită măcar de un servitor 
se duse la Galaţi. 

Ajunsă în oraș, mână de-a dreptul la locuinţa colonelului 
Ispirescu. 

Colonelului îi făcu multă plăcere s-o revadă și o salută cu 
vădită bucurie. Pe urmă o întrebă care era scopul venirii 
sale. 

Dochiţa Bănuţ îi povesti colonelului fără niciun înconjur 
toată suferința Mioarei Comăneanu și-i mai spuse că este 
hotărâtă să vină în ajutorul prietenei sale cu orice preţ, cu 
orice jertfă. 

— Mioara îmi este foarte dragă și mie - răspunse 
colonelul Ispirescu - și aș fi gata oricând să-i dau o mână 
de ajutor, numai că nu știu cum! 

— Domnule colonel - zise atunci Dochiţa - pentru boala 
Mioarei nu este decât un singur leac! 

— Care? 

— Trebuie să ne facem luntre și punte și să-i dăm 
putinţa de a se întâlni din nou cu Mihu Inimă de Leu. 

— Bine dragă jupâniţă, dar cum crezi d-ta că ar fi cu 
putință așa ceva? A trecut multă, foarte multă vreme, de 
când n-am mai auzit nimic despre Mihu Inimă de Leu. Nici 
nu știu măcar dacă mai este în viaţă și chiar dacă este, nu 
știu în care parte a ţării se va fi găsind acum? Nu uita că se 
prea poate ca Mihu Inimă de Leu să se fi lepădat de 
numele fals pe care-l purta, să-și fi reluat numele lui 
adevărat și sub numele acesta sau altul de împrumut, să 
trăiască undeva prin străinătate. Îți dai seama și d-ta că 
dacă astfel stau lucrurile, atunci în zadar îl căutăm noi aici 
în Balta Dunării! 

— Domnule colonel, eu nu știu unde-l pot găsi cu 
siguranţă pe Mihu Inimă de Leu, căci dacă aș ști atunci o 
clipă n-aș mai sta la îndoială să mă duc după el, fie chiar și 
la capătul pământului. In schimb, dacă există o cât de mică 
posibilitate de a le da celor doi îndrăgostiţi putinţa de a se 
întâlni, atunci trebuie ca noi să o încercăm. Firește că 
hotărârea aceasta mă privește pe mine și nu vreau să-ţi cer 
d-tale să faci ceva împotriva conștiinței d-tale. Eu însă, 
vreau să încerc această posibilitate, nu numai din dorinţa 
de a veni în ajutorul prietenei mele, ci și fiindcă trebuie să- 
i fiu recunoscătoare lui Mihu Inimă de Leu. 

— Să-i fii recunoscătoare lui Mihu Inimă de Leu? întrebă 
colonelul Ispirescu, foarte mirat. 

— Da! răspunse Dochiţa cu hotărâre. Poate că-ți mai 
amintești că pe vremuri, Mihu Inimă de Leu ne-a oprit 
trăsura cu care călătoream cu răposatul meu părinte de la 
Piatra Seacă la Gura Dracului. Se pare că numirile acestea 
date de popor unor localităţi au fost fatale familiei mele. 
Atunci Mihu Inimă de Leu ne-a prins și ne-a ţinut prizonieri 
în moara de pe malul Dunării. Dar tot timpul cât am fost în 

stăpânirea lui, căpetenia haiducilor s-a purtat cu noi 
întotdeauna omenește și nici eu și poate că nici tatăl meu 
n-am fi fost îndreptăţiţi să ne plângem împotriva lui. Căci 
chiar dacă la un moment dat l-a pedepsit ceva mai aspru 
pe tatăl meu, această pedeapsă era o adevărata fericire, pe 
lângă ceea ce am avut de îndurat în captivitate la Muscan. 
Chinurile la care ne-a supus Grigore Muscan l-au ucis pe 
sărmanul meu părinte și m-au nenorocit pe mine. Din 
starea deznădăjduită în care mă găseam m-a scăpat însă 
Mihu Inimă de Leu. El m-a salvat din ghearele lui Grigore 
Muscan și tot el mi-a dat putinţa de a-l înmormânta 
creștinește pe tata. Drept recunoștință pentru libertatea pe 
care mi-a redat-o, pentru felul într-adevăr cavaleresc cu 
care s-a purtat față de tata și de mine aș vrea să-i redau și 
eu pe aceea pe care o iubește mai mult decât orice pe 
lumea aceasta, pe Mioara Comăneanu. 

Colonelul Ispirescu ascultă cu multă luare aminte 
cuvintele Dochiţei, apoi, după o scurtă pauză, zise: 

— Şi eu trebuie să-i fiu recunoscător lui Mihu Inimă de 
Leu, deoarece numai lui îi pot mulţumi că mi-am regăsit pe 
mica mea Pia, pe care după cum cred că știi și d-ta, mi-au 
furat-o niște ţigani nomazi, încă acum cincisprezece ani. 
Numai lui îi pot mulţumi că n-am primit în casa mea un pui 
de cuc în locul fiicei mele, deoarece s-ar fi putut întâmpla 
cu ușurință ca, în urma uneltirilor diabolice ale lui Grigore 
Muscan, dragostea mea părintească să se reverse asupra 
unei nevrednice. 

După aceea Ispirescu povesti amănunţit dispariţia fiicei 
sale, căutarea ei zadarnică, timp de un deceniu și 
jumătate, apoi, cum își băgase Grigore Muscan iubita în 
casa lui, dând-o drept fata aceea care fusese închisă în 
temnița din Galaţi. In cele din urmă colonelul îi spuse că 
dacă adevărata Pia era astăzi în casa tatălui său, aceasta n- 
o putea mulțumi decât numai lui Mihu Inimă de Leu. 

— Ceea ce este mai curios încă - urmă colonelul - e că de 
atunci și până astăzi, mi-a fost cu neputinţă să-i pot 

mulțumi haiducului într-un chip oarecare pentru ceea ce a 
făcut pentru mine și pentru fiica mea. După cum era și 
firesc, în cele dintâi momente ale regăsirii, eram atât de 
copleșit de bucurie încât nici nu m-am mai gândit la ceea 
ce se petrecea în jurul meu. Când mi-am mai putut stăpâni 
emoția și m-am gândit să-i mulţumesc omului care-mi 
redase pe copila mea, acesta nu mai era nicăieri. De altfel 
numai mai târziu am aflat de la Pia că omul acesta era... 
Mihu Inimă de Leu. 

— Da, da, îl recunosc, acesta este el! zise Dochiţa. 

— De atunci o rog necontenit pe fiica mea - urmă 
colonelul Ispirescu - să-mi dea putinţa de a mă întâlni 
cumva cu Mihu Inimă de Leu, dar toate rugăminţile mele 
sunt zadarnice. Niciodată nu mi-a fost cu putinţă s-o 
hotărăsc să-mi trădeze locul unde se găseşte 
ascunzătoarea căpitanului de haiduci. Şi ea știe doar unde 
s-au refugiat haiducii după ce au plecat din moara de pe 
malul Dunării, deoarece, când Mihu Inimă de Leu mi-a 
adus-o acasă, ei veneau din această nouă ascunzătoare. 

— Domnule colonel... Ce spui? strigă Dochiţa, cuprinsă 
deodată de o înfrigurare de nedescris. Pia cunoaște noua 
ascunzătoare a lui Mihu Inimă de Leu? 

— Da - răspunse colonelul - dar nu vrea să mi-o 
dezvăluiască cu niciun preţ. De câte ori n-am încercat, fie 
cu vorba bună, fie prin ameninţări dar de fiecare dată ea a 
rămas mută ca și un mormânt. 

— Domnule colonel - zise  Dochiţa, imploratoare 
îngăduie-mi, te rog, să stau eu de vorbă cu Pia! Poate că 
mie îmi va dezvălui taina pe care d-tale n-a vrut să ţi-o 
spună! Și dacă am această nădejde, este numai fiindcă nu- 
mi pot închipui că fiica d-tale să tacă și atunci când îi voi 
spune pentru ce vreau să aflu ascunzătoarea lui Mihu 
Inimă de Leu. 

— Bine, jupâniţă, încearcă! răspunse colonelul. Eu îţi 
mărturisesc însă că mă îndoiesc grozav despre izbânda 
acestei încercări! 

După aceea colonelul Ispirescu îi porunci unui servitor s- 
o cheme acolo pe fiica sa. 

Acela care o cunoscuse pe Stanca, fata pe jumătate 
sălbăticită, care trăise cincisprezece ani în mijlocul 
țiganilor, n-ar fi recunoscut-o acum în Pia, fata colonelului 
Ispirescu. Frumuseţea ei devenise și mai desăvârșită și în 
decursul timpului, de când revenise la casa părintelui său, 
îi dispăruse din privire și focul acela sălbatic, pe care i-l 
dăduse traiul printre ţiganii pătimași. Pia devenise o fată 
liniștită, bine crescută, o adevărată jupâniţă. Firește că 
această schimbare era opera guvernantelor pe care 
Ispirescu i le puse fiicei sale, pentru a învăţa cum să se 
poarte în societate. 

Acum nu se mai deosebea de loc de fetele celorlalţi 
boieri. Poate doar că într-un singur punct mai era o 
oarecare deosebire între Pia și celelalte prietene ale sale. 
Deosebirea aceasta consta în faptul că, având prilejul să 
cunoască zbuciumările vieţii încă din cea mai fragedă 
copilărie, era mai coaptă decât celelalte de vârsta sa, era 
mai puţin superficială, mai puţin nepăsătoare la durerile 
omenești. Viaţa aventuroasă dusă alături de țiganii nomazi, 
o făcuse să fie acum mai curajoasă decât prietenele sale. 

De aceea și acum, când intră în odaia tatălui său și o 
găsi acolo pe jupânița Dochiţa nu se emoţionă de loc, nu 
lăsă să i se citească pe faţă nici măcar o uimire oarecare. 
Colonelul Ispirescu făcu prezentările și după aceea trecu 
îndată la scopul venirii Dochiţei la Galaţi. 

— Dragă Pia - zise colonelul - jupânița Dochiţa ar vrea să 
stea puţin de vorbă cu tine. 

— Vă stau la dispoziţie, jupâniţă - răspunse Pia, fără 
falsă căldură, fără răceală și luă loc pe un scaun din 
apropierea Dochiţei. 

Atunci, Dochiţa îi istorisi Piei povestea eliberării Mioarei 
din mâinile lui Grigore Muscan. 

— Dar din ziua în care Mioara Comăneanu s-a mutat în 
conacul din Piatra Seacă - își urmă Dochiţa povestirea - 

este veșnic abătută, veșnic tristă. Toate petrecerile, toate 
seratele pe care le-am dat, toate balurile, la care am dus-o 
n-au fost în stare să-i alunge posomorârea sufletului. 
Încercările mele de a o face să zâmbească, să râdă, se 
izbeau de această tristeţe a ei, cum se izbește glontele de 
piatră și cade fără a putea pătrunde. 

În cele din urmă, acum câteva zile, mi-a mărturisit care 
este pricina amărăciunii sale. Mi-a spus că este tristă 
deoarece acum știe că iubitul inimii sale, Mihu Inimă de 
Leu, pe care-l crezuse pierdut în focul de la moara de pe 
malul Dunării, este în viaţă, știe că trebuie să fie pe undeva 
pe acolo, nu departe de ea și cu toate acestea nu poate 
ajunge până la el, ca și când i-ar despărți un zid chinezesc, 
ca și când între ei s-ar afla o mare fără capăt. 

Mi-a mărturisit - urmă Dochița Bănuţ - că, atâta timp cât 
nu va da de Mihu Inimă de Leu, nu va putea avea nicio 
clipă de bucurie, niciun moment de seninătate. Şi 
deznădejdea ei este atât de mare, încât a început să fie 
frământată de gânduri funeste. Dar, chiar dacă aș reuși s-o 
împiedic de a-și duce la îndeplinire aceste gânduri 
nenorocite totuși, dacă va continua să rămână fără vești de 
la iubitul său, sunt încredinţată că în curând se va prăpădi. 

Pia Ispirescu ascultă cu multă luare aminte cuvintele 
Dochiţei Bănuţ. N-o întrerupse însă cu nicio vorbă Dochiţa 
urmă: 

— Știu că nici Mihu Inimă de Leu nu poate trăi fără de 
Mioara, pe care o adoră ca pe o zeitate și tocmai de aceea 
am hotărât să-i răsplătesc tot binele pe care mi l-a făcut, 
prin aceea că-i voi reda pe aleasa inimii sate. Acum, 
jupâniţă Pia, după ce ţi-am povestit toate acestea, îţi voi 
spune și că scopul dorinței mele de a sta de vorbă cu d-ta 
este de a te ruga să-mi spui unde pot da peste Mihu Inimă 
die Leu? 

— Asta n-o pot spune - răspunse Pia Ispirescu, cu 
hotărâre. Mi-am dat cuvântul că niciodată și nimănui nu-i 


1062 


voi trăda locul unde se găsește ascunzătoarea lui Mihu 
Inimă de Leu. 

— Copila mea - se amestecă atunci în vorbă și colonelul 
Ispirescu - știi prea bine câtă recunoștinţa îi datorez și eu 
lui Mihu Inimă de Leu pentru faptul că mi te-a redat. Aș 
vrea să răsplătesc și eu cu ceva această faptă nobilă a lui și 
aș fi fericit dacă, contribuind la întoarcerea Mioarei 
Comăneanu în braţele lui, aș putea să-i pricinuiesc și eu lui 
bucuria, pe care mi-a procurat-o el mie, când mi-a dat 
putinţa să-mi strâng copilul în braţe, copilul pe care mi-l 
credeam pierdut pentru totdeauna. 

— Tată! răspunse Pia - sunt fata ta, mi-am dat cuvântul 
și deci, nu poţi fi tu acela care să-mi ceri să mi-l calc. Şi pe 
urmă, cum crezi tu că aș fi în stare să-ţi trădez taina lui 
Mihu Inimă de Leu tocmai ţie, care ești comandantul 
tuturor forțelor armate din regiunea aceasta, care ești 
însărcinat tocmai cu prinderea lui? 

— Pia mea - zise atunci colonelul - îţi dau cuvântul meu 
de cinste că, din ceea ce-i vei spune tatălui tău dornic de a- 
și plăti o datorie, colonelul Ispirescu, viceguvernatorul 
acestui ținut, nu va afla niciun cuvânt. Îţi dau cuvântul meu 
că în privinţa aceasta voi fi numai tatăl tău care-i este 
adânc recunoscător lui Mihu Inimă de Leu și pe 
comandantul forțelor militare îl voi îndepărta din mine. 

Pia se uită mișcată la tatăl său și ochiul pătrunzător al 
bătrânului soldat băgă în seamă îndată că conștiința 
cuvântului dat și dorința de a îndeplini rugămintea 
părintelui începuseră o luptă crâncenă în sufletul tinerei 
fete. Pia Ispirescu se lupta din răsputeri cu ea însăși și 
Dochiţa dându-și seama de aceasta, simţi că sosise 
momentul când printr-o intervenţie iscusită, își putea 
ajunge scopul. 

De aceea porni îndată la atac. 

— Jupâniţă Pia - zise ea, rugătoare - gândește-te la acea 
sărmană fată îndurerată, a cărei fericire în lumea aceasta, 
a cărei viaţă chiar, atârnă de răspunsul d-tale! 

Dar Pia tot mai șovăia. 

— Gândește-te - urmă Dochiţa - ce nemărginită trebuie 
să fie durerea aceluia care se vede silit să trăiască departe 
de acela care însemnă totul pentru el în lumea aceasta. 
Gândește-te, ce grea, ce oropsită viaţă ai dus chiar și d-ta, 
cât timp ai trăit departe de casa părintească și cât de 
fericită ești acum când poţi trăi sub scutul dragostei 
părintești! 

Lacrimile năpădiră ochii Piei. 

Colonelul văzând că atacul era pe punctul de a câștiga 
teren se grăbi să sară și el în ajutorul Dochiţei. 

— Repet, copila mea, nu trebuie să ai nicio teamă. Ti-am 
făgăduit că voi face deosebire între părintele, care trebuie 
să-i fie recunoscător acestui om și comandantul forțelor 
militare din acest ţinut și mă voi ţine de cuvânt. 
Comandantul militar al acestui ţinut nu va afla niciodată că 
tatăl Piei Ispirescu a umblat prin ascunzătoarea lui Mihu 
Inimă de Leu. 

— Tată! exclamă Pia, tot mai luptându-se cu sine însăși. 

— Nu mai șovăi copila mea! răspunse colonelul 
Ispirescu. 

— Spune-ne, jupâniţă, spune-ne! se rugă și Dochiţa 
Bănuţ și privirile ei se îndreptară implorătoare la Pia. 

— Făgăduiala... cuvântul dat... îngână Pia. 

— Oricine este îndreptăţit de a călca făgăduinţa cea mai 
sfântă - zise Dochiţa din nou - dacă scopul urmărit este 
nobil. Or, scopul urmărit de noi este cel mai nobil pe care 
și-l poate închipui o minte omenească. Dar în cazul de faţă, 
este chiar o datorie pentru d-ta de a ne arăta unde-l putem 
găsi pe Mihu Inimă de Leu, deoarece în chipul acesta 
redăm fericirea chiar și aceluia căruia, la urma urmelor și 
d-ta trebuie să-i fii recunoscătoare. 

Pia Ispirescu tăcu. 

— Este singurul prilej care ni se oferă de a-i putea 
răsplăti lui Mihu Inimă de Leu bunătatea pe care a avut-o 
faţă de noi. Or, cred că mă cunoști îndeajuns copila mea, 

pentru a-ţi da seama că eu nu sunt omul care să răsplătesc 
printr-o josnicie fapta mărinimoasă, plină de nobleţe a unui 
semen al meu. Mihu Inimă de Leu și-a primejduit viaţa 
intrând în Galaţi pentru a mi te aduce. Nu eu voi fi acela 
care, folosindu-mă de destăinuirea ta, să încerc de a-l 
atrage într-o cursă. O asemenea josnicie nu este în stare să 
săvârșească un Ispirescu! 

Colonelul rostise cuvintele acestea cu voce tare, aproape 
cu o sfântă revoltă și ele nu întârziară să aibă efectul dorit. 

Fata colonelului Ispirescu se ridică de pe scaun și se 
îndreptă. Glasul ei sună metalic, când răspunse: 

— Bine, fie! Îmi dau seama că un Ispirescu nu este în 
stare să săvârșească o faptă nedemnă și de aceea, facă-se 
voia ta, tată și îndeplinească-se dorinţa d-tale jupâniţă. 
Ascunzătoarea lui Mihu Inimă de Leu și a oamenilor săi 
este în castrul roman de la Igliţa! Acolo poate fi găsit acela 
pe care-l căutaţi! 

CAPITOLUL 118 
Revederea 


— Dar Mihu Inimă de Leu nu poate fi găsit în castrul 
roman pe care-l cunoaște toată lumea! urmă Pia Ispirescu. 
Mai există la Igliţa, un al doilea castru roman, ascuns sub 
pământ, despre care lumea nu știe decât din legendă și de 
aceea nu crede nimeni în existenţa lui. Castrul acesta însă, 
după cum v-am spus, există, totuși. El se găsește la o 
depărtare cam de vreo jumătate de ceas de mers pe jos de 
la ruinele primului castru, acela pe care-l veţi găsi îndată 
lângă lIgliţa. Pentru ca să ajungeţi la ascunzătoarea 
voinicilor nu trebuie să o luaţi pe la Igliţa, ci să mergeţi cu 
barca prin Baltă, căutând să ajungeţi spre miază-zi de 
ruinele vechiului Troesmis. Pentru a nu vă rătăci însă prin 
Baltă, mergeţi pe braţul drept al Dunării, până în jos de 
Iglița. Aici intraţi în Baltă și vă îndreptaţi spre partea de 
miazăzi a păduricii de sălcii care se vede de îndată ce ai 
ieșit din orășel. Veţi înconjura partea de miază-zi a acestei 
păduri până când veţi ajunge în dreptul unui stufiș în 
mijlocul căruia vă veţi mira să vedeţi crescând o salcie 
singuratică. În dreptul acestui stufiș cu salcia singuratecă, 
veţi pune piciorul pe pământul peninsulei pe care se 
găsește păduricea de sălcii. De îndată ce aţi pășit pe mal, 
mergeţi puţin la stânga și veţi da peste un mic luminiș. Din 
mijlocul luminișului, numărați o sută de pași, mergând 
drept spre miază-noapte. Acolo veţi observa un stufiș, 
presărat cu buruieni de tot soiul. În mijlocul acestui stufiș 
se găsește intrarea în tunelul care duce la al doilea castru 


1066 


roman unde se găsește ascunzătoarea lui Mihu Inimă de 
Leu. Dar, deoarece intrarea aceasta este atât de bine 
ascunsă încât s-ar putea întâmpla ca, cu toate lămuririle 
mele, tot să n-o găsiţi, îndată după ce aţi ajuns la capătul 
celor o sută de pași făcuţi din mijlocul luminișului, strigaţi: 

— Suntem prieteni și vrem să vorbim cu căpitanul! 

Atunci vă va ieși înainte sentinela, care păzeşte 
întotdeauna la gura tunelului și care, după ce va fi primit 
încuviințarea căpitanului vă va conduce în ascunzătoare. 

Dochiţa și colonelul Ispirescu îi mulțumiră Piei din suflet 
pentru destăinuirea pe care le-a făcut-o și care pentru ei 
avea o însemnătate atât de mare. 

După aceea Pia părăsi odaia și Dochiţța se adresă 
colonelului cu următoarele cuvinte: 

— Domnule colonel, vrei să mă însoţești până la castrul 
roman de la Igliţa? 

— Cu dragă inimă, jupâniţă! răspunse colonelul. 

— Atunci să ne sfătuim, pentru a vedea cum ne apucăm 
de lucrul acesta! zise Dochiţa Bănuţ. Părerea mea este că 
ar fi mai bine ca deocamdată să nu-i spun nimic Mioarei 
despre tot ceea ce știm noi. Mi-e teamă ca vestea aceasta, 
atât de mare pentru ea, aflată deodată, așa, pe 
neașteptate, să nu-i pricinuiască mai mult rău. De aceea, 
cred că ar fi mai bine s-o pregătesc încetul cu încetul 
pentru revederea care va avea loc în curând. Pe de altă 
parte, mă gândesc că este mai prudent să nu-i spun 
Mioarei nimic, căci, Doamne ferește, dacă cele spuse de 
jupânița Pia nu s-ar adeveri, adică, dacă între timp Mihu 
Inimă de Leu se va fi mutat și din castrul roman de la 
Iglița, atunci această nouă dezamăgire ar putea avea 
urmări groaznice pentru biata fată. 

— Şi eu cred că o asemenea dezamăgire ar putea deveni 
fatală pentru Mioara Comăneanu - zise colonelul Ispirescu. 
Dar vestea aceasta bună tot trebuia să i-o dai fetei și 
atunci mă întreb cum vei face? 

Dochiţa stătu câtva timp pe gânduri, apoi răspunse: 

— Domnule colonel, eu cred că lucrul cel mai bun ar fi 
ca d-ta să te duci mai înainte la Mihu Inimă de Leu, să 
vorbești cu el și să veniţi împreună la conacul din Piatra 
Seacă unde eu până atunci o voi pregăti pe Mioara pentru 
marele eveniment. 

— Nu, nu cred că ar fi prea bine așa - răspunse 
colonelul, clătinând din cap. S-ar putea prea ușor ca Mihu 
Inimă de Leu să creadă că totul nu este decât o înscenare 
și că vreau să-l atrag într-o capcană și atunci te pomenești 
că nu numai că n-ar veni cu mine, dar m-ar mai ţine și pe 
mine prizonier în castrul de la Igliţa. 

— Dar atunci cum o scoatem la capăt, domnule colonel? 
întrebă Dochiţa, nedumerită. 

— Mă gândesc că o altă soluţie ar fi mai bună! răspunse 
colonelul Ispirescu. 

— Care? 

— Jupâniţă dragă, d-ta du-te acum frumușel acasă și 
propune-i Mioarei să faceţi o plimbare cu barca. D-ta știi 
să vâslești? 

— Aș putea spune că m-am născut și am crescut pe 
Dunăre. 

— Cu atât mai bine! Este de preferat să nu fie de faţă 
niciun străin. 

— Dar dacă nu vrea să vină? întrebă Dochiţa. 

— Doamne, jupânită dragă, dar vei găsi d-ta o pricină cu 
care s-o convingi. Stai că am găsit eu și asta, adică, chiar 
ceva mai bun. Da, da, planul este minunat! 

— Spune-mi-l și mie, domnule colonel, căci mă faci 
curioasă! j 

— Uite ce este, jupâniță Dochiţa. li vei spune Mioarei că 
vrei să te însoțească. Ea nu te va refuza, mai ales dacă-i vei 
spune că ţi-e urât, că te plictisești să mergi singură. 

— Şi dacă primește? 

— Dacă primește porniţi frumos amândouă până la 
Brăila și acolo, drumul fiind prea lung pentru ca să vâslești 
d-ta, luaţi o barcă și descindeţi la Iglița. Pe barcagiu îl 

lăsaţi în sat, d-ta pui mâna pe vâsle și mergi mai departe 
spre locul arătat de Pia. 

— Şi? 

— Până atunci, voi fi și eu acolo și ne vom întâlni, ca din 
întâmplare. 

— Îmi va părea foarte bine, de această întâlnire - 
răspunse Dochiţa - dar nu văd încă în ce chip ne vom 
ajunge scopul? 

— Acolo mă veţi lua și pe mine în barcă și vom merge 
mai departe. Din vorbă în vorbă, vom ajunge noi și la Mihu 
Inimă de Leu și atunci, voi găsi eu un mijloc oarecare de a- 
i aduce Mioarei la cunoștință vestea cea mare. Până atunci 
am tot timpul să mă gândesc asupra felului în care îi voi da 
de știre fetei despre bucuria care o așteaptă. 

— Bine, domnule colonel, voi face întocmai după cum ai 
spus d-ta! zise Dochiţa Bănuţ. Îţi mărturisesc însă că nu 
prea am multe speranţe ca Mioara, care de când este la 
mine nu s-a mai plimbat niciodată pe Dunăre, să primească 
acum să facă o plimbare atât de lungă, o adevărată 
călătorie. Acum eu mă duc acasă și mâine în zorii zilei 
nădăjduiesc să pornim. În cazul când Mioara n-ar vrea să 
mă însoțească, atunci voi veni eu singură, deoarece nu 
vreau să te fac să ne aștepți în zadar. Dacă nu se întâmplă 
nimic neprevăzut, la amiază voi fi pe Dunăre, în dreptul 
ruinelor de la Troesmis. 

— Eu  nădăjduiesc că veţi fi amândouă! răspunse 
colonelul. 

După aceea Dochia își luă rămas bun de la Ispirescu și 
porni înapoi spre Piatra Seacă. 

Când ajunse acasă, se înnoptase, dar spre marea ei 
mirare, pe Mioara tot n-o găsi în odaia sa. Era prima 
noapte frumoasă de primăvară și se pare că Mioara se 
folosise de această împrejurare, pentru a mai respira puţin 
aer curat de seară, în locul aerului închis pe care-l 
respirase în decursul lungilor seri de iarnă, căci Dochiţa o 

găsi în grădină, la rădăcina unui paltin sub care îi plăcea 
Mioarei grozav de mult să șadă. 

Iubita lui Mihu Inimă de Leu şedea singură singurică 
acolo, la rădăcina bătrânului copac și își cânta cântecul ei 
favorit, cântec trist, sfâșietor de trist. 

Dochiţa ascultă adânc mișcată cântecul prietenei sale, 
care-l cânta cu atâta patimă, cu atâta căldură încât ochii i 
se umeziră la auzul lui. 

Dar în curând Mioara tăcu și Dochia tot nu fu în stare 
să vorbească. Cântecul acela, cântat cu atâta căldură o 
impresionase atât de mult, încât graiul refuză de a o mai 
servi. Trecu multă vreme până când își stăpâni emoția și 
putu să atingă umărul prietenei sale. 

— Mioara - zise ea atunci, cu glasul înăbușit de emoție - 
ce faci la o oră atât de târzie în grădină și încă atât de 
departe de casă? 

— Ah, tu ești, Dochiţo? strigă Mioara, speriată. Credeam 
că sunt singură și de aceea mi-am dat curs liber durerii 
care mă copleșește. Amintirile m-au copleșit și dacă nu mă 
înșel, am și cântat chiar. 

— Da, ai cântat foarte frumos! răspunse Dochiţa. Cu 
adâncă simtire, cu căldură! 

— Nu putea fi altfel - zise Mioara, încet - dacă venea din 
adâncul sufletului. 

— Așadar tot îţi mai este așa de dor de Mihu Inimă de 
Leu? 

— Nespus, nici nu poate fi tălmăcit în cuvinte! răspunse 
Mioara Comăneanu. Zi și noapte nu mă rog lui Dumnezeu 
decât să-mi ajute să-l mai revăd o dată! 

— Mioara mea, tu ești bună, ești o adevărată martiră! 
Sunt pe deplin încredinţată că Cerul îți va asculta 
rugăciunea și mai curând sau mai târziu, ţi-o va și 
îndeplini. 

— Crezi? întrebă Mioara, o rază de nădejde aprinzându- 
i-se în ochi. 

— Ţi-am spus că, sunt pe deplin încredinţată! răspunse 
Dochiţa, cu hotărâre. 

— Îţi mulțumesc, scumpă prietenă! Cuvintele tale sunt 
un balsam pentru inima mea și ca întotdeauna și astăzi au 
avut darul să toarne noi nădejdi în sufletul meu. Doamne, 
dacă ar fi așa! Dochița mea, cum să-ţi mulţumesc, pentru 
binele ne care mi-l faci necontenit? Aș vrea să-ţi pot pune a 

picioare o comoară și să-ți spun: „la ce vrei”! Da, Dochiţa 
mea, aș fi în stare să fac orice pentru tine, orice! 

— Orice, Mioaro? întrebă Dochiţa, zâmbind, deoarece se 
gândea că fără să vrea Mioara venise să-i ușureze sarcina 
pe care și-o luase. 

— Orice! Pune-mă la încercare și aș fi cea mai fericită 
dacă ţi-aș putea dovedi că așa este! _ 

— Bine, te voi pune la încercare. Îţi voi cere ceva! Știu 
că nu ești o prea mare prietenă a plimbărilor cu barca, 
deoarece de câte ori ţi-am propus așa ceva, întotdeauna m- 
ai refuzat. Mie însă îmi place grozav să simt legănarea 
valurilor și de mult mă gândesc să fac o excursie cu barca 
până la ruinele vechiului castru roman de la Iglița, sau 
Troesmis cum îi ziceau strămoșii noștri veniţi aici tocmai 
de pe malurile Tibrului. Mâine aș vrea să-mi îndeplinesc 
această dorinţă și de aceea te rog să mă însoţești și tu. 
Vrei? 

— Odată ce ţi-am făgăduit, firește că mă voi ţine de 
cuvânt! răspunse Mioara. Mâine vom pleca cu barca la 
Iglița! 

— Atunci să mergem să ne odihnim, deoarece este destul 
de târziu și mâine trebuie să ne sculăm cu noaptea în cap. 
Drumul e lung și destul de obositor. Voi îngriji ca mâine în 
zorii zilei să ne aștepte trăsura care ne va duce până la 
Brăila, iar de acolo vom merge mai departe cu barca. 


* 
x x 


A doua zi de dimineață, pe când oamenii se duceau la 
câmp, trăsura de la conac înainta grăbită pe drumul 
Brăilei. În trăsură luaseră loc Dochița Bănuţ și Mioara 
Comăneanu. 

Oamenii le salutară respectuoși și nici măcar nu se mai 
mirară s-o vadă pe stăpâna lor ieșind din casă la o oră atât 

de matinală, deoarece în timpul din urmă se obișnuiseră cu 
ciudăţeniile Dochiţei. 

Caii mergeau în trap repede și în curând coti pe străzile 
Brăilei, luând-o de-a dreptul spre debarcader. 

Aici cele două fete coborâră și fură întâmpinate de unul 
din servitorii Dochiţei, pe care aceasta îl trimisese la Brăila 
încă din ajun, cu scopul de a închiria o barcă, fără barcagiu 
însă. Dochița n-avea încredere în barcagii de meserie, 
turci, ruși și lipoveni, care mai întotdeauna erau beti și 
care riscai să răstoarne barca atunci când îţi era lumea 
mai dragă. Afară de aceasta, ar fi fost poate chiar și 
primejdios ca două fete tinere să se aventureze într-o 
plimbare cu barca până la Iglița, singure cu un om străin. 
De aceea, Dochiţa trimisese mai dinainte un argat, meșter 
în mânuirea lopeţilor, la Brăila și acesta închiriase barca 
dorită de stăpâna sa. 

Însoţită de Mioara și argat, fetele coborâră apoi pe țărm, 
se suiră în barcă și argatul împinse luntrea de la țărm. În 
câteva minute barca fu în mijlocul Dunării și de aici 
servitorul o îndreptă spre braţul drept al apei care trecea 
pe lângă Igliţa. 

Era o zi frumoasă, fără vânt, fără nori. Lovindu-se de 
barcă, valurile bătrânei Dunăre plescăiau vesel, înveselind 
și pe cele două fete, care nu mai ajungeau să se minuneze 
îndeajuns de frumuseţea priveliștii. 

Acum nici Mioarei nu-i mai păru rău de a fi primit 
propunerea prietenei sale. Boarea răcoroasă de la 
suprafaţa apei o înviora parcă, o făcea să privească în 
viitor cu mai multă seninătate, cu mai multă încredere. 

Prietena ei avea dreptate. Nu se putea ca Dumnezeu să 
nu-i asculte rugăciunile fierbinţi, nu se putea ca odată și 
odată să nu se unească din nou cu alesul inimii sale. 
Suferise prea mult până atunci, pentru ca Cerul să-i poată 
refuza îndeplinirea acestei dorinţi. 

Barca înainta mereu, soarele se ridica tot mai sus și nu 
ajunsese încă în cruce, când se iviră cele dintâi case din 
Igliţa. 

Peste un sfert de ceas apoi, Iglița rămăsese în urma lor. 

Argatul, care vâslea, tocmai voia s-o întrebe pe stăpâna 
sa unde să iasă la țărm când, deodată, cineva le strigă de 
pe mal: 

— Jupâniţă Dochiţa, bună dimineaţă, jupâniţă! 

Atât Dochiţa, cât și Mioara își întoarseră capul spre țărm 
și-l zăriră pe colonelul Ispirescu care le făcea semne cu 
chipiul. 

— Ioane, ieși la domnul colonel! îi spuse atunci Dochiţa 
argatului, care din câteva vâslituri conduse barca chiar la 
picioarele colonelului. 

— Iat-o și pe prințesa Trubetzkoi! Bună dimineaţa 
prințesă! zise colonelul vesel și bine dispus. Dar ce vânt v-a 
aruncat tocmai aici? 

— Vrem să vizităm ruinele castelului roman! Dar d-ta, 
domnule colonel, ce cauţi la Igliţa? întrebă Dochiţa. 

— Am avut ceva treburi pe aici și acum, înainte de masă, 
am ieșit să iau puţin aer. 

— Dacă n-ai luat încă masa și-ţi face plăcere, poftește de 
mănâncă cu noi la iarbă verde. Mai schimbi și d-ta aerul 
puţin, căci te vei fi plictisit de a mânca mereu în casă, și la 
masă - zise Dochiţa. 

— Vă mulțumesc foarte mult, pentru invitaţie și firește 
că dacă nu vă stingherește, pentru mine va fi o adevărată 
plăcere de a lua masa în tovărășia unor jupâniţe atât de 
încântătoare - răspunse colonelul. Dar unde vreţi să 
poposiţi? Chiar la ruine? 

— Nu cred că ar fi nimerit - răspunse Dochiţa - căci 
acolo e soare. 

— Dacă mi-aţi îngădui - zise colonelul Ispirescu - aș ști 
eu un loc minunat pentru a mânca pe iarbă verde, ceva mai 
în Baltă, în păduricea aceea de sălcii care se vede la 
dreapta. 

— Îţi mulţumesc chiar, domnule colonel. Atunci poftește 
de ia loc în barcă și spune-i lui loan, pe unde să meargă. 

Colonelul se uită însă cam nemulțumit la argat. Nu-i era 
tocmai pe plac prezenţa acestuia, deoarece nu voia ca 
lumea să știe că el, comandantul suprem al forțelor 
militare din ţinutul acela se întâlnise cu Mihu Inimă de 
Leu, ba știa chiar și unde se găsea ascunzătoarea acestuia. 
De aceea se gândi cum să scape de el. 

— Jupâniță Dochiţa - zise el, după o scurtă gândire - aș 
avea însă o rugăminte! 

— Spune-o, domnule colonel. 

— Neștiind că voi avea fericirea de a lua masa în 
tovărășia dv. mi-am comandat prânzul la han. Te-aș ruga, 
dacă se poate, să-l trimiți pe argat până la han, să-i spună 
hangiului că nu mai mănânc acolo. De vâslit, voi vâsli eu și 
când ne întoarcem îl luăm pe loan de la han. 

— Foarte bine, domnule colonel! zise Dochiţa. 

Apoi, adresându-se argatului, urmă: 

— Ioane te vei duce la han și vei spune că domnul 
colonel Ispirescu nu mai ia masa acolo. Vei cere să ţi se 
dea ţie de mâncare și ne vei aștepta în faţa hanului până 
când ne întoarcem. 

loan era încântat de această întorsătură, deoarece 
obosise grozav din pricina vâslitului neîntrerupt și se 
gândea cu bucurie că până la venirea stăpânei sale va 
putea trage un pui de somn. 

El sări deci iute pe mal și locul lui îl luă colonelul 
Ispirescu care vâsli spre păduricea de sălcii. 

— Ce bine îmi pare că te-am întâlnit! zise Dochiţa. Acum 
vom avea măcar cu cine să schimbăm o vorbă. 

Balta era în plină strălucire primăvăratică și ar fi mișcat 
chiar și inima cea mai împietrită, dar încă o inimă atât de 
impresionabilă ca aceea a Mioarei Comăneanu care 
tresărea la cea mai neînsemnată emoție. 

De aceea, Mioara se și lăsă cu totul în prada admirării 
priveliștii acesteia minunate, care era și mai fermecătoare 

în bătaia razelor soarelui de primăvară. Sufletul și întreaga 
ei făptură se înviorară la miresmele proaspete ale firii. 

Viaţa nouă, reînviată îi surâdea din stuf, din copaci, din 
tufișuri și instinctul îi spunea parcă cum că și pe ea însăși 
o aștepta o viaţă nouă, o reînviere. Nădejdea se cuibări tot 
mai mult în sufletul său și cu cât pătrundeau mai adânc în 
Baltă, cu atât mai mult i se însenina chipul, ca și când ar fi 
simţit că se apropie de îndeplinirea acelei dorinţe care nu-i 
mai părăsise inima din clipa în care Dochiţa Bănuţ și 
colonelul Ispirescu o scăpaseră din ghearele lui Grigore 
Muscan. 

Da, aceste două făpturi însemnau pentru ea salvarea de 
la o groaznică nenorocire, însemnau redarea ei la viață. Să 
fi fost oare ele predestinate pentru a-i aduce ușurarea, 
bucuria, fericirea? 

În orice caz, prezenţa lor, priveliștea minunată, 
renașterea firii, contribuiră toate la descreţirea frunţii sale 
și este sigur că de când se mutase la conacul din Piatra 
Seacă, niciodată nu mai fusese atât de veselă, atât de 
mulțumită ca în ziua aceea. 

Veselia Mioarei Comăneanu era atât de bătătoare la 
ochi, încât fu băgată de seamă chiar și de colonelul 
Ispirescu, care de obicei nu era prea bun observator de 
oameni. Nu mai vorbim de Dochiţa, care tot drumul nu 
făcuse altceva decât să se minuneze de schimbarea pe care 
o constatase la prietena sa. 

Acela care vorbea necontenit nu era nici colonelul, nici 
Dochiţa, ci Mioara. Ea găsea mereu ceva de spus, de 
observat, ea făcea mereu la glume și în mijlocul vorbăriei 
sale, nu lipsi mult ca Ispirescu să treacă fără să observe pe 
lângă copacul singuratic din mijlocul unui stufiș, copac pe 
care Pia i-l arătase ca loc de recunoaștere. 

Zărind stufișul cu salcia lui singuratică, colonelul 
Ispirescu opri deodată barca apoi o îndreptă spre țărm. 

— Aici este locul? întrebă Mioara, cam dezamăgită 
deoarece iarba de pe sub sălciile pădurii era foarte rară și 
sub sălcii chiar era încă o oarecare umezeală. 

— Aici coborâm, prinţesă - răspunse colonelul, zâmbind. 
Locul nostru însă, este ceva mai la stânga. 

Barca se izbi de țărm și colonelul sări din ea, legând-o 
apoi de un copac. 

După ce ajută și pe cele două fete să sară pe mal, luară 
toţi trei coșul cu merinde și sticlele de vin și conduși de 
colonel porniră spre stânga prin pădurice. 

Colonelul mergea cu pași hotărâți cu toate că nu mai 
fusese nici când acolo. Ştia însă că, după spusele Piei, în 
curând trebuiau să dea peste un mic luminiș și acolo voia 
el să poposească pentru a fi cât mai aproape de 
ascunzătoarea lui Mihu Inimă de Leu. 

Într-adevăr, peste câteva minute, luminișul se ivi 
înaintea lor. 

Colonelul întinse iute o faţă de masă, Dochiţa așeză pe 
ea ouă, pește rece, pui fripţi, șuncă, brânză și Mioara 
scoase la iveală din coșul pe care-l adusese ea câteva sticle 
cu vin. 

Aerul proaspăt, drumul până acolo le deschisese pofta și 
toți trei mâncară de două ori atâta cât obișnuiau să 
mănânce acasă. 

Firește că în timpul prânzului vorbiră despre câte în 
lună și în soare. Colonelul vorbi despre ruinele castrului 
roman și despre un al doilea castru care s-ar găsi pe acolo 
pe undeva pe sub pământ. 

Mioara însă nu părea prea impresionată de discuţia 
aceasta. 

— Am mai auzit - urmă colonelul - că de aici, de undeva, 
din pădurea aceasta începe un tunel subpământean care 
duce până în acest al doilea castru roman. 

Dochiţa, care pricepu îndată ce voia colonelul, zise: 

— Așa ceva m-ar interesa grozav! N-ai vrea să pornim 
amândoi în căutarea acestui tunel subpământean, domnule 

colonel? Până atunci Mioara va rămâne aici și va băga de 
seamă să nu ne fure cineva barca și sticlele cu vin. 

— Din partea mea, cu dragă inimă, jupâniţă Dochiţa - 
zise colonelul - depinde însă dacă prințesa nu se teme să 
rămână singură aici. 

— Nu mă tem, domnule colonel - răspunse Mioara, 
râzând. Am trecut eu în viaţă prin situaţii mult mai grele 
decât de a rămâne singură la marginea unei păduri. Până 
vă întoarceţi, eu voi trage un pui de somn. Firește însă, să 
nu întârziați prea mult, căci pe urmă ne apucă noaptea pe 
aici. 

— Fii fără grijă - zise Dochiţa - ne înapoiem îndată. 

După aceea Dochița și colonelul Ispirescu porniră spre 
miază noapte, așa după cum îi învățase Pia. 

Colonelul numărase întocmai o sută de pași și ajunse în 
mijlocul tufișului și a buruienilor descrise de fiica sa dar nu 
zări niciunde vreo urmă, vreun semn care să-i trădeze 
intrarea în tunel. 

Atunci începură să caute în dreapta și în stânga, fără 
niciun rezultat însă. 

Colonelul tocmai voia să strige, după cum îl învățase Pia, 
când deodată simţi în tâmplă fierul rece al unei arme. 

— Stai! Cine ești? strigă un glas nevăzut din mijlocul 
unui tufiș. 

Deocamdată, nici colonelul și nici Dochiţa nu văzură pe 
nimeni. Din tufiș ieșeau doar două ţevi de pușcă care se 
îndreptau amenințătoare înspre tâmplele lor. Tufișul însuși 
însă era atât de des, atât de nefiresc de des, încât era cu 
neputinţă să vezi cine se ascundea în el. 

Dar uimirea colonelului Ispirescu nu ţinu decât o singură 
clipă, căci îndată după aceea, glasul lui metalic răspunse: 

— Jupâniţa Dochiţa Bănuţ și însoţitorul său! 

— Şi ce căutaţi pe aici? întrebă haiducul nevăzut mai 
departe. 

— Vrem să vorbim cu Mihu Inimă de Leu, condu-ne la el! 
zise atunci Dochiţa. 

— Ce vreţi cu căpitanul? 

— Asta i-o vom spune numai lui! 

— Aşteptaţi aici, până când îi vom da de știre 
căpitanului! 

Atunci una din ţevile de pușcă dispăru și pe urmă se auzi 
zgomotul unor pași care umblau parcă pe sub pământ. 
Fără îndoială că era unul din haiducii de pază care se 
dusese să-i vestească lui Mihu Inimă de Leu sosirea celor 
doi străini. 

Trecu un bun sfert de ceas, până când se auzi din nou 
zgomotul pașilor subterani, ceea ce însemna că haiducul se 
înapoia. 

— Întoarceţi-vă înspre miază-zi! răsună atunci din nou 
glasul nevăzut din tufiș. Căpitanul a poruncit să vă ducem 
în faţa lui, dar cu ochii legaţi. 

Vrând nevrând, cei doi vizitatori ai ascunzătoarei 
haiducilor fură siliţi să se supună acestei porunci. 

În clipa următoare simţiră câte o batistă deasă și neagră 
legându-li-se peste ochi. 

Pe urmă, haiducii apucară amândoi de câte o verigă de 
fier, ce se găsea într-o parte a tufei în dosul cărora 
stătuseră ascunși și ridicară cu toată puterea. 

Dacă ochii celor doi vizitatori n-ar fi fost legaţi ei și-ar fi 
putut da seama cât de ingenios ascunsese Mihu Inimă de 
Leu intrarea în tunel de privirile nechemaţilor. 

Deasupra gurii tunelului, el făcuse un chepeng mare de 
lemn. Peste acel chepeng era un strat groș de pământ în 
care apoi sădise tufa. Chepengul însă avea o cantă în care 
pământul era așezat ca într-un vas de flori, așa că, atunci 
când cineva voia să intre în tunel și ridica chepengul cu 
tufa, pământul să nu se răstoarne. În asemenea 
împrejurări, urmăritorii puteau trece de zeci, de sute de ori 
pe deasupra intrării în tunel fără însă să-și poată da seama 
că erau tocmai la locul atât de mult căutat. 

Dar chiar și chepengul acesta avea un al doilea chepeng, 
mult mai mic, acoperit cu glie și cu o a doua tufă. Pe aici 

intrau și ieșeau sentinelele, fără a fi observate de cineva, 
deoarece îndeletnicirea lor avea loc sub scutul tufei 
chepengului celui mare. Prin chepengul cel mic însă, nu 
putea trece decât un singur om, deoarece era foarte 
îngust. De aceea haiducii ridicară acum chepengul cel 
mare, sub care se găseau câteva trepte care coborau până 
în tunel. 

După ce intrară cu vizitatorii în tunel, haiducii se 
înapoiară și lăsară chepengul la loc. Pe urmă, unul din ei îl 
luă de braţ pe colonel, celălalt pe Dochiţa și la lumina unei 
făclii porniră cu ei înspre castrul subpământean. 

După ce merseră așa vreun sfert de ceas haiducii se 
opriră. 

Mai înainte însă de a li se lua batistele negre de la ochi, 
cei doi vizitatori simţiră că se găsesc într-un loc mult mai 
bine luminat decât tunelul prin care trecuseră până atunci. 
Cu toate acestea, când li se îndepărtară legăturile de la 
ochi, amândoi crezură că vor orbi din pricina luminăţiei ce- 
i primi. 

Când apoi ochii li se mai obișnuiră cu lumina aceasta 
amândoi avură o exclamare de uimire. 

S-ar fi așteptat la orice în lumea aceasta, numai la ceea 
ce văzură acolo în castrul roman subpământean, nu. 

Judecând după ceea ce spunea poporul și sub înrâurirea 
romanelor citite, își închipuiau ascunzătoarea unor haiduci 
o gaură mizerabilă, murdară, nesănătoasă. 

Care nu le fu deci uimirea când, deschizând ochii, se 
văzură într-un salon mobilat cu gustul cel mai desăvârșit. 
La început amândoi credeau ca se găsesc în fața unei 
năluciri sau în vis. 

Numai atunci își dădură seama că tot ceea ce vedeau era 
realitate și nu vis, când mirosiră parfumul trandafirilor 
care erau așezați într-un vas de cristal pe masa de mahon 
din mijlocul încăperii și când din dosul unuia dintre 
scumpele covoare persane care acopereau pereţii, se 
deschise o ușă secretă - fără a-și putea da seama cum - și 

deodată se ivi înaintea lor un voinic îmbrăcat în haine fine, 
boierești. 

Era Mihu Inimă de Leu. 

— Bine ai venit, jupâniță Dochiţa - zise căpetenia 
haiducilor, binevoitor - ia loc te rog și spune-mi cărei 
împrejurări îi pot mulţumi cinstea pe care mi-o faci de a 
mă vizita în modesta-mi locuinţă? Ah, pardon, de-abia 
acum îmi dau seama că încă nici nu m-am prezentat 
însoţitorului d-tale! Dar... dacă nu mă înșel, noi nu ne 
vedem pentru prima oară domnule colonel Ispirescu! zise 
Mihu Inimă de Leu, sărutând mâna Dochiţei și în același 
timp oferind un scaun colonelului. După această surpriză, 
aştept cu și mai multă nerăbdare, dragă jupâniţă, să 
cunosc scopul vizitei dv. 

Dochița Bănuţ, care după cum era și firesc nu se 
învârtise decât în cea mai bună societate și care avea deci 
o oarecare ușurință de a sta de vorbă cu oamenii, rămase 
cam încurcată când Mihu Inimă de Leu nu arătă nicio 
teamă, nicio neîncredere,  văzând-o însoțită de 
comandantul forțelor militare, ci o întrebă în chipul cel mai 
firesc despre scopul vizitei sale. Nici ea însăși nu mai știa 
dacă se găsește într-adevăr în fața temutului stăpân ai 
Bălții sau în faţa unui boier, în odaia de primire a vreunui 
conac oarecare. 

— Scopul venirii noastre nu poate fi spus așa, într-un 
singur cuvânt - răspunse colonelul Ispirescu, în locul 
Dochiei. Înainte de toate îţi voi spune că am venit la d-ta 
pentru a-ţi strânge mâna bărbătește și pentru a-ţi mulțumi 
din tot sufletul că mi-ai redat copila pierdută de atât amar 
de vreme și deci, împiedicând cuibărirea în casa și în 
sufletul meu a unei nevrednice pe care mi-a adus-o Grigore 
Muscan. 

— lar eu vreau să-ți mulțumesc că m-ai scăpat din 
ghearele lui Grigore Muscan și mi-ai dat putinţa să îngrop 
creștinește rămășițele pământești ale sărmanului meu 

părinte, mort în împrejurări atât de tragice! urmă Dochiţa, 
cuvintelor colonelului. 

— Vă rog, vă rog! răspunse Mihu Inimă de Leu. Nu 
trebuie să mai pierdem vremea cu lucruri care au trecut. 
Nădăjduiesc însă că n-aţi făcut drumul până aici numai și 
numai pentru a-mi spune acestea. Și pe urmă, iertaţi-mi o 
întrebare: Cum aţi aflat locul ascunzătoarei mele? 

— Hm... hm... făcu colonelul, cam încurcat. Am aflat așa 
că... cineva, care cunoștea locul ascunzătoarei d-tale, mi-a 
dezvăluit și mie taina! Te încredinţez însă că nu colonelul 
Ispirescu, viceguvernatorul ținutului a aflat taina celui de 
al doilea castru roman de la Iglița, ci părintele acelei Pia 
Ispirescu care, drept recunoștință pentru cavalereasca d- 
tale purtare, s-a gândit împreună cu jupâniţa Dochiţa 
Bănuţ să-ţi pricinuiască și d-tale o bucurie. 

Mihu Inimă de Leu se uită cam mirat la colonelul 
Ispirescu. 

— Este mai mult decât drăguţ din partea dv. însă nu 
prea văd cum aţi putea să-mi mai pricinuiţi și mie o 
bucurie, firește, în afară de aceea procurată prin prezenţa 
dv. aici? zise el. 

— Cum putem noi să-ţi pricinuim o bucurie? D-ta mi-ai 
redat tot ce-mi era mai scump în lumea aceasta, mi-ai 
redat fata. Ei bine, jupâniţa Dochiţa Bănuţ și cu mine de 
aceea suntem aici, pentru a-ţi reda ceea ce d-ta ai mai 
scump pe lumea aceasta, pentru a ţi-o reda pe... Mioara 
Comăneanu! 

— Domnule colonel... d-ta glumești, nu-i așa? Dar nu se 
glumește cu inima sfâșiată a unui om... strigă Mihu Inimă 
de Leu. 

Dar colonelul nu-l lăsă să sfârșească și zise, foarte 
liniștit: 

— Nu, nu glumesc de loc! La o sută de pași de intrarea 
în tunel ne așteaptă Mioara Comăneanu. 

— Cum?! Să fie atât de aproape de mine și să nu fi venit 
aici? întrebă Mihu Inimă de Leu, neîncrezător. 

— Mioara Comăneanu nu știe nimic de adevăratul scop 
al venirii noastre aici. Ea crede că a plecat într-o excursie 
cu jupânița Dochiţa, să viziteze ruinele romane de la Iglița 
și întâmplător s-au întâlnit cu mine pe drum. Nici acum de 
altfel nu i-am spus unde ne ducem, pentru ca surpriza să-i 
fie cu atât mai mare când va vedea că am adus-o la acela 
care-i este atât de drag. 

Mihu Inimă de Leu se uita uluit, când la colonel, când la 
Dochița și nu știa dacă trebuia să-i dea crezare tuturor 
acestor cuvinte, sau trebuia să se ferească să nu cadă în 
vreo cursă. 

— Să fie oare adevărat? Oare auzul nu mă înșeală? 
Mioara să se găsească aici prin apropiere și peste câteva 
minute o voi putea revedea? Oare... nu, nu se poate, 
niciunul din dv. nu este în stare să săvârșească o asemenea 
josnicie... Așadar, cum aţi spus?... Mioara este aici, 
aproape?... Doamne Dumnezeule, cum să-ţi mulțumesc că 
mi-ai îngăduit să mai trăiesc și ziua aceasta? 

Lacrimile îi podidiră ochii și era atât de mișcat încât 
timp de câteva clipe îi fu cu neputinţă să mai rostească 
vreun cuvânt. După aceea însă, porni din el un adevărat 
potop de cuvinte de recunoștință. 

— Jupâniţă, domnule colonel, cuvintele-mi sunt prea 
sărace pentru a putea tălmăci toată recunoștinţa pe care v- 
o datorez... Nu vă pot spune, decât că vă mulţumesc, vă 
mulțumesc foarte mult, atât în numele meu cât și în 
numele Mioarei Comăneanu, pentru ceea ce aţi făcut 
astăzi și nădăjduiesc că va veni o zi, când vă voi putea 
arăta toată recunoștința, pe care simțim că v-o datorăm! 
Vă rog însă, acum, vă rog foarte mult, duceţi-mă îndată la 
locul unde o voi întâlni pe Mioara Comăneanu, deoarece 
fiecare clipă, pe care o trăiesc departe de ea însemnează o 
lună mai puţin în viaţa mea. Vreau s-o văd cât mai 
neîntârziat. Vezi, domnule colonel, cât de curată este 
bucuria mea! Nu mă tem că-mi întinzi o capcană! Am 
încredere în d-ta, domnule colonel și te voi urma. Dacă-mi 

îngădui, o voi lua eu înainte, până când ajungem la 
suprafaţa pământului - zise Mihu Inimă de Leu și cu aceste 
cuvinte și porni înainte spre a le arăta drumul. 

Oaspeţii castrului roman de la Iglița nu se puteau 
minuna îndeajuns de pompa și luxul pe care-l vedeau 
împrăștiat prin încăperile prin care trecură acum când se 
înapoiau la suprafața pământului. 

Spre marea lor părere de rău însă, nu prea avură prilej 
să se uite amănunţit la toate deoarece Mihu Inimă de Leu 
îi zorea grozav. Căpetenia haiducilor voia să ajungă afară 
cât mai iute pentru ca în sfârșit să-și poată îmbrăţișa 
logodnica, pe Mioara Comăneanu, de care vitregia sorții îl 
despărțise în atâtea rânduri și din pricina căreia avusese 
de îndurat chinurile cele mai cumplite pe care i le poate 
hărăzi soarta omului. 


* xX 


Când Dochiţa Bănuţ și cu colonelul Ispirescu plecară în 
căutarea tunelului care ducea la cel de al doilea castru 
roman, Mioara Comăneanu se întinse în iarbă și rămase cu 
privirea aţintită asupra cerului care nu era pătat de nicio 
umbră de nori. 

În păduricea de sălcii din jurul ei domnea o liniște 
desăvârșită și numai din când în când se auzea vreun 
cântec de pasăre sau vreun ciocănit de ciocănitoare. 

Veselia de mai înainte a Mioarei Comăneanu se 
transformase într-o liniște asemănătoare aceleia care 
stăpânea firea. Era calmă, mulţumită chiar, fără însă ca ea 
însăși să-și fi putut da seama pentru ce anume. Ea știa 
acum tot atât de puţin pentru ce era liniștită, cât de puţin 
știuse mai înainte pentru ce fusese veselă. Dându-și seama 
de această schimbare bruscă, căută să-și cerceteze sufletul 
pentru a da de rostul pricinei. 

Și atunci își aduse aminte că veselia ei data din clipa 
întâlnirii cu colonelul Ispirescu, sau mai exact din clipa 
când auzi că vor lua masa pe iarbă verde în Baltă. Dar era 
ciudat că pe când altădată gândul la Balta Dunării o 
întrista, acum el o înveseli, îi procură un neobișnuit 
simțământ de bucurie. Şi ceea ce era și mai ciudat încă, 
nu-și aducea aminte să se mai fi gândit în timpul din urmă 
cu atâta tărie, cu atâta perseverenţă la Mihu Inimă de Leu, 
cum se gândea acum. 


Își aducea aminte de fiecare cuvânt al iubitului său, de 
fiecare vorbă pe care o schimbaseră cu prilejul ultimului 
rămas-bun. Parcă și acum îi răsunau în urechi cuvintele lui 
Stanislau Rimsky pe care acesta i le șoptise în noaptea 
aceea fierbinte de vară, când voinicul plecase tocmai spre 
castrul acesta roman de la Iglița pentru a-l pedepsi pe 
Grigore Muscan, tovarășul necredincios. 

Mioara Comăneanu își scoase din sân briceagul 
împodobit cu stele pe care Mihu Inimă de Leu îl pierduse 
la moara de pe malul Dunării și sărutându-l fierbinte, zise: 

— Stanislau, Stanislau, oare pe unde umbli tu? Oare 
unde ești și de ce nu pot eu afla nimic despre tine? De ce 
nu dai niciun semn de viață? 

Mioara Comăneanu nu-și mai lua gândul de la Mihu 
Inimă de Leu, dar nici prin minte nu i-ar fi trecut că iubitul 
atât de mult dorit se găsea la o depărtare de-abia de un 
sfert de ceas de ea. 

În clipa în care Mioara scosese din sân briceagul plin de 
stele al căpeteniei haiducilor, în aceeași clipă își începu și 
colonelul Ispirescu  cuvântarea sa în ascunzătoarea 
haiducilor. Aflând că Mioara Comăneanu se găsește în 
apropierea castrului roman, adică în apropierea lui Mihu 
Inimă de Leu fu cuprins de o nemărginită bucurie și fără să 
se sinchisească de primejdia unei capcane porni îndată 
prin tunel, pentru a se întâlni cât mai iute cu iubita inimii 
sale. 

Pe când traversa împreună cu Dochiţa Bănuţ și colonelul 
Ispirescu, sala cea mare a castrul ui roman, se întâlni cu 
Dan Dragomir. 

— Încotro, căpitane? întrebă Dan Dragomir. 

— Închipuește-ţi Dragomire că Mioara este pe aici, prin 
apropiere! răspunse Mihu Inimă de Leu. Da, Dane, aici 
prin apropiere și acum alerg s-o strâng în braţe. 

— Cum? Mioara prin apropiere? strigă Dan Dragomir, cu 
aceeași bucurie ca și când ar fi fost vorba despre propria 
sa iubită. Doamne mulţumescu-ţi că mi-ai dat putinţa să 
trăiesc clipa aceasta! Merg și eu cu tine, căpitane, merg și 
eu să-i urez bun venit!... Firește, dacă nu te stingheresc! 

— Nu, nu mă stingherești, Dane! Cu dragă inimă îţi dau 
prilejul să te bucuri și tu, căci doar și tu ai luat parte la 
amărăciunea mea. 

— Dan Dragomir? întrebă colonelul Ispirescu. Pe d-ta te 
cheamă Dan Dragomir? 

— Da, domnule colonel, eu sunt Dan Dragomir! răspunse 
cel întrebat. Și cu îngăduinţa dv. jupâniţă, mă voi prezenta 
și dv. 

— Dar noi ne am mai cunoscut! zise Dochiţa. Îmi aduc 
aminte de d-ta încă pe când eram prizonieră în moara de 
pe malul Dunării. Și, dacă nu mă înșel, d-ta ai fost acela 
care m-ai însoţit până la conac, când am transportat trupul 
neînsufleţit al nefericitului meu părinte, după ce Mihu 
Inimă de Leu m-a scăpat din captivitatea banditului. 

— Da, eu am fost acela, jupâniţă - răspunse Dan 
Dragomir - și în orice caz mă bucur nespus că îţi mai aduci 
aminte de mine. 

— Vai, dragă domnule Dan - zise Dochiţa - eu am vrut 
încă de atunci să-ţi mulţumesc într-un chip oarecare 
pentru ajutorul pe care mi l-ai dat, dar vezi d-ta, pierderea 
tragică a părintelui meu mă doborâse într-atâta încât am 
uitat chiar și despre această elementară îndatorire pe care 
o aveam faţă de d-ta. 

— Crede-mă, te rog, jupâniţă că nicio singură clipă n-am 
așteptat să fiu răsplătit pentru serviciile pe care vi le-am 
adus în calitate de bun creștin! răspunse Dan Dragomir și 
fără să vrea, se apropie mai mult de Dochița pe care o luă 
de braţ și o conduse așa prin tunelul întunecos. 

În curând apoi ajunseră la chepengul pe care cei doi 
haiduci de pază îl deschiseră îndată la porunca lui Mihu 
Inimă de Leu. 

Când ieșiră apoi la suprafaţa pământului colonelul 
Ispirescu se uită la Dan Dragomir cu multă luare aminte. 

— Ciudat! Ce asemănare izbitoarei - exclamă bătrânul 
soldat. Și chiar și numele se potrivește! Dacă nu te-aș fi 
cunoscut în împrejurările acestea aș fi zis că ești neam cu 
un bun prieten al meu, răposatul Ștefan Dragomir. Dar 
aceasta nu este cu putinţă deoarece Fănică n-avea decât o 
singură rudă mai apropiată, un nepot care umbla la o 
școală înaltă prin străinătate, pe undeva. De ani de zile 
însă, nimeni n-a mai auzit de ei și nimeni nu știe măcar 
dacă mai trăiește sau a murit. Şi bietul Fănică i-a lăsat 
tocmai acestui nepot moșia sa de zece mii de pogoane de 
la Dragomiri. 

— Cum?!... Ce ai spus, domnule colonel? întrebă Dan 
Dragomir, cu înfrigurare. Fănică Dragomir a murit și și-a 
lăsat averea nepotului său care învăţa în străinătate? Bine, 
domnule colonel, dar eu sunt nepotul acela! Eu am învăţat 
în străinătate! 

— Bine, dar asta este ceva de necrezut! exclamă 
colonelul Ispirescu. Atunci, află prietene că d-ta ești 
stăpânul unei moșii de zece mii de pogoane și trăiești aici, 
în castrul roman de la Iglița fără să știi ce bogăţie ai! Ce să 
vă spun însă, mie mi se pare că toate acestea nu sunt 
adevărate, ci să trăiesc doar cele citite prin vreun roman. 
Și îţi spun drept că dacă n-ai semăna așa de tare cu 
răposatul Fănică Dragomir, nici n-aș crede că ești nepotul 
și moștenitorul lui, ci vreun uzurpator care vrea să se 
folosească de o asemănare de nume. 

Jupâniţa Dochiţa, care tot mai mergea la braţul lui Dan 
Dragomir, se dezmetici cea dintâi și zise: 

— Dragă domnule Dragomir, îngăduie-mi să fiu eu cea 
dintâi care să-ţi ureze mult noroc cu prilejul primirii 
acestei vești îmbucurătoare. 

— Îţi mulţumesc, jupâniţă! răspunse Dan Dragomir și 
mâna lui strânse îndelung mâna întinsă a Dochiţei și 
privirile lor rămaseră îndelung legate una de alta. 

Dochiţa Bănuţ, care refuzase aţâţi cavaleri până atunci, 
care rămăsese nepăsătoare de toate jurămintele de 
dragoste ce i se făcuseră, care până astăzi nu s-a gândit 
niciodată că ar putea să se îndrăgostească și ea odată de 
cineva, uitându-se acum în ochii lui Dan Dragomir, simţi 
deodată că adeseori soarta oamenilor poate fi pecetluită 
într-o singură clipă. Inima începuse deodată să-i bată mai 
repede, obrajii i se îmbujorară. Când îl felicitase pe Dan 
Dragomir, acesta nu-i dădu drumul braţului fetei ci îl 
strânse și mai tare în al său și așa merse mai departe 
printre buruienile și tufișurile acestei părţi a păduricii de 
sălcii. 

Mihu Inimă de Leu era stăpânit numai de gândul 
apropiatei întâlniri cu Mioara Comăneanu. El auzise prea 
bine ce vorbiseră Dan Dragomir, Dochiţa și colonelul 
Ispirescu și își dădea seama de norocul ce căzuse pe capul 
prietenului său. Cu toate acestea gândurile lui umblau 
departe și i se părea că tot ceea ce auzise erau numai 
fanteziile unui vis. Numai când se făcu tăcere și Dan 
Dragomir înainta mut de emoție la braţul Dochiţei Bănuţ, 
iar colonelul Ispirescu, de încurcătură fluiera toate 
semnele de trâmbiţă ale cavaleriei și infanteriei, numai 
atunci înţelese și el că ceea ce auzise era aievea și nu 
închipuirea unui vis. 

Colonelul Ispirescu era tocmai pe punctul de a începe și 
programul gorniștilor tunari, când Mihu Inimă de Leu zise: 

— Iartă-mă, dragă Dane că nu ţi-am spus îndată cât mă 
bucură norocul ce a dat peste tine, dar propria-mi bucurie 
mă copleșește atât de mult în clipa de faţă, încât, cu toate 
că am auzit fiecare cuvânt pe care l-a rostit domnul 
colonel, totuși gândurile mele nu s-au putut îndepărta la 
timp de la revederea apropiată cu iubita mea Mioara, așa 
că, de-abia acum mi-am dat seama pe deplin de ceea ce s-a 
petrecut în jurul meu! 

— Dragul meu Stanislau - răspunse Dan Dragomir cu 
glasul tremurând de emoție - eu te înţeleg, deoarece știu 
prea bine cu cât nesat ai așteptat tu această revedere. Dar 
bucuria mă copleșește și pe mine, eu sunt tot atât de 
fericit, ca și tine, așa că bucuriile noastre se unesc, se 
contopesc, fac parte parcă dintr-una și o singură bucurie! 

— Da, Dane, ai dreptate! zise Mihu Inimă de Leu. Dar 
vezi tu, eu sunt cuprins de o înfrigurare atât de mare, sunt 
atât de nerăbdător... 

Mai departe nu mai fu în stare să-și tălmăcească 
gândurile în cuvinte. 

Se vedea prea bine că se întâmplase cu el ceva cu totul 
neobișnuit, deoarece glasul îi tremura și el, temutul 
căpitan de haiduci, care altădată nu cobora din șea ceasuri 

întregi și cu toate acestea nu era obosit de loc, acum, după 
câteva zeci de pași era atât de istovit încât fu nevoit să se 
rezeme de un copac pentru a se mai odihni. 

— Poate că ar fi mai bine ca eu să mă duc înainte, cu 
domnul colonel și dv. să veniţi după noi! propuse atunci 
Dochiţa. 

Așa se și întâmplă. 

Curând după aceea colonelul și Dochiţa Bănuţ o zăriră 
pe Mioara Comăneanu care se găsea pe același loc și în 
aceeași poziție în care o lăsaseră cu un ceas mai înainte 
când porniseră în căutarea tunelului, care ducea la cel de- 
al doilea castru roman. 

Între timp Mioara Comăneanu se lăsase cu totul în prada 
gândurilor și strângând în mână briceagul lui Mihu Inimă 
de Leu, se gândi atât la iubitul pe care nu-l mai văzuse de 
vreme atât de îndelungată încât până în cele din urmă 
adormi. 

Se prea poate să fi adormit din pricina zumzetului 
monoton al albinelor sălbatice, care își aveau cuibul într-un 
copac găunos din apropiere, se prea poate să fi adormit din 
pricina oboselii drumului prea lung pe care-l făcuse și al 
aerului neobișnuit pentru ea. Se poate însă și ca amintirile 
să-i fi copleșit sufletul cu atâta putere încât să-i fi obosit 
creierul care în curând apoi fu cuprins de moleșeală și pe 
urmă de somn. 

Și somnul Mioarei Comăneanu nu fu lipsit de visuri. 

Ea visă că umbla singură printr-o grădină foarte mare. 
Grădina aceasta era plină cu pomi fructiferi ale căror 
crengi atârnau la pământ de bogăţia rodului. 

Fructele acestea pârguite, nespus de frumoase, i se 
îmbiau parcă, dar ea nu gustă din niciunul. 

În jurul ei păsărelele ciripeau, gândacii zburau cu 
zumzetul lor caracteristic, fluturașii multicolori zburdau 
veseli. 

Și păsărelele însă, și gândacii și fluturașii, erau doi câte 
doi, erau perechi, numai ea singură n-avea tovarăș. 

Pe aleile grădinii veneau spre ea din toate părţile, voinici 
chipeși, care mai de care mai bogat îmbrăcat și 
îngenunchind în faţa ei, își îmbiau inima. 

Ea însă nu primi oferta niciuneia din aceste inimi, ci 
colinda de colo până colo pe aleile grădinii, ca și când ar fi 
căutat ceva, ca și când ar fi căutat pe cineva. 

Ea rătăcea de multă vreme prin grădina aceea fără de 
sfârșit, dar inima pe care o căuta nu era niciunde. Fără 
îndoială că ar mai fi căutat multă vreme inima dorită dacă 
n-ar fi împiedicat-o în aceasta glasul Dochiţei, care se auzi 
din celălalt capăt al grădinii unde se găsea casa. 

— Mioaro! Mioaro! striga Dochiţa. 

Dar ce însemnează asta? 

Grădina dispare deodată ca prin farmec și ea se găsește 
în mijlocul unei păduri. Și prin pădurea aceasta începe, să 
alerge de colo până colo, în căutarea inimii dorite. Ia 
rătăcirea ei prin pădure ajunge la un mic luminiș, acoperit 
cu un covor de iarbă verde. Pe iarba aceasta se trântește 
puţin să se odihnească, dar în curând pornește mai departe 
pentru a găsi inima atât de mult căutată. 

În vis apoi, se așează iarăși sub unul din copacii de la 
marginea  luminișului și atunci aude parcă imnul 
serafimilor din cer. În adevăr, era fluieratul colonelului 
Ispirescu, pe care Mioara pe jumătate adormită cum era, îl 
auzi drept cântec de serafimi. 

După aceea - așa vedea Mioara în vis - două făpturi se 
apropiară de ea și simţi că și ea trebuia să se apropie de 
aceste două fiinţe. 

Ceva mai la o parte de locul unde se găsea ea, în dreptul 
a două sălcii surori, cele două fiinţe se opriră și Mioara 
simţi că oamenii aceștia erau aceia care îi aduceau inima 
pe care o căutase atât de mult. Nu le vedea încă chipurile 
atât de lămurit, dar,  Dumnezeule!...  veștmintele, 
înfățișarea uneia din acele două făpturi erau întocmai ca 
ale lui Mihu Inimă de Leu! 


1091 


E încredințată însă că și veștmintele celeilalte făpturi îi 
sunt cunoscute de undeva. 

Dar firește că le cunoștea! Acum că cele două făpturi se 
apropiaseră mai mult, își dădu seama că nu se înșelase. 
Acum recunoscu și cea de a doua fiinţă, care nu era alta 
decât Dan Dragomir, prietenul credincios, tovarășul 
nedespărţit, veșnic vesel, sufletul acela care înţelegea 
totul, fie bucurie, fie necaz. 

Tocmai voia să-l strige pe Stanislau Rimsky, care din 
motive neînţelese nu se apropia de ea, ci stătea acolo, 
nemișcat, rezemat de una din sălcii. Tocmai vroia să-l 
strige pe nume, dar... în zadar, nu vine mai aproape, ba 
dimpotrivă, se ascunde în dosul sălciilor împreună cu Dan 
Dragomir. 

Mioara vru să se scoale, spre a se repezi în dosul 
sălciilor, spre a vorbi cu Stanislau Rimsky, spre a-l 
îmbrăţișa, spre a-i cere inima atât de mult căutată. 

Dar atunci răsună deodată un glas în spatele său, un 
glas care o striga pe nume. 

— Mioaro, scoală-te, Mioara! striga Dochiţa Bănuţ. 

Ce însemnează asta? Așadar tot dormise? 

Cum, totul nu fusese decât un vis? 

Nu se poate, căci vocea Dochiţei răsună din nou în 
spatele său: 

— Să-ţi fie de bine, Mioaro! Dar ai dormit, nu glumă! 

Mioara era încă buimăcită de somn când auzi și glasul 
colonelului Ispirescu: 

— Așadar într-adevăr doarme? S-o trezim atunci! 

Mioara își deschise ochii și se văzu în același loc în care 
se văzuse și în vis. 

Înaintea ei se întindea luminișul din pădurea de sălcii. 

Dincolo de luminiș, printre alţi copaci, cele două sălcii 
surori. 

Deasupra ei zări chipul Dochiţei și al colonelului 
Ispirescu. Amândoi o priveau zâmbitor. 

— Am avut un vis atât de ciudat - zise atunci Mioara. Am 
visat că mă plimbam printr-o grădină mare cu porni 
roditori și căutam ceva. Nu-mi aduc însă aminte unde era 
grădina aceasta și nici ce căutam. Stai... Acum îmi 
amintesc... Pe aleile grădinii îmi ieșeau mereu în cale 
voinici chipeși și eleganti, care toţi îmi îmbiau inima lor. Eu 
însă am refuzat toate aceste inimi strălucitoare, deoarece 
știam că pe cât de împodobite sunt pe din afară, pe atât de 
goale, de nesimţitoare sunt pe dinăuntru, îmi vedeam de 
drum și căutam necontenit o altă inimă, caldă, simţitoare, 
lipsită de deșertăciune: Inima lui Stanislau Rimsky! Da, 
acum îmi dau seama bine că inima lui Stanislau Rimsky era 
aceea pe care o căutam! 

— Şi ai găsit inima căutată în vis, în grădina aceea 
minunată cu pomi roditori? întrebă Dochiţa Bănuţ, 
înduioșată. 

— Nu, n-am găsit-o acolo! răspunse Mioara. Deodată 
însă, nu știu nici eu cum, visul s-a schimbat brusc! Nu mă 
oprisem încă din căutare. Acum însă nu mai eram în 
grădină, ci rătăceam printr-o pădure. Mergeam, mergeam 
necontenit, până când apoi, deodată, am ajuns la un loc 
întocmai ca acesta pe care ne găsim noi acum. 

Tocmai așa eram întinsă în vis, la marginea luminișului, 
cum sunt întinsă în realitate, aici, pe iarbă și priveam drept 
înainte. Deodată, am văzut ivindu-se din dosul sălciilor, 
două făpturi. Unul era Dan Dragomir, vechiul și 
credinciosul prieten al lui Rimsky. Chipul celuilalt nu-l 
puteam vedea deslușit, știam însă că el trebuie să fie acela 
care-mi aduce inima atât de mult căutată. Când se 
apropiară însă, mi-am dat iute seama că acela care-mi 
aducea inima caldă, simţitoare, era chiar Stanislau Rimsky, 
sau, după cum îl cunoști tu, Mihu Inimă de Leu. 

Colonelul Ispirescu și Dochiţa se uitau încurcaţi, când 
unul la altul, când la Mioara Comăneanu. 

— Ciudat vis ai mai avut! zise colonelul, apoi. Dar, ce ai 
zice, Mioaro, dacă visul ar avea urmare și în realitate? 

— Oare a fost urmarea visului? întrebă Dochiţa. 

— Când m-aţi trezit, tocmai vroiam să mă scol - în vis, 
firește - și să mă reped spre cele două sălcii surori, în dosul 
cărora îi văzusem dispărând! zise Mioara Comăneanu și se 
uită spre cele două sălcii ca și când ar fi așteptat ca visul 
să continue. 

Dar ce însemnează asta? Are năluciri, sau tot mai 
visează? 

Nu se poate să mai viseze, căci vorbise doar cu Dochița 
și auzise chiar și glasul colonelului Ispirescu. 

Dar atunci? 

Din dosul sălciilor surori se apropiau două făpturi, având 
în totul înfățișarea ființelor văzute în vis. 

Vru să sară în picioare, pentru a alerga în întâmpinarea 
lor, dar atunci, întocmai ca în vis, cele două făpturi 
dispărură în dosul sălciilor. Unul din ei fusese Dan 
Dragomir, în privința aceasta nu mai încăpea nicio 
îndoială, deoarece o rază de soare îi luminase tocmai fața, 
așa că nu se mai putea înșela. 

Dar atunci... atunci celălalt, al cărui chip nu-l putuse 
zări, deoarece era în umbră, nu putea fi decât Stanislau 
Rimsky. 

Făcu o nouă încercare de a se ridica de la pământ, 
întocmai ca în vis, spre a se repezi la cele două sălcii 
surori, ba chiar și strigă: 

— Stanislau! Stanislau! 

După aceea totul se întunecă în jurul său. 

Mioara Comăneanu își pierduse cunoștința. 


* 
x x 


Când își veni în fire, simţi că nu se mai găsea cu capul 
pe iarbă ci în braţele cuiva. I se pare că tot mai visează și 
de aceea îi este teamă să-și deschidă ochii, fiindu-i frică să 
nu se irosească visul. 

În cele din urmă însă, tot își întredeschise puţin 
pleoapele. Atunci zări un bărbat în faţa sa și pe urmă simţi 
două buze fierbinţi apăsându-i-se pe gură. 

Ea își deschise ochii de tot. Tot se mai temea însă. 

Dar nu, chipul nu dispare... Sărutarea o arde, chipul este 
o realitate! 

Este Stanislau Rimsky, în carne și oase. 

— Stanislau! strigă atunci Mioara. Tu ești, într-adevăr? 

— Da, Mioaro, eu sunt! răspunse Stanislau Rimsky. 

Și apoi se uniră din nou, într-o sărutare fără de sfârșit. 

Când apoi sărutarea se sfârși, Mioara strigă, aproape 
speriată: 

— Dochiţo, unde ești? Cum să-ți mulţumesc... pentru 
ceea ce ai făcut pentru mine? 

Mihu Inimă de Leu se uită și el în jurul său. Dar nu văzu 
pe nimeni, nicăieri. Erau singuri în mijlocul pădurii. 

Când cei doi îndrăgostiţi despărțiți vreme atât de 
îndelungată se regăsiră, Dochița, colonelul Ispirescu și cu 
Dan Dragomir se făcură nevăzuţi. 

— Au dispărut întocmai așa după cum am dispărut eu 
din grădina colonelului, când i-am redat fata. Așadar 
Ispirescu mi-a plătit bucuria pe care i-am pricinuit-o și nu a 
vrut să-mi rămână dator! se gândi căpetenia haiducilor, 
dar nu zise niciun cuvânt, ci se lăsă cu totul în prada 
bucuriei pricinuită de atât de mult dorita revedere. 


x 
x x 


Într-adevăr, așa se și întâmplase. Văzând nemărginita 
bucurie a celor doi îndrăgostiți care se regăsiseră, atât 
Dochiţa, cât și colonelul Ispirescu și Dan Dragomir nu 
vrură să-i mai tulbure prin prezenţa lor, ci se îndepărtară 
pe nesimţite, fără ca Mihu sau Mioara să-i fi băgat de 
seamă. 

Colonelul Ispirescu își dădu seama că și Dochiţa și cu 
Dan Dragomir aveau destule să-și vorbească și de aceea, 
zise: 

— Nu vă supăraţi, dar eu mai am câte ceva de rânduit 
prin Iglița. De aceea, cum știu că aici, trebuie să se mai 
găsească bărci, te-aș ruga, jupâniță Dochiţa, să-mi îngădui 
să plec eu iute cu barca d-tale, până la Igliţa și acolo i-o 
dau în seama argatului. Prietenul nostru, Dragomir, va fi 
așa de drăguţ să te însoţească până în sat, mai târziu! 

— Dacă jupâniţa îmi îngăduie - zise Dan Dragomir, cu 
ochi strălucitori de bucurie - pentru mine ar fi o 
nemărginită fericire să-i pot fi de folos în chipul acesta. 

— Cu dragă inimă, domnule Dan răspunse Dochița 
Bănuţ. 

După aceea își luară rămas bun de la colonelul Ispirescu, 
care înainte de a pleca îi mai zise lui Dan: 

— Dragă prietene, înapoindu-mă la Galaţi voi căuta să 
aflu cum mai stă chestiunea aceea cu moștenirea, precum 
și chestiunea d-tale personală. Aș fi foarte mulţumit dacă 
aș ști că moșia prietenului meu Fănică, rămasă atâta 
vreme fără stăpân, a ajuns pe mâini bune! Voi găsi eu un 
mijloc oarecare de a-ţi da de știre cum stau lucrurile. Cred 
că cel mai nimerit ar fi prin intermediul jupâniţei Dochia. 
Firește, dacă jupâniţa este atât de drăguță să-și ia această 
însărcinare. 

— Cum să nu! Cum să nu! răspunse Dochiţa și după 
ușorul tremurat al vocii sale se vedea, cât de mult se 
bucura de acest lucru care o îndreptăţea să se întâlnească 
cu Dan Dragomir. 

— Foarte bine! După ce am pus la cale și chestiunea 
aceasta și încă într-un chip atât de minunat, să-mi dați voie 
să-mi iau rămas bun! zise colonelul Ispirescu. Dv. mai staţi 
puţin aici, căci e prea frumos și apoi n-aveţi nicio grabă. 
Jupâniţa, eu îţi sărut mâinile, iar d-tale îţi spun la revedere, 
amice Dragomir. 

Cu aceste cuvinte, colonelul Ispirescu se repezi spre 
locul unde se găsea barca și fără a mai aștepta ca Dan să-i 
mulțumească măcar pentru interesul pe care i-l arăta, puse 
mâna pe vâsle și porni cu barca spre Dunăre. 

Râmași singuri, multă vreme Dan Dragomir și cu Dochiţa 
nu schimbară niciun cuvânt. Cu atât mai mult vorbeau însă 
ochii lor, care se cercetau unii pe alţii. Apoi deodată, Dan 
își deschise braţele, Dochița se simţi cuprinsă de 
strânsoarea lor și gurile lor se împreunară în cel dintâi 
sărut. 

— Ce fericită sunt, Dane - zise apoi Dochiţa - că te-am 
găsit! Acum văd lumea cu totul în alte culori, altul mi se 
pare parfumul florilor, altul, cântecul păsărilor. De când 
știu că iubesc pe cineva, totul mi se pare schimbat în jurul 
meu. 

— Așadar mă iubești? strigă Dan Dragomir și luând-o în 
braţe ca pe un fulg, o sărută, o sărută, nici el însuși 
neștiind cât. 

Pe urma luară și ei o barcă, dar Dan Dragomir nu vâslea 
de trei-patru ori că iarăși și iarăși își săruta iubita. 

Ei uitară de Mihu Inimă de Leu, de colonelul Ispirescu, 
uitară chiar și de Ion, care o aștepta pe Dochiţa și tot 
sărutându-se se făcu seară când barca opri pe malul 
Dunării, cam în dreptul conacului fetei lui Petrache Bănuţ. 

— Când ne mai vedem, Dane? întrebă atunci Dochia. 

— De îndată ce-mi va sta în putinţă, voi veni până aici, în 
această parte a grădinii și voi fluiera de trei ori. Uite așa! 

Şi fluieră de trei ori. 

— Dacă auzi semnalul acesta, Dochița mea atunci ieși 
din casă și vino aici, în locul acesta, unde ne găsim acum. 
Eu te voi aștepta aici. Acum însă, trebuie să mă înapoiez la 
Iglița, căci mă așteaptă căpitanul. 

După o nouă și îndelungată sărutare, Dan Dragomir o 
luă spre Dunăre unde se așeza în barcă și porni spre Iglița. 

Dochiţa se uită vreme îndelungată după el până când îl 
văzu dispărând în Baltă. 

Când Dan Dragomir ajunse înapoi la castrul roman, era 
trecut de miezul nopţii. Cu toate acestea, haiducii nu se 
culcaseră încă deoarece Mihu Inimă de Leu dăduse cep la 
două butoaie de vin vechi pentru a sărbători după cum se 
cuvenea fericita întâmplare din ziua aceea. 

Căpitanul însă nu rămase prea mult în mijlocul 
oamenilor săi ci luând-o pe Mioara se retrase cu ea în 
odaia acesteia. 

Intrând în odaia mobilată ca orice încăpere a unui conac 
boieresc, Mioara nu se sătură să privească la lucrurile de 
preţ și de mult gust care se înfățișau privirilor sale uluite. 

— Îţi mulţumesc, dragă Stanislau, că tot timpul te-ai 
gândit la mine - zise ea, adânc mișcată. Îţi mulțumesc că ți- 
ai bătut capul cu mine, chiar și atunci când nu eram alături 
de tine și când soarta nemiloasă ne-a despărţit pentru timp 
atât de îndelungat. Iti mulțumesc, de o mie de ori îţi 
mulțumesc. 

După aceea, Mioara Comăneanu îi povesti lui Mihu 
Inimă de Leu, tot ce se petrecuse cu ea de la ultima lor 
întâlnire. Iar după ce-și sfârși povestirea, încheie astfel: 

— Dar tu, Stanislau, ce ai făcut de când ai plecat atunci 
de la moara de pe malul Dunării pentru a-l căuta pe 
Grigore Muscan în castrul roman de aici, de la Iglița? 

La rândul său, Stanislau Rimsky povesti și el cât de mare 
i-a fost durerea când înapoindu-se acasă, nu m-ai găsi 
decât trupul neînsufleţit al Mioarei sale. li povesti apoi 
iubitei aventura din Galaţi, fuga contesei Anastasia 
Subotkin și pe rând, tot ceea ce se petrecuse de la ultima 
lor revedere. 

Mioara ascultă cu multă luare aminte istorisirile lui 
Rimsky, apoi zise: 

— Stanislau, Stanislau, oare până când va trebui să mai 
tremur în fiecare clipă pentru tine? Până când vrei să mai 
urmezi cu felul acesta de viaţă? Te rog, te implor, renunţă 
la viaţa de haiduc, căci nu este pentru tine și pe mine mă 
bagă în pământ această veșnică îngrijorare din pricina ta. 

Te rog, dragă Stanislau, dă-le drumul oamenilor tăi, 
împarte-le tot ceea ce ai aici, în ascunzătoarea voastră și 
spune-le să se înapoieze pe la casele lor și să se facă din 
nou oameni de treabă. Să se sfârșească odată cu viaţa de 
haiduc, care de altfel nici nu mai are vre-un rost. Vino, 
iubitule, să mergem undeva prin străinătate unde nu este 
cunoscut numele lui Mihu Inimă de Leu. Ne vom așeza 
undeva în vreun colț îndepărtat al lumii, unde vom duce un 
trai liniștit, fără să ne mai pese de cineva, trăind numai 
unul pentru altul. Inmormântează-l pentru vecie pe Mihu 
Inimă de Leu și fii din nou nobilul polonez, Stanislau 
Rimsky, liber și independent, pe care-l va stima toată 
lumea. 

— Mioara, Mioara mea - răspunse Stanislau Rimsky - 
numai acum, când te știu iarăși lângă mine, îmi dau seama 
cât de mult, cât de neţărmurit de mult te iubesc! Cu toate 
acestea, nu pot face ceea ce-mi ceri, sau cel puţin, nu pot 
face deocamdată. Mihu Inimă de Leu, căpetenia haiducilor 
din Baltă trebuie să mai trăiască, deoarece mai are multe 
de rânduit pe aici. Cred că ai auzit și tu că în timpul din 
urmă oamenii mei nici n-au mai ieșit, așa zicând, din 
ascunzătoarea lor. Am renunţat la isprăvi, nu mai caut 
niciun fel de aventură. Numai o singură datorie mai am de 
îndeplinit, după care mă voi retrage iarăși pentru multă 
vreme aici, ca lumea să uite cu totul de numele lui Mihu 
Inimă de Leu. După aceea, când nimeni nu va mai vorbi 
despre numele acesta, atunci va sosi și timpul ca dorinţa ta 
să fie dusă la îndeplinire. 

— Dar care este datoria de care vorbești? întrebă Mioara 
Comăneanu, curioasă. Pe Grigore Muscan nu trebuie să-l 
mai urmărești, căci Cerul l-a pedepsit după cum merita. 

— Afară de el însă, mai este un om cu care trebuie să mă 
răfuiesc. Tu știi prea bine, cine este omul acesta! 

— Cine? 

— Boierul Panait Fotache! 

— Bine, dragă Stanislau, dar boierul Panait Fotache a 
murit die mult! L-a ucis Grigore Muscan. 

După aceea, Mioara îi povesti toate amănuntele morții 
tragice a lui Panait Fotache. 

— Așadar și el a murit! exclamă Mihu Inimă de Leu, dus 
pe gânduri. Cerul tot l-a pedepsit, chiar dacă i-a fost scris 
să scape de răzbunarea mea! Așadar, tot mai este un 
Dumnezeu în cer care-i pedepsește pe nevolnici! Atunci, 
începând cu ziua de astăzi, Mihu Inimă de Leu nu mai 
există și nici ceata lui de haiduci! Acum castrul roman de 
la Iglița este locuit de Stanislau Rimsky și de prietenii săi 
care vor să devină iarăși oameni liniștiți. S-a sfârșit cu 
haiducia. 

CAPITOLUL 119 
1848 


Se scurse multă vreme. 

Primăvara veni din nou. Mai frumoasă, mai caldă decât 
altă dată. Luna martie părea că se mutase și locuia acum 
în inima primăverii. 

De obicei, trecând din iarnă în primăvară, oamenii se 
desțepenesc, sunt mai veseli, mai gălăgioși. De data 
aceasta însă oamenii erau nespus de gălăgioși. 

Chipurile lor radiau de bucurie, pe când se plimbau 
agale pe străzile încălzite de soare ale Bucureștilor. 
Cafenelele erau pline de lume și în vestitele localuri de 
întâlnire de pe Podul Mogoșoaiei - astăzi Calea Victoriei - 
nu găseai un scaun neocupat. Cam în dreptul colţului pe 
care-l face astăzi Calea Victoriei cu Strada Știrbei Vodă se 
găsea o cafenea renumită pentru oamenii care veneau 
acolo: gazetari, poeţi și tineri cărturari. 

Multe versuri au văzut lumina zilei în jurul meselor 
rotunde ale acestei cafenele și martorii multor discuţii 
politice au fost pereţii ei îmbâcsiţi de fum. 

Un obișnuit de toate zilele ai acestei cafenele era un 
tânăr slab, palid la faţă, cu părul vâlvoi, care ticluia 
necontenit versuri, pe care le așternea pe câte o margine 
de gazetă sau pe câte o jumătate de pagină albă, ruptă din 
vreo carte. Gălăgia din jurul său nu-l supăra de loc și nu 
băga în seamă pe nimeni. 

Alături de masa lui ședea un alt tânăr, cu ochi albaștri, 
pierduţi în infinit, ca și când și treaz ar fi rătăcit prin lumea 

visurilor. În realitate însă el urmărea cu mult interes 
fiecare vorbă a acelora care discutau în jurul lui. 

Intre timp numărul clienţilor creștea mereu și în curând 
se adunase atâta lume la cafenea, încât cei sosiți mai în 
urmă nici nu mai aveau loc pe scaunele din jurul meselor. 
Imprejurarea aceasta însă nu-i supără prea mult pe tinerii 
bucureșteni. Ei se adunaseră grupuri-grupuri și își 
continuară astfel discuţiile lor aprinse. 

Un tânăr care părea de-abia ieșit de pe băncile școlii, 
era cel mai gălăgios. 

— Prieteni - strigă el, în gura mare. Ceasul cel mare a 
sunat! Trebuie să scuturăm jugul asupritor al rușilor! Ne- 
ajunge cât am îndurat tirania ţarului... Nu vrem să mai fim 
sclavii unei națiuni străine. 

— Așa este! Așa este! strigară ceilalţi în cor și se 
adunară în număr tot mai mare în jurul înflăcăratului 
tânăr. 

— Națiunea s-a trezit din toropeală și nu vrea să mai 
îndure asuprirea străinilor! 

— Așa este! Nu mai vrem! 

— Să mergem la palat și să-i cerem lui Vodă să alunge 
din ţară pe consulul general rus baronul Rukmann. 
Adunarea obștească a fost închisă fiindcă a protestat 
împotriva amestecului lui Rukmann în treburile noastre. Să 
plece Rukmann! 

— Bravo! Să plece! strigă toată cafeneaua. 

— Este o bubă însă - zise o voce. Palatul Domnitorului 
este păzit de soldaţi devotați Rusiei! 

Ochii tânărului începură să strălucească ameninţător și 
glasul lui răsună metalic, când zise: 

— Vom trece peste ei! 

— Vom trece! 

Atmosfera devenea tot mai încărcată, tot mai 
amenințătoare. 

Doi cetăţeni pașnici erau atât de cufundaţi în jocul lor de 
șah încât nici nu băgară de seamă ce se petrecea în jurul 

lor. Dar când toată cafeneaua începu să urle: „Să plece 
Rukmann... să plece muscalii” se dezmeticiră și ei și se 
uitară aiuriţi în jurul lor. 

— Ia te uită, dragă Teodorene - zise unul din ei într-un 
târziu - din pricina gazetarilor, poeţilor, literaţilor aceștia 
nu mai poţi juca nici măcar o partidă de șah! 

— Ai dreptate, nene. Mie îmi place tinereţea, dar gălăgia 
acestora întrece orice hotar. 

— Eu aș fi de părere să ne căutăm o altă cafenea, căci de 
aici ne dă tinereţea afară. 

— N-ar strica! Asta nu mă împiedică însă ca până atunci 
să-ți iau Regina... Uite așa! Și acum cred că am și câștigat 
partida! Şah! zise Teodoreanu fericit. 

Celalalt se uita amărât la atacul hotărâtor al 
adversarului. 

— Trăsnete și fulgere! Într-adevăr nu mai pot scăpa... 
Dar numai din pricina gălăgiei acestor zgârie-hârtie mi-ai 
câștigat partida!... Dacă-i mai prind făcând atâta scandal, 
pun mâna pe un scaun și-i dau afară pe toţi! 

Gălăgioșilor, însă, puţin le păsa de ceea ce spuneau 
despre ei clienţii cafenelei. Ei puneau la cale lucruri mult 
prea mari pentru a se lăsa înrâuriţi de murmurul de 
nemulțumire al celor câţiva bătrâni din cafenea. 

Și lucrurile merseră astfel, zi de zi, fără încetare, 
deoarece amestecul rușilor în treburile lăuntrice ale ţării 
devenea de nesuportat. Teatrele fură închise, gazetele 
oprite să mai apară, bărbaţii politici erau arestaţi și 
martirizaţi. În cele din urmă se instituise și cenzura. 
Cursurile de istorie naţională fură suspendate, iar 
învăţământul superior fu reformat după dorinţa curții de la 
Petrograd. În locul limbii române, fu introdusă în școli 
limba franceză, ca limbă de predare, iar cea rusă, ca studiu 
deosebit... 

La această operă de desființare naţională pornită de ruși 
în ambele principate, rușii găsiră mult sprijin în 
reacţionari, în boierii bătrâni, care ţineau morţiș la 

Regulamentul Organic, întrucât acesta consfințea 
privilegiile lor, combătute de partidul naţional, în frunte cu 
Eliade Rădulescu. 

Până în cele din urmă, revoluţia izbucni, la 9 iunie 1848. 

În Moldova, aceleași stări de lucruri precipitară 
evenimentele și revoluţia fu proclamată de Grigore Cuza, 
încă la 27 martie 1848 

În ambele principate însă, răscoalele sunt înăbușite atât 
de ruși, cât și de turci, care năvălesc cu oaste în ţară. 

În schimb, duhul revoluţiei care plutea deasupra Europei 
în anul 1848 avu mult mai mare răsunet în Ardeal. 

În Ungaria, ungurii se răsculaseră împotriva austriecilor 
și printre altele cerură și unirea Transilvaniei cu Ungaria. 
Firește că la aceasta românii se împotriviră și atunci 
începu o luptă pe viaţă și pe moarte între românii conduși 
de Avram lancu și generalul austriac Puchner și ungarii 
conduși de generalul polonez, Bem. 

Ungurii se răsculaseră anume împotriva Austriei, spre a- 
și dobândi libertatea, dar ca de libertatea cerută de ei să 
se bucure și românii din Ardeal nici nu voiau să audă. 
Urmarea a fost că românii s-au aliat cu trupele imperiale 
austriece de sub comanda supremă a generalului Puchner 
și au început lupta deznădăjduită împotriva ungurilor. 
Regimentul 1 de grăniceri români de sub comanda 
colonelului Mihai Clococeanu refuză de a se supune 
ordinelor primite de la Budapesta și se alătură lui Avram 
Iancu și la fel făcu și colonelul Urban, comandantul celui 
de al Il-lea regiment de grăniceri din Transilvania. 
Războiul începe cu toate măcelurile lui înfricoșătoare, cu 
toate actele lui de eroism sublim din partea românilor 
ardeleni, cu toată pustiirea desăvârșită a celor o sută și 
zece sate care au fost prefăcute în scrum, în timpul 
bătăliilor. 

Cele petrecute la București, Iaşi și Blaj fură aflate și la 
Brăila și ca în toată ţara, o fierbere de nedescris cuprinse 
și populaţia de aici. Oamenii se adunau grupuri-grupuri, pe 
străzi, prin cafenele, prin cârciumi și discutau cu aprindem 
evenimentele care se precipitau cu o viteză neașteptată. 
Cântecul lui Andrei Mureșanu „Deșteaptă-te Române!”, 
pătrunsese și până aici și era pe buzele tuturor românilor 
adevăraţi. 

Printre acești români adevăraţi se număra și colonelul 
Alexandru Ispirescu care trecuse la Brăila încă îndată după 
retragerea rușilor din principate. Când primi vestea că 
revoluţia izbucnise și la București și la Iași, întineri parcă 
într-o clipă cu douăzeci de ani și era atât de vesel, încât ai 
fi zis că a pus mâna pe cea mai mare comoară a lumii. 
Alerga de colo până colo, îi îmbărbăta pe ţăranii care 
nădăjduiau acum că se va mai îmbunătăţi și soarta lor, îi 
felicita pe aceia care veneau la el spre a-i spune că sunt 
gata, dacă va fi nevoie, să lupte pentru principiile nobile 
ale revoluţiei și el însuși, se ţinea gata să sară în foc de 
îndată ce ar fi fost nevoie. 

Într-o zi, pe la amiază, sosi un curier de la București. 

— Îl caut pe colonelul Alexandru Ispirescu! strigă el, 
vistavoiului care-l întâmpină în ușă. Vin din partea 
guvernului provizoriu din Bucureștii! 

Peste câteva clipe, curierul cu hainele murdare, pline de 
praf, era în faţa celui căutat. 

— Am onoare să mă prezint, căpitanul Negulescu, trimis 
al guvernului provizoriu” din București! zise curierul. 

Colonelul îi întinse mâna. 

— Fii binevenit, căpitane! 

— După cum v-am amintit, vin din însărcinarea 
guvernului provizoriu spre a vă aduce decretul de numire 
care vă întărește în slujba pe care o deţineţi acum și care 
vă însărcinează cu organizarea cetelor de voluntari de care 
națiunea s-ar putea să aibă nevoie. 

Colonelului Ispirescu îi păru nespus de bine că 
simțămintele lui erau cunoscute noilor conducători ai ţării 
care îl onorau cu atâta încredere. 

— Spune membrilor guvernului - îi zise el, căpitanului - 
că în ţinutul Brăilei domnește ordinea cea mai desăvârșită 


H 16 iunie 1848 București, Guvernul provizoriu era condus de mitropolitul Neofit și va avea 
ca membri pe: lon Heliade Rădulescu, Nicolae Golescu, Ștefan Golescu, Christian Tell, Gheorghe 
Magheru, C.A. Rosetti, Nicolae Bălcescu și lon C. Brătianu. 

și că toată populaţia românească de aici se închină cu 
supunere și încredere în faţa celui dintâi guvern curat 
românesc. 

— Sunt încredinţat - răspunse căpitanul Negulescu - că 
guvernul provizoriu va fi fericit să audă asemenea vești din 
partea d-voastră. Deocamdată nu știu ce întorsătură vor 
lua evenimentele. Pare însă neîndoielnic că vom avea de 
furcă cu rușii, așa că este de o însemnătate covârșitoare ca 
toți aceia care simt românește în ţara aceasta să lucreze 
mână în mână pentru salvarea ideilor măreţe care stau la 
baza revoluţiei. 

— Spune-le cârmuitorilor de la București și mai ales 
domnului loan Brătianu, care mă cunoaște, că poate avea 
toată încrederea. În simțămintele mele românești. Iar dacă 
împrejurările vor cere, niciun român din ţinutul acesta nu 
va șovăi să lupte cu arma în mână sub steagul tricolor. 

Și într-adevăr, colonelul Ispirescu nu se înșela. Acestea 
erau simțămintele tuturor românilor clin ambele principate 
care priveau plini de nădejde în viitor. 

Din nefericire însă, speranţele românilor fură 
spulberate, prin înăbușirea revoluţiei, atât de către ruși, 
cât și de către turci. Turcii trimit în ţară o armată de 
60.000 de oameni. O parte din această armată pătrunde în 
București, ca într-un oraș dușman și cu acest prilej avu loc 
vestita luptă din Dealul Spirii, la 13 septembrie, dintre 
turci și corpul de pompieri români sub conducerea 
căpitanului Zăgănescu. Pe de altă parte rușii intră și ei în 
ţară sub conducerea generalului Lüders și vin și ei până la 
București. Guvernul provizoriu este dizolvat, membrii lui 
fugind, care la Paris, care la Viena, care la Budapesta. 

Amărât peste măsură, colonelul Ispirescu își dă demisia 
din armată și trăiește retras de lume, ca un pustnic. 

El nu putea înțelege cum era cu putinţă ca ideile atât de 
nobile, atât de măreţe ale revoluţiei să fie spulberate de 
naţii străine de neamul său și zi și noapte nu făcea altceva 
decât să se gândească în ce chip s-ar fi putut alunga 

dușmanul din ţară pentru ca ideile acestea să poată reînvia 
din nou și scopul lor nobil să fie atins. 

Colonelul Ispirescu nu se putea împăca de loc cu gândul 
renunţării și inactivitatea, după ce-și dăduse demisia din 
armată, nu făcea decât să-i dea și mai mult prilej de a 
cădea în prada gândurilor și de a se avânta în lupta pentru 
triumful dreptăţii. 

Într-o bună zi apoi, colonelul Ispirescu îi porunci 
bătrânului Marin să i închirieze o barcă, pentru douăzeci și 
patru de ceasuri. 

Auzind că tatăl său a dat ordin să i se caute o barcă, Pia 
îl întrebă, îngrijorată: 

— Unde te duci, tată? 

Colonelul mângâie duios părul fiicei sale. 

— Am ceva de aranjat la Igliţa, copila mea! 

— Tăticule, gândește-te ce vremuri tulburi trăim! N-ar fi 
mai bine să amâni plecarea asta? 

— Fii fără teamă, Pia mea, căci pentru mine nu există 
nicio primejdie. Mâine pe vremea asta voi fi înapoi! 

— Dar de ce nu iei pe cineva cu tine. 

— Ar fi de prisos! Și pe urmă, știi prea bine că sunt 
lucruri care nu trebuiesc să fie știute de toată lumea! 

Cuvintele acestea mai mult o neliniștiră pe Pia, decât s-o 
calmeze, dar cum se obișnuise să nu se împotrivească 
dorințelor bunului său părinte, hotărî să nu mai insiste nici 
de data aceasta, nădăjduind că Dumnezeu îl va feri pe tatăl 
său de primejdii. 

Colonelul își sărută copila, apoi, însoţit de Marin, cobori 
la debarcader unde-i aștepta luntrea închiriată. 

Cu o vioiciune pe care n-ai fi bănuit-o la bătrânul soldat, 
acesta sări în barcă și din câteva lovituri de lopată își duse 
luntrea în mijlocul curentului apei. 

x 


* * 

Soarele trecuse de amiază când colonelul Ispirescu intră 
în Baltă, cam în dreptul ruinelor de la Iglița. Se uită 
cercetător în jurul său și recunoscu îndată drumul pe unde 
venise pe vremuri întovărășit de Mioara Comăneanu și 
Dochița Bănuțţ. 

În curând apoi ajunse în dreptul sălciei singuratice și 
acolo își îndreptă barca spre mal. 

Cu pași ușori, el păși pe țărm, merse spre luminiș, 
numără o sută de pași spre miazănoapte și... 

— Cine-i acolo? răsună glasul sentinelei lui Mihu Inimă 
de Leu. 

— Colonelul Ispirescu! răspunse bătrânul soldat. Vreau 
să vorbesc cu căpitanul. 

Acela care făcea de sentinelă era Niculiţă și haiducul își 
aducea bine aminte că Ispirescu fusese acela care i-o 
adusese pe Mioara căpitanului și de aceea îl salută plin de 
respect. 

— Îi voi da de știre căpitanului, îndată! 

În clipa următoare văzduhul fu străbătut de un fluierat 
ascuţit. 

Peste câteva minute un alt haiduc veni la fața locului și 
se uită nedumerit, când la colonelul Ispirescu, când la 
Niculiţă. 

— Aleargă și spune-i căpitanului - îi zise acesta 
tovarășului său - că domnul colonel Ispirescu este aici și 
dorește să vorbească cu el. 

Haiducul dispăru atunci în tunelul subteran, spre a veni 
înapoi peste vreun sfert de ceas și a-i spune colonelului: 

— Domnule colonel, căpitanul va fi fericit să vă poată 
vedea în ascunzătoarea sa. 

Colonelul Ispirescu porni spre coridorul subteran, care 
ducea spre cel de al doilea castru roman de la lIgliţa, 
coridor pe care-l cunoștea îndeajuns de bine. 

După cale de vreo zece minute, bătrânul soldat, ajunse 
într-o încăpere mare, bine luminată, în care Mihu Inimă de 
Leu îl și aștepta. 

De îndată ce-l văzu, căpetenia haiducilor se grăbi în 
întâmpinarea oaspelui său. 

— Fii bine venit în locuința mea, domnule colonel. Ce 
scop te face să vii în ascunzătoarea aceluia pe care l-ai 
urmărit atâţia ani de zile? 

— Pașii mei nu sunt călăuziţi, ca și în trecut, decât 
numai de gânduri pașnice. 

— Ne aduci poate iarăși vreo veste bună? 

— Întocmai! 

Chipul lui Mihu Inimă de Leu se însenină, deodată. 

Haiducii din cel de al doilea castru roman de la Igliţa, 
trăiseră luni de zile, retrași cu totul, nepărăsindu-și 
ascunzătoarea decât numai spre a face cumpărăturile 
necesare. După înapoierea Mioarei Comăneanu și în urma 
rugăminţilor fierbinţi ale acesteia, căpitanul hotărâse să 
rupă definitiv cu viaţa de haiducie. 

Biata Mioara făcuse tot ce i stătuse în putinţă pentru a-și 
asigura fericirea în viaţă. Ea se dusese chiar și la colonelul 
Ispirescu, rugându-l să intervină pentru amnistierea 
haiducilor. Dar după plecarea rușilor, colonelul nu mai 
avea prea multă trecere la Curte, așa că, în afară de 
bunăvoința sa, nu-i putu da Mioarei nici cea mai mică 
nădejde. El o sfătui însă pe Mioara să-l roage pe Stanislau 
Rimsky să-și schimbe felul de viaţă. Și Stanislau Rimsky 
primi sfatul bătrânului soldat. Rămase și pe mai departe în 
castrul roman de la Iglița, dar se feri de orice nouă acţiune 
care l-ar fi putut aduce în conflict cu legile țării. 

El îi făcu pe oamenii săi să înţeleagă despre ce este 
vorba, le spuse că interesul fiecăruia era să se înapoieze la 
viaţa liniștită de familie, și haiducii, ca și mai înainte, se 
supuseră și de data aceasta, fără crâcnire, hotărârilor Lui 
Mihu Inimă de Leu. Ei erau încredinţaţi că numai așa 
poate fi bine pentru ei, cum vrea căpitanul. Şi din ziua 
aceea, voinicii oţeliţi în lupte căutară să se îndeletnicească 
cu meserii pașnice. 

Dar cea mai mulţumită de rezultatul acesta era Mioara 
Comăneanu. Era pe deplin încredinţată că pornirea 
populaţei și a autorităţilor împotriva lui Mihu Inimă de Leu 
va înceta cu timpul mai ales că lumea aflase cum că toate 
cruzimile fără seamăn, toate nemermniciile săvârșite în 
ținutul Bălții erau faptele lui Grigore Muscan și nu ale lui 
Mihu Inimă de Leu. În asemenea împrejurări, ea putea 
nădăjdui că în curând lumea va uita cu totul de Mihu Inimă 
de Leu și atunci se va putea așeza undeva cu iubitul său, 
spre a trăi numai unul pentru altul, liniștiți și fericiţi. 

Dar oare când avea să sosească timpul acesta? 

Mioara Comăneanu voia să fie soția lui Stanislau Rimsky 
și nu a lui Mihu Inimă de Leu. Timpul însă trecea, lunile se 
făceau ani și haiducul din Balta Dunării tot nu putea încă 
să-și reia vechea lui personalitate de nobil polonez. La 
aceasta îl împiedicase și împrejurările politice din ţările 
românești. Amândouă principatele, stând anume sub 
protectoratul Rusiei, care împănase ţara cu spionii săi, 
Stanislau Rimsky nu-și putea relua numele său adevărat 
fără a risca să fie extrădat Rusiei, unde acum!0, după 
moartea ţarului Alexandru I, fără îndoială că ar fi fost 
executat. 

De aceea, toată nădejdea lui Mihu Inimă de Leu era în 
bunăvoința colonelului Ispirescu. Încredințat că bătrânul 
soldat se va ţine de cuvânt - convingerea aceasta și-o 
dobândi și în urma împrejurării că, cu toate că Ispirescu 
cunoștea ascunzătoarea lui, totuși, nu venise să-l aresteze - 
nădăjduia că mai curând sau mai târziu acesta tot va izbuti 
să dobândească graţierea sa și a tovarășilor săi. 

Mihu Inimă de Leu nici nu se înșelase în privința 
simțămintelor colonelului Ispirescu. De când acesta își 
dăduse seama că fondul haiducilor era bun și că numai 


10 În timpul anului revoluționar 1848 în Rusia domnea Nicolae | (în limba rusă: Hnkonaŭ | 
Nasnosuvu, Nicolai | Pavlovici), (6 iulie (stil nou)/25 iunie (stil vechi), 1796-2 martie (stil nou)/18 
februarie, (stil vechi), 1855), Împărat al Rusiei din 1825 până în 1855, și rege al Poloniei din 
1825 până în 1831. 

vitregia sorții îi împinsese să la drumul Bălții, voinicul îi 
devenise foarte drag și era ferm hotărât să facă fot ce-i va 
sta în putinţă spre a-l reda pe Rimsky societăţii. 

De aceea, de îndată ce auzi despre revoluţie și despre 
alcătuirea guvernului provizoriu, colonelul se și gândi că 
va dobândi de la Ion Brătianu, pe care-l cunoștea, 
îngăduința ca Stanislau Rimsky să se așeze în ţara 
Românească, unde să poată începe o viaţă cinstită. 

Soarta rânduise însă lucrurile altfel. În cartea destinului 
era scris ca Mihu Inimă de Leu să mai joace un rol în viaţă 
și încă un rol dintre cele mai frumoase pe care soarta le 
poate hărăzi muritorilor. Era poate cununa de lauri care 
mai lipsea activităţii greu încercatului nobil polonez. 

Auzind că colonelul Ispirescu este în fața intrării 
coridorului subteran, Mihu Inimă de Leu fu cuprins 
deodată de gândul fericit că bătrânul soldat îi aducea 
graţierea, îi aduce libertatea. 

Iar când colonelul Ispirescu îi dădu această nădejde prin 
cele dintâi cuvinte pe care le rosti la intrarea sa în 
ascunzătoare, bucuria Lui Mihu Inimă de Leu nu mai 
cunoscu margini 

— Mi-aduci într-adevăr o veste bună, domnule colonel? 
mai întrebă el înc-odată, parcă nevenindu-i să-și creadă 
urechilor. 

— Mai mult decât o veste bună! răspunse colonelul. 

Căpetenia haiducilor nu se mai putu stăpâni. Se repezi la 
toate ușile care dădeau în sala cea mare a castrului roman 
și strigă: 

— Veniţi copii, veniţi, căci vă așteaptă o veste mare! 

Haiducii năvăliră în încăpere și în curând sala fu 
populată până la cel din urmă colţișor. 

Atunci Mihu Inimă de Leu se adresă colonelului 
Ispirescu care stătea în mijlocul haiducilor. 

— Domnule colonel, te rog urmează acum. 

Vocea colonelului Ispirescu răsună metalic când zise: 

— Oameni buni, dorința voastră atât de arzătoare se 
apropie de împlinire. S-a sfârșit cu viața de haiducie, căci 
vă voi da mijlocul să vă recâștigaţi libertatea și încă în 
chipul cel mai nobil! 

Un murmur de bucurie se desprinse atunci din ceata 
haiducilor. Mihu Inimă de Leu vru să vorbească, pentru a 
mulțumi în cuvinte călduroase, dar colonelul Ispirescu îl 
opri spre a urma: 

— Nu-mi mulţumiţi încă până când nu veţi auzi care este 
preţul pe care vi-l cer pentru mijlocul ce vă voi da dea vă 
redobândi libertatea. 

Chipurile mai înainte strălucitoare de bucurie ale 
haiducilor se întunecară pentru o clipă, deoarece se 
temeau ca nu cumva preţul cerut de colonel să fie prea 
mare pentru a putea fi plătit de ei. 

— Nu știu - urmă colonelul Ispirescu - dacă a pătruns și 
aici, în ascunzătoarea voastră, vestea celor petrecute în 
timpul din urmă în ţările locuite de români? 

Haiducii se uitau nedumeriţi la colonel. 

— Nu știu nimic - răspunse Mihu Inimă de Leu - 
deoarece credincioși făgăduielii pe care am făcut-o, n-am 
mai ieșit din ascunzătoare de luni, poate de ani de zile. Am 
trăit atât de retrași, încât nici nu știu bine în ce an ne 
găsim. În asemenea împrejurări e firesc că nu ştim ce se 
petrece în lume. 

— Toată ţara, ba aproape toată Europa este în fierbere - 
zise atunci colonelul Ispirescu. Revoluţia a izbucnit, la 27 
Martie la Iași, la 15 Mai în Ardeal, la 9 Iunie, la București. 
Scopul revoluţiei din Moldova și Muntenia este scuturarea 
jugului rusesc. Armatele ţarului însă au și trecut graniţa și 
în curând toată ţara va fi cotropită. 

— Asta nu se va întâmpla! strigă Dan Dragomir cu nobilă 
înflăcărare și ceilalţi haiduci îl imitară. 

— Nu le îngăduim;! 

— Îi aruncăm înapoi peste graniţă! 

— Jos cu muscalii! strigau haiducii. 


1113 


Când în sfârșit strigătele mai încetară, colonelul 
Ispirescu urmă astfel: 

— Din nefericire lucrurile stau foarte prost. În Moldova 
revoluţia a fost înăbușită aproape în fașă. În Muntenia, din 
pricina lipsei unei armate bine organizate care să se poată 
împotrivi cotropitorilor, guvernul provizoriu a fost silit să 
se retragă și membrii lui au luat calea pribegiei, iar acum 
bat pe la porțile ţărilor civilizate căutând să atragă atenţia 
lumii asupra  prăpădului care s-a abătut asupra 
meleagurilor locuite de români. 

— Lașitate, - strigă Dau Dragomir, furios. Fiecare român 
trebuia să pună mâna pe armă și să pornească împotriva 
dușmanului! 

— Nu vorbi astfel, deoarece n-ai dreptate! răspunse 
colonelul Ispirescu, dojenitor. Mai întâi de unde să fi luat 
bieţii români armele cu care să lupte împotriva dușmanului 
când, conform cu înţelegerea dintre ruși și turci, ţările 
românești n-aveau voie să aibă mai mult armament decât 
cel trebuincios celor câteva mii de dorobanţi și panduri? Pe 
urmă cum să pornești cu o mână de oameni împotriva unui 
imperiu ca Rusia? Rezultatul ar fi fost că am jertfit în zadar 
sângele soldaților noștri, iar ţara ar fi fost încorporată la 
Rusia fără nicio șovăire. Nu, prietene, membrii guvernului 
n-au fost lași, ci dimpotrivă, oameni cu multă judecată care 
și-au dat seama de sfârșitul catastrofal al unei împotriviri 
armate. 

— Așadar, în vreme ce toată Europa fierbe - urmă 
vijeliosul Dan Dragomir - în vreme ce o lume întreagă se 
zbate pentru triumful dreptăţii, noi să stăm cu mâinile în 
sân? 

— Nu, și tocmai de aceea am venit în mijlocul vostru! 
Dacă nu putem sluji cu folos cauza românismului nici în 
Muntenia și nici în Moldova, mai sunt meleaguri locuite de 
fraţi de ai noștri unde braţele, vitejia și iscusința noastră 
pot pune și ele o cărămidă la ridicarea templului dreptăţii. 
V-am amintit că românii de peste munţi, au proclamat și ei 

revoluţia și în clipa de faţă luptă pentru cauza naţională 
împotriva ungurilor. Legiunile lui Avram Iancu, un viteaz 
fiu ai Munţilor Apuseni, se organizează tot mai bine pentru 
lupta hotărâtoare și locul nostru este acolo, în mijlocul 
fraţilor care vor să dezrobească glia strămoșească. 

— Ura! ura! 

— Trăiască Avram Iancu! 

— Trăiască colonelul Ispirescu! 

— Mergem acolo! 

— Mergem în Ardeal! 

— Jos cu ungurii! 

— Să piară asupritorii! 

— Vrem să luăm parte la lupta de dezrobire a fraţilor 
noștri! 

Strigătele de înflăcărare ale haiducilor nu mai voiau să 
contenească și numai cu multă greutate izbuti colonelul să 
ajungă la vorbă din nou. 

— Vă mulţumesc, băieţi - zise ei atunci, adânc mișcat. 
Înflăcărarea voastră îmi dovedește înc-odată că chiar dacă 
v-aţi abătut de la drumul cel drept, sufletul vă este bun și 
simțământul naţional n-a slăbit nicio clipă. Mai este însă o 
chestiune la care voi nu v-aţi gândit. Căpitanul vostru știu 
că este un om de inimă, știu că urăște pe asupritori, știu că 
nu se teme de primejdie, nu știu însă dacă și el, care nu 
este de același... 

— Domnule colonel - îl întrerupse atunci Mihu inimă de 
Leu, nelăsându-l să sfârșească - este adevărat că nu sunt 
român din naștere, este adevărat că patria mea nu este 
patria aceasta, dar inima mea se simte alături de toţi 
nedreptăţiţii și viaţa mea stă în slujba adevărului. Când 
vitregia sorții m-a făcut, la Varșovia, să iau drumul 
codrului pentru a lupta împotriva asupritorilor naţiunii 
poloneze, un prieten de neam străin și străin de sângele 
meu mi-a întins mâna și mi-a spus: „Primește-mă în 
rândurile luptătorilor tăi, căci dacă nu am în vine sânge 
polonez, cunosc prea bine cauza dreptăţii pe care o slujești 

și vreau să lupt și eu sub steagul dreptăţii”. Mă bucur 
nespus că astăzi îi pot răspunde acestui prieten, care e 
Dan Dragomir și vouă tuturora, cu aceleași cuvinte: 
„Cunosc prea bine cauza dreaptă, pe care vreţi s-o slujiţi și 
voi fi mândru, dacă mă veţi primi să lupt alături de voi!”. 

— Ura! 

— Trăiască Mihu Inimă de Leu! 

— Trăiască bunul nostru căpitan! strigară haiducii din 
nou și pe colonelul Ispirescu îl podidiră lacrimile. 

— Vă mulțumesc și mai ales d-tale, Mihule Inimă de Leu, 
îți mulțumesc din tot sufletul! zise colonelul adune 
înduioșat. Cauza românească are nevoie de o inimă caldă 
ca a d-tale și națiunea îţi va fi în veci recunoscătoare. De 
altfel cea dintâi răsplată pe care o veţi primi va fi 
libertatea. Luptând alături de legiunile lui Avram lancu 
pentru dezrobirea fraţilor de peste munţi veţi bine merita 
de la românism și după izbândă, care nu se poate ca măcar 
acolo în Ardeal, să nu fie de partea dreptăţii, nu va trebui 
să vă mai ascundeţi, ci vă veţi putea așeza ca cetăţeni de 
onoare pe meleagurile încântătoare ale Transilvaniei. 

— În Ardeal! Vrem să mergem în Ardeal! strigară voinicii 
a căror înflăcărare nu mai cunoștea margini. 

— Domnule colonel - zise deodată Mihu Inimă de Leu - v- 
aţi gândit însă dv. cum facem noi să străbatem toată ţara 
ocupată de ruși, pentru a ajunge până la Carpaţi? Drumul 
este foarte lung și dacă rușii au năvălit în ţară, după cum 
spuneţi dv. ne va fi cu neputinţă să ne strecurăm cale de 
atâtea zeci de poște, fără să fim observați și îndată 
arestaţi, mai ales că vom fi înarmaţi? 

— M-am gândit și la aceasta căpitane, îmi dai voie să-ţi 
zic astfel, căci vei rămâne și de acum înainte căpitanul 
cetei d-tale! zise colonelul Ispirescu. Firește că, așa cum 
suntem, n-am putea străbate ţara. Vom căuta deci să ne 
schimbăm înfățișarea și de aceea ne vom îmbrăca toţi în 
uniforme rusești. 

— Domnule colonel, îngăduiţi-mi o mică lămurire - zise 
Mihu Inimă de Leu, care părea nedumerit asupra unei 
chestiuni. Aţi spus „ne” vom îmbrăca! Înseamnă aceasta 
că... 

— ... Merg și eu cu voi! completă colonelul Ispirescu. 

— Mergeţi cu noi?... Luptaţi alături de noi?... Să fie 
adevărat? exclamară haiducii, nevenindu-le să creadă. 

— Eu n-am venit aici pentru a vă trimite pe voi în foc, iar 
eu să stau acasă! răspunse colonelul Ispirescu, cu mândrie. 
Voi merge cu voi și voi lupta cot la cot cu toți românii 
însufleţiți de cauza naţională. 

Uralele izbucniră din nou și după câteva minute, când se 
sfârșiră, Ispirescu urmă astfel: 

— Așadar, vom trece prin ţară ca un pluton de cazaci. Eu 
mai am încă uniforma mea de maior în armata rusească și 
cunosc bine limba, ca și obiceiurile din armata rusă, așa 
că, chiar dacă am fi opriţi cândva de vreo unitate rusească, 
voi ști eu să ies cu fața curată. Dacă nu mă înșel și d-ta știi 
rusește, căpitane? zise colonelul adresându-se lui Mihu 
Inimă de Leu. 

— Firește! Și Dan Dragomir știe perfect, căci a trăit doar 
câţiva ani de zile printre ruși. 

— Cu atât mai bine! continuă colonelul. D-tale, căpitane, 
îți voi da una din uniformele mele, pe care îţi vei coase 
gradul de căpitan în armată rusă. Prietenul Dan însă, va 
trebui să se mulțumească să fie numai plutonier, deoarece 
ne trebuie și un subofițer care să știe rusește, la caz de 
nevoie. Uniformele căzăcești, le voi cumpăra eu, prin 
servitorul meu, Marin, de la rușii care au ocupat Brăila. Cu 
câteva sticle de ţuică bună, cumpăr de la ruși uniforme 
pentru un regiment de oameni. 

— Şi când ar urma să pornim? întrebă Mihu Inimă de 
Leu. 

— Peste două zile. Mâine îl pun pe Marin să facă rost de 
uniforme căzăcești, iar mâine seară va fi cu ele, să zicem, 
de pildă, la primul canal care duce spre Baltă, după ce 

treci de Iglița. Poimâine noapte, ne întâlnim apoi cu toţii în 
pădurea Brăilei și de acolo pornim la drum. Câţi oameni 
vor merge cu noi? 

Mihu Inimă de Leu făcu un pas spre colonel și zise: 

— Domnule colonel, printre oamenii mei nu este niciun 
laş, așa că, toţi vom lua parte la luptă! 

— Nu așa, nu așa, căpitane - zise colonelul zâmbind. Nu 
mai am nevoie să mă încredințez de simţămintele 
voinicilor, căci avântul lor mi-a spus îndeajuns. Te-am 
întrebat însă câţi oameni vor merge cu noi, spre a ști câte 
uniforme să cumpăr? 

— Douăzeci și opt, afară de mine! răspunse Mihu Inimă 
de Leu. 

— Atunci îţi voi trimite treizeci de uniforme, pentru a 
avea de rezervă, dacă nu s-ar potrivi vreuna. 

După aceea colonelul Ispirescu se retrase într-o odaie cu 
Mihu Inimă de Leu spre a stabili toate amănuntele plecării. 

În timpul acesta haiducii se răspândiră spre a se pregăti 
pentru îndelungata călătorie. 

Armele, care se odihniseră luni, ani de zile, ieșiră iarăși 
la iveală. Puștile, pistoalele, cuţitele, săbiile, fură frecate 
până când începură să strălucească de parcă ar fi fost noi. 

Înfrigurarea războinică îi cuprinse pe fiecare. 

Musșchii voinicilor stătuseră inactivi atât amar de vreme, 
era deci firesc să se bucure acum, când puteau pune mâna 
pe arme din nou și încă, pentru o cauză atât de mare, ca 
dezrobirea fraţilor de același sânge cu ei. Gândul că, vor 
putea lupta împotriva ungurilor, care asupriseră atâtea 
milioane de români timp de o mie de ani, le umplu sufletul 
de o bucurie fără margini. 

Peste vreo jumătate de ceas plecă apoi și colonelul 
Ispirescu, în mijlocul uralelor fără de sfârșit ale haiducilor. 
Mihu Inimă de Leu îl conduse pe bătrânul soldat, până la 
ieșirea din tunel. 

Acolo dădu peste Niculiţă, care stătea de sentinelă. 

— Bucură-te, băiete - îi zise căpitanul, vesel - și intră în 
ascunzătoare, căci nu mai trebuie să stăm de pază, 
deoarece suntem oameni liberi și nimeni nu ne va mai 
urmări! 

Niculiță nu roia să-și creadă urechilor. Dar chipul 
strălucitor al căpitanului, felul în care acesta vorbea cu 
colonelul Ispirescu, îl făcură să bănuiască ceva și alergă ca 
un nebun în ascunzătoare. Aici tovarășii îi povestiră ce se 
întâmplase și, firește că și Niculiţă își scoase îndată armele 
la iveală, pentru a și le curăța. 

După ce-și trecu oameni în revistă, Mihu Inimă de Leu se 
duse în odaia iubitei sale. 

Mioara Comăneanu fusese și ea de faţă, când colonelul 
Ispirescu le vorbise haiducilor despre datoria care îi 
așteaptă, și își dăduse seama ce însemna pentru iubitul ei 
putinţa de a lupta pentru cauza românismului. 

— Cât sunt de fericită, scumpul meu Stanislau - zise ea, 
cu fața strălucitoare de bucurie - că lucrurile au luat 
întorsătura aceasta!... Poate că, o altă femeie în locul meu, 
ar fi cuprinsă de îngrijorare văzându-și iubitul pornind la 
război. Inima mea însă, nu este apăsată de nicio teamă și 
sunt fericită că te voi ști luptând sub steagul dreptăţii, 
deoarece îmi dau seama că Dumnezeu a vrut astfel! 
Dumnezeu v-a oferit această cale de purificare, pentru ca 
apoi să fiţi vrednici de iertarea Lui și a oamenilor, pentru 
păcatele pe care le-aţi săvârșit. 

— Bucuria mea este mai mare, decât a oricui - zise Mihu 
Inimă de Leu, cu ochi strălucitori de bucurie - că lucrurile 
au luat această întorsătură. 

Nu mi-e frică de primejdiile, care te-ar putea pândi - zise 
Mioara Comăneanu cu o încredere oarbă, deoarece 
rugăciunile mele te vor urma și vor fi un scut împotriva 
gloanţelor dușmane. Dragă Stanislau, sunt mândră că te 
duci să-ți primejduiești viaţa pentru cauza sfântă a 
neamului meu și fapta ta nobilă nu face decât să mă lege și 
mai mult de tine. 

— Voi lupta cu aceeași ardoare, ca și când aș lupta 
pentru patria mea. 

— Şi vei lupta chiar pentru patria ta, căci dacă 
Dumnezeu te va ajuta să scapi din război, atunci ne vom 
așeza acolo, pe frumoasele plaiuri ale Ardealului, la 
dezrobirea cărora vei fi contribuit și tu! 

CAPITOLUL 120 
Treizeci și trei de cazaci 


Pe drumul ce ducea spre pădurea Brăilei înainta la pas 
un pluton de cazaci. În frunte, pe un cal alb de toată 
frumuseţea, călărea un ofițer voinic, spătos, un munte de 
om. Căciula căzăcească îi era trasă adânc peste ochi și 
văzându-l cum stătea nemișcat pe cal, ai fi zis că doarme. 

În urma lui, la cei trei paşi reglementari, călărea un 
subofițer, iar în urma acestuia veneau cazacii așezați pe 
șapte rânduri, câte patru în fiecare rând și un sergent la 
urmă, pentru a încheia formațiunea. 

Cu toate că luna răsărise de mult pe cer, cazacii înaintau 
agale, fără grabă, ca și când ar fi ieșit să se plimbe, nu 
pentru a îndeplini vreo poruncă a vreunui mai mare în 
grad. 

În curând plutonul intră în pădure și își continuă drumul 
cu aceeași nepăsare și aparentă trândăvie. Ofițerul își 
întorcea doar acum capul, când la dreapta, când la stânga, 
ca și când ar fi căutat pe cineva. 

Peste un sfert de ceas de mers prin pădure el porunci 
oprire și cazacii traseră de frâiele cailor care rămaseră 
nemișcaţi. 

Comandantul plutonului își aprinse luleaua, chemă apoi 
la sine pe subofițer și începu să vorbească cu el în șoaptă. 

În vreme ce ofiţerul vorbea astfel cu subalternul său, 
deodată se auzi un foșnet printre copacii de la marginea 
drumului și peste o clipă, un glas sonor strigă: 

— Trăsnete și fulgere! De un sfert de ceas mă ţin după 
voi și nu reușesc să-mi dau seama, dacă voi sunteţi sau nu! 

— Să trăiţi, domnule colonel! răspunse atunci ofițerul. 
Ne miram tocmai că nu vă vedem! 

— Cum să mă vedeţi, dacă stăteam ascuns? Eu v-am 
văzut intrând în pădure, dar, întâi, v-aţi deghizat atât de 
bine încât nici naiba nu vă poate recunoaște și pe urmă, eu 
știam că vii cu douăzeci și opt de oameni, or, acum văd că 
sunteţi treizeci. 

— Da, domnule colonel, - răspunse ofițerul de cazaci, 
care nu era altul, decât Mihu Inimă de Leu - dar între timp 
numărul acelora care vor să lupte pentru cauza dreptăţii s- 
a mărit cu încă doi tovarăși și cum dv. mi-aţi trimis treizeci 
de uniforme, i-am îmbrăcat și pe ei. 

— Dar mă rog - zise colonelul, cam bănuitor - sunt 
oameni de ispravă? Putem avea încredere în ei? 

— Ca și în mine, domnule colonel! Dar dv. aţi venit pe 
jos? 

— Nu. Mi-am lăsat însă calul în pădure ca să vă pot 
urmări neobservat, deoarece, după cum v-am spus, nu 
știam dacă sunteţi voi sau cazaci adevăraţi. Mă duc să-mi 
aduc calul și însoţitorul, căci, trebuie să știți că nu sunt 
singur. 

Cu aceste cuvinte, colonelul dispăru în pădure, de unde 
se întoarse peste câteva minute călare și însoţit de un 
cazac. 

— V-aţi luat și vistavoiul cu dv.? întrebi Mihu Inimă de 
Leu. 

— Vistavoiul meu e... Pia! răspunse colonelul și-i făcu 
semn cazacului să se apropie. N-a vrut să rămână acasă 
nici în ruptul capului și atunci am băgat-o în straie de 
cazaci și am luat-o cu mine! 

— Atunci să-mi daţi voie să vă prezint și pe cei doi noi 
tovarăși ai noștri - zise Mihu Inimă de Leu și făcu un semn 
spre cazaci, din mijlocul cărora se desprinseră doi și se 

apropiară. De altfel cred că nu vă vedeţi astăzi pentru 
prima oară. 

Cei doi cazaci se apropiară de colonel, unul de o parte, 
celălalt de altă parte și își ridicară puţin căciula de pe ochi. 

— Sfinte Dumnezeule! exclamă atunci colonelul. 
Jupâniţa Mioara... Jupâniţa Dochiţa! 

— Întocmai! răspunse Dochiţa, râzând. După cum Pia n-a 
vrut să rămână acasă, știind că s-ar putea întâmpla să 
lipsiți multe luni sau poate chiar ani de zile, tot astfel n-am 
vrut nici noi să fim despărțite pentru vreme atât de 
îndelungată de aceia care ne sunt dragi. 

— Nădăjduiesc însă că n-aveţi de gând să și luptaţi 
alături de noi! 

— De ce nu? răspunse Dochiţa. Crezi oare că noi suntem 
mai puţin curajoase decât dv. bărbaţii? 

— Asta nu! Cred însă că dv. nu sunteţi făcute pentru a 
lupta. Dar să nu mai lungim vorba, ci să pornim. Știi, dragă 
căpitane - se adresă atunci colonelul lui Mihu Inimă de Leu 
- că nu mai putem trece Carpaţii pe la pasul Buzăului, 
deoarece și săcuii au pus mâna pe arme și au pornit 
împotriva românilor. Cum se prea poate ca până la sosirea 
noastră, săcuii să pună mâna pe Brașov, trecătoarea cea 
mai apropiată care ne rămâne liberă este Turnu-Roșu. Pe 
acolo va trebui să trecem Carpaţii, spre a ajunge la Sibiu, 
unde știu cu siguranţă că vom da peste generalul austriac 
Puchner, comandantul suprem al forţelor austriece din 
Ardeal, care și el luptă împotriva ungurilor. 

— Atunci cu Dumnezeu înainte, spre Turnu Roșu! strigă 
Mihu Inimă de Leu și ceata de haiduci, deghizată în cazaci, 
porni la drum. 


* * 


Era spre seara celei de a cincea zi de drum când în 
sfârșit, în zare se ivi Oltul. Până acolo haiducii merseseră 

fără să fi întâmpinat vreo neplăcere. Gradul de maior rus, 
pe care-l purta colonelul Ispirescu, îi deschidea toate 
porțile, iar când se întâmpla să se întâlnească cu vreo 
formaţiune regulată rusă, bătrânul soldat știa ce să 
răspundă spre a nu fi descoperit. 

De altfel unităţile rusești nu se mirau, când întâlneau 
falsul pluton de cazaci, deoarece în vremea aceea 
asemenea patrule de soldaţi ruși cutreierau toată ţara spre 
a cerceta dacă nu cumva se mai ţin pe undeva întruniri cu 
scopuri revoluţionare sau pentru a descoperi din vreme un 
eventual nucleu de răzvrătiți. 

În asemenea împrejurări, haiducii străbătură cea mai 
mare parte a drumului ce aveau de făcut și în seara celei 
de a cincea zi, ajunseră în satul Aldești de lângă malul 
Oltului. De acolo și până la Turnu Roșu nu mai aveau de 
mers decât o zi. 

Ca și până atunci, se opriră la hanul din sat și se așezară 
în jurul meselor, ocupând aproape toată cârciuma. 
Mâncară în voie și tocmai se pregăteau să se ducă să se 
culce în șură, numai cele trei femei având loc în singura 
odăiță a hanului, când deodată se auzi un tropot de cai și 
peste câteva clipe o patrulă de cazaci, condusă de un 
locotenent, opri în faţa hanului. 

Rușii descălecară de pe cai și ofițerul intră gălăgios în 
cârciumă, cerând într-o românească stricată, mâncare și 
băutură pentru el și oamenii săi. 

Dar când zări cazacii colonelului Ispirescu, rămase cam 
nedumerit. 

— Ai cui sunteţi, cazaci? îl întrebă ofițerul pe rusește, pe 
Toma, care ședea mai aproape de ușă. 

Toma însă nu știa boabă de rusească și neștiind nici ce 
este întrebat și nici ce să răspundă, se gândi că e mai bine 
să se facă cum ca n-a auzit. 

Ofiţerul se înfurie și-l lovi cu cravașa peste faţă, 
strigând: 

— Tie ţi-am vorbit dobitocule, n-auzi? 

Toma sări de pe scaun, ca mușcat de șarpe și își duse 
mâna la brâu unde avea pistolul. 

— Câine! urlă atunci locotenentul și-și trase pistolul și 
el. Îndrăznești să ridici arma împotriva superiorului? Ţine, 
măgarule! Cu aceste cuvinte ridică pistolul îndreptându-l 
spre capul lui Toma. 

Mai înainte însă de a apuca să apese pe trăgaci un pumn 
cumplit îi lovi mâna și pistolul îi căzu la pământ. 

— Trădare! Săriţi, cazaci! urlă atunci ofiţerul și se 
întoarse ca o fiară sălbatică spre acela care-l lovise. 

În aceeași clipă însă... rămase încremenit, genunchii 
începură să-i tremure și chipul i se făcu palid ca ceara. 

În faţa lui îl văzu pe Alexandru Ispirescu, îmbrăcat în 
uniforma de maior în armata rusă și pe Mihu Inimă de Leu, 
care purta gradul de căpitan al aceleiași armate. 

— Locotenente! tună Ispirescu. Ce însemnează aceasta? 
Așa te porţi d-ta cu soldaţii ţarului? Astfel de exemple dai 
d-ta într-o ţară străină? 

Locotenentul, îngrozit de moarte, încercă să îngâne 
ceva, dar Ispirescu îi tăie vorba: 

— Numele și unitatea d-tale? 

— Iertare, domnule maior - se rugă locotenentul. N-am 
vrut... m-aș fi tras... am vrut numai... 

— Numele și unitatea, d-tale, am întrebat? tună 
Ispirescu. 

— Locotenentul... Grișa Dobrotici... din... regimentul 
98... de cazaci! bâlbâi ofițerul, care se și vedea în faţa 
Consiliului de Război și condamnat să mai rămână 
locotenent încă douăzeci de ani. 

— Unde îţi este comandamentul? întrebă Ispirescu, mai 
departe. 

— La Curtea de Argeș! 

— Voi îngriji ca superiorii d-tale să-ţi cunoască purtările 
mai bine. În executarea cărui ordin ești aici? 

— Am fost trimis în patrulare... și acum mă înapoiam la 
Curtea de Argeș. 

— Vei încăleca îndată și te vei întoarce cu oamenii d-tale 
la comandament, unde vei raporta cele petrecute. Mâine 
voi fi și eu acolo! 

Locotenentul vru să se mai roage dar Ispirescu părea 
neînduplecat. 

— Pe cai! porunci el. 

Cazacii încălecară îndată și locotenentul se târi mai mult 
mort decât viu până la armăsarul lui. 

Se urcă în șea, salută pe maiorul și căpitanul care 
veniseră în ușă, pentru a asista la plecarea lor și dădu 
pinteni calului. 

Peste câteva clipe dispărură în noapte. 


1126 


Ispirescu și Mihu Inimă de Leu răsuflară ușuraţi. 

— Bine că am scăpat! exclamă Mihu Inimă de Leu. 

— La drept vorbind, trebuie să fim mulţumiţi că s-a 
întâmplat așa, căci altfel, cazacii s-ar fi dat în vorbă cu 
băieţii noștri și dacă vedeau că niciunul nu știe rusește, le 
mai dădeau de bănuit! zise colonelul Ispirescu. 

— Naiba i-a adus și pe cazacii aceștia aici, tocmai astăzi? 
Până acum am scăpat cu faţă curată și acum era să ne 
înecăm ca tiganul la mal! Bine că nu mai avem decât ziua 
da mâine de petrecut pe teritoriul de sub stăpânirea 
rușilor. Mâine pe vremea aceasta vom fi în Ardeal! 

— Acum însă, să mergem să ne odihnim, căci mâine 
trebuie să ne sculăm dis-de-dimineaţă - zise colonelul 
Ispirescu. La culcare, copii! 

Colonelul, Mihu Inimă de Leu și cu Dan Dragomir își 
luară rămas bun de la Mioara, Dochiţa și Pia, care 
rămaseră să se culce în odăiţa hanului, apoi se duseră și ei 
în șură, unde haiducii se și întinseră pe fânul proaspăt 
cosit. 

Obosiţi de drum, haiducii adormiră în curând. 

Bieţii oameni dormeau liniștiți, fără să bănuiască ce nori 
negri se adunau deasupra capetelor lor! 

Patrula cazacilor conduşi de locotenentul Grișa 
Dobrotici, n-apucase să iasă bine din sat, când subofițerul 
care-l însoțea pe locotenent se apropie de superiorul său 
şi-i zise: 

— Tătucă, aș vrea să-ți spun ceva! 

— Du-te dracului și lasă-mă în pace - strigă ofiţerul, 
înfuriat foc - căci numai din cauza ta mi s-a întâmplat 
nenorocirea! Dacă tu nu propuneai să ne abatem pe la 
Aldești, mâine n-aș ajunge în faţa Consiliului de Război! 

— Eu am avut gândurile cele mai bune, tătucă, răspunse 
subofițerul. Cârciumarul este omul nostru și mă gândeam 

că poate are să ne dea ceva de știre. Tocmai în privința 
aceasta voiam să-ţi vorbesc... 

— Să nu-mi mai vorbeşti nimic și să mă lași în pace - 
tună locotenentul - căci spusele tale aduc numai 
nenorocire! 

— Tătucă, nu fii așa de supărat! Mie îmi șoptește o voce 
ascunsă că lucrurile se mai pot îndrepta! 

— Ivanov, dacă nu mă lași în pace, îţi dau zece zile de 
închisoare! 

— Dă-mi-le, tătucă, numai ascultă-mă căci ceea ce vreau 
să-ţi spun e pentru binele tău! 

— Vrei poate să-mi propui să mă mai abat pe la vreo altă 
cârciumă? 

— Nu, tătucă, dar uite ce este. Ştii că, Patamachis, 
cârciumarul din Aldești, este omul nostru și în vreme ce tu 
vorbeai cu domnul maior, îmi făcea semne disperate că are 
să-mi spună ceva. Cum însă maiorul a poruncit să ne 
întoarcem îndată la Curtea de Argeș, nu m-am mai putut 
duce să văd ce vrea să ne spună. 

— Să te ia dracul și pe tine și pe cârciumar! Cine știe ce 
prostii vrea să ne spună pentru a arăta că își merită suta 
de ruble pe care i-o plătim în fiecare lună. 

— Tătucă, eu nu știu ce vrea să ne spună. Dar dacă a dat 
cumva de iţele vreunui complot, gândește-te că vestea 
aceasta adusă de tine, ţi-ar ușura mult situaţia, când ar 
veni mâine maiorul să te raporteze. 

Locotenentul Dobrotici își dădu seama că plutonierul 
avea dreptate. Dar pentru a vedea ce voia să le spună 
cârciumarul ar fi trebuit să se înapoieze la Aldești și pentru 
nimic în lume n-ar fi vrut să se mai întâlnească înc-odată 
cu maiorul, care s-ar fi înfuriat și mai mult, văzând că nu-i 
îndeplinise porunca. El îi și spuse lui Ivanov această teamă 
a sa și plutonierul răspunse: 

— Nici nu trebuie să te întorci tu, tătucă! Mă întorc eu și 
când maiorul și oamenii lui vor dormi, mă furișez în 

cârciumă și văd ce vești are să ne dea Patamachis. Până 
atunci tu mă aștepți aici. 

— Bine, Ivanov, du-te, dar dacă nu te întorci cu o veste 
care să mai stingă din paiele pe care mi le-am aprins în cap 
din pricina ta să știi că nu scapi fără închisoare. 

Ivanov descălecă atunci și se întoarse pe jos în sat. 

Locotenentul Dobrotici și cu cazacii săi se retraseră la 
marginea pădurii și așteptară acolo înapoierea lui Ivanov. 

Dar trecu un sfert de ceas, trecu o jumătate de ceas, 
trecu un ceas și Ivanov nu se mai înapoia... 

Locotenentul Dobrotici turba de mânie. 

— Sau s-a pus pe beţie, sau cârciumarul i-a spus vreo 
prostie și acum nu îndrăznește să se întoarcă! își zicea el. 

Dar pe când îl înjura mai grozav pe bietul Ivanov, acesta 
se ivi pe drum, alergând într-un suflet. 

— Te-ai așezat la băutură, ticălosule, de ai întârziat 
atâta! se răsti Dobrotici la plutonierul, care gâfâia de 
mama focului. 

— Ce băutură... tătucă! răspunse subofițerul. 

— Sunt sigur că, nu-mi aduci nicio veste mai de seamă! 

— Ba îţi aduc, tătucă... îţi aduc - gâfâi plutonierul Ivanov 
- și încă una mai mare decât înfrângerea lui Napoleoni 

— Vorbește odată! 

— Tătucă, eu cred, nu numai că ai scăpat de Consiliul de 
Război, dar că ţarul te va și decora. 

— Ivanov, nu mă scoate din sărite și spune odată ce ai 
aflat? 

Ivanov mai respiră odată adânc, apoi începu: 

— Tătucă, mi se pare mie că lucrurile nu sunt tocmai 
curate cu maiorul nostru. Patamachis mi-a spus că, nici 
maiorul, nici căpitanul și niciunul din oamenii lor nu par a 
fi ruși, fiindcă vorbesc numai românește și încă o 
românească curată. Unde ai mai auzit tu, tătucă, o trupă 
de treizeci de cazaci, unde să nu se vorbească nicio iotă de 
rusească. 

— Ciudat, foarte ciudat! mormăi locotenentul. 

— Stai să mai vezi, urmă Ivanov. Patamachis n-are decât 
o singură odaie pentru oaspeţi. Firesc era dar, ca în 
această odaie să se culce maiorul si cu căpitanul, căci de 
aceea sunt ofiţeri. Or, în odaie dorm trei cazaci, cu chipuri 
de copil, iar ofițerii se odihnesc pe paie în șură. 

— Şi mai ciudat... foarte, ciudat! mormăi Dobrotici din 
nou. 

— Stai să mai vezi, tătucă - zise plutonierul - de-abia 
acum vine comedia cea mare! Când am auzit așa, mi-am zis 
îndată că, cei trei cazaci care dorm în odaie nu pot să fie 
cazaci dacă ofiţerii îi lasă pe ei în pat și în casă iar ei se 
culcă pe paie. Și atunci am născocit ceva, să te crucești și 
tu, tătucă. Odaia în care dormeau cazacii cu pricina, are o 
fereastră chiar în dreptul ușii, iar patul vine până sub 
fereastră. I-am spus atunci cârciumarului: 

— Patamachis, ia un felinar, fă-ţi de lucru prin curte și 
apropie-te cu felinarul cât mai mult de fereastră, ca eu, 
privind prin gaura cheii să pot vedea cum arată la faţă 
cazacii noștri? 

Așa a făcut Patamachis și când a ajuns cu felinarul în 
dreptul ferestrei, unul din cazaci s-a speriat la lumina ce a 
năvălit deodată în odaie și s-a așezat în capul oaselor în 
pat. Atunci, tătucă, era cât p-aci să cad și eu în capul 
oaselor de uimire. 

— Ce s-a întâmplat? întrebă Dobrotici, nerăbdător. 

— De întâmplat, nu s-a întâmplat nimic, tătucă. În 
schimb am văzut că cei trei cazaci cu pricina erau trei 
femei! 

— Trei femei? exclamă locotenentul. Ivanov, ești sigur? 
Trei femei? 

— Cum mă vezi și te văd, tătucă! 

— Dar ce să însemneze asta? 

— Stai să vezi ce zice Patamachis că înseamnă. Că 
maiorul și cu căpitanul și cu cazacii n-ar fi ruși, ci niscaiva 
boieri români care vor s-o șteargă din ţară. Poate chiar 
capi de ai revoluţiei și fiindcă nu îndrăznesc să iasă la 
lumină, deoarece ar fi arestaţi de autorităţile rusești, s-au 
gândit să se îmbrace în uniforme căzăcești și așa să se 
strecoare până la graniţă. 

— Ivanov, omule, îți dai seama tu ce ar însemna dacă 
spusele și bănuielile tale s-ar adeveri? 

— Cum să nu-mi dau seama tătucă! Tu n-ai mai ajunge la 
Consiliul de Război, dimpotrivă, ai fi înaintat, iar eu, în loc 
de zece zile de închisoare, aș căpăta zece zile concediu, să 
mă mai pot îmhbăta și eu odată ca lumea, fără să mă tem că 
a doua zi trebuie să plec în patrulare și nu mă pot ţine pe 
cal. 

— Așa este, Ivanov, băiete! strigă Dobrotici, a cărui 
bucurie că s-ar putea întâmpla să nu mai ajungă la 
Consiliul de Război, nu mai cunoștea margini. Dar ce 
facem acum, căci noi suntem numai doisprezece și ei sunt 
peste treizeci? Să-i arestăm nu putem, căci după câte am 
văzut, sunt înarmaţi până în dinţi și dacă se împotrivesc, 
noi am trage scurta! 

— Stai să vezi ce facem, tătucă! răspunse Ivanov. Falșii 
cazaci nu pleacă mai departe, decât mâine în zori de zi. 
Asta o știu de la Patamachis, căruia maiorul i-a spus să-l 
scoale când se va lumina de ziuă. Până atunci, noi avem tot 
timpul să ne repezim până la Curtea de Argeș, să luăm de 
acolo un escadron de cazaci și să ne înapoiem la Aldești, 
unde-i vom prinde ca pe niște șoareci în cușcă. 

— Bine ai grăit Ivanov! răspunse locotenentul. Pe cai, 
cazaci! În patru ceasuri trebuie să ajungem la Curtea de 
Argeș și să ne și înapoiem aici! 

Apoi adăugă, cu o bucurie sălbatică: 

— Stai tu, maiorule, că te învăţ eu minte să porţi pe 
nedrept uniforma ofițerilor ruși! 

În fruntea patrulei sale de cazaci, locotenentul Grișa 
Dobrotici, înainta ca vântul, spre Curtea de Argeș. 


* 
x x 


A doua zi de dimineață, soarele apăruse la orizont, când 
colonelul Ispirescu se trezi din somn. Călăritul de cincizeci 
de zile îl obosise și pe el, ca și pe ceilalţi tovarăși ai săi și 
toţi dormiseră duși. 

— Dracul să-l ia de grecotei - mormăi el, mânios. l-am 
spus să mă scoale în zori! Sus, băieţi, că soarele se apropie 
de amiază! 

Haiducii săriră în picioare și își frecară ochii, somnoroși. 

— Dar știu că am dormit, domnule colonel! zise Mihu 
Inimă de Leu. 

— Cam mult însă, pentru oameni care pleacă la război, 
căpitane! răspunse colonelul, zâmbind. 

— Ehei, domnule colonel - se amestecă atunci în vorbă și 
Dan Dragomir, care se îndrepta spre ușă, - de astăzi 
înainte, cine știe cât va mai trece, până când vom mai 
putea dormi liniștiți, câteva ceasuri pe noapte! 

Intre timp voinicul ajunse la ușa șurii și o deschise. 

În aceeași clipă însă se făcu galben ca ceara și nu mai fu 
stare să rostească nici un cuvânt. 

Mihu Inimă de Leu, care venea la un pas în urma lui, 
întrebă: 

— Ce s-a întâmplat, Dane? 

Dar în loc de răspuns, urmă tot el, cu un urlet ca de 
fiară: 

— Trădare!... Am fost trădaţi! 

— Ce spui? strigă colonelul Ispirescu, îngrozit. 

Mihu Inimă de Leu arătă cu mâna spre ușa 
întredeschisă, aiurit chiar și el, de ceea ce văzuse... 

Prin deschizătura ușii se puteau vedea, la o depărtare de 
câţiva pași de șură, două rânduri de cazaci cu armele la 
ochi, îndreptate asupra haiducilor. Rândul din faţă erau 
așezați într-un genunchi, rândul din spate stăteau în 
picioare în poziţie de tragere. 

— Sunteţi descoperiţi! tună atunci o voce, din afară. În 
numele ţarului vă somez să vă predaţi! Șura este 
înconjurată de o sută douăzeci de cazaci și la cea mai mică 
împotrivire, comand foc! 

Un fior de groază străbătu trupurile voinicilor. Acum, 
când ajunseseră aproape de ţintă, tocmai acum să fie 
descoperiţi? 

Colonelul Ispirescu, Mihu Inimă de Leu, Dan Dragomir, 
se uitau uluiți unul la altul, cu înfrigurare, așteptând să li 
se poruncească ce să facă. Unii din ei și puseseră mâna pe 
arme și nu așteptau decât comanda pentru a se repezi 
asupra dușmanului neașteptat 

— Ce facem? murmură colonelul Ispirescu, mai mult 
pentru sine, decât pentru a primi un răspuns de la cei din 
jurul său. 

— Vă somez înc-odată să vă predaţi! răsună din nou, 
glasul poruncitor de afară. Dacă nu vă supuneţi, dau foc 
șurii și veţi arde ca șoarecii! 

— Să ne predăm? strigă vijeliosul Dan Dragomir. 
Niciodată! La arme, băieţi! 

— Mai încet, mai încet, prietene! căută Ispirescu să-l 
potolească. Nu ne este îngăduit să ne pripim. Mai înainte 
de toate, să vedem dacă nu putem ieși din șură pe 
altundeva decât pe ușa în faţa căreia sunt așezați cazacii. 

Propunerea colonelului fu primită cu bucurie de haiducii 
care alergară care încotro, spre a găsi o eventuală portiță 
de scăpare din capcana în care se găseau. 

Șura n-avea însă o a doua ieșire, așa că toate încercările 
lor rămaseră zadarnice. 

Deodată însă, Dan Dragomir, care se căţărase pe o 
grindă până la acoperișul de stuf al șurii, strigă: 

— Am găsit! Dacă îndepărtăm o parte din stuful 
acoperișului, putem cobori în dosul șurii, unde, după cât 
pot vedea de aici, nu sunt cazaci. 

— Dar până să ne strecurăm noi, unul câte unul, prin 
gaura din acoperiș - zise Mihu Inimă de Leu, cazacii vor 
ataca șura, sau îi vor da loc, după cum ne-au ameninţat. 

— In orice caz, nu ne putem preda - zise colonelul 
Ispirescu - deoarece portul pe nedrept al uniformei rusești 
se pedepsește foarte aspru, mai ales în timp de război. Pe 
urmă, dacă suntem prinși cumva de locotenentul de ieri, 
ceea ce de altfel, cred că este cazul, spre a se răzbuna el 
ne poate declara spioni și ne împușcă pe toţi fără nicio 

judecată. După purtarea lui de ieri, nu mai încape nicio 
îndoială că aceasta ar fi soarta care ne-ar aștepta. 

— Uite ce vom face! zise Dan Dragomir, care între timp 
se coborâse de pe grindă, în locul său urcându-se acum 
trei cazaci care începură să smulgă cu înfrigurare stuful 
acoperișului. Eu voi sta aici la ușă și voi căuta să-l țin de 
vorbă pe comandantul cazacilor cât voi putea mai mult. În 
timpul acesta toată lumea va părăsi șura prin acoperiș, iar 
când va fi plecat și cel din urmă om voi veni și eu. 

— Pentru ultima oară vă somez să vă predati! strigă 
atunci comandantul cazacilor. 

Dan Dragomir le făcu semn tovarășilor săi să-i urmeze 
sfatul și el se apropie de ușa pe care o închise din nou. 

— Mai înainte de toate - strigă el, în limba rusă - vrem să 
știm cine ne cere să ne predăm și cu ce drept? 

— Aici este locotenentul Grișa Dobrotici, pe care aţi 
căutat să-l păcăliţi ieri, dându-vă drept ostași ai ţarului. 
Acum însă vi s-a înfundat și vă voi plăti cu vârf și îndesat 
obrăznicia de ieri. 

La auzul numelui lui Dobrotici, colonelul Ispirescu se 
cutremură. Acum nu se mai îndoia de soarta care-l aștepta, 
mai ales pe el, dacă rusul punea mâna pe dânsul. 

— Te  înșeli, locotenente Dobrotici - răspunse Dan 
Dragomir, cu prefăcută mânie - și pentru a-ţi răspunde cu 
cuvintele tale, îți spun că te vei căi amarnic de a fi fost atât 
de obraznic cu un maior și un căpitan al ţarului! 

Răspunsul atât de hotărât ai lui Dan Dragomir, îl cam 
încurcă puţin pe locotenent. Dacă într-adevăr maiorul era 
ofiţer în armata ţarului și soldaţii erau cazaci adevăraţi?... 

Plutonierul Ivanov îi șopti însă: 

— Întreabă-i, tătucă, din ce unitate fac parte? 

— Din ce unitate faceţi parte, dacă sunteţi într-adevăr 
ostași ruși? strigă atunci Dobrotici. 

Dan Dragomir se întoarse, spre a-l întreba pe colonelul 
Ispirescu ce să răspundă. Acesta însă și ieșise din șură prin 

gaura din acoperiș împreună cu jumătate din haiduci. Așa 
că, răspunse și el, la întâmplare: 

— Din regimentul 15, de cazaci, de pe Volga! 

— Şi unde se găsește în clipa de faţă unitatea aceasta? 

— La Drăgășani! răspunse Dan Dragomir. 

O ploaie de hohote de râs urma acestor cuvinte. 

— Altădată învaţă să minţi mai bine, prietene! strigă 
locotenentul Dobrotici, batjocoritor. Niciun regiment de 
cazaci de pe Volga n-a fost adus în ţările Românești, iar 
numărul regimentelor cazacilor de Volga, este de 
douăsprezece, așa că regimentul 15 există numai în 
închipuirea ta. Să-ţi spun eu însă cine sunteţi voi. Sunteţi 
revoluționari care n-aţi apucat încă să fugiţi în străinătate 
ca ceilalţi ticăloși sau sunteţi spioni, care aţi îmbrăcat 
uniforma Majestății Sale pentru a putea spiona mai ușor. 
Și acum voi număra până la zece și dacă în timpul acesta 
nu vă predaţi, dau foc șurii, căci nu meritaţi să 
primejduiesc viața  niciunui cazac adevărat luând 
ascunzătoarea voastră cu asalt Unu... doi... trei... patru... 

Dan Dragomir își dădu seama că încercarea lui de a 
câștiga timp ţinându-l de vorbă pe locotenent se sfârșise. 
Timpul câștigat însă, fusese îndeajuns, deoarece haiducii 
părăsiseră toţi şura și numai Mihu Inimă de Leu mai 
rămăsese sus pe grindă. 

— Gata, Dane! îi strigă voinicul. Vino și tu! 

Dan Dragomir se căţăra ca o veveriță pe grindă și peste 
câteva clipe era împreună cu căpitanul afară din șură. 

Locotenentul Dobrotici căutase să nu dezmintă prin 
măsurile luate de el tembelismul rusesc. Știind că aceia pe 
care vroia să-i aresteze erau în șură, își așeză toți soldaţii 
în faţa ușii acesteia, astfel că o parte din șură era păzită de 
o adevărată armată de oameni înarmaţi, pe când celelalte 
trei părţi erau cu totul libere. Cu privirile aţintite asupra 
ușii cazacii lui așteptau ivirea falșilor ostași ruși și nimeni 
nu se gândi că stuful de pe acoperiș poate oferi o portiţă 
de scăpare celor urmăriţi. 

În chipul acesta haiducii putură să părăsească șura 
nestingheriţi și care cum coborau de pe acoperișul de stuf, 
alergau la grajdul din spatele șurii, își luau calul de 
căpăstru și printr-o ulucă spartă pătrundea în curtea 
vecină unde apoi încăleca și pe aci ţi-e drumul. 

Colonelul Ispirescu fusese de părere ca haiducii să fugă 
unul câte unul, pentru ca tropotul cailor să nu fie auzit de 
cazaci. 

Mihu Inimă de Leu și cu Dan Dragomir ieșiseră tocmai 
cu caii lor din grajd, când deodată auziră o sfârâială și 
trosnituri neobișnuite. Își ridicară privirile şi atunci zăriră 
mai multe limbi de foc, care se înălțau spre cer din 
acoperișul șurii. 

Locotenentul Dobrotici, văzând că cei dinăuntru nu vor 
să se predea nici după ce numărase până la zece, porunci 
să se arunce mai multe făclii aprinse în stuful ce acoperea 
şura. 

Ochii rusului străluceau diabolic la gândul că falșii 
cazaci aveau să iasă acum ca niște șoareci de sub 
acoperișul care se aprinsese deasupra capetelor lor. In 
așteptarea acestei întâmplări, el își și așezase oamenii pe 
două rânduri, poruncindu-le să stea gata cu frânghiile 
pentru a-i lega pe prizonieri. 

Dar focul începu să se întindă și la bârnele de lemn ale 
șurii, acoperișul se prăbuși, ușa fu mistuită de flăcări, fără 
ca vreun singur om să fi căutat să scape din prada focului. 

— Ivanov - îi zise atunci Dobrotici, plutonierului - pe 
Dumnezeul meu că românii aceștia sunt nebuni. Mai bine 
se lasă să fie prăjiți de vii, decât să se predea! 

— Tătucă - răspunse subofițerul - mie nu-mi miroase a 
bine! 

— Ce vrei să spui? 

— Mi se pare ciudat ca din treizeci de oamenii să nu fi 
fost niciunul care să fi preferat să fie prins decât să fie 
făcut friptură! 

— Şi atunci?... 

— Şi atunci, stai să vezi... Mă tem că am fost cam proști! 

— Ivanov, te ia mama dracului! tună locotenentul. 
Vorbește lămurit! 

— Noi am stat toţi aici și trei părţi din șură au fost 
nepăzite! 

Locotenentul Dobrotici se repezi ca un turbat spre locul 
din spatele șurii. Ivanov și o parte din cazaci îl urmară. 

Aici însă, nu se vedea nicio spărtură, nicio gaură în zidul 
de bârne care începuse să cadă pradă și el flăcărilor. 

— Nicio urmă... să fi fugit! zise locotenentul! 

Ivanov însă, zărise ușa deschisă a grajdului și se repezi 
acolo. 

Grajdul era gol. 

— Și totuși au fugit, tătucă! îi zise el, locotenentului. În 
grajd nu mai sunt decât caii hangiului. 

Locotenentul Dobrotici ieși în stradă, se uită în dreapta, 
se uită în stânga, dar niciunde, nicio urmă de fugari. 

O femeie îi spuse însă că a văzut mai mulţi cazaci 
alergând în galop, unul după altul, pe drumul ce ducea 
spre Tigveni. 

Locotenentul Dobrotici lăsă la han zece cazaci sub 
conducerea lui Ivanov, iar el porni pe urmele fugarilor cu 
ceilalţi ostași. 

Dar atunci, haiducii erau departe de Aldești. Ei 
câștigaseră aproape o jumătate de ceas și în acest răstimp 
izbutiseră să se facă nevăzuțţi în pădurile înconjurătoare 
unde locotenentul Dobrotici își dădu seama că nu-i mai 
putea urmări, deoarece unde să cauţi o mână de oameni în 
nemărginirea munţilor Făgărașului, pe care ei, ca ruși, nici 
nu-i cunoșteau?! 

Furios și turbând de mânie, rusul se înapoie la cârciuma 
lui Patamachis din Aldești. 

CAPITOLUL 121 
Un inel care salvează de la 
moarte 


În timpul acesta, haiducii dispăruseră într-adevăr în 
pădure și râdeau veseli, de farsa pe care le-o jucaseră 
cazacilor. Erau atât de glumeţi, atât de gălăgioși, încât 
nimeni n-ar fi zis că cu o jumătate de ceas mai înainte, 
oamenii aceștia erau ameninţaţi să fie împușcați fără 
cruţare, din porunca unei bestii cu chip de om, pentru care 
o viaţă de om preţuia mai puţin decât un pui de găină. 

Dar deodată, pe când haiducii râdeau mai cu poftă, 
pădurea fu străbătută de un urlet înfricoșător, de un urlet 
ce nu mai avea în el nimic omenesc. 

Și urletul acesta ieșise din pieptul lui Mihu Inimă de 
Leu. 

— Mioaro... Pio... Dochiţo! strigă el, ca ieșit din minţi. 

Într-o clipă, zâmbetul muri pe bazele haiducilor și o 
groază nemărginită se întipări pe chipurile tuturor. 

Colonelul Ispirescu și cu Dan Dragomir mai ales erau de 
nerecunoscut. Chipul lor devenise ca o foaie de hârtie de 
alb, buzele le tremurau murmurând cuvinte neînţelese, iar 
privirile lor înspăimântate alergau de colo până colo 
căutând să zărească printre haiduci chipurile acelora care 
stăteau atât de aproape de inimile lor. 

Dar în zadar cătau cercetător privirile lor. Nici Mioara, 
nici Pia, nici Dochiţa nu erau acolo. Ele dormiseră în odăița 
din han și ivirea neașteptată a dușmanului în faţa șurii, îi 
zăpăcise pe haiduci într-atâta încât niciunul nu-și mai 

aduse aminte că mai erau trei tovarăși de ai lor care nu 
petrecuseră noaptea în șură. Desfășurarea evenimentelor 
apoi, înfrigurarea fugii, teama de a nu fi descoperiţi în 
fiecare clipă, toate acestea preocupaseră prea mult mintea 
celor pe care moartea îi pândea la doi pași, pentru a le mai 
lăsa vreme să se gândească mai departe. Pe urmă, dacă nu 
se gândise nimeni la cele trei fete era și din pricină că ei se 
știau acolo, în șură, toţi și fără să judece, fiecare văzând în 
faţa sa mulţimea celorlalți douăzeci și nouă de tovarăși își 
zicea că nimeni nu lipsește. De altfel, totul se petrecuse 
atât de iute, în decurs de câteva minute, pe urmă fuga 
fusese atât de grăbită, încât nimeni nu mai avu vreme să 
judece situaţia în general, pentru ca lipsa celor trei fete 
îmbrăcate și ele în uniforme căzăcești, să fie observată. 

Cu atât mai mare era însă consternarea lor acum. 

Dan Dragomir, cel mai impulsiv din ei, fu și cel dintâi 
care se dezmetici. Fără a spune vreo vorbă se aruncă pe 
cal și dacă colonelul Ispirescu nu-i prindea hăţurile s-ar fi 
repezit ca o nălucă printre copacii pădurii. 

— Unde te duci, omule? strigă colonelul, pe care-l 
podidiseră lacrimile. 

— Mă duc... mă duc să le scap! strigă el ca un nebun. 
Nenorocitul de mine... Mai bine ne predam, mai bine nu-mi 
mai venea gândul nenorocit de a fugi prin acoperiș... Lasă- 
mă domnule colonel... căci mi se întunecă minţile când mă 
gândesc că sărmanele fete au căzut în mâinile câinelui 
acela de locotenent! 

— Vino-ţi în fire, prietene, zise colonelul Ispirescu, 
ștergându-și lacrimile din ochi. Ce vrei să faci singur 
împotriva a o sută douăzeci de cazaci înarmaţi? Coboară 
de pe cal și vino să ne sfătuim. 

— Liniștește-te, Dane, zise și Mihu Inimă de Leu. 
Gândește-te că nu numai ţie ţi-a fost răpită aceea care-ţi 
este mai dragă decât orice pe lumea aceasta! De data 
aceasta suntem trei aceia pe care ne încearcă soarta. Cu 
gânduri și puteri unite însă nu se poate să nu găsim un 

mijloc de a le scăpa pe dragele noastre din ghearele bestiei 
aceleia de locotenent rus. 

— Singurul mijloc care poate fi - zise Dan Dragomir, care 
voia să nu mai piardă nicio clipă fără a face ceva pentru 
salvarea iubitei sale - este să-i atacăm pe cazaci și să le 
smulgem prada. Nu odată am mai luptat noi unul contra 
trei și am ieșit învingători! 

— Nu sunt de aceeași părere - zise colonelul Ispirescu. 
Pe lângă că avem cei mai mulţi sorţi să fim învinși de 
numărul mult mai mare al cazacilor riscăm ca prin pripirea 
noastră să înrăutățim soarta copilelor. Căci în urma 
atacului nostru respins ticălosul acela de Dobrotici n-ar 
mai șovăi o clipă să le împuște cu propria lui mână, numai 
pentru ași vărsa necazul. Întâmplarea de ieri de la han ne- 
a dovedit îndeajuns ce om crud și sângeros este. 

— Dar atunci ce ne rămâne de făcut? se frământa Dan 
Dragomir. 

— Nu ne putem ajunge scopul decât numai prin viclenie. 
Dar și aceasta, numai atunci când vom fi aflat ce are de 
gând locotenentul cu prizonierele! zise colonelul. 

— Părerea mea este - se amestecă în vorbă și Mihu 
Inimă de Leu, care până atunci stătuse dus pe gânduri - că 
Dobrotici va duce fetele la comandamentul unităţii sale, la 
Curtea de Argeș. 

— Şi eu cred asta - răspunse colonelul. Dar în orice caz, 
ar trebui să aflăm cu siguranţă. 

— Așa este - zise iarăși Mihu Inimă de Leu - și de aceea 
mă voi strecura eu înapoi, la Aldești. Dincolo de râuleţul 
Râmnicului văd un sat. Voi cumpăra de acolo niște straie 
țărănești și așa deghizat voi izbuti să mă apropii de cazacii 
lui Dobrotici. 

— Merg și eu cu tine, căpitane! zise Dan Dragomir. 

— Nu-i nevoie, Dane! Asta nu este ispravă pentru doi 
oameni. Și pentru a nu mai pierde vreme, voi porni îndată 
la drum. 

Lui Dan Dragomir nu-i prea plăcu hotărârea lui Mihu 
Inimă de Leu. Dar căpetenia haiducilor observase că atunci 
când era vorba de Dochiţa Bănuţ, prietenul lui era foarte 
iute la mânie, și se temea că, luându-l cu sine să nu-i facă 
vreun bucluc. 

De aceea, Mihu Inimă de Leu își luă rămas bun de la 
prietenii săi după ce hotărâră locul unde să se întâlnească 
și porni singur spre satul Popești, așezat pe parcea cealaltă 
a râuleţului Râmnic. 


x 


Nu plouase de peste două săptămâni și pământul și 
începuse să crape pe alocuri din pricina arșiţei. Spicele 
grânelor, care la poalele munţilor se coc numai în August, 
erau galbene, cu toate că rodul nu se copsese încă și pe 
drumurile nepietruite praful zăcea de o palmă de gros. 

Din această pricină ceata de cazaci care ieșea tocmai din 
comuna Blidari, aproape că nici nu se vedea din cauza 
norilor de praf care luau naștere sub copitele cailor. Rușii 
înjurau furioși și blestemau ţara aceasta care nu le curăța 
nici măcar praful de pe drumul pe unde umblau ei. 

— Îi voi spune comandantului - îi zicea ofiţerul, care 
conducea trupa, ajutorului său - să dea ordin ca toţi mujicii 
români să iasă la drum și să curețe șoseaua de praf odată 
pe săptămână. 

— N-ar strica, tătucă! răspunse subofițerul. Praful acesta 
îti usucă gâtul. Dacă n-ar mai fi praf pe drum nici noi nu 
ne-am mai opri la fiecare cârciumă să ne udăm gâtlejul! 

— Nu-mi mai vorbi de cârciumă, căci iar m-apucă dracii! 

— De ce, tătucă? La drept vorbind, cârciuma nu ne-a fost 
cu ghinion. Dacă i-am scăpat pe ticăloșii aceia deghizați în 
cazaci, în schimb am pus mâna pe trei femeiuști, una mai 
chipeșă decât alta și sunt încredinţat că domnul colonel te 
va răsplăti pentru neașteptata pradă pe care i-o aduci. 

— Cred și eu, căci are pentru ce să-mi mulțumească. De 
când sunt n-am văzut femeiuști mai frumoase decât astea! 
Se cunoaște că sunt fete, neveste de boier. Aia cu părul 
bălai mai ales, parcă e o zână din povești! Şi după ce se va 
fi săturat colonelul de ea, mi-o ţin și eu câteva săptămâni, 
căci peste un asemenea chilipir nu dai oricând. 

— Eu îţi spun de pe acum, să-ţi fie de bine, tătucă - 
răspunse subofițerul. Numai de... să nu pună domnul 
colonel stăpânire pe ea, cu totul! 

Ofiţerul vru să răspundă ceva, dar în clipa aceea, calul i 
se opri deodată. Odată cu el se opriră și ceilalți cai ai 
cazacilor și când peste câteva clipe, vântul, care sufla din 
spate, mai împrăștie puţin norul de praf, ofiţerul zări în 
mijlocul drumului o căruţă cu lemne, răsturnată. Și pe 
semne că stăpânul lemnelor, mânase caii iute și căruţa se 
răsturnase în plină viteză, căci lemnele erau răspândite pe 
toată lățimea drumului, așa că, pentru a merge mai 
departe, cazacii ar fi trebuit să coboare de pe șosea și s-o 
ia prin lanuri. 

Căruţașul, un ţăran cu straie rupte, se trudea să-și pună 
la loc roata, care fugise din osie și pricinuise buclucul. 

— Ticălosul, cum îndrăznești să răstorni căruţa pe 
drumul pe care trebuie să treacă ostașii ţarului? se răsti 
ofițerul la căruţaș. 

— De, boierule - răspunse ţăranul - roata-i roată, n-are 
minte și fuge din osie acolo unde o apucă, fără să-i pese de 
va trece pe drum o cireadă de boi sau un regiment de 
ostași de ai ţarului! 

— Ţine-ţi gura, măgarule! tună locotenentul Dobrotici, 
căci el era. Strânge iute lemnele din drum și fă-ne loc să 
trecem, căci de nu pun să ţi se dea douăzeci și cinci de 
cnuturi! 


1143 


e a CA a 

— De strâns le strâng eu, boierule - răspunse ţăranul - 
numai vezi d-ta, eu n-am decât două mâini și singur o să 
meargă cam încet. Dar dacă te grăbești, dă-mi câţiva 
cazaci să mă ajute și treaba se va face în câteva clipe. 

— Dar ce crezi tu, bestie de valah - răcni Grișa Dobrotici 
- că soldaţii ţarului sunt făcuţi pentru a strânge lemnele 
tale din drum? Dacă până număr zece, n-ai curăţat șoseaua 
pun să ţi se dea atâtea cnuturi, câţi bușteni vor mai fi în 
drum. 

— Păi, boierule - răspunse ţăranul, ridicând din umeri - 
ce mi-e douăzeci, ce mi-e douăzeci și una de lovituri! Pune- 
ţi cazacii să-și arate vitejia pe spinarea mea și apoi, pentru 
a fi decorat, spune-i ţarului că o sută de ostași de ai lui au 
reușit să bată un biet om căruia i s-a răsturnat căruţa în 
drum! 

— Ticălosule,  porcule, bestie!  răcni locotenentul 
Dobrotici, roșu de mânie. Asta însemnează insulta ţarului 

și se pedepsește cu moartea! Ivanov - se adresă el, 
plutonierului. Nemernicul acesta este arestat și va fi dus 
înaintea Curții Marţiale pentru crimă de  „lese- 
majestate!!!” 

In câteva clipe ţăranul fu legat de mâini și de picioare și 
după ce-l aruncară în cotiga căruţii, rechiziționate din 
Aldești, în care se găseau cele trei prizoniere, convoiul 
porni mai departe. 

Bietul țăran bombănea, blestema, dar nimeni nu-l băga 
în seamă. Cei doi cazaci, care ședeau pe capră, râdeau 
gălăgioși, râdeau și cazacii călări care înconjurau căruța 
din toate părțile, numai cele trei prizoniere nu râdeau de 
sărmanul om care fusese arestat fiindcă roata căraţii sale 
nu se gândise că pe acolo vor trece ostașii ţarului. 

Tăcute, copleșite de durere și de nesiguranța sorții lor, 
fiecare din ele se gândea cu groază la ceea ce le aștepta în 
captivitatea rusească, așa că aproape nici nu băgaseră de 
seamă ce se petrecuse în jurul lor. Ştiau că un ţăran fusese 
arestat, dar cine era acest ţăran, ce făcuse el, pentru a i se 
răpi libertatea și a fi legat cobză nu știau și nici nu le 
venea să se intereseze, atât de mult le copleșea propria lor 
durere. 

Intr-un târziu, Mioara își întoarse capul, zicând: 

— Ce ai făcut, sărmane... 

Ceea ce urmă însă, nu mai fură cuvinte ci un țipăt 
îngrozitor, un țipăt care trăda bucurie și deznădejde în 
același timp, un țipăt, în care se amesteca groaza și 
fericirea. 

Cu toată mustaţa falsă, cu tot chipul mânjit, cu toată 
înfățișarea lui de sătean nenorocit, Mioara recunoscuse în 
ţăranul prizonier pe Mihu Inimă de Leu și revederea 
iubitului, în situaţia grozavă în care se găsea, o făcu să-și 
piardă cumpătul, să uite de orice precauţie și întorcându- 
se, sări lângă el sărutându-l și dezmierdându-l: 


II zi R aey 2 Ă ai ; PESE 
Crimă de lezmajestate = jignire adusă persoanei sau autorității unui suveran, în țările 
monarhice, pedepsită de lege ca o crimă. 

— Stănislau... scumpul meu Stanislau... tu ești? Dar de 
ce te-au arestat? De ce te-au legat? 

— Pentru numele lui Dumnezeu, Mioaro - zise Mihu 
Inimă de Leu, în șoaptă - fă-te că nu mă cunoști, căci altfel 
suntem pierduţi! Am ieșit anume în calea voastră, ca să 
aflu unde veţi fi duse pentru a vă putea scăpa. Acum însă, 
așează-te iute pe locul tău, căci dacă văd cazacii că ne 
cunoaștem atunci nicio putere din lumea aceasta nu ne mai 
scapă din ghearele lor!. 

— Dar Dan?... Tata? întrebară Dochiţa și Pia, care se 
întoarseră și ele, după Mioara. Ce e cu ei? 

— Au scăpat teferi, toţi! răspunse voinicul. Dar vă rog, 
vă implor, întoarceţi-vă! Cazacii nu trebuie să bage de 
seamă că ne cunoaștem! 

Dochia și Pja se întoarseră, iar Mioara își reluă locul. 

Era însă prea târziu. 

Atenţia cazacilor, care călăreau lângă căruţă fusese 
atrasă de ţipătul Mioarei, așa că ei priviseră nedumeriţi la 
toată scena care se desfășurase între căpetenia haiducilor 
și iubita sa. IÎmprejurarea că prizoniera cea blondă îl 
cunoștea atât de bine pe ţăranul arestat întâmplător li se 
păru ciudată și unul din ei se duse îndată la locotenentul 
Dobrotici, spre a-i raporta. 

Dobrotici porunci îndată oprirea, apoi veni în galop 
lângă căruţă. 

— Așadar, sunteţi vechi cunoștințe? zise el, batjocoritor, 
uitându-se când la Mioara când la Mihu Inimă de Leu. 

— De cine vorbeşti, domnule ofiţer? întrebă Mihu Inimă 
de Leu, prefăcându-se că nu înţelege. 

— De cine vrei să vorbesc, când mă uit la tine? răspunse 
locotenentul, răstit. 

— De mine? se miră voinicul. Cu cine să mă cunosc eu 
aici? 

— Nu te mai preface, căci toţi cazacii au văzut cum 
prizoniera s-a repezit la tine, speriată, când a văzut că tu 
ești prizonierul. 

— Dumnezeu să-i răsplătească jupâniţei pentru inima ei 
bună - răspunse Mihu Inimă de Leu. Este adevărat că a 
venit lângă mine, dar nu fiindcă mă cunoștea, ci fiindcă eu 
am rugat-o să mă așeze puţin mai bine, căci așa cum m-au 
aruncat soldaţii d-tale în căruță îmi ieșea umărul din loc 
până la Curtea de Argeș. 

— Așadar nu vă cunoașteţi? Nu v-aţi văzut niciodată? 
zise locotenentul Dobrotici. 

— Acum o văd pentru prima oară, dar Dumnezeu s-o 
fericească fiindcă are suflet bun! răspunse căpetenia 
haiducilor. 

— Ha, ha, ha, izbucni atunci în râs, Dobrotici. Doi 
oameni, care se văd pentru prima oară în viaţă și se sărută 
de mama focului! 

— Cine s-a sărutat, domnule ofițer? întrebă Mihu Inimă 
de Leu, foarte mirat. 

— Tu și cu prizoniera blondă! 

— Te înșeli, domnule ofițer și cine ţi-a spus asta n-a 
văzut bine. Jupâniţa s-a aplecat peste capul meu pentru a- 
mi ridica umărul din adâncitura cotiugii, dar să mă sărute? 
„„„ Pe mine un biet ţăran? 

— Mladenov - îi strigă atunci locotenentul cazacului, 
care venise să-i raporteze. L-a sărutat pe omul acesta? 

— L-a sărutat, tătucă! 

— Iurievici, tu ai văzut? 

— Văzut, tătucă! 

— Dar tu, Osipovici? 

— Şi eu, tătucă! 

— Şi tu ai văzut, că l-a sărutat, Nicolov? 

— Văzut, tătucă! Și încă l-a sărutat cu atâta foc, cum nici 
pe mine n-o să mă sărute Katușa, când m-oi întoarce acasă 
din ţara asta blestemată. 

— Acum tot mai tăgăduiești? zise Dobrotici, râzând 
ironic. 

— Tăgăduiesc, fiindcă nu este adevărat, răspunse Mihu 
Inimă de Leu cu hotărâre. 

— Vrei să mă faci să cred că toţi oamenii mei mint și 
numai tu spui adevărul? 

— Oamenii d-tale n-au văzut bine! 

— Oamenii mei au văzut foarte bine și de altfel, acum 
îmi dau seama și de întâmplarea care te-a adus în calea 
noastră. Răsturnarea căruţei în mijlocul drumului s-a 
întâmplat anume, pentru a ne împiedica pe noi să 
înaintăm, sau pentru... da, da, pentru a ne spiona! Așadar 
ești și tu un spion, ca și cele trei prizoniere! Ştii cu ce se 
pedepsesc spionii în timp de război? 

— Nu știu și nici nu vreau să știu, fiindcă eu nu sunt 
spion! răspunse Mihu Inimă de Leu. 

— Dacă nu știi, îţi voi spune eu! zise Dobrotici, râzând 
batjocoritor. Cu asta! 

Zicând aceste cuvinte, locotenentul își scoase pistolul de 
la brâu și-l îndreptă asupra lui Mihu Inimă de Leu, ţintind 
de la doi pași drept în capul voinicului. 

Căpetenia haiducilor încremeni, știa prea bine că 
ticălosul era în stare să-l ucidă fără niciun fel de judecată, 
deoarece nimeni nu i-ar fi cerut socoteală. La 
comandament ar fi făcut un raport că l-a prins spionând și 
nimeni nu i-ar fi făcut vreo imputare. 

— Da, cu un glonte se pedepsesc spionii! zise Dobrotici 
pentru a doua oară și degetul său se așeză pe trăgaci. 

— Îndurare! Indurare! strigă atunci Mioara Comăneanu 
și sărind din căruţă, se aruncă în genunchi în fața 
locotenentului. Nu este spion! Indurare! 

— Ha, ha, ha - râse atunci Dobrotici. Vedeţi cum se 
roagă prizoniera pentru omul pe care-l vede pentru prima 
oară în viața ei? Complicitatea lor este în afară de orice 
îndoială. Aș putea să-i împușc pe amândoi, acum pe loc. N- 
o fac însă, deoarece vreau ca mai înainte să știu cine sunt, 
ce spionau și pe urmă, în ceea ce te privește pe tine, 
mititico, poate că-ți voi mai ușura soarta dacă vei fi 
drăguță cu mine! 

Mioara Comăneanu se roși până în vârful urechilor. Se 
ridică din genunchi și aruncând o privire plină de dispreţ 
locotenentului, își reluă locul în căruţă, fără a mai spune 
vreun cuvânt 

— Mai ești și mândră, fetițo! strigă Dobrotici. Nu vor 
trece însă nici douăzeci și patru de ceasuri și vei fi oița cea 
mai blândă de pe suprafaţa pământului, mai ales după ce 
vei fi făcut cunoștință cu colonelul nostru. 

Cu aceste cuvinte dădu pinteni calului și porni din nou în 
fruntea trapei, care se îndrepta acum în galop, spre Curtea 
de Argeș. 


Colonelul Trahanov, comandantul regimentului de cazaci 
era în culmea fericirii. De două săptămâni fusese mutat cu 
regimentul lui la Curtea de Argeș dându-i-se să 
supravegheze toată regiunea cuprinsă între Râmnic, 
Slatina și Pitești, până la graniţă. În tot ţinutul acesta el 
era stăpân atotputernic și neavând pe nimeni care să-l 
controleze, putea să-și dea frâu liber celor două principale 
patimi ale sale: vinul și femeia. 

Tătar de origină, avea în sânge toată sălbăticia neamului 
său și când se îmbăta mai ales, cruzimea lui îi înspăimânta 
chiar și pe proprii săi ofițeri. Şi din nenorocire pentru 
sărmana populaţie a acestei părți a Munteniei, colonelul 
Trahanov era aproape veșnic beat, deoarece Drăgășanii 
erau sub stăpânirea lui și principala însărcinare a cazacilor 
din regimentul 98, era să descopere prin pivnițele 
podgorenilor vinurile cele mai vechi și să le pornească spre 
Curtea de Argeș. 

Lui Trahanov îi plăceau însă și femeile și aceasta era a 
doua nenorocire abătută asupra populaţiei. Aici, în ţara 
subjugată, putea să pună în practică nestânjenit obiceiurile 
lui de oriental și în decurs de două săptămâni, nu mai puţin 

de treizeci de familii fură aruncate în braţele deznădejdii, 
prin răpirea de către cazaci a fetelor sau a nevestelor. 

Treizeci de copile nevinovate sau femei cinstite erau 
ţinute prizoniere în casa pe care o locuia colonelul 
Trahanov la Curtea de Argeș, treizeci de nenorocite 
pângărite de sălbaticul asiatic, care vroia să-și aibă 
haremul său. 

Treizeci și patru fuseseră aduse în casa blestemată. 
Patru însă nu mai ieșiră vii de acolo. 

O biată copilă de șaisprezece ani se spânzură îndată 
după ce scăpă din îmbrăţișările tătarului, neputând 
supravieţui rușinii; o alta, răpită tocmai în ziua nunţii, își 
tăie beregata cu un ciob de sticlă, mai înainte de a fi căzut 
pradă patimii sălbaticului; iar a treia și a patra fură 
înjunghiate chiar de Trahanov, în furia beţiei, fiindcă 
îndrăzniseră să se împotrivească chemărilor lui de 
dragoste... 

În fiecare zi, numărul nenorocitelor din haremul lui 
Trahanov se înmulțea cu noi jertfe răpite de cazaci și dacă 
vreuna nu-i plăcea colonelului, acesta o dădea pe mâinile 
ofițerilor săi, care, în mare parte, erau vrednici de 
superiorul lor. 

În seara aceea, ca de obicei, colonelul Trahanov era 
iarăși în mijlocul victimelor sale și beat mort, se tolănea pe 
un divan lângă o ţărăncuţă din Șuici, care-i fusese adusă 
chiar în după amiaza acelei zile. 

Sărmana fată fusese prevestită de celelalte victime, așa 
că ţinând la viața-i tânără, nu se mai împotrivea 
dezmierdărilor dezgustătoare ale tătarului. 

Deodată, cineva bătu în ușă și la strigătul de „intră”, 
apăru în odaie locotenentul Dobrotici. 

— Mâine, mâine la raport, Dobrotici, astăzi n-am timp! 
zise colonelul Trahanov, de îndată ce-și văzu ofiţerul. 

— Domnule colonel... încercă Dobrotici să vorbească, 
dar Trahanov i-o tăie scurt: 

— Ţi-am spus că, mâine! Astăzi am și vin bun și femeie 
nostimă, așa că, nu-mi mai trebuie nimic. 

— Am adus patru prizonieri, domnule colonel... zise iute 
Dobrotici, în nădejdea că va stârni curiozitatea 
superiorului său. 

Dar pe colonelul Trahanov îl interesa mai mult țărăncuţa 
din Șuici, decât prizonierii aduși de Dobrotici. 

— Ofiţerul de serviciu să le ia interogatoriul! Și acum, 
pleacă! răspunse colonelul, nepăsător. 

— Da, domnule colonel, dar trei sunt... 

— Dobrotici - răcni colonelul, trântind o înjurătură 
grozavă - dacă nu ieși afară, numaidecât, îți găuresc 
căpăţâna aia de dobitoc! și sfârși cu o nouă înjurătură. 

Locotenentul care-și cunoștea prea bine superiorul, nu 
mai insistă, ci se retrase, mormăind nemulțumit că nu-i 
putuse da raportul colonelului chiar atunci. 

Și dacă Dobrotici ţinea să raporteze chiar în seara 
aceea, nu o făcuse fără un anumit scop. 

El aflase de la vistavoi că fata din Șuici îi plăcuse grozav 
colonelului și atunci trăgea nădejdea ca Trahanov nici să 
nu ceară să vadă prizonierele, ci să-i spună, cum mai 
făcuse și altădată: 

— Luaţi-le voi! 

În chipul acesta, el, care adusese prada, ar fi avut 
dreptul să și-o aleagă pe Mioara, după care îi lăsa gura 
apă. 

Acum, iată însă că tot planul lui să năruise. Colonelul îi 
poruncise să predea pe prizonieri spre cercetare ofițerului 
de serviciu. Nici măcar nu-i lăsase să-i cerceteze el. 

Mormăind furios, se întoarse la Primărie unde era 
comandamentul și luând în mijlocul a patru cazaci pe 
prizonieri, intră cu ei în odaia ofițerului de serviciu. 

Dobrotici îi raportă căpitanului de serviciu în ce 
împrejurări îi prinsese pe cei arestaţi. 

— Bine, domnule locotenent, răspunse căpitanul, ale 
cărui priviri lacome alergau de la Mioara la Pia și de la Pia 

la Dochiţa, fără a se putea hotărî, la care să rămână. D-ta 
te poţi retrage. Voi lua eu interogatoriul arestaţilor. 

— Poate că n-ar strica - zise Dobrotici - să rămân și eu 
aici, spre a vă da unele amănunte. 

— Nu este nevoie - răspunse căpitanul, care se vedea că 
nu voia să fie stânjenit de prezența locotenentului. 
Interogatoriul cuprinde numai răspunsurile arestaţilor așa 
că nu este nevoie de nicio lămurire. Noapte bună, domnule 
locotenent! 

Hotărât că locotenentul Dobrotici avea ghinion în ziua 
aceea. Trebui să plece cu buzele umflate și din odaia 
ofițerului de serviciu, care spre ghinionul lui, era tocmai un 
căpitan, adică, mai mare în grad decât el și deci, trebuia să 
se supună poruncilor lui. 

După plecarea lui Dobrotici, căpitanul se mai uită odată 
la cele trei prizoniere, apoi se așeză la masă, luă hârtie, toc 
și cerneală și se adresă astfel lui Mihu Inimă de Leu: 

— Să terminăm mai întâi cu d-ta. Cum te cheamă? 

— Gheorghe a Tudosii! răspunse Mihu Inimă de Leu. 

Căpitanul repeta și seria: 

— Pretinde a se numi Gheorghe a Tudosii. 

— De unde ești? urmă căpitanul cu întrebările. 

— Din Popești! răspunse Mihu Inimă de Leu. 

— Pretinde a locui în Popești. Așa! zise căpitanul, după 
ce așternu pe hârtie și fraza de mai sus. Acum te rog să-mi 
spui ce scop ai urmărit răsturnând căruţa cu lemne în 
mijlocul drumului? 

— Asta, boierule, e greu să ţi-o spun! 

— De ce? 

— Fiindcă, vezi d-ta, căruţa n-am răsturnat-o eu, ci roata 
care a fugit din osie și ce scop va fi urmărit blestemata, 
zău că nu știu. 

— Hm! făcu căpitanul. Care-i meseria d-tale? 

— Păi meseria mea - răspunse prizonierul - e să tai 
lemne în pădure și să le vând pe porumb, ca să aibă 
boiereasa și copiii, ce să bage sub nas. 

— Arată-mi mâna d-tale! urmă căpitanul. 

Prizonierul își arătă mâna stângă. 

— Firește, firește! zise căpitanul, triumfător. Mă 
gândeam eu la asta! Un tăietor de lemne n-are mâini ca ale 
d-tale prietene. Mâna d-tale nu este o mână obișnuită cu 
munca, nu este o mână plină de bătături, cu pielea groasă, 
ci mână îngrijită, de domn. Meseria d-tale nu este de a tăia 
lemne în pădure, ci cu totul alta. Acum nu mai încape nicio 
îndoială că ești spion. 

— Dar vă rog, domnule ofițer - zise Mihu Inimă de Leu 
trimiteţi pe cineva, până în Popești, să întrebe de mine. 
Biata nevastă-mea trebuie să fie moartă de spaimă că nu 
m-am înapoiat încă acasă. 

— Povești - zise căpitanul. Povești, prietene, pe care eu 
nu le înghit. Un ţăran de rând nu este sărutat așa cum ai 
fost sărutat d-ta de cocoana de colo. Dar arată-mi te rog și 
mâna cealaltă. Firește și asta este la fel! Nu tai dumneata 
lemne, prietene! Dar ce-i asta? Mai arată-mi te rog odată 
mâna! Ce este cu inelul acela pe degetul d-tale? 

În clipa aceea Mihu Inimă de Leu își dădu seama că era 
pierdut Travestindu-se în grabă, uitase pe deget inelul pe 
care i-l dăruise ca amintire contesa Anastasia Subotkin 
când părăsise castrul roman de la Iglița. Inelul era un 
obiect de mare preţ, cu un safir în care era încrustat 
blazonul familiei Subotkin. De când i-l dăduse contesa 
Anastasia Mihu Inimă de Leu îl purtase întotdeauna pe 
deget. Așa s-a întâmplat că-l uitase pe deget și acum, când 
se dădea drept Gheorghe a Tudosii din Popești și nu Mihu 
Inimă de Leu. Ah, inelul acesta! Ce să răspundă oare acum 
în grabă? 

— Inelul acesta? Păi ce să fie cu el, domnule ofițer! Iacă 
l-am găsit și eu în pădure pe când tăiam lemne. Dar cred 
că nu face nici două parale. Trebuie să fie de aramă. L-am 
tras însă și eu pe deget, să fie acolo. 

— Așa? Ai găsit inelul acesta? Nu dragul meu, n-ai găsit 
inelul acesta! L-ai furat de undeva! 

Ochii lui Mihu Inimă de Leu începură să strălucească 
ameninţător. 

— Nu-i adevărat! Nu l-am furat! tăgădui el, cu toată 
hotărârea. 

— Atunci? 

— Atunci... mai bine mărturisesc adevărul, căci la urma 
urmelor, n-am săvârșit nicio crimă! 

— Să auzim! 

— Inelul acesta mi-a fost dăruit! 

— Dăruit? Ce tot spui? Și de cine, mă rog? 

— De o contesă rusă. 

Răspunsul acesta îl uimi grozav pe căpitanul de cazaci. 

— De o contesă rusă? 

— Da. Odată, pe vremuri, am fost de mare folos unei 
contese ruse din Basarabia, care drept recunoștință mi-a 
dăruit inelul acesta. 

— Şi cum o chema pe contesă? 

— Pe contesă? 

— Da, da, pe contesă! Dar să spui adevărul! 

— O chema contesa Anastasia Subotkin. 

— Aha! Așadar tot nu m-am înșelat! D-ta nu ești tăietor 
de lemne, căci aceia căruia i-a dăruit contesa Anastasia 
Subotkin inelul acesta, nu era de loc tăietor de lemne! 
Contesa Subotkin a dăruit inelul acesta lui Mihu Inimă de 
Leu, căpetenia haiducilor din Balta Dunării. Da, ea l-a 
dăruit acelui Mihu Inimă de Leu, pe capul căruia 
autorităţile rusești de pe vremuri puseseră un mare 
premiu, deoarece haiducul acesta îndrăznise să prade 
chiar și un transport de aur, însoţit de o întreagă companie 
de panduri. Haiducul acesta, dacă nu mă înșel, este 
urmărit chiar și acum de autorităţile ţării, care, după cât 
se pare, i-au cam pierdut urma. Ei, cucoane, ce zici d-ta de 
toate acestea? Aud? 

— Nu știu de unde știe domnul ofițer toate acestea, eu 
însă îl încredinţez că nu sunt Mihu Inimă de Leu, de care, 
de altfel, acum aud pentru cea dintâia oară în viaţa mea. În 

orice caz, dacă mă bănuiţi pe mine de asemenea fapte, rău 
faceţi, deoarece, cine vi le-a spus, oricine ar fi el, n-a spus 
adevărul. 

— Așa? N-a spus adevărul? Ei bine, află că toate acestea 
le știu de la contesa Anastasia Subotkin, sora mea! 

— Sora dv.? 

— Da. Eu sunt căpitanul conte Felix Subotkin. 

— Căpitanul... 

— Aha! Mai tăgăduiești și acum, cucoane? Cum? Dar de 
ce ai tăcut așa, deodată? 

— Domnule conte, dacă toate acestea le știți de-a 
dreptul de la sora dv. atunci fără îndoială că știți și în ce 
împrejurări am primit eu inelul acesta! _ 

— Ce însemnătate au împrejurările! În ceea ce privește 
inelul, când vei atârna în furcă, ţi-l voi trage frumos de pe 
deget! Căci de atârnat în furcă, vei atârna prietene! De 
asta cred că ești încredinţat și d-ta... De aceea, ai face bine 
să te și pregătești de moarte. Paharul d-tale s-a umplut cu 
ultima-ți ispravă: încercarea de spionaj de astăzi! _ 

Dar Mihu Inimă de Leu nici nu tresări măcar. In schimb 
Mioara, Pia și Dochiţa tremurau ca varga. Pentru ele totul 
era pierdut și nu se mai îndoiau că odată cu revărsatul 
zorilor se va fi sfârșit cu căpetenia haiducilor. 

Pe Mioara o podidiră lacrimile și era gata să-și piardă 
cunoștința. Numai curajul și hotărârea iubitului său o mai 
țineau pe picioare. 

— Ce vorbe sunt acestea? Pentru ce? 

— Fiindcă aș vrea să vă spun ceva! 

— N-ai decât să spui tot ceea ce vrei - răspunse 
căpitanul Subotkin. Justiţia armatei rusești n-are taine faţă 
de ostașii săi. 

— Nu este vorba de o armată rusă, ci de o chestiune 
familiară, care nu trebuie să fie auzită decât de dv. 

— Chestiunile familiare ale unui om care mai are de trăit 
câteva ceasuri pot fi cunoscute de oricine! 

— Nu este vorba de chestiunile mele familiare și refuzul 
dv. mă miră în cel mai înalt grad. 

— Te miră? De ce mă rog? 

— Fiindcă însemnează că vă este teamă să rămâneţi 
singur într-o odaie cu Mihu Inimă de Leu chiar și când 
acesta este legat cobză. 

— Mie să-mi fie teamă? exclamă ofițerul. 

— Dacă nu vă este teamă de mine, atunci pe semne că 
vă temeti de aceste trei doamne. În orice caz, n-aş fi crezut 
ca un ofițer rus și încă un conte Subotkin, să se teamă de 
trei femei lipsite de orice armă! 

Cuvintele lui Mihu Inimă de Leu își atinseră scopul... Ca 
orice aristocrat... așa și contele Felix Subotkin era mândru 
și nu admitea ca mândria lui să fie călcată în picioare, 
curajul lui să fie pus la îndoială, nici chiar de un 
condamnat la moarte. 

— Cazaci - se întoarse el spre cei patru soldaţi - părăsiţi 
odaia aceasta. Părăsiți nu numai odaia, dar chiar și localul 
comandamentului. Vreau să-i arăt acestui domn că un 
ofițer al ţarului și un conte Subotkin, nu se teme de umbra 
sa. 

Cazacii se supuseră și părăsiră încăperea. 

După aceea Subotkin se întoarse spre Mihu Inimă de 
Leu și-i zise: 

— Vorbește! 

— Domnule conte - începu Mihu Inimă de Leu, căutând 
să gâdile vanitatea ofițerului, fiind încredințat că așa își 
poate ajunge scopul - mai înainte de toate ţin să vă 
mărturisesc că sunteţi primul om care îndrăznește să 
rămână singur faţă în față cu Mihu Inimă de Leu, chiar 
când acesta este legat de mâini și de picioare. Legenda 
spune că aș avea puteri supraomenești și tocmai de aceea 
curajul dv. merită toată lauda. Se vede că sunteţi un conte 
Subotkin! 

— Mulţumesc! zise căpitanul, vădit măgulit. Să trecem 
însă, la ceea ce voiai să-mi spui! 

— Domnule conte, urmă Mihu Inimă de Leu dacă dv. 
cunoașteți împrejurările, în care mi-a dăruit contesa 
Anastasia Subotkin inelul acesta, atunci nu se poate să nu 
știți și ce mi-a spus sora dv. cu prilejul acela. 

— Hm! Da, da! Dar ce a spus sora mea? 

— Sora dv. a spus următoarele: Primește, te rog, inelul 
acesta ca o amintire din partea mea. Dacă s-ar întâmpla 
vreodată să ajungi în vreo mare încurcătură, trimite-mi 
inelul acesta și voi face tot ce-mi va sta în putinţă, pentru 
a-ți fi de folos. Domnule conte, cuvintele acestea au fost 
rostite de o contesă Subotkin. Nădăjduiesc că dv. cărei 
sunteţi tot un Subotkin, veţi ţine cuvântul dat de un 
membru ai familiei dv. 

Căpitanul rămase vădit impresionat de cuvintele lui 
Mihu Inimă de Leu. 

Timp de câteva minute rămase tăcut privind nehotărât 
înainte sa. După aceea începu să tușească și să umble de 
colo până colo prin odaie. 

— Mii și mii de trăsnete și bombe! D-ta m-ai strâns 
grozav cu ușa. Acum știu hotărât că ești un spion și încă nu 
un spion de rând, ci unul foarte, foarte primejdios. Afară 
de aceasta, mai ești și căpetenia unei cete de haiduci, care 
a dat mult de lucru autorităţilor rusești de pe vremuri. 
Fără îndoială că acum puneai iarăși ceva la cale și dacă 
oamenii noștri nu puneau mâna pe d-ta cine știe ce ispravă 
mai aflam despre faimosul Mihu Inimă de Leu. Dar mii și 
mii de bombe, ceea ce mi-ai spus, m-a pus cu botul pe labe. 
Știu prea bine că sora mea îţi este foarte îndatorată d-tale. 
I-ai scăpat nu numai viaţa, ci chiar și mai mult decât atât, 
ai scăpat-o de la o soartă cumplită pe care ar fi avut-o 
alături de soţul pe care și-l alesese. Știu că sora mea este 
obligata dumitale și ceea ce este și mai mult, știu că, într- 

adevăr ţi-a spus cuvintele pe care le-ai rostit mai 
adineauri. Știu că, și-a dat cuvântul să îndeplinească orice 
dorință aducătorului acestui inel. Ei, bine, eu voi îndeplini 
cuvântul dat de un membru al familiei Subotkin. Un 
Subotkin este dator, dacă-i stă în putinţă, să săvârșească 
ceea ce a făgăduit un alt Subotkin. Dar mii și zeci de mii de 
draci, cum să țin eu făgăduiala sorei mele? Căci dacă se 
află la comandament cine ești d-ta, nu este putere în lumea 
aceasta, care să te poată scăpa de la ștreang. Pe capul d- 
tale este pus un mare premiu și zău că autorităţile rusești 
ar fi foarte mulţumite dacă l-ar ști plecat din lumea aceasta 
pe acela care le-a pricinuit și le mai poate pricinui și de 
acum înainte, atâta bătaie de cap. Cu toate acestea, vreau 
să-ți arăt că sunt un adevărat conte Subotkin și că voi ţine 
cuvântul dat de Anastasia Subotkin. Mihule Inimă de Leu, 
voi face, ceea ce ar însemna propria mea pieire dacă s-ar 
afla: Iţi voi reda libertatea. 

— Firește că și acestor doamne, nu-i așa, domnule 
conte? zise Mihu Inimă de Leu. 

— Asta nu! răspunse contele căpitan. D-ta ai salvat viaţa 
sorei mele, eu o salvez pe a d-tale. Preţul ar fi prea mare, 
ca în schimbul unei vieţi, să-ţi dăruiesc patru. 

— Credeam - zise atunci Mihu Inimă de Leu, cu viclenie - 
că viaţa unui membru al familiei Subotkin preţuiește nu cât 
patru, ci cât patruzeci de alte vieţi. Se pare însă că, pus în 
cumpănă, un Subotkin preţuiește tot atât, ca și alt muritor. 

Insinuarea lui Mihu Inimă de Leu își ajunse scopul și de 
data aceasta. 

El cunoștea prea bine trufia nobililor și mai ales a celor 
ruși. Cum putea să admită un conte Subotkin că un 
Subotkin preţuiește tot atât ca și un alt muritor de rând? 

— Mii și mii de tunete și vijelii, exclamă căpitanul, tare 
încurcat. D-ta știu că mă strângi cu ușa! Acum îmi dau eu 
seama de ce te-ai făcut d-ta atât de vestit. Eşti omul cel 
mai viclean de pe toată suprafața pământului. Firește că 
un Subotkin preţuiește mai mult decât patru vieţi omenești 

și nu-mi este îngăduit mie, contelui Felix Subotkin, să dau 
o dovadă contrară. 

Cu aceste cuvinte se mai uită odată cu jind la cele trei 
prizoniere, îmbrăcate tot în uniformă căzăcească, apoi 
urmă astfel: 

— Bine, fie! Le voi reda libertatea și acestor doamne, 
însă numai cu o singură condiţie. 

— Puneti condiţia, domnule conte. 

— Condiţia mea este, să-mi dai mie inelul pe care ţi l-a 
dăruit sora mea. Valoarea ţi-o voi plăti în bani. 

— Vă rog, domnule conte! Poftiţi, aici aveţi inelul! 

— Te rog, te rog, nici prin minte nu mi-a trecut să te 
jignesc. Dar pentru mine inelul acesta are o valoare 
nepreţuită. El este purtat întotdeauna de fata cea mai în 
vârstă a familiei Subotkin și nu se desparte de el decât 
numai atunci când se mărită. La cununie, ea este obligată 
a-l înmâna șefului familiei care-l încredințează următoarei 
fete a familiei. Inelul acesta îl are familia noastră de 
aproape două sute de ani. Ea îl are de la ţarul Petru cel 
Mare. De atunci și până acum n-a lipsit din familia noastră. 
Tocmai împrejurarea că sora mea a călcat acest obicei al 
familiei noastre, mi-a dovedit cât de recunoscătoare 
trebuie să se simtă ea faţă de d-ta, fiindcă ai scăpat-o de 
legătura care urma s-o unească pentru totdeauna de 
boierul Panait Fotache. Cu toate acestea, eu aș dori ca 
inelul să reintre în stăpânirea familiei Subotkin, deoarece 
se spune că fata care poartă inelul acesta, se va mărita în 
decurs de un an. Or, în familia noastră, a Subotkinilor, sunt 
astăzi, nu mai puţin de șaptesprezece fete de măritat, care, 
toate, toate râvnesc la inelul acesta! își sfârși cuvântarea 
căpitanul, râzând. 

— Vă rog, domnule conte, în asemenea împrejurări îmi 
va face chiar o plăcere să vă înapoiez inelul și doresc din 
tot sufletul ca în decurg de un an, nicio fată din familia 
Subotkin să nu mai râvnească la inelul acesta. 

Fără a mai șovăi, Mihu Inimă de Leu și trase inelul de pe 
deget și-l înmână căpitanului. 

— Sunteţi liberi, toţi patru! zise contele căpitan. Dar 
cum faceţi să părăsiți comandamentul și orașul? 

— Nu știu încă, domnule căpitan - răspunse Mihu Inimă 
de Leu, îngândurat. Dar voi născoci eu ceva. 

Căpitanul începu să se plimbe din nou, de colo până 
colo, prin odaie și din când în când, privirile lui alunecau 
spre cele trei fete. Privirile acestea însă, nu mai aveau 
însemnătatea privirilor de mai înainte ale căpitanului. Ele 
nu mai trădau pofte josnice, ci dimpotrivă, îngrijorare 
pentru soarta celor trei femei. 

— Așteptaţi-mă puţin aici! zise căpitanul, în cele din 
urmă. Voi încerca să vă scot din oraș, fără să vi se întâmple 
vreo neplăcere. 

Cu aceste cuvinte, căpitanul dispăru. 

Rămase singur cu căpetenia haiducilor, Pia și Dochiţa nu 
știau cum să-i mulțumească lui Mihu, pentru că le scăpase 
de la cumplita soartă de care nu se mai îndoiau nici ele că 
le va aștepta în lagărul rusesc, iar Mioara, apropiindu-se 
de iubitul său, își lipi capul de pieptul voinicului. 

— Stanislau, dragă Stanislau - îngână ea. Ce ne-am fi 
făcut noi, fără de tine? Niciodată n-am mai fi scăpat din 
mâinile acestor oameni sângeroși. 

— Să nu ne grăbim, Mioaro, să nu ne bucurăm prea de 
timpuriu! zise căpetenia haiducilor, îngândurat. Încă n-am 
scăpat din lagărul rusesc și chiar când vom părăsi Curtea 
de Argeș, primejdia tot ne va mai pândi, deoarece prietenii 
noștri ne așteaptă în pădurea de la Popești, până unde mai 
avem de mers o bună bucată de drum, printr-un ţinut 
cutreierat de patrule rusești. Să nădăjduim însă că 
Dumnezeu ne va ajuta și de acum înainte. 

În clipa aceea ușa se deschise și în pragul ei se ivi 
căpitanul Subotkin, încărcat ca un vânzător ambulant. 

El aducea patru mantale căzăcești, patru puști și chiar și 
o pereche de cizme, pentru Mihu Inimă de Leu care purta 
opinci țărănești. 

În câteva clipe, fetele îmbrăcară mantalele, își luară 
puștile pe umăr, își traseră cușmele pe ochi și erau gata de 
plecare. 

La Mihu Inimă de Leu însă deghizarea se poticni. Cea 
mai lungă dintre mantalele aduse, nu-i ajungea decât până 
la genunchi, astfel că de sub ea i se vedeau ițarii albi. 

Căpitanul Subotkin luă atunci din cui pelerina sa de 
ofițer și o puse pe umerii lui Mihu. Aceasta îi acoperea 
ițarii, dar în schimb avea alte două părți rele. 

Căpitanul Subotkin avea de gând să-i scoată pe 
prizonieri din oraș mergând cu ei, ca și cu o patrulă de 
noapte spre a face rondul. Dar o patrulă alcătuită din cinci 
oameni nu putea avea doi ofiţeri. In al doilea rând, pelerina 
căpitanului făcea parte din uniforma de gală a ofițerului și 
era albă, deci foarte bătătoare la ochi. 

— Mii și mii de trăsnete și fulgere! tună contele Felix 
Subotkin. N-ai putut și d-ta să crești mai puţin ca să-ţi vină 
mantaua? Ce ne facem acum? 

Mihu Inimă de Leu se gândi o clipă, apoi își dezbrăcă 
pelerina și întorcând-o cu dosu-i negru în afară și-o aruncă 
pe umeri. 

— Așa nu merge? 

— Bravo, de minune! strigă căpitanul. Numai să bagi de 
seamă, să nu faci pași prea mari ca să nu se vadă 
căptușeala albă. Acum, ascultați! Eu voi merge înainte, la 
un pas după mine, vei veni d-ta, Mihule, ca subofițer, după 
d-ta vor veni două din doamne, iar a treia va încheia 
patrula. Nimeni nu va rosti niciun singur cuvânt. La orice 
întrebare voi răspunde numai eu! M-aţi înţeles? 

— Da! 

— Atunci, cu Dumnezeu înainte! zise căpitanul și 
deschizând ușa, ieși în curtea comandamentului. 


1162 


După el ieșiră Mihu Inimă de Leu, Mioara, Pia și 
Dochiţa, în ordinea hotărâtă de căpitan. 

Patrula condusă de căpitanul Subotkin părăsi curtea 
primăriei și o luă pe strada Mare îndreptându-se spre 
podul de peste Argeș. 

La ora aceea nimeni nu mai era pe străzi. Cârciumile în 
schimb erau pline de cazaci. 

Patrula ajunse fără nicio neplăcere până la pod. Aici însă 
veghea câte o sentinelă și la un capăt și la celălalt. 

Spre a fi sigur că-și va scăpa protejaţii contele Subotkin 
hotări să-i ducă până dincolo de pod. 

El se opri în faţa primei sentinele, îl întrebă dacă n-a 
observat nimic neobișnuit, apoi trecu podul și făcu același 
lucru cu sentinela de la celălalt capăt al podului. 

Pe urmă mai făcu vreo două sute de pași și se opri. 

— De aici înainte puteţi merge fără teamă! zise el, 
întinzându-i mâna lui Mihu Inimă de Leu și salutând 
militărește pe cele trei femei. 

După aceia făcu stânga-mprejur și se întoarse pe drumul 
pe care venise. 

Cei patru prizonieri eliberaţi se uitară timp de câteva 
clipe adânc mișcaţi în urma contelui Subotkin, pe urmă 
porniră pe drumul ce ducea spre Tigveni. 

— În primul sat vom încerca să închiriem o căruţă - zise 
Mihu Inimă de Leu - căci până în pădurea Popeștilor, unde 
ne așteaptă prietenii e cale lungă și voi nu veţi putea 
rezista. 

— Gândul că am scăpat din mâinile cazacilor ne dă 
puteri de a merge și până la capătul pământului! răspunse 
Dochița Bănuțţ. 

— Să nu ne supra-preţuim, căci... 

Dar Mihu Inimă de Leu n-apucă să sfârșească vorba căci 
din pădurea care mărginea drumul pe ambele părţi, ieșiră 
la iveală, ca din pământ, vreo treizeci de călăreţi, cu 
puștile îndreptate asupra fugarilor. 

— Nicio împotrivire, căci sunteţi pierduţi! tună un glas 
sonor, pe rusește. 

— Dane, tu ești? strigă Mihu Inimă de Leu, în culmea 
fericirii. 

— Căpitane, tu? se minună Dan Dragomir care-i atacase 
pe presupușii ruși cu toată ceata haiducului. Să fie 
adevărat, sau închipuirea își bate joc de mine?... Dochiţa... 
Mioara... Pia! 

Voinicul român nu se mai putu stăpâni și coborând de pe 
cal, se repezi la Dochiţa, pe care luând-o în braţe ca pe un 
fulg, o copleși cu sărutările sale. 

Colonelul Ispirescu sări și el de pe cal și cine ar putea 
descrie bucuria bătrânului soldat când își revăzu copila 
alături de el! 

După ce mai trecu bucuria revederii Mihu Inimă de Leu 
trebui să istorisească din fir în păr tot ce se întâmplase cu 
el și cum scăpase din captivitate. 

— Acum, după ce Domnul ne-a ajutat să fim iarăși 
împreună - zise colonelul Ispirescu - să nu mai pierdem 
vremea și să ne îndreptăm îndată spre graniță. 

— Eu aș avea o rugăminte - zise Mihu Inimă de Leu. 

— Care? întrebă colonelul. 

— Să mai rămânem măcar o singură zi, prin apropierea 
Curţii de Argeș. 

— Pentru ce? întrebă Ispirescu, adânc mirat, neputând 
pricepe scopul urmărit de căpetenia haiducilor. 

— Nu mă întrebaţi - răspunse Mihu Inimă de Leu - vă 
asigur însă că dacă-mi îndepliniţi această dorinţă, veţi 
aduce nepreţuite servicii populaţiei acestui ţinut. 

— Totuși, am dori să știm și noi pentru ce vrei să ne mai 
primejduim viaţa, rămânând în apropierea 
comandamentului rusesc? zise colonelul Ispirescu, 
neplăcut atins de neîncrederea pe care i-o arăta Mihu 
Inimă de Leu. 

— M-aţi înțeles greșit, domnule colonel - urmă căpetenia 
haiducilor. Dacă nu v-am dezvăluit scopul amânării trecerii 

graniţei, este numai fiindcă voiam să crut de câteva clipe 
de groază pe cele trei fete care ne însoțesc. 

— Când ne-am hotărât să pornim la luptă - zise atunci 
Dochița, războinică - știam că vom trece prin clipe de 
groază, așa că nu văd pentru ce ai căuta să te ascunzi de 
noi. 

— Bine, fie! răspunse căpetenia haiducilor. Ca să 
ajungeţi aici, cred că aţi trecut și voi prin Popești! 

— Nu - zise Dan Dragomir - n-am trecut prin niciun sat. 
Din marginea pădurii am văzut trupa locotenentului 
Dobrotici trecând pe șosea și atunci l-am trimis pe Niculiţă 
până la podul de peste Râmnic, sub care ascunzându-se să 
vadă cum erau duse prizonierele. Care nu ne-a fost 
mirarea când înapoindu-se, Niculiţă ne-a spus că în căruţa 
prizonierelor mai era și un ţăran legat cobză! Ne-am dat 
seamă îndată că acest ţăran nu puteai fi decât tu și atunci 
am hotărât să vă urmărim pas cu pas, pentru ca la 
momentul prielnic să vă putem scăpa din ghearele 
cazacilor. Din nefericire, momentul prielnic nu s-a ivit și 
așa a trebuit să vedem neputincioși cum sunteţi duși la 
Curtea de Argeș. Când v-am atacat pe voi, nu departe de 
podul Argeșului, am crezut că sunteţi vreo patrulă 
rusească de la care nădăjduiam să aflăm unde aţi fost 
închiși, spre a vă putea elibera. Furișându-ne deci prin 
marginea pădurilor, n-am trecut nici prin Popești și nici 
prin alt sat. Dar de ce ne întrebi asta? 

— Fiindcă - reluă căpetenia haiducilor - în oricare sat și 
mai ales în Popești aţi fi aflat despre grozăviile care se 
petrec la Curtea de Argeș. Acum trei zile, anume, o patrulă 
de cazaci a năvălit în satul Popești și a adunat toată lumea 
la primărie. Aici apoi comandantul patrulei, se pare că tot 
locotenentul Dobrotici, le-a poruncit fetelor și nevestelor 
până la douăzeci și cinci de ani să treacă deoparte. Din 
aceste fete și neveste apoi comandantul patrulei a ales 
patru pe care le-a urcat pe cai, lângă cazaci și a pornit cu 
ele spre Curtea de Argeș. Doi flăcăi, care se rugaseră de 

locotenent să nu le răpească logodnicele au fost împușcați 
ca niște câini. Cele patru femei răpite au fost duse apoi în 
fața comandantului regimentului, un colonel de origină 
tătară, unul Trahanov și acesta a poruncit ca cea mai 
frumoasă din fete să fie dusă la el acasă. Pe celelalte trei, 
le-a dat pe mâna ofițerilor săi, care după ce le-au 
batjocorit, le-au trimis înapoi în sat. 

— Îngrozitor! exclamă colonelul Ispirescu. 

— Asta nu este nimic - urmă Mihu Inimă de Leu și pe 
urmă povesti tot ceea ce aflase în Popești, despre cruzimea 
și josnicia colonelului Trahanov. 

— Am socotit că, este de datoria noastră, a acelora care 
pornim să luptăm pentru dezrobirea românilor de dincolo 
de Carpaţi - sfârși Mihu Inimă de Leu - să scăpăm pe 
românii de aici de sălbăticia acestei bestii cu chip de om. 

Toţi cei care ascultaseră istorisirea căpeteniei 
haiducilor rămaseră încremeniţi. 

Colonelul Ispirescu se apropie de Mihu și-l îmbrăţișă cu 
lacrimi în ochi. 

— Sărutarea aceasta - zise el, adânc mișcat - este semnul 
recunoștinţei pe care ţi-o poartă națiunea română. Eşti 
străin de neamul acesta și totuși, ești gata să-ţi jertfești 
viaţa când este vorba să pui capăt unei nedreptăţi. 

— V-am mai spus - răspunse Mihu Inimă de Leu - că 
pildă mi-a fost un român, prietenul nostru Dan Dragomir, 
care la Varșovia, străin de națiunea poloneză, n-a șovăit să 
pună mâna pe armă pentru a pedepsi nevolniciile 
asupritorilor. 

— Şi el și d-ta sunteţi adevăraţi eroi - zise colonelul 
Ispirescu - și ne vom supune în totul, hotărârilor pe care le 
vei lua. Și fiindcă este vorba de pedepsirea unui ticălos, 
vom rămâne în jurul Curţii de Argeș nu o zi, nu o 
săptămână, ci atât timp cât va fi nevoie spre a îndepărta 
pacostea de pe capul populaţiei acestui ţinut. 


* 

Înapoindu-se la comandament, căpitanul Subotkin dădu 
îndată alarma, despre dispariţia prizonierilor. 

El părăsise clădirea primăriei cu Mihu Inimă de Leu și 
cele trei fete, tocmai când se schimba garda, așa că, în 
odaia de lângă poartă, unde se găsea corpul de gardă, nu 
se afla nimeni și nu-l văzuse ieșind pe poartă, decât 
sentinela. Acesta era un om de pe moșia sa și-i porunci să 
nu spună nimănui că-l văzuse întovărășit de alţi patru 
cazaci, căci îi va da la întoarcerea acasă, câteva prăjini de 
pământ și-l va face gospodar. 

În asemenea împrejurări, reîntors la comandament dădu 
alarma și porni toată garda pe urmele fugarilor. 

Firește că ostașii se înapoiară cu mâinile goale. 

A doua zi de dimineaţă, căpitanul Subotkin se prezentă 
la raport și-i spuse colonelului cele petrecute. 

Trahanov se înfurie peste măsură, mai ales când află că 
printre prizonieri se găseau trei femei de toată frumuseţea 
și porunci ca fugarii să fie găsiţi, din pământ, din iarbă 
verde, căci de nu va fi vai și amar de toată lumea. 

Locotenentul Grișa Dobrotici, care avea necaz pe contele 
Subotkin, fiindcă acesta era din neam nobil și el se trăgea 
numai dintr-o familie de negustori sârbi, pripășiţi cine știe 
cum prin Rusia, se hotări să cerceteze și el misterioasa 
dispariție a prizonierilor. Necazul lui împotriva lui 
Subotkin crescuse și mai mult, în urma celor petrecute în 
ajun, când contele nu-i îngăduise să fie faţă la luarea 
interogatoriului prizonierilor. Dobrotici era încredinţat că 
Subotkin le ascunsese undeva pe cele trei prizoniere 
pentru a și le ţine pentru sine și gândul acesta îi umplu 
sufletul josnic de dorul de a se răzbuna. 

El cercetă casă cu casă, toate locuinţele argeșenilor, iar 
când căutarea aceasta nu dădu niciun rezultat atunci se 
gândi să mai întrebe odată sentinelele. Poate că Subotkin 
va fi dus prizonierele undeva, afară din oraș. 

Sentinela de la poartă, cu gândul la răsplata ce-l aștepta 
acasă, declară că nu este nimic, că n-a văzut pe nimeni, 
ieșind pe poartă, afară de căpitanul de serviciu. 

La fel declarară și celelalte sentinele, până la cazacii, 
care făcuseră de pază la pod. 

Interogaţi cu asprime de către Dobrotici, aceștia 
declarară că l-au văzut pe căpitanul Subotkin trecând 
podul, dar întovărășit de patru cazaci și nu de trei femei. 

— Şi cazacii s-au înapoiat odată cu domnul căpitan? 
întrebă Dobrotici. 

— Nu, nu s-au mai înapoiat! 

În aceeași clipă năvăli în odaia lui Dobrotici și 
plutonierul Ivanov. 

— Tătucă, tătucă, ia te uită ce am găsit în marginea 
pădurii de după pod. 

Cu aceste cuvinte subofiţerul desfăcu o pelerină 
ofițerească de gală. 

— Acum ești al meu, mândre conte Subotkin! strigă 
Dobrotici și luând pelerina cu sine, alergă într-un suflet la 
comandant căruia îi povesti toate cele aflate. 

Trahanov sfârșise tocmai prânzul, care pentru el era un 
nou prilej pentru a goli câteva sticle de Drăgășani vechi. 

— Să vină căpitanul Subotkin - urlă el, după ce primi 
raportul lui Dobrotici. - Să vie ticălosul, mi-a șterpelit de 
sub nas cele trei femei! 

Dobrotici alergă în goană până la locuinţa căpitanului, 
făcându-și o plăcere drăcească, din a-l vedea pe Subotkin 
cum schimbă feţe-feţe, când îi spune că domnul colonel îl 
cheamă la raport din nou. 

— Du-te și spune-i că, voi veni îndată! răspunse 
Subotkin. 

— Domnul colonel mi-a poruncit să vă însoțesc! zise 
Dobrotici, care se temea că văzându-se descoperit, 
căpitanul să nu fugă. Granița, era doar atât de aproape! 

Subotkin își mușcă buzele de ciudă, dar n-avea încotro, 
trebuia să se supună ordinului. 

Își aruncă deci dolmanul pe umeri, își încinse sabia și 
însoţit de locotenentul Dobrotici, porni spre locuinţa 
comandantului. 

Trahanov era încă tot la masă și până să se înapoieze 
Dobrotici, mai golise două sticle cu vin. 

— Ei, domnule căpitan - zise colonelul, de-abia mai 
ţinându-se pe picioare de beţie. Vrei să ne spui și nouă 
unde ai ascuns cele trei porumbiţe? 

— Mă iertati, dar nu știu despere ce porumbiţe vorbești! 
răspunse Subotkin. 

— Nu știi? exclamă Trahanov, sughițând. Atunci să-ţi 
amintesc eu! Despre cele trei prizoniere pe care ţi le-a 
predat spre cercetare, ieri seară, locotenentul Dobrotici. 

— Aș vrea să știu și eu unde sunt, domnule colonel! 
răspunse căpitanul conte. 

— Așadar, zici că nu știi? 

— Nu! 

— Atunci să te ajutăm noi să le găsești! Ieri noapte, 
ofițerul de serviciu a trecut podul cu patru cazaci. Acești 
patru cazaci erau cei patru prizonieri. Ofițerul s-a înapoiat, 
prizonierii nu s-au mai înapoiat în oraș. Acum crezi că vei 
da de urma fugarilor? 

— Nu, fiindcă eu nu știu nimic din ceea ce aţi spus dv. 
acum! 

— Nu știi nimic? Ciudat! Dar pelerina aceasta o cunoști? 
A fost găsită la marginea pădurii de peste podul pe care au 
fugit prizonierii! 

— N-o cunosc! 

— Nu? exclamă colonelul batjocoritor. Mi se pare ciudat, 
căci, uite, aici pe căptușeala de mătase, sunt brodate două 
litere F.S. Incălecate de o coroană cu nouă capete. După 
cât știu eu coroana cu nouă capete este coroană de conte, 
or, conte nu ești decât d-ta în tot regimentul. Afară de 
aceasta literele F. și S. se potrivesc de minune cu Felix 
Subotkin! Aud? 

— Bănuiala dv. este jignitoare, domnule colonel - 
răspunse căpitanul Subotkin - şi protestez împotriva 
învinuirii ce mi se aduce. Dacă totuși mă credeţi vinovat, 
trimiteţi-mă înaintea Curţii Marţiale care mă va judeca. 

— D-ta uiţi, domnule căpitan - răspunse Trahanov, care 
începuse să se înfurie, din pricina mândriei ofițerului - că 
aici suntem în ţară dușmană, deci pe front și că pe temeiul 
legilor militare, în anumite ocazii, comandantul de unitate 
este el însuși judecător. 

— Eu însă, - răspunse căpitanul, cu aceeași hotărâre - nu 
pot fi judecat de dv. deoarece fapta de care sunt învinuit 
nu face parte din acelea care trebuiesc pedepsite pe loc, 
fără nicio cercetare. 

— Hm! făcu colonelul, batjocoritor. Spionajul în front, 
pactizarea cu dușmanul, se pedepsește pe loc, fără 
cercetare, prin plutonul de execuţie. 

— Spionaj... pactizare cu dușmanul? bâlbâi Subotkin, 
făcându-se alb ca varul. 

— Se pare că nu prea ești lămurit! râse Trahanov, cu o 
plăcere diabolică. Să te lămuresc eu domnule căpitan! 
Prizonierii erau spioni, femei îmbrăcate în uniforme 
căzăcești. Aceasta o dovedesc toţi oamenii locotenentului 
Dobrotici. D-ta i-ai ajutat pe acești spioni să fugă, deci și d- 
ta ești spion și ai pactizat cu dușmanul. 

— Nu este adevărat, strigă contele Subotkin, care se 
vedea pierdut. N-am pactizat cu niciun dușman. Învinuirea 
ce mi se aduce nu este dovedită și cer să fiu trimis în faţa 
Curţii Marţiale! 

— Îţi citesc gândurile, domnule căpitan! răspunse 
colonelul Trahanov, cu același zâmbet diabolic pe buze. Ai 
vrea să te trimit la Curtea Marţială, unde mulțumită averii 
d-tale și a numelui pe care-l porţi ai izbuti să ieși basma 
curată. Dar aceasta nu se va întâmpla. Vinovăţia d-tale este 
stabilită. Sentinelele de la pod, pelerina cu iniţialele!... 
Deci, sau mărturisești unde ai dus prizonierele și atunci 
mă voi mai răzgândi asupra pedepsei ce să-ţi dau, sau dacă 
nu, peste un sfert de ceas vei sta în faţa plutonului de 
execuţie! 

Căpitanul Subotkin era mai mult mort decât viu. Își 
dădea seama că era pierdut. Colonelul, care nici altfel nu-l 
prea avea la suflet, întorsese lucrurile astfel încât tot 
regimentul îl va socoti ca pe un trădător, cu toate că în 
realitate nu era. Nu se va găsi nimeni care să pună o vorbă 
pentru el și în consecinţă va cădea pradă acestui sălbatic 
care nu va întârzia să-l împuște. Dându-și seama de toate 
acestea, se resemnă și se gândi să moară măcar într-un 
chip mai demn de rangul și de gradul său. 

— Domnule colonel - zise el - săvârșiți o nedreptate, de 
care va trebui să daţi socoteală, atât pe pământ, cat și în 

cer. Neamurile mele vor ști să dea adevărul la iveală și 
atunci veţi avea să răspundeţi pentru fapta dv. Eu însă, 
sunt soldat și mă supun poruncii primită de la superiorul 
meu, chiar dacă este nedreaptă și mă va costa viaţa. Cer 
însă, să mi se îngăduie să mor ca un ofiţer... 

— Pistolul?... Sinuciderea? rânji colonelul Trahanov, 
tăindu-i vorba. Moartea aceasta se obișnuiește în timp de 
pace căpitane Subotkin, nu în timp de război. Sabia d-tale! 

Căpitanul Subotkin scrâșni din dinţi. Işi duse mâna la 
sabie, dar în loc să i-o predea colonelului, o trase din teacă 
și vru să se arunce în ea. 

Dobrotici însă, care se aștepta la așa ceva îi dădu un 
brânci și peste câteva clipe sabia căpitanului conte Felix 
Subotkin era în mâinile colonelului Trahanov, care o rupse 
în două, aruncând-o la picioarele ofițerului. 

— Te întreb pentru cea din urmă oară, Felix Subotkin - 
zise colonelul Trahanov, nemaidându-i de data aceasta nici 
titlul de căpitan, știind că prin aceasta lovește în mândria 
ofițerului - vrei să-mi spui unde ai ascuns prizonierele? 

Contele Subotkin nu răspunse niciun cuvânt. Ştia că, 
chiar dacă ar mărturisi adevărul, soarta nu i-ar fi 
schimbată. Mărturisirea ar fi însemnat recunoașterea vinei 
și atunci n-ar mai fi putut muri nici măcar cu fruntea sus. 

— Nu vrei să răspunzi? tună colonelul. Locotenente 
Dobrotici, ia șase cazaci și execută sentința. Căpitanul 
Felix Subotkin este condamnat la moarte prin împușcare! 

— Unde să execut sentința, domnule colonel? întrebă 
Dobrotici, când primi în scris ordinul de împușcare. 

Lui Dobrotici îi scăpărau ochii de bucurie. In sfârșit se 
putea răzbuna pe mândrul conte Subotkin. Şi soarta voise 
ca chiar el să fie acela la a cărui comandă urma să curgă 
sângele trufașului căpitan. 

— Oriunde! răspunse Trahanov. Sau stai! urmă tot el 
după o clipă de răzgândire. Să fie împușcat acolo unde a 
fost găsită pelerina. Fără îndoială că pelerina aceasta i-a 
ținut loc de divan, pentru a-și primi răsplata trădării de la 

vreuna din cele trei prizoniere. Să moară deci chiar pe 
locul unde a gustat îmbrăţișările spioanei! Ha, ha, ha, va fi 
ceva neobișnuit. Da, da... O asemenea priveliște e rară! Voi 
veni și eu să văd cum udă sângele trădătorului locul care 
cu o noapte mai înainte i-a slujit drept alcov de dragoste! 

Peste un sfert de ceas, căpitanul conte Felix Subotkin 
trecea pentru a doua oară, în decurs de douăzeci și patru 
de ceasuri, podul de peste Argeș. 

În noaptea trecută călcase pe acest pod liber, salutat cu 
respect de sentinele, călcase pe el pentru a face o faptă 
bună, pentru a răsplăti cum se cuvenea pe acela care o 
salvase pe sora sa de la o soartă cumplită. 

Acum, călca pe podul acesta cu capul plecat, fără sabie 
la șold, dus ca un răufăcător de rând, între baionete. 

În frunte mergea călare colonelul Trahanov, apoi urma 
locotenentul Grișa Dobrotici, pe urmă plutonierul Ivanov și 
șase cazaci, în mijlocul cărora înainta osânditul. 

Tristul convoi intrase în pădure, de câteva minute, când 
deodată plutonierul Ivanov alergă la colonel și-i zise: 

— Aici am găsit pelerina, tătucă, în dosul tufișului acela. 

— Firește, firește! rânji colonelul. Îmbrăţișările de 
dragoste trebuiesc luate după paravanul unui tufiș! Așa 
este obiceiul! Așa este poetic! Și ca să fie poetic de tot, 
cavalerul nostru va uda cu sângele său iarba pe care a 
primit sărutările iubitei! Ha, ha, ha. Binevoiește, domnule 
conte, să te așezi în faţa tufișului! 

Căpitanul Subotkin se îndreptă, alb ca varul, dar cu pași 
hotărâți, spre locul arătat. 

— Plutonier, leagă-i ochii! strigă colonelul. 

Ivanov se apropie de căpitan și vru să-i lege ochii cu 
batista lui murdară. 

— Să nu mi se lege ochii! strigă atunci Felix Subotkin. 
Nu mă tem să privesc moartea în faţă! 

— Nici chiar când ești cu un picior în groapă nu te lepezi 
de mândrie? tună colonelul. În curând îţi vei purta trufia 
printre stafiile de pe lumea cealaltă! Vezi numai că acolo 

nu sunt conți și prinți și să nu te ia la bătaie, dacă vei avea 
nasul tot așa, de ceară, cum l-ai avut aici pe pământ! 
Locotenente Dobrotici, îndeplinește-ţi datoria! 

Dobrotici își așeză oamenii pe două rânduri, cu faţa la 
condamnat. 

Din ordinul colonelului, el nu luase cu sine decât șase 
soldaţi și nu doisprezece. Chiar și prin numărul acelora 
care aveau să-l omoare, colonelul Trahanov voia să-l 
umilească pe contele Subotkin. 

— Încărcaţi! strigă Dobrotici, când cei șase cazaci se 
așezară pe două rânduri. 

Armele ţăcăniră, cartușierele se goliră, apoi Dobrotici 
strigă din nou: 

— Arma la ochi! 

În clipa aceea se auzi o șuierătură ciudată și soldaţii 
care ţinteau băgară de seamă că ceva se încolăci în jurul 
trupului căpitanului care se cutremură. Apoi, în momentul, 
în care locotenentul Dobrotici ridică spada spre a comanda 
foc, căpitanul Subotkin fu trântit la pământ. 

În timpul acesta, comanda de „foc” răsună, dar gloanţele 
cazacilor  spintecară numai frunzele  tufișului, căci 
căpitanul zăcea la pământ. 

Ce se întâmplase? 

Ceva foarte simplu. 

Mihu Inimă de Leu și cu tovarășii săi dădeau târcoale 
orașului, spre a se interesa cum și unde ar putea pune 
mâna pe colonelul Trahanov, când deodată zăriră pe pod 
convoiul care-l ducea pe căpitanul Subotkin la locul de 
execuţie. 

Căpetenia  haiducilor înțelese îndată cum stăteau 
lucrurile și binecuvântă Cerul că-i dădea prilejul atât de 
iute, nu numai să-l pedepsească pe mârșavul tătar, dar și 
să-l scape pe acela care la rândul său îl scăpase de la 
moarte. 

De aceea se ascunse iute în pădure și urmări convoiull 
pas cu pas. 

Când îl văzu pe colonel oprindu-se, iar pe Ivanov arătând 
înspre tufișul de la marginea pădurii, unde în noaptea 
trecută se lepădase el de pelerina căpitanului, pricepu 
îndată că acolo urma să aibă loc execuţia. 

Împreună cu câţiva din haiducii săi, se apropie cât putu 
mai mult de marginea pădurii, ascunzându-se pe după 
copaci. 

Apoi, în clipa, în care Dobrotici comandă arma la ochi, 
Mihu Inimă de Leu, ascuns în dosul unui alt tufiș din 
apropiere, aruncă frânghia cu dibăcia celui mai iscusit 
aruncător de „lasso” din preriile Americii. Ochiul frânghiei 
se încolăci în jurul trupului căpitanului, iar în clipa în care 
Dobrotici ridică sabia spre a comanda „foc”, Mihu smuci 
frânghia cu putere, furând în adevăratul înţeles al 
cuvântului ţinta dinaintea cazacilor, care astfel traseră în 
vânt. 

Dar cazacii n-avură vreme sa se dezmeticească din 
uluirea lor, căci o salvă venită din pădure îi culcă pe toţi la 
pământ. 

În viață nu mai rămăsese decât colonelul Trahanov și 
locotenentul Dobrotici. 

Trahanov, călare, spumega de mânie, bolborosea cuvinte 
neînţelese și bănuind că dușmanul nevăzut va ieși la iveală 
își trase pistolul de la brâu. 

Locotenentul Grișa Dobrotici în schimb, tremura ca 
varga, chipul îi era mai alb decât creta și fără îndoială că 
dacă ar fi avut un cal sub el, n-ar fi șovăit o clipă s-o ia la 
goană. 

De printre copacii pădurii se ivi atunci Mihu Inimă de 
Leu, care, netemându-se de pistolul colonelului, i se adresă 
astfel: 

— Colonele Trahanov, ai venit aici pentru a-ţi satisface 
pofta bestială de a fi de faţă la o execuţie. Nu-ţi vom răpi 
această plăcere. Vei vedea cum va fi executat un ticălos, 
un nemernic, o ființă, care merită orice denumire, numai 
pe aceea de om, nu! 

După aceea, ridicând mâna dreaptă în sus, strigă: 

— Foc! 

În aceeași clipă, de printre copacii pădurii răsunară mai 
multe  detunături, iar locotenentul de cazaci, Grișa 
Dobrotici, se prăbuși la pământ, nimerit de toate gloanţele 
haiducilor. 

— Ai fost de faţă la sfârșitul unui ticălos - se adresă apoi 
Mihu Inimă de Leu din nou, colonelului Trahanov, care 
rămăsese încremenit, crezând mai curând că visează, 
decât că totul este adevărat - la sfârșitul aceluia, care 
cutreiera satele spre a fura copile și neveste tinere pentru 
stăpânul său, al cărui suflet era alcătuit din noroiul cel mai 
murdar. 

La auzul acestor cuvinte, colonelul Trahanov se 
dezmetici cu desăvârșire din beţie și își dădu seama că 
sfârșitul lui Dobrotici îl aștepta și pe el. 

Socotind după ploaia de gloanţe care-i culcase la 
pământ, mai întâi plutonul de execuţie, apoi pe locotenent, 
Trahanov înţelese că o împotrivire din partea lui n-ar putea 
avea alt rezultat, decât să se expună de a fi ciuruit de 
gloanţele dușmanului nevăzut. 

De aceea, se gândi că, dacă mai exista o scăpare pentru 
el aceasta nu putea fi decât fuga. 

Intr-o clipă deci, se lăsă de partea cealaltă a calului, așa 
cum fac tătarii, care sunt cei mai buni călăreţi din lume și 
nobilul animal, simțind primejdia, după felul cum îl 
încăleca stăpânul, se repezi ca o săgeată înspre pod. 

Dar oamenii lui Mihu Inimă de Leu se așteptau la 
aceasta. 

Două detunături spintecară tăcerea pădurii și minunatul 
armăsar se prăbuși la pământ, după câţiva pași. 

Colonelul Trahanov se rostogoli în praful de pe drum, iar 
când se ridică în picioare, cu gândul de a urma fuga pe jos, 
se văzu în faţa a vreo treizeci de cazaci, care își ţineau 
flintele îndreptate asupra lui. 

— Cazaci, aţi înnebunit? strigă el, ca ieșit din fine., 

— Numai uniforma este căzăcească pe ei, colonele 
Trahanov! zise atunci Mihu Inimă de Leu, care se ivise în 
fruntea oamenilor săi. În pieptul lor însă, bate o inimă 
românească și inima aceasta îndurerată, strigă răzbunare 
pentru toate mârșăviile, toate cruzimile, pe care le-ai 
săvârșit de când ai fost trimis în ţinutul acesta. Da, 
colonele Trahanov, a sosit clipa în care zecile de femei 
necinstite de tine, nenumăratele copile a căror viaţă s-a 
stins atât de timpuriu din pricina pornirilor tale animalice, 
a sosit clipa în care va fi răzbunat tot sângele nevinovat 
care a udat pământul acestui colţ de ţară din porunca ta 
sau a oamenilor tăi. 

Colonele Trahanov, peste un minut vei primi sentința 
dreptăţii omenești. Pregătește-ţi sufletul, pentru a primi și 
sentința dreptăţii divine! 

Cu aceste cuvinte, Mihu Inimă de Leu se dădu la o parte 
din faţa oamenilor săi și comandă ca și cu câteva minute 
mai înainte, locotenentul Grișa Dobrotici: 

— Arma la ochi! 

Colonelul Trahanov fu scuturat de un fior îngrozitor. 
Ochii lui injectaţi de sânge, cătau furioși la dreapta și la 
stânga, pieptul i se zbătea furtunos, mâna dreaptă i se 
încleștă cu atâta putere pe patul pistolului încât acesta 
trosni. 

Apoi, cu o mișcare fulgerătoare, își duse pistolul la 
tâmplă și strigă: 

— Câinilor, viu nu mă veţi avea! 

Dar haiducii nu mai așteptară porunca lui Mihu Inimă de 
Leu și focul lor ucigător porni, mai înainte ca degetul 
colonelului să fi apucat să apese pe trăgaciul pistolului. 

Intr-un lac de sânge, cu pieptul ciuruit de douăzeci și opt 
de gloanţe, colonelul Trahanov, spaima românilor de la 
poalele Munţilor Argeșului, sângerosul profanator al 
cinstei familiare își dădu sufletul lui negru. 

Mihu Inimă de Leu rupse o foaie de hârtie dintr-un 
carnet și scrise pe ea, în limba rusă și română: 

„Spre a sluji drept pildă, acelora care ar încerca să 
mai calce pe urmele colonelului Trahanov și a 
locotenentului Dobrotici.” 


Căpetenia  haiducilor prinse  bileţelul de pieptul 
cadavrului, apoi se întoarse la căpitanul Felix Subotkin, pe 
care între timp colonelul Ispirescu îl eliberă din laţul 
frânghiei care-l scăpase de la moarte. 

Când îl văzu pe Mihu Inimă de Leu apropiindu-se, se 
duse înaintea Lui și întinzându-i mâna, îi zise: 

— Îţi mulţumesc că m-ai scăpat de la o moarte 
rușinoasă. Nu-mi pare rău că ţi-am redat libertatea 
deoarece fapta d-tale dovedește că ai sufletul mult mai 
nobil decât mi l-aș fi putui închipui, chiar și după ceea ce ai 
făcut pentru sora mea. 

Cu aceste cuvinte Felix Subokin trase de pe deget inelul 
pe care de-abia îl primise noaptea trecută de la Mihu Inimă 
de Leu și întinzându-i-l voinicului, urmă: 

— Te rog primește din nou acest inel, ca un semn că 
familia conților Subotkin îţi va fi în veci recunoscătoare. 

— Dar cum rămâne cu domnișoarele Subotkin? întrebă 
Mihu Inimă de Leu, luând inelul și trăgându-l pe deget. Ce 
vor zice, dacă din pricina inelului nu se vor putea mărita la 
timp? 

— Puțin îmi pasă! Fapta d-tale este mai măreaţă decât 
măritișul lor! răspunse contele Felix Subotkin. N-au decât 
să îmbătrânească fete mari, toate șaptesprezece! 

— Dar d-ta, ce te faci acum, domnule căpitan? 

— După cele petrecute, nu mă mai pot înapoia la 
regiment, deoarece camarazii ar putea crede că eu am 
făcut toată isprava aceasta, sau, în înţelegere cu populaţia 
ținutului. De aceea, cred că voi trece granița în Ardeal și 
voi rămâne acolo până când cele întâmplate vor fi date 
uitării. 

— Atunci avem același drum, deoarece și noi mergem în 
Ardeal, pentru a lupta pentru dezrobirea fraţilor noștri! 
răspunse Mihu Inimă de Leu. 

Peste un sfert de ceas, ceata voinicilor lui Mihu Inimă de 
Leu se îndreptă spre culmile Carpaţilor. 

CAPITOLUL 122 
Cea dintâi încăierare cu ungurii 


În timpul acesta, situaţia românilor din Ardeal se 
înrăutăţea tot mai mult, în fiecare zi. Ungurii răsculați 
împotriva Austriei trâmbiţaseră libertatea, dar această 
libertate o înțelegeau numai pentru ei, nu și pentru 
românii care alcătuiau marea majoritate a populaţiei. 

In locul libertăţii făgăduite, ei ridicară furci prin satele 
locuite de români și gărzile ungurești se dedau la cruzimile 
cele mai neînchipuite împotriva bieţilor români. 

În comuna Mihalţ, fură măcelăriți doisprezece români, 
iar cetele de secui organizaţi în gardă naţională 
ungurească, pustiiră satele Șieu, Sălcul, Blăjel, Sf. Craiu și 
altele. 

Guvernul revoluţionar al lui Kossuth numi comisar 
pentru Ardeal pe baronul Nicolae Vay, a cărui primă 
ispravă fu de o îndrăzneală care revoltă pe toţi românii 

La Sibiu se alcătuise un comitet naţional care era un fel 
de guvern al românilor de peste munţi și care urma să ia 
hotărârile principale pentru apărarea drepturilor naţiunii. 

Comisarul ungur, Vay, credea că prin înlăturarea acestui 
comitet, a cărui desființare de altfel o decretase mai de 
mult, îi va fi cu putință să pună stăpânire pe cuibul 
principal al propagandei românești și în deosebi, punând 
mâna pe arhiva comitetului, să poată cunoaște toate firele 
mișcării revoluţionare. 

De aceea el trimise la Sibiu pe contele Francisc Beldi, 
care apoi, în seara zilei de 16 August 1848, izbuti să-i 

aresteze pe doi din membri comitetului pe August Laurian 
și pe profesorul Nicolae Bălășescu. Bărnuţiu scăpă ca prin 
minune. 

Cutezanţa aceasta  neînchipuită  pricinui revolta 
întregului ţinut și oamenii erau atât de îndâriiţi încât 
numai cu multă greutate izbutiră fruntașii români să 
potolească mulţimea care voia să năvălească în Sibiu. 

În timpul acestei fierberi sosiră la Sibiu voinicii lui Mihu 
Inimă de Leu, conduși de colonelul Alexandru Ispirescu. 

Haiducii rămaseră la un han din orașul vechi, iar 
colonelul, împreună cu Mihu Inimă de Leu și cu Dan 
Dragomir, se duseră îndată să se prezinte generalului 
Mihai  Clococeanu, comandantul regimentului I de 
grăniceri, pe care Ispirescu îl cunoscuse pe vremuri, odată, 
în trecere prin Viena. 

Mihai Clococeanu, făcut general de curând, avea un 
suflet cu adevărat românesc și lupta din răsputeri pentru 
izbânda cauzei naţionale. El voise să demisioneze din 
armata austriacă, încă de la 15 Mai, când s-au adunat la 
Blaj cei patruzeci de mii de români, pentru a putea lupta 
fățiș pentru izbânda aspirațiilor neamului său. Comitetul 
Naţional îl sfătuise însă să continue a ocupa înalta 
însărcinare pe care i-o dăduse Curtea de la Viena, 
deoarece în această calitate putea aduce naţiunii servicii 
mult mai mari. 

Şi generalul Clococeanu urmă să comande regimentul I 
de grăniceri. În ascuns însă, lucra mână în mână cu 
răsculații. 

De aceea, bucuria lui fu îndoită, când îl văzu pe colonelul 
Ispirescu. 

Mai întâi, fiindcă revedea pe un om pe care învățase la 
Viena să-l stimeze pentru principiile sale democratice și 
apoi, fiindcă acesta îi aducea o ceată de treizeci de voinici 
căliți în luptă și hotărâți să înfrunte orice primejdie. 

— Evenimentele se precipită - zise generalul Clococeanu 
- și cred că nu va trece mult până când va trebui să pornim 


1181 


cu arma în mână pentru a câștiga recunoașterea dreptului 
la viață pentru națiunea română. Ungurii se dedau la 
cruzimi tot mai mari şi Avram lancu de-abia mai poate 
stăpâni furia mulţimii. În ziua când Iancu va trage spada o 
luptă pe viaţă și pe moarte se va încinge în Ardeal între 
unguri și români. Atunci, domnul meu - generalul se 
întoarse spre Mihu Inimă de Leu - atunci ajutorul voinicilor 
d-tale va fi românilor de mare preţ și poţi fi încredinţat că 
românul știe să fie recunoscător! 

— Excelenţă - răspunse atunci căpetenia voinicilor - eu 
n-am venit aici pentru a vâna glorie sau răsplată. Am venit 
să ajut după micile mele puteri o naţiune asuprită, 
deoarece și eu sunt fiul unui neam subjugat și știu ce 
înseamnă jugul străin. Nu cer răsplată, cer doar să mi se 
dea de lucru cât mai iute, cer să fiu, atât eu, cât și prietenii 
mei, puși la încercare cât mai neîntârziat. 

Generalului Clococeanu îi plăcură cuvintele volnicului și 
pesemne că se și gândea să-l întrebuinţeze la ceva, căci 
rămase pe gânduri. 

Când își ridică apoi capul, ochii lui luceau foarte ciudat. 
Lucirea aceasta însă, nu ţinu decât o clipă, căci îndată 
după aceea își reluară expresia lor de blândeţe. 

— S-ar putea întâmpla - zise el - să fie nevoie de d-ta mai 
curând de cât te-ai aștepta! 

— Sunt gata oricând, Excelenţă! 

— Da, da... urmă generalul. Se uneltește ceva și în cazul 
când zvonul se va adeveri, atunci numai d-ta și cu oamenii 
d-tale, care nu sunt cunoscuţi spionilor unguri care mișună 
pe aici, ne-ar putea fi de folos! Da, da... De aceea, te-aș 
ruga să treci pe la mine pe acasă, după ce se înserează. Ar 
fi de dorit însă, să-ți schimbi înfățișarea, deoarece, după 
cum am mai amintit, Sibiul e plin de spioni de-ai ungurilor 
pe care aceștia i-au recrutat mai ales printre sași. 

— Am înţeles, Excelenţă! răspunse Mihu Inimă de Leu. 

După ce mai stătură puţin de vorbă, colonelul Ispirescu 
și însoțitorii săi își luară rămas bun de la generalul 
Clococeanu și părăsiră biroul acestuia. 

În anticameră, unde se găsea aghiotantul, un căpitan 
austriac, mai era un domn, care aștepta pe semne să fie 
primit și el de general. 

Domnul acesta înalt, slab, cu un umăr mai înalt decât 
celălalt, cu faţa spână și ochi albaștri spălăciţi, un om ca la 
vreo cincizeci de ani, se uită atât de pătrunzător la 
colonelul Ispirescu și însoțitorii săi, încât ai fi crezut sau 
că-i asemuiește cu cineva sau că vrea să-și întipărească 
bine în minte chipurile lor. 

Lui Mihu Inimă de Leu nu-i scăpară privirile 
cercetătoare ale necunoscutului și purtarea lui i se păru 
atât de ciudată, încât, nu se duse îndată după Ispirescu și 
Dan Dragomir, ci așteptă, până când străinul fu introdus la 
general, apoi se adresă astfel aghiotantului: 

— Domnule căpitan, fi bun te rog și spune-mi cine este 
domnul acesta. Mi se pare foarte cunoscut și nu știu de 
unde să-l iau. 

— E Hans Schulze, ajutor de primar al Sibiului. Una din 
personalităţile săsești cele mai cu vază din oraș. 

— Mulţumesc! Atunci m-am înșelat! răspunse Mihu 
Inimă de Leu și porni după prietenii săi. 

Numele lui Hans Schulze și-l întipări însă bine în minte, 
deoarece o presimţire îi spunea că drumurile lor se vor mai 
încrucișa 

Clopotul de la primăria orașului bătuse ceasurile nouă 
când un sas bine legat și îmbrăcat în portul de sărbătoare 
al sașilor, cu haina lungă, împodobită cu catarame de 
argint, sună la poarta casei unde locuia generalul Mihai 
Clococeanu. 

Vistavoiul veni la poartă și deschizând numai 
ferăstruica, întrebă: 

— Pe cine cauţi? 

— Pe domnul general Clococeanu! răspunse întârziatul 
vizitator în nemţeasca schiloadă și tărăgănată a sașilor. 

— La asemenea ore Excelenţa Sa nu primește - se răsti 
vistavoiul, înfuriat că cineva îndrăznea să vină acasă la 
stăpânul său și încă atât de târziu. Mâine, la regiment! 

Și vru să închidă ferăstruica. 

Sasul însă își așeză mâna pe tăblia ferăstruicii și toate 
încercările vistavoiului de a o închide rămaseră zadarnice. 

— Nu te mai trudi degeaba - zise sasul și mai bine du-te 
de-i spune domnului general că vin din partea domnului 
ajutor de primar Schulze și trebuie să-i vorbesc 
numaidecât. 

La auzul numelui lui Schulze, vistavoiul se mai îmblânzi, 
deoarece știa că ajutorul de primar îi făcuse în mai multe 
rânduri vizită stăpânului său. 

— Atunci așteptați puţin - zise vistavoiul. Mă duc să-i 
spun Excelenței sale. 

Peste câteva minute, vistavoiul se întoarse și deschise 
poarta. 

Sasul trimis de domnul Schulze așteptă până când 
vistavoiul încuie poarta din nou, apoi se lăsă condus în 
odaia unde îl aștepta generalul. 

Acesta părea să fie în toane foarte rele, deoarece se 
plimba enervat prin odaie și își mușca necontenit vârful 
mustății. 

Generalul părea atât de cufundat în gânduri încât nici nu 
observă prezenta sasului. 

Nu-l băgă de seamă decât numai când acesta se înclină 
până la pământ și zise: 

— Bună seara, Excelenţă! 

Generalul Clococeanu tresări și la început se uită 
nedumerit la omul din pragul ușii. Pe urmă își aduse 
aminte că vistavoiul îi anunţase vizita unui trimis al 
primarului și zise, stăpânindu-și cu greu nemulțumirea de 
a fi fost tulburat: 

— Ce este, domnul meu? Ce s-a întâmplat? Au năvălit 
românii în oraș, ungurii au cotropit Viena, Napoleon a 
reînviat, ce s-a întâmplat că domnul Schulze n-a putut 
aștepta până mâine și te-a trimis aici, în miez de noapte? 

— Nu s-a întâmplat nimic din toate acestea, Excelenţă - 
răspunse vistavoiul, foarte liniștit - și dacă sunt în fata dv. 
este că, Excelenţa Voastră m-a chemat! 

— Eu te-am chemat? exclamă generalul foarte mirat. 
Omule, se vede că d-ta nu ești în toate mințile! 

— Ba sunt, Excelenţă! Aduceţi-vă aminte ce mi-aţi spus 
azi dimineaţă! 

— Omule, sau îţi baţi joc de mine, sau ești nebun! tună 
generalul, înfuriat. Te văd pentru prima oară în viaţa mea. 

— Mă iertati, Excelenţă! Pentru a doua oară! 

Generalul Clococeanu nu se mai îndoia că avea de a face 
cu un nebun și duse mâna spre clopoţelul de pe masă, 
pentru a chema servitorii să-l dea afară. 

Străinul observă însă mișcarea și zise: 

— Nu sunati, Excelenţă, căci tot dv. m-aţi chema înapoi. 
Să vă amintesc eu însă cu ce prilej mi-aţi spus să viu acasă, 
la dv. Azi dimineaţă, când v-am vizitat la cancelarie, 
împreună cu colonelul Ispirescu și încă un prieten... 

— Cum?... îl întrerupse generalul, uimit. D-ta ai fi... 

— ...Mihu Inimă de Leu! răspunse voinicul, de data 
aceasta, în românește. 

— Dar cum e cu putinţă?... Ce cauţi în straiele acestea? 

— Excelenţa Voastră mi-a spus să-mi schimb înfățișarea. 
Și cum, tot de la Excelența Voastră am aflat că cei mai 
mulţi spioni ai ungurilor sunt sași, mi-am zis că în port 
săsesc voi fi mai puţin bănuit și tot de aceea i-am spus și 
vistavoiului că vin din partea domnului Schulze. 

— Bravo! exclamă atunci generalul, strângând mâna 
voinicului. Ideea a fost foarte bună! Și bine că ai venit, căci 
am pentru d-ta o însărcinare de cea mai mare însemnătate. 
Îți spun însă mai dinainte că este vorba de o însărcinare 

foarte grea, că s-ar putea întâmpla să curgă și sânge și 
dacă... 

— Excelenţă, îi tăie vorba Mihu Inimă de Leu, oamenii 
mei sunt mai oţeliți decât au fost cei mai bătrâni soldaţi ai 
războiului de treizeci de ani și dacă i-aţi cunoaște, aţi 
vedea că nu sunt din aceia care se tem de propria lor 
umbră. 

— Îmi pare foarte bine căci tocmai asemenea oameni 
avem nevoie pentru noaptea aceasta. 

— Chiar pentru noaptea aceasta? 

— Da. Mai înainte însă, de a-ţi spune despre ce este 
vorba, trebuie să-mi juri solemn că orice s-ar întâmpla, nu 
vei spune nimănui, niciodată, cine ţi-a dat această 
însărcinare. Eu sunt general în armata austriacă și dacă s- 
ar afla că lucrez mână în mână cu revoluționarii români, nu 
numai că aș fi pierdut eu însumi, dar s-ar pricinui un rău 
imens și cauzei naţionale. De aceea, te rog să-mi spui, dacă 
ești dispus să-mi faci acest jurământ? 

Mihu Inimă de Leu își așeză mâna pe inimă, cealaltă o 
ridică în sus și exclamă: 

— Pe onoarea și conștiința mea, jur! Așa să-mi ajute 
Dumnezeu! 

— Îţi mulţumesc! zise generalul Clococeanu. Şezi te rog 
și ascultă despre ce este vorba. 

Noul comisar pentru Ardeal al guvernului lui Kossuth, 
baronul Vay, a trimis la Sibiu pe contele Francisc Beldi, 
care printr-o manevră mârșavă a izbutit să aresteze doi 
membri ai comitetului naţional român, pe Laurian și 
Bălășescu și să pună mâna pe arhiva comitetului. Bieţii 
oameni stau închiși de patru zile și sunt păziţi de soldaţii 
generalului Pfersman, care, cu toate că e austriac, totuși, 
este partizan al ungurilor, de la care nădăjduiește o 
răsplată împărătească. În asemenea împrejurări, eu n-am 
putut face nimic pentru prizonieri, căci aș fi dat de bănuit. 
Poate că mâine sau poimâine, când voi convoca la o 
adunare pe toţi ofițerii grăniceri și vom lua o hotărâre, i-aș 

putea elibera. Astăzi însă, sunt legat de mâini și de 
picioare. Or, ticălosul de Beldi a pus la cale o nouă 
mârșăvie. 

Temându-se de cei zece mii de ţărani, care s-au adunat 
la Sibiu, pentru a reclama eliberarea martirilor cauzei lor, 
generalul Pfersman a făgăduit astăzi, că va elibera 
prizonierii. Pretextând însă... facerea formalităţilor, a spus 
ţăranilor că prizonierii nu pot fi scoși din arest decât 
mâine. 

Ce se întâmplă însă. În înţelegere cu Pfersman... contele 
Beldi a pus la cale răpirea lui Laurian și a lui Bălășescu în 
noaptea aceasta, precum și transportarea arhivei 
comitetului naţional la Cluj. 

În acest scop, Laurian și Bălășescu au fost scoși din 
temniță și au fost duși într-o casă de la marginea orașului, 
vezi Doamne, ca să nu mai stea în închisoare. În realitate 
însă, pentru a putea fi răpiți mai ușor. Poporul, care nu știe 
nimic de toate acestea, stă liniștit în faţa cazărmii Galbene 
așteptând eliberarea conducătorilor. 

Sentinelele care îi păzesc pe cei doi prizonieri, sunt 
secui de ai lui Beldi, îmbrăcaţi în uniforme austriece date 
de Pfersman. La ceasurile două din noapte, Beldi va veni 
cu o ceată de cincizeci-șaizeci de secui, îi va răpi pe bieţii 
oameni și-i va duce la Cluj, unde știm prea bine că nu-i 
așteaptă decât spânzurătoare. 

Sarcina d-tale va fi să împiedici această răpire, precum 
și să pui mâna pe arhivă, unde se găsesc multe hârtii care 
ar putea fi fatale pentru numeroși oameni de seamă ai 
naţiunii române. 

— Aţi putea să-mi descrieţi împrejurimile casei în care 
sunt ţinuţi prizonieri cei doi români? întrebă Mihu Inimă 
de Leu, după o scurtă gândire. 

— Firește! Dar în ce scop mă întrebi? 

— Pentru a-mi putea face planul de bătaie. 

— Nu fiindcă n-aș avea încredere în iscusința d-tale - 
zise generalul Clococeanu - dar pentru că îi cunosc și pe 

oameni și împrejurimile mai bine, îmi vei da voie să-ţi fac 
eu acest plan. 

Cu aceste cuvinte, generalul se apropie de masă, întinse 
pe aceasta o hartă a Sibiului și a împrejurimilor și-i explică 
lui Mihu Inimă de Leu tot ceea ce avea de făcut. 

Căpetenia haiducilor își însemnă bine în minte spusele 
generalului, el însuși dându-și seama că planul făurit de 
Clococeanu era foarte bun și avea cei mai mulţi sorți de 
izbândă. 

Mihu se ridică de pe scaun și își luă rămas bun... 

— Așadar ne-am înţeles - mai zise generalul. Nu uita că 
mâine de dimineaţă Laurian și Bălășescu trebuie să fie 
găsiţi tot în casa care le slujește de închisoare, căci altfel 
Pfersman ar fi în stare să spună că au fugit și să-i aresteze 
din nou. Acum du-te cu Dumnezeu și grăbește-te, căci nu 
mai ai decât patru ceasuri înaintea d-tale! 

Mihu Inimă de Leu strânse mâna întinsă a generalului, 
apoi ieși pe poarta pe care i-o deschise vistavoiul. 

Strada era goală. Peste drum de locuinţa generalului, 
doar un bărbat bine îmbrăcat, citea ceva la lumina slabă a 
felinarului. 

Mihu Inimă de Leu nu-i dădu nicio însemnătate și-și văzu 
de drum. 

Cu atât mai mult se părea însă că-l interesa pe domnul 
bine îmbrăcat persoana voinicului, căci se ţinu după el, pas 
cu pas, până când îl văzu intrând în curtea hanului. 

După câteva minute apoi, intră și domnul necunoscut, 
dar nu în curte, ci chiar în cârciumă și se duse de-a dreptul 
la hangiu. 

Acesta îl salută, aplecându-se până la pământ. 

— Ascultă, Fritz - îi zise noul venit, hangiului. Aș vrea să 
vorbim ceva între patru ochi. Mai ai vreo odăiţă liberă? 

— Din păcate, n-am niciuna, domnule Damler, răspunse 
hangiul, căci de când cu ţăranii aceștia care au năvălit cu 
miile în Sibiu, nu mai am nici eu unde să-mi așez capul. Ba 
azi dimineaţă au venit niște refugiaţi din Ţara Românească 

și a trebuit să-i culc în șură, cu toate că ei îmi plătesc mai 
bine decât popii valahilor care dorm în patul meu. 

— Nişte refugiaţi din Ţara Românească ai spus? întrebă 
Damler, mirat. 

— Da. Şi sunt mulţi ai naibii! Vreo treizeci și trei. 

— Dar cine sunt, n-ai aflat? se interesă Damler. 

— N-a fost chip, să aflu nimic, căci cum au venit, s-au 
întins pe fân și de atunci dorm de parcă ar fi venit tocmai 
de la Viena. Trei din ei însă au fost prin oraș și s-au 
înapoiat tocmai sub seară. 

— Şi n-ai băgat de seamă nimic deosebit la ei? 

— Nimic! răspunse hangiul. Ba să nu mint Acum vreo 
două ceasuri, am văzut ieșind din șură un sas de al nostru. 
Dracul știe când a intrat acolo, căci nimeni nu l-a văzut. Eu 
m-am dus iute la el și l-am întrebat pe cine caută și mi-a 
spus că a avut treabă cu refugiații, pentru niște pământ, pe 
care aceștia vor să i-l cumpere. 

— Şi cine era sasul? întrebă Damler, intrigat. 

— Nu-l cunosc! Zice că-i din Veștem și i-a cunoscut pe 
refugiați când au trecut pe acolo, pentru a veni la Sibiu. 
După câte am aflat de la el, românii aceștia au fugit din 
Muntenia din pricina rușilor și ar vrea să se așeze pe aici 
pe undeva și de aceea vor să cumpere pământ. 

Damler rămase puţin pe gânduri, apoi zise: 

— Ştii că sasul s-a înapoiat iarăși la refugiaţi! 

— La naiba, dar și noaptea mai pertractează cu ei? 

— Şi mai știi că, sasul tău a ieșit de la generalul 
Clococeanu, ale cărui simțăminte nu trebuie să ţi le mai 
descriu, căci le cunoști. 

— Ce tot spui, domnule Damler! exclamă Fritz, hangiul. 
Dar atunci se pare că, lucrurile nu sunt tocmai curate! 

— Așa se pare! răspunse Damler. Și tocmai de aceea, n- 
ar strica să fii cu ochii mai deschiși. Mâine pe la amiază voi 
trece iarăși pe aici și atunci vreau să știu ce hram poartă 
refugiații aceștia, precum și ce este cu sasul nostru! 

— Am înţeles, domnule Damler. Vă voi servi ca și până 
acum! 

— Îţi cer chiar aceasta, căci altfel stricam prietenia! 
Așadar, pe mâine, la amiază! 

Cu aceste cuvinte Damler părăsi cârciuma, iar hangiul 
se duse îndată să dea poruncile necesare slugilor, care 
erau spionii lui pe lângă mușterii. 


* 
x x 


În casa de la marginea orașului, Laurian și cu Bălășescu 
stinseseră tocmai lampa și se culcară unul lângă altul, pe 
patul înalt, săsesc. 

Din ziua de 16 August de când fuseseră arestaţi, era 
pentru prima oară că se puteau odihni într-un pat mai ca 
lumea. 

In Cazarma Galbenă, unde fuseseră ţinuţi prizonieri, 
până în după amiaza acelei zile, aveau paturi, este 
adevărat, dar paturi fără saltea și fără perne, numai cu 
scândura goală. 

— Pentru valahii aceștia cu păr pe limbă - spusese 
contele Beldi - și scândura este un așternut prea bun. 

În ziua aceea însă, de teama celor zece mii de români 
adunaţi la Sibiu, generalul Pfersman făgăduise că-i va pune 
în libertate și avea chiar de gând s-o facă a doua zi, când 
contele Beldi interveni din nou și izbuti să-l convingă pe 
Pfersman să-l ajute să-i răpească pe prizonieri. 

În acest scop însă, arestaţii trebuiau scoși din cazarmă, 
deoarece răpirea din mijlocul unui regiment întreg de 
soldaţi era anevoioasă. 

Pe faţă lucrul nu putea fi făcut, deoarece adevărul s-ar fi 
aflat și generalul austriac se temea de răzbunarea 
românilor. 

De aceea, spunându-le prizonierilor că sunt liberi, numai 
din pricina formalităţilor trebuind să mai stea sub pază, 

până a doua zi, îi scoase în ascuns din cazarmă și-i duse la 
casa din marginea orașului. 

Nici prin minte nu le trecea bieţilor români care era 
adevăratul scop al mutării lor. 

Se puteau ei oare îndoi de cuvântul unui general? 
Puteau ei să creadă că era cu putinţă ca în sufletul unui om 
să zacă atâta perfidie? 

Din nenorocire, evenimentele de mai târziu aveau să 
dovedească cum că falsitatea austriecilor merge cu mult 
mai departe. 

Așadar, în noaptea aceea, de 19 spre 20 August, Laurian 
și cu Bălășescu se culcară liniștiți fiind încredinţaţi că a 
doua zi calvarul lor va lua sfârșit. 

Trecuse de miezul nopţii, când deodată, Bălășescu, care 
dormea mai ușor, fu sculat din somn de niște zgomote 
ciudate care se auzeau în jurul casei. 

Voia tocmai să coboare din pat spre a se duce la 
fereastră când ușa se deschise brusc și în odaie intră 
contele Beldi, urmat de șase secui înarmați. 

— Îmbrăcaţi-vă și urmaţi-mă! strigă Beldi, poruncitor. 

— Unde să vă urmăm? întrebă Laurian care între timp se 
trezise și el din somn. 

— La comandament pentru întocmirea actelor de punere 
în libertate! 

— În miezul nopţii? se miră Laurian. 

— Oare nu doriţi să fiţi liberi cât mai curând? răspunse 
Beldi, cu un zâmbet ciudat. 

— Ba da... dar mi se pare ciudat ca pentru eliberarea 
noastră să vină revoluționari secui și nu soldaţi austrieci! 
zise Bălășescu. 

— Generalul a cerut anume ca aceia care v-au arestat să 
vă și redea libertatea pentru a dovedi populaţiei că dracul 
nu este tocmai atât de negru după cum îl cred oamenii. 

Laurian și Bălășescu se uitară unul la altul, apoi, după o 
scurtă răzgândire, Laurian răspunse: 

— Îţi mulţumim pentru interesul pe care ni-l porti, 
domnule conte, dar noi nu vom părăsi casa aceasta decât 
în urma unui ordin scris din partea autorităţilor austriece, 
singurele cărora înţelegem să ne supunem. 

Contele Beldi își mușcă buzele dar își stăpâni mânia. 

— Aceasta înseamnă că n-aveţi încredere în cuvintele 
mele? zise el, jignit 

— Cuvintele contelui Beldi nu le punem la îndoială - 
răspunse Laurian. Împrejurările de astăzi însă sunt de așa 
natură, încât chiar și omul de cea mai bună credinţă se 
poate înșela. 

— Domnule Laurian - zise Beldi - răspunsul d-tale este 
politicos, dar nemulțumitor. In orice caz, chestiunea 
aceasta rămâne s-o lămurim mai târziu. Acum vă rog să vă 
îmbrăcaţi și să mă urmaţi, căci nu-l pot face pe domnul 
general să ne aștepte atâta. 

— Domnule conte - zise Laurian, cu hotărâre - repet că 
fără ordin scris, noi nu părăsim casa aceasta. 

— Vreţi să mă siliți să întrebuinţez forţa? strigă Beldi, 
furios. 

— Dacă ai întrebuința forţa - răspunse Laurian, liniștit - 
ar însemna că nu lucrezi din ordinele generalului 
Pfersman, ci din ordinul guvernului lui Kossuth pe care noi 
nu-l recunoaștem. 

— Puțin îmi pasă ce ar însemna - tună contele Beldi, care 
nu-și mai putea stăpâni mânia. Vă întreb pentru ultima 
oară: Mă urmaţi, sau nu? 

— Nu! răspunse Laurian cu hotărâre. 

Atunci Beldi se întoarse spre secuii săi și le strigă: 

— Faceţi-vă datoria! 

Nu trecură nici cinci minute și Laurian și cu Bălășescu 
erau legaţi cobză, numai în cămăși, așa cum fuseseră luaţi 
din pat. 

— Duceţi-i în trăsură! porunci Beldi apoi și secuii îi luară 
pe sus pe cei doi români și-i aruncară în trăsura care 

aștepta în faţa casei, înconjurată de vreo cincizeci de secui 
călări și înarmaţi până în dinţi. 

La vederea secuilor, Laurian și Bălășescu înţeleseră 
îndată că bănuiala lor fusese întemeiată. 

Beldi venise nu pentru a-i duce la comandament, ci 
pentru a-i răpi, pentru a-i duce în tabăra ungurească unde, 
fără îndoială, că-i aștepta ștreangul. 

La porunca lui Beldi, secuii îi legară pe prizonieri și de 
trăsură pentru ca în nici un caz să nu poată nici măcar 
deschide ușa fără știrea lui. 

Pe urmă, contele se așeză în fruntea secuilor săi și 
convoiul porni în galop spre Copșa Mică. 

Cu călușuri în gură, legaţi de mâini și de picioare, cei doi 
eroi ai cauzei românești zăceau neputincioși în trăsura 
care era plină cu nenumărate registre și hârtii: arhiva 
comitetului național din Sibiu. 

Ticăloșii nu le lăsaseră nici măcar putinţa de a vorbi, de 
a se consola unul pe altul, de a-și spune un cuvânt de 
mângâiere. Beldi poruncise să li se astupe gura cu zdrenţe, 
de teamă ca ziua, când vor trece prin satele locuite de 
români, prizonierii să nu strige și populaţia să le vină în 
ajutor. 

Așa, martirii cauzei naţionale erau duși ca niște saci, ca 
niște vite împiedicate la tăiere. 

Convoiul trecu în curând de Șura Mare și se îndrepta tot 
în galop, spre Slimnic. 

Beldi își zorea secuii, deoarece voia să ajungă înainte de 
revărsatul zorilor la Copșa Mică, unde satele erau mai mult 
locuite de sași. 

Nicio stea nu lucea pe cerul acoperit cu nori negri. Şi 
noaptea era atât de întunecoasă, încât de-abia puteai zări 
copacii, care se înșiruiau de-a lungul drumului. Vântul nici 
nu adia măcar, liniștea din văzduh prevestind furtună. 

Într-un loc, pe partea dreaptă a șoselei se înălța un șir 
de vreo douăzeci de plopi, care așezați la o depărtare de 
doi metri unul de altul, alcătuiau un fel de gard uriaș, de-a 

lungul drumului. Nimeni nu știa dacă fuseseră plantați 
acolo de mână omenească sau vântul adusese sămânţa lor. 
Socotind însă după regularitatea distanţei dintre copaci, 
mai curând era de crezut că plopii fuseseră plantați acolo 
de cineva. 

Convoiul secuilor se apropia acum în galop de acest șir 
de plopi. 

Contele Beldi mergea în frunte, pe armăsarul lui de rasă, 
la o depărtare de două lungimi de cal de secui. Pe urmă 
veneau jumătate din călăreţi, o distanţă de câţiva metri, 
trăsura cu prizonierii și apoi cealaltă jumătate de secui. 

Când Beldi ajunse în dreptul celui din urmă plop, 
văzduhul fu străbătut de un întreit țipăt de cucuvea. 

— Dracul să te ia! mormăi contele și la fel gândiră și 
secuii, deoarece, oameni superstițioși, ei socoteau că 
cucuvelele sunt prevestitoare de rău. 

Dar ce însemna aceasta?... Erau oare numai pradă 
închipuirii lor biciuită de superstiţia ţipătului de cucuvea, 
sau într-adevăr plopii de pe marginea drumului începuseră 
să se clatine ca niște uriași care băuseră prea mult? 

Nicio adiere, nicio suflare de vânt... De ce se clătinau 
plopii?... 

Secuii dădură pinteni cailor, vrând să scape cât mai iute 
de locul acesta unde cântase cucuveaua, dar... era prea 
târziu! 

Cu un trosnet înfiorător, trunchiurile uriașe de plopi se 
mișcară din loc și se abătură șuierând pe drum, prinzând 
sub greutatea lor zdrobitoare, cai și călăreţi. 

Oamenii cu capetele sparte, cu șirele spinării rupte, cu 
mâini şi picioare smulse din încheieturi, ţipau 
deznădăjduiţi, căutând în zadar să scape de sub plopi sau 
de sub caii care urlau înfiorător. 

Cei câţiva secui, ai căror cai scăpaseră neatinși de plopi 
în cădere, fugeau mâncând pământul, fiind încredințaţi că 
puterile iadului porniseră pe urmele lor. 

Contele Beldi, care scăpase și el neatins, fiind în fruntea 
convoiului, căuta în zadar să-și stăpânească armăsarul. 
Trosnetul plopilor, tipetele oamenilor, urletele de durere 
ale cailor loviți, îl speriară așa de tare, încât, cu toate că 
Beldi îi rupsese gura, trăgând de frâie, el tot alerga într-un 
galop nebun. 

Dar ce se întâmplase? Oare într-adevăr iadul își 
dezlănţuise puterile împotriva unor oameni nevinovaţi? 

Nu! Puterile supraomenești n-aveau niciun amestec cu 
ceea ce se petrecuse! Totul era opera oamenilor și anume 
a oamenilor lui Mihu Inimă de Leu, care lucrase după 
planul hotărât de generalul Clococeanu. 

Mihu Inimă de Leu trebuia să pună mâna pe cei doi 
români răpiți de Beldi fără să se tragă niciun foc, deoarece 
detunăturile armelor puteau fi auzite din satele care în 
jurul Sibiului sunt foarte dese, or, nimeni nu trebuia să știe 
despre dispariţia din noaptea aceea a lui Laurian și 
Bălășescu, deoarece austriecii ar fi fost în stare să spună 
că au vrut să fugă din arest și astfel să aibă un nou motiv 
de a amâna eliberarea lor până la facerea cercetărilor. 

De aceea, generalul Clococeanu făurise un plan care, în 
caz de reușită, le îngăduia voinicilor să-și atingă scopul 
fără a se folosi de armele de foc. 

El cunoștea șirul de plopi de pe șoseaua dintre Şura 
Mare și Slimnic și pe acesta își alcătuise planul pe care 
haiducii îl executară întocmai. 

Conduși de Mihu Inimă de Leu, ei veniseră anume la faţa 
locului, încă de pe la miezul nopţii. 

Aici ei legară vârfurile a zece plopi cu frânghii lungi, pe 
care le trecură până în șanțul de pe cealaltă parte a 
șoselei. Pe urmă, cu ferestraiele anume aduse tăiară 
trunchiurile plopilor la o înălţime de un cot de pământ. Nu 
tăiară însă copacii de tot, ci mai lăsară spre drum o 
margine de câteva degete așa ca plopii să continue să 
rămână în picioare. Cum vântul nici nu adia măcar nu 

trebuia să le fie teamă că plopii vor cădea la pământ mai 
înainte de vreme. 

După ce sfârșiră cu aceste pregătiri, se ascunseră în 
șanțul de peste drum din fața plopilor și așteptară liniștiți 
sosirea secuilor. 

Caii  voinicilor pășteau pe câmp la adăpostul 
întunericului ce domnea. 

Când apoi secuii ajunseră în dreptul plopilor retezaţi 
voinicii apucară de frânghii, câte trei de o frânghie și la 
țipătul de cucuvea scos de Mihu Inimă de Leu traseră cu 
toată puterea de frânghii. 

Plopii căzură și prinseră sub ei pe cea mai mare parte 
din secui. Trăsura însă, în care se găseau cei doi prizonieri, 
rămase neatinsă deoarece în dreptul ei haiducii nu 
retezaseră niciun copac. Caii însă se speriară și o luară la 
goană. Nu putură însă să înainteze decât până la primul 
plop căzut care baricada drumul. În spaima lor, vrând să 
sară peste trunchiul copacului, rămaseră suspendaţi în aer, 
încurcaţi printre crengile plopilor. 

Atunci ieșiră la iveală și haiducii. 

În câteva clipe eliberară prizonierii din jalnica lor 
situaţie, Mihu Inimă de Leu le explică ce se întâmplase, 
apoi haiducii traseră trăsura prin șanț până în partea 
liberă a drumului, deoarece trebuia salvată și arhiva 
comitetului național. 

Peste o jumătate de ceas un nou convoi înainta pe șosea. 

De data aceasta însă, el mergea spre Sibiu și ducea doi 
oameni liberi, scăpaţi din mâinile răpitorilor lor... 

A doua zi, 20 August 1848. 

Un maior din armata austriacă se prezentă la casa din 
marginea orașului și-i rugă pe Laurian și pe Bălășescu să 
poftească până la comandament pentru a iscăli procesul 
verbal de punere în libertate. 

Maiorul se miră, de a nu găsi nicio pază, nicio sentinelă 
în jurul casei celor doi prizonieri dar își zise că pe semne 
comandantul rânduise astfel. 

Împreună cu cei doi prizonieri el se prezentă la 
comandament. 

Când aghiotantul îi anunţă că maiorul, împreună cu 
domnii Laurian și Bălășescu sunt în anticameră, generalul 
Pfersman crezu că visează. 

— Cum ai spus? se adresă el aghiotantului, nevenindu-i 
să-și creadă urechilor. 

— Domnul maior  Felstein, cu domnii Laurian și 
Bălășescu! repetă aghiotantul. 

— Ai înnebunit, omule? strigă generalul Pfersman și 
sărind de pe scaun se duse el însuși să deschidă ușa. 

Când îi văzu pe cei doi prizonieri înaintea sa trebui să se 
sprijine de ușă pentru a nu cădea jos. 

— Dv... dv... aici? bâigui el. 

— Da, Excelenţă! răspunse Laurian, cu un zâmbet plin 
de înţeles. Contele Beldi ar fi vrut să ne vadă la Cluj sau 
Tg.-Mureș, noi însă suntem credincioși împăratului și n-am 
dat ascultare decât chemării reprezentantului Majestății 
Sale. 

Câteva minute mai târziu, procesul verbal de punere în 
libertate fu semnat. 

Laurian și Bălășescu părăsiră comandamentul fiind 
purtaţi pe sus de cei zece mii de ţărani care așteptau în 
piaţă și care își însoţiră martirii într-un marș triumfal, până 
la Orlat. 

LI 
ti 


x "UUA 
x Îi 


Ky AA RE 
Generalul Pfersman rămase ca trăsnit în fotoliul său, 

dinaintea mesei de lucru și oricât se trudea el să înțeleagă 

cum scăpaseră prizonierii din mâinile lui Beldi, nu putu. 

Până la amiază, el nu mai primi pe nimeni. Umbla ca un 
turbat, de colo până colo prin odaie și aștepta sosirea 
contelui Beldi care nu putea să nu vină. 

Dar contele Beldi nu veni. 

După ce izbuti să-și stăpânească armăsarul, el se 
întoarse la locul nenorocirii. Aici însă nu putu să constate 
decât groaznica moarte a majorităţii secuilor săi și... 
dispariţia prizonierilor. 

În asemenea împrejurări el nu îndrăzni să se mai 
înapoieze la Sibiu, unde știa că sunt adunaţi peste zece mii 
de ţărani, ci pe poteci ascunse, fugi la Târgul Mureș unde 
rămase până la sfârșitul revoluţiei. 

Mihu Inimă de Leu îi tăiase odată pentru totdeauna 
pofta de a se mai amesteca în mișcarea de la 1848. 

În schimb, generalul Pfersman primi pe la ceasurile 
două după amiază, vizita ajutorului de Primar, Hans 
Schulze. 

— Excelenţă, Excelență, am fost trădaţi! exclamă 
Schulze, după ce închise ușa în urma sa. 

— Ştiu! răspunse generalul Pfersman. 

— Nu știți însă de cine! urmă ajutorul de primar al 
Sibiului. 

— Să vă spun eu! De generalul Clococeanu! 

Pfersman simţi, pentru a doua oară în ziua aceea, 
pământul învârtindu-se în jurul său. 

— De cine?... De cine ai spus? hbâigui generalul 
Pfersman. 

— De generalul Clococeanu! repetă Schulze. 

— Cum?... să fie cu putință?... El și cu grănicerii lui? 

— El, fără grănicerii lui însă! răspunse ajutorul de 
primar. Îndrăzneala aceasta n-a avut-o! 

— Dar vorbește! De unde știi? Cine ţi-a spus? strigă 
Pfersman, ca ieșit din fire. 

— Aseară, pe la ceasurile opt - începu Schulze să 
istorisească - secretarul meu, Damler, a zărit un sas, 
îmbrăcat în haine de sărbătoare, plimbându-se pe străzile 
orașului vechi. Cum i s-a părut ciudat ca un sas să umble în 
zi de lucru în haine de sărbătoare, s-a ţinut după el și care 
nu i-a fost mirarea când l-a văzut bătând la poarta casei 
generalului Clococeanu. Mirarea lui Damler însă crescu și 
mai mult când văzu că, cu toată ora înaintată, generalul îl 
primește pe omul nostru și stă de vorbă cu el peste un 
ceas. Bănuind ceva necurat Damler îl urmări pe sas și după 
ce a părăsit locuinţa lui Clococeanu și astfel a aflat că 
locuiește la hanul lui Fritz Conerth din orașul vechi. 

Cum hangiul este de ai noștri, l-am însărcinat să-l 
supravegheze. Astăzi, la amiază, ducându-se să ia raportul 
hangiului, Damler a aflat că sasul nu era sas, ci unul din 
românii refugiaţi din Muntenia care au intrat ieri în oraș. 
Românii aceștia, în număr de treizeci și trei, înarmaţi până 

în dinţi, au părăsit apoi hanul pe la unsprezece noaptea, 
luând-o spre Șura Mare. Nu s-au înapoiat decât în zori, 
împreună cu o trăsură pe porţile căreia sunt desenate 
armele contelui Beldi. În trăsură se găseau o sumedenie de 
hârțoage. 

La amiază apoi spionii noștri din Slimnic, ne-au adus 
vestea că treizeci și opt de secui au fost găsiţi morţi, sau 
răniți, pe șoseaua dintre Șura Mare și Slimnic, loviți de 
zece plopi care au fost prăbușiți asupra lor. Aceasta este 
isprava generalului Clococeanu care a fost ajutat de 
refugiații din Muntenia spre a ne răpi prada. 

— Acum... acum pricep și eu! îngână generalul 
Pfersman. Așadar Clococeanu este acela care ne-a jucat 
farsa aceasta? Dar se va căi amar! Deocamdată te rog pe 
d-ta, domnule Schulze să dai instrucțiuni tuturor oamenilor 
noștri să-l supravegheze deaproape pe Clococeanu pentru 
a-l putea prinde asupra faptului, căci numai astfel îl pot 
trage la răspundere. Până când n-avem dovezi zdrobitoare 
împotriva lui nu-i putem face nimic. 

— Am înţeles, Excelenţă. 

— Acum voi da ordin ca trăsura contelui Beldi care 
cuprinde arhiva comitetului naţional român să fie adusă la 
comandament. 

— E prea târziu, Excelenţă. 

— Prea târziu? exclamă generalul Pfersman furios. De 
ce? Ticăloșii au ars cumva arhiva? 

— Nu! Dar trăsura contelui Beldi a fost luată cu ei de cei 
zece mii de ţărani care îi duc pe Laurian și Bălășescu spre 
Orlat. 

— Sacrament! tună generalul Pfersman. Atunci voi 
îngriji ca măcar blestemaţii aceia de refugiaţi să nu ne 
scape! 

— Refugiații care au nimicit ceata de secui a contelui 
Beldi, au părăsit Sibiul împreună cu Laurian și Bălășescu. 

— Ce spui, omule? strigă Pfersman. Oare, toate îmi vor 
ieși pe dos? S-ar zice că... 

În clipa aceea ușa cabinetului se deschise și aghiotantul, 
ivindu-se în prag, anunţă: 

— Excelenţa Sa, generalul Clococeanu și o delegaţie a 
regimentului I de grăniceri! 

Generalul Pfersman schimbă iute o privire plină de 
înţeles cu ajutorul de primar care rămase în cabinet. 

Fără a mai aștepta invitaţia comandantului, generalul 
Clococeanu intră în cabinet, urmat de trei ofițeri din 
regimentul său. 

După ce salută militărește, generalul Clococeanu zise 
următoarele: 

— Excelenţă, am venit să vă vestesc că regimentul I de 
grăniceri, în adunarea pe care a ţinut-o astăzi de dimineaţă 
a hotărât să nu mai asculte de ministerul de război de la 
Pesta, ci numai de Majestatea Sa Împăratul. In același 
timp, ofiţerii acestui regiment au subscris o declaraţie prin 
care recunosc dreptatea cererilor formulate de marea 
adunare de la Blaj și această declaraţie!? va fi prezentată 
Majestății Sale, de o delegaţie de ofiţeri care a și pornit 
spre Viena. V-am adus la cunoștință acestea, ca să 
cunoașteţi calea pe care o va urma regimentul meu. 

Generalul Pfersman se prăbuși pe scaun. Lucrurile din 
odaie începură să se învârtească în jurul său și trecură 
câteva minute până când izbuti să-și revină în fire. 

Regimentul I de grăniceri era floarea armatei din partea 
de sud a Ardealului și acum îi scăpa din mâini și această 
prețioasă armă cu care nădăjduia să-și facă dublul său joc 
între unguri și austrieci. Cu răzvrătirea regimentului I de 
grăniceri i se tăia de sub picioare puntea care-l lega de 
ungurii lui Kossuth, la care nădăjduia să ajungă ministru 
de război. 

Schulze, văzând că Pfersman tace, se gândi că poate el 
va mai putea salva ceva prin ameninţări și se adresă astfel 
generalului Clococeanu: 


12 Declarația Reg. | de grăniceri a fost prezentată Împăratului la 11 septembrie 1848. 

— Excelenţă, nu credeţi că actul regimentului I de 
grăniceri este o răzvrătire și că legile militare sunt foarte 
aspre, faţă de răzvrătiți? 

— D-ta, domnule Schulze - răspunse Clococeanu, scurt - 
să-ți vezi de primăria d-tale și să nu te amesteci în 
chestiuni care nu te privesc. 

Nici Schulze și nici Pfersman nu se așteptase la un 
răspuns atât de drastic. Pfersman se crezu dator să ia 
apărarea complicelui său și zise: 

— Domnul Schulze este îngrijorat de soarta acestui oraș 
care în urma hotărârii dv. rămâne pradă revoltaţilor. 

— Regimentul I de grăniceri - răspunse Clococeanu - a 
luat această hotărâre tocmai spre a apăra orașul și ţinutul 
de bandele răsculaților unguri, singurii primejdioși. Aţi 
văzut prea bine că au fost la Sibiu zece mii de români și 
niciun cetăţean al orașului n-a avut de suferit nici cea mai 
neînsemnată pagubă. În schimb, o ceată de câţiva secui a 
fost îndeajuns ca să săvârșească cunoscutele măceluri din 
Blăjel, Sălcud, Sf. Craiu și alte sate. 

Generalul Pfersman tăcu. Dar cupa amărăciunilor nu era 
încă plină. Lovitura cea mare venea de-abia acum și 
lovitura aceasta era nimicitoare. 

Ușa cabinetului se deschise deodată și fără a fi anunţat, 
fără a aștepta să fie invitat, în pragul ei se ivi un ofițer 
austriac, al cărui grad nu se putea cunoaște, din pricina 
gulerului ridicat de la pelerină. 

Apariţia lui îl făcu însă pe generalul Pfersman să sară de 
pe scaun ca mușcat de șarpe. Chipul i se făcu palid ca 
ceara, picioarele începură să-i tremure și de-abia putea să- 
și ţină călcâiele lipite. 

Dar cine era omul acesta, de care tremura chiar și 
generalul Pfersman? 

Era generalul Puchner, comandantul suprem al forțelor 
imperiale din Ardeal. 

La începutul revoluţiei, Puchner jucase același joc cu 
două feţe ca și Pfersman. Mai departe văzător însă decât 

Pfersman, el își dădu seama iute de realitate și se lepădă 
de Kossuth. El favorizase alcătuirea guvernului unguresc 
din Cluj, dar văzând că sorții de izbândă ai acestui guvern 
sunt foarte reduși, se hotărî să rămână credincios 
împăratului și părăsi capitala Transilvaniei spre a veni la 
Sibiu unde forțele imperiale erau mai numeroase. 

Venind la Sibiu însă, el aducea și o veste zdrobitoare 
pentru generalul Pfersman. 

Curtea din Viena anume, prinsese de veste despre 
uneltirile lui Pfersman și hotărâse rechemarea lui. 

Ordinul de rechemare îl aducea Puchner cu sine, care 
căută să fie cât mai aspru, spre a risipi îndoiala ce plutise 
un timp în jurul persoanei sale. 

— Domnule general - îi zise Puchner lui Pfersman. 
Citește te rog acest ordin prin care ești rechemat din 
postul de comandant al Sibiului. Activitatea d-tale din 
timpul din urmă pare să fi fost foarte dubioasă și va trebui 
să dai socoteală de ea în faţa Ministerului de Război din 
Viena. Vei preda postul în primirea domnului general 
Clococeanu care este numit comandantul cetăţii în locul d- 
tale și mâine în zori vei porni spre Viena. 

Ordinul acesta lovi doi oameni, deodată: pe Pfersman și 
pe Schulze. 

Pfersman porni spre Viena chiar a doua zi, unde urma să 
se sfârșească cu cariera lui de ofițer, Schulze însă, 
intrigantul, spionul ungurilor rămase și mai departe pe loc, 
pentru a fi una din figurile cele mai triste ale revoluţiei din 
1848. 

CAPITOLUL 123 
Maâcelul din Zlatna 


Ca urmare a hotărârilor luate la cea de a treia adunare 
naţională de la Blaj, 16-25 septembrie, unde se hotărâse 
crearea gărzii naţionale române, ungurii se dădară la 
măcelurile și cruzimile cele mai neînchipuite împotriva 
românilor. 

La 28 septembrie în comuna Lunca sunt împușcați 23 de 
români; tot atunci, unul din cei mai crunţi persecutori ai 
românilor, baronul Apor puse să se spânzure 26 de români, 
numai așa, de pofta de a ucide, apoi se plimbă cu ţigara în 
gură, printre cadavrele lor; la 3 octombrie sunt spânzurați 
la Cluj tribunii Alexandru Bătrâneanu și Vasile Simonis, iar 
la 12 octombrie, teologul Vasile Pop. 

Cruzimile acestea ale ungurilor făcură ca și răbdarea 
românilor să se sfârșească și atunci se alcătuiră vestitele 
legiuni românești, care au luptat tot timpul revoluţiei cu o 
vitejie devenită legendară. 

Cartierul general al revoluţiei era la Câmpeni, în munţii 
Apuseni, care închid acum ca un cerc de fier frontiera din 
spre apus a ţării noastre. 

Nici că se putea alege un loc mai nimerit ca centru de 
acţiune militară ca acest orășel, apărat din toate părțile de 
munţi înalţi și totuși legat prin linii bune de comunicaţie cu 
principalele localități din munţii Apuseni. 

Aici își organiză Avram lancu garda naţională, ajutat de 
tribunul Nicolae Corcheș, centurionul Alexandru Bistran și 
vice-tribunul Dionisie Popovici. 


1204 


Comandantul suprem al trupelor austriece din 
Transilvania, generalul Puchner îi trimise lui lancu, ca 
atașat militar, pe căpitanul Ivanovici, iar ca atașat civil pe 
Hans Schulze, ajutorul de primar al Sibiului. 

Fostul complice al generalului Pfersman izbutise să se 
lingușească pe lângă Puchner și sub paravanul legăturilor 
de rasă dintre sași și austrieci, reuși chiar să se facă numit 
atașat civil pe lângă cartierul lui Avram Iancu. 

Fire slabă, lașă chiar și ușor de cumpărat, căpitanul 
Ivanovici se lăsă înrâurit într-atâta de Hans Schulze, încât 
în curând atașatul militar nu mai era decât o unealtă în 
mâinile atașatului civil, care era spionul ungurilor și care, 
prin legăturile sale cu tabăra ungurească, zădărnici atâtea 
izbânzi și pricinui măcelărirea atâtor români. 

În ziua de 24 octombrie 1848, Avram Iancu intră în 
Abrud și dezarmă garda ungurească, fără a ucide însă un 
singur om. Colonelul Ispirescu, Mihu Inimă de Leu și 
haiducii erau și ei cu Craiul Muntilor”. 

După eliberarea lui Laurian și Bălășescu, generalul 
Clococeanu îi trimisese pe haiduci și conducătorii lor la 
Câmpeni la Iancu cu o scrisoare plină de laude. 

Craiul Munţilor îi primi cu braţele deschise și în urma 
dorinţei lui Mihu Inimă de Leu, hotări să nu-i împartă în 
nicio legiune, ci să-i țină la dispoziția sa pentru a-i arunca 
în foc acolo unde se va simţi mai multă nevoie de oameni 
învăţaţi cu lupta. 

Afară de Avram lancu mai era însă cineva care se bucura 
nespus de a-i avea în apropierea sa pe voinici. 

Acest cineva era Hans Schulze. 

Ajutorul de primar al Sibiului nu uitase renghiul pe care 
i-l trăseseră acești refugiaţi din Muntenia, când cu răpirea 
lui Laurian și Bălășescu. 

Dacă Mihu Inimă de Leu nu se amesteca cei doi 
conducători ai românilor ar fi zăcut acum în temniţa din 
Cluj și știind în primejdie viața celor doi oameni de seamă 


13 Așa îl botezase poporul pe Avram lancu. 

ai lor, românii n-ar fi îndrăznit să ridice armele împotriva 
ungurilor. 

Schulze jurase răzbunare și se bucura acum, deoarece 
știindu-i în apropierea sa pe voinici răzbunarea lui putea 
să-i ajungă. 

De la sosirea voinicilor, el nu mai făcea altceva decât să 
se sfătuiască toată ziua cu secretarul său, Damler, pe care- 
l] luase cu sine și în munţii Apuseni, asupra chipului cum ar 
putea să plătească refugiaților farsa de la Șura Mare. 

La Abrud, Schulze și cu Ivanovici își aleseseră ca 
locuinţă, pentru noaptea pe care urmau s-o petreacă acolo 
o casă de la marginea orașului, spre miază-zi. În zadar le 
spusese Avram lancu că este primejdios să stea așa izolaţi 
de trupa care cantona în piaţă. Schulze răspunse că 
locuitorii au dat dovadă de simțăminte pașnice, lăsându-se 
dezarmaţi fără să se împotrivească și că deci n-avea de ce 
să se teamă. 

În realitate însă, Schulze urmărea cu totul alt scop... 

El trimisese încă de dimineaţă pe un ungur din Abrud, 
cu o misiune ascunsă până la Zlatna, la consilierul 
Nemegyei, comandantul gărzii ungurești și în cursul nopţii 
acesta trebuia să vină cu răspunsul. Schulze alesese deci 
casa aceasta spre a-și putea primi curierul în ascuns, fără 
a fi văzut de oamenii lui Iancu. 

Pe la miezul nopţii, curierul se și înapoiase și se pare că 
adusese o veste foarte îmbucurătoare, deoarece chipul lui 
Schulze și al lui Damler strălucea de bucurie. 

A doua zi, Schulze se sculă cu noaptea în cap și-l căută 
pe Avram lancu pe care-l găsi la sfat cu prietenii săi. 

Schulze se amestecă și el în vorbă și când se ajunse la 
înaintarea trupei spre Zlatna, grăi astfel: 

— Tocmai m-am sfătuit aseară și cu căpitanul Ivanovici 
și am găsit că este mai bine să trimitem întotdeauna 
înaintea noastră câte o avangardă, care să vestească 
populaţia că sosim și că nu venim cu niciun gând războinic. 
În chipul acesta oamenii vor fi prevestiţi şi știind că nu 


1206 


venim să-i măcelărim nu vor mai opune nicio împotrivire 
iar noi ne vom putea face datoria fără nicio vărsare de 
sânge. 

— Cele întâmplate până acum însă - răspunse Avram 
Iancu - ne îndreptăţesc să credem că avangarda noastră ar 
fi primită cu ploaie de gloanţe și nu cu ramură de măslin. 

— Capitularea Abrudului dovedește tocmai contrariul. 

— Aceasta nu însemnează că toate gărzile ungurești se 
vor purta la fel. 

— O încercare însă n-ar strica să facem! răspunse 
Schulze. 

— Nu văd pentru ce să primejduiesc în zadar viaţa a 
câtorva zeci de oameni! 

— Pe de o parte, eu sunt încredinţat, urmă perfidul Schulze - 
că n-am primejdui viaţa niciunuia din luptătorii noștri, pe de altă 
parte, încercarea n-ar fi zadarnică, deoarece, după cum am mai 
spus, în chipul acesta am ocoli o vărsare de sânge. Pe urmă, 
avem în mijlocul nostru pe domnul Mihu, despre a cărui 
vitejie și iscusință ne-a vorbit atât de mult generalul 
Clococeanu și cred că, încredințându-i-se lui și oamenilor 
săi această însărcinare, ar ști s-o ducă la îndeplinire fără 
nicio pierdere pentru d-sa. 

Mihu Inimă de Leu care era și el de faţă la sfat, tresări la 
auzul acestor cuvinte. 

Ochii sasului acestuia nu-i plăcuseră niciodată. Erau 
prea neastâmpăraţi și când Schulze vorbea cu cineva nu 
priveau niciodată în faţă. Nu astfel face un om cu sufletul 
curat, cu conștiința împăcată. 

De aceea, acum, când îl auzi pe Schulze vorbind astfel, 
era aproape pe deplin încredinţat că propunerea sasului 
era în legătură cu ceva necurat. Dar Schulze îl provocase 
pe faţă și Mihu Inimă de Leu nu putea lăsa să plutească 
nici măcar o umbră de îndoială în jurul curajului său. Era 
prea mândru de trecutul său pentru a nu ridica mănușa 
aruncată de un om ca Schulze, chiar dacă avea 

convingerea că ridicarea acestei mănuși însemna o mare 
primejdie pentru el. 

De aceea, răspunse fără șovăire, adresându-se lui Avram 
Iancu: 

— Domnule comandant, vă rog să-mi dați mie această 
însărcinare și fiți încredințat că chiar dacă aș fi primit de o 
mie de unguri în loc de o mână cu ramura de măslin, Mihu 
Inimă de Leu și oamenii săi nu vor dezminţi cele spuse 
despre ei de generalul Clococeanu. 

— Dar bine, domnule Mihu - răspunse Craiul Munţilor, 
nici nu s-a hotărât încă să trimitem avangardă, al cărei 
rost, în ceea ce mă privește pe mine, mărturisesc sincer că 
nici nu-l prea văd. 

— Domnule comandant - zise Mihu, cu hotărâre - domnul 
căpitan Ivanovici și domnul Schulze sunt atașați pe lângă 
dv. din partea comandamentului austriac din Sibiu și 
pentru bunele raporturi cu acest comandament sunt de 
părere să primiţi sfatul d-lor. În ceea ce mă privește pe 
mine și oamenii mei, ne-aţi face un mare serviciu, deoarece 
mărturisesc sincer că ni s-au înţepenit oasele de când stăm 
cu mâinile în sân. 

Curajul lui Mihu Inimă de Leu îi plăcu lui Avram lancu, 
care se apropie de voinic și bătându-l pe umeri, zise: 

1f. 1 

— Îţi mulţumesc frate, pentru avântul cu care îți oferi 
serviciile. Pentru a-ți face d-tale o plăcere și numai pentru 
asta, te însărcinez să te duci înainte la Zlatna și să vestești 
populaţiei că Avram Iancu vine cu gânduri pașnice și nu cu 
intenţii de răzbunare. Altă instrucţiune nu-ţi dau. Eşti 
destul de călit în lupte pentru a ști singur ce ai de făcut. 
Du-te și Dumnezeu să te aibă în paza sa. 

Mihu Inimă de Leu salută militărește, mai aruncă o 
privire scrutătoare spre Schulze și plecă. 

Privind în ochii atașatului civil, i se păru că zărește în ei 
lucirea unei bucurii fără margini. 

Plecând de la Sfat, se duse de-a dreptul la casa unde 
mânaseră peste noapte. 

Colonelul Ispirescu se folosise că ziua aceea rămâneau 
în Abrud, pentru a-și obloji picioarele umflate de 
reumatism, cu foi de varză. 

Mioara, Dochiţa și Pia, erau duse prin oraș, spre a și 
complecta cumpărăturile, căci la rugămintea lui Avram 
Iancu, ele își lepădaseră hainele bărbătești. Iancu anume 
știa că bărbaţii sunt mai liberi la gură și se temea ca 
vreunul din voinicii care i se alăturau pe drum și care nu 
aveau de unde să știe că sub veștmintele bărbătești se 
ascundeau trei femei, să nu cumva să spună glume care nu 
erau pentru urechile unor femei. 

Grija aceasta, doveditoare a unei mari stime fată de 
femei, se mai poate vedea și astăzi în familiile românești 
din Ardeal. 

Mioara, Dochiţa și Pia îmbrăcaseră deci portul naţional 
al româncelor din munţii Apuseni și folosindu-se de faptul 
că Abrudul avea prăvălii mai mari și mai multe decât 
Câmpenii, ieșiseră acum în oraș spre a-și complecta 
cumpărăturile. 

De aceea, înapoindu-se de la sfat, Mihu nu găsi acasă pe 
niciuna din fete. 

— Bine că nu sunt aici copilele - zise colonelul Ispirescu, 
după ce auzi că Mihu trebuie să plece la Zlatna - căci altfel 
n-ai fi scăpat de ele și ar fi trebuit să le iei cu d-ta. 

— Cum, să plec, fără să-mi iau rămas bun de la Mioara? 
exclamă căpetenia haiducilor. 

— Doamne, Mihule - zise colonelul dojenitor parcă ai fi 
un băiat de școală! 

— Ehei, domnule colonel - oftă Mihu - când o viaţă 
întreagă ai avut de îndurat ceea ce a îndurat Mioara și cu 
mine, inima îţi tremură la fiecare despărţire și te întrebi 
mereu dacă la înapoiere nu te așteaptă o nouă surpriză 
neplăcută. 

— Vezi-ţi de treabă și nu mai cobi. Aici, în mijlocul 
taberei e mult mai în siguranţă, decât acolo unde te duci d- 
ta. 

Mihu Inimă de Leu rămase pe gânduri. Cuvintele 
colonelului îl făcură să-și aducă aminte de Schulze. 

Da, fără îndoială că Mioara era mai în siguranţă la 
Abrud decât la Zlatna, unde nu știa ce-l așteaptă. 

— Ai dreptate, domnule colonel - zise el, într-un târziu. 
De aceea voi și porni îndată, să nu cumva să se înapoieze 
din oraș. Te rog însă, ai grijă de Mioara. 

— Şi de Dochiţa! adăugă Dan Dragomir. 

— Fiţi fără teamă! răspunse colonelul. Este vorba doar și 
de copila mea 

Copila lui?... Bietul om, dacă ar fi știut ce soartă îi era 
hărăzită atât ei, cât și lui! 

Peste un sfert de ceas, Mihu Inimă de Leu și cu voinicii 
săi părăsiră Abrudul, îndreptându-se spre Zlatna. 

Drumul de la Abrud și până la Zlatna este de o 
frumuseţe răpitoare. El duce numai printre munţi și 
păduri, până la cinci kilometri de Zlatna, șerpuind 
necontenit la o înălțime de peste o mie de metri. 

Mihu Inimă de Leu însă n-avea ochi pentru toate aceste 
frumuseți ale naturii deoarece el se gândea mereu la 
Schulze. Vruse oare omul acesta să-l împingă într-o 
capcană sau sfatul lui fusese sincer? I se păruse oare 
numai lui că privirea atașatului civil trăda o bucurie fără 
margini când îl văzu plecând spre Zlatna sau aceasta era 
privirea lui obișnuită? 

Gândurile acestea îl frământară pe Mihu tot drumul și de 
teama de a nu fi surprins printr-un atac neașteptat înainta 
numai cu multă băgare de seamă. 

Așa se întâmplă că n-ajunse în faţa Zlatnei, decât pe la 
amiază. 

Pe drum i se mai alăturaseră vreo două sute de ţărani de 
prin satele Cerbu, Trâmpoaiele și Valea Dosului, care voiau 
să-i facă lui Avram Iancu o primire triumfală în Zlatna. 

Ajuns la bariera orașului, Mihu Inimă de Leu arboră 
steagul alb și trimise vorbă comandantului gărzii ungurești 
că este avangarda oștii lui Avram Iancu care vine cu 
gânduri pașnice și deci să predea orașul de bună voie, spre 
a-i feri de distrugere. 

Comandantul gărzii ungurești, Nemegyei, veni el însuși 
în întâmpinarea lui Mihu Inimă de Leu, spre a-l asigura că 
și el este însufleţit de gândurile cele mai pașnice și că este 
gata a preda orașul spre a-l feri de distrugere. 

Ba Nemegyei îl pofti chiar pe Mihu în oraș pentru a 
pregăti împreună primirea lui Iancu. 

Odată cu Nemegyei veniseră în întâmpinarea lui Mihu și 
locuitorii români ai Zlatnei, în număr de câteva sute. De la 
aceștia Mihu află că garda ungurească se compunea din 
vreo șaizeci de oameni, numai, așa că, Mihu nu văzu nicio 
primejdie în intrarea în oraș mai ales că Nemegyei venise 
însoţit numai de primar, ceea ce făcu să întărească și mai 
mult convingerea lui Mihu că comandantul gărzii ungurești 
era loial. 

Urmat deci de ţăranii de prin satele din apropiere, 
precum și de locuitorii români ai orașului Mihu Inimă de 
Leu intră în Zlatna. 

De unde să bănuiască bietul om că mârșăvia de care se 
temea îi fusese întinsă în adevăr? De unde să știe el că 
Nemegyei venise anume singur, pentru a-i înlătura orice 
bănuială asupra planului său drăcesc? De unde să-și 
închipuie el că Schulze pusese la cale cu comandantul 
gărzii ungurești uciderea lui și a voinicilor săi? 

Bănuise el că atașatul civil îi purta sâmbetele, că 
rânduise ceva, pentru a-l înlătura. Dar la cursa de care se 
temea, se aștepta să i se întindă undeva prin apropierea 
Abrudului, nu însă la treizeci de kilometri de tabăra lui 
Iancu. Nici prin minte nu i-ar fi trecut că Schulze izbutise 
să se pună în legătură cu Nemegyei într-un răstimp atât de 
scurt și că izbutise să stabilească cu comandantul militar al 
Zlatnei, planul ticălos al măcelăririi voinicilor săi. 

Totuși, când Nemegyei îl pofti să intre în localul 
primăriei, prudenta îi șopti să refuze. Ar fi fost o adevărată 
copilărie să se ducă singur într-un local, unde de după 
fiecare ușă, de după fiecare colţ l-ar fi putut pândi 
moartea. 

Văzând că Mihu refuză să intre, Nemegyei zise: 

— Atunci mă ierți câteva clipe, să mă duc să adun pe 
fruntașii orașului, spre a hotărî cu toţii cum să-l primim pe 
Avram lancu. 

Nemegyei și primarul intrară în primărie. 

Mica piaţă din fata primăriei era plină de lume, numai 
țărani și români din Zlatna. Mihu Inimă de Leu și cu 
oamenii săi erau aclamaţi ca niște mântuitori și după 
plecarea comandantului gărzii ungurești, bieţii locuitori ai 
orașului se îmbulzeau, care mai de care, să se plângă de 
unguri. 

— Eu sunt negustor de bucate - zicea unul - și ungurii 
mi-au luat până la cel din urmă sac de grâu, fără să-mi dea 
un ban! 

— Mie mi-au luat până și perna de sub căpătâi, pentru 
că n-am vrut să mă înscriu în garda ungurească! se plânse 
un al doilea. 

— Pe bărbatul meu - plângea o femeie de vreo treizeci 
de ani - l-a împușcat Nemegyei cu mâna lui fiindcă n-a vrut 
să se înscrie în garda lui și pe urmă mi-a dat foc casei, de 
am rămas pe drumuri, cu patru copilași. 

— Băiatului meu - zise apoi un moșneag gârbovit de ani - 
i-au tăiat nasul și urechile, fiindcă a îndrăznit să cânte 
„Deşteaptă-te Române!”. 

Și plângerile despre autorităţile ungurilor urmând tot 
așa, Mihu Inimă de Leu începu să se teamă că poporul 
acesta, atât de crud persecutat de garda ungurească, să 
nu-și piardă capul, acum când știa oștirea română prin 
apropiere și să nu se dedea la cruzimi asemănătoare 
acelora pe care le îndurase el de la unguri. 

Mihu fierbea fie mânie, la auzul acestor atrocități, dar îi 
făgăduise lui Iancu că va evita orice vărsare de sânge și 
stăpânindu-și revolta sufletului se gândi să vorbească 
poporului, spre a liniști spiritele. 

Tocmai se pregătea să se adreseze mulţimii îngrămădite 
în piaţă, când deodată, un om ieși ca turbat pe ușa 

primăriei și croindu-și drum cu forţa, se apropie de Mihu 
Inimă de Leu. 

— Domnule, domnule! strigă omul, îngrozit, fugiţi, căci 
ungurii vor să vă omoare! 

O liniște mormântală urmă acestor cuvinte. 

Înnebunise oare omul acesta, sau ce era cu el de venea 
cu o asemenea veste nesăbuită? 

— Ce ai spus, omule? strigă Mihu Inimă de Leu. 

— Fugiţi, domnule - repetă omul - căci toate casele din 
piaţă sunt ocupate de oamenii lui Nemegyei, care la un 
semn al comandantului lor vor trage în dv. 

— De unde știi toate acestea? întrebă căpetenia 
haiducilor, căruia nu-i venea să creadă în spusele 
necunoscutului. 

— Sunt servitor la primărie - răspunse omul - și încă de 
azi dimineaţă l-am auzit pe Nemegyei punând la cale 
ticăloșia cu ungurii lui. Când am vrut să fug din primărie 
ca să dau de știre mârșăvia fraţilor mei, secretarul 
primăriei m-a ademenit în pivniță și a încuiat ușa peste 
mine, pe semne temându-se că le-am aflat uneltirile. De- 
abia acum am putut sparge broasca de la ușă, sprea mă 
furișa afară. Fugiţi, domnule, căci ne măcelăresc pe toţi! 

Mihu Inimă de Leu aruncă o privire în jurul său. 

Piața, aproape pătrată, era o mare de capete. Jur 
împrejur case clădite după moda veche, fără curte, fără 
gard, una lângă alta, un adevărat șir de fortărețe. Din piaţă 
duceau patru străzi spre patru puncte diferite ale orașului. 

Dacă ungurii deschideau focul, jumătate din oamenii 
adunaţi în piaţă ar fi fost loviți de gloanţelor lor mai înainte 
ca mulțimea să se fi scurs pe cele patru străzi. 

Totuși, dacă spusele servitorului de la primărie erau 
întemeiate, altă scăpare nu era decât ca lumea să fugă prin 
cele patru străzi. 

De o împotrivire nici vorbă nu putea fi căci la adăpostul 
zidurilor de câte o jumătate de metru grosime - cum se 
clădeau pe atunci - ungurii i-ar fi împușcat pe toţi până la 

cel din urmă. Ca să ia dușmanul cu asalt ar fi fost tot atât 
de zadarnic, deoarece cum să ataci cincizeci-șaizeci de 
case deodată, așezate pe patru fronturi și aceasta numai 
cu douăzeci și opt de oameni? Căci ţăranii și locuitorii erau 
nearmați. 

De aceea, Mihu se ridică în picioare în șea și strigă: 

— Jos de pe cai! 

Porunca aceasta era adresată oamenilor săi, care singuri 
călări din toată mulțimea, ar fi fost cei dintâi seceraţi de 
gloanţele ungurilor. Pe urmă strigă cât îl ţinea gura: 

— Toată lumea să părăsească piața și să se adune la 
marginea pădurii, lângă râu. 

Cum vestea noii ticăloșii a ungurilor trecuse din gură în 
gură, mulțimea începuse să golească piaţa, încă mai 
înainte de a auzi porunca iMihu Inimă de Leu. 

Haiducii coborâseră de pe cai și făcându-și scut din 
trupurile nobilelor animale, înaintau în spre strada cea mai 
apropiată. 

Fie că Nemegyei observase din fereastră că românii 
evacuau piaţa, fie că momentul hotărâtor pentru atac 
sosise, deodată el se ivi la una din ferestrele primăriei, în 
mână cu un pistol pe care-l descărcă fără ţintă în mijlocul 
mulțimii. 

O biată ţărancă din Valea Dosului, se prăbuși la pământ 
cu fruntea găurită. 

O clipă mai târziu, toate ferestrele caselor din piaţă se 
deschiseră și o ploaie de gloanţe căzu în plin asupra 
mulțimii. 

Mulțimea înfuriată, din care numai jumătate izbutise să 
se refugieze din piaţă, năvăli acum ca înnebunită spre cele 
patru străzi. 

Din ferestrele caselor pe lângă care treceau însă o ploaie 
cu apă fiartă căzu asupra fugarilor, opărindu-i pe cap, pe 
faţă, pe piept, pe mâini. 

Ungurii hotărâseră pe semne exterminarea a tot ceea ce 
era românesc în Zlatna și plănuiseră această ucidere în 


1215 


masă, până în cele mai mici amănunte; căci îndată ce 
dispărură din ferestre femeile care aruncaseră cu apă 
fiartă, urmă o nouă ploaie de gloanţe. 

Mihu Inimă de Leu văzând acest măcel înfiorător, se 
gândi să apere cât de cât retragerea mulțimii și își așeză 
oamenii sub bolțile a trei porţi, unde nu puteau fi atinși de 
gloanţele măcar a acelora, care trăgeau din acel front de 
case. 

Aici, haiducii așteptau acum cu arma în mână, iar când 
se iviră din nou în ferestrele de peste drum femeile cu 
oalele de apă clocotindă, douăzeci și nouă de puști 
răsunară și douăzeci și nouă de unguroaice se prăbușiră la 
pământ, vărsând apa fiartă peste ele și peste cei din jurul 
lor. 

După această salvă, Mihu Inimă de Leu și cu oamenii săi 
se ascunseseră sub alte trei porţi, din rândul alăturat de 
case și se așezară din nou la pândă. 

Ungurii nu se așteptaseră la un răspuns atât de violent. 
Cei ascunși în casele unde fuseseră lovite aruncătoarele de 
apă clocotită, nu îndrăzniră să se mai apropie de ferestre. 
Pe ceilalţi, salva dușmanului îi zăpăcise și acum nu mai 
trăgeau decât cei mai curajoși, care veneau până la 
fereastră, își descărcau arma i fugeau. 

Haiducii în schimb, alergau din poartă în poartă și cum 
zăreau vreo ţeavă de pușcă ivindu-se la vreo fereastră o și 
luau la ochi. 

În chipul acesta, Mihu colindă cu oamenii săi toate cele 
patru șiruri de case din piaţă, trăgând pe rând, asupra 
fiecăreia. 

Strategia lui Mihu avu efectul cel mai strălucit. 

Văzând că focul dușmanului vine din toate părţile, 
gardiștii unguri, câte unul sau doi în fiecare casă, fără 
comandant, căci acesta era la primărie, de-abia mai 
trăgeau așa că mulţimea putu fugi din piaţă fără a mai fi 
decimată de gloanţele ungurilor. 

Cu toate acestea, când Mihu se furișă și el cu oamenii 
săi cei din urmă pe o stradă, în piaţă zăceau vreo cincizeci 
de cadavre de români, bărbaţi, femei și copii. 

Furia mulţimii însă nu mai cunoștea margini. După ce 
scăpă de focul gardiștilor, ea se îndreptă ca o mare 
furtunoasă spre marginea pădurii, unde le spusese Mihu să 
se adune. 

Când haiducii ajunseră la locul întâlnirii, ei găsiră acolo 
câteva sute de oameni, care strigau,  gesticulau, 
amenințau, cereau răzbunare. 

Şi aveau dreptate nenorociţii să ceară răzbunare căci 
ticăloșia ungurilor fusese prea mare. 

La marginea pădurii zăceau, urlând de durere, zeci de 
răniți, loviți de gloanţe sau opăriţi, orbiţi, asurziţi de apa 
clocotită aruncată de unguroaice. Priveliștea acestora era 
înfiorătoare și Mihu se cutremură când ajunse în faţa lor. 

— Răzbunare! Răzbunare! striga mulţimea, sălbăticită 
de mânie. 

— Să piară ungurii! 

— Jos cu ticăloșii! 

— Să piară toată Zlatna! 

Răniţii, care se mai puteau mișca, se ridicau într-un cot, 
în capul oaselor, cum puteau și strigau: 

— Răzbunaţi-ne, fraţilor! Prea au fost mârșavi! 

— Scoateţi-le și lor ochii, cum ne-au orbit ei pe noi! 

— N-aveti milă nici de femei, căci ele ne-au asurzit! 

Oricât de mult era însă impresionat Mihu de priveliștea 
ce se înfățișa în faţa sa, oricât de mult îl dureau suferinţele 
răniților, oricât de mare îi era revolta din pricina 
făţărniciei ungurilor, totuși el se gândi că Avram Iancu îl 
rugase să evite orice vărsare de sânge și hotărât să asculte 
de porunca acestuia, se trudi să liniștească spiritele, 
lăsând ca judecata să fie făcută chiar de Craiul Munţilor, a 
doua zi, când oștirea acestuia urma să pătrundă în oraș. 

De aceea, el le ţinu oamenilor următoarea cuvântare: 

— Fraţilor! Sufletul meu este o mare răzvrătită și 
sângele îmi aleargă înnebunit prin vine când mă gândesc 
la ticăloşia ungurilor. Atâta fățărnicie, atâta mârșăvie nu- 
mi închipuiam că poate sălășlui în inima unor ființe 
omenești. Prin fapta lor de astăzi, ungurii au pierdut orice 
drept de a se mai numi un popor civilizat, au pierdut orice 
drept de a mai cere milă! 

— Așa este! Să piară până la cel din urmă! strigă 
mulțimea. 

— Prin cruzimea lor s-au făcut vrednici de pedeapsa cea 
mai aspră - zise Mihu - și după cum bine aţi spus, chiar 
nici femeile n-ar trebui să fie cruţate, căci și ele au fost tot 
atât, poate chiar și mai sălbatice, decât bărbaţii. Trebuie 
însă fraţii mei, să le arătăm acestor unguri, care spun că 
noi suntem sălbatici, să le arătăm câtă deosebire este între 
sufletul lor și al nostru, trebuie să le arătăm că pe când ei 
sunt fiare sângeroase, noi suntem un popor blând, 
mărinimos, așa cum au fost strămoșii noștri. 

Mulțimea începu să murmure, căci ea se aștepta să fie 
condusă la răzbunarea sângelui vărsat, or, iată că acela, 
care credeau că le va fi conducător, îi îndemna să fie 
mărinimoși cu ucigașii fraţilor lor nevinovați. 

— Ce ar însemna pentru noi, aproape o mie de oameni - 
reluă Mihu, când se mai făcu puţină tăcere - să măcelărim 
pe cei șaizeci de gardiști unguri? Intr-un ceas n-ar mai 
exista unul, căci acum nu am mai fi la cheremul lor, 
îngrămădiţi într-o piață, unde nici nu ne putem mișca, ci 
am porni la luptă pregătiţi și apăraţi împotriva gloanţelor 
lor. Dar aceasta n-ar fi vrednic de numele de român. Nu ne 
este îngăduit nouă, o mie de oameni, să ne arătăm viteji 
faţă de șaizeci de unguri. Dorul nostru de răzbunare ar fi 
satisfăcut, dar toată Europa ar arunca în noi cu noroi, 
toată omenirea s-ar întoarce cu scârbă de la noi. Gândiţi-vă 
că fruntașii noștri bat pe la curţile Europei, lăudând 
virtuțile poporului românesc și cerând ca dreptul lor la 
viaţă să le fie recunoscut! Ce vor putea răspunde ei, când 

vestea uciderii celor șaizeci de gardiști unguri de către o 
mie de români va trece graniţa? Ne-am tăia noi singuri 
craca de sub picioare, or, aceasta n-avem dreptul s-o 
facem, căci ar însemna nu numai să îngreunăm 
însărcinarea pe care le-am dat-o fruntașilor noștri, dar am 
da chiar și dușmanului o armă împotriva noastră! 

Și bunătatea, înțelepciunea poporului român vor ieși la 
iveală înc-odată chiar și atunci când alături de el se auzeau 
încă strigătele de durere ale jertfelor ungurilor. 

Mulțimea se linişti încetul cu încetul și Mihu Inimă de 
Leu văzu cu bucurie că truda lui nu fusese zadarnică. 

Observând că vorbele sale căzuseră pe pământ bun, veni 
și cu cel din urmă argument pentru a-i calma și pe cei 
câţiva înflăcăraţi, care tot mai cereau răzbunare. 

— Pe urmă, fraţilor, toţi și de bună voie ne-am ales un 
conducător, căruia am hotărât să ne supunem fără 
crâcnire, deoarece l-am socotit cei mai înţelept, cel mai 
iscusit și mai drept dintre noi. Cuvine-se deci, ca dreptul 
de a judeca fapta de astăzi a ungurilor să i-l lăsăm lui 
Avram Iancu, Craiul Munţilor. 

La auzul numelui idolului lor, poporul izbucni murale: 

— Trăiască Iancu! 

— Trăiască Craiul Munţilor! 

— Așa este! El trebuie să-i judece pe ticăloșii de unguri! 

Scopul fusese atins. Mulțimea, care mai înainte strigă 
răzbunare, pentru sângele nevinovat care fusese vărsat 
într-un chip atât de josnic, cerea ea însăși să se aștepte 
sosirea lui Iancu, a Craiului Munţilor, care să-i judece pe 
vinovaţi. 

— Dar până să vină Iancu, ungurii vor fugi spre Aiud! 
strigă cineva deodată. 

— Așa este! Vor fugi! repetă mulţimea. 

Mihu făcu semn că vrea să vorbească și zgomotul se 
potoli. 

— Pentru a-i împiedica să fugă, zise el, n-avem decât să 
le tăiem drumul ce duce spre Aiud. Ne așezăm în capătul 


1219 


din spre răsărit al orașului și așteptăm acolo sosirea 
Craiului. 

— Așa să facem! Coborâţi spre Pătrângeni fraţilor! 

Și ca un singur om, cei aproape o mie de români 
înconjurară orașul, mergând pe marginea pădurii și se 
așezară pe șosea, la mijlocul drumului între Zlatna și 
Pătrângeni, primul sat după Zlatna. 


* 
x x 


Cu tot vântul care sufla și ploaia îngheţată ce se scutura 
din norii de toamnă, românii nu se mișcară de pe șosea. 
Stăteau acolo, strajă neclintită, în calea acelora care le 
uciseseră fraţii și surorile. 

Pe la patru după amiază, ei zăriră deodată numeroase 
limbi de foc, care se iviră aproape în același timp, în mai 
multe puncte ale orașului. 

— Domnule, domnule - zise atunci un bătrân care se 
găsea în apropierea lui Mihu Inimă de Leu. Ungurii au dat 
foc caselor noastre. 

Mihu scrâșni din dinţi, dar se stăpâni. 

— Ar trebui să intrăm câţiva în oraș, spre a stinge 
focurile! zise el. 

— Să nu faci asta, domnule - zise bătrânul clătinând din 
cap - căci dacă intră oamenii în oraș, nu mai rămâne pui de 
ungur viu când or vedea că până și casele lor vor să li le 
nimicească, să nu mai aibă nici măcar adăpost! 

Mihu Inimă de Leu își dădu seama că bătrânul avea 
dreptate și-și stăpâni mânia și-i stăpâni și pe aceia care 
începeau să strige din nou răzbunare 

Sufletul lui însă era o căldare de venin și trebui să se 
întoarcă cu spatele spre oraș, spre a nu vedea noua 
ticăloșie a ungurilor, căci îi era teamă ca până în cele din 
urmă nu va mai putea privi cu mâinile în sân la această 
mârșăvie. 

Dar dacă el izbutise să-și înăbușe dorul de răzbunare, 
Dumnezeu nu mai răbdă atâta nedreptate. 

De după ultima casă a orașului se ivi deodată un convoi 
de care, trăsuri, vite și oameni. 

Erau ungurii care fugeau din oraș de teama lui Avram 
Iancu. 

Românii, ascunși pe malul râului Ampoiul, îi lăsară să se 
apropie, cu gândul de a le tăia calea tocmai când vor 
ajunge în dreptul lor. 

De data aceasta nu se mai temeau de gloanţele 
gardiștilor unguri, deoarece voinicii lui Mihu Inimă de Leu 
erau acolo cu puștile gata de a răspunde. 

Mihu se așeză cu voinicii săi în partea dinspre oraș 
pentru a plutea interveni îndată în cazul când oamenii lui 
Nemegyei ar fi făcut uz de arme. Aceasta însă nu era de 
presupus deoarece nimeni nu-și închipuia că vor fi atât de 
nesăbuiţi să provoace o mie de oameni, chiar dacă aceștia 
erau neînarmaţi când ei nu numărau decât șaizeci. 

După cât se părea Nemegyei rânduise o coloana de 
retragere în toată accepțiunea cuvântului. 

În frunte mergea Nemegyei, în costumul lui negru, de 
boier ungur, cu pana de cocoș la pălărie. Pe urmă veneau 
vreo treizeci de gardiști călări. În urma acestora veneau 
nenumărate căruţe și trăsuri, pline cu tot felul de obiecte 
casnice. Pe lângă ele mergeau bărbaţii. Capătul coloanei, 
lungă de aproape un kilometru, îl alcătuiau alţi treizeci de 
gardiști călări. 

— Dar ce naiba au gardiștii aceia în săbii? îi zise Dan 
Dragomir lui Mihu. 

— Şi eu mă trudesc să-mi dau seama, dar nu pot! 
răspunse Mihu. În curând însă vor fi aici și atunci vom 
vedea! 

Convoiul înainta mereu, cântând imnul lui Kossuth. 

Acum se apropiaseră atât de mult de români, încât 
haiducii puteau să deslușească chiar și chipurile gardiștilor 
unguri. 

O clipă mai târziu însă, Dan Dragomir scoase un urlet 
înspăimântător, un urlet, care fu repetat mai întâi de 
haiduci, apoi pe rând de toţi cei aproape o mie de români 
care stăteau ascunși sub malul Ampoiului. 

Dan Dragomir întâi, pe urmă toţi ceilalţi, observară ce 
aveau ungurii în vârful săbiilor, în vârfuri de coase, de 
furci. 

Erau capete de oameni, erau prunci din fașă, erau mâini, 
picioare de români, pe care ungurii le luaseră cu ei ca 
trofee de război și pe care acum le agitau însângerate și cu 
o poftă sălbatică. 

La văzul acestei nelegiuiri, a acestei profanări, Dan 
Dragomir nu-și mai putu stăpâni revolta și odată cu urletul 
de groază pe care-l scosese din piept își și descărca pușca 
în cel mai apropiat ungur care ţinea în vârful sabiei trupul 
plăpând al unui copilaș, smuls pe semne de lângă cadavrul 
mamei sale. 

Detunătura lui fu semnalul dezlănţuirii răsturnării. 

Nicio putere din lume n-ar mai fi fost în stare să 
stăpânească furia mulţimii a cărei răbdare fusese împinsă 
până dincolo de orice margine omenească. 

Cei o mie de români săriră în picioare ca un singur om și 
ca un talaz, căruia nimic nu i se poate împotrivi, năvăliră 
asupra convoiului. 

Uimiţi o clipă, de ivirea neașteptată a acestei mase de 
oameni, ungurii rămaseră încremeniţi la început. 

Pe urmă însă, văzând că puhoiul înaintează spre ei, fără 
a mai aștepta vreo comandă, întoarseră caii și vitele și o 
fugă deznădăjduită începu înapoi, spre oraș. 

Panica ungurilor era atât de mare încât nimeni nu se mai 
uita unde călca, nimeni nu se mai gândea la aproapele său, 
fiecare gândindu-se numai la salvarea propriei sale vieţi, 
ceea ce nădăjduia să găsească în orașul pe care tocmai îl 
părăsise. 

Caii călcau în picioare pe aceia care nu se fereau 
îndeajuns de iute, căruțele treceau peste trupurile celor 

căzuţi, trăsurile umblau peste corpuri de femei și de copii. 
Mamele își aruncau pruncii, pentru a putea fugi mai iute, 
fraţii își aruncau părinţii din trăsuri pentru a le lua locul 
spre a ajunge cu o clipă mai devreme în oraș și în această 
fugă deznădăjduită, ungurii se omorâră între ei, presărând 
drumul până la Zlatna cu trupurile celor de aceeași nație 
cu ei. 

În urma lor veneau românii, mare înfuriată, menită să 
înghită tot ce întâlnea în cale. 

Haiducii, fiind călări, îi ajunseră pe unguri din urmă și 
săbiile lor culcară la pământ tot ceea ce găseau în viaţă. 

Mihu Inimă de Leu, nu era român, sălbăticia oamenilor 
lui Nemegyei făcuse din sângele său un torent clocotitor, și 
făcuse din el o fiară al cărei dor de răzbunare nu mai putea 
fi stăpânit atâta vreme cât mai zărea ungur viu înaintea sa. 

Şi ca el erau toți haiducii și ca haiducii erau toţi cei o 
mie de români. 

Când mulţimea ajunse în marginea orașului cineva 
strigă: 

— Ne-au dat foc caselor, focul să se aleagă și de casele 
lor! 

lasca și cremenea intrară în joc și rând pe rând începură 
să ardă toate casele Zlatnei. 

Mulțimea înainta însă mereu și unde punea mâna pe un 
ungur, îl sfâșia în bucăţi. 

Și măcelul continuă până când poporul ajunse la bariera 
din spre apus a orașului. Aici pe drumul liber, românii 
sfârșiră și cu cei din urmă unguri care izbutiseră să 
străbată orașul. 

În tot orașul nu mai rămăsese un singur ungur viu, nu 
mai rămăsese o singură casă nedată pradă focului. Zlatna 
era o mare de flăcări care se reflecta înspăimântător pe 
cerul acoperit de mantia amurgului ce se lăsase între timp. 

La lumina acestor flăcări, Niculiţă, haiducul care se 
găsea pe marginea Ampoiului și care fusese nimerit de un 

glonte în braţul stâng încă din piaţă, zări câteva umbre 
furișându-se în marginea pădurii. 

— După mine! strigă el și se repezi ca o nălucă spre 
pădure, urmat de câţiva haiduci și de câţiva flăcăi care 
izbutiseră să pună mâna pe caii scăpaţi neatinși din măcel. 

În câteva minute urmăritorii înconjurară vreo zece 
unguri, care scăpaţi cine știe cum din învălmășeală, 
izbutiseră să se strecoare până în pădure. Printre aceștia 
se găsea și primarul Zlatnei, acela care-l ajutase pe 
Nemegyei să-l ademenească pe Mihu Inimă de Leu în oraș 
cu jindul de a-l ucide. 

Niculiţă îl recunoscu îndată și se repezi la el. 

— Voiai să fugi, ticălosule! tună el, ridicând pumnalul. 
Dumnezeu însă n-a vrut să scapi nepedepsit. 

Primarul căzu în genunchi și împreunându-și mâinile, 
strigă: 

— Nu mă ucide și-ţi voi spune cine este vinovat de 
această nenorocire și de cine trebuie să vă feriţi! 

— Vinovat ești tu și cu câinele acela de comandant al 
gărzii! tună Niculiţă și ridică pumnalul. 

— Nu, nu sunt eu... Este... 

Dar primarul n-apucă să sfârșească fiindcă lama 
cuţitului lui Niculiţă îi și retezase beregata. Cât s-ar mai fi 
căit haiducul de fapta lui dacă ar fi știut că cel ucis vroia să 
rostească numele adevăratului vinovat, numele șarpelui 
care pusese la cale acest măcel de la depărtare, numele lui 
Schulze, năpârca, vipera, care la lumina zilei o făcea pe 
prietenul românilor, iar în întuneric îi spiona, îi trăda, îi 
vindea dușmanului! 

Gestul pripit al lui Niculiţă îl împiedicase nu numai pe 
Mihu Inimă de Leu să-și dea seama că într-adevăr Schulze 
îi întinsese această cursă, dar împiedicase și demascarea 
trădătorului care avea să pricinuiască atâtea nenorociri 
românilor în timpul revoluţiei. 

CAPITOLUL 124 
Răzbunarea lui Schulze 


Pe la ceasurile nouă seara, vestea măcelului de la Zlatna 
ajunse și în tabăra lui Avram Iancu din Abrud. 

Ea fusese adusă de un trimis al lui Mihu Inimă de Leu, 
care crezu că este de datoria sa să-și înștiințeze 
comandantul cât mai iute despre cele petrecute. 

La auzul groaznicei știri, Craiul Munţilor fu atât de 
impresionat, încât multă vreme nu putu nici măcar să 
vorbească. 

Cu toate cruzimile săvârșite de unguri asupra românilor, 
cu tot sângele nevinovat vărsat de oamenii lui Kossuth, 
Avram lancu le poruncise oamenilor săi să-și stăpânească 
setea de răzbunare și la sălbăticia ungurilor să răspundă 
cu blândeţe și generozitate căci aceasta este adevărata fire 
a românului. 

De aceea îl mâhni atât de mult vestea celor petrecute la 
Zlatna și de aceea se întoarse cu nestăpânite imputări 
către Schulze, care era principalul vinovat al nenorocirii. 

— Vezi, domnule Schulze, unde ne-a dus sfatul d-tale? 
Fără nici un gând de a te jigni, te anunţ că în chestiuni de 
război nu voi mai da ascultare sfaturilor d-tale! 

Schulze își mușcă buzele de mânie. Era furios nu numai 
că trebuia să înghită aceste imputări din partea lui Avram 
Iancu, ci mai ales, fiindcă planul său dăduse greș și nu-și 
putuse vedea răzbunarea îndeplinită. Din această pricină 
ura lui împotriva haiducilor și a lui Mihu Inimă de Leu 
crescu și mai mult și pentru a-l ponegri în faţa lui Avram 
Iancu, zise: 

— Sfatul meu urmărea tocmai evitarea unei vărsări de 
sânge și dacă îndeplinirea lui nu și-a ajuns scopul, fără 
îndoială că aceasta este numai din pricina nepriceperii și a 
violenţei celor trimiși în avangardă. 

— Din spusele curierului lui Mihu reiese tocmai 
contrariul! răspunse Avram lancu. 

— Rămâne de văzut, dacă lucrurile s-au petrecut într- 
adevăr așa! zise Schulze. Mie nu-mi vine să cred că 
cincizeci de gardiști unguri au îndrăznit să dea semnalul 
măcelului, când știau că peste douăzeci și patru de ceasuri 
Zlatna va fi ocupată de oastea Craiului Munţilor. 

— Din încercarea lor de fugă după atacul mișelesc din 
piaţa orașului, din împrejurarea că chiar și locuitorii 
unguri au vrut să părăsească orașul, reiese lămurit că 
ungurii n-aveau de gând să aștepte sosirea oastei mele, ci 
erau hotărâți ca după ce vor fi măcelărit avangarda 
noastră, să fugă spre ţinuturile care sunt încă în stăpânirea 
soldaţilor lui Bem!1. 

Tribunul Nicolae  Corcheș,  vice-tribunul Dionisie 
Popovici și centurionul Alexandru Bisirau, care erau de 
faţă, fiind și ei de aceeași părere, Schulze nu mai continuă 
cu ponegrirea, temându-se să nu stârnească bănuieli. 

După vreun sfert de ceas apoi, se îndreptă spre locuinţa 
sa din marginea orașului, unde Damler îl aștepta 
nerăbdător să vadă cum s-au desfășurat lucrurile deoarece 
știa că venise un curier din Zlatna. 

După chipul întunecat al stăpânului său însă, secretarul 
înţelese îndată că lucrurile n-au mers tocmai așa după cum 
ar fi vrut ei. 

— Domnule Schulze, de ce sunteţi atât de posomorât? 
întrebă el, sfios. Sau aţi primit vești proaste de la Zlatna? 

Schulze își azvârli furios pălăria pe pat, trase o 
înjurătură grosolană, apoi urmă: 

— În loc să fie ei uciși, ticălosul acela de Mihu și cu 
oamenii săi au măcelărit nu numai pe Nemegyei și gardiștii 
săi, ci și toată populaţia ungurească a Zlatnei! 

Damler se prăbuși pe scaun, când auzi această veste. 

— Nemegyei... garda... ungurii au fost măcelăriți? bâigui 
el, nevenindu-i să-și creadă urechilor. 


14 Jozef Bem (n. 14 martie 1795, Tarnów - d. 10 decembrie 1850, Aleppo, astăzi Halab, 
Siria) a fost un general polonez, comandantul armatei revoluționare maghiare în timpul 
Revoluției de la 1848. 

— Până la cel din urmă! Blestematul acesta de Mihu a 
scăpat iarăși de răzbunarea mea! Se pare că toate puterile 
iadului s-au unit cu el, spre a-și bate joc de mine! Am 
căutat să arunc vina asupra lui, dar ticălosul acela de 
Avram Iancu și cu oamenii săi i-au luat îndată apărarea! 

— De am izbuti odată să ne scăpăm și de valahul acesta! 
zise Damler. Eu v-am spus că cel mai bun lucru ar fi să-i 
înfigem lui Iancu un pumnal în inimă, noaptea, când nu știe 
nimeni. 

— Şi eu ţi-am mai spus că planul d-tale este bun pentru 
a-l da în tărâţe la porci! tună Schulze, pe care secretarul îl 
găsise în toane rele, pentru a-i reaminti de o veche 
propunere a sa pentru uciderea lui Avram lancu. 

— Mă iertaţi, domnule Schulze - răspunse Damler - dar 
eu mă gândesc că trebuie să le arătăm și ungurilor că 
facem ceva, căci altfel vor refuza să ne mai plătească. 
Gândiţi-vă ce încântat ar fi generalul Bem, când ar afla că 
faimosul Avram Iancu, Craiul Munţilor, a fost găsit 
dimineaţa cu inima străpunsă de un pumnal! 

— Generalul Bem n-ar fi de loc prea încântat, deoarece 
el își dă seama că în locul lui Iancu ar răsări îndată un alt 
conducător în fruntea românilor. Nu, planul d-tale nu este 
bun, deoarece nu va face să ne atingem scopul. Noi trebuie 
să ștergem de pe suprafaţa pământului odată pe toţi 
conducătorii de astăzi ai românilor, pentru ca să nu mai 
rămână niciunul care să se mai poată așeza în fruntea 
mulțimii. 

— Dar asta este cu neputinţă! strigă Damler. 

— Numai ţi se pare! 

— Aveţi cumva dv. vreun plan? întrebă Damler, mirat. 

— Firește! 

Schulze se apropie și mai mult de secretarul său și 
urmă: 

— Va veni o zi, când se va da marea bătălie între unguri 
și români, când toţi conducătorii valahilor vor veni cu 
trupele lor, pentru a lua parte la lupta hotărâtoare. Ziua 

aceasta va fi și ziua izbânzii noastre. Atunci îi vom avea 
adunaţi la olaltă pe toţi fruntașii românilor și vestindu-l pe 
generalul Bem când și unde îi poate surprinde, pentru a-i 
ucide pe toţi, fără prea multă bătaie de cap, vom scăpa 
Ardealul de ei, într-o singură zi. 

— Planul este genial, domnule Schulze - zise Damler, 
lingușitor - și într-adevăr, dacă ar izbuti, dv. aţi ajunge 
guvernatorul Ardealului, iar eu secretarul Excelenței 
Voastre. Mă întreb însă dacă e sigur că lucrurile se vor 
desfășura astfel încât să se ajungă la acea mare bătălie, 
unde să se adune toţi conducătorii românilor, cu toate 
trupele lor! 

— N-aș fi vrednic să mă numesc Hans Schulze - zise 
trădătorul, cu mândrie - dacă n-aș ști să rânduiesc lucrurile 
astfel încât bătălia aceasta, sau măcar pregătirea ei, să 
aibă loc! 

De data aceasta Damler se uită cu neîncredere la 
stăpânul său. Oricât de meșter îl știa el în trădări, totuși, 
nu-și plutea închipui că ar fi în stare să pună la cale o 
ispravă atât de mare. 

Adevărul era însă că Schulze era într-adevăr un geniu, 
însă un geniu al răului, un geniu josnic, care se folosea de 
agerimea minţii sale numai și numai în scopul de a se 
ridica deasupra semenilor săi, fără să aleagă mijloacele de 
care se folosea pentru a-și atinge ţinta. 

La începutul revoluţiei el se dăduse îndată cu ungurii, 
deoarece nădăjduia că izbânda va fi de partea acestora. Se 
făcuse spionul lor, pe lângă comandamentul trupelor 
austriece din Ardeal și izbuti să aducă la cunoștința 
oamenilor lui Kossuth multe din planurile acestui 
comandament. 

După venirea generalului Puchner, el știu să se vâre și 
sub pielea acestuia și izbuti să se facă numit atașat civil, 
pe lângă Avram lancu. 

În urma acestei numiri, valoarea persoanei lui crescu 
mult în ochii ungurilor, care îl plăteau acum înzecit și-i 

făgăduiră chiar și postul de guvernator al Ardealului dacă 
izbutea ca prin sfaturile sale să împiedice acţiunea lui 
Avram lancu și a revoluţionarilor români și dacă reușea să- 
i dea pe fruntașii revoluţiei în mâinile ungurilor. 

Pentru atingerea acestui scop, a cărui răsplată era 
postul de guvernator, Hans Schulze născoci un plan într- 
adevăr drăcesc. 

lată ce răspunse el la cuvintele de îndoială ale 
secretarului său: 

— Prin oamenii noștri de legătură am rânduit astfel ca 
toți oamenii mai răsăriţi ai românilor care pot fi prinși, să 
fie duși la Aiud, unde să fie chinuiţi în văzul lumii, ca 
vestea torturării lor să se răspândească în tot Ardealul. În 
chipul acesta Avram lancu va prinde de veste de cruzimile 
săvârșite de unguri la Aiud și se va îndrepta cu oastea sa 
spre acolo, pentru a-și elibera fraţii. Între timp însă, Aiudul 
va fi întărit cu șanțuri și metereze și se va aduna acolo o 
mare armată ungurească, așa că românii vor trebui să se 
adune toţi, pentru a se putea măsura cu ungurii. 

— Dar dacă românii vor ieși învingători? zise Damler. 

— Aceasta nu se va întâmpla și din două motive - 
răspunse Schulze. Întâi, fiindcă nu se va ajunge la luptă. 
Când românii vor ajunge în faţa Aiudului, toate căpeteniile 
se vor aduna, pentru a ţine sfat, cum se obișnuiește înainte 
de luptă. Noi vom ști unde se va ţine acest sfat și-i vom 
vesti pe unguri care la ora consiliului îi vor ataca pe 
conducătorii românilor cu toate forțele din Aiud și-i vor 
prinde până la unul, deoarece voi îngriji eu ca trupele lui 
Iancu să fie împrăștiate în jurul orașului, sub cuvânt ca 
ungurii să nu poată fugi. În al doilea rând, chiar dacă se va 
ajunge la bătălie, ea nu se va putea sfârși cu izbânda 
românilor, deoarece oricât de mulţi ar fi ei, nu vor avea 
arme. Comandamentul austriac din Sibiu i-a făgăduit lui 
lancu armament pentru zece mii de oameni. Dar în 
rapoartele pe care i le scriu eu generalului Puchner îi 
ponegresc pe români atât de rău, îi arăt ca pe niște oameni 

primejdioși, care de-abia așteaptă să pună mâna pe arme 
pentru a se întoarce împotriva austriecilor, deoarece vor 
neatârnarea Ardealului sub conducerea lor, așa că, 
armamentul pentru cei zece mii de oameni al lui Avram 
Iancu nu va sosi niciodată. In faţa Aiudului deci, românii 
vor veni cu coase și topoare, iar ungurii vor avea tunuri și 
puști. În asemenea împrejurări, îţi dai seama că izbânda nu 
poate fi decât de partea ungurilor. 

— Domnule Schulze - exclamă secretarul, cu sinceră 
admiraţie - sunteţi un om într-adevăr mare! 

— Un om mare - răspunse Schulze - care însă n-a fost în 
stare să se scape de un om mic ca acest blestemat de 
Mihu! 

— Da, da, așa este! îngână secretarul. Acesta și-a cam 
bătut joc de-noi! 

— Şi ascultă-mă pe mine, Damler - zise Schulze, cu 
multă seriozitate. Omul acesta ne va mai da mult de lucru! 
Este foarte deștept și foarte iscusit! Dovada o avem chiar 
și în felul cum s-a purtat la Zlatna. În mijlocul pieţii, în 
bătaia celor șaizeci de guri de foc ale gardiștilor lui 
Nemegyei, el a scăpat neatins, câţiva din oamenii săi 
alegându-se doar cu răni fără însemnătate. Asta nu știe s-o 
facă un om de rând. 

— Într-adevăr! Şi după cât am văzut, Avram lancu 
ascultă de sfaturile lui, ceea ce nu poate fi de loc spre 
binele nostru. 

— Așa este! Tocmai de aceea trebuie să ne scăpăm de el 
cât mai iute! Te însărcinez pe d-ta, Damler, să găsești un 
mijloc de a-i pune pe picioare pe Mihu și pe oamenii săi, 
sau măcar de a-i îndepărta de tabăra lui Iancu unde ne pot 
pune bețe în roate. Îţi dau timp o săptămână să te 
gândești. Cu cât vei găsi mijlocul mai iute, cu atât mai 
mare îţi va fi răsplata! Acum însă să ne odihnim, căci 
mâine în zori, pornim mai departe. 

Cei doi ticăloși se culcară. Dar în vreme ce Schulze 
adormi îndată ce-și așezase capul pe pernă, Damler, nu 
putu să închidă ochii toată noaptea. 

Gândul lui nu era decât la Mihu și la răsplata pentru 
uciderea lui și a oamenilor săi. 

Trecuse de mult miezul nopţii și Damler tot nu dormea. 

Deodată apoi sări din pat și alergă ca un nebun la patul 
stăpânului său. 

— Domnule Schulze... Domnule Schulze, strigă el, ca 
ieșit din minţi. Scoală! Scoală repede! 

Damler găsise mijlocul de a scăpa de Mihu și de oamenii 
săi! 


* * 


În casa în care fusese încartiruită trupa lui Mihu Inimă 
de Leu domnea cea mai desăvârșită liniște. 

Haiducii erau duși la Zlatna, iar colonelul Ispirescu și 
cele trei femei se culcaseră devreme, deoarece a doua zi 
de dimineață urmau să pornească la drum în zorii zilei și 
voiau să fie odihniţi. 

Casa aceasta, așezată pe șoseaua din spre Abrud Sat, 
era a unui croitor ungur, care fugise din oraș când auzise 
că vin românii, deoarece luase parte și el la schingiuirea 
unor români și nu-i dădea mâna să aștepte sosirea oastei 
lui Avram lancu. 

Clădită ca cele mai multe case din vremea aceea, ea 
avea trei odăi care dădeau una în alta și din care, odaia din 
față îi slujise croitorului ca atelier, cea din mijloc ca 
dormitor, iar cea din fund, ca bucătărie. 

In graba fugii, croitorul nu-și putuse lua cu el decât 
câteva boarfe, așa că locuinţa rămăsese mobilată complet. 

Colonelul Ispirescu dormea în atelier pe o canapea, iar 
Mioara, Pia și Dochiţa se odihneau în dormitor, ghemuite 
una în alta în singurul pat ce găsiseră în casă. 

Atelierul avea două uși: una care dădea în curte și una 
care comunica cu dormitorul. Dormitorul însă n-avea ușă 
de comunicaţie cu curtea, ci numai ușa care dădea în 
atelier și a doua care comunica cu bucătăria. 

Dincolo de bucătărie se găsea un șopron - sub care 
dormiseră și haiducii o noapte - iar dincolo de șopron se 
întindea grădina de zarzavat și pomi roditori, a cărei fâșie 
lunguiaţă de pământ ajungea până la pârâul ce curge pe la 
marginea pădurii din spre Cristea. 

Cam pe la ceasurile două din noapte se iviră deodată 
mai multe umbre în marginea pădurii. 

Erau umbrele a șapte sau opt oameni, din care doi 
purtau câte o mască neagră pe fată. 

— Uite acolo, pe celălalt țărm al pârâului - se adresă 
unul din oameni pe ungurește celui mai înalt dintre 
mascaţi - începe grădina croitorului Fazakaș. 

— Atunci trebuie să trecem apa? întrebă mascatul, al 
cărui trup înalt și slab părea că nu se mai sfârșește. 

— Nu trebuie să vă temeti, căci apa de-abia ajunge până 
la glezne! răspunse cel întrebat și spre a-și întări vorbele și 
intră în apa pârâiașului. 

Pilda lui o urmară și ceilalți și peste câteva clipe toţi opt 
se găseau de partea cealaltă a pârâului. 

— Numai de nu ne-ar lătra câinii! zise atunci mascatul 
cel înalt. 

— Fazakaș n-avea decât unul singur - răspunse iarăși 
omul, care părea să cunoască bine locuinţa și obiceiurile 
croitorului fugit - iar pe acesta l-a luat cu el când a plecat. 

— Atunci, înainte! zise mascatul și sub conducerea 
călăuzei se îndreptară toţi opt prin grădină spre casa care-l 
adăpostea pe colonelul Ispirescu și cele trei femei. 

Necunoscuţii, în mâinile cărora luceau acum securi și 
cuțite, înaintau cu multă băgare de seamă, furișându-se în 
umbra pomilor, și neînţelegându-se între ei decât în 
șoaptă. 

Când ajunseră, în apropierea șopronului, mascatul cel 
înalt și subţire se adresă astfel călăuzei: 

— Imre, furișează-te până la șopron și vezi dacă nu 
cumva stă cineva de pază acolo! 

Călăuza se strecură tiptil până la șopron, unde la lumina 
lunii observă că afară de fânul pe care dormiseră haiducii 
și câteva bucăţi de lemne nu se găsea nimic sub 
înjghebarea de scânduri vechi. 

Făcu atunci un semn tovarășilor săi și aceștia se 
apropiară. 

— Acum, cum pătrundem în casă, fără să fim simţiţi? 
zise cel de al doilea mascat. Căci dacă cei dinăuntru prind 
de veste, dau alarma și nimeni nu ne mai scapă din 
ghearele valahilor! 

Mascatul cel înalt se uită atunci mai bine la casă și după 
câteva clipe de gândire, zise: 

— Descrierea făcută de Imre este exactă. Casa n-are 
decât două ieșiri: cea din atelier și cea din bucătărie. Noi 
trebuie să pătrundem înăuntru deodată, prin ambele uși, 
întâi, pentru a-i împiedica să fugă, iar al doilea, pentru a-i 
surprinde deodată, ca să nu mai aibă timp să dea alarma. 
Firesc ar fi ca în odaia din fată, unde este atelierul, să 
doarmă colonelul Ispirescu, iar în dormitor cele trei femei. 
De aceea, Damler, d-ta vei lua trei oameni și vei pătrunde 
înăuntru prin atelier, iar eu, cu ceilalţi trei, voi intra prin 
bucătărie. Dacă bănuiala mea se va adeveri și în atelier 
doarme colonelul, atunci să nu staţi pe gânduri: o lovitură 
de topor sau de cuţit și gata! Dacă însă daţi peste femei, să 
nu întrebuințaţi mijloace violente, căci ele trebuie să cadă 
vii în mâinile noastre. Ai înţeles? 

— Am înţeles, domnule... 

— Sst! făcu mascatul cel înalt. Iar ai uitat că numele 
meu nu trebuie să fie rostit? 

— Am înţeles, stăpâne! îndreptă atunci secretarul lui 
Schulze. 

— Atunci la lucru! Vă furișaţi pe sub ferestre și când 
ajungeţi la ușă așteptați semnalul meu. Amândouă ușile 
par destul de șubrede pentru a sări din țâțâni la o singură 
opintire. Nu trebuie să încercăm să spargem broasca, 
deoarece s-ar putea întâmpla să fim auziţi și cei din odaia 
din faţă ar putea da alarma deschizând fereastra din 
stradă. După ce v-am făcut eu semn cu pălăria, mai 
numărați până la trei, apoi Imre, ca om mai voinic, dă un 
brânci ușii și pe urmă faceţi așa după cum v-am învăţat. 
Acum porniţi, să nu mai pierdem vremea! 

Damler, urmat de Imre și de încă doi unguri înarmaţi cu 
topoare, se lăsară pe brânci și începură să se târască pe 
sub ferestre, înaintând spre ușa atelierului, care se găsea 
la câţiva pași de poartă. 

Mascatul cel înalt îi urmărea cu luare aminte și scrâșnea 
din dinţi, de cate ori auzea că oamenii lui Damler făceau 
vreun zgomot prea mare care ar fi putut să-i trădeze... 

În timpul acesta, atât colonelul Ispirescu, cât și cele trei 
femei dormeau liniștite, nebănuind groaznica primejdie ce 
se apropia de ei cu pași ameninţători. 

Mioara adormise cu gândul la viitorul pe care ea îl 
credea apropiat, când războiul civil va lua sfârșit și Mihu 
se va putea așeza ca om liber și cinstit de semenii săi, 
undeva acolo, pe frumoasele plaiuri ale Ardealului devenit 
românesc. 

Biata fata și începuse să caute în vis locul unde urma să 
se ridice în sfârșit și căminul lor atât de mult dorit. Dar 
locurile pe care le cunoscuse până atunci din Ardeal erau 
atât de frumoase încât unul i se părea mai pitoresc decât 
altul și nu se putea hotări să spună: „Aici ne vom așeza”! 

Dochiţa făurea și ea în vis planuri de viitor alături de 
Dan Dragomir, iar colonelul Ispirescu, cu picioarele 
oblojite în foi de varză, se gândea ce pereche minunată ar 
face Pia cu Avram lancu când deodată se trezi din somn și 
visuri. 

Oare auzise într-adevăr pe cineva bâjbâind prin curte 
sau numai i se păruse? 

Se sculă în capul oaselor pe canapea și ascultă. 

Timp de câteva clipe nu auzi nimic și tocmai se pregătea 
să se culce din nou, încredinţat că se înșelase, când iarăși 
auzi o bâjbâitură, care de data aceasta venea chiar din 
apropierea ușii care da în curte. 

— Ce să fie asta? se întrebă el nedumerit. Să se fi întors 
careva dintre haiduci? Poate Mihu, sau Dan? N-ar avea 
niciun rost! Dar atunci?... 

Era sigur că nu se înșelase, deoarece a doua oară auzise 
lămurit un târșâit în faţa ușii. 

— Un câine vagabond? își mai zise el, trăgând din nou cu 
urechea. 

Câteva clipe domni iarăși liniștea cea mai desăvârșită, 
apoi se auzi iarăși, de data aceasta un scârţâit asemănător 
aceluia pe care-l face o cizmă când calcă nisipul de pe o 
piatră. 

— Ei, drăcie, ăsta nu mai e câine! își zise colonelul și 
începu să-și dezoblojească cu înfrigurare picioarele din 
foile de varză. 

În aceeași clipă însă, se auzi o trosnitură puternică și 
ușa sări din broască izbindu-se cu zgomot de perete. 

În pragul ei se iviră patru oameni, doi înarmaţi cu 
topoare și doi cu cuțite. 

Ispirescu își dădu seama îndată că necunoscutii aceștia, 
din care unul era mascat, voiau să-l răpună și de aceea se 
repezi la masă unde își așezase de cu seara pistoalele și 
sabia. 

În grabă însă și în întuneric, el nu nimeri pistoalele, ci 
numai sabia. Colonelul Ispirescu însă nu era omul care să 
se teamă nici chiar de patru adversari când știa că are 
spada în mână. 

Necunoscuţii se repeziseră spre el cu topoarele și 
pumnalele ridicate, dar când zăriră fulgerarea spadei, 
așezată în gardă, se dădură înapoi, înspăimântați. 

— Dacă aţi venit după pradă - zise colonelul - atunci aţi 
nimerit greșit, căci eu n-am la mine nici aur, nici lucruri de 
preţ! În orice caz, vă sfătuiesc să vă vedeţi de drum, căci 
altfel veţi face cunoștință cu tăișul spadei mele! 

În aceeași clipă, din odaia de alături se auzi un țipăt care 
muri însă îndată. 

— Mi-aţi trezit fetele, ticăloșilor! exclamă atunci 
colonelul, care credea că Pia, Dochiţa sau Mioara îi auzise 
cuvintele și ţipase de spaimă. Fiţi fără teamă, copilele 
mele, căci sfârșesc eu îndată cu ticăloșii aceștia! strigă el 
spre ușa de comunicaţie dintre atelier și dormitor, apoi, 
întorcându-se spre agresori, tună: 

— Afară, nemernicilor, căci de nu... 

Dar Ispirescu n-apucă să sfârșească, deoarece unul din 
unguri se repezi din nou asupra lui cu toporul și lovi. 

Colonelul se apără cu spada, dar securea mult mai grea 
decât sabia, o izbi aproape din mâna colonelului, care dacă 

nu sărea un pas înapoi, s-ar fi ales cu pieptul despicat de 
topor. 

Ispirescu își dădu îndată seama că nu se putea apăra cu 
sabia împotriva topoarelor și puse mâna pe un scaun, din 
care-și făcu scut. 

Urmând pilda tovarășului său, al doilea ungur atacă și el 
cu toporul, dar lovitura fu prinsă de scaun și îndată după 
aceea, spada se ivi din dosul scaunului și tăie o rană 
adâncă în mâna ticălosului. 

Ungurul scăpă toporul din mână și părăsi odaia 
scrâșnind de durere. 

Din odaia de alături se auzeau gemete ciudate, care în 
înfrigurarea luptei i se părură colonelului plânsete de 
spaimă. 

— Nu vă speriaţi, copilele mele! strigă bietul colonel, 
care cu inima lui bună, chiar și în aceste clipe atât de 
primejdioase se gândea numai la spaima prin care treceau 
Pia, Dochiţa și Mioara. Cu unul am sfârșit! Acum e rândul 
celorlalţi! 

Dar, Imre și ridicase toporul căzut din mână tovarășului 
său și repezindu-se ca o fiară asupra colonelului, lovi cu 
toată puterea. 

Toporul nimeri din nou scaunul. Dar lovitura fusese atât 
de puternică, încât scutul căzu din mâna colonelului, care 
acum rămăsese descoperit în faţa dușmanului. 

Cu toate acestea nu încetă de a mânui spada, din pricina 
lungimii căreia, ungurii nu se puteau apropia prea mult de 
el. 

Situaţia bietului colonel era însă îngrozitoare. El trebuia 
să se apere nu numai pe sine împotriva loviturilor de topor, 
dar și spada, căci o lovitură mai puternică de secure ar fi 
fost îndeajuns să-i rupă în două sabia și atunci ar fi fost 
pierdut. 

Colonelul căutase să se apropie de masă spre a-și lua 
pistoalele, dar Damler îi înţelese gândul și le vâri în 
buzunar, pe amândouă. 

Atunci Ispirescu se apropie din nou de ușa de legătură și 
strigă: 

— Pia, aleargă până în stradă... și strigă după ajutor! 

O nouă lovitură de topor a lui Imre fu de data aceasta 
atât de iute, încât Ispirescu nu se mai putu apăra la timp 
și-i atinse braţul. 

— Mai iute, Pia! strigă el, în vreme ce propriul său sânge 
îi încleia mânerul spadei. 

Dar cu toată durerea sfâșietoare care o simţea în braţul 
lovit colonelul Ispirescu atacă din nou și spada lui 
străpunse pieptul celui de al doilea ungur care se pregătea 
să-l lovească. 

Cu un horcăit fioros ungurul se prăbuși la pământ. O 
dâră de sânge ţâșni din pieptul său ca dintr-o fântână 
săritoare murdărind hainele colonelului. 

Dar în aceeași clipă Ispirescu se cutremură din tot 
trupul și spada îi alunecă din mână. 

— Pia... ce este... asta? îngână el, întretăiat și încercă să 
se întoarcă. 

Mai înainte însă de a apuca să zărească ușa din spatele 
său, o lovitură de topor îi spintecă în două capul și 
colonelul Ispirescu se prăbuși la pământ, într-un lac de 
sânge, fără să mai poată rosti vreun cuvânt. 

Ce se întâmplase? 

În același timp cu spargerea ușii atelierului de către 
Imre, Schulze și cu ceilalți trei unguri pătrunseseră în casă 
prin bucătărie. 

Zgomotul forțării ușii o trezi din somn pe Mioara, care la 
început, buimăcită de somn, nu-și putea da seama ce se 
întâmplase. Când însă auzi vocea colonelului în atelier și 
văzu năpustindu-se în odaie, din bucătărie, patru făpturi 
omenești, scoase un țipăt de spaimă, care însă îi fu 
înăbușit îndată de unul din agresori care-i astupă gura cu 
mâna. 

Dochiţa și Pia se treziră speriate, dar ele n-apucară nici 
măcar să mai strige, căci ungurii le și vârâseră în gură câte 

un căluș. Bietele fete se zbăteau îngrozite în braţele 
atacatorilor, dar toată frământarea lor era zadarnică. Ce 
puteau ele să facă cu slabele lor puteri, împotriva celor trei 
vlăjgani care le ţineau în braţe ca în niște clești de fier? 

Mascatul cel înalt, care nu era altul decât Schulze, le 
legă cobză pe rând, pe fiecare. 

Când cele trei femei erau legate de nu se mai puteau 
nici măcar mișca, Schulze se apropie de ușa atelierului și 
auzi cuvintele colonelului, prin care acesta îi spunea Piei 
să iasă în stradă și să strige după ajutor. 

Atașatul civil se înfurie, dându-și seama că Damler nu 
sfârșise încă cu Ispirescu și deschise ușa. 

În clipa aceea colonelul își scotea tocmai spada din 
pieptul ungurului străpuns. 

Cu o sete nestăpânită și aproape trădându-se singur, 
printr-un urlet de mânie cu greu înăbușit, Schulze își vâri 
pumnalul în spatele colonelului Ispirescu, apoi smulse 
toporul din mâinile ungurului de lângă el și despică în două 
capul nenorocitului părinte al Piei. 

— Să vă fie rușine! le zise Schulze oamenilor săi - patru 
oameni n-aţi fost în stare să doborâţi un bătrân! 

— Nu e tocmai ușor să lupţi împotriva unei săbii de două 
ori mai lungă, decât coada toporului tău! răspunse Imre, 
căutând să se dezvinovăţească. 

— Acum lasă scuzele și la lucru! Unde este pivniţa? 

— Sub noi - răspunse Imre. - Ușa pivniţei e chiar aici, în 
atelier. 

Cu aceste cuvinte se uită în jurul său, ca și când ar fi 
vrut să-și aducă aminte, apoi se apropie de divan. Îl dădu 
la o parte și sub el se ivi într-adevăr un chepeng. 

— Iat-o! 

— Deschideţi iute ușa și coborâţi fetele acolo! 

Cei patru unguri, care rămăseseră nevătămaţi se 
înapoiară atunci în dormitor și doi câte doi, le luară întâi 
pe Dochiţa și Mioara și pe urmă pe Pia și le coborâră în 
pivniţă. 

— Dar acum ce ne facem cu aceștia? întrebă Damler, 
arătând spre colonelul Ispirescu și ungurul ucis. 

— Duceţi-i și pe ei în pivniţă! porunci Schulze. 

Imre și cu tovarășii săi apucară și cadavrele celor doi 
morți și le aruncară în pivniţă. 

— Acum aduceţi apă și cârpe și spălaţi sângele de aici 
zise Schulze, pe urmă - căci s-ar putea ca mâine dimineaţă 
să mai vină cineva pe aici și dacă vede sângele se va 
descoperi dispariţia femeilor și a colonelului și atunci toată 
socoteala noastră se încurcă. 

Ungurii îndepliniră și această poruncă a ticălosului de 
Schulze. După ce îndepărtară orice urmă despre tragedia 
care se întâmplase în noaptea aceea în casa croitorului 
Fazakaș, adunară toate lucrurile colonelului Ispirescu și 
ale fetelor, așezară ușile la loc și se îndepărtară pe același 
drum, pe care veniseră. 

Ajungând la marginea pădurii din spre Cristea, ceata 
nemermnicilor se opri și Schulze se adresă astfel lui Imre: 

— Mâine, după vreo trei ceasuri de la plecarea 
românilor din Abrud, vei lua trăsura închisă de unde ţi-am 
arătat și vei veni cu ea aici. Vei așeza în ea prizonierele, 
pornești spre Aiud, luând-o de-a dreptul prin munţi. Aici ai 
o hârtie iscălită de Avram Iancu, în care se spune că ești 
însărcinat să duci trei prizoniere la Cluj. Asta pentru cazul 
când vreo ceată de români curioși ar căuta să te descoasă. 

— Mă iertati, stăpâne - zise Imre nedumerit - dar cum se 
face că Iancu a iscălit o asemenea hârtie? 

— Ești măi prost decât te credeam! răspunse sasul. 
Iscălitura este plăsmuită, dar imită atât de bine semnătura 
conducătorului valahilor, încât el însuși dacă ar vedea-o, ar 
crede că e scrisul mânii sale. 

Așadar, dacă cineva te oprește pe drum, îi arăţi hârtia 
aceasta și vei fi lăsat în pace. Nu uita, să te îmbraci 
românește și să faci pe românul. Cred că nu-ţi va fi greu! 

— Fiţi fără teamă - răspunse Imre - vorbesc tot atât de 
bine limba valahilor ca și ungurește. 

— Așa! urmă Schulze. La Aiud te duci de-a dreptul la 
Hatvani, comandantul trupelor și-i predai prizonierele. Pe 
drum însă nu vei uita să faci ceea ce ţi-am spus. Bagă bine 
se seamă Imre căci de iscusinţa d-tale atârnă izbânda! 
Ceea ce am făcut până acum va fi în zadar, dacă planul 
nostru nu va fi îndeplinit pe de-a-ntregul! Trebuie să-i 
punem de pe picioare pe ticăloșii aceștia, căci altfel îi vom 
avea mereu în calea noastră! 

— Am înţeles, stăpâne! răspunse Imre. Fiţi fără teamă 
căci totul va merge strună. V-aș ruga însă să-mi mai daţi pe 
cineva să mă ajute, căci singur îmi va fi greu să scot 
femeile din pivniţă, să le urc în trăsură și apoi și pe drum... 

— Din oamenii aceștia nu-ţi pot da pe nimeni! îi tăie 
vorba Schulze. Unul a murit, unul e rănit, n-am mai rămas 
decât cu trei de care se poate întâmpla să am nevoie 
oricând pentru a sta în legătură cu armata ungurească. 
Dar vei găsi d-ta pe cineva în tot Abrudul, un om în care să 
poţi avea încredere! 

— Bine, stăpâne, voi căuta! 

— lar voi - urmă Schulze, adresându-se celorlalţi - 
plecaţi chiar de acum spre Zlatna, ca să ajungeţi înainte de 
sosirea oastei lui Iancu. Tot așa, vă veţi furișa prin păduri 
să nu vă vadă nimeni. Ajunși la Zlatna, așteptați în pădurea 
de pe malul Ampoiului semnalul cunoscut, în urma căruia 
vă arătaţi pentru a primi ordinele pentru mai departe. 

Cu aceste cuvinte Schulze se întoarse și urmat de 
Damler se înapoie la locuinţa sa din marginea orașului. 

— Așa! exclamă Schulze, trântindu-se pe pat. Acum să 
ne odihnim două ceasuri, căci cine știe ce ne mai așteaptă 
la Zlatna! 

Damler se lungi și el în patul său dar cam dezamăgit. 
Schulze îi făgăduise o răsplată și iată că se culcase fără să 
amintească o vorbă. Mâine însă nu-l va lăsa și dacă nu 
spune nimic, îi va aduce el aminte. La urma urmelor planul 
era al lui și fără acest plan, Schulze n-ar fi ajuns niciodată 

nici să se răzbune și nici să scape de Mihu și de oamenii 
săi. 

Cât de greșită era socoteala lui Damler! 

Este adevărat că el îi dăduse stăpânului său ideea răpirii 
celor trei femei. Sau, nici măcar atât, căci Damler se 
gândise la uciderea lor, ca răzbunare pentru farsa jucată la 
Sibiu. Planul lui Damler nu făcu, decât să stârnească 
planul cel mare, cel desăvârșit al lui Schulze și ducerea lui 
la îndeplinire n-ar fi fost cu putință dacă atașatul civil n-ar 
fi fost un om priceput, un om de o deșteptăciune diabolică. 

Schulze anume, venind spre Câmpeni, la Avram Iancu, 
își recrutase pe drum vreo zece unguri, dintre cei mai 
șoviniști, dintre cei mai aprigi dușmani ai românilor. 
Ungurii aceștia îl urmau pas cu pas, ascunzându-se prin 
munţi și prin păduri și nu ieșeau la iveală, decât la un 
semn al lui spre a săvârși o nouă crimă, o nouă fărădelege. 

Unul din aceștia făcuse legătura dintre Schulze și 
Nemegyei, pentru punerea la cale a ticăloșiei din Zlatna și 
tot aceștia îl ajutaseră pe Schulze să-l ucidă și pe colonelul 
Ispirescu și să le răpească pe Mioara, Pia și Dochiţa. 

Patru din ei erau și acum pe drum, trimiși cu diferite 
însărcinări pe la conducătorii ungurilor, iar ceilalți urmau 
să-l aștepte la Zlatna, pentru a primi noi ordine care aveau 
ca ţintă împiedicarea reușitei cauzei românești. Imre, cel 
mai iscusit dintre aceste umbre ale lui Schulze, fusese 
însărcinat să le ducă pe cele trei nenorocite la Aiud, la 
Hatvani, crudul, sângerosul, sălbaticul comandant al uneia 
din armatele ungurești. 

În asemenea împrejurări, meritul lui Damler în punerea 
la cale a ticăloșiei era nespus de mic, față de meritul 
drăcesc al lui Schulze, acest demon, această piază rea a 
revoluţiei românești din Ardeal de la 1848. 

__ CAPITOLUL 125 
In mâinile dușmanului 


În ziua de 26 octombrie, pe la amiază, oastea Craiului 
Munţilor intră în Zlatna, sau mai bine zis printre ruinele 
Zlatnei, căci după măcelul și focul din ajun, nu mai rămase 
nicio casă întreagă în târgușor. 

Cei aproape o mie de români, veniţi în întâmpinarea 
Craiului Munţilor, primiră cu urale care nu mai luau sfârșit 
pe idolul lor, dar Avram Iancu era mâhnit până în adâncul 
sufletului din pricina jalei ce întâlni în cale. 

Cu toată purtarea mișelească a lui Nemegyei și a 
oamenilor săi, blândul, generosul Avram Iancu nu se putea 
împăca cu gândul măcelului care avusese loc. 

— Şi n-a fost chip să ocolești nenorocirea? îl întrebă el 
pe Mihu, după ce acesta îi raportase pentru a treia oară, 
cele petrecute. 

— Domnule comandant - răspunse Mihu - sunt pe deplin 
încredinţat că dv. aţi fi tras spada cel dintâi, când aţi fi 
văzut pruncii din vârful săbiilor lor, când aţi fi văzut 
sălbatica profanare celor uciși! 

Avram lancu dădu trist din cap și porunci să se meargă 
mai departe, nevoind să mai rămână într-un loc unde 
cursese atâta sânge, chiar dacă sângele acesta fusese mai 
mult al vrăjmașului. 

După ce-și sfârși raportul și se îndepărtă de Iancu, Mihu 
fu întâmpinat de Dan Dragomir, care venea în goana 
calului. 

— Căpitane, căpitane - strigă el, încă de departe. 
Colonelul... Dochița... Mioara... nu sunt nicăieri. 

— Ce ai spus? strigă Mihu Inimă de Leu, îngrozit de 
moarte. 

— Nici femeile, nici colonelul n-au venit cu oastea! 
răspunse Dan Dragomir. 

— Dane... Dane... este adevărat? îngână Mihu 
nevenindu-i să creadă. 

— Adevărat, căpitane! 

Un fior de gheaţă străbătu trupul voinicului care rămase 
năuc, ca lovit de trăsnet. 

Apoi, îi veni un gând, dădu pinteni calului și ca o volbură 
se repezi după Craiul Munţilor. 

— Domnule comandant... domnule comandant... strigă 
Mihu, gâfâind. 

— Ce este, frate Mihule? întrebă Iancu, blând. De ce ești 
atât de aprins? 

— Domnule comandant... unde a rămas Mioara, 
Dochiţa... Pia... unde este colonelul Ispirescu? 

— Ce întrebare este asta, frate Mihule? exclamă Avram 
Iancu, nedumerit. Trebuie să fie în vreuna din trăsuri! 

— Nu sunt în niciuna - răspunse Dan Dragomir, care 
venise și el acolo. Și nimeni nu i-a văzut astăzi! 

— Ești încredinţat? întrebă Iancu. 

— Am cercetat pe rând toate trăsurile și am întrebat pe 
toți voinicii, dar nimeni nu i-a mai văzut de ieri de după 
amiază. 

Craiul Munţilor încruntă din sprâncene. Asta i se părea 
foarte ciudat. 

El însuși fusese seara la colonelul Ispirescu și la cele trei 
femei și-i vestise că a doua zi în zori vor porni la drum. 

— Chemaţi-l la mine pe Vasile Fătu! porunci Avram 
Iancu. 

Peste câteva minute cel chemat apăru în fața Craiului 
Munţilor. 

— Fătule - i se adresă Avram Iancu - n-ai fost azi 
dimineață la domnul Ispirescu, să-l iei cu trăsura, 
împreună cu cele trei doamne? 

— Ba am fost, domnule comandanţi 

— Şi? 

— Şi n-am mai găsit pe nimeni în casă. Nişte copii de pe 
stradă mi au spus că doamnele și domnul au plecat mai 
înainte cu o altă trăsură, spre Zlatna. 

— Nu se poate! strigă Iancu. Înaintea noastră n-a ieșit 
nimeni din Abrud! 

— Mie așa mi-au spus copiii și cum n-am găsit pe nimeni 
în casă și cum nici lucrurile nu mai erau acolo, mi-am zis 
că așa trebuie să fie, vor fi plecat înainte! 

Avram Iancu se uită întrebător la Mihu Inimă de Leu dar 
în privirea acestuia nu găsi răspuns, ci aceeași întrebare 
chinuitoare care-l frământa și pe el. 

— Să fi rămas în Abrud? îngână Iancu, mai mult pentru 
el decât pentru alţii. 

— Pentru ce? zise Mihu, care-l auzise. 

— Nu văd nici eu! 

— Când este vorba de doamne, nu trebuie să ne mire 
nimic! se auzi deodată o voce râzătoare. 

Iancu și Mihu întoarseră capul în același timp. 

Cel care vorbise era Hans Schulze, atașatul civil. 

— De ce să nu ne mire? întrebă Mihu, scrutându-l pe sas 
cu privirea sa pătrunzătoare. 

Dar oricât de pătrunzători erau ochii săi ei nu citiră în 
privirile sasului nimic ce să-i fi dat de bănuit. O voce 
lăuntrică însă îi spunea lui Mihu, poate pentru a zecea 
oară, să se ferească de omul acesta. 

Schulze râse mai departe, netulburat și răspunse: 

— Fiindcă doamnele au multe toane și te miri ce-și vor fi 
adus aminte că trebuie să mai cumpere din oraș. 

— Cumpărăturile le-au făcut de ieri - zise Mihu. 

— O femeie are întotdeauna ceva de cumpărat! zise 
Schulze, îndată. Eu vă sfătuiesc să nu vă neliniștiţi, căci ne 
vor ajunge din urmă. 

— Domnule comandant, zise Mihu deodată, adresându- 
se lui Iancu. Vă rog să-mi îngăduiţi să mă înapoiez cu 
oamenii mei la Abrud, să văd ce s-a întâmplat. Trebuie să 
vă gândiţi că este vorba de ființa care-mi este mai scumpă 
pe lumea aceasta și fără ea nu pot face niciun pas înainte! 

Avram Iancu dădu din cap, înţelegător. El, în al cărui 
suflet aveau răsunet toate durerile omenești, cum era să 

nu înţeleagă inima îndurerată a îndrăgostitului care își 
vede iubita pierdută. 

— Du-te, frate Mihule - răspunse Craiul Munţilor - și 
pentru mai multă siguranţă, afară de voinicii d-tale, mai ia 
și încă pe atâţia oameni de ai mei. Noi te vom aștepta în 
Presaca. 

— Îţi mulţumesc, domnule comandant! răspunse Mihu. 
Oamenii mei îmi ajung să înfrunt orice primejdie și să-l 
ferească Dumnezeu pe cineva să se fi atins de Mioara, căci 
își va aduce aminte și de laptele pe care l-a supt de la 
maică-sa. 

Rostind aceste cuvinte, privirile lui Mihu se îndreptară 
fără să vrea spre atașatul civil și voinicul se cutremură 
văzându-l pe acesta zâmbind. 

— De ce râzi, domnule Schulze? întrebă el. Sau poate ţi 
se pare că vinovatul, dacă este vreunul, va scăpa de 
răzbunarea mea? 

Schulze tresări căci nu se aștepta la aceste cuvinte care 
păreau să trădeze că Mihu știa mai mult decât arăta. 

Stăpân pe sine însă, Schulze își dădu seama că Mihu n- 
avea de unde să cunoască isprava lui din noaptea trecută și 
răspunse cu același zâmbet neschimbat: 

— Iartă-mă, domnule Mihu, dar râd fiindcă d-ta te 
gândești la primejdii și răzbunări și eu sunt încredinţat că 
nu vei ieși din Zlatna și te vei întâlni cu trăsura care aduce 
doamnele. Or, atunci va trebui să te răzbuni pe ele, căci 
numai ele pot fi vinovate de întârziere. 

— Să dea Dumnezeu să fie așa! Căci altfel... 

Mihu nu-și mai tălmăci gândul în cuvinte ci salută 
militărește, își întoarse calul și urmat de Dan Dragomir își 
adună voinicii. 

Peste câteva minute, ceata lui urca în galop drumul ce 
ducea spre Abrud. 

Coborând la vale, cu o zi mai înainte, lui Mihu îi 
trebuiseră cinci ceasuri pentru a face drumul de la Abrud 
până la Zlatna. Astăzi, același drum îl făcu în decurs de 
trei ceasuri și ceva cu toate că la înapoiere drumul mergea 
în urcuș. 

Neliniștea din pricina Mioarei îl făcea să nu lase cailor 
nici măcar un răgaz de câteva clipe pentru a se odihni și 
îndată ce ajungea în vârful unui pisc, mâna mai departe, de 
parcă toate puterile iadului ar fi fost pe urmele lui. 

Și cu cât înainta cu atât îi creștea și îngrijorarea, 
deoarece nădejdea de a-și întâlni iubita pe drum se risipea 
tot mai mult, la fiecare cotitură, la fiecare vârf de munte de 
unde zărea drumul liber neumblat de nicio trăsură. 

Și la fel de îngrijorat, la fel de îndurerat era și bunul său 
prieten, Dan Dragomir, pe care gândul la iubita despre a 
cărei soartă nu știa ce să-și mai închipuie îl chinuia tot atât 
de mult ca și pe căpetenia haiducilor. 

Și lui i se părea drumul acesta nesfârșit de lung și lui i 
se părea că Abrudul s-a mutat la marginea pământului. 

În cele din urmă însă, ceata voinicilor tot ajunse în 
Abrudul care li se păruse atât de îndepărtat și ca o vijelie 
străbătu orașul îndreptându-se spre casa croitorului 
Fazakaș. 

Aici, Mihu nici nu așteptă oprirea calului, ci sări din șea 
în mers și se repezi în curte ca o furtună. Dan Dragomir îl 
urmă îndată și după el veniră și ceilalți haiduci. 

Ușa atelierului era deschisă larg. Ea fusese lăsată astfel 
de ungurii abrudeni care după plecarea oastei lui Iancu din 
oraș, furaseră tot ceea ce se putea fura din locuinţele 
propriilor lor conaţionali fugiţi de teama românilor. 

În casa lui Fazakaș nu mai rămăseseră decât mobilele 
grele care nu puteau fi urnite cu ușurință: patul, 
canapeaua, masa din atelier, o ladă grea și câteva cutii 
goale. 

Mihu străbătu cu inima tremurândă toată casa dar 
nicăieri nu găsi nicio urmă despre cei dispăruți. 

În timpul acesta, în stradă, se adunase o mulţime 
de oameni curiosi de a afla pricina întoarcerii 
voinicilor. 

Dan Dragomir îi întrebă pe aceștia dacă n-au văzut ce s- 
a întâmplat cu colonelul Ispirescu și cele trei doamne, 
răspunsul tuturor însă era la fel și acest răspuns era de 
natură să-i neliniștească și mai mult pe haiduci. 

— La vreo două ceasuri după plecarea oastei lui Iancu - 
suna răspunsul uniform - a venit o trăsură și a tras în 
curte. După vreun sfert de ceas trăsura a părăsit curtea, 
luând-o spre Zlatna. 

Cine era însă în trăsură nimeni nu știa, deoarece vizitiul 
închisese poarta după ce intrase în curte și caleașca era și 
ea închisă. 

Dan Dragomir se întoarse la Mihu, care între timp 
cercetase și grădina, fără niciun rezultat și-i spuse ce 
aflase de la abrudeni. 

— Cineva minte! strigă Mihu. Azi dimineaţă când a venit 
Fătu să-l ia pe Ispirescu și pe femeile noastre niște copii i- 
au spus că cei căutaţi plecaseră mai înainte cu o trăsură. 

— Ai dreptate, căpitane! Dar vom afla noi îndată care 
este adevărul! 

Cu aceste cuvinte Dan se repezi în casă, unde haiducii 
tot mai căutau în nădejdea să găsească vreo urmă și luând 
cu sine zece oameni ieși iarăși în stradă. 

— Care sunt copiii care se găseau aici azi dimineaţă 
când a venit o trăsură să le ia pe doamnele din casă? 

Abrudenii se uitară unul la altul, mamele căutară să-și 
ascundă copiii. 

Dar de răspuns, nu răspunse nimeni. 

— Românii să vină lângă mine! strigă atunci Dan 
Dragomir și îndată se desprinseră din mulţime vreo zece 
bărbaţi și femei care alergară lângă haiduc. 

Mai mulţi români nu erau, căci partea aceasta a orașului 
era locuită aproape numai de unguri. 

— Dacă nu-mi arătaţi copiii de care v-am întrebat vă 
împușc fără cruţare! strigă Dan Dragomir care apoi se 
întoarse spre haiduci și porunci: 

— Arma la ochi! 

Femeile începură să tipe, bărbaţii să murmure; câţiva 
încercară să fugă dar vocea tunătoare a lui Dan îi 
încremeni pe loc: 

— Cine mai face un pas e un copil al morții! Arătaţi-mi 
care sunt copiii, căci nu li se va întâmpla nimic. Vreau 
numai să-i întreb ceva! 

O mișcare se produse în mulțime, ungurii începură să 
vorbească în șoapte, dar tot nu se prezentă nimeni. 

— Vă mai dau răgaz până când voi număra trei. Dacă 
până atunci nu-mi răspundeţi poruncesc „foc”! Repet, 
copiilor nu li se va întâmpla nimic. Unu... doi... 

— Domnule... domnule - strigă atunci o femeie, care era 
chiar în rândul din faţă, plângând. Gyuri al meu a fost și el! 
Dar nu-l omori căci n-a făcut nimic! 

— Noi nu suntem sălbatici să omorâm copii nevinovaţi, 
răspunse Dan. Unde este Gyuri al d-tale? 

— Iacă aici! răspunse femeia, făcând loc unui băieţaș de 
vreo zece ani, care se pitulase în spatele mamei sale. Dar 
ai milă de el, domnule! 

— Vino aici, Gyuri! îi zise Dan, copilului, care se apropie 
tremurând. Așa! Spune-mi, tu ai fost aici azi dimineaţă 
când a venit trăsura? 

— Fost! răspunse băiatul. 

— Şi ai vorbit cu vizitiul? 

— Eu nu vorbit! răspunse copilul, prost românește. 
Domokos vorbit! 

— Unde este Domokos? strigă Dan spre mulţime. 

Văzând că voinicul vorbește frumos cu Gyuri, ungurii 
prinseră curaj și părintele celui chemat își trimise copilul 
îndată 

Domokos era mai mare, de vreo doisprezece ani și se 
apropie fără teamă de Dan, care băgă de seamă îndată că 
avea de a face cu un copil înfipt. 

— Ascultă, Domokos, îi zise Dan. Tu ai fost acela care ai 
vorbit cu vizitiul de dimineaţă? 

— Eu, domnule? 

— Şi ce i-ai spus? 

— Am spus la el că doamne și domni au plecat dimineaţa 
tare cu un trăsura. 

— Şi într-adevăr așa a fost? 

Domokos rămase puţin pe gânduri, ceea ce-l făcu pe Dan 
Dragomir să devie bănuitor. 

— Ascultă, Domokos - îi zise el atunci - dacă-mi spui 
adevărul, îţi dau un florin. Dacă minţi însă, îţi tai urechile 
și nasul! 

— Spune adevăr, Domokos... spune adevăr! strigă 
părintele băiatului din mulțime. 

— N-ai fost așa, domnule! răspunse atunci băiatul. 

— Dacă n-a fost așa de ce i-ai spus omului cu trăsura că 
doamnele au plecat? între Dan, înfuriat. 

— Nu știu, domnule, eu nu vinovat! răspunse băiatul 
cam speriat. Eu merge cumper lapte și vezi un baci”, care 
vine și spune: Eu dai la tine douăzeci creițari, dacă stai aici 
și aștepți un trăsura. Când vine trăsura un baci întreba la 
tine dacă ai văzut trei doamne și un domn. Tu spui: trei 
doamne și un domn ai plecat acum cu un trăsură la Zlatna. 
Eu luat douăzeci creițari și șteptam. Când venit trăsura, 
baci întrebat la mine și eu spus: trei doamne și un domn ai 
plecat acuma cu un trăsura la Zlatna. Baci mai stat puţin și 
plecat și el cu trăsură. 

Dan Dragomir rămase pe gânduri câteva clipe, apoi 
întrebă din nou: 

— Dar pe baci, care ţi-a dat cei douăzeci de creițari îl 
cunoști? 

— Nu cunoşti! răspunse băiatul. Este ţeran de la sat. 


13 Baci = nene. 

— Ungur sau român! 

— Rumun! 

— Şi l-ai mai văzut astăzi pe aici? 

— Vezut. Dupe ce ai plecat cătane, baci ai venit cu un 
trăsura, intrat în curte la Fazakaș și pe urma plecat iar. 

— Încotro a plecat cu trăsura? 

— La Zlatna! 

Dan aflase ceea ce voise să știe. Era neîndoielnic că cei 
căutați fuseseră răpiți și că această răpire fusese pusă la 
cale mai dinainte de cineva care știa că dimineaţa trebuia 
să vină o trăsură pentru a-i lua. Răpitorul ascunsese fetele 
și pe colonel undeva, prin casă poate pentru ca Fătu 
venind să creadă că aceia pe care îi căuta plecaseră mai 
înainte. Aceasta o dovedea și însărcinarea dată băiatului 
Domokos. 

Dan Dragomir alergă într-un suflet la Mihu și-i istorisi 
cele aflate. 

Căpetenia  haiducilor împărtășea în totul părerile 
prietenului său. 

— Da, exclamă el, cu inima sfâșiată de durere. Au fost 
răpite, nu mai încape nicio îndoială! Dar de cine... de cine? 

— Căpitane - zise Dan Dragomir - eu cred că ar trebui să 
mai cercetăm odată casa, căci fetele au fost răpite după 
plecarea oastei, or, când a venit Fătu să le ia nu le-a găsit. 
Este neîndoielnic deci că ele au fost ţinute ascunse undeva 
prin casă, sau prin apropiere și poate că acolo vom da 
peste vreo urmă. 

— Ai dreptate, Dane! răspunse Mihu, ștergându-și 
lacrimile din ochi. Să mai căutăm odată! 

Şi iarăși scotociră toată casa, toată grădina și tot podul. 

— Dar pivniţă n-are casa asta? întrebă unul din haiduci. 

— Trebuie să aibă! zise un altul. Acum îmi aduc aminte 
că am văzut două ferestruici care dau în stradă. g 

— Dar unde să fie intrarea? se întrebă Dan Dragomir. In 
curte nu este nicio ușă. 

— Am văzut multe pivnițe, pe aici prin Ardeal, în care se 
intră prin casă! zise unul din haiduci. 

— Daţi scoarţele la o parte! porunci Mihu și haiducii 
îndepărtară de pe podea scoarţele zdrenţuite, care erau 
atât de rupte încât nici abrudenilor nu le trebuiseră. 

— Iată intrarea în pivniţă! strigă un haiduc, care se 
aplecase în apropierea divanului. 

Într-o clipă divanul fu dat la o parte și chepengul ridicat. 

— Aduceţi un felinar! strigă Mihu, deoarece între timp 
se înserase. 

Unul din haiduci alergă în vecini de unde se întoarse cu 
un felinar. 

Mihu îl luă cu înfrigurare și stăpânit de o emoție 
neînţeleasă, începu să coboare în pivniță urmat de Dan și 
de câţiva haiduci. 

Un miros greu de mucegai, de hoit îi izbiră în faţă pe 
haiduci. 

— Se pare că de ani de zile nu s-a mai aerisit pe aici! 
zise unul din haiduci. 

Deodată Mihu scoase un țipăt de groază. 

Mâna dreaptă cu care se ţinea de scară, i se murdărise 
de ceva cleios și când o lumină cu felinarul văzu că era 
sânge închegat. 

— Sânge! strigă Mihu și cuvântul acesta îl îngrozi atât 
de înspăimântător încât își pierdu echilibrul și alunecă de 
pe scară. 

Noroc că până jos nu mai erau decât vreo patru fuștele!6 
căci altfel își mai rupea și gâtul. 

Dar jos nu căzu pe pământ, ci pe ceva moale și rece, pe 
ceva vâscos. 

În cădere felinarul îi scăpase din mână și se rostogolise 
mai departe așa că nu-și putu da seama îndată peste ce 
căzuse. 


16 i : . i e 
fuștel - fiecare din vergelele orizontale ale unei scări de lemn. 

Când se ridică însă și luă iarăși felinarul în mână, un 
urlet de groază, un urlet sălbatic, ca de fiară rănită îi ieși 
din piept. 

— Colonelul... Colonelul Ispirescu! strigă el. 

Într-adevăr, acel ceva moale peste care căzuse Mihu 
Inimă de Leu, era trupul bietului colonel Ispirescu. El 
zăcea plin de sânge, cu capul despicat, spre dreapta, la un 
pas de scară. 

Chiar la picioarele scării, cu o mână prinsă de cel din 
urmă fuștel al scării, mai zăcea un alt cadavru, al unui 


ungur. 
— Dumnezeule! ce s-a petrecut aici? îngână Dan 
Dragomir. Căpitane, căpitane - urmă el îngrozit - 


luminează pivnița... luminează mai departe! 

Ca un fulger străbătu gândul lui Dan, mintea lui Mihu. 
Căpetenia haiducilor alergă ca un nebun, de colo până 
colo, luminând fiecare colț, fiecare ungher al pivniţei, dar 
nu, cele trei femei nu erau acolo, ele nu fuseseră ucise. 

Spre peretele din spre miază-zi însă, se vedeau în praf 
urmele a trei trupuri care zăcuseră acolo. Pe locurile 
acelea însă, nu se vedea sânge, dovadă că nici Mioara, nici 
Dochiţa și nici Pia nu fuseseră nici măcar rănite. Ceva mai 
spre mijlocul pivniței erau câteva așchii însângerate, dar 
acestea proveneau pe semne de la cei doi morţi. 

După această constatare, haiducii rămaseră încremeniţi, 
cu privirile aţintite asupra chipului groaznic mutilat al 
colonelului Ispirescu. 

— Bietul om! îngână Mihu, într-un târziu. 

— A murit ca un erou, apărându-și fata, apărându-ne 
femeile noastre! 

Ochii tuturor celor de față se umeziră și fiecare îngână 
în gând un creștinesc: „Dumnezeu să-l ierte!” 

— Căpitane - zise apoi Dan Dragomir - să luăm trupul 
neînsufleţit al iubitului nostru tovarăș și să-l îngropăm în 
grădină! 

Mihu dădu mut din cap și haiducii ridicară cadavrul 
aceluia care din dușman le devenise un tovarăș atât de bun 
și-l scoaseră din pivniţă. 

Peste un ceas, în fundul grădinii lui Fazakaș, la umbra 
unui cireș, se ridica o moviliţă, în care era înfiptă o cruce. 

— Ai fost cel dintâi care ai pornit să întinzi fraţilor tăi 
subjugaţi o mână de ajutor și cel dintâi ai căzut! Dar aici, 
la mormântul tău jur, brav prieten și viteaz tovarăș, că 
atâta timp cât va mai curge în vinele mele o picătură de 
sânge nu mă voi odihni până când nu-ţi voi descoperi 
ucigașul și până când nu te voi răzbuna! 

— La fel jurăm și noi! strigară haiducii, ca un singur om. 

Și dacă în clipa aceea, Hans Schulze ar fi fost prin 
apropiere, fără îndoială că s-ar fi cutremurat, văzând cu 
câtă hotărâre, cu câtă îndârjire îi juraseră moartea acești 
treizeci de voinici. 


x 


Mihu și voinicii săi nu se înapoiară la tabăra lui Avram 
Iancu decât tocmai a doua zi, pe înserat. 

Toată noaptea și toată ziua ei colindaseră prin 
împrejurimile Abrudului, nădăjduind să dea peste vreo 
urmă a dispărutelor. Truda lor rămase însă zadarnică. 
Trăsuri trecuseră multe, în toate direcţiile, căci în zilele 
acelea de fierbere ungurii fugeau necontenit spre 
ţinuturile locuite de conaţionalii lor, iar românii veneau din 
regiunile unde erau înconjurați de prea mulţi unguri. Dar 
cum să-i afli care era trăsura cu cele trei dispărute când nu 
puteai da niciun amănunt, niciun indiciu? 

Abătuţi și posomorâţi haiducii se înapoiară a doua zi 
seara la Presaca unde era tabăra lui Iancu. 

Când auzi despre cumplita moarte a colonelului 
Ispirescu pe Craiul Munţilor îl podidiră lacrimile... 

— Sărmanul... sărmanul de el! exclamă Iancu și aceste 
două singure cuvinte exprimau, mai mult decât orice fraze 
oratorice, mâhnirea lui. Să vină părintele Ştefan să facă o 
slujbă pentru odihna nobilului său suflet. 

Și acolo, în mica bisericuţă din Presaca se cântă veșnica 
pomenire pentru sufletul inimosului român care fusese 
colonelul Alexandru Ispirescu. 

După slujba religioasă, Avram Iancu luă de braţ pe Mihu 
și pe Dan Dragomir și porni cu ei spre tabăra de la 
marginea satului. 

— Fraţilor - le zise el, cu vocea-i caldă, înduioșătoare - vă 
cer iertare că atât de iute v-a lovit și pe voi urgia 
ungurească. Nu încape nicio îndoială că ungurii v-au răpit 
soțiile, căci acesta este felul lor de a se răzbuna: să-i atace 
pe cei slabi, să-i lovească pe cei ce nu se pot apăra pentru 
a pricinui durerea celor tari. Dar nu trebuie să vă pierdeţi 
nădejdea. Faptul că femeile voastre au fost răpite și nu 
ucise, însemnă că, deocamdată cel puţin, nici n-au de gând 

să le ia viaţa. Eu înclin a crede că le-au luat pentru a ne 
speria sau pentru a ne sili să eliberăm pe ungurii care au 
căzut în mâinile noastre la Abrud și pe care i-am luat ca 
ostateci. În orice caz, peste două-trei zile trebuie să ne 
trimeată ei ceva veste și aveţi cuvântul meu că dacă mi s- 
ar cere pentru cele trei doamne eliberarea tuturor 
ostatecilor pe care îi avem nu voi sta o clipă la îndoială să 
primesc târgul. 

— Îţi mulţumim, domnule comandant - zise Dan 
Dragomir. Tare mă tem însă că nu ne va fi dat să ne mai 
revedem femeile în viața aceasta. 

— Deznădejdea nu este virtute de luptător! răspunse 
Craiul Munţilor, dojenindu-l cu blândeţe. Eu îmi cunosc 
ungurii mai bine decât îi puteţi cunoaște voi. Acum duceti- 
vă și vă odihniţi liniștiți, căci nu vor trece trei zile și veţi 
avea vești de la doamnele voastre. 

Bietul Avram lancu! El își cunoștea ungurii, își cunoștea 
dușmanii făţiși, dar nu-și cunoștea dușmanii ascunși, care 
erau de zece, de o sută de ori mai primejdioși decât cei 
dintâi. 

Mihu și Dan se duseră în cortul lor trişti și abătuţi de 
moarte. 

De data aceasta lovitura soartei fusese mai crudă decât 
oricând. Îi lovise pe amândoi, deodată, nelăsându-le nici 
măcar o licărire de nădejde. Căci în decursul celor câteva 
săptămâni petrecute în Ardeal îi cunoscuseră pe unguri 
îndeajuns pentru a-și da seama că speranţa pe care Avram 
Iancu încercase să le-o sădească în suflet, nu avea sorţi să 
se realizeze. 

Pe urmă, până acum, de câte ori fusese Mihu despărţit 
de Mioara, îl avusese măcar lângă el pe Dan Dragomir, pe 
prietenul bun și credincios care îl mângâia, îl îmbărbăta, 
care se trudea să-l facă să uite încercarea destinului. De 
data aceasta însă prietenul credincios fusese lovit și el, tot 
atât de crud, el însuși având nevoie de mângâiere, de 
îmbărbătare. 

De aceea durerea lor era fără de margini și de aceea 
nădejdea nu putea prinde sămânță în inimile lor, cu toate 
că Avram lancu nu încetă de a-i încuraja și în zilele 
următoare. 

Durerea voinicilor, pe care îi îndrăgise toată lumea, 
stârni mâhnire în toată oastea lui Iancu. Doi oameni doar 
se bucurau - dar numai în ascuns - de nenorocirea care-i 
lovise: Schulze și Damler. 

Ticăloșii își râdeau în pumni și se felicitau unul pe altul, 
de minunata lovitură, pe care o dădură. 

Fi își atinseseră scopul mult mai mult decât 
nădăjduiseră. 

Nu numai că voinicii lui Mihu nu se mai gândeau acum 
la război, ci numai la găsirea soţiei căpitanului lor, dar 
chiar și Craiul Munţilor se schimbase, devenise mai 
posomorât, mai abătut decât fusese până atunci. 

— Ascultă, Damler, îi zise Schulze, secretarului său, într- 
o zi, ţi-am dat două sute de florini pentru ideea de la 
Abrud. Astăzi îți mai dau o sută, căci rezultatul e mai bun 
decât mă așteptam. 

— Nu înţeleg domnule Schulze! zise Damler, după ce 
băgă banii în buzunar. 

— Noi ne gândeam să lovim, prin răpirea celor trei 
femei, numai în românii veniţi din Muntenia zise Schulze, 
și când colo am lovit și ÎN Avram Iancu! 

— Înţeleg și mai puţin! 

— Nu mă miră, căci d-ta nu vezi dincolo de vârful 
nasului! N-ai băgat de seamă ce mâhnit este și domnul 
Iancu de când cu dispariţia celor trei femei? 

— Ba da. Dar e firesc! Au fost răpite doar soțiile a doi 
prieteni de ai săi. 

— Şi? 

— Şi? făcu Damler. 

— Şi aceea pe care pusese ochii el însuși! 

— Fata lui Ispirescu? exclamă secretarul foarte mirat. 

— Întocmai! Eu am observat de mult că domnului Iancu 
îi lăsa gura apă după domnișoara Pia. Acum, de când n-o 
mai vede, e fiert și nu m-ar mira dacă l-am vedea săvârșind 
cine știe ce neghiobie din pricina ei. In orice caz lovitura a 
reușit mai bine decât m-aș fi așteptat! 

În privinţa aceasta însă Schulze se cam înșela. Căci 
chiar dacă Avram Iancu nutrea pentru Pia simţăminte mai 
mult decât prietenești, simțămintele acestea nu-i puteau 
înăbuși focul ce-i ardea inima din pricina asupririi naţiunii 
sale. 

Craiul Munţilor era din oamenii aceia care se nasc la un 
veac odată și pentru care patria, națiunea, poporul sunt 
mai întâi, decât chiar propria lor fericire. 

De altfel trădătorului Schulze soarta îi mai pregătise o 
decepţie. 

În ziua de 10 noiembrie Aiudul s-a predat, fără 
împotrivire și oastea lui Avram Iancu intră triumfătoare în 
oraș. 

Schulze socotise că aici, la Aiud, să le dea românilor 
lovitura de grație. Se întâmplase însă ca oștirea 
ungurească să nu se poată aduna în jurul orașului 
îndeajuns de iute și faimoasa gardă a Aiudului părăsi 
orașul, fugind spre Vinţul de Sus. 

Ziua de 10 noiembrie îi mai rezervase însă o surpriză și 
lui Mihu și Dan. 

De-abia luaseră orașul în primire și Iancu porunci repaus 
pentru oastea sa că în faţa lui Mihu veni un ţăran care, 
scoţându-și căciula, îi zise: 

— Ziua bună, domnule! Mă rog frumos n-aţi putea dv. să 
mă îndreptaţi la domnul Mihu, unul din căpitanii Craiului? 

— Eu sunt, bădie! răspunse Mihu. Dar ce vrei cu mine? 

Țăranul se uită cercetător la voinic ca și când ar fi vrut 
să se încredințeze că într-adevăr stă în fața aceluia pe 
care-l căuta, apoi zise: 

— Cunoașteţi dv. pe o doamnă Mioara? 

Mihu încruntă din sprâncene și o durere nespusă i se 
oglindi în priviri. 

— De ce mă întrebi omule? întrebă el, cu inima sfâșiată. 

— Te întreb domnule, fiindcă eu am o scrisoare de la 
doamna Mioara, pentru domnul Mihu. 

— Ce ai spus? strigă căpetenia haiducilor și-l apucă de 
umeri pe ţăran cu atâta putere încât oasele acestuia 
trosniră. 

— Mai încet domnule, că mă rupi! 

— Unde este Mioara!... Ce e cu scrisoarea?... Când ai 
văzut-o?... Vorbește odată omule, n-auzi? strigă Mihu 
Inimă de Leu, ca ieșit din minţi. 

— Mai încet domnule, nu striga așa căci de află vreun 
ungur sunt pierdut! zise ţăranul, uitându-se fricos în jurul 
său. 

— Dar vorbește odată omule? Spune-mi ce știi? Dă-mi 
scrisoarea? 


Țăranul se mai uită odată în jurul său, apoi vâri mâna în 
sân și scoase o hârtie mototolită pe care i-o întinse lui 
Mihu. 

Acesta o luă o desfăcu și recunoscu îndată scrisul iubitei 
sale. Pe bucăţica de hârtie erau scrise următoarele 
rânduri: 


„Iubitule, 

Omul care-ţi va aduce aceste rânduri îți va spune unde 
sunt și cum am ajuns aici. E un om de treabă, singurul cu 
suflet printre toți nelegiuiții în mijlocul cărora m-a aruncat 
soarta nemiloasă. Dacă poţi, aleargă de mă scapă căci nu 
știu cât mai am de trăit. Ungurii mă pot spânzura în fiecare 
zi și pe mine și pe Dochiţa și Pia, cu care îmi împart 
nenorocul. Nu mai am timp să scriu. Omul iți va spune 
totul. Scapă-mă! 

A ta Mioara”. 


Mihu mai citi odată cele câteva rânduri scrise în grabă 
de iubita sa, apoi le sărută și iarăși le citi... 

Intr-un târziu doar se mai linisti și atunci luându-l de braţ 
pe țăran pomi cu el spre cortul său, unde-l găsi și pe Dan, 
căruia îi spuse în câteva cuvinte despre ce era vorba. 

Când Dan auzi că ţăranul o văzuse pe Dochiţa, îi sări de 
gât și-l sărută de bucurie. 

— Spune, bădie Onuţ, spune ce știi? îl zori el, 
nerăbdător. 

— Uite, domnule! începu Onuţ. Eu eram rândaș la 
domnul conte Kemény, unde era găzduit Hatvani, 
comandantul oștirii ungurești din partea locului. Într-o zi, 
numai iată că sosește o trăsură cu trei doamne legate 
fedeleș. Eu mi-am zis îndată că trebuie să fie românce de 
ale noastre și am căutat să mă apropii de ele. Doamnele 
erau ţinute închise într-o odaie și nu era chip să ajung 
până la ele. Într-o noapte însă, pe când Hatvani și cu 
domnul conte chefuiau, m-am urcat pe o scară până la 
fereastra cu pricina și am bătut încet. Una din doamne cu 

părul bălai, care zicea că o cheamă Mioara, a deschis 
fereastra și eu i-am spus că sunt român și că dacă n-aș 
putea să-i fiu de folos cumva. Doamna mi-a spus atunci să 
vin în tabăra Craiului și să-l caut pe domnul Mihu, căruia 
să-i spun unde se află doamna Mioara. 

Eu i-am făgăduit să viu, dar în zadar m-am trudit două 
zile în șir să părăsesc orașul, n-a fost chip, căci ungurii îl 
păzeau nevoie mare. Alaltăieri, Hatvani auzind că se 
apropie Craiul, a hotărât să fugă. Domnul conte a poruncit 
să înhămăm caii la toate trăsurile și când am făcut asta, au 
început să le umple cu lucruri din casă. Două trăsuri au 
rămas însă goale și în una s-a așezat Hatvani și contele 
Kemeny, cu cele două ibovnice ale lor, iar în a doua au fost 
așezate cele trei doamne. 

Înainte de plecare doamna Mioara a putut să-mi 
strecoare scrisoarea asta și să-mi spună și din gură că să 
vă duceţi s-o scăpaţi. 

— Dar de unde? strigă Mihu. Unde le-au dus ticăloșii de 
unguri? 

— La Vinţul de Sus, domnule. Acolo au fugit ungurii. 

— Departe de aici? 

— Ca la vreo două ceasuri, călare! 

— Căpitane! strigă Dan Dragomir. Nu trebuie să mai 
șovăim nicio clipă, căci fiecare minut poate fi fatal! 

— Câtă oştire au ungurii cu el? îl întrebă Mihu pe Onuţ. 

— Apăi n-au multă, domnule, căci cătanele pe care le 
aștepta Hatvani de la Cluj, n-au venit la timp. Să tot fie 
vreo cincizeci-șaizeci de oameni. Atât! 

— Cu aceștia sfârșim repede! Hai căpitane, nu mai sta! 

— Nu te pripi, Dane, căci și pe mine mă arde nerăbdarea 
de a-mi scăpa iubita din ghearele ticăloșilor dar nu ne este 
îngăduit să alergăm orbește în primejdie. Niciunul nu 
cunoaștem ţinutul acesta. Trebuie să căutăm o călăuză. 

— Apăi domnule - zise atunci Onuţ - eu vă duc, dar să nu 
știe nimeni, căci de se întorc ungurii vreodată în Aiud și 
află ca eu v-am călăuzit, de limbă mă spânzură. 

— Nu te teme, bădie Onuţ, că nu va afla nimeni! zise 
Mihu. Noi nu răsplătim prin nerecunoștinţă binele ce ni se 
face. Uite aici ai cinci sute de florini, pentru ceea ce ai 
făcut pentru noi până acum, iar dacă izbutim să ne salvăm 
femeile din ghearele ungurilor atunci mai capeţi încă pe 
atâta. 

Onuţ luă banii, se uită la ei și nu-i venea să creadă că 
toţi erau ai lui. 

— Ai mei, domnule... ai mei să fie toţi? îngână el, parcă 
temându-se să se bucure prea tare de așa noroc. 

— Ai d-tale bădie Onuţ! răspunse Mihu. Acum însă să ne 
pregătim de drum. Dane, adună oamenii și îngrijește și de 
un cal pentru Onuţ. Până atunci eu mă duc să-i spun 
domnului comandant că plecăm. 

— Apăi atunci - zise Onuţ - mă reped și eu până acasă să- 
mi las banii, căci nu pornesc eu la drum cu așa comoară la 
mine! 

— Du-te, bădie Onuţ. Peste o jumătate de ceas să fii aici, 
căci plecăm. 

— Fi-voi, domnule! 

Și Onuţ ieși din cort. 

Dar el nu se îndreptă spre casa contelui Kemeny unde 
spusese că e rândaș, ci mai întâi se amestecă printre ostași 
ca să i se piardă urma, iar apoi se strecură ca o umbră, în 
cortul... lui Schulze. 


* * 


În noaptea de 25 spre 26 octombrie, când fuseseră 
aruncate în pivniţa croitorului Fazakaș din Abrud, din cele 
trei femei numai Dochiţa nu-și pierduse cunoștința. Mioara 
și Pia leșinară încă mai înainte de a fi coborâte în pivniţă 
de oamenii lui Schulze. 

Soarta fusese mai îndurătoare cu iubita haiducului și 
fata lui Ispirescu, deoarece le luase cunoștința pentru a le 

împiedica, măcar pentru câteva ceasuri, de a-și da seama 
de toată grozăvia situaţiei lor. 

În asemenea împrejurări numai Dochița observă tot ceea 
ce se petrecuse în noaptea aceea blestemată. 

Când ungurii o ridicară pe sus spre a o duce în pivniţă, 
ea zări două trupuri nemișcate întinse pe podeaua 
atelierului dar din pricina întunericului nu le recunoscu. Și 
nu le recunoscu nici când ungurii le aruncară după ele, în 
pivniţă. 

Dar după plecarea trădătorului și a oamenilor săi, când 
începu să se lumineze de ziuă și lumina pătrunse și în 
pivniță prin cele două ferestruici murdare, Dochiţa 
recunoscu pe unul din cadavre hainele colonelului 
Ispirescu. Ţipătul ei de groază fu înăbușit de călușul din 
gură, dar la ochi ungurii nu-i puseseră căluș și lacrimile 
începură să-i curgă șiroaie. 

Cu cât se lumina, cu atât vedea mai lămurit cumplita 
mutilare a bravului soldat și cu atât se îngrozea mai mult 
la gândul că aceeași scena fioroasă se va înfățișa și 
înaintea ochilor Piei, când aceasta își va reveni din leșin. 

Să ascundă, da, să ascundă cadavrul nenorocitului 
părinte al Piei... Dar cum, când era legată cobză, când 
frânghii groase se împleteau în jurul trupului său 
împiedecându-o să se miște? 

Totuși, Dochiţa își dădea seama că dacă nu reușește să 
facă ceva, Pia va înnebuni de groază și durere când își va 
vedea părintele lângă ea, plin de sânge, cu capul despicat 
până la gât. 

De aceea își adună toate puterile și începu să se târască, 
întocmai ca un vierme, spre trupul neînsufleţit al 
colonelului. 

Dar încercarea ei mergea foarte greu și era întovărășită 
de chinuri cumplite. 

Croitorul ţinuse cândva lemne în pivniță și pământul era 
plin cu așchii peste care se așezase un strat gros de praf. 
Așchiile acestea, cum se târa pe spate, îi spintecaseră 

cămașa naţională, apoi îi intrară în carne, sfâșiindu-i-o 
până la os. Sângele curgea pârâu, rănile, îmbâcsite de 
praful de pe jos, usturau îngrozitor, dar Dochiţa nu 
renunţă, ci se târî mai departe. 

În cele din urmă ajunse până la trupurile celor doi morti. 

Ungurul care fusese aruncat cel din urmă, zăcea de-a 
curmezișul peste cadavrul colonelului. 

Din această pricină, încercarea Dochiţei de a împinge 
cadavrul mai în fund, sub scară, rămase zadarnică. Legată 
cum era, i-ar fi fost cu neputinţă să împingă cu trupul ei, 
încă două trupuri. 

Atunci se gândi la altceva. Se târî mai spre capul 
colonelului și cu picioarele-i legate începu să tragă trupul 
ungurului spre a-l face ca, din cruce cum era peste 
cadavrul lui Ispirescu, să vină de-a lungul, spre a-l acoperi. 

Aceasta îi izbuti pe jumătate. Dar o parte din trupul 
colonelului tot se mai vedea. 

Atunci, cu o sforţare mai mult decât eroică, își învinse 
scârba și groaza și se lipi cu spatele său sângerând de cele 
două trupuri neînsufleţite, pentru a nu putea fi văzute de 
Pia și Mioara. 

Sunt puţini bărbaţii care ar fi fost în stare să facă o 
asemenea faptă, numai spre a cruța pe un semen al lor de 
la o mare durere, cu atât mai puţine însă femeile. Privind 
lucrurile prin această prismă, fapta Dochiţei apare în 
lumină de sfântă și oricare ar fi fost greșelile și păcatele 
sale de până atunci, fără îndoială că cerul i le va fi iertat. 

Pe când zăcea astfel istovită de greaua încercare, cu 
spatele lipit de cele două cadavre, auzi deodată pe cineva 
umblând prin casă, apoi strigând: 

— Domnule Ispirescu... Doamnelor, unde sunteţi? 

Era vizitiul Fătu, care venise să le ia. 

Dochiţa încercă să strige, dar călușul îi înăbuși ţipătul. 
Lovi atunci cu picioarele în scară, dar zgomotul era prea 
slab pentru a fi auzit de Fătu. 

Ce groaznic chin, să știi salvarea atât de aproape și să 
nu fii în stare să dai un semn de viaţă! 

Fătu mai strigă de câteva ori, apoi ieși în stradă. 

Dochiţa auzi apoi huruitul trăsurii care se îndepărta, 
auzi marșul ostașilor care părăseau orașul, auzi buciumul 
celor din urmă glotași și lacrimile îi umeziră obrajii iarăși. 

Buciumul acesta era buciumul nenorocirii ei și a 
prietenelor sale. 

Cei din urmă români părăseau orașul lăsându-le pradă 
furiei ungurilor. 

Străzile se liniștiră încetul cu încetul. 

Groaznica amărăciune și deznădejde care îi cuprinseră 
sufletul o aruncară pe Dochiţa într-un fel de toropeală 
vecină cu moartea. 

Vedea acum că Mioara își revenise în fire, vedea că și 
Pia se mișcase, nu era însă în stare să dea niciun semn de 
viaţă. Zăcea nemișcată, ca moartă, lipită de ceilalţi doi 
morti. 

Mioara și Pia își redobândiseră cunoștința, într-adevăr. 
Privirile lor năuce cătau speriate în jur, apoi deveniră 
îngrozite când o zăriră pe Dochiţa lângă un cadavru, căci 
din pricina poziţiei Dochiţei nu se vedea decât trupul 
ungurului. 

Dacă n-ar fi văzut-o cu ochii deschişi și clipind din când 
în când, ar fi crezut că și prietena lor murise. 

Dar vie sau moartă, ce puteau ele să-i ajute? 

Pe când se uitau așa neputincioase una la alta, deodată 
un fior de gheaţă străbătu trupul Dochiţei, un fior care o 
trezi chiar și din toropeala în care zăcea. 

În pivniţa cufundată în tăcere mormântală se auzise un 
suspin, apoi unul din cadavre se mișcă încet, greoi, 
nesigur. 

O mână se ivi, pipăi la întâmplare trupul Doichiţei, apoi 
ungurul se ridică și se uită în jurul său. 

Nu murise. Sabia colonelului Ispirescu îi străpunsese 
pieptul, nu însă și inima. Acum, după câteva ceasuri de 
leșin, își revenise în fire. 

Mioara și Pia, dar mai ales Dochiţa, se uitau îngrozite la 
ungurul care înviase din morți. 

Sărmana Dochița era în prada unei groaze de 
neînchipuit. 

O îngrozea faptul că acest trup însângerat, pe care ea îl 
crezuse neînsufleţit, se mișca acolo lângă ea cu mâinile-i 
reci, de gheaţă, îi umbla pe corp cu privirile-i aproape 
sticloase, se uita ţintă în ochii ei și cu toate acestea, nu se 
putea mișca din loc, deoarece cea mai mică mișcare ar fi 
scos la iveală trupul colonelului Ispirescu și atunci toată 
truda ei, toate chinurile îndurate atunci ar fi fost 
zadarnice. 

Privirile ungurului, la început nedumerite și aproape 
stinse începură să sclipească încetul cu încetul, apoi, 
deodată deveniră crude, bestiale. 

— Ah - gemu el, de-abia mai putând rosti cuvintele - din 
pricina voastră trabue să mor!... Dar... veţi veni și voi cu 
mine... blestemate românce!... Să-mi ţineţi de urât în 
întunericul din lumea cealaltă... Păcat că nu mai am 
putere... căci altfel... m-aș putea și desfăta mai întâi... la 
frumuseţea trupurilor voastre... dar nu e rău... să ai trei 
femei... așa de frumoase... ca tovarășe de drum... 

Cu aceste cuvinte muribundul își adună cale din urmă 
puteri, se ridică în genunchi, apoi își întinse mâinile 
însângerate spre gâtul Dochiţei. 

Ce grozăvie să vezi două mâini, năclăite de sânge, 
îndreptându-se spre gâtul tău, să simţi trupul unui om pe 
jumătate mort, căzând greoi peste trupul tău, să vezi un 
chip cu bale roșii la gură, aplecându-se asupra ta, să știi că 
un singur brânci ar fi îndeajuns pentru a scăpa de 
primejdie și totuși să nu fii în stare să dai acest brânci 
deoarece mâinile și picioarele îţi sunt legate, deoarece cea 
mai mică mișcare ar dezvălui cealaltă grozăvie pe care o 

ascunzi cu trupul tău de ochii unei prietene care ar putea 
înnebuni de durere. 

Dochiţa ar fi putut să încerce să scape rostogolindu-se. 
Dar fata boierului Petrache Bănuţ își dădu seama că 
scăparea i-ar fi de scurtă durată deoarece ungurul, cu 
mâinile și picioarele libere, ar veni după ea și ar omorâ-o o 
clipă mai târziu. 

Soarta se părea că pecetluise atât viaţa ei cât și pe a Piei 
și Mioarei. Deci, dacă tot trebuia să moară aici, în pivnița 
aceasta fioroasă, atunci să moară măcar săvârșind o faptă 
bună. 

Pia urma să fie ucisă și ea căci cruzimea ungurului nu 
mai cunoștea îndurare. Se putea citi aceasta în privirile lui 
de fiară. Dar lăsându-se să fie ucisă fără împotrivire, 
Dochiţa îi cruța măcar prietenei sale chinul cumplit de a-și 
vedea părintele ucis atât de sălbatic, atât de bestial. 

Dându-și sufletul fără împotrivire sub mâinile încleștate 
ale ungurului, trupul ei ar fi rămas pe loc și deci ar fi 
continuat să fie paravan pentru cadavrul colonelului 
Ispirescu. 

De aceea, jertfindu-se a doua oară într-o singură zi 
pentru prietena sa, Dochiţa își închină sufletul Domnului, 
cel din urmă gând și-l îndreptă spre Dan Dragomir și 
închise ochii, măcar pentru a nu vedea rânjetul însângerat 
al bestiei care-i pregătea moartea. 

Intre timp, mâinile ticălosului atinseseră gâtul Dochiţei 
și se încleștară ca două gheare roșii în el, strângând ca o 
plăcere drăcească, mai tare, tot mai tare. 

Pe locurile lor, Mioara și Pia se frământau în prada unei 
mânii ce nu poate fi descrisă. Mioara, care era mai 
aproape, începu să se rostogolească spre ticălos și în 
curând și ajunse până la un pas de el. 

Dar o lovitură de cizmă a acestuia drept în obraz o 
umplu de sânge și durerea o făcu pe iubita lui Mihu să 
rămână nemișcată câteva clipe. 

După această ispravă, ungurul își văzu mai departe de 
planul său fioros. 

— Deschide... deschide ochii, păpușico - horcăia el, 
văzând că Dochiţa își închisese ochii. - Ha, ha, ha... așa 
vezi... nu este tocmai o privire de dragoste... pe lumea 
cealaltă... merge... Acum... acum scoate și limba... Ha, nu 
poţi... stai să-ţi iau călușul... Trebuie să te văd cum scoţi 
limba... 

Acestea zicând, își luă o mână de pe gâtul Dochiţei și se 
pregătea să-i scoată călușul din gură. 

Mai înainte însă de a atinge gura fetei cu mâinile lui 
pline de sânge, o puternică lovitură de picior îl izbi în umăr 
și ticălosul se rostogoli cât colo. 

— Ai înnebunit, Gyula? tună un bărbat voinic care se 
ivise pe scara pivniţei. 

— Cine... cine ești? îngână ungurul, din al cărui piept 
începuse să curgă iarăși sângele. Ce cauţi aici? 

— Sunt Imre! răspunse pe ungurește omul din capul 
scării. Ştii prea bine că trebuia să-mi schimb înfățișarea! 

— Bine... că ai venit! horcăi ticălosul care încercase s-o 
sugrume pe Dochiţa. Vino... leagă-mi rana... căci îmi pierd 
tot sângele... 

— Mai întâi trebuie să sfârșesc cu femeile - zise Imre, 
care purta barbă și costum naţional, românesc. Așteaptă și 
tu puţin! 

Cu aceste cuvinte Imre o luă în spinare pe Mioara și 
porni cu ea în sus, ieși în curte și o așeză în trăsura, pe 
care o trăsese acolo. 

Pe urmă făcu același lucru cu Pia și în cele din urmă și 
cu Dochiţa care-și pierduse cunoștința sub gâtuirea lui 
Gyula. 

Dar după ce o duse și pe Dochiţa în trăsură, Imre nu mai 
cobori în pivniţă, ci veni numai până la chepeng. 

— Vino mai iute... Imre... gâfâi rănitul din pivniţă. 

— Du-te dracului, dobitocule! răspunse Imre. Dacă ai 
fost atât de neîndemânatic și te-ai lăsat străpuns de sabie 
atunci du-te de-i ţine de urât Satanei! 

— Imre! horcăi Gyula, îngrozit. Ai de gând... să mă lași... 
aici? 

— Ba nu! Ce vrei să fac cu tine? Dacă-ţi leg rana și te 
scot la lumină vor prinde de veste românii din Abrud de 
ceea ce s-a întâmplat și pe tine te vor sfâșia iar pe mine mă 
vor urmări, mă vor lua din urmă și praful s-alege de tot 
planul nostru. 

— Dacă nu mă scoţi... de aici... îngână Gyula, din ce în 
ce mai slab, din pricina pierderii de sânge - încep să strig... 
și de pe stradă... mă vor auzi... 

Imre scrâșni din dinţi, stătu o clipă pe gânduri, apoi 
cobori iute scara. 

Gyula se târâse până la capătul scării și se prinsese cu o 
mână de fușteiul cel mai de jos. 

Voise să urce scara, dar nu mai avea putere. 

Ajuns lângă el, Imre părea că vrea să-l ridice, dar în 
clipa în care se aplecă, scoase iute un cuţit de la brâu și-l 
împlântă în spatele tovarășului său. 

— Blestemat... blestemat să fii... mai horcăi Gyula și-și 
dădu sufletul, rămânând cu mâna încleștată pe fuștel, așa 
cum l-au găsit haiducii mai târziu. 

După aceea se urcă în atelier, închise chepengul, așeză 
divanul peste el și ieși în curte. 

Aici se duse de-a dreptul la trăsură, deschise ușa și se 
adresă astfel celor trei femei pe care le așezase pe jilţ: 

— Doamnelor, Dumnezeu a vrut ca astă-noapte să fiu 
martor la ticăloșia pe care ungurii au săvârșit-o asupra dv. 
Eram însă singur și n-am putut sări să vă iau apărarea, 
deoarece nu mă puteam măsura cu opt oameni înarmați. 
Nenorocul meu și al dv. a vrut ca ungurii să dea peste 
mine în pod, unde mă ascunsesem și m-au târât cu ei până 
la Ciuruleasa, unde nu mi-au dat drumul decât după ce m- 

au bătut măr. Dar de îndată ce am scăpat din mâinile lor 
am alergat înapoi la Abrud să-l caut pe Craiul Munţilor. 
Acesta însă părăsise orașul împreună cu oastea sa. M-am 
dus atunci la popa Toader căruia i-am spus cele petrecute. 
Bietul părinte, bolnav în pat, căci altfel ar fi plecat și el cu 
Craiul, mi-a dat trăsura lui și am venit să vă scap. Vă rog 
deci, să nu vă arătaţi la fereastră și nici să nu vorbiţi prea 
tare, căci eu vă scot călușurile acum ca nu cumva ungurii 
din Abrud, sau cei pe care-i vom întâlni pe drum să prindă 
de veste cine e în trăsură, căci atunci ne sfâșie pe toți 
patru, fiindcă nu se mai tem de oastea Craiului care-i în 
drum spre Zlatna. 

Cu aceste cuvinte, Imre scoase călușurile din gura 
prizonierelor, care răsuflară ușurate. Bietele femei erau pe 
punctul de a se înăbuși! 

De altfel tocmai de aceea le și scoase Imre călușurile din 
gură. Ticălosul își dădea seama că prizonierele s-ar fi 
înăbușit până la Aiud. El născocise povestea de mai sus, 
pentru a le face pe fete să nu strige după ajutor. Or, 
povestea lui era atât de bine ticluită încât fetele o crezură. 
De altfel cum să nu-l creadă pe Imre când îl vedeau 
îmbrăcat în port românesc și când vorbea românește tot 
atât de bine ca și ele. 

— Şi unde mergem acum? întrebă Mioara. 

— La Zlatna, după oastea Craiului! răspunse Imre. 

— Dar desfă-ne atunci frânghiile acestea - zise Mioara - 
căci ne strâng grozav. 

— Dacă vreţi, eu vi le desfac, - răspunse Imre. Cred însă 
că ar fi mai bine să rămâneţi legate, fiindcă nu trebuie să 
uitaţi că mai sunt mulţi unguri pe aici. Or, dacă e vreunul 
curios și vrea să vadă cine se găsește în trăsură, eu m-am 
gândit să fac pe trădătorul și să spun că v-am furat ca să 
vă duc la Cluj. 

Vorbele acestea o făcură pe Pia să tresară. 

Dacă într-adevăr acesta era un trădător! 

— Dar tata... tata unde este? întrebă ea, iute. 

Imre tocmai se pregătea să răspundă, când Dochiţa, 
care între timp își revenise în fire, se amestecă în vorbă 
brusc: 

— Colonelul Ispirescu a fost ușor rănit la braţ și după cât 
știu eu a fost dus în tabăra lui Iancu. Așa este? îl întrebă ea 
pe Imre, făcându-i cu ochiul. 

— Da, așa mi s-a spus și mie! zise Imre, nepricepând 
pentru ce-i venea prizoniera aceasta în ajutor. 

— În vreme ce voi două eraţi în nesimţire, azi dimineaţă 
- urmă Dochiţa - eu am auzit din pivniță pe oamenii lui 
Iancu, umblând prin casă, însă cum aveam călușul în gură 
n-am putut striga și nici ei nu aveau de unde să știe că noi 
suntem în pivniță. 

— Dumnezeule, exclamă Pia, poate că-i rănit grozav! 

— Fii fără grijă, Pia, zise Dochiţa, din nou, eu am auzit 
lămurit spunând pe unul din oameni: „N-are decât o 
tăietură ușoară la braţ și dacă a leșinat, pe semne că 
ungurii l-au adormit cu vreo băutură oarecare. 

Acum pricepu și Imre de ce-i venise Dochiţa în ajutor. Ea 
nu voia ca Pia să știe că tatăl său murise. 

— Cu atât mai bine! se gândi ungurul. Așa cel puţin n-o 
să-mi mai smiorcăie pe drum. 

În ceea ce o privește pe Dochiţa, ea nu punea o clipă la 
îndoială buna credinţă a lui Imre. Oare nu el fusese acela 
care o scăpase din ghearele ungurului din pivniță? 

— Acum însă, trebuie să plecăm, doamnelor - zise Imre - 
căci dacă mai zăbovim, dau peste noi ungurii care v-au 
legat astă-noapte și care, după cum am auzit eu, vor să vă 
ducă la Aiud, la sângerosul Hatvani. Rugaţi-vă la 
Dumnezeu să nu întâlnim unguri până la Zlatna! mai 
adăugă vicleanul, apoi închise poarta, sări pe capră și 
porni cu trăsura, dar nu spre Zlatna, ci... spre Aiud. 


x 

Trecuse de amiază și trăsura cu cele trei prizoniere tot 
nu făcuse încă niciun popas. 

Imre se grăbea grozav, deoarece aici, la poalele 
Munţilor Apuseni satele erau aproape toate românești și se 
temea să nu fie descoperit. 

El dădea mereu bice cailor și nu se opri nici măcar să 
mănânce la amiază, vrând să ajungă cât mai iute la Aiud. 

În comuna Ponor însă, făcu un scurt popas, pentru a 
adăpa caii. 

Tocmai se suise pe capră și luase hăţurile în mână, când 
deodată, din spre partea de răsărit a satului se auziră 
ţipete deznădăjduite urmate de câteva împușcături. 

Imre tresări, prizonierele se speriară. O spaimă grozavă 
îi cuprinsese pe toţi patru. 

Dar dacă spaima le era aceeași, gândurile lor se 
deosebeau cu totul. 

— Numai de n-ar fi vreo ceată de români! se gândea 
Imre. 

— Doamne, ferește-ne de unguri! se rugau prizonierele. 

Pe ulița principală a satului veneau acum spre trăsură, 
alergând și ţipând, o droaie de femei, de copii și câţiva 
bărbaţi. Dar cum toţi strigau deodată, fiecare ţipând 
altceva, nu se putea înţelege care era pricina spaimei și a 
fugii lor. 

Imre însă, răsuflă ușurat. 

Dacă românii fugeau, însemna că vreo ceată de unguri 
era prin apropiere. 

Și într-adevăr, peste câteva clipe se iviră vreo douăzeci 
de gardiști unguri călări, care loveau cu sabia și împușcau 
tot ceea ce găseau viu în calea lor. 

Era una din faimoasele bande de ucigași care porneau 
din când în când din Aiud și cutreierau satele de la poalele 
munţilor pentru a omori populaţia lipsită de arme a satelor 
românești, una din acele bande ale lui Hatvani, de a căror 
amintire se cutremură încă și astăzi românii din Munţii 
Apuseni. 

Sălbăticia, cruzimea cu care ucideau ungurii aceștia, 
întrece orice închipuire. În satele prin care treceau nu mai 
rămânea piatră pe piatră din case, nu mai rămânea ţipenie 
de român, nu mai rămânea o vită în viaţă. Ei treceau prin 
foc și sabie tot ceea ce întâlneau în cale și nu era 
românesc. Din cei 42.000 de români ardeleni căzuţi în 
revoluţia din 1848, mai mult de jumătate au fost uciși de 
aceste bande care juraseră stârpirea poporului românesc. 

Zărind pe gardiștii unguri, Imre tresări de bucurie. 
Acum era sigur că sub scutul acestora va ajunge la Aiud cu 
prizonierele sale. 

Bucuria lui însă, era să-i fie cea de pe urmă, deoarece 
unul din unguri, văzându-l în port românesc, se repezi la el 
și dacă Imre nu sărea la timp de pe capră, îi reteza capul 
de pe umeri. 

— Staţi! urlă el, pe ungurește, cât îl ţinea! gura. Sunt 
ungur și omul lui Hatvani! 

La auzul acestor cuvinte, comandantul gărzii se apropie 
de el, îl măsură din cap, până în picioare și zise: 

— Ce ai spus? Eşti omul lui Hatvani? 

— Întocmai! răspunse Imre. 

— Cu ce ne poţi dovedi? Căci portul nu te arată! 

Imre stătu puţin pe gânduri, apoi o lumină diabolică îi 
luci în ochi. 

— Faceţi ca și când m-aţi lua prizonier și duceţi-mă în 
vreo casă și vă voi dovedi că sunt omul lui Hatvani. În 
trăsură am trei prizoniere, pe care le duceam tocmai la 
Aiud, ele nu trebuie să știe că sunt ungur. 

Comandantul gărzii dădu atunci o poruncă, câţiva unguri 
săriră la Imre și-l târâră în cârciumă, în care intră și 
comandantul. 

Ghemuite în fundul trăsurii, cele trei prizoniere văzuseră 
tremurând ceea ce se petrecuse cu Imre, dar n-au înţeles 
nimic din ceea ce se vorbise, deoarece niciuna din ele nu 
știa ungurește. Toate trei erau încredințate că salvatorul 

lor va plăti cu viaţa încercarea lui de a le elibera și erau 
sigure că nu-l vor mai vedea ieșind viu din cârciumă. 

— Îl vor chinui până când va spune cine suntem! zise 
Pia. 

— Şi atunci suntem pierdute și noi! adăugă Dochiţa. 

— Doamne, Doamne - se tângui Mioara - oare de ce nu 
pui odată capăt suferințelor mele? De cât să trăiesc în 
chinurile acestea care nu se mai sfârșesc, de o mie de ori 
mai bine ar fi să mor! 

— Nu  deznădăjdui, Mioaro, încercă Dochiţa să-și 
îmbărbăteze prietena. Dumnezeu e bun și mare și ne va 
scăpa și de data aceasta, cum ne-a mai scăpat și mai ales 
pe tine, de atâtea ori! 

— Dochiţo, Dochiţo? Cum mai poţi nădăjdui? Am căzut în 
ghearele ungurilor și nimeni din aceia care au căzut în 
mâinile lor n-au mai scăpat cu viaţă! 

În clipa aceea ungurii ieșiră din nou din cârciumă. În 
mijlocul lor mergea Imre cu capul plecat, cu mâinile legate 
la spate. 

Un ungur deschise ușa trăsurii și-l azvârli pe Imre 
înăuntru, peste cele trei prizoniere. 

Un alt ungur sări pe capră, luă hăţurile în mână și 
trăsura porni mai departe, spre Aiud, însoţită de garda 
ungurească, care nici acum la întoarcere, nu scăpă niciun 
prilej de a mai da foc caselor care rămăseseră neatinse sau 
de a schingiui răniții care mai erau în viaţă. 

— Bade, bade - exclamă Mioara, cu lacrimi în ochi - iată 
cum ai ajuns, fiindcă ai vrut să ne vii în ajutor! 

— Bătu-i-ar Dumnezeu - scrâșni Imre, jucând de minune 
pe înfuriatul. Făcusem mai bine de jumătate din drum, 
credeam că vom ajunge cu bine la Craiul și când colo... 

— Dar ce se va întâmpla cu noi acum? întrebă Dochiţa. 

— Nu știu! Deocamdată ne duc la Aiud, la Hatvani! 

— La Hatvani? ţipă Mioara 

— Da, doamnă! răspunse Imre. Dar nu deznădăjduiţi, 
căci câtă vreme îmi mai stă capul pe umeri, eu tot cred că 
voi mai găsi o portiță de scăpare. 

— Scăpare? strigă Pia. Dar cum vrei să mai scapi dacă te 
vor duce la Aiud? 

— Nu știu! zise Imre. Dar până acolo mai am timp să mă 
gândesc! 

Curajul, bărbăţia falsului român, mai turnă putină 
nădejde și în sufletele fetelor. 

Sărmanele! Dacă ar fi știut ele că toate acestea erau 
numai comedie, numai înșelăciune! 

Imre, după ce-i arătă comandantului ungurilor 
scrisoarea lui Schulze către Hatvani, îl rugă pe gardist să-l 
facă prizonier, așa, numai de formă, deoarece Schulze îi 
mai dăduse o însărcinare și ducerea la îndeplinire a acestei 
însărcinări, atârna de iscusinţa lui. 

Or, Imre voia să se arate vrednic de încrederea 
diabolicului său stăpân. 

Și după cum vom vedea mai departe, s-a și arătat. 

CAPITOLUL 126 
Hatvani 


Se înnoptase de mult când gardiștii unguri care 
capturaseră trăsura cu cele trei prizoniere ajunseră la 
Aiud. 

Aici, ei se îndreptară îndată spre casa contelui Kemény, 
unde era găzduit Hatvani, comandantul trupelor ungurești 
din regiunea aceasta. 

Hatvani acesta a fost una dintre figurile cele mai 
sângeroase ale revoluției din 1848. 

Avocat de meserie, el fusese numit de Kossuth 
comandantul trupelor ungurești de la Brad, iar mai apoi, 
comandantul armatei care avea însărcinarea să nimicească 
gloatele lui Iancu. 

Fire crudă, josnică, adeseori chiar lașă, de o îngâmfare 
de păun și animat de o ură de moarte împotriva românilor, 
Hatvani își pusese în gând să șteargă de pe suprafaţa 
pământului poporul românesc. 

Această dorinţă, precum și îngâmfarea lui reiese lămurit 
Chiar din scrisoarea pe care Hatvani i-o adresează lui 
Kossuth după groaznica înfrângere de la Abrud, în ziua de 
19 mai 1849, scrisoare în care printre altele spune: 


„lată cum am devenit un comandant nenorocit, iată cum 
s-a făcut puzderie voința mea semeață”. 


Dar să trecem la istorisirea faptelor în ordinea în care s- 
au întâmplat. 

Când Hatvani auzi cu ce preţios transport se 
înapoiaseră gardiștii lui, porunci ca Imre să fie adus îndată 
înaintea sa, cu toate că era în toiul unei petreceri cu 
contele Kemeny și două unguroaice de moravuri ușoare din 
Aiud. 

Peste câteva minute Imre se prezentă în faţa 
comandantului. Acum nu mai avea mâinile legate, nu mai 

era prizonier. Niciuna din femeile răpite nu era de faţă, 
deci nu mai avea pentru ce să joace comedia. 

El scoase din sân scrisoarea lui Schulze și o înmână lui 
Hatvani. 

Acesta o lua și o citi cu înfrigurare. 

După ce sfârși, Hatvani bătu cu pumnul în masă și 
strigă: 

— Asta știu și eu că-i treabă! Soţiile și fata a trei din cei 
mai buni prieteni ai lui lancu, trimise plocon, ca trei 
mielușele! Al naibii om mai e și Schulze acesta! Ascultă-mă 
pe mine, dragă conte - urmă el, adresându-se contelui 
Kemény - sasul acesta ne-o ia înainte la toţi! E deștept ca 
dracul și viclean ca douăzeci de diavoli laolaltă! Citește, te 
rog, scrisoarea aceasta și vei vedea în ce chip iscusit a 
plănuit el să scape de blestematul acela de Mihu și de 
oamenii săi care i-au furat pe Laurian și Bălășescu la Sibiu 
și care au ucis garda lui Nemegyei la Zlatna. 

Contele Kemeny luă scrisoarea din mâna lui Hatvani și 
după ce o citi, exclamă: 

— Nici Satana n-ar fi fost în stare să întocmească un 
plan mai bun! Tare mă tem că-l vom vedea pe Schulze 
guvernator al Ardealului!. 

— Asta vom vedea! zise Hatvani, zâmbind plin de înţeles. 
Eu cred că domnul Kossuth n-ar vedea cu ochi prea buni 
un sas ca guvernator al Ardealului unguresc. Pe urmă, mai 
sunt și alţii care pot avea în viitor merite cel puţin tot atât 
de mari ca și Schulze. 

Contele Kemeny observă că Hatvani se gândea la el 
însuși și schimbă vorba. 

— Şi acum ce ai de gând să faci cu prizonierele? întrebă 
Kemeny. 

— Dacă ar fi după mine - răspunse Hatvani - le-aș așeza 
în piaţa orașului, le-aș unge cu gaz și le-aș da foc. Schulze 
însă, are nevoie de ele pentru planurile sale, așa că va 
trebui să le ţinem aici, undeva. 

— De asta să nu vă pară rău - zise Imre - căci toate trei 
sunt frumoase. 

— Atunci să le vedem! strigă Hatvani. Ce zici conte? 

— Să le aducă aici! zise și Kemény. 

— Eu însă voi pleca - anunţă atunci Imre - căci pentru 
îndeplinirea planului meu, nu trebuie ca prizonierele să mă 
vadă cu dv. Ele trebuie să creadă și de acum înainte că 
sunt român și că lupt pentru a le scăpa din captivitate! 

— Şi ce ai de gând să faci? întrebă Hatvani. 

— Nu știu încă! La noapte voi născoci eu ceva. 

— Bine, Imre, du-te de te odihnește. Iar d-ta, Hegyesi, 
adu-ne prizonierele să vedem câte parale fac. 

Imre și gardistul ungur părăsiră odaia. 

Peste vreo zece minute Heghyesi se înapoie cu Mioara, 
Dochiţa și Pia, cărora le dezlegase picioarele, nu însă și 
mâinile. 

— Ah! exclamară deodată, atât Hatvani cât și contele 
Kemény, când zăriră pe încântătoarele românce. 

— Într-adevăr, ar fi fost păcat să le dai foc! zise Kemény. 

— De unde să știu eu că avem de a face cu păsărele atât 
de fermecătoare! răspunse Hatvani, ale cărui priviri 
pătimașe nu se mai săturau să se uite la cele trei femei. 

Hatvani îi strigă apoi gardistului: 

— Dezleagă-le, căci de aici și așa nu mai pot fugi! 

Hegyesi dezlegă pe rând frânghiile de la mâinile celor 
trei prizoniere. 

— Veniţi mai aproape, frumoaselor! le zise apoi Hatvani. 
Dacă sunteţi cuminţi, poate să vă meargă aici mai bine 
decât în tabăra sălbaticilor lui Iancu. 

Nici una din fete însă nu se mișcă! Vorbele lui Hatvani le 
umpluse sufletul de scârbă, în același timp însă erau 
pentru ele și o prevestire despre groaznica soartă ce le 
aștepta în mâinile acestor ticăloși. 

— V-am poftit mai aproape! zise Hatvani din nou, când 
văzu că fetele nu se mișcă. Luaţi loc la masă! Ah! Am uitat 
să fac prezentările! Domnișoara Kati și domnișoara Vilma - 


1279 


urmă el, arătând spre cele două femei de la masă - bune 
prietene ale noastre. Cred că vă veţi înțelege de minune. 
Luaţi loc, frumoaselor. 

Dar cele trei românce nu se mișcară nici acum, ca și 
când nici n-ar fi auzit cuvintele ungurului. 

Acesta se înfurie, văzând că româncele se încăpățânează 
în mutismul lor și lovind cu pumnul în masă de răsturnă 
câteva pahare, strigă: 

— Am spus să luaţi loc la masă! N-aţi auzit? 

— Am auzit - răspunse atunci Dochiţa. Trebuie să știți 
însă că dacă suntem prizonierele dv. nu înţelegem să fim și 
uneltele plăcerilor dv. 

— Oho! strigă Hatvani. Dar sus vă mai purtaţi nasul! Nu 
vă e teamă că vi-l voi reteza puţin? 

— Ne așteptăm la orice din partea unor oameni care nu 
șovăie să ucidă pruncii la sânul mamelor lor, răspunse 
Dochiţa, cu mândrie. Ne puteţi ucide, ceea ce de altfel nici 
nu ne îndoim că o veţi face, dar cinstea nu ne-o veți putea 
lua! 

— Ha, ha, ha! râse Hatvani, batjocoritor. 

— Crezi că nu găsim noi mijloace să vă îmblânzim? Eu vă 
sfătuiesc să înţelegeţi de vorbă bună, căci dacă ne 
supăraţi, n-o să vă meargă bine și scopul tot ni-l vom 
ajunge. Așadar, veniţi la masă! Și ca să hotărâm mai 
dinainte, conte, d-tale care-ţi place? 

— Mie cea bălaie! răspunse contele Kemény, cu ochi 
pătimași. 

— Ei, drăcie - făcu Hatvani - și eu pusesem ochii pe ea! 
Dar nu-i nimic. Ne luăm fiecare câte una din celelalte 
două, iar cea bălaie ne va iubi pe amândoi. Nu-i bună 
ideea? 

— Bună, bună! răspunse Kemeny cu toate că în ascuns 
se gândea altfel. 

Mioara îi plăcuse grozav și nu prea îi convenea să 
împartă dragostea ei cu Hatvani, după cum îi propusese 

acesta. Hatvani era însă comandantul trupelor și nu voia să 
se certe cu el. 

— Ei, nu s-aude? strigă Hatvani, văzând încăpățânarea 
româncelor. Vreţi să mă supăr? 

— Te poţi supăra, cât vrei - răspunse Dochiţa - la masă 
însă, nu vom veni, căci nu suntem de teapa prietenelor dv. 

— Ah, valahe spurcate! strigă atunci Kati, prietena lui 
Hatvani, aruncând fulgere din priviri. Credeţi la voi che noi 
nu suntem femei cinstite? Noi facem cinste la voi, dache 
primim aici! 

— Noi n-am cerut această cinste! zise Dochiţa, mândră. 

— Lăsaţi vorbele goale! strigă Hatvani. Vă întreb pentru 
ultima oară, veniţi la masă sau nu? 

— Nu! răspunseră fetele în cor. 

— Hagyesi - se adresă atunci Hatvani gardistului - le 
încui pe toate trei în odaia de lângă dormitorul meu. Până 
când nu vor veni să mănânce la masă cu noi, nu le dai nici 
apă nici de mâncare. Ai înțeles? 

— Am înţeles, domnule comandant! 

— Așa! Să vedem până când vor mai face pe 
năzuroasele! Afară cu ele! 

Fetele nici n-așteptară să li se mai spună ci porniră 
singure spre ușă. Hegyesi după ele. 

Când deschiseră tușa, Kati mai strigă după ele: 

— Valahe cu păr pe limbă! 

Româncele n-o învredniciră însă de răspuns, ci-și văzură 
de drum, mergând fără nicio împotrivire după gardistul 
ungur. 

Erau bucuroase că scăpaseră din faţa celor doi ticăloși și 
mai ales din fața lui Hatvani, de a cărui cruzime auziseră 
vorbindu-se încă în tabăra lui Iancu. 

Erau pe deplin încredințate că vii nu vor scăpa din 
mâinile ungurului, dar chiar dacă trebuiau să moară cu 
fruntea sus și nu înțelegeau să-și pângărească trupul, chiar 
dacă prin aceasta și-ar fi putut salva viaţa. 

După plecarea româncelor, contele Kemeny plescăi din 
limbă și zise: 

— În viaţa mea n-am văzut atâta frumuseţe la olaltă! 

— Păcat că sunt așa de încăpăţânate! mormăi Hatvani, 
care era rău dispus din pricina nereușitei mârșăviei sale. 
Dar mâine se îmblânzesc ele!... 

— Ştii ceva, dragă Hatvani - zise contele Kemény - eu îţi 
las d-tale oacheșele pe amândouă, pentru cea bălaie! 

— La rândul meu, îţi fac aceeași propunere, dragă conte! 
răspunse Hatvani. 

— Ce vă bateţi așa după spălăcita aia? strigă Kati. Părul 
ei n-are nicio culoare, ochii parcă sunt de gâscă și toată e 
așa de șubredă încât îmi închipui că se frânge dacă o apuci 
mai bine! 

— Mi se pare că ești geloasă Kati! zise Kemeny, râzând. 

— Eu geloasă? râse unguroaica silit. Înţeleg, dacă aș 
avea pe cine, dar pe ofticoasa asta? Vă spun drept că dacă 
aș fi în locul vostru, aș spânzura-o încă mâine de dimineaţă 
în piaţă, împreună cu celelalte două șerpoaice. 

— De spânzurătoare n-o să scape ele, zise Hatvani, dar 
mai întâi trebuie să fie ale noastre. 

— Şi într-adevăr ai de gând să mă înșeli? întrebă Kati. 

— Auzi colo, întrebare! făcu Hatvani. Crezi că sunt prost 
să las să treacă pe la mine niște femeiuști atât de nostime 
fără să văd ce gust au sărutările lor? 

— Și eu? strigă Kati. Eu pentru ce sunt aici? 

— Tu ești aici pentru ca să-ţi ţii gura, căci de nu, pleci 
din casă chiar astăzi! 

Kati încremeni. Nu s-ar fi așteptat pentru nimic în lume 
la un răspuns atât de aspru. 

De când venise Hatvani la Aiud era ibovnica lui, trăia 
acolo, în casa contelui Kemény și ducea o viaţă cum nici 
măcar nu visase vreodată. Hatvani îi dăduse rochii 
scumpe, giuvaeruri, podoabe femeiești - luate fără bani, de 
pe la negustorii români - și în câteva rânduri îi dăruise 
chiar și bani. Kati se gândea că dacă lucrurile merg astfel, 

numai câteva luni, adună o avere din care poate trăi toată 
viaţa fără griji. 

Acum însă, iată că veniseră pe neașteptate cele trei 
românce care amenințau s-o scoată din inima lui Hatvani. 

— Dar asta nu se va întâmpla! își zise Kati în gând. Voi 
ști eu să împiedic lucrurile! Contelui Kemeny îi place 
spălăcita tot atât de mult ca și lui Hatvani. Ei bine, va fi a 
lui și numai a lui! 

Kati nu mai vorbi nimic în seara aceea despre cele trei 
prizoniere. 

Dar pe la miezul nopţii, când Hatvani se duse să se 
culce, fără a o chema și pe Kati, ca de obicei, aceasta îi 
șopti contelui că vrea să-i spună ceva între patru ochi. 

— Vilma, îi zise Kemény ibovnicei sale, du-te de te culcă! 
Voi veni și eu îndată. Mai am ceva porunci de dat slugilor. 

Vilma, fire rece, nepăsătoare, mai puţin calculată decât 
Kati, nu-și dăduse nici măcar osteneala să se gândească ce 
ar putea contele să mai aibă de făcut la un ceas atât de 
târziu și plecă spre odaia sa urmată de Kati. 

În dreptul ușii sale Kati o părăsi și intră în odaie. 

Dar de îndată ce auzi ușa dormitorului Vilmei 
închizându-se în urma prietenei sale, Kati își părăsi odaia 
și se strecură înapoi în sufragerie unde o aștepta contele 
Kemeny. 

— Ce s-a întâmplat, Kati? o întrebă acesta. 

— Domnule conte - răspunse unguroaica - aș vrea să va 
fac o mărturisire. Mai înainte însă, vă rog să-mi daţi 
cuvântul dv. că orice s-ar întâmpla, Hatvani nu va afla 
nimic din ceea ce v-am spus eu. 

— Dacă este nevoie, ai cuvântul meu, Kati, că Hatvani nu 
va afla nimic! 

— Bine - zise unguroaica. Uite atunci despre ce este 
vorba. Eu nu vreau nici în ruptul capului ca Hatvani să se 
încurce cu prizoniera blondă. Eu sunt o fire geloasă și nu 
mă pot împăca cu gândul ca bărbatul care este al meu să 
mai fie și al alteia. 

— În privinţa aceasta nu prea știu însă cum îl vei putea 
împiedica! răspunse Kemeny. 

— Eu am născocit un plan - zise Kati - pentru ducerea lui 
la îndeplinire însă am nevoie de ajutorul dv. 

— Eu nu-ţi pot da niciun ajutor împotriva lui Hatvani, pe 
de o parte fiindcă este oaspele meu, pe de altă parte, 
fiindcă el este comandantul trapelor din această regiune și 
este stăpân pe viaţa și moartea tuturor. 

— Îţi este teamă de el? făcu Kati, mirată. 

— Teamă nu-mi poate fi, deoarece împotriva mea nu 
poate face nimic, răspunse contele Kemeny. Dar nu mi-ar fi 
pe plac să-i scrie lui Kossuth că lucrez împotriva măsurilor 
luate de el. 

— Am înţeles - zise unguroaica. Ajutorul pe care ţi-l cer 
însă, este de așa natură încât numele d-tale nu va fi 
amestecat întru nimic și de altfel, răsplata ar fi atât de 
mare, încât un altul n-ar șovăi nicio clipă. 

— Răsplata? exclamă contele, râzând ironic. Dar ce 
răsplată ai putea tu, Kati, să-mi dai mie? 

— Aș putea să ţi-o dau pe... prizoniera blondă! 

— Pe prizoniera blondă?... Ha, ha, ha, gelozia te face să 
nu-ţi mai dai seama de ceea ce vorbeşti, Kati! Prizoniera 
blondă este în puterea lui Hatvani și nimeni, afară de el, nu 
poate hotări asupra ei. 

— Şi totuși, eu cunosc un mijloc, mulțumită căruia 
prizoniera blondă ar putea fi prietena d-tale, și numai a d- 
tale fără ca Hatvani să știe! 

— Aș fi tare curios să cunosc și eu mijlocul acesta. 

— Mai întâi spune-mi, te rog, dacă ai aici în Aiud un om 
pe a cărui credinţă să te poţi bizui în orice împrejurări? 

Contele Kemény rămase câteva clipe pe gânduri, apoi 
răspunse: 

— Da, am! 

— Atunci uite care este planul meu: Mâine, Hatvani se 
va duce până la Vinţul de Sus pentru a inspecta garda de 

acolo. În vreme ce el va fi plecat, ea voi intra în odaia 
prizonierelor și le voi spâne că vreau să le scap... 

— Şi-ţi închipui că te vor crede? 

— De asta nu mă îndoiesc. Când este vorba de femei, 
știu eu cum trebuie să vorbesc. Așadar, le voi spune 
prizonierelor că vreau să le scap și anume în felul 
următor... 

Kati îi șopti contelui din fir în păr, tot planul său... 

După ce sfârși, adăugă: 

— Ce zici, conte? E bun planul meu? 

— Eşti o fată foarte deşteaptă Kati, răspunse contele. 
Firește că în asemenea împrejurări primesc propunerea ta. 
Să știi însă că dacă cine știe din ce pricini isprava nu 
reușește, eu tăgăduiesc orice amestec. De altfel, pentru a 
îndepărta de la mine orice bănuială, mă voi duce și eu cu 
Hatvani la Vint. 

— Mai înainte însă, îi vei da instrucţiunile necesare 
omului d-tale de încredere. 

— Fireşte! Chiar acum Îl voi chema la mine. 

— Atunci ne-am înțeles, zise Kati. Mâine noapte vei 
putea strânge în brațe, nestingherit de nimeni, pe 
prizoniera bălaie la conacul moşiei d-tale din Sâncrai. Iar 
când te vei fi săturat de ea, îi legi o piatră de gât și-i dai 
drumul pe Mureș, ca să nu poată spune nimănui, niciodată, 
cum a ajuns la Sâncrai. 

— Bine, Kati, dacă reușești, vei mai primi și un dar 
frumos de la mine! 

După aceea, lașul conte Kemeny și geloasa Kati se 
despărțţiră. 


* * 


Amândoi își frecau mâinile de bucurie că-și vor vedea 
scopul atins. 

A doua zi de dimineaţă, Hatvani și contele Kemeny plecară 
spre Vinţul de Sus, urmaţi de o gardă ungurească de vreo 
cincizeci de oameni. 

Mai înainte de plecare însă Hatvani îl chemă la sine pe 
Hegyesi și-i spuse: 

— Nu uiţi ce ţi-am spus. Nici mâncare, nici băutură 
pentru prizoniere. În faţa ușii vei așeza o sentinelă 
înarmată pe care o schimbi din trei în trei ceasuri, pentru 
ca să nu cumva să se irosească păsărelele din colivie. 

— Fiţi fără nicio teamă, domnule comandant. Totul se va 
întâmpla după dorinţa dv. 

Din fereastra odăii sale, Kati privea zâmbind batjocoritor 
la plecarea lui Hatvani. 

— Du-te numai, du-te, căci păsărica tot va zbura din 
colivie! 

După vreun sfert de ceas de la plecarea lui Hatvani apoi, 
Kati își îmbrăcă șuba, se împodobi pe cap, apoi ieși din 
odaie și trecu ca din întâmplare prin faţa odăii în care se 
găseau prizonierele. 

Coridorul era foarte întunecos și sentinela nu băgă de 
seamă îndată cine era aceea care trecea prin faţa lui, așa 
că nici nu salută. 

Altădată, Kati ar fi făcut o gălăgie grozavă, căci, fire 
îngâmfată, ea cerea tuturor să fie respectată întocmai ca și 
când ar fi fost soţia și nu ibovnica lui Hatvani. 

Acum însă, când n-avea niciun interes să-l umilească pe 
gardistul ce le păzea pe prizoniere, de teamă ca acesta să 
nu-i pună bețe în roate, îi zise prietenos, așa într-o doară și 
făcând ca și când nici nu s-ar gândi să se oprească: 

— S-au mai îmblânzit prizonierele d-tale? 

— Ah, dv. sunteţi, doamnă Kati! zise atunci sentinela, 
salutând. Dacă s-au îmblânzit nu știu, căci n-am fost 
înăuntru. Dar de ce mă întrebaţi? Fac pe sălbaticele? 

— N-au vrut să-și spună nici măcar numele! Sunt 
încăpăţânate ca niște catâri! Dar stai, am o idee! D-ta știi 
românește? 

Cu aceste cuvinte, Kati se întoarse din drum și veni 
lângă gardistul care se simţea foarte onorat că prietena 
comandantului stătea de vorbă cu el. 

— Nu știu nicio boabă din limba asta sălbatică! răspunse 
ungurul. 

— Păcat! făcu atunci Kati și vru să plece iarăși. Mă 
gândeam că dacă știai românește trăgeai cu urechea și 
poate că puteai prinde ceva interesant pentru domnul 
comandant. Atunci, nu-i nimic de făcut! Păzește-le bine! 

— Fiţi fără teamă, doamnă Kati - răspunse gardistul, 
după unguroaica care dispăru în una din odăile vecine. 

După vreo câteva minute, Kati ieși din odaie și trecu 
iarăși prin fața sentinelei, mormăind. 

— Aţi spus ceva, doamnă Kati? întrebă acesta. 

— Ticăloșii aceștia de grăjdari n-au pus caii la trăsură 
nici până acum! răspunse Kati. 

— Şi vă grăbiţi? întrebă gardistul. 

— Nu mă prea grăbesc, dar te plictisește să te îmbraci și 
pe urmă să stai cu mâinile în sân așteptând ca domniile lor 
să se îndure a înhăma caii. Nici nu i-au scos măcar din 
grajd! 

Kati măsura furioasă coridorul trecând mereu prin fața 
lui. 

Deodată se opri în dreptul ușii și vorbi cu jumătate voce, 
ca și când și-ar vorbi sie-și: 

— Ce-ar fi?... Te pomenești că eu aș avea mai mult 
noroc! 

— Aţi spus ceva, doamnă Kati? întrebă sentinela. 

— Nu... dar mă gândeam, ce-ar fi dacă aș încerca eu să 
le dezleg limbile femeiuștilor dinăuntru? O femeie știe să 
pătrundă mai ușor decât un bărbat în sufletul unei alte 
femei. Și unde mai pui că i-aș face o surpriză grozavă 
domnului comandant când s-ar înapoia deseară! Da, da, 
până înhamă caii îmi voi încerca norocul! Deschide te rog 
ușa. Dar stai! Nu cumva au vreo armă la ele? 

— După cât știu eu, armele le-au fost luate încă de 
aseară! răspunse ungurul. 

— Atunci deschide ușa! Să vedem, poate că voi fi mai 
iscusită decât domnul comandant. Dacă reușesc, îţi dau și 
d-tale douăzeci de florini. 

Sentinela scoase îndată cheia din buzunar și deschise 
ușa. 

Cum era să se împotrivească el unei dorinţi a prietenei 
comandantului! Şi pe urmă, Kati își jucase rolul atât de 
bine încât nici chiar omul cel mai prevăzător și mai iscusit 
n-ar fi putut bănui adevăratul gând al unguroaicei. 

Kati intră deci în odaie și sentinela închise ușa în urma 
ei. 

Mioara și Dochiţa erau întinse pe pat iar Pia pe o 
canapea. 

Bietele fete nu dormiseră toată noaptea cu gândul la 
soarta ce le aștepta. Smulse de lângă iubiții lor, Pia răpită 
de lângă părintele său iubitor, cele trei prizoniere erau 
lăsate la bunul plac al ungurilor ale căror simțăminte faţă 
de tot ceea ce este românesc am avut prilejul să le 
cunoaștem și până acum. 

Natura acestor simțăminte o știau și prizonierele și de 
aceea nu-și mai făceau nicio nădejde să mai scape cu viaţă. 

Știind că ajutor nu le poate veni de niciunde ele se 
resemnară și hotărâtă să aștepte moartea cu seninătate și 
să nu primească târgul rușinos pe care li-l propusese 
Hatvani. 

După o noapte plină de zbucium și de sfătuiri zadarnice, 
ele ajunseseră la această hotărâre și odată hotărârea luată 
se liniștiră și adormiră, cu toate că foamea și mai ales 
setea le chinuia grozav. 

Trecuseră doar aproape douăzeci și patru de ceasuri de 
când nu băgaseră nimic în gură. 

Când Kati intră deci în odaie le găsi dormind, Mioara și 
Dochiţa în pat, Pia pe canapea. 

Kati se apropie încet și privirile ei cătară pline de invidie 
de la una la alta. 

Oricât era ea de orbită de gelozie totuși trebui să 
recunoască cum că prizonierele erau foarte frumoase și că 
Mioara mai ales, întrecea tot ceea ce văzuse ea până 
atunci ca frumuseţe femeiască. 

Mioara simţi că cineva se afla în odaie și deschise ochii. 

Când o văzu pe Kati în mijlocul odăii, scoase un țipăt 
ușor, care le trezi din somn și pe celelalte două captive. 

— Ce cauţi d-ta aici? întrebă Mioara pe un ton care nu 
era de loc prietenos. 

— Vrei să dai ajutor la dv. - răspunse Kati, stăpânindu-și 
și ea cu greu mânia ce o resimțea, când le vedea pe cele 
trei prizoniere. 

— D-ta să ne dai nouă ajutor? făcu Dochiţa, mirată și 
neîncrezătoare. Poate vrei să spui să ne trimiți pe lumea 
cealaltă, asta o cred. Dacă ai venit ca să ne amărăști, ca să 
ne mai chinuiești și cele din urmă clipe ale vieţii, atunci 
începe. Să știi însă că noi suntem hotărâte să înfruntăm 
orice tortură și dacă crezi că ne vei vedea cerșind îndurare 
sau umilindu-ne în orice chip, te înșeli amar. 

Kati își mușcă buzele de mânie. Cel mai bine ar fi vrut să 
se repeadă la ele, să le pălmuiască, să le scoată ochii, să le 
ucidă, dar aceasta nu se putea, căci Hatvani ar fi ucis-o și 
el pe ea la rândul lui. Pentru a-și putea ajunge scopul, nu 
trebuia nici măcar să-și arate toată mânia și de aceea 
răspunse: 

— Eu vrei bine la dv. și d-ta vorbești așa urât la mine! 

— D-ta ne vrei binele nostru? întrebă  Dochiţa, 
batjocoritoare. 

— Nu ride doamna, eu vrei sigur bine la dv. 

Kati spusese aceasta cu atâta hotărâre încât prizonierele 
se uitară nedumerite una la alta. 

Era oare cu putinţă ca aceea care în ajun le aruncase 
vorbe de ocară, care le batjocorise, care nu-și ascunsese 

ura ei împotriva tuturor românilor, să se fi schimbat așa, 
peste noapte? 

Nu, nu se putea. De altfel privirile ei trădau chiar și 
acum ură și dezgust și nicidecum îndurare. 

Dar Kati nu era proastă și își dădea seama că după 
ieșirea din ajun, ar fi fost greu să se apropie de prizoniere 
ca prietenă și de aceea luase o altă tactică. 

— Eu n-a iubești la dv. - urmă ea - fiindcă nu iubești pe 
rumun. Vrei însă să ajuţi să pleci de aici, fiindcă Hatvani 
iubești la voi și atunci Kati rămâi pe drumuri. 

Prizonierele se uitară iarăși una la alta. Ceea ce spusese 
Kati avea aerul să nu mai fie minciună. Unguroaica 
mărturisise că nu-i poate suferi pe români și mai puţin pe 
ele, dar voia să le scape, deoarece se temea că Hatvani o 
va părăsi pentru una din ele. 

— Dv. credeţi că puteţi împotrivi la Hatvani - urmă Kati. 
Vă înșelaţi. Hatvani chinuiește la dv. până când face cum 
vrea el. Kati cunoaște bine la Hatvani și de aceea vrei dv. 
pleci de aici. 

— Dar cum să plecăm când suntem păzite? întrebă 
Dochiţa. 

— Eu spui cum, Hatvani și conte Kemény plecat la Vinţ 
și înapoiază numai seara. Eu venit aici cu bunda și șal, ca 
pentru drum, căci afară zăpada. Dv. una îmbrăcată bunda 
și șal al meu, ascunzi bine faţa și ieși de aici cum Kati. 
Sentinela nu vezi, fiindcă afară, coridor, întuneric și crezi 
este Kati. La scara aștepți trăsura. Pe capra fratele de la 
mine și duci la dv. până la Rădești, sat rumunesc, peste 
Mureș. Acolo faceţi dv. cu rumuni ca se ajungi la Avram 
Iancu. Kati nu poate mai mult. 

— Dar asta ar însemna ca numai una din noi să scape! 
zise Dochiţa. 

— Nu este adevărat! Sentinele schimbi tot la trei ceas. 
După ce plecat dv. una și sentinele schimbat, Kati ieși de 
aici, căci sentinele cel nou n-ai vezut pe Kati cel falș 
plecând din odaie. Peste un ceas Kati 'napoiase cu alt 

bunda și alt șal și plecă al doilea doamnă cu trăsură până 
la Rădești. Apoi la al treilea sentinele faci la fel și pleci al 
treilea doamna. 

Prizonierele rămaseră pe gânduri. Acum, când văzură că 
unguroaica alcătuise cu atâtea amănunte un plan pentru 
evadarea lor, li se risipi și cea din urmă bănuială. Nu era 
nimic nefiresc în truda ibovnicei lui Hatvani care își vedea 
amenințată legătura cu puternicul comandant ai trupelor 
ungurești din împrejurimi și deci, prefera să le ajute să 
fugă, decât să piardă un prieten atât de preţios. 

— Şi unde este Rădești, satul de care ai vorbit mai 
adineauri? întrebă Dochiţa. 

— Jumătate ceas de aici, cu trăsura. 

— Dar e prea aproape, exclamă Dochiţa, care începuse 
să cântărească sorții de izbândă ai fugii. Când se va 
descoperi fuga noastră Hatvani va trimite garda după noi 
și la o jumătate de ceas de Aiud nu se poate să nu dea 
peste noi. 

— Nu este așa, doamna - răspunse Kati. Până atunci dv. 
ai tot timp fugi cu cal în munţi, unde ești numai rumun și 
unde gardiști ungur nu te duci. Eu vrei duci la dv. cât mai 
departe dar nu poţi, fiindcă trăsura n-ai timp se vii înapoi 
pentru celelalte doi doamne. 

Argumentul acesta era sortit să risipească și ultima 
urmă de bănuială din sufletul prizonierelor. Dacă 
unguroaica ar fi vrut să le atragă într-o cursă, le-ar fi spus 
că le ducă până la Avram Iancu, le-ar fi făgăduit marea și 
pământul, dar vicleană, ea nu le făgăduise decât ceea ce 
era omenește cu putință și aceasta fu hotărâtor pentru 
prizoniere. 

— Ce facem, fetelor? le întrebă Dochiţa, pe prietenele 
sale. 

— Părerea mea - zise Pia - este să încercăm, căci n-avem 
nimic de pierdut. 

— Şi ea cred același lucru! adăugă Mioara. 


1291 


— Atunci, cu Dumnezeu înainte! exclamă Dochiţa. Care 
pleacă mai întâi? 

Inima Katiei începu să bată cu putere. 

Prizonierele primiseră să fugă, dar acum mai era o 
chestiune îndeajuns de grea. 

Trebuia ca cea dintâi - și singura de altfel, după planul 
unguroaicei - să fie Mioara. Ea era cea mai primejdioasă, 
pe ea își pusese ochii Hatvani, deci ea trebuia să dispară. 

— Să tragem la sorti! propuse Pia. 

— Să tragem, zise și Dochiţa. 

Asta nu-i convenea însă Katiei, căci s-ar fi putut întâmpla 
să iasă Dochiţa sau Pia și atunci tot planul ei cădea baltă. 

De aceea zise: 

— Eu cred că doamna blonde se pleci întâi, fiindcă ea 
este mai ameninţat. Hatvani vrei la ea cu tot preţ. 

— Așa este! întări Dochiţa, fără să-și dea seama că prin 
îngrijorarea ei pentru Mioara îi dădea Katiei apă la moară 
pentru diabolicul său plan. Mioara trebuie să plece mai 
întâi. 

Mioara încerca să se împotrivească dar, la stăruinţele 
prietenelor sale, primi să plece cea dintâi. 

Ea îmbrăcă șuba Katiei, își îmbrobodi bine capul în șal, 
apoi se apropie de unguroaică și întinzându-i mâna, îi zise: 

— Îţi mulţumesc, domnişoară Kati - pentru ceea ce faci 
pentru noi. Dumnezeu te va răsplăti pentru fapta d-tale. 

— Eu nu vrei răsplata, eu vrei să scapi de dv., răspunse 
Kati, căutând ca și prin aceste cuvinte să împrăștie 
neîncrederea prizonierelor. 

Mioara o sărută apoi pe Dochiţa, pe Pia și după ce-și 
făcu semnul crucii porni spre ușă. 

Ea apăsă pe clanţă cu inima tremurândă și ieși. 

Pe dinăuntru, Kati împinse ușa în urma ei. 

Sentinela se dădu respectuos la o parte din calea 
Mioarei și întrebă pe ungurește: 

— Am câștigat cei douăzeci de florini, doamnă Kati? 

Mioara tresări, căci nici nu înţelesese ceea ce-i spusese 
sentinela pe ungurește și nici n-ar fi putut să-i răspundă 
ceva. 

Nu întoarse însă capul ci merse iute înainte, întâmple-se 
ce se va întâmpla. 

— Se vede că nu i-a mers bine și de aceea nu mă 
învrednicește nici măcar de răspuns! mormăi sentinela, 
încuind ușa din nou. 

Mioara trecu coridorul și ajungând la scară o cobori în 
grabă. Spre norocul ei nu întâlni pe nimeni. 

În faţa casei aștepta într-adevăr o trăsură. 

Mioara deschise ușa și intră în trăsura care se puse 
îndată în mișcare. 

De la ușa casei și până la trăsură Mioara nu făcuse decât 
câţiva pași. Cu toate acestea, un om, după cât se părea un 
rândaș, se uitase foarte scrutător la pretinsa Kati și pe 
semne că i se păruse cam nefirească îmbrobodirea 
exagerată a acesteia, deoarece, după ce se uită ce drum 
apucă trăsura, se repezi la grajd, luă un cal, se aruncă în 
șea și porni după caleașcă. 

Trăsura cu Mioara străbătu orașul ieși pe un drum de 
tară și peste o jumătate de ceas ajunse la ţintă. Dar nu la 
Rădești, ci la conacul moșiei Sâncrai. 

Când vizitiul, pretinsul frate al Katei, sări de pe capră și 
deschise ușa trăsurii, Mioara întrebă, mirată: 

— Dar unde suntem aici? 

— La Rădești, doamnă! răspunse vizitiul. 

— Dar al cui este conacul acesta? 

— Al unui moşier român care a fugit de teamă. La 
conac au mai este decât un singur îngrijitor, care vă va 
găzdui până la venirea celorlalte doamne. Aici sunteţi în 

Mioara cobori cam neîncrezătoare. 

Dar conacul avea într-adevăr aerul să fie părăsit. 
Obloanele erau trase la ferestre, cerdacele goale, niciunde 
țipenie de om. 

— Niculaie! strigă vizitiul. Măi Niculaie, unde ești? 

Firește că acest Niculae era în realitate Mikloș, un om 
de încredere al contelui Kemény, care fusese încunoștințat 
din vreme de stăpânul său asupra acelora se trebuia să 
facă. 

El se ivi morocănos de după un colţ și veni încet spre 
trăsură. 

— Ce doriţi? întrebă el, pe un ton neprietenos. Sau aţi 
venit să daţi foc casei? 

— De data aceasta vin ca prieten ai românilor - răspunse 
vizitiul - și îţi aduc o doamnă româncă. Găzduiește-o bine. 
Ea îţi va spune cum stau lucrurile! 

— Să fie adevărat? exclamă  Niculaie-Mikloș, cu 
prefăcută bucurie. Sunteţi româncă doamnă? 

— Da, bade - răspunse Mioara - sunt româncă și încă de 
dincolo de Carpaţi. 

— Atunci, doamnă, fiţi bine-venită - zise Niculaie și luând 
mâna Mioarei, o sărută. Dar cum se face că vă aduce un 
ungur la mine? 

— Asta ţi-o va spune doamna în casă! îi tăie vorba 
vizitiul. Ascunde-o bine, să n-o găsească gardiștii. Eu plec, 
căci trebuie să mai fac două drumuri. 

Cu aceste cuvinte vizitiul se aruncă pe capră, dădu bice 
cailor și porni înapoi spre Aiud. 

Condusă de falsul Nicolae, Mioara intră în casă. Acesta o 
ascultă cu mult interes - firește prefăcut, căci el știa prea 
bine despre ce era vorba și-i povesti îngrijitorului toată 
păţania ei. Apoi zise: 

— Doamne, Doamne, ce bine îmi pare că aţi ajuns la 
mine! Aici nu vă va căuta nimeni, căci stăpânul a fugit și... 

— Cum se face însă că ungurii n-au prădat și casa 
aceasta, dacă era a unui român? întrebă Mioara, deodată. 

— N-au prădat-o, fiindcă soţia stăpânului nostru e 
unguroaică, răspunse Niculaie. 

— Așa! Acum te-aș ruga, bade Niculaie, să-mi dai un 
pahar cu apă, căci de ieri de la amiază n-am băgat nimic în 
gură. Ti-am spus că Hatvani... 

— Bătu-l-ar Dumnezeu! strigă falsul Niculaie. Auzi acolo, 
cum să chinuiască el pe o doamnă! Aduc, aduc îndată și de 
mâncare și de băut, iar la noapte când vor fi aici și 

prietenele dv. pornim spre munţi, iar de acolo mergem la 
Craiul. 

Niculaie ieși și peste câteva minute se înapoie cu carne 
de porc afumată, cu ouă, brânză și cu o cană cu vin. 

Cam în același timp părăsi și Kati odaia prizonierelor, 
din casa contelui Kemeny, din Aiud. 

Sentinela se schimbase și când noul paznic o văzu pe 
ibovnica lui Hatvani ieșind din odaia prizonierelor rămase 
încremenit. 

— Dv. aici? bâigui el cu ochii holbaţi. 

— Ce te miri ca un dobitoc? se răsti Kati, care acum, 
după ce-și ajunsese scopul, începuse să-și dea din nou 
arama pe faţă. Nu ţi-a spus sentinela cealaltă că am intrat 
aici? 

— Ba mi-a spus - îngână gardistul - dar mi-a spus și că 
aţi plecat! 

— Se vede că a visat! zise Kati. Frumos mai păzește la 
ușa prizonierelor! Adoarme și pe urmă crede că e realitate 
ceea ce a visat. Voi îngriji eu ca domnul comandant să afle 
cum își face datoria. 

Kati se îndepărtă lăsând paznicul năuc. 

Unguroaica se înapoie în odaia sa, se îmbrăcă cu altă 
haină și când se întoarse trăsura din Sâncrai, așteptând-o 
la colţul străzii, fără să intre în curte, se duse cu ea la 
părinţii săi. 

Pe drum îl întrebă pe vizitiu dacă totul a mers bine, ceea 
ce firește, acesta întări. 

Ajunsă la părinţii săi, mici negustori de mărunțișuri, 
chemă pe toţi vecinii și le dădu o masă îmbelșugată la care 
vinul curse râu. 

Pe la două după amiază, toată lumea era beată. 

Kati îi îmbătase anume și iată cu ce scop. 

Pentru ca nicio urmă de bănuială să nu cadă asupra ei în 
dispariția Mioarei, ea voia să-i spună lui Hatvani că venise 
la părinţii săi îndată după plecarea lui la Vinţ și pentru 
aceasta îi trebuiau martori. Or, vecinii aceștia beţi, nu-și 

mai puteau aduce aminte bine când anume o văzuseră pe 
Kati la părinţii săi și aveau să spună așa după cum spunea 
ea. 

În ceea ce privește prima sentinelă, Kati era hotărâtă să 
tăgăduiască cum că ar fi intrat cu șubă și șal pe cap în 
odaia prizonierelor. Bizuindu-se pe mărturia celei de a 
doua sentinele, care o văzuse ieșind de acolo numai în 
rochie, ea hotărâse să facă să se creadă că prima sentinelă 
dormise într-adevăr și în timpul somnului va fi fugit 
Mioara, ajutată de cineva care-i furase șuba și șalul ei. 

De altfel vizitiul, omul de încredere al contelui, avea să 
depună mărturie că o adusese la părinţii săi îndată după 
plecarea lui Hatvani. 

In chipul acesta Kati nădăjduia să înlăture orice bănuială 
ce ar fi putut cădea asupra sa. 


* 
x x 


Noaptea friguroasă a iernii timpurii se lăsase de mult 
când Hatvani și contele Kemény se înapoiară de la Vinţul 
de Sus. 

Erau îngheţaţi și contele porunci să se servească îndată 
masa, nu numai pentru a se încălzi, ci și fiindcă voia s-o 
șteargă cât mai iute la Sâncrai, unde știa că se găsește 
prizoniera cea cu părul de aur. 

Tot timpul nu se gândise decât la ea și când la venirea 
acasă, Kati îi făcuse un semn cu capul că totul a reușit, 
Kemeny, nu mai putea de bucurie. 

De altfel Kati venise și ea, de-abia atunci, de la părinţii 
săi. 

După sosire, atât Hatvani cât și Kemeny se retraseră în 
odăile lor pentru a se schimba în haine mai comode decât 
cele de călărie. 

Peste o jumătate de ceas, Hatvani, contele Kemeny, Kati 
și Vilma, ședeau în jurul mesei din sufragerie. 

Hatvani era foarte vesel și glumea necontenit. 

— Dar de ce s-aţi pus numai patru tacâmuri? întrebă Hatvani, după 
al doilea pahar de ţuică. 

— Fiindcă suntem patru! răspunse contele. 

— Eu știu că era vorba să mai avem pe cineva la masă! 
zise Hatvani, din nou. 

— Pe cine? 

— Pe cele trei prizoniere! 

— Așaaa! făcu contele Kemény. Dar pentru a putea fi 
poftite la masă, ar fi trebuit să renunţe la încăpăţțânarea 
lor, ceea ce nu cred că se va fi întâmplat. 

— Dimpotrivă - zise Hatvani - eu sunt încredinţat că s-au 
înmuiat! Douăzeci și patru de ceasuri de post, chiar și de 
apă, înmoaie orice încăpățânare. In orice caz să încercăm. 
Du-te și-i spune lui Hegyesi - se adresă Hatvani unuia 
dintre feciorii care serveau la masă - să aducă prizonierele 
aici. 

Contele Kemeny și Kati schimbară o privire repede. 

Contele nu era încântat de loc că Hatvani chemase 
prizonierele, deoarece știa că acum se va descoperi 
dispariţia Mioarei și vor începe cercetările și urmăririle și 
el nu se va putea duce la Sâncrai. 

Hatvani observă schimbarea toanelor lui Kemeny și-i 
zise: 

— Ce ai păţit, dragă conte? S-ar zice că nu te bucură 
faptul că vom cina în tovărășia frumoaselor prizoniere. 

Kemeny tresări, dar se reculese iute. 

— Dacă am cina cu ele, m-ar bucura - răspunse el - mă tem însă că 
nu vom avea plăcerea aceasta. 

— Eu te încredinţez că o vom avea! Și sunt atât de sigur de aceasta 
încât uite, îi și fac blondei loc aici, alături de mine! Nu te superi, dar 
prima seară vreau s-o am eu lângă mine. Am acest drept de întâietate, 
deoarece la drept vorbind, ele mi-au fost aduse mie. 

— Mă rog... mă rog, răspunse contele, aruncând o 
privire Katiei. Dar să ne înţelegem, dacă blondina nu va 
veni astă seară, adică, vreau să spun, dacă nu va primi să 

ia loc la masă, atunci, mâine seară, am eu dreptul s-o așez 
alături de mine? 

— Asta nu! răspunse Hatvani râzând. După prima seară, 
când va fi șezut lângă mine... a doua seară e a d-tale, 
firește... dacă nu mă va prefera tot pe mine! 

— Dar dacă nu va ședea niciodată lângă d-ta? 

— Asta nu se va întâmpla, căci mai curând sau mai 
târziu, tot îi voi înfrânge cerbicia! 

În clipa aceea ușa se deschise și prin ea intră Dochiţa, 
apoi Pia și pe urmă... Mioara! 

O stană de piatră n-ar fi fost mai nemișcată decât cum 
rămaseră contele Kemeny și Kati. 

Mirarea, uimirea lor fu atât de mare, încât nu erau în 
stare nici măcar să se uite unul la altul, pentru a se întreba 
din ochi, ce se întâmplase. 

Privirile lor, aţintite asupra Mioarei, nu scăpară nici lui 
Hatvani care zâmbi pe sub mustață ca și când s-ar fi 
așteptat la această înmărmurire a celor doi. 

Când prizonierele ajunseră în apropierea mesei, de-abia 
atunci își mai reveni în fire contele Kemény și se uită 
întrebător la Kati. 

Aceasta însă era și mai nedumerită decât el. 

— V-am chemat doamnele mele - zise Hatvani, galant - 
pentru a vă oferi un loc la masa noastră. Cred că trebuie să 
vă fie foame, căci dacă nu mă înșel, n-aţi mâncat de ieri de 
la amiază? 

— Ironia aceasta, faţă de trei femei, care ţi-au căzut în 
mână, zise Dochiţa, nu este de loc spre cinstea d-tale 
domnule Hatvani. 

— Nici cuvintele d-tale, nu sunt răspuns la invitaţia mea! 
răspunse comandantul ungur, care în felul acesta voia să 
scape de a răspunde la acuzarea Dochiţei. 

— Răspunsul la invitaţie ţi l-am dat ieri seară! zise 
Dochiţa. Dacă într-adevăr ne porți de grijă, fiindcă n-am 
mâncat și n-am băut de ieri, atunci trimite-ne cele 
trebuincioase în odaia în care ne ţii închise. La masa d-tale 

însă nu ne putem așeza după cuvintele pe care le-ai rostit 
ieri seară. 

— Nasul de ceară este bun în salon, doamna mea - 
răspunse Hatvani, batjocoritor - nu însă în captivitate la 
dușman. 

— Sunt dușmani care știu să fie cavaleri și față de 
prizonieri. Se pare ca ungurii nu cunosc cavalerismul nici 
măcar faţă de femei, când acestea sunt prizonierele lor. 

— Ajunge! strigă Hatvani, pe care răspunsurile dârze ale 
Dochiţei îl întărâtaseră peste măsură. 

— Nu sunt înclinat a mă lăsa insultat de niște femei de 
valahi. Pentru ultima oară vă întreb: Vreţi să vă supuneţi 
de bună voie dorințelor mele și să luaţi loc la masă, aici, 
sau nu? 

— Nu! răspunse Dochiţa, cu neclintită hotărâre. 

— Hegyesi - tună atunci Hatvani - le vei turna pe gât, la 
fiecare din ele, câte un pumn de sare. Doi oameni le va ţine 
gura deschisă și d-ta le torni sarea. Nicio fărâmă de pâine, 
nicio picătură de apă! Să vedem mâine dimineaţă dacă vor 
mai fi tot atât de trufașe. Acum, înapoi cu ele și execută 
porunca mea! 

— Păcat că n-ai trăit acum două sute de ani, zise Dochiţa 
dispreţuitoare, ieșind din odaie, căci fără îndoială că ai fi 
fost proclamat regele călăilor Inchiziției! 

Hatvani puse mâna pe o sticlă cu vin de pe masă și o 
aruncă după Dochița. Aceasta însă părăsise tocmai 
sufrageria și sticla îl lovi în umăr pe Hegyesi care se găsea 
în prag. 

Ungurul ţipă de durere. 

— N-a fost pentru d-ta, ci pentru valaha aceea colțoasă! 
se scuză Hatvani, care de necaz goli un pahar cu vin, apoi 
un al doilea, pe nerăsuflate. 

Să vedem cum se vor purta mâine, după aperitivul de 
sare!” zise el, rânjind hidos. Ţin orice rămășag că mâine la 
amiază le avem la masă. 

Dar contelui Kemeny, numai de rămășaguri nu-i ardea. 

El tot nu-și revenise încă de tot în fire și tot nu era în 
stare să înţeleagă, ce se întâmplase cu Mioara. 

La rândul ei Kati era tot atât de nedumerită și își 
frământa creierul în fel și chip, fără a izbuti să dezlege 
taina. 


* 


Taina revenirii Mioarei la Aiud era foarte simplă. 

În clipa în care Mioara coborâse în curte, îmbrăcată în 
șuba Katiei și se urcă în trăsură, Imre, care pentru 
continuarea planului său, îmbrăcase haine de rândaș, 
dădea tocmai târcoale casei pentru a vedea în ce chip ar 
putea să ducă la îndeplinire însărcinarea dată de Schulze. 

Cu acest prilej, el zări femeia cu șubă urcând în trăsură, 
i se păruse însă ciudată graba acesteia de a ajunge la 
caleașcă, precum și împrejurarea că nu se zărea nimic din 
faţa misterioasei doamne. 

Bănuind ceva necurat, fără să știe însă ce anume, el 
hotări să urmărească trăsura, ceea ce și făcu. 

De după gardul conacului din Sâncrai apoi, în momentul 
când misterioasa femeie cobori din trăsură și nu-și mai 
ascundea faţa, Imre o recunoscu pe Mioara. 

Mirarea lui fu foarte mare și nu-și putea închipui ce se 
întâmplase. 

Hatvani s-o fi trimis acolo? Atunci nu se putea ca 
Hegyesi să nu știe, căci după cum văzuse el, acesta era 
omul de încredere al comandantului ungur. 

Incălecă deci din nou și se înapoie la Aiud unde se duse 
de-a dreptul la Hegyesi căruia îi istorisi cele descoperite. 

Hegyesi rămase ca trăsnit auzind că una din prizoniere 
era la Sâncrai. 

— Asta trebuie să fie numai fapta contelui Kemeny - zise 
gardistul ungur - care vrea să-și ţină prizoniera pentru 
sine. 

— Atunci trebuie s-o aducem înapoi - zise Imre - cu atât 
mai mult cu cât eu am nevoie de ea pentru o însărcinare ce 
mi-a fost încredinţată în interesul cauzei ungurești. 

— Dar cum naiba facem - se frământa Hegyesi - ca să 
nu-l supărăm pe conte? 

— Puțin îmi pasă mie de contele Kemény, - strigă Imre - 
eu urmăresc izbânda cauzei noastre și nu să adun ibovnice 
pentru conți. 

— Mai încet, mai încet, prietene - căută Hegyesi să-l 
liniștească - nu trebuie să uiţi că contele Kemeny este unul 
din conducătorii revoluţiei ungurești din Ardeal și apoi, el 
este și prieten cu domnul comandant. Eu nu zic să n-o 
aducem pe prizonieră înapoi, dar s-o aducem cumva ca să 
nu-l supărăm pe conte. 

— Atunci știi ce? urmă Imre. Vom pleca numai noi doi s- 
o aducem înapoi. Eu mă urc pe capră, d-ta stai în trăsură. 
După cât am prins eu de veste, la conac nu este decât un 
singur îngrijitor, care nu va îndrăzni să nu ne dea fata când 
îi vom spune cine suntem. La Sâncrai o așezăm frumos în 
trăsură și o aducem înapoi lângă prietenele sale și nu-i 
spunem nimănui nimic, decât  deseară, domnului 
comandant, care să facă așa cum va crede de cuviinţă. 

Lui Hegyesi îi plăcu planul. În chipul acesta nu se făcea 
gălăgie iar faţă de contele Kemény urma să se descurce 
Hatvani. 

Zis și făcut. 

Peste un ceas Mioara era iarăși în trăsură lângă 
Hegyesi, în vreme ce pe capră ședea un ungur cu mustăţi 
mari, până după urechi, căci Imre își schimbase iarăși 
înfățișarea. 

Hegyesi căută s-o descoasă, cine o ajutase să fugă, dar 
Mioara tăcu cu încăpățânare. Încredinţată că ibovnica lui 
Hatvani fusese de bună credinţă și că numai din pricina 
unei întâmplări nenorocite aflase Hegyesi locul refugiului 
său, Mioara ar fi murit mai curând decât să-și trădeze 
binefăcătoarea. 

Așa ajunse Mioara înapoi la Aiud, lângă Dochiţa și Pia. 

Seara, când Hatvani se înapoie de la Vinţ, Hegyesi se 
duse îndată și raportă cele petrecute. 

— Al naibii mai este și contele acesta! exclamă Hatvani, 
bucuros că Mioara fusese readusă. A vrut să mi-o ia înainte 
și a pus oamenii săi s-o răpească pe prizonieră în vreme ce 
el era cu mine la Vinţ! Mă miram eu, ce i-a venit așa, 
deodată, azi dimineaţă, să mă însoţească! 

— Şi eu cred, domnule comandant - zise Hegyesi - că 
numai oamenii domnului conte au scos-o din casă. 

— Dar nu mai încape nicio îndoială! Uite ce este însă! 
urmă Hatvani. Să nu se facă gălăgie pe chestia aceasta, 
deoarece suntem oaspeţii contelui și n-aș vrea să mă cert 
cu el din pricina unei femei. Să nu spui nimănui nimic 
despre cele întâmplate. La rândul meu, mă voi face că nu 
știu nimic. Căci dacă l-aș întreba de ce și-a pus oamenii s-o 
răpească pe prizonieră, mi-ar răspunde că el nu știe nimic 
și ar mai fi în stare să se socotească jignit și să mă tragă la 
răspundere. Or, știi bine că și el este membru în comitetul 
revoluționar și nu-i bine să ne certăm din pricina unei 
femei, tocmai noi, care conducem destinele acestei ţări. 

— Firește, firește, domnule comandant! făcu Hegyesi. 

— Așadar, lucrurile vor rămâne baltă, urmă 
Hatvani. Kemény nu mă va întreba nimic, căci nu-i va 
da mâna să răscolească cenușa, iar noi vom tăcea. 

Așa s-a întâmplat că nici contele Kemeny, nici Kati și nici 
Mioara n-au aflat niciodată adevărul asupra dispariţiei și 
reapariţiei iubitei lui Mihu Inimă de Leu. 

Firește că adevărul tot nu l-a știut nici Hatvani, 
niciodată 


* 
Casa contelui Kemény din Aiud, era cufundată în tăcerea 


cea mai desăvârșită. Cina se sfârșise mai de vreme ca de 
obicei și se culcase toată lumea. 

Obositi de marșul de peste zi, atât Hatvani, cât și contele 
Kemeny adormiră iute. 

Kati se mai zvârcoli și ea în pat, este adevărat, din 
pricina tainei pe care tot n-o dezlegase încă dar, în cele din 
urmă, somnul puse stăpânire și pe ea. 

Numai cele trei prizoniere nu puteau dormi. 

Hegyesi executase sălbatica poruncă a stăpânului său și 
pumnul de sare, turnat cu de-a sila pe gâtul lor, le înzecise 
setea arzătoare de mai înainte. 

Mioara mâncase și băuse la conacul din Sâncrai, așa că 
chinurile ei nu erau tocmai atât de nimicitoare ca ale 
prietenelor sale. 

Dochiţa și mai ales Pia însă sufereau îngrozitor. 

Pe stomacul gol un pumn de sare, când de aproape două 
zile n-ai înghiţit o picătură de apă, este o tortură ce nu 
poate fi închipuită decât de acela care a avut nenorocirea 
s-o trăiască. 

Buzele prizonierelor crăpaseră din pricina focului ce le 
ieșea din piept, limba li se înțepenise în gura uscată și Pia 
începuse chiar să aiureze. 

În frigurile setei ea se vedea din nou în tabăra ţiganilor 
vagabonzi unde voiau s-o mărite cu fiul bulibașei și striga 
deznădăjduită după ajutor. Din pricina gâtlejului uscat însă 
tipetele ei n-aveau putere și ieșeau ca niște horcăituri 
înfiorătoare de auzit. 

Mioara, singura, care se mai putea ţine pe picioare, își 
frângea mâinile de deznădejde, alerga ca nebună de colo 
până colo, dar scăparea nu era nicăieri. 

Ba da, scăparea era la Hatvani, dar acesta cerea un preţ 
pe care nici una din ele n-ar fi fost în stare să-l plătească. 

Decât să se supună dorințelor josnice ale acestei bestii 
cu chip de om mai bine voiau să moară în chinurile acestea 
ale setei, mai cumplite decât care nu sunt altele pe lume. 

Dochiţa, fiind mai voinică din fire, nu aiura încă. Zăcea 
însă nemișcată pe pat și nu mai era în stare nici măcar să- 
și mai șteargă sângele de pe buzele plesnite. 

— Doamne - exclamă Mioara, în vreme ce alerga prin 
odaie - de ce ne încerci atât de greu? Oare n-au fost 
îndeajuns suferințele pe care le-am îndurat toate trei până 
acum? Cu ce am păcătuit Doamne, de ne pedepsești atât 
de greu? Îndură-te, Dumnezeule, îndură-te de noi și ia-ne 
la Tine, nu ne mai lăsa pradă acestor chinuri cumplite! 
Trimite-ne moartea, Doamne, căci moartea ne va fi o 
alinare și vom binecuvânta numele Tău! 

Dar moartea nu venea, căci altfel fusese scris în Cartea 
Vieţii. 


Într-un timp, cuprinsă de o deznădejde fără margini, 
Mioara începu să bată cu pumnii în ușă. 

Sentinela deschise ușa și se răsti:. 

— Ce vrei? De ce faci gălăgie în miez de noapte? 

— Apă... adu un pahar cu apă, căci prietenele mele mor! 
se rugă ea în genunchi. 

Dar sentinela îi întoarse spatele și închise ușa cu o 
înjurătură grosolană. 

Cum era să aibă el alt suflet decât stăpânul său? 

Mioara se ridică și își începu din nou plimbarea 
deznădăjduită prin casă. 

Deodată se repezi la fereastră și o deschise. 

Da, acolo era mântuirea. Ea se întindea albă, neprihănită în 
faţa sa. 

Mioara își înfipse amândouă mâinile și le duse apoi la 
gură, sorbind cu nesaţ mântuirea. 

Era zăpada groasă de o palmă care se așezase pe 
pervazul ferestrei. 

Mioara își umplu apoi pumnii din nou cu zăpadă și se 
duse la Pia, apoi la Dochița, pe urmă iarăși la Pia și iarăși 
la Dochiţa. 

Cu cât nesaţ sorbeau băutura salvatoare buzele crăpate 
de arsuri, cu câtă vigoare începea să alerge iarăși sângele 
îngroșat prin vine! 

Ochii Piei începură să-și recapete viața, Dochiţa începu 
să-și miște iarăși braţele, limba se putea mișca din nou în 
gură. 

Era puternic crudul, sângerosul Hatvani dar, cu toată 
puterea lui, Cerului nu-i putea porunci. Or, Cerul nu voia 
ca bietele prizoniere ale ungurilor să-și dea sufletul în 
chinurile groaznice ale setei. 

După ce astâmpără setea nimicitoare a prietenelor sale, 
Mioara, adună într-un vas de flori care se găsea pe masă 
toată zăpada de pe pervaz, până la care putea ajunge, apoi 
închise fereastra. 

Vasul cu preţioasa băutură îl ascunse sub pat. 

Acum mai puteau rezista, acum puteau înfrunta din nou 
nemernicia lui Hatvani. 

Foamea le chinuia cumplit, este adevărat, dar când ai 
scăpat de tortura setei, aproape că nici nu mai simţi chinul 
foamei. 

Acela care veghează însă asupra oamenilor, acela care le 
scăpase pe prizoniere din ghearele de jăratic ale setei, 
dându-i Mioarei gândul salvator, nu se îndură numai pe 
jumătate de suferinţele jertfelor lui Hatvani. 

De-abia se așezase Mioara pe pat lângă Dochiţa, care 
adormise istovită, când deodată se auzi o ușoară bătaie în 
fereastră. 

Mioara sări din pat speriată și alergă la fereastră. 

Pe fuștelul cel mai de sus al unei scări care era rezemată 
de zid, ședea un om ce ţinea ceva în mână. 

Din pricina întunericului Mioara nu putea recunoaște 
chipul vizitatorului nocturn care-i făcea semne să deschidă 
fereastra. 

Dându-și seama că numai un prieten se putea apropia de 
ele pe calea aceasta puţin obișnuită, Mioara deschise 
fereastra și întrebă în șoaptă: 

— Cine ești și ce cauţi aici? 

— Sunt Onuţ, doamnă, răspunse omul din vârful scării, 
cel ce v-a scos din pivniţă la Abrud. 

— Nu se poate, zise Mioara, neîncrezătoare. Onuţ avea 
barbă și... 

— Aveam, doamnă, aveam - răspunse omul - dar vorbiţi 
mai încet căci dacă aude cineva sunt pierdut. După ce ne- 
au adus aici, ungurii mi au tras o bătaie soră cu moartea și 
mi-au dat drumul. La început n-am știut cum să fug mai 
iute. Pe urmă însă mi-am adus aminte de dv. și nu m-am 
putut îndepărta fără să mai încerc a vă veni în ajutor. 

Mi-am ras barba, mi-am ras mustăţile, m-am tuns în cap 
și îmbrăcat în straie ungurești am venit aici unde am reușit 
să intru ca rândaș. Aseară am aflat la ce chin v-a supus 
Hatvani și m-am gândit că, orice s-ar întâmpla, să vă vin în 
ajutor. Am așteptat până când toată lumea s-a culcat, până 
când s-au schimbat sentinelele și acum iată, v-am adus 
niște carne afumată, o pâine și un ulcior cu apă. Mâncaţi și 
beti ca să nu vă pierdeţi puterile. 

— Bade, bade, cum să-ţi mulţumim! exclamă Mioara, 
adânc înduioșată. 

— Nu-i nevoie de mulţumiri! zise Onuţ. Dacă noi românii 
nu ne vom ajuta, atunci cine să ne ajute. Vă dau însă un 
sfat. Mâncaţi toată carnea și toată pâinea, să nu mai 
rămână nimic, căci s-ar putea să vă scotocească prin odaie 
și dacă dau peste rămășițe de merinde ne-am dus pe 
copcă. Apa aveţi în ce s-o turnati ca să iau ulciorul? 

— Am! răspunse Mioara și scoase de sub pat vasul 
de flori din care aruncă zăpada topită și îl umplu cu 
apă bună, din ulcior. 

— Asta e zăpadă, luată de pe fereastră. 

— Am văzut, am văzut - zise Onuţ - când aţi adunat 
neaua. Așa! Mâine noapte viu iar să vă aduc merinde și 
apă. Între timp voi încerca să văd dacă nu-i chip să vă scot 
pe undeva din casă. Până în curte aţi putea ajunge pe aici, 
pe scară, dar toată casa e înconjurată de sentinele, așa că 
mai departe n-am plutea străbate. Dar fiţi fără teamă, căci 
născocesc eu ceva. Acum rămâneţi cu bine. 

— Dumnezeu să te răsplătească, bade Onuţ! zise Mioara, 
eu adâncă recunoștință. 

— Încă ceva, mai zise Onuţ, înainte de a cobori. Mâine 
dimineaţă, când vor veni ungurii la dv. să faceţi pe 
bolnavele și să nu coborâţi din pat, căci altfel vor bănui că 
cineva vă aduce merinde și apă. 

— Bine, bade Onuţ. 

Onuţ cobori, iar Mioara închise fereastra. 

Ajuns jos, în curte, Onuţ luă scara pe umeri, se furișă cu 
ea pe lângă zid până sub un șopron, unde o așeză cu 
băgare de seamă, pentru a nu face zgomot, apoi se duse 
spre locuinţele servitorilor, unde intră în una din odăi. 

Aici aprinse o lumânare și începu să-și frece mâinile. 

— Merge de minune, de minune! exclamă el, pe 
ungurește. Torturile prescrise prizonierelor de Hatvani mi- 
au dat mie apă la moară. În chipul acesta nu mai încape 
nicio îndoială că le voi câștiga toată încrederea și apoi... 

apoi se va sfârși cu blestemaţii aceia de valahi, veniţi din 
Tara Românească pentru a ne pune nouă bete în roate! 

Dacă Mioara ar fi putut vedea chipul pretinsului Onuţ în 
clipa aceea, s-ar fi îngrozit și fără îndoială că n-ar mai fi 
primit ajutorul lui perfid. 

Căci Onuţ nu era nimeni altul decât Imre, omul lui 
Schulze, care-l atacase pe colonelul Ispirescu la Abrud, 
care le luase pe ele din pivniţa croitorului Fazakaș, nu 
pentru a le duce la Zlatna, ci pentru a le da pe mână lui 
Hatvani, Imre care acum se trudea să câștige încrederea 
prizonierelor pentru ca prin ele și cu ajutorul lor să-l 
piardă pe Mihu Inimă de Leu și pe tovarășii săi. 

Dar dacă Onuţ era Imre, deci un dușman neîmpăcat al 
românilor, atunci de ce le ajuta pe prizoniere și de ce călca 
el însuși poruncile lui Hatvani? 

Fiindcă Imre urmărea un scop și pentru ajungerea 
acestui scop el ar fi fost în stare să-l ucidă chiar și pe 
Hatvani, dacă ar fi fost nevoie. 

Imre îi urma pe români și se bucura când îi vedea că 
sunt chinuiti de unguri. Dar Imre voia să vadă Ardealul al 
ungurilor, voia să vadă înfrântă revoluţia lui Avram Iancu, 
or, Schulze îi băgase în cap că mâna dreaptă a Craiului 
Munţilor, ajutorul lui cel mai preţios era Mihu și cu trupa 
sa de voinici căliţi în lupte și de aceea voia cu orice preţ 
să-i pună pe aceștia de pe picioare. 

Pentru atingerea acestui scop Schulze făurise un plan, a 
cărui ducere la îndeplinire fusese încredinţată lui Imre. 

Imre trebuia să câștige încrederea Mioarei, ca aceasta 
să-i dea o scrisoare către Mihu, prin care să-l descrie pe el 
ca un om de încredere, care-l va conduce la eliberarea lor. 

În mână cu această scrisoare, Imre ar fi urmat să vină la 
Mihu și să-l atragă în cursa, care trebuia să-i fie fatală. 

De aceea veghea Imre cu atâta sfințenie asupra 
prizonierelor, de aceea împiedicase răpirea Mioarei, de 
aceea le adusese merinde. Dacă se îmbolnăveau sau 
mureau și planul lui ar fi căzut baltă. 

După ce va avea scrisoarea la mână, puţin îi va păsa de 
soarta Mioarei și a celorlalte două prizoniere. N-avea decât 
Hatvani să le lase să moară de foame și de sete, n-avea 
decât contele Kemeny să le răpească pe toate trei, n-aveau 
decât ungurii să le sfâșie în bucăţi. 

Să-și ducă planul la îndeplinire, să scape pe unguri de 
primejdia ce însemna pentru ei istețimea și agerimea 
minții lui Mihu, pe urmă să piară și prizonierele. 


* 


A doua zi de dimineaţă Hegyesi intră în odaia 
prizonierelor cerându-le să-l urmeze, deoarece Hatvani 
voia să le vorbească. 

Dar fetele, ţinându-se de sfatul dat de falsul Onuţ, au 
răspuns că n-au putere să părăsească patul. 

Atunci Hatvani veni el însuși la prizoniere. 

Cu toate că mâncaseră și băuseră, pe bietele fete tot se 
mai vedeau urmele chinurilor suferite. 

Chipurile le erau palide ca ceara, buzele crăpate erau 
numai răni, ochii lor luceau bolnăvicios. 

Dar priveliștea aceasta, care ar fi mișcat inima cea mai 
împietrită, îl făcu pe Hatvani să râdă mulţumit: 

— Ha, ha, ha, ei, frumoasele mele doamne tot nu vreţi să 
luaţi parte la mesele noastre? 

Niciuna din fete nu răspunse. 

— V-am întrebat dacă nu v-aţi răzgândit? repetă 
Hatvani, dar nici de data aceasta nu primi niciun răspuns. 

— Sunteţi mai încăpăţânate decât își poate închipui 
cineva, urmă comandantul ungurilor. Dacă nu răspundeţi, 
vă deschid gura cu cleștele înroșit în foc! 

— Răspunsul ţi l-am dat, încă din prima seară, zise 
atunci Dochiţa. Nu înţeleg de ce îţi mai pierzi timpul în 
zadar. Mai bine dă ordin să fim împușcate sau spânzurate 
și sfârșește odată! 

— Femeile valahilor nici nu se împușcă, nici nu se 
spânzură, ci se spintecă! răspunse Hatvani cu o drăcească 
plăcere. Pe voi însă, nu vă voi spinteca dacă vă vine mintea 
la cap. 

— Mintea care vrei d-ta să ne vină nu ne va veni 
niciodată! răspunse Dochiţa. 

— Asta vom vedea! Astăzi nu puteţi să vă mai mișcaţi din 
pat! Mâine nu veţi mai putea nici măcar vorbi. Unui alt om 
în locul vostru, limba i s-ar fi înțepenit în gură încă de 
astăzi, voi însă, românii, aveţi o alcătuire de drac și 
înduraţi orice chin, cu mai multă ușurință. Dar chiar și 
puterea aceasta de îndurare a voastră se va înfrânge! 
Așadar pe mâine frumoasele mele doamne. Dacă între timp 
vă răzgândiţi, trimiteţi vorbă prin sentinela de la ușă și veţi 
primi de mâncare și de băut la masa noastră și vă veţi 
odihni în braţele noastre. 

Cu aceste cuvinte Hatvani părăsi odaia prizonierelor. 

Dar în zadar așteptă el toată ziua să vină sentinela spre 
a-i spune că prizonierele se supun. Sentinela nu veni și 
seara Hatvani fu atât de rău dispus, încât nici nu veni la 
masă. 

Noaptea apoi, Onuţ-Imre le aduse din nou de mâncare și 
apă, precum și o bucată de hârtie și un creion. 

— Doamnă - îi zise el Mioarei - casa e prea păzită și nu e 
chip să vă scot de aici. M-am gândit însă să mă reped până 
la tabăra Craiului și să-i spun unde vă găsiţi, să vină el să 
vă scape. Am adus și hârtie, dacă vreţi să-i scriţi ceva. 
Mâine noapte voi veni iar și vă aduc merinde și apă pentru 
câteva zile și pe urmă plec. Până atunci scriţi ce aveţi de 
scris. 

— Dar de unde știi d-ta, bade Onuţ, unde se găsește 
tabăra Craiului? întrebă Mioara, îngrijată. Și dacă pleci, nu 
te vom mai avea nici pe d-ta aici. 

— Doamnă, răspunse Onuţ, starea asta nu se poate 
prelungi în veci. Într-o bună zi Hatvani se va plictisi să vă 
mai chinuiască în zadar și va porunci să vă ucidă. Cum nu 

e chip să fugiţi de aici, singura scăpare poate veni numai 
de la Craiul Munţilor. 

— Bine, bade Onuţ, atunci adu-ne mâine noapte apă și 
merinde pentru mai multe zile și du-te cu Dumnezeu. Să 
sperăm că ajutorul ce ni-l aduci nu va veni prea târziu. 

Mioara închise fereastra și Imre își văzu de drum. 

Se întâmplă însă că evenimentele încurcară puţin 
socotelile lui Imre. 

Spre zorii zilei sosi la Aiud în goana calului un curier 
ungur și ceru să vorbească îndată cu Hatvani. 

Comandantul ungurilor tuna și fulgera că nu este lăsat 
să se odihnească și porunci ca solul să fie introdus în 
dormitorul său. 

— Au năvălit tătarii, a venit împăratul Austriei cu toată 
oastea lui, sosește Kossuth, ce este de-mi tulburaţi 
somnul? se răsti el la curier. 

— N-au venit nici tătarii, nici oastea austriacă nu se 
apropie, domnule comandant, răspunse solul, gâfâind, dar 
vin românii. 

— Şi pentru atâta lucru mă sculaţi din somn, 
blestemaţilor? tună Hatvani. Să-i măcelărească pe toţi! 
Unul să nu mai rămână! 

— Are să fie cam greu, domnule comandant! 

— Greu? De ce să fie greu? Să vă temeti de coasele și 
topoarele românilor? Valahii n-au arme, voi aveţi, și-i 
împușcați din depărtare. 

— Au și arme și sunt și mulţi, domnule comandant! zise 
curierul din nou. 

— Mulţi? Câţi să fie? O sută, două? La Aiud am acum 
peste cinci sute de oameni. Trei pentru fiecare român. 

— Au românii trei pentru fiecare din noi, domnule 
comandant. 

— Ai înnebunit omule? De unde să aibă atâţia oameni? 
tună Hatvani. Nici blestematul acela de Iancu nu are mai 
mult de o mie de oameni înarmaţi! 

— Dar tocmai Iancu vine, d-le comandant! răspunse 
solul. 

— Ha, ha, ha! începu Hatvani să râdă, apoi deodată se 
înfurie. Firea-i al dracului să fii de dobitoc, te-ai îmbătat și- 
a bătut cineva joc de tine sau visezi? Avram Iancu este la 
Alba Iulia unde ţine sfat cu ofiţerii de paradă ai 
austriecilor. 

— A fost, domnule comandant, răspunse curierul. Dar a 
fost rugat de generalul Puchner să ocupe Aiudul, Vinţul și 
Turda, și acum este cu toată oastea lui la Teiuș, iar mâine 
va fi la porțile Aiudului. 

Hatvani îngălbeni la auzul acestor cuvinte. 

— La... la Teiuș? îngână el. 

— Da, domnule comandant. Când ieșeam eu pe poarta 
din spre miază-noapte, românii intrau pe la miazăzi. 

— Nenorocitule! strigă Hatvani, sărind ca un nebun din 
pat. Și mă ţii aici de vorbă fără să-mi spui că lancu e la 
Teiuș? Vrei să ne prindă pe toţi aici, în oraș? Ce facem noi, 
cinci sute de oameni, împotriva celor zece mii de valahi 
înarmaţi până în dinţi? 

Zece mii? Parcă adineaori spunea că Iancu n-are decât o 
mie de oameni înarmaţi? 

Nu trebuie să vă mirati, iubiţi cititori, căci acesta era 
obiceiul ungurilor de a exagera fără nicio măsură. Când 
era vorba să-i dispreţuiască pe români, să ridice moralul 
trupelor, comandanții spuneau că toţi românii laolaltă n-au 
nicio mie de puști iar când mâncau bătaie sau se apropia 
oastea lui Iancu, strigau în gura mare că românii vin cu 
zecile de mii și sunt înarmaţi până în dinţi de către 
austrieci. 

Or, adevărul era că austriecii nu i-au dat lui Iancu decât 
o mie de puști, cu restul până la zece mii tot ţinându-l de 
vorbă până la sfârșitul revoluţiei din pricina intrigilor lui 
Schulze și Ivanovici. 

Cel mai mare număr de puști Avram [Iancu l-a avut în 
mai 1849, după înfrângerea lui Hatvani la Abrud când, cu 

armele luate de la armata învinsă, de-abia se ridica 
numărul puștilor lui la 2500. Tot atunci lancu a mai pus 
mâna și pe patru tunuri de aramă, căci până atunci Craiul 
Munţilor n-avusese decât două tunuri de lemn cu care însă 
românii au făcut acte de neînchipuit eroism, după cum vom 
vedea mai departe. 

Pentru a vedea exagerarea ungurilor care căutau să-și 
justifice înfrângerile, este îndeajuns să amintim că 
Hatvani, în raportul său după fuga din Abrud, spune că 
românii aveau 40.000 de oameni, din care zece mii 
înarmaţi cu puști; iar colonelul Kemeny, următorul 
comandant al trupelor ungurești după Hatvani, care mâncă 
și el bătaie, tot la Abrud, la 16 iunie, spune că oastea lui 
Iancu era alcătuită din 70.000 de oameni. 

În realitate Iancu avea la Abrud vreo 6000 de oameni, 
din care 2500 de pușcași. 

De aceea, nu trebuie să ne mirăm de loc dacă și în ziua 
aceea de 8 noiembrie, Hatvani a spus mai întâi, când îl 
credea pe Iancu la Alba Iulia, că oastea lui nu numără 
decât o mie de oameni, iar o clipă mai târziu, când auzi că 
românii vin spre Aiud, că Avram lancu are cu sine zece mii 
de oameni înarmaţi până în dinţi. 

Trebuia omul să-și justifice cumva fuga rușinoasă. 

— Alarma! Să se sune alarma! tună el, deschizând 
fereastra. Toată lumea gata de drum! Să se ia prizonieri 
toți românii care vor fi găsiţi în oraș. 

Când apoi se lumină de ziuă, cei cinci sute de gardiști 
unguri erau înșiraţi în fața contelui Kemény, târând după 
ei bărbaţii, femeile, copiii români pe care îi putuseră 
prinde în grabă. 

În curtea casei contelui Kemény, se înșirau, gata de 
plecare mai multe trăsuri. Toate erau pline cu lucrurile mai 
de preţ ale contelui sau cu prada luată de Hatvani. 

Numai două trăsuri erau goale dar și acestea fură 
ocupate în curând. 

Una de Kati și Vilma, ibovnicele lui Hatvani și Kemeny, 
cea de a doua de cele trei prizoniere. 

Mai înainte de a fi silită să se urce în trăsură însă, 
Mioara izbuti să-i strecoare lui Onuţ-lmre bileţelul pentru 
Mihu Inimă de Leu, bileţelul cu care trădătorul urma să-l 
atragă în cursă pe căpetenia haiducilor. 

După aceea, Hatvani dădu semnalul de plecare și 
ungurii porniră spre Vint. 

Printre caii gardiștilor fugeau, căutând să se ţină la pas 
cu caii, zeci de români și românce luaţi prizonieri din Aiud 
și legaţi de căpestrele animalelor. 

Când vreunul din ei nu mai putea să fugă, ungurii îi 
loveau cu latul sabiei unde nimereau, iar când cădeau 
istoviţi, o împunsătură de spadă punea capăt vieţii lor 
nenorocite. 

Așa a fost retragerea vitejilor gardiști unguri din Aiud. 

CAPITOLUL 127 
Barbaria din Vinţul de Sus 


Când Mihu Inimă de Leu primi la Aiud scrisoarea 
Mioarei, adusă de falsul Onuţ, el nu mai stătu o clipă la 
îndoială și spunându-i lui Dan să adune voinicii, porni în 
căutarea Craiului Munţilor pentru a-i spune că pleacă la 
Vint pentru eliberarea celor trei prizoniere. 

x PN 


shiti / ; 

— Nu te pripi, frate Mihule - îi zise Avram Iancu, liniștit - 
căci graba strică treaba! Ce faci d-ta, cu treizeci de 
oameni, oricât de viteji ar fi ei, împotriva a cinci sute de 
unguri? 

— Am mai înfruntat și altădată oaste numeroasă, 
domnule comandant - răspunse Mihu - și nu am dat înapoi. 
Pe urmă, pot să vă liniștesc, căci eu nu mă duc să-i atac pe 
unguri ci numai să eliberez prizonierele. Aceasta o voi face 
la noapte, când gardiștii dorm și pentru ca să răpesc trei 
prizoniere nu-mi trebuiesc mai mult de treizeci de oameni. 

— Totuși, frate Mihule, eu zic să aștepți până mâine, 
când se vor fi odihnit glotașii noștri și pornim cu toţi la 
eliberarea doamnelor a căror suferinţă te rog să crezi că 
mă doare în suflet și pe mine. 

Dar Mihu nu mai era de reţinut. 

Din clipa în care aflase unde să găsește scumpa lui 
Mioara, hotărâse să pornească îndată în căutarea ei și 
odată această hotărâre luată nicio putere din lume n-ar 
mai fi fost în stare să-i mute gândul. El ar fi alergat în 
ajutorul iubitei sale chiar dacă ar fi știut că trebuie să se 
măsoare cu toţi diavolii din iad. 

De aceea, toate stăruinţele, toate sfaturile înțelepte ale 
lui Avram lancu rămaseră zadarnice. 

Mihu porni spre Vinţ, urmat de haiducii săi și călăuzit de 
spionul Onuţ-Imre. 

În vreme ce Mihu stătuse de vorbă cu Craiul Munţilor, 
am văzut că Onuţ se strecurase în cortul lui Schulze unde 
dădu raportul asupra celor petrecute la Abrud după 
plecarea oastei române și la Aiud. 

Schulze îi dădu noi instrucţiuni pentru Hatvani și acum 
Imre se găsea în fruntea cetei de voinici a lui Mihu Inimă 
de Leu pe care o ducea la pieire. 

Dar Avram lancu nu se putea împăca cu gândul 
primejdiei care știa că-l ameninţă pe voinic și după ce-și 
trecu trupele în revistă, le porunci tribunilor Axente și 
Popovici să se ridice cu oamenii lor și să pornească pe 
urmele lui Mihu, spre a-i putea veni în ajutor, în caz de 
nevoie. 

Dar în vreme ce oastea lui Axente și Popovici mergeau 
pe jos, încet, Mihu și cu oamenii săi înaintau ca săgeata 
spre marea comună ungurească, înfiptă în inima 
românismului, Vinţul de Sus. 

Așa s-a întâmplat că, nici nu se înserase bine și Mihu și 
ajunse la Inoc, ultimul sat, înainte de Vint. 

Aici voinicii ţinură sfat cu Onut și la propunerea 
acestuia, hotărâră ca Onuţ să intre în Vinţ, spre a spiona, 

unde au fost găzduite prizonierele și să vadă cum ar putea 
fi eliberate, iar la ceasurile zece să se întâlnească cu toţii 
la podul de peste Mureș, din fața Vinţului. 

Onuţ plecă deci pe jos spre orășel, iar haiducii rămaseră 
la cârciuma din Inoc până când urmau să se îndrepte spre 
podul de peste Mureș. 

Așezaţi în jurul unei mese lungi, voinicii goleau pahar 
după pahar, unii din ei intonau chiar cântecele vechi de 
haiducie, toţi însă așteptau cu nerăbdare clipa când vor 
putea să mânuiască armele din nou. 

Cele câteva încăierări avute cu ungurii până atunci nu 
fuseseră tocmai pe placul lor. Ei voiau să lupte piept la 
piept, voiau să reînvie vechile isprăvi din Baltă care îi 
făcuseră temuti în toată ţara, voiau să le arate și ungurilor 
cine sunt voinicii lui Mihu Inimă de Leu. 

Lupta cu oamenii lui Nemegyei în piaţa Zlatnei fusese 
floare la ureche pe lângă ceea ce se simțeau ei în stare să 
facă. 

Aceeași nerăbdare îi stăpânea pe toţi și inimile tuturor 
erau însufleţite de aceeași înfrigurare. 

Dar în vreme ce voinicii ardeau de dorul luptei, Mihu și 
Dan ardeau de dorul de a-și elibera iubitele din ghearele 
ungurilor, unde știau că fiecare clipă le putea fi fatală, 
unde știau că o moarte groaznică le poate pândi în fiecare 
moment. 

Nici Mihu și nici Dan nu beau de loc, amândoi numărau 
doar minutele care mai aveau să treacă până când sosea 
clipa pornirii spre pod. 

Dar minutele acelea treceau nespus de greu, mai încet 
parcă decât oricând și împins de dor și teamă Mihu dădu 
porunca de plecare, cu o jumătate de ceas mai înainte 
decât ar fi trebuit. 

Haiducii nu cunoșteau ţinutul. Cu toate acestea nu le fu 
greu să găsească podul căutat, căci mergând pe marginea 
Mureșului, dădură îndată peste el. 

Cu toate că sosiseră cu o jumătate de ceas mai de 
vreme, Onuţ se găsea la locul întâlnirii. 

— Ai și venit, bade Onuţ? întrebă Mihu, mirat 

— Am venit, domnule Mihu, răspunse spionul, căci ce 
era să mai caut acolo după ce am aflat ceea ce am vrut să 
știu. 

— Așa, dar știi unde sunt ţinute prizonierele? întrebă și 
Mihu și Dan deodată. 

— Știu. 

— Unde? 

— În clădirea școlii ungurești! 

— Unde vine asta? 

— Pe o uliţă îngustă, în partea din spre răsărit a 
comunei. 

— Şi putem ajunge acolo, fără să fim descoperiţi? 
întrebă Mihu. 

— Cu cea mai mare ușurință, răspunse Onuţ. Școala este 
așezată între două străzi înguste care ies până afară din 
comună. În jurul școlii sunt așezate mai multe sentinele, 
deoarece în clădire sunt ţinuţi și ceilalţi prizonieri români 
luaţi de unguri din Aiud și împrejurimi. 

— Câte sentinele sunt postate în jurul școlii? întrebă 
Mihu. 

— Cred că patru! De fiecare parte a clădirii câte una. În 
partea din spre marginea satului se întinde o grădină 
mare, cu pomi roditori. Eu cred că pe aici ar trebui să 
pătrundem în școală. Şi pe partea aceasta păzeşte o 
sentinelă, firește, dar sub scutul pomilor ne putem apropia 
mai ușor de el spre a-l culca la pământ cu o lovitură de 
pumnal bine îndreptată. 

— Şi gardiștii unguri unde își au tabăra? mai întrebă 
Mihu. 

— N-au tabără. Ei au fost găzduiţi toţi pe la ungurii din 
sat. Dar se vede că de teama unui atac neașteptat nu s-au 
resfirat, ci au căutat să-și găsească gazdă toţi prin mijlocul 
satului. 

— Așadar, drumul până la școală pare să fie liber? 
întrebă căpetenia haiducilor. 

— Aș putea spune tot atât de liber ca și podul acesta! 
răspunse spionul arătând cu mâna spre podul de peste 
Mureș care la ora aceea era gol... 

— Atunci să pornim! strigă Dan Dragomir, care nu-și mai 
putea stăpâni nerăbdarea. 

— Încă ceva, zise Onuţ. Pentru ca zgomotul animalelor 
să nu trezească din somn populaţia care, fiind toată 
ungurească, ar fi împotriva noastră aș fi de părere să 
lăsăm caii la marginea satului. 

— Ideea nu e rea! zise Mihu! 

— Pe urmă - continuă spionul - cred că ar fi mai bine să 
înaintăm pe amândouă străzile deodată, căci în felul acesta 
ne putem strecura mai neobservaţi decât dacă suntem mai 
mulţi laolaltă. Nu se știe care ungur nu poate dormi și dacă 
uitându-se pe fereastră vede treizeci de oameni înarmaţi, 
curiozitatea îl va împinge să se uite mai bine iar când va 
vedea că nu purtăm uniforma gardiștilor unguri și dă 
alarma suntem pierduţi. 

Lui Mihu nu prea îi plăcea să-și împartă în două oamenii 
într-o comună necunoscută, mai ales că nici casa care 
urma să fie atacată nu-i era știută și se împotrivi. 

Dar Dan Dragomir, vijelios și nerăbdător ca întotdeauna 
fu de părerea lui Onuţ, numai ca să nu se mai lungească 
vorba și să pornească mai iute și pentru întâia oară în viaţa 
lui Mihu Inimă de Leu primi sfatul altuia în chestiune de 
strategie, chiar dacă acest sfat i se părea lui că nu este 
tocmai bun. 

Voinicii se aruncară deci pe cai și porniră spre partea de 
răsărit a Vinţului. 

Onuţ îi călăuzea cu atâta dibăcie încât ai fi crezut că 
acolo, în Vint, a copilărit și a trăit. 

Lucrul acesta îl și miră pe Mihu care-l întrebă: 

— Dar de unde cunoşti Vinţul atât de bine, bade Onuţ? 

— Cum să nu-l cunosc, domnule Mihu - răspunse Onuţ - 
fără șovăire. V-am spus doar că sunt rândaș la contele 
Kemeny din Aiud. 

— Dar contele Kemeny, e la Aiud - zise Mihu - or d-ta văd 
că și la Vint ești ca la d-ta acasă! 

— Firește că sunt, răspunse cel întrebat, tot atât de 
nestingherit, ca și mai înainte. Contele Kemeny are o casă 
și aici, în Vint și adeseori mă trimitea să slujesc aici. 

— Şi contele Kemeny e tras acum în casa lui? 

— Firește, împreună cu Hatvani! 

— Cu Hatvani? exclamă Mihu și la auzul acestui nume 
dinţii i se încleștară. Și în care parte a comunei e casa 
contelui? 

— Tocmai în partea din spre apus! N-aveţi nicio teamă 
căci din partea lor nu ne ameninţă nicio primejdie. 

— Nu mi-e teamă, bade Onuţ, ci dimpotrivă, îmi pare rău 
că nu e mai aproape casa, căci după eliberarea 
prizonierelor tare aș fi vrut să le fac și lor și mai ales lui 
Hatvani o mică vizită. 

Onuţ nu răspunse nimic. 

Ochii lui însă rânjeau drăcește și voiau parcă să spună: 

— Vizita la Hatvani o vei face tu, dar nu te vei bucura 
prea mult de ea! 

Încetul cu încetul voinicii se apropiară de orășel și în 
curând, la un semn al lui Onuţ descălecară. 

— Aici trebuie să lăsăm caii! zise spionul. Cred că un om 
ajunge pentru a-i păzi. 

— Caii noștri rămân și singuri, bade Onuţ! zise Mihu. 
Dar în orice caz, Gavrilă, rămâi tu aici să nu avem vreo 
surpriză. 

După ce descălecară toţi, porniră încet peste câmp, 
îndreptându-se spre cele două străzi de care amintise 
spionul și care se sfârșeau în câmp. 

Când ajunseră la capătul primei străzi, Onuţ se opri și 
zise în șoaptă: 

— Acum, domnule Mihu, împarte-ţi d-ta oamenii în două. 
Jumătate merg cu noi pe aici, jumătate o iau pe strada 
cealaltă. Când ajung la grădina din dosul școlii - școala se 
cunoaște îndată, căci e clădirea cea mai mare de pe stradă 
- să sară gardul încet și să se furișeze cu băgare de seamă 
înainte printre porni. Noi vom face la fel și ne întâlnim cu 
toţii în grădină 

— Dane - zise atunci Mihu - ia cu tine jumătate din 
oameni și pornește cu ei pe strada cealaltă. Te rog însă, nu 
te mai pripi, să nu stricăm totul. 

— Fii fără teamă, căpitane - răspunse voinicul român - 
știi prea bine că eu mă grăbesc până în pragul primejdiei, 
acolo însă, mă socotesc bine mai înainte de a o înfrunta, 
pentru a nu mă învinge ea pe mine, ci eu pe ea. 

Și într-adevăr așa era. 

Dan se grăbea, era nesocotit chiar atâta timp cât era 
vorba să alerge în întâmpinarea pericolului, îndată însă ce 
ajungea în faţa lui, cântărea fiecare mișcare, fiecare gest și 
aceasta cu o repeziciune uluitoare. 

Mihu cunoștea acest defect și această calitate a 
prietenului său și dacă-i spusese să fie prevăzător o făcuse 
numai fiindcă, după cum am mai arătat, el era împotriva 
împărţirii în două a oamenilor săi. 

Dan își luă oamenii și plecă. 

— Noi să mai așteptăm - zise atunci Onuţ - până când va 
ajunge și domnul Dan în capătul celeilalte străzi, pentru a 
înainta în același timp. 

— Eu nu sunt de aceeași părere zise Mihu. Dacă am 
hotărât să mergem resfiraţi, atunci să urmăm până la 
capăt tactica aceasta. Intrând în grădină toţi, deodată, vom 
face mai mult zgomot, decât dacă am intra în două rânduri. 
Deci să pornim! 

Mihu și apucă pe stradă. 

Onuţ însă i se așeză în cale și-i zise: 

— Domnule Mihu, dv. nu cunoașteţi nici Vinţul, nici locul 
ce urmează să fie atacat. Eu vă spun că este mai bine să 
așteptăm până când vor ajunge și ceilalţi în rând cu noi. 

— Pentru ce? întrebă Mihu. 

— Pentru că dacă se va ivi vreo primejdie s-o putem 
înfrunta împreună. 

— Atunci, cu atât mai mult ţin să înfrunt eu primejdia 
întâi - răspunse Mihu - deoarece, oricât de mult m-aș bizui 
pe iscusința lui Dan, totuși, ceea ce fac eu știu că este 
făcut. Așadar, înainte, băieţi! 

Imre-Onuţ scrâșni din dinţi. Hotărârea aceasta părea să 
nu fie tocmai pe placul lui. 

Totuși, nu îndrăzni să se mai împotrivească, de teamă să 
nu stârnească bănuieli. 

Se așeză deci în fruntea convoiului și porni înainte. 

Făcu însă tot ce-i stătu în putinţă, pentru a înainta cât 
mai încet. 

Truda lui însă nu putea să-i folosească prea mult, 
deoarece școala era aproape și clădirea ei și începuse să se 
vadă. 

Peste câteva minute, voinicii ajunseră la grădina despre 
care le vorbise Onuţ. 

— Dacă nu mă înșel - zise Mihu - aceasta este grădina în 
care trebuie să intrăm. 

— Da! răspunse Onuţ, uitându-se cercetător printre 
pomi, ca și când ar fi vrut să zărească ce se petrece pe 
strada cealaltă. 

— Atunci să intrăm! zise Mihu. 

— Staţi puţin - răspunse spionul - mai întâi să ne 
încredințăm că nimic nu s-a schimbat în ultimele ceasuri. 
Mă voi duce până la școală, să spionez și pe urmă mă 
întorc. 

Lui Mihu nu-i plăcu tărăgănarea lui Onuţ. 

Dar îl lăsă să pornească. 

Însă când spionul ajunse la o depărtare de vreo zece 
pași, Mihu le șopti tovarășilor săi: 

— Noi nu mai aşteptăm, băieţi. Înainte! Săriţi gardul. 

Voinicii se apropiară de gard și Mihu, cel dintâi, îl 
încalecă. 

În aceeași clipă însă, un urlet înfiorător îi ieși din piept. 

— Trădare! strigă el și de-abia mai avu timp să sară 
înapoi în stradă. 

— Armele în mâini! tună Mihu, el însuși căutând să-și ia 
pușca de pe umeri. 

Era însă prea târziu. 

De după gardul grădinii, din curţile de peste drum ieșiră 
ca din pământ puzderie de gardiști unguri cu puștile 
îndreptate asupra voinicilor. 

În mai puţin de câteva secunde se formă un cerc în jurul 
lor un cerc viu de patru-cinci rânduri de unguri, ale căror 
puști erau la o depărtare numai de doi-trei pași de grupul 
strâns al românilor care nici nu apucaseră să pună mâna 
pe arme. 

— La cea mai mică mișcare, se auzi atunci o voce 
poruncitoare, din mijlocul ungurilor, comand foc și vă culc 
la pământ până la cel din urmă! 

O singură privire îi fu îndeajuns lui Mihu spre a-și da 
seama că orice împotrivire ar fi însemnat moartea 
neîndoielnică atât a lui cât și a tuturor tovarășilor săi. 

Cel puţin două sute de puști erau îndreptate asupra lor 
și până să ajungă să pună ei mâna pe arme într-adevăr 
ungurii i-ar fi culcat la pământ până la cel din urmă. 

Dându-și seama deci că era pierdut, se gândi să scape 
măcar cealaltă parte a oamenilor săi și strigă, cât îl ţinea 
gura: 

— Trădare, Dane, fugiţi! 

— Legaţi-i! răsună aproape în același timp porunca lui 
Hatvani, care conducea în persoană vitejeasca ispravă. 

Într-o clipă voinicii se simţiră apucaţi de zece-douăzeci 
de mâini și cei mai slabi fură trântiţi la pământ cât ai clipi 
din ochi. 

Cei mai mulţi însă și printre aceștia firește și Mihu Inimă 
de Leu, se cutremurară când simţiră atingerea ungurilor și 
cu toată prudenţa pe care le-o dicta împrejurarea nu se 
mai putură stăpâni și cum nu mai aveau vreme să pună 
mâna pe arme, începură să lovească cu pumnii în unguri 
care se îmbulzeau în jurul lor. 

O încăierare cumplită se încinse, care însă nu ţinu decât 
câteva clipe deoarece față de numărul covârșitor al 
gardiștilor românii nu puteau face nimic. 

Rând pe rând fură trântiţi la pământ și ceilalți haiduci și 
în cele din urmă chiar și Mihu Inimă de Leu. 

Când mâinile și picioarele haiducilor fură legate cobză, 
unul din ungurii căruia pumnul groaznic al lui Mihu îi 
scosese ochiul drept, se repezi cu un urlet de fiară și cu un 
cuţit în mână spre căpetenia haiducilor. 

Hatvani, însă, care între timp se apropiase și el îl 
împiedică să înainteze strigându-i: 

— Ce faci, nenorocitule? Asta ar fi o moarte prea ușoară 
pentru un asemenea câine! 

— Dar mi-a scos ochiul, ticălosul! scrâșni ungurul. 

— [Îl vom scoate și noi pe al lui! răspunse Hatvani. Ha, 
ha, ha, domnule Mihu, ţi-am pregătit o serbare cum nu s-a 
mai văzut de pe vremea lui Nerone! Înainte, băieţi! În 
beciurile primăriei cu ei. 

Câte doi, câte trei unguri, îi apucară pe haiduci și 
luându-i pe sus, convoiul porni spre primărie... 

În faţa primăriei Hatvani se opri.’ 

— Dar ceilalți unde sunt? întrebă el. 

Printre gardiști își croi drum atunci, un om îmbrăcat în 
portul românesc. 

Era Onuţ-lmre. 

Dar spionul nu părea prea mulțumit de isprava sa căci 
lovea fără milă ca coatele în gardiștii din stânga și din 
dreapta lai și înjura necontenit. Când ajunse în faţa lui 
Hatvani, acesta repetă întrebarea. 

— Unde sunt ceilalţi, Imre? 

— Dracul să-l ia pe blestematul acesta de Mihu! Mi-a 
încurcat toată socoteala! 

— Ce s-a întâmplat? Ceilalţi ticăloși au scăpat? 

— De scăpat nu cred eu să scape, dar până una alta 
avem vreo zece morți și răniţi! 

— Cum se poate? tună Hatvani. Spune, ce s-a întâmplat? 

— Mai întâi, încurcătura vine de acolo că nemernicul 
acesta de Mihu n-a vrut să asculte de sfatul meu și a vrut 
să sară în grădină mai înainte de a fi dat eu gardiștilor 
semnalul de împresurare. Atunci gardiștii ascunși în dosul 
gardului au fost descoperiţi și după cum știți au fost siliţi 
să iasă la iveală mai înainte de a primi semnalul meu. 

— Dar ce legătură are aceasta, cu prinderea celorlalţi 
valahi? întrebă Hatvani furios și nedumerit. 

— Are din păcate! răspunse Imre, întunecat. Știţi prea 
bine că pentru ca prinderea valahilor să fie mai ușoară am 
hotărât să-i atragem în două curse: una pe strada din 

stânga și cealaltă pe cea din dreapta școlii. În acest scop 
am ascuns gardiști în curţile din ambele străzi. 
Împresurarea românilor urma să aibă loc în aceeași clipă 
în amândouă străzile, la un semnal al meu. Or, Mihu 
descoperind oamenii ascunși în grădină mai iute, aceștia 
au fost nevoiţi să iasă din ascunzătoare fără a mai aștepta 
semnalul meu. Mihu și cu oamenii săi din strada unde aţi 
fost și dv. sunt prinși. Cea de a doua ceată a românilor 
însă, de pe cealaltă stradă, prevenită prin strigătul lui 
Mihu și prin gălăgia făcută cu prilejul prinderii lui, ai făcut 
stânga împrejur mai înainte de a ajunge în dreptul locului 
unde erau ascunși oamenii noștri. Aceștia, prinzând de 
veste că românii se retrag, au început să-i urmărească, 
încercând să-i învăluie în câmp liber. Românii însă au ajuns 
la caii lor și sărind în șea au pornit în galop spre Decea, 
după ce mai înainte și-au descărcat armele în gardiști, 
omorând și rănind vreo zece din ei. 

— Şi oamenii noștri n-au tras? întrebă Hatvani. Să-i fi 
culcat la pământ, pe toţi? 

— Nu, fiindcă porunca suna ca românii să fie prinși de 
vii! 

— Tâmpiţii, dobitocii, turbă Hatvani de mânie, dar când 
au văzut că le scapă din mâini, de ce n-au tras? 

— Ordinul era categoric și nu puteau face altfel! 

— Şi au scăpat? 

— Nu cred! răspunse Imre. Oamenii noștri s-au întors 
iute în Vinţ și-au luat caii și au pornit în urmărirea 
fugarilor. Le-am spus să pună mâna pe ei, vii sau morţi! 

— Foarte bine! Aș fi vrut să le dau o lecţie să le treacă 
pofta tuturor valahilor de a mai ridica arma împotriva 
ungurilor. Dar dacă nu se poate altfel, să-i omoare pe aceia 
până la cel din urmă! Aceștia însă, care au căzut în mâinile 
noastre își vor blestema și ceasul în care s-au născut! 
Mâine dimineaţă, înainte de a porni spre Turda, va avea 
loc execuţia lor precum și a celorlalţi prizonieri. Și această 
execuţie va fi o pildă vie și grăitoare despre cum știu 

ungurii să răzbune necredința acestor sălbatici care au 
îndrăznit să se răscoale împotriva noastră. Dacă gardiștii 
care au pornit în urmărirea fugarilor vor aduce prizonieri 
să fie închiși tot în beciurile primăriei. Acum aruncaţi-i pe 
aceștia în pivniţă și șase oameni să vegheze mereu în jurul 
primăriei. 

— Am înţeles, domnule comandant! răspunse Imre. 

— Încă ceva! zise Hatvani, mai înainte de a se retrage. 
Scoateţi din închisoarea de la școală pe toţi bărbaţii valahi 
pe care i-am luat prizonieri și-i puneţi să sape o groapă cât 
mai mare, aici, în faţa primăriei. În groapa aceasta veţi 
aduna tot varul pe care-l veţi găsi în Vint, și-l veţi stinge. 
Ha, ha, ha, va fi o priveliște vrednică de văzut! 

Și bucurându-se mai dinainte de chinurile pe care le 
pregătea nenorociţilor români, plecă. 


* 
x x 


A doua zi, pe la ceasurile zece de dimineață, toți ungurii 
din Vințul de Sus erau gata de plecare. 

Aflând că Aiudul a căzut în mâinile lui Avram Iancu, 
ungurii din Vinţ n-au știut cum să fugă mai iute, temându- 
se ca românii să nu răzbune groaznicele expediții de jaf pe 
care locuitorii Vințului le-au rânduit împotriva moților din 
jurul orășelului. 

În Vinţ nu mai rămăseseră decât vreo douăzeci de familii 
ungurești care acum erau și ele gata de plecare împreună 
cu garda lui Hatvani. 

Aceste douăzeci de familii, precum şi toți gardiştii 
unguri, erau adunați acum în fața primăriei unde își căsca 
gura albă o groapă imensă cu var stins. 

La doi-trei pași în jurul gropii, erau ridicați optsprezece 
stâlpi, de fiecare stâlp fiind legat câte un om. 

Erau Mihu Inimă de Leu și cu cei patrusprezece tovarăși 
ai săi pe care spionul Onuţ-lmre îi atrăsese în cursă cu 
scrisoarea smulsă Mioarei într-un chip atât de viclean. 

Dan Dragomir și cu ceilalți haiduci scăpaseră după cum 
am văzut mai sus și nici gardiștii unguri nu i-au mai putut 
ajunge din urmă. Ungurii i-au urmărit până la Decea, mai 
departe însă n-au îndrăznit să meargă, deoarece se temeau 
că se vor întâlni cu avangarda lui Avram lancu. Așa că, 
gardiștii s-au înapoiat la Vinţ fără să fi putut ucide măcar 
un singur om din ceata lui Dan. 

Afară de cei cincisprezece voinici, mai erau legate de 
stâlpi și trei femei. 

Mioara, Dochiţa și Pia. 

Hatvani, în furia lui pe cele trei românce care se 
împotriviseră cu atâta îndârjire dorințelor lui bestiale, 
hotărâse la început să le ucidă și pe ele. 

Dar atunci se amestecă Imre, care primise noi porunci 
de la Schulze. 

— Domnule comandant - îi zise Imre lui Hatvani - 
domnul Schulze vă roagă să nu vă atingeţi de cele trei 
prizoniere aduse de mine de la Abrud! 

— De ce? tună Hatvani, pe care-l întărâta și mai mult 
veșnicele amestecuri ale lui Schulze. 

Dacă n-ar fi primit ordin să facă totul întocmai după cum 
cerea Schulze, dacă n-ar fi cunoscut rolul de nemărginită 
însemnătate pe care-l îndeplinea trădătorul pe lângă 
oastea lui Iancu ţinându-i pe unguri în curent cu tot ceea 
ce punea la cale Craiul Munţilor, Hatvani de mult n-ar mai 
fi ascultat de ordinele sasului și cu atât mai puţin acum 
când era vorba să se răzbune pe cele trei prizoniere care 
nu numai că respinseseră propunerile lui mârșave dar îl 
desconsiderară până într-atâta încât nici măcar la masă cu 
el nu voiseră să se așeze. 

— De ce să nu mă ating de ele? Oare nu au ieșit și ele 
din pântecele unor blestemate de românce? 

— Ba da! răspunse Imre. Domnul Schulze însă și cauza 
noastră mai are nevoie de cele trei prizoniere. 

— Nu văd pentru ce? 

— Se pare - urmă Imre - că pe una din ele a pus ochii 
Avram lancu. Or, dacă astfel stau lucrurile, atunci domnul 
Schulze nădăjduiește să tragă mari foloase pentru noi, din 
împrejurarea că iubita comandantului Românilor, se 
găsește în mâinile noastre. De aceea, vă roagă nu numai să 
nu vă atingeţi de ele, dar deocamdată, să îngrijiţi să fie 
adăpostite în case ca lumea, să aibă de mâncare îndeajuns 
pentru ca nu cumva, îmbolnăvindu-se, să le pierdem. 

— Acum să mai fac și pe dădaca, cu aceste dobitoace de 
românce! spumegă Hatvani. 

— Este în interesul cauzei ungurești domnule comandant 
- zise șovinistul Imre - și pentru atingerea scopului final nu 
trebuie să ne dăm înlături de la nimic. 

Hatvani umbla furios prin odaie, dar nu mai răspunse 
nimic, căci împotriva argumentelor aduse de Imre nu mai 
avea ce spune. 

— Cred însă că sufletește le pot chinui! zise nemilosul 
Hatvani, într-un târziu. _ 

— În privinţa aceasta n-am primit nicio poruncă! În orice 
caz, îmi daţi voie să vă întreb ce aţi avea de gând să faceţi? 

— Le voi lega și pe ele la stâlp pentru a le sili să vadă cu 
ochii lor torturarea prizonierilor și mai ales Mioara să vadă 
moartea cumplită pe care i-am pregătit-o iubitului său. 

— Cum în privinţa aceasta n-am primit nicio instrucţiune 
- repetă Imre - faceţi cum credeţi de cuviinţă. 

Pe la ceasurile zece apoi, Hatvani ieși din primărie 
urmat de contele Kemény și de câţiva ofiţeri din garda sa. 

Gardiștii și ungurii îl aclamară, prizonierii îl blestemară. 

Ungurii, care până atunci aruncaseră cu pietre în cei 
legaţi la stâlp, îi scuipaseră și-i pălmuiseră, se opriră din 
viteaza lor îndeletnicire, pentru a-l aclama pe marele 
meșter al torturilor. 

În rafinata lui cruzime, Hatvani poruncise ca Mioara să 
fie legată de stâlp drept în faţa lui Mihu, pentru a vedea 
fiecare fază a chinuirii acestuia. Cei doi nenorociţi nu erau 
despărțiți decât de groapa cu var, așa că la început, îndată 
după ce s-au văzut unul în fața celuilalt au încercat să-și 
vorbească. 

— Mioara, scumpa mea Mioara - strigă Mihu - așa mi-a 
fost dat să te revăd? 

— Soarta n-a încetat să ne lovească, iubitule! răspunse 
Mioara cu lacrimi în ochi. Dar în urma atâtor încercări îţi 
mărturisesc sincer că mă gândesc la moarte ca la o 
mântuire! 

— Sărmana mea Mioara, ce mult trebuie să fi suferit 
pentru ca să ajungi să vorbești astfel! 

— O singură părere de rău am - urmă Mioara - aceea de 
a nu putea muri în braţele tale dragi. Totuși, te asigur că 
privirile tale îmi vor fi mângâiere, îmi vor fi balsam alinător 
în chinurile pe care ni le-a pregătit ticălosul de Hatvani și 
voi fi tare, scumpul meu Stanislau, voi fi tare, pentru ca 
drăceasca plăcere a ucigașilor să nu fie deplină. 

— Da, iubito - răspunse Mihu - să fii tare, să nu te 
umilești în fața acestor fiare cu chip de om, să nu le 
cerșești îndurare, căci nu numai că n-ai găsi-o în sufletele 
lor împietrite, dar te-ai mai și expune la batjocura lor 
josnică. Ticăloși, lași și nemernici cum sunt nu merită 
decât disprețul nostru și acesta să li-l arătăm. 

Câţiva unguri, care știau românește și care auziră 
vorbele celor doi prizonieri se înfuriară și le tălmăciră 
celorlalți cuvintele Mioarei și ale lui Mihu. 

— Auziţi, mai îndrăznesc încă să ne și batjocorească! 
strigară ei. 

— Nici chiar în pragul morții nu-și leapădă îngâmfarea. 

— Valahi cu păr pe limbă, iată răspunsul nostru! 

Și palmele, pietrele, scuipăturile începură să cadă din 
nou cu și mai mare furie asupra bieţilor prizonieri care nu 
se puteau apăra. 

Un ungur lovise cu toată puterea cu pumnul în faţa lui 
Mihu și sângele îl podidi pe voinic. 

— Lovește, ticălosule - răcni fostul căpitan, de haiduci - 
căci multă vreme nu vei mai lovi! În curând vor veni 
românii și atunci va fi vai și amar de voi! 

— Îi vom îneca pe toți în groapa aceasta cu var cum te 
vom îneca și pe tine! răspunse ungurul și lovi din nou. 

Vitejia ungurilor faţă de voinicii legaţi de stâlpi ţinu 
până când Hatvani se ivi în pragul primăriei. 

Atunci, după cum am mai arătat, ei se opriră din lovirea 
acelora care nu se puteau apăra și începură să-și aclame 
comandantul. 

După ce se mai linişti avântul lor Hatvani ţinu 
următoarea cuvântare: 

— Unguri, ne-am adunat aici, pentru ca înainte de a 
porni spre Turda să le dăm o lecţie acestor sălbatici de 
felul cum înţelegem noi să pedepsim îndrăzneala valahilor 
de a se ridica împotriva noastră. Ziua aceasta de 13 
noiembrie să fie ziua de sânge a poporului valah, deoarece 
aceia care se găsesc în mâinile noastre vor trebui să îndure 
chinurile cele mai cumplite, fiindcă numai în felul acesta le 
vom tăia altora pofta de a mai ridica arma împotriva 
dreptăţii cauzei ungurești! 

— Ura! 

— Trăiască Hatvani! 

— Să piară tot ce este românesc! strigă mulțimea 
setoasă de sânge. 

— Acești nemernici pe care îi vedeţi legaţi de stâlpi - 
urmă Hatvani - sunt aceia care au condus măcelul de la 
Zlatna. Printre ei se găsește și faimosul Mihu, prieten al 
capului tuturor răutăţilor, al lui Avram Iancu și deci 
acestuia trebuie să-i pregătim chinurile cele mai groaznice. 
In acest scop am adus-o aici și pe soţia sau iubita lui, pe 
șerpoaica aceea cu păr bălai, să vadă și ea cum va pătimi 
alesul inimii sale de sălbatică. 

— Așa-i trebuie! 

— Jos cu ei! 

— Să piară valahii! urlară ungurii din nou. 

— De aceea - continuă comandantul trupelor ungurești - 
îi vom executa mai întâi pe ceilalţi prizonieri, ca să vadă și 
domnul Mihu cum pedepsim noi răscoala robilor împotriva 
stăpânilor și ca să-și dea seama ce soartă îl așteaptă și pe 
el și pe tovarășii săi. 

— Bravo! 

— Aduceţi robii! strigară ungurii. 

La un semn al lui Hatvani, Hagyesi porni cu o patrulă de 
gardiști înarmaţi spre școală. 

Peste vreun sfert de ceas, ungurii se înapoiară aducând 
în mijlocul lor vreo cincizeci de români, bărbaţi, femei și 
copii, singurii supraviețuitori ai sălbaticului marș de la 
Aiud la Vint. 

Erau printre aceștia orășeni din Aiud, ţărani de la sate și 
chiar și un preot, al cărui nume scapă istoriei, niciunul din 
istoricii revoluţiei neamintindu-i numele. 

O ploaie de pietre îi primi și pe acești nenorociţi care de- 
abia se mai puteau ţine pe picioare după fuga istovitoare, 
legaţi de căpăstrul cailor, de la Aiud și până la Vint. 

— Așezaţi-i pe două rânduri! porunci Hatvani, când 
prizonierii ajunseră în faţa lui. 

Ungurii îi așezară pe „robii” cum îi numeau ei pe români 
și care toţi aveau mâinile legate la spate, pe două rânduri. 

Numai două femei nu fuseseră legate și aceasta nu din 
milă ci pentru a le da putinţa să-și poarte sugacii în braţe. 

Nefericitele mame izbutiseră să se ţină pe picioare de la 
Aiud și până la Vinţ, nu pentru a-și salva propria lor viaţă 
ci pentru a-și scăpa copiii de copitele cailor. 

Dar vai, dacă ar fi știut ele ce soartă îi aștepta pe bieţii 
lor copilași, fără îndoială că ar fi preferat să-i știe zdrobiţi 
într-o clipă de picioarele animalelor, mai îndurătoare decât 
bestia de pe pragul primăriei care își zicea om. 

— Văd că avem și doi copii aici! zise Hatvani, rânjind 
diabolic. Dacă nu mă înșel copiilor se obișnuiește să li se 

facă baie. Ei bine, nu vreau să-i lipsesc de această plăcere! 
Luaţi pruncii și aruncaţi-i în baia de var! 

— Bravo! 

— În var cu ei! 

— Faceţi-le baie pruncilor de valahi! urlară ungurii. 

Mai tare, mai îngrozitor însă decât urletul mulțimii de 
sălbatici răsunară ţipetele celor două mame care începură 
să alerge deznădăjduite, căutând o scăpare la familiile 
ungurești care erau și ele de faţă cu copiii lor. 

— Scăpaţi-ne... scăpaţi-ne copiii - se rugau netei 
nefericitele mame. Aveţi și voi prunci, gândiţi-vă că și voi 
sunteţi mame! 

Dar ungurii și mamele unguroaice le respinseră cu ură și 
într-o clipă cei doi prunci fură smulși din braţele 
româncelor de gardiștii care alergaseră după ele și care 
acum se îndreptau cu cei doi sugaci spre groapa cu var. 

La marginea gropii româncele mai încercară odată să-și 
scape odraslele din ghearele fioroșilor ucigași dar truda lor 
rămase zadarnică. 

Cele două trupuri plăpânde fură azvârlite în aer apoi 
căzură în varul stins în mijlocul uratelor mulţimii. 

Una din mame își pierdu cunoștința; cealaltă însă, 
înnebunită de durere nu-și mai dădu seama ce face și se 
aruncă și ea în groapă cu gândul de a-și scăpa copilul. 

Prin varul gros însă nefericita se zbătea în zadar să 
înainteze și văzu cu ochii ei, la o depărtare de un pas de ea 
numai, cum micuțul ei este înghițit, încetul cu încetul, 
de masa sfârâitoare a varului care peste câteva clipe 
o înghiţi și pe ea. 

— Așa! zise atunci Hatvani, mulțumit. Acum să trecem la 
femei. Toate femeile să fie așezate aici, în faţa mea! 

Zbirii ungurilor se repeziră la prizonieri și aleseră din 
mijlocul lor pe femei așezându-le în faţa lui Hatvani. 

— Smulgeţi-le cămașa de pe piept! răsună porunca 
comandantului ungur și gardiștii îndepliniră îndată ordinul. 

Opt piepturi goale de femei se iviră tremurând de frig 
înaintea ungurilor care așteptau cu nerăbdare să vadă ce 
nou chin mai născocise Hatvani pentru prizonieri. 

— Să vină opt gardiști, cu săbiile bine ascuţite! răsună 
noua poruncă. 

Ungurii se îmbulziră să se prezinte. 

Hatvani alese opt din ei, apoi urmă: 

— Așezaţi-vă în faţa roabelor! Așa! Acum retezaţi-le 
sânii, sânii aceia blestemaţi din care au supt lapte valahii 
care ne dau astăzi de lucru! 

Săbiile șuierară și izbiră apoi necruțătoare în sânii 
nenorocitelor românce. 

Urletele de durere ale victimelor cruzimii lui Hatvani 
fură întrecute de strigătele de bucurie ale gardiștilor. 

Câteva din prizoniere se prăbușiră la pământ scăldate în 
sânge, dar gardiștii le urmară și acolo pentru a le tăia și 
cel de al doilea sân. 

— Acum aruncaţi-le în var! răsună glasul lui Hatvani. 

Și cele opt trupuri sângerânde fură aruncate în groapa 
cu var. 

Varul atingând sânii sfâșiaţi pricinui dureri și arsuri atât 
de cumplite încât le treziră la viaţă chiar și pe nenorocitele 
care își pierduseră cunoștința. ipetele lor sfâșietoare, 
urletele lor de durere, ar fi mișcat orice inimă nu însă pe a 
ungurilor. 

Mihu Inimă de Leu se zbătea ca un nebun spre a-și rupe 
legăturile, mai mulţi din voinicii lui făcură la fel, dar în 
zadar. 

Legăturile erau făcute să reziste oricărei sforțări și bieţii 
oameni fură nevoiţi să privească neputincioși la barbaria 
nemaipomenită a lui Hatvani, barbarie, care nu se sfârșise 
încă. 

— Voi, cei opt, care aveţi săbiile scoase, răsună iar vocea 
ticălosului, numărați din trei în trei și fiecărui al treilea 
valah tăiaţi-i limba cu care a cârtit împotriva stăpânirii 
ungurești și cu care a cerut libertate. 

— Bravo! 

— Așa le trebuie! 

— Să mai ceară libertate! strigară ungurii din nou. 

Cum această ticăloșie înfiorătoare nu putea fi executată 
numai de cei opt ucigași vreo cincizeci de gardiști tăbărâră 
asupra bieţilor prizonieri și în vreme ce câte doi-trei unguri 
îi ţineau, al patrulea reteza limbile nenorociţilor. 

După această ispravă urmă tăierea urechilor, a nasului, 
scoaterea ochilor și când toţi prizonierii fură groaznic 
ciopârțiţi, trupurile lor sângerânde fură aruncate în groapa 
cu var. 

— Staţi! strigă deodată Hatvani. Nu mai aruncaţi pe 
nimeni în groapă căci nu mai rămâne loc pentru domnul 
Mihu și tovarășii săi! Pe ceilalţi, care au mai rămas pe 
dinafară, ucideţi-i cu lovituri de sabie. Să nu stricaţi însă 
niciun glonţ pe ei, căci valahii aceștia nu sunt vrednici de 
un plumb! 

Atunci, săbiile gardiștilor unguri începură să lovească 
fără milă în trupurile schingiuiţilor, desăvârșind barbaria 
din Vinţul de Sus din ziua de 13 noiembrie 1848, zi care a 
înscris în istoria ungurilor pagina cea mai urâtă, cea mai 
neagră, de care se îngrozesc și se leapădă chiar și ungurii 
din ziua de astăzi. 

De altfel această barbarie a fost una din pricinile pentru 
care după revoluţie a deschis o anchetă împotriva lui 
Hatvani chiar și Ministerul de Război de la Budapesta care 
nu se putea asocia unor asemenea cruzimi. 

Dar acest Hatvani nu era cel din Vinţ. Căci acesta n-a 
scăpat de pedeapsa bine meritată după cum vom vedea 
mai târziu. 

După ce gardiștii uciseră și pe cel din urmă dintre 
prizonieri, Hatvani se apropie de Mihu și-i zise: 

— Ai văzut cum știm noi să pedepsim pe robii care 
îndrăznesc să se răzvrătească împotriva stăpânilor lor? 
Pedeapsa însă trebuie să fie mult mai mare pentru aceia 
care au venit din ţări străine să-și bage nasul unde nu le 

fierbe oala. De aceea, tu și cu tovarășii tăi, veţi îndura 
fiecare toate torturile pe care le-au îndurat ceilalţi robi, 
fiecare în parte. lar pentru a-i face o plăcere și doamnei 
Mioara, am invitat-o să privească la funeraliile puţin 
obișnuite ale soţului său. 

— Sfârșește odată cu vorbele-ţi blestemate - strigă Mihu 
- și poruncește-le ticăloșilor tai să mă ucidă odată. Cu cât 
voi închide ochii mai iute cu atât îmi va părea mai bine că 
am scăpat de a-ţi mai vedea chipul de monstru! 

— Oho! făcu Hatvani, rânjind. Dimpotrivă, vom merge 
încet, pentru a-ţi prelungi chinurile cât mai mult. Și fiindcă 
am auzit că ţii la oamenii tăi mult, voi începe cu ei și pe 
rând. Hegyesi - îi strigă Hatvani, ajutorului său - începe cu 
cel din capăt! Taie-i limba! 

Hegyesi se apropie de Niculiţă și-i deschise gura cu 
forţa, apoi îi apucă limba și i-o reteză. 

Voinicul îndură chinuri îngrozitoare dar nu scoase decât 
un geamăt și atât. Nu voia ca ungurii să se bucure de 
chinurile lui. Așa-i spusese căpitanul iubitei sale și așa voia 
să facă și el. 

— Dar dârz mai e! scrâșni Hatvani, văzându-se înșelat de 
urletul de durere la care se aștepta și care nu ieși de pe 
buzele însângerate ale voinicului. Taie-i nasul, Hegyesi! 

Gardistul execută și această poruncă dar afară de 
același geamăt înfundat pe care nu-l auzi decât Hegyesi, 
Hatvani nu prinse nimic. 

— Taie-i urechile! tună Hatvani, înfuriat pe îndârjirea 
voinicului. 

Urechile căzură, dar obișnuit cu durerea Niculiţă nu mai 
scoase nici măcar geamătul de până acum. 

— Ah, câine blestemat - turbă Hatvani - stai că te fac eu 
să tipi! Hegyesi, du-l lângă groapa cu var! 

— Să-l dezleg, domnule comandant? întrebă gardistul. 

— Nu-ţi mai pierde timpul cu asta - tună Hatvani - ia un 
topor și retează-i mâinile și picioarele! Merge mai iute! 

Cineva îi aruncă lui Hegyesi o secure cu care ungurul 
reteză membrele nenorocitului român. 

Trunchiul lui astfel ciopârțit căzu la pământ într-un lac 
de sânge. 

Bietul Mihu suferea poate chiar mai mult de cât 
tovarășul său atât de sălbatic chinuit. Se opintea, se 
smuncea, se zbătea, doar-doar vor plesni frânghiile, doar- 
doar va ieși stâlpul din pământ, dar frânghiile nu plesniră, 
stâlpul nu ieși din pământ... 

Între timp, trupul, fără mâini fără picioare, fără nas, fără 
urechi și limbă, al bietului Niculiţă fu târât la marginea 
gropii cu var. 

— Înmoaie-i gleznele sângerânde în var - strigă Hatvani, 
venind și el la marginea gropii - să vedem tot nu va urla de 
durere? 

Hegyesi luă trupul și-l scufundă pe jumătate în var. 

Dar lui Hatvani nu-i fu dat să-și îndeplinească și 
diabolica plăcere de a-l auzi pe voinic urlând de durere. 

Niculiţă tăcu și acum, fiindcă nefericitul tăcuse pentru 
totdeauna. 

Prin nenumăratele răni făcute de Hegyesi pe trupul său, 
voinicul pierduse o groază de sânge și din această pricină 
își pierduse și cunoștința încă mai înainte ca gardistul să-i 
fi retezat mâinile și picioarele. 

Dar dacă Niculiţă tăcu, se auzi un alt strigăt care-l 
umplu pe Hatvani, nu de bucurie, ci de neţărmurită 
groază. 

— Românii!... Vin românii! strigă cineva și într-o clipă 
acest strigăt fu prins din zbor de toţi ungurii 
transformându-l într-un urlet de spaimă nemărginită: 

— Fugiţi! Vin românii! 

Cât ai clipi din ochi se produse o învălmășeală de 
nedescris. Toată lumea se repezi spre partea de miază- 
noapte a străzii unde așteptau caii și trăsurile cu care 
ungurii urmau să plece la Turda. 

Bărbaţi, femei, gardiști, copii, se îmbulzeau, se 
îmbrânceau, se călcau în picioare, fiecare căutând să 
ajungă cât mai iute la cai, singura lor mântuire. 

Nimeni nu se mai sinchisi de prizonieri, tuturor le 
murise pe buze zâmbetul de crudă bucurie la vederea 
schingiuirii lui Niculiţă. 

Un singur om, un singur ungur nu se îndură să se 
despartă de Vinţ până când nu mai stingea încă o viaţă de 
român. 

Acesta era Hatvani. 

În clipa când comandantul ungurilor auzi că vin românii, 
cel dintâi gând al său fu să fugă. 

Atunci însă, privirea îi căzu asupra lui Mihu și ochii i se 
injectară de sânge. 

— Mai înainte vei pieri și tu, fiară valahă! urlă el și 
scoţându-și sabia din teacă se repezi spre voinic. 

Mihu îngălbeni. 

Cum, tocmai acum când veneau românii, când venea 
mântuirea, tocmai acum să trebuiască să moară? 

Nu, nu se putea ca Dumnezeu să-l fi ţinut în viață numai 
spre a-l lăsa să fie ucis mișelește de sângerosul ungur o 
clipă mai înainte de a putea fi salvat! 

Dar cum, cine să-l scape? Toţi tovarășii săi erau legaţi de 
stâlpi, niciunul nu se putea mișca să-i alerge în ajutor. 

Și Hatvani venea ca o furtună. 

Acum nu-l mai despărțea decât un pas. 

— Piei, câine de valah! strigă Hatvani și ridică sabia. 

În aceeași clipă, în partea cealaltă a gropii de var se auzi 
un țipăt înfiorător, un țipăt care dădu fiori chiar și 
voinicilor, chiar și lui Hatvani. 

Mioara scosese acest țipăt. 

Auzise și ea strigătul, apoi urletul că „vin românii”, 
nădăjduise și ea că va scăpa se și vedea în braţele iubitului 
său, când iată că ticălosul acesta nu se mulțumea încă cu 
sângele nevinovat pe care-l făcuse să curgă râuri în ziua 

aceea și mai înainte de a fugi rușinos voia să-i omoară 
iubitul. 

Speriat de acest țipăt, care nu mai avea parca în el nimic 
omenesc, Hatvani întoarse capul pentru o clipă, 
supunându-se mai mult instinctului decât voinţei sale. 

Și clipa aceasta fu mântuitoare pentru Mihu Inimă de 
Leu! 

Ceea ce nu putuse să săvârșească prin judecată, prin 
viclenie, săvârși acum sub puterea deznădejdii de a ști că 
Mioara va rămâne singură pe lume în mijlocul acestui iad, 
ce erau Munţii Apuseni în 1848. 

Este știut că deznădejdea, frica, mânia, dau omului 
deseori puteri pe care în stare normală nu le are. 

Mânia îi mai dăduse odată lui Mihu asemenea puteri 
uriașe, ajutându-l să săvârșească o faptă aproape 
supraomenească, când smuci din pământ în curtea 
conacului lui Mircea Vulpescu stâlpul de care era legat și 
începu să-l învârtească în jurul său ca o măciucă de uriaș. 

Deznădejdea îi dădu acum aceleași puteri spre a săvârși 
aproape aceeași faptă. 

Când Hatvani întoarse capul, tresărind la ţipătul 
înfricoșător al Mioarei, Mihu făcu o ultimă și deznădăjduită 
sforţare și stâlpul de care era legat ieși din pământ. 

De data aceasta însă nu se mai putu sluji de el ca la 
conacul lui Vulpescu deoarece îi erau legate și picioarele. 
Mai mult încă, pentru a se putea mișca, trebuia să se 
încovoaie pentru ca partea care fusese în pământ a 
stâlpului să iasă din gaură. 

Dar așa cum putu, se prăvăli cu stâlp cu tot asupra lui 
Hatvani care își întorcea capul de la Mioara tocmai în clipa 
aceea. 

Comandantul ungurilor, în furia momentului și 
impresionat și de împrejurarea că din celălalt capăt al 
străzii și începură să se audă strigătele românilor, nu văzu 
nimic altceva decât un stâlp mare și gros care cădea 
asupra sa. 

Acest atac mai mult decât neașteptat, însoţit de 
strigătele de război ale românilor, îl înspăimântară pe 
Hatvani într-atâta încât, după ce scăpă, printr-o săritură 
într-o parte, de stâlpul care se prăbușea împreună cu Mihu 
Inimă de Leu, o luă la goană cât îl ţineau picioarele spre 
locul unde erau caii. 

Aici era o învălmășeală de nedescris. 

Gardiștii unguri nu-și mai căutau caii ci se aruncau în 
șea, care pe ce cal apuca. 

La fel făcu și Hatvani și când se simţi în spinarea calului, 
porni într-o goană nebună spre Turda, în mijlocul celor 
cinci sute de gardiști ai săi. 


* * 


Cinci sute de gardiști unguri fugiseră mâncând pământul 
când auziră că vin românii. 

Ei nici nu căutaseră să vadă câţi români veneau și din 
aceștia, câţi erau înarmaţi cu puști. Numele de român era 
îndeajuns pentru a băga groaza în viteaza armată a lui 
Hatvani și a o pune pe fugă. 

Or, dacă ungurii și mai ales gardiștii lui Hatvani n-ar fi 
fost atât de fricoși, ar fi văzut că românii de care se 
speriaseră ei nu erau decât vreo trei sute de oameni și din 
aceștia, numai vreo sută înarmaţi cu arme de foc, iar 
ceilalți numai cu lănci. 

Mai mulţi nici nu aveau de unde să fie, căci atunci, în 
dimineaţa zilei de 13 noiembrie, grosul armatei lui lancu 
era de-abia la Decea, dincolo de Inoc. 

Românii, care intraseră în Vint atunci, dimineaţa, erau 
numai oamenii lui Marțian Popovici. Căci iată ce se 
întâmplase. 

Dan Dragomir și cu voinicii de sub comanda lui care 
scăpaseră de a fi prinși la Vinţ, ajungând în fuga lor la 
Decea, intrară în pădurea din dreapta satului pentru ca cei 

două sute de gardiști unguri care îi urmăreau să le piardă 
urma. 

Dan nu știa că în Decea poposeau în noaptea aceea 
tribunii Axente și Popovici, pe care Avram lancu îi 
trimisese în urma lui Mihu spre a-i de ajutor în caz de 
nevoie. 

Dan și cu voinicii săi, rătăci deci toată noaptea prin 
pădure și numai dimineaţa îndrăzni să intre în sat. 

Care nu-i fu mirarea când găsi acolo pe Popovici și pe 
oamenii acestuia. 

Dan istorisi în grabă ce se petrecuse la Vint și-i spuse lui 
Popovici că Mihu și ceilalţi voinici au căzut pe semne în 
mâinile lui Hatvani. 

Tribunul Axente trecuse Mureșul încă de cu seara cu 
oamenii săi, deoarece aflase că ungurii prădau și satele de 
dincolo de Mureș și vroia să le elibereze de sub teroarea 
gărzilor. 

În Decea deci nu măi rămăsese decât Popovici cu trei 
sute de oameni. 

Cu toate că tribunul știa că Hatvani are cinci sute de 
gardiști înarmaţi, totuși nu șovăi o clipă să alerge în 
ajutorul lui Mihu. 

Popovici n-avea însă decât vreo cincizeci de călăreţi, 
restul trupei fiind glotași, pe jos, așa că oastea lui porni în 
pas alergător din care nu se opri decât la porţile Vinţului. 

Aici, Dan Dragomir, voinicii lui și cei cincizeci de călăreți 
în frunte cu Popovici, năvăliră ca o vijelie în orășel. 

Așa că, la drept vorbind, Hatvani și gardiștii lui fugiseră 
de vreo șaptezeci de români. 

Dar ajunși în faţa primăriei, românii își dădură seama că 
dacă ungurii erau ușori la fugă, cu atât mai cumpliţi, mai 
sângeroși, mai fiare erau cu populaţia nearmată care nu se 
putea apăra. 

În faţa lor se desfășura groaznica priveliște a fioroaselor 
crime săvârșite de Hatvani. 

Zeci de cadavre, groaznic mutilate, zăceau unele peste 
altele la marginea gropii cu var, alte zeci de cadavre arse 
pe jumătate în baia de var stins, iar în jurul gropii cei 
optsprezece stâlpi cu voinicii lui Mihu, din care unul, 
Niculiţă, își dăduse sfârșitul într-un chip atât de înfiorător. 

Văzând această barbarie pe care istoria nu le-o va ierta 
ungurilor niciodată, mai este de mirare că românii își 
pierdură cumpătal, că pornirea bună a sufletului lor se lăsă 
cotropită de dorul de răzbunare și reeditară măcelul de la 
Zlatna? 

Ungurii care mai fură prinși în orășel fură măcelăriți 
până la cel din urmă, iar Vinţul arse până în temelii, ca o 
făclie uriașă la căpătâiul martirilor neamului românesc. 

În Vinţul de Sus, Mihu își pierduse un tovarăș, pe 
Niculiţă, mort în împrejurări atât de tragice, își regăsise 
însă iubita, ca și Dan Dragomir pe Dochiţa lui. 

Numai sărmana Pia nu-și regăsi părintele. 

La rugămintea Dochiţei i se tăinui și de acum înainte 
groaznicul sfârșit ai colonelului Ispirescu, și i se spuse că 
acesta rămăsese la Alba [Iulia spre a-și îngriji de 
reumatismul său și că, în curând va veni după oastea lui 
Iancu. 

Pia începu să bănuiască ceva și când în ziua de 20 
noiembrie oastea lui Iancu intră triumfătoare în Turda, 
mârșavul, josnicul Schulze, rândui lucrurile astfel ca Pia să 
afle adevărul în privinţa tatălui său. 

Trădătorul voia să-și răzbune măcar în felul acesta 
neizbânda lui, în cele puse la cale cu Imre și Hatvani. 

Așa s-a întâmplat că în vreme ce toată lumea 
românească se bucura de marșul triumfal al oastei lui 
Avram lancu, Pia Ispirescu îmbrăcă vălul cernit și nimeni 
n-o mai vedea decât cu lacrimi în ochi... 


1343 


CAPITOLUL 128 
Căpitanul Solovski 


De la Turda, lancu se duse la Cluj, pentru a lua noi 
instrucţiuni de la generalul austriac Wardener, care 
ocupase Ardealul încă din ziua de 13 noiembrie, iar din 
Cluj se înapoie la Câmpeni, deoarece oamenii săi nu erau 
echipați pentru o expediţie de iarnă în munti. 

Pe de altă parte, după primele izbânzi repurtate de 
armata austriacă, comandamentul din Sibiu și mai ales 
generalul Puchner, înveninat de rapoartele trădătorului 
Schulze și ale căpitanului Ivanovici, crezu că se poate lipsi 
de ajutorul lui Avram Iancu și începu să se poarte iarăși 
foarte rău cu românii. 

În decembrie, când revoluţia ungurească părea înfrântă 
pe toată linia, generalul Puchner, care luase asupra sa și 
conducerea civilă a Ardealului, numi comisari în fruntea 
comitatelor curat românești numai sași, iar fruntașilor 
români le dete numai roluri secundare. 

Atunci comitetul naţional din Sibiu se prezentă în plenul 
lui și sub conducerea lui Simion Bărnuţiu la generalul 
Puchner și-i ceru să revină asupra acestor dispoziţii 
jignitoare pentru români. 

Drept răspuns, generalul Puchner i-a anunţat pe 
membrii comitetului că ţara fiind pacificată are de gând să- 
i dezarmeze și pe români. 

lar când Bărnuţiu i-a spus că aceasta nu se poate 
deoarece ungurii ar reîncepe cu jafurile și omorurile, 
generalul Puchner a răspuns: 

— Așa? Bine! De acum jumătate din tunurile mele le voi 
îndrepta asupra dv. iar jumătate asupra rebelilor unguri. 
Aţi înţeles? 

Soarta însă l-a pedepsit urât pe Puchner pentru semeţia 
sa. 

Nu numai că n-a întors tunurile împotriva românilor, dar 
curând după aceea, a venit la ei implorându-i să salveze 

Ardealul de oastea ungurească reorganizată, care sub 
conducerea într-adevăr genială a generalului polonez Bem 
înainta victorioasă pe toată linia. 

Colonelul Urban fu aruncat în Bucovina cu toată armata 
lui, Clujul fu de asemenea recucerit de unguri, iar 
generalul Wardener, în retragerea grăbită, muri lovit de 
apoplexie. Colonelul Czetz ocupă Turda pentru a asigura 
linia de comunicaţie cu Târgu Mureș, unde cobori însuși 
Bem pentru a-și întări rândurile cu ostași noi recrutaţi din 
secuime, cu care apoi să năvălească asupra Sibiului. 

Nepriceperea, îngâmfarea și lipsa unui plan unitar de 
acțiune, pricinuiră astfel înfrângerea, ba chiar desfiinţarea 
armatei austriece din Ardeal. 

Avram lancu văzând invazia ungurilor, luă măsurile de 
apărare împotriva cotropirii dușmane. 

El făcu din Munţii Apuseni o cetate nebiruită, în care 
românii rezistară până la sfârșitul războiului civil. 

În acest scop, Craiul Munţilor închise îndată toate 
intrările în munti. 

Drumurile din spre Aiud și Teiuș le păzea prefectul 
Simion Prodan Probu, iar Arieșul și valea Ierii fură date în 
grija lui Popa Balint. Posturi mai mici erau așezate la 
Albac, Mărișel și către Someșul Rece, unde hărţuielile 
ţinură toată iama. Către Apus își așeză tabăra prefectul Ion 
Buteanu, pentru a pune stavilă înaintării dușmanului din 
spre Zărand. 

Acest renumit „Cordon al lui Iancu” era perfect și într- 
adevăr, din ianuarie și până în aprilie 1849 taberele 
concentrate cu fața spre câmpii ţinură în loc pe ungurii 
care încercau să pătrundă în munti. 

Au fost și lupte mari, dintre care au rămas memorabile 
bătăliile de la Mărișel, Vârful Bătrâni și Muntele 
Grohotului. 

In tot acest răstimp Mihu Inimă de Leu și cu tovarășii săi 
au alergat prin munţi, de colo până colo, luând parte la 
luptele cele mai crâncene, venind la timp în ajutorul 

cetelor strâmtorate de români, hârțuind necontenit trupele 
ungurești, de la poalele munţilor. 

Ceata lui Mihu venea ca vijelia și dispărea ca ceața, 
pentru a se ivi peste câteva ceasuri în alt punct, la alt 
defileu, unde le dădea ungurilor iarăși de lucru. 

Faima lui Mihu și a tovarășilor săi se răspândi ca 
fulgerul și printre unguri, care merseră până acolo, încât 
instituiră un premiu pentru prinderea lui. 

Comandamentul unguresc turba de mânie când auzea de 
vreo nouă ispravă a lui Mihu și când vedea că trupele 
ungurești sunt neputincioase faţă de această mână de 
oameni. 

Premiul pus pe capul lor îi întărâtă pe voinici și mai mult 
și Mihu începu să lovească în unguri cu o furie și o 
îndrăzneală ce întrecea orice închipuire. 

Ungurii se străduiau din răsputeri să le dea de urmă, să 
știe măcar unde își au tabăra principală, pentru ca, 
adunând o oaste mai însemnată, să atace tabăra aceasta cu 
orice sacrificiu, dar toată truda lor rămase zadarnică. 

Ceata lui Mihu se ivea când la Zlatna, când spre Aiud, 
când tocmai pe Valea Arieșului, așa că nimeni nu-i putea 
da de urmă. 

Cam aceasta era starea de spirit când la tabăra 
ungurească din Surduc sosi într-o zi o caleașcă plină de 
praf și noroi. Caleașca era însoţită de doi honvezi unguri, 
iar călătorul ei era un ofițer ungur de vreo treizeci și șase- 
treizeci și șapte de ani, care ceru îndată să fie condus în 
faţa comandantului. 

Când îl conduseră la colonelul Somory, comandantul 
taberei ungurești din Surduc, ofițerul nou sosit își lipi 
călcâiele militărește și se prezentă: 

— Am onoare să mă prezint, căpitanul Vladislav 
Solovski, din marele sat major al Excelenței Sale, generalul 
Bem. 

Colonelul îi întinse mâna și-i zise: 

— Bine ai venit! Socotind după nume și după felul cum 
vorbeşti ungurește, nu pari să fii ungur. 

Într-adevăr ofițerul vorbea mai mult decât slab 
ungurește. 

— Nu, sunt polonez - răspunse ofițerul - și am venit chiar 
din Polonia cu Excelenţa Sa, generalul Bem, din al cărui 
stat major fac parte. 

— Şi mă rog, ce vânt te aduce pe la noi? 

— Excelenţa Sa m-a trimis. Vin din Banat și nu am avut 
nici măcar vreme să mă odihnesc. A trebuit să pornesc 
îndată la drum pentru a mă prezenta cât mai neîntârziat la 
dv. 

— Mărturisesc că nu-l înțeleg pe Excelenţa Sa. Suntem 
aici destui ofițeri, aproape tot atâţia ca și soldaţii, la ce mai 
era nevoie să ne sporească numărul? 

Căpitanul zâmbi. 

— Eu însă, domnule colonel, am o misiune specială! zise 
căpitanul Vladislav Solovski. 

— O misiune specială? făcu colonelul, mirat. 

— Da! 

— Mă rog și aș putea să știu și eu în ce constă această 
misiune? 

— De ce nu, domnule colonel! răspunse căpitanul. Și așa 
doar va trebui să vă înmânez ordinul de serviciu de îndată 
ce-mi voi fi desfăcut bagajele! 

— Așadar? 

— Având în vedere că în Banat am îndeplinit serviciu de 
recunoaștere și că cu acest prilej, lăsând la o parte orice 
modestie, am săvârșit câteva isprăvi de seamă, Excelenţa 
Sa mi-a încredinţat și de data aceasta o însărcinare 
asemănătoare. 

Colonelul Somory dădu din cap. 

— Mă rog și ce ar urma să recunoașteţi aici? Poate fuga 
armatelor austriece? 

— Nu! 

— Atunci? 

— Trebuie să pun capăt blestemăţiilor unei patrule 
volante de români! 

Ochii colonelului începură să strălucească ciudat. 

— Patrula lui Mihu? 

— Da, da, aceasta! răspunse căpitanul  Solovski, 
zâmbind. Numai de nume nu-mi aduceam aminte, dar și 
când îmi aduc aminte de el nu-l pot rosti deoarece mi se 
rupe limba în el. 

Colonelul râse cu poftă, apoi bătându-l pe umăr pe 
căpitan, zise: ` 

— Nu te teme, camarade, căci îi vei învăța numele! Itți va 
fi îndeajuns să te întâlneşti chiar și numai o singură dată 
cu el. Nici eu nu-i puteam rosti numele, dar de când m-a 
pus odată pe fugă și n-a lipsit mult să-mi las oasele pe 
acolo, de atunci știu să i-l rostesc chiar dacă m-ai trezi 
noaptea din somn și m-ai întreba. 

Zicând acestea, colonelul Somory, mai râse o dată cu 
poftă. 

Căpitanul zâmbi și el. 

— Dar eu tocmai asta vreau: să mă întâlnesc cu el... 

După o scurtă pauză adăugă apoi: 

— Şi vă rogi să fiţi încredinţat, domnule colonel că nu voi 
fugi de el! 

Colonelul Somory se făcu roșu ca racul și prima lui 
pornire fu să-i dea o lecţie zdravănă căpitanului, pentru 
îndrăzneala lui. Pe urmă însă se răzgândi și hotări să 
treacă fără a băga în seamă peste ironia căpitanului, căci 
cine știe ce bine era ofițerul acesta sfătos cu generalul 
Bem, mai ales că și venise cu el din Polonia și până la urma 
urmelor tot el ar fi cel care ar trage scurta”. 

De aceea își schimbă iute mânia într-un zâmbet 
prietenos și-i zise căpitanului: 

— Ehei, camarade și eu vorbeam la fel la început, când 
am venit pe aici! De atunci însă mi-am schimbat părerile. 


17 a trage scurta - a suporta consecințe neplăcute. 

Solovski nu răspunse nimic, ci se mulțumi doar să 
zâmbească. 

Dar acest zâmbet spunea mai mult decât oricâte vorbe și 
spunea mai ales lucruri care nu erau menite să fie tocmai 
pe placul colonelului. 

Somory îl pofti pe căpitan mai înăuntru în tabără și 
Solovski, după ce dădu ordin să i se dea jos bagajele din 
trăsură se instală în cortul pe care i-l puse colonelul la 
dispoziţie. 

Intrând în cort, colonelul se tinu după el, așa că fu și el 
martor la despachetarea bagajelor căpitanului. 

Cuprinsul unei lăzi voluminoase însă îl puse pe gânduri 
pe colonelul Somory. 

Din lada aceasta ieșiră la iveală, unul după altul, 
costumele cele mai felurite. 

Erau acolo haine de pădurar, de român de prin partea 
locului, de flașnetar italian și câte și mai câte, precum și o 
sumedenie de peruci, mustăţi și bărbi false. 

Colonelul Somory își împreună mâinile și exclamă: 

— Căpitane  Solovski nu cumva ești comediant de 
meserie? 

— Nu, domnule colonel! răspunse cel întrebat. 

— Dar atunci spune-mi te rog și mie, ce nevoie poate 
avea un ofițer de honvezi de toate acestea? Sau poate că 
așa se obișnuiește la voi în Polonia? 

— Un ofițer de honvezi într-adevăr n-are nevoie de așa 
ceva și nici la noi în Polonia ofiţerii nu umblă după ei cu 
asemenea calabalăc! 

— Dar atunci? 

— În schimb un ofițer de recunoaștere poate să tragă 
mari foloase de pe urma unei asemenea garderobe. 

— Nu cumva vrei să porți pe aici asemenea 
îmbrăcăminte? strigă colonelul în culmea uimirii. 

— De ce nu? zâmbi căpitanul, cu aceeași liniște 
netulburată. Dacă în Banat m-am putut transforma în 
flașnetar italian, în pădurar, în vânzător de bilete de noroc, 
de ce n-aş face-o și aici? 

Colonelul râse din toată inima. 

— Teremtette! Sunt tare curios să văd cum vei arăta, 
după uniforma de honved, în aceste zdrenţe multicolore? 

— Nu uniforma face pe om, domnule colonel, ci 
rezultatul pe care-l poate atinge mulțumită hainei pe care 
știe cum și când s-o poarte. Sunt destui oameni care poartă 
cele mai strălucitoare uniforme, dar nu aduc niciun folos 
semenilor lor. Sunt însă oameni care și în aceste zdrenţe 
multicolore știu să aducă servicii preţioase cauzei pe care 
o slujesc. 

Somory mai înghiţi odată în sec. 

Nu avea el cine știe ce putere spirituală, dar tot înţelese 
că vorbele acestea ale polonezului îi erau hărăzite lui și că 
deci, de-abia sosit de un ceas, totuși, căpitanul Solovski îi 
dădea lecţii pentru a doua oară. 

Așadar era adevărat că atât generalul Bem cât și 
Dembinsky și ceilalți polonezi veniţi cu ei, îi socoteau pe 
unguri prea puţin pricepuţi în cele ale milităriei și nu 
pierdeau niciun prilej de a le da lecţii. 

Dar generalul Bem era steaua norocului lui Kossuth, așa 
că Somory înghiţi din nou și nu răspunse nimic. În sinea sa 
se gândi însă astfel: 

— Se vor mai schimba lucrurile prietene, nu te teme și 
atunci eu îţi voi da lecţii, iar tu vei tăcea chitic! 

Colonelul Somory mai rămase câteva minute în cortul 
căpitanului, pe urmă își luă rămas bun și plecă... 

La masă se întâlniră însă din nou și atunci colonelul îl 
prezentă pe noul sosit celorlalţi ofiţeri ai taberei. 

Ofițerii de honvezi nu erau dușmani ai vinului și ca bun 
honved, căpitanul Solovski se uita și el cu dragă inimă, cât 
mai des, în fundul paharului. 

În decursul chefului, ofiţerii vorbiră despre verzi și 
uscate, firește însă că și despre război, căci la urma 
urmelor pe ofiţeri și mai ales în împrejurările de atunci, nu- 
i putea interesa decât chestiunile războinice. 

Or, astfel stând lucrurile, era firesc să vină vorba și 
despre Mihu despre care honvezii știau să istorisească 
isprăvile cele mai neînchipuite. 


1351 


Căpitanul  Solovski asculta zâmbind la  istorisirile 
camarazilor săi. 

— Dar la drept vorbind, ce fel de om este acest domn 
Mihu? întrebă el într-un târziu. 

Camarazii lui se întrecură în a-i răspunde, fiecare găsea 
ceva de spus, așa că se produse un adevărat iad în jurul 
polonezului. 

— E dracul gol! 

— Nimeni nu la putut observa mai de aproape... 

— Dispare tocmai atunci când crezi că ai pus mâna pe 
el... 

— Trebuie să fie un vrăjitor... 

— Se spune că sfâșie cu dinţii beregata acelora care îi 
cad în mâini... 

Vladislav Solovski zâmbea necontenit. 

Cu cât ofițerii îl descriau mai groaznic, mai înfiorător pe 
comandantul faimoasei patrule volante cu atât mai cu 
multă poftă râdea polonezul. 

Când în cele din urmă căpitanul Solovski se ridică de la 
masă, ofiţerii ajunseră să povestească cum că mâncarea 
preferată a lui Mihu ar fi friptura de copil mic. 

Atunci căpitanul Solovski izbucni într-un hohot de râs, 
ceea ce nu fu de loc pe placul câtorva ofiţeri de honvezi. 

Unul din ei îl și întrebă: 

— Dar la drept vorbind de ce zâmbești atât de 
neîncrezător, domnule căpitan? 

Căpitanul se întoarse spre ofițer cu același zâmbet 
neschimbat și răspunse: 

— Cum să nu râd când mâine trebuie să pornesc tocmai 
în căutarea acestui mâncător de oameni! Vă daţi seama ce 
visuri voi avea la noapte! Dar caut și eu să-mi fac curaj și 
zâmbesc, căci râsul este cel mai bun alungător de năluci. 

Împerecherea aceasta dintre primejdie și râs, stârni 
veselie și la ceilalți ofiţeri, așa că Solovski fu însoţit de un 
hohot de râs la plecarea lui din cortul care le slujea 
camarazilor săi drept sufragerie. 

* * 


A doua zi, când se trezi din somn, căpitanul Solovski nu 
îmbrăcă uniforma albastră-neagră a honvezilor ci răscoli 
prin lada lui cu zdrenţe până când se hotărî la costumul 
unui ascuţitor de cuțite. 

Solovski era în toiul îmbrăcării când colonelul Somory 
intră în cort. 

— Bună dimineaţa, Solovski! 

— Să trăiţi, domnule colonel! 

Somory nu băgă de seamă decât acum ce costum 
îmbrăcase ofițerul și izbucni într-un hohot de râs care 
parcă nu mai voia să se sfârșească. 

— Așadar, totuși? zise el, când izbuti să-și mai 
stăpânească râsul. 

— Din păcate! răspunse căpitanul, cu un zâmbet acru, de 
data aceasta. Asta-i slujba, n-ai ce să-i faci! 

Nemulțumirea, care se oglindea pe chipul polonezului 
făcu inima colonelului Somory să tresară de bucurie și 
simțind că a și început să-i vină apa la moară, zise 
răutăcios: 

— După cât văd eu, dragă Solovski, ţi-a cam pierit cheful 
să dai ochi cu Mihu, de când ai auzit ce se vorbește pe 
socoteala lui! 

Căpitanul Solovski se uită la colonel și răspunse, obosit: 

— La ce-mi folosește dacă într-adevăr mi-aș fi schimbat 
părerile? Ordinul se execută nu se discută! Așa că vrând- 
nevrând, trebuie să intru în horă... 

— În privinţa aceasta ai dreptate, zise colonelul Somory. 
Și la drept vorbind, mărturisesc sincer că nu te pizmuiesc 
de loc pentru misiunea d-tale specială! 

— Cred și eu! 

Între timp căpitanul Solovski îmbrăcase pe de-a'ntregul 
costumul de ascuţitor de cuțite. 

Din nenumăratele lui boarfe scoase acum la iveală și un 
cărucior pe care așeză o roată de ascuţit. Pe urmă își așeză 
și o barbă și o mustață falsă și în această travestire părăsi 
tabăra ungurească din Surduc. 

Ofițerii se uitară după el, compătimitori. 

Erau mulţi aceia însă care își băteau joc de el în loc să-l 
compătimească. 

Şi mai ales colonelul Somory. 

— Ce să vă spun - zise el - nu mi-ar părea rău dacă Mihu 
l-ar scutura puţin pe polonezul nostru, căci prea face pe 
grozavul. 

— Fiţi fără grijă, domnule colonel - zise un ofiţer mai în 
vârstă - de astăzi înainte prietenul nostru va deveni mai 
mititel. 

În ziua aceea tabăra din Surduc avu subiect de vorbă. 
Toată lumea vorbea numai despre căpitanul Solovski, 
fiecare vrând să ghicească pe unde umblă, ce face, cu cine 
se întâlnește prin munţi, căci spre munţi plecase. 

Spre seară apoi se înapoie și căpitanul Solovski. 

De-abia mai împingea înaintea sa căruciorul cu piatra de 
ascuţit; se vedea lămurit că umblase foarte mult în ziua 
aceea. 

Când ajunse în tabăra de la Surduc, ofițerii honvezilor îl 
înconjurară cu mult interes și nu-l lăsară nici măcar să 
răsufle că îl și asaltară cu întrebările lor. 

— Unde ai fost? 

— L-ai găsit? 

— Ce-ai făcut? 

— L-ai văzut pe Mihu? 

Colonelul Somory sosi și el în mare grabă și el era cel 
mai gălăgios. 

— Să auzim, să auzim, căpitane? Povestește-ne ce s-a 
întâmplat? Ia arătă-ne desagii, nu cumva l-ai ascuns acolo 
pe Mihu? 

Intrebarea aceasta fu urmată de un hohot grozav de râs. 
Colonelul Somory, ca bun comandant deţinea rolul 

conducător și cu acest prilej și râsul lui se auzea în toată 
tabăra. 

Numai căpitanul Solovski nu râdea. 

Stătea mut, nemișcat, lăsând să râdă de el tot corpul 
ofițeresc al taberei. 

El nu luă cuvântul decât atunci când ofiţerii se liniștiră 
de bună voie. 

Atunci se întoarse spre colonelul Somory și răspunse pe 
un ton destul de înţepat: 

— Vă mulțumesc, domnule colonel, pentru interesul pe 
care mi-l purtaţi. Nu vreau să vă obosesc cu cercetarea 
desagilor mei și de aceea mai bine vă mărturisesc că Mihu 
nu este acolo. Aceasta nu însemnă însă că peste două-trei 
zile, temutul comandant al patrulei volante, nu va fi 
prizonierul nostru, adică prizonierul dv. al acelora care v- 
aţi trudit în zadar, o iarnă întreagă, să puneţi mâna pe el. 

Cu aceste cuvinte căpitanul Solovski făcu stânga- 
mprejur și-i lăsă pe ofiţeri cu gura căscată. 

Uimirea ofițerilor fu atât de mare încât timp de câteva 
minute nu fură în stare să mai rostească niciun cuvânt. 

În cele din urmă tot colonelul Somory luă cuvântul cel 
dintâi, de altfel după cum se și cuvenea: 

— Dacă nu mă înșel, căpitanul Solovski a fost puţin 
cam... cum să-i spun... cam nepoliticos! 

— Nu puţin - adăugă unul dintre ofiţeri - ci foarte! 

— Foarte? 

— Mai mult nici n-ar fi putut să fie! Cuvintele lui au fost 
adevărate palme pentru noi!... N-a șovăit o clipă să ne 
spună în faţă ce părere are despre noi!... 

Colonelul Somory clătină din cap. 

— Mărturisesc că nu-l înțeleg pe căpitanul acesta! Pe 
semne că a avut parte de o creștere foarte proastă... Mă 
mir, căci polonezii sunt bine crescuţi... În schimb, trebuie 
să aibă mare trecere la generalul Bem... Pe semne fiindcă 
e de același sânge cu el! 

— Să vedem numai pe unde va scoate cămașa când își va 
da seama că nici el nu poate face mai mult decât am făcut 
noi? 

— Dar să-l ferească Dumnezeu să nu izbutească - zise 
unul din ofiţeri - căci cât e el de polonez, dar îl fac tocătură 
în duel! 

— Cred că nu vei avea prilejul să ni-l servești drept 
umplutură de sarmale - zise colonelul Somory - căci dacă 
nu izbutește, veţi vedea că polonezul nostru o șterge într-o 
bună zi de parcă niciodată n-ar fi călcat pe la Surduc. 
Ascultaţi-mă pe mine băieţi, dacă-i ostaș de meserie, să 
știți că Mihu îi distruge cariera și nu va ajunge niciodată 
maior! 

Ofițerii continuară să vorbească pe socoteala căpitanului 
Solovski care însă nu se mai arătă printre ei, nici chiar 
seara la cină, ci își odihni trupul într-un somn îndelungat 
pentru a putea rezista aventurilor care îl așteptau a doua 
Zi. 

A doua zi de dimineaţă se sculă cu noaptea în cap și 
porni la drum mai înainte de răsăritul soarelui. 

Nu fu văzut decât de ofiţerul de serviciu care zâmbi 
văzându-l plecând cu plasa de prins pește pe umăr. Mai 
târziu, când se sculară și ceilalți ofițeri, le povesti și 
acestora noua  născocire a  polonezului și tabăra 
ungurească din Surduc avu iarăși pentru ce să râdă toată 
ziua. 

lar când se înseră, se așezară cu toţii la intrarea în 
tabără și acolo așteptară înapoierea lui Solovski. 

Nici nu trebuiră să aștepte prea mult. 

Făptura, de altfel voinică a căpitanului polonez se ivi în 
curând în zare, iar când ajunse la intrarea în tabără, 
ofiţerii îl primiră din nou cu întrebări batjocoritoare. 

— Ei - întrebă colonelul Somory. - fân sau paie? Sau 
poate că numai coceni de porumb? 

Căpitanul Solovski răspunse numai așa din vârful limbii: 

— Când voi da peste Mihu, îmi voi face raportul, până 
atunci însă nu văd necesitatea de a da socoteală de 
observaţiile mele personale. Este tocmai în interesul 
acestor cercetări să nu spun nimic din ceea ce am aflat 
până acum... Știu cu siguranţă că patrula volantă este 
foarte bine organizată, mai bine decât vrem noi să credem 
și că Mihu are spioni, peste tot, chiar și acolo unde ne-am 
închipui mai puţin. De aceea îi ajunge la ureche tot ceea ce 
se pune la cale, chiar și în taberele noastre și de aceea tac 
asupra rezultatelor dobândite până acum. 

Zicând aceasta, își văzu de drum. 

Ofițerii se uitară unul la altul. 

— E foarte încrezut și vorbește ca și când n-ar trebui 
decât să întindă mâna spre a-l prinde pe Mihu - zise unul 
din ofiţeri. Eu însă nu cred nimic din tot ceea ce spune. 

— Nu l-a prins nici acum pe Mihu? întrebă un alt ofiţer, 
care de-abia sosise la faţa locului și deci nu știa ce se 
vorbise acolo. 

— Firește că nu! îi răspunseră ceilalţi. De vină e numai 
năvodul, care era... găurit! 


* * 


A treia zi de dimineaţă căpitanul Solovski porni din nou 
la drum. 

Căruciorul de ascuţitor de cuțite și năvodul de pescar îl 
schimbă acum cu lădița unui negustor ambulant care vinde 
tot ceea ce-și poate închipui o minte omenească. 

Când străbătu tabăra ungurească din Surduc în această 
travestire, un hohot de râs homeric izbucni din piepturile 
nu numai ale ofițerilor dar și din ale soldaţilor. 

Polonezul însă nu-și făcu sânge rău. 

Este adevărat că îl durea puţin că toată lumea îl lua în 
bătaie de joc, dar până în cele din urmă îi lăsă să râdă de 
el, gândindu-se că cine râde la urmă, râde mai bine. 

Gândul acesta umbla prin creierul căpitanului Solovski 
chiar și după ce părăsi tabăra ungurească din Surduc și se 
îndreptă din nou spre munți. í 

Orice senzație ține trei zile. Cel puțin aşa se spune. In 
orice caz, întâmplările din tabăra de la Surduc păreau să 
dea dreptate acestei zicători. A treia zi, ofițerii nu se mai 
prea ocupară de camaradul lor cu înclinări de comediant, 
ci vorbiră mai ales că ar fi mai bine să vină poruncă de 
plecare din Surduc deoarece viaţa începuse să devie 
plictisitoare. 

După amiază ofițerii jucau de zor cărți și zaruri, când 
deodată se auzi un tropot de cal. 

Ofițerii se uitară curioși spre intrarea în tabără unde 
sosise tocmai un călăreț. 

Era căpitanul Solovski. 

Nu mai avea cu el lădița de negustor ambulant și nici 
peruca perciunată de evreu nu-i mai era pe cap. 

La început nici nu-l recunoscură deoarece purta haine 
tare zdrenţuite și nu-și dădură seama că e el decât numai 
când sări de pe cal și se apropie de corturile ofiţerești. 

Honvezii își părăsiră jocurile unul după altul și alergară 
afară din corturi. 

Nu-și puteau închipui ce se întâmplase cu căpitanul 
Solovski, care se înapoia la o vreme atât de neobișnuită și 
într-o asemenea stare. 

— Ce s-a întâmplat, camarade? îl întrebă unul din ofiţeri, 
pe lângă care Solovski trecu în goană. Te-a fugărit 
blestematul de Mihu? 

Polonezul nici nu-l învrednici de răspuns, ci alergă mai 
departe iar când ajunse pe la mijlocul taberei începu să 
întrebe de colonelul Somory. 

Peste câteva clipe era în faţa celui căutat. 

Colonelul Somory rămase și el foarte surprins de 
întoarcerea neașteptată a căpitanului Solovski. 

— Ce este? întrebă el. 

— Domnule colonel... răspunse polonezul, gâfâind. 

— Te pomenești că l-ai prins pe Mihu! 

— Încă nu, domnule colonel, dar în decursul zilei de 
astăzi se va întâmpla! 

Uimirea colonelului Somory crescu și mai mult. 

— Ce ai spus? strigă el și faţa îi deveni când roșie, când 
albă ca varul. 

— N-am timp să dau amănunte acum, răspunse căpitanul 
Solovski, fiindcă clipa este prețioasă. 

— Dar totuși, ce este? Ce s-a întâmplat? Ce trebuie 
făcut? Unde este Mihu? îl asaltă deodată colonelul Somory 
cu o mie de întrebări pe Solovski. 

— Veţi afla toate acelea, domnule colonel! 

— Când? 

— Mai târziu! Acum spuneţi-mi vă rog din câţi oameni e 
alcătuită tabăra? 

— Cu ofiţeri cu tot, din două sute nouăzeci de oameni. D- 
ta ești al două sute nouăzeci și unulea. 

— Atunci, domnule colonel, porunciţi să se sune îndată 
alarma! 

Somory căscă ochii mari. 

— Dar de ce? Numai așa, pe vânt, nu pot alarma tabăra! 

— Să nu ne pierdem vremea cu întrebări de prisos, 
domnule colonel! V-am spus că fiecare minut este preţios! 
Trebuie să sunaţi alarma numaidecât, căci altfel va fi prea 
târziu. 

— Nu cumva vine Mihu? întrebă colonelul mai mult 
decât îngrijorat 

— Nu - răspunse căpitanul Solovski - dimpotrivă, noi 
pornim să punem mâna pe acest domn Mihu. 

— Unde să punem mâna pe el? 

— Vă voi spune totul pe drum, domnule colonel! Dar să 
plecăm odată, căci altfel pe dv. vă fac răspunzător de 
neizbândă, din pricina întârzierii. 

Cererea atât de hotărâtă a căpitanului Solovski îl făcu pe 
Somory să nu mai tărăgănească lucrurile și să se ducă spre 
a lua măsurile necesare. 

Peste câteva clipe apoi glasul strident al goarnei sună 
alarma și soldaţii plictisiți ai taberei din Surduc săriră la 
arme care cât putu mai iute. 

Nimeni nu știa unde și pentru ce se duc, care este 
dușmanul pe care urmau să-l înfrunte. Bănuiau doar că 
alarma aceasta nu putea fi în legătură decât cu întoarcerea 
neașteptată a căpitanului Solovski. 

În câteva clipe liniștita tabără din Surduc era asemenea 
unui mușuroi de furnici răscolit. Honvezii alergau de colo 
până colo, tobele sunau, goarnele trâmbiţau, ofiţerii 
strigau cât îi ţinea gura pentru a se face auziţi. 

Caii fură scoși la iveală și în vreme ce se făceau toate 
aceste pregătiri, căpitanul Solovski își lepădă zdrenţele de 
pe el și își îmbrăcă uniforma de ofițer de honvezi. 

Pregătirile se sfârșiră iute, ca în vreme de război și când 
trupa fu gata de plecare, căpitanul Solovski se duse la 
Somory și-l întrebă: 

— Domnule colonel, puteţi da semnalul de plecare? 

— Cred că totul este în ordine. Încotro? 

— Vă voi arăta eu drumul și între timp vă voi face și 
raportul! 

Goarnele sunară iarăși dând semnalul de plecare și 
colonelul Somory porni în fruntea coloanei însoţit de 
căpitanul Solovski. 

Colonelul și căpitanul călăreau la vreo douăzeci de pași 
în fruntea trupei și acum, după ce mai răsuflase putin, 
polonezul își începu raportul. 

Vorbea cu înflăcărare, pătimaș chiar și adeseori 
cuvintele lui erau de natură să-l facă pe colonel să tresară. 

— Acum, domnule colonel, pot să vă raportez ce s-a 
întâmplat! începu polonezul. 

— Spune, vorbește! îl zori Somory, care ardea de 
nerăbdare de a afla ce se întâmplase, ce descoperise și 
unde îl ducea căpitanul Solovski. 

— Aţi râs de mine, m-aţi batjocorit, aţi făcut din mine 
nebunul taberei. Am îndurat toate aceste înjosiri așteptând 

cu răbdare clipa în care voi putea răspunde tuturor acestor 
batjocuri așa după cum se cuvine, așa după cum voiam eu. 
La batjocurile care mi s-au adus aș fi putut răspunde și 
prin o provocare la duel a acelora care făceau pe grozavii 
în tabără, dar m-am gândit că aceia care, în loc să-mi dea o 
mână de ajutor în marea operă pe care o săvârșeam, mă 
batjocoreau și râdeau de mine, aceia nu merită să-i ridic la 
rangul de cavaleri printr-o provocare la duel. De altfel, 
atunci știam deja că în timpul cel mai scurt voi avea 
prilejul de a le da sfătoșilor un răspuns mult mai vrednic 
de ei, când făcând de râs toată tabăra, voi anunţa 
prinderea atât de mult căutatului căpitan al patrulei 
volante. 

Colonelul Somory ascultă cuvintele căpitanului, când 
încurcat, când furios, când amărât, cuvinte a căror 
greutate se restrângea în chip fatal și asupra lui. 

Dar superioritatea care se desprindea din fiecare vorbă, 
din toată purtarea polonezului, îl făcu pe Somory să se 
gândească, de altfel pentru a zecea oară poate, că 
Solovski, căpitanul Solovski, era o personalitate mult mai 
însemnată decât îl arăta numele lui. 

Un lucru era sigur: căpitanul Solovski era favoritul 
generalului Bem și acesta era un motiv îndeajuns de 
puternic pentru a-i trece cu vederea multe din faptele și 
cuvintele sale a căror sinceritate era adeseori jignitoare. 

De aceea colonelul Somory nu răspunse niciun cuvânt 
nici atunci când căpitanul Solovski îndrăzni să critice atât 
de aspru trupa pe care o conducea el și de aceea înghiţi 
din nou lecţia pe care de mult își făgăduia să i-o dea 
acestui ofițer obraznic care nu știa sau nu voia să știe 
nimic de respectul pe care subalternul îl datorează 
superiorului său. 

— Să auzim, mai departe! 

Aceste patru scurte cuvinte fură tot răspunsul lui. 

Căpitanul Solovski nu trebui încurajat, căci acum avea 
mare chef de vorbă, pe semne fiindcă știa că în curând își 
va atinge ţinta. 

— În vreme ce ceilalți ofiţeri jucau nepăsători cărţi și 
zaruri în tabără - urmă el - eu colindam câmpii și păduri, 
mă cățăram pe munţi, treceam șiroaie de apă și adeseori 
riscam să-mi las oasele prin prăpăstii și văgăuni peste care 
săream. Dar în cele din urmă tot mi-am ajuns scopul și am 
descoperit ascunzătoarea faimosului Mihu. 

— Acolo mergem acum? întrebă colonelul, aproape 
tremurând. 

— Nu! 

— Dar unde? 

— La un alt loc, unde domnul Mihu se întâlnește cu 
oamenii săi astă seară, pentru că de acolo să atace în 
cursul nopții tabăra din Surduc. 

Colonelului Somory nu-i lipsi mult să cadă de pe cal când 
auzi aceste cuvinte. 

— Ce ai spus, omule? strigă el. Vor să ne atace pe noi? 

— Da. Am izbutit să aud convorbirea pe care Mihu a 
avut-o cu unul din oamenii săi, unul... stai cum îl cheamă... 
da, Dan... Dan Dragomir, așa ceva! 

— Ah! făcu colonelul. Asta este nemaipomenit! Aproape 
că nici nu-mi vine să cred că Mihu să fi plănuit atacarea 
unei tabere de două sute nouăzeci de honvezi cu cei 
treizeci-patruzeci de oameni ai săi. 

— Dv. și ofiţerii dv. au spus ei înșiși doar că acest domn 
Mihu este în stare de orice - răspunse căpitanul Solovski. 

— Dacă astfel stau lucrurile, dacă într-adevăr Mihu se 
pregătea să ne atace tabăra, atunci ar fi trebuit să 
rămânem la Surduc, să-i momim acolo și apoi să isprăvim 
cu ei. 

— M-am gândit și eu la asta, domnule colonel - zise 
polonezul - mai târziu însă mi-am dat seama că planul nu 
este bun, în anumite împrejurări. Mai înainte de toate v-am 
spus că Mihu are spioni peste tot și nu m-ar fi mirat să 

prindă de veste că i-am aflat gândul și că-l așteptăm cu 
două sute nouăzeci de ţevi de pușcă. In asemenea 
împrejurări el ar fi putut cere ajutoare de la prefecţii 
românilor care păzesc trecătorile în Munţii Apuseni și să 
ne atace cu forțe egale. Pe urmă, dacă lucrurile se 
desfășurau astfel încât ajungeam la luptă, nu încape nicio 
îndoială că chiar dacă izbânda ar fi fost de partea noastră, 
Mihu și cu oamenii săi ar fi înjumătăţit tabăra noastră. Or, 
pentru ce să vărsăm sângele honvezilor când putem pune 
mâna pe vânat fără această jertfă? 

— Așa este! zise colonelul Somory și așteptă cu 
nerăbdare ca Solovski să-și urmeze raportul. 

— Mai este însă o pricină - urmă polonezul - pentru care 
nu am rămas la planul cel dintâi. În timpul încăierării se 
putea întâmpla prea ușor ca vreunul sau mai mulţi din cei 
căutaţi să ne scape și poate chiar acela pe care vrem să 
punem mâna mai ales. 

— Şi asta este adevărat! zise Somory. Și mă rog, după 
toate acestea, care este planul la care te-ai oprit? 

— În privinţa planului n-am niciun merit, deoarece 
planul a venit singur, și n-a trebuit să-mi frământ eu capul 
cu el! 

— Să auzim! 

— Din convorbirea lui Mihu cu tovarășul său Dan am 
înţeles că întâlnirea va avea loc în castelul părăsit de la 
poalele Dealului Șovarul. Acolo se vor aduna toţi oamenii 
patrulei volante și de acolo va porni Mihu pentru a ataca 
tabăra din Surduc. 

— Şi unde naiba mai este și castelul acesta? 

— Îndată vom fi acolo. Mai avem de mers numai câteva 
minute. 

— Așadar, vom împresura castelul! zise colonelul. Cred 
că asta este soluţia cea mai nimerită. 

— Eu m-am gândit altfel! 

— Cum? 

— Nu trebuie să uitaţi că trebuie să fim foarte 
prevăzători, căci dacă ne trădăm vor fugi mai înainte de a 
cădea în capcană. Ştiu bine că Mihu este foarte prevăzător 
și că niciodată nu uită să posteze sentinele în jurul locului 
unde își așează tabăra. Or, sentinelele lui Mihu au ochi de 
Argus și dacă unul din ei prinde de veste că ne apropiem 
cu gândul de a împresura castelul, praful se alege de tot 
planul nostru. După cum m-am încredinţat personal, 
castelul, ca toate castelele, are coridoare ascunse pe care 
românii le pot cunoaște tot atât de bine ca și noi și prin 
care pot fugi mai înainte ca noi să ne putem apropia 
îndeajuns. În asemenea împrejurări, ce ne folosește nouă 
dacă punem mâna pe doi-trei din patrula volantă? Noi 
trebuie să-i prindem pe toţi, împreună cu conducătorul lor, 
căci numai astfel vom scăpa de isprăvile temutului Mihu 
care a făcut atâtea găuri în rândurile honvezilor. Dacă 
punem mâna pe toţi, împreună cu faimosul lor conducător, 
Mihu, atunci sunt încredinţat domnule colonel că și d-ta vei 
fi înaintat, căci voi ști să atrag atenţia Excelenței Sale 
asupra însemnătăţii prăzii, la capturarea căreia voi fi fost 
ajutat de colonelul Somory... 

Căpitanul Solovski vorbi iarăși cu atâta hotărâre încât de 
data aceasta Somory ar fi jurat că are în faţa sa nu un 
simplu căpitan, ci pe însuși șeful statului major al 
generalului Bem, sau pe cel puţin pe un bun prieten al 
acestuia. 

Aceasta fiind convingerea lui nu este de mirare că 
Somory hotări să facă întocmai după cum va crede de 
cuviință polonezul, mai ales că acesta cunoștea, sau părea 
să cunoască situaţia mai bine decât oricare altul. 

În curând și ajunseră în fața castelului de la poalele 
Dealului Șovarul. 

La porunca colonelului trupa de honvezi se opri și în 
urma sfatului căpitanului Solovski, soldaţii descălecară și 
se trântiră prin iarbă. 

După aceea, căpitanul Solovski se adresă cu următoarele 
cuvinte colonelului Somory: 

— Domnule colonel, cred că n-ar strica să dăm amândoi 
o raită prin castel, cu care prilej vă voi face cunoscut și 
restul planului meu. 

Colonelul Somory primi propunerea polonezului și 
porniră amândoi spre castel. 

În toată monumentala și scump mobilată clădire nu era 
țipenie de om. Stăpânul castelului, un magnat ungur, își 
părăsise locuinţa deoarece castelul se găsea chiar la 
poalele munţilor, pe linia de bătaie dintre unguri și români 
și-i era teama că știindu-i acolo, românii să nu năvălească 
peste el într-o bună zi și să-l ucidă, sau în cel mai fericit 
caz, să-l facă prizonier. De altfel veșnicele hărțuieli ale 
beligeranţilor aveau mereu loc în imediata apropiere a 
castelului, care o săptămână era în mâinile ungurilor, 
pentru ca săptămâna viitoare românii să fie stăpâni în el și 
pe urmă iarăși ungurii și așa mai departe. În asemenea 
împrejurări, stăpânul castelului își adună lucrurile mai de 
preţ, și ca toţi magnații unguri de prin împrejurimi, se 
refugie la Cluj, unde așteptă sfârșitul războiului, pentru a 
se putea înapoia acasă. 

Aceasta, firește, dacă până atunci mai rămânea ceva din 
castelul de la poalele Șovarului, căci ungurii, care erau 
mult mai bine înarmaţi decât românii, nu se sfiau să tragă 
în castel cu tunul, când castelul era în stăpânirea 
românilor. 

Dar judecând după starea vrednică de plâns în care se 
găsea acum clădirea, care era pe jumătate dărâmată de 
ghiulele, magnatul ungur nu mai avea mulţi sorți să mai 
locuiască vreodată în castelul acesta. 

Colonelul Somory și cu căpitanul Solovski străbătură tot 
castelul nelăsând necercetată nicio odaie. Niciunde însă, 
nu găsiră țipenie de om. Atunci coborâră în pivniță să vadă 
dacă nu cumva acolo se ascundea cineva. Dar nici aici nu 
era nimeni. Or, dacă mai locuia cineva în castel, fără 

îndoială că aici s-ar fi refugiat, deoarece era locul cei mai 
adăpostit și pe urmă aici tot se mai găseau câteva butoaie 
cu vin care nu fuseseră golite nici de unguri, nici de 
români. 

După ce cercetară și întinsele despărțituri ale pivniţei, 
căpitanul Solovski se adresă lui Somory cu următoarele 
cuvinte: 

— Cred că lucrul cel mai bun pe care l-am avea de făcut 
ar fi să coborâm aici cu toată trupa și să așteptăm în 
pivniță până când sosește Mihu și cu patrula lui volantă. 
Aici, în despărţitura aceasta încap toţi cei două sute 
nouăzeci de oameni ai noștri și totodată, evităm de a fi 
descoperiţi de avangarda lai Mihu, care dacă am sta prin 
pădure ar putea să dea peste noi. De aici apoi, când toţi 
oamenii lui Mihu vor fi sosit, ieșim fără să fim observați și-i 
prindem pe toţi, împreună cu faimosul lor căpitan. 

— Planul nu e rău! zise colonelul Somory. 

— Firește că trebuie să îngrijim să ascundem caii 
undeva, ca să nu ne trădeze. 

— Grajdurile, după cum am văzut - zise Somory - au fost 
dărâmate de ghiulele, așa că acolo nu-i putem băga. Dar 
nu se poate să nu găsim noi un loc prin pădure unde să-i 
ascundem. 

După aceea Somory și Solovski ieșiră din pivniţă, iar 
colonelul le spuse ofițerilor săi care era planul de bătaie. 

Ofițerii găsiră și ei că planul este bun, numai unul nu 
părea prea încântat. 

— Mi-e teamă să nu ne înăbușim atâţi oameni într-o 
pivniță! zise acesta. 

— De asta să nu te temi, dragă Dobay, fiindcă pivniţa e 
atât de mare, cum rareori mi s-a întâmplat să mai văd și 
afară de aceasta, mai are încă vreo trei-patru butoaie cu 
vin bun, așa că nici nu te vei plictisi prea mult cu prilejul 
celor câteva ceasuri pe care le vei petrece acolo. Unde mai 
pui că vinul îţi va mai mări și curajul pentru încăierarea 

care se poate întâmpla să aibă loc între noi și faimosul 
Mihu. 

— Vinul mă va ajuta să-mi omor urâtul, domnule colonel, 
- răspunse locotenentul Dobay - curaj însă, nu este nevoie 
să-mi mai dea, căci în ceea ce mă privește, ard de 
nerăbdare să dau ochi cu blestematul acesta! 

Solovski nu se putu stăpâni să nu-i răspundă: 

— Nu cred că ai vorbi la fel dacă ai fi singur aici, cum 
am fost eu și n-ai avea lângă d-ta două sute optzeci și nouă 
de puști care să te apere! 

Somory pentru a evita un nou duel de cuvinte între 
polonez și unul din ofiţerii săi, dădu comanda pentru 
coborârea în pivniţă și ofiţeri și soldaţi porniră spre castel, 
după ce mai întâi ascunseră caii într-o văgăună așezată nu 
departe de castel. 

Colonelul lăsă acolo șase oameni care aveau să păzească 
animalele, iar restul honvezilor coborâră în marea pivniţă a 
castelului unde ungurii dădură iute cep butoaielor cu vinul 
fără de stăpân. 

Căpitanul Solovski umbla necontenit de colo până colo, 
din când în când își privea ceasul cu înfrigurare și atunci 
se răstea la soldaţi: 

— Mai încet! Se poate întâmpla ca vreunul din oamenii 
lui Mihu să vină în recunoaștere și dacă aude gălăgia 
voastră se duce naibii tot planul și toată truda mea! 

Honvezii se siliră deci să vorbească cât mai în șoaptă, 
ceea ce era nespus de greu pentru ei mai ales de când 
gustaseră cam fără măsură din vinurile minunate ale 
magnatului refugiat la Cluj. Vinul le înfierbântase sângele, 
le dezlegase limbile și nu numai că se puteau stăpâni cu 
greu de a vorbi încet, dar ar fi vrut să strige, să cânte, așa 
cum îi șade omului bine când bea un vin bun. 

În întinsa pivniţă nu era tocmai ușor să urmărești pe 
fiecare om în parte, așa că nimeni nu băgă de seamă că în 
curând căpitanul Solovski dispăru de parcă l-ar fi înghiţit 
pământul. 

Dar dacă l-ar fi urmărit cineva ar fi văzut că polonezul se 
plimbă atâta dintr-o despărţitură a pivniţei în alta, până 
când în cele din urmă dispăru în dosul unui butoi uriaș. 

Când apoi Solovski se încredinţă că nimeni nu-l văzuse și 
că era singur în această despărțitură a pivniţei, apăsă pe 
un buton ascuns care se găsea în fundul din spre miază-zi 
al butoiului. 

În urma acestei apăsări pe butonul ascuns fundul 
butoiului se mișcă din loc, se deschise ca o ușă și căpitanul 
Solovski intră această deschizătură. 


HE 


uie 


O clipă mai târziu fundul butoiului se mișcă din nou și se 
închise la loc, nelăsând nicio urmă care să trădeze că acolo 
era intrarea într-un tunel subpământean. 

După ce văzu ciudata ușă închizându-se în urma sa 
căpitanul Solovski înaintă cât putu mai iute prin tunelul 
îngust și înăbușitor care pornea din butoi. Uniforma lui 
ofițerească se murdări din pricina prafului care zăcea în 

grosime de o palmă pe jos și pe pereţi, dar polonezul nici 
nu se sinchisea de asta. 

În cele din urmă zări lumină. 

Dar lumina aceasta nu era firească, ci era lumina unui 
felinar. 

Dar căpitanul Solovski nu se sperie, ci merse mai 
departe, tot atât de grăbit. 

În curând apoi ajunse la locul de unde venea lumina și 
unde stătea chircit un român alături de el cu un felinar. 

Căpitanul Solovski se repezi la omul care aștepta, dar nu 
spre a-l ucide ci pentru a-f îmbrăţișa. 

Apoi, în cea mai curată limbă românească, îi zise: 

— E gata totul, Dane? 

— Gata, căpitane - răspunse cel întrebat. Dar tu ce ai 
făcut? 

Căpitanul Solovski începu să râdă din toată inima. 

— Nu pot să-ţi răspund și eu decât că totul este gata! 

— Bravo, căpitane! 

— Unde sunt oamenii? 

— Aici, în pădure! 

— Atunci să mergem! 

Dan Dragomir porni înainte. 

— Acum poţi stinge felinarul - zise căpitanul de honvezi. 
Nu trebuie să-mi mai luminezi drumul! Şase soldaţi au fost 
lăsaţi să păzească cei două sute nouăzeci de cai și mi-e 
teamă ca vreunul din ei să nu cumva să vadă lumina 
felinarului. 

Dan Dragomir începu să râdă. 

— Ehei, căpitane, unde sunt acum cei șase soldaţi! 

— Aţi dat cumva, peste ei? 

— Firește! 

— Cum? 

— Calul nu este om și nu știe întotdeauna să tacă; mai 
ales când sunt mulţi laolaltă, se găsește întotdeauna câte 
unul căruia îi vine să necheze trădând astfel locul unde se 
găsește. 

— Şi ce aţi făcut cu ei? 

— Caii i-am îndreptat spre munţi. Două sute nouăzeci de 
cai e o pradă mai mult decât prețioasă pentru glotașii lui 
Avram lancu. 

— Şi soldaţii? 

— I-am făcut prizonieri! 

— Bine aţi făcut! 

— Este adevărat că bieţii honvezi au cam rămas gură 
cască văzându-ne deodată lângă ei, dar noi n-am stat mult 
pe gânduri, ci i-am trântit la pământ, i-am legat cobză și le- 
am vârât și câte un căluș în gură ca să nu poată striga spre 
a na trăda. 

— Foarte bine! Acum însă unde sunt oamenii? 

— Am și ajuns la ei, căpitane! 

Într-adevăr, de după trunchiurile copacilor se iviră 
atunci toți haiducii lui Mihu Inimă de Leu și afară de ei 
încă o mulţime de moti de ai Părintelui Balint. 

Căpitanul de honvezi Solovski fu înconjurat cât ai clipi 
din ochi de mai mulţi ofiţeri din trupa părintelui Balint. 

— Ce vești ne aduci? întrebară aceștia nerăbdători. 

— Acelea pe care vi le-am făgăduit. Totul este gata! 

— Atunci putem pleca? 

Căpitanul Solovski clătină din cap, liniștit. 

— Putem! 

Văzduhul fu străbătut atunci de porunci rostite în 
șoaptă, printre copaci se produse o mișcare vie, haiduci și 
glotași se înșirară în coloană de marș. 

Unul dintre conducătorii românilor dădu apoi ordinul: 

— Gata! Inainte, marș! 

În fruntea coloanei mergea căpitanul Solovski. 

De obicei, patrula volantă a lui Mihu Inimă de Leu se 
năpustea asupra dușmanului cu strigăte de „ura”, acum 
însă haiducii se furișau în vârful picioarelor și la fel 
înaintau și glotașii moti. 

În curând apoi ajunseră la castel, intrară în el cu multă 
băgare de seamă, tiptil, ca niște șoareci, și străbătură pe 

rând toate încăperile răvășite prin care îi conducea 
„căpitanul Solovski”. 

Peste câteva minute începură să se apropie de pivniţă. 

Căpitanul Solovski deschise încet ușa și din pivniță se 
auzi atunci toată gălăgia nestingherită a honvezilor. Vinul 
este mai puternic decât orice comandant și oricât se 
trudeau honvezii să fie liniștiți, totuși, sub puterea vinului, 
când unul când altul îi trăgea câte un chiot care se auzea 
în tot castelul. 

Căpitanul Solovski își întoarse capul și schimbă câteva 
cuvinte cu unul din conducătorii românilor care era în 
imediata lui apropiere. 

— Oamenii sunt așezați toţi, la locurile lor? 

— Toţi! 

— Chiar și la ieșirea din tunel? 

— Şi acolo! 

— Atunci, să mergem! 

În curând ajunseră la o altă ușă în dosul căreia se 
găseau honvezii ascunși în pivniţă. 

Gălăgia petrecerii lor se auzea acum și mai tare... 

Comandantul moţilor se întoarse spre oamenii săi și le 
zise: 

— Fiţi gata, copii! Căci acuma-i acuma! 

Cu aceste cuvinte deschise ușa pivniţei. 

Honvezii dinăuntru nici nu putură să-și dea seama îndată 
de ceea ce se petrecea în jurul lor. Puterea vinului și norii 
de fum de tutun îi împiedica să vadă și să judece lămurit. 

Până să se dezmeticească însă o nouă surpriză căzu 
asupra capului lor și mai uluitoare decât cea nu tocmai 
lămurită de la început. 

— Predaţi-vă! strigă conducătorul moţilor. Cine se 
împotrivește e un copil al morţii! Toată lumea să depună 
armele, căci la cea dintâi împușcătură, gloanţele noastre 
vă vor ciurui pe toţi! 

Uimirea, uluirea honvezilor fu atât de mare încât 
rămaseră încremeniţi, ca niște stane de piatră. 

Ei se uitau îngroziţi spre ușa deschisă a pivniţei, prin 
care se vedea o mulţime nesfârșită de moti înarmaţi. 

Dar chiar dacă n-ar fi fost mai numeroși decât ei, cum 
să-și croiască drum prin mijlocul dușmanului care stătea la 
ușă și care i-ar fi culcat la pământ, unul după altul, pe toţi 
aceia care ar fi îndrăznit să iasă din pivniţă. 

Niciunul nu îndrăzni să răspundă, fiecare se uita 
întrebător la vecinul său și nu se auzea decât un murmur 
neînțeles. 

— Vă dau trei minute timp de gândire - zise iarăși 
comandantul moţilor. Dacă în acest răstimp nu depuneti 
armele și nu vă predati deschid focul asupra voastră. 

Ofițerii honvezilor îl căutară pe colonelul Somory, 
comandantul lor. 

— Unde este colonelul? 

— Căutaţi-l! El trebuie să hotărască. 

— Ce spune comandantul? 

În cele din urmă colonelul Somory ieși la iveală din dosul 
unui butoi. 

— Mi-a venit rău, deodată, din pricina vinului și de aceea 
m-am retras puţin mai la o parte! zise Somory, căutând să- 
și scuze lașitatea, în chipul acesta și făcând pe omul care 
habar n-are de ceea ce se petrece în jurul lui. 

Dan Dragomir lua măsurile necesare pentru cazul când 
ungurii n-ar vrea să se predea. 

Moţii însă erau nerăbdători și cineva strigă: 

— Ei, colonele Somory! Ce facem? Te predai, sau vă 
ciuruim pe toţi? 

Colonelul Somory ridică brusc capul. 

Vocea aceasta i se părea cunoscută! 

Foarte cunoscută! 

Când își ridică privirea, zări o uniformă de ofițer și o 
șapcă roșie de honved printre moti. 

— Iată trădătorul! strigă el, cât îl ţinea gura. Căpitanul 
Solovski! 

Căpitanul Vladislav Solovski răspunse, râzând: 

— Te înșeli, colonele Somory! Eu nu sunt căpitanul 
Solovski, ci Mihu, comandantul patrulei volante pe care îţi 
ascuţeai dinţii! 

Cuvintele acestea căzură ca tot atâtea trăsnete asupra 
ungurilor. 

Colonelul Somory mai ales se clătină de uimire. Ar fi fost 
gata să primească orice lovitură, chiar și să fie făcut 
prizonier, numai în mâinile lui Mihu să nu cadă. 

Dumnezeule, ce rușine pentru el! În ce chip înjositor 
pentru faima lui de ofiţer își bătuse joc de el Mihu? Cum îl 
dusese de nas ca pe un copil! Mihu, atât de mult căutatul 
Mihu, trăise zile întregi alături de el și el nu numai că nu-l 
făcuse prizonier, dar fusese chiar îndeajuns de prost ca să 
se supună poruncilor lui. 

Colonelul Somory era pe punctul să leșine, așa că în 
locul lui trebui să răspundă altcineva. 

Și acest altcineva fu locotenentul Dobay. 

Locotenentul Dobay se îmbătase complet, așa că nu-și 
mai dădea seama de ceea ce face, nu-și mai dădu seama de 
primejdia în braţele căruia se arunca în momentul în care 
își scoase pistolul de la brâu și-l aţinti asupra lui Mihu 
Inimă de Leu. 

— Dacă tu ești Mihu, atunci mori, câine! 

Și tocmai voia să-și descarce pistolul. 

Dan Dragomir însă fu mult mai iute. El apasă pe 
trăgaciul pistolului cu care intrase în mână în pivniţă, încă 
în zbor și locotenentul Dobay se prăbuși la pământ cu 
țeasta găurită. 

În urma acestei întâmplări ungurii fură cuprinși de o 
panică și mai mare. 

Ofițerii ungurilor începură să strige, să dea ordine, 
zângănitul de arme umplu pivnița și era aproape 
neîndoielnic că cele două tabere se vor încăiera, când 
glasul conducătorului moţilor răsună din nou: 

— Vă atrag atenţiunea că nu vom cunoaște îndurare față 
de nimeni dacă nu vă predati fără condiţii. Daţi-vă seama 

că de aici nu puteţi scăpa, iar acela care încearcă să se 
împotrivească,va muri străpuns de gloanţele noastre... 
Aveţi libertatea să alegeţi între moarte și captivitate! 

Ofițerii honvezilor începură să se sfătuiască din nou cu 
înfrigurare și rezultatul consfătuirii fu că colonelul Somory 
făcu câţiva pași înainte, își descinse sabia și o înmână 
conducătorului moţilor. 

Pilda lui fu urmată și de ceilalţi. Săbiile, puștile, 
pistoalele se îngrămădiră în mormane în fața moţilor care 
de-abia putură transporta numeroasele arme capturate de 
la unguri. 

Doi câte doi honvezii fură adunaţi apoi în curtea 
castelului de unde convoiul porni spre munţi. 

Isprava aceasta a lui Mihu Inimă de Leu, care de unul 
singur capturase două sute nouăzeci de honvezi și adusese 
în tabăra moţilor tot atâtea puști și cai, mări faima eroului 
nostru, care după aceea era îndeajuns să se arate numai 
prin satele din munţi pentru a fi aclamat de populaţie care- 
l privea ca pe un adevărat erou. 

În unguri însă, isprava lui Mihu băgă și mai multă 
spaimă și mulţi din ei își făceau semnul crucii chiar și 
numai când auzeau rostindu-se numele comandantului 
patrulei volante. 

CAPITOLUL 129 
Halvani ocupă Abrudul 


Schulze, trădătorul, văzând că armatele ungurești sunt 
neputincioase faţă de vitejia moţilor și nu pot străpunge 
nicicum faimosul „Cordon al lui lancu”, se gândi să se 
pună în legătură cu un alt trădător, cu Dragoș, un renegat, 
care se lingușea pe lângă Kossuth și cu ajutorul căruia 
nădăjduia să-și ducă la îndeplinire planul său mârșav. 

Acest loan Dragoș, de tristă memorie pentru poporul 
român, era român, dar fiind crescut în mijlocul ungurilor, 
la Oradea Mare, se maghiarizase aproape cu desăvârșire și 
chiar de la începutul revoluției căută să formeze un curent 
al său propriu printre români, curent al cărui scop era 
împăcarea românilor cu ungurii. 

Românii însă care în decurs de aproape o mie de ani, 
avuseseră destule prilejuri de a cunoaște sinceritatea 
ungurească, nu-l urmară pe Dragoș, mai ales că acesta, ca 
deputat de Beiuș în parlamentul din Pesta și apoi din 
Debrețin, nu izbutise să dobândească pentru români 
recunoașterea  niciunuia măcar din cererile lor 
îndreptățite. 

De aceea Dragoș rămase cu totul izolat în acţiunea lui și 
cum nici ungurilor nu le adusese prea mari servicii, 
deputatul de Beiuș nu se bucura de cine știe ce trecere nici 
pe lângă Kossuth. 

Pentru a-și câștiga merite în fața acestuia, pe care-l 
credea stăpânitorul de veci al Ungariei și Ardealului, 
Dragoș ar fi fost în stare sa facă orice, chiar și să-și trădeze 
neamul. 

Aceasta a și făcut-o și a făcut-o, îndemnat de celălalt 
trădător, de Schulze, care voia să scoată cu mâna lui, a lui 
Dragoș, castanele din foc. 

Pe la sfârșitul lunii martie, Dragoș primi la Debrețin pe 
un trimis al lui Schulze, care veni la deputatul de Beiuș cu 
un plan drăcesc. 

Planul acesta era următorul: 

Dragoș să ia împuternicirea lui Kossuth de a propune 
pace românilor și cu această imputernicire să vină în 
Munţii Apuseni. La Abrud apoi, să-l convoace pe Avram 
Iancu și pe toți fruntașii românilor spre a discuta 
propunerile de pace și când căpeteniile vor fi astfel 
adunate într-un singur loc, Hatvani, care se găsea la Brad, 
să vină pe neștiute ca armata lui și să-i prindă pe toţi 
românii de seamă în Abrud. Cu prinderea fruntașilor 
români revoluţia se sfârșea, Schulze ajungea guvernator al 
Ardealului, iar Dragoș, care va fi jucat un rol atât de 
însemnat în înăbușirea revoluţiei românești, va bine merita 
de la Kossuth. 

Oricât de josnic, oricât de mârșav era rolul ce i se 
propunea și pe care oricare alt român l-ar fi respins cu 
scârbă, loan Dragoș nu se sfii să-l primească și urmărind 
numai scopuri personale se făcu trădătorul propriului său 
neam, vându națiunea din care făcea parte. 

Având înaintea sa numai răsplata la care se aștepta dacă 
planul reușea, Dragoș se duse la Kossuth chiar în aceeași 
zi și-i spuse ce avea de gând să facă, cerându-i 
împuternicirea pentru a trata pacea cu românii și tot odată 
rugându-l pe Kossuth să scrie în această împuternicire că 
recunoaște toate dreptele cereri ale românilor, deoarece și 
așa, românii nu vor ajunge niciodată să guste binefacerile 
acestor recunoașteri. 

Om prevăzător însă, Kossuth nu-i dete lui Dragoș nimic 
în scris, deoarece cunoștea proverbul latinesc care spune 
că: vorbele zboară, când sunt scrise însă, rămân. 

Atunci Dragoș porni spre Munţii Apuseni numai cu 
împuternicirea verbală a lui Kossuth și în ziua de 23 aprilie 
1849 avu loc prima întrevedere între Avram lancu, 
Buteanu și alţi câţiva fruntași români, pe de o parte și 
Dragoș, pe de altă parte. 

Întrevederea aceasta a avut loc la Mihăileni. 

Mai înainte de a da ochii cu Iancu însă, Dragoș s-a 
întâlnit în ascuns cu Schulze. 

— Căpeteniile românilor nu s-au adunat toate - îi zise 
Schulze lui Dragoș, cu prilejul acestei întâlniri tainice - și 
pe de altă parte nici Hatvani n-are încă destulă armată 
pentru a putea duce planul nostru la îndeplinire. 

— Atunci ce este de făcut? se frământă Dragoș, care își 
vedea zădărnicit scopul lui josnic. 

— Trebuie să găsim o pricină pentru a amâna 
întrevederea. 

— Aceasta nu se poate - răspunse Dragoș - deoarece 
Iancu ar prinde bănuieli. 

— Atunci le vei spune românilor că ai venit numai pentru 
a vedea care sunt pretenţiile lor, pentru a i le comunica lui 
Kossuth și că recunoașterea cererilor lor le-o vei aduce la o 
a doua întrunire când te vei înapoia de la Kossuth. 

— Asta va fi foarte ușor, deoarece după cum ţi-am spus, 
Kossuth nici n-a vrut să-mi dea nimic în scris! 

— Așa este! Cu atât mai bine! zise Schulze. Trebuie să 
faci însă astfel ca această a doua întrevedere să aibă loc la 
Abrud și cam peste vreo zece zile. În timpul acesta Hatvani 
își va aduna oamenii de care are nevoie și atunci vom 
scăpa odată pentru totdeauna de ticăloșii aceștia care nu 
vor să înţeleagă că fericirea lor nu poate să fie decât 
alături de unguri. 

Cei doi nemernici își strânseră mâna și se despărțiră 

Peste vreo două ceasuri, întrevederea dintre Avram 
Iancu și Dragoș avu loc și trădătorul făcu întocmai după 
cum îl învățase Schulze. 

A doua întrevedere fu hotărâtă pentru ziua de 3 mai, tot 
la Mihăileni, de unde apoi urma să se ducă cu toţii la 
Abrud. 

La despărţire, mai înainte de a se înapoia la Debrețin, 
Dragoș îi zise lui Avram Iancu: 

— Frate lancule, până atunci adună și d-ta pe toţi 
prefecţii și toţi tribunii din munţi, ca hotărârea pe care o 

vom lua să fie a tuturor și să nu se găsească pe urmă 
fruntași care să spună că ei nu recunosc înţelegerea 
încheiată! 

Frate lancule?!... 

Da, frate lancule îi spusese trădătorul aceluia ce care 
voia să-l vândă, să-l dea pe mâinile ungurilor pentru a-l 
sfâșia sau, în cel mai fericit caz, pentru a-l spânzura. 

Cu cuvântul de „frate” voia să-l amăgească, să-l 
momească, cu cuvântul de „frate” vroia să-l orbească spre 
a nu putea citi în sufletul lui mocirlos de vânzător de neam. 

Și bietul Avram Iancu, bunul, blândul, încrezătorul erou 
al revoluţiei din 1848, crezu în curăţenia gândurilor 
acestui nemernic, crezu în bunele lui simţăminte pentru 
români și pentru 3 mai convocă la Abrud pe toţi fruntașii 
aflători în munti. 

Cum era să nu creadă? Oare Dragoș nu era și el român? 
Oare Dragoș nu vedea asuprirea naţiunii sale, nu cunoștea 
crimele săvârșite de unguri, nu văzuse satele pârjolite și 
jefuite de oamenii lui Hatvani? 

Bietul Buteanu îl sfătuise pe Iancu să n-aibă prea multă 
încredere în acest Dragoș, care în loc să vină în munţi, să 
ia sabia în mână, Dumnezeu știe ce făcea pe la Debrețin, 
dar Craiul Munţilor nu putea crede că un român ar fi în 
stare să-și vândă neamul și respinse, ca neîntemeiată, 
teama tribunului. 

Cât sânge nevinovat s-ar fi cruțat dacă Avram Iancu ar fi 
bănuit nemernicia lui Dragoș, cum o bănuise Buteanu! 

În noaptea de 2 spre 3 mai 1849, doi călăreţi așteptau în 
faţa satului Mihăileni pe drumul ce venea din spre Brad. 

Ei stăteau acolo încă dinainte de miezul nopţii și nu se 
mișcară din loc nici chiar când zorile începură să se 
ivească. 

La cel de al treilea cântat de cocoș, însă, cel mai înalt 
dintre cei doi călăreți îi zise tovarăşului său: 

— Dacă nu vine până se luminează, atunci se duce naibii 
tot planul nostru, căci nu-l mai putem aștepta. Dacă ne 

vede cineva vorbind cu el aici, se vor naște bănuieli care 
ne-ar putea fi fatale. 

— Dacă nu mă înșel, se aude huruitul unei trăsuri! zise 
celălalt. 

Amândoi ascultară cu luare aminte și într-adevăr, nu 
numai că se auzi, dar peste câteva clipe se și ivi la o 
cotitură a drumului o trăsură care venea în goana cailor 
spre Mihăileni. 

— El trebuie să fie! zise cel mai înalt dintre călăreţi și 
dădu pinteni calului. 

Când ajunse în dreptul trăsurii, călărețul scoase un 
pistol și îndreptându-l asupra vizitiului strigă: 

— Stai! Pe cine ai în trăsură? 

În locul vizitiului răspunse chiar călătorul, care se dădu 
jos din trăsură: 

— Eu sunt, loan Dragoș, deputat de Beiuș. 

— Să-ţi vedem hârtiile! zise călăreţul din nou, sărind din 
șea. Vino aici în dosul trăsurii, căci acolo ţi le smulge 
vântul din mână. Tu - se adresă apoi tovarășului său - vezi 
să nu fugă vizitiul până când nu mă încredinţez eu cu cine 
avem de a face. 

Celălalt călăreț se duse atunci lângă vizitiu și începu să 
vorbească cu el. Vorbea însă atât de tare, încât un om mai 
deștept ar fi băgat de seamă îndată că felul lui de a vorbi 
avea un scop anumit. 

Acest scop era ca vizitiul să nu prindă nimic din ceea ce 
vorbeau cei doi în dosul trăsurii. 

Și într-adevăr, bietul vizitiu, care nu bănuia nimic, nu 
auzi nicio vorbă din ceea ce discutară cei doi în spatele 
trăsurii timp de zece minute. 

— Mă iertati, dar trebuia să mă încredinţez cine sunteţi! 
zise deodată călăreţul cel înalt, cu voce tare, conducându-l 
pe călător până la ușa trăsurii. 

Dragoș, căci el era într-adevăr, se urcă din nou în 
trăsură care porni spre Mihăileni. 

— Totul este în bună regulă, domnule Schulze? îl întrebă 
călăreţul care-l ţinuse de vorbă pe vizitiu pe omul care 
vorbise în șoaptă cu Dragoș. 

— Da, Damler - răspunse acesta. Duminecă toţi ticăloșii 
de valahi vor fi prizonierii lui Hatvani și atunci se va sfârși 
cu revoluţia românească. 

— Să dea Dumnezeu! zise  Damler, secretarul 
trădătorului Schulze și amândoi porniră în galop spre 
Abrud. 


* * 


Dragoș ajunse la Mihăileni în dimineaţa zilei de 3 mai. 
Aici îl aștepta șeful român Viţian, pe care Avram Iancu îl 
însărcinase să-l însoţească pe deputatul de Beiuș până la 
Abrud, unde erau adunaţi toţi fruntașii românilor din 
Munţii Apuseni după cum ceruse Dragoș. 

A doua zi, la 4 mai 1849, se tinu o conferinţă în casa 
vice-prefectului loan Boeriu, primarul orașului. 

La această conferință Dragoș citi o scrisoare pe care 
Kossuth i-o adresase lui, încă de la 26 aprilie, în care 
scrisoare însă stăpânul Ungariei nu recunoștea niciuna din 
cererile românilor, făgăduind doar drepturi și libertăţi 
comune pentru toţi cetățenii Ungariei, fără însă a 
recunoaște națiunea română. 

Or, pentru ca românii să se poată bucura de aceste 
drepturi și libertăţi comune, trebuia să fie mai întâi 
recunoscuţi ca naţiune, ceea ce Kossuth n-o făcuse. 

Fruntașii români nu fură mulţumiţi cu aceste condiţii și 
declarară că se vor înapoia la posturile lor de pe câmpul de 
luptă. 

— Dacă vă întoarceţi pe câmpul de luptă - zise Dragoș 
atunci - orice putință de înţelegere cu ungurii va fi 
spulberată iar eu voi fi spânzurat! 

— Spânzurat? exclamară căpeteniile românilor. Pentru 
ce? 

— Fiindcă eu i-am cerut lui Kossuth un armistițiu pentru 
tot timpul cât vor ţine tratativele de pace - răspunse 
Dragoș - și dacă voi vă întoarceţi acum la posturile voastre 
și reluaţi lupta, Kossuth va crede că am vrut să-l atrag într- 
o cursă și mă va spânzura. 

— Dar cine te-a împuternicit pe d-ta să ceri armistițiu? 
tună bătrânul Micaș, tatăl prefectului. 

— Eu mă jertfesc pentru voi și pentru națiunea română - 
răspunse trădătorul, cu bine jucată tristeţe - și voi mă 
răsplătiți cu vorbe aspre, cu dușmănie. Bine, istoria vă va 
face răspunzători pentru moartea mea! 

Cu aceste cuvinte Dragoș își luă pălăria și se prefăcu că 
vrea să plece, amărât de nerecunoștința românilor. 

— Dacă într-adevăr ai lucrat în interesul nostru - zise 
Avram lancu - te rog spune-ne și nouă pentru ce ai cerut 
armistițiu când nimeni nu te-a rugat să faci aceasta? 

— Pentru că știam - răspunse Dragoș, cu ton de 
imputare - că dacă toate căpeteniile glotașilor se vor aduna 
aici, oastea va rămâne pentru câteva zile fără conducători 
și ungurii se vor folosi de acest prilej pentru a ataca 
trecătorile și a pătrunde în munţi. Eu am vrut să vă scap și 
voi mă huliţi. 

Fruntașii se uitară nedumeriţi unul la altul. 

Dacă astfel stăteau lucrurile, atunci într-adevăr fuseseră 
nedrepţi cu Dragoș și atunci nu puteau reîncepe lupta, căci 
aceasta ar fi însemnat osândirea la moarte a aceluia care 
se gândise cu atâta dragoste la ei. 

— Şi Kossuth a primit armistițiul? întrebă Avram Iancu. 

— Firește că l-a primit, pentru tot timpul cât vor ţine 
tratativele de pace. 

— Ai adus aceasta în scris? strigă Buteanu. 

— Nu, fiindcă armistițiul mi-a venit în minte în ultimul 
moment și n-am mai avut timp să-l iau în scris, dacă voiam 


1381 


să fiu aici la 3 mai, după cum m-am înţeles cu fratele 
Iancu - minţi trădătorul. 

— Dar de unde știm noi că ceea ce spui este adevărat și 
că armistițiul va fi respectat? întrebă prefectul Moldovan. 

— Kossuth mi-a dat cuvântul lui și fiţi liniștiți că în toată 
Ungaria nu se găsește un suflet de om care să 
îndrăznească a compromite pe Kossuth - răspunse 
trădătorul, minţind fără rușine. lar dacă n-aş fi eu sigur 
despre încetarea armelor pe timpul cât voi petrece la voi, 
nu aș intra în munţi atât de liniștit și nu m-aș da, așa 
zicând pe mâna voastră. 

Dragoș își îngăduia deci a face chiar și glume numai 
pentru a-i păcăli pe fruntașii noștri. 

— Dacă astfel stau lucrurile - răspunse Avram Iancu - 
atunci nu putem relua lupta pentru a nu le da ungurilor 
putinţa de a ne arăta omenirii ca pe niște nemernici care 
nu știu să respecte măcar un armistițiu. 

— Și am mai avut o pricină pentru care am cerut 
armistițiu - urmă Dragoș, văzând că viclenia lui reușise. 
Când am plecat din Mihăileni, rândul trecut, fratele Iancu 
mi-a spus că dacă primește să înceapă tratative de pace, o 
face numai de mila oamenilor care au stat o iarnă întreagă 
de pază la trecători și cărora ar vrea să le dea odată 
drumul acasă. Mi-ai spus asta, frate lancule? 

— Ti-am spus-o! răspunse Craiul Munţilor, și era nu 
numai gândul meu, ci ai tuturor acelora care se gândesc cu 
puţin suflet la atât de greu încercatul popor al moţilor. 

— Așa este! întăriră fruntașii, în cor. 

— Ei bine - continuă trădătorul - și eu m-am gândit cu 
suflet la acest popor. Mi-am zis că tratativele de pace pot 
ţine și o săptămână, și două și o lună și atunci, folosindu-ne 
de-armistițiu, oamenii pot fi trimiși acasă pe rând, să-și mai 
vadă casa, nevasta, copiii, să-și mai uite necazurile avute 
în munţi o iarnă întreagă. Tratativele de pace pot ţine, cât 
vrem noi. Hotărâm deci să nu le sfârșim înainte de 

începutul lui iunie și voi, căpeteniile, vă trimiteţi oamenii 
acasă în două sau trei rânduri, după, cum credeţi. 

— Dar dacă ungurii prind de veste că am trimis oamenii 
acasă și denunţă armistițiul? zise Moldovan. 

— Hotărârea aceasta o luăm noi aici - răspunse Dragoș - 
or, printre noi nu sunt decât români și nu cred că în 
mijlocul celor de faţă s-ar găsi cineva cine să ne trădeze! 

Câtă temeritate, câtă mârșăvie, din partea acestui om! 
El să vorbească astfel, el care în clipa aceea vindea 
dușmanului pe cei mai buni fii ai neamului? 

Cum de nu se deschidea pământul pentru a-l înghiţi, 
cum de mai răbda pe suprafaţa lui un asemenea ticălos? 

— Pe urmă, cine spune că să trimitem toţi oamenii 
acasă? urmă trădătorul, pentru a câștiga încrederea 
fruntașilor. Îi împărțim în patru loturi, fiecare lot lipsind de 
pe front câte o săptămână, lotul următor plecând numai la 
înapoierea celui dintâi. În chipul acesta trecătorile nu vor 
rămâne nepăzite. Firește că glotașii de aici, din Câmpeni, 
din locurile mai îndepărtate de front, pot rămâne mai mult 
acasă și pot pleca toţi odată deoarece aici nu este nicio 
primejdie de a fi cotropiţi de dușmani. 

Și bieţii români căzură în cursa întinsă de Schulze, prin 
Dragoș. 

Fiindu-le milă de motii care stătuseră o iarnă întreagă în 
păsurile Munţilor Apuseni și nevrând nici să-l dea pradă pe 
Dragoș mâniei ungurilor, hotărâră să respecte armistițiul, 
care în realitate n-a fost acordat de Kossuth niciodată. 

De aceea Avram lancu trimise acasă, chiar în acea zi, 
aproape pe toţi oamenii care se găseau la Abrud, la 
Câmpeni, Mihăileni și împrejurimi, rămânând ca fiecare 
din tribuni și prefecţi să trimită curieri la oștite lor care să 
vestească pe locţiitorii lor de măsurile ce urmau să ia în 
această privinţă. 

Așa s-a întâmplat că în ziua de 6 mai, care cădea într-o 
duminecă, în Abrud nu mai era altă oștire românească 

decât patrula volantă a lui Mihu Inimă de Leu care venise 
de pe front de-abia în ajun. 

Mihu se miră mult de starea de lucruri pe care o găsi la 
Abrud și nu putea înţelege nicicum hotărârea luată de 
sfatul fruntașilor. 

Cum toate căpeteniile moţilor erau plecate la Câmpeni, 
de unde urmau să vină numai Duminecă seara, Mihu îl 
întrebă pe prefectul Buteanu ce rost are trimiterea 
glotaşilor acasă? 

— Întreabă-l pe Iancu, frate Mihule, diseară, când va 
veni din Câmpeni! răspunse furios Buteanu care de la 
început se împotrivise acestei hotărâri. 

Dar surprizele nu se sfârșiră pentru Mihu. 

Când ieși de la Buteanu, zări pe toate casele fâlfâind 
tricolorul unguresc, iar ungurii străbăteau străzile orașului 
cântând imnul lui Kossuth. 

La început Mihu crezu că visează. 

Alergă în goana calului în piaţă unde își lăsase voinicii. 

Aici altă surpriză. 

In biserica unitară, Dragoș adunase o mulţime de unguri 
cărora le vorbea preamărind revoluţia ungurească și pe 
Kossuth. 

Românii dispăruseră parcă din tot orașul ca prin farmec. 

De altfel nici nu este de mirare, deoarece ungurii 
deveniseră ameninţători și chiar și pe el, pe temutul 
comandant al patrulai volante nu se sfiau să-l huiduiască 
atunci când trecea pe stradă. 

— Băieți - se adresă el voinicilor săi, când văzu toate 
acestea - fiți gata pentru orice eventualitate, deoarece aici 
se petrec lucruri necurate! Nu vă resfiraţi prin oraș și 
așteptaţi-mă aici. Dane, îţi las ţie conducerea oamenilor. 
Dacă ungurii nu se astâmpără, trage o salvă în aer, iar 
dacă tot nu le vine mintea la cap, trage în ei. În orice caz, 
nu-l pierde din ochi pe Dragoș. Omul acesta mi se pare că 
e un taler cu două feţe. 

— Dar tu unde te duci, căpitane? întrebă Dan Dragomir. 

— Mă duc să-i adun pe fruntașii care se mai găsesc în 
oraș ca să vedem ce este de făcut! 

Cu aceste cuvinte Mihu dădu pinteni calului și colindă 
pe rând pe la toţi fruntașii români, Buteanu, Dobra, loan 
ȘSuluţiu, Molnar, Simion Suluţiu și alţii și le spuse ce se 
petrece în biserica unitară. 

Acestora nu le venea să-și creadă urechilor și se 
îndreptară rând pe rând spre biserica unitară unde Dragoș 
preamărea pe Kossuth. 

Între timp se întâmplă să vină și Iancu de la Câmpeni, 
mai înainte decât se așteptau ungurii care știau că Craiul 
Munţilor va sosi numai seara. 

Prinzând de veste de ceea ce se petrecea în oraș Iancu 
alergă în goană la biserica unitară, unde auzindu-l pe 
Dragoș cum vorbește, încremeni. 

— Dragoș - tună Craiul Munţilor, când își mai reveni în 
fire din mirare - ce faci d-ta aici? 

Trădătorul se cutremură când îi văzu pe Iancu. 

Şi el știa că Iancu și ceilalţi fruntași ai moţilor vor veni la 
Abrud numai seara. De altfel tot planul lui pus la cale de 
Schulze se rezema pe aceasta. 

Hatvani se apropia pe nesimţite de Abrud cu armata lui. 
El urma să înconjure orașul pe înserate, iar după ce va fi 
intrat lancu și ceilalţi fruntași în Abrud, să năvălească cu 
toata oștirea în oraș și să-i prindă pe români ca într-un sac. 

De aceea, Dragoș știind că Iancu nu urma să vină decât 
seara nu se sfii să se dezvăluie în faţa ungurilor abrudeni, 
știind că atunci când Craiul Munţilor își va da seama de 
trădare va fi prea târziu căci Hatvani va pătrunde în oraș. 

Văzându-l deci acum pe lancu în fata sa trădătorul se 
cutremură. 

Dar încurcătura lui nu tinu decât o clipă căci demonul 
răului îi șopti cum să scape din strâmtoarea în care căzuse 
pe neașteptate. 

Dragoș cobori în grabă de pe amvonul de unde vorbea 
mulțimii și apropiindu-se de Iancu, îi șopti la ureche: 

— Nu te speria, frate lancule, căci totul nu este decât 
teatru. 

— Ce fel de teatru, domnule Dragoș, - tună Craiul 
Munţilor - când d-ta una îmi spui mie și alta le vorbești 
ungurilor? 

— Pentru numele lui Dumnezeu, vorbește mai încet - se 
rugă trădătorul. Să nu afle ungurii, căci suntem pierduţi 
amândoi! 

— Poate eu, nu și d-ta! 

— Nu vorbi astfel, până când nu știi ce s-a întâmplat! 
zise imputător, prefăcutul Dragoș. 

— Ce s-a întâmplat? 

— Ungurii din oraș văzând că aţi plecat toţi de aici și 
văzând că glotașii au fost trimiși acasă au crezut că s-a 
sfârșit cu revoluţia și că vin ungurii. Au arborat atunci 
drapelele ungurești pe case și au început să-i 
batjocorească pe români. Atunci, fiindu-mi teamă să nu se 
dedea la vărsări de sânge, i-am chemat pe toţi aici, în 
biserică și pentru a le lua pofta de jaf și răzbunare, am 
început să le spun că românii s-au împăcat cu ungurii, că 
românii au depus armele, deci nu trebuie să se mai teamă 
de război, că românii și ungurii vor trăi ca niște fraţi și că 
tot ceea ce s-a întâmplat până acum între ei trebuie dat 
uitării. 

— Minti, ticălosule! strigă Buteanu care se găsea lângă 
Iancu. Te-am auzit cu urechile mele când ai spus că 
Hatvani va ocupa Abrudul! 

Dar trădătorul găsi răspuns și la aceasta, cum găsește 
orice ticălos răspuns la învinuirile care i se aduc. 

— Ungurii au strigat „Să vină Hatvani!”. „Să vină 
Hatvani”! zise Dragoș. Și atunci eu, ca să-i liniștesc, le-am 
spus că Hatvani vine, dar cu ramura de măslin și nu cu 
gânduri războinice. 

— Craiul... Craiul e aici? se auzi atunci din ușa bisericii. 

— Aici sunt, cine mă caută? răspunse Avram Iancu și 
porni spre ușă. 

În pragul bisericii se ivise un român plin de praf, cu 
chipul acoperit de nădușeală. 

— Ce este omule? De ce mă cauţi? întrebă Iancu. 

— Craiule - răspunse omul, gâfâind - vreau să-ţi spun 
două vorbe, dar nu aici că-s prea mulţi unguri. 

Avram lancu îl luă de braţ pe ţăran și se trase cu el mai 
la o parte. 

— Aici poţi vorbi, căci nu ne aude nimeni! zise el. 

— Craiule - începu atunci țăranul - tu ai trimis oamenii 
acasă și ungurii se apropie de Abrud. 

— Ce vorbe sunt astea, omule? exclamă Iancu, mirat. 

— Vorbe rostite de un român, Craiule. Eu vin într-un 
suflet din Vulcanu. Oamenii își strâng ce brumă mai au și 
fug în munţi căci vine Hatvani cu mare oaste ungurească. 

— Cine v-a spus că vine Hatvani? întrebă Craiul 
Munţilor, din ce în ce mai mirat. 

— Așa vorbește toată lumea! 

Iancu rămase o clipă pe gânduri, apoi se repezi în ușa 
bisericii și-l strigă pe Dragoș. 

Trădătorul veni și Iancu luându-l de o parte, îl întrebă: 

— Dragoș, lumea vorbește că Hatvani se apropie într- 
adevăr cu mare oaste ungurească? Ce este adevărat din 
toate acestea? 

Dragoș dădu din umeri, zâmbi și răspunse: 

— Doamne, frate lancule, dar cum nu-ţi dai d-ta seama, 
ce însemnează asta? Oare nu ţi-am spus, acum câteva 
minute că pentru a liniști spiritele, când ungurii strigau că 
„Să vină Hatvani”, eu le-am spus că Hatvani vine? Se vede 
că vorba s-a întins și acum lumea crede într-adevăr că 
Hatvani vine. 

Dragoș găsise un răspuns nimerit pe care Avram lancu 
ar fi fost înclinat să-l creadă, dacă în clipa aceea n-ar fi 
venit în goana calului și Mihu Inimă de Leu. 

— Domnule comandant zise voinicul, adresându-se lui 
Iancu - ce se petrece pe aici? De astă noapte, de când am 
venit de la trecători, o duc din surpriză în surpriză! Ultima, 

care mă urnește cu desăvârșire este vestea apropierii lui 
Hatvani în fruntea unei armate de câteva mii de oameni. 

— Cine ţi-a spus gluma aceasta? întrebă Dragoș, râzând. 

— Nu este nicio glumă, domnule! răspunse Mihu, tăios. 
Vestea a fost adusă de un curier care vine din Mihăileni. 
Satul a fost ocupat de Hatvani și cei câţiva glotași găsiţi 
acolo au fost măcelăriți! 

Avram Iancu își încreţi fruntea și se uită scrutător la 
trădător. 

— Dragoș - tună Craiul Munţilor - acesta este armistițiul 
lui Kossuth? 

— Nu se poate... nu se poate - îngână trădătorul. 
Hatvani nu poate călca cuvântul lui Kossuth. 

— Dar dacă tocmai domnul Kossuth a fost acela care i-a 
spus lui Hatvani să se folosească de lăsarea la vatră a 
moţilor pentru a pătrunde în munţi? întrebă Mihu. 

— Asta este cu neputinţă! Kossuth, e un om cinstit! 
răspunse Dragoș. 

— Acum nu avem vreme să ne sfădim! zise Craiul 
Munţilor. Dacă este adevărat că Hatvani vine cu armată 
asupra Abrudului și deci a călcat armistițiul, cu sau fără 
voia lui Kossuth, atunci rup orice tratative de pace și 
armele să hotărască de partea cui este dreptate. 

— Domnule comandant - zise Mihu - în privinţa 
apropierii lui Hatvani nu mai încape nicio îndoială De 
aceea, v-aș ruga să luaţi măsurile de rigoare. 

Între timp se adunară în jurul lui Iancu și ceilalţi fruntași 
ai românilor, care toţi veneau alarmaţi din pricina veștilor 
care umblau prin oraș. Românii se uitau furioși la Dragoș 
și Buteanu îi aruncă chiar în față, următoarele, cuvinte: 

— Domnule Dragoș, să te ferească Dumnezeu să fi 
umblat pe două cărări, în același timp. 

Dragoș îngălbeni. Trădătorul simţi că pământul începe 
să se înfierbânte sub picioarele lui. 

Își dădea seama că dacă românii aceștia se convingeau 
de trădarea lui, atunci îl sfâșiau în bucăţi. 

De aceea se gândi cum să scape, unde să se ascundă, 
până la venirea lui Hatvani. 

Dar era oare cu putinţă să se irosească dinaintea acestor 
oameni, care se uitau toţi ţintă la el... care așteptau de la 
el explicaţii asupra celor ce se petreceau? 

Nu, orice dispariţie ar fi fost cu neputinţă și atunci 
ticălosul născoci un alt plan. 

— Uite ce este - zise el deodată - dacă într-adevăr 
Hatvani a îndrăznit să rupă armistițiul, atunci mă voi duce 
înaintea lui, îi voi spune că domnul Kossuth și-a dat 
cuvântul în faţa mea, îi voi arăta că nu poate terfeli în 
noroi numele cinstit al stăpânului său pentru ambiţii 
personale și fiți încredinţaţi că nu va pătrunde în Abrud, ci 
se va înapoia la Brad. 

Nici Avram Iancu și nici ceilalți fruntași nu se 
împotriviră acestei propuneri. 

De unde să știe ei că Dragoș nu urmărea altceva decât 
să fugă de lângă ei, de teamă să nu fie ucis, mai înainte de 
sosirea lui Hatvani? 

Se înhămară deci caii iute la o trăsură și Dragoș, însoţit 
de primarul orașului, loan Boeriu, porni în întâmpinarea lui 
Hatvani. 

După plecarea lui Dragoș, Mihu se adresă astfel Craiului 
Munţilor: 

— Domnule comandant, îngăduiţi-mi să urmez și eu 
trăsura lui Dragoș! 

— Ce-ţi vine în minte, frate Mihule? exclamă Iancu. Când 
vor da ungurii cu ochii de d-ta, te sfâșie în bucăţi! 

— Nu mă vor vedea, domnule comandant, căci nu voi 
urma trăsura în văzul lumii, ci în ascuns. 

— Pentru ce? Nu cumva te îndoiești de buna credinţă a 
lui Dragoș? 

— S-au petrecut aici, astăzi, lucruri care îndreptăţesc pe 
oricine să creadă ceea ce vrea! 

— Frate Mihule - răspunse lancu, aproape supărat - îmi 
ești tare drag, ne-ai dat nenumărate dovezi de dragostea d- 

tale pentru neamul nostru, nu-ţi îngădui însă se te îndoiești 
de buna credinţă a lui Dragoș. El este român ca și noi și un 
român nu este în stare să-și vândă neamul! 

Cât de curat la suflet, cât de cinstit era gândul lui Avram 
Iancu! Aproape că nici chiar în fața evidenţei el nu putea 
crede că un român ar putea deveni trădător. 

— Domnule comandant, eu n-am învinuit pe nimeni - 
răspunse Mihu. Nu uitaţi însă că orice pădure are 
vreascuri. Eu vă rog, lăsaţi-mă să mă ţin după trăsura lui 
Dragoș. 

— Nu te las, frate Mihule și aceasta din două pricini: 
întâi, fiindcă nu pot împărtăși bănuiala d-tale și al doilea, 
fiindcă nu te pot lăsa să alergi în ghearele pieirii. 

— Gândiţi-vă - reluă Mihu, fără se dezarmeze - că dacă 
Hatvani nu se lasă convins de Dragoș, nu avem pe nimeni 
cine să ne vestească despre aceasta și cum s-a întunecat, 
ne vom trezi deodată cu armata ungurească pe cap, vom 
cădea toţi prizonieri și atunci s-a sfârșit cu revoluţia 
românească. 

— Așa este, încuviinţară și ceilalţi fruntași 

— Cine să ne anunţe dacă Hatvani nu renunţă la 
ocuparea Abrudului? 

Craiul Munţilor rămase pe gânduri. 

Mihu și fruntașii aveau dreptate. 

— Bine, fratele Mihule! zise el într-un târziu. 

— a-ţi voinicii și du-te. Națiunea îţi va fi recunoscătoare 
pentru primejdiile pe care le înfrunţi neîncetat. 

— Ceea ce fac, fac pentru izbânda dreptăţii sub steagul 
căreia am luptat întotdeauna, domnule comandant și nu 
aștept nicio recunoștință! răspunse Mihu. În ceea ce-i 
privește pe oamenii mei, mai multă nevoie va fi de ei aici, 
să vă apere de furia populaţiei ungurești. 

— Cum? făcu Iancu. Vrei să pleci singur? 

— Voi lua un singur om cu mine. Dacă am fi mai mulţi, 
nu ne-am putea strecura neobservaţi. Și acum, rămâneţi cu 
bine! 

Mihu nu mai așteptă niciun răspuns, ci sărind pe cal, 
dispăru în noapte. 

El se duse mai întâi la oamenii săi și luându-l de o parte 
pe Dan Dragomir îi spuse unde și cu ce scop pleacă, apoi 
sfârși astfel: 

— Dane, ochii tăi și Avram lancu. Mă tem că suntem 
victimele unei groaznice trădări. Dacă până în două 
ceasuri nu m-am înapoiat, aduni pe toţi fruntașii români și 
pleci cu ei spre Câmpeni. Dacă va fi nevoie, pe Avram 
Iancu mai ales, care e prea încrezător în oameni, îl vei 
smulge chiar și cu forţa din Abrud. M-ai înţeles? Chiar și 
cu forţa! 

— Am înţeles căpitane! răspunse Dan. 

— Acum rămâi cu Dumnezeu! 

Mihu se înapoie la oamenii săi, îi spuse lui Gavrilă din 
Măcin să-l urmeze și porni spre Mihăileni ca o furtună. 


x 
X * 


Presimţirea, instinctul, nu-l înșelară pe Mihu nici de data 
aceasta. 

Trăind o viaţă întreagă ca un vânat încolţit, la el se 
dezvoltase un al șaselea simt, acela al primejdiei. El 
simţea, el „mirosea” primejdia de la depărtare întocmai 
cum miroase vulpea praful de pușcă. 

De altfel numai acestui simţ al primejdiei putea el să-i 
mulțumească dacă mai era în viaţă, după toate prin câte 
trecuse și câte înfruntase. 

În ziua aceea de 6 mai 1849, el simţise apropierea 
primejdiei mai mult chiar decât cel mai pesimist dintre 
fruntașii moţilor și ceea ce era mai ciudat, era că el ar fi 
putut jura că această primejdie venea numai de la Dragoș. 

Fără să-l cunoască, fără să-l fi văzut măcar odată în viața 
lui, fără să-l fi auzit măcar vorbindu-se de el, o singură 
privire aruncată asupra lui Dragoș în ziua aceea de 

duminică și Mihu își zise că omul acesta este un taler cu 
două feţe, este un Iuda. 

De aceea puse atâta preț, ca Iancu să-i îngăduie să-l 
urmărească. 

Și dacă Mihu Inimă de Leu n-ar fi presimțţit trădarea, 
dacă nu ar fi pornit cu Gavrilă din Măcin pe urmele lui 
Dragoș, Avram Iancu ar fi împărtășit și el soarta 
nefericitului Dobre, care a fost sfâșiat de ungurii lui 
Hatvani, în ziua de 6 mai 1849. 

Dragoș fiind cu trăsura și Mihu călare, voinicul îl ajunse 
pe trădător, încă între Abrud-Sat și Ciurileasa. 

Folosindu-se de faptul că drumul ducea numai printre 
păduri, Mihu și Gavrilă din Măcin îl putură urmări pe 
trădător fără a fi observați, până când Dragoș ajunse la 
armata lui Hatvani în dreptul satului Vulcanu. 

Și de acolo, din marginea pădurii Vulcanu, Mihu își dădu 
seama că presimţirea, că bănuiala lui fusese îndreptăţită. 

Pumnii lui Mihu se încleștară ochii lui aruncară fulgere 
și dacă n-ar fi fost acolo miile de soldaţi ai lui Hatvani, fără 
îndoială că Dragoș n-ar mai fi apucat să vadă răsăritul 
soarelui. 

— Gavrilă - îi zise Mihu însoțţitorului său - te vei întoarce 
la Abrud, cât vei putea mai iute, mergând pe același drum 
pe care am venit împreună. Il cauţi pe Avram Iancu și-i 
spui că Hatvani nu s-a oprit, ci înaintează cu oaste multă și 
tunuri spre Abrud. Lui Dan să-i spui să se ţină întocmai de 
poruncile mele. Acum pleacă! 

— Dar tu nu vii, căpitane? întrebă haiducul. 

— Eu voi veni de-a dreptul la Câmpeni! Deocamdată îi 
mai urmăresc pe unguri, să văd dacă nu cumva au de gând 
să meargă mai departe, poate chiar până la Câmpeni. Du- 
te! 

Dragoș, deputatul român din Beiuș, acela care-i zicea 
„frate” lui Avram Iancu, se îmbrăţișă cu Hatvani, ucigașul 
atâtor zeci și sute de români, se urcă pe un cal și fără a 
încerca prin o vorbă măcar de a-l îndupleca pe ungur de a 

nu mai înainta, porni spre Abrud în tactul imnului lui 
Kossuth, cântat de armata lui Hatvani. 

Gavrilă porni, prin pădure, pe unde venise, iar Mihu, 
ţinându-se pas cu pas de armata lui Hatvani, se furișă prin 
marginea pădurilor ocrotit de copaci și de întunericul 
nopții. 

Pe la nouă jumătate seara armata lui Hatvani ajunse în 
fața Abrudului unde se opri. 

Mihu observă că ungurii fac oarecari mişcări, dar din 
pricina întunericului nu le putu desluși rostul și crezu că 
este vorba de pregătirile pentru ocuparea oraşului. 

În realitate însă, Hatvani făcea manevrele necesare 
pentru ca armata lui să pătrundă în oraş pe la miază- 
noapte pentru a-i prinde pe fruntașii români tăindu-le calea 
de retragere spre Câmpeni. 

Mihu prevăzuse ceea ce avea să se întâmple, adică ceea 
ce pusese la cale Dragoș. 

Fruntașii moţilor îl așteptau pe el să se înapoieze cu 
răspunsul lui Hatvani. El însă nu se înapoiase așa că 
nădăjduia ca armata lui Hatvani să-l mai prindă pe Iancu și 
tovarășii săi în Abrud. 

Trădătorul n-avea de unde să știe că Mihu îl urmărise și 
că Gavrilă din Măcin îl anunţase pe Craiul Munţilor din 
vreme despre înaintarea lui Hatvani, așa că Iancu putuse 
să scape la timp din Abrud. 

Ceea ce nu prevăzuse Mihu însă, era planul de bătaie al 
lui Hatvani, plan pus la cale de Schulze. 

Mihu anume nu știa că o parte din armata lui Hatvani va 
intra în oraș pe la miază-noapte și de aceea rămase cam 
nedumerit când văzu că ungurii se opresc și nu mai 
înaintează. 

Cum am spus, din pricina întunericului și din pricina că 
între Abrud Sat și Abrud păduricea era departe de șosea, 
Mihu nu văzu că armata dușmană se împărţise în două și 
că jumătate din ea învăluise orașul, în partea din spre 
apus. 

El văzuse doar că ungurii se opriseră și rămase și el 
locului, spre a vedea care era pricina acestei opriri. 

Peste vreo jumătate de ceas apoi, el văzu coloana de 
marș a ungurilor pornind din nou, dar nu iute, cu avânt și 
strigăte războinice, cum se merge la asalt, ci încet, de 
parcă ar fi pornit la plimbare. 

— Să fie din prevedere că merg așa de încet? se întrebă 
Mihu. N-are niciun rost, deoarece fără îndoială că Dragoș 
le va fi spus că în Abrud nu sunt decât treizeci de oameni 
înarmaţi. În orice caz, ungurii vor ocupa orașul înainte deci 
să vedem dacă românii au plecat într-adevăr. . 

Mihu avea dreptate să se îndoiască. li cunoștea 
îndeajuns pe fruntașii Moților și știa că aceștia ar fi fost în 
stare, în furia lor, să primească ei singuri lupta cu Hatvani. 

Dar ce puteau face cei douăzeci de șefi români și cei 
treizeci de oameni ai săi împotriva miilor de unguri aduși 
în Abrud de Hatvani? 

N-ar fi fost o sacrificare zadarnică? N-ar fi însemnat o 
sinucidere cu bună știință? 

De aceea voia Mihu să mai dea o raită prin oraș, înainte 
de a se îndrepta și el spre Câmpeni. 

Socotind după felul cum înaintau ungurii, aceștia nu 
puteau pătrunde în oraș mai înainte de o jumătate de ceas. 
În timpul acesta el putea străbate orașul. 

Mihu dădu pinteni calului și se repezi ca o nălucă spre 
Abrud în care intră pe o stradă lăturalnică din spre răsărit. 

El se îndreptă mai întâi spre piaţă. 

Piaţa era goală. Ungarii porniseră în întâmpinarea lui 
Hatvani, ceea ce dovedea și îndeletnicirea femeilor de a 
scoate covoare la ferestrele iluminate cu lămpi și lumânări. 

Din piață Mihu mai colindă în goana calului câteva 
străzi, apoi, după ce văzu că nu întâlnește niciun român, 
dovadă că plecaseră toţi, se îndreptă spre drumul 
Câmpenilor. 

Dar ce însemna aceasta? De unde veneau strigătele, 
urletele, uralele acestea?... Oare nu din spre drumul 
Câmpenilor?... 

Mihu își opri calul și trase cu urechea. 

Da, din spre miază-noapte se auzeau zgomote infernale, 
strigăte asurzitoare, din mijlocul cărora se mai deslușea 
din când în când și imnul lui Kossuth. 

— Ungurii! exclamă Mihu și o clipă rămase încremenit. 

De-abia acum înţelese el rostul mișcărilor armatei 
ungurești. De-abia acum își dădu el seama că jumătate din 
armata lui Hatvani ocolise orașul și intrase pe la miază- 
noapte pentru a-i prinde pe românii din Abrud între două 
focuri și a le face cu neputinţă fuga. 

— Ha, ticăloșilor! exclamă Mihu. Dar v-am încurcat eu 
socotelile și de data aceasta! Iancu a plecat la timp, 
fruntașii români s-au refugiat și chiar dacă veţi ocupa 
orașul, scopul tot nu vi-l veţi ajunge, căci nu veţi pune 
mâna pe cei căutaţi. Tu însă, domnule Dragoș, tremură! 
Nu mai încape nici o îndoială că aceasta este opera ta și 
groaznic îţi va fi sfârșitul, infam trădător de neam! 

Între timp, gălăgia se apropia tot mai mult și Mihu se 
gândi că ar fi vremea să fugă și el, dacă nu voia să cadă în 
mâinile ungurilor. 

Tocmai se pregătea să vâre pintenii în coastele calului, 
când deodată se auzi strigat pe nume. 

Întoarse iute capul și se văzu în faţa lui Ion Șuluţiu, care 
venea în goană din spre partea de miază-noapte a orașului. 

— Pentru numele lui Dumnezeu - striga Șuluţiu, 
înspăimântat - d-ta mai ești aici? Nu știi că ungurii au 
pătruns în Abrud? 

— Ştiu și tocmai mă pregătesc să părăsesc orașul! 
răspunse Mihu liniștit. 

— Să-l părăsești? Dar pe unde, când ungurii l-au 
împresurat și au și așezat posturi în toate punctele, parcă 
anume pentru ca nimeni să nu mai poată ieși din Abrud! 

— Au împresurat orașul? exclamă Mihu. Atunci... atunci 
nu mai pot ieși de aici? 

— Nici gând! răspunse Ilon Șuluţiu - oriunde te-ai 
îndrepta, ai da peste unguri, care te-ar sfâșia în bucăţi. Ştii 
doar ce preţ pun ei pe prinderea d-tale! 

— Da - îngână Mihu, gânditor. Ei bine, dacă nu mai este 
nicio scăpare, atunci îmi voi vinde măcar viaţa, cât mai 
scump! 

— Ce vrei să faci, frate Mihule? 

— Mă duc să trimit pe lumea cealaltă câţiva din oamenii 
lui Hatvani, mai înainte de a porni și eu pe același drum. 

— Nebunie! 

— Oare nu tot mă vor ucide, dacă pun mâna pe mine? 
Atunci de ce să nu-mi caut măcar câţiva tovarăși pentru 
drumul cel mare? 

— Nebunie, de două ori nebunie! strigă Ion Șuluţiu. 
Întâi, fiindcă jertfa d-tale n-ar folosi cu nimic cauza 
românească și al doilea, fiindcă îndârjirea d-tale i-ar îndârji 
și pe unguri și s-ar răzbuna cumplit pe românii care mai se 
găsesc în Abrud. 

— Cum, n-au plecat toţi? întrebă Mihu, adânc mirat. 

— Iancu și fruntașii au plecat, dar tot au mai rămas aici 
câţiva dintre conducători, pentru a apăra, pe cât le va sta 
în putinţă, populaţia românească, ce n-a putut părăsi 
orașul așa în pripă. 

— Şi cine mai este în Abrud? 

— E Buteanu, Molnar, Dobra, tata, Simion Șuluţiu... 

— Toţi aceștia mai sunt în Abrud? Pentru numele lui 
Dumnezeu, dar de ce n-au plecat când am trimis vorbă să 
părăsească orașul? Nu știau că ungurii vor pune mâna pe 
ei? 

— Dragoș va avea măcar atâta trecere pe lângă Hatvani 
- zise Ion Șuluţiu - să împiedice arestarea lor, căci doar 
suntem în armistițiu! 

— Dragoș?! strigă Mihu, râzând amarnic. Să nu fie chiar 
Dragoș acela care să-i trimită pe unguri să-i aresteze! 

La o cotitură a străzii se iviră cei dintâi unguri, care 
veneau cântând imnul lui Kossuth. 

— Iute... iute - strigă Ion Șuluţiu - vino cu mine, căci 
altfel ești pierdut! 

— Unde? 

— Vino să te ascund! Lasă-ţi calul, căci te poate trăda! 
Pentru Dumnezeu, vino mai iute, până nu-i prea târziu. 

— E în zadar! Mă vor găsi!... Mai bine... și își scoase 
sabia din teacă. 

— Mihule - strigă Șuluţiu, deznădăjduit - gândește-te la 
Buteanu și ceilalţi români! 

— Da, ai dreptate! zise Mihu și sări de pe cal. Să 
mergem! 

Dispărură tocmai la timp, într-o stradă dosnică pentru a 
nu fi surprinși de unguri. 

Ion Șuluţiu îl duse la el acasă și-l ascunse în pivniţă. 

Mai bine, căci dacă ar fi fost liber n-ar fi putut privi cu 
mâinile în sân la sălbăticia ungurilor și fără îndoială că ar 
fi căzut și el pradă cruzimilor la care s-au dedat ostașii lui 
Hatvani. 

Furioși că nu l-au mai găsit pe Iancu, ungurii îi atacau pe 
români pe stradă, pătrundeau în casele lor, pângăreau, 
jefuiau și ucideau fără deosebire de vârstă și sex, iar 
Hatvani străpunse el însuși, cu sabia, în piaţa Abrudului, 
pe Crișănuţ, un român din Roșia. 

Tribunul Molnar a fost ucis tot în piaţă de honvezi, iar 
Dobra a avut o soartă și mai înfiorătoare. 

Văzând uciderea fără judecată a tribunului Molnar în 
piaţa orașului, Dobre s-a temut că aceeași soartă îl 
așteaptă și pe el și căută refugiu în casa bătrânului Simion 
Șuluţiu. 

Aici însă, în locul stăpânului casei, îl găsi pe Schulze. 

Atașatul civil al generalului Puchner, pe lângă Avram 
Iancu, venise în ascuns, încă de dimineaţă în Abrud, voind 
să fie de faţă la prinderea plănuită a fruntașilor români. 

Nemernicul voia să fie spectatorul mârșăviei sale, voia 
să se bucure o clipă mai curând de izbânda josnicei sale 
trădări. 

Cum însă, ca delegat austriac, el făcea pe supăratul faţă 
de români pentru tratativele de pace începute cu Dragoș, 
nu se putea arăta la Abrud, locul unde se urmau aceste 
tratative și rămase toată ziua ascuns în casa unui ungur, 
vecin cu Simion Șuluţiu. 

Aici veni Dragoș să-l viziteze, de câteva ori, în decursul 
acelei zile, spre a-i raporta ce se petrece prin oraș și spre a 
lua noi instrucţiuni, aici aștepta trădătorul sosirea armatei 
lui Hatvani. 

Ultima oară fusese Dragoș acolo, pe la ceasurile șase 
după amiază. De atunci nu-l mai văzuse. 

Dragoș îi trimisese însă un curier din biserica unitară, 
anunţându-l că Iancu și cu fruntașii români au venit și că 
deci, totul este în cea mai bună ordine, să aștepte mai 
departe, liniștit acolo, până când va veni Hatvani. 

Schulze așteptă deci și nu se miră că Dragoș nu mai 
venea pe la el, crezându-l în consfătuire cu Iancu și cu 
ceilalți conducători ai românilor. 

Era fericit, căci fiecare clipă ce se scurgea, însemna un 
pas mai înainte spre scaunul de guvernator al Ardealului. 

În asemenea împrejurări, Schulze nu știa nimic din ceea 
ce se petrecuse în fata bisericii unitare, nu știa că Dragoș 
plecase în întâmpinarea lui Hatvani și nici nu știa că Iancu 
și marea parte a fruntașilor părăsiseră Abrudul. 

Târziu, seara, când zări pe străzi honvezii, înţelese că 
ungurii au intrat în oraș și atunci își părăsi și el 
ascunzătoarea. 

Schulze era în culmea fericirii. Honvezii intraseră în 
oraș, aceasta însemna că lancu era prins împreună cu toţi 
prietenii săi, aceasta însemna că se sfârșise cu revoluţia 
românească, însemna că el, Schulze,va fi stăpânul 
Transilvaniei. 

Cu ochii strălucind de bucurie și îngâmfare, Schulze se 
îndreptă spre piaţă. 

Dar nu făcu decât vreo douăzeci de pași și găleata de 
apă rece veni să-i spulbere bucuria și să-i înfrângă 
îngâmfarea. 

Pe când mergea semet pe stradă, aproape nebăgând în 
seamă pe nimeni - vezi Doamne, se și vedea guvernator - 
auzi deodată pe cineva, strigând dintr-o trăsură. 

— Schulze, domnule Schulze! 

Cine îndrăznea să strige așa după el, pe stradă, cum se 
strigă după un muritor de rând? 

Din trăsură coborâse un om scund, gras, care se apropie 
de el. 

— D-ta ești, Dragoș? zise Schulze, așa, peste umăr. I-aţi 
legat bine pe toţi? 

— Pe cine? întrebă celălalt trădător. 

— Pe Iancu și pe ceilalți nemernici! răspunse Schulze. 

Dragoș dădu din cap trist și oftă: 

— Au fugit... au fugit, aproape toţii, îngână el. 

O stâncă, un munte întreg dacă s-ar fi prăbușit asupra 
lui Schulze, nu l-ar fi doborât mai cumplit decât îl doborâră 
acestei trei cuvinte. Lovitura fu atât de grozavă, încât sasul 
trebui să se rezeme de zidul unei case pentru a nu cădea la 
pământ. 

— Au... au... fugit? bâlbâi el. 

Dragoș dădu din cap mut. 

Trebuiră să treacă mai multe minute până când Schulze 
își reveni în fire într-atâta încât să poată lega câteva 
cuvinte. 

— Dar cum... cum este... cu putinţă? strigă el. Erau 
aici... înconjurați de honvezi... singuri... fără apărare... 

— Nu... nu erau aici! răspunse Dragoș. De-abia acum am 
aflat că Mihu s-a ţinut după mine când am plecat în 
întâmpinarea lui Hatvani... 

— Ai fost... 

— Da - răspunse Dragos, explicându-i cu ce scop 
plecase înaintea lui Hatvani, apoi urmă: 

— S-a ţinut după mine și apoi, s-a înapoiat în ascuns, la 
Abrud și l-a anunţat pe Iancu și pe ceilalţi că Hatvani nu s- 
a înapoiat, ci înaintează spre oraș. Atunci românii au fugit, 
mai înainte ca honvezii să fi intrat în oraș! 

— Mihu... așadar iarăși Mihu! strigă Schulze și ochii lui 
aruncau fulgere de ură. Ah, ticălosule, când vei cădea în 
mâinile mele îţi voi smulge carnea de pe tine, bucăţică cu 
bucăţică, iar inima ţi-o voi arunca la câini! 

— Ce ne facem acum, domnule Schulze? întrebă Dragoș. 

Schulze se uită la el, ca și când nu l-ar fi priceput. 

Și într-adevăr, nici nu-l pricepuse. 

Lovitura primită era prea grea, pentru a se putea 
dezmetici curând. 

În apropiere răsună o detunătură. 

Fără îndoială încă un român împușcat. 

— Să-i omoare, să-i măcelărească pe toţi câinii aceștia! 
spumegă Schulze. 

Și Dragoș, românul, nu găsi niciun cuvânt de revoltă, de 
împotrivire. El nu se gândea la soarta fiilor de același 
neam cu el, nu se gândea să oprească sălbăticia ungurilor, 
el se gândea numai la scopul mârșav urmărit de el, se 
gândea numai la ambiția lui de a ajunge cineva în Ungaria. 

— Ce facem, domnule Schulze? întrebă el, pentru a doua 
oară. Mai putem nădăjdui să facem ceva pentru Kossuth 
sau trebuie să renunțăm la planul nostru? 

— Să renunțăm? exclamă celălalt trădător. Niciodată! 

— Atunci? 

— Atunci, deocamdată, eu mă voi refugia în casa vreunui 
român, spunând că am fost prins pe neașteptate aici și-l voi 
ruga să mă ascundă de unguri. In chipul acesta Iancu nu 
va prinde nicio bănuială. Între timp vom vedea ce este de 
făcut. Cred că mă voi înapoia la Câmpeni și voi căuta să le 
întind valahilor o noua cursă. 

— Şi unde ai de gând să te refugiezi de ochii lumii, ca să 
știu unde te pot găsi? întrebă Dragoș. 

— Nu știu nici eu! Mă gândesc să mă duc la bătrânul 
Simion Șuluţiu, care stă aici, alături. 

— Atunci acolo te pot găsi, pentru a-ţi spune ce s-a mai 
întâmplat și pentru a ne înţelege asupra viitorului? 

— Da. 

— Când ai de gând să pleci la Câmpeni? 

— Nu ştiu încă! În orice caz, noaptea aceasta o voi mai 
petrece aici, deoarece vreau să mai am o întrevedere în 
ascuns și cu Hatvani. 

— Atunci eu mă duc să pun la cale această întrevedere - 
zise Dragoș. Voi căuta să fac astfel ca nimeni să nu știe de 
această întâlnire. 

— Firește că așa trebuie! răspunse Schulze. Şi pentru a 
vedea cât mai puţini martori care să mă poată trăda, 
puneţi pe honvezi să-i ucidă pe toţi românii care se mai 
găsesc la Abrud. 

— Chiar și pe fruntași? întrebă Dragoș, cu sânge rece. 

— Mai ales pe ei! 

— Am înţeles! răspunse josnicul deputat român de Beiuș 
și porni să dea poruncă, pentru uciderea fraţilor săi. 

Schulze se duse la Simion Șuluţiu, pe care negăsindu-l 
acasă, se instală în locuinţa lui, deoarece slugile îl 
văzuseră în tovărășia lui Avram Iancu și-l lăsară să 
pătrundă în casă. 

Peste vreo jumătate de ceas sosi și tribunul Dobra, care 
după cum am văzut, căuta să se ascundă de unguri, de 
teamă să nu fie ucis și el, ca Molnar. 

— D-ta aici? exclamă Dobra adânc mirat, când îl văzu pe 
Schulze în casa lui Simion Șuluţiu. Eu te știam la Câmpeni, 
domnule Schulze, cum ai ajuns d-ta la Abrud? 

— Am venit să-mi cumpăr niște haine mai subţiri, căci 
vine vara - răspunse Schulze, netulburat și m-au prins 
ungurii în oraș. 

— Dar cam se face că nimeni nu știa de prezenta d-tale 
în Abrud? întrebă Dobra, bănuitor. 

Dar bănuiala aceasta însemnă propria lui pieire. 

Schulze înţelese că românul începuse să pună la îndoială 
buna lui credință și dacă Dobra își împărtășea bănuiala și 
lui Iancu, atunci românii vor începe să se ferească de el și-i 
va fi mult mai greu să-și îndeplinească josnica misiune de 
spion și trădător. 

— Dar nu vei mai ajunge tu să mă dezvălui! își zise sasul, 
în gând. Voi îngriji eu să-ţi dai sufletul de câine, încă în 
noaptea aceasta! Să apuc eu numai să vorbesc cu Hatvani! 

Prezenţa lui Dobra însă în casa bătrânului Șuluţiu, îl 
împiedica și să se pună în legătură cu comandantul 
trupelor ungurești. Trebuia deci să scape de el. 

— Te înșeli, domnule Dobra! îi răspunse el tribunului. 
Iancu știa că viu la Abrud. Dar de cât să ne pierdem 
vremea cu vorbării zadarnice, ar fi mai bine să ne gândim 
unde să ne ascundem, căci mai curând sau mai târziu, 
ungurii tot vor pătrunde și aici și atunci s-a sfârșit cu noi! 

— Nu vor îndrăzni să spargă casa bătrânului Șuluţiu, 
fiindcă... 

Dobra nu apucă să sfârșească ceea ce voia să spună 
deoarece afară se auzi deodată o gălăgie infernală. 

Erau vreo douăzeci de unguri abrudeni, însoţiţi de tot 
atâţia honvezi, care se adunaseră în faţa casei lui Simion 
Șuluţiu. 

— Aici a intrat valahul! strigă unul din unguri. L-am 
văzut cu ochii mei! 

— Intraţi în casă! 

— Ucideţi-l! 

— Să piară Dobra! 

— Sfâșiaţi-l în bucăţi! strigau ungurii din stradă. 

În casă, Dobra îngălbenise. 

Pe el îl voiau! li adulmecaseră deci urma și voiau acum 
să-i pregătească același sfârșit ca și bietului Molnar! 

Ei bine, dacă-i vorba tot să moară, atunci să moară 
măcar vitejește. 

— Domnule Schulze - zise el, scoţându-și pistolul de la 
brâu - dacă într-adevăr ești aliatul românilor, atunci pune 
mâna pe armă și urmează-mă! Ceasul nostru cel din urmă 
a sunat! Dar mai înainte de a muri, să mai găurim câteva 
căpăţâni de ale ungurilor acestora blestemaţi! 

— Cred că nu e bine ceea ce faci, domnule Dobra! zise 
sasul, liniștit. De fapt, noi suntem în armistițiu cu ungurii 
și trebuie să ne ţinem de acest armistițiu! 

— Să ne ţinem când ei l-au călcat într-un chip atât de 
mișelesc? Când Dragoș ne-a trădat atât de josnic? 

— Ah - se gândi Schulze, așadar știi că Dragoș v-a 
trădat! Ei bine, cu atât mai mult nu trebuie să scapi! 

Apoi urmă, cu voce tare: 

— Nu știu ce a făcut Dragoș! Ştiu însă că Iancu va 
câștiga în ochii lumii foarte mult când va putea dovedi în 
ce chip laș au călcat ungurii acest armistițiu și noi n-avem 
dreptul să-i spulberăm acest avantaj. Dacă pornim cu arma 
împotriva ungurilor aceștia vor putea spune că ne-am 
revoltat și de aceea au măcelărit populaţia românească a 
orașului, ba mai mult chiar, că au fost siliți să pătrundă în 
oraș spre a-i apăra pe ungurii pe care noi îi împușcam pe 
capete! 

— Cunosc îndeajuns ticăloșia ungurilor, pentru a-mi da 
seama că sunt în stare să spună aceasta! răspunse tribunul 
român - dar ce vrei, să așteptăm cu mâinile în sân, ca să ne 
măcelărească? 

— N-am spus asta! zise Schulze. Cred însă că cu vorba 
bună îi putem liniști. 

— Pe unguri? 

— Chiar și pe ei! Trebuie să le amintim că suntem în 
armistițiu, că vrem să facem pace tocmai pentru a pune 
capăt vărsărilor de sânge pentru a opri sălbăticiile, să le 
spunem că și ei au fii sau frați sub arme care nu vor mai 
cădea pe câmpul de luptă dacă ne vom putea înţelege! 

— Dar cine să le spună toate acestea? 

— Eu, ca reprezentantul guvernului austriac n-o pot 
face! zise Schulze cu viclenie. Pacea o faceţi dv. românii, 
deci numai d-ta le poţi vorbi! 

— Eu? strigă Dobra, revoltat. Ungurii au lua-o drept 
lașitate. 

— Gândește-te că este vorba să ușurăm sarcina lui 
Avram lancu! zise ticălosul. Deschide fereastra și vorbește- 
le ungurilor cum ţi-am spus. Nu este vorba numai de viaţa 
noastră, ci în primul rând de izbânda cauzei, pe care o 
slujim! 

Izbânda cauzei pe care o slujea Schulze?!... Ticălosul! 

Dobra se frământă câteva clipe, apoi înfruntând 
primejdia de a fi împușcat de îndată ce va apare la 
fereastră se duse și o deschise. 

Vicleanul Schulze știuse cum să-i vorbească pentru a-l 
determina să facă ceea ce voia el. 

Îi vorbise de Avram Iancu, or, pentru Craiul Munţilor, 
pentru ideea pe care o simboliza acesta, oricare român ar 
fi înfruntat orice primejdie. 

Văzându-l pe tribun, ivindu-se la fereastra deschisă, 
ungurii rămaseră o clipă nedumeriţi. Nu se așteptau la 
atâta îndrăzneală. 

— Vreau să vă vorbesc! zise Dobra. 

— Vrea să ne vorbească! 

— Lăsaţi-l să-și spună ultima dorinţă! 

— Va fi și așa cea din urmă oară că vorbește! se auzi din 
mijlocul ungurilor. 

Totuși, Dobra nu se sperie și își începu cuvântarea de 
împăciuire, cuvântare întretăiată la fiecare vorbă aproape 
de strigătele mulțimii batjocoritoare. 

Lor nu le trebuia pace, ei nu știu de niciun armistițiu, ei 
vor să piară toţi românii din Ardeal. 

Deodată apoi, în mijlocul vorbirii lui Dobra, se auzi un 
strigăt urmat de urlete sălbatice de bucurie, de zăngănit 
de arme, de înjurături, de blesteme la adresa românilor. 

Când tribunul deschise fereastra, ochii lui Schulze 
începură să lucească deodată, aprinși de un foc drăcesc. 

Trădătorul îl îndemnase pe Dobra să le vorbească 
ungurilor, nu pentru că și-ar fi temut viața, deoarece lui 
ungurii nu-i făceau nimic și nici fiindcă era îngrijorat de 
izbânda cauzei pentru care lupta Avram Iancu. 

Nu, el urmărea un alt scop. Voia să scape de tribunul 
român care cunoștea trădarea lui Dragoș, care-l bănuia 
chiar și pe el, voia să-l dea pradă urmăritorilor pe fugarul 
care căutase azil în casa în care se refugiase și el, de ochii 
lumii. 

De aceea, când Dobra deschise fereastra, nemernicul se 
ridică de pe scaunul pe care ședea, se apropie încet de 
tribun, o îmbrâncitură și Dobra zbură prin fereastră, 
căzând în mijlocul ungurilor. 

Într-o clipă, trupul nefericitului tribun fu sfâșiat în bucăţi 
de ungurii care în bucuria lor sângeroasă urlau, strigau, 
înjurau, blestemau. 

În mijlocul odăii, Schulze își freca mâinile, mulţumit, 
zicând: 

— Acum, mai du-te de-i spune lui Iancu că Dragoș l-a 
trădat și că Schulze pare să aibă și el un amestec în 
această trădare! 

Ştiţi cum justifică Hatvani această groaznică sălbăticie? 

Vom reproduce chiar rândurile lui, din raportul către 
Kossuth: 


„Unul din căpeteniile rebelilor prinși, cu numele Dobra, 
care a vrut să fugă sărind pe fereastră, a fost măcelărit pe 
stradă”. 

CAPITOLUL 130 
Moartea trădătorilor Schulze și 
Dragoș 


Avram Iancu se înapoiase la Câmpeni cu sufletul doborât 
de durere. 

Acum bănuia și el că Dragoș era un trădător și că toate 
tratativele de pace fuseseră numai un pretext pentru a-l 
atrage în cursă. Spiritul de dreptate al Craiului Munţilor 
mergea însă atât de departe încât nici chiar după ocuparea 
Abrudului de către Hatvani, în împrejurările cunoscute, 
Iancu nu se simţi îndreptăţit de a-l declara pe Dragoș de 
trădător, mai înainte de a-i fi dat acestuia putinţa de a se 
dezvinovăţi. 

De aceea, el îi opri chiar și pe prietenii săi de a-l huli pe 
deputatul de Beiuș. 

— Mai înainte de a-l asculta, n-avem voie să-l osândim! 
zicea Craiul Munţilor. Cine știe cum s-au petrecut 
lucrurile, cine știe, dacă Dragoș nu este un martir și nu un 
trădător! 

Câtă bunătate, câte blândeţe, câtă indulgență! 

Și cât de murdar, de josnic trădase Dragoș acest suflet 
nobil, acest erou al naţiunii sale! 

Dar dacă Iancu tot mai nădăjduia că Dragoș se va putea 
dezvinovăţi pentru a nu înscrie în istoria românilor o 
pagină atât de tristă, în schimb nu se mai îndoia câtuși de 
puţin de perfidia, de lașitatea ungurească. 

Ocuparea Abrudului de către Hatvani în plin armistițiu, 
îi luase vălul de pe ochi și-i descoperise adevărata fire a 
acelora care conduceau destinele Ungariei pe vremea 
aceea. 

Din ziua aceea, de 6 mai 1849, Avram lancu hotări sau 
să învingă cu sabia în mână, sau să piară până la cel din 
urmă. 

De tratativele de pace nici nu mai voia să audă. 


1407 


Tulnicul lui sună din nou, chemând la arme pe moţii 
împrăștiați prin satele din munţi și moţii veniră din nou cu 
însufleţire ca și altădată. 

Dar prin spionii săi, Hatvani află încă din 7 mai că Iancu 
adună mari mase de oameni la Câmpeni și că unindu-se cu 
prefecţii Balint și Axente pregătește atacul împotriva 
Abrudului. El porunci deci să se sape șanțuri în jurul 
orașului și își făcu planul de bătaie al apărării bizuindu-se 
pe cele patru turnuri ale sale, știind că Iancu n-avea decât 
două tunuri de lemn. 

Hatvani mai trimisese, încă din zorii zilei de 7 mai, un 
detașament de soldaţi la Roșia, pentru a-i aduce de acolo 
pe unguri și Dan Dragomir, care în căutarea sa după Mihu, 
prinsese de veste de această expediție o aduse îndată la 
cunoștința lui Iancu. 

Atunci Craiul Munţilor ocupă îndată înălțimile care 
stăpânesc șoseaua dintre Câmpeni și Abrud, primejduind 
comunicaţia dintre Hatvani și detașamentul de soldaţi din 
Roșia. 

Înflăcărarea cu care moţii răspunseră la chemarea lui 
Iancu fu atât de mare încât la 8 mai Craiul Munţilor își 
avea adunată din nou aproape întreaga sa armată lăsată la 
vatră în urma propunerilor trădătoare ale lui Dragoș. 

Cum veștile despre cruzimile ungurilor în Abrud erau tot 
mai rele și cum bănuia că și Mihu trebuie să fi fost făcut 
prizonier, Iancu hotărî să pornească la atac. 

El le ţinu moţilor săi iubiți o cuvântare înflăcărată și-i 
împărţi în șase coloane, arătând fiecăruia locul pe care 
avea să-l ocupe. 

Trei coloane au fost așezate în dreapta, trei în stânga 
drumului mare, care duce de la Câmpeni, prin Abrud, la 
Zlatna. 

În partea dreaptă, la Știurţ, s-a postat bravul preot și 
subprefect Simion Groza din Rovina, mai încolo, la Cerniţa, 
au luat loc tribunul Nicolae Corcheș și prim-decurionul 
Jambor; iar și mai departe, către drumul mare, deasupra 

morilor, au ocupat înălțimile tribunii Clemente Aiudeanu și 
Rusu. 

Pe partea stângă coloanele au fost așezate în chipul 
următor: 

Înălțimile de către Roșia le-a ocupat tribunul Mihail 
Andreica; mai încolo în fața Abrudului, la Surupostu, s-a 
postat tribunul Faur cu buciumanii; celelalte înălțimi, din 
apropierea șoselei către Câmpeni și în fața tribunilor 
Aiudeanu și Rusu, au fost ocupate de trupa principală care 
stătea sub comanda fostului prefect de la Câmpie, preotul 
Vlăduţ. 

În sfârșit, Axente Sever, care se afla cu tabăra sa în 
apropierea Zlatnei, fu desemnat să ocupe la Dealul Mare 
drumul către Abrud. 

Dan Dragomir și cu oamenii săi, în urma cererii 
voinicului, fu lăsat să facă legătura dintre coloane și să dea 
mereu o mână de ajutor acolo unde ar fi nevoie. 

Însărcinarea aceasta atât de grea, nici nu putea fi 
îndeplinită mai bine decât de foștii haiduci ai lui Mihu, 
care, de-abia mai puteau aștepta să pornească la atac 
pentru a-și elibera căpitanul, dacă mai era în viaţă, pentru 
a-l răzbuna, dacă ungurii îl vor fi ucis. 

În chipul acesta, printr-un plan pe cât de simplu pe atât 
de genial, dușmanul era închis ca într-o cușcă. 

Când Hatvani și-a dat seama că este încercuit a făcut o 
încercare să-și deschidă calea spre Brad. In acest scop el 
trimise în grabă faimoasa companie Revitzki să ocupe 
defileul de la Buceșdi și în aceeași vreme atacă în direcţia 
Cerniței aripa dreaptă a coloanei de sub comanda lui 
Aiudeanu și Jambor. 

Dar Ungurii fură respinși și alungaţi până în oraș, cu 
toate că fuseseră sprijiniți în operaţiunile lor de focul celor 
patru tunuri. 

La aripa stângă, spre Roșia, lupta a fost mai sângeroasă. 

Spre a-și scăpa detașamentul de honvezi din Roșia, 
Hatvani mai trimise o companie de ajutor care se uni cu 

încă un nou corp de vreo șase sute de oameni constituit din 
ungurii din Roșia și împrejurimi. 

Dar aceștia, dându-și seama că sunt încercuiți, trimiseră 
curier după curier la Abrud spre a cere noi ajutoare. 

Dan Dragomir însă și cu voinicii săi, care se găseau pe 
acest front, îi prinseră sau îi împușcară pe rând, așa că 
niciunul n-ajunse până la Abrud. 

Atunci, în după amiaza zilei de 8 mai, ungurii din Roșia îl 
atacară pe tribunul Andreica socotind că ar putea să-și 
facă drum până la Abrud. 

Dar tribunul Andreica stătea neclintit ca o stâncă. 

Atacurile fură repetate de cinci ori cu o deznădejde 
crescândă. Dar în zadar. 

Atunci, după cel de al cincilea atac, în care oamenii lui 
Mihu făcuseră minuni de vitejie, Dan Dragomir veni la 
Andreica și-i zise: 

— Frate Andreica, noaptea se lasă și sub scutul ei mi-e 
teamă că ungurii vor izbuti să se strecoare în Abrud. 

— La asta m-am gândit și eu! răspunse tribunul... 

— Atunci, ce hotărâre ai luat? 

— Încă nici una! Dar bine că ai venit să-mi spui și 
părerea d-tale. 

— Eu - răspunse Dan Dragomir - sunt de părere să-i 
atacăm în Roșia și să sfârsim cu ei! 

— Te-ai gândit însă că sunt aproape înc-odată atâţia cât 
noi? 

— Dacă vor izbuti însă să se strecoare în Abrud, vor mări 
oastea lui Hatvani cu aproape încă o mie de oameni! 

— Atunci? 

— Atunci, învingem sau murim! strigă Dan Dragomir. 

Peste vreun sfert de ceas, coloana tribunului Andreica se 
aruncă cu toată puterea asupra dușmanului și îl puse pe 
fugă. 

Compania honvezilor, trimisă ulterior de Hatvani la 
Roșia, fu împresurată de voinicii lui Dan Dragomir și încă 
câţiva călăreţi și măcelărită până la cel din urmă om. 

Mulţi dintre voinici luaseră lăncile glotașilor și luptau 
într-o mână cu sabia în cealaltă cu lancea, conducându-și 
caii numai cu genunchii. 

În fierbinţeala luptei, Dan Dragomir se avântă prea 
vijelios împotriva dușmanului și la un moment dat se văzu 
singur în mijlocul honvezilor. 


— Pe acesta... pe acesta căutaţi să-l prindeţi de viu! auzi 
el pe cineva strigând. 

Dan își întoarse capul spre dreapta și zări un ofițer 
ungur care i se părea foarte cunoscut. 

Unde mai văzuse el ochii aceștia falși, care aveau un joc 
atât de ciudat? 

— Onuţ! strigă deodată voinicul și se repezi asupra 
spionului, care acum purta uniforma de ofițer ungur. 

— La mine, băieţi! tună Dan. Aici am pus mâna pe unul 
din trădători! 

Câţiva haiduci care se găseau mai aproape își croiră 
drum cu sabia, până la Dan. 

Ungurii însă, văzându-și ofiţerul în primejdie, îl luară la 
mijloc. 

Cât ai clipi din ochi lupta încetă aproape cu desăvârșire, 
românii așezându-se lângă Dan, ungurii lângă Onuţ-lmre. 

Ungurii însă erau mai numeroși și bizuindu-se pe 
numărul lor, bucuria izbânzii li se și citea în priviri. 

Grosul trupei lui Andreica îi urmărea pe ceilalţi unguri 
care se retrăgeau spre Roșia, așa că Dan nu se putea 
aștepta la un ajutor din partea tribunului. 

Dar voinicul nu deznădăjdui. 

El îi șopti ceva haiducului de lângă el, acesta trecu 
porunca mai departe și în vreme ce ungurii se pregăteau 
de atac, siguri de izbândă, ordinul scurt al lui Dan făcu 
ocolul călăreților români. 

— Înapoi! tună deodată glasul voinicului și românii 
întorcându-și caii, începură să fugă în galop nebun. 

— Înainte, unguri! strigă Imre, văzând fuga românilor. 
Sunt ai noștri!... Nu ne mai pot scăpa!... 

Ungurii dădură pinteni cailor și se repeziră ca o furtună 
pe armele fugarilor. 

Românii păreau pierduţi. Ungurii erau înc-odată atât de 
numeroși ca ei, deci, când îi ajungeau, îi măcelăreau pe 
toţi, fără îndoială. 

Dar când ungurii păreau mai siguri de izbândă Dan 
Dragomir strigă cât îl tinu gura: 

— Acum! 

Cât ai clipi din ochi, trupa voinicilor se împărți în două, 
jumătate luând-o la dreapta, jumătate la stânga. 

Despărţindu-se în două însă, românii nu mai fugiră, ci se 
desfășurară în front, prinzând între două focuri pe ungurii 
ai căror cai neînvăţaţi nu se putură opri pe loc. 

În timpul retragerii prefăcute ei își încărcaseră armele și 
acum o ploaie de gloanţe îi izbise pe unguri în plin. Apoi, 
mai înainte ca honvezii să se fi dezmeticit și să-și fi dat 
seama de ceea ce se petrecuse, românii îi învăluiră și 
începură să-i ucidă cu lăncile și săbiile. 

În câteva minute toată compania fu măcelărită, 
împreună cu spionul Imre. 

Îndârjiţi, mai ales că și dintre români căzuseră câţiva, 
voinicii intrară în sat după glotașii lui Andreica și urmară 
cu omorârea acelora care nu scăpaseră încă ca fuga. Aceia 
însă care se refugiaseră în minele sau casele din Roșia fură 
uciși fără cruţare. 

Spre miezul nopţii, când Hatvani văzu cerul înroșit 
deasupra Roșiei, care ardea, în neputinţa lui îl cuprinse 
așa furie, încât porunci să fie împușcați în piaţă toţi 
românii care fură găsiți pe străzile Abrudului. 

Aceasta a fost lașa răzbunare a lui Hatvani, pentru cei 
peste trei sute de soldaţi unguri care au pierit în lupta de 
pe deal, în minele și casele din Roșia. 

A doua zi de dimineaţă, la 9 mai, Avram Iancu ţinu sfat 
de război cu prefecţii Balint și Vlăduţ și cu tribunul Nicolae 
Corcheș și hotărî ca în aceeași zi, la ceasurile 3 după 
amiază, să se dea atacul general. 

Planul era ca atacul să-l înceapă Iancu, în aripa stângă, 
cu coloana lui Andreica, atac care să fie urmat de un asalt 
înfricoșător, în toate punctele frontului. 

La ceasurile 3, după cum povestește însuși Iancu, aripa 
stângă a început atacul. 

Bravul tribun Andreica, ajutat și de data aceasta de Dan 
Dragomir, s-a aruncat cu atâta furie asupra dușmanului 
încât în mai puţin de un ceas, l-a fugărit până la porţile 
orașului. 

Tribunul ajunse astfel pe o înălțime din faţa Abrudului, 
de mare însemnătate strategică. 

Cele trei coloane din dreapta, care au atacat deodată, se 
apropiau și ele de Abrud, deoarece Hatvani fusese pus pe 
fugă în toate punctele. 

Avram lancu comanda bătălia, alergă în punctele unde 
focul era mai ucigător, îmbărbăta și împărțea porunci. 

Dar cu toată bărbăţia românilor și curajul lor mai mult 
decât eroic, a fost un moment, când izbânda părea să cadă 
de partea ungurilor. 

Căpitanul Ivanovici, ca atașat militar al austriecilor, se 
găsea cu grosul trupei lângă Popa Vlăduţ. Printr-un curier 
secret, care a pătruns în oastea română în straie țărănești, 
Schulze, care se găsea după cum știm în Abrud, îi 
trimisese vorbă lui Ivanovici să facă tot ce-i va sta în 
putinţă ca, grosul oștirii lui Iancu să nu pornească la atac 
în ziua aceea. 

Influențat ca întotdeauna de Schulze, Ivanovici îl sfătui 
deci pe popa Vlăduţ să nu pornească la atac, deoarece el, 
care era soldat de meserie, se pricepea mai bine în ale 
războiului decât Iancu. 

— Ar fi o prostie să aruncăm toată oastea în foc - îi zise 
el lui Vlăduţ. Dacă, Doamne fereşte, atacul general nu 
reușește, atunci nu mai avem nici măcar o trupă odihnită 
cu care să acoperim retragerea. 

— Dar nu se poate ca tocmai grosul oastei să fie ţinută 
de rezervă! ripostă Popa Vlăduţ. 

— Așa este! Dar cum toate celelalte coloane au și pornit 
la atac, de rezervă nu mai putem rămâne decât noi. 

— Eu am primit poruncă de la Iancu și eu pornesc la 
luptă! răspunse fostul prefect de Câmpie. 

Dar Ivanovici nu se lăsă. El avea un ordin de la Schulze 
și trebuia să-l îndeplinească, altfel, când acesta ajungea 
guvernator al Ardealului, nu-i dădea niciun ciolan de ros. 

Incepu deci să-i ţină cu dibăcie un întreg curs de război 
Părintelui Vlăduţ, făcând ca timpul să treacă pe nesimţite 
și românii să nu pornească la atac. 

Dan Dragomir, care făcea legătura între trupa lui 
Andreica și coloana lui Vlăduţ, văzând că acesta din urmă 
întârzie cu atacul primejduind izbânda alergă într-un suflet 
la Avram Iancu și-l întrebă dacă a schimbat cumva planul 
de luptă, în ultimul moment. 

Când auzi Craiul Munţilor de întârzierea lui Vlăduţ, 
se repezi în goana calului în tabăra acestuia... 

— Frate Vlăduţ - strigă Iancu, gâfâind. Vrei să ne 
nenorocești? De ce n-ai pornit la atac? Toată oastea 
înaintează; numai tu stai pe loc, lăsând parcă anume 
dușmanului o portiță pe unde să poată fugi! 

Popa Vlăduţ îi explica în donă cuvinte lui Iancu, spusele 
căpitanului Ivanovici. 

— Așa este! E mult mai bine... încercă Ivanovici să se 
amestece în vorbă. 

Dar Avram lancu se înfurie și-i tăie vorba, scurt: 

— La Trăiniș am mai pierdut o luptă din pricina d-tale. 
Te rog să-ţi ţii sfaturile pentru ostașii d-tale și nu pentru ai 
mei. 

— Domnule Iancu - răspunse Ivanovici, făcând pe jignitul 
- eu sunt reprezentantul Majestății Sale și nu îngădui 
nimănui să vorbească astfel cu mine! 

— Dacă nu-ţi place, drumul e liber! Te poţi înapoia la 
Sibiu! tună Iancu înfuriat. Te anunţ însă că dacă mai dai 
odată oamenilor mei sfaturi care par menite să 
zădărnicească poruncile mele, te pun în lanţuri și așa te 
trimit comandantului dumitale! 

Ivanovici nu se așteptase la o ieșire atât de violentă. 
Cum se știa însă cu musca pe căciulă, nu mai răspunse 
nimic și fu încântat că Iancu plecă, după ce-i porunci lui 
Vlăduţ să pornească îndată la atac. 

Mai întâi au pornit vânătorii care, cu focurile lor bine 
ţintite, au respins pe tiraliorii dușmanului. 

Atunci, trupa de căpetenie a lui Hatvani, care se părea 
că se adunase anume în această parte, pentru ca folosindu- 
se de neactivitatea oastei lui Vlăduţ să-și croiască un drum 

pentru fugă, își luă inima în dinţi și porni un contraatac 
repede și bine susţinut de cele patru tunuri, asupra 
centrului românesc. 

Dar vânătorii au ţinut piept atacului și nu s-au urnit din 
loc. Iar popa Vlăduţ, înfuriat peste măsură că lăsându-se 
înrâurit de Ivanovici era gata să-i scape pe unguri din 
mână, porni cu sabia în mână în fruntea a două coloane de 
lănceri și izbi ca o vijelie în grosul armatei dușmane. 

Acest asalt a fost hotărâtor. 

Frontul lui Hatvani se clătina. Încordările făcute de cele 
patru tunuri nu mai aveau niciun efect și respins de 
pretutindeni, Hatvani fu silit să se retragă în oraș, strâns 
blocat de oastea română. 

Lăncierii lui Vlăduţ însă și glotașii lui Andreica și 
oamenii lui Mihu, se ţinură după el în oraș unde lupta 
dăinui toată noaptea. 


* * 


În Abrud, Schulze turba de mânie. 

Ivanovici nu fusese în stare să împiedice atacul lui 
Vlăduţ așa că Hatvani nu putuse fugi, ba mâncase o bătaie 
crâncenă de la români. 

Când văzu apoi oastea ungurească înapoindu-se în oraș 
și mai auzi și că românii vin după ea ca o furtună, Schulze 
se gândi la început să fugă cu armata lui Hatvani. 

Pe urmă însă, se gândi că era îndoielnic că Hatvani va 
izbuti să fugă și dacă românii îl prindeau lângă 
comandantul ungur, atunci toată trădarea lui ieșea la 
iveală și era pierdut. 

De aceea își zise că tot mai bine era să facă față de 
români pe nenorocitul care stătuse ascuns de unguri prin 
pivnițe și fugi până la Ion Șuluţiu. 

— Frate  Șuluţiu... ascunde-mă... ascunde-mă! strigă 
perfidul sas, gâfâind. 

— Domnule Schulze, dar ce cauţi d-ta în Abrud? întrebă 
românul, nedumerit. 

— M-au prins ungurii aici, duminică - răspunse 
trădătorul - și de trei zile mă ascund din pivniţă în pivniţa. 
Acum honvezii lui Hatvani au dat foc casei în pivniţa căreia 
mă găseam și am fost silit să fug și de acolo. Te rog 
ascunde-mă, căci dacă dau ungurii peste mine mă sfâșie. 

Bietul Șuluţiu, care nu cunoștea activitatea trădătoare a 
sasului, cobori iute în pivniţă cu el și încuie ușa. 

În aceeași pivniță stătea ascuns de trei zile și Mihu 
Inimă de Leu. Din pricina desfășurării evenimentelor, 
voinicul nu se mai putuse strecura afară din oraș și fiind 
mai mult decât sigur că ungurii l-ar tăia în bucăţi dacă ar 
pune mâna pe el, fu nevoit să tânjească trei zile, acolo, în 
pivniţă, unde îl ascunsese Ion Șuluţiu. 

Când Mihu văzu deci acum deschizându-se ușa pivniţei, 
era încredinţat că se sfârșise cu captivitatea lui și Șuluţiu 
venea să-i aducă vestea bună că ungurii au fost bătuţi și 
Iancu a intrat în oraș. 

Care nu-i fu deci dezamăgirea, când în locul știrii bune 
la care se aștepta, Șuluţiu i-l dădea acum de tovarăș pe 
Schulze, pe sasul acesta ai cărui ochi nu-i plăcuseră 
niciodată. Șuluţiu, de teamă pe semne de a nu fi descoperit 
că ascunde doi fugari, închise ușa iute și plecă fără a-i 
spune lui Mihu măcar o vorbă. Dar dacă lui Mihu îi păru 
rău că Șuluţiu nu-i mai spusese ce vești are de pe front, pe 
de altă parte se bucură că în chipul acesta Schulze nu știa 
că și el este în pivniţă și deci nu era silit să stea de vorbă 
cu el. 

Amărât că trebuia să stea cu mâinile în sân, în vreme ce 
oamenii săi luptau împotriva blestemaţilor de unguri, 
îndurerat că nu știa nimic despre Mioara lui Mihu numai 
să stea de vorbă cu un om pe care nu-l putea suferi nu-i 
ardea. 

De aceea se retrase tiptil în dosul unui butoi și rămase 
nemișcat acolo. 

j ` li E „i S y Sià 
Schulze în schimb se plimba furios de până colo, 
mormăind cuvinte neînţelese și adeseori înjura, mai ales 
când zgomotul luptelor de pe stradă pătrundeau până în 
pivniţă. 

Când se lumină de ziuă apoi, ușa pivniţei se deschise 
pentru a doua oară și un nou venit se ascunse în ea. 

Acest nou venit era... Dragoș. 

În noaptea aceea de groază, Dragoș încercase și el să 
fugă din Abrud, dar îngrozit de ploaia de gloanţe a 
românilor alergă iarăși, înapoi, în oraș. 

El fugi la bătrânul Simion Șuluţiu, pe care însă nu-l găsi 
acasă, căci era la feciorul său loan încă de când intrase 
Hatvani în Abrud. 

Alergă deci la tânărul Șuluţiu și ceru să-l ascundă, căci 
se temea ca romanii să nu-l ucidă: 

— Dacă ești vinovat, nu-ţi vei primi decât răsplata - îi 
răspunse loan Șuluţiu - iar dacă n-ai nicio vină, atunci nici 
n-ai de ce să te temi! 

— Nu mă tem de oamenii cărora le pot spune martiriul 
meu - răspunse ticălosul - mă tem însă de poporul care te 
osândește fără a te asculta! 

— Are dreptate - zise și bătrânul Șuluţiu. Poporul e iute 
la mânie și poate să greșească. Du-l în pivniţă fiule și 
Dragoș va răspunde de faptele sale înaintea sfatului 
fruntașilor care îl vor judeca după dreptate. 

Împotriva dorinţei tatălui său, Ion Șuluţiu nu se mai 
ridică și-l duse și pe Dragoș în pivniţă, 

Văzându-l pe Dragoș, Schulze se încruntă. Prezenţa 
trădătorului alături de el nu-i era de loc pe plac. Văzându-i 
împreună românii puteau bănui cu ușurință adevărul și 
atunci era pierdut. 

— Ce cauţi aici, domnule Dragoș? întrebă sasul pe un 
ton foarte neprietenos. 

— D-ta ești domnule Schulze?... Ce ne facem, ce ne 
facem, suntem pierduţi! se tângui lașul deputat de Beiuș. 

— De ce vorbești „suntem”? întrebă sasul. Eu voi ști să 
mă descurc! N-ai decât să născocești și d-ta ceva! În orice 
caz, ai făcut foarte rău că ai venit aici, deoarece mă 
compromiţi și pe mine. 

Dragoș tresări. Cum îi vorbea omul acesta care-l 
împinsese la nenorocire? 

— Domnule Schulze - zise el, mirat - s-ar zice că vrei să 
te lepezi de mine. 

— Între d-ta și mine totul s-a sfârșit! răspunse sasul. Am 
încercat o afacere împreună, n-a reușit, ne vedem fiecare 
de drumul nostru. Repet însă, ai face mult mai bine dacă ai 
părăsi pivniţa aceasta, căci eu nu-ţi voi lua apărarea faţă le 
români, ba mai mult chiar, dacă va fi nevoie... 

— Ah! strigă Dragoș. Acum recunosc în d-ta toată 
lașitatea săsească! Ai văzut că planul pus la cale de d-ta 
pentru prinderea fruntașilor români a căzut baltă și acum 

vrei să mă acuzi pe mine spre a scăpa d-ta? Dar te înșeli, 
domnule Schulze! Dacă nu mă iei sub scutul d-tale, dacă 
nu mă aperi cum trebuie să-ţi aperi tovarășul de 
nenorocire, atunci voi da totul pe față și vom merge la 
spânzurătoare împreună. 

Dar Schulze, în loc să se sperie, începu să râdă. 

— Ce naiv ești! zise el. Cu ce vei putea dovedi că spusele 
d-tale sunt adevărate? 

Dragoș tresări. Dar numai o clipă ţinu încurcătura lui, 
căci apoi răspunse triumfător: 

— Cu ce?... Cu loan Boeriu, cu care am ieșit în 
întâmpinarea lui Hatvani, care a auzit când comandantul 
ungurilor, luându-l gura pe dinainte, m-a întrebat dacă 
domnul Schulze, care a născocit minunatul plan al 
prinderii în Abrud a tuturor fruntașilor români, este în 
oraș. 

Schulze îngălbeni. 

Așadar Dragoș tot avea dovada vinovăţiei sale. 

Atunci Dragoș nu trebuia să mai iasă viu din pivniţă. 

Ticălosul se apropie de tovarășul său de infamie și-i zise 
cu tonul schimbat, mieros: 

— Ce prostie să ne certăm tocmai noi, care mai putem 
avea nevoie unul de altul! Mai bine să punem la cale 
împreună planul cum să scăpăm de răzbunarea acestor 
blestemaţi de români. Uite ce zic eu... 

În clipa aceea ajunsese chiar lângă Dragoș și își trecu 
mâna stângă, pe după braţul drept al acestuia, luându-l ca 
pe un bun prieten. 

În mâna dreaptă însă, pe care și-o scoase în ascuns din 
sutana îmbrăcăminţii lui săsești, luci tăișul unui pumnal pe 
care-l ridica încet, cu băgare de seamă. 

Apoi, ridică deodată mâna și lovi. 

Dragoș scoase un țipăt, pe care-l repetă și Schulze. 

Deputatul de Beiuș ţipase de spaimă, nu de durere, 
deoarece pumnalul nu-i străpunsese inima și tot de spaimă 
țţipase și Schulze. 

Amândoi trădătorii se simţiseră apucaţi pe neașteptate 
de ceafă de o mână vânjoasă care-i ţinea ca într-un clește 
de fier. 

— Nemernici trădători! tună vocea lui Mihu, care din 
dosul butoiului auzise tot ceea ce vorbiseră ticăloșii și care 
interveni la timp pentru a-l împiedica pe Schulze de a-l 
ucide pe tovarășul său de fărădelegi. Așadar voi sunteţi 
pricina nenorocirii? Voi ne-aţi spionat, ne-aţi batjocorit, ne- 
aţi trădat? Tot mai este un Dumnezeu în ceruri, care nu 
lasă nepedepsită ticăloșia omenească! 

Dragoș murise pe jumătate de spaimă. Schulze însă 
se zbătea în deznădejde căutând să scape din 
strânsoarea lui Mihu. 

Dar din mâinile de fier ale voinicului nu exista 
scăpare. 

În aceeași clipă, ușa pivniţei fu smulsă din ţâţâni și în 
pragul ei se iviră Teodor Teoc și Ion Corcheș, urmaţi de o 
ceată de lănceri. 

— Aici trebuie să fie ticălosul! strigă Corcheș. 

— L-a văzut Nedelcu, când a fugit aici. 

— Pe cine căutaţi? întrebă Mihu din pivniţă. 

— Pe trădătorul Dragoș! Acolo e? 

— Aici! Împreună cu tovarășul său de trădare. 

Corcheș, Teoc și lăncerii năvăliră atunci în pivniţă și 
într-o clipă îl înconjurară pe Mihu, care tot îi mai ţinea în 
mâinile sale pe cei doi ticăloși. 

— D-ta ești frate Mihule? strigă Corcheș, mirat. Dar de 
ce îl ţii atât de strâns pe domnul Schulze? El este doar 
prietenul nostru! 

— Prietenul nostru? Ha, ha, ha! râse Mihu. Este năpârca 
cea mai veninoasă, este fiara cea mai nerecunoscătoare pe 
care a purtat-o vreodată pământul în spinarea sa. 

Și Mihu le istorisi lăncerilor tot ceea ce i-a auzit pe cei 
doi nemernici vorbind, din dosul butoiului. 

Moţii rămaseră o clipă încremeniţi. Apoi, un murmur se 
născu în mijlocul lor, un murmur care crescu tot mai tare, 

tot mai tare, până când ajunse un urlet înfiorător din care 
se desprindeau cu greu, cuvintele: 

— Moarte lor! 

— Să piară trădătorii! 

— Moarte lui Dragoș! 

— Moarte lui Schulze! 

Mihu simţi deodată că ticăloșii îi sunt smulși din 
mâini. 

Nu fugiră însă, ci fuseseră luaţi de lăncerii, care 
într-o clipă îi scoaseră din pivniţă. 

Aici, în apropierea casei din care Schulze îl 
aruncase pe tribunul Dobra ungurilor pentru a-l 
spinteca, cei doi trădători fură supuși justiţiei 
poporului pe care l-au trădat într-un chip atât de 
groaznic. 

Toţi martorii care au fost de faţă la această scenă, 
povestesc cu groază despre ea... 

Doi albăceni le-au străpuns mai întâi capetele cu lăncile. 
Apoi, ajutaţi de tovarășii lor, i-au turtit „ca pe niște 
plăcinte”. Cadavrele lor goale, dezbrăcate până la piele, 
fură aruncate pe o grămadă de gunoi, la poarta casei. 

Fioros sfârșit! Trădarea de neam însă, de care se făcuse 
vinovat Dragoș și trădarea josnică a lui Schulze, nu puteau 
să rămână nerăzbunate într-un chip mai puţin sângeros 
decât fuseseră faptele lor. 

Cu toate acestea, când peste puţin timp după executarea 
sentinței poporului, Iancu sosi acolo, cu lacrimi în ochi a 
rostit către lănceri cuvintele: 

— V-aţi luptat cu honvezii atât de vitejește că îmi vine să 
vă sărut pe toţi, dar că i-ați omorât pe Dragoș și pe 
Schulze, mi-aţi amărât sufletul! 

Iancu, întocmai ca și unii buni români bihoreni de atunci 
credeau că vinovaţi pentru această catastrofă erau Hatvani 
și Kossuth. Sufletul mare și nobil al eroului nu putea 
concepe o crimă atât de înfricoșătoare ca trădarea de 
neam. 

* * 


Retragerea lui Hatvani pe ploaie și negură fu 
deznădăjduită. 

El își abandonă în voia soartei chiar și tiraliorii care 
luptau încă în jurul orașului și se îndreptă cu rămășițele 
oștirii sale spre defileul ocupat de la început de compania 
Ravitzki. 

Trecând însă prin coloanele tribunilor Corcheș și 
Olteanu și ale prim-decurionului Jambor, de-o parte, iar de 
altă parte printre cele ale tribunilor Aiudeanu și Rusu, 
aceștia îi înjumătăţiră și rămășiţa de armată, ajungând la 
Brad numai cu câteva sute de oameni din cele câteva mii 
cu care venise. 

Honvezii care au rămas în Abrud și s-au refugiat prin 
biserici, case și pivnițe, au fost uciși până la cel din urmă 
de către armata victorioasă. 

Meritau oare altă soartă, nelegiuiții ucigași ai pruncilor 
și femeilor române din Zlatna, Vinţ și Abrud? Pedeapsa a 
fost încă prea mică pentru cruzimea și sălbăticia de care se 
făcuseră vinovaţi. 

Ş CAPITOLUL 131 
Infrângerea și moartea lui 
Hatvani 


„Mă odihnesc puțin și pe urmă pornesc îndată, pentru 
ca ori să murim cu toții prin văile moților, or, cum stau să 
cred mai cu dinadinsul, nu va mai rămâne viu niciun suflet 
de om în a cărui mână voi fi găsit armă împotriva 
ungurilor”... 


Aceste cuvinte la scria Hatvani lui Kossuth, la 11 mai 
1849, o zi după sosirea sa la Brad, cu armata zdrobită de 
moţii lui Iancu. 

El voia să-și refacă rândurile rărite și întărit cu ajutoare 
noi să pornească iarăși spre Abrud. 

Trebuie să recunoaștem că această refacere o execută 
într-un timp relativ foarte scurt. 

La 14 mai deja, el îi scria lui Kossuth că a primit 
„puțintel” ajutor din Deva și că e gata de plecare. 

De fapt din Deva primise două compănii de secui, 
patrusprezece husari și un tun de trei funţi. lar din Oradia 
mai veniră două compănii din legiunea germană a celor cu 
cap de mort pe șapcă. 

După însăși mărturia lui, Hatvani avea acum o mie o 
sută de oameni și patru tunuri. 

Și cu această putere credea el că-l va învinge pe Iancu. 

„Sunt încredințat că voi călca în picioare miile acestui 
popor netrebnic” îi scria el lui Kossuth în aceeași scrisoare. 

Hatvani plecă din Brad, în ziua de 15 mai, dis-de- 
dimineaţă. 

La Mihăileni nu întâmpină împotrivire prea mare 
deoarece cea mai mare parte a trupelor romane se 
împrăștiase prin satele învecinate ca să se odihnească și să 
se prevadă cu cele de trebuinţă. 

De la Mihăileni o apucă spre Blăjeni, după ce aflase că 
defileul de la Bucești este puternic apărat de români. Peste 

noapte mase în tabăra întinsă la poalele Vulcanului, de 
unde apoi, la 16 mai ocupă Abrudul negăsind nicio 
împotrivire. 

In aceeași zi trimise o companie de honvezi la Roșia, 
pentru a aduce familiile ungurești, câte mai erau. De 
asemene patrule tari fură îndreptate către Corna și 
Buciumani. 

Mai multe familii din Roșia se învoiră să-i urmeze pe 
honvezi. 

Spre nenorocul lor însă, la dealul Popa Zachei îl întâlniră 
pe Mihu Inimă de Leu cu voinicii săi, pe care ungurii îl 
cunoșteau după calul lui alb și după sabia-i aproape înc- 
odată atât de lungă ca o sabie obișnuită. 

Apariţia voinicilor vâri așa spaima în honvezi încât 
aceștia uitară de familiile ungurești pe care le însoțeau și 
se repeziră în ruptul capului spre Abrud. 

Voinicii însă, cu caii lor repezi, îi ajunseră din urmă și 
secerară vreo douăzeci din ei. 

Ducându-se vestea de ivirea din nou a lui Hatvani la 
Abrud, moţii se adunară în pripă, fără a mai aștepta 
chemarea lui Iancu și fără comandant, așa de capul lor, 
dădură o bătaie zdravănă la Pădurea Popii patrulelor 
pornite spre Cornea și Buciumani. 

Când lancu află de înapoierea lui Hatvani, puse tulnicul 
să sune din nou prin văile și munţii moţilor și trupele 
împrăștiate se adunară în cea mai mare grabă. 

Linia de bătaie fu alcătuită ca și la prima bătălie, cu 
deosebirea că acum Iancu ţinea la Câmpeni, pentru a fi 
întrebuințat după împrejurări, un corp de rezervă și că în 
fruntea haiducilor se găsea chiar Mihu Inimă de Leu. 

La 17 mai Hatvani trimise două sute de oameni și un 
tun, cu câţiva husari, la Roșia, iar alţi două sute, cu tun și 
husari, la Bucium. 

Pe la amiază, lupta începu, nu numai la aripa dreaptă, ci 
și la cea stângă, către Cerniţa. 

Izvoarele ungurești spun că lupta cea mai înverșunată în 
ziua aceea a fost la Bucium, unde printre cei patruzeci de 
morţi ai românilor a fost găsită și o femeie îmbrăcată în 
haine bărbătești. 

Într-adevăr, buciumanii, după o rezistenţă eroică au 
izbutit să respingă pe inamic. 

La 18 mai lupta a început îndată după răsăritul soarelui 
și la ceasurile 8 era generală. 

În toiul luptei Iancu băgă de seamă că dușmanul lovește 
cu mai multă furie mai ales asupra aripii din stânga, către 
Roșia și Corna. 

— Frate Mihule - îi zise atunci Iancu, eroului nostru, 
care tocmai venise de pe frontul de la aripa dreaptă - mi se 
pare că Hatvani vrea să-și asigure calea spre Zlatna. Ce 
crezi că e de făcut? Să chem corpul de rezervă din 
Câmpeni? 

— Pentru atâta lucru domnule comandant? zise Mihu. 

— Dar atunci ce e de făcut? 

— Lăsaţi pe mine, căci le port eu de grijă! și cu aceste 
cuvinte sări iarăși în șea și fără a mai spune un cuvânt își 
luă oamenii și porni spre Roșia unde lupta tribunul 
Andreica. 

Aici se găsea și unul din tunurile de lemn cu care luptau 
românii. Nefiind însă niciunul din ei artilerist nu se puteau 
folosi bine nici măcar de acest tun de lemn și trăgeau la 
întâmplare. 

Mihu văzând aceasta, se suci, se învârti, până când îi 
veni o idee minunată. 

— Ia stai bade - îi zise el omului, care mânuia tunul. Așa 
cum tragi d-ta, din zece ghiulele numai una își nimerește 
ţinta. Dacă am face noi, uite așa, n-ar merge mai bine? 

Cu aceste cuvinte Mihu își așeză pușca pe gura tunului, 
ochi cu ea în mijlocul armatei dușmane, aducând moarte în 
mijlocul ungurilor. 

— No, domnule că aiasta nu mi-o trecut prin cap! 
exclamă moţul cu dialectul lui și în două minute trase și el 
o ghiulea după felul arătat de Mihu. 

Ghiuleaua nimeri în plin rărind rândurile dușmanului. 

După vreo cinci-șase ghiulele trase în chipul acesta 
ungurii crezură că au de a face cu un regiment întreg de 
artilerie și începură să se retragă. 

Atunci Mihu cobori iute în vale cu oamenii săi și printr-o 
șarjă fulgerătoare îi băgă pe unguri și mai mult în sperieţi, 
punându-i pe fugă. 

După amiază, Hatvani  bănuind toată artileria 
românească adunată spre Roșia, își concentră toate 
puterile în contra aripii drepte și mai ales în contra 
Cerniţei. 

Mihu observă aceasta și alergând într-un suflet la 
tunarul coloanei lui Aiudeanu îl învăţă și pe acesta cum să 
tragă. 

Focul nimicitor al tunului de lemn îl înspăimântă din nou 
pe Hatvani, care la început se gândi să se retragă. Pe urmă 
însă se răzgândi și își încercă norocul în lupta corp la corp, 
știind că în chipul acesta va scăpa măcar de focul tunurilor 
românești care, în realitate, nu erau decât unul singur. 

Preotul Groza însă ţinu piept dușmanului și-i „cășună o 
înfrângere amarnică” după cum spune cronicarul. 

În jurul Cerniţei lupta ţinu toată noaptea, deoarece 
Hatvani se încăpăţâna să dobândească măcar o victorie, 
pentru a-i putea raporta lui Kossuth „marea izbândă a 
armatei maghiare”. 

Nenorocul lui fu însă că românii se încăpățânaseră tot 
atât de mult să nu dea înapoi niciun pas măcar și ţinură 
piept năvălirilor repetate ale dușmanului. 

În ziua de 19 mai, Iancu hotărî să izbească cu toată 
puterea asupra dușmanului. 

Popa Balint, care sosise în cartierul de la Câmpeni, îl 
vestise că în acea zi va veni și legiunea sa așa că Iancu 
aruncă în luptă și corpul de rezervă care era odihnit. 

„Între orele 8 și 9 - povestește chiar Iancu - începuse la 
toate punctele atacul asupra dușmanului. În curând 
împușcăturile către Cermniţa deveniră tot mai rare, 
dușmanul obosit, trebui să se retragă din partea aceasta”. 

Chiar și Hatvani își mărturisește înfrângerea când îi 
arată lui Kossuth că din pricina numărului prea mare al 
dușmanului a fost silit să se retrasă spre Alba-Iulia. 

Astfel Avram Iancu biruise din nou și după bătălia de 30 
de ceasuri, înfrângerea Hătvăneagului, cum îi ziceau moţii, 
fiind de data aceasta definitivă. Nu-i mai rămânea decât 
retragerea, care avea să-i fie catastrofală. 

Ca să-și acopere retragerea, Hatvani porni o companie 
de honvezi către Cerniţa, o a doua către Știurţ, ca să dea 
de lucru preotului Groza, iar o a treia companie se întoarse 
spre stânga, pe așa numitul Dealul Brăeșilor, către Roșia. 

Mai înainte de a porni în marșul de retragere însă, 
pentru ca numărul jertfelor sale să fie cu vârf și îndesat, 
porunci să fie împușcați toţi românii pe care i-a prins, în 
frunte cu tribunul Morariu. 

Dar pe când trupele românești se băteau cu cele trei 
companii de honvezi, lancu băgă de seamă că Hatvani 
încearcă să fugă 

Atunci Craiul Munţilor trimise iute două diviziuni să-l 
urmărească, iar alte detașamente, apucând pe căi mai 
scurte, să-i iasă în faţă. 

În chipul acesta, strâmtorat dinapoi, dușmanul a înaintat 
până la gura Cornei. Aici, românii veniţi pe căi cunoscute 
numai de ei, îl atacară de ambele părți, rărind cumplit 
rândurile fugarilor. 

Apoi, deodată, se ivi de după dealurile de la Corna Mihu 
Inimă de Leu și cu oamenii săi, urmat de aproape de 
trupele proaspete ale prefectului Balint. 

O şarjă fulgerătoare, cum numai Mihu știa să 
organizeze, stârni panica în rândurile secuilor care se 
speriară atât de groaznic, încât au început să arunce din 

trăsuri pe refugiaţi, copii și femei și s-au urcat ei ca să 
poată scăpa mai ușor. 

Compania a șasea a legiunii germane alcătuise un cerc 
în jurul celor patru tunuri. 

Mihu voia să pună mâna neapărat pe tunurile acestea. 
De aceea, el luă cu sine vânătorii și o parte din lăncieri și 
pe poteci ascunse ajunseră din vreme la Cerbu. 

Aici Mihu așeză pe lănceri de o parte a drumului, pe 
vânători de alta, el însuși luând loc ceva mai înainte, 
pentru a împiedica cu călăreţii săi o eventuală fugă a 
acelora care ar izbuti să scape cu tunurile. 

Dar când compania celor cu capul de mort pe șepci 
ajunse în dreptul moţilor aceștia se înfuriară atât de tare 
pe nemţii care purtau ca însemn capul de mort, încât 
uitară de tunuri și căutară să se răzbune doar pe 
netrebnicii aceștia care după ei profanau osemintele 
omenești. 

Moţii își aruncară la pământ sumanele și pălăriile și se 
repeziră ca niște furii asupra dușmanului fără a mai ţine 
seama de ordinea de bătaie hotărâtă de Mihu. 

Nemţii cădeau unul după altul sub loviturile furioase ale 
moțţilor dar, din pricina lipsei de disciplină, vreo treizeci de 
nemți își aruncară șepcile și izbutiră să scape luând cu ei și 
tunurile. 

Moţii nici nu se sinchiseau de tunuri. Ei șepci cu cap de 
mort nu mai voiau să vadă. În goana lor după aceste șepci 
nici nu băgaseră de seamă că tunurile se irosiseră. 

De-abia atunci se dovedi cât de bine pusese la cale Mihu 
planul său. 

Nemţii se credeau scăpaţi și se bucurau că au izbutit să 
fugă cu cele patru guri de foc preţioase când, deodată, de 
după un deal se ivi Mihu cu oamenii săi care veneau ca 
furtuna cu suliţele într-o mână, în cealaltă cu săbiile. 

Văzând nemţii pe voinicii aceștia care călăreau fără a 
tine în mână frâul cailor și în fruntea cărora înainte un 

viteaz cu o spadă de uriaș, ca în povești, mai mulţi din ei s- 
au omorât ei înșiși, atât de tare s-au speriat. 

Ceilalţi au fost trecuţi prin suliță și sabie iar tunurile au 
fost capturate. 

Dar Mihu nu sfârșise încă cu isprăvile în ziua aceea. El 
mai avea de îndeplinit ceva la care ţinea poate chiar mai 
mult decât la cele patru tunuri. 

Călărind înainte, pentru a lua locul de pe dealul de unde 
îi aștepta pe nemţii cu cap de mort, el văzuse înainte pe 
drum o ceată de husari care fugea mâncând pământul. 
Voinicul înţelese îndată că acolo trebuia să se găsească și 
Hatvani și hotări ca îndată după ce va isprăvi cu nemţii să 
pornească în urmărirea lui. 

Așa și făcu. El lăsă tunurile în păstrarea lăncerilor și mai 
încălecând pe caii luaţi de la nemți încă vreo douăzeci de 
oameni, porni cu aceștia și cu voinicii săi după Hatvani. 

Se pare însă că ungurul câștigase o depărtare mai mare 
în timpul cât cuceri Mihu tunurile, deoarece ajungând la 
Bolf, unde buciumanele îi bombardaseră pe fugari cu 
pietre, voinicul află că trupa de husari trecuse ca o nălucă 
pe acolo încă acum vreo jumătate de ceas. 

— Avem vreun drum, vreo potecă prin pădure pe care 
să-i mai putem tăia drumul? își întrebă atunci Mihu 
oamenii care erau de prin partea locului. 

— Ar fi unul, care ne-ar scoate lângă După-Piatră - zise 
unul din lănceri - dar trebuie să ne grăbim tare ca să mai 
punem mâna pe Hătvăneag... 

— Înainte atunci! porunci Mihu și voinicii porniră din 
nou la drum, de astă dată însă din nou printre dealuri și 
munţi, pe cărări cunoscute numai moţilor. 

Dar cu toată graba lor românii îl scăpaseră pe Hatvani și 
de data aceasta. 

Ungurii trecuseră pe acolo cu vreun sfert de ceas mai 
înainte, în aceeași goană deznădăjduită. 

Mihu scrâșni din dinţi, dar nu renunţă la planul său de a- 
l prinde pe Hatvani. 

Șoseaua mergea aici îi jurul unui pisc pleșuv, ocolindu-l 
aproape în întregime. 

Deci, dacă Mihu izbutea să treacă iute piscul îi mai 
putea ieși în cale ungurului. 

Călare însă nici nu se putea gândi să treacă muntele. 
Dar Mihu nu stătu mult pe gânduri și porunca lui răsună: 

— Jos de pe cai, băieţi! Vom trece piscul pe jos! 

Într-o clipă haiducii și lăncierii săriră în șei și începură 
să urce muntele. 

Nu trecură nici zece minute și ajunseră în vârf. 

De acolo văzură o coloană de refugiaţi la care ajunseseră 
tocmai atunci husarii, în frunte cu Hatvani... 

Acesta fu nenorocul lui Hatvani. 

De o parte a drumului se căsca prăpastia, de cealaltă se 
ridica muntele pleșuv, așa că nu putea ocoli coloana 
refugiaților pentru a fugi mai departe. 

Dar puţin îi păsa lui Hatvani de refugiaţi! El să scape! 
Porunci deci coloanei să se oprească și își croi drum 
printre trăsuri, cai și oameni, lovind în stânga și în 
dreapta. 

Hatvani înaintase cam până la mijlocul coloanei 
refugiaților când, deodată, privirea îi căzu întâmplător 
asupra muntelui din dreapta. 

Comandantul ungurilor scoase un strigăt de groază. 

Visa, închipuirea își bătea joc de el sau într-adevăr pe 
munte la vale venea o ceată de vrăjitori zburând pe cozi de 
mătură? 

Nu, Hatvani nu visa, dar Mihu și cu oamenii săi, văzând 
că dacă nu se grăbesc îl scapă pe Hatvani din nou s-au 
așezat călare pe lănci și sulițe și și-au dat drumul la vale pe 
muntele pleșuv, coborând astfel de trei ori mai iute decât 
ar fi putut cobori cu picioarele. 

Hatvani recunoscu cu groaza în oase căciulile țuguiate 
ale voinicilor lui Mihu și dădu pinteni calului. 

Dar printre trăsuri și căruţe calul nu mai putu înainta 
așa ușor și atunci ungurul se gândi la o înșelăciune. 

El îl chemă iute la sine pe Hegyesi și-i zise: 

— Hegyesi, trebuie să-i păcălim pe valahi. Dezbracă-ţi 
tunica și dă-mi-o mie. Aici, ţine tunica și șapca mea. De aici 
și până la Brad d-ta vei fi Hatvani iar eu Hegyesi. 

Cei doi unguri își schimbară iute hainele și șepcile, iar 
cu tăișul sabiei Hatvani îi reteză lui Hegyesi și mustăţile 
deoarece el purta mustăţi scurte iar Hegyesi mustăţi lungi, 
ungurești, până după urechi. 

După ce se făcu această schimbare la față, Hatvani porni 
mai departe croindu-și drum cu sabia printre oamenii săi și 
refugiați. 

Chiar după izvoarele ungurești, Hatvani a tăiat șapte 
oameni dintre ai săi și cam tot atâţia refugiaţi pentru a 
putea străbate până în fruntea convoiului unde drumul era 
liber. 

Între timp însă românii ajunseră la șosea și lui Mihu nu-i 
scăpă cruzimea cu care călăreţul din față își măcelărea 
oamenii pentru a putea scăpa el. 

— Dacă n-aş vedea tunica albastră a lui Hatvani mai în 
fund, printre refugiaţi - le zise Mihu, oamenilor săi - după 
această sălbăticie aș jura că ticălosul acesta este Hatvani! 
Totuși, mi se pare ciudat... 

Hatvani scăpase tocmai de convoi și acum își gonea calul 
nebunește, nădăjduind să treacă ca fulgerul pe lângă 
românii care așteptau în marginea din spre munte a 
drumului. 

Dar când ajunse în dreptul locului unde erau românii 
răsună o detunătură, calul lui Hatvani mai făcu doi-trei 
pași, se ridică apoi în două picioare și se prăbuși la 
pământ. 

Oricât de iute alerga nobilul armăsar al ticălosului 
glontele ucigător din pistolul lui Mihu tot îl nimeri. 

Până să se ridice comandantul ungurilor de sub cal 
românii îl și înconjurară. 

— Cine ești? tună Mihu. 

— Sunt Hegyesi, domnule - răspunse Hatvani, tremurând 
și cu ochii în pământ. Eu n-am ucis niciun român... Hatvani 
e în urmă... el e vinovat, domnule! _ 

Mihu tresări când auzi această voce. Își amintea bine că 
o mai auzise undeva, dar unde?... 

— Minti! se răsti el deodată. Pe Hegyesi l-am văzut și eu 
în ziua aceea blestemată la Vinţ când l-ai chinuit pe bietul 
Niculiţă, până și-a dat sufletul! paziti 

— Nu-i Hegyesi acesta, domnule Mihu, cum nu sunt eu 
popă! zise unul din lănceri. Pe Hegyesi îl cunosc bine căci 
e din Vint, iar eu sunt di Decea. Mai curând aș zice că e.. 


Sa, 


..Hatvani! Nu-i așa? îi tăie Mihu vorba. 

— Da, domnule Mihu! încuviinţă lăncerul. 

— Eşti descoperit ticălosule! tună atunci Mihu. Şi a sosit 
ora în care va trebui să-ţi ispășești crimele săvârșite cu 
atâta cruzime. Mă gândeam să te duc lui Avram Iancu să te 
judece. Dar după cruzimea cu care am văzut că ţi-ai ucis 
proprii tăi oameni pentru a-ţi salva viaţa-ți mizerabilă socot 
că orice judecată e de prisos. 

— Îndurare! îngână atunci Hatvani, căzând în genunchi. 
Ai milă de mine! 

— Tu ai avut oare milă de pruncii pe care i-ai aruncat de 
vii în groapa cu var, din Vinţ? Ai avut milă de femeile 
cărora ai poruncit să li se taie sânii, de bărbaţii cărora le-ai 
scos ochii, le-ai tăiat limba, urechile, mâinile și picioarele, 
pe rând, pentru a le prelungi chinurile și a le desfăta la 
urletele lor de durere? Cum mai îndrăznești să ceri 
îndurare bestie cu chip de om? 

Vestitul comandant al ungurilor zăcea doborât în praful 
drumului, ne mai îndrăznind să ceară nici milă. 

Poate că în clipa aceea se căia de toate cruzimile 
fioroase săvârșite de el și din porunca lui, dar era prea 
târziu. 

Zecile, sutele de jertfe al căror sânge nevinovat udase 
pământul din porunca lui strigau răzbunare și pedeapsa nu 
mai putea întârzia de a-l lovi pe acest monstru. 

— Băieți - le zise Mihu oamenilor săi - duceţi-vă și 
aduceţi-l aici pe falsul Hatvani. 

Voinicii plecară spre convoi și peste zece minute 
Hegyesi stătea dârdâind de teamă în faţa lui Mihu. 

— Cine ești tu? întrebă voinicul. 

— Sunt... sunt comandantul... sunt Hatvani! îngână 
Hegyesi. 

— Nu minţi! se răsti Mihu. Hatvani e acesta din praf! 
Spune adevărul, cine ești? 

— Sunt Hegyesi! răspunse ungurul, văzând că totul era 
descoperit. 

— Acum înțeleg! Lui Hatvani îi era atât de dragă viața 
încât n-a șovăit să îmbrace hainele tale, să se facă de râsul 
lumii prin lașitatea lui, numai să scape. Dar cu atât mai 
grea îi va fi pedeapsa pe care i-am hotărât-o. Hatvani! 

Comandantul ungurilor își ridică încet capul. În câteva 
clipe îmbătrânise cu zece ani. 

Privirile lui obosite nu mai aveau nimic din strălucirea 
drăcească a ochilor săi din Vint. 

— Hatvani! zise Mihu. Ascultă, care-ţi este pedeapsa! 
Noi nu suntem călăi ca să chinuim pe osândiţi după cum ai 
făcut tu. Vreau să-ţi arăt și prin aceasta deosebirea dintre 
tine și un român. Vei muri iute, fără chinuri prea mari. 
Cum însă nu te socotesc vrednic de un glonte, nici de tăișul 
unei săbii, te voi arunca în prăpastia aceea! 

Hatvani se cutremură și capul îi căzu peste piept. 

— Ştiu că este o moarte prea ușoară pentru tine - urmă 
Mihu - dar ţi-am spus că noi nu suntem călăi. În schimb, 
află că pentru lume vei continua să trăiești! 

Hatvani își ridică deodată capul și ochii lui trădau o 
nădejde nețărmurită. 

— Se pare că m-ai înţeles! continuă Mihu. Mă voi 
explica. 'Tu vei muri iar Hatvani va trăi. Cel care va rămâne 
în viaţă va fi acela pe care ai îmbrăcat tu însuţi tunica de 
comandant. 

— Hegyesi? îngână Hatvani, îngrozit 

— Da, Hegyesi. Lui îi dăruiesc viața cu condiţia să se dea 
de astăzi înainte drept Hatvani, să intre în stăpânirea 
bunurilor tale să conducă armata ungurească în locul și în 
numele tău. 

— Nu se poate... nu se poate! izbucni atunci din Hatvani 
îngâmfarea care nu-l părăsi nici chiar în cea din urmă clipă 
a vieţii sale. Hegyesi a fost un biet conţopist la mine în 
cancelarie... tatăl lui e cizmar... un fiu de cizmar să intre în 
familia nobilă a Hatvanilor?... Nu se poate... 

— Ştiam că îngâmfarea voastră, a nobililor unguri, vă 
este mai prețioasă chiar decât viaţa și tocmai de aceea ți- 
am ales această pedeapsă care te va urma și după moarte. 
Hegyesi îți cunoaște casa, obiceiurile, felul de viaţă, așa că 
te va putea imita foarte bine. 

— Ha, ha, ha - începu Hatvani deodată să râdă. Numai 
că răzbunarea d-tale nu va ţine decât câteva ceasuri, până 
când vor ajunge refugiații la Brad. Ei au văzut când mi-am 
schimbat tunica cu Hegyesi și vor dezvălui înșelăciunea. 

— Refugiații? răspunse Mihu. Uită-te înapoi și vei vedea 
că refugiații d-tale nu vor mai apuca să dezvăluie nimănui 
cine se ascunde sub numele de Hatvani! 

Comandantul ungur întoarse capul și un țipăt de groază 
îi ieși de pe buze. 

O parte din oamenii lui Simion Groza coborâseră și ei pe 
drumul de peste piscul pleșuv și întărâtaţi de masacrele 
ungurilor din Abrud omorau tot ce le ieșea în cale, husari, 
honvezi, refugiaţi, fără deosebire. 

Mulţi din acești nenorociţi se aruncau în prăpastie 
pentru a scăpa de lăncile moţilor. 

— Acum îţi dai seama că pedeapsa mea nu va ţine câteva 
ceasuri, ci o viaţă întreagă, o veșnicie. Nobilul sânge al 
Hatvanilor se va amesteca cu sângele cizmarului Hegyesi 
iar sălbatica armată ungurească va fi condusă de un fost 
conţopist! 

— Asta nu se va întâmpla niciodată! strigă Hatvani și 
scoţându-și pistolul de la brâu îl îndreptă asupra lui 
Hegyesi. 

În aceeași clipă însă, Drăgan care stătea în spatele 
comandantului ungur, îl lovi peste mână și glontele 
pătrunse în pământ. 

— Cred că acum vei avea un motiv mai mult să te 
răzbuni și tu pe acela - îi zise Mihu lui Hegyesi - care te-a 
îmbrăcat în uniforma de comandant numai pentru ca să 
scape el cu viaţă și să mori tu în locul lui! 

Hegyesi nu răspunse nimic. Dar privirile lui pline de ură 
și dispreţ pentru fostul său stăpân dovedeau îndeajuns că 
pedeapsa neobișnuită a lui Mihu Inimă de Leu va fi dusă la 
îndeplinire. 

— Şi acum să sfârșim Hegyesi - zise Mihu - ai înțeles? De 
astăzi înainte ești Hatvani, comandantul armatei ungurești 
care a luptat împotriva lui Avram lancu. Urcă-te pe cal și 
pleacă la Brad să vadă acest nemernic că ceea ce am 
hotărât se va întâmpla. 

Hegyesi n-așteptă să i se spună de două ori. iii n-ar fi 
visat măcar că războiul împotriva românilor îl va face 
comandantul armatei ungurești, îl va face stăpânul averii 
fostului său stăpân. 

Fericit pe de o parte că scăpase cu viaţă, pe de altă 
parte că lucrurile se întorseseră atât de norocos pentru el, 
împins de imboldul său de slugă, căzu în genunchi și vru să 
sărute mâna lui Mihu, dar acesta îl împiedică: 

— Nu mă atinge, căci și atingerea ta este veninoasă. Cu 
sufletul tău de slugoi te-ai făcut unealta unei bestii cu chip 
de om și ai ucis fără milă când ţi s-a poruncit. Dacă n-ar 
preţui pedepsirea acestui nemernic mai mult decât viaţa 
ta, fii încredinţat că de mult n-ai mai fi fost printre cei vii. 
Pleacă! 

Hegyesi scrâșni din dinţi, dar nu îndrăzni să răspundă 
acestei batjocuri. 

Se aruncă în șea și porni ca vântul spre Brad. 

Drăgan și cu un alt haiduc trebuiră să-l ţină din 
răsputeri pe Hatvani, care urla, tipa, blestema și voia să 
fugă după acela care-i luase numele și rangul în societate. 

Când apoi Hegyesi dispăru după munte Hatvani căzu ca 
un sac și începu să plângă: 

— Vai mie! Vai mie! Mi-aţi batjocorit numele... mi-aţi 
batjocorit familia... aţi batjocorit toate generaţiile care vor 
purta numele de Hatvani! 

— Sfânta Scriptură spune că blestemul cel mai groaznic 
este până în a șaptea generaţie - zise Mihu. Pedeapsa mea 
nu este decât blestemul pruncilor, al copiilor, al femeilor 
nevinovate care au murit pentru a-ţi sătura pofta ta de 
sânge! Acum, Drăgane și tu, Vișane, faceţi-vă datoria! 

Cei doi haiduci îl luară pe Hatvani pe sus și se apropiară 
de gura prăpastiei. 

Hatvani tipa ca din gură de șarpe și se zbătea 
deznădăjduit. 

Dar în zadar. 

O îmbrâncitură și trupul lui zbură prin aer, apoi porni ca 
o săgeată spre fundul prăpastiei. Doi vulturi se iviră îndată 
de printre stânci făcând cercuri tot mai strânse deasupra 
locului unde să prăbușise fostul comandant al armatei 
ungurești din Munţii Apuseni. 

CAPITOLUL 132 
O revedere neașteptată 


După groaznica înfrângere a lui Hatvani care le-a adus 
românilor patru tunuri și aproape o mie de puști, Kossuth 
se înfurie atât de tare încât scrise câte o scrisoare 
generalilor Bem și Getz, cerându-le să zdrobească cu orice 
preț și sacrificii revoluția românească. 

Kossuth avea dreptate să fie înfuriat. El tăinuise lumii 
cumplita înfrângere ungurească din Munţii Apuseni, dar 
honvezii care mai scăpaseră cu viaţă ajunseseră chiar și 
până la Debrețin, așa, goi, rupti, fără arme, cum fugiseră 
din faţa armatei lui Iancu. 

Honvezii aceştia  povestiră lucrurile cele mai 
neînchipuite despre oastea lui Iancu și atunci lumea se 
înfurie și pe străzile Debreţinului treceau nenumărate 
convoaie de manifestanți care cereau stârpirea naţiunii 
române de pe suprafaţa pământului. 

În asemenea împrejurări nu mai este de mirare că chiar 
Kossuth a spus că unitatea Ungariei nu este ameninţată 
nici de austrieci, nici de ruși, ci de mâna de români din 
Munţii Apuseni. 

Primind scrisoarea lui Kossuth, generalul Bem chemă la 
sine pe colonelul Farkaș Kemeny, unul din cei mai buni 
ofițeri ai armatei ungurești și-i spuse: 

— Te numesc comandantul noii expediţii care va porni în 
Munţii Apuseni. Însărcinarea d-tale va fi de a sparge 
taberele acestor cete de hoţi și a-i alunga în ţinutul 
neroditor din spatele Câmpenilor, pe urmă, a-i strâmtora în 
așa chip încât să nu li se poată aduce niciun fel de 
alimente, nici din spre Baia de Criș, nici din Ardeal, nici 
din Câmpeni și nici de la Gilău peste munti. Vei îngriji mai 
vârtos să iei de la acești tâlhari, întrucât îţi va sta în 
putinţă, toate turmele de vite. 

De la talentul strategic al colonelului Farkaș Kemeny 
așteptau acum ungurii izbânda cea mare asupra românilor. 

Dar ca și de celelalte două ori, oastea ungurească 
alcătuită de astă dată din șase mii de honvezi, un escadron 
de cavalerie, nouăsprezece tunuri de calibre deosebite și 
patru baterii de rachete, fu bătută crunt. Moţii au făcut și 
de astă dată minuni de vitejie hârțuindu-l pe Kemény zi și 
noapte, încât acesta nici n-apuca să mănânce ca lumea. 

— Obraznicii, nu-mi dau pace nici să prânzesc în liniște! 
exclamă Kemeny, la Abrud. 

Românii aveau acum însă și patru tunuri ca lumea, cele 
luate de la Hatvani și cu acestea împrăștiau moartea în 
unguri. 

Cum nu erau artileriști, românii ţinteau și cu tunurile 
acestea tot cu ajutorul puștii, după cum îi învățase Mihu 
Inimă de Leu, dar cât ţinteau de bine ne-o spune chiar 
mărturia ungurească: 

— Odată, un glonte de șase funţi a nimerit frâul de la 
calul colonelului care, cu gândul să încalece alt cal, îl 
dădea pe al său unui husar; altă dată o ghiulea de 
doisprezece funţi a zburat abia de-o palmă peste capul 
meu și al colonelului Kemeny! 

În ziua de 16 mai, Kemeny, prinzând de veste că a doua 
zi Avram lancu are de gând să pornească un atac general, 
hotări să fugă. 

— Dracul să se mai bată cu popii! exclamă el și fugi spre 
Zlatna unde paza românească fiind mai slabă putu să se 
retragă cu pierderi mai mici decât Hatvani. 

Când a auzit generalul Bem de înfrângerea colonelului 
Kemény, s-a înfuriat grozav și i-a poruncit să se înapoieze 
îndată în munți și, sau să învingă, sau să nu se mai 
întoarcă din munti. Dar bietul colonel avu noroc, căci rușii, 
chemați în ajutor de austrieci, pătrunseră în Ardeal și 
Kemény fu comandat în altă parte. 

Cu înfrângerea lui Kemeny, războiul cu ungurii în Munţii 
Apuseni se poate socoti ca sfârșit. De atunci încolo, trupele 
dușmane postate la câteva puncte mai însemnate ale 

Cordonului lui Iancu, se mulțumesc a-i hârțui doar pe moţii 
care păzeau intrările în munți. 

O singură excepţie se produce pe la începutul lui iulie, 
când Nicolaie Corcheș, însoţit de Mihu Inimă de Leu, 
câștigă strălucita victorie de la Fântânele, unde a pierit o 
armată întreagă de trei mii de unguri împreună cu 
comandantul lor, Paul Vasocăry. 

Victoria aceasta a mai potolit puţin setea de răzbunare a 
lui Mihu, ai cărui voinici au fost toţi măcelăriți mișelește la 
poalele munţilor Bihorului unde plecaseră după vite. 

Kemeny, omorând toate vitele pe care le găsise în calea 
sa în munţii Apuseni, până la adunarea oștirii lui Iancu 
moţii rămăseseră fără carne și atunci, după înfrângerea 
ungurilor, Craiul Munţilor trimise mai multe cete de voinici 
în diferite regiuni nebântuite de război pentru a cumpăra 
vite. 

Spre Hălmagiu porniră voinicii lui Mihu sub conducerea 
lui Drăgan, deoarece pentru cumpărarea de vite nu era 
nevoie de comandant. 

Ei cumpăraseră de pe la poalele munţilor Bihorului vreo 
două sute de vite și se înapoiau spre Câmpeni. Într-o 
noapte au mas în satul Juncu, sat jumătate românesc, 
jumătate unguresc și după ce au așezat vitele în curtea 
cârciumii, voinicii s-au dus să se culce în șură, urmând ca 
dimineaţa să pornească mai departe. 

Cârciumarul însă, un ungur cu numele Kormoș, se gândi 
că ar putea să se aleagă și el cu câteva vite dacă ar chema 
honvezii din Baia de Criș peste capul românilor și îndată 
după ce haiducii se duseră să se culce, Kormoș își puse 
șeaua pe cal și porni la Baia de Criș de unde, pe la miezul 
nopţii, veni cu o companie de honvezi. 

Ungurii, fără a mai băga în seamă văicărelile 
cârciumarului, înconjurară șura din toate părţile, apoi îi 
dădură foc. 

Haiducii, trezindu-se din somn, când văzură că arde șura 
peste ei, năvăliră spre ușă. 

Dar când deschiseră ușa fură primiţi de o ploaie de 
gloanţe care culcă îndată la pământ o parte din ei. 

Atunci încercară de mai multe ori să-și croiască drum cu 
arma în mână, dar faţă de numărul mare al honvezilor era 
fatal ca toate încercările lor să fie zadarnice. 

Bieţii oameni căzură până la cel din urmă sub gloanţele 
ungurilor, iar răniții fură mistuiţi de flăcări. 

Dar Dumnezeu nu-i ajută lui Kormoș, care din lăcomie a 
dat morţii ațâţi oameni care nu-i făcuseră nimic, deoarece 
nu numai că honvezii nu-i dădură ca răsplată niciun cap de 
vită, dar focul de la șură se întinse la casă, la grajduri și 
Kormoș a rămas muritor de foame. 

Săptămâni întregi după ce primi vestea măcelăririi 
oamenilor săi, Mihu Inimă de Leu nu mai era de 
recunoscut. 

Alerga ca un nebun de colo până colo, nimeni nu se mai 
putea înțelege cu el și chiar mângâierea Mioarei și a lui 
Avram lancu nu folosea la nimic. 

Când apoi Avram lancu îi porunci lui Nicolae Corcheș să 
atace oastea lui Paul Vasvăry pentru a-i opri înaintarea, 
Mihu se gândi îndată că acesta era momentul pentru a-și 
răzbuna moartea voinicilor și însoţit de Dan Dragomir 
porni îndată în tabăra lui Corcheș. 

Ajuns acolo, Mihu îi adună pe oșteni, le povesti cele 
întâmplate la Juncu, îi îndârji cât putu împotriva ungurilor 
și când porniră la atac moţii nu mai erau oameni, erau lei, 
erau tigri, care voiau să răzbune sângele tovarășilor lor 
uciși mișelește. 

De aceea a fost atacul de la Fântânele atât de fulgerător, 
de aceea n-a scăpat din lupta aceea niciun suflet de 
honved. 

După această cumplită răzbunare, când trei mii de 
unguri au plătit cu sângele lor moartea celor douăzeci și 
doi de haiduci care mai rămăseseră în viață după luptele 
cu ungurii, Mihu se mai liniști, își mai reveni în fire. 

Între timp, rușii chemaţi în ajutor de austrieci înaintau 
victorioși pe toate fronturile. 

Generalul Lüders intrase și el în Ardeal cu armata rusă 
de ocupaţie din Muntenia și pe la mijlocul lui august 1849 
se apropia de Alba Iulia. 

Nicolae Bălășescu îi scrise lui Iancu că Lüders vrea să-l 
cunoască și să-i dea niște daruri pentru moţii care s-au 
luptat atât de vitejește și-l rugă să se prezinte înaltului 
ofițer rus, împreună cu câţiva voinici care s-au distins în 
lupte. 

Iancu porni deci spre Alba-Iulia și fiind vorba de voinici 
care s-au distins în lupte, firește că-l luă și pe Mihu cu el. 

Iancu sosi la Alba-Iulia cam pe la mijlocul lui august și se 
prezentă generalului Luders care aprecie în cuvinte 
elogioase serviciile aduse cauzei de către românii din 
Munţii Apuseni, distribui pentru legiunea lui Iancu un 
număr însemnat de arme și muniții și îi dete suma de trei 
mii de galbeni pentru cheltuielile legiunii. 

După amiază, Mihu, Dan, Mioara, Dochiţa și Pia făcură o 
plimbare prin oraș voind să vadă cetatea în care Mihai 
Viteazu înfăptuise pentru prima oară unitatea tuturor 
românilor. 

Se înapoiau tocmai de la zidurile vechii cetăţi când 
deodată cineva strigă: 

— Rimsky! 

Mihu își întoarse capul și tresări. 

În faţa lui stătea un ofiţer rus. 

Lui Mihu nu-i era tocmai la îndemână, deoarece dacă 
ofițerul acesta îl strigase pe numele său adevărat însemna 
că îl cunoștea încă din Polonia sau Rusia și acolo el n-avea 
prieteni în armata rusă, ci numai dușmani de moarte. 

— Pe cine căutaţi, domnule? întrebă Mihu, cu voce 
nesigură. 

— Nu ești d-ta Stanislau Rimsky? întrebă ofiţerul în 
limba poloneză. 

Mihu se gândi la început să tăgăduiască, deoarece nu-i 
convenea să fie descoperit acolo în orașul ocupat atunci de 
ruși. Dar o tăgadă ar fi putut să-i înrăutățească situația 
dacă rusul era sigur că el e Rimsky și de aceea îi răspunse 
în doi peri: 

— Şi dacă eu aș fi Rimsky? 

— Dacă ai fi Rimsky, Stanislau Rimsky, cum cred că ești 
- răspunse ofițerul - atunci mi-ai pricinui o bucurie, cum n- 
am mai simţit de mulţi, mulţi ani de zile! 

Atât Mihu, cât și Dan și fetele rămaseră foarte mirate. 

— Dar cine ești d-ta? întrebă Mihu, intrigat. 

— Eu? făcu ofițerul. Eu sunt un vechi și bun prieten al lui 
Rimsky și mă mir că nici Stanislau, nici Dan și nici Mioara 
nu-l mai recunosc pe... doctorul Leonida. 

— Leonida?!... Doctorul Leonida! strigară ca un singur 
om Rimsky, Dan și Mioara. Să fie cu putinţă?... 

— Da, Stanislau, eu sunt și... mai mult n-apucă să spună 
ofițerul rus, căci atât Mihu, cât și Dan Dragomir îi săriră 
de gât și începură să-l sărute, să-l îmbrăţișeze, spre 
uimirea nu numai a Dochiţei și Piei, ci și a celorlalţi 
trecători de pe stradă care se opriseră în loc. 

— Leonida, scumpul meu prieten! 

— Stanislau! In sfârșit, te-am găsit! 

— Dane, băiatule, cât te-ai schimbat! 

— Au trecut atâţia ani! 

Timp de câteva minute nu se schimbară decât asemenea 
exclamări, urmate de noi și repetate îmbrăţișări între cei 
trei bărbaţi. 

— Liniștiţi-vă odată! zise Mioara în cele din urmă. Nu 
vedeţi că s-a strâns lumea în jurul nostru? 

— Ce vrei, Mioară - zise Stanislau Rimsky cu lacrimi în 
ochi - când îţi revezi un prieten, cum ne-a fost nouă 
doctorul Leonida după ațâţi amar de ani, uiţi de buna- 
cuviinţă, uiţi și unde te găsești și-ţi dai frâu liber bucuriei 
care te copleșește. Dar Mioara are dreptate. Să mergem 

undeva! Până în tabără, care-i afară din oraș, e cam 
departe... 

— Veniţi la mine - zise atunci doctorul Leonida - eu am 
fost încartiruit a patra casă de aici! 

— Da, să mergem la el! E mai aproape! zise Dan. Avem 
atâtea să ne spunem! 

Mihu îl prezentă pe vechiul său prieten Dochiţei și Piei și 
apoi intrară cu toţi în casa în care locuia Leonida. 

— Mai înainte de toate să ne spui - zise Mihu, așezându- 
se pe divan, lângă Leonida - ce cauţi tu aici, ce rost are 
uniforma de ofiţer rus pe tine? 

Doctorul Leonida zâmbi. 

— Povestea este foarte simplă! răspunse el. Ştiam că 
după ultima noastră întâlnire în palatul din Petrograd al 
prințului Trubetzkoi, ai plecat, împreună cu Dan Dragomir 
spre țara Românească. Ani de zile am căutat să dau se 
urma voastră dar n-a fost chip. Nimeni nu-l cunoștea pe 
Stanislau Rimsky, nici în Moldova nici în Muntenia. 
Renunţasem la nădejdea de a te mai găsi vreodată, când, 
acum un an și jumătate, rușii au hotărât să ocupe din nou 
ţările românești. M-am gândit atunci că poate eu voi avea 
mai mult noroc decât oamenii pe care îi trimisesem în 
căutarea ta și m-am angajat ca doctor în armata rusă care 
urma să ocupe ţările românești. Ca ofiţer rus am colindat 
toată Moldova și toată Muntenia dar n-am dat de tine 
nicăieri! 

— Firește, de vreme ce noi eram în Ardeal! zise Dan. 

— Acum o lună, generalul Luders a primit ordin de a 
pătrunde în Ardeal și așa am ajuns lai Alba-lulia, unde 
Dumnezeu tot m-a ajutat să dau peste tine! 

— Dragul, dragul meu Leonida - exclamă Stanislau 
Rimsky, cu ochii umezi - știam că mi-ai fost un bun și 
credincios prieten, nu mi-aş fi închipuit însă niciodată că-ţi 
vei jertfi ani de zile pentru a mă căuta prin ţări străine! 

— Te-am căutat, nu numai fiindcă voiam să te revăd - 
zise doctorul Leonida - ci și fiindcă aveam o însărcinare de 
mare însemnătate pentru tine... 

— O însărcinare pentru mine? exclamă Mihu, adânc 
mirat. De la cine? Cu ce scop? 

— De la prinţul Adam Poniatowsky și cu scopul de a-ţi 
pricinui, cred, o mare bucurie. 

Rimsky se uită mirat la vechiul său prieten. 

— O mare bucurie de la prințul Poniatowsky? întrebă el, 
nedumerit. 

— Da! răspunse Leonida. Îţi mai aduci aminte că pe 
vremuri, în pădurea de la Zlepitnak, ne-ai povestit de o 
soră a ta a cărei taină maică-ta ţi-a dezvăluit-o cu limbă de 
moarte? 

— Da, știu! zise Mihu, întristându-se deodată. Biata 
maică-mea a închis ochii mai înainte de a-mi fi putut spune 
cui își încredințase copilul și cine era tatăl sărmanei mele 
surori despre care nici nu știu măcar dacă mai este în 
viaţă. 

— Sora ta trăiește, Stanislau! 

— Trăiește? strigă Mihu, cu lacrimi de bucurie în ochi. 
Unde este? Ai văzut-o? Vorbește... vorbește, Leonida! 

— Ai văzut-o și tu, dragă Stanislau! răspunse doctorul, 
zâmbind. 

— Eu?!... Am văzut-o eu?... Leonida, te-ai schimbat, 
Leonida și-ți baţi joc de durerea unui frate! Anii te-au 
schimbat și nu mai ești prietenul pe care l-am lăsat la 
Petrograd! 

În cuvintele lui Rimsky era atâta amărăciune, atâta 
dezamăgire, încât Leonida se întristă și el. 

— Mi-am schimbat înfățișarea, dragă Stanislau - 
răspunse el - dar sufletul nu! Ti-am spus că sora ta trăiește 
și așa este! Ti-am supus că ai văzut-o chiar și tu - și ai 
văzut-o! 

— Am văzut-0?!... Într-adevăr?!... Dar unde?... Unde! 

— În ruinele cetățuii de la Zlepitnak, pe urmă în Cuibul 
Vulturilor din Rudin, pe urmă... 

— Leonida - strigă atunci Rimsky, sărind de pe canapea - 
nu cumva... sora mea... este... 

— ...Minerva! întregi doctorul Leonida. Minerva, pe care 
o credeam sora mea! La moartea tatălui meu s-a găsit 
alături de testament o scrisoare în care lani Kipriotis 
recunoștea că prințul Adam Poniatowsky îi încredinţase 
spre creștere o copilă, fructul unei idile de dragoste pe 
care prințul a avut-o cu doamna Rimsky și că această 
copilă este Minerva, pe care el a crescut-o ca pe propriul 
său copil. 

— Așadar... îngână Rimsky. Minerva e sora mea și... și 
prinţul Poniatowsky i-a fost tată? 

— Da! răspunse Leonida. { 

— Şi Poniatowsky știe aceasta? 

— Da. L-am chemat și i-am arătat scrisoarea tatii. 
Bucuria lui a fost nespusă și a vrut să mi-o ia pe Minerva. 
Eu însă m-am împotrivit, știind că prinţul este mereu în 
primejdie din pricina urii cu care-l urmăresc rușii și deci, 
în casa mea e mai în siguranţă. Poniatowsky și-a dat seama 
că așa este și mi-a lăsat-o pe Minerva și pe mai departe. 

— Şi unde este Minerva acum? 

— La moșia ei de lângă Grodno pe care i-a dăruit-o 
prinţul. 

— S-a măritat? întrebă Mihu. 

— Nu! A spus că nu se mărită niciodată și că singura ei 
dorință este să poată trăi lângă tine. Vezi deci, dragă 
Stanislau că cercetările pe care le-am întreprins pentru 
găsirea ta sunt expresia mai întâi a dorinţei ei și numai în 
al doilea rând a dorului meu de a te revedea! 

— Bunul, bunul meu prieten! exclamă Rimsky, strângând 
mâna lui Leonida. Cum să-ţi mulțumesc că ai îngrijit o 
viaţă întreagă de surioara mea? 

— Nu trebuie să-mi mulțumești cu nimic, căci chiar dacă 
n-aș fi crezut-o sora mea, tot aș fi apărat-o împotriva 
răutăţii unui părinte prea aspru! 

— Ai dreptate, Iani Kipriotis n-a fost un tată tocmai bun! 
Dar a murit, Dumnezeu să-l ierte! 

— Amin! zise doctorul Leonida și își șterse o lacrimă din 
ochi. 

— Când mă gândesc că am stat luni de zile unul lângă 
altul în Cuibul Vulturilor din Rudin și: n-am știut că este 
sora mea! zise Mihu. 

— Fiindcă veni vorba de Rudin, mai am o noutate să-ţi 
dau! zise doctorul Leonida. Vă mai aduceţi aminte de 
scrisorile care au ajuns într-un chip atât de tainic pe masa 
noastră din Cuibul Vulturilor, scrisori cu ajutorul cărora te- 
am scăpat pe tine, Stanislau, din ghearele lui Verșeghin, 
comandantul închisorii din Dubro? 

— Îmi aduc aminte! Era dovada crimei lui Verșeghin 
asupra unui mare duce și niciodată n-am putut afla cine v-a 
pus în noaptea aceea pe masă prețioasele documente. 

— Intocmai! zise Leonida. Ei bine, într-o zi, la Cracovia, 
am primit vizita unui moșneag pe care nu l-am recunoscut 
îndată. Ştii cine era? 

— Cine? întrebă Mihu. 

— Era bătrânul servitor al prințesei Fedora Feodorovna, 
singurul care cunoştea ascunzătoarea noastră. lar 
scrisorile cu dovada crimei lui Verșeghin ni le pusese el pe 
masă. 

— Şi de unde le avea? întrebă Dan. 

— Le găsise de mult, în Siberia, în soba unei case în care 
trăsese cu decedatul său stăpân, prinţul Feodorov, care 
avea obiceiul să călătorească mult. 

— Şi de ce nu l-a denunţat pe Verșeghin? întrebă Dan. 

— La început le-a ascuns cu gândul să tragă folos din 
ele. Când s-a înapoiat la Moscova după doi ani de călătorii 
cu prinţul Feodorov, câtva timp a uitat de ele. Pe urmă, 
când a dat iarăși peste scrisori, într-o zi, i-a fost teamă să 
se ducă la politie cu ele, să nu-și aprindă paiele în cap din 
pricină că le tăinuise atâta vreme. În curând a plecat iar în 
călătorii cu stăpânul său și cu vremea, umblând tot prin 
străinătăţi, a și uitat de ele, nemaiaducându-și aminte 
decât când isprăvile noastre din Rudin au scos la iveală 


1449 


numele lui Verșeghin. Atunci s-a dus odată la Dubro, dar 
pe semne că Verșeghin era atât de furios din pricina 
noastră că nici nu l-a primit. Pe urmă apoi a venit 
arestarea ta, Stanislau și bietul bătrân a renunţat să mai 
tragă foloase din scrisori și ni le-a dat nouă, ca să te 
scăpăm, știind că prin această îi va face o bucurie Fedorei 
Feodorovna pe care o iubea mult, căci era bună cu el. 

— Bietul bătrân! exclamă Mihu. Şi l-ai răsplătit pentru 
fapta sa? 

— Am vrut să-l răsplătesc, dar a refuzat să primească 
ceva, spunând că prinţesa i-a lăsat prin testament cu ce să 
trăiască în belșug, până la capătul zilelor sale. 

Dar acum, dragii mei - urmă doctorul Leonida - eu v-am 
spus atâtea și voi nu mi-aţi destăinuit încă nimic din ceea 
ce s-a petrecut cu voi. 

Mihu îi povesti toate peripeţiile din Baltă, apoi din 
Ardeal, alături de Avram lancu și până să sfârșească 
romanul atât de aventuros al vieţii lui de haiducie se 
înseră. 

Revederea, istorisirea atâtor lucruri, pe care vechii 
prieteni aveau să și le comunice unui altuia făcu ca timpul 
să treacă pe negândite și înserarea să se lase fără ca 
vreunul din ei să fi băgat de seamă. 

Prietenii nu-și dădură seama cât timp trecuse decât când 
nu se mai vedea în odaie și trebuiră să aprindă lampa. 

— Vai de mine - exclamă atunci doctorul Leonida - ne-am 
luat cu vorba și eu trebuia să mai dau o raită pe la spitalul 
de campanie căci comandantul suprem al armatelor rusești 
a sosit astăzi în Alba Iulia și mâine ne face inspecţie! 

— Cine e comandant suprem? întrebă Mihu, așa, într-o 
doară. 

— E... începu doctorul Leonida să spună, dar deodată se 
opri, faţa i se întunecă și se întoarse de la Mihu. 

— De ce te-ai oprit, Leonida? întrebă Rimsky mirat. 

Doctorul nu răspunse și era vădit că ar fi preferat să 
tacă, dar Rimsky îl zori: 

— Mă faci curios, Leonida! De ce nu vrei să-mi spui cine 
e comandantul suprem ai armatelor rusești? Sau poate că 
aceasta este o taină de război a armatei în care te-ai 
înrolat? 

— Nu este, răspunse doctorul Leonida, întunecat. Nu 
este nicio taină! Dar n-aş vrea să tulbur seninătatea 
revederii noastre cu rostirea unui nume de care ne-a fost 
silă amândurora o viaţă întreagă. 

Mihu se uită nedumerit la prietenul său. Cine putea să 
fie acest comandant suprem al rușilor de care doctorul 
Leonida vorbea cu atât dispreţ, cu atâta ură chiar? 

— Leonida, tăcerea ta mă face din ce în ce mai curios! 
zise Stanislau Rimsky. În ceea ce privește seninătatea 
revederii noastre, nu cred că este în lumea aceasta un om 
care să ne-o poată tulbura! 

— Te înșeli! răspunse vechiul tovarăș al Vulturului 
Morţii. Este un om a cărui amintire ne-ar reîmprospăta în 
minte întâmplări de care e mai bine să nu ne mai aducem 
aminte și să le lăsăm în negura uitării. De aceea, te rog nu- 
mi mai cere să-ţi spun! 

— Pentru a-ţi face ţie o plăcere, nu voi mai insista! zise 
Stanislau Rimsky. Totuși, îţi atrag atenţia că va fi îndeajuns 
să ies în stradă și să-l întreb pe cel dintâi soldat rus cine 
este comandantul suprem și voi afla ceea ce tu nu vrei să- 
mi spui din motive pe care nu le pot înţelege. 

— Ai dreptate! Mai curând sau mai târziu tot vei afla! 
răspunse doctorul Leonida. Atunci află că... Comandantul 
suprem al armatelor rusești care operează în Ungaria și 
Ardeal este... Gorciacov! 

O stâncă dacă s-ar fi rostogolit la picioarele lui Mihu, un 
trăsnet dacă ar fi căzut lângă el, o ghiulea de douăzeci de 
funţi dacă i-ar fi smuls sabia din mână, nu l-ar fi făcut pe 
Stanislau Rimsky să sară mai brusc de pe canapea decât l- 
a făcut acest singur cuvânt: Gorciacov! 

— Gor... Gorciacov ai zis? bâlbâi el. Am auzit bine oare? 
... Călăul Varșoviei să fie aici, la Alba-Iulia? 

— Da, răspunse doctorul Leonida. Prinţul Gorciacov, 
Călăul Varșoviei, comandantul suprem al armatelor 
rusești, se găsește de astăzi după amiază aici, în oraș! 

Uimirea, ura, indignarea lui Mihu fu atât de mare încât 
chibzuitul Vultur al Morţii, cumpătatul Mihu Inimă de Leu, 
nu mai fu în stare să rostească niciun cuvânt timp de 
câteva minute. 

Voia să spună ceva, voia să vorbească, dar niciun cuvânt 
nu-i venise pe buze, dădea din mâini, se înăbușea, ochii 
păreau că-i vor ieși din orbite și vestea aceasta îl 
impresionă atât de cumplit încât Dochiţa și Pia, care nu 
cunoșteau îndeajuns suferințele fostului student al 
Universităţii din Varșovia, se temeau că Mihu a înnebunit. 

Dar Mihu, Stanislau Rimsky nu înnebunise. Însă vestea 
că ticălosul, nemernicul care-i zdruncinase toată viaţa, 
vestea că asupritorul nemilos al Poloniei și ucigașul atâtor 
fraţi de același sânge cu el era acolo, în același oraș, poate 
la câţiva pași de el, căzu asupra lui Stanislau Rimsky cu 
atâta putere încât nu lipsise mult să-i oprească inima din 
mers. 

Sângele i se suise la cap amenințând să-i spargă vinele 
de la tâmple și cine știe dacă doctorul Leonida nu era acolo 
ce s-ar fi putut întâmpla. 

Doctorul însă își dădu seama ce se întâmplase. El udă 
iute un prosop în apă rece și-l așeză pe capul și fruntea 
prietenului său iar cu un briceag crestă pielea de la ceafă. 

Peste cinci minute apoi Mihu își reveni în fire, sângele 
își reluase cursul normal și voinicul putu să vorbească. 

— A trecut... a trecut! îngână el. 

— Nu era mai bine dacă nu-ţi spuneam? zise doctorul 
Leonida, făcându-și sie-și imputări. 

— Nu! zise Mihu. Gândește-te ce s-ar fi întâmplat dacă 
vestea aceasta o aflam de la un rus pe stradă. 

— Așa este! Atunci tot mai bine că ţi-am spus! zise 
Leonida. 

— Mai bine, prietene! urmă Stanislau Rimsky. Şi crede- 
mă că dintre toate veștile pe care mi le-ai adus nu știu 
dacă nu aceasta este cea care mă bucură mai mult! 

Doctorul Leonida se uită nedumerit la Dan, care la 
rândul lui oglindea aceeași mirare. 

— Te bucură?! exclamă Leonida. Stanislau, am auzit 
bine? 

— Ai auzit foarte bine, dragă Leonida - zise Rimsky, 
ridicându-se de pe canapea și aruncându-și prosopul ud de 
pe cap, căci firea lui voinică învinse în câteva minute răul 
care pe altul l-ar fi ţinut două zile în pat. Imi pare bine că 
Gorciacov este la Alba Iulia, căci acum, în sfârșit, va veni și 
răfuiala cea mare, va suna ceasul răzbunării! 

CAPITOLUL 133 
Răfuiala cea mare 


Doctoral Leonida se dădu un pas înapoi, îngrozit. 

— Pentru numele lui Dumnezeu, Stanislau, dar ce ai de 
gând să faci? strigă el. 

— Să mă răzbun, să mă răzbun pe acela care ne-a 
nenorocit pe toţi, pe ticălosul care a îngrășat pământul 
Rusiei cu sânge polonez, pe diavolul cu chip de om căreia i- 
a căzut pradă tata, oamenii căruia au adus-o la sapă de 
lemn pe mama lovind-o mișelește, chiar și pe patul de 
moarte! Lângă trupul neînsufleţit al sărmanei mele mame 
am jurat să nu mă odihnesc până când nu voi răzbuna 
înjosirea la care a împins-o Gorciacov. Astăzi a sunat 
ceasul când îmi voi putea împlini această făgăduinţă! 

— Dar bine, Stanislau, nu-ţi dai seama oare că nici nu te 
vei putea apropia de comandantul suprem al armatei? zise 
Leonida. 

— M-am apropiat eu de temutul guvernator al Varșoviei 
chiar în palatul lui și într-o vreme când eram căutat de o 
armată întreagă de cazaci și nu voi putea face același lucru 
acum, într-un oraș unde nimeni, afară de voi, nu știe cine 
sunt cu adevărat? zise Stanislau Rimsky. 

— Chiar dacă ai izbuti să ajungi la el și te-ai răzbuna, 
gândește-te la primejdia ce te pândește după aceea! 

— Chiar dacă ar fi să înfrunt o mie de primejdii nu una și 
tot nu m-aș da înapoi! zise Rimsky, cu hotărâre. Dar fiți 
fără teamă, căci nu mi se va întâmpla nimic! Lângă trupul 
ticălosului voi lăsa cartea de vizită a lui Stanislau Rimsky, 
pentru ca acolo, în Polonia și Rusia, să se știe că Vulturul 
Morţii și-a ţinut cuvântul și să tremure aceia care ar mai 
voi să-l imite pe Gorciacov. Aici, nimeni nu știe cine este 
Stanislau Rimsky, așa că nu mă ameninţă nicio primejdie! 

— În schimb - se amestecă atunci în vorbă și Mioara, 
care tremura la gândul pericolului căruia se expunea 
iubitul său - îl bagi în bucluc pe doctorul Leonida. Nu se 

poate ca printre rușii de aici să nu se găsească unul măcar 
care să nu știe că doctorul Leonida a fost tovarășul 
Vulturului Morţii și când în cursul cercetărilor se va afla 
aceasta, Leonida va fi arestat, va fi chinuit, pentru a 
stoarce de la el destăinuirea ascunzătorii tale. 

Cuvintele Mioarei îl cam încurcară pe Mihu. Într-adevăr, 
ea avea dreptate. Dacă lăsa o dovadă că răzbunătorul a 
fost Stanislau Rimsky, fără îndoială că Leonida va fi luat 
sub aspră cercetare și cunoștea îndeajuns metodele rușilor 
pentru a-și da seama că anchetatorii nu se vor sfii chiar și 
să-l chinuiască pe prietenul său pentru a-i dezlega limba. 

Avea el oare dreptul să arunce nenorocirea pe capul 
bunului și credinciosului său prieten? 

Fără îndoială că nu. 

Dar nici la răzbunare nu putea renunţa. Jurase aceasta 
la mormântul mamei sale, jurase aceasta la fiecare nouă 
urgie a lui Gorciacov. 

— Ascultă, Leonida - zise el, deodată. Cu ce scop te-ai 
înrolat tu în armata rusească? 

— 'Ţi-am spus doar - răspunse Leonida - că m-am înrolat 
cu nădejdea că venind în ţările românești voi putea da de 
urma ta. 

— Așadar, acum, după ce m-ai găsit, însemnă că ţi-ai 
atins scopul? urmă Rimsky. 

— Firește! 

— Deci, nimic nu te mai leagă de uniforma pe care o 
porţi? 

— Nimic! 

— Atunci, te rog să lepezi această uniformă și să vii cu 
noi în Munţii Apuseni, pentru a nu sta în calea răzbunării 
mele! 

Doctorul Leonida tresări. Așadar nici chiar încercarea 
Mioarei nu reușise de a-l hotări pe Rimsky să renunţe la 
gândul său! 

— Gândește-te, Stanislau - mai zise el, ca o ultimă 
încercare - că chiar dacă aș lepăda uniforma aceasta și aș 

fugi, numele meu ar fi amestecat cu atât mai vârtos în 
uciderea lui Gorciacov și atunci nu m-aș mai putea înapoia 
niciodată în Polonia, unde am reușit să-mi creez un renume 
de doctor bun, unde se găsește mult-puţinul meu avut! 

În jurul buzelor lui Stanislau Rimsky se înfiripă un surâs 
amar. 

— Până să facă anchetatorii legătura între doctorul 
Leonida și Stanislau Rimsky - răspunse el - un împuternicit 
al tău ar putea vinde avutul tău și l-ar putea aduce aici, sau 
în altă parte unde am hotărî să ne stabilim. De altfel 
același gând îl am și cu Minerva. Dar iartă-mă că în dorul 
meu de răzbunare am uitat să mă gândesc la renumele pe 
care-l ai ca doctor în Polonia și în nesocotința mea ţi-am 
cerut să-l jertfești pentru prietenia noastră, pentru 
răfuiala, la care de altfel și tu ai avea dreptul. 

— Stanislau! strigă Leonida jignit, văzând că Rimsky 
înțelesese greșit gândul lui. N 

— Nu, Leonida, lasă - urmă Rimsky, îndurerat. Imi voi 
amâna răzbunarea, îl voi urmări pe Gorciacov pas cu pas și 
mă voi răfui cu el atunci când tu nu vei mai fi prin 
apropiere pentru ca să poţi fi bănuit. 

— Stanislau! strigă Leonida, pentru a doua oară. Dacă ți- 
am reamintit de renumele meu de doctor, am făcut-o 
numai fiindcă nădăjduiam ca astfel să te împiedic de a te 
arunca într-o primejdie atât de mare. Dar dacă văd că m-ai 
înţeles altfel, dacă văd că pui la îndoială prietenia mea, 
atunci află că din clipa aceasta am încetat de a mai fi ofițer 
în armata rusească, află că renunţ la tot ceea ce am în 
Polonia și nu numai că nu voi mai încerca să te opresc din 
calea răzbunării tale, dar te voi ajuta eu însumi și te rog, 
poruncește-mi ce trebuie să fac și mă voi supune orbește și 
cu drag, așa după cum m-am supus ani de-a rândul, la 
Zlepitnak, la Rudin, la Petrograd. 

În faţa acestui spirit de sacrificiu, în faţa acestei dovezi 
de neţărmurită prietenie, ochii celor trei femei se umplură 

de lacrimi și privirile Piei mai ales, cătau ca la un erou din 
alte lumi, la doctorul Leonida. 

Rimsky își îmbrăţișă vechiul tovarăș și adânc mișcat, îi 
zise: 

— Iartă-mă, Leonida, dacă am pus o clipă la îndoială 
vechile tale simțăminte! În ceea ce privește mâna de ajutor 
pe care mi-o întinzi, nu pot decât s-o primesc cu bucurie, 
mai ales că în situaţia de faţă îmi va fi de mult folos. Și 
pentru a nu mai pierde timpul, deoarece răfuiala trebuie să 
aibă loc încă în noaptea aceasta, fiindcă mâine, în zori, 
Avram lancu se înapoiază în Munţii Apuseni, vino să ne 
sfătuim asupra celor ce avem de făcut! 

Stanislau Rimsky îl luă pe Leonida de braţ și vru să intre 
cu el în odaia alăturată: 

— Dar pe mine... pe mine nu mă luaţi? strigă Dan 
Dragomir. Oare n-am dreptul să-mi am și eu partea mea de 
răzbunare? 

— Ai dreptate, Dane - zise Rimsky - destule suferinţe, 
destule necazuri ţi-a pricinuit și ţie Călăul Varșoviei, vino, 
deci, să ne sfătuim toţi trei. 

Cei trei prieteni intrară în odaia alăturată, pentru a pune 
la cale răfuiala cu prinţul Gorciacov. 


* 
x x 


Pe la ceasurile nouă și jumătate seara trei ofițeri intrau 
pe poarta comandamentului rus din Alba-Iulia, așezat în 
fostul local al comandamentului unguresc. 

Din pricină că în clădire locuia de la amiază 
comandantul suprem al armatelor ruseşti, prințul 
Gorciacov, o sumedenie de ofițeri intrau și ieșeau din 
comandament în fiecare clipă, aducând rapoarte sau 
ducând ordinele comandantului. 

Sentinelele de la poartă cât și cele de la intrarea în 
clădire, prezentară deci armele, după regulament, fără a-i 

mai întreba pe cei trei ofiţeri ce căutau la o oră atât de 
înaintată în localul comandamentului. 

Căci dacă i-ar fi întrebat și i-ar mai fi dus și la ofițerul de 
serviciu, s-ar fi descoperit, spre marea uimire a rușilor, că 
din cei trei noi veniţi, numai unul era într-adevăr ofiţer, iar 
ceilalți doi n-aveau nicio legătură cu uniforma pe care o 
purtau. 

Așa însă, atât adevăratul cât și falșii ofiţeri, intrară în 
clădire și se pierdură printre ceilalţi ofițeri care forfoteau 
pe coridoare. 

Încetul cu încetul, apoi, rușii din comandament se răriră 
tot mai mult iar la ceasurile zece și jumătate ofiţerul de 
serviciu dădu ordin să se închidă porțile, Excelenţa Sa fiind 
obosit și nemaiprimind pe nimeni. 

După ce se încredinţă că toate sentinelele erau la postul 
lor, atât în jurul cât și înlăuntrul comandamentului, ofițerul 
de serviciu se înapoie în odaia lui și se lungi pe canapea cu 
conștiința împăcată a omului care și-a îndeplinit datoria. 

Sentinelele se schimbau la miezul nopţii, până atunci 
mai avea vreme deci să tragă un pui de somn... 

Cam pe la unsprezece și jumătate însă, pe când ofiţerul 
de serviciu dormea dus, gândindu-se poate la logodnica lui 
din cine știe ce oraș îndepărtat al Rusiei, trei umbre se 
strecurară tiptil din pod și coborâră în vârful degetelor 
spre coridorul pe care se găsea odaia în care dormea 
prinţul Gorciacov. 

Erau cei trei ofițeri care intraseră în comandament pe la 
ceasurile nouă și jumătate și care până atunci stătuseră 
ascunși în pod. 

Ajunși în capătul coridorului pe care se găsea dormitorul 
comandantului suprem, cei trei ofițeri se opriră și se uitară 
pe furiș pe coridor. 

— Doi sunt, așa după cum am bănuit! zise unul din ei în 
șoaptă. 

— Cu atât mai bine! răspunse tot în șoaptă cel mai 
spătos din ei. Acum du-te și Dumnezeu să fie cu noi! 

Celălalt ofițer, care purta barbă scurtă, rusească și 
ochelari, se îndreptă și porni pe coridor cu pași hotărâți și 
apăsaţi! 

Tovarășii săi se ascunseră, unul de-o parte, altul de 
cealaltă parte a ușii coridorului. 

Când sentinelele care păzeau în faţa ușii lui Gorciacov 
auziră zgomot de pași, întoarseră capul și luară îndată 
armele în mână gata de a trage. 

Îl lăsară pe ofițer să se apropie până la trei pași apoi 
exclamară în șoaptă: 

— Cine-i? Stai! 

Ofiţerul se opri. 

— Ce dracu, nu mă cunoașteţi? zise el, vorbind tare. Aţi 
fi în stare să-mi mai găuriţi pielea! 

— D-ta ești, tătucă doctore? zise atunci unul dintre 
cazaci. Vorbește mai molcom tătucă, fiindcă doarme tătuca 
cel mare. 

— Aoleo, s-a și culcat? zise atunci ofițerul în șoaptă, dar 
mare ghinion mai am! 

— Ce s-a întâmplat tătucă? întrebă sentinela din nou. 

— Dracul s-o ia de treabă! răspunse ofițerul necăjit. 
Românii ăștia mi-au dat o ladă plină cu daruri scumpe 
pentru Excelenţa Sa, prinţul Gorciacov și acum nu știu ce 
să mă fac cu ea! 

— Păi de ce n-ai lăsat-o la ofiţerul de serviciu, tătucă? 
întrebă cazacul. 

— Dar unde-i ofiţerul de serviciu? zise ofiţerul, furios. Şi- 
a găsit o femeiușcă prin oraș și s-a dus dracului la ea. Dacă 
nu mi-ar fi prieten, aș face raport mâine, să se înveţe minte 
ce însemnă să părăsești postul! 

— Nu fi supărat, tătucă! zise sentinela, împăciuitor. E 
băiat tânăr, sângele fierbe, femeile pe aici sunt cu lipici, ce 
să-i faci! 

— Dar ce să fac eu cu lada? se frământă ofițerul. 

— Păi s-o aducă aici, uite în odaia din faţă și nu se atinge 
nici naiba de ea. 

— Cine s-o aducă? Plutonierul și cu un cazac au cărat-o 
până la scară, dar pe scară în sus n-o mai pot ridica fiindcă 
e grea. Afară doar... Da, da, aţi putea să vă duceti voi să le 
ajutați. 

— Ne-am duce noi, tătucă - răspunse sentinela - dar vezi 
d-ta, cum să părăsim postul? 

— De asta să nu vă pese, căci stau eu în locul vostru, 
până veniţi cu lada! 

— Da, da - zise cazacul - dar noi avem poruncă, orice s- 
ar întâmpla, să nu părăsim postul. 

— Mii de draci - se supără ofiţerul - dar nu v-ajunge când 
stau eu în locul vostru? 

— Stai, stai, tătucă, dar reglementul... 

— Să te ia dracul, cu reglementul tău cu tot! șuieră 
ofițerul. Din cauza încăpăţânării voastre, va trebui să stau 
la capătul scării și să păzesc lada toată noaptea! Dar să vă 
ferească Dumnezeu să veniţi pe la spital, căci pentru cea 
mai mică zgârietură, vă tai amândouă picioarele! 

Sentinela începu să se scarpine după ureche. El știa că 
nu era bine să te strici cu doctorii în timp de război, căci 
viaţa îţi este de multe ori în mâinile lor și nu dau nimănui 
socoteală pentru ce ţi-au tăiat o mână sau un picior, când 
rana nu era gravă și se putea vindeca fără să te lase 
schilod o viaţă întreagă. 

De aceea, când văzu că ofițerul doctor vrea să plece 
furios, alergă după el și-i spuse: 

— Stai, tătucă, stai! Uite că ne ducem să aducem lada, 
numai să nu afle nimeni că am părăsit postul. 

— Nu află nimeni, nu vă temeţi! răspunse ofițerul. 
Plutonierul e și el bun bucuros să-i ajutaţi le urcarea lăzii 
aici, căci dacă nu, ar trebui s-o păzească și el toată 
noaptea. 

— Bine, tătucă! zise sentinela, rezemându-și pușca de 
perete, apoi, întorcându-se spre tovarășul său, îi zise: 

— Hai, Ioane! Trebuie să facem asta pentru tătucă 
doctorul! 

— Firește, firește! încuviinţă și celălalt cazac și însoţit de 
tovarășul său se îndreptă spre ușa coridorului. 

Dar când să iasă pe ușă simţiră deodată o durere 
cumplită în moalele capului, lumea se întunecă înaintea 
ochilor lor și-și pierdură cunoștința în braţele celor doi 
falși ofiţeri care pândeau la ușă și care îi ameţiseră cu câte 
o lovitură zdravănă de pumn în moalele capului. 

Ei legară apoi cobză sentinelele, le vârâră câte un căluș 
în gură și le așezară în prima odaie de pe coridor care era 
goală. 

Pe urmă se apropiam în grabă de tovarășul lor care-i 
aștepta în locul sentinelelor. 

— Totul a mers de minune! acum să intrăm - zise cel mai 
voinic dintre ei și apasă pe clanţă, cu multă băgare de 
seamă. 

Clanţa cedă și ușa se deschise. 

Ofițerii se strecurară unul după altul înăuntru și 
ajunseră într-un fel de anticameră neluminată. 

Prin draperiile care ţineau loc de ușă se strecura o dâră 
ușoară de lumină. 

Ofiţerul cel mai spătos, o luă înainte și privi cu băgare 
de seamă prin crăpătura draperiei. 

Privirile lui căzură într-o odaie de lucru, plină cu 
nenumărate hărţi întinse pe pereţi. O lampă ce atârna din 
tavan lumina odaia în care nu se găsea nimeni. 

La stânga însă, cum intrai în această odaie, mai era o 
ușă deschisă care dădea într-o a treia încăpere tot 
luminată. 

Cei trei ofițeri se apropiară în vârful degetelor de 
această ușă și se uitară pe furiș în odaie. 

Un pat, două scrinuri, o oglindă de toaletă, dovedeau că 
această încăpere slujea drept dormitor. 

În faţa mesuţei de noapte, un bărbat înalt, puţin adus de 
spate își așeza ceva acolo. 

Era prințul Gorciacov, atotputernicul comandant al 
armatelor rusești, care tocmai se pregătea să se culce, 

după ce mai lucrase singur, aproape un ceas, de la 
plecarea celui din urmă ofiţer. 

Cei trei ofițeri intrară în odaie și mulțumită covorului 
moale și gros înaintară chiar până lângă Gorciacov, fără ca 
acesta să fi prins de veste, mai ales că într-adevăr, era tare 
obosit. 

— Gorciacov! zise atunci cel mai înalt dintre ofiţeri. 

Călăul Varșoviei se cutremură și se întoarse. 

Chipul lui era alb ca varul, genunchii îi tremurau, 
spaima îi înăbușise ţipătul în gât. 

De altfel nici n-ar fi fost bine pentru el să tipe căci ţeava 
pistolului aceluia care-l strigase pe nume îi atingea tâmpla. 

— Un singur cuvânt, Gorciacov - zise ofiţerul cel înalt - și 
te prăbușești la pământ cu ţeasta găurită. 

— Rimsky... Rimsky... - putu în cele din urmă să îngâne, 
Gorciacov. 

— Da, Rimsky - răspunse Mihu, căci el era - Stanislau 
Rimsky, Vulturul Morţii. 

— Dar nu... nu se poate... Rimsky, a fost executat... 

— A fost executat și totuși e aici! lar aceștia doi sunt 
tovarășii Vulturului Morţii, Dan Dragomir și doctorul 
Leonida! Mă mir doar că Excelenţa Voastră nu se bucură 
de această revedere căci eu știu că oamenii au obiceiul să 
se bucure când întâlnesc pe neașteptate un vechi 
cunoscut! 

— Stafii... stafii! bâlbâi prinţul Gorciacov cu vocea 
sugrumată. 

Stanislau Rimsky continuă să zâmbească, batjocoritor. 

— Fie, n-ai decât să crezi că sunt o stafie! Asta n-are 
mare însemnătate! Lucrul de căpetenie este că am venit să 
încheiem o veche socoteală... Da, să-ţi cer socoteală pentru 
chinuirea Mioarei Comăneanu, pentru vânătoarea sălbatică 
pe care ai condus-o ani de zile împotriva mea și a 
tovarășilor mei, pentru moartea Fedorei Feodorovna și a 
celor doi prieteni ai mei, uciși în pădurea Rudin, am venit 
să-ți cer socoteală pentru tot sângele nevinovat al 

polonezilor care au fost spânzurați, împușcați sau 
surghiuniţi în Siberia din porunca ta! 

Comandantul suprem al armatelor rusești era de 
nerecunoscut. El stătea în faţa celor trei voinici, cu faţa ca 
de var, ochii i se umflaseră, amenințând să-i iasă din orbite 
și din când în când ridica mâna ca și când ar fi vrut să 
alunge niște stafii. 

— Nu... nu... nu se poate! bâlbâi el abia perceptibil! 

Stanislau Rimsky trecu pistolul în mâna stângă iar în 
dreapta apucă plăselele de fildeș ale pumnalului său. 

— Acum ne răfuim, prinţe Gorciacov - zise Vulturul 
Morţii. Ştiam prea bine că Dumnezeu va fi milostiv cu mine 
și mi te va scoate cândva în cale pentru a-ţi plăti toate 
amărăciunile pe care mi le-ai pricinuit... lată că ziua cea 
mare, ziua răfuielii a sosit, căci soarta a rânduit astfel 
împrejurările, încât să vii aici, în ţară străină, pentru ca să- 
ţi primeşti pedeapsa de care ai putut scăpa atâta vreme. 

Prinţul Gorciacov vru să strige, dar în aceeași clipă 
pumnalul lui Rimsky lovi și sângele atotputernicului 
comandant al armatelor rusești ţâșni furios din pieptul 
lovit. 

Destinul se împlinise... Zeul răzbunării își desăvârșise 
opera. 

Horcăitul de moarte al guvernatorului Varșoviei fu 
înăbușit de plapuma pe care Rimsky o aruncă iute peste 
capul celui căzut pe pat. 

lar când Vulturul Morţii ridică plapuma peste câteva 
clipe, prinţul Gorciacov nu mai era... 

Trupul lui neînsufleţit zăcea întins pe spate, în pat, 
având în piept pumnalul aducător de moarte pe ale cărui 
plasele de fildeș era săpat numele aceluia care i-l dăruise: 
Stanislau Rimsky. 

Vulturul Morţii nu întinse mâna după pumnal. El îl lăsă 
acolo, deoarece voia să se afle în Polonia și Rusia cine 
fusese acela care-i dăduse lovitura de moarte 
guvernatorului Varșoviei, voia să se știe că Stanislau 

Rimsky nu rămânea dator nimănui și că învia chiar din 
morți pentru a-și împlini răzbunarea. 

— Dreptate s-a făcut! mai zise Stanislau Rimsky și 
ceilalți doi tovarăși ai săi, repetară: 

— Dreptate s-a făcut! 

Pe urmă se întoarseră toţi trei de la acela care-i 
aruncase pe drumuri, care-i făcuse să ia calea codrilor, 
care asuprise zeci de ani Polonia și ieșiră din nou în 
coridorul pustiu. 

Își aranjară uniformele de ofiţeri ruși și porniră spre 
scara la ușa căreia Mihu și cu Dan Dragomir doborâseră 
cele două sentinele. 

Pentru a se încredința că isprava lor nu fusese băgată de 
seamă de nimeni doctorul Leonida deschise ușa și aruncă o 
privire în odaie. Cele două sentinele zăceau și acum legate 
cobză și cu călușul în gură. 

Unul din ruși, cel care stătuse de vorbă cu Leonida se 
trezise însă și se zbătea, se frământa, încercând să-și 
scoată măcar călușul din gură, ceea ce însă nu-i izbuti căci 
Mihu îl legase bine și cazacul nu putea să-și miște nici 
măcar un deget. 

— De aceştia nu trebuie să ne temem! zise Leonida, 
trăgând uşa după ei. 

— Numai la poartă de nu ni s-ar face greutăți - adăugă 
Dan Dragomir. 

— Nu cred, căci nu e încă miezul noptii - răspunse 
doctorul Leonida - și numai atunci ar fi ceva mai greu să ne 
strecurăm deoarece se schimbă garda și ofiţerul de 
serviciu ar putea să ne întrebe ce rost avem în miez de 
noapte în comandament. 

— Atunci să ne grăbim - zise Mihu și o și luă pe scări, în 
jos, urmat de cei doi prieteni ai săi. 

Ei coborâră treptele, fără a fi împiedicaţi de cineva și în 
curând ajunseră în curte unde nu era ţipenie de om. 

Cei trei prieteni răsuflară ușuraţi și se îndreptară în 
grabă spre poartă unde sentinelele făceau cei trei pași 
reglementari în fața posturilor lor. 

Pentru a nu stârni bănuiala acestora, apropiindu-se de 
poartă  voinicii își încetiniră mersul și începură să 

vorbească pe rusește despre izbânda pe care armata rusă 
o repurta peste tot împotriva ungurilor. 

Cu ochii aţintiţi numai asupra porții, voinicii nici nu 
băgaseră de seamă că ușa camerei de gardă se deschisese 
în urma lor și un ofițer, urmat de opt cazaci, ieșise din 
odaie. 

— Cine-i acolo? Stai! auziră deodată voinicii pe cineva 
strigând în urma lor. 

Cei trei răzbunători ai cruzimilor lui Gorciacov se 
cutremurară. Cel dintâi gând al lor fu s-o ia la fugă, dar 
poarta înaltă și încuiată a comandamentului îi făcu să-și 
dea seama că o încercare de fugă ar fi fost cu totul 
zadarnică. De altfel, toţi trei cunoșteau prea bine 
obiceiurile din armată și știau că nesupunerea în timp de 
noapte la comanda: „Cine-i? Stai!”, este urmată de o ploaie 
de gloanţe și de aceea, toţi trei se opriră, ca și când s-ar fi 
înţeles mai dinainte ce să facă într-o asemenea 
împrejurare. 

Între timp, ofiţerul de serviciu - căci el era cel care ieșise 
în fruntea soldaţilor din camera de gardă - se apropie de 
cei trei voinici și întinzând pistolul asupra lor, strigă: 

— Cine sunteţi? Parola! 

— La naiba, Zaburow - răspunse atunci doctorul 
Leonida, pe ton glumet - lasă în jos pistolul acela sau vrei 
să nu mai ai cine să-ţi îngrijească vătămătura! 

— Tu ești, doctore? strigă atunci căpitanul. Bată-te 
norocul, dar ce cauţi în miez de noapte la comandament? 
Şi cine sunt camarazii? 

— Căpitanul Sipsky răspunse Leonida, arătând spre 
Mihu Inimă de Leu, apoi întinzându-și mâna spre Dan 
Dragomir, urmă cu prezentarea: 

— Căpitanul Molotov, amândoi de la comandamentul 
diviziei 24 cu tabăra în Cluj. 

— Îmi pare bine - răspunse Zaburow, strângând pe rând 
mâna lui Mihu și a lui Dan Dragomir. Dar ce caută 
camarazii la ora aceasta în comandament? 

— Ar trebui să întrebi, de ce pleacă la ora aceasta din 
comandament? zise Leonida în grabă ca nu cumva Mihu 
sau Dan să răspundă vreo prostie. 

— Nu te înţeleg! răspunse ofițerul de serviciu, 
nedumerit. 

— Uite, dragă Zaburow ce este - urmă doctorul Leonida. 
Căpitanul Sipsky, care-mi este prieten din copilărie, a venit 
împreună cu căpitanul Marilov... 

— Parcă spuseși Molotov? îi tăie vorba ofiţerul. 

— Molotov, Marilov, îi cam încurc numele, căci pe el l- 
am cunoscut de-abia astă seară - răspunse Leonida, fără 
șovăire - a venit împreună cu Sipsky spre a lua noi ordine 
de la Excelenţa Sa, comandantul suprem, pentru divizia 
XXIV, care și-a atins obiectivul ocupând Clujul. Bieţii 
oameni au sosit însă cam târziu, aproape de zece seara și 
n-au mai fost primiţi în audienţă de Excelenţa Sa, care 
fiind obosit, a amânat restul audienţelor pentru mâine 
dimineaţă. 

— Știu! zise ofițerul de serviciu. 

— Tocmai - urmă doctorul Leonida. Bieţii oameni, de 
teamă de a nu pierde și audiența de mâine de dimineaţă, 
au hotărât să rămână în comandament, pentru ca mâine să 
fie printre cei dintâi care vor pătrunde la Excelenţa Sa. Eu 
ieșeam tocmai de la prinţul Gorciacov, căruia i-am pus 
niște ventuze, căci e răcit, când dau nas în nas cu Sipsky, 
care căuta o odaie unde să se întindă până mâine. 

Cum nu-l mai văzusem de ani de zile, ne-am așezat la 
taifas și din vorbă în vorbă ne-a apucat miezul nopţii. Intre 
timp, foamea răzbindu-i pe prietenii noștri, i-am poftit până 
la mine să îmbuce ceva și acum mergem toţi trei spre 
locuinţa mea. Nădăjduiesc că n-ai nimic împotrivă dacă 
ieșim pe poartă fără să cunoaștem parola! 

— E cam încurcată treaba, dragă doctore - răspunse 
ofițerul, scărpinându-se după ureche. Prinţul Gorciacov în 
comandament... să dai drumul la doi ofițeri străini de 
comandament să plece când nu cunosc parola... 

— Dar nu vei fi vrând să moară de foame bieţii oameni! 

— Nu... dar am putea face altceva - răspunse Zaburow. 
Veniţi toţi trei la mine, în camera de gardă, trimitem un 
cazac să ne aducă mâncare și băutură la cârciuma de peste 
drum și-i tragem un pui de chef până la ziuă. De altfel, 
Dumnezeu te-a trimis, doctore, căci mi s-a desfăcut 
bandajul de la vătămătură și de-abia mai pot umbla. 

— Bandajul ţi-l leg eu mâine - zise Leonida, care tremura 
la gândul că Zaburow îl va ruga să i-l lege acum, căci 
aceasta i-ar fi luat cel puţin o jumătate de ceas și în timpul 
acesta uciderea lui Gorciacov putea fi descoperită. In ceea 
ce-i privește pe prietenii mei, invitaţia ta este foarte 
drăguță, dar ei nu o vor primi, deoarece după mâncare vor 
să se culce căci sunt foarte obosiţi. S-au poate că nu, 
Sipsky? îl întrebă doctorul Leonida pe Mihu. 

— Avem două zile de călărie în urma noastră - răspunse 
Mihu, fără șovăire - și dacă am primit găzduirea doctorului 
mărturisesc că am făcut-o mai mult cu gândul că vom 
putea dormi într-un pat ca lumea decât pentru mâncare. 

— Îmi pare foarte rău și vă rog să nu vă supăraţi, 
camarazi - zise Zaburow - dar afară din comandament nu 
vă pot lăsa. Gândiţi-vă că e în joc cariera mea! 

— La naiba, Zaburow - strigă Leonida - dar ești mai 
încăpățânat ca un catâr. Sau poate crezi că prietenii mei 
au furat niscaiva planuri de război? 

— Nu cred nimic, doctore - răspunse ofițerul de serviciu 
- dar ordinu-i ordin și nu pot risca să mă văd la Consiliul de 
Război. Dacă vreţi, poftiţi în camera de gardă... 

— Lasă, Leonida - se amestecă atunci în vorbă și Mihu, 
care văzând încăpățânarea ofițerului, nu voi să lungească 
vorba și mai mult - dacă-i așa ne întoarcem la 
comandament și vom dormi pe podea. Dacă vrei, ţine-ne și 
tu tovărășie. 

Cu aceste cuvinte, Mihu îl salută pe ofițerul de serviciu 
și făcând stânga-mprejur porni înapoi pe drumul pe care 

venise, urmat de Dan și apoi și de Leonida, care furios, nici 
măcar nu-l salută pe Zaburow. 

Văzând încăpăţânarea ofițerului de serviciu, Mihu se 
gândi să se înapoieze în clădire, de unde mai târziu, după 
ce Zaburow se va fi culcat din nou să încerce să sară zidul 
pentru a ajunge în oraș. 

Cei trei prieteni făcuseră câţiva pași, când auziră în 
urma lor pe Zaburow, strigând: 

— Doctore, dar bandajul nu mi-l faci? 

— Ordinul spune că vizita medicală se face dimineaţa de 
la zece la douăsprezece! răspunse Leonida, tăios, fără a 
întoarce capul măcar. 

— Bine doctore, dar de-abia mai umblu! se tângui 
Zaburow, venind după el. 

— Şi prietenii mei pică de oboseală și vor trebui să 
doarmă pe scânduri - răspunse Leonida. Te ţii tu de litera 
regulamentului, mă ţiu și eu. Mâine, de la zece la 
douăsprezece, la ambulanţă. Noapte bună, Zaburow. 

— Ascultă, doctore... Stai puţin, la naiba, nu fugi așa 
căci nu mă pot ţine după tine cu blestemata asta de 
vătămătură... 

Voinicii se opriră și așteptară să fie ajunși de ofițerul de 
serviciu. 

— Uite ce este, doctore - zise ofițerul - să facem târg: Eu 
vă las să ieșiţi din comandament, dacă-mi faci bandajul 
acum. 

— Mărturisesc că aș avea mare poftă să te pedepsesc 
pentru lipsa de prietenie de care ai dat dovadă - răspunse 
doctorul Leonida - dar fiindcă mi-e milă de bietul Sipsky și 
tovarășul său primesc. 

Cu aceste cuvinte Leonida se întoarse și porni spre 
camera de gardă urmat de căpitanul Zaburow și de cei doi 
voinici. 

Mihu începuse să se neliniștească însă. Prea multă 
vreme rămâneau în comandament, cineva putea să observe 

lipsa sentinelelor din faţa apartamentului lui Gorciacov și 
atunci erau pierduţi. 

N-avea încotro și trebuia să fie bucuros că ofițerul de 
serviciu le oferise acest târg căci altfel cine știe dacă mai 
puteau părăsi clădirea. 

La rândul lui Leonida era și el îngrijorat. Mihu și Dan 
Dragomir erau îmbrăcaţi numai pe deasupra în uniformă 
căzăcească. Sub mantie ei își purtau hainele obișnuite și se 
putea întâmpla prea ușor ca în timpul cât el îl bandaja pe 
căpitanul Zaburow, acesta, la lumina lămpii din camera de 
gardă să observe deghizarea. De aceea se gândi la un 
mijloc să-i îndepărteze măcar pe cei doi prieteni din 
comandament și zise: 

— Ascultă, Sipsky, luaţi-o voi înainte, căci eu am de 
lucru cu Zaburow cel puţin o jumătate de ceas. Eu stau în 
Strada Mare, la numărul 149. Spuneţi-i lui Grișa, vistavoiul 
meu să vă pregătească ceva de mâncare și culcaţi-vă, nu 
mă mai așteptați pe mine, căci mâine trebuie să vă sculațţi 
cu noaptea în cap. 

Mihu vru să răspundă ceva, pesemne să se 
împotrivească rămânerii acolo singur a iui Leonida, dar 
doctorul se și întoarse spre ofiţerul de serviciu și-i zise: 

— Zaburow, dă ordin ca prietenii noștri să fie lăsaţi să 
plece. 

Ofiţerul se întoarse spre plutonierul care-l aștepta în 
fruntea celor opt soldaţi, în fata camerei de gardă și-i zise: 

— Kornicek, însoţește-i pe domnii ofițeri până la poartă! 

— Am înţeles, tătucă! 

Mihu și Dan Dragomir își luară rămas bun de la Zaburow 
și porniră spre poartă însoţiţi de plutonier, în vreme ce 
Leonida intră cu Zaburow în camera de gardă unde începu 
să desfacă bandajul ofițerului. 

Peste câteva minute se întoarse și plutonierul de la 
poartă și văzându-l pe Zaburow dezbrăcat, întrebă: 

— Tătucă, dar ce facem cu garda? Miezul nopţii a trecut 
și noi n-am schimbat-o încă? 

— Să aștepte! răspunse Zaburow. 

— Așteaptă ea, tătucă - zise plutonierul - dar să nu ne 
pomenim cu un control, căci vezi d-ta, e tătuca ăl mare 
aici. 

— Ai și tu dreptate! zise ofiţerul de serviciu, plictisit. 
Uite ce e măi Kornicek, du-te și schimbă tu sentinelele și 
după ce termin cu doctorul fac eu rondul. 

— Am înţeles, tătucă! răspunse plutonierul și ieși. 

Doctorul Leonida scăpă bandajul din mână și o clipă se 
părea că se va repezi pe ușă, afară... 

CAPITOLUL 134 
Clipe de groază 


— Mare copilărie a mai făcut și Leonida, îi zise Mihu lui 
Dan, mergând spre locuinţa doctorului, după ce ieșiră din 
comandament. Acum a rămas acolo singur și ferească 
Dumnezeu să se descopere isprava noastră căci atunci... 

Voinicul nici nu îndrăzni să-și exprime gândul în cuvinte. 

— Leonida s-a gândit - răspunse Dan Dragomir - că 
prezența noastră acolo putea fi primejdioasă și de aceea 
ne-a trimis înainte. 

— Știu - zise Mihu Inimă de Leu - dar ce se face el 
singur, dacă, Doamne ferește, uciderea lui Gorciacov este 
descoperită mai înainte de a fi părăsit el comandamentul? 

— Trebuie să recunoști, căpitane, că cu noi sau fără noi, 
în cazul acesta tot nu s-ar fi putut face nimic. Dar nu 
trebuie să ni-l închipuim pe Satana mai negru decât este în 
realitate. Leonida se va grăbi cu bandajarea ofițerului și 
vei vedea că nici nu vom ajunge bine acasă și va veni și el. 

— Să dea Dumnezeu - răspunse Mihu, clătinând din cap - 
să nu se adeverească presimţirea pe care o am! 

Voinicii nu mai schimbară niciun cuvânt tot drumul până 
acasă, unde fetele-i primiră cu nespusă bucurie, cu o 
bucurie atât de mare, de a-i vedea reîntorcându-se încât la 
început și uitară să întrebe dacă-și îndepliniseră misiunea. 

Numai când Pia întrebă unde a rămas doctorul Leonida, 
numai atunci zise și Mioara, îngrijorată: 

— Mihule, dar prietenul nostru unde este? Nu cumva...i 
s-a întâmplat ceva? 

— Nu i s-a întâmplat nimic - răspunse Mihu, adresându- 
se mai ales Piei, care vedea că se interesează mai mult de 
soarta doctorului. 

Apoi, în câteva cuvinte, istorisi cele petrecute la 
comandament. 

— Acum însă, să ne pregătim de fugă - încheie Mihu - 
căci îndată după venirea lui Leonida, trebuie să ne 
înapoiem în munţi, deoarece rămânerea noastră aici nu va 
mai fi cu putinţă. 

Toţi cinci se apucară să scotocească în grabă prin casă și 
adunară toate lucrurile doctorului pentru ca la sosirea 
acestuia să nu mai piardă vreme cu împachetatul. 

Trecu astfel o jumătate de ceas fără însă ca Leonida să 
se înapoieze. Mihu se uita necontenit la ceas și de fiecare 
dată chipul lui devenea mai întunecat, privirile lui mai 
neliniștite. 

Întârzierea doctorului nu era semn bun și ea nu făcea 
decât să-l întărească pe fostul căpitan al haiducilor și mai 
mult în presimţirea sa rea. 

Și neliniștea lui era împărtășită și de ceilalţi care dacă 
nu-și tălmăceau îngrijorarea în cuvinte era numai pentru 
că fiecare căuta să nu mărească temerea prietenilor săi. 

În cele din urmă însă, Dan Dragomir, cel mai nerăbdător 
din fire, nu se mai putu stăpâni și zise: 

— Căpitane, nu-i lucru curat cu Leonida. lată, a trecut 
un ceas de când am părăsit comandamentul și el tot n-a 
venit încă. Eu aș fi de părere să dăm o raită până acolo, să 
vedem ce s-a întâmplat. 

— Şi eu m-am gândit! răspunse Mihu, îngândurat. Se 
pune însă o altă întrebare: Ce facem cu fetele? Căci în 
situaţia de față nu le mai putem lăsa singure aici. După 
descoperirea morţii lui Gorciacov, când sentinelele vor 
spune că doctorul Leonida i-a amăgit să-și părăsească 
postul, fără îndoială că cel dintâi drum al cazacilor va duce 
aici, la locuinţa prietenului nostru. 

— Mergem și noi, cu voi! zise Pia fără șovăire. 

— Nu se poate - răspunse Mihu, cu hotărâre. 

— Nu putem ști la ce trebuie să ne așteptăm și prezenţa 
voastră n-ar putea decât să ne încurce. 

— Dar ce facem atunci? întrebă și Mioara. Tu însuţi spui 
că aici nu putem rămâne. 

— Firește că nu! răspunse Mihu. lată însă, ce vom face: 
Dan vă va însoţi până în tabăra lui Avram lancu de la 
marginea orașului și vă va lăsa acolo unde ne veţi aștepta 
până când vom veni și noi. 

— Şi tu? întrebă Mioara, cu teamă. Tu rămâi aici? 

— Nu! Eu mă voi strecura până la comandament și voi 
căuta să văd care este pricina întârzierii prietenului 
nostru. Dacă nu i s-a întâmplat nimic, îl iau și vin cu el în 
tabără, de unde vom porni îndată în munţi fără a-l mai 
aștepta pe Iancu. 

— Dar dacă, Doamne ferește... zise Pia, vădit abătută. 

— Atunci... atunci sau plecăm cu Leonida din Alba-Iulia 
sau dacă nu, această cetate istorică ne va fi mormânt 
tuturor! 

— Cum? strigă Mioara, speriată - crezi că s-ar putea 
întâmpla... 

— Nu cred nimic! răspunse Mihu, fără a o lăsa să 
sfârșească. Nici nu pot crede nimic până nu știu cum stau 
lucrurile. 

— Vezi, dragă Stanislau - îngână atunci Mioara, lipindu- 
se de pieptul iubitului său - cât te-am rugat toţi să renunti 
la pedepsirea lui Gorciacov! Dacă ne ascultai, acum nu 
trebuia să trecem din nou prin cine știe ce primejdii! 

— Nu mai vorbi așa, Mioara mea, căci ceea ce s-a 
întâmplat trebuia să se întâmple. Și chiar dacă ar trebui să 
plătim toţi cu sângele nostru moartea Călăului Varșoviei, 
jertfa tot n-ar fi prea mare căci prin sacrificarea noastră 
am scăpa zeci și sute de vieţi care ar mai fi căzut pradă de 
acum înainte poftei de sânge a lui Gorciacov. 

— Fiţi fără teamă însă căci Dumnezeu ni l-a trimis aici 
pe Gorciacov pentru a-și primi pedeapsa și Dumnezeu ne 
va și scăpa dacă ne-ar ameninţa noi primejdii. 

Inainte, deci! Dane, iei fetele și le duci în tabără, iar pe 
urmă vei veni să ne întâlnim în cârciuma din faţa 
comandamentului care după cum am văzut e deschisă 
toată noaptea. 

— Stanislau - zise Mioara, rugătoare - nu te gândești că 
ai putea fi recunoscut, tocmai acolo, în fața 
comandamentului? 

— Fii fără teamă, Mioara mea - răspunse voinicul - căci 
nu ne va recunoaște nimeni. Acum, după ce am lepădat 
mantiile de ofiţeri ruși nimeni nu va bănui în noi pe aceia 
care au curmat viaţa ticăloasă a lui Gorciacov și despre 
care rușii știu că purtau uniformă căzăcească. 

Dar să nu mai pierdem timpul! La revedere, iubito - 
urmă voinicul, sărutând-o pe frunte. Fiţi fără teamă căci 
Domnul nu-i va lăsa pe acela pe care El însuși i-a hotărât 
să fie pedepsitorul Călăului Varșoviei! După ce voi fi dat de 
doctorul Leonida, mă voi înapoia și eu îndată lângă voi. 

Cei cinci prieteni ieșiră în stradă și aici, Dan Dragomir și 
cele trei fete o luară spre dreapta spre poarta orașului, iar 
Mihu Inimă de Leu se îndreptă spre comandament. 


x 
x x 


Când doctorul Leonida, care-l bandaja pe Zaburow, 
ofițerul de serviciu în noaptea aceea la comandament, auzi 
că acesta îi porunci plutonierului să schimbe sentinelele, 
emoția lui fu atât de mare încât scăpă bandajul din mână. 

— Ce ai doctore? întrebă ofițerul, mirat. Ai îngălbenit de 
parcă ai fi văzut moartea cu ochii! 

— Moartea cu ochii?... 

Da, fără să-și dea seama, Zaburow pusese în cuvinte 
tocmai ceea ce trecuse prin faţa doctorului Leonida. 

În clipa în care Zaburow îi porunci plutonierului 
Kornicek să schimbe garda, Leonida avu impresia că vede 
înaintea sa scheletul hidos al Morţii, care cu un rânjet 
fioros își ridica coasa asupra lui. 

Și era oare de mirare că moartea se înfăţișă înaintea 
bietului Leonida în clipa aceea? 

Schimbarea gărzii însemna descoperirea morţii lui 
Gorciacov, însemna găsirea celor două sentinele care 
fuseseră aruncate într-o odaie de pe coridor, însemna 
arestarea lui, acolo, în comandament chiar și apoi... 
moartea. 

— Doctore, pentru Dumnezeu, mă sperii! urmă Zaburow, 
când văzu că Leonida nu-i răspunde, ci stă cu ochii aţintiţi 
în gol, ca lovit de un trăsnet. Ce ai, doctore? Ţi-a venit rău? 

Leonida își ridică încet capul, se uită la ofițer, cu priviri 
năuce, apoi, deodată, ridică bandajul, îl înfășură cu o 
iuțeală uluitoare și începu să-l așeze în jurul pântecului lui 
Zaburow cu atâta grabă, încât ai fi crezut că toţi tătarii din 
lume sunt pe urmele lui. 

— Mai încet, doctore... mai încet - scrâșni ofițerul. Mă 
doare, omule... De ce mă legi așa de jos?... vătămătura e 
mai sus... La naiba, doctore ai înnebunit, sau ce ai? și cu o 
mișcare bruscă, îi prinse mâna, care tocmai se pregătea să 
rupă bandajul la jumătate. 

— Lasă-mă... lasă-mă să termin mai repede - îngână 
Leonida, gâfâind, de parcă ar fi alergat zece poște pe jos. 

— Dar de ce să te temi? întrebă ofiţerul nedumerit. Ai tot 
timpul să ajungi acasă! Nu vezi că m-ai legat prost? 

— Te voi lega mâine, mai bine - zise Leonida, smulgând 
bandajul din mâna lui Zaburow, rupându-l și înnodându-l 
cât ai clipi din ochi. Acum n-am timp... n-am timp! 

Zaburow, care era o brută, trânti o înjurătură grosolană 
și urmă: 

— Îţi baţi joc de mine, doctore! Cu bandajul acesta nu 
pot face doi pași. 

— Mâine... mâine ţi-l fac mai bine... Acum n-am timp! 
răspunse Leonida și se pregăti să plece. 

— Doctore, purtarea ta mi se pare foarte ciudată... Te 
grăbești de parcă ai avea ceva pe conștiință! Sau poate că 
ofițerii aceia cu care te-am văzut ieșind din 
comandament... 

— Da... zise repede Leonida, agăţându-se de cuvintele 
lui Zaburow. Ei sunt de vină. I-am trimis acasă la mine și 
am uitat că la plecare am lăsat pe masă o sumă mare de 
bani, dați de comandament, pentru plata unor 
medicamente. 

— Dar de ce să te temi - răspunse ofiţerul. Spuneai doar 
că unul din ei îţi este prieten din copilărie? 

— Unul din ei da - îngână Leonida, încurcat. Dar 
celălalt... pe celălalt l-am cunoscut de-abia astă seară! 
Gândește-te... nu sunt banii mei... o sumă foarte mare... La 
revedere Zaburow... Mâine îţi refac bandajul! 

Se repezi la ușă, o deschise, vru să iasă, dar... 

Din curte, cu părul vâlvoi, cu ochii ieșiți din orbite, dând 
din mâini ca un nebun, plutonierul Kornicek se năpusti în 
camera de gardă urmat de câţiva cazaci, tot atât de 
speriaţi ca și el și strigă, gâfâind: 

— Tătucă... tătucă... Prinţul... comandantul... asasinat... 
Tătucă doctorul... ucigașul! 

Leonida, încremeni, dar încremeni și Zaburow. 

Leonida aruncă o privire repede spre ușă, dar ea era 
ocupată de cazacii veniţi cu plutonierul care, cu armele în 
mâini, se uitau la el ca la o fiară sălbatică, gata să-l culce 
la pământ, la cea mai mică mișcare. 

Voinicul își dădu seama că cu forța nu putea scăpa. 
Numai sângele rece și viclenia îl mai puteau mântui. 

De aceea, renunţă să mai încerce de a fugi din odaie și 
încruntându-se îi zise plutonierului: 

— Care doctor, omule? Nu cumva vorbești de mine? 

— Da... d-ta... d-ta tătucă! răspunse plutonierul. 

— Kornicek, ai înnebunit? strigă Zaburow, care de-abia 
acum se dezmeticise. Ce tot vorbești de asasinat... de 
prinţ... de doctor? 

— Tătucă... prinţul, tătuca cel mare - zise plutonierul - 
zace în pat... într-un lac de sânge... cu un pumnal în inimă! 

— Kornicek, ţi-ai băut minţile, dobitocule! răcni 
Zaburow. 

— N-am băut nimic, tătucă! răspunse plutonierul. 

— Atunci vorbește lămurit, ce s-a întâmplat? 

— M-am dus să schimb garda... Cum mi-ai poruncit, 
tătucă - povesti plutonierul. Când am ajuns pe coridorul 
unde dormea Excelenţa Sa... sentinelele niciunde! 

— Ce spui? răcni ofițerul de serviciu. Sentinelele nu erau 
la postul lor? 

— Nu erau, tătucă... Erau într-o odaie, legaţi cobză și cu 
căluș în gură. 

— Le... legaţi cobză? bâigui Zaburow, care de-abia acum 
începea să dea crezare spuselor subalternului său. 

— Da, tătucă... Și Marușev mi-a spus că... tătuca 
doctorul l-a amăgit... să-și părăsească postul... și că doi 
necunoscuţi l-au culcat la pământ și pe el și pe tovarășul 
său, mai înainte de a se putea apăra, căci i-au lovit cu ceva 
în cap... 

— Mai departe... mai departe! răcni Zaburow. 

— Am intrat atunci în odăile Excelenței Sale - urmă 
plutonierul - și l-am găsit, cum ţi-am spus, într-un lac de 
sânge cu inima străpunsă de un pumnal. 

— Nu se poate... nu se poate - urlă Zaburow, care nu 
putea crede că așa ceva s-a putut întâmpla, tocmai în 
noaptea când făcea el de serviciu. Îţi baţi joc de mine, 
Kornicek... te-ai îmbătat ca un porc, Kornicek... Voi pune 
să ţi se dea cincizeci de cnuturi, Kornicek. 

— Pună tătucă, să mi se dea o sută dacă nu-i adevărat! 
răspunse plutonierul. Și dacă nu mă crezi, du-te până sus 
și vei vedea cu ochii tăi! 

— Așa e... mă duc! strigă ofiţerul. Să știi însă că nici 
dracul nu te scapă de cele cincizeci de cnuturi, dacă m-ai 
minţit! 

Cu aceste cuvinte Zaburow se repezi ca o furtună spre 
ușă. 

Kornicek strigă după el: 

— Tătucă, poruncește-mi să-l păzesc pe tătuca doctorul 
căci el e vinovat! 

Ofiţerul de serviciu se întoarse, îl măsură pe Leonida din 
creștet până în tălpi, dar liniștea netulburată a acestuia îl 
încurcă. 

— Doctore - îngână el. 

— Fii fără teamă, căci nu voi fugi! zise Leonida, 
zâmbind. Totuși, pentru ca să nu-ţi faci griji, poruncește să 
fiu păzit. Îi făgăduiesc însă și eu cincizeci de cnuturi 
ticălosului care și-a îngăduit gluma aceasta cu noi. 

— Eu însumi i le voi trage! zise Zaburow și porni în 
goană cu toată vătămătura lui. 

Kornicek își așeză cazacii la ușă, apoi se întoarse spre 
Leonida și-i zise, rugător: 

— Tătucă doctore, nu te supăra... Marușev te 
învinuiește! Eu nu-s de vină, păcatele mele, și dacă a 
minţit, lui să-i dai cele cincizeci de cnuturi. 

— Vă veţi lua fiecare partea voastră, ticăloșilor - 
răspunse Leonida. Ca să vă învăţaţi minte să jigniţi pe mai- 
marii voștri. Vă voi duce pe toţi la Consiliul de Război. 

Doctorul Leonida își dădea seama că în situaţia în care 
se găsea, pentru a mai putea scăpa trebuia să ia o 
atitudine dârză și amenințătoare chiar. De aceea, el se 
hotărî să  tăgăduiască cu încăpățânare afirmaţiile 
sentinelelor, acuzatorii săi. 

De altfel, se bizuia puţin și pe prietenia sa cu Zaburow, 
căruia îi făcuse multe servicii, mai ales de când fusese 
aruncat de pe cal într-o luptă cu ungurii și se alesese cu 
vătămătura și nădăjduia că acesta nu-l va aresta îndată și 
deci va mai putea să fugă din Alba-lulia. 

Nădejdea aceasta însă îi fu spulberată în curând când 
ofițerul se înapoie, peste vreo zece minute, întovărășit de 
cele două sentinele care fuseseră legate de Mihu și Dan 
Dragomir. 

Zaburow, furios, tremurând de enervare, arătă spre 
doctorul Leonida și-i întrebă, pe cei doi cazaci: 

— Marușev și tu Odgovici, recunoașteţi în căpitanul 
doctor Leonida pe acela care v-a îndemnat, sub 

ameninţare, să vă părăsiţi posturile, pentru a aduce o ladă 
cu lucruri scumpe de pe scări? 

— Da, tătucă, el este! răspunseră cazacii, deodată. 

— Nu încape nicio îndoială? urmă Zaburow, cu 
interogatoriul. Gândiţi-vă bine! El este și nimeni altul? 

— El este, tătucă! zise Marușev. Cu mine a vorbit doar și 
m-a ameninţat că să mă ferească Dumnezeu să ajung vreo 
dată pe la spital. 

Ofiţerul de serviciu se întoarse atunci spre Leonida și-i 
zise pe un ton aspru, în care nu se mai găsea nici armă din 
prietenia pe care i-o arătase până atunci: 

— Căpitane doctor Kipriotis, ești învinuit de a-l fi ucis pe 
Excelenţa Sa, prințul Gorciacov, comandantul suprem al 
armatelor Ţarului. Este adevărat? 

— Mă mira, dragă Zaburow - răspunse Leonida, zâmbind 
- că tocmai tu vii să-mi pui o asemenea întrebare! 

— Căpitane doctor Kipriotis - reluă ofiţerul de serviciu 
tăios. Eu nu mai sunt pentru d-ta „dragă Zaburow”. Te-am 
întrebat dacă este adevărat că l-ai ucis pe Excelenţa Sa, 
prinţul Gorciacov. In calitatea mea de ofiţer de serviciu am 
dreptul să-ți pun această întrebare și te somez să-mi 
răspunzi. 

— Dacă-mi vorbeşti pe tonul acesta, nu-ţi voi răspunde! 
zise Leonida, dârz. 

— Pentru un asasin găsesc că vorbesc încă prea frumos! 
se răsti Zaburow. 

Leonida se gândi că nu-i poate strica să facă pe jignitul 
și de altfel, se mai gândi că poate în chipul acesta ar izbuti 
să-și croiască drum din camera de gardă și cu o singură 
mișcare își trase sabia din teacă. 

În aceeași clipă însă, doi cazaci care stăteau în spatele 
lui îi prinseră mâna, i-o întoarseră pe neașteptate la spate 
și sabia căzu la pământ. 

În orice caz, gestul voinicului nu rămase fără rezultat. 

În faţa acestei izbucniri neașteptate, Zaburow, care nu 
era nici prea deștept, nici tocmai lipsit de lașitate, schimbă 
tactica și pe un ton mai prietenos, zise: 

— N u trebuie să fii supărat pe mine, căpitane Kipriotis, 
dar mărturiile a doi cazaci, precum și împrejurarea că ai 
fost găsit în curtea comandamentului cu doi ofiţeri, care 
apar ca complicii d-tale, te învinuiesc a fi asasinul 
Excelenței Sale, comandantul suprem. 

— Dacă nălucirea a doi mujici - răspunse Leonida, cu 
demnitate - poate servi unui ofițer drept bază pentru a-și 
acuza de o asemenea faptă un camarad, atunci nu mai am 
nimic de zis. Arestează-mă și trimite-mă legat la 
închisoare. Vom vedea, când cercetările vor da la iveală 
adevărul, cine va avea să se căiască de abuzul de putere pe 
care-l săvârșești acum! 

Siguranţa cu care vorbi Leonida fu pentru el un nou 
succes. 

Zaburow șovăi și mai tare, se înmuie și mai mult. 

— Dragă doctore - zise el, acum - nu eu sunt acela care 
te învinuiesc, ci mărturia acestor sentinele precum și 
împrejurările. Sentinelele au fost loviți în cap și apoi legaţi 
cobză de doi necunoscuţi care i-au pândit la ușa 
coridorului. Or, d-ta ai coborât în curtea comandamentului 
pe la miezul nopţii, când s-a petrecut crima, însoţit de doi 
ofiţeri străini de comandament. 

— Pe acești doi ofițeri i-ai văzut și d-ta. Aveau ei aerul să 
fie nişte ucigași? 

— În curte era întuneric și nu puteam nici măcar să le 
deslușesc faţa - răspunse ofițerul de serviciu. Dar stai, am 
o idee. Ofițerii aceștia sunt acasă la d-ta. Ei ne vor putea 
lămuri, mărturia lor va cumpăni cel puţin tot atât cât și a 
acestor cazaci. Dacă ei vor întări că au fost necontenit cu 
d-ta, până când aţi coborât în curte și afirmaţiile lor vor 
putea fi controlate, atunci fără îndoială că nimeni nu se va 
mai gândi să te acuze și cazacii își vor primi pedeapsa 

cuvenită. Te rog deci, dă-mi adresa d-tale și-l voi trimite pe 
Kornicek să-i poftească până aici. 

Leonida tresări. Dacă Mihu și Dan erau aduși acolo se 
dovedea că nu erau ofiţeri adevăraţi și atunci totul era 
pierdut și atunci nenorocirea ar fi fost și mai mare căci 
Zaburow i-ar fi arestat și pe Mihu și Dan. 

De aceea Leonida încercă să-l abată pe căpitan de la 
hotărârea aceasta. 

— N-are niciun rost - zise el - să scoli acum din somn doi 
oameni care au fost două zile pe drum. Dacă n-ai încredere 
în spusele mele, atunci, poftim, voi rămâne aici, la 
dispoziția d-tale și mâine dimineaţă îţi vei continua 
cercetările luând și interogatoriul celor doi ofiţeri. 

— Pentru a descoperi pe ucigașul comandantului suprem 
nu este nicio crimă dacă voi tulbura somnul a doi căpitani, 
doctore Leonida - răspunse Zaburow. Prinţul Gorciacov n-a 
fost oricine și nu trebuie să pierd o clipă pentru a pune 
mâna pe asasin. Te rog deci dă-mi adresa d-tale! 

Bietul doctor se găsea în mare încurcătură. 

Dacă spunea adresa, ofiţerul îi aresta și pe Mihu și Dan 
și atunci situația devenea și mai tragică, deoarece se 
dovedea că aceștia nu erau ofițeri. Dacă refuza să-și dea 
adresa, atunci Zaburow putea crede, și pe drept cuvânt, că 
el și cu cei doi voinici erau făptașii. 

Situaţia lui, însă, era în orice caz, deznădăjduită. Numai 
o minune îl mai putea scăpa. Or, dacă astfel stau lucrurile 
pentru ce să-și mai bage în bucluc și cei doi prieteni? 

Hotări deci, să nu-și dea adresa orice s-ar întâmpla. 

— Văd că avem păreri cu totul deosebite, căpitane 
Zaburow - răspunse el - și mai ales văd că pui la îndoială 
cuvântul meu, or, în asemenea împrejurări refuz nu numai 
să-ţi dau adresa dar și să mai răspund la vreuna din 
întrebările d-tale. 

— Faci foarte rău, căpitane Kipriotis - zise Zaburow - 
prin încăpăţânarea d-tale îmi întărești bănuielile, mai ales 
că dacă îmi mai aduc bine aminte acum câteva minute 

numai, te grăbeai grozav să ajungi acasă, deoarece, 
lăsaseși pe masă o mare sumă de bani și-ţi era teamă să nu 
dispară. Cum se face că acum nu te mai grăbești să-ţi pui 
banii la adăpost? 

Leonida păli. Minciuna prin care căutase mai înainte să 
scape se întorcea acum împotriva lui și putea să-i fie fatală. 

— Nu răspunzi, căpitane Kipriotis? întrebă batjocoritor 
Zaburow, care acum începuse să prindă curaj din nou. Te 
grăbeai atât de tare încât n-ai avut timp nici măcar să-mi 
faci bandajul ca lumea. Ce ai de zis? 

— Am spus că nu voi mai răspunde la nicio întrebare! 
zise doctorul Leonida, adăpostindu-se în mutismul pe care 
i-l făgăduise lui Zaburow! 

— Aceasta însemnă că mărturia celor două sentinele 
este adevărată - urmă Zaburow - însemnă că d-ta și cu 
ceilalţi doi ofițeri aţi săvârșit crima. In asemenea 
împrejurări încep să pricep care era rostul dv. în 
comandament la miezul nopţii, pricep pricina grabei cu 
care voiaţi să părăsiţi comandamentul, pricep pentru ce n- 
aţi primit invitaţia mea de a lua masa în camera de gardă. 
Trebuia să vă îndepărtați cât mai repede de locul crimei, 
de teamă să nu fiţi bănuiţi. Intâmplarea a făcut însă, ca eu 
să vă încurc puţin socoteala. 

Căpitane doctor Kipriotis - urmă ofițerul de serviciu, pe 
un ton poruncitor - ești arestat! 

Apoi se întoarse spre soldaţi și le zise: 

— Cazaci, puneţi mâna pe arme! În faţa voastră se 
găsește ucigașul Excelenței Sale, comandantul nostru 
suprem. Fiţi gata în orice clipă căci un asemenea criminal 
este în stare de orice! 

Kormnicek - urmă apoi adresându-se plutonierului - ia 
armele ucigașului. 

Plutonierul se apropie de Leonida, îi scoase pistolul de la 
brâu și ridică sabia de la pământ. 

— Patru oameni vor rămâne aici și-l vor păzi. Marușev, 
Odgovici, Balaunov și Calughin, voi îl veţi păzi și 
răspundeţi cu viaţa voastră pentru el. 

Tu Kornicek - îi zise apoi din nou plutonierului - 
pregătește-mi opt oameni și vei merge cu mine să-i 
arestăm și pe complicii doctorului. 

Căci - urmă Zaburow, zâmbind batjocoritor spre Leonida 
- îţi fac cunoscut, căpitane Kipriotis că-ţi cunosc adresa! 
Dacă totuși ţi-am cerut-o era numai fiindcă vroiam să mă 
încredinţez de vinovăția d-tale. Ai aerul să nu mă crezi! Ei 
bine, locuiești în Strada Mare la numărul 149. Ha, ha, ha! 
De ce ai îngălbenit așa? Doar singur ţi-ai spus adresa celor 
doi complici când aceștia au părăsit comandamentul. Pe 
semne că nu știau unde stai. Poate chiar că v-aţi cunoscut 
de-abia aici! 

Da, Leonida își spusese singur adresa și făcuse aceasta 
din două motive: Mai întâi, pentru a-i da căpitanului 
Zaburow într-adevăr impresia că acolo, în comandament se 
întâlnise cu cei doi ofițeri, care după spusele lui, erau în 
oraș numai din seara aceea, în al doilea rând, fiindcă se 
temea ca Mihu și Dan, care nu fuseseră decât o singură 
dată la el, să nu se rătăcească. 

De unde să se gândească el atunci că va veni o clipă și 
încă atât de curând, în care se va căi amarnic că-și dăduse 
strada și numărul casei unde locuia? 

— Vezi, căpitane Kipriotis - zise Zaburow, pe același ton 
dispreţuitor. Mai sunt oameni cel puţin tot atât de deștepțţi 
ca ucigașii! Acum însă vei plăti amar de scump bandajul 
acela prost pe care mi l-ai făcut! 

— Ticălosul - se gândi Leonida - aceasta este răsplata 
pentru îngrijirea pe care i-am dat-o; aceasta este 
recunoștința pentru că l-am scutit de a se duce pe front! 

— Cazaci - urmă apoi ofiţerul de serviciu, întorcându-se 
spre cei patru soldaţi, care cu arma în mână se și 
așezaseră în jurul lui Leonida ca în jurul unei fiare turbate 
- ochii voștri și arestatul. Nu-l veţi lăsa să facă nicio 

mișcare, nici chiar să șadă. Nu vreau ca un ucigaș ca el să 
murdărească scaunul pe care vom sta noi. Ha, ha, ha, 
profită de putinul timp ce ţi-a mai rămas să stai drept, 
căpitane Kipriotis, căci în curând trupu-ţi se va chirci 
grozav în spânzurătoare! 

Cu aceste cuvinte îi făcu semn lui Kornicek și ieși cu el 
din camera de gardă. 

CAPITOLUL 135 
O veche cunoștință 


La cârciuma de peste drum de comandament câţiva 
cazaci chefuiau de zor, cu toată ora înaintată. Dăduseră 
peste vin bun și-i făcuseră cinste cam prea mult căci 
niciunul nu se mai putea ţine drept pe picioare și cuvintele 
le ieșeau din gură cum dădea Dumnezeu, fără șir, fără rost. 

Cârciumarul moţăia în dosul tejghelei, de unde tresărea 
la fiecare cinci minute, când trebuia să pună o nouă cană 
cu vin pe masa cazacilor. 

Cârciumarul tresări din nou căci din nou se auzise 
strigat. 

Fără a mai întreba, se îndreptă spre masa cazacilor și 
puse mâna pe cană spre a o umple din nou. 

Unul din ruși însă îi dădu un brânci de se duse cât colo 
și strigă: 

— Mă, crezi că suntem beti și vrei să ne iei cana plină?... 
Pentru îndrăzneala asta... îţi vom plăti o cană mai puţin! 

Ceilalţi cazaci începură să râdă făcând mare haz de 
minunata idee a tovarășului lor. 

Cârciumarul, convins că visase că fusese strigat se 
întoarse mormăind spre tejghea, când auzi din nou: 

— Ei, cârciumar, vino până aici! 

Bietul om întoarse iarăși capul, nu se mișcă din loc, 
temându-se să nu păţească la fel ca și întâia oară. 

Rușii însă chefuiau mai departe fără să se sinchisească 
de el. 

Cârciumarul așteptă ce așteptă, apoi intră după tejghea, 
mormăind. 

— Ei, cârciumar, ce vrei să trimit caleașca să te aducă? 
se auzi din nou o voce supărată? 

Hangiul se uită la ruși, dar niciunul nu era întors spre el; 
se uită la un alt mușteriu singuratic, care se așezase de 
vreun sfert de ceas la o masă de lângă fereastră și se uita 
necontenit peste drum, la comandament, dar nici acesta nu 

părea să-l fi strigat deoarece cu capul în mâini el era 
așezat și acum, așa cum fusese de la început: cu privirile 
aţintite afară, prin fereastră. 

— Dar cine naiba mă tot strigă? tună cârciumarul când, 
în sfârșit, privirile-i zăriră în pragul ușii un om plin de praf 
cu un bici în mână. 

— Mișcă omule odată! strigă străinul, mânios. Se vede 
că suntem în orient, unde nu se cunoaște buna cuviinţă! 

Cârciumarul alergă gâfâind de după tejghea de oarece 
recunoscuse în omul din pragul ușii pe un vizitiu de casă 
mare și nădăjduia să prindă un mușteriu bun. 

— Cu plecăciune, domnule, cu ce vă putem servi? 
întrebă el, făcând temeneli, în vreme ce cu coada ochiului 
se uită în stradă unde oprise o caleașcă al cărei acoperiș 
nu se mai vedea de geamantane și cufere. 

— Bine că te-ai îndurat să te miști! răspunse străinul. Aș 
vrea să știu care este cel mai bun hotel aici, în Alba-lulia 
voastră? 

— Mă rog frumos, așa, hoteluri sunt multe - zise 
cârciumarul - dar un pat curat se găsește mai rar. La mine 
însă, te simţi ca acasă. Și dacă sunt mai mulţi boieri, patul 
e mare și încap și trei în el! 

— Eu am întrebat de hotel, nu de cârciumă - răspunse 
vizitiul mânios. Cum îţi închipui că stăpâna mea, care 
locuiește în palate, va trage într-o cocioabă ca a d-tale? 

— A, ești cu o doamnă? exclamă cârciumarul, care nu 
voia cu niciun preţ să-i scape un mușteriu atât de ales, mai 
ales că era vorba de o femeie și femeile pot fi înșelate la 
socoteală mai ușor. Îmi pare rău că vorbiţi astfel de casa 
mea, dar hanul meu „La Cocoșul Roșu” este cunoscut în tot 
ținutul. Numai aici trag boierii cei mari când vin de pe la 
Cluj, de pe la Brașov! 

Vizitiul se uită mirat prin cârciumă și strâmbă din nas. 

— Mai bine doarme în caleașcă stăpâna mea decât să 
intre aici. Dar se poate ca într-un oraș atât de mare să nu 
fie niciun hotel? 

— Am spus, domnule, că acesta este cel mai bun! repetă 
cârciumarul. 

— De ce minţi omule? strigă atunci mușteriul de la 
fereastră, care vrând-nevrând, fiind aproape de ușă, auzise 
convorbirea dintre cârciumar și vizitiu. Du-te băiete la 
Hotelul Panonia, acesta este cel mai bun. 

— Vă mulţumesc domnule - răspunse vizitiul - dacă aţi fi 
bun însă să-mi spuneţi și unde este căci nu cunosc orașul. 

— Înainte, pe dreapta - răspunse mușteriul - chiar în 
piaţă. Dar se vede și de aici. Stai să-ţi arăt, căci 
cârciumarul acesta, în dorinţa lui de câștig, te-a minţit într- 
un chip nerușinat. 

Cu aceste cuvinte mușteriul se ridică de la masă trecu 
pe lângă cârciumarul care se uita la el să-l înghită de necaz 
și ieși în stradă urmat de vizitiu. 

— Uite, vezi - zise el apoi, întinzând mâna. Casa aceea 
mare cu două caturi pe dreapta e Hotel Panonia. Nu este 
cine știe ce, dar în orice caz, mai bun decât hanul acesta. 

— Mulţumesc domnule! răspunse vizitiul și se îndreptă 
spre călească. 

În clipa aceea însă ușa trăsurii se deschise și un glas de 
femeie întrebă în franţuzește: 

— Ce este, Jean? Ai aflat? 

Musșteriul, care tocmai vroia să reintre în cârciumă, se 
întoarse deodată mirat poate de a auzi vorbindu-se 
franțuzește: 

În aceeași clipă însă, vocea din trăsură strigă: 

— Dumnezeule... să fie cu putinţă?... Stanislau... 
Stanislau Rimsky... d-ta ești? 

Căpetenia haiducilor, căci el era mușteriul care se 
așezase lângă fereastră cârciumii pentru a putea observa 
ce se petrece peste drum, la comandament, se cutremură. 

Și se cutremură, nu atâta de vocea aceasta care i se 
părea cunoscută, nu atâta că fusese descoperit, pe semne 
de vreo veche cunoștință, cât de faptul că femeia aceasta 
strigase tare  „Stanislau  Rimsky”, acolo, în fața 
comandamentului armatei rusești în care prinţul Gorciacov 
zăcea mort, în inimă cu un pumnal pe ale cărui plăsele 
stătea scris tot „Stanislau Rimsky”. 

Pentru a o împiedica pe călătoare de a-i mai rosti odată 
numele adevărat, numele acesta atât de temut, dar în 
același timp și atât de primejdios pentru el, în clipele 
acelea voinicul alergă la trăsură și... 

— Juliette... Juliette Mauras... prezicătoarea! exclamă el 
în prada unei uimiri de nedescris. 

— Da, Stanislau, eu sunt, răspunse franțuzoaica, și îţi 
mărturisesc sincer că nu m-aș fi așteptat la o surpriză atât 
de plăcută în sălbăticiunea aceasta! 

— Dar ce cauţi d-ta aici? întrebă Rimsky, după ce se mai 
dezmetici. Cum ajungi d-ta, care colinzi numai capitalele 
Apusului, în acest oraș îndepărtat unde nimeni nu te poate 
plăti așa cum ești obișnuită? 

— Te  înșeli, dragă Stanislau - răspunse vestita 
prezicătoare - sunt și aici oameni care jertfesc adevărate 
averi pentru a ști ce-i așteaptă mâine. 

— Eu cred că te înșeli d-ta, Juliette Mauras - dase la 
Petrograd, care-l dăduse pe mâinile lui regi, nici măcar 
prinți, care să te poată răsplăti. 

— Împărați și regi, nu - răspunse Juliette Mauras - prinți 
însă, da! Şi încă un prinţ foarte darnic, care mi-a trimis un 
inel de peste o sută de mii de franci, numai să viu să-l 
întâlnesc aici, deoarece vrea să știe ce-l așteaptă. Pentru 
un asemenea dar îţi închipui că n-am șovăit să fac drumul 
de la Arad, unde sunt invitata unui magnat ungur. 

— Mărturisesc că nu cunosc niciun asemenea prinţ! zise 
voinicul. 

— Oh, pe acesta îl cunoști foarte bine! N-aș putea spune 
că sunteţi prieteni dar, în orice caz, vă ţineţi unul de altul 
cum se ţine umbra de om. 

— Juliette... nu cumva e... 

— Gorciacov! Da! El vrea să-și cunoască viitorul și 
pentru el am venit. A 

Stanislau Rimsky, se cutremură. Îndată însă pe chipul lui 
apăru un zâmbet ciudat și zise: 

— Ai venit prea târziu, Juliette Mauras! 

— Cum se poate? Să fi plecat? Mi-a trimis vorbă că 
rămâne în Alba-lulia până la sfârșitul lunii! 

— Prinţul Gorciacov a plecat într-o călătorie lungă, 
Juliette Mauras - zise voinicul, cu același zâmbet enigmatic 
- într-o călătorie din care nu s-a întors nimeni până acum. 

— Rimsky - strigă prezicătoarea, dar n-apucă să 
sfârșească, deoarece prin cealaltă fereastră a trăsurii 
voinicul zărise poarta comandamentului deschizându-se 
larg și prin ea ieșiră zeci și sute de cazaci care se 
împrăștiară în mici patrule în tot orașul. 

Una din aceste patrule veni de-a dreptul spre caleașcă. 

— Juliette - zise atunci Stanislau Rimsky, în grabă. 
Niciun cuvânt căci altfel sunt pierdut. Să nu cumva să-mi 
zici Rimsky. Mă cheamă Mihu! Nu mă cunoști... M-ai oprit 
să mă întrebi de hotel! 

Juliette Mauras vru să mai întrebe ceva dar nu mai avu 
când deoarece patrula și ajunse la caleașcă și ofițerul se 
adresă răstit vizitiului: 

— Cu cine ești? 

— Cu doamna Juliette Mauras, cea mai mare 
prezicătoare din lume! răspunse omul mândru de a fi 
vizitiul unei asemenea celebrităţi 

Din păcate, ofițerul nu auzise niciodată de ea așa că 
strigă batjocoritor: 

— Ah, vreuna d-aia care dă în bobi? Dar cu o asemenea 
caleașcă?... Nu-i lucru curat! 

— La o parte - îi zise el lui Rimsky, împingându-l din ușa 
trăsurii. 

— Așa ai învăţat să te porţi, domnule ofițer? Nu te 
gândești că faci de râs uniforma de pe d-ta? strigă Rimsky 
furios. 

— Gura! răspunse ofițerul, răstit. Cazaci, vedeţi să nu 
plece! 

Cazacii îl și încercuiră pe Mihu, care-și duse amândouă 
mâinile la pistoalele pe care le purta la brâu gata să se 
folosească de ele dacă ar fi fost nevoie. 

De recunoscut, nu se temea că va fi recunoscut, la 
comandament nu-l văzuse decât căpitanul Zaburow și 
acesta pe întuneric așa că nu-i putuse desluși trăsăturile. 

Se temea însă de ceea ce va spune prezicătoarea. Viaţa 
lui era în mâinile acesteia. Un singur cuvânt al ei îl putea 
pierde. 

Vai, dacă ar fi știut bietul Rimsky că femeia aceasta, 
Juliette Mauras, fusese aceea care-l trădase la Petrograd, 
care-l dăduse pe mâinile lui Gersot fiindcă Stanislau nu 
voise să răspundă la dragostea ei! 

Dacă ar fi știut aceasta fără îndoială că o clipă n-ar fi 
șovăit să-și descarce pistoalele acolo, în mijlocul cazacilor, 
pentru a o împiedica de a-l mai trăda înc-odată. 

Voinicul nu cunoștea încă josnica faptă a aceleia a cărei 
dragoste o respinsese și de aceea el nu se temea că Juliette 
l-ar putea trăda cu voință, ci numai din greșeală, din 
încurcătură, din lipsă de sânge rece. 

— Cine ești cucoană, de unde vii și unde te duci? întrebă 
ofițerul obraznic când ajunse lângă ușa trăsurii. 

Juliette Mauras nu-l învrednici de răspuns, ci scoase din 
sacul de mână o hârtie pe care i-oîntinse ofițerului... 

Acesta i-o luă din mână, dar când o deschise și își aruncă 
ochii pe ea, îngălbeni. 

Hârtia era iscălită chiar de prinţul Gorciacov și în ea se 
spunea că doamna Juliette Mauras are dreptul să 
călătorească pe tot teritoriul ocupat de armatele rusești, 
că la cerere i se va pune la dispoziţie cai, trăsură, tot de ce 
ar putea avea nevoie și că - fraza aceasta îl făcu pe ofițer 
să se clatine - doamna Juliette Mauras era oaspele lui, a 
prinţului Gorciacov. 

— Mă iertaţi, doamnă - bâigui el - dar... nu știam că am 
cinstea de a mă găsi în faţa unei prietene a Excelenței 
Sale. 

— Un ofiţer trebuie să fie bine crescut cu toată lumea, 
domnule - răspunse Juliette Mauras - și nu numai cu 
prietenii superiorilor săi. 

— Vă cer mii de scuze, doamnă - îngână ofițerul - dar 
suntem zăpăciţi cu toţii de nenorocirea care s-a întâmplat 

și care, de-abia acum îmi dau seama că vă interesează și 
pe dv. 

— Ce nenorocire? întrebă prezicătoarea, mirată. 

— Excelenţa Sa, prinţul Gorciacov, comandantul suprem 
al armatelor rusești din Ungaria a fost ucis astă noapte cu 
o lovitură de pumnal. 

— Cum? strigă Juliette, uluită, dar privirile ei nu mai 
cătau la ofițerul de cazaci, ci la Stanislau Rimsky, a cărui 
față era nemișcată întocmai ca piatra unei statui. 

— Da, doamnă - urmă ofițerul. Excelenţa Sa a fost ucis 
cu un pumnal pe ale cărui plăsele era scris „Stanislau 
Rimsky”. 

— Stanislau... Rimsky... îngână prezicătoarea și ochii ei, 
care amenințau parcă să iasă din orbite se aţintiră și mai 
încăpăţțânaţi pe chipul voinicului care tremura ca 
zăpăceala, încurcătura, uimirea Juliettei, să nu-i dea de 
bănuit ofițerului. 

— L-aţi cunoscut poate, doamnă? întrebă ofițerul. Dar 
nu, ce prostii vorbesc... Nu se poate! Se spune că acest 
Stanislau Rimsky a fost pe vremuri un bandit care a făcut 
să tremure toată Rusia; căruia însă până la sfârșit tot i s-a 
înfundat deoarece a fost prins și împușcat în curtea 
închisorii Petropavlovsk. 

— Prins și împușcat? exclamă prezicătoarea, din ce în ce 
mai uluită. Domnule, d-ta îţi baţi joc de mine? 

— Mă iertaţi doamnă, dar nu mi-aş putea îngădui așa 
ceva niciodată. 

— Atunci cum îmi spui mie că Stanislau Rimsky a fost 
împușcat în curtea închisorii Petropavlovsk? întrebă 
Juliette, furioasă. 

— Așa este, doamnă! Dar de ce vă miră? Sau poate că 
dv. credeţi în zvonurile care străbat Rusia și care vor ca 
faimosul Vultur al Morţii să mai trăiască încă și acum, 
undeva, prin străinătate? 

— În orice caz, pumnalul care spui că a fost găsit în 
pieptul prinţului Gorciacov poartă numele lui Stanislau 
Rimsky. 

— Da. Stanislau Rimsky îi purta o ură neîmpăcată 
prințului Gorciacov care-l urmărea peste tot și în 
nenumărate rânduri a jurat să se răzbune pe guvernatorul 
Varșoviei. Firește că aceasta nu i-a reușit cât timp a fost în 
viață. După moartea lui însă, foștii lui complici se pare că 
au continuat să pândească un moment propice pentru a-și 
răzbuna căpitanul și în noaptea aceasta și-au dus la 
îndeplinire planul. 

— Așadar - zise Juliette Mauras, zâmbind - dv. credeţi că 
nu Stanislau Rimsky l-a ucis pe Gorciacov? 

— Morţii nu pot ucide, doamnă! răspunse ofițerul. De 
altfel ucigașul a și fost prins, [fiind identificat] în persoana 
unui doctor rus despre care se crede că este un tovarăș de- 
al lui Rimsky și care anume s-a folosit de pumnalul fostului 
său căpitan pentru ca lumea să știe că aceasta este 
răzbunarea Vulturului Morţii. 

Auzind aceste cuvinte Stanislau Rimsky încremeni. 

Așadar bietul Leonida n-avusese timp să părăsească 
comandamentul mai înainte de descoperirea crimei. 

Dumnezeule, dar aceasta era îngrozitor! 'Tocmai el, 
Leonida, care reintrase în rândul oamenilor, care se lăsase 
de ani de zile de haiducie, care avea un renume și o 
meserie onorată de lume, el, care se împotrivise cu atâta 
îndârjire pedepsirii lui Gorciacov și care avea cea mai 
puţină vină, tocmai el să pătimească? 

Nu, aceasta nu se putea. Nu putea el lăsa ca Leonida să 
fie osândit. Trebuia să facă tot ce-i va sta în putinţă pentru 
a-și salva prietenul, trebuia să aducă orice jertfă pentru a-l 
împiedica să cada pradă mâniei rușilor - și aceasta cât mai 
curând. 

De-ar scăpa numai odată de patrula aceasta! 

— Acum însă, mă iertați doamnă - zise ofițerul - dar 
trebuie să-mi urmez cercetările pentru prinderea a doi 

ofițeri care au fost părtași la crimă. Vă rog numai să-mi 
spuneţi dacă domnul acesta cu care v-am găsind vorbind 
este cu dv. 

În ochii prezicătoarei, care cu toate că trecuse acum de 
vârsta tinereţii, tot știuse să-și păstreze frumuseţea, se ivi 
o lumină ciudată. 

În mintea ei reînvie scena vizitei pe care Rimsky i-o 
făcuse în vila pe care ea o locuia la Petrograd. 

Se revăzu în genunchi în faţa chipeșului voinic, se 
revăzu implorându-l să-i primească dragostea, să fugă cu 
ea în străinătate unde să trăiască în bogăţie și fericire și se 
revăzu... refuzată crud de voinicul care nu șovăise s-o 
împingă de la sine, chiar cu brutalitate. 

Retrăind această scenă, tot sângele frumoasei 
franțuzoaice începu să fiarbă și dorul de a răzbuna 
nesocotirea dragostei ei de către Stanislau Rimsky, îi 
încolţi din nou în suflet. 

Atunci, la Petrograd, îl trădase prin scrisoarea anonimă 
trimisă prefectului de poliţie, dar, după cum dovedea clipa 
de faţă, Rimsky știuse să scape și atunci de urmăritorii săi 
și deci de răzbunarea ei. 

Acum însă, acela care-i refuzase dragostea, acela care 
jignise vanitatea ei de femeie frumoasă era iarăși în 
mâinile sale. Un singur cuvânt, o singură mișcare ar fi fost 
îndeajuns pentru ca toată taina uciderii prințului Gorciacov 
să fie dezvăluită și Stanislau Rimsky să sfârșească în 
spânzurătoare chiar a doua zi. 

Și mânia femeii a cărei dragoste fusese nesocotită fu 
atât de mare, dorul ei de răzbunare atât de puternic, încât 
acum nu se mai gândi nici măcar să se ascundă în dosul 
anonimatului, ca la Petrograd, ci cu inima tresărind de 
bucuria de a-și vedea răzbunarea împlinită începu să râdă 
și întinzându-și mâna spre Rimsky, strigă: 

— Ştii d-ta, cine este domnul acesta?... El este... 

Mai departe însă nu mai urmă căci fără ca soldaţii să 
bage de seamă, Stanislau Rimsky își scosese de la brâu 

unul din pistoale a cărui ţeavă Juliette Mauras o văzu 
îndreptată asupra sa, cu toate că voinicul ţinea pistolul la 
înălţimea brâului pentru a nu fi observat de ofițer. 

Prezicătoarea înţelese atunci că dacă urma, dacă 
spunea, așa cum avea de gând, că: 

— El este  Stanislau  Rimsky, ucigașul prinţului 
Gorciacov! 

„„.în aceeași clipă glontele voinicului îi străpungea inima. 

Or, frumoasa prezicătoare era încă dornică de viaţă, 
dornică de plăceri, de dragoste, era încă dornică de 
dragostea... lui Stanislau Rimsky. 

Da, în clipa aceea, în care ea se pregătea să-l trădeze 
pentru a doua oară, în clipa aceea în care voinicul își ţinea 
ţeava pistolului îndreptată asupra inimii ei, Stanislau 
Rimsky îi apăru din nou în toată bărbăteasca lui frumuseţe 
și din nou ura se transformă în sufletul ei în dragoste 
pătimașe. 

Și atunci... atunci Juliette Mauras se răzgândi, poate nu 
atât de teama morţii, cât de dorul de a stăpâni inima 
acestui voinic care pe vremuri nu mai voise să fie al ei. 

Dacă Rimsky îi refuza din nou dragostea, dacă nici acum 
nu voia să primească viaţa fără de griji și nevoi pe care ea 
era gata să i-o ofere din nou, atunci... atunci mai avea tot 
timpul să-l trădeze și să-l dea pe mâinile rușilor chiar fără 
ca voinicul să-i mai poată deveni primejdios. 

— De ce v-aţi oprit, doamnă?. întrebă ofițerul, 
nedumerit. 

Juliette Mauras tresări. Își reveni însă îndată și cu 
prefăcătoria pe care sunt stăpâne toate ghicitoarele, 
răspunse: 

— M-am oprit, fiindcă domnul acesta mi-a spus cum se 
numește, dar am uitat. 

— Așadar nu-l cunoașteţi? întrebă ofițerul. 

— Nu! răspunse Juliette Mauras, cu hotărâre. L-am oprit 
pe stradă pentru a-l întreba unde se găsește hotelul cel 
mai bun de aici și tocmai atunci ai venit și d-ta. 

— Așa?! făcu ofiţerul, întorcându-se spre Stanislau 
Rimsky, bucuros că va putea duce la comandament măcar 
un arestat, pentru a-și dovedi sârguința depusă în căutarea 
celor doi ofițeri dispăruţi. Cine ești și ce căutai la ooră atât 
de târzie prin fața comandamentului? se răsti el la Rimsky. 

Acesta, care între timp își vârâse pistolul înapoi, în brâu, 
răspunse tot atât de răstit: 

— Sunt Mihu, unul din aghiotanțţii lui Avram Iancu cu 
care am fost astăzi de dimineaţă la Excelenţa Sa, generalul 
Lüders. Și dacă ţi-ai fi dat puţin mai multă osteneală ai fi 
văzut că port pe piept ordinul Sf. Gheorghe, decorație pe 
care mi-a înmânat-o chiar generalul Lüders și deci, ţi-ai fi 
ales cuvintele, vorbindu-mi. 

Fără îndoială că ofițerul care comanda patrula avea 
ghinion în noaptea aceea. 

Întâi primise u duș rece de la Juliette Mauras, invitata 
prințului Gorciacov, iar acum îl punea la punct unul din 
aghiotanţii lui Avram Iancu, care fusese chiar decorat de 
generalul Luders și deci însemna că omul acesta se bucura 
oricând de trecere la comandantul său. 

După un asemenea ghinion, ofiţerul îngână câteva 
cuvinte de scuză și luându-și oamenii, se îndepărtă plouat. 

După aceea Stanislau Rimsky se apropie din nou de 
caleașcă, luă mâna prezicătoarei, o sărută cavalerește și 
zise: 

— Îţi mulţumesc, Juliette, pentru serviciul pe care mi l-ai 
făcut. Nădăjduiesc că nu vei mai spune nimănui că l-ai 
văzut pe Stanislau Rimsky, pe care lumea îl crede de mult 
plecat din rândurile celor vii. 

— La rândul meu însă - răspunse prezicătoarea, zâmbind 
- nădăjduiesc că Stanislau Rimsky îmi va face plăcerea de a 
mă vizita în hotelul pe care mi l-a recomandat și unde ne 
vom mai putea aminti un mic sfert de ceas despre trecut! 

— Trecutul a murit, Juliette - răspunse voinicul - ţi-am 
spus aceasta și când soarta a vrut să ne întâlnim ultima 

oară, la Petrograd. Și e mai bine să nu răscolim ceea cea 
fost dacă vrem să rămânem prieteni. 

Prezicătoarea zâmbi. 

— Atunci în numele acestei prietenii - zise ea - sau în 
numele serviciului pe care ţi l-am făcut acum, ascunzându- 
te de urmăritori, cred că nu-mi vei refuza invitaţia de a 
veni mâine să iei ceaiul cu mine. 

— Îmi pare rău, Juliette, dar mâine mi-e teamă că voi 
avea foarte mult de lucru și chiar dacă aș avea câteva clipe 
libere, nu voi fi de loc în toane pentru a amuza o femeie ca 
d-ta! 

— Pricep! răspunse frumoasa franţuzoaică. Doctorul 
care a fost arestat și în care se bănuiește un complice al d- 
tale, este într-adevăr unul din tovarășii d-tale și soarta lui 
te neliniștește. Cu atât mai mult te sfătuiesc să vii la mine, 
căci, cu toate că nu-l cunosc pe generalul Luders, despre 
care te-am auzit vorbind, totuși, o carte de vizită de a mea 
poate face minuni, poate chiar scăpa și pe osândiţi de la 
moarte. 

— Ştiu, Juliette - răspunse voinicul - că puterea d-tale 
este mare, deoarece faima de care te bucuri în întreaga 
lume îţi deschide orice ușă. Cu toate acestea, cred că știi 
îndeajuns de bine că eu nu sunt omul care să-mi 
precupeţesc simțămintele. De aceea, în caz de nevoie, nu 
voi primi să mă folosesc de trecerea d-tale și deci nu voi 
veni să te caut decât numai dacă-mi făgăduiești că nu vei 
aminti de ceea ce ne-a despărţit la Petrograd. 

Juliette Mauras rămase pe gânduri o clipă, apoi 
răspunse: 

— Îţi făgăduiesc! Atunci mâine, vii să luăm ceaiul 
împreună? 

— Voi veni, Juliette! 

Stanislau Rimsky sărută din nou mâna prezicătoarei, 
apoi închise ușa trăsurii care porni încet spre hotel 
Panonia. 

Stanislau Rimsky, abătut, îndurerat de moarte, își reluă 
locul lângă fereastră, în cârciuma la „Cocoșul Roșu” pentru 
a-l aștepta pe Dan Dragomir. 

Voinicul și veni peste câteva minute și lacrimile îl 
podidiră când auzi că doctorul Leonida fusese arestat. 

Multă vreme cei doi prieteni rămaseră tăcuţi, doborâţi 
de durere, fiecare gândindu-se numai și numai la 
posibilitatea de a-și scăpa prietenul. 

Să-l scape?... Dar era oare cu putinţă așa ceva, acolo, în 
orașul care gemea de armată rusească, unde cazacii 
mișunau ca furnicile și unde mai ales acum, după uciderea 
lui Gorciacov, patrulele vor circula zi și noapte pe străzi? 

Cum să ajungă ei până la închisoarea unde va fi aruncat 
bietul Leonida și pe urmă, chiar dacă ar ajunge, cum să-l 
scoată pe tovarășul lor de acolo? 

Și cu cât se frământau mai mult, cu atât se risipeau și 
speranţele lor, una câte una, cu atât își dădeau mai bine 
seama că prietenul lor era pierdut, fără nicio nădejde de 
scăpare... 

In vreme ce Stanislau Rimsky și Dan Dragomir ședeau 
astfel în cârciuma la „Cocoșul Roșu” pradă celui mai 
chinuitor zbucium, Juliette Mauras, prezicătoarea, se 
plimba prin fața oglinzii din odaia sa de la hotel Panonia 
îmbrăcată numai cu o subţire cămașă de mătase și 
privindu-se în oglindă, își zicea: 

— Tot mai sunt încă îndeajuns de frumoasă, pentru a 
putea place, chiar și unui Stanislau Rimsky!... Ha, ha, ha, 
ţi-am făgăduit să nu-ţi vorbesc de dragoste, frumos Vultur 
al Morţii!... Ce copil ai fost să crezi că numai simțământul 
prieteniei îmi ajunge mie! Inima mea, trupul meu, sângele 
meu, e dornic după îmbrăţișările braţelor tale voinice și 
sau vei fi al meu, frumos Vultur al Morţii, sau de nu... în 
locul braţelor mele, în jurul gâtului tău se va încolăci laţul 
spânzurătoarei! 

CAPITOLUL 136 
Condamnat la moarte 


A doua zi de dimineaţă, Alba-Iulia era cufundată în doliu. 
Din ordinul autorităţilor rusești, toate prăvăliile fuseseră 
închise, nicio muzică nu mai cânta și fiecare casă era 
obligată să aibă arborat câte un steag negru. 

Uciderea comandantului suprem al armatelor rusești 
chiar în cea dintâi noapte pe care acesta o petrecea în 
Alba-Iulia, îi uluise nu numai pe ruși dar chiar și pe români 
și mai ales pe Avram lancu, care tocmai în dimineaţa 
acelei zile se pregătea să-și ridice tabăra și să se înapoieze 
la Câmpeni. Firește însă că în urma celor întâmplate Craiul 
Munţilor își amână plecarea, voind să cunoască și el 
dezlegarea misterului ce mai plutea încă asupra uciderii 
prințului Gorciacov. Căci nu se știa încă lămurit dacă 
uciderea lui Gorciacov fusese pusă la cale de unguri - după 
cum de altfel ar fi fost mai firesc - sau dacă ea nu era decât 
răzbunarea unuia din foștii tovarăși ai Vulturului Mortii, 
căci, ca Stanislau Rimsky însuși să fi săvârșit fapta, la 
aceasta nu se gândea nimeni, deoarece toţi rușii care 
auziseră pe vremuri despre isprăvile Vulturului Morţii erau 
încredinţaţi că acesta fusese împușcat în curtea închisorii 
Petropavlovsk. 

Și se părea că acest mister nici nu va fi lămurit vreodată, 
deoarece arestatul, doctorul Leonida Kipriotis, care după 
părerea rușilor săvârșise fapta în tovărășia a altor doi 
ofițeri ruși dispăruţi, refuza să dea orice amănunt, 
încăpățânându-se într-un mutism din care nicio ameninţare 
și nicio vorbă bună nu-l puteau scoate. 

Din noaptea trecută, când căpitanul Zaburow se înapoie 
la comandament fără a fi găsit la locuința doctorului 
Leonida pe cei doi ofițeri - care noi știm că nu erau ofiţeri 
ruși, ci Mihu Inimă de Leu și Dan Dragomir - arestatul nu 
mai rostise niciun singur cuvânt la toate întrebările pe care 
i le puse ofițerul de gardă, iar mai târziu însuși generalul 

Luders, fiind înștiințat de cele petrecute, alergă îngrozit la 
comandament. 

Generalul Lüders îl luă pe Leonida cu vorbe bune, îl luă 
cu ameninţări, îi făgădui chiar că va îndupleca Consiliul de 
Război să nu fie prea aspru cu el și să-l condamne la 
moartea degradatoare prin spânzurătoare, dacă-i va spune 
cine l-a îndemnat să săvârșească fapta și unde pot fi găsiţi 
complicii săi, dar în zadar, Leonida nu dădu nicio lămurire. 

Atunci generalul porni patrule prin tot orașul și aceste 
patrule adunară în curtea comandamentului pe toţi ofițerii 
care nu făceau parte din comandament. 

Căpitanul Zaburow trecu prin faţa fiecăruia, îl cercetă, îl 
scrută, dar în nici unul nu recunoscu se cei doi ofițeri în 
tovărășia cărora îl găsise pe Leonida în curtea 
comandamentului. 

Ofiţerul de serviciu nu-și putea aduce aminte de 
chipurile celor doi tovarăși ai doctorului de oarece nu le 
putuse vedea din pricina întunericului. După statură, după 
voce, după mers însă nădăjduia că-i va putea recunoaște 
pe vinovaţi. 

Niciunul din ofițerii adunaţi însă nu se asemăna cu cei 
căutaţi. 

Căci dacă vocea unuia i se părea lui Zaburow cunoscută, 
în schimb statura era sau mică și groasă, sau subţire și 
înaltă, sau dacă statura s-ar fi potrivit oarecum, nu mai 
semăna vocea. 

Şi cercetările ţinură toată noaptea, fără ca anchetatorii 
să poată ajunge la vreun rezultat. 

Pe la ceasurile șapte dimineaţa, generalul Luders, 
mânios peste măsură de neizbânda cercetărilor, ceru ca 
arestatul să fie adus din nou înaintea sa. 

Patru cazaci cu arma în mână, conduși de un ofiţer, îl 
aduseră pe doctorul Leonida în cabinetul de lucru al 
generalului. 

— Lăsaţi-mă singur cu arestatul! porunci generalul 
Luders. 

Ofiţerul încremeni când auzi că generalul voia să 
rămână singur cu primejdiosul ucigaș și nu se mișcă din 
loc. 

— Mă iertati, Excelenţă - îngână el - dar gândiţi-vă... 

— Locotenent - tună generalul Luders - cine poruncește 
aici, eu sau d-ta? Am spus că vreau să rămân singur cu 
arestatul! 

Ofiţerul își lipi călcâiele, salută și ieși. 

Generalul Liders se așeză în fotoliul din faţa biroului 
său, pe care se găsea un pistol cu două ţevi și uitându-se 
ţintă în ochii doctorului Leonida, zise: 

— Doctore Kipriotis, știi foarte bine că am avut pentru d- 
ta întotdeauna un simțământ de prietenie, precum și o 
deosebită stimă când m-am îmbolnăvit de friguri, la 
București și când cu toţi doctorii pe care îi aveam acolo, 
tot pe d-ta te-am chemat să mă îngrijești. 

— Cred că Excelenţa Voastră nu s-a căit! răspunse 
arestatul. 

— Nu - zise generalul - căci în vreme ce ceilalți doctori, 
atât militari, cât și civili, îmi spuneau că nu voi putea 
părăsi patul înainte de șase săptămâni, d-ta m-ai pus pe 
picioare numai în cincisprezece zile. Iți spun aceasta, 
pentru a-ți da seama că stima pe care o păstrez științei d- 
tale este sinceră. 

— Vă mulțumesc, Excelenţă! zise prizonierul. 

— Mânat deci de această stimă și de prietenia, pe care 
ţi-o păstrez - urmă comandantul - aș vrea să-ţi viu într- 
ajutor în situația cumplită în care te găsești. Căci cred că-ţi 
dai seama că apărând în faţa Consiliului de Război, acesta 
te va condamna cu siguranţă la moarte prin spânzurătoare. 

— Nu mă tem de moarte, Excelenţă! răspunse 
prizonierul cu demnitate. 

— Simţământul de care dai dovadă te onorează - zise 
generalul Lüders - dar el nu-ţi va fi de niciun folos în fața 
Consiliului de Război. 

— Nici nu vreau să-mi fie de folos, Excelenţă! ripostă 
Leonida cu încăpățânare. 

— D-ta nu vrei - răspunse generalul, fără a-și pierde 
cumpătul - dar eu vreau să te scap de la moarte, pentru 
binele omenirii, căreia știința d-tale poate să-i fie de mare 
folos. 

Pentru a putea face aceasta însă, sau măcar pentru a 
putea încerca s-o fac, trebuie să mă ajuţi și d-ta și să 
renunti la mutismul în care te-ai cufundat. 

Nu, nu mă întrerupe, lasă-mă să sfârșesc. 

Eu te cunosc îndeajuns, te-am văzut cu câtă milă, cu 
câtă dragoste îngrijeai de răniţi şi-mi dau seama că d-ta nu 
poţi fi vinovatul de căpetenie în această odioasă faptă. 
Numai o împrejurare nenorocită, numai un amănunt 
misterios te-a putut sili să dai sprijinul d-tale complotului 
urzit împotriva prințului Gorciacov. 

De aceea, te rog, doctore Kipriotis, dă-mi putinţa să te 
scap, istorisindu-mi cine te-a îndemnat la faptă, cine sunt 
tovarășii d-tale care au dispărut de parcă i-ar fi înghiţit 
pământul, spune-mi împrejurarea, dezvăluie-mi amănuntul 
care te-a împins să pășești pe această cale nenorocită. 
Spune-mi din fir în păr, cum s-a petrecut totul pentru ca să 
pot găsi portița prin care să-ţi salvez viaţa. 

Generalul Luders tăcu. Cuvintele lui calde, cu adevărat 
prietenești, înduioșaseră inima fostului haiduc, care ar fi 
dat mult să poată răsplăti bunătatea generalului printr-o 
mărturisire amănunţită. 

Dar cum putea el să mărturisească cine erau tovarășii 
săi, cum putea el să-și trădeze prietenul și fostul căpitan, 
cum putea el să arunce nenorocirea asupra Mioarei, a 
Dochiţei, asupra Piei... da, asupra Piei la ai cărei ochi se 
gândea cu atâta drag? 

Ințelegea prea bine ceea ce vroia generalul Luders. Lui 
îi trebuia un cap care să cadă pentru asasinarea prinţului 
Gorciacov și ar fi preferat ca acest cap să fie al altuia decât 
al doctorului Leonida. Ce ușor putea ancheta întreprinsă 

de însuși generalul Lüders să arunce toată vina asupra 
complicilor și să-l scoată pe el basma curată! 

Dar atunci, atunci și Stanislau și Dan Dragomir, Mioara, 
Dochiţa, Pia, toţi ar fi sfârșit în spânzurătoare și numai el 
ar fi scăpat! 

Or, sufletul nobil și credincios al doctorului Leonida nu 
putea primi jertfirea celor mai buni prieteni ai săi numai 
pentru mântuirea lui. 

Că la drept vorbind, Stanislau era vinovatul de căpetenie 
deoarece numai el îl silise să ia parte la complot? 

Da, dar oare Gorciacov nu-i distrusese și viaţa lui, oare 
Gorciacov nu-l urmărise și pe el ca pe un vânat, ani și ani 
de-a rândul? 

Nu, Leonida se scutură cu groază de gândul unei 
mărturisiri și răspunse, cu hotărâre: 

— Excelenţă, mă doare că la bunătatea pe care mi-o 
dovediţi nu pot răspunde așa după cum ar trebui. Singurul 
lucru pe care vi-l pot spune este că ceea ce s-a întâmplat 
trebuia să se întâmple. În ceea ce-i privește pe complicii 
mei, nu-i căutaţi, căci ei sunt de mult departe de Alba-lulia 
și în afară de hotarele înăuntrul cărora puterea Excelenței 
Voastre i-ar putea urmări. 

— Doctor Kipriotis - zise generalul - gândește-te că este 
în joc viaţa d-tale. Nu te încăpăţâna. Consiliul de Război se 
va întruni chiar în cursul acestei dimineţi și dacă până la 
ceasurile zece nu-mi dai putinţa să găsesc portita de 
scăpare despre care ţi-am vorbit, pe urmă va fi prea târziu, 
căci în faţa consiliului, cu toate că-l voi prezida eu, va 
trebui să pășesc cu un plan bine hotărât pentru a putea 
ajunge la un rezultat. 

— În zadar Excelenţă, nu vă pot spune nimic! repetă 
prizonierul. 

— Nici măcar ce te-a îndemnat să săvârșești crima? 
întrebă generalul văzând că toate sforţările sale erau 
zadarnice. Spune-mi măcar cine și pentru ce te-a împins să 
răpui viața prințului Gorciacov? Poate că în motivul care 

te-a hotărât voi putea găsi ceva care să-ţi ușureze vina și 
deci, să-ţi facă judecătorii mai îndurători. 

— Motivul faptei mele îl veţi afla la Consiliul de Război, 
Excelenţă. Este singura mărturisire pe care o voi face! 

— Dar nu-l pot cunoaște și eu mai înainte acest motiv? 

— Nu, Excelenţă! Vă încredinţez însă că motivul acesta 
nu este de natură de a-mi ușura vina, ci dimpotrivă, de a o 
îngreuia. 

— Nenorocitule - strigă generalul Luders - găsești că 
vina d-tale nu este îndeajuns de mare, îndeajuns de grea? 
Vrei să-ţi agravezi situaţia și mai mult printr-o mărturisire 
care-ţi va tăia orice putinţă de scăpare? 

— Soarta mea este pecetluită, Excelenţă! răspunse 
voinicul cu un curaj vrednic de admirat. Sentința 
Consiliului de Război nu poate fi alta decât moartea. 

— Da, dacă nu vrei să mă ajuţi să încercăm o salvare. 

— Ar fi în zadar. Pricina pentru care am făcut ceea ce 
am făcut îmi taie orice putinţă de a mai putea nădăjdui. 

— Şi care este această pricină? 

Voinicul zâmbi, căci vedea că generalul nădăjduia să-i 
smulgă o cât de vagă mărturisire, printr-o întrebare pusă 
în fel și chip, repetată sub diferite forme. 

— V-am spus, Excelenţă, că aceasta o veţi afla la 
Consiliul de Război. 

— Şi de ce nu vrei să-mi spui acum? 

— Fiindcă mărturisirea mea trebuie să fie trecută în 
procesul verbal al ședinței de judecată, trebuie să fie scrisă 
negru pe alb în hârtii oficiale, căci altfel lumea n-ar crede 
în adevărul ei. 

Generalul Liders se uită la doctorul Leonida crezând că 
a înnebunit deodată și nu-și mai dă seama de ceea ce 
vorbește. 

Ce motiv putea să se ascundă în dosul uciderii 
comandantului suprem al armatelor rusești, motiv pe care 
ucigașul voia să-l știe trecut în documente oficiale pentru 
ca existenţa lui să nu poată fi tăgăduită niciodată? 

— Doctore Kipriotis... nu cumva... nu cumva ești... 
nihilist? îngână generalul. 

— Nu, Excelenţă, aveţi cuvântul meu că nu sunt nihilist. 

— Atunci nu mai înţeleg nimic! 

— Peste două ceasuri veţi înțelege multe, Excelenţă. 

Generalul Lüders rămase pe gânduri. 

Apoi, după o îndelungată tăcere, își ridică mâinile 
aproape deznădăjduit și exclamă: 

— Doctore Kipriotis, am făcut tot ce omenește mi-a fost 
cu putinţă, pentru a te scăpa, dar încăpăţânarea d-tale se 
pune de-a curmezișul tuturor încercărilor mele. Voi 
încerca, totuși, să nu fii condamnat la moartea 
dezonorantă, prin ștreang, ci la o moarte mai demnă de un 
ofițer. 

— Vă mulțumesc, Excelenţă! 

— Mai ai vreo ultimă rugăminte pe care ţi-aș putea-o 
îndeplini? 

Leonida rămase o clipă pe gânduri. Îi veni în minte 
Minerva, pe care o socotise atâta vreme sora sa și pe care 
o iubise o viaţă întreagă cu dragoste de adevărat frate. 

Ar fi vrut să-i scrie ei câteva rânduri, dar se gândi că 
Rimsky tot o va aduce din Polonia și atunci va afla de 
sfârșitul tragic pe care l-a avut. 

Era chiar mai bine să nu afle rușii că mai avea o soră, 
căci îi cunoștea îndeajuns de bine pentru a-și da seama că 
ei n-ar fi pregetat s-o urmărească și pe ea în nădejdea 
descoperirii celorlalți doi complici misterioși ai săi. 

— Nu, Excelenţă, nu mai am nicio dorinţă! răspunse el, 
deci. 

— Înainte de a te lăsa să pleci - reluă generalul Luders - 
îți mai atrag încă odată atenţia că până la zece, când vor 
începe dezbaterile Consiliului de Război, mai sunt două 
ceasuri, deci mai ai vreme să te răzgândești. 

Cu aceste cuvinte sună din clopoțel și ofițerul cu cei 
patru cazaci intrară în odaie. 

— Locotenent - îi zise generalul Lüders ofițerului - vei 
duce prizonierul înapoi în închisoare. Spune-i însă 
comandantului închisorii că în cazul când prizonierul și-ar 
exprima dorința să-mi vorbească, să fie adus îndată 
înaintea mea. 

— Am înţeles, Excelenţă! răspunse ofițerul, lipindu-și 
călcâiele, apoi îl așeză pe doctorul Leonida în mijlocul 
celor patru cazaci înarmaţi și porni cu el înapoi la 
închisoare. 

În piaţa prin care trebuia să treacă prizonierul se 
adunase o mare mulţime de oameni care discuta cu 
înflăcărare despre cele petrecute. 

Ungurii erau tăcuţi, în fundul sufletului lor jubilând de 
bucurie că comandantul suprem al armatelor care le 
înăbușea revoluţia fusese ucis, românii, necunoscând 
sufletul negru al prinţului Gorciacov, fiind furioși, deoarece 
în răpunerea prinţului Gorciacov nu vedeau decât un 
complot al ungurilor. 

De aceea, când prizonierul trecea acum între baionete 
pe lângă un grup de unguri aceștia se uitau compătimitor 
la el și în limba lor și șopteau cuvinte de încurajare, de 
laudă; când ajungea însă în dreptul românilor, aceștia îl 
huiduiau, aruncau în el cu pietre și ouă clocite și dacă ar fi 
putut l-ar fi sfâșiat în bucăţi. 

În capătul pieţii chiar, unde era un grup de vreo treizeci 
de bărbaţi și femei, toți români, aceștia se repeziră la 
prizonier cu toată împotrivirea cazacilor și doi vlăjgani, 
după port, flăcăi din partea locului, începură să lovească 
cu pumnii în capul, în pieptul, în pântecele prizonierului, 
unde-l nimereau. 

Ofiţerul văzând că numai cu patru soldaţi nu poate birui 
mulțimea și risca să i se omoare prizonierul, scoase fluierul 
și suflă în el îndelung. 

Îndată, toţi cazacii care se găseau prin piaţă alergară la 
faţa locului și în câteva minute făcură ordine smulgând 

prizonierul din ghearele mulţimii înfuriate care acum nu 
mai sfârșea cu uralele pentru ţar și armata rusă. 

Prizonierul, luat apoi la mijloc de soldaţi, fu condus la 
închisoare și încuiat în celula iui. 

Dar ciudat! În loc să cadă istovit pe patul de scânduri 
după groaznica bătaie pe care o mâncase, doctorul 
Leonida începu să se plimbe prin celulă și pe faţa lui se 
putea citi orice, numai durere nu. 

Da, fața doctorului Leonida trăda mai curând mirare, o 
nețărmurită mirare și fruntea lui îngândurată dovedea 
parcă truda minţii sale care se muncea să înţeleagă ceva 
ce nu voia să-i intre în cap. 

Deodată se opri și începu să se uite la hainele de pe el. 

Acestea erau numai  zdrenţe,  mânecile, tunica, 
pantalonii, rupti praf. 

Începu apoi să-și pipăie braţele, mâinile, picioarele, 
coastele, capul... 

— Am înnebunit eu, sau într-adevăr s-a petrecut o 
minune? exclamă el în culmea nedumeririi. Mulțimea s-a 
repezit la mine de parcă ar fi vrut să mă sfâșie și vlăjganii 
aceia doi mai ales, cu cușmele lor până peste ochi, m-au 
bătut de mi-au făcut praf hainele de pe mine și totuși... 
totuși nimic nu mă doare... n-am nicio coastă ruptă... n-am 
niciun deget scrântit măcar! 

Și iarăși se pipăi și iarăși își mișcă tot trupul în toate 
chipurile, dar afară de usturimea câtorva zgârieturi pe 
față, nu simţea nimic, nicio durere. 

— S-ar zice că am fost îmbrăcat în zale, pe dedesubt - 
urmă el. Şi totuși, un singur pumn al celui mai înalt dintre 
vlăjgani, mai ales, mi-ar fi fost îndeajuns să-mi rupă trei 
coaste! 

Nu înţeleg, nu înţeleg nimic!... 

Și parcă... da, acum îmi aduc aminte, unul din cei doi 
bătăuși, văzând că nu-i pricep limba a început să mă înjure 
pe rusește și să-mi strige: 

— Cer un popă, cer un popă ucigașule, cer căci ţi-a sunat 
ceasul cel de pe urmă! 

Mi-a sunat ceasul cel de pe urmă și nu m-am ales nici 
măcar cu capul spart!... 

Ciudat... foarte ciudat!... 

Și bietul doctor Leonida se frământă ceasuri întregi să 
deslușească taina acestei bătăi pe care o mâncase și după 
care totuși nu-l durea nimic. 


Ceasurile zece și un sfert. 

În sala de consiliu a comandamentului, Consiliul de 
Război se întrunise pentru judecarea căpitanului doctor 
Leonida  Kipriotis, învinuit de asasinarea prințului 
Gorciacov. 

Consiliul de Război era alcătuit din generalul Liiders, 
președinte și șase ofiţeri superiori, membri. 

În urma ordinului generalului Liiders, şedinţa Consiliului 
de Război fusese declarată secretă, nimeni neavând voie să 
ia parte la ea... nici chiar ofiţerii din garnizoana orașului. 

Acuzatul este introdus printr-o ușă lăturalnică, însoţit de 
doi cazaci cu baioneta la armă, care se așeză la dreapta și 
la stânga lui. 

După luarea interogatoriului pentru constatarea 
identității, președintele, generalul Lüders îi întreabă pe 
acuzat: 

— Căpitane doctor Kipriotis, ești învinuit de a fi ucis 
printr-o lovitură de pumnal pe prințul Gorciacov, 
comandantul suprem al armatelor ruseşti din Ungaria. Ce 
ai de zis? 

— Am de zis că nu eu am ucis, ci am fost doar părtaş la 
faptă. Mărturisesc însă că vina mea este tot atât de mare 
ca și a adevăratului ucigaș și sunt gata să-mi iau pedeapsa 
și pentru el, deoarece el nu poate fi atins de judecata dv. 

— Vorbește lămurit! se răsti atunci ofiţerul care 
îndeplinea funcțiunea de comisar imperial, deci de 
acuzator. Dacă nu d-ta ai ucis, atunci cine a lovit cu 
pumnalul pe ale cărui plasele e săpat numele lui Stanislau 
Rimsky? 

— Acela care a făcut aceasta, a făcut-o în numele lui 
Stanislau Rimsky! răspunse acuzatul. 

— N-am întrebat în numele cui s-a săvârșit crima, ci cine 
a săvârșit-o? ripostă comisarul imperial. 

— Cel însărcinat de Stanislau Rimsky! 

— Ai înnebunit, omule! strigă atunci comisarul imperial 
pierzându-și cumpătul. Stanislau Rimsky e mort de ani de 
zile, cum era să însărcineze el pe cineva să săvârșească 
crima? 

— Stanislau Rimsky e mort, dar e viu! răspunse doctorul 
Leonida, spre uluirea membrilor Consiliului de Război. E 
mort pentru aceia care vor să-l creadă mort, e viu însă 
pentru aceia pe care trebuie să-i lovească răzbunarea lui 
sfântă, pentru aceia care au păcătuit împotriva lui și a 
numelui de „om”. 

Gorciacov, Călăul Varșoviei, a avut pe conștiința lui viața 
și sângele a sute și mii de oameni și sângele acesta 
nevinovat trebuia să fie răzbunat. Or, nimeni nu era mai 
îndreptăţit la această răzbunare ca Stanislau Rimsky, 
Vulturul Morţii, din care Gorciacov a făcut un fugar, un 
urgisit, un vânat urmărit zi și noapte. Dacă Gorciacov a 
scăpat de răsplata bine meritată până acum, aceasta s-a 
întâmplat numai fiindcă soarta hotărâse ca această 
răsplată să și-o primească atunci când se va aștepta mai 
puţin și de la acela care a avut de îndurat cel mai mult din 
pricina sufletului său negru. 

Aflaţi deci, că pumnalul împlântat în inima Călăului 
Varșoviei nu poartă numai din întâmplare numele lui 
Stanislau Rimsky, el vine chiar de la Vulturul Morţii, care 
mort sau viu, se răzbună pe toţi aceia care trebuiesc 
pedepsiţi pentru nedreptate, asuprire sau samavolnicie. 

Membrii Consiliului de Război se uitară uluiți unul la 
altul. În privirea fiecăruia însă se putea citi aceeași 
întrebare: „E nebun omul acesta?” 

Cei mai mulţi din ei își mai aduceau aminte încă de 
numele și isprăvile lui Stanislau Rimsky; toţi știau însă că 
faimosul Vultur al Morţii fusese executat în curtea 
fortăreței Petropavlovsk și deci, vorbind în chipul acesta 
despre vestitul haiduc, membrii Consiliului nu-și puteau 
închipui decât că au de a face cu un nenorocit care-și 
pierduse minţile. 

Numai comisarul imperial, obișnuit și dornic de a da 
întorsăturile cele mai senzaţionale proceselor în care 
apărea ca acuzator nu era parcă de aceeași părere, căci 
adresându-se doctorului Leonida, îi zise: 

— Acuzat, vorbești despre Stanislau Rimsky în așa chip 
încât ne vine să credem că l-ai cunoscut foarte bine pe 
vremea când mai era încă în viaţă, că erai prieten cu el, că 
erai chiar poate... 

— Tovarășul lui! întregi doctorul Leonida, fără a mai 
aștepta încheierea ofițerului. Da, nu mă sfiesc să 
mărturisesc că am fost tovarășul lui Stanislau Rimsky, că 
am colindat Polonia și Rusia alături de el, că am pus capăt 
nedreptăţilor acolo unde le găseam, că am pedepsit pe 
aceia care trebuiau să fie pedepsiţi și, pentru a vă 
încredința de spusele mele, poate că vă mai aduceţi aminte 
că Vulturul Morţii avea printre tovarășii lui și un doctor. Ei 
bine, doctorul acela sunt eu și nu m-am angajat în armata 
rusească decât numai pentru a înlesni calea pentru 
pedepsirea aceluia care ne-a nenorocit pe toţi și pentru a 
îngriji ca Vulturul Morţii și eu și tovarășii mei de odinioară 
și sutele și miile de polonezi să poată fi răzbunaţi! 

— Ajunge Consiliul este luminat! strigă generalul 
Luders, care nu mai putea auzi cum omul acesta, pe care 
voia să-l scape, se acuza el însuși de crimele cele mai 
grozave. 

Membrii Consiliului se  retraseră într-o încăpere 
alăturată pentru a delibera. 

Doctorul Leonida însă își ajunsese ţinta. 

Toate cele spuse de el fuseseră consemnate în procesul 
verbal al ședinței și cum era firesc ca moartea unui înalt 
demnitar, ca prințul Gorciacov, să stârnească mare vâlvă 
în Rusia, gazetarii vor veni să răsfoiască dosarele, vor da 
acolo peste mărturisirile acuzatului, le vor publica în 
gazete și scopul lui și al lui Stanislau Rimsky va fi atins: 
toată lumea va ști că Vulturul Morţii s-a răzbunat și că deci 
el se ţine de cuvânt, chiar și atunci când, după părerea 
celor mai mulţi, nu mai este printre cei vii. 

Deliberarea Consiliului de Război fu foarte scurtă. 

Peste zece minute membrii consiliului își reluară 
locurile, iar președintele, generalul Luders, citi: 

— Căpitane doctor Leonida Kipriotis, Consiliul de Război 
te găsește vinovat de uciderea comandantului suprem al 
armatelor rusești din Ungaria, prințul Gorciacov și te 
condamnă la moarte prin împușcare. 

Sentința este dată fără drept de apel, fără drept de a 
cere grațiere. 

Niciun mușchi, nicio cută de pe faţa osânditului nu se 
mișcă. Uitându-se la el după citirea sentinţei, generalul 
Lüders avu impresia că observă chiar oarecare bucurie pe 
chipul doctorului Leonida... 

Generalul clătină din cap și oftă! 

Bietului om îi părea rău de Leonida, dar după cele 
mărturisite în ședință de acesta nimeni în lumea aceasta 
nu l-ar mai fi putut scăpa și chiar nici ţarul însuși n-ar mai 
fi îndrăznit să-l graţieze. 

Sub cuvânt că doctorul Leonida a înnebunit din pricina 
groazei ce l-a cuprins când și-a dat seama de fapta sa, 
bunul general a izbutit să hotărască consiliul să nu-l 
osândească la moarte prin spânzurătoare, ci prin 
împușcare. 

Peste un sfert de ceas, osânditul la moarte fu recondus 
în celula sa. 

Când paznicul vru să închidă ușa Leonida îl opri și-i zise: 

— Fii bun te rog și spune să mi se trimită un preot 
pentru a mă spovedi! 

CAPITOLUL 137 
Ceaiul de la Juliette Mauras 


Pe la ceasurile cinci după amiază, Juliette Mauras, 
vestita prezicătoare, era încă tot în faţa oglinzii cu toate că 
se așezase acolo încă de pe la trei. 

Franţuzoaica era foarte nervoasă în ziua aceea și pudra 
de orez nu i se prindea de obraz, buclele ca noaptea de 
negre nu-i stăteau unde voia ea, sulimanul nu-i încondeia 
buzele cum ar fi dorit și parcă nici ochii ei n-aveau veșnic 
tinereasca strălucire de altă dată. 

De zece ori își spălase poate fardurile de pe obraz și de 
zece ori reîncepuse cu repararea urmelor lăsate de ani și 
de viaţa de plăceri pe care o dusese și tot nu era mulțumită 
cum arăta. 

— Îngeri ai infernului - exclamă ea, lovind nervos cu 
picioarele-i ca de copil în podea. De ce mă părăsiţi tocmai 
astăzi când mi-am pus în gând să recuceresc dragostea lui? 
Și tu, măiestria mea neîntrecută de a înfrumuseţa 
frumuseţea, unde ești tu astăzi? Mâna îmi tremură, o 
sprânceană iese mai groasă decât cealaltă, obrazul drept e 
mai roșu decât cel stâng, culoarea de cireș a buzelor se 
vede că nu este firească... Belzebut, prinţ al întunericului, 
ce ţi-am făcut de mă pedepsești atât de greu? 

Şi de pe mica masă de toaletă zburară perii, sulimanuri, 
piepteni, împrăștiindu-se prin toate colţurile odăii, pentru 
ca după cinci minute să se înșire din nou, unele lângă 
altele și să fie întrebuințate din nou de stăpâna lor. 

Dar nu era nicio mirare că Juliette Mauras era atât de 
nervoasă în ziua aceea încât nu mai era stăpână nici chiar 
pe măiestria sa de a se face mai frumoasă decât era în 
adevăr. În ziua aceea i se întâmplase ceva ce nu se mai 
petrecuse cu ea din timpurile cele mai îndepărtate, pe 
când nu era încă decât o mică ghicitoare în cărţi dintr-o 
mahala a Parisului. Un bărbat refuzase să-i îndeplinească o 
rugăminte! 

Așa ceva Juliette Mauras nu-și putea închipui că ar fi cu 
putinţă. 

Stăpână pe arta de a citi în viitor, în această privinţă 
atât de renumită, încât regi și împărați se aplecau înaintea 
ei, ascultându-i sfaturile, pentru a se feri pe ei sau ţara ce 
o stăpâneau de nenorocirile care îi pândeau, pe lângă 
aceasta și deșteaptă și foarte frumoasă, Juliette Mauras 
era obișnuită ca dorinţele ei să fie porunci pentru aceia 
cărora se adresa. 

Nu odată dobândise graţierea unui osândit, nu odată 
vorba ei căpătuise oameni care nu puteau ajunge singuri, 
nu odată cuvântul ei hotărâse chiar soarta multor ţări... 

Oamenii, mai ales aceia de pe la mijlocul veacului trecut, 
aveau încă prea multă încredere în puterile supraomenești 
ale prezicătoarelor vestite, pentru a îndrăzni să se opună 
dorințelor lor. 

Prezicătoarea vede în viitor, ea știe ce te așteaptă, ea 
știe ce ţi se va întâmpla. Dacă ţi-o faci dușmană, ea nu-ţi va 
spune adevărul și deci nu vei cunoaște primejdiile de care 
urmează să te ferești, iar sfaturile ei nu vor fi pentru a te 
scăpa de nenoroc, ci tocmai pentru a te duce mai iute în 
calea lui. 

Afară de aceasta, ființele înzestrate de natură cu darul 
de a vedea în viitor mai au și alte daruri supraomenești, 
daruri vrăjitorești și deci cu atât mai puţin bine e să te pui 
rău cu ele. 

Aceasta era mentalitatea oamenilor de pe vremea când 
romanul nostru se apropie de sfârșit și Juliette Mauras 
știuse să speculeze cu prisosință această slăbiciune a 
semenilor săi. 

Tocmai de aceea neizbânda din acea zi, cea dintâi în 
viaţa ei de mare prezicătoare, o zăpăci, o enervă pe Juliette 
Mauras în chipul cel mai cumplit. 

lată cum s-au petrecut lucrurile. 

Pentru a-i face o surpriză lui Stanislau Rimsky care urma 
să vină după masă la ea la ceai, surpriză ce ar fi fost 
menită să netezească drumul ce ducea la inima voinicului, 
Juliette Mauras se gândi să obţină de la generalul Liders 
graţierea bănuitului asasin ai prinţului Gorciacov, asasin 
despre care ea știa că era tovarășul și prietenul lui 
Stanislau Rimsky. 

De aceea, Juliette Mauras se sculă mai de dimineaţă ca 
de obicei, se făcu cât putu mai seducătoare și se duse la 
comandament, unde ceru să fie lăsată să rostească o 
rugăciune la căpătâiul mortului. 

Hârtiile pe care le avea de la Gorciacov, îi deschiseră 
îndată drumul la camera mortuară. 

După o scurtă rugăciune părăsi încăperea în care 
zăceau rămășițele pământești ale fostului Călău al 
Varșoviei și se îndreptă spre cabinetul generalului Luders, 
care o și primi îndată. 

După ce spuse cine este și pentru ce venise la Alba Iulia, 
Juliette Mauras trecu fără multă introducere la adevăratul 
scop al vizitei sale. 

— Domnule general - zise ea - mi-e milă de acest 
nenorocit - era vorba de doctorul Leonida - căci din cele 
spuse de el la proces reiese clar că și-a pierdut minţile. De 
aceea, eu, care din pricina lui am făcut în zadar drumul de 
la Arad și până aici, te-aș ruga, dacă vrei să-mi faci o 
plăcere, graţiază-l, căci dacă e nebun, Dumnezeu l-a bătut 
îndeajuns. 

Generalul Lüders se uită foarte mirat, dar om de lume, 
nu-și tălmăci în cuvinte această mirare, ci răspunse 
politicos: 

— Doamnă, îmi pare rău, dar nu vă pot îndeplini dorinţa. 

Prezicătoarea tresări. 

S-ar fi așteptat la orice în lumea aceasta dar nu la un 
refuz atât de scurt, atât de categoric! 

Tocmai de aceea, mirarea ei o întrecu pe a generalului. 

— De ce... Excelenţă? îngână ea. 

— Fiindcă, dacă pot graţia pe un dezertor, pe un 
trădător chiar, nu pot face același lucru cu ucigașul 
prințului Gorciacov, omul de încredere al ţarului. 

— Dar te asigur că dacă l-aș ruga eu pe ţar, Majestatea 
Sa l-ar graţia! răspunse Juliette Mauras încrezătoare în 
puterea ei. 

— Mă îndoiesc, doamnă! răspunse generalul scurt. 

Prezicătoare se înroși până după urechi și ar fi vrut să 
izbucnească în ameninţări la adresa aceluia care 
îndrăznise să-i spună în faţă că se îndoiește de puterea ei, 
dar se gândi că o asemenea ieșire n-ar putea decât să 

strice scopului pe care-l urmărea și de aceea se mulțumi să 
zică: 

— Atunci sunteţi hotărât să-mi refuzaţi rugămintea? 

— Nu pot altfel, doamnă! 

Juliette Mauras își mușcă buzele, se gândi să plece, dar 
pe urmă se răzgândi și zise: 

— Atunci v-aș ruga să amânaţi măcar executarea 
sentinţei timp de o lună de zile, până când mă voi duce eu 
însumi la ţar, care-l va graţia pe osândit. 

— V-am spus doamnă că mă îndoiesc, în orice caz, nici 
această rugăminte nu v-o pot îndeplinii 

— Nu?! făcu prezicătoarea, aproape furioasă. Şi mă rog, 
aș putea ști și eu de ce nu? 

— Fiindcă președintele Consiliului de Război am fost 
chiar eu - și eu însumi am iscălit sentința de moarte, dată 
fără drept de apel, fără drept de a cere graţierea. 

— Aceasta nu înseamnă că nu puteţi reveni. Calitatea de 
comandant de armată vă dă dreptul de a suspenda 
executarea sentinţei. 

— Se poate, doamnă! Eu însă sunt un om care nu revin 
asupra hotărârilor mele, deoarece nu-mi  necinstesc 
iscălitura. 

— Excelenţă - zise atunci Juliette Mauras, jucând ultima 
cartă - osânditul va rămâne în viaţă, am citit aceasta în 
viitor mulțumită puterii supranaturale pe care știți că o 
am. Nu căutaţi să vă împotriviţi destinului dacă nu voiţi să 
fiţi lovit de el! 

— În privința darurilor supranaturale eu am părerile 
mele personale, doamnă - răspunse generalul Luders, 
ironic - și deci, nu mă tem de destinul pe care l-aţi putea 
conduce dv. împotriva mea; și în urma acestei ameninţări, 
vă refuz și această rugăminte ca și oricare alta care ar veni 
din partea dv. 

Un munte de gheaţă dacă ar fi acoperit-o pe Juliette 
Mauras n-ar fi buimăcit-o mai mult decât acest răspuns. 

Camera începu parcă să se învârtească în jurul ei, 
picioarele i se tăiară și trebui să se sprijine de masă pentru 
a nu cădea la pământ. 

Uluirea prezicătoarei însă nu ţinu decât câteva clipe. 

Ea se reculese iute, se îndreptă și uitându-se ţintă în 
ochii generalului Lüders, în vreme ce privirile-i trădau o 
ură fără margini zise: 

— Bine, domnule general! Sper însă că ne vom mai 
întâlni, poate chiar în palatul ţarului și atunci vei avea 
prilejul să-ţi dai seama că nu e bine să nesocotești o 
rugăminte a Juliettei Mauras. 

Cu aceste cuvinte, fără a mai aștepta vreun răspuns, 
făcu stânga împrejur și ieși din odaie asemenea unei furii. 

Generalul Lüders însă, sună din clopoțel și-i spuse 
aghiotantului care intră următoarele: 

— Maiorul lagnov să vină îndată până la mine. 

Aghiotantul ieși și peste câteva minute șeful serviciului 
de spionaj al comandamentului, maiorul Iagnov, intră în 
cabinetul generalului Luders. 

— Ilagnov - îi zise generalul, celui ce intră - vei căuta să 
descoperi unde locuiește prezicătoarea Juliette Mauras 
care de ieri se găsește în oraș. Vei rândui apoi ca locuinţa 
ei să fie supravegheată. 

— În ce scop Excelenţă? întrebă maiorul. 

— Juliette Mauras a fost la mine punând mare insistență 
ca doctorul Leonida Kipriotis să fie grațiat. Mi se pare 
ciudat. Va trebui să descoperi ce legătură poate fi între 
Juliette Mauras și osânditul la moarte. Acesta însă, cât se 
poate mai repede. 

— Am înţeles, Excelenţă. 

Maiorul salută și peste un ceas hotelul Panonia 
angaja un nou om de serviciu pentru etajul la care 
locuia vestita prezicătoare, om de serviciu care în 
realitate era unul din ofițerii serviciului de spionaj al 
comandamentului rusesc... 

Juliette Mauras avea deci toate motivele să fie enervată 
în ziua aceea. 

Un bărbat, primul în viaţa ei, îndrăznise să-i refuze un 
serviciu! 

Ce se întâmplase? Își pierduse ea oare puterea asupra 
semenilor săi? Ochii săi nu mai porunceau supunere acelor 
pe care îi priveau? Chipul său, înfățișarea sa, nu mai 
fermecau? Îmbătrânise oare cu adevărat? 

Tot atâtea întrebări la care vestita prezicătoare se 
trudea în zadar să răspundă și care nu făceau decât să-i 
biciuiască nervii și mai mult. 

Frământată de chinul celei dintâi înfrângeri în viaţă, 
torturată de gândul că poate și-a pierdut puterea pe care 
oamenii o credeau supranaturală, temându-se grozav ca 
farmecele cu care o înzestrase natura într-adevăr, să nu fi 
început să pălească, Juliette Mauras se găti cu chiu cu vai. 
Dar, uitându-se în oglindă, își dădu seama că tocmai în 
ziua aceea în care voia să câștige inima chipeșului 
Stanislau Rimsky, tocmai atunci măiestria ei de a repara 
pe ici pe acolo urmele lăsate de ani, dădu greș. 

Juliette Mauras voia tocmai să reînceapă cu chinuitoarea 
și nespus de enervată când cineva bătu în ușă. 

Prezicătoarea mai aruncă o privire în oglindă, apoi 
strigă: 

— Intră! 

Ușa se deschise și în pragul ei se ivi feciorul hotelului. 

— Doamnă, domnul căpitan Mihu, din oastea lui Avram 
Iancu este aici! zise feciorul, înclinându-se supus. 

Inima prezicătoarei tresări. 

Așadar tot venise! 

— Să poftească! îi zise ea feciorului. 

Apoi își vrăji pe buze cel mai seducător surâs al său și 
porni ea însăși spre ușă pentru a-l primi pe voinic. 

Feciorul se dădu la o parte din ușă, rămase însă în odaie 
iar Stanislau Rimsky intră. 

— Bine ai venit, căpitane! îi zise seducătoarea. 

— Bine te-am găsit, Juliette! răspunse voinicul, sărutând 
mâna franţuzoaicei care-l conduse până lângă un divan pe 
care îl pofti să ia loc, ea însăși așezându-se lângă el. 

— Mă temeam că având în vedere cele întâmplate, nu 
vei veni sau că în orice caz, vei întârzia. Văd însă că ai 
rămas om de cuvânt! 

— Am obiceiul să mă ţin de cuvânt chiar și atunci când 
lumea... 

Stanislau se opri din vorbă, deoarece, prevăzător ca 
întotdeauna, își aruncase ochii prin odaie și-l zărise pe 
fecior care tot mai aștepta încă la ușă. 

— Mai ai nevoie de fecior? o întrebă el pe Juliette 
Mauras. 

Aceasta, care de bucurie și emoție nici nu băgase de 
seamă prezenţa servitorului, zise răstit: 

— Ce mai aștepți aici? 

— Mă iertaţi, doamnă - răspunse feciorul, plecat - voiam 
să știu numai când să vă servesc ceaiul? 

— Te voi chema eu, acum  lasă-ne! răspunse 
prezicătoarea. 

Feciorul se înclină și ieși, închizând ușa în urma sa. 

— Spuneai că ai obiceiul să te ţii de cuvânt chiar și 
atunci când?... reluă prezicătoarea. 

— Da, chiar și atunci când lumea crede că am murit! 
răspunse voinicul. 

— Într-adevăr, am avut prilejul să mă încredinţez cu 
prinţul Gorciacov. În orice caz însă, răzbunarea d-tale mi-a 
cam încurcat socotelile, deoarece nu l-am mai putut găsi 
pe acela pentru care am făcut drumul de la Arad până aici. 

— Îmi pare foarte rău, Juliette, dar chiar dacă aș fi ştiut 
că vii, tot nu aș fi șovăit să împlânt pumnalul în inima 
Călăului Varșoviei, deoarece prilejul era prea prielnic 
pentru a risca să-l scap. 

— Așadar, d-ta l-ai ucis pe prinţ, într-adevăr? făcu 
Juliette Mauras. 

— Te mai îndoiai? 

— Nu. Voiam doar să aud confirmarea din gura d-tale. În 
ceea ce mă privește însă, zădărnicirea întrevederii dintre 
mine și prințul Gorciacov nu mă supără prea mult, 
deoarece în schimb te-am regăsit pe d-ta. 

Ştii, Stanislau Rimsky - urmă frumoasa prezicătoare cu 
același zâmbet seducător în jurul buzelor - că te găsesc tot 
atât de bine, tot atât de vrednic de invidiat ca și pe vremuri 
la Varșovia când toate femeile alergau după d-ta și când 
numai eu puteam spune că ești al meu! 

— E atât de mult de atunci încât aproape că nici nu-mi 
mai aduc aminte! răspunse voinicul, căutând să împiedice 
o discuţie de care voia să se ferească. 

Prezicătoarea însă voia să aducă vorba anume în jurul 
acestui punct și zise: 

— Eu însă îmi aduc foarte bine aminte de timpurile 
acelea. Adeseori mă gândesc cu drag la ceasurile 
petrecute împreună și atunci mă cuprinde un dor grozav 
de a retrăi fericirea de atunci și mă întreb: oare într-adevăr 
nu mai pot reveni vremurile acelea? 

— Nu, Juliette - răspunse voinicul, cu hotărâre - ele nu 
mai pot reveni fiindcă nici noi nu mai avem tinereţea 
copilărească de atunci, nu mai avem zburdălnicia celor 
optsprezece ani. A trecut prea mult de atunci, firea noastră 
a devenit mai liniștită, mai așezată, întâmplările ne-au 
slăbit unele simțăminte, pentru a da loc altora să 
încolțească în inimile noastre. 

— În inima mea, însă, simţămintele au rămas aceleași - 
continuă să spună Juliette Mauras pentru a-și pregăti calea 
spre ţinta ce o urmărea. Dorinţele mele, plăcerile, 
bucuriile mele, dragostea mea a rămas aceeași, Stanislau... 

Seducătoarea se apropiase pe nesimţite de voinic și 
acum mâna ei mângâie duios mâna lui. 

Rimsky însă și-o retrase și răspunse: 

— Nu este același lucru cu mine, Juliette. 

Apoi, pentru a schimba vorba, urmă: 

— Dar acum îmi amintesc că te-am zărit astăzi de 
dimineaţă pe la comandament. Ce căutai acolo? 

— M-ai văzut? exclamă prezicătoarea, mirată. Dar unde 
erai, că eu nu te-am zărit? 

— Eram în cârciuma de peste drum unde așteptam să 
văd ce se mai întâmplă cu nefericitul meu prieten. 

— Așa este! Bietul om a fost osândit la moarte. 

— Şi când te gândești că numai eu sunt de vină! oftă 
voinicul, întristându-se deodată. M-am gândit, un moment, 
să mă predau și să mărturisesc că eu sunt vinovatul, mi-am 
dat seama însă că prin aceasta n-aș ajunge la nici un 
rezultat, afară doar că aș cădea și eu. Leonida, mulțumită 
situaţiei lui, ne-a dat un ajutor prea preţios pentru ca chiar 
dacă aș lua întreaga răspundere asupra mea, să nu fie și el 
osândit la moarte. 

Urmă o tăcere adâncă, în care timp prezicătoarea era 
foarte nemulțumită din pricina întorsăturii triste pe care o 
luase convorbirea ei cu voinicul. 

Simţindu-l acolo, lângă ea pe acela pe care-l dorea cu 
toată ardoarea firii sale pătimașe, sângele începuse să-i 
alerge nebunește prin vine, braţele sale tremurau de dorul 
de a se încolăci în jurul gâtului lui Rimsky or, o convorbire 
tristă nu era deloc propice pentru a seduce un bărbat. 

De aceea, se munci să găsească ceva care să împrăștie 
tristeţea din sufletul bărbatului iubit. Își dădea seama însă 
că acest ceva trebuia să fie foarte puternic, foarte 
îmbucurător, trebuia să fie aproape o minune căci numai 
așa ceva îl putea face să uite nenorocirea prietenului său. 

Pe când Rimsky stătea abătut și Juliette Mauras se 
gândea la. mijlocul de a alunga tristeţea voinicului, ușa se 
deschise deodată, încet, fără a scârțăi măcar și rămase 
astfel întredeschisă timp de câteva clipe, fără ca cineva să 
intre prin ea. 

Rimsky, care observase aceasta, rămase cu ochii ațintiți 
asupra ușii, fără a spune vreun cuvânt. În curând apoi, ușa 
se dădu de perete și în pragul ei se ivi feciorul de la hotel. 

— Ce însemnează obrăznicia aceasta - se răsti Stanislau 
Rimsky - să intri în odaie, fără a bate la ușă? 

— Mă iertati, domnule - răspunse servitorul fără a se 
încurca - dar am bătut de două ori și cum nu mi-a răspuns 
nimeni, am intrat, crezând că doamna a plecat de acasă. 

— Şi ce dorești? întrebă Juliette Mauras. 

— Pentru ce ai bătut în ușă? 

— Voiam s-o întreb pe doamna, dacă dorește ceaiul cu 
rom, cu lămâie sau cu lapte? zise servitorul. 

— Se vede că sunteţi un hotel de mâna zecea, căci altfel 
aţi ști că toate acestea trebuiesc servite odată cu ceaiul, 
lăsând la alegerea oaspelui atârna pe care dorește s-o dea 
ceaiului! răspunse Juliette Mauras. 

— Ne iertaţi, doamnă, dar în Alba Iulia se rătăcesc 
rareori oaspeţi atât de distinși, ca dv. pentru ca stăpânul 
să fie obișnuit a servi ceaiul după cum aţi spus. In orice 
caz, pentru dv. îl voi servi după cum doriţi. Îl pot aduce? 

— Da. 

Feciorul se îndepărtă, Rimsky însă clătină din cap... 

— Nu știu de ce, dar mie nu-mi place feciorul acesta! 
zise el. - Mi-e teamă că e un spioni 

— Un spion?! exclamă Juliette Mauras. 

Dar ce te face să crezi aceasta? 

— Mai întâi - răspunse voinicul - este în afară de orice 
îndoială că n-a bătut în ușă; în clipa aceea tăceam amândoi 
și deci ar fi fost cu neputinţă să nu auzim; al doilea, din 
întâmplare, eu mă uitam tocmai la ușă, când am văzut 
clanţa aplecându-se încet, foarte încet, întocmai ca și când 
cineva ar fi vrut să deschidă ușa fără ca cei dinăuntru să 
prindă de veste; în al treilea rând, după deschiderea ușii, 
au trecut câteva secunde, până când feciorul intră, timp, 
pe care fără îndoială că acesta l-a întrebuințat pentru a 
trage cu urechea, fa ceea ce nădăjduia că vorbim noi. Din 
fericire însă, tocmai în clipa aceea tăceam amândoi. 

— Dumnezeule... dar cine să fi pus spioni pe urma mea? 
strigă prezicătoarea, speriată. 

— Nu trebuie să uiţi că suntem într-o ţară, care se 
găsește în război cu rușii - răspunse Stanislau Rimsky - or, 
știi și d-ta foarte bine că rușii nu fac un pas, fără a împăna 
cu spi6ni ținutul, în care se găsesc. 

Incepusem însă adineaori să vorbim despre vizita la 
comandament. Spune-mi ce ai căutat acolo, căci atu aci s- 
ar putea întâmpla să descoperim misterul? 

— Am fost să vorbesc cu generalul Luders - răspunse 
prezicătoarea - pentru prietenul d-tale. 

— Pentru prietenul meu?! strigă Rimsky și ochii i se 
umplură deodată de bucurie. 

Dar bucuria lui nu ţinu decât o clipă, deoarece în 
privirile prezicătoarei el citi că aceasta nu reușise să facă 
nimic pentru Leonida. 

— Dar te-ai dus în zadar! urmă el, dând din cap și 
lăsându-și trist privirile în jos. 

Juliette Mauras se pregătea tocmai să povestească cum 
a decurs audienta ei la generalul Lüders când deodată un 
gând îi străbătu mintea, ca un fulger. 

Ce-ar fi dacă i-ar spune lui Rimsky, că generalul i-a 
făgăduit graţierea osânditului, sau că măcar a lăsat-o să 
spere că-l va gratia? Vestea aceasta; nu numai că ar alunga 
tristețea voinicului, dar 1 ar face și să se simtă adânc 
recunoscătoare față de ea și atunci... ah, atunci calea spre 
inima lui s-ar deschide mult mai ușor, atunci Rimsky nu se 
va mai putea împotrivi dorințelor sale. 

Dar ce se va întâmpla, după ce Rimsky, își va da seama 
că l-a minţit?... Il cunoștea îndeajuns, pentru a ști că 
chipeșul polonez s-ar răzbuna cumplit și nu numai că l-ar 
pierde pentru totdeauna, dar înscrisă odată printre 
dușmanii lui, viaţa ei n-ar mai fi fost în siguranţă! 

— Ce copilă sunt! se gândi ea însă, îndată. - De unde să 
știe el că l-am minţit? Dacă-i voi spune acum că generalul 
Luders mi-a dat să înţeleg numai că-l va graţia, ulterior, 
mâine, poimâine, după executarea condamnatului, voi găsi 

eu o minciună, care să explice schimbarea gândurilor 
generalului. Da, așa voi face? 

Și fără a mai sta mult pe gânduri, trecu îndată la 
realizarea acestei idei, care-i apărea ca mântuitoare pentru 
scopul, pe care-l urmărea. 

— Juliette Mauras nu prea este obișnuită să bată la uși, 
care nu i se deschid! răspunse ea, cu bine jucată 
prefăcătorie. 

Rimsky își ridică deodată capul și privirile lui înfrigurate 
se îndreptară spre seducătoarea de lângă el. 

— Juliette - exclamă el, aproape gâfâind de emotie. 
Juliette, să fie cu putinţă?... 

— Ti-am spus că Juliette Mauras nu cunoaște ce 
însemnează: „nu se poate”! De altfel trebuia să-ţi închipui 
aceasta. 

— M-am gândit - îngână Rimsky, întretăiat - dar când ai 
plecat de la comandament... erai aproape furioasă... așa că 
îmi închipuiam că n-ai fost mulţumită acolo... Apoi, când 
am venit aici și nu mi-ai spus îndată vestea îmbucurătoare, 
mi-am zis că n-ai făcut nimic... 

— Voiam să-ți pregătesc o surpriză! răspunse 
prezicătoarea, minţind fără șovăire. Dar de unde știai că la 
comandament voi vorbi pentru prietenul d-tale? 

— Ştiam - că-mi ești prietenă - răspunse voinicul - și 
văzându-te acolo, mi-am închipuit că vei pune o vorbă bună 
și pentru el. Dar te rog, nu mă mai chinui... spune-mi, ce-ai 
făcut?... Ce ţi-a spus generalul Luders?... Ti-a dat măcar o 
speranţă că prietenul meu nu va fi executat? 

— Tocmai așa este, minţi seducătoarea. Lüders este un 
om de treabă, care are mare stimă pentru mine și care s-a 
arătat gata să-mi îndeplinească rugămintea. 

— Juliette... e adevărat? 

— Cred că nu te îndoiești de spusele mele! făcu ea, ca și 
când ar fi fost oarecum jignită. Firește însă că lucrurile nu 
merg tocmai atât de ușor, după cum ne închipuim noi. 

Sentința de condamnare la moarte a fost dată fără drept 
de apel, fără drept de a cere grațiere, așa că generalul 
trebuie să găsească mai întâi formula de a-l scăpa pe 
prietenul d-tale. 

De aceea, mi-a spus să am toată încrederea,în el și m-a 
rugat să mai trec spre seară pe la comandament pentru ca 
să-mi spună în ce chip și sub ce pretext îl va graţia sau, în 
sfârșit, îl va scăpa de la moarte. 

— Juliette... Juliette, ești un înger - strigă Stanislau 
Rimsky, cu ochii plini de lacrimi de bucurie. Toată viaţa îţi 
voi fi recunoscător... Nu voi înceta o clipă de a mă gândi la 
d-ta, cu simțămintele cele mai curate... Dacă ai ști, 
Juliette!, ce chin, ce tortură îndură sufletul meu, de ieri 
noapte, de când bietul Leonida a fost arestat! Gândește-te, 
omul acesta, care mi-a fost tovarăș pe vremuri, reintrase în 
rândul oamenilor, redevenise un om cinstit, un doctor 
căutat, omul acesta s-a înrolat în armata rusească numai 
pentru a mă căuta pe mine în tara Românească, unde știa 
că mă refugiasem,deoarece avea să-mi comunice o veste 
bună. 

— O veste bună? întreba Juliette Mauras, mișcată. 

— Da. Eu aveam o surioară, al cărei nume nu-l știam, 
despre care nici nu bănuiam măcar unde se găsește și pe 
care Leonida a descoperit-o. Bunul prieten a pornit el 
însuși în căutarea mea și în sfârșit, ieri m-a găsit și cu 
lacrimi în ochi mi-a spus că surioara mea trăiește, că se 
găsește pe moșia ei de lângă Grodno și că fata aceasta 
crescuse alături de el, ca sora lui. 

— Un adevărat roman! exclamă prezicătoarea. 

— Da. Şi vezi d-ta, pe omul acesta, care pe lângă că mi-a 
fost prieten și tovarăș, pe lângă că a îngrijit de surioara 
mea o viaţă întreagă, pe lângă că a pornit prin lume, în 
căutarea mea, dar nici măcar n-a pregetat, când l-am rugat 
să mă ajute să-l pedepsesc pe Gorciacov, cu toate că era o 
ispravă nespus de primejdioasă, pe omul acesta, care mi-a 

fost mai mult decât frate, eu l-am aruncat în ghearele 
pieirii. 

Îţi dai seama deci, Juliette, pentru ce inima-mi este 
sfâșiată de durere, pentru ce speranţa pe care mi-au trezit- 
o în suflet cuvintele d-tale, este speranţa de viaţă, pe care 
doctorul i-o dă muribundului, pe care știe că l-a scăpat. 

— Acum însă, alungă-ţi tristeţea, dragă Stanislau - zise 
prezicătoarea, care se temea ca voinicul să nu recadă în 
melancolie - căci prietenul d-tale este ca și salvat. 

O bătaie în ușă le vesti că feciorul venise cu ceaiul. 

El intră, așeză ceainicul, chiseaua și celelalte, făcându-și 
de lucru prin odaie, mai mult decât ar fi avut nevoie. 

Dar Stanislau Rimsky, era stăpânit atât de mult de 
nădejdea pe care i-o treziseră în suflet cuvintele Juliettei 
Mauras, încât aproape că nici nu băgă de seamă prezenta 
lui. 

Cu atât mai atentă era însă prezicătoarea, care-i 
urmărea fiecare mișcare, fiecare gest și care sub 
înrâurirea celor spuse de Rimsky, găsea acum că într- 
adevăr felul de a se purta, privirile, întârzierea feciorului 
în odaie, erau tot atâtea dovezi că avea de a face cu un 
spion. 

Dar al cui?... 

Când în sfârșit servitorul părăsi odaia, Juliette se ridică 
de pe divan și încuie ușa în urma lui. 

— Ce faci? întrebă Rimsky, mirat. 

— Am încuiat ușa, pentru ca spionul acesta - căci un 
spion trebuie să ne, m-am încredinţat și eu,- să nu ne mai 
poată pândi convorbirea. 

Dar de ce mă privești așa? Sau poate că ţi-e teamă să 
rămâi singur cu mine, într-o odaie încuiată? 

— Vai, Juliette - răspunse voinicul, sincer - cum ar putea 
să-mi fie teamă de o prietenă care fără să fi fost rugată 
măcar vrea să-mi procure o bucurie atât de mare ca aceea 
a salvării prietenului meu de la moarte! 

— Dar o prietenă care este în stare să procure o 
asemenea bucurie, are și ea dreptul la o răsplată, nu-i așa, 
Stanislau? zise seducătoarea, reașezându-se pe divan și 
întinzându-și din nou mâna după mâna voinicului. 

Fruntea lui Stanislau Rimsky se întunecă deodată. 
Voinicul presimţea că acum va veni atacul cel mare, atac, 
împotriva căruia armele îi erau mult împuţinate acum, 
când știa că viaţa prietenului său era în mâinile 
prezicătoarei. 

— Îţi spuneam adineaori, dragă Stanislau - urmă 
seducătoarea - cu cât drag, cu cât dor mă gândesc 
adeseori la vremea când erai al meu... 

— Juliette - o întrerupse voinicul - uiţi că mi-ai făgăduit 
aseară să nu mai dai prilej să se repete scena de la 
Petrograd? 

— Nu, Stanislau, nu uit - răspunse Juliette Mauras. Dar 
aseară mă credeam în stare să mă împotrivesc ispitei, 
astăzi însă îmi dau seama că ești singurul bărbat, pe care l- 
am iubit în viața mea și singurul pe care-l voi mai iubi 
vreodată. 

— Juliette, te rog, nu primejdui prietenia noastră! o 
imploră voinicul. 

— Dimpotrivă, vreau s-o întăresc, s-o prind în legături, 
care nu se vor mai desface niciodată! 

— Ceea ce vrei d-ta, nu ne poate decât „despărţi! zise 
voinicul, care tremura tot mai mult că va trebui să se 
folosească în tocmai ca și pe vremuri, de forță, pentru a 
scăpa de Juliette Mauras. 

— Nimic nu ne mai poate despărți! răspunse însă 
prezicătoarea, cu încăpățânare. - Nu vreau să-ţi spun că-ţi 
cunosc taina, nu vreau să-ţi spun că viaţa prietenului tău 
este în mâinile mele, că pe tine însuţi te-aș putea pierde, 
cu un singur cuvânt, deoarece știu sub ce nume te ascunzi 
și știu unde poţi fi găsit, nu vreau sa te ameninţ, deoarece 
sunt încredinţată că tu însuţi îţi vei da seama că suntem 
făcuţi unul pentru altul. 


1529 


— Nu, Juliette... 

— Ba da, Stanislau. Tu ești chipeș, ești voinic, ești 
curajos, eu sunt bogată, foarte bogată, am trecere în orice 
ţară și... nu sunt nici eu urâtă! Uită-te la mine, Stanislau... 
Trupul îmi este tot atât de mlădios, ca și al unei fecioare, în 
ochii mei lucește încă tinereţea, buzele-mi sunt dorite de 
sute și mii de oameni, numai tu, a căruia vreau să fiu din 
toată inima, numai tu nu mă găsești frumoasă, numai tu nu 
mă dorești! De ce, Stanislau? 

— Eşti frumoasă, Juliette - răspunse voinicul - și nu mă 
mir că bărbaţii te doresc, deoarece mai ai încă toate 
farmecele femeii care poate să placă. Între noi însă este un 
obstacol care nu poate fi înlăturat. 

— Un obstacol, care nu poate fi înlăturat? exclamă 
seducătoarea, mirată. - Care? 

— Mioara Comăneanu! 

— Mioara Comăneanu? strigă Juliette Mauras și ochii ei 
începură să lucească deodată, ca focul iadului. O femeie? 

— Da, Juliette - răspunse Stanislau Rimsky, care crezând 
că a găsit mijlocul de a potoli patima franțuzoaicei, urmă 
cu înflăcărare: 

— O femeie, pe care am cunoscut-o încă la Varșovia, 
îndată după dispariţia ta din capitala Poloniei, o fiinţă în 
care natura a îngrămădit toate darurile ei și pe care o 
iubesc mai mult... 

— Ajunge! strigă Juliette Mauras și începu să alerge 
furioasă prin odaie. Mă mir că ai așa de puţin bun simţ, 
încât nu șovăi s-o ridici în slava cerului pe femeia, care mi 
te-a furat! 

— Fii dreaptă, Juliette - zise voinicul, căutând s-o 
liniștească pe furioasa franțuzoaică. Ea n-a putut să mă 
fure dragostei tale, deoarece când am cunoscut-o pe 
Mioara Comăneanu, tu nu mai erai în Varșovia, dispăruseși 
și legătura noastră se sfârșise. 

— Nu-mi pasă! strigă prezicătoarea, care nu-și mai putea 
stăpâni mânia. O urăsc pe femeia aceasta, fiindcă a știut să 

câștige inima ta, o urăsc, fiindcă stă în calea fericirii mele! 
Şi să știi Stanislau că sau te desparti de femeia aceasta și 
vii cu mine, sau dacă nu... 

— Sau dacă nu? întrebă Rimsky, tremurând de enervare 
și de emoție, totodată, deoarece bănuia ce va urma. 

— Sau dacă nu - urmă Juliette Mauras, cu ochii 
scânteietori de ură - capul prietenului tău va cădea, mâine 
în zori! 

Rimsky se cutremură. 

Nu se înșelase. Juliette Mauras îl ameninţa cu 
retragerea preţiosului său sprijin, dacă nu-i ceda, dacă nu 
renunţa la Mioara, dacă nu fugea cu ea. 

Să fugă cu ea?... Dar era oare cu putinţă așa ceva? S-o 
părăsească pe Mioara, care era bucuria, fericirea lui pe 
pământ, pe Mioara, care însemna pentru el soarele, viața, 
pe Mioara, pe care de-abia o regăsise și a cărei toată 
nădejde, după a viaţă plină de chinuri și grele încercări, 
era numai el? 

Nu, această jertfă nu i-o putea cere nimeni, nici chiar 
Leonida. 

Chiar dacă n-ar fi fost vorba de singura lui bucurie în 
viața aceasta, pentru Mioara, care îndurase atât amar și 
atâtea suferinţe, pentru sufletul ei chinuit și n-avea voie să 
se jertfească. 

Juliette Mauras îl privea cu încordare, îl vedea cum se 
frământă și aștepta înfrigurată, să vadă care-i va fi 
răspunsul. 

Stanislau Rimsky rămase câteva minute cu ochii închiși 
și se vedea lămurit ce cumplită era lupta, care se dădea în 
sufletul lui. 

Deodată însă se cutremură, ca și când s-ar fi scuturat de 
un gând groaznic, apoi se ridică încet de pe divan, își luă 
căciula și porni spre ușă. 

— Pleci? strigă atunci Juliette Mauras și în glasul ei era 
adunată toată teama, toată deznădejdea clipei, în care 

vedea că-l pierde pe bărbatul, pe care-l dorea cu atâta 
patimă!. 

— Ce rost aș mai avea aici - răspunse Rimsky, cu tristeţe 
- când femeia, care credeam că-mi este prietenă, jertfește 
cu atâta ușurință viaţa celui mai scump tovarăș al meu, 
pentru a se răzbuna pe acela, care ca om cinstit, nu poate 
răspunde la dragostea ei. Credeam că sufletul Juliettei 
Mauras este animat de simțăminte mult mai nobile. Văd 
însă că m-am înșelat și în privinţa aceasta. Plăcerea de o 
clipă preţuiește pentru ea mai mult decât viaţa unui om. 

— Nu, nu este adevărat! strigă prezicătoarea și lacrimile 
o podidiră. Nu este vorba de plăcerea unei clipe, ci de 
fericirea întregii mele vieţi. De când m-am despărţit de 
tine, n-am mai fost fericită și chiar făptui că tot te mai 
iubesc, după o despărţire atât de îndelungată, ar trebui să- 
ti fie chezășie pentru puterea dragostei mele. 

— Da, Stanislau - urmă frumoasa franțuzoaică și căzând 
în genunchi înlănţui picioarele voinicului - te iubesc, cum 
nu se poate iubi mai pătimaș, fără tine viaţa îmi este goală, 
fără tine ea nu este viaţă. Rămâi, vino cu mine, departe de 
aici, departe de aceea, pe care zici că o iubești și te voi 
face cel mai fericit om din lume. 

— Fără Mioara nu pot fi fericit! răspunse voinicul. Să 
sfârșim, Juliette, căci totul este în zadar. 

— Nu, nu te las să pleci - strigă franțuzoaica, agăţându- 
se cu deznădejde de pulpele voinicului - nu te las să pleci, 
până când nu-mi vei făgădui că vei mai veni, măcar 
noaptea aceasta la mine. 

— Nu se poate, Juliette, e în zadar, ţi-am spus. 

— Nu vorbi, ascultă-mă! urmă Juliette Mauras și izvorul 
lacrimilor sale secă deodată. Ceea ce-ţi voi cere acum, nu 
este o jertfă, pe care să n-o poţi aduce. 

Cu aceste cuvinte se ridică din genunchi și îndreptându- 
și ochii înroșiţi de plâns asupra voinicului, urmă: 

— Ascultă-mă, Stanislau. lţi voi scăpa prietenul de la 
moarte, dacă... dacă-mi mai dăruiești măcar noaptea 

aceasta. O singură noapte vreau să mai fiu fericită, o sin 
gută noapte vreau să mă mai îmbăt de tine, de bărbăţia ta. 
Cealaltă te va avea toată viaţa, cu mine nu vei fi, decât 
câteva ceasuri. 

În schimbul acestor ceasuri, ţi-am spus că-ţi dau viaţa 
prietenului tău, care tu însuţi ai recunoscut că suferă pe 
nedrept, pentru tine. 

— Juliette... 

— Nu spune nu, nu șovăi. Nimeni nu va ști că ai petrecut 
noaptea aceasta la mine; mâine în zori, când prietenul tău 
va fi pus în libertate, tu te vei înapoia a aceea p,e care o 
iubești, iar eu... eu îmi voi urma cu colindatul meu prin 
lume, căutând să uit de dragostea lui Stanislau Rimsky. 

Voinicul rămase pe gânduri și cumplita luptă între 
dragostea lui pentru Mioara și datoria pentru prietenul în 
primejdie reîncepu cu toată puterea în sufletul său. 

Cumpăna în care atârnau aceste două simţăminte se 
legăna necontenit, când dragostea, când datoria atârnând 
mai greu. 

Deodată, Rimsky, își ridică cu hotărâre capul și zise: 

— Bine, Juliette! Noaptea aceasta o voi petrece alături 
de tine. În schimb însă, îmi garantezi că prietenul meu va fi 
grațiat! Te vei duce îndată după plecarea mea la generalul 
Luders și-i vei lua decretul de grațiere, pe care mi-l vei 
înmâna deseară, mie!... 

Prezicătoarea își aplecă ochii, pentru ca Rimsky să nu-i 
poată citi gândurile. 

Ea știa prea bine că acest decret nu va fi iscălit niciodată 
de generalul Luders, mai mult chiar, știa că nici măcar nu 
se mai poate duce la comandament, după felul cum se 
despărțise înainte de amiază de Luders. 

Ea avea însă planurile ei, știa că în decursul meseriei 
sale de prezicătoare învățase să mintă cu o măiestrie 
neîntrecută și bizuindu-se pe această măiestrie diabolică, 
răspunse: 

— Deseară vei avea decretul de grațiere a prietenului 
tău, cu care apoi în zori, te vei duce la închisoare, pentru 
a-l pune în libertate pe acela, care suferă pentru tine. 

Până în revărsatul zorilor însă, îmi făgăduiești că nu vei 
părăsi această cameră? Sunt numai câteva ceasuri ce-ţi 
cert 

— Ne-am înţeles! răspunse Rimsky, sărutându-i mâna. 
Deseară la nouă sunt aici și nu voi mai pleca, până în zori. 
La revedere Juliette și nu uita de decret, căci fără el, târgui 
nostru cade. 

— Îl vei aveai - răspunse seducătoarea. 

Rimsky plecă. 

Dar după ce închise ușa în urma lui, Juliette Mauras 
începu să râdă, cu o bucurie drăcească. 

— Ha, ha, ha, crezi tu, frumos Stanislau Rimsky, că 
Juliette Mauras se mulțumește cu câteva clipe de dragoste 
pe care i le arunci din milă sau din interes? Te înșeli, 
prietene! Vei fi al meu pentru toată viaţa, vei fi numai al 
meu, iar cealaltă, Mioara ta, pe care zici că o iubești atât 
de mult, își va căuta un alt amant căci ea nu este făcută 
pentru tine! 

Demoni ai infernului veniţi-mi în ajutor, căci în noaptea 
aceasta voi încerca puterea tainelor pe care le-am învăţat 
de la ucenicii voștri, misterioșii preoţi ai Indiei... 

CAPITOLUL 138 
Un preot și un spion 


Amurgul se lăsase asupra închisorii militare din Alba 
Iulia în care zăceau numeroși soldaţi ruși osândiţi pentru 
vine ușoare ca: întârziere la apel, bătaie, nesupunere în 
stare de beţie, lipsă de respect față de superiori și alte 
greșeli pedepsite cu câteva zile de închisoare. 

Mai erau în temniţa militară și câţiva unguri a căror 
înfățișare nu plăcuse autorităţilor rusești și printre toţi 
aceștia un singur prizonier întemnițat pentru o vină mai 
gravă: căpitanul doctor Leonida Kipriotis, condamnat la 
moarte pentru uciderea prințului Gorciacov. 

De-aceea și toată atenţia paznicilor nu era îndreptată 
decât asupra celulei osânditului la moarte, celulă în faţa 
căreia stăteau patru cazaci cu armele încărcate. 

De când se aflase după declaraţiile făcute în fața 
Consiliului de Război de doctorul Leonida, că osânditul a 
făcut cândva parte din banda Vulturului Morții, 
comandantul închisorii rânduise o pază foarte severă în 
jurul prizonierului, deoarece în mintea lui mai erau 
proaspete încă isprăvile din Rusia ale bandei lui Stanislau 
Rimsky despre care știa că pe vremuri izbutise să evadeze 
chiar și din vestita închisoare a Dubroului, deoarece se 
temea ca eventualii tovarăși ai doctorului Leonida să nu 
cumva să încerce o răpire a osânditului. 

Cei patru cazaci așezați ca sentinele în faţa celulei 
condamnatului la moarte fuseseră tocmai schimbaţi și noii 
sosiți se așezară la taifas, vorba lor învârtindu-se, după 
cum era și firesc, în jurul prizonierului pe care-l păzeau. 

— Să fiţi cu ochii în patru, băieţi - zicea căprarul căci eu 
știu de la tata care a luptat împotriva Vulturului Morţii în 
pădurea Rudinului, de ce sunt în stare tovarășii lui 
Stanislau Rimsky. Nici nu te gândești prin ce viclenie, prin 
ce șiretlic izbutesc să te zăpăcească și când deschizi ochii 
mai bine, numai vezi că prizonierul a dispărut. 

— Asta nu mai are când să dispară - zise unul din cazaci 
- căci mâine, în revărsatul zorilor va fi împușcat și până 
atunci nu vom închide ochii. 

— Ehei - urmă căprarul - eu cunosc o întâmplare când o 
garnizoană întreagă n-a închis ochii și Vulturul Morţii, 
numai cu câţiva tovarăși, a izbutit să-și scoată din vestita 
temniță a Dubroului pe unul din tovarășii săi, un conte 
Riminsky și apoi să nimicească întreaga închisoare care a 
ars până la pământ. 

— Ce tot spui? 

— Așa putere avea Vulturul Morţii? 

— Să știi că tot era adevărat ceea ce se spune că Rimsky 
era în legătură cu Necuratul! se minunară ceilalţi. 

— Se prea poate - și să-i mulțumim lui Dumnezeu că 
Stanislau Rimsky a murit, împușcat la Petrograd în 
cetățuia Petropavlovsk, căci altfel ne-ar mai da de furcă și 
nouă în noaptea aceasta! zise căprarul. 

— Dar ia spune-ne și nouă, don căprar - zise unul din 
cazaci - cum s-au petrecut lucrurile cu dărâmarea 
închisorii Dubroului? 

Căprarul tuși odată, își ascuţi glasul, apoi începu să 
povestească despre dărâmarea  vestitei închisori a 
Dubroului, înflorind ceea ce știa de la tatăl său care, la 
rândul lui, înflorise și el mult adevărul. 

Pe când căprarul ajunse pe la jumătatea istorisirii sale 
menită să bage în sperieţi pe bieţii cazaci care îl ascultau, 
deodată se auzi o ușoară bătaie pe dinăuntru în ușa celulei 
osânditului la moarte. 

— Mi se pare că a bătut în ușă! zise unul din cazaci. 

— Să nu cumva să deschideţi! strigă un altul speriat, sub 
înrâurirea celor povestite de căprar. Cine știe ce pune la 
cale! 

— Nu-i vom deschide - răspunse căprarul - dar să ne 
uităm pe ferestruică să vedem ce vrea, căci e poruncă de la 
domnul comandant că dacă prizonierul cere să fie dus în 

fața Excelenței Sale, generalul Luders, să-i dăm de știre 
chiar dacă ar fi miezul nopţii. 

Zicând acestea, căprarul se apropie de ușă și ridicând 
capacul de deasupra ochiului zăbrelit, întrebă: 

— Ce vrei? De ce ai bătut în ușă? 

Câtă deosebire între tonul răstit cu care-i vorbea 
căprarul acesta acum și slugarnica lui umilinţă de ieri, de 
pildă! 

Ieri n-ar fi îndrăznit nici măcar să se apropie mai mult de 
trei pași de doctorul Leonida; acum se răstea la el ca la un 
servitor. 

Dar cine mai are vreun respect, vreo stimă, față de un 
osândit la moarte care peste câteva ceasuri va cădea sub 
gloanţele ucigătoare ale plutonului de execuţie? Şi mai 
ales, care cazac se mai poartă cum se cade cu fostul său 
ofițer când știe că acesta nu va mai fi niciodată în situaţia 
de a-i porunci? 

Cu zâmbet amarnic, dar resemnat, doctorul Leonida 
răspunse: 

— Să mi se trimită un preot ca să mă spovedesc! 

Căprarul rămase cam încurcat. 

Lui i se poruncise să-l anunţe pe comandant numai dacă 
prizonierul cerea să fie dus înaintea generalului Lüders. 
Despre preot nu i se spusese nimic. 

De aceea și răspunse, după o scurtă răzgândire: 

— Nu se poate. Am ordin numai dacă vrei să vorbești cu 
Excelenţa Sa! 

— Vrei oare să mă duc la Excelenţa Sa pentru a cere un 
preot? răspunse Leonida. Și pe urmă, preotul în orice caz 
trebuie să vină. Vreau numai să-l am mai de vreme aici, 
deoarece spovedania mea e lungă și altfel n-aș avea timp 
să sfârșesc până când urmează să plec pe drumul cel mare. 

Căprarul lăsă capacul peste ochiul zăbrelit al ușii, apoi 
se întoarse înspre tovarășii săi și se sfătui cu aceștia 
asupra celor ce trebuia să facă. 

Ceilalţi trei bigoţi, ca toți rușii, mai ales de pe vremea 
aceea, găsiră că osânditului nu i se putea refuza cererea 
de a se împăca cu Dumnezeu și-l sfătuiră pe căprar să se 
ducă la comandantul închisorii să-i spună despre ce era 
vorba și să hotărască acesta. 

Căprarul așa făcu. 

El îl găsi pe comandant chiar în biroul său și-i spuse 
dorinţa prizonierului. 

— Trebuie să-i trimitem popa - răspunse comandantul 
închisorii - căci altfel este în stare să ceară să vorbească cu 
Excelenţa Sa numai pentru asta. 

De altfel părintele Mașuchin tot trebuia să vină la 
osândit în zorii zilei și cred că-i va părea bine să scape 
acum, ca să nu-și mai tulbure somnul mâine dimineaţă. 

Comandantul sună dintr-un clopoțel și un cazac intră în 
birou. 

— Vlasi - îi zise comandantul temniţei, cazacului - dă o 
fugă până la părintele Mașuchin. Ştii unde stă? 

— Știu, tătucă. Lângă poarta cetăţii, în casa preotului 
ungur care a fugit. 

— Așa! Du-te până la el și spune-i să vină să-l 
spovedească pe doctorul Kipriotis care va fi împușcat 
mâine. Dacă nu vrea să-și părăsească sticluţa, spune-i că e 
mai bine să vină acum, căci scapă și nu trebuie să se mai 
scoale mâine cu noaptea în cap. 

— Am înţeles, tătucă! răspunse cazacul, ieșind pe ușă 
urmat de caporalul care se înapoie la postul său. 

Părintele Mașuchin era un om foarte vesel din fire. 
Râdea și glumea toată ziua și de aceea îl iubeau și cazacii. 

Chiar când se întâmpla să-i dojenească pentru vreo 
neghiobie, o făcea în pilde și parabole glumeţe, așa că 
soldaţii mai mult se amuzau decât să fie amărâţi în urma 
dojenilor lui. 

Părintele Mașuchin avea însă și două metehne de care 
nimeni în lumea aceasta n-a fost în stare să-l dezveţe, nici 
chiar generalul Liders, care era cunoscut în toată armata 

rusească de pe atunci ca un om care avea darul de a-i 
dezbăra de rele pe toţi aceia care erau sub comanda lui. 

Metehnele părintelui  Mașuchin erau vinul și... 
franțuzeasca! 

Nimeni nu-și aducea aminte să-l fi văzut vreodată pe 
părintele Mașuchin bând apă. Era un dușman atât de 
neîmpăcat al apei încât nici chiar dimineaţa, când se clătea 
în gură, nu se folosea de apă ci devin. 

De altfel părintele Mașuchin nu bea decât vin. Vodca, 
rachiul, lichiorurile n-aveau trecere la el. 

Vin, atât și nimic mai mult! 

Când se întâmpla de descoperea undeva vreun butoiaș 
de vin de soi, ar fi fost în stare să nu mai iasă din casă zile 
întregi și de dimineaţă până seara să nu facă altceva decât 
să bea. 

Nu se îmbăta însă niciodată - poate tocmai fiindcă era 
obișnuit cu băutura - ci se făcea doar „cum îi stă omului 
bine”, după cum spune vorba românească. 

De altfel, poate chiar că numai vinul era taina veșnicei 
lui veselii. 

A doua meteahnă a părintelui Mașuchin, după cum am 
mai arătat, era franțuzeasca. 

În războiul din 1812, când Napoleon a fost înfrânt în 
Rusia, părintele Mașuchin, popit de-abia de câteva luni, 
era preot într-un sat de la graniţă, sat care a stat o toamnă 
întreagă sub ocupaţie franțuzească. 

Atunci părintele  Mașuchin învățase „s-o rupă 
franțuzește” și dragostea lui de limba marelui Napoleon fu 
atât de puternică încât tot câștigul lui de popă îl băga 
numai în cărți franţuzești. 

În chipul acesta el a învăţat să vorbească destul de bine 
franțuzește, firește însă că, lipsindu-i conversaţia, avea 
accente caraghioase care îi făceau să se tăvălească de râs 
pe aceia care îl auzeau. 

De atunci, părintele Mașuchin a rămas cu boala limbii 
franţuzești și toată vorba lui era împănată de cuvinte 
franțuzești, chiar când se adresa soldaţilor. 

Cea mai mare bucurie a lui era să stea de vorbă cu 
oameni care știau franţuzește. Când îl prindea pe câte 
unul, apoi nu-l mai lăsa. Îi dădea să mănânce, să bea, îl lua 
la el și dacă s-ar fi putut, nu s-ar mai fi despărțit de el o 
viaţă întreagă. 

În ziua aceea părintele Mașuchin dăduse peste doi 
negustori ruși din Nijni Novgorod care, folosindu-se de 
ocupaţia rusească în Ungaria, veniseră să cumpere ieftin 
câteva butoaie din renumitul vin de Tokay. 

Spre nenorocirea lor, intrând în vorbă cu părintele 
Mașuchin, acesta descoperi că negustorii vorbeau 
franțuzește și din clipa aceea bieții oameni nu mai putură 
scăpa de el. 

Neputând refuza invitaţia lui la masă - căci se întâlniseră 
cam în jurul amiezii - negustorii intraseră în locuința 
părintelui Mașuchin la ceasurile douăsprezece din zi și 
acum, pe înserat, mai erau încă tot acolo, stând în faţa a 
câtorva duzini de sticle cu vin de Tokay golite și vorbind 
franțuzește. 

Cum să se fi și despărţit părintele de așa oameni? Ei 
aveau cu ei, ca probe, câteva zeci de sticle din vinul cel 
mai bun din lume și mai vorbeau și franțuzește! 

Când deci, cazacul trimis de comandantul închisorii la 
părintele Mașuchin ajunse la acesta, îl găsi pe popă în faţa 
paharului și vorbind franţuzește cu unul din negustori. 

Celălalt mai scăpase câte puţin, în decursul după 
amiezii, având felurite treburi prin oraș. 

Acum era pe semne iarăși dus, căci popa avea ca tovarăș 
de vin numai pe unul din ei. 

Cazacul îi spuse preotului pentru ce a venit dar părintele 
Mașuchin nici nu voia să audă de așa ceva. 

Cum era să-și lase el vinul de Tokay și omul care vorbea 
franțuzește? 

— Spune-i lui „Monsieur le commandant” - îi zise el 
soldatului - că-mi este „impossible” să viu acum. 

— Sfinţia Ta - răspunse cazacul, de-abia putându-și 
stăpâni râsul - gândiţi-vă că venind acum nu trebuie să vă 
mai sculaţi cu noaptea în cap pentru a-l spovedi pe osândit! 

— Oui, oui - făcu popa, din nou - „mais” îl pierd pe 
„Monsieur” de colea, care o șterge englezește când eu n-oi 
mai fi „ici”. 

— În privinţa aceasta, fii liniștit, părinte - zise 
negustorul. Acum nu mai am nicio poftă să plec deoarece 
s-a înserat și nu mai pot face nimic prin oraș. De altfel tot 
trebuie să-mi aștept tovarășul care, dacă aș pleca, n-ar ști 
unde să mă mai găsească. Or el, după cum l-ai auzit 
spunând când a plecat, nu se poate întoarce înainte de un 
ceas. 

— „C'est vrai”? zise popa. „Alors” te găsesc tot aici? 
„Vous save” este mai bine să mă duc „maitenant” căci așa 
nu mai sunt silit să mă scol „avec les coqs”! 

— Du-te liniștit, părinte, căci mă găsești tot aici! zise 
negustorul. 

Părintele Mașuchin se ridică de la masă, întrecând cu un 
cap pe cazacul care nu era nici el scund. 

Își luă potcapul și-l așeză pe părul cărunt, zbârlit grozav, 
îl sărută zgomotos pe negustor, asigurându-l că se va 
înapoia îndată și porni urmat de cazac. 

Cu toate nenumăratele ocale de vin pe care le dăduse pe 
gât, părintele Mașuchin mergea drept ca lumânarea și 
afară de ochii care îi luceau grozav, nimic nu dovedea că 
era după beţie. 

Din când în când se mai oprea doar pentru a răsufla, 
căci burta lui, într-adevăr de popă, părea să tragă jumătate 
din greutatea corpului său. 

— De ce sfântul nu născocesc „les savants” - gâfâia el - 
„quelque chose” pentru a scăpa de burtă? Dacă n-aş avea 
burta asta, aș fi cu „vingt ans” mai tânăr. 

Cazacul se gândi: 

— Dacă n-ai bea atâta n-ai avea nici burta asta, nici 
nasul ăla roșu ca o pătlăgică! 

Firește însă că nu îndrăzni să-și tălmăcească gândul în 
cuvinte. 

Tot drumul părintele Mașuchin îl năuci pe bietul cazac 
cu franţuzismele lui, îl făcu însă și să râdă cu glumele sale, 
adeseori poate prea piperate. 

Dar acesta era părintele Mașuchin! 

După numeroase opriri, pentru odihnirea burţii, popa și 
cazacul ajunseră în sfârșit la închisoare. 

— Nu treci pe la domnul comandant, să-i dai bună ziua, 
Sfinţia Ta? întrebă cazacul, văzând că popa se oprește în 
mijlocul curții ca și când n-ar ști pe unde s-o ia. 

— „Tu es fou?” strigă popa. Vrei să-mi plece negustorul 
de acasă? Arată-mi iute unde este celula „du prisonier?” 

— Pe aici Sfinţia Ta! răspunse cazacul, râzând și o luă 
înainte, intrând pe coridorul unde se găsea celula 
doctorului Leonida. 

Cei patru cazaci care îl păzeau pe condamnat îl salutară 
pe preot cu zgomotoase sărut-mâna, iar părintele 
Mașuchin, conform obiceiului său, ridică două degete de la 
mâna dreaptă și făcu cu ele semnul crucii, 
binecuvântându-i. 

— „Mais pourquoi” patru oameni pentru a-l păzi pe 
osândit? întrebă popa, mirat. 

— Sfinţia Ta nu știe ce primejdios este omul acesta! 
răspunse căprarul... dându-și importantă. E unul din foștii 
tovarăși ai Vulturului Morţii. 

— Vulturul Morţii? făcu preotul și mai mirat. - „Tiens, 
tiens!” Cine ar fi zis că „le bon docteur” este „un bandit” 
atât de primejdios! Dar eu stau la taifas și „mon ami” din 
Nijni Novgorod se plictisește acasă! 

Deschide-mi, căprar! 

Căprarul vâri cheia în broască, învârti de două ori, mai 
dădu la o parte și drugii de fier care erau puși de-a 
curmezișul ușii și deschise. 

Părintele Mașuchin își ridică iarăși cele două degete de 
la mâna dreaptă și făcu semnul crucii. 

De data aceasta însă, binecuvântarea lui era adresată 
prizonierului care stătea cu capul în mâini abătut pe 
marginea patului său de scânduri. 

— Binecuvântat fie numele Domnului, „mon fils”! zise 
preotul, intrând în celula a cărei ușă se închise în urma lui. 
M-ai chemat „docteur, me voilă”! 

— Îţi mulţumesc, părinte - răspunse doctorul Leonida, 
ridicându-se de pe pat - că ai venit. Spovedania mea va fi 
cam lungă și de aceea te rog să mă ierţi că te-am rugat să 
vii acum, dar viaţa mi-a fost prea zbuciumată pentru a mă 
putea împăca cu Domnul în cele câteva minute pe care le- 
ai fi petrecut la mine, înainte de execuţie. 

— Am și eu însă o rugăminte „docteur” - zise părintele 
Mașuchin. D-ta vorbești limba lui Voltaire, te rog fă-mi 
plăcerea și spovedește-te în franțuzește. Va fi cea dintâi 
spovedanie pe care o primesc în franțuzește și drept 
răsplată te voi pomeni la toate slujbele, timp de un an. 

— Cum dorești, Sfinţia Ta! răspunse osânditul și din 
clipa aceea, conversaţia dintre preot și osândit urmă în 
franțuzește, spre marele necaz al cazacilor care își lipiseră 
urechile de ușă și ascultau cu înfrigurare, să audă povestea 
vieţii de bandit a doctorului Leonida. 

Doamne și dacă ar fi înțeles cazacii ceea ce se discuta în 
celulă! 

Într-o clipă tot orașul ar fi fost în picioare, curieri 
speciali ar fi pornit în goana calului la Petrograd și 
întâmplarea ar fi întrecut poate în însemnătate chiar și 
izbânda armatelor ţapului asupra ungurilor. 

Dar să ne întoarcem la preot și la acela care voia să se 
spovedească. 

— Părinte  Mașuchin - zise doctorul Leonida, în 
franțuzește - te-am chemat... 

— Știu, fiule - răspunse popa, în aceeași limbă, fără a-l 
lăsa să sfârșească. M-ai chemat să-mi mărturisești că nu d- 
ta l-ai ucis pe prinţul Gorciacov... 

— Părinte - exclamă doctorul Leonida, nemulțumit - nu 
trebuie să fii ironic cu un om care nu mai are decât câteva 
ceasuri de trăit în lumea aceasta! 

— Departe de mine gândul ironiei, fiule! zise părintele 
Mașuchin. Ştiu însă că nu d-ta ai înfipt pumnalul în inima 
Călăului Varșoviei, ci... 

— Ci? întrebă prizonierul nerăbdător, văzând că preotul 
se uită cercetător, în jurul său. 

— Ci... eu! 

Doctorul Leonida se dădu un pas înapoi și căută să 
scruteze privirea popii pentru a vedea dacă nu cumva 
găsea acolo lucirea nebuniei. 

Dar amurgul fiind înaintat și noaptea lăsându-se 
aproape, doctorul Leonida nu putu să zărească dacă 
privirile popii erau ale unui om întreg sau ale unui nebun. 

— Pari foarte mirat, fiule - urmă părintele Mașuchin - și 
totuși, așa este, după cum ţi-am spus: Eu l-am ucis pe 
prinţul Gorciacov. 

— Părinte, nu-ţi bate joc de mine! strigă Leonida. 

— Nici nu mă gândesc - răspunse preotul. Dar să-ţi dau 
câteva amănunte pentru ca să vezi că nu mint. Pe Călăul 
Varșoviei l-am ucis ajutat de d-ta și de un prieten al d-tale, 
Dan Dragomir... Ne-am furișat toţi trei în clădirea 
comandamentului pe la ceasurile nouă și jumătate seara, 
ne-am ascuns în pod, apoi, pe la unsprezece jumătate, am 
coborât până lângă ușa unui coridor unde Dan Dragomir și 
cu mine ne-am ascuns, iar d-ta te-ai dus înainte să momești 
cele două sentinele ca noi să-i putem face nevătămători... 

Leonida se clătină și căzu ca o bucată de plumb pe 
marginea patului. 

Asta era prea mult pentru ca mintea să nu i se tulbure, 
pentru ca temniţa și popa să nu înceapă să se învârtă în 
jurul lui. 

Trecură câteva clipe de chinuitoare tăcere până când 
creierul lui Leonida se mai liniști și bietul prizonier, 
doborât, sfârșit, putu să îngâne: 

— Pricep... pricep... Totul a fost descoperit... și acum te- 
au trimis pe d-ta... ca să-mi storci cele din urmă 
amănunte... Este destul de trist că un slujitor al Bisericii 
primește un asemenea rol. 

— Te  înșeli, doctore Leonida - răspunse părintele 
Mașuchin, cu o liniște deznădăjduitoare. Eu nu mai am 
nevoie de niciun amănunt, fiindcă le cunosc pe toate, până 
în clipa în care împreună cu Dan Dragomir am părăsit 
comandamentul lăsându-te să faci bandajul căpitanului 
Zaburow, ceea ce de altfel a fost și pieirea ta! Cred însă că 
nu mai ai nevoie de alte amănunte, pentru a recunoaște în 
mine tovarășul d-tale de răzbunare. Sau poate că vrei să-ţi 
mai vorbesc și de Mioara Comăneanu, de Dochiţa Bănuţ, 


de Pia Ispirescu?... | 
niun 
Da ! 

Doctorul Leonida sări deodată în picioare, se clătină o 
clipă ca și când ar fi fost gata să cadă din nou, apoi, cu pași 
șovăielnici, se apropie de preot, îngânând: 

— Părinte... părinte Mașuchin... cine ești d-ta? 

— İn sfârși! exclamă preotul. Incepi să-ţi dai seama că 
sunt acela din pricina căruia ai ajuns aici! 

— Dumnezeule - strigă Leonida - să fie cu putință?... Tu 
ești... 

Dar n-apucă să sfârșească deoarece popa îi și așezase 
mana pe gură. 

— Nu rosti numele acesta! îi șopti el. El ne poate pierde 
pe amândoi. 

În clipa următoare însă doctorul Leonida și pretinsul 
preot erau strâns îmbrăţișaţi și lacrimile e umeziră ochii 
amândurora. 

— Sărmanul, sărmanul meu prieten - îngână preotul, 
care nu era nimeni altul decât Stanislau Rimsky - în ce 
primejdie ai căzut din pricina mea! Reintraseși în rândul 
oamenilor, lumea te cinstea, semenii tăi se simțeau fericiţi 
să se poată făli cu prietenia ta și iată că nenorocul te-a 
adus în calea mea pentru ca să te pierd. 

— Nu vorbi astfel, dragă... nu, nu-ţi voi rosti numele - 
făcu Leonida, văzând că Rimsky voia să-i astupe gura din 
nou. Nu vorbi astfel, căci la urma urmelor răzbunarea 
aceasta era și a mea! Gorciacov păcătuise și împotriva mea 
și deci era cea mai sfântă datorie a mea să fac ceea ce am 
făcut. 

Dar să lăsăm acestea! Mai bine spune-mi, istorisește-mi 
cum ai ajuns să pătrunzi la mine în locul preotului 
Mașuchin? 

— Nu-ţi dai seama? întrebă Rimsky. 

— Nu pe deplin! zise Leonida, luându-și prietenul și 
așezându-se cu el pe marginea patului. 

— Bănuiesc însă că prezenţa ta aici trebuie să fie în 
legătură cu... cu bătaia pe care am mâncat-o azi dimineaţă 
în piaţă. 

— Întocmai! răspunse Rimsky, râzând. Nădăjduiesc însă 
că nu te dor prea tare locurile unde ai fost lovit? 

— Tocmai asta a fost ceea ce mi se părea de neînțeles și 
ceea ce m-a pus pe gânduri. Așadar, voi aţi fost? 

— Da - răspunse fostul căpitan de haiduci. Dan și cu 
mine. Am adunat în jurul nostru câţiva români și românce 
și am început să te înjurăm, să te blestemăm și nu ne-a fost 
greu să-i înfuriem împotriva ta, deoarece bieţii oameni 
cred că în Gorciacov a pierit un mare prieten al lor și nu 
știu că această năpârcă a Poloniei era întruchiparea 
asupririi celor slabi și oropsiţi de soartă. 

Când deci, ai ajuns în dreptul nostru, mulțimea furioasă 
și îmbărbătată de noi, s-a repezit la tine, te-a smuls din 
mijlocul cazacilor și a început să te bată. Noi însă, Dan și 
cu mine, făcând pe cei mai furioși, ne am croit drum până 
la tine și am început să te lovim din răsputeri. După cum ai 
văzut însă loviturile noastre păreau numai cumplite. In 
realitate, când pumnul meu te atingea, el de-abia te 
mângâia, cu mâna cealaltă însă îţi făceam vânt, ca lumea 
să creadă că te clatini sub puterea loviturii. 

În orice caz, mascarada a reușit de minune, căci 
văzându-ne atât de voinici și de furioși, ceilalți de-abia 
dacă îl mai atingeau cu câte un ghiont. 

Mă mir însă că nu ne-ai recunoscut! 

— Era greu să vă recunosc în straie țărănești, cu căciula 
până în gură, cu înfățișarea schimbată. Afară de aceasta, 
totul a venit așa pe neașteptate, încât îți mărturisesc că 
nici nu mi-am dat bine seama ce se întâmplă cu mine, fiind 
năucit și de loviturile care vedeam că plouă asupra mea, 
totuși, fără să mă doară prea simţitor. 

De altfel - urmă Leonida - dacă n-ar fi fost aceste 
cumplite lovituri nedureroase, poate că nici nu mi-aș fi dat 
seama că vorbele rostite de tine, dacă nu mă înșel, în 
privința popii pe care să-l chem aveau un tâlc. Căci aveau 
un tâlc, nu-i așa? 

— Firește! răspunse voinicul. Trebuia să-ţi dau de știre 
într-un chip oarecare să ceri să ţi se trimită popa, deoarece 
eu aveam de gând să mă strecor la tine deghizat în 
părintele Mașuchin, singurul care știam că mai poate 
pătrunde la un osândit la moarte. 

— Dar spune-mi cum ai reușit să-l hotărâți pe Mașuchin 
să se lase înlocuit, cum de ai reușit să-l imiţi atât de bine? 

— İl imit bine, nu-i așa? exclamă Stanislau Rimsky, cu 
mândrie. Să vezi cum s-a întâmplat. 

Odată ce am hotărât să pătrund aici în straie bisericești 
și anume sub înfățișarea confesorului comandamentului și 
al închisorii, am pornit pe urmele părintelui Mașuchin, 
întrebând în dreapta și în stânga despre felul lui de viaţă, 
despre obiceiurile și slăbiciunile lui. 

— Asta nu v-a fost greu să aflaţi - zise doctorul Leonida, 
zâmbind - deoarece părintele Mașuchin este un om cu totul 
special, pe care îl cunosc până și copiii din Alba Iulia. 

— Așa este! urmă Stanislau Rimsky. Când i-am aflat cele 
două metehne, vinul și franțuzeasca, Dan și cu mine ne-am 
îmbrăcat ca niște negustori din Nijni Novgorod, am 
scotocit tot orașul, până când am găsit vreo treizeci de 
sticle de vin de Tokay și pe urmă ne-am așezat în calea lui 
Mașuchin. 

Pe la amiază l-am zărit apoi apropiindu-se de casă 
gâfâind și ștergându-și nădușeala de pe frunte, deoarece 
toate buzunarele anteriului erau pline cu sticle de vin. 

Noi i-am ieșit în cale și l-am întrebat respectuos, pe 
rusește, unde este comandamentul, deoarece trebuie să ne 
vizăm pașapoartele ca să putem trece cu marfa cumpărată 
înapoi în Rusia. 

Părintele Mașuchin ne îndreptă spre comandament, dar 
cum e guraliv din fire, ne întrebă: 

— Dar ce sfântă de marfă aţi putut cumpăra dv. din ţara 
asta, de care să nu fie la noi, în Rusia? 

— Vin, Sfinţia Ta! i-am răspuns eu. 

Părintele făcu ochi mari, dar apoi întrebă iar: 

— Şi pentru vin aţi venit așa de departe? 

— Oh, Sfinţia Ta - i-am răspuns eu, atunci, dar noi am 
colindat toată Europa, pentru a cumpăra vinuri de soi. La 
Paris, mai ales, ne ducem la fiecare doi-trei ani pentru a ne 
reîmprospăta depozitul de șampanie. 

Când am rostit aceste cuvinte, credeam că bietul 
Mașuchin a fost lovit de dambla, de o dambla îndată însă, 
un fel de dambla a bucuriei. 

— La Paris... aţi fost la Paris? îngână el, mestecând în 
fălci, ca și când ar fi mâncat cuvântul de „Paris”. Doamne, 
ce fericiţi trebuie să fiţi!... Şi atunci... atunci vorbiţi și 
franțuzește? 

— Firește, Sfinţia Ta - i-am răspuns eu. 

Atâta ne-a trebuit. 

Mașuchin ne apucă de braţ pe amândoi și începu să ne 
târască de-a binelea, spre casa lui. 

— Părinte, dar ce faci? întrebai eu, cu toate că din cele 
auzite, știam ce va urma. 

— Sunteţi oaspeţii mei! răspunse preotul, fără a se opri 
din mers. Nicio vorbă! Doi oameni care știu franțuzește, 
care pe deasupra au mai fost și la Paris, să treacă pe lângă 
casa mea și să nu intre înăuntru? Dar unde s-a mai 
pomenit una ca asta? 

— Îţi mulțumim, Sfintia Ta - i-am răspuns eu - dar noi 
avem treburi în oraș, nu ne putem pierde vremea. 

— Numai cinci minute, fiule! răspunse Mașuchin - și ne 
vâri în curte. Să luăm o gustare, să bem un păhărel, ca 
între oamenii care cunosc la vin și pe urmă Dumnezeu să 
vă binecuvânteze treburile. 

Ce să-ţi mai spun, dragă Leonida - urmă Stanislau 
Rimsky - îţi închipui și tu ce s-a întâmplat. Am mâncat și 
am băut cât șapte și în timpul acesta l-am studiat pe popă 
până în cele mai mici amănunte, i-am învăţat felul de a 
vorbi, mi-am însușit glumele lui, cuvintele lui, iar când am 
crezut că-l voi putea imita perfect, m-am dus și am adus 
cele treizeci de sticle de vin de Tokay. 

— Îmi închipui că una n-a mai rămas! zise doctorul 
Leonida. N 

— Niciuna! răspunse Rimsky. Îţi mărturisesc încă că m-a 
speriat cât bea. Oricare altul ar fi căzut sub masă, la a 
patra, a cincea sticlă de Tokay. După treizeci de sticle 
Mașuchin vorbea cum vorbesc eu cu tine acum și dacă nu 
eram prevăzător, să iau cu mine un narcotic pe care i l-am 
turnat fără să bage de seamă în ultimul pahar și acum ar 
mai bea. 

— Așadar l-aţi adormit? întrebă Leonida, curios. 

— Da. După ce a dat pe gât și paharul în care-i 
amestecasem praful de somn, Mașuchin a început să caște, 
să se întindă și peste cinci minute dormea dus. 

— Şi pe urmă? întrebă doctorul Leonida, cu înfrigurare. 

— Pe urmă, Dan îi ţinea capul drept ca să-l pot vedea, iar 
eu, cu ajutorul perucilor și mustăţilor false luate cu mine, 
mi-am făcut o mască asemănătoare cu aceea a popii. Apoi, 
l-am dezbrăcat pe Mașuchin de anteriu și m-am îmbrăcat 
eu în el. Pe popă l-am ascuns sub pat, unde va dormi încă 
până mâine la amiază, deoarece cantitatea de narcotic pe 
care i-am dat-o e pentru un somn de douăzeci și patru de 
ceasuri. 

— Știu că se va mira când se va trezi gol și sub pat! 
exclamă Leonida, zâmbind. Bietul Părinte Mașuchin! 

— Nu trebuie să-l plângi zise Rimsky - deoarece serviciul 
pe care mi l-a făcut, împrumutându-mi pentru astă seară 
hainele și înfățișarea lui, i-a fost destul de bine răsplătit 
prin cele treizeci de sticle de Tokay care i-au pricinuit o 
bucurie nespusă. 

— Şi nu te-a recunoscut nimeni când ai intrat aici? 
întrebă Leonida, mai departe. 

— Nu, căci după cum vezi, l-am imitat foarte bine pe 
popă, dintr-o pernă făcându-mi chiar și burta lui cunoscută 
de toți cazacii. Firește că la travestire m-a ajutat mult și 
anteriul, care este o haină în care te poţi deghiza foarte 
bine. 

— Dar cum și-ai schimbat vocea? 

— Cu o lingură de sare și vreo zece ţigări fumate una 
după alta - răspunse fostul căpitan de haiduci - am 
dobândit o voce tot atât de răgușită ca și aceea de beţiv a 
părintelui Mașuchin. 

Când am fost gata și cu asta, m-am așezat la masă în 
faţa lui Dan, care tot mai făcea pe negustorul de vinuri, din 
Nijni Novgorod și am așteptat să mă chemi tu. 

— Slavă Domnului că totul ţi-a reușit - zise Leonida - și 
chiar dacă mâine pe vremea asta nu voi mai fi printre cei 
vii, îmi pare bine că am putut să-ți mai strâng odată mâna 
căpitane și să te rog să le spui prietenilor noștri că mor 
liniștit, fără părere de rău de ceea ce am făcut, ca un om 
bucuros că a putut să dea o mână de ajutor la pedepsirea 
celui mai mare și mai crud ticălos care a făcut vreodată 
umbră pământului. 

Dacă regret ceva - urmă osânditul la moarte - este că n-o 
voi mai putea revedea pe surioara ta, Minerva, pe care 
atâţia ani am crezut-o sora mea și mai regret că nu mi-a 
fost dat s-o cunosc mai bine pe... 

— Pe? întrebă Stanislau Rimsky, curios. 

Leonida făcu un semn cu mâna și zise, abătut: 

— Să nu mai vorbim de asta! 

— Nici nu e nevoie, căci știu de cine este vorba! 
răspunse Stanislau Rimsky. Fii fără teamă însă, scumpul 
meu prieten, căci vei avea prilejul s-o cunoști și sunt 
încredinţat că nu vei avea nicio dezamăgire. 

Doctorul Leonida se uită la prietenul său și zâmbi 
amarnic: 

— Poate în lumea cealaltă! 

— Nu, dragă Leonida, nu în lumea cealaltă, ci aici, pe 
pământ. Crezi tu oare că eu stau cu mâinile în sân și nu mă 
gândesc necontenit la putinţa de a te scăpa? 

— Nu mă îndoiesc de loc, drag prieten - răspunse 
Leonida. Dar pentru mine, în situația de astăzi, nu mai 
există scăpare. 

— Te înșeli! Scăparea este mai aproape decât crezi tu. 

— Nu te supăra, dar nu văd cum și de unde ar putea să 
mai vină! 

— De acolo de unde nici nu te gândești! 

Și Stanislau Rimsky îi istorisi lui Leonida neașteptata lui 
întâlnire cu Juliette Mauras, precum și făgăduiala acesteia 
de a-l scăpa, mulțumită trecerii pe care vestita 
prezicătoare pretindea că o are la generalul Luders. 

— M-ar mira foarte mult ca Juliette Mauras să aibă vreo 
trecere la Luders! răspunse Leonida, neîncrezător. 
Generalul este un om foarte bun, dar pe căi lăturalnice nu 
se poate face nimic cu el. 

— De obicei! zise  Rimsky, încrezător în puterea 
prezicătoarei. Nu în fiecare zi se întâmplă însă ca o 
persoană cu renumele unei Juliette Mauras să vină pentru 
a cere o favoare. 

— Pe Luders nu-l impresionează niciun renume. Și - 
urmă  osânditul la moarte, oarecum dezamăgit - 
mărturisesc sincer că dacă ar fi fost vorba despre ceva pus 
la cale de tine și de Dan, poate că aș mai fi avut oarecare 
nădejde. Așa însă... 

— Şi crezi tu că eu mă bizui numai pe Juliette Mauras? 
zise Stanislau. Oare nu mă cunoşti îndeajuns pentru a-ţi da 
seama că sunt omul care nu am încredere decât numai în 
ceea ce fac eu? 

— Cum... te mai gândești și la vreun alt mijloc? exclamă 
Leonida și ochii lui luară deodată o lucire ciudată. 

— Firește! Dacă Juliette Mauras nu va fi în stare să-ţi 
dobândească graţierea... 

— Ceea ce e sigur că nu se va întâmpla! îl întrerupse 
Leonida. 

— Atunci voi intra eu în joc! 

Doctorul Leonida ar fi râs în faţa oricui i-ar fi vorbit 
astfel în situaţia în care se găsea și pe care el o socotea ca 
deznădăjduită. 

Era însă vorba de Stanislau Rimsky și el știa că Vulturul 
Morţii n-avea obiceiul să vorbească, dacă nu era 
încredinţat de ceva și nici n-avea obiceiul să promită dacă 
știa că nu va fi în stare să se ţină de promisiune. 

De aceea se și ivi în ochii lui strălucirea pe care unui 
osândit la moarte nu i-o mai poate da decât neașteptata 
veste a graţierii și de aceea îl și întrebă pe Rimsky, cu 
nespusă înfrigurare: 

— Căpitane... ai pus ceva la cale?... Ai vreun plan? 

— Am! răspunse Stanislau Rimsky, scurt. 

— Care? Spune-mi-l și mie, să știu dacă într-adevăr mai 
pot nădăjdui? 

— Nu-ţi pot spune nimic - zise Rimsky. Am ideea, dar nu 
știu încă în ce chip o voi executa. În orice caz pentru ca să- 
mi pot pune planul în aplicare, în cazul cârd Juliette 
Mauras n-ar obține graţierea, ar fi bine ca executarea ta să 
aibă loc în faţa a cât mai puţini spectatori. A mai fost vreo 
execuţie aici în Alba Iulia? 

— Da, două! De amândouă ori au fost împușcați niște 
spioni unguri - răspunse Leonida. 

— Şi unde au avut loc execuțiile? întrebă Rimsky. 

— Amândouă în fața porţii cetăţii, dincolo de ziduri, în 
apropierea locului unde se găsește acum tabăra lui Avram 
Iancu. 

— Atunci și execuția ta ar urma să aibă loc tot acolo? 

— Fără îndoială! 

— Asta n-ar fi rău! 

— Dar de ce spui că ar fi bine să fie cât mai puțini de 
față la împușcarea mea? întrebă Leonida, curios... 

— Mi-ar fi mai uşor să-mi pun planul în aplicare! 
răspunse Rimsky. Cred că măcar asta va putea să-mi facă 
Juliette Mauras, sub cuvânt de a te feri de privirile 
batjocoritoare ale lumii și ale camarazilor. 

— Pentru asta nu este nevoie s-o rogi pe prezicătoare! 
zise osânditul. 

— Dar pe cine? Eu nu mă pot duce la generalul Lüders și 
de altfel, chiar dacă m-ar primi ar putea să i se pară ciudat 
să viu eu, unul din aghiotanţii lui Avram Iancu pentru a-i 
cere o favoare pentru tine. 

— Tu nu - răspunse Leonida - dar o pot face eu! 

— Tu? exclamă Rimsky, nedumerit. Dar cum vrei să 
ajungi tu, un biet prizonier, un biet osândit la moarte, în 
faţa generalului? 

— Nimic mai ușor! răspunse Leonida și-i povesti toată 
scena  interogatoriului pe care Luders i-l luase de 
dimineaţă în cabinetul său. 

— Generalul a și lăsat ordin la comandantul închisorii, ca 
în cazul când aș vrea să vorbesc cu el, să fiu adus în fata 
lui, la orice oră din zi și din noapte - sfârși Leonida. 

— Şi crezi că-ţi va îndeplini rugămintea? 

— Fără îndoială. De altfel, venind de la mine, va fi chiar 
mult mai firesc, decât dacă s-ar duce pentru mine Juliette 
Mauras pe care de altfel nici n-o cunosc și nici nu mă 
cunoaște. 

— Leonida, gândește-te bine - zise Rimsky, stăruitor - mă 
pot bizui că generalul îţi va face aceasta? Căci dacă nu, tot 
planul meu se poate răsturna! 

— Fii fără teamă, căpitane, căci este vorba doar de 
propria-mi viaţă și dacă aș avea cea mai mică îndoială nu 
ți-aș ascunde. 

— Așadar pot socoti că la execuţia ta nu va fi de față 
prea multă lume? 

— Nu va fi! răspunse osânditul. Dar de ce nu vrei să-mi 
spui și mie ce ai de gând să faci? Nu e mai bine să fiu și eu 
pregătit? 

— Nu-ţi pot spune, deoarece nici eu nu știu exact încă - 
răspunse Stanislau Rimsky. S-ar putea să-ţi spun una, 
împrejurările să mă silească să fac alta și numai te-aș 
încurca. Acum însă, te las, drag prieten. Mai am mult de 
alergat până în zori și mai ales, mai am un hop mare de 

trecut, cu Juliette Mauras, care cunoaște adevărul și pe 
care dacă n-o liniștesc, ne poate pierde pe toţi! 

La revedere, Leonida! Dumnezeu să te ajute și să mă 
ajute! Nu uita de general! 

— Fii fără teamă! Peste o jumătate de ceas voi vorbi cu 
el! La revedere prietene și dacă Dumnezeu nu va voi să mă 
scape, dacă toată truda ta va fi fost zadarnică, atunci 
transmite-le tuturor celor ai noștri cel din urmă salut al 
meu, iar „ei” spune-i că cel din urmă gând al meu, va fi la 
ea! 

Voinicii se îmbrăţișară și ochii li se umeziră de lacrimi. 

— Fii fără grijă, Leonida - mai zise Rimsky, înainte de a 
părăsi celula - sau te scăpăm, sau murim cu toţii alături de 
tine! 

Ușa se deschise, se închise din nou și cei patru cazaci se 
uitară curioși la acela în care-l credeau pe părintele 
Mașuchin. 

— Dar lungă a mai fost spovedania, Sfinţia Ta - zise 
căprarul, vrând să-l tragă de limbă pe popă. Se vede că 
tare multe păcate are osânditul... 

— Păcătoși suntem toţi „mon fils” - răspunse părintele 
Mașuchin. 

— Dar nu ca el, Sfinţia Ta! se lăudă căprarul. Auzi d-ta, 
să ucizi pe comandantul suprem? Mă rog, Prea Sfinte, dar 
dv. v-a mărturisit măcar cine au fost tovarășii lui? 

— Asta e taina spovedaniei „mon fils” răspunse 
Mașuchin cel fals. Ceea ce aude un preot la spovedanie, 
rămâne îngropat în sufletul lui pentru vecii vecilor. „Mais”, 
eu l-am sfătuit să se destăinuie Excelenței Sale, „parce que 
alors” și Dumnezeu îi va fi mai îndurător. 

— Şi Sfinţia Ta crede că o va face? întrebă căprarul, care 
voia cu orice chip să afle ceva. 

— „Chi lo sa?” - răspunse preotul, de data aceasta 
întrebuinţând atât de cunoscuta expresie italienească. În 
orice caz, păcat de el, „parce que” vorbește foarte bine 
franțuzește. 

După ce mai dădu și acest neîndoielnic certificat al 
identităţii sale, Stanislau Rimsky părăsi închisoarea, 
lăsându-i pe cei patru cazaci care îl păzeau pe osânditul la 
moarte încredinţaţi că au stat de vorbă cu Părintele 
Mașuchin, confesorul comandamentului și al închisorii, 
care se grăbea acasă unde-l aștepta un negustor de vinuri 
din Nijni Novgorod. 


x 


— Așadar, nici acum, când pentru d-ta totul este pierdut, 
când nu mai poţi nădăjdui la nimic și când nimic nu te mai 
poate lega de viața aceasta, nici acum nu vrei să-mi 
destăinuiești cine au fost ceilalți doi tovarăși ai d-tale? îl 
întrebă generalul Lüders pe doctorul Leonida, când după o 
jumătate de ceas de la plecarea lui Stanislau Rimsky, 
doctorul Leonida fu condus în faţa generalului, după 
cererea osânditului. 

— Excelenţă - răspunse Leonida - ceea ce am avut de 
spus, ceea ce am putut spune, am declarat în fața 
Consiliului de Război. lertaţi-mă, dar mai mult nu pot să 
mărturisesc. 

— Atunci, spune-mi măcar mie, personal și ai cuvântul 
meu că nimeni nu-ţi va afla taina - zise generalul. 
Mărturisirea d-tale va fi înmormântată în mine ca într-un 
mormânt. Și dacă-ţi cer aceasta, nu o fac din curiozitate ci 
pentru liniștirea conștiinței mele, deoarece îţi mărturisesc 
că mie nu-mi vine să cred în adevărul celor declarate de d- 
ta în fața Consiliului de Război. 

— Şi totuși n-am spus decât adevărul adevărat, 
Excelenţă! răspunse osânditul, cu hotărâre. In ceea ce 
privește dezvăluirea tainei mele, dv. personal, Excelenţa 
Voastră va vedea singur că nu am dreptul s-o fac când va 
ști că sunt legat prin jurământ de a nu dezvălui nimănui, în 
nicio împrejurare și sub niciun cuvânt, nimic din ceea ce 
știu. Excelenţa Voastră, care este cunoscut ca un om de 

onoare, nădăjduiesc că înţelege pentru ce gura trebuie să- 
mi rămână închisă. 

Generalul Lüders dădu de câteva ori din cap apoi ridică 
amândouă mâinile în semn de deznădejde și exclamă: 

— Atunci... nu mai insist, căci într-adevăr, este în zadar. 
Omul trebuie să se ţină chiar și numai de un cuvânt dat, 
dar încă de un jurământ. 

Urmară câteva minute de tăcere în care timp generalul 
Lüders rămase cufundat în gânduri cu privirea pierdută în 
gol. 

După aceea își ridică încet capul și întrebă: 

— Ai cerut să-mi vorbești. Dacă n-ai făcut aceasta pentru 
a te destăinui, după cum nădăjduiam, atunci cred că va fi 
referitor la ultima d-tale dorinţă. Vorbește, doctore 
Kipriotis și dorinţa îţi va fi îndeplinită. 

— Da, Excelenţă, despre ultima-mi dorință este vorba - 
răspunse Leonida. V-aș ruga, dacă se poate, să daţi ordin 
ca executarea mea să aibă loc cât mai fără gălăgie, cât mai 
în taină. Cred că și Excelenţa Voastră a aflat că astăzi de 
dimineaţă, pe când eram recondus la închisoare, mulţimea 
a tăbărât asupra mea și dacă întâmplător nu se aflau câţiva 
cazaci în piaţă fără îndoială că acum n-aș mai fi în faţa 
Excelenței Voastre. 

— Ştiu! De altfel eu însumi m-am gândit să te cruţ de 
privirile batjocoritoare ale foștilor d-tale camarazi și în 
acest scop am consemnat la cazarmă și ofițerii și trupa 
până mâine la ceasurile șase dimineaţa. Așa că dorinţa îţi 
era îndeplinită încă înainte de a mi-o spune. Trista 
ceremonie se va desfășura numai în fata plutonului de 
execuţie, alcătuit și el, în mod special, numai din șase 
cazaci și un singur ofițer, căruia i-am dat și delegaţia 
pentru a proceda la degradare. Este chiar comandantul 
închisorii. 

— Vă mulţumesc, Excelenţă - răspunse Leonida, adânc 
mișcat de bunătatea generalului. Regret din suflet că nu-mi 

mai stă în putinţă de a vă dovedi măcar o parte din 
recunoștinţa pe care v-o port! 

— Am făcut aceasta - zise generalul - fiindcă sunt 
încredinţat că nu ești tocmai atât de vinovat după cum vrei 
singur să pari. În urma declaraţiilor d-tale însă, în faţa 
Consiliului de Război, mi-ai tăiat orice putință de a te 
scăpa. 

Dar să nu mai vorbim despre aceasta, fiindcă totul e în 
zadar. 

— Așa este, Excelenţă! 

— Aș vrea însă să fac ceva pentru d-ta - urmă generalul, 
care după cum am mai văzut, avea o stimă deosebită 
pentru știința medicală a doctorului Leonida. Spune-mi o 
altă dorinţă a d-tale, căci pe aceasta n-o socot ca atare, 
fiind îndeplinită mai dinainte de mine, spune-mi, cu ce aș 
mai putea să-ţi fiu de folos față de ai d-tale, de pildă? 

— Mulţumesc, Excelenţă, dar sunt singur pe lume - 
răspunse voinicul. 

— Ce să fac cu lucrurile d-tale, cui să le dau? 

Doctorul Leonida rămase o clipă pe gânduri, apoi zise: 

— Lucrurile și banii care îmi aparţin, să fie împărțiți 
printre ajutoarele mele de la ambulanţă. In locuinţa mea 
din Strada Mare însă, în saltarul din dreapta al biroului, se 
găsesc numeroase observaţiuni și însemnări referitoare la 
știința medicală și la anumite leacuri, însemnări care pot fi 
de mare folos unui om de meserie. Cum știu că fiul 
Excelenței Voastre studiază medicina, v-aș ruga să primiţi 
pentru el acest dar, care-i va da putinţa să scurteze durata 
multor boli. 

Generalul Luders își aduse aminte de frigurile de care 
suferise la București și de care Leonida îl scăpase în două 
săptămâni, pe când doctori cu renume pretindeau că va 
trebui să stea în pat patruzeci de zile și își dădu seama te 
toată însemnătatea acestui dar. 

De aceea răspunse adânc mișcat: 

— Îţi mulţumesc, doctore, în numele meu și al fiului 
meu, care cred că se va arăta demn de preţiosul dar pe 
care i-l faci. 

Leonida se înclină. 

Generalul sună din clopoțel și comandantul închisorii, 
care venise în persoană cu Leonida la comandament, intră 
în odaie: 

— Dumnezeu să fie îndurător sufletului d-tale, doctore 
Kipriotis - zise generalul Luders și ieșind de după masa sa 
de lucru, strânse mâna osânditului. Dacă singur n-ai fi 
dorit să mori, aceasta nu ti-ar fi fost cea din urmă noapte, 
căci eu sunt încredințat că vina nu-ţi este atât de mare 
după cum ai arătat-o. 

Comandantul închisorii rămase încremenit. În viaţa lui 
nu mai văzuse ca un comandant de armată să strângă 
mâna unui om care pornea să fie împușcat. 

Uluirea bietului ofiţer fu atât de mare, încât se 
cutremură ca trezit din vis când generalul i se adresă cu 
următoarele cuvinte: 

— Domnule maior, vei îngriji ca totul să se întâmple 
după cum am poruncit. Vei alege pe cei mai buni șase 
trăgaci pentru ca doctorul să nu aibă mult de suferit. Afară 
de d-ta și plutonul de execuţie, nimeni nu va fi de faţă la 
trista ceremonie. 

— Am înțeles, Excelenţă. 

— Încă ceva - urmă generalul. Doctoral Kipriotis va fi 
dus la locul execuţiei într-o caleașcă închisă pentru ca 
lumea să nu prindă de veste și deci, să nu se poată lua 
după el. Tot în acest scop, plutonul de execuţie, care va fi 
călare, va merge astfel rânduit, încât să se creadă că este o 
trupă de cazaci care escortează pe un călător oarecare. 

— Am înţeles, Excelenţă! 

— Acum puteţi pleca! zise generalul Luders și Leonida, 
după ce salută militărește, ieși din odaie, urmat de 
comandantul închisorii, care nu-și mai putea reveni din 

uimire văzând însemnătatea ce i se dădea osânditului la 
moarte. 

Doctorul Leonida era mai mult decât mulţumit de felul 
cum rânduise lucrurile generalul Liders care în bunătatea 
și stima lui pentru el îi îndeplinise dorința mai bine decât s- 
ar fi putut aștepta. 

Un lucru însă îl neliniștea pe voinic. 

Oare împrejurarea că va fi dus la execuţie cu o caleașcă 
nu va încurca planurile lui Rimsky care n-avea de unde să 
mai afle acest amănunt? 


x 


Îndată după plecarea lui Leonida din comandament, 
aghiotantul intră da generalul Lüders şi-i anunță: 

— Excelenţă, maiorul lagnov și locotenentul Pavlovici vă 
roagă să-i primiți având știri foarte însemnate. 

— Să intre! răspunse generalul. 

Aghiotantul salută, deschise uşa şi făcu loc celor doi 
ofiţeri care rămaseră lângă ușă, lipindu-și călcâiele. 

După ce aghiotantul ieși, generalul le făcu semn celor 
doi ofițeri și le zise: 

— Veniţi mai aproape! Ei, ce vești aveţi să-mi daţi? Dar 
ce este cu d-ta, lagnov, de ești așa de agitat? S-ar zice că 
ai descoperit firul unui complot împotriva ţarului! 

— Descoperirea noastră, Excelenţă - răspunse maiorul 
lagnov, într-adevăr, tremurând de înfrigurare - are 
aproape aceeași însemnătate ca și un complot împotriva 
Maiestăţii Sale. 

— Mă faci curios, lagnov! zise generalul Luders. 
Povestește-mi ce s-a întâmplat? Despre ce este vorba? 

— Excelenţă - începu maiorul - mi-aţi poruncit s-o pun 
sub supraveghere pe vestita prezicătoare, Juliette Mauras. 

— Da! 

— În acest scop, l-am însărcinat pe locotenentul 
Pavlovici, care este aici, cu mine, să-i descopere locuinţa. 

Într-un sfert de ceas am aflat că prezicătoarea locuiește la 
hotelul Panonia. L-am chemat atunci la mine pe 
proprietarul hotelului și i-am spus că-l va angaja pe 
locotenentul Pavlovici ca fecior, la etajul întâi, unde 
locuiește Juliette Mauras. Hotelierul a înţeles, mai ales 
când i-am atras atenţia că nesupunerea, sau cea mai 
neînsemnată indiscreţie, va fi socotită ca trădare a 
secretelor armatei și locotenentul Pavlovici și-a luat în 
primirea slujba de fecior de hotel. 

— Foarte bine! Pe urmă? 

— Pe urmă - zise maiorul lagnov - locotenentul Pavlovici 
a pândit pe toţi aceia care au intrat și au ieșit de la 
prezicătoare, sau mai bine zis, „pe acela”, deoarece un 
singur om a călcat pragul odăii Juliettei Mauras în tot 
decursul zilei de astăzi. 

— Cine era omul acesta? întrebă generalul Luders, fără 
să dea prea mare însemnătate spuselor maiorului. 

— Era Mihu, unul din aghiotanţii lui Avram Iancu! 

— Ah, mi se pare că-l cunosc... Da, da - făcu generalul. A 
fost chiar ieri la mine și pentru faptele lui vitejești, 
împotriva ungurilor,l-am și decorat. Mi se pare însă ciudat 
ca un voinic ca el, să creadă în proorocirile unei ghicitoare, 
chiar dacă aceasta este renumită și atât de mult căutata 
Juliette Mauras. 

— Nu pentru a-și cunoaște viitorul s-a dus el acolo, 
Excelenţă! zise maiorul lagnov. 

— Hm! făcu generalul, mirat. Dar pentru ce? 

— Pentru o aventură de dragoste, la care l-a chemat 
chiar prezicătoarea! 

— Așa! Ei, dar trebuie să recunoaștem că un flăcău ca 
acest Mihu, poate stârni chiar și poftele unei Juliette 
Mauras! zise generalul Lüders. Rareori mi s-a întâmplat să 
văd un om atât de bine făcut și după cât se pare și foarte 
deștept și curajos. 

— Așa este, Excelenţă - răspunse maiorul. 

— Ştie însă Excelenţa Voastră, cine este acest Mihu? 

— Cum să nu știu! răspunse generalul, zâmbind. Unul 
din aghiotanţii lui Avram Iancu. 

— Acum! zise maiorul. Înainte însă cu mulţi ani în urmă, 
acest domn Mihu se numea altfel și numele lui era 
cunoscut în toată Rusia. 

— Ce tot spui, maior lagnov? se minună generalul 
Luders. la spune-mi și mie numele acesta? 

Maiorul înghiţi odată, își drese glasul, apoi răspunse ca 
și când s-ar fi temut chiar și numai să rostească numele: 

— „Stanislau Rimsky!” 

Generalul Lüders făcu o mișcare ca și când ar fi vrut să 
sară de pe scaun. 

Insă îndată se potoli și răspunse, zâmbind: 

— Ciudată asemănare de nume! 

— Cum, Excelenţa Voastră crede... îngână maiorul. 

— Cred că la mijloc nu este altceva, decât o simplă 
potrivire de nume! zise generalul Liiders. Dar de ce vă 
uitaţi amândoi atât de curios? Sau poate că voi aţi crezut 
altfel? 

— Nu credem, ci suntem încredinţaţi, Excelenţă - 
răspunse maiorul lagnov - că acest Stanislau Rimsky este 
una și aceeași persoană cu faimosul Vultur al Morţii care a 
îngrozit Rusia timp de atâţia ani de zile. 

— Glumești, maior lagnov -. răspunse generalul. Cum 
poţi crede așa ceva, când Stanislau Rimsky, banditul, a fost 
executat în curtea fortăreței Petropavlovsk? 

— Mă iertaţi, Excelenţă - zise atunci și locotenentul 
Pavlovici - și eu am auzit că Stanislau Rimsky, banditul, ar 
fi fost executat... 

— A fost, nu ar fi fost! îl îndreptă generalul. 

— Să zicem că a fost executat, în curtea fortăreței 
Petropavlovsk - reluă locotenentul. Eu însă am văzut în 
multe case din Polonia chipul pictat al Vulturului Morţii, 
or, acest chip este întocmai cu acela al căpitanului Mihu, 
din oastea lui Avram Iancu. 


1562 


— Ciudat... foarte ciudat! zise generalul. Eu cred totuși 
că la mijloc trebuie să fie numai o asemănare. 

— Şi la înfățișare și la nume, Excelenţă? 

— Tocmai de aceea spun că este ciudat. Dar să vedem ce 
ai aflat d-ta despre legătura dintre Juliette Mauras și acest 
nou Stanislau Rimsky? Poate că vom găsi vreun punct de 
plecare spre a lămuri taina. 

Locotenentul Pavlovici îi povesti generalului, cum a 
încercat la început să spioneze, fără a reuși, convorbirea 
dintre Mihu și prezicătoare. Apoi urmă astfel: 

— Când am văzut că în chipul acesta nu ajung la niciun 
rezultat m-am gândit să găsesc altceva. 

Am coborât în stradă și atunci am văzut că din cauza 
căldurii, Juliette Mauras lăsase ferestrele de la odăile sale 
deschise. Dacă găseam un mijloc de a ajunge până sub 
aceste ferestre, puteam asculta tot ceea ce se vorbea 
înăuntru. Era însă în plină zi, oamenii mișunau în piaţă și 
pânda mea ar fi fost observată numai decât. 

— Firește! zise generalul. Și ce ai făcut? 

— Prezicătoarea, care face un lux foarte mare - urmă 
locotenentul - și-a luat pentru ea singură trei odăi, una 
lângă alta, așezate chiar în piață. Sub ferestrele acestor 
odăi însă este așezată și firma hotelului, o tablă lungă de 
vreo zece metri, pe care e scris: „Hotel Panonia”. M-am 
dus deci iute la proprietar și i-am cerut o scară, un lighean 
cu apă și cârpe, să șterg firma, care din pricina prafului 
aproape că nici nu se mai cunoaște. 

Hotelierul, speriat de domnul maior lagnov, n-a 
îndrăznit să se împotrivească, cu toate ca își dădea seama 
prea bine care era rostul adevărat al curăţirii firmei. 

Am luat deci scara, ligheanul cu apă și cârpele și m-am 
urcat până la firma hotelului pe care am început s-o spăl. 

— Foarte bine! Şi? 

— În vreme ce spălam firma însă, trăgeam cu urechea la 
tot ceea ce se vorbea înăuntru. 

— Şi ce au vorbit cei doi? întrebă generalul curios. 

— Convorbirea lor - zise locotenentul Pavlovici - a fost de 
natură să-mi risipească din suflet orice îndoială asupra 
adevăratei identități a căpitanului Mihu - sau mai bine zis, 
asupra lui Stanislau Rimsky, Vulturul Morţii. 

După aceea, locotenentul Pavlovici îi istorisi generalului 
tot ceea ce vorbise Stanislau Rimsky ca Juliette Mauras, 
deoarece într-adevăr, el ascultase aproape toată această 
convorbire. 

Când ajunse însă la scena când prezicătoarea îi 
povestise lui Rimsky, cum că generalul Luders i-a făgăduit 
să-l graţieze pe osândit și că până sub seară urma doar să 
născocească pretextul acestei graţieri, generalul sări de pe 
scaun ca mușcat de șarpe și strigă revoltat: 

— Nu-i adevărat! Nu i-am făgăduit nimic! Este o 
mincinoasă! Dimpotrivă, am refuzat-o categoric! 

— Din cele ce au urmat - reluă locotenentul Pavlovici - 
mi-am dat seama că prezicătoarea s-a folosit de această 
minciună numai pentru a și-l face pe Rimsky recunoscător, 
nădăjduind astfel să înfrângă încăpăţânarea bărbatului, 
care nu voia să răspundă la dragostea ei. 

— Așa se mai schimbă chestia! zise generalul Luders, 
reașezându-se pe scaun, ceva mai liniștit. Totuși, minciuna 
este o dovadă a micimii caracterului acestei faimoase 
prezicătoare cu care aș vrea să am de a face cât mai puţin. 

— După plecarea căpitanului Mihu - urmă locotenentul 
Pavlovici - care, după cele ce am istorisit Excelenței 
Voastre, reiese lămurit că nu este altul decât adevăratul 
Stanislau Rimsky, Vulturul Morţii și fostul căpitan de 
bandă al doctorului Kipriotis, din exclamaţiile, din 
mișcările, din faptele Juliettei Mauras, am înţeles că are de 
gând să-l răpească pe Stanislau Rimsky pentru a-i face să 
se supună dorințelor sale, mulțumită unei arte diabolice. 

— Locotenente Pavlovici, încep să mă îndoiesc de 
seriozitatea d-tale! zise generalul, aproape supărat. Dacă 
într-adevăr omul d-tale este Stanislau Rimsky, ceea ce eu 
încă tot mă mai îndoiesc, cum crezi d-ta că o femeie, fie ea 

chiar Juliette Mauras, va izbuti să răpească pe un bărbat, 
care a semănat groaza în ţinuturi întregi din Rusia timp de 
ani de zile? 

— Mă iertaţi, Excelenţă - răspunse locotenentul - la 
început și eu am râs de planul prezicătoarei și începusem 
să mă întreb dacă nu cumva am de a face cu o nebună. Mai 
târziu însă, mi-am dat seama nu numai că Juliette Mauras 
nu este nebună, dar și că e o femeie care la mânie poate 
deveni foarte primejdioasă. 

— Pavlovici, dacă d-ta ești naiv, te rog să nu crezi același 
lucru și despre noi! zise generalul, mânios. 

— Excelenţă, îngăduiţi-mi să vă povestesc totul, până la 
sfârșit și veţi vedea că am dreptate - se rugă locotenentul. 

— Bine! Urmează! 

— După plecarea lui Mihu-Rimsky - reluă Pavlovici - 
Juliette Mauras și-a scos lădița, în care îţi ţine 
giuvaericalele - a căror valoare, în paranteză fie zis, 
preţuiesc câteva milioane - și din această lădiţă a luat un 
sul de hârtii legat cu îngrijire, cu panglicuţe albastre. 
Desfăcând sulul, ea a început să răsfoiască printre hârtii 
până când s-a oprit la una pe care a început s-o citească, 
spre norocul meu, cu voce tare. 

— Şi ce era scris în acea hârtie?... întrebă generalul 
Luders. 

— N-aș putea să vă repet cuvânt cu cuvânt; înţelesul 
însă era cam următorul: 

„Dacă bolnavul este o fire îndărătnică, dârză, cu multă 
voinţă, deci greu de înrâurit, i se va da să bea un vârf de 
cuţit, din planta - numele i l-am uitat, căci era un cuvânt 
întortocheat, pe semne hindus, zise locotenentul - bine 
măcinată. Planta aceasta îi va înfrânge îndărătnicia, îl va 
face lipsit de voinţă și de putere, îl va îndobitoci chiar - și 
atunci bolnavului îi va fi lene, se va simţi obosit, ochii lui se 
vor ţine numai cu greu deschişi și va fi asemenea unui om 
care a luat opium, sau hașiș. Atunci bolnavul va fi așezat 
pe un scaun cu capul rezemat de spetează, căci singur nu 
va mai fi în stare să și-l ţină în sus. Pe urmă ne așezăm în 

faţa lui, ridicăm amândouă mâinile în dreptul capului său 
cu degetele îndreptate spre frunte și voim zice, încet, cu 
multa hotărâre însă, pe un ton poruncitor căruia parcă 
nimeni să nu fie în stare să i se împotrivească: Dormi... 
adormi... Vreau să cazi într-un somn adânc... Îţi poruncesc 
să dormi... 

Vom repeta aceste cuvinte, până când pleoapele 
bolnavului se vor închide. Atunci îi vom întreba dacă 
doarme. Dacă ne răspunde da, ne vom încredința că nu 
minte, înțepându-l cu un ac, zicând: Este o floare cu care 
te-am atins. Simţi ce frumos miroase? 

Dacă bolnavul nu tresare de loc în urma acestei 
înțepături însemnă că a adormit și atunci îi vom porunci ca 
din clipa aceea să nu mai asculte de nimeni, decât de noi, 
să se supună orbește poruncilor noastre, să nu simtă, să nu 
vadă, să nu audă, să nu miroasă, să nu guste, decât ceea 
ce-i vom porunci noi. În chipul acesta îl putem vindeca pe 
bolnav de orice boală, de dureri de pântece, de cap, de 
dinţi, de dragoste, de închipuiri bolnăvicioase, etc. etc.... 
afară de lepră, ciumă și holeră. Dacă bolnavul ne este 
dușman și-i poruncim să se ucidă atunci va face așa cum 
voim noi. Dacă vrem să-l pedepsim mai ușor, îi vom spune 
că e atins de friguri sau altă boală, și el va suferi până 
când nu-l vom dezlega noi. Tot astfel îi putem spune că ne 
este sclav și el se va simţi sclav, sau animal, sau orice vom 
vrea noi. 

Pentru a-l deștepta pe bolnav din somn îi vom trece 
mâna peste frunte și-i vom spune: Trezește-te! Somnul s-a 
sfârșit! Bolnavul se va trezi și nu va ști nimic din ceea ce s- 
a petrecut cu el, rămânând sub stăpânirea noastră până 
când printr-un nou somn, nu-l vom dezlega definitiv de a ni 
se mai supune. 

Pe aceia cărora le dăm să bea din praful plantei e bine 
să nu-i trezim înainte de o zi și o noapte, căci atâta ţine 
efectul ei. 

Aceasta este taina somnului poruncit pe care Yezida, 
marele preot al înţelepţilor yoghini din India, i-o dezvăluie 
sorei sale întru înţelepciune, Juliette Mauras, blestemând-o 
să moară în decurs de un an de moartea de care se teme 
mai mult, dacă vreodată ar dezvălui această taină, fie prin 

scris, fie prin viu grai, fie prin nebăgare de seamă sau 
uitare de sine. Trimurti, care i-a învăţat pe yoghini taina 
somnului poruncit va asculta blestemul marelui său preot, 
Yezida”. 


După ce locotenentul Pavlovici sfârși cu această 
repetare a celor citite de Juliette Mauras pe sulul de hârtie 
scos din lădița cu giuvaeruri, o tăcere adâncă se lăsă 
asupra cabinetului comandantului. 

Generalul Luders era foarte impresionat. Din citite și din 
auzite, cunoștea și el puterea misterioasă pe care erau 
stăpâni preoţii Indiei, care adeseori săvârșeau adevărate 
minuni și acum, când auzise că și prezicătoarea era 
stăpână pe această taină, un fior de groază îi străbătu 
trupul, gândindu-se că trebuia să-i mulţumească lui 
Dumnezeu că nu stătuse prea mult în apropierea Juliettei 
Mauras, care la urma urmelor ar fi putut întrebuința și faţă 
de el asemenea mijloace de care nu s-ar fi putut apăra. 

Generalul Lüders era un adevărat militar, curajos, fără 
teamă de dușman și mai puţin de femei. 

Era însă mai înainte de toate, rus și ca toţi rușii, chiar 
dacă nu se temea de mistere și de puteri supraomenești, 
totuși, era bun bucuros dacă nu era nevoit să aibă de a 
face cu persoane și lucruri pe care nu le putea înţelege, 
tocmai din pricina misterului în care erau învăluite și din 
pricină că necunoscând armele for de atac, nu știa nici el, 
cum să se apere. 

Până atunci, până la destăinuirile locotenentului 
Pavlovici, o socotise pe Juliette Mauras ca pe o simplă 
ghicitoare care mulțumită iscusinţei sale de a vorbi, știa 
să-i îmbrobodească pe oameni, făcându-i să creadă că este 
înzestrată cu cine știe ce daruri supraomenești și care nu 
era vrednică decât de disprețul unui om cult. 

Acum însă, Juliette Mauras apărea înaintea ochilor săi 
cu totul în altă lumină. Acum înţelegea pentru ce regi și 
împărați o căutau, pentru ce Europa și America se băteau 
pe ea. 

Poate că Juliette Mauras era o mincinoasă în ceea ce 
privea prezicerea viitorului. Poate! În schimb însă, acum 
era sigur că franțuzoaica era stăpână unei puteri pe care 
numai puţini oameni o cunosc, era stăpâna unei arte de a 
subjuga pe oameni, de a-i face să se supună chiar și 
împotriva voinţei lor. 

O asemenea ființă lua cu totul o altă înfățișare înaintea 
ochilor generalului Luders și de aceea comandantul de 
atunci al rușilor din Ungaria nu se mai gândea cu atât 
dispreţ la Juliette Mauras. 

Din gândurile în prada cărora căzuse, îl trezi glasul 
locotenentului Pavlovici: 

— Vedeţi, Excelenţă - zise el - că am avut dreptate când 
am spus că Juliette Mauras este o femeie primejdioasă. 

— Da, fiindcă eu nu știam ceea ce știi d-ta! răspunse 
generalul. Dar mă întreb, în asemenea împrejurări, ce este 
de făcut? 

— Lucrul este foarte simplu, Excelenţă, dacă-mi 
îngăduiţi să vă spun și părerea mea - se amestecă în vorbă 
și maiorul lagnov. 

— Să auzim! răspunse generalul, uitându-se cu oarecare 
nerăbdare la subalternul său. 

— Vom aștepta până când Stanislau Rimsky va intra 
deseară în hotel - zise maiorul - înconjurăm clădirea cu 
armată și-i arestăm pe amândoi. Pe Rimsky îl trimitem 
înaintea Consiliului de Război, iar pe Juliette Mauras, 
fiindcă la drept vorbind nu-i putem găsi nicio vină, o 
expulzăm, ca indezirabilă, pentru a o împiedica de la cine 
știe ce uneltiri. 

— Astăzi ești cam pripit în păreri, dragă lagnov - 
răspunse generalul Lüders, dojenitor. D-ta uiţi că avem de 
a face cu o cetăţeană a Franţei și cu un aghiotant al lui 
Avram Iancu, omul socotit de români ca un fel de zeu al lor 
și dacă ferească Domnul, la mijloc nu este decât tot numai 
o asemuire, pe de o parte, Juliette Mauras cu trecerea ei, 
pe care acum o înţeleg, ne poate târi într-un conflict 

diplomatic, iar pe de altă parte, l-am jigni adânc pe Avram 
Iancu, care ne-a dat o atât de prețioasă mână de ajutor în 
înăbușirea revoluţiei ungurești. 

— Excelenţă - zise atunci locotenentul Pavlovici - dar vă 
garantez eu că nu este vorba de nicio asemuire că nu mai 
poate încăpea nicio îndoială. 

— Cu garanţia d-tale nu se poate stinge un conflict 
diplomatic și nici nu se poate repara jignirea adusă unui 
comandant aliat! răspunse generalul. Căci dacă nu mă 
îndoiesc de cele spuse de d-ta în privinţa Juliettei Mauras, 
cu atât mai puţin sigur sunt că avem de a face cu 
adevăratul Stanislau Rimsky. Gândiţi-vă că executarea lui 
Rimsky a fost condusă de maiorul prinţ Dimitri Trubetzkoi, 
aghiotantul și prietenul ţarului Alexandra I. Or, a pune la 
îndoială buna credinţă a maiorului Trubetzkoi, cum pretind 
unele zvonuri ar însemna să ne îndoim chiar de ţarul 
Alexandru, din a cărui poruncă Rimsky a fost executat. 
Avem voie noi, ca ofițeri, să îngăduim o asemenea îndoială 
sufletului nostru? Gândiţi-vă că în aţâţi amar de ani, câţi s- 
au scurs de atunci, nimeni n-a mai auzit și nu l-a mai văzut 
pe Vulturul Morţii. Cum credeţi că ar fi fost cu putinţă ca 
faimosul bandit să fi fost liber și să nu se fi apucat iarăși de 
îndeletnicirea lui dăunătoare societăţii? Apoi, gândiţi-vă că 
Stanislau Rimsky era polonez, iar Mihu aghiotantul lui 
Avram Iancu este român, venit anume de peste munţi 
pentru a lupta împotriva ungurilor. 

Punând în cumpănă toate acestea ele vor atârna mult 
mai greu decât ceea ce putem înţelege din conversaţia 
spionată, mai ales că se prea poate ca prezicătoarea, în 
fantezia ei bogată, să-și fi poreclit bărbatul iubit 
„Stanislau” și poate chiar și „Rimsky”, tocmai fiindcă 
voinicul seamănă atât de mult cu Vulturul Morţii. 

Locotenentul Pavlovici ar fi putut răspunde că nimic nu 
dovedește că Mihu este român, că dacă în răstimp de 
atâţia ani nimeni n-a mai auzit vorbindu-se de Vulturul 

Morţii, aceasta nu însemna că el nu și-a putut continua 
isprăvile în altă ţară și sub alt nume. 

N-ar fi putut răspunde însă nimic referitor la buna 
credință a ţarului Alexandru I deoarece de această bună 
credință n-avea voie să se îndoiască, mai ales el, ofiţer al 
armatei rusești. 

De aceea, își aplecă ochii în pământ și nu răspunse 
nimic. 

În schimb, maiorul Iagnov, dornic de a șterge din mintea 
generalului impresia de om pripit pe care i-o făcuse și 
pentru a se arăta demn de postul de șef al biroului de 
contra spionaj, fu cu totul de părerea comandantului său și 
zise: 

— Înţeleptele cuvinte ale Excelenței Voastre mi-au 
deschis ochii și mi-au arătat calea care cred că trebuie s-o 
urmăm. 

— Să auzim! zise generalul. 

— Aș fi de părere - urmă maiorul lagnov - s-o lăsăm pe 
Juliette Mauras să-și ducă planul la îndeplinire, măcar în 
parte. Mulțumită misterioasei băuturi din India, Stanislau 
Rimsky, dacă el este cu adevărat, va fi făcut nevătămător, 
rămânând cu totul supus prezicătoarei. În chipul acesta am 
putea spune chiar că banditul este mai sigur în mâinile 
prezicătoarei decât în oricare închisoare din lume. 

Când apoi Juliette Mauras își va pune în aplicare și cea 
de a doua parte a diabolicului său plan, adică răpirea, 
avem motive întemeiate s-o arestăm pentru răpirea unui 
ofițer aliat și deci, în urma acestora, expulzarea ei nu va 
mai putea da loc la niciun fel de conflict diplomatic. În 
același timp, îl vom avea la îndemână și pe pretinsul Mihu 
sau Stanislau Rimsky și-l vom putea cerceta nestânjeniţi și 
fără teamă de a jigni pe cineva. 

Generalul Lüders rămase câteva clipe pe gânduri apoi 
răspunse: 

— Ideea nu este rea, ba aş putea spune chiar că e foarte 
bună! Ai uitat însă un singur lucru, dragă lagnov: pentru 

ca arestarea prezicătoarei să fie îndreptăţită, ar trebui s-o 
prindem oarecum în „flagrant delict”, s-o prindem asupra 
faptului. Or, dacă ea îl adoarme pe omul nostru mulţumită 
științei sale misterioase, căpitanul Mihu se va supune 
poruncilor ei și o va urma ca un sclav, orbește, așa că 
delictul de răpire nu va putea fi constatat. 

— Mă iertaţi, Excelenţă - zise maiorul lagnov. Dar 
Excelenţa Voastră nu cunoaște încă un amănunt pe care 
locotenentul Pavlovici n-a avut când să vi-l mai comunice. 
Fie că vrea să fie mai sigură de reușită, fie că se teme ca 
tovarășul său de drum să nu fie recunoscut de vreunul din 
oamenii noștri dacă într-adevăr e Stanislau Rimsky, Juliette 
Mauras are de gând să-și ducă prada ascunsă într-un cufăr 
lung de vreo doi metri pe care, anume în acest scop, l-a și 
golit astăzi după amiază de toaletele care erau în el și în 
care a și făcut câteva găuri, pentru ca iubitul său răpit să 
nu se înăbușe din lipsă de aer. 

— Dar atunci nici nu se poate mai bine! exclamă 
generalul Luders, cu ochii strălucitori de bucurie. 
Flagrantul delict de răpire va fi constatat și atunci avem 
tot dreptul s-o arestăm, s-o judecăm chiar și nimeni nu va 
putea să ne ceară socoteală. În ceea ce-l privește pe 
căpitanul Mihu, îl putem cerceta după plac, iar dacă nu e 
la mijloc decât o asemuire, cum cred eu, Avram Iancu ne 
va fi recunoscător că i-am scăpat pe unul din cei mai 
preţioși oameni ai săi. 

Bravo, maior lagnov. Ai avut o idee care dovedește că nu 
m-am înșelat când ţi-am încredinţat serviciul de contra- 
spionaj. Vezi că ideile bune vin încet, cu chibzuială, fără 
pripire! 

Maiorul se înclină, mulțumit de laudele pe care i le 
aducea superiorul său, apoi zise: 

— Atunci, Excelenţă, îmi dați mână liberă să iau 
măsurile necesare? 

— Firește! răspunse generalul. Totuși, aș vrea să punem 
la punct acum planul de bătaie. 

Așadar, Juliette Mauras va fi lăsată să-și ducă planul la 
îndeplinire, să-și adoarmă iubitul care nu vrea să se 
supună dorințelor sale, să-l împacheteze într-un cufăr ca 
pe o marfă și să plece cu el. La poarta orașului însă o va 
aștepta o patrulă de cazaci care va cere revizuirea 
bagajelor, ceea ce se va face fără a lua în seamă ordinul de 
liberă trecere pe care prezicătoarea îl are încă de la 
răposatul prinţ Gorciacov. I se va spune că în urma 
nenorocirii întâmplate ieri noapte s-a dat ordin pentru 
cercetarea tuturor călătorilor și a tuturor bagajelor care 
intră în oraș fără niciun fel de deosebire. 

Când flagrantul delict de răpire va fi constatat și omul 
nostru va fi găsit ascuns în cufăr, patrula o va aresta pe 
prezicătoare și o va aduce sub strictă pază la 
comandament, împreună cu cel răpit. Mâine apoi vom 
începe cercetările și: vom vedea care este adevărul. 

— Am înţeles Excelenţă! zise maiorul lagnov, lipindu-și 
călcâiele, ceea ce făcu și locotenentul Pavlovici. 

— Încă ceva! mai adăugă generalul Luders. D-ta, 
locotenente Pavlovici, te vei înapoia la hotel unde-ţi vei 
relua postul de fecior spre a nu o pierde din ochi pe 
prezicătoare. Nu se știe ce întorsături mai pot surveni și 
tocmai de aceea îţi vei ascunde undeva, prin curtea 
hotelului, zece cazaci înarmaţi, pe care să-i poţi avea la 
îndemână în caz de nevoie. Dacă-ţi este cu putinţă, n-ar 
strica să cercetezi puţin lădița cu giuvaericale a Julietei 
Mauras, pentru a-ţi însemna numele acelei plante 
misterioase care ne-ar putea aduce adeseori mari servicii 
și nouă. 

— Am înţeles, Excelenţă! răspunse locotenentul. 

— Mai departe - urmă generalul - când prezicătoarea va 
părăsi hotelul cu prada sa, o vei urmări pas cu pas, cu cei 
zece cazaci, până când va fi arestată, pentru a preveni 
orice surpriză. 

— Am înţeles, Excelenţă! 

— Acum puteţi pleca! mai zise generalul Luders. Vă 
recomand însă mult sânge rece și multă chibzuială! Nu vă 
pripiţi, căci nimic nu este mai adevărat ca zicătoarea care 
spune că graba strică treaba! 

— Am înţeles, Excelenţă! răspunseră cei doi ofițeri, care 
după ce salutară, părăsiră încăperea. 

Rămas singur, generalul Luders căzu pe gânduri... 

Într-un târziu se sculă de la masă, clătină din cap și 
exclamă: 

— Dumnezeu să mă ierte, dar parcă era un făcut ca 
acolo unde punea piciorul răposatul Gorciacov, să se 
întâmple încurcături! 

Noi știm câtă dreptate avea generalul Luders rostind 
aceste cuvinte... 

CAPITOLUL 139 
Surpriza Julietiei Mauras 


Credinciosul prieten al lui Rimsky umbla nerăbdător de 
colo până colo prin odaia presărată cu sticle goale de vin. 

Voinicul se uita la ceas necontenit și cu cât trecea 
vremea, cu atâta creștea și înfrigurarea lui și îngrijorarea 
pentru tovarășul pe care-l știa în cușca leului. 

În cele din urmă, un zgomot de pași apăsaţi se auzi din 
curte și cu inima tremurândă de teamă și nădejde, Dan 
Dragomir se repezi la ușă pe care o deschise dintr-o 
singură mișcare. 

— Slavă Domnului că te-ai întors! strigă Dan, în vreme 
ce ochii lui străluceau de o bucurie nespusă. Ai stat atâta 
încât începusem să mă tem că ai fost descoperit. 

— Am purtat prea bine burta popii Mașuchin pentru ca 
să fiu ameninţat de descoperire! răspunse Stanislau 
Rimsky, intrând în odaie. 

— Așadar, totul a mers bine? întrebă Dan, nerăbdător. 

— Mai bine decât m-aș fi așteptat! răspunse fostul 
căpitan de haiduci. Îţi mărturisesc că la un moment dat 
începusem să cred eu însumi că sunt părintele Mașuchin. 

— Dar spune-mi... spune-mi cum ai intrat în închisoare? 
... Ce face Leonida?... E abătut?... Mai nădăjduiește, bietul 
om? o ploaie de întrebări, care căzură una după alta pe 
capul lui Rimsky. 

— Mai încet, mai încet, Dane - zise Stanislau Rimsky - 
căci chiar și Napoleon asculta numai deodată șapte 
rapoarte, de răspuns însă, nici el nu răspundea decât pe 
rând. Vrei să știi ce am făcut și ce am văzut? Îţi voi povesti 
totul, dar pentru a nu pierde vremea care ne este foarte 
prețioasă, voi face aceasta în timpul cât mă voi descotorosi 
de aceste plete și veștminte pentru a-mi relua adevărata 
înfățișare. 

Și ca ajutorul lui Dan, Stanislau Rimsky își scoase pe 
rând, anteriul, perna care-i ţinuse loc de burtă, peruca și 

mustăţile și barba falsă, iar pe urmă se spălă pe obraz și se 
îmbrăcă în hainele lui, în care lumea îl cunoștea ca Mihu 
Inimă de Leu, unul din aghiotanţii lui Avram Iancu. 

În timpul acesta voinicul îi povesti prietenului său ceea 
ce făcuse și vorbise în celula doctorului Leonida. 

Pe Dan Dragomir îl podidiră lacrimile când auzi cu câtă 
resemnare își aștepta sfârșitul bunul lor prieten și cum n-a 
avut nici cel mai mic cuvânt de reproș pentru acela care-i 
pricinuise pieirea. Dimpotrivă, el socotea ca o adevărată 
bună voinţă pe care i-o arăta Cerul, împrejurarea că îi 
fusese dat să-și mai vadă odată fostul căpitan din Polonia 
Și Rusia. 

— Bietul Leonida - exclamă Dan Dragomir, ștergându-și 
lacrimile - el a fost cel mai bun dintre noi, cel mai milostiv, 
cel mai blând și tocmai el să plătească cu sângele său 
moartea lui Gorciacov. 

— Dar cine-ţi spune că va plăti? strigă Rimsky... 

— Tot mai nădăjduiești, căpitane? întrebă voinicul, cu 
amărăciune. 

— Mai mult decât oricând! răspunse Stanislau Rimsky cu 
hotărâre. N-am putut să-ţi spun până acum că după 
amiază, când te-am lăsat singur cu popa Mașuchin, am fost 
la Juliette Mauras... 

— Eu n-am încredere în franțuzoaica aceasta! zise Dan. 

— Nici nădejdea mea nu se bizuie numai ne ea! răspunse 
Stanislau Rimsky. 

— Ai pus la cale ceva? întrebă Dan, făcând ochi mari, 
deodată. 

— Firește! 

— Și mie nu mi-ai spus nimic! urmă Dan, oarecum cu 
imputare. 

— Nu, fiindcă nici eu nu știu încă ceva hotărât! zise 
Rimsky. Mai întâi trebuie să mă reped până în tabără și 
numai pe urmă voi putea spune: „acesta este planul!” 
Deocamdată însă, ajută-mă să-l îmbrăcăm pe popă și să-l 
așezăm în pat! 


1575 


— Dar așa gol, cum este și sub pat, nu poate rămâne? 

— Pentru orice eventualitate e mai bine să-l îmbrăcăm și 
să-l așezăm în pat! răspunse Rimsky. Poate-l caută cineva - 
nu se știe - și atunci e mai bine să-l creadă numai beat 
decât sa vadă că s-a petrecut ceva nefiresc cu el. 

Voinicii îl scoaseră deci de sub pat, îl îmbrăcară în 
anteriu și-l așezară apoi în pat cu fața spre perete. 

Pe urmă mai aruncară o privire prin odaie, spre a vedea 
dacă nu uitaseră nimic și apoi Stanislau Rimsky îi spuse lui 
Dan Dragomir: 

— Dragă Dane, tu te vei duce acum și te vei plimba puţin 
între comandament și închisoare. Leonida va cere să 
vorbească cu generalul Luders pentru a-l ruga să nu fie 
împușcat în faţa mulțimii. Când se va înapoia, încearcă să 
te apropii de el, dar așa ca să te recunoască, pentru a-ţi 
putea face un semn dacă generalul i-a îndeplinit 
rugămintea. 

— Parcă spuneai că e sigur de asta! răspunse Dan. 

— Așa crede el! În orice caz nu strică să știm precis care 
va fi situaţia. 

— Şi pe urmă ce să fac? 

— Pe urmă vei veni în tabără și dacă nu mă găsești în 
cortul nostru, caută-mă la tribunul Nicolae Corcheș, căci 
acolo voi fi. 

— Bine, căpitane! 

Voinicii își luară rămas bun și ieșiră în strada, unde unul 
porni spre piaţă, iar celălalt spre tabăra lui Avram Iancu. 


* 
x x 


Dan Dragomir ajunse tocmai la timp în piață deoarece 
din strada pe care se găsea comandamentul venea tocmai 
patrula care-l însoțea pe Leonida, la înapoierea sa de la 
generalul Lüders. 

De data aceasta însă, cu toate că se înserase de-a 
binelea, patrula nu mai era alcătuită din patru cazaci, ci 
din zece. 

Aceasta, pentru a preîntâmpina un nou atac al mulţimii 
asupra osânditului așa cum se petrecuse de dimineaţă. 

Lucrul acesta îl cam nemulţumi puţin pe Dan Dragomir, 
deoarece el socotise să se apropie de prietenul său tot 
mulțumită unei îmbulzeli pe care ar fi pricinuit-o sub 
pretext că își manifestă furia împotriva ucigașului. 

Acum însă, nu prea erau nici oameni pe stradă și pe 
deasupra și patrula era mai numeroasă. 

Ce să facă? 

De unul singur nu se putea apropia deoarece cazacii l-ar 
fi îmbrâncit cât colo și pe urmă poate că mai riscă și să-l 
aresteze. 

Nehotărât, el se luă după patrulă, încă cu vreo doi-trei 
gură cască din care se găsesc întotdeauna și pretutindeni, 
pentru a însoţi o muzică militară, o companie în marș, o 
patrulă care duce un arestat. 

Pe la mijlocul pieţei, Dan Dragomir trecu deodată mai în 
faţa patrulei și începu să fluiere un vechi cântec popular 
care știa că pe vremuri fusese cântecul favorit al 
doctorului Leonida. 

La început prizonierul se uită la el, deoarece își 
recunoscuse îndată cântecul ce-i era drag, nu-și 
recunoscuse însă și prietenul în negustorul din Nijni 
Novgorod. 

Leonida își aplecă trist capul și se gândi la vremurile 
îndepărtate, pe când cântase el cântecul acesta la 
Varșovia, apoi în pădurea de la Zlepitnak, în Cuibul 
Vulturilor din Rudin. 

Fluieratul  trecătorului nu mai contenea însă și 
încăpăţțânarea lui de a intona mereu aceeași melodie, îl 
făcu să se uite mai bine la acela care prin cântecul lui îi 
reamintea un trecut atât de îndepărtat, dar atât de drag 
amintirii sale. 

Și tot uitându-se la el și trecătorul la rândul lui privindu-l 
țintă inima lui Leonida tresări deodată. 

El recunoscuse în străinul în aparenţă nepăsător pe Dan 
Dragomir. 

Bucuria osânditului fu atât de mare încât nu lipsi mult 
să-l strige pe nume. Din fericire însă, se stăpâni la timp, 
așa că nu se trădă nici pe sine și nu-l vâri în bucluc nici pe 
Dan. 

În schimb, doctorul Leonida se opri în loc și din pricina 
lui se opriră și cazacii care îl păzeau. 

— Înainte! Ce te oprești! se răsti unul din ei la prizonier. 

Comandantul închisorii auzind cuvintele cazacului se 
întoarse și văzându-și patrula oprită în loc alergă în grabă 
acolo. 

— Ce este? Ce s-a întâmplat? întrebă el, oarecum 
îngrijorat. 

— Prizonierul nu vrea să mai meargă, tătucă! zise 
cazacul guraliv, care se răstise mai înainte la Leonida. 

— M-am oprit o singură clipă, domnule comandant - 
răspunse Leonida, cu glas tare - să mai văd pentru ultima 
oară piața aceasta prin care am trecut liber de atâtea ori, 
deoarece mâine, din caleașcă, n-o voi mai putea vedea. 

— Ha, ha, ha, - râse cazacul guraliv - își închipuie că va fi 
dus cu trăsura la împușcare! 

— Tăcere! se  răsti comandantul la soldat, apoi, 
întorcându-se spre Leonida, îi zise: 

— Trebuia să te gândești mai mult înainte de a săvârși 
fapta, doctore Kipriotis și atunci ai fi putut vedea piaţa 
aceasta nestânjenit, de câte ori ai fi voit. Acum însă, te rog, 
mergi înainte pentru a nu da prilej lumii să repete scenele 
de azi dimineaţă. 

— Am înţeles, domnule comandant - zise Leonida și 
porni îndată mai departe, în mijlocul patrulei. 

Scopul lui era ajuns. 

Din cuvintele pe care le rostise cu voce tare Dan 
Dragomir înțelese că Leonida va fi dus la execuţie într-o 

trăsură, iar dintr-un semn, pe care prizonierul i-l făcu în 
ascuns prietenului său, acesta pricepu și că totul era 
aranjat așa după cum dorise Stanislau Rimsky. 

Peste câteva minute patrula intră pe poarta închisorii iar 
Dan Dragomir, care o însoţise până acolo, se întoarse și 
porni grăbit spre tabără. 

Despărţindu-se de Dan, Stanislau Rimsky, trecu pe la 
hotel, unde lăsă o vorbă pentru Juliette Mauras, că nu va 
putea veni decât la ceasurile zece, apoi se dusese de-a 
dreptul spre tabăra lui Avram Iancu care era așezată afară 
din oraș, în apropiere de poarta cetăţii. 

Avram Iancu venise la Alba Iulia cu toţi tribunii și 
prefecţii români care mai rămăseseră în viață, precum și 
cu o ceată de vreo trei sute de voinici. 

Craiul Munţilor venise însoţit de această puternică 
gardă, nu numai fiindcă voia să-i prezinte generalului 
Liders, pentru a restabili adevărul, o probă de felul 
primitiv și neîndestulător cum erau înarmaţi și echipați 
oamenii săi, dar și fiindcă cete de unguri înarmaţi tot mai 
colindau pe ici pe colo atacând satele românești și 
omorând, drept răzbunare, tot ceea ce găseau viu înaintea 
lor și nu era unguresc. 

Din această pricină, drumul lui Avram Iancu spre Alba 
Iulia, n-a fost numai o călătorie protocolară pentru a se 
prezenta comandantului trupelor rusești, ci și o expediţie 
de purificare, de curăţire a satelor românești de ultimele 
rămășițe ale armatelor ungurești învinse. De aceea Iancu 
venise cu trupa înarmată și de aceea luase cu el chiar și 
două din tunurile capturate de la armatele lui Hatvani și 
Kemeny. 

Când Stanislau Rimsky ajunse în seara aceea în tabără 
cei mai mulți dintre români stăteau de vorbă în jurul 
focurilor, iar căpeteniile, în frunte cu Avram Iancu, 
discutau despre desfășurarea evenimentelor în cortul cel 
mare al Craiului. 

Aflând că toţi conducătorii sunt adunaţi la Iancu, 
Stanislau Rimsky se duse și el acolo. 


* 
x x 


Când intră în cort, tineri și bătrâni îl ovaţionară, 
deoarece prin curajul său, prin faptele sale cu adevărat 
eroice, Rimsky-Mihu știuse să se facă iubit și stimat de toţi 
fruntașii românilor. 

— Dar unde umbli, frate Mihule? îl întrebă Avram Iancu. 
De două zile nimeni nu te-a mai văzut. 

— M-am învârtit și eu prin oraș, domnule comandant - 
răspunse Rimsky, așezându-se lângă Nicolae Corcheș cu 
care era foarte bun prieten încă de la cumplita bătălie de 
la Fântânele, unde românii, sub conducerea lui Corcheș și 
Mihu, nimiciseră pe cei trei mii de unguri ai lui Vasoar. M- 
am folosit de aceste două zile de repaus pentru a mai gusta 
puţin din viaţa de oraș pe care am cam uitat-o în răstimp 
de un an și jumătate de când ne tot hărțuim cu ungurii. 

— Hărţuială, care nici acum nu s-a sfârșit încă - zise 
Craiul Munţilor. Tocmai vorbeam cu prietenii noștri, în ce 
măsură trebuie să luăm noi parte la acţiunea trupelor 
rusești. 

Și discuţia se învârti în jurul acestui punct încă timp de 
vreo jumătate ceas, după care căpeteniile se împrăștiară, 
fiecare ducându-se spre cortul lui pentru a se odihni. 

Mihu se îndreptă cu Nicolae Corcheș spre cortul 
acestuia, unde intrară amândoi voinicii și unde ei rămaseră 
până pe la ceasurile nouă fără un sfert. 

Când ieșiră, atunci, Mihu avea ochii înlăcrimaţi și o 
vădită emoție îi stăpânea sufletul. 

— Frate Corcheș - zicea fostul Vultur ai Morţii - zece 
vieţi dacă aș avea și tot n-aş trăi îndeajuns pentru a-ți 
putea mulțumi pentru ceea ce ai făcut pentru mine. Ne 
cunoaștem doar de un an și jumătate, dar dovada de 

prietenie pe care mi-ai dat-o astăzi, este mai mult decât 
fapta unui frate. 

— Nu trebuie să-mi mulțumești nimic, frate Mihule - 
răspunse Nicolae Corcheș. Eu pricep, durerea sufletului 
omenesc și sunt fericit că-ţi pot răsplăti măcar în parte 
ceea ce ai făcut d-ta, care astăzi știu că ești străin pentru 
națiunea românească. De altfel, acum văd lucrurile în 
adevărata lor lumină și îmi dau seama că ceea ce vrei să 
întreprinzi este mai mult decât o faptă nobilă și de aceea, 
chiar dacă n-ai fi fost preţiosul nostru Mihu care a băgat 
spaima în unguri, eu tot ţi-aș fi dat ajutorul de care ai 
nevoie. 

Dar iată că am ajuns - urmă tribunul. - Uite-l și pe Jurca 
Todoruţ, vajnicul nostru tunar. Cu el trebuie să vorbim. 

Cei doi bărbaţi ajunseră între timp la locul unde erau 
adăpostite cele două tunuri ale lui Iancu, pe care le păzea 
zi și noapte Jurca Todoruţ, un fost vânător din Roșia, care 
din necesitate se făcuse tunar și care era cel mai bun 
ochitor ai oastei lui Iancu. 

Acest Jurca Todoruţ n-avea nimic mai sfânt pe lume ca 
tunurile lui. Lângă ele dormea, lângă ele mânca și dacă 
vreodată treburile îl sileau să se îndepărteze pentru câteva 
ceasuri, tot timpul nu se gândea decât la tunurile lui, 
întocmai cum se gândește mirele la mireasa sa. 

Acum era tot lângă tunuri, între ele, întins pe spate și 
uitându-se la cerul înstelat. 

— Ce-ţi fac tunurile, Todoruţ, flăcăule? îl întrebă Nicolae 
Corcheș. 

Todoruţ sări în picioare și cât ai clipi din ochi în mâinile 
lui se ivi o pușcă îndreptată ameninţător spre cei doi 
bărbaţi. 

— Liniștește-te, măi Todoruţ, căci noi suntem Corcheș și 
fratele Mihu! strigă tribunul și zelosul tunar își lăsă pușca 
jos. 

— Așa se schimbă treaba! zise Todoruţ, apropiindu-se de 
voinici - „Sara bună” căpitanii mei. Mă întrebarăţi ce-mi 
fac tunurile? Apăi prost, căpitanii mei! 

— De ce, Todoruţ? 

— Păi treabă-i asta? zise Todoruţ, amărât. De un veac nu 
și-a mai deschis gura nici Veta, nici Păunat6. Mă tem că 
dacă va mai merge așa, vor uita amândouă să-i mai suduie 
pe unguri. 

— Lasă, Todoruţ - zise Nicolae Corcheș - poimâine 
plecăm de aici și mai dăm o raită prin munţi pentru a 
stârpi și cele din urmă cuiburi de unguri înarmaţi. Atunci 
poate că va mai avea ceva de spus și Veta și Păuna ta. 

— Fi-ţi-ar gura aurită, căpitane! răspunse tunarul, cu 
sinceră dorinţă. 

— Acum însă, am avea ceva treabă cu tine, Todoruţ, 
flăcăule! urmă tribunul. 

— Spune, căpitane! Numai să nu mă trimiţi de lângă 
tunuri. 

— Fii fără teamă! reluă Corcheș. Uite despre ce este 
vorba. Mâine e ziua de naștere a ţarului Nicolae I, 
împăratul rușilor, care ne-au ajutat să-i înfrângem pe 
unguri. 

— Dumnezeu să-l ţină în sănătate și bucurie că bine a 
făcut! răspunse tunarul. 

— Tocmai de aceea, trebuie să sărbătorim și noi ziua 
aceasta așa după cum se cuvine. Rușii pregătesc o mare 
paradă pentru mâine și în zorii zilei vor trage douăzeci și 
una de lovituri de tunuri spre a saluta ziua de naștere a 
țarului. 

— Păi cum, căpitane? se minună fostul vânător din 
Roșia, care nu se prea pricepea în asemenea sărbători. Să 
omori lumea pentru că-i ziua împăratului? 

— Dar cine o omoară? 

— Păi rogu-te frumos, căpitane - zise Jurca Todoruţ, 
foarte serios - din douăzeci și una de ghiulele ori unde le-ai 


18 Așa își botezase Jurca Todoruţ tunurile. 

trage, una tot va cădea lângă niscaiva oameni. Pentru ce 
să-i ciopârțească, numai spre a-l saluta pe împărat cu 
tunul? 

Nicolae Corcheș începu să râdă și râse și Mihu. 

— Nu-i așa, Todoruţ, flăcăule! zise Corcheș - loviturile 
acestea sunt oarbe fără încărcătură, numai cu pulbere, ca 
să bubuie! Așa se salută zilele mari, sărbătorile naționale. 

Jurca 'Todoruţ se scarpină după ureche și exclamă: 

— Multe mai învaţă omul, cât trăiește! Niciodată nu mi- 
ar fi trecut nici măcar prin gând că Veta și Păuna mea ar 
putea deschide gura, numai așa de paradă, fără a lăsa 
câţiva unguri fără cap. 

— Apoi asta așa este, Todoruţ, flăcăule! urmă Nicolae 
Corcheș. Și atunci uite la ce ne am gândit noi. De ce să 
creadă rușii că noi nu știm cum trebuie sărbătorită ziua 
unui împărat care ne este prieten? 

— Păi cum să creadă una ca asta, căpitane! răspunse 
Jurca Todoruţ. Noi știm doar cum trebuie! Douăzeci și una 
de lovituri fără ghiulea. 

— Nu așa, Todoruţ, flăcăule! zise tribunul iarăși. Noi 
suntem un popor mai mic și nu trebuie să ne asemuim cu 
puternicii noștri aliaţi. Noi nu vom trage decât unsprezece 
lovituri. 

— Mai bine! răspunse Todoruţ, care avea răspuns la 
toate. Mai crut puţin pulberea. 

— Așa e! urmă tribunul. Acum mai este încă ceva. Dacă 
nu putem trage douăzeci și una de lovituri de tun, pentru a 
nu-i supăra pe ruși, asta nu însemnează să nu putem fi noi 
cei dintâi care să-l salutăm pe ţar. Afară de asta, chiar e 
mai bine să începem noi, pentru ca rușii să nu poată spune 
că noi nici nu ne-am gândit să-i trimitem ţarului salutul 
nostru și că numai după ce i-am auzit pe ei ne-am adus 
aminte că e ziua împăratului. 

— Să le tragem atunci îndată după miezul nopţii, 
căpitane! zise iute, tunarul. 

— Nici așa nu se poate, Todoruţ, flăcăule, căci obicei 
este ca bubuiturile să înceapă în zorii zilei. 

— Păi dacă ne-o iau rușii înainte? 

— Tocmai asupra acestui punct vreau să ne înţelegem! 
urmă Nicolae Corcheș. Căpitanul Mihu știe unde sunt 
bateriile rusești care vor trage mâine cele douăzeci și una 
de salve. Înainte de revărsatul zorilor el va fi acolo și când 
va vedea că rușii se pregătesc, va trage cu pușca de trei ori 
în aer. În liniștea revărsatului zorilor detunăturile nu se 
poate să n-ajungă până la tine. 

— Firește că nu! 

— Așadar, îţi pregătești totul, mai dinainte și când auzi 
cele trei detunături, îi și dai drumul! 

— Las’ pe mine, căpitane! răspunse tunarul umflându-și 
pieptul. Să-mi mai spui doar cum să trag? Iute s-au încet, 
eu n-am mai lucrat cu fetele mele pentru paradă. 

— De obicei bubuiturile urmează la răstimpuri de două- 
trei minute una de alta. Tu însă poţi trage și mai iute, ca 
loviturile noastre să nu se amestece cu ale rușilor și să se 
cunoască de unde vin. i 

— Am înţeles! răspunse Jurca Todoruţ. Îl iau cu mine și 
pe Vasile Itu și în cinci minute n-am ce face din unsprezece 
lovituri! 

— Acum încă ceva! mai zise tribunul. Ai noștri nu știu 
nimic de ziua ţarului, deoarece comandantul rusesc 
pregătește parada în ascuns, de teamă să nu se pună la 
cale vreun nou atentat ca acela care l-a răpus pe prinţul 
Gorciacov. De aceea să nu spui nici tu nici un cuvânt, 
nimănui, să le tragem o păcăleală. Mâine, când vor fi 
treziți din somn de bubuiturile fetelor tale, vor crede că a 
sunat ziua de apoi și vor alerga zăpăciţi care încotro. 

— Asta-i bună căpitane! zise Todoruţ și începu să râdă 
cu poftă. Onuţ Draghină mai ales, care-i fricos ca un 
șoarece, parcă-l văd că va fugi în cămașă și izmene, așa 
cum a fi! 

— Așadar, ne-am înţeles, Todoruţ flăcăule? zise Corcheș. 
Nimănui niciun cuvânt și când auzi trei detunături, 
deschizi gura fetelor tale. 

— Las’ pe mine căpitane! Mai ales când e vorba să 
râdem puţin de ai noștri! 

— Atunci noapte bună, Todoruţ și vezi să nu te fure 
somnul! mai zise tribunul și se îndepărtă la braţ cu 
Stanislau Rimsky. 

— Dar cine naiba se mai culcă? exclamă Jurca Todoruţ. 
De două săptămâni altceva nu fac decât dorm! Parcă nici 
n-ar fi război! 

Și într-adevăr, în noaptea aceea, Jurca Todoruţ nu mai 
închise ochii, găsind mereu câte ceva de făcut, când la 
Veta, când la Păuna. 


La biserica Episcopiei, clopotul sunase ceasurile zece. 

Orașul era cufundat în întuneric și tăcere, câte un rar 
trecător întârziat mai grăbindu-se doar spre casă. 

Alba Iulia nu este nici astăzi un oraș cu o viaţă prea 
zgomotoasă; pe vremea când se petrec cele istorisite de 
noi însă, lumea se culca într-adevăr odată cu găinile și 
după apusul soarelui aproape nimeni nu mai colinda 
străzile. 

De la venirea rușilor obiceiul acesta este adevărat că se 
cam pierduse. Cei care cutreierau străzile însă, umblând 
dintr-o cârciumă în alta, sau prin cafenele, erau numai 
rușii. 

Dar în seara aceea, nici măcar rușii nu mai puteau fi 
zăriţi pe străzi, deoarece, după cum am văzut mai înainte, 
generalul Liiders consemnase în cazărmi atât trupa, cât și 
pe ofiţeri, până a doua zi de dimineaţă. 

De aceea era orașul mai liniștit chiar ca de obicei, 
luminile de prin case și chiar de prin localuri, stingându-se 
rând pe rând. 

În piaţa Alba Iuliei, afară de felinarul de la hotel 
Panonia, nu se mai vedea lumină decât la o singură 
fereastră așezată chiar deasupra firmei proaspăt spălată a 
hotelului. 

Era fereastra de la una din cele trei odăi ale 
prezicătoarei. 

Juliette Mauras își plătise tocmai nota de hotel și spre 
marea deznădejde a hotelierului, anunţase că va părăsi 
orașul în zorii zilei. 

Acum frumoasa franțuzoaică umbla de colo până colo 
prin odaie și privirile-i înfrigurate alunecau necontenit 
asupra unui cufăr uriaș care era așezat lângă perete, în 
apropierea ușii de legătură cu odaia din dreapta. 

Pe masă erau fripturi reci, brânzeturi, prăjituri, fructe, 
două tacâmuri și două sticle din cel mai bun vin de Tokay. 

— Zece și cinci - își șopti ea, aruncând o privire 
nerăbdătoare asupra ceasului de aur, încrustat cu 
diamante pe care-l purta ATÂRNAT DE gât de un lanţ gros. 
De ce va fi întârziind? După amiază a venit exact la ora 
convenită! Să i se fi întâmplat ceva?... Să se fi răzgândit?... 

Prezicătoarea își reluă plimbarea prin odaie și peste 
cinci minute se uită iarăși la ceas. 

— Nu mai înţeleg nimic! exclamă ea din nou. Zece 
minute întârziere... Dar ce însemnează asta?... Eu știu că 
mi-am încuiat geamantanul acesta când am coborât în 
restaurant pentru a cina... De altfel, cum era să-l las 
deschis tocmai pe el, când aici îmi ţin lădiţa cu 
giuvaericale?... 

Prezicătoarea păli și cu mâini tremurânde își scoase din 
geamantanul găsit deschis lădița în care-și ţinea 
nestimatele. Deschise apoi lădiţa și cu mâinile înfrigurate 
începu să umble printre giuvaeruri. 

— Şi totuși, nu pare să-mi lipsească nimic!... Dar eu știu 
sigur că am încuiat geamantanul!... Ciudat!... Mă voi 
plânge hotelierului... Asta este prea de tot! 

Juliette Mauras își aruncă lădiţa cu nestemate înapoi în 
geamantan, închise geamantanul și porni spre ușă pentru a 
cere ca hotelierul să vină până la ea. 

În aceeași clipă însă cineva bătu în ușă și la strigătul ei 
de „intră”, ușa se deschise și în pragul ei se ivi o servitoare 
care zise: 

— Domnul căpitan Mihu... 

Cât ai clipi din ochi, Juliettei Mauras îi trecu toată 
supărarea. 

— Să poftească! îi răspunse ea servitoarei, apoi alergă 
până la oglindă, pentru a vedea dacă mânia de adineauri 
nu-i împrăștiase cumva vreo buclă de păr sau dacă firele 
sprâncenelor nu i se zbârliseră. 

Un pieptene, o periuţă, intrară în joc, apoi prezicătoarea 
se întoarse, surâzătoare, ca amândouă mâinile întinse 
pentru a-l saluta pe acela pe care-l dorea cu toată ardoarea 
firii sale pătimașe. 

Braţele întinse însă, căzură greoaie, de-a lungul trupului 
ca lovite de o putere nevăzută, iar surâsul se transformă 
deodată într-o schimonositură, cum numai o surpriză 
uluitor de neplăcută poate întipări pe chipul unui om. 

Stanislau Rimsky era acolo în mijlocul odăii, voinic, 
chipeș, mai frumos parcă decât oricând, zâmbind 
curtenitor, mai mult chiar, plin de o veselie, pe care voia 
parcă s-o împărtășească și prezicătoarei. 

Dar atunci... atunci de ce îngheţase zâmbetul pe buzele 
Juliettei Mauras, de ce sprâncenele i se încruntaseră, de ce 
ochii ei aruncau fulgere? 

Ochii aceștia, plini de o mânie ucigătoare, nici nu se mai 
uitau la Rimsky, ci alături de el, la o făptură gingașă, 
fermecătoare, cu ochi ca seninul cerului de mai, cu păr ca 
aurul curgător. 

Juliette Mauras n-o văzuse niciodată în viaţa ei pe femeia 
aceasta, nimeni nu i-o descrisese și nici ea nu-și dăduse 
osteneală să și-o închipuie. Totuși, instinctul îi spunea cine 
este și ar fi putut jura pe capul ei că încântătoarea blondă 
de lângă Stanislau Rimsky, nu era nimeni alta decât aceea 
care știuse să farmece inima fostului Vultur al Morţii, nu 
era nimeni alta decât acea Mioara Comăneanu, de care 
voinicul îi vorbise după amiază cu atâta neţărmurită 
dragoste. 

— După cum vezi, dragă prietenă - zise Stanislau 
Rimsky, cu același zâmbet nezdruncinat, m-am ţinut de 
cuvânt și de data aceasta și am venit pentru a-ţi ţine de 
urât până în zori, când vei părăsi orașul. M-am gândit însă 
că venind singur aș putea fi dăunător bunului d-tale 
renume și de aceea am rugat-o pe Mioara să mă însoţească 
și ea, ceea ce a făcut cu dragă inimă, mai ales când i-am 
spus că cea mai învățată urmașă a Pythiei, îmi este o 
prietenă din tinereţe. 

Chiar fără această explicaţie, pe care voinicul o dăduse 
numai pentru a împăca regulile bunei cuviinţe, Juliette 
Mauras înţelesese îndată rostul Mioarei acolo. 

Stanislau Rimsky îi făgăduise să petreacă noaptea aceea 
alături de ea, deoarece numai cu această condiţie îi 
făgăduise ea că va face ca doctorul Leonida să fie grațiat. 

Voinicul se ţinuse de cuvânt și venise. Dar pentru a pune 
o piedică de neînlăturat oricărei încercări amoroase, 
oricărui nou atac de dragoste din partea prezicătoarei, el 
își adusese cu sine și iubita. 

Franţuzoaica era destul de deşteaptă pentru a-și da 
seama că acesta fusese gândul voinicului. 

Recursese deci la o viclenie pentru a se ţine de cuvânt, 
silind-o și pe ea să-și îndeplinească făgăduiala de a-l scăpa 
pe osândit! Ei bine, la viclenie va răspunde și ea cu aceeași 
monedă și se va vedea până la urmă cine era mai mare 
meșter în viclenii! 

Cu prefăcătoria-i în care într-adevăr Juliette Mauras era 
mare meșteriţă, ea își porunci liniște sângelui său revoltat, 
își porunci tăcere sufletului său biciuit de patima dragostei 
și vrăjindu-și din nou zâmbetul ispititor pe buze, se apropie 
de Mioara cu mâinile întinse. 

— Fii bine venită în locuinţa-mi trecătoare, doamnă - îi 
zise ea - și primește te rog expresiunea celei mai adânci 
mulțumiri pentru jertfa pe care ai făcut-o, primind să-mi ţii 
de urât până la plecare. 

— Nu este nicio jertfă ci numai o plăcere, doamnă! 
răspunse Mioara, așezându-se pe canapea, lângă 
prezicătoare, pe locul pe care i-l îmbia aceasta. Mihu mi-a 
vorbit atât de frumos despre d-ta, încât am primit îndată 
să-l însoțesc. 

— Să fie adevărat? se gândi franţuzoaica. Să-i fi vorbit 
frumos de mine?... Să nu-i fi spus nimic referitor la 
adevăratul scop pentru care l-am chemat în noaptea 
aceasta la mine? Dar de ce îmi mai frământ eu creierul cu 
asemenea întrebări! Mie tot una! Ori cunoaște adevărul, 
ori nu! Un singur lucru nu mă lasă nepăsătoare: Acela ca 
Stanislau Rimsky să fie al meu și numai al meu și chiar 
dacă și-a adus un paznic cum nu se putea mai bun pentru 
virtutea sa, totuși, îi voi dejuca planul și-i voi arăta că 
poate fi Vulturul Morţii mai tare pe câmpul de bătaie, în 
diplomaţie însă, e mai tare Juliette Mauras. 

În adevăr, Stanislau Rimsky nu-i spusese nimic iubitei 
sale despre adevăratele gânduri ale prezicătoarei. Atât din 
cavalerism, cât și din dorinţa de a nu pune poate la o grea 
încercare inima Mioarei când aceasta ar fi aflat că este 
vorba de o femeie care i-a fost mai mult decât o prietenă 
pe vremuri și care-l mai asaltează încă și acum cu 
dragostea ei, voinicul îi spusese iubitei sale că este vorba 
de o prietenă care mulțumită faimei de care se bucură în 
toată lumea, nădăjduiește să-l scape pe doctorul Leonida 
de la moarte. Cum generalul Lüders urma să-i dea 
răspunsul de-abia seara, sub cuvânt de a nu face lumea să 

bârfească pe socoteala prezicătoarei, Rimsky o rugase pe 
Mioara să-l însoţească și ea, ceea ce într-adevăr ea primise 
cu plăcere, mai ales fiindcă era vorba de o persoană în 
mâinile căreia stătea viața bunului doctor Leonida, 

Firește însă că, prevăzător, Stanislau Rimsky își 
prevenise iubita, spunându-i că s-ar putea întâmpla să se 
petreacă lucruri ciudate, deoarece el bănuiește că 
prezicătoarea este spionată. În orice caz, voinicul o rugă 
pe Mioara să rămână liniștită și să nu-și piardă cumpătul, 
orice s-ar întâmpla și orice întorsătură ar putea lua 
lucrurile. 

Așadar, într-adevăr Mioara nici nu bănuia măcar cine 
era într-adevăr Juliette Mauras și care era adevăratul scop 
pentru care iubitul său o luase cu dânsul. 

— De altfel - urmă Mioara, văzând că prezicătoarea nu-i 
răspunde - am venit și cu gândul ca să-ţi mulţumesc și eu 
pentru osteneala pe care ţi-o dai pentru a ne scăpa 
prietenul de la groaznica soartă care-l așteaptă. 

— Am făcut aceasta, doamnă - răspunse Juliette Mauras 
- nu numai în numele vechii și bunei prietenii care mă 
leagă de Stanislau Rimsky, care astăzi se cheamă căpitanul 
Mihu, ci și pentru că știu ce a însemnat Gorciacov în viaţa 
dv.... și a aceluia care zace astăzi în închisoare și deci am 
putut să-mi dau seama că Gorciacov n-a primit decât ceea 
ce a meritat. 

— L-ai văzut pe generalul Luders? întrebă atunci 
Stanislau Rimsky. Ce ai făcut? Ţi-a dat decretul de 
grațiere? Ă 

Juliette Mauras tresări o clipă. Încurcătura ei însă nu 
tinu decât o singură secundă. Ea își avea planul bine 
hotărât și acest plan și-l putea pune în aplicare chiar și 
acum, când situaţia se schimbase puţin prin prezenţa 
neașteptată a Mioarei. 

— Firește că am fost! minţi ea, cu o îndrăzneală fără 
seamăn. Sau îţi închipui oare că pun atât de puţin preţ pe 
viața unui om încât să mă dezinteresez de soarta lui când 

nu mai sunt decât câteva ceasuri până când urmează să fie 
împușcat? 

— Şi ce ai făcut? întrebă Mihu, cu nerăbdare. L-a 
graţiat?... Ţi-a dat decretul? 

— De grațiat, la grațiat! urmă prezicătoarea cu 
minciunile. Decretul însă nu mi l-a dat încă. 

— Nu ţi l-a dat? îngână Rimsky și toată bucuria lui de 
mai înainte, se spulberă ca sub vraja unei baghete magice. 
Dar atunci... atunci n-am făcut nimic! 

— Te înșeli, dragă Stanislau! răspunse Juliette Mauras, 
zâmbind cu nerușinare, fără să-i pese că prin această nouă 
minciună criminală îl împiedica pe Stanislau Rimsky să 
încerce el măcar să-și scape prietenul, dacă ea nu putuse 
să facă nimic, dacă nici măcar nu mai încercase să 
vorbească cu generalul Lüders știind că acesta poate că 
nici n-ar mai fi primit-o. 

— Cum să mă înșel? ripostă voinicul. Dacă l-a grațiat 
într-adevăr, de ce nu ţi-a dat decretul? 

— Fiindcă - răspunse prezicătoarea, cu uluitoare 
seninătate - pe de o parte nu este hotărât încă asupra 
motivelor cu care să-și însoţească raportul către Ministerul 
de Război din Petrograd, iar pe de altă parte, vrea să dea 
hârtia din mână cât mai târziu, pentru ca nici măcar 
aghiotantul său care va întocmi decretul să nu afle prea de 
vreme despre grațiere. 

Stanislau Rimsky clătină din cap și din privirile lui se 
putea citi lămurit că neîncrederea începuse să i se 
strecoare în suflet. 

— Ciudat... foarte ciudat - îngână voinicul. Mi-e teamă... 

— Să nu-ţi fie nicio teamă - îi tăie vorba prezicătoarea, 
care nu voia să-l lase să urmeze, pentru a nu veni cu noi 
întrebări la care răspunsul nu era pregătit. Mă miră însă 
că d-ta, mai ales d-ta, care știi ce însemnează o asemenea 
grațiere, nu-ţi dai seama de marea, de nețărmurita 
răspundere pe care și-o ia generalul Luders, când îl 
grațiază pe ucigașul prinţului Gorciacov, comandantul 

suprem al armatelor rusești din Ungaria și prietenul 
ţarului Nicolae I. 

— Tocmai de aceea mă tem că și-a dat seama de 
gravitatea unei asemenea îndrăzneli și te amână până 
mâine dimineaţă, când, după executarea lui Leonida, îţi va 
spune să-l ierţi, dar gândindu-se mai bine, a văzut că nu 
poate, că n-are voie să-l graţieze pe acela care l-a răpus pe 
Gorciacov. 

De altfel - urmă voinicul, îndată - cum să mai și ajungi la 
decretul de grațiere, acum, în miez de noapte? 

— Generalul Lüders mi-a spus să fiu fără grijă și să nu 
mă neliniștesc - răspunse Juliette Mauras - chiar dacă-mi 
va trimite decretul prin aghiotantul său, după miezul 
nopții, căci de trimis, mi-l va trimite cu siguranţă. 

— Așadar - zise Rimsky, cam dezamăgit - nu ne rămâne 
altceva de făcut decât să așteptăm sosirea aghiotantului? 

— Firește! 

— Şi dacă acest aghiotant nu va veni niciodată, sau va 
veni numai după ce vor fi răsunat detunăturile puștilor 
care sunt menite să pună capăt vieţii prietenului meu? 

— Prea ai gânduri rele, dragă Stanislau - răspunse 
prezicătoarea, care nu se așteptase la o asemenea 
dezamăgire la voinic. De ce să punem la îndoială buna 
credință a generalului, de ce să credem că astăzi, pentru 
întâia oară în viaţa ei, Juliette Mauras nu va reuși să facă 
să i se împlinească dorința? 

— Doamna are dreptate - zise și Mioara, nebănuitoare. 
Trebuie să așteptăm, căci în orice caz n-avem altceva mai 
bun de făcut. 

Rimsky se uită la iubita sa, dar nu răspunse. 

N-avea altceva mai bun de făcut decât să aștepte așa, cu 
mâinile în sân? 

Ba da, avea el ce să facă, dar pentru asta nu sosise încă 
vremea. 

Hotări deci să aștepte sosirea aghiotantului cu decretul 
de grațiere atât timp cât îi va fi cu putinţă, fără a primejdui 

ducerea la îndeplinire a planului său. Dacă până atunci 
decretul nu sosea, pornea să încerce el marea lovitură, 
care, sau reușea sau dacă nu, murea și el și Dan Dragomir. 

Pentru a omori urâtul se așezară la taifas și vorbiră 
despre ruși, despre Paris, despre trecut, moda femeiască, 
politică și câte în lună și în soare. 

Intre timp gazda îi îmbia mereu, ba cu prăjituri, ba cu 
fructe, ba cu câte un pahar de vin. 

Mioara, nebănuitoare și nebăgând de seamă nici măcar 
că masa aceasta fusese pusă parcă anume pentru doi 
îndrăgostiţi, se servi din toate, lăudând după meritul lui 
minunatul vin de Tokay. 

Rimsky însă n-avea poftă de nimic. El nu mânca și de- 
abia gusta din vin. 

Gândul lui era necontenit la bietul tovarăș din închisoare 
care poate că deznădăjduit, își număra minutele pe care le 
mai avea de petrecut printre cei vii, până când urma să-și 
dea sfârșitul pentru el. 

La cel mai mic zgomot de pe coridor tresărea și mereu 
se uita spre ușa pe care aștepta să intre aghiotantul cu 
decretul de grațiere. 

Dar cu cât trecea timpul, fără ca aghiotantul mult 
așteptat să se ivească, cu atât mai mult se întărea și în 
mintea lui convingerea că generalul Luders o dusese 
numai cu vorba pe franţuzoaică și că nici nu se gândea să 
semneze graţierea, deoarece însăși cariera lui ar fi fost 
primejduită prin aceasta. 

De unde să știe el, bietul om, că generalul Lüders nu-i 
făgăduise niciodată Juliettei Mauras graţierea lui Leonida, 
de unde să bănuiască el că toate spusele prezicătoarei 
erau numai minciuni menite să-l ademenească acolo 
pentru noaptea aceea, pentru ca apoi să-și poată pune în 
aplicare planul său diabolic, fără să-i pese de osânditul 
care urma să cadă sub gloanţele cazacilor, în vreme ce ea 
va fugi cu voinicul supus orbește poruncilor sale prin 
blestematul somn poruncit al yoghinul Yezida? 

Este adevărat că prezența neașteptată a Mioarei 
încurcase puţin socotelile prezicătoarei, dar încurcătura ei 
nu ţinuse decât numai câteva clipe după cum am văzut. 

Juliette Mauras născocise îndată un alt plan, sau mai 
bine zis, și-l modifică pe cel dintâi, după împrejurare. 

Stanislau Rimsky venise acolo cu iubita lui pentru a o 
împiedica pe ea de a-i mai vorbi de dragoste? Ei bine, o va 
adormi și pe ea, îi va da și ei să bea din misterioasa plantă 
a Indiei și când apoi va fi stăpână pe voinţa Mioarei, îi va 
porunci să-l uite pe Stanislau Rimsky, să nu-l mai iubească, 
nici măcar să nu-și mai aducă aminte că l-a cunoscut 
vreodată. După aceea, îi va porunci să doarmă și să nu se 
trezească decât a doua zi, iar în timpul acesta ea va fugi cu 
prada sa așa după cum plănuise de la început. 

Ha, ha, ha, nu, ea nu mai era supărată pe Stanislau 
pentru că o adusese cu sine și pe Mioara. Dimpotrivă, 
acum îi părea bine, căci avea prilejul să se scape pentru 
totdeauna și de ea și deci, în viitor, nu trebuia să-i mai fie 
teamă că-l va urmări pe Rimsky și că cine știe prin ce 
întâmplare va da de el. 

După miezul nopţii, văzând că Stanislau Rimsky devine 
din ce în ce mai nerăbdător, se hotări să treacă la punerea 
în aplicare a planului său. 

Praful misterioasei plante îl avea într-un inel vechi din 
evul mediu, în care vreun cavaler de pe vremea aceea 
purtase otravă, după cum se obișnuia atunci. 

În inelul acesta își ascunsese prezicătoarea praful dăruit 
de Yezida, iar inelul și-l așezase astfel pe deget, încât o 
simplă apăsare cu degetul alăturat asupra lui făcea să se 
deschidă capacul și praful putea fi vărsat într-un pahar de 
pildă, fără ca cineva să observe. 

Cu un zâmbet diabolic în jurul buzelor, bucurându-se 
mai înainte de izbândă, Juliette Mauras se ridică de pe 
canapea, de lângă Mioara și îndreptându-se spre 
mescioară, zise: 

— Dar nu-i păcat de vinul acesta, să rămână aici? N-aţi 
băut nimic! D-ta, mai ales, Stanislau, nici nu l-ai gustat! 

Cu aceste cuvinte ea luă paharul lui Rimsky îl umplu cu 
vin, apoi apăsă pe inel și capacul acestuia sări... 

Din întâmplare, voinicul se uita tocmai la mâinile 
franţuzoaicei. Dar fiindcă mâna dreaptă a acesteia era 
acoperită de sticlă nu observă nimic. 

În schimb, el văzu un nouraș alb care se cobori în fundul 
paharului său. 

Se miră dar nu zise nimic. Poate că i se va fi părut 
numai. 

Urmări însă cu încordare mâna Juliettei Mauras care 
umplea acum paharul Mioarei. 

Nourașul cel alb străbătu și paharul iubitei sale, mult 
mai slab însă, aproape invizibil. El îl văzuse însă, deoarece 
se uitase anume la aceasta. 

Uimirea voinicului crescu. 

Ce însemna nourașul acesta? Numai șampania sau vinul 
spumos care  fermentează poate avea asemenea 
răbufnitori, dar vinul de Tokay nu le are niciodată. Afară 
de aceasta, răbufniturile șampaniei și ale vinului spumos 
au loc de jos în sus și nu de sus în jos, cum coborâseră cele 
două nourașe în paharul lui și al iubitei sale. 

Juliette Mauras își umplea acum paharul său. 

Rimsky urmări cu înfrigurare vinul din pahar și spre 
marea lui uimire băgă de seamă că în paharul 
prezicătoarei vinul rămăsese limpede ca o lacrimă și că 
nici urmă de nouraș nu se vedea. 

Tocmai voia să se adreseze gazdei spre a-i cere lămuriri 
asupra acestei ciudățenii, fără a bănui nimic însă și 
crezând că totul nu vine decât de la vin, când 
prezicătoarea se apropie de el cu paharul în mână și i-l 
întinse. 

— Ce inel ciudat! exclamă voinicul, rămânând cu 
privirea aţintită asupra inelului pe care de-abia atunci îl 
zărise pe degetul Juliettei Mauras. 

— Da, răspunse prezicătoarea, zâmbind. Este un inel 
foarte vechi, din evul mediu încă. 

Rimsky luă paharul cu vin din mâna Juliettei Mauras, îl 
așeză pe masă și ţinând degetele franțuzoaicei se uită mai 
de aproape la inel. 

— Dacă nu mă înșel, este unul din acele inele vechi în 
care nobilii purtau întotdeauna otravă pentru ca să se 
poată sinucide când cădeau în mâinile dușmanului și 
acesta îi chinuia sau îi tortura pentru a afla secrete 
necunoscute lor! zise Rimsky. Se deschide, nu-i așa? 

Prezicătoarea avu o ușoară tresărire la auzul acestei 
întrebări. 

Cât de mică, cât de neînsemnată fusese însă această 
tresărire, Rimsky care ţinea în mâna sa degetele 
franţuzoaicei o simți și un fulger îi trecu prin creier. 

— Nu știu! N-am fost niciodată curioasă să-l cercetez 
mai de aproape! răspunse Juliette Mauras. 

— Nu? făcu voinicul, mirat. Îmi dai voie să încerc eu? 

O nouă tresărire care nu-i scăpă nici ea lui Stanislau 
Rimsky și care-i întări și mai mult bănuiala ce-i încolţise în 
minte. 

Juliette Mauras n-ar fi vrut să-i dea voinicului inelul dar 
cum să-l refuze? Ce motiv să găsească la repezeală fără a-i 
stârni bănuiala? 

Neavând încotro, trase inelul de pe deget și i-l întinse lui 
Stanislau Rimsky. 

Acesta îl luă, îl suci, îl învârti și numai iată că deodată, 
capacul se deschise și sub el apăru o adânc tură lunguiaţă. 

— Da, mi-am închipuit eu! exclamă Rimsky cu un zâmbet 
ciudat în jurul buzelor. 

— Ce ti-ai închipuit? întrebă Juliette Mauras 
nerăbdătoare să vadă dacă voinicul prinsese vreo bănuială 
sau nu. 

— Mi-am închipuit eu că trebuie să fi fost vreodată 
otravă în inelul acesta! răspunse el. Şi încă nu tocmai așa 
de mult, deoarece iată că și acum mai are pe fund un fel de 
praf alb! Da... da! 

Prezicătoarea se întoarse spre canapea pentru ca 
voinicul să nu-i vadă paloarea care-i năvălise în faţă, 
deodată. 

— Se prea poate! zise ea, așezându-se pe canapea. Eu îl 
am de-abia de vreo două luni și l-am cumpărat de la un 
negustor de antichităţi din Veneţia. 

— În orice caz este un inel pe care dacă l-aș fi văzut în 
alte mâini decât ale d-tale, Juliette care știu că-mi ești 
prietenă - zise voinicul, ridicându-se de pe scaun și 
apropiindu-se de prezicătoare căreia îi înapoie inelul - n-aș 
fi fost tocmai atât de liniștit cum sunt acum. Dar de d-ta n- 

am dreptul să mă îndoiesc de aceea, îţi doresc să-l 
stăpânești sănătoasă. 

Acum însă să bem, căci e păcat de vinul acesta dacă se 
încălzește. 

— Nu, acela e paharul meu! strigă Juliette Mauras 
văzând că Stanislau Rimsky luase paharul ei de pe masă. 

Dar voinicul îl și dusese la gură și gustase din el. 

— Al d-tale? exclamă el. Vai de mine, dar am și băut din 
el! Dar... nu-i nimic, așa buni prieteni ca noi, pot bea unul 
după altul fără să se teamă că celălalt îi va afla gândurile 
ascunse. De aceea, poftim, bea d-ta din paharul meu! 

Cu aceste cuvinte își așeză paharul din mână pe masă și 
îl luă pe celălalt în care văzuse ciudatul nouraș alb. 

Juliette Mauras se făcu galbenă ca ceara și nici măcar 
nu întinse mâna după pahar. 

— Cum te gândești la așa ceva, dragă Stanislau? îngână 
ea, vădit încurcată. Numai îndrăgostiţii beau din același 
pahar! Nu ţi-e teamă că doamna Mioara ar putea deveni 
geloasă? 

— Oh, Mioara mea nu poate fi geloasă de o prietenă atât 
de veche ca d-ta! Nu-i așa, Mioaro? 

Mioarei, la drept vorbind nu prea îi plăcea această 
intimitate care, după cum bine spusese prezicătoarea, se 
obișnuia numai între îndrăgostiţi. 

Dar întorcându-se spre ea Mihu îi făcu un semn cu 
ochiul și ea înţelese că iubitul urmărea un anumit scop și 
de aceea, cu toate că nu bucuros, dar pentru a nu pune 
bete în roate scopului urmărit de Stanislau, răspunse: 

— Dar firește că nu pot fi geloasă! Dacă Mihu n-ar fi 
venit aici cu gânduri curate atunci nu m-ar fi luat și pe 
mine cu el. 

Cuvintele acestea erau adresate lui Stanislau Rimsky, ca 
un fel de imputare, ceea ce voinicul și înţelese. 

Aceasta însă nu-l împiedică să continue de a-și oferi 
paharul Juliettei, în gândul său râzând de gelozia iubitei 
sale. 

— Vezi, Juliette că Mioara nu este geloasă, deci poţi bea 
fără teamă din paharul meu! zise el, întinzând paharul din 
nou. 

Dar prezicătoarea se retrase mai spre fundul canapelei 
cu o mișcare de greu contenită groază și răspunse: 

— Eu însă, care cunosc îndeajuns sufletul femeii, nu pot 
primi. Știu că doamna Mioara spune acum că nu-i geloasă, 
deoarece este în joc vanitatea ei; acasă însă, după ce veţi 
pleca de aici, îţi va face imputări și nu vreau ca tocmai eu 
să fiu aceea care să arunc mărul neînţelegerii între dv. doi. 

Stanislau Rimsky însă nu se lăsă și o strângea tot mai 
mult cu ușa pe aceea care acum era încredinţat că-i 
turnase ceva în pahar. 

— În decurs de atât amar de ani de când ne cunoaștem - 
zise el zâmbind - au fost zeci și sute de femei între noi, dar 
niciuna n-a izbutit s-o facă geloasă pe Mioara mea care 
este totul pentru mine în lumea aceasta. Cred că ţi-am 
spus asta și d-tale, după amiază, Juliette? 

Prezicătoarea simţi ironia voinicului, dar în clipa aceea, 
în fața sa cu paharul care conţinea acum blestemata plantă 
a lui Yezida, ea n-avu tăria să răspundă. 

Ridică doar din umeri și se retrase și mai în fund pe 
canapea. 

— Vezi deci că teama d-tale nu este întemeiată! urmă 
Stanislau Rimsky. Poftim, bea Juliette! 

— Nu, nu beau! se împotrivi prezicătoarea, pentru care 
începuse să apară ca neîndoielnic că voinicul bănuise ceva. 
De altfel, nici nu mi-e sete! adăugă ea, nădăjduind că astfel 
va scăpa. 

— Totuși, adineauri, d-ta însăţi ne-ai îndemnat să bem - 
răspunse Stanislau Rimsky. Nu-i păcat de vinul acesta 
minunat? Pe urmă, fiindcă văd că te încăpățânezi să mă 
refuzi, mă faci să fiu cu atât mai stăruitor în rugămintea 
mea, căci altfel... 

Juliette Mauras deschise ochii mari, inima-i bătea cu 
atâta putere încât bătăile se vedeau pe sub veștmântu-i 
subţire de seară și tremurând din tot trupul îngână: 

— Căci altfel? 

Stanislau Rimsky se uită ţintă în ochii prezicătoarei, se 
uită cu o privire care voia parcă să-i răscolească sufletul, 
pentru a dezvălui chiar și taina ascunsă în cel mai 
îndepărtat colț al lui și zise: 

— Altfel aș putea crede că este oarecare legătură între 
praful care se pare că a ieșit nu de mult din inelul de pe 
degetul d-tale și vinul din acest pahar! 

Un fior de gheaţă străbătu trucul prezicătoarei, un fior 
care o cutremură atât de tare, încât chiar și Mioara, care 
şedea pe aceeași canapea, îl simţise... 

Cu o mișcare bruscă și neașteptată apoi, Juliette Mauras 
se ridică de pe canapea, în ridicare capul ei îndreptându-se 
parcă anume, spre paharul pe care Rimsky îl ţinea întins, 
pentru a-l răsturna. 

Voinicul fu însă mai repede în mișcări și își retrase mâna 
fulgerător împiedicând astfel răsturnarea paharului. 

Juliette Mauras începu să se plimbe de colo până colo 
prin odaie furioasă și zicea: 

— Astăzi ai niște idei foarte ciudate, dragă Stanislau! 
Dacă te-am înţeles bine, vrei să spui că de nu beau din 
paharul d-tale, vei fi îndreptăţit să crezi că am vrut să te 
otrăvesc. Bravo! Așadar, te îndoiești de mine care am făcut 
tot ce mi-a stat în putinţă pentru a-ţi scăpa prietenul de la 
moarte, care m-am umilit rugându-mă de generalul Lüders 
pentru viaţa unui ucigaș? Frumos, dragă Stanislau! Îţi 
mărturisesc că după toate acestea aș dori ca prietenul d- 
tale să nu mai fie grațiat și să ispășească prin sângele și 
viaţa lui nerecunoștinţa d-tale! 

Juliette Mauras rostise cuvintele acestea cu o iuțeală 
uluitoare, le rostise cu glas tare, supărat, căutând să-și 
ascundă sub masca furiei, tulburarea ce i-o pricinuise 
dezvăluirea aproape neîndoielnică acum a uneltirilor sale. 

Într-adevăr, Stanislau Rimsky nu se mai îndoia că 
prezicătoarea pusese ceva la cale împotriva lui și a 
Mioarei. 

Cu toată revolta-i atât de bine jucată, cu toată mânia ei, 
care ar fi păcălit pe oricare altul, Stanislau Rimsky își dădu 
seama de adevăr. 

Firește că el nu bănuia nici măcar de departe adevăratul 
plan drăcesc al prezicătoarei. 

Cu toate acestea, voinicul nu părea supărat de cursa pe 
care voise să i-o întindă ghicitoarea căci urmă pe un ton 
aproape glumet: 

— Doamne, Juliette, ce repede te superi și d-ta! Dar 
omul nu are voie să mai facă și el o glumă? Și pentru a-ţi 
dovedi că din parte-mi totul n-a fost decât o glumă și că 
nici prin minte nu mi-a trecut să mă gândesc într-adevăr că 
vinul ar fi fost otrăvit, sau mai știu eu, poate fermecat, uite 
că voi bea paharul pe nerăsuflate! 

Juliette Mauras se opri brusc și rămase cu privirile 
aţintite asupra lui Stanislau Rimsky care se găsea chiar 
lângă fereastră. 

Inima prezicătoarei începu să bată cu putere și toată 
fiinţa ei căzu iarăși pradă unei înfrigurări de nedescris. 

Oare să fi izbutit ea să risipească bănuielile voinicului? 
Oare într-adevăr acesta va goli paharul? 

Vai, dacă l-ar bea... Atunci... atunci totul ar fi salvat, 
atunci planul ei, la care mai înainte ar fi fost bună 
bucuroasă să renunţe, numai Rimsky să nu afle adevărul, 
tot se va împlini, atunci chinurile clipelor de mai înainte 
vor fi din belșug răsplătite de izbânda finală. 

Cu privirile aţintite asupra prezicătoarei, Rimsky ridică 
încet paharul spre gură îl apropie de buze... încă o 
mișcare... și vinul în care Juliette Mauras amestecase 
misterioasa plantă a hindusului Yezedi ar fi alunecat pe 
gâtul voinicului, dându-l cu totul în mâinile franțuzoaicei. 

Deodată însă, mâna voinicului, în loc să răstoarne 
paharul pe gât, se lăsă iarăși în jos și Juliette Mauras îl 

auzi zicând în vreme ce Rimsky, se întoarse încet, ca într-o 
doară, spre fereastră: 

— Sau... de ce să fim egoiști și să nu le dăm și altora din 
acest minunat nectar! 

Cu aceste cuvinte, cât ai clipi din ochi își scoase pistolul 
de la brâu și dădu la o parte draperia din faţa ferestrei. 

Un țipăt de uimire și de groază ieși deodată atât de pe 
buzele Juliettei Mauras cât și de pe ale Mioarei! 

În dosul draperiei apăruse chipul palid, tremurând ca 
varga, al feciorului de la hotel, sau, după cum știm noi, al 
locotenentului Pavlovici. 

Bietul om, pentru a îndeplini porunca generalului 
Lüders, se strecurase, în vreme ce prezicătoarea coborâse 
în restaurant pentru a cina, în odaia acesteia pentru a-și 
însemna numele misterioasei plante a lui Yezida. 

Din nefericire pentru el însă, broasca geamantanului, în 
care știa că se găsește lădița cu giuvaeruri a prezicătoarei, 
nu era o broască simplă ci adevărată operă de artă de 
lăcătușerie care nu voia să se deschidă, cu toate iscusitele 
încercări ale locotenentului Pavlovici, deghizat în fecior. 

Trecu un sfert de ceas, trecu o jumătate și broasca tot 
nu se deschidea. 

Când după nenumărate încercări, clapa sări, Pavlovici 
auzi pe coridor glasul prezicătoarei, care se și înapoia din 
restaurant, mânată pe semne de înfrigurarea gândului că 
în curând bărbatul iubit va fi al ei. 

Să fugă, nu mai avea cum și nu mai avea timp nici măcar 
să se ascundă în una din odăile alăturate. 

În disperare se ascunse atunci după draperia ferestrei 
de unde nădăjduia că se va putea strecura afară pe 
coridor, într-un moment când Juliette Mauras va trece în 
vreuna din celelalte odăi. 

Prezicătoarea intră într-adevăr în odaie, spre ghinionul 
falsului fecior însă ea nu mai părăsi de loc încăperea aceea 
până la sosirea lui Stanislau Rimsky și a Mioarei. 

Atunci, nu-i mai rămase altceva de făcut decât să se 
resemneze, să stea nemișcat acolo după perdea, până când 
franţuzoaica își va duce planul a îndeplinire și va părăsi 
hotelul cu prada sa. 

Ușor de zis, dar greu de făcut! 

Căci nu este de loc ușor să stai ceasuri întregi în 
picioare, în dosul unei perdele, să nu îndrăznești nici 
măcar să răsufli mai tare, de teamă să nu fii descoperit. 

Ne mai vorbind de un acces de tuse, de sughițuri, căci 
acestea sunt o adevărată catastrofă într-o asemenea 
situaţie. 

Totuși, locotenentul Pavlovici se ţinu eroic și timp de 
patru ceasuri își înăbușise tusea, când îl apucase, își 
stăpânise răsuflarea pentru a nu se trăda, stătuse nemișcat 
de parcă n-ar fi fost din carne și oase, ci din piatră, sau din 
oţel. 

Dar, împotriva naturii nu poate lupta un biet ofiţeraș, 
chiar dacă el este oarecum oţelit prin meseria-i de spion. 

Un ceas-două, Pavlovici rezistă oboselii și se ţinu drept. 
Pe urmă însă, picioarele-i înțepenite la început, se slăbiră 
din încheieturi și din când în când genunchii i se îndoiau, 
amenințând să refuze de a mai purta greutatea trupului 
său. 

De câte ori i se îndoiau genunchii însă, ei atingeau 
draperia care, la rândul ei, se mișca ușor. 

Stanislau Rimsky, care se așezase pe scaun tocmai cu 
faţa la fereastră, lampa scăzută, pentru ca tântarii să nu fie 
atrași de lumină, observase de mult aceste ondulări ale 
draperiei. 

La început crezuse că este vorba de vreo crăpătură în 
ușă pe unde pătrundea vreo ușoară adiere și aceasta mișca 
draperia. 

Ondulările draperiei repetându-se însă mereu, Rimsky se 
uită cu mai multă luare aminte și atunci își dădu seama că 
felul brusc în care se mișca draperia nu putea să fie 
urmarea unei adieri. 

Atunci, fără să vrea, se gândi la apariţia neașteptată a 
feciorului în odaie, pe când stătea de vorbă cu 
prezicătoarea după amiază și își aminti că înfățișarea 
acestui om nu-i inspira nicio încredere. 

— Te pomenești că ticălosul este și acum în dosul 
draperiei! își zise voinicul. 

Celor două femei nu le spuse însă nimic, deoarece dacă 
bănuiala lui era îndreptăţită, știa că mai curând sau mai 
târziu spionul va fi învins de oboseală și va cădea, iar 
atunci, în starea de istovire în care se va găsi, va putea să-i 
stoarcă mai ușor mărturisirea pentru a afla pe seama cui o 
spiona pe Juliette Mauras. 

Când însă veni chestiunea cu vinul, în care prezicătoarea 
îi turnase ceva și când Juliette Mauras refuză cu 
încăpățânare să bea paharul oferit de ea, Rimsky hotărî să 
i-l dea pe gât spionului, în chipul acesta pedepsindu-l și pe 
el pentru josnica-i îndeletnicire și totodată având prilejul 
de a se încredința și el însuși, fără putinţă de îndoială dacă 
Juliette Mauras îi amestecase într-adevăr ceva în vin sau 
nu. 

De aceea, când prezicătoarea se sculă de pe canapea și 
începu să alerge prin odaie, în prada unei mânii cumplite, 
Rimsky se apropie de fereastră așa, într-o doară și la 
momentul prielnic îl dezvălui pe spion. 

Acum voinicul stătea râzând, într-o mână cu paharul, în 
cealaltă cu pistolul îndreptat asupra pieptului 
locotenentului Pavlovici. 

— leşi puţin mai la iveală, prietene! zise Rimsky, 
făcându-i semn cu țeava pistolului. Așa! Și acum închină în 
sănătatea frumoasei gazde pe care ai spionat-o o noapte 
întreagă! 

Locotenentul Pavlovici de-abia se mai putea ţine pe 
picioare de oboseală. Genunchii îi tremurau, mușchii îi 
erau străbătuţi de mii și milioane de furnici și când vru să 
răspundă, gâtu-i uscat refuză să-i lase cuvintele să alunece 
prin el. 

— E greu să stai în picioare și nemișcat patru sau cinci 
ceasuri! urmă Rimsky, când își dădu seama că spionul nu 
mai era în stare nici să vorbească. Uite, șezi pe scaunul 
acesta și dă pe gât paharul ca să-ţi recapeţi puterile. 

Locotenentul Pavlovici căzu pe scaun ca o bucată de 
plumb. 

Oricât de uscat îi era însă gâtul, după pahar el nu întinse 
mâna. 

— Bea! se răsti Rimsky, văzând că spionul refuză 
paharul. 

— Daţi-mi alt... alt pahar! izbuti el să îngâne în cele din 
urmă. 

„Așadar spionul știe că vinul nu este curat! se gândi 
Rimsky. Cu atât mai bine! În chipul acesta voi ști măcar ce 
efect are băutura pe care mi-a pregătit-o Juliette Mauras.” 

— Sau bei, sau de nu, îţi găuresc ţeasta! zise el apoi și 
își așeză pistolul pe tâmpla locotenentului. 

— Domnule... vinul acesta... strigă el, dar nu-și sfârși 
vorba căci Rimsky își și vârâse pistolul înapoi, la brâu, 
apucase fălcile spionului, le strânse cu mâna-i de fier, până 
când gura se deschise, apoi goli paharul între buzele lui 
Pavlovici și își așeză palma pe gura lui. 

Spionul vru să sară de pe scaun, dar genunchiul lui 
Stanislau Rimsky îl ţinea ca bătut în cuie, se zvârcoli, se 
smunci, dar în zadar, mâna fostului Vultur al Morţii stătea 
nemișcată pe gura lui ţinându-i-o închisă cu atâta tărie 
încât nici măcar să i-o muște nu putea. 

Văzând că spionul se încăpăţțânează și nu vrea să înghită 
vinul, Rimsky îi prinse atunci cu două degete și nările. 

Aceasta folosi. 

Locotenentul Pavlovici se mai zbătu câteva clipe, dar 
cum nicio moarte nu este mai cumplită ca moartea prin 
înăbușire, când ochii începuseră să i se umfle amenințând 
să-i iasă din orbite, când sângele începu să-i aducă bătăile 
neregulate ale inimii în urechi, când tâmplele începură să-i 
zvâcnească, vrând parcă să se spargă, pentru a face loc 

sângelui supraîncărcat cu carbon, nu se mai putu 
împotrivi, toată voinţa lui se irosi și cu toate că-și dădea 
seama că prin aceasta va înceta de a mai fi om și se va 
transforma într-o cârpă care se va îndoi după cum i se va 
porunci, înghiţi vinul. 

În aceeași clipă își luă și Rimsky mâna de pe gura și 
nările lui. 

Locotenentul Pavlovici răsuflă de câteva ori adânc, apoi, 
crezându-se neobservat își duse repede mâna la gură. 

Mai înainte însă ca degetul lui întins să-i fi ajuns la buze, 
simţi iarăși pe tâmplele-i zvâcninde încă ţeava rece a 
pistolului. 

— Încă o încercare de-a te face să verși și îţi zbor 
creierii! strigă Rimsky. 

Apoi își scoase și celălalt pistol de la brâu și 
îndreptându-l asupra Juliettei Mauras, zise: 

— Juliette, ai abuzat de încrederea mea și mi-ai pregătit 
o cursă, care nu știu încă în ce chip urma să se sfârșească! 
Voi vedea pe ticălosul acesta ce mi-ai pregătit și te voi 
pedepsi cu propriile tale arme! Dacă ai vrut să mă ucizi, 
atunci tremură Juliette Mauras, căci vie nu vei mai părăsi 
odaia aceasta! Dacă planul tău a fost însă mai puţin 
diabolic, atunci fii liniștită, căci pedeapsa mea nu va 
întrece în asprime uneltirile tale! 

— N-a vrut... să te ucidă - bâlbâi atunci locotenentul 
Pavlovici, care voia să împiedice uciderea Juliettei Mauras, 
de care avea nevoie ca martoră spre a dovedi identitatea 
lui Stanislau Rimsky. A vrut numai... să te facă... 
nevătămător... pentru... pentru... 

Misterioasa plantă a Indiei începuse să-și facă efectul 
asupra lui Pavlovici, deoarece trupul lui istovit se putea 
împotrivi mult mai puţin decât trupul unui om în stare 
normală acţiunii ei zdrobitoare. De aceea, el vorbea 
întretăiat, din ce în ce mai slab și până la sfârșit nu mai fu 
în stare nici măcar să sfârșească vorba începută. 

— Pentru ce? strigă Stanislau Rimsky,zgâlţâindu-l pe 
spionul ai cărui ochi se închideau tot mai mult. Pentru ce 
omule, vorbește, n-auzi? 

— Stanislau! strigă atunci Juliette Mauras, care văzând 
că spionul îi cunoaște taina, se temea să nu i-o dezvăluie și 
lui Rimsky, căci știa că atunci era pierdută. Lasă-l în pace, 
nu-l mai chinui, căci în starea în cam se găsește acum cea 
mai mică sforțare îl poate ucide. Este spion, e adevărat, 
dar moartea lui aici, ne-ar băga în bucluc pe amândoi și d- 
tale mai ales, numai o cercetare din partea autorităţilor 
rusești îţi mai lipsește. Mai bine ajută-mă să-l așezăm aici 
pe canapea... unde va dormi până mâine pe vremea 
aceasta, căci asta voia el să spună, că am vrut să te fac 
nevătămător pentru douăzeci și patru de ceasuri. 

— Să mă faci nevătămător pentru douăzeci și patru de 
ceasuri? întrebă voinicul mirat. Dar pentru ce? 

— Îţi voi mărturisi totul, deoarece văd că truda mea a 
fost zadarnică! răspunse prezicătoarea cu prefăcută 
pocăință. Deocamdată însă, ajută-mă să-l așezăm pe 
canapea, căci de pe scaunul acesta mai poate cădea și ți- 
am spus că cea mai neînsemnată emoție, cea mai mică 
sforțare, ar putea să-i fie fatală. 

Fără a mai sta pe gânduri, Stanislau Rimsky, îl luă în 
braţe pe locotenentul Pavlovici și-l așeză pe canapea. 

Juliette Mauras aduse o pernă și o așeză sub capul 
spionului. Apoi, îi deschise puţin pleoapele, ca și când ar fi 
vrut să se încredințeze că mai trăia încă și zise: 

— Sper să nu fie nimic... Așa... Acum dormi... adormi... 
trebuie să dormi! 

Pleoapele spionului se închiseră greoaie, fără cea mai 
mică împotrivire. 

Locotenentul Pavlovici căzuse în somnul poruncit, ceea 
ce înștiința medicală de astăzi se numește „hipnoză”. 

Juliette Mauras răsuflă ușurată. 

Acum scăpase de acela care după cât se părea îi 
cunoștea taina, fără îndoială, fiindcă o spionase și nu 
trebuia să se mai teamă că o va da de gol. 

Fără martorul acesta care-i putea trăda adevăratele 
gânduri, îi putea spune lui Rimsky orice minciună căci 
voinicul n-o putea controla. 

— Acum aș vrea să știu - zise Stanislau Rimsky - ce era 
praful alb pe care mi l-ai turnat în vin și ce scopuri 
urmăreai? Îţi atrag însă luarea aminte să nu minţi, căci 
dacă mai târziu voi afla adevărul, nu există colț pe 
suprafaţa pământului unde să te ascunzi de mine și unde 
să nu te găsesc, pentru a te pedepsi. 

— Îmi făgăduiești însă - zise prezicătoarea, vicleană - că 
oricare ar fi adevărul, că oricât ar putea să te supere 
gândul ce l-am avut, nu mă vei ucide? 

— Aceasta nu ţi-o pot făgădui, deoarece ţi-am spus că te 
voi pedepsi cu propriile tale arme. Îţi făgăduiesc însă să fiu 
milostiv și dacă vei merita moartea, să-ţi fac parte de o 
moarte mai ușoară, fără chinuri. 

Juliette Mauras rămase o clipă pe gânduri, apoi zise: 

— Fie! Te rog însă, ca la hotărârea pe care o vei lua să te 
sfătuiești și cu doamna Mioara, deoarece o femeie poate 
pricepe mai ușor faptele unei semene a ei. 

— Femeile nu sunt făcute pentru a fi judecători - 
răspunse Stanislau Rimsky - totuși, îţi făgăduiesc că o voi 
întreba și pe Mioara, dacă te socotește vinovată sau nu. 
Aceasta nu însemnă însă că îmi iau obligaţia de a asculta 
de sfatul ei în această chestiune. Și acum, spune ce 
gânduri te-au mânat să vrei să mă face nevătămător, 
pentru douăzeci și patru de ceasuri, după cum spui? 

— Că acesta este adevărul, ţi-o dovedește spionul de pe 
canapea - începu prezicătoarea. Vezi bine că nu este vorba 
decât de un narcotic, de un praf adormitor, căci dacă vinul 
ar fi conţinut otravă falsul fecior n-ar mai fi fost de mult 
printre cei vii. 

— Dar de ce ai vrut să mă adormi, tocmai atunci când 
știai că viaţa aceluia care suferă pentru mine este în 
primejdie? strigă Rimsky mânios. 

— Tocmai din acest motiv! răspunse franțuzoaica. Când 
am fost spre seară la generatul Luders, am băgat de seamă 
că se cam teme să-și ia asupra sa graţierea ucigașului 
prinţului Gorciacov și din vorbele lui, din purtarea lui, cu 
toate că mi-a făgăduit solemn că-l va scăpa pe doctorul 
Kipriotis, am priceput că s-ar putea întâmpla ca până la 
sfârșit să nu iscălească decretul, sau, să-l iscălească atunci 
când ar fi prea târziu. 

— Şi cu toate acestea, zise Rimsky, strângând cu furie 
mânerul pistolului, mie nu mi-ai spus nimic, mai lăsat să 
cred orbește că aghiotantul trebuia să sosească cu 
decretul de grațiere din moment în moment făcându-mă să 
nădăjduiesc în ceva ce nu avea să se întâmple niciodată. 
M-ai minţit Juliette și aceasta într-un moment când 
minciuna ta putea să coste viața prietenului meu. 

— Dacă nu mă lași să urmez nu vei sfârși niciodată! zise 
prezicătoarea. 

— Vorbește! 

— Nu te-am minţit - reluă Juliette Mauras, cu hotărâre, 
ca și când ar fi fost în stare să jure că spune adevărul. 
Generalul Lüders mi-a făgăduit că-l va pe osândit și că 
aghiotantul lui va veni să-mi aducă decretul de grațiere la 
orice oră din noapte. lhascuns ceva, a fost numai impresia 
mea micare se putea prea bine să fie întemeiată. 

— Care însă a fost! o întrerupse Stanislau Rimsky. 

— Stanislau, las-o pe doamna să sfârșească odată! se 
rugă Mioara. 

— Ai dreptate! Spune mai departe! se adresă ei 
prezicătoarei. 

— Temându-mă deci - urmă franțuzoaica, cu minciunile 
sale - că aghiotantul nu-mi va aduce decretul sau că mi-l va 
aduce prea târziu, mi-am dat seama că în deznădejde vei 
recurge la orice și nu te vei da înlături de a ataca chiar 

plutonul de execuţie pentru a-ți scăpa prietenul. Or, 
aceasta n-ar fi putut însemna decât pieirea d-tale, 
deoarece chiar dacă ai fi avut o sută, o mie de oameni la 
îndemână, ce ar fi putut face ei împotriva întregii armate 
rusești care se găsește în Alba Iulia? Pentru a te împiedica 
de la această faptă nesocotită, pentru a-ţi salva viaţa pe 
care ţi-ai fi jertfit-o fără rost pentru aceasta am vrut să-ţi 
dau narcoticul care te-ar fi făcut nevătămător pentru 
douăzeci și patru de ceasuri. Acesta este gândul ce l-am 
urmărit, acesta este păcatul meu! 

Stanislau Rimsky rămase mut. 

Mioara însă, al cărei suflet curat fusese mult mai 
impresionat de gândul nobil ce părea că alcătuise baza 
faptelor prezicătoarei, fu mult mai puternic înrâurită de 
cuvintele Juliettei Mauras și într-un elan de recunoștință 
faţă de aceea care se arătase gata să recurgă la orice 
mijloace numai pentru a-și scăpa iubitul, se duse la ea, o 
sărută și cu lacrimi în ochi, zise: 

— Îţi mulţumesc doamnă că te-ai trudit atâta pentru 
siguranţa lui Stanislau. Şi dacă a fost nedrept faţă de d-ta, 
te rog să-l ierţi, căci numai teama de viaţa prietenului său 
l-a făcut să-și piardă capul. 

Mioara se întoarse apoi înspre iubitul său, și-i zise: 

— Nu-i așa, Stanislau, că-ţi pare rău de purtarea ta prea 
violentă? 

Dar Stanislau Rimsky nu răspunse la întrebarea iubitei 
sale, ci se adresă prezicătoarei cu următoarele cuvinte: 

— Ce-mi poate dovedi mie, că tot ceea ce ai spus este 
adevărat? 

Juliette Mauras tăcu o clipă, apoi răspunse: N 

— Întrebarea d-tale este jignitoare Stanislau! Îmi dau 
seama însă că doamna are dreptate și că ţi-ai pierdut capul 
de teamă pentru prietenul d-tale. De aceea, îţi voi spune și 
ce-ţi poate dovedi adevărul celor spuse de mine. Dacă aș fi 
urmărit alte scopuri, atunci ţi-aș fi amestecat narcoticul în 
vin de la cel dintâi pahar. Nădăjduind însă că aghiotantul 

tot va veni din moment în moment, am așteptat, poate cu 
mai multă înfrigurare chiar decât d-ta. Văzând însă că a 
trecut de miezul nopţii, fără ca decretul de grațiere să 
sosească, mi-am dat seama că bănuiala mea a fost 
întemeiată și atunci de-abia m-am hotărât să-ți dau 
narcoticul, știind că acesta era cel din urmă mijloc de a te 
scăpa. 

Minciuna fusese ţesută cu atâta dibăcie încât ea l-ar fi 
convins pe oricare alt om. Stanislau Rimsky însă, avea 
darul acela al intuiţiei de care am mai vorbit și altă dată și 
vocea-i lăuntrică îi șopti și acum că Juliette Mauras nu 
spunea adevărul și că altul, cu totul altul, fusese scopul 
urmărit de ea. 

Afară de aceasta, mai era acolo și Mioara, care cu toate 
că avusese de suferit atât în viaţă din pricina răutăţii 
omenești, totuși, tot mai avea încredere în oameni și felul 
de a se purta al iubitei sale îi paraliza orice nouă încercare 
de a o sili pe franțuzoaică să spună adevărul. 

— Pentru numele lui Dumnezeu, Stanislau - zise Mioara - 
nici acum nu ești convins? Gândește-te că purtarea ta este 
într-adevăr jignitoare pentru o fiinţă care tot ceea ce a 
făcut, n-a făcut decât numai pentru binele tău. 

Juliette Mauras simţise că găsise în Mioara o aliată 
foarte prețioasă și dându-și seama că viaţa ei nu mai era în 
primejdie atâta timp cât iubita voinicului era de faţă, 
prinse curaj și se hotărî să joace o carte și mai 
îndrăzneață. 

— Doamnă - zise ea, cu prefăcută amărăciune - viaţa pe 
care a dus-o a împietrit inima lui Stanislau Rimsky și 
simțămintele sale nobile de pe vremuri au fost înlocuite cu 
alte simțăminte, mai crude, mai sângeroase. Pe semne că 
moartea prietenului care nu mai poate fi salvat, îi 
biciuiește pofta de răzbunare și trebuie să vadă pe cineva 
căzând, căci până atunci nu se va liniști. Ei bine, fiindcă 
văd că nu vrea să dea crezare cuvintelor mele, fiindcă văd 
că chiar dacă nu spune aceasta, totuși în mintea lui mă 


1611 


crede vinovată de alt păcat, poftim - și zicând acestea se 
duse în fața lui Rimsky, rupându-și rochia de pe piept - 
omoară-mă și potolește-ţi setea! Ucide-mă, fiindcă am vrut 
să te salvez! 

Ochii frumoasei franţuzoaice trădau o resemnare de 
sfântă, trădau o exaltare de martiră și totuși, în privirile lui 
Stanislau Rimsky citi minciună, comedie, citi ură și dispreţ. 

Și această impresie a sa fu atât de puternică încât crezu 
că se află în faţa celei mai diabolice făpturi pe care a 
purtat-o vreodată pământul în spinare și încet... încet de 
tot... dar cu o ură de moarte în priviri, ridică mâna în care 
ținea pistolul. 

În clipa însă când ţeava rece atinse pieptul de marmură 
al prezicătoarei, un țipăt de groază răsună în odaie, 
Juliette Mauras zbură cât colo și în faţa pistolului se ivi 
pieptul Mioarei. 

— Ţi-ai pierdut minţile, Stanislau? strigă sărmana 
femeie, îngrozită. Dumnezeu ţi-a întunecat judecata? Vrei 
s-o ucizi pe aceea care a încercat să te salveze? Stanislau 
ce e cu tine, Stanislau?... Trebuie oare acum, după atâţia 
ani, să-mi fie rușine cu tine? 

Voinicul se scutură, ca și când ar fi vrut să scape de un 
gând, de o pornire rea. 

Apoi, fără a mai spune vreun cuvânt, își vâri pistolul la 
brâu, își luă iubita pe braţe și porni spre ușă ca urmărit de 
duhuri necurate. 

In pragul ușii însă, se întoarse și cu glas tunător, strigă: 

— Juliette Mauras, ne vom mai întâlni, fii fără teamă! Și 
atunci te voi pedepsi sau te voi răsplăti, după cum astăzi ai 
spus adevărul sau ai minţit! Apoi, dispăru pe coridorul 
hotelului. 

Un minut, două, trei, Juliette Mauras rămase 
încremenită, cu privirea aţintită asupra ușii prin care 
dispăruse voinicul și cu iubita sa. 

Pe urmă, își întoarse încet capul, ochii săi căutară parcă 
un punct de sprijin în rătăcirea lor fără ţintă, înconjurară 
odaia cu privirile lor nehotărâte, pe urmă se închiseră ca 
sub puterea unei neţărmurite dureri sufletești. 

— S-a dus... s-a dus pentru totdeauna! îngână ea și căzu 
pe scaunul lângă care stătea asemenea unui sac, asemenea 
unei stânci desprinse din munți. 

Două lacrimi i se prelinseră de printre genele-i lungi și 
negre, două lacrimi care trădau toată deznădejdea 
sufletului său, toată patima ei arzătoare pentru Stanislau 
Rimsky, toată fericirea ei spulberată. 

Deodată însă, ochii ei se deschiseră larg, lacrimile 
secară și privirile îndurerate mai înainte deveniră acum de 
o cruzime neînchipuită. 

Aceia care o cunoșteau pe franțuzoaică, s-ar fi mirat 
nespus să vadă în ochii vestitei prezicătoare oglindită o 
ură, o furie atât de nemărginită. 

Ca o fiară rănită sări de pe scaun, începu să alerge de 
colo până colo prin odaie, să lovească mobilele, să 
trântească ce-i ieșea în cale, de parcă ai fi avut de gând să 
nu mai lase nimic întreg nici din mobilierul hotelului și nici 
din lucrurile sale. 

Pe urmă, rămase brusc înțepenită în faţa canapelei pe 
care dormea spionul și cu fulgere de mânie în ochi, strigă: 

— Ticălosule... tu vei plăti această înfrângere!... Capul 
tău să cadă dacă n-a fost cu putinţă ca frumosul cap al lui 
Stanislau Rimsky să se odihnească pe sânul meu... viaţa ta 
să se stingă, dacă vieţii mele nu-i va mai fi dat să cunoască 
fericirea pe pământ! Să mori, nemernic spion pentru a 
ispăși vina pe care o ai și tu în această neizbândă! 

Prezicătoarea se apropie și mai mult de canapea și 
privirile-i îmbătate de ură și dorul răzbunării cătau sălbatic 
la acela care în realitate n-avea chiar nicio vină că 

socotelile ei se încurcaseră și că Stanislau Rimsky în loc să 
zacă acum în cufărul care aștepta să-l transporte spre raiul 
ce și-l făgăduia Juliette Mauras pe pământ, își bătuse joc 
de ea, venind la întâlnire cu iubita sa. 

— Să mori, ticălosule - urmă franțuzoaica, în prada unei 
mânii de nedescris. Căci numai sângele tău poate spăla 
rușinea ce mi s-a făcut în noaptea aceasta, numai viața 
unui om poate răscumpăra umilinţa la care am fost supusă. 

Mai înainte de a te trimite din lumea aceasta vreau să 
știu cine ești, pentru cine mă spionai și ce gânduri aveai CU 
mine. 

Ascultă-mă deci! Îmi vei răspunde cine ești? 

Juliette Mauras se uită cu încordare la chipul spionului 
care însă rămase nemișcat. 

— Răspunde! Îţi poruncesc să-mi răspunzi! urmă ea, cu 
glas poruncitor când văzu că spionul nu se supunea. Ești în 
puterea mea, nu cunoști alt stăpân afară de mine și dacă în 
clipa aceasta ar veni aici mama ta, nu pe ea ai avea s-o 
asculţi, ci pe mine. Ai înţeles? 

Buzele spionului se deschiseră puţin și murmurară un 
cuvânt care părea să fie „da”. 

— Așa! continuă Juliette Mauras. Prin urmare, cine ești? 
Să răspunzi adevărul, numai adevărul! 

Spionul avu o ușoară tresărire, ca și când o parte 
ascunsă a eului său s-ar fi împotrivit ascultării acestei 
porunci, dar puterea hipnotică a acesteia, care-l aruncase 
în blestematul somn poruncit îl stăpânea tiranic și după o 
scurtă șovăire, spionul răspunse, fără să deschidă ochii, 
încet, ca și când fiecare cuvânt ar fi însemnat pentru el un 
șir întreg de ani mai puţin de trăit: 

— Sunt... locotenentul... Pavlovici... 

— Locotenentul Pavlovici? repetă franțuzoaica, foarte 
nedumerită. Ce fel de locotenent?... Rus? 

— Ruși - fu răspunsul celui hipnotizat. 

— Şi pentru ce mă spionai pe mine? urmă prezicătoarea 
cu interogatoriul. Cine, pentru cine mă spionai? 

— Pentru... pentru Excelenţa Sa, generalul Luders. 

Prezicătoarea devenea din ce în ce mai nedumerită. 

Generalul Lüders îl trimisese pe locotenentul acesta s-o 
spioneze?... Dar în ce scop? Ce avea de gând, de ce o 
bănuia generalul că pusese spioni pe urma sa? 

— Şi pentru ce mă spionai? întrebă Juliette Mauras, cu 
înfrigurare. 

— Pentru a vedea... ce legături sunt... între d-ta... și 
osânditul la moarte! sună răspunsul întretăiat și foarte 
șoptit al falsului fecior. 

— Şi știi acum care sunt aceste legături? 

— Da! 

— Spune-mi-le și mie! 

— Osânditul - răspunse locotenentul Pavlovici - este 
prietenul lui Stanislau Rimsky, a cărui dragoste d-ta ai vrut 
s-o câştigi. I-ai făgăduit fostului Vultur al Morţii să obţii de 
la Excelenţa Sa graţierea doctorului Kipriotis, numai spre 
a-l ademeni pe Stanislau Rimsky aici, pentru ca apoi, 
mulțumită somnului poruncit să-l poţi răpi, iar mai târziu, 
să faci din el sclavul patimii d-tale. 

Prezicătoarea scrâșni din dinţi. 

Așadar, omul acesta îi aflase într-adevăr, până și 
gândurile? 

— Şi afară de tine - urmă ea, după o oarecare pauză - 
mai cunoaște cineva, taina aceasta? 

— Da! 

— Cine? 

— Excelenţa Sa generalul Luders și domnul maior 
lagnov. 

— Mizerabile! strigă prezicătoarea, strângând din pumni 
- m-ai spus și lor! 

— Sunt ostaș și trebuie să mă supun poruncilor primite 
de la mai marii mei. 

Prezicătoarea își dădu seama că locotenentul Pavlovici 
nu își făcuse decât datoria și se mai liniști, adică își mai 
liniști pornirea împotriva lui. 

— Şi ce porunci ai mai primit de la mai-marii tăi? întrebă 
ea după o scurtă răzgândire. 

— Să te las să-l supui voinţei tale prin taina ce ţi-a fost 
dezvăluită de Yezida, pe Stanislau Rimsky... 

Juliette Mauras îngălbeni. 

Ea își aduse aminte de blestemul preotului Micedus, în 
cazul când ar trăda taina încredinţată ei. 

— Tu cunoşti această taină? întrebă franțuzoaica 
tremurând de enervare și teamă. 

— Da! 

Juliette Mauras avu o mișcare, ca și când ar fi vrut să-l 
strângă de gât pe locotenent. 

Se stăpâni însă și cu un zâmbet diabolic, îngână: 

— Nu, blestemul lui Yezida nu mă va ajunge, căci vei 
muri mai înainte de a putea dezvălui taina și altcuiva. 
Spune mai departe, ce ţi-a poruncit generalul Luders? 

— Să te las să-l adormi pe Stanislau Rimsky. Să-l ascunzi 
în cufărul anume pregătit și să fugi cu el. La poarta cetăţii 
însă, ţi s-ar fi făcut revizuirea bagajelor și ai fi fost 
arestată. 

— Ha, ha, ha - râse prezicătoarea - așadar, domnul 
general voia să se răzbune pentru felul cum m-am purtat 
cu el azi de dimineaţă? Sărmanul de el! Indrăznește să se 
măsoare cu Julietta Mauras? Indrăznește el să vrea s-o 
aresteze pe Juliette Mauras? Ei bine, îi voi arăta și lui, ca și 
mândrului Stanislau Rimsky că Juliette Mauras este mai 
puternică decât își închipuie ei și că până la urma urmelor 
tot dorinţa ei va triumfa! 

Da, prietene Stanislau, vei fi al meu, cu toată șiretenia 
de care te-ai folosit astăzi, vei fi al meu și numai al meu așa 
cum vreau eu! 

Cu aceste cuvinte Juliette Mauras începu să se plimbe 
iarăși prin odaie, de data aceasta însă nu mai era furioasă, 
ci era cufundată adânc în gânduri. 

După vreo cinci minute de chibzuială, veni iarăși în faţa 
victimei sale și zise poruncitor: 

— Locotenente Pavlovici, ascultă bine ceea ce-ţi spun și 
vei face în tocmai după cum îţi poruncesc eu. Ai înţeles? 

— Da, răspunse bietul om, care nu mai era stăpân pe 
voinţa lui. 

— Peste o jumătate de ceas - urmă prezicătoarea - eu voi 
părăsi hotelul și voi ieși din oraș pe la Apus. Tu te vei duce 
înainte la patrula care mă așteaptă pentru a-mi cerceta 
cuferele și-i vei spune că generalul Lüders a revenit asupra 
ordinului dat și că voi fi lăsată să-mi văd de drum fără să 
mi se pună piedică în cale. Ai înțeles? 

— Am înţeles!... îngână spionul. 

— După aceea - reluă franțuzoaica - nu te vei mai 
întoarce la comandament, nu te vei mai întoarce în oastea 
rusească. Îl vei uita pe generalul Liiders, îl vei uita pe 
maiorul lagnov, îţi vei uita rudele, prietenii și nu-ţi vei mai 
aduce aminte de mine din ceea ce s-a petrecut în viaţa ta 
de până acum. De astăzi înainte nu mă vei mai cunoaște 
decât pe mine care sunt singura ta stăpână și pe aceia pe 
care ţi-i voi spune eu. Ai înţeles? 

— Poruncește, stăpână! răspunse nenorocitul. 

— Așa! urmă prezicătoarea. Prin urmare, după plecarea 
mea din Alba Iulia vei dezerta din armată și te vei ţine ca o 
umbră după Stanislau Rimsky, care după cum știi se 
ascunde sub numele de Mihu. Îl vei găsi, chiar dacă a 
dispărut, căci eu îţi poruncesc să-l găsești. Nimănui însă, 
dar nimănui, nu-i vei mai destăinui cine este în adevăr 
căpitanul Mihu din oastea lui Avram Iancu. 

— Nimănui! repetă spionul. 

— De astăzi în zece zile apoi - reluă Juliette Mauras - ţine 
bine minte, de astăzi în zece zile, nicio zi mai de vreme, 
nicio zi mai târziu, te vei prezenta lui Stanislau Rimsky și-i 
vei spune să alerge cât va putea mai iute la Grodno, căci 
sora lui se găsește în mare primejdie. După ce i-ai spus 
asta, vei dispare, ca să nu te poată întreba mai mult. 

— Voi dispare! îngână locotenentul Pavlovici, care nu 
mai era om, ci o simplă unealtă în mâinile diabolicei 
franțuzoaice. 

— După ce-i vei fi spus asta - continuă Juliette Mauras - 
Stanislau Rimsky se va îndrepta spre Grodno și tu îl vei 
urmări din nou, pas cu pas, zi cu zi. A doua zi după sosirea 
lui Stanislau Rimsky la Grodno, schimbându-ţi înfățișarea 
pentru a nu fi recunoscut, te vei duce iarăși la el. 

Juliette Mauras se opri, deoarece observase că somnul 
hipnotic îl obosise grozav pe locotenentul Pavlovici. 

— Mai ești în stare să ţii minte ceea ce-ţi spun - întrebă 
ea - sau mai bine să-ţi scriu pe o hârtie ceea ce ai de făcut 
după aceea? 

— Mai bine scrie, stăpână! 

Prezicătoarea se așeză la masă, luă hârtie și o pană și 
umplu cu litere mărunte și dese pagina întâi și trecu chiar 
și pe a doua. 

După aceea băgă hârtia într-un plic, lipi plicul și se 
înapoie la Pavlovici. 

— Ţine plicul acesta! zise ea. Viaţa ta să nu-ţi fie mai 
scumpă decât el și mai curând să-ţi pierzi lumina ochilor 
decât să lași pe cineva să pună stăpânire pe el! 

— Am înţeles, stăpână! 

— Ajungând la Grodno - urmă franțuzoaica - vei deschide 
plicul și vei face întocmai după cum este scris în el! 

— Așa voi face! 

— După ce vei fi îndeplinit până în cele mai mici 
amănunte poruncile mele - zise Juliette Mauras - te vei 
sinucide! Ai aflat taina lui Yezida și trebuie să mori căci 
altfel blestemul marelui preot hindus mă va ajunge pe 
mine. 

— Stăpână... încercă simțământul de conservare al lui 
Pavlovici să se împotrivească, nu-mi cere asta... 

— Am poruncit și așa vei face! Așa vreau eu! Ai înțeles? 
Trebuie să te supui, căci eu și numai eu sunt stăpâna ta! 

Locotenentul Pavlovici se cutremură, pleoapele începură 
să-i tremure, buzele lui se frământau ca în prada unor 
spasmuri, dar până în cele din urmă ele tot murmurară: 

— Mă voi sinucide! 

Ce cumplită era taina lui Yezida! 

— Așa! reluă Juliette Mauras. Acum te poţi duce spre a 
începe să îndeplinești poruncile mele. Te vei supune 
orbește la tot ceea ce ţi-am spus și nimeni nu te va putea 
împiedica de a duce la îndeplinire voința mea. 

Prezicătoarea îi trecu mâna peste frunte și zise cu voce 
mai tare: 

— Acum... trezește-te!... Vei fi iarăși ca toţi oamenii... 
nu-ţi vei aduce însă aminte de ceea ce s-a petrecut cu tine 
decât numai când va trebui să îndeplinești poruncile mele 
și când vei recădea de fiecare dată în somnul poruncit... 
Trezește-te, locotenente Pavlovici... trezește-te! 

Spionul începu să clipească, ochii i se deschiseră încet, 
încet, apoi se ridică de pe canapea. Privirile îi erau tulburi 
și se uita uluit în jurul său ca și când pentru prima oară s- 
ar fi văzut în odaia aceea. 

— Pleacă! porunci Juliette Mauras. 

Și sărmanul locotenent Pavlovici porni să-și împlinească 
destinul cumplit pe care i-l hărăzise soarta nemiloasă, 
porni să se supună groaznicei puteri pe care Juliette 
Mauras o dobândise asupra lui, mulţumită destăinuirilor 
marelui preot hindus, Yezida... 

CAPITOLUL 140 
Scâpat de la moarte! 


Închisoarea militară din Alba lulia era cufundată în 
tăcere adâncă. 

Dormea comandantul, dormeau prizonierii, dormeau și 
paznicii, afară de cei patru care îl păzeau pe osânditul la 
moarte, doctorul Leonida Kipriotis, ucigașul prinţului 
Gorciacov. 

Patru cazaci, schimbaţi din două în două ceasuri, făceau 
de sentinelă în faţa celulei tovarășului lui Stanislau Rimsky 
și aceștia nu închideau ochii nicio clipă, deoarece îl păzeau 
pe unul din complicii faimosului Vultur al Morţii și nu 
exista rus pe vremea aceea care să nu cunoască nu una, ci 
zece legende, despre iscusinţa, despre viclenia, despre 
puterea supraomenească pe care o aveau tovarășii lui 
Stanislau Rimsky. 

În Rusia, cea mai mare parte a populaţiei știa că 
Vulturul Morții fusese executat în curtea cetății 
Petropavlovsk. 

Totuşi, atât de mare fusese spaima pe cărei Stanislau 
Rimsky o băgase în ruşi pe vremuri, încât aceştia se 
cutremurau și își făceau semnul crucii chiar și când venea 
numai vorba despre el. 

În asemenea împrejurări, nu este deci de mirare că 
doctorul Leonida Kipriotis, care recunoscuse singur că 
fusese tovarășul Vulturului Morţii, era acum păzit ca cel 
mai mare și mai primejdios răufăcător, cu toate că, până 
cu două zile mai înainte, el fusese doar ofițer în armata 
rusească. 

— De s-ar face odată ziuă - zicea unul din cei patru 
cazaci care îl păzeau pe osânditul la moarte - căci mie tot 
nu-mi vine să cred că lucrurile se vor sfârși tocmai atât de 
neted! 

— De ce te temi, Vlasi? întrebă un altul. 

Cazacul se scarpină după urechi și răspunse: 

— Mi-e teamă că tocmai, acum, la sfârșit, să nu cumva 
să vedem că sau închisoarea sare în aer, sau zidul celulei 
se prăbușește și osânditul i sau Dumnezeu mai știe ce 
minune se întâmplă! 

— Tare mai ești fricos, Vlasi! zise căprarul. S-au dus 
vremurile când se mai puteau petrece asemenea lucruri. 
Așa ceva numai Stanislau Rimsky putea face, or, Vulturul 
Morţii a putrezit de mult, undeva prin fundul Nevei. 

— Eu nu știu dacă a putrezit sau nu - răspunse cazacul. 
Știu însă că tare aș fi vrut să nu fac parte tocmai din cea 
din urmă gardă. 

— Prostii! zise căprarul. Peste câteva minute se vor ivi 
zorile, plutonul de execuţie va veni să-și ia osânditul în 
primire, iar noi ne vom duce să ne culcăm, fără să-l fi văzut 
pe Vulturul Morţii înviind din morţi pentru a-și scăpa 
tovarășul. 

În clipa aceea trei sunete prelungi de clopot răsunară în 
curtea închisorii. 

— Auzi! urmă căprarul. A și sunat clopotul pentru 
deșteptarea plutonului de execuţie! Peste zece minute 
prizonierul ne va fi luat, iar peste o jumătate de ceas, 
doctorul Kipriotis se va întâlni cu fostul lui căpitan, cu 
Stanislau Rimsky, pe lumea cealaltă. 

Într-adevăr cele trei sunete prelungi de clopot erau 
menite să deștepte soldaţii desemnaţi cu o seară mai 
înainte să alcătuiască plutonul de execuţie. 

Ele sunau însă deșteptarea, sinistra și cea din urmă 
deșteptare și pentru osânditul la moarte, vestindu-l că 
acum nu ceasurile, ci clipele pe care le mai avea de 
petrecut în lumea aceasta, îi erau numărate. 

Ce crud, ce sălbatic este omul cu semenii săi! 

Pentru ce această prevestire cu o jumătate de ceas mai 
înainte? Pentru ce această deșteptare, poate dintr-un vis 
frumos, cel din urmă vis? Pentru ce această rechemare la o 
viaţă care peste treizeci de minute o vom stinge? 

N-ar fi oare mai omenesc ca osândiţii la moarte să fie 
suprimaţi în somn, fără ca ei să știe când, fără să li se mai 
pregătească aceste cumplite, groaznice clipe dinainte de 
moarte, când tot trecutul, când toată viaţa lor de până 
atunci li se perindă pe dinaintea ochilor, când cei rămași în 
urmă însemnează tot atâtea torturi, tot atâtea chinuri 
fioroase pentru cela ce se duce, la oră fixă, la un timp mai 
dinainte hotărât? 

Aceia, care au trista însărcinare de a fi de faţă la această 
ultimă jumătate de ceas a unui condamnat, spun că mintea 
omenească nu-și poate închipui un mai groaznic chin 
sufletesc decât acela încercat de osândit în acest răstimp. 

Chiar voinicii, curajoșii, aceia care au dovedit de 
nenumărate ori că nu se tem de moarte și de veșnicia ei, 
chiar și în privirile acestora se poate citi tortura cumplită a 
celor treizeci de minute de pe urmă care scad, se 
împuţinează, cu cât soarele se ridică sus pe cer. 

Căci una este să înfrunţi moartea în luptă, unde chiar și 
în situaţia cea mai deznădăjduită tot mai poţi spera să 
scapi prin voinicie, vitejie, sau iscusinţă și alta e să fii dus 
legat, ca o vită la tăiere, spre zidul în faţa căruia știi 
hotărât că peste douăzeci, peste zece, peste două minute, 
vei muri răpus de o ploaie de gloanţe împotriva cărora nu 
te poţi apăra. 

De aceea și doctorul Leonida, auzind cele trei sunete de 
clopot avu o strângere de inimă, o tresărire neplăcută, 
simţi un fior de gheaţă; cu toate că noi știm prea bine că în 
viaţă a înfruntat moartea de mii de ori, fără cea mai mică 
șovăire, fără să se teamă de ea. 

Când sună clopotul închisorii Leonida dormea și visa. 

Visa un vis ireal, din pricina frumuseţii lui neputând fi 
realizabil. 

Se vedea undeva, înconjurat de toţi prietenii săi, în faţa 
ușii unei biserici. Alături de el, se găsea Pia Ispirescu și 
lumea dimprejur arunca flori, flori multe și frumoase și 
florile acestea îi erau aruncate lui și Piei. Prietenii, 


1622 


cunoscuţii îl aclamau, ropotele de urale nu mai conteneau 
și nu se mai aștepta decât sunetul clopotului pentru ca ușa 
bisericii să se deschidă ca tânăra pereche să primească și 
binecuvântarea Cerului, după ce o primise pe aceea a 
oamenilor. 

În sfârșit... bang... bang... bang... 

Clopotul sunase. 

Miri și nuntași începură să se înghesuie spre biserică, 
fiecare căutând să-și asigure un loc cât mai bun, când 
deodată... mulţimea rămase încremenită. 

Clopotul sunase, dar numai de trei ori și apoi tăcu. 

Leonida se înfurie crezând că cineva își îngăduie să facă 
glume și strigă: 

— Trage clopotul, băiete! De ce ne lași așa, la jumătatea 
drumului? 

Dar clopotul nu mai sună. 

Leonida strigă iarăși și iarăși, dar în zadar. 

Furios peste măsură, își lăsă mireasa și croindu-și loc 
prin mulţime, se apucă cu amândouă mâinile de frânghia 
clopotului și începu să tragă. 

Și trase odată, trase de două ori, trase de zece ori, dar... 
clopotul nu mai suna. 

Și în furie și deznădejde, tot trăgând de frânghia 
clopotului, care nu mai voia să sune, se trezi. 

Şi atunci se văzu agăţat de una din gratiile de la 
fereastra zăbrelită a celulei sale. 

Când deci după un asemenea vis se trezi la o atât de 
crudă realitate, era de mirare că doctorul Leonida, vajnicul 
și netemătorul tovarăș al lui Stanislau Rimsky simţi o 
strângere de inimă știind că mai are numai o jumătate de 
ceas de trăit? 

Nu, după cum nu era de mirare nici că peste câteva 
minute, când comandantul închisorii intră în celulă, 
doctorul Leonida se uită la el cu un oarecare simţământ de 
ură, cu toate că-și dădea seama prea bine că omul acesta 

nu era cu nimic vinovat de spulberarea frumosului său vis, 
deoarece el nu-și făcea decât datoria. 

— Căpitane doctor Leonida Kipriotis - zise comandantul - 
ceasul d-tale cel din urmă a sunat! Cunoști poruncile 
Excelenței Sale, deci, în numele Majestății Sale Ţarului, 
urmează-mă! 

să poată pătrunde mai bine înțelesul acestor cuvinte spre a 
vedea dacă nu cumva tot visează; apoi, când își dădu 
seama că este treaz, că ofițerul rostise într-adevăr 
cuvintele de mai sus și că ușa bisericii în fața căreia ar fi 
dorit să se știe era în realitate ușa celulei sale de temniţă, 
un zâmbet amar i se înfiripă pe buze. 

— Așadar și puterile nevăzute sunt tot atât de nemiloase 
ca și oamenii! se gândi el. Te amăgesc cu năluciri care te 

îmbată de fericire, numai pentru a-ţi face deșteptarea și 
mai dureroasă! 

Zâmbetul amar îi dispăru de pe buze și ridicându-și 
capul cu toată mândria lui de fost haiduc și tovarăș al 
Vulturului Morţii răspunse: 

— Sunt gata, domnule comandant! Putem merge! 

Comandantul închisorii ieși apoi din celulă și doctorul 
Leonida făcu la fel. 

Pe coridorul slab luminat de un felinar afumat, osânditul 
fu luat la mijloc de plutonul de execuție. 

În cap mergea comandantul închisorii, apoi trei cazaci, 
osânditul și alţi trei cazaci. 

Tristul și tăcutul convoi străbătu coridorul, urcă vreo 
zece trepte și ieși în curte. 

Aici, conform poruncilor generalului Luders, aștepta o 
trăsură închisă în care doctorul Leonida se urcă fără a mai 
aștepta să i se spună ceva. 

Din precauţie, pentru a împiedica pe eventualii curioși 
de a pătrunde cu privirea în caleașcă, comandantul 
închisorii poruncise ca cele două ferestre ale trăsurii să fie 
acoperite cu perdele groase. 

După ce osânditul luă loc în trăsură, comandantul încuie 
amândouă ușile cu cheia, încălecă, soldaţii din plutonul de 
execuţie făcură la fel și convoiul ieși pe poarta închisorii în 
aceeași ordine în care fuseseră și pe coridor: comandantul 
în frunte, trei cazaci călări, trăsura cu osânditul și alţi trei 
cazaci. 

Cu toate că zorile nici nu se iviseră încă bine, la poarta 
închisorii așteptau câteva zeci, poate chiar sute de oameni 
mânaţi de curiozitatea de a vedea executarea ucigașului 
prințului Gorciacov. 

Generalul Lüders consemnase trupa și ofițerii în cazărmi 
pentru a-i împiedica de a lua parte la executarea 
doctorului Leonida. Populaţia civilă însă el n-o putea 
împiedica de a-și satisface curiozitatea, așa că cetăţenii 
orașului, români și unguri, veniseră în mare număr în fața 

închisorii pentru a conduce pe condamnat pe ultimul său 
drum. 

Şi pentru a nu scăpa prilejul de a fi de faţă la această 
sălbatică și lugubră ceremonie, curioșii se adunaseră în 
faţa închisorii încă înainte de revărsatul zorilor. 

Când poarta grea a temniţei se deschise, mulțimea 
începu să se miște, fiecare căutând să fie cât mai aproape 
de calea pe care avea să treacă convoiul. 

Dezamăgirea se întipări însă pe chipurile tuturor acestor 
curioși când, în locul plutonului de execuţie în mijlocul 
căruia se așteptau să-l zărească pe condamnat, văzură 
ieșind pe poartă o caleașcă cu perdelele lăsate și însoţită 
de șase cazaci călări și un ofiţer. 

La început mulţimea credea că este vorba de vreun 
ofițer de seamă care inspectase închisoarea și acum pleca 
mai departe. Cineva însă aruncă părerea că în caleașcă ar 
putea fi osânditul la moarte, pe care-l duceau astfel, pentru 
a evita un nou atac al populaţiei împotriva lui, cum se 
întâmplase în ajun și în câteva clipe părerea aceasta trecu 
din gură în gură, împărțind mulţimea în două tabere: una, 
cea mai numeroasă, alcătuită din aceia care refuzau să 
creadă în această posibilitate și rămase mai departe pe loc, 
așteptând ca osânditul să apară pe poarta închisorii așa 
cum își închipuiseră ei, pe jos, în mijlocul plutonului de 
execuţie și a doua tabără, cei mai puţini, totuși câţiva zeci 
de oameni, care erau încredinţaţi că osânditul se găsea în 
trăsura cu perdelele lăsate, după care începură să alerge 
spre a nu o scăpa din ochi. 

Comandantul închisorii era destul de nemulţumit de 
împrejurarea că o parte din mulțime bănuise adevărul și 
pentru a scăpa de ea le porunci oamenilor săi să înainteze 
în trap iute. 

Măsura aceasta însă întări în curioși și mai mult 
bănuiala că au ghicit adevărul și bărbaţi și femei începură 
să alerge din răsputeri după cazaci și caleașcă. Câteva 
trăsuri de piaţă, care atunci ieșeau de acasă, fură luate cu 

asalt și câte șapte-opt oameni într-o birjă continuară astfel 
urmărirea ciudatului convoi, curiozitatea mulțimii fiind 
stârnită și mai mult tocmai prin neobișnuinţa unui 
asemenea procedeu. 

Pe străzile Alba Iuliei se porni deci o adevărată goană a 
câtorva birje după plutonul de execuţie, urmăritorii 
înflăcărându-se tot mai mult de noutatea spectacolului la 
care luau parte cu strigăte și chiote, de parcă ar fi fost 
vorba de o întrecere. 

Firește că gălăgia aceasta scoase lumea de prin case, îi 
trezi din somn pe cei ce mai dormeau și neobișnuita cursă 
se desfășura acum între două ziduri de oameni așezați de o 
parte și de alta a străzilor pe unde trecea convoiul. 

Comandantul turba de mânie și își îndemna soldaţii să 
mâne caii cât mai iute. Dar dacă sprintenii cai ai călăreţilor 
ar fi putut semăna pe drum cu ușurință  birjele 
neobișnuiţilor urmăritori, nu era același lucru cu cei doi 
cai de la trăsura în care se găsea osânditul. 

Caleașca mare și greoaie, nu putea înainta de cât în 
trap, căci după o scurtă bucată de drum parcursă în galop, 
bietelor animale le ieși limba din gură și comandantul 
închisorii își dădu seama că a continua galopul ar fi 
însemnat să rămână în mijlocul drumului, deoarece cai de 
la caleașcă n-ar mai fi putut înainta multă vreme. 

În chipul acesta, neobișnuitul pluton de execuţie nu 
putea scăpa de curioșii care veneau după el și 
comandantul închisorii își dădu seama cu neputincioasă 
mânie, că-i va fi imposibil să execute sentinţa în 
împrejurările poruncite de generalul Lüders. 

Pe când bietul ofițer își muncea creierul să născocească 
ceva pentru a scăpa de ceata curioșilor, mai ales că se 
apropia de locul execuţiei, deodată se auziră niște 
detunături de armă care îi făcură să tresară chiar și pe cei 
din trăsurile de piaţă. 

— Ticăloșii - mormăi comandantul închisorii, încredințat 
că mulţimea înflăcărată de neobișnuinţa spectacolului, 

începuse acum să-și manifesteze această înflăcărare și prin 
împușcături în aer - prin detunăturile lor vor pune pe urma 
mea tot orașul! 

Câteva clipe după aceea, nu lipsi mult ca ofiţerul să se 
răstoarne de pe cal de uimire, de nedumerire. 

O bubuitură grozavă spintecă văzduhul, făcând să 
tremure geamurile caselor, bubuitură urmată în curând de 
alta și de alta! 

Comandantul închisorii își opri calul, cazacii se opriră și 
ei și se opri și caleașca. 

Mulțimea însă, sub puterea avântului pe care și-l luase 
nu se opri decât când ajunse lângă caleașcă, prin ale cărei 
perdele, cei mai cutezători, încercară să zărească chipul 
celui dinăuntru, cu toată împotrivirea celor șase cazaci 
călări care fuseseră blocaţi de rândurile dese ale 
curioșilor. 

Caleașca rămăsese acum înţepenită în mijlocul mulţimii 
și bietul ofiţer trebuia să se gândească nu numai la 
proveniența acestor bubuituri de tun, ci și la chipul cum ar 
putea să-și deblocheze caleașca, deoarece se temea ca 
până la urmă mulțimea să nu spargă ușile trăsurii și să-i 
linșeze prizonierul. 

Tocmai se pregătea să le poruncească soldaţilor săi să-și 
încarce armele pentru a-i speria pe cetățeni când deodată 
se petrecu ceva care îngheţă sângele nu numai în vinele 
lui, dar chiar și în vinele înflăcăraţilor urmăritori. 

Dintr-o stradă lăturalnică se auziră chiote, strigăte, 
împușcături, întretăiate doar din când în când de 
bubuiturile tunurilor. 

Până ca cei din faţă să se dezmeticească din strada 
lăturalnică năvăli deodată spre locul unde era mulțimea și 
caleașca cu osânditul, un puhoi de oameni pe jos și călări, 
care alergau cât îi ţineau picioarele și strigau din 
răsputeri: 

— Ungurii... Vin ungurii... Dușmanul e la porţile 
orașului... Vin ungurii! 

Bubuiturile de tun, împușcăturile, strigătele acestea, 
tipetele femeilor care ieșeau de prin case îngrozite cu 
pruncii în braţe, îi încremeniră pentru o clipă, atât pe 
cazaci, cât și pe curioși. 

Încremenirea aceasta însă, nu tinu decât o singură clipă, 
căci pe urmă, conștiința primejdiei care se apropia, 
dezlănțui o panică ce nu poate fi descrisă. 

Mulțimea, care mai înainte alerga plină de avânt după 
plutonul de execuţie, căuta acum să fugă înapoi, înapoi, 
spre centrul orașului. Dar drumul îi era baricadat de 
birjele care ocupau strada și puhoiul nu se putea scurge 
decât prin îngustele locuri rămase libere printre trăsurile 
care și ele încercau zadarnic să întoarcă. 

De aici înghesuială, îmbulzeală, ţipete, înjurături, 
oameni călcaţi în picioare, femei leșinate, într-un cuvânt un 
adevărat infern în care fiecare căuta să treacă peste cel 
dinaintea sa, pentru a scăpa cu o clipă mai de vreme de 
primejdie. 

Şi strigătele deznădăjduite de „Fugiţi... Vin ungurii!” ale 
puhoiului care se revărsase din strada lăturalnică și care 
acum se amestecase ca o mare ca să înainteze furioasă, 
distrugând tot ceea ce i se ivea în cale, nu făceau decât să 
mărească și mai mult spaima, să înteţească panica. 

Și deznădăjduita îmbulzeală era cu atât mai cumplită cu 
cât, în mijlocul mulţimii apărute din strada lăturalnică se 
găseau și vreo trei călăreţi care căutau să-și croiască drum 
printre rândurile celor ce se înghesuiau, ei părând cei mai 
îngroziţi de vestea apropierii ungurilor. 

Comandantul închisorii căuta să-și adune cazacii 
împrăștiați și luaţi de vâltoarea mulțimii, vrând-nevrând, 
dar chiar dacă strigătele lui ar fi fost mai puternice decât 
urletele mulțimii și bubuiturile tunurilor, totuși, soldaților 
le-ar fi fost cu neputinţă să se supună deoarece ei erau 
luaţi de puhoi și duși cu cai cu tot spre baricada alcătuită 
de birjele din care unele fuseseră răsturnate de mulțimea 
înspăimântată, care căuta să fugă. 

La un moment dat, caleașca dispăru chiar din fața 
ochilor săi, ascunsă fiind de zidul celor vreo treizeci de 
călăreţi care în masă compactă izbutiseră să-și croiască 
drum cu pieptul cailor până aproape de trăsurile de piaţă. 

Câţiva voinici mai cu inimă, care ajunseră până la 
trăsuri, luară trei din acestea și le traseră din drum astfel 
încât acum mulţimea putea să se scurgă mai ușor spre 
centru. 

Pe strada astfel deblocată întrucâtva, puhoiul de oameni 
alerga acum nebunește spre piaţă, ducând cu sine chiar și 
pe ungurii care ar fi vrut să rămână locului, pentru a-și 
primi fraţii de neam. 

Chiotele și strigătele nu încetaseră însă nici acum, 
panica continuând să fie aceeași. 

Cei care locuiau prin împrejurimi se luptau din răsputeri 
să iasă din curentul puhoiului pentru a se înapoia pe la 
casele lor, spre a-și salva soţia, copiii, rudele, cei care 
fugeau înainte strigând din răsputeri: 

— Români, fugiţi!... Vin ungurii! 

Încetul cu încetul însă, locul unde se petreceau aceste 
scene de groază se mai goli. Populaţia izbutise să fugă, 
puhoiul venit de pe strada lăturalnică se scursese și el spre 
centru cu călăreţi cu tot și în sfârșit, comandantul 
închisorii izbuti să adune trei din cei șase cazaci care 
alcătuiau plutonul de execuţie. Ceilalţi trei sau fugiseră și 
ei de teamă, sau fuseseră luaţi cu de-a sila de curentul 
mulțimii. 

Tunurile nu mai bubuiau, nici împușcături nu se mai 
auzeau. 

Cu toate acestea, situația comandantului închisorii era 
acum mai critică decât fusese înainte. 

La fața locului izbutiseră să rămână vreo cincisprezece- 
douăzeci de locuitori unguri care acum intonară imnul lui 
Kossuth și luară o poziţie foarte dușmănoasă faţă de ofiţer 
şi cei trei cazaci. 

În vreme ce unii cântau, ceilalţi îi huiduiau și-i înjurau 
pe ruși, câţiva din ei punând chiar mâna pe pietre pentru a 
arunca în cazaci. 

Comandantul închisorii văzând că gluma se îngroașă, 
porunci încărcarea armelor și cele trei puști ale cazacilor 
se îndreptară asupra manifestanţilor. 

Pentru o clipă, ungurii se uluiră. Îndată după aceea însă 
unul din ei strigă: 

— Nu vă temeţi, unguri, fraţii noștri sunt la porţile 
orașului! N-aţi auzit ce aproape au bătut tunurile lor? Jos 
cu rușii! Jos cu valahii! Jos cu austriecii! 

Comandantul închisorii, pentru a-i speria pe 
manifestanți, porunci să se tragă o salvă în aer, ceea ce nu 
rămase fără de efect. 

Ungurii se împrăștiară îndată, fiecare ascunzându-se 
prin casele de prin apropiere pe după colţuri de stradă. 

În același timp, din spre piaţă se ivi în goană nebună un 
detașament de cazaci care trecu ca vântul pe lângă 
caleașca cu prizonierul îndreptându-se spre marginea 
orașului. 

Pe semne că la comandament se prinsese de veste 
despre apropierea ungurilor și acum trupa era îndreptată 
spre periferiile Alba Iuliei, pentru a întâmpina dușmanul, 
care fără îndoială că nu izbutise să se apropie atât de pe 
neașteptate decât numai în urma vreunei trădări. 

În câteva minute toate regimentele rusești din Alba Iulia 
își părăsiră cazărmile și se așezară în jurul orașului pentru 
a întâmpina dușmanul. 

Comandantul închisorii nu se mai putea gândi să-și 
urmeze drumul. Plutonul de execuţie îi fusese înjumătăţit 
și de altfel, nici nu mai putea îndrăzni să iasă din oraș spre 
a executa sentinţa, deoarece la poarta cetăţii se putea prea 
bine să dea de unguri. 

După o scurtă chibzuinţă, hotări să se înapoieze cu 
prizonierul la închisoare și apoi să se ducă să ia noi ordine 
de la generalul Luders asupra celor ce avea de făcut. 

Cum vizitiul dispăruse și el de pe capră - pe semne că 
fugise de teama ungurilor - ofițerul îi porunci unuia din cei 
trei cazaci să ia hăţțurile în mână și pe cât putură caii de 
iute, se înapoie la închisoare. 

În curtea temniţei, comandantul închisorii coborî de pe 
cal și apropiindu-se de caleașcă spre a descuia ușa, le zise 
cazacilor: 

— Veţi duce prizonierul înapoi în celulă și veţi sta acolo 
de gardă până când mă înapoiez eu de la comandant. 

Cu aceste cuvinte vâri cheița în mica broască a ușii dar 
spre marea lui mirare băgă de seamă că ușa nu mai era 
încuiată. 

— S-o fi uitat eu descuiată? se întrebă ofiţerul, 
nedumerit. Nu se poate! Mi-aduc bine aminte că am 
încuiat amândouă ușile! 

Cu vădită neliniște, comandantul închisorii deschise iute 
ușa trăsurii și... scoase un strigăt de groază. 

Trăsura, în care îl încuiase pe prizonier cu o jumătate de 
ceas mai înainte era... goală. 

Doctorul Leonida  Kipriotis, condamnat la moarte, 
dispăruse. 

Pământul începu să se învârtească în jurul bietului 
ofiţer, un nod i se așeză în gât, amenințând să-l înăbușe și 
amețeala ce-l cuprinse fu atât de mare încât trebui să se 
sprijine cu mâna de trăsură spre a nu cădea jos. 

— Ce ai, tătucă? îl întrebă unul din cazaci, apropiindu-se 
de el. Ţi-e rău? 

— Prizonierul... osânditul la moarte... a dispărut! îngână 
ofițerul, doborât cu totul de această întâmplare care putea 
să-i năruiască toată cariera. 

Un alt strigăt de groază, scos de data aceasta de cazac, 
răsună în curtea închisorii unde soldaţii, care se pregăteau 
și ei de luptă împotriva ungurilor, se adunaseră curioși în 
jurul camarazilor lor veniţi cu caleașca. 

Firește că acolo în oraș, ea stârni mai puţină senzaţie 
decât în închisoare, deoarece lumea era preocupată de 

apropierea ungurilor a căror venire era trâmbiţată cu 
groază pe toate străzile. 

După ce-și mai reveni puţin în fire, comandantul 
închisorii sări pe cai și alergă la generalul Lüders spre a-i 
raporta nenorocirea. 

Cu toate că soarele nici nu răsărise încă bine pe cer, 
generalul Lüders era în cabinetul său. Bubuiturile tunurilor 
îl făcuseră să sară din pat înainte de vreme iar vestea 
apropierii ungurilor îl înfuriase peste măsură. 

El porunci îndată ca toate punctele strategice din jurul 
orașului să fie ocupate, apoi trimise numeroase iscoade, să 
vadă de unde venea armata aceasta ungurească și cât de 
puternică era. 

Când comandantul închisorii intră în cabinetul 
generalului  Luders, acesta se plimba enervat prin 
încăpere, așteptând întoarcerea celor dintâi iscoditori... 

— Ce este, maiorule? îl întrebă Lüders pe comandantul 
închisorii. Ai executat sentinţa? 

— Nu Excelenţă! răspunse ofițerul, lăsându-și ochii în 
jos. 

— De ce? 

— Fiindcă prizonierul a fugit! 

— Ce spui?... A fugit prizonierul? întrebă generalul 
Lüders, la care, dacă comandantul închisorii ar fi avut 
curajul să se uite, ar fi văzut cu nespusă mirare că vestea 
aceasta n-avea de loc aerul să-l supere pe general, 
dimpotrivă, parcă-i pricinuia o bucurie ascunsă. 

— Da, Excelenţă, a fugit! îngână maiorul, care se și 
vedea trimis în faţa Consiliului de Război. 

— Dar cum a putut fugi de sub o pază atât de severă ca 
aceea pe care ai rânduit-o d-ta în jurul lui la închisoare? 

— N-a fugit din închisoare, Excelenţă! răspunse maiorul 
și în câteva cuvinte îi explică generalului cele petrecute. 

— Așadar, prizonierul s-a strecurat din trăsură în timpul 
panicii pricinuite de venirea ungurilor? întrebă generalul. 

Ei bine, dar atunci nu trebuie să fii atât de amărât, căci nu 
e vina d-tale. A fost un caz de forță majoră. 

De-abia acum îndrăzni comandantul închisorii să-și 
ridice ochii din pământ spre a se uita nedumerit la 
superiorul său. 

— Da, da, - repetă generalul, fără urmă de mânie. Nici 
eu în locul d-tale n-aș fi putut face altceva, decât să constat 
fuga. 

— Atunci... atunci ce este de făcut? îngână maiorul. 

— Deocamdată, vezi bine și d-ta că avem buclucuri mai 
mari decât fuga unui prizonier. Să vedem ce este cu 
ungurii aceștia care ne-au căzut peste cap, Dumnezeu știe 
cum și de unde, căci ieri încă, nu era picior de ungur 
înarmat cale de-o poștă în jurul Alba Iuliei. Dacă n-aş fi 
auzit cu urechile mele bubuiturile tunurilor, aș fi zis că 
totul nu este decât o poveste. 

— Una din patrulele de recunoaștere s-a întors 
Excelenţă! anunţă atunci aghiotantul, din pragul ușii. 

— Să vină ofițerul! răspunse generalul cu înfrigurare. 

O clipă mai târziu intră în cabinet un tânăr 
sublocotenent de cazaci, plin de praf, numai o nădușeală, 
gâfâind. 

— Excelenţă - raportă ofiţerul - am fost până dincolo de 
Șard, dar nici urmă de armata ungurească n-am văzut. 

— Ciudat - răspunse generalul - căci de acolo se părea că 
vin bubuiturile. 

— Şi noi așa am crezut! zise ofițerul. Dar posturile 
noastre nu știu nici ele nimic. Detașamentul din Şard a 
auzit bubuiturile tunurilor dar spuneau că vin din spre 
Alba Iulia. 

— Au înnebunit... 

— A doua patrulă a sosit, Excelenţă! anunţă aghiotantul 
din nou. 

Generalul făcu un semn cu mâna și un alt ofiţer, tot atât 
de obosit și plin de praf ca și cel dintâi, intră în odaie și 
raportă: 

— Excelenţă, am cercetat malul Mureșului de la Oarda 
până la Sântimbru, dar n-am dat peste nicio armată 
ungurească! Populaţia și posturile noastre sunt liniștite, 
bubuiturile tunurilor i-au cam pus doar în nedumerire. 

— Şi pe ei? exclamă generalul. La naiba, dar dacă nici 
din spre Murăş nu vin ungurii, atunci pe semne că sunt 
ascunși prin pădurile Măgurei! 

Peste câteva minute veni însă și patrula care cercetase 
Pădurea Măgurei, dar nici aceasta nu descoperise picior de 
ungur. 

— Am înnebunit oare cu toţii? strigă generalul Luders în 
culmea nedumeririi. Toţi am auzit tunurile atât de aproape 
încât ai fi zis că bătălia se desfășoară colea, în piața 
orașului, populaţia fugea înspăimântată strigând că vin 
ungurii și acum nimeni nu găsește dușmanul. Ce să mai fie 
și asta? Dacă aș trăi în evul mediu aș zice că la mijloc este 
o vrăjitorie! 

— E numai o greșeală deplorabilă, Excelenţă! zise atunci 
cineva din pragul ușii. 

— A, domnul Avram lancu! exclamă generalul Luders 
care ieși în întâmpinarea Craiului Munţilor, care într- 
adevăr se ivise în odaie alături de tribunul Nicolae 
Corcheș. Dv. aţi auzit tunurile? 

— Cum să nu le aud, când erau chiar ale mele? răspunse 
Craiul Munţilor. 

Generalul Lüders făcu un pas înapoi și exclamă: 

— Pentru Dumnezeu, dar unde v-aţi bătut cu ungurii, 
căci tot ţinutul a fost curăţit de ei? 

— Nu ne am bătut cu nimeni, Excelenţă - răspunse 
Iancu, zâmbind. Să vedeţi însă ce s-a întâmplat. Prietenul 
meu, tribunul Nicolae Corcheș, aici de faţă, intrând ieri în 
vorbă cu un ofițer de al dv. acesta i-a spus că astăzi este 
ziua de naștere a Majestății Sale Ţarul Rusiei și că această 
zi însemnată pentru poporul rusesc va fi salutată în zori cu 
douăzeci și una de lovituri de tun, îndemnându-l chiar pe 
Corcheș să tragem și noi românii câteva lovituri în 

sănătatea marelui nostru aliat. Chiar fără sfatul ofițerului 
dv. aflând despre însemnătatea zilei, fiţi încredinţaţi 
Excelenţă că am fi sărbătorit-o după cum se cuvenea. 

— Dar astăzi nu este ziua ţarului, domnule Iancu! zise 
generalul Lüders, încă tot nedumerit. 

— Acum știu și eu, Excelenţă - răspunse Avram lancu. 
Prietenul meu Corcheș însă, nu putea pune la îndoială 
buna credinţă a unui ofițer din armata rusească și nici nu- 
și putea închipui că acesta își va îngădui să facă cuelo 
glumă atât de nelalocul ei. Având deci încredere în 
cuvântul ofițerului rus și neputând bănui că totul nu era, 
după cum se pare acum, decât o glumă de prost gust, fără 
a mă mai întreba pe mine, i-a poruncit artileristului nostru 
să tragă în zorii zilei unsprezece lovituri oarbe de tun 
pentru a saluta ziua de naștere a ţarului. 

— Așadar... așadar tunurile dv.... exclamă generalul 
Luders, mirat. 

— Da. Excelenţă - întregi Craiul Munţilor - tunurile 
noastre au tras cele unsprezece lovituri. 

— Dar atunci - reluă generalul - atunci, de unde zvonul 
cu venirea ungurilor? 

— În privinţa aceasta - răspunse Avram lancu - n-aș 
putea să vă dau lămuriri precise. Cred însă că lucrurile s- 
au petrecut astfel: Cineva, auzind tunurile, va fi spus: să nu 
fie ungurii! Un altul mai fricos va fi spus: să știți că ei sunt, 
iar al treilea a spus hotărât: vin ungurii! Așa se întâmplă 
de obicei și mai ales teama îl face pe om să exagereze. 
Bănuiala, o vorbă aruncată într-o doară, ajunge într-a treia 
gură certitudine și dacă astfel s-au petrecut lucrurile nu 
trebuie să ne mirăm că panica a luat proporţiile pe care le 
cunoaștem. De altfel, chiar câţiva oameni de ai mei care se 
găseau în oraș, au venit în tabără, alergând în ruptul 
capului și strigând cât îi ţinea gura că vin ungurii! Vedeţi 
ce înrâurire are panica asupra spiritelor oamenilor. 

— Ce încurcătură! Ce încurcătură! exclamă generalul 
Luders, clătinând din cap cam nemulţumit. Să alarmezi un 
oraș întreg, o armată întreagă! 

— Şi, mă iertati, Excelenţă - se amestecă atunci în vorbă 
și comandantul închisorii, uitându-se furios la tribunul 
Nicolae Corcheș - să dai și prilej unui osândit la moarte să 
fugă! 

— Așa este! zise generalul. Dv. nu știți, domnule Iancu, 
că folosindu-se de această panică, ucigașul prinţului 
Gorciacov, care tocmai era dus spre locul execuţiei, a 
dispărut fără urmă. 

Avram lancu fu vădit mâhnit de această știre care-l 
surprinse în cel mai mare grad. 

— Prietenul Corcheș m-a rugat să-l însoțesc la Excelenţa 
Voastră - zise Avram lancu - spre a-și cere scuze pentru 
ușurința cu care a dat ascultare sfaturilor unui ofiţer. l-am 
îndeplinit rugămintea și am venit. Acum, când văd ce 
urmări a avut gluma proastă pe care și-a îngăduit-o 
ofițerul, mă simt dator să atrag atenţia Excelenței Voastre 
asupra faptului că dacă este un vinovat de cele petrecute, 
acesta nu poate fi decât ofițerul care trebuia să-și dea 
seama de urmările pe care le putea avea gluma lui. 

Generalul Lüders văzu îndată că Avram Iancu avea 
dreptate. Dacă astfel stăteau lucrurile, vinovat nu putea fi 
decât ofiţerul. 

— Aveţi dreptate, domnule Iancu! Și l-aș ruga pe domnul 
Corcheș să-mi spună numele ofițerului, spre a-l pedepsi 
după cum merită, spre a-i lua pofta de a-și mai îngădui și 
altădată o asemenea glumă nepotrivită. 

Tribunul  Corcheș se cam încurcă la întrebarea 
generalului și tăcu câteva clipe. 

Pe urmă însă, răspunse: 

— N-aș putea să vă dau numele lui, Excelenţă, deoarece 
numai ieri l-am cunoscut într-o cârciumă și cum toată 
convorbirea noastră n-a ţinut decât câteva minute, nu i-am 
ținut minte numele. 

— Asta e destul de  supărător! zise generalul. 
Nădăjduiesc însă că dacă l-ai vedea, l-ai recunoaște! Căci 
atunci voi aduna toţi ofițerii din garnizoană și ni-l vei putea 
arăta. Ce grad avea? 

Tribunul tresări, dar răspunse: 

— Nu știu sigur, cred însă că locotenent sau căpitan! 

Generalul Luders se pregătea tocmai să-și exprime 
mirarea față de răspunsurile șovăielnice pe care le dădea 
tribunul, când maiorul lagnov, care intrase de mult, 
gâfâind, în cabinetul comandantului, dar care tăcuse până 
atunci, deoarece nu îndrăznea să-l întrerupă pe generalul 
Lüders, nu se mai putu stăpâni și adresându-se tribunului 
îi zise cu înfrigurare: 

— Domnule Corcheș, te rog, gândește-te bine, nu cumva 
era locotenent? 

Nicolae Corcheș se întoarse spre maiorul lagnov, spre a 
vedea cine se mai amesteca în acest interogator care-i era 
vădit neplăcut. 

Faţa șefului secţiei de contra-spionaj îi trăda o enervare 
grozavă, ceea ce mări și mai mult încurcătura tribunului. 

— Se poate - răspunse el, nehotărât - se poate da... cred 
chiar că era locotenent! 

— Da, da - reluă lagnov cu înfrigurare - un locotenent de 
statură mijlocie, blond, cu ochii foarte vii și cu urma unei 
tăieturi vechi în partea stângă a obrazului, nu-i așa? 

— Ba da, așa este! răspunse Corcheș la întâmplare. 

— Aha, bănuiam eu! strigă maiorul lagnov, care 
întorcându-se spre generalul Lüders, zise: 

— Excelenţă, am onoarea să vă raportez că ne găsim în 
faţa unei josnice și mizerabile trădări! 

Nicolae Corcheș îngălbeni și instinctiv făcu un pas mai 
spre ușă. 

— Ce trădare, maior Ilagnov? întrebă generalul Luiders, 
încruntat. 

Apoi, văzând că maiorul nu vrea să vorbească din pricina 
persoanelor de față, urmă: 

— Vorbește, fără teamă, lagnov. Toţi cei de aici sunt 
oameni a căror bună-credinţă n-o putem pune la îndoială. 

— La ordinele Excelenței Voastre! răspunse lagnov, 
lipindu-și călcâiele. Excelenţa Voastră își mai amintește de 
ordinul ce i-a fost dat ieri locotenentului Pavlovici în 
privinţa prezicătoarei Juliette Mauras, a urmăririi ei și a 
percheziționării bagajelor sale la poarta orașului, unde 
urma să fie arestată. 

— Firește că-mi amintesc! răspunse generalul. Şi 
nădăjduiesc că ordinul meu a fost executat iar franțuzoaica 
noastră se găsește acum sub pază sigură. 

— Nu, Excelenţă, răspunse lagnov, franțuzoaica a 
plecat, pe semne cu prada ei, deoarece locotenentul 
Pavlovici a poruncit patrulei s-o lase să părăsească orașul, 
sub cuvânt că Excelenţa Voastră a revenit asupra ordinului 
dat. 

— Cum? strigă generalul Luders înfuriat, locotenentul 
Pavlovici a îndrăznit să spună una ca asta? A îndrăznit să 
dea porunci împotriva ordinelor mele? 

— A făcut-o... Excelenţă! răspunse Iagnov. 

— Şi... și prezicătoarea a fugit, cu prada sa? întrebă 
generalul, care parcă nici nu îndrăznea să se uite spre 
Avram lancu, ca și când ar fi vrut să-i ascundă ceva. 

— Da, Excelenţă - răspunse șeful serviciului de contra- 
spionaj - prezicătoarea a fugit, cu prada sa și cu... 
locotenentul Pavlovici. 

Toţi cei de față, chiar și Nicolae Corcheș, scoaseră un 
strigăt de uimire. 

Strigătul generalului Lüders nu mai era însă o simplă 
exclamațţie, ci un urlet sălbatic de mânie, așa cum se poate 
auzi la fiarele înfuriate de prin menajerii când li se dă de 
mâncare și li se pare că tovarășul de alături vrea să le-o ia. 

— Cum, maior lagnov - strigă el, ca ieșit din fire - 
locotenentul Pavlovici, omul d-tale de încredere, cel mai 
iscusit ofițer al serviciului d-tale, pe care zilele acestea l- 


1639 


am decorat de-abia cu ordinul Catherinei cea Mare, a fugit 
cu... femeia aceea? 

Bietului general nu-i venea să creadă că un ofițer rus și 
încă din cei mai buni, fusese în stare de o asemenea faptă. 

Om de o cinste neprihănită, sclav al datoriei și al 
cuvântului, generalul Lüders nu-și putea închipui că un 
ofițer și-ar putea călca într-un chip atât de josnic 
jurământul făcut și vestea aceasta îl ului, îl năuci cu totul, 
căzu ca un trăsnet asupra lui. 

— Da, Excelenţă - răspunse Ilagnov, cu toată importanţa 
pe care credea că trebuie să i-o dea întâmplării. Și acum, 
după fuga lui mișelească încep să înţeleg anumite lucruri, 
care la început mi se păreau nelămurite, pe care nu le 
puteam înţelege. Acum îmi dau seama că tot ceea ce ne-a 
povestit despre cele petrecute în camera hotelului Panonia 
erau minciuni, menite să ne încurce, să ne îndepărteze cât 
mai mult de adevăr, pentru a avea mână liberă, pentru a 
putea lucra în liniște la ticăloșia pe care o punea la cale. 
Minciună a fost reînvierea lui Stanislau Rimsky, minciună 
misterioasa putere pe care prezicătoarea părea că o are de 
la Yezedi sau cum îl mai chema pe pretinsul preot din Indii, 
minciună gândul franţuzoaicei de a-l răpi pe căpitanul 
Mihu. 

— De a-l răpi pe căpitanul Mihu? exclamă Avram Iancu 
în culmea uimirii. 

Generalul Lüders păli. 

De ceea ce se temuse, se întâmplase. 

Maiorul lagnov spusese de faţă cu Avram Iancu jumătate 
din taina pe care Craiul Munţilor nu trebuia s-o afle, sau 
măcar nu, deocamdată. 

Generalul avusese prilejul să se încredinţeze că Avram 
Iancu ţinea foarte mult la căpitanul Mihu și știa că vestea 
răpirii acestuia îl va amări grozav pe căpetenia românilor. 
De aceea, Luders voia să-i ascundă Craiului Munţilor 
adevărul cât s-ar fi putut mai mult, cu atât mai vârtos cu 
cât chiar unul din ofiţerii săi dăduse o mână de ajutor la 

această răpire și nădăjduind că tot va izbuti să pună mâna 
pe fugară, pentru a-i smulge prada din gheare. 

Stăpânit de această temere, generalul Lüders, nici nu 
înţelese bine rostul cuvintelor lui lagnov, și încurcat, îi zise 
următoarele lui Avram Iancu: 

— Da, domnule lancu. O prezicătoare, cu numele de 
Juliette Mauras, l-a răpit pe căpitanul Mihu deoarece 
acesta nu voia să dea ascultare rugăminţilor sale de 
dragoste. 

— Excelenţă, asta nu se poate! strigă Craiul Munţilor, 
vădit enervat. 

— Totuşi, ori cât ar fi de dureros și de neplăcut, mai ales 
pentru noi, așa este. Căpitanul Mihu a fost răpit de Juliette 
Mauras. 

— Nu-i adevărat, Excelenţă! se amestecă maiorul 
Iagnov. Căpitanul Mihu n-a fost răpit de prezicătoare. 

— Iagnov, cum îndrăznești... tună generalul. 

Dar maiorul, sigur pe ceea ce spune, nici nu-l lăsă măcar 
să sfârșească, ci zise: 

— Excelenţa Voastră n-a fost atent la ceea ce am spus 
mai adineaori. Toată povestea, cu hotărârea franțuzoaicei 
de a-l răpi pe căpitanul Mihu, este numai o născocire a 
locotenentului Pavlovici, care pe semne că alcătuise un 
plan drăcesc, pe care încă nu-l cunosc în amănunţime, 
pentru a-și pune în practică un alt gând. 

— Ilagnov, vorbeşte mai lămurit, căci simt că 
înnebunesc! exclamă bietul general Lüders, căzând pe un 
scaun. 

— Excelenţă - reluă șeful serviciului de contra-spionaj - 
după cum am putut lega eu feluritele fire ale acestei 
josnice trădări, lucrurile s-au petrecut în chipul următor: 

Locotenentul Pavlovici, fire cinstită, harnică și conștient 
de datoria sa, s-a dus s-o pândească pe prezicătoare așa 
după cum i s-a poruncit. Frumuseţea Juliettei Mauras, însă, 
căci e bine să recunoaștem că franţțuzoaica este foarte 
frumoasă, l-a orbit și căzut pradă patimii, și-a uitat de 

datorie și-a călcat onoarea de om, de ofiţer, și-a călcat 
jurământul. Juliette Mauras i-a sucit capul lui Pavlovici 
care a ajuns astfel o jucărie, o unealtă în mâinile 
prezicătoarei. 

— Să fie cu putinţă? exclamă generalul Luders, uluit. 
Pavlovici, un ofiţer atât de bun? 

— Da, Excelenţă, a fost cu putință - urmă maiorul 
lagnov. Patima ne face adeseori să fim martori la 
întâmplări pe care niciodată nu le-am fi crezut cu putinţă. 

Dar să urmez cu explicarea faptelor, așa cum cred eu ca 
s-au întâmplat, judecând după cele petrecute și aflate până 
acum. 

Juliette Mauras, din motive care îmi scapă încă, voia cu 
orice preţ să-l salveze pe asasinul prințului Gorciacov, ceea 
ce de altfel reiese chiar din rugămintea de grațiere pe care 
v-a făcut-o ieri. 

— Da, da! îngână generalul, îngândurat. 

— Pentru ajungerea acestui scop - continuă maiorul - 
locotenentul Pavlovici putea să-i fie de un ajutor nespus de 
preţios. A pus deci ochii pe el și l-a subjugat. După ce l-a 
prins în mrejele sale, după ce și l-a făcut un sclav fără 
voinţă proprie, au alcătuit un plan diabolic, pentru salvarea 
osânditului de la moarte. Au știu ce rol urma să joace 
figura lui Stanislau Rimsky în acest plan. Poate că după 
cum am mai spus, născocirea prezenţei lui în hotel n-avea 
alt scop decât să vă silească pe Excelenţa Voastră să-l 
însărcinaţi pe Pavlovici și pe mai departe cu 
supravegherea prezicătoarei, care se temea să nu se 
trimită altcineva pe urmele ei. 

Spun poate, fiindcă asupra acestui punct nu sunt încă 
lămurit. 

— Mai departe, mai departe! îl zori generalul Lüders. 

— După ce Excelenţa Voastră i-a reînnoit însărcinarea 
de a o spiona pe Juliette Mauras - urmă maiorul lagnov - 
conform planului mai dinainte hotărât, locotenentul 
Pavlovici a căutat să-l întâlnească pe unul din căpeteniile 

românilor și întâmplarea a vrut să-i scoată în cale pe 
domnul Corcheș. Trădătorul a născocit atunci povestea, 
cum că astăzi ar fi ziua Majestății Sale Ţarului și l-a sfătuit 
pe căpitanul român să se tragă și din tabăra românilor 
câteva lovituri de tun, pentru cinstirea aniversării marelui 
aliat. 

Neputând pune la îndoială - după cum bine a spus 
domnul Iancu - buna credinţă a unui ofiţer rus, mai ales că 
nimeni n-ar fi putut bănui ce scop se urmărea, domnul 
Corcheș i-a poruncit tunarului său să tragă în zori - tocmai 
când osânditul la moarte urma să fie dus spre locul de 
execuţie - unsprezece lovituri de tun. 

Tunarul s-a supus ordinului primit și odată cu ivirea 
zorilor a făcut să vorbească gurile tunurilor sale, 
încredinţat și el bietul om, că prin aceasta preamărește 
ziua de naștere a Majestății Sale Ţarul Rusiei. 

În adevăr însă bubuiturile de tun erau menite de 
trădător să slujească josnicul său scop. 

La adăpostul lor, el a răspândit zvonul că vin ungurii, iar 
lumea sculată din somn mai de vreme ca de obicei pentru a 
fi de faţă la execuţie, a fost cuprinsă de panică și s-a 
produs o învălmășeală de neînchipuit. În mijlocul acestei 
învălmășeli, nu i-a putut fi greu trădătorului să-l ajute pe 
osândit să dispară din trăsură. 

Tot sub scutul învălmășelii, trădătorul și fugarul s-au 
făcut nevăzuţi, fugind până undeva la marginea orașului, 
unde îi aștepta Juliette Mauras, despre care v-am spus cum 
a putut părăsi Alba Iulia, tot cu ajutorul locotenentului 
Pavlovici. 

Aceasta este, Excelenţă, mizerabila faptă a aceluia în 
care și Excelenţa Voastră și eu am avut atâta încredere! 

O tăcere adâncă urmă istorisirii maiorului lagnov. 

Toată lumea, dar mai ales generalul Lüders era mai mult 
decât impresionat de cele auzite. 

Este adevărat că doctorul Leonida fiindu-i foarte drag și 
având mare stimă pentru priceperea lui în cele ale 

medicinii, nu se supărase prea mult, ba, în adâncul 
nemărturisit al sufletului său poate că-i păruse chiar bine 
că osânditul izbutise să evadeze. Cunoscând însă acum 
amănuntele acestei evadări, înțelegând că la mijloc era o 
josnică trădare a unui ofițer al său, pe care-l mai și 
copleșise cu onoruri, sufletul lui de om drept și cinstit se 
revoltă și revolta aceasta îl paraliză aproape, așa că timp 
de câteva minute nu fu în stare să rostească niciun cuvânt. 

Intr-un târziu, când cei din jurul său începură să 
vorbească în șoaptă între ei, generalul Lüders îngână: 

— Așadar nici glumă n-a fost, ci mai rău, mult mai rău, o 
trădare a unui ofițer rus? 

— Din nefericire, așa este Excelenţă! răspunse maiorul 
lagnov. 

— Dar Mihu... ce este cu căpitanul Mihu? întrebă 
generalul Lüders. L-a văzut cineva? Sunteţi încredințaţi că 
nu i s-a întâmplat nimic? Că n-a avut nicio legătură cu 
prezicătoarea? 

— Excelenţă, pot să vă dau amănunte și în privinţa 
aceasta! răspunse maiorul lagnov, cu importanţă. 
Căpitanul Mihu, prinzând de veste pe semne că vestita 
prezicătoare este în Alba Iulia, s-a dus și el, poate din 
credință, poate din curiozitate, să audă ce-i va spune 
oracolul. Aceasta s-a întâmplat după amiază. 

Acum, pe semne că vicleana prezicătoare, care a știut să 
momească regi și împărați, îi va fi spus și căpitanului Mihu 
lucruri care l-au uimit și care l-au făcut apoi ca seara să 
vină și cu soţia sa să o consulte asupra viitorului. Căci veţi 
recunoaște și dv. Excelenţă că dacă era vorba de propuneri 
de dragoste, așa cum locotenentul Pavlovici ne-a făcut pe 
noi să credem, atunci căpitanul Mihu nu s-ar fi dus seara la 
ea, cu soţia sa cu tot! 

Or, este neîndoielnic că domnul Mihu a fost aseară, 
până târziu la prezicătoare. Aceasta mi-a fost confirmat și 
de portarul hotelului și de proprietar. 

Afară de aceasta, servitoarea de la etaj, mi-a mărturisit 
că locotenentul Pavlovici, în care ea credea un simplu 
fecior, a intrat în apartamentul Juliettei Mauras pe la 
ceasurile nouă seara și n-a mai ieșit de acolo decât în zori, 
când apoi a și părăsit hotelul. 

Reiese deci clar că între prezicătoare și locotenentul 
Pavlovici interveniseră legături de complicitate, pecetluite, 
fără îndoială și de legături mai intime, răsplata firească a 
trădării ofițerului. 

— Dar Mihu, căpitanul Mihu unde este? A fost văzut 
astăzi de dimineaţă? întrebă generalul Luders care voia să 
fie sigur că voinicului nu i se întâmplase nimic. 

— Căpitanul Mihu a fost astăzi de dimineaţă pe la mine - 
zise Avram lancu - spre a-și lua rămas bun, deoarece 
afaceri personale îl chemau să fie pe duminecă la Câmpeni. 

— Așadar l-aţi văzut, domnule Iancu, nu încape nicio 
îndoială? 

— Firește! răspunse Craiul Munţilor. 

— De altfel - se amestecă în vorbă și Nicolae Corcheș, 
care acum părea forte mulţumit - eu însumi i-am dat ca 
însoțitori treizeci de oameni, ca nu cumva să fie atacat pe 
drum de vreo ceată de unguri din aceia care mai colindă 
ținutul. 

— Vă mulţumesc domnilor - răspunse generalul Luders, 
că m-aţi liniștit măcar în această privință, deoarece eram 
foarte îngrijorat de soarta voinicului dv. tovarăș și prieten. 
Un ticălos, un nemernic, din păcate un ofițer al armatei 
rusești, a încercat să-l ponegrească, pe semne cu scopul de 
a-l aresta, pentru că știa că seara va veni din nou la 
prezicătoare cu soţia sa și deci, îi stătea poate în calea 
uneltirilor sale sau îl împiedica să-și primească josnica 
răsplată a trădării sale. 

— Aveţi dreptate, Excelenţă - zise maiorul lagnov. 
Acesta trebuie să fie motivul pentru care Pavlovici ni l-a 
înfățișat pe domnul Mihu ca pe Stanislau Rimsky. 

— Da - urmă generalul Liders - închipuiţi-vă domnilor că 
nemernicul acesta a venit să ne spună că domnul Mihu n- 
ar fi nimeni altul decât Stanislau Rimsky, unul din cei mai 
vestiți bandiți pe care i-a cunoscut vreodată Rusia și care 
se poreclise singur, Vulturul Morţii. Vă mărturisesc însă și 
vă rog să mă credeţi că chiar dacă n-aș fi știut cu siguranţă 
că Stanislau Rimsky a fost executat cu mulţi ani în urmă în 
curtea închisorii Petropavlovsk, tot nu aș fi pus o clipă la 
îndoială adevărata persoană a căpitanului Mihu, care mi-a 
fost recomandat de dv. domnule Iancu, ca cel mai viteaz 
dintre viteji. 

— Așa și este, Excelenţă - confirmă Craiul Munţilor. De 
altfel, cum ar putea să fie căpitanul Mihu, român neaoș din 
ţara Românească, una și aceeași persoană cu vestitul 
bandit din Rusia? 

— Tocmai asta mi-am zis și eu - răspunse generalul - și 
tocmai de aceea nici n-am dat ascultare cererii 
trădătorului care voia să-mi stoarcă ordinul de arestare a 
voinicului, pe semne, după cum am spus, fiindcă domnul 
Mihu îi cam încurca socotelile prin venirea lui la 
prezicătoare. 


— Acum însă - urmă Luders, după o scurtă pauză - 
trebuie să luăm măsurile necesare pentru prinderea 
trădătorului și a complicei sale. Maior lagnov, vei trimite 
câte o patrulă alcătuită din douăzeci de cazaci și un ofițer 
pe toate drumurile care ies din Alba Iulia și le vei porunci 
să-i urmărească în goana calului pe fugarii care trebuiesc 
să fie prinși, vii sau morți. 

După cât se pare, prezicătoarea, trădătorul și osânditul 
au fugit cu trăsura proprie a Juliettei Mauras. O trăsură, 
mai ales atât de încărcată cu bagaje, cum spuneţi că era 
caleașca prezicătoarei, nu poate înainta prea repede. De 
aceea, mai putem nădăjdui că oamenii noștri îi vor ajunge 
din urmă mai înainte ca fugarii să apuce să treacă dincolo 
de linia pe care se întinde frontul. 

— Maior lagnov - mai zise generalul - d-tale personal, îţi 
mulțumesc pentru destoinicia cu care ai descoperit această 
trădare la care nimeni nu ne-am fi gândit. Voi îngriji ca 
ministerul de război din Petrograd și chiar Majestatea Sa 
să afle despre meritele d-tale. Acum te rog însă, ia toate 
măsurile ca truda d-tale să nu rămână răsplătită numai pe 
jumătate și să putem pune mâna pe fugari. 

— Am înţeles, Excelenţă - răspunse maiorul lagnov, 
înclinându-se. Puteţi fi fără grijă, căci și în urmărirea 
fugarilor voi depune același zel ca și în descoperirea 
acestei trădări și nădăjduiesc că truda mea va fi încoronată 
de același succes pe care l-am dobândit și în afacerea 
Juliette Mauras - locotenent Pavlovici! 

Cu aceste cuvinte, șeful secției de contra-spionaj își lipi 
călcâiele și părăsi cabinetul comandantului. 

Generalul mai stătu câtva timp de vorbă cu Avram Iancu, 
apoi se îndepărtă și Craiul Munţilor întovărășit de tribunul 
Nicolae Corcheș, cu care venise la comandament. 


* 
x x 


„Excelenţă, puteti fi fără grijă, căci și în urmărirea 
fugarilor voi depune același zel, ca și în descoperirea 
acestei trădări și nădăjduiesc că truda mea va fi încordată 
de același succes pe care l-am dobândit și în afacerea 
Juliette Mauras-locotenent Pavlovici”. 

Acesta a fost răspunsul maiorului lagnov, șeful secţiei de 
contra-spionaj al armatei rusești din Ardeal la îndemnul 
generalului Luders de a lua toate măsurile necesare pentru 
prinderea fugarilor. 

Bietul om! Dacă ar fi știut el că acest „succes” în 
realitate însemna înfrângerea cea mai desăvârșită pe care 
el putea s-o sufere în toată cariera lui de șef al secţiei de 
contra-spionaj! 

Noi știm că întâmplările s-au desfășurat cu totul în altfel 
decât le  închipuise mintea veșnic frământată de 
senzațional a maiorului lagnov. El însă, ca un adevărat 
spion, de îndată ce prinse de veste că locotenentul 
Pavlovici o ajutase pe prezicătoare să părăsească orașul, 
se gândi la trădare, fără să caute să afle dacă nu cumva se 
întâmplase ceva ce ar fi putut să-l silească pe ofiţer de a 
face ceea ce a făcut. 

Întâmplarea voi ca el să sosească în cabinetul 
generalului Luders tocmai când acesta îl interoga pe 
tribunul Nicolae Corcheș asupra ofițerului rus, despre care 
căpetenia românilor spunea că l-ar fi îndemnat să tragă 
loviturile de tun în cinstea pretinsei zile de naștere a 
țarului. 

Creierul înfierbântat ai maiorului lagnov văzu îndată și 
în această „glumă” o uneltire a aceluia pe care mintea lui 
nu-l mai vedea decât ca trădător și în câteva clipe fantezia 
lui născoci toată acea poveste diabolică pe care am văzut 
că i-a raportat-o generalului Luders cu siguranța omului 
care poate jura oricând de adevărul spuselor sale. 

Totuși, ce departe de adevăr era maiorul lagnov... 

CAPITOLUL 141 
Adevărul în povestea cu «Vin 
Ungurii!» 


Am văzut că, plecând de la închisoare, unde pătrunsese 
până la doctorul Leonida sub înfățișarea părintelui 
Mașuchin, Stanislau Rimsky se întorsese la locuinţa 
preotului căci acolo îl aștepta Dan Dragomir. 

De acolo, după ce-și reluă adevărata sa înfățișare și după 
ce se despărţi de Dan Dragomir care plecase să prindă 
vreun semn din partea osânditului, voinicul s-a dus de-a 
dreptul la tabăra lui Avram Iancu, pe care-l găsise tocmai 
sfătuindu-se cu prietenii săi. 

După sfat, Stanislau Rimsky îl luă deoparte pe tribunul 
Nicolae Corcheș, care-i era cel mai bun prieten în tabără 
şi-i zise: 

— Frate Nicolae, aș vrea să stăm puţin de vorbă, numai 
între patru ochi, deoarece am o mare taină care-mi apasă 
sufletul și taina aceasta nu mă încumet să ţi-o dezvălui 
decât numai ţie, fiindcă într-un an și mai bine de când ne 
cunoaștem am avut prilejul să mă încredinţez de 
simțămintele pe care mi le porti. 

— Frate Mihule - răspunse tribunul, vădit mișcat - 
încrederea ta este o cinste pentru mine și-ţi mulţumesc 
pentru dovada de prietenie pe care mi-o dai. Dacă taina ta 
nu trebuie să fie auzită decât de mine, atunci să mergem în 
cortul meu, care este așezat la marginea taberei și unde 
nimeni nu ne poate auzi. 

Voinicii se îndreptară deci spre cortul tribunului unde 
intrară amândoi. 

Stanislau Rimsky se așeză pe un scaun la măsuţa din 
mijlocul cortului, iar Nicolae Corcheș, după ce aduse două 
pahare și o sticlă cu vin, luă loc în faţa voinicului și zise: 

— Acum, frate Mihule, descarcă-ţi inima și dacă trebuie 
să tac fii încredinţat că taina ta mă va urma în mormânt. 

Stanislau Rimsky dădu pe gât paharul de vin, apoi 
începu astfel: 

— Frate Nicolae, pentru a-ți da putinţa să pricepi ceea 
ce-ţi voi spune, trebuie să-ţi istorisesc toată viața mea. Ţi-o 
voi spune cât mai pe scurt, pe de-o parte pentru a nu te 
plictisi, pe de altă parte, pentru că nici timpul nu-mi 
îngăduie o istorisire prea îndelungată. 

— Dacă viaţa ta a fost zbuciumată ca în aceste din urmă 
douăsprezece luni - răspunse căpetenia românilor - ceea ce 
eu bănuiesc că așa este, atunci istorisirea ei mă poate 
pasiona dar nu plictisi. 

— De zbuciumată, a fost foarte zbuciumată sărmana mea 
viață! 

— Cu atât mai interesantă deci și vrednică de a fi auzită. 
Începe, frate Mihule! zise căpetenia românilor. 

— Mai înainte de toate, începu fostul Vultur al Morţii, 
trebuie să încep prin a-ţi destăinui că eu nu sunt român. 

— Nu eşti român? exclamă Nicolae  Corcheș 
neîncrezător. Glumești frate Mihule! Şi vorba și numele... 

— Şi totuși așa este! urmă Stanislau Rimsky. 

În cuvinte scurte, amintind numai despre întâmplările 
cele mai de seamă, își povesti viaţa, începând cu traiul 
liniștit de student la Universitatea din Varșovia și sfârșind 
cu uciderea prinţului Gorciacov, la Alba Iulia. 

Nicolae Corcheș, ascultă cu interes crescând povestea 
aventuroasei vieţi a prietenului său, care adeseori trebuia 
să repete și chiar să-și dea cuvântul de cinste că totul era 
adevărat, atât de romantică i se părea această viaţă. 

Când Stanislau Rimsky sfârși, tribunul Nicolae Corcheș 
se ridică de pe scaun, veni la Rimsky și-l îmbrăţișă cu 
lacrimi în ochi spunându-i: 

— Ai fost un adevărat martir al libertăţii neamului tău, 
frate Mihule, ai fost un erou în luptele pentru dreptul la 
viață a poporului român și ai bine-meritat deci de la două 
neamuri. Acesta este răspunsul pe care eu, tribunul 
Nicolae Corcheș, ţi-l dă la destăinuirea ta. 

Până acum o jumătate de ceas, îl blestemam pe acela 
care a tăiat firul vieţii prințului Gorciacov, deoarece eu nu 
vedeam în el decât pe comandantul suprem al unei armate 
aliate, nu vedeam în el decât pe omul care cu trup și suflet 
era alături de cei asupriţi, pentru care sărise în foc. 

Acum însă, când știu că el însuși, acolo, în ţara lui, era 
un asupritor, când cunosc câteva din nemerniciile lui, când 
văd ce a fost în stare să facă omul acesta, acum 
binecuvântez mâna ce l-a lovit și în loc ca fapta ta să mă 
scârbească, să mă îndepărteze de tine, mă apropie și mai 

mult și întinzându-ţi mâna, mă face să-ţi spun: Frate 
Mihule, bine ai făcut! 

— Îţi mulţumesc, Nicolae! răspunse Stanislau Rimsky, 
adânc mișcat de simțămintele prietenului său. Numai că 
ceea ce vream să-ţi spun nu s-a sfârșit cu asta. 

Este vorba de prietenul meu, de doctorul Leonida 
Kipriotis, care mâine în zori va fi executat de ruși, fără să 
fie vinovat, sau în orice caz fără să fie vinovatul de 
căpetenie. 

— Înţeleg! răspunse românul, rămânând dus pe gânduri. 
Ai vrea să faci ceva pentru el, ai vrea, dacă s-ar putea, să 
împiedici executarea sentinţei... Iti mărturisesc însă că nu 
văd cum ai putea face aceasta! 

— Eu aș avea un plan - răspunse Stanislau Rimsky - dar 
pentru ducerea la îndeplinire a lui am nevoie de ajutorul 
tău, frate Nicolae și tare mie teamă că-mi vei refuza acest 
ajutor! _ 

Tribunul nu răspunse îndată. Își dădea seama că 
rugămintea pe care avea să i-o facă Mihu, urma să pună în 
grea cumpănă, pe de o parte simțământul său de datorie, 
pe de altă parte simțământul de prietenie faţă de Mihu. 

— In orice caz, vorbește frate Mihule - zise el, totuși - și 
fii încredinţat că tot ceea ce-mi va sta în putinţă, voi face. 

Stanislau Rimsky mai goli un pahar de vin, apoi zise: 

— Uite care este planul meu, frate Nicolae: 

În zorii zilei, când prietenul meu va fi dus spre locul 
execuției, să năvălesc cu vreo sută de oameni în oraș, 
strigând că „vin ungurii”. 

Populaţia se va înspăimânta, oamenii vor ieși de prin 
case și vor începe să fugă spre centrul orașului. Eu, cu 
oamenii mei în frunte, voi conduce puhoiul de oameni 
cuprinși de panică încât să ies în calea plutonului de 
execuţie. În învălmășeala care se va produce, voi izbuti să-i 
îndepărtez pe cazaci de comandant și la un moment dat, 
aruncându-i în spate o pelerină care să-l facă de 
nerecunoscut, îl voi împinge pe doctorul Leonida în 

mijlocul mulțimii cu care apoi va fugi și el spre piaţă, de 
unde pe urmă, cu un cal mai dinainte pregătit va părăsi 
orașul împreună cu mine, cu Dan Dragomir și cele trei 
doamne. 

— Planul nu este rău - răspunse românul - numai că de 
unde iei cei o sută de oameni pe care să te poţi bizui și 
care să știi că nu te vor trăda? 

— Bizuindu-mă pe prietenia ta, pe spiritul și dragostea 
ta de dreptate - răspunse Stanislau Rimsky - știind că și tu 
ești un apărător al celor oropsiţi, m-am gândit să ţi-i cer ţie 
frate Nicolae. 

— Mie? exclamă tribunul, aproape speriat. Frate Mihule, 
dar nu te gândești că asta ar însemna o trădare? Oamenii 
mei, aliații rușilor, să pornească împotriva lor pentru a le 
smulge din mâini pe acela despre care ei cred că l-a ucis 
pe comandantul lor suprem? 

Frate Mihule, nădăjduiesc că nu te-ai gândit serios să-mi 
ceri aceasta! 

— Dacă mi-aş mai avea voinicii - răspunse Stanislau 
Rimsky - dacă cei treizeci de viteji ai mei n-ar fi pierit 
măcelăriți de unguri într-un chip atât de mișelesc, atunci 
nu m-aș fi gândit serios să-ţi cer aceasta, căci cu ei mi-aș fi 
putut duce planul la îndeplinire. Așa însă, sunt nevoit să 
apelez la sufletul tău bun, la dragostea ta pentru dreptate 
și să-ți cer să mă ajuţi să-mi scap prietenul de la o soartă 
pe care n-o merita. 

Cuvintele fostului Vultur al Morţii, avură o adâncă 
înrâurire asupra tribunului și schimbară deodată, ca prin 
farmec, felul lui de a se gândi. 

— Da, voinicii săi - se gândi Nicolae Corcheș - treizeci la 
număr, s-au jertfit pentru cauza românismului și au murit 
de o moarte groaznică. Mai înainte de a aduce acest 
suprem sacrificiu pentru izbânda noastră, oamenii aceștia 
ne-au dat un ajutor pe care nu l-am putea răsplăti cu saci 
de aur pe care nu l-ar fi putut egala sute și mii de ostași. 
Timp de un an și mai bine, ei i-au hărțuit pe unguri zi și 

noapte, pe toate fronturile, i-au oprit în înaintări, i-au 
fugărit când erau de zece ori mai numeroși decât noi și au 
înfruntat moartea cu un dispreţ care a făcut din ei toţi câte 
un erou. 

Apoi - se gândi tribunul mai departe - omul acesta, 
căpitanul lor, a sărit în ajutorul nostru, cu toate că nația 
noastră nu era a lui, și-a jertfit liniștea, averea, dându-ne 
chiar și bani când nu mai aveam. În lupta împotriva 
ungurilor a făcut adevărate minuni, la Sibiu i-a scăpat pe 
Laurian și Bălășescu, la Dealul Șovarului ne-a adus, prin 
destoinicia și curajul lui fără seamăn, două sute nouăzeci 
de cai, tot atâtea puști și tot atâţi prizonieri, el, de unul 
singur, de la Hatvani ne-a adus patru tunuri mari. 
Dumnezeule, dar ce n-a făcut omul acesta pentru noi și noi 
să-i refuzăm o mână de ajutor când ne roagă să-i scăpăm 
un prieten de la moarte? 

Tribunul, vrednicul și dreptul Nicolae Corcheș, se 
scutură ca de un gând rău de părerea avută mai înainte și 
zise: 

— Frate Mihule, meritele tale sunt prea mari pentru a-ţi 
putea refuza cererea. 

— Nu, frate Nicolae - răspunse voinicul, cu hotărâre - 
așa nu primesc. Eu nu cer nicio răsplată pentru ceea ce am 
făcut, căci pornind spre plaiurile Ardealului spre a lupta 
cot la cot cu voi împotriva asupritorilor, eu nu m-am gândit 
să fiu răsplătit pentru aceasta. Nu, eu mă adresez 
sufletului tău drept, mă adresez inimii tale nobile și dacă 
ele îţi vor spune că trebuie să mă ajuţi, o vei face, dacă 
însă judecata ta îţi va șopti că n-ai dreptul s-o faci, că 
doctorul Leonida este un vinovat și trebuie să-și primească 
pedeapsa, atunci să nu mai pierdem vremea și mă voi duce 
singur, cu Dan, cu Mioara, Dochiţa și Pia și, sau îl vom 
scăpa pe prietenul nostru sau vom muri cu toţii! 

In faţa acestui om cu un suflet atât de mărinimos, în fața 
acestei inimi atât de largi, tribunul Nicolae Corcheș se 
simţi ca un muritor de rând în fața unui semi zeu. 

— Frate Mihule - răspunse tribunul, cu lacrimi în ochi - 
ești un munte, iar eu nu sunt decât o pietricică și cum se 
uită pietricica la măreţul munte cu râvnă, cu stimă, cu 
religiozitate, așa mă uit eu la tine. Sunt al tău, Mihule, cu 
trup și suflet, spune-mi ce să fac și mă voi executa! 

Mâinile celor doi voinici se împreunară peste masă și 
câteva clipe în cortul tribunului domni o linişte 
impresionantă. 

— Totuși - zise Nicolae Corcheș, într-un târziu - 
îngăduie-mi să-mi spun și eu părerea. 

Planul nu e rău. Aș vrea însă, pe cât se va putea, să-l 
ducem la îndeplinire în așa chip încât nici unul din noi să 
n-aibă neplăceri și rușii să nu cunoască adevărul niciodată. 

— Cred că asta va fi foarte greu! zise Stanislau Rimsky. 

— Eu sunt de altă părere - urmă tribunul. Pentru a-i 
încurca pe ruși, pentru a-i păcăli în privinţa scopului și a 
planului nostru, eu mă gândesc că n-ar strica să ne folosim 
și de tunuri. Câteva bubuituri, trase sub un motiv oarecare, 
ar mări și mai mult panica pe care vrei s-o pricinuiești și ar 
îndreptăţi oarecum zvonul cu venirea ungurilor. În chipul 
acesta, poate că am putea să rânduim lucrurile astfel încât 
niciodată să nu se poată afla cine a fost acela care a strigat 
cei dintâi: „Vin ungurii!” 

Stanislau Rimsky își încruntase sprâncenele și căzuse pe 
gânduri. Ideea tribunului îi plăcuse, fără îndoială și acum 
se gândea, pe semne, cum ar putea fi dusă la îndeplinire. 

Trecu un minut, trecură două, trecură cinci, fără ca 
vreunul din ei să mai fi rostit vreo vorbă. 

În cele din urmă, Stanislau Rimsky își ridică deodată 
capul, lovi cu pumnul în masă și strigă: 

— Am găsit! Ideea ta, frate Nicolae a fost într-adevăr 
genială. 

— Să auzim! zise tribunul scurt, stăpânit de o curiozitate 
atât de mare, încât nu voia parcă să-și piardă timpul nici 
măcar cu o întrebare mai lungă. 

— Iată planul meu, modificat după ideea ta: 

Dan Dragomir se va îmbrăca în portul naţional de prin 
partea locului și cu noaptea în cap, va începe să colinde 
străzile din jurul locului de execuţie, căutând să găsească 
doi trei oameni cu care să stea de vorbă. În timpul acesta, 
eu, cu câţiva oameni de încredere, pe care mi-i vei da tu, 
acum nu-mi trebuiesc mai mulţi, voi fi mereu pe urmele lui. 
Când, în zorii zilei, osânditul va ajunge în apropierea 
noastră cu plutonul de execuţie, eu voi trage trei focuri în 
armă, iar atunci tu, care vei avea tunurile pregătite, dai 
drumul la unsprezece lovituri oarbe. 

— Bine, omule, zise tribunul - dar se va face anchetă, ce 
spun eu pentru ce am tras cele unsprezece lovituri? 

— Lasă-mă să sfârșesc și vei afla! răspunse fostul 
căpitan de haiduci. La cea dintâi bubuitură de tun, Dan 
Dragomir, care va fi reușit el să strângă sub un motiv 
oarecare câţiva oameni în jurul lui, va arunca o vorbă, în 
vânt: „Ce să mai fie și cu tunurile astea? Nu cumva vin 
ungurii?” 

Eu, cu călăreţii ascunși într-o altă stradă, încep la rândul 
meu să trag în aer, ceea ce-i va speria pe oamenii din jurul 
lui Dan, care atunci va spune speriat: „Să știți că ungurii 
sunt! Nu degeaba am văzut eu ieri la Cut tricolorul 
unguresc pe primărie!” 

A doua bubuitură de tun și împușcăturile noastre vor 
stârni panica, oamenii vor începe să iasă iar atunci, în 
învălmășeală, Dan va începe să fugă și să strige: „Vin 
ungurii!... Vin ungurii! 

Când cei dintâi cetățeni speriaţi vor începe să fugă și ei, 
venim și noi, călăreţii, ca o volbură și vom striga, mirati: 
„Cum? Vin ungurii? Atunci înainte, oameni buni... fugiţi... 
să mergem la comandamentul rușilor, să ne apere”. 

Cum este firesc mulțimea va crește mereu, panica la fel 
și la momentul oportun, noi, călăreţii, care vom apărea ca 
un fel de apărători ai mulțimii împotriva ungurilor, care ne 
temem să nu năvălească în oraș, ieșim cu tot puhoiul de 
oameni îngroziți în faţa plutonului de execuţie și în 

învălmășeala ce se va produce vom găsi un moment 
prielnic pentru a-l elibera pe prizonierul cu care ne vom 
face nevăzuţi. 

— Toate bune, frate Mihule - zise Nicolae Corcheș - 
planul este minunat. Numai că ce mă fac eu când va veni 
ancheta și voi fi întrebat pentru ce am poruncit să se tragă 
tunurile? 

Stanislau Rimsky zâmbi și răspunse: 

— Dar tocmai asta îți spuneam adineaori că am găsit, 
frate Nicolae. Bubuiturile vor trezi toată tabăra noastră și 
oamenii vor alerga speriaţi care încotro. Cel dintâi care va 
veni să vadă ce s-a întâmplat va fi Avram Iancu. 

— Şi ce-i spun eu lui - întrebă Corcheș - căci adevărul nu 
i-l pot mărturisi deoarece, oricât de mult ar ţine la tine, 
după cât îl cunosc de încrezător în oameni, nu va aproba 
planul nostru, ci mai curând s-ar duce în persoană la 
generalul Lüders pentru a cere graţierea osânditului ceea 
ce firește că acesta nu va putea face. 

— Ai dreptate! zise Stanislau Rimsky. Şi eu m-am gândit 
la fel. Tocmai de aceea, când Avram Iancu te va întreba de 
ce ai pus să se tragă tunurile, vei răspunde: 

— Cum, frate lancule, d-ta nu știi? 

— Ce să știu? te va întreba el, mirat. 

— Nu știi că astăzi este ziua de naștere a ţarului Rusiei? 
vei răspunde tu. 

— Frate Nicolae, visezi! va zice comandantul nostru. 
Ziua ţarului e cândva prin iarnă sau prin primăvară. 

— Nu e, frate lancule! Astăzi este! Mi-a spus-o ieri un 
ofițer rus. De altfel astăzi, după cum mi-a spus ofițerul 
acela, va fi paradă mare și tocmai de aceea l-am trimis și 
pe Mihu cu treizeci de călăreţi să ia parte la paradă. 

— Dar dacă ai știut de ieri, toate acestea - va zice Iancu, 
imputător - de ce nu mi-ai spus și mie? 

— Fiindcă - vei răspunde tu - am vrut să vă fac o 
surpriză. 


1657 


Cam aceleași răspunsuri le vei da și rușilor când vor veni 
în anchetă și în chipul acesta nimeni nu va bănui adevărul. 

— Fain, frate Mihule, tare fain! răspunse tribunul, în 
ardelenismul lui. Într-adevăr, în chipul acesta nimeni nu va 
ști adevărul, iar rușii vor crede că chestia cu ziua de 
naștere a ţarului, va fi fost o glumă de prost gust a unui 
ofițer de-al lor, pe care firește că dacă-l vor căuta spre a-l 
pedepsi nu-l vor găsi niciodată. Mai rămâne încă ceva însă 
- urmă tribunul. Ce te faci tu cu prizonierul eliberat? Cum 
și unde îl ascunzi? 

— De asta să nu te doară capul! răspunse fostul căpitan 
de haiduci. Până mâine îi voi găsi eu și lui un adăpost. 


* 
x x 


În chipul acesta tribunul Nicolae Corcheș și cu Stanislau 
Rimsky puseră la cale răpirea condamnatului la moarte, 
răpire care, după cum am văzut a fost imaginată cu totul 
altfel de maiorul lagnov, șeful secţiei de contra-spionaj a 
armatei rusești. 

Planul celor doi voinici a fost dus la îndeplinire punct cu 
punct, întocmai după cum îl hotărâseră Corcheș și Rimsky. 

Încă înainte de răsăritul soarelui, Dan Dragomir, 
travestit într-un om de la ţară care venea la oraș cu pui și 
ouă, se ivi pe străzile din apropierea drumului ce ducea la 
locul de execuţie, deșteptând lumea din somn cu strigătele 
lui de: 

— Pui... puii mari... puii ieftini!... Ouăle frumoase! 

De când cu revoluţia, sătenii veneau foarte rar la oraș cu 
mărfurile lor, și de aceea gospodinele săriră care mai de 
care din pat pentru a pune mâna pe una măcar din aceste 
rarități. 

Unele gospodine, mai leneșe sau mai coconoase, își 
trimiseseră bărbaţii să târguiască de la sătean. 

Astfel, că în câteva minute în jurul lui Dan Dragomir se 
adunaseră vreo douăzeci de femei și vreo zece bărbaţi, 
care, în loc să se târguiască cu pretinsul sătean începură 
să ţină o adevărată licitaţie asupra celor patru găini și 
celor vreo douăzeci de ouă ale omului. 

Pe când bieţii oameni se certau de zor urcând mereu, 
fiecare, preţul oferit pentru găini sau ouă, deodată se 
auziră trei împușcături, una după alta. 

Mai înainte ca cetăţenii să-și fi putut da seama despre 
ceea ce se petrecuse, o bubuitură groaznică cutremură 
văzduhul, făcând să tremure geamurile caselor. 

— Asta-i tun, oameni buni! strigă atunci săteanul. Dar ce 
naiba să fie cu el? Nu cumva vin ungurii? 

Falsul ţăran nici n-apucă să-și sfârșească vorba că 
dinspre poarta orașului se și auzi un ropot de detunături, 
urmate de o a doua bubuitură. 

Dan Dragomir nici n-avu nevoie să mai repete lecţia 
învățată căci oamenii din jurul lui, speriaţi de moarte și 
începură să strige cât îi ţinea gura: 

— Ăștia sunt ungurii, oameni buni... Fugiţi... N-auziţi ce 
aproape sunt?... 

În câteva clipe, strada fu plină de bărbaţi, femei, copii, 
care în mână cu ceea ce putuseră lua în grabă, se repeziră 
spre strada principală care ducea în piaţă, strigând ca din 
gură de șarpe: 

— Ungurii... vin ungurii... fugiţi... vin unguri! 

Mihu, năvălind cu cei treizeci de călăreţi, mări și mai 
mult panica. 

Lucrurile se desfășurară apoi, după cum știm. 

La un moment dat, când învălmășeala era în toi, când 
fiecare ar fi fost în stare să-și calce în picioare vecinul 
numai să poată ajunge o clipă mai devreme, un pas mai 
înainte, Dan Dragomir își făcu drum cu coatele până la 
caleașca rămasă fără cazaci și fără vizitiu și dintr-o singură 
smucitură deschise ușa, a cărei broască slabă, cu toate că 
era încuiată, nu putu rezista puterii lui de fier. 

Odată ușa deschisă, Dan aruncă în trăsură o legătură pe 
care o avea în coșul lui de găini, care firește, dispăruseră și 


— Iute... pune-le pe tine și coboară! 

Dan Dragomir închise ușa din nou, dar trebui să se ţină 
din răsputeri pentru a nu fi luat de valul mulțimii care se 
înghesuia îngrozită înainte, mereu înainte. 

Nu trecu niciun minut apoi și ușa trăsurii se deschise din 
nou și din ea cobori un domn învăluit într-o pelerină 
neagră, cu barbă ascuţită, rusească și mustață mare, cu 
pălăria trasă tare peste urechi. 

Cetăţenii care erau mai aproape de trăsură îl văzură dar 
nimeni nu-i dădu atenţie, fiecare fiind încredințat că 
necunoscutul era un călător oarecare, care de teama 

ungurilor, fugea acum și el pe jos, trăsura nemaiputând fi 
întoarsă. 

Cetăţenii veniţi din strada lăturalnică nu bănuiau, ca cei 
care urmăriseră plutonul de execuţie, că în trăsură se 
găsea condamnatul la moarte așa că nimănui nu-i trecu 
prin minte că acest călător, care își croia acum drum 
speriat grozav prin mijlocul mulţimii, era osânditul, era 
ucigașul prinţului Gorciacov. 

În chipul acesta, urmat de Dan Dragomir, doctorul 
Leonida înaintă cu mulţimea până la o străduţă care se 
făcea pe dreapta și unde se strecură împreună cu prietenul 
său. 

— Dane, dragă Dane, cum să-ți mulţumesc? exclamă 
doctorul Leonida strângându-i mâna adânc mișcat. 

— Lasă mulţumirile acum - îi răspunse Dan Dragomir, 
trăgându-l după sine. Încă n-ai scăpat și mai avem multe 
hopuri de trecut. 

Voinicii începură să fugă și la o cotitură de stradă 
dispărură în vreme ce mulţimea fugea înainte... 


* 


Peste un sfert de ceas, Stanislau Rimsky se înapoie 
mânios, furios chiar în tabără, în fruntea celor treizeci de 
călăreţi. 

Zărindu-l pe Nicolae Corcheș stând de vorbă cu Avram 
Iancu, voinicul se duse de-a dreptul la ei. 

— Bună dimineața, domnule comandant! Noroc, frate 
Nicolae! Dar frumoasă păcăleală am mai mâncat! 

— Dar ce s-a întâmplat? De ce te-ai întors? întrebă 
Corcheș, făcând pe miratul. 

— De ce m-am întors? repetă voinicul. Fiindcă ofiţerul 
tău și-a bătut joc de tine, ca de un copil! 

— Ce tot vorbeşti, frate Mihule? întrebă Corcheș, 
prefăcându-se din ce în ce mai mirat. De ce și-a bătut joc 
de mine? 

— Fiindcă astăzi nu este ziua de naștere a ţarului! 

— Nu ţi-am spus eu, frate Nicolae? zise atunci și Avram 
Iancu, râzând. Te-a legat la gard cum nu se putea mai bine. 

— Nu râdeţi, domnule comandant, căci nu-i de râs! zise 
Mihu foarte serios. Bubuiturile de tun au speriat populaţia 
în care a intrat groaza și care crede că vin ungurii. Panica 
e atât de mare în oraș încât, încât chiar și armata e 
convinsă că ungurii se apropie și toate regimentele au fost 
așezate în jurul cetăţii. De colo, de pe colină, se poate 
vedea. 

Fruntea lui Avram Iancu se întunecă. 

La început, Craiul Munţilor luase lucrurile în glumă, 
acum însă, văzând ce urmări avuseră bubuiturile tunurilor 
sale se întoarse spre Nicolae Corcheș și-i zise pe un ton de 
imputare: 

— Ai văzut, frate Niculae, ce poate face un om când se 
pripește? 

— Fratele Corcheș nu este de vină, domnule comandant 
- zise Mihu. Vinovat nu este decât ofițerul care și-a 
îngăduit o asemenea glumă și eu aș fi de părere să se ducă 
îndată la generalul Lüders spre a-i cere scuze și a-i spune 
cum s-au petrecut lucrurile, căci altfel cine știe ce vor mai 
crede rușii. 

— Ideea lui Mihu nu este rea - zise Avram Iancu. Și ca 
nu cumva să ai neplăceri, voi merge chiar eu cu tine. Du-te 
de-ţi ia calul, frate Nicolae, căci nu trebuie să mai pierdem 
nicio clipă. 

Nicolae Corcheș tocmai voia să pornească după cal când 
deodată cineva începu să strige: 

— Căpitane... căpitane, bine că te găsesc! 

— Ce este Dane, de ce ești atât de speriat și cu cine vii 
acolo? întrebă Stanislau Rimsky. 

Dan Dragomir, tot în straiele țărănești în care era din 
zorii zilei, se apropia grăbit, în tovărășia unui alt bărbat 
care purta o pelerină lungă, neagră, o pălărie mare, trasă 
peste ochi și avea barbă ascuţită, cum purtau rușii. 

— După cum mi-ai poruncit - răspunse Dan Dragomir - 
m-am dus în recunoaștere până dincolo de Mureș să văd ce 
se mai aude prin satele românești, dacă nu cumva ungurii 
au mai săvârșit vreo cruzime. La Totoiu am dat peste 
creștinul acesta care te caută de două luni de zile prin tot 
Ardealul. 

— Mă căuta pe mine? exclamă Mihu, mirat. 

Apoi întorcându-se spre necunoscut îl întrebă: 

— Dar de ce mă cauţi, domnule! 

— Nu ştie românește, căpitane - răspunse Dan 
Dragomir, în locul străinului - căci e neamt, dintre aceia 
care au luptat alături de Hatvani împotriva noastră. 

— Şi ce vrei cu mine? zise atunci Mihu, pe nemţește. 
Vrei neapărat să te fac eu prizonier? 

— Nu, domnule Mihu - răspunse străinul, pe limba, care 
zicea că e a lui - n-am venit să mă luaţi prizonier, căci încă 
de la înfrângerea lui Hatvani eu am depus armele când am 
văzut la ce cruzimi se dedau ungurii. 

— Foarte frumos din partea d-tale - răspunse Mihu - dar 
tot nu văd pentru ce ţi-ai tocit călcâiele timp de două luni 
spre a mă căuta pe mine. 

— Vă voi spune îndată, domnule Mihu, - răspunse 
necunoscutul. Vă mai amintiţi poate că atunci când ați 
capturat cele patru tunuri de la Hatvani aţi făcut prizonieri 
douăzeci și unu de cavaleriști germani, din aceia cu cap de 
mort pe șapcă. 

— Da, știu. Dacă-mi amintesc însă - zise Mihu - l-am 
rugat pe domnul comandant să vă pună în libertate... ceea 
ce a și făcut după ce voi v-aţi dat cuvântul că nu veţi mai 
lupta împotriva noastră. 

— Așa este și nici n-am mai luptat. Toţi douăzeci și unu 
am pornit spre Boemia de unde suntem de fel, trecând din 
sat în sat, pe jos, căci n-aveam bani pentru a merge cu 
poștalionul. Așa am ajuns până la Juncu... 

— La Juncu? strigă Stanislau Rimsky, încruntându-și 
sprâncenele. 

— Da, domnule Mihu, la Juncu - răspunse străinul - unde, 
neavând nicio armă asupra noastră, am fost nevoiţi să ne 
uităm cu mâinile în sân cum o companie ungurească v-a 
măcelărit toţi voinicii... 

— Şi pentru a-mi mai aminti de această ticăloșie alergi 
după mine de două luni de zile? se răsti Mihu, furios. 

—Nu, domnule Mihu - răspunse străinul - ci pentru a vă 
aduce la cunoștință un amănunt pe care dv. n-aveţi de 
unde să-l cunoașteţi. 

— Ce amănunt? Poate asupra josniciei, a sălbăticiei, a 
cruzimii, cu care au fost omorâţi bieţii mei tovarăși? 

— Nu, dimpotrivă - reluă neamţul. După plecarea 
ungurilor, eu și cu tovarășii mei am început să cercetăm 
cadavrele oamenilor dv. spre a vedea dacă nu cumva va 
mai fi rămas vreunul în viaţă, ca să-l putem scăpa. 
Speranţa noastră nu ne-a fost zadarnică, fiindcă într- 
adevăr am mai găsit trei voinici în viaţă foarte grav răniţi 
însă. I-am ridicat de acolo le-am legat rănile și am coborât 
până la Ribicioara, care știam că e sat curat românesc. 

Acolo, cu ajutorul sătenilor, le-am dat răniților toată 
îngrijirea ce ne-a fost cu putinţă, căci simțeam că era de 
datoria noastră să ne arătăm măcar în felul acesta 
recunoştinţa față de acela care în loc să ne ucidă ne-a 
redat libertatea. 

— Şi ce s-a făcut cu bieţii oameni? Au scăpat? întrebă 
Mihu cu înfrigurare. 

— Doi au scăpat - răspunse străinul - unul însă, care 
avea trei gloanţe în piept, a murit după câteva zile de 
chinuri cumplite. 

— Sărmanul băiat! exclamă Rimsky, ducându-și mâna la 
ochi. Dar ceilalți doi, unde sunt? De ce nu s-au dus la 
Câmpeni unde știa că se găsește tabăra noastră 
principală? 

— S-ar fi dus ei săracii, dacă ar fi putut! răspunse 
străinul. Dar unuia, din pricină că tot piciorul drept îi era 
ciuntit de gloanţe, a trebuit să i-l tăiem noi, cum ne-am 

priceput, căci doctor n-aveam, iar celălalt e atât de slab 
încă, încât când am plecat eu nici nu se putea ţine pe 
picioare. 

— Și nu s-a găsit un om de inimă care să-i aducă cu 
căruţa până la Câmpeni? 

— De unde cai, domnule Mihu - răspunse străinul - când 
ungurii le au luat toate vitele bieților oameni. Tocmai de 
aceea ne-am sfătuit să vedem ce este de făcut și până în 
cele din urmă am tras la sorți între noi hotărând ca acela 
care va ieși, să pornească în căutarea Dv. spre a vă spune 
că doi din voinicii care i-aţi avut vă așteaptă să-i scoateţi 
din mijlocul ungurismului. 

Adânc mișcat, Mihu strânse mâna străinului și-i zise: 

— Îţi mulţumesc domnul meu și Dumnezeu să te 
binecuvânteze pentru jertfa pe care ar făcut-o umblând pe 
jos două luni pentru a mă găsi. În ceea ce-i privește pe cei 
doi tovarăși de arme, voi porni îndată pentru a-i scăpa pe 
bieţii oameni, care au avut atât de suferit, de pe urma 
cruzimii ungurești. 

— De ce nu aștepți până mâine, frate Mihule - zise 
Avram lancu. Mâine în zori, după ce astăzi vom lua parte la 
înmormântarea prinţului Gorciacov, vom porni și noi și 
mergem împreună. 

— Domnule comandant - zise Mihu - afară de Dan 
Dragomir aceștia doi sunt singurii tovarăși care mi-au mai 
rămas din treizeci câţi am fost la început. Datoria mea de 
om și de căpitan al lor, nu-mi îngăduie să mai zăbovesc o 
clipă, nu o zi, sau chiar mai multe, deoarece tabăra va 
înainta mult mai încet decât voi alerga eu cu Dan și cele 
trei doamne. Gândiţi-vă că bieţii oameni, acolo, în satul 
acela aruncat în mijlocul ungurimii, pot fi descoperiţi în 
fiecare clipă și tocmai de aceea n-am voie să întârzii nici 
un minut. 

— Bine, omule, dar cum vrei să pleci singur, cu trei 
femei după tine, pe vremuri ca acestea? strigă Corcheș. 

laţi măcar câţiva oameni cu tine! Ia-i pe cei treizeci de 
călăreţi cu care era să te duci la paradă! 

— Așa este! zise și Craiul Munţilor ia cu d-ta oamenii cu 
care ai fost în oraș. Acum însă, pe noi iartă-ne, căci trebuie 
să ne ducem la generalul Lüders. La revedere, frate Mihule 
și Dumnezeu să te ferească de rele. Ne întâlnim la 
Câmpeni. 

— La Câmpeni, domnule comandant! răspunse Mihu 
strângând mâna întinsă a lui Avram Iancu, care după aceea 
se duse în cortul său spre a se pregăti pentru a merge la 
generalul Luders. 

— Mi-ai făcut-o! îi zise Stanislau Rimsky lui Corcheș, 
încet. 

— De ce? întrebă acesta, mirat. 

— Nimic nu este adevărat! răspunse fostul căpitan de 
haiduci. Neamţul pe care-l vezi în faţa ta, e osânditul la 
moarte. Acum mi-ai mai dat pe cap și treizeci de oameni. In 
sfârșit, nu face nimic! Mă voi aranja eu și așa. La revedere, 
frate Nicolae și îţi mulțumesc din tot sufletul pentru tot 
ceea ce ai făcut pentru mine. Ne vedem la Câmpeni. 

Și mai înainte ca tribunul să-și fi revenit din uimire, 
Mihu, Dan și falsul neamt dispărură în cortul celui dintâi. 

Peste vreun sfert de ceas, în fruntea unei trupe de 
călăreţi, Mihu Inimă de Leu, Dan Dragomir cele trei femei 
și... doctorul Leonida, travestit încă tot în neamt, se 
îndreptară spre Abrud, în goana calului. 

CAPITOLUL 142 
Minerva în mare primejdie 


Mihu Inimă de Leu era de zece zile la Câmpeni, 
împreună cu ai săi și cu doctorul Leonida, care mulțumită 
destoiniciei și vicleniei fostului său căpitan de haiduci, 
scăpase de moartea prin împușcare la care-l osândise 
Consiliul de Război al armatei rusești din Alba Iulia. 

Bunul doctor era liber, acolo în mijlocul inexpugnabil al 
cetăţii românismului se putea plimba fără teamă că va fi 
recunoscut de cineva și afară de aceasta, mai avea și 
mulțumirea sufletească de a se fi răzbunat pe acela care-l 
pusese pe drumuri, care făcuse din el un urgisit, un 
alungat al societăţii omenești. 

Prinţul Gorciacov, călăul Varșoviei, asupritorul poporului 
polonez, își primise pedeapsa bine-meritată și zăcea acum 
la trei metri sub pământ cu inima străpunsă de pumnalul 
Vulturului Morţii. 

Plecând din Alba Iulia în împrejurările pe care le 
cunoaștem, Mihu hotărâse cu doctorul Leonida ca după o 
zi de odihnă, acesta din urmă să pornească spre Grodno, 
unde îl aștepta Minerva, sora fostului căpitan de haiduci. 

Dar, cu toate că Leonida ţinea la Minerva tot atât de 
mult și după ce aflase că fata era sora lui Stanislau Rimsky 
și nu a sa, totuși el amâna plecarea spre Grodno zi de zi, 
găsind mereu alte pretexte. 

Insă, cu toate că doctorul Leonida nu spunea încă 
nimănui nicio vorbă, cu toate că nu-și dezvăluise încă 
inima, cu toate că nici chiar persoanei interesate nu-i 
amintise încă măcar ceva, totuși, toată lumea știa că dacă 
doctorul Leonida își amâna mereu plecarea, de vină era 
numai frumoasa și drăgălașa Pia Ispirescu. 

Într-adevăr, fostul tovarăș al Vulturului Morţii era 
îndrăgostit până peste urechi de fata bunului colonel 
Alexandru Ispirescu care murise în împrejurări atât de 
tragice, încă la începutul revoluției românești, la Abrud și 

din purtarea drăgălașei Pia se putea vedea lămurit că nici 
inimii sale nu-i era tocmai străin doctorul Leonida. 

Bunul și cinstitul doctor însă socotea că ar fi fost o lipsă 
de cuviință să-și dezvăluie inima în faţa aceleia pe care o 
iubea atât de mult, deoarece o cunoștea abia de două 
săptămâni și se temea ca fata să nu înţeleagă greșit 
simțămintele sale. 

De aceea, era ca o bucată de fier între ciocan și nicovală, 
fără să poată ieși din strâmtoare. 

Nu se simţea îndeajuns de tare nici să plece și s-o lase 
pe Pia fără a-și fi mărturisit focul inimii, nu putea nici să 
rămână, deoarece Mihu îl zorea mereu să se ducă la 
Minerva, să vândă moșia și apoi să pornească cu ea în Ţara 
Românească, la Dragomiri, moșia ce-i revenise ca 
moștenire lui Dan Dragomir și unde după sfârșitul 
revoluției din Ardeal urmau să vină și Stanislau cu Mioara 
și Dan cu Dochiţa. 

În aceste împrejurări, doctorul Leonida își amâna 
plecarea de pe o zi pe alta, în fiecare zi hotărând că în zori 
va porni la drum și la fiecare răsărit de soare schimbându- 
și gândul. 

Situaţia aceasta îl exaspera pe Stanislau Rimsky, pe de-o 
parte fiindcă ardea de nerăbdare s-o știe odată pe Minerva 
în siguranţă, la Dragomiri, deoarece după asasinarea lui 
Gorciacov, numele doctorului Leonida fiind deochiat în 
Rusia și Minerva purtând tot numele de Kipriotis pe care i-l 
dăduse bătrânul cămătar, rușii o puteau persecuta oricând, 
pe de altă parte, fiindcă se temea ca Avram lancu, care 
trebuia să se înapoieze la Câmpeni de pe o zi pe alta, să nu 
cumva să-l recunoască. 

Primejdia aceasta era destul de mare, deoarece bănuitul 
asasin al prinţului Gorciacov fusese văzut în mai multe 
rânduri de câţiva dintre fruntașii românilor care fuseseră 
cu Craiul Munţilor la Alba Iulia. 

Recunoașterea doctorului Leonida i-ar fi pricinuit mari 
încurcături, nu numai lui, ci și lui Nicolae Corcheș, căci 

pentru a împiedica arestarea și predarea lui rușilor, 
Stanislau Rimsky ar fi trebuit să-i spună lui Avram Iancu 
tot adevărul. 

Or, voinicul nu voia aceasta cu nici un preţ, deoarece se 
temea și pe drept cuvânt, ca Iancu să nu se supere, fiindcă 
împreună cu Nicolae Corcheș a uneltit împotriva rușilor, 
pe care Craiul Munţilor, tot din pricina prea marii sale 
încrederi în oameni, îi socotea ca buni și adevăraţi 
prieteni, pe care te poţi bizui la caz de nevoie. 

Istoria a dovedit cât de mult s-a înșelat Avram Iancu și în 
ruși, ca și în austriecii, care, după ce s-au folosit de oastea 
lui timp de aproape doi ani, când a fost ca jertfele 
românilor să fie răsplătite, toţi marii dregători ai 
Ardealului au fost numiţi din rândurile sașilor și ale 
ungurilor chiar, numai românii rămânând pe din afară. 

Dar până ce evenimentele să-i dea Craiului Munţilor 
această crudă și nespus de dureroasă dezamăgire, 
Stanislau Rimsky știa că Avram lancu era un mare prieten 
și admirator al rușilor și de aceea, în după amiaza celei de 
a zecea zi de la sosirea lor în Câmpeni, el îi spuse Mioarei, 
pe când erau singuri: 

— Nu știu ce să mă mai fac cu Leonida acesta! Trebuia 
să plece de o săptămână la Grodno și încă tot aici e! Și tare 
mi-e teamă că și duminica viitoare îl va apuca tot aici. 

— Trebuia să fii și tu mai înţelegător, dragă Stanislau - 
răspunse blânda și buna Mioara - și să-ți dai seama că dacă 
ai fi tu în locul lui și ai iubi-o pe Pia așa cum o iubește el, 
nici tu nu te-ai îndura să pleci de lângă ea așa cu una, cu 
două. 

— Bine frate, dar să-i spună odată că o iubește, să se 
aleagă, albă sau neagră? Și, după cât am băgat eu de 
seamă, cum și Pia ţine la el, n-au decât să se logodească, 
să se căsătorească chiar dacă vor, dar să dispară odată de 
aici, căci tremur în fiecare clipă că se întoarce Avram 
Iancu și-l recunoaște. 

— Nici eu nu înţeleg de ce șovăie atâta! răspunse 
Mioara. Trebuie că are el vreun motiv pe care noi nu-l 
cunoaștem. 

— Dar n-are niciunul - exclamă Stanislau Rimsky - toată 
buba e că doctorul Leonida, pe cât de curajos este în faţa 
primejdiei și a dușmanului, pe atât de fricos și nehotărât e 
cu femeile. Dar m-am gândit eu de mult să i-o fac și cum 
văd că lucrurile se tărăgănează în vecii vecilor, mă voi 
hotări să trec la fapte! 

— Pentru Dumnezeu, Stanislau - strigă Mioara speriată. 
Nu cumva ai de gând... N 

— Nu, nu te teme, nu-i fac nimic rău! li voi da doar o 
lecţie cum trebuie să se poarte cu femeile! răspunse 
voinicul, râzând. 

— Dar, spune-mi și mie, ce ai de gând să faci? întrebă 
drăgălașa Mioara și curioasă și îngrijată în același timp. 

— Nu te supăra, draga mea, dacă nu ţi spun, răspunse 
Stanislau, sărutând-o pe frunte - dar va fi o surpriză și 
pentru tine. Ai puţină răbdare, până diseară. 


* 


Seara, prietenii se duseră cu toţii la cel mai bun birt din 
Câmpeni, deoarece doctorul Leonida își dăduse cuvântul 
că a doua zi de dimineaţă va pleca la Grodno și prietenii 
voiau să-și ia rămas bun cu câteva sticluțe de vin de la 
acela care se despărțea de ei pentru un timp mai 
îndelungat. 

În timpul cinei toată lumea fu veselă și bine dispusă 
afară de doctorul Leonida. 

Fiul lui Iani Kipriotis fusese întotdeauna o fire mai 
închisă, mai tăcută. Liniştea lui din seara aceea însă, felul 
lui de a nu vorbi nimic și de a răspunde la întrebări numai 
prin „nu” și prin „da”, îngândurarea în care căzuse, îi 
întristă, încetul cu încetul și pe ceilalţi. Căci veselia și 
tristeţea sunt molipsitoare, ca și boala. 

După friptură apoi, Stanislau Rimsky se sculă în picioare 
Și zise: 

— Scumpi prieteni și dragi prietene, ne-am adunat aici, 
în astă seară, pentru a ne lua un rămas bun vesel și plăcut 
de la doctorul Leonida care mâie în zori va pleca spre 
Grodno. Nădăjduiam ca acest rămas bun să fie atât de 
vesel, încât seara aceasta să alcătuiască pentru noi un fel 
de rezervă de veselie până când ne vom aduna iarăși cu 
toţii laolaltă, nădăjduiam ca bucuria noastră să fie atât de 
mare încât la un moment dat birtașul să trebuiască să 
trimită în vecini după vin. 

Din păcate însă, socotelile noastre de acasă, nu prea s- 
au potrivit cu cele de la birt. Am venit veseli, am venit bine 
dispuși, am venit porniţi să ne bucurăm și acum, iată-ne, 
fiecare stăm cu nasul în farfurie, cu privirile întristate, ne 
uităm mereu la ceas, ca și când am vrea ca vecinul să ne 
înțeleagă gândul și să dea el semnalul de plecare, iar în 
faţa noastră sticlele sunt pline, parcă deodată am fi trecut 
toţi la religia turcilor, pe care Coranul îi oprește să bea vin. 

Și care-i pricina? De ce suntem așa de abătuţi? 

Fiindcă unul din noi, acela care pleacă pentru câtva timp 
e trist și abătut, ca și când despărţirea aceasta ar fi 
veșnică. 

Ei bine, scumpi prieteni - urmă Stanislau Rimsky, după o 
scurtă pauză, în care cercetă cu coada ochiului, chipul lui 
Leonida - cred că și voi sunteţi de aceeași părere cu mine, 
anume că trebuie să facem tot ce ne stă în putinţă pentru a 
alunga neîndreptăţita tristeţe din inima prietenului nostru 
și că pentru a întipări bucuria în ochii lui, pentru a-i 
repune zâmbetul pe buze, pentru a-i înveseli sufletul nu 
trebuie să ne dăm înlături de la nimic nici chiar de la rolul 
cel mai puţin plăcut. 

— Așa este! 

— Bine ai grăit! 

— Bravo, Mihule! strigară Dan și cocoanele în cor. 

— Așadar, nu mă veţi judeca prea aspru - urmă Rimsky, 
zâmbind - dacă de dragul prietenului nostru îmi voi lua în 
seara aceasta un rol nu tocmai vrednic de un războinic, un 
rol pe care de obicei îl împlinesc numai femeile bătrâne? 

— Nu! 

— Zi-i înainte! 

— Spune, Mihule! se auzi din nou din jurul mesei. 

Doctoral Leonida își ridică și el capul și se uită 
nedumerit la fostul său căpitan. 

Ce voia el oare să spună? Despre ce rol era vorba? 

Curiozitatea doctorului Leonida și a celorlalți conmeseni 
fu satisfăcută de următoarele cuvinte ale voinicului: 

— În viaţa-mi atât de zbuciumată, mi-a fost dat să cunosc 
fel de fel de oameni, mi-a fost dat să întâlnesc caracterele 
cele mai deosebite. Am cunoscut oameni buni și răi, proști 
și deștepţi, curajoși și fricoși și m-am purtat cu fiecare 
după cum merita. La fel voi face și cu prietenul nostru, 
doctorul Leonida, care este bun cu alţii și rău cu sine 
însuși, deștept în meseria sa și prost în interesele sale, 
care este curajos în faţa primejdiei și fricos ca un șoarece 
în faţa femeilor. 

Toţi cei din jurul mesei începură să râdă, doctorul 
Leonida vru să protesteze, dar Stanislau Rimsky, urmă, 
mai înainte ca el să poată începe: 

— Aceste scăderi, aceste defecte ale prietenului nostru, 
sunt acelea care vrând-nevrând mă vor sili s-o fac în seara 
aceasta pe... peţitoarea! 

Doctorul Leonida sări ca ars de la masă și cu faţa 
înroșită până peste urechi, strigă: 

— Căpitane... te rog... nu-ţi dau voie... 

— E în zadar, toată truda ta - răspunse Stanislau Rimsky, 
întinzându-se peste masă și așezându-l cu sila înapoi pe 
scaun - prietenii noștri mi-au dat însărcinarea de a face pe 
peţitoarea ta în seara aceasta, și de aceea o întreb pe buna 
noastră prietenă Pia, dacă primește să-și petreacă viaţa 
alături de un voinic în luptă dar un fricos în dragoste? 


1672 


Pia Ispirescu se făcu roșie ca racul, nu îndrăznea nici 
măcar să-și ridice ochii din poală și cu capul astfel aplecat, 
răspunse: 

— Căpitane Mihule, cred că totul nu este decât o glumă! 

— Dar firește... firește că nu-i decât o glumă - se 
amestecă doctorul Leonida iute în vorbă - și, încă o glumă 
nu tocmai reușită. 

— Dar de când ţi-ai schimbat numele? îl întrebă 
Stanislau Rimsky pe Leonida. După cât știu, eu sunt 
căpitanul Mihu și deci, mie mi se cuvine să-i răspund Piei 
că nu, nu este o glumă ceea ce am spus și că o întreb 
foarte serios dacă primește să-ţi fie soţie. Cred că acesta 
este felul de a vorbi al peţitoarelor. Dacă nu sunt la 
înălțime, iertaţi-mă și mulțumiţi-vă și voi cu o peţitoare mai 
de mâna a treia. 

— Dar eu nu te-am însărcinat cu un asemenea rol! strigă 
doctorul Leonida care în clipa aceasta ar fi vrut să fie la o 
sută de poște dincolo de Grodno, numai acolo, alături de 
Pia să nu se știe. 

El nu îndrăznise să-și dezvăluie inima, nici măcar fiind 
între patru ochi cu Pia și iată că acum Stanislau Rimsky îi 
dădea dragostea în vileag de faţă cu toată lumea, în 
mijlocul unui birt. 

— Tu nu m-ai însărcinat - răspunse fostul Vultur al 
Morţii - dar mi l-am luat eu, deoarece m-am plictisit să te 
văd amânându-ţi plecarea mereu și să te văd trist de parcă 
ţi-ai fi uitat numele. 

După aceea, Stanislau Rimsky se întoarse din nou spre 
fiica colonelului Ispirescu și o întrebă: 

— Dragă Pia, întrebarea mea, este în afară de orice 
glumă și te rog să-mi răspunzi. 

— Bine, căpitane... dar cum... așa... îngână fata, care și 
ea se rușina grozav de această întorsătură pe care o 
luaseră lucrurile. 

— Niciun bine, niciun așa! răspunse Stanislau Rimsky, 
cu autoritatea pe care o avea de întotdeauna asupra 

prietenilor săi. Aici nu încape alt răspuns decât „da” sau 
„nu”. 

Mioara se aplecă la urechea prietenei sale, îi șopti ceva 
și Pia, cu ochii în poală, roșie ca jăratecul, îngână un „da”, 
care se înțelegea mai mult din mișcarea capului decât din 
vorbă. 

Atâta îi trebui lui Rimsky și lui Dan Dragomir. 

Amândoi izbucniră în strigăte de „ura”, Mihu îl luă pe 
sus pe Leonida, Dan pe Pia și-i așezară unul lângă altul. 

După aceea fostul căpitan îi spuse lui Leonida să-și 
sărute logodnica și cum acesta șovăia, Mihu le luă 
capetele, le apropie și-i ţinu așa câteva clipe. 

Când își retrase mâinile însă, capetele lor nu-și mai 
reveniră la loc, căci cei doi îndrăgostiți, se îmbrăţișaseră și 
se sărutau așa cum numai doi oameni care se iubesc mult 
știu să se sărute. 

După aceea, se încinse apoi un chef așa cum îl dorise 
Stanislau Rimsky. Paharele se goleau necontenit, birtașul 
nu mai prididea cu aducerea sticlelor de vin vechi și 
Dumnezeu știe de unde se ivi și un lăutar, care cu 
cântecele lui, însoţite de chiote și strigături, îţi dădea 
impresia că te găsești la o nuntă nu la o logodnă. 

Și râdeau acum voinicii, râdeau cocoanele și râdea chiar 
și doctorul Leonida cel trist și abătut până atunci. 


* 
x x 


Ceasurile zburară pe aripi de vânt, se făcu unu, se 
făcură două, trei și petrecerea tot nu se sfârșise încă. 
Dimpotrivă, veselia și mulțumirea creștea cu cât trecea 
vremea și se părea că pentru vesela societate timpul se 
oprise în loc. 

Toată lumea din birt plecase, afară de un singur 
mușteriu care ședea la o masă învecinată cu aceea a 
voinicilor încă de la început. 

Și el cinase și el băuse o sticlă de vin, două, patru, dar 
pe când vinul turnase veselie în inimile prietenilor lui 
Stanislau  Rimsky, mușteriului singuratic nectarul lui 
Bacchus nu-i alungase tristeţea de pe chip nicio singură 
clipă. 

Era atât de abătut acest necunoscut cu trupul zvelt, cu 
ochi pierduţi, cu barbă scurtă, neagră, încât cine l-ar fi 
observat mai de aproape, ai fi putut crede că de acolo, din 
birt, se va duce de-a dreptul la moarte. 

Nu se uita la nimeni, nu-l interesa nimic, vinul și-l bea în 
chip mecanic, parcă ar fi fost o păpușă care se supunea 
unei sârme ce-i poruncea mișcările... 

Singurul lucru care părea că există pentru el în birt era 
ceasul său. În răstimpuri regulate îl scotea, se uita la el, 
apoi îl vâra iarăși în buzunar, cu o expresie ca și când n-ar 
fi sosit încă momentul în care urma să-și pună capăt vieții. 

Intr-un târziu, cam pe la ceasurile trei din noapte, 
necunoscutul se uită iarăși la ceas și atunci ochii lui șterși, 
melancolici se înviorară deodată, un fior îi zgudui trupul 
străbătut parcă de o descărcare electrică și din clipa aceea 
totul în jurul său părea să-l intereseze. 

Se uita la birtaș urmărindu-i mișcările, vorbele, se uita la 
ajutoarele acestuia, se uita spre bucătărie de unde din 
când în când ajungeau până în birt strigăte și înjurături. 

Ceea ce părea că-l interesează însă mai mult decât orice 
era masa acelora care petreceau alături de el și pe care 
până atunci aproape că nici nu-i băgase în seamă. 

Acum însă, de când se uitase ultima oară la ceasornic, 
privirea lui nu se mai desprindea de la prietenii fostului 
căpitan de haiduci și mai ales de la Stanislau Rimsky, ale 
cărui mișcări, ale cărui vorbe le urmărea cu o înfrigurare 
crescândă. 

La un moment dat Stanislau Rimsky își ridică paharul și 
zise următoarele: 

— Acum, scumpi prieteni, să golim acest ultim pahar în 
astă seară în cinstea și sănătatea bunului nostru Leonida, 

fericitul logodnic, urându-i să călătorească cu bine până la 
Grodno și să-și îndeplinească cu ușurință sarcina ce i-am 
dat. 

Mai înainte ca voinicii și doamnele să fi apucat să ridice 
paharul în sănătatea doctorului Leonida, mușteriul 
singuratic se ridică de la masa vecină și apropiindu-se de 
voinici zise: 

— Mă iertati, doamnelor și domnilor, dar v-am auzit 
rostind de mai multe ori numele localității Grodno. Sunteţi 
cumva de prin partea locului? 

Voinicii se uitară miraţi unul la altul și nu puteau 
pricepe ce căuta omul acesta să se amestece în petrecerea 
lor și înțelegeau aceasta cu atât mai puţin cu cât 
consumaseră foarte mult vin și mintea nu le era prea 
limpede. 

Vinul vechi de Tokay dezlegase mai mult ca de obicei 
chiar și limba doctorului Leonida care acum se întoarse 
spre străin și-i zise: 

— Numai eu sunt de pe acolo! Dar de ce te interesează 
asta pe d-ta? 

— Fiindcă eu sunt din Ușaghin, de lângă Grodno. Mă mir 
însă că nu-mi pot aminti de înfățișarea dv. căci am fost 
adeseori la Grodno, mai ales la moșie, unde vând în fiecare 
primăvară uneltele de câmp. 

— La care moșie? întrebă doctorul Leonida foarte mirat. 

— Ce întrebare ciudată, domnul meu? făcu 
necunoscutul. Dar la Grodno nu este decât o singură 
moșie, aceea a Minervei Kipriotis, fata cămătarului, care a 
murit acum câţiva ani. Dacă sunteţi de pe acolo nu se 
poate să n-o cunoașteţi! 

— Firește că o cunosc - răspunse doctorul Leonida, cam 
încurcat. Sunt chiar puţin rudă cu ea. Mamele noastre au 
fost verișoare bune. Dar d-ta când ai fost ultima oară prin 
Grodno? 

— Eu viu chiar de acolo! răspunse necunoscutul. Făcând 
o călătorie mai lungă prin străinătate pentru a studia 

pieţele, am trecut mai întâi pe la toţi mușterii mei ca să-i 
întreb de ce au nevoie pentru primăvară și firește că am 
fost și la Grodno. 

— Atunci ai văzut-o și pe Minerva, pe verișoara mea! 
exclamă Leonida bucuros că poate avea vești de la aceea 
pe care o iubea cu adevărată dragoste frățească. 

— Firește că am văzut-o! răspunse străinul. 

— Ce face? E bine, sănătoasă, mulțumită? cercetă 
doctorul Leonida, luând vorbele din gura lui Stanislau 
Rimsky care asculta cu nerăbdare crescândă schimbul de 
vorbe dintre cei doi. 

Necunoscutul tăcu, ca și când n-ar fi vrut să răspundă la 
această întrebare. 

— De ce taci? De ce nu răspunzi? strigă Stanislau 
Rimsky, pe care tăcerea străinului îl neliniștea în cel mai 
mare grad. 

— O cunoașteţi și dv. pe Minerva Kipriotis? întrebă 
necunoscutul. 

— Da, o cunosc! răspunse Stanislau Rimsky, scurt, 
deoarece nu-i dădea mâna să intre în amănunte. 

— Şi e mult de când n-aţi mai văzut-o? urmă străinul. 

— Eu n-am văzut-o de câţiva ani! zise Rimsky. Dar de ce 
mă întrebi aceasta? 

Străinul nu-i răspunse lui Rimsky, ci se întoarse spre 
doctorul Leonida și-l întrebă pe acesta: 

— Nici dv. n-aţi văzut-o de mult pe jupâniță Minerva 
Kipriotis? 

— De vreo doi ani - zise Leonida, căci atâta trecuse, de 
când se înrolase în armata rusească, pentru a veni în 
România. Dar ce rost au toate întrebările acestea? 

— Au rostul de a mă lămuri pe mine - răspunse vecinul 
de masă - pentru ce dv. care sunteţi chiar înrudit cu 
jupânița Minerva, nu știți ce se petrece la Grodno în timpul 
din urmă. 

— Dar ce se petrece? exclamă doctorul Leonida, speriat 
și spaima lui, poate chiar mai mare, se putea citi și pe 
chipul lui Stanislau Rimsky. 

— Este o chestiune cam delicată - răspunse 
necunoscutul, uitându-se la cei de la masa Vulturului 
Mortii, ca și când prezenţa lor nu i-ar fi plăcut - și cred c-ar 
fi mai bine dacă aș putea sta de vorbă cu dv. între patru 
ochi. 

— Doamnele și domnii aceștia sunt cei mai buni prieteni 
ai mei - fu răspunsul lui Leonida - și n-am nimic de ascuns 
de ei, chiar în chestiunile so... chiar în chestiunile 
verișoarei mele. Te rog deci, nu te simţi stingherit de 
prezenţa lor și spune-mi despre ce este vorba? 

— Cum doriţi dv. - răspunse străinul. Cum povestea este 
cam lungă însă, v-aș ruga să-mi îngăduiţi să... 

— Dar firește! zise chiar Stanislau Rimsky. 

— Te rog ia loc! Poftim! 

Mai înainte de a se așeza pe scaunul oferit de Stanislau 
Rimsky, necunoscutul se înclină și zise: 

— Îmi dai voie să mă prezint: Numele meu este lașek 
Palughin, mare negustor de unelte agricole din Kiev. 

Voinicii își spuseră și ei numele, doctorul Leonida 
bolborosi ceva neînțeles și apoi necunoscutul luă loc la 
masă. 

— Doamnelor și domnii mei - începu el - acum vreun an 
și mai bine, moșia Ușaghin a fost cumpărată de un anume 
Vasia Demsky, un om ca la vreo cincizeci de ani, poate 
chiar și mai bine. Chiar din primele luni ale noii stăpâniri 
în Ușaghin, ţăranii, negustorii, slujbașii și-au dat seama că 
viaţa sub noul stăpân va fi mult mai grea, mult mai aspră, 
decât fusese până atunci. 

Vasia Demsky este un om de o zgârcenie nemaivăzută, 
mândru, îngâmfat chiar din fire și foarte iute la mânie. 
Chiar în prima săptămână de la venirea lui a culcat la 
pământ cu un glonte de pistol pe un biet ţăran bătrân care 

a îndrăznit să-i spună că nu mai poate ieși la câmp, 
deoarece nu-l mai ţin picioarele. 

— Ticălosul! 

— Nemernicul! 

— Mizerabilul! exclamară voinicii, pe rând, dezgustaţi de 
atâta cruzime. 

— Da, domnii mei - urmă acela, care-și zisese lașek 
Palughin - cruzimea, zgârcenia, neîndurarea lui Vasia 
Demsky întrece orice închipuire. 

Şi unde mai puţin că la toate aceste părți rele ale firii 
sale se mai adaugă și o patimă bolnăvicioasă pentru femei. 
Oricare ar fi femeia ce-i iese în cale, ţărancă, fată de 
negustor, sau soție de boier, Vasia Demsky o și asaltează 
cu propunerile lui nerușinate și dacă femeia nu se supune 
dorințelor sale devine grosolan, ameninţător și nu se lasă 
până când nu-și ajunge josnicele scopuri. 

— Şi nu s-a găsit nimeni - întrebă Stanislau Rimsky, 
revoltat - să-i ceară socoteală pentru purtarea lui? 

— La început - reluă Palughin - câţiva soţi jigniţi, câţiva 
părinţi ale căror fete erau amenințate de acest monstru, i- 
au trimis martori, să se bată în duel cu el. Dar în loc de alţi 
martori, cum se obișnuiește, Vasia Demsky, trimitea o 
trupă de cazaci la locuinţa celui jignit și soțul sau părintele 
erau ridicaţi noaptea din pat și aruncaţi în temniţă la Kiev, 
sub cine știe ce învinuire. 

— Dar cum e cu putință așa ceva? strigă doctoral 
Leonida. De unde avea cazacii nemernicul acesta? 

— Aceeași întrebare mi-am pus-o și eu, la început, 
domnii mei! răspunse negustorul de unelte agricole. Când 
însă m-am interesat mai de aproape, am aflat că Vasia 
Demsky este cumnatul guvernatorului din Kiev, cu care și- 
a măritat sora, cu toate că fata n-avea decât douăzeci de 
ani iar guvernatorul șaizeci. Drept răsplată pentru a fi 
desăvârșit această căsătorie, guvernatorul din Kiev îi face 
toate gusturile cumnatului său, care astfel a ajuns un fel de 
tiran al ținutului. 

— Şi nu cumva... nu cumva nemernicul acesta - exclamă 
Stanislau Rimsky, îngrozit - a îndrăznit să-și ridice ochii și 
asupra Minervei? 

— Din nefericire, domnul meu - urmă Palughin - nici 
jupânița Minerva n-a putut scăpa de ochii acestui satir, 
care văzând că asalturile lui se izbesc de o cetate 
inexpugnabilă, a început cu celelalte josnice mijloace ale 
sale: ameninţări, terorizări, persecutări de tot soiul. 

— Ah, mizerabilul, ce amar se va căi! scrâșni Vulturul 
Morţii și pumnii lui se încleștară. Dar spune... spune mai 
departe, domnule Palughin, vrem să știm până unde a 
mers ticăloșia moșierului? 

— La început, domnii mei - reluă străinul - Demsky, prin 
oamenii săi, a dat foc bucatelor de pe moșia jupâniţei 
Minerva, noaptea tăia vinele de la picioarele cailor, înțepa 
stomacul vitelor din grajduri și în scurtă vreme tânăra 
moșieriță îndură pagube foarte mari. 

Toate plângerile sale la autorităţi au rămas fără răsunet, 
deoarece nimeni nu îndrăznea să se ridice împotriva 
atotputernicului cumnat ai guvernatorului din Kiev. Când a 
văzut că pagubele materiale pe care i le pricinuise 
jupâniţei nu erau de natură să îmblânzească simțămintele 
ei față de el, Vasia Demsky se gândi la o altă stratagemă. 

Işi îmbrăcă hainele cele mai scumpe, se ferchezui cât 
putu mai bine, porunci să se pună patru cai la trăsură și 
porni spre Grodno. 

— La ce va mai fi recurs ticălosul - exclamă doctorul 
Leonida, care ca și Stanislau Rimsky și ceilalți prieteni, 
ascultau cu încordare crescândă cele istorisite de străin. 

— Să vă spun eu la ce, domnii mei - urmă Palughin. La 
căsătorie. Da, burtosul, bătrânul, hodorogitul Vasia 
Demsky i-a cerut mâna jupâniţei Minerva, căutând s-a 
momească cu făgăduielile cele mai neînchipuite. 

— Şi ce i-a spus Minerva? întrebă Leonida, în arzândă 
curiozitate. 

— Firește că i-a râs în nas - răspunse necunoscutul - 
ceea ce l-a înfuriat pe moșier și mai mult. 

Peste o săptămână, jupâniţa Minerva s-a trezit apoi cu o 
patrulă de cazaci care au venit să tragă la sorți oamenii 
pentru oaste. Ei bine, domnii mei, ce au făcut, ce au 
învârtit cazacii aceștia nu știu. Știu însă că din patru sute 
douăzeci și patru de oameni, trei sute opt au ieșit la sorți 
să plece la ostășie. De când se trage la sorți pentru oaste 
în Rusia nu s-a mai pomenit așa ceva. Oameni de patruzeci 
de ani, care nici nu mai trăgeau cine știe de când la sorți, 
au fost luaţi și duși la armată. 

Biata jupânița Minerva a trebuit să aducă alţi oameni cu 
bani scumpi, de pe alte moșii, ceea ce pentru ea însemna o 
nouă și simţitoare pagubă. 

— Domnule, spune-mi, te rog - strigă Stanislau Rimsky, 
în prada unei enervări de nedescris. Când s-au întâmplat 
toate acestea? Când ai plecat d-ta din Grodno? 

— Acestea s-au întâmplat acum vreo patru-cinci luni - 
răspunse  Palughin. lar din Grodno sunt vreo trei 
săptămâni de când am plecat și când Demsky a născocit 
ultima și cea mai murdară ticăloșie. 

— Ce a mai făcut, nemernicul? întrebă Stanislau Rimsky, 
tremurând de mânie. 

— De unde, de unde nu - urmă străinul - Vasia Demsky a 
descoperit că fratele jupâniţei Minerva, un oarecare doctor 
Leonida Kipriotis, care acum se află în armata rusească pe 
aici prin Ardeal, ar fi fost unul din tovarășii lui Stanislau 
Rimsky, faimosul căpitan de bandiți care, sub numele de 
Vulturul Morţii, a băgat spaima în Rusia acum câţiva ani în 
urmă. 

Nu numai Leonida și Rimsky dar și Dan și cele trei 
cucoane tresăriră la auzul acestor cuvinte. 

— Dar chiar dacă ar fi fost astfel - strigă doctorul 
Leonida, mânios - găsea mizerabilul acesta de Demsky că 
faptele unui bandit sunt mai vrednice de disprețuit ca 
uneltirile lui? Prefer de o mie de ori să fiu un tâlhar la 

drumul mare, decât să terorizez o fată lipsită de apărare 
prin mijloacele cele mai neînchipuite. 

— Şi eu sunt de aceeași părere, domnul meu - răspunse 
străinul. Aici este vorba însă despre o altă latură a 
chestiunii. 

Anume, dacă fratele jupâniţei Minerva a făcut într- 
adevăr parte pe vremuri din armata rusească, atunci 
lucrurile ar putea lua o întorsătură neplăcută, chiar foarte 
neplăcută. 

Gândiţi-vă, un fost bandit, unul din cei mai temuţi 
bandiți pe care i-a avut vreodată Rusia, ofițer în armata 
ţarului. Vă daţi seama că vestea aceasta ar stârni o vâlvă 
grozavă în toată Rusia, că acela care a îndrăznit să se 
înscrie în armata rusească când știa ce trecut avea, îl 
aștepta o soartă dintre cele mai triste, căci, sau se vedea 
surghiunit în Siberia pentru toată viaţa, sau într-o bună 
noapte, la un colţ de stradă, cineva îi străpungea inima cu 
un pumnal. O atât de mare jignire adusă armatei ţarului nu 
se poate pedepsi mai blând. 

Fără să vrea, cele trei doamne se uitară la Leonida și 
inima lor se făcu cât un purice. 

Stanislau Rimsky și cu Dan Dragomir în schimb 
scrâșniră din dinţi și pumnii lor se încleștară de mânie. 

Străinul, însă, părea că nu bagă de seamă nimic și urmă 
nestingherit: 

— Firește că Vasia Demsky i-a spus jupâniţei Minerva 
toate acestea și sărmana fată a căzut la pat, atât de mult 
au îngrozit-o spusele ticălosului său vecin. 

Când Demsky și-a dat seama că a găsit punctul slab al 
fetei a pornit din nou la atac cu toată furia și a ameninţat-o 
că dacă nu primește să-i fie soţie, atunci dă în vileag tot 
ceea ce știe despre fratele său, doctorul Leonida. 

— Nemernicul! 

— Mizerabilul! exclamară voinicii. 

— Şi ce i-a răspuns Minerva? întrebă Rimsky, cu 
înfrigurare. 

— La început era gata să cedeze - fu răspunsul străinului 
- pe urmă însă, se gândi să mai câștige măcar câtva timp 
și-i ceru nemernicului, timp de gândire șase săptămâni, 
chipurile ca să-și vestească o mătușă din Petrograd și ca 
aceasta să aibă timp să vină până la Grodno. În adevăr 
însă, jupânița Minerva trimise doi oameni de încredere pe 
urmele armatelor rusești pentru a-l căuta pe fratele său și 
a-i spune ce se petrece acasă. 

— Şi... și oamenii aceștia l-au găsit pe doctorul Leonida 
Kipriotis? întrebă Leonida, uitându-se ţintă în ochii 
străinului. 

— Asta nu mai știu! răspunse Palughin. După câte am 
auzit însă astăzi pe aici, tare mi-e teamă că chiar dacă 
oamenii l-au găsit pe doctorul Kipriotis, acesta nu mai este 
în măsură de a face nimic pentru sora lui deoarece se pare 
că Leonida Kipriotis l-a ucis pe prinţul Gorciacov și atunci, 
fără îndoială că va fi spânzurat. 

O tăcere mormântală urmă acestor cuvinte al străinului. 
Parcă nici cele trei femei și nici voinicii nu îndrăzneau să 
se uite în ochii lui Palughin. 

În cele din urmă... neplăcuta liniște fu ruptă de Stanislau 
Rimsky care adresându-se străinului, îl întrebă: 

— Şi cam cât timp să fie de când au plecat din Grodno 
cei doi oameni trimiși de Minerva Kipriotis pe urmele 
fratelui său? 

— Trei săptămâni - fu răspunsul lui Palughin. Știu 
aceasta deoarece am părăsit Grodno în aceeași zi. Eu am 
plecat însă cu poștalionul, iar ei călare, așa că trebuie să 
fie cu câteva zile înaintea mea. 

— Așadar, trei săptămâni ar mai fi - zise Rimsky, după o 
scurtă răzgândire - până când Minerva ar fi silită să se 
mărite cu nemernicul acela de moșier! Trei săptămâni, 
tocmai timpul necesar pentru a ajunge la Grodno. 

— Călătorind aproape zi și noapte, cum am făcut eu - 
zise străinul - și fără a întâmpina vreo piedică. Altfel 
drumul ţine și patru săptămâni. 

Din nou urmă o tăcere în răstimpul căreia cineva dacă ar 
fi observat mai de aproape chipurile celor din jurul mesei, 
ar fi văzut că sufletele tuturor, chiar și al străinului, erau 
chinuite de frământări grozave. 

Cel mai zbuciumat însă părea să fie Stanislau Rimsky. 

Voinicul, curajosul, îndrăzneţul Vultur al Morţii era 
doborât cu desăvârșire. Vestea aceasta îi umpluse sufletul 
de amărăciune, mai mult chiar, i-l sfâșiase cu o cruzime 
cum de mult nu mai fusese el chinuit. 

Era oare de mirare, când la mijloc era propria lui soră, 
surioara atât de mult căutată, despre care-i vorbise pe 
jumătate mama sa pe patul de moarte și pe care doctorul 
Leonida o descoperise în cele din urmă, în aceea pe care 
ani de-a rândul o crezuse sora sa? 

— Plata! strigă Stanislau Rimsky deodată și strigătul lui 
îi făcu pe toţi ceilalţi să tresară atât de cufundaţi erau în 
gânduri. 

După ce plăti și birtașul se îndepărtă mulțumit de 
vânzarea făcută, Stanislau Rimsky se adresă străinului cu 
următoarele cuvinte: 

— Domnul meu, îţi mulţumim din tot sufletul, pentru 
vestea pe care ne-ai dat-o despre primejdia ce o ameninţă 
pe Minerva Kipriotis, chiar dacă această veste nu este 
bună. În orice caz trebuie să știi că te-ai adresat singurilor 
oameni de pe acest pământ care o mai pot salva pe 
nefericita fată. 

Îţi spun aceasta, fiindcă din felul de a ne povesti 
nenorocirea am înţeles că și d-tale ţi-ar părea rău s-o știi 
pe Minerva Kipriotis căzută pradă acelui ticălos de Vasia 
Demsky, despre care ne-ai vorbit. 

— Chiar dacă n-ar fi vorba de o răzbunare - răspunse 
străinul - fiindcă Demsky nu cumpără unelte de câmp de la 
mine, dar datoria mea de om și m-ar îndemna să fiu alături 
de nefericita jupâniță pe care căută s-o prindă în ghearele 
sale de monstru, cumnatul guvernatorului din Kiev. 

Îmi iertaţi însă o întrebare - urmă Palughin. Aveţi cumva 
de gând să vă repeziţi până la Grodno? 

Rimsky șovăi o clipă să răspundă, mai ales că privirile 
tuturor prietenilor săi erau aţintite asupra lui. 

Pe urmă însă zise: 

— Nu știu încă! În orice caz vom încerca tot ce ne va sta 
în putinţă pentru a o scăpa pe sărmana fată de primejdia 
ce o ameninţă. 

Dacă Rimsky și ceilalţi voinici n-ar fi fost prea abătuţi din 
pricina acestei vești, fără îndoială că s-ar fi întrebat de ce 
răspunsul voinicului avea aerul să nu fi fost de loc pe 
placul lui Palughin? 

Durerea lor era însă prea mare pentru a mai cerceta și 
înfățișarea de fiecare clipă a aceluia ce le vorbise despre 
Minerva și acel ticălos de Vasia Demsky. 

— Acum să mergem, copii, căci e târziu! zise Stanislau 
Rimsky. 

Apoi, ridicându-se de la masă, îi întinse mâna lui 
Palughin și-i zise: 

— Domnul meu, primește înc-odată, toate mulțumirile 
noastre! 

Străinul strânse mâna întinsă dar și-o retrase tresărind, 
ca și când l-ar fi ars mâna aceasta a voinicului, sau ca și 
când se îngrozea de atingerea ei cum te îngrozești de 
atingerea mâinii unui criminal. 

Dar nici această ciudată tresărire nu fusese observată de 
Stanislau Rimsky. 

După ce-și luară rămas bun de la Palughin și ceilalţi 
voinici și cele trei femei, prietenii fostului Vultur al Morții 
părăsiră cârciuma, îndreptându-se în grabă spre locuinţa 
acestuia. 

Și mergeau atât de iute și atât de cufundaţi în gânduri 
încât niciunul din ei nu băgă de seamă o umbră care se 
furișă după ei, până la locuința lui Stanislau Rimsky, 
umbră care, după intrarea voinicilor în casă, își lipi 

urechea de una din ferestre și rămase astfel până târziu 
spre zori... 

CAPITOLUL 143 
Dezlegat de jurământ 


Fiindcă, cu toate nenumăratele ceasuri petrecute la birt, 
zorile tot nu se iviseră încă în creierul munţilor unde erau 
așezați Câmpenii, intrând în locuinţa sa, Stanislau Rimsky 
aprinse lumânările și la lumina lor, cele trei femei și 
voinicii își căutară fiecare câte un scaun sau un colţ de 
canapea pe care să se așeze, deoarece primejdia ce plutea 
deasupra capului Minervei apăsa asupra lor cu o greutate 
prea mare pentru a-i putea duce povara. 

Numai Rimsky nu se așeză de loc, ci umbla cu 
înfrigurare de colo până colo prin odaie, negăsindu-și 
locul, negăsindu-și astâmpăr. 

Fruntea lui înaltă era brăzdată de gânduri. Amărăciunea 
i se citea în ochi, zbuciumul în pieptul ce i se ridica și se 
lăsa furtunos. 

Deodată se opri în faţa lui Dan Dragomir și-i zise: 

— Dane, tu știi unde locuiește părintele Ifrim? 

— Știu, căpitane! răspunse credinciosul prieten. 

— Vrei tu să-mi faci un mare serviciu? urmă fostul 
căpitan de haiduci. 

— Ce vorbă mai e și asta? făcu Dan Dragomir. 
Poruncește și voi fi încântat să-ţi pot fi pe plac! 

— Îţi mulţumesc, Dane - răspunse Stanislau Rimsky. 
Atunci dă o fugă, te rog, până la părintele Ifrim și roagă-l 
să vină aici. Spune-i să te ierte că-l trezești din somn în 
miez de noapte, dar este vorba de o chestiune de foarte 
mare însemnătate. 

Atât Dan Dragomir cât și ceilalţi din odaie se uitară cu 
totul nedumeriţi la prietenul și căpitanul lor... 

Ce voia Rimsky cu popa? De ce-l chema pe preot acolo la 
o oră atât de neobișnuită? Şi pe urmă, chiar dacă avea 
nevoie de un reprezentant al lui Dumnezeu pe pământ, de 
ce graba aceasta, de ce nu putea aștepta încă două-trei 
ceasuri până când se lumina de ziuă? 

Stanislau Rimsky citi toate aceste întrebări pe chipurile 
prietenilor săi și zise: 

— Înţeleg nedumerirea voastră. Aveţi puţină răbdare 
însă și veţi vedea despre ce este vorba. 

Apoi se întoarse către Dan Dragomir și urmă: 

— Dane, du-te, te rog, căci fiecare clipă este prețioasă! 

— Mă duc, căpitane! răspunse voinicul și într-adevăr 
luându-și cușma părăsi odaia. 

Un sfert de ceas cât lipsi Dan, nimeni nu mai scoase o 
vorbă. 

Cei de față ardeau de nerăbdare de a cunoaște pricina 
acestei ciudate dorinţi a lui Rimsky, dar nici unul din ei nu- 
i adresă vreo întrebare deoarece știau că nu vor primi 
răspuns. 

Când peste un sfert de ceas, părintele Ifrim intră în 
odaie, încet, obosit, târându-și pașii din pricina anilor pe 
care îi purta în spinare și care erau trădaţi de pletele albe 
ca neaua de pe capul său, Stanislau Rimsky alergă înaintea 
lui și ajutându-l să se așeze pe un fotoliu îi zise: 

— Mă iartă, te rog, Sfinţia Ta, ca am îndrăznit să-ţi 
tulbur somnul, dar chestiunea pentru care te-am chemat e 
de mare importanţă, de ea putând să atârne viaţa unui om. 

— Atunci, fiule - răspunse bătrânul preot - nu mai poate 
fi vorba de niciun fel de scuză, căci nicio jertfă nu poate fi 
prea mare când este vorba de viaţa unui semen al nostru. 

— Cunoaștem această părere a Sfinţiei Tale - răspunse 
Stanislau Rimsky - și tocmai de aceea am îndrăznit să te 
chem. De altfel, motivul pentru care m-am adresat Sfinţiei 
Tale mai e și că Sfinţia Ta e cel mai în vârstă și cei mai 
învățat dintre slujitorii Domnului din ţinutul acesta și 
numai luminile Sfinţiei Tale îmi pot alunga greaua îndoială 
din suflet. 

— Întru ale Domnului învăţaţi sunt toţi preoţii, fiule - 
zise bătrânul. Numai că mulţi din ei nu se folosesc de 
această învăţătură pentru a fi de folos semenilor lor. 

Vorbește voinice și dacă Domnul mă va lumina îndeajuns, 
îți voi da sfatul de care cred că ai nevoie... 

— Așa este, Prea Sfinte! răspunse voinicul. De un sfat 
am nevoie, căci o mare îndoială sălășluiește în sufletul 
meu, îndoială care, după cum am spus, ar putea fi fatală 
unui om. 

Uite despre ce este vorba, Sfinţia Ta. 

Era odată un mare moșier, om bun și drept, care însă 
avea în jurul său o sumedenie de lingușitori, josnici la 
suflet, care prin sfaturile și uneltirile lor îl făceau pe boier 
să nu cunoască niciodată adevărul în cele ce se petrecea 
pe moșia sa și deci, să ia hotărâri nedrepte, adeseori chiar 
crude, sălbatice. 

Pe moșia acestui boier, trăia și un tânăr pe care 
nedreptăţile acestea îl revoltau, cu atât mal mult cu cât 
lingușitorii sfetnici ai strămoșilor boierului au luat și 
petecul de pământ al familiei tânărului, alipindu-l 
samavolnic la moșia boierului. 

Împotriva tuturor acestor nedreptăţi tânărul se ridică cu 
toată ardoarea tinereţii sale. Strigătele lui de nedreptate n- 
ajungeau însă până la urechile boierului deoarece sfetnicii 
aveau grijă să împiedice aceasta. 

Atunci tânărul își luă lumea în cap și jură răzbunare 
tuturor asupritorilor de pe moșie, tuturor acelora care, în 
numele boierului, săvârșeau sălbăticiile și samavolniciile 
cele mai neînchipuite. 

Pe câţiva din ei i-a pedepsit, mai înainte însă ca 
răzbunarea lui să-l fi ajuns și pe cel mai rău, cel mai crud 
dintre sfetnici, acesta izbuti să pună mâna pe tânăr și-l 
aruncă în închisoare. 

După legile ţării, tânărul urma să fie spânzurat. 

S-a întâmplat însă ca tânărul acesta să fi salvat odată 
viața boierului și drept recunoștință moșierul era gata să-l 
ierte. N-o putea face însă fățiș aceasta, deoarece s-ar fi 
ridicat toată șleahta de sfetnici din rândurile cărora câţiva 

fuseseră pedepsiţi și atunci boierul îl aduse pe prizonier 
înaintea sa și-i spuse: 

— Îţi redau viaţa, îţi redau libertatea, ţie și tovarășilor 
tăi, pe de o parte fiindcă la rândul tău mi-ai salvat mie 
viața odată, pe de altă parte, fiindcă cred că nu ești tocmai 
atât de rău după cum te arată lumea. Voi face aceasta însă 
cu o singură condiţie. Anume, să-mi juri că te vei duce pe 
altă moșie și niciodată nu vei mai călca pe moșia mea unde 
ești atât de cunoscut. Foștii tăi tovarăși pot rămâne aici, 
dacă făgăduiesc să se lase de îndeletnicirea lor de până 
acum, tu însă trebuie să dispari, să fii mort pentru cei care 
te cunosc. 

Pentru a-și salva prietenii și numai pentru aceasta, 
deoarece pentru el însuși viața nu mai avea niciun rost, 
dacă nu-și putea duce mai departe lupta de răzbunare, 
tânărul primi condiţia pusă de boier și dispăru de pe 
moșie. 

Au trecut ani mulţi de atunci și tânărul a dispărut de pe 
moșie fără să se mai înapoieze vreodată acolo, cu tot dorul 
ce-i rodea sufletul de a mai revedea odată meleagurile pe 
care copilărise. 

Între timp, boierul a murit și un urmaș de al său luă 
moșia în stăpânire. 

Într-o bună zi, împrejurările s-au alcătuit de așa natură 
încât tânărul, acum om în toată firea, să vrea, să 
trebuiască să se înapoieze pe moșia unde a jurat să nu mai 
calce. 

Te întreb, Sfinţia Ta și pentru aceasta te-am și rugat să 
vii până aici, dacă boierul căruia tânărul i-a făcut 
jurământul a murit, mai este tânărul legat de acest 
jurământ sau prin moartea boierului jurământul a căzut și 
omul se poate întoarce pe moșie fără nicio mustrare de 
cuget? 

Părintele Ifrim, rămase dus pe gânduri, de altfel ca și 
ceilalți din odaie care nu prea înțelegeau ce urmărea 
Stanislau Rimsky. 

Într-un târziu, apoi, bătrânul preot își ridică încet capul 
împodobit de plete albe și zise cu hotărâre: 

— Nu, fiule, tânărul despre care mi-ai vorbit nu se mai 
poate întoarce niciodată pe moșie, chiar dacă a murit acela 
căruia i-a făcut jurământul, căci ar deveni un sperjur. Căci 
jurământul n-a fost luat de boier numai în scopul de a-l 
îndepărta pe tânăr de pe moșia sa, cât timp va trăi el, ci 
pentru totdeauna. Și dacă bine te-am înţeles, boierul a 
făcut aceasta pentru ca sfetnicii săi să fie încredinţaţi că 
tânărul și-a primit pedeapsa pentru jignirea ce le-a fost 
adusă. 

Poate - urmă preotul, după o scurtă pauză - că boierul n- 
a fost drept faţă de tânăr dacă l-a silit să dispară de pe 
moșia sa, cu toate că se îndoia de vinovăția sa chiar și în 
parte numai. Trebuie să înţelegi însă fiule, că o moșie mare 
nu poate fi condusă de un singur om că adeseori stăpânul 
trebuie să fie nedrept față de unul mai mic pentru a 
mulțumi pe cel mai mare, de care are mai multă nevoie 
pentru prosperitatea moșiei. 

Vei înţelege aceasta mai bine dacă te vei gândi la o ţară. 
Adeseori un rege este silit să fie nedrept cu supușii săi 
deoarece împrejurările cer aceasta. 

Oricum însă, în cazul pe care mi l-ai istorisit, tânărul nu 
se mai poate întoarce pe moșie numai fiindcă aceluia 
căruia i-a făcut jurământul a murit! 

Stanislau Rimsky tăcu. 

Pe chipul lui se putea citi o mare dezamăgire. După cât 
se părea el se aștepta cu totul la alt răspuns din partea 
preotului, care acum își luă cârja pregătindu-se de plecare. 

— Pentru aceasta m-ai chemat, fiule? întrebă el. 

— Da, Sfinţia Ta! răspunse voinicul, abătut. 

— Atunci știi drumul pe care trebuie să-l urmeze tânărul 
- mai zise părintele, ridicându-se greoi de pe scaun. Rămâi 
cu bine voinice și Dumnezeu să te aibă în paza sa, atât pe 
d-ta, cât și pe prietenii d-tale. 

Părintele Ifrim porni încet spre ușă în vreme ce cei din 
odaie se uitau nedumeriţi la Stanislau Rimsky. 

În pragul ușii preotul se mai întoarse odată și zise: 

— Spuneai însă, fiule, că e vorba de viaţa unui om. Nu 
mi-ai povestit nimic despre așa ceva. 

Stanislau  Rimsky tresări. Își ridică încet fruntea 
îngândurată și zise cu amărăciune: 

— Da, Sfinţia Ta, fericirea, liniștea, poate chiar viaţa 
cuiva este în primejdie, dar ce folos, când numai tânărul de 
care ţi-am vorbit ar fi în stare să-l scape, or, acest tânăr nu 
mai are voie să se întoarcă niciodată pe moșie. 

Preotul rămase o clipă pe gânduri, apoi întrebă: 

— Şi omul, a cărui viaţă e în primejdie, e un om bun, 
drept, cu frica lui Dumnezeu? 

— E toate acestea părinte și pe deasupra omul acesta 
mai e și femeie, deci o făptură care se poate apăra și mai 
puţin împotriva răutăţii omenești. 

— Așa... așa! făcu părintele Ifrim și fără a spune vreo 
vorbă se întoarse și se așeză din nou pe scaun unde 
rămase cufundat în gânduri. 

— Fiule - zise el într-un târziu, fără a-și ridica ochii din 
pământ - ar fi un mijloc de a înlătura jurământul. Pentru 
asta însă trebuie să știu cine este tânărul, pentru a-mi da 
seama, dacă pot avea încredere în cuvântul lui. 

Ochii lui Stanislau Rimsky începură să strălucească 
deodată ca luminaţi de un foc supraomenesc. 

— Părinte... Sfinţia Ta - îngână el, plin de nădejde - nu-ți 
pot spune numele lui, însă, îţi voi spune că tânărul de care 
am vorbit, se află aici, de faţă. Pe mine mă cunoşti, pe 
prietenul Dan Dragomir îl cunoști și știi că pentru fiecare 
din noi cuvântul dat este sfânt. Numai pe al treilea din noi 
nu-l cunoști, iar de cinstea lui garantez eu, Dan Dragomir 
și chiar și cele trei doamne. 


— Așa este prieteni? întrebă  Stanislau  Rimsky, 
îndreptându-se spre prietenii săi. 

— Garantăm cu mărturia sufletului nostru! răspunse Pia 
și ceilalți încuviinţară în cor. 

Doctorul Leonida aruncă o privire plină de recunoștință 
spre logodnica sa, iar în ochii bătrânului preot se putea citi 
o vădită mulțumire. Avântul,  însufleţirea cu care 
răspunseră cei de faţă era o dovadă că Mihu nu minţise, 
garantând pentru cinstea prietenului său. 

— Bine, voinice - făcu părintele Ifrim. Am încredere în 
cuvântul d-tale și nu-ţi mai cer numele tânărului. 

lată cum stau lucrurile: 

Eu, ca, locţiitorul Domnului pe pământ, am puterea să-l 
dezleg pe tânărul de care mi-ai vorbit de jurământul lui și 
fiindcă în joc este viaţa unei femei slabe și cu frica lui 
Dumnezeu, o voi face, însă numai cu anumite condiţii. 

— Spune-le, Sfinţia Ta - zise Stanislau Rimsky, cu 
înfrigurare. Înţelepciunea Sfinţiei Taie ne este chezășie că 
aceste condiţii nu vor face ca dezlegarea de jurământ să nu 
poată fi de niciun folos aceleia ce se găsește în mare 
primejdie. 

— Firește că nu, căci atunci, nu l-aș mai dezlega! 
răspunse bătrânul preot. lată care sunt condiţiile mele: 

Il dezleg pe tânăr de jurământul său, dar numai pentru a 
veni în ajutorul aceleia ce se găsește în primejdie. El se va 
putea întoarce pe moșie, însă sub alt nume, pentru a nu 
aduce pagube numelui fostului său stăpân și odată reîntors 
acasă, nu va sta acolo decât numai atât cât va fi 
trebuincios să înlăture primejdia. Odată aceasta făcută va 
părăsi iarăși pământul copilăriei sale și nu se va mai 
întoarce niciodată acolo. 

A doua condiţie este ca tânărul, sau oamenii săi să nu 
verse sânge decât numai dacă o viaţă de om ar fi în 
primejdie. Ei se va întoarce pe moșie asemenea unui înger 
păzitor care apară, dar nu răzbună. 

Sunteţi gata să-mi juraţi că tânărul se va ţine de aceste 
condiţii? 

Bărbaţi și femei se ridicară în picioare și cu mâna pe 
inimă strigară în cor: 

— Jurăm! Așa să ne ajute Dumnezeul 

— Atunci - reluă preotul, ridicându-se de pe scaun, mai 
înalt, mai impunător parcă decât oricând - cu puterea pe 
care o am de la Acela al Cărui umil locţiitor sunt pe acest 
pământ, îl dezleg pe tânărul de care mi-ai vorbit de 
jurământul său. El se va putea înapoia pe meleagurile de 
unde a fost surghiunit, fără a cădea în păcatul sperjurilor, 
fără a-și necinsti cuvântul. 

Dacă însă tânărul va nesocoti vreuna din îngrădirile 
puse de mine, atunci blestemat să fie până în a treia 
generaţie. Cerul să nu-l primească, iar ladul să se 
folosească de el ca de piatră de încercare pentru chinurile 
sale. Amin! 

Stanislau Rimsky se înclină și sărută mâna bătrânului 
preot. 

— Îţi mulţumesc, Sfinţia Ta! zise el, adânc emoţionat. Fii 
încredinţat însă că niciunul din noi nu ne vom face vrednici 
de a fi loviți de blestemul, de cumplitul blestem, pe care l- 
ai rostit. 

Acum, te mai rog Prea Sfinte, să primești aceasta pungă 
cu aur, pentru a putea ajuta mai simţitor pe văduvele și 
orfanii celor căzuţi în luptă cu ungurii, văduve și orfani 
pentru care Sfinţia Ta știu că ești un adevărat înger 
păzitor. 

— Îţi mulţumesc, fiule. Dumnezeu să-ţi răsplătească 
fapta! răspunse bătrânul preot, scurt, fără vorbe de 
lingușire căci nu intrau în obiceiul lui. 

După aceea, părintele Ifrim își luă rămas bun și plecă, 
mergând încet și greoi sub povara anilor care îl apăsau. 

În urma sa, Leonida, Dan, cele trei femei, se repeziră la 
Stanislau Rimsky care stătea încă tot în genunchi. 

Când ajunseră lângă el însă, însufleţirea lor se risipi 
deodată și rămaseră încremeniţi. Cu privirile aţintite 

asupra voinicilor, pe obrajii lui Rimsky se prelingeau două 
lacrimi... 

— Stanislau... plângi? îngână Mioara, apropiindu-se și 
ștergându-i lacrimile de pe faţă. 

— De bucurie, iubito! fu răspunsul lui. De bucurie că-mi 
voi putea scăpa surioara din ghearele acelui ticălos de 
Vasia Demsky, de bucurie că Dumnezeu îmi dă acest prilej 
de a mai săruta odată pământul Poloniei, înainte de a muri. 

— Așadar... 

— Da - urmă Stanislau Rimsky, care înţelese gândul 
Mioarei - ceea ce i-am spus părintelui Ifrim, era cazul meu. 
Moșia era Rusia, petecul meu de pământ, Polonia, moșierul 
îndurător, ţarul Alexandru I, iar tânărul eu însumi. 

Nu-i puteam spune adevărul, deoarece aceasta ar fi 
însemnat să le pricinuiesc lor, românilor o dezamăgire 
când ar fi aflat că eu nu eram dintr-ai lor. În chipul acesta 
însă, am fost dezlegat de jurământul pe care i l-am făcut 
răposatului ţar Alexandru I și mă pot înapoia în Polonia. 

Sus, deci fraților! urmă fostul Vultur al Morţii, sărind în 
picioare - soarta a vrut să ne mai dea o însărcinare 
asemenea acelora pe care ni le-a încredinţat în trecut, 
însărcinare care este cu atât mai scumpă sufletului meu, 
cu cât de data aceasta este vorba de propria mea surioară. 

— Dar ce vrei să faci, Stanislau? întrebă Mioara, 
îngrijorată. 

— Ce vreau să fac? repetă voinicul și ochii lui străluciră 
luminaţi ca de un foc supraomenesc. Ceea ce datoria de 
om și de frate îmi poruncește! Mă voi duce la Grodno, o voi 
scăpa pe Minerva din ghearele acestui monstru pe care... 
fruntea lui Rimsky se întunecă deodată, apoi urmă, 
scrâșnind din dinţi: 

— ...pe care însă nu-l voi putea pedepsi după cum 
merită, deoarece i-am jurat aceasta părintelui Ifrim! 

— Stanislau, iubitule - reluă Mioara, lipindu-se de 
pieptul bărbatului adorat - dar gândește-te la primejdiile 

care te voi pândi în Polonia! Să se ducă altcineva, doctorul 
Leonida, care tot urma să plece... 

— Nu, Mioaro - o întrerupse voinicul - nu se poate! 
Chestiunea este mult prea gravă pentru ca Leonida singur 
s-o poată duce la bun sfârșit. Şi apoi, la mijloc este sora 
mea, nu alui! 

— Căpitane - zise atunci doctorul Leonida. Minerva îmi 
este tot atât de dragă ca și când ar fi sângele meu și deci 
dacă ai încredere în mine... 

— Am cea mai desăvârșită încredere în tine, dragă 
Leonida - îi tăie vorba Rimsky - dar ţi-am spus, mi-e teamă 
că singur nu vei putea face nimic. Nu mai insistaţi căci 
hotărârea mea este nezdruncinată. Voi pleca la Grodno 
chiar astăzi. Dacă vreunul din voi vrea să mă urmeze 
primesc cu dragă inimă ajutorul lui. 

— Dar te urmăm toţi! strigară și voinicii și femeile. 

— Am fost împreună până acum - strigă Dochiţa, cu 
însufleţire - împreună vrem să rămânem. Soarta noastră 
este legată una de alta pentru veșnicie! 

— Așa este! Nimeni și niciodată nu ne va mai putea 
despărți! fu răsunetul pe care cuvintele înflăcărate ale 
Dochiţei îl stârni din gura celor de faţă. Toţi te vom însoţi, 
căpitane! 

— Vă mulțumesc, dragi prieteni - răspunse Stanislau 
Rimsky, adânc mișcat. Cred însă că Cerul ne va ajuta ca 
aceasta să fie cea din urmă piedică ce ne mai stă în calea 
odihnei pe care toţi o merităm cu prisosinţă. 

Dar să nu mai pierdem vremea, căci fiecare clipă este 
prețioasă. Trebuie să plecăm chiar astăzi. 

Pe lucru, deci. Fiecare din voi să-și strângă mult putinul 
pe care-l are, căci nu se știe daca ne vom mai înapoia 
vreodată pe frumoasele plaiuri ale Munţilor Apuseni... 


x 

Peste două ceasuri o caleașcă ce dispărea aproape sub 
sumedenia bagajelor, înainta în trap grăbit pe șoseaua ce 
ducea de la Câmpeni la Turda. 

În caleașcă erau Mioara, Dochiţa și Pia, pe lângă 
trăsură, călare, mergeau Stanislau Rimsky, Dan Dragomir 
și doctorul Leonida. 

Soarele care se ivea de după coline, săruta cu razele lui 
aurii acest convoi în care domnea însufleţirea, îngrijorarea, 
dorul, acest convoi de șase ființe omenești în inima cărora 
pâlpâia la fel dorinţa ca proorocirea lui Stanislau Rimsky 
să se împlinească și aceasta să fie cea din urmă aventură 
ce le va fi hărăzit soarta. 

Dar oare așa era scris în cartea destinului?... 

Caleașca și voinicii înaintau din sat în sat, treceau prin 
falnice păduri și răcoroase văi și gândul tuturor era 
îndreptat înainte spre ţinta îndelungatei călătorii. 

Niciunul din voinici nu se mai gândea la ce a fost, nu se 
mai gândea la trecut, nu se mai gândea înapoi. 

Or și de data aceasta se dovedi că niciodată nu e bine să 
privești numai înainte ci că, din când în când, nu strică să- 
ţi mai întorci puţin capul și înapoi. 

Dacă vreunul din cei șase ar fi făcut aceasta ar fi 
observat cu uimire un călăreț care apărea și dispărea 
mereu în pădurile care mărgineau șoseaua, ţinându-se ca o 
umbră de convoi. 

Călărețul acesta era... umbra Juliettei Mauras. 

CAPITOLUL 144 
Răzbunarea Juliettei Mauras 


În zorii celei de a șasea zi de călătorie - călătorie făcută 
fără întrerupere, zi și noapte, cu cai de schimb - caleașca 
se apropia de culmile Carpaţilor de Miază-Noapte. 

Drumul era pustiu, ca și ţinutul în care, cât cuprindea 
privirea, nu se zăreau decât stânci pleșuve, prăpăstii 
fioroase, pereţi nesfârșiți de piatră presăraţi doar ici colo 
de câte un arbust ce își dăinuise rădăcina în cele câteva 
firicele de praf pe care un vânt capricios le lipise de o 
adâncitură de stâncă pe vreme de ploaie. 

Când însă trăsura coti pe după o stâncă uriașă, în faţa 
călătorilor obosiţi se ivi o priveliște dintre cele mai 
minunate. 

La vreo câteva sute de pași mai la vale începeau iar 
pădurile, păduri nesfârșite de brazi, care se întindeau până 
în zare, unde se îmbinau parcă cu cerul. 

Și printre aceste păduri șerpuiau pârâiașe argintii, văi 
pline de păsări, șerpuia drumul pe care aveau să-l 
parcurgă voinicii. 

Și uitându-se la această minunată panoramă a naturii, 
călătorii își simţiră inimile tresărind de bucurie, întocmai 
cum tresare inima unui beduin când zărește la orizont oaza 
mult așteptată. 

Dar în vreme ce inimile prietenilor fostului Vultur al 
Morţii erau impresionate numai de frumuseţea priveliștii, 
sufletul lui Stanislau Rimsky tresărea din pricina unor 
simțăminte cu totul deosebite de acelea ale prietenilor săi. 

Acolo în vale, dincolo de faimosul pas Vereczke, acolo 
unde se întindeau pădurile verzi de brazi cu tainele lor de 
veacuri, acolo unde păsărelele își cântau cântecele lor 
fermecătoare, acolo era... Polonia! 

Cuvânt dulce, cuvânt magic, cuvânt atât de scump 
sufletului voinicului. 

Câţi ani, câte necazuri, câte încercări ale destinului de 
când văzuse pentru cea din urmă oară pământul scump al 
patriei sale; de când își luase ultimul rămas bun de la ţara 
sa pe care o iubea atât de mult! 

Atunci când părăsise Polonia, însoţit până la graniţă de 
răposatul prinţ Dimitri Trubetzkoi, Stanislau Rimsky nu 
spera că-i va mai fi dat vreodată să-și revadă meleagurile 
sfinte ale patriei. 

Toanele soartei nu le cunoaște însă nimeni și iată că 
acum împrejurările îl duceau iarăși spre aceste meleaguri. 

Inima voinicului tresări de bucurie, sufletul îi fu năpădit 
de un vijelios simțământ de recunoștință pentru destin și 
sub stăpânirea acestor sentimente dădu pinteni calului 
care porni în galop spre pădurile din vale. 

Caleașca și ceilalți voinici rămaseră departe în urmă și 
când peste câteva minute ajunseră și ei la fermecătorul pas 
Vereczke, îl găsiră pe Stanislau Rimsky cu faţa la pământ, 
cu lacrimi în ochi, sărutând cu patimă sfântă glia patriei 
sale. 

Voinicii se opriră și ei și rămaseră tăcuţi în fața acestei 
măreţe pilde a iubirii de ţară, neîndrăznind să tulbure 
extazul prietenului lor. 

Într-un târziu, după lungi clipe de înălţătoare tăcere, se 
auzi un glas răstit, care strigă pe rusește: 

— Ei, cine-i acolo? Aveţi zapise de trecere? 

Era unul din cazacii care stăteau de sentinelă aici, la 
graniţă și care dormise pesemne până atunci la adăpostul 
brazilor. 

Era însă în același timp și tristul deșteptător la realitate 
al lui Stanislau Rimsky, era fantoma care trebuia să-i 
reamintească cum că pământul acela al Poloniei era sub 
jugul rușilor. 

Rimsky se ridică în picioare, scoase din buzunar hârtiile 
pe care le luase cu sine de la comandamentul rusesc din 
Cluj și le întinse cazacului. 

Acesta răsfoi prin ele și văzând că are de-a face cu un 
căpitan al unei armate aliate, salută cu respect și zise: 

— E în ordine, tătucă! Vă puteţi urma drumul! 

Și convoiul porni mai departe pătrunzând tot mai adânc 
spre inima Poloniei. 

Trecură alte șase zile. 

Caleașca și călăreţii străbătuseră ţinuturile păduroase, 
trecuseră peste câmpii întinse și acum înaintau din nou 
prin regiuni deluroase, acoperite cu întinse păduri de fag. 

Călătorii picau de oboseală și femeile mai ales, cu toate 
că făcuseră drumul cu trăsura, erau atât de istovite încât la 
popasuri de-abia se mai puteau ridica de pe jilţ. 

Indurau însă cu resemnare această grozavă încordare, 
această sforțare care întrecea aproape puterile lor, 
deoarece era vorba de salvarea vieţii surioarei căpitanului 
lor, or, pentru căpitan fiecare se simţea îndatorată să 
aducă această jertfă, căci pentru fiecare din ele Stanislau 
Rimsky făcuse câte ceva. 

Pe Mioara o scăpase de la moarte, pe Dochiţa din 
ghearele lui Muscan, pe Pia o dăruise familiei sale de la 
care fusese răpită de o ceată de ţigani vagabonzi. 

Bărbaţii, doctorul Leonida și Dan Dragomir, mai 
obișnuiți să stea în șea zile întregi, se resimţeau mai puţin 
decât femeile de pe urma acestei călătorii, dar în orice caz, 
după ochii lor duși în fundul capului, după încovoierea 
spinării, după glasul lor tărăgănat, se putea vedea că 
oboseala nu-i cruţase cu totul nici pe ei. 

Stanislau Rimsky, care îndurase mai bine decât oricare 
din prietenii săi această călătorie neobișnuită, își dădea 
seama de sforțarea pe care o făceau tovarășii săi, dar nu 
spuse nimic, deoarece știa că la cuvintele lui de 
îmbărbătare fiecare va protesta spunând că simte oboseala 
mai puţin decât în cea dintâi zi de drum. 

A douăsprezecea zi, cam pe la amiază, doctorul Leonida 
strigă: 

— Am ajuns, dragii mei! lată castelul din Grodno, colo în 
zare, pe dealul acela. 

Toate privirile se îndreptară spre punctul arătat de 
fostul condamnat la moarte și toţi răsuflară ușuraţi că, în 
sfârșit, se apropiau de ţinta călătoriei lor, de locul unde își 
vor putea odihni în sfârșit trupurile istovite. 

Dar, tocmai Stanislau Rimsky, pe care ar fi trebuit să-l 
bucure mai mult vestea aceasta, tocmai el încruntă din 
sprâncene și privirile sale se îndreptară furioase spre 
falnicul castel ce se ridica pe o muche de deal. 

— Leonida - zise el, cu glasul tremurând - spune-mi 
Leonida, acesta nu este castelul răposatului tău părinte, 
Iani Kipriotis? 

— Ba da, căpitane! fu răspunsul doctorului. 

— Dar atunci... atunci ce caută Minerva în acest castel? 
întrebă Rimsky și mai mânios. Mi-ai spus parcă cum că 
prințul Poniatowsky i-a dăruit surioarei mele moșia sa din 
Grodno! 

— Așa și este, dragă Stanislau! 

— Nu mai înţeleg nimic! făcu voinicul, nedumerit. 

— Nici nu mă miră! răspunse doctorul Leonida. Îţi voi 
istorisi însă câteva amănunte pe care nu le cunoști și care 
te vor face să pricepi ceea ce nu înţelegi acum. 

După fuga Minervei din casa lui Iani Kipriotis, care voia 
s-o mărite împotriva voinţei sale cu fiul unui alt moșier 
zgârcit, tatăl meu a căzut la pat de necaz și ani de-a rândul 
a fost bolnav. 

În tot timpul acesta, prinţul Poniatowsky venea la el și-l 
ruga cu lacrimi în ochi să-i spună unde este copila sa pe 
care i-o încredințase pe vremuri. 

Iani Kipriotis însă refuză cu încăpățânare dezvăluirea 
tainei. Toate amenințările, toate făgăduielile prinţului, 
rămaseră fără rezultat. 

Într-o zi însă, tata simţi că sfârșitul i se apropie și cum 
prinţul Poniatowsky era iarăși la el îi zise: 

— Prințe Adam, o viață întreagă m-ai implorat să-ți spun 
unde este copila pe care mi-ai încredințat-o pe vremuri dar 
eu am refuzat mereu să-ți dau vreo lămurire deoarece în 
chipul acesta voiam să mă răzbun pe Stanislau Rimsky a 
cărui soră este fata și care mi-a ademenit feciorul în banda 
lui făcându-mi numele de râsul lumii. 

Astăzi, când Stanislau Rimsky a murit, răzbunarea mea 
vreau să-l ajungă pe Leonida, fiul meu rătăcit, pe banditul 
care Dumnezeu ştie prin ce minune a putut reintra în 
rândul oamenilor și sunt gata să-ți dezvălui locul unde se 
găsește copila d-tale dacă mă ajuţi în această răzbunare. 

La început, nobilul prinţ refuză cu indignare amestecul 
său într-o faptă atât de josnică ca aceea a răzbunării 
neîndreptăţite a unui părinte asupra propriului său copil. 

Iani Kipriotis știu însă să-l convingă pe prinț spunându-i 
că dacă n-o face el, o va face altul și atunci odrasla 
Poniatowskylor va rămâne pe veci pierdută și prințul Adam 

se declară gata să împlinească rugămintea muribundului 
cu condiţia ca această rugăminte să nu fie în legătură cu 
nicio vărsare de sânge sau ceva necinstit. 

— Nu, prinţe Adam - răspunse atunci tata - nu-ţi cer să-l 
ucizi pe Leonida, căci moartea trece într-o clipă și 
răzbunarea nu durează atunci decât tot atât. Nu, 
răzbunarea mea vreau să fie de lungă durată, să ţină ani, 
zeci de ani, o viaţă întreagă cât va trăi ticălosul meu copil. 

— Vorbește, Iani Kipriotis - îl zori prinţul, care nu putea 
suporta răutatea tatălui meu. 

— Da, prinţe Adam, să vorbesc, căci nu e timp de pierdut 
dacă vreau să-mi duc planul la îndeplinire - răspunse 
Kipriotis. lată despre ce este vorba: 

În curând, poate chiar peste câteva zile, îmi voi da 
sfârșitul. După moartea mea, conform legilor rusești, toată 
averea adunată de mine timp de o viaţă întreagă o vor 
moșteni Leonida și Minerva, ei fiind copiii mei. Or, eu nu 
vreau ca aceasta să se întâmple, nu vreau să le rămână 
niciun ban de pe urma mea căci nici ei nu m-au ascultat 
niciodată. 

De aceea, vreau să vând tot ceea ce am, case, moșii, 
păduri, poliţe, ipoteci și să le transform în bani gheaţă. 

— Dar dacă acesta îţi este gândul - răspunse prinţul 
Poniatowsky - dacă nu vrei să le rămână copiilor d-tale 
nimic, cu toate aceasta este nedrept, dar în orice caz, dacă 
nu vrei, atunci n-ai decât să-ţi dăruiești toată averea 
săracilor... N 

— Săracilor? strigă bătrânul avar. În viața mea n-am dat 
un ban săracilor și acum să le las întreaga mea avere? Nu, 
prinţe, nu le dau nimic săracilor și nici altora nu le 
dăruiesc avutul meu căci am mai văzut eu cazuri când 
copii dezmoșteniţi, după moartea părinţilor, au pornit 
judecată, s-au dus până la ţar și chiar dacă n-au luat tot, 
dar măcar cu o parte din averea pe care părintele o 
dăruise altora tot se făceau. Or, eu nu vreau ca urmașii 

mei legitimi și mai ales Leonida să se înfrupte, fie chiar și 
numai cu o singură copeică din averea mea. 

— Şi ce ai de gând să faci cu banii? întrebă prinţul. 

— Ha, ha, ha, am un plan bun, foarte bun, prinţe Adam - 
răspunse Ilani Kipriotis, râzând. Când toată averea mea va 
fi transformată în aur, numai în aur - căci aurul nu 
putrezește ca hârtia - o voi ascunde în lăzi de fier într-un 
loc mai dinainte pregătit, unde nimeni și niciodată nu va da 
peste comoara lui lani Kipriotis 

Ha, ha, ha, ce dezamăgire va fi pentru ticălosul de 
Leonida când va veni după aflarea știrii morţii mele să-și ia 
în primire moștenirea și va vedea că totul, până la cel din 
urmă capăt de aţă, a fost vândut. 

— Așadar, ce ceri de la mine? întrebă el, fără ca măcar 
să se uite la tata. 

— Îţi cer să vinzi tot ceea ce am și preţul vânzării, în aur, 
numai în aur, să-l aduci aici. Vreau să îngrămădesc un 
munte de aur în ascunzătoarea pe care am pregătit-o, ca să 
mă pot bucura de strălucirea lui chiar și din lumea 
cealaltă. 

— Şi dacă îţi împlinesc această dorinţă îmi spui unde-mi 
pot găsi copila? întrebă prinţul. 

— Numai pentru atâta, nu! răspunse lani Kipriotis. Eu 
nu mă mai pot cobori din pat și deci nu-mi pot duce aurul 
în ascunzătoare. Va trebui deci să duci d-ta comoara unde- 
ți voi spune eu și să-mi juri, pe fericirea copilei pe care o 
vei regăsi, că nu vei dezvălui niciodată, nici cu viu grai, 
nici în scris, și nimănui, locul unde se găsește comoara lui 
Iani Kipriotis. 

Dacă vei face aceasta, îţi jur și eu, pe răzbunarea mea, 
îți jur pe dorul de a-mi vedea copilul mușcându-și mâinile 
de necaz și furie că-ţi voi spune unde-ţi poţi regăsi copila. 

Peste o săptămână Iani Kipriotis nu mai avea moșii, nici 
păduri, nici poliţe. Avea în schimb șase lăzi mari de fier 
pline cu aur, șase lăzi în care îngrămădise tot rodul muncii 

sale de o viaţă întreagă, șase lăzi care laolaltă alcătuiau o 
comoară ca din basme. 

Și într-o noapte, când bătrânul simţi că-și va da sfârșitul, 
îl puse pe bietul prinţ să care cele șase lăzi grele până la 
ascunzătoarea care va rămâne în veci necunoscută lumii. 

— Dar cum a putut Adam Poniatowsky să ducă singur 
această greutate? întrebă Stanislau Rimsky, mirat. 

— L-am întrebat și eu - răspunse Leonida - dar nu mi-a 
răspuns, spunându-mi că nu-mi poate dezvălui taina 
deoarece aceasta ar însemna să-mi dezvăluie și 
ascunzătoarea. 

— Nu mi-ai spus însă ce s-a întâmplat cu Grodno? 
întrebă Rimsky. 

— Da - zise Leonida. După ascunderea celor șase lăzi cu 
aur, lani Kipriotis își aduse deodată aminte că moșia și 
castelul din Grodno nu fuseseră vândute. 

Numai gândul că aceste două bunuri ar putea să-mi 
rămână mie erau pe punctul să-i pună capăt zilelor atunci, 
pe loc. Bietul prinţ Poniatowsky se îngrozi la gândul că 
bătrânul ar putea muri fără să-i spună unde se găsea copila 
sa și atunci, de deznădejde, se oferi să cumpere el castelul 
și moșia din Grodno cu toate că n-avea ce face cu ele, 
deoarece destule castele și moșii avea el. 

Asupra preţului căzură iute de acord, dar la plată se 
iviră alte încurcături. 

Prințul n-avea asupra lui întreaga sumă de bani a 
cumpărării și pe urmă chiar dacă ar fi avut-o, n-o putea 
avea în aur. 

Or, Iani Kipriotis era pe moarte și orice întârziere putea 
fi fatală. 

Disperat, Adam Poniatowsky sări pe cal și colindă pe la 
toți moșierii din împrejurimi de la care, cu chiu cu vai, 
adună suma ce-i trebuia, firește, plătind pentru un 
împrumut de câteva zile dobânzi fantastice. 

Toată suma însă era în bancnote și nu în aur, după cum 
ceruse tata, căci lumea prefera să-și aibă avutul în hârtii, 
care erau mai ușor de ţinut și de transportat decât aurul. 

Dar chiar dacă ar fi fost în aur, nu mai era timp să se 
deschidă iar ascunzătoarea pentru a-i pune lângă ceilalţi, 
căci tata de-abia mai răsufla și moartea trebuia să vină 
dintr-o clipă în afla. 

Ei bine, dragă Stanislau, ce crezi tu că a făcut tata 
atunci când nu mai avea decât câteva secunde de trăit? 

— Nu știu, Leonida - răspunse voinicul. Nimic nu m-ar 
mira însă, căci, iartă-mă, Iani Kipriotis a fost tatăl tău, dar 
de la el mă aștept la orice. 

— Ai dreptate - răspunse Leonida dând din cap, amărât - 
și ultima lui faptă nu vine decât să întărească spusele tale. 
Văzând că prinţul n-a adus aur și că nici nu mai era timp să 
ascundă hârtiile în vreuna din lăzile în care își îngropase 
comoara, în același timp temându-se că mi-ar putea 
rămâne mie ceva și nevoind nici ca prinţul Poniatowsky să 
aibă vreun câștig de pe urma lui, luă bancnotele aduse de 
prinţ și le arse. 

Așa a ajuns prinţul Adam Poniatowsky în stăpânirea 
moșiei Grodno, pe care apoi i-a dăruit-o fiicei sale regăsite, 
Minerva. 

Stanislau Rimsky rămase uluit în urma acestei povestiri 
a prietenului său. 

Câtă răutate, câtă josnicie, câtă cruzime în inima unui 
părinte! 

— Și prințul nu ţi-a spus unde este ascunsă comoara? 
întrebă Rimsky, într-un târziu. 

— Nu! M-a rugat să-l iert, dar Iani Kipriotis l-a pus să 
jure pe fericirea copilei sale, or, un asemenea jurământ 
nici eu însumi nu i-aș fi putut îngădui să calce. 

— Mi se pare însă ciudat - urmă Stanislau Rimsky - ca 
prințul Adam să-i dăruiască Minervei tocmai moșia și 
castelul Grodno unde sărmana mea surioară a avut de 
îndurat atâtea de la zgârcitul și nemilosul său tată adoptiv. 

— La început și mie mi s-a părut - răspunse doctorul 
Leonida - pe urmă însă am înţeles că prinţul Poniatowsky 
urmărea un scop anumit cu aceasta. 

— Ce scop? întrebă Stanislau Rimsky, mirat. 

— Fără îndoială că preţioasa comoară a lui Iani Kipriotis 
a fost ascunsă undeva prin apropierea castelului, căci 
singur Adam Poniatowsky n-ar fi putut duce prea departe 
greutatea aceea de bani. Or, cum jurământul făcut tatălui 
meu îl împiedica să-mi dezvăluie ascunzătoarea comorii, fie 
prin viu grai, fie prin scris, nobilul prinț s-a gândit pe 
semne că dăruindu-i Minervei moșia și castelul Grodno, 
poate că odată și odată întâmplarea ne va favoriza și vom 
da peste comoara ascunsă. Că acesta a fost gândul lui 
Adam Poniatowsky reiese și din cuvintele pe care le-a 
rostit când și-a luat rămas bun de la mine și de la Minerva. 

— Ce a spus prinţul? întrebă fostul Vultur al Morţii. 

— Mi-a spus întocmai, următoarele: 

„Pe dumneata, dragă doctore, te rog să n-o părăsești pe 
Minerva niciodată, să îngrijești de ea și de acum înainte ca 
și când ar fi propria dumitale soră. Și te mai rog să n-o lași 
să vândă moșia și castelul acesta până când soarta nu vă 
va fi scos în cale un mare noroc, căci eu sunt încredințat că 
norocul d-tale mai ales, se ascunde în casa aceasta.” 

— Dar mai lămurit nici nu se putea să-ţi vorbească! 
exclamă Stanislau Rimsky. Comoara lui Iani Kipriotis este 
ascunsă undeva pe moșie sau poate chiar în castel și 
cuvintele prinţului însemnă că Minerva să nu vândă 
proprietatea până când întâmplarea nu-ţi va scoate în cale 
ascunzătoarea. 

— La fel m-am gândit și eu - răspunse doctorul Leonida - 
și tocmai de aceea mă bucur că aţi venit și voi aici, 
deoarece în chipul acesta, poate că împreună vom izbuti să 
dăm de urma ei. 

Stanislau Rimsky vru să mai spună ceva dar nu mai 
apucă, deoarece între timp, se apropiară de castelul care 
acum, după o cotitură a pădurii, se ivi drept în faţa lor. 

Inima lui Stanislau Rimsky începu să bată furtunos. 

Acolo, după zidurile vechi ale castelului, se găsea aceea 
pe care o căutase și el o viaţă întreagă, se găsea Minerva, 
scumpa lui surioară, pe care o văzuse atât de mult aproape 
de el în Cuibul Vulturilor din Rudin și despre care totuși 
nici nu bănuise măcar că-i este soră. 

Caleașca cu cele trei femei se oprise în fața podului ce 
ducea la poarta castelului, doctorul Leonida fluieră de 
câteva ori într-un chip deosebit, dat nimeni nu veni să 
deschidă. 

Castelul era tăcut, mort, parcă lipsit cu totul de viaţă. 

Leonida cobori de pe cal și ducându-se la poartă, începu 
să bată cu pumnii în ea. 

— Vladimir... Alexi... unde naiba sunteţi? strigă el. 

În cele din urmă în dosul porţii se auzi zgomotul unor 
pași târâţi și o voce plictisită întrebă: 

— Cine-i acolo și ce vrea? 

— Deschide odată, Vladimir! răspunse Leonida. Eu sunt, 
Leonida Kipriotis. 

— D-ta, stăpâne? se auzi glasul aproape speriat al 
servitorului. Dumnezeule... bine că ai venit... lată că 
deschid... 

O cheie se învârti în broasca uriașă a porții, odată, de 
două ori, apoi cu un scârţăit supărător poarta se deschise. 

— Stăpâne... bunul meu stăpân - îngână servitorul 
sărutând mâna doctorului, cu lacrimi în ochi. Dumnezeu să 
te binecuvânteze că ai venit căci pe aici e jale mare. 

— Știu, Vladimir - răspunse doctorul Leonida - și tocmai 
de aceea am venit cu toţii și cu acești prieteni ai mei ca să 
punem capăt ticăloșiilor acestui Vasia Demsky. 

Servitorul căscă ochii mari și se uită nedumerit atât la 
Leonida cât și la Stanislau Rimsky, care nerăbdător de a-și 
vedea sora, coborâse și el de pe cal și venise la poartă. 

— Stăpâne dar despre ce ticăloșii vorbiţi? întrebă 
bătrânul servitor mirat. 

— Despre aceleași din pricina cărora, după cât văd, 
doreai să fiu aici, despre uneltirile mizerabilului de Vasia 
Demsky. 

În loc să-l lămurească, vorbele acestea păreau să-l 
încurce și mai mult pe Vladimir. 

— Vasia Demsky? făcu el, mirat. Cine este acesta 
stăpâne? 

— Cum Vladimir, se poate să nu-i cunoști pe noul moșier 
din Ușaghin? fu rândul lui Leonida să se mire. 

— Ilartă-mă stăpâne dar la Ușaghin nu s-a schimbat 
stăpânul. Tot bătrâna doamnă Socolov a rămas. 

Doctorul Leonida tresări și privirile lui nedumerite se 
întoarseră spre Stanislau Rimsky, care la rândul său se 
uita și el întrebător la Leonida. 

— Vladimir - exclamă doctorul - sau tu ești sau... 

Leonida se opri deodată. 

Să-l fi păcălit oare necunoscutul din birtul de la Alba 
Iulia? 

Dar în ce scop? 

— Unde este sora mea? întrebă el deodată, grăbit. 

Bătrânul servitor își lăsă ochii în pământ și îngână: 

— Stăpâne... stăpâne... tocmai asta e... dacă aș ști eu... 

Un fior de groază străbătu trupul celor doi voinici care 
rămaseră încremeniţi. 

Apoi, Stanislau Rimsky șovăi, ca și când ar fi fost 
ameninţat să se prăbușească, buzele lui murmurară ceva, 
dar niciun cuvânt nu se putu înţelege din acest murmur. 

În schimb Leonida îl apucă de umeri pe Vladimir și 
zgâlţâindu-l de credeai că bietului bătrân îi va zbura capul 
de pe umeri, strigă: 

— Vladimir, ai înnebunit?... Ce vorbe sunt acestea?... 
Unde este sora mea?... unde e Minerva?... Vorbește odată, 
omule? 

Între timp, văzând că Leonida și cu Rimsky stau să 
parlamenteze în faţa porţii, Dan Dragomir și cu cele trei 
femei se apropiară și ei și acum toţi îl înconjurau 


1709 


înfriguraţi, nerăbdători, îngrijoraţi pe bietul servitor care 
părea cu totul aiurit. 

— Stăpâne... lasă-mă - îngână el - dacă mă zgâlţâi... nu 
pot vorbi! 

Leonida îi dădu drumul și strigă în prada unei înfrigurări 
de nedescris: 

— Dar acum vorbește... vorbește Vladimir... Căci 
nesiguranța mă ucide! 

Bătrânul Vladimir își așeză puţin hainele și zise: 

— Stăpâne, astăzi, da, tocmai astăzi se împlinesc zece 
zile de când a venit la castel o doamnă, o străină, care 
vorbea prost rusește. Jupâniţa Minerva a primit-o și a stat 
de vorbă cu ea vreo două ceasuri în salon. După aceea a 
ieșit veselă de acolo și ne-a spus că d-v. veţi sosi zilele 
acestea acasă, ceea ce ne-a bucurat pe toți grozav. 

— Că voi sosi eu acasă? repetă doctorul Leonida, mirat 
la culme. 

— Da, stăpâne - răspunse servitorul. Doamna aceea era 
în trecere prin Grodno și se ducea la Varșovia. Ea i-a spus 
jupâniţei că s-a întâlnit cu dv. undeva, prin ţara 
Austriecilor, că i-aţi bătut pe unguri, că războiul s-a sfârșit 
și că peste câteva zile chiar vei veni acasă. 

Nedumerirea tuturor celor de faţă întrecea orice 
închipuire. Spusele servitorului erau pentru ei tot atâtea 
semne de întrebare la care niciunul nu se simţea în stare 
să răspundă. 

— Dar Minerva... Minerva unde este? întrebă Rimsky, a 
cărui faţă plină de viaţă, devenise mai albă decât o coală 
de hârtie. 

— Să vedeţi domnule - reluă servitorul - doamna aceea a 
rămas peste noapte la noi și dacă ar fi fost după jupânița 
Minerva, poate că ar fi și acum aici, căci vestea pe care i-o 
adusese o bucurase atât de mult pe sărmana mea stăpână 
încât o pofti să șadă la noi cât va voi. Străina însă n-a vrut 
să rămână, căci avea treburi pe la Varșovia și spre seară a 
pornit din nou la drum cu caleașca cu care venise. 

Jupânița Minerva se simţi pe semne datoare s-o 
însoțească o bucată de drum și porunci să punem șeaua pe 
cal, că vrea să-și întovărășească oaspele până la Ușaghin. 

Dar când calul a fost gata l-a legat la urma trăsurii și ea 
însăși a luat loc lângă străină în caleașcă. Așa au pornit... 

— Şi? întrebară Leonida și Rimsky în același timp. 

— Şi... de atunci jupânița Minerva... nu s-a mai întors! 

O stâncă, un trăsnet, un munte dacă ar fi căzut pe capul 
prietenilor lui Stanislau Rimsky nu i-ar fi încremenit mai 
cumplit decât această veste a servitorului. 

Cu ochii mari deschiși, cu răsuflarea reţinută, cu gurile 
căscate, cu creierul refuzând de a mai judeca, așa 
rămaseră toţi cei de faţă în urma acestei știri. 

Dintre toţi însă, Stanislau Rimsky și cu doctorul Leonida 
erau cei mai de nerecunoscut. 

După ce trecu prima clipă a încremenirii, mâinile, 
picioarele începură să le tremure, buzele se mișcau fără a 
prinde cuvinte între ele, ochii lor rătăceau fără ţintă de 
colo până colo, întocmai ca privirile unor nebuni. 

Mioara se apropie, îngrijată de iubitul său și încercă să-l 
îmbărbăteze. Dar acesta o împinse, aproape cu brutalitate. 

— Şi... n-aţi căutat... n-aţi cercetat? îngână el, 
înăbușindu-se. 

— În prima seară nu ne am neliniștit - răspunse bătrânul 
Vladimir - deoarece jupânița Minerva avea obiceiul să 
rămână peste noapte la bătrâna doamnă Socolov, pe care o 
știa singură și căreia, cu inima ei bună, se ducea să-i mai 
ţină de urât. Când însă veni și a doua seară și stăpâna nu 
se înapoie, l-am trimis pe Alexi până la Ușaghin să întrebe 
ce e cu jupâniţa noastră. 

— Şi? făcu Leonida, arzând de nerăbdare. 

— La Ușaghin nimeni n-o văzuse pe stăpâna din Grodno. 

— Dumnezeule! strigă Rimsky și pentru a nu cădea, se 
rezemă de poartă. 

— Atunci - urmă servitorul - când Alexi se înapoie cu 
vestea aceasta pe la miezul nopţii, am început să ne 

îngrijorăm. Am scos toată lumea de la castel, i-am urcat pe 
cai și i-am pornit pe toate drumurile și la dreapta și la 
stânga și la miază-noapte și la miază-zi. 

Niciunul însă nu dădu peste urma stăpânei noastre. 

Atunci am început să cutreierăm câmpurile, podurile, să 
scotocim văgăunele, dar în zadar. 

După trei zile de cercetări fără de folos m-am dus la 
comandantul cazacilor din Borostevsk și i-am povestit cele 
petrecute. Acesta a început și el cercetările îndată, dar nici 
până astăzi n-a fost chip să se dea peste vreo urmă. 

lată, stăpâne, pentru ce te așteptam ca pe un Dumnezeu 
să vii! 

Cuvintelor servitorului le urmă o tăcere adâncă. 

Fiecare din cei de faţă se trudea să găsească o dezlegare 
a enigmei, dar nici anul nu putea prinde un fir care să-l 
poată pune pe o urmă. Totul se petrecuse prea nedeslușit, 
prea misterios, pentru a putea bănui măcar ceva. 

Servitorul se uita și el buimac la oamenii aceștia pe care 
durerea îi amuţise parcă și în cele din urmă, văzând că 
niciunul nu spune o vorbă, își luă inima în dinţi și zise: 

— Stăpâne, dar de ce nu intraţi în casă, căci trebuie să 
fiţi tare obosiţi. Doamnele mai ales, văd că nici nu se mai 
pot ţine pe picioare. 

Fără a răspunde vreun cuvânt, uitând chiar și să-și mai 
poftească oaspeţii, doctorul Leonida porni înainte. Și după 
el intrară pe poarta castelului, unul după altul, tăcuţi, cu 
capul plecat, doborâţi de durere și ceilalţi. 


x 
x x 


Răzbunarea Juliettei Mauras se împlinise. 

După noaptea furtunoasă petrecută la hotelul Panonia 
din Alba Iulia, după ce mulţumită tainei lui Yezida izbutise 
să facă din locotenentul Pavlovici o simplă unealtă a sa, 
vestita prezicătoare porni la drum, îndreptându-se în toată 

graba, spre... Grodno, prima ţintă din planul răzbunării 
sale. 

Ajunsă aici, după o călătorie neîntreruptă de zi și 
noapte, Juliette Mauras se vâri sub pielea Minervei, 
aducându-i vești bune de la Leonida. 

Bună cunoscătoare a sufletului omenesc ea se feri de a-i 
spune ceva Minervei despre condamnarea la moarte a 
doctorului, deoarece știa că durerea și tristeţea victimei 
sale nu erau propice planului ce-l pusese ea la cale. De 
aceea, îi spusese dimpotrivă că doctorul Leonida se va 
înapoia la Grodno chiar peste câteva zile, convinsă că 
vestea aceasta o va pune pe Minerva în starea sufletească 
de care avea ea nevoie pentru izbânda diabolicului său 
plan. 

După ce porni apoi din Grodno întovărășită de Minerva, 
care se simţi obligată de a-și conduce oaspele o bucată de 
drum, la un moment dat scoase la iveală o cutiuţă cu 
bomboane și-i oferi fetei. 

Minerva luă o bomboană fără să poată bănui ceva. 

Peste câteva minute însă, capul începu să-i fie greu, 
ochii de-abia i se mai ţineau deschişi și o moleșeală atât de 
covârșitoare puse stăpânire pe întreaga sa fiinţă încât nici 
să mai vorbească nu mai putu. 

Bomboana pe care o mâncase conţinea blestematul 
praf din Indii care-i răpise voinţa și puterea de 
judecată proprie și locotenentului Pavlovici. 

Când praful lui Yazida își făcu efectul, Juliette Mauras o 
adormi și pe Minerva, întocmai ca pe Pavlovici cu două 
săptămâni mai înainte și-i porunci să nu mai asculte de 
nimeni în lumea aceasta afară de ea. 

Când făcu apoi și din Minerva o simpla unealtă a puterii 
sale hipnotice, nu-i fu greu să-și urmeze drumul, 
nestânjenită cu prada sa. 

Și așa, cea dintâi parte a drăcescului său plan izbutise 
pe deplin. 

La rândul său, locotenentul Pavlovici își îndeplini și el 
însărcinarea, întocmai după cum i se  poruncise, 
supunându-se orbește, mai bine decât cel mai credincios 
servitor la ordinele prezicătoarei. 

După ce o ajută pe Juliette Mauras să părăsească Alba 
Iulia, porni pe urmele lui Stanislau Rimsky ţinându-se de el 
ca o umbră, fără ca acesta să bănuiască ceva. Când apoi se 
împliniră cele zece zile de care îi vorbise prezicătoarea că 
trebuie să le lase să se scurgă, se înfăţișă lui Rimsky și 
prietenilor săi în birtul din Câmpeni sub masca 
negustorului de unelte agricole lașek Palugin și istorisi 
povestea cu Vasia Demsky, poveste care trebuia să-l facă 
pe Stanislau să pornească neîntârziat spre Grodno. 

Și astfel, răzbunarea Juliettei Mauras se îndeplinea 
punct cu punct, după planul hotărât de ea. 

CAPITOLUL 145 
Comoara lui lani Kipriotis 


Jalea și mâhnirea intrase în sufletul lui Stanislau Rimsky 
și al prietenilor săi odată cu așezarea lor în castelul din 
Grodno. 

Câtă speranţă, câtă bucurie nu erau legate de acest 
castel în inima voinicilor și de câtă dezamăgire, de câtă 
amărăciune n-avură ei parte când pășiră pragul acestui 
castel. 

Ei nădăjduiau s-o găsească acolo pe Minerva amărâtă, 
îndurerată, este adevărat, dar s-o găsească și nădăjduiau 
că numai cu puţină viclenie vor izbuti să se facă nevăzuţi 
cu Minerva cu tot, lăsându-l pe ticălosul de Vasia Demsky 
cu buzele umflate. 

lată însă că nu numai că Vasia Demsky nu exista, dar 
nici măcar Minerva nu mai era la castel ci dispăruse fără 
urmă de mai bine de zece zile. 

— Ce scop, ce scop, a putut urmări negustorul acela - se 
frământa Stanislau Rimsky, necontenit - să născocească 
toată povestea aceea cu Vasia Demsky? Cine era el, ce 
interes putea să aibă, spre a-i face pe voinici să alerge într- 
un suflet la Grodno? Să fi știut el de primejdia adevărată 
care o pândea pe Minerva și cine știe din ce motiv să nu fi 
vrut să spună adevărul, născocind acea poveste pentru ca 
voinicii să alerge în ajutorul ei cât mai neîntârziat? 

Tot atâtea întrebări pe care și le punea nu numai 
Rimsky, dar și toţi ceilalți prieteni ai săi, la care însă 
niciunul nu putea să răspundă, după cum nu puteau să 
răspundă nici la întrebarea, ce se întâmplase cu Minerva, 
unde dispăruse? 

— Așadar, zise Stanislau, îţi poţi aduce aminte cum se 
numea străina? 

— Avea un nume curios, răspunse servitorul. Ceva așa... 
Julieta... Julieta... 

— Mauras, strigă Stanislau sărind ca ars de pe scaun. 

— Așa, așa! răspunse servitorul. 

— Ah, ticăloasa, exclamă Stanislau alergând furios prin 
odaie, așadar tot ea este. Bănuiam eu, bănuiam eu că 
numai ea putea să fie străina necunoscută. Vladimir 
aleargă iute și cheamă.-l aici pe stăpânul d-tale. 

Servitorul părăsi camera dar nu trecură nici cinci minute 
și doctorul Leonida intră în odaie întovărășit de un ţăran. 

— Dragă Stanislau, zise doctorul, omul acesta are o 
scrisoare pentru tine. 

— O scrisoare pentru mine? întrebă Stanislau foarte 
mirat. Dar cine mă cunoaște pe mine aici ca să-mi trimeată 
scrisori? Unde este scrisoarea? 

— Uite-o boierule, zise ţăranul scoțând un plic din sân și 
întinzându-l lui Stanislau. 

Acesta luă iute plicul, îl rupse, scoase din el o foaie de 
hârtie și citi cu glas tare: 


„Stanislau, când vei primi aceste rânduri sora ta va fi în 
mâinile mele și viaţa ei va atârna numai de hotărârea pe 
care o vei lua tu. Dacă de azi în două luni nu vei veni 
singur și neurmat de nimeni acolo unde te va conduce 
aducătorul prezentei, sora ta va muri de o moarte 
îngrozitoare. Dacă iţi este dragă viața ei, urmează pe 
aducătorul acestei scrisori și nu vei regreta niciodată. 


Juliette Mauras” 


După citirea acestor rânduri  Stanislau rămase 
încremenit. Doctorul Leonida care auzise și el fiecare 
cuvânt, îngălbenise și se trudea în zadar să rostească 
câteva vorbe, atât de mare îi era emoția. 

— Cine, cum, când ţi-a dat scrisoarea aceasta? strigă 
Stanislau apucându-l de piept pe ţăran. 

— Boierule eu nu sunt de vină... o cucoană mi-a dat-o... 
acum vre-o două săptămâni. 

— Şi unde... ţi-a spus să mă duci? 

— Asta nu ţi-o pot spune, răspunse ţăranul, fiindcă am 
jurat pe evanghelie să nu spun nimănui locul unde trebuie 
să te duc pe d-ta și nici chiar d-tale să nu-ţi destăinuiesc 
mai înainte unde te poţi întâlni cu cucoana... 

— Sfinte D-zeule, strigă doctorul Leonida, oare ce soartă 
o mai așteaptă și pe biata Minerva? Oare unde o fi ea acum 
și ce chinuri cumplite va fi îndurând. 

— Leonida, scumpul și credinciosul meu prieten, zise 
Stanislau, fii fără teamă căci soarta Minervei îmi este mai 
scumpă mie decât ţie și poţi să fi asigurat că chiar cu 
prețul vieţii mele o voi scăpa din ghearele acelei ticăloase. 


* 
x x 


După ce Stanislau îi mai ceru câteva lămuriri țăranul 
părăsi odaia întovărășit de doctorul Leonida. În loc de a se 
duce însă cu el spre poarta castelului, Leonida intră cu 
țăranul într-o odaie din fundul unui coridor lung și 
întunecos de unde cei doi bărbaţi nu mai ieșiră decât peste 
vreo două ceasuri. 

Dar în vreme ce intrând în odaie țăranul avea privirile 
nesigure, mișcările sacadate și era stăpânit de o curioasă 
neliniște, acum mergea cu capul sus, cu fața odihnită ca și 
când atunci s-ar fi trezit dintr-un somn odihnitor. 

Ce se petrecuse cu el în decursul celor două ore cât a 
stat în odaie cu dr. Leonida? Ce gânduri îi străbătuse 
mintea în acele clipe și care era zbuciumul ce-i stăpânise 
sufletul? 

Rămas singur în odaie, Stanislau se plimbă îngândurat 
de colo până colo și în creierul lui se concepeau gândurile 
cele mai îndrăzneţe, planurile cele mai neînchipuite. Era în 
joc salvarea surorii sale. Viaţa ei. Deodată se lăsă în 
genunchi în faţa unei icoane a Maicii Domnului care atârna 
în peretele dinspre răsărit a odăii și cu glas îndurerat se 
rugă: 

— Prea sfântă Maică  Precistă, Tu, ocrotitoarea 
fecioarelor, ai milă de sora mea Minerva şi scap-o din 
ghearele acelei nerușinate care vroind să se răzbune pe 
mine, o chinuiește pe ea. Îndură-te prea bună Maică a lui 
D-zeu și... și... 

Cuvintele se opriră în gâtul lui Stanislau și privirile lui 
aproape speriate rămaseră fixate asupra unei zgârieturi ce 
se găsea pe perete sub icoană. 

Examinând mai de aproape această zgârietură, el 
observă cu mirare că dânsa avea forma unei săgeți, al 
cărei cap era îndreptat spre podea. 

Stanislau dădu la o parte cu înfrigurare o laviţă ce era 
așezată sub icoană dar spre necazul lui nu găsi nimic 
neobișnuit. 

Totuși el nu se lăsă și începu să caute prin toată odaia, 
apoi reveni iar la icoană și îngenunchind ciocăni în mai 
multe locuri podeaua în dreptul vârfului săgeţii. 

Şi... Dumnezeule!... subt degetele lui podeaua suna a 
gol. 

Cu emoție de nedescris Stanislau își scoase pumnalul de 
la brâu și vârându-l în crăpăturile scândurilor încercă să le 
desprindă din cuie. 

O trudă ce parcă ameninţă să se prelungească peste 
puterile lui. Din nou câteva lovituri pe podea și se 
încredinţă și mai mult că sub scândurile ce răsunau a gol 
era închisă o taină pe care el o va dezvălui chiar dacă 
pentru asta ar însemna să se istovească de puteri. 

Cuiele podelei erau parcă făcute dintr-un oţel rar căci 
numai așa se putea explica nemaipomenita împotrivire la 
desprinderea unei scânduri. Chiar lemnul podelii părea 
făcut dintr-o substanţă necunoscută atât de cumplite erau 
sforţările lui Stanislau ca să dea la o parte, fie cât de puţin 
măcar, o așchie din scândura podelii. 

Lama pumnalului se îndoia neputincioasă sub toate 
apăsările din ce în ce mai îndârjite ale lui Stanislau. Dar 
iată că tocmai în clipa când oţelul se îndoia până aproape 

de rupere un cui păru că cedează și ieși puţin la iveală. Cu 
puteri supraomenești, trăgându-l, Stanislau izbuti să-l mai 
scoată în afară cu câţiva milimetri. Cam puţin, dar totuși 
de ajuns ca o licărire de speranţă să se poată citi în ochii 
lui Stanislau, o speranţă ce-l îndârji și mai mult și care, ca 
prin farmec, îi spori puterile. Încă o smucitură și prima 
scândură pârâi și se desfăcu, nu însă suficient ca să facă 
loc unui trup omenesc să treacă. Dar de-aci înainte pentru 
Stanislau lucrul devenea un joc de copil. Cu sforțări mai 
puţin uriașe, a doua scândură a podelii trosni și ea și 
Stanislau putu în sfârșit pătrunde misterul. 

Căci ce se putea ascunde sub această podea? Care era 
taina?... 

Soarta a vrut ca truda lui să fie răsplătită din belșug. 

Acolo, sub scânduri, erau înșirate una lângă alta, șase 
lăzi. Erau înșirate cu grijă și această așezare ordonată 
părea că fusese aproape mângâiată cu mâinile și privirile 
unui om ce-și legase soarta și de lăzi și de această înșiruire 
ordonată cu nespusă grijă. 

Lui Stanislau nu i-a fost greu să se încredinţeze de tot ce 
conţineau aceste șase lăzi. 

Erau pline cu aur, aur masiv, în monedele diferitelor ţări 
și chiar aur în lingouri. Și fără mare greutate Stanislau și-a 
dat seama că în aceste lăzi tăinuite era închisă comoara lui 
Iani Kipriotis. 

Fericit de a fi avut norocul să descopere printr-o simplă 
întâmplare faimoasele bogății ale avarului Stanislau își 
adună prietenii în jurul său. 

Lipsea firește doctorul Leonida care nu a fost chemat. 
Stanislau le zise: 

— Priviţi fapta unui părinte denaturat. A preferat să-și 
îngroape aici toată averea decât să o lase copilului său pe 
care îl ura fiindcă n-a vrut să se întovărășească cu el în 
spolierea săracilor, a văduvelor și a orfanilor. Dar 
Dumnezeu nu-l ajută niciodată pe omul zgârcit și de aceea 
nu l-a ajutat nici pe Iani Kipriotis în fapta lui mârșavă. 

Bătrânul avar a murit cu gândul ca din averea lui prietenul 
nostru Leonida să nu se poată înfrupta. lată însă că 
providenţa mi-a arătat locul unde zgârcitul și-a ascuns 
comoara și de astăzi înainte tovarășul nostru de odinioară 
se va putea bucura de ceea ce tatăl său a vrut să-i 
răpească. Căutaţi-l deci dragii mei pe Leonida și aduceţi-l 
să se bucure și el de neizbânda ultimului gând rău al 
părintelui său. 

CAPITOLUL 146 
Răzbunarea celui trădat 


Era pentru Stanislau o bucurie doar de-o clipă căci în 
acest răstimp sora lui era departe pradă desigur a 
răzbunării nesăbuite, fără îndoială sechestrată și, poate, 
supusă chinurilor. Gândul lui se îndreptă spre acel loc 
necunoscut pe care va trebui chiar cu prețul vieţii să-l 
descopere, la Minerva pe care va trebui s-o libereze. 

Peste vreun ceas, doi călăreţi ieșeau pe poarta castelului 
din Grodno îndreptându-se în goana mare spre miază-zi. 

Erau Stanislau Rimsky și ţăranul care avea să-l conducă 
la locul unde se găsea răpitoarea surorii sale. 

În urma rugăminţilor lui Stanislau, prietenii săi primiră 
să nu-l întovărășească în acest drum, fiindcă astfel cerea 
Juliette Mauras în scrisoarea sa. 

Dar doctorul Leonida acceptase propunerea prietenului 
său numai în aparenţă. În realitate el avea planurile sale 
bine stabilite despre care nu vorbise nimănui, nici chiar lui 
Stanislau. 

Şi planurile doctorului Leonida se bazau pe un fapt 
necunoscut prietenilor săi, planuri bine statornicite și 
menite să nu precupeţească nici o jertfă dar care vor duce 
la rezultatul dorit căci și pentru doctorul Leonida ca și 
pentru prietenul său Stanislau eliberarea cât mai grabnică 
a Minervei din ghearele îndrăgostitei și primejdioasei 
răpitoare deveneau o problemă vitală. 

Da, doctorul Leonida avea planurile sale bine hotărâte 
pe care ţinea să le tăinuiască și prietenilor lui, chiar și lui 
Stanislau care-i ceruse insistent să nu-l întovărășească și 
căruia, mai mult de formă îi făgăduise cu siguranţa că 
această făgăduială el nu o va respecta în nici un caz. Ştia 
că acest lucru înseamnă o călcare de cuvânt dar scrupulele 
i-au fost lesne și iute biruite prin faptul că știa că dincolo 
de cuvânt e fapta și fapta era în întregime închinată 

dragostei ce-o purta prietenului Stanislau și gândului bun 
pentru sora acestuia, Minerva. 

Doctorul Leonida vorbise îndelung cu ţăranul aducător 
al scrisorii și acest lucru era de mare preţ pentru el. 

În decursul celor două ore pe care el le petrecuse cu 
ţăranul în odaia din capătul coridorului, Leonida 
descoperise adevărul în toată povestea cu imaginarul 
moșier Vasia Demsky și cu răpirea Minervei. Lui anume i 
se păruse foarte cunoscut glasul ţăranului, dar nu-și putea 
aduce aminte unde mai auzise acest glas. Pentru a dezvălui 
misterul, el intrase cu ţăranul în odaia despre care am 
vorbit și unde știa că nu va fi deranjat de nimeni. 

Odată acolo, începu să-l descoase pe ţăran, dar toată 
truda lui rămase zadarnică fiindcă ţăranul refuza cu 
încăpățânare să dea amănunte asupra satului din care era 
precum și asupra familiei sale. 

Leonida însă era un bun cunoscător de oameni și 
observă că în purtarea ţăranului erau unele lucruri 
nenaturale iar în răspunsurile lui ezitări care îi stârniră 
bănuiala. Privirea săteanului mai ales i se păru ciudată. 

Privirile lui se scrutau, pe nevăzute, din cap până-n 
picioare și ca fulgerul pătrundeau parcă până în cele mai 
tăinuite cute ale sufletului lui. Această atentă examinare 
avu darul să tulbure pe sătean, o tulburare ușoară dar pe 
care doctorul Leonida a putut-o lesne întrevedea și pe care 
nu știa c-o poate folosi. 

Deodată îl privi ţintă în ochi ca și când ar fi voit să-l 
pironească locului și să-l fixeze ca pe o insectă pe perete 
cu vârful unui ac. 

— Uită-te în ochii mei! îi spuse el fără șovăire pe un ton 
poruncitor. 

Și parcă se petrecu o adevărată minune. 

In aceeași clipă săteanul începu să tremure ca o trestie, 
tot sângele îi fugi din obraz și ochii lui speriaţi cătară 
înspre ușă ca și când ar fi vrut să fugă. 

Leonida observă intenţia omului din faţa sa și un zâmbet 
de mulțumire începu să-i fluture împrejurul buzelor. 

Cu mișcări hotărâte apoi luă în mâini capul ţăranului 
ținându-l ca un cleşte de fier și zise pe același ton 
poruncitor: 

— Nenorocitule acum pricep toată taina ta. Voința ta a 
fost supusă unei voințe străine și tot ceea ce faci nu 
pornește din judecata ta ci te supui ca un sclav celor ce ți- 
au fost poruncite. Să știi însă că eu stăpânesc mai bine 
taina a cărei victimă ai căzut și meseria mea de doctor îmi 
permite să te scot de sub puterea magică care te 
stăpânește astăzi. De aceea îţi poruncesc să dormi... 
dormi, auzi tu... închideţi ochii... așa, dormi... adormi... uiţi 
de tot ceea ce s-a petrecut vreodată cu tine și nu-ţi vei mai 
aduce aminte decât de ceea ce te voi întreba eu. 

Ochii ţăranului se închiseră într-adevăr, capul îi căzu pe 
spate și sprijinit de doctorul Leonida căzu ca un butuc pe 
scaun. 

Urmă o tăcere ce se prelungea la nesfârșit. Ochii 
doctorului fixau pe aceia ai săteanului ce păreau 
întredeschiși de pleoapele căzute, ca ai unui mort. Pe 
chipul solid al ţăranului nici un strop de sânge mi se mai 
ivea. Parcă era un om pradă agoniei chemând la el cu 
disperare, viaţa. 

Doctorul Leonida îl mai privi câteva clipe ţintă în ochii 
ce păreau rătăciţi în orbite. Pleoapele făcură o mișcare dar 
se abătură din nou ca o perdea asupra privirilor lui 
întunecate. 

În aceeași clipă doctorul Leonida tresări. De bună seamă 
că omul care-l avea în faţă nu îi era necunoscut. Îi auzise 
cândva graiul. Cel puţin așa credea el, chipul, de 
asemenea, stârnea parcă amintiri. Nu! Hotărât nu! Acest 
om, cu vestmintele celui mai autentic sătean de prin 
părţile locului, era cineva pe care îl mai văzuse. Dar cine 
să fie? Ce scopuri a urmărit deschizându-se astfel? Ce 
taină poartă în sufletul lui? A venit doar cu un scop bine 

determinat și judecând după scrisoarea adusă de el ca și 
după faptul că-și ascundea înfățișarea lui adevărată, 
doctorul Leonida avea toate motivele să se teamă de viaţa 
prietenului lui care se va duce în ascunzișurile 
prezicătoarei întovărășit fiind de acest misterios personaj. 
Un personaj misterios, slujbaș plătit al unei cauze 
nevrednice sau, așa cum bănuia, o unealtă inconștientă, 
pradă a unei stări hipnotice exercitată de prezicătoare în 
pofta ei de răzbunare. 

Toate aceste gânduri trecură prin mintea doctorului 
Leonida și viziunea primejdiei prin care trece - sau putea 
să treacă - Stanislau îl făcu să tresară. 

Vedea cum vor porni acești doi oameni - prietenul lui 
întovărășit de acest om încărcat de mister - spre o ţintă 
necunoscută, poate spre o cursă ce i se va întinde fără 
milă, fără cruţare. 

Il știa pe Stanislau destul de isteț, netemător de nimeni 
și de nimic, gata să înfrunte victorios primejdia cât de 
mare. Aceasta o știe el foarte bine și avea, din acest punct 
de vedere, motive serioase să fie liniștit. Dar, pe de altă 
parte, mai știa că primejdia vine din partea unei femei și că 
șiretenia ei e neîntrecută, ca a oricărei femei îndrăgostită, 
umilită în dragostea ei și dornică de răzbunarea menită să- 
i îndulcească durerea pricinuită prin rănirea unui amor 
propriu. 

Da! Din gura acestui om deghizat în sătean el trebuie să 
afle adevărul. Întregul adevăr. 

În starea lui de letargie în care-l aruncase privirile 
medicului, misteriosul ţăran deveni parcă o jucărie făcută 
din plămadă omenească în mâinile lui Leonida. 

Doctorul Leonida se așeză cât mai aproape în faţa lui și-i 
făcu câteva masaje pe frunte. Erau niște masaje anume 
făcute parcă și cu mult meșteșug căci o clipă după aceasta 
ochii ţăranului se deschiseră brusc privind nemișcaţi în 
ochii doctorului, așteptând parcă rostirea unei porunci de 
care depindea propria lui viaţă. 

Jocul continuă mai multe secunde și ochii doctorului se 
aţinteau și mai mult, în măsura în care aceia ai ţăranului 
deveneau mai ficși. 

Deodată, fără ocol, după ce-i luă capul în mâini, doctorul 
Leonida dădu o poruncă ce avea parcă un sunet venit din 
altă lume. 

— Mai înainte de toate îmi vei spune cine ești cu 
adevărat? 

O clipă după aceasta se auzi glasul omului din faţa lui, 
un glas ce nu mai avea nimic omenesc și iscat parcă din 
adâncul pământului. 

— Sunt, - șopti ţăranul cu multă greutate ciocănind 
cuvintele şi despicând silabele, - sunt locotenentul 
Pavlovici din armata de ocupaţie din Ardeal. 

— Să-mi istorisești acum, de la început până la sfârșit, 
urmă doctorul Leonida în ce împrejurări și când ai căzut în 
puterea prezicătoarei Juliette Mauras? 

Și atunci ţăranul, care nu era altul decât sărmanul 
locotenent Pavlovici și victima Juliettei Mauras, istorisi din 
fir în păr toată aventura lui din Alba-lulia și destăinui tot 
planul pe care și-l făurise prezicătoarea pentru a se 
răzbuna împotriva lui Stanislau. 

Aflase adevărul salvator. De aci înainte va ști el să 
înnoade firele. 

Uimirea doctorului Leonida creștea cu cât locotenentul 
înainta în povestirea sa. 

Acum înţelegea atâtea lucruri care până atunci i se 
păruseră misterioase, acum pricepea toate uneltirile 
josnicei creaturi care se numea Juliette Mauras. 

Odată în stăpânirea tainei, nu mai șezu o clipă pe 
gânduri de a lua toate măsurile care ar fi putut să-l scape 
nu numai pe Stanislau dar și pe Minerva. 

Săteanul de mai adineauri, - adică locotenentul Pavlovici 
- se află dintr-odată în absoluta putere a doctorului 
Leonida. Principalul era ca aceasta stare de hipnoză să 

dăinuiască și astfel, planul medicului să fie cu desăvârșire 
realizat. 

Fiind acum el stăpân pe voinţa locotenentului Pavlovici îi 
porunci ca de astăzi înainte să se supună numai ordinelor 
lui și din ceea ce îi poruncise prezicătoarea să nu mai 
execute decât ceea ce-i va spune el. După ce-i dete 
ordinele necesare în privinţa celor ce avea de făcut, îl lăsă 
pe falsul ţăran să plece pentru a se pregăti de drum, 
fiindcă Stanislau hotărâse să dea ascultare scrisorii lui 
Juliette Mauras. 

După cum am spus mai înainte Stanislau hotărâse să 
plece singur cu aducătorul scrisorii pentru că așa îi cerea 
prezicătoarea. După planul lui Leonida, cele trei cucoane și 
Dan urmau să pornească la drum, împreună cu comoara lui 
Iani, spre Dragomirești, moșia lui Dan, unde aveau să 
aștepte venirea lui Stanislau și a Minervei, după ce Rimsky 
o va fi scăpat pe sora sa din ghearele Juliettei. 

În sufletul doctorului Leonida vechea luptă sufletească 
se încinse din nou. Făgăduise lui Stanislau că nu-l va urma. 
Cu aceasta însă el își dădea seama că se abate de lao 
sfântă datorie de prieten, de la datoria impusă de 
conștiința sa, aceea de a nu ocoli nici el primejdia ce 
pândește pe bunul lui prieten. 

A urma, totuși, în ciuda cuvântului dat, pe Stanislau fără 
ca acesta măcar să bage de seamă dar cu intenţia vădită 
de a sări în ajutor în clipa ivirii pericolului i se părea, 
desigur, o vinovată călcare de cuvânt. Se scuză el însuși 
știind că ar prefera rușinea călcării de cuvânt în locui 
temerii ce-l chinuia de a ști că Stanislau trece, poate, prin 
cea mai cumplită dintre primejdii. Căci pentru doctorul 
Leonida nu era nici urmă de îndoială că prietenului lui s-a 
întins o cursă. F 

Leonida primi de formă propunerea lui Stanislau. Îndată 
după plecarea acestuia însă el își adună prietenii. Aceștia 
bănuiră numaidecât că ceva straniu se petrece. Lucrul era 
lesne de ghicit chiar din atitudinea doctorului, de obicei 

cumpănit în gesturi ca și în vorbă. De data aceasta ochii lui 
Leonida aveau sclipiri ce dădeau de gândit. Iar vorba lui, 
întotdeauna măsurată, era de data aceasta mai aspră, 
ascunzând parcă un zbucium lăuntric ce-i mistuia până și 
gândul. 

Prietenii săi făcând cerc în jurul lui îl întrebară, fără 
zăbavă, pentru ce i-a chemat. Și din primele cuvinte au 
înţeles rostul. Doctorul Leonida rotindu-și privirile le 
spuse: 

— Dragii mei, vă rog să nu crâcniţi, să nu vă împotriviţi, 
să nu-mi cereţi prea multe explicaţii, fiindcă timpul este 
foarte preţios și nu ne permite să pierdem nici o clipă. 
Dane, vei lua pe cele trei cucoane, vei lua comoara și vei 
pleca chiar mâine spre Dragomirești... 

— Dar tu? întrebă Dan mirat. Tu nu vii cu noi? 

— Nu, răspunse Leonida, lui Stanislau i-am spus că vă 
voi întovărăși, dar atât interesul lui, cât și al Minervei, îmi 
cere ca de data aceasta să nu mă supun poruncii 
căpitanului nostru. 

O clipă Dan rămase pe gânduri și își îngădui să pună 
doctorului Leonida o întrebare. 

— Dar ce ai de gând să faci? întrebă el mirat. 

Fără zăbavă Leonida răspunse și graiul lui își recăpătă 
accentul său obișnuit de sfătoasă prietenie. 

— Mă voi ţine ca o umbră de Stanislau, îl voi urma pas 
cu pas, fără ca el să știe ceva, fiindcă vreau să-l scap de 
primejdia care-l ameninţă. Fiţi fără teamă însă, căci nici lui 
și nici Minervei nu li se va întâmpla nimic, atâta vreme cât 
voi veghea eu. Acum însă mă duc, fiindcă dacă nu, risc să 
le pierd urma. La revedere dragii mei, să sperăm că în 
curând, ne vom revedea cu toţii la moșia lui Dan. 

Ca în preajma unui eveniment de seamă se putea citi pe 
chipul doctorului Leonida o tulburare ce dădea graiului său 
o sonoritate blândă. Și acest eveniment pe care doctorul 
Leonida îl trăia în acele clipe era viziunea limpede a 
primejdiei, a unei primejdii nelămurite încă dar cu atât mai 

de temut, pe al cărei drum se află acum prietenul său 
Stanislau. 

Hotărârea însă el a luat-o și acum el o va duce la 
îndeplinire. 

Peste câteva minute apoi, un al treilea călăreț ieși pe 
poarta castelului din Grodno și se îndreptă în goană mare 
pe urmele lui Stanislau și ale falsului ţăran, în care a fost 
recunoscut locotenentul Pavlovici. 

Trecuse mai bine de o lună de la cele întâmplate în 
castelul din Grodno. Pentru a-l urmări pe eroul romanului 
nostru, trebuie să coborâm acum departe spre miază-zi, în 
prea frumoasă ţară a Italiei. 

Pe bariera orașului Milano, într-o dimineaţă plină de 
soare ieșeau doi călăreţi al căror port nu semăna de loc cu 
acela al locuitorilor din partea locului. Unul mai ales avea 
pe cap o căciulă mare și grea, cum nici nu mai văzuseră 
bieţii italieni în ţara lor călduroasă. De aceea lumea se și 
uita foarte mirată după ei. Călăreţilor însă nici nu le păsa 
de strigătele vesele ale locuitorilor ci se îndreptară în 
grabă spre partea de apus a orașului unde locuiau oamenii 
bogaţi, în frumoasele lor vile. 

— Uite-o! zise deodată călăreţul cu căciula pe cap. 
Aceasta este vila Lydia. Scrie lămurit pe frontispiciu. 

Era fără îndoială casa pe care cei doi călăreţi o 
căutaseră îndelungă vreme și după felul cum au tresărit la 
descoperirea vilei se putea vedea că această căutare 
fusese anevoioasă. 

Era o vilă pe care soarele o bătea din toate părțile, cu 
ghirlande de flori de-a lungul zidurilor și pe care orice 
suflet omenesc și-ar fi dorit-o ca un refugiu binefăcător 
împotriva zbuciumului de care-i stăpânit. Citiră cu luare 
aminte fiecare literă în parte ca și când ar fi vrut să se 
încredinţeze că ochiul nu-i înșeală și că au poposit, cu 
adevărat, în locul căutat de atâta amar de vreme. 

Câte gânduri nu le treceau prin minte în clipele acelea?! 
În sfârșit, iată-i ajunși la locul unde urmau să găsească 
ceea ce căutau. 

— Da! Aici e vila Lydia! strigă din nou unul din ei cu 
nespusă voioșie, de-abia putându-și ascunde bucuria ce i se 
citea pe faţă și în grai. 

— Şi aici... aici se găsește sora mea? întrebă celălalt, 
care părea foarte enervat. 

— Da! Aici! răspunse primul. 

Niște priviri atente ar fi recunoscut imediat pe acela 
care rostise cea dintâi exclamaţie. Era însuși locotenentul 
Pavlovici care, prin veghea doctorului Leonida devenise un 
auxiliar de nepreţuit pentru prietenul lui. 

Cel de al doilea călăreț, care era Stanislau Rimsky, și 
lucrul era ușor de observat, nu mai zise nici un cuvânt, ci 
sări iute de pe cal, îl legă de un copac de pe marginea 
drumului și se repezi în casă. 

Un lacheu galonat îi aținu calea. 

În faţa acestei împotriviri neașteptate, Stanislau se 
gândi o clipă să-l înlăture. Chibzuind însă bine își dădu 
seama că săvârșirea acestui lucru i-ar îngreuna situaţia. 
Asta ar fi însemnat să se puie rău de la început cu aceia de 
la care ar fi așteptat un ajutor pentru îndeplinirea scopului 
ce-i stătea la inimă. 

Aţinându-i calea, servitorul îl întrebă pe un ton răstit: 

— Pe cine cauţi d-ta? 

— Pe doamna Juliette Mauras, răspunse scurt Stanislau, 
voind să-și continue drumul. 

Dar servitorul, văzându-l atât de hotărât îl opri din nou, 
de data aceasta cu oarecare blândeţe și cu o politeţe ce se 
vedea fabricată pe moment, punându-i iar o întrebare: 

— D-voastră sunteţi domnul care trebuia să sosească din 
Rusia? 

Stanislau Rimsky stătu o clipă pe gânduri, ca și cum ar fi 
vrut să chibzuiască bine ce avea să răspundă, apoi spuse: 

— Eu sunt și nu mă mai întreba atâta, ci du-mă la 
stăpâna ta, strigă Stanislau care ardea de nerăbdare să se 
vadă odată în fața aceleia care o răpise pe Minerva - a 
femeii care nu se dăduse înapoi de la nicio manoperă 
pentru a-și satisface dorinţele ei înfierbântate. 

Tonul cu care fostul Vultur al Morţii rostise această 
frază nu mai îngăduia replică. Era o poruncă ce trebuia 
executată și acest lucru valetul îl înțelesese. 

Servitorul îl luă apoi pe Stanislau și-l conduse în salonul 
vilei, iar el dispăru pentru a-și vesti stăpâna. 

În prada unei înfrigurări neînchipuite Stanislau alerga 
ca un leu prin odaie, încercând cu greu să-și stăpânească 
sângele care-i clocotea în vine. 

Ştia că, dintr-o clipă într-alta, se va găsi în faţa aceleia 
care din dorinţa unei nesăbuite răzbunări, voia să-i 
nimicească viaţa exercitând asupra lui un șantaj pe care 
nu-l putea primi și mai știa că sufletul și voinţa lui vor birui 
până la urmă. Gândindu-se la Juliette Mauras pumnii i se 
încleștară și totuși, cugetând bine, își dădea seama că și ea 
e o victimă a ei înșiși - o victimă a pasiunii ei. Il iubise 
doar. Îl iubise cu adevărat, cu patima de care era capabil 
sufletul ei exaltat. Acest lucru avu darul să-i măgulească 
pentru o clipă orgoliul lui de bărbat. Un zâmbet satisfăcut 
îi flutură pe buze - dar se stinse repede. Nu se mai îndoia 
de geniul rău ce zace în trapul acestei femei căreia 
frumuseţea i-a fost dăruită ca o primejdioasă armă în plus. 
Recapitulă toate faptele și se încredinţă că Juliette nu 
merita cruţare nici milă cu atât mai puţin cea mai 
neînsemnată urmă de afecţiune. 

Căci ea îi primejduise viaţa în două rânduri de-acum, și 
voinicul nu putea să-și scoată din gând felul cum 
prezicătoarea îl trădase la Petrograd, când îl descoperise, 
întâmplător, după trecere de atâţia amar de ani. 

Deodată se auzi un zgomot nelămurit într-o odaie 
învecinată și un glas răsună: 

— Stanislau... dragă Stanislau, așadar tot ai venit! se 
auzi deodată din dosul unei portiere. 

Rimsky se întoarse brusc și pumnii i se încleștară din 
nou, cu furie. 

În faţa lui, îmbrăcată într-o rochie scumpă de mătase, 
apăruse Juliette Mauras, femeia a cărei dragoste el o 
respinsese și care din acest motiv o răpise pe Minerva, 
sora lui, ameninţând-o chiar cu moartea. 

O privi mai atent și examină pe această femeie ce-i sta în 
față și căreia anii și viaţa ei frământată îi devastaseră un 

chip ce fusese, fără îndoială, nespus de frumos și mai 
presus de orice, ispititor. 

O măsură din creștet până în tălpi și sentimente diferite 
începură să i se întortocheze în minte. 

O clipă doar, îi reînviară și amintirile zilelor de demult, 
când la Varșovia, în focul tinereţii orbitoare, petrecuse 
ceasuri pline de voluptate în tovărășia seducătoarei 
franțuzoaice... 

Era gata-gata să-și lase sufletul înmuiat de aceste 
sentimente dar reculegându-se repede, el își înălță 
frumosu-i cap și chipul său exprima o furie nestăpânită. 

Femeia lăsă ochii în jos cu prefăcută nevinovăție ceea 
ce-i spori îndârjirea lui Stanislau, o îndârjire nestăpânită 
dar pe care Rimsky, izbuti s-o ascundă privirilor. 

Juliette Mauras repetă: 

— Așadar tot ai venit!... Ştiam că vei veni!... Inima îmi 
spunea aceasta scumpul meu Stanislau. Aveam presimţirea 
că în cele din urmă tot vei ceda și te vei lăsa înduplecat. 
Căci nu se putea altfel... 

— Da, am venit, răspunse Stanislau, de-abia stăpânindu- 
și furia, am venit să te întreb pentru ce ai răpit-o pe 
Minerva, pentru ce te amesteci ca o piază rea în viața mea 
atât de nenorocită? Sau poate că găsești că soarta nu m-a 
lovit destul și cauţi acum să mai contribui și d-ta cu noi 
ticăloșii la calvarul vieţii mele? 

Femeia păru înduioșată la auzul acestor cuvinte. Erau 
doar rostite de acela căruia, în viaţa ei aventuroasă îi 
dăruise, poate, sentimente curate. 

— Din contră, dragă Stanislau, răspunse prezicătoarea 
surâzând, vreau să te fac fericit, atât de fericit cum nu te 
mai poate face nici o altă femeie în lumea aceasta. Eu te- 
am iubit cu toată curăţenia sufletului meu și a fost o vreme 
când aș fi fost în stare să-mi sacrific totul - avere, situaţie, 
cămin - și să te urmez până la capătul pământului ca să 
trăim împreună fericiţi. 

— Îţi mulţumesc. Cunosc condiţiile fericirii pe care vrei 
să mi-o oferi și fiindcă ţii neapărat îţi voi repeta ceea ce ți- 
am mai spus de atâtea ori, că nu-mi trebuie fericirea pe 
care vrei să mi-o dai fiindcă pentru mine aceasta nu este o 
fericire. 

— Găsești că este mai bine să alergi din ţară în ţară 
urmărit ca un răufăcător, seara neputând fi sigur că a doua 
zi te vei mai bucura de libertatea din ajun? Gândește-te 
Stanislau că eu îţi ofer o viață mult mai liniștită, o viaţă 
plină de bucurii și de plăceri... Eu sunt la adăpost de grija 
zilei de mâine, am agonisit destul ca să putem duce un trai 
îmbelșugat și respectul de care mă bucur pretutindeni te 
poate scuti de orice eventuale neplăceri pe viitor. 

— Termină te rog, strigă Stanislau scârbit, cunosc toate 
cuvintele pe care vrei să mi le spui fiindcă le-am auzit de 
atâtea ori. Răspunsul meu însă rămâne neschimbat. 
Resping dragostea d-tale fiindcă nu te mai pot iubi, fiindcă 
fericirea pentru mine nu mai poate fi decât numai alături 
de Mioara Comăneanu, femeia pe care am iubit-o și o 
iubesc cu toată pasiunea și alături de care nădăjduiesc să- 
mi petrec restul zilelor. 

— Şi îmi respingi dragostea, zise prezicătoarea, chiar 
când de hotărârea ta atârnă viaţa aceleia care-ţi este soră, 
sânge din sângele tău? 

Stanislau se cutremură și instinctiv mâna i se duse la 
pumnalul pe care îl purta la brâu. După o scurtă 
răzgândire însă își desfăcu degetele cramponate pe 
plăselele pumnalului. 

O luptă năprasnică se dădea în sufletul lui. Ar fi putut în 
acea clipă s-o ucidă fără să-și încarce conștiința cu nici un 
fel de remușcare. Acest act ar fi adus însă cu sine 
zădărnicirea oricărei putinţe de salvare. Dorul lui de 
pedepsire dreaptă ar fi fost potolit dar sora lui va continua 
să zacă în cine știe ce încăpere umedă, supusă torturilor 
acestei femei care nu-și alegea mijloacele întru ajungerea 
scopului. 

Dacă totul e un joc de diplomaţie, isteţimea lui Stanislau 
îl va ajuta și pe el să fie diplomat și să desprindă firele 
iscusitei intrigi ţesută de Juliette Mauras. 

Glasul lui Stanislau Rimsky deveni dintr-odată blând, 
aproape rugător, tânguitor. El își dădea seama că în felul 
acesta o va putea îmblânzi, poate, pe aceea care îi 
devenise dușmană neîmpăcată și în mâna căreia se afla 

— Juliette, te rog, te implor, nu fi atât de rea. În numele 
dragostei noastre din trecut te rog revino la sentimente 
mai demne de tine și nu mă sili să cred că într-adevăr ai fi 
în stare să comiți o nelegiuire. Eşti femeie și în sufletul tău 
ar trebui să mai licărească o scânteie de milă pentru soarta 
unei nefericite fete care nu s-a făcut vinovată cu nimic. 

O clipă, ea rămase pe gânduri ca și când în inima ei 
dădeau o luptă pe viață și pe moarte două suflete 
potrivnice, două genii ce se înfruntau cu vrăjmășie - geniul 

binelui ce nu i-a răscolit aproape niciodată sufletul și acel 
al răului ce-i călăuzea permanent pașii în viaţă. Ar fi voit în 
acel moment să-i dăruiască tot restul zilelor pentru dragostea 
ce o avea pentru el și, în același timp, să se răzbune crâncen 
pentru ofensele îndurate în viaţa ei de femeie îndrăgostită 
dar care nu întâmpinase dragostea... Cuvintele lui 
Stanislau, așa rugător cum erau rostite, îi făceau o nespusă 
plăcere, îi dădeau, fie măcar vremelnic, o vagă satisfacție 
și-i îndulcea oarecum amărăciunea dar, în același timp, 
vorbele rostite de acel pe care cu adevărat îl iubise și pe 
care încă îl mai iubește, aceste vorbe rostite cu tonul 
omului îngenunchiat, oricâtă bucurie îi pricinuiau, o loveau 
totuși ca niște sfârcuri de bice nevăzute. 

Dar dincolo de această luptă dată în viaţă ei lăuntrică 
era firea ei care-i porunci să dea răspunsul: 

— Dragostea nu cunoaște margini, dar nu cunoaște nici 
piedici, răspunse Juliette Mauras. Dacă astăzi încă, acum 
chiar, nu-mi juri că vei fi al meu pentru totdeauna și că nu 
te vei mai întoarce niciodată la Mioara ta, atunci peste un 
ceas Minerva își va da sfârșitul în chinurile cele mai 
groaznice. Eu nu am uitat, dragă Stanislau, rușinea pe care 
mi-a făcut-o la Alba-lulia, unde la întâlnirea pe care mi-ai 
dat-o mie ai venit cu iubita ta. Sunt gata însă să te iert și 
să-i redau chiar și sorei tale libertatea dacă vrei să mă 
urmezi, dacă primești să fii... soţul meu. 

— Soţul tău? strigă Stanislau râzând cu poftă. Mai 
curând cade soarele din cer, mai curând pământul se 
prăbușește în neant, dar soțul tău eu nu voi fi niciodată! 
Cum aș putea deveni eu soţul unei femei care n-a 
precupeţit niciun mijloc criminal pentru a-și atinge 
scopurile egoiste? Nu! Niciodată! Să-ţi iasă cu totul din 
minte gândul acesta și să nu-ţi închipui că vei izbuti 
vreodată să mă convingi! 

— Atunci... atunci, scrâșni Juliette Mauras, eu măi spăl 
pe mâini. Tu singur ai rostit condamnarea la moarte a sorei 
tale. 

— Ticăloaso, unde este Minerva? răcni Stanislau și se 
repezi ca un tigru la prezicătoare. 

Mai înainte însă de a ajunge până la ea portiera se 
desfăcu și din dosul ei apăru ţăranul care-l condusese pe 
Stanislau până acolo. 

— Oprește! strigă el, d-ta nu ai dreptul să te atingi de 
doamna! 

Stanislau se clătină o clipă, dar numai o clipă, fiindcă 
apoi își scoase pumnalul de la brâu și ca o fiară se repezi la 
locotenentul Pavlovici. 

Cu siguranță că în faţa acestei duble primejdii 
nebănuită, braţul lui Stanislau s-ar fi abătut necruţător 
asupra oamenilor ce i s-au ivit ameninţători. A trecut el 
doar prin pericole mult mai mari și a știut că atunci când e 
atacat mișelește să plătească scump și la nevoie, moartea 
lui să fie deopotrivă scump plătită cu zeci de vieţi 
omenești, cu vieţi pe care conștiința lui le socotea 
nevrednice. Se pare însă că destinul nu voia ca mâna 
răzbunătoare a lui Stanislau să-i lovească pe cei doi 
păcătoși, fiindcă o altă portieră se mișcă încet, dar, în 
înfrigurarea care-l stăpânea, Stanislau de-abia deslușise 
zgomotul. Auzise doar un scârţâit ușor care avu însă darul 
de a-i îndepărta gândul crimei. Ochii i se împăienjeniseră 
și-și simţea sufletul parcă biciuit. Ajuns-a el, oare, să 
cerșească o eliberare de la o femeie? A săvârșit de-a lungul 
vieţii sale zbuciumate drepte eliberări prin luptăm nu prin 
implorări. I-a plăcut să înfrunte vrăjmașul faţă în faţă, cu 
pieptul înainte și cu riscul vieţii sale pe care nu o socotea 
de preţ decât în măsura în care ea putea sluji o faptă bună. 
Și iată-l acum, în fața unei femei pe care o ura, și, totuși, 
fără putere de a se împotrivi cum se cuvine. I se părea că-i 
nevrednic de el însuși și acest lucru îl făcu să simtă o 
adâncă amărăciune. A procedat el bine când intrase în 
această vilă cu ghirlande de flori pe ziduri? Nu-și dăduse el 
seama că i s-a întins o cursă pe care mintea lui ar fi putut-o 
lesne ghici dacă s-ar fi gândit mai bine și nu s-ar fi lăsat 

pradă momentului? Nu ar fi fost de mai mult folos să nu 
intre ca un musafir, ziua-n amiaza mare, pe care-l așteaptă 
o dulceaţă și o cafea... O! Ce imprudenţă a comis el, tocmai 
el care învățase să-și cumpănească fiecare vorbă și fiecare 
gest. Ar fi fost fără urmă de îndoială, mult mai de folos, cu 
adevărat de folos ca înainte să pășească pragul acestei 
case să se încredinţeze de tot ce se petrece înăuntru și 
afară, să pândească zi și noapte ca fiecare colţișor, fie el 
cât de ascuns, să nu-i fie necunoscut, să descopere toate 
ascunzătorile oricât de tăinuite ale oamenilor. Lucrul ar fi 
cerut, desigur, o oarecare pierdere de vreme dar în schimb 
ar fi fost mult mai înțelept. Ar fi trebuit ca pentru 
ajungerea țintei, să aștepte complicitatea întunericului 
nopții și și-ar fi dorit o noapte cu ploaie năvalnică, o noapte 
cu tunete și trăsnete, ca zgomotul văzduhului dezlănţuit să 
acopere zbuciumul din sufletul lui și să mai acopere 
zgomotul ce s-ar fi putut isca între zidurile casei! 

Cum își pierduse el minţile? Se învinuia el însuși cu 
cruzime și această proprie învinuire îl îndurera și-l potolea 
totodată. Această nesocotinţă îl va putea costa viaţa. Dar 
ce mai preţuia ea în această clipă? Și chiar dacă și-ar 
pierde-o, așa prostește, într-un chip nevrednic de trecutul 
lui și de tot ce se nădăjduia de la el. Dar, în definitiv, o 
viață mai mult sau mai puţin pe lume ce însemnătate poate 
avea!? Și-ar fi dăruit-o cu voie bună dar care ar fi fost 
folosul? Sora lui va continua sa zacă în vreun ungher al 
acestei case misterioase și în ghearele nemiloase ale 
acestui diavol cu chip de femeie, Minerva își va trăi 
ultimele zile în chinuri năprasnice, în torturi pe care numai 
Juliette Mauras le putea imagina și care puteau întrece 
chiar și acelea ale călăilor chinezi. 

Gândurile i se răsuceau, se pierdeau ca să revină iar mai 
apăsătoare ca la început, ca din nou să dispară din cuvinte 
și să revină iar. 

A, nu! Hotărât nu!... Va trebui, totuși, să înfrunte femeia 
aceasta care-i sta în cale și care a fost ca o piază rea de-a 

lungul vieţii lui. Cu o lovitură de pumnal va sfârși odată cu 
zbuciumul ce-i macină sufletul. Degetele lui simțeau 
răceala plăselelor pumnalului. Un singur gest ar fi de-ajuns 
ca această sinistră creatură să treacă în lumea celor drepţi 
și odată cu ea să ia sfârșit un capitol, cel din urmă și cel 
mai urâcios, din viaţa lui. 

— Da! Firește că da! Lucrul i-ar fi lesnicios cu toată 
împotrivirea vrăjmașă a celor doi bărbaţi care i s-au ivit, pe 
neașteptate în faţă, în atitudini amenințătoare. 

Dar Minerva?... 

Ca o dureroasă aducere aminte chipul surorii lui i se ivi, 
ascuns parcă în dosul unui văl gros, în faţa ochilor. 

Nu! Pentru ea va îngenunchea dacă va fi nevoie, va 
îndura rușinea acestei îngenunchieri și a oricărei umiliri! 

Dar dacă, în ciuda tuturor, Juliette Mauras, după ce-l va 
vedea înfrânt la picioarele ei, va voi să aibă un supliment 
de răzbunare, umilindu-l și în același timp omorându-i 
sora? O știa doar capabilă de orice, de fapta cea mai 
cumplită, de cea mai crâncenă răzbunare. 

Cu cât se gândea mai mult la asta cu atât i se înrădăcina 
în minte și această răzbunare la care ar recurge 
prezicătoarea. 

Mângâindu-și pumnalul simţea o ușoară liniștire. Cu 
ajutorul lui va curma viaţa femeii fatale care-i nimicise în 
acea clipă orice nădejde bună în ziua de mâine. 

Ochii îi sclipiră cu o furie pe care nu a mai putut-o 
ascunde. Pumnalul i se încleștă în mână. 

Dar iată că tot Destinul pe semne nu a voit ca braţul lui 
Stanislau Rimsky să se abată pentru săvârșirea unor crime. 
Zgomotul unei uși, aidoma celui de adineauri, se auzi de 
data aceasta mai deslușit. Voinicul îl auzi lămurit și gestul 
se opri în nemișcare. Privirile i se îndreptaseră spre locul 
de unde auzise zgomotul. Şi rămase pironit locului, 
înlemnit. Nu mai înţelegea nimic și lucrurile din juru-i erau 
vedenii? 

Nu! 

Din dosul unei portiere apărură două chipuri ce-i erau 
cunoscute și dragi. 

Dar erau ele cu adevărat? Oare nu-și pierduse minţile și 
cele ce i se arătau ochilor nu erau năluciri? 

Incepuse să se îndoiască de judecata lui. Ce să mai 
facă? Să ucidă sau să aștepte? Dar chipurile ce se despicau 
din dosul portierei și înaintau acum spre el erau ale unor 
oameni scumpi, nespus de scumpi, pentru care și-ar fi dat 
viaţa. 

Ce căutau ei aici? Și mai ales, ce căutau și cum au ajuns 
aici în această clipă? Numai aceste întrebări îl chinuiau și 
mai mult. 

...Şi chipurile înaintau spre el... doctorul Leonida la braţ 
cu... Minerva... 

Auzi chiar rostindu-i-se numele: 

— Stanislau! 

Işi adună parcă într-o supremă sforţare puterile și 
scoase un strigăt care era mai mult un răcnet ca și când ar 
fi voit să se încredințeze de propriul lui glas că mai 
trăiește, că nu se înșeală și că frâul vieţii nu s-a rupt în el. 

— Minerva! 

Chipurile lor înaintau spre el și prietenul lui îi apăru 
deslușit în faţă. Nu se mai îndoia. Era el. Chiar el. În carne 
și în oase. Își mai adună iar, într-o dureroasă încordare, 
puterile și gândurile. Răcni din nou: 

— Leonida! Tu?... 

Auzi ca prin vis, un răspuns scurt dar nespus de blând în 
care recunoscu graiul bunului său prieten. 

— Da! 

Din nou gânduri chinuitoare îi veniseră năvalnice. 

Cum a ajuns doctorul Leonida aici. Cum? Prin ce 
mijloace? Taina  ascunzătoarei pe care o deţinea 
prezicătoarea nu o aflase decât el și asta prin mijlocirea 
tovarășului său de drum. Cum o aflase și prietenul lui? 
Pentru că el era omul care-i stătea în faţă. De acest lucru 
nu se mai îndoia. Doctoral Leonida e lângă el, la un pas 

departe de el, gata să-l îmbrăţișeze. Hotărât lucru, doar o 
minune i-a putut călăuzi pașii până aici. Da! E o întrebare 
la care ar fi vrut să aibă fără zăbavă răspunsul ca să nu-l 
mai tortureze atât. Să știe cum a ajuns până la el în clipa 
când tocmai putea săvârși crime, oprindu-i braţul 
răzbunător. 

— Leonida, tu aici?! 

Prietenul ajunsese lângă el și-i simțea de-acum 
respiraţia. Şi iarăși îi fulgeră prin minte întrebarea: cum a 
ajuns aici și mai ales, cum a izbutit el să descopere pe sora 
lui, Minerva? 

Nu mai avu timp să se gândească. 

În clipa următoare frate și soră se ţineau strâns 
îmbrăţișaţi, dar uimirea de a-l vedea acolo pe doctorul 
Leonida întrecu chiar si bucuria revederii Minervei. 

Nu se mai chinuia întrebându-se pe sine. Ştia că va avea 
lămuriri prin viu grai. 

— Leonida, pentru numele lui Dumnezeu, strigă 
Stanislau, dar cum ai ajuns tu aici? 

— Pe aceeași cale ca și tine dragă Stanislau, răspunse 
doctorul. Anume, condus de acest vrednic om care și el 
este o victimă a faimoasei prezicătoare, a acestei prea 
frumoase și cuceritoare creaturi care se pare că și-a 
schimbat meseria de ghicitoare în aceea de călău. 

Cine ar fi privit atent în clipa aceea pe Juliette Mauras ar 
fi văzut cum dintr-odată chipul ei a luat o paloare de mort. 
Prin nicio vână părea că nu mai curge un singur strop de 
sânge. Pentru ochiul încercat al doctorului Leonida, lucrul 
firește, nu trecu neobservat. Și, ca și când ar fi voit să se 
joace cu această nenorocire ce se abătuse de-asupra 
capului femeii încărcată de păcate, doctorul Leonida apăsă 
cu bună știință asupra ultimelor vorbe: 

— Da, Stanislau! Am ajuns la tine, cum vezi, și iată-mă 
alături de sora ta dragă, cu ajutorul acestui vrednic om, 
locotenentul Pavlovici, care, încă o dată ţi-o spun e și el o 
biată victimă căzută în ghearele faimoasei prezicătoare pe 

care o vezi și pe care o poţi ucide fără milă, fără 
remușcare, cu conștiința de a săvârși o faptă bună. Da! 
fără cruţare poţi ridica viaţa acestei femei care după cât se 
pare, și-a schimbat meseria de ghicitoare în aceea de 
călău! 

La auzul acestor cuvinte Julieta Mauras se făcu feţe-feţe 
și se uita aiurită când la Stanislau, când la locotenentul 
Pavlovici, când la Leonida. 

Dacă cineva s-ar fi uitat atunci la locotenentul Pavlovici 
ar fi deslușit în ochii lui priviri stranii. Era în același timp 
ceva potolit și ameninţător totodată, un calm neobișnuit și, 
alături de această liniște tulburătoare și aparentă mijea o 
revoltă surdă ce se citea doar într-o slabă încruntare de 
sprâncene. La adăpostul unei atitudini de nesfârșită 
moleșeală se părea că se ascunde cea mai năprasnică 
voință de nebănuită răzbunare. Sub masca celei mai 
hotărâte liniști lăuntrice se ascundea o îndârjire ce nu se 
lăsa văzută decât prin doi pumni încleștaţi. 

Acuzările pe care doctorul Leonida le aducea 
prezicătoarei treziseră în sufletul locotenentului Pavlovici 
un dor de răzbunare, și acest lucru îi dăruia o potolire pe 
care de mult sărmanul om n-o mai simţise! 

Privirile  Julietei Mauras  întâlniră pe acelea ale 
locotenentului Pavlovici. Cu darul ei de a pătrunde 
sufletele care îi cădeau pradă ghicise că nu mai stăpânea 
cu puterea ei voinţa sărmanului locotenent. Și, pentru 
prima oară Juliette Mauras, care înfrunta privirile oricui, 
lăsă pleoapele jos. Ea care în faţa celui mai temut adversar 
stătea neînfricoșată, de data aceasta se simţi la început 
stânjenită și, pe măsură ce trecea timpul, o stare de spirit 
neînțeleasă pentru ea, de spaimă, simţi c-o năpădește. 
Această stare de spirit se transformă în cumplită groază 
când auzi un strigăt ieșit din pieptul locotenentului 
Pavlovici. 

— Da, frumoasă scorpie, strigă atunci și locotenentul 
Pavlovici, uită-te cât mai bine la fiecare din noi, căci ne 

vezi pentru ultima dată, după cum pentru ultima dată mai 
vezi și soarele. Ti-a sunat ceasul din urmă în care vei avea 
de ispășit toate păcatele cu care ţi-ai încărcat conștiința. 

Juliette Mauras vru să spună ceva dar cuvintele i se 
opriră în gât. Locotenentul Pavlovici, sclavul său, omul 
care îi era supus ca un servitor fără voinţă, el îi vorbise 
astfel? 

Nu-i venea să-și creadă auzului. Dar cum a fost posibil 
acest lucru, această eliberare de sub puterea ei? Cum, ea, 
frumoasa Juliette Mauras să decadă până într-atâta ca să 
simtă umilirea de a cere, parcă, iertare pentru tot ce 
făptuise în tot trecutul ei aventuros? Atât erau de 
înfiorătoare privirile locotenentului Pavlovici și atât era de 
precisă primejdia ce o citea ea în ochii lui!... 

Și, stăpânită de groaza ce sporea, voia să înțeleagă cum 
de a ajuns locotenentul Pavlovici să-i vorbească astfel. El 
pe care-l știa la poruncile ei gata să se arunce în foc la un 
singur ordin, - cum? - el, tocmai el, locotenentul Pavlovici? 

Da, el, fiindcă doctorul Leonida îl scăpase de sub 
puterea drăcească a prezicătoarei și acum își da seama 
bine ce făcuse Juliette din el. Un trădător al neamului său, 
un sperjur, o canalie. 7 

Își da seama și acest lucru îl cutremură. Își recăpătase 
luciditatea ceea ce-i îngăduia să măsoare prăpastia în care 
căzuse. Ce însemnătate mai poate avea acum viața pentru 
el? Ce preţ mai poate să aibă o asemenea existență? Va 
sfârși cu ea! E mai bine! Dar înainte de a se răpune va 
trebui să pedepsească pe aceea care i-a nimicit această 
viață și care, prin ticăloșia ei, a făcut-o nevrednică de a 
mai fi trăită. 

— Te miri că mă auzi vorbind astfel urmă locotenentul 
adresându-se Juliettei Mauras și ai cărui ochi începură să 
sclipească și mai ameninţător, fiindcă mă crezi încă sub 
stăpânirea puterii tale diabolice. Află, blestemato, că un 
om de bine m-a sustras puterii tale, că-mi aduc aminte de 
tot ceea ce mi-ai poruncit să uit și că am venit aici nu 

pentru a mă sinucide, după cum îmi porunciseși tu, pentru 
ca să nu mai existe martori ai ticăloșiei tale, ci pentru a mă 
răzbuna, pentru a te pedepsi pentru mârșăvia cu care ţi-ai 
bătut joc de mine! 

Se simțea în atmosferă dezlănțuirea celor mai 
înfricoșătoare patimi. Ce va face ea la auzul acestor 
cuvinte? Din palidă cum era mai adineauri devenise roșie. 
Sângele îi năvăli în obraji și, fără îndoială că va reacţiona 
la aceasta cu îndârjirea de care era capabilă, cu viclenia de 
care știa să se folosească, de toate mijloacele ce-i stăteau 
la îndemână. 

Dar, înainte de a-și fi putut reveni pe de-a-ntregul din 
stupoarea în care o adânciseră cuvintele locotenentului 
Pavlovici, acesta din urmă nu-i dădu răgazul și continuă: 

— Da, blestemato, un om de bine m-a sustras puterii tale 
și acest om e aici și ţin să-i mulțumesc din tot sufletul. El 
m-a sustras puterii tale diavolești și iată, acum, mi-aduc 
aminte de tot ce-mi porunciseși să fac, lucruri ce, din 
ordinul doctorului Leonida le-am uitat. lată-mă dar venit 
aici nu ca să mă sinucid - o, nu! - cum îmi porunciseși tu ca 
să dispară odată cu mine ultimul martor al ticăloșiei tale. 
Îmi voi sfârși eu viaţa mea nedemnă azi din vina ta. Dar 
înainte de orice, mai presus de orice mă voi răzbuna și te 
voi pedepsi pentru mârșăvia cu care mi-ai batjocorit viaţa. 

Puţini sunt oamenii care pot judeca în asemenea clipe cu 
limpezime. Or,  limpezimea de cuget îi devenise 
locotenentului Pavlovici sporită ca și când o forţă 
dumnezeiască voise să-l răsplătească, dintr-odată, de tot 
ce-i îndurase mintea, de tot ce pierduse ca putere de 
analiză în trecut. Ca prin farmec sau ca o binecuvântare 
cerească el nu mai putea trece în revistă tot ce se 
petrecuse în urmă, ci putea, cu nemărginită luciditate, să 
chibzuiască asupra însemnătăţii momentului. 

Și momentul îi poruncea să săvârșească, poate, cea mai 
îngrozitoare faptă ce i se înfăţișase conștiinței sale, până 
acum. 

Simţea în el un gust amar ce-i trecea ca un fior de-a 
lungul trupului, o senzaţie dureroasă și liniștitoare 
totodată și mângâind inconștient lama cuţitului ascuns în 
buzunar, mai simţea o crâncenă nevoie de a-și elibera 
suflatul de o apăsătoare povară. 

Era gustul crimei. 

I se părea că în acea clipă reîncepe o viață nonă, că 
doborând o viaţă și răpunându-și-o pe a sa, renaște, 
înmormântându-și trecutul renaşte din propriile lui ruine. 

O bucurie lăuntrică îl năpădi și acest lucru îi făcu un 
bine nespus ce-i dăruia o căldură dulce prin fiecare arteră 
a trupului său istovit. 

O mai privi din nou pe Juliette Mauras cu blândeţe, cu 
priviri aproape mângâietoare, cu aerul omului care 
așteaptă o spovedanie după care va veni ispășirea... 

„.Cu înfățișarea duhovnicului care ascultă ultimele 
vorbe sau e pe punctul de a asculta ultimele dorinţe ale 
unui condamnat la moarte... 

Încă o privire aruncată prezicătoarei, dar în care se 
putea citi și o vagă dorinţă de răzbunare, o privire ce nu 
dăinui decât o clipă dar care avea înţelesuri pe care nici 
mintea cea mai iute nu le putea prinde într-o clipită... 

„„.Și, mai înainte ca cineva să-l fi putut împiedica, 
locotenentul Pavlovici trase un pumnal din sân și în clipa 
următoare îl împlântă până la plăsele în inima 
prezicătoarei. 

Cât ai clipi din ochi prezicătoarea zăcea la pământ și din 
rană curgeau șiroaie de sânge sub privirile încremenite ale 
lui Stanislau Rimsky, ale doctorului Leonida și ale 
Minervei, care îngrozită, se sprijinea cu putere, ca și când 
i-ar fi fost teamă să nu se prăbușească și ea la pământ, de 
brațul fratelui său. 


Locotenentul Pavlovici, Stanislau Rimsky, Minerva, toţi 
aveau dreptul să se socoată răzbunați. 

Cei trei din urmă se puteau bucura de această 
răzbunare, neașteptată, și totuși, la vederea lacului de 
sânge în care zăcea Juliette Mauras un fior de groază le 
trecu prin tot trupul. 

Îl priveau pe locotenentul Pavlovici care se pregătea să 
mai lovească odată cu pumnalul pe care cu cruzime îl 
scoase din carnea Juliettei Mauras și voiau să-i oprească 
gestul. 

A fost prea târziu! 

Arma tăioasă nu se mai îndreptă asupra corpului 
prezicătoarei ci spre pieptul lui. 

Locotenentul Pavlovici se prăbuși sub lovitura dată de el 
însuși, alături de aceea care i-a dat cei mai primejdioși fiori 
ai dragostei dar care i-au nimicit viaţa... 


x 


Stanislau Rimsky rămase țintuit locului, cu privirea 
pierdută în gol, cu buzele strânse. 

I se părea că acum se încheiase un capitol însemnat din 
viața lui, simţea ca și cum o greutate apăsătoare i se luase 
de pe inimă. 

Și gândurile lui se afundară atunci în trecut, în acel 
trecut îndepărtat de la care pornea romanul vieţii sale, 
acel roman scris cu sânge. 

A fost o vreme când Stanislau Rimsky nu era studentul 
sărac de astăzi. Părinţii lui aveau un mândru palat în 
Varșovia și duceau o viaţă plină de belșug, până când, într- 
o zi, se întâmplă tragedia. 

În urma unui denunț tatăl lui Rimsky fu arestat și trimis 
în Siberia, unde, după opt ani de zile de muncă istovitoare 
în minele otrăvitoare de plumb, își dădu sfârșitul. 

Dar o nenorocire nu vine nici odată singură! 

Mama lui Rimsky, nepricepându-se în mânuirea banilor, 
ajunse pe mâna unui cămătar grec, Iani Kipriotis, care o 
încurcă în datorii și îi scoase averea la mezat. 

Pe vremea aceea Stanislau avea șase ani. 

Biata mamă a lui Rimsky murise cu vreo săptămână mai 
înainte de arestarea Mioarei Comăneanu și de aceea 


1746 


întâmplările din urmă îi copleșiră sufletul cu o îndoită 
durere. 

În vreme ce Stanislau se găsea în oraș, o trupă de cazaci 
oprise în fata căscioarei de pe ţărmul Vistulei. Ofiţerul 
intră în casă și dând cu ochii de bătrâna care zăcea 
bolnavă în pat, îi ceru să-i predea pe un nobil polonez, 
despre care guvernatorul aflase că s-ar găsi acolo. Cel 
urmărit petrecuse într-adevăr o noapte în casa doamnei 
Rimsky, dar plecase mai departe. 

Ofiţerul însă nu voi să creadă și o bătu crunt. 

Seara, când Stanislau se înapoie, mama lui era pe 
moarte. 

— Numai dorul după tine, fiul meu, îngână muribunda și 
nevoia de a-ți dezvălui o taină ce-mi apasă sufletul, m-au 
mai ţinut în viață până acum. Simt că nu mai am mult de 
trăit... ascultă... A sosit timpul... să-ţi fac o mare 
mărturisire... despre un punct negru al vieţii mele... 

— Ce este mamă? Despre ce vrei să-mi vorbești?, 

— Nu mă judeca prea aspru, copilul meu... Tu... tu ai o 
soră... despre existența căreia nu știe... decât un singur 
om... un bărbat... La el sunt documentele și din ele vei afla... 
cine este tatăl surorii tale... E boier mare... om de inimă... ne- 
am cunoscut odată... pe când tatăl tău a lipsit un an de acasă. 
Mă iubea ca și tatăl tău... Nu te supăra și iubește-l și tu... căci 
merită! 

— Pe cine? Cine este omul acesta? Cum se numește? 

— Cine este?... Ascultă fiule drag, omul acesta se 
numește... 

Buzele bietei bătrâne se mă frământară de câteva ori, 
dar fără a prinde vreo vorbă între ele. 

Se vedea prea bine că muribunda făcea sforțări uriașe 
pentru a mai vorbi, dar nu mai avea putere. 

Ceasornicul vieţii se oprise! Mama lui Stanislau murise 
fără a-i fi putut spune unde se găsește sora lui, fără a-i fi 
putut destăinui numele bărbatului care era tatăl surorii 
sale. 

lată-l apoi student tânăr la Varșovia, idealist plin de 
gânduri nobile, ahtiat după viaţa ușoară a categoriei din 
care făcea parte. 

Apoi, de-odată, furtuna se dezlănţuie odată cu apariţia 
contelui Gorciacov. Crimele făptuite de acesta împotriva 
poporului polonez, teroarea dezlănţuită zi cu zi, îl făcură să 
părăsească drumul drept al legalităţii și să se dedice 
cauzei mari a răzbunării fraţilor săi. 

Și încetul cu încetul, studentul plin de visuri, sufletul 
acela sensibil și care tresărea la durerile aproapelui, 
deveni căpitan de bandiți și mâna lui puternică se abătuse 
de nenumărate ori asupra vrăjmașului făcând să tremure 
de groază întreaga Rusie. 

Trecuse de zeci de ori prin primejdii de moarte și 
scăpase ca prin urechile acului, izbutind să facă dreptate 
acolo unde răutatea altora îngrămădise nedreptăţi... 

„„„Era pentru Stanislau Rimsky, fostul „Vultur al Morţii”, 
o dureroasă aducere aminte. Își dădea seama că viaţa lui, 
în ciuda zbuciumului ce a străbătut-o, n-a fost trăită decât 
în dureri ca și când un blestem se abătuse asupra lui... 

Să se înduioșeze asupra lui însuși?... Asta nu... Dar nu se 
putea opri de a nu se gândi că o viaţa e nimicită când nu a 
cunoscut tinereţea. 

Și tinerețea lui care a fost? 

Inchinată doar agitaţiilor de fiecare clipă, ostenelilor, 
fugăririlor de tot soiul, lupta aprigă împotriva nedreptăţii, 
e bine ce-a făcut el dar oare a cunoscut el căldura 
dragostei de mamă, bucuria aplecării asupra cuvântului ei, 
închinarea zi de zi la lumina acestei dragoste dătătoare de 
toate binefacerile pământului? 

Nu! 

A cunoscut, în schimb, prigoana, loviturile soartei 
nedrepte și a unei lumi vitrege pe care ar fi voit s-o 
îndrepte. 

Și în această luptă ce i se părea sfântă, a avut doar 
satisfacția datoriei împlinite. 

E desigur, mult! 

Dar e de-ajuns? 

Nu i-a fost furată zburdălnicia tinereţii și nepăsarea ei... 
cu tot cortegiul de senzaţii pe care el nu le-a cunoscut? Și 
chiar dragostea lui, da, chiar dragostea i-a fost pătată de 
suferinţe... 

Poate că acum se vor ivi și pentru el zorii unor zile mai 
bune. 

„„„Și la lumina acestor zile pe care le visa cu toată 
puterea sufletului său nădăjduia să dobândească o 
binefăcătoare liniștire... 

li era teamă să stăruie în acest gând. Da, îi era teamă? 
Ce surprize îi mai poate rezerva soarta?... 

Și totuși, își făcea o bucurie din a-și mângâia acest vis ca 
pe o supremă dorinţă... 


o... ............. . ccccccccccococecocecococececoceeececococecocooececooocecococnecee 


— Stanislaul!... 

Fostul Vultur al morții tresări. 

Deschise ochii mari și văzu alături de dânsul pe Minerva 
stând aplecată deasupra lui și privindu-l fix cu o expresie 
plină de duioșie. 

Sora lui!... 

Din nou gândurile îl năpădiră. A trecut acum prin clipe 
în care stările de suflet se încrucișau năvalnice și, din când 
în când, ca un luminiș într-un codru, ca o poiană într-o 
pădure nemărginită, îi apărea un gând ce-l stăpânea. 

Și acest gând, din clipa aceasta, era îndreptat în 
întregime către sora lui, Minerva, care, ca și el, a cunoscut 
pe nedrept și din vina oamenilor săi, o soartă vitregă. 

Azi ea e alături de el. Cu preţul unor primejdii 
nenumărate și chiar cu preţul a două vieţi omenești, ei se 
găsesc, - frate și soră, - laolaltă. 

Și, în această clipă, pentru el acesta era lucrul principal. 

Prin urmare nu va mai fi singur pe lume de-aci înainte, - 
sau nu se va mai socoti ca atare. Va mai fi un suflet lângă 
el, și va cunoaște, poate, în liniștea unui cămin pe care 
viitorul mai blând i-l va hărăzi cândva, pe lângă dragostea 
unei familii și aceea a unui frate, a unui om prin vinele 
căruia curge sânge aidoma a celuia ce-i străbate și lui 
trupul. 

— Minerva! Minerva! izbuti să îngâne Rimsky și căzu în 
braţele sorei sale. 

Alături de dânșii zăceau cadavrele Juliettei Mauras și a 
locotenentului Pavlovici. Cuţitul stătea împlântat în pieptul 
acestuia din urmă și sângele se închegase în jurul lamei 
strălucitoare. 

Frate și soră rămaseră mult timp îmbrăţișaţi astfel fără 
să spună un cuvânt. In cele din urmă, Stanislau fu acela 
care rupse tăcerea: 

— Minerva - spuse el, cu tremur în glas - acum când ne- 
am regăsit, se pune pentru noi chestiunea să ne asigurăm 
viitorul. Am trecut amândoi prin destule nenorociri ca să 
avem dreptul a jindui după o viaţă tihnită, la adăpostul 
amenințărilor. 

Vom pleca de aici, Minerva, vom pleca spre ţara care mi- 
a devenit o a doua patrie. Acolo, în România, unde am trăit 
câţiva ani plini de zbucium, - în România pe care am izbutit 
s-o iubesc după cum îmi iubesc propria mea patrie - ne 
vom întocmi viața și vom căuta să uităm trecutul. 

— Facă-sa voia ta, scumpul meu Stanislau, spuse 
Minerva. Te urmez oriunde și singura mea dorinţă este să 
fiu necontenit alături de tine. 

O sărutare fierbinte apropie buzele celor doi fraţi... 

Și apoi, în tăcere, părăsiră odaia aceea în care își 
plătiseră liniștea viitoare cu preţul a două vieţi 
omenești. 

e 
Epilog 

Eră primăvară... 

Natura reînviată părea că zvâcneşte în ramurile 
copacilor, în ierburile și floricelele câmpului, în oglinda 
apelor. 

Pretutindeni zvon de viață nouă, zâmbet de fericire... 
Dragostea pentru viață ciripea în cântecul păsărelelor, 
adia cu zefirul ușurel, se topea culorile de catifea ale 
florilor... 

Pe cărarea ce șerpuia prin pădure treceau două trăsuri. 

Intr-însele se aflau eroii noștri: Stanislau Rimsky și 
Mioara Comăneanu, Dan Dragomir și Dochiţa Bănuţ, 
doctorul Leonida și Pia Ispirescu. 

Numai Minerva nu avea tovarăș... 

Dar ea era fericită totuși, și nu se gândea în clipele 
acestea decât să ajungă mai curând în noua ei patrie. 

Trăsurile ajunseră la frontieră spre miezul zilei și peste 
un ceas se aflau pe pământ românesc. 

Merseră astfel zile și nopţi de-a rândul, merseră 
necontenit până ajunseră pe plaiurile Munteniei. 


* 


La moșia Dragomirești. 

O zi însorită pe care Dumnezeirea o dăruiește oamenilor 
parcă pentru uitarea întregului zbucium ce le-a frământat 
viaţa. 

Conacul, pe pereţii căruia șiraguri de zorele înviorau 
priveliștea se părea că-i în așteptare de oaspeţi. Lucrul se 
deslușea și din felul cum oamenii alergau voioși, din curte 
în casă și din casă în curte, punând ordine pretutindeni și 
transportând tacâmuri ce vesteau sindrofia. 

lată că pe poarta conacului începură să se ivească 
trăsuri încărcate cu oameni învestmântaţi cu haine de 
sărbătoare și urmaţi de servitori purtători de daruri. 

Căci în astă seară, spunea lumea, va fi la conacul lui Dan 
o sărbătoare despre care se va vorbi multă vreme. 

La moșia Dragomirești a lui Dan toată lumea era în 
fierbere. 

În curtea conacului erau întinse mese mari în jurul 
cărora erau așezați zeci și sute de ţărani, veniţi să 
prăznuiască după datină, nunta boierului lor. 

Dar nu era o nuntă ca orice nuntă, fie ea chiar 
boierească. 

Ziua aceia nu însemna numai bucuria stăpânului moșiei, 
întors din străinătăţi după o lipsă de mulţi ani, ci însemna 
bucuria și a doi buni prieteni ai moșierului, cu care el se 
înapoiase din străinătate. 

Chiote de veselie se puteau auzi din depărtări. 

Oaspeți veneau din împrejurimi și chiar din orașele mai 
îndepărtate. 

Căci această zi însemna ziua cea mai fericită și pentru 
Stanislau Rimsky și doctorul Leonida care își serbau atunci 
ziua cununiei lor, primul cu Mioara Comăneanu, iar al 
doilea cu Pia Ispirescu. 

Mesele întinse sclipeau de argintării și cristaluri. O 
mulțime imensă era adunată în curtea conacului și uralele 
pentru cei care își legau acum viaţa împreună nu mai 
conteneau. 

In sunetele tarafurilor de lăutari paharele fură ridicate și 
toţi închinară în sănătatea noilor căsătoriţi. 

Petrecerea ţinu până la ziuă când mirii și nuntașii se 
retraseră. 

În sfârşit, soarta hotărâse să încheie capitolul 
zbuciumărilor pentru acești oameni atât de greu încercaţi 
și de acum înainte un viitor liniștit și fericit urma să fie 
răsplata bine meritată pentru cele îndurate de ei din cauza 
răutății omenești. 

